भजनसंग्रह

छेम-ल्‍वा

भजनसंग्रहकु खाजेम बाइबलकाम सेपा काम्‍सो नुङ सो़म्‍दीमिम कोदेप बेम्‍मा सो़। छो़म धु़पा थारी गोडाम वाङ वाङ कविमिमका छेम्‍डिम ओ सेपा काम्‍सो नुङ सो़म्‍दीमिम इस्राएलडाम मु़चु़मिमका कोदेप बेसाका त्‍वाकु लाले-पाङके बेपा थारीका मोम्‍थाल्‍मिडी, मा चङडा मेर्मिम कोदेप बेसाका माम्‍चु़नीकु सिजेमडा काप्‍मिडी।

ओराम जो़पा सिजेमनुङमा कवितामिम हापा खालकाम बुमी। ओराम भजनसंग्रहडा माम्‍चु़नीकु नङ कोक्‍पा नुङ लाले-पाङके बेपा काम्‍सोमिम बुमी, मा बोपा-थार्पा नुङ सेल्‍सिमुकाम लागि सो़म्‍दीमिम वो बुमी, पाचो ल्‍वामु, माम्‍चु़नीकु जिकाम लागि आलासो़ ग्‍वामु नुङ आला-तोमा दु़म्‍नु़ र्‍वाक्‍पा काम्‍सो, मा कोर्थो़लाम बक्‍पालाई देन्‍दे ग्‍वाक्पा लु़म्‍लामिम बुमी।

ओराम सो़म्‍दी त्‍वाप-त्‍वापगोडा बेपा नुङ नेब्‍दीमिमका बेपा निफि खालकाम बु। याङडा कोले मु़चु़कु नड्‍डाम ल्‍वानुङ घ्रो़म्‍पा बु, याङडा खोत्‍ले मु़चु़मिमका लु़लेट्‍मिडिम उनी नगोडाम ल्‍वानुङ घ्रो़म्‍पा बु।

ओराम सेपा भजनमिम येशू ख्रीष्‍टका वो मोक्‍मिडी। लाले सो़रख्रेप्‍सी र्‍याक्‍पामिमका वो त्‍वाका र्‍याक्‍मिडिलो ओराम भजनलामका ङा र्‍याक्‍मिडी। ख्रीष्‍टियन मण्‍डली चो़म्‍सिड्‍डालो आथामङा लाले-पाङके बेम्‍डिलो छो़म उनी न-गोडा लथाक्‍साका सो़म्‍दी नुङ काम्‍सो बेपा खाजेम दु़स्‍ता।

र्‍याक्मा ल्वामिम

१५० भजनमिम ने ङोले खाजेममिमडा र्‍याक्मा बु। मेराम ने ओप्माम दु़म:

ङादोम खण्‍ड भजन १-४१

नक्नोम खण्ड भजन ४२-७२

सुनोम खण्‍ड भजन ७३-८९

ब्‍लनोम खण्‍ड भजन ९०-१०६

ङोनोम खण्‍ड भजन १०७-१५०

भजनसंग्रह

भजनसंग्रह

ङादोम खण्‍ड (१-४१)

आच्‍छाङा न भ्रसीकु जो़पा लाम

१

१ मेराम मु़चु़ जिनुङमा सो़,

उहेम मेजो़पामिमकु मुलु़डा मेलाम्दी,

उहेम छु़लचो़मिमकु लाम्‍दीडा मेयेम्‍सी,

मा सेम्‍ला बेट्‍पामिमनुङ मिबु।

२ लावो यहोवेकु डु़म्‍लाडा गेर्सी द्‍वा,

मा मेरामका नेम्‍फु सिन्‍था उनीमाङा डु़म्‍लाडा न सोकु़।

३ मे ब्लोकुकाम सो़पडा ख्‍लिम्‍मा धक्‍सा होप्‍माम दु़म,

मेरामका उ सिन्‍मु थारीका मा सिडु़,

मा ब्‍लाम हेल्‍लो वो मेसाट्‍पा दु़म,

मेरामका हाम बु़ लोवो जो़पा दु़म।

४ लावो मेजो़पा न-गोनुङमा मु़चु़मिम ने मेप्‍माम मेदु़म्‍मी!

मेर्मिम ने जुका हुट्‍पामा लक्‍पा होक्‍ते होप्‍माम दु़म्‍मी।

५ मेम्मिमका उनी न-गो मेजो़पामिम नियाकाम नेम मेसिन्डा दु़म्मु मेचाम्‍मी,

मा छु़लचो़मिम जो़पा न-गोनुङमा नुङ बुमु मेल्‍वामी।

६ हेङालोने यहोवेका जो़पा न-गो नुङमामिमलाई बोमी-थार्मी,

लावो मेजो़पा न-गोनुङमामिमकु लाम्दी पुयु़लुमी।

यहोवेका छेट्‌मिडिम हप

२

१ सामा सामामिमका हेङा रिबुसी बोमु मुलु़ बोमी?

मा मु़चु़मिमका हेङा हाम ना हामकाम मेजो़पा बोमु माल्‍मी?

२ यहोवे नुङ गुमीका थुट्‌मिडिमa मु़चु़कु कोर्थो़लाम सुबुडाम हपमिम बमी,

मा साखामचो़मिमका त्वाप-त्वापगोडा मुलु़ बोमी,

३ मेर्मिमका र्‍वामी, “गुइलाई बट्पा उनीमा साखामलामका वाङ दु़म्सी,

गुइलाई बट्पा रिबामिम फ्रोसिमा घ्रोक्सोडी।”

४ पाह्रीला त्‍वाकु बाखोपडा बाट्‍पा यहोवे ने रिमी,

मा गुमीका मेर्मिमलाई सेम्‍ला बेन्‍मी।

५ त्‍वाकु छोक्‍चोडा गुमीका मेर्मिमलाई ख्र्‍वामी,

मा उनी छोक्‍चोका मेर्मिमलाई आरे र्‍वाक्‍तो ङिमसान्मी:

६ “गो त्‍वाकु सेपा पोप्‍चङ सियोनडा

आमा त्‍वाकु हपलाई थुट्‍तोम बु।”

७ यहोवेका थुट्‌मिडिम हपका र्‍वामी, “गुमीका गोलाई र्‍वाम्‍डिम ल्‍वा गो सो़उ,

‘गाना आमा तारापाचो़ सो़,

आनेप गो गानालाई कक्निम बु।

८ गोनुङ बिया, मा गो सामामिम खोत्‍ले इमा हट्पेपाb दु़म्बेट्पुमी,

मा खोत्‍ले सुबुङा इमा दु़म्बेट्पु।

९ गाना सेलकु डु़लु़म्‍चो़का मेर्मिमडला साखाम थो़ना,

मा क्‍वाकु सोजाम होङङा मेर्मिमलाई स्याकारिनामी’।”

१० मेम्मिमका हपनी, नेप्‍चीनुङमा दु़म्‍नी,

सुबुडाम साखामचो़नी, चङको चङको बानी!

११ ङिम जु़ल्साका यहोवेकु लाले-पाङके बेनी,

मा गुमीडा गेर्सी द्‍वाक्नी,

१२ उनीमा तारापाचो़लाई डोक्पु मिम्साका सेव साट्नी,

मेएँ माला ने उनी छोक्‍चो ब,

मा गानी मेचनिमिम थारीका ङा पुयु़लुनी,

हेङालोने उनीमा छोक्चो दालाङा ब।

लावो यहोवेकु गोजु़डा दु़म्पामिम खोत्ले जिनुङमामिम सो़।

a 

२:२ हिब्रू ल्वाडा “मसीह” र्‍याक्मा बु। मेराम र्‍वाक्मा “तेलका क्लक्साका थुट्मा मु़चु़” मा ग्रीक ल्वाडा ओराम ल्वालाई ख्रीष्‍ट र्‍वामी।

b 

२:८ हट्‍पेपा र्‍वाक्‍मा “उत्तरधिकारी”।

ख्‍लो़ला सो़म्‍सिमु लागि नेमछेमुकु सो़म्‍दी

उ त्‍वाकु तारापाचो़ अब्‍शालोमडाम स्‍वाङडालोम दाऊदकु कोमु काम्सो

३

१ ए यहोवे, आमा स्वाक्चिमोमिम हाङको कोलोङ बुमी!

आमा कोर्थो़लाम बक्पा मु़चु़मिम हापा बुमी।

२ मेर्मिम हापाका आमा दुथाम आरे र्‍वाक्‍तोङा बोमी,

“माम्‍चु़नीका वो गानालाई मेख्‍लो़नामी।” सेला

३ लावो ए यहोवे, गानी आमा खोत्लेथो़ वाजो बुनी,

गानी आमा यु़म-झ्वाक्सी नुङ

गोलाई साम्तिकाम दु़म्बेट्पा बुनी।

४ गो यहोवेनुङ ख्‍लो़ला सो़म्‍सिमुलाई डोक्पु लो़लामका येसा-दु़साका सो़म्‍दी बेउ,

मा गुमीका गोलाई त्‍वाकु सेपा पोप्‍चङलामका तुङिमी। सेला

५ गो झार्ङु मा अम्‍चेङु,

मा गो आथावो ङोसिङु,

हेङालोने यहोवेका गोलाई बोङि-थार्ङिमी।

६ गोलाई खोत्‍लेलामका उर्साका बाट्‍पा

छो़म सेर्पा आमा कोर्थो़लाम बक्‍पामिमनुङ गो मेङिङु।

७ ए यहोवे, बक्नी!

ए आमा माम्‍चु़नी, गोलाई सेल्ङिनी!

आमा खोत्‍ले स्वाक्चिमोमिमकु फोसु़ फ्र्‍याक्नी,

मे रु़चो़मिमकु लि चक्साट्‌निमी।

८ सेल्सिमु ने यहोवेलामका रो।

उनीमा जिवा त्‍वाकु मु़चु़मिमगोडा दु़म्नु़! सेला

ख्‍लो़ला सो़म्‍सिमु लागि नेम्‍थाम सो़म्‍दी

काम्सो सीपाकाम लागि, तार बाजाडा दाऊदकु काम्सो

४

१ ए गोलाई बोपा-थार्पा माम्चु़नी,

गो सो़म्‍दी बेउलो गोलाई तुक्‍ङिनी,

गो दु़खाडा दु़म्ङुलो गानी गोलाई ख्‍लो़ङिनी।

गोडला दिदाम बेनी, मा आमा सो़म्‍दी थो़नी।

२ ए मु़चु़नी, गानी हाम्‍सिसम्म आमा नो़-कल पार्नी?

हाम्‍सिसम्म गानी हाम ना हामकाम ल्‍वामिम द्‍वानी?

लिमा ल्वाथो़ क्रिपामिमकु चङचङ लाम्दिनी? सेला

३ गानी ओराम ल्वा चनी,

न-गो जो़पामिमलाई यहोवेका त्‍वाकाम लागि वाङ बेम्डिम बु।

गो सो़म्‍दी बेउलो गुमीका थो़मी।

४ छोक्‍चो बोनी लोवो छु़ल मेबेनी,

प्‍लानडा झार्ल्‍यानिलो इनी नगोडा लिबावा जो़होम मिम्‍सिट्‍नी। सेला

५ यहोवेलाई उनी न होप्‍माम सासेट्‍नी,

मा गुमीडा थो़रलु़नी।

६ हापाका उनी न-गोडा दु़खा जेम बोमी,

“गुइलाई सु़का जो़पा ल्वा रेम्बेन्मु चाम्मी?”

ए यहोवे, इनीमा कलकु ओल गुकुडला रेम्बेट्नी!

७ हापा मा-के नुङ लाले बेलिमाकु ड्वासेट्पाडा मेर्मिमकु न भ्रसी,

मेरामडाम वो गानी आमा न हापा भ्रसिबेट्‌निम बु।

८ न-गो भ्रसिक्‍तो झार्ङु मा अम्‍चेङु,

हेङालोने ए यहोवे, गानी कोङङा गोलाई बोसा-थार्साका जु़ल्‍ङिनी।

बोमु थार्मुकाम लागि सो़म्‍दी

योङलेम बेबेट्‍पाकाम लागि लिउसामनुङ काम्‍सो बेपा दाऊदकु काम्‍सो

५

१ ए यहोवे, आमा सो़म्‍दीडा नोफ्‍ला देट्‍नी!

आमा ओसु़मडा न सोक्नी!

२ ए आमा माम्‍चु़नी, ए आमा हप, आमा सो़म्‍दी थो़नी,

हेङालोने गानीडाङा गो सो़म्‍दी बेउ।

३ ए यहोवे, नेमसोसोकाङा गानी आमा लो़लाम थो़नी,

नेमसोसोका गो इनीमा ङादोडा आमा सो़म्‍दी जु़लु़, मा लथाक्पु।

४ गानी मेजो़पा खारी बेपामिमनुङ गेर्सी द्‍वाक्‍पा माम्‍चु़नी मेएँ,

इनी ङादोडा मेजो़पा ल्‍वा हाम वो बोमु मेचाप्‍सु़।

५ डोक्पु लिसिक्पा मु़चु़ इनीमा मिक्सीलामडा येम्सिमु मेचाप्सु़।

मेजो़पा खारी बेपा खोत्‍ले मु़चु़मिमलाई गानी घ्राम्‍निमी।

६ लिमा ल्‍वा जेपा खोत्‍लेलाई गानी पुयु़ लुनिमी,

मा मु़चु़ सेट्पा नुङ लिमा थेट्‍बाल्‍पामिमलाई वो गानी घ्राम्‍निमी।

७ लावो गो ने इनीमा हापा रिखामका इनी नेमगोडा हुमु चापु।

इनीमा सेपा सो़रनेमडा रोङु, मा आमा नगोलाम गानीलाई सेव सानिनी।

८ ए यहोवे, आमा स्वाक्चिमोमिम हापा बुमिमिमका

गोलाई इनी न-गो होम्‍साका बुमु दोमु सीङिनी।

इनीमा लाम्‍दी गो लाम्‍दिमुलाई जो़पा बेङसाङ्‍नी।

९ मेर्मिमकु सिड्‍डा आच्‍छाङाकाम ल्वा मिबु,

मा मेर्मिमकु न-गो मेजो़पा ल्वाका लु़न्सिड्‍डाम बु।

मेर्मिमकु गुन्दु़रु़ मेख्लु़ट्मा सु़लु़म होप्माम बु,

मा मेर्मिमकु सिका लिमा ल्‍वा जेमी।

१० ए माम्‍चु़नी, मेर्मिमलाई मुमा बेट्‌निमी।

मेर्मिम त्‍वाकु पेरडा त्‍वापङा हुमिनु़।

मेर्मिमका हापा छु़ल बेम्डिमका मेर्मिमलाई कोल्‍निमी।

हेङालोने मेर्मिम इनीमा कोर्थो़लाम बम्डिम बु।

११ लावो इनीमा गोजु़डा रोक्पामिम गेर्सिमिनु़,

मा मेर्मिम हेल्‍लो लोवो गेर्सिक्साका काम्सो बोमिनु़।

गानीङा मेर्मिमलाई बोनी-थार्निमी,

मा इनीमा नङलाई रिखाम बेपामिम गानीडा गेर्सिमिनु़।

१२ हेङालोने ए यहोवे, गानी जो़पा न-गो बाट्पामिमलाई जि ग्‍वानी,

वाजोका बोनी-थार्निमिम होङङा त्वाकु न-थो़मलामका मेर्मिमलाई खिर्साका जु़ल्‍थाट्‌निमी।

दु़खाकाम थारीका ख्‍लो़ला सो़म्‍सिमु लागि सो़म्‍दी

योङलेम बेबेट्‍पाकाम लागि, तार योङलेमडा शिमिनिथa होम्‍साका दाऊदकु काम्‍सो

६

१ ए यहोवे, इनीमा छोक्चोडा गोलाई मेख्‍र्‍वाङनी,

इनीमा छोक्‍चोडा गोलाई देन्‍दे मेग्‍वाक्ङिनी।

२ ए यहोवे, गोडला न-थो़म रेम्‍बेनी,

हेङालोने आमा सो पिलि योङ्डाम बु।

ए यहोवे, गोलाई सबेट्‌ङिनी,

हेङालोने आमा सेरमिम नो़पा बु।

३ आमा साम छो़म डोक्‍पु दु़खाडा दु़स्‍ताम बु।

ए यहोवे, हाम्‍सिसम्‍म गो लन्‍मु?

४ गोथो़ ख्‍लोसिट्‍नी, ए यहोवे, आमा साम सेल्नी।

गानी छो़म रिखाम बेङडिनिमका गोलाई सेल्ङिनी।

५ खादीयु़ सु़का वो गानीलाई मेमिम्‍मी,

मेगोयु़ सु़का इनी नङ कोमु चाप्सु़ मा?

६ गो मिम्‍ताम सो़र्तामका छो़म घ्रु़म्‍मु दु़म्‍तोम बु,

मा खोत्‍ले सिन्‍था प्‍लका आमा प्‍लान झि।

७ दु़खाका आमा मिक्सीका ल्‍वामु मेचापा दु़स्ताम बु,

स्वाक्चिमोमिका ख्राम्बेट्‌ङिडिमिमका आमा मिक्सी ब्लाम-ब्लामया दु़स्ताम बु।

८ ए मेजो़पा खारी बेपा मु़चु़नी, गोडाम होनोवा दु़म्‍नी!

हेङालोने गो ख्राम्‍ङुमिम यहोवेका थो़म्डिम बु।

९ ख्राप्‍तो-जिप्‍तो बेउतोम ल्वा यहोवेका थो़म्डिम बु,

गो बेउतोम सो़म्‍दी यहोवेका रमी।

१० आमा खोत्ले स्वाक्चिमोमिमकाम क्रो़म लु़मा ङाङाल्या दु़म्मी,

मा हाम बोमुका लेडु़मिमा चङथो़ ख्लोम्‍ल्यासिमी।

a 

६:० शिमिनिथ र्‍वाक्मा ने योङलेम डु़म्मुडा को खालकाम दु़म।

नियाकाम लागि सो़म्‍दी

बेन्‍यामिन दोचो़गोडाम कूशका बु़रु़म ल्वा थो़साका दाऊदका यहोवेकु ङादोडा बु़रु़म शिग्‍गायोनa नङकाम काम्‍सो

७

१ ए यहोवे आमा माम्‍चु़नी, गो इनीमा गोजु़डाङा रोङु।

गोलाई चङचङ खाट्पा खोत्लेलामका सेल्ङिनी मा फ्वाक्ङिनी।

२ मेएँ माला ने धेन्द्राका ब्राम्ङिमिम होङङा गोलाई बोङिमी,

मा गोलाई फ्वाक्पा मेदु़म्मिलो मेर्मिमका ताता-क्रिम्‍ङिमी।

३ ए यहोवे आमा माम्‍चु़नी,

गो याङ याङकाम आरेप्माम मेजो़पा बेउतोम बु माला,

४ गो आमा ङोप्सो़नुङ लु-फेले बेउतोम बु माला,

मा हाम वो मेबेथिङा आमा स्वाक्चिमोलाई रोत्तोमिम बु माला,

५ आमा स्वाक्चिमोका गोलाई खासाका डार्ङिनु़,

मा मेरामका आमा मिरो़म क्वायु़ देम्नु़,

मा आमा साम फुर्कुडा ङोल्नु़। सेला

६ ए यहोवे, त्‍वाकु छोक्‍चोडा बक्नी,

मा आमा स्वाक्चिमोमिमकु छोक्‍चोकु कोर्थो़लाम गानीङा येम्‍सिट्‍नी।

ए आमा माम्चु़नी, बक्नी, मा निया बेबेट्नी।

७ सामा सामामिम इनी फार्डा कोदेप दु़म्‍बेनी,

मा गेलेलाम मेर्मिमडला साखाम थो़नी।

८ गानी खोत्‍ले सामामिमकाम निया बेपा बुनी,

ए यहोवे, गो बेउतोम खारी होङङा आमा निया बेङसाङनी,

ए खोत्लेडाम डोक्पु माम्चु़नी!

९ ए जो़पा न-गोनुङमा माम्‍चु़नी,

गानी न नुङ गो-थो़म छाम्पा बुनी,

मेजो़पा न-गोनुङमा मु़चु़मिमकु खारी भोप्‍नी,

लावो जो़पा न-गो बाट्पा मु़चु़मिमलाई बोनी-थार्नी।

१० आमा वाजो खोत्लेडाम डोक्पु माम्‍चु़नी बुमी,

उहेम मु़चु़का उनीमा ल्वा थो़सु़मा बु़ मेरामलाई सेल्मी।

११ माम्‍चु़नी चो-मिक्सी मेबेपा मा जो़होमका निया बेपा बुमी,

मेजो़पालाई हेल्‍लो लोवो उनीमा छोक्चो रेम्बोमी।

१२ मु़चु़मिमका न मेख्लोमी माला, गुमीका उनी कातु़रु़ सेम्‍मी,

मा गुमीका उनी लिन-हान थु़न्‍मिमा ओम्‍मुलाई झो़म्‍सिमी।

१३ गुमीका उनी त्‍वाकु ङिमलु़पा गिजो वाजोमिम फमी,

मा मुकाम नो़प्ली बनेबोमी।

१४ रेप्‍नी, उहेमकाम मिम्सि मेजो़पा ल्वाका लु़न्स्ताम बु,

मेरामका लिमा प्‍वालेममिम कक्सु़।

१५ वाङमिमलाई देट्‍मा पेरडा मेर्मिम त्‍वापङा हुमी।

१६ त्‍वाकु मेजो़पा खारीकु देन्‍दे मेर्मिमका त्‍वाकाङा ल्‍वामी,

मा त्‍वाका बोमिमिम मेजो़पा खारीकु पार त्‍वाकाङा इम्‍मी।

१७ यहोवेका बोमिमिम जो़पा नियाकाम लागि गो आलासो़ ग्‍वाक्‍पु,

गो खोत्‍लेडाम डोक्‍पु यहोवेकाम नङ कोक्‍पु मा काम्‍सो बेउ।

a 

७:० शिग्गायोन र्‍वाक्मा को खालकाम बेपा काम्सो सो़।

माम्‍चु़नीकु यु़म-झ्वाक्सी नुङ मु़चु़लाई डोक्पु मिम्मु

योङलेम बेबेट्‍पाकाम लागि, गित्तितa होङङा दाऊदकु काम्‍सो

८

१ ए यहोवे, आकी ङाचो़,

ओराम सु़म्दिसेरडा इनीमा नङ हाङको यु़म झ्वासिक्पा बु!

इनीमा यु़म-झ्वाक्सीका ने पाह्रीङा हुप्डु़म बु।

२ चो़च्‍चो़मिम नुङ दु़दु़ डुपा चो़मिमकु सिलामका,

इनीमा नङ कोक्पा काम्सो गानी ख्लुक्निम बु,

इनीमा स्वाक्चिमोमिम नुङ कोर्थो़लाम बक्‍पामिमलाई

वाय बोमु गानी आरे बेन्‍निम बु।

३ गानी इनी ल्वाका प्रङनिम धामु,

गानी जु़ल्निम ख्‍लो़मु नुङ सोरलुङमिमलाई गो रेपु,

४ मु़चु़ ने हाम मा, गानी मेरामकु दुथाम हेङा मिम्‍नी?

मु़चु़कु तारापाचो़लाई गानी हेङा मिम्‍ताम-सो़र्ताम बोनी?

५ लावो मु़चु़लाई गानी पाह्रीचो़मिमडाम किचो़ ध्‍वायु़म कोङङा बेन्‍नी,

मा मेरामलाई यु़म-झ्‍वाक्‍सी नुङ डोक्‍पु बेसाका मुकुटका ब्‍ल्‍वाट्‌निम बु।

६ त्‍वाकु ल्वाकाम खारीमिमडला गानी मेरामलाई मुलु़चो़ बनेबेन्‍निम बु।

खोलेम थोक गानी मेरामकु खेलगोयु़ जु़ल्निम बु।

७ भेन्‍दा, छ्‍वारा, पितु-बेनोमिम सो़ब्‍दीडाम खोत्‍ले सो़ब्‍दी पोमिम,

८ धामुडाम चक्पुमिम, दिरिदिनगोयु़म ङोमिम

मा दिरिदिनगोयु़ चाम्सिक्पा खोलेम थोकडला साखाम थो़मु ग्वाक्निम बु।

९ ए यहोवे, आकी ङाचो़,

ओराम सु़म्दिसेरडा इनीमा नङ हाङको यु़म झ्वासिक्पा बु!

a 

८:० गित्तित र्‍वाक्मा ने योङलेम डु़म्मुडा को खालकाम दु़म।

नियाकाम लागि माम्‍चु़नीलाई आलासो़

योङलेम डु़म्मु सीपाकाम लागि, “तारापाचो़ सिमु” कु लो़लाम होङङा दाऊदकु काम्‍सो

९

१ ए यहोवे, गो आमा न-गोका इनीमा नङ कोक्‍पु।

सु़का वो बोमु मेचापा खोत्‍ले इनीमा खारीकु दुथाम गो सो़उ।

२ गानीडा गो गेर्सी द्‍वाङु मा भ्रसिङु।

ए खोत्‍लेडाम डोक्‍पु माम्‍चु़नी,

गो इनी नङ कोक्‍तो काम्‍सो बेउ।

३ इनीमा ङादोडा आमा स्वाक्चिमोमिम स्‍वामी,

मेर्मिम तामी मा पुयु़लुमी।

४ हेङालोने गानी आमा साखाम नुङ खारीडा बोट्‌ङिनी थार्ङिनिमिम बु,

गानी हप गन्खोपडा गन्साका आमालाम निया बेन्‍निम बु।

५ सामामिमलाई गानी भुर्निम बु,

मा स्‍वाक्चिमोमिमलाई पुयु़लुबेट्‌निम बु,

आथाडा आनो सु़का वो मेर्मिमकु नङ मेमिम्मी।

६ हेल्‍लो वो मेख्लोसिक्पा बेसाका स्वाक्चिमोमिम पुयु़लुबेट्‌निम बु।

गानी मेर्मिमकु शहरमिम फाल्निम बु,

मा मेर्मिमकु नङ प्ल्वाबेट्‌निम बु।

७ यहोवेका हेल्‍लो लोवो किब्‍दी थो़मी,

गुमीका निया बोमु लागि त्वाकु गन्खोप झो़म्‍सिबेट्‌मिडिम बु।

८ गुमीका उनीमा जो़पा न-गोका सु़म्‍दिसेरडला निया बोमी,

गुमीका चोमिक्‍सी मेबेसाका सामामिमडला साखाम थो़मी।

९ यहोवे ने थो़मतेर्ला सो़सिक्पामिमकु बोपा-थार्पा ब्रोलुङ होप्माम बुमी,

दु़खा थारीका गुमीका बोमी-थार्मी।

१० ए यहोवे, गानीलाई छेपामिमका गानीडा थो़र जु़ल्‍मी,

हेङालोने गानीलाई माल्‍पा मा गानीडा रोक्‍पामिम गानी मेडिनिमी।

११ ए मु़चु़नी, सियोनडा साखाम थो़पा यहोवेकु नङ कोक्‍नी,

मा खोत्‍ले सामामिमलाई उनीमा खारीकु दुथाम सो़नी।

१२ माम्‍चु़नीका दु़खाडा दु़म्‍पामिमलाई मिम्‍मी,

मा गुमीका मेर्मिमकु सो़म्‍दी मेप्‍ल्‍वामी।

१३ ए यहोवे, गोडला दिदाम बेनी!

रेप्नी, गोनुङ घ्राम्सिक्पामिमलाम

गो हाङको दु़खा इम्तोङा लेट्पु।

गोलाई सिमुडाम फ्‍वाक्‍ङिनी,

१४ मा गो यरूशलेमकुa लाम्चोकोमिमडा,

गो इनीमा खोत्‍ले नङ कोक्पा ल्वाकु दुथाम सो़मु चापुनु़,

मा गानी गोलाई सेल्‍ङिडिनिमका गो गेर्सी द्‍वामु चापुनु़।

१५ सामामिमका पोलु़म धाम्‍डी मा उनी त्‍वापङा वाम्मिडिम बु,

त्‍वाका देट्‌मिडिम पेरडा उनी त्‍वापङा हुम्‍डिम बु।

१६ यहोवे ने आच्‍छाङाकाम निया बेम्‍डिमका उनी त्‍वापङा रेम्‍बेम्‍सिम्‍डिम बु।

मेजो़पा न-गोनुङमामिम ने उनी त्‍वाका बेम्डिम मेजो़पा खारीकु पेरडा हुम्डिम बु। हिग्‍गायोनbसेला

१७ मेजो़पा न-गोनुङमामिम खादीयु़ लमी,

माम्चु़नीलाई प्ल्वापा खोत्ले सामामिम मेगोयु़ लमी।

१८ लावो खेरे-खेरे दु़म्‍पामिम हेल्‍लो वो मेप्‍ल्‍वासिमी,

दु़खापोकाम हाम हुम ल्‍वापा न हेल्‍लो वो दाम्‍मा मेल।

१९ ए यहोवे, बक्नी,

मु़चु़मिम घ्‍ल्‍वामु मेचाम्‍मिनु़,

सामा सामामिमलाई इनीमा ङादोडा येम्‍सिबेट्‌निमी,

मा मेर्मिमडला निया बेनिमा थो़बेट्‍नी।

२० ए यहोवे, मेर्मिमलाई ङिम साट्नी,

मा मेर्मिम उनी त्‍वाका ने गुकु मु़चु़ कोङङा र्‍वाक्‍पा मेर्मिमका चम्‍सिमिनु़। सेला

a 

९:१४ हिब्रू ल्वाडा “सियोन जाउमोचो़” र्‍याक्मा बु।

b 

९:१६ हिग्गायोन र्‍वाक्मा ने मेजेस्साका (काम्सो मेबेसाका) बुमु

नियाकु दुथाम सो़म्‍दी

१०

१ ए यहोवे, गोडाम हेङा होनोवा बुनिमिम?

गुकु दु़खाडा दु़म्‍कुमिम थारीका गानी हेङा थन्सिनिमिम?

२ मेजो़पा न-गोकाम मु़चु़मिम डोक्‍पु लिसिक्‍पा दु़म्‍मी।

त्‍वाका देन्‍मिमिम पेरडा मेर्मिमलाई हुबेन्मी।

३ मेजो़पा न बाट्‍पाका त्‍वाकु मेजो़पा नडा उ नो़ ल्‍वाक्‍थडु़,

हारी बेपामिमलाई जि ग्वाकु़मी मा यहोवेलाई डक्साका जे।

४ मेजो़पा न-गोनुङमाका डोक्‍पु लिसिमा माम्‍चु़नीलाई मेमालु़,

मेरामका माम्‍चु़नी मेबुमी र्‍वाक्पा उमा नगोडा मिम्‍डु़।

५ मेप्माम मिम्डु़ लोवो मेरामकु खारी हेल्‍लो लोवो उमा न होप्माम जो़पा दु़म।

मेरामका इनीमा सिजेम थेसिमेथेडु़।

मेरामका उमा खोत्ले स्वाक्चिमोमिमलाई सेम्‍ला बेडु़।

६ गुका उमा नड्‍डा मिम्‍डु़, “गोलाई सु़का वो हेवो बोमु मेचाम्ङी,

गो हेल्‍लो लोवो गेर्सी द्‍वाङु, मा गोडला हाम वो दु़खा मेरो।”

७ मेरामकु सि वाइतो, लिमा नुङ ङिमसासीका देम्‍पा दु़म,

मा घ्रामलु़पा नुङ मेजो़पा ल्‍वा जेमुडा लामबसी।

८ देल-देलकु फारबाडे मेराम थसिमा बु,

मा उनी मुमा मान्‍थिम मु़चु़मिमलाई सेडु़मी।

मेरामका दु़खा ल्वापामिमकाम चो़पा बु़बालु़मी।

९ उ त्‍वाप थसिक्पा खोमडा मेरामका धेन्द्रा होङङा लडु़म बु,

मा मेरामका मेर्मिमलाई पेरडा फिकु़मी मा थु़त्तो ल।

१० मेरामका दु़खा ल्वापामिमलाई उनी बुइङा फमु मेचापा दु़म्बेडु़मी,

मेर्मिम मेरामकु यु़मका सो़मी।

११ मेजो़पा न-गोकामका उ त्‍वापलाई र्‍वा,

“गो आरे बेउमिम माम्‍चु़नीका हाम वो मेबोमी,

गुमीका मिक्सी क्रिम्मिडिम बु, मा गोलाई मेल्‍वाङिमी।”

१२ ए यहोवे बक्नी, ए माम्चु़नी, इनी ल्वा फक्नी, मेचापामिमलाई मेप्ल्वानी।

१३ मेजो़पा न-गोकाम मु़चु़ हेसाका माम्‍चु़नीलाई डक्साका जे?

मा गुका उमा नड्‍डा मिम्डु़,

“गुमीका आमा दुथाममिम मेजो़पा ल्वा नड्‍डा मेजु़ल्‍मी।”

१४ लावो गानी ल्‍वानी, मु़चु़कु दु़खामिम चनी,

मा मेर्मिमलाई ख्‍लो़मु झो़म्‍सिनी

दु़खा ल्वापा मु़चु़ उ त्‍वापङा इनीमाडा रो,

रेचो़कुपामिमकु ख्‍लो़पा ने गानी ङा सो़।

१५ मेजो़पा न-गो नुङ मेजो़पा खारी बेपा मु़चु़कु यु़म पुयु़लुनी,

मेर्मिमका मेजो़पा खारी बोमु मेडिथु़मसम्‍म देन्‍दे ग्‍वाक्नी।

१६ यहोवे गानी हेल्‍लो लोवो किब्‍दी थो़पा हप बुनी,

वाङ सामामिम इनीमा किब्‍दीलाम दाम्‍मिमा लमी।

१७ ए यहोवे, याक्‍के दु़म्‍साका इनीमा ङादोडा कुम्‍सिपामिमकाम सो़म्‍दी गानी थो़नी,

मा मेर्मिमकु न-गोडा सोहन्बेट्नी।

१८ मु़चु़का छेम-छेम दुमिमिम नुङ रेचो़कुपामिमकाम सो़म्‍दी थो़निमा निया बोनी,

मा आथाडा आनो ओराम सुबुडा कोलेका कोङमीलाई छेम-छेम दुमु मेचाप्‍सु़नु़।

माम्‍चु़नीडला थो़र

योङलेम सीपाकाम लागि, दाऊदकु काम्‍सो

११

१ गो यहोवेकाडा लङु, गुमीडला थो़र बेउ,

गानी गोलाई हेङा आरे र्‍वानिमिम,

“चक्‍पु होङङा हुडामा पोप्‍चङडला लक्सा,

२ लावो मेजो़पा न-गोनुङमाका हान-लिन ख्‍लुकु़

मा जो़पा न-गो बाट्‍पा मु़चु़मिमलाई ओम्‍मु,

तुकुम्‍चिमलाम नो़प्‍ली ओम्मु खाप्डु़म बु।

३ सुबुकु फारङा फाल्‍सिमा ल माला,

याङ जो़पा न-गो बाट्‍पा मु़चु़का हाम बोमु चाप्‍सु़ मा?”

४ यहोवे त्‍वाकु सेपा सो़रनेमडा बुमी,

यहोवे पाह्रीलाम उनीमा गन्खोपडा बुमी।

गुमीका खोत्‍ले खोमडा मु़चु़मिमलाई रेम्‍मी,

मा मेर्मिमका बोमिमिम खोत्‍ले खारी छाम्‍मी।

५ यहोवेका जो़पा न-गो बाट्‍पा मु़चु़मिमलाई छाम्‍मी,

लावो गुमीका मेजो़पा खारी बोमु द्‍वाक्‍पामिमलाई न-गोलामका घ्राम्‍मी।

६ मेजो़पा न-गो बाट्‍पामिमडला गुमीका मुकु भुल्मु थु़र्मी।

मेर्मिमलाई घ्रु़बेट्पा जुका घ्‍लो़डु़मी मा पुयु़लुबेडु़मी।

७ हेङालोने यहोवे जो़पा न-गोकाम बुमी,

जो़पा न-गोकाम खारी गुमीका द्‍वामी।

जो़पा न-गो बाट्पामिमका उनीमा ङाली ल्‍वामु चाम्‍मी।

दिदाम मान्‍थिममिमकु कोर्थो़लाम माम्‍चु़नीका ख्‍लो़ला सो़म्‍सिमुकु दुथाम सो़म्‍दी

योङलेम सीपाकाम लागि, शिमिनिथ होङङा दाऊदकु काम्‍सो

१२

१ ए यहोवे, गुकुलाई ख्‍लो़किनी!

हेङालोने माम्‍चु़नी माल्पा कोले वो मेबुमी।

मु़चु़मिमगोडाम थो़रलु़पा मु़चु़मिम दाम्‍तो लम्‍डिम बु।

२ खोत्‍लेका त्‍वाकु साउखोरेमिमनुङ लिमा ल्‍वा जेमी,

मा लु-फेले ल्‍वा बेसाका कोलेका कोङमीलाई वायम डमी।

३ खोत्‍ले लु-फेले बेपा मा न सङ्पामिमलाई यहोवेका वाय बेनी,

४ मेर्मिमका र्‍वामी, “गुकु आकी सिकाङा घ्ल्वाकु,

आकीमा न होम्साका जेकु, सु़का आकीमा सि ड्यामु चाप्सु़ मा?”

५ यहोवेका र्‍वामी, “आथा ने गो बङु, हेङालोने सो मान्‍थिममिम थो़मतेर्ला सो़म्सिम्डिम बु,

मा दु़खापोमिमका ओसु़म बोमी,

दु़खा ग्वाक्पामिमलाम मेर्मिमलाई बोपु-थार्पुमी।”

६ यहोवेकु सिजेम सेपा बु,

क्वाडला ग्रागायाम मुड्‍डा येतलेम खेप चाम्मा मतो होप्माम।

७ ए यहोवे, गानी गुकुलाई बोकी-थार्की।

हेल्‍लो लोवो गुकुलाई आरेप्माम मु़चु़मिमलाम सेल्साका जु़ल्किनी।

८ मेजो़पा न-गो बाट्पामिम नसिमिमा लाम्दिमी,

उहेम थारी मु़चु़मिमकु थेतेडा डसिक्पामिमकु नङ कोसी।

दु़खाडा ख्‍लो़ला सो़म्‍सिमुलाई सो़म्‍दी

योङलेम सीपाकाम लागि दाऊदकु काम्‍सो

१३

१ ए यहोवे, आथावो गोलाई हाम्‍सिसम्‍म प्‍ल्‍वाङिनी?

गानी गोडाम इनी ङाली हाम्सिसम्म थनिम बुनी?

२ गो आ नगोडा हाम्‍सिसम्म मिम्ताम-सो़र्ताम कुर्थामु, मा दु़खा इम्‍मु?

हाम्‍सिसम्म आमा स्वाक्चिमोमिम गोडला घ्ल्वामिमिम?

हाम्‍सिसम्म आमा कोर्थो़लाम बक्‍पामिमका गोलाई घ्‍ल्‍वामिम बुमी?

३ ए यहोवे, आमा माम्‍चु़नी,

गोलाई रेप्‍ङिनी मा गोलाई तुक्‍ङिनी।

आमा मिक्सीकु तु़रु़ दाम्मु मेग्वाक्नी,

मेएँ माला ने गो सिमुलामडा दु़म्ङु।

४ आमा स्वाक्चिमोमिमका

“गुकु मेरामलाई घ्‍ल्‍वात्तोकोम बु” र्‍वामु मेल्‍वामिनु़।

गो ताङुलो मेर्मिम गेर्सिमु मेल्‍वामिनु़।

५ लावो गो ने इनीमा हेल्‍लो वो मेदाम्‍पा रिखामडा थो़र बेसाका बुङु,

इनीमा सेल्सीडा आमा न-गो गेर्सी द्‍वा।

६ ए यहोवे, गो इनी नङ कोक्‍पु मा काम्‍सो बेउ,

हेङालोने गानी गोडला न-थो़म रेम्बेन्‍निम बु।

मु़चु़मिमकाम बासी-दोसी नुङ मेजो़पा नगो

योङलेम सीपाकाम लागि, दाऊदकु काम्‍सो

१४

१ नेप्‍ची मान्‍थिम मु़चु़मिमका उनी नडा र्‍वामी, “माम्‍चु़नी बुमुङा मेबुमी।”

मेर्मिमकु न ब्लो़म्सिड्‍डाम बु,

मेर्मिमका घ्रामलु़पा खारी बेम्‍डिम बु।

जो़पा खारी बेपा सु़ वो मेबुमी।

२ यहोवेका पाह्रीलाम मु़चु़कु चो़-चु़सु़लाई रेम्‍मी,

“कोङनिम मु़चु़ नेप्‍चीनुङमा बुमी,

मा गोलाई माल्‍पा बुमी डे?” र्‍वाक्‍साका रेम्‍मी।

३ लावो मेर्मिम खोत्‍ले मेजो़पा लाम्दीथो़ लाम्दिम्डिम बु।

मेर्मिम खोत्‍लेङा ब्लो़म्सिम्डिम बु।

सु़का वो जो़पा मेबोमी, जो़पा बेपा कोले वो मेबुमी।

४ यहोवेका हिला बोमी, “हाम मेर्मिमका मेथेन्‍मी?

हाम ओराम खोत्‍ले मेजो़पा खारी बेपामिमका चम्‍डिम मिबु?

नेम्फु-सिन्थाa मेर्मिमका आमा मु़चु़कु सिसि डुमिमिम बुमी,

मा मेर्मिमका हेल्‍लो वो आमा सो़म्‍दी मेबोमी।”

५ मेसिन्डा मेर्मिम छो़म ङिम्डिम बु,

हेङालोने न-गो जो़पा बाट्पा मु़चु़मिमनुङ माम्‍चु़नी दु़म्‍मी।

६ दु़खापोमिमका बोमु माल्मिमिम खारी मेजो़पा न-गोनुङमामिमका बोमु मेग्वामी,

लावो यहोवेका दु़खापोमिमलाई बोमी-थार्मी।

७ इस्राएललाई सेल्पा माम्चु़नी, सियोनलाम रोक्नी!

इनीमा मु़चु़मिम आथावो क्रिनिमा रेनिमिलो,

याकूब गेर्सी द्‍वा, मा इस्राएलकु न-गो भ्रसी।

a 

१४:४ हिब्रू बाइबलडा सो़बेम पेम्मा होङङा र्‍वाक्साका र्‍याक्मा बु। मेराम र्‍वाक्मा गुइ हेल्‍लो लोवो जाम पिइमिमम होङ्‍ङा सो़।

माम्‍चु़नीका द्‍वामिमिम मु़चु़

दाऊदकु काम्‍सो

१५

१ ए यहोवे, इनीमा सेपा खोमडा सु़का हुमु ल्‍वासु़?

इनीमा सेपा पोप्‍चङ सियोनडा सु़का बुमु ल्‍वासु़?

२ उहेम मु़चु़कु बासी-दोसी मुमा मान्थिम बु,

उहेमका हेल्‍लो लोवो जो़पा खारी बु़,

मेम्मा उमा न-गोलाम आच्‍छाङाकाम जे,

३ मा सु़का वाङमिमकु दुथाम मेजो़पा ल्‍वा मेबु़,

गुका त्‍वाकु ङोप्‍सो़काम नो़ मेपार्साडु़,

मा त्‍वाकु साउखोरेकु दुथाम लिमा ल्‍वा मेफोसाडु़,

४ माम्चु़नीलाई मेद्‍वाक्पालाई घ्राम्‍डु़,

लावो यहोवेकु ङिम जु़ल्‍पामिमलाई डोक्‍पु मिम्डु़,

उ त्‍वाका हाङको दु़खा ल्‍वासु़ लोवो गुका याचे जेस्ताम ल्‍वा बु़,

५ उहेमका जेर ग्‍वाकु़लो खउलुङकु चो़ मेरङु़,

मा मेजो़पा खउलुङ लिबावा रङु़मा मुमा मान्‍थिम मु़चु़कु कोर्थो़लाम मेजे।

मेम बेपा मु़चु़कु न हेल्‍लो वो आनो-मेनो मेदु़म।

माम्‍चु़नीडा थो़रकाम सो़म्‍दी

दाऊदकु मिक्‍तामa

१६

१ ए माम्‍चु़नी, गोलाई बोङि-थार्ङिनी,

हेङालोने गो इनीमा थेर्मा-थेर्सीडा बुङु।

२ यहोवेलाई गो र्‍वाङु, “गानी आमा ङाचो़ सो़।

आमा लागि गानीडाम वाङमी हाम वो जो़पा ल्वा मिबु।”

३ यहोवेडा थो़र बेपा मु़चु़मिम हाङको जो़पा दु़म्‍मी!

गो मेर्मिमनुङ बुमु ल्वाउ माला छो़म आमा न भ्रसी।

४ वाङमी नो़पमिमलाई ख्लक्पामिमका त्‍वापडला छो़म दु़खा रेन्‍मी।

नो़पमिमलाई सासेट्माकु सिसि मेग्वाक्पु,

गो मेर्मिमकु नङ ङा मेसो़उ।

५ ए यहोवे! गानीङा आमा साखाम नुङ दो़दो़वा बुनी,

मा आमा जिवाकु कान्चु़रे बुनी।

मा गानी आमा खोत्ले ल्वा बोनी-थार्नी।

६ गानी गोलाई ग्‍वाङ्‌डिनिम ये-दमिम हाङको जो़पा खोमडा बु।

आच्छाङा, आमा न-गो भ्रसिक्पा साखाम ल्वाउतोम बु।

७ यहोवेका गोलाई क्रिङिमी,

सिन्‍था वो आमा न-गोडा लु़म्‍ला बेन्ङिमी,

मेम्मिमका गो उनीमा नङ कोक्‍पु।

८ हेल्‍लो लोवो यहोवे गोनुङ बुमिमिम गो लु़लेट्‍पु,

गुमी आमा जो़पलाम बुमिमिमका गो मेङिङु।

९ मेम्‍मिमका आमा न-गो भ्रसिक्‍पा बु, मा गो गेर्सी द्‍वाङु,

आमा मिरो़म वो गेमी।

१० हेङालोने गानी गोलाई सिमुकु यु़मलामका गेट्‌ङिडिनिम बु।

गानी त्‍वाकु सेपा मु़चु़मिमकु मिरो़म झिम्मु मेग्‍वानी।

११ गानी गोलाई त्‍वारो़मकु लाम्‍दी रेम्‍बेन्ङिनी,

गानी गोनुङ दु़म्‍निमका छो़म आमा न भ्रसी,

इनीमा जो़पलाम हेल्‍लो लोवो दु़म्पाम बाट्पा न भ्रसी बु।

a 

१६:० मिक्‍ताम र्‍वाक्मा र्‍याकिलो लोवो योङलेम बिइलो को खालकाम ल्वा

छु़ल मान्‍थिम मु़चु़कु सो़म्‍दी

दाऊदकु सो़म्‍दी

१७

१ ए यहोवे! नियाकाम लागि आमा सो़म्‍दी थो़नी,

ख्‍लो़ला सो़म्‍सिमुलाई लिमा-प्वालेम मेथेसाका बेउमिम सो़म्‍दीडा नोफ्ला देन्साङ्नी।

२ गानी आमालाम निया बोनी,

हेङालोने हाम ल्‍वा आच्‍छाङा मेराम गानी चनी।

३ गानी आमा न-गो हेप्‍माम बु र्‍वाक्‍साका चनी

सिन्‍था वो आमाडा गानी रोनिमा गोलाई खोत्‍ले छाम्‍ङिनी,

लावो गोगोनु हाम वो मेजो़पा न मेल्‍वानी।

४ आमा सिका छु़ल गक्पा ल्वा मेजेङु र्‍वाक्पा मिम्तोम बु।

गो गानी र्‍वानिमिम बिसिङु,

मा गो साम्सी कुइवा बेपा खारीडा मेलाम्‍दिङु।

५ गो हेल्‍लो लोवो इनीमा लाम्‍दीडा आनो मेनो मेबेसाका लाम्‍दिङडोम बु,

मा हेल्‍लो वो मेलामका आमा खेल फेले सु़ड्‍डु़म मिबु।

६ ए माम्‍चु़नी! गो गानीनुङ सो़म्‍दी बेउ,

हेङालोने आमा सो़म्‍दी थो़निमा गानी गोलाई तुङिनी।

मेम्‍मिमका गोथो़ ख्‍लोन्‍सिट्‌निमा आमा ल्‍वा थो़नी।

७ उनी त्‍वाकु स्वाक्चिमोमिमलाम स्वासाका

इनीमा गोजु़डा रोक्पामिमलाई इनी जो़प ल्वाका सेल्पा माम्चु़नी,

इनीमा छो़म डोक्‍पु रिखाम रेम्बेसाका गोलाई सेल्ङिनी।

८ इनी मिक्‍सीकु छादुलाई होङङा गोलाई गेङिनी।

गोलाई इनीमा लाप्‍तेरकु रिप्‍जुङगोयु़ थक्‍ङिनी।

९ मेजो़पा खारी बेपामिम, उहेमका आमा थो़मतेर्साङिमी,

ङिम लु़पा आमा कोर्थो़लाम बक्पामिमका गोलाई उर्ङिडिमिम बु,

१० मेर्मिमनुङ रिखाम बेपा न मिबु,

मा मेर्मिम डोक्‍पु लिम्‍सिमिमा जेमी।

११ गो बान्‍ते हिङसिङु लोवो चार्पा खाप रेम्मी,

ओम्‍लो मेर्मिमका गोलाई उर्थाङिमी।

१२ मेर्मिम क्रु़मसिपा धेन्द्रा होङ्‍ङा दु़म्मिडिम बु,

मा को-ब्राम्मु लागि थसिक्साका बाट्पा कोले डोक्पु धेन्द्राका होङ्‍ङा लन्थामी।

१३ ए यहोवे, बक्नी मा आमा स्वाक्चिमोमिमलाई भोप्निमी,

मा मेर्मिमडला घ्‍ल्‍वानी।

त्‍वाकु कातु़रु़का मे मेजो़पामिमडाम सेल्‍ङिनी।

१४ ए यहोवे, ओ सु़म्दिसेरडाम खाप्चीङा डोक्पु र्‍वाक्पा मु़चु़मिमडाम गोलाई सेल्ङिनी।

गानी ग्वानिमिम खाप्ची मेर्मिमका त्‍वाकाम लागि जो़ल्सिमी,

मा घ्लेट्पा खाप्ची उनीमा चो़-चु़सु़ नुङ दोचो़मिमलाई वो जो़ल्मी।

१५ लावो आमा जो़पा न-गो बुमिमिमका गो गानीलाई ल्‍वानिनी,

मा गो ङोसिङुलो इनीमा ङाली ल्वासाका गो भ्रङ्‌सिङु।

माम्‍चु़नीका सेल्‍मिडिम यहोवेकु नङ कोमु

योङलेम सीपाकाम लागि, खोत्ले स्वाक्चिमोमिम नुङ शाऊलकु ल्‍वालाम सेल्‍सिमु ल्‍वास्‍तु़मडा दाऊदकु काम्‍सो

१८

१ ए यहोवे! आमा यु़म, गो गानीलाई रिखाम बोनिनी।

गानी आमा बोपा-थार्पा बुनी।

२ यहोवे गोलाई बोपा-थार्पा दिप्‍लुङ बुमी,

गुमी सोनुङमा आमा भोमबेल बुमी।

गुमीका गोलाई सेल्ङिमी,

गो गुमीनुङ दु़म्ङुमिमका आमा बोपा-थार्पा ब्रोलुङ बुमी।

गुमी आमा वाजो बुमी,

गुमी यु़मनुङमा गेपा,

मा आमा स्वाक्चिमोलामका जो़होमका जु़ल्‍पा बुमी।

३ गो यहोवेलाई सो़म्‍दी बेउ,

गुमीका गोलाई आमा स्‍वक्चिमोमिमडाम सेल्‍ङिमी मा जु़ल्‍ङिमी।

गुमी उनी नङ कोमुका घ्रेट्‍पा बुमी।

४ गोलाई सिमुकु रिबामिमका बट्‍ङिडिमी,

पुयु़लुबेट्‍पा बाबारिमका गोलाई सेप बक्ङिडी।

५ खादीयु़म रिबामिमका गोलाई रिम्ङिडी,

सु़लु़मका गोलाई लडङिडिम बाइडा।

६ दु़खा थारीका गो यहोवेलाई सो़म्‍दी बेउतो,

गो आमा माम्‍चु़नीलाई ख्‍लो़ला सो़म्‍सिमुलाई येत्तोमी।

उनी त्‍वाकु सो़रनेमलामका गुमीका आमा लो़लाम थो़म्‍डी,

आमा ख्‍लो़ला सो़म्‍सिमु सो़म्‍दी उनीमा नोफ्लाडा रोक्थिड्‍डा।

७ मेराम थारीका माम्‍चु़नी भुर्मिडिम,

सुबु रुड्‍डु़ मा ह्‍वाती लस्‍ता,

पोप्‍चङकु फार दोस्ता मा दिरिमाक्सी रुड्‍डु़,

८ उनी नो़लामका कुइकु लुक्‍ता,

मा उनीमा सिलामका पुयु़ लुक्‍पा मु लुक्‍ता,

मेलामका वाक्‍पा मुकु भुल्मु लुक्‍ता।

९ धामु चेर्साका गुमी योम्‍डी,

उनी फेमखेल गोयु़ केकेम खासे बाइडा।

१० गुमी करुबडला हुसाका हुट्‌मिडी,

गुमी जुकु लाप्‍तेरडा दु़म्‍साका योम्‍डी।

११ गुमीका तुकुम्‍चिम हुम्सिम्डिम बाइडा,

कुका देम्‍पा डेपा खासे हुम्सिम्डिम बाइडा।

१२ उनीमा ङादोडा ब्‍ल्‍याक्‍ची धो़स्‍ता,

मा केकेम खासेलाई चेर्तो लोसु़ नुङ मुकु भुल्‍मुमिम हुम्‍स्‍ता।

१३ मेकोतिमा यहोवे धामुलाम क्रुम्‍डी,

मा खोत्‍लेडाम डोक्‍पु माम्‍चु़नीकु लो़लाम थो़सिड्‍डा।a

१४ गुमीका नो़प्‍ली ओप्‍साका स्‍वाक्चिमोमिमलाई स्याकारिट्‌मिडी,

मा गुमीका ब्‍ल्‍याक्‍ची थु़र्मिडिमा मेर्मिमलाई कोल्‍मिडी।

१५ ए यहोवे, गानी त्‍वाकु स्‍वाक्चिमोमिमलाई ख्‍र्‍वाक्‍निमी,

मा छोक्‍चोडा मेर्मिमडला क्रुनी।

मेकोतिमा दिरिदिन नुङ सुबुकु फारमिम रेम्‍बेसिड्‍डा।

१६ यहोवे पाह्रीलाम योम्‍डिमा गोलाई जेड्‌ङिडिमी,

गुमीका गोलाई घ्‍लु़म्‍पा कुलामका ख्‍लुङ्‌डिमी।

१७ गुमीका गोलाई यु़मचो़ स्वाक्चिमोमिमडाम फ्‍वाङडिमी,

मेर्मिम ने गोडाम छो़म सोनुङमा बाम्‍डी।

१८ गो छो़म दु़खाडा दु़ङङोडोम थारीका मेर्मिम गोडला रोम्‍डी,

लावो यहोवेका गोलाई ख्लो़ङडिमी।

१९ गुमीका गोलाई आमा दु़खाडा ख्‍लो़साका सेल्‍ङिडिमी,

हेङालोने गुमी गोनुङ गेर्सी द्‍वाम्‍डिम बाइडा।

२० गुमीका गोलाई झिरा र्‍वामी,

हेङालोने गो हाम बोमु बासिक्‍पा मेराम ङा बेउ।

गुमीका गोलाई जि ग्‍वाङमी,

हेङालोने गो मुमा मान्‍थिम बुङु।

२१ गो यहोवेकु डु़म्‍ला होङङा दोङ्‍डोम बु,

आमा माम्‍चु़नीडाम गो होनोवा दु़म्‍साका मेजो़पा बेउतोम मिबु।

२२ उनीमा खोत्‍लेङा डु़म्‍ला गोनुङङा बु,

उनीमा डु़म्‍ला गो डित्तोम मिबु।

२३ उनीमा ङादोडा गो मुमा मान्थिम बाङ्डो,

खारी बेसीडा हाम वो ख्लो़ट्त्तोम मिबु।

२४ यहोवेका आमा जो़पा न-गो

नुङ उनीमा ङादोडा जो़पा खारी बेउतोमका

गुमीका गोलाई मुमा मान्‍थिम दु़म्बेन्ङिमी।

२५ ए यहोवे! आच्‍छाङा थो़र बेपामिमनुङ गानी वो थो़र बोनी।

उहेम मुमा मान्थिम बुमी, गानी वो मेर्मिमनुङ मुमा मान्थिम ल्‍वा रेम्बेनिमी।

२६ उहेम सेपा बुमी, मेर्मिमनुङ गानी वो सेपा दु़म्साका रेम्बेनिमी,

लावो नलामचो़मिमलाई गानी घ्राम्निमी।

२७ दु़खा ल्वापामिमलाई सेल्‍निमी,

लावो डोक्‍पु लिसिक्‍पामिमलाई गानी डनिमी।

२८ ए यहोवे! गानी आमा धिप्‍री वाबेनिम बुनी,

गानी आमा तुकुम्‍चिमलाई ओलडा ख्‍लोनी।

२९ गानी गोलाई ख्लो़ङ्‌डिनिमका आमा सेर्पा स्वाक्चिमोमिम चो-घ्रु़म्मु चापु,

मा मेर्मिमलाई ख्वाक्साका घ्‍ल्‍वामु चापु।

३० माम्‍चु़नीकु दुथाम र्‍वामु बासी माला,

उनीमा लाम्दी आच्छाङाकाम बु,

यहोवेकु सिजेम सेपा बु।

उनीमा थेर्मा-थेर्सीडा बाट्पामिम

खोत्लेकाम लागि गुमी वाजो बुमी।

३१ हेङालोने यहोवेडाम वाङमिम माम्‍चु़नी सु़ बुमी मा?

मा गुइलाई बोपा-थार्पा माम्‍चु़नीडाम वाङमिम सु़ बुमी मा?

३२ गानी गोलाई यु़मनुङमा दु़म्बेन्ङिनी,

मा आमा सेपा लाम्‍दी बनेबेपा माम्‍चु़नी बुनी।

३३ गुमीका आमा खेल दो़रकु खेल होप्माम ङा दु़म्बेन्मी,

मा गोलाई येप्‍पा खोमडला येम्सिमु चापा दु़म्बेन्ङिमी।

३४ गुमीका क्वाल्बा बोमु लागि आमा ल्वालाई सीमी-चेमी,

मेम्मिमका आमा बालामका बुलुकु हान-लिन ओम्मु चाप्सु़।

३५ ए यहोवे! गानी गोलाई बोसा-थार्साका सेल्‍ङिडिनी,

गानी गोलाई इनी जो़प ल्वाका गेट्‌ङिडिनिम बु,

मा इनी यु़मका गोलाई घ्ल्वाबेट्‌ङिडिनिम बु।

३६ गो लाम्‍दिमु लागि गानी भापा लाम्दी बनेबेन्‍निम बु।

मा गो हेल्‍लो वो ताङ्डोम मिबु।

३७ गो आमा स्वाक्चिमोमिमलाई खात्तोमिमा चु़म्‍तोमी,

मेर्मिमलाई पुयु़ मेलुक्‍थु़म गो मेख्‍लोसिङुवा।

३८ मेर्मिमलाई बमु मेचापा बेसाका डेप्‍तोमी,

मेर्मिम गोडाम सो़ट्‌मिडिमा झार्मिडिम बु।

३९ गानी गोलाई क्‍वाल्‍बा बेपा सो ग्वाङडिनी,

मा आमा कोर्थो़लाम बक्पामिमडला घ्‍ल्‍वाबेन्‍ङिनी।

४० गानी आमा स्वाक्चिमोमिमलाई गोडाम स्‍वाबेट्‌निमी,

गोलाई घ्राम्‍पामिमलाई गो पुयु़लुक्‍पुमी।

४१ मेर्मिम ख्‍लो़ला सो़म्‍सिमु लागि येमी-दुमी,

लावो मेर्मिमलाई सेल्‍पा सु़ वो मेदु़म्‍मी,

मेर्मिमका यहोवेनुङ वो सो़म्दी बेम्डी,

लावो गुमीका मेर्मिमकु सो़म्‍दी मेथो़म्‍साप्मिवा।

४२ जुका हुट्‍पा फुर्कु होप्‍माम दु़म्पा बेसाका गो मेर्मिमलाई डेप्‍तोमी,

मा मेर्मिमलाई खेलका क्वा फ्लो़म्मा होङङा देम्‍तोमी।

४३ गानी गोलाई मु़चु़मिमकु चो-घ्रु़प्सीलाम फ्‍वाङ्‌डिनी,

मा सामा सामामिमकु ङाउ दु़म्बेट्‌ङिडिनी,

गो मेछेपुमिम मु़चु़मिम वो आमा साखामगोडा दु़म्‍बेट्‌निम बु।

४४ गो र्‍वाङु मेडे मेर्मिमका थो़मी,

वाङमी नेब्‍दीडाम मु़चु़मिम आमा ङादोडा कुम्‍सिमी,

४५ वाङमी नेब्‍दीडाम मु़चु़मिम गोडाम छो़म ङिमी,

मा मेर्मिम उनी बोपा-थार्पा खोमलाम ङिमुका रुक्‍तो लुमी।

४६ यहोवे हेल्‍लो वो मेसिपा बुमी!

गोलाई बोपा-थार्पाकु नङ कोसिनु़!

गोलाई सेल्‍पा माम्‍चु़नीलाई डोक्‍पु मिम्मिनु़!

४७ गुमीका आमा स्वाक्चिमोमिमडला घ्‍ल्‍वाबेन्‍ङिमी,

सामा सामामिमलाई गुमीका आमा साखामगोडा दु़म्बेन्मी,

४८ मा गुमीका गोलाई आमा स्वाक्चिमोमिमलाम सेल्‍ङिमी,

गुमीका आमा स्वाक्चिमोमिमडला घ्‍ल्‍वाबेन्‍ङिमी,

मा गोलाई सेन्‍मु माल्‍पा मु़चु़मिमडाम गेङिमी।

४९ मेम्‍मिमका ए यहोवे, गो सामामिमकु थेतेडा इनीमा नङ कोक्‍पु,

मा आलासो़ ग्वाक्‍तो इनीमा नङ कोमु काम्‍सो बेउ।

५० माम्‍चु़नीका उनीमा त्वाकु हपलाई क्वाल्बाकु घ्‍ल्‍वासीडा खोत्लेडाम डोक्‍पु दु़म्बेन्मी,

गुमीका थुट्‌मिडिम हपलाई हेल्‍लो लोवो रिखाम बोमी।

गुमीका दाऊद नुङ उमा दोचो़मिमलाई हेल्‍लो लोवो दिदाम बोमी।

a 

१८:१३ हिब्रू बाइबलडा लोसु़ नुङ मुकु भुल्मु हुम्स्ता र्‍वाक्साका र्‍याक्मा ल्वा काप्साका र्‍याक्मा सो़। २ शमूएल २२:१४ डा रेप्नी।

प्रङसिपाडा माम्‍चु़नीकु यु़म-झ्‍वाक्‍सी नुङ माम्चु़नीकु डु़म्‍ला

योङलेम सीपाकाम लागि, दाऊदकु काम्‍सो

१९

१ धामुका माम्‍चु़नीकु यु़म-झ्‍वाक्‍सी रेम्‍बु़,

मा उनीमा ल्‍वाका बेम्‍डिम खारी सोरलुङमिमका रेम्‍बु़।

२ नेमका नेमनुङ ल्वा बु़,

मा सिन्थाका सिन्थानुङ माम्चु़नीकु नेप्चीकु दुथाम सो़यु़,

३ हाम वो जेसी मिबु, ना ल्‍वा बु,

मेसिन्डा हाम वो लो़लाम मेथो़सी,

४ लावो मेर्मिमकु लो़लाम खोत्‍ले सु़म्‍दिसेरडा थो़सी,

मा मेर्मिमकु जेसी सुबु बिर्खोपसम्‍मङा रोक्थिड्‍डाम बु।

माम्‍चु़नीका धामुला नेप्‍सुङकाम लागि बाखोप प्रङ्‌मिडिम बु।

५ नेप्सुङ ने लाली कुन्‍दा बेपा खोमलाम गेर्सी द्‍वाक्‍तो लुक्‍पा लारेपा होम्‍साका ङा लु,

ओन्‍मुडा घ्‍ल्‍वापा मु़चु़ गेर्सी द्‍वाक्‍तो ओन्डा लुक्पा होम्साका मेराम लु।

६ धामुकु कोले खोमलाम मेराम ओप्‍डु़मा खिर्सिक्‍तो कोङमी खोमडा गाम,

मा मेरामकु ओलडाम हाम वो थसिमु मेचाप्‍सु़।

७ यहोवेकु डु़म्‍लागोडा मुमा बेडिमिम ल्वा हाम वो मिबु,

मेराम सिजेमका थो़रलु़सीडा सो ग्‍वाक्‍सा।

यहोवेकु सिजेममिम थो़रलु़इमिम बु,

मेरामका नेप्‍ची मान्‍थिममिमलाई नेप्‍ची ग्‍वाक्‍सा।

८ यहोवेकु डु़म्‍लामिम जो़पा बु,

न-गो भ्रसिबेट्पा बु।

यहोवेका र्‍वामिमिम ल्वा सेपा बु,

मा मेरामका मिक्सीलाई ओल ग्वाकु़।

९ यहोवेकु ङिम जु़ल्‍मु जो़पा ल्वा सो़,

मेराम सिजेम हेल्‍लो लोवो आनो मेनो मेदु़म।

यहोवेकु डु़म्‍लामिम आच्‍छाङाकाम सो़,

मा हेल्‍लो लोवो जो़पा दु़महोम बु।

१० यहोवेकु सिजेम खोत्लेडाम जो़पा सो़नाडाम वो छो़म द्‍वामु घ्रेट्‍पा बु,

युङमा नाप्साका ख्लुक्मा खुदोडाम वो हापा भ्रपा बु।

११ मेलामका ङा इनी डु़ल्‍चो़मिमकाम न छे,

मा मेराम होम्साका दोनी माला गानी जो़पा ल्वा डार्नी।

१२ उ त्‍वाका ख्‍लो़ड्‍डु़म ल्‍वामिम सु़का वो मेच,

ए यहोवे, गो मेचक्साका बेउतोम छु़लमिमलाम सेल्‍ङिनी।

१३ इनीमा त्‍वाकु डु़ल्‍चो़लाई चक्‍तो-चक्‍तो छु़ल बोमुडाम भोप्‍नी,

मेप्माम छु़लका गोडला साखाम मेथो़ड्‍नु़।

मेकोतिमा गो सेपा दु़म्‍ङु,

मा ङिमलु़पा छु़ललाम वाङ दु़म्ङुमिम दु़म।

१४ गोलाई बोपा-थार्पा मा सेल्पा यहोवे,

आमा जेसी नुङ न-गोडाम मिम्‍सी गानी द्‍वानिमिम दु़म्‍नु़।

घ्‍ल्‍वामुकाम लागि सो़म्‍दी

योङलेम सीपाकाम लागि, दाऊदकु काम्‍सो

२०

१ दु़खाडा दु़म्‍निलो यहोवेका इनीमा सो़म्दी थो़मिनु़,

याकूबकु माम्‍चु़नीका गानीलाई बोनी-थार्निमिनु़।

२ गुमीका त्‍वाकु सो़रनेमलामका ख्‍लो़निमिनु़,

मा सियोनलामका गानीलाई गेनिमिनु़।

३ गुमीका इनीमा खोत्‍ले सासेसी मिम्मिनु़,

मा इनीमा खोत्‍ले मु-सासेसीa रमिनु़।

४ गुमीका गानीलाई इनी न होङङा बोमिनु़,

मा इनीमा खोत्‍ले खारीमिम बोमु चाम्‍मिनु़।

५ इनीमा घ्‍ल्‍वासीडा गुकु गेर्सी द्‌वाक्‍तो माम्चु़नीकु नङ कोकु,

मा इकीमा माम्‍चु़नीकु नङडा गुकु त्वाकु तो गेले कोकु,

मा यहोवेका खोत्‍ले इनीमा सो़म्‍दी थो़मिनु़।

६ गो चक्‍पु, यहोवेका त्‍वाका थुट्‌मिडिम हपलाई ख्लो़मी।

त्वाकु जो़प ल्वाका सेल्पा यु़मलामका गुमीका सेपा पाह्रीलाम गुलाई तुमी।

७ क्‍वाल्‍बाकाम लागि याङका त्‍वाकु रथडा, याङका ने हुदु़याडा थो़र बोमी,

लावो गुकु ने यहोवे आकीमा माम्‍चु़नीकु यु़मडा थो़र बोकु।

८ मे मु़चु़मिम उनी न रिसिमा क्‍वायु़ झार्मी,

लावो गुकु ने जो़होमका सोनुङमा दु़म्‍कुमा येम्‍सिन्‍कु।

९ ए यहोवे! गानी थुट्‌निम आकी हपलाई घ्‍ल्‍वाबेट्नी,

गुकु सो़म्‍दी बोकुलो आकीमा सो़म्‍दी थो़साट्‌किनी।

a 

२०:३ मु सासेसी र्‍वाक्मा मुड्‍डा चासाका ग्वाक्मा सासेसी (होमबलि)

घ्‍ल्‍वाम्‍माकाम लागि आलासो़

योङलेम सीपाकाम लागि, दाऊदकु काम्‍सो

२१

१ ए यहोवे, गानी यु़म ग्‍वानिमिमका हप गेर्सी द्‍वाक्‍साका बुमी,

उनीमा न छो़म भ्रसिक्पा बु, हेङालोने गानी गुमीलाई घ्‍ल्‍वामु ग्‍वानी।

२ गानी उनीमा न होङङा खोत्‍ले बेन्‍निम बु,

मा उमा सो़म्‍दी थो़न्‍निम बु। सेला

३ छो़म जो़पा जि ग्वाक्साका गानी गुलाई हुनाखाना बेन्‍निम बु,

मा उमा बुइडा सो़नाकु मुकुट खुसिबेट्‌निम बु।

४ गुका गानीनुङ त्‍वारो़म बिइडु़,

मा गानी गुलाई हेल्‍लो वो मेदाम्‍पा धु़पा त्‍वारो़म ग्‍वाक्निम बु।

५ गानी ख्‍लो़न्‍निमका ङा उमा नङ डोक्‍पु दु़स्‍ताम बु,

गानी गुलाई जो़पा नङ नुङ खोत्‍लेका डोक्‍पु बेपा हप दु़म्‍बेट्‌निम बु।

६ गानी गुलाई हेल्‍लो वो मेदाम्पा जि ग्वाक्निम बु,

मा गानी गुनुङ दु़म्‍निमका उमा न भ्रसिट्‍पा बु।

७ हपका खोत्‍लेडाम डोक्‍पु यु़मनुङमा यहोवेडा थो़र जु़लु़,

मा यहोवेकु खोत्लेडाम डोक्पु रिखामका गु हेल्‍लो वो मेङी।

८ हपका उमा खोत्‍ले स्वाक्चिमोमिमलाई माल्साका ख्लुकु़,

मा हपलाई घ्राम्‍पामिम खोत्‍लेलाई चु़म्डु़।

९ हप रेम्‍बेम्‍सिमिलो छो़म वाक्‍पाम बाट्‍पा मु होङङा गुका मेर्मिमलाई पुयु़लुबेडु़मी।

यहोवेका वो त्‍वाकु छोक्‍चोडा मेर्मिमलाई ताता-वान्मी,

मा उनीमा मुका मेर्मिमलाई पुयु़लुबेन्मी।

१० हपका मेर्मिमकु चो़-चु़सु़मिमलाई सुबुलाम दाम्सोडु़मी,

मा मेर्मिमकु दोचो़लाई खोत्ले मु़चु़मिमलाम पुयु़लुबेडु़मी।

११ मेर्मिमका हपलाई मेजो़पा बोमु उनी न-गोलाम मिम्‍सिमी मा कोर्थो़लाम बमी,

लोवो मेर्मिमका मिम्मिडिम होङङा बोमु मेचाम्‍मी।

१२ हपका मेर्मिमलाई नो़प्‍लीका ओप्डु़मी,

मा मेर्मिम चङथो़ ख्लोसिसाका स्वामी।

१३ ए यहोवे, इनीमा यु़मनुङमा खारीकु दुथाम गुकु इनीमा नङ कोकु।

इनीमा यु़मनुङमा खारीकु दुथाम इनी नङ कोक्‍तो काम्‍सो बोकु।

दु़खाडा येमु-दुमु नुङ माम्चु़नीकु नङ कोमु

योङलेम सीपाकाम लागि, “नेमसोसोम हरिणी” कु लो़लाम होम्‍साका दाऊदकु काम्‍सो

२२

१ ए आमा माम्‍चु़नी, ए आमा माम्‍चु़नी,

हेङा गानी गोलाई ङेट्‌ङिडिनिम?

गोलाई सेल्मुडाम हेङा गानी होनोवा दु़म्नी?

मेम्मा गो छो़म सो़म्‍दी बेउतोम बु, लावो हेङा मेथो़निमिम?

२ ए आमा माम्‍चु़नी, नेम्‍फु गो येत्तो सो़म्‍दी बेउ,

लावो गानी मेथो़ङसाङनी।

सिन्‍था वो गो वाय मेबुङु,

लावो आमा न-बन्सिमु मेल्वाउवा।

३ लावो गानी खोत्‍लेडाम सेपा दु़म्‍साका हप गन्‍खोपडा गन्‍नी,

इस्राएलका इनीमा नङ कोक्‍सु़।

४ आकी बेप-पापमिमका गानीडाङा थो़र बेम्डिम बाइडा,

मेर्मिमका गानीडा थो़र बेम्डी,

मा गानी मेर्मिमलाई सेल्‍निमी।

५ मेर्मिमका गानीलाई सो़म्‍दी बेम्‍डी मा सेल्सिम्डी,

मेर्मिमका गानीलाई थो़र बेम्‍डिमका ङा उनी ङाली डमु मेबासावा।

६ लावो गो ने मु़चु़ मेएँ, गो कोले फुचु़ होप्‍माम दु़म्ङोडोम बु,

खोत्‍लेका गोलाई होनोवा बोङिमी मा घ्राम्‍ङिमी।

७ गोलाई ल्‍वापा मेर्मिम खोत्‍लेका नालेडान्ङिमी,

मा उनी सिकोक्‍ते प्‍लेन्मी मा बुइ रक्‍तो सेम्‍ला बेत्तो र्‍वामी,

८ “मेरामका यहोवेडा थो़र बु़ माला,

हेङा गुमीका गुलाई मेसेल्मिमिम?

यहोवेका मेरामलाई छो़म द्‍वामी माला

हेङा गुमीका मेरामलाई मेख्लो़मिमिम?”

९ लावो गानी ङा गोलाई मामकु ङेलगोलाम कङ्‌डिनी,

मा गो आमा मामकु गोजु़गोडा बाङ्डोलो आथामङा गानीडला थो़र बोमु सीट्‌ङिडिनी।

१० गङडोलो आथामङा गो गानीडा जु़ल्सिङ्डोम बु,

मा आमा मामका गोलाई कङ्‌डिमिलो आथाम

गानी आमा माम्‍चु़नी दु़म्‍निम बु।

११ गोडाम होनोवा मेदु़म्‍नी,

हेङालोने दु़खा रोम्फामु ङा खाप्डु़म बु,

मा गोलाई ख्‍लो़पा सु़ वो मेबुमी।

१२ सेर्पा स्वाक्चिमोमिमका छु़ङकार होङङा

गोलाई उर्ङिडिमिम बु,

बाशानडाम सोनुङमा छु़ङकारमिम होङङा खोत्लेलाम उर्ङिडिमिम बु।

१३ धेन्द्रा होङङा क्रुक्‍तो मेर्मिमका

गोलाई आ़मुलाई उनी सि ह्‍वामी।

१४ हासिक्पा कु होङङा आमा सो दाम्स्ताम बु,

मा आमा खोत्ले सेर-डारकु मिक्सीमिम ख्लो़ड्‍डु़म बु,

मा आमा न-थो़म हुट्ल्‍याक्‍पा बु।

१५ आमा सो-बु हुक्‍ताम बु,

मा आमा लेम कोकोलेमडा केम्‍स्ताम बु।

गानी गोलाई सिमुलामकु फुर्कुडा रेथिबेट्‌ङिडिनिम बु।

१६ ख्लेबामिम आमा होनोलाम आथो़लाम खिर्बाल्सिमी,

मेजो़पा खारी बेपामिमका गोलाई उर्ङिडिमिम बु,

मेर्मिमका आमा ल्वा-खेलडा होट्‌मिडिम बु।

१७ आमा खोत्ले झेरेम लुक्‍ताम बु,

आमा स्वाक्चिमोमिमका गोलाई गिगिर्या रेम्‍मी।

१८ मेर्मिमका आमा ये-सेममिम त्वाप-त्वापडा दो़मी,

मा आमा ये-सेम त्वाका ल्वामु लागि चिठ्ठा ओम्मी।

१९ लावो ए यहोवे, गानी गोडाम होनोवा मेदु़म्‍नी!

यु़मुनुङमा आमा यहोवे, गोलाई सेल्‍ला दालाङा रोक्नी!

२० आमा सामलाई कातु़रु़लाम गेनी,

मा ख्‍लेबा होप्माम स्वाक्चिमोमिमकु ल्वालामका सेल्ङिनी।

२१ धेन्द्राकु सिलाम गेङिनी,

सो़ब्दीडाम छु़ङकारकु रङलाम गेङिनी,

२२ गो आमा वा-ल्वाकमिमलाई इनीमा नङ सो़उ,

मा मेर्मिमकु घ्रो़म्‍दीडा गो इनी नङ कोक्‍पु।

२३ यहोवेकु ङिम जु़ल्पामिम खोत्लेका उनी नङ कोक्नी।

ए याकूबकाम चो़-चु़सु़ नी, उनीमा नङ कोक्नी।

ए इस्राएल, उनीमा लाले-पाङके बेनी।

२४ हेङालोने दु़खा ल्वापामिमकु उनी दु़खालाई घ्राम्मिडिम मिबु।

गुमीका त्‍वाकु ङाली मेर्मिमडाम थम्डिम मिबु।

लावो मेर्मिमका ख्‍लो़ला सो़म्‍सिमु लागि

सो़म्‍दी बेम्डिलो गुमीका थो़म्डिम बु।

२५ डोक्पु घ्रो़म्दीडा गो इनीमा नङ कोमुलाई गानीलामङा ख्लो़ला सो़सिङु,

इनी ङिम जु़ल्‍पामिमकु ङादोडा गो त्‍वाका याचे जेङ्‍ङोम ल्वा रेथिट्पु।

२६ दु़खापोमिमका खोहोम पोमु ल्‍वामी,

यहोवेलाई माल्पामिमका उनीमा नङ कोमी,

मेर्मिमकु न-गो हेल्‍लो लोवो भ्रसिक्पा दु़म्नु़!

२७ सुबुडाम खोत्‍ले सामामिमका यहोवेलाई मिम्‍मी,

मा गुमीथो़ ख्‍लोम्‍सिमी।

सामा सामामिमकु नेमडाममिम खोत्लेका गुमीलाई सेव सान्‍मी।

२८ हेङालोने किब्दी ने यहोवेकाम ङा सो़,

मा गुमीका खोत्ले सामामिमडला साखाम थो़मी।

२९ सुबुडाम खोत्ले खाप्चीचो़मिमका ग्रुला पोमी मा सो़रलोले बोमी,

त्वाकु साम सेल्मु मेचाप्साका फुर्कुडा ङोल्सिक्पामिम,

खोत्‍लेका उनी ङादोडा क्रचु़खुम बोमी।

३० चक्थो़म चो़-चु़सु़मिमका उनीमा लाले-पाङके बोमी।

मेर्मिमका यहोवेकु दुथाम थो़मिमा गुमीलाई छेमी।

३१ ओम्‍लोसम्म मेगक्थिङा बाट्पा कोले सामालाई मेर्मिमका र्‍वामी,

“यहोवेका उनीमा त्‍वाकु मु़चु़मिमलाई सेल्मिडी”

र्‍वाक्‍तो उनीमा जो़पा खारीकु दुथाम सो़मी।

गोलाई रेपा-क्रिपा यहोवे

दाऊदकु काम्‍सो

२३

१ यहोवे आमा गोठाला बुमी,

गोलाई हामकाम वो खेरेला मेदु़म।

२ गुमीका गोलाई गिगिम धेब्‍देडा जाबेन्ङिमी,

मा भ्रपा कुकु फारबाडे क्रिङिमी।

३ गुमीका आमा साम फिक्साका आथावो लाले सोनुङमा दु़म्बेन्ङिमी,

गुमीका उनीमा नङकाम लागि गोलाई जो़पा लाम्दीडा क्रिङिमी।

४ गो सिमुकु तुकुम्‍चिमडाम लाम्दी लाम्‍दिमु बासी लोवो मेङिङु,

हेङालोने गानी गोनुङङा बुनी,

क्रिपा इनीमा डु़लु़म्‍चो़ नुङ बोपा-थार्पा इनीमा डु़लु़म्चो़का आ न-थो़म बन्साङी।

५ आमा स्वाक्चिमोमिमकु ङादोडा गानी गोलाई ग्रुला ग्‍वाङिनी,

तेलका आमा बुइडला क्लक्साका थुङिनी।

आमा कान्‍चु़रे देम्मा हासिमिमसम्‍म देम्‍बेनी।

६ आच्‍छाङा इनीमा जो़पा खारी नुङ रिखाम

मेसिङुमिमसम्म गोनुङ दु़महोम बु।

मा यहोवेकु नेमडा गो हेल्‍लो लोवो दु़म्ङु।

यु़म-झ्‍वाक्‍सिनुङमा हप

दाऊदकु काम्‍सो

२४

१ सुबु नुङ मेसिन्‍डा बाट्‍पा खोत्‍लेङा यहोवेकाम ङा सो़,

ओ सु़म्‍दिसेर नुङ आसिन्डा बाट्‍पा सामनुङमामिम खोत्‍ले उनीमाङा सो़

२ हेङालोने गुमीका दिरिदिनडला सुबु गट्‌मिडिम बु,

मा दिरिदिनकु घ्लु़म्पागोयु़ मेरामकु फार गट्‌मिडिम बु।

३ यहोवेकु पोप्‍चङडला हुमु सु़का चाप्सु़ मा?

उनीमा सेपा खोमडा सु़ येम्सिमु चाप्सु़ मा?

४ उहेमकु ल्वा छु़ल मान्थिम बु,

मा न-गो सेपा बु,

उहेमका ङाटाथो़ न मेसोकु़

मा लिमा ल्‍वाडा याचे मेजे।

५ मेरामका यहोवेलाम जि ल्वासु़,

मा सेल्पा माम्‍चु़नीकु मिक्सीलामडा मुमा मान्‍थिम दु़म।

६ मेराम यहोवेलाई माल्पा सामागोडाम मु़चु़ सो़,

मा गानीलाई रेम्मु माल्पा मेराम ङा सो़, ए याकूबकु माम्‍चु़नी। सेला

७ डोक्‍पु लाम्‍चोकोनी, होल्सिट्नी!

ए माके आथाम बाइगेट्डाम लाम्‍चोकोनी, होल्सिट्नी!

मा यु़म-झ्वाक्पा डोक्‍पु हप हुमिनु़।

८ यु़म-झ्वासिक्पा डोक्‍पु हप सु़ बुमी?

यहोवे, गुमी सो नुङ यु़मनुङमा बुमी,

यहोवे, गुमी क्‍वाल्‍बाडा घ्‍ल्‍वापा बुमी।

९ डोक्‍पु लाम्‍चोकोनी, होल्सिट्नी!

ए माके आथाम बाइगेट्डाम लाम्‍चोकोनी, होल्सिट्नी!

मा यु़म-झ्वाक्पा डोक्‍पु हप हुमिनु़।

१० यु़म-झ्वासिक्पा डोक्‍पु हप सु़ बुमी?

खोत्लेडाम घ्ल्वापा यहोवे,

गुमी ङा यु़म-झ्वासिक्पा डोक्पु हप बुमी।

लाम बमु नुङ बोमु-थार्मुकु दुथाम सो़म्‍दी

दाऊदकु काम्‍सो

२५

१ ए यहोवे, आमा न-गो गानीडा जु़लु।

२ ए आमा माम्‍चु़नी, गो इनीमा थेर्मा-थेर्सीडा बुङु,

गो क्रो़म लु़मुडा मेदु़म्‍ङुनु़,

मा स्वाक्चिमोमिमका गोडला घ्ल्वामु मेल्‍वामिनु़।

३ गानीडा थो़र बेपामिमका हेल्‍लो वो क्रो़म लु़मु मेबासी,

लावो लिमाचो़ नुङ लु-फेले बेपामिमकु उनी क्रो़म लु़।

४ ए यहोवे, इनीमा लाम्‍दीडा लाम्‍दिमु गोलाई सीङिनी,

मा इनीमा लाम्‍दी गोलाई रेम्बेट्‌ङिनी।

५ आच्‍छाङा इनी सिजेम होङङा आमा बासी-दोसीडा क्रिङिनी मा सीङिनी।

हेङालोने गोलाई सेल्‍पा गानी आमा माम्‍चु़नी बुनी,

गो हेल्‍लो लोवो गानीडा थो़र लु़ङु।

६ ए यहोवे, गानी माके आथाम रेम्‍बेन्‍निम न-थो़म,

नुङ हेल्‍लो लोवो बोनिमिम रिखाम मिम्‍नी।

७ आमा स्‍वाला दुडा बेउतोम छु़लमिम मेमिम्नी,

लावो ए यहोवे, गानी हेल्‍लो लोवो बोङिनिमिम रिखाम नुङ न-थो़मगोडा गोलाई मिम्‍ङिनी।

८ यहोवेका छु़लचो़मिमलाई आच्छाङा जो़होम लाम्‍दिमु बासिक्पा लाम्‍दीकु दुथाम सीमी,

हेङालोने गुमी जो़पा न-गोनुङमा मा खोत्लेलाई जो़पा मिम्पा बुमी।

९ याक्‍के दु़म्‍पामिमलाई गुमीका आच्‍छाङा जो़पा लाम्‍दीडा क्रिमी,

मा मेर्मिमलाई उनीमा लाम्दीडा लाम्‍दिमु सीमी।

१० यहोवेका सो़रख्रेप्सी नुङ गुमीका र्‍वामिमिम थो़पामिमलाई,

रिखाम बोमिमा जो़होमका क्रिमी।

११ ए यहोवे, गो हापा छु़ल बेउतोम बु,

लोवो इनीमा नङकाम लागि आमा छु़ल हेम्साङ्नी।

१२ यहोवेकाम ङिम जु़ल्‍पा मु़चु़ सु़ बु?

गुमीका मेरामलाई लाम्‍दिमु बासिक्पा लाम्दी सीमी।

१३ मेरामका हेल्‍लो लोवो जि ल्‍वासु़,

मा मेरामकु चो़-चु़सु़मिमका नेब्‍दीडा साखाम थो़मी।

१४ यहोवे उनीमा सिजेम होङङा दोपामिमकाम ङोप्‍सो़ बुमी,

मा मेर्मिमनुङ त्‍वाकु सो़रख्रेप्‍सी जो़होमका सो़मी।

१५ खोत्‍ले थारी ख्‍लो़ला सो़सिमु लागि गो यहोवेथो़ रेपु,

मा गुमीका कोङङा आमा स्वाक्चिमोमिमकु पेरलाम ख्लुङिमी।

१६ ए यहोवे, गोथो़ ख्‍लोसिट्‍नी मा न-थो़म रेम्‍बेनी,

हेङालोने गो त्‍वापङा दु़म्ङोडोम बु मा छो़म दु़खाडा बुङु।

१७ गोलाई दु़खामिमका चिप्ङिडिम बु,

मा आमा खोत्‍ले दु़खाडाम गोलाई वाङ बेङिनी।

१८ आमा खोत्‍ले दु़खामिम मिम्‍साङनी,

मा आमा खोत्‍ले छु़लमिम हेम्साङ्नी।

१९ रेप्‍नी, आमा स्वाक्चिमोमिम हाङको कोलोङ बुमी,

मा मेर्मिमका गोलाई हाङको घ्राम्‍ङिमी।

२० गोलाई बोङि-थार्ङिनी,

मा गोलाई सेल्‍ङिनी, गो क्रो़मडा मेदु़म्‍ङुनु़

हेङालोने गो इनीमा थेर्मा-थेर्सीडा बुङु।

२१ आमा जो़पा खारी बेसी नुङ जो़पा नका गोलाई बोङि-थार्ङिनु़,

हेङालोने गो गानीडा थो़र जु़लु।

२२ ए माम्‍चु़नी, इस्राएललाई मेरामकु खोत्‍ले दु़खाडाम सेल्‍निमी।

जो़पा मु़चु़कु सो़म्‍दी

दाऊदकु काम्‍सो

२६

१ ए यहोवे, गो मुमा मान्‍थिम बुङु र्‍वाक्पा रेम्बेट्नी,

हेङालोने हाम जो़पा बु मेराम गो बेउ,

मा आनो-मेनो मेदु़म्साका गानीडा खोत्‍ले थो़र बेउ।

२ ए यहोवे, आमा न-गो छाम्‍नी,

गो हेप्‍माम बुङु र्‍वाक्‍साका जो़होमका छाम्‍ङिनी।

३ गानी हेल्‍लो लोवो बोङिनिमिम रिखाम गोनुङ बु,

मा इनीमा थो़रडा बुङुमा मेराम थो़रका गोलाई हेल्‍लो लोवो क्रिङी।

४ गो लिमा चो़मिमनुङ मेबुङु,

लु-फेले बेपामिमनुङ वो गो मेबुङु।

५ मेजो़पा खारी बेपामिमकु घ्रो़म्दीडा गो बुमु मेद्‍वाक्पु,

मा मेजो़पा न-गोनुङमामिम नुङ मेबुङु।

६ ए यहोवे, गो मुमा मान्‍थिम बुङु र्‍वाक्‍साका आ ल्‍वा सो़लु,

गो इनीमा सासेन्खोमडा खिर्सिङु,

७ गो डोक्‍पु लो़लामका आलासो़कु काम्‍सो बेत्तो,

ङाङाया दु़म्बेट्पा इनीमा खारीकु दुथाम गो सो़उ।

८ ए यहोवे, गानी बुनिमिम नेम गो द्‍वाक्पु,

इनीमा यु़म-झ्‍वाक्‍सी दु़म्‍पाम बाट्‍पा मे खोमलाई गो रिखाम बेउ।

९ मे छु़लचो़मिमनुङ गोलाई पुयु़ मेलुङिनी

मु़चु़ सेट्‍पामिमलाई पुयु़लुनिमिम होङङा गोलाई मेबेङिनी।

१० मेर्मिमकु ल्वाका ने हेल्‍लो लोवो मेजो़पा बु़,

मा थक्साका रम्डिम खउलुङका मेर्मिमकु जो़प ल्वा देम्स्ताम बु।

११ लावो गो ने मुमा मान्थिम त्वारो़मडा बुङु,

गोलाई सेल्ङिनी मा गोडला रिखाम बेपा दु़म्नी।

१२ गो जो़पा लाम्दीडा येम्सिङ्डोम बु,

यहोवेकु सेर्पा मु़चु़मिमकु घ्रो़म्दीखोमडा गो उनीमा नङ कोक्पु।

यहोवेडा थो़र बोमु

दाऊदकु काम्‍सो

२७

१ यहोवे आमा ओल नुङ सेल्पा बुमी,

गो सु़नुङ ङिमु मा?

यहोवेङा आमा त्वारो़मकाम ब्रोलुङ बुमी,

गो सु़नुङ ङिमु मा?

२ मेजो़पा मु़चु़मिम क्‍वाल्‍बा बेप्‍डा रोमी मा गोलाई सेन्‍मु माल्‍ङिमी,

मेकोतिलो खेल तुमिमा क्‍वायु़ झार्मी।

३ साकासो़यो सेनाका गोलाई उर्ङिमी लावो गो मेङिङु,

कोर्थो़लाम बक्‍पामिमका गोडला बमिमा सेन्‍मु माल्‍ङिमी,

लोवो गो माम्‍चु़नीडा थो़र बेउहोम बुङु।

४ यहोवेनुङ गो कोले ल्‍वा बिउतोम बु,

गो बिउतोम ल्‍वा ओरामङा आमा साम बुमिमसम्‍म गो यहोवेकु नेमडा बुमु ल्वाउनु़,

मा उनीमा जो़पा खारीमिम रेम्मुम बुमु ल्वाउनु़,

उनीमा बाखोपडा सो़रलोले बोमु चापुनु़।

५ गुमीका आमा दु़खा थारीका गोलाई

उनीमा त्‍वाकु बाखोपडा गेङिमी,

उनीमा सेपा बाखोपडा गोलाई थङिमी,

मा येपा खोमडला जु़ल्ङिमी।

६ मेम्मा गोलाई उर्पा स्वाक्चिमोमिमलाई गो घ्‍ल्‍वाङु,

नभ्रसिक्‍तो गो उनीमा सेपा खोमडा सासेट्‍पु,

गो काम्‍सो बेत्तो यहोवेकु नङ कोक्‍पु।

७ ए यहोवे, गो गानीलाई सो़म्‍दी बेउमिम थारीका थो़नी,

गोलाई न-थो़म रेम्‍बेसाका आमा सो़म्‍दी थो़ङसाङनी।

८ आमा न-गोका इनीमा दुथाम र्‍वा, “रोकामा उनीमा सो़रलोले बे।”

ए यहोवे, गो इनीमाडा ङा रोङु।

९ गानी गोडाम मेथसिट्नी,

इनीमा छोक्चोडा त्‍वाकु डु़ल्‍चो़लाई मेख्लुक्नी,

गानी आमा ख्‍लो़पा दु़म्‍निम बु,

गोलाई मेडिट्‌ङिनी, गोलाई मेङेट्‌ङिनी,

ए माम्‍चु़नी, गानी आमा सेल्‍पा!

१० आमा माम-पापका गोलाई ङेन्‍ङिमी,

लोवो यहोवे, गानी इनी गोजु़डा जु़ल्ङिनी।

११ ए यहोवे, गो हाम बेउमिम गानी द्‍वानी, मेराम गोलाई सीङिनी।

गोलाई जो़पा लाम्‍दीडा क्रिङिनी,

हेङालोने आमा कोर्थो़लाम बक्‍पामिम छो़म सेर्पा बुमी।

१२ गोलाई स्वाक्चिमोमिमकु ल्‍वाड्‍डा मेपार्जो़ल्ङिनी,

हेङालोने लिमा ल्‍वा चेसाका जेपामिम आमा कोर्थो़लाम बम्डिम बु,

फल्मु-सेन्मु लागि डोक्पु लिसिक्‍तो लाम्दिमी।

१३ गो ओराम ल्‍वा चक्‍पु,

गो ओराम सुबुडा दु़म्ङुमिमसम्म यहोवेकु दिदाम ल्वाउ।

१४ यहोवेडा थो़र बे, गुमीडा सोनुङमा दु़म्‍सा,

इमा पाउ मेसोनु़, यहोवेलाई ङा लथाडा।

ख्‍लो़ला सो़सिमुकाम लागि सो़म्‍दी

दाऊदकु काम्सो

२८

१ ए यहोवे, गानी गोलाई बोपा-थार्पा दिप्‍लुङ, गो गानीलाई सो़म्‍दी बेउ,

आमा सो़म्‍दी मेथो़पा होङङा मेबान्‍सिट्‍नी,

गानी आमा ल्वा मेथो़साका वाय बुनी माला,

गो ने खादीयु़ लक्पामिम होप्माम ङा दु़म्ङु।

२ इनीमा सेपा खोमथो़ आमा ल्वा कोक्पु,

मा ख्‍लो़ला सो़म्‍सिमु लागि सो़म्‍दी बेउ,

मेम्‍लो आमा सो़म्दी थो़नी।

३ मेजो़पा खारी बेपामिमनुङ गोलाई देन्‍दे मेग्‍वाङनी।

कोङनिमकु जेसी भ्रपा ने दु़म,

लावो मेर्मिमकु न-गो घ्रामलु़पाका धेम्‍पा दु़म।

४ मेर्मिमकु खारी नुङ मेर्मिमका बेम्डिम

मेजो़पा खारी होम्साका मेर्मिमलाई देन्‍दे ग्‍वानी।

मेर्मिमकु ल्वाका हा-हाम बु़,

मेर्मिमका ल्‍वामु बासिक्‍पा देन्‍दे ग्‍वाक्नी।

५ यहोवेका बेन्‍निम खारी नुङ

इनीमा त्‍वाकु ल्‍वाका बेन्‍निम खारी मेर्मिमका मेमिम्मी।

मेम्‍मिमका गानी मेर्मिमलाई पुयु़लुनी मा आथावो मेफनी।

६ यहोवेकाम नङ कोसिनु़,

हेङालोने गोडला न-थो़म रेम्बेट्नी र्‍वाक्साका बेउतोम सो़म्‍दी गुमीका थो़म्डिम बु।

७ यहोवे आमा यु़म नुङ वाजो बुमी,

न-गोलामका ङा गुमीडला थो़र बेउतोम बु,

मा गुमीका गोलाई ख्‍लो़ङ्‌डिमिम बु।

आमा न-गो भ्रसिक्‍पा बु,

मा गो काम्‍सो बेत्तो गुमीलाई आलासो़ र्‍वाङु।

८ यहोवे त्‍वाकु मु़चु़मिमकु यु़म बुमी,

मा त्वाका थुट्‌मिडिम मु़चु़काम लागि सेल्पा ब्रोलुङ बुमी।

९ ए यहोवे, इनीमा मु़चु़मिमलाई सेल्‍निमी,

इनीमा त्‍वाकु दोचो़मिमलाई जि ग्‍वाक्नी।

मेर्मिमलाई क्रिपा दु़म्‍नी,

मा हेल्‍लो लोवो मेर्मिमलाई खोत्‍ले ल्वाडा रेप्‍नी।

ब्‍लोजु़डा यहोवेकु लो़लाम

दाऊदकु काम्‍सो

२९

१ ए माम्‍चु़नीकु यु़मचो़मिम, यहोवेकु नङ कोक्नी,

उनीमा यु़म नुङ यु़म-झ्‍वाक्‍सी डोक्पु मिम्‍नी।

२ यु़म-झ्‍वामुका घ्रेट्पा यहोवेकु नङ कोक्नी,

गुमीलाम सेपा दु़म्साका उनीमा सो़रलोले बेनी।

३ दिरिदिनडा यहोवेकु लो़लाम थो़सी,

यु़म-झ्‍वाक्‍सिपा माम्‍चु़नी क्रुमी,

मा दिरिदिनडा उनीमा डोक्पु लो़लामका क्रुमी।

४ यहोवेकु लो़लाम यु़मनुङमा बु,

यहोवेकु लो़लाम छो़म यु़म-झ्वासिक्पा बु।

५ यहोवेकु लो़लामका खिसामिमa जमी।

यहोवेका लेबनानडाम खिसामिम फ्वा-फ्वा चेर्मी।

६ गुमीका लेबनानडाम पोप्‍चङमिम पितुकु चो़ होङङा,

मा सिरिओनb पोप्‍चङलाई सो़ब्‍दीडाम बेनो होङङा प्रोबेन्‍मी।

७ यहोवेकु लो़लाम ब्‍ल्‍याक्‍ची ओप्डु़मिम होप्माम बु।

८ उनीमा लो़लामका र्‍याङ्‍गो-र्‍याङगोमिम रुबेडु़,

मा यहोवेका कादेशकु र्‍याङ्‍गो-र्‍याङगोमिमलाई वो रुबेन्‍मी।

९ यहोवेकु लो़लामका पेसीकु दक्‍सामिम रुबेडु़,

मा मेरामकु ब्‍लाममिम आल्सी,

मेम्‍लो उनीमा सो़रनेमडा बाट्‍पा खोत्‍लेका डोक्पु लो़लामका येत्तो र्‍वामी,

“माम्‍चु़नीकु नङ कोसिनु़!”

१० यहोवेका घ्‍लु़म्‍पा दिरिदिनडा किब्‍दी थो़मी,

यहोवे हेल्‍लो लोवो हप दु़म्‍साका किब्‍दी थो़मी।

११ यहोवेका त्‍वाकु मु़चु़मिमलाई यु़म ग्‍वामी,

मा मेर्मिमलाई न भ्रसिक्‍पा जि ग्‍वामी।

a 

२९:५ खिसा र्‍वाक्मा को खालकाम दक्सा, देवदारू।

b 

२९:६ सिरिओन र्‍वाक्मा हर्मोन पोप्चङ सो़।

आलासो़कु काम्‍सो

सो़रनेम माम्‍चु़नीकु नङडा ग्‍वामुकाम लागि, दाऊदकु काम्‍सो

३०

१ ए यहोवे, गो इनीमा नङ कोक्‍पु,

हेङालोने गानी गोलाई सिमुलाम सेल्‍ङिडिनी,

मा आमा स्वाक्चिमोमिमलाई सेम्‍ला बेन्‍मु मेग्‍वाक्निवा।

२ ए यहोवे आमा माम्‍चु़नी, गानीनुङ ख्‍लो़ला सो़म्‍सिमुकु दुथाम सो़म्‍दी बेउतो,

मा गानी गोलाई सबेट्‌ङिडिनी।

३ ए यहोवे, गानी गोलाई सु़लु़मगोयु़लामका ख्‍लुङ्‌डिनी,

सिमुकु लाम्‍दीलामका गोलाई सेल्ङिडिनी।

४ ए यहोवेकु खोत्‍ले सेपा मु़चु़नी, उनीमा लागि काम्सो बेनी,

मा उनीमा सेपा नङकु सो़रलोले बेनी।

५ हेङालोने उनीमा छोक्‍चो घरिकोङ कोङङा दु़म,

लावो उनीमा दिदाम ने हेल्‍लो लोवो दु़महोम बु।

नेम सोसोसम्म प्‍ल आल,

लावो नेम सोमिम चङडा ने न-भ्रसी।

६ गुमीका बोङि-थार्ङिमिमिम थारीका “गो हेल्‍लो वो मेङिङु” र्‍वाक्साका गो र्‍वाङ्डो।

७ ए यहोवे, आमा दुथाम दिदाम बेपा बुनी,

बोट्‍नी-थार्निम पोप्‍चङ होप्माम गोलाई आनो-मेनो मेदोपा दु़म्बेट्‌ङिडिनिम बु।

लावो गानी गोलाई मेरेप्ङिनिवालो दु़खाडा दु़म्ङोडो।

८ ए यहोवे, गो गानीलाई सो़म्‍दी बेउतो,

गो गानीनुङ ख्‍लो़ला सो़म्‍सिमुकाम लागि छो़म सो़म्दी बेउतो,

९ “गो खादीयु़ लङुमा पुयु़लुङु माला गानी हाम ल्‍वानी?

हाम सिपा मु़चु़मिमका इनीमा नङ कोमु चाम्‍मी?

हाम मेर्मिमका गानी बोनिमिम दिदामकु दुथाम सो़मु चाम्‍मी?

१० ए यहोवे, आमा सो़म्‍दी थो़नी,

मा गोडला दिदाम बेनी।

ए यहोवे, गानी गोलाई ख्‍लो़ङिनी।”

११ आमा ख्राम्मु-दुमुलाई न-भ्रसीकु छो़म्सीडा ख्लोङ्साङडिनी,

गानी आमा दु़खाकु ये प्लु़ङ्‍साङ्‌डिनी मा न भ्रसीकु ये फसिबेट्‌ङिडिनी।

१२ मेम्‍मिमका गो वाय मेबुङु, मा इनीमा नङ कोमु काम्‍सो बेउ,

ए यहोवे, गानी आमा माम्‍चु़नी बुनी,

गो हेल्‍लो लोवो गानीलाई आलासो़ ग्‍वानिनी।

दु़खाडा माम्‍चु़नीडला थो़र

योङलेम सीपाकाम लागि, दाऊदकु काम्‍सो

३१

१ ए यहोवे, गानी गोलाई गेट्‌ङिनी र्‍वाक्‍साका इनीमा ङादोडा रोङु,

हेल्‍लो वो गो क्रो़मलु़पा दु़म्मु मेबासिनु़,

जो़पा न-गोनुङमा माम्चु़नी गोलाई सेल्‍ङिनी।

२ आमा सो़म्‍दी थो़ङसाङ्‍नी, गोलाई दालाङा सेल्‍ङिनी।

इनीमा थेर्मा-थेर्सीगोडा जु़ल्पा बुड्खुम दु़म्नी,

गोलाई सेल्पा आमा भोमबेल दु़म्नी।

३ गानी आमा दिप्‍लुङ नुङ ब्रोलुङ बुनी,

गानी याचे जेन्‍निम होङङाa गोलाई सीङिनी मा क्रिङिनी।

४ आमा स्वाक्चिमोमिमका देट्‌मिडिम पेरलाम गेङिनी,

हेङालोने गोलाई बोपा-थार्पा ने गानीङा सो़।

५ गो आ त्‍वापलाई इनीमा ल्‍वाड्‍डा जु़लु।

ए थो़रलु़इमिम यहोवे, गानी थि सोक्साका गोलाई सेल्‍ङिनी।

६ लिमाकाम ङाटा सेव साट्‍पामिमलाई गो घ्राम्पुमी,

लावो गो ने गानी यहोवेडाङा थो़र बेउ।

७ गानी गोडला बोनिमिम दिदामडा गो गेर्सी द्‍वाङु मा भ्रसिङु,

हेङालोने गानी आमा खोत्‍ले दु़खामिम चनी।

८ गानी गोलाई आमा स्वाक्चिमोमिमकु ल्‍वाड्‍डा दु़म्‍मु ग्‍वाङ्‌डिनिम मिबु,

लावो गानी गोलाई डोक्पु धेब्देडा जु़ल्ङिडिनिम बु।

९ ए यहोवे, गोडला दिदाम बेनी,

हेङालोने गो छो़म दु़खाडा दु़म्‍ङोडोम बु।

ख्राप्‍डा-ख्राप्‍डा आमा मिक्सी ब्लाम-ब्लाम्या दु़स्ताम बु,

मा गो मिम्‍ताम सो़र्तामका छो़म घ्रु़म्‍ङोडोम बु।

१० गोलाई मिम्‍ताम सो़र्तामका घ्रु़म्‍बेट्‌ङिडिम बु,

आमा दु लस्तामसम्म ख्राप्‍डा-ख्राप्डा दु़म्ङोडो,

दु़खाका सो मान्थिम दु़म्ङोडो,

मा सेर-डारमिम वो मोड्‍डाम बु।

११ आमा खोत्‍ले स्वाक्चिमोमिम नुङ साउखोरेमिमका गोलाई घ्राम्ङिमी,

ङोप्सो़मिम वो गोनुङ ङिमी,

गोलाई लाम्‍दी-गुदीबाडे ल्‍वाङिमिलो खोत्ले स्‍वामी।

१२ सिमु दु़म्‍पा मु़चु़ होङङा गोलाई खोत्‍लेका प्‍ल्‍वामु दु़म्‍ङिडिमिम बु,

गो ने बिप्‍ल्‍याट्‍पा सोजाम होप्‍माम दु़म्‍ङोडोम बु।

१३ हेङालोने छो़म सेर्पाका आमा कोर्थो़लाम जेम्डिम थो़उतोम बु,

मा बान्‍ते मेनो ङिमु कोङङा बु।

मेर्मिम आमा कोर्थो़लाम बक्‍साका खोत्‍ले दु़साका मुलु़ बोमी,

मा मेर्मिमका उनी त्‍वाप-त्‍वापगोडा गोलाई सेन्‍मु मुलु़ ख्रिमी।

१४ लावो ए यहोवे, गो ने गानीडाङा थो़र बेउ,

मा र्‍वाङु, “गानी आमा माम्‍चु़नी बुनी।”

१५ गो आ त्‍वापलाई इनीमा ल्वाडा जु़ल्सिङु,

आमा स्वाक्चिमोमिम नुङ दु़खा ग्‍वाक्‍पामिमडाम गोलाई सेल्‍ङिनी।

१६ दिदाम बेसाका त्‍वाकु डु़ल्‍चो़लाई रेप्‍नी,

हेल्‍लो लोवो गोडला न-थो़म रेम्बेसाका सेल्‍ङिनी।

१७ ए यहोवे, गो गानीलाई सो़म्‍दी बेउ,

गो क्रो़मडा मेदु़म्ङुनु़,

लावो मेजो़पा खारी बेपामिम क्रो़मडा दु़म्मिनु़,

मा मेर्मिम खादीयु़ लमिनु़ मा वाय वाय बुमिनु़।

१८ मे लिमा ल्‍वा जेपामिम मा खोत्‍ले डोक्‍पु लिसिक्‍पामिम,

उहेमका जो़पा न-गोनुङमामिमकु कोर्थो़लाम जेमी मेर्मिमकु सि ड्यासिनु़।

१९ फुट्‌निमा जु़ल्निम इनीमा जिवा हाङको डोक्पु बु,

मेराम इनीमा ङिम जु़ल्पामिमलाई ग्वाक्निम बु,

मा इनीमा थेर्मा-थेर्सीडा बाट्पामिमलाई वाङमिम मु़चु़मिमकु ङादोडा ग्वाक्निम बु।

२० इनीमा बाखोपडा मे इनीमा मु़चु़मिमलाई थनिमी,

मा मेजो़पा मु़चु़मिमका मुलु़ बेसाका बेम्डिम खारीडाम मेर्मिमलाई थनिमी।

मुमा बेट्पा मु़चु़मिमलाम मेर्मिमलाई होनोवा बेसाका गेनिमी।

२१ यहोवेकु नङ कोसिनु़,

हेङालोने स्वाक्चिमोमिमका गोलाई मेजो़पा बोमु उर्ङिडिमिम थारीका,

गुमीका छो़म न-थो़म रेम्‍बेम्‍डी।

२२ गो ङिङ्‍डोम थारीका, “गुमीका गोलाई डिट्‌ङिडिमी डे?” र्‍वाक्पा मिम्सिङ्डो,

लावो गो ख्‍लो़ला सो़सिमु लागि गुमीलाई सो़म्‍दी बेउतोलो गुमीका आमा सो़म्‍दी थो़म्‍डी।

२३ ए उनीमा थो़रबेपा खोत्‍ले मु़चु़नी,

गानी यहोवेलाई रिखाम बेनी।

यहोवेका थो़रबेपामिमलाई बोमी-थार्मी,

लावो डोक्‍पु लिसिक्‍पामिमलाई मेर्मिमका ल्‍वामु बासिक्‍पा देन्‍दे ग्‍वामी।

२४ ए यहोवेडा थो़रबेपानी,

खोत्‍ले गानी सोनुङमा नुङ मेङिपा दु़म्‍नी।

a 

३१:३ हिब्रू बाइबलडा इनीमा नङकाम लागि र्‍वाक्साका र्‍याक्मा बु।

छु़ललाम पाचो ल्‍वामु मा न-भ्रसी

दाऊदकाम मस्‍किलa काम्‍सो

३२

१ उहेमकु छु़ल हेम्‍सिड्‍डाम बु,

मा मेजो़पा खारीडा पाचो ल्वास्तु़म बु,

मेराम मु़चु़ जिनुङमा दु़म।

२ उहेम मु़चु़लाई यहोवेका मुमा मान्‍थिम मिम्मी,

मा उहेम मु़चु़डा लिमा-प्‍वालेम मेदु़म,

मेराम मु़चु़ जिनुङमा सो़।

३ गो आमा छु़लकु पाचो मेबिसाका बाङडोलो,

नेम्‍तोम ख्राप्‍ङोडोमका गो घ्रु़म्‍मु दु़म्‍तोम बाइडा।

४ नेम्‍फु-सिन्‍था गानी देन्‍दे ग्‍वाङ्‌डिनिमका,

ग्‍वाल थारीका कु साट्‍पा होङङा आमा सो खोत्‍ले सामु दु़म्‍स्‍तु़म बु। सेला

५ मेकोतिमा इनीमा ङादोडा गो आमा छु़लकु दुथाम पाचो बिउतो,

मा आमा मेजो़पा खारीमिम मेथक्‍पुवा।

गो र्‍वाङ्‍डो, “गो आमा त्‍वाकु यहोवेकु ङादोडा पाचो बिउ।”

मेम्मा गानी आमा छु़लकु खोत्‍ले पाचो ग्‍वाङडिनी। सेला

६ इनीमा लाले-पाङके बेपा मु़चु़ खेरे-खेरे दु़म्‍मिलो,

खोत्‍लेका गानीलाई सो़म्‍दी बोमिनु़।

मेम्‍मा दु़खामिमकाम डोक्‍पु होङकोर्मा योलो,

मेरामका मेर्मिमलाई लु़म्‍मु मेचाप्‍सु़।

७ गानी आमा थसिखोप बुनी,

गानी गोलाई दु़खाडाम सेल्‍ङिनी,

मा गानी गोलाई सेल्ङिडिनिमका

गो डोक्पु लो़लामका काम्सो बेउ। सेला

८ यहोवेका र्‍वामी, “गाना लमु बासिक्‍पा लाम्‍दी गो गानालाई सीनी,

गो गानालाई सीसि नुङ मुलु़ ग्‍वानी मा रेम्थनी।

९ थेसिमेथेट्‍पा हुदु़या होङ्‍ङा गाना मेदु़म्‍सा,

मेरामलाई र्‍वाकिमिम होङङा खारी बेबेन्‍मु

उ सिड्‍डा रिबाका बन्‍मुमा सीमु बासी,

मेएँ माला ने र्‍वाक्मा होप्माम मेबु़।”

१० मेजो़पा न-गोनुङमामिमका हापा दु़खा इम्‍मु बासी,

लावो सु़-सु़का यहोवेडा थो़र जु़ल्‍मी,

मेर्मिमलाई उनीमा हेल्‍लो लोवो बाट्‍पाम बाट्‍पा रिखामका बोमी-थार्मी।

११ ए जो़पा न-गोनुङमानी, यहोवेका हाम बेम्‍डी,

मेरामकु दुथाम गानी गेर्सिट्‌निमा न भ्रसिट्‍नी।

उनीमा सिजेम होङङा बेपानी, गेर्सिक्‍तो येनी।

a 

३२:० मस्किल र्‍वाक्मा ने काम्‍सोलामका नेप्‍चीनुङमा सीसि ग्‍वाक्‍पा लु़म्‍ला। भ.सं. ४२; ४४; ४५; ५२–५५; ७४; ७८; ८८; ८९; १४२ अध्‍यायडा मस्‍किल काम्‍सोमिम डार्सी।

माम्‍चु़नीकु नङ कोमु

३३

१ ए खोत्‍ले न-गो जो़पानुङमा मु़चु़नी, यहोवेडा गेर्सिक्‍तो काम्सो बेनी।

उनीमा सिजेम होङङा बेपामिम खोत्‍लेका उनीमा नङ कोमु घ्रेट्पा दु़म।

२ तुङना डु़प्‍तो यहोवेलाई आलासो़ ग्‍वाक्नी,

तार योङलेममिम डु़प्‍तो उनीमा नङ कोमु काम्‍सो बेनी।

३ उनीमा लागि कोले लाले काम्‍सो बेनी,

उनी नङ कोक्‍तो जो़होमका योङलेममिम डु़प्नी।

४ यहोवेकु सिजेम आच्‍छाङाकाम बु,

मा उनीमा खारीमिम थो़रलु़इमिम नुङ घ्रेट्‍पा बु।

५ यहोवेका जो़पा न-गो नुङ आच्‍छाङा नियालाई द्‍वामी,

मेरामलाई यहोवेका रिखाम बोमी।

आच्छाङाकाम उनीमा रिखामका सुबु देम।

६ यहोवेकु सिजेमका धामुमिम प्रङ्‌मिडी,

गुमीका जेम्‍डिम सिजेमका नेप्‍सुङ, ख्‍लो़मु नुङ सोरलुङमिम प्रङ्‌मिडी।

७ खोत्‍ले दिरिदिनलाई गुमीका कोदेप बेम्‍डी,

गुमीका छो़म घ्‍लु़म्पा दिरिदिनमिम त्‍वाकु जु़ल्‍खोपडा होङङा जु़ल्‍मी।

८ खोत्‍ले सुबुका यहोवेकु ङिम जु़ल्‍मिनु़,

सु़म्‍दिसेरडाम खोत्‍ले मु़चु़मिमका गुमीलाई डोक्‍पु मिम्‍मिमिनु़।

९ हेङालोने गुमी जेम्‍डिलो खोत्लेम थोक प्रङस्‍ता,

गुमीका आरेदु़म्‍सा र्‍वाम्‍डिलो खोत्‍लेम थोक मेप्‍माम ङा दु़स्‍ता।

१० किब्‍दीमिमका बोमु माल्‍मिमिम खारी यहोवेका बोमु मेग्‍वामी,

मेर्मिमका मिम्‍मिमिम खारी बोमुडा गुमीका भोम्‍मी।

११ लावो गुमीका मुलु़ बोमिमा मिम्‍सिमिमिम हेल्‍लो लोवो दु़महोम बु,

मा गुमीका न-गोलाम मिम्‍सिमिमिम ने हेल्‍लो लोवो दु़महोम बु।

१२ यहोवेलाई आकीमा माम्चु़नी र्‍वाक्पा सामामिम जिनुङमा दु़म्मी,

गुमीका त्‍वाकाम लागि छेट्‌मिडिम सामा गेर्सी द्‍वाक्‍साका दु़म।

१३ यहोवेका पाह्रीलामका रेम्‍मी,

मा खोत्‍ले मु़चु़ सामामिमलाई ल्‍वामी।

१४ उनी त्‍वाप बुमिमिम खोमलामका गुमीका

खोत्‍ले सुबुडा बाट्‍पा मु़चु़मिमलाई रेम्‍मी।

१५ मेर्मिम खोत्‍लेकाम मिम्‍मु चापा न गुमीका प्रङ्‌मिडी,

मा गुमीका मेर्मिम खोत्‍लेकाम खारी चमी,

१६ त्‍वाकु साकासो़यो सेनामिमकु सोका हप मेघ्‍ल्‍वा,

क्वाल्बा बेपाका त्‍वाकु सोका वो घ्‍ल्‍वामु मेचाप्सु़।

१७ घ्‍ल्‍वामुकाम लागि क्‍वाल्‍बा बेपा हुदु़यामिम हाम ना हामकाम दु़म्‍मी,

मेर्मिमकाम हापा सोका सु़लाई वो भोम्‍मु मेचाप्‍सु़।

१८ लावो उनीमा सिजेम होङङा बेपामिमलाई यहोवेका रेम्मी,

गुमीका रिखाम बेसामी र्‍वाक्साका उहेमका थो़र बोमी,

१९ मेर्मिमलाई गुमीका सिमुलाम सेल्‍मी,

मा पोमु-डुमुकु खेरेलाडा वो साम जु़ल्‍मी।

२० यहोवेडा गुकु थो़र जु़ल्साका उनी लाम्दी रेम्कु,

गुमीङा गुइलाई ख्लो़पा नुङ वाजो बुमी।

२१ गुमीडाङा गुकु गेर्सिट्‍पा दु़म्कु,

हेङालोने उनीमा सेपा नङडा गुकु थो़र जु़ल्‍कु।

२२ ए यहोवे, गुकु खोत्‍ले आकी थो़र गानीडा जु़ल्‍कु,

इनीमा रिखाम हेल्‍लो लोवो गुकु नुङ दु़म्‍नु़म बुनु़।

जो़पा खारीकु दुथाम माम्चु़नीकु नङ कोमु काम्‍सो

दाऊद अबिमेलेककु ङादोडा न मान्थिम होङङा लिस्तामा गुलाई खान्सोम्डी। मेम्मा दाऊद मेलामका लुक्‍ताम थारीकु काम्‍सो

३४

१ हेल्‍लो लोवो गो यहोवेकु नङ कोक्पु,

उनीमा नङ कोमु गो हेल्‍लो वो मेडिट्पु।

२ गुमीका बेम्‍डिम खारीकाम लागि

गो गुमीलाई आलाकाम र्‍वाक्‍तो नङ कोक्‍पु,

दु़खाडा दु़म्‍पामिमका मेराम थो़मिमा खोत्‍ले गेर्सी द्‍वामिनु़।

३ यहोवे खोत्लेडाम डोक्पु बुमी र्‍वाक्‍तो गोनुङ काम्सो बेनी,

मा गुइ खोत्लेका कोयो-कोयोङा उनीमा नङ कोक्सी।

४ गो यहोवेलाई माल्तो, मा गुमीका आमा ल्वा थो़म्डी,

गोलाई खोत्ले ङिमुलाम सेल्ङिडिमी।

५ थो़मतेर्ला सो़सिक्पामिमका गुमीलाई रेम्‍मिमा गेर्सी द्‍वामी,

मेर्मिमका हेल्‍लो वो उनी ङाली डमु मेबासी।

६ ओराम थो़मतेर्ला सो़सिक्पाका यहोवेलाई सो़म्‍दी बु़रु़,

मा गुमीका थो़म्डिमा मेरामलाई उ दु़खालाम सेल्मिडी।

७ माम्चु़नीकु ङिम जु़ल्पामिम खोत्लेलाई उनीमा पाह्रीचो़मिमका बोमी-थार्मी,

मा गुमीका मेर्मिमलाई सेल्मी।

८ यहोवे हाङको दिदामनुङमा बुमी

गानी त्‍वाकाङा छेनिमा थेसिथेट्‍नी,

उनीमा थेर्मा-थेर्सीडा बाट्पामिम हाङको जिनुङमा दु़म्‍मी।

९ ए यहोवेकु सेपा मु़चु़नी, गुमीडाङा ङिम जु़ल्‍नी,

हेङालोने उनीमा ङिम जु़ल्‍पामिमका खोत्‍लेम थोक ल्‍वामी।

१० सोनुङमा धेन्द्रामिम वो पोमु मेल्‍वासाका मान्‍जा ङा बुमी,

लावो यहोवेकु सिजेम होङङा बेपामिम हाम वो जो़पा ल्‍वाकाम खेरेला मेदु़म्‍मी।

११ ए स्वालानी, आमाडा रोक्नी मा गो र्‍वाङुमिम ल्‍वा थो़नी,

गो गानीलाई यहोवेकु ङिम जु़ल्‍मु सीनिनी।

१२ गानीगोडाम उहेमका त्वापलाई रिखाम बु़,

मा छो़म जो़पा थारी ल्वामु मालु़ माला,

१३ मेराम मेजो़पा ल्‍वा जेमु नुङ लिमा थेन्मुडाम वाङ बुनु़,

१४ मेजो़पा खारीलाम ख्‍लोसिनु़ मा जो़पा खारी बु़नु़,

मा उमा न-गो भ्रसी माल्‍नु़, मा मेमङा बु़नु़म बुनु़।

१५ यहोवेकु रेप्सी जो़पा न-गोनुङमामिम डला दु़म,

मा गुमीका मेर्मिमकु सो़म्‍दी थो़मी।

१६ यहोवेकु रेप्सी मेजो़पा खारी बेपामिमकु कोर्थो़लाम दु़म,

मा गुमीका मेर्मिमलाई हेल्‍लो वो मेमिम्पा बेसाका सुबुलाम दाम्सोमी।

१७ जो़पा न-गोनुङमामिमका सो़म्‍दी बोमी, मा यहोवेका थो़मी,

मा मेर्मिमकु खोत्‍ले दु़खालाम मेर्मिमलाई सेल्‍मी।

१८ न नो़पामिम खोत्लेकु फार्डा यहोवे बुमी,

गुमीका न सिप्लेक्‍पामिम खोत्‍लेलाई सेल्‍मी।

१९ जो़पा न-गोनुङमा मु़चु़मिमडला हापा दु़खा रो,

लावो यहोवेका मेर्मिमलाई मे खोत्‍ले दु़खामिमलाम सेल्‍मी।

२० यहोवेका मेर्मिमलाई बोमी-थार्मी,

मा मेर्मिमकाम सेरमिम कोले वो मेज।

२१ मेजो़पा न-गोनुङमालाई मेजो़पा खारीका पुयु़लुकु़,

जो़पा न-गोनुङमा मु़चु़मिमकु कोर्थो़लाम बक्पामिमका देन्‍दे ल्‍वामी।

२२ यहोवेका त्‍वाकु मु़चु़मिमलाई सेल्‍मी,

मा उनीमा थेर्मा-थेर्सीडा लक्‍पामिमलाई मुमा मान्थिम दु़म्बेन्मी।

नियाकु दुथाम सो़म्‍दी

दाऊदकु काम्‍सो

३५

१ ए यहोवे, आमा कोर्थो़लाम बक्‍पामिमडला गानी वो बक्नी,

गोनुङ क्‍वाल्‍बा बेपामिम नुङ गानी क्‍वाल्‍बा बेनी।

२ इनीमा गिजो वाजोमिम बिम्‍सिट्‍नी,

मा गोलाई ख्‍लो़प्‍डा रोक्नी।

३ गोलाई खाट्‍पामिमकु कोर्थो़लाम गानी त्‍वाकु नो़प्‍ली नुङ जाते फक्नी,

गानी गोलाई र्‍वाक्नी, “गो इमा सेल्‍पा बुङु।”

४ गोलाई सेन्‍मु माल्‍पामिम सो़मिनु़,

मा उनी क्रो़मडा दु़म्मिनु़।

गोडला मेजो़पा मुलु़ बेपामिम स्‍वामिनु़,

मा मेर्मिम आनो न मेनो दु़म्‍मिनु़।

५ यहोवेकु पाह्रीचो़का खान्‍मिलो

मेर्मिम जुका हुट्‍पा होक्‍ते होङङा दु़म्‍मिनु़।

६ यहोवेकु पाह्रीचो़का मेर्मिमलाई खान्मिमिम थारीका

मेर्मिमकु लाम्‍दी तुकुम्‍चिम नुङ फेले-फेलेम दु़म्‍नु़।

७ मेर्मिमकाम गो हाम वो मेबेउसाक्पुमिवा लोवो गोलाई पेर देट्‌मिडी,

गोलाई सेन्मु लागि मेर्मिमका कोले घ्‍लु़म्‍पा पोलु़म धाम्‍डी।

८ लावो मेचमिमिम थारीका मेर्मिमका थक्साका देन्मिमिम पेरडा उनी त्वापङा हुमी,

मा उनी त्‍वापङा मेराम पुयु़ लुक्‍पा पोलु़मगोयु़ खोत्‍ले हुमी।

९ मेम्मा यहोवेकु दिदामका गो गेर्सी द्‍वाङु,

मा गुमीका गोलाई सेल्‍ङिडिमिमका छो़म भ्रङ्‌सिङु।

१० गो खोत्‍ले त्‍वाकु न-गोका यहोवेलाई र्‍वाङु,

“ए यहोवे, गानी होप्‍माम वाङमी सु़ बु मा?

गानी सो मान्‍थिममिमलाई सोनुङमाडाम

मा दु़खापोमिमलाई दु़खा ग्‍वाक्‍पामिमडाम बोनी-थार्निमी।”

११ गो-थो़म मेबाट्पामिम आमा कोर्थो़लाम बमिमा मेजो़पा ल्‍वा सो़मी।

गो चमुङा मेचक्‍पुमिम ल्वामिम मेर्मिमका हिला बोमी।

१२ गो मेर्मिमकाम लागि जो़पा बेउ लोवो मेर्मिमका गोलाई मेजो़पा बोङिमी,

मा गो मिम्‍ताम सो़र्तामडा दु़म्‍ङु।

१३ मेर्मिम नो़म्‍डिलो गो मिम्‍ताम सो़र्ताम बेउतो,

गो पोमु डुमु डित्तो, कुम्‍सिङ्‍डोमा सो़म्‍दी बेउतो।

लावो आमा सो़म्दी हाम ना हामकाम दु़स्ता!

१४ गो आमा ल्‍वाक नुङ ङोप्सो़मिमकाम लागि ख्रापा होङङा गो येङ्डो ख्राप्ङोडो,

त्‍वाकु दाम्पा मामकाम लागि हुलाख्राम बेपाका होङङा

गो खुम्बु बेउतोमा ख्राप्ङोडो।

१५ लावो गो दु़खाडा दु़म्‍ङोडोलो मेर्मिम गेर्सी द्‍वाम्थाल्‍मिडी,

मा सेम्‍ला बेन्‍मु आमा होनो-आथो़लाम कोदेप दु़म्‍थाल्‍मिडी।

मेचक्मा थारीका मु़चु़मिम आमा कोर्थो़लाम बम्डी,

मा मेर्मिमका सेम्‍ला बेट्‌ङिडिमिम बाम्डी।

१६ मेजो़पा न-गोनुङमामिमका सेम्‍ला बेट्‌मिडिम होङङा

मेर्मिमका गोलाई घ्राम्‍साका रेप्‍ङिडिमी।

१७ ए यहोवे, हाम्‍सिसम्म मेर्मिमलाई रेम्‍थनी?

मेर्मिमका गोलाई मेजो़पा बोमु माल्‍मी,

मे धेन्द्रामिमडाम गोलाई बोङि-थार्ङिनी।

१८ इनीमा मु़चु़मिमकु घ्रो़म्‍दीडा गो गानीलाई आलासो़ ग्‍वानिनी,

मेर्मिम खोत्‍लेकु ङादोडा गो इनीमा नङ कोक्‍पु।

१९ आमा कोर्थो़लाम मेडेङा बक्पा स्वाक्चिमोमिम गेर्सिमु मेल्वामिनु़,

गोलाई मेडेङा घ्राम्पामिमका जु़री मिक्सीका रेम्ङिमिमा लु-फेले बोमु मेल्वामिनु़।

२० मेर्मिमका ने न घ्रो़म्पा ल्वा मेबोमी,

मेर्मिमका आच्‍छाङाकाम जो़पा मु़चु़मिमकु दुथाम खोत्‍ले मेजो़पा लिमा ल्‍वामिम बोमी।

२१ मेर्मिमका येत्तो गोलाई आरेसाका मुमा बेन्‍ङिमी,

“पेन्‍ना! गाना हाम बेन्‍ना, गुकु ल्‍वात्तोको।”

२२ ए यहोवे, गानी ओराम ल्‍वान्‍निम बु, लिवा मेबानी।

ए यहोवे, गोडाम होनोवा मेलक्‍नी।

२३ बक्नी, मा गोलाई बोङि-थार्ङिनी।

ए यहोवे आमा माम्‍चु़नी, आमालाम जेङसाङनी।

२४ ए आमा यहोवे माम्चु़नी, गानी जो़पा न-गोकाम बुनी,

गो छु़ल मान्‍थिम बुङु र्‍वाक्‍साका निया बेङसाङनी,

स्वाक्चिमोमिमका गोडला सेम्‍ला बेन्‍मु मेल्‍वामिनु़।

२५ मेर्मिमका उनी नगोडा

“पेन्‍ना! गुकु र्‍वाक्‍तोकोम होप्मामङा दु़स्ता” र्‍वामु मेल्वामिनु़,

मा “गुकु मेरामलाई डोक्सोक्‍तोको” र्‍वामु मेल्वामिनु़।

२६ आमा दु़खा थारीका गोडला गेर्सी द्‍वाक्‍पामिम

क्रो़मडा नुङ मेजो़पा दु़म्नु़,

मा गोडाम डोक्पु र्‍वाक्साका डोक्पु लिसिक्पामिम खोत्लेकाम क्रो़म लु़नु़।

२७ गो मुमा मान्‍थिम दु़म्‍साका वाङ दु़म्‍ङोडोम

रेम्‍मु द्‍वाक्पामिम न भ्रसिक्‍तो गेर्सिमिनु़।

मेर्मिमका हेल्‍लो लोवो आरे र्‍वामिनु़, “यहोवेकु नङ कोसिनु़,

गुमी उनीमा त्वाकु डु़ल्चो़कु जो़पा खारीडा गेर्सिमी।”

२८ मेराम थारी गो इनीमा जो़पा न-गोकु दुथाम सो़उ,

मा नेम्‍तोम इनीमा नङ कोक्‍पु।

यहोवे नुङ रु़चो़कु बासी दोसी

योङलेम सीपाकाम लागि, दाऊदकु काम्‍सो

३६

१ रु़चो़कु नगोडा छु़ल बु, मेम्‍मा मेराम छु़ल जे,

मेरामका माम्‍चु़नीडा हाम वो ङिम मेजु़लु़।

२ गुका उ त्‍वापलाई छो़म डोक्‍पु मिम्‍सिमिमका

उमा त्वाकु छु़ल मेल्वासु़, मा मेघ्राम्सी।

३ उमा न-गो मेजो़पा नुङ लिमा ल्‍वाका देम्‍स्‍ताम बु,

नेप्‍चीनुङमा दु़म्‍मु नुङ दिदाम बेपा खारी बोमु डिन्‍मु दु़म्‍स्‍तु़म बु।

४ गु प्‍लानडा झार्लेमिम थारीका वो मेजो़पा खारी बोमु उमा नगोडा मिम्‍डु़मिम बु,

मा मेरामका बु़मिम खारी कोले वो जो़पा मेदु़म,

मा मेजो़पा ल्‍वालाई हेल्‍लो लोवो मेएँ मे र्‍वा।

५ ए यहोवे, हेल्‍लो लोवो बोनिम बुनिमिम रिखाम पाह्रीला हम्सी,

इनीमा थो़रकाम खारी धामुसम्‍म हम्स्ताम बु।

६ इनीमा जो़पा न-गोकाम खारी डोक्‍पु पोप्‍चङ होप्‍माम येप्‍पा बु,

इनीमा निया दिरिदिन होप्‍माम घ्‍लु़म्‍पा बु,

ए यहोवे, मु़चु़ नुङ हादी-बारामिम गानी बोनी थार्निमी।

७ ए माम्‍चु़नी, इनीमा हेल्‍लो लोवो बोनिम बुनिमिम रिखामकु थि सोमु मेझापा बु!

मु़चु़मिमकु चो़-चु़सु़मिम इनीमा लाप्‍तेरगोयु़ बुमु ल्वामी।

८ गानी ग्‍वाकिनिमिम छो़म पोमु डुमु पोकु डुकु,

त्‍वाकु दिदामकु ब्लोकुलाम गानी गुकुलाई डुमु ग्‍वाकिनी।

९ गानी खोत्‍ले त्‍वारो़म प्रङपा बुनी,

इनीमा ओलकाङा गुकु धो़पा ल्वाकु।

१० गानीलाई छेपामिमलाई रिखाम बेनिम बानी,

जो़पा न-गोनुङमामिमनुङ इनीमा दिदाम दु़म्नु़म बुनु़।

११ डोक्‍पु लिसिक्‍पा मु़चु़का आमा बुइडला देम्मु मेल्वासु़नु़,

रु़चो़मिमकु ल्वालामका गो कोल्‍ला सो़म्सिमु मेबासिनु़।

१२ रेप्नी, मेजो़पा न-गोकाम मु़चु़मिम हेसाका झार्मिडिम बु,

मेर्मिम मेराम खोमडा झार्मी मा बमु मेचाम्‍मी।

जो़पा न नुङ मेजो़पा नका ल्‍वापा ल्‍वा

दाऊदकु काम्सो

३७

१ मेजो़पा न-गोकाम मु़चु़मिमकु खारी ल्वानिमा इनीमा न मेनो़नु़,

मेजो़पा खारी बेपामिमनुङ नाचु़र मेबेनी।

२ हेङालोने मेर्मिम साट्‍लेक्‍पा जेम होप्‍माम दाम्‍लेक्‍पा दु़म्‍मी,

आथाङा बोडु़मा घरिकोङका सिप्‍ल्‍याक्‍पा बुङमा होङङा मेर्मिम दु़म्मी।

३ यहोवेडा थो़र बेनी मा जो़पा खारी बेनी,

मेम्मा माम्चु़नीलाम रोक्पा जि ओराम किब्दीडा ल्वानी।

४ यहोवेडा गेर्सिट्नी, मा गुमीका इनी न होप्माम बोमी।

५ त्‍वापलाई यहोवेकु ल्‍वाडा जु़ल्नी, गुमीडा थो़र जु़ल्‍नी,

मा गुमीका गानीलाई ख्‍लो़निमी।

६ इनीमा जो़पा न-गो नेमसोमुकु ओल होङङा,

मा इनीमा खारीकु निया नेम्‍फुम नेप्‍सुङ होङङा दु़म्बेन्मी।

७ यहोवेकु ङादोडा वाय बानी,

मा इम्सिसाका लट्‌निम बानी।

मु़चु़मिम मेजो़पा खारीडा जो़पा-नु़पा दु़म्मी लोवो

मेर्मिमका मेजो़पा न बोमी लोवो गानी मिम्‍ताम सो़र्ताम मेबेनी।

८ छोक्‍चो बोमु डिट्नी मा मिम्‍ताम सो़र्ताम मेबेनी,

मेराम नाचु़रका मेजो़पा खारीथो़ कोङङा न ल।

९ हेङालोने मेजो़पा खारी बेपामिम पुयु़लुमी,

लावो यहोवेडा लथाक्पामिमका सुबुडा साखाम थो़मी।

१० मेजो़पा न-गोकाममिम दालाङा दाम्‍मिमा लमी,

गानी मेर्मिमलाई माल्‍नी लोवो मेडार्नी।

११ याक्‍के दु़म्‍पामिम सुबुडा साखाम थो़मी,

मेर्मिमका छो़म न-भ्रसी नुङ दिदाम ल्‍वामी।

१२ रु़चो़मिम जो़पा न-गो बाट्पा मु़चु़कु कोर्थो़लाम बमी,

मा मेजो़पा बोमु मुलु़ बोमी मा मेरामलाई घ्राम्‍साका रेम्मी।

१३ लावो यहोवेका ने मेजो़पा न-गोकाम मु़चु़मिमलाई वाजी बेपा होङङा सेम्‍ला बेन्‍मी,

हेङालोने मेर्मिम ने पुयु़लुमी र्‍वाक्‍पा गुमीका चमी।

१४ रु़चो़मिमका त्‍वाकु कातु़रु़मिम थान्‍मी,

मा दु़खापोमिम नुङ खेरे-खेरे दु़म्‍पा मु़चु़मिम सेन्‍मु माल्मी।

रु़चो़मिमका नो़प्‍ली ओम्‍मुलाई झो़म्‍सिमी,

मा जो़पा खारी बेपामिमलाई पुयु़लुबेन्मु माल्मी।

१५ लावो मेर्मिमका उनी त्‍वाकु कातु़रु़का त्‍वाकामङा थो़मबोक होन्‍मी,

मा मेर्मिमकु नो़प्‍लीमिम खोत्‍ले जमी।

१६ रु़चो़मिमकु हापा खाप्‍चीडाम वो

जो़पा न-गोकाममिमनुङ किचो़ बुमिम ङा जो़पा दु़म।

१७ हेङालोने यहोवेका रु़चो़मिमकु सो रोन्मी,

लावो यहोवेका जो़पा न-गो बाट्पामिमलाई बोमी-थार्मी।

१८ यहोवेका त्‍वाकु सिजेमडा दोपामिमलाई दिदाम बोमी,

मा मेर्मिमकु साखाम हेल्‍लो लोवो दु़म।

१९ मेर्मिम हाङकोङा दु़खाडा दु़म्मी लोवो उनी क्रो़म लु़मु मेबासी,

मा खेरेला दु़म्मु थारीका वो मेर्मिमनुङ ड्वासो़ट्पा ङा दु़म।

२० लावो रु़चो़मिम ने पुयु़लुमी,

यहोवेकाम स्वाक्चिमोमिम धेप्देडाम गिगियाम होप्माम बुमी,

मा मेर्मिम कुइकु होङङा दाम्‍ल्यामी।

२१ रु़चो़मिमका जेर हिम्मी मा मेसोमी,

लावो न-गो जो़पा बाट्पा मु़चु़मिमका ने गेर्सिक्‍तो ग्‍वामी।

२२ यहोवेलाम जि ल्‍वापाका नेब्‍दीडला साखाम थो़मी,

लावो वाइतो ल्‍वापामिम ने कोल्‍सिमी।

२३ यहोवेका मु़चु़कु लाम्दी द्‍वामी माला

गुमीका मेरामकु खेल सोनुङमा दु़म्बेन्मी।

२४ मेरामका खेल तुकु़ माला वो मेराम मेझार,

हेङालोने यहोवेका मेरामलाई उमा ल्वाड्‍डा झेन्थामी।

२५ गो स्वाला बाङडो, आथा ने गो ङावा दु़म्‍ङोडोम बु,

लावो जो़पा न-गो बाट्पा मु़चु़मिम मा मेर्मिमकु चो़-चु़सु़मिमका

बिसाका पेम्डिम गो ल्वाउतोम मिबु।

२६ जो़पा न-गोनुङमा मु़चु़का हेल्‍लो लोवो ल्‍वा होर्थाडु़मा दो़सु़ लोखा ग्‍वाकु़मी,

मा मेर्मिमकु चो़-चु़सु़मिमका जि ल्‍वामी।

२७ मेजो़पा बोमु डिसाका जो़पा बेनी,

मा हेल्‍लो लोवो नेब्‍दीडा बुमु ल्‍वानी।

२८ हेङालोने आच्‍छाङाकाम ल्‍वालाई यहोवेका रिखाम बोमी,

मा त्‍वाकु थो़रलु़पा मु़चु़मिमलाई मेडिन्‍मी।

गुमीका हेल्‍लो लोवो मेर्मिमलाई बोमी-थार्मी,

लावो रु़चो़मिमकु चो़-चु़सु़मिम ने ङेन्ला सो़सिमी।

२९ जो़पा न-गोकाम मु़चु़मिमका सुबुडा साखाम थो़मी,

मा मेसिन्डा हेल्‍लो लोवो बुमिम बुमी।

३० लावो जो़पा मु़चु़का नेप्चीकाम ल्‍वा जे,

गुका नियाकाम ल्‍वा जे।

३१ गुका त्‍वाकु न-गोडा माम्‍चु़नीकु डु़म्‍ला जु़लु़,

मा मेरामका माम्चु़नीकु लाम्दी हेल्‍लो वो मेप्ल्वासु़।

३२ रु़चो़ मु़चु़का जो़पा मु़चु़लाई सेन्मु लागि लथाडु़।

३३ लावो यहोवेका गुलाई कोर्थो़लाम बक्‍पाकु ल्‍वाड्‍डा मेडिसान्मी,

मा रिबुसी दु़म्‍मिम थारीका वो गुलाई मुमा मेबेन्मी।

३४ गाना यहोवेडा लथाडा मा उनीमा लाम्दीडा लाम्दिया।

मा मेराम किब्‍दीडला साखाम ग्‍वाक्‍साका गुमीका गानालाई डोक्‍पु बोनामी।

मा रु़चो़मिम पुयु़लुमिमिम गाना ल्‍वाना।

३५ गो कोले रु़चो़ मु़चु़लाई छेत्तोम बाइडा,

उहेम खिसाकु दक्सा होप्माम बाइडा,

३६ लावो चङडा गो मेराम लाम्दी दु़म्‍साका लङडोलो मेराम मेसिन्‍डा मेबायावा,

गो मेरामलाई माल्‍तो लावो डार्मु मेचापुवा।

३७ मुमा मान्थिम मु़चु़लाई रेप्‍नी,

न-गो जो़पा मु़चु़लाई जो़होमका रेप्‍नी,

खोत्‍लेनुङ दु़साका बाट्‍पा मु़चु़कु चो़-चु़सु़मिम छामी।

३८ लावो छु़लचो़मिम पुयु़लुमी,

मा मेरामकु चो़-चु़सु़मिम आसिन्डा बाम्‍डी र्‍वाक्‍पा नङ वो मेदु़म।

३९ यहोवेका जो़पा न-गोकाम मु़चु़लाई सेल्‍मी,

मा दु़खाकाम थारी मेर्मिमलाई बोमी-थार्मी।

४० यहोवेका मेर्मिमलाई ख्‍लो़मी,

मा रु़चो़ मु़चु़मिमडाम सेल्‍मी,

हेङालोने बोला-थार्ला सो़म्‍सिमुकाम लागि मेर्मिम उनी फार्डा रोमी।

दु़खा ल्‍वापाम बाट्‍पा मु़चु़कु सो़म्‍दी

मिम्‍बेन्मुकाम लागि, दाऊदकु काम्‍सो

३८

१ ए यहोवे, इनी छोक्‍चोडा गोलाई मेख्‍र्वाङनी,

मा इनीमा छोक्चोका देन्‍दे मेग्‍वाङनी।

२ इनीमा त्‍वाकु नो़प्‍लीका गोलाई ख्रेङ्‌डिम बु,

इनीमा देन्देकु ल्वाका गोलाई दु़खा ग्वाङ्‌डिम बु।

३ गानी छोक्‍चो बेन्‍निमका गो नो़पा बुङु,

छु़ल बेउतोमका आमा मिरो़म सो मान्थिम दु़स्ताम बु।

४ गो आ त्‍वाकु छु़लगोडा प्लु़म्‍सिङडोम बु,

आमा छु़ल हापा लिपा दु़स्तामका कुर्मु मेझापा बु।

५ गो नेप्‍ची मान्‍थिम छु़ल बेउतोमका

आमा पार झिप्‍स्तामा मुर्नेम्पा दु़स्ताम बु।

६ गो गुट्‌ङिडिमका कुम्सिङ्डोम बु,

मा नेम्तोम आमा दु़खा सो़म्दी हाट्बाल्पु।

७ आमा चाखेमडा मु होप्‍माम घ्रु़पा डार्चु़मो खेट्डु़म बु,

मा हाम वो बोमु मेचापा घ्लोदो दु़म्ङोडोम बु।

८ गो सो योक्ल्याक्पा बुङु,

आमा नगोडा इम्‍मु मेझापा दु़खा दु़स्तामका गो येङु-दुङु।

९ ए यहोवे! गो हाम द्‍वाक्पु मेराम गानी चनी,

आमा दु़खाकु ओसु़म-पाङखार थो़नी।

१० आमा थो़मबोक छो़म प्रो,

आमा सो हुमु दु़स्‍तु़म बु,

मा आमा मिक्‍सीकु तु़रु़ वो दाम्‍मु दु़स्‍तु़म बु।

११ आमा पार बुमिमका ङोप्‍सो़मिम

नुङ साउखोरेमिम आमा फार्डा मेरोमी,

मा आमा नेमडाम मु़चु़मिम वो होनोवा दु़म्‍मी।

१२ गोलाई सेन्‍मु माल्‍पामिमका पेर देन्‍मी,

गोलाई मेजो़पा बोमु माल्‍पामिमका पुयु़लुक्‍पा डोक्‍पु ल्‍वामिम बोमी,

मा मेर्मिमका नेम्तोम आमा कोर्थो़लाम पेर देन्‍मु मिम्मी।

१३ गो नोफ्‍लाका थो़उ लोवो मेथो़पा मु़चु़ होप्माम दु़म्ङोडोम बु।

आमा सि जे लोवो सि मेजेपा मु़चु़ होप्माम दु़म्ङोडोम बु।

१४ गो नोफ्‍ला मेथो़पा मु़चु़ होङ्‍ङा दु़म्ङोडोम बु,

जेमुङा मेचापा होप्माम गो हाम वो मेजेङु।

१५ लावो ए यहोवे, गो गानीडा थो़र जु़लु।

ए यहोवे आमा माम्‍चु़नी, गानी आमा सो़म्‍दी थो़ङ्‍साङ्‍नी।

१६ गो र्‍वाङु, “कोर्थो़लाम बक्‍पामिमलाई आमा दु़खाडा गेर्सिमु मेग्‍वाक्‍नी।

गो ताङुलो मेर्मिमका उनी नो़ ल्‍वाम्‍थामु मेल्‍वामिनु़।”

१७ गोलाई कुदु़मार दु़खा दु़म्‍तोङा बु़, गो तामु खाप्‍तोम बु।

१८ गो आमा छु़लमिमकाम लागि इनीमा ङादोडा पाचो बिउ,

मेरामकु दुथाम गो मिम्‍ताम सो़र्तामडा बुङु।

१९ आमा स्‍वाक्चिमोमिम हापा बुमी, मा छो़म सोनुङमा बुमी,

मा मेर्मिमकाम उनी हाम वो मेबेउसाक्पुमी लोवो गोलाई घ्राम्‍पामिम हापा बुमी।

२० गो जो़पा बोमु मालु लोवो मेर्मिमका मेजो़पा बोमी,

मेर्मिम आमा कोर्थो़लाम बमी,

लोवो गो ने खोत्‍लेलाई जो़पाङा बोमु मालु।

२१ ए यहोवे, गोलाई मेङेट्‌ङिनी।

ए आमा माम्‍चु़नी, गोडाम होनोवा मेदु़म्‍नी।

२२ ए यहोवे, गोलाई सेल्‍पा गानी,

गोलाई ख्‍लो़प्डा दालाङा योक्नी।

दु़खा ल्‍वापाम बाट्‍पा मु़चु़का पाचो बिमु

योङलेम सीपाकाम लागि– यदूतूनकामa लागि, दाऊदकु काम्‍सो

३९

१ गो र्‍वाङडो, “आथाडा आनो गो हाम बेउ मेरामडा चङचङया बुङु,

मा त्‍वाकु सि छु़ल बोमुडाम वाङ जु़लु,

मा मेजो़पा नगोकाम मु़चु़मिमकु ङादोडा सि ड्याक्पुमा बुङु।”

२ गो लिवा बाङडो मा को सि वो मेजेङुवा,

जो़पा ल्‍वाकु दुथाम वो हाम वो मेर्‍वाङुवा,

लोवो आमा दु़खा आथावो हापा बर्तो लस्‍ता।

३ मेम्‍मा मिम्‍ताम सो़र्तामका आमा नङा दाम्‍स्‍ता।

गो हाङको मिम्‍तो मेकोतिङा आमा नगोडा मु वाक्‍ता।

मेम्‍मिमका गो आरेसाका हिला मेबेसाका मेनु़यावा,

४ “ए यहोवे! गो हाम्‍सी सिङु?

गो हाङको जेङु, मेराम गोलाई र्‍वाक्नी।”

५ गानी आमा त्‍वारो़म कति दु़पा बेन्‍निम बु,

मा इनीमा मिक्सीलामडा आमा त्‍वारो़म हाम वो मेएँ।

आच्‍छाङा खोत्‍ले मु़चु़कु त्‍वारो़म ने

को-रिप सामका कोङङा झेड्‍डु़म बु। सेला

६ मु़चु़कु सो़र-रिप ने घरिकोङ रेम्बेसिक्पा ओल होप्‍माम बु,

गुका छो़म ब्राम्दु़ल्वा बु़ लोवो हाम ना हामकाम दु़म,

खाप्‍ची खोप्‍डु़ लोवो मेराम सु़का ल्वासु़ गुका मेच।

७ यहोवे, गो हाम ल्‍वामु न बोमु चापु मा?

खोत्‍ले ल्वा गानीलामका ङा ल्‍वामु न बेउ।

८ आमा खोत्‍ले छु़लडाम गोलाई सेल्‍ङिनी।

न मान्‍थिममिमका रसु़म हान्मु मेल्‍वामिनु़।

९ गो वाय बाङ्‍डो, को सि वो मेजेङुवा,

हेङालोने गोडला आरेप्‍माम दु़खा रेट्पा ने गानी बुनी।

१० गोलाई वाङमिम देन्‍दे मेग्वाङनी।

गानी ओप्‍ङिडिनिमका गो सो़ङडोम बु।

११ गानी मु़चु़लाई उमा छु़लकु दुथाम ङिमसानी मा देन्‍दे ग्‍वानी,

मेम्‍मा गुका द्‍वाकु़मिम खाप्‍ची तु़मका कोकु़मा पुयु़ लुमिम होङङा बोन्‍सानी।

खोत्ले मु़चु़मिमकाम को-रिप साम कोङङा सो़। सेला

१२ ए यहोवे! आमा सो़म्‍दी थो़नी।

ख्‍लो़ला सो़म्‍सिमुलाई गो छो़म सो़म्दी बेउ, थो़ङ्सानी।

गो ख्राम्‍ङुलो गोलाई ख्‍लो़प्‍डा रोक्नी।

खोत्‍ले आमा बेप-पापमिम होप्‍माम कति दु़पा थारीकाम लागि कोङङा गो गानीनुङ दु़म्ङोडोम बु।

१३ गोलाई इनी छोक्चोकु पि मिक्सीका मेरेप्ङिनी,

मा गो सिमु ङादो, दाम्मु ङादो,

आथावो गो नभ्रसी ल्‍वामु चापुनु़।

a 

३९:० यदूतून र्‍वाक्मा मु़चु़ ने योङलेम डु़म्मु सीपामिम गोडाम कोले डोक्पु मु़चु़ (१ इतिहास १६:४१)।

ख्‍लो़ला सो़म्‍सिमुलाई सो़म्‍दी

योङलेम सीपाकाम लागि, दाऊदकु काम्‍सो

४०

१ गो इम्‍सिक्‍साका यहोवेलाई लथाक्‍तोमी,

गुमीका नोफ्‍ला देट्‌मिडी, मा आमा सो़म्‍दी थो़म्‍डी।

२ गोलाई ङिमलु़पा पोलु़मडाम नुङ पुयु़लुक्‍पा हिलिहिलिम धेप्‍देलामका ख्‍लुङ्‌डिमी।

गुमीका गोलाई साम्‍फ्‍ले लुङडला जु़ल्‍ङिडिमी मा गोलाई बोड्‌ङिडिमी थार्ङिडिमी।

३ माम्‍चु़नीका गोलाई उनी नङ कोक्‍पा कोले लाले काम्‍सो ग्वाङ्‌डिमिम बु।

हापाका ओराम ल्वा ल्वामी मा ङिमी,

मा मेर्मिमका यहोवेडा थो़र जु़ल्‍मी।

४ उहेमका यहोवेडा थो़र जु़ल्मी, उहेमका ङाटा सेव मेसान्मी,

मा लिमा नो़प सेव साट्‍पामिमनुङ मेलाम्‍दिमी,

मेर्मिम नभ्रसिक्साका बुमी।

५ ए यहोवे आकी माम्‍चु़नी!

गानी आकीमा लागि हापा खारी बेन्‍निम बु,

गानी होप्‍माम वाङमिम सु़ वो मेबुमी।

गानी आकीमा लागि सो़मु मेझापा डोक्‍पु हापावा खारी बेपा मुलु़ बेन्‍निम बु।

मेराम आकोम हापा बुमी मे गो खोत्‍लेकु दुथाम सो़मु मेचापु।

६ गानी ग्वा-ग्वा नुङ सासेसी मेमाल्‍निवा,

मा मु-सासेसी नुङ छु़ल-सासेसी वो मेमाल्‍निवा,

लावो इनीमा ल्‍वा थो़मुलाई आमा नोफ्‍ला होर्साङ्‌निम बु।

७ मेम्‍मिमका गो गानीलाई र्‍वाङु, “गो आसिन्‍डा बुङु,

आमा दुथाम इनीमा सिजेमकु खाजेमडा र्‍याक्मा बु।

८ आमा माम्‍चु़नी, गानी र्‍वानिमिम होङ्‍ङा बेपा आमा न बु,

इनीमा डु़म्‍ला आमा न गोनो बु।”

९ ए यहोवे, इनीमा सो़रनेमडाम खोत्‍लेलाई सेल्पा जो़पा-सेला थो़बेट्‍पुमी।

ओराम जो़पा-सेला सो़मु गो हेल्‍लो लोवो लिवा मेबुङु र्‍वाक्‍साका गानी चनी।

१० सेल्‍सिमुकु जो़पा-सेला गो आ त्‍वाका कोङङा नगोडा मेथक्‍पु।

इनीमा थो़रलु़इमिम नुङ सेल्सिक्पा ल्‍वाकु दुथाम गो हेल्‍लो लोवो जेङु।

इनीमा सो़रनेमडा इनी डोक्‍पु थो़रकु खारी नुङ रिखामकु दुथाम सो़मु लागि आमा सि ड्‍याक्‍तोम मिबु।

११ ए यहोवे, गो चक्‍पु गानी गोलाई रिखाम बोमु हेल्‍लो वो मेडिन्ङिनी,

इनीमा रिखाम नुङ थो़रगोडा गोलाई हेल्‍लो लोवो बोङिनी थार्ङिनी।

ख्‍लो़मुकु दुथाम सो़म्‍दी

१२ गोलाई छो़म दु़खाका उर्ङिडिम बु, मे ङार्मु मेझाप्‍मी।

आमा छु़लका गोलाई चु़प्ङिडिम बु मा गो ल्‍वामु वो मेचापु,

मे छु़लमिम आमा सेमडाम वो हापा बुमी मा आमा नगो ङिड्‍डाम बु।

१३ गोलाई बोङिनी-थार्ङिनी,

ए यहोवे ओम्‍लोङा गोलाई ख्‍लो़ङिनी।

१४ उहेम-हेमका गोलाई सेन्‍मु माल्‍ङिमी,

मेर्मिम सो़मिनु़ मा मेर्मिम हेरे बाम्‍सिमु हाम डे बोमु दु़म्‍मिनु़।

गोलाई दु़खा दु़स्‍तामका सु़-सु़ गेर्सी द्‍वाक्‍पा बुमी,

मेर्मिम चङथो़ स्‍वामिनु़ मा मेर्मिमकु क्रो़म लु़नु़।

१५ गोलाई सेम्‍ला बेट्‍पामिम त्वाकु क्रो़मकाङा उनी नगोडा ख्‍याम्‍ल्‍याम्नु़।

१६ इनीमाडा रोक्‍पा खोत्‍ले मु़चु़मिम नभ्रम्‍सिम्‍नु़ मा गेर्सी द्‍वामिनु़,

गानी सेल्‍निमिमकु दुथाम आलासो़ मिम्‍पामिम खोत्‍लेका हेल्‍लो लोवो आरे र्‍वामिनु़,

“यहोवे हाङको डोक्‍पु बुमी!”

१७ लावो गो ने हाम वो मेबाट्पा मा दु़खापो बुङु,

यहोवे गोलाई मेप्‍ल्‍वाङिनी।

गोलाई सेल्‍पा ए आमा माम्‍चु़नी,

गोलाई ख्‍लो़प्‍डा दालाङा रोक्नी!

नो़पा मु़चु़कु सो़म्‍दी

योङलेम सीपाकाम लागि, दाऊदकु काम्‍सो

४१

१ उहेमका उनी हाम वो मेबाट्‍पामिमलाई रिखाम बु़ मेराम जिनुङमा सो़,

गु दु़खाडा दु़म्‍लो यहोवेका मेरामलाई सेल्मी।

२ यहोवेका मेरामलाई बोमी-थार्मी मा मेरामकु त्वारो़म गेमी।

त्‍वाकु किब्‍दीडा मेरामलाई गुमीका जि ग्‍वामी,

मा मेरामलाई स्वाक्चिमोमिमकु ल्वाडा मेग्‍वामी।

३ मेराम नो़लो यहोवेका ख्लो़मी,

मा मेरामलाई सबेन्मी।

४ “यहोवे! गो इनीमा कोर्थो़लाम बक्‍साका छु़ल बेउतोम बु,

गोलाई दिदाम बेनी मा सबेट्‌ङिनी” र्‍वाक्साका र्‍वाङ्डो।

५ आमा स्वाक्चिमोमिमका आमा दुथाम मेजो़पा ल्‍वा बोमी,

मेर्मिमका गो सिङुमिम नुङ खोत्‍लेका गोलाई प्‍ल्‍वाङिमिमिम द्‍वामी।

६ गो नो़ङु़लो गोलाई रेप्‍डा रोक्‍पामिम सिका जो़पा ल्वा जेमी,

लावो जो़पा नका मेरोमी,

मेर्मिमका आमा दुथाम मेजो़पा ल्‍वामिम खोम्मी,

मा पाखाडा मेराम ल्वा सो़मी।

७ गोलाई घ्राम्‍पामिम खोत्‍लेका आमा कोर्थो़लाम त्‍वाप-त्‍वापडा सु़पिल्‍वा बोमी,

मा खोत्‍लेडाम मेजो़पा ल्‍वा मेर्मिमका मिम्‍मी।

८ मेर्मिमका र्‍वामी, “मेरामलाई सिमु सोमोरीका चु़म्‍डु़म बु,

मेराम बान्‍ते झार्स्ताम बु मेलाम बमु मेचाप्‍सु़।”

९ गो छो़म थो़र बेउतोम गोनुङ कोयोङा पेपा,

आमा खोत्‍ले डाम जो़पा ङोप्‍सो़ वो आमा कोर्थो़लाम बक्‍ताम बु।

१० लावो ए यहोवे, गोडला दिदाम बेनी, गोलाई ओ सोमोरीडाम सबेट्‌ङिनी।

मेम्‍मा गो कोर्थो़लाम बक्‍पामिम नुङ फुली चारु।

११ मेर्मिम गोनुङ घ्‍ल्‍वामु मेचाम्‍मिमिमका,

गानी गोनुङ गेर्सी द्‍वाक्निम बु र्‍वाक्‍पा ल्वा गो चक्‍पु।

१२ गानी गोलाई ख्‍लो़ङिनी,

हेङालोने हाम आच्‍छाङा बु मेराम गो बेउ।

हेल्‍लो लोवो गानी गोलाई इनी त्‍वाकु मिक्सीलामडा जु़ल्‍ङिनी।

१३ यहोवे इस्राएलकु माम्‍चु़नी, उनीमा नङ कोसिनु़।

हेल्‍लो लोवो उनीमा नङ कोक्‍नी।

आमेन! आमेन!

नक्नोम खण्ड (४२–७२)

यहोवेकु कोडा

योङलेम सीपाकाम लागि, कोरह दोचो़मिमकामa मस्‍किलb

४२

१ हेसाका दो़र कुकाम कोडा सि,

मेम्‍साकाङा ए माम्चु़नी, आमा सामका इनीमा कोडा सि।

२ माम्चु़नी, हेल्‍लो लोवो बाट्पाम बाट्पा गानी माम्‍चु़नी,

आमा न-गोलामका इनीमा कोडा सिङु।

गो हाम्‍सी इनीमाडा गेसाका गानीलाई क्रो़म्मु?

३ नेम्‍फु सिन्‍था गो ख्राप्साका बुङु,

प्‍ल ङा आमा पोमु डुमु होप्माम दु़स्‍ताम बु,

हेल्‍लो लोवो आमा स्वाक्चिमोमिमका हिला बोमी,

“इमा माम्‍चु़नी बान्‍ते बुमी?”

४ आमा नगोडाम ल्वा सो़उलो, मेर्मिम ल्वा मिम्पु,

गो सेर्पा मु़चु़मिमनुङ गेर्सी द्‍वाक्‍तो मा आलासो़ र्‍वाक्‍तो

मेर्मिमलाई क्रिसाका माम्चु़नीकु सो़रनेमथो़ लक्थाल्तोमी।

५ गो हेङा आकोम मिम्‍ताम सो़र्तामडा दु़म्मु मा?

गो हेङा आकोम दु़खाडा बुमु मा?

गो ने माम्‍चु़नीडा थो़र जु़लु,

मा गोलाई सेल्‍पा आमा माम्‍चु़नीकु नङ आथावो कोक्‍पु।

६ छो़म आमा न-थो़म हुड्‍डाम बु,

मेम्मिमका गो यर्दनकु नेब्दीलामका

मा हर्मोन नुङ मिसार पोप्‍चङलामका गानीलाई मिम्निनी।

७ डोक्‍पु छेकु-मेर्कुकाम लो़लाम होङङा दिरिदिनका दिरिदिनलाई येडु़,

गानी थु़र्निम होङकोर्माका गोलाई हुप्‍ङिरिम बु।

८ यहोवेका नेम्‍फु गोलाई हेल्‍लो लोवो बोमिम बुमिमिम रिखाम रेम्‍बोमी,

मा सिन्‍था आमा त्‍वारो़मकु माम्‍चु़नीलाई गो कोले काम्‍सो नुङ सो़म्‍दी बेउ।

९ आमा बोपा-थार्पा दिप्लुङ माम्‍चु़नीलाई गो र्‍वाङु,

“हेङा गानी गोलाई प्‍ल्‍वाङिनी?

आमा स्‍वाक्चिमोमिमकु गोयु़ दु़म्‍मुमा गो हेङा दु़खा ल्‍वामुमबुमु बासिक्‍पा?”

१० मेर्मिमका बोमिमिम सेम्‍लाका गोलाई समु मेचापा सेरडाम पार होप्‍माम बेङ्‌डिमी,

मेर्मिमका गोलाई हिला बोमिमिम बुमी, “इमा माम्‍चु़नी बान्‍ते बुमी?”

११ गो हेङा आकोम मिम्‍ताम सो़र्तामडा दु़म्मु मा?

गो हेङा आकोम दु़खाडा बुमु मा?

गो ने माम्‍चु़नीडा थो़र जु़लु,

मा गोलाई सेल्‍पा आमा माम्‍चु़नीकु नङ आथावो कोक्‍पु।

a 

४२:० कोरह दोचो़ र्‍वाक्‍मा सो़रनेमडा माम्‍चु़नीकु चापे-डुपे नुङ लाले-पाङके बेपा मु़चु़मिम सो़। भ.सं. अध्‍याय ४४–४९, ८४–८५, ८७–८८ डा रेप्‍नी।

b 

४२:० मस्किल र्‍वाक्मा ने काम्‍सोलामका नेप्‍चीनुङमा सीसि ग्‍वाक्‍पा लु़म्‍ला।

निया नुङ सेल्‍पाकु दुथाम सो़म्‍दी

४३

१ ए आमा माम्‍चु़नी! गोलाई छु़ल मान्‍थिम बु र्‍वाक्‍पा बेङसाङनी,

मा छु़लचो़मिमकु ङादोडा आमालामका जेङसाङनी,

लिमा जेपा नुङ मेजो़पा नगोनुङमामिमडाम गोलाई सेल्‍ङिनी।

२ गानी गोलाई बोपा-थार्पा माम्‍चु़नी बुनी,

गानी गोलाई हेङा ङेट्‌ङिडिनिम?

आमा स्वाक्चिमोमिमकु ध्‍वा दु़म्‍साका हेङा गो दु़खा इम्‍मुम बुमु बासिक्‍पा?

३ इनीमा ओल नुङ इनीमा आच्‍छाङाकाम ल्‍वा थु़र्नी,

मा मेराम ल्‍वाका गोलाई लाम्‍दी रेम्‍बेन्‍ङिनु़,

मेम्‍मा गानी बुनिमिम सेपा पोप्‍चङ सियोनडा गोलाई रेन्‍थिङिनु़।

४ ए माम्‍चु़नी! गो इनीमा सासेन्खोपडा लङु,

गानीङा आमा नभ्रसिकाम जि ग्‍वाक्‍पा बुनी।

गो तुङना डु़प्‍तो इनीमा नङ कोमु काम्‍सो बेउ,

ए माम्‍चु़नी! आमा माम्‍चु़नी!

५ गो हेङा आकोम मिम्‍ताम सो़र्तामडा दु़म्मु मा?

गो हेङा आकोम दु़खाडा बुमु मा?

गो ने माम्‍चु़नीडा थो़र जु़लु,

मा गोलाई सेल्‍पा आमा माम्‍चु़नीकु नङ आथावो कोक्‍पु।

बोला-थार्ला सो़म्‍सिमुकु दुथाम सो़म्‍दी

योङलेम सीपाकाम लागि, कोरह दोचो़कुa मस्‍किलb

४४

१ ए माम्‍चु़नी! माके-माके गानी बेन्‍निम डोक्‍पु खारीकु दुथाम

आकी बेप-पापमिमका गुकुलाई र्‍वाम्‍डिम ल्‍वा गुकु त्‍वाकु नोफ्‍लाकाङा थो़त्तोकोम बु।

२ हेसाका गानी थो़र मेबेपामिमलाई कोल्‍निमी,

मा त्‍वाकु मु़चु़मिमलाई मेर्मिमकु किब्‍दीडा गट्‌निमी,

हेसाका गानी वाङ सामामिमलाई डक्निमी,

मा आकीमा बेप-पापमिमलाई गेले कोक्निमी।

३ इनीमा मु़चु़मिमका त्‍वाकु कातु़रु़का नेब्‍दी घ्‍ल्‍वाम्‍डिम मेएँ,

मेर्मिम त्‍वाकु यु़मका घ्‍ल्‍वाम्‍डिम वो मेएँ,

लावो इनीमा सो नुङ इनीमा यु़मका,

मा गानी आच्‍छाङा मेर्मिमनुङ बुनी र्‍वाक्‍पा नेप्‍चीका मेर्मिम घ्‍ल्‍वाम्‍डिम,

हेङालोने गानी मेर्मिमलाई रिखाम बेन्‍थाल्‍नी।

४ गानी आमा हप नुङ आमा माम्‍चु़नी बुनी,

गानी याकूबलाई घ्‍ल्‍वाबेनी।

५ इनीमा यु़मकाङा

आकीमा स्वाक्चिमोमिमलाई घ्ल्वात्तोकोम बु।

इनीमा नङकाङा

आकीमा कोर्थो़लाम बक्पामिमलाई

फेमखेलगोयु़ बेत्तोकोम बु।

६ त्‍वाप गेम्‍सिमुकाम लागि

गो त्‍वाकु कातु़रु़ नुङ नो़प्‍लीडा थो़र मेजु़लु।

७ लावो गानी गुकुलाई आकी स्वाक्चिमोमिमडला घ्ल्वाबेन्किनी,

मा गुकुलाई घ्राम्‍पामिमलाई क्रो़म लु़बेनिमी।

८ गुकु हेल्‍लो लोवो माम्चु़नीडा भ्रसिन्कु,

मा हेल्‍लो लोवो इनी नङ कोकु। सेला

९ लावो गानी ओम्‍लो ने गुकुलाई ङेत्तिकिनिम बु।

मेम्‍मा गुकुलाई सो़बेत्तिकिनिमिम बु,

मा आकी साकासो़या सेनामिमलाई मेख्लो़निवा।

१० गानी आकी स्‍वाक्चिमोमिमकु ङादोडा गुकु स्‍वामु बासिक्‍पा दु़म्‍बेत्तिकिनिम बु,

मेम्‍मा आकीमा खाप्‍चीमिम मेर्मिमका रोत्तिकिमिम बु।

११ गानी गुकुलाई भेन्‍दामिम होङङा सेन्‍मुलाई ग्‍वाक्‍तिकिनी,

मा गुकुलाई वाङमिम सामाकु नेब्‍दीबाडे फोन्‍सिबेत्तिकिनी।

१२ इनीमा मु़चु़मिमकु थि हाम वो मेबाट्‍पा होप्‍माम बेसाका

गानी कतिकलङ थिडा त्‍वाकु मु़चु़लाई भ्रेट्‌निम बु,

मा मेर्मिमलाई भ्रेसाका गानीलाई हाम वो जो़पा दु़स्ताम मिबु।

१३ गानी गुकुनुङ हाम बेन्‍नी, मे आकी साउखोरेमिमका ल्‍वामी,

मेर्मिमका आकी मेजो़पा ल्‍वा बेत्तो रिमी मा सेम्‍ला बेन्‍किमी।

१४ खोत्‍ले सामामिमकु थेतेडा गानी गुकुलाई सेम्‍ला बेट्‍पा दु़म्‍बेत्तिकिनी,

गुकुलाई ल्‍वाकिमा मेर्मिमका घ्राम्‍तो उनीमा बुइ कोर्थो़ हिमी।

१५ नेम्तोम आमा नो़-कल पार्स्ताम बु,

मा गोलाई क्रो़मका हुप्ङिरिम बु।

१६ गोलाई सेम्‍ला बेट्पामिम नुङ नालेडाट्‍पामिमकु जेसिका,

मेजो़पा बोमु माल्पा आमा स्‍वाक्चिमोमिमलामका

गो आरेप्माम दु़म्ङोडोम बु।

१७ गुकु ने गानीलाई प्‍ल्‍वात्तोकोम मिबु,

मा गानी गुकुनुङ बेन्‍निम सो़रख्रेप्‍सीकु ल्वा फ्याक्‍तोकोम मिबु।

लावो ओ खोत्‍ले गुकुडला रोक्‍ताम बु।

१८ गुकु त्‍वाकु न-गोलाममिम थो़र डित्तोकोम मिबु,

गुकु इनीमा सिजेमडा लाम्‍दिमु डित्तोकोम मिबु।

१९ लावो भाउसामिमकु थेतेडा गुकुलाई ख्‍लो़पा मान्‍थि डित्तिकिनि,

छो़म तुकुम्‍चिमडा गानी गुकुलाई ङेत्तिकिनी।

२० गुकु त्‍वाकु माम्‍चु़नीलाई सेव सान्‍मु डित्तोकोम बायावा माला,

वाङमिमङा नो़पमिमलाई सो़म्‍दी बेकुवा माला,

२१ इकीमा गोनोम थक्मा नुङ मिम्‍सिप्मा ल्‍वामिम वो चक्‍पा माम्चु़नीका

हाम ओराम मेचक्मिवा मा?

२२ लावो गानीडा थो़र लु़त्तोकोमका उहेम थारीका लोवो गुकुलाई सेन्‍किमिम बुमी,

मा फल्‍ला रेट्‍मा भेन्‍दामिम होप्‍माम गुकुलाई बेत्तिकिमिम बु।

२३ बक्नी माम्‍चु़नी! गानी हेङा अम्‍चेट्‍नी?

ङोसिट्‍नी! गुकुलाई आरेसाका हेल्‍लो लोवो मेङेट्‌किनी।

२४ गानी हेङा गुकुडाम ङाली थनी?

आकीमा दु़खा नुङ थो़मतेर्मिमिम ल्वा हेङा प्ल्वानिमिम?

२५ गुकु ने क्‍वायु़म फुर्कु होङङा दु़म्‍तोकोम बु,

आकी मिरो़म क्वायु़ङा बोसिड्‍डाम बु।

२६ बक्नी, गुकुलाई ख्‍लो़किनी,

इनीमा हेल्‍लो लोवो बोनिम बुनिमिम रिखामका गुकुलाई सेल्‍किनी।

a 

४४:० कोरह दोचो़ र्‍वाक्‍मा सो़रनेमडा माम्‍चु़नीकु चापे-डुपे नुङ लाले-पाङके बेपा मु़चु़मिम सो़।

b 

४४:० मस्किल र्‍वाक्मा ने काम्‍सोलामका नेप्‍चीनुङमा सीसि ग्‍वाक्‍पा लु़म्‍ला।

हपकाम लालीकुन्‍दाकु काम्‍सो

योङलेम बेबेट्‍पाकाम लागि, कोरह दोचो़कु मस्‍किलa, “लिली बुङमा” कु लालीकुन्‍दा काम्‍सो

४५

१ हपकाम लागि ओराम काम्‍सो र्‍याक्‍पुलो

जो़पा लेमल्वा आमा नगोडा कुदु़मार रो,

कोङनिम जो़पा र्‍याक्‍पा मु़चु़कु र्‍याखोप होप्‍माम

आमा सिका काम्सो बोमु खाप्डु़म बु,

२ मु़चु़मिमडा गानी खोत्‍लेडाम जो़पा बुनी,

गानी छो़म घ्रेट्‍पा नुङ थेसिथेट्‍पा ल्वा जेनी,

हेङालोने हेल्‍लो लोवो दु़म्‍पाम बाट्‍पा जि,

माम्‍चु़नीका गानीलाई ग्‍वाक्निमिम बु।

३ ए यु़मनुङमा हप! इनी त्‍वाकु कातु़रु़ बिम्‍सिट्‍नी,

गानी मु़चु़मिमका डोक्‍पु मिम्‍पा नुङ साखाम थो़मु घ्रेट्‍पा दु़म्नी।

४ आच्छाङाकाम, याक्‍के दु़म्सी नुङ जो़पा न-गोकाम लागि,

इनीमा यु़म-झ्वाक्सीडा घ्ल्वासाका रोक्नी।

इनीमा यु़मनुङमा जो़प ल्वाका डोक्‍पुत्तो यु़म खारीमिम रेम्बु़नु़।

५ इनीमा नो़प्‍ली हन्‍पा खानायु़प्‍ते बु,

मेरामका इनीमा स्वाक्चिमोमिमकु थो़मबोक होसु़नु़।

मेम्‍मा सामा सामामिम इनीमा ङादोडा कुम्सिमिनु़।

६ ए माम्‍चु़नी, इनीमा हप गन्खोप हेल्‍लो लोवो दु़महोम बु,

मा साखामनुङमा डु़लु़म्चो़का निया बेसाका किब्दी थो़नी।

७ उहेम ल्‍वा जो़पा बु मेरामलाई गानी रिखाम बोनी,

मा उहेम ल्‍वा मेजो़पा बु मेरामलाई गानी घ्राम्‍नी।

मेम्‍मिमका माम्‍चु़नी, इनीमा माम्‍चु़नीका इनीमा बुइडला तेल असाका

वाङमिम इनीमा ङोप्‍सो़मिमडाम वो हापा न भ्रसिबेसाका गानीलाई थुट्‌निम बु।

८ इनीमा खोत्ले फसिपा येमिम मूर्र, एलवा, नुङ पाताराङगीकु भ्रपा मुरनुङमा बु,

हादीकु लिका ब्ल्वाट्मा हपकु ओगानेमडा योङलेममिमका गानीलाई गेर्सी बेनिमी।

९ इनीमा ओगानेमडा डोक्‍पुमिम्‍मा मेसेममिम गोडाम हपकु जाउमो चो़मिम बुमी।

इनीमा हप गन्खोपकु जो़पलाम ओपिरडाम सो़नाकु लालाङ ब्ल्‍वासिक्‍साका हपकु लारेमा बु।

१० ए हपकु लारेमा! जो़होमका आमा ल्‍वा थो़नी,

त्‍वाकु मु़चु़मिम नुङ सामामिमलाई प्‍ल्‍वानी।

११ इनीमा जो़प्सीडा छो़म घ्रेट्‍पा बुनिमिमका हपकु न-गो गानीडा दु़म,

गुमीलाई डोक्पु बेनिमी, हेङालोने गुमी ङा इनीमा हप बुमी।

१२ टुरोस किब्‍दीडाम हपकु जाउमोका कोर्मा-कोर्सी रेसाका रोमी,

खाप्‍चीचो़मिमका इनीमा दिदाम ल्‍वामु माल्मी।

१३ हपकु जाउमो ओगानेमगोडाम त्वाकु खोमडा बु, गु छो़म जो़प्सु़मा बु।

गुका फसिपा ये-सेमडा सो़ना ङोल्सिक्पा बु।

१४ छो़म जो़पा वाङ वाङ चक्लेमकाम ये-सेममिमका ब्ल्‍वासाका गुलाई हपकाडा सोम्‍थिमी।

मेम्‍मा बेर्लु़मामिमका चङचङ ख्लमी,

मा गुलाई हपकाडा सोम्‍थिमी।

१५ गेर्सिक्‍तो नभ्रसिक्‍तो मेर्मिम रोमी,

मा हपकु नेमगोनो हुबेन्मी।

१६ इनीमा बेप-पापमिम होङङा इनीमा तारापाचो़मिम वो हप दु़म्‍मी,

मा ओ खोत्‍ले सु़म्‍दिसेरडा गानी मेर्मिमलाई हपमिम दु़म्‍बेनिमी।

१७ आमा काम्‍सोलाम इनीमा चो़-चु़सु़मिमका हेल्‍लो लोवो गानीलाई मिम्निमी,

मेम्मिमका सामा सामामिमका हेल्‍लो लोवो इनीमा नङ कोमी।

a 

४५:० मस्किल र्‍वाक्मा ने काम्‍सोलामका नेप्‍चीनुङमा सीसि ग्‍वाक्‍पा लु़म्‍ला।

माम्‍चु़नी ङा इकीमा बोपा-थार्पा नुङ यु़म

योङलेम बेबेट्‍पाकाम लागि, अलामोत नङकाम कोरह दोचो़कु काम्‍सो

४६

१ माम्‍चु़नी इकीमा बोपा-थार्पा नुङ सो बुमी,

दु़खाकाम थारीका हेल्‍लो लोवो ख्‍लो़मु इकी फार्डा दु़म्‍मी।

२ मेम्‍मिमका गुकु मेङिकु,

सुबु पिपि ख्‍लोसी लोवो,

पोप्‍चङ दिरिदिनगोयु़ डसी लोवो,

३ दिरिदिन छो़म क्रु लोवो,

बाबारिम लु लोवो,

पोप्‍चङमिम छो़म रुडु़मी लोवो,

गुकु मेङिकु। सेला

४ कोले ब्लोकु बु,

मेरामका माम्‍चु़नीकु साउमा-देउमा देलडा,

खोत्‍लेडाम डोक्‍पु माम्‍चु़नीकु सेपा सो़रनेमडा,

न-गो भ्रसी रेडु़।

५ माम्‍चु़नी मेराम साउमा-देउमा देलडा बुमी,

मेराम हेल्‍लो वो पुयु़ मेल,

नेम सो-सोकाङा गुमीका मेरामलाई ख्‍लो़मी।

६ सामा सामामिमगोडा फोरदाम बु,

किब्‍दीमिम फ्वाम्सिमी,

माम्‍चु़नी क्रुमी मा सु़म्दिसेर योल्या।

७ खोत्‍लेडाम डोक्‍पु यु़मनुङमा यहोवे गुइनुङ बुमी,

याकूबकाम माम्‍चु़नी इकीमा बोपा-थार्पा बुमी। सेला

८ रोक्नी, यहोवेकु खारी रेप्नी,

गुमीका ओ सुबुडा सु़का वो बोमु मेचापा खारीमिम बेम्‍डिम बु।

९ गुमीका खोत्‍ले ओ सु़म्‍दिसेरडा क्‍वाल्‍बा बोमु मेग्‍वामी।

गुमीका लिन-हान नुङ जातेमिम चमी,

वाजोमिम मुका चाम्‍सोमी।

१० गुमीका र्‍वामी,

“वाय दु़म्‍नी, मा खोत्‍लेडाम डोक्‍पु माम्‍चु़नी गो ङा र्‍वाक्‍पा चक्‍नी।

गो सामा सामाडा नुङ खोत्‍ले सु़म्‍दिसेरडा कोसिङु।”

११ खोत्‍लेडाम डोक्‍पु यु़मनुङमा यहोवे गुइनुङ बुमी,

याकूबकाम माम्‍चु़नी इकीमा बोपा-थार्पा बुमी। सेला

यहोवे खोत्‍ले सुबुडाम हप

योङलेम बेबेट्‍पाकाम लागि, कोरह दोचो़कु काम्‍सो

४७

१ ए खोत्‍ले मु़चु़नी, न भ्रसिक्‍तो इनी ल्‍वा फोक्नी,

डोक्‍पु लो़लामडा काम्‍सो बेत्तो माम्‍चु़नीकु नङ कोक्नी।

२ खोत्‍लेडाम डोक्‍पु यहोवेकाम ङिम जु़ल्‍मु बासी,

गुमी ओ सुबुडाम खोत्‍लेडाम डोक्‍पु हप बुमी।

३ गुमीका गुइलाई सामा सामामिम डला घ्ल्वा बेसाड्‍डामी,

मा मु़चु़मिमलाई इकीमा फेम्‍खेल गोयु़ बेम्डिमी।

४ गुइ बुइमिम नेब्‍दी गुमीका इकीमा लागि छेसाड्‍डामी,

मा ओ नेब्दी उनीमा मु़चु़मिमकाम नभ्रसीकु जेसी दु़स्‍ता। सेला

५ माम्‍चु़नी नभ्रसिक्‍पा लो़लामनुङ गेले लम्डिम बु,

यहोवे भुमकु लो़लामनुङ गेले लम्डिम बु।

६ माम्‍चु़नीकु नङ कोक्‍तो काम्‍सो बेनी,

इकी हपकाम नङ कोक्‍तो काम्‍सो बेनी।

७ माम्‍चु़नी खोत्‍ले सुबुकाम हप बुमी,

जो़होमका काम्सो बेत्तो उनीमा नङ कोक्नी।

८ माम्‍चु़नी त्‍वाकु सेपा गन्खोपडा साखामनुङ बुमी,

गुमीका खोत्‍ले नेब्‍दीमिमडला किब्‍दी थो़मी।

९ अब्राहामकु माम्‍चु़नीकु मु़चु़मिमनुङ

सामा सामागोडाम साखाम थो़पामिम

कोदेप खोम्‍सिम्डिम बु,

हेङालोने ओ सुबुडाम हपमिम

माम्‍चु़नीकु साखामडा बुमी।

गुमीका खोत्‍लेडाम डोक्‍पु दु़म्‍साका साखाम थो़मी।

सियोनकु जो़प्सी नुङ यु़म

कोरह दोचो़कु कोले काम्‍सो

४८

१ यहोवे छो़म डोक्‍पु बुमी,

इकी माम्‍चु़नीकु साउमा-देउमा देलडा,

उनीमा सेपा पोप्‍चङडला उनीमा नङ कोमु घ्रेट्पा बुमी।

२ उनीमा सेपा पोप्‍चङ सियोन येप्‍पा नुङ जो़पा बु,

खोत्लेडाम डोक्‍पु हपकाम

ओराम साउमा-देउमा देलका खोत्‍ले सु़म्‍दिसेरडा नभ्रसी रेडु़।

३ माम्चु़नीका मेराम साउमा-देउमा देलडाम ब्रोलुङगोडा

गुइलाई बोसामी थार्सामी र्‍वाक्साका गुमीका रेम्‍बेम्‍डिम बु।

४ हपमिम खोम्‍सिम्‍डिमा सियोन पोप्‍चङडा क्‍वाल्‍बा बेप्‍डा रोम्‍डी।

५ लावो मेरामलाई ल्‍वाम्‍डिमा मेर्मिम ङाङाया दु़म्‍मिडी,

मा ङिम्‍डिमा मेर्मिम स्‍वाम्‍डी।

६ मेसिन्डा मेर्मिम छो़म ङिमका रुड्‍डु़मी,

मा हिम्बा खेट्पा मेसेम होङङा दु़खाडा दु़म्‍मिडी।

७ तर्शिसडाम कुबी-बोक्‍सालाई ब्लोजु़का फाली तेर्रुम होङङा

मेर्मिमलाई गानी पुयु़लुनिमी।

८ खोत्लेडाम डोक्पु यु़मनुङमा यहोवेकु साउमा-देउमा देलडा,

आकीमा माम्‍चु़नीकु साउमा-देउमा देलडा,

गुकु हेप्माम थो़त्तोकोम बु मेप्माम ङा ल्वात्तोकोम बु,

माम्चु़नीका मेरामलाई हेल्‍लो लोवो बोसा-थार्साका जु़ल्मी। सेला

९ ए माम्‍चु़नी! इनीमा सो़रनेमडा,

गुकु इनीमा हेल्‍लो लोवो बोनिम बुनिमिम रिखामकु दुथाम मिम्‍कु।

१० ए माम्चु़नी, इनीमा नङ हेप्माम बु,

मेप्माम ङा सुबु बिर्खोपसम्म इनीमा नङ फोन्सिड्‍डाम बु,

इनीमा जो़प ल्वाडा जो़पा खारी बेपा साखाम बु।

११ सियोन पोप्चङडा बाट्‍पा मु़चु़मिम गेर्सी द्‍वामी,

गानी आच्‍छाङाकाम निया बोनिमिमका

यहूदाकु देलडाममिमकु नभ्रसिनु़।

१२ ए माम्‍चु़नीकु मु़चु़नी!

सियोनकु खोत्‍लेथो़ खिर्सिट्‌निमा लाम्दिनी,

मेसिन्डाम येप्पात्तो नेममिम ङार्नी।

१३ मेरामकु ब्रोलुङमिम जो़होमका रेप्‍नी,

मा बोपा-थार्पा डोक्पु ओगानेम छाम्‍नी,

मेम्‍मा दिफुम चो़-चु़सु़मिमलाई आरेसाका सो़मु चाम्‍नी:

१४ “माम्‍चु़नी ङा हेल्‍लो लोवो इकीमा माम्‍चु़नी बुमी,

गुमीका गुइलाई हेल्‍लो लोवो क्रिसामी।”

खाप्‍चीका सेल्मु मेचाप्सा

योङलेम बेबेट्‍पाकाम लागि, कोरह दोचो़कु काम्‍सो

४९

१ खोत्‍लेका ओराम थो़नी,

सु़म्‍दिसेरडाम खोत्‍ले मु़चु़मिमका थो़नी।

२ डोक्‍पु याक्‍के, खाप्‍चीचो़ दु़खापो,

गानी खोत्लेका न सोक्साका थो़नी।

३ आमा सिका नेप्‍चीनुङमा ल्‍वा सो़यु़,

आमा नका छ्‍याङलो छ्‍याङलोम ल्वा सो़यु़।

४ लु़म्‍लाडा आमा न सोक्‍पु,

कामसोर डु़प्‍तो मेरामकु ल्‍वा जो़होमका सो़उ।

५ दु़खा थारी रोलो,

आमा स्‍वाक्‍चिमोमिमका उर्ङिमिमा दु़खा ग्वाङिमिलो,

गो हेङा ङिमु?

६ त्‍वाकु खाप्‍ची हापा बुमिमका डोक्‍पु ल्‍वा बेपामिमडाम,

त्‍वाकु खाप्‍चीडला थो़र जु़ल्‍पामिमडाम,

गो हेङा ङिमु?

७ मु़चु़का हेल्‍लो वो त्‍वाप सेल्‍मु मेचाप्‍सु़,

गुका माम्‍चु़नीलाई त्‍वाकु त्‍वारो़मकु थि सोमु मेचाप्‍सु़।

८ हेङालोने मु़चु़कु त्‍वारो़मकु थि हापा बु,

गुका हाङको सोकु़ लोवो मे थि मेलिडु़।

९ आरेप्माम सु़ वो मिबु उहेम मु़चु़ हेल्‍लो वो मेसि मा झिम्मु मेबासी।

१० खोत्‍लेका ल्‍वामु चाम्‍मी,

हेसाका न मान्‍थिम नुङ नेप्‍ची मान्‍थिम मु़चु़मिम सिमी,

मेम्‍साकाङा नेप्‍चीनुङमा मु़चु़मिम वो सिमी,

मेर्मिम खोत्‍लेका त्‍वाकु खाप्‍ची वाङमिमलाई डिन्‍जो़ल्‍मी।

११ मेर्मिमका उनी बाखोपकु नङ उनीमा त्वाकु नङडा जु़ल्मिडी,

लोवो मेर्मिमकु हेल्‍लो लोवो बाट्‍पा नेम ने सु़लु़म ङा दु़म,

१२ मु़चु़नुङ हापा खाप्‍ची बु लोवो,

मेरामका सिमुलामका सेल्‍मु मेचाप्‍सु़,

हादीबारामिम होङङा गु सिमुङा बासी।

१३ त्‍वापडला थो़र जु़ल्‍पामिमलाई हाम दु़म, रेप्‍नी,

मेर्मिमकु चङचङ लाम्दिपामिमलाई वो मेप्मामङा दु़म। सेला

१४ रेपा-क्रिपाका भेन्‍दालाई क्रियु़मिमिम होङङा

सिमुका मेर्मिमलाई खादीयु़ क्रियु़मी।

नेम सो-सोका जो़पा न-गोनुङमाका मेर्मिमडला साखाम थो़मी,

त्‍वाकु जो़पा बाखोपडाम होनोवा दु़म्‍साका

मेर्मिमकु मिरो़म ने खादीयु़ दालाङा झिममा ल।

१५ लावो माम्‍चु़नीका थि सोक्साका गोलाई सिमुलाम सेल्ङिमी,

गुमीका गोलाई आच्छाङा रङिमी। सेला

१६ याङ मु़चु़काम हापा खाप्‍ची दु़म,

मा उमा खाप्‍ची छो़म बर्मा ल

लोवो गानी न मेभ्रसिक्‍पा मेदु़म्‍नी।

१७ गु सिलो मे खाप्‍ची त्‍वाका कुर्मुमा लमु मेचाप्‍सु़,

मेराम खाप्‍ची गुका सु़लु़मडा लमु मेल्‍वासु़।

१८ मेराम मु़चु़ सुबुडा बुमिमसम्‍म उ त्वापलाई आलाकाम मिम्सिड्‍डा,

हेङालोने मु़चु़मिमका खाप्ची हापा दु़मलो उमा नङ कोमी,

१९ लावो गु सिमुमा त्‍वाकु बेप-पापकाडा कोदेप दु़म्‍साका बाप्‍डा लमु बासी,

मा मेसिन्डा हेल्‍लो लोवो तुकुम्‍चिमडा बुमु बासी।

२० नेप्ची मान्थिम खाप्चीचो़

पुयु़लुक्पा हादीबारा होप्माम ङा सो़।

माम्‍चु़नीकु आच्‍छाङाकाम लाले-पाङके

आसापका र्‍याक्‍तु़म काम्‍सो

५०

१ खोत्‍लेडाम डोक्‍पु, यहोवे, माम्‍चु़नी जेमी,

नेप्‍सुङ ओपाखोमडाम्‍मा गाम्‍पा खोमसम्म सुबुडाम खोत्‍लेलाई येन्‍मी।

२ सियोनलामका माम्‍चु़नी झ्‍वामी,

मेराम छो़म जो़पा जो़प्‍सिका झ्‍वाबेड्‍डु़म बु।

३ इकीमा माम्‍चु़नी योमी,

मेम्‍लो वाय मेबुमी।

उनीमा ङादोडा पुयु़लुबेट्पा मु नुङ

खोत्लेथो़ छो़म डोक्पु ब्‍लोजु़नुङ योमी।

४ त्‍वाकु मु़चु़काम निया बोमिलो

मेरामकु दुथाम सो़मु लागि

गुमीका पाह्री नुङ सुबुलाई येन्‍मी।

५ गुमीका र्‍वामी, “आमा थो़रकाम मु़चु़,

सु़का सासेसाका गोनुङ याचे जेस्‍ता,

मेर्मिमलाई आमा फार्डा कोदेप बेनी।”

६ माम्‍चु़नी त्‍वापङा निया बेपा बुमी,

मा गुमी जो़पा न-गोकाम बुमी र्‍वाक्‍साका पाह्रीका सो़यु़। सेला

७ “ए आमा मु़चु़नी, गो जेङु गानी थो़नी,

ए इस्राएल, गो इमा मेजो़पा ल्‍वाकु दुथाम सो़उ।

गो माम्‍चु़नी सो़, इमा माम्‍चु़नी।

८ गो गानालाई सासेसीकाम लागि मुमा मेबेनी,

गाना गोलाई हेल्‍लो लोवो मु-सासेसी बेन्‍नाम बान्‍ना।

९ लावो गोलाई इमा गोठाडाम

बेनो नुङ छ्‍वारा ग्‍वामु मेबासी।

१० हेङालोने सो़ब्‍दीडाम खोत्‍ले सो़ब्‍दीपोमिम आमाङा,

खोत्‍ले पोप्‍चङडाम पितुमिम वो आमाङा।

११ पोप्‍चङडाम खोत्‍ले सो़ब्‍दीपो चक्‍पुमिम आमाङा,

सुबुडा बाट्‍पा खोत्‍ले सामनुङमामिम आमाङा।

१२ गो क्रु़मसिङडोम बु लोवो गानालाई र्‍वाङु मा?

हेङालोने ओ सु़म्‍दिसेरडा बाट्‍पा खोत्‍ले आमाङा।

१३ हाम गो बेनोमिमकु सो़ पेउ मा?

छ्‍वारामिमकु सिसि डुउ मा?

१४ माम्‍चु़नीलाई आला-तोमाकु सासेसी ग्‍वाका,

मा खोत्‍लेडाम डोक्‍पु माम्‍चु़नीनुङ याचे जेन्‍नाम ल्‍वा बेसोका।

१५ गाना दु़खाडा दु़म्‍नालो गोलाई सो़म्‍दी बे,

मा गो गानालाई सेल्‍नी,

मेम्‍मा गाना आमा नङ कोना।”

१६ लावो माम्‍चु़नीका रु़चो़मिमलाई र्‍वामी,

“गानी आमा डु़म्‍ला डान्मु हाम ताम्दु़मोa बु?

आमा सो़रख्रेप्‍सीकु दुथाम हेङा जेमु बास्‍ता?

१७ गानी आमा सीसिलाई मेद्‍वानी,

मा मेराम होम्साका मेबोनी।

१८ खुचु़वा डार्निलो मेरामङा ङोप्‍सो़ बनेबोनी,

मा नाम्‍सु़रु़ बेपामिमनुङ दु़नी।

१९ लिमा ल्‍वा जेमु हाम होङङा वो मेलु़नी,

मा मेजो़पा ल्‍वा बोमु हेल्‍लो लोवो झो़म्‍सिनी।

२० गानी हेल्‍लो लोवो इनी वा-ल्‍वाककु कोर्थो़लाम जेनी,

मा इनी नेमडामङा वा-ल्वाककु दुथाम मेजो़पा ल्वा जेनी।

२१ गानी ओ खोत्ले खारी बेन्‍नी लोवो गो वाय बाङ्डो,

हेल्‍लो लोवो गो गानी होप्‍मामङा बुङु र्‍वाक्पा मिम्‍नी।

लावो गो गानीलाई ख्‍र्‍वानिनी,

मा इनी ङादोडाङा इनीमा मुमा रेम्‍बेनिनी।

२२ ए माम्चु़नीलाई प्ल्वापा नी,

आमा ओराम ल्‍वामिम थो़नी,

मेएँ माला गो गानीलाई पुयु़लुबेनिनी,

मा गानीलाई सेल्‍पा सु़ वो मेदु़म्‍मी।

२३ आला-तोमाकु सासेसी ग्‍वाक्पाकाङा

आमा नङकाम यु़म-झ्वाक्सी बु़,

मा मेरामका लाम्दी जो़पा बु़,

आरेसाका गो मेरामलाई माम्चु़नीकु सेल्सी रेम्बेट्पु।”

a 

५०:१६ ताम्‍दु़मो र्‍वाक्‍मा “हक, अधिकार” सो़।

पाचोकु दुथाम सो़म्‍दी

दाऊद बेथसेबा र्‍वाक्‍पा मेसेमनुङ नाम्‍सु़रु़ बु़डु़मका माम्‍चु़नीलाम जेपा नाथानिएल दाऊदकाडा रोक्‍तालो दाऊदका उमा छु़ललाम ख्‍लोसिक्‍साका योङलेम बेबेट्‍पाकाम लागि र्‍याक्‍तु़म काम्‍सो a

५१

१ ए माम्‍चु़नी, गानी हेल्‍लो लोवो रिखाम बोङिनिमिमका गोडला दिदाम रेम्‍बेनी,

इनीमा डोक्‍पु दिदामका आमा छु़ल हेम्‍साङनी।

२ आमा खोत्‍ले मेजो़पा न-गो सो़ल्‍साङनी,

मा आमा छु़लडाम गोलाई सेपा दु़म्‍बेट्‍ङिनी।

३ हेङालोने आमा मेजो़पा खारीमिम न-गोलाम चक्पु,

मा आमा छु़लमिम गो हेल्‍लो लोवो लु़लेट्‍पु।

४ गो इनीमा कोर्थो़लाम, इनीमाङा कोर्थो़लाम कोङङा छु़ल बेउतोम बु,

मा हाम ल्‍वा गानी मेजो़पा लु़नी,

मे इनीमा ङादोडा बेउतोम बु।

मेम्‍मिमका गानी आच्छाङाकाम ल्वाडा ख्‍र्‍वाङिनी,

मा गानी आमा निया बोनिलो इनीमा निया ने घ्रेट्‍पा दु़म।

५ आच्‍छाङा र्‍वाङु माला,

गो गङ्‍डोलोम आथाम ङा छु़लचो़ बाङ्‍डो,

मामकु ङेलगोडा बाङ्‍डोलोङा छु़लचो़ बाङ्‍डो।

६ आच्‍छाङाकाम न-गोकामलाई माल्‍पा ने गानी ङा,

इनीमा त्‍वाकु नेप्‍चीका आमा न-गोडा सीङिनी।

७ आमा छु़ल हिसपकाb सो़ल्साङनी मा गो सेपा दु़म्‍ङु,

गोलाई सो़ल्‍ङिनी मा गो फोमुडाम वो बुबुम दु़म्‍ङु।

८ गेर्सी द्‍वामु नुङ नभ्रसीकु लो़लाममिम गो थो़मु ल्वाउनु़,

मा गानी गोलाई किट्‍मा होप्‍माम बेङडिनिम लोवो आथावो गो गेर्सी द्‍वाङु।

९ आमा छु़लडाम त्‍वाकु मिक्सी क्रिम्‍नी,

मा गोनुङ बाट्‍पा खोत्‍ले मेजो़पा ल्‍वामिम हेम्‍साङ्‍नी।

१० ए माम्‍चु़नी, आमा गोनो कोले सेपा न-गो प्रङसाङ्‍नी,

मा गोगोनो कोले लाले नुङ थो़रलु़इमिम पेल जु़ल्साङ्नी।

११ इनीमा मिक्‍सीलामडाम गोलाई होनोवा मेबेङिनी,

मा गोलामका इनीमा पेल ख्लोक्निमा मेलक्नी।

१२ इनीमा सेल्‍सीलामका ल्‍वापा नभ्रसी गोलाई आथावो ग्‍वाङनी,

मा इनीमा सिजेम होङङा बेपा न-गो ग्‍वाङनी।

१३ मेम्‍मा गो छु़लचो़मिमलाई

इनीमा लाम्‍दीडा लाम्‍दिपा सीसि सीपुमी,

मा मेर्मिम गानीथो़ ख्‍लोम्‍सिमी।

१४ ए माम्‍चु़नी, ए आमा सेल्पा माम्‍चु़नी,

फल्साका सेत्तोम मुमालाम गोलाई गेट्ङिनी,

मा गो गेर्सी द्‍वाक्‍तो इनीमा जो़पा न-गोकु दुथाम डोक्‍पु लो़लामका इनी नङ कोमु काम्सो बेउ।

१५ ए यहोवे, गोलाई जेमु ख्‍लो़ङिनी,

मा आमा सिका इनीमा नङ कोक्‍पु।

१६ गानी सासेसीडा गेर्सी मेद्‍वानी,

मेएँ माला ने गो गानीलाई सासेसी ग्‍वानिनिवा।

मु-सासेसीडा वो गानी गेर्सी मेद्‍वानी।

१७ ख्राप्‍तो पाचो बिपा न-गोङा माम्‍चु़नीकाम लागि सासेसी सो़।

ए माम्‍चु़नी, याक्‍के दु़म्‍पा नुङ छु़ललाम ख्‍लोसिक्‍पा न-गोलाई गानी रनी।

१८ इनी न होम्साका सियोनडला दिदाम रेम्‍बेनी।

यरूशलेमडाम ब्रोलुङमिम आथावो बनेबेनी।

१९ मेम्‍मा इनीमा न होप्‍माम सासेसी नुङ मु-सासेसी गेर्सी द्‍वाक्‍तो रनी,

मेम्‍लो मु़चु़मिमका इनीमा सासेन्‍खोपडा आथावो बेनोमिम सासेन्मी।

a 

५१:० २ शमूएलकु ११ नुङ १२ अध्‍यायडा रेप्‍नी।

b 

५१:७ हिसप र्‍वाक्‍मा याक्‍केतो बुथ्रा दु़म, कुड्‍डा लोवो सिसिडा लोवो प्‍लु़म्‍साका मु़चु़मिमडला नुङ वाङमिमडला वो रक्‍साका सेपा दु़म्‍बेन्‍मु लागि ओरामकु ग्रेम मोमी (प्रस १२:२२; लेव १४:४)।

माम्‍चु़नीकु दिदाम नुङ निया

आदोमडाम दोएग सावलकाडा लस्‍तामा “दाऊदलाई अहीमेलेकु नेमडा लस्‍ताम बु” a र्‍वाक्‍तालोम योङलेम बेबेट्‍पाकाम लागि दाऊदका र्‍याक्‍तु़म मस्किलb

५२

१ ए हापा सोनुङमा मु़चु़, गाना त्‍वाकु मेजो़पाडा हेङा डोक्‍पु लिन्‍सिनामिम?

खोत्ले थारी गाना हेङा नसिनामिम? माम्‍चु़नीका हेल्‍लो लोवो इमा निया बोमी।

२ वाङमिमलाई पुयु़लुबेन्‍मु मुलु़ बोना,

इमा लेम हन्‍पा कातु़रु़ होप्‍माम बु।

३ जो़पा ल्वा बोमु डिसाका मेजो़पा ल्वा बोमु द्‍वाना,

मा आच्छाङाकु ल्वा मेएँ लिमा ल्‍वा जेमु द्‍वाना। सेला

४ ए लिमा जेपा सि, गाना वाङमिमलाई चोक्‍साका जेमु द्‍वाना।

५ आच्‍छाङा माम्‍चु़नीका गानालाई हेल्‍लो लोवो पुयु़ लुनामी।

गुमीका गानालाई इमा बाखोपलामका ख्लुनामी,

मा गुमीका गानालाई सामनुङमामिमकु सु़म्‍दिसेरलाम कोल्‍नामी। सेला

६ ओराम ल्‍वामिमा जो़पा न-गोकाम मु़चु़मिम ङिमी,

मा मेर्मिमका गानालाई सेम्‍ला बेत्तो आरे र्‍वामी,

७ “रेप्‍नी, आसिन्डा कोले आरेप्‍माम मु़चु़ बु,

मेरामका त्‍वाप गेम्‍सिमु दुथा माम्‍चु़नीडा थो़र मेबु़वा,

लावो त्‍वाकाम हापाकोलोङ खाप्‍चीडा थो़र जु़ल्‍लु़,

वाङमिमलाई पुयु़लुबेड्‍डु़मिमा उ त्वाप ने सोनुङमा दु़स्ता।”

८ लावो गो ने माम्‍चु़नीकु नेमडा ल्‍याक्‍पा गिगिम जैतूनकु धक्‍सा होप्माम बुङु।

हेल्‍लो वो मेहुक्‍पा माम्चु़नीकु रिखामडा हेल्‍लो लोवो थो़र जु़लु़।

९ ए माम्‍चु़नी, गानी हाम बेन्‍निम बु

मेरामकु दुथाम गो हेल्‍लो लोवो इनीमा नङ कोक्पु।

गो इनीमा नङडा थो़र बेउ,

हेङालोने इनीमा नङ जो़पा बु।

इनीमा मु़चु़मिमकु ङादोडा गो इनीमा नङ कोक्पु।

a 

५२:० १ शमूएलकु २१:१-९; २२:६-१९ अध्‍यायडा रेप्‍नी।

b 

५२:० मस्किल र्‍वाक्मा ने काम्‍सोलामका नेप्‍चीनुङमा सीसि ग्‍वाक्‍पा लु़म्‍ला।

मु़चु़मिमकु मेजो़पा न-गोलाम खारी

योङलेम बेबेट्‍पाकाम लागि, महलतa नङकाम दाऊदकु मस्‍किलb काम्सो

५३

१ नेप्‍ची मान्‍थिम मु़चु़मिमका उनी नडा र्‍वामी, “माम्‍चु़नी बुमुङा मेबुमी।”

मेर्मिमकु न ब्लो़म्सिड्‍डाम बु,

मेर्मिमका घ्रामलु़पा खारी बेम्‍डिम बु।

जो़पा खारी बेपा सु़ वो मेबुमी।

२ माम्‍चु़नीका पाह्रीलाम मु़चु़कु चो़-चु़सु़लाई रेम्‍मी,

“कोङनिम मु़चु़ नेप्‍चीनुङमा बुमी,

मा गोलाई माल्‍पा बुमी डे?” र्‍वाक्‍साका रेम्‍मी।

३ लावो मेर्मिम खोत्‍ले मेजो़पा लाम्दीथो़ लाम्दिम्डिम बु।

मेर्मिम खोत्‍लेङा ब्लो़म्सिम्डिम बु।

सु़का वो जो़पा मेबोमी, जो़पा बेपा कोले वो मेबुमी।

४ माम्‍चु़नीका हिला बोमी, “हाम मेर्मिमका मेथेन्‍मी?

हाम ओराम खोत्‍ले मेजो़पा खारी बेपामिमका चम्‍डिम मिबु?

सो़बेम पेम्मा होम्साका मेर्मिमका आमा मु़चु़लाई पोमी,

मा मेर्मिमका हेल्‍लो वो गोलाई सो़म्‍दी मेबोमी।”

५ मेप्माम ङिमुडा मेर्मिमलाई ङादो हेल्‍लो वो बुमु बास्ताम मेबायावा,

लावो मेर्मिम छो़म ङिमु बास्ता,

हेङालोने माम्‍चु़नीका त्‍वाकु मु़चु़मिमकाम कोर्थो़लाम बक्‍पामिमकु उनी सेर स्‍याकारिम्‍साम्डी,

माम्‍चु़नीका मेर्मिमलाई क्रो़म लु़बेन्‍मी,

हेङालोने गुमीका मेर्मिमलाई छो़म घ्राम्मिडिम बु।

६ इस्राएललाई सेल्पा माम्‍चु़नी, सियोनलाम रोक्‍नी!

इनीमा मु़चु़मिम आथावो क्रिनीमा रेनिमिलो,

याकूब गेर्सी द्‍वा, मा इस्राएलकु न-गो भ्रसी।

a 

५३:० महलत र्‍वाक्मा ने को खालकाम काम्सो सो़

b 

५३:० मस्किल र्‍वाक्मा ने काम्‍सोलामका नेप्‍चीनुङमा सीसि ग्‍वाक्‍पा लु़म्‍ला।

स्वाक्चिमोमिमलाम सेल्‍सिमुकु दुथाम सो़म्‍दी

जीपडाम मु़चु़मिमका शाऊलकाडा लम्डीमा, “हाम दाऊद गुकुगोडा थसिड्‍डाम बु र्‍वाक्‍पा मेचनी?”a र्‍वाम्डिलो, योङलेम बेबेट्‍पाकाम लागि तार बाद्यडा दाऊदका र्‍याक्‍तु़म मस्‍किलb काम्सो

५४

१ ए माम्‍चु़नी, इनीमा त्‍वाकु नङका गोलाई सेल्‍ङिनी,

मा इनीमा यु़मका गोलाई मुमा मान्थिम बेङिनी।

२ ए माम्‍चु़नी, आमा सो़म्‍दी थो़ङसाङ्‍नी,

मा आमा लो़लाम न सोक्‍साका थो़ङसाङ्‍नी।

३ वाङमी नेब्दीडाममिम आमा कोर्थो़लाम बम्डिम बु,

रिखाम मान्थिममिमका गोलाई सेन्‍मु माल्‍ङिमी,

ओर्मिम मु़चु़मिम माम्‍चु़नीकु दुथाम हाम वो मेमिम्‍मी। सेला

४ लावो माम्‍चु़नी आमा ख्‍लो़पा बुमी,

यहोवे आमा बोपा-थार्पा बुमी।

५ मेजो़पा ल्वामिम गुमीका आमा स्वाक्चिमोमिमथो़ ख्लोमी,

गुमीका मेर्मिमलाई पुयु़लुबेन्‍मी हेङालोने गुमी थो़रलु़इमिम बुमी।

६ ए यहोवे, गो गेर्सी द्‍वाक्‍तो गानीलाई सासेसीc ग्‍वानिनी,

गो इनीमा नङ कोक्‍पु,

गो इनीमा नङडा थो़र बेउ, हेङालोने इनीमा नङ जो़पा बु।

७ आमा खोत्‍ले दु़खामिमडाम गानी गोलाई सेल्‍ङिडिनिम बु,

मा गो आमा स्वाक्चिमोमिमडला घ्ल्वामु ल्वाउतोम बु।

a 

५४:० १ शमूएलकु २३: १९-२९ डा रेप्‍नी।

b 

५४:० मस्किल र्‍वाक्मा ने काम्‍सोलामका नेप्‍चीनुङमा सीसि ग्‍वाक्‍पा लु़म्‍ला।

c 

५४:६ गेर्सी-सासेसी वो र्‍वामी।

ङोप्‍सो़का वायम डस्‍तु़म कोले मु़चु़कु सो़म्‍दी

योङलेम बेबेट्‍पाकाम लागि, तार बाद्यडा दाऊदकु मस्‍किलa काम्सो

५५

१ ए माम्‍चु़नी, आमा सो़म्‍दी थो़ङसाङ्‍नी,

आकोम छो़म गो सो़म्‍दी बेउमा र्‍वाङुमिम मेथो़पा मेलिन्सिट्नी।

२ आमा ल्‍वा थो़नी मा गोलाई तुक्‍ङिनी,

गो ने छो़म मिम्‍ताम सो़र्तामका घ्रु़म्‍मु दु़म्‍तोम बु।

३ आमा स्वाक्चिमोमिमकु लो़लामका, रु़चो़मिमकु मेजो़पा रेप्सीलामका ङिङ्‍डोम बु,

हेङालोने मेर्मिमका गोलाई दु़खा ग्‍वाङिमी,

मा उनी छोक्चोडा आमा थो़म तेर्साङिमी।

४ गो छो़म ङिङडोम बु,

मा सिमुकु ङिमका गोलाई हुप्ङिडिम बु।

५ ङिमका गोलाई उर्ङिडिम बु,

मा गो रुक्‍तो छो़म ङिमडा बुङु।

६ तुक्‍तुकुरकाम होप्माम आमा लाप्‍तेर बायावा माला गो हुट्‍ङुवा,

मा लङुवामा ङेसिङुवा।

७ गो हुट्‍ङुवामा होनोवा लङुवा,

हाम वो मेबाट्‍पा र्‍याङगो-र्‍याङगोडा बाङुवा। सेला

८ ङिमलु़पा ब्‍लोजु़, जु, वमिमडाम दालाङा बोपा-थार्पा बाखोप मालुवा।

९ ए यहोवे, मेजो़पा न-गोकाममिमकु मुलु़ पुयु़लुन्‍साट्‍नी।

मेर्मिमकु मेजो़पा जेपा लेम क्रिम्‍साट्‍नी,

हेङालोने गो साउमा-देउमा देलडा सेन्‍बेबेपा मा क्‍वाल्‍बा बेपा ल्वाउ।

१० नेम्‍फु सिन्‍था मेर्मिम साउमा-देउमा देलकु ब्रोलुङडला हुमीमा आनो-मेनो खिर्सिमी,

मेडला छो़म मेजो़पा न बाट्पामिम नुङ ङाल्‍पामिमका खारी बोमी।

११ खोत्‍लेथो़ पुयु़लुक्‍पा खारी दु़स्‍ताम बु,

लाम्‍दीबाडे वो लु-फेले बेपा नुङ दु़खा ग्‍वाक्‍पा खारी दु़महोम बु।

१२ आमा स्‍वाक्‍चिमोका गोलाई सेम्‍ला बेट्‍ङिवाम माला गो इम्‍मु चापुवा,

आमा स्‍वाक्‍चिमो आमा कोर्थो़लाम बकावाम माला मेरामडाम गो थङसिङुवा।

१३ लावो मेराम ने गु ङा सो़, गो होप्माम ङा मु़चु़,

गोनुङङा खारी बेपा, मा आमा नका पेपा ङोप्‍सो़।

१४ गुचुकु त्‍वाप-त्‍वापडा नगोडाम ल्‍वा खोत्‍लेङा सो़बेथाल्‍चोको,

मा सो़रनेमडा कोयोङा माम्‍चु़नीकु लाले-पाङके बेथाल्‍चोको।

१५ मेर्मिमकु थारी रोमु ङादोडा आमा स्वाक्चिमोमिम सिमिनु़।

सामनुङमा ङा मेर्मिम खादीयु़ रोम्‍थिमिनु़,

हेङालोने मेर्मिमकु नेमडाम खोत्‍लेकु न-गो मेजो़पा ल्‍वाका देम्‍पा बु।

१६ लावो गो ने माम्‍चु़नीलाई सो़म्‍दी बेउ,

मा यहोवेका गोलाई सेल्‍ङिमी।

१७ नेम सो मेडे, नेम्‍फु मा नेम्था गो आमा दु़खाकु सो़म्‍दी बेउ,

मा गुमीका आमा लो़लाम थो़मी।

१८ आमा कोर्थो़लाम बक्पा हापा मु़चु़मिम बुमी,

मा गोनुङ क्वाल्बा बोमी माला वो,

पार दु़म्‍मु मेग्‍वाक्‍साका गुमीका गोलाई सेल्ङिमी।

१९ सु़म्‍दिमोलो आथामङा साखाम थो़पा माम्‍चु़नीका आमा सो़म्‍दी थो़मी,

मा आमा स्वाक्चिमोमिमलाई कुम्सिबेन्मी। सेला

हेङालोने मेर्मिमका माम्‍चु़नीथो़ न ख्‍लोमु मेमाल्‍मी

मा उनीमा ङिम मेजु़ल्‍मी।

२० आमा ङादोम ङोप्‍सो़मिमका त्‍वाकामङा ङोप्‍सो़मिमनुङ क्‍वाल्‍बा बेम्‍डी।

मेर्मिमका त्‍वाकाम याचेमिम फाल्‍सोम्‍डी।

२१ मेर्मिमकु जेसी खिलामडाम वो फेले-फेलेम बाइडा,

लावो मेर्मिमकु नगोडा क्वाल्बा बेपा न बु।

उनीमा जेसीमिम खिलामका क्‍लक्मा होप्‍माम फेले-फेलेम बु,

लावो हन्‍पा कातु़रु़ होङङा मेरामका फलु़।

२२ इमा मिम्‍ताम सो़र्ताममिम यहोवेडा जु़ला

मा गुमीका सेल्‍नामी।

मेम्‍मा गुमीका आच्‍छाङा जो़पा न-गो बाट्‍पालाई सो़मु मेग्‍वामी।

२३ लावो ए माम्‍चु़नी, रु़चो़मिमलाई पुयु़लुबेनिमी मा पोलु़मगोयु़ घ्रोनिमी।

मु़चु़ सेट्पामिम नुङ लु-फेले बेपामिम वाड्‍डा जमी।

लावो गो ने गानीडा थो़र जु़लु।

a 

५५:० मस्किल र्‍वाक्मा ने काम्‍सोलामका नेप्‍चीनुङमा सीसि ग्‍वाक्‍पा लु़म्‍ला।

माम्‍चु़नीडा थो़रकु सो़म्‍दी

गातडा पलिश्‍तीमिमका दाऊदलाई खोत्‍लेलामका उर्मिडिलो, योङलेम बेबेट्‍पामिमकाम लागि र्‍वाक्‍साका दाऊदका “होनोवाम सक्‍सीडाम तुक्‍तुकुर” र्‍वाक्‍पा लो़लामडा र्‍याक्‍तु़म मिक्‍ताम a काम्सो b

५६

१ ए माम्‍चु़नी, गोडला दिदाम बेनी!

हेङालोने आमा कोर्थो़लाम बक्‍पामिमका छो़म मेजो़पा बोमु माल्‍तोङा बोमी।

मेर्मिमका नेम्तोम आमा थो़मतेर्मिम बुमी।

२ आमा कोर्थो़लाम बक्‍पामिमका नेम्‍तोम गोलाई दु़खा ग्‍वाङिमी,

मा गोनुङ क्‍वाल्‍बा बेपामिम छो़म सेर्पा बुमी।

३ गोलाई ङिमलु़मिम थारीका गानीडा थो़र लु़ङु।

४ गो माम्‍चु़नीडा थो़र जु़लु मा मेङिङु,

गुमीका गोनुङ याचे जेम्‍डिमका उनीमा नङ कोक्‍पु,

सिप्‍ल्‍याक्‍पा मु़चु़का गोलाई हाम बोमु चाम्‍ङी मा?

५ आमा कोर्थो़लाम बक्‍पामिमका नेम्‍तोम कोली ल्‍वा जेमिम बुमी,

मेर्मिमका गोलाई पार फमु हेल्‍लो लोवो मिम्‍मिम बुमी।

६ मेर्मिम वाङमिमका मेल्‍वाखोपडा कोदेप दु़म्‍मी,

मा गोलाई सेन्‍मु लागि आमा लाम्‍दीडा चो़पा बोमीमिम बुमी।

७ ए माम्‍चु़नी, मेर्मिमकु मेजो़पा न-गोकु दुथाम मेर्मिमलाई देन्‍दे ग्‍वाक्नी।

इनीमा त्‍वाकु छोक्‍चोडा मेर्मिमलाई कुम्सिबेट्नी।

८ गानी चनी गो हाङको दु़खा इम्‍तोम बु,

आमा प्‍ल आल्स्ताम गानी ल्‍वान्‍निम बु।

हाम गानी मे ल्‍वामिम त्‍वाकु खाजेमडा र्‍याक्‍निम मिबु मा?

९ गो गानीलाई सो़म्‍दी बेउमिम नेम,

आमा स्वाक्चिमोमिम खोत्ले स्वामी,

मेम बोनिलो माम्‍चु़नी आमालाम बुमी र्‍वाक्‍पा चक्‍पु।

१० ए माम्‍चु़नी, गो इनीमा सिजेम आलाकाम र्‍वाङु,

ए यहोवे, गो इनीमा सिजेम आलाकाम र्‍वाङु।

११ गो माम्‍चु़नीडा थो़र जु़लु मा मेङिङु,

सिप्‍ल्‍याक्‍पा मु़चु़का गोलाई हाम बोमु चाम्‍ङी मा?

१२ ए माम्‍चु़नी, गो हाम ल्‍वाकाम याचे जेङडोम बु,

मेराम होम्‍साका गानीलाई ग्‍वानिनी,

मा आलाकाम सासेसी गो गानीलाई ग्‍वानिनी।

१३ हेङालोने गानी गोलाई सिमुलाम सेल्‍ङिडिनिम बु,

मा इनीमा लाम्‍दीडा आ खेल तुमु ग्‍वाङडिनिम मिबु।

मेम्‍मिमका ओम्‍लो गो माम्‍चु़नीकु ङादोडा नुङ त्‍वारो़मकु ओलडा लाम्‍दित्तोङा बेउ।

a 

५६:० मिक्‍ताम र्‍वाक्मा र्‍याकिलो लोवो योङलेम बिइलो को खालकाम ल्वा।

b 

५६:० १ शमूएल २७:१-२८; २९:१-११ डा रेप्‍नी।

माम्‍चु़नीलाम बोपा-थार्पाकु दुथाम थो़र बेसाका सो़म्‍दी

शाऊलका दाऊदलाई खाड्‍डु़लो स्‍वाङडामा बुड्‍खुमगोडा बाइडालो, योङलेम बेबेट्‍पाकाम लागि, “पुयु़ मेलुनु़” र्‍वाक्‍पा लो़लामडा दाऊदका र्‍याक्‍तु़म मिक्‍तामa काम्सो b

५७

१ गोलाई दिदाम बेनी, ए माम्‍चु़नी, गोलाई दिदाम बेनी,

हेङालोने बोला-थार्ला सो़म्‍सिमुकु दुथाम गो इनी फार्डा रोङु।

ब्‍लोजु़ होप्‍माम ङिमलु़पा थारी मेदाम्‍थु़मसम्‍म इनीमा लाप्‍तेरकु गोयु़ दु़म्‍ङु।

२ आमा लागि खोत्लेम थोक बेप्साक्पा माम्चु़नीडा,

खोत्‍लेडाम डोक्‍पु माम्‍चु़नीडाङा सो़म्‍दी बेउ।

३ गुमीका गोलाई पाह्रीलामका ख्लो़ङिमी मा सेल्‍ङिमी,

गोलाई दु़खा ग्‍वाक्‍पामिमलाई गुमीका ख्‍र्‍वामी।

माम्‍चु़नीका हेल्‍लो लोवो मेदाम्‍पा त्‍वाकु रिखाम नुङ थो़र गोलाई रेम्‍बोमी। सेला

४ गो धेन्द्रामिमकु थेतेडा बुङु,

मा गो छो़म ङिमलु़पा सो़ब्‍दीपोमिम होप्माम मु़चु़मिमकु थेतेडा बुङु।

मेर्मिमकु लि ख्‍वाक्‍पा जाते नुङ नो़प्‍ली होप्‍माम बु,

मा मेर्मिमकु लेम हन्‍पा कातु़रु़ होप्‍माम बु!

५ ए माम्‍चु़नी! गानी पाह्रीडाम वो डला दु़म्नी,

मा इनीमा यु़म-झ्वाक्सी खोत्ले सुबुडा झ्वासिनु़।

६ आमा कोर्थो़लाम बक्‍पामिमका गोलाई चु़म्‍मु मुलु़ बेम्‍डिम बु,

गो छो़म दु़खाडा दु़म्‍ङोडोम बु।

मेर्मिमका आमा लाम्‍दीडा कोले पोलु़म धाम्‍डिम बु,

लावो मेर्मिम त्‍वापङा मेसिन्‍डा हुम्‍डिम बु। सेला

७ आमा न गानीडाम आनो-मेनो मेदु़म,

ए माम्‍चु़नी! आमा न गानीडाम आनो-मेनो मेदु़म,

गो काम्सो बेउ, मा इनीमा नङ कोक्‍पु।

८ ए आमा न-गो, ङोसा मा बका!

ए कामसोर नुङ रेत्याङ, बक्नी,

गो नेम सोसोलाई फक्‍पु।

९ ए यहोवे, सामामिमकु थेतेडा गो इनीमा नङ कोक्पु।

सामा सामामिमकु थेतेडा इनीमा नङकु दुथाम काम्सो बेउ।

१० हेङालोने इनीमा हेल्‍लो वो मेदाम्‍पा रिखाम पाह्रीला रोथी,

मा इनीमा थो़रकु खारीका धामु लु़प्‍डु़।

११ ए माम्‍चु़नी, गानी पाह्रीडाम वो डला दु़म्नी,

मा इनीमा यु़म-झ्वाक्सी खोत्ले सुबुडा झ्वासिनु़।

a 

५७:० मिक्‍ताम र्‍वाक्मा र्‍याकिलो लोवो योङलेम बिइलो को खालकाम ल्वा।

b 

५७:० १ शमूएल २२:१; २४:३ डा रेप्‍नी।

रु़चो़मिमडला देन्‍देकु सो़म्दी

योङलेम बेबेट्‍पाकाम लागि, “पुयु़ मेलुनु़” र्‍वाक्‍पा लो़लामडा दाऊदका र्‍याक्‍तु़म मिक्‍तामa काम्सो

५८

१ ए हप नी,

हाम गानी आच्‍छाङाकाम निया बेसाका जेनी?

हाम गानी नगोडा जो़पा मिम्‍साका खोत्‍ले मु़चु़काम निया बोनी?

२ मेएँ, गानी नगोडा मेजो़पा बोमु कोङङा मिम्‍थनी,

मा नेब्‍दीडा गानी मेजो़पा खारीमिम बोनी।

३ रु़चो़मिम ने छु़लनुङङा गम्डिम बु,

मा गम्डिम थारीलामका ङा मेर्मिम लिमा ल्वा जेमी।

४ मेर्मिमकु ङे ने ब्‍लोकाम ङे होप्‍माम बु,

नोफ्‍लाका मेथो़पा साबे ब्‍लोका होङङा मेर्मिमका नोफ्‍ला ड्‍यामी।

५ मेरामका ब्‍लो छो़म्‍बेट्‍पा मु़चु़कु लो़लाम

नुङ जादूगरमिमकु लो़लाम मेथो़सु़।

६ ए माम्‍चु़नी, मेर्मिमकु लि उनी सिड्‍डाङा चन्साट्नी।

ए यहोवे, धेन्द्रामिमकु गुप्‍सु़-लि बुल्साट्नी।

७ मेर्मिम सेक्रेडा हाट्‍मा कु होङङा दाम्‍ल्‍यामिनु़,

मेर्मिम लिनहान ओम्‍डिलो जक्‍पा नो़ब्‍ली होप्‍माम दु़म्‍मिनु़।

८ मेर्मिम लाम्‍दीडा योपामा लक्‍पा बेम होङङा दु़म्‍मिनु़,

घ्लिट्पा चो़च्‍चो़ होङङा मेर्मिमका नेप्सुङकु ओल हेल्‍लो वो मेल्वामिनु़।

९ जेम-लुङ मुका बुलु़ वामिम होङङा

माम्‍चु़नीका रु़चो़मिमलाई पुयु़लुबेन्‍मिनु़।

१० रु़चो़मिमका देन्‍दे ल्‍वामिलो जो़पा न-गोकाममिम गेर्सी द्‍वामी,

मेर्मिमका रु़चो़मिमकु सिसिडा उनी खेल सो़ल्मी।

११ मु़चु़मिमका र्‍वामी, “जो़पा न-गो बाट्‍पामिमका आच्‍छाङा इनाम ल्‍वामी,

आच्‍छाङा सुबुडा निया बेपा कोलेङा माम्‍चु़नी बुमी।”

a 

५८:० मिक्‍ताम र्‍वाक्मा र्‍याकिलो लोवो योङलेम बिइलो को खालकाम ल्वा।

स्वाक्चिमोमिमलामका सेल्‍सिमुकु दुथाम सो़म्‍दी

शाऊलका दाऊदलाई सेन्‍मु र्‍वाक्‍साका उमा नेमडा रेप्‍डा मु़चु़मिमलाई थु़र्स्‍तु़मिलो, “पुयु़ मेलुनु़” र्‍वाक्‍पा लो़लामडा दाऊदका योङलेम बेबेट्‍पाकाम लागि र्‍याक्‍तु़म मिक्‍तामa काम्सोb

५९

१ ए आमा माम्‍चु़नी, स्वाक्चिमोमिमडाम गोलाई सेल्‍ङिनी,

गोडला मेजो़पा बोमु माल्‍पामिमडाम वाङ बेङिनी!

२ मे मेजो़पा न-गोनुङमा मु़चु़मिमडाम गोलाई सेल्‍ङिनी,

मा मे मु़चु़ सेट्‍पामिमडाम गोलाई बोङिनी-थार्ङिनी।

३ रेप्‍नी, मेर्मिमका गोलाई सेन्‍मु लागि लाम्‍दीडा चो़पा बोमिमिम बुमी।

ए यहोवे, गो छु़ल मान्थिम बुङु,

लोवो मु़चु़मिम आमा कोर्थो़लाम बमिमा मेजो़पा ल्वा बोमी।

४ गो हाम वो मेख्लो़ट्पु लोवो मेर्मिम आमा कोर्थो़लाम बमी।

गोडला हाम दु़म्तोङा बु मेराम रेप्नी, मा गोलाई ख्लो़ङिनी।

५ ए खोत्‍लेडाम डोक्‍पु यहोवे माम्‍चु़नी,

इस्राएलडाम माम्‍चु़नी, खोत्ले सामामिमलाई देन्दे ग्वामु बक्नी,

मा थो़र मेबेपा रु़चो़मिमडला न-थो़म मेरेम्‍बेट्‍नी। सेला

६ मेर्मिम नेम्‍था ख्‍लो़सिमिमा रोमी,

मा ख्‍लेबा होङङा ह्‍वाउँ-ह्‍वाउँ बेत्तो साउमा-देउमा देलडा खोत्‍लेथो़ खिर्सिमी।

७ थो़नी, मेर्मिमका हाम जेमी,

मेर्मिमकु जेसी कातु़रु़ होप्‍माम बु,

मा मेर्मिमका र्‍वामी, “थो़पा सु़ बु मा?”

८ लावो गानी, ए यहोवे, मेर्मिमडला रिनी,

गानी खोत्‍ले सामामिमलाई सेम्‍ला बेनिमी।

९ गो इनीमा यु़मडा थो़र बेउ,

ए माम्चु़नी, गानी आमा बोपा-थार्पा बुनी,

१० माम्‍चु़नी गोलाई रिखाम बेपा बुमी।

माम्चु़नी आमा ङादो लमी, मा स्‍वाक्‍चिमोमिमडला घ्ल्‍वाम्‍डिम रेम्‍बेन्‍ङिनी।

११ ए माम्‍चु़नी, आमा वाजो, मेर्मिमलाई मेसेट्‍नी,

मेएँ माला ने आमा मु़चु़मिमका मेर्मिमलाई प्ल्वामी।

त्‍वाकु यु़मका मेर्मिमलाई घ्‍ल्‍वानिमी,

मा बान्‍ते-मेनो फोसाका मेर्मिमलाई डक्निमी।

१२ उनी छु़लनुङमा जेसी नुङ मेजो़पा जेसी जेमी,

डोक्पु लिसिसीकु पेरगोडा उनी त्‍वापङा हुमिनु़।

मेर्मिमका वाङमिमडला वाइतो बेन्मी मा लिमा ल्वा जेमिमिमका,

१३ मेर्मिमलाई इनी छोक्चोडा पुयु़लुबेट्नी,

मेर्मिम दु़म्मुङा मेदु़म्मिनु़।

मेकोतिमा सुबुडाम खोत्ले मु़चु़मिमका चमी,

माम्‍चु़नीका याकूबडला साखाम थो़मी। सेला

१४ मेर्मिम नेम्‍था ख्‍लो़सिमिमा रोमी,

मा ख्‍लेबा होङङा ह्‍वाउँ-ह्‍वाउँ बेत्तो साउमा-देउमा देलडा खोत्‍लेथो़ खिर्सिमी।

१५ मेर्मिम पोमु थोक माल्तो लाम्दिमी,

मा खोहोम पोमु मेल्‍वामिलो मेर्मिम येमी।

१६ लावो गो इनीमा यु़मकु दुथाम इनी नङ कोक्‍तो काम्‍सो बेउ,

मा नेम सोसोडाङा इनीमा रिखामकु काम्सो बेउ,

हेङालोने गानी आमा बोपा-थार्पा ब्रोलुङ बुनी,

दु़खा थारीका गानी आमा बाखोप बुनी।

१७ ए आमा यु़म, गो इनीमा नङ कोक्‍पु,

ए माम्‍चु़नी, गानी आमा बोपा-थार्पा ब्रोलुङ बुनी,

गोलाई रिखाम बेपा माम्‍चु़नी बुमी।

a 

५९:० मिक्‍ताम र्‍वाक्मा र्‍याकिलो लोवो योङलेम बिइलो को खालकाम ल्वा।

b 

५९:० १ शमूएल १९:११-१७ डा रेप्‍नी।

सेल्ङिनी र्‍वाक्साका माम्चु़नीडा सो़म्‍दी बोमु

दाऊदलाई आराम नाहाराइम नुङ आरामडाम जोबामिमनुङ दु़साका क्‍वाल्‍बा बु़डु़लो योआब खिर्सिक्‍साका चङलाम बिक्‍तामा योकु धेब्‍देडा को-न धु़मसङ एदोमीमिमलाई सेड्‍डु़मी। योङलेम बेबेट्‍पाकाम लागि, “याचेजेसीकु लिलि बुङमा” र्‍वाक्‍पा लो़लामडा सीसिकाम लागि दाऊदका र्‍याक्‍तु़म मिक्‍ताम काम्‍सोa

६०

१ ए माम्‍चु़नी, गानी गुकुलाई ङेत्तिकिनिम बु,

मा गानी गुकुलाई बोमु-थार्मु डिट्‌त्तिकि निम बु।

गुकुनुङ इनी छोक्‍चो बक्‍ताम बु,

लावो आथा ने गुकुथो़ ख्‍लोसिट्‍नी।

२ गानी ओ सुबुङा रुबेट्‌निम बु,

मा बाय चेर्निम बु।

मे चेर्सिक्‍पा रोङङामिम मुप्‍नी,

मे सुबु रुमु मेग्‍वाक्‍नी।

३ गानी त्‍वाकु मु़चु़मिमलाई डोक्‍पु दु़खा इम्‍बेट्‌निम बु,

गुकुलाई डु़का सेट्‍पा मु़चु़ होङङा सुक्‍तु़र बेपा दु़म्बेतिकिनिम बु।

४ इनीमा ङिम जु़ल्‍पामिमलाई गानी कोले झण्डा ग्‍वाक्निम बु,

मेराम कोक्‍नीमा आच्‍छाङाकाम लागि घ्ल्‍वाबेट्‍निम बु। सेला

५ इनीमा जो़प ल्‍वाका गुकुलाई सेल्‍किनी,

आकीमा सो़म्‍दी थो़साट्‌किनी मा ख्‍लो़किनी,

मा गानी रिखाम बोनिमिम मु़चु़मिमका सेल्‍सिमु ल्‍वामिनु़।

६ माम्‍चु़नीका उनीमा सेपा बाखोपलामका जेम्डिम बु,

“घ्‍ल्‍वाबेसाका गो शकेमलाई दो़उ

मा सुक्‍कोतकु बाय थो़पुमा आमा मु़चु़मिमलाई फ्वाक्साक्पुमी।

७ गिलाद नुङ मनश्शे आमाङा सो़,

एफ्राइम आमा बुइकु मुकुट सो़,

मा यहूदा आमा हपकु डु़लु़म्चो़ सो़।

८ मोआब आमा ल्‍वा सो़ल्‍खोप सोजाम सो़,

मा एदोमडला गो आमा सो़लो़प पार्जो़ल्‍पु,

मेराम आमा ङा र्‍वाक्‍पा रेम्‍बोमु लागि मेम बेउ,

मा गो पलिश्‍तीडला घ्ल्वासाका येङु।”

९ सु़का गोलाई ब्रोलुङका भोप्‍मा साउमा-देउमा देलडा लङिमी?

सु़का गोलाई एदोमडा लङिमी?

१० ए माम्चु़नी, हाम आच्‍छाङा गुकुलाई ङेत्तिकिनिम?

हाम गानी आकीमा सेनामिमनुङ कोयो मेलनी मा?

११ स्वाक्चिमोमिमकु कोर्थो़लाम गुकुलाई ख्‍लो़किनी,

हेङालोने मु़चु़का ख्‍लो़पा ने हाम ना हामकाम दु़म।

१२ माम्‍चु़नी गुकुनुङ बुमिमिमका गुकु घ्‍ल्‍वाकु,

गुमीका आकी स्वाक्चिमोमिमलाई फेम-खेलगोयु़ बोमी।

a 

६०:० २ शमूएल ८:१३; १ राजा ११:१५-१६; १ इतिहास १८:१२ डा रेप्‍नी।

माम्‍चु़नीलाई बोला-थार्ला सो़सिमुकु दुथाम सो़म्‍दी

योङलेम बेबेट्‍पाकाम लागि, तार बाद्यडा दाऊदकु काम्‍सो

६१

१ ए माम्‍चु़नी! गो गानीलाई छो़म र्‍वाङुमिम थो़ङसाङनी,

आमा सो़म्‍दी थो़नी।

२ नेमडाम होनोवा बुङुलो, मिम्‍ताम सो़र्तामका आ न-गो खेप्ल्‍याक्‍पा बुङुलो,

गो गानीलाई सो़म्‍दी बेउ,

गोलाई बोपा-थार्पा दिप्‍लुङडला लक्ङिनी,

उहेम गोडाम हापा येपा बु।

३ हेङालोने गानी आमा बोपा-थार्पा बुनी,

आमा कोर्थो़लाम बक्‍पामिमडला आमा भोम्‍बेल गानी बुनी।

४ गो आमा साम बुमिमिमसम्‍म इनीमा बाखोपडा बुमु ल्वाउनु़,

इनीमा लाप्‍तेरका गेसाका जु़ल्‍ङिनी। सेला

५ ए माम्‍चु़नी, गो याचे जेङडोम गानी थो़न्‍निम बु,

गानीलाई डोक्‍पु मिम्‍पामिमका ल्‍वापा ल्‍वा गानी गोलाई वो ग्‍वाङ्‌डिनिम बु।

६ हप जेपा थ बर्बेसाका,

गु हापा थ नु़नु़म बुनु़।

७ ए माम्‍चु़नी! इनीमा ङादोडा गुका हेल्‍लो लोवो साखाम थो़ट्‍नु़,

इनीमा रिखाम नुङ थो़रका गुलाई गेट्‍नी।

८ मेम्‍मिमका गो याचे जेङडोम होङङा हेल्‍लो लोवो गानीलाई ग्वा-ग्वा ग्‍वानिनी,

मा गो इनीमा नङ कोमु काम्‍सो हेल्‍लो लोवो बेउ।

बोपा-थार्पा माम्‍चु़नीडला थो़र

योङलेम बेबेट्‍पाकाम लागि– यदूतूनकामa लागि दाऊदकु काम्‍सो

६२

१ माम्‍चु़नीका गोलाई सेल्ङिमिनु़ र्‍वाक्‍साका इम्‍सिसाका ख्‍लोङसिङु,

मा गुमीडला कोङङा थो़र जु़लु।

२ गुमीका कोङङा गोलाई बोङि-थार्ङिमी,

मा गोलाई सेल्‍ङिमी, गुमी गोलाई गेपा बुमी,

मा गो हेल्‍लो वो मेसो़ङु।

३ हाम्‍सिसम्‍म गानी खोत्‍ले दु़म्‍साका

कोले मु़चु़लाई सेन्‍मु माल्‍निमिम?

फाल्‍सिमु खापा भोम्‍बेल होप्‍माम सो मेबाट्‍पा मु़चु़डला

खोत्‍ले बान्‍सिनिमा चार्मु माल्‍निमिम?

४ गुलाई डोक्‍पुमिम्‍मु घ्रेट्‍पा लावो गानी मेरामलाई डमु माल्‍नी,

गानी लिमा ल्‍वाडा इनी न भ्रसी।

गानी सिका ने जि ग्‍वाक्‍पा लिसिनी,

लावो नडा ने मेरामलाई वाइतो ग्‍वानी। सेला

५ गो माम्‍चु़नीडा कोङङा थो़र बेउ,

आमा सेल्‍सी ने गुमीलामका रो र्‍वाक्‍साका लथाक्‍पु।

६ गुमीका कोङङा गोलाई बोङि-थार्ङिमी,

मा गोलाई सेल्‍ङिमी, गुमी गोलाई गेपा बुमी,

मा हेल्‍लो वो मेसो़ङु।

७ आमा सेल्‍पा मा डोक्‍पु बोङिमिमिमकु दुथाम गो माम्‍चु़नीडा थो़र लु़ङु,

गुमी यु़मनुङमा आमा बोपा-थार्पा बुमी,

गुमीङा आमा थसिक्‍पा खोम बुमी।

८ ए मु़चु़नी, हेल्‍लो लोवो माम्‍चु़नीडा थो़र बेनी,

गुमीलाई त्‍वाकु दु़खामिम खोत्‍ले सो़नी,

हेङालोने गुमीका खोत्‍ले इकी दु़खालाम सेल्‍सामी।

९ मु़चु़मिम ने कोरिप साम होप्‍माम कोङङा सो़,

डोक्‍पु मु़चु़ लोवो याक्‍के लोवो थो़मखोपडा थो़प्‍निमा रेप्‍नी,

मेर्मिम फाप्‍तेर फाप्‍तेर बुमी,

मेर्मिम ने जुडाम वो फाप्‍तेर्मा बुमी।

१० वाङमिमकाम रोन्‍मु खारी मेबे, खुसाका हापा दु़म र्‍वाक्‍पा मेमिम्‍डा,

इमा खाप्‍चीमिम बर लोवो मेरामडा थो़र मेबे।

११ माम्‍चु़नीका कोले ल्‍वा जेम्‍डिम बु,

गो नले ल्‍वा सीसिङ्‍डोम बु,

माम्‍चु़नी, गानीनुङ यु़म बु,

१२ यहोवे, गानीनुङ रिखाम बु।

आच्‍छाङा गानी खोत्‍ले मु़चु़मिमलाई उनी खारी बेसी रेम्‍नी,

मा मेराम होम्‍साका ग्‍वानिमिम बुनी।

a 

६२:० यदूतून र्‍वाक्मा मु़चु़ ने योङलेम डु़म्मु सीपामिम गोडाम कोले डोक्पु मु़चु़ (१ इतिहास १६:४१)।

माम्‍चु़नीकु द्‍वाम्‍सिमु

दाऊद यहूदाकु र्‍याङगो-र्‍याङगोडा बाइडालो, गुका र्‍याक्‍तु़म काम्‍सो

६३

१ ए माम्‍चु़नी, गानी आमा माम्‍चु़नी बुनी,

गानीलाई माल्‍निनी, खोत्‍ले आमा न-गोलामका ङा माल्‍निनी।

साट्‍पा ताक्‍लाखारडाम कु मेबाट्‍पा ये होप्‍माम

आमा खोत्‍ले नगोका इनीमा लागिङा कोरा सिडाम बु।

२ इनीमा सेपा येप्‍पा बाखोपडा गानीलाई ल्‍वामु ल्वाउनु़।

गानी हाङको यु़मनुङमा मा झ्‍वासिपा बुनी मे गो ल्‍वामु ल्वाउनु़।

३ गानी हेल्‍लो लोवो बोनिम बुनिमिम रिखाम आमा सामडाम वो डोक्‍पु बु,

मेम्‍मिमका गो इनीमा नङ कोक्‍पु।

४ गो आमा साम बुमिमसम्‍म गानीलाई आलासो़ ग्‍वानिनी,

गो सो़म्‍दी बेउलो इनीमा नङडा आमा ल्‍वा कोक्‍पु।

५ जो़पा पोमु थोकका खोसिमिम होङङा आमा न-गो खो,

गो इनीमा नङ कोमु काम्‍सो बेत्तो न भ्रसिक्‍साका काम्‍सो बेउ।

६ प्‍लानडा झार्लेङुलो गो गानीलाई मिम्‍निनी,

नेम्‍था आथाम नेमसोमिमसम्‍म गो गानीलाई ङा मिम्‍निनी।

७ हेङालोने गानी हेल्‍लो लोवो गोलाई ख्‍लो़पा दु़म्‍निम बु।

इनीमा लाप्‍तेरगोयु़ नभ्रसिक्‍तो गो काम्‍सो बेउ।

८ गो गानीनुङ केम्‍सिङुमा बुङु,

मा इनीमा जो़प ल्‍वाका गोलाई गेङी।

९ आमा साम फ्‍यामु माल्‍पामिम ने

खादीगोयु़ रोम्‍थिमी मा पुयु़लुमी।

१० मेर्मिम कातु़रु़का सेन्‍ला सो़सिमी,

मा सेरुलीका पोमी।

११ लावो हप ने माम्‍चु़नीडा न-गो भ्रसिबेन्‍मी,

माम्‍चु़नीकु नङडा याचे जेपामिमका उनीमा नङ कोमी,

लावो लिमा थेट्‍पामिमकु सिड्‍डा पुसु़म बेन्‍सी।

बोपा-थार्पाकु दुथाम सो़म्‍दी

योङलेम बेबेट्‍पाकाम लागि, दाऊदकु काम्‍सो

६४

१ ए माम्‍चु़नी! गो छो़म दु़खा ल्वाउतोम ल्‍वाकु दुथाम थो़ङसाङ्‍नी,

आमा स्‍वाक्‍चिमोमिमडाम गोलाई गेङिनी।

२ मेजो़पा न-गोनुङमामिमका गोलाई मेजो़पा बोमु याल्‍मु दुमु लिवा लिवा मुलु़ बोमी,

मेर्मिमडाम गोलाई सेल्‍ङिनी।

३ मेर्मिमका उनी लेम हन्‍पा कातु़रु़ होप्‍माम बोमी,

नो़प्‍ली ओप्‍मा होप्‍माम जेसी मेर्मिम जेमी।

४ मेर्मिम क्रो़म मान्‍थिम त्‍वाकु लिमा ल्‍वा फोन्‍मु दाला बाम्‍सिमी,

ङिमलु़पा लिमा ल्‍वा उनी बुइडला उसाका पुयु़लुबेन्‍मी।

५ मेर्मिमका मेजो़पा ल्‍वाकु मुलु़ बोमु कोलेका कोङमीकु सो हन्‍बेबोमी,

मेर्मिमका मेल्‍वाखोपडा पेर देट्‍पा मुलु़ बोमी,

मेर्मिमका र्‍वामी, “गुइलाई सु़का ल्‍वासा मा?”

६ मेजो़पा मुलु़ बोमी मा मेर्मिमका र्‍वामी,

“वाङमिमका सुबुडा मेल्‍वापा मेजो़पा खारी बेपा मुलु़ गुइ बिरिम बु।”

मु़चु़कु न-गो सो़मु मेझापा मेजो़पा ल्‍वाका देम्‍पा दु़म।

७ लावो माम्‍चु़नीका मेर्मिमलाई नो़प्‍लीका ओम्‍मी,

मा कोचोत्ति मेर्मिम पारनुङमा दु़म्‍साका पुलिझार्मी।

८ मेर्मिमका जेमिमिम ल्‍वाका माम्‍चु़नीका मेर्मिमलाई पुयु़लुबेन्‍मी,

मेर्मिमलाई ल्‍वापामिम खोत्‍लेका उनी बुइ रक्‍तो सेम्‍ला बेन्‍मी।

९ खोत्‍ले मु़चु़मिम ङिमी, मेर्मिमका माम्‍चु़नीकु खारीकु दुथाम खोत्‍लेनुङ सो़मी,

मा गुमीका बेम्‍डिम खारीकु दुथाम न सोमी।

१० माम्‍चु़नीकु न-गो होप्‍माम मु़चु़मिम यहोवेडा न भ्रसी मा गुमीनुङ दु़म्‍मी।

जो़पा न-गोनुङमामिम खोत्‍लेका उनीमा नङ कोमी।

माम्‍चु़नीका छु़ल हेप्‍मिडिमडा उनीमा नङ कोमु

योङलेम बेबेट्‍पाकाम लागि, दाऊदकु काम्‍सो

६५

१ ए माम्‍चु़नी! गुकु सियोनडा इनीमा नङ कोकु,

मा गानीनुङ याचे जेत्तोकोम खोत्‍ले ल्‍वा बोकु।

२ सो़म्‍दी थो़पा माम्‍चु़नी, इनीमाडा खोत्‍ले मु़चु़मिम रोमी।

३ आकीमा छु़लडा गुकु प्‍लु़म्‍सित्तोकोम बाइडा,

आकीमा छु़लमिम गानी हेप्‍सात्तिकिनी।

४ मेर्मिम ने आलाकाम सो़, उहेमलाई गानी छेनिमी,

मा इनीमा सो़रनेमडा बुमु लागि फार्डा रेन्‍किनी।

इनीमा नेमडाम जो़पा ल्‍वाका,

इनीमा सेपा सो़रनेमडाम जिका गुकुलाई नभ्रसी ग्‍वाकी।

५ गुकुलाई सेल्‍पा माम्‍चु़नी,

इनीमा यु़मखारीलामका खोत्‍ले इनी न होप्‍माम दु़म्‍बेनिमी।

खोत्‍ले सु़म्‍दिसेरडाम मु़चु़मिमका,

दिरिदिन होनो होम्‍बुडाम वो होनोवाम मु़चु़मिमका गानीडा थो़र जु़ल्‍मी।

६ त्‍वाकु यु़म रेम्‍बेसाका गानी

डोक्‍पु पोप्‍चङमिमलाई वाङ वाङ खोमडा गट्‌निमी।

७ दिरिदिन येपा, कुकु बाबारिम येपा,

सेका-सेका बेपा सामामिमलाई वो गानी वाय दु़म्‍बेट्‌निम बु।

८ सुबु बिर्खोपसम्‍म बाट्‍पामिम

इनीमा यु़मखारीमिम ल्‍वामिमा ङिमी।

नेम्‍सुङ ओपाडाम्‍मा गाम्‍पासम्‍मडाम

खोत्‍लेलाई गेर्सी बेट्‍पा काम्‍सो बेबेनिमी।

९ गानी व थु़र्निमा सुबु झिन्‍बेनी,

मा सुबुडा मा-के सिन्ट्‍पा दु़म्‍बेनी।

साक्‍वा मार्वामिम कुका देम्‍बेसाका सु़म्‍दीसेरडा मा-के सिडु़।

हेङालोने आरेप्‍माम ङा दु़म्‍नु़ र्‍वाक्‍पा इनीमा न बु।

१० गानी झो़म्‍जो़ल्‍मा ब्‍याङसीडा हापा व थु़र्साका मेरामलाई झिनी,

मेम्‍साका वका बाय नो़ला नो़ला बेसाका कति कल्‍पा बोटमिम ल्‍याबेनी।

११ इनीमा दिदामका हाङको कोलोङ मा-केमिम ल्‍वासी।

गानी बान्‍ते लनी मेसिन्‍डा छो़म मा-के सिडु़।

१२ र्‍याङगो-र्‍याङगोडा वो गिगियाम मा पितुमिम जाखोप दु़स्‍ताम बु,

पोप्‍चङमिम गर्सी द्‍वाक्‍पा बुमी।

१३ मे जापा खोमडा छ्‍वारा-भेन्‍दामिम हापा बुमी,

धेब्‍देमिम मा-केका देम्‍पा बु।

प्रङ्‌सिट्‍पामिम खोत्‍लेका नभ्रसिक्‍तो कोयोङा काम्‍सो बोमी।

कोमु काम्‍सो नुङ आलासो़

योङले बेबेट्‍पाकाम लागि, कोले काम्‍सो

६६

१ ए सुबुडाम खोत्‍ले मु़चु़नी,

नभ्रसिक्‍तो माम्‍चु़नीकु नङ कोक्‍नी।

२ उनीमा यु़म-झ्‍वाक्सीकु सो़रलोले बेत्तो,

उनीमा नङ कोकी।

३ माम्‍चु़नीलाई र्‍वाक्‍नी,

“इनीमा यु़मखारी हाङको ङाङाया दु़म्‍पा बु!

इनीमा यु़म छो़म डोक्‍पु बु,

मा इनीमा स्‍वाक्‍चिमोमिम इनी ङादोडा क्रचु़खुम बोमिमा कुम्‍सिमी।

४ सुबुडाम खोत्‍ले मु़चु़का इनीमा सो़रलोले बोमी,

मेर्मिमका इनीमा कोमु काम्‍सो बोमी,

मेर्मिमका इनीमा नङडा काम्‍सो बोमी।” सेला

५ रोक्‍नी, माम्‍चु़नीकु खारी रेप्‍नी,

मु़चु़मिमकु दुथाम उनीमा यु़मखारी हाङको डोक्‍पु बु!

६ गुमीका दिरिदिन साबेसाका बाय दु़म्‍बेट्‌मिडी,

मेर्मिम लाम्‍दिसाका ब्‍लोकुलाम लुम्‍डी,

रोक्‍नी, गुइ गुमीडा गेर्सिडी।

७ गुमीका हेल्‍लो लोवो उनीमा यु़मका साखाम थो़मी,

मा उनीमा मिक्सीका खोत्‍ले सामामिमलाई रेम्‍मी,

स्‍वाक्‍चिमोमिम उनीमा कोर्थो़लाम मेबमिनु़। सेला

८ ए मु़चु़नी, माम्‍चु़नीकु सो़रलोले बेनी,

सो़रलोले बेम्‍मा लो़लाम खोत्‍लेका थो़मिनु़।

९ गुमीका इकीमा मिरो़म गेट्‌मिडिम बु,

मा गुइलाई ताबेसाड्‍डामिम मिबु।

१० माम्‍चु़नी, गानी गुकुलाई छाम्‍तिकिनिम बु,

मुड्‍डा चाम्‍मा मत्तो होङङा बेत्तिकिनिम बु।

११ गानी गुकुलाई पेरगोडा हुमुबेत्तिकिनी,

मा आकी चङडा लिपा भारी कुर्बेत्तिकिनी।

१२ मु़चु़मिमलाई आकीमा बुइडला देम्‍बेट्‍नी,

गुकु मु नुङ कुकु थेतेडा लाम्‍दित्तोको,

लावो गानी गुकु गेसिक्‍पा खोमडा रेत्तिकिनी।

१३ गो इनीमा सो़रनेमडा सासेड्‍डा रोङु,

गो गानीनुङ याचे जेङ्‍डोम ल्‍वा खोत्‍ले बेउ।

१४ दु़खा ल्‍वाउतोम थारीका

आमा सिका याचे जेङ्‍डोम ल्‍वा गो बेउ।

१५ गो इनीमा लागि सो़नु़पा भेन्‍दामिम सासेट्‍पु,

गो बेनो नुङ छ्‍वारा सासेट्‍पु। सेला

१६ माम्‍चु़नीकु ङिम जु़ल्‍पामिम खोत्‍ले रोक्‍नी मा थो़नी,

गुमीका आमा लागि हा-हाम बेम्‍डी मेराम गोलाई सो़मु ग्‍वाङ्‍नी।

१७ गो आमा सिका उनीमा लाले-पाङके बेउतो,

गो कोमु काम्‍सो बेउतोमा उनीमा नङ कोक्‍तो।

१८ गो आमा नगोडा छु़ल कुर्पुवाम माला,

माम्‍चु़नीका आमा सो़म्‍दी मेथो़मिवा।

१९ लावो आच्‍छाङा माम्‍चु़नीका थो़म्डिम बु,

गुमीका आमा सो़म्‍दी जो़होमका थो़म्‍डिम बु।

२० माम्‍चु़नीकु यु़म झ्‍वानु़,

गुमीका ना आमा सो़म्‍दी मेथो़मिवाम बु,

ना गोलाई रिखाम बोमु डिट्‌ङिडिमिम बु।

आलाकु काम्‍सो

योङलेम बेबेट्‍पाकाम लागि, तार बाद्यडा कोले काम्‍सो

६७

१ माम्‍चु़नीका गुइडला दिदाम रेम्‍बोमिनु़,

मा जि ग्‍वाक्‍सामिनु़ मा उनीमा न-थो़म रेम्‍बोमिनु़। सेला

२ गानी रेम्‍बोनिमिम लाम्‍दी सुबुडा रेम्‍बेसिनु़,

मा खोत्‍ले सामाका इनीमा सेल्‍सी चमी।

३ ए माम्‍चु़नी, मु़चु़मिमका इनीमा नङ कोमिनु़,

खोत्‍ले मु़चु़मिमका इनीमा नङ कोमिनु़।

४ सामामिम गेर्सी द्‍वामिनु़ मा नभ्रसिक्‍तो काम्‍सो बोमिनु़,

हेङालोने गानी मु़चु़मिमडला जो़होमका निया बेसाका साखाम थो़नी,

मेम्‍मा सुबुडाम मु़चु़मिमलाई लाम्‍दी रेम्‍बेनिमी। सेला

५ ए माम्‍चु़नी, मु़चु़मिमका इनीमा नङ कोमिनु़,

खोत्‍ले मु़चु़मिमका इनीमा नङ कोमिनु़।

६ माम्‍चु़नीका, इकीमा माम्‍चु़नीका गुइलाई जि ग्‍वाक्‍साड्‍डामिम बु,

मा ये-दका त्‍वाकु मा-के हापा सिन्‍बेड्‍डु़म बु।

७ माम्‍चु़नीका गुइलाई जि ग्‍वाक्‍सामी,

सुबुडाम खोत्‍ले मु़चु़का उनीमा ङिम जु़ल्‍मी।

घ्‍ल्‍वापा माम्‍चु़नीकु दुथाम कोमु काम्‍सो

योङलेम बेबेट्‍पाकाम लागि, दाऊदकु काम्‍सो

६८

१ माम्‍चु़नी बमिनु़, उनीमा स्‍वाक्‍चिमोमिम फोन्‍सिमिनु़,

उनी स्‍वाक्‍चिमोमिम गुमीडाम स्‍वामिनु़।

२ हेसाका जुका फुर्कु उडु़मा ल

मेम्‍साकाङा मेर्मिमलाई हुन्‍बेट्‍नी,

मुड्‍डा खिलाम योङ्‍डाम होङङा मेजो़पा न-गोनुङमा मु़चु़ पुयु़लुमिनु़।

३ लावो जो़पा न-गोकाम मु़चु़मिम ने माम्‍चु़नीकु ङादोडा गेर्सी द्‍वामिनु़,

मेर्मिम नभ्रसिक्‍तो गेर्सी द्‍वामिनु़।

४ माम्‍चु़नीकु दुथाम काम्‍सो बेनी, उनीमा नङ कोक्‍नी,

खासेडलाम योक्‍पा गुमीकाम लागि कोले काम्‍सो बेनी।

उनीमा नङ यहोवे सो़, गानी उनीमा ङादोडा गेर्सी द्‍वाक्‍नी।

५ माम्‍चु़नी उनीमा सेपा बाखोपडा बुमी,

गुमी रेचो़कुपामिमकु पाप नुङ अर्दोमेमिमकु बोपा-थार्पा बुमी।

६ गुमीका उ त्‍वापङा दु़म्‍पा मु़चु़लाई त्‍वाकु नेमडाम दु़म्‍बेन्‍मी।

गुमीका चसिक्‍पामिमलाई वाङ बोमिमा गेर्सी बेन्‍मी,

लावो कोर्थो़लाम बक्‍पामिम ने र्‍याङगो-र्‍याङगोडा जु़ल्मी।

७ ए माम्‍चु़नी, गानी त्‍वाकु मु़चु़मिमलाई क्रिन्‍निमिलो,

गानी र्‍याङगो-र्‍याङगोलाम दु़म्‍साका लाम बक्‍निलो, सेला

८ सीनै पोप्‍चङडा बाट्‍पा माम्‍चु़नी,

इस्राएलडाम माम्‍चु़नीकु ङादोडा

सुबु रुड्‍डु़, धामुलाम व योक्‍ताम बाइडा।

९ ए माम्‍चु़नी, गानी छो़म डोक्‍पु व थु़र्साका,

सामु दु़स्‍तु़म इनीमा सुबु आथावो जो़पा मा-के नु़पा बाय दु़म्‍बेट्‍नी,

१० मा इनीमा मु़चु़मिमलाई मेसिन्‍डा बुमु ग्‍वाक्‍नी,

मा इनीमा नथो़म रेम्‍बेट्‌निमा दु़खा ल्‍वापामिमलाई खोत्‍ले रेसाट्‍नी।

११ यहोवेका जेम्‍डी मा गुमीका जेम्‍डिम ल्‍वाकु दुथाम सो़पामिम ने सेर्पा बाम्‍डी:

१२ “हपमिम नुङ सेनामिम छो़म दाला स्‍वामी,

रोट्‌मिडिमा रेट्‌मिडिम सोजाम-मोजाममिम नेमडाम मु़चु़मिमका दो़म्‍डी।

१३ भेन्‍दा जाखोपडाम वाक्‍पा मुकु थेतेडा अम्‍पामिमका वो,

मत्तोका मोरेबेम्‍मा तुक्‍तुकुरकु लाप्‍तेर

नुङ मेरामकु पासु़रु़म ने झ्‍वाक्‍पा सो़नाका मोरेबेम्‍मा सोजाममिम खोत्‍लेका दो़म्‍डी।”

१४ खोत्‍लेडाम डोक्‍पु माम्‍चु़नीका हपमिमलाई नेब्‍दीलामका खाट्‌मिडिलो,

मे सल्‍मोन पोप्‍चङडला फोमु योक्‍ताम होम्‍साका मेर्मिमलाई फोट्‍मिडी।

१५ बाशान पोप्‍चङमिम हाङको डोक्‍पु बुमी!

मेराम पोप्‍चङडा हापा येप्‍पा पोप्‍चङमिम बुमी।

१६ गानी बुनिमिम येप्‍पा पोप्‍चङलाम,

माम्‍चु़नी बुमु लागि छेट्‍मिडिम पोप्‍चङलाई हेङा नाचु़र बेसाका रेम्‍नी?

माम्‍चु़नीका साखाम थो़मु लागि

हेल्‍लो लोवो मेसिन्‍डा बुमु न बेम्‍डिम बु।

१७ माम्‍चु़नीकु रथमिम को धु़म सङसङडाम वो हापा बुमी,

ङार्मुङा मेझापा छो़म हापा बुमी।

मेसिन्‍डाम सेनामिमनुङ माम्‍चु़नी सीनै पोप्‍चङलाम उनी त्‍वाकु सेपा बाखोपडा रोम्‍डिम बु।

१८ गानी येप्‍पा पोप्‍चङडला लक्‍निलो चसिक्‍पा मु़चु़मिमलाई लक्‍नी।

सामामिमका नुङ इनीमा कोर्थो़लाम बक्‍पामिमका

ग्‍वाक्‍निमिम कोर्मामिम गानी रन्‍नी।

ए यहोवे माम्‍चु़नी, मेसिन्‍डा गुकुनुङ बुनी।

१९ हेल्‍लो लोवो इकीमा दु़खा कुर्साक्‍पा यहोवेकु नङ कोसिनु़,

गुमी ने गुइलाई सेल्‍पा माम्‍चु़नी सो़।

२० इकीमा माम्‍चु़नी गुइलाई सेल्‍पा माम्‍चु़नी सो़,

यहोवे माम्‍चु़नीका ङा सिमुलाम सेल्‍सामी।

२१ छु़ल बेपाम बाट्‍पा स्‍वाक्‍चिमोमिमकु बुइ आच्‍छाङा माम्‍चु़नीका पिम्‍सामी।

२२ यहोवेका आरे र्‍वामी, “गो मेर्मिमलाई बाशानलाम रेट्‍पुमी,

गो मेर्मिमलाई दिरिदिनगोयु़लाम ख्‍लुक्‍पुमी।

२३ आरेसाका गानी इनी खेल स्‍वाक्‍चिमोमिमकु सिसिडला देम्‍तो लाम्‍दिनी,

मा ख्‍लेबाका वो खोहोम सिसि लेम्‍मु ल्‍वासु़।”

२४ ए माम्‍चु़नी, गानी घ्‍ल्वान्‍निम खोत्‍लेका ल्‍वाम्‍डिम बु,

आमा माम्‍चु़नी, आमा हप,

गानी घ्‍ल्‍वासाका सेपा खोमडा हुन्‍निम खोत्‍लेका ल्‍वाम्‍डिम बु।

२५ ङादो ङादो काम्‍सो बेपामिम बुमी,

चङचङ योङलेम डु़पामिम

मा मेर्मिमनुङ खैँजडी डु़पा रिचो़मिम बुमी।

२६ डोक्‍पु घ्रो़म्‍दीडा माम्‍चु़नीकु नङ कोक्‍नी,

इस्राएलडाम सामामिमका यहोवेकु नङ कोक्‍नी।

२७ खोत्‍लेडाम ङादो बेन्‍यामीनुकु दोचो़ रो,

मेकोतिमा यहूदा दोचो़डाम ङाउमिम उनी मु़चु़मिमनुङ रोमी,

मेर्मिम चङडा जबूलून नुङ नप्‍ताली दोचो़डाम ङाउमिम रोमी।

२८ ए माम्‍चु़नी, इनी त्‍वाकु यु़म येट्‍नी, ङादो बेन्‍निम होङङा,

ए माम्‍चु़नी, आथावो इनी त्‍वाकु यु़म रेम्‍बेट्‍नी।

२९ यरूशलेमडा इनीमा सो़रनेम बु,

हपमिमका मेसिन्‍डा इनीमा लागि ग्वा-ग्वा रेन्‍मी।

३० चेख्रादुमिमकु थेतेगोडा बाट्‍पा सो़ब्‍दीपोमिमलाई ख्‍र्‍वाक्‍नी,

सामा सामामिमकु बाछामिमकु थेतेडाम बेनोमिमलाई ख्‍र्‍वाक्‍नी।

सो़मिमिम चङडा, मेर्मिमका उनी मत्तोमिम इनीमाडा रेन्‍मिनु़।

क्‍वाल्‍बा बोमु द्‍वाक्‍पामिमलाई बान्‍ते मेनो थु़र्निमी।

३१ मिश्र नेब्‍दीका थु़रु़मिम सेलाचो़मिम रोमी,

कुश नेब्‍दीका उ त्‍वापलाई माम्‍चु़नीडा जु़लु़।

३२ ए सु़म्‍दिसेरडाम किब्‍दी नी, माम्‍चु़नीकु सो़रलोले बेनी,

यहोवेकु नङ कोमु काम्‍सो बेनी। सेला

३३ गुमी माके आथाम धामुला बाट्‍पा,

गुमी उनीमा यु़मनुङमा लो़लामका येमी।

३४ गानी माम्‍चु़नीकाम यु़मकु दुथाम सो़नी।

उनीमा यु़म इस्राएलडा फोन्‍स्‍ताम बु, उनीमा यु़म धामुला फोन्‍सिड्‍डाम बु।

३५ ए माम्‍चु़नी, इनी सेपा खोमडा गानी डोक्‍पु दुम्‍साका रेम्‍बेसिट्‍नी!

इस्राएलडाम माम्‍चु़नीका उनीमा मु़चु़मिमलाई यु़म नुङ सो ग्‍वामी।

माम्‍चु़नीकु नङ कोसिनु़।

ख्‍लो़ला सो़सिमु लागि सो़म्‍दी

योङलेम सीपाकाम लागि “लिली बुङमा” काम लो़लाम होङङा, दाऊदकु काम्‍सो

६९

१ ए माम्‍चु़नी! गोलाई सेल्‍ङिनी!

आमा लक्‍चासम्‍म कु रोक्‍फाड्‍डाम बु।

२ खेलका देम्‍पा खोम मिबु,

घ्‍लु़म्‍पा हिलिहिलिम क्‍वागोयु़ प्‍लु़म्‍सित्तोङा बेउ,

घ्‍लु़म्‍पा कुगोयु़ प्‍लु़म्‍सिङ्‍डोम बु,

गोडला होङकोर्मा योक्‍तोङा बु़।

३ ख्‍लो़ला सो़सिमु लागि गो येप्‍डा येप्‍डा घ्रु़म्‍मु दु़म्‍तोम बु,

आमा गुन्‍दु़रु़ साड्‍डाम बु।

आमा माम्‍चु़नीकु लाम्‍दी रेप्‍डा-रेप्‍डा आ मिक्‍सीङा नो़डाम बु।

४ सु़काम हाम वो मेफाल्‍साकाङा गोलाई मेद्‍वाक्‍पामिम बुइडलाम सेमडाम वो हापा बुमी।

सु़काम हाम वो मेफाल्‍साकाङा आमा स्‍वाक्‍चिमो दु़म्‍पामिम,

मेर्मिमका गोलाई सेन्‍मु माल्‍ङिमी।

गो मेरोट्‍पुमिवाम चिजमिम ख्‍लोम्‍सामुङा बासिट्‍पा दु़स्‍ताम बु।

५ ए माम्‍चु़नी, गो हाङको नेप्‍ची मान्‍थिम बुङु र्‍वाक्‍पा चनी,

आमा मुमा गानीडाम थसिक्‍पा मिबु।

६ ए खोत्‍लेडाम घ्‍ल्‍वापा यहोवे,

ए इस्राएलडाम माम्‍चु़नी,

गो बेउतोम छु़लका गानीडा थो़रलु़पामिमकु उनी क्रो़म मेलु़नु़,

गानीलाई माल्‍पामिमका उनी ङाली डमु मेबासिनु़।

७ गो इनीमा लागि ङा मेजो़पा बेला सो़सिङ्‍डोम बु,

मा आमा क्रो़म लु़डाम बु,

८ आमा वा-ल्‍वाकमिमडाम वाङ दु़म्‍ङोम बु,

आमा मामकु तारापाचो़मिमगोडाम गो पाखाडाम दु़म्‍ङोडोम बु।

९ इनीमा सो़रनेमडलाम आमा सो हन्‍सीका गोलाई चाङी,

गानीलाई डक्‍साका जेम्‍डिम ल्‍वा ने गोडला रोक्‍ताम बु।

१० गो ख्राम्‍ङु लोवो, उपास बुङु लोवो,

गोलाई सेम्‍ला बेन्‍ङिमी।

लावो गो इम्‍मु बासी।

११ जिलेमकु ये फसिक्‍साका गो येङु-दुङुलो,

मेराम ल्‍वामिमा मु़चु़मिम रिमी।

१२ डोक्‍पु लाम्‍चोकोडा बाट्‍पामिमका गोलाई सेम्‍ला बेन्‍ङिमी,

मा गो ने डु़का सेट्‍पामिमकु काम्‍सो दु़म्‍ङोडोम बु।

१३ लावो गो ने इनीमा सो़म्‍दी बेउ,

ए यहोवे! इनी न-थो़म रेम्‍बोनिमिम थारीका।

इनीमा डोक्‍पु रिखामडा गोलाई सो़नी,

ए माम्‍चु़नी! इनीमा सेल्‍पा थारीका।

१४ हिलिहिलिम क्‍वागोयु़ प्‍लु़म्‍सिमुडाम गेङिनी,

मेद्‍वाक्‍पामिमडाम नुङ घ्‍लु़म्‍पा कुगोयु़लाम सेल्‍ङिनी।

१५ होङकोर्मा गोडला मेयोनु़,

घ्‍लु़पा कुगोयु़ मेप्‍लु़म्‍सिङुनु़,

गोलाई सु़लु़मगोयु़ हुमु मेग्‍वाङनी।

१६ इनीमा हेल्‍लो लोवो रिखामलाम ल्‍वापा दिदामडा,

ए, यहोवे! आमा सो़म्‍दी थो़ङसाङ्‍नी,

इनीमा डोक्‍पु रिखामलाम ल्‍वापा न-थो़म,

ए माम्‍चु़नी! गोडला रेम्‍बेट्‍ङिनी।

१७ गानी इनी डु़ल्‍चो़लाई ल्‍वानिलो कोर्थो़ मेहिन्‍सिट्‍नी।

गो दु़खाडा बुङु, गोलाई ओम्‍लोङा र्‍वाक्‍नी।

१८ आमा फार्डा रोक्‍नी मा गोलाई सेल्‍ङिनी,

आमा स्‍वाक्‍चिमोमिडाम गोलाई बोङि-थार्ङिनी।

१९ गोलाई मेद्‍वाङिमिम, आमा क्रो़म, मेजो़पा बेङडिमिम,

गानी चनिमङा बु।

आमा खोत्‍ले स्‍वाक्‍चिमोमिम,

इनीमा ङादोङा बुमी।

२० मु़चु़मिमका गोलाई डक्‍साका जेम्‍डिमका

आमा न जक्‍पा बु,

आमा गो मेभ्रिसक्‍पा बु।

गोलाई रिखाम बेपा कोङनिम बुमी डे र्‍वाङ्‍डोमा माल्‍तो,

लावो सु़ वो मेबामिवा,

आमा न-थो़म बसाक्‍पा सु़ वो मेबामिवा।

२१ मेर्मिमका आमा जामडा ङे फिङ्‍साङ्‌डिमी,

कोरा सिङ्‍डोलो खिलि होप्‍माम खेपा कु ग्‍वाङ्‍डिमी।

२२ मेर्मिमकाम लागि जु़ल्‍मा जाम मेर्मिमकु पेर दु़म्‍नु़,

मेर्मिम ङा हुमिनु़ मा पयु़लुमिनु़।

२३ मेर्मिमकु मिक्सी ब्‍लाम-ब्‍लामया दु़म्‍नु़मा ल्‍वामु मेचापा दु़म्‍मिनु़,

मेर्मिमकु चङ हेल्‍लो लोवो गुट्‍नु़म बुनु़।

२४ मेर्मिडला इनी छोक्‍चो हाट्‍नी,

ब्‍लु़ट्‍पा इनी छोक्‍चो मेर्मिमडला दु़म्‍नु़।

२५ मेर्मिमकु बाखोप राङराङया दु़म्‍नु़,

मेर्मिमकु नेमडा सु़ वो मेबुमिनु़।

२६ हेङालोने उहेमलाई गानी देन्‍दे ग्‍वाक्‍निमिम बु,

मेरामलाई मेर्मिमका थो़मतेर्सामी,

उहेमलाई गानी दु़खा ग्‍वाक्‍निमिम बु,

मेरामलाई मेर्मिमका आथावो हापा दु़खा ग्‍वामी।

२७ मेर्मिमका बेम्‍डिम छु़लकु दुथाम मुमा बेट्‍नी,

मेर्मिमका इनीमा सेल्‍सीकु दो़दो़वा मेल्‍वामिनु़।

२८ त्‍वारो़म ल्‍वापा खाजेमडा मेर्मिमकु नङ मेर्‍यासिनु़,

इनीमा मु़चु़नुङ मेर्मिम मेङार्सिमिनु़।

२९ गो दु़खाडा बुङु, मा आमा गो नो़पा बु,

ए माम्‍चु़नी, इनीमा सेल्‍सीका गोलाई बोङिनु़-थार्ङिनु़।

३० काम्‍सो बेउमा गो माम्‍चु़नीकु नङ कोक्‍पु,

आलासो़ र्‍वाक्‍तो डोक्‍पु माम्‍चु़नीकु दुथाम सो़उ।

३१ ओर्मिम ल्‍वाका यहोवे हापा गेर्सी द्‍वामी,

रङ नुङ खेल बाट्‍पा बेनो सासेन्‍मुडाम वो हापा गेर्सी द्‍वामी।

३२ ओराम ल्‍वामिमा थो़मतेर्ला सो़सिक्‍पामिम गेर्सी द्‍वामी।

ए माम्‍चु़नीलाई माल्‍पा नी, इनी न-गोलाम गेर्सी द्‍वाक्‍नी।

३३ यहोवेका दु़खापोमिमकाम सो़म्‍दी थो़मी,

मा चसिक्‍पा उनीमा मु़चु़मिमलाई हेल्‍लो वो मेङेन्‍मी।

३४ पाह्री, सुबु, दिरिदिन नुङ मेसिन्‍डा बाट्‍पा खोत्‍लेका

उनीमा नङ कोक्‍नी।

३५ हेङालोने माम्चु़नीका सियोनलाई गेमी,

मा यहूदाकु शहरलाई आथावो बनेबोमी।

मेकोतिमा मु़चु़मिम मेसिन्डा बुमी,

मा मेरामडला साखाम थो़मी।

३६ उनीमा डु़ल्चो़काम चो़-चु़सु़मिम मेरामकाम खुन्चु़म चो़ दु़म्मी,

मा उनीमा नङलाई रिखाम बेपामिम मेसिन्डाङा बुमिम बुमी।

माम्‍चु़नीनुङ ख्‍लो़ला सो़सिमु लागि सो़म्‍दी

योङलेम बेबेट्‍पाकाम लागि, मिम्‍बेन्‍मुकाम लागि दाऊदकु काम्‍सो

७०

१ ए माम्‍चु़नी! गोलाई सेल्‍ङिनी,

ए यहोवे! गोलाई ख्‍लो़प्‍डा दाला रोक्‍नी।

२ आमा साम फ्‍यामु माल्‍पामिमकाम क्रो़म लु़नु़,

मा हाम बोमु बोमु दु़म्‍मिनु़।

गोलाई पुयु़लुनु़ र्‍वाक्‍पामिम,

उनी चङथो़ ख्‍लोसिमिनु़ लमिनु़,

मा मेजो़पा बेला सो़सिमिनु़।

३ गोलाई सेम्‍ला बेट्‍पामिम

उनी त्‍वापकाम ङा क्रो़म लु़नु़।

४ लावो इनीमाडा रोक्‍पा खोत्‍लेकाम नभ्रसिनु़मा गेर्सी द्‍वामिनु़।

इनीमा सेल्‍सीलाई रिखाम बेपामिमका हेल्‍लो लोवो र्‍वामिनु़,

“माम्‍चु़नीकु नङ डोक्‍पु दु़म्‍नु़!”

५ लावो गोनुङ ने हाम वो मिबु, दु़खा ल्वाउतोम बु,

ए माम्‍चु़नी, आमाडा दालाङा रोक्‍नी।

गोलाई ख्‍लो़पा मा वाङ बेपा,

ए यहोवे, दालाङा रोक्‍नी।

ङावा मु़चु़कु सो़म्‍दी

७१

१ ए यहोवे! गो बोला-थार्ला सो़सिमु लागि

इनीमा गोजु़डा रोङ्‍डोम बु,

हेल्‍लो वो आ ङाली डमु मेबासिनु़।

२ गानी जो़पा न-गोकाम बुनी,

मेम्‍मिमका गोलाई ख्‍लो़ङिनी मा बोङि-थार्ङिनी।

गो छो़म र्‍वाङुमिम थो़नीमा गोलाई ख्‍लो़ङिनी।

३ गानी आमा बोपा-थार्पा दिप्‍लुङ दु़म्‍नी,

मेसिन्‍डा गो हेल्‍लो लोवो लमु चापु। गोलाई सेल्‍ङिनी,

हेङालोने गानीङा आमा बोपा-थार्पा दिप्‍लुङ नुङ ब्रोलुङ बुनी।

४ ए आमा माम्‍चु़नी, रु़चो़मिमकु ल्वालाम सेल्‍ङिनी,

न-थो़म मेरेम्‍बेसाका थो़मतेर्बाल्‍पा मु़चु़मिमडाम वाङ बेङिनी।

५ हेङालोने ए यहोवे माम्‍चु़नी, गानीडला थो़र बेउ,

आमा स्‍वालादु आथामङा गानीडला थो़र बेउतोम बु,

६ गो गङडो नेम आथामङा गानीडला थो़र बेउतोम बु,

आमा मामकु ङेलगोलामका गोलाई ख्‍लुक्‍पा गानी ङा सो़,

हेल्‍लो लोवो गो इनीमा नङ कोक्‍पु।

७ हापा मु़चु़मिमकु मिक्सीलामडा मेजो़पा दु़म्‍ङोडोम बु,

लावो गो हे वो मेदु़म्‍पा आमा बाखोप ने गानीङा सो़।

८ आमा सिका इनीमा नङ कोक्‍सु़,

हेल्‍लो लोवो इनीमा यु़म-झ्‍वाक्‍सीकु दुथाम गो सो़उ।

९ ङावा दु़म्‍ङुमिम थारीका गोलाई मेङेट्‌ङिनी,

आमा सो-बु दाम्‍मिम थारीका गोलाई मेङेट्‌ङिनी।

१० हेङालोने आमा स्‍वाक्‍चिमोमिमका कोर्थो़लाम जेमी,

आमा साम फ्‍यामु माल्‍पामिमका आरे र्‍वाक्‍तो मुलु़ बोमी,

११ “माम्‍चु़नीका मेरामलाई ङेट्‌मिडिम बु।

मेरामलाई खाट्‌निमा चु़म्‍नी,

हेङालोने मेरामलाई सेल्‍पा सु़ वो मेबुमी।”

१२ ए माम्‍चु़नी, गोडाम होनोवा मेदु़म्‍नी,

ए आमा माम्‍चु़नी, गोलाई ख्‍लो़प्‍डा दालाङा रोक्‍नी।

१३ गोलाई मुमा बेट्‍पामिम सो़मिनु़,

मा सेन्‍ला सो़सिमिनु़।

गोलाई दु़खा ग्‍वाक्‍पामिम सेम्‍ला बेन्‍ला सो़सिमिनु़,

मा उनी न-कल पार्सामिनु़।

१४ लावो गो ने हेल्‍लो लोवो गानीडा ङा थो़र लु़ङु,

मा इनीमा आथावो हापा नङ कोक्‍पु।

१५ इनीमा जो़पा न-गो नुङ इनीमा सेल्‍सीकु दुथाम आमा सिका सो़यु़,

मेराम सेल्‍सीकु दुथाम गो जो़होमका थेसिमेथेट्‍पु लोवो,

मेरामकु दुथाम ने हेल्‍लो लोवो सो़उ।

१६ ए यु़मनुङमा माम्‍चु़नी, इनीमा यु़मखारीकु दुथाम सो़उ,

इनीमा जो़पा न-गोकु ल्‍वा कोङङा सो़उ।

१७ ए माम्‍चु़नी, स्‍वालादु आथामङा गानी गोलाई सीट्‌ङिडिनिम बु,

मा ओम्‍लोसम्‍म वो हेल्‍लो वो मेल्‍वाम्‍मा इनीमा यु़मखारीकु दुथाम सो़त्तोङा बेउ,

१८ ए माम्‍चु़नी, गो ङावा दु़म्‍ङुलो

आमा सेम बोडु़ लोवो गोलाई मेङेट्‌ङिनी,

चङडाम चो़-चु़सु़मिम खोत्‍लेलाई इनीमा यु़मखारीकु दुथाम

मेसो़उमिमसम्‍म गोलाई मेङेट्‌ङिनी।

१९ ए माम्‍चु़नी, इनीमा जो़पा न-गोका बेन्‍निम खारी पाह्रीसम्‍म रोथी,

गानी डोक्‍पुत्तो यु़मखारीमिम बेन्‍निम बु,

ए माम्‍चु़नी, गानीडाम डोक्‍पु सु़ बु मा?

२० गानी छो़म खेप्‍ल्‍याक्‍पा दु़खामिम आमाडा थु़र्नी,

लावो गानी गोलाई सिमुलाम फङिनी,

खादीगोयु़म आथावो गोलाई ख्‍लुङिनी।

२१ गानी गोलाई आथावो डोक्‍पु दु़म्‍बेन्‍ङिनी,

मा आमा न-गो बन्‍साङिनी।

२२ ए माम्‍चु़नी, इनीमा थो़रलु़सीकाम लागि

गो कामसोर डु़पुमा इनी नङ कोक्‍पु।

सारङगी डु़पुमा इनी नङ कोक्‍पु,

ए इस्राएलडाम सेपा माम्‍चु़नी।

२३ गो इनीमा नङ कोक्‍पुलो,

आमा लो़लाम गेर्सी द्‍वा,

आमा खोत्‍ले सामका काम्‍सो बु़,

हेङालोने गानी गोलाई सेल्‍ङिडिनिम बु।

२४ आमा सिका नेमतोम इनीमा जो़पा न-गोकु दुथाम खोत्‍ले सो़यु़,

गोलाई मेजो़पा बोमु माल्‍पामिम सो़ट्‌मिडिम बु मा उनी क्रो़म लु़डाम बु।

हपकाम लागि सो़म्‍दी

सोलोमनकु काम्‍सो

७२

१ ए माम्‍चु़नी, इनीमा जो़पा न-गो होम्‍साका हपलाई निया बोमु सीनी,

इनीमा त्‍वाकु निया गुलाई वो सीनी।

२ मेम्‍मा गुका इनीमा मु़चु़मिमडला जो़पा न-गोनुङमा दु़म्‍साका निया बु़,

दु़खा ल्‍वापा इनी मु़चु़मिमका जो़पा निया ल्‍वामी।

३ नेब्‍दीडा जो़पा दु़म्‍नु़मा नभ्रसिनु़,

मा जो़पा न-गोनुङमा निया ल्‍वासु़नु़।

४ थो़म तेर्लासो़सिम्‍डिम मु़चु़मिमलाई हपका बोडु़-थारु़मी,

दु़खा ग्‍वाक्‍पामिमलाई फेम-खेलगोयु़ बु़मी।

५ नेम्‍सुङ नुङ सोरलुङ दु़म्‍चिमसम्‍म

खोत्‍ले चो़-चु़सु़मिम दु़म्‍मिमसम्‍म हप नु़पाङा दु़म्‍नु़म बुनु़।

६ हप सुबुडा योक्‍पा व होप्‍माम दु़म्नु़,

मे ये-दडा योक्‍पा व होप्‍माम दु़म्‍नु़।

७ गुका साखाम थो़डु़मिम थारीका

जो़पा न-गोकाम मु़चु़मिमलाई जो़पा दु़म,

मा ख्‍लो़मु बुमिमसम्‍म

नेब्‍दीडा जो़पा दु़म्‍मिम बु।

८ यूफ्रेटिस ब्‍लोकुडाम्‍मा सुबु बिर्खोपसम्‍म

आनोम दिरिदिनडाम्‍मा होनोभालमिम दिरिदिनसम्‍म

उमा किब्‍दी बर्तो ल मा गुका साखाम थो़डु़।

९ र्‍याङगो-र्‍याङगोडाम सामामिमका उमा ङादोडा क्रचु़खुम बोमी,

मा स्‍वाक्‍चिमोमिम फुर्कुडला झार्मी।

१० तर्शीश नुङ होनोवाम दिरिदिनकु सो़पडाम हपमिमका मेर्मिम कोर्मा सोप्‍डा रोमी,

शेबा नुङ सेबाडाम हपमिमका गुलाई ग्वा-ग्वा ग्‍वामी।

११ खोत्‍ले हपमिम उमा ङादोडा कुम्‍सिमी,

मा खोत्‍ले सामामिमका उमा लाले-पाङके बोमी।

१२ उमा सो़म्‍दी बेपा दु़खापोमिमलाई गुका सेलु़मी,

खेरेला दु़म्‍पा दु़खापोमिमलाई गुका सेलु़मी।

१३ हाम वो बोमु मेचापा नुङ दु़खा ल्‍वापालाई गुका रेप्‍डु़,

मा दु़खा ल्‍वापामिमकु साम जु़ल्‍साडु़मी।

१४ गुका थो़मतेर्ला सो़सिमु नुङ याल्‍ला सो़सिमुलाम थि सोक्‍साका मेर्मिमलाई वाङ बु़मी,

हेङालोने गुका मेर्मिमकु त्‍वारो़म हापा थिकाम मिम्‍डु़म बु।

१५ हप हापा थसम्‍म जेनु़म बुनु़!

शेबा नेब्‍दीडाम सो़ना ग्वा-ग्वा र्‍वाक्‍साका गुलाई ग्‍वामिनु़,

उमा लागि मु़चु़मिमका हेल्‍लो लोवो सो़म्‍दी बोमिनु़,

गुलाई मु़चु़मिमका आलाकाम र्‍वामिनु़।

१६ नेब्‍दीडा हापा मा-के सिट्‍नु़,

पोप्‍चङबाडे वो मा-के सिट्‍नु़।

मेम्‍मा लेबनानडाम होप्‍माम ङा दु़म्‍नु़,

ये-दडाम जेम होङङा हुयेम-हुयेम दु़म्‍नु़।

१७ उमा नङ हेल्‍लो लोवो दु़म्‍नु़म बुनु़,

उमा खारी नेप्‍सुङ होङङा हेल्‍लो लोवो दु़म्‍नु़।

खोत्‍ले सामाका गुलाम जि ल्‍वामी,

मा मेर्मिमका गुलाई जिनुङमा र्‍वामी।

१८ यहोवे माम्‍चु़नी, इस्राएलडाम माम्‍चु़नीकु नङ कोसिनु़,

गुमीका कोङङा हेल्‍लो वो मेल्‍वाम्‍मा खारी बोमी।

१९ उनीमा यु़म-झ्‍वाक्‍सीकु नङ हेल्‍लो लोवो कोसिनु़,

उनीमा यु़म-झ्‍वाक्‍सी खोत्‍ले सुबुडा फोन्‍सिनु़।

आमेन! आमेन!

२० यिशैकु तारापाचो़ दाऊदकु सो़म्‍दी आसिन्‍डा हु।

सुनोम खण्‍ड (७३-८९)

माम्‍चु़नीकु निया

आसापकु काम्‍सो

७३

१ इस्राएलकाम लागि नुङ जो़पा न-गोनुङमा मु़चु़मिमकाम लागि

माम्‍चु़नी आच्‍छाङा जो़पा बुमी।

२ लावो राप्‍डा गो ताङताहेरथो़ लङडो,

मा गुमीडला थो़र बोमु डित्तो लङ्‍डोम बाइडा।

३ हेङालोने गो मेजो़पा मु़चु़मिमकाम खोलेम थोक जो़पा दु़स्‍ताम ल्वाउतो,

मा डोक्‍पु ल्‍वा बेपामिमडाम गो नाचु़र बेउतोम बाइडा।

४ मेर्मिमलाई दु़खा मिबु,

मेर्मिमकु मिरो़म सोनुङमा बु।

५ वाङमिम मु़चु़मिम होङङा मेर्मिमका दु़खा इम्‍मु मेबासी,

मेर्मिमका हामकाम वो दु़खा इम्‍मु मेबासी।

६ मेम्‍मिमका मेर्मिमका डोक्‍पुत्तो ल्‍वा ने माला होङङा बामी,

याल्‍मु सेन्‍मु ने हुम-ये होङङा हुम्‍सिमी।

७ मेर्मिमकु लुङ होप्‍माम नलामका मेजो़पा ल्‍वा लु,

मेर्मिमकु नगोडाम मेजो़पा ल्‍वामिम जेमिमिम बुमी।

८ मेर्मिमका सेम्‍ला बेन्‍मी मा मेजो़पा ल्‍वा जेमी।

मेर्मिम डोक्‍पु लिसिमी मा वाङमिमकु थो़मतेर्साक्‍पा मुलु़ बोमी।

९ पाह्रीलाम माम्‍चु़नीकु दुथाम मेर्मिमका मेजो़पा ल्‍वा सो़मी,

मा सुबुडाम मु़चु़मिमलाई “सु़म्‍दीसेर आकीमा ङा” र्‍वाक्‍तो डोक्‍पु लिसिमी।

१० मेम्‍मिमका मेर्मिमका मु़चु़मिमलाई उनी त्‍वापथो़ ख्‍लोमी,

मा मेर्मिमका र्‍वामिमिम दालाङा थो़रलु़मी।

११ मेर्मिमका र्‍वामी, “माम्‍चु़नीका हाम चमी मा?

माम्‍चु़नी खोत्‍लेडाम डोक्‍पु लोवो हेसाका चमी मा?”

१२ रेप्‍नी, रु़चो़मिम आरेप्‍माम बुमी,

मेर्मिमनुङ हापा खाप्‍ची बु मा मेर्मिमका हेल्‍लो लोवो बर्बेत्तो लमी।

१३ हाम गो आ त्‍वापलाई सेपा बेउतोम,

मा छु़ल मेबेउवाम हाम ना हामकाम दु़स्‍ताम बु मा?

१४ ए माम्‍चु़नी, नेमतोम गोलाई दु़खा इम्‍बेट्‌ङिडिनिम बु,

हेल्‍लो लोवो नेम सो मेडे देन्‍दे ग्‍वाङ्‌डिनिम बु।

१५ “गो वो मेर्मिम होङङा बेउ” र्‍वाक्‍साका गो र्‍वाङुवाम माला ने,

गो इनीमा मु़चु़मिमकाम होप्‍माम खारी बेउतोम मेदु़प्‍सावा।

१६ गो ओर्मिम खोत्‍ले थेसिथेन्‍मु माल्‍तो,

लावो ओराम आमा लागि छो़म मेझापा बाइडा।

१७ इनीमा सो़रनेमगोडा हुङ्‍डोम चङडा कोङङा,

छु़लचो़मिमलाई हाम दु़म र्‍वाक्‍पा थेसिथेत्तो।

१८ गानी मेर्मिमलाई फेले-फेलेम लाम्‍दीडा जु़ल्‍नी,

मेर्मिमलाई पुयु़लुक्‍पा बेसाका घ्रोनी।

१९ मेर्मिम कोचोत्ति पुयु़लुमी,

मेर्मिम ङिमलु़पा बेसाका दाम्‍ल्‍यामी।

२० मेर्मिम नेम सोसोका ङोसिमिलो ङिमा होङङा लु़मी।

ए यहोवे, गानी ङोसिनिलो मेर्मिम हुम्‍ल्‍यामी।

२१ आमा न नो़पा बाइडा,

आमा गो मेभ्रसिक्‍पा बाइडा।

२२ गो हादीबारा होप्‍माम नेप्‍ची मान्‍थिम बाङ्‍डो,

मा गो गानीलाई मेछेनिनिवा।

२३ लावो गो हेल्‍लो लोवो गानीनुङङा बुङु,

गानी आमा जो़प ल्‍वा झेट्‌निम बु।

२४ गानी इनीमा त्‍वाकु सीसिका गोलाई क्रिङिनी,

मा चङडा गोलाई इनीमा यु़म-झ्‍वाक्‍सीडा लङिनी।

२५ पाह्रीला गानीडाम वाङमिम सु़ बुमी मा?

मा सुबुडा वो गो द्‍वाक्‍पुमिम मु़चु़ गानीडाम वाङमिम सु़ वो मेबुमी।

२६ आमा मिरो़म नुङ न निफि ङा सो मान्‍थिम दु़म्‍मु चाप्‍सु़,

लावो माम्‍चु़नी आमा सो बुमी,

गोलाई चाहेदु़म्‍पा ने गुमी कोङङा बुमी।

२७ गानीडाम वाङ बाट्‍पा ने आच्‍छाङा पुयु़लु,

गानीनुङ लिमा थेट्‍पा खोत्‍लेलाई पुयु़लुनी।

२८ लावो आमा लागि ने माम्‍चु़नीकु फार्डा बुमु जो़पा दु़म।

यहोवे माम्‍चु़नीङा आमा बाखोप बनेबेउतोम बु,

मा गो इनीमा हेल्‍लो वो मेल्‍वाम्‍मा खारीकु दुथाम सो़उ।

नेब्‍दी गेमुकु दुथाम सो़म्‍दी

आसापकु मस्‍किलa

७४

१ ए माम्‍चु़नी, हेङा गानी गुकुलाई आरेसाका ङेत्तिकिनी?

हाम हेल्‍लो लोवो इनीमा मु़चु़डाम छोक्‍चो बमिम?

२ गानी हापा थ ङादो त्‍वाकाम लागि ङा थुट्‌निम इनीमा मु़चु़मिमलाई मिम्‍नी,

गानी थि सोक्‍साका डु़ल्‍चो़ दु़म्‍मुलाम वाङ बेसाका गुकुलाई त्‍वाकु सामाडा रेत्तिकिनी,

गुकुलाई रेप्‍किनी, गानी बान्‍निम सियोन पोप्‍चङलाई मिम्‍नी।

३ स्‍वाक्‍चिमोमिमका सो़रनेमडा बाट्‍पा खोत्‍लेम थोक फाल्‍मिडिम बु,

गानी ओराम फाल्‍सिक्‍पा खोमबाडे ख्‍लोन्‍सिट्‍नी।

४ गानी गुकुलाई क्रो़म्‍तिकिनिम खोमडा इनीमा स्‍वाक्‍चिमोमिम क्रुक्‍तोङा लेन्‍मी,

मेर्मिमका उनी छेखोपकु झण्‍डामिम मेसिन्‍डा क्रोम्‍डिम बु।

५ दक्‍सादुमिम खोका फल्‍तो लाम्‍दिपा मु़चु़

होङङा मेर्मिमका बेम्‍डी।

६ सङडा बुट्टा ओप्‍मा खापामिम

खो नुङ घनका फल्‍मिडिमा चार्मिडी।

७ मेर्मिमका इनीमा सेपा खोमडा रुकु डिट्‌मिडी,

इनीमा सेपा बाखोम मेसेपा बेम्‍डी।

८ मेर्मिमका उनी नगोडा आरे र्‍वाम्‍डी,

“गुकु मेर्मिमलाई कोले मान्‍थि खान्‍कु।”

नेब्‍दीडा बाट्‍पा माम्‍चु़नीकु सो़रलोले बेपा खोत्‍ले खोम मेर्मिमका चाम्‍डी।

९ गुकु कोले वो यु़मखारीमिम मेल्‍वाकु,

माम्‍चु़नीलाम जेपा कोले वो मेबुमी,

हाम्‍सिसम्‍म ओराम दु़म सु़का वो चडु़म मिबु।

१० ए माम्‍चु़नी, स्‍वाक्‍चिमोमिम हाम्‍सिसम्‍म रिमिमिम?

हाम स्‍वाक्‍चिमोमिमका इनीमा नङ डक्‍साका हेल्‍लो लोवो जेमिमिम बुमी?

११ हेङा गुकुलाई ख्‍लो़मु डित्तिकिनी?

हेङा गानी इनी ल्‍वा चङनो किन्‍थनी मा बुनी?

इनी ल्‍वा फ्रोनिमा मेर्मिमलाई पुयु़लुक्‍नी।

१२ ए माम्‍चु़नी, गानी ङादो आथामङा आमा हप बुनी,

गानी सुबुडाम मु़चु़मिम सेल्‍नी।

१३ गानी इनी त्‍वापगोडा बाट्‍पा यु़मका दिरिदिनलाई नक-फ्‍वा बेन्‍नी,

मा दिरिदिनडाम ङिमलु़पा हादीबारामिमकु बुइमिम पिन्‍नी।

१४ गानी दिरिदिनगोयु़म ङिमलु़पा लिव्‍यातनकु बुइमिम फ्‍याक्‍नी,

मा गानी मेरामकु मिरो़म र्‍याङगो-र्‍याङगोडाम हादीबारामिमलाई पोमु ग्‍वाक्‍नी।

१५ गानी छेकु-मेर्कु पुन्‍बेसाका कु ख्‍लु़क्नी।

बगेदु़म्‍पाम बाट्‍पा ब्‍लोकुमिमलाई साबेट्‍नी।

१६ नेम्‍फु वो इनीमा, सिन्‍था वो इनीमा ङा सो़।

नेम्‍सुङ नुङ ख्‍लो़मुलाई उची खोमडा जु़ल्‍निची।

१७ सुबुडाम खोत्ले रिमोकोम्‍सीमिम गानी ङा फ्‍वाक्‍निम सो़।

गानीङा जु थारी नुङ ग्‍वाल थारी वो बनेबेन्‍निम सो़।

१८ ए माम्‍चु़नी, स्‍वाक्‍चिमोमिमका हेसाका सेम्‍ला बेनिमी मेराम मिम्‍नी,

नेप्‍ची मान्‍थिम मु़चु़मिमका गानीलाई हाङको डक्‍साका जेमी।

१९ गानी इनीमा तुक्‍तुकुरकु साम सो़ब्‍दीपोमिमलाई मेग्‍वाक्‍नी।

थो़मतेर्ला सो़सिक्‍पा इनीमा मु़चु़मिमलाई हेल्‍लो वो मेप्‍ल्वानी।

२० गानी गुकुनुङ सो़रख्रेप्‍निम ल्‍वा मिम्‍नी,

हेङालोने नेब्‍दीकु तुकुम्‍चिम खोमगोबाडे फल्‍मु सेन्‍मु दु़म्‍त्तोङा बु़।

२१ थो़मतेर्ला सो़सिक्‍पामिमकु क्रो़म मेलु़नु़,

दु़खा ल्‍वापा नुङ खेरेला दु़म्‍पामिमका इनीमा नङ कोमिनु़।

२२ ए माम्‍चु़नी, बक्‍नी मा त्‍वाकु खारी आच्‍छाङाकाम बु र्‍वाक्‍साका रेम्‍बेनी।

नेप्‍ची मान्‍थिम मु़चु़मिमका नेम्‍तोम इनीमा दुथाम रिमखोम्‍मिम बुमी, मेराम मिम्‍नी।

२३ इनीमा कोर्थो़लाम बक्‍पामिमका छो़म येमी-दुमीमिम बुमी,

इनीमा स्‍वाक्‍चिमोमिमका हेल्‍लो लोवो रिबुसी किन्‍मिम बुमी, मेराम मिम्‍नी।

a 

७४:० मस्किल र्‍वाक्मा ने काम्‍सोलामका नेप्‍चीनुङमा सीसि ग्‍वाक्‍पा लु़म्‍ला।

निया बेपा माम्‍चु़नी

योङलेम बेबेट्‍पाकाम लागि, “पुयु़ मेलुनु़” कु दुथाम सेला होङङा आसापकु काम्‍सो

७५

१ गुकु गानीलाई आलाकाम र्‍वाकु, ए माम्‍चु़नी,

गुकु गानीलाई आलाकाम र्‍वाकु,

इनीमा नङ हाङको डोक्‍पु बु र्‍वाक्‍साका सो़कु।

गानी बेन्‍निम हेल्‍लो वो मेल्‍वाम्‍मा यु़मखारीकु दुथाम सो़कु।

२ गानी र्‍वानी, “निया बेपा जो़पा थारी नेम

गो चोमिक्‍सी मेबेसाका निया बेउ।

३ सुबु नुङ मेसिन्‍डाम मु़चु़मिम रुडु़मी,

मेरामकु खाबोमिमकु जग झेट्‍पा ने गो ङा सो़। सेला

४ नो़ डोक्‍पु बेपामिमलाई गो र्‍वाङु, ‘डोक्‍पु मेलिसिट्‍नी।’

मा मेजो़पा न-गोनुङमामिमलाई र्‍वाङु,

‘गो होप्‍माम सु़ वो मेबुमी मेर्‍वाक्‍नी।’

५ गानी पाह्रीकु कोर्थो़लाम डोक्‍पु ल्‍वा मेबेनी,

मा धक्‍ची ह्‍वाक्‍थक्‍साका सिजेम मेजेनी।”

६ निया ने पूर्वलाम लोवो पश्चिमलाम लोवो

जेजुलाम लोवो रायलालाम लोवो मेरो।

७ माम्‍चु़नी उनी त्‍वाकाङा निया बोमी,

गुमीका कोलेलाई कोमी मा कोङमीलाई डमी।

८ माम्‍चु़नीकु ल्‍वाड्‍डा कोले कान्‍चु़रे बु,

मेरामडा छोक्‍चोकु मसला ङोल्‍मा बु,

जाजाब्‍लु़मनुङमा अङ्‍गूरकु बिलाम बु।

गुमीका मेराम अमी,

मा सुबुडाम रु़चो़मिम खोत्‍लेका मेराम चिरियानुङङा डुमी,

९ लावो गो ने हेल्‍लो लोवो याकूबकु माम्‍चु़नीलाई र्‍वाङु,

मा उनीमा नङ कोमु हेल्‍लो वो मेडिट्पु।

१० हेङालोने माम्‍चु़नीका र्‍वाम्‍डी,

“रु़चो़मिमकु यु़म बाट्‍पा रङ चक्‍साक्‍पुमी,

लावो जो़पा न-गोनुङमाकाम रङ डोक्‍पु बेउसाक्‍पुमी।”

खोत्‍लेडाम घ्‍ल्‍वापा माम्‍चु़नी

योङलेम बेबेट्‍पाकाम लागि, तार बाद्यडा आसापकु काम्‍सो

७६

१ यहूदाडा माम्‍चु़नी छेसिम्‍डिम बु,

मा इस्राएलडा उनीमा नङ डोक्‍पु बु।

२ उनीमा नेम यरूशलेमडा बु,

उनीमा बाखोप सियोन पोप्‍चङडला बु।

३ गुमीका मेसिन्‍डा मु वाक्‍पा नो़प्‍लीमिम, वाजोमिम, कातु़रु़मिम चमी,

क्‍वाल्‍बा बेपा गिजो-वाजोमिम खोत्‍लेङा फाल्‍सिमी। सेला

४ ए माम्‍चु़नी, गानी ओलडा झ्‍वाक्‍पा बुनी,

मा गानी स्‍वाक्‍चिमोमिमलाई सो़बेट्‍निम पोप्‍चङमिमडाम वो हाङको डोक्‍पु बुनी।

५ मेङिपा मु़चु़मिमङा रोन्‍ला सो़सिम्‍डिम बु,

मा मेर्मिम मेङोसिक्‍पा बेसाका अम्‍चेम्‍डिम बु,

मेर्मिमगोडाम मेङिपा

मा सोनुङमा मु़चु़का वो उ ल्‍वा कोमु मेचाप्‍सु़।

६ ए याकूबकु माम्‍चु़नी, गानी भुर्निमिलो

घोडाडला हुपा नुङ घोडामिम खोत्‍लेङा सिम्‍डी।

७ ए माम्‍चु़नी गानीडा कोङङा खोत्‍लेका ङिम जु़ल्‍मी,

इनीमा छोक्‍चो बमिम थारीका सु़ वो इनीमा ङादोडा येम्‍सिमु मेचाप्‍सु़।

८ पाह्रीलाम गानी बेन्‍निम निया थो़बेट्‍नी,

मा सुबु ङिमुका वाय बाइडा।

९ ए माम्‍चु़नी, गानी नेब्‍दीडा

थो़मतेर्ला सो़सिक्‍पामिमकु निया बेन्‍नी, सेला

१० इनीमा छोक्‍चो बमिमका ङा मु़चु़मिमका इनीमा नङ कोमी,

उहेम इनीमा छोक्‍चोलामका नु़पा दु़म्‍मिडिम बु,

मेर्मिम ङा इनीमा छोक्‍चोडा ङिपा दु़म्‍मिडिम बु।

११ यहोवे इमा माम्‍चु़नीलाई हाम याचे जेन्‍नाम मेराम ग्‍वाका,

खोत्‍ले नेब्‍दीडाम मु़चु़नी,

खोत्‍लेका गुमीलाई ग्‍वा-ग्‍वा ग्‍वाक्‍नी,

गुमी ङिम जु़ल्‍मु घ्रेट्‍पा बुमी।

१२ गुमीका डोक्‍पु लिसिक्‍पा साखामचो़मिम ध्‍वा डमी,

मा डोक्‍पु हपमिम गुमीडाम छो़म ङिमी।

दु़खा थारीका न-बन्‍सिमु

योङलेम बेबेट्‍पाकाम लागि, यदूतूनकामa लागि आसापकु काम्‍सो

७७

१ गोलाई ख्‍लो़ङिमिनु़ र्‍वाक्‍साका माम्‍चु़नीलाई येट्‍पुमी।

गुमीका आमा लो़लाम थो़मिनु़ र्‍वाक्‍साका छो़म येङडो।

२ आमा दु़खा थारीका गो माम्‍चु़नीलाई माल्‍तोमी,

नेमसोम मेघ्रु़म्‍साका आमा ल्‍वा कोक्‍तोमा सो़म्‍दी बेउतो,

लावो आमा नगोडा न भ्रसिक्‍साका बुमु ल्वाउतोम मिबु।

३ गो माम्‍चु़नीकु दुथाम मिम्‍पु,

लावो गो ओसु़म बेउ,

गो आमा नगोलाम सो़म्‍दी बोमु चो़म्‍पु,

लावो आमा न-गो हुन्‍ले। सेला

४ गुमीका नेमसोम

आमा मिक्‍सी गारबेन्‍मी,

गो छो़म मिम्‍ताम-सो़र्तामडा बुङु,

जेमु वो मेचापु।

५ गो लस्‍ल्याड्‍डाम थारीकु दुथाम मिम्‍पु,

हापा ङादोम थमिम मिम्‍पु।

६ सिन्‍थाम थारीका गो आमा काम्‍सो मिम्‍पु,

मा छो़म मिम्‍तामडा दु़म्‍ङु,

गो सो़म्‍दी बेत्तो बुङु,

मा त्‍वाकाङा त्‍वापलाई ओराम हिला बेउ,

७ “हाम ङाचो़का गुइलाई हेल्‍लो वो मेरसामी?

हाम गुमीका आथाडा आनो गुइलाई हेल्‍लो वो न-थो़म मेरेम्‍बेसामी?

८ हाम गुमीका गुइलाई हेल्‍लो लोवो बेपाम बाट्‍पा रिखाम बोमु डिट्‌मिडी?

हाम गुमीका याचे जेम्‍डिम आथावो मेदु़म?

९ हाम माम्‍चु़नीका दिदाम रेम्‍बोमु डिट्‌मिडिम बु?

हाम भुर्मिडिमा गुमीका न-थो़म रेम्‍बोमु डिट्‌मिडिम बु?” सेला

१० मेम्‍मा गो र्‍वाङ्‍डो, “खोत्‍लेडाम डोक्‍पु माम्‍चु़नीका आथा ने गोलाई ख्‍लो़मु डिट्‌ङिडिमी,

मेराम ल्‍वाका आमा न नो़डा।”

११ यहोवेकु खारीमिम गो मिम्‍पु,

आच्‍छाङा ङादो गानी बेन्‍निम यु़मखारीमिम गो मिम्‍पु।

१२ गानी बेन्‍निम खोत्‍ले खारीकु दुथाम मिम्‍पु,

खोत्‍ले इनीमा यु़मखारीमिमडा न सोक्‍पु।

१३ ए माम्‍चु़नी, इनीमा लाम्‍दी सेपा बु,

इकीमा माम्‍चु़नीडाम डोक्‍पु वाङमिम मेबुमी।

१४ गानी हेल्‍लो वो मेल्‍वाम्‍मा यु़मखारी बेपा माम्‍चु़नी बुनी,

मा खोत्‍ले मु़चु़मिमगोडा इनीमा यु़म रेम्‍बोनी।

१५ इनीमा यु़मका इनीमा मु़चु़मिम सेल्‍निमी,

याकूब नुङ योसेफकु चो़-चु़सु़मिमलाई। सेला

१६ ए माम्‍चु़नी, दिरिदिनका गानीलाई ल्‍वान्‍निमा ङिड्‍डा,

घ्‍लु़म्‍पा दिरिदिनका गानीलाई ल्‍वान्‍निमा ङिड्‍डा।

१७ खासेमिमका कु अम्‍डी, धामुला डोक्‍पु बुलु़लु़ बु़रु़,

मा खोत्‍लेथो़ ब्‍ल्‍याक्‍ची ओप्‍डु़।

१८ जु फुड्‍डु़मा बाथेरलुङका धामुङा रुड्‍डु,

ब्‍ल्‍याक्‍ची ओप्‍डु़लो खोत्‍लेथो़ दो़स्‍ता,

सु़म्‍दिसेरडा सुबु रुक्‍सी लस्‍तामा सु़म्‍दिसेरङा रुड्‍डु़।

१९ घ्‍लु़म्‍पा दिरिदिनकु गोयु़लाम इनीमा लाम्‍दी बाइडा,

मा गानी मेराम लाम्‍दीडा लाम्‍दिन्‍निम बाइडा,

लावो बान्‍ते वो इनीमा खेलकु सु़ल मेल्‍वासिवा।

२० मोशा नुङ हारूनकु ल्‍वालाम गानी इनीमा मु़चु़मिमलाई

भेन्‍दाकु बगाल होङङा क्रिन्‍निमी।

a 

७७:० यदूतून र्‍वाक्मा मु़चु़ ने योङलेम डु़म्मु सीपामिम गोडाम कोले डोक्पु मु़चु़ (१ इतिहास १६:४१)।

माम्‍चु़नीका उनीमा मु़चु़मिमलाई क्रिमी

आसापका र्‍याक्‍तु़म मस्‍किलa काम्‍सो

७८

१ ए आमा मु़चु़नी, आमा सीसिथो़ न सोक्‍नी,

आमा सिका र्‍वामिम थो़नी।

२ गो कोले सीसि सो़म्‍दी र्‍वाङु,

थक्‍मा माकेम ल्‍वा जो़होमका सो़उ।

३ मेर्मिम ल्‍वा गुइ थो़स्‍तिम नुङ थेसिथेड्‌डिम बु,

मा उहेम ल्‍वा इकीमा बेप-पापका सो़त्तो गेम्‍डिम बु।

४ मेर्मिम ल्‍वा गुइ इकीमा चो़-चु़सु़मिमनुङ थक्‍साका मेजु़ली,

लावो आथाडा आनोम चो़-चु़सु़मिमलाई

यहोवेकु यु़म-झ्‍वासिक्‍पा खारीमिम नुङ

उनीमा यु़मलाम बेम्‍डिम यु़मखारीमिमकु दुथाम सो़इ।

५ गुमीका इस्राएलीमिमकु डु़म्‍ला होम्‍साका दोबेट्‌मिडी,

मेम्‍मा याकूबकु चो़-चु़सु़मिमलाई डु़म्‍ला ग्‍वाम्‍डी।

इनी त्‍वाकु चो़-चु़सु़मिमलाई ओराम ल्‍वा सीनी र्‍वाक्‍साका,

गुमीका इकीमा ङाउ-खुउमिमलाई र्‍वाम्‍डी।

६ मेम्‍साकाङा रोक्‍पा चो़-चु़सु़मिमलाई वो ओर्मिम ल्‍वा सीमिनु़ र्‍वाक्‍साका,

गुमीका मेर्मिमलाई वो र्‍वाम्‍डी,

७ आरेसाका मेर्मिमका माम्‍चु़नीडला थो़रलु़मिवा,

उनीमा खारीमिम मेप्‍ल्‍वामिवा,

मा उनीमा डु़म्‍ला होम्‍साका दोमिवा।

८ मेर्मिम उनीमा बेप-पाप होप्‍माममिम होप्‍माम ल्‍वा मेथो़पा,

मा माम्‍चु़नीकु कोर्थो़लाम बक्‍पा मेदु़म्‍मिनु़,

हेङालोने मेर्मिमकु बेप-पापमिम माम्‍चु़नीडा थो़र मेलु़मिवा,

मेर्मिमका माम्‍चु़नीडा थो़रलु़मु न मेसोक्‍मिवा।

९ एप्राइमडाम सिपाहीमिमका लिनहान नुङ नो़प्‍ली ह्‍यासिम्‍डिम बाइडा,

लावो क्‍वाल्‍बा बोमु थारीका मेर्मिम स्‍वाम्‍डी।

१० मेर्मिमका माम्‍चु़नीकु सो़रख्रेप्‍सी होम्‍साका मेदोमिवा,

मा उनीमा डु़म्‍ला होम्‍साका दोमु मेबिसिक्‍मिवा।

११ मेर्मिमका गुमीका बेम्‍डिम खारी प्‍ल्‍वाम्‍डी,

उहेम यु़मखारीमिम गुमीका रेम्‍बेम्‍डिम बाइडा।

१२ मेर्मिमकु बेप-पापमिमकु ङादोडाङा

गुमीका मिश्र नेब्‍दीडा नुङ सोअन धेब्‍देडा हेल्‍लो वो मेल्‍वाम्‍मा यु़म खारीमिम बेम्‍डी।

१३ गुमीका दिरिदिन नक-फ्‍वा बेम्‍डी,

कु ने गुमीका आनोलाम मेनोलाम ब्रोलुङ होप्‍माम ङा दु़म्‍बेट्‌मिडी,

मा मेर्मिमलाई मेरामकु थेतेभाल लाम्‍दिबेट्‌मिडी।

१४ नेम्‍फु गुमीका मेर्मिमलाई खासेलाम नुङ सिन्‍था मुलामका क्रिम्‍डिमी।

१५ गुमीका र्‍याङगो-र्‍याङगोडा क्‍लेतालुङ नक फ्‍वाक्‍चो़ल बेम्‍डी,

मा दिरिदिनडाम होम्‍साकाङा कु डुमु ग्‍वाम्‍डी।

१६ गुमीका क्‍लेतालुङलामका डोक्‍पु कु ख्‍लुम्‍डी,

मा कु ब्‍लोकु होङङा बगेबेम्‍डी।

१७ लावो र्‍याङगो-र्‍याङगोडा

मेर्मिमका खोत्‍लेडाम डोक्‍पु ङाचो़कु कोर्थो़लाम बम्‍डिमा

छु़ल बेम्‍डिम बाम्‍डी।

१८ मेर्मिमका उनी नसिहोम पोमुथोक बिम्‍डी,

मा चक्‍तो-चक्‍तोङा माम्‍चु़नीकु न छाम्‍मिडी।

१९ मेर्मिमका माम्‍चु़नीकु कोर्थो़लाम जेत्तो आरेप्‍माम र्‍वाम्‍डी,

“हाम माम्‍चु़नीका र्‍याङगो-र्‍याङगोडा पोमुथोक ग्‍वामु चाम्‍मी मा?

२० गुमीका क्‍लेतालुङडला याल्‍मिडी,

मा मेरामलामका कु लुक्‍ता मा ब्‍लोकु दु़स्‍ता,

लावो हाम गुमीका गुइलाई सो़बेम ग्‍वामु चाप्‍सामी मा?

हाम गुमीका त्‍वाकु मु़चु़लाई सो़ ग्‍वामु चाम्‍मी मा?”

२१ मेर्मिमकु ल्‍वा थो़म्‍डिमा यहोवेकाम उनी छोक्‍चो बक्‍ता,

मा गुमीका त्‍वाकु मु़चु़लाई मुलामका छोक्‍चो हाट्‌मिडी,

मा मेर्मिमडला उनीमा छोक्‍चो बर्रा।

२२ हेङालोने गुमीडला मेर्मिमकाम थो़र मेबायावा,

मा गुमीका गुइलाई सेल्‍साड्‍डामी र्‍वाक्‍पा मेर्मिमलाई थो़र मेबायावा।

२३ लावो गुमी गेले धामुलाई र्‍वाम्‍डी,

मा पाह्रीलाम लाम्‍चोको होल्‍मिडी।

२४ मु़चु़मिमका पोमिनु़ र्‍वाक्‍साका मन्‍न आल्‍मिडी,

मा मेर्मिमलाई पाह्रीलाम मा ग्‍वाम्‍डी।

२५ पाह्रीचो़मिमका पेम्‍डिम होप्‍माम सो़बेम मु़चु़मिमका पेम्‍डी,

मा माम्‍चु़नीका मेर्मिमलाई छो़म खोहोम पोमु ग्‍वाम्‍डी।

२६ गुमीका पूर्वलाममिम जु थु़र्मिडी,

मा त्‍वाकु यु़मका रायलाडाम फैंकी थो़ट्‌मिडी।

२७ गुमीका त्‍वाकु मु़चु़लाई दिरिदिनकु सो़पडा दु़म्‍पा सेक्रे कोतिङा

सिकेवा-माङ्‍केवामिम थु़र्मिडी।

२८ गुमीका मे चक्‍पुमिमलाई मेर्मिमकु पाल होनोलाम आथो़लाम रोमु ग्‍वाम्‍डी,

मा मेर्मिमलाई उनी बाखोप फारबाडे रोमु ग्‍वाम्‍डी।

२९ मु़चु़मिमका मेर्मिम पेम्‍डिमा खोम्‍डी,

हेङालोने गुमीका मेर्मिमलाई उनी न होम्‍साका ग्‍वाम्‍डिम बाइडा।

३० लावो मेर्मिमकु क्रु़म मेसिथिङा,

मेर्मिमका पेम्‍डिम सो़ उनी सिड्‍डा बाइडालोङा,

३१ माम्‍चु़नीकाम उनी छोक्‍चो बक्‍ता।

मेम्‍मा इस्राएलडाम खोत्‍लेडाम सोनुङमा मु़चु़मिम सेट्‌मिडी,

मा स्‍वालामिमलाई चार्मिडी।

३२ आकोतिसम्‍म दु़स्‍ता लोवो मेर्मिमका छु़ल बेम्‍डिम ङा बाम्‍डी,

मा मेर्मिमका हेल्‍लो वो मेल्‍वाम्‍मा यु़मखारी ल्‍वात्तो-ल्‍वात्तो वो थो़र मेलु़मिवा।

३३ मेम्‍मिमका गुमीका मेर्मिमलाई हाम ना हामकाम नुङ

मेर्मिमलाई कोचोति ङिमलु़पा थारीनुङ पुयु़लुबेट्‌मिडी।

३४ माम्‍चु़नीका मेर्मिमलाई सेन्मु चो़म्‍मिडी,

मेकोतिलोङा मेर्मिमका गुमीलाई माल्‍मिडी,

मेर्मिमका उनी न-गो छु़ललामका ख्‍लोम्‍डिमा गुमीडा सो़म्‍दी बेम्‍डी।

३५ मेर्मिमका ओराम ल्‍वा मिम्‍मिडी,

“माम्‍चु़नी गुइलाई सेल्‍पा दिप्‍लुङ सो़,

खोत्‍लेडाम डोक्‍पु माम्‍चु़नीका गुइलाई सेल्‍सामी।”

३६ लावो मेर्मिमका सिका कोङङा उनीमा दुथाम जेम्‍डी,

मा उनी लेमका ने लिमा जेम्‍डी।

३७ मेर्मिमकु न-गो गुमीडला जो़पा मेबायावा,

उनीमा सो़रख्रेप्‍सीडा मेर्मिम थो़रलु़मु घ्रेट्‍पा मेबामिवा।

३८ लावो माम्‍चु़नीका उनीमा मु़चु़मिमलाई न-थो़म रेम्‍बेम्‍डी,

मेर्मिमकु छु़ल पाचो ग्‍वाम्‍डिमा हेप्‍साड्‌मिडी,

मा मेर्मिमलाई पुयु़मेलुक्‍मिवा।

हापा खेप गुमीका उनी छोक्‍चो इम्‍मिडी,

मेर्मिमडला उनी छोक्‍चो मेहाट्‍मिवा।

३९ मेर्मिम ने मिरो़म कोङङा र्‍वाक्‍पा गुमीका मिम्‍मिडी,

मेम्‍मा मेर्मिम ने फुडु़ मेडे दाम्‍ल्‍याक्‍पा जु होप्‍माम सो़।

४० मेर्मिमका र्‍याङगो-र्‍याङगोडा हापा खेप उनी छोक्‍चो फम्‍साम्‍डी,

मा हाम वो मेबाट्‍पा र्‍याङगो-र्‍याङगोडा मेर्मिमका उनीमा न नो़बेट्‌मिडी।

४१ मेर्मिमका छेम-छेमका माम्‍चु़नीकु न छाम्‍मिडी,

मा इस्राएलडाम सेपा माम्‍चु़नीकु छोक्‍चो फम्‍साम्‍डी।

४२ मेर्मिमका उनीमा डोक्‍पु यु़म मेमिम्‍मिवा,

गुमीका मेर्मिमकु स्‍वाक्‍चिमो मु़चु़मिमडाम सेल्‍मिडिम ल्‍वा वो मेमिम्‍मिवा।

४३ मिश्र नेब्‍दीडा गुमीका रेम्‍बेम्‍डिम छेखोपमिम प्‍ल्‍वाम्‍डी,

सोअनकु धेब्‍देडा गुमीका बेम्‍डिम हेल्‍लो वो मेल्‍वाम्‍मा खारीमिम वो प्‍ल्‍वाम्‍डी।

४४ गुमीका ब्‍लोकुलाई सिसि दु़म्‍बेट्‌मिडी,

मा मिश्रीमिमका कु डुमु मेल्‍वामिवा।

४५ गुमीका मेर्मिमलाई दु़खा ग्‍वामु सो़मुमिम थु़र्मिडी,

मेरामका छो़म ख्रेट्‌मिडिमा दु़खा ल्‍वाम्‍डी

मा बाय पुयु़लुबेन्‍मु लागि बोरोमिम थु़र्मिडी।

४६ गुमीका मेर्मिमकु मा-के पेप्‍डा रु़मिम थु़र्मिडी,

ब्‍याङ्‍सी पाखा ये-द पुयु़लुबेन्‍मु लागि स्‍वाक्‍सिङगेल थु़र्मिडी।

४७ गुमीका मेर्मिमकु अङ्‍गूरकु घ्रेममिम लोसु़का याबेट्‍मिडी,

मा बैससीकु दक्‍सामिम फुर्सेका पेबेट्‌मिडी।

४८ गुमीका मेर्मिमकु बेनो-पितुमिमलाई लोसु़का याबेट्‍मिडी,

मेर्मिमकु छ्‍वारा भेन्‍दामिमलाई ब्‍ल्‍याक्‍चीका ओम्‍बेट्‍मिडी।

४९ माम्‍चु़नीकाम छो़म छोक्‍चो बक्‍ता,

गुमीका पुयु़लुक्‍पा पाह्रीचो़मिमलाई थु़र्मिडी,

मेम्‍मा मिश्र नेब्‍दीडाम मु़चु़मिमका छो़म दु़खा ल्‍वाम्‍डी।

५० उनीमा छोक्‍चो मेप्‍वाडावा,

मा गुमीका मेर्मिमलाई सिमुलाम मेसेल्‍मिवा,

लावो मेर्मिम सिमिनु़ र्‍वाक्‍साका लामासामलाई ग्‍वाम्‍डी।

५१ गुमीका खोत्‍ले मिश्र नेब्‍दीमिमकु

नेमडाम उनी ङाचो़ तारापाचो़मिमलाई सेट्‌मिडी।

हामकु नेमडाम खोत्‍ले तोङदी चो़लाई सेट्‍मिडी।

५२ मेकोतिमा कोले गोठाला होङङा

गुमीका त्‍वाकु मु़चु़लाई क्रिम्‍डी,

मा मे र्‍याङगो-र्‍याङगोडा मेर्मिमलाई लाम्‍दी रेम्‍बेट्‌मिडी।

५३ गुमीका मेर्मिमलाई बोत्तो-थार्तो क्रिम्‍डी मा मेर्मिम मेङिमिवा,

लावो मेर्मिमकु कोर्थो़लाम बक्‍पामिमलाई दिरिदिनका मुप्‍डु़।

५४ आरेसाका गुमीका मेर्मिमलाई

त्‍वाकु सेपा नेब्‍दीडा रेट्‍मिडी,

मेराम पोप्‍चङ ने गुमीका त्‍वाकु मु़चु़मिमकाम लागि

उनीमा यु़मका घ्‍ल्‍वाम्‍डिम बाइडा।

५५ त्‍वाकु मु़चु़ ङादो लाम्‍दिम्‍डिलो गुमीका मेसिन्‍डा बाट्‍पाम बाट्‍पा मु़चु़मिमलाई कोल्‍मिडी,

गुमीका मेर्मिमकु ये-द इस्राएली दोचो़मिमलाई दो़म्‍साम्‍डी,

मा मेर्मिमकु नेममिम त्‍वाकु मु़चु़लाई ग्‍वाम्‍डी।

५६ लावो मेर्मिम खोत्‍लेडाम डोक्‍पु माम्‍चु़नीकु कोर्थो़लाम बम्‍डी,

मा उनीमा न छाम्‍मिडी।

मेर्मिम गुमीका र्‍वाम्‍डिम मेबिम्‍सिक्‍मिवा।

५७ मेर्मिम उनी बेप-पापमिम होङङा कोर्थो़लाम बक्‍पा मा थो़र मेलु़इमिम दु़म्‍मिडी,

कोर्थो़ हेर्सिक्‍पा नो़प्‍ली होङङा थो़र मेलु़इमिम दु़म्‍मिडी।

५८ मेर्मिमका वाङमिम नो़प सेव साट्‍पा खोममिम बनेबेम्‍डिमका उनीमा छोक्‍चो फम्‍डी,

मा मेर्मिमका ङाटामिमलाम उनीमा छो़म छोक्‍चो फम्‍साम्‍डी।

५९ मे ल्‍वाम्‍डिमा माम्‍चु़नीकाम उनी छोक्‍चो बक्‍ता,

मा गुमीका त्‍वाकु मु़चु़लाई कोचोत्ति ङेट्‌मिडी।

६० गुमीका शिलोडा बाट्‍पा सेपा बाखोप ङेट्‌मिडी,

मेसिन्‍डा आकी थेतेडा बाम्‍डिम बाइडा।

६१ गुमीका आकी कोर्थो़लाम बक्‍पामिमलाई सो़रख्रेप्‍सीकु बाकस लमु ग्‍वाम्‍डी।

मेराम बाकस उनीमा यु़म नुङ यु़म-झ्‍वाक्‍सी छेखोप बाइडा।

६२ गुमी त्‍वाकु मु़चु़ नुङङा उनी छोक्‍चो बक्‍ता,

मा मेर्मिमकु स्‍वाक्‍चिमोलाम सेन्‍मु ग्‍वाम्‍डी।

६३ स्‍वालामिम क्‍वाल्‍बाडा सेट्‌मिडी,

मा स्‍वालामेमिमका लालीकुन्‍दा बेपा मु़चु़ सु़ वो मेडार्मिवा।

६४ सेट्‍पामिमका मेर्मिमकु डु़म्‍लाचो़मिम सेट्‌मिडी,

मा मेर्मिमकु अर्दोमेमिमका ख्राम्‍मु-दुमु वो मेल्‍वामिवा।

६५ मेकोतिमा यहोवे अम्‍चेट्‍पा मा ङोसिट्‍पा होङङा ङोसिम्‍डी,

मा अङ्‍गूरकु बिलामका सेट्‍पा साकासो़या सेना होङङा गुमी बम्‍डी।

६६ हापा दु़पा थारी क्रो़म लु़पा बेसाका सो़बेट्‌मिडी,

गुमीका मेर्मिमलाई कोल्‍मिडी।

६७ गुमीका योसेफकु चो़-चु़सु़लाई मेरमिवा,

गुमीका एफ्राइम दोचो़लाई मेछेमिवा।

६८ मेरामकु खोमडा गुमीका यहूदा दोचो़ नुङ सियोन पोप्‍चङलाई छेट्‌मिडी,

मे सियोन पोप्‍चङलाई गुमीका छो़म रिखाम बोमी।

६९ मेराम खोमडा गुमीका पाह्रीलाम त्‍वाकु नेम होप्‍माम त्‍वाकु सो़रनेम गट्‌मिडी,

मेरामलाई ख्रङ वो मेदोपा सुबु होप्‍माम बेसाका हेल्‍लो लोवो बाट्‍पाम बाट्‍पा बनेबेम्‍डी।

७० गुमीका उनीमा डु़ल्‍चो़ दाऊद हपलाई छेट्‌मिडी,

हपका छ्‍वारा भेन्‍दा जाबेत्तोङा बु़डु़लो गुमीका छेट्‌मिडी।

७१ माम्‍चु़नीका दाऊदलाई भेन्‍दा रेपा-क्रिपा खारीलाम इस्राएलडाम हप दु़म्‍मु लागि रेट्‌मिडी,

मा उनीमा मु़चु़मिमलाई गेमु लागि गोठाला बनेबेम्‍डी।

७२ दाऊदका मेर्मिमलाई जो़होमका रेप्‍डु़मी,

मा मेर्मिमलाई जो़होमका क्रिइडु़मी।

a 

७८:० मस्किल र्‍वाक्मा ने काम्‍सोलामका नेप्‍चीनुङमा सीसि ग्‍वाक्‍पा लु़म्‍ला।

यरूशलेमडाम पुयु़लुक्‍पा दु़खा सो़म्‍दी

आसापकु काम्‍सो

७९

१ ए माम्‍चु़नी, सु़म्‍दिसेरडाम सामामिमका

इनीमा नेब्‍दीडा कोर्थो़लाम बक्‍साका क्‍वाल्‍बा बोमु माल्‍मिडिम बु।

इनीमा सेपा सो़रनेमलाई मेर्मिमका मेसेपा दु़म्बेट्‌मिडी,

यरूशलेम छो़रो़प बेम्डिम बु।

२ इनीमा डु़ल्‍चो़मिकु सिप्खा मेर्मिमका धामुलाम चक्‍पुमिमलाई पोमु ग्‍वाम्‍डी,

इनीमा सेपा मु़चु़मिमकु सो़ सो़ब्‍दीपोमिमलाई ग्‍वाम्‍डिम बु।

३ मेर्मिमका इनीमा मु़चु़कु सिसि कु होङङा

यरूशलेमडा बान्‍ते मेनो दु़स्‍ता,

सिपामिमलाई क्‍लु़म्‍पा नु़पा सु़ वो मेदु़म्‍मिवा।

४ साउखोरे नेब्‍दीमिमका आकीमा मेजो़पा नङ फोन्‍मी,

मेर्मिमका सेम्‍लाबेसाका आकीमा दुथाम रिमी।

५ ए यहोवे! हाम गानी गुकुनुङ हेल्‍लो लोवो छोक्‍चो बोनी?

हाम मु होङङा इनीमा छोक्‍चो वाहोम बु?

६ उहेम सामाका गानीलाई मेरनिमी,

उहेम किब्‍दीका गानीडा सो़म्‍दी मेबु़,

मेर्मिमडला इनीमा छोक्‍चो हाट्‍नी।

७ हेङालोने मेर्मिमका याकूबलाई डोम्‍डिम बु,

मा उमा बाखोममिम राङ-राङया बेम्‍डिम बु।

८ आकीमा बेप-पापमिमका छु़ल बेम्‍डिमका गुकुलाई देन्‍दे मेग्‍वाक्‍किनी,

गुकुलाई दाला रिखाम बेकिनी,

हेङालोने गुकु हापा दु़खा ल्‍वात्तोकोम बु।

९ गुकुलाई सेल्‍पा माम्‍चु़नी,

इनीमा नङकु यु़म-झ्‍वाक्‍सीकाम लागि गुकुलाई ख्‍लो़किनी।

इनीमा नङकाम लागि गुकुलाई सेल्‍किनी,

आकीमा छु़ल हेप्‍साक्‍किनी।

१० “मेर्मिमकु माम्‍चु़नी बान्‍ते बुमी?”

र्‍वाक्‍साका गुकुलाई हिला बोमु हेङा ग्‍वानिमिम?

आकीमा मिक्‍सीलामडाङा इनीमा डु़ल्‍चो़मिमकु सिसिका कोन्‍ला सो़सिक्‍पामिमकु कोर्थो़लाम

मेर्मिमलाई देन्‍दे ग्‍वानी र्‍वाक्‍पा खोत्‍ले सामामिमका चमिनु़।

११ चला सो़सिक्‍पामिम ख्राम्‍मि-दुमिमिम गानी थो़नी,

सेन्‍ला सो़सिक्‍पा देन्‍दे ल्‍वापामिमलाई इनीमा यु़मलाम सेल्‍निमी।

१२ ए यहोवे, उहेमका गानीलाई नालेडाट्‌निमी मा सेम्‍ला बेट्‌निमी,

मेरामकु फुली सोक्‍निमा मेर्मिमलाई येत गुणा देन्‍दे ख्लोक्साट्नी।

१३ मेम्‍लो गुकु इनीमा भेन्‍दाचो़मिमका

इनीमा हेल्‍लो लोवो नङ कोकु,

गुकु दिफुम थारीसम्‍म इनीमा नङ कोकु।

इस्राएल नेब्‍दी आथावो बनेबोमु लागि सो़म्‍दी

योङलेम सीपाकाम लागि, “सो़रख्रेप्‍सीकाम लिली बुङमा” काम लो़लामडा आसापकु काम्‍सो

८०

१ ए इस्राएलडाम रेपा-क्रिपा, नोफ्‍ला देट्‍नी,

गानी योसेफलाई इनीमा भेन्‍दामिम क्रिनिमिम होङङा क्रिनी।

गानी करुबमिमकु थेतेडा बुनी, झ्‍वाक्‍पा दु़म्नी।

२ एफ्राइम, बेन्‍यामिन नुङ मनश्‍शेकु ङादोडा इनीमा यु़म रेम्‍बेनी,

मा गुकुलाई सेल्‍किनी।

३ ए माम्‍चु़नी, गुकुलाई आथावो फक्‍किनी,

इनीमा ङाली गुकुडला झ्‍वाबेट्‍नी,

मा गुकु सेल्‍सिमु चाम्‍कुनु़।

४ ए यहोवे, खोत्‍लेडाम डोक्‍पु यु़मनुङमा माम्‍चु़नी,

हाम्‍सिसम्‍म इनीमा मु़चु़मिमका सो़म्‍दी बोमिलो इनीमा छोक्‍चो बहोम बु?

५ गानी मेर्मिमलाई पोमु ग्‍वामु ने मेएँ ख्राम्‍बेट्‍निमिम बु,

गानी मेर्मिमलाई डुमु ग्‍वामु ने मेएँ प्ल ग्वाक्निमिम बु।

६ गानी गुकुलाई आकीमा दुथाम साउखोरेमिम फबेट्पा दु़म्बेट्‌निम बु,

मा स्वाक्चिमोमिमका आकीमा मेजो़पा नङ फोन्‍मी।

७ ए खोत्‍लेडाम डोक्‍पु यु़मनुङमा माम्‍चु़नी, गुकुलाई आथावो फक्‍किनी,

गुकुलाई रेप्किनिमा मा गुकु नु़पा दु़म्कुनु़।

८ गानी मिश्रलाम कोले अङगुरकु कोकोप्चा रेट्‍नी,

गानी वाङमिम नेब्‍दीडाम मु़चु़मिमलाई कोल्‍साका

मेरामकु नेब्‍दीडा मेराम कोकोप्चा ख्‍लिनी।

९ गानी मेरामकाम लागि क्वा बनेबेन्‍नी,

मा मेराम ओलो-ओलोम दु़स्तामा

किब्दीडाम खोत्लेथो़ फोन्स्ता।

१० पोप्‍चङमिम मेरामकु रिप्‍जुङका हुप्डु़,

मा मेरामकु ग्रेमका डोक्‍पुत्तो खिसाकु दक्‍सामिम रिप्‍डु़।

११ मेरामकु ग्रेममिम दिरिदिनसम्‍म रोक्‍थिड्‍डा,

मा मेरामकु लिममिम यूफ्रेटिस ब्लोकुसम्‍म रोक्‍थिड्‍डा।

१२ मे ब्रोलुङ फाल्‍निमा हेङा मेरामकु मा प्रो़न्मु ग्वाक्निम बु?

१३ सो़ब्‍दी ब्‍वाका मेरामलाई देम्‍मी

मा सो़ब्‍दीडाम हादीबारामिम मेसिन्‍डा जामी।

१४ खोत्‍लेडाम डोक्‍पु यु़मनुङमा माम्‍चु़नी,

गुकुगोडा आथावो ख्‍लोसिट्‍नी, पाह्रीलाम धाली रेप्‍नी,

ओराम अङ्‍गुरकु रो़ल होङङा गुकुलाई सेल्‍किनी।

१५ इनीमा त्‍वाकु जो़प ल्‍वाका ख्‍लिन्‍निम मेराम कोकोप्चालाई गेनी,

मेराम याक्‍के कोकोप्चालाई बर्बेट्‌निमा डोक्‍पु बनेबेन्‍निम बु।

१६ इनीमा अङ्‍गुरकु रो़लमिम फल्‍मिडिमा मुड्‍डा चाम्‍डिम बु।

गानी ख्र्‍वाक्निमका इनीमा मु़चु़मिम पुयु़लुबेट्‌निम बु।

१७ त्‍वाका छेट्‌निम मु़चु़लाई बोनी-थार्नी मा गेनी,

उहेम मु़चु़लाई गानी आकोम सोनुङमा बेन्‍निम बाइडा।

१८ गानीडाम आथाडा आनो

गुकु आकी चङ ख्‍लोकुमा कोर्थो़लाम मेलकु,

गुकुलाई इनीमा लाले त्वारो़म ग्वाक्‍किनी,

मा इनीमा नङडा सो़म्दी बोकु।

१९ ए खोत्‍लेडाम डोक्‍पु यु़मनुङमा माम्‍चु़नी, गुकुलाई ख्‍लोक्‍किनी,

गुकुलाई रेप्किनी, मा गुकु नु़पा दु़म्कुनु़।

चाडकाम लागि काम्‍सो

योङलेम सीपाकाम लागि, गित्तितa होङङा आसापकु काम्‍सो

८१

१ माम्‍चु़नीकाम लागि गेर्सिक्‍तो काम्सो बेनी,

हेङालोने गुमीङा इकीमा यु़म बुमी।

डोक्‍पु लो़लामका याकूबकु माम्‍चु़नीकाम नङ कोक्‍नी!

२ काम्सो बोमु चो़म्‍नी, छ्याम-छ्यालेb डु़प्‍नी,

रेत्याङc नुङ सितारमिम डु़प्‍साका भ्रपा लो़लाम थो़बेट्‍नी।

३ ख्‍लो़लबुङ नुङ तुकुम्‍चिमकु सिन्‍थाडा चाडकु भुम होट्‍नी।

४ ओराम इस्राएलकाम डु़म्‍ला सो़।

याकूबकु माम्‍चु़नीका बेट्‍मिडिम लु़म्‍ला सो़।

५ गुमी मिश्र नेब्‍दीकु कोर्थो़लाम बम्‍डिलो,

गुमीका योसेफकाम लागि ओराम कोले डु़म्‍ला होङङा ग्वाम्डी

मेसिन्डा गुकु थेसिमेथेट्पा ओराम ल्वा थो़त्तोको,

६ “गानी कुर्थाट्‍निम लिपा भारी ख्‍लु़न्‍साट्‍निनी,

कुर्थाट्‍निम लुङकु क्र ङेम्‍सिमु ग्‍वाक्‍निनी।

७ गानी दु़खाडा बान्‍निलो गोलाई सो़म्‍दी बेन्‍नी,

मा गो गानीलाई बुलु़लु़लाम तुक्निनी मा सेल्‍निनी,

मेरीबाडाम कुड्‍डा इनीमा न छाम्तो। सेला

८ “ए आमा मु़चु़नी, चङको-चङको बानी, गो र्‍वाङुमिम थो़नी,

ए इस्राएल, गानी गो र्‍वाङुमिम थो़नी र्‍वाक्‍पा आमा हाङको न बु।

९ गानी कोङमी नो़पलाई हेल्‍लो वो सेव मेसान्‍मु,

वाङमिम नो़पमिमकु ङादोडा मेकुम्सिमु।

१० गो इनीमा यहोवे माम्‍चु़नी सो़,

गो गानीलाई मिश्र नेब्‍दीलामका ख्‍लुक्‍साका रेट्‌निनी।

इनीमा सि ह्‍वाक्नी मा गो गानीलाई डेनिनी।

११ “लावो आमा मु़चु़का आमा ल्‍वा मेथो़मी,

इस्राएलका गो र्‍वाङुमिम ल्‍वा मेबिम्‍सिमी।

१२ मेम्‍मिमका मेर्मिमलाई मेर्मिमकु नकु कोकोक्‍सी होङङा बाम्‍सिमु ग्‍वाक्‍तोमी,

मा मेर्मिमलाई हाम द्‍वामी मेम बोमु ग्‍वाक्‍तोमी।

१३ “आमा मु़चु़का आमा ल्‍वा थो़मिनु़,

मा गो र्‍वाङुमिम बिम्‍सिमिनु़ र्‍वाक्‍पा आमा हाङको न बाइडा।

१४ मेर्मिमकु स्वाक्चिमोमिमलाई गो दालाङा सो़बेट्‍पुमिवा,

मा मेर्मिमकु कोर्थो़लाम बक्‍पामिमडला घ्‍ल्‍वाबेट्‍पुमिवा।

१५ गोलाई घ्राम्‍पामिमका ङिमका आमा ङादोडा सेव साट्‌ङिमिवा,

लोवो मेर्मिमलाई हेल्‍लो लोवो देन्‍दे ग्‍वाक्‍पुमिवाम बाङुवा।

१६ लावो गानीलाई ने गो खोत्‍लेडाम जो़पा जेप्‍सेर पोमु ग्‍वाक्‍ङिनिवा

मा ब्रेउ खुदोका खोबेट्‍निनिवा।”

a 

८१:० गित्तित र्‍वाक्मा ने योङलेम डु़म्मुडा को खालकाम दु़म।

b 

८१:२ खैँजडी

c 

८१:२ सारङ्‌गी

खोत्‍लेडाम डोक्‍पु हप माम्‍चु़नी

आसापकु काम्‍सो

८२

१ माम्‍चु़नी हापा मु़चु़मिमकु थेतेडा दु़म्मी,

गुमीका “नो़पमिम” कु निया आरेसाका फ्‍याम्‍सामी।

२ माम्‍चु़नीका र्‍वाम्‍डी,

“गानी हाम्सिसम्म निया मेद्‍वानिमिम?

हेङा रु़चो़मिमकु ल्वा थो़निम बुनी? सेला

३ हाम वो बोमु मेचापामिम नुङ रेचो़कुपा-रेचो़कुमामिमलाई बोनी-थार्नी,

दु़खापोमिम नुङ निया मेल्वापामिमलाई ख्लो़नी।

४ हाम वो बोमु मेचापामिम नुङ खेरे-खेर दु़म्पामिमलाई

रु़चो़मिमकु ल्वालामका सेल्नी।

५ “ना मेर्मिमकु नेप्ची बु ना थेसिथेन्मी,

मेर्मिम तुकुम्चिमगोडा आनो-मेनो लाम्दी बाल्मी।

सुबुकु फार ङा रुड्‍डु़म बु।

६ “गो र्‍वाङ्‍डो, ‘गानी “नो़पमिम” सो़,

मा गानी खोत्‍ले खोत्‍लेडाम डोक्‍पु माम्‍चु़नीकाम तारापाचो़मिम सो़।’

७ लावो मु़चु़मिम होङङा गानी सिनी,

साखामचो़ होङङा गानी वो छो़रो़प दु़म्‍नी।”

८ ए माम्‍चु़नी, रोक्नी मा सु़म्‍दिसेरडला निया बेनी,

खोत्‍ले सामामिम इनीमाङा सो़।

माम्‍चु़नीका स्‍वाक्‍चिमोमिमलाई सो़मिनु़ र्‍वाक्‍साका सो़म्‍दी

आसापकु काम्‍सो

८३

१ ए माम्‍चु़नी, गानी लिवा मेबानी, मेजेसाका मेबानी,

हाम वो मेबेसाका मेबानी, ए माम्‍चु़नी!

२ रेप्‍नी, इनीमा स्‍वाक्‍चिमोमिम हापा डोक्‍पु लिसिक्‍तो आनो-मेनो बोम्‍बाल्‍मी,

मेम्‍मा इनीमा स्‍वाक्‍चिमोमिमका हाङको उनी नो़ ल्‍वाम्थामी।

३ मेर्मिमका मेजो़पा न-गोका इनीमा मु़चु़मिमकु कोर्थो़लाम बक्‍पा मुलु़ बेत्तोङा लेन्‍मी,

इनीमा दिदाम ल्‍वापामिमकु कोर्थो़लाम मुलु़ बेत्तोङा बोमी।

४ मेर्मिमका र्‍वामी, “रोक्‍नी, गुइ मेर्मिमकु सामा पुयु़लुकी,

मेम्‍साका इस्राएल र्‍वाक्‍मा नेब्‍दीकु नङ खोत्‍लेका हेल्‍लो वो मेम्मिनु़।”

५ मेर्मिम कोले दु़म्‍साका गो-गो मेजो़पा बेपा मुलु़ बोमी,

मेम्‍मा कोङ सि दु़म्‍साका इनीमा कोर्थो़लाम बमी।

६ एदोमडा बाट्‍पा मु़चु़मिम, मेम्‍मा इश्‍माएलीमिम,

मोआबडा बाट्‍पा मु़चु़मिम, मा हग्रीमिम

७ गबालीमिम, अम्‍मोनीमिम, अमालेकीमिम,

पलिश्‍ती नुङ टुरोसडा बाट्‍पामिम,

८ मा लूतकु चो़-चु़सु़मिमलाई ख्‍लो़मु लागि

अश्‍शूर नेब्‍दी वो मेर्मिमथो़ङा बासिड्‍डाम बु। सेला

९ मिद्यानीमिमलाई मेजो़पा बेन्‍निम होङङा मेर्मिमलाई वो बेनी,

मेम्‍मा सीसरा नुङ याबीन कीशोन ब्‍लोकुडा बेन्‍निम होङङा,

१० उहेम एन्‍दोरडा र्‍वाक्मा खोमडा पुयु़लुम्‍डी,

मा मेर्मिमकु मिरो़म क्‍वागोयु़ झिप्‍स्‍ता।

११ मेर्मिमकु साखामचो़मिमलाई ओरेब नुङ जएब होङङा बेनी।

मेर्मिमकु खोत्‍ले हपमिमलाई जेबह नुङ सल्‍मुन्‍ना होङङा दु़म्‍बेट्‍नी।

१२ मेर्मिमका “माम्‍चु़नीकु किब्‍दीलाई त्वाकाम दु़म्‍बेडी” र्‍वाम्‍डिम बाइडा।

१३ ए आमा माम्‍चु़नी, मेर्मिमलाई आनो-मेनो ख्लोक्मा जेम,

मा जुका हुट्पा होक्‍ते होङङा दु़म्‍बेट्‍नी,

१४ सो़ब्‍दी मुका पु़रु़म होङङा पोप्‍चङमिमडला रुकु लमिम होङङा,

१५ ङिमलु़पा डोक्‍पु ब्‍लोजु़का मेर्मिमलाई खाट्‍नी,

मा इनीमा डोक्‍पु ब्‍लोजु़का मेर्मिमलाई ङिमसाट्‌निमी।

१६ मेर्मिमकु कल लाजीका ख्रेप्‍साट्‍नी, ए यहोवे,

मु़चु़मिमका गानीलाई माल्‍मिनु़।

१७ मेर्मिमकाम हेल्‍लो लोवो क्रो़म लु़नु़,

मा ङिमुका लो़ दाम्‍नु़,

मेर्मिम मेजो़पा बेला सो़सिमिनु़मा सिमिनु़।

१८ मेर्मिमका गानी यहोवे र्‍वाक्‍साका छेमिनु़,

सु़म्‍दिसेरडाम खोत्‍लेडाम डोक्‍पु गानी कोङङा र्‍वाक्‍पा वो मेर्मिमका थेसिथेन्‍मिनु़।

माम्‍चु़नीकु नेमडा सो़रलोले बेपा न

योङलेम सीपाकाम लागि, गित्तितa होम्साका, कोरहकु दोचो़मिमकामb काम्‍सो

८४

१ ए यु़मनुङमा यहोवे, गानी बाट्‍पा खोम ने हाङको जो़पा बु!

२ गो मेसिन्‍डा बुमु द्‍वाक्‍पु।

गो यहोवेकु सो़रनेमडा बुमु छो़म न बेउ।

खोत्‍ले आमा न-गोका नु़पा माम्‍चु़नीकाडा गो आमा नभ्रसिक्‍पा काम्‍सो बेउ।

३ खोत्‍लेडाम डोक्‍पु यु़मनुङमा यहोवे, आमा हप, आमा माम्‍चु़नी,

इनीमा सासेन्‍खोपकु फार्डा भँगेरामिमका वो पान्‍जी बनेबेम्‍डिम बु,

फिलक्‍पुमिमकाम वो त्‍वाकामङा पान्‍जी बु,

मेसिन्‍डा उनी त्‍वाकु चो़मिमलाई जु़ल्‍मी।

४ इनीमा सो़रनेमडा बासाका हेल्‍लो लोवो

इनीमा यु़म-झ्‍वामु काम्‍सो बेपामिम हाङको जिनुङमा सो़। सेला

५ गानीलामका सो ल्‍वापामिम हाङको गेर्सी द्‍वाक्‍पा बुमी,

सियोन पोप्‍चङडला लमु न बेपामिम हाङको जिनुङमा बुमी।

६ मेर्मिम बाका र्‍वाक्‍मा बायलामc लमिलो मेसिन्‍डा गेर्सीबेट्‍पा कु पु़डु़,

जुथारीका ङादो योक्‍पा वका मेसिन्‍डाम कुदिनमिम पु़डु़।

७ लाम्‍दीडा लक्‍तो-लक्‍तोङा मेर्मिमकु सो बर्तो-बर्तो ल,

मेम्‍मा सियोन पोप्‍चङडला माम्चु़नी ल्वामी।

८ ए यहोवे, खोत्‍लेडाम डोक्‍पु यु़मनुङमा माम्‍चु़नी,

आमा सो़म्‍दी थो़नी।

ए याकूबकाम माम्‍चु़नी आमाथो़ नोफ्‍ला देट्‍नी। सेला

९ ए आकीमा वाजो माम्‍चु़नी,

आकीमा हपलाई रेप्‍नी,

गानी थुट्‌निमडला जि अनी।

१० वाङथो़ को धु़मसङ नेम बुमुडाम वो

इनीमा सो़रनेमडा कोलेम बुमुङा छो़म जो़पा दु़म।

रु़चो़मिमकु नेमडा बुमुडाम वो

माम्‍चु़नीकु नेमडाम लाम्‍चोकोडा येम्सिक्पा मु़चु़ दु़म्मु द्‍वाक्‍पु।

११ हेङालोने यहोवे आकीमा ओल नुङ बोपा-थार्पा

मा रिखाम बेपा हप बुमी।

गुमीका गुइलाई दिदाम नुङ डोक्‍पु बेसाका जि ग्‍वाक्‍सामी,

गुमीका जो़पा खारी बेपामिमलाई जो़पा ल्‍वा ल्‍वामुडाम मेभोम्‍मी।

१२ ए खोत्‍लेडाम डोक्‍पु यु़मनुङमा यहोवे,

गानीडला थो़र जु़ल्‍पामिम हाङको जिनुङमा बुमी।

a 

८४:० गित्तित र्‍वाक्मा ने योङलेम डु़म्मुडा को खालकाम दु़म।

b 

८४:० कोरहकु दोचो़मिमकामकोरह दोचो़ र्‍वाक्‍मा सो़रनेमडा माम्‍चु़नीकु चापे-डुपे नुङ लाले-पाङके बेपा मु़चु़मिम सो़।

c 

८४:६ बाका र्‍वाक्‍मा बाय ने प्लकु बाय, ओराम र्‍वाक्‍मा ने दु़खा ल्वापा खोम सो़।

नेब्‍दीकाम लागि दिदाम दु़म्‍नु़ र्‍वाक्‍साका सो़म्‍दी

योङलेम बेबेट्‍पाकाम लागि, कोरह दोचो़कुa काम्‍सो

८५

१ ए यहोवे! इनीमा नेब्‍दीडला न-थो़म रेम्‍बेट्‍नी,

इस्राएलकु नेब्‍दीडा आथावो जो़पा नु़पा दु़म्‍पा जि ग्‍वाक्‍निमिम बु।

२ इनीमा त्‍वाकु मु़चु़मिमकु छु़ल हेप्‍साट्‌निम बु,

मेर्मिमकु खोत्‍ले मेजो़पा खारीडा पाचो ग्‍वाक्‍निमिम बु। सेला

३ गानी मेर्मिमडाम छोक्‍चो मेबेनिवा,

रु़प्‍चु़मो लोक्‍पा इनी छोक्‍चो इम्‍निम बु।

४ ए गुकुलाई सेल्‍पा माम्‍चु़नी,

गुकुलाई आथावो ख्‍लोक्‍साका रेट्‍किनी,

मा गुकुडला बेन्‍निम छोक्‍चो हेप्‍साट्‍किनी।

५ हाम गानी हेल्‍लो लोवो गुकुनुङ छोक्‍चो बोनिमिम बुनी?

हाम आकीमा चो़-चु़सु़मिमनुङ वो छोक्‍चो बोनिमिम बुनी?

६ गुकुलाई आथावो सो हन्‍पा बनेबेकिनी,

मा गुकु इनीमा मु़चु़का इनीमा नङ कोकु।

७ ए यहोवे! गुकुलाई इनीमा हाम्‍सी वो मेहुक्‍पा रिखाम रेम्‍बेनी,

मा गुकुलाई सेल्‍पा दिदाम रेम्‍बेनी।

८ यहोवे माम्‍चु़नीका हाम र्‍वाक्‍तोङा बोमी, गो थो़त्तोङा बेउ,

आथाडा आनो गुइ त्‍वाकु नेप्‍ची मान्‍थिम बासी-दोसीडा मेलाम्‍दिइ माला

गुमीका त्‍वाकु सेपा मु़चु़काम लागि नभ्रसीकु याचे जेमी।

९ गुमीलाई डोक्‍पु मिम्‍पामिमलाई सेल्‍मु लागि

गुमी आच्‍छाङा झो़म्‍सिक्‍पा बुमी,

इकी नेब्‍दीडा उनीमा यु़म झ्‍वानु़म बुनु़।

१० रिखाम नुङ थो़रलु़पा ल्‍वा घ्रो़म्‍मी,

जो़पा न-गो नुङ नभ्रसी कोले दु़म्‍ची।

११ मु़चु़मिमका आच्‍छाङाकाम लाले-पाङके बोमिमिम ओ सुबुलामका गेले ल,

माम्‍चु़नीकु जो़पा न-गोकाम खारी पाह्रीलामका धाली रेम्‍बु़।

१२ माम्‍चु़नीका गुइडला जो़पा नु़पा ल्‍वा अमी,

इकीमा सुबुडा हापा मा-के सिडु़।

१३ जो़पा न-गोलामका बेम्‍मा खारी ने यहोवेकु ङादो-ङादो ल,

मा उनीमा लागि जो़पा लाम्‍दी बनेबु़जो़लु़।

a 

८५:० कोरहकु दोचो़मिमकामकोरह दोचो़ र्‍वाक्‍मा सो़रनेमडा माम्‍चु़नीकु चापे-डुपे नुङ लाले-पाङके बेपा मु़चु़मिम सो़।

दु़खा थारीका ख्‍लो़ला सो़सिमु

दाऊदकु सो़म्‍दी

८६

१ ए यहोवे, आमा सो़म्‍दी थो़नी, मा गोलाई तुक्‍ङिनी,

हेङालोने गोलाई ख्‍लो़पा सु़ वो मिबु,

मा गो आ त्‍वाका ने हाम वो बोमु मेचापु।

२ गोलाई सिमुडाम सेल्‍ङिनी,

हेङालोने गो याक्‍के दु़म्‍साका इनीमा लाले-पाङके बेउ,

गोलाई सेल्‍ङिनी,

हेङालोने गो इनीमा डु़ल्‍चो़ मा गो गानीडा थो़र जु़लु।

३ गानी आमा माम्‍चु़नी बुनी,

मेम्‍मिमका गोडला दिदाम रेम्‍बेनी।

गो नेम्‍तोम इनीमा सो़म्‍दी बेउ।

४ ए ङाचो़! त्‍वाकु डु़ल्‍चो़लाई नभ्रसिट्‍पा बेनी

हेङालोने आमा न-गोलामका गानीडा सो़म्‍दी बेउ।

५ ए माम्‍चु़नी, गानी गुकुलाई पाचो नुङ दिदाम बेपा बुनी,

मा गानीलाई सो़म्‍दी बेपामिमलाई हेल्‍लो लोवो रिखाम बोनी।

६ ए माम्‍चु़नी, गानीनुङ छो़म र्‍वाङु,

मा न-थो़म रेन्‍बेनी र्‍वाक्‍साका छो़म सो़म्‍दी बेउमिम न सोक्‍निमा थो़नी।

७ दु़खाकाम थारीका गो गानीलाई सो़म्‍दी बेउ

हेङालोने गानी आमा सो़म्‍दी थो़प्‍साट्‍पा मा खारी बेपा बुनी।

८ ङाचो़, गानी होप्‍माम माम्‍चु़नी वाङमिम सु़ वो मिबु,

गानी बोनिमिम होप्‍माम खारी वाङमिम सु़का वो बोमु चाप्‍स्‍तु़म मिबु।

९ गानी प्रङ्‍निमिम खोत्‍ले सामामिम रोमिमा इनीमा ङादोडा कुम्‍सिमी,

मा मेर्मिमका इनीमा डोक्‍पु नङकाम लाले-पाङके बोमी।

१० गानी यु़मनुङमा बुनी मा सु़का वो बोमु मेचापा खारीमिम बोनी,

गानी कोले कोङङा माम्‍चु़नी बुनी।

११ ए यहोवे, गो हेसाका हाम बोमु बासिक्‍पा गोलाई सीङिनी,

मा गो थो़रलु़साका जो़होमका गानी र्‍वानिमिम होङङा बेउ।

खोत्‍ले न-गोका इनीमा लाले-पाङके बोमु गोलाई सीङिनी।

१२ ए ङाचो़, आमा माम्‍चु़नी,

आमा खोत्‍ले न-गोलामका इनीमा नङ कोक्‍पु,

मा गो हेल्‍लो लोवो इनीमा डोक्‍पु नङकु दुथाम सो़उ।

१३ हेङालोने गोडला इनीमा रिखाम डोक्‍पु बु,

गानी आमा साम खादीगोयु़म ख्‍लुक्‍निमा खेट्‌निम बु।

१४ ए माम्‍चु़नी, डोक्‍पु लिसिक्‍पामिम आमा कोर्थो़लाम बक्‍साका रोक्‍तोङा बोमी,

कोयोप्‍ली रिखाम मेबाट्‍पा मु़चु़मिमका सेन्‍मु माल्‍ङिमी,

मेर्मिम गानीडाम किचो़ वो मेङिमी।

१५ लावो ए ङाचो़, गानी छो़म न-थो़मनुङमा नुङ रिखाम बेपा माम्‍चु़नी बुनी,

गानी दाला छोक्‍चो मेबोनी,

गुकुडला हेल्‍लो लोवो दिदाम रेम्‍बेपा नुङ छो़म थो़रलु़इमिम बुनी।

१६ आमाथो़ ख्‍लोन्‍सिट्‍नी मा गोडला दिदाम रेम्‍बेनी,

गोलाई सो ग्‍वाङ्‍नी मा सेल्‍ङिनी,

हेङालोने गानी आमा माम होङङा लु़साका इनीमा लाले-पाङके बेत्तोङा बेउ।

१७ ए यहोवे, गानी रिखाम बोङिनिमिम गोलाई रेम्‍बेट्‍ङिनी,

मेम्‍साका ङा गानी आमा सो हन्‍बेन्‍साङ्‍डिनिम नुङ ख्‍लो़ङिनिमिम ल्‍वासाका गोलाई घ्राम्‍पामिमकु क्रो़म लु़नु़।

माम्‍चु़नीकु यु़म झ्‍वाक्‍पा यरूशलेम शहर

कोरह दोचो़काम काम्‍सो

८७

१ माम्‍चु़नीका उनीमा त्‍वाकु जग

सेपा पोप्‍चङडला गट्‌मिडिम बु।

२ इस्राएलडाम वाङमिम शहरडाम वो

सियोनa शहरलाई गुमीका हापा रिखाम बोमी।

३ ए माम्‍चु़नीकु शहर, माम्‍चु़नीका

इमा दुथाम र्‍वाम्‍डिम यु़म-झ्‍वाक्‍सीकु ल्‍वामिम सो़म्‍डिम बु: सेला

४ “गो र्‍वाङुमिम थो़पा नेब्‍दी ने मिश्र नुङ बेबिलोन र्‍वाक्‍साका नङ र्‍याक्‍पु,

पलिश्‍त, टुरोस नुङ कुश नेब्‍दी ने सियोननुङ कोयोङा सेल्‍सिक्‍पा नेब्‍दी दु़म्‍मी।”

५ सियोनकु दुथाम आरेसाका र्‍वामी,

“खोत्‍ले सामामिम सियोनडाम ङा सो़,

मा खोत्‍लेडाम डोक्‍पु माम्‍चु़नीका मेरामलाई सोनुङमा बनेबोमी।”

६ माम्‍चु़नीका सामा सामामिमकाम मु़चु़मिमकु नङ र्‍यामिमा जु़ल्‍मी,

मा मे खोत्‍लेलाई सियोनडा बाट्‍पा र्‍वाक्‍साका नङ र्‍यासी। सेला

७ मेर्मिम छो़म्‍मी मा काम्‍सो बोमी,

“आकीमा खोत्‍ले जि ने सियोनलामका रो।”

a 

८७:२ सियोन पोप्‍चङडला यरुशलेम शहर बु।

ख्‍लो़ला सो़म्‍सिमु लागि सो़म्‍दी

योङलेम सीपाकाम लागि कोरह दोचो़का र्‍याक्‍तु़म काम्‍सो। महलत-लिन्‍नोतa होङङा एज्रीडाम हेमानकु मस्‍किलb काम्‍सो

८८

१ यहोवे माम्‍चु़नी, आमा सेल्‍पा,

गो नेम्‍तोम गानीलाई सो़म्‍दी बेउ,

सिन्‍था गो इनीमा ङादोडा रोङु।

२ आमा सो़म्‍दी थो़नी,

ख्‍लो़मुकाम लागि न सोक्‍साका आमा सो़म्‍दी थो़नी।

३ गोडला आकोम हापा दु़खामिम रोक्‍ताम बु,

आमा साम ब्‍यामुङा खाप्‍डु़म बु।

४ सिमुखापा वाङमिम मु़चु़मिम होङङा गो दु़म्‍ङोडोम बु,

आमा खोत्‍ले सो योमु दु़म्‍स्‍तु़म बु।

५ गो सिप्‍खामिमकु थेतेडा घ्रोङ्‌सिङ्‍डोम होप्‍माम बु,

सु़लु़मगोयु़ झार्ल्‍याक्‍पा सिप्‍खा होप्‍माम दु़म्‍ङोडोम बु,

गानी ने गोलाई हेल्‍लो मेमिम्‍पा बेसाका प्‍ल्‍वाङ्‍डिनी,

मा इनीमा थेर्मा-थेर्सीडाम होनोवा बेङ्‍डिनिम बु।

६ गानी गोलाई सु़लु़मकु खोत्‍लेडाम तुकुम्‍चिम

मा घ्‍लु़म्‍पा पोलु़मगोयु़ घ्रोङ्‌डिनिम बु।

७ बमु मेचापा बेसाका इनी छोक्‍चो गो गोडला बुक्‍निम बु,

मा मेरामकु बाबारिमका आ साम पे-पेयिक्‍तु़म बु।

८ कोङसो़ बाच्‍चोकोम आमा ङोप्सो़लाम वो फ्वाङ्‌डिनिम बु,

मेर्मिमका गोलाई घ्राम्पा दु़म्बेट्‌ङिडिनी।

गो पेरगोडा हुङ्डोम बु,

मा गो स्वामु मेचापा दु़म्ङोडोम बु।

९ ख्राप्डा ख्राप्डा आमा मिक्सी ब्लाम-ब्लामया दु़स्ताम बु,

ए यहोवे, हेल्‍लो लोवो गानीडा आ दु़खा ब्‍लाट्‍पु,

मा गानीडा गो आमा ल्वा कोक्साका सो़म्दी बेउ।

१० हाम गानी सिपामिमकाम लागि इनीमा यु़मखारीमिम रेम्बोनी?

हाम मे सिपामिम बमिमा इनीमा नङ कोमी मा? सेला

११ हाम सु़लु़मगोयु़ इनीमा रिखामकु दुथाम सो़मी मा?

डे पुयु़लुक्पा खोमडा गानीडा थो़रलु़इमिमकु दुथाम सो़मी?

१२ मे तुकुम्चिमडा इनीमा यु़मखारीमिम रेम्बेसी मा?

जो़पा न-गोनुङमा इनीमा खारी प्ल्वामु दु़म्मा नेब्दीडा रेम्बेसी मा?

१३ लावो ए मिप्रङमा, गोलाई ख्लो़ङिनी र्‍वाक्साका गो सो़म्दी बेउ,

हेल्‍लो लोवो नेम सोसोकाङा सो़म्दी बेउ।

१४ ए यहोवे, हेङा गोलाई मेद्ववाङिनी?

इनी ङाली हेङा गोडाम थनिमिम?

१५ स्वालादुलो आथामङा गो दु़खा इम्तोङा बेउ,

मा आथा ने आ साम ब्‍यामुङा खाप्‍डु़म बु।

गो गानीडाम छो़म ङिङ्डोम बु,

मा ङाली डक्थाक्पु।

१६ इनीमा छोक्चो गोडला हाट्‌निम बु,

ङिमलु़पा इनीमा छोक्चोका गोलाई पुयु़लुबेट्‍ङिडिम बु।

१७ हेल्‍लो लोवो होङकोर्माका खिर्थाङिमिम होङङा दु़म्‍ङोडोम बु।

गोलाई ने खोत्लेलामका मेरामका हुम्थाङी।

१८ कोङसो़ बाच्‍चोकोम आमा ङोप्सो़ नुङ द्‍वादिबुङ मु़चु़डाम वाङ बेङ्‌डिनिम बु,

आथा ने तुकुम्चिम कोङङा आमा ङोप्सो़ दु़स्ताम बु।

a 

८८:० महलत लिन्‍नोत र्‍वाक्‍मा, “मिरो़मडा दु़म्‍पा दु़खा” सो़मोरीका लु़प्‍डु़मा र्‍वाप्‍डा सिमुखापा दु़खा।

b 

८८:० मस्किल र्‍वाक्मा ने काम्‍सोलामका नेप्‍चीनुङमा सीसि ग्‍वाक्‍पा लु़म्‍ला।

दाऊदनुङ माम्‍चु़नीका याचे जेम्‍डिम मा इस्राएलका दु़खा ल्‍वामु

एज्राडाम एतानकाम मस्‍किलa

८९

१ ए यहोवे, गो हेल्‍लो लोवो बोनिमिम बुनिनिमम रिखामकु दुथाम काम्‍सो बेउ,

गानी थो़रलु़मु घ्रेट्‍पा बुनी र्‍वाक्‍पा ल्‍वा गो खोत्‍ले चो़-चु़सु़मिमनुङ र्‍वाङु।

२ गो चक्‍पु, इनीमा रिखाम हेल्‍लो लोवो दु़महोम बु,

मा इनीमा थो़रकाम खारीमिम धामु होप्‍माम मेदोपा दु़म।

३ गानी र्‍वानी, “गो छेट्‍त्तोम मु़चु़नुङ कोले सो़र ख्रेप्‍तोम बु।

गो त्‍वाकु डु़ल्‍चो़ दाऊदनुङ याचे जेङ्‍डोम बु।

४ ‘इमा चो़-चु़सु़गोडाम कोले हेल्‍लो लोवो हप दु़म्‍मिम बु,

गो इमा दोचो़लाई हेल्‍लो लोवो गेपुमा जु़लु’।” सेला

५ यहोवे! गानी बेन्‍निम सु़का वो बोमु मेचापा खारीकु दुथाम पाह्रीका काम्‍सो बु़,

गानी थो़रलु़मु घ्रेट्‍पा बुनिमिम ल्‍वाकु दुथाम इनीमा सेपा मु़चु़मिमका काम्‍सो बोमी।

६ यहोवे! पाह्रीला गानी होप्‍माम सु़ वो मिबु,

पाह्रीलाम सामनुङमामिमगोडाम

गानी कोत्तिम सु़ वो मिबुमी।

७ सेपा मु़चु़मिमकु घ्रो़म्दीडा गानीलाई डोक्‍पु मिम्‍निमी,

मेर्मिम खोत्‍लेका इनीमा ङिम जु़ल्‍मी।

८ ए यहोवे, खोत्‍लेडाम डोक्‍पु माम्‍चु़नी, गानी होप्‍माम यु़मनुङमा सु़ वो मिबु,

यहोवे, खोत्‍ले ल्‍वाडा गानी थो़रलु़इमिम बुनी।

९ यु़मका देम्‍पा दिरिदिनडला गानी साखाम थो़नी,

मेरामकाम न मान्‍थिम होप्‍माम दिरिदिनकु बाबारिममिम गानी वाय दु़म्‍बेनी।

१० गानी ङिमलु़पा हादीबारामिमलाई डोक्‍पु यु़मका सो़बेट्‌निमी,

इनीमा स्‍वाक्‍चिमोमिमलाई यु़मुनुङमा ल्‍वाका स्‍याकारिट्‍नी।

११ पाह्री इनीमाङा मा सुबु वो इनीमा ङा सो़,

गानी सु़म्‍दिसेर नुङ मेसिन्‍डा बाट्‍पा खोत्‍लेम थोक बनेबेन्‍नी।

१२ जेजु नुङ रायला गानीङा प्रङ्‍नी,

तबोर नुङ हेर्मोन पोप्‍चङमिमका नभ्रसिक्‍तो इनीमा काम्‍सो बोमी।

१३ गानी हाङको यु़मनुङमा बुनी!

इनीमा सो हाङको डोक्‍पु ब!

इनीमा जो़प ल्‍वा गेले कोस्‍ताम बु।

१४ न-गो जो़पा नुङ नियाडा इनीमा साखामकु जग गट्‌निम बु,

इनीमा खोत्‍ले खारीडा रिखाम नुङ थो़रकु ल्‍वा रेम्‍बेसी।

१५ मेर्मिम मु़चु़ जिनुङमा सो़,

उहेमका इनीमा नङ कोमु सीसिम्‍डिम बु।

ए यहोवे, मेर्मिम मु़चु़मिम हाङको गेर्सिक्‍पा बुमी,

उहेम इनीमा दिदामकु ओलडा लाम्‍दिपा बुमी।

१६ इनीमा नङडा मेर्मिम नेम्‍तोम नभ्रसिमी,

मा इनीमा दिदामकाम नङ कोमी।

१७ हेङालोने गानीङा मेर्मिमकु यु़म नुङ यु़म-झ्‍वाक्‍सी बुनी,

इनीमा त्‍वाकु रिखामका गुकुलाई घ्‍ल्‍वाबेन्‍किनी।

१८ ए यहोवे, गुकुलाई बोपा-थार्पा वाजो इनीमा ङा,

ए सेपा माम्‍चु़नी, इस्राएलडाम आकीमा हप इनीमा ङा!

दाऊदनुङ माम्‍चु़नीका याचे जेम्‍डिम

१९ हापा थारी ङादो कोखेप गानी सेपा मु़चु़मिम नुङ माम्‍चु़नी पेललाम जेन्‍नी,

मा इनीमा त्‍वाकु थो़र लु़न्‍निम मु़चु़मिमनुङ सो़न्‍नी,

“गो कोले जो़पा खारी बेपा सिपाहीलाई यु़म ग्वाक्‍तोम बु,

गो मु़चु़मिमकु थेतेलाम छेत्तोम कोले मु़चु़लाई हप गन्‍पा गन्‍खोपडला गट्‍तोम बु।

२० गो त्‍वाकु डु़ल्‍चो़ दाऊदलाई

सेपा तेलका क्लक्‍साका हप थुत्तोम बु।

२१ हेल्‍लो लोवो आमा यु़म मेरामनुङ दु़म,

आमा यु़मका मेराम हापा सोनुङमा दु़म।

२२ मेरामकु स्‍वाक्‍चिमोमिमका मेरामलाई हेल्‍लो वो घ्‍ल्‍वामु मेचाम्‍मी,

रु़चो़मिमका मेरामलाई हेल्‍लो वो सो़बेन्‍मु मेचाम्‍मी।

२३ गो मेरामकु कोर्थो़लाम बक्‍पामिमलाई देन्‍दे ग्‍वाक्‍पु,

मा मेरामलाई घ्राम्‍पा खोत्‍लेलाई सेट्‍पुमी।

२४ गो मेरामलाई रिखाम बेउ,

मा मेरामनुङ थो़रडा दु़म्‍ङुम बुङु,

गो मेरामलाई हेल्‍लो लोवो घ्‍ल्‍वापा बेउ।

२५ गो मेरामकु किब्‍दी भुमध्‍ये सागरसम्‍म बर्बेट्‍पु,

मा मेराम यूफ्रेटिस ब्‍लोकुसम्‍म रेथिट्‍पु।

२६ मेरामका गोलाई र्‍वा, ‘गानी आमा पाप नुङ माम्‍चु़नी,

आमा बोपा-थार्पा मा सेल्‍पा बुमी।’

२७ गो मेरामलाई आमा तोङदु़ चो़

नुङ सुबुडा खोत्‍लेडाम डोक्‍पु हप बनेबेउ।

२८ गो मेरामनुङ याचे जेङ्‍डोम ल्‍वा हेल्‍लो लोवो बेउ,

मा मेरामनुङ गो सो़र ख्रेप्‍तोम हेल्‍लो लोवो दु़महोम बु,

२९ मेरामकु चो़-चु़सु़मिमगोडाम ङा हेल्‍लो हप दुम्‍बेट्‍पु,

मेरामकु दोचो़ धामु होङङा हेल्‍लो लोवो दु़म्‍होम बु।

३० “लावो मेरामकु चो़-चु़सु़मिमका आमा डु़म्‍ला होम्‍साका मेदोमिवा माला

मा गो र्‍वाङुमिम होङङा उनी बासी दोसीडा मेबामिवा माला

३१ मा मेर्मिमका आमा सीसिडा न मेसोक्‍मिवा माला

आमा लु़म्‍ला मेथो़मिवा माला

३२ मेर्मिमकु छु़लकाम लागि गो देन्‍दे ग्‍वाक्‍पुमी,

मा मेर्मिमकु मेजो़पा खारीकाम लागि दु़खा ग्‍वाक्‍पुमी।

३३ लावो गो दाऊदलाई रिखाम बोमु मेडिट्‍पुवा,

मा गो मेरामनुङ याचे जेङडोम मेबेसाका मेडिट्‍पु।

३४ गो मेरामनुङ बेउतोम सो़रख्रेप्‍सी त्‍वाका मेफालु

मा मेरामनुङ याचे जेङ्‍डोम ल्‍वा कोले वो मेख्‍लो़सी।

३५ गो त्‍वाकु सेपा नङडा हेल्‍लो लोवो दु़म्‍पाम बाट्‍पा याचे जेङ्‍डोम बु,

मा गो हेल्‍लो लोवो दाऊदनुङ लिमा मेजेङु।

३६ मेरामकु दोचो़ हेल्‍लो लोवो दु़महोम बु,

मा नेम्‍सुङ मेदाम्‍मिमसम्‍म गो मेरामकु किब्‍दी बोपु-थार्पु।

३७ धामुला ख्‍लो़मु हेल्‍लो लोवो दु़म र्‍वाक्‍साका थो़रलु़इमिम होङङा

गो याचे जेङ्‍डोम ल्वा हेल्‍लो वो मेदाम।” सेला

हप सो़ट्‌मिडिम दु़खा सो़म्‍दी

३८ लावो गानी त्‍वाकाङा थुट्‌निम हपडाम इनी छोक्‍चो बक्‍ताम बु,

गानी मेरामलाई मेरनिवा मा ङेट्‌निम बु।

३९ गानी त्‍वाकु डु़ल्‍चो़नुङ याचे जेन्‍निम ल्‍वा मेबेनिवा,

मा उमा मुकुट फुर्कुडा बोक्‍साट्‌निम बु।

४० गानी उमा शहरकु भोम्‍बेलमिम फाल्‍साट्‌निम बु,

मा उमा ब्रोलुङमिम फाफाल्‍तेर्साट्‌निम बु।

४१ मेराम लाम्‍दी दु़म्‍तो लक्‍पामिम खोत्‍लेका उमा सोजाम मोजाममिम खुम्‍सामी,

मा खोत्‍ले साउखोरेमिमका गुलाई सेम्‍ला बेन्‍मी।

४२ गानी उमा स्‍वाक्‍चिमोमिमका मेरामलाई घ्‍ल्‍वापा दु़म्‍बेट्‍निमी,

मा मेर्मिमलाई गेर्सी बेट्‌निमी।

४३ गानी उमा कातु़रु़कु या सेन्‍साट्‍नी,

मा क्वाल्‍बाडा सो़पा दु़म्‍बेट्‍नी।

४४ साखाम थो़पा उमा डु़लु़म्‍चो़ गानी रोट्‌निम बु,

मा हप गन्‍खोपडा गन्‍पा उमा खोम क्‍वायु़ घ्रोन्‍साट्‌निम बु।

४५ उ स्‍वाला दुलोङा गानी गुलाई ङावा दु़म्‍बेट्‌निम बु,

उमा नो़-कल पार्साट्‍निम बु। सेला

सेल्‍सिमुकाम लागि सो़म्‍दी

४६ ए यहोवे, हाम हेल्‍लो लोवो गानी त्‍वापलाई थनिमा जु़ल्‍थनी?

हाम्‍सिसम्‍म इनीमा छोक्‍चो मु होङङा वावोम बुमिम?

४७ मु़चु़ कति धु़पा थारीसम्‍म कोङङा नु़मु चाप्‍सु़ र्‍वाक्‍साका मिम्‍नी,

गानी गुकुलाई सिपामा लक्‍पा मिरो़मडा नु़मु ग्‍वाक्‍तिकिनिम बु।

४८ हेल्‍लो वो मेसिसाका बाट्‍पा ने सु़ बु मा?

सिमुलाम घ्ल्‍वासाका वाङ दु़म्‍मु चापा ने सु़ बु मा? सेला

४९ ए ङाचो़, गानी ङादो बेन्‍निम छो़म डोक्‍पु इनी रिखाम बा मा?

गानी दाऊदनुङ जेन्‍निम थो़रलु़इमिम याचे बा मा?

५० गो इनीमा डु़ल्‍चो़काम नो़-कल लस्‍ताम बु,

थो़र मेबेपामिमकु वाइतो गो छो़म इम्‍तोम बु मेराम मेप्‍ल्‍वानी।

५१ ए यहोवे, इनीमा स्‍वाक्‍चिमोमिमका गानी थुट्‌निम हपकु नो़-कल पार्सामी,

बान्‍ते ल लोवो मेर्मिमका गुलाई सेम्‍ला बेत्तो रिम्‍सामी।

५२ यहोवेकु नङ हेल्‍लो लोवो कोसिनु़!

आमेन! आमेन!

a 

८९:० मस्किल र्‍वाक्मा ने काम्‍सोलामका नेप्‍चीनुङमा सीसि ग्‍वाक्‍पा लु़म्‍ला।

ब्‍लनोम खण्‍ड (९०–१०६)

हेल्‍लो लोवो बाट्‍पाम बाट्‍पा माम्‍चु़नी नुङ पुयु़लुक्‍पा मु़चु़

माम्‍चु़नीकु लाले-पाङके बेपा मोशाकु सो़म्‍दी

९०

१ ए यहोवे, माकेम बेप-पापलो आथाम

दिफुम चो़-चु़सु़सम्‍म ङा गानी गुकुनुङ दु़म्‍नी।

२ गानी पोप्‍चङमिम मा ओ सु़म्‍दिसेरलाई बनेबोमु ङादो

गानी हेल्‍लो लोवो बाट्‍पाम बाट्‍पा माम्‍चु़नी बान्‍नी,

मा सु़म्‍दीमोडाम वो ङादो आथाम

हेल्‍लो लोवो बाट्‍पाम बाट्‍पा माम्‍चु़नी बुनी।

३ मु़चु़ हेप्‍माम बाइडा, मे होप्‍माम दु़म्‍मुलाई गानी ख्‍लोनिमी,

गानी र्‍वानी, “ए मु़चु़नी, क्‍वायु़ङा ख्‍लोसिट्‍नी।”

४ को धु़मसङ थ इनीमा लागि कोलेम हेप्‍माम सो़,

मेराम लक्‍ल्‍याक्‍पा थारी बास्‍ताम होप्‍माम,

सिन्‍थाम कति धु़पा थारी होप्‍माम कोङङा सो़।

५ कोरोका कुर्तिकिम होङङा गुकुलाई गानी लकिनी,

आकीमा जुनी ङिमा होप्‍माम कति धु़पा बु।

नेमछेछेडा ल्‍याक्‍पा जेममिम होप्‍माम गुकु बुकु,

६ नेमछेछेका तितिर्या बडु़मा नेम्‍थाका सा, मा सि।

७ इनीमा छोक्‍चोका गुकु पुयु़लुकु़,

रु़प्‍चु़मो लोक्‍पा इनी छोक्‍चोडा गुकु छो़म ङिकु।

८ गानी आकीमा छु़ल त्‍वाकु ङादोडा रेम्‍बोनी,

गुकुगोडा थसिक्‍पा छु़ल इनीमा ङादोडा रेम्‍बोनी।

९ इनीमा छोक्‍चोका आकीमा आयु छु़ब्‍डु़,

कोखेप ओसु़म बेम्‍मा होङङा आकीमा साम योमा लल्‍या।

१० गुइ येत धु़म थसम्‍म नु़इ हापा सोनुङमा बुइ माला

लेत धु़म थ कोति नु़इ डे?

लावो मेर्मिमका गुइलाई दु़खा नुङ मिम्‍ताम सो़र्ताम कोङङा रेडु़।

जुनी दाला हुक्‍तो ल मा गुइ लस्‍लेडिमिम दु़म।

११ इनीमा छोक्‍चोकु यु़म सु़का चडु़म बु मा?

रु़प्‍चु़मो लोक्‍ल्‍याक्‍पा इनीमा छोक्‍चोका हेप्‍माम ङिम रेन्‍मु चाप्‍सु़, सु़का चडु़म बु?

१२ गुकुलाई सीकिनी, गुकु हालेम जेकु,

मा गुकु नेप्‍चीनुङमा दु़म्‍मु चाम्‍कुनु़।

१३ आथावो हालेमसम्‍म इनीमा छोक्‍चो बुहोम बु?

ए यहोवे, इनीमा डु़ल्‍चो़डला न-थो़म रेम्‍बेनी।

१४ नेमछे मेडे हेल्‍लो लोवो बोकिनिमिम रिखामका आकीमा नभ्रसी बेट्‍नी,

मा गुकु इनीमा काम्‍सो बोमु चाम्‍कुनु़,

मा आकी साम बुमिमसम्‍म नभ्रसिक्‍तो बुमु चाम्‍कुनु़।

१५ हालेम सम्‍म गुकुलाई दु़खा ग्‍वाक्‍तिकिनी,

मा हाङको थ गुकु दु़खा इम्‍तोको,

मेकोतिङा आकी नभ्रसिक्‍पा बेकिनी।

१६ इनीमा खारी इनीमा डु़ल्‍चो़मिमलाई रेम्‍बेट्‍नी,

मा इनीमा डोक्‍पु खारी मेर्मिमकु चो़-चु़सु़मिमकाडा रेम्‍बेसिनु़।

१७ आकीमा यहोवे, माम्‍चु़नी इनीमा दिदाम गुकुडला दु़म्‍नु़,

गुकु बोकुमिम खोत्‍ले खारीडा जि ग्‍वाक्‍किनी।

आच्‍छाङा आकीमा खोत्‍ले खारीडा जि ग्‍वाक्‍किनी!

माम्‍चु़नी इकीमा बोपा-थार्पा

९१

१ सु़-सु़लाई खोत्‍लेडाम डोक्‍पु यहोवेका बोट्‌मिडी थार्मिडिम बु,

खोत्‍लेडाम यु़मनुङमा यहोवेकु गोजु़डा मेर्मिम बुमी।

२ मेर्मिमका गुमीलाई र्‍वामु चाम्‍मी,

“गोलाई सेल्‍पा मा गोलाई बोपा-थार्पा गानी बुनी,

गानी आमा माम्‍चु़नी बुनी,

गो इनीमा थेर्मा-थेर्सीडा बुङु।”

३ गानालाई सो़ख्लीचो़कु पेरलामका गुमीका गेनामी,

मा खोत्‍ले साम फ्‍याक्‍पा सोमोरीलामका सेल्‍नामी।

४ गुमीका गानालाई त्‍वाकु लाप्‍तेरगोयु़ बोसाका जु़ल्‍नामी,

उनीमा मिक्सीलामडा गाना जो़होमका बुमु ल्‍वाना,

मा गुमी थो़रलु़इमिम बुमिमिमका गानालाई गेसाका सेल्‍नामी।

५ सिन्‍था कोचोत्ति ङिमुका लो़दाम्मु

नुङ नेम्‍पु हुट्‍पामा रोक्‍पा नो़प्‍लीडाम ङिमु मेबासी।

६ तुकुम्‍चिमडा फोन्‍सिक्‍पा लामासाम

मा नेम्‍फु साम फ्‍याक्‍पा मेजो़पा ल्‍वामिमडाम ङिमु मेबासी।

७ इमा फार्डा को धु़मसङ झार्मी,

मा होनो आथो़ को धु़म सङसङ झार्मी,

लावो गाना ने हे वो मेदु़म्‍ना।

८ न-गो मेजो़पामिमका हेसाका देन्‍दे ल्‍वामी,

मेराम गाना इ त्‍वाकु मिक्‍सीकाङा ल्‍वाना।

९ यहोवेलाई गाना त्‍वाकु बाखोप बनेबेन्‍नाम बु,

खोत्‍लेडाम डोक्‍पु ङाचो़लाई त्‍वाकु बोपा-थार्पा बनेबेन्‍नाम बु।

१० मेम्‍मिमका गानाडला हाम वो ङिमलु़पा थारी मेरो,

मा इमा नेम फारबाडे मेजो़पा ल्वामिम मेरो।

११ मेम्‍मिमका गाना बान्‍ते लना लोवो बोपा-थार्पा

त्‍वाकु पाह्रीचो़लाई माम्‍चु़नीका गानानुङ थु़र्मी।

१२ मेर्मिमका इनीमा खेल लुङडला मेथेम्‍सिनु़ र्‍वाक्‍साका

उनीमा ल्‍वाका येम-येमङा झेनामी।

१३ गाना धेन्द्रामिम नुङ ब्‍लोमिम खेलका ब्ला-ब्ला देम्‍नामी,

ङिमलु़पा धेन्‍द्रामिम नुङ साबे ब्लोमिम खेलका ब्‍ला-ब्‍ला देम्‍नामी।

१४ माम्चु़नीका र्‍वामी, “सु़का गोलाई रिखाम बोङिमी,

मेर्मिमलाई गो सेल्‍पुमी,

सु़का गोलाई यहोवे र्‍वाक्‍साका

उनी न-गोलाम मिम्‍ङिमी,

मेर्मिमलाई गो बोपु-थार्पुमी।

१५ मेर्मिमका गोलाई सो़म्‍दी बोमिलो मेर्मिमकु सो़म्‍दी

गो थोउसाक्‍पुमि मा र्‍वामिमिम बेउसाक्‍पुमी,

मा मेर्मिम दु़खाडा दु़म्‍मिलो गो मेर्मिमनुङ दु़म्‍ङु,

मा गो मेर्मिमलाई सेल्‍पुमी मा गेले कोक्‍पुमी।

१६ गो मेर्मिमलाई हापा दु़पा आयु ग्‍वाक्‍पुमी, मा सेल्‍पुमी।”

माम्‍चु़नीकु कोमु काम्‍सो

ङेम्‍सिमु-नेमकु कोले काम्‍सो

९२

१ ए यहोवे, खोत्‍लेडाम डोक्‍पु माम्‍चु़नी, गानीलाई आलासो़ ग्‍वामु

मा डोक्‍पु मिम्‍साका इनीमा काम्‍सो बोमु हाङको जो़पा ल्‍वा बु।

२ नेमछे मेडेम इनीमा रिखाम सो़त्तो काम्‍सो बेउ,

सिन्‍था गानी थो़रलु़इमिम बुनी र्‍वाक्‍साका सो़उ।

३ इनीमा नङ कोक्‍तो तुङना डु़पु,

मा कामसोरकु जो़पा लो़लामडा इनीमा सो़रलोले बेउ।

४ ए यहोवे, इनीमा यु़मनुङमा खारीका गोलाई नभ्रसी ग्‍वाङी।

गानी हाम बेन्‍नी, मेरामका गो गेर्सी द्‍वाङु मा काम्‍सो बेउ।

५ ए यहोवे, इनीमा खारीमिम हाङको डोक्‍पु बु,

गानी मिम्‍निमिम ल्‍वा हाङको जो़पा बु।

६ ओराम ल्‍वा कोले नेप्‍ची मान्‍थिमका थेसिथेन्‍मु मेचाप्‍सु़,

मा कोले ओथो़रका थेसिथेन्‍मु मेचाप्‍सु़।

७ रु़चो़मिम जेमलुङ होङङा बर्मु चाम्‍मी,

मा रु़चो़मिम जो़पा-नु़पा दु़म्‍मु चाम्‍मी,

लावो मेर्मिम दिफुवा खोत्‍ले पुयु़लुमी।

८ हेङालोने यहोवे गानी हेल्‍लो लोवो खोत्‍लेडाम डोक्‍पु बुनी।

९ गुकु चकु इनीमा कोर्थो़लाम बक्‍पामिम सिमी,

मा खोत्‍ले रु़चो़मिम आच्‍छाङा सो़मी,

रु़चो़मिम खोत्‍लेलाई ख्लुम्‍सोमी।

१० गानी गोलाई सो़ब्‍दीडाम बेनोकाम कोतिङा सो ग्‍वाङ्‍डिनिम बु,

गानी गोलाई छो़म जिका साट्‌ङिडिनिम बु।

११ आमा स्‍वाक्‍चिमोमिम सो़ड्‌मिडिम गो ल्वाउतोम बु,

मा कोर्थो़लाम बक्‍पामिमकु दु़खा सो़म्‍दी थो़उतोम बु।

१२ जो़पा न-गोकाम मु़चु़मिम खजुरकु दक्‍सा होङङा जो़पा-नु़पा दु़म्‍मी,

मा लेबनानडाम देवदारू होङङा बर्मी।

१३ मेर्मिम यहोवेकु नेमडा ख्‍लिम्‍मा दक्‍सामिम होङङा दु़म्‍मी,

मा मेराम इकी माम्‍चु़नीकु सो़रनेमडा बर्तो डोक्‍पु दक्‍सा दु़म्‍मी।

१४ मेराम हेल्‍लो लोवो गिगिम रेप्‍डिलोवो छो़म जो़पा बुहोम बु,

मा हापा उ दु ल लोवो मा सिडु़मिम बु।

१५ मेर्मिमका र्‍वामी, “यहोवेका जो़होमका निया बोमी,

गुमी आमा बोपा-थार्पा दिप्‍लुङ,

गुमीडा मेजो़पा ल्‍वा हाम वो मिबु।”

माम्‍चु़नी हप

९३

१ यहोवे हप बुमी,

गुमीका यु़म नुङ यु़म-झ्‍वाक्‍सी ब्‍ल्‍वासिम्‍डिम बु।

सुबुकु जग छङसाका गट्‍मा बु,

मा होनो आथो़ बोमु मेझाम।

२ ए यहोवे, इनीमा साखाम थो़पा गन्‍खोप

सु़म्‍दीमोलो आथामङा जो़होमका छङसाका जु़ल्‍मा बु,

सु़म्‍दीमोडाम ङादोङा गानी बान्‍नी।

३ ए यहोवे, डोक्‍पु दिरिदिनका घ्‍लु़म्‍पा गोयु़लाम लो़लाम ख्‍लु़कु़,

कुकु बाबारिम डोक्‍पु लो़लामका क्रुमी।

४ डोक्‍पु दिरिदिनकु क्रुक्‍सीडाम वो,

दिरिदिनकु बाबारिमडाम वो,

छो़म डोक्‍पु यु़मुनुङमा दु़म्‍साका

खोत्‍लेडाम येप्‍पा खोमडा यहोवेका साखाम थो़मी।

५ ए यहोवे! इनीमा मु़लु़मिम होनो आथो़ मेदु़म्‍पा बु,

मा इनीमा सो़रनेम आच्‍छाङा हेल्‍लो लोवो सेपा बु।

माम्‍चु़नी खोत्‍लेकाम निया बेपा

९४

१ ए यहोवे! गानी देन्‍दे ग्‍वाक्‍पा माम्‍चु़नी,

गानी आमालाम फुली चार्पा माम्‍चु़नी बुनी,

इनीमा यु़म-झ्‍वाक्‍पा नियाकु ओल रेम्‍बेट्‍नी।

२ गानी खोत्‍ले मु़चु़मिमकाम निया बेपा बुनी,

बक्‍नी मा डोक्‍पु ल्‍वा बेपामिमकाम हेप्‍माम खारी बु,

मेप्माम ङा हाम ग्वामुबासी मेङा मेर्मिमलाई ग्‍वाक्‍नी।

३ हाम्‍सिसम्‍म रु़चो़मिम नभ्रसिक्‍साका बुमु ल्‍वामी?

हाम्‍सिसम्‍म यहोवे?

४ हाम्‍सिसम्‍म छु़लचो़मिमका डोक्‍पु ल्‍वा बेसाका

त्‍वाकु छु़लडा नो़ डोक्‍पु बोमु ल्‍वामी?

५ ए यहोवे! मेर्मिमका इनीमा मु़चु़कु बुइडला देम्‍मी,

इनीमा मु़चु़मिमलाई दु़खा ग्‍वामी।

६ मेर्मिमका अर्दोमेमिम,

मा रेचु़कुपा रेचो़कुमामिमलाई सेन्‍मी,

मा वाङमी नेब्‍दीलाम रोक्‍पामिमलाई सेन्‍मी।

७ मेर्मिमका र्‍वामी, “यहोवेका गुइलाई मेल्‍वासामी।

इस्राएलडाम माम्‍चु़नीका गुइडला न मेसोमी।”

८ आमा मु़चु़नी! हेसाका गानी आरेप्‍माम

नेप्‍ची मान्‍थिम नुङ थेसिमेथेट्‍पा दु़म्‍निमिम?

हाम्सि गानी थेसिथेट्पा दु़म्निमिम?

९ माम्‍चु़नीका इकी नोफ्‍ला बनेबेम्डी,

हाम गुमीका मेथो़मी मा?

गुमीकाङा इकी मिक्सी बनेबेम्‍डी,

हाम गुमीका त्‍वाकाङा मेल्‍वामी मा?

१० गुमीका सामा सामामिमलाई ख्‍र्‍वामी,

हाम गुमीका मेर्मिमलाई देन्‍दे मेग्‍वामी मा?

गुमी खोत्‍ले मु़चु़लाई सीपा बुमी,

हाम उनीमा त्‍वाकाम नेप्‍ची मिबु मा?

११ यहोवेका मु़चु़मिमका हाम मिम्‍मी मेराम चमी,

मेर्मिमकु मिम्‍सी हाम ना हामकाम बु र्‍वाक्‍पा वो गुमीका चमी।

१२ ए यहोवे, मेराम मु़चु़ जिनुङमा सो़,

उहेमलाई गानी सीनि-चेनी,

मा उहेमलाई गानी इनी त्‍वाकु सिजेम सीनी।

१३ गानी मेरामलाई दु़खा थारीका वो नभ्रसिक्‍साका बुमु ग्‍वाक्‍नी,

उहेम थारीसम्‍म रु़चो़मिम हुपा पोलु़म मेधासी।

१४ यहोवेका त्‍वाकु मु़चु़लाई मेङेन्‍मी,

सु़-सु़ मु़चु़मिम उनीमा बुमी,

गुमीका मेर्मिमलाई मेडिन्‍मी।

१५ निया दु़म्‍पा खोमडा आथावो निया ल्‍वासी,

मा खोत्‍ले न-गो जो़पा मु़चु़मिमका मेराम ल्‍वाडा गेर्सी द्‍वामी।

१६ रु़चो़मिमकु कोर्थो़लाम गोनुङ सु़ येम्‍सीमिम?

मेजो़पा खारी बेपामिमकु कोर्थो़लाम सु़का गोलाई ख्‍लो़ङिमिम?

१७ यहोवेका गोलाई मेख्‍लो़ङिमिवाम माला ने

गो दालाङा सिमु खादीयु़ रोक्‍थिट्‍ङुवा।

१८ गो र्‍वाङ्‍डो, “गो झार्तोङा बेउ,”

लावो ए यहोवे! गोलाई इनीमा रिखामका झेट्‍ङिडिनी।

१९ उहेम-हेम थारीका गोलाई मिम्‍ताम सो़र्ताम रो,

गानी गोलाई नभ्रसी ग्‍वाङिडिनी मा गेर्सी बेट्‍ङिडिनी।

२० हाम रु़चो़ साखामचो़ गानीनुङ दु़मु चाप्‍सु़ मा?

उहेमका उमा त्‍वाकु मुलु़लामका वाङमिमलाई दु़खा ग्‍वाकु़,

मेराम गानीनुङ दु़मु चाप्‍सु़ मा?

२१ मेरामका जो़पा मु़चु़मिमकु कोर्थो़लाम मेजो़पा ल्‍वा बु़,

मा मुमा मान्‍थिमलाई सेन्‍मु देन्‍दे ग्‍वाकु़,

मेरामनुङ इनीमा हाम वो ल्‍वा मेघ्रो़म।

२२ लावो आमा माम्‍चु़नीका गोलाई बोङिमी-थार्ङिमी,

यहोवे गो रिम्‍सिक्‍पा दिप्‍लुङ बुमी।

२३ गुमी आमालाम फुली चार्पा माम्‍चु़नी,

गुमीका मेर्मिमलाई उनी त्‍वाकु मेजो़पा खारीकाम लागि देन्‍दे ग्‍वामी,

यहोवे इकीमा माम्‍चु़नीका मेर्मिमलाई पुयु़लुमी।

माम्‍चु़नीकु नङ कोमु नुङ उनीमा सिजेम होङङा बोमु काम्‍सो

९५

१ रोक्‍नी, गुइ यहोवेकु नङडा गेर्सिक्‍तो काम्‍सो बिइ!

गुइलाई सेल्‍पा दिप्‍लुङलाई रेप्‍तो डोक्‍पु लो़लामका काम्‍सो बिइ।

२ आलासो़ र्‍वाक्‍तो उनीमा ङादोडा रोकी,

मा नभ्रसिक्‍तो उनीमा नङ कोक्‍पा काम्‍सो बिइ।

३ हेङालोने यहोवे यु़मनुङमा माम्‍चु़नी बुमी,

मा वाङमिम खोत्‍ले नो़प्‍मा नो़पमिमडाम वो डोक्‍पु हप बुमी।

४ खादीयु़म घ्‍लु़म्‍पा ना घ्‍लु़म्‍पा खोमममिम उनीमा ल्‍वाड्‍डा बु,

येप्‍पा ना येपा पोप्‍चङमिम वो उनीमा ल्‍वाड्‍डाङा बु।

५ त्‍वाकाङा प्रङ्‌मिडिम दिरिदिन नुङ सु़म्‍दिसेरडला गुमीका साखाम थो़मी।

६ रोक्‍नी, गुइ कुम्‍सिडिमा गुमीलाई सेव साडिमी।

गुइलाई प्रङ्पा यहोवेकु ङादोडा क्रचु़खुम बिइ।

७ गुमी इकीमा माम्‍चु़नी बुमी,

गुइ उनीमा मु़चु़ सो़,

उहेमलाई गुमीका रिखाम बोमी,

मेराम उनीमा भेन्‍दामिम सो़,

मा गुमीका मेरामलाई उनीमा जापाखोमडा क्रिमी।

गुमीका आनेप हाम र्‍वामी, मेराम थो़सा,

८ “इमा बेप-पापमिम मेरीबाडा

मा कोलेम मस्‍साहकु र्‍याङगो-र्‍याङगोडा

र्‍वाकिमिम मेथो़पा दु़म्‍मिडिम होप्‍माम गाना वो मेदु़म्सा।

९ गो बेउतोम खारी मेर्मिमका मेसिन्‍डा ल्‍वाम्‍डी लोवो,

मेर्मिमका आमा न छाम्‍मिडिम-छाम्‍मिडिमङा बेम्‍डी।

१० ब्‍ल धु़म थसम्‍म मेर्मिमडाम गो मेभ्रसिक्‍पा बाङ्‍डो,

मेम्‍मा गो र्‍वाङ्‍डो,

‘ओर्मिम हाङको मेजो़पा न-गोकाम!

ओर्मिमका आमा सिजेम होङङा मेबोमी।’

११ आ छोक्‍चो बक्‍तामका आरेप्‍माम याचे जेङ्‍डो,

‘गो ङेम्‍सिमु ग्‍वाक्‍पुमिम नेब्‍दीडा,

मेर्मिम हेल्‍लो वो हुमु मेल्‍वामी’।”

यहोवे खोत्‍लेडाम डोक्‍पु हप

९६

१ यहोवेलाई कोले लाले काम्‍सो बेनी,

ए खोत्‍ले सुबुचो़ नी, यहोवेकु नङ कोमु काम्‍सो बेनी।

२ यहोवेकु काम्‍सो बेनी मा उनीमा नङ कोक्‍नी,

गुमीका गुइलाई सेल्‍साड्‍डामिम बु र्‍वाक्‍साका

हेल्‍लो लोवो जो़पा-सेला थो़बेट्‍नी।

३ सामा सामालाई उनीमा यु़म-झ्‍वाक्‍सीकु दुथाम र्‍वाक्‍नी,

उनीमा ङाङाया दु़म्बेट्पा खारीमिम खोत्‍ले मु़चु़मिमलाई थो़बेट्‍नी।

४ यहोवे डोक्‍पु बुमी, उनीमा डोक्‍पु नङ कोमुका घ्रेट्‍पा बुमी,

खोत्‍ले नो़पमिमडाम हापा गुमीलाई डोक्‍पु मिम्‍मु बासी।

५ वाङमी खोत्‍ले नेब्‍दीडाम नो़पमिम ङाटा कोङङा सो़

लावो यहोवेका ने पाह्री प्रङ्‌मिडी।

६ यु़म-झ्‍वाक्‍सी नुङ जिका गुमीलाई साड्‍डु़मिम बु,

यु़म नुङ छो़म जो़पा बेसाका उनीमा सो़रनेम ब्‍ल्‍वाट्‍मा बु।

७ खोत्ले सामा सामाकाम मु़चु़मिमका यहोवेकाम नङ कोक्‍नी,

उनीमा जि नुङ यु़मखारीकु नङ कोक्‍नी।

८ यहोवेकु उनीमा यु़म-झ्वाक्पा नङ कोक्नी,

ग्वा-ग्वा लक्साका उनीमा सो़रनेमगोडा लक्नी।

९ खोत्‍लेडाम सेपा डोक्‍पु यहोवे रेम्‍बेम्‍सिमिलो गुमीलाई सेव साट्‍नी,

ए खोत्‍ले सुबुचो़ नी, उनीमा ङादोडा थरमाक्‍सी रुट्‍नी।

१० खोत्‍ले सामामिमलाई र्‍वाक्नी,

“यहोवे साखाम थो़पा बुमी,

ओ सुबु जो़होमका छङसाका गट्‍मा बु,

मा मेराम होनो आथो़ बोमु मेझाम।

गुमीका मु़चु़मिमकाम निया जो़होमका बोमी।”

११ सुबु नुङ धामुकाम नभ्रसिनु़,

दिरिदिन नुङ मेसिन्‍डाम खोत्‍ले साम बाट्‍पामिम गेर्सी द्‍वाक्नी।

१२ धेब्‍दे नुङ मेसिन्‍डा बाट्‍पा खोत्‍लेम थोककाम नभ्रसिनु़।

सो़ब्‍दीडाम धक्‍सामिमका गेर्सी द्‍वाक्‍तो डोक्‍पु लो़लामका काम्सो बोमिनु़।

१३ मेर्मिमका यहोवेकु ङादोडा काम्सो बोमी,

हेङालोने गुमी योमी, गुमी सुबुकाम निया बेप्डा योमी।

गुमीका सु़म्दिसेरडाम मु़चु़मिमकु जो़होमका निया बोमी,

मा मेर्मिमलाई गुमीका आच्छाङाकाम ल्वाडा निया बोमी।

जो़पा न-गोनुङमा माम्चु़नीकु साखाम

९७

१ यहोवे हपका साखाम थो़मी!

ए सुबु, गेर्सी द्‍वाक्‍नी!

दिरिदिनकु सो़प-सो़पमिम गेर्सी द्‍वाक्‍नी।

२ खासे नुङ तुकुम्‍चिमका गुमीलाई उर्मिडिम बु,

गुमीका जो़पा न-गोका निया नुङ साखाम थो़मी।

३ उनीमा ङादो-ङादो मु लक्‍तोङा बु़,

मा उनीमा कोर्थो़लाम बक्‍पामिम खोत्‍लेथो़म बुक्‍तु़र ख्‍याबेडु़।

४ गुमीका ब्‍ल्‍याक्‍ची ओम्‍बेन्‍मिलो सुबुडा ओल दो़,

सुबुका मेराम ल्‍वासु़ मा ङिमुका रु़डु़।

५ यहोवेकु ङादोडा सुबुडाम खोत्‍ले पोप्‍चङमिम

खिलाम योपा होङङा योमा ल।

६ पाह्रीका उनीमा जो़पा न-गोकाम खारीकु दुथाम सो़यु़,

मा खोत्‍ले सामामिमका उनीमा यु़म-झ्‍वाक्‍सी ल्‍वामी।

७ ङाटा सेव साट्‍पा खोत्‍ले मु़चु़काम क्रो़म लु़,

यहोवेकु ङादोडा खोत्‍ले नो़पमिमका उनीमा सो़रलोले बोमी।

८ ए यहोवे, गानी निया बोनिमिमका सियोनडा बाट्‍पा मु़चु़मिम गेर्सी द्‍वाम्‍डिम बु,

मा यहूदाडाम देल-देलमिम गेर्सिमी।

९ ए खोत्‍लेडाम डोक्‍पु यहोवे,

गानी खोत्‍ले सुबुडाम साखाम थो़पा बुनी,

गानी खोत्‍ले नो़प्मा-नो़पमिमडाम छो़म डोक्‍पु बुनी।

१० यहोवेलाई रिखाम बेपामिम खोत्‍लेका

मेजो़पा खारीलाई घ्राम्‍मिनु़,

हेङालोने गुमीका त्‍वाकु मु़चु़मिमलाई बोमी-थार्मी,

गुमीका रु़चो़मिमकु ल्‍वालाम वाङ बोमी।

११ जो़पा न-गोनुङमामिमडला ओल झ्‍वा,

मा जो़पा मु़चु़मिमकु नभ्रसी।

१२ ए माम्‍चु़नीकु न-गो होप्‍माम बेपानी,

यहोवेका बेम्‍डिम खारीडा गेर्सिट्‍नी,

उनीमा सेपा नङ गेले कोक्‍नी।

सेल्‍पा माम्‍चु़नीकु साखाम

काम्‍सो

९८

१ यहोवेलाई कोले लाले काम्‍सो बेनी,

गुमीका सो़मु वो मेझापा खारीमिम बेम्‍डिम बु।

उनीमा जो़प ल्वाका नुङ सेपा ल्वाका

सेल्सिक्पा खारी बेम्डिम बु।

२ यहोवेका उनीमा घ्ल्‍वासीकु दुथाम त्‍वाकु सामामिमलाई सीट्‌मिडी,

मा गुमीका उनीमा जो़पा न-गो सामा सामामिमगोडा रेम्बेम्डिम बु।

३ गुमीका इस्राएलीमिमलाई बेम्‍डिम रिखाम

नुङ आच्‍छाङा बेउ र्‍वाक्‍साका याचे जेम्‍डिम ल्वा मिम्‍मिडिम बु,

मेम्‍मा सुबुडाम खोत्‍ले मु़चु़मिमका

इकीमा माम्‍चु़नीका सेल्मिडिम ल्वा ल्‍वाम्‍डिम बु।

४ ए खोत्‍ले सुबुचो़ नी, नभ्रसिक्‍तो यहोवेकाम लागि काम्‍सो बेनी,

नभ्रसिक्‍पा काम्‍सो नुङ डोक्‍पु लो़लामका उनीमा नङ कोक्‍नी।

५ यहोवेकाम लागि छो़म भ्रपा लो़लामडा द्‍वाङकुम डु़प्नी,

६ भुम नुङ भेन्दाकु रङ होट्‍नी,

मा इकी डोक्पु हप यहोवेकु ङादोडा नभ्रसिक्‍पा ल्वा सो़नी।

७ दिरिदिन नुङ मेसिन्‍डा बाट्‍पा खोत्ले सामनुङमामिमका डोक्पु लो़लाम ख्लुक्नी,

सु़म्दिसेर नुङ मेसिन्डा बाट्पा खोत्लेका ङा।

८ ब्‍लोकुकु बाबारिममिमका फाम्‍ती डु़प्‍नी,

पोप्‍चङमिमका उनीमा ङादोडा नभ्रसिक्‍तो कोयोङा काम्‍सो बेनी।

९ मेर्मिमका यहोवेकु ङादोडा काम्सो बोमिनु़।

हेङालोने गुमी ओ सुबुडा निया बेप्डा योक्‍तोङा बोमी,

गुमीका जो़पा न-गोका सु़म्दिसेरडाम मु़चु़मिमकाम निया बोमी।

माम्‍चु़नी खोत्‍लेडाम डोक्‍पु हप

९९

१ यहोवेका साखाम थो़मी,

सामा सामामिम रुट्‍नु़।

गुमी करुबमिमकु थेतेडा गन्‍मी,

खोत्‍ले सुबु रुट्‍नु़मा बगेनु़।

२ सियोनडाम यहोवे डोक्‍पु बुमी,

खोत्‍ले सामामिमडला गुमी हापा डोक्‍पु बुमी।

३ खोत्‍लेडाम डोक्‍पु माम्‍चुनीकु नङ,

ङिम जु़ल्मु बासिक्पा उनीमा नङ,

खोत्‍लेका कोमिनु़।

गुमी सेपा बुमी!

४ हप यु़मनुङमा, गानी हाम जो़पा बु मेराम द्‍वानी,

गानी याकूबडला जो़होमका निया बेन्‍निम बु,

चोमिक्‍सी मेबेसाका जो़पा न-गो नुङ निया रेट्‌निम बु।

५ यहोवे इकी माम्‍चु़नीकु नङ कोक्‍नी,

उनीमा ङादोडा कुम्‍सिट्‌निमा सो़रलोले बेनी।

गुमी सेपा बुमी!

६ डु़म्‍लाचो़मिम गोडाम इनीमा मोशा नुङ हारून बाच्‍ची,

यहोवेलाई सो़म्‍दी बेपागोडाम कोले शमूएल बाइडा,

मेर्मिमका यहोवेलाई सो़म्‍दी बेम्‍डी,

मा गुमीका मेर्मिमकु सो़म्‍दी थो़म्‍डी।

७ गुमीका खासेकु थामलामका मेर्मिमनुङ जेम्‍डी,

गुमीका ग्‍वाम्‍डिम डु़म्‍ला नुङ गुमीका र्‍वाम्‍डिम रु़दु़म होङङा मेर्मिमका बेम्‍डी।

८ ए यहोवे, आकी माम्‍चु़नी,

गानी त्‍वाकु मु़चु़मिमकु ल्‍वा थो़न्‍नी।

गानी मेर्मिमलाई उनी छु़लकु देन्‍दे ग्‍वाक्‍नी,

लोवो गो पाचो ग्‍वाक्‍पा माम्‍चु़नी सो़ र्‍वाक्‍साका गानी मेर्मिमलाई रेम्‍बेट्‍नी।

९ यहोवे इकी माम्‍चु़नीकाम नङ कोक्‍नी,

मा उनीमा सेपा पोप्‍चङडा न-गोलाम लाले-पाङके बेनी।

यहोवे इकी माम्‍चु़नी सेपा बुमी!

आलाकाम काम्‍सो

१००

१ ए खोत्‍ले सुबुडाम मु़चु़नी,

डोक्‍पु लो़लामका यहोवेकु नङ कोक्‍नी।

२ नभ्रसिक्‍तो यहोवेकु सो़रलोले बेनी,

गेर्सी द्‍वाक्‍तो काम्‍सो बेत्तो उनीमा ङादोडा रोक्‍नी।

३ यहोवे ङा माम्‍चु़नी बुमी र्‍वाक्‍साका चक्‍नी।

गुमीकाङा गुइलाई बनेबेसाड्‍डामी,

मा गुइ उनीमाङा सो़, गुइ उनीमा मु़चु़,

मा उनीमा जाखोपडाम भेन्‍दा सो़।

४ उनीमा सो़रनेमकु लाम्‍चोकोडा आला-तोमानुङ हुनी,

मा उनीमा नङ कोक्‍तो देल्‍फुडा रोक्‍नी,

गुमीलाई आलासो़ ग्‍वाक्‍नी मा उनीमा नङ कोक्‍नी।

५ हेङालोने यहोवे दिदामनुङमा बुमी,

मा उनीमा रिखाम हेल्‍लो लोवो बुहोम बु,

हेल्‍लो लोवो गुमी थो़रलु़इमिम बुमी।

हपका याचे जेम्‍डिम

दाऊदकु काम्‍सो

१०१

१ गो इनीमा रिखाम नुङ निया कु काम्‍सो बेउ,

ए यहोवे, गो इनीमा काम्‍सो बेउ।

२ आमा बासी-दोसी मुमा मान्‍थिम दु़म,

गानी हाम्‍सी आमाडा रोनिमिम?

गो त्‍वाकु नेमडा सेपा बासी-दोसीडा बुङु।

३ मेजो़पा खारी गो हेल्‍लो वो मेजु़लु,

माम्‍चु़नीडाम होनोवा दु़म्‍पामिमकु खारी गो घ्राम्‍पु।

मेर्मिमनुङ आमा हाम वो र्‍वामु जेमु मिबु।

४ रु़चो़मिमडाम गो वाङ बुङु,

मा मेजो़पा खारी बेपामिमनुङ गो हाम वो मुलु़ मेबेउ।

५ वाङमिमकु दुथाम चो़पा बेसाका मुमा बेट्‍पामिमलाई गो ख्‍लुक्‍सोट्‍पुमी,

डोक्‍पु लिसिक्‍पा नुङ र्‍वाकिमिम मेथो़पा मु़चु़लाई मेइम्‍पुमी।

६ माम्‍चु़नीडा थो़रलु़म घ्रेटपामिमलाई गो द्‍वाक्‍पुमी,

मा मेर्मिमलाई आमा ओगानेमडा बुमु ग्‍वाक्‍पुमी।

उहेमका आच्‍छाङा जो़पा खारी बु़,

मेरामका आमा लाले-पाङके बोमु ल्‍वासु़।

७ लु-फेले बेपा मु़चु़ सु़ वो आमा नेमडा बुमु मेल्‍वासु़,

मा लिमा थेट्पा मु़चु़ सु़ वो आमा ङादोडा बुमु मेल्‍वासु़।

८ इकी नेब्‍दीडा बाट्‍पा रु़चो़मिमलाई नेमछेछेकाङा

गो हेल्‍लो लोवो पुयु़लुक्‍पुमी,

गो मेजो़पा खारी बेपा मु़चु़मिमलाई

यहोवेकु शहरलामका कोल्‍पुमी।

दु़खाथारीका सो़म्‍दी

दु़खा ल्‍वापा मु़चु़काम छो़म पाउ सोङडामका उ दु़खा हाट्‍पा ल्‍वामिम माम्‍चु़नीकु ङादोडा बु़डु़म सो़म्‍दी

१०२

१ ए यहोवे, आमा सो़म्‍दी थो़नी,

ख्‍लो़मुकाम लागि आमा सो़म्‍दी इनीमा फार्डा रोथिनु़।

२ गो दु़खाडा दु़म्‍ङुलो इनीमा ङाली कोर्थो़ मेहिक्‍नी,

इनी नोफ्ला देट्‍नीमा आमा सो़म्‍दी दालाङा थो़ङसाङ्‍नी।

३ आमा त्‍वारो़म कुइकु होङङा दाम्‍तो लक्‍तोङा बु़,

आमा मिरो़म मु होङङा वाक्‍तोङा बु़।

४ गो साट्‍पा जेम होङङा साट्‍ङोडोम बु,

आमा पेपे-डुड मेद्‍वाक्‍पा दु़म्‍ङोडोम बु।

५ गो दु़खा नो़म ल्‍वा बेत्तोङा बेउ,

आमा मिरो़म ने सेर नुङ कोक्‍ते कोङङा दु़स्‍ताम बु।

६ गो र्‍याङगो-र्‍याङगोडाम कोले चक्पु होप्‍माम दु़म्‍ङोडोम बु,

पुयु़लुक्‍पा खोमडा डिट्‍मा बोबोप होप्‍माम बुङु।

७ अम्‍मु मेल्‍वासाका गो मिक्सी वो मेक्रिम्‍साका बुङु,

नेमकु मुड्खुमडा त्‍वापङा बाट्‍पा चक्‍पु होङङा बुङु।

८ हेल्‍लो लोवो आमा स्वाक्चिमोमिमका नेम्तोम आमा मेजो़पा ल्‍वा बोमी,

गोलाई सेम्‍ला बेट्‍पामिमका वाइतो बेत्तो आमा नङ सो़मी।

९ गो जाम होङङा फोका पेउ,

मा प्‍ल ङोल्‍सिक्‍पा कु डुउ।

१० हेङालोने इनीमा छोक्‍चोका गोलाई

कोङ्‌डिनिमा कोर्थो़ घ्रोङ्‌डिनिम बु,

११ आमा त्‍वारो़म नेम्थाम रिम्‍जुङ होप्‍माम बु,

गो साट्‍पा जेममिम होप्‍माम बुङु।

१२ लावो गानी, ए यहोवे, हेल्‍लो लोवो हप बुनी,

खोत्‍ले बेप-पापडाम्‍मा चो़-चु़सु़सम्‍मका ङा इनीमा नङ थो़मी।

१३ गानी बक्निमा सियोनलाई जो़होमका रेम्‍नी,

मेरामडला दिदाम रेम्‍बेट्‍पा थारी रोक्‍फाड्‍डाम बु,

मा मेराम थारी ओम्‍लोङा सो़।

१४ सियोन पुयु़लुक्‍ताम बु,

मेमङा लोवो इनीमा डु़ल्‍चो़मिमका मेसिन्‍डाम लुङलाई वो रिखाम बोमी।

मेराम पुयु़लुक्‍ताम बु,

मेमङा लोवो मेसिन्‍डाम फुर्कु ल्‍वामिलो उनी थो़म भ्रो़।

१५ सामामिमका यहोवेकाम ङिमु जु़ल्‍मी,

ओ सुबुडाम खोत्‍ले हपमिमका उनीमा यु़मकाम ङिम जु़ल्‍मी।

१६ हेङालोने यहोवेका सियोनलाई आथावो बनेबोमी,

उनी त्‍वाकु डोक्‍पु यु़म-झ्वाक्सीडा त्‍वापङा रेम्‍बेम्‍सिमी।

१७ गुमीका ङेट्‌मिडिम त्‍वाकु मु़चु़का र्‍वामिमिम थो़मी,

मा मेर्मिमकु सो़म्‍दी नसोक्‍साका थो़मी।

१८ ओम्‍लोसम्‍म यहोवेका मु़चु़मिमकाम लागि हाम खारी बेम्‍डिम बु मेराम र्‍याक्‍जो़ल्‍नी,

आथाडा आनो गक्‍पा चो़-चु़सु़मिमका मेराम डासाका माम्‍चु़नीकु नङ कोमिनु़।

१९ येप्‍पाडा बाट्‍पा त्‍वाकु सेपा खोमलामका यहोवेका धाली रेप्‍मिडी,

गुमीका पाह्रीलामका सुबुयु़ रेप्‍मिडी।

२० गुमीका चसिक्‍पामिमकु दु़खाकाम सो़म्‍दी थो़म्‍डी,

मा साम फ्‍यामु देन्‍दे ल्‍वापामिमलाई सेल्‍मिडी।

२१ सियोनलाम यहोवेकु नङ डोक्‍पु लो़लामडा थो़बेन्‍मु बासी,

मा यरूशलेमडा उनीमा नङ कोसी।

२२ मेराम थारी सामा नुङ साखामचो़मिम कोले दु़म्‍साका रोमी,

मा यहोवेकाम लाले-पाङके बोमी।

२३ गो स्‍वाला बाङडोलो गुमीका गोलाई सो मान्‍थिम बनेबेङ्‌डिमी,

गुमीका आमा आयु कति धु़पा बेम्‍डिम बु।

२४ हेल्‍लो लोवो बाट्‍पाम बाट्‍पा ए आमा माम्‍चु़नी,

गो आमा स्‍वालादुडाङा वाड्‍डा मेजङुनु़।

२५ खोत्‍लेडाम ङादो गानी सुबु प्रङनी,

त्‍वाकु ल्‍वाका पाह्री बनेबेन्‍नी।

२६ मेर्मिम दाम्‍मी मा लमी,

लावो गानी ने बुनिम बुनी,

मेर्मिम ये-सेम होङङा भ्रो़मीमा लमी।

ये घ्रोकिमिम होङङा गानी घ्रोनी मा मेर्मिम दाम्‍मी।

२७ लावो गानी हेल्‍लो लोवो कोहोप्‍माम बुनी।

इनीमा त्‍वारो़म ने हेल्‍लो वो मेहु।

२८ आकीमा जाउमो-तारापाचो़मिम जो़होमका नु़मिम बुमी,

मा मेरामकु चो़-चु़सु़मिम गानी बोनी-थार्नीमिमका हामकाम वो ङिम मान्‍थि बुमिमिम बुमी।

माम्‍चु़नीकु दिदाम

दाऊदकु काम्‍सो

१०३

१ ए आमा साम, यहोवेकु नङ कोक्‍सा!

ए आमा न गो, उनीमा सेपा नङ कोक्सा!

२ ए आमा साम, यहोवेकु नङ कोक्‍सा,

मा गुमी हेप्‍माम दिदाम बेपा बुमी, मेप्‍ल्‍वासा।

३ गुमीका आमा खोत्‍ले छु़ल हेप्‍साङ्‍मी,

मा गुमीका आमा खोत्‍ले सोमोरीमिम सबेन्‍साङ्‍मी।

४ गुमीका गोलाई सिमुडाम सेल्‍ङिमी,

मा रिखाम नुङ दिदाम बेसाका जि ग्‍वाङिमी।

५ गुमीका आमा त्‍वारो़म जो़पा ल्‍वामिमका ब्‍ल्‍वामी,

मा आमा स्‍वालादु चिलकाम होप्‍माम लाले दु़म।

६ यहोवेका थो़मतेर्ला सो़सिक्‍पामिमकु निया जो़होमका बोमी,

मेर्मिमकाम उनी साखाम ल्‍वापा दु़म्‍बेन्‍मी।

७ गुमीका त्‍वाकु मुलु़ मोशालाई रेम्‍बेम्‍डी,

मा इस्राएलडाम मु़चु़लाई त्‍वाकु यु़म खारीमिम रेम्‍बेम्‍डी।

८ यहोवे दिदाम बेपा मा न-थो़म रेम्‍बेपा, छोक्‍चो दाला मेबक्‍पा,

हेल्‍लो लोवो रिखाम बेपाम बाट्‍पा बुमी।

९ गुमीका हेल्‍लो लोवो मुमा बेन्‍मिम मेबुमी,

गुमी हेल्‍लो लोवो भुर्मिम मेबुमी।

१० गुइ ल्‍वामुङा बासिक्‍पा देन्‍दे गुमीका गुइलाई मेग्‍वाक्‍सामी,

इकीमा छु़ल नुङ मेजो़पा खारी होङङा गुमीका गुइलाई देन्‍दे मेग्‍वाक्‍सामी।

११ पाह्री सुबुडाम हाङको येप्‍पा बु,

माम्‍चु़नीकु ङिम जु़ल्पामिमडला उनीमा रिखाम मेकोतिङा डोक्‍पु बु।

१२ पूर्व नुङ पश्‍चिम हाङको होनोवा बु,

मेकोतिङा गुमीका गुइलाई इकीमा छु़ललाम होनोवा बेसामी।

१३ हेसाका पापका त्‍वाकु चो़मिमलाई रिखाम बोमी,

मेम्‍साकाङा गुमीलाई डोक्‍पु मिम्‍पामिमलाई यहोवेका वो रिखाम बोमी।

१४ गुइ हेसाका प्रङ्‌सिड्‍डिम बु गुमीका मेराम चमी,

गुइ ने फुर्कु कोङङा र्‍वाक्‍साका गुमीका चमी।

१५ मु़चु़ ने जेममिम कोतिम कोङङा जेडी,

धेब्देडाम बुङमा होङङा गुइ बोडी मा साट्‍ल्‍याडी।

१६ जुका होरु़मा मेरामलाई आल्‍सु़,

मेम्‍मा मेराम दाम्‍ल्‍यामिम चङडा मेरामलाई सु़का वो मेमिम्डु़।

१७ लावो यहोवेकु न-थो़म उनीमा त्‍वाकु मु़चु़मिमडला

मा उनीमा सेपा न-गो मेर्मिमकु चो़-चु़सु़मिमडला

हेल्‍लो लोवो दु़महोम बु।

१८ गुमीका याचे जेम्‍डिम ल्‍वा नुङ गुमीका र्‍वाम्‍डिम होम्‍साका दोपामिमडला

उनीमा न-थो़म नुङ सेपा न-गो हेल्‍लो लोवो दु़महोम बु।

१९ यहोवेका पाह्रीलाम हप गन्‍खोप त्‍वापकाम दु़म्‍बेट्‌मिडिम बु,

मेम्‍मा गुमीका उनी त्‍वाकु यु़मका खोत्‍लेडला किब्‍दी थो़मी।

२० ए उनीमा पाह्रीचो़ नी,

उनीमा सिजेम होम्‍साका दोपा सोनुङमा पाह्रीचो़ नी,

यहोवेकु नङ कोक्‍नी।

२१ ए पाह्रीलाम सेना नी,

उनीमा न होम्‍साका खारी बेपा डु़ल्‍चो़ नी,

यहोवेकु नङ कोक्‍नी।

२२ ए गुमीलाम प्रङ्‌सिट्पा नी,

उनीमा खोत्‍ले किब्‍दीडा बाट्‍पा नी,

यहोवेकु नङ कोक्‍नी।

ए आमा साम, यहोवेकु नङ कोक्‍सा!

प्रङपा माम्‍चु़नीकु नङ कोक्‍सी

१०४

१ ए आमा साम, यहोवेकु नङ कोक्‍सा!

ए यहोवे आमा माम्‍चु़नी, हाङको डोक्‍पु गानी!

आच्‍छाङा गानी खोत्‍लेडाम डोक्‍पु यु़मका झ्‍वासिक्‍पा बुनी।

२ गानी ओलका ब्‍ल्‍वान्‍सिट्‌निम बु,

गानी धामुलाई हुम-ये होङङा हुम्सिट्‍निम बु।

३ धामुलाम कुडला नेम बनेबेन्‍निम बु,

गानी खासेलाई इनी रथ बनेबेन्‍नी,

मा जुकु लाप्‍तेरडला गानी हुन्‍नीमा हुट्‍नी।

४ गानी जुलाई इनीमा सेलाचो़a दु़म्‍बेट्‌नी,

मा मुकु भुल्‍मु ने इनीमा डु़ल्‍चो़ दु़म्‍बेट्‍नी।

५ सुबुलाई छङ्‍निम बु,

मेराम हेल्‍लो वो मेदोपा बनेबेन्‍निम बु।

६ गानी मेरामलाई हुम-येका हुप्‍मा होङङा घ्‍लु़म्‍पा दिरिदिनका हुप्निम बु,

मेम्‍मा पोप्‍चङमिमकु ड-डसम्‍म कु रोक्‍थिड्‍डाम बु।

७ लावो गानी कुलाई भुर्निलो स्‍वाङ्‍ल्‍याड्‍डा,

गानी क्रुनिम थो़स्‍तु़मा मेराम लस्‍ल्‍याड्‍डा।

८ पोप्‍चङबाडेम खोत्‍ले कु ने खोत्‍ले धेब्‍देयु़ यो,

गानी र्‍वाक्‍निम खोमडाङा कु दसी।

९ कुका पोप्‍चङमिम मेदेम्‍मिनु़ र्‍वाक्‍साका

मेरामका ख्‍वामु मेचापा रिमोकोम्‍सीमिम गानी जु़ल्‍साट्‍नी।

१० पुट्‍पा कुमिम कोर्कुडा हेल्‍निम बु,

कु ने पोप्‍चङमिमकु थेतेलाम यो।

११ धेब्‍देडाम खोत्‍ले हादीबारा फुचु़-रोक्‍चु़मिमलाई कु डुमु ग्‍वानी।

सो़ब्‍दीडाम गधामिमका वो कोरा सेन्‍मी।

१२ मे कुकु फारबाडे हुट्‍पा चक्‍पुमिमका पान्‍जी बनेबोमी,

मा दक्‍साकु ग्रेमबाडे गन्‍मिमा मेर्मिमका काम्‍सो बोमी।

१३ गानी इनीमा येप्‍पाखोमलामका पोप्‍चङबाडे व योबेनी,

मा इनीमा जिका सु़म्‍दिसेर देम्‍बेनी।

१४ गानी हादीबाराकाम लागि जेम ल्‍याबेट्‍नी,

मु़चु़मिमकाम लागि य-दडा मा-के सिन्‍बेट्‍नी,

मा मेलामका पोमुथोक रेन्‍साट्‍नी।

१५ मु़चु़मिमकु न भ्रसिबेन्‍मु अङ्‍गूरकु बिलाम,

कल जो़पा बोमु तेल,

मा सोनुङमा दु़म्‍बेन्‍मु लागि सो़बेम ग्‍वाक्‍निमी।

१६ यहोवेका ख्‍लिम्‍डिम दक्‍सामिम

मा लेबनानडाम थसामिमका घ्‍लेट्‍पा बेसाका कु ग्‍वाम्‍डिम बु।

१७ मेसिन्‍डा चक्‍पुमिमका पान्‍जी बनेबोमी,

सारसमिमका ने थसाकु दक्‍सामिमडा उनी पान्‍जी बनेबोमी।

१८ येप्‍पात्तो पोप्‍चङमिम सो़ब्‍दीडाम दो़रमिमकाम लागि,

मा खुदु़यामिम लुङकु कापेर्मागोडा थसिमी।

१९ मुनाम छेमु लागि गानी ख्‍लो़मु प्रङ्‍नी,

नेम्‍सुङका उ गाम्‍मु थारी च।

२० गानी तुकुम्‍चिम रेनीमा दुङमा र्‍या,

मेम्‍मा सो़ब्‍दीडाम खोत्‍ले हादीबारामिम लुमी।

२१ धेन्‍द्रामिम सो़ब्‍दीपोमिम चु़म्‍मु लागि क्रुमी,

मेर्मिमका माम्‍चु़नीलाम पोमुथोक माल्‍मी।

२२ नेम्‍सुङ ओप्‍डु़लो मेर्मिम लम्‍ल्‍यामी,

मा उनी बुडखुमगोडा अम्‍मी।

२३ मेम्‍मा मु़चु़मिम उनी खारी-दडा लमी,

मा नेम्‍थासम्‍म ब्राम्‍दु़ल्‍वा बोमी।

२४ ए यहोवे, गानी त्‍वाकाङा बनेबेम्‍निम ने आकोम हापा बुमी!

हाङको डोक्‍पु नेप्‍चीका गानी मे खोत्‍ले बनेबेन्‍नी,

गानी प्रङ्‌निमिमका ओ सुबु देम्‍स्‍ताम बु।

२५ डोक्‍पु याक्‍के ङार्मु मेझापा खोत्‍ले खालकाम

सामनुङमा हादीबारामिम कुड्‍डा बुमु लागि

भाप्‍पात्तो दिरिदिनमिम बुमी।

२६ मेसिन्‍डा डोक्‍पु कुबी-बोक्‍सामिम आनो मेनो बोमी,

मा चाम्‍सिनु़ र्‍वाक्‍साका गानी प्रङ्निम लिव्‍यातनb वो मेसिन्‍डा बु।

२७ पोमुथोक ग्‍वानी र्‍वाक्‍साका पेपा थारीका मेर्मिमका गानीलाई ङा रेम्‍निमी,

मा गानीलाई ङा मिम्‍नी।

२८ मेर्मिमलाई गानी पोमुथोक ग्‍वानिमिलो मेर्मिमका खोम्‍मी।

गानी ग्‍वानिमिम मेराम पोमुथोक पोमिमा मेर्मिम खोमी।

२९ गानी इनी ङाली कोर्थो़ हिक्‍नी माला मेर्मिम ङिमी।

गानी मेर्मिमकु साम ड्‍यान्‍सानिलो मेर्मिम सिम्‍ल्‍यामी।

मेम्‍मा आथावो मेर्मिम क्‍वायु़ङा ङोल्‍सिमी।

३० लावो मेर्मिमकाम लागि इनीमा पेल थु़र्सोनी माला मेर्मिम प्रङ्‌सिमी,

मेम्‍मा सुबुडा बाट्‍पा ल्‍वामिम गानी लाले बनेबोनी।

३१ यहोवेकाम हेल्‍लो लोवो यु़म झ्‍वानु़म बुनु़,

यहोवे उनी त्‍वाकु खारीडा गेर्सी द्‍वामिनु़।

३२ गानी सुबुडला रेम्निलो मेराम रुडु़,

गानी पोप्‍चङ लु़म्‍निलो मेलामका कुइकु लु।

३३ गो आमा साम बुमिमसम्‍म यहोवेकाम काम्‍सो बेउहोम बुङु,

गो मेसिङुमिमसम्‍म आमा माम्‍चु़नीकाम नङ कोक्‍पुम बुङु।

३४ गो गुमीथो़ न सोक्पुमिम ल्वाका गुमी गेर्सी द्‍वामिनु़,

हेङालोने आमा नभ्रसी गुमीलाम रो।

३५ छु़लचो़मिम सुबुलामका पुयु़लुमिनु़,

रु़चो़मिमकाम उनी नङ वो मेदु़म्‍नु़।

ए आमा साम, यहोवेकु नङ कोक्‍सा!

यहोवेकु नङ कोक्‍नी!c

a 

१०४:४ पाह्रीचो़

b 

१०४:२६ लिव्‍यातन र्‍वाक्‍मा कुगोयु़ बाट्‍पा को खालकाम डोक्‍पु हादीबारा।

c 

१०४:३५ हिब्रु ल्‍वाडा हल्‍लेलूयाह र्‍वामी।

माम्‍चु़नीका उनीमा त्‍वाकु मु़चु़मिमलाई गेट्‌मिडिम

१०५

१ यहोवेलाई आलासो़ ग्‍वाक्नी,

उनीमा नङ खोत्लेका रनी।

गुमीका हाम बेम्‍डिम बु,

सामा सामामिमलाई थो़बेट्‍नी।

२ माम्‍चु़नीकु कोमु काम्‍सो बेनी, उनीमा नङ कोक्‍नी,

गुमीका बेम्‍डिम हेल्‍लो वो मेल्‍वाम्‍मा यु़मखारीकु दुथाम सो़नी।

३ उनीमा सेपा नङडा गेर्सी द्‍वाक्‍नी,

यहोवेलाई माल्‍पामिमका न-गो भ्रसिबेट्‍नी।

४ यहोवे नुङ उनीमा यु़म माल्‍नी,

मेम्‍मा हेल्‍लो लोवो गुमीलाई डार्मु माल्नी।

५ गुमीका बेम्‍डिम हेल्‍लो मेल्‍वाम्‍मा यु़मखारीमिम मिम्‍नी,

गुमीका बेम्‍डिम यु़मखारी नुङ उनीमा नियाकु दुथाम मिम्‍नी।

६ ए उनीमा डु़ल्‍चो़ अब्राहामकु दोचो़ नी,

गुमीका थुट्‌निमिम याकूबकु चो़-चु़सु़ नी।

७ गुमी ने यहोवे इकीमा माम्‍चु़नी सो़,

गुमीका र्‍वामिमिम ने खोत्‍ले सुबुडा दु़महोम बु।

८ गुमीका याचे जेम्‍डिम ल्‍वा हेल्‍लो लोवो मिम्‍मी,

मेराम सिजेम गुमीका को धु़मसङ (१०,००) चङडा रोक्‍पा

चो़-चु़सु़मिमलाई वो लिट्‍पा बेसाका ग्‍वाम्‍डिम बाइडा।

९ मेराम याचे अब्राहामनुङ जेम्‍डिम बाइडा,

इसाहकनुङ वो मेराम ङा याचे जेम्‍डिम बाइडा।

१० यहोवेका हेल्‍लो लोवो दु़म्‍पाम बाट्‍पा बेसाका याकूबनुङ सो़रख्रेप्‍मिडी,

इस्राएलनुङ आरे र्‍वाक्साका

हेल्‍लो लोवो दु़म्‍मुम बुमु लागि ओराम याचे जेम्डी।

११ “गानालाई गो कनान नेब्‍दी ग्‍वानी,

मेराम खुन्‍चु़मलाम ल्‍वापा इमा खाप्‍ची दु़म।”

१२ मेकोतिलो मेर्मिम ङारिलो कतिकलङ बाम्‍डी, किचो़ङा बाम्‍डी,

मा मेर्मिम कोङमीङा नेब्‍दीलाम रोक्‍पा मु़चु़ बाम्‍डी।

१३ मेर्मिम कोले नेब्‍दीडाम कोङमी नेब्‍दीडा लम्‍थाल्‍मिडी,

कोले किब्‍दीडाम कोङमीडा लम्‍डिमा बाम्‍डी।

१४ लावो यहोवेका मेर्मिम सु़काम वो थो़मतेर्सामु मेग्‍वाक्‍मिवा।

मेर्मिमकाम लागि गुमीका हपलाई आरे र्‍वाम्‍डिमा भुर्मिडी,

१५ “सेपा आमा डु़ल्‍चो़मिमलाई मेलु़प्‍नी,

मा माम्‍चु़नीलाम जेपा आमा मु़चु़मिमकाम हाम वो मेजो़पा मेबेनी।”

१६ गुमीका मेसिन्‍डा छो़म मा-केकाम दु़खा दु़म्‍बेट्‌मिडी,

मा खोत्‍ले ये-दडा मा-के मेसिट्‍पा दु़म्‍बेट्‌मिडी।

१७ गुमीका योसेफ नङकाम कोले मु़चु़लाई मेर्मिमडाम ङादो थु़र्मिडी,

गु ने डु़ल्‍चो़ दु़म्‍मु लागि भ्रेन्‍सिड्‍डाम बाइडा।

१८ मेरामकु खेलडा सेल रिबाका बट्‌मिडी,

मा उ लक्‍चाडा वो सेल रिबा चेन्‍साम्‍डी।

१९ गुका र्‍वाक्‍ताम ल्‍वा मेरोक्‍थिडावाम सम्‍म,

यहोवेकु सिजेमका गु आच्‍छाङाकाम र्‍वाक्‍पा रेम्‍मेबु़वा।

२० मिश्र नेब्‍दीडाम हपका मु़चु़मिम थु़र्साका मेरामलाई फ्वाम्डी,

साखामचो़मिमका बट्‍मालामका वाङ बेम्‍डी।

२१ हपका गुलाई उमा नेब्‍दीडाम डोक्‍पु मु़चु़ बनेबु़डु़,

मा उमा खोत्‍ले खाप्‍चीमिमकु साखामचो़ दु़म्‍बेड्‍डु़,

२२ गुका हपकु साखामचो़मिमलाई उमा न होम्‍साका सीड्‍डु़मी,

मेसिन्‍डाम ङावामिमलाई नेप्चीनुङमा ल्‍वा सीड्‍डु़मी।

२३ मेम्‍मा याकूब मिश्र नेब्‍दीडा लस्‍ता,

मा याकूब हामकु नेब्‍दीडाa वाङमिम नेब्‍दीलाम रोक्‍पा मु़चु़ दु़म्‍साका बाइडा।

२४ माम्‍चु़नीका उनीमा त्‍वाकु मु़चु़लाई छो़म छाबेट्‌मिडी,

मेर्मिमकु स्‍वाक्‍चिमोमिमडाम मेर्मिम हापा दु़म्‍बेट्‌मिडी।

२५ माम्‍चु़नीका उनीमा मु़चु़ इस्राएलीमिमलाई मिश्रीमिमका मेद्‍वाक्‍पा दु़म्‍बेट्‌मिडी,

मेम्‍मा उनीमा डु़ल्‍चो़मिमकु कोर्थो़लाम मेजो़पा बेबेट्‌मिडी।

२६ लावो गुमीका थुट्‌मिडिम हारून नुङ उनीमा डु़ल्‍चो़ मोशालाई थु़र्मिडी।

२७ मेर्चिपका माम्‍चु़नीकाम लागि यु़मखारीमिम बेच्‍ची,

मेम्‍मा हामकु नेब्‍दीडा हेल्‍लो वो मेल्‍वाम्‍मा खारीमिम रेम्‍बेच्‍ची।

२८ माम्‍चु़नीका मेराम नेब्‍दीडा तुकुम्‍चिम थु़र्मिडी,

मेम्‍मा खोत्‍ले नेब्‍दीङा तुकुम्‍चिम दु़स्‍ता,

हेङालोने मेर्मिम उनीमा सिजेमकु कोर्थो़लाम बम्‍डिम बाइडा।

२९ गुमीका मेर्मिमकाम कु सिसि दु़म्‍बेट्‌मिडी,

मा मेर्मिमकु ङोमिम सिम्‍डी।

३० मेर्मिमकु नेब्‍दीडा बोरोमिम रोम्‍डिमा देम्‍स्‍ता,

हपकु ओगानेम वो स्‍याका उर्मिडी।

३१ माम्‍चु़नीका र्‍वाम्‍डी,

मा खोत्‍ले नेब्‍दी सु़पेल नुङ सो़मुका देम्‍मिडी।

३२ व योक्‍पा थारीका गुमीका लोसु़ थु़र्मिडी,

मिश्र नेब्‍दीडा खोत्‍लेथो़ ब्‍ल्‍याक्‍ची थु़र्मिडी।

३३ गुमीका मेर्मिमकु अङ्‍गूर नुङ बैससीकु दक्‍सा पुयु़लुक्‍मिडी,

मा मेर्मिमकु नेब्‍दीडाम दक्‍सामिम चार्साम्‍डी।

३४ गुमीका र्‍वाम्डिम होङङा रु़मिम

नुङ ङार्मुङा मेझापा बेसाका सेर्पा बुर्बामिम रोम्‍डी।

३५ मेर्मिमका नेब्‍दीडाम खोत्‍ले दक्‍साकु ब्‍लाममिम पेम्‍ल्‍याम्‍डी

मा ये-दडाम मा-केमिम हुम्‍सोम्‍डी।

३६ मेम्‍मा गुमीका मिश्र नेब्‍दीडाम खोत्‍लेकु नेमडाम तोङदु़ चो़ सेट्‌मिडी।

मा मेर्मिमकु खोत्‍लेडाम ङादो गक्‍पा खोत्‍लेङा पुयु़लुबेट्मिडी।

३७ गुमीका इस्राएलीमिमलाई उनी सो़ना, मत्तोनुङ मेलामका ख्‍लुम्‍डी,

मा मेर्मिमकु दोचो़गोडाम सु़का वो दु़खा मेल्‍वामिवा।

३८ मेर्मिम लुम्‍डिमका मिश्रीमिम गेर्सी द्‍वाम्‍डी,

हेङालोने मेर्मिम इस्राएलीमिमडाम ङिम्‍डिम बाइडा।

३९ माम्‍चु़नीका उनीमा मु़चु़मिमलाई खासेका रिप्‍मिडी,

मेम्‍मा सिन्‍था मुका ओल दो़बेट्‌मिडी।

४० मेर्मिमका सो़ पोमु बिम्‍डिलो मैपु चक्‍पुमिम ग्‍वाम्‍डी,

मा पाह्रीलाम सो़बेम खोहोम ग्‍वाम्‍डी।

४१ गुमीका लुङ पिम्‍डी मा मेलामका कु लुक्‍ता,

मा र्‍याङगो-र्‍याङगोडा ब्लोकु होप्माम दु़स्‍ता।

४२ हेङालोने गुमीका उनीमा डु़ल्‍चो़

अब्राहामनुङ याचे जेम्‍डिम सेपा ल्‍वा मिम्‍मिडी।

४३ आरेसाका गुमीका थुट्‌मिडिम उनीमा मु़चु़मिमलाई मिश्र नेब्‍दीलाम ख्‍लुम्‍डी,

मेर्मिम गेर्सि द्‍वाक्‍तो डोक्‍पु लो़लामका येम्‍डी।

४४ गुमीका मेर्मिमलाई सामा सामामिमकु नेब्‍दी ग्‍वाम्‍डी,

मा वाङमिमका ब्राम्‍दु़ल्वा बेम्‍डिम मा-के मेर्मिमका रु़प्‍मिडी।

४५ मेर्मिमका गुमीका र्‍वामिमिम थो़मिनु़,

मा उनीमा डु़म्‍ला होम्‍साका दोमिनु़ र्‍वाक्‍साका आरेप्‍माम दु़स्‍ताम सो़।

यहोवेकु नङ कोसिनु़!b

a 

१०५:२३ हामकु नेब्‍दी र्‍वाक्‍मा मिश्र नेब्‍दी।

b 

१०५:४५ हिब्रू ल्‍वाडा हल्‍लेलूयाह र्‍याक्‍मा बु।

छु़लचो इस्राएलीमिमडला माम्‍चु़नीकु न-थो़म

१०६

१ यहोवेकु नङ कोक्‍नी!

यहोवेलाई आलासो़ र्‍वाक्‍नी,

हेङालोने गुमी दिदामनुङमा बुमी,

मा उनीमा रिखाम हेल्‍लो लोवो दु़महोम बु।

२ यहोवेका बेम्‍डिम यु़मखारीमिमकु दुथाम सु़का खोत्‍ले सो़मु चाप्‍सु़ मा?

सु़का न-गोलामका उनीमा नङ कोमु चाप्‍सु़ मा?

३ मेर्मिम जिनुङमा सो़, उहेम निया होम्‍साका दोमी,

उहेमका हेल्‍लो लोवो जो़पा खारी बोमी।

४ ए यहोवे, इनीमा मु़चु़मिमलाई रिखाम बोनिमिलो गोलाई वो मिम्‍ङिनी,

मेर्मिमलाई सेल्‍निमिलो गोलाई वो सेल्‍ङिनी।

५ गानी थुट्‌निम मु़चु़कु न-गो भ्रसिमिम गो ल्वाउनु़,

मा इनीमा सामामिम गेर्सिमिलो गो वो गेर्सिमु ल्वाउनु़,

मेम्‍मा इनीमा खुन्‍चु़म ल्‍वापा मु़चु़मिमनुङङा गो वो इनीमा नङ कोमु ल्वाउनु़।

६ आकीमा बेप-पापका बेम्‍डिम होङङा गुकु वो छु़ल बेत्तोकोम बु,

गुकु मेजो़पा खारी बेत्तोकोम बु,

छु़लचो़ दु़म्‍तोकोम बु।

७ आकीमा बेप-पापमिम मिश्र नेब्‍दीडा बाम्‍डिलो

इनीमा यु़मखारीकु दुथाम हाम होङङा मेलु़मिवा,

गानी रेम्‍बेन्‍निम रिखाम मेर्मिमका मेमिम्‍मिवा,

मा लालाम दिरिदिनकु सो़पडा मेर्मिम इनीमा कोर्थो़लाम बम्‍डी।

८ लावो गुमीका याचे जेम्‍डिम होम्‍साका खोत्‍लेडाम

डोक्‍पु यु़म रेम्‍बेसिनु़ र्‍वाक्‍साका,

मा गुमीका उनीमा नङकाम लागि मेर्मिमलाई सेल्‍मिडी।

९ गुमीका लालाम दिरिदिनलाई भुर्मिडी,

मा मेराम साट्‍ल्‍याड्‍डा,

आरेसाका गुमीका मेर्मिमलाई

र्‍याङगो-र्‍याङगोडाम लाम्‍दी होप्‍माम बेसाका मेर्मिमलाई क्रिम्‍डी।

१० मेर्मिमलाई मेद्‍वाक्‍पामिमलाम गुमीका सेल्‍मिडी,

मेर्मिमलाई उनी स्‍वाक्‍चिमोमिमलाम वाङ बेम्‍डी।

११ मेर्मिमकु स्‍वाक्‍चिमोमिमलाई कुगोयु़ प्लु़म्मिडी,

मेर्मिमगोडाम कोले वो सामनुङमा मेबामिवा।

१२ मेम्‍मा मेर्मिमका उनीमा सिजेमडा थो़रलु़म्‍डी,

मा उनीमा नङ कोम्‍डी।

१३ लावो मेर्मिमका दालाङा गुमीका बेम्‍डिम खारी प्‍ल्‍वाम्‍डी,

मा गुमीका र्‍वाम्‍डिम लु़म्‍ला वो मेलट्‌मिवा।

१४ र्‍याङगो-र्‍याङगोडा मेर्मिमका उनी त्‍वाकु क्रु़म-कोराथो़ न सोम्‍डी,

मा माम्‍चु़नीकु न छाम्‍मिडी।

१५ मेम्‍मा मेर्मिमका बिम्‍डिम खोत्‍ले ल्‍वा गुमीका ग्‍वाम्‍डी,

लावो मेर्मिमगोडा ङिमलु़पा सोमोरी वो थु़र्मिडी।

१६ मेसिन्डा माम्‍चु़नीका थुट्मिडिम

हारून नुङ उनीमा डु़ल्चो़ मोशालाई

मेर्मिमका नाचु़र बेम्‍डी।

१७ सुबु जेल्‍स्‍तामा दातानलाई डोक्‍तु़,

मा अबीराम नुङ उमा नेमडाममिमलाई मुप्‍डु़मी।

१८ मेर्मिमकु ल्‍वा थो़पामिमडला मुका पुयु़लुक्‍मिडी,

मे मेजो़पा न-गोकाम मु़चु़मिम खोत्‍ले ख्‍याम्‍डिमा सिम्‍डी।

१९ होरेब पोप्‍चङडला मेर्मिमका सो़नाकाम कोले बाछाकु ङाटा बनेबेम्‍डी,

मा सेव साट्‌मिडी।

२० मेर्मिमका माम्‍चु़नीलाई डोक्‍पु बोमु डिसाका

जेम पेपा बेनोकु ङाटालाई डोक्‍पु बेम्‍डी।

२१ माम्‍चु़नीका मिश्र नेब्‍दीडा डोक्‍पु यु़मखारी बेम्‍डिम बाइडा,

लावो मेर्मिमका उनी त्‍वापलाई सेल्‍पा माम्‍चु़नी ङा प्‍ल्‍वाम्‍डी।

२२ गुमीका हामकु नेब्‍दीडाa हेल्‍लो वो मेल्‍वाम्‍मा यु़मखारीमिम,

मा लालाम दिरिदिनकु सो़पडा बेम्‍डिम डोक्‍पु खारी मेर्मिमका प्‍ल्‍वाम्‍डिम बाइडा।

२३ मेम्‍मिमका गुमीका मेर्मिमलाई पुयु़लुक्‍पुमी र्‍वाम्‍डिम बाइडा,

लावो पुयु़लुक्‍पा उनी छोक्‍चो प्‍वाबेन्‍मु लागि

गुमीका थुट्‌मिडिम मोशा उनीमा ङादोडा येम्‍सिड्‍डा।

२४ लावो मेर्मिमका माम्‍चु़नीका याचे जेम्‍डिम ल्‍वाडा थो़र मेबेमिवामका

मेर्मिमका मेराम जो़पा नभ्रसिक्‍पा नेब्‍दीलाई जो़पा मेमिम्‍मिवा।

२५ मेर्मिमका त्‍वाकु बाखोप पालगोडा सु़म्‍बुर्मा किट्‌मिडी,

मा यहोवेकु सिजेम मेथो़मिवा।

२६ मेम्मिमका गुमीका छो़म उनी छोक्‍चो बक्‍ता,

मा ल्वा कोक्मिडिमा मेर्मिमलाई र्‍वाम्‍डी,

“गो गानीलाई र्‍याङगो-र्‍याङगोडा पुयु़लुनिनी।

२७ मेम्‍मा मेर्मिमकु चो़-चु़सु़मिम थो़र मेलु़पामिमकु थेतेडा,

मा वाङमिम नेब्दीडा फोन्‍सिबेट्‍पुमी।”

२८ मेकोतिमा पोर र्‍वाक्‍मा नेब्दीडा बाल नो़पकु सो़रलोले बेम्‍डी,

मेम्‍मा साम मान्‍थिम नो़पमिमडला सासेट्‍मा पोमुथोकमिम पेम्‍डी।

२९ आरेसाका मेर्मिमकु खारी बेसीडा माम्‍चु़नीकु छोक्‍चो बक्‍ता,

मा मेर्मिमगोडा छो़म ङिमलु़पा लामासाम थु़र्मिडी।

३० लावो पीनहासb छु़लचो़मिमकु कोर्थो़लाम बक्‍तामा देन्‍दे ग्‍वाक्‍तु़मी,

मा मेसिन्‍डा लामासाम दाम्‍स्‍ता।

३१ मेम्‍मा पीनहासका माम्‍चु़नीकु न-गो होप्‍माम खारी बु़डु़ रेछा र्‍वाक्‍साका

आथाडा आनोम चो़-चु़सु़मिमका हेल्‍लो लोवो मिम्‍मिम बुमी।

३२ मेर्मिमका मेरीबा र्‍वाक्‍मा कु पुट्‍पा फार्डा वो यहोवेकु छोक्‍चो फम्‍साम्‍डी,c

मेराम ल्‍वाका मोशालाई वो मेजो़पा दु़स्‍ताम बाइडा।

३३ हेङालोने मेर्मिम माम्‍चु़नी-पेलकु कोर्थो़लाम बम्‍डिम बाइडा,

मा मोशाकु सिलामका मेजो़पा ल्‍वामिम लुक्‍ता।

३४ यहोवेका वाङ सामाडाम मु़चु़मिमलाई सेट्‍नी र्‍वाम्‍डी,

लोवो मेर्मिमका मेसेट्‌मिवा।

३५ मेर्मिम ने मे वाङसामामिमनुङ ङोल्‍सिम्‍डी,

मा मेर्मिमकु डु़म्‍ला होम्‍साका दोम्‍डी।

३६ मेर्मिमनुङङा उनी ङाटा सेव साट्‌मिडी,

मेम्‍मिमका मेर्मिम उनी त्‍वापङा पुयु़लुक्‍पा पेरगोडा हुम्‍डी।

३७ मेर्मिमका उनी जाउमो तारापाचो़मिम मुनाङपेलमिमलाई सासेट्‌मिडी।

३८ मेर्मिमका मुमा मान्‍थिम जाउमो तारापाचो़मिमलाई सेट्‌मिडी,

आरेसाका त्‍वाकु चो़मिम सेसाका कनान नेब्‍दीडाम ङाटामिमडला सासेट्मिडी,

मा मेर्मिमकु सिसिका नेब्दी मेसेपा दु़स्ता।

३९ आरेसाका मेर्मिम त्‍वाकु खारीकाङा मेसेपा दु़म्‍मिडी,

मा ओरामका ङा मेर्मिम नाम्‍सु़रु़चो़ दु़म्‍मिडी।

४० मेम्‍मिमका यहोवेकाम उनीमा मु़चु़मिमडला छोक्‍चो बक्‍ता,

मा उनीमा दो़दो़वा ल्‍वापा मु़चु़मिमलाई घ्राम्‍मिडी।

४१ मेम्‍मा गुमीका मेर्मिमलाई वाङसामामिमकु ल्‍वाडा ग्‍वाम्‍डी,

मा मेर्मिमकु स्‍वाक्‍चिमोमिमका मेर्मिमडला साखाम थो़ट्‌मिडी।

४२ स्‍वाक्‍चिमोमिमका वो मेर्मिमकु थो़मतेर्साड्‍मिडी,

मा मेर्मिमलाई उनी ल्‍वाडा बेम्‍डी।

४३ यहोवेका हापा खेप त्‍वाकु मु़चु़मिमलाई सेल्‍मिडी लोवो,

मेर्मिमका चक्‍तो-चक्‍तो वो माम्‍चु़नीकु कोर्थो़लाम बम्‍डिम बाम्‍डी,

मेम्‍मिमका उनी त्‍वाकु छु़लका मेर्मिमलाई छो़म दु़खा ग्‍वाक्‍तु़-ग्‍वाक्‍तु़म ङा बु़डु़।

४४ लावो मेर्मिमकु सो़म्‍दी माम्‍चु़नीका थो़म्‍डी,

मा मेर्मिमकु दु़खाडा रेप्‍मिडी।

४५ गुमीका मेर्मिमकाम लागि याचे जेम्‍डिम ल्‍वा मिम्‍मिडी,

मा गुमी छो़म न-थो़मनुङमा बुमिमका मेर्मिमडला दिदाम रेम्‍बेम्‍डी।

४६ मेर्मिमलाई लक्‍साका दु़खा ग्‍वाक्‍पामिम खोत्‍लेलाई

गुमीका मेर्मिमकु न-थो़म लिम्‍पा दु़म्‍बेट्‌मिडी।

४७ ए यहोवे, आकी माम्‍चु़नी, गुकुलाई सेल्‍किनी,

सामा सामामिमकु थेतेलामका गुकुलाई ख्‍लुक्‍किनी मा कोदेप बेकिनी,

मा गुकु इनीमा दिदाम ल्‍वासाका

इनीमा सेपा नङलाई आलासो़ र्‍वाकुनु़,

इनीमा नङ कोक्‍पा काम्‍सो बोमु चाम्‍कुनु़।

४८ यहोवे इस्राएलडाम माम्‍चु़नीकु नङ कोक्‍पा काम्‍सो हेल्‍लो लोवो दु़म्‍नु़म बुनु़,

खोत्‍लेका र्‍वामिनु़ “आमेन।”

यहोवेकु नङ कोक्‍नी।

a 

१०६:२२ हामकु नेब्‍दी र्‍वाक्‍मा ने मिश्र नेब्‍दी।

b 

१०६:३० गन्‍ती २५:१-१३ डा रेप्‍नी।

c 

१०६:३२ गन्‍ती २०:१-१३ डा रेप्‍नी

ङोनोम खण्‍ड (१०७-१५०)

दु़खा थारीका माम्‍चु़नीकु दिदाम मिम्‍मु

१०७

१ यहोवेलाई आलासो़ ग्‍वाक्‍नी,

हेङालोने गुमी दिदामनुङमा बुमी,

उनीमा रिखाम हाम्‍सी वो मेदाम्‍पा बु।

२ यहोवेका सेल्मिडिम खोत्लेका आरे र्‍वामिनु़,

उहेमलाई गुमीका स्वाक्चिमोमिमकु ल्वालामका थि सोक्साका सेल्मिडी।

३ गुमीका गानीलाई पूर्वलाम पश्‍चिमलाम जेजुलाम रायलालाम,

मा वाङमी नेब्‍दीमिमलाम ख्‍लोक्‍साका रेट्‌निमिम बु।

४ लाम्‍दी तु़म्‍मु मेचाप्‍साका र्‍याङगो-र्‍याङगोडा हाङको मु़चु़मिम खिर्बाल्‍सिम्डी,

मा बुमु ल्‍वापा कोङनिम शहरडा लक्‍पा लाम्‍दी वो मेल्‍वाम्‍बा।

५ मेर्मिम क्रु़म नुङ कोराका सो मान्थि सिमु कोतिङा दु़म्मिडी।

६ मेकोतिमा त्‍वाकु दुथाम मेर्मिमका यहोवेलाई सो़म्‍दी बेम्‍डी

मा गुमीका मेर्मिमलाई खोत्‍ले दु़खालाम सेल्‍मिडी।

७ गुमीका मेर्मिमलाई कोले सो़ला लाम्‍दीडा क्रिम्‍डिमा कोले शहरडा रेन्‍थिम्‍डी,

मा मेसिन्डा मेर्मिम बुमु चाप्मिडी।

८ मेर्मिमका यहोवेलाई उनीमा हेल्‍लो लोवो बोमिमिम बुमिमिम रिखामकु दुथाम,

मा गुमीका मेर्मिमकाम लागि बेम्‍डिम डोक्‍पु खारीमिमकाम दुथाम आलासो़ ग्‍वामिनु़।

९ गुमीका कोरा सिपामिमलाई कोरा सेन्‍सामी,

मा क्रु़म सिपामिमलाई जो़पा थोकका क्रु़म सेन्‍सामी।

१० हाङको न मेभ्रसिक्‍तो नुङ तुकुम्‍चिमडा बाम्‍डिम बाम्‍डी,

सेल रिबाका बट्‍मा मा चक्मामिम कोतिम दु़म्‍साका

मेर्मिमका दु़खा इम्‍त्तोङा बेम्‍डी।

११ हेङालोने मेर्मिम माम्‍चु़नीकाम सिजेमकु कोर्थो़लाम बम्‍डिम बाइडा,

मा उनीमा लु़म्‍लालाई मेर्मिमका घ्राम्मिडिम बाइडा।

१२ मेम्‍मिमका छो़म ब्राम्‍दु़ल्‍वा बेप्‍डा-बेप्‍डा मेर्मिम घ्रु़म्‍मु दु़म्‍मिडिम बाइडा,

मेर्मिम क्‍वाड्‍डा झार्थाल्‍मिडी,

लावो मेर्मिमलाई ख्लो़पा ने सु़ वो मेदु़म्मिवा।

१३ मेम्‍मा मेर्मिमका यहोवेलाई त्वाकु दु़खाडा सो़म्‍दी बेम्‍डी,

मा गुमीका मेर्मिमलाई खोत्‍ले दु़खालामका सेल्‍मिडी।

१४ गुमीका मेर्मिमलाई तुकुम्‍चिमलामका ख्‍लुम्‍डिमा रेट्‌मिडी,

मा मेर्मिमकु सेल रिबा फ्‍याम्‍साम्‍डी।

१५ मेर्मिमका यहोवेलाई उनीमा हेल्‍लो लोवो बोमिमिम बुमिमिम रिखामकु दुथाम,

मा गुमीका मेर्मिमकाम लागि बेम्‍डिम डोक्‍पु खारीमिमकु दुथाम आलासो़ ग्‍वामिनु़।

१६ गुमीका बुलुकु लाम्‍चोकोमिम पिमी,

मा सेलकु भोम्‍बेलमिम पिमी।

१७ माम्‍चु़नीकु कोर्थो़लाम बम्‍डीमा मेरामलाम नेप्‍ची मान्‍थिम दु़म्‍मिडी,

मेर्मिम उनी त्‍वाकु छु़लका दु़खाडा दु़म्‍पा दु़म्‍मिडी।

१८ मेर्मिम सि मेभ्रसिक्‍पा दु़म्‍मिडिम बाइडा,

मा सिमु खाप्‍मिडिम बाइडा।

१९ मेम्‍मा मेर्मिमका त्‍वाकु दु़खाडा यहोवेलाई सो़म्‍दी बेम्‍डी,

मा गुमीका मेर्मिमलाई खोत्‍ले दु़खालामका सेल्‍मिडी।

२० गुमीका सिजेम थु़र्मिडिमा मेर्मिमलाई सबेट्‍मिडी,

मेम्‍मा मेर्मिमलाई सिमुकु पोलु़मलामका सेल्‍मिडी।

२१ मेर्मिमका यहोवेलाई उनीमा हेल्‍लो लोवो बोमिमिम बुमिमिम रिखामकु दुथाम,

मा गुमीका मेर्मिमकाम लागि बेम्‍डिम डोक्‍पु खारीमिमकाम दुथाम आलासो़ ग्‍वामिनु़।

२२ मेर्मिमका न-गोलामकाङा आलासो़ र्‍वामिनु़,

मा न-गो भ्रसिक्‍पा काम्‍सो बेत्तो उनीमा दुथाम सो़मिनु़।

२३ कोङनिम ने कुबी-बोक्‍साडला हुम्‍डिमा दिरिदिनथो़ लम्‍डी,

मेर्मिमका त्‍वाकु ख्‍वाचेप डु़ल्‍मु लागि दिरिदिनडा खारी बेम्‍डी।

२४ मेर्मिमका यहोवेकु खारी ल्‍वाम्‍डी,

घ्‍लु़म्‍पा दिरिदिनगोयु़ मेर्मिमका गुमीका बेम्‍डिम यु़मखारीमिम ल्‍वाम्‍डी।

२५ गुमीका र्‍वाम्‍डिमका ब्‍लोजु़ फोन्‍मु चो़म्‍डु़,

दिरिदिनडा कुकु बाबारिममिम दोमु चो़म्‍डु़।

२६ कुकु बाबारिमका कुबी-बोक्‍सा गेले कोस्‍तु़,

मा दिरिदिनगोयु़ प्‍लु़म्‍डु़,

आरेप्‍माम ङिमलु़पा थारीका

कुबी-बोक्‍सा थो़पा मु़चु़मिमकाम वो सामाका मेफारु़वा।

२७ मेर्मिम डु़का सेट्‍पा मु़चु़मिम होङङा आनो मेनो दु़म्‍तो झार्मिडी,

मेर्मिमका हाम बेपा र्‍वाक्‍साका मिम्‍मु वो मेचाप्‍मिवा।

२८ मेर्मिमका दु़खा ल्‍वाम्‍डिलो यहोवेनुङ सो़म्दी बेम्‍डी,

मा गुमीका मेर्मिमलाई ङिमलु़पा थारीलाम सेल्‍मिडी।

२९ गुमीका ब्‍लोजु़लाई वाय-वाय दु़म्‍बेट्‌मिडी,

मा दिरिदिनडाम कुकु बाबारिम दोमु डिट्‌मिडी।

३० ब्‍लोजु़ फोन्‍मु डिट्‍डु़म चङडा मेर्मिम गेर्सी द्‍वाम्‍डी,

मा गुमीका मेर्मिमलाई कुबी-बोक्‍सा ङेसिक्‍पा खोमडा रेन्‍थिम्‍डी।

३१ मेर्मिमका यहोवेलाई उनीमा हेल्‍लो लोवो बोमिमिम बुमिमिम रिखामकु दुथाम,

मा गुमीका मेर्मिमकाम लागि बेम्‍डिम डोक्‍पु खारीमिमकाम दुथाम आलासो़ ग्‍वामिनु़।

३२ मेर्मिमका मु़चु़मिमकु घ्रो़म्‍दीडा माम्‍चु़नीकु नङ कोमिनु़,

मा रेपा-क्रिपामिमकु घ्रो़म्‍दीडा गुमीलाई डोक्‍पु मिम्‍मिनु़।

३३ यहोवेका कोर्कुमिमलाई साबेन्‍मी

मा दिरिदिनलाई कु मान्‍थिम दु़म्‍बेन्‍मी।

३४ मेसिन्‍डा बाट्‍पा मु़चु़मिम मेजो़पा न-गोनुङमा दु़म्‍मिडिमका

गुमीका मा-के नु़पा क्‍वा ने योलु़पा नुङ मा-के मेनु़पा दु़म्‍बेन्‍मी।

३५ गुमीका र्‍याङगो-र्‍याङगोलाई कुदिन दु़म्‍बेट्‌मिडी,

मेम्‍मा साट्‍पा खोमडा कु पुन्‍बेट्‌मिडी।

३६ यहोवेका क्रु़मसिपामिमलाई वो मेसिन्‍डा बाप्‍डा रेट्मिडी,

मेर्मिमका मेसिन्‍डा बुमु लागि शहर बनेबेम्‍डी।

३७ मेर्मिमका ब्‍याङ्‍सीबाडे भ्रल फोट्‌मिडी,

मा अङ्‍गूर ख्‍लिम्‍डी, मेम्‍मा जो़पा हापा मा-के खोप्‍मिडी।

३८ गुमीका मेर्मिमलाई जि ग्‍वाम्‍डी,

मेम्‍मा मेर्मिम हापा बर्तो लम्‍डी,

मेकोतिमा गुमीका मेर्मिमकु नेब्दीपोमिम वो छाबेट्‌मिडी।

३९ छु़लचो़मिमका थो़मतेर्साम्‍डी मा दु़खा ग्‍वाम्‍डिमका

माम्‍चु़नीकु मु़चु़मिम हापा दु़म्‍मु मेचाप्‍मिवा,

मा मेर्मिम छु़म्‍सिक्‍तो किचो़ङा दु़म्‍मिडी।

४० साखामचो़मिमलाई माम्‍चु़नीका उनी क्रो़म लु़बेट्‌मिडी,

मा लाम्‍दी मेबाट्‍पा र्‍याङगो-र्‍याङगोडा लाम्‍दिबाल्‍पा बनेबेम्‍डी।

४१ लावो दु़खापोमिमलाई ने गुमीका मेर्मिमकु दु़खालामका सेल्‍मिडी,

मा मेर्मिमकु नेमडाममिम भेन्‍दा होङङा सेर्पा दु़म्‍बेट्‌मिडी।

४२ जो़पा न-गोकाम मु़चु़मिमका ओराम ल्‍वामी, मा गेर्सिमी,

लावो खोत्‍ले छु़लचो़मिमकाम सि ड्‍यामी।

४३ नेप्‍चीनुङमामिमका ओर्मिम ल्‍वा मिम्‍मिनु़,

यहोवेका हेल्‍लो लोवो रिखाम बेम्‍डिम ल्‍वा उनी नगोडा जु़ल्‍मिनु़।

घ्ल्वामुकाम लागि सो़म्दी

योङलेम बेबेट्‍पाकाम लागि, दाऊदकु काम्‍सो

१०८

१ ए माम्‍चु़नी, गानीडला आच्‍छाङा थो़र बेउ,

गो काम्‍सो बेउ, मा आमा खोत्‍ले सामका इनीमा नङ कोक्‍पु।

२ आमा सारङ्‍गी नुङ तुङनामिम गो डु़पु,

नेमसो मेडे गो नेप्‍सुङ दो़पा बनेबेउ।

३ ए यहोवे, सामामिमकु थेतेडा इनीमा नङ कोक्पा काम्सो बेउ,

मु़चु़मिमकु थेतेडा इनीमा दुथाम काम्‍सो बेउ।

४ हेल्‍लो लोवो मु़चु़मिमलाई बोनिम बुनिमिम रिखाम पाह्रीला रोथी,

गानी थो़रलु़इमिम बुनी र्‍वाक्‍पा ल्‍वाका धामु लु़प्‍डु़।

५ ए माम्‍चु़नी! गानी पाह्रीडाम वो हापा येपा दु़म्नी,

खोत्‍ले सु़म्‍दिसेरडा इनीमा यु़म-झ्‍वानु़।

६ त्‍वाकु यु़मका गुकुलाई सेल्‍किनी, आमा सो़म्‍दी थो़ङ्‍साङ्‍नी,

मा गानी रिखाम बोनिमिम मु़चु़मिमका सेल्‍सिमु ल्‍वामिनु़।

७ त्‍वाकु सेपा खोमलामका माम्‍चु़नीका र्‍वाम्‍डिम बु,

“घ्‍ल्‍वाबेसाका गो शकेमलाई फ्‍वामु

मा सुक्‍कोतडाम बाय थो़पुमा आमा मु़चु़मिमगोडा दो़उसाक्‍पुमी।

८ गिलाद आमा, मनश्‍शे वो आमाङा सो़,

एफ्राइम आमा बुइडाम मुकुट सो़,

मा यहूदा आमा साखाम थो़पा डु़लु़म्‍चो़ सो़।

९ लावो मोआबलाई गो ल्‍वा सो़ल्‍पा सोजाम बनेबेसाका मोक्‍पु,

एदोम आमा ङा र्‍वाक्‍पा छेखोप ग्‍वाक्‍साका गो मेरामलाई त्‍वाकु सोलो़पका ओपु,

पलिस्‍तीमिमलाई घ्‍ल्‍वासाका गो डोक्‍पु लो़लामका येङु।”

१० ए माम्‍चु़नी! सु़का गोलाई बाक्‍सीकेरका उर्मा शहरडा रेन्‍थिङी?

मा एदोमसम्म गोलाई सु़का क्रिङी?

११ ए माम्‍चु़नी, आच्‍छाङा गानी गुकुलाई ङेत्तिकिनिम ङा,

मा हाम गानी आकीमा सिपाही नुङ सेनामिमनुङ मेलाम्‍दिनिमिम?

१२ आकीमा स्‍वाक्‍चिमोमिमनुङ क्‍वाल्‍बा बोमु ख्‍लो़किनी,

हेङालोने मु़चु़मिमकु ख्‍लो़सी ने हाम ना हामकाम दु़म।

१३ माम्‍चु़नी गुकुलाम दु़म्‍मिमिमका गुकु क्‍वाल्‍बा घ्‍ल्‍वाकु,

मेम्‍मिमका आकीमा स्‍वाक्‍चिमोमिमलाई गुमीका सो़बेन्‍मी।

दु़खा ल्‍वापा मु़चु़मिमकु न नो़मु

योङलेम बेबेट्‍पाकाम लागि, दाऊदकु काम्‍सो

१०९

१ ए माम्‍चु़नी, गो इनीमा नङ कोक्‍पु,

गानी लिबा मेबानी।

२ छु़लचो़ नुङ नलामचो़मिम आमा कोर्थो़लाम जेम्‍डिम बु,

मेर्मिमका आमा दुथाम लिमा ल्‍वा जेम्‍डिम बु।

३ मेर्मिमका आमा मेजो़पा ल्‍वा बेम्‍डी,

मा हाम वो मेख्‍लो़साकाङा मेर्मिमका गोलाई चोघ्रु़म्‍ङिमी।

४ गो मेर्मिमलाई रिखाम बेउतोमी,

मा मेर्मिमकाम लागि सो़म्‍दी बेउसात्तोमी,

लावो मेर्मिम आमा कोर्थो़लाम बम्‍डी।

५ गो मेर्मिमलाई जो़पा बेउतोमिमडा गोलाई मेर्मिमका मेजो़पा बोङिमी,

मेम्‍मा रिखाम बेउतोमिलो गोलाई मेद्‍वाङिमी।

६ आमा स्‍वाक्‍चिमोमिमकु निया बेपा मु़चु़ थुट्‍नी,

मेरामका आमा स्‍वाक्‍चिमोमिमकु जो़पलाम बासाका मेर्मिमलाई मुमा बेट्‍नु़मी।

७ मेरामकु निया दु़म्‍मिम नेम मेराम मुमानुङमा दु़म्‍नु़,

मा मेरामकु सो़म्‍दी बेसीलाम गुका देन्‍दे ल्‍वासु़नु़।

८ मेराम वाड्‍डा जनु़,

मेरामकु खोमडा खारी बेपा मु़चु़ कोङमी दु़म्‍नु़।

९ मेरामकु जाउमो तारापाचो़ रेचो़कुपा रेचो़कुमा दु़म्‍मिनु़,

मेम्‍मा उमा नाइमे अर्दोमे दु़म्‍नु़।

१० मेरामकु चो़मिम बिपामा पेपा दु़म्‍मिनु़,

मेर्मिम बाट्‍पा फाल्‍लेसिक्‍पा नेमलाम वो कोल्‍मिनु़।

११ मेरामनुङ बाट्‍पा खोत्‍ले खाप्‍ची उमा जेरचो़का लसाट्‍नु़,

मा मेरामका ब्राम्‍दु़ल्‍वा बु़डु़म ल्‍वामिम मु़चु़मिमका रोन्‍मिनु़।

१२ मेरामडला न-थो़म रेम्‍बेट्‍पा मु़चु़ सु़ वो मेदु़म्‍मिनु़,

मेरामकु रेचो़कुपा रेचो़कुमा चो़मिमलाई सु़का वो मेरेम्‍मिनु़।

१३ मेरामकु खोत्‍ले चो़-चु़सु़मिम सिमिनु़,

मेम्‍मा चक्‍थो़म मु़चु़मिमका वो मेर्मिमकु नङमिम प्‍ल्‍वामिनु़।

१४ मेरामकु बेप-पापका बेम्‍डिम मेजो़पा खारीमिम यहोवेका मिम्‍मिनु़,

मेरामकु मामका बु़डु़म छु़ल हेल्‍लो वो मेप्‍ल्‍वामिनु़।

१५ मेर्मिमकु छु़ल हेल्‍लो लोवो यहोवेकु ङादोडा रेम्‍बेसिनु़।

सुबुलामका वो मेर्मिम दाम्‍मिनु़।

१६ हेङालोने मेरामका हेल्‍लो वो वाङमिम मु़चु़लाई रिखाम बेपा न मेबु़मिवा,

लावो दु़खापोमिमलाई छो़म दु़खा ग्‍वाक्‍तु़मी,

दु़खा ल्‍वापामिम नुङ खेरेला दु़म्‍पामिमकु थो़मतेर्साड्‍डु़मी।

१७ मेरामका वाङमिमलाई वाइतो बेन्‍मु द्‍वाथाल्‍लु़,

लावो मेरामकु वाइतो उ त्‍वापडलाङा दु़म्‍नु़।

मेरामका वाङमिमलाई जि ग्‍वामु न मेबु़वा,

मेकोतिमा गुका वो जि मेल्‍वासु़वा।

१८ ये-सेम फसिमिम होङङा मेरामका वाइतो कोङङा उमा नगोडा कुर्थाड्‍डु़।

वाइतो मेरामकु ख्‍वाचेपडा कु होङङा देम्‍स्‍ता,

मा तेल होङङा मेरामकु सेरगोडा हुङ्‍डा।

१९ मेरामका बु़डु़म वाइतो उ त्‍वापडला ङा ख्‍लोसिनु़,

मा मेरामका थ्‍वाक्‍पुरी होङङा हेल्‍लो लोवो बथाट्‍नु़।

२० ए यहोवे, गोलाई मुमा बेट्‍पामिमलाई आरेसाका देन्‍दे ग्‍वाक्‍नी,

आमा कोर्थो़लाम बक्‍पामिमलाई आरेप्‍माम ङा दु़म्‍नु़।

२१ लावो ए यहोवे माम्‍चु़नी,

गानी याचे जेन्‍निम होम्‍साका गोलाई ख्‍लो़ङिनी मा सेल्‍ङिनी,

हेङालोने गानी जो़पा बुनी मा आच्‍छाङा थो़रलु़इमिम बुनी।

२२ गो दु़खा ल्‍वापा बुङु मा आमा गो नो़पा बु।

२३ गो ने नेम्‍थाम ओल होङङा दाम्‍मु खापुमिम बु,

रु़ होङङा रसिक्‍साका घ्रोला सो़सिङ्‍डोम होङङा दु़म्‍ङोडोम बु।

२४ उपास बाप्‍डा बाप्‍डा आमा कोचु़का सो मान्‍थिम दु़स्‍ताम बु,

मा आमा रो़म सेर नुङ कोक्‍ते कोङङा दु़स्‍ताम बु।

२५ गोलाई ल्‍वाङिमी मा मु़चु़मिम रिमी,

मेर्मिमका गोलाई सेम्‍ला बेत्तो बुइ रमी।

२६ ए यहोवे आमा माम्‍चु़नी, गोलाई ख्‍लो़ङिनी,

इनीमा न-थो़म होम्‍साका गोलाई सेल्‍ङिनी।

२७ गोलाई सेल्‍पा ने गानीङा सो़,

ओराम ने यहोवेका बेम्‍डिम र्‍वाक्‍साका आमा स्‍वाक्‍चिमोमिमका चमिनु़।

२८ मेर्मिमका गोलाई वाइतो बेन्‍ङिमी,

लावो गानी ने जि ग्‍वाङिनी।

मेम्‍मिमका आमा थो़मतेर्पामिम सो़मिनु़,

मा गो इनीमा डु़ल्‍चो़ गेर्सिमु ल्वाउनु़।

२९ गोलाई मुमा बेट्‍पाममिम मेजो़पा बेला सो़सिमिनु़,

मा उनी क्रो़म लु़पा ल्वा हुम-ये हुम्‍सिमिमिम होङङा दु़म्‍नु़म बुनु़।

३० गो आमा सिका माम्‍चु़नीकाम हापा नङ कोक्‍पु,

हापा सेर्पा मु़चु़मिमगोडा गो उनीमा सो़रलोले बेउ।

३१ हेङालोने दु़खा ल्‍वापामिमलाई गुमीका गेमी,

मा मेर्मिमलाई सेन्‍मु माल्‍पामिमलाम सेल्‍मी।

यहोवेका थुट्‍मिडिम हपलाई साखाम ग्‍वाम्‍डिम

दाऊदकु काम्‍सो

११०

१ यहोवेका आमा ङाचो़लाई र्‍वामी,

“गो इमा स्‍वाक्‍चिमोमिमलाई

इमा फेमखेलगोयु़ मेबेथु़मसम्‍म,

गाना आमा जो़प ल्‍वालाम गन्‍डा।”

२ यहोवेका सियोनलाम इमा किब्‍दी थो़पा यु़मनुङमा साखाम बर्बेन्‍मी,

गुमीका र्‍वाम्‍डी, “इमा कोर्थो़लाम बक्‍पामिमडला किब्‍दी थो़ना।”

३ इनीमा स्‍वाक्‍चिमोमिमनुङ क्‍वाल्‍बा बेपा नेम

इनीमा मु़चु़मिम उनी त्‍वाकु नका ङा लाम बसिमी।

नेमसोसोका योक्‍पा फुर्से होङङा इनीमा स्‍वाला मु़चु़मिम

गानी बाट्‍पा पोप्‍चङडला गेमी।

४ यहोवेका याचे जेम्‍डिम ल्‍वा हेल्‍लो वो आनो मेनो मेबोमी,

“मल्‍कीसेदेक होप्‍माम हेल्‍लो लोवो माम्‍चु़नीकु डु़म्‍लाचो़ दु़म्‍नी।”

५ यहोवे इनीमा जो़पलाम बुमी,

उनीमा छोक्‍चो बलो गुमीका हपमिमलाई सो़बेन्‍मी।

६ गुमीका सामा सामामिमडला जो़होमका निया बोमिलो,

गुमीका सुबुडाम हपमिमलाई सो़बेसाका मेर्मिमकु सिप्खाका धेब्‍दे देम्बेन्मी।

७ लाम्‍दी फार्डाम साक्‍वाडाम कु हपका डुमी,

मा सोनुङमा दु़म्‍साका गुमी घ्‍ल्‍वामी मा येम्‍सिमी।

यहोवेकु नङ कोमु

१११

१ यहोवेकु नङ कोक्‍नी!a

आमा खोत्‍ले न-गोकाङा उनीमा मु़चु़मिमकु ङादोडा यहोवेकु नङ कोक्‍पु।

२ यहोवेकु खारीमिम खोत्‍लेडाम डोक्‍पु बु,

इनीमा खारी द्‍वाक्‍पामिम खोत्‍लेका इनीमा खारीकु दुथाम थेसिथेन्‍मु न बोमी।

३ गुमीका बेम्‍डिम खोत्‍ले खारी डोक्‍पु नुङ यु़म-झ्वाक्सीका घ्रेट्‍पा बु।

गुमीका बेम्‍डिम जो़पा खारी हेल्‍लो लोवो दु़महोम बु।

४ गुमीका उनीमा यु़मखारीमिम मिम्‍बेन्‍मी,

गुमीका रिखाम बेसाका न-थो़म रेम्‍बोमी।

५ गुमीलाई डोक्‍पु बेपामिम खोत्‍लेलाई पोमु-डुमु ग्‍वामी,

मा गुमीका याचे जेम्‍डिम ल्‍वा हेल्‍लो वो मेप्‍ल्‍वामी।

६ गुमीका उनीमा मु़चु़मिमलाई सु़म्‍दिसेरडाम मु़चु़मिम बाट्‍पा नेब्‍दी ग्वाम्डी,

आरेसाका गुमीका उनीमा यु़मखारी रेम्‍बेम्‍डिम बु।

७ गुमीका बेम्‍डिम उनीमा खारीमिम जो़पा नुङ थो़रलु़इमिम बु,

गुमीका र्‍वामिमिम लु़म्‍ला थो़रलु़पा बु।

८ मेर्मिम ल्‍वा आच्‍छाङाकाम नुङ थो़रलु़इमिम बु,

मा ओराम हेल्‍लो लोवो दु़महोम बु।

९ गुमीका उनीमा मु़चु़मिमलाई सेल्‍मिडी,

मा मेर्मिमनुङ हेल्‍लो लोवो दु़म्‍पाम बाट्‍पा सो़रख्रेप्‍मिडिम बु।

गुमी ने सेपा नुङ यु़मनुङमा बुमी।

१० यहोवेलाई डोक्‍पु मिम्‍मु ने नेप्‍चीनुङमा दु़म्‍पालाम सो़,

गुमीका र्‍वामिमिम थो़पा मु़चु़मिम नेप्‍चीनुङमा दु़म्‍मी।

हेल्‍लो लोवो उनीमा नङ कोसिमिम बु।

a 

१११:१ हिब्रू ल्‍वाडा हल्‍लेलूयाह र्‍वामी।

ङाचो़कु सो़रलोले बेपा मु़चु़का उनी जि ल्‍वासु़

११२

१ यहोवेकु नङ कोक्‍नी!a

मेराम मु़चु़ जिनुङमा सो़,

उहेमका यहोवेकु ङिम जु़लु़,

मा गुमीका र्‍वामिमिम ल्‍वा आच्‍छाङा थो़सु़।

२ मेरामकु चो़-चु़सु़मिम नेब्‍दीडा यु़मनुङमा दु़म्‍मी,

जो़पा ननुङमा मु़चु़कु चो़-चु़सु़मिमका जि ल्‍वामी।

३ मेरामकु नेमडा खाप्‍ची दु़महोम बु,

मा मेरामलाई हेल्‍लो लोवो जो़पा दु़महोम बु।

४ जो़पा न-गोकाम मु़चु़मिम लागि रिखामनुङमा, न-थो़मनुङमा,

मा नगोडा मेजो़पा ल्‍वा मेकुर्पा मु़चु़मिमकाम लागि तुकुम्‍चिमगोडा वो ओल दो़।

५ नगोडाम ङा गेर्सिक्‍साका वाङमिमलाई जेर ग्‍वाक्‍पा

मा लु-फेले मेबेसाका खारी बेपा मु़चु़काम हेल्‍लो लोवो जो़पा दु़म।

६ जो़पा न-गोकाम मु़चु़ हेल्‍लो लोवो मेजो़पा मेदु़म,

गुलाई हेल्‍लो लोवो मिम्‍मी।

७ मेजो़पा सेला थो़सु़मा मेराम हेल्‍लो वो मेङी,

यहोवेडा बु़डु़म उमा थो़र आनो मेनो मेदु़म।

८ गुलाई हामकाम वो मिम्‍ताम सो़र्ताम नुङ ङिम मेदु़म।

चङडा उमा स्‍वाक्‍चिमोमिम सो़मिमिम ल्‍वासु़।

९ दु़खा ल्‍वापामिमलाई दाप होर्साका ग्‍वाकु़मिमका

मेरामकु जो़पा खारी हेल्‍लो लोवो दु़महोम बु।

मेम्‍मा उमा नङ डोक्‍पु दु़म।

१० छु़लचो़मिमका ओराम ल्‍वामिमा नाचु़र बोमी मा पुयु़लुमी।

मेर्मिमका हाम हुम ल्‍वापा न बोमिमिम वो मेल्‍वामी।

a 

११२:१ हिब्रू ल्‍वाडा हल्‍लेलूयाह र्‍वामी।

खोत्‍लेडाम डोक्‍पु यहोवे

११३

१ यहोवेकु नङ कोक्‍नी!a

ए माम्‍चु़नीकु डु़ल्‍चो़ नी,

यहोवेकु नङ कोक्‍नी।

२ यहोवेकु नङ कोक्‍सी ने ओम्‍लो नुङ

दिफु हेल्‍लो लोवो दु़म्‍नु़म बुनु़।

३ नेम्‍सुङ ओपालामडाम्‍मा गाम्‍पा खोमसम्म बाट्‍पा

खोत्‍लेका यहोवेकु नङ कोमिनु़।

४ यहोवे खोत्‍ले सामाडाम डोक्‍पु बुमी,

मा उनीमा यु़म-झ्‍वाक्‍सी पाह्रीडाम वो डोक्‍पु बु।

५ यहोवे इकीमा माम्‍चु़नी कोतिम सु़ बु मा?

गुमी खोत्‍लेडाम डोक्‍पु हप गन्‍खोपडा गन्‍मी।

६ गुमीका धामु नुङ सुबुलाई कुम्‍सिमिमा धाली रेम्‍मी।

७ खेरेलाडा देर ख्रेसाका बाट्‍पामिम नुङ

दु़खा ल्‍वासाका फोका क्‍लसिक्‍पामिमलाई गुमीका गेले कोमी।

८ गुमीका मेर्मिमलाई त्‍वाकु मु़चु़,

हपकु जाउमो तारापाचो़मिमनुङ जु़ल्‍मी।

९ बुङ मान्‍थिम मेसेममिमलाई

गुमीका चो़च्‍चो़कु माम दु़म्‍बेन्‍मिमा गेर्सिबेन्‍मी।

यहोवेकु नङ कोक्नी!

a 

११३:१ हिब्रू ल्‍वाडा हल्‍लेलूयाह र्‍वामी।

इस्राएललाई मिश्रलाम ख्‍लुक्‍खेट्‍मिडिम

११४

१ इस्राएलडाम मु़चु़ मिश्रलाम लुम्‍डिलो,

याकूबकु चो़-चु़सु़मिममिम वाङसामा ल्‍वा जेपामिमकु नेब्‍दीलाम लुम्‍डिलो,

२ यहूदा मु़चु़मिम यहोवेकु सेपा खोम दु़स्‍ता,

मा इस्राएल उनीमा किब्‍दी दु़स्‍ता।

३ ओराम ल्‍वास्‍तु़मा लालाम दिरिदिन स्‍वाङ्‍डा,

यर्दन ब्‍लोकु चङथो़ ख्‍लोसिमु चो़म्‍डु़।

४ पोप्‍चङमिम छ्‍वारा होङङा प्रोमु चो़म्‍मिडी,

याक्‍के पोप्‍चङमिम भेन्‍दाचो़मिम होङङा ओन्‍मु चो़म्‍मिडी।

५ ए दिरिदिन, गानालाई हाम दु़स्‍ता मा गाना स्‍वान्‍ना?

ए यर्दन, गाना हेङा ख्‍लोसिट्‍ना?

६ ए पोप्‍चङ नी, गानी छ्‍वारा होङङा,

ए याक्‍के पोप्‍चङ नी, गानी भेन्‍दाचो़ होङङा हेङा ओन्‍नी?

७ ए सुबु, यहोवेकु ङादोडा,

याकूबकु माम्‍चु़नीकु ङादोडा रुट्‍नी।

८ यहोवेका क्‍लेता लुङलाई कुदिन दु़म्‍बेन्‍मी,

मेम्‍मा ग्रक्‍तालुङ ने कुकु नो़ दु़म्‍बेन्‍मी।

यहोवे ने आच्‍छाङाकाम माम्‍चु़नी

११५

१ आकीमा मेएँ, ए यहोवे, आकीमा मेएँ,

लावो इनीमा दिदाम नुङ थो़रलु़सीकाम लागि ङा,

इनीमा त्‍वाकु नङडा यु़म-झ्‍वानु़।

२ सु़म्‍दिसेरडाम मु़चु़मिमका हेङा गुकुलाई हिला बोमी?

“इनीमा माम्‍चु़नी बान्‍ते बुमी?”

३ आकीमा माम्‍चु़नी पाह्रीला बुमी,

गुमीका हाम बोमु द्‍वामी मेराम ङा बोमी।

४ मेर्मिमकु ङाटा मु़चु़कु ल्‍वाका

सो़ना नुङ मत्तोकाम कोङङा बनेबेम्‍मा दु़म।

५ मेर्मिमकु सि बु, लावो जेमु मेचाम्‍मी।

मिक्सी बु, लावो मेल्‍वामी।

६ नोफ्‍ला बु, लावो मेथो़मी।

नो़ बु, लावो मुर्नेम्मिम मेलु़लेन्‍मी।

७ ल्‍वा बु, लावो मोम्‍मु मेचाम्‍मी।

खेल बु, लावो लाम्‍दिमु मेचाम्‍मी।

लक्‍चालाम कि-कि वो जेमु मेचाम्‍मी।

८ ङाटा बनेबेपामिम वो मेराम होप्‍मामङा दु़म्‍मी,

मेम्‍मा मेरामडला थो़रलु़पामिम वो खोत्‍ले मेप्‍मामङा दु़म्‍मी।

९ ए इस्राएलडाम मु़चु़नी, गानी माम्‍चु़नीडा थो़र बेनी,

गानीलाई ख्‍लो़पा नुङ इनीमा वाजो ने गुमीङा सो़।

१० ए हारूनकु दोचो़, माम्‍चु़नीडा थो़र बेनी,

गानीलाई ख्‍लो़पा नुङ इनीमा वाजो ने गुमीङा सो़।

११ गानी उहेम माम्‍चु़नीडा ङिम जु़ल्‍नी, गुमीडा थो़र बेनी,

गानीलाई ख्‍लो़पा नुङ इनीमा वाजो ने गुमीङा सो़।

१२ यहोवेका गुइलाई मिम्‍सामी मा जि ग्‍वाक्‍सामी,

गुमीका इस्राएलडा बाट्‍पामिमलाई जि ग्‍वामी,

गुमीका हारूनकु दोचो़मिमलाई जि ग्‍वामी।

१३ यहोवेकु ङिम जु़ल्‍पा डोक्‍पु याक्‍के खोत्‍लेलाई गुमीका जि ग्‍वामी।

१४ यहोवेका गानीलाई छाबेन्‍मिनु़,

मा इनीमा चो़-चु़सु़ वो छाबेन्‍मिनु़।

१५ सुबु नुङ पाह्री प्रङपा यहोवेका गानीलाई जि ग्‍वानिमीनु़।

१६ खोत्‍लेडाम डोक्‍पु पाह्री ने यहोवेकाम ङा सो़,

लावो सुबु ने गुमीका मिनी सामालाई ग्‍वाम्‍डिम बु।

१७ सिपामिमका यहोवेकु नङ मेकोमी,

खादीयु़ लक्‍पामिमका उनीमा नङ मेकोमी।

१८ लावो गुइ ने ओम्‍लो मा हेल्‍लो लोवो यहोवेकु नङ कोक्‍सिमिम बुइ।

यहोवेकु नङ कोक्‍नी। a

a 

११५:१८ हिब्रू ल्वाडा हल्‍लेलूयाह र्‍वामी।

सिमुलाम सेल्‍सिक्‍पाका माम्‍चु़नीकु नङ कोमु

११६

१ यहोवेलाई गो रिखाम बेउमी,

हेङालोने गुमीका आमा ल्‍वा थो़मी,

मेम्‍मा गोलाई रिखाम बेङिनी र्‍वाक्‍साका

सो़म्‍दी बेउलो गुमीका थो़मी।

२ गो र्‍वाङुमिम गुमीका नोफ्‍ला देन्‍मिमा थो़मी,

मेम्‍मिमका आमा साम बुमिमिमसम्‍म उनीमा सो़म्‍दी बेउ।

३ गो सिमुङा खाप्‍तोम बु, गोलाई सिमुलामका हुप्‍ङिडी।

मिम्‍ताम सो़र्ताम नुङ ङिमुका सिमुखापा बाङडो।

४ मेराम थारीका गो यहोवेकु सो़म्‍दी बेउतो,

“ए यहोवे, गोलाई सेल्‍ङिनी।”

५ यहोवे दिदामनुङमा मा जो़पा न-गोकाम बुमी,

इकीमा माम्‍चु़नीका गुइडला न-थो़म रेम्‍बोमी।

६ यहोवेका जो़पा न-गोनुङमामिमलाई गेमी।

गोलाई छो़म खेरेला दु़स्‍तालो गुमीका सेल्‍ङिडिमी।

७ आथावो कोखेप आमा न-गोडा गेर्सी द्‍वाङडो,

हेङालोने यहोवे आमा लागि जो़पा बुमी।

८ यहोवेका गोलाई सिमुलाम सेल्‍ङिडिमिमा,

आमा प्‍ल आल्‍सिमु नुङ खेल तुमुलाम सेल्‍ङिडिमी।

९ मेम्‍मिमका सामनुङमामिमकु नेब्‍दीडा गो यहोवेकु ङादोडा लाम्‍दिमु चापु।

१० “गो छो़म दु़खा ल्वाउतोम बु” र्‍वाक्‍साका र्‍वाङु लोवो,

गो थो़र लु़ङडोम बु।

११ आमा दु़खाका ब्‍लो़प्‍ङिडिम थारीका र्‍वाङ्‍डो,

“खोत्‍ले मु़चु़मिम लिमाचो़ सो़।”

१२ यहोवेका आमा लागि हापा जो़पा ल्‍वामिम बेङ्‍साङ्‌डिमी,

लावो गो ने माम्‍चु़नीकाम लागि ने हाम बोमु चापु मा?

१३ गोलाई सेल्‍ङिडिमिमका आला र्‍वामु लागि

अङ्‍गूरकु बिलामनुङमा कान्‍चु़रे कोक्‍पुमा यहोवेकु सो़रलोले बेउ।

१४ यहोवेकु खोत्‍ले मु़चु़मिमकाम ङादोडा गुमीडा बेउतोम याचे गो रेथिबेट्‍पु।

१५ यहोवेकु सेपा मु़चु़मिम सिमिलो उनीमा रेप्सीडा मेर्मिम हापा थिकाम सो़।

१६ ए यहोवे, गो ने आच्‍छाङा इनीमा डु़ल्‍चो़ सो़।

गो इनीमा डु़ल्‍चो़मेकु चो़ सो़, इनीमा डु़ल्‍चो़।

गानी गोलाई सिमुलाम सेल्‍ङिडिनिम बु।

१७ गो इनीमा लागि आला-तोमाकु ग्वा-ग्वा ग्वानिनी,

मा यहोवेकु नङडा सो़म्‍दी बेउ।

१८ यहोवेकु खोत्‍ले मु़चु़मिमकु ङादोडा

गो ङाचो़नुङ याचे जेङ्‍डोम रेथिबेट्‍पु।

१९ ए यरुशलेम, गो इमा ङादोडा,

यहोवेकु सो़रनेमडाम देल्फुडा,

ङाचो़नुङ याचे जेङ्‍डोम बेउसोक्‍पु।

यहोवेकु नङ कोक्‍नी।a

a 

११६:१९ हिब्रू ल्‍वाडा हल्‍लेलूयाह र्‍वामी।

यहोवेकु नङ कोमु

११७

१ ए खोत्‍ले सामा सामाडाम मु़चु़नी,

यहोवेकु नङ कोक्‍नी।

खोत्‍ले मु़चु़मिमका उनीमा सो़रलोले बेनी।

२ हेङालोने गुमीका गुइडला हेल्‍लो लोवो रिखाम बेसामी।

मेम्‍मा गुमी हेल्‍लो लोवो थो़रलु़इमिम बुमी।

यहोवेकु नङ कोक्नी।a

a 

११७:२ हिब्रू ल्‍वाडा हल्‍लेलूयाह र्‍वामी।

घ्‍ल्‍वामुकाम लागि आलाकाम सो़म्‍दी

११८

१ यहोवेलाई आला र्‍वाक्‍नी,

हेङालोने गुमी जो़पा न-गोकाम बुमी,

मा गुमीका हेल्‍लो लोवो गुइलाई रिखाम बेसामी।

२ इस्राएलडाम मु़चु़मिमका हेल्‍लो लोवो आरे र्‍वामिनु़,

“उनीमा रिखाम हेल्‍लो लोवो दु़महोम बु।”

३ हारूनकु दोचो़मिमका र्‍वामिनु़,

“उनीमा रिखाम हेल्‍लो लोवो दु़महोम बु।”

४ यहोवेकु ङिम जु़ल्पामिम खोत्‍लेका र्‍वामिनु़,

“उनीमा रिखाम हेल्‍लो लोवो दु़महोम बु।”

५ आमा न मेभ्रसावालो गो यहोवेडा छो़म सो़म्‍दी बेउतो,

मेम्‍मा गुमीका आमा सो़म्‍दी थो़म्‍डिमा सेल्‍ङिडिमी।

६ यहोवे गोनुङ बुमी, गो मेङिङु,

मु़चु़का गोलाई हाम बोमु चाम्‍ङिमी मा?

७ यहोवे गोनुङ बुमी, गुमीका गोलाई ख्‍लो़ङिमी,

आमा स्‍वाक्‍चिमोमिम सो़मिमिम गो ल्‍वाउमी।

८ मु़चु़मिमडा थो़रलु़मुडाम वो

माम्‍चु़नीकु गोजु़डा बुमु माल्‍मुङा जो़पा दु़म।

९ साखामचो़मिमडा थो़रलु़मुडाम वो

माम्‍चु़नीकु गोजु़डा बुमु माल्‍मुङा जो़पा दु़म।

१० खोत्‍ले सामामिमका गोलाई उर्ङिडिमी,

लावो यहोवेकु नङडा गो मेर्मिमलाई पुयु़लुबेत्तोमी।

११ मेर्मिमका गोलाई खोत्‍लेलाम उर्ङिडिमी,

लावो यहोवेकु नङडा गो मेर्मिमलाई सो़बेत्तोमी।

१२ मेर्मिमका गोलाई सो़रका उर्ङिडिमिम होङङा उर्ङिडिमी,

लावो चु़दुगोडा रुकु लक्‍पा होङङा मेर्मिम घ्रु़म्‍ल्‍याम्‍डी।

यहोवेकु नङडा गो मेर्मिमलाई पुयु़लुबेत्तोमी।

१३ ङिमलु़पा बेसाका मेर्मिम गोनुङ क्‍वाल्‍बा बेप्‍डा रोम्‍डी,

गो रावा सो़ट्‍ङोडोम बाइडा,

लावो यहोवेका गोलाई ख्‍लो़ङ्‌डिमी।

१४ यहोवे यु़मनुङमा नुङ आमा काम्सो बुमी,

गुमी आमा सेल्‍पा बुमी।

१५ माम्‍चु़नीकु मु़चु़मिमकाम बाखोपडाम घ्‍ल्‍वासीकु लो़लाम,

न-भ्रसीकु लो़लाम आरेसाका थो़सी:

“यहोवेकु जो़पल्वाकाम डोक्‍पु यु़मका आरे दु़स्‍ताम सो़!

१६ यहोवेकु यु़मका गोलाई घ्‍ल्‍वापा दु़म्‍बेट्‌ङिडिम बु,

यहोवेकु जो़पल्वाकाम डोक्‍पु यु़मका आरे दु़स्‍ताम सो़!”

१७ गो मेसिङु, लावो त्‍वारो़मनुङमा दु़म्‍ङु,

मा यहोवेका बेम्‍डिम खारीकु दुथाम सो़उ।

१८ यहोवेका गोलाई देन्‍दे ग्‍वाङ्‌डिमी,

लावो गुमीका गोलाई सिमुलामकु ल्वाडा ने मेग्‍वाङमिवा।

१९ आमा लागि जो़पा न-गोकु लाम्‍चोको होल्‍साङ्‍नी,

मेगोनो गो हुङुमा यहोवेलाई आलासो़ र्‍वाङु।

२० यहोवेकु लाम्‍चोको ने ओराम ङा सो़,

जो़पा न-गोनुङमा मु़चु़मिम कोङङा आगोडा हुमी।

२१ गो गानीलाई आला र्‍वाङु,

हेङालोने गानी आमा सो़म्‍दी थो़न्‍निम बु,

मा गानी आमा सेल्पा दु़म्निम बु।

२२ नेम बनेबेपामिमका पार्मिडिम

मेराम लुङङा नेमकु सुरलुङ दु़स्‍ता,

२३ ओराम यहोवेलाम दु़स्‍ताम सो़,

मा इकीमा लागि हेल्‍लो वो मेल्‍वाम्‍मा यु़म खारी सो़!

२४ आनेपमिम नेम माम्‍चु़नीका प्रङ्‌मिडिम सो़,

गुइ गेर्सी द्‍वाकी मा भ्रसिडी।

२५ ए यहोवे, गुकुलाई सेल्‍किनी,

ए यहोवे, गुकुलाई जो़पा दु़म्‍बेट्‌किनी।

२६ यहोवेकु नङडा रोक्‍पामिम जिनुङमा सो़,

यहोवेकु नेमलाम गुकु गानीलाई जि ग्‍वाकु।

२७ यहोवे ङा माम्‍चु़नी सो़,

मा गुमीका गुइडला ओल झ्‍वाबेट्‌मिडिम बु।

ल्‍वाड्‍डा दक्‍साकु ग्रेममिम झेट्‌निमा

सासेन्‍खोपकु हानोलाम आथो़लाम जो़होमका खिर्सिक्‍तो गेर्सिट्नी।

२८ गानी ने आमा माम्‍चु़नी सो़,

मा गो गानीलाई आलासो़ र्‍वाङु।

गानी आमा माम्‍चु़नी सो़,

इनीमा नङकु दुथाम गो डोक्‍पु लो़लामका र्‍वाङु।

२९ यहोवेलाई आलासो़ र्‍वाक्‍नी,

हेङालोने गुमी जो़पा न-गोकाम बुमी।

गुमीका हेल्‍लो लोवो गुइलाई रिखाम बेसामी।

यहोवेकु डु़म्‍लाa

११९

अलेफ

१ मेर्मिम जिनुङमा सो़,

उहेम जो़पा बासी-दोसीडा बुमी,

मा यहोवेकु डु़म्‍ला होम्साका दोमी।

२ मेर्मिम जिनुङमा सो़,

उहेम उनीमा डु़म्‍ला होम्‍साका दोमी,

मा उहेमका गुमीलाई त्‍वाकु न-गोलामका ङा माल्‍मी।

३ मेर्मिमका हेल्‍लो वो मेजो़पा खारी मेबोमी,

मेर्मिम यहोवेकु लाम्‍दीडा लाम्‍दिमी।

४ गानी इनीमा डु़म्‍लामिम ग्‍वाक्‍तिकिनिम बु,

मेराम होम्‍साका जो़होमका दोनी र्‍वाक्‍साका गुकुलाई र्‍वाक्‍निम बु।

५ इनीमा डु़म्‍ला होम्‍साका दोमु चापुवा माला

हाङको जो़पा दु़म्‍सावा!

६ खोत्‍ले इनीमा डु़म्‍लाडा जो़होमका दोङुवा माला,

गो हेल्‍लो वो क्रो़म लु़मु मेबासावा।

७ इनीमा जो़पा न-गोकाम लु़म्‍ला सीसिङुलो,

आमा सेपा न-गोका इनीमा नङ कोक्‍पु।

८ गो इनीमा डु़म्‍ला होम्‍साका दोङु, गोलाई मेङेट्‌ङिनी।

यहोवेकु डु़म्‍ला होम्‍साका दोमु

बेथ

९ स्‍वाला स्‍वालामेमिम त्‍वाकु बासी-दोसीडा हेसाका सेपा दु़म्‍मु चाम्‍मी?

मेराम ने इनीमा सिजेम होम्‍साका दोसाका ङा सो़।

१० गो आमा नगोलाम ङा गानीलाई माल्‍निनी,

गोलाई इनीमा डु़म्‍लाडाम कोर्थो़ लमु मेग्‍वाङनी।

११ इनीमा कोर्थो़लाम बक्‍साका गो छु़ल मेबेउनु़ र्‍वाक्साका

इनीमा सिजेम आमा नगोनो जु़लु।

१२ ए यहोवे, इनीमा नङ कोसिनु़,

इनीमा डु़म्‍लामिम गोलाई सीङिनी।

१३ गानी र्‍वाक्‍निम खोत्‍ले इनीमा डु़म्‍लाकु दुथाम

गो डोक्‍पु लो़लामका र्‍वाङु।

१४ हापा खाप्‍चीमिम डार्सु़लो गेर्सी द्‍वाक्पा मु़चु़ होङङा,

गो इनीमा डु़म्‍ला होम्‍साका दोङुलो आमा न-गो भ्रसी।

१५ गो इनीमा लु़म्‍ला थो़उ,

इनीमा सीसिडा न सोक्पु।

१६ गो इनीमा डु़म्‍लाडा भ्रसिङु,

मा इनीमा सिजेमडाम ल्‍वामिम मेप्ल्वाउ।

यहोवेकु डु़म्‍लाडा नभ्रसी

गिमेल

१७ त्‍वाकु डु़ल्‍चो़डला दिदाम रेम्‍बेनी,

मा गो नु़ङुम बुङुमा इनीमा सीसिमिम होङङा बेउ।

१८ आमा मिक्सी ह्‍वाङ्‍साङ्‍नी,

मा गो इनीमा डु़म्‍लाडा सु़का वो बोमु मेचापा

आच्‍छाङाकाम ल्‍वामिम ल्‍वामु चापुनु़।

१९ गो ओ सुबुडा वाङमी नेब्दीलाम रोक्पा मु़चु़ होप्माम बुङु,

इनीमा सिजेम गोडाम मेथक्‍नी।

२० गो खोत्‍ले थारी इनीमा डु़म्‍लामिम थेसिथेन्‍मु मालु,

मा मेरामकाम छो़म कोरा सिङु।

२१ गानी डोक्‍पु लिसिक्‍पामिमलाई ख्‍र्‍वानिमी,

गानी र्‍वानिमिम मेबिसिपामिमका वाइतो ल्‍वामी।

२२ मेर्मिमकु सेम्‍ला बेन्‍मु नुङ घ्राम्‍मुलामका गोलाई सेल्‍ङिनी,

हेङालोने इनीमा डु़म्‍लामिम होङङा गो बेउतोम बु।

२३ साखाम थो़पामिम घ्रो़म्‍मी

मा आमा कोर्थो़लाम बमिमा सेम्‍ला बोङिमी,

लावो गो इनीमा सीसिमिम न-गोलाम मिम्‍सिङु।

२४ इनीमा डु़म्‍लाडा आमा नभ्रसी,

मेसिन्‍डा गो जो़पा मुलु़ ल्वाउ।

माम्‍चु़नीकु डु़ल्‍ला होम्‍साका आच्‍छाङा दोपा न

दालेथ

२५ गो सो़ङ्‍डोमा क्‍वायु़ झार्ल्‍याक्‍पा बुङु,

गानी याचे जेन्‍निम होम्साका गोलाई आथावो फङ्‍नी।

२६ आमा खोत्‍ले बासी-दोसीमिम गानीलाई र्‍वाङ्डो,

मा गानी मेराम थो़ङ्‍साङ्डिनी।

गोलाई इनीमा बासी-दोसीडा दोमु सीङिनी।

२७ गोलाई इनीमा डु़म्‍ला सीङिनी मा थेसिथेन्‍बेट्‍ङिनी,

मा गो इनीमा हेल्‍लो वो मेल्‍वाम्‍मा सीसिडा न सोक्‍पु।

२८ गो छो़म मिम्‍ताम सो़र्तामडा दु़म्‍ङोडोमका घ्रु़म्ङोडोम बु,

इनीमा सिजेम होङङा गोलाई सोनुङमा बनेबेङिनी।

२९ गोलाई मेजो़पा लाम्‍दीथो़ लमुडाम सेल्‍ङिनी,

गानी दिदाम बेपा बुनी मा गोलाई इनी त्‍वाकु डु़म्‍ला सीङिनी।

३० गो इनीमा लु़म्‍ला होम्‍साका लाम्‍दिमु न बेउतोम बु,

इनीमा डु़म्‍लामिम गोनुङङा बु।

३१ गो इनीमा सिजेममिम होङङा बेउ,

ए यहोवे, आमा क्रो़म मेलु़बेट्‍नी।

३२ गो गेर्सी द्‍वाक्‍साका इनीमा सिजेममिम होङङा बेउ,

हेङालोने गानी आथावो हापा थेसीथेट्‍पा यु़म ग्‍वाङ्‍नी।

मिम्‍बेट्‍पा यु़म ल्‍वामु लागि सो़म्‍दी

हे

३३ ए यहोवे, इनीमा डु़म्‍ला होम्‍साका दोमु सीङिनी,

मेम्‍मा हेल्‍लो लोवो मेराम होम्‍साका दोङु।

३४ इनीमा डु़म्‍लाका र्‍वामु माल्‍लु़म ल्‍वाकु दुथाम सो़नी,

मेम्‍मा मेराम होम्‍साका दोङु।

मेराम गो आमा न-गोलामका ङा बेउ।

३५ इनीमा डु़म्‍ला होम्‍साका लाम्‍दिपा दु़म्‍बेट्‍ङिनी,

हेङालोने गो मेसिन्‍डा गेर्सी द्‍वाङु।

३६ आमा न-गो इनीमा डु़म्‍लाथो़ ख्‍लोङ्‍साङनी,

खाप्‍चीथो़ मेएँ।

३७ आमा न-गो हाम ना हामकु ल्‍वाथो़ लमुडाम ख्लोक्‍साक्‍ङिनी,

गानी याचे जेन्‍निम होम्‍साका गोलाई गेङिनी।

३८ इनीमा डु़ल्‍चो़नुङ याचे जेन्‍निम ल्‍वा रेथिट्‍नी,

मेम्‍मा गानी र्‍वानिमिम थो़पामिमका गानीलाई डोक्‍पु मिम्‍मिनु़।

३९ गोडला रोक्‍पा मुमाडाम गो ङिङु, मेराम गोडाम हेम्‍साङ्‍नी,

हेङालोने इनीमा डु़म्‍लामिम खोत्‍लेडाम जो़पा बु।

४० रेप्‍नी, गानी र्‍वानिमिम होङङा बेपा आमा न बु,

गोलाई लाले त्‍वारो़म ग्‍वाक्‍ङिनी,

हेङालोने गानी जो़पा न-गोकाम बुनी।

यहोवेकु डु़म्‍लाडा न सोमु

वाव

४१ ए यहोवे, गोलाई हाङको रिखाम बोङिनी, गोलाई रेम्‍बेट्‍ङिनी,

मा गानी याचे जेन्‍निम होम्‍साका गोलाई सेल्‍ङिनी।

४२ मेम्‍मा गोलाई सेम्‍ला बेसाका जेपामिमनुङ सि ख्‍लोमु चापु,

हेङालोने गो इनीमा सिजेमडा थो़रलु़ङु।

४३ हेल्‍लो लोवो आच्‍छाङाकाम ल्‍वा जेमु चापुनु़,

हेङालोने इनीमा डु़म्‍लाडा थो़र लु़ङु।

४४ इनीमा डु़म्‍ला होम्‍साका हेल्‍लो लोवो गो दोङु।

४५ गो मेजो़पा ल्‍वाडाम वाङ दु़म्‍साका बुङु दोङु,

हेङालोने गो इनीमा सिजेम होम्‍साका दोपा न बेउतोम बु।

४६ इनीमा सिजेमकु दुथाम गो हपमिमकु ङादोडा सो़उ,

मेम र्‍वामु गोलाई क्रो़म मेलु़।

४७ गो इनीमा लु़म्‍ला होङङा बुङु दोङुलो गेर्सी द्‍वाङु,

हेङालोने गो इनीमा सीसिमिमलाई रिखाम बेउ।

४८ गो इनीमा लु़म्‍लामिमकु रिखाम न-गोलाम जो़पा मिम्‍पु,

मा गो इनीमा डु़म्‍लाडा न सोक्‍पु।

यहोवेकु डु़म्‍ला नगोडा लन्‍थामु

जाइन्

४९ गो इनीमा डु़ल्‍चो़नुङु याचे जेन्‍निम ल्‍वा मिम्‍नी,

हेङालोने मेराम आमा नगोडा लथाक्‍पु।

५० आमा थो़मतेर्सिमिम थारीका वो सो हन्‍पा बुङु,

हेङालोने इनीमा याचे जेसीलाम गोलाई त्‍वारो़म ग्‍वाङ्‌डिनिम बु।

५१ डोक्‍पु लिसिक्‍पामिमका हेल्‍लो लोवो गोलाई घ्राम्‍ङिमी,

लावो इनीमा डु़म्‍लाका र्‍वामिम होम्‍साका बोमु हेल्‍लो वो मेडिट्‍पु।

५२ बेप-पापलाम रोक्‍ताम इनीमा डु़म्‍लामिम गो मिम्‍पु,

ए यहोवे, मेरामका आमा सो हन्‍बेडु़।

५३ छु़लचो़मिमका इनीमा डु़म्‍ला ङेट्मिडी,

मेम्मिमका आमा छोक्चो बक्‍ताम बु।

५४ गो बान्‍ते बुङु लोवो आमा काम्‍सोमिम

इनीमा डु़म्‍लाकु दुथाम दु़स्ताम बु।

५५ ए यहोवे, सिन्‍था गो इनीमा नङ मिम्‍पु,

मेम्‍मा इनीमा डु़म्‍ला होम्‍साका दोङु।

५६ इनीमा डु़म्‍ला होम्‍साका दोमु ने आमा बादु़खाम दु़स्ताम बु।

यहोवेकु डु़म्‍ला होम्‍साका दोपा न

हेथ

५७ ए यहोवे, गानी आमाङा दु़म्‍निम बु,

इनीमा डु़म्‍ला होम्‍साका दोङु र्‍वाक्‍साका गो र्‍वाङु।

५८ गो आमा नगोलामका ङा र्‍वाङु,

गानी याचे जेन्‍निम होम्‍साका गोडला दिदाम रेम्‍बेनी।

५९ गो आमा बासी-दोसीकु दुथाम मिम्‍तोम बु,

इनीमा डु़म्‍ला होम्‍साका दोपा न बेउतोम बु।

६० गो मेछु़ङु, इनीमा डु़म्‍ला होम्‍साका दोमु दाला-दाला बासिङु।

६१ रु़चो़मिमका गोलाई रिबाका बन्‍ङिमी लोवो,

गो इनीमा डु़म्‍ला मेप्‍ल्वाउ।

६२ इनीमा जो़पा डु़म्‍लाकाम लागि

गानीलाई आलासो़ ग्‍वामु गो सिन्था वो ङोसिङु।

६३ इनीमा ङिम जु़ल्‍पामिम नुङ इनीमा डु़म्‍ला होम्‍साका दोपामिम

खोत्‍लेकाम गो उनी ङोप्‍सो़ सो़।

६४ ए यहोवे, सु़म्‍दिसेरडाम खोत्‍लेथो़ इनीमा रिखाम फोन्‍सिड्‍डाम बु,

इनीमा डु़म्‍लामिम गोलाई सीट्‌ङिनी।

हापा थिकाम यहोवेकु डु़म्‍ला

टेथ

६५ ए यहोवे, इनीमा सिजेम होम्‍साका इनीमा डु़ल्‍चो़मिमलाई जो़पा बेनिमी।

६६ गोलाई न नुङ नेप्‍ची बर्पा ल्‍वा सीङिनी,

हेङालोने गो गानी र्‍वानिमिम ल्‍वाडा थो़र बेउ।

६७ गानी गोलाई देन्‍दे ग्‍वामु ङादो ब्‍लो़म्‍सिङ्‍डोम बाइडा,

लावो आथा ने गो इनीमा सिजेम होम्‍साका दोङु।

६८ गानी आकीमा लागि जो़पा मिम्‍नी मा रिखाम बोकिनी,

गोलाई इनीमा डु़म्‍लामिम सीङिनी।

६९ डोक्‍पु लिसिक्‍पामिमका आमा दुथाम लिमा ल्‍वा जेम्‍डिम बु,

लावो गो आमा न-गोलामका ङा इनीमा सीसि होम्‍साका दोङु।

७० मेर्मिम मु़चु़का हाम वो ल्‍वा थेसिथेन्‍मु न मेबोमी,

लावो गो ने इनीमा डु़म्‍लाडा आमा नभ्रसी।

७१ गोडला दु़खामिम रोक्‍ताम ने जो़पाङा दु़स्‍ता,

हेङालोने मेरामकाङा गोलाई इनीमा डु़म्‍लाकु दुथाम सीङी।

७२ इनीमा त्‍वाकु सिलाम लुक्‍ताम डु़म्‍ला ने गोलाई सीट्‍ङिडिनी,

मेराम ने सुबुडाम खोत्‍ले खाप्‍चीमिमडाम वो हापा थिकाम बु।

यहोवेकु डु़म्‍लागोडाम निया

योध

७३ गानी गोलाई प्रङ्‌निनी, जो़होमका बनेबेङ्‍डिनी,

इनीमा डु़म्‍लाका र्‍वामिम ल्‍वा थेसीथेट्‍पा न नुङ नेप्‍ची वो ग्‍वाङ्‌डिनी।

७४ इनीमा ङिम जु़ल्‍पामिमका गोलाई ल्‍वासाका गेर्सी द्‍वामिनु़,

हेङालोने गो इनीमा सिजेमडा थो़र बेउ।

७५ ए यहोवे, इनीमा डु़म्‍ला जो़पा बु र्‍वाक्‍पा गो चक्‍पु,

गानी थो़रलु़इमिम बुनिमिमकाङा गोलाई देन्‍दे ग्‍वाङ्‌डिनिम वो गो चक्‍पु।

७६ गानी गोलाई हेल्‍लो लोवो बोङिनिमिम रिखामका आमा सो हन्‍बेट्‍नु़,

इनीमा डु़ल्‍चो़नुङ याचे जेन्‍निम होम्‍साका दु़म्‍नु़।

७७ गोडला दिदाम रेम्‍बेनी, मा गो त्‍वारो़म ल्वाउनु़,

हेङालोने इनीमा डु़म्‍लाडा आमा न-गो भ्रसी।

७८ डोक्‍पु लिसिक्‍पामिमकाम क्रो़म लु़नु़,

हेङालोने हाम ना हामडा गोलाई मुमा बेन्‍ङिमी।

लावो गो इनीमा डु़म्‍लाडा न सोक्‍पु।

७९ गानीलाई डोक्‍पु बेपा नुङ गानी र्‍वानिमिम थो़पामिम आमाडा रोमिनु़।

८० गो गानी र्‍वानिमिम होम्‍साका दोमु चापुनु़,

मा आमा क्रो़म मेलु़नु़।

सेल्‍सिमु लागि सो़म्‍दी

काफ

८१ हाम्‍सी सेल्‍सिङु र्‍वाक्‍साका गो लथाप्‍डा-लथाप्‍डा आमा चङ गुट्‍डु़म बु,

लावो गो इनीमा सिजेमडा थो़र बेउ।

८२ गानी याचे जेन्‍निम ल्‍वाकु लाम्‍दी रेप्‍डा-रेप्‍डा आमा मिक्‍सी ब्‍लाम-ब्‍लाम्‍या दु़स्‍ताम बु,

गो मिम्‍पु, “हाम्‍सी गानी गोडला न-थो़म रेम्‍बोनिमिम?”

८३ कुइकुरा जु़ल्‍ला जु़ल्‍ला चु़र्रु़म अङ्‍गूरकु बिलाम कुर्पा कोक्‍तेकु फाजी होप्‍माम ङा दु़म्‍मु दु़म्‍त्तोम बु,

लावो गो इनीमा डु़म्‍ला प्‍ल्वाउतोम मिबु।

८४ आथावो इनीमा डु़ल्‍चो़का हाम्‍सिसम्‍म लथाट्‍पुमिम?

आमा थो़मतेर्पामिमलाई हाम्‍सी देन्‍दे ग्‍वानिमिम?

८५ इनीमा डु़म्‍लाकु कोर्थो़लाम बक्‍साका डोक्‍पु लिसिक्‍पामिमका

गो प्‍लु़म्‍सिनु़ र्‍वाक्‍साका पोलु़म धाम्‍डिम बु।

८६ गानी र्‍वानिमिम खोत्‍ले ल्‍वा थो़रलु़इमिम बु।

गोलाई ख्‍लो़ङिनी, लिमा ल्‍वा जेमिमा मु़चु़मिमका आमा थो़मतेर्साङ्‍मी।

८७ मेर्मिमका गोलाई ओ सुबुलामका रावा सेट्‌ङिडिमी,

लावो गो गानी र्‍वाक्‍निम ल्‍वा प्‍ल्वाउतोम मिबु।

८८ गानी गोलाई हेल्‍लो लोवो रिखाम बोङिनिमिमका गो जेङुनु़,

मा गो इनीमा डु़म्‍ला होम्‍साका दोङुनु़।

यहोवेकु डु़म्‍लाडा थो़रलु़मु

लामेध

८९ ए यहोवे, इनीमा सिजेम ङादो आथाम हेल्‍लो लोवो दु़महोम बु,

ओराम ने पाह्रीला दु़महोम बु।

९० गानी थो़रलु़इमिम बुनी र्‍वाक्‍पा ल्‍वा चङडाम चो़-चु़सु़मिमसम्‍म दु़महोम बु।

गानी सुबुलाई आनो मेनो मेदोपा बेसाका उ खोमडा गट्‌निम बु।

९१ इनीमा डु़म्‍ला ओम्‍लोसम्‍म आनो मेनो दु़स्‍ताम मिबु,

हेङालोने खोत्‍लेका इनीमा लाले-पाङके बोमी।

९२ इनीमा डु़म्‍लाडा आमा न-गो मेभ्रसि माला ने,

आमा दु़खाका गो सिमु दु़म्‍पुवा।

९३ इनीमा डु़म्‍ला गो हेल्‍लो वो मेप्‍ल्वाउ,

हेङालोने मेरामलामका गो त्‍वारो़म ल्वाउतोम बु।

९४ गोलाई सेल्‍ङिनी, हेङालोने गो इनीमा ङा सो़।

गो इनीमा डु़म्‍ला होम्‍साका दोपा न बेउतोम बु।

९५ रु़चो़मिमका गोलाई सेन्‍मु लागि लाम्‍दीडा चो़पा बोम्‍थामी।

लावो गो ने इनीमा डु़म्‍लाडा न सोक्‍पु।

९६ जो़पा मिम्‍मा ल्‍वामिम मेजो़पा वो दु़म्‍मु चाप्‍सु़ र्‍वाक्‍साका गो चक्‍तोम बु,

लावो गानी र्‍वानिमिम ल्‍वा ने हेल्‍लो लोवो जो़पा दु़म।

यहोवेकु डु़म्‍ला द्‍वाम

मेम

९७ आइयो, गो इनीमा डु़म्‍लालाई हाङको रिखाम बेउ!

गो नेमतोम मेरामडा ङा न सोक्‍पु।

९८ इनीमा डु़म्‍ला हेल्‍लो लोवो गोनुङ दु़म,

मा मेरामका गोलाई आमा स्‍वाक्‍चिमोमिमडाम वो हापा नेप्‍चीनुङमा दु़म्‍बेन्‍ङी।

९९ आमा सीपामिमडाम वो गो हापा ल्‍वा थेसिथेट्‍पु,

हेङालोने इनीमा सीसि होम्‍साका दोमु न सोक्‍पु।

१०० पातु़म्‍रीडाम वो गो हापा थेट्‍पा बुङु,

हेङालोने इनीमा डु़म्‍ला होम्‍साका दोङु।

१०१ इनीमा सिजेम होम्‍साका दोङु र्‍वाक्‍साका,

आमा त्‍वाकु खेललाई मेजो़पा लाम्‍दीडा लाम्‍दिमु मेग्‍वाक्‍पु।

१०२ इनीमा डु़म्‍लालाम गो होनोवा दु़म्‍ङोडोम मिबु,

हेङालोने गानीङा गोलाई सीट्‌ङिडिनिम बु।

१०३ इनीमा सिजेममिम छो़म ङा भ्रपा बु,

मेर्मिम ने खुदोडाम वो भ्रपा बु।

१०४ इनीमा डु़म्‍लामिमलाम गो नेप्‍चीनुङमा दु़म्‍ङु,

मेम्‍मिमका गो खोत्‍ले मेजो़पा बादु़खाममिम घ्राम्‍पु।

यहोवेकु डु़म्‍लाडाम ओल

नुन

१०५ इनीमा सिजेम आमा खेलकाम लागि धिप्‍री,

मा आमा लाम्‍दी रेम्‍बेट्‍पा ओल सो़।

१०६ गो ससि बेउ, मा याचे जेसाका ङा र्‍वाङु,

इनीमा डु़म्‍ला होम्‍साका दोङु।

१०७ गो छो़मङा दु़खा ल्वाउतोम बु,

ए यहोवे, गानी याचे जेन्‍निम होम्‍साका आमा साम जु़ल्‍साङ्‍नी।

१०८ ए यहोवे, आमा नका गानीलाई बेउतोम आला-तोमाकु सो़म्‍दी थो़ङ्‍साङनी,

मेम्‍मा इनीमा डु़म्‍लामिम गोलाई सीङिनी।

१०९ गो हेल्‍लो लोवो रावा सिङु,

लावो इनीमा डु़म्‍लामिम गो मेप्‍ल्‍वासाका नडा जु़ल्‍तोम बु।

११० छु़लचो़मिमका गोलाई पेर देन्‍मु माल्‍मी,

लावो इनीमा डु़म्‍लाडाम गो वाङथो़ ब्‍लो़म्‍सिङडोम मिबु।

१११ इनीमा डु़म्‍लामिम आमा लागि हेल्‍लो लोवो हापा थिकाम खाप्‍ची दु़स्‍ताम बु,

मेराम खाप्‍चीका आमा न-गो भ्रसी।

११२ आमा साम मेब्‍यामिमसम्‍म

इनीमा डु़म्‍ला होम्‍साका दोङु र्‍वाक्‍पा आमा नड्‍डा मिम्‍तोम बु।

यहोवेकु डु़म्‍ला ने आमा वाजो

समेख

११३ नले ननुङमा मु़चु़लाई गो घ्राम्‍पु,

लावो इनीमा डु़म्‍लालाई गो रिखाम बेउ।

११४ गानी ङा आमा बोपा-थार्पा दिप्‍लुङ, नुङ गेपा वाजो बुनी,

गो इनीमा सिजेमडा थो़र बेउतोम बु।

११५ ए छु़लचो़ नी, गानी गोडाम होनोवा लक्‍नी,

गो ने आमा माम्‍चु़नीकु डु़म्‍ला होम्‍साका दोङु।

११६ गानी याचे जेन्‍निम होम्‍साका गोलाई सोनुङमा दु़म्‍बेट्‌ङिनी,

मेम्‍मा गो त्‍वारो़मडा दु़म्‍ङुनु़,

मा गो आ ङाली डमु मेबासिनु़।

११७ गोलाई आमा ल्‍वाड्‍डा चु़म्‍ङिनिमा तामु मेग्‍वाङ्‍नी,

मेम्‍साका हेल्‍लो लोवो इनीमा डु़म्‍लाडा न सोक्‍पु।

११८ इनीमा डु़म्‍ला होम्‍साका मेदोपामिम खोत्‍लेलाई गानी मेद्‍वानी,

हेङालोने मेर्मिमकु न-छाम्‍सी ने हाम ना हामकाम बु।

११९ सुबुडाम खोत्‍ले छु़लचो़मिमलाई गानी तु़ पार्मा होङङा पार्नी।

मेम्‍मिमका इनीमा डु़म्‍लामिमलाई गो रिखाम बेउ।

१२० इनीमा ङिमुका गो रुङी,

इनीमा नियामिमडाम गो छो़म रुङी।

यहोवेकु डु़म्‍ला होम्‍साका दोमु

ऐयिन

१२१ गो जो़पा नुङ आच्‍छाङाकाम खारी बेउतोम बु,

गोलाई स्‍वाक्‍चिमोमिमकु ल्‍वाड्‍डा मेग्‍वाङ्‍नी।

१२२ त्‍वाकु डु़ल्‍चो़लाई “ख्‍लो़उ” र्‍वाक्‍साका याचे जेनी,

डोक्‍पु लिसिक्‍पामिमका आमा बुइडला मेदेम्‍मिनु़।

१२३ गो इनीमा सेल्‍सी नुङ सेपा याचेकु लाम्‍दी रेप्‍डा-रेप्‍डा

आमा मिक्‍सीकु तु़रु़ङा दाम्‍मु दु़स्‍तु़।

१२४ इनीमा रिखाम होम्‍साका डु़ल्‍चो़नुङ बानी-दोनी,

मा इनीमा डु़म्‍लामिम गोलाई सीङिनी।

१२५ गो इनीमा डु़ल्‍चो़, गोलाई थेसीथेट्‍पा नेप्‍ची ग्‍वाङ्‍नी,

मा इनीमा सीसिमिम थेसीथेट्‍पुनु़।

१२६ ए यहोवे, आथा ने गानी खारी बेपा थारी दु़स्‍ताम बु,

हेङालोने मु़चु़मिम इनीमा डु़म्‍लाकु कोर्थो़लाम हेर्सिम्‍डिम बु।

१२७ गो इनीमा डु़म्‍लामिम सो़ना,

खोत्‍लेडाम जो़पा सो़नाडाम वो हापा रिखाम बेउ।

१२८ मेम्मिमका गो इनीमा डु़म्‍लामिम खोत्‍लेङा आच्‍छाङाकाम मिम्पु,

मा खोत्ले लिमा सीसिमिमलाई घ्राम्पु।

माम्‍चु़नीकु डु़म्‍ला होम्‍साका दोपा न

पे

१२९ इनीमा डु़म्‍ला खोत्‍लेडाम घ्‍ल्‍वापा बु,

मेम्मिमका गो आ न-गोलामकाङा मेराम होम्‍साका दोङु बुङु।

१३० इनीमा सिजेम सो़निलो गुकु ओल ल्‍वाकु,

मा नेप्‍ची मान्‍थिम मु़चु़मिम नेप्‍चीनुङमा दु़म्‍मी।

१३१ गो इनीमा डु़म्‍लाका र्‍वामिमिम होम्‍साका बोमु छो़म आमा न बु,

मेरामकाम लागि छो़म कोरा सिपा बुङु।

१३२ इनीमा नङलाई रिखाम बेपामिमथो़ ङा ख्‍लोसिनी मा रिखाम बोनी,

मेम्‍साकाङा गोथो़ वो ख्‍लोसिट्‍नी मा रिखाम बेङिनी।

१३३ इनीमा सिजेम होम्‍साका गोलाई तामु मेग्‍वाङ्‍नी,

कोङनिम छु़लका गोडला साखाम थो़मु मेल्‍वास्‍नु़।

१३४ आमा थो़मतेर्पामिमलाम थि सोक्साका गेङिनी,

मा गो डु़म्‍लाका र्‍वामिमिम होम्‍साका दोमु चापुनु़।

१३५ गानी गोनुङ दु़म्‍निमा जि ग्‍वाङ्‍नी,

मा इनीमा डु़म्‍लाका र्‍वामिमिम ल्‍वामिम सीङिनी।

१३६ छेकु-मेर्कु होङङा आमा प्‍ल आल्‍सी,

हेङालोने मु़चु़मिम इनीमा डु़म्‍ला होम्‍साका मेदोमी।

यहोवेकु डु़म्‍ला ने जो़पा न-गोकाम

त्सादे

१३७ ए यहोवे, गानी जो़पा न-गोकाम बुनी,

मा इनीमा डु़म्‍लामिम आच्‍छाङाकाम बु।

१३८ गुकुलाई ग्‍वाक्‍तिकिनिम डु़म्‍ला जो़पा नुङ थो़रलु़इमिम बु।

१३९ आ रु़प्‍चु़मो लोक्‍ल्‍याक्‍पा बुङु,

हेङालोने आमा स्‍वाक्‍चिमोमिम इनीमा सिजेम होम्‍साका मेदोमी।

१४० गानी जेन्‍निम इनीमा याचेमिम आच्‍छाङाकाम बु,

मेरामलाई गो इनीमा डु़ल्‍चो़का आच्‍छाङा रिखाम बेउ।

१४१ गो मेजो़पा नुङ मिमोरीखोर्बा बुङु,

लावो इनीमा सीसि गो मेप्‍ल्वाउ।

१४२ गानी हेल्‍लो लोवो जो़पा न-गोनुङमा बुनी,

मेम्‍मा इनीमा डु़म्‍ला आच्‍छाङाकाम बु।

१४३ गो दु़खा नुङ मिम्‍ताम सो़र्तामका ख्‍याङ्‍ल्‍याङुमिम बु,

लावो इनीमा सिजेमका गोलाई नभ्रसी ग्‍वाङी।

१४४ इनीमा नियामिम हेल्‍लो लोवो आच्‍छाङाकाम दु़म,

गोलाई थेसीथेट्‍पा नेप्‍ची ग्‍वाङ्‍नी, मा गो त्‍वारो़म ल्वाउनु़।

सेल्‍सिमु लागि सो़म्‍दी

कोफ

१४५ खोत्‍ले आमा न-गोका गो इनीमा सो़म्‍दी बेउ,

ए यहोवे, गोनुङ र्‍वाक्‍नी मा गो इनीमा डु़म्‍ला होम्‍साका दोङु बुङु।

१४६ गो इनीमा सो़म्‍दी बेउ, गोलाई सेल्‍ङिनी,

मेम्‍मा इनीमा डु़म्‍ला होम्‍साका दोङु बुङु।

१४७ नेम्‍सुङ दो़मु ङादोङा बङुमा गोलाई ख्‍लो़ङिनी र्‍वाक्‍साका सो़म्‍दी बेउ,

गो इनीमा सिजेमडा थो़रलु़ङु।

१४८ इनीमा याचेजेसीमिम नड्‍डा मिम्‍मु चापुनु़

र्‍वाक्‍साका नेमसोम आमा मिक्‍सी गार।

१४९ गोलाई हेल्‍लो लोवो रिखाम बोङिनिमिम होम्‍साकाङा आमा ल्‍वा थो़ङसाङ्‍नी।

ए यहोवे, इनीमा डु़म्‍ला होम्‍साका गोलाई सेल्‍ङिनी।

१५० रु़चो़मिम आमा फार्डा रोम्‍डिम बु,

मेर्मिम हेल्‍लो लोवो इनीमा डु़म्‍लाडाम होनोवा दु़म्मिडिम बु।

१५१ लावो ए यहोवे, गानी ने आमा फार्डाङा बुनी,

इनीमा डु़म्‍ला खोत्‍ले आच्‍छाङाकाम बु।

१५२ माके आथाम ङा गो इनीमा सीसिमिम सीसिङ्‍डो,

ओराम ने गानी हेल्‍लो लोवो दु़म्‍पाम बाट्‍पा बेसाका बने बेन्‍निम बु।

ख्‍लो़ला सो़सिमुकाम लागि सो़म्‍दी

रेश

१५३ आमा दु़खामिम रेप्‍नी, मा गोलाई सेल्‍ङिनी,

हेङालोने इनीमा डु़म्‍लामिम गो प्‍ल्वाउतोम मिबु।

१५४ आमालाम जेङ्साङनी, मा गोलाई बोङि-थार्ङिनी,

याचे जेन्‍निम होम्साका गोलाई सेल्ङिनी।

१५५ रु़चो़ मु़चु़मिमका सेल्सिमु मेल्वामी,

हेङालोने मेर्मिमका इनीमा डु़म्‍ला होम्साका दोमु मेमाल्मी।

१५६ ए यहोवे, इनीमा दिदामकु रेप्सी हापा डोक्पु बु,

इनीमा डु़म्‍ला होम्साका गोलाई गेङिनी।

१५७ आमा थो़मतेर्पा स्‍वाक्‍चिमोमिम ने हापा बुमी,

मेम ङा लोवो गो इनीमा डु़म्‍ला होम्‍साका दोमु डित्तोम मिबु।

१५८ लु-फेले बेपामिमलाई गो घ्राम्पुमी,

हेङालोने मेर्मिम इनीमा सिजेम होम्‍साका मेदोमी।

१५९ रेप्‍नी, गो ने इनीमा सिजेम छो़मङा द्‍वाक्‍पु,

ए यहोवे, गानी हेल्‍लो लोवो गोलाई रिखाम बोङिनी,

मेम्‍मिमका गोलाई सेल्‍ङिनी।

१६० खोत्‍ले इनीमा सिजेममिम आच्‍छाङाकाम बु,

खोत्‍ले इनीमा जो़होमका निया बेपा डु़म्‍लामिम हेल्‍लो लोवो दु़महोम बु।

त्‍वापलाई यहोवेकु डु़म्‍लागोडा जु़ल्‍मु

शीन

१६१ हाम वो मेबेउ लोवो साखामचो़मिमका गोलाई दु़खा ग्‍वाङिमी,

लावो आमा न-गोकाङा इनीमा सिजेमकु ङिम जु़ल्‍पु।

१६२ गानी याचे जेन्‍निमका गो हाङको गेर्सी द्‍वाक्‍पा बुङु,

हापा खाप्‍ची ल्‍वापा मु़चु़ होङङा गो छो़म गेर्सी द्‍वाक्‍पा बुङु।

१६३ लिमा ल्‍वामिम गो मेद्‍वाक्‍पु मा मेरामडाम घ्राम्‍सिङु,

लावो इनीमा डु़म्‍लालाई रिखाम बेउ।

१६४ इनीमा जो़पा निया बेपा डु़म्‍लाकाम लागि

गो कोलेमका येत खेपसम्‍म आला र्‍वाङु।

१६५ इनीमा डु़म्‍ला होम्‍साका दोपामिम खोत्‍लेकाम न भ्रसी,

मा मेर्मिमका हेल्‍लो वो उनी खेल तुमु मेबासी।

१६६ ए यहोवे, गोलाई सेल्‍ङिनी र्‍वाक्‍साका लथाक्‍पु,

मा गानी र्‍वानिमिम होङङा बेउ।

१६७ इनीमा सिजेम होम्‍साका दोङु,

हेङालोने गो मेराम छो़म रिखाम बेउ।

१६८ गो गानी र्‍वानिमिम होम्‍साका नुङ इनीमा सिजेम होम्‍साका दोङु,

आमा खोत्ले बासी-दोसी गानी ल्‍वानी।

ख्‍लो़ला सो़सिमु लागि सो़म्‍दी

ताव

१६९ ए यहोवे, आमा ख्लो़ला सो़सिक्‍पा सो़म्दी थो़ङसाङ्‍नी,

इनीमा सिजेमका गोलाई मिम्‍मु चापा नेप्‍ची ग्‍वाङ्‍नी।

१७० छो़म बेउतोम आमा सो़म्‍दी थो़ङ्‍साङ्‍नी,

मा गानी याचे जेन्‍निम होम्‍साका गोलाई सेल्‍ङिनी।

१७१ हेल्‍लो लोवो गो इनीमा नङ कोक्‍पु,

हेङालोने गानी इनीमा डु़म्‍लामिम गोलाई सीङिनी।

१७२ आमा सिका इनीमा सिजेमकु काम्‍सो बु़नु़,

हेङालोने खोत्‍ले इनीमा डु़म्‍लाका र्‍वामिमिम ल्‍वा जो़पा बु।

१७३ हेल्‍लो लोवो गोलाई ख्‍लो़ङिनी,

हेङालोने गानी र्‍वानिमिम होम्‍साका गो बुङु दोङु र्‍वाक्‍पा न बेउतोम बु।

१७४ ए यहोवे, गोलाई सेल्‍ङिनी र्‍वाक्‍साका छो़म नगोडा लथाक्‍पु,

गो ने इनीमा डु़म्‍लाडा भ्रसिङु।

१७५ गोलाई त्‍वारो़म ग्‍वाङ्‍नी,

मा गो इनीमा नङ कोमु चापुनु़,

इनीमा डु़म्‍लाका गोलाई ख्‍लो़ङिनु़।

१७६ दाम्‍पा भेन्‍दाचो़ होङङा गो थाम्‍बाल्‍ङु,

इनीमा डु़ल्‍चो़लाई माल्‍ला रोक्‍नी,

हेङालोने डु़म्‍लामिम गो प्‍ल्वाउतोम मिबु।

a 

११९:० ओराम काम्‍सो नेपाली व्‍यंजन वर्णडा क ख ग घ ङ दु़म्‍तो ज्ञ सम्‍म रोथिमिम होम्‍साका हिब्रू ल्‍वाडाम व्‍यंजन वर्ण वो अलेफडाम चो़म्‍सीमा तावडा रोक्‍थिसाका हु। हिब्रू ल्‍वाडाम व्‍यजन वर्ण ने न-नले (२२) दु़म, मा कोले व्‍यंजन वर्णडा लेत्‍ले पद बु। कोले व्‍यंजनडा लेत्‍ले पद ने खोत्‍ले मेराम व्‍यंजनकु अक्षरलाम चो़म्‍सी।

ख्‍लो़ला सो़सिक्‍पा सो़म्‍दी

लाम्‍दीडाम काम्‍सोa

१२०

१ गो दु़खाडा दु़म्‍ङुलो यहोवेलाई सो़म्‍दी बेउ,

मा गुमीका आमा सो़म्‍दी थो़ङसाङ्‍मी।

२ ए यहोवे, लिमा थेट्‍पा सि नुङ

मुमा बेट्‍पा लेमडाम गोलाई सेल्‍ङिनी।

३ ए लिमाचो़ नी, माम्‍चु़नीका गानीलाई हाम बोमी?

गुमीका गानीलाई हेप्‍माम देन्‍दे ग्‍वानिमी?

४ गुमीका गानीलाई सिपाहीमिमनुङ बाट्‍पा खानायु़प्‍ते नो़प्‍लीका ओम्‍नी,

मेम्‍मा हुरुमाक्‍सी वाक्‍पा मुका गानीलाई देन्‍दे ग्‍वानी।

५ हाउरेमा! गो ने मेशेककु नेमडा बुङुमिम होप्‍माम ङा सो़,

मा केदारडाम मु़चु़मिमकु थेतेडा बुङुमिम कोतिमङा मेजो़पा!

६ दु़मुमा बुमु मेद्‍वाक्‍पा मु़चु़मिम बुमी,

मेर्मिमनुङ हापा थारीसम्‍म बुमु मेचापा दु़म्‍ङोडोम बु।

७ गो ने दु़साका बुमु द्‍वाक्‍पा मु़चु़,

लावो गो मेम्‍साका जेङुलो मेर्मिम गोनुङ क्‍वाल्‍बा बोमु माल्‍मी।

a 

१२०:० यरुशलेमलाम सो़रनेमडा लाले-पाङके बेप्‍डा लमिलो लाम्‍दीडा बेपा काम्‍सो। आरेप्‍माम काम्‍सो ने अध्‍याय १२० डाम चो़म्‍सीमा १३४ सम्‍म दु़म।

यहोवेका गुइलाई सेल्‍सामी

लाम्‍दीडाम काम्‍सो

१२१

१ पोप्‍चङडला गो रेपु, गोलाई ख्‍लो़पा बालामका रो?

२ पाह्री नुङ सुबु प्रङ्‌पा यहोवेकाङा

गोलाई ख्‍लो़ङिमी।

३ गुमीका गानीलाई तामु मेग्‍वानिमी,

गानीलाई सेल्‍पा गुमीका ने हेल्‍लो वो मुकुवा मेबोमी।

४ आच्‍छाङा इस्राएलडाम मु़चु़मिमलाई सेल्‍पा ने,

ना हेल्‍लो मुकुवा बोमी ना अम्‍चेमीङा।

५ यहोवेका गानीलाई बोनी-थार्निमी,

इनीमा जो़पलाममिम रिप्जुङ ने यहोवे बुमी।

६ नेम्‍फुम नेम्‍सुङका गानीलाई हाम वो मेजो़पा मेबु़,

मा सिन्‍थाम ख्‍लो़मुका गानीलाई हाम वो मेजो़पा मेबु़।

७ यहोवेका ङिमलु़पा खोत्‍ले थारीका गानीलाई सेल्‍निमी,

मा गानीलाई जो़होमका जु़ल्‍मी।

८ गानी पाखा लनिलो नुङ रोनिलो यहोवेका गेनिमी,

ओम्‍लो नुङ दिफु हेल्‍लो लोवो गेनिमी।

यरूशलेम शहरकु दुथाम सो़म्‍दी

लाम्‍दीडाम दाऊदकु काम्‍सो

१२२

१ मु़चु़मिमका गोलाई,

“गुइ यहोवेकु नेमडा लक्‍सी” र्‍वाम्‍डिलो गो गेर्सी द्‍वाङ्‍डो।

२ ए यरूशलेम, आकीमा खेलमिम,

इमा लाम्‍चोकोडा येम्‍सिम्डिम बु।

३ यरूशलेम शहर जो़पा दु़म्‍पा बेसाका

पेन्तिका नुङ तङतङया बनेबेम्डिम बु।

४ इस्राएलीमिमलाई ग्‍वाम्‍डिम डु़म्‍ला होम्‍साका,

यहोवेकु दोचो़मिम यहोवेकु नङ कोमु लागि मेला लमी।

५ मेला निया दु़म्‍पा खोममिम बुमी,

दाऊद हपकु चो़-चु़सु़मिमकु उनी हप बाखोप मेला ङा बु।

६ यरूशलेम शहरडा न-गो भ्रसिनु़ र्‍वाक्‍साका सो़म्‍दी बेनी,

“ओराम शहरलाई रिखाम बेपामिम सेल्‍सिमिनु़,

७ ब्रोलुङका खिर्मा शहरगोनो न-गो भ्रसिनु़,

मा ओगानेमगोडा जो़पा दु़म्‍नु़।”

८ आमा वा-ल्‍वाक नुङ आमा ङोप्‍सो़मिमकु दुथाम गो र्‍वाङु,

“इनीमा न-गो भ्रसिनु़।”

९ ओराम ने यहोवे इकीमा माम्‍चु़नीकु नेमकाम लागि

जो़पा दु़म्‍नु़ र्‍वाक्‍साका गो सो़म्‍दी बेउ।

माम्‍चु़नीका न-थो़म रेम्‍बेसामिनु़ र्‍वाक्‍साका सो़म्‍दी बोमु

लाम्‍दीडाम काम्‍सो

१२३

१ ए पाह्री खोमडा किब्दी थो़पा,

आमा मिक्सी ह्‍वाक्‍पु मा मेला गानीथो़ङा रेपु।

२ डु़ल्‍चो़मिमकु मिक्सी उमा नेमहपकु ल्‍वाथो़ दु़म,

मा डु़ल्‍चो़मेकु मिक्सी उमा नेमहपमेकु ल्‍वाथो़ दु़म।

मेम्‍साकाङा इकीमा यहोवे माम्‍चु़नीका गुइलाई रिखाम मेबेसामिमिमसम्‍म,

गुकु आकी मिक्सी ह्‍वाकुमा गानीथो़ कोङङा रेम्‍कु।

३ गुकुडला इनी न-थो़म रेम्‍बेनी,

ए यहोवे, न-थो़मनुङमा दु़म्नी,

हेङालोने गुकुलाई छेम-छेम डक्‍तिकिमिम बु।

४ नो़ डोक्पु बेपामिमका गुकुलाई सेम्‍ला बेत्तिकिमिम बु,

डोक्पु लिसिक्पामिमका छो़म दु़खा ग्वाक्‍तिकिमिम बु।

स्वाक्चिमोमिमलाम सेल्मिडिमकु दुथाम आलासो़

लाम्‍दीडाम दाऊदकु काम्‍सो

१२४

१ यहोवे गुइलाम मेबासिक्‍मिवाम माला हाम दु़प्‍सावा?

इस्राएलडाम मु़चु़मिमका र्‍वामिनु़–

२ “मु़चु़मिमका गुइलाई चोघ्रु़प्‍साड्‍डामिम थारीका,

यहोवे गुइलाम मेबासिक्मिवा माला,

३ इकीमा कोर्थो़लाम मेर्मिमकु छोक्‍चो बमिम थारीका,

मेर्मिमका गुइलाई क्लिडोक्‍सामिवा।

४ बर्तो योक्‍पा होङकोर्माका गुइलाई कुर्सावा,

मा कुगोयु़ प्‍लु़म्सिडिवामा सिइवा।

५ डोक्पु होङकोर्माका गुइलाई कुर्सावा।”

६ यहोवेकु नङ कोसिनु़,

हेङालोने गुमीका गुइलाई इकीमा स्‍वाक्‍चिमोमिमकु ल्‍वाड्‍डा सिमु मेग्‍वाक्‍सामिवा।

७ सो़ख्‍लीचो़कु पेरलाम लुक्‍पा चक्‍पु होङङा गुइ लुक्‍तिम बु,

पेर देट्‍मा साले ब्‍यास्‍तामा गुइ वाङ दु़स्‍तिम बु।

८ सुबु नुङ पाह्री प्रङ्‌पा यहोवेका ङा,

गुइलाई ख्‍लो़सामी।

यहोवेका उनीमा मु़चु़लाई बोमी-थार्मी

लाम्‍दीडाम काम्‍सो

१२५

१ यहोवेडा थो़रलु़पामिम सियोन पोप्‍चङ होप्‍माम ङा सो़,

मेर्मिमलाई सु़का वो चार्मु मेचाप्‍सु़ लावो हेल्‍लो लोवो दु़म्‍मिम बुमी।

२ पोप्‍चङमिमका यरूशलेम शहरलाई खिर्थामिमिम होङङा,

माम्‍चु़नीका उनीमा त्‍वाकु मु़चु़मिमलाई

फोप्‍थासाका हेल्‍लो लोवो बोमी-थार्मी।

३ माम्‍चु़नीकु न-गो होप्‍माम मु़चु़मिमकु किब्‍दीडा

छु़लचो़मिमका हेल्‍लो वो किब्‍दी थो़मु मेल्‍वामी,

मेएँ माला ने माम्‍चु़नीकु न-गो होप्‍माम मु़चु़मिम वो मेजो़पा खारीथो़ लमी।

४ ए यहोवे, जो़पा खारी बेपामिमलाई जो़पा ङा बेनी,

मेर्मिमका गानी र्‍वानीमिम होम्‍साका ङा बोमी।

५ लावो ताङताहेरथो़ लक्‍पामिमलाई

यहोवेका छु़लचो़मिमनुङ कोयो-कोयोङा ख्‍लुम्‍सोमी।

इस्राएलडा न-गो भ्रसिनु़!

वाङदु़म्‍सीकु दुथाम आलासो़ र्‍वाक्‍तो बिइडिम सो़म्‍दी

लाम्‍दीडाम काम्‍सो

१२६

१ चु़म्‍मिडिमा लम्‍डिम मु़चु़मिमलाई यहोवेका ख्‍लोम्‍डिमा सियोनडा रेट्‌मिडी,

मेम्‍मा गुकु खोत्‍लेका ङिमा म्‍वात्तोकोम होङङा लु़त्तोको।

२ गुकु हाङको रित्तोको, गेर्सी द्‍वाक्‍तो काम्‍सो बेत्तोको!

मा वाङमिम सामामिमका आकीमा दुथाम आरे र्‍वाम्‍डी,

“यहोवेका मेर्मिमकाम लागि डोक्‍पु खारी बेम्‍डिम बु।”

३ यहोवेका आकीमा लागि डोक्‍पु खारी बेम्‍डिम बु,

मा गुकु छो़म न-गो भ्रसिक्‍पा बुकु।

४ ए यहोवे, नेगेव नेब्‍दीडाम ब्‍लोकु आथावो कु बर्तो गेमिम होङङा,

आकीमा न-गो भ्रसी ख्‍लोक्साट्‌किनी।

५ प्‍ल आल्‍तो भ्रल फोट्‍पामिम,

कोलेम न-गो भ्रसिक्‍पा काम्‍सो बेत्तो मा-के खोम्‍मी।

६ उहेमका भ्रल कुरु़मा ख्राप्‍तो-ख्राप्‍तो फोड्‍डा ल,

मेरामका उ न-गो भ्रसिक्‍पा काम्‍सो बेत्तो मा-के खोप्‍डु़मा ख्‍लोसी।

जो़पा खारी ग्वाक्पा माम्चु़नी

लाम्‍दीडाम सोलोमनकु काम्‍सो

१२७

१ यहोवेकाङा नेम बनेमेबेमिवा माला ने

नेम बनेबेपामिमकु ब्राम्दु़ल्वा ने हाम ना हामकाम दु़म।

यहोवेका शहरलाई मेगेमी माला ने

शहर रेपा सिपाहीमिमकु खारी ने हाम ना हामकाम दु़म।

२ पोमु-डुमुकाम लागि नेम सोसोकाङा बमुमा ब्राम्दु़ल्वा बोमु,

मा नेम्थाका वो दाला मेअम्मु ने हाम ना हाम दु़म,

हेङालोने गुमीका रिखाम बोमिमिम मु़चु़मिमलाई अम्पा थारी ग्वामी।

३ तारापाचो़मिम यहोवेका ग्वाक्सामिम तामदु़मो चो़ सो़,

चो़च्‍चो़मिम ने उनीमा जि सो़।

४ स्वाला दुडा कक्मा चो़च्‍चो़मिम ने,

क्वाल्बाडा घ्ल्वापाकु ल्वाड्‍डाम नो़प्ली होप्माम सो़।

५ आरेसाका नो़प्ली हापा बाट्पा मेराम मु़चु़ ने जिनुङमा सो़।

निया बेपा खोमडा उमा स्वाक्चिमोमिमनुङा घ्रो़म्‍लो गु हेल्‍लो वो मेसो़।

यहोवेकु सिजेम होम्‍साका दोपामिमकु जि

लाम्‍दीडाम काम्‍सो

१२८

१ यहोवेकु ङिम जु़ल्पामिम ने खोत्‍ले जिनुङमा सो़,

मेर्मिम ने उनीमा लाम्‍दीडा लाम्‍दिपामिम सो़।

२ गानी त्‍वाकु ब्राम्‍दु़ल्‍वा बोनिमिमकाङा पोमु-डुमु लिनी,

मा इनीमा खोत्‍लेम थोक जिका साट्‍पा दु़म।

३ इनीमा नेमडाम नाइमे हापा सिट्‍पा अंगुरकु मा होप्‍मामङा दु़म,

मा इनीमा टेबलकु होनोलाम आथो़लाम गन्‍मिडिम चो़च्‍चो़मिम ने

मालो लिम्‍पा जैतूनकु लिम होप्‍माम ङा दु़म्‍मी।

४ माम्‍चु़नीकु ङिम जु़ल्‍पा मु़चु़मिमका आच्‍छाङा आरेप्‍माम जि ल्‍वामी।

५ यहोवेका सियोनलाम गानीलाई जि ग्‍वानिमिनु़।

गानी इनीमा साम बुमिमिमसम्‍म यरूशलेम शहरडा जो़पा दु़म्‍मिम ल्‍वानिनु़।

६ गानी इनी चु़सु़-योयोमिम रेम्‍मु ल्‍वानी।

इस्राएलकु न भ्रसिनु़!

स्‍वाक्‍चिमोमिडला घ्‍ल्‍वामु लागि सो़म्‍दी

लाम्‍दीडाम काम्‍सो

१२९

१ मेर्मिमका आमा स्वालादु आथामङा गोलाई हापा दु़खा ग्वाङ्डिमिम बु,

इस्राएलका आरे र्‍वानु़–

२ “गो स्‍वाला बाङ्‍डोलो आथामङा

आमा स्‍वाक्‍चिमोमिमका गोलाई छो़म दु़खा ग्‍वाङ्‌डिमी,

लावो मेर्मिमका हेल्‍लो वो घ्‍ल्‍वाम्‍डिम मिबु।

३ मेर्मिमका आमा चङडा डोक्‍पुतो पार दु़म्‍बेट्‌मिडी।

मेम्‍मा आमा चङडा पारकु सु़ल गट्‌मिडी।

४ लावो यहोवे ने जो़पा न-गोकाम बुमी,

मेम्‍मा गोलाई छु़लचो़ नुङ डु़ल्‍चो़ दु़म्‍मुलाम वाङ बेङ्‌डिमी।”

५ सियोनलाई मेद्‍वाक्‍पा खोत्‍ले मु़चु़मिम सो़मी,

मा मेर्मिम स्‍वामी।

६ मेर्मिम ने नेमकु मुड्‍खुमडला ल्‍याक्‍पा जेम होप्‍माम दु़म्‍मिनु़,

मेर्मिम ने बर्मु ङादो ङा साम्‍ल्‍यामी।

७ मेडला जेम हिपाका कतिकलङ वो लिबेन्‍मु मेचाप्‍सु़,

मा जेम खोपा मु़चु़का वो को बालाम वो खोम्‍मु मेचाप्‍सु़।

८ मेराम भाल लाम्‍दिपामिम सु़का वो मेर्मिमलाई आरे मेर्‍वामी,

“यहोवेका गानीलाई जि ग्‍वानिमिनु़,

यहोवेकु नङडा गुकु गानीलाई जि ग्‍वाकु।”

पाचो नुङ न-थो़मकाम लागि सो़म्‍दी

लाम्दीडाम काम्‍सो

१३०

१ ए यहोवे, छो़म दु़खाका पेङ्‍डिम थारीका

गो सो़म्‍दी बेउ।

२ ए यहोवे, आमा सो़म्‍दी थो़ङ्‍साङनी!

गोडला न-थो़म रेम्‍बेनी र्‍वाक्‍साका सो़म्‍दी बेउमिम ल्‍वाडा न सोक्‍नी।

३ ए यहोवे, गानी छु़लकु दुथाम नगोडा कुर्थानी माला ने,

ए ङाचो़, मुमा मान्‍थिम दु़म्साका सु़ येम्‍सिमु चाप्‍सु़ मा?

४ लावो गानी कोङङा पाचो ग्‍वामु चाम्‍नी,

मेम्‍मिमका इनीमा ङिम जु़ल्कु।

५ यहोवेका गोलाई ख्‍लो़ङिमी र्‍वाक्‍साका गो आमा न-गोलामका ङा लथाक्‍पु,

मा उनीमा सिजेमडा आमा नका थो़र बु़।

६ सिन्‍था नेम लट्‍पा मु़चु़का हाम्‍सी नेम सो र्‍वाक्‍साका लथाडु़,

मेरामडाम वो हापा छो़म गो यहोवेकु लाम्‍दी रेपु।

७ ए इस्राएल, यहोवेडा इनी न-गो जु़ल्‍नी,

हेङालोने यहोवेका गुइलाई हेल्‍लो लोवो न-थो़म रेम्बेसामी,

मा गुइलाई सेल्‍पा डोक्‍पु रिखाम गुमीनुङ बु।

८ गुमी उनी त्‍वाकाङा थि सोक्‍साका इस्राएलीमिमलाई

मेर्मिमकु खोत्‍ले छु़ललाम वाङ बोमी।

याक्‍के दु़म्‍साका यहोवेडा थो़रलु़मु

लाम्‍दीडाम दाऊदकु काम्‍सो

१३१

१ ए यहोवे, गो डोक्‍पु लिसिमु डित्तोम बु,

मा डोक्‍पु ल्‍वा बोमु डित्तोम बु।

डोक्‍पुत्तो ल्‍वा नुङ बोमु मेझापा खारीडा गो मेब्‍लो़म्‍सिङु।

२ लावो आमा गो नो़पा मिबु,

न-गो भ्रसिक्‍पा बुङु,

चो़च्‍चो़ उमा मामकु गोजु़डा लिबावा गन्‍तासिमिम होङङा

गो आमा न-गो भ्रसिक्‍पा बु।

३ ए इस्राएल, ओम्‍लो मा हेल्‍लो लोवो

यहोवेडा थो़र जु़ल्‍नी।

सो़रनेमकाम लागि सो़म्‍दी

लाम्‍दीडाम काम्‍सो

१३२

१ ए यहोवे, दाऊदलाई मिम्‍नी,

मा गुका इम्‍डु़म खोत्‍ले दु़खामिम मिम्‍नी।

२ गुका यहोवेकु नङडा कसम पु़रु़,

मा इस्राएलडाम यु़मनुङमा माम्‍चु़नीनुङ उ त्‍वाकाङा सो़रख्रेप्‍डु़,

३ “गो आमा नेमगोडा मेहुङु,

मा आमा प्‍लानडा वो मेलङु।

४ गो मेअम्‍ङु, मा गो मिक्सी पिलाप वो मेबेउ,

५ उहेम थारीसम्म यहोवेकाम लागि कोले बाखोप बनेमेबेउ,

मा याकूबकाम यु़मनुङमा माम्‍चु़नीकाम लागि कोले बाखोम मेडारु़।”

६ एप्राताडा गुकु मेरामकु दुथामa थो़त्तोको,

गुकु याआरडाम धेब्‍देडा मेराम डार्तोको:

७ “गुइ यहोवेकु नेमडा लक्‍सी,

गुमी बाट्‍पा खोमकु ङादोडा लक्‍सिमा सो़रलोले बिइ।

८ ए यहोवे, बक्‍नी, गानी इनीमा यु़मनुङमा सो़रख्रेप्‍सीकु बाकसनुङ

इनीमा ङेलुङ बेपा खोमडा रोक्‍नी।

९ इनीमा डु़म्‍लाचो़मिमका हेल्‍लो लोवो

इनीमा न-गो होप्‍माम खारी बोमिनु़,

मा इनीमा सेपा मु़चु़मिम वो गेर्सी द्‍वाक्‍तो डोक्‍पु लो़लामका इनीमा नङ कोमिनु़।”

१० ए यहोवे, इनीमा डु़ल्‍चो़ दाऊदनुङ याचे जेन्‍नी,

गानी थुट्‌निम हपलाई मेङेट्‍नी।

११ यहोवेका दाऊदनुङ कोले याचे जेम्‍डी,

मेराम गुमीका बेसाका रेम्‍बोमी,

“इमा तारापाचो़मिमगोडाम कोलेलाई हप बनेबेउ,

गानाडाम चङडा मेरामका साखाम थो़डु़।

१२ इमा तारापाचो़मिमका आमा सो़रख्रेप्‍सी,

नुङ मेर्मिमलाई गो सीत्तोम डु़म्‍ला होम्‍साका बेम्‍डी माला,

मेर्मिमकु चो़-चु़सु़मिमका हेल्‍लो लोवो हप दु़म्‍मु ल्‍वामी।”

१३ हेङालोने यहोवेका सियोनलाई थुट्‌मिडिम बु,

गुमीका मेरामलाई त्‍वाकु बाखोप बनेबेपा न बेम्‍डिम बु।

१४ गुमीका र्‍वाम्‍डी, “ओराम हेल्‍लो लोवो आमा ङेसिक्‍पा खोम सो़,

आसिन्‍डाङा गो किब्‍दी थो़पा आमा न बु,

हेङालोने गो ओराम ङा माल्‍तोम सो़।

१५ सियोनडा चाहेदु़प्‍मा मा-के गो हापा नु़बेट्‍पु,

मा मेसिन्‍डाम दु़खापोमिमलाई खोहोम पोमु-डुमु ग्‍वाक्‍पुमी।

१६ मेसिन्‍डाम डु़म्‍लाचो़मिमका सेल्‍सिक्‍पा ल्‍वाकु दुथाम सो़मी,

मा सेपा मु़चु़मिम गेर्सी द्‍वाक्‍तो हेल्‍लो लोवो डोक्‍पु लो़लामका उनीमा नङ कोमी।

१७ मेसिन्‍डा गो दाऊदकाम लागि कोले रङ बनेबेउ साक्पु,b

मेसिन्‍डा गो थुट्‍त्तोम हपकाम लागि कोले धिप्‍री झो़म्सिबेसाट्पु।

१८ गो उमा स्‍वाक्‍चिमोमिमलाई क्रो़मलु़पा दु़म्‍बेट्‍पु,

लावो मेरामकु बुइडलाम मुकुट ओलनुङमा दु़म्बेट्पु।”

a 

१३२:६ सो़रख्रेप्‍सीकु बाकस ने याआकु धेब्‍देडा बु र्‍वाक्पा ल्‍वा। २ शमूएल ६:२-१५; १ इतिहास १३:५-८ डा रेप्‍नी।

b 

१३२:१७ ओराम र्‍वाक्‍मा दाऊदकु चो़-चु़सु़मिमलाम कोले डोक्‍पु हप थुमु सो़।

वा-ल्‍वाक दु़साका बुमु

लाम्‍दीडाम दाऊदकु काम्‍सो

१३३

१ वा-ल्‍वाकमिम त्‍वाप-त्‍वापडा दु़साका बुमु हाङको जो़पा दु़म!

ओराम ने न-गो भ्रसिक्‍पा ल्‍वा सो़!

२ ओराम बुइडला अम्‍मा हापा थिकाम तेल होम्‍मामङा दु़म,

मेराम ने हारूनकु योजु़सम्‍म चो़र्सिमा यो।

मेम्‍मा उमा हुम-ये हुम्‍स्ताम लक्‍चाफारसम्‍म यो।

३ मेराम ने हेर्मोन पोप्‍चङडा योक्‍पा फुर्से सियोन पोप्‍चङडा योमिम होप्‍मामङा सो़।

हेङालोने मेसिन्‍डा यहोवेका हेल्‍लो लोवो त्‍वारो़म ल्‍वापा जि ग्‍वाक्‍सामी।

सिन्थाम यहोवेकु नङ कोमु काम्सो

लाम्‍दीडाम काम्‍सो

१३४

१ यहोवेकु खोत्‍ले डु़ल्‍चो़नी,

सिन्‍था यहोवेकु नेमडा लाले-पाङके बेपा नी,

उनीमा नङ कोक्नी।

२ सेपा खोमडा त्वाकु ल्वा कोक्‍तो,

यहोवेकु नङ कोक्‍नी।

३ पाह्री नुङ सुबु प्रङपा माम्चु़नीका

गानीलाई सियोनलामका जि ग्वानिमिनु़!

यहोवेकु कोमु काम्‍सो

१३५

१ यहोवेकु नङ कोक्‍नी!a

ए यहोवेकु डु़ल्‍चो़नी,

उनीमा नङ कोक्‍नी।

२ गानी, यहोवे इकीमा माम्‍चु़नीकु सो़रनेमडा

लाले-पाङके बेपानी,

उनीमा नङ कोक्‍नी।

३ यहोवेकु नङ कोक्‍नी,

हेङालोने गुमी दिदाम बेपा बुमी,

उनीमा नङकाम काम्‍सो बेनी,

हेङालोने ओराम ने न-गो भ्रसिक्‍पा ल्‍वा सो़,

४ हेङालोने याकूबलाई त्‍वाकाम बनेबोमु,

मा इस्राएलडाम मु़चु़लाई त्‍वाकाम खाप्‍ची दु़म्मु लागि छेट्‌मिडिम बु।

५ गो चक्‍पु, इकी यहोवे डोक्‍पु बुमी,

खोत्‍ले वाङमी नो़पमिमडाम छो़म डोक्‍पु बुमी।

६ गुमीका सुबु नुङ पाह्रीला

दिरिदिन नुङ मेगोडाम घ्‍लु़म्‍पा खोमडा

बान्‍ते लोवो उनी त्‍वाकाङा न बोमिमिम होङङा बोमी।

७ गुमीका सुबुकु होनोम्‍मी सो़पलाम खासेमिम खोम्‍मी,

ब्‍लोजु़डा ब्‍ल्‍याक्‍ची ओम्‍मी मा उनी त्‍वाकु खोमलाम जु ख्‍लुमी।

८ गुमीका मिश्रडाम मु़चु़मिमकु तोङदु़ चो़मिम,

मा हादीबारामिमकु ङादो गक्‍पा चो़मिम सेट्‌मिडी।

९ ए मिश्र, गुमीका इमा थेतेडा,

मा फारो नुङ उमा खोत्ले मु़चु़मिमकु ङादोडा

छेखोप नुङ हेल्‍लो वो मेल्वाम्‍मा खारीमिम थु़र्मिडी।

१० गुमीका हापा सामामिमलाई घ्ल्‍वाम्‍डी,

मा यु़मनुङमा हपमिमलाई सेट्‌मिडी।

११ गुमीका एमोरीमिमकु हप सीहोन,

बाशानकु हप ओग नुङ कनानडाम खोत्‍ले हपमिमलाई सेट्‌मिडी।

१२ गुमीका मेर्मिमकु नेब्‍दी

त्‍वाकु मु़चु़ इस्राएलीमिमलाई बेप-पापकु खाप्ची होङङा ग्‍वाम्‍डी।

१३ ए यहोवे, खोत्‍ले चो़-चु़सु़मिमका गानीलाई मिम्‍मी,

मा गानीलाई हेल्‍लो लोवो माम्‍चु़नी र्‍वाक्‍साका सो़मी।

१४ यहोवेका त्‍वाकु मु़चु़मिमकाम लागि निया बोम्‍सामी,

मा गुमीका त्‍वाकु सो़रलोले बेपामिमलाई दिदाम बोमी मा जि ग्‍वामी।

१५ सामा सामामिमकु ङाटामिम ने सो़ना नुङ मत्तोकाम बनेबेम्मा कोङङा सो़,

मेर्मिम खोत्‍ले मु़चु़मिमकु ल्‍वाका बनेबेम्‍मा सो़।

१६ मेर्मिमकाम सि बु, लावो जेमु मेचाम्‍मी,

मिक्सी बु, लावो ल्‍वामु मेचाम्‍मी।

१७ मेर्मिमकाम नोफ्‍ला बु, लावो थो़मु मेचाम्‍मी।

मेर्मिमका साम खेन्‍मु वो मेचाम्‍मी।

१८ मेर्मिमलाई बनेबेपामिम वो मेर्मिम होप्‍मामङा दु़म्‍मी,

मेम्‍मा मेर्मिमडला थो़रबेपामिम वो खोत्ले मेप्मामङा दु़म्मी।

१९ ए इस्राएलडाम मु़चु़नी, यहोवेकु नङ कोक्‍नी,

ए हारुनकु दो़चो़नी, यहोवेकु नङ कोक्‍नी।

२० ए लेवी दोचो़नी, यहोवेकु नङ कोक्‍नी,

ए यहोवेडा ङिम जु़ल्पानी, यहोवेकु नङ कोक्‍नी।

२१ सियोनडा यहोवेकु नङ कोक्‍नी,

यरूशलेम उनीमा बाखोपडा उनीमा नङ कोक्‍नी।

यहोवेकु नङ कोक्‍नी!

a 

१३५:१ हिब्रू ल्‍वाडा हल्‍लेलूयाह र्‍वामी। ३ पद नुङ २१ पद ने कोलेङा सो़।

आलासो़कु काम्‍सो

१३६

१ यहोवेलाई आलासो़ ग्‍वाक्‍नी,

हेङालोने गुमी जो़पा न-गोनुङमा बुमी,

उनीमा रिखाम हेल्‍लो लोवो दु़महोम बु।

२ खोत्‍ले नो़पमिमडाम वो डोक्‍पु माम्‍चु़नीलाई आलासो़ ग्‍वाक्‍नी,

उनीमा रिखाम हेल्‍लो लोवो दु़महोम बु।

३ खोत्‍ले हपमिमडाम डोक्‍पु यु़मनुङमा यहोवेलाई आलासो़ ग्‍वाक्‍नी,

हेङालोने उनीमा रिखाम हेल्‍लो लोवो दु़महोम बु।

४ गुमीका कोङङा सु़का वो बोमु मेचापा डोक्‍पु-डोक्‍पु खारीमिम बोमी,

उनीमा रिखाम हेल्‍लो लोवो दु़महोम बु।

५ उनीमा त्‍वाकु नेप्‍चीका पाह्री प्रङ्‌मिडी,

उनीमा रिखाम हेल्‍लो लोवो दु़महोम बु।

६ गुमीका घ्‍लु़म्‍पा दिरिदिनमिमडला सुबु गट्‌मिडी,

उनीमा रिखाम हेल्‍लो लोवो दु़महोम बु।

७ गुमीका नेम्‍सुङ नुङ ख्‍लो़मु बनेबेम्‍डी,

उनीमा रिखाम हेल्‍लो लोवो दु़महोम बु।

८ नेम्‍सुङ नेम्‍फु सुबुडा ओल ग्‍वामुलाई बनेबेम्‍डी,

उनीमा रिखाम हेल्‍लो लोवो दु़महोम बु।

९ ख्‍लो़मु नुङ सोरलुङमिम सिन्‍था ओल ग्‍वामुलाई बनेबेम्‍डी,

उनीमा रिखाम हेल्‍लो लोवो दु़महोम बु।

१० गुमीका मिश्रीमिमकु तोङदु़ चो़मिमलाई सेट्‌मिडी,

उनीमा रिखाम हेल्‍लो लोवो दु़महोम बु।

११ गुमीका इस्राएलीमिमलाई मिश्र नेब्‍दीलामका ख्‍लुक्‍साका फिट्‌मिडी,

उनीमा रिखाम हेल्‍लो लोवो दु़महोम बु।

१२ उनीमा त्‍वाकु यु़मनुङमा ल्‍वाका मेर्मिमलाई ख्‍लुम्‍डी,

उनीमा रिखाम हेल्‍लो लोवो दु़महोम बु।

१३ गुमीका लालाम दिरिदिनलाई थेतेडा नक-फ्‍वा बेम्‍डी,

उनीमा रिखाम हेल्‍लो लोवो दु़महोम बु।

१४ गुमीका इस्राएललाई मेरामकु थेतेलाम क्रिम्‍डिमा होनोहोम्‍बु लम्‍डी,

उनीमा रिखाम हेल्‍लो लोवो दु़महोम बु।

१५ लावो फारो नुङ उमा साकासो़यामिमलाई लालाम दिरिदिनडा प्‍लु़म्‍सोम्डी,

उनीमा रिखाम हेल्‍लो लोवो दु़महोम बु।

१६ गुमीका त्‍वाकु मु़चु़मिमलाई हाम वो मेबाट्‍पा र्‍याङगो-र्‍याङगोकु थेतेबाडे क्रिम्‍डी,

उनीमा रिखाम हेल्‍लो लोवो दु़महोम बु।

१७ गुमीका हापा डोक्पु-डोक्पु हपमिमलाई सेट्‌मिडी,

उनीमा रिखाम हेल्‍लो लोवो दु़महोम बु।

१८ गुमीका सोनुङमा हपमिमलाई सेट्‌मिडी,

उनीमा रिखाम हेल्‍लो लोवो दु़महोम बु।

१९ गुमीका एमोरीमिमकु हप सीहोनलाई सेट्‌मिडी,

उनीमा रिखाम हेल्‍लो लोवो दु़महोम बु।

२० गुमीका बाशानडाम हप ओगलाई सेट्‌मिडी,

उनीमा रिखाम हेल्‍लो लोवो दु़महोम बु।

२१ गुमीका मेर्मिमकु नेब्दी बेप-पापकाम खाप्ची होङङा ग्वाम्डी,

उनीमा रिखाम हेल्‍लो लोवो दु़महोम बु।

२२ मेर्मिमकु नेब्‍दी गुमीका त्‍वाकु डु़ल्चो़ इस्राएललाई ग्‍वाम्‍डी,

उनीमा रिखाम हेल्‍लो लोवो दु़महोम बु।

२३ गुइ सो़ड्‍डिलो गुमीका गुइलाई मिम्‍साड्‍डामी,

उनीमा रिखाम हेल्‍लो लोवो दु़महोम बु।

२४ गुमीका गुइलाई इकीमा स्वाक्चिमोमिमडाम सेल्‍साड्‍डामी,

उनीमा रिखाम हेल्‍लो लोवो दु़महोम बु।

२५ गुमीका साम बाट्‍पामिम खोत्‍लेलाई पोमु थोक ग्‍वामी,

उनीमा रिखाम हेल्‍लो लोवो दु़महोम बु बु।

२६ पाह्रीलाम माम्‍चु़नीलाई आलासो़ ग्‍वाक्नी,

हेङालोने उनीमा रिखाम हेल्‍लो लोवो दु़महोम बु।

बेबिलोन किब्दीडा लक्मामिमकु ख्राम्‍बेट्‍पा काम्सो

१३७

१ गुकु बेबिलोनडाम ब्‍लोकुकु सो़पडा बात्तोको,

मा सियोनलाई मिम्‍साका गुकु ख्राप्‍तोको।

२ मेसिन्‍डाम बैंसकु दक्‍साडा आकीमा कामसोरमिम चेत्तोको।

३ हेङालोने गुकुलाई चु़म्‍पामा लक्‍पामिमका

मेसिन्‍डा गुकुलाई काम्‍सो बेबेत्तिकी,

मा गुकुलाई दु़खा ग्‍वाक्‍पामिमका

उनीमा न-गो भ्रसिक्‍पा काम्‍सो बेबेत्तिकी।

मेर्मिमका र्‍वाम्‍डी, “आकीमा लागि सियोनडाम कोले काम्‍सो बेनी।”

४ गुकु ने वाङ सामामिमकु नेब्‍दीडा

यहोवेकु काम्‍सो हेसाका बोमु चाम्‍कु मा?

५ ए यरूशलेम, गो गानालाई प्‍ल्‍वान्‍नी माला,

आमा जो़प ल्‍वाका कामसोर डु़म्‍मु प्‍ल्‍वासु़नु़।

६ यरूशलेम ने आमा छो़म भ्रसिक्‍तो बाट्‍पा खोम सो़,

गो मेम्‍साका मेमिम्‍पुवा माला

आमा लेम बाल्‍सिनु़ मा हेल्‍लो वो काम्‍सो बोमु मेचापुनु़।

७ ए यहोवे, यरूशलेम शहर स्‍वाक्‍चिमोमिमकु ल्‍वाडा बेम्‍डिम थारीका,

एदोमीमिमका बेम्‍डिम ल्‍वा मिम्‍नी।

मेर्मिमका डोक्‍पु लो़लामका येत्तो र्‍वाम्‍डी,

“मेराम फाल्‍नी, मेरामकु फारलामकाङा फाल्‍नी!”

८ ए पुयु़लुमुङा बासिक्पा बेबिलोन शहर,

गाना गुकुलाई हाम बेत्तिकिम बाइडा,

मेरामकु कोर्थो़लाम गानाडला फुली चार्पा ने जिनुङमा सो़।

९ मेरामका आच्‍छाङा इमा याक्‍केत्तो चो़च्‍चो़मिमलाई

चु़म्‍डु़मा लुङडला लेपबोकु़मी।

आला-तोमाकु सो़म्‍दी

दाऊदकु काम्‍सो

१३८

१ ए यहोवे, गो खोत्‍ले आमा न-गोका इनीमा नङ कोक्‍पु,

“नो़पमिम” कु ङादोडा गो ने इनीमा नङ कोक्‍पु।

२ गो इनीमा सेपा सो़रनेमथो़ ख्‍लोङ्‌सिङुमा सेव सानिनी,

मा इनीमा रिखाम नुङ थो़रकु दुथाम इनीमा नङ कोक्पु,

हेङालोने इनीमा नङ नुङ सिजेम खोत्‍लेडला डोक्‍पु दु़म्‍बेट्‌निम बु।

३ गो गानीलाई सो़म्दी बेउतोलो गानी गोनुङ जेन्‍नी।

गानी गोलाई सोनुङ दु़म्‍बेसाका आमा सो हन्‍बेट्‍नी।

४ ए यहोवे, सुबुडाम खोत्‍ले हपमिमका इनीमा नङ कोमी,

हेङालोने मेर्मिमका इनीमा सिजेम थो़म्डिम बु।

५ मेम्‍मिमका यहोवेका रेम्‍बेम्‍डिम लाम्दीकु दुथाम मेर्मिमका काम्‍सो बोमी,

हेङालोने उनीमा यु़म-झ्‍वाक्‍सी डोक्‍पु बु।

६ यहोवे खोत्‍लेडाम येप्‍पाडला बुमी,

लोवो गुमीका याक्‍के दु़म्‍पामिमलाई रेम्‍मी,

लावो डोक्‍पु लिसिक्‍पालाई ने होनोवामङा छेमी।

७ गो दु़खा ल्‍वापा लोवो गानी गोलाई सेल्‍ङिनी।

छोक्‍चो बेपा आमा स्‍वाक्‍चिमोमिमकु कोर्थो़लाम बनी,

इनीमा यु़मका गोलाई सेल्‍ङिनी।

८ ए यहोवे, गानी याचे जेन्‍निम खोत्‍ले ल्‍वा बोन्‍सोनी।

इनीमा रिखाम हेल्‍लो लोवो दु़महोम बु,

गानी चो़म्‍निम इनीमा खारी बेन्‍सोट्‍नी।

नेप्चीनुङमा माम्‍चु़नीकु कोमु काम्सो

योङलेम बेबेट्‍पाकाम लागि दाऊदका र्‍याक्‍तु़म काम्‍सो

१३९

१ ए यहोवे, गानी गोलाई छाम्‍ङिडिनी,

मा गोलाई छेङ्‌डिनिम बु।

२ गानी आमा बासी-दोसी चनी,

होनोलामका ङा गानी आमा न-गो ल्‍वानी।

३ गानी आमा लाम्‍दिसी नुङ अम्‍सी जो़होमका चनी,

मा खोत्‍ले आमा बादु़खाम चनी।

४ आमा सिड्‍डा कोङनिम ल्‍वा रोमु ङादोङा,

ए यहोवे, गानी मेराम खोत्‍ले ल्‍वा चनी।

५ गानी आमा चङ नुङ ङादोलाम बुनी,

इनीमा ल्‍वा गोडला जु़ल्‍निम बु।

६ आमा दुथाम मिम्‍पा इनीमा नेप्‍ची छो़म डोक्‍पु बु,

मेराम आमा नेप्‍चीका मिम्‍मु वो मेचाप्‍सु़।

७ इनीमा पेलडाम गो वाङ दु़म्मु बान्‍ते चापु मा?

गो गानीडाम बान्ते स्वामु चापु मा?

८ गो धामुला लङ्‍डो माला, गानी मेलाङा दु़म्‍नी,

गो खादीगोयु़ लङ्‍डो माला वो गानी मेगोयु़ ङा दु़म्‍नी।

९ नेम सोसोनुङङा हुन्‍ङुमा दिरिदिनकु होम्‍बुनो लङुमा बुङु लोवो,

१० मेसिन्‍डा वो गानी गोलाई क्रिङिनी,

मा इनीमा जो़प ल्‍वाका गोलाई झेन्‍थाङिनी।

११ गो तुकुम्‍चिमलाई र्‍वाङु, “गोलाई हुप्‍ङी,

मा ओल खोत्‍लेथो़ तुकुम्‍चिम दु़म्‍नु़।”

१२ गो आरे र्‍वाङु लोवो तुकुम्‍चिम इनीमा लागि तुकुम्‍चिम मेदु़म,

सिन्‍था वो छ्‍याङ-छ्‌याङया दु़म,

हेङालोने तुकुम्‍चिम ने इनीमा लागि ओल कोतिमङा सो़।

१३ गानी ङा आमा मिरो़मडाम खोत्‍ले रो़ममिम बनेबेन्‍नी,

गानी गोलाई आमा मामकु ङेलगोनो मुन्‍बेट्‌ङिडिनी।

१४ गो आला-तोमानुङ इनीमा नङ कोक्‍पु,

हेङालोने गो इनीमा ङिमलु़पा नुङ हेल्‍लो वो मेल्वाम्मा खारीलामका प्रङसिङ्डोम बु,

मा इनीमा खोत्‍ले खारीमिम हेल्‍लो वो मेल्‍वाम्‍मा बु,

ओर्मिम खोत्‍ले ल्‍वा गो आमा न-गोलामका चक्‍पु।

१५ गो मेल्‍वाखोपडा मुन्‍तोङा बेउतो,

गो मुन्‍ङोडोम गानी ल्‍वान्‍नी।

गो घ्‍लु़म्‍पा सुबुगोयु़ मुन्‍तोङा बेउतो,

१६ गो गमु ङादोङा गानी गोलाई ल्‍वाङडिनी,

आमा त्‍वारो़म चो़म्‍सिमु ङादोङा आमा दुथाम

इनीमा खाजेमडा खोत्‍ले र्‍यासिड्‍डाम बाइडा।

१७ ए माम्चु़नी, आमा दुथाम इनीमा हाङको डोक्‍पु न बु,

मेराम ने ङार्मुङा मेझापा बु!

१८ मेराम गो ङार्मु बासी माला,

सेक्रेकु फुर्कुडाम वो हापा दु़म्‍मिवा।

गो ङोसिङुलो गानीनुङङा दु़म्‍ङुम बुङु।

१९ ए माम्चु़नी, रु़चो़मिमलाई पुयु़लुनी माला हाङको जो़पा दु़म्‍सावा!

ए मु़चु़ सेट्‍पा मु़चु़नी, गोडाम होनोवा दु़म्‍नी!

२० मेर्मिमका इनीमा दुथाम मेजो़पा ल्‍वा बोमी,

स्वाक्चिमोमिमका इनीमा नङ मेजो़पा नका रम्बाल्मी।

२१ ए यहोवे, गानीलाई घ्राम्‍पामिमलाई गो मेघ्राम्‍पुमी मा?

इनीमा कोर्थो़लाम बक्‍पामिमलाई,

हाम गो मेजो़पा मेरेपुमी मा?

२२ गो मेर्मिमलाई छो़म घ्राम्‍पुमी,

मा मेर्मिमलाई आमा स्‍वाक्‍चिमो मिम्‍पुमी।

२३ ए माम्‍चु़नी, गोलाई छाम्‍ङिनी,

मा आमा नगोडाम ल्‍वा चक्‍नी,

गोलाई छाम्‍ङिनी, मा आमा मिम्ताम-सो़र्ताम वो चक्‍नी।

२४ रेप्नी, आमा नगोडा कोङनिम मेजो़पा ल्‍वामिम बु डे माल्‍नी,

मा गोलाई हेल्‍लो लोवो दुम्पाम बाट्पा त्‍वारो़मकु लाम्‍दीडा क्रिङिनी।

गेङिनी र्‍वाक्‍साका सो़म्‍दी

काम्‍सो सीपाकाम लागि, दाऊदका र्‍याक्‍तु़म कोमु काम्‍सो

१४०

१ ए यहोवे, मेजो़पा नगोनुङमा मु़चु़मिमडाम वाङ बेङिनी।

याल्‍पा डेपा मु़चु़मिमडाम गोलाई गेङिनी।

२ मेर्मिमका हेल्‍लो लोवो उनी नगोडा मेजो़पा ल्‍वा कोङङा मिम्‍थामी,

मेम्‍मा कुदु़मार रिबुसी किन्‍मी।

३ ब्‍लोका मु़चु़ ककु़मिम होङङा मेर्मिमका मु़चु़मिमलाई कमी,

मेर्मिमका जेमिमिम ल्‍वा ने ब्‍लोकु ङे होप्‍माम सो़। सेला

४ ए यहोवे, मेजो़पा न-गोनुङमा मु़चु़मिमकु ल्‍वालाम गोलाई गेङिनी,

याल्‍पा डेपा मु़चु़मिमलाम गोलाई गेङिनी,

मेर्मिमका आमा खेल तुबेन्मु मुलु़ बोम्बाल्मी।

५ डोक्‍पु लिसिक्‍पा मु़चु़मिमका गोलाई पेर देट्‌मिडिम बु।

मेम्‍मा मेर्मिमका गोलाई चु़म्‍मु लागि

आमा लाम्‍दीडा लेलेकिङ रिबा हम्‍मिडिम बु।

आमा लाम्दीडा मेर्मिमका पेर देटमिडिम बु। सेला

६ ए यहोवे, गो गानीलाई र्‍वाङु, “गानी आमा माम्‍चु़नी सो़।”

ए माम्‍चु़नी, आमा न-गोलाम बेउतोम सो़म्‍दी थो़ङसाङ्‍नी।

७ ए यहोवे माम्‍चु़नी, गोलाई सेल्‍पा यु़मनुङमा,

क्‍वाल्‍बा बेपा थारीका गानी गोलाई बोट्‌ङिडिनी थार्ङिडिनी।

८ ए यहोवे, रु़चो़मिमका हाम बेपा न बोमी मेराम होङङा दु़म्‍मु मेग्‍वाक्‍नी,

मेर्मिमलाई लु-फेले बोमु मेग्‍वाक्‍नी,

मेएँ माला ने मेर्मिम डोक्‍पु लिसिमी। सेला

९ गोलाई खोत्‍लेलाम उर्थाक्पामिमकु बुइ,

मेर्मिमका जेम्डिम मेजो़पा ल्वाकाङा मुप्नु़।

१० वाक्‍पाम बाट्‍पा मुकु भुल्‍मु मेर्मिमडला ङा झुनु़,

वाक्पाम बाट्पा मुगोयु़ मेर्मिम घ्रोम्‍सिमिनु़,

मा लुमुङा मेचापा बेसाका पोलु़मगोयु़ प्‍लु़म्‍सिमिनु़।

११ वाङमिमलाई डक्‍साका जेपामिम उनी खारीडा जो़पा मेदु़म्‍नु़,

मु़चु़ सेट्‍पा मु़चु़मिमडला इम्‍मु मेझापा दु़खा रोनु़ मा मेर्मिम पुयु़ लुमिनु़।

१२ ए यहोवे, गो चक्‍पु,

गानी दु़खापोमिमलाम जेनिमा निया बोनी,

मा उनी हाम वो मेबाट्‍पामिमलाई गेनिमी।

१३ जो़पा न-गोनुङमा मु़चु़मिमका आच्‍छाङा इनीमा नङ कोमी,

मा हेल्‍लो लोवो इनीमा ङादोडा दु़म्‍मी।

सेपा दु़म्‍मु लागि नेम्‍थाम सो़म्‍दी

दाऊदकु कोमु काम्‍सो

१४१

१ ए यहोवे, गो इनीमा सो़म्‍दी बेउ,

गानी दालाङा रोक्‍नी!

गो इनीमा सो़म्‍दी बेउलो

आमा सो़म्‍दी थो़ङसाङ्‍नी!

२ आमा सो़म्‍दी इनीमा ङादोडा

भ्रपा मुर्नेम्‍पा धूप होप्‍मामङा दु़म्‍नु़।

गो आमा ल्‍वा कोक्‍पुलो,

मेराम नेम्‍थाम सासेसी होङङा गानी रनी।

३ ए यहोवे, गोलाई मेजो़पा ल्‍वामिम मेजेबेट्‌ङिनी,

आमा सिका मेजो़पा जेमु मेग्‍वाक्‍नी।

४ मेजो़पा खारी बेपामिमनुङ आमा न मेघ्रो़म्‍बेट्‍नी,

मा मेर्मिमका पेम्‍डिम भ्रपा ग्रुला गो पोमु मेबासिनु़।

५ जो़पा न-गोकाम मु़चु़मिमका गोलाई याल्‍ङिमिनु़,

मेराम ने आमा लागि रिखाम बोङिमिम दु़म।

मेर्मिमका गोलाई ख्‍र्‍वाङिमिनु़ मेराम ने आमा बुइडलाम तेल दु़म, गो मेएँ मेर्‍वाङु।

लावो आमा सो़म्‍दी ने मेजो़पा मु़चु़मिमका बेम्‍डिम खारीकु कोर्थो़लाममिम दु़म।

६ मेर्मिमकु साखामचो़मिम भ्‍र्‍वालाम धाली घ्रोला सो़सिमिलो

गो र्‍वाङ्‍डोम ल्‍वा आच्‍छाङा रेछा र्‍वाक्‍साका चमी।

७ मेर्मिमका र्‍वामी, “बेनो झोङिलो क्‍वाकु चोईला ख्लोसी,

मेम्‍साकाङा आकीमा सेरमिम सु़लु़म फारबाडे फोन्‍सिड्‍डाम बु।”

८ ए यहोवे माम्‍चु़नी, आमा मिक्सी इनीमाथो़ङा दु़म,

मा इनीमा थेर्मा-थेर्सीडा रोङु, गोलाई सिमुलाम सेल्‍ङिनी।

९ मेर्मिमका देट्‌मिडिम थेमलुङलाम,

मेजो़पा खारी बेपामिमका देट्‌मिडिम पेरलाम गेङिनी।

१० मेजो़पा खारी बेपामिमका देट्‌मिडिम पेरगोडा उनी त्‍वापङा हुमिनु़,

गोलाई ने मेरामलाम गेङिनी।

माम्‍चु़नीनुङ ख्‍लो़ला सो़सिक्‍पा सो़म्‍दी

बुड्‍खुमडा बाइडालो दाऊदका र्‍याक्‍तु़म मस्‍किलa काम्‍सो

१४२

१ गो डोक्‍पु लो़लामका यहोवेकु सो़म्दी बेउ,

गोडला न-थो़म रेम्‍बेट्‍नी र्‍वाक्‍साका छो़म र्‍वाङु।

२ आमा थो़म मेनु़पा ल्‍वा उनीमा ङादोडा सो़उ,

गुमीनुङ आमा खोत्‍ले दु़खा हाट्‍पु।

३ आमा न-गो सिमिम थारीका वो

गो हाम बोमु बासी र्‍वाक्‍साका गुमीका ङा चमी।

आमा लाम्‍दीडा स्‍वाक्‍चिमोमिमका पेर देट्‌मिडिम बु।

४ आमा जो़पलाम दु़म्‍नी,

गोलाई ख्‍लो़पा सु़ वो मेबुमी,

आमा बाखोप वो मिबु,

सु़का वो गोलाई मेरेम्‍ङिमी।

५ ए यहोवे, गो गानीलाई सो़म्दी बेउ,

गो र्‍वाङु, “गानी ङा आमा बोपा-थार्पा,

मा गो डार्मु माल्‍तोम दो़दो़वा ने गानी कोङङा सो़।”

६ आमा सो़म्‍दी थो़नी,

हेङालोने छो़म आमा न-गो ख्‍याक्‍ल्‍याक्‍पा बु।

गोलाई कोल्‍पामिमडाम गेङिनी,

मेर्मिम गोडाम वो हापा सोनुङमा बुमी।

७ गो चसिङ्‍डोम खोमलाम ख्‍लुक्‍ङिनी,

मा गो इनीमा नङ कोमु चापुनु़।

गानी गोलाई जो़पा बोङिनिमिमका इनीमा सेपा मु़चु़मिम

आमा होनोलाम आथो़लाम खोम्‍सिमी।

a 

१४२:० मस्किल र्‍वाक्मा ने काम्‍सोलामका नेप्‍चीनुङमा सीसि ग्‍वाक्‍पा लु़म्‍ला।

थो़मतेर्सीमिम थारीकु सो़म्‍दी

दाऊदकु कोमु काम्‍सो

१४३

१ ए यहोवे, आमा सो़म्‍दी थो़नी,

गोडला न-थो़म रेम्‍बेट्‍नी र्‍वाक्‍साका बेउमिम सो़म्‍दी थो़नी।

मेम्‍मा गानी जो़पा न-गो नुङ थो़रलु़इमिम बुनिमिमका गोलाई ख्‍लो़ङिनी।

२ गानी इनीमा त्‍वाकु डु़ल्‍चो़कु न मेछाम्‍नी,

हेङालोने इनीमा ङादोडा सु़ वो जो़पा न-गोकाम मेदु़म्मी।

३ आमा स्‍वाक्‍चिमोमिमका गोलाई खान्‍ङिमी,

मेर्मिमका ने गोलाई क्‍वायु़ चार्ङिमिमा देम्‍ङिमी।

हापा ङादोङा सिपा मु़चु़मिम होङङा

मेर्मिमका गोलाई तुकुम्‍चिमगोडा जु़ल्‍ङिमी।

४ मेम्‍मिमका आमा न-गो सिप्‍ल्‍याक्‍पा बु,

मा ङिमका आमा गो रुडु़।

५ गो ङादोम ल्‍वा मिम्‍पु,

मेम्‍मा गानी बेन्‍निम खोत्‍ले खारीमिम आ न-गोडा जो़होमका मिम्‍पु,

मा इनीमा ल्‍वाका बेन्‍निम खारीमिम आमा न-गोडा मिम्‍पु।

६ गो आमा ल्‍वा गानीथो़ हम्‍पु,

साट्‍पा ये-द होङङा आमा साम इनीमा लागि ङा कोरा सिपा बु। सेला

७ ए यहोवे, गोलाई दालाङा सो़नी,

आमा न-गो सिप्‍ल्‍याक्‍पा बु।

गोडाम गानी होनोवा मेदु़म्‍नी,

मेएँ माला ने गो ने खादीगोयु़ लङ्‍डोम कोतिम ङा दु़म्‍ङु।

८ नेम सो मेडे हेल्‍लो लोवो इनीमा रिखामनुङमा सिजेम रोनु़,

हेङालोने गानीडला गो थो़र बेउ।

उहेम लाम्‍दीडा गो लाम्‍दिमु बासिट्‍पा मेराम गोलाई सीङिनी,

हेङालोने आमा न-गोका इनीमा नङ कोक्‍सु़।

९ ए यहोवे, गोलाई आमा स्‍वाक्‍चिमोमिमलाम वाङ बेङिनी,

हेङालोने गो इनीमा गोजु़डा रोङ्‍डोम बु।

१० गानी ने आमा माम्‍चु़नी सो़,

इनीमा न होम्‍साका दोमु सीङिनी।

गोलाई इनीमा सेपा पेलका

जो़पा लाम्‍दीडा क्रिङिनी।

११ ए यहोवे, इनीमा नङडा गोलाई सेल्‍ङिनी।

गानी जो़पा न-गोकाम दु़म्‍निमका गोलाई आमा दु़खालाम वाङ बेङिनी।

१२ गानी गोलाई आच्‍छाङा रिखाम बोङिनिमिमका आमा स्‍वाक्‍चिमोमिमलाई पुयु़लुबेट्नी।

मेम्‍मा आमा थो़मतेर्पामिमलाई पुयु़लुबेट्नी,

हेङालोने गो इनीमा डु़ल्‍चो़ सो़।

घ्‍ल्‍वामु लागि सो़म्‍दी

दाऊदकु कोमु काम्‍सो

१४४

१ गोलाई गेपा आमा दिप्‍लुङ, यहोवेकु नङ कोसिनु़,

गुमीका गोलाई क्‍वाल्‍बा बोमु सीङिमी-चेङिमी।

२ गुमी ने गोलाई रिखाम बेपा आमा माम्‍चु़नी सो़,

गुमी आमा बोपा-थार्पा ब्रोलुङ बुमी मा गोलाई सेल्‍ङिमी।

गुमी ने गोलाई गेपा आमा वाजो बुमी सो़,

गुमीका गोलाई उनीमा गोजु़डा जु़ल्‍ङिमी,

गुमीका मु़चु़मिमलाई आमा साखामडा जु़ल्मी।

३ ए यहोवे, मु़चु़ सु़ मा? हेङा गानी मेर्मिमलाई रेम्निमी?

मिनीचो़ सु़ मा? हेङा गानी मेर्मिमथो़ न सोनी?

४ मु़चु़ ने कोरिप साम होप्‍माम कोङङा सो़,

मेरामकु साम ने दाम्‍ल्‍याक्‍पा पेल होप्‍माम कोङङा सो़।

५ ए यहोवे, इनीमा पाह्री ह्‍वाक्‍निमा धाली योक्‍नी,

पोप्‍चङमिम लु़प्‍नी, मा मेलामका कुइकु लुनु़।

६ ब्‍ल्‍याक्‍ची ओम्‍बेट्‍नी मा आमा स्‍वाक्‍चिमोमिमलाई स्‍वाबेट्‍नी।

इनीमा नो़प्‍ली ओप्‍नीमा मेर्मिमलाई कोल्‍निमी।

७ हालालामका इनी ल्‍वा हम्‍नी,

मा घ्‍लु़म्‍पा कुगोयु़लाम गोलाई ख्‍लु़क्‍ङिनी,

मा वाङमिम नेब्‍दीडाम स्‍वाक्‍चिमोमिमलाम वाङ बेङिनी।

८ मेर्मिमका हेल्‍लो वो आच्‍छाङाकाम ल्‍वा मेजेमी,

जो़प ल्वा कोक्‍साका ससि बेम्‍डी लोवो

मेर्मिमकु जो़प ल्वा मेजो़पा खारीका देम्स्ताम बु।

९ ए माम्‍चु़नी, इनीमा लागि गो कोले लाले काम्‍सो बेउ,

कामसोर डु़प्‍तो गो इनीमा सो़रलोले बेउ।

१० गानी हपमिमलाई क्‍वाल्‍बाडा घ्‍ल्‍वामु चापा दु़म्‍बेनी,

मा इनीमा डु़ल्‍चो़ दाऊदलाई ङिमलु़पा कातु़रु़लाम गेङिनी।

११ न-थो़म मेलिम्‍पा वाङमिम नेब्‍दीडाम स्‍वाक्‍चिमोमिमडाम गोलाई गेङिनी,

मेर्मिमकु जो़प ल्वा मेजो़पा खारीका देम्स्ताम बु।

१२ बर्तोङा बेपा इकीमा तारापाचो़मिम दालाङा बर्पा दक्‍सामिम होप्‍मामङा दु़म्‍मी,

मा इकीमा जाउमोचो़मिम ओगानेमडाम सङडा बुटा ओप्‍मा थाममिम होप्‍माम दु़म्‍मी।

१३ इकीमा माखोमडा खोत्‍ले खालकाम मा-के देम्‍मी,

इकीमा भेन्‍दामिम छो़म छामी,

इकीमा ब्‍याङसीडा मेर्मिम ङार्मुङा मेझापा दु़म्‍मी।

१४ इकीमा बेनोमिमका लिपा भारी कुर्मी।

इकीमा शहरकु ब्रोलुङ मेफाल्‍सिनु़,

मा गुइ चसिक्‍साका बुमु मेबासी,

इकीमा डोक्‍पु लाम्‍दीबाडे हुलाख्राम बेपा लो़लाम वो मेथो़सी।

१५ आरेप्‍माम ल्वा डार्पामिम ने जिनुङमा सो़!

उहेमकु माम्‍चु़नी यहोवे बुमी,

मेर्मिम ने आच्‍छाङा जिनुङमा सो़!

कोमु काम्‍सो

दाऊदका र्‍याक्‍तु़म काम्‍सो

१४५

१ ए माम्‍चु़नी आमा हप, गो इनीमा नङ कोक्‍पु,

गो हेल्‍लो लोवो इनीमा नङ कोक्‍पु।

२ नेम्‍फु सिन्‍था गो इनीमा नङ कोक्‍पु,

मा हेल्‍लो लोवो गो इनीमा नङ कोक्पु।

३ खोत्‍लेडाम डोक्‍पु ने यहोवे ङा सो़,

मा उनीमा नङ कोमु घ्रेट्‍पा बुमी।

गुमी हाङको डोक्‍पु बुमी र्‍वाक्‍साका सु़का वो मेच।

४ ङादोम बेप-पापलो आथाम चो़-चु़सु़मिमका वो

इनीमा खारीकु दुथाम नङ कोमी,

इनीमा यु़मखारीमिमकु दुथाम वो सो़मी।

५ मेर्मिमका इनीमा जि नुङ यु़म-झ्‍वाक्‍सीकु दुथाम सो़मी,

मा गो इनीमा हेल्‍लो वो मेल्‍वाम्‍मा यु़मखारीमिम न-गोलाम मिम्‍पु।

६ मु़चु़मिमका इनीमा यु़मखारीमिमकु दुथाम सो़मी,

मा गो इनीमा खोत्‍लेडाम डोक्‍पु यु़मखारीकु दुथाम सो़उ।

७ मेर्मिमका इनीमा जो़पा ल्‍वाकु दुथाम सो़मी,

मा इनीमा जो़पा न-गोनुङमा ल्‍वा मेर्मिमका गेर्सी द्‍वाक्‍तो सो़मी।

८ यहोवे रिखाम बेपा मा दिदामनुङमा बुमी,

दालाङा उनीमा छोक्‍चो मेबक्‍पा मा हेल्‍लो लोवो रिखाम बेपा बुमी।

९ यहोवेका खोत्‍लेकाम लागि जो़पा मिम्‍मी,

मा गुमीका प्रङ्‌मिडिम खोत्‍लेलाई रिखाम बोमी।

१० ए यहोवे, गानी प्रङ्‌निम खोत्‍लेका इनीमा नङ कोमी,

मा इनीमा सेपा मु़चु़मिमका इनीमा नङ कोमी।

११ मेर्मिमका इनीमा किब्‍दीडाम यु़म-झ्‍वाक्‍सीकु दुथाम सो़मी,

मा इनीमा यु़मकु दुथाम वो सो़मी।

१२ मेम्‍साका खोत्‍ले सामामिमका इनीमा यु़म खारीकु दुथाम चमी,

मा इनीमा किब्‍दी हाङको डोक्‍पु र्‍वाक्‍पा चमी।

१३ इनीमा किब्‍दी हेल्‍लो वो मेदाम,

मा गानी हेल्‍लो लोवो किब्‍दी थो़नी।

यहोवेका याचे जेम्‍डिम खोत्‍ले ल्‍वा थो़रलु़इमिम बु,

मा गुमीका प्रङ्‌मिडिम खोलेम थोकलाई रिखाम बोमी।

१४ तापामिम खोत्‍लेलाई यहोवेका झेन्‍मी,

बुइडला देम्‍लासो़सिक्‍पामिम खोत्‍लेलाई गुमीका फमी।

१५ सामनुङमामिम खोत्‍लेका गानीलाई रेम्‍निमी,

मा मेर्मिमलाई खेरेला दु़मलो पोमु-डुमु ग्‍वानिमी।

१६ गानी इनी ल्वा होर्नी,

मा मेर्मिमलाई लिट्‍पा बेसाका ग्‍वानिमी।

१७ यहोवेका बेम्‍डिम खोत्‍ले ल्‍वामिम जो़पा बु,

मा गुमीका प्रङ्‌मिडिम खोत्‍लेम थोकलाई रिखाम बोमी।

१८ यहोवेकु सो़म्दी बेपामिम खोत्‍लेकु फार्डा गुमी बुमी,

आच्‍छाङाकाम नका सो़म्दी बेपामिकु फार्डा गुमी दु़म्‍मी।

१९ उनीमा ङिम जु़ल्पामिम खोत्‍लेकाम गुमीका उनी न होङङा बोम्‍सामी।

गुमीका मेर्मिमकु सो़म्‍दी थो़मी मा मेर्मिमलाई सेल्‍मी।

२० गुमीलाई रिखाम बेपामिम खोत्‍लेलाई यहोवेका बोमी थार्मी,

लावो मेजो़पा न-गोनुङमा मु़चु़मिमलाई गुमीका पुयु़लुबेन्मी।

२१ आमा सिका यहोवेकु नङ कोक्‍सु़।

गुमीका प्रङ्‌मिडिम सामनुङमा खोत्‍लेका हेल्‍लो लोवो उनीमा सेपा नङ कोमिनु़।

गुइलाई सेल्‍पा माम्‍चु़नीकु नङ कोमुa

१४६

१ हल्‍लेलूयाह!b

ए आमा साम, यहोवेकु नङ कोक्सा!

२ गो आमा साम बुमिमिमसम्‍म माम्‍चु़नीकु नङ कोक्‍पु,

गो मेसिङुमिमसम्‍म आमा माम्‍चु़नीकु नङ कोक्पुमिम बुङु।

३ सु़म्‍दिसेरडाम हप नुङ मु़चु़मिमथो़ गानी न मेसोक्‍नी,

सिपामा लक्‍पा मु़चु़का गानीलाई सेल्‍मु मेचाम्‍नी।

४ मेर्मिम सिमिलो मेर्मिमकु पेल लुमा लल्या लावो मिरो़म ने क्‍वागोयु़ङा दु़म।

मेर्मिमका मुलु़ बेम्‍डिम ल्‍वा वो मे नेमङा पुयु़ लु।

५ याकूबकु माम्‍चु़नीका ख्‍लो़मिमिम मु़चु़ ने जिनुङमा सो़,

मेराम उमा माम्‍चु़नी यहोवेडा थो़र लु़।

६ गुमी ने सुबु, पाह्री मा दिरिदिनडा बाट्‍पा खोत्‍लेकु प्रङपा सो़,

यहोवे हेल्‍लो लोवो थो़रलु़इमिम बुमी।

७ गुमी थो़मतेर्ला सो़सिक्‍पामिमलाम बासिमिमा निया बोमी,

गुमीका क्रु़मसिपामिमलाई पोमु-डुमु ग्‍वामी।

यहोवेका चसिक्‍पामिमलाई डिन्‍सोमी।

८ यहोवेका मिक्सी मेल्‍वापामिमकु मिक्सी ह्‍वाम्‍सामी।

गुमीका तापामिमलाई फमी।

यहोवेका सेपा न-गोनुङमामिमलाई रिखाम बोमी।

९ वाङमिम नेब्‍दीडाम मु़चु़मिमलाई यहोवेका सेल्‍मी।

रेचो़कुपा नुङ अर्दोमेलाई बोमी-थार्मी,

लावो मेजो़पा न-गोनुङमा मु़चु़मिमका बोमु माल्‍मिमिम ल्‍वा बोमु मेग्‍वामी।

१० यहोवे ने हेल्‍लो लोवो हप दु़म्‍मी,

ए सियोन, इमा माम्‍चु़नीका दिफुम इमा चो़-चु़सु़ बुमिमिमसम्‍म किब्‍दी थो़मी।

हल्‍लेलूयाह!

a 

१४६:० १४६ डाम्‍मा १५० सम्‍मडाम ङोले काम्‍सोमिमलाई “हाल्‍लेल काम्‍सो” र्‍वामी।

b 

१४६:१ हल्‍लेलूयाह र्‍वाक्‍मा “यहोवेकु नङ कोक्‍नी।”

यु़मनुङमा माम्‍चु़नीकु नङ कोमु

१४७

१ हल्‍लेलूयाह!a

माम्चु़नीकु नङ कोमु काम्‍सो बोमु ने हाङको जो़पा!

उनीमा नङ कोमु ने हाङको जो़पा, हाङको भ्रसिक्‍पा!

२ यहोवेका यरूशलेम आथावो बनेबोमी,

मा चु़म्‍सिक्‍साका कोङमी नेब्‍दीडा लक्‍पामिममलाई ख्‍लोमिमा रेन्‍मी।

३ न नो़पामिमलाई गुमीका सबेन्‍मी,

मा मेर्मिमकु पारडला खोम्‍ली बन्‍सामी।

४ गुमीका सोरलुङमिम हाङको बुमी र्‍वाक्‍साका ङार्मी,

मा कोले मान्‍थि खोत्‍लेलाई नङ ग्‍वामी।

५ इकीमा यहोवे खोत्‍लेडाम डोक्‍पु बुमी,

गुमी यु़मचो़ बुमी मा उनीमा नेप्‍ची हाङको डोक्‍पु र्‍वाक्‍साका सु़का वो र्‍वामु मेचाप्‍सु़।

६ यहोवेका याक्‍के दु़म्‍पामिमलाई गेले कोमी,

लावो मेजो़पा न-गोनुङमालाई क्‍वायु़ बोमी।

७ आलासो़ र्‍वाक्‍तो यहोवेकु काम्‍सो बेनी,

कामसोर डु़प्‍तो इकीमा माम्‍चु़नीकु नङ कोक्‍नी।

८ गुमीका धामुलाई खासेका रिम्‍मी, मा सुबुडा व थु़र्मी,

मा पोप्‍चङबाडे जेम ल्‍याबेन्‍मी।

९ गुमीका क्रु़मसिपा हादीबारामिम

नुङ गापुकु चो़मिमलाई पोमु ग्‍वामी।

१० छो़म ओन्‍पा सोनुङमा हुदु़वा

मा सोनुङमा मु़चु़मिमडाम गुमी मेगेर्सिमी।

११ लावो यहोवेकु ङिम जु़ल्पामिमनुङ,

मा गुमीलाई हेल्‍लो लोवो रिखाम बेपामिमनुङ गेर्सी द्‍वामी।

१२ ए यरूशलेम, यहोवेकु नङ कोक्‍नी!

ए सियोन, माम्‍चु़नीकु नङ कोक्‍नी!

१३ हेङालोने गुमीका आमा शहरडाम लाम्‍चोको छङसाका गट्‌मिडिम बु,

मा गुमीका सियोनडा बाट्‍पामिमलाई जि ग्‍वामी।

१४ गुमीका इमा रिमोकोम्‍सी गेमी,

मा हापा नु़प बेट्‍पा जेप्‍सेर खोहोम ग्‍वानामी।

१५ गुमीका सुबुलाई र्‍वामी,

मा गुमीका र्‍वामिमिम होम्‍साका खारी बु़।

१६ गुमीका ने खाबाका क्‍वा ङ्‍याक्‍मा होम्‍साका फोमु योबेन्‍मी,

मा फुर्से फोका होङङा फोन्‍मी।

१७ गुमीका लुङकु चो़ होङङा लोसु़ योबेन्‍मी,

गुमीका थु़र्मिमिम छक्‍पा जु सु़का इम्‍मु चाप्‍सु़ मा?

१८ गुमीका उनीमा सिजेम थु़र्मी मा मे फोमु योङतो ल,

गुमीका जु फोन्‍बेन्‍मी मा कु हेल्सिसाका ल।

१९ गुमीका उनीमा सिजेम याकूबलाई ग्‍वाम्‍डी,

मा उनीमा डु़म्‍ला नुङ लु़म्‍ला इस्राएललाई थो़बेट्‍मिडी।

२० गुमीका ने कोङमी सामाकाम लागि आरेप्‍माम खारीमिम बेम्‍डिम मिबु,

मेर्मिमका ने उनीमा डु़म्‍लामिम मेचमी।

हल्‍लेलूयाह!

a 

१४७:१ हल्‍लेलूयाह र्‍वाक्‍मा “यहोवेकु नङ कोक्‍नी।”

सुबुडा बाट्‍पा खोत्‍लेका माम्‍चु़नीकु नङ कोक्‍नी र्‍वाक्‍साका येट्‍मा

१४८

१ हाल्‍लेलूयाह!a

पाह्रीला यहोवेकु नङ कोक्‍नी,

येप्‍पा खोमला बाट्‍पानी, उनीमा नङ कोक्‍नी।

२ ए पाह्रीलाम पाह्रीचो़नी, उनीमा नङ कोक्‍नी,

पाह्रीलाम खोत्‍ले उनीमा सिपाहीनी, उनीमा नङ कोक्‍नी।

३ ए नेम्‍सुङ नुङ ख्‍लो़मु, उनीमा नङ कोक्‍नी,

ए झ्‍वाक्‍पा सोरलुङनी, उनीमा नङ कोक्‍नी।

४ ए खोत्‍लेडाम डला बाट्‍पा धामु,

मा मेरामडाम वो डलाम कु,

उनीमा नङ कोक्‍नी।

५ मेर्मिमका यहोवेकु नङ कोमिनु़,

हेङालोने गुमीका र्‍वाम्‍डिम होम्‍साकाङा खोत्‍ले प्रङ्सिड्‍डाम बु।

६ गुमीका हेल्‍लो लोवो दु़म्‍पाम बाट्‍पा बेसाका

मेर्मिमलाई त्‍वाकु खोमडा जु़ल्‍मिडिम बु,

मा गुमीका बेम्‍डिम मेराम ल्‍वा हेल्‍लो वो मेदाम।

७ ए कुगोयु़ बाट्‍पा डोक्‍पुत्तो ङो नुङ फुचु़-रोक्‍चु़नी,

घ्‍लु़म्‍पा दिरिदिननी, मा सुबुडाम खोत्‍लेका यहोवेकु नङ कोक्‍नी।

८ ब्‍ल्‍याक्‍ची नुङ लोसु़, फोमु नुङ खासे,

गुमीका र्‍वामिमिम थो़पा ब्‍लोजु़नी,

९ पोप्‍चङ नुङ खोत्‍ले कङकनी,

मा सिट्‍पा दक्‍सा नुङ थसानी, उनीमा नङ कोक्‍नी।

१० सो़ब्‍दीपो नुङ खोत्‍ले हादीबारानी,

याक्‍केत्तो हादीबारा नुङ हुट्‍पा चक्‍पुनी,

११ सुबुडाम हपमिम नुङ खोत्‍ले सामामिम,

हपकु तारापाचो़ नुङ खोत्‍ले साखामचो़नी,

१२ स्‍वाला स्‍वालामे, ङावा-ङामी नुङ चो़च्‍चो़नी,

यहोवेकु नङ कोक्‍नी।

१३ मेर्मिम खोत्‍लेका यहोवेकु नङ कोमिनु़,

हेङालोने उनीमा कोङङा नङ डोक्‍पु बु,

उनीमा यु़म-झ्‍वाक्‍सी ने सुबु नुङ धामुडाम वो डोक्‍पु बु।

१४ गुमीका उनीमा त्‍वाकु मु़चु़मिमलाई सोनुङमा दु़म्‍बेन्‍मी,b

मेम्‍मिमका उनीमा त्‍वाकु सेपा खोत्‍ले मु़चु़मिमका,

मिक्‍सीडा जु़ल्‍थामु होप्‍माम मे इस्राएलीमिमका

उनीमा नङ कोमिनु़।

हल्‍लेलूयाह!

a 

१४८:१ हल्‍लेलूयाह र्‍वाक्‍मा “यहोवेकु नङ कोक्‍नी।”

b 

१४८:१४ हिब्रू ल्‍वाडा रङ गेले कोक्‍मिडी र्‍वाक्‍साका र्‍याक्‍मा बु।

यहोवेकु कोमु काम्‍सो

१४९

१ हाल्‍लेलूयाह!a

यहोवेकाम लागि कोले लाले कोमु काम्‍सो बेनी,

सेपा मु़चु़मिमकु घ्रो़म्‍दीडा उनीमा नङ कोक्‍नी।

२ ए इस्राएल, गानीलाई प्रङ्‍पाडाम गेर्सी द्‍वाक्‍नी,

ए सियोनडाम मु़चु़नी, इनीमा हपनुङ गेर्सी द्‍वाक्‍नी।

३ छो़म्‍तो उनीमा नङ कोक्‍नी,

कामसोर नुङ ढेला डु़प्‍तो उनीमा नङ कोक्‍नी।

४ हेङालोने यहोवे उनीमा त्‍वाकु मु़चु़नुङ गेर्सी द्‍वामी,

याक्‍के दु़म्‍पामिमलाई सेल्सिकु मुकुट खुसिबेन्मी।

५ ओरामकाम लागि माम्‍चु़नीकु सेपा मु़चु़मिम गेर्सी द्‍वामिनु़,

मा उनीमा प्‍लानगोडा वो मेर्मिमका न-गो भ्रसिक्‍तो काम्‍सो बोमिनु़।

६ मेर्मिमकु सिड्‍डा माम्‍चु़नीकु कोमु काम्सो दु़म्नु़,

मेर्मिमकु ल्‍वाड्‍डा निफिलाम फल्‍पा कातु़रु़ दु़म्‍नु़।

७ मेम्‍साका मेर्मिमका वाङ सामामिमलाई फुली चार्पा,

मा मु़चु़मिमलाई देन्‍दे ग्‍वामु चाम्मिनु़।

८ मेर्मिमकु हपलाई सेल रिबाका घाम्‍मिनु़,

हपकु खारी बेपामिमलाई सेल रिबाका बन्‍मिनु़,

९ मा मेर्मिमकु कोर्थो़लाम र्‍याक्मा निया-देन्दे ग्वामु चाम्मिनु़।

ओरामडाङा उनीमा खोत्ले सेपा मु़चु़मिम भ्रसिमी।

हल्‍लेलूयाह!

a 

१४९:१ हल्‍लेलूयाह र्‍वाक्‍मा “यहोवेकु नङ कोक्‍नी।”

यहोवेकु नङ कोमु

१५०

१ हाल्‍लेलूयाह!a

यहोवेकु सो़रनेमगोडा माम्‍चु़नीकु नङ कोक्‍नी,

यु़म-झ्‍वाक्‍पा पाह्रीला उनीमा नङ कोक्‍नी।

२ गुमीका बेम्‍डिम यु़मखारीकु दुथाम उनीमा नङ कोक्‍नी,

गुमी खोत्‍लेडाम डोक्‍पु बुमिमिमका उनीमा नङ कोक्‍नी।

३ भुम होट्‍नीमा उनीमा नङ कोक्‍नी,

कामसोर नुङ सारङ्‍गी डु़प्‍निमा उनीमा नङ कोक्‍नी।

४ ढेला डु़प्‍निमा छो़म्‍तो उनीमा नङ कोक्‍नी,

कामसोर नुङ लिउसाम डु़प्‍निमा उनीमा नङ कोक्‍नी।

५ ग्रो डु़प्‍निमा उनीमा नङ कोक्‍नी,

हापा छो़म छ्‍वाइम-छ्‍वाइम र्‍वाक्‍पा ग्रो डु़प्‍निमा उनीमा नङ कोक्‍नी।

६ सामनुङमा खोत्‍लेका यहोवेकु नङ कोमिनु़!

हल्‍लेलूयाह!

a 

१५०:१ हल्‍लेलूयाह र्‍वाक्‍मा “यहोवेकु नङ कोक्‍नी।”

मत्तीका

र्‍याक्‍तु़म जो़पा-सेला

छेम-ल्वा

ओराम मत्तीका र्‍याक्‍तु़म सेलाखाजेम सो़। ओराम खाजेमडा र्‍याक्मा ल्वाका ङादो आथामङा याचे जेम्डिम खोत्लेलाई सेल्पा ने येशू ख्रीष्‍ट र्‍वाक्पा रेम्बु़। माकेम हापा थ ङादो माम्चु़नीका उनीमा त्वाकु मु़चु़ यहूदीमिमगोडा कोले सेल्पा मु़चु़ थु़र्मु र्‍वाक्साका याचे जेम्डिम बाइडा। गुमीका याचे जेम्डिम होम्साका येशूलाई सु़म्दिसेरडा थु़र्मिडी। मेराम सामा, उहेम सामागोडा येशू गम्डी मा उनीमा त्वारो़म यहूदीमिमकाम कोङङा मेएँ, ओराम जो़पा-सेला ने खोत्ले मु़चु़मिमकाम लागि सो़।

मत्तीका ओराम जो़पा-सेला जो़होमका र्‍याक्‍तु़म बु। आसिन्डा येशू गम्डिलो आथाम गुमी सिम्डी मा सिमुलाम बम्गेम्डिम ल्वाकु दुथाम र्‍याक्मा बु। गुमी गम्डिम, कु-रु़दु़म रम्डिम, उनीमा न-छाम्सी मा गुमीका गालीलडा जो़पा-सेला थो़बेट्‌मिडिम, सीट्‌मिडिम मा नो़पा मु़चु़मिमलाई सबेट्‌मिडिम खारीकु दुथाम वो सो़यु़डु़म बु। गुमी यरूशलेम लम्डिम, मेसिन्डा उनीमा चक्थो़म थारी नुङ गुमीलाई क्रूसडा चेट्‌मिडिम मा आथावो गुमी सिमुलाम बम्गेम्डिम ल्वा वो सो़यु़डु़म बु।

ओराम जो़पा-सेलाका येशू ने डु़म्‍ला नुङ पाह्री-किब्दीकु दुथाम सो़मु चापा साखाम ल्वाम्डिम खोत्लेडाम डोक्पु सीपा मु़चु़ र्‍वाक्‍ताम बु। उनीमा सीसि ओर्मिम ल्वाकु दुथाम बु:

१) पोप्चङडाम लु़म्‍ला: पाह्री-किब्दीलाम मु़चु़नुङ दु़म्मु बासिक्पा ल्वामिम, साखामकु दुथाम सो़यु़डु़म बु (अध्याय ५-७)

२) को-न सीसिपामिमलाई जो़पा-सेला थो़बेड्‍डा थु़र्मीडिम (अध्याय १०)

३) पाह्री-किब्दीलाम सो़म्दीमिम (अध्याय १३)

४) सीसिपामिम र्‍वाक्‍मा हाम (अध्याय १८)

५) ओम्‍लोम थारी नुङ आथावो येशू योमी र्‍वाक्पा ल्वाकु दुथाममिम सीसि (अध्याय २४-२५)

र्‍याक्मा ल्वामिम

येशू ख्रीष्‍ट गम्डिम मा उनीमा दोचो़ १:१–२:२३

कु-रु़दु़म ग्वाक्पा यूहन्‍नाकु खारी ३:१-१२

येशूका कु-रु़दु़म रम्डिम मा उनीमा न-छाम्सी ३:१३–४:११

येशूका गालीलडा बेम्डिम यु़मखारी ४:१२–१८:३५

गालीलडाम्मा यरूशलेमसम्म १९:१–२०:३४

यरूशलेमडा येशूकु चक्थो़म थारी २१:१–२७:३६

येशू सिमुलाम बम्गेम्डिमा उनीमा सीसिपामिमनुङ रेम्बेसिम्डिम २८:१-२०

मत्तीका

र्‍याक्‍तु़म जो़पा-सेला

मत्ती

येशू ख्रीष्‍टकु पाइमाखाकाम नङमिम

(लूका ३:२३-३८)

१

१ ओराम येशू ख्रीष्‍टकुa पाइमाखाकाम नङमिमकु सु़म्‍दिमोलोम ल्‍वा सो़।

येशू ख्रीष्‍ट दाऊदकु दोचो़लामका रोम्‍डी,

मा दाऊद अब्राहामकु दोचो़लाममिम बाइडा।

२ अब्राहाम इसहाककु पाप बाइडा,

इसहाक याकूबकु पाप बाइडा,

याकूब यहूदा नुङ उ वा-ल्‍वाकमिमकु पाप बाइडा।

३ यहूदा फारेस नुङ जाहेरकु पाप बाइडा।

मेर्चिपकु माम तामार बाइडा।

फारेस हेस्रोनकु पाप,

हेस्रोन आरामकु पाप बाइडा।

४ आराम अम्‍मीनादाबकु पाप,

अम्‍मीनादाब नहशोनकु पाप,

नहशोन सल्‍मोनकु पाप,

५ सल्‍मोन बोअजकु पाप बाइडा।

बोअजकु माम राहाब बाइडा।

बोअज ओबेदकु पाप,

ओबेदकु माम रूथ बाइडा।

ओबेद यिशैकु पाप,

६ यिशै दाऊद हपकु पाप बाइडा।

दाऊद सोलोमनकु पाप बाइडा।

उरियाहकु नाइमे सोलोमनकु माम बाइडा।

७ सोलोमन रहबामकु पाप,

रहबाम अबियाकु पाप,

अबिया आसाकु पाप,

८ आसा यहोशापातकु पाप,

यहोशापात यहोरामकु पाप,

यहोराम उज्‍जियाहकु पाप,

९ उज्‍जियाह योतामकु पाप,

योताम आहाजकु पाप,

आहाज हिजकियाकु पाप,

१० हिजकिया मनश्‍शेकु पाप,

मनश्‍शे अमोनकु पाप,

अमोन योशियाहकु पाप,

११ योशियाह यकोनियास नुङ उ ल्‍वाकमिमकु पाप बाइडा।

यहूदीमिमलाई बसाका बेबिलोननो लमु ङादो मेर्मिम गम्‍डिम बाइडा।

१२ बसाका बेबिलोननो लम्‍डिम चङडा: यकोनियास शालतिएलकु पाप बाइडा।

शालतिएल यरूबाबेलकु पाप,

१३ यरूबाबेल अबिउदकु पाप,

अबिउद एल्‍याकीमकु पाप,

एल्‍याकीम आजोरकु पाप,

१४ आजोर सादोककु पाप,

सादोक आखिमकु पाप,

आखिम एलिउदकु पाप,

१५ एलिउद एलाजारकु पाप,

एलाजार मत्तानकु पाप,

मत्तान याकूबकु पाप बाइडा।

१६ मरियमकु वोचु़ योसेफकु पाप याकूब बाइडा।

मे मरियमलाम येशू गम्‍डी,

गुमीलाई ख्रीष्‍ट र्‍वामी।

१७ आरेसाका अब्राहामलामका दाऊदसम्‍म को-ब्‍ल (१४) पुस्‍ता दु़स्‍ता।

मेम्‍मा दाऊद बाइडालो आथाम यहूदीमिमलाई बेबिलोननो बसाका लम्‍डिम थारीसम्‍म को-ब्‍ल (१४) पुस्‍ता,

मा बेबिलोननो लम्‍डिलो आथाम ख्रीष्‍ट गम्‍डिमसम्‍म को-ब्‍ल (१४) पुस्‍ता दु़स्‍ता।

येशू ख्रीष्‍ट गम्‍डिम

(लूका २:१-७)

१८ येशू ख्रीष्‍ट आरेसाका गम्‍डी: उनीमा माम मरियम योसेफकाडा बिम्‍डिम बाइडा,

लावो मेर्चिपकु लालीकुन्‍दा दु़म्‍मु ङादोङा मरियम माम्‍चु़नी-पेलका गोजु़मे दु़स्‍ताम चस्‍ता।

१९ मरियमकु वोचु़ योसेफ न-थो़मनुङमा मु़चु़ बाइडा।

मेम्‍मिमका मु़चु़मिमकु ङादोडा उ नाइमेकु नो़-कल मेपार्सामु नका मेचहोमका मरियमलाई ङेन्‍मु न बु़डु़।

२० लावो योसेफका आरेप्‍माम ल्‍वा मिम्‍तोङा बु़डु़लो उ ङिमाडा मिप्रङमा माम्‍चु़नीकु पाह्रीचो़ रेम्‍बेसिड्‌डा।

मेम्‍मा गुनुङ र्‍वाक्‍ता,

“दाऊदकु चो़-चु़सु़ योसेफ,

मरियमलाई इ नाइमे दु़म्‍बेन्‍मु हाम होङङा वो मेलु़या,

हेङालोने उ ङेलगोनो बाट्‌पा चो़च्‍चो़ ने माम्‍चु़नी-पेलका मुन्‍बेट्‌मिडिम सो़।

२१ गुका कोले तारापाचो़ कक्‍सु़,

मा गाना उनीमा नङ येशूb बाबेना,

हेङालोने गुमीका उनी त्‍वाकु मु़चु़मिमलाई मेर्मिमकु छु़लमिमडाम सेल्‍मी।”

२२ मिप्रङमा माम्‍चु़नीका गुमीलाम-जेपालामका आरे दु़म र्‍वाम्‍डिम खोत्‍ले ल्‍वा रोक्‍थिड्‌डाम सो़:

२३ “रेप्‍नी,

कन्‍या मेसेम गोजु़मे दु़म,

मा मेरामका कोले तारापाचो़ कक्‍सु़,

गुमीलाई इम्‍मानुएल र्‍वामी,

मेराम र्‍वामा ‘माम्‍चु़नी गुइनुङ बुमी’।”

२४ योसेफ ङोस्‍ता,

मा मिप्रङमा माम्‍चु़नीकु पाह्रीचो़का र्‍वाक्‍ताम होम्‍साका गुका मरियमलाई लालीकुन्‍दा बु़डु़।

२५ लावो मरियमका तारापाचो़ मेकक्‍सु़वामसम्‍म योसेफ मरियमनुङ कोदेप मेअम्‍सावा।

मेकोतिमा उनी नङ येशू बाबेड्‌डु़।

a 

१:१ माम्‍चु़नीका मु़चु़मिमलाई सेल्‍मु लागि थु़र्मिडिम हप। हिब्रू ल्वाडा मसीह र्‍वामी।

b 

१:२१ येशू र्‍वाक्‍मा सेल्‍पा ङाचो़।

येशू क्रो़म्‍डा ज्योतिषीमिम रोम्‍डिम

२

१ हेरोद हप बाइडाम थारीका यहूदियाकु बेथलेहेम देलडा येशू गम्‍डी।

मेराम थारीका पूर्वनोम नेब्‍दीलामका कोले-नले ज्‍योतिषीमिमa यरूशलेमडा रोम्‍बिम्‍डी,

मा मु़चु़मिमलाई हिलाबेम्‍डी,

२ “यहूदीमिमकु मालो गक्‍पा हप बान्‍ते बुमी?

गुमी गम्‍डिम र्‍वाक्‍पा पूर्वनो धामुला सोरलुङ ल्‍वासाका चक्‍तोको।

मेम्‍मिमका गुमीलाई डोक्‍पु मिम्‍साका सेव साड्‌डा रोक्‍तोकोम।”

३ ओराम ल्‍वा थो़स्‍तु़मा हेरोद हपका छो़म मिम्‍ताम-सो़र्ताम बु़डु़,

मा यरूशलेमडाम खोत्‍ले मु़चु़मिमका वो मिम्‍ताम-सो़र्ताम बेम्‍डी।

४ मेकोतिमा हेरोदका खोत्‍ले ङाउ डु़म्‍लाचो़मिम नुङ डु़म्‍ला सीपा पातु़म्‍रीमिमलाई येड्‌डु़मी मा “ख्रीष्‍ट बान्‍ते गमी?”

र्‍वाक्‍साका हिलाबु़डु़मी।

५ मेर्मिमका गुनुङ र्‍वाम्‍डी,

“यहूदियाकु बेथलेहेम देलडा गमी।

हेङालोने माम्‍चु़नीलाम-जेपाका आरेसाका र्‍याक्‍तु़म बु:

६ ‘ए बेथलेहेम,

गाना यहूदाकु किब्‍दीगोडाम याक्‍के मेबुना,

हेङालोने भेन्‍दा रेपा-क्रिपा मु़चु़ होप्‍मामङा

आमा मु़चु़ इस्राएलीमिमलाई क्रिपा मु़चु़ गानालामका लु’।”

७ हेरोद हपका मे ज्‍योतिषीमिमलाई मेल्‍वाखोपडा लडु़मी।

मेम्‍मा हाङकोलोका मे सोरलुङ रेम्‍बेसिड्‌डाम,

मेराम हिलाबेसाका चडु़।

८ मेकोतिमा हेरोदका मे ज्‍योतिषीमिमलाई आरे बु़डु़मिमा बेथलेहेमथो़ थु़र्स्‍तु़मी,

“लक्‍नी मा मे चो़च्‍चो़लाई जो़होमका माल्‍नी,

मा डार्निमा गोलाई र्‍वाक्‍नी।

गो वो गुलाई डोक्‍पु मिम्‍साका सेव साट्‌पु।”

९ गुका र्‍वाक्‍ताम ल्‍वा थो़म्‍डिमा ज्‍योतिषीमिम लम्‍डी।

पूर्वनो ङादो ल्‍वाम्‍डिम सोरलुङ मेर्मिमकु ङादो-ङादो लस्‍ता,

मा मे चो़च्‍चो़ बाट्‌पा खोमकु धो़ला रोक्‍थिड्‌डामा सोरलुङ मेसिङा बाइडा।

१० ज्‍योतिषीमिमका मे सोरलुङ ल्‍वाम्‍डिमा छो़म गेर्सिद्‌वाम्‍डी।

११ मेम्‍मा मेर्मिम नेमगोनो हुम्‍डी,

मा माम मरियमनुङ बाट्‌पा मे चो़च्‍चो़ ल्‍वाम्‍डी।

मेर्मिमका क्रचु़खुम बेम्‍डिमा चो़च्‍चो़लाई डोक्‍पु मिम्‍साका सेव साट्‌मिडी।

मेकोतिमा उनी कन्‍तुर होर्साका गुमीलाई सो़ना,

धूप नुङ मूर्रb ग्‍वाम्‍डी।

१२ माम्‍चु़नीका मे ज्‍योतिषीमिमलाई ङिमाडा “हेरोदकाडा मामा ख्‍लोन्‍सिनी सो़!”

बेम्‍डी।

मेम्‍मा मेर्मिम कोङमी ङा लाम्‍दीलाम उनी नेब्‍दी ख्‍लोम्‍सिम्‍डी।

माम-पापनुङ येशू मिश्र नेब्‍दीनो स्‍वाम्‍डिम

१३ ज्‍योतिषीमिम लम्‍डिम चङडा,

मिप्रङमाकु कोले पाह्रीचो़ योसेफकु ङिमाडा रेम्‍बेसिड्‌डा।

मेम्‍मा गुका आरे र्‍वाक्‍ता,

“बका,

मे चो़च्‍चो़ नुङ उनी मामलाई लडामा मिश्र नेब्‍दीथो़ स्‍वाङ्ल्याडा।

ख्‍लोसा मेर्‍वाङुमिमसम्‍म मेसिन्‍डाङा बाया,

हेङालोने हेरोदका चो़च्‍चो़ सेन्‍मु लागि माल्‍मु खाप्‍डु़मिम बु।”

१४ मेकोतिमा योसेफ बक्‍तामा याक्‍के चो़च्‍चो़ नुङ उनी मामलाई लडु़मा सिन्‍थाङा मिश्र नेब्‍दीथो़ लस्‍ल्‍याड्‌डा,

१५ मा हेरोद मेसिथु़मसम्‍म मेर्मिम मेसिन्‍डाङा बाम्‍डी।

मिप्रङमाका माम्‍चु़नीलाम-जेपालामका आरेसाका जेम्‍डिम सिजेम रोक्‍थिड्‌डा,

“गो आमा तारापाचो़लाई मिश्र नेब्‍दीलाम येत्तो।”

१६ ज्‍योतिषीमिमका हेरोद हपलाई वायम डम्‍डिम ल्‍वा गुका चडु़,

मा छो़म उ छोक्‍चो बक्‍ता।

चो़च्‍चो़ येशू गम्‍डिम हेरोदका ज्‍योतिषीमिमलामका थो़स्‍तु़म बाइडा।

मेम्‍लो आथाम ओम्‍लोसम्‍म नक थ दु़स्‍ताम बाइडा।

गुका बेथलेहेम नुङ मेरामकु होनो-आथो़म देलगोडाम नक थकाम नुङ मेरामडाम धालु़म वोस्‍चो़ चो़च्‍चो़ खोत्‍लेलाई सेन्‍बेड्‌डु़मी।

१७ माम्‍चु़नीलाम-जेपा यर्मियाका आरे र्‍वाक्‍ताम सिजेम रोक्‍थिड्‌डा,

१८ “रामाc देलडा छो़म हुलाख्राम बेपा नुङ येपा-दुक्‍पा कोङ लो़लाम मु़चु़मिमका थो़म्‍डी,

उ चो़च्‍चो़मिमकाम लागि राहेल ख्राप्‍तोङा लेड्‌डु़,

सु़का वो उमा न बन्‍सामु मेचाप्‍मिवा,

हेङालोने उ चो़च्‍चो़मिम सिम्‍डी।”

१९ हेरोद सिडाम चङडा,

मिश्र नेब्‍दीडा बाट्‌पा योसेफकु ङिमाडा मिप्रङमाकु कोले पाह्रीचो़ रेम्‍बेसिड्‌डा,

मा आरे र्‍वाक्‍ता,

२० “बका,

मे चो़च्‍चो़ नुङ उनी मामलाई लडामा इस्राएल नेब्‍दीथो़ लक्‍सा,

हेङालोने चो़च्‍चो़ सेन्‍मु माल्‍पा मु़चु़मिम सिम्‍डी।”

२१ मेम्‍मिमका गु बक्‍ता,

मा चो़च्‍चो़ नुङ उनी माम मरियमलाई लडु़मा इस्राएल नेब्‍दीडा ख्‍लोस्‍ता।

२२ लावो यहूदियाडाम साखामचो़ हेरोदकु चो़ अर्खिलाउस दु़स्‍ता र्‍वाक्‍पा थो़स्‍तु़मा यहूदियाडा योसेफ लमु ङिस्‍ता।

मेम्‍मा ङिमाडा पाह्रीचो़का गुलाई र्‍वाक्‍ताम होम्‍साकाङा गु गालील क्षेत्रथो़ लस्‍ता,

२३ मा नासरत र्‍वाक्‍मा देलडा बाइडा।

माम्‍चु़नीलाम-जेपामिमका आरेसाका र्‍वाम्‍डिम रोक्‍थिड्‌डा: “गुमीलाई नासरीd र्‍वामी।”

a 

२:१ सोरलुङकु दुथाम माल्‍पा, थेट्‍पा-चक्‍पा मु़चु़।

b 

२:११ भ्रपा नेम्‍पा। सिपा मिरो़मडला क्‍लमु मसला। औषधीकाम लागि वो मोमी।

c 

२:१८ यरूशलेमडाम ८ कि.मी. उत्तरथो़म देल। बेबिलोनीमिमका चु़म्‍साका लमु ङादो ओराम देल उर्मिडिमा उनी चो़च्‍चो़ सेन्‍साम्‍डिमा चो़च्‍चो़कु माममिम ख्राप्‍मिडी। (यर्मिया ३१:१५) आसिन्‍डा राहेल उ चो़च्‍चो़मिमकाम लागि ख्राप्‍डा र्‍वाक्‍मा इस्राएलीमिमकाम लागि ख्राप्‍डाम रेम्‍बु़।

d 

२:२३ नासरत देलडाम।

कु-रु़दु़म ग्‍वाक्‍पा यूहन्‍नाका लाम्‍दी बनेबु़डु़म

(मर्कूस १:१-८; लूका ३:१-१८; यूहन्‍ना १:१९-२८)

३

१ चक्‍थो़वा यहूदियाडाम र्‍याङगो-र्‍याङगोडा कु-रु़दु़म ग्‍वाक्‍पा यूहन्‍नाका आरे र्‍वाक्‍तो जो़पा-सेला थो़बेन्‍मु चो़म्‍डु़,

२ “छु़ललाम ख्‍लोन्‍सिट्‌नी,

हेङालोने पाह्री-किब्‍दीa रोम्‍फामुङा खाप्‍डु़म बु।”

३ ओराम यूहन्‍नाकु दुथाम माम्‍चु़नीलाम-जेपा यशैयाका आरे र्‍वाक्‍ताम बाइडा:

“र्‍याङगो-र्‍याङगोडा कोङनिम येत्तोङा लेडु़,

‘मिप्रङमाकु लाम्‍दी बनेबे,

उनीमा लाम्‍दी जो़पा बेजो़ला’।”

४ यूहन्‍नाका ऊँटकु सो़मकाम ये-सेम फस्‍थाल्‍ला,

मा कम्‍मरडा कोक्‍तेकु खिम्‍खिरी खिम्‍स्‍थाल्‍ला।

गुका रु़ नुङ ब्रेउ-खुदो पु़थाल्‍लु़।

५ यरूशलेम,

खोत्‍ले यहूदिया नुङ यर्दन ब्‍लोकुकु होनो-आथो़म इलाकाडाम खोत्‍ले मु़चु़मिम यूहन्‍नाकाडा रोम्‍डी,

६ मा मेर्मिमका बेम्‍डिम छु़लमिम सो़साका यर्दन ब्‍लोकुडा यूहन्‍नालामका कु-रु़दु़म रम्‍डी।

७ फरिसीमिम नुङ सदुकीमिमगोडाम हापा मु़चु़मिम वो यूहन्‍नाकाडा कु-रु़दु़म रप्‍डा रोम्‍डिम ल्‍वास्‍तु़।

मेम्‍मा यूहन्‍नाका मेर्मिमलाई बु़डु़मी,

“लु-फेले बेपा ब्‍लो होप्‍माम मु़चु़नी,

माम्‍चु़नीका बोमु खाप्‍मिमिम नियालामका वाङ दु़म्‍मु कोङनिमका गानीलाई ङिमसान्‍मु मेचाम्‍नी।

८ मेम्‍मिमका इनी छु़लमिमलामका माम्‍चु़नीडा ख्‍लोन्‍सिट्‌निम रेम्‍बेपा खारी बेनी।

९ ‘गुकु ने अब्राहामकु चो़-चु़सु़ सो़,

मेम्‍मिमका देन्‍दे मेल्‍वाकु’ र्‍वाक्‍पा इनी त्‍वाप-त्‍वापगोडा मेमिम्‍सिट्‌नी,

हेङालोने गो गानीलाई र्‍वाङु,

माम्‍चु़नीका ओर्मिम लुङकाम वो अब्राहामकु चो़-चु़सु़ प्रङमु चाम्‍मी।

१० धक्‍सामिमकु फारगोयु़ खोका फल्‍मुङा खाप्‍डु़मिम बु।

मेम्‍मिमका जो़पा मा मेसिट्‌पा खोत्‍ले धक्‍सा रु़प्‍मी,

मा मुड्‌डा घ्रोमी।

११ “गो ने गानीलाई इनी छु़लमिमलाम माम्‍चु़नीडा ख्‍लोसिबेट्‌पा कु-रु़दु़म ग्‍वानिनी,

लावो गोडाम चङडा रोक्‍पा मु़चु़ ने गोडाम वो डोक्पु यु़मनुङमा बुमी।

गो ने उनीमा डु़ल्‍चो़ दु़म्‍साका उनीमा सो़लो़प कुर्मु वो मेघ्रेटपा बुङु।

गुमीका गानीलाई माम्‍चु़नी-पेल नुङ मुकाम रु़दु़मb ग्‍वानिमी।

१२ स्‍याक्‍पा उनी स्‍वाफेमका जेप्‍सेर स्‍यामुङा खाप्‍मिमिम बु।

मेम्‍मा गुमीका उनी देल्‍फु जो़होमका छिमी मा उनी जेप्‍सेर छेदेनेमडा खोप्‍साका जु़ल्‍मी,

लावो होक्‍ते ने हेल्‍लो वो मेसिपा मुगोडा चामी।”

येशूका कु-रु़दु़म रम्‍डिम

(मर्कूस १:९-११; लूका ३:२१-२२; यूहन्‍ना १:३२-३४)

१३ मेकोतिमा यूहन्‍नालामका कु-रु़दु़म रप्‍डा येशू गालीललामका यर्दन ब्‍लोकुडा रोम्‍डी।

१४ लावो यूहन्‍नाका आरे र्‍वाक्‍साका गुमीलाई कु-रु़दु़म मेग्वामु माल्‍लु़,

“गानी डे गोलाई कु-रु़दु़म ग्‍वामु बासिक्‍पा ने,

गानी हेङा कु-रु़दु़म रप्‍डा आमाडा रोनिम?”

१५ येशूका गुनुङ र्‍वाम्‍डी,

“ओम्‍लो आरेङा बे,

हेङालोने माम्‍चु़नीका बेनी र्‍वामिमिम खोत्‍ले बोमु बासी।”

मेम्‍मा यूहन्‍नाका कु-रु़दु़म ग्‍वामु बिसिड्‍डा।

१६ येशूका कु-रु़दु़म रम्‍डिमा पाखाला लुङगेम्‍डी,

मेकोतिलोङा पाह्री ह्‌वासिड्‌डा मा गुमीका माम्‍चु़नी-पेल तुक्‍तुकुर होङङा बेपा योक्‍तोङा लेट्‌पा मा गुमीडला गन्‍तोङा बेपा ल्‍वाम्‍डी।

१७ मेम्‍मा पाह्रीलामका कोङ लो़लामका आरे र्‍वाक्‍ता,

“गो छो़म द्‌वाक्‍पुमिम ओराम आमा तारापाचो़,

गुडाम गो छो़म गेर्सिक्‍पा बुङु।”

a 

३:२ पाह्री-किब्‍दी ने माम्‍चु़नीका साखाम थो़मिमिम माम्‍चु़नीकु किब्‍दी वो र्‍वामी।

b 

३:११ सेपा दु़म्‍बेट्‌पा रु़दु़म।

शैतानका येशूकु न छाम्‍डु़म

(मर्कूस १:१२-१३; लूका ४:१-१३)

४

१ मेकोतिमा शैतानका येशूकु न छाम्‍मु लागि माम्‍चु़नी-पेलका र्‍याङगो-र्‍याङगोथो़ लम्‍डी।

२ गुमी ब्‍ल धु़म (४०) नेम्‍फु नुङ सिन्‍थासम्‍म उपास बाम्‍डिमा छो़म क्रु़मसिम्‍डी।

३ मेकोतिमा न छाम्‍पा शैतान उनीमाडा रोक्‍तामा र्‍वाक्‍ता,

“गानी माम्‍चु़नीकु तारापाचो़ माला ओर्मिम लुङ सो़बेम दु़म्‍सा बेनी।”

४ येशूका गुलाई र्‍वाम्‍डी,

“माम्‍चु़नीकु सिजेमडा र्‍याक्मा बु: ‘सो़बेमकाa कोङङा मु़चु़कु साम जु़ल्‍मु मेचाप्‍सु़,

लावो माम्‍चु़नीकु सिलामका लुक्‍पा खोत्‍ले सिजेमका उ साम जु़लु़’।”

५ मेकोतिमा शैतानका येशूलाई सेपा शहर यरूशलेमडा लडु़मा सो़रनेमकु जु़जु़ला येम्‍सिबेड्‌डु़।

६ मेम्‍मा गुमीलाई र्‍वाक्‍ता,

“गानी माम्‍चु़नीकु तारापाचो़ माला ओलामका धाली झुनी,

हेङालोने माम्‍चु़नीकु सिजेमडा र्‍यामा बु:

‘गुमीका गानालाई बोमु-थार्मु उनी पाह्रीचो़मिमलाई र्‍वामी,

मा मेर्मिमका उनी ल्‍वाका गानालाई येम-येमङा झेनामी।

मेम्‍मा इमा खेल लुङडला मेथेम्‍सी’।”

७ येशूका मे शैतानलाई र्‍वाम्‍डी,

“माम्‍चु़नीकु सिजेमडा ओराम वो र्‍याक्‍मा बु: ‘गाना इमा मिप्रङमा माम्‍चु़नीकु न मेछाम्‍डा’।”

८ आथावो शैतानका येशूलाई कोले येप्‍पा पोप्‍चङडला लडु़,

मा सु़म्‍दिसेरडाम खोत्‍ले किब्‍दी नुङ मेर्मिमकु खोत्ले जो़पा जो़प्‍सी रेम्‍बेड्‌डु़,

९ मा गुमीलाई र्‍वाक्‍ता,

“गानी क्रचु़खुम बेसाका गोलाई डोक्‍पु मिम्‍ङिनिमा सेव सान्‍ङिनी माला ओर्मिम खोत्‍ले गो गानीलाई ग्‍वानिनी।”

१० मेकोतिमा येशूका शैतानलाई र्‍वाम्‍डी,

“शैतान,

ओलामका लस्‍ल्‍याडा,

हेङालोने माम्‍चु़नीकु सिजेमडा र्‍यामा बु: ‘गाना इमा मिप्रङमा माम्‍चु़नीलाई कोङङा डोक्‍पु मिम्‍साका सेव साडा,

मा उनीमा कोङङा लाले-पाङके बे’।”

११ मेम्‍मा शैतानका गुमीलाई डिट्जो़ल्‍लु़मा लस्‍ता,

मा पाह्रीचो़मिम योम्‍डी मा येशूकु चापे-डुपे बेम्‍डी।

येशूका गालीलडा जो़पा-सेला थो़बेन्‍मु चो़म्मिडिम

(मर्कूस १:१४-१५; लूका ४:१४-१५)

१२ कु-रु़दु़म ग्‍वाक्‍पा यूहन्‍नालाई झ्‍यालखानडा चम्‍डी र्‍वाक्‍पा ल्‍वा येशूका थो़म्‍डिमा गालीलथो़ ख्‍लोम्‍सिम्‍डी।

१३ गुमी नासरतथो़ लम्‍डी,

मेम्‍मा कफर्नहुम शहरथो़ लम्‍डी।

ओराम शहर गालील क्षेत्रडाम दिरिदिन फार्डाम जबूलून नुङ नप्‍तालीकु बायडा बेडु़।

१४ आरेसाका माम्‍चु़नीलाम-जेपा यशैयाका र्‍वाक्‍ताम ओराम सिजेम रोक्‍थिड्‌डा:

१५ “जबूलून नुङ नप्‍तालीडाम मु़चु़नी,

यर्दन ब्लोकु होम्बुनो नुङ दिरिदिनथो़ बाट्पा,

गालीलडाम वाङसामा मु़चु़नी,

१६ माम्‍चु़नी मेछेसाका तुकुम्‍चिमडा होङङा बाट्‌पा

मु़चु़मिमका माम्‍चु़नीकु सेल्‍सीकाम ओल ल्‍वाम्‍डिम बु।

मेसिपा त्‍वारो़म मेल्‍वापा मु़चु़मिमडला मे ओल झ्‍वाक्‍ताम बु।”

१७ मेम्‍लो आथाम येशूका आरे र्‍वाक्‍तो जो़पा-सेला थो़बेन्‍मु चो़म्‍मिडी,

“इनी छु़लमिमलामका माम्‍चु़नीडा ख्‍लोन्‍सिट्‌नी,

हेङालोने पाह्री-किब्‍दी फार्डाङा रोक्‍फाड्‌डाम बु।”

येशूकु ङादोम सीसिपामिम

(मर्कूस १:१६-२०; लूका ५:१-११)

१८ गालील दिरिदिनकु फारभाल येशू लाम्‍दित्तोङा लेट्‌मिडिम बाइडा।

मेम्‍लो गुमीका पत्रुस र्‍वाक्‍मा सिमोन नुङ उ ल्‍वाक अन्‍द्रियासलाई गालील दिरिदिनगोयु़ पालुङ ओप्‍तोङा लेट्‌पा ल्‍वाम्‍डिची।

हेङालोने मेर्चिप ङो सेट्‌पा मु़चु़ बाच्‍ची।

१९ गुमीका मेर्चिपलाई आरे र्‍वाक्‍तो येट्‌मिडिची,

“बिक्‍ची,

मा गोनुङ लाम्‍दिची,

मेम्‍मा ङो चु़म्‍चिम होङङा मु़चु़मिमलाई आमाडा रेन्‍मु गो सीनिची।”

२० मेकोतिलोङा मेर्चिपका उची पालुङ डिट्जो़ल्‍ची मा येशूनुङ लाम्‍दिल्‍याट्‌ची।

२१ येशू मेलामका लक्‍तोङा बेम्‍डिलो जब्‍दियाकु तारापाचो़चिप याकूब नुङ यूहन्‍नालाई ल्‍वाम्‍डी।

मेर्चिपका उची पाप जब्‍दियानुङ कुबी-बोक्‍साडला गन्‍तासिसाका उची पालुङ फिर्तोङा बेच्‍ची।

येशूका मेर्चिपलाई येट्‌मिडिची,

२२ मा कुबी-बोक्‍सा नुङ उची पापलाई डिट्जो़ल्‍ची मा येशूकु चङचङ लाम्‍दिल्‍याक्‍ची।

छो़म सेर्पा मु़चु़ येशूनुङ लाम्‍दिम्‍डिम

(लूका ६:१७-१९)

२३ येशूका घ्रो़म्‍दीनेममिमबाडे सीत्तो नुङ माम्‍चु़नीकाम किब्‍दीकु दुथाम जो़पा-सेला थो़बेत्तो,

मा खोत्‍ले खालकाम सोमोरी नुङ नो़पा मु़चु़मिमलाई सबेत्तो गालीलडाम खोत्‍लेथो़ खिर्सिम्‍डी।

२४ उनी खारीकु दुथाममिम ल्‍वामिम होनोवा बाट्पा सिरिया क्षेत्रडा वो थो़म्‍डी।

मेम्‍मा नो़पामिम खोत्‍लेलाई मु़चु़मिमका येशूकाडा रेट्‌मिडी।

मुनाङपेलका हुपा,

धामुलामका बेट्‍पा,

मा ल्‍वा-खेल सोक्‍पा,

हेप्‍माम नो़पा सोमोरीनुङमा लोवो खोत्‍लेलाई येशूका सबेट्‌मिडी।

२५ मेकोतिमा गालील,

डेकापोलिस,

यरूशलेम,

खोत्‍ले यहूदिया नुङ यर्दन ब्‍लोकुकु होम्बुथो़म छो़म सेर्पा मु़चु़ येशूनुङ लाम्‍दिम्‍डी।

a 

४:४ पोमुडुमु

येशूका सेर्पा मु़चु़लाई पोप्‍चङडला लु़म्‍ला बेट्‌मिडिम

(लूका ६:२०-२६)

५

१ कोलाम सेर्पा मु़चु़ खोम्‍सिक्‍पा येशूका ल्‍वाम्‍डिमा पोप्‍चङडला लक्‍साका गन्‍मिडी।

मेसिन्‍डा उनी सीसिपामिम वो रोम्‍डी।

२ येशूका उनी सीसिपामिमलाई आरे र्‍वाक्‍तो सीमु चो़म्‍मिडी:

३ “न-गोलाम माम्‍चु़नीकु ख्लो़सी माल्पामिम जिनुङमा सो़,

हेङालोने पाह्री-किब्‍दी मेर्मिमकामङा सो़।

४ न-गोडा ख्रापामिम जिनुङमा सो़,

हेङालोने माम्‍चु़नीका मेर्मिमकु न-भ्रसिबेन्मी।

५ याक्‍के दु़म्‍पामिम जिनुङमा सो़,

हेङालोने सुबु मेर्मिमकाम दु़म।

६ माम्‍चु़नीकु जो़पा खारीकाम लागि क्रु़म-कोरा सिपामिम जिनुङमा सो़,

हेङालोने माम्‍चु़नीका मेर्मिमकु गो तिम्‍सिबेट्‌मी।

७ न-थो़मनुङमामिम जिनुङमा सो़,

हेङालोने मेर्मिमडला माम्‍चु़नीका न-थो़म रेम्‍बोमी।

८ सेपा न-गोकाममिम जिनुङमा सो़,

हेङालोने मेर्मिमका माम्‍चु़नीलाई ल्‍वामी।

९ न-थो़म घ्रो़म्‍बेट्‌पामिम जिनुङमा सो़,

हेङालोने मेर्मिम माम्‍चु़नीकु चो़-चु़सु़ र्‍वाला सो़सिमी।

१० माम्‍चु़नीकु जो़पा खारी बोमिमिमका

उनी थो़मतेर्ला सो़सिक्‍पामिम जिनुङमा सो़,

हेङालोने पाह्री-किब्‍दी मेर्मिमकामङा सो़।

११ “गानी आमा सीसिपा दु़म्‍निमका मु़चु़मिमका डक्‍साका जेमी,

मा इनी थो़मतेर्मी,

मेम्‍मा इनीमा दुथाम खोत्‍ले मेजो़पा ल्‍वा जेसाका लिमा थेन्‍मी,

गानी ने जिनुङमा सो़।

१२ इनी न-भ्रसिबेट्‌निमा छो़म गेर्सिद्‌वानी,

हेङालोने पाह्रीला गानी डोक्‍पु पुरस्‍कार ल्‍वानी।

माकेम माम्‍चु़नीलाम-जेपामिमलाई वो मेर्मिमका आरेसाकाङा उनी थो़मतेर्साम्‍डिम बाइडा।

यो नुङ ओलकु दुथाममिम सीसि

(मर्कूस ९:५०; लूका १४:३४-३५; ११:३३)

१३ “गानी सुबुडाम यो होप्‍माम सो़a,

लावो योड्‌डा यो मेलु़ माला मेरामलाई हामका यो लु़पा दु़म्‍बेन्‍मु चाप्‍सु़ मा?

मेराम ने हाम ना हामकाम दु़म।

मेम्‍मा घ्रोमिमा मु़चु़मिमका धेम्‍मी।

१४ “गानी सु़म्‍दिसेरडाम ओल होप्‍माम सो़।

पोप्‍चङडला बनेबेम्‍मा शहर सु़का वो थमु मेचाम्‍मी।

१५ सु़का वो धिप्‍री चामिमा खचाका चु़प्‍साका मेजु़ल्‍मी,

लावो नेमगोनो बाट्पा खोत्‍लेका ल्‍वामिनु़ र्‍वाक्‍साका बोर्सोडला जु़ल्‍मी।

१६ मेम्साकाङा इनीमा जो़पा खारीमिम झ्‍वामिनु़मा मु़चु़मिमका ल्‍वामिनु़।

मेम्‍मा पाह्रीलाम इनीमा पापकु नङ खोत्‍लेका कोमिनु़।

मोशाकु डु़म्‍ला होङङा रेथिड्‌डा ख्रीष्‍ट योम्‍डिम

(लूका १६:१७)

१७ “मोशाकु डु़म्‍ला लोवो माम्‍चु़नीलाम-जेपामिमका र्‍वाम्‍डिम सिजेमलाई लोवो हाम ना हामकाम दु़म्‍बेड्‌डा गो योङडोम र्‍वाक्‍साका गानी मेमिम्‍सिट्‌नी,

लावो गो ने ओर्मिम ल्‍वा खोत्ले रेन्‍थिमु लागि योङडोम सो़।

१८ आच्‍छाङा गो गानीलाई र्‍वाङु,

सुबु नुङ धामु मेदाममिमसम्‍म माम्‍चु़नीकु डु़म्‍लागोडाम कोले वो मेदाम।

मेम्‍मा डु़म्‍लाका र्‍वाक्‍ताम खोत्‍ले ल्‍वा होङङा मेरोक्‍थिथु़मसम्‍म मेरामकाम कोले याक्‍के बिन्‍दु ङा लोवो मेराम मेदाम।

१९ मेम्‍मिमका उहेमका ओर्मिमगोडाम कोले याक्‍के ल्‍वा हाम होङङा वो मेलु़,

मा वाङमिमलाई वो मेमङा बेबेडु़मी पाह्री-किब्‍दीडा मेराम मु़चु़ खोत्‍लेडाम याक्‍के दु़म।

लावो उहेमका ओर्मिम डु़म्‍लाका र्‍वामिम होम्‍साका बु़,

मा वाङमिमलाई वो मेमङा बोमु सीडु़मी,

पाह्री-किब्‍दीडा मेराम मु़चु़ डोक्‍पु दु़म।

२० हेङालोने गो गानीलाई र्‍वाङु,

डु़म्‍लाका र्‍वामिम ल्वा डु़म्‍ला सीपा पातु़म्‍री नुङ फरिसीमिमडाम वो जो़होमका मेबेनिवा माला आछाङा गानी पाह्री-किब्‍दीडा हुमु मेल्‍वानी।

छोक्‍चो मेबोमु र्‍वाक्‍साका येशूका सीट्‌मिडिम

२१ “माके-माकेम मु़चु़मिमलाई माम्‍चु़नीकु सिजेमका आरे र्‍वाक्‍ताम ने गानी थो़न्‍निम बु,

‘मु़चु़ मेसेडा,

मा उहेमका मु़चु़ सेडु़,

मेरामका देन्‍दे ल्‍वासु़।’

२२ लावो गो गानीलाई र्‍वाङु,

गानी कोङनिमनुङ छोक्‍चो बेन्‍नी माला देन्‍दे ल्‍वापा मु़चु़ दु़म्‍नी।

कोङनिमलाई गानी ‘ओइबु’ र्‍वानी माला डोक्‍पु अदालतकाb गानीलाई देन्‍दे ग्‍वाक्‍पा मु़चु़ दु़म्‍नी।

मेम्‍मा कोङनिमलाई गानी वाइतो बेट्‌नी माला खादीगोयु़म मुगोडा घ्रु़पा मु़चु़ दु़म्‍नी।

२३ “मेम्‍मिमका कोङनिमका इनीमा कोर्थो़लाम मेजो़पा बु़डु़म ल्‍वा सो़रनेमडाम सासेन्‍खोपडला सासेड्‌डा लनिलो मिम्‍ल्‍याट्‌नी माला,

२४ सासेन्‍मु इनी ग्वा-ग्वा सासेन्‍खोप फार्डाङा पार्जो़ल्‍नी।

मेम्‍मा लक्‍साका मेराम मु़चु़नुङ इनीमा न-थो़म घ्रो़म्‍बेट्‌नी।

मेकोतिमा रोक्‍नीमा माम्‍चु़नीलाई इनीमा ग्वा-ग्वा ग्‍वाक्‍नी।

२५ “गानीलाई मुद्दा फिक्‍पा मु़चु़का अदालतडा लमु ङादोङा मेरामनुङ इनी न-थो़म घ्रो़म्‍बेट्‌नी।

मेम मेबेनिवा माला गानीलाई मुद्दा फिक्‍पाका निया बेपा मु़चु़काडा लनी।

मेकोतिमा गुका प्रहरीकु ल्‍वाडा ग्‍वानिमा प्रहरीका गानीलाई झ्‍यालखानडा चनी।

२६ आच्‍छाङा गो गानीलाई र्‍वाङु,

मेकोतिलो गानीलाई सोबेट्‌निम खउलुङकाम को पैसाङा वो मेसोक्सोथु़मसम्‍म गानी मेलामका लुमु मेल्‍वानी।

नाम्‍सु़रु़ मेबेनी र्‍वाक्‍साका येशूका सीट्‌मिडिम

२७ “‘नाम्‍सु़रु़ मेबे’ र्‍वाक्‍पा माम्‍चु़नीकु सिजेम ने गानी थो़न्‍निम बु।

२८ लावो गो गानीलाई र्‍वाङु,

उहेम मु़चु़का कोङनिम मेसेमनुङ अम्‍पा नका रेप्‍डु़,

मेरामका उ न-गोडा मे मेसेमनुङ ङादोङा नाम्‍सु़रु़ बु़।

२९ मेम्‍मिमका इनी जो़पलाममिम मिक्‍सीका गानीलाई छु़ल बेबेनी माला,

मेरामलाई थाट्‌निमा घ्रोनी।

खोत्‍ले इनी मिरो़मङा खादीगोयु़ घ्रोमिमिमडाम ने इनी मिरो़मकु कोले अंग मान्‍थिङा बुमु इनीमा लागि जो़पा दु़म।

३० इनी जो़प ल्‍वाका गानीलाई छु़ल बेबेनी माला,

मेरामलाई क्रिप्‍निमा घ्रोनी।

खोत्‍ले इनी मिरो़मङा खादीगोयु़ घ्रोमिमिमडाम ने इनी मिरो़मकु कोले अंग मान्‍थिङा बुमु इनीमा लागि जो़पा दु़म।

वोचु़-मोचु़ डिन्‍मेबोमुकु दुथाम येशूकु सीसि

(मत्ती १९:९; मर्कूस १०:११-१२; लूका १६:१८)

३१ “माम्‍चु़नीकु डु़म्‍लाका आरे र्‍वाक्‍ताम गानी थो़न्‍निम बु,

‘उहेमका उ नाइमे डिडु़,

मेरामका डित्तोम र्‍वाक्‍पा कागज र्‍याक्‍नु़मा उ नाइमेलाई ग्‍वाकु़नु़।’

३२ लावो गो र्‍वाङु,

इनी नाइमेका नाम्‍सु़रु़ मेबेथु़मसम्‍म गानी गुलाई मेडिट्‌नी वो।

गानी गुलाई डिट्‌नी माला कोङनिमका वाङमिमकु नाइमेलाई लालीकुन्‍दा बु़लो नाम्‍सु़रु़ बु़मिम होङङा गुलाई वो गानी नाम्‍सु़रु़ बेबेनिमिम दु़म।

कसम मेपेनी र्‍वाक्‍साका येशूका सीट्‌मिडिम

३३ “माके-माकेम मु़चु़मिमलाई आरे र्‍वाक्मा ने गानी थो़न्‍निम बु,

‘मेरेन्‍थिनामिम ससि मेबे,

लावो मिप्रङमानुङ ससिc बेन्‍नाम होङङा बे।’

३४ लावो गो गानीलाई र्‍वाङु,

हाङकाम वो कसम मेपेनी।

पाह्री नङ सो़साका कसम मेपेनी,

हेङालोने मेराम माम्‍चु़नीकु गन्‍खोप सो़।d

३५ सुबु नङ सो़साका वो कसम मेपेनी,

मेराम ने माम्‍चु़नीकु खेल जु़ल्‍खोप सो़।

यरूशलेम नङ सो़साका वो कसम मेपेनी,

मेराम खोत्‍लेडाम डोक्‍पु हपकुe शहर सो़।

३६ इनी त्‍वाकु बुइ सो़साका कसम मेपेनी,

हेङालोने इनीमा बुइडाम कोरिप सेम वो बुबुयाम लोवो केकेम लोवो बनेबोमु गानी मेचाम्‍नी।

३७ आच्‍छाङा माला आच्‍छाङा र्‍वाक्‍नी।

मेएँ माला मेएँ कोङङा र्‍वाक्‍नी।

ओरामडाम हापा ल्‍वा ने मुनाङकु डोक्‍पुलामका रो।

सु़डला वो छोक्‍चो मेहान्‍मु र्‍वाक्‍साका येशूका सीट्‌मिडिम

(लूका ६:२९-३०)

३८ “मोशाकु डु़म्‍लाका आरे र्‍वाक्‍ताम गानी थो़न्‍निम बु,

‘कोलेका इनी मिक्‍सी पियु़डु़ माला,

गानी वो मेरामकु मिक्‍सी पिन्‍साट्‌नी,

मा इनी लि आल्‍साट्‌नी माला,

गानी वो उ लि आल्‍नी।’

३९ लावो गो गानीलाई र्‍वाङु,

गानीलाई मेजो़पा बेपा मु़चु़डला छोक्‍चो मेहाट्‌नी।

कोङनिमका इनी जो़पलाममिम फोसु़डा याल्‍नी माला कोङमीलाममिम फोसु़डा वो देन्‍साट्‌नी।

४० कोङनिमका इनी माक्‍ते लमु लागि मुद्दा ग्‍वानी माला मेरामलाई इनी हुम-ये वो ग्‍वान्‍सोट्‌नी।

४१ कोङनिमका गानीलाई को माइलसम्‍म गुनुङ लाम्‍दी बेट्‌नी माला नक माइलसम्‍मङा गुनुङ लक्‍नी।

४२ गानीनुङ हाम-हुम बिपामिमलाई ग्‍वाक्‍नी,

मा गानीनुङ जेर बिपामिमलाई मेग्‍वाक्‍पा न मेबेनी।

स्‍वाक्‍चिमोलाई रिखाम बोमु

(लूका ६:२७-२८, ३२-३६)

४३ “‘इनी साउखोरेलाई रिखाम बेनी मा इनी स्‍वाक्‍चिमोलाई रिखाम मेबेनी’ र्‍वाक्‍पा गानी थो़न्‍निम बु।

४४ लावो गो गानीलाई र्‍वाङु,

इनी स्‍वाक्‍चिमोलाई रिखाम बेनी,

मा इनी थो़मतेर्साक्‍पामिमकाम लागि सो़म्‍दी बेनी,

४५ मेम बेसाका गानी पाह्रीला बाट्पा पापकु चो़मिम दु़म्‍नी।

गुमीका जो़पा नुङ मेजो़पा मु़चु़ निफिकाम लागि नेप्‍सुङ ओम्‍बेन्‍मी मा माम्‍चु़नीकु ङादोडा जो़पा नुङ मेजो़पा खारी बेपा मु़चु़ निफिकाडा व थु़र्मी।

४६ गानीलाई रिखाम बेपालाई कोङङा रिखाम बोनी माला गानी हाम पुरस्‍कार ल्‍वानी मा?

कर फक्‍पा मेजो़पा मु़चु़मिमका वो मेमङा बोमी।

४७ इनी ङोप्‍सो़मिमनुङ कोङङा गानी सेवो सानिम बुनी माला वाङमिमडाम गानी हाम जो़पा बेन्‍नी मा?

माम्चु़नीडा थो़रमेलु़पामिमका वो मेमङा बोमी।

४८ मेम्मिमका पाह्रीला बाट्पा इनी पाप होङङा गानी वो खोत्‍ले खारी जो़पा बेनी।”

a 

५:१३ योका पोमु-डुमु भ्रबेडु़ मा फिमेबेडु़, मेम्‍साकाङा गानी वो मु़चु़मिमलाई छु़ल बेबेट्‌पा मेएँ, जो़पालाम सीपा दु़म्‍मु बासी।

b 

५:२२ माम्‍चु़नीङा नियाबेपा दु़म्‍पा अदालत।

c 

५:३३ ससि र्‍वाक्मा चक्थो़ दु़म्‍पा ल्वाकु दुथाम बेउ र्‍वाक्साका जेम्मा लावो कसम र्‍वाक्मा ने ङादो दु़स्‍ताम ल्वा नुङ चक्थो़ दु़म्पा ल्वाकु दुथामिम सो़।

d 

५:३४ माम्‍चु़नीका साखाम थो़मु गन्‍मिमिम गन्‍खोप सो़।

e 

५:३५ माम्‍चु़नी

खेरेला दु़म्‍पामिमलाई हाम-हुम ग्‍वामुकु दुथाममिम येशूकु सीसि

६

१ “चङचङया बानी वो!

मु़चु़मिमलाम इनीमा नङ कोला सो़म्‍सिमु लागि मु़चु़मिमकु ङादोडा जो़पा खारीमिम मेबेनी।

मेम बेन्‍नी माला ने पाह्रीलाम माम्‍चु़नी इनी पापका गानीलाई पुरस्‍कार मेग्‍वानी।

२ “मेम्‍मिमका खेरेला दु़म्‍पा मु़चु़मिमलाई गानी हाम-हुम ग्‍वानिलो मिनी मिक्सीलामडा जो़पा लिसिक्‍पामिमका मु़चु़मिमलाम नङ कोला सो़म्‍सिमु लागि घ्रो़म्‍दीनेमबाडे नुङ लाम्‍दी-गुदीबाडे डोक्‍पु रेम्‍बेम्‍सिप्‍मिमिम होङङा मेबेनी।

आच्‍छाङा गो गानीलाई र्‍वाङु,

मेर्मिमका खोत्‍ले उनी पुरस्‍कार ल्‍वामु दु़म्‍मिडिम बु।

३ लावो खेरेला दु़म्‍पामिमलाई हाम-हुम ग्‍वानिलो वाङमिम सु़का वो मेल्वासाका ग्वाक्नी।a

४ मेम्‍साका मु़चु़मिमलाई गानी हाम-हुम ग्‍वानिलो सु़का वो मेल्‍वाहोमका ग्‍वाक्‍नी।

मेम्‍मा मेल्‍वाहोमका खारी बोनिमिम ल्‍वापा माम्‍चु़नी इनी पापका गानीलाई पुरस्‍कार ग्‍वानिमी।

सो़म्‍दीकु दुथाममिम सीसि

(लूका ११:२-४)

५ “गानी सो़म्‍दी बोनिलो मु़चु़मिमलाम ल्‍वाला सो़म्‍सिमु लागि लाम्‍ख्राबाडे नुङ घ्रो़म्‍दीनेममिमबाडे सो़म्‍दी बोमु द्‌वाक्‍पा मु़चु़मिमकु मिक्सीलामडा जो़पा लिसिक्‍पा मु़चु़मिम होङङा मेबान्‍सिट्‌नी।

आच्‍छाङा गो गानीलाई र्‍वाङु,

मेर्मिमका खोत्‍ले उनी पुरस्‍कार ल्‍वामु दु़म्‍मिडिम बु।

६ लावो गानी सो़म्‍दी बोनिलो नेमकु गोनोम बाखोपनो हुनी।

लाम्‍चोको चनिमा सु़का वो ल्‍वामु मेचाप्‍मिमिम माम्‍चु़नी इनी पापलाई सो़म्‍दीडा देप्‍नी।

मेम्‍मा मेल्‍वाहोमका बोनिमिम खारी ल्‍वापा माम्‍चु़नी इनी पापका गानीलाई पुरस्‍कार ग्‍वानी।

७ “गानी सो़म्‍दी बोनिलो माम्‍चु़नी मेछेपा मु़चु़मिमका होङङा न ना थो़मका सो़म्‍दी मेबेनी।

हापा ल्‍वामिम सो़साका सो़म्‍दी बिइलो माम्‍चु़नीका थो़मी र्‍वाक्‍पा मेर्मिमका मिम्‍मी।

८ मेर्मिम होप्‍माम गानी मेदु़म्‍नी,

हेङालोने गानी गुमीनुङ बिमु ङादोङा गानीलाई उहेम ल्‍वाकाम खेरेला बु,

मेराम माम्‍चु़नी इनीमा पापका चमी।

९ गानी ने आरेसाका सो़म्‍दी बेनी:

‘पाह्रीला बाट्‍पा आकीमा पाप,

इनीमा सेपा नङ कोसिनु़,

१० इनीमा किब्‍दी रोनु़,

इनीमा न पाह्रीला हेप्माम बु,

मेम्‍साकाङा ओराम सुबुडा वो रोथिनु़।

११ हेल्‍लो लोवो गुकुलाई चाहेदु़म्‍पा पोमु-डुमु

आनेप वो ग्‍वाक्‍किनी,

१२ आकी कोर्थो़लाम बक्‍पामिमकु छु़ल हेप्‍साक्‍तोकोम होङङा

आकी छु़लमिम हेप्‍साक्‍किनी,

१३ मेजो़पा ल्‍वालाम न-छाम्‍सिमु मेग्‍वाक्‍किनी,

लावो मेजो़पा मुनाङलामका सेल्‍किनी।

[हेङालोने किब्‍दी,

यु़म नुङ यु़म-झ्‍वाक्‍सी,

हेल्‍लो लोवो इनीमाङा सो़।

आमेन]’

१४  “इनी कोर्थो़लाम बक्‍पामिमकु छु़ल हेम्‍साट्‌नी माला पाह्रीला बाट्‌पा माम्‍चु़नी इनी पापका वो इनी छु़लमिम हेम्‍सानी।

१५ लावो गानी वाङमिमकु छु़ल हेम्‍सामु मेबिन्‍सिट्‌निवा माला माम्‍चु़नी इनी पापका वो इनी छु़लमिम मेहेम्‍सानी।

उपास बुमुकु दुथाममिम सीसि

१६ “गानी उपास बुनिलो मु़चु़मिमकु मिक्सीलामडा जो़पा लिसिक्‍पामिम होङङा इनी ङाली मेडन्‍थाट्‌नी।

हेङालोने मेर्मिमका उपास बाम्‍डिम मु़चु़मिमलाई रेम्‍बोमु लागि उनी ङाली डमी।

आच्‍छाङा गो गानीलाई र्‍वाङु,

मेर्मिमका उनी पुरस्‍कार ल्‍वामु दु़म्‍मिडिम बु।

१७ लावो गानी ने उपास बुनिलो इनी बुइडा तेलका क्‍लक्‍साका इनी सेम डु़ट्‌नी,

मा इनी कल सो़ल्‍नी।

१८ मेम्‍साका गानी उपास बुनिमिम मु़चु़मिमका मेएँ,

मेल्‍वासिमिम माम्‍चु़नी इनी पापका ल्‍वामिनु़।

मेल्‍वाहोमका खारी बेम्‍मा ल्‍वापा माम्‍चु़नी पापका गानीलाई पुरस्‍कार ग्‍वानी।

पाह्रीलाम खाप्‍चीकु दुथाममिम सीसि

(लूका १२:३३-३६; १६:१३)

१९ “इनीमा लागि ओ सुबुडा खाप्‍ची मेफुट्‌नी।

आसिन्‍डा ने मे खाप्‍ची तु़मका पु़,

गारका पु़,

खुचु़वाका नेम पिसाका खुमी।

२० लावो इनीमा लागि पाह्रीला खाप्‍ची फुट्‌नी,

मेला ने तु़मका वो मेपु़ मा गारका वो मेपु़।

मेम्‍मा खुचु़वाका वो पिसाका खुमु मेचाप्‍सु़।

२१ बान्‍ते इनी खाप्‍ची बु,

मेसिन्‍डाङा इनी न वो दु़म।

२२ “मिक्सी ने मिरो़मडाम ओल होप्‍मामङा सो़।

इनी मिक्सी जो़पा बु माला खोत्‍ले इनी मिरो़मङा ओलनुङमा दु़म।

२३ लावो इनी मिक्सी मेजो़पा बु माला खोत्‍ले मिरो़मङा तुकुम्‍चिमनुङमा दु़म।

गानीगोडा बाट्पा ओल तुकुम्‍चिम दु़स्‍ता माला गानी छो़म मेजो़पा दु़म्‍नी।

२४ “सु़का वो नले नेमहपचिपकु चापे-डुपे बोमु मेचाप्‍सु़।

मेरामका कोलेलाई रिखाम बु़,

मा कोङमीलाई मेद्‌वाकु़।

मेराम डु़ल्‍चो़ कोले नेमहपकु ल्‍वाडा दु़म,

मा कोङमीलाई हाम ना हामकाम मिम्‍डु़।

मेम्साका गानी वो माम्‍चु़नी नुङ खउलुङलाई कोयो डोक्‍पु मिम्‍साका निफिलाई सेव सान्मु मेचाम्‍नी।

पोमु-डुमुकाम मिम्‍ताम-सो़र्ताम मेबोमुकु दुथाम येशूकु सीसि

(लूका १२:२२-३१)

२५ “मेम्‍मिमका गो गानीलाई र्‍वाङु,

इनी साम जु़ल्‍मुकाम लागि हाम पोमु-डुमु मा मिरो़मकाम लागि हाम फम्‍सिमु र्‍वाक्‍साका मिम्‍ताम-सो़र्ताम मेबेनी।

पोमु-डुमुडाम साम डोक्‍पु मा ये-सेमडाम मिरो़म डोक्‍पु मेएँ मा?

२६ चक्‍पुमिमलाई रेप्‍नी,

मेर्मिमका मा-के मेख्‍लिमी,

मा मेहिम्‍मी,

छेदेनेमडा वो मेजु़ल्‍मी,

लावो पाह्रीलाम माम्‍चु़नी इनी पापका मेर्मिमलाई पोमु-डुमु ग्‍वामी।

माम्‍चु़नीकाम लागि हाम गानी मेर्मिमडाम वो हापा थिकाम मेबुनी मा?

२७ गानी मिम्‍ताम-सो़र्ताम बोनिमिमका इनी सो़ररिप किचो़ लोवो बर्बेन्‍मु चाम्‍नी मा?

२८ “मेम्‍मा ये-सेमकाम लागि हेङा मिम्‍ताम-सो़र्ताम बोनी?

सो़ब्‍दीडाम लिली बुङमामिम हेसाका बर्मी,

मेराम रेप्‍नी।

मेर्मिमका ब्राम्‍दु़ल्‍वा मेबोमी,

उनीमा ये-सेम मेफिर्मी।

२९ सोलोमन हप वो छो़म खाप्‍चीचो़ बाइडा,

लावो मे बुङमामिम कोतिम वो जो़पा दु़म्‍साका ब्‍ल्‍वास्‍ताम मेबाया।

३० आनेप बाट्पा मा दिकाम मुडडा घ्रु़पा सो़ब्‍दी बुङमालाई ने माम्‍चु़नीका आरेसाका रेम्‍मी माला गुमीका गानीलाई आच्‍छाङा मेरेम्‍नी मा?

हेङा गानी कि-कि थो़रलु़निमिम?

३१ “मेम्‍मिमका ‘हाम पोमु?’

डे ‘हाम डुमु?’

डे ‘हाम फम्‍सिमु?’

र्‍वाक्‍साका मिम्‍ताम-सो़र्ताम मेबेनी।

३२ माम्‍चु़नीडा थो़र मेलु़पामिमका डे आरेप्‍माम ल्‍वाकु मिम्‍ताम-सो़र्ताम बोमी,

लावो पाह्रीला बाट्पा इनी माम्‍चु़नी पापका ओर्मिम खोत्‍ले गानीलाई बासी र्‍वाक्‍साका ङादोङा चमी।

३३ ङादो माम्‍चु़नीकु किब्‍दी माल्‍नी,

मा उनी ङादोडा जो़पा खारी बेनी।

मेम्‍मा ओर्मिम खोत्‍ले ल्‍वामिम गुमीका गानीलाई ग्‍वानी।

३४ मेम्‍मिमका दिकाम लागि मिम्‍ताम-सो़र्ताम मेबेनी।

हेङालोने दिकाम लागि दिकाङा मिम्‍ताम-सो़र्ताम बेपा थारी रो।

आनेपमिम दु़खा आनेपमिमकाम लागिङा छो़म ड्‍वासोट्‍पा बु।”

a 

६:३ ग्रीक ल्वाडा, पे-ल्वाका ग्वानिमिम जो़प-ल्वाका मेलु़लेट्नु़ र्‍वाक्साका र्‍याक्मा बु।

वाङमिमकु निया मेबेनी

(लूका ६:३७-३८, ४१-४२)

७

१ “वाङमिमकु निया मेबेनी,

मा माम्‍चु़नीका इनीमा वो निया मेबोमी।

२ हेङालोने वाङमिमलाई गानी हे बोनी,

गानी वो मेमङा बेला सो़न्‍सिनी।

वाङमिमकु निया बोनिलो बाम थो़मसङ मोनी,

मेराम थो़मसङकाङा इनीमा वो निया दु़म।

३ “गानी इनी वा-ल्‍वाककु मिक्‍सीडा गन्‍पा कति कल्‍पा फुर्कु ल्‍वानी,

लावो इनी त्‍वाकु मिक्‍सीडा कार्तासिट्‌पा डोक्‍पु सङ ने हेङा मेल्‍वानी?

४ गानी इनी मिक्‍सीडा कार्तासिट्‌पा डोक्‍पु सङ ने मेल्‍वानी माला हेसाका इनी त्‍वाकु वा-ल्‍वाकलाई,

‘छारी,

इमा मिक्‍सीडा गन्‍पा फुर्कु गो पार्सानी’ र्‍वानी मा?

५ मु़चु़मिमकु ङादोडा जो़पा लिसिक्‍पा मु़चु़नी,

ङादो इनी त्‍वाकु मिक्‍सीडा कार्तासिट्‌पा डोक्‍पु सङ थाट्‌निमा पार्नी।

मेम्‍मा इनी वा-ल्‍वाककु मिक्‍सीडा गन्‍पा फुर्कु जो़होमका ल्‍वानी,

मा पार्सामु चाम्‍नी।

६ “सेपा थोकमिम ख्‍लेबामिमलाई मेग्‍वाक्‍नी,

मेएँ माला ने मेर्मिमका गानीलाई घ्रमु माल्‍निमी।

हापा थिकाम दिरिल्यमिम ब्‍वामिमकु ङादोडा मेफोट्‍नी,

मेर्मिमका मेरामलाई देम्मिमा हाम ना हामकाम बनेबोमी।”

माम्‍चु़नीनुङ बिनी

(लूका ११:९-१३)

७ “बिनी मा गानी ल्‍वानी,

माल्‍नी मा गानी डार्नी,

नेमगोनो हुमु लागि हेलाबेनी,

मा इनीमा लागि लाम्‍चोको होल्‍सी।

८ हेङालोने उहेमका बियु़,

मेरामका ल्‍वासु़।

उहेमका मालु़,

मेरामका डारु़।

उहेमका नेमगोनो हुमु लागि हेला बु़,

मेरामकाम लागि लाम्‍चोको होल्‍सी।

९ “गानीगोडा सु़ बु,

उ तारापाचो़का सो़बेम बियु़लो लुङ ग्‍वाक्‍पा?

१० ङो बियु़लो ब्‍लो ग्‍वाक्‍पा सु़ बु?

११ गानी छु़लचो़ बुनिमा वो इनी चो़मिमलाई जो़पा-जो़पा ल्‍वामिम ग्‍वामु थेनी।

मेरामडाम वो पाह्रीलाम माम्‍चु़नी इनी पापका गुमीनुङ बिपा मु़चु़मिमलाई हाङको हापा जो़पा ल्‍वामिम ग्‍वामी।

१२ वाङमिमका गानीलाई हेप्‍माम बोमिमिम द्‌वानी,

गानी वो मेर्मिमनुङ मेमङा बेनी।

मोशाकु डु़म्‍ला नुङ माम्‍चु़नीलाम-जेपामिमकु खोत्‍ले सीसि ओरामङा सो़।

कतिभापा नुङ भापा लाम्‍चोको

(लूका ६:३१; १३:२४)

१३ “कोतिभापा लाम्‍चोकोलाम माम्‍चु़नीकु किब्‍दीगोनो हुनी।

पुयु़ लुक्‍पा खोमडा रेथिक्‍पा लाम्‍दी भापा दु़म,

मा लाम्‍चोको डोक्पु बु,

मा मेरामलामका हुपा मु़चु़मिम हापा बुमी।

१४ लावो त्‍वारो़म ल्‍वामु लाम्‍दिपा लाम्‍दी लाम्‍दिमु मेझापा बु,

मा मेगोनो हुखोप लाम्‍चोको कतिभापा बु।

ओराम लाम्‍दी डार्पा मु़चु़मिम ने किकि कोङङा बुमी।

धक्‍सा नुङ मेरामकु मा

(लूका ६:४३-४६; १३:२५-२७)

१५ “उडलाम भेन्‍दा होङङा बेपा लावो ङिमलु़पा बडिमिम होप्‍माम माम्‍चु़नीलाम-जेपा लिसिक्‍पामिमडाम चङचङया बानी वो!

१६ मेर्मिमलाई गानी उनी खारीलामकाङा छेनी।

चु़कु धक्‍साडा अङ्‍गूर मेसिडु़,

मा दोचु़कु धक्‍साडा बैससी मेसिडु़।

१७ मेम्‍साका जो़पा धक्‍साडा जो़पा मा सिडु़,

मेजो़पा धक्‍साडा मेजो़पा मा सिडु़।

१८ जो़पा धक्‍साडा मेजो़पा मा मेसिडु़,

मेजो़पा धक्‍साडा जो़पा मा मेसिडु़।

१९ मेम्‍मिमका जो़पा मा मेसिट्‌पा खोत्‍ले धक्‍सा रु़प्‍मी,

मा मुगोडा घ्रोमी।

२० आरेसाका मेर्मिमका बोमिमिम खारीलामका माम्‍चु़नीलाम-जेपा लिसिक्‍पामिमलाई गानी छेनी।

२१ “गोलाई ‘ङाचो़,

ङाचो़’ र्‍वाक्‍पा खोत्‍ले पाह्री-किब्‍दीगोडा मेहुमी।

पाह्रीला बाट्‌पा आमा पापकु न होम्‍साका खारी बेपामिम कोङङा मेगोडा हुमु ल्‍वामी।

२२ मेनेमa हापा मु़चु़का गोलाई र्‍वामी,

‘ङाचो़,

ए ङाचो़,

गुकु इनीमा नङडा माम्‍चु़नीलाम-जेत्तोको,

मुनाङमिम कोल्‍तोको,

मा यु़मनुङमा खारीमिम बेत्तोको।’

२३ गो मेर्मिमलाई र्‍वाङु,

‘गो गानीलाई हेल्‍लो वो छेट्‌निनिमङा मिबु।

माम्‍चु़नीकु न होम्‍साका खारी मेबेपा मु़चु़नी,

आमा फार्डा मेबानी।’

नेप्‍चीनुङमा नुङ नेप्‍ची मान्‍थिम नेम बनेबेपा मु़चु़

(लूका ६:४७-४९)

२४ “मेम्मिमका उहेम मु़चु़का आमा सिजेम थो़सु़,

मा मेराम होम्‍साका खारी बु़,

मेराम मु़चु़ मेदोपा लुङडला नेम बनेबेपा नेप्‍चीनुङमा मु़चु़ होप्‍मामङा सो़।

२५ व योक्‍ता,

मा होङकोर्मा योक्‍ता,

ब्‍लोजु़ फुड्‌डु़मा मेराम नेम याक्‍तु़।

मेम्‍मा वो मेराम नेम मेझार्सावा,

हेङालोने मेराम नेम मेदोपा लुङडला बनेबेम्‍मा बाइडा।

२६ लावो उहेम मु़चु़का आमा सिजेम थो़सु़,

मा मेराम होम्‍साका मेबु़,

मेराम मु़चु़ सेक्रेडला नेम बनेबेपा नेप्‍ची मान्‍थिम मु़चु़ होप्‍मामङा सो़।

२७ व योक्‍ता,

मा होङकोर्मा योक्‍ता,

ब्‍लोजु़ फुड्‌डु़।

मेम्‍मा मेराम नेम याक्‍तु़लो मेराम नेम झार्स्‍ता,

मा स्‍याकारिस्‍ता।

२८  येशूका ओर्मिम ल्‍वा सीमु दु़म्‍मिडिमा येशूकु सीसिडा सेर्पा मु़चु़ ङाङाया दु़म्‍मिडी,

२९ हेङालोने मेर्मिमकु डु़म्‍ला सीपा पातु़म्‍रीमिमका होम्‍साका मेएँ,

साखामनुङमा मु़चु़का होम्‍साका येशूका सीट्‌मिडिम बाइडा।”

a 

७:२२ माम्चु़नीका निया बोमु नेम

येशूका जोन बेटपा मु़चु़लाई सबेट्‌मिडिम

(मर्कूस १:४०-४५; लूका ५:१२-१६)

८

१ येशू पोप्‍चङलामका धाली योम्‍डिम चङडा छो़म सेर्पा मु़चु़ गुमीनुङ लाम्‍दिम्‍डी।

२ मेम्‍मा जोनका बेटपा कोले मु़चु़ उनीमाडा रोक्‍तामा उनी ङादोडा क्रचु़खुम बेत्तो आरे र्‍वाक्‍ताम-र्‍वाक्‍तामङा बु़डु़,

“ङाचो़,

गानी न बोनी माला गोलाई सेपा दु़म्‍बेन्‍मुa चाम्‍ङिनी।”

३ गुमीका उनी ल्‍वा हम्‍मिडिमा मेराम मु़चु़लाई लु़प्‍मिडी।

मेम्‍मा र्‍वाम्‍डी,

“गो न बेउ,

गाना सेपा दु़म्‍नानु़।”

मेकोतिलोङा मेरामकु जोन हेम्‍ल्‍यासिड्‌डा।

४ मेकोतिमा येशूका मेराम मु़चु़लाई र्‍वाम्‍डी,

“ओरामकु दुथाममिम ल्‍वा गाना सु़नुङ वो मेसो़या वो।

लावो डु़म्‍लाचो़काडा लक्‍सा,

मा गुका रेम्‍नानु़।

मेम्‍मा जोन बेटपा मु़चु़ सलो सासेन्‍मु बासी र्‍वाक्‍साका मोशाकु डु़म्‍लाका र्‍वाक्‍ताम होङङा बे।

आरे बेसाका गाना सन्‍नाम बु र्‍वाक्‍पा खोत्‍लेका चमिनु़।”b

रोमी कप्‍तानका येशूडा बु़डु़म थो़र

(लूका ७:१-१०)

५ येशू कफर्नहुम शहरडा रोम्‍डिलो कोले रोमी कप्‍तान रोक्‍तामा गुमीनुङ आरे र्‍वाक्‍ताम-र्‍वाक्‍तामङा बु़डु़,

६ “ङाचो़,

कोले आमा डु़ल्‍चो़ उ ल्‍वा-खेल सोक्‍पा सोमोरीका छो़म नो़पामा आमा नेमडा झार्ल्‍याक्‍पा बु।”

७ येशूका मेरामलाई र्‍वाम्‍डी,

“गो रोङुमा मेरामलाई सबेट्‌पु।”

८ लावो कप्‍तानका र्‍वाक्‍ता,

“ङाचो़,

गानीलाई आमा नेमडा येन्‍मु घ्रेटपा गो मेबुङु।

गानी जेनी कोङङा आमा डु़ल्‍चो़ स।

९ हेङालोने गो वो आ डोक्‍पु मु़चु़कु ल्‍वाडा बुङु,

मा आमा ल्‍वाडा सिपाहीमिम बुमी।

कोलेलाई गो ‘लक्‍सा’ बेउ,

मा मेराम ल।

कोङमीलाई ‘रोका’ बेउ,

मा मेराम रो।

आमा डु़ल्‍चो़लाई ‘आरे बे’ बेउ,

मा मेरामका बु़।”

१० ओराम ल्‍वा थो़म्‍डिमा येशू ङाङाया दु़म्‍मिडी,

मा उनी चङचङ बिक्‍तोङा बेपा मु़चु़मिमनुङ र्‍वाम्‍डी,

“आच्‍छाङा गो गानीलाई र्‍वाङु,

इस्राएलीमिम खोत्‍लेगोडा आरेप्‍माम डोक्‍पु थो़र गो ल्‍वाउतोम मिबु।

११ गो गानीलाई र्‍वाङु,

नेप्सुङ ओपाथो़ नुङ नेप्सुङ गाम्पाथो़म सु़म्‍दिसेर खोत्‍लेलामका वाङसामा मु़चु़मिम हापा रोमी।

मेम्‍मा अब्राहाम,

इसाहक,

याकूबनुङ पाह्री-किब्‍दीडा ग्रुला पेप्‍डा मेर्मिम गन्‍मी।

१२ लावो माम्‍चु़नीकु किब्‍दीडा हुमु बासिक्पा इस्राएलीमिम ने तुकुम्‍चिमगोडा घ्रोला सो़म्‍सिमी।

मेगोडा मु़चु़मिम उनी लि ख्रेत्तो ख्राम्‍मी।”

१३ मेकोतिमा येशूका मे रोमी कप्‍तानलाई र्‍वाम्‍डी,

“लक्‍सा,

गाना थो़रलु़न्‍नाम होङङा दु़म्‍नु़।”

मेम्‍मा मेकोतिलोङा उ डु़ल्‍चो़ सस्‍ल्‍याड्‌डा।

नो़पा हापा मु़चु़मिमलाई येशूका सबेट्‌मिडिम

(मर्कूस १:२९-३४; लूका ४:३८-४१)

१४ मेकोतिमा येशू पत्रुसकु नेमडा रोम्‍डी,

मा पत्रुसकु नाइमेकु माम डार्चु़मोका नो़पामा झार्ल्‍याक्‍पा ल्‍वाम्‍डी।

१५ गुमीका मेराम मेसेमकु ल्‍वा लु़प्‍मिडी,

मा डार्चु़मोका गुलाई डिट्‌ल्‍याट्‌डु़।

मेकोतिमा गु बक्‍तामा येशूकु चापे-डुपे बु़डु़।

१६ नेम्‍था दु़स्‍तालो मु़चु़मिमका मुनाङका हुपा हापा मु़चु़लाई येशूकाडा रेट्‌मिडी।

मेम्‍मा गुमी जेम्‍डिमा मे मुनाङमिमलाई कोल्‍मिडी,

मा नो़पा मु़चु़मिम खोत्‍लेलाई सबेट्‌मिडी।

१७ माम्‍चु़नीलाम-जेपा यशैयाका आरे र्‍वाक्‍ताम होङङा रेन्‍थिमु लागि गुमीका आरे बेम्‍डिम बाइडा:

‘गुमीका इकी नो़सीमिम रम्‍डी,

मा सोमोरीमिम हेप्‍मिडी।’

येशूकु सीसिपा दु़म्‍पा मु़चु़

(लूका ९:५७-६२)

१८ येशूका सेर्पा मु़चु़लाई उनी होनोलाम-आथो़लाम ल्‍वाम्‍डी।

मेम्‍मा उनी सीसिपामिमलाई दिरिदिनकु होम्‍बुनो लक्‍सी बेम्‍डी।

१९ मेकोतिमा कोले डु़म्‍ला सीपा पातु़म्‍री उनीमाडा रोक्‍ता,

मा गुमीनुङ र्‍वाक्‍ता,

“सीपा,

गानी बान्‍ते-बान्‍ते लनी,

गो वो इनीमा चङचङ लङु।”

२० येशूका मेरामलाई र्‍वाम्‍डी,

“सेरुलीमिमकाम उनी बाखोप रोङगा बु।

चक्‍पुमिमकाम वो उनी बाखोप पान्‍जी बु,

लावो मिनीचो़कामc ने ङेसिखोप वो मिबु।”

२१ उनी सीसिपामिमगोडाम कोलेका र्‍वाक्‍ता,

“ङाचो़,

ङादो गो नेम लक्‍साका आमा पापलाई क्‍लु़म्‍मु ग्‍वाङ्‌नी।”

२२ लावो येशूका मेरामलाई र्‍वाम्‍डी,

“आमा चङचङ लाम्‍दिया,

मेसिपा त्‍वारो़म मेल्‍वासाका सिपामिमका ङा सिपा रो़म क्‍लु़म्‍मिनु़।”

येशूका ब्‍लोजु़ हेप्‍मिडिम

(मर्कूस ४:३५-४१; लूका ८:२२-२५)

२३ येशू कुबी-बोक्‍साडला हुम्‍डी,

मा उनी सीसिपामिम वो गुमीनुङङा लम्‍डी।

२४ मेम्‍मा कोचोत्ति दिरिदिनडा छो़म डोक्‍पु ब्‍लोजु़ फुड्‌डु़।

मेम्‍मिमका कुकु बाबारिमका कुबी-बोक्‍सा कुगोयु़ र्‍वावा प्‍लु़म्‍डु़,

लावो येशू ने अम्‍चेट्‌पा बाम्‍डी।

२५ उनी सीसिपामिम लम्‍डिमा आरे र्‍वाक्‍तो येशूलाई फम्‍डी,

“ङाचो़,

गुकुलाई सेल्‍किनी,

गुकु ने कुगोयु़ प्‍लु़म्‍सिमुमा सिमु खाम्‍कु।”

२६ येशूका मेर्मिमलाई र्‍वाम्‍डी,

“याक्‍के थो़रनुङमा मु़चु़नी,

गानी हेङा ङिनिमिम?”

मेकोतिमा येशू बम्‍डिमा ब्‍लोजु़ नुङ कुकु बाबारिमलाई भुर्मिडी,

मा छो़म पपया दु़स्‍ता।

२७ सीसिपामिमका आरे र्‍वाक्‍तो ङाङाया दु़म्‍मिडी,

“गुमी ने हेप्‍माम मु़चु़ डे?

ब्‍लोजु़ नुङ कुकु बाबारिमका वो गुमीका र्‍वामिमिम होङङा बोमी रेछा!”

मुनाङका हुपा नले मु़चु़लाई येशूका सबेट्‌मिडिम

(मर्कूस ५:१-२०; लूका ८:२६-३९)

२८ गालील दिरिदिनकु होनो होम्‍बुम कोङमी खोम गदरिनीमिमकु इलाकाडा येशू रोम्‍फाम्‍डी।

मेकोतिलो मेसिन्‍डा सु़लु़मलामका बिक्‍तोङा बेपा मुनाङका हुपा नले मु़चु़चिपका गुमीलाई क्रो़म्‍ची।

मेर्चिप छो़म ङिमलु़पा बाच्‍चिमका मेराम लाम्‍दी लाम्‍दिमु सु़का वो मेचाम्‍थाल्‍मिवा।

२९ मेर्चिपका डोक्‍पु लो़लामका आरे र्‍वाक्‍तो येमु चो़म्‍ची,

“माम्‍चु़नीकु तारापाचो़,

गानी गुचुकुलाई हाम बोमु माल्‍चिकिनिमिम?

हाम माम्‍चु़नीका मुलु़ बेम्‍डिम थारीडाम वो ङादोङा गानी गुचुकुलाई दु़खा ग्‍वाप्‍डा रोक्‍निम?”

३० मेसिन्‍डाङा किचो़ होनोक्‍थो़ सेर्पा ब्‍वा जात्तोङा लेट्‌मिडी।

३१ मेम्‍मिमका मुनाङचिपका येशूनुङ आरे र्‍वाक्‍चिम-र्‍वाक्‍चिमङा बेच्‍ची,

“गानी गुकुलाई ओ मु़चु़चिपलामका कोल्‍किनिमिमङा माला सेर्पा ब्‍वागोनो हुमु ग्‍वाक्‍किनी।”

३२ गुमीका मे मुनाङमिमलाई र्‍वाम्‍डी,

“लक्‍नी।”

मेम्‍मा मे मुनाङमिम मे मु़चु़चिपलामका लुम्‍डिमा ब्‍वामिमगोनो हुम्‍डी,

मा मे सेर्पा ब्‍वा भ्‍र्‍वा धालु़ हिरिमाक्‍सी ओन्‍तो लम्‍डिमा दिरिदिनगोयु़म कुड्‌डा प्‍लु़म्‍सिम्‍डिमा सिम्‍डी।

३३ मेम्‍मा ब्‍वा रेपा मु़चु़मिम मेमबाडेम शहरथो़ स्‍वाम्‍डी,

मा मेसिन्‍डा हाम दु़स्‍ताम मा मुनाङका हुपा मु़चु़चिप हाम दु़म्‍ची,

मेर्मिम ल्‍वा खोत्‍लेनुङ सो़च्‍ची।

३४ शहरडाम खोत्‍ले मु़चु़ येशू क्रो़म्‍डा रोम्‍डी।

मेम्‍मा मेर्मिमका येशूलाई ल्‍वाम्‍डिमा मेलामका लुक्‍निमा लक्‍नी बेम्‍डी।

a 

८:२ सबेन्‍मु। यहूदीमिमका आरेप्‍माम सोमोरीलाई मेसेपा मिम्‍मी।

b 

८:४ जोनका बेटपा मु़चु़ सलो सासेन्‍मु बासिक्‍पाकु दुथाममिम ल्‍वा।

c 

८:२० मिनीचो़ र्‍वाक्‍मा: खोत्‍ले मु़चु़काम लागि सेल्‍पा दु़म्‍मु माम्‍चु़नीका गुमीलाई थुट्‌मिडिम बु र्‍वाक्‍पा रेम्‍बोमु येशूका उनी त्‍वापलाई ङा र्‍वाम्‍डिम नङ (दानिएल ७:१३-१४)।

येशूका उ ल्‍वा-खेल सोक्‍पा मु़चु़लाई सबेट्‌मिडिम

(मर्कूस २:१-१२; लूका ५:१७-२६)

९

१ मेकोतिमा येशू कुबी-बोक्‍साडला हुम्‍डिमा दिरिदिनकु होनो होम्‍बुनोम उनी त्‍वाकु शहरथो़ ख्‍लोम्‍सिम्‍डी।

२ उ ल्‍वा-खेल सोक्‍पामा उ प्‍लानडा झार्ल्‍याक्‍पा कोले मु़चु़लाई मु़चु़मिमका कुर्मिडिमा येशूकाडा रेट्‌मिडी।

मे मु़चु़मिमका गुमीडला थो़र बेम्‍डिम ल्‍वाम्‍डिमा येशूका उ ल्‍वा-खेल सोक्‍पा मु़चु़लाई र्‍वाम्‍डी,

“छारी,

गेर्सा,

इमा छु़लमिम हेम्‍सिम्‍डिम बु।”

३ यहूदीकु डु़म्‍ला सीपा पातु़म्‍रीडाम कोङमीका येशूका आरे र्‍वाम्‍डिम ल्‍वा थो़म्‍डी,

मा त्वाप-त्वापडा आरे र्‍वाबोमु चो़म्‍मिडी,

“ओरामका ने माम्‍चु़नीलाई डक्‍साका जेत्तोङा लेडु़।”

४ मेर्मिमका हाम मिम्‍तोङा लेन्‍मी र्‍वाक्‍पा ल्‍वा येशूका चम्‍डिमा र्‍वाम्‍डी,

“गानी हेङा इनी नडा आरेप्‍माम मेजो़पा मिम्‍निमिम?

५ ओराम मु़चु़लाई हे र्‍वामु झापा दु़म,

‘इमा छु़लमिम हेम्‍स्‍ताम बु’ डे ‘बकामा लाम्‍दिया’ डे?

६ लावो सुबुडा छु़लमिम हेप्‍साक्‍पा साखाम मिनीचो़नुङ बु र्‍वाक्‍पा गानी ओरामलामकाङा चनी।”

मेकोतिमा गुमीका उ ल्‍वा-खेल सोक्‍पा मु़चु़लाई र्‍वाम्‍डी,

“बका,

इ प्‍लान फकामा नेम लक्‍सा।”

७ मेराम मु़चु़ हुबक्‍ता,

मा उ नेम लस्‍ता।

८ सेर्पा मु़चु़का ओराम ल्‍वाम्‍डिमा छो़म ङिम्‍डी।

मु़चु़मिमलाई आरेप्‍माम यु़म माम्‍चु़नीका ग्‍वाम्‍डिमका मेर्मिमका माम्‍चु़नीकु नङ कोम्‍डी।

येशूका मत्तीलाई येट्‌मिडिम

(मर्कूस २:१३-१७; लूका ५:२७-३२)

९ येशू मे शहरलामका लक्‍तोङा बेम्‍डिलो मत्ती नङकाम कोले मु़चु़ कर फखोपडा गन्‍तासिट्‌पा ल्‍वाम्‍डी।

मेम्‍मा गुमीका मेरामलाई र्‍वाम्‍डी,

“गोनुङ लाम्‍दिया।”

मेकोतिमा मेराम बक्‍तामा गुमीनुङ लाम्‍दिडा।

१० येशू उनी सीसिपामिमनुङ ग्रुला पेप्‍डा मत्तीकु नेमडा लम्‍डी।

मेसिन्‍डा कर फक्‍पामिम नुङ छु़लचो़मिम हापाका वो गुमीनुङ पेम्‍डिम बाम्‍डी।

११ फरिसीमिमका ओराम ल्‍वाम्‍डिमा येशूकु सीसिपामिमनुङ र्‍वाम्‍डी,

“इनीमा सीपाका कर फक्‍पामिम,

छु़लचो़मिमनुङ हेङा पोमी-डुमिमिम?”

१२ ओराम थो़म्‍डिमा येशूका र्‍वाम्‍डी,

“मेनो़पा मु़चु़लाई डाक्‍टर मेबासी,

लावो नो़पा मु़चु़लाई बासी।

१३ ‘हादी-बारा सासेन्‍मु मेएँ,

न-थो़म रेम्‍बेबेनी र्‍वाक्‍पा गो न बेउ।’

र्‍वाक्‍साका माम्‍चु़नीकु सिजेमका र्‍वामु मालु़मिम ल्‍वा लक्‍निमा थेसिथेट्‌नी।

माम्‍चु़नीकु मिक्सीलामडा जो़पा बुङु र्‍वाक्‍साका मिम्‍सिक्‍पा मु़चु़मिमलाई मेएँ,

छु़लचो़ र्‍वाक्‍साका मिम्‍सिक्‍पा मु़चु़मिमलाई येड्‌डा गो योङडोम सो़।”

उपास बुमुकु दुथाम हिलाहिसी

(मर्कूस २:१८-२२; लूका ५:३३-३९)

१४ कोलेम कु-रु़दु़म ग्‍वाक्‍पा यूहन्‍नाकु सीसिपामिम येशूकाडा रोम्‍डी,

मा गुमीनुङ हिलाबेम्‍डी,

“फरिसीमिम नुङ गुकु उपास बुकु,

लावो इनीमा सीसिपामिम ने हेङा उपास मेबुमिमिम?”

१५ येशूका मेर्मिमलाई ओराम सो़म्‍दीलामका र्‍वाम्‍डी,

“लालीकुन्‍दाकाम थारीका लारेपा मेर्मिमनुङ बुमिमसम्‍म हाम जन्‍तीमिम येमी-ख्राम्‍मी मा?

लावो आरेप्‍माम थारी रो,

मेर्मिमनुङ बाट्पा लारेपा मेर्मिमडाम वाङ दु़म।

मेनेम मे जन्‍तीमिम उपास बुमी।

१६ “सु़का वो चेम्‍पामा भ्रो़ट्‌पा येडला जो़पा येका मेफिरु़,

फिर्रु़ माला मे फिर्मा येका आ़क्‍सु़,

मा ङादोमडाम वो हापा आ़सी।

१७ सु़का वो मालो प्‍लोक्‍तोङा लेट्‌पा अङ्‍गूरकु बिलामa ङादो बनेबेम्‍मा कोक्‍तेकु फाजीडा मेजु़लु़।

जु़ल्‍लु़ माला मे कोक्‍तेकु फाजी मेरामका पियु़,

मा अङ्‍गूरकु बिलाम हासी।

मेम्‍मा मे फाजी वो पारिमिम दु़म।

मालो प्‍लोक्‍तोङा लेट्‌पा अङ्‍गूरकु बिलाम मालो बनेबेम्‍मा कोक्‍तेकु फाजीडाङा जु़ल्‍मु बासी,

मा निफिङा हे वो मेदु़म।”

याइरसकु चो़ सिमुलामका फम्‍डिम मा सोमोरीनुङमा मेसेम सबेट्‌मिडिम

(मर्कूस ५:२१-४३; लूका ८:४०-५६)

१८ येशूका मेर्मिमनुङ ओराम ल्‍वा र्‍वाक्‍तोङा लेट्‌मिडिलो घ्रो़म्‍दीनेमडाम ङाउ रोक्‍ता,

मा येशूकु ङादोडा क्रचु़खुम बेत्तो आरे बु़डु़,

“ङाचो़,

आमा जाउमोचो़ मालोङा सिडा,

लावो गानी रोक्‍नीमा गुडला ल्‍वा जु़ल्‍नी माला गानी गुलाई आथावो नु़बेन्‍मु चाम्‍नी।”

१९ मेम्‍मिमका येशू बम्‍डिमा गुनुङ लम्‍डी,

मा उनी सीसिपामिम वो उनी चङचङ लम्‍डी।

२० मेकोतिलोङा को-न (१२) थ आथाम सिसि लक्‍पा सोमोरीका लु़प्‍डु़म कोले मेसेम येशूकु चङलाम बिक्‍ता।

मेम्‍मा उनी हुम-येकु जु़जु़ लु़प्‍डु़।

२१ हेङालोने गुका उ नडा आरे र्‍वाक्‍पा मिम्‍स्‍ताम बाइडा,

“गो उनी हुम-ये कोङङा लु़प्‍तो माला गो सङु।”

२२ येशू चङथो़ ख्‍लोम्‍सीम्‍डिमा रेप्‍मिडिलो मे मेसेमलाई ल्‍वाम्‍डिमा र्‍वाम्‍डी,

“ए तोङमा,

मेङिसा,

इमा थो़रका गाना सन्‍नाम बु।”

मेकोतिलोङा मे मेसेम सस्‍ल्‍याड्‌डा।

२३ मे ङाउकु नेमडा येशू रोम्‍फाम्‍डी।

मेकोतिलो मेसिन्‍डा गुमीका सिमुथारीका डु़प्‍मिमिम लिउसाम डु़पाb नुङ सेर्पा मु़चु़ येपा-ख्रापा ल्‍वाम्‍डी।

२४ गुमीका मेर्मिमलाई र्‍वाम्‍डी,

“पाखा लक्‍नी।

ओराम चो़च्‍चो़ सिडाम मिबु,

अम्‍चेड्‌डाम कोङङा।”

लावो मेर्मिमका गुमीलाई रिम्‍साम्‍डी।

२५ येशूका सेर्पा मु़चु़लाई पाखानो ख्‍लुम्‍डिमा गुमी नेमगोनो हुम्‍डी।

मेम्‍मा गुमीका मे चो़च्‍चो़कु ल्‍वाडा झेट्‌मिडिमा मे चो़च्‍चो़ हुबक्‍ता।

२६ ओराम ल्‍वाकु दुथाम मेसिन्‍डा खोत्‍लेथो़ फोन्‍सिड्‌डा।

मिक्सीका मेल्‍वापाचिप नुङ सि मेजेपा मु़चु़ येशूका सबेट्‌मिडिम

२७ येशू मेलामका लक्‍तोङा बेम्‍डिलो मिक्सीका मेल्‍वापा मु़चु़चिपका डोक्‍पु लो़लामका आरे र्‍वाक्‍तो उनी चङचङ लक्‍ची,

“ए दाऊदकु तारापाचो़c,

गुचुकुडला न-थो़म रेम्‍बेनी।”

२८ येशू नेमगोनो हुम्‍डिमा मे मिक्सीका मेल्‍वापाचिप वो मेसिन्‍डा रोक्‍फाच्‍ची।

मेम्‍मा येशूका मेर्चिपलाई हिलाबेम्‍डी,

“गो गाचीलाई मिक्सीका ल्‍वापा दु़म्‍बेन्‍मु चाम्‍निची र्‍वाक्‍साका हाम गाची थो़र लु़ची?”

मेर्चिपका गुमीनुङ र्‍वाक्‍ची,

“थो़र लु़चु़कु।”

२९ मेकोतिमा गुमीका मेर्चिपकु मिक्सी लु़प्‍मिडिमा र्‍वाम्‍डी,

“गाची थो़र लु़च्‍चिम होङङा इची मिक्सीका ल्‍वापा दु़म्‍ची।”

३० मेम्‍मा मेर्चिप मिक्सीका ल्‍वापा दु़म्‍ची।

“ओराम ल्‍वा सु़नुङ वो मेसो़मु सो़” र्‍वाम्‍डिमा येशूका मेर्चिपलाई ङिम साट्‌मिडिची।

३१ लावो मेर्चिप लक्‍ची,

मा उनीमा दुथाम मेसिन्‍डा खोत्‍लेथो़ थो़बेट्‌ची।

३२ मेर्चिप लक्‍चिम चङडा मुनाङका हुप्‍डु़मा उ सि मेजेपा दु़स्‍ताम कोले मु़चु़ येशूकाडा रेट्‌मिडी।

३३ येशूका मुनाङ कोल्‍मिडिमा मे मु़चु़ जेमु चो़म्‍डु़।

मेकोतिमा सेर्पा मु़चु़ ङाङाया दु़म्‍तो र्‍वाम्‍डी,

“इस्राएलडा आरेप्माम ने हेल्‍लो वो दु़स्‍ताम मेबायावा।”

३४ लावो फरिसीमिमका र्‍वाम्‍डी,

“ओरामका मुनाङमिमकु डोक्‍पुलामकाd मुनाङ कोलु़मी।”

खारीचो़मिम थु़र्मिनु़ र्‍वाक्‍साका सो़म्‍दी बोमु

(मर्कूस ६:३४; लूका १०:२)

३५ येशू खोत्‍ले शहर-शहर,

देल-देल नुङ मेर्मिमकु घ्रो़म्‍दीनेममिमबाडे सीत्तो नुङ पाह्री-किब्‍दीकु दुथाम जो़पा-सेला थो़बेत्तो खिर्सिम्‍डी।

मेम्‍मा खोत्‍ले खालकाम सोमोरीनुङमा नुङ नो़पा मु़चु़मिमलाई सबेट्‌मिडी।

३६ सेर्पा मु़चु़ ल्‍वाम्‍डिमा छो़म उनी थो़म भ्रो़स्‍ता,

हेङालोने रेपा-क्रिपा मु़चु़ मान्‍थिम भेन्‍दामिम होप्‍माम दु़खा ल्‍वापा नुङ ख्‍लो़पा मान्‍थिम मेर्मिम बाम्‍डी।

३७ मेकोतिमा गुमीका सीसिपामिमलाई र्‍वाम्‍डी,

“थोक्‍पा मा-के ने हापा ङा बु,

लावो खारी बेपा मु़चु़मिम कति ङा बुमी।

३८ मेम्‍मिमका उनी मा-के खोम्‍मु खारी बेपा मु़चु़मिम थु़र्नी र्‍वाक्‍साका मा-के थोक्‍पा ये-दकु ङाचो़लाई सो़म्‍दी बेनी।”

a 

९:१७ मालो प्‍लोक्‍तोङा लेट्‌पा अङ्‍गूरकु बिलाम र्‍वाक्‍मा लाले सीसि सो़। लाले सीसि नुङ माकेम डु़म्‍लाकु सीसिनुङ मेघ्रो़म।

b 

९:२३ यहूदी मु़चु़मिम सिमिलो लिउसाम डु़प्‍मी।

c 

९:२७ मसीहकु नङ

d 

९:३४ शैतान

येशूका को-न (१२) सीसिपामिमलाई थु़र्मीडिम

(मर्कूस ३:१३-१९; ६:७-१३; लूका ६:१२-१६; ९:२-६)

१०

१ येशूका को-न (१२) उनी सीसिपामिमलाई येट्‌मिडी,

मा मुनाङ कोल्‍पा,

मा खोत्‍ले सोमोरी नुङ नो़सी सबेट्‌पा साखाम मेर्मिमलाई ग्‍वाम्‍डी।

२ मे को-न (१२) थु़र्मामिम ओर्मिमङा सो़: पत्रुस र्‍वाक्‍मा सिमोन ङादो,

मेरामकु तारापा ल्‍वाक अन्‍द्रियास,

जब्‍दियाकु तारापाचो़ याकूब नुङ याकूबकु ल्‍वाक यूहन्‍ना,

३ फिलिप नुङ बारथोलोमाइ,

थोमा नुङ कर फक्‍पा मत्ती,

अल्‍फयसकु तारापाचो़ याकूब,

थेदियस,

४ सिमोन कनानीa,

येशूलाई भ्रेट्‌पा यहूदा इस्‍करियोत।

५ येशूका मे को-न (१२) थु़र्मामिमलाई आरे बेम्‍डिमा थु़र्मिडी,

“वाङसामामिमकाडा मेलक्‍नी,

मा सामरीमिमकु शहरडा मेहुनी।

६ लावो दाम्‍पा भेन्‍दामिम होप्‍माम इस्राएलीमिमकाडा लक्‍नी,

७ मा मेर्मिमकाडा लनिलो ‘पाह्री-किब्‍दी फार्डाङा रोक्‍फाड्‌डाम बु’ र्‍वाक्‍निमा थो़बेट्‌नी।

८ नो़पा मु़चु़मिमलाई सबेट्‌नी,

मा सिपा मु़चु़मिमलाई सिमुलामका फक्‍नी,

जोन बेट्‌पा मु़चु़मिमलाई सेपा दु़म्‍बेट्‌नी,

मुनाङमिमलाई कोल्‍नी।

मेडेङा गानी ल्‍वान्‍नी,

मेडेङा वाङमिमलाई वो ग्‍वाक्‍नी।

९ सो़ना,

मतो नुङ वाताकु खउलुङ इनी गोल्‍माडा मेकुर्नी।

१० गानी लाम्‍दिनिलो फाजी,

अन्‍सिक्‍पा माक्‍ते,

सो़लो़प नुङ डु़लु़म्‍चो़ मेकुर्नी।

हेङालोने खारीचो़ उमा पोमु-डुमुकाम लागि घ्रेट्‌पा दु़म।

११ “उहेम शहरडा लोवो देलडा लोवो गानी लनिलो मेसिन्‍डा गानीलाई हुनाखाना बोमु घ्रेट्‌पा मु़चु़ माल्‍नी,

मा मेलामका मेलाम्‍दिनिमिमसम्‍म मेराम नेमडाङा बानी।

१२ मेराम नेमगोनो हुनिलो ‘इनी न-भ्रसिनु़’ बेनी।

१३ मेराम नेमडाम मु़चु़मिम न-भ्रम्‍सिमु घ्रेट्‌पा बुमी माला मेर्मिमकु न-भ्रसी,

मेएँ माला मेर्मिमकु न-भ्रसी ख्‍लोसिमा इनीमाडाङा रो।

१४ कोङनिम मु़चु़का गानीलाई हुनाखाना मेबेनिमिवा,

गानी र्‍वानिमिम मेथो़मिवा माला मेराम नेम,

शहरलामका लुनिलो इनी खेलडाम फुर्कु थेम्‍जो़ल्‍नी।b

१५ आच्‍छाङा गो गानीलाई र्‍वाङु,

माम्‍चु़नीका निया बोमिमिमनेम सदोम नुङ गमोरा शहरडाम छु़ल बेपा मु़चु़मिमका ल्‍वापाडाम वो इम्‍मु मेझापा देन्‍दे मेराम शहरडाम मु़चु़मिमका ल्‍वामी।c

सीसिपामिमकु थो़मतेर्मी र्‍वाक्‍साका येशूका र्‍वाम्‍डिम

(मर्कूस १३:९-१३; लूका २१:१२-१७)

१६ “रेप्‍नी,

गो गानीलाई बडिमिमकु थेतेडा भेन्‍दामिमलाई होङङा थु़र्तोङा लेनिनी।

मेम्‍मिमका गानी ब्‍लो होप्‍माम चङको चङको बाट्‌पा नुङ तुकतुकुर होप्‍माम मुमा मान्थिम जो़पा दु़म्‍नी।

१७ मु़चु़मिमडाम चङचङया बानी।

मेर्मिमका गानीलाई अदालतमिमबाडे लनी,

मा उनी घ्रो़म्‍दीनेममिमबाडे कोक्‍तेकु रिबाका याल्‍नी।

१८ आमा दुथाम गानीलाई साखामचो़ नुङ हपमिमकाडा लनी।

मेम्‍मा मेर्मिम मु़चु़ नुङ वाङसामा मु़चु़मिमलाई आमा दुथाम सो़पा गानी दु़म्‍नी।

१९ लावो गानीलाई चु़म्‍निलो हाम र्‍वामु,

मा हेसाका जेमु र्‍वाक्‍साका मिम्‍ताम-सो़र्ताम मेबेनी।

माम्‍चु़नीका गानीलाई जो़पा थारीका घ्रेट्‌पा सिजेम ग्‍वानी।

२० हेङालोने जेपा ने गानी मेदु़म्‍नी,

लावो माम्‍चु़नी इनीमा पापकु पेल गानीलामका जेमी।

२१ “वा-ल्‍वाकका वा-ल्‍वाकलाई सेन्‍मु लागि चु़म्‍बेन्‍मी।

मेम्‍मा पापका उ चो़मिमलाई चु़म्‍बेडु़,

मा चो़मिम उनी माम-पापकु कोर्थो़लाम बमिमा मेर्मिमलाई सेन्‍बेन्‍मी।

२२ गानी आमा चङचङ लाम्‍दिपा दु़म्‍निमका खोत्‍ले मु़चु़मिमका गानीलाई मेद्‌वानी।

लावो उहेम मु़चु़ दिफुसम्‍म थो़रलु़होम बु,

मेराम मु़चु़ सेल्‍सी।

२३ मु़चु़मिमका गानीलाई कोले शहरडा दु़खा ग्‍वानिलो कोङमी शहरडा स्‍वानी।

हेङालोने आच्‍छाङा गो गानीलाई र्‍वाङु,

मिनीचो़ मेयोक्‍थु़मसम्‍म इस्राएलडाम खोत्‍ले शहरडा खारी बोमु मेयु़न्‍सोनी।

२४ “सीसिपा,

सीपाडाम डोक्‍पु मेदु़म,

मा डु़ल्‍चो़,

नेमहपडाम डोक्‍पु मेदु़म।

२५ सीसिपा,

सीपा होप्‍माम नुङ डु़ल्‍चो़,

नेमहप होप्‍मामङा दु़म्मु माला न-गो तिम्सिट्‍नी।

मेर्मिमका नेमहप होप्‍माम गोलाई मुनाङमिमकु हप र्‍वामी माला आमा नेमडाम होप्‍माम गानीलाई हाङको मेजो़पा र्‍वामी।

२६ “मेम्‍मिमका मेर्मिमडाम मेङिनी।

थक्‍साका जु़ल्‍मा मेल्‍वासिक्‍पा नुङ ख्रेप्‍साका जु़ल्‍मा रेम्‍मेबेसिक्‍पा हाम वो मिबु।

२७ ओर्मिम खोत्‍ले ल्‍वा गो गानीलाई कोङङा र्‍वाङु,

लावो गानी ओराम ल्‍वा खोत्‍ले मु़चु़नुङ सो़नी।

गो गानीनुङ सु़पील्‍वाका सो़उतोम ल्‍वा खोत्‍ले मु़चु़का थो़पा बेसाका नेमडलामका र्‍वाक्‍नी।

२८ इनी साम फ्‍याक्‍पा,

इनी पेल ने पुयु़लुबेन्‍मु मेचापा मु़चु़डाम मेङिनी,

लावो इनी साम फ्‍याक्‍पा,

मा इनी पेललाई खादीगोयु़ घ्रोमु चापा माम्‍चु़नीडाम ङिनी।

२९ को पैसाडा नले भँगेरा मेभ्रेसी मा?

मेमङा लोवो इनी पापका न मेबेथु़मसम्‍म मेर्चिपडाम कोले वो क्‍वाडा मेआल।

३० इनीमा बुइडलाम सेम वो ङार्सिड्‌डाम बु।

३१ मेम्‍मिमका मेङिनी!

सेर्पा भँगेराडाम ने माम्‍चु़नीकाम लागि गानी हापा थिकाम बुनी।

३२ “मु़चु़मिमकु ङादोडा उहेमका गोलाई रङी,

पाह्रीला आमा पापकु ङादोडा मेरामलाई वो गो आमा सीसिपा र्‍वाङु।

३३ लावो उहेमका गोलाई मु़चु़मिमकु ङादोडा मेरङी,

पाह्रीला आमा पापकु ङादोडा गो वो मेरामलाई आमा सीसिपा मेर्‍वाङु।

ख्रीष्‍ट योम्‍डिमका मु़चु़मिम मेदु़मी

(लूका १२:५१-५३; १४:२६-२७)

३४ “सुबुडा मु़चु़मिमकु न-भ्रसिबेड्‌डा गो योङडोम र्‍वाक्‍पा मेमिम्‍नी।

मेर्मिमकु न-भ्रसिबेड्‌डा मेएँ,

मेदु़बेड्‌डा योङडोम सो़।

३५  हेङालोने तारापाचो़ उ पापकु कोर्थो़लाम,

जाउमोचो़ उ मामकु कोर्थो़लाम,

मा देल्‍मी उ वोचु़कु मामकु कोर्थो़लाम फप्‍डा गो योङडोम।

३६ मु़चु़कु स्‍वाक्‍चिमो मु़चु़ उ नेमडाम मु़चु़मिमङा दु़म्‍मी।

३७ “उहेमका गोडाम हापा उ मामलाई लोवो उ पापलाई लोवो रिखाम बु़,

मेराम आमा सीसिपा दु़म्‍मु मेघ्रेडु़।

उहेमका गोडाम हापा उ जाउमोचो़लाई लोवो तारापाचो़लाई लोवो रिखाम बु़,

मेराम आमा सीसिपा दु़म्‍मु मेघ्रेडु़।

३८ उहेमका उ त्वाकु क्रूस कुर्साका आमा चङचङ मेलाम्‍दी,

मेराम मु़चु़ आमा सीसिपा दु़म्‍मु मेघ्रेडु़।d

३९ उहेमका उ त्वाकु साम जु़ल्‍मु माल्‍लु़,

मेरामका त्‍वारो़म मेल्‍वासु़।

उहेमका गु गोनुङ लाम्‍दिडामका उ साम फ्‍याक्‍सु़,

मेरामका त्‍वारो़म ल्‍वासु़।

४० “उहेमका गानीलाई रनी,

मेरामका गोलाई रङी।

मेम्‍मा उहेमका गोलाई रङी,

मेरामका गोलाई थु़र्पा पापलाई रङु़।

४१ उहेमका माम्‍चु़नीलाम-जेपालाई माम्‍चु़नीलाम-जेपा होङङा रङु़,

मेरामका माम्‍चु़नीलाम-जेपाकाम पुरस्‍कार ङा ल्‍वासु़।

उहेमका माम्‍चु़नीकु ङादोडा जो़पा दु़म्‍पा मु़चु़लाई माम्‍चु़नीकु ङादोडा जो़पा दु़म्‍पा होङङा रङु़,

मेरामका माम्‍चु़नीकु ङादोडा जो़पा दु़म्‍पाकाम पुरस्‍कार ङा ल्‍वासु़।

४२ मेम्‍मा कोङनिमका ओ याक्‍के मु़चु़मिमगोडाम कोलेलाई आमा सीसिपा मिम्‍साका को कान्‍चु़रे छक्‍पा कु कोङङा लोवो डुमु ग्‍वाकु़ माला,

आच्‍छाङा गो गानीनुङ र्‍वाङु,

मेरामका पुरस्‍कार ल्‍वासु़ङा।”

a 

१०:४ कनानी र्‍वाक्‍मा त्‍वाकु नेब्‍दी रिखाम बेसाका रोमीकु कोर्थो़लाम बक्पा कनान इलाकाडाम मु़चु़मिम

b 

१०:१४ माम्‍चु़नीका मेर्मिमलाई मेद्‌वामी, मा देन्‍दे ग्‍वामी र्‍वाक्‍पा रेम्‍बोमु

c 

१०:१५ सदोम नुङ गमोरा: उत १८:१७–१९:२९ रेप्नी

d 

१०:३८ उ क्रूस कुर्साका: येशूकाम लागि क्रो़म लु़, दु़खा रो मा सिमुङा बासी लोवो गुइ खोत्‍लेका इकी त्‍वापलाईङा माम्‍चु़नीकु ल्‍वाड्‌डा ग्‍वामु बासी।

येशू नुङ कु-रु़दु़म ग्‍वाक्‍पा यूहन्‍ना

(लूका ७:१८-३५)

११

१ येशूका को-न (१२) सीसिपामिमलाई ओराम सीसि र्‍वामु दु़म्‍मिडिमा गुमी मेलामका मेर्मिमकु शहरबाडे सीमु नुङ जो़पा-सेला थो़बेन्मु लागि लम्‍डी।

२ कु-रु़दु़म ग्‍वाक्‍पा यूहन्‍ना झ्‍यालखानडा बाइडालो ख्रीष्‍टका बेम्‍डिम खारीकु दुथाम थो़स्‍तु़,

मा उ सीसिपामिमलाई उनीमाडा हिलाबेप्‍डा थु़र्स्‍तु़मी,

३ “गुकु लथान्‍कुमिम रोक्‍पा ख्रीष्‍टa गानीङा डे गुकु वाङमिमलाई ङा लथान्‍कुमिम?”

४ येशूका मेर्मिमनुङ र्‍वाम्‍डी,

“गानी हाम ल्‍वान्‍नी,

थो़न्‍नी,

मेर्मिम ल्‍वा लक्‍निमा यूहन्‍नानुङ सो़नी:

५ मिक्‍सीका मेल्‍वापामिमका मिक्‍सीका ल्‍वाम्‍डिम,

मा खेल सोक्पामिम लाम्‍दिम्‍डिम बु।

जोन बेट्‌पामिम सम्‍डिम बु।

नोफ्‍लाका मेथो़पामिमका थो़मी,

सिपा मु़चु़मिम सिमुलाम बम्‍गेम्‍डिम बु,

मा उनी हाम वो मेबाट्‌पामिमका माम्‍चु़नीकु जो़पा-सेला थो़त्तोङा लेन्‍मी।

६ गोडला बु़डु़म थो़र पुयु़लुमेबेट्‌पा मु़चु़ जिनुङमा सो़।”

७ कु-रु़दु़म ग्‍वाक्‍पा यूहन्‍नाकु सीसिपामिम लम्‍डिम चङडा येशूका मे सेर्पा मु़चु़लाई यूहन्‍नाकु दुथाम सो़मु चो़म्‍मिडी,

“र्‍याङगो-र्‍याङगोडा गानी हाम रेप्‍डा लक्‍नी?

हाम जुका थो़पा लिङ्‍गुकमा नार होप्‍माम मु़चु़लाई रेप्‍डा लक्‍निम?

८ मेएँ माला गानी हाम रेप्‍डा लक्‍नी?

हापा थिकाम ये-सेम फसिक्‍पा मु़चु़लाई रेप्‍डा लक्‍निम?

हापा थिकाम ये-सेम फसिक्‍पा मु़चु़मिम ने हप बाखोप ओगानेमडा बुमी।

९ गानी हाम रेप्‍डा लक्‍निम?

माम्‍चु़नीलाम-जेपा मु़चु़लाई रेप्‍डा लक्‍निम?

आच्‍छाङा गो गानीनुङ र्‍वाङु,

माम्‍चु़नीलाम-जेपा मु़चु़डाम वो डोक्पु यूहन्‍नालाई गानी ल्‍वान्‍नी।

१० उमा दुथाम माम्‍चु़नीकु सिजेमडा आरेसाका र्‍यामा बु:

‘रेप्‍नी,

आमा सेलाचो़लाई गो इमा ङादो-ङादो थु़रु,

मा मेरामका इमा लाम्‍दी ङादो-ङादो बनेबु़जो़लु़।’

११ “आच्‍छाङा गो गानीनुङ र्‍वाङु,

कु-रु़दु़म ग्‍वाक्‍पा यूहन्‍नाडाम डोक्पु मु़चु़ सु़ वो मिबु।

मेमङा लोवो पाह्री-किब्‍दीगोडा खोत्‍लेडाम याक्‍के उहेम बु,

मेराम मु़चु़ यूहन्‍नाडाम वो डोक्पु दु़म।

१२ कु-रु़दु़म ग्‍वाक्‍पा यूहन्‍ना बाइडालो आथाम ओम्‍लोसम्‍म पाह्री-किब्‍दी छो़मका बर्तोङा लेडु़,

मा छो़म माल्‍तोङा लेट्‍पामिम ओरामगोनो हुत्तो लेन्‍मी।

१३ हेङालोने कु-रु़दु़म ग्‍वाक्‍पा यूहन्‍ना बाइडामसम्‍म मोशाका र्‍याक्‍तु़म खाजेम नुङ माम्‍चु़नीलाम-जेपामिम खोत्‍लेका ओ पाह्री-किब्‍दीकु दुथाम र्‍वाम्‍डिम बाइडा।

१४ गो र्‍वाङुमिम ल्‍वा इनीमा नडा रमु न बोनी माला माम्‍चु़नीलाम-जेपामिमका रो र्‍वाम्‍डिम एलिया ने यूहन्‍नाङा सो़।

१५ उहेमकाम थो़पा नोफ्‍ला बु,

मेरामका थो़सु़नु़,

मा थेसिथेट्‌नु़।

१६ “आथामबिलिम मु़चु़मिमकु दुथाम गो हाम ल्वानुङ थो़पुमी?

मेर्मिम ने येन्‍बेबेपामा आरे र्‍वाबेपा बजारडाम लाम्‍दीबाडे चाम्‍सिक्‍पा चो़च्‍चो़मिम होप्‍माम सो़,

१७ ‘गुकु इनीमा लागि लिउसाम डु़प्‍तोको,

लावो गानी मेछो़म्‍निवा।

गुकु येत्तो-ख्राप्‍तो बेत्तोको,

लावो गानी इनी प्‍ल मेआल्‍निवा।’

१८ “मेम्‍साकाङा यूहन्‍ना रोक्‍ता,

मा वाङमिम मु़चु़का होङङा मेपु़वा,

अङ्‍गूरकु बिलाम मेडुङु़वा।

मेम्‍मा मु़चु़मिमका ‘गुलाई मुनाङका हुप्‍डु़म बु’ र्‍वाम्‍डी।

१९ मिनीचो़ योक्‍ता,

गुका पु़डु़-डुङडु़,

मा खोत्‍लेका र्‍वाम्‍डी,

‘रेप्‍नी,

पोम्सा,

डु़सेवा मा कर फक्‍पा नुङ छु़लचो़मिमकु ङोप्‍सो़।’

लावो जो़पा नेप्‍ची बु र्‍वाक्‍पा उ खारीलामकाङा छे।”

येशूका थो़रमेलु़पामिमलाई माम्‍चु़नीका देन्‍दे ग्‍वामी र्‍वाम्‍डिम

(लूका १०:१३-१५)

२० मेकोतिमा येशूका हापा यु़मखारीमिम बेम्‍डिम शहरमिमकु कोर्थो़लाम जेम्‍डी।

हेङालोने मेर्मिमका उनी छु़लमिम मिम्‍सिसाका ख्‍लोम्‍सिम्‍डिम मेबायावा।

२१ “ए खोराजीन शहरडाम मु़चु़नी,

गानी ने हाउरेमा,

ए बेथसेदा शहरडाम मु़चु़नी,

गानी हाउरेमा,

हेङालोने गानीगोडा बेउतोम यु़मखारीमिम टुरोस शहर नुङ सीदोनb शहरडाम मेजो़पा मु़चु़मिमगोडा बेउवा माला मेर्मिमका उनी छु़लमिम मिम्‍सिसाका ख्‍लोम्‍सिम्‍वाम रेम्‍बोमु माकेङा जिलेम फम्‍सिप्‍मिवा,

मा फोका क्‍लम्‍सिप्‍मिवा।

२२ लावो गो गानीलाई र्‍वाङु,

निया दु़म्मिम नेम टुरोस शहर नुङ सीदोन शहरडाम मु़चु़मिमका ल्‍वापा देन्‍देडाम इम्‍मु मेझापा देन्‍दे गानी ल्‍वानी।

२३ ए कफर्नहुम शहरडाम मु़चु़नी,

हाम गानी पाह्रीथो़ कोसिन्‍कु र्‍वाक्‍पा मिम्‍नी?

गानी ने खादीगोयु़ डन्‍सिनी।

हेङालोने गानीगोडा बेउतोम यु़मखारीमिम सदोम शहरडाम मेजो़पा मु़चु़मिमगोडा बेउवा माला मेर्मिम ओम्‍लोसम्‍म वो दु़म्‍मिवा।

२४ लावो गो गानीनुङ र्‍वाङु,

निया दु़म्मिम नेम सदोम शहरडाम मु़चु़मिमका ल्‍वापाडाम वो इम्‍मु मेझापा देन्‍दे गानी ल्‍वानी।”

आमाडा रोक्‍नी मा गो ङेम्‍सिमु ग्‍वानिनी

(लूका १०:२१-२२)

२५ मेकोतिलोङा येशूका र्‍वाम्‍डी,

“पाआ,

सुबु नुङ पाह्रीकाम मिप्रङमा,

गो गानीलाई आलासो़ ग्‍वानिनी।

हेङालोने थेट्‌पा नुङ नेप्‍चीनुङमा मु़चु़मिमडाम थक्‍साका जु़ल्‍निम ल्‍वा चो़च्‍चो़ होप्‍माम मु़चु़मिमकाडा रेम्‍बेन्‍नी।

२६ आरे बोमुङा गानी जो़पा लु़न्‍नी,

पाआ।

२७ “आमा पापका खोत्‍ले ल्‍वा आमा ल्‍वाड्‌डा ग्‍वाङ्‌डिमिम बु।

पापका कोङङा तारापाचो़लाई छेमी।

तारापाचो़का कोङङा पापलाई छेडु़,

मा तारापाचो़का सु़-सु़नुङ पापलाई छेबेपा न बु़,

मेर्मिमका वो पापलाई छेमी।

२८ “ए लिपा ल्वा कुर्पा नुङ इनी खारीडाम घ्रु़म्‍पा मु़चु़नी,

आमाडा रोक्‍नी।

गो गानीलाई ङेम्‍सिमु ग्‍वानिनी।

२९ आमा जुवा बालामडला कुर्साका गोनुङ लाम्‍दिनी,

मा गोनुङ सीन्‍सिट्‌नी।

हेङालोने गो न-गोनुङमा नुङ न-थो़मनुङमा बुङु,

मा गानी इनी नडा भ्रन्‍सिनी।

३० हेङालोने गो गानीलाई क्रिनिनिमिम लाम्‍दी लाम्‍दिमु चाम्‍निमिम बु,

मा गानीलाई कुर्बेनिनिमिम ल्‍वा कुर्मु चाम्‍निमिम बु।”

a 

११:३ माम्‍चु़नीका मु़चु़मिमलाई सेल्‍मु लागि थु़र्मीडिम हप।

b 

११:२१ खोराजीन नुङ बेथसेदा ने यहूदीमिमकु शहर। टुरोस नुङ सीदोन ने वाङसामामिमकु शहर।

ङेम्‍सिमुनेमकु ङाचो़ येशू

(मर्कूस २:२३-२८; ३:१-६; लूका ६:१-११)

१२

१ मेराम थारीबिलि ङेम्‍सिमुनेम येशू जेप्‍सेर-ये भाल लक्‍तोङा बेम्‍डी।

उनी सीसिपामिम क्रु़म सिम्‍डी,

मा जेप्‍सेर प्रो़साका पोमु चो़म्‍मिडी।

२ लावो फरिसीमिमका ओराम ल्‍वाम्‍डिमा येशूनुङ र्‍वाम्‍डी,

“रेप्‍नी,

डु़म्‍लाका ङेम्‍सिमुनेम मेबेनी र्‍वाक्‍ताम खारी इनी सीसिपामिमका बोमिम बुमी।”

३ येशूका मेर्मिमलाई र्‍वाम्‍डी,

“दाऊद नुङ उ ङोप्‍सो़मिम क्रु़म सिम्‍डिम थारीका दाऊदका हाम बु़डु़,

हाम माम्‍चु़नीकु सिजेमडा डाट्‌निम मिबु?

४ गु माम्‍चु़नीकु सो़रलोले बेखोपगोनो हुङडामा माम्‍चु़नीकु नङ बेम्‍मा सो़बेम गु नुङ उ ङोप्‍सो़मिमका पेम्‍डी।

मेराम सो़बेम डु़म्‍लाचो़मिमका कोङङा पेसी नु़पा,

लावो मेर्मिमका पोमु ने डु़म्‍लानुङ मेघ्रो़म्‍पा बाइडा।

५ सो़रनेमडा डु़म्‍लाचो़मिमका ङेम्‍सिमुनेम खारी बेसाका ङेम्‍सिमुनेमलाई मेसेपा बोमी मावो ख्‍लो़ट्‌पा मेदु़म्‍मी र्‍वाक्‍साका डु़म्‍लाडा र्‍याक्‍मा हाम गानी डाट्‌निम मिबु?

६ गो गानीलाई र्‍वाङु,

सो़रनेमडाम वो डोक्‍पु कोङनिम आसिन्‍डा बु।

७ ‘हादी-बारा सासेन्‍मु मेएँ,

न-थो़म रेम्‍बेबेनी र्‍वाक्‍पा गो न बेउ’ र्‍वाक्‍साका माम्‍चु़नीकु सिजेमडा र्‍याक्‍मा ल्‍वा गानी थेसिथेट्‌निवाम माला मेख्‍लो़ट्‌पा आमा सीसिपामिमलाई गानी मुमा मेबेट्‌निवा।

८ हेङालोने मिनीचो़ङा ङेम्‍सिमुनेमलाई साखाम थो़पा ङाचो़ सो़।”

येशूका ल्‍वा साट्‌पा मु़चु़लाई ङेम्‍सिमुनेम सबेट्‌मिडिम

(मर्कूस ३:१-६; लूका ६:६-११)

९ मेलामका लुम्‍डिमा येशू मेर्मिमकु घ्रो़म्‍दीनेमथो़ लम्‍डी।

१० मेसिन्‍डा कोले उ ल्‍वा साट्‌पा मु़चु़ बाइडा।

येशूलाई मुमा बेन्‍मु नका फरिसीमिमका गुमीनुङ हिलाबेम्‍डी,

“हाम ङेम्‍सिमुनेम मु़चु़ समु डु़म्‍लाका ग्‍वाक्‍सा?”

११ येशूका मेर्मिमलाई र्‍वाम्‍डी,

“ङेम्‍सिमुनेम गानीगोडा कोङनिमकाम कोले भेन्‍दा पोलु़मगोयु़ आल्‍स्‍ता माला हाम गानी मेरामलाई पाखाला मेथानी मा?

१२ भेन्‍दाडाम मु़चु़ हापा डोक्‍पु दु़म।

मेम्‍मिमका ङेम्‍सिमुनेम जो़पा खारी बोमु डु़म्‍लाका ग्‍वाक्‍सा।”

१३ मेकोतिमा गुमीका मेराम मु़चु़लाई र्‍वाम्‍डी,

“इमा ल्‍वा हम्‍डा!”

मा गुका उ ल्‍वा हम्‍डु़।

मेम्‍मा मेरामकु ल्‍वा कोङमी ल्‍वा होप्‍मामङा नु़पा दु़स्‍ल्‍याड्‌डा।

१४ फरिसीमिम मेलामका लम्‍डिमा हेसाका येशूलाई सेट्‌पा,

मेराम ल्‍वा बोमु चो़म्‍मिडी।

माम्‍चु़नीका छेट्‌मिडिम उनी डु़ल्‍चो़ येशू

(मर्कूस ३:७-१२; लूका ६:१७-१९)

१५ फरिसीमिमका हाम बोमु माल्‍तोङा लेन्‍मी मेराम ल्‍वा येशूका चम्‍डिमा मेलाम लम्‍डी।

मेम्‍मा हापा मु़चु़ गुमीनुङ लाम्‍दिम्‍डी।

मेर्मिमगोडाम नो़पामिम खोत्‍लेलाई गुमीका सबेट्‌मिडी।

१६ मेम्‍मा उनीमा दुथाम सु़लाई वो मेसो़मु सो़ र्‍वाक्‍साका गुमीका मेर्मिमलाई चङचङया बेम्‍डी।

१७ आरे दु़स्‍ताम ने माम्‍चु़नीलाम-जेपा यशैयाका आरे र्‍वाक्‍ताम ल्‍वा रोम्‍थिमु लागि सो़:

१८ “गो छेत्तोम आमा डु़ल्‍चो़ आसिन्‍डा बु,

गुलाई गो द्‌वाक्‍पु,

मा गुनुङ गो गेर्सिद्‌वाक्‍पा बुङु,

गो आमा पेलका गुलाई लु़ट्‌पु,

मा गुका खोत्ले सामाकाम मु़चु़मिमलाई

मेर्मिम सेल्‍सिमिमिमकु दुथाम सो़यु़।

१९ गुका रिबुसी मेकिसु़,

येत्तो-दुतो मेबु़,

लाम्‍दीबाडे मु़चु़मिमका उमा लो़लाम मेथो़मी।

२० बिपा नार होप्‍माम मेचापा मु़चु़डला गुका न-थो़म रेम्‍बु़,

मा सिमुखापा धिप्‍री होप्‍माम मु़चु़लाई गुका ख्‍लो़यु़,

गुका जो़पा मु़चु़मिमलाई मेजो़पा ल्‍वामिमडला घ्‍ल्‍वापा दु़म्‍बेडु़मी।

२१ खोत्‍ले सामा मु़चु़का उमा नङडा सेल्‍सिमु लम्‍थाप्‍मी।”

येशू नुङ मुनाङमिमकु डोक्‍पु बालजिबुल

(मर्कूस ३:२०-३०; लूका ११:१४-२३; १२:१०)

२२ मेकोतिमा मु़चु़मिमका कोले मु़चु़लाई येशूकाडा रेट्‌मिडी।

मेराम मु़चु़लाई मुनाङका हुप्‍डु़मका जेमु मेचापा नुङ उ मिक्सीका मेल्‍वापा बाइडा।

येशूका मेराम मु़चु़लाई सबेट्‌मिडी,

मा जेमु चापा नुङ ल्‍वापा दु़स्‍ता।

२३ सेर्पा मु़चु़ ङाङाया दु़म्‍मिडिमा र्‍वाबेम्‍डी,

“दाऊदकु तारापाचो़ मसीह ओ येशूङा ने मेएँ?”

२४ लावो फरिसीमिमका ओराम ल्‍वा थो़म्‍डिमा र्‍वाम्‍डी,

“ओराम मु़चु़का ने मुनाङमिमकु डोक्‍पु बालजिबुलकु यु़मका मुनाङ कोलु़।”

२५ येशूका मेर्मिमकु नगोडाम ल्‍वा चम्‍डिमा मेर्मिमनुङ र्‍वाम्‍डी,

“त्‍वाप-त्‍वापगोडाङा मेदु़पा उहेम किब्‍दी लोवो दाम्‍मा ल।

मेम्‍साकाङा शहरडाम लोवो नेमगोडाम मु़चु़मिम लोवो उनी त्‍वाप-त्‍वापगोडाङा मेदु़मी माला मेर्मिम दाम्‍मी।

२६ मेम्‍साकाङा शैतानका उ त्‍वापलाई कोलु़,

मा त्‍वापगोडाङा क्‍वाल्‍बा बु़ माला हेसाका मेरामकु किब्‍दी दु़महोम बु मा?

२७ मेम्‍साकाङा गो बालजिबुलकु यु़मका मुनाङ कोलु माला इनीमा मु़चु़मिमका सु़कु यु़मका मुनाङ कोल्‍मी?

मेम्‍मिमका गानी ल्‍वा ख्‍लो़ट्‌निम बु र्‍वाक्‍पा मेर्मिमका रेम्‍बोमी।

२८ लावो गो माम्‍चु़नीकु यु़मलामका मुनाङ कोल्‍तोङा बेउ माला गानीगोडा माम्‍चु़नीकु किब्‍दी रोक्‍फाड्‌डाम बु।

२९ कोङनिमका सोनुङमा मु़चु़कु नेमगोनो हुसाका उ खाप्‍चीमिम खुमु न बु़डु़ माला गुका ङादो मे सोनुङमा मु़चु़लाई बन्‍मु बासी।

मेम्‍मा मे नेमगोनोम खाप्‍चीमिम खुमु चाप्‍सु़।

३० “उहेम गोलाम मेबासी मेराम आमा कोर्थो़लाम ब।

उहेमका गोलाई खोम्‍मु मेख्‍लो़ङी,

मेरामका फोडु़।

३१ मेम्‍मिमका गो गानीलाई र्‍वाङु,

मु़चु़मिमका माम्‍चु़नीलाई डक्‍साका जेमिमिम नुङ छु़ल बोमिमिम हेम्‍सी।

लावो माम्‍चु़नी-पेललाई डक्‍साका जेमिमिम ल्‍वा हेल्‍लो वो मेहेम्‍सी।

३२ कोङनिमका मिनीचो़कु कोर्थो़लाम जेमिम ल्‍वा हेम्‍सी,

लावो कोङनिमका माम्‍चु़नी-पेलकु कोर्थो़लाम जेस्‍ता माला मेराम ओम्‍लो नुङ दिफुम थारीका वो मेहेम्‍सी।

धक्सालाई मेरामकु मालामका छेरी

(लूका ६:४३-४५)

३३ “जो़पा मा ल्‍वा ल्‍वामु न बोनी माला धक्‍सालाई जो़पा बेनी।

इनी धक्‍साङा मेजो़पा बु माला मेरामडा मेजो़पा मा सिडु़।

मेरामडा सिडु़मिम मालामकाङा मे धक्‍सा छेडी।

३४ लु-फेले बेपा ब्‍लो होप्‍माम मु़चु़नी,

इनी त्‍वापङा मेजो़पा बुनी,

मा हेसाका जो़पा ल्‍वा जेमु चाम्‍नी मा?

हेङालोने हेप्‍माम ल्‍वा न-गोडा बु,

मेरामङा सिका वो जे।

३५ जो़पा मु़चु़मिमकु न-गोडा जो़पा ल्‍वा दु़म,

मा मेर्मिम जो़पा ल्‍वा जेमी।

लावो मेजो़पा मु़चु़मिमका उनी न-गोडा मेजो़पा ल्‍वा जु़ल्‍थामिमिम दु़म,

मा मेर्मिमका मेजो़पा ल्‍वाङा जेमी।

३६ गो गानीलाई र्‍वाङु,

मु़चु़मिमका मेजो़पा हेङा जेम्‍डी,

निया दु़म्मिम नेम मेराम माम्‍चु़नीनुङ सो़मु बासी।

३७ हेङालोने गानी जेनिमिम इनी ल्‍वाकाङा माम्‍चु़नीकु ङादोडा जो़पा दु़म्‍नी लोवो मेजो़पा दु़म्‍नी लोवो।”

योनाकु छेखोप

(मर्कूस ८:११-१२; लूका ११:२९-३२)

३८ मेकोतिमा यहूदीमिमकु डु़म्‍ला सीपा पातु़म्‍रीमिम नुङ फरिसीमिम कोले-नले येशूकाडा रोम्‍डिमा र्‍वाम्‍डी,

“माम्‍चु़नीलाम गानी यु़म ल्‍वान्‍निम र्‍वाक्‍पा गुकुनुङ रेम्‍बोमु हेल्‍लो वो मेल्‍वाम्‍मा छेखोप रेम्‍बेनी।”

३९ गुमीका मेर्मिमलाई र्‍वाम्‍डी,

“मेजो़पा नुङ नाम्‍सु़रु़ बेपा आथामबिलिम मु़चु़मिमका हेल्‍लो वो मेल्‍वाम्‍मा छेखोप रेम्‍मु माल्‍मी।

लावो मेर्मिम माम्‍चु़नीलाम-जेपा योनाकु छेखोपa कोङङा रेम्‍बेट्‌पुमी।

४० हेङालोने डोक्‍पु ङोकु ख्‍वाचेपगोनो योना सु नेम्‍फु-सिन्‍था बाइडा,

मेम्साकाङा सुलेम नेम्‍फु-सिन्‍था मिनीचो़ वो सुबुगोयु़ दु़म।

४१ निया दु़म्मिम नेम निनवे शहरडाम मु़चु़मिम आथामबिलिम मु़चु़मिमकु कोर्थो़लाम बमी,

मा मुमा बेन्‍मी।

हेङालोने योनाका माम्‍चु़नीकु सिजेम थो़बेड्‌डु़मिलो मेर्मिम उनी छु़ललाम माम्‍चु़नीडा ख्‍लोम्‍सिम्‍डिम बाइडा।

लावो ओराम चनी,

योनाडाम वो डोक्‍पु कोङनिम आसिन्‍डा बु।

४२ निया दु़म्मिम नेम रायला नेब्‍दीडाम मेसेम हप आथामबिलिम मु़चु़मिमकु कोर्थो़लाम ब,

मा मुमा बेडु़मी।

हेङालोने सोलोमन हपकु नेप्‍चीनुङमा सीसि थो़प्‍डा सुबु बिर्खोपलामका मेराम रोक्‍ताम बाइडा।

लावो ओराम चनी,

सोलोमनडाम वो घ्‍ल्‍वापा कोङनिम आसिन्‍डा बु।

४३ “मुनाङपेल मु़चु़लामका लुमा र्‍याङगो-र्‍याङगोथो़ ल,

मा ङेसिक्‍पा खोम मालु़,

लावो बान्‍ते वो मेल्‍वासु़।

४४ मेम्‍मा मेरामका आरे र्‍वा,

‘गो उहेम मु़चु़लामका लुक्‍साका रोङडो,

मेरामकाडाङा लङु।’

मेराम मु़चु़ ख्‍लोसिमा रोलो नेम होप्‍माम मे मु़चु़कु न-गोडा सु़ वो मेबाट्‌पा,

जो़पा नुङ जो़होम बेम्‍थाट्‌मा डारु़।

४५ मे मुनाङपेल लमा उ त्‍वापडाम वो छो़म मेजो़पा येतले (७) मुनाङपेलमिमलाई रेडु़,

मा मेर्मिम मे मु़चु़गोनो हुमिमा बुमी।

मेम्‍मा मेराम मु़चु़ ङादो दु़स्‍तामडाम वो चङडा छो़म मेजो़पा दु़म।

आथामबिलिम मेजो़पा मु़चु़मिमलाई वो मेमङा दु़म।”

येशूकाम आच्‍छाङाकाम माम नुङ ल्‍वाकमिम

(मर्कूस ३:३१-३५; लूका ८:१९-२१)

४६ येशू सेर्पा मु़चु़नुङ जेत्तोङा लेट्‌मिडिलो उनी माम नुङ ल्‍वाकमिम पाखानो येम्‍तासिट्‌पा बाम्‍डी,

मा गुमीनुङ ल्‍वा बेपा मेर्मिमकु न बाइडा।

४७ कोङनिमका येशूनुङ र्‍वाक्‍ता,

“इनी माम नुङ ल्‍वाकमिम पाखानो येम्‍तासिट्‌पा बुमी,

मा गानीनुङ ल्‍वा जेमु मेर्मिमका माल्‍मिमिम बु।”

४८ येशूका मेरामलाई र्‍वाम्‍डी,

“आमा माम सु़?

आमा ल्‍वाकमिम सु़?”

४९ मेकोतिमा गुमीका उनी ल्‍वाका सीसिपामिमलाई चोक्‍तो र्‍वाम्‍डी,

“रेप्‍नी,

आमा माम नुङ ल्‍वाकमिम।

५० उहेमका पाह्रीलाम आमा पापकु न होङङा बु़,

मेर्मिमङा आमा जाउमो-तारापा ल्‍वाक नुङ माम।”

a 

१२:३९ ङादोम सो़रख्रेप्‍सीडा डोक्‍पु ङोका माम्‍चु़नीलाम-जेपा योनालाई क्‍लिडोक्‍तु़। सुलेम नेम मे ङोका गुलाई दिरिदिनकु फार्डा पाखाडा नु़पाङा फोस्‍तु़।

भ्रल फोट्‌पा मु़चु़कु दुथाममिम सीसि-सो़म्‍दी

(मर्कूस ४:१-१२, २५; लूका ८:४-१०; १०:२३-२४)

१३

१ मेनेम येशू नेमलामका लुम्‍डिमा दिरिदिनकु फार्डा बाम्‍डी।

२ सेर्पा मु़चु़ येशूकु होनोलाम-आथो़लाम छो़म खोम्‍सिम्‍डी,

मेम्‍मिमका गुमी कुबी-बोक्‍साडला हुम्‍डिमा गन्‍मिडी।

मे सेर्पा मु़चु़ दिरिदिनकु फार्डा बाम्‍डी।

३ गुमीका मेर्मिमलाई सीसि-सो़म्‍दीमिमलामका हापा ल्‍वामिम र्‍वाम्‍डी।

गुमीका र्‍वाम्‍डी,

“भ्रल फोट्‌पा कोले मु़चु़ भ्रल फोड्‌डा लस्‍ता।

४ भ्रल फोड्‌डु़लो याङ भ्रल लाम्‍दीडा झुस्‍ता,

मा चक्‍पुमिम रोम्‍डिमा डो़म्‍पेम्‍डी।

५ याङ भ्रल कि-कि क्‍वा बाट्‌पा लुङदुबाडे झुस्‍ता,

मा हापा क्‍वा मेबाट्‌पामिमका मे भ्रल दालाङा ल्‍यास्‍ता।

६ लावो नेप्‍सुङ ओप्‍डु़म चङडा मे भ्रल चु़र्डु़,

मा सक्‍फार धु़प्‍पा मेबायावामका साट्‌ल्‍याड्‌डा।

७ याङ भ्रल चु़दुगोनो झुस्‍ता।

चु़ बर्तो गेड्‌डा,

मा मे भ्रल बर्मु मेग्‍वाकु़वा।

८ याङ भ्रल ने जो़पा क्‍वाडला झुस्‍ता,

मा याङकाम को सङ (१००) कोति हापा,

याङकाम रु धु़म (६०) कोति हापा,

याङकाम सु धु़म (३०) कोति हापा मा सिड्‌डु़।

९ उहेमकाम नोफ्‍ला बु,

मेरामका जो़होमका थो़सु़नु़मा थेसिथेट्‌नु़।”

१० उनी सीसिपामिम रोम्‍डिमा येशूनुङ हिलाबेम्‍डी,

“गानी मु़चु़मिमलाई सीनिमिलो हेङा सीसि-सो़म्‍दीलामका सीनिमिमिम?”

११ गुमीका मेर्मिमलाई र्‍वाम्‍डी,

“माम्‍चु़नीकु किब्‍दी हाम र्‍वाक्‍साका आच्‍छाङा छेपा सामा गानीलाई ने ग्‍वाक्‍मा बु,

लावो वाङमिमलाई ने ग्‍वाक्‍मा मिबु।

१२ हेङालोने उहेमका माम्‍चु़नीकु किब्‍दीकु दुथाम थेसिथेन्‍मु न बु़,

माम्‍चु़नीका गुलाई थेसिथेन्‍बेन्‍मी,

मा उमा नेप्‍ची बर्बेन्‍सामी।

लावो उहेमका थेसिथेन्‍मु न मेबु़,

मेरामका कि-कि थेसिथेडु़मिम वो थेसिङा मेथेट्‌पा माम्‍चु़नीका दु़म्‍बेन्‍मी।

१३ मेम्‍मिमका गो मेर्मिमनुङ सीसि-सो़म्‍दीमिमलामका र्‍वाङु:

‘हेङालोने मेर्मिमका रेम्‍मु ने रेम्‍मी,

लावो मेल्‍वामी,

थो़मु ने थो़मी,

लावो जो़होमका मेथो़मी,

मा थेसिमेथेन्‍मी।’

१४ “माम्‍चु़नीलाम-जेपा यशैयाका आरे र्‍वाक्‍ताम ल्‍वा होङङा मेर्मिमडा रोक्‍थिड्‌डाम बु:

‘थो़मु ने थो़नी,

लावो हेल्‍लो वो थेसिमेथेनी,

रेम्‍मु ने रेम्‍नी,

लावो हेल्‍लो वो मेल्‍वानी।

१५ हेङालोने मु़चु़मिमकु न-गो थेसिमेथेट्‌पा दु़स्‍ताम बु,

मा मेर्मिमकु नोफ्‍ला मेथो़पा दु़स्‍ताम बु,

मा मेर्मिमका उनी मिक्सी क्रिम्‍मिडिम बु,

मेएँ माला ने मेर्मिमका मिक्सीका ल्‍वामिवा,

नोफ्‍लाका थो़मिवा,

उनी न-गोका थेसिथेट्‌मिवामा ख्‍लोम्‍सिप्‍मिवा,

मा गो मेर्मिमलाई सबेट्‌पुमिवा।’

१६ “लावो गानी ने जिनुङमा सो़,

हेङालोने इनी मिक्सीका ल्‍वानी,

मा नोफ्‍लाका थो़नी।

१७ आच्‍छाङा गो गानीलाई र्‍वाङु,

माम्‍चु़नीलाम-जेपामिम नुङ माम्‍चु़नीकु लाम्‍दीडा लाम्‍दिपा हापा मु़चु़मिमका गानी ल्‍वान्‍निम ल्‍वा ल्‍वामु न बेम्‍डिम बाइडा,

लावो मेर्मिमका मेल्‍वामिवा।

गानी थो़न्‍निम ल्‍वा थो़मु न बेम्‍डिम बाइडा,

लावो मेथो़मिवा।

भ्रल फोट्‌पा मु़चु़कु सीसि-सो़म्‍दीका र्‍वामु माल्‍लु़म ल्‍वा येशूका सो़म्‍डिम

(मर्कूस ४:१३-२०; लूका ८:११-१५)

१८ “भ्रल फोट्‌पा मु़चु़कु सीसि-सो़म्‍दीका र्‍वामु माल्‍लु़म ल्‍वाकु दुथाम थो़नी।

१९ लाम्‍दीडा झुक्‍पा भ्रल मेरामङा सो़,

उहेमका माम्‍चु़नीकु किब्‍दीकु दुथाम सिजेम थो़सु़,

लावो थेसिमेथेडु़।

मेम्‍मा शैतान रोमा भ्रल फोट्‌मा होङङा जु़ल्‍मा मेरामकु नड्‌डाम सिजेम रोडु़मा ल।

२० लुङदुडा झुक्‍पा भ्रल मेरामङा सो़,

उहेमका सिजेम थो़सु़मेडे गेर्सिद्‌वाक्‍तो रङल्‍याडु़,

२१ लावो मेराम दु़प्‍पा सक्‍फार मान्‍थिम भ्रल होङङा हापा थो़र मेलु़पा दु़म।

मेम्‍मा गुका थो़र लु़डामका दु़खा ग्‍वामिमा उ थो़मतेर्सामिलो थो़र लु़मु डिथाडु़।

२२ चु़दुगोनो झुक्‍पा भ्रल मेरामङा सो़,

उहेमका माम्‍चु़नीकु सिजेम थो़सु़,

लावो हाम पेपा-फसिक्‍पा र्‍वाक्‍साका मिम्‍ताम-सो़र्ताम नुङ खाप्‍चीचो़ दु़म्‍मु मालु़मिमका माम्‍चु़नीकु सिजेमथो़ न मेसोकु़।

मेम्‍मा सिजेमका र्‍वामिम होप्‍माम दु़म्‍मु मेचाप्‍सु़।

२३ लावो जो़पा क्‍वाडला झुक्‍पा भ्रल ने मेरामङा सो़,

उहेमका सिजेम थो़सु़मा थेसिथेडु़।

मेम्‍मा को सङ (१००) हापा,

रु धु़म (६०) हापा,

मा सु धु़म (३०) हापा मा सिट्‌पा भ्रल होप्‍माम मेराम दु़म।”

येशूका जेप्‍सेर नुङ मालिन्‍दोकु सीसि-सो़म्‍दी र्‍वाम्‍डिम

२४ येशूका मेर्मिमलाई आथावो कोङमी सीसि-सो़म्‍दी र्‍वाम्‍डी,

“पाह्री-किब्‍दी ने येडा जो़पा भ्रल फोडु़मिम कोले मु़चु़ होप्‍मामङा बु।

२५ खोत्‍ले मु़चु़ अम्‍चेट्‌मिलो मेरामकु स्‍वाक्‍चिमो रोक्‍ता,

मा जेप्‍सेरकु थेते-थेतेडा मालिन्‍दो फोट्‌जो़ल्‍लु़मा लस्‍ता।

२६ जेप्‍सेर बर्रामा मा बेड्‌डु़म थारीका मेगोडा मालिन्‍दो वो बर्गेड्‌डा।

२७ “मेराम मु़चु़कु डु़ल्‍चो़मिम रोम्‍डिमा गुनुङ र्‍वाम्‍डी,

‘ङाचो़,

गानी इनी येडा जो़पा भ्रल फोट्‌निम मेएँ मा?

मेसिन्‍डा मालिन्‍दो बालामका ल्‍यास्‍ता?

२८ “मेराम मु़चु़का मेर्मिमलाई र्‍वाक्‍ता,

‘कोङनिम स्‍वाक्‍चिमोका आरे बु़डु़।’

डु़ल्‍चो़मिमका र्‍वाम्‍डी,

‘गुकु लकुमा मालिन्‍दो बुल्‍कु?’

२९ “मेराम मु़चु़का र्‍वाक्‍ता,

‘मेएँ,

मालिन्‍दो बुल्‍निलो गानी जेप्‍सेर वो बुल्‍सोमु चाम्‍नी।’

३० मा-के हमु थारीसम्‍म मालिन्‍दो नुङ जेप्‍सेर कोयो-कोयोङा बर्मु ग्‍वाक्‍नी।

मेकोतिमा मा-के हमु थारीका मा-के हक्‍पामिमलाई आरे र्‍वाङु,

‘ङादो मालिन्‍दो बुल्‍निमा चामु लागि बट्‌नी,

लावो जेप्‍सेर ने आमा छेदेनेमगोडा जु़ल्‍नी’।”

रायाकु भ्रलकाम सीसि-सो़म्‍दी

(मर्कूस ४:३०-३४; लूका १३:१८-२१)

३१ येशूका मेर्मिमलाई कोङमी सीसि-सो़म्‍दी र्‍वाम्‍डी,

“पाह्री-किब्‍दी कोले मु़चु़का उ येडा फोड्‌डु़म रायाकु भ्रल होप्‍मामङा सो़।

३२ मेराम खोत्‍लेडाम याक्‍के भ्रल लावो बर्तो लमा बगैंचागोडाम डोक्‍पु धक्‍सा होप्‍माम दु़म।

धामुला हुट्‌पा चक्‍पुमिम रोमिमा मेरामकु ग्रेमडा पान्‍जी बनेबोमी।”

लङखामकाम सीसि-सो़म्‍दी

३३ येशूका आथावो मेर्मिमलाई कोङमी सीसि-सो़म्‍दी र्‍वाम्‍डी,

“पाह्री-किब्‍दी लङखाम होप्‍मामङा सो़।

मेराम लङखाम कोले मेसेमका सो़बेम चामु लागि न-ङोले (२५) किलोग्राम फुलडा ङोल्‍लु़।

मे खोत्‍ले फुलङा लङखामका लिस्‍तु़।”

३४ येशूका मेर्मिमलाई खोत्‍ले ल्‍वा सीसि-सो़म्‍दीलामका र्‍वाम्‍डी।

सीसि-सो़म्‍दी मान्‍थि गुमीका हाम वो मेर्‍वाम्‍वा।

३५ आरेसाका माम्‍चु़नीलाम-जेपाका र्‍वाक्‍ताम ओराम ल्‍वा रोक्‍थिड्‌डा:

“सीसि-सो़म्‍दीमिमलामका गो गानीनुङ जेङु।

सु़म्‍दिमोलोम थक्‍मा ल्‍वा गो गानीनुङ जो़होमका सो़उ।”

मालिन्‍दोकु सीसि-सो़म्‍दीका र्‍वामु माल्‍लु़म ल्‍वा येशूका र्‍वाम्‍डिम

३६ येशूका सेर्पा मु़चु़लाई पार्जो़ल्‍मिडिमा नेमगोनो हुम्‍डी।

उनी सीसिपामिम रोम्‍डिमा गुमीनुङ र्‍वाम्‍डी,

“येडाम मालिन्‍दोकु सीसि-सो़म्‍दीका र्‍वामु माल्‍लु़म ल्‍वा गुकुनुङ सो़नीका।”

३७ गुमीका मेर्मिमनुङ र्‍वाम्‍डी,

“जो़पा भ्रल फोट्‌पा मु़चु़ मिनीचो़ सो़।

३८ मे येका सु़म्‍दिसेरलाई रेम्‍बु़।

जो़पा भ्रलका उनी त्‍वापलाई माम्‍चु़नीकु साखामगोडा जु़ल्‍पामिमलाई रेम्‍बु़।

मालिन्‍दोका माम्‍चु़नीकु स्‍वाक्‍चिमो शैतानकु चो़मिमलाई रेम्‍बु़।

३९ मालिन्‍दो फोट्‌पाका शैतानलाई रेम्‍बु़।

हक्‍पा थारीका सु़म्‍दिसेरकु हुक्‍पा थारीलाई रेम्‍बु़।

मेम्‍मा मा-के हक्‍पामिमका पाह्रीचो़मिमलाई रेम्‍बु़।

४० “हाम ना हामकाम मालिन्‍दोलाई खोप्‍साका मुगोडा चाइमिम होङङा मेजो़पा मु़चु़मिमलाई पाह्रीचो़मिमका खोम्‍मी,

मा मेर्मिम मु़चु़लाई खादीयु़म मुड्‌डा चामी।

४१ मिनीचो़का उ पाह्रीचो़मिमलाई थु़र्सु़मी,

मा छु़ल बेबेट्‌पामिम नुङ खोत्‍ले रु़चो़मिमलाई मेर्मिमका उ किब्‍दीलामका ख्‍लुम्‍सोमी।

४२ मेम्‍मा वाक्‍तोङा लेट्‌पा मुगोडा मु़चु़मिमलाई घ्रोम्‍सोमी,

मा मेर्मिमका ख्राप्‍तो उनी लि ख्रेन्‍मी।

४३ माम्‍चु़नीकु न-गो होप्‍माम मु़चु़मिम उनी माम्‍चु़नी पापकु किब्‍दीगोडा नेप्‍सुङ होङङा झ्‍वामी।

उहेमकाम नोफ्‍ला बु,

मेरामका थो़सु़नु़मा थेसिथेट्‌नु़।

थक्‍मा खाप्‍चीकु सीसि-सो़म्‍दी

४४ “पाह्री-किब्‍दी कोले मु़चु़का येगोयु़ थक्‍मा डार्डु़म खाप्‍ची होप्‍मामङा सो़।

गेर्सिद्‌वाक्‍तो आथावो थक्‍जो़ल्‍लु़मा मे ये भ्रेमु लागि गुनुङ बाट्‌पा खोत्‍ले भ्रेड्‌डु़।

दिरिल्‍यकु सीसि-सो़म्‍दी

४५ “पाह्री-किब्‍दी जो़पा दिरिल्‍य माल्‍पा ब्‍यापारी होप्‍मामङा सो़।

४६ मे ब्‍यापारीका हापा थिकाम दिरिल्‍य डार्डु़,

मा खोत्‍ले उ खाप्‍ची भ्रेसाका मे दिरिल्‍य भ्रेयु़डु़।

ङो हुपा पालुङकु सीसि-सो़म्‍दी

४७ “पाह्री-किब्‍दी दिरिदिनगोयु़ ओप्‍मा पालुङ होप्‍मामङा सो़।

मेगोडा खोत्‍ले खालकाम ङोमिम हुम्‍सिमी।

४८ ङोका पालुङ देम्‍स्‍तामा पालुङचो़का दिरिदिनकु सो़पनो पालुङ ख्‍लुक्‍तु़।

मेम्‍मा गन्डामा जो़पा ङो उ फिपिगोडा जु़ल्‍लु़,

मा मेजो़पा ङो ने घ्रोक्‍सोक्‍तु़।

४९ सु़म्‍दिसेर हुक्‍पा थारीका आरेप्‍मामङा दु़म।

पाह्रीचो़मिम योमिमा माम्‍चु़नीकु न-गो होप्‍माम मु़चु़मिमलामका छु़लचो़मिमलाई वाङ बोमी,

५० मा मेर्मिमलाई वाक्‍तोङा लेट्‌पा मुगोडा घ्रोम्‍सोमी।

मु़चु़मिम मेसिन्डा येमी,

मा उनी लि ख्रेन्‍मी।”

५१ येशूका उनी सीसिपामिमलाई हिलाबेम्‍डी,

“हाम गानी ओर्मिम खोत्‍ले ल्‍वा थेसिथेट्‌नी?”

मेर्मिमका र्‍वाम्डी,

“थेसिथेत्तोको।”

५२ मेकोतिमा गुमीका मेर्मिमलाई र्‍वाम्‍डी,

“पाह्री-किब्‍दीकु दुथाम सीसिपा डु़म्‍ला सीपा खोत्‍ले मु़चु़ कोले नेमहप होप्‍मामङा सो़,

उहेमका उ छेदेनेमलामका माकेम नुङ हापा थिकाम लाले सोजाम ख्‍लुकु़मी।”

नासरत देलडा येशूलाई नाप्‍छु़ट्‌मिडिम

(मर्कूस ६:१-६; लूका ४:१६-३०)

५३ ओर्मिम सीसि-सो़म्‍दी र्‍वामु दु़म्‍मिडिमा येशू मेलामका लम्‍डी।

५४ गुमी उनी त्‍वाकु देल नासरतडा ख्‍लोम्‍सिम्‍डी।

गुमीका मेसिन्‍डाम घ्रो़म्‍दीनेमगोडा सीट्‌मिडिलो खोत्‍ले मु़चु़मिम ङाङाया दु़म्‍मिडिमा र्‍वाम्‍डी,

“आरेप्‍माम नेप्‍ची नुङ हेल्‍लो वो मेल्‍वाम्‍मा खारी बेपा यु़म ओरामका बालामका ल्‍वास्‍तु़?

५५ हाम गु ने सङ बनेबेपाकु तारापाचो़ मेएँ मा?

हाम उ मामकु नङ मरियम,

मा उ ल्‍वाकमिम याकूब,

योसेफ,

सिमोन नुङ यहूदा मेएँ मा?

५६ उ जाउमो ल्‍वाकमिम हाम गुइनुङङा बुमिमिम मेएँ मा?

ओर्मिम खोत्‍ले ल्‍वा बालामका सीस्‍ता?”

५७ मेर्मिमका येशूकु न छो़म नो़बेड्‌मिडी।

लावो येशूका मेर्मिमलाई र्‍वाम्‍डी,

“वाङथो़म मु़चु़का माम्‍चु़नीलाम-जेपालाई डोक्‍पु मिम्‍मी,

लावो उ त्‍वाकु देलडाम नुङ उमा नेमगोडाम मु़चु़का डोक्‍पु मेमिम्‍मी।”

५८ मेर्मिमका येशूलाई थो़र मेलु़मिवामका गुमीका मेसिन्‍डा हापा यु़मखारीमिम मेबेमिवा।

कु-रु़दु़म ग्‍वाक्‍पा यूहन्‍नाकु बुइ क्रिप्‍मिडिम

(मर्कूस ६:१४-२९; लूका ९:७-९)

१४

१ मेमबिलि गालील क्षेत्रडाम हप हेरोद अन्‍तिपासका येशूकु दुथाम थो़स्‍तु़,

२ मा गुका उ मुलु़ बोमु ख्‍लो़पामिमनुङ र्‍वाक्‍ता,

“ओराम ने कु-रु़दु़म ग्‍वाक्‍पा यूहन्‍ना डे सिमुलाम बक्‍ताम रो ओ,

मेम्‍मिमका गुका यु़मखारीमिम बेत्तोङा लेडु़।”

३ ओरामडाम ङादो,

हेरोदका यूहन्‍नालाई चु़म्‍डु़मा बसाका झ्‍यालखानगोडा चक्‍तु़म बाइडा।

हेरोदका उ ल्‍वाक फिलिपकु नाइमे हेरोदियास लडु़म बाइडा।

४ मेम्‍मा यूहन्‍नाका हेरोदलाई आरे र्‍वाक्‍ताम बाइडा,

“इनी ल्‍वाक देल्‍मी हेरोदियासलाई गानी लालीकुन्‍दा बोमु डु़म्‍लाका मेग्‍वानी।”

५ मेम्‍मिमका हेरोदका यूहन्‍नालाई सेन्‍मु माल्‍लु़म बाइडा,

लावो मु़चु़मिमडाम ङिस्‍थाल्‍ला।

हेङालोने मेर्मिमका यूहन्‍नालाई माम्‍चु़नीलाम-जेपा र्‍वाक्‍साका मिम्‍थाल्‍मिडी।

६ हेरोद गस्‍तामनेमकु दुथाम ग्रुला पेम्‍डिमनेम हेरोदियासकु जाउमोचो़ खोत्‍लेकु ङादोडा छो़म्‍डामा हेरोदलाई छो़म गेर्सिबेड्‌डु़।

७ मेम्‍मिमका मे चो़च्‍चो़का हाम न बु़,

मेरामङा ग्‍वानी र्‍वाक्साका हेरोदका गुनुङ ससि बु़डु़।

८ हाम बिमु बासिक्‍पा,

मेराम हेरोदियासका उ चो़लाई सीड्‌डु़।

मेम्‍मा मे चो़च्‍चो़का हेरोदनुङ बियु़डु़,

“कु-रु़दु़म ग्‍वाक्‍पा यूहन्‍नाकु बुइ डोक्‍पु थालडा ग्‍वाङनी।”a

९ हेरोद हपकाम उ गो नो़डा,

लावो उ बोच्‍चो़मिमकु ङादोडा ससि बु़डु़मका मे चो़च्‍चो़का र्‍वाक्‍ताम होङङा बेबेड्‌डु़मी,

१० मा झ्‍यालखानडाम यूहन्‍नाकु बुइ क्रिम्‍बेड्‌डु़।

११ मेकोतिमा यूहन्‍नाकु बुइ डोक्‍पु थालडा फिट्‌मिडिमा मे चो़च्‍चो़लाई ग्‍वाक्‍तु़।

मेराम लडु़मा उ मामलाई ग्‍वाक्‍तु़।

१२ यूहन्‍नाकु सीसिपामिम रोम्‍डिमा उ सिपा रो़म लम्‍डिमा क्‍लु़म्‍मिडी।

मेम्‍मा मेर्मिम येशूकाडा लम्‍डिमा सो़म्‍डी।

येशूका ङो धु़मसङ (५०,००) मु़चु़मिमलाई पोमु ग्‍वाम्‍डिम

(मर्कूस ६:३०-४४; लूका ९:१०-१७; यूहन्‍ना ६:१-१४)

१३ ओराम ल्‍वा थो़म्‍डिमा येशू कुबी-बोक्‍साडला हुसाका सु़ वो मेबाट्‌पाडा लम्‍डी।

गुमी लम्‍डिम थो़म्‍डिमा हापा शहरलामका सेर्पा मु़चु़ उनी चङचङ लाम्‍दित्तो लम्‍डी।

१४ कुबी-बोक्‍साडलाम पाखाथो़ येशू लुम्‍डिलो मेसिन्‍डा हापा सेर्पा मु़चु़ ल्‍वाम्‍डी,

मा उनी थो़म भ्रो़स्‍ता।

मेम्‍मा नो़पा मु़चु़मिमलाई सबेट्‌मिडी।

१५ दुङमा र्‍यामु खाप्‍डु़म थारीका उनी सीसिपामिम उनीमाडा रोम्‍डिमा र्‍वाम्‍डी,

“ओराम खोमडा मु़चु़मिम सु़ वो मेबुमी,

मा दुङमा वो र्‍यामु खाप्‍डु़म बु।

सेर्पा मु़चु़लाई थु़र्सोट्‌नी,

मा देल-गुथाबाडे लमिनु़मा उनी त्‍वाकाङा पोमु-डुमु भ्रेमिनु़।”

१६ लावो येशूका मेर्मिमनुङ र्‍वाम्‍डी,

“मेर्मिम लमु मेबासी।

गानीङा मेर्मिमलाई पोमु-डुमु ग्‍वाक्‍नी।”

१७ मेर्मिमका येशूनुङ र्‍वाम्‍डी,

“गुकुनुङ ने ङोले सो़बेम नुङ नले ङो कोङङा बु।”

१८ गुमीका र्‍वाम्‍डी,

“मेराम आसि आमाडा फिट्‌नी।”

१९ येशूका सेर्पा मु़चु़लाई प्रु़प्‍चीडला गन्‍बेट्‌मिडी।

मेम्‍मा मे ङोले सो़बेम नुङ नले ङो झेट्‌मिडिमा पाह्रीथो़ रेप्‍तो आलासो़ ग्‍वाम्‍डी।

मेकोतिमा फ्‍वाक्‍चो़ल बेसाका उनी सीसिपामिमलाई ग्‍वाम्‍डी।

मेर्मिमका मु़चु़मिमलाई दो़म्‍साम्‍डी।

२० मेर्मिम खोत्‍लेका पेम्‍डिमा खोम्‍डी।

मेम्‍मा सीसिपामिमका घ्‍लेट्‌पा सो़बेम फ्‍वाक्‍चो़लमिम खोप्‍मिडिलो को-न (१२) खचा दु़स्‍ता।

२१ मेसिन्‍डा पेपामिम मेसेममिम नुङ चो़च्‍चो़मिम डिसाका ङो धु़मसङ (५०,००) वोस्‍चो़मिम बाम्‍डी।

येशू कुकु थेम-थेम लाम्‍दिम्‍डिम

(मर्कूस ६:४५-५६; यूहन्‍ना ६:१५-२१)

२२ मेकोतिमा येशूका उनी सीसिपामिमलाई कुबी-बोक्‍साडला हुबेसाका गुमीडाम ङादो दिरिदिन होम्‍बुथो़ थु़र्थाम्‍डी।

मु़चु़मिमलाई नेम थु़र्सोमु लागि गुमी ने मेसिन्‍डाङा बाम्‍डी।

२३ सेर्पा मु़चु़लाई थु़र्सोम्‍डिमा गुमी उनी त्‍वापङा पोप्‍चङडला सो़म्‍दी बेप्‍डा लम्‍डी।

दुङमा र्‍याक्‍तालो गुमी कोङङा मेसिन्‍डा बाम्‍डी।

२४ मेकोतिलो उनी सीसिपामिम हुम्‍डिम कुबी-बोक्‍सा दिरिदिनकु सो़पडाम हापा होनोङा रोक्‍थिड्‌डाम बाइडा।

मेर्मिमकु कोर्थो़लाम डोक्‍पु ब्‍लोजु़ फुड्‌डु़मका कुकु बाबारिमगोडा कुबी-बोक्‍सा बाइडा,

मा मेर्मिम ङादो लमु मेचाप्‍मिवाम बाइडा।

२५ नेम सोसोकाम सुक जेस्‍ताम बिलि येशू कुकु थेम-थेम लाम्‍दित्तो उनी सीसिपामिमकामथो़ बिक्‍तोङा लेट्‌मिडी।

२६ उनी सीसिपामिमका गुमी कुकु थेम-थेम बिक्‍तोङा लेट्‌पा ल्‍वाम्‍डिमा ङिमुका रुड्‌डु़मी,

मा येत्तो र्‍वाम्‍डी,

“मुनाङ होनो!”

२७ मेकोतिलोङा येशूका मेर्मिमलाई र्‍वाम्‍डी,

“इनी लो़ मेदाम्‍नु़,

मेङिनी,

गो सो़।”

२८ पत्रुसका र्‍वाक्‍ता,

“ङाचो़,

आच्‍छाङा गानीङा माला कुकु थेम-थेम लाम्‍दिसाका इनीमाडा बिमु ग्‍वाङनी।”

२९ येशूका र्‍वाम्‍डी,

“बिकाका मा!”

मेकोतिमा कुबी-बोक्‍सालामका पत्रुस लुक्‍तामा कुकु थेम-थेम येशूकाडा लस्‍ता।

३० लावो छो़म ब्‍लोजु़ फुड्‌डु़म ल्‍वास्‍तु़मा पत्रुस ङिस्‍ता,

मा कुगोयु़ प्‍लु़म्‍सिमु खाप्‍डु़।

मेम्‍मा येस्‍तामा र्‍वाक्‍ता,

“ङाचो़,

ख्‍लुङ्‌नी।”

३१ येशूका दालाङा उनी ल्‍वा हम्‍मिडिमा गुलाई रो़पझेट्‌मिडी,

मा र्‍वाम्‍डी,

“गाना याक्‍के थो़रनुङमा मु़चु़,

हेङा इमा नड्‌डा मुर्सिट्‌नाम?”

३२ येशू पत्रुसनुङ कुबी-बोक्‍साडला हुम्‍डिमा ब्‍लोजु़ फुन्‍मु डिड्‌डु़।

३३ कुबी-बोक्‍साडला बाट्‌पा सीसिपामिमका गुमीलाई डोक्‍पु मिम्‍साका सेव साट्‌मिडिमा र्‍वाम्‍डी,

“गानी आच्‍छाङा माम्‍चु़नीकु तारापाचो़।”

३४ येशू नुङ उनी सीसिपामिम दिरिदिन होम्‍बुनो रोम्‍थिम्‍डिमा गनेसरेत इलाकाडा रोम्‍फाम्‍डी।

३५ मेसिन्‍डाम मु़चु़मिमका येशूलाई छेट्‌मिडी।

मेम्‍मा मेर्मिमका होनो-आथो़म इलाकाबाडे सेला थु़र्थाम्‍डी।

मेम्‍मा मु़चु़मिमका नो़पामिम खोत्‍लेलाई उनीमाडा रेट्‌मिडी।

३६ मेर्मिमका उनी हुम-येकु जु़जु़कोङङा लोवो लु़म्‍मु ग्‍वाक्‍की र्‍वाम्‍डिम-र्‍वाम्‍डिमङा बेम्‍डी।

मेम्‍मा सु़-सु़का लु़प्‍मिडी,

मेर्मिम खोत्‍ले सम्‍डी।

a 

१४:८ बुइ क्रिम्‍ला सो़सिड्‌डाम पोमु लागि ने मेएँ सो़। मे हेरोदियासका यूहन्‍ना सिमिम रेम्‍मु माल्‍थाल्‍लु़, मेम्‍मिमका डोक्‍पु थालडा यूहन्‍नाकु बुइ उ चो़लाई हेरोदकाडा बिबेड्‌डु़म। मेम बिलि बुइ क्रिप्‍साका मु़चु़लाई सेन्‍मु याक्‍के ल्‍वा बाइथाल्‍ला।

न-गोडाम सेपाकु दुथाम येशूका सीट्‌मिडिम

(मर्कूस ७:१-१३)

१५

१ येरूशलेमलाम कोङनिम फरिसीमिम नुङ यहूदीकु डु़म्‍ला सीपा पातु़म्‍रीमिम येशूकाडा रोम्‍डिमा र्‍वाम्‍डी,

२ “हेङा इनीमा सीसिपामिमका बेप-पापमिमका बेम्‍खेम्‍डिम होम्‍साका मेबोमिमिम?

हेङालोने मेर्मिमका पोमु ङादो उनी ल्‍वा मेसो़ल्‍मिवा।”

३ येशूका मेर्मिमलाई र्‍वाम्‍डी,

“गानी वो हेङा इनी बेप-पापमिमका बेम्‍खेम्‍डिम होङङा बोमु लागि माम्‍चु़नीकु डु़म्‍ला होङङा मेबोनिमिम?

४ हेङालोने माम्‍चु़नीका र्‍वाम्‍डिम बु,

‘त्‍वाकु माम-पापलाई डोक्‍पु बेनी,

मा माम-पापलाई वाइतो बेट्‌पा मु़चु़ सेन्‍मुङा बासी।’

५ लावो मु़चु़मिमका उनी माम-पापलाई,

‘गो मेख्‍लो़निनी,

हेङालोने गो गानीलाई हाम ग्‍वानिनी र्‍वाङडोम ने माम्‍चु़नीलाई ग्‍वाक्‍पु र्‍वाक्‍साका कसम पेउतोम बु’ र्‍वाक्‍साका सीनी।

६ आरेसाका मेर्मिमका उनी माम-पापलाई डोक्‍पु बोमु मेबासी र्‍वाक्‍पा गानी सीनी।

इनी बेप-पापमिमका बेम्‍खेम्‍डिम डु़म्‍ला होङङा बोमु लागि माम्‍चु़नीकु सिजेम गानी फाल्‍निम बु।

७ पाखालामका जो़पा लिसिक्‍पा ए मु़चु़नी,

यशैयाका इनीमा दुथाम आरेसाका माम्‍चु़नीलाम जो़पाङा जेस्‍ताम रेछा:

८ ‘ओर्मिम मु़चु़का गोलाई उनी सिका कोङङा डोक्‍पु बोङिमी,

लावो उनी न-गो ने गोडाम होनोवा बु।

९ हाम ना हामका मेर्मिमका आमा सो़रलोले बोमी,

मु़चु़का बनेम्‍डिम डु़म्‍ला कोङङा मेर्मिमका सीमी’।”

१० येशूका सेर्पा मु़चु़लाई उनीमाडा रेट्‌मिडिमा र्‍वाम्‍डी,

“गो हाम र्‍वाङु,

थो़निमा थेसिथेट्‌नी।

११ सिलामका हाम हु मेरामका मु़चु़लाई मेसेपा मेबु़,

लावो सिलामका हाम ल्‍वा पाखानो लु,

मेरामका मु़चु़लाई मेसेपा बु़।”

१२ मेकोतिमा सीसिपामिम रोम्‍डिमा गुमीलाई र्‍वाम्‍डी,

“गानी र्‍वाक्‍निम ल्‍वाका फरिसीमिमकु थो़म्‍बोकडा दुड्‌डु़ र्‍वाक्‍पा गानी चनिम मिबु?”

१३ लावो येशूका र्‍वाम्‍डी,

“कोङनिमका मेख्‍लियु़वाम विरुवा बुलु़मिम होङङा,

उनीमा साखाम मान्‍थिका सीमिमिम मु़चु़मिमकु सीसिलाई पाह्रीलाम आमा पापका हाम ना हामकाम दु़म्‍बेन्‍मी।

१४ मेम्‍मिमका मेर्मिमकामथो़ न-मेसोमी।

मेर्मिम ने मिक्सीका मेल्‍वापामिमलाई क्रिपा मिक्सीका मेल्‍वापामिम सो़।

मिक्सीका मेल्‍वापाका मिक्सीका मेल्‍वापालाई क्रियु़ माला निफिङा पोलु़मगोयु़ वाम्‍ची।”

१५ पत्रुसका येशूनुङ र्‍वाक्‍ता,

“गानी मालो र्‍वाक्‍निम सीसि-सो़म्‍दीकु दुथाम जो़होमका थेसिथेन्‍बेट्‌किनिका।”

१६ गुमीका र्‍वाम्‍डी,

“हाम आथावो गानी थेसिमेथेट्‌निवाम?

१७ गानी हाम पोनी,

मेराम सिलामका ख्‍वाचेपगोयु़ ल,

मा पाखा लु।

१८ लावो गानी जेनिमिम ल्‍वा न-गोलामका लु,

मेरामका गानीलाई मेसेपा दु़म्‍बेनी।

१९ हेङालोने न-गोलामकाङा मेजो़पा न,

मु़चु़ सेट्‌पा,

नाम्‍सु़रु़,

वाङमी मेसेमनुङ अम्‍बाल्‍पा,

खुपा,

लिमा थेट्‌पा,

मा डक्‍साका जेपा ल्‍वामिम लुमी।

२० ओर्मिम ल्‍वाका गानीलाई मेसेपा दु़म्‍बेनी।

ल्‍वा मेसो़ल्‍साका पोनिमिमका मेसेपा मेदु़म्‍नी।”

वाङसामा मेसेमकु थो़र

(मर्कूस ७:२४-३०)

२१ मेकोतिमा येशू मे गालीललामका जेजु़थो़म टुरोस नुङ सीदोन इलाकाथो़ लम्‍डी।

२२ मेराम क्षेत्रडाम कोले कनानी वाङसामा मेसेम येशूकाडा रोक्‍तामा येत्तो आरे र्‍वाक्‍ताम-र्‍वाक्‍तामङा बु़डु़,

“ङाचो़,

दाऊदकु तारापाचो़a,

गोडला न-थो़म रेम्‍बेनी,

आमा जाउमोचो़ मुनाङका हुप्‍डु़मा छो़म दु़खा ग्‍वाक्‍तु़म बु।”

२३ लावो येशूका गुलाई हाम वो मेर्‍वाक्‍मिवा।

उनी सीसिपामिमका आरे र्‍वाम्‍डिम र्‍वाम्‍डिमङा बेम्‍डी,

“ओ मेसेमलाई थु़र्सोट्‌नी,

हेङालोने ओरामका इकी चङचङ स्‍याका-स्‍याका र्‍वाहोम बु।”

२४ येशूका मे मेसेमलाई र्‍वाम्‍डी,

“दाम्‍पा भेन्‍दामिम होङङा दु़म्‍पा इस्राएलीमिमकाडा कोङङा माम्‍चु़नीका थु़र्ङिडिमिम।”

२५ मे मेसेम आथावो येशूकाडा रोक्‍तामा क्रचु़खुम बेत्तो र्‍वाक्‍ता,

“ङाचो़,

गोलाई ख्‍लो़ङिनी।”

२६ गुमीका र्‍वाम्‍डी,

“गो गाना वाङसामालाई ख्‍लो़न्‍नी माला पापका उ चो़च्‍चो़मिमकु सो़बेम रोडु़मिमा उ ख्‍लेबामिमलाई पोमु ग्‍वाकु़मिम होप्‍मामङा दु़म।

मेम बोमु जो़पा मेदु़म।”

२७ मे मेसेमका र्‍वाक्‍ता,

“गानी र्‍वाक्‍निम ने आच्छाङा ङाचो़,

लावो ख्‍लेबामिमका वो उनी नेमहपकु टेबलकु गोयु़ आल्‍पा सो़बेमकु फ्‍वाक्‍चो़लमिम ने पोमु ल्‍वामी नी।”

२८ मेकोतिमा येशूका मे मेसेमलाई र्‍वाम्‍डी,

“ए छापा,

इमा थो़र छो़म डोक्‍पु बु।

गाना र्‍वाक्‍नाम होङङा दु़म्नु़।”

मेम्‍मा मे मेसेमकु जाउमोचो़ मेराम थारीकाङा सस्‍ल्‍याड्‌डा।

हापा मु़चु़लाई येशूका सबेट्‌मिडिम

(मर्कूस ७:३१–८:१०)

२९ येशू मेलामका गालील दिरिदिनकु सो़पलाम दु़म्‍तो लम्‍डी।

मेम्‍मा पोप्‍चङडला लम्‍डिमा बाम्‍डी।

३० खेल सोक्पा,

मिक्सीका मेल्‍वापा,

मेचापा,

सि मेजेपा,

मा वाङमिम हापा मु़चु़लाई रेसाका छो़म सेर्पा मु़चु़ येशूकाडा रोम्‍डी।

मेर्मिमका मे नो़पा मु़चु़मिमलाई येशूकु ङादोडा गट्‌मिडी,

मा गुमीका मेर्मिम खोत्‍लेलाई सबेट्‌मिडी।

३१ सि मेजेपामिम जेम्‍डिम,

मेचापामिम नु़म्‍डिम,

खेल सोक्पामिम लाम्‍दिम्‍डिम,

मिक्सीका मेल्‍वापामिमका मिक्सीका ल्‍वापा दु़म्‍मिडिम ल्‍वाम्‍डिमा मु़चु़मिम ङाङाया दु़म्‍मिडी।

मेम्‍मा मेर्मिमका इस्राएलकु माम्‍चु़नीकाम नङ कोम्‍डी।

येशूका ब्‍ल धु़मसङ (४०,००) मु़चु़मिमलाई पोमु ग्‍वाम्‍डिम

(मर्कूस ८:१-१०)

३२ मेकोतिमा येशूका उनी सीसिपामिमलाई येट्‌मिडिमा र्‍वाम्‍डी,

“ओर्मिम मु़चु़मिमडाम आमा थो़म भ्रो़।

ओर्मिम गोनुङ बुमिमिम आनेप सुलेम दु़स्‍ता,

मा ओर्मिमनुङ पोमु-डुमु हाम वो मिबु।

ओर्मिमलाई मान्‍जाङा थु़र्सोमु आमा न मिबु,

मेएँ माला ने,

क्रु़मका उनी न दाममा लाम्‍दीडा घ्‍लो़बुम्‍सिमी।”

३३ उनी सीसिपामिमका गुमीनुङ र्‍वाम्‍डी,

“आकोम सेर्पा मु़चु़लाई खोहोम सो़बेम पोमु ग्‍वामु सु़ वो मेबाट्‌पा ओराम खोमडा बालामका डार्मु मा?”

३४ येशूका मेर्मिमनुङ हिलाबेम्‍डी,

“गानीनुङ सो़बेम हाले बु?”

मेर्मिमका र्‍वाम्‍डी,

“येतले सो़बेम नुङ कोले-नले याक्‍केतो ङो बु।”

३५ येशूका सेर्पा मु़चु़लाई बायडा गन्‍बेट्‌मिडी।

३६ गुमीका मे येतले सो़बेम नुङ ङो झेट्‌मिडिमा माम्‍चु़नीलाई आलासो़ ग्‍वाम्‍डी,

मा फ्‍वाक्‍चो़ल बेम्‍डी।

मेम्‍मा गुमीका सीसिपामिमलाई ग्‍वाम्‍डी,

मा मेर्मिमका मु़चु़मिमलाई दो़म्‍साम्‍डी।

३७ मेर्मिम खोत्‍लेका पेम्‍डिमा खोम्‍डी।

चङडा घ्‍लेट्‌पा फ्‍वाक्‍चो़लमिम सीसिपामिमका डो़म्‍डिलो येतले खचा दु़स्‍ता।

३८ मेसिन्‍डा पेपामिम मेसेममिम नुङ चो़च्‍चो़मिम डिसाका ब्‍ल धु़मसङ (४०,००) वोस्‍चो़मिम बाम्‍डी।

३९ मेकोतिमा येशूका सेर्पा मु़चु़लाई मेर्मिमकु नेम थु़र्मिडी।

मेम्‍मा गुमी कुबी-बोक्‍साडला हुम्‍डिमा मगादान इलाकाथो़ लम्‍डी।

a 

१५:२२ मसीहकु नङ।

छेखोप रेम्‍मु माल्‍मिडिम

(मर्कूस ८:११-१३; लूका १२:५४-५६)

१६

१ कोलेम फरिसीमिम नुङ सदुकीमिम येशूकाडा रोम्‍डिमा उनी न छाम्‍मु लागि माम्‍चु़नीलाममिम हेल्‍लो वो मेल्‍वाम्‍मा छेखोप रेम्‍बेला सो़म्‍सिम्‍डी।

२ येशूका मेर्मिमलाई र्‍वाम्‍डी,

“ने-नेम्‍थाका धामु ख्‍याक्‍पा ल्‍वानिमा गानी र्‍वानी,

‘दिका नेम नु़ रेछा’

३ नेमसोसोका धामु ख्‍याक्‍पा नुङ खासेका ड्‌याक्‍पा ल्‍वानिमा र्‍वानी,

‘आनेप व यो रेछा।’

धामु रेप्‍साका हाम दु़म रेछा र्‍वाक्‍पा चनी।

लावो थारीकु दुथाम गानी मेचनी?

४ छु़लचो़ नुङ नाम्‍सु़रु़ बेपा ओराम थारीकु मु़चु़मिमकाa छेखोप रेम्‍मु माल्‍मी,

लावो मेर्मिमका योनाकु छेखोप कोङङा रेम्‍मु ल्‍वामी।”

मेकोतिमा येशूका मेर्मिमलाई पार्जो़ल्‍मिडिमा लम्‍डी।

फरिसीमिम नुङ सदुकीमिमकु लङखामडाम वाङ बुमु

(मर्कूस ८:१४-२१)

५ येशू नुङ उनी सीसिपामिम दिरिदिनकु होम्‍बुनो रोम्‍थिम्‍डी,

लावो उनी सीसिपामिमका सो़बेम कुर्मु प्‍ल्‍वाम्‍चेम्‍डिम बाइडा।

६ येशूका मेर्मिमलाई र्‍वाम्‍डी,

“मामासो़!

फरिसी नुङ सदुकीमिमकु लङखामडाम चङचङया बानी वो।”

७ मेर्मिमका उनी त्‍वाप-त्‍वापडा आरे र्‍वाबोमु चो़म्‍मिडी,

“गुइ सो़बेम मेकुरिवामका गुमीका आरे र्‍वामिमिम रो ओ।”

८ मेर्मिमका हिलाहिसी बेबेम्‍डिमकु दुथाम येशूका चम्‍डिमा र्‍वाम्‍डी,

“याक्‍के थो़रनुङमा ए मु़चु़नी,

गानीनुङ सो़बेम मिबु र्‍वानिमा हेङा इनी त्‍वाप-त्‍वापडा हिलाहिसी बेबोनिमिम?

९ ङोले सो़बेम ङो धु़मसङ (५०,००) मु़चु़मिमलाई पोमु ग्‍वाक्‍तोमिलो हाङको खचा घ्‍लेस्‍ताम गानी डो़न्‍नी,

हाम मेमिम्‍नी?

१० येतले सो़बेम ब्‍ल धु़मसङ (४०,००) मु़चु़मिमलाई पोमु ग्‍वाक्‍तोमिलो क्‍लेट्‌मिडिम सो़बेम हाङको खचा डो़न्‍नी?

११ गानीलाई गो सो़बेमकु दुथाम र्‍वाङडोम मेएँ र्‍वाक्‍साका गानी हेङा थेसिमेथेनिमिम?

मेम्‍मिमका गो आथावो र्‍वाङु,

फरिसीमिम नुङ सदुकीमिमकु लङखामडाम वाङ बानी।”

१२ मेकोतिमा सो़बेमडा फिकिमिम लङखामडाम मेएँ,

फरिसीमिम नुङ सदुकीमिमकु सीसिडाम येशूका चङचङया बानी र्‍वाम्‍डिम रेछा र्‍वाक्‍पा मेर्मिमका थेसिथेट्‌मिडी।

येशूङा ख्रीष्‍ट र्‍वाक्‍साका पत्रुसका सो़यु़डु़म

(मर्कूस ८:२७-३०; लूका ९:१८-२१)

१३ येशू कैसरिया फिलिप्‍पीकु इलाकाडा रोम्‍डी,

मा उनी सीसिपामिमलाई हिलाबेम्‍डी,

“मु़चु़मिमका मिनीचो़लाई सु़ र्‍वामी?”

१४ मेर्मिमका र्‍वाम्‍डी,

“याङका कु-रु़दु़म ग्‍वाक्‍पा यूहन्‍ना र्‍वामी,

याङका एलिया र्‍वामी,

मा याङका यर्मिया डे,

माम्‍चु़नीलाम-जेपामिमगोडाम कोले डे र्‍वामी।”

१५ गुमीका मेर्मिमलाई हिलाबेम्‍डी,

“मा गानी गोलाई सु़ र्‍वानी?”

१६ सिमोन पत्रुसका र्‍वाक्‍ता,

“गानी ख्रीष्‍ट,

हेल्‍लो लोवो बाट्‌पाम बाट्‌पा माम्‍चु़नीकु तारापाचो़।”

१७ येशूका मेरामलाई र्‍वाम्‍डी,

“योनाकु तारापाचो़ सिमोन,

गाना जिनुङमा सो़।

हेङालोने ओराम ल्‍वा मु़चु़लामका गाना सीसिट्‌नाम मेएँ,

पाह्रीलाम आमा पापका रेम्‍बेम्‍डिम सो़।

१८ गो गानालाई र्‍वाङु,

गाना पत्रुसb सो़।

ओराम लुङडला आमा मण्‍डली गो बनेबेउ,

मा शैतानकाङा वो ओरामलाई घ्‍ल्‍वामु मेचाप्‍सु़।

१९ गो गानालाई पाह्रीलाम साँचोमिम ग्‍वानी।

गाना सुबुडा चक्नामिम ल्वा पाह्रीला वो चसी,

मेम्साकाङा सुबुडा डिट्नामिम ल्वा पाह्रीला वो डिन्सी।”

२० गुमीका उनी सीसिपामिमलाई गुमी ख्रीष्‍ट र्‍वाक्‍पा ल्‍वा सु़नुङ वो मेसो़मु र्‍वाक्‍साका ङिम्‍साट्‌मिडी।

येशूका त्‍वाकु सिमु नुङ बम्‍गेमुकु दुथाम सो़म्‍डिम

(मर्कूस ८:३१-३३; लूका ९:२२)

२१ गुमी यरूशलेम लमुङा बासिक्‍पा,

मा ङाउमिमका,

ङाउ डु़म्‍लाचो़मिमका नुङ डु़म्‍ला सीपा पातु़म्‍रीमिमका हापा ल्‍वालाम गुमीलाई दु़खा ग्‍वामी,

गुमीलाई सेन्‍मी,

लावो सुलेमनेम गुमी बम्‍गेट्‌मी र्‍वाक्‍साका मेम्‍लो आथाम येशूका उनी सीसिपामिममनुङ सो़मु चो़म्‍मिडी।

२२ पत्रुसका गुमीलाई कोर्थो़ लडु़मा भुर्तो र्‍वाक्‍ता,

“माम्‍चु़नीका आरे मेबोमिनु़।

ङाचो़,

गानीडला आरेप्‍माम हेल्‍लो वो मेदु़म।”

२३ पत्रुसथो़ ख्‍लोम्‍सिम्‍डी,

मा येशूका र्‍वाम्‍डी,

“शैतानका बु़मिम होङङा बोमु डिडा।

माम्‍चु़नीकु न होङङा बोमु गाना गोलाई भोम्‍मु माल्‍ङिमिम बु।

हेङालोने माम्‍चु़नीका मिम्‍मिमिम होङङा गाना मेमिम्‍ना,

मु़चु़का मिम्‍मिमिम होङङा मिम्‍ना।”

२४ मेकोतिमा येशूका उनी सीसिपामिमलाई र्‍वाम्‍डी,

“कोङनिमका आमा चङचङ लाम्‍दिमु न बु़ माला मेरामका उमा नसिहोम बोमु डिसाका त्‍वाकु क्रूस कुर्नु़मा आमा चङचङ लाम्‍दिनु़।

२५ हेङालोने उहेम मु़चु़का उ त्‍वाकु साम जु़ल्‍मु मालु़,

मेरामका त्‍वारो़म मेल्‍वासु़।

लावो उहेम मु़चु़का आमा लागि उ साम फ्‍याक्‍सु़,

मेरामका त्‍वारो़म ल्‍वासु़।

२६ खोत्‍ले सु़म्‍दिसेरङा उ ल्‍वाड्‌डा बेसाका वो त्‍वारो़म मेल्‍वासु़ माला मेराम मु़चु़का हाम ल्‍वासु़ मा?

मु़चु़कु त्‍वारो़मडाम वो हापा थिकाम हाम बु मा?

२७ हेङालोने मिनीचो़ उ त्‍वाकु पापका ग्‍वामिमिम यु़म-झ्‍वाक्‍सीडा उ पाह्रीचो़मिमनुङ यो।

मेराम थारीका गुका खोत्‍ले मु़चु़मिमलाई मेर्मिमका बेम्‍डिम खारी होम्‍साका पुरस्‍कार लोवो देन्‍दे लोवो ग्‍वाकु़मी।

२८ आच्‍छाङा गो गानीलाई र्‍वाङु,

आसिन्‍डा येम्‍तासिक्‍पामिमगोडाम कोङ-कोङका मिनीचो़लाई हपकु साखाम थो़ड्‌डा योक्‍तोङा बेपा मेल्‍वाथु़मसम्‍म उनी साम मेल।”

a 

१६:४ येशूका आसिन्‍डा नाम्‍सु़रु़ बेपा र्‍वाम्‍डिमा मुमा बेट्‌मिडिम आच्‍छाङा वोस्‍चो़-मेसेम अम्‍साका दु़म्‍पा नाम्‍सु़रु़ ने मेएँ, नाम्‍सु़रु़ बेपा नाइमे उ वोचु़काम लागि थो़रमेलु़इमिम दु़म्मिम होम्‍साकाङा मेर्मिम मु़चु़मिम माम्‍चु़नीकाम लागि थो़रमेलु़इमिम बुमी र्‍वाम्‍डिम। (यर्मिया ३:८; इजकिएल २३:३७; होशे २:२-१०)

b 

१६:१८ पत्रुस र्‍वाक्‍मा ग्रीक ल्‍वाडा भ्र्‍वा।

येशूकु ङाली ख्‍लोसिड्‌डाम

(मर्कूस ९:२-१३; लूका ९:२८-३६)

१७

१ रुलेम चङडा येशूका पत्रुस,

याकूब नुङ उ ल्‍वाक यूहन्‍नालाई कोङङा लम्‍डिमा कोले येप्‍पा पोप्‍चङडला लम्‍डी।

२ मेर्मिमका रेप्‍तो-रेप्‍तोङा येशूकाम ङाली ख्‍लोसिड्‌डा,

मा उनीमा ङाली नेप्‍सुङ होङङा झ्‍वाक्‍ता,

मा उनी ये-सेम ओल होङङा बुबुया दु़स्‍ता।

३ मेकोतिमा मोशा नुङ एलियाकाa येशूनुङ ल्‍वा बेत्तोङा बेपा मे सुले सीसिपामिमका ल्‍वाम्‍डी।

४ पत्रुसका येशूनुङ र्‍वाक्‍ता,

“ङाचो़,

गुकु आसिन्‍डा बुमु छो़म जो़पा दु़म।

गानी न बोनी माला गो सुले बाखोप बनेबेउ,

कोले इनीमा लागि,

कोले मोशाकाम लागि,

मा कोले एलियाकाम लागि।”

५ गु जेत्तोङा बु़डु़लो झ्‍वाक्‍पा खासेका मेर्मिमलाई हुप्‍डु़मी,

मा मे खासेलामका कोले लो़लामका आरे र्‍वाक्‍ता,

“ओराम गो छो़म द्‌वाक्‍पुमिम आमा तारापाचो़,

ओरामडाम छो़म गेर्सिद्‌वाक्‍पा बुङु।

ओरामका र्‍वामिम थो़नी।”

६ सीसिपामिमका ओराम लो़लाम थो़म्‍डी मेडे छो़म ङिम्‍डिमा खुम्‍बु बेम्‍ल्‍याम्‍डी।

७ लावो येशू रोम्‍डिमा मेर्मिमलाई लु़प्‍तो र्‍वाम्‍डी,

“बक्‍नी,

मेङिनी।”

८ मेर्मिमका रेप्‍मिडिलो येशू कोङङा ल्‍वाम्‍डी।

९ पोप्‍चङडलामका मेर्मिम धाली योक्‍तोङा बेम्‍डिलो येशूका सीसिपामिमलाई र्‍वाम्‍डी,

“गानी हाम ल्‍वान्‍निम मिनीचो़ सिमुलाम मेबगेमिमसम्‍म मेरामकु दुथाम सु़नुङ वो मेर्‍वानी वो।”

१० सीसिपामिमका गुमीनुङ हिलाबेम्‍डी,

“डु़म्‍ला सीपा पातु़म्‍रीमिमका हेङा ख्रीष्‍ट योमु ङादो एलिया योमु बासी र्‍वामिमिम?”

११ गुमीका मेर्मिमलाई र्‍वाम्‍डी,

“आच्‍छाङा एलिया यो,

मा खोत्‍ले झो़म्‍सिबेट्‌जो़लु़।

१२ लावो गो गानीलाई र्‍वाङु,

एलिया ने ङादोङा योमु दु़म्‍स्‍तु़म बु।

लावो मु़चु़मिमका गुलाई मेछेमिवामा उनी हाम बेबे द्‌वाक्‍ता मेङा बेम्‍डी।

मेम्‍साकाङा मिनीचो़लाई मेर्मिमका दु़खा ग्‍वामी।”

१३ मेकोतिमा गुमीका कु-रु़दु़म ग्‍वाक्‍पा यूहन्‍नाकु दुथाम सो़म्‍डिम र्‍वाक्‍पा सीसिपामिमका थेसिथेट्‌मिडी।

मुनाङका हुप्‍डु़म कोले स्‍वालालाई येशूका सबेट्‌मिडिम

(मर्कूस ९:१४-२९; लूका ९:३७-४३)

१४ येशू उनी सीसिपामिमनुङ सेर्पा मु़चु़ बाट्‌पाडा रोम्‍डी।

मेकोतिलो कोले मु़चु़ येशूकु ङादोडा रोक्‍तामा क्रचु़खुम बेसाका र्‍वाक्‍ता,

१५ “ङाचो़,

आमा तारापाचो़डला न-थो़म रेम्‍बेनी,

हेङालोने मेरामलाई धामुलामका बेड्‌डु़म बु,

मा छो़म दु़खा ल्‍वास्‍तु़म बु।

याङलो गु मुगोडा हु,

याङलो कुगोडा हु।

१६ मेम्‍मिमका गो गुलाई इनी सीसिपामिमकाडा रेत्तो,

लावो मेर्मिमका गुलाई सबेन्‍मु मेचाप्‍मिवा।”

१७ मेकोतिमा येशूका र्‍वाम्‍डी,

“ए मेजो़पा नुङ थो़र मान्‍थिम मु़चु़नी,

गो हाम्‍सिसम्‍म गानीनुङ बुङु मा?

हाम्‍सिसम्‍म गानीलाई इम्‍मु?

मे स्‍वालालाई आमाडा फिट्‌नी।”

१८ येशूका मे स्‍वालागोडाम मुनाङलाई भुर्मिडी,

मा मुनाङका गुलाई डिड्‍डु़।

मेम्‍मा मे स्‍वाला सस्‍ल्‍याड्‌डा।

१९ येशू कोङङा बाम्‍डिम थारीका उनी सीसिपामिम रोम्‍डिमा र्‍वाम्‍डी,

“मुनाङलाई हेङा गुकु कोल्‍मु मेचाप्‍कुवाम?”

२० गुमीका मेर्मिमलाई र्‍वाम्‍डी,

“इनी थो़र याक्‍के बुमिमका।

आच्‍छाङा गो गानीलाई र्‍वाङु,

रायाकु मा हेप्‍माम याक्‍के वो थो़र गानीनुङ बु माला ओराम पोप्‍चङलाई ‘ओलामका हेम्‍ल्‍यासिडा’ र्‍वानी माला मेराम हेम्‍ल्‍यासी।

गानी बोमु मेचाम्‍निमिम हाम वो मिबु।

२१ [लावो उपास बासाका नुङ सो़म्‍दी बेसाका कोङङा आरेप्‍माम मुनाङ ने कोल्‍मु झाम।]”

येशूका उनी सिमुकु दुथाम सो़म्‍डिम

(मर्कूस ९:३०-३२; लूका ९:४३-४५)

२२ येशू नुङ उनी सीसिपामिम गालील इलाकाडा खोम्‍सिम्‍डिलो येशूका मेर्मिमलाई र्‍वाम्‍डी,

“मिनीचो़ मु़चु़मिमकु ल्‍वाड्‌डा भ्रेन्‍सिमु खाप्‍डु़मिम बु।

२३ मेर्मिमका गुलाई सेन्‍मी,

लावो सुलेमनेम सिमुलाम बगे।”

मेम्‍मा सीसिपामिमकु न-गो छो़म मेभ्रसावा।

कर सोमुकु दुथाम येशूका र्‍वाम्‍डिम

२४ येशू नुङ उनी सीसिपामिम कफर्नहुम शहरडा रोम्‍फाम्‍डिम चङडा सो़रनेमकु कर फक्‍पा मु़चु़मिम रोम्‍डिमा पत्रुसनुङ हिलाबेम्‍डी,

“इनी ङाचो़का सो़रनेमकु कर मेसोमी?”

२५ गुका र्‍वाक्‍ता,

“सोमी।”

पत्रुस नेमगोनो हुङडा,

मा गु जेमु ङादोङा येशूका गुलाई र्‍वाम्‍डी,

“सिमोन,

इमा नडा हाम बु?

सुबुडाम हपमिमका सु़लामका कर फमी,

उनी चो़च्‍चो़मिमलामका डे,

वाङमिम मु़चु़मिमलामका डे?”

२६ पत्रुसका र्‍वाक्‍ता,

“वाङमिम मु़चु़लामका।”

येशूका गुलाई र्‍वाम्‍डी,

“मेम माला उनी चो़च्‍चो़मिमका ने कर सोमु मेबासी।b

२७ लावो मेर्मिमकु छोक्‍चो फम्‍सामु इकी न मिबु,

मेम्‍मिमका गाना दिरिदिनयु़ लक्‍सामा कार्चा ओप्‍डा।

मे इमा कार्चाडा ख्‍यासिक्‍पा ङादोम ङोकु सि ह्‌वाका,

मा इमा नुङ आमा लागि कर सोमु लिट्‍पा मतोकु कोले सिक्‍का डार्ना।

मेराम लडामा इमा नुङ आमा कर सोका।”

a 

१७:३ मोशा: येशूडाम १५,०० (ई.पू. १५,००) थ ङादोम मु़चु़। मिश्र नेब्‍दीयु़ इस्राएलीमिमलाई डु़ल्‍चो़ बनेबेसाका जु़ल्‍मिडिमलाम गुका ख्‍लुक्‍साका खेड्‌डु़मिम बाइडा, मा माम्‍चु़नीलाम ल्‍वास्‍तु़म ङो धु़म (१०) डु़म्‍लामिम इस्राएलीमिमलाई ग्‍वाक्‍तु़मिम बाइडा। एलिया: येशूडाम ९०० थ ङादोम इस्राएलडाम माम्‍चु़नीलाम-जेपा डोक्‍पु मु़चु़।

b 

१७:२६ मेम बिलि हपमिमका उनी त्‍वाकु नेब्‍दीडाम मु़चु़मिमलामका ने कर मेरम्‍थाल्‍मिवा, लावो वाङमिम मु़चु़लामका ने रम्‍थाल्‍मिडी।

पाह्री-किब्‍दीडा खोत्‍लेडाम डोक्‍पु मु़चु़

(मर्कूस ९:३३-३७; लूका ९:४६-४८)

१८

१ मेकोतिलोङा सीसिपामिम येशूकाडा रोम्‍डिमा हिलाबेम्‍डी,

“पाह्री-किब्‍दीडा खोत्‍लेडाम डोक्‍पु मु़चु़ सु़ दु़म?”

२ येशूका कोले याक्‍के चो़च्‍चो़लाई येट्‌मिडिमा मेर्मिमकु फार्डा येम्‍सिबेट्‌मिडी,

३ मा र्‍वाम्‍डी,

“आच्‍छाङा गो गानीनुङ र्‍वाङु,

इनी छु़ललामका ख्‍लोसिसाका याक्‍के चो़च्‍चो़मिम होप्‍माम मेदु़म्‍निवा माला पाह्री-किब्‍दीडा हेल्‍लो वो हुमु मेल्‍वानी।

४ मेम्‍मिमका उहेम ओराम चो़च्‍चो़ होप्‍माम याक्‍के दु़म,

मेरामङा पाह्री-किब्‍दीडा डोक्‍पु दु़म।

५ उहेमका आमा लागि आरेप्‍माम चो़च्‍चो़लाई हुनाखाना बु़,

मेरामका गोलाई हुनाखाना बोङि।

६ “लावो उहेमका गोडला थो़रलु़पा आरेप्माम याक्‍केमिमगोडाम कोलेलाई छु़ल बेबेडु़,

मेरामकु लक्‍चाडा खुरुक लुङ चेसाका घ्लु़म्पा दिरिदिनगोयु़ घ्रोम्‍सोमु मेरामकाम लागि छो़म जो़पा दु़म।

७ “ओ सु़म्‍दिसेरडाम मु़चु़मिम ने हाउरेमा,

हेङालोने मु़चु़मिमलाई छु़ल बेबेट्‌पा ल्वा ने हापाङा बु।

आरेप्माम ल्वामिम ने रो ङा,

लावो वाङमिमलाई छु़ल बेबेट्‌पा मु़चु़ ने हाउरेमा!

८ इमा ल्‍वाका लोवो खेलका लोवो छु़ल बेबेडु़ माला मेरामलाई क्रिप्‍डाम घ्रोक्‍सोका।

हेल्‍लो वो मेसिपा खादीगोयु़म मुड्‌डा ल्‍वा-खेलनुङ घ्रोला सो़म्‍सिमुडाम ने कोलेङा ल्‍वानुङमा लोवो खेलनुङमाका त्‍वारो़म ल्‍वामुङा इमा लागि जो़पा दु़म।

९ मेम्साकाङा इमा मिक्सीका थो़रलु़मु मेग्‍वाना माला मेरामलाई फिलामा पारा।

खादीगोयु़म मुगोडा निफिङा मिक्‍सीनुङमा घ्रोला सो़म्‍सिमुडाम ने कोलेङा मिक्‍सीनुङमाका त्‍वारो़म ल्‍वामुङा इमा लागि जो़पा दु़म।

दाम्‍पा भेन्‍दाकु सीसि-सो़म्‍दी

(लूका १५:३-७)

१० “चङचङया बानी,

ओ याक्‍केमिमगोडाम कोलेलाई वो हाम ना हामकाम मेमिम्‍नी।

हेङालोने गो गानीलाई र्‍वाङु,

मेर्मिमकु पाह्रीचो़मिम पाह्रीलाम आमा पापकु ङादोडा हेल्‍लो लोवो पाह्रीला बुमिम बुमी।

११ [हेङालोने मिनीचो़ ने दाम्‍पा मु़चु़मिम ङा सेल्‍मु लागि योक्‍ताम सो़।]

१२ “ओराम सो़म्दीलाम गानी हाम मिम्‍नी?

कोले मु़चु़काम को सङ (१००) भेन्‍दामिम बाम्‍डी लावो कोले दाम्‍स्‍ता।

गुका गु-गुले (९९) भेन्‍दामिमलाई मेराम पोप्‍चङडा पार्जो़लु़मी,

मा दाम्‍पा मे कोले भेन्‍दा माल्‍मु लागि मेल मा?

१३ गो गानीलाई आच्‍छाङा र्‍वाङु,

दाम्‍पा मे भेन्‍दा डारु़मा मेदाम्‍पा गु-गुले (९९) भेन्‍दामिमडाम वो डार्डु़म कोलेडाम गु छो़म गेर्सी द्‍वा।

१४ मेम्साकाङा ओ याक्‍केमिमगोडाम कोलेङा वो मेदाम्‍मिनु़ र्‍वाक्‍पा पाह्रीलाम इनीमा पापकाम न बु।

येशूडा थो़रलु़पा कोङमीलाई जो़पा दु़म्‍बेट्‌पा

(लूका १७:३)

१५ “थो़रलु़पा इमा वा-ल्‍वाकका इमा कोर्थो़लाम छु़ल बु़डु़ माला लक्‍सामा गाची कोङङा बुचिलो गुका ख्‍लो़ड्‌डु़म ल्‍वा गुनुङ सो़या।

गाना र्‍वाक्‍नाम ल्‍वा मेरामका थो़स्‍तु़ माला मेरामलाई थो़रलु़पा वा-ल्‍वाक दु़म्‍बेन्‍मु चाम्‍ना।

१६ लावो मेरामका थो़मु मेबिसावा माला कोले लोवो नले लोवो मु़चु़नुङ मेरामकाडा लक्‍सा,

मेम्‍साका नले लोवो सुले लोवो सो़पाका गाना मुमा बेट्‌नाम ल्‍वा आच्‍छाङा रेम्‍बोमिनु़।

१७ गुका इनीमा वो ल्‍वा मेबिसावा माला मण्‍डलीनुङ सो़या।

मण्‍डलीका र्‍वामिम वो मेरामका थो़मु मेबिसावा माला मेरामलाई माम्‍चु़नीडा थो़रमेलु़पा वाङसामा होङङा लोवो कर फक्‍पा मेजो़पा छु़लचो़ होङङा लोवो बेनी।

१८ “आच्‍छाङा गो गानीलाई र्‍वाङु,

गानी सुबुडा चक्निमिम ल्वा पाह्रीला वो चसी,

मेम्साकाङा सुबुडा डिट्‌निमिम ल्वा पाह्रीला वो डिन्सी।

१९ “आथावो गो गानीलाई र्‍वाङु,

ओ सुबुडा हाम-हुम ल्‍वाकाम लागि गानीगोडाम नलेका उची न-थो़म घ्रो़म्‍बेसाका बिच्‍ची माला पाह्रीलाम आमा पापका मेराम ग्‍वामिची।

२० हेङालोने बान्‍ते नले लोवो सुले लोवो आमा नङडा खोम्‍सिमिलो मेर्मिमकु थेतेडा गो दु़म्‍ङु।”

पाचो मेग्‍वाक्‍पा मु़चु़कु सीसि-सो़म्‍दी

(लूका १७:४)

२१ मेकोतिमा पत्रुस येशूकाडा रोक्‍तामा हिलाबु़डु़,

“ङाचो़,

थो़रलु़पा आमा ल्वाकका आमा कोर्थो़लाम छु़ल बु़लो हाङको खेप मेरामलाई पाचो ग्‍वाक्‍पुमिम?

येतले खेप?”

२२ येशूका गुलाई र्‍वाम्‍डी,

“येतले खेप मेएँ,

येत धु़मकाम (७०) येतले (७) हापा खेप।

२३ “मेम्‍मिमका पाह्री-किब्‍दी ने कोले हप होप्‍मामङा सो़,

उहेमका उ खारी बेपा मु़चु़मिमलामका उ जेर फमु न बु़डु़।

२४ गुका हिसाब रमु चो़म्‍डु़,

मा को सङसङ (१,००,००) सो़नाकु सिक्‍काa जेर मोक्‍पा उ खारी बेपा मु़चु़ उमाडा रेट्‌मिडी।

२५ लावो मेरामका जेर सोमु मेचाप्‍सु़वा।

मेम्‍मिमका हपका मेरामलाई उ त्‍वाप,

उ नाइमे,

उ चो़मिम,

गुनुङ बाट्‌पा खोत्‍ले भ्रेडामा ग्‍वाक्‍ङी बु़डु़।

२६ “लावो मेराम मु़चु़का मे हपकु खेल चु़म्‍डु़मा आरे र्‍वाक्‍ताम-र्‍वाक्‍तामङा बु़डु़,

‘ङाचो़,

कोलेम-नलेम लट्‌नी,

गो मोक्‍तोम खोत्‍ले इनीमा जेर सोक्‍पु।’

२७ मेकोतिमा मे हपकु थो़म भ्रो़स्‍ता,

मा गुका मेराम मु़चु़लाई जेर सोमेबेसाकाङा थु़र्सोड्‌डु़।

२८ “लावो मेराम मु़चु़ मेलामका लस्‍तामा गुनुङ खारी बेपामिमगोडाम कोलेकाडा लस्‍ता।

मेरामका उमा को सङ मतोको सिक्‍काb मोक्‍तु़म बाइडा।

मेरामलाई उ लक्चाडा झेड्‌डु़मा र्‍वाक्‍ता,

‘गाना मोनाम जेर सोक्‍थाडा।’

२९ “गुनुङ खारी बेपा मेराम ङोप्‍सो़का क्रचु़खुम बु़डु़मा गुलाई आरे र्‍वाक्‍ताम-र्‍वाक्‍तामङा बु़डु़,

‘कोलेम-नलेम लडा,

गो सोक्‍पु।’

३० “लावो गु मेबिसावा।

मेम्‍मा गुनुङ खारी बेपा मेराम ङोप्‍सो़का खोत्‍ले जेर मेसोक्‍सोक्‍थु़मसम्‍म झ्‍यालखानडा गुलाई चक्‍तु़।

३१ गुनुङ खारी बेपा वाङमिम ङोप्‍सो़का ओराम ल्‍वाम्‍डिमा छो़म उनी गो नो़डा।

मेर्मिम लम्‍डिमा ओराम ल्‍वाकु दुथाम खोत्‍ले उनी हपनुङ सो़म्‍डी।

३२ “मेकोतिमा हपका उ खारी बेपा मेराम मु़चु़लाई येड्‌डु़मा र्‍वाक्‍ता,

‘ए मेजो़पा न-गोनुङमा डु़ल्‍चो़,

गाना गोनुङ छो़म र्‍वाक्‍नामका गानालाई डोक्‍पु जेर सोमेबेट्‌निवा।

३३ गानाडला न-थो़म रेम्‍बेउतोम होम्‍साकाङा गानानुङ खारी बेपा इमा ङोप्‍सो़लाई न-थो़म रेम्‍बोमु मेबासावा?’

३४ हपकु छोक्‍चो बक्‍तामा खोत्‍ले जेर मेराम मु़चु़का मेसोक्‍सोक्‍थु़मसम्‍म झ्‍यालखानडा चक्‍साका छो़म देन्‍दे ग्‍वाबेड्‌डु़मी।

३५ “गानी वो थो़रलु़पा इनी वा-ल्‍वाकमिमलाई इनी न-गोलामका पाचो ग्‍वामु मेबिन्‍सिट्‌निवा माला पाह्रीलाम आमा पापका वो गानीलाई मेमङा बोनिमी।”

a 

१८:२४ कोले सो़ना सिक्‍का ने कोले मु़चु़का १५ थ खारीकु खउलुङ मेकोति दु़म।

b 

१८:२८ कोले मतोको सिक्‍का ने कोले मु़चु़का कोलेम खारीकु खउलुङ मेकोति दु़म।

वोचु़-मोचु़ डिन्‍बोमु नुङ लालीकुन्‍दा बोमुकु दुथाममिम सीसि

(मर्कूस १०:१-१२)

१९

१ येशूका ओर्मिम ल्‍वा जेमु दु़म्‍मिडिमा गुमी गालीललामका यर्दन ब्‍लोकुकाम होम्बुनोम यहूदिया इलाकाथो़ लम्‍डी।

२ छो़म सेर्पा मु़चु़ उनी चङचङ लम्‍डी,

मा मेसिन्‍डा गुमीका मेर्मिम मु़चु़लाई सबेट्‌मिडी।

३ कोले-नले फरिसीमिम उनी न छाम्‍मु लागि रोम्‍डी।

मेर्मिमका हिलाबेम्‍डी,

“हाम कोङनिम मु़चु़का कोङनिम ल्‍वाकु दुथाम उ मोचु़लाई डिन्‍मु डु़म्‍लाका ग्‍वाकु़?”

४ लावो गुमीका र्‍वाम्‍डी,

“माम्‍चु़नीकु सिजेमडाम हाम गानी डाट्‌निम मिबु?

प्रङपा माम्‍चु़नीका सु़म्‍दिमोलो ‘मेर्चिपलाई वोस्‍चो़ नुङ मेसेम बनेबेम्‍डी।’

५ मेम्‍मा र्‍वाम्‍डी,

‘मेम्‍मिमका मु़चु़का उ माम-पाप डिडु़,

मा उ नाइमेनुङ बु,

मा मेर्चिप नले कोलेङा दु़म्‍ची।’

६ आथाडा आनो मेर्चिप नले मेएँ,

कोलेङा दु़म्‍चिम बु।

मेम्‍मिमका माम्‍चु़नीका उहेमलाई कोले दु़म्‍बेट्‌मिडिचिम बु,

मेर्चिपलाई मु़चु़का मेफ्‍वामिनु़।”

७ फरिसीमिमका गुमीनुङ हिलाबेम्‍डी,

“डिड्‌डु़म र्‍वाक्‍साका मु़चु़का र्‍याकु़मा मोचु़लाई ग्‍वाकु़मा डिन्‍मु चाप्‍सु़ र्‍वाक्‍पा हेङा मोशाका डु़म्‍लाडा र्‍याक्‍तु़म?”

८ गुमीका मेर्मिमलाई र्‍वाम्‍डी,

“इनी न-गो लुङ होप्‍माम बाइडामका मोचु़लाई डिन्‍मु नु़ र्‍वाक्‍साका मोशाका गानीलाई र्‍वाक्‍ताम सो़।

लावो सु़म्‍दिमोलो ने मेप्‍माम मेबायावा।

९ गो गानीलाई र्‍वाङु,

उ मोचु़का नाम्‍सु़रु़ मेबु़ लावो गुलाई डिसाका उहेमका वाङमिम मेसेमलाई लालीकुन्‍दा बु़,

मेराम मु़चु़का नाम्‍सु़रु़ बु़।”

१० सीसिपामिमका गुमीलाई र्‍वाम्‍डी,

“वोचु़-मोचु़गोडा आरेप्‍माम दु़म माला ने लालीकुन्‍दा मेबोमुङा जो़पा दु़म।”

११ येशूका मेर्मिमलाई र्‍वाम्‍डी,

“खोत्‍ले मु़चु़का ओराम सीसि रमु मेचाम्‍मी।

माम्‍चु़नीका मेम्साका बुमु चापा दु़म्‍बेट्‌मिडिमिमका कोङङा आरे बोमु चाम्‍मी।

१२ हेङालोने कोङनिम मु़चु़ गमिलोङा चो़ कमु मेचापा गमी,

याङ मु़चु़लाई वाङमिमका चो़ कमु मेचापा बनेबोमी।

मेम्‍मा याङ मु़चु़ ने माम्‍चु़नीकु किब्‍दीकाम लागि लालीकुन्‍दा मेबेपा मुलु़ बोमी।

उहेमका ओराम सीसि रमु चाप्‍सु़,

मेरामका रङु़नु़।”

येशूका चो़च्‍चो़मिमलाई जि ग्‍वाम्‍डिम

(मर्कूस १०:१३-१६; लूका १८:१५-१७)

१३ येशूका चो़च्‍चो़मिमडला ल्‍वा जु़ल्‍साका सो़म्‍दी बोमिनु़ र्‍वाक्‍साका मु़चु़मिमका मेर्मिमलाई उनीमाडा रेट्‌मिडी।

लावो सीसिपामिमका मे मु़चु़मिमलाई भुर्मिडी।

१४ लावो येशूका र्‍वाम्‍डी,

“चो़च्‍चो़मिमलाई आमाडा रोमु ग्‍वाक्‍नी,

मेर्मिमलाई मेभोप्‍नी।

हेङालोने पाह्री-किब्‍दी ने ओ चो़च्‍चो़मिम होप्‍मामकामङा सो़।”

१५ मेकोतिमा चो़च्‍चो़मिमडला येशूका ल्‍वा जु़ल्‍मिडिमा गुमी मेलामका लम्‍डी।

कोले स्‍वाला खाप्‍चीचो़

(मर्कूस १०:१७-३१; लूका १८:१८-३०)

१६ कोलेम कोले स्‍वाला येशूकाडा रोक्‍तामा हिलाबु़डु़,

“ङाचो़,

हेल्‍लो वो मेसिपा त्‍वारो़म ल्‍वामु लागि जो़पा खारी गो हाम बोमु बासी?”

१७ येशूका र्‍वाम्‍डी,

“जो़पा हाम र्‍वाक्‍साका हेङा गोलाई हिलाबोङी?

माम्‍चु़नी कोङङा जो़पा ने बुमी।

हेल्‍लो वो मेसिपा त्‍वारो़म ल्‍वामु न बोना माला माम्‍चु़नीकु डु़म्‍ला होम्‍साका दोसा।”

१८ मेरामका गुमीनुङ हिलाबु़डु़,

“बाम डु़म्‍ला?”

येशूका र्‍वाम्‍डी,

“मु़चु़ मेसेन्‍मु,

नाम्‍सु़रु़ मेबोमु,

मेखुमु,

लिमा ल्‍वा मेसो़मु।

१९ त्‍वाकु माम-पापलाई डोक्‍पु बोमु,

मा त्‍वाकु साउखोरेलाई त्‍वापलाई होङङा रिखाम बोमु।”

२० मे स्‍वालाका गुमीनुङ र्‍वाक्‍ता,

“ओर्मिम खोत्‍ले डु़म्‍ला होम्‍साका गो बेउतोम बु।

वाङमिम गो हाम बोमु बासी?”

२१ येशूका मेरामलाई र्‍वाम्‍डी,

“माम्‍चु़नीका न बोमिमिम होङङा जो़पा दु़म्‍मु न बोना माला लक्‍सामा गानानुङ बाट्‌पा खोत्‍ले भ्रेडामा मेराम खउलुङ उनी हाम वो मेबाट्‌पामिममलाई ग्‍वाकामी।

मेम्‍मा पाह्रीला खाप्‍ची ल्‍वाना।

मेकोतिमा आमा चङचङ लाम्‍दिया।”

२२ लावो मे स्‍वालाका ओराम ल्‍वा थो़स्‍तु़मा उ ङाली डक्‍साका लस्‍ता।

हेङालोने मेरामनुङ हापा खाप्‍ची बाइडा।

२३ मेकोतिमा येशूका उनी सीसिपामिमनुङ र्‍वाम्‍डी,

“आच्‍छाङा गो गानीलाई र्‍वाङु,

पाह्री-किब्‍दीडा खाप्‍चीचो़ हुमु छो़म छो़।

२४ आथावो गो गानीलाई र्‍वाङु,

चु़ल्‍बीकु ग्‍वाङलामका ऊँट लुमु छो़मिम होङङा माम्‍चु़नीकु किब्‍दीगोडा खाप्‍चीचो़ हुमु छो़।”

२५ ओराम ल्‍वा थो़म्‍डिमा सीसिपामिम छो़म ङाङाया दु़म्‍तो हिलाबेम्‍डी,

“मेम माला सु़ सेल्‍सिमु चाप्‍सु़ मा?”

२६ येशूका मेर्मिमलाई किकिर्या रेप्‍तो र्‍वाम्‍डी,

“ओराम बोमु मु़चु़मिमका मेचाम्‍मी,

लावो माम्‍चु़नीका ने खोत्‍ले बोमु चाम्‍मी।”

२७ मेकोतिमा पत्रुसका र्‍वाक्‍ता,

“ङाचो़,

गानीनुङ गुकु लाम्‍दिमु लागि खोत्‍ले डित्तोकोम बु।

गुकु ने हाम ल्‍वाकुमिम?”

२८ येशूका मेर्मिमलाई र्‍वाम्‍डी,

“आच्‍छाङा गो गानीलाई र्‍वाङु,

लाले सु़म्‍दिसेर दु़म्मिम थारीका,

यु़म-झ्‍वाक्‍पा हप गन्‍खोपडा मिनीचो़ गन।

मेकोतिलो आमा चङचङ लाम्‍दिपामिम वो को-न (१२) हप गन्‍खोपडा गन्‍मी,

मा इस्राएलडाम को-न (१२) दोचो़मिमडला निया बोमी।

२९ मेम्‍मा उहेमका आमा लागि उ त्‍वाकु नेम,

वा-ल्‍वाक लोवो,

रिचो़ लोवो,

माम-पाप लावो,

चो़च्‍चो़मिम लोवो,

ये-द लोवो डिड्‌डु़म बु,

मेरामका को सङङा (१००) हापा ल्‍वासु़।

मेम्‍मा हेल्‍लो वो मेसिपा त्‍वारो़म ल्‍वापा दु़म।

३० लावो ङादो दु़म्पामिम हापा चङडा दु़म्मी,

मा चङडा दु़म्पामिम हापा ङादो दु़म्मी।”

अङ्‍गूर येडा खारी बेपा मु़चु़मिमकु सीसि-सो़म्‍दी

२०

१ “पाह्री-किब्‍दी उ अङ्‍गूर येडा खारी बेपा मु़चु़मिम भ्रेमु लागि नेमसोसोकाङा लक्‍पा ये-दकु मु़चु़ होप्‍माम सो़।

२ मेकोतिमा कोलेमकाम खारीकु को मतोकु खउलुङ ग्‍वानिनी बु़डु़मा मु़चु़मिमलाई उ अङ्‍गूर येडा थु़र्स्‍तु़मी।

३ “नेम सोङडामा गु (९) जेस्‍ताम बिलि आथावो बजारबाडे लस्‍तालो हाम वो खारी मेबेसाका मु़चु़मिम येम्‍तासिट्‌पा गुका ल्‍वास्‍तु़।

४ मेकोतिमा गुका मेर्मिमलाई र्‍वाक्‍ता,

‘गानी वो आमा अङ्‍गूर येडा खारी बेप्‍डा लक्‍नी।

गानी ल्‍वामु बासिट्‌पा खउलुङ गो ग्‍वानिनी।

५ मेम्‍मा खारी बेप्‍डा मेर्मिम अङ्‍गूर येडा लम्‍डी।

“आथावो गु नेम्‍फुम को-न (१२) जेस्‍ताम बिलि नुङ सु (३) जेस्‍ताम थारीका मेम्साकाङा खारी बेपा मु़चु़मिमलाई भ्रेयु़डु़मिमा उ अङ्‍गूर येडा थु़र्स्‍तु़मी।

६ ने-नेम्‍थाका ङो (५) जेस्‍तालो आथावो गु बजारबाडे लस्‍ता,

मा मु़चु़मिमलाई येम्‍तासिट्‌पा ल्‍वास्‍तु़मी।

गुका मेर्मिमलाई हिलाबु़डु़,

‘गानी हेङा हाम वो मेबेसाका नेम्‍तोम आसिन्‍डा बुनिम बुनिमिम?’

७ “मेर्मिमका गुनुङ र्‍वाम्‍डी,

‘गुकुलाई सु़का वो खारी बोमु लागि मेभ्रेकिमिवा।’

“ये-दकु मे मु़चु़का मेर्मिमलाई र्‍वाक्‍ता,

‘गानी वो लक्‍निमा आमा अङ्‍गूर येडा मु़चु़मिमनुङ खारी बेनी।’

८ “ने-नेम्‍थाका मे अङ्‍गूर येकु मु़चु़का उ खारी बेपा मु़चु़मिम रेपा मु़चु़लाई आरे बु़डु़,

‘खारी बेपा मु़चु़मिमलाई येडामिमा चङडा रोक्‍पामिमलामका खउलुङ ग्‍वामु चो़म्‍साका ङादो रोक्‍पामिमलाई ग्‍वाकामी।’

९ “ङो (५) जेस्‍तालो आथाम खारी बोमु चो़म्‍पामिम रोम्‍डिमा खोत्‍लेका नेम्‍तोमकाम खउलुङ ल्‍वाम्‍डी।

१० खोत्‍लेडाम ङादो खारी बोमु चो़म्‍पा खारीचो़मिमका ने हापा खउलुङ ल्‍वाकु र्‍वाक्‍पा मिम्‍सिम्‍डिमा रोम्‍डिम बाइडा।

लावो मेर्मिमका कोलेमकाम खउलुङ कोङङा ल्‍वाम्‍डी।

११ मेर्मिमका उनी खउलुङ रम्‍डिमा अङ्‍गूर येकु मु़चु़कु कोर्थो़लाम जेमु चो़म्‍मिडी,

१२ ‘मे चङडा रोक्‍पा मु़चु़मिमका को घण्‍टा कोङङा खारी बेम्‍डी लोवो गुकु नेमतोम नेप्‍सुङडा ख्‍याक्‍साका खारी बेपालाई ग्‍वाक्‍तिकिम कोतिङा हापा खउलुङ मेर्मिमलाई ग्‍वाक्‍निमी।

१३ “लावो मे अङ्‍गूर येकु मु़चु़का मेर्मिमगोडाम कोलेलाई र्‍वाक्‍ता,

‘ङोप्‍सो़,

गो गानालाई खउलुङडा सेट्‌निम मिबु।

हाम गाना कोलेमकाम को मतो खउलुङडा खारी बोमु बिन्‍सिट्‌नाम मेएँ मा?

१४ इमा खउलुङ रङामा लक्‍सा।

चङडा रोक्‍पा खारीचो़मिमलाई वो गानालाई ग्‍वाक्‍निमी कोतिङा खउलुङ ग्‍वामु आमा न बु।

१५ आमा त्‍वाकु खउलुङलाई हे बेबेद्‌वा मेमङा बोमु आमा मुलु़गोडा मिबु मा?

गो वाङमिमडला न-थो़म रेम्‍बेउलो इमा नो़ मेनु़मिम?’

१६ “आरेसाका याक्‍के मु़चु़मिम दिफु डोक्‍पु दु़म्‍मी,

मा डोक्‍पु मु़चु़मिम दिफु याक्‍के दु़म्‍मी।”

येशूका उनी सिमुकु दुथाम आथावो सो़म्‍डिम

(मर्कूस १०:३२-३४; लूका १८:३१-३४)

१७ येशू यरूशलेमथो़ लक्‍तोङा बेम्‍डिलो गुमीका को-न (१२) उनी सीसिपामिमलाई कोङङा कोर्थो़ लम्‍डिमा र्‍वाम्‍डी,

१८ “गुइ यरूशलेमथो़ लक्‍तोङा बिइ।

मेसिन्‍डा मिनीचो़लाई ङाउ डु़म्‍लाचो़मिम नुङ डु़म्‍ला सीपा पातु़म्‍रीमिमकु ल्‍वाड्‌डा भ्रेन्‍मी।

मेर्मिमका गुलाई मुमा बेन्‍मिमा सेन्‍मु बासी र्‍वामी।

१९ मेकोतिमा गुलाई नालेडान्‍मु,

कोक्‍तेकु रिवाका याल्‍मु,

मा क्रूसडा चेन्‍मु मेर्मिमका वाङसामाकाडा ग्‍वामी।

लावो सुलेम नेम गु सिमुलाम बगे।”

याकूब नुङ यूहन्‍नाकु मामका येशूनुङ र्‍वाक्‍ताम

(मर्कूस १०:३५-४५; लूका २२:२४-२७)

२० मेकोतिमा जब्‍दियाकु नाइमेका उ तारापाचो़चिपलाई रेड्‌डु़चिमा येशूकाडा रोक्‍ता।

उनी ङादोडा क्रचु़खुम बु़डु़मा गुमीलाम न-थो़म रेम्‍बेला सो़सिड्‌डा।

२१ येशूका गुलाई हिलाबेम्‍डी,

“इमा लागि हाम बोमु बासी?”

मेर्चिपकु मामका र्‍वाक्‍ता,

“इनीमा किब्‍दीडा इनीमा ध्‍वायु़म डोक्‍पु गन्‍खोपडा आमा तारापाचो़चिप कोलेलाई इनीमा जो़पलाम नुङ कोलेलाई इनीमा पेलाम गन्‍बेट्‌नीका।”

२२ लावो येशूका मेर्चिपलाई र्‍वाम्‍डी,

“गाची हाम बेत्तोङा लेन्‍ची,

मेराम मेचची।

गो डुमु खापुमिम मेभ्रपा दु़खाकु कान्‍चु़रेलामका हाम गाची डुमु चाम्‍ची मा?”

मेर्चिपका र्‍वाक्‍ची,

“चाम्‍चुकु।”

२३ गुमीका मेर्चिपलाई र्‍वाम्‍डी,

“मेभ्रपा आमा कान्‍चु़रेलामका गाची आच्‍छाङा डुमु चाम्‍ची।

लावो आमा जो़पलाम नुङ पेलाम गन्‍मु ग्‍वाक्‍पा आमा मुलु़गोडा मिबु।

आमा पापका छेट्‌मिडिम मु़चु़मिमकाम लागि गुमीका मेराम खोम बनेबेम्‍जो़ल्‍मिडिम बु।”

२४ ओराम ल्‍वा थो़म्‍डिमा मेर्चिप वा-ल्‍वाकचिपडाम को धु़म (१०) सीसिपामिमकाम छो़म उनी छोक्‍चो बक्‍ता।

२५ लावो येशूका मेर्मिमलाई र्‍वाम्‍डी,

“वाङसामामिमकु साखामचो़मिम उनी न होम्‍साका कोङङा मु़चु़मिमडला साखाम थो़पा बुमी,

मा मेर्मिमकु डोक्‍पुमिमका मु़चु़मिमडला साखाम थो़मी।

२६ गानीगोडा ने मेप्‍माम मेदु़म।

गानीगोडा उहेमका डोक्‍पु दु़म्‍मु न बु़,

मेरामका डु़ल्‍चो़का होङङा इनीमा चापे-डुपे बोमु बासी।

२७ गानीगोडाम उहेमका ङादो दु़म्‍मु न बु़,

मेराम डु़ल्‍चो़ दु़म्‍मु बासी।

२८ मिनीचो़ चापे-डुपे बेला सो़सिप्‍डा मेएँ,

चापे-डुपे बेप्‍डा नुङ उमा त्‍वाकु साम फ्‍यामुमा हापा मु़चु़मिमकु थि सोक्‍साका सेल्मु लागि योक्‍ताम सो़।”

मिक्सीका मेल्‍वापा नले मु़चु़लाई येशूका ल्‍वापा दु़म्‍बेट्‌मिडिम

(मर्कूस १०:४६-५२; लूका १८:३५-४३)

२९ येशू उनी सीसिपामिमनुङ यरीहो शहर डिसाका लक्‍तोङा बेम्‍डिलो छो़म सेर्पा मु़चु़ उनी चङचङ लाम्‍दिम्‍डी।

३० लाम्‍दी फार्डा गन्‍तासिट्‌पा मिक्सीका मेल्‍वापा नले मु़चु़का येशू मेराम लाम्‍दीभाल लक्‍तोङा लेन्‍मी र्‍वाक्‍पा थो़च्‍ची।

मेम्‍मा आरे र्‍वाक्‍तो येमु चो़म्‍ची,

“ङाचो़,

दाऊदकु तारापाचो़a,

गुचुकुडला न-थो़म रेम्‍बेनी।”

३१ सेर्पा मु़चु़का मेर्चिपलाई भुर्मिडिमा लिवा बाबेट्‌मिडी,

लावो मेर्चिपका आरे र्‍वाक्‍तो आथावो छो़म डोक्‍पु लो़लामका येच्‍ची,

“ङाचो़,

दाऊदकु तारापाचो़,

गुचुकुडला न-थो़म रेम्‍बेनी।”

३२ मेकोतिमा येशू येम्‍सिम्‍डी,

मा मेर्चिपलाई येट्‌मिडिचिमा र्‍वाम्‍डी,

“इचीमा लागि गो हाम बेउनु़ र्‍वाक्‍पा इचीमा न बु?”

३३ मेर्चिपका गुमीनुङ र्‍वाक्‍ची,

“ङाचो़,

आची मिक्‍सीका ल्‍वापा दु़म्‍मु न बु।”

३४ मेर्चिपडाम येशूकु थो़म भ्रो़स्‍ता,

मा मेर्चिपकु मिक्‍सी लु़प्‍मिडी।

मेर्चिप उची मिक्‍सीका ल्‍वापा दु़म्‍ल्‍याक्‍ची,

मा गुमीनुङ लाम्‍दिच्‍ची।

a 

२०:३० ख्रीष्‍टकाम कोले नङ

येशू यरूशलेमगोनो हुम्‍डिम

(मर्कूस ११:१-११; लूका १९:२८-४०; यूहन्‍ना १२:१२-१९)

२१

१ येशू नुङ उनी सीसिपामिम यरूशलेम फार्डा रोम्‍फाम्‍डी,

मा जैतून पोप्‍चङडलाम बेथफागे देलडा रोम्‍डी।

येशूका नले उनी सीसिपालाई आरे र्‍वाम्‍डिमा थु़र्मिडी,

२ “गाची होनो ङादोनोम देलडा लक्‍ची।

मेसिन्‍डा रोथिन्‍ची मेडे कोले गधा उ चो़नुङमा बन्‍थाट्‌मा डार्ची।

मेर्चिपलाई डिचिमा आमाडा फिची।

३ कोङनिमका गाचीलाई हाम बोचिमिम र्‍वाक्‍साका हिलाबेम्‍डी माला ‘ङाचो़का ओराम चाहेबोमिमिम बु’ र्‍वाक्‍ची,

मेम्‍मा मेर्मिमका गाचीलाई फिन्‍मु ग्‍वाचिमी।”

४ माम्‍चु़नीलाम-जेपाका आरे र्‍वाक्‍ताम रोम्‍थिमु लागि आरे दु़स्‍ताम सो़,

५ “सियोनकु जाउमोचो़लाई र्‍वाक्‍नी,a

रेप्‍डा,

इमा हप इमाडा बिक्‍तोङा बोमी,

याक्‍के दु़म्‍साका गधाडला हुसाका,

गधाकु चो़डलामका हुसाका बिक्‍तोङा बोमी।”

६ मे नले सीसिपाचिप लक्‍चिमा येशूका र्‍वाम्‍डिम होङङा बेच्‍ची।

७ मेर्चिपका गधा नुङ उ चो़ फिच्‍ची,

मा गधाकु चो़कु चङडला उची हुम-ये हम्‍ची।

मेम्‍मा येशू मेडला हुम्‍डी।

८ हापा मु़चु़मिमका येशूकु ङादो लाम्‍दीडा उनी हुम-ये हम्‍मिडी।

मेम्‍मा वाङमिमका ने धक्‍साकु ग्रेम फल्‍मिडिमा लाम्‍दीभाल लेप्‍मिडी।

९ येशू मु़चु़मिमकु थेतेडा बाम्‍डी,

मा उनी होनोलाम-आथो़लाम बाट्‌पा खोत्‍ले मु़चु़मिमका आरे र्‍वाक्‍तो येम्‍डी,

“दाऊदकु तारापाचो़लाई होसन्‍ना!b

मिप्रङमाकु नङडा योक्‍पा गुमी जिनुङमा सो़!

येप्‍पा पाह्रीलाम माम्‍चु़नीलाई होसन्‍ना!”

१० यरूशलेमगोनो येशू हुम्‍डिलो शहरडाम खोत्‍ले मु़चु़मिम छो़म येत्तो हिलाबेबेम्‍डी,

“सु़ ओराम?”

११ सेर्पा मु़चु़का र्‍वाम्‍डी,

“गुमी गालीलडाम नासरत देललामका बिम्‍डिम माम्‍चु़नीलाम-जेपा येशू।”

येशूका सो़रनेम सेपा बेम्‍डिम

(मर्कूस ११:१५-१९; लूका १९:४५-४८; यूहन्‍ना २:१३-२२)

१२ येशू माम्‍चु़नीकु सो़रनेमगोडा हुम्‍डी।

मेकोतिमा भ्रेपा-भ्रेट्‌पामिम खोत्‍लेलाई गुमीका खान्‍सोम्‍डी।

मेम्‍मा खउलुङ फाट्‌पामिमकु टेबलमिम नुङ तुकतुकुरमिम भ्रेट्‌पामिमकु गन्‍खोपमिम चार्सोम्‍डी।

१३ गुमीका मेर्मिमलाई र्‍वाम्‍डी,

“माम्‍चु़नीकु सिजेमडा र्‍याक्‍मा बु,

‘आमा सो़रनेम सो़म्‍दी बेखोप नेम दु़म,

लावो गानी ने ओरामलाई खुचु़वामिमकु घ्रो़म्‍खोप बुडखुम बनेबेन्‍निम बु’।”

१४ मिक्‍सीका मेल्‍वापा नुङ खेल सोक्पा मु़चु़मिम सो़रनेमगोडा येशूकाडा रोम्‍डी,

मा गुमीका मेर्मिमलाई सबेट्‌मिडी।

१५ लावो ङाउ डु़म्‍लाचो़मिम नुङ डु़म्‍ला सीपा पातु़म्‍रीमिमका गुमीका बेम्‍डिम हेल्‍लो वो मेल्‍वाम्‍मा खारीमिम ल्‍वाम्‍डी,

मा चो़च्‍चो़मिमका वो सो़रनेमडा येत्तो,

“दाऊदकु तारापाचो़लाई होसन्‍ना” र्‍वाक्‍पा थो़म्‍डी।

मेम्‍मा मेर्मिमकाम उनी छोक्‍चो बक्‍ता।

१६ मेम्‍मा मेर्मिमका येशूलाई हिलाबेम्‍डी,

“थो़त्तोङा लेना,

चो़च्‍चो़मिमका हाम र्‍वाक्‍तोङा लेन्‍मी?”

येशूका र्‍वाम्‍डी,

“थो़त्तोङा लेट्‌पु।

माम्‍चु़नीकु सिजेमडा ओराम र्‍याक्‍मा हाम गानी हेल्‍लो वो डाट्‌निम मिबु?

‘चो़च्‍चो़मिम नुङ दु़दु़ डुपा चो़मिमकु सिलामका,

इनीमा नङ कोमु काम्सो ख्लुक्निम बु।’”

१७ मेकोतिमा गुमीका मेर्मिमलाई डिन्‍जो़ल्‍मिडिम बेथानिया र्‍वाक्‍मा देलथो़ ख्‍लोम्‍सिम्‍डी,

मा सिन्‍था मेसिन्‍डा बाम्‍डी।

येशूका बैससीकु धक्‍सालाई वाइतो बेट्‌मिडिम

(मर्कूस ११:१२-१४, २०-२४)

१८ उ दिकाम नेमसोसोका येशू यरूशलेम शहरथो़ लक्‍तोङा बेम्‍डिलो क्रु़म सिम्‍डी।

१९ लाम्‍दी फार्डा गुमीका कोले बैससीकु धक्‍सा ल्‍वाम्‍डी।

मेरामकु मा बु डे र्‍वाक्‍साका गुमी मेसिन्‍डा लम्‍डी,

लावो उ ब्‍लाम कोङङा बाइडा।

मेकोतिमा गुमीका मे धक्‍सालाई र्‍वाम्‍डी,

“आथाडा आनो हेल्‍लो वो इमा मा मेसिट्‌नु़।”

मेम्मा बैससीकु धक्‍सा साट्‌ल्‍याड्‌डा।

२० ओराम ल्‍वाम्‍डिमा उनी सीसिपामिम ङाङाया दु़म्‍तो र्‍वाम्‍डी,

“ओराम बैससीकु धक्‍सा हाम दु़स्‍तामका साट्‌ल्‍याड्‌डाम?”

२१ येशूका र्‍वाम्‍डी,

“गानीलाई गो आच्‍छाङा र्‍वाङु,

गानी थो़रलु़नी,

मा इनीमा नड्‌डा मेमुर्सिनी माला बैससीकु धक्‍सालाई गो बेउतोम होप्‍माम नुङ हापा डोक्‍पु खारी बोमु चाम्‍नी।

ओराम पोप्‍चङलाई वो ‘होसामा दिरिदिनगोयु़ आल्‍सा’ र्‍वानी,

मा मेमङा दु़म।

२२ गानी थो़रलु़नी माला सो़म्‍दीडा हाम बिनी,

मेराम ल्‍वानी।”

यहूदी ङाउमिमका येशूकु साखाम मुर्मिडिम

(मर्कूस ११:२७-३३; लूका २०:१-८)

२३ येशू सो़रनेमगोडा हुम्‍डी,

मा सीत्तोङा लेट्‌मिडी।

मेकोतिलो ङाउ डु़म्‍लाचो़मिम नुङ ङाउमिम उनीमाडा रोम्‍डिमा र्‍वाम्‍डी,

“ओर्मिम खारीमिम सु़का इमा मुलु़गोनो जु़ल्‍लु़म बु मा गाना बोनामिम?

गानालाई सु़का ओराम साखाम ग्‍वाक्‍ना?”

२४ येशूका मेर्मिमलाई र्‍वाम्‍डी,

“गो वो गानीलाई कोले ल्‍वा हिलाबेउ।

मेराम ल्‍वा गोनुङ सो़न्‍नी माला उहेम साखामका ओर्मिम खारी बेत्तोङा बेउमिम,

मेराम गानीनुङ सो़उ।

२५ यूहन्‍नाका कु-रु़दु़म ग्‍वाक्‍पा साखाम बालामका ल्‍वास्‍तु़म बाइडा?

पाह्रीलामका डे मु़चु़मिमलामका डे?”

मेर्मिम त्वाप त्वापडा आरे र्‍वाबेम्‍डी,

“हाम र्‍वामु,

‘पाह्रीलामका’ र्‍वाक्‍ति माला ‘गानी हेङा गुका र्‍वाक्‍ताम ल्‍वाडा थो़र मेलु़निवा?’

र्‍वा।

२६ लावो ‘मु़चु़लामका’ र्‍वाक्‍ति माला मु़चु़मिमकाम ङिम बु,

हेङालोने खोत्‍ले मु़चु़मिमका यूहन्‍नालाई माम्‍चु़नीलाम-जेपा मु़चु़ र्‍वाक्‍साका थो़र लु़म्‍डिम बु।”

२७ मेम्‍मिमका मेर्मिमका र्‍वाम्‍डी,

“गुकु ने मेचकु।”

येशूका मेर्मिमलाई र्‍वाम्‍डी,

“उहेम साखामका ओराम खारी बेत्तोङा बेउमिम,

मेराम गो वो मेसो़उ।”

नले तारापाचो़चिपकु सीसि-सो़म्‍दी

२८ “गानी हाम मिम्‍नी?

कोले मु़चु़काम नले उ तारापाचो़ बाच्‍ची।

ङाचो़ उ तारापाचो़काडा गु लस्‍तामा र्‍वाक्‍ता,

‘ए थाकु,

आनेप गाना अङ्‍गूर येडा लक्‍सामा खारी बे।’

२९ मेरामका उ पापलाई र्‍वाक्‍ता,

‘गो ने मेलङु,

लावो चङडा उमा न ख्‍लोस्‍तामा लस्‍ता।’

३० “मेकोतिमा उ छारिम तारापाचो़काडा गु लस्‍तामा मेमङा र्‍वाक्‍ता।

मेरामका र्‍वाक्‍ता,

‘अउवो,

लङु,

पाआ।’

लावो मेलक्‍सावा।

३१ “ओर्चिप नलेडा पापका र्‍वाक्‍ताम होङङा उहेमका बु़डु़?”

ङाउ डु़म्‍लाचो़मिम नुङ यहूदी ङाउमिमका र्‍वाम्‍डी,

“उमा थाकुचो़।”

येशूका मेर्मिमलाई र्‍वाम्‍डी,

“आच्‍छाङा गो गानीलाई र्‍वाङु,

कर फक्‍पामिम नुङ छो़लो़मामिम गानीडाम ङादो माम्‍चु़नीकु किब्‍दीडा हुमी।

३२ हेङालोने कु-रु़दु़म ग्‍वाक्‍पा यूहन्‍ना माम्‍चु़नीका माल्‍मिमिम होम्‍साका गानीलाई दो़बेड्‌डा इनीमाडा रोक्‍ता।

लावो गुका र्‍वाक्‍ताम ल्‍वाडा गानी थो़र मेलु़निवा।

कर फक्‍पामिम नुङ वेश्‍यामिमका ने गुका र्‍वाक्‍ताम ल्‍वाडा थो़र लु़म्‍डी।

मेर्मिमका थो़र बेम्‍डिम ल्‍वान्‍निमा वो गुका र्‍वाक्‍ताम ल्‍वाडा थो़र बोमु मेबिन्‍सिट्‌निवा,

मा इनीमा छु़ललाम मेख्‍लोन्‍सिट्‌निवा।”

बोम्‍था बेपा मेजो़पा मु़चु़मिमकु सीसि-सो़म्‍दी

(मर्कूस १२:१-१२; लूका २०:९-१९)

३३ “कोङमी सीसि-सो़म्‍दी थो़नी।

कोले ये-दकु मु़चु़का उ ये-दडा अङ्‍गूर ख्‍लियु़डु़।

मेरामकु होनोलाम-आथो़लाम भोम्‍बेलका खिर्डु़मा अङ्‍गूर खाल्‍पा कोले लुङ जु़ल्‍लु़,

मा कोले याक्‍सा बनेबु़डु़।

मेम्‍मा बोम्‍था बेपा मु़चु़मिमलाई ग्‍वाक्‍जो़ल्‍लु़मा वाङमी नेब्‍दीथो़ लस्‍ता।

३४ अङ्‍गूर प्रो़ट्‌पा थारी दु़स्‍तालो बोम्‍था बेपा मु़चु़काडा उ दो़दो़वा माल्‍ला गुका उ डु़ल्‍चो़मिमलाई थु़र्स्‍तु़मी।

३५ “लावो बोम्‍था बेपा मु़चु़मिमका उ डु़ल्‍चो़मिमलाई चु़म्‍मिडी,

मा कोलेलाई डेप्‍मिडी,

कोलेलाई सेट्‌मिडी,

मा कोलेलाई लुङका याक्‍साका सेट्‌मिडी।

३६ मेम्‍मिमका दो़दो़वा माल्‍ला गुका हापा उ डु़ल्‍चो़मिमलाई थु़र्स्‍तु़मी,

मा बोम्‍था बेपा मु़चु़मिमका मेर्मिमलाई वो ङादोममिमलाई होङङा बेम्‍डी।

३७ चङडा ‘आमा तारापाचो़लाई ने मेर्मिमका डोक्‍पु मिम्‍मी’ र्‍वाक्‍पा मिम्‍स्‍तामा,

उमा तारापाचो़लाई मेर्मिमकाडा थु़र्स्‍तु़।

३८ “लावो बोम्‍था बेपा मु़चु़मिमका मे उमा तारापाचो़ बिक्‍तोङा बेपा ल्‍वाम्‍डिमा उनी त्‍वाप-त्‍वापडा आरे र्‍वाबेम्‍डी,

‘ये-द डार्पा मु़चु़ होनोङङा।

रोक्‍नी,

मेरामलाई सेडी,

मा मेरामका डार्पा ये-द इकीमा ल्‍वाड्‌डा बिइ।’

३९ मेम्‍मा मेर्मिमका गुलाई चु़म्‍मिडिमा अङ्‍गूर येलामका पाखाथो़ रो़रो़न्‍थु़त्तो लम्‍डी,

मा मेरामलाई सेट्‌मिडी।

४० “मेम्‍मिमका मे अङ्‍गूर येकु मु़चु़ रो,

मा मे बोम्‍था बेपा मु़चु़मिमलाई हे बु़मी?”

४१ यहूदीमिमकु ङाउमिमका गुमीलाई र्‍वाम्‍डी,

“गु रोमा मे बोम्‍था बेपा मेजो़पा मु़चु़मिमलाई सेडु़मी,

मा अङ्‍गूर थोमिम थारीका दो़दो़वा गुलाई ग्‍वाक्‍पा बोम्‍था बेपा कोङमी मु़चु़मिमलाईङा उ अङ्‍गूर ये ग्‍वाकु़मी।”

४२ येशूका मेर्मिमलाई र्‍वाम्‍डी,

“माम्‍चु़नीकु सिजेमडा ओराम ल्‍वा हाम गानी हेल्‍लो वो डाट्‌निम मिबु?

‘नेम चिर्पा मु़चु़मिमका पार्मिडिम लुङङा

नेमकु फारगोयु़म डोक्‍पु सुरलुङ दु़स्‍ता,

मिप्रङमाका आरे बेम्‍डी,

इकीमा मिक्सीलामडा ओराम ङाङाया दु़म्‍सीमिम बु।’

४३ “मेम्‍मिमका गो गानीलाई र्‍वाङु,

माम्‍चु़नीकु किब्‍दी रोला सो़न्‍सिनी,

मा ओरामकु मा सिन्‍बेट्‌पा मु़चु़मिमलाई माम्‍चु़नीका ग्‍वामी।

४४ उहेम मु़चु़ ओराम लुङडला आल,

मेराम मु़चु़ स्‍याकारिसी,

मा कोङनिमडला ओराम आल्‍स्‍ता माला मेरामलाई योप्‍डु़मा सेडु़।”

४५ ङाउ डु़म्‍लाचो़मिम नुङ फरिसीमिमका येशूकु सीसि-सो़म्‍दी थो़म्‍डी,

मा आकीमा दुथामङा गुमीका ओराम सो़म्‍डिम र्‍वाक्‍पा मेर्मिमका चम्‍डी।

४६ मेर्मिमका येशूलाई चु़म्‍मु माल्‍मिडी,

लावो सेर्पा मु़चु़डाम ङिम्‍डी।

हेङालोने येशू माम्‍चु़नीलाम-जेपा मु़चु़ र्‍वाक्‍पा सेर्पा मु़चु़का मिम्‍मिडिम बाइडा।

a 

२१:५ यरूशलेमडाम मु़चु़मिम, खोत्‍ले इस्राएलीमिमलाई रेम्‍बु़। (यशै ६२:११; जक ९:९)

b 

२१:९ हिब्रू ल्‍वाडा “सेल्‍किनी।” आसिन्‍डा ने येशूलाई हुनाखाना बेम्‍डिम नुङ उनीमा नङ कोम्‍डिम रेम्‍बु़।

लालीकुन्‍दाकु ग्रुलाकाम सीसि-सो़म्‍दी

(लूका १४:१५-२४)

२२

१ येशूका आथावो मेर्मिमनुङ सीसि-सो़म्‍दीलाम सो़म्‍डी,

२ “पाह्री-किब्‍दी ने उ तारापाचो़कु लालीकुन्‍दाकाम ग्रुला खोक्‍पा कोले हप होप्‍माम सो़।

३ ग्रुला पेप्‍डा येड्‌डु़मिम बोच्‍चो़लाई येड्‌डा गुका उ डु़ल्‍चो़मिमलाई थु़र्स्‍तु़मी।

लावो मेर्मिम रोमु मेबिम्‍सिप्‍मिवा।

४ “हपका आथावो वाङमिम उ डु़ल्‍चो़मिमलाई आरे र्‍वाक्‍साका थु़र्स्‍तु़मी,

‘येट्‌मा मु़चु़मिमलाई र्‍वाक्‍नी,

ग्रुला थिबेत्तोम बु,

जो़होमका डु़ल्‍मा आमा बेनोमिम नुङ बाछामिम फल्‍मा बु,

खोत्‍ले बनेबेम्‍मा बु।

लालीकुन्‍दाकाम ग्रुलाडा रोक्‍नी।’

५ “लावो हपका येड्‌डु़मिम ल्‍वाडा न मेसोक्‍मिवा,

मा कोले ब्‍याङसीथो़ लस्‍ता,

कोले उ ब्‍यापारथो़ लस्‍ता।

६ याङका हपकु डु़ल्‍चो़मिमलाई चु़म्‍मिडिमा सेम्‍ला बेट्‌मिडी,

मा मेर्मिमलाई सेट्‌मिडी।

७ मे हपकाम छो़म उ छोक्‍चो बक्‍ता।

मेम्‍मा उ सिपाहीमिम थु़र्स्‍तु़मिमा डु़ल्‍चो़ सेट्‌पामिमलाई सेन्‍बेड्‌डु़मी,

मा मेर्मिमकु शहरङा ख्‍याबेड्‌डु़मी।

८ “मेकोतिमा गुका उ डु़ल्‍चो़मिमनुङ र्‍वाक्‍ता,

‘लालीकुन्‍दाकाम ग्रुला थिक्‍ताम बु,

लावो येट्‌मा बोच्‍चो़मिम ने रोमु घ्रेट्‌पा मेदु़म्‍मिवा।

९ लामख्रामिमबाडे लक्‍निमा गानी डार्निमिम खोत्‍ले मु़चु़लाई ग्रुला पेप्‍डा येट्‌नी।’

१० मेकोतिमा डु़ल्‍चो़मिम लाम्‍दीबाडे लम्‍डी,

मा मेर्मिमका डार्मिडिम जो़पा मेजो़पा खोत्‍ले मु़चु़लाई खोप्‍मिडी।

मेम्‍मा बोच्‍चो़मिमका लालीकुन्‍दा दु़स्‍ताम नेम देम्‍स्‍ता।

११ “लावो बोच्‍चो़मिमलाई क्रो़म्‍डा हप रोक्‍तालो कोले मु़चु़का लालीकुन्‍दाडा लक्‍सिलो फसिक्‍पा ये-सेम मेफसिक्‍पा ल्‍वास्‍तु़।

१२ हपका मेरामलाई हिलाबु़डु़,

‘ए ङोप्‍सो़,

लालीकुन्‍दाडा रोकिलो फसिक्‍पा ये-सेम मेफसिक्‍साका हेङा गाना आगोनो हुन्‍ना?’

मेराम मु़चु़का हाम वो र्‍वामु मेचाप्‍सु़वा।

१३ “मेकोतिमा हपका उ ख्‍लो़या-बाया बेपामिमलाई र्‍वाक्‍ता,

‘मेरामकु ल्‍वा-खेल बसाका मु़चु़मिम ख्राप्‍मिमिम नुङ उनी लि ख्रेन्‍मिमिम पाखानोम तुकुम्‍चिमगोडा घ्रोक्‍नी।’

१४ “हेङालोने येट्‌मामिम हापा बुमी,

लावो छेसिक्‍पा कति कोङङा बुमी।”

कैसरलाई कर सोक्‍पा सीसि

(मर्कूस १२:१३-१७; लूका २०:२०-२६)

१५ मेकोतिमा फरिसीमिम मेलामका लम्‍डी,

मा येशूका मेजो़पा हाम-हुम जेमिमिम ल्‍वाडा वायम डमु मुलु़ बेम्‍डी।

१६ मेर्मिमका उनी सीसिपामिमलाई हेरोद हपलाम बासिक्‍पा मु़चु़मिमनुङ येशूकाडा थु़र्मिडी।

मेर्मिमका र्‍वाम्‍डी,

“ए ङाचो़,

गानी लिमा मेथेनी र्‍वाक्साका गुकु चकु।

माम्‍चु़नीकु लाम्‍दी जो़होमका सीनिमी।

गानी सु़लाम वो मेबान्‍सिनी,

मा खोत्‍लेलाई कोहोङङा बोनी।

१७ मेम्‍मिमका गुकुनुङ र्‍वाक्‍नी,

कैसरलाईa कर सोमु बासी डे मेबासी?”

१८ लावो येशूका मेर्मिमकु मेजो़पा न चम्‍डिमा र्‍वाम्‍डी,

“ए मिनी मिक्सीलामडा जो़पा लिसिक्‍पा मु़चु़नी,

गानी हेङा वायम डमु माल्‍ङिनिमिम?

१९ कर सोक्‍पा सिक्‍का गोलाई रेम्‍बेट्‌ङिनी।”

मेर्मिमका कोले रोमी सिक्‍का गुमीलाई ग्‍वाम्‍डी।

२० गुमीका मेर्मिमलाई हिलाबेम्‍डी,

“आसिन्‍डा सु़कु ङाली नुङ नङ बु?”

२१ मेर्मिमका र्‍वाम्‍डी,

“कैसरकाम” गुमीका मेर्मिमलाई र्‍वाम्‍डी,

“कैसरकाम कैसरलाई ङा ग्‍वाक्‍नी,

मा माम्‍चु़नीकाम माम्‍चु़नीलाई ङा ग्‍वाक्‍नी।”

२२ येशूका र्‍वाम्‍डिम ल्‍वाका मेर्मिम ङाङाया दु़म्‍मिडी,

मा मेलामका लम्‍डी।

सिमुलाम बम्‍गेमुकु दुथाम हिलाहिसी

(मर्कूस १२:१८-२७; लूका २०:२७-४०)

२३ मेनेमङा सदुकीमिम येशूकाडा रोम्‍डी।

मु़चु़ सिमुलाम बगे र्‍वाक्‍साका मेर्मिम थो़र मेलु़म्‍थाल्‍मिवा।

मेर्मिमका हिलाबेम्‍डी,

२४ “ङाचो़,

मोशाका आरे र्‍वाक्‍ताम बु,

‘लालीकुन्‍दा बेपा मु़चु़ उ चो़ मेदु़म्‍साका सिडा माला उ ल्‍वाकका वादेल्‍मी लालीकुन्‍दा बेसाका वाकाम चो़ कम्‍सामु बासी।’

२५ येतले वा-ल्‍वाकमिम बाम्‍डी।

थाकुका लालीकुन्‍दा बु़डु़मा उ चो़ मेदु़म्‍साकाङा सिडा,

मा लु़न्देका उ वादेल्‍मी लालीकुन्‍दा बु़डु़।

२६ मेम्‍मा चु़न्दे वो सिडा।

चु़न्दे नुङ येतले ल्‍वाकमिम मेमङा दु़म्‍मिडी।

२७ मेर्मिम खोत्‍ले सिम्‍डिम चङडा मे मेसेम वो सिडा।

२८ मेम्‍मिमका सिमुलाम बम्‍गेमुनेम मेराम मेसेम सु़कु नाइमे दु़म?

हेङालोने खोत्‍ले येतलेकाङा गुलाई लालीकुन्‍दा बेम्‍डी।”

२९ येशूका मेर्मिमलाई र्‍वाम्‍डी,

“गानी जो़होमका थेसिथेट्‌निम मिबु।

हेङालोने माम्‍चु़नीकु सिजेम नुङ उनीमा यु़मकु दुथाम गानी मेचनी।

३० मु़चु़मिम सिमुलाम बम्‍गेमिलो लालीकुन्‍दा मेबोमी,

मा लालीकुन्‍दा मेबोम्‍सामी।

मेर्मिम ने पाह्रीलाम पाह्रीचो़मिम होप्‍मामङा दु़म्‍मी।

३१ सिपा बग्‍गेट्‌पाकु दुथाम माम्‍चु़नीका गानीलाई हाम र्‍वाम्‍डिम बु?

३२ ‘गो अब्राहामकु माम्‍चु़नी,

इसहाककु माम्‍चु़नी,

मा याकूबकु माम्‍चु़नी’ र्‍वाक्साका र्‍वाम्डिम ल्वा गानी डाट्‌निम मिबु?

सिपामिमकु माम्‍चु़नी गुमी मेएँ,

नु़पामिमकु माम्‍चु़नी गुमी।”

३३ ओराम थो़म्‍डिमा सेर्पा मु़चु़ उनीमा सीसिडा ङाङाया दु़म्‍मिडी।

खोत्‍लेडाम डोक्‍पु डु़म्‍ला

(मर्कूस १२:२८-३४; लूका १०:२५-२८)

३४ येशूका सि ख्‍लोक्‍साका सदुकीमिमलाई हाम वो र्‍वामु मेचापा बनेबेम्‍डी र्‍वाक्‍पा ल्‍वा फरिसीमिमका थो़म्‍डी।

मेम्‍मा फरिसीमिम कोदेप खोम्‍सिम्‍डी।

३५ मेर्मिमगोडाम डु़म्‍ला छो़म थेट्‌पा कोलेका ओराम हिलाहिसीलामका येशूकु न छाम्‍मु माल्‍लु़,

३६ “सीपा,

मोशाकु डु़म्‍लागोडाम डोक्‍पु डु़म्‍ला उहेम डे?”

३७ येशूका मेरामलाई र्‍वाम्‍डी,

“‘इमा मिप्रङमा माम्‍चु़नीलाई खोत्‍ले इमा न-गोका,

खोत्‍ले इमा सामका,

खोत्‍ले इमा नका रिखाम बे।’

३८ खोत्‍लेडाम डोक्‍पु नुङ ङादोम डु़म्‍ला ओरामङा सो़।

३९ नक्नोम वो डोक्‍पुङा बु,

‘गाना इमा साउखोरेलाई इमा त्‍वापलाई होङङा रिखाम बे।’

४० खोत्‍ले डु़म्‍ला नुङ माम्‍चु़नीलाम-जेपामिमका र्‍याम्‍डिम सीसि ओर्चिप नले डु़म्‍लालामकाङा दु़स्‍ताम बु।”

ख्रीष्‍ट सु़कु चो़

(मर्कूस १२:३५-३७; लूका २०:४१-४४)

४१ फरिसीमिम कोदेप खोम्‍सिम्‍डिलो येशूका हिलाबेम्‍डी,

४२ “ख्रीष्‍टकु दुथाम गानी हाम मिम्‍नी?

गु सु़कु चो़?”

मेर्मिमका र्‍वाम्‍डी,

“गु दाऊदकु चो़।”

४३ गुमीका मेर्मिमलाई र्‍वाम्‍डी,

“मेम माला हेसाका माम्‍चु़नी-पेललाम दाऊदका ख्रीष्‍टलाई ‘आमा ङाचो़’b र्‍वाबेट्‌मिडी?

हेङालोने दाऊदका आरेसाका र्‍वाक्‍ताम बु,

४४ ‘मिप्रङमाका आमा ङाचो़लाई र्‍वाम्‍डी,

“गो इमा मिक्‍सीकु-पिमिमलाई

इमा फेमखेलगोयु़ मेबेथु़मसम्‍म

गाना आमा जो़पलाम बाया”।’

४५ “दाऊदका ख्रीष्‍टलाई ‘आमा ङाचो़’ र्‍वा,

मा हेसाका ख्रीष्‍ट दाऊदकु चो़ दु़म मा?”

४६ सु़का वो गुमीनुङ सि ख्‍लोमु मेचाप्‍मिवा।

मेनेम आथाम खोत्‍ले मु़चु़मिम ङिम्‍डिमा सु़का वो गुमीनुङ हिलाबोमु मेचाप्‍मिवा।

a 

२२:१७ ङादोम रोमी डोक्‍पु हपकु नङ “कैसर” बाइडा। गु होप्‍माम हपमिमका मेराम नङ बाट्‌मिडी।

b 

२२:४३ दाऊद हपका रोक्‍पा मसीहलाई उ चो़-चु़सु़डाम वो डोक्‍पु मिम्‍डु़म।

फरिसीमिम नुङ यहूदीकु डु़म्‍ला सिपा पातु़म्‍रीमिमडाम येशू भुर्मिडिम

(मर्कूस १२:३८-३९; लूका ११:४३, ४६; २०:४५-४६)

२३

१ मेकोतिमा येशूका सेर्पा मु़चु़ नुङ उनी सीसिपामिमलाई आरे र्‍वाम्‍डी,

२ “मोशाकु डु़म्‍लाका र्‍वामिम ल्‍वा सीपा साखाम फरिसीमिम नुङ डु़म्‍ला सीपा पातु़म्‍रीमिमनुङ बु।

३ मेम्‍मिमका मेर्मिमका र्‍वामिमिम थो़नी,

मा बेनी।

लावो मेर्मिमका बोमिमिम होप्‍माम ने मेबेनी,

हेङालोने मेर्मिमका सीमिमिम होम्‍साका उनी त्‍वाका ने मेबोमी।

४ मु़चु़मिमका मेराम होम्‍साका दोमु मेचापा खोत्‍लेखालकाम डु़म्‍लामिम मेर्मिमका बनेबोमी।

लावो मु़चु़मिम मेराम डु़म्‍ला होम्‍साका दोमु चाम्मिनु़ र्‍वाक्साका मेर्मिमका हाम वो मेख्लो़मी।

५ “मु़चु़मिमलाई रेम्‍बोमु लागि मेर्मिमका खोत्‍ले खारी बोमी: माम्‍चु़नीकु सिजेम कुर्खोप डोक्‍पु बनेबोमिमा उनी कुप्‍पीभाल नुङ ल्‍वाड्‌डा बन्‍मी।

उनी हुम-येकु झुम्‍कामिम धु़प्‍पा-धु़प्‍पा बनेबोमी।

६ ग्रुला पेखोपडा डोक्‍पु मु़चु़ गन्‍खोपडा गन्‍मु नुङ घ्रो़म्‍दीनेमडा डोक्‍पु मु़चु़ गन्‍खोपडा गन्‍मु मेर्मिमका द्‌वामी।

७ बजारबाडे डोक्‍पु बेसाका सेव सान्‍ला सो़म्‍सिमु नुङ ‘सीपा’ र्‍वाला सो़म्‍सिमु मेर्मिमका द्‌वामी।

८ “लावो गानीलाई सु़का वो ‘सीपा’ मेर्‍वानु़,

हेङालोने गानीलाई सीपा ने कोलेङा बुमी,

मा गानी खोत्‍ले वा-ल्‍वाक सो़।

९ ओराम सुबुडा सु़लाई वो ‘पाप’ र्‍वाक्‍साका मेडाट्‌नी,

हेङालोने इनीमा पाप कोलेङा बुमी,

गुमी पाह्रीला बुमी।

१० गानीलाई सु़कावो ‘ङाचो़’ मेर्‍वानु़,

हेङालोने इनीमा ङाचो़ ख्रीष्‍ट सो़।

११ गानीगोडा खोत्‍लेडाम डोक्‍पु उहेम बु,

मेराम इनी डु़ल्‍चो़ दु़म्‍मु बासी।

१२ उहेमका उ त्‍वापलाई डोक्‍पु मिम्‍सी मेराम याक्‍के दु़म,

मा उहेमका उ त्‍वापलाई याक्‍के मिम्‍सी मेराम डोक्‍पु दु़म।

१३ “गानी डु़म्‍ला सीपा पातु़म्‍रीमिम नुङ फरिसीमिम ने हाउरेमा,

मिनी मिक्सीलामडा जो़पा लिसिक्‍पा गानी,

माम्‍चु़नीकु किब्‍दीगोनो मु़चु़मिम हुपा लाम्‍चोको गानी चक्‍निम बु।

गानी इनी त्‍वाप वो मेहुनी,

मा हुमु माल्‍पामिमलाई वो भोम्‍नी।

१४ [गानी डु़म्‍ला सीपा पातु़म्‍रीमिम नुङ फरिसीमिम ने हाउरेमा,

मिनी मिक्सीलामडा जो़पा लिसिक्‍पा गानी,

अर्दोमेमिमलाई ख्‍लो़पा लिन्‍सिनीमा उनी खाप्‍ची पोन्‍सानी।

मु़चु़मिमलाई रेम्‍बोमु लागि छो़म धु़प्‍पा सो़म्‍दी बेपा लिन्‍सिनी।

मेम्‍मिमका गानी छो़म इम्‍मु मेझापा देन्‍दे ल्‍वानी।]

१५ “गानी डु़म्‍ला सीपा पातु़म्‍रीमिम नुङ फरिसीमिम ने हाउरेमा,

मिनी मिक्सीलामडा जो़पा लिसिक्‍पा गानी,

हेङालोने कोले मु़चु़लाई गानी होप्माम माम्चु़नीकु सो़रलोले बेपा दु़म्‍बेन्‍मु लागि गानी खोत्‍ले बाय नुङ दिरिदिनडा खिर्सिनी।

मेम्‍मा मेराम गानी होप्माम सो़रलोले बेपा दु़म्मिम चङडा,

खादीयु़ गानीडाम वो हापा देन्‍दे ल्‍वापा बनेबोनी।

१६ “हाउरेमा,

मिक्सीका मेल्‍वापा क्रिपा मु़चु़नी,

गानी आरे र्‍वानी,

‘कोङनिमका सो़रनेमकु कसम पु़लो हाम वो मेदु़म।

लावो सो़रनेमडाम सो़नाकु कसम पु़लो,

मेराम होम्‍साका रेन्‍थिमुङा बासी।’

१७ मिक्सीका मेल्‍वापा नेप्‍ची मान्‍थिम मु़चु़नी,

उहेम डोक्‍पु,

सो़ना डे सो़नालाई सेपा दु़म्‍बेट्‌पा सो़रनेम डे?

१८ गानी आरे वो र्‍वानी,

‘कोङनिमका सासेन्‍खोप खोमकु कसम पु़लो हाम वो मेदु़म।

लावो मेरामडला जु़ल्‍मा ग्वा-ग्वाकु कसम पु़लो,

मेराम होम्‍साका रेन्‍थिमुङा बासी।’

१९ ए मिक्सीका मेल्‍वापा मु़चु़नी,

उहेम डे डोक्‍पु,

ग्वा-ग्वा डे ग्वा-ग्वालाई सेपा बेपा सासेन्‍खोप खोम डे?

२० मेम्‍मिमका सासेन्‍खोप खोमकु कसम पेपाका सासेन्‍खोप खोम नुङ मेरामडला जु़ल्‍मा खोत्‍लेकाम कसम पु़।

२१ सो़रनेमकु कसम पेपाका सो़रनेम नुङ मे सो़रनेमगोडा बाट्‌पा माम्‍चु़नीकाम वो कसम पु़।

२२ पाह्रीकु कसम पेपाका माम्‍चु़नीकु गन्‍खोपa नुङ मेडला गन्‍पा माम्‍चु़नीकाम कसम पु़।

२३ “गानी डु़म्‍ला सीपा पातु़म्‍रीमिम नुङ फरिसीमिम ने हाउरेमा,

मिनी मिक्सीलामडा जो़पा लिसिक्‍पा गानी,

हेङालोने गानी याक्‍के मसलामिमकाम वो दशांश ग्‍वानी।

लावो निया,

न-थो़म नुङ थो़र र्‍वाक्मा डु़म्‍लागोडाम डोक्‍पु ल्‍वामिमलाई हाम होङङा वो मेलु़निवाम बु।

गानी दशांश ग्‍वाक्‍निवा,

मा ओ डोक्‍पु ल्‍वामिम बोमु बासिक्‍पा बाइडा।

२४ गानी याक्‍के सु़पेल वो जो़होमका चो़र्नी,

लावो ऊँटलाई ने क्‍लिडोनी।

२५ “गानी डु़म्‍ला सीपा पातु़म्‍रीमिम नुङ फरिसीमिम ने हाउरेमा,

मिनी मिक्सीलामडा जो़पा लिसिक्‍पा गानी,

कान्‍चु़रे नुङ थालकु डलामका ने क्‍लो़नी,

लावो इनी गोलामका रारी नुङ त्‍वाकाम नकु कोकोक्‍सीका देम्‍पा दु़म।

२६ मिक्सीका मेल्‍वापा फरिसीनी,

ङादो थाल नुङ कान्‍चु़रे उ गोलामका क्‍लो़ट्‌नी,

मा मेरामकु डलामका छेको-छेको दु़म।

२७ “गानी डु़म्‍ला सीपा पातु़म्‍रीमिम नुङ फरिसीमिम ने हाउरेमा,

मिनी मिक्सीलामडा जो़पा लिसिक्‍पा गानी,

हेङालोने गानी डलामका बुबुम जाख्‍ली क्‍वाका कोट्‌मा सु़लु़म होप्‍माम बुनी।

मे सु़लु़म डलामका जो़पा ल्‍वासी,

लावो गोनो ने सिपा मु़चु़कु सेरडार नुङ खोत्‍ले झिपामिम दु़म।

२८ मेम्‍साकाङा गानी वो पाखालामका मु़चु़मिमकु ङादोडा माम्‍चु़नीकु न-गो होप्‍माम रेम्‍बेन्‍सिनी,

लावो इनीमा न-गो ने जो़पा लिसिक्‍पा नुङ छु़लमिमका देम्‍पा बु।

२९ “गानी डु़म्‍ला सीपा पातु़म्‍रीमिम नुङ फरिसीमिम ने हाउरेमा,

मिनी मिक्सीलामडा जो़पा लिसिक्‍पा गानी,

हेङालोने माम्‍चु़नीलाम-जेपामिमकु सु़लु़म गानी बनेबोन्‍सानी,

मा माम्‍चु़नीका र्‍वाम्‍डिम होम्‍साका खारी बेपा मु़चु़मिम मिम्‍खोपमिमलाई ब्‍ल्‍वानी।

३० मेम्‍मा र्‍वानी,

‘इकी ङाउ-खुउमिम बाम्‍डिम थारीका गुइ बाइवाम माला ने माम्‍चु़नीलाम-जेपामिमलाई सेन्‍मुडा ङाउ-खुउमिमनुङ हेल्‍लो वो मेबासिडिवा।’

३१ माम्‍चु़नीलाम-जेपामिमलाई सेट्‌पा मु़चु़मिमकु आच्‍छाङा चो़-चु़सु़ र्‍वाक्‍पा गानी आरेसाका इनी त्‍वाकाङा सो़नी।

३२ इनी ङाउ-खुउका चो़म्‍मिडिम छु़लकु खारी गानी बेन्‍सोट्‌निका मा!

३३ “गानी ब्‍लोमिम नुङ ङेनुङमा ब्‍लोकु चो़मिम,

गानी खादीगोयु़ लक्‍पा देन्‍देडाम हेसाका प्‍लु़न्‍सिनी मा?

३४ मेम्‍मिमका इनीमाडा माम्‍चु़नीलाम-जेपामिम,

नेप्‍चीनुङमा मु़चु़मिम,

मा सीपा मु़चु़मिम गो थु़रुमी।

मेर्मिमगोडाम कोङनिमलाई गानी सेनिमा क्रूसडा चेनी,

मा याङलाई इनी घ्रो़म्‍दीनेममिमबाडे कोक्‍तेकु रिबाका याल्‍नी।

मेम्‍मा शहरलामका शहरथो़ खानिमी।

३५ आरेसाका ओराम सुबुडा सेट्‌निम मेख्‍लो़ट्‌पा मु़चु़मिम– हाबिलडाम आरेम सो़रनेम नुङ सासेन्‍खोपकु थेतेडा गानी सेट्‌निम बेरेक्‍याहकु तारापाचो़ जकरियासम्‍मकाम– मेर्मिम खोत्लेकाम सिसिकु मुमा बेन्‍ला सो़न्‍सिनी।

३६ आच्‍छाङा गो गानीलाई र्‍वाङु,

ओर्मिम खोत्‍ले ल्‍वाकु देन्‍दे गानी आथामबिलिम मु़चु़मिमका ल्‍वानी।

यरूशलेमकु दुथाम येशूकु दु़खा सो़म्‍दी

(लूका १३:३४-३५)

३७ “ए यरूशलेमडाम मु़चु़नी,

ए यरूशलेमडाम मु़चु़नी,

माम्‍चु़नीलाम-जेपामिमलाई गानी सेनी,

मा माम्‍चु़नीकु सेलाचो़मिमलाई लुङका ओम्‍नी।

घ्‍लोमीका उ बुक्‍लोमिमलाई उ लाप्‍तेरकुगोयु़ बोडु़-थारु़मिम होम्‍साका गानीलाई बोमु-थार्मु माल्‍थाल्‍तो,

लावो गानी मेबिन्‍सिट्‌निवा।

३८ रेप्‍नी,

इनीमा सो़रनेम माम्‍चु़नीका डिट्‌मिडी,

मा रोक्‍नेम दु़स्‍ताम बु।

३९ हेङालोने गो गानीलाई र्‍वाङु,

‘मिप्रङमाकु नङडा रोक्‍पा जिनुङमा सो़’ मेर्‍वानिमिमसम्‍म गानी गोलाई मेल्‍वाङिनी।”

a 

२३:२२ माम्‍चु़नीका साखाम थो़मिलो गन्‍मिमिम गन्‍खोप।

हुक्‍पा थारीकु छेखोपमिम

(मर्कूस १३:१-२०; लूका २१:५-२८)

२४

१ येशू सो़रनेमलामका लुक्‍तोङा बेम्‍डिलो उनीमा सीसिपामिमका गुमीलाई सो़रनेमगोडाम खाल-खालकाम नेममिम रेम्‍बेट्‌मिडी।

२ लावो येशूका मेर्मिमलाई र्‍वाम्‍डी,

“गानी ओर्मिम खोत्‍ले नेममिम ल्‍वानी मेएँ डे?

आच्‍छाङा गो गानीलाई र्‍वाङु,

चिर्मा लुङमिम कोले वो मेदु़म्‍पा बेसाका खोत्‍लेङा फाल्‍मी।”

३ चङडा जैतून पोप्‍चङडला येशू गन्‍तासिट्‌मिडिलो उनी सीसिपामिम कोङङा येशूकाडा रोम्‍डिमा हिलाबेम्‍डी,

“ओराम ल्‍वा हाम्‍सिका दु़म?

गानी ख्‍लोन्‍सिनिमिम नुङ सु़म्‍दिसेर हुक्‍पा हेप्‍माम छेखोप दु़म?”

४ मेकोतिमा गुमीका मेर्मिमलाई र्‍वाम्‍डी,

“चङचङया बानी वो,

सु़कावो गानीलाई ताङताहेरथो़ मेलनिमिनु़।

५ हेङालोने हापा मु़चु़मिम आमा नङडा रोमी,

मा ‘ख्रीष्‍ट गोङा’ र्‍वामी।

मेर्मिमका हापा मु़चु़मिमलाई ताङताहेरथो़ लक्‍पा बनेबोमी।

६ क्‍वाल्‍बा नुङ क्‍वाल्‍बाकु ल्‍वामिम गानी थो़नी।

लावो मेङिनी,

हेङालोने आरेप्‍माम दु़म्‍मुङा बासी।

मेकोतिलो ने हुक्‍पा थारी मेरोल्‍या।

७ कोङ सामा कोङमी सामाकु कोर्थो़लाम नुङ कोले किब्‍दी कोङमी किब्‍दीकु कोर्थो़लाम ब।

याङ-याङडा पोमु-डुमुकु दु़खा दु़म,

मा सुबुरुक्‍सी ल।

८ ओर्मिम खोत्‍ले ल्‍वामिम ने मेसेमकु चो़च्‍चो़ कमु थारीका हिम्‍बा खेरु़मिम होप्‍माम कोङङा सो़।

९ “मेकोतिमा मु़चु़मिमका गानीलाई चु़म्‍नीमा इनीमा थो़मतेर्बेन्‍मी,

मा सेन्‍बेन्‍मी।

गोडला गानी थो़रलु़न्‍निमका खोत्‍ले सामामिमका गानीलाई मेद्‌वानिमी।

१० मेराम थारीका हापा मु़चु़मिमका थो़रलु़मु डिन्‍मी।

मेम्‍मा उनीमा स्‍वाक्‍चिमो मु़चु़मिमकु ल्‍वाड्‌डा ग्‍वाबोमिमा मेद्‌वाबोमी।

११ माम्‍चु़नीलाम-जेपा लिसिक्‍पामिम हापा लुमी,

मा हापा मु़चु़मिमलाई ताङताहेरथो़ लमी।

१२ मेजो़पा खारी बेपा मु़चु़ हापाङा छात्तो लमी,

मा रिखाम बेबोमु डिन्‍बेत्तो लमी।

१३ लावो चङडासम्‍म थो़रलु़पाम बाट्‌पा मु़चु़ सेल्‍सी।

१४ मेम्‍मा माम्‍चु़नीका साखाम थो़मिमिमकु दुथाममिम ओराम जो़पा-सेला सु़म्‍दिसेरडा मु़चु़मिमका थो़बेन्‍मी,

मा खोत्‍ले मु़चु़का ओराम थो़मी।

मेम्‍मा हुक्‍पा थारी रो।

१५ “सेपा खोमडा पुयु़लुबेट्‌पा मेसेपा ल्वा येम्तासिमुकु दुथाम माम्‍चु़नीलाम-जेपा दानिएलका र्‍वाक्‍ताम ल्‍वा गानी ल्‍वानिलो (ओराम र्‍वाक्‍माकु दुथाम डाट्‌पा मु़चु़का थेसिथेट्‌नु़),

१६ यहूदियाडा बाट्‌पामिम पोप्‍चङथो़ स्‍वामिनु़।

१७ नेमडला बाट्‌पामिम उनी नेमगोयु़ हाम-हुम माल्‍ला मेयोमिनु़।

१८ ये-दडा बाट्‌पामिम उनी हुम-ये माल्‍ला वो मेख्‍लोम्‍सिमिनु़।

१९ मेमबिलि गोजु़मे मेसेममिम नुङ दु़दु़ थो़पा चो़कु माममिम ने हाउरेमा!

२० स्‍वामु थारी ने जुनेमका लोवो ङेम्‍सिमुनेम लोवो मेरोनु़ र्‍वाक्‍साका सो़म्‍दी बेनी।

२१ हेङालोने मेराम थारीका डोक्‍पु दु़खा दु़म,

सु़म्‍दिमोलो आथाम ओम्‍लोसम्‍मङा मेप्‍माम दु़स्‍ताम मिबु,

मा मेप्‍माम हेल्‍लो वो मेदु़म।

२२ मेराम थारी माम्‍चु़नीका मेछु़प्‍मिवाम माला ने सामनुङमा सु़वो मेदु़म्‍मिवा।

लावो गुमीका थुट्‌मिडिम मु़चु़मिमकाम लागि मेराम थारी छु़प्‍मी।

२३ “मेकोतिलोङा कोङनिमका ‘रेप्‍नी,

ख्रीष्‍ट आसिन्‍डा बुमी’,

डे ‘मेसिन्‍डा बुमी’ र्‍वाम्‍डी माला थो़रमेलु़नी वो।

२४ हेङालोने ख्रीष्‍ट लिसिक्‍पामिम नुङ माम्‍चु़नीलाम-जेपा लिसिक्‍पामिम लुमी।

मेम्‍मा झापा माला माम्‍चु़नीका उनी मु़चु़ दु़म्‍मु छेट्‌मिडिम मु़चु़मिमलाई वो ताङताहेरथो़ लमु लागि डोक्‍पुतो छेखोपमिम नुङ यु़मखारीमिम रेम्‍बोमी।

२५ थो़नी,

ओराम ल्‍वा गानीनुङ ङादोङा र्‍वाङ्‌डोम बु।

२६ “कोङनिमका गानीलाई ‘ख्रीष्‍ट र्‍याङगो-र्‍याङगोडा बुमी’ र्‍वाम्‍डी माला मेसिन्‍डा मेलक्‍नी।

‘गुमी नेमगोनोम मेल्‍वाखोपडा बुमी’ र्‍वाम्‍डी माला वो मेराम ल्‍वाडा थो़रमेलु़नी वो।

२७ हेङालोने पूर्वनो ब्‍ल्‍याक्‍ची ओप्‍डु़लो पश्‍चिमनोसम्‍म वो दो़मिम होम्‍साका मिनीचो़ योमिमनेम दु़म।

२८ गिद्धमिम खोम्‍सिमिमिमडा सिनो बु र्‍वाक्‍पा खोत्‍ले मु़चु़मिमका चमी।a

२९ “मे दु़खा दु़म्‍पानेमकु चङडा दालाङा

‘नेप्‍सुङ केकेया दु़म,

ख्‍लो़मुकु ओल मेदो़,

धामुलामका सोरलुङमिम आल्‍मी,

मा धामुला बाट्‌पामिम खोत्‍ले रुडु़मी।’

३० “मेकोतिमा मिनीचो़ योक्‍तोङा बेपा छेखोप धामुला रेम्‍बेसी,

मा खोत्‍ले मु़चु़मिम ख्राम्‍मी-दुमी।

मेम्‍मा धामुलाम खासेडलामका यु़म नुङ यु़म-झ्‍वाक्‍सीडा मिनीचो़ योक्‍तोङा बेपा मेर्मिमका ल्‍वामी।

३१ मिनीचो़का उ पाह्रीचो़मिमलाई भुमकु डोक्‍पु लो़लामनुङ थु़रु़मी,

मा छेट्‌मा उ मु़चु़मिमलाई सुबुडाम खोत्‍लेथो़लाम मेर्मिमका खोम्‍मी।

३२ “बैससीकु धक्‍सालामका कोले ल्‍वा सीन्‍सिट्‌नी,

बैससीकु ग्रेमडा लिम ओप्‍डु़मा ब्‍लाम बेन्‍मु चो़म्‍डु़लो ग्‍वाल थारी रोक्‍फाड्‌डा र्‍वाक्‍पा गानी चनी।

३३ मेम्साकाङा ओर्मिम खोत्‍ले ल्‍वा दु़म्‍तोङा बु़मिम ल्‍वानिलो मिनीचो़ योमुङा खाप्‍डु़,

थारी रोक्‍फाड्‌डाम बु र्‍वाक्‍पा चनी।

३४ आच्‍छाङा गो गानीलाई र्‍वाङु,

आथामबिलिम मु़चु़मिम बुमिलोङा आरेप्‍माम खोत्‍ले ल्‍वामिम दु़म।

३५ सुबु नुङ धामु दाम्‍मा ल,

लावो आमा सिजेम हेल्‍लो वो मेदाम।

३६ “लावो ओर्मिम ल्‍वा दु़म्मिम नेम लोवो दु़म्मिम थारीकु दुथाम सु़कावो मेच,

पाह्रीलाम पाह्रीचो़का वो,

तारापाचो़का वो मेचमी।

पापका कोङङा चमी।

३७ नोआ बाइडाम थारीका दु़स्‍ताम होङङा मिनीचो़ योलो दु़म।

३८ होङकोर्मा योमु ङादो मेराम थारीका,

नोआ डोक्‍पु कुबी-बोक्‍साडला हुमु थारीसम्‍म मु़चु़मिमका पेत्तो-डुत्तो नुङ लालीकुन्‍दा बेत्तो,

लालीकुन्‍दा बेसाक्‍तोङा लेट्‌मिडी।

३९ होङकोर्मा योक्‍तामा खोत्‍लेलाई मेबक्‍ल्‍याक्‍थु़मसम्‍म हाम दु़म्‍मु खाप्‍सु़ र्‍वाक्‍पा मेर्मिमका हाम वो मेचम्‍वा।

मिनीचो़ योमिमनेम वो मेप्‍मामङा दु़म सो़।

४० मेकोतिलो नले मु़चु़का ये-दडा खारी बेत्तोङा बेपा दु़म्‍ची,

कोलेलाई माम्‍चु़नीका पाह्रीला लमी,

मा कोङमीलाई पार्जो़ल्‍मी।

४१ नले मेसेमका खुरुकडा मा हिक्‍तोङा लेट्‌पा दु़म्‍ची,

कोलेलाई माम्‍चु़नीका पाह्रीला लमी,

मा कोङमीलाई पार्जो़ल्‍मी।

४२ “मेम्‍मिमका चङचङया बानी,

हेङालोने बामनेम इनीमा ङाचो़ यो,

मेराम गानी मेचनी।

४३ लावो गानी ओराम ल्‍वा चन्‍जो़ल्‍नी,

खुचु़वा सिन्‍था उहेम थारीका रो र्‍वाक्‍साका नेमहपका चवाम माला ने,

गु चङचङया बायावामा खुचु़वालाई उ नेम पिमु मेग्‍वाकु़वा।

४४ मेम्‍मिमका गानी झो़म्‍सिट्‌निम बानी,

हेङालोने गानी इनी नड्‌डा मेमिम्‍निमिम थारीका मिनीचो़ यो।

४५ “उ नेमहपका नेमडाममिमलाई जो़पा थारीका पोमु-डुमु ग्‍वाबेडु़मिम नेप्‍चीनुङमा नुङ थो़रलु़इमिम डु़ल्‍चो़ सु़?

४६ नेमहप रोफालो खारी बेत्तोङा बेपा डार्फाडु़मिम मे डु़ल्‍चो़ जिनुङमा दु़म।

४७ आच्‍छाङा गो गानीलाई र्‍वाङु,

मेरामलाई उ नेमहपका खोत्‍ले खाप्‍चीमिम रेम्‍बेडु़।

४८ लावो मे मेजो़पा डु़ल्‍चो़का ‘आमा नेमहप दाला मेख्‍लोसी’ र्‍वाक्‍पा मिम्‍सी,

४९ मा उ त्‍वापनुङ खारी बेपा वाङमिम डु़ल्‍चो़मिमलाई यालु़,

मा डु़सेवामिमनुङ पोमु-डुमु चो़म्‍डु़ माला,

५० मे डु़ल्‍चो़ उ नड्‌डा मेमिम्‍सिमिम थारीका नुङ उ चम वो मेलु़मिम थारीका नेमहप रोफा।

५१ मेम्‍मा नेमहपका मेरामलाई छो़म इम्‍मु मेझापा देन्‍दे ग्‍वाकु़,

मा नेमहपका र्‍वामिम थो़पा लिसिक्‍पा मु़चु़मिम बाखोपडा घ्रोक्‍सोकु़।

मेसिन्‍डा मु़चु़मिम ख्राप्‍मी,

मा उनी लि ख्रेन्‍मी।”

a 

२४:२८ मेम्‍साकाङा मिनीचो़ योमिमिम खोत्‍ले मु़चु़का चमी।

को धु़म (१०) कन्‍या मेसेममिमकु सीसि-सो़म्‍दी

२५

१ “पाह्री-किब्‍दी ने धिप्‍रीमिम कुर्साका लारेपालाई क्रो़म्‍डा लक्‍पा को धु़म (१०) कन्‍या मेसेममिमकु ल्‍वा होप्‍माम सो़।

२ मेर्मिमगोडाम ङोले (५) नेप्‍चीनुङमा नुङ ङोले (५) नेप्‍ची मान्‍थिम मेसेममिम बाम्‍डी।

३ नेप्‍ची मान्‍थिम ङोले मेसेममिमका उनी धिप्‍री कुर्मिडी,

लावो हापा तेल ने मेकुर्मिवा।

४ नेप्‍चीनुङमा ङोले मेसेममिमका ने धिप्‍री नुङ सोजामडा तेल वो कुर्मिडी।

५ लारेपा रोमु छु़स्‍तामका मेर्मिमका मुकुपा बोमु चो़म्‍मिडी,

मा अम्‍चेम्‍डी।

६ “आधा सिन्‍था बिलि कोङनिमका डोक्‍पु लो़लामका आरे र्‍वाक्‍ता,

‘रेप्‍नी,

लारेपा रोक्‍तोङा बु़,

गुलाई क्रो़म्‍डा रोक्‍नी।’

७ “मेकोतिमा मे कन्‍या मेसेममिम खोत्‍लेङा ङोम्‍सिम्‍डी,

मा त्‍वा-त्‍वाहोम उनी धिप्‍री चाम्डी।

८ नेप्‍ची मान्‍थिम कन्‍या मेसेममिमका नेप्‍चीनुङमा कन्‍या मेसेममिमलाई र्‍वाम्‍डी,

‘गुकुलाई किचो़ कोलोङ तेल ग्‍वाक्‍की का,

आकी धिप्‍री सिमुङा खाप्‍डु़।’

९ “नेप्‍चीनुङमा कन्‍या मेसेममिमका र्‍वाम्‍डी,

‘गानी नुङ गुकुलाई लिट्‌पा हापा तेल गुकुनुङ मिबु।

तेल भ्रेट्‌पा मु़चु़काडा लक्‍निमा भ्रेनी।’

१० “लावो नेप्‍ची मान्‍थिम मे कन्‍या मेसेममिम तेल भ्रेप्‍डा लम्‍डिलो लारेपा रोक्‍फाड्‌डा,

मा झो़म्‍सिक्‍साका बाट्‌पा कन्‍या मेसेममिम ने लारेपानुङ लालीकुन्‍दाकु ग्रुला पेखोपगोनो हुम्‍डी।

मेम्‍मा लाम्‍चोको ख्‍लुन्‍सिड्‌डा।

११ “चङडा नेप्‍ची मान्‍थिम मे ङोले कन्‍या मेसेममिम वो रोम्‍डिमा,

‘ङाचो़,

ङाचो़,

लाम्‍चोको होल्‍साक्‍किनी’ र्‍वाक्‍तो हेलाबेम्‍डी।

१२ “लावो लारेपाका र्‍वाक्‍ता,

‘आच्‍छाङा गो गानीलाई र्‍वाङु,

गानीलाई गो मेछेनिनी।’

१३ “मेम्‍मिमका चङचङया बानी वो,

हेङालोने मिनीचो़ योक्‍पा नेम लोवो थारी लोवो गानी मेचनी।

सो़नाकु सिक्‍काकाम सीसि-सो़म्‍दी

(लूका १९:११-२७)

१४ “पाह्री-किब्‍दी ने दोलेन्डा लक्पा कोङ मु़चु़का डु़ल्‍चो़मिमलाई उमा खाप्चीमिम पार्जो़ल्साका लक्पा होप्माम सो़।

१५ मेर्मिमका हाङको खउलुङ मोमु चाम्‍मी,

मेराम होम्‍साका गुका कोलेलाई ङोले सो़नाकु खउलुङ,

कोङमीलाई नले सो़नाकु खउलुङ,

मा कोङमीलाई कोले सो़नाकु खउलुङ ग्‍वाक्‍जो़ल्‍लु़मिमा लस्‍ता।

१६ “ङोले सो़नाकु खउलुङ ल्‍वापा डु़ल्‍चो़का लस्‍तामा ब्‍यापार बोमु चो़म्‍ल्‍याड्‌डु़।

मेम्‍मा ङोलेङा हापा खउलुङ डु़प्‍डु़।

१७ मेम्‍साकाङा नले सो़नाकु खउलुङ ल्‍वापाका वो आथावो नले खउलुङ डु़प्‍डु़।

१८ लावो कोले सो़नाकु खउलुङ रपा डु़ल्‍चो़का ने पोलु़म धायु़डु़मा उ नेमहपकु खउलुङ थक्‍जो़ल्‍लु़।

१९ “हापा चङडा मेर्मिमकु नेमहप ख्‍लोसिड्‌डा,

मा उ खउलुङ हेसाका मोम्‍डी,

मेराम हिसाब बिमु लागि मेर्मिमलाई येड्‌डु़मी।

२० ङोले सो़नाकु खउलुङ रपा डु़ल्‍चो़का ङोलेङा हापा खउलुङ रेड्‌डु़,

मा र्‍वाक्‍ता,

‘रेप्‍नी,

ङाचो़,

गानी गोलाई ङोले सो़नाकु खउलुङ ग्‍वाङ्‌डिनिम बाइडा,

मेरामलामका ङोलेङा हापा खउलुङ डु़प्‍तोम बु।’

२१ “नेमहपका मेरामलाई र्‍वाक्‍ता,

‘जो़पा बेन्‍ना,

थो़रलु़इमिम नुङ जो़पा डु़ल्‍चो़ गाना,

याक्‍के ल्‍वाडाङा थो़रलु़इमिम दु़म्‍ना।

गानालाई गो हापा डोक्‍पु ल्‍वामिम रेपा बनेबोनी।

बिका,

इमा नेमहपनुङ गेर्सा।’

२२ “नले सो़नाकु खउलुङ ल्‍वापा डु़ल्‍चो़ वो रोक्‍तामा र्‍वाक्‍ता,

‘ङाचो़,

गानी गोलाई नले सो़नाकु खउलुङ ग्‍वाङ्‌डिनिम बाइडा।

रेप्‍नी,

गो नलेङा हापा खउलुङ डु़प्‍तोम बु।’

२३ “उ नेमहपका मेरामलाई र्‍वाक्‍ता,

‘जो़पा बेन्‍ना,

थो़रलु़इमिम नुङ जो़पा डु़ल्‍चो़ गाना,

याक्‍के ल्‍वाडाङा थो़रलु़इमिम दु़म्‍ना।

गानालाई गो हापा डोक्‍पु ल्‍वामिम रेपा बनेबोनी।

बिका,

इमा नेमहपनुङ गेर्सा।’

२४ “मेकोतिमा कोले सो़नाकु खउलुङ ल्‍वापा डु़ल्‍चो़ रोक्‍तामा र्‍वाक्‍ता,

‘ङाचो़,

मेख्‍लिनिवाम मा-के रु़पा,

मा मेफोट्‌निवाम मा-के खोपा इनी सिपे-लेम्‍पेडा जु़ल्‍पा मु़चु़ गानी र्‍वाक्‍साका चक्‍तोम बाइडा।

२५ मेम्‍मिमका आमा ङिम लु़डामा मे इनीमा खउलुङ क्‍वागोयु़ थक्‍तो।

रेप्‍नी,

इनीमा खउलुङ आसिन्‍डा बु सो़।’

२६ “मे नेमहपका र्‍वाक्‍ता,

‘गाना रु़चो़ नुङ भ्रेपा डु़ल्‍चो़,

मेख्‍लिउवाम मा-के गो रु़पु,

मा मेफोट्‌पुवाम मा-के गो खोपु र्‍वाक्‍साका गाना चनाम बाइडा,

२७ मेम माला आमा खउलुङ लनावामा बैंकडा जु़ल्‍नावा,

मा गो ख्‍लोसिसाका रोङुवालो मे खउलुङ उ चो़नुङ डारुवानी।

२८ मेम्‍मिमका ओरामलाई मे सो़नाकु खउलुङ रोट्‌निमा को धु़म (१०) सो़नाकु खउलुङ बाट्‌पालाई ग्‍वाक्‍नी।

२९ उहेमनुङ बु,

मेरामका आथावो ल्‍वासु़,

मा मेराम लिट्‌पा दु़म।

लावो उहेमनुङ मिबु,

मेरामनुङ बाट्‌पा वो रोन्‍ला सो़सी।

३० हाम्‍ता वो मेमोकिमिम मेराम डु़ल्‍चो़लाई मु़चु़मिम ख्राप्‍मी,

मा उनी लि ख्रेन्‍मिमिम तुकुम्‍चिमगोडाa घ्रोन्‍सोट्‌नी।’

निया दु़म्मिम नेम

३१ “मिनीचो़b खोत्‍ले पाह्रीचो़मिमनुङ उ यु़म-झ्‍वाक्‍सीडा यो,

मा हप दु़ममा डोक्‍पु उ गन्‍खोपडा गन।

३२ खोत्‍ले सामाडाम मु़चु़मिम उमा ङादोडा खोम्‍सिमी,

मा रेपा-क्रिपा मु़चु़का छ्‌वाराडाम भेन्‍दालाई फ्‍वाकु़मिम होम्‍साका गुका मु़चु़मिमलाई फ्‍वाकु़मी।

३३ गुका भेन्‍दामिमलाई उ जो़पलामका,

मा छ्‌वारामिमलाई पेलामका बु़मी।

३४ “मेकोतिमा हपका उ जो़पलाममिम मु़चु़मिमलाई र्‍वा,

‘आमा पापका जिनुङमा दु़म्‍बेट्‌निम मु़चु़नी,

बिक्‍नी,

सु़म्‍दिमोलोमङा इनीमा लागि दु़म्‍जो़ल्‍पा किब्‍दी रनी।

३५ हेङालोने गो क्रु़म सिपा बाङडो,

गानी पोमु ग्‍वाङ्‌डिनी।

कोरा सिपा बाङडो,

डुमु ग्‍वाङ्‌डिनी।

वाङथो़लाम रोक्‍पा बाङडो,

इनीमा नेमडा येट्‌ङिडिनी।

३६ आमा ये-सेम मान्‍थिम बाङडो,

ये-सेम फबेट्‌ङिडिनी।

नो़पा बाङडो,

रेप्‍ङिडिनी।

झ्‍यालखानडा बाङडो,

गोलाई क्रो़म्‍डा रोक्‍नी।’

३७ “माम्‍चु़नीकु न-गो होप्‍माम मु़चु़मिमका र्‍वामी,

‘ङाचो़,

हेलो गानी क्रु़म सिन्‍निम ल्‍वात्तोकोमा पोमु ग्‍वाक्‍तोको?

डे हेलो कोरा सिन्‍निम ल्‍वात्तोकोमा कु थो़त्तोको?

३८ गानी वाङथो़लाम रोक्‍पा हेलो ल्‍वात्तोकोमा आकीमा नेमडा बुमु येत्तोको?

डे हेलो ये-सेम मान्‍थिम बान्‍निमा ये-सेम फबेत्तोको?

३९ हेलो गानी नो़पा बान्‍नी डे झ्‍यालखानडा बान्‍निमा क्रो़म्‍डा रोक्‍तोको?’

४० “मेकोतिमा हपका मेर्मिमलाई र्‍वा,

‘आच्‍छाङा गो गानीलाई र्‍वाङु,

गानी ओ आमा जाउमो,

तारापा वा-ल्‍वाकमिमगोडाम खोत्‍लेडाम याक्‍के कोलेलाई ओराम बेन्‍निमङा गानी गोलाई बेङ्‌डिनिम सो़।’

४१ “मेकोतिमा हपका उ पेलाममिम मु़चु़मिमलाई र्‍वा,

‘माम्‍चु़नीलाम वाइतो ल्‍वापा मु़चु़नी,

गोडाम होनो लक्‍नी।

शैतान नुङ उ सेलाचो़मिमकाम लागि बनेदु़म्‍पा हेल्‍लो वो मेसिपा मुगोडा हुनी।

४२ हेङालोने गो क्रु़म सिपा बाङडो,

गानी हाम वो पोमु मेग्‍वाङ्‌निवा।

कोरा सिपा बाङडो,

हाम वो डुमु मेग्‍वाङ्‌निवा।

४३ गो वाङथो़लाम रोक्‍पा बाङडो,

गानी मेयेट्‌ङिनिवा,

आमा ये-सेम मान्‍थिम बाङडो,

फम्‍सिमु मेग्‍वाङ्‌निवा।

नो़पा नुङ झ्‍यालखानडा बाङडो,

गानी गोलाई मेरेप्‍ङिनिवा।’

४४ “मेर्मिमका वो र्‍वामी,

‘ङाचो़,

गानी हेलो क्रु़म सिन्‍निम,

कोरा सिन्‍निम,

वाङथो़लाम रोक्‍निम,

ये-सेम मान्‍थिम बान्‍निम,

नो़पा बान्‍निम,

झ्‍यालखानडा बान्‍निम ल्‍वात्तोकामा मेख्‍लो़कुवा?’

४५ “मेकोतिलो हपका र्‍वा,

‘आच्‍छाङा गो गानीलाई र्‍वाङु,

गानी ओ आमा जाउमो,

तारापा वा-ल्‍वाकमिमगोडाम खोत्‍लेडाम याक्‍के कोलेलाई ख्‍लो़मु मेबिन्‍सिट्‌निवामङा गोलाई ख्‍लो़मु मेबिन्‍सिट्‌निवाम सो़।’

४६ “मेर्मिम मु़चु़ हेल्‍लो लोवो देन्‍दे ल्‍वापाम बाट्‌पाडा लमी,

लावो माम्‍चु़नीकु लाम्‍दीडा लाम्‍दिपा मु़चु़मिमका ने हेलो वो मेसिपा त्‍वारो़म ल्‍वामी।”

a 

२५:३० यहूदीमिमका तुकुम्‍चिमलाई खादी र्‍वाक्‍पा मिम्‍मी।

b 

२५:३१ मिनीचो़ र्‍वाक्‍मा: खोत्‍ले मु़चु़काम लागि सेल्‍पा दु़म्‍मु माम्‍चु़नीका गुमीलाई थुट्‌मीडिम बु र्‍वाक्‍पा रेम्‍बोमु येशूका उनी त्‍वापलाईङा र्‍वाम्‍डिम नङ (दानिएल ७:१३-१४)।

ङाउ डु़म्‍लाचो़मिमका येशू सेन्‍मु मुलु़ बेम्‍डिम

(मर्कूस १४:१-२; लूका २२:१-२; यूहन्‍ना ११:४५-५३)

२६

१ येशूका ओर्मिम खोत्‍ले ल्‍वा सो़मु दु़म्‍मिडिमा उनी सीसिपामिमलाई र्‍वाम्‍डी,

२ “आनेपकु नलेमका सेल्सिमुनेमकु चाड रो र्‍वाक्‍पा ने गानी चनिमिम बु,

मा मिनीचो़ क्रूसडा चेन्‍मु लागि उ स्‍वाक्‍चिमो मु़चु़मिमकु ल्‍वाडा ग्‍वाला सो़सी।”

३ मेकोतिमा यहूदीमिमकु ङाउ डु़म्‍लाचो़मिम,

यहूदी ङाउमिम,

कैयाफा र्‍वाक्‍मा डोक्‍पु ङाउ डु़म्‍लाचो़कु ओगानेमडा घ्रो़म्‍मिडी।

४ मेम्‍मा मेल्‍वाहोमका येशूलाई चु़म्‍मु,

मा सेन्‍मु मुलु़ बेम्‍डी।

५ मेर्मिमका र्‍वाम्‍डी,

“लावो सेल्सिमुनेमकु चाडकाम थारीका ने मेएँ,

मेएँ माला ने मु़चु़मिम ङाल्‍तो येमी-दुमी।”

बेथानिया देलडा कोले मेसेमका येशूलाई भ्रपा मुर्नेम्‍पा तेल क्‍लक्‍साड्‌डु़म

(मर्कूस १४:३-९; यूहन्‍ना १२:१-८)

६ येशू बेथानिया देलडा ङादो जोनका बेड्‌डु़म सिमोनकु नेमडा बाम्‍डी।

७ मेकोतिलो कोले मेसेम सिङ्‍गमरमरकु सोजामडाa छो़म हापा थिकाम भ्रपा मुर्नेम्‍पा तेल रेड्‌डु़मा येशूकाडा रोक्‍ता।

गुमीका जाम पोमु खाप्‍मिडिलो मे मेसेमका मेराम तेल येशूकु बुइडला अयु़डु़।

८ ओराम ल्‍वाम्‍डिमा उनी सीसिपामिमकाम छोक्‍चो बक्‍ता,

मा मेर्मिमका र्‍वाम्‍डी,

“आकोम हापा थिकाम तेल हेङा ब्‍लाम-ब्‍लाम बु़मिम?

९ हेङालोने ओराम भ्रपा मुर्नेम्‍पा तेल हापा थिडा भ्रेसाका मेराम खउलुङ उनी हाम वो मेबाट्‌पामिमलाई ग्‍वामु झाप्‍सावा।”

१० मेर्मिमका आरे र्‍वाम्‍डिम चम्‍डिमा येशूका र्‍वाम्‍डी,

“हेङा गानी ओराम मेसेमकु गो नो़बेन्‍सानिमिम?

गुका ने आमा लागि जो़पा खारी बु़डु़म बु।

११ हेङालोने उनी हाम वो मेबाट्‌पा मु़चु़मिम ने हेल्‍लो लोवो गानीनुङङा दु़म्‍मी।

लावो गो ने गानीनुङ हेल्‍लो लोवो मेदु़म्‍ङु।

१२ गुका ओ भ्रपा मुर्नेम्‍पा तेल गोडला असाका क्‍लु़म्‍मु लागि आमा मिरो़म झो़म्‍सिबेड्‌डु़म बु।

१३ आच्‍छाङा गो गानीलाई र्‍वाङु,

खोत्‍ले सु़म्‍दिसेरडा बा-बान्‍ते ओराम जो़पा-सेला थो़बेन्‍मी,

मेसिन्‍डा ओराम मेसेमका बु़डु़म खारीकु दुथाम सो़मी,

मा मिम्‍मी।”

येशूलाई भ्रेन्‍मु यहूदा बिसिड्‌डाम

(मर्कूस १४:१०-११; लूका २२:३-६)

१४ मेकोतिमा को-न (१२) सीसिपामिमगोडाम यहूदा इस्‍करियोत र्‍वाक्‍मा कोले सीसिपा ङाउ डु़म्‍लाचो़मिमकाडा लस्‍ता,

१५ मा हिलाबु़डु़,

“गो येशूलाई इनीमा ल्‍वाड्‌डा बोन्‍सानिनी माला गोलाई हाम ग्‍वामु इनीमा न बु?”

मेर्मिमका गुलाई सु धु़म (३०) मत्तोकु खउलुङ ग्‍वाम्‍डी।

१६ मेम्‍लो आथाम यहूदाका येशूलाई मेर्मिमकु ल्‍वाड्‌डा बेसाक्‍पा खाप रेम्‍मु चो़म्‍डु़।

येशूका उनी सीसिपामिमनुङ सेल्सिमुनेमकु ग्रुला पेम्‍डिम

(मर्कूस १४:१२-२६; लूका २२:७-२३; यूहन्‍ना १३:२१-३०; १ कोरिन्थी ११:२३-२५)

१७ लङखाम मान्‍थिम सो़बेम पेपा चाड चो़म्‍स्‍तामनेम सीसिपामिम येशूकाडा रोम्‍डिमा हिलाबेम्‍डी,

“इनीमा लागि सेल्सिमुनेम ग्रुला बान्‍ते खोकुमिम?”

१८ गुमीका मेर्मिमलाई र्‍वाम्‍डी,

“गानी शहरनो गो छेत्तोम कोले मु़चु़काडा लक्‍नी,

मा मेरामलाई र्‍वाक्‍नी,

‘सीपाका र्‍वामी,

आमा थारी रोक्‍फाड्‌डाम बु।

गो आमा सीसिपामिमनुङ इमा नेमडा सेल्सिमुनेमकु चाडकाम ग्रुला पेउ’।”

१९ येशूका मेर्मिमलाई र्‍वाम्‍डिम होम्‍साकाङा सीसिपामिमका बेम्‍डी,

मा ग्रुला खोम्‍डी।

२० नेम्‍थाका येशू उनी सीसिपामिमनुङ ग्रुला पेप्‍डा टेबल फार्यु़ गन्‍मिडी।

२१ ग्रुला पेत्तोङा लेट्‌मिडिलो गुमीका र्‍वाम्‍डी,

“आच्‍छाङा गो गानीलाई र्‍वाङु,

गानीगोडाम कोलेका गोलाई भ्रेन्‍ङी।”

२२ मेर्मिमकाम छो़म उनी गो मेभ्रसावा,

मा गुमीनुङ हिलाबेम्‍डी,

“ङाचो़,

गो ने मेराम मु़चु़ मेएँ,

मेडे?”

२३ येशूका र्‍वाम्‍डी,

“थालडा गोनुङ सो़बेम पोमु लागिb डो़पाका गोलाई भ्रेन्‍ङी।

२४ मिनीचो़ ने माम्‍चु़नीकु सिजेमका र्‍वाक्‍ताम होम्‍साका सिमुङा बासी।

लावो मिनीचो़लाई भ्रेट्‌पा ने हाउरेमा!

मेराम मु़चु़ ने मेगक्‍सावामङा उमा लागि जो़पा दु़प्‍सावा।”

२५ मेम्‍मा गुमीलाई भ्रेट्‌पा यहूदाका हिलाबु़डु़,

“सीपा,

गो ने मेराम मु़चु़ मेएँ,

मेडे?”

गुमीका मेरामलाई र्‍वाम्‍डी,

“अँ,

गाना इ त्‍वाकाङा र्‍वाक्‍तोङा बोना।”

२६ मेर्मिमका ग्रुला पेत्तोङा लेट्‌मिडिलो येशूका सो़बेम चक्‍मिडिमा जेट्‌मिडी।

मेम्‍मा आलासो़ ग्‍वाम्‍डिमा उनी सीसिपामिमलाई मे सो़बेम ग्‍वाक्‍तो र्‍वाम्‍डी,

“ओराम रनिमा पेनी,

ओराम आमा मिरो़म सो़।”

२७ मेम्‍मा कान्‍चु़रे जेट्‌मिडिमा आलासो़ ग्‍वाम्‍डी,

मा उनी सीसिपामिमलाई आरे र्‍वाक्‍तो ग्‍वाम्‍डी,

“गानी खोत्‍लेका ओराम डुनी।

२८ हेङालोने ओराम माम्‍चु़नीनुङ उनीमा मु़चु़मिमकाम लाले सो़रख्रेप्‍सीकु आमा सिसि सो़।

हापा मु़चु़मिमकाम छु़लमिम हेम्‍मु लागि सासेसाका ओराम हासी।

२९ गो गानीलाई र्‍वाङु,

आमा पापकु किब्‍दीडा गानीनुङ मेडुमिमसम्‍म अङ्‍गूरकु ओराम बिलाम हेल्‍लो वो मेडु।”

३० मेकोतिमा कोले कोमु काम्‍सो बेम्‍डिमा मेर्मिम गुमीनुङ जैतून पोप्‍चङथो़ लम्‍डी।

पत्रुसका गुमीलाई मेछेपु र्‍वा र्‍वाक्‍साका येशूका सो़म्‍डिम

(मर्कूस १४:२७-३१; लूका २२:३१-३४; यूहन्‍ना १३:३६-३८)

३१ येशूका उनी सीसिपामिमलाई र्‍वाम्‍डी,

“आनेप सिन्‍था गोडला हाम दु़म मेरामका गानी खोत्‍लेका गोलाई ङेन्‍ङिनी।

हेङालोने माम्‍चु़नीकु सिजेमका आरे र्‍वा,

‘रेपा-क्रिपा मु़चु़लाई गो सेट्‌पु,

मा भेन्‍दामिम फोन्‍सिमी।’

३२ लावो गो सिमुलाम बम्‍गेङुमा गानीडाम ङादो गालील क्षेत्रनो लङु।”

३३ पत्रुसका गुमीलाई र्‍वाक्‍ता,

“गानीलाई हाम दु़म मेरामका गानीलाई खोत्‍लेका ङेनिमी लोवो गो ने गानीडला थो़रलु़मु हेल्‍लो वो मेडिट्‍पु।”

३४ येशूका पत्रुसलाई र्‍वाम्‍डी,

“आच्‍छाङा गो गानालाई र्‍वाङु,

थामा सिन्‍था स्‍वारेपो ओमु ङादो सुकखेप गाना गोलाई मेछेपु र्‍वाना।”

३५ पत्रुसका गुमीलाई र्‍वाक्‍ता,

“गानीनुङ सिमुङा बासी लोवो गो गानीलाई मेछेपु हेल्‍लो वो मेर्‍वाङु।”

मेम्‍मा वाङमिम सीसिपामिमका वो मेमङा र्‍वाम्‍डी।

गेतसमनी र्‍वाक्‍मा खोमडा येशूका सो़म्‍दी बेम्‍डिम

(मर्कूस १४:३२-४२; लूका २२:२९-४६)

३६ मेकोतिमा येशू उनी सीसिपामिमनुङ गेतसमनी र्‍वाक्‍मा खोमडा लम्‍डी,

मा उनी सीसिपामिमलाई र्‍वाम्‍डी,

“गानी आसिन्‍डाङा बात्तो बेनी,

गो होनोट्‌नो लङुमा सो़म्‍दी बेउ।”

३७ गुमीका पत्रुस नुङ जब्‍दियाकु तारापाचो़चिप याकूब नुङ यूहन्‍नालाई गुमीनुङङा लम्‍डी।

गुमी छो़म मेभ्रम्‍सिट्‌मिवा,

मा उनी न-गो खेमल्‍यामु चो़म्‍डु़।

३८ मेम्‍मा गुमीका उनी सीसिपामिमनुङ र्‍वाम्‍डी,

“आमा साम लक्‍पा कोतिङा आमा न-गो मेभ्रसिक्‍पा बु।

गानी आसिन्‍डा बानी मा मेअम्‍साका गोनुङङा चङचङया बानी।”

३९ गुमी किचो़ होनोक्‍थो़ लम्‍डिमा खुम्‍बु बेसाका आरे र्‍वाक्‍तो सो़म्‍दी बेम्‍डी,

“आमा पाप,

नु़ माला ओराम दु़खाकु कान्‍चु़रे गोलामका हेमसाङनी।

लावो आमा न होम्‍साका ने मेएँ,

इनीमा न होम्‍साका बेनी।”

४० मेकोतिमा येशू उनी सीसिपामिमकाडा ख्‍लोम्‍सिम्‍डी,

मा मेर्मिमलाई अम्‍चेट्‌पा डार्मिडी।

गुमीका पत्रुसलाई र्‍वाम्‍डी,

“हाम गानी को घण्‍टा वो मेअम्‍साका गोनुङ चङचङया बुमु मेचाप्‍निवा?

४१ चङचङया बानी,

मा मेजो़पा ल्‍वाका इनीमा न मेछाम्‍सिनु़ र्‍वाक्‍साका सो़म्‍दी बेनी।

आच्‍छाङा इनीमा न-गोका ने बोमु मालु़,

लावो मिरो़मङा मेचापा बु।”

४२ आथावो येशू नखेपडा लम्‍डिमा सो़म्‍दी बेम्‍डी,

“आमा पाप,

गो ओराम मेडुथु़म मेनु़ङा माला इनीमा न होम्‍साका दु़म्‍नु़।”

४३ गुमी उनी सीसिपामिमकामथो़ ख्‍लोम्‍सीम्‍डिमा रोम्‍डिलो मेर्मिमलाई अम्‍चेट्‌पाङा डार्मिडी,

हेङालोने उनी अमका मेर्मिम उनी मिक्सी ह्‌वामु मेचापा बाम्‍डी।

४४ गुमीका मेर्मिमलाई पार्जो़ल्‍मिडिमा सुकखेपडा लक्‍साका आथावो मेम्‍साकाङा सो़म्‍दी बेम्‍डी।

४५ मेकोतिमा गुमी उनी सीसिपामिमकाडा ख्‍लोम्‍सीम्‍डिमा र्‍वाम्‍डी,

“गानी आथावो अम्‍ल्‍याक्‍पाङा बुनी,

मा ङेन्‍सिनिम बुनी?

रेप्‍नी,

मिनीचो़ छु़लचो़मिमकु ल्‍वाड्‌डा ग्‍वाला सो़सिक्‍पा थारी रोक्‍फाड्‌डाम बु।

४६ बक्‍नी,

लक्‍सी।

रेप्‍नी,

गोलाई चु़म्‍बेट्‌पा मु़चु़ आसिन्‍डाङा बु।”

येशूलाई चु़म्‍मिडिम

(मर्कूस १४:४३-५०; लूका २२:४७-५३; यूहन्‍ना १८:३-१२)

४७ येशू जेत्तोङा बेम्‍डिलो को-न (१२) सीसिपामिमगोडाम कोले यहूदा र्‍वाक्‍मा रोक्‍ता।

ङाउ डु़म्‍लाचो़मिम नुङ ङाउमिमका थु़र्मीडिम छो़म सेर्पा मु़चु़ गुनुङ बाम्‍डी।

मेर्मिमका कातु़रु़मिम नुङ डु़लु़म्‍चो़मिम कुर्थाम्‍डी।

४८ गुमीलाई चु़म्‍बेट्‌पा यहूदाका ङादोङा आरे र्‍वाक्‍तामा मेर्मिमलाई छेखोप ग्‍वाक्‍तु़मिम बाइडा: “चुप्‍पा बेसाका गो उहेमलाई सेव साट्‌पु मेराम मु़चु़लाई गानी छेनिमा चु़म्‍नी।”

४९ येशूकाडा यहूदा लस्‍ल्‍याड्‌डा,

मा र्‍वाक्‍ता,

“ए सीपा,

सेव!”

मेम्‍मा गुमीलाई चुप्‍पा बु़डु़।

५० येशूका यहूदालाई र्‍वाम्‍डी,

“ङोप्‍सो़,

गाना हाम बेप्‍डा रोक्‍नाम,

मेराम बे।”

मेकोतिमा मु़चु़मिमका येशूलाई जेट्‌मिडिमा चु़म्‍मिडी।

५१ मेकोतिलोङा येशूनुङ बाट्‌पामिमगोडाम कोलेका उ कातु़रु़ थास्‍तु़मा डोक्‍पु ङाउ डु़म्‍लाचो़कु डु़ल्‍चो़लाई ओप्‍डु़,

लावो उ नोफ्‍ला कोङङा क्रिप्‍साड्‌डु़।

५२ येशूका मेरामलाई र्‍वाम्‍डी,

“इमा कातु़रु़ उ दापगोयु़ फिका।

कातु़रु़ मोक्‍पामिम कातु़रु़काङा सेन्‍ला सो़म्‍सिमी।

५३ ख्‍लो़ला सो़म्‍सिमुकाम लागि गो आमा पापनुङ र्‍वामु चापु,

मा गुमीका को-न (१२) पल्‍टनडाम वो हापा पाह्रीचो़मिम थु़र्थामी र्‍वाक्‍पा हाम गाना मेचना?c

५४ लावो मेम दु़स्‍ता माला आरे दु़म्‍मुङा बासी र्‍वाक्‍साका माम्‍चु़नीकु सिजेमका र्‍वामिम हेसाका रोथी मा?”

५५ मे सेर्पा मु़चु़लाई येशूका र्‍वाम्‍डी,

“हाम गो कोर्थो़लाम बक्‍पा ङिमलु़पा मु़चु़ मा!

कातु़रु़मिम नुङ डु़लु़म्‍चो़मिम रेसाका गोलाई चु़म्‍डा रोक्‍निम?

गानी गोलाई हेङा सो़रनेमगोडा मेचु़म्‍ङिनिवा?

सीत्तो हेल्‍लो लोवो गो मेसिन्‍डाङा बाङडोम बाइडा।

५६ लावो माम्‍चु़नीकु सिजेमडा माम्‍चु़नीलाम-जेपामिमका र्‍याम्‍डिम ल्‍वा रोम्‍थिमु लागि ओर्मिम खोत्‍ले दु़म्‍तोङा लेडु़।”

मेकोतिमा सीसिपामिम खोत्‍लेका गुमीलाई पार्जो़ल्मिडिमा स्‍वाम्‍डी।

डोक्‍पु-घ्रो़म्‍दीकु ङादोडा येशू

(मर्कूस १४:५३-६५; लूका २२:५४-५५, ६३-७१; यूहन्‍ना १८:१३-१४, १९-२४)

५७ मेकोतिमा येशूलाई चु़म्‍पा मु़चु़मिमका डोक्‍पु ङाउ डु़म्‍लाचो़ कैयाफाकु नेमडा गुमीलाई लम्‍डी।

मेसिन्‍डा डु़म्‍ला सीपा पातु़म्‍रीमिम नुङ यहूदी ङाउमिम खोम्‍सिम्‍डिम बाइडा।

५८ लावो पत्रुस ने होनो-होनो बासाका डोक्‍पु ङाउ डु़म्‍लाचो़कु देल्‍फुसम्‍मङा येशूकु चङचङ लस्‍ता।

मेम्‍मा मेसिन्‍डा हाम दु़म र्‍वाक्‍साका रेम्‍मु लागि गु मेगोडा लस्‍तामा लपा मु़चु़मिमनुङ बाइडा।

५९ ङाउ डु़म्‍लाचो़मिम नुङ खोत्‍ले डोक्‍पु-घ्रो़म्‍दीका येशूलाई सेन्‍मु लागि लिमा थेसाका येशूकु कोर्थो़लाम सो़पामिमलाई माल्‍मु चो़म्‍मिडी।

६० हापा मु़चु़मिम रोम्‍डिमा येशूकु दुथाममिम लिमा ल्‍वा सो़म्‍डी,

लावो येशूलाई सेन्‍मु बासिक्‍पा ल्‍वा डोक्‍पु-घ्रो़म्‍दीका हाम वो मेडार्मिवा।

चङडा नले मु़चु़ रोक्‍ची,

६१ मा र्‍वाक्‍ची,

“ओराम मु़चु़का ‘माम्‍चु़नीकु सो़रनेम फाल्‍साका गो सुलेमका आथावो बनेबोमु चापु’ र्‍वाक्‍ता।”

६२ मेकोतिमा डोक्‍पु ङाउ डु़म्‍लाचो़ बक्‍तामा येशूलाई र्‍वाक्‍ता,

“गाना हाम वो मेर्‍वानामिम?

इमा दुथाम गाना हाम र्‍वाना?”

६३ लावो येशू वायवाय बाम्‍डी।

डोक्‍पु ङाउ डु़म्‍लाचो़का गुमीलाई र्‍वाक्‍ता,

“गो गानालाई र्‍वाङु,

गाना माम्‍चु़नीकु चो़ ख्रीष्‍ट माला हेल्‍लो लोवो बाट्‌पाम बाट्‌पा माम्‍चु़नीकु नङडा कसम पेसाका गुकुनुङ सो़या।”

६४ येशूका मेरामलाई तुम्‍डी,

“अँ,

गानी र्‍वाक्‍निम होमङा सो़।

लावो गो गानी खोत्‍लेलाई र्‍वाङु,

दिफु मिनीचो़लाई खोत्‍लेडाम घ्‍ल्‍वापा माम्‍चु़नीकु जो़पलाम गन्‍पा,

मा धामुलाम खासेडलामका योक्‍तोङा बेपा गानी ल्‍वानी।”

६५ मेकोतिमा डोक्‍पु ङाउ डु़म्‍लाचो़का उ ये आ़स्‍तु़,

मा र्‍वाक्‍ता,

“ओरामका माम्‍चु़नीलाई डक्‍साका जेस्‍ता।

ओरामकु दुथाम आथावो सो़पा मु़चु़ हाउ बासी मा?

रेप्‍नी,

ओरामका माम्‍चु़नीलाई डक्‍साका जेस्‍ताम गानी थो़न्‍ल्‍याट्‌निम बु।

६६ इनीमा मुलु़ हाम बु?”

मेर्मिमका र्‍वाम्‍डी,

“गु सिमुका घ्रेट्‌पा बु।”

६७ मेकोतिमा मेर्मिमका येशूकु कलडा थक्‍सी बेट्‌मिडी,

मा मुठिमका याल्‍मिडी,

मा याङका लपटाका याल्‍तो,

६८ र्‍वाम्‍डी,

“ख्रीष्‍ट,

माम्‍चु़नीलाम गुकुनुङ जेसा।

सु़का याल्‍ना?”

पत्रुसका येशूलाई मेछेपु र्‍वाक्‍ताम

(मर्कूस १४:६६-७२; लूका २२:५६-६२; यूहन्‍ना १८:१५-१८, २५-२७)

६९ मेराम थारीका पत्रुस पाखानो देल्‍फुडा गन्‍तासिट्‍डाम बाइडा।

कोले डु़ल्‍चो़मे रोक्‍तामा र्‍वाक्‍ता,

“गाना वो गालीलडाम येशूनुङ बान्‍ना।”

७० लावो पत्रुसका खोत्‍ले मु़चु़मिमकु ङादोडा आरे र्‍वाक्‍साका मेछेपु र्‍वाक्‍ता,

“गाना हाम सो़त्तोङा लेना,

गो ने मेचक्‍पु।”

७१ पत्रुस मेलाम लस्‍तामा लाम्‍चोको फार्डा कोङमी डु़ल्‍चो़मेका गुलाई ल्‍वास्‍तु़मा मेसिन्‍डाम मु़चु़मिमलाई र्‍वाक्‍ता,

“ओराम मु़चु़ नासरतडाम येशूनुङ बाइडा।”

७२ पत्रुसका कसम पेत्तो आथावो मेछेपु र्‍वाक्‍ता,

“गो मेराम मु़चु़लाई मेछेपु।”

७३ घरिकोङका मेसिन्‍डा बाट्‌पा मु़चु़मिम पत्रुसकाडा रोम्‍डिमा र्‍वाम्‍डी,

“आच्‍छाङा गाना येशूनुङ लाम्‍दिपामिमगोडाम कोले दु़म्‍मु बासी,

हेङालोने इमा जेसीकाङा रेम्‍बु़।”

७४ मेम्‍मा पत्रुसका उ त्‍वापलाईङा वाइतो बेन्‍सिक्‍तो र्‍वाक्‍ता,

“मेराम मु़चु़लाई गो मेछेमु।”

मेकोतिलोङा स्‍वारेपो ओक्‍ल्‍याड्‌डा।

७५ मेकोतिमा येशूका आरे र्‍वाम्‍डिम ल्‍वा पत्रुसका मिम्‍डु़,

“स्‍वारेपो ओमु ङादो गाना गोलाई सुकखेप मेछेपु र्‍वाना।”

मेम्‍मा गु पाखानो लस्‍तामा हुलाख्राम बु़डु़।

a 

२६:७ छो़म जो़पा, मा हापा थिकाम सोजाम।

b 

२६:२३ ग्रीक बाइबलडा: “सो़बेम सोजामडा कोयो लु़पाका” र्‍याक्‍मा डार्सी।

c 

२६:५३ को पल्‍टनडा ६०,०० कोति सिपाहीमिम दु़म्‍थाल्‍मिडी।

येशू किब्‍दी साखामचो़ पिलातसलाई ग्‍वाम्‍डिम

(मर्कूस १५:१; लूका २३:१-२; यूहन्‍ना १८:२८-३२)

२७

१ नेमसोसोका मे ङाउ डु़म्‍लाचो़मिम नुङ ङाउमिम खोत्‍लेका येशूलाई सेट्‌पा मुलु़ बेम्‍डी।

२ मेम्‍मा मेर्मिमका गुमीलाई बसाका लम्‍डिमा रोमी किब्‍दी साखामचो़ पिलातसलाई ग्‍वाम्‍डी।

यहूदा चेस्‍ताम

(थु़र्मा १:१८-१९)

३ येशूलाई सेन्‍मु देन्‍दे ग्‍वाम्‍डी र्‍वाक्‍पा गुमीलाई भ्रेट्‌पा यहूदाका थो़स्‍तु़,

मा खोर्सेड्‌डु़।

मेम्‍मा मे सु धु़म (३०) मत्तोकु सिक्‍का ङाउ डु़म्‍लाचो़मिम नुङ ङाउमिमलाई ख्‍लोक्‍साड्‌डु़मी।

४ मेम्‍मा र्‍वाक्‍ता,

“हाम वो मेख्‍लो़ट्‌पा मु़चु़लाई भ्रेसाका गो छु़ल बेउतो।”

मेर्मिमका र्‍वाम्‍डी,

“मेराम आकीमा लागि हाम मा?

गानाङा चना।”

५ मेकोतिमा यहूदाका मेराम खउलुङ सो़रनेमगोनो घ्रोक्‍तु़मा लस्‍ता,

मा मेराम चेस्‍तामा सिडा।

६ ङाउ डु़म्‍लाचो़मिमका मेराम खउलुङ डो़म्‍डिमा र्‍वाम्‍डी,

“ओराम ने मु़चु़ सेन्‍मु लागि सोक्‍मा खउलुङ।

मेम्‍मिमका सो़रनेमडाम खउलुङ जु़ल्‍खोपडा ओराम जु़ल्‍मु इकीमा डु़म्‍लाका मेग्‍वाक्‍सा।”

७ मेर्मिमका मुलु़ बेम्‍डिमा मेराम खउलुङका वाङथो़लाम रोक्‍पामिमकु सु़लु़मकाम लागि कुमालेकु ये भ्रेम्‍डी।

८ मेम्‍मिमका आथामबिलि वो मेराम येलाई ‘सिसिकु ये’ र्‍वामी।

९ माम्‍चु़नीलाम-जेपा यर्मियाका आरे र्‍वाक्‍ताम रोक्‍थिड्‌डा: “इस्राएलडाम मु़चु़मिमका उमा थि बेम्‍डिम सु धु़म (३०) मत्तोकु खउलुङ रम्‍डी,

१० मा मिप्रङमाका गोलाई बेबेट्‌ङिडिमिम होम्‍साका मेर्मिमका कुमालेकु ये मेराम खउलुङका भ्रेम्‍डी।”

पिलातसका येशूलाई हिलाहिसी बु़डु़म

(मर्कूस १५:२-१५; लूका २३:३-५, १३-२५; यूहन्‍ना १८:२९–१९:१६)

११ मेकोतिमा येशूलाई रोमी किब्‍दी साखामचो़ पिलातसकु ङादोडा येम्‍सिबेट्‌मिडी।

किब्‍दी साखामचो़का गुमीलाई हिलाबु़डु़,

“हाम गाना यहूदीमिमकु हप?”

येशूका र्‍वाम्‍डी,

“गानी र्‍वानिमिम होङङा सो़।”

१२ ङाउ डु़म्‍लाचो़मिम नुङ यहूदी ङाउमिमका येशूलाई मुमा बेन्‍मु चो़म्‍मिडी,

लावो गुमी वायवाय बाम्‍डी।

१३ मेकोतिमा पिलातसका गुमीलाई र्‍वाक्‍ता,

“मेर्मिमका इमा कोर्थो़लाम हापा ल्‍वामिम सो़त्तोङा लेन्‍मिमिम हाम गाना मेथो़ना?”

१४ लावो येशूका पिलातसलाई कोसि वो मेतुक्‍मिवा,

मा किब्‍दी साखामचो़ पिलातस छो़म ङाङाया दु़स्‍ता।

१५ थ-थकाम सेल्सिमुनेमकु चाडकाम थारीका मु़चु़मिमका न बोमिमिम होङङा चक्‍मा कोले मु़चु़लाई किब्‍दी साखामचो़का डिथाल्‍लु़।

१६ मेराम थारीका बारब्‍बा नङकाम ङिमलु़पा कोले मु़चु़ चसिड्‌डाम बाइडा।

१७ सेर्पा मु़चु़ खोम्‍सिम्‍डी,

मा पिलातसका मेर्मिमलाई हिलाबु़डु़मी,

“इनीमा लागि गो सु़लाई डिन्‍सानिनिमिम न बोनी,

बारब्‍बालाई डे ख्रीष्‍ट र्‍वाक्‍मा येशूलाई डे?”

१८ हेङालोने ङाउमिम उनी नो़ मेनु़यावामका येशूलाई उमा ल्‍वाड्‌डा ग्‍वाम्‍डिम र्‍वाक्‍पा पिलातसका चडु़म बाइडा।

१९ निया बेपा गन्‍खोपडा पिलातस गन्‍तासिट्‍डालो उमा नाइमेका आरे र्‍वाक्‍पा सेला थु़र्स्‍तु़,

“हाम वो मेख्‍लो़ट्‌पा मेराम मु़चु़लाई हे वो मेबेनी,

हेङालोने बासिन्‍था गो उमा दुथाम ङिमा म्‍वात्तोमा छो़म दु़खा ल्‍वाउतोम बु।”

२० लावो ङाउ डु़म्‍लाचो़मिम नुङ ङाउमिमका बारब्‍बालाई डिन्‍सोमु,

मा येशूलाई सेन्‍मु बासी र्‍वाक्‍नी बेसाका सेर्पा मु़चु़लाई लेम्‍मिडी।

२१ किब्‍दी साखामचो़ पिलातसका आथावो मेर्मिमलाई हिलाबु़डु़मी,

“ओर्चिप नलेडा गो उहेमलाई डिन्‍सानिनिमिम गानी न बोनी?”

मेर्मिमका र्‍वाम्‍डी,

“बारब्‍बालाई।”

२२ पिलातसका मेर्मिमलाई हिलाबु़डु़मी,

“मेम माला ख्रीष्‍ट र्‍वाक्‍मा येशूलाई गो हाम बेउमिम?”

मेर्मिम खोत्‍लेका येत्तो र्‍वाम्‍डी,

“मेरामलाई क्रूसडा चेट्‌नी।”

२३ पिलातसका मेर्मिमलाई हिलाबु़डु़मी,

“हेङा,

ओरामका हाम ख्‍लाम्‍या बु़डु़म बु मा?”

लावो मेर्मिम आथावो येत्तो र्‍वाम्‍डी,

“मेरामलाई क्रूसडा चेट्‌नी।”

२४ हाम वो बोमु मेझापा,

मेरामडाम ने मु़चु़मिम येमु-दुमुमा ङाल्‍मु खाप्‍मिमिम पिलातसका ल्‍वास्‍तु़।

मेम्‍मा गुका कु रङडु़मा सेर्पा मु़चु़कु ङादोडा उ ल्‍वा सो़ल्‍साका र्‍वाक्‍ता,

“ओराम मु़चु़ सेन्‍मुडा गो हाम वो ख्‍लो़त्तोम मिबु,

इनी त्‍वापङा चन्‍सिट्‌नी।”

२५ खोत्‍ले मु़चु़का र्‍वाम्‍डी,

“गुलाई सेट्‌माकु मुमा-तामा गुकु नुङ आकी चो़-चु़सु़डला बुसिनु़।”

२६ मेकोतिमा पिलातसका बारब्‍बालाई डिसाड्‌डु़मी।

लावो येशूलाई कोक्‍तेकु रिबाका याल्‍बेड्‌डु़मा क्रूसडा चेन्‍मु लागि सिपाहीमिमकु ल्‍वाड्‌डा ग्‍वाक्‍तु़मी।

सिपाहीमिमका येशूलाई नालेडाट्‌मिडिम

(मर्कूस १५:१६-२०; यूहन्‍ना १९:२-३)

२७ मेकोतिमा किब्‍दी साखामचो़ पिलातसकु सिपाहीमिमका येशूलाई ओगानेमगोनो लम्‍डी,

मा पल्‍टनडाम खोत्‍ले सिपाहीमिमलाई येशूकु ङादोडा खोप्‍मिडी।

२८ मेर्मिमका येशूकु ये-सेम प्‍लु़म्‍साम्‍डिमा गुमीलाई लालाम हुम-ये फबेट्‌मिडी।

२९ मेर्मिमका चु़काम मुकुट थो़म्‍डिमा येशूकु बुइडला खुबेट्‌मिडी।

मेम्‍मा उनी जो़प ल्‍वाडा हपकु डु़लु़म्‍चो़a होङङा नारकु डु़लु़म्‍चो़ जु़ल्‍साम्‍डी,

मा उनी ङादोडा क्रचु़खुम बेसाका आरे र्‍वाक्‍तो गुमीलाई नालेडाट्‌मिडी,

“यहूदीमिमकु हपकाम सो़र दु़म्‍नु़,

रो़र दु़म्‍नु़!”

३० मेम्‍मा मेर्मिमका गुमीलाई थक्‍सी बेट्‌मिडिमा मे नारकु डु़लु़म्‍चो़ रोट्‌मिडी,

मा मेरामका उनी बुइडला याल्‍मिडी।

३१ गुमीलाई नालेडान्‍मु डु़म्‍मिडिमा मे हुम-ये प्‍लु़म्‍साम्‍डी,

मा उनी ये फबेट्‌मिडी।

मेम्‍मा गुमीलाई क्रूसडा चेड्‌डा लम्‍डी।

येशूलाई क्रूसडा चेट्‌मिडिम

(मर्कूस १५:२१-३२; लूका २३:२६-४३; यूहन्‍ना १९:१७-२७)

३२ लाम्‍दीडा लक्‍तोङा बेम्‍डिलो मेर्मिमका कुरेनी शहरलाम बिक्‍पा सिमोन नङकाम कोले मु़चु़ डार्मिडी।

मेम्‍मा सिपाहीमिमका मेरामलाई येशूकु क्रूस कुर्मु क्‍र्‍वाम्‍डी।

३३ मेम्‍मा मेर्मिम गलगथा र्‍वाक्‍मा बायडा रोम्‍फाम्‍डी।

गलगथा र्‍वाक्‍मा बुइसेर बाट्‌पा बाय।

३४ सिपाहीमिमका गुमीलाई खिङ ङोल्‍मा अङ्‍गूरकु बिलाम थो़ट्‌मिडी,

लावो गुमीका मेराम दो़प्‍मिडी,

मा डुमु मेबिम्‍सिप्‍मिवा।

३५ मेर्मिमका गुमीलाई क्रूसडा चेट्‌मिडिमा चिठ्ठा ओप्‍साका येशूकु ये-सेम दो़म्‍डी।

३६ मेम्‍मा मेसिन्‍डा बासाका मेर्मिमका येशूलाई लन्‍थाम्‍डी।

३७ ‘ओराम यहूदीमिमकु हप येशू’ र्‍वाक्‍साका येशूकु कोर्थो़लाम र्‍याक्‍मा ल्‍वा येशूकु बुइकु डला मेर्मिमका चेट्‌मिडी।

३८ गुमीनुङङा नले खुचु़वाचिप वो क्रूसडा चेट्‌मिडिम बाइडा।

कोले उनी जो़पलाम,

मा कोङमी उनी पेलामका बाच्‍ची।

३९ मेराम लाम्‍दीभाल लाम्‍दिपा खोत्‍ले मु़चु़मिमका उनी बुइ रक्‍तो येशूलाई डक्‍साका जेम्‍डी,

४० मा र्‍वाम्‍डी,

“सो़रनेम फाल्‍पामा सुलेमका बनेबेपा गाना,

इ त्‍वापलाई सेला,

मा गाना माम्‍चु़नीकु चो़ माला ने क्रूसलामका लुकामा योका।”

४१ ङाउ डु़म्‍लाचो़मिम,

डु़म्‍ला सीपा पातु़म्‍रीमिम नुङ ङाउमिमका वो मेम्साकाङा गुमीलाई नाले डाट्‌मिडी।

४२ मेर्मिमका र्‍वाम्‍डी,

“ओरामका वाङमिमलाई सेल्‍लु़मी,

लावो उ त्‍वापलाई ने सेल्‍मु मेचाप्‍सु़।

गु इस्राएलडाम हप।

ओम्‍लोङा क्रूसलामका लुक्‍साका योनु़,

मा गुइ ओरामडला थो़रबिइ।

४३ ओरामका माम्‍चु़नीडा थो़र बु़।

माम्‍चु़नीका न बोमी माला ओरामलाई ओम्‍लोङा फ्‍वामिनु़।

हेङालोने ओरामका ‘गो माम्‍चु़नीकु चो़’ र्‍वाक्‍ताम बाइडा।”

४४ गुमीनुङ क्रूसडा चेट्‌मा नले खुचु़वाचिपका वो मेम्‍साकाङा गुमीलाई डक्‍साका जेच्‍ची।

येशू सिम्‍डिम

(मर्कूस १५:३३-४१; लूका २३:४४-४९; यूहन्‍ना १९:२८-३०)

४५ नेम्‍फुम को-न (१२) जेस्‍तालो आथाम सु जेस्‍तामसम्‍म खोत्‍लेथो़ तुकुम्‍चिमका हुप्‍डु़।

४६ सु जेस्‍ताम बिलि येशू आरे र्‍वाक्‍तो डोक्‍पु लो़लामका येम्‍डी,

“इलोई,

इलोई,

लामा सबखथनी?”b

ओराम र्‍वाक्‍मा,

“ए आमा माम्‍चु़नी,

ए आमा माम्‍चु़नी,

हेङा गानी गोलाई ङेट्‌ङिडिनिम?”

४७ मेसिन्‍डा येम्‍सिक्‍पा याङ-याङका कोर्थो़ थो़म्‍डिमा माम्‍चु़नीलाम-जेपा एलियालाई गुका येडु़मिम र्‍वाक्‍पा मिम्‍मिडी।

४८ मेर्मिमगोडाम कोले ओन्‍तो लस्‍तामा जु़र्पा अङ्‍गूरकु बिलामडा खाबा प्‍लु़म्‍डु़।

मेम्‍मा नारकु डु़लु़म्‍चो़कु जु़जु़डा सक्‍साका कोस्‍तु़मा गुमीलाई डुबेड्‌डु़।

४९ लावो वाङमिमका र्‍वाम्‍डी,

“लडी,

ओरामलाई सेल्‍ला एलिया रो डे,

रेप्‍डी।”

५० मेकोतिमा येशू आथावो डोक्‍पु लो़लामका येम्‍डी,

मा उनी साम लस्‍ता।

५१ मेकोतिलोङा सो़रनेमगोडाम रिपा-ये हालाम हायु़ नक फ्‍वाक्‍चो़ल दु़म्‍साका आ़स्‍ता।

मेम्‍मा सुबु रुड्‌डु़,

मा भ्‍र्‍वा रिड्‌डा।

५२ सु़लु़ममिम ह्‌वाम्‍सिम्‍डी,

मा माम्‍चु़नीकु हापा मु़चु़मिम सिम्‍डिम,

सिमुलाम बम्‍गेम्‍डी।

५३ सु़लु़मलामका मेर्मिम लुम्‍डी।

येशू सिमुलाम बम्‍गेम्‍डिम चङडा मेर्मिम माम्‍चु़नीकु नङका साट्‌मा यरूशलेम शहरडा लम्‍डी,

मा हापा मु़चु़मिमकाडा रेम्‍बेम्‍सिम्‍डी।

५४ येशूलाई लपाम बाट्‌पा कप्‍तान नुङ सिपाहीमिमका सुबुरुक्‍सी लस्‍ताम नुङ मेसिन्‍डा दु़स्‍ताम खोत्‍ले ल्‍वाम्‍डिमा छो़म ङिम्‍डी।

मेम्‍मा मेर्मिमका र्‍वाम्‍डी,

“आच्‍छाङा ओराम ने माम्‍चु़नीकु चो़ङा बाइडाम रेछा।”

५५ मेसिन्‍डा हापा मेसेममिम वो बाम्‍डी,

मेर्मिमका होनोवा बासाका रेम्‍थाम्‍डी।

मेर्मिमका येशूकु चापे-डुपे बोमु गालीललामका उनी चङचङ लाम्‍दिम्‍डिम बाइडा।

५६ मेर्मिमगोडाम मरियम मग्‍दलिनी,

याकूब नुङ यासेफकु माम मरियम नुङ जब्‍दियाकु चो़चिपकु माम बाम्‍डी।

येशू क्‍लु़म्‍मिडिम

(मर्कूस १५:४२-४७; लूका २३:५०-५६; यूहन्‍ना १९:३८-४२)

५७ ने-नेम्‍थाका अरिमाथिया शहरडाम योसेफ नङकाम कोले खाप्‍चीचो़ रोक्‍ता।

गु वो येशूकु सीसिपा बाइडा।

५८ गु पिलातसकाडा लस्‍तामा येशूकु सिपा रो़म बियु़डु़,

मा पिलातसका मे सिपा रो़म योसेफलाई ग्‍वाबेड्‌डु़मी।

५९ योसेफका मे सिप्खा रेड्‌डु़,

मा बुबुयाम सुतीकु येका दिल्‍लु़।

६० मेम्‍मा गुका भ्‍र्‍वागोनो धासाका उ त्‍वाकाम लागि बनेबु़डु़म लाले सु़लु़मगोनो मे सिप्खा जु़ल्‍लु़।

सु़लु़मगोनो हुखोपडा गुका डोक्‍पु ख्रेमलुङ रिल्‍साका ख्रेप्‍जो़ल्‍लु़,

मा लस्‍ता।

६१ मरियम मग्‍दलिनी नुङ कोङमी मरियम वो सु़लु़मकु ङादोडा गन्‍तासिट्‌चिम बाइडा।

येशूकु सु़लु़म लट्‌मिडिम

६२ उ दिकाम,

सिलापालेम नेमc ङाउ डु़म्‍लाचो़मिम नुङ फरिसीमिम पिलातसकाडा घ्रो़म्‍डा लम्‍डी,

६३ मा र्‍वाम्‍डी,

“ङाचो़,

मेराम लुचो़ नु़पा बाइडालो ‘सुलेमका सिमुलाम बम्‍गेङु’ र्‍वाक्‍ताम आकी नडा बु।

६४ मेम्‍मिमका सुलेमसम्‍म मे सु़लु़म जो़होमका लन्‍बेट्‌नी।

मेएँ माला ने उमा सीसिपामिम रोमिमा उमा रो़म खुमिमा सिमुलामका गु बग्‍गेड्‌डा र्‍वाक्‍साका मु़चु़मिमनुङ र्‍वामी।

मेम्‍मा ङादोमडाम वो छो़म मेजो़पा लु-फेले दु़म।”

६५ पिलातसका मेर्मिमलाई र्‍वाक्‍ता,

“सिपाहीमिमलाई लक्‍साका लक्‍निमा इनी चाप्‍सी जो़होमका लन्‍बेट्‌नी।”

६६ मेकोतिमा मेर्मिम लम्‍डिमा सु़लु़मकु ख्रेमलुङडा छाप ओप्‍मिडी,

मा सिपाहीमिमलाई लन्‍बेट्‌मिडी।

a 

२७:२९ वाङ खालकाम डु़लु़म्‍चो़ हपमिमका जेन्‍मी। मेरामका उनीमा साखाम रेम्‍बु़।

b 

२७:४६ याङडा “एली, एली” र्‍वाक्‍मा डार्सी। भज २२:१।

c 

२७:६२ ग्रीक बाइबलडा: झो़म्‍सिक्‍पानेम र्‍याक्‍मा बु, मेराम आनेप दिका शनिवार बेडु़।

येशू सिमुलामका बम्‍गेम्‍डिम

(मर्कूस १६:१-११; लूका २४:१-१२; यूहन्‍ना २०:१-१८)

२८

१ ङेम्‍सिमुनेमकु उ दिकाम,

हप्‍ताकु ङादोमनेम नेमसोसोकाङा मरियम मग्‍दलिनी नुङ कोङमी मरियम येशूकु सु़लु़म रेप्‍डा लक्‍ची।

२ मेसिन्‍डा कोचोत्ति सुबुरुक्‍सी लस्‍ता,

हेङालोने पाह्रीलामका मिप्रङमाकु कोले पाह्रीचो़ योक्‍ता।

मेम्‍मा सु़लु़मकु ख्रेमलुङ रिल्‍लु़मा मेडला गन्‍डा।

३ मेरामकु ङाली ब्‍ल्‍याक्‍ची होङङा वाक्‍ता,

मा उ ये फोमु होप्‍माम बुबुयाम बाइडा।

४ लपा सिपाहीमिमका पाह्रीचो़ ल्‍वाम्‍डिमा उनी ङिमुका रुड्‌डु़मी,

मा उनी न ना थो़मकाम दु़म्‍मिडी।

५ मेकोतिमा पाह्रीचो़का मे मेसेमचिपलाई र्‍वाक्‍ता,

“मेङिची,

क्रूसडा चेट्‌मिडिम येशूलाई माल्‍तोङा लेन्‍ची र्‍वाक्‍पा गो चक्‍पु।

६ गुमी आसिन्‍डा मेबुमी,

गुमीका र्‍वाम्‍डिम होम्‍साका गुमी सिमुलाम बम्‍गेम्‍डिम बु।

बिक्‍ची,

उनी रो़म बाइडाम खोम रेप्‍ची।

७ दाला लक्‍चिमा उनी सीसिपामिमलाई आरे र्‍वाक्‍ची,

‘गुमी सिमुलाम बम्‍गेम्‍डिम बु,

मा गानीडाम ङादो गालील क्षेत्रनो लक्‍तोङा बोमी।

गुमीलाई गानी मेनो ल्‍वानी’ गानीलाई गो र्‍वाङ्‌डोम मिम्‍नी वो।”

८ मेसेमचिप मे सु़लु़मलामका लक्‍ल्‍याट्‌ची।

मेर्चिप ङिपा नुङ भ्रसिद्‌वाक्‍पा बाच्‍ची।

येशूकु सीसिपामिमलाई सेला थो़बेड्‌डा मेर्चिप ओन्‍ची।

९ येशूका कोचोत्ति मेर्चिपलाई डार्मिडिमा “सेव!”

र्‍वाम्‍डी।

मे मेसेमचिप येशूकाडा रोक्‍चिमा उनी खेल चु़म्‍साका गुमीलाई सेव साट्‌ची।

१० मेकोतिमा येशूका मेर्चिपलाई र्‍वाम्‍डी,

“मेङिची,

लक्‍चिमा आमा ल्‍वाकमिमलाई गालील क्षेत्रनो लक्‍नी बेचिमी,

मा मेसिन्‍डा मेर्मिमका गोलाई ल्‍वाङिमी।”

सिपाहीमिमकु सेला

११ मे मेसेमचिप लाम्‍दीडा लक्‍तोङा बेच्‍चिलो सु़लु़म लपा याङ सिपाहीमिम वो शहरथो़ ख्‍लोम्‍सीम्‍डिमा मेसिन्‍डा दु़स्‍ताम खोत्‍ले ल्‍वाकु दुथाम ङाउ डु़म्‍लाचो़मिमनुङ सो़म्‍डी।

१२ ङाउ डु़म्‍लाचो़मिम ङाउमिमनुङ घ्रो़म्‍मिडिमा मेर्मिमका मुलु़ बेम्‍डी।

मेम्‍मा मेर्मिमका सिपाहीमिमलाई हापा खउलुङ ग्‍वाम्‍डी,

१३ मा र्‍वाम्‍डी,

“गानी आरे र्‍वाक्‍नी वो,

‘सिन्‍था गुकु अम्‍चेट्‌पा बात्तोकोलो येशूकु सीसिपामिम रोम्‍डिमा उ रो़म खुम्‍ल्‍याम्‍डी रेछा।’

१४ किब्‍दी साखामचो़का ओराम ल्‍वा थो़स्‍तु़ माला गुकु गुलाई बिसिबेन्‍कु,

मा गानी हाम वो मेदु़म्‍नी।”

१५ मे सिपाहीमिमका खउलुङ रम्‍डिमा यहूदी ङाउमिमका बेबेट्‌मिडिम होङङा मेर्मिमका बेम्‍डी।

आथामबिलि वो यहूदीमिमगोडा ओराम ल्‍वा फोन्‍सिड्‌डाम बु।

डोक्‍पु खुन्‍चु़म

(मर्कूस १६:१४-१८; लूका २४:३६-४९; यूहन्‍ना २०:१९-२३; थु़र्मा १:६-८)

१६ मेकोतिमा येशूका लक्‍नी बेम्‍डिम गालीलडाम पोप्‍चङडला को-कोले (११) सीसिपामिम लम्‍डी।

१७ मेर्मिमका गुमीलाई ल्‍वाम्‍डिमा सेव साट्‌मिडी,

लावो याङका ने मुर्मिडी।

१८ येशू मेर्मिमकाडा रोम्‍डिमा र्‍वाम्‍डी,

“सुबु नुङ पाह्रीडला खोत्‍ले साखाम माम्‍चु़नीका गोलाई ग्‍वाङ्‌डिमिम बु।

१९ मेम्‍मिमका लक्‍निमा खोत्‍ले सामाडाम मु़चु़मिमलाई आमा सीसिपा दु़म्‍बेट्‌नी,

मा पाप,

तारापाचो़ नुङ सेपा पेलकु नङडा मेर्मिमलाई कु-रु़दु़म ग्‍वाक्‍निमी,

२० मा गो गानीलाई बेबेट्‌निनिम होम्‍साका खोत्‍ले ल्‍वा होङङा दोमु मेर्मिमलाई सीनिमी।

रेप्नी,

सु़म्‍दिसेर हुक्‍पा थारीसम्‍म वो गो गानीनुङ दु़म्‍ङुम बुङु।”

मर्कूसका

र्‍याक्‍तु़म जो़पा-सेला

छेम-ल्‍वा

मर्कूस येशूकु को-न (१२) सीसिपामिमगोडाम सिमोन पत्रुसका छो़म द्‍वाक्‍तु़म उमा सीसिपा बाइडा। पत्रुसका ओ मर्कूसलाई “आमा चो़” र्‍वाक्‍ताम बु (१ पत्रुस ५:१३)। गु बारनाबासकु रु़चु़ (कलस्‍सी ४:१०), पावललाई ख्‍लो़पा मु़चु़ (थु़र्मा १२:२५, २ तिमोथी ४:११) बाइडा।

गु उ त्‍वाप ने येशूकु को-न (१२) सीसिपामिमगोडाम मेबायावा, लावो गुका येशूकु दुथाम पत्रुसलामका जो़होमका थो़स्‍तु़म बाइडा। मेम्‍मिमका गुका ओराम जो़पा-सेला वो पत्रुसका र्‍वाक्‍ताम होम्‍साका र्‍याक्‍तु़म। ओराम जो़पा-सेलाङा खोत्‍लेडाम ङादो र्‍यास्‍ताम बाइडा र्‍वाक्‍साका खोत्‍लेका र्‍वामी। आसिन्‍डा अरामेइक ल्‍वाकु दुथाम नुङ यहूदीमिमका बेम्‍खेम्‍डिमकु दुथाम हापा सो़म्‍मामिमका मर्कूसका ओराम सेला वाङसामा, मेराम र्‍वाक्‍मा मेयहूदीमिमलाई र्‍याक्‍तु़म र्‍वामु झाम। मर्कूसका ओराम खाजेम डाट्‍पामिमलाई येशूकु दुथाम सो़मु नुङ नो़सीलाम, मुनाङलाम नुङ सिमुलाम गेम्‍सिमु येशूकु यु़मडा थो़रलु़मु सो हन्‍बेसा। गुका ओराम ल्‍वा वो मिम्‍बेन्‍मु मालु़मिम बु, थो़रका ल्‍वासिमिम लाले त्‍वारो़म ने मेकोति झापा मिबु। वाङमिम मु़चु़कु चापे-डुपे बेत्तो नुङ येशूका होङङा दु़खा इम्‍मु झो़म्‍सिक्‍साका उनीमा चङचङ लाम्‍दिमु बासी।

र्‍याक्‍मा ल्‍वामिम

जो़पा-सेला दो़मु चो़म्‍सिड्‍डाम १:१-१३

येशूका गालीलडा बेम्‍डिम खारी १:१४–९:५०

गालीलडाम्‍मा यरूशलेमसम्‍म १०:१-५२

येशू यरूशलेमडा बाम्‍डिम चङडाम थारी ११:१–१५:४७

येशू सिमुलाम बम्‍गेम्‍डिम १६:१-८

ङाचो़ सिमुलाम बम्‍गेसाका रेम्‍बेसिम्‍डी मा पाह्रीथो़ लम्‍डिम १६:९-२०

मर्कूसका

र्‍याक्‍तु़म जो़पा-सेला

मर्कूस

कु-रु़दु़म ग्‍वाक्‍पा यूहन्‍नाका सीड्‌डु़मिम

(मत्ती ३:१-१२; लूका ३:१-१८; यूहन्‍ना १:१९-२८)

१

१ माम्‍चु़नीकु चो़ येशू ख्रीष्‍टकु दुथाम जो़पा-ल्‍वाकु चो़म द।

२ माम्‍चु़नीलाम जेपा यशैयाका आरेसाका र्‍याक्‍तु़म बु,

“रेप्‍डा!

गो इमा लाम्‍दी ख्‍लुक्‍पा

आमा सेलाचो़ इमा ङादो-ङादो थु़रु।”

३ कोङ लो़लाम राङ-राङयालामका ये,

“माम्‍चु़नीकु लाम्‍दी ख्‍लुनी,

मा उनी लाम धानी।”

४ मेम्‍साका यूहन्‍ना कु-रु़दु़म ग्‍वाक्‍तोङा र्‍याङगो-र्‍याङगोडा ल्‍वाला सो़सिड्‍डा।

“खोत्‍ले इनी छु़ललामका ख्‍लोसिट्‌नी,

मा माम्‍चु़नीका इनी छु़ल हेम्‍मी” र्‍वाक्‍तोङा मु़चु़मिमलाई सीड्‌डु़मी।

५ खोत्‍ले यहूदिया नेब्‍दी नुङ यरूशलेमडाम मु़चु़मिम यूहन्‍नाकाडा लम्‍डी।

मेकोतिमा उनी छु़लमिम उनी गोलामका मिम्‍सित्तोङा यूहन्‍नालामका यर्दन ब्‍लोकुडा कु-रु़दु़म रम्‍डी।

६ यूहन्‍नाका ऊँटकु सो़मकाम ये फसिथाल्‍ला,

मा कोक्‍तेकु खिम्‍खिरी खिम्‍स्‍थाल्‍ला।

गुका रु़ नुङ ब्रेउ खुदो पु़थाल्‍लु़।

७ मेरामका आरे र्‍वाक्‍तोङा सीड्‌डु़मी,

“गोडाम चङडा कोले यु़मनुङमा रोमी,

मा गो ने कुम्‍सिमुमा उनी सो़लो़पकु साले फ्रोमु वो मेघ्रेन्‍ङी।

८ गो कु-रु़दु़म ग्‍वानिनिम बु,

गुमीका ने माम्‍चु़नी-पेल-रु़दु़म ग्‍वानिमी।”

येशूकु कु-रु़दु़म नुङ न छाम्‍सी

(मत्ती ३:१३-१७; ४:१-११; लूका ३:२१-२२; ४:१-१३)

९ मेकोतिलो येशू गालीलडाम नासरतलामका बिम्‍डी,

मा यूहन्‍नालामका यर्दन ब्‍लोकुडा कु-रु़दु़म रम्‍डी।

१० ब्‍लोकुलामका पाखाथो़ लुम्‍डी वो मेडे गुमीका पाह्री ह्‌वासिट्‌पा ल्‍वाम्‍डी,

मा माम्‍चु़नी-पेल उनी त्‍वापडला तुक्‍तुकुर होप्‍माम योक्‍तोङा बेपा ल्‍वाम्‍डी।

११ मेकोतिमा पाह्रीलामका कोले लो़लामका आरे र्‍वाक्‍ता,

“गाना गो छो़म द्‌वानिमिम आमा चो़,

मा गानानुङ गो छो़म गेर्सिट्‌पा बुङु।”

१२ माम्‍चु़नी-पेलका गुमीलाई र्‍याङगो-र्‍याङगोडा लम्‍ल्‍याम्‍डी।

१३ मेसिन्‍डा गुमी शैतानलाम न छाम्‍सित्तो ब्‍ल धु़म नेम बाम्‍डी।

मेम्‍लो गुमी सो़ब्‍दीपोमिम नुङ बाम्‍डी,

मा पाह्रीचो़मिमका उनी चापे-डुपे बेम्‍डी।

येशूका सीसिपामिम येट्‌मिडिम

(मत्ती ४:१८-२२; लूका ५:१-११; यूहन्‍ना १:३५-४२)

१४ यूहन्‍ना चु़म्‍मिडिम चङडा,

माम्‍चु़नीकु जो़पा-सेला थो़बेत्तोङा येशू गालीलडा रोम्‍फाम्‍डी।

१५ गुमीका र्‍वाम्‍डी,

“थारी रोम्‍फामु दु़म्‍स्‍तु़म बु,

मा माम्‍चु़नीकु किब्‍दी वो फार्डा ङा रोक्‍फाड्‌डाम बु।

मेम्‍मिमका इनी न ख्‍लोनी,

मा जो़पा-सेलाडा थो़र लु़नी।”

१६ येशू गालील दिरिदिन फारभाल लक्‍तोङा बेम्‍डिलो सिमोन नुङ उ ल्‍वाक अन्‍द्रियासका पालुङ ओप्‍तोङा बेच्‍चिम ल्‍वाम्‍डी,

हेङालोने मेर्चिप पालुङचो़ बाच्‍ची।

१७ येशूका र्‍वाम्‍डी,

“गोनुङ लाम्‍दिची,

गो गाचीलाई मु़चु़ रेट्‌पा पालुङचो़ दु़म्‍बेनिची।”

१८ मेर्चिपका उची पालुङ पार्जो़ल्‍चिमा येशूनुङ लाम्‍दिट्‌ल्‍याच्‍ची।

१९ किचो़ होनोक्‍थो़ रोम्‍थिम्‍डिलो येशूका जब्‍दियाकु चो़चिप याकूबनुङ यूहन्‍नाका कुबी-बोक्‍साडला उची पालुङ फिर्तोङा बेपा ल्‍वाम्‍डी।

२० मेम्‍लो गुमीका मेर्चिपलाई येन्‍थाम्‍डिची,

मा मेर्चिपका उची पाप जब्‍दिया उनी खारी बेपामिमनुङ कुबी-बोक्‍साडला पार्जो़ल्‍चिमा येशूनुङ लक्‍ची।

येशूका मुनाङपेल ख्‍लुम्‍डिम

(लूका ४:३१-३७)

२१ येशू नुङ उनी सीसिपामिम कफर्नहुम शहरडा लम्‍डी,

मा ङेम्‍सिमुनेम येशू घ्रो़म्‍दीनेमडा लम्‍डिमा सीमु चो़म्‍मिडी।

२२ उनी सीसिडा मेसिन्‍डा बाट्‌पा खोत्‍लेङा ङाङाया दु़म्‍मिडी,

हेङालोने उनी सीसि मे यहूदीमिमकु डु़म्‍लासीपा पातु़म्‍रीमिमकाम होप्‍माम मेबायावा।

लावो गुमीका उनी त्‍वाकु मुलु़गोनोम होम्‍साका सीट्‌मिडी।

२३ मेकोतिलोङा मेराम घ्रो़म्‍दीनेमगोडा मुनाङपेलका हुपा कोले मु़चु़ बाइडा।

२४ मेरामका येत्तोङा येशूनुङ र्‍वाक्‍ता,

“ए नासरतडाम येशू,

गुकुनुङ गानी हाम माल्‍निमिम?

हाम गानी गुकु पुयु़लुबेड्‍डा रोक्‍निम?

गानी माम्‍चु़नीकु सेपाचो़ र्‍वाक्‍साका गो जो़होमका छेनिनी।”

२५ येशूका मेरामलाई भुर्मिडी मा र्‍वाम्‍डी,

“वाय बाया,

मा मेरामलामका लुक्‍ल्‍याडा।”

२६ मेकोतिलोङा मे मुनाङपेलका मेराम मु़चु़ लेप्‍ले बोक्‍तो नुङ येत्तोङा मेरामलामका लुक्‍ल्‍याड्‌डा।

२७ मेसिन्‍डाम खोत्‍ले मु़चु़मिमका मेराम ल्‍वाम्‍डिमा ङाङाया दु़म्‍मिडी,

मा उनी त्‍वाप-त्‍वापडाङा,

“हाम डे आरेप्‍माम?

ओराम ने आच्‍छाङाकाम लाले सीसि डे रेछा!

मा ओरामका ने उ मुलु़गोनोम होम्‍साकाङा मुनाङपेलमिमलाई वो भुरु़मी रेछा!

मा मेर्मिमका वो ओरामका र्‍वामिम थो़मी रेछा!”

र्‍वाबेम्‍डी।

२८ येशूकु दुथाम मेर्मिम ल्‍वा गालील होनो-आथो़ खोत्‍लेथो़ फोन्‍ल्‍यासिड्‍डा।

येशूका पत्रुसकु नाइमेकु माम सबेट्‌मिडिम

(मत्ती ८:१४-१७; लूका ४:३८-४१)

२९ येशू नुङ उनी सीसिपामिम मे घ्रो़म्‍दीनेमलामका लुम्‍डी मेडे सिमोन नुङ अन्‍द्रियासकु नेमडा लम्‍डी।

मेकोतिलो याकूब नुङ यूहन्‍नाचिप वो गुमीनुङ ङा बाच्‍ची।

३० मेम्‍लो सिमोनकु नाइमेकु माम डार्चु़मोका नो़पामा अम्‍ल्‍याट्‌पा बाइडा।

मेकोतिमा मु़चु़मिमका मेराम ल्‍वा येशूनुङ सो़म्‍ल्‍याम्‍डी।

३१ मेम्‍मिमका येशू उमाडा लम्‍डिमा उ ल्‍वाडा जेट्‌मिडिमा फम्‍डी,

मा मेम्‍लोङा डार्चु़मोका वो डिट्‌ल्‍याट्‌डु़।

मेकोतिमा मेरामका उनी चापे-डुपे बोमु चो़म्‍डु़।

येशूका सेर्पा मु़चु़मिम सबेट्‌मिडिम

(मत्ती ८:१६-१७)

३२ मेनेम नेम्‍था नेप्‍सुङ गाम्‍डालो मेसिन्‍डा खोत्‍ले नो़पामिम नुङ मुनाङपेलका हुपामिमलाई मु़चु़मिमका येशूकाडा रेट्‌मिडी।

३३ मेराम देलडाम खोत्‍ले ङा मु़चु़मिम मेराम नेमडा खोम्‍सिम्‍डिम बाइडा।

३४ वाङ-वाङमी सोमोरीनुङमा छो़म सेर्पा मु़चु़मिमलाई येशूका सबेट्‌मिडी।

मेकोतिमा छो़म सेर्पा मुनाङपेलमिम वो ख्‍लुम्‍डिमी।

लावो येशूका मे मुनाङपेलमिमलाई जेमुङा मेग्‍वाक्‍मिवा,

हेङालोने मेर्मिमका येशू सु़ र्‍वाक्‍साका छेट्‌मिडिम बाइडा।

येशूका मेल्‍वाखोपडा सो़म्‍दी बेम्‍डिम

(लूका ४:४२-४४)

३५ येशू नेमसोसोका,

सिन्‍थाङा बम्‍डिमा मेल्‍वाखोपडा लम्‍डिमा मेसिङा सो़म्‍दी बोमु चो़म्‍मिडी।

३६ मेकोतिमा सिमोन नुङ गुनुङ बाट्‌पा उ ङोप्‍सो़मिमका गुमीलाई माल्‍तोङा लम्‍डी।

३७ मेर्मिमका येशूलाई डार्मिडी मा,

“खोत्‍लेका गानीलाई माल्‍तोङा बोमी” र्‍वाम्‍डी।

३८ मेकोतिमा गुमीका मेर्मिमनुङ र्‍वाम्‍डी,

“दो,

गुइ होनो-आथो़म वाङमी देलबाडे लक्‍सी,

मा गो मेसिन्‍डा वो जो़पा-सेला थो़बेट्‌पुमी,

हेङालोने गो जो़पा-सेला थो़बेड्‌डा ङा योङ्‍डोम।”

३९ मेकोतिमा येशू घ्रो़म्‍दीनेमबाडे जो़पा-सेला थो़बेत्तो नुङ मुनाङपेलमिम ख्‍लुक्‍तो खोत्‍ले गालीलङा खिर्सिम्‍डी।

येशूका जोन बेट्‌पालाई सबेट्‌मिडिम

(मत्ती ८:१-४; लूका ५:१२-१६)

४० कोले जोन बेट्‌पा मु़चु़का क्रचु़खुम बेत्तो येशूनुङ,

“गानी न बोनी माला गोलाई नु़बेन्‍मु चाम्‍ङिनी” र्‍वाक्‍ताम-र्‍वाक्‍तामङा बु़डु़।

४१ येशूकु थो़म ङा भ्रो़स्‍तामका गुमीका मेरामलाई लु़म्‍मु उनी ल्‍वा लक्‍तोङा र्‍वाम्‍डी,

“गो न बेउ,

गाना नु़या।”

४२ मेकोतिलोङा जोनका डिट्‌ल्‍याट्‌डु़,

मा मेराम सस्‍ता।

४३ येशूका मेरामलाई “मामासो़!

ओराम ल्‍वा सु़नुङ वो मेसो़या वो,

लावो गाना ने लक्‍सामा डु़म्‍लाचो़मिमकाडा इ त्‍वापङा रेम्‍बेसा,

मा गुका रेम्‍नानु़।

४४ मेसिन्डाम मु़चु़मिमलाई गाना नु़न्‍नाम बु र्‍वाक्‍पा रेम्‍बोमु मोशाका माम्‍चु़नीलाई हाम ग्‍वामु र्‍वाक्‍ताम बु मेम ङा बे।”

र्‍वाक्‍तोङा मेरामलाई थु़र्सोम्‍डी।

४५ लावो मेरामका गुमीका र्‍वाम्‍डिम होङङा मेबेसाका लस्‍तामा खोत्‍लेनुङ सो़मु चो़म्‍डु़,

मा मेराम ल्‍वा खोत्‍लेथो़ फोन्‍स्‍ता।

मेम्‍मिमका येशू देलबाडे ङादोम होम्‍साका मेबासाका मु़चु़का मेल्‍वाखोपबाडे कोङङा बुमु चो़म्‍मिडी।

लावो मु़चु़मिम आथावो उनीमाडा खोत्‍लेलामका रोम्‍डिहोमङा बाम्‍डी।

येशूका ल्‍वा-खेल सोक्‍पा मु़चु़ सबेट्‌मिडिम

(मत्ती ९:१-८; लूका ५:१७-२६)

२

१ कोलेम नलेम चङडा येशू कफर्नहुम शहरडा ख्‍लोम्‍सिम्‍डी,

मा गुमी कोङ नेमडा बुमी ए र्‍वाक्‍पा मु़चु़मिमका थो़म्‍डी।

२ मेसिन्‍डा छो़म सेर्पा मु़चु़मिम खोम्‍सिम्‍डिमका लाम्‍चोकोडा ना बान्‍थो़ खेल देम्‍खोप ङा मेबायावा,

मा येशूका ने सिजेम दो़त्तोङा बेम्‍डी।

३ मेकोतिलोङा ब्‍ललेका ल्‍वा-खेल सोक्‍पा कोले मु़चु़ कुर्मिडिमा उनीमाडा रेट्‌मिडी।

४ मेसिन्‍डा छो़म सेर्पा मु़चु़मिम बाम्‍डिमका मेरामलाई मेर्मिमका येशूकाडा रेन्‍थिमु मेचाप्‍मिवा।

मेम्‍मिमका येशूकु बुइधो़लाडा मे नेमकु मुड्खुम होट्‌मिडिमा मेलामका ङा मे ल्‍वा-खेल सोक्‍पा मु़चु़ उमा अम्‍खोपनुङङा वाखावा डम्‍सोम्‍डी।

५ मेर्मिम थो़र लु़म्‍डिम येशूका ल्‍वाम्‍डिमका मे ल्‍वा-खेल सोक्‍पा मु़चु़लाई र्‍वाम्‍डी,

“ए छारी!

इमा छु़लमिम हेम्‍सिमु दु़म्‍स्‍तु़म बु।”

६ मेसिन्‍डा बाट्‌पा कोङ-कोङ यहूदीमिमकु डु़म्‍ला सीपा पातु़म्‍रीमिमका उनी नडा आरेप्‍माम मिम्‍सिम्‍डी,

७ “ओरामका हेङा आरे र्‍वामिम?

ओराम ने माम्‍चु़नीलाई डक्‍साका डे जे रेछा!

माम्‍चु़नीडाम वाङमी सु़का छु़ल हेम्‍मु चाप्‍सु़ मा?”

८ मेर्मिमका उनी नडा हाम मिम्‍तोङा बोमी र्‍वाक्‍पा येशूका चम्‍ल्‍याम्‍डी।

मेम्‍मिमका मेर्मिमलाई र्‍वाम्‍डी,

“हेङा गानी इनी नडा आरेप्‍माम मिम्‍सिनिमिम?

९ ओराम ल्‍वा-खेल सोक्‍पालाई ‘इ छु़लमिम हेम्‍स्‍ताम बु’ र्‍वामु डे नु़,

‘इ प्‍लान-कोम्‍सु़ कुरामा लाम्‍दिया’ र्‍वामु डे?

१० लावो ओराम सुबुडाम छु़ल हेम्‍मु ओराम मिनीचो़कु मुलु़गोनो बु र्‍वाक्‍पा गानी ओरामलामकाङा चक्‍नी।”

मेम्‍मिमका गुमीका मे उ ल्‍वा-खेल सोक्‍पालाई र्‍वाम्‍डी,a

११ “गो गानालाई र्‍वाङु,

बका,

इमा प्‍लान-कोम्‍सु़ फकामा नेम लक्‍सा।”

१२ मेकोतिलोङा मेराम मु़चु़ बक्‍ल्‍याड्‌डा,

मा उ प्‍लान-कोम्‍सु़नुङ खोत्‍लेका रेप्‍मिडि होङङा मेलामका लस्‍ल्‍याड्‌डा।

मेम्‍मिमका मेर्मिम खोत्‍लेङा ङाङाया दु़म्‍मिडी,

मा “आरेप्‍माम ने हेल्‍लो वो ल्‍वाम्‍मा मेबायावा!”

र्‍वाक्‍तोङा माम्‍चु़नीकु नङ कोम्‍डी।

येशूका कर फक्‍पा लेवी येट्‌मिडिम

(मत्ती ९:९-१३; लूका ५:२७-३२)

१३ येशू आथावो कोखेप दिरिदिन फार्थो़ लम्‍डी।

मेकोतिलो उनीमाडा छो़म सेर्पा मु़चु़मिम रोम्‍डी,

मा गुमीका मेर्मिमलाई सीमु चो़म्‍मिडी।

१४ मेकोतिमा गुमी लक्‍तोङा बेम्‍डिलो अल्‍फयसकु चो़ लेवी कर फक्‍पा खोमडा गन्‍तासिट्‌पा ल्‍वाम्‍डी,

मा मेरामलाई र्‍वाम्‍डी,

“गोनुङ लाम्‍दिया” मा मेराम बक्‍तामा गुमीनुङ लाम्‍दीडा।

१५ लेवीकु नेमडा येशूका ग्रुला पेत्तो बेम्‍डिलो गुमीनुङ सेर्पा कर फक्‍पामिम,

छु़लचो़मिम नुङ उनी सीसिपामिम वो बाम्‍डी।

हेङालोने गुमीनुङ लाम्‍दिपामिम छो़म सेर्पा बाम्‍डी।

१६ फरिसीमिमडाम यहूदीमिमकु डु़म्‍ला सीपा पातु़म्‍रीमिमका गुमी छु़लचो़ नुङ कर फक्‍पामिमनुङ पेत्तोङाबेपा ल्‍वाम्‍डिमा येशूकु सीसिपामिमनुङ र्‍वाम्‍डी,

“हेङा गुमीका छु़लचो़मिमनुङ,

मा कर फक्‍पामिमनुङ वो कोयो बासाका पोमिमिम?”

१७ आरे र्‍वाक्‍पा थो़म्डिमका येशूका मेर्मिमनुङ र्‍वाम्‍डी,

“मेनो़पालाई डाक्‍टर मेबासी,

लावो नो़पाका मोकु़,

जो़पा-नगोनुङमालाई मेएँ छु़लचो़लाई येड्‍डा गो योङडोम।”

उपासकु दुथाम येशूनुङ हिलाहिसी

(मत्ती ९:१४-१७; लूका ५:३३-३९)

१८ कु-रु़दु़म ग्‍वाक्‍पा यूहन्‍नाकु सीसिपामिम नुङ फरिसीमिम उपास बाम्‍थाल्‍मिडी।

मेम्‍मिमका कोङनिमका रोम्‍डिमा येशूनुङ हिलाहिसी बेम्‍डी,

“यूहन्‍नाकु सीसिपामिम नुङ फरिसीमिमकु सीसिपामिम उपास बुमी,

मा हेङा इनीमा सीसिपामिम ने उपास मेबुमिमिम?”

१९ येशूका मेर्मिमनुङ र्‍वाम्‍डी,

“हाम लारेपा मेर्मिमनुङ बात्तो-बात्तोङा लालीकुन्‍दाडाम बोच्‍चो़मिम उपास बुमी मा?

लारेपा उनी त्‍वापनुङ बुलो बोच्‍चो़मिम उपास मेबुमी।

२० लावो लारेपा मेर्मिमलाम वाङ दु़म्‍बेट्‌पा थारी रो,

मा मेराम थारीका कोङङा मेर्मिम उपास बुमी।”

२१ “सु़का वो चेम्‍पा ये-सेम जो़पा येका मेफिरु़,

फिरु़ माला मे फिर्मा ये आ़मा लुल्‍या मा मेराम छो़म मेजो़होमका आ़।

२२ सु़का वो मालो प्‍लोक्‍पा अङ्‍गूरकु बिलाम चेम्‍पा कोक्‍तेकु फाजीडा मेजु़लु़।

जु़ल्‍लु़ माला ने मे अङ्‍गूरकु बिलामका मे कोक्‍तेकु फाजी पिइसोकु़,

मा अङ्‍गूरकु नुङ सोजाम निफि ङा ब्‍लाम-ब्‍लाम दु़म्‍ची।

मेम्‍मिमका मालो प्‍लोक्‍पा अङ्‍गूरकु मालोम कोक्‍तेकु फाजीडा ङा जु़लु़।”

ङेम्‍सिमुनेमकु दुथाम हिलाहिसी

(मत्ती १२:१-१४; लूका ६:१-११)

२३ कोङ ङेम्‍सिमुनेम येशू जेप्‍सेर येभाल लक्‍तो बेम्‍डिलो,

लम्‍डी होङङा उनीमा सीसिपामिमका मे जेप्‍सेर प्रो़न्‍मु चो़म्‍मिडी।

२४ ओराम ल्‍वाम्‍डिमा फरिसीमिमका येशूलाई र्‍वाम्‍डी,

“रेप्‍नी,

ओर्मिमका हेङा ङेम्‍सिमुनेम हाम बेसी मेनु़पा मेङा बोमिमिम?”

२५ गुमीका मेर्मिमलाई र्‍वाम्‍डी,

“दाऊद नुङ उमा ङोप्‍सो़मिम क्रु़मसिम्‍डिमा पोमुका खेरे-खेर दु़म्‍मिडिलो गुका हाम बु़डु़ र्‍वाक्‍साका र्‍याक्‍मा हाम गानी हेल्‍लो वो रेप्‍निम मिबु?

२६ डोक्‍पु डु़म्‍लाचो़ अबियाथार बाइडाम थारीका दाऊद हेसाका माम्‍चु़नीकु सो़रनेमगोनो हुङडा,

मा माम्‍चु़नीकु नङ बेम्‍मा सो़बेम पु़डु़।

मेकोतिमा उमा ङोप्‍सो़मिमलाई वो ग्‍वाक्‍तु़मी।

मेराम सो़बेम डु़म्‍लाचो़मिमडाम वाङमिम सु़का वो पेसी मेनु़पा बाइडा।”

२७ मेकोतिमा गुमीका मेर्मिमलाई र्‍वाम्‍डी,

“ङेम्‍सिमुनेम मु़चु़मिमकु दुथाम प्रङमा,

मु़चु़मिम ने ङेम्‍सिमुनेमकु दुथाम प्रङमा मेएँ।

२८ मेम्‍मिमका मे ङेम्‍सिमुनेम,

ओ मिनीचो़कु मुलु़गोनो ङा बु।”

a 

२:१० दानिएल ७:१३-१४ रेप्‍नी। मिनीचो़ र्‍वाक्‍मा: मु़चु़ होप्‍माम ङा ल्‍वासिमिम कोङ यु़मनुङमा।

येशूका ल्‍वा साट्‌पा मु़चु़लाई ङेम्‍सिमुनेम सबेट्‌मिडिम

(मत्ती १२:९-१४; लूका ६:६-११)

३

१ आथावो किचो़ चङडा गुमी घ्रो़म्‍दीनेमडा लम्‍डी।

मेसिन्‍डा ल्‍वा सोक्‍पा कोङ मु़चु़ बाइडा।

२ येशूकु बुइडला उन्‍मु लागि कोङ-कोङ मु़चु़का मेजो़पा ल्‍वा माल्‍बाल्‍मिडी।

मेम्‍मिमका मे ल्‍वा सोक्‍पा मु़चु़लाई ङेम्‍सिमुनेम गुमीका सबेन्‍मी डे मेएँ र्‍वाक्‍साका सु़र्बाल्‍मिडी।

३ येशूका मे ल्‍वा सोक्‍पा मु़चु़लाई र्‍वाम्‍डी,

“आसि खोत्‍लेकु ङादोडा येम्‍सा।”

४ मेम्‍मा गुमीका मेर्मिमलाई र्‍वाम्‍डी,

“ङेम्‍सिमुनेम हाम बिइलो नु़,

जो़पा डे मेजो़पा,

नु़बेन्‍मु डे सेन्‍मु?”

लावो मेर्मिम वाय-वाय बाम्‍डी।

५ येशूका मे लुङ होप्‍माम उनी न ल्‍वाम्‍डिमका उनी गो नो़डा,

मा उनी छोक्‍छोका होनो-आथो़ रेप्‍मिडी।

मेम्‍मा मेरामलाई र्‍वाम्‍डी,

“इमा ल्‍वा थङा।”

मेकोतिमा मेरामका उमा ल्‍वा थङडु़,

मा उमा ल्‍वा ङादोम होप्‍माङा नु़ल्‍याड्‌डा।

६ मेकोतिमा फरिसीमिम मेलामका लम्‍डी,

मा येशूलाई हेसाका सेन्‍मु र्‍वाक्‍साका हेरोदीमिमनुङ मुलु़ बोमु चो़म्‍ल्‍याम्‍डी।

सेर्पा मु़चु़मिम येशूनुङ

(मत्ती १२:१५-१६; लूका ६:१७-१९)

७ मेकोतिमा येशू उनीमा सीसिपामिमनुङ दिरिदिनथो़ लम्‍डी।

मेकोतिलो गालीललामका सेर्पा मु़चु़मिम गुमीनुङ लम्‍डी।

८ यहूदिया,

यरूशलेम,

इदुमिआ,

यर्दन होम्‍बु,

टुरोस नुङ सीदोनबाडेम छो़म सेर्पा मु़चु़मिम गुमीका बेम्‍डिम खोत्‍ले खारीमिम थो़म्डिमा उनीमाडा रोम्‍डी।

९ मे सेर्पा मु़चु़मिमका गुमीलाई मेचिम्मिनु़ र्‍वाक्‍साका उनीमा सीसिपामिमलाई कोले कुबी-बोक्‍सा रेन्‍बेट्‌मिडी।

१० हेङालोने येशूका छो़म सेर्पामिमलाई सबेट्‌मिडिमका खोत्‍ले नो़पामिमका गुमीलाई लु़म्‍मु र्‍वाक्‍साका क्‍र्‍वाम्‍सिम्‍डिम बाम्‍डी।

११ हाङकोलो मुनाङपेलमिमका गुमीलाई ल्‍वाम्‍डी मेकोतिलोङा,

“गानी माम्‍चु़नीकु चो़” र्‍वाक्‍तो येत्तोङा उनी ङादोडा झार्थाल्‍मिडी।

१२ लावो गुमीका ने गो सु़ र्‍वाक्‍साका गानी मा-मा वाङमिमनुङ सो़नी सो़ बेम्‍डी।

येशूका को-न (१२) सीसिपामिम थुट्‌मिडिम

(मत्ती १०:१-४; लूका ६:१२-१६)

१३ मेसिन्‍डाममा येशू पोप्‍चङडला लम्‍डी,

मा गुमीका न बेम्‍डिम मु़चु़मिमलाई येट्‌मिडी,

मा मेर्मिम वो उनीमाडा रोम्‍डी।

१४ गुमीनुङ बुमु नुङ जो़पा-सेला दो़प्‍डा थु़र्मु येशूका को-न थु़र्मामिम थुट्‌मिडी।

१५ मेकोतिमा मेर्मिमलाई मुनाङपेल कोल्‍पा साखाम वो ग्‍वाम्‍डी।

१६ गुमीका थुट्‌मिडिम को-न थु़र्मामिम ओर्मिमङा: सिमोन,

मेरामकु नङ गुमीका पत्रुस जु़ल्‍मिडी,

१७ जब्‍दियाकु चो़चिप याकूब नुङ उमा ल्‍वाक यूहन्‍ना-मेर्चिपकु नङ ‘बोअनर्गेश’ जु़ल्‍मिडी।

मेराम र्‍वाक्‍मा बुलु़लु़कु चो़।

(बोअनर्गेश: ओराम र्‍वाक्‍मा डोक्‍पु लो़लामका दाला-दाला जेपा)

१८ अन्‍द्रियास,

फिलिप,

बारथोलोमाइ,

मत्ती,

थोमा,

अल्‍फयसकु चो़ याकूब,

थेदियस,

कनानडाम सिमोन,

१९ मा येशूलाई भ्रेट्‌पा इस्‍करियोतडाम यहूदा।

येशूनुङ बालजिबुल बु र्‍वाम्‍डिम

(मत्ती १२:२२-३२; लूका ११:१४-२२; १२:१०)

२० मेकोतिमा गुमी नेम लम्‍डिलो मेसिन्‍डा सेर्पा मु़चु़मिम आथावो खोम्‍सिम्‍डिमका येशूनुङ उनी सीसिपामिमका पोमु वो मेयु़ट्‌मिवा।

२१ उनी नेमडामका ओराम थो़म्‍डिमा,

येशूलाई माल्‍ला रोम्‍डी,

हेङालोने मु़चु़मिमका “गुमी उनी न मान्‍थिम बुमी” र्‍वाम्‍डिम बाइडा।

२२ यरूशलेमलामका योक्‍पा यहूदीमिमकु डु़म्‍ला सीपा पातु़म्‍रीमिमका र्‍वाम्‍डी,

“मेरामनुङ बालजिबुल मुनाङ बु,

मा गुका मुनाङकु ङाउकाङा मु़चु़मिमकु गोलामका मुनाङमिम ख्‍लुकु़मी।”

२३ मेम्‍मिमका गुमीका मेर्मिमलाई उनीमाथो़ येट्‌मिडिमा सीसि-सो़म्‍दीलामका जेमु चो़म्‍मिडी,

“शैतानका शैतान हेसाका ख्‍लुमु चाप्‍सु़?a

२४ कोङ किब्‍दीगोनो त्‍वाप-त्वापङा क्‍वाल्‍बा बोमिमा मेदु़मी माला मेराम किब्‍दी मेडेङा दाम्‍मा ल।

२५ मेम्‍साकाङा कोङ नेम गोनोङा क्‍वाल्‍बा बोमिमा मेदु़मी माला मेराम नेम वो मेडेङा दाम्‍मा ल।

२६ शैतान वो उ त्‍वाप गोनो क्‍वाल्‍बा बु़मा मेदु़ माला,

गु दाम्‍ल्‍या।

२७ सोनुङमा मु़चु़ ङादो ङा मेबथु़म,

मेरामकु नेम गोनो हुसाका उमा खाप्‍ची लमु मेचाप्‍सु़।

मे उ सोनुङमा मु़चु़ ङादो बट्‍जो़लु़मा कोङङा मेरामका मेरामकु खाप्‍ची लमु चाप्‍सु़।

२८ आच्‍छाङा गो गानीलाई र्‍वाङु,

मु़चु़मिमकु खोत्‍ले छु़ल नुङ माम्‍चु़नीलाई डक्‍साका जेमिमिम हेम्‍सिमु चाप्‍सु़।

२९ लावो माम्‍चु़नी-पेललाई डक्‍साका जेपामिमकु छु़ल हेल्‍लो वो मेहेम्‍सी,

मा मेराम हाम्‍सी वो मेहेम्‍सिपा छु़ल दु़म।”

३० येशूका आरे र्‍वाम्‍डी,

हेङालोने मेर्मिमका “गुमीनुङ मुनाङपेल बु” र्‍वाम्‍डिम बाइडा।

येशूकु माम नुङ ल्‍वाकमिम

(मत्ती १२:४६-५०; लूका ८:१९-२१)

३१ मेकोतिमा येशूकु माम नुङ ल्‍वाकमिम रोम्‍डिमा पाखानो येम्‍सिम्‍डी,

मा मेर्मिमका येशूलाई येड्‌डा गोनो कोङनिम थु़र्मिडी।

३२ मेम्‍मा मे उनी होनो-आथो़ गन्‍तासिट्‌पा सेर्पा मु़चु़मिमका येशूलाई र्‍वाम्‍डी,

“रेप्‍नी,

इनी माम नुङ ल्‍वाकमिमका पाखानो गानीलाई येत्तोङा लेनिमी।”

३३ मेम्‍लो येशूका मेर्मिमलाई र्‍वाम्‍डी,

“सु़ आमा माम नुङ आमा ल्‍वाकमिम?”

३४ मे उनी होनो-आथो़ गन्‍तासिट्‌पामिमलाई रेप्‍तोङा र्‍वाम्‍डी,

“रेप्‍नी,

ओर्मिम ङा आमा माम नुङ आमा ल्‍वाकमिम,

३५ उहेमका माम्‍चु़नीकु न होम्‍साका बोमी,

मेर्मिमङा आमा माम नुङ ल्‍वाक।”

a 

३:२३ सीसि-सो़म्‍दी: थेसिथेन्‍बेन्‍मु नुङ सीमु सो़म्‍मा सो़म्‍दी।

भ्रल फोट्‌पाकु सीसि-सो़म्‍दी

(मत्ती १३:१-२३; लूका ८:४-१५)

४

१ आथावो येशूका दिरिदिन फार्डा सीमु चो़म्मिडी।

मेसिन्‍डा छो़म सेर्पा मु़चु़मिम खोम्‍सिम्‍डिमका गुमी मे दिरिदिनडाम कुबी-बोक्‍साडला हुम्‍डिमा सीमु चो़म्मिडी।

लावो मे सेर्पा मु़चु़मिम ने दिरिदिन फारबाडेङा बाम्‍डी।

२ मेम्‍मा गुमीका मेर्मिमलाई सीसि-सो़म्‍दीलामका हापाङा ल्‍वामिम सीट्‌मिडी।

गुमीका मेर्मिमलाई आरे र्‍वाक्‍तोङा सीट्‌मिडी:

३ “गो र्‍वाङुमिम थो़नी!

कोले भ्रल फोट्‌पा मु़चु़ भ्रल फोड्‌डा लस्‍ता।

४ मेकोतिमा मेरामका भ्रल फोड्‌डु़लो कोङ-कोङ भ्रल लाम्‍दीबाडे झुम्‍डी,

मा चक्‍पुमिम रोम्‍डिमा मेराम भ्रल डो़म्‍पेम्‍डी।

५ याङ-याङ भ्रल मेकोति छो़म क्‍वा मेबाट्‌पा लुङदुबाडे झुम्‍डी,

मा मेर्मिम ल्‍याम्‍गेम्‍डी वो,

हेङालोने मेसिन्‍डा मेकोति छो़म क्‍वा मेबायावा।

६ लावो नेप्‍सुङ छो़म छो़स्‍तालो मेर्मिम घ्रु़म्‍थाम्‍डी,

मा मेर्मिमकु सक्‍फार मेकोति छो़म मेबायावामका चु़र्ल्‍याड्‌डु़मी।

७ याङ-याङ भ्रल चु़ल्‍याखोपडा झुम्‍डी,

मा मेर्मिम चु़मिम बर्गेम्‍डिमका मे भ्रलमिम मेर्मिमकु खुलगोनो दु़म्‍मिडी,

मा मेर्मिमका मा मेफिक्मिवा।

८ मेम्साकाङा याङ-याङ भ्रल ने जो़पा क्‍वाड्‌डा झुम्‍डी मा ल्‍याम्‍डी,

बर्मिडी,

मेम्‍मा कोलेका सु धु़म (३०) कोति छो़म,

कोङमीका रु धु़म (६०) कोति छो़म,

मा कोङमीका को सङ (१००) कोति छो़म मा फिम्‍डी।”

९ मेकोतिमा येशूका मेर्मिमलाई र्‍वाम्‍डी,

“उहेमकाम थो़पा नोफ्‍ला बु,

मेरामका थो़सु़नु़।”

१० येशू उनी त्‍वापङा बाम्‍डिलो उनी सीसिपामिम नुङ उनी फार्डा बाट्‌पा मु़चु़मिमका गुमीनुङ सो़म्‍डिम सीसि-सो़म्‍दीकु दुथाम हिलाबेम्‍डी।

११ गुमीका मेर्मिमलाई र्‍वाम्‍डी,

“माम्‍चु़नीकु किब्‍दी हाम र्‍वाक्‍साका आच्‍छाङा छेपा सामा गानीलाई कोङङा ग्‍वाक्‍मा बु।

लावो माम्‍चु़नीकु किब्‍दी पाखानोममिमलाई ने सीसि-सो़म्‍दीडा कोङङा खोत्‍ले गो सो़उ।

१२ मेम्‍मा ङा,

मेर्मिमका रेम्‍मु ने रेम्‍मी लावो मेल्‍वामी,

थो़मु ने थो़मी लावो थेसिमेथेन्‍मी।

मेएँ माला ने मेर्मिमकु न ख्‍लोसावा,

मा उनीमा छु़ल हेम्‍सावा।”

१३ मेकोतिमा येशूका मेर्मिमलाई र्‍वाम्‍डी,

“गानी ओराम सीसि-सो़म्‍दीङा थेसिमेथेनी माला वाङमी खोत्‍ले सीसि-सो़म्‍दीमिम हेसाका थेसिथेनी मा?

१४ भ्रल फोट्‌पा खारीचो़ र्‍वाक्‍मा सिजेम दो़पा होप्‍माङा दु़म।

१५ याङ मु़चु़मिम लाम्‍दीबाडे फोट्‌मा भ्रल होप्‍मामङा बुमी।

मेर्मिमका सिजेम थो़मी मेडे,

शैतान रोमा मेर्मिमका थो़मिमिम सिजेम लल्‍याडु़।

१६ मेम्‍साकाङा याङ मु़चु़ लुङदुगोडा फोट्‌मा भ्रल होप्‍मामङा बुमी।

उहेमका सिजेम थो़मी मेडे गेर्सित्तोङा नडा रमी।

१७ लावो मेर्मिमकु सक्‍फार मिबुमिमका मेर्मिम कति दु़पा थारीसम्‍म कोङङा दु़म्‍मी।

सिजेमकु दुथाम मु़चु़मिमका मेजो़पा बोमी मा उनीमा थो़मतेर्सामिलो मेर्मिमका मेराम डिन्‍ल्‍यामी।

१८ चु़ल्‍याखोपडा फोट्‌मा भ्रल ओर्मिमङा,

उहेमका सिजेम थो़मी।

१९ लावो पोमु-डुमुकु मिम्‍ताम-सो़र्ताम,

खाप्‍ची द्‌वाम,

नुङ वाङमिम खोत्‍लेङा डार्पा न उनी नगोनो हुमा मेरामका सिजेम हुप्डु़,

मेकोतिमा मेरामका मा फिमु मेग्‍वाकु़।

२० लावो मे जो़पा क्‍वाड्‌डा फोट्‌मा भ्रल ने ओर्मिमङा,

उहेमका सिजेम थो़मी मा नडा रमी,

मा कोलेका सु धु़म (३०) कोति छो़म,

कोङमीका रु धु़म (६०) कोति छो़म नुङ कोङमीका को सङ (१००) कोति छो़म मा फिमी।”

खोत्‍लेकु ल्‍वाखोपडा धिप्‍री

(लूका ८:१६-१८)

२१ येशूका मेर्मिमलाई र्‍वाम्‍डी,

“हाम धिप्‍री उ धो़पाडा मेजु़ल्‍साका खचाकु गोयु़ लावो अम्‍खोपगोयु़ लावो जु़ली मा?

२२ थक्‍साका जु़ल्‍मामिम खोत्‍ले ङा ल्‍वासिमी,

ख्रेप्‍साका जु़ल्‍मामिम खोत्‍ले ओलडा लुमी।

२३ उहेमकाम थो़पा नोफ्‍ला बु मेरामका थो़सु़नु़।”

२४ गुमीका आथावो मेर्मिम नुङ र्‍वाम्‍डी,

“गानी थो़निमिम ल्‍वाडा न सोक्‍नी,

हेप्‍माम थो़म्‍खोपका गानी वाङमिलाई ग्‍वानिमी,

मेरामका ङा गानी वो रनी,

मा मेरामडाम हापा गानी डार्नी।

२५ हेङालोने सु़नुङ बु मेरामका वाङमी आथावो डार्सु़,

मा सु़नुङ मिबु मेरामका गुनुङ बाट्‌पा वो रोन्‍ला सो़सी।”

भ्रलकु सीसि-सो़म्‍दी

२६ येशूका आथावो र्‍वाम्‍डी,

“माम्‍चु़नीकु किब्‍दी कोले मु़चु़का उमा ये-दडा भ्रल फोडु़मिम होप्‍मामङा बु।

२७ मेराम मु़चु़ अम्‍ल्‍या लावो,

मेअम्‍साका बु लोवो,

नेम्‍फु-सिन्‍था मेराम भ्रल ल्‍या,

मा भ्रल बर।

लावो मेराम हेसाका बर गुका मेच।

२८ मे ये-दकाङा बरबेडु़,

ङादो ल्‍याबेडु़,

मेकोतिमा मे मा सिडु़मा थो।

२९ लावो मे मा थो मेडे मे मु़चु़ लमा हिम्‍मु चो़म्‍डु़,

हेङालोने मा फमु थारी वो रोम्‍फामु दु़म्‍सु़मिम दु़म।”

राया भ्रलकु सीसि-सो़म्‍दी

(मत्ती १३:३१-३२; लूका १३:१८-१९)

३० येशूका आथावो र्‍वाम्‍डी,

“माम्‍चु़नीकु किब्‍दी हामनुङ थो़म्‍मु,

मा हेप्‍माम सीसि-सो़म्‍दीडा सो़मु?

३१ ओराम ये-दडा फोट्‌मा रायाकु भ्रल होप्‍मामङा बु,

उहेम ने सुबुडाम वाङमिम खोत्‍ले भ्रलडाम याक्‍के दु़म।

३२ लावो ओराम फोडिमिम चङडा ल्‍या,

बर,

मा वाङमिम खोत्‍ले धक्‍सामिमडाम वो डोक्‍पु दु़म,

मा डोक्‍पु-डोक्‍पुतो ग्रेम ओप्‍डु़।

मेम्‍मिमका धामुडा हुट्‌पा चक्‍पुमिम रोमिमा मेरामकु उ ग्रेमडला पान्‍जी बनेबोमी।”

३३ मेर्मिमका थेसिथेट्‌मिडिमसम्‍म येशूका आरेप्‍माम ङा वाङमिम छो़म सेर्पा सीसि-सो़म्‍दी नुङ सिजेम दो़म्‍डी।

३४ येशूका सीसि-सो़म्‍दी मान्‍थि मेर्मिमलाई हाम वो मेसिन्‍थाल्‍मिवा,

लावो उनी सीसिपामिमलाई ने उनी त्‍वापङा दु़म्‍मिडिम थारीका मेरामका र्‍वामु मालु़मिम ल्‍वा जो़होमका थेसिथेन्‍बेन्‍थाल्‍मिडी।

येशूका ब्‍लोजु़ सबेट्‌मिडिम

(मत्ती ८:२३-२७; लूका ८:२२-२५)

३५ मेनेम ने-नेमथाका येशूका उनी सीसिपामिमलाई र्‍वाम्‍डी,

“दो,

गुइ होनोहोम्‍बुथो़ लक्‍सी।”

३६ सेर्पा मु़चु़मिमनुङ ब्‍र्‍वाम्‍सिम्‍डिमा येशू उहेम कुबी-बोक्‍साडला हुम्‍डिम बाइडा मेरामडलाङा उनीमा सीसिपामिमनुङ लम्‍डी,

मा वाङमिम कुबी-बोक्‍सामिम मेर्मिममनुङङा लम्‍डिम बाइडा।

३७ मेकोतिलोङा मेसिन्‍डा छो़म डोक्‍पु ब्‍लोजु़ फुड्‌डु़,

मा कुकु बाबारिमका मे कुबी-बोक्‍सा याक्‍तु़।

मेम्‍मिमका मे कुबी-बोक्‍सा कुका देम्‍मुङा खाप्‍डु़म बाइडा।

३८ गुमी ने मे कुबी-बोक्‍साकु चङनो कोले कोम्‍सु़डला उनी बुइ ल्‍वाम्‍थाम्‍डिमा अम्‍चेट्‌पा बाम्‍डी।

मेम्‍मिमका सीसिपामिमका,

“ङाचो़,

हाम गुकु सिमु खाम्‍कुलो वो गानी गुकुलाई मेरेम्‍किनी?”

र्‍वाक्‍तोङा फम्‍डी।

३९ मेकोतिमा येशू बम्‍डिमा ब्‍लोजु़लाई वाय बाया र्‍वाम्‍डी,

मा दिरिदिनकु बाबारिमलाई वो र्‍वाम्‍डी,

“वाय बाया” मेम्‍मिमका ब्‍लोजु़ फुन्‍मु डिड्‌डु़,

मा मेसिन्‍डा वाय-वाय दु़स्‍ता।

४० मेम्‍मा येशूका सीसिपामिमलाई र्‍वाम्‍डी,

“गानी हेङा ङिनिमिम?

हाम गानी आथावो थो़र मेलु़नी?”

४१ मेर्मिम छो़म ङिम्‍डी,

मा उनी त्‍वाप-त्‍वापडाङा र्‍वाबोमु चो़म्‍मिडी,

“हेप्‍माम डे गुमी ने!

गुमीका र्‍वामिम ने ब्‍लोजु़ नुङ दिरिदिनका वो थो़मी रेछा!”

येशूका मु़चु़लामका मुनाङपेल ख्‍लुम्‍डिम

(मत्ती ८:२८-३४; लूका ८:२६-३६)

५

१ मेकोतिमा येशू उनी सीसिपामिमनुङ दिरिदिनकु होनोहोम्‍बुथो़म गेरासेनस देलडा रोम्‍थिम्‍डी।

२ गुमी कुबी-बोक्‍सालामका पाखानो लुम्‍डी मेडे सु़लु़मदुडाम बुड्‍खुमडा मुनाङपेलका हुपा कोले मु़चु़का गुमीलाई क्रो़म्‍डा रोक्‍ता।

३ मेराम मु़चु़ सु़लु़मदुबाडे बाइथाल्‍ला मा सु़का वो मेरामलाई सेल रिवाकाङा वो बन्‍थामु मेचाप्मिवाम बाइडा।

४ हेङालोने मेरामलाई हापाखेपङा सेल रिवाका उमा ल्‍वा-खेल बसाका जु़ल्‍मिडिम बाइडा।

लावो मेरामका मे उमा ल्‍वा-खेलडाम सेलकु रिवामिम रो़-रो़ फ्‍यास्‍थाल्‍लु़,

मा मेरामलाई ल्‍वाडा जु़ल्‍मु चापा सु़ वो मेबामिवा।

५ मेराम नेम्‍फु-सिन्‍था पोप्‍चङ नुङ सु़लु़मदुबाडे येत्तो-दुक्‍तो,

उ त्‍वाका त्‍वापलाई ङा लुङका पार फक्‍तो लाम्‍दिथाल्‍ला।

६ मेरामका येशूलाई होनोवाम ङा ल्‍वास्‍तु़मा ओन्‍तो लस्‍तामा क्रचु़खुम बेत्तोङा गुमीलाई सेव साड्‌डु़।

७ मेकोतिमा मेरामका डोक्‍पु लो़लामका येत्तोङा र्‍वाक्‍ता,

“खोत्‍लेडलाम साखामनुङमा माम्‍चु़नीकु चो़ येशू,

गानी गोलाई हाम बोमु माल्‍ङिनिमिम?

गो माम्‍चु़नीकु नङडा र्‍वाङु,

गोलाई दु़खा मेग्‍वाङनी।”

८ हेङालोने येशूका मेरामलाई आरे र्‍वाम्‍डिम बाइडा,

“ए मेक्षेपा लो़म!

मेराम मु़चु़लामका लुक्‍ल्‍याडा।”

९ गुमीका मेरामलाई,

“इमा नङ हाम?”

र्‍वाम्‍डिमा हिलाबेम्‍डी।

मेरामका र्‍वाक्‍ता,

“आमा नङ फौज,

हेङालोने गुकु छो़म सेर्पा बुकु।”

१० मेरामका येशूनुङ,

“ओराम देललामका गुकुलाई मेख्‍लुक्‍किनी” र्‍वाक्‍ताम-र्‍वाक्‍तामङा बु़डु़होम बाइडा।

११ मेकोतिलो मेसिन्‍डाङा मे पोप्‍चङ फारबाडे छो़म सेर्पा ब्‍वामिम जात्तोङा बेम्‍डी।

१२ मेकोतिमा मुनाङपेलमिमका येशूनुङ र्‍वाम्‍डी,

“गुकुलाई होनो ब्‍वामिमगोनो हुमु ग्‍वाक्‍किनी,

मा गुकु मेर्मिमगोनो हुकु” र्‍वाम्‍डिम-र्‍वाम्‍डिमङा बेम्‍डी।

१३ मेकोतिमा येशूका मेर्मिमलाई ब्‍वामिमगोनो हुमु ग्‍वाम्‍डी,

मा मे मुनाङपेलमिम पाखा लुम्‍डिमा ब्‍वामिमगोनो हुम्‍डी।

मेसिन्‍डा न धु़मसङ (२०,००) ब्‍वामिम मेराम पोप्‍चङ धालीङा ओन्‍तो लम्‍डिमा खोत्‍ले ङा दिरिदिनगोयु़ प्‍लु़म्‍सिम्‍डिमा सिम्‍डी।

१४ मे ब्‍वा रेपामिम मेलामका स्‍वाम्‍ल्‍याम्‍डी,

मा शहर नुङ देलगुथाबाडे लम्‍डिमा मेराम ल्‍वा थो़बेट्‌मिडी।

मेकोतिमा मेसिन्‍डा हा-हाम दु़स्‍ताम बाइडा र्‍वाक्‍साका मु़चु़मिम रेप्‍डा रोम्‍डी।

१५ मेर्मिम येशूकाडा रोम्‍फाम्‍डिलो मे मुनाङपेलनुङमा मु़चु़,

उहेमनुङ ङादो छो़म सेर्पा मुनाङमिम बाम्‍थाल्‍मिडिम बाइडा,

मेराम मु़चु़ ये फतासिड्‌डामा उ ननुङमा ङा गन्‍तासिट्‌पा ल्‍वाम्‍डी।

मेम्‍मिमका मेर्मिम छो़म ङिम्‍डी।

१६ ओराम ल्‍वापामिमका मे मुनाङपेलनुङमा मु़चु़ नुङ ब्‍वामिमलाई हा-हाम दु़स्‍ताम बाइडा मेर्मिमनुङ सो़म्‍डी।

१७ मेम्‍मा मेर्मिमका येशूलाई मे उनी देललामका वाङथो़ङा लक्‍नी र्‍वाम्‍डिम-र्‍वाम्‍डिमङा बेम्‍डी।

१८ मेकोतिमा येशू कुबी-बोक्‍साडला हुत्तोङा बेम्‍डिलो ङादो मे मुनाङपेलमिमका हुप्‍डु़म मु़चु़का वो गुमीनुङङा लङु र्‍वाक्‍ताम-र्‍वाक्‍तामङा बु़डु़।

१९ लावो येशूका मेरामलाई गुमीनुङ लमु मेग्‍वाक्मिवा,

मा र्‍वाम्‍डी,

“गाना इमा नेम लक्‍सा,

मा इमा लागि ङाचो़का हाङको छो़म खारी बेम्‍डिम बु,

मा हाङकोम न-थो़म रेम्‍बेम्‍डिम बु,

मेर्मिम खोत्‍लेङा इमा नेमडाममिमनुङ सो़या।”

२० मेकोतिमा मेराम मेलामका लस्‍तामा येशूका गुडला हा-हाम बेम्‍डिम बाइडा,

मेर्मिम खोत्‍ले ङा डेकापोलिसडाम खोत्‍ले मु़चु़मिमनुङ सो़मु चो़म्‍डु़।

मेराम ल्‍वा थो़पा मु़चु़मिम खोत्‍ले ङा ङाङाया दु़म्‍मिडी।

याइरसकु चो़ नुङ येशू लु़पा मेसेम

(मत्ती ९:१८-२६; लूका ८:४०-५६)

२१ आथावो येशू कुबी-बोक्‍साडलामका दिरिदिन होनोहोम्‍बु लम्‍डिलो उनी होनो-आथो़ छो़म सेर्पा मु़चु़मिम खोम्‍सिम्‍डी,

मा येशू ने मे दिरिदिन फारबाडेङा बाम्‍डी।

२२ घ्रो़म्‍दीनेमगोडाम उनी ङाउमिमगोडाम कोले याइरस र्‍वाक्‍मा मेसिन्‍डा रोक्‍ता,

मा येशूलाई ल्‍वास्‍तु़लो कुम्‍स्‍तामा उनीमा खेलडा सेव साड्‌डु़।

२३ मेकोतिमा “आमा नानी सिमुङा खाप्‍डु़म बु।

मेम्‍मिमका गानी बिक्‍नीमा गुडला इनीमा ल्‍वा जु़ल्‍नी।

मेकोतिमा गु सनु़,

मा नु़नु़” र्‍वाक्‍ताम-र्‍वाक्‍तामङा बु़डु़।

२४ मेम्‍मिमका येशू मेनुङ लम्‍डी।

मेकोतिलो छो़म सेर्पा मु़चु़मिम वो उनी होनोलाम आथो़लाम क्र्‍वाङ-क्‍र्‍वाङ उन्‍बेत्तो गुमीनुङ लम्‍डी।

२५ को-न (१२) थ ङादो आथामङा रो़मलामका सिसि लक्‍पा सोमोरीनुङमा कोङ मेसेम वो मेगोडा बाइडा।

२६ मेराम मेसेम हापा डाक्‍टरमिमकाडा लब्‍डा-लब्‍डा छो़मङा दु़खा ल्‍वामुदु़म्‍स्‍तु़म बाइडा।

गुनुङ बाट्‌पा खोत्‍लेङा हुमु दु़म्‍स्‍तु़म बाइडा,

मा वो गु समु ने मेएँ छो़म मेजो़होमका नो़त्तो लस्‍ताम बाइडा।

२७ गुका येशूकु दुथाम थो़स्‍तु़म बाइडा।

मेम्‍मिमका मे सेर्पा मु़चु़मिमकु गोलामका बिक्‍तामा येशूकु चङलाम उनी हुम-ये लु़प्‍डु़।

२८ हेङालोने मेरामका उमा नगोडा,

“गो उनी ये कोङङा लु़म्‍मु ल्वाउतो माला वो सङु” र्‍वाक्‍पा मिम्‍स्‍ताम बाइडा।

२९ मेकोतिलो ङा मेरामकु सिसि लक्‍पा सोमोरी सस्‍ल्‍याड्‌डा,

मा मेरामका उमा रो़मडाम सोमोरी सेल्‍सिड्‌डाम लु़लेड्‌डु़।

३० मेकोतिलोङा येशूका उनीमा यु़म गुमीलामका लुक्‍पा लु़लेट्‌मिडिमका मे सेर्पा मु़चु़मिमथो़ ख्‍लोम्‍सीम्‍डिमा र्‍वाम्‍डी,

“गोलाई सु़का लु़प्‍ङिडी?”

३१ उनी सीसिपामिमका र्‍वाम्‍डी,

“आकोम छो़म सेर्पा मु़चु़मिमका इनीमा हानोलाम आथो़लाम क्र्‍वाङ-क्‍र्‍वाङ उन्‍बेत्तोङा बेपा ने ल्‍वानिमिमङा बु,

मा वो ‘सु़का लु़प्‍ङिडी’ र्‍वानिमिम?”

३२ लावो गुमीलाई लु़पा मु़चु़ छेमु गुमीका होनो-आथो़ खिर्सिक्‍तोङा रेम्‍मु चो़म्‍मिडी।

३३ मेकोतिमा मे मेसेमका उ त्‍वापलाई हाम दु़स्‍ताम बु र्‍वाक्‍पा चडु़।

मेम्‍मा येशूकाडा रोक्‍तामा उनीमा खेल चु़म्‍डु़मा ङिमुका रुक्‍तोङा आच्‍छाङाकाम खोत्‍ले ल्‍वा गुमीनुङ सो़यु़डु़।

३४ मेकोतिमा येशूका मेराम मेसेमलाई र्‍वाम्‍डी,

“ए यु़म्‍पी,

इमा थो़रकाङा गाना सन्‍नाम बु,

मेम्‍मिमका इमा न भ्रसित्तो लक्‍सा,

मा इमा सोमोरी वो हेम्‍सिनु़।”

३५ गुमी जेत्तोङा बेम्‍डिलो याइरसकु नेमलामका बिक्‍पा कोङनिम मु़चु़मिमका याइरसलाई र्‍वाम्‍डी,

“इनी चो़ ने सिम्‍ल्‍यामु दु़म्‍स्‍तु़म बु,

आथा ने ङाचो़लाई दु़खा मेग्‍वानिमी।”

३६ लावो मेर्मिमका र्‍वाम्‍डिम ल्‍वाथो़ न मेसोक्‍साका ङा येशूका याइरसलाई र्‍वाम्‍डी,

“मेङिसा,

थो़र कोङङा लु़या।”

३७ मेकोतिमा येशूका पत्रुस,

याकूब नुङ उमा ल्‍वाक यूहन्‍नाडाम वाङमी सु़ वो गुमीनुङ लमु मेग्‍वाक्‍मिवा।

३८ गुमी याइरसकु नेमडा रोम्‍फाम्‍डिलो मेसिन्‍डा येपा-दुक्‍पा मा ख्राप्‍तोङा बेपामिम नुङ येत्तो-ख्रापामिम ल्‍वाम्‍डी।

३९ येशू गोनो हुम्‍डिमा मेर्मिमलाई र्‍वाम्‍डी,

“हेङा गानी ख्राम्‍नी,

येनी-दुनिमिम?

ओराम चो़च्‍चो़ ने सिडाम मिबु,

अम्‍चेड्‌डाम कोङङा बु।”

४० लावो उनीमा ल्‍वा थो़म्डिमा मेर्मिम रिम्‍साम्‍डी।

मेकोतिमा गुमीका मेर्मिम खोत्‍ले ङा पाखानो ख्‍लुम्‍डिमी,

मा मेराम चो़च्‍चो़कु मामपाप नुङ गुमीनुङ बाट्‌पा उनी सीसिपामिम मेराम चो़च्‍चो़ बाट्‌पागोनो लम्‍डी।

४१ मेकोतिमा गुमीका मे चो़च्‍चो़कु ल्‍वाडा जेट्‌मिडिमा मेरामलाई र्‍वाम्‍डी,

“तालिता कुमी” मेराम र्‍वाक्‍मा “ए यु़म्‍पी!

गो गानालाई र्‍वाङु,

बका।”

४२ मेकोतिलो ङा मेराम चो़च्‍चो़ बक्‍ल्‍याड्‌डा,

मा होनो आथो़ लाम्‍दिमु चो़म्‍डु़।

मेम्‍लो गु को-न (१२) थकाम बाइडा मेराम ल्‍वाम्‍डिलो मेसिन्‍डा बाट्‌पामिम खोत्‍ले ङा ङाङाया दु़म्‍मिडी।

४३ गुमीका मेर्मिमलाई र्‍वाम्‍डी,

“मा-मासो़!

ओराम ल्‍वा सु़कावो मेथो़मिनु़ वो।”

मेकोतिमा मे चो़च्‍चो़लाई हाम-हुम पोमुथोक ग्‍वाक्‍नी बेम्‍डिमी।

नासरतडा येशू नाप्‍छु़ट्‌मिडिम

(मत्ती १३:५३-५८; लूका ४:१६-३०)

६

१ येशू मेलामका उनी त्‍वाकु देलडा लम्‍डी,

मा उनी सीसिपामिम वो गुमीनुङङा लम्‍डी।

२ ङेम्‍सिमुनेम घ्रो़म्‍दीनेमडा गुमीका सीमु चो़म्‍मिडी,

मा मेराम थो़पा खोत्‍लेङा ङाङाया दु़म्‍तोङा र्‍वाम्‍डी,

“ओरामका ने हे-हेप्‍माम यु़म-खारी डे बु़ रेछा!

ओरामका ओर्मिम बान्‍थो़ डे ल्‍वास्‍तु़?

हेप्‍माम डे ओरामकु नेप्‍ची ने!

३ ओराम ने मे मरियमकु चो़ याकूब,

योसेफ,

यहूदा,

नुङ सिमोनमिमकु वा,

मे सङ बनेबेपाङा मेएँ मा?

ओरामकु रिचो़मिम गुइनुङ ङा बुमिम मेएँ?”

र्‍वाम्‍डिमा गुमीलाई नाप्‍छु़ट्‌मिडी।

४ मेकोतिमा येशूका मेर्मिमलाई र्‍वाम्‍डी,

“माम्‍चु़नीलाम-जेपा मु़चु़ उमा त्‍वाकु देलगुथाडा,

उमा त्‍वाकु मु़चु़मिमगोडा,

मा उमा नेमगोडा कोङङा नाप्‍छु़न्‍मी।”

मेरामडाम वाङथो़ खोत्‍लेथो़ गुमीलाई डोक्‍पु बोमी।

५ गुमीका मेसिन्‍डा कोङ-कोङ नो़पामिमडला ल्‍वा जु़ल्‍साका सबेट्‌मिडिमडाम वाङमी यु़म-खारी हाम वो बोमु मेचाप्‍मिवा।

६ मेर्मिम थो़र मेलु़मिवामडाम येशू ङाङाया दु़म्‍मिडी।

मेकोतिमा गुमी देलबाडे सीत्तोङा लम्‍डी।

येशूका सीसिपामिमलाई जो़पा-सेला सो़प्डा थु़र्मीडिम

(मत्ती १०:५-१५; लूका ९:१-६)

७ गुमीका को-न (१२) सीसिपामिमलाई उनीमाडा येट्‌मिडी,

मा मेर्मिमलाई न-नले बेसाका थु़र्मिडी।

मेर्मिमलाई मुनाङपेल ख्‍लुक्‍पा साखाम वो ग्‍वाम्‍डिमी।

८ गुमीका मेर्मिमलाई र्‍वाम्‍डी,

“गानी लाम्‍दीडा लनिलो कोङ डु़लु़म्‍चो़ डाम वाङमी सो़बेम,

फाजी,

खउलुङ हाम वो मेकुर्नी।

९ सो़लो़प ख्‍लु़सिट्‌नी लावो इनीमा रो़मडाम फतासिनिमिम येडाम वाङमिम ये-सेम मेकुर्नी।”

१० गुमीका मेर्मिमलाई आथावो र्‍वाम्‍डी,

“गानी उहेम नेमडा हुनी,

मेराम देल मेडिथु़म मेराम नेमडाङा बानी।

११ गानी उहेम देलडा लनी मेसिन्‍डाममिमका जो़होमका मेरनिमिवा मा गानी र्‍वानिमिम मेथो़मिवा माला,

गानी मेलामका लुनिलो माम्‍चु़नीका मेर्मिमलाई मेद्‍वामी मा देन्‍दे ग्‍वामी र्‍वाक्‍पा रेम्‍बोमु इनीमा फेमखेलडाम फुर्कु वो थेप्‍जो़ल्‍नी।”

१२ मेकोतिमा मेर्मिम लम्‍डिमा मु़चु़मिम उनी छु़ललामका ख्‍लोसिमिनु़ र्‍वाक्‍तो जो़पा-सेला सो़मु चो़म्‍मिडी।

१३ मेर्मिमका छो़म सेर्पा मुनाङमिम ख्‍लुम्‍डी,

मा सेर्पा नो़पामिम वो तेलका क्‍लक्‍साका सबेट्‌मिडी।

कु-रु़दु़म ग्‍वाक्‍पा यूहन्‍ना उ बुइ क्रिप्‍साका सेट्‌मिडिम

(मत्ती १४:१-१२; लूका ९:७-९)

१४ हेरोद हपका येशूकु दुथाम थो़स्‍तु़,

हेङालोने उनीमा नङ खोत्‍लेथो़ फोन्‍स्‍ताम बाइडा।

मेम्‍लोका कोङ-कोङका र्‍वाम्‍डी,

“ओ ने कु-रु़दु़म ग्‍वाक्‍पा यूहन्‍ना डे सिमुलाम बक्‍गेड्‌डाम रोओ,

मा डे आरेप्माम यु़म-खारी बु़।”

१५ वाङमिमका र्‍वाम्‍डी,

“ओराम ने एलिया डे रोओ।”

आथावो वाङमिमका र्‍वाम्‍डी,

“माके-माकेम माम्‍चु़नीलाम-जेपा मु़चु़मिम होप्‍मामङा कोले डे रोओ!”

१६ हेरोदका ओराम थो़स्‍तु़मा र्‍वाक्‍ता,

“हना,

गो उ बुइ क्रिम्‍बेत्तोमिम यूहन्‍ना सिमुलामका बक्‍गेड्‌डाम?”

१७ हेरोदका उ ल्‍वाक फिलिपकु नाइमे हेरोदियासकु दुथाम यूहन्‍ना चु़म्‍बेड्‌डु़मिमा झ्‍यालखानडा चबेड्‌डु़मिम बाइडा।

हेङालोने हेरोदका हेरोदियास लडु़म बाइडा।

१८ यूहन्‍नाका हेरोदलाई,

“गानी इनी ल्‍वाक देल्‍मी जु़ल्‍सिमेनु़” र्‍वाक्‍थाल्‍लाम बाइडा।

१९ हेरोदियास यूहन्‍नाडाम उ छोक्‍छोका इप्‍ल्‍याड्‌डु़म बाइडा,

मा मेरामलाई सेन्‍मु न बु़थाल्‍लु़म बाइडा।

लावो सेन्‍मु मेचाप्‍थिङा बाइडा।

२० हेङालोने यूहन्‍ना जो़पा-नगोनुङमा नुङ सेपा मु़चु़ र्‍वाक्‍साका हेरोद गुनुङ ङिस्‍थाल्‍लाम बाइडा।

मेम्‍मिमका गुका जो़होमका जु़ल्‍लु़म बाइडा।

यूहन्‍नाकु सिजेम थो़स्‍थाल्‍लु़लो उ नडा हाम बोमु हाम बोमु दु़स्‍थाल्‍ला,

लावो गेर्सिसाका ङा थो़स्‍थाल्‍लु़।

२१ हेरोदका गु गस्‍ताम-नेम मिम्‍मुकु दुथाममिम ग्रुला उमा डोक्‍पु मु़चु़मिम,

सेनाडाम डोक्‍पु मु़चु़मिम नुङ गालीलडाम डोक्‍पु मु़चु़मिमलाई ग्‍वाक्‍तु़मिलो ङा हेरोदियासकु न होप्‍माम थारी रोक्‍फाड्‌डा।

२२ हेङालोने हेरोदियासकु मेसेम चो़ मेगोनो हुङडामा छो़म्‍डा,

मा मेरामका हेरोद नुङ उ बोच्‍चो़मिम खोत्‍लेङा गेर्सिबेड्‌डु़मी।

मेम्‍मिमका हपका मेरामलाई र्‍वाक्‍ता,

“गाना हाम बिमु न बोना बिया,

गो मेरामङा ग्‍वानी।”

२३ गुका ससि बु़डु़मा मे मेसेमलाई र्‍वाक्‍ता,

“गाना गोनुङ हाम बिना,

गो को फ्‍वाक्‍चो़ल आमा किब्‍दी ङा लोवो ग्‍वानी।”

२४ मेकोतिमा मेराम पाखानो लुक्‍तामा उ मामनुङ हिलाबु़डु़,

“गो हाम बिमु?”

उमा मामका र्‍वाक्‍ता,

“कु-रु़दु़म ग्‍वाक्‍पा यूहन्‍नाकु बुइ बिया।”

२५ मेकोतिमा मेराम मेसेम हपकाडा ख्‍लोल्‍यासिड्‌डा,

मा आरे र्‍वाक्‍तोङा बियु़डु़,

“गोलाई ओम्‍लोङा कु-रु़दु़म ग्‍वाक्‍पा यूहन्‍नाकु बुइ कोङ सोजामडा रेट्‌निमा ग्‍वाक्‍ङिनी र्‍वाक्‍पा न बेउ।”

२६ ओराम ल्‍वाका हपकु गो छो़म नो़डा।

लावो मे गुका बु़डु़म ससि नुङ बोच्‍चो़मिमकु दुथाम मे मेसेमलाई मेएँ र्‍वामु मेचाप्‍सु़वा।

२७ मेकोतिमा हपका कोले मु़चु़ सेट्‌पा सिपाहीलाई यूहन्‍नाकु बुइ क्रिप्डामा फिडा र्‍वाक्‍साका थु़र्ल्‍याड्‌डु़।

मेकोतिमा मेराम झ्‍यालखानगोनो लस्‍तामा यूहन्‍नाकु बुइ क्रिप्‍डु़,

२८ मा मे यूहन्‍नाकु बुइ कोङ सोजामडा जु़ल्‍लु़मा मे मेसेमकु ल्‍वाडा ग्‍वाक्‍तु़,

मा मेरामका उमा मामलाई ग्‍वाक्‍तु़।

२९ यूहन्‍नाकु सीसिपामिमका ओराम ल्‍वा थो़म्‍डी।

मेकोतिमा मेर्मिम रोम्‍डिमा यूहन्‍नाकु सिप्‍ल्‍याक्‍पा रो़म लम्‍डिमा सु़लु़मगोनो जु़ल्‍मिडी।

येशूका ङो धु़मसङ मु़चु़मिमलाई पोमु ग्‍वाम्‍डिमिम

(मत्ती १४:१३-२१; लूका ९:१०-१७; यूहन्‍ना ६:५-१३)

३० मे थु़र्मामिम येशूकाडा ख्‍लोम्‍सीम्‍डिमा रोम्‍डी।

मेकोतिलो मेर्मिमका हा-हाम बेम्‍डिम,

सीट्‌मिडिम मेर्मिम खोत्‍ले ङा गुमीनुङ सो़म्‍डी।

३१ गुमीका मेर्मिमनुङ र्‍वाम्‍डी,

“गानी वो गोनुङ मेल्‍वाखोपडा लाम्‍दिनी,

मा घरिकोङ ङेन्‍सिट्‌नी।”

हेङालोने मेसिन्‍डा रोक्‍पा-लक्‍पामिम छो़म सेर्पा बाम्‍डी।

मेम्‍मिमका मेर्मिमका पोमु वो मेयु़ट्‌मिवाम बाइडा।

३२ मेकोतिमा येशू नुङ उनी सीसिपामिम मेल्‍वाहोमका उनी त्‍वाप कोङङा कुबी-बोक्‍साडा हुम्‍डिमा मेल्‍वाखोप्‍डा लम्‍डी।

३३ लावो छो़म सेर्पा मु़चु़मिमका येशूनुङ उनी सीसिपामिम लक्‍तोङा बेपा ल्‍वाम्‍डी,

मा छेट्‌मिडी वो।

मेम्‍मिमका खोत्‍ले शहरलामका दाला-दाला ओन्‍तो लम्‍डी,

मा येशू नुङ उनी सीसिपामिमडाम वो ङादो रोम्‍थिम्‍डी।

३४ येशू कुबी-बोक्‍सालामका पाखाथो़ लुम्‍डिलो मेसिन्‍डा छो़म सेर्पा मु़चु़मिम ल्‍वाम्‍डी।

मेर्मिम ल्‍वाम्‍डिमा छो़म उनी थो़म भ्रो़स्‍ता,

हेङालोने मेर्मिम रेपा-क्रिपा मु़चु़ मान्‍थिम भेन्‍दामिम होप्‍माम बाम्‍डी।

मेकोतिमा मेर्मिमलाई छो़म सेर्पा ल्‍वामिम सीमु चो़म्‍मिडी।

३५ नेम्‍था दु़म्‍मु खाप्‍डु़लो येशूकु सीसिपामिम उनीमाडा रोम्‍डिमा र्‍वाम्‍डी,

“गुइ सु़ वो मेबाट्‍पा खोमडा बुइ,

मा आथा ने दुङमा वो र्‍यामु दु़म्‍स्‍तु़।

३६ मेम्‍मिमका ओर्मिम मु़चु़मिमलाई थु़र्सोट्‌निमी,

मा मेर्मिम होनो-आथो़म देलबाडे लमिनु़मा उनी त्‍वाका पेपा हाम-हुम भ्रेमिनु़।”

३७ लावो गुमीका मेर्मिमलाई र्‍वाम्‍डी,

“गानी ङा ओर्मिमलाई हाम-हुम पोमु ग्‍वाक्‍निमी।”

मेर्मिमका गुमीनुङ र्‍वाम्‍डी,

“हाम गुकु ङा लमुमा न सङ दिनारकु थिकाम सो़बेम भ्रेमुमा ओर्मिमलाई पोमु ग्‍वामुमि मा?”a

३८ गुमीका मेर्मिमलाई र्‍वाम्‍डी,

“लक्‍निमा रेप्‍नी!

गानीनुङ हाले सो़बेम बु?”

मेर्मिमका रेप्‍मिडिमा र्‍वाम्‍डी,

“ङोले सो़बेम नुङ नले ङो बु।”

३९ मेकोतिमा गुमीका मे मु़चु़मिमलाई गिगियाम जेम बाट्‌पा येडा तङ-तङका गन्‍बेट्‌मिडी।

४० मेकोतिमा मेर्मिम ङो धु़म,

ङो धु़म नुङ को सङ,

को सङ दु़म्‍साका तङ-तङका गन्‍मिडी।

४१ येशूका मे ङोले सो़बेम नुङ नले ङो रम्‍डिमा पाह्रीथो़ रेप्‍मिडी,

मा जि ग्‍वाम्‍डी।

मेकोतिमा मे सो़बेममिम चम्‍डी,

मा मु़चु़मिमलाई दो़न्साट्नी र्‍वाक्‍साका उनी सीसिपामिमलाई ग्‍वाम्‍डी।

मेम्‍मा मे नले ङो वो गुमीका मेर्मिम खोत्‍लेनुङ दो़म्‍डी।

४२ मेकोतिमा खोत्‍लेका पेम्‍डी,

मा खोम्‍डी।

४३ मेम्‍मा मे घ्‍लेट्‌पा सो़बेम नुङ ङोकु फ्‍वाक्‍चो़लमिम सीसिपामिमका खोप्‍मिडिलो को-न (१२) खचा दु़स्‍ता।

४४ मेसिन्‍डा सो़बेम पेपा मु़चु़मिम ङो धु़मसङ कोति बाम्‍डी।

येशू कुकु थेम-थेम लाम्‍दिम्‍डिम

(मत्ती १४:२२-३६; यूहन्‍ना ६:१५-२१)

४५ मे मु़चु़मिम मेलामका थु़र्तो बेम्‍डिलो ङा येशूका उनी सीसिपामिमलाई कुबी-बोक्‍साडला हुबेट्‌मिडी,

मा गुमीडाम ङादोङा होनो होम्‍बुनोम बेथसेदाथो़ थु़र्ल्‍याम्‍डी।

४६ मे सेर्पा मु़चु़मिमनुङ ब्‍र्‍वाम्‍सिम्‍डिमा गुमी पोप्‍चङडला सो़म्‍दी बेप्‍डा लम्‍डी।

४७ ने-नेमथाका मे कुबी-बोक्‍सा दिरिदिनकु थेत्तेनो बाइडा,

मा गुमी ने आथो़होम्‍बुडा उनी त्‍वाप ङा बाम्‍डी।

४८ मेर्मिमका कुबी-बोक्‍सा मेचाप्‍तो ङादोथो़ लक्‍तोङा बेम्‍डिम गुमीका ल्‍वाम्‍डी,

हेङालोने ब्‍लोजु़ उनी कोर्थो़लामका फुत्तोङा बु़डु़म बाइडा।

गुमी सिन्‍था सु जेस्‍तालो दिरिदिनडलाङा लाम्‍दित्तो बिक्‍तोङा बेम्‍डी,

मा मेर्मिमडाम लाम बमु ङा खाप्‍मिडिम बाइडा।

४९ मेर्मिमका गुमीलाई दिरिदिनडला लाम्‍दित्तोङा बेपा ल्‍वाम्‍डिमका “गुमी ने मुनाङ रोओ!”

र्‍वाक्‍पा मिम्‍सिम्‍डिमा मेर्मिम येम्‍डी।

५० येशू ल्‍वाम्‍डिलो मेर्मिम खोत्‍लेङा ङिम्‍डी।

मेम्‍मिमका गुमीका मेर्मिमलाई र्‍वाम्‍डी,

“गो डे!

मेङिनी!

इनी लो़ मेदाम्‍नु़!”

५१ मेकोतिमा गुमी मेर्मिम बाट्‌पा कुबी-बोक्‍साडा हुम्‍डी मेडे ब्‍लोजु़ वो फुन्‍मु डिथाड्‌डु़।

मेम्‍मिमका मेर्मिम ङाङाया दु़म्‍मिडी।

५२ हेङालोने मेर्मिमका सो़बेमकु दुथाम हाम वो थेसिथेट्‌मिडिम मेबायावा।

लावो मेर्मिमकु नगो लुङ होप्‍माम दु़स्‍ताम बाइडा।

५३ येशू नुङ उनीमा सीसिपामिम दिरिदिन होम्‍बुनो लुम्‍डिमा गनेसरेत देलडा रोम्‍फाम्‍डी।

मेकोतिमा मेर्मिमका कुबी-बोक्‍सा पाखानो ख्‍लुम्‍डी मा बट्‌मिडी।

५४ गुमी कुबी-बोक्‍साडलाम पाखा लुम्‍डी मेडे मु़चु़मिमका येशू छेम्‍थाम्‍डी।

५५ मेकोतिमा मेर्मिम होनो-आथो़म खोत्‍ले देलबाडे मेराम ल्‍वा थो़बेड्‌डा ओन्‍ल्‍याम्‍डी,

मा येशू बान्‍थो़ बुमी र्‍वाक्‍पा थो़म्‍डी मेनो-मेनोङा नो़पामिम वो उनी प्‍लाननुङ ङा रेन्‍मु चो़म्‍मिडी।

५६ मेम्‍मा गुमी शहर,

देलगुथाबाडे बा-बान्‍थो़ लम्‍डी,

मु़चु़मिमका नो़पामिम मेनो-मेनो ङा,

बजारबाडे वो जु़ल्‍मिडी।

मेकोतिमा किचो़ उनी हुम-ये कोङङा लावो लु़म्‍मु ल्‍वाकुनु़ र्‍वाक्‍तो मेर्मिमका गुमीनुङ र्‍वाम्‍डिम-र्‍वाम्‍डिमङा बेम्‍डिम बाम्‍डी,

मा मे उनीमा हुम-ये लु़पामिम खोत्‍लेङा सम्‍डी।

a 

६:३७ दिनार: मेबिली को दिनार चाइ कोलेका खारी बु़मिमकु कोलेममिम थि बाइथाल्‍ला। मेम माला न सङ दिनार कोलेकाम लेत मुनामकाम (८ महिना) थि दु़स्‍थाल्‍ला।

छेपा नुङ मेछेपाकु दुथाम येशूकु सीसि

(मत्ती १५:१-२०)

७

१ कोलेम यरूशलेमलामका योक्‍पा फरिसीमिम नुङ यहूदीमिमकु डु़म्‍ला सीपा पातु़म्‍रीमिम येशूकु होनोलाम-आथो़लाम खोम्‍सिम्‍डी।

२ येशूकु कोङ-कोङ सीसिपामिमका,

मेसेपा ल्‍वाका,

मेराम र्‍वाक्‍मा ल्‍वा मेसो़ल्‍साका ङा पेम्‍डिम मेर्मिमका ल्‍वाम्‍डी।

३ हेङालोने फरिसीमिम नुङ खोत्‍ले यहूदीमिमका उनीमा बेप-पापका बेम्‍खेम्‍डिम होम्‍साका ल्‍वा मेसोल्‍थु़म मेपोमी।

४ मेर्मिम बजारलाम रोमिमा मेसो़ल्‍सिसाका मेपोमी।

आरेप्‍मामङा वाङमी वो हापा ङा बेप-पापलोम बेम्‍खेम्‍डिम बु,

मेर्मिमका कान्‍चु़रे,

सोजाम-मोजाम नुङ बुलुकु सोजाममिम मेक्‍लो़थु़म मेपोमी।

५ मेकोतिमा फरिसीमिम नुङ यहूदीमिमकु डु़म्‍ला सीपा पातु़म्‍रीमिमका गुमीनुङ हिलाबेम्‍डी,

“हेङा इनीमा सीसिपामिमका बेप-पापका बेम्‍खेम्‍डिम होम्‍साका मेबेसाका मेसेपा ल्‍वाका ङा पोमिमिम?”

६ मेम्‍मिमका गुमीका मेर्मिमलाई र्‍वाम्‍डी,

“गानी मिनी मिक्सीलामडा जो़पा लिसिपामिमकु दुथाम यशैयाका माम्‍चु़नीलाम जेस्‍ताम जो़पाङा रेछा।

गुका आरेसाका र्‍याक्‍तु़म बु:

‘ओर्मिमका गोलाई उनी सिका कोङङा जो़पा बोङिमी,

लावो मेर्मिमकु न-गो ने गोडाम होनोङा बु।

७ मेर्मिमका आमा नङ मेडेङा रमी,

हेङालोने मेर्मिमकु सीसि मु़चु़मिमका सीट्‌मिडिम डु़म्‍ला कोङङा सो़।’

८ माम्‍चु़नीका बेनी र्‍वामिम होङङा मेबेसाका बेप-पापका बेम्‍खेम्‍डिम मु़चु़कु बेसी कोङङा गानी बोनी।”

९ गुमीका मेर्मिमलाई र्‍वाम्‍डी,

“माम्‍चु़नीकु डु़म्‍ला कोर्थो़ जु़ल्‍साका इनीमा बेप-पापका बेम्‍खेम्‍डिम होङङा बोमु गानी छो़म थेट्‌पा बुनी।

१० हेङालोने मोशाका र्‍वाक्‍ताम बु,

‘त्‍वाकु माम-पापलाई जो़होमका रेप्‍नी,

मा उहेमका उमा माम पाप वाइतो बेडु़ मेराम सेन्‍मुङा बासी।’

११ लावो गानी,

‘कोलेका उमा माम-पापलाई ग्‍वामु बासिपा ने कुर्बान दु़स्‍ताम बु’ (कुर्बान र्‍वाक्‍मा ने माम्‍चु़नीकु नङ बेम्‍मा।)

र्‍वानु़ र्‍वाक्‍पा सीनी,

१२ आरेसाका गानी मेरामलाई उ माम-पापकु दुथाम हाम वो बोमु मेग्‍वानी।

१३ आरेसाका गानी इनीमा बेप-पापका बेम्‍खेम्‍डिम होम्‍साका बोनिमा माम्‍चु़नीकु सिजेम ने हाम ना हामकाम दु़म्बेनी।

आरेप्‍माम ङा वाङमिम वो गानी छो़म बोनी।”

१४ गुमीका आथावो मे मु़चु़मिमलाई उनीमाथो़ येट्‌मिडिमा र्‍वाम्‍डी,

“गानी खोत्‍लेका गो र्‍वाङुमिम ल्‍वा थो़नी,

मा थेसिथेट्‌नी।

१५ पाखालाम मु़चु़कु गोनो हुसाका गुलाई मेसेपा दु़म्‍बेट्‌पा हाम वो मिबु,

लावो मु़चु़लामका पाखानो लुक्‍पामिमकाङा गुलाई मेसेपा दु़म्‍बेडु़।

१६ उहेमकाम थो़मु न बु,

मेरामका थो़सु़नु़।”

१७ मेकोतिमा मे सेर्पा मु़चु़मिम डिट्जो़ल्‍साका येशू कोङ नेमगोनो हुम्‍डिलो उनीमा सीसिपामिमका सीसि-सो़म्‍दीकु दुथाम हिलाबेम्‍डी।

१८ गुमीका मेर्मिमलाई र्‍वाम्‍डी,

“आकोति वो थेसिमेथेनिमिम?

पाखालामका मु़चु़गोनो हुपा हामका वो गुलाई मेसेपा दु़म्‍मेबेडु़ र्‍वाक्‍पा गानी आथावो थेसिमेथेनी?

१९ हेङालोने मेराम मु़चु़कु गोगोनो मेएँ ख्‍वाचेपगोनो ल,

मा मेलामका पाखानो लुल्‍या।”

(आरेसाका खोत्‍ले पोमुथोकमिम सेपाङा दु़म र्‍वाक्‍साका गुमीका र्‍वाम्‍डी।)

२० गुमीका र्‍वाम्‍डी,

“मु़चु़लामका पाखानो हाम लु,

मेरामका ङा मेसेपा दु़म्‍बेडु़।

२१ हेङालोने मेजो़पा न,

नाम्‍सु़रु़,

खुमु,

सेन्‍मु,

वाङमिम मेसेमनुङ अम्‍पा न बोमु,

२२ रारी,

मेजो़पा बेसी,

लिमा,

वाङमिम मेसेमनुङ अम्‍पा न,

सु़ङखार,

डक्‍साका जेमु,

डोक्‍पुलिम्‍सिमु,

नेप्‍ची मान्‍थिम दु़म्‍मु ओर्मिम खोत्‍ले मु़चु़कु गोलामका लुमी।

२३ ओर्मिम खोत्‍ले मेजो़पामिम मु़चु़कु गोलामका लुमी,

मा मेर्मिमका ङा मु़चु़लाई मेसेपा दु़म्‍बेडु़मी।”

कोङ वाङसामा मेसेमकु थो़र

(मत्ती १५:२१-२८)

२४ मेकोतिमा येशू मेलामका बम्‍डिमा टुरोस नुङ सीदोनथो़ लम्‍डी,

मा कोङ नेमगोनो हुम्‍डी।

ओराम ल्‍वा सु़का वो मेथो़मिनु़ र्‍वाक्‍पा उनी न बाइडा,

लावो गुमी मेल्‍वाला सो़सिसाका बुमु मेचाप्‍मिवा।

२५ मेकोतिलोङा कोङ मेसेमका मेराम ल्‍वा थो़स्‍तु़,

मेम्‍मिमका रोक्‍तामा येशूकु खेल चु़म्‍डु़मा सेव साड्‌डु़,

हेङालोने मेरामकु याक्‍के जाउमो चो़ मुनाङपेलका हुप्‍डु़म बाइडा।

२६ मेराम सिरियाकु फोनिकेडा गस्‍ताम ग्रीक वाङसामा मेसेम बाइडा।

मेराम मेसेमका गुमीनुङ,

“आमा जाउमो चो़कु रो़मलामका मुनाङपेल कोल्‍साट्‌नी” र्‍वाक्‍ताम-र्‍वाक्‍तामङा बु़डु़होम बाइडा।

२७ गुमीका मेराम मेसेमलाई र्‍वाम्‍डी,

“ङादो त्‍वाकु चो़च्‍चो़मिमलाई पोमु ग्‍वामु बासी,

हेङालोने चो़च्‍चो़मिमकु सो़बेम रोमुमा ख्‍लेबामिमलाई घ्रोक्‍सासी मेनु़।”

२८ मेराम मेसेमका र्‍वाक्‍ता,

“मेम ने,

मेमङा जो़पा दु़म,

लावो टेबलकु गोयु़ बाट्‌पा ख्‍लेबामिमका वो चो़च्‍चो़मिमका डमिम सो़बेमकु प्‍वाक्‍चो़लमिम ने पोमी।”

२९ गुमीका मेराम मेसेमलाई र्‍वाम्‍डी,

“गाना आरे र्‍वानामका ङा इमा नेम लक्‍सा।

इ याक्‍के जाउमो चो़कु रो़मलामका मुनाङपेल लुम्‍ल्‍यामु दु़म्‍स्‍तु़म बु।”

३० मेराम मेसेम नेम रोक्‍थिड्‌डालो उमा याक्‍के जाउमो चो़ मुनाङपेलका बासी ङा डिथाड्‌डु़म बाइडा,

मा खाटडला अम्‍ल्‍याट्‌पा बाइडा।

येशूका सि मेजेपा नुङ नोफ्‍लाका मेथो़पालाई सबेट्‌मिडिम

३१ येशू टुरोस शहरलामका लुम्‍डिमा,

सीदोन नुङ डेकापोलिस क्षेत्र दु़म्‍तो गालील दिरिदिनथो़ लम्‍डी।

३२ मेसिन्‍डा मु़चु़मिमका नोफ्‍लाका मेथो़पा नुङ जो़होमका मेजेपा कोले मु़चु़ उनीमाडा रेट्‌मिडी मा मेर्मिमका,

“इनी ल्‍वा जु़ल्‍नी” र्‍वाम्‍डिम-र्‍वाम्‍डिमङा बेम्‍डिम बाम्‍डी।

३३ गुमीका मेरामलाई मे सेर्पा मु़चु़मिमडाम वाङथो़ ङा लम्‍डिमा,

उनीमा ब्रेप्‍चो मेरामकु नोफ्‍लागोनो फिम्‍डी।

मेकोतिमा थक्‍सीबेम्‍डिमा मेरामकु लेमडा लु़प्‍मिडी।

३४ मेकोतिमा पाह्रीथो़ रेप्‍मिडिमा धु़प्‍पा साम खेत्तोङा मेरामलाई र्‍वाम्‍डी,

“इफ्‍फाता” मेराम “होल्‍ल्‍यासिडा” र्‍वाक्‍मा।

३५ मेकोतिलो ङा मेरामकु नोफ्‍ला होल्‍यासिट्‌डा,

मा उमा लेम भ्रोल्यासिड्‌डा,

मा मेराम जो़होमका जेमु चो़म्‍डु़।

३६ येशूका मेर्मिमलाई र्‍वाम्‍डी,

“मामा सो़!

ओराम ल्‍वा सु़नुङ वो मेसो़नी वो।”

लावो गुमीका हाङको मेर्मिमलाई मेम बेम्‍थाल्‍मिडी,

मेकोति छो़म ङा हापा मेर्मिमका मेराम ल्‍वा सो़म्‍थाल्‍मिडी।

३७ ओराम ल्‍वाम्‍डिमा मु़चु़मिम छो़म ङाङाया दु़म्‍मिडी।

मेकोतिमा र्‍वाम्‍डी,

“गुमीका बेम्‍डिम खोत्‍ले जो़पा नु़पा ङा बु।

गुमीका ने मेथो़पालाई थो़पा,

मा मेजेपालाई जेमुचापा बनेबोमी रेछा।”

येशूका ब्‍ल धु़मसङ (४०,००) मु़चु़मिमलाई पोमु ग्‍वाम्‍डिमिम

(मत्ती १५:३२-३९)

८

१ आथावो कोखेप छो़म सेर्पा मु़चु़मिम खोम्‍सिम्‍डी।

मेकोतिमा मेर्मिमनुङ बाट्‌पा पोमु थोक वो खोत्‍लेङा हुक्‍ल्‍याड्‌डा।

मेम्‍मिमका येशूका उनी सीसिपामिम उनीमाथो़ येट्‌मिडिमा र्‍वाम्‍डी,

२ “ओर्मिम मु़चु़मिम रेपुमिलो छो़म आ थो़म भ्‍र्यो,

हेङालोने ओर्मिम गोनुङ बुमिमिम आनेप सुलेम दु़स्‍ता,

मा ओर्मिमनुङ पोमुथोक हाम वो मिबु।

३ ओर्मिम मान्‍जाङा नेम थु़र्सोक्‍तोमी माला ने लाम्‍दीडा ङा उनी न दाम्‍मा घ्‍लो़बुम्सिमी,

हेङालोने ओर्मिमगोडाम याङ-याङ हापा छु़पाडाम रोम्‍डिम बु।”

४ सीसिपामिमका गुमीनुङ र्‍वाम्‍डी,

“हाम वो मेल्‍वासिमिम आरेप्‍माम र्‍याङगो-र्‍याङगोडा हाम सो़बेमका ओर्मिमलाई लिबेन्‍मुमी?”

५ गुमीका मेर्मिमनुङ हिला बेम्‍डी,

“गानीनुङ हाले सो़बेम बु?”

मेर्मिमका र्‍वाम्‍डी,

“येतले।”

६ गुमीका मे सेर्पा मु़चु़मिमलाई मे बायडा गन्‍बेट्‌मिडी।

मेकोतिमा मे येतले सो़बेम रम्‍डिमा आलासो़ ग्‍वाम्‍डिमा चम्‍डी।

मेम्‍मा मु़चु़मिमलाई दो़न्‍साट्‌नी बेम्‍डिमा उनी सीसिपामिमलाई ग्‍वाम्‍डी।

मेकोतिमा मेर्मिमका मे मु़चु़मिमलाई दो़साट्‌मिडी।

७ मेर्मिमनुङ किचो़ कोलोङ याक्‍केतो ङोमिम वो बाइडा।

मेरामलाई वो गुमीका जि ग्‍वाम्‍डिमा मे सेर्पा मु़चु़मिमलाई दो़साट्‌नी बेम्‍डिमा उनीमा सीसिपामिमलाई ग्‍वाम्‍डी।

८ मेकोतिमा मे मु़चु़मिमका पेम्‍डी,

मा खोम्‍डी।

मेम्‍मा वो क्‍लेट्‌मिडिम फ्‍वाक्‍चो़लमिम खोप्‍मिडिलो येतले खचा दु़स्‍ता।

९ मेसिन्‍डा ब्‍ल धु़मसङ (४०,००) कोति मु़चु़मिम बाम्‍डी।

१० गुमीका मेर्मिमलाई थु़र्सोम्‍डी मेडे गुमी ने उनी सीसिपामिमनुङ कुबी-बोक्‍साडा हुम्‍डिमा दलमनुथाथो़ लम्‍ल्‍याम्‍डी।

फरिसीमिमका पाह्रीलाममिम छेखोप रेम्‍मु माल्‍मिडिम

(मत्ती १६:१-४)

११ फरिसीमिम येशूकाडा रोम्‍डिमा गुमीनुङ हिलाहिसी बोमु चो़म्‍मिडी,

मा उनीमा न छाम्‍मु लागि पाह्रीलाममिम कोङ छेखोप रेम्‍बेट्‌किनी र्‍वाम्‍डी।

१२ उनी गोनो धु़प्‍पा साम खेत्तोङा गुमीका र्‍वाम्‍डी,

“आथामबिलिम मु़चु़मिमका हेङा छेखोप रेम्‍मु माल्‍मिमिम?

आच्‍छाङा गो गानीलाई र्‍वाङु,

आथामबिलिम मु़चु़का उहेम वो छेखोप रेम्‍मु मेल्‍वामी।”

१३ मेकोतिमा मेर्मिमलाई मेसि पार्जो़ल्‍मिडिमा गुमी कुबी-बोक्‍साडला हुम्‍डी,

मा होनो होम्बुथो़ लम्‍डी।

फरिसीमिम नुङ हेरोदकु सीसिडाम वाङ बुमु

(मत्ती १६:५-१२)

१४ येशूकु सीसिपामिमका सो़बेम कुर्मु प्‍ल्‍वाम्‍चेट्‌मिडिम बाइडा,

मा कुबी-बोक्‍साडा मेर्मिमनुङ सो़बेम कोलेङा बाइडा।

१५ येशूका उनीमा सीसिपामिमलाई आरे र्‍वाम्‍डिमा बाबेट्‌मिडी,

“मामा सो़!

गानी फरिसीमिम नुङ हेरोदकु लङखामडाम वाङ बानी वो।”

१६ गुमीनुङ सो़बेम मेबुमिमका येशूका आरे र्‍वामिम र्‍वाक्‍साका मेर्मिमका उनी त्‍वाप-त्‍वापगोनो ङा र्‍वाबोमु चो़म्‍मिडी।

१७ येशूका ओराम चम्‍ल्‍याम्‍डिमका र्‍वाम्‍डी,

“गानीनुङ सो़बेम मिबु र्‍वाक्‍साका गानी हेङा हिलाहिसी बेबोनिमिम?

हाम गानी आथावो मेचनी?

थेसिङा मेथेनी?

हाम इनीमा न लुङ होप्‍माम दु़स्‍ताम बु?

१८ हाम इनीमा मिक्सी बात्तो-बात्तो वो गानी मेल्‍वानिमिम?

इनी नोफ्‍ला बात्तो-बात्तो वो गानी मेथो़निमिम?

गानी मेचनी,

१९ गो ङोले सो़बेम ङो धु़मसङ (५०,००) मु़चु़मिमगोडा चक्‍तोलो घ्‍लेट्‌पा फ्‍वाक्‍चो़लमिम खोप्‍निमका हाङको खचा देम्‍स्‍ताम बाइडा?”

मेर्मिमका र्‍वाम्‍डी,

“को-न (१२) खचा।”

२० मेकोतिमा गुमीका र्‍वाम्‍डी,

“मे येतले सो़बेम ब्‍ल धु़मसङ (४०,००) मु़चु़मिमगोडा चक्‍तोलो घ्‍लेट्‌पा फ्‍वाक्‍चो़लमिम खोप्‍निलो हाङको खचा देम्‍स्‍ताम बाइडा?”

मेर्मिमका र्‍वाम्‍डी,

“येतले खचा।”

२१ गुमीका मेर्मिमलाई र्‍वाम्‍डी,

“मा वो गानी आथावो थेसिमेथेट्‌निवाम?”

येशूका मिक्सीका मेल्‍वापा मु़चु़लाई ल्‍वापा बनेम्‍डिम

२२ मेकोतिमा येशूनुङ उनी सीसिपामिम बेथसेदा देलडा रोम्‍फाम्‍डी।

मु़चु़मिमका मेसिन्‍डा मिक्सीका मेल्‍वापा कोले मु़चु़ उनीमाडा रेट्‌मिडी,

मा मेरामलाई लु़प्‍नी र्‍वाम्‍डिम-र्‍वाम्‍डिमङा बेम्‍डी।

२३ गुमीका मे मिक्सीका मेल्‍वापालाई उमा ल्‍वाडा जेट्‌मिडिमा मे देललामका पाखानो लम्‍डी।

मेकोतिमा मेरामकु मिक्‍सीडा थङकीका बेट्‌मिडिमा उनीमा ल्‍वा जु़ल्‍मिडी,

मा र्‍वाम्‍डी,

“कि-कि हाम-हुम ल्‍वाना?”

२४ मेकोतिमा मेरामका गेले रेप्‍तोङा र्‍वाक्‍ता,

“मु़चु़मिम धक्‍सा होङङा बेपा लाम्‍दिपाम बाट्‌पा ल्‍वाउमी।”

२५ मेकोतिमा गुमीका आथावो मेरामकु मिक्‍सीडा उनी ल्‍वा जु़ल्‍मिडी,

मा मेरामका रेप्‍डु़म-रेप्‍डु़मङा बु़डु़।

मेम्‍मा मेरामकु मिक्सी ङादोम होप्‍मामङा दु़स्‍ल्‍याड्‌डा,

मा खोत्‍लेमथोक जो़होमका ल्‍वापा दु़स्‍ता।

२६ मेकोतिमा गुमीका मेरामलाई देलबाडे मेलुक्‍साका इमा नेम लक्‍सा बेम्‍डिमा थु़र्सोम्‍डी।

पत्रुसका येशू ङा ख्रीष्‍ट र्‍वाक्‍साका सो़यु़डु़म

(मत्ती १६:१३-१६; लूका ९:१८-२०)

२७ येशू नुङ उनी सीसिपामिम कैसरिया फिलिप्‍पीडाम देलबाडे लम्‍डी।

लाम्‍दीडा लक्‍तोङा बेम्‍डिलो गुमीका उनी सीसिपामिमनुङ हिलाबेम्‍डी,

“मु़चु़मिमका गो सु़ र्‍वामी?”

२८ मेर्मिमका र्‍वाम्‍डी,

“कोङ-कोङका कु-रु़दु़म ग्‍वाक्‍पा यूहन्‍ना,

याङ-याङका एलिया,

मा वाङमिमका माकेम माम्‍चु़नीलाम जेपागोडामङा कोले र्‍वामी।”

२९ मेकोतिमा गुमीका मेर्मिमनुङ हिलाबेम्‍डी,

“मा गानी ने गोलाई सु़ र्‍वानी?”

पत्रुसका र्‍वाक्‍ता,

“गानीङा ख्रीष्‍ट।”

३० मेकोतिमा गुमीका मेर्मिमनुङ र्‍वाम्‍डी,

“मामा सो़!

आमा दुथाम गानी सु़नुङ वो मेसो़नी वो।”

येशूका उनी सिमुकु दुथाम सो़म्‍डिम

(मत्ती १६:२१-२८; लूका ९:२२-२७)

३१ गुमीका आरे र्‍वाम्‍डिमा सीमु चो़म्‍मिडी,

“ओराम मिनीचो़का छो़म दु़खा ल्‍वामु,

थेट्‌पा चक्‍पामिम,

ङाउ डु़म्‍लाचो़मिम नुङ पातु़म्‍रीमिमलामका नाप्‍छु़न्‍ला सो़सिमु,

मा सेन्‍ला सो़सिमु बासी।

मेकोतिमा सुलेम नेम सिमुलाम बम्‍गेमु बासी।”

३२ आरेसाका गुमीका ओराम ल्‍वा थेसिथेट्‌पा बेसाका र्‍वाम्‍डी।

लावो ओराम थो़स्‍तु़मा पत्रुसका गुमीलाई कोर्थो़ लडु़मिमा आरे मेर्‍वाक्‍नी बु़डु़मी।

३३ लावो येशू ख्‍लोम्‍सिडिमा उनी सीसिपामिमथो़ रेप्‍तो पत्रुसलाई आरेसाका भुर्मिडी,

“शैतान,

गोलामका लस्‍ल्‍याडा,

हेङालोने इमा न माम्‍चु़नीलाममिम मेएँ,

मु़चु़लाममिम रेछा।”

३४ मेकोतिमा गुमीका उनीमा सीसिपामिम नुङ मेर्मिमनुङ बाट्‌पा सेर्पा मु़चु़मिमलाई उनीमाथो़ येट्‌मिडिमा र्‍वाम्‍डी,

“उहेमका गोनुङ लाम्‍दिमु न बु़,

मेरामका उमा न होम्‍साका मेएँ,

आमा न होम्‍साका बु़नु़,

मा उमा त्‍वाकु क्रूस कुर्नु़ मा गोनुङ लाम्‍दिनु़।

३५ हेङालोने उहेमका उमा साम जु़ल्‍मु न बु़,

मेरामका मे मेल्‍वासु़,

लावो जो़पा-सेला नुङ आमा नङकु दुथाम उमा त्‍वाकु साम ङा वो फ्‍याक्‍पाका मेराम ल्‍वासु़।

३६ हेङालोने मु़चु़का खोत्‍ले सुबुङा उमा ल्‍वाडा बु़ मा वो उमा साम ने दाम्‍सोक्‍तु़ माला मेरामका हाम बु़ मा?

३७ मु़चु़का हाम ग्‍वाक्‍साका उमा साम ख्‍लोमु चाप्‍सु़ मा?

३८ ओराम नाम्‍सु़रु़चो़ नुङ छु़लचो़मिमगोडा उहेम गो नुङ आमा सिजेमडाम उमा क्रो़म लु़,

मिनीचो़ वो माम्‍चु़नी पापकु यु़म-झ्‍वाक्‍सीडा माम्‍चु़नीकु नङका साट्‌मा पाह्रीचो़मिमनुङ योलो मेरामडाम उमा क्रो़म लु़।”

९

१ मेकोतिमा गुमीका मेर्मिमलाई र्‍वाम्‍डी,

“आच्‍छाङा गो गानीलाई र्‍वाङु,

आसि येम्‍तासिट्‌पामिमडाम याङ-याङका माम्‍चु़नीकु किब्‍दी यु़मनुङ योक्‍पा मेल्‍वाथु़म उनीमा साम मेल।”

येशूकु ङाली ख्‍लोसिड्‌डाम

(मत्ती १७:१-१३; लूका ९:२८-३६)

२ मेरामकु रुलेम चङडा येशूका पत्रुस,

याकूब नुङ यूहन्‍नालाई लम्‍डिमा कोङ येप्‍पा पोप्‍चङडला लम्‍डी।

मेडला येशू नुङ सुले उनी सीसिपामिमडाम वाङमी सु़ वो मेबामिवा,

मा मेर्मिमका रेप्‍मिडी होङङा येशूकु ङाली ख्‍लोसिड्‍डा।

३ मेकोतिमा उनीमा ये ने मिक्‍सीकु तु़रु़ङा थु़ट्‌पा कोत्तिम बुबुयाम दु़स्‍ता।

ओराम सुबुडा सो़प्‍साका सु़का वो मेकोत्ति छो़म बुबुयाम बोमु मेचाप्‍मिम बाइडा।

४ मेसिन्‍डा मेर्मिमकाडा एलिया नुङ मोशा रेम्‍बेसिच्‍ची,

मा मेर्चिपका येशूनुङ जेत्तो बेच्‍चिम बाइडा।

५ पत्रुसका येशूनुङ र्‍वाक्‍ता,

“रब्‍बी,

गुकु आसिन्‍डा बात्तोकोम छो़म जो़पा दु़स्‍ता।

गुकु आसिन्‍डा सुले बाखोप बनेबोकु,

कोले इनीमा,

कोले मोशाकाम मा कोले एलियाकाम।”a

६ मेर्मिम छो़म ङिम्‍डिमका हाम र्‍वामु बासिट्‌पा पत्रुसका हाम वो मेचवा।

७ मेकोतिमा मेसिन्‍डा खासे रोक्‍तामा मेर्मिमलाई हुप्‍डु़मी,

मा खासेलामका कोङ लो़लामका र्‍वाम्‍डी,

“ओराम गो छो़म द्‌वाक्‍पुमिम आमा चो़,

ओरामका र्‍वामिम थो़नी।”

८ मेकोतिलो ङा मेर्मिमका होनो-आथो़ रेप्‍मिडिलो येशूडाम वाङमिम सु़ वो मेल्‍वामिवा।

९ पोप्‍चङडलामका योक्‍तोङा बेम्‍डिलो येशूका उनीमा सीसिपामिमनुङ र्‍वाम्‍डी,

“मामा सो़!

मिनीचो़ सिमुलाम मेबग्‍गेथु़म गानी हाम ल्‍वान्‍निम बाइडा,

मेराम सु़नुङ वो मेसो़नी वो।”

१० मेर्मिमका मेराम ल्‍वा उनीमा नडा ङा जु़ल्‍थाम्‍डी।

लावो,

“सिमुलाम बमु र्‍वाक्‍मा हाम डे?”

र्‍वाक्‍तो उनी त्‍वाप-त्‍वापगोनो हिलाहिसी बेबोमु चो़म्‍मिडी।

११ मेर्मिमका गुमीनुङ हिला बेम्‍डी,

“हेङा डु़म्‍ला सीपा पातु़म्‍रीमिमका एलिया ङादो योमु बासी र्‍वामिमिम?”

१२ येशूका मेर्मिमलाई र्‍वाम्‍डी,

“आच्‍छाङा,

एलिया ङा ङादो योमु बासी,

मा खोत्‍ले ङादोम होप्‍माम ङा बु़जो़लु़।

लावो मिनीचो़का छो़म दु़खा ल्‍वामु नुङ खोत्‍लेलामका नाप्‍छु़न्‍ला सो़म्‍सिमु बासी र्‍वाक्‍साका हेङा र्‍याक्‍मा?”

१३ लावो गो गानीनुङ र्‍वाङु,

“एलिया ने योमु दु़म्‍स्‍तु़म बु,

मा उमा दुथाम र्‍याक्‍मा होम्‍साका ङा मेर्मिमका उनी हा-हाम बे-बे द्‌वाक्‍ता मेमङा बेम्‍डी।”

मुनाङपेलका हुपा कोले वोस्‍चो़ येशूका सबेट्‌मिडिम

(मत्ती १७:१४-२३; लूका ९:३७-४५)

१४ येशू नुङ उनी सीसिपामिम वाङमिम उनी सीसिपामिमकाडा रोम्‍फाम्‍डिलो,

मेर्मिमकु होनोलाम-आथो़लाम छो़म सेर्पा मु़चु़मिम बाम्‍डी,

मा यहूदीमिमकु डु़म्‍ला सीपा पातु़म्‍रीमिमनुङ हिलाहिसी बे-बेत्तो लेट्‌मिडिम बाइडा।

१५ मे सेर्पा मु़चु़मिमका गुमीलाई ल्‍वाम्‍डी मेडे ङाङाया दु़म्‍मिडी,

मा ओन्‍तो लम्‍डिमा सेव साट्‌मिडी।

१६ मेकोतिमा येशूका उनी सीसिपामिमनुङ हिलाबेम्‍डी,

“गानी मेर्मिमनुङ हाम र्‍वाबेत्तो बेन्‍नी?”

१७ मे सेर्पा मु़चु़मिमगोडाम कोले मु़चु़का येशूनुङ र्‍वाक्‍ता,

“ङाचो़,

आमा तारापाचो़लाई जेमु मेग्‍वाक्‍पा मुनाङपेलका हुप्‍डु़म बु,

मेम्‍मिमका इनीमाडा रेत्तोम बु।

१८ मेरामका हुप्‍डु़लो क्‍वायु़ लेप्‍बोकु़,

उ सिलामका जाजाब्‍लु़म पारु़,

उ लि पु़,

मा काकार्या दु़म्‍ल्‍या।

मेम्‍मिमका गो इनीमा सीसिपामिमलाई मुनाङपेल ख्‍लुबेत्तोमी,

लावो मेर्मिमका ख्‍लुमु मेचाप्‍मिवा।”

१९ येशूका मेर्मिमलाई र्‍वाम्‍डी,

“ए थो़र मान्‍थिम मु़चु़नी!

गो गानीनुङ हाङको बुङु मा?

गो गानीलाई हाङको इम्‍मु?

मेराम वोस्‍चो़लाई आसि फिट्‌नी।”

२० मेकोतिमा मेराम चो़च्‍चो़ येशूकाडा फिट्‌मिडी।

मे मुनाङपेलका गुमीलाई ल्‍वास्‍तु़ मेडे मे चो़च्‍चो़ थि-थि रक्‍तु़मा क्‍वायु़ लेप्‍बोक्‍तु़।

मेकोतिमा मेरामका उ सिलामका जाजाब्‍लु़म पार्तो पुलिएली बोमु चो़म्‍डु़।

२१ गुमीका मे चो़च्‍चो़कु पापनुङ हिलाबेम्‍डी,

“हेलो आथाम ओरामलाई आरे दु़स्‍ताम?”

मेरामकु पापका र्‍वाक्‍ता,

“चो़च्‍चो़लो आथामङा,

२२ ओरामलाई ओराम मुनाङपेलका याङलो मुड्‌डा,

याङलो कुड्‌डा घ्रोक्‍साका राप्‍राङा सेडु़मिम बु,

मेम्‍मिमका गानी हे-हाम बोमु चाम्‍नी माला,

इनीमा नथो़मका ख्‍लो़किनी।”

२३ येशूका मेरामलाई र्‍वाम्‍डी,

“गाना हेङा चाम्‍नी माला र्‍वानामिम?

थो़रलु़पाका बोमु मेचाप्‍सु़मिम ने हाम वो मिबु।”

२४ मेकोतिलोङा मे वोस्‍चो़कु पापका येस्‍तामा र्‍वाक्‍ता,

“गो थो़र लु़ङु,

लावो आमा थो़रमेलु़सीडा ख्‍लो़ङिनी।”

२५ मे सेर्पा मु़चु़मिम ओन्‍तो बिक्‍पा ल्‍वाम्‍डिमका येशूका मे मुनाङपेललाई आरे र्‍वाम्‍डिमा भुर्मिडी,

“ए मेजेबेट्‌पा नुङ मेथो़बेट्‌पा मुनाङपेल,

गो गानालाई र्‍वाङु,

गाना मेराम वोस्‍चो़लामका लुक्‍ल्‍याडा,

मा मेरामकाम गोनो आथाडाम आनो हाम्‍सी वो मेहुङा।”

२६ मेकोतिमा मे मुनाङपेल येस्‍तामा मे वोस्‍चो़लाई थि-थि रक्‍तोङा मेलामका लुक्‍ल्‍याड्‌डा,

मा मेराम वोस्‍चो़ सिपा होप्‍मामङा दु़स्‍ता।

ओराम ल्‍वाम्‍डिमा मेसिन्‍डा बाट्‌पामिमका वो ओराम ने सिडा रेछा र्‍वाक्‍पा मिम्‍सिम्‍डी।

२७ लावो येशूका मेरामलाई उमा ल्‍वाडा जेट्‌मिडिमा फम्‍डी,

मा मेराम वोस्‍चो़ बक्‍ता।

२८ मेकोतिमा येशू नेमगोनो बाम्‍डिम थारीका उनीमा सीसिपामिमका उनी त्‍वाप ङा बाम्‍डिलो आरे र्‍वाम्‍डिमा हिलाबेम्‍डी,

“हेङा गुकु मेरामलाई ख्‍लुमु मेचाप्‍कुवाम?”

२९ गुमीका मेर्मिमलाई र्‍वाम्‍डी,

“आरेप्‍माम ने सो़म्‍दीडाम वाङमी हामका वो ख्‍लुमु मेझाम।”

३० मेकोतिमा येशू नुङ उनी सीसिपामिम मेलामका लुम्‍डिमा गालील दु़म्‍तो लम्‍डी।

गुमी बान्‍थो़ बुमी र्‍वाक्‍साका सु़का वो मेथो़मिनु़ र्‍वाक्‍पा येशूकु न बाइडा।

३१ हेङालोने गुमीका उनीमा त्‍वाकु सीसिपामिमलाई आरे र्‍वाक्‍तोङा सीत्तो बेम्‍डी,

“मिनीचो़ मु़चु़मिमकु ल्‍वाडा ग्‍वाला सो़सी,

मा मेर्मिमका सेन्‍मी।

लावो सेन्‍मिमिमकु सुलेम नेम मेराम सिमुलामका ब गे।”

३२ लावो गुमीका र्‍वाम्‍डिम ल्‍वा मेर्मिमका थेसिमेथेट्‌मिवा,

मा हिलाबोमु वो ङिम्‍डी।

खोत्‍लेडाम डोक्‍पु सु़?

(मत्ती १८:१-५; १०:४२; लूका ९:४६-५०)

३३ मेकोतिमा येशू नुङ उनीमा सीसिपामिम कफर्नहुम शहरडा रोम्‍डी,

मा कोङ नेमगोनो बाम्‍डिलो गुमीका उनी सीसिपामिमलाई हिलाबेम्‍डी,

“गानी लाम्‍दीडा हाम हिलाहिसी बेबेन्‍निम बान्‍निम?”

३४ लावो मेर्मिम मेजेसाका ङा बाम्‍डी,

हेङालोने लाम्‍दीडा मेर्मिमका,

“उनी त्‍वाप गोडा खोत्‍लेडाम डोक्‍पु सु़?”

र्‍वाक्‍साका हिलाहिसी बेबेम्‍डिम बाइडा।

३५ मेकोतिमा गुमी गन्‍मिडी,

मा को-न उनीमा सीसिपामिमलाई येट्‌मिडिमा र्‍वाम्‍डी,

“उहेम मु़चु़का खोत्‍लेडाम ङादो दु़म्‍मु न बु़,

मेराम खोत्‍लेकु चङडा नुङ खोत्‍लेकु डु़ल्चो़ दु़म्‍मु बासी।”

३६ मेकोतिमा गुमीका कोले चो़च्‍चो़ रम्‍डिमा मेर्मिमकु ङादोडा येम्‍सिबेट्‌मिडिमा मेरामलाई उनी फेम्‍ताडा गट्‌मिडिमा मेर्मिमलाई र्‍वाम्‍डी,

३७ “उहेमका आमा नङडा आरेप्‍माम याक्‍के चो़च्‍चो़मिमडाम कोले रङु़,

मेरामका गोलाई ङा रङी।

उहेमका गोलाई रङी,

मेरामका गोलाई कोङङा मेएँ,

गो थु़र्पालाई ङा रङु़।”

३८ यूहन्‍नाका गुमीनुङ र्‍वाक्‍ता,

“रब्‍बी,

कोले मु़चु़का इनी नङडा मुनाङ कोल्‍लु़म गुकु ल्‍वात्तोको।

मेकोतिमा गुकु मेरामलाई मेम बोमु मेग्‍वाक्‍कुवा,

हेङालोने मेराम गुइनुङ लाम्‍दिपागोडाम मेबायावा।”

३९ लावो गुमीका र्‍वाम्‍डी,

“मेरामलाई मेम मेबेनी,

हेङालोने आमा नङडा यु़म-खारी बेपाका आमा नङडा मेजो़पा मेजेल्‍या।

४० उहेमका इकीमा नङडा मेजो़पा मेजे,

मेराम गुइलामङा बासी।

४१ उहेमका गानी ख्रीष्‍टकु मु़चु़ मिम्‍सीमा आमा नङडा को कान्‍चु़रे कु कोङङा लोवो डुमु ग्‍वानी माला आच्‍छाङा गो गानीनुङ र्‍वाङु,

मेरामका पुरस्‍कार ल्‍वासु़।”

सु़लाई वो छु़ल बेबेसिमेनु़

(मत्ती १८:६-९; लूका १७:१-२)

४२ “गोडला थो़र लु़पा ओर्मिम याक्‍केमिमगोडाम कोलेलाई उहेमका छु़ल बेबेडु़,

मेरामलाई ने उ लक्‍चाडा कोले डोक्‍पु खुरुक लुङ चेन्‍मुमा दिरिदिनगोयु़ घ्रोम्‍सोमु ङा जो़पा दु़म्‍सावा।

४३ इमा त्‍वाकु ल्‍वाकाङा छु़ल बेबेना माला,

मेराम क्रिप्‍डामा घ्रोक्‍सोका,

हेङालोने नले ल्‍वा बासाका वो खादीयु़म हेल्‍लो वो मेसिपा मुगोयु़ लमुडाम ल्‍वा मान्‍थिम ङा दु़म्‍साका हेल्‍लो मेसिपा त्‍वारो़म ल्‍वासिमिम पाह्रीगोनो हुमु जो़पा दु़म।

४४ [खादीयु़ ने ना मु ङा सि,

ना क्रोडिमिम ङा सिमी।]b

४५ इमा खेलका छु़ल बेबेना माला,

मेराम क्रिप्‍डामा घ्रोक्‍सोका,

हेङालोने नले खेल बासाका वो खादीयु़ घ्रोला सो़म्‍सिमुडाम ने खेल मान्‍थिम दु़म्‍मुमा हेल्‍लो वो मेसिपा त्‍वारो़म ल्‍वासिमिम पाह्रीगोनो हुमु जो़पा दु़म।

४६ [खादीयु़ ने ना मु ङा सि,

ना क्रोडिमिम ङा सिमी।]

४७ इमा मिक्सीका छु़ल बेबेना माला,

मेराम वो थासामा घ्रोक्‍सोका,

हेङालोने नले मिक्सी बासाका वो खादीयु़ घ्रोला सो़म्‍सिमु ने कोले ङा मिक्‍सीनुङ ङा लोवो माम्‍चु़नीकु किब्‍दीगोनो हुमु ङा जो़पा दु़म।

४८ खादीयु़ ने ना मु ङा सि,

ना क्रोडिमिम ङा सिमी।

४९ हेङालोने मुका ङा खोत्‍लेकाडा यो लु़बेडु़।

५० “यो ने जो़पा ङा दु़म,

योड्‌डा यो मेलु़ माला ने हामका यो लु़ बेन्‍मु मा?

मेम्‍मिमका गानी इनी त्‍वाप-त्‍वापडा ङा यो जु़ल्‍सिट्‌नी,

मा खोत्‍लेनुङ इनीमा न-गो भ्रहोम दु़बेट्‌निमा बानी।”

a 

९:५ रब्‍बी: ओराम यहूदीमिमकु डु़म्‍ला सीपा पातु़म्‍रीमिमलाई डाट्पा ल्‍वा बाइडा। यहूदीमिमका “रब्‍बी” र्‍वाकिलो “ङाचो़” (सीपा: गुरूज्‍यू) र्‍वाक्‍पा थेसिथेट्थाल्मिडी।

b 

९:४४ ४४ नुङ ४६ चाइ ४८ नुङ घ्रो़म्‍पा बु, लावो ओर्चिप माके-माकेम ग्रीकडा र्‍याक्‍मा सिजेमडा कोङ-कोङका चाइ र्‍याम्‍डिम मिबु।

वोचु़-मोचु़ ङेन्‍बोमुकु दुथाम येशूका सीट्‌मिडिम

(मत्ती १९:१-१२; लूका १६:१८)

१०

१ मेकोतिमा येशू यर्दन ब्‍लोकु होनोहोम्‍बु यहूदियाथो़ लम्‍डी।

लावो सेर्पा मु़चु़मिम आथावो उनीमाडा खोम्‍सिम्‍डी मा गुमीका मेर्मिमलाई ङादोम होम्‍साकाङा सीट्‌मिडी।

२ मेकोतिमा फरिसीमिम उनीमाडा रोम्‍डी,

मा उनी न छाम्‍मुलाई आरेसाका हिलाहिसी बेम्‍डी,

“मु़चु़का हाम त्‍वाकु नाइमेनुङ डिन्‍बोमु डु़म्‍लाका ग्‍वाक्‍सा?”

३ गुमीका मेर्मिमनुङ र्‍वाम्‍डी,

“मोशाका हाम डु़म्‍ला ग्‍वाक्‍निमिम बु मा?”

४ मेर्मिमका र्‍वाम्‍डी,

“डिन्‍बेबोमु र्‍वाक्‍पा र्‍याक्‍साका मु़चु़का उ त्‍वाकु नाइमे डिडु़ लोवो नु़ र्‍वाक्‍साका मोशाका र्‍वाक्‍ताम बु।”

५ लावो येशूका मेर्मिमनुङ र्‍वाम्‍डी,

“इनीमा न लुङ होप्‍माम बाइडामका गुका गानीलाई ओराम डु़म्‍ला र्‍याक्‍तु़म।

६ लावो खोत्‍ले प्रङसिमुकु चो़म-दलोमङा मेर्चिपलाई माम्‍चु़नीका वोस्‍चो़ नुङ मेसेम बेसाका प्रङ्‌मिडी।

७ मेम्‍मिमका मु़चु़का उमा माम-पाम डिडु़मा उ नाइमेनुङ कोदेप बु,

८ मा मेर्चिप निफिङा कोङ सो़ दु़म्‍ची,

मेर्चिप आथा ने नले मेएँ निफि कोङ सो़ दु़म्‍ची।

९ मेम्‍मिमका उहेमलाई माम्‍चु़नीका कोङ सो़ बेम्‍डिम बु,

मु़चु़का मेराम मेफ्‍वाकु़नु वो।”

१० मेकोतिमा नेमगोनो बाम्‍डिलो उनी सीसिपामिमका गुमीनुङ आथावो ओरामकु दुथाम हिला बेम्‍डी।

११ गुमीका मेर्मिमनुङ र्‍वाम्‍डी,

“उहेमका उ त्‍वाकु नाइमे डिडु़मा कोङमी रेडु़,

मेरामका नाम्‍सु़रु़ बु़।

१२ मेम्‍साका ङा मेसेमका वो उमा वोचु़ डिडु़मा वाङमिमनुङ ल माला मेरामका वो नाम्‍सु़रु़ बु़।”

येशू नुङ चो़च्‍चो़मिम

(मत्ती १९:१३-१५; लूका १८:१५-१७)

१३ येशूका लु़म्‍मिनु़ र्‍वाक्‍साका मु़चु़मिमका याक्‍के चो़च्‍चो़मिमलाई उनीमाडा रेट्‌मिडी।

लावो उनी सीसिपामिमका मेर्मिमलाई भुर्मिडी।

१४ लावो येशूका ओराम ल्‍वाम्‍डिमा उनी छोक्‍चो बक्‍ता,

मा उनीमा सीसिपामिमनुङ र्‍वाम्‍डी,

“याक्‍के चो़च्‍चो़मिमलाई आमाडा रोमु ग्‍वाक्‍निमी।

मेर्मिमलाई मेभोप्‍नी,

हेङालोने माम्‍चु़नीकु किब्‍दी आरेप्‍माममिमकाम ङा सो़।

१५ आच्‍छाङा गो गानीनुङ र्‍वाङु,

उहेमका माम्‍चु़नीकु किब्‍दी चो़च्‍चो़ होङका मेरङु़,

मेरामका मेगोडा हुमु वो मेल्‍वासु़।”

१६ मेकोतिमा गुमीका चो़च्‍चो़मिमलाई उनी गोजु़डा रम्‍डी,

मा मेर्मिमडला उनीमा ल्‍वा जु़ल्‍मिडिमा जि ग्‍वाम्‍डिमी।

खाप्‍चीचो़ नुङ माम्‍चु़नीकु किब्‍दी

(मत्ती १९:१६-३०; लूका १८:१८-३०)

१७ येशू मेलामका लक्‍तो बेम्‍डिलो,

कोले मु़चु़ ओन्‍तोङा रोक्‍तामा उनी ङादोडा क्रचु़खुम बु़डु़मा र्‍वाक्‍ता,

“जो़पा सीपा!

हेल्‍लो वो मेसिपा त्‍वारो़म ल्‍वामु गो हाम बोमु बासी?”

१८ मेकोतिमा येशूका मेरामनुङ र्‍वाम्‍डी,

“गाना गोलाई हेङा जो़पा र्‍वानामिम?

वाङमी सु़ वो जो़पा मेबुमी,

कोले माम्‍चु़नी कोङङा जो़पा बुमी।

१९ मेसेन्‍मु,

नाम्‍सु़रु़ मेबोमु,

मेखुमु,

लिमा ल्‍वा मेसो़मु,

रारी मेबोमु,

त्‍वाकु माम-पाप जो़होम बोमु र्‍वाक्‍पा डु़म्‍ला चना डे मेएँ?”

२० मेकोतिमा मेरामका गुमीनुङ र्‍वाक्‍ता,

“ङाचो़,

ओर्मिम ने गो याक्‍के बाङडोम आरेम ङा खोत्‍ले बेत्तोगेङडोम बु।”

२१ येशूका मेरामलाई रेप्‍मिडिमा नाम-नामचो़ लु़त्तोङा र्‍वाम्‍डी,

“गाना आथावो कोले खारी बोमु बासी।

लक्‍सामा गानानुङ हा-हाम बु,

मेर्मिम खोत्‍ले भ्रेडा,

मा उनी हाम वो मेबाट्‌पामिमलाई ग्‍वाकामी।

मेकोतिमा गाना पाह्रीला खाप्‍ची ल्‍वाना,

मा बिकामा गोनुङ लाम्‍दिया।”

२२ ओराम ल्‍वा थो़स्‍तु़मा मेरामका उ ङाली ङा डस्‍तु़,

मा उ गो जक्‍ल्‍याट्‌पा लस्‍ता,

हेङालोने मेराम छो़म खाप्‍चीनुङमा बाइडा।

२३ मेकोतिमा होनो-आथो़ रेप्‍तोङा येशूका उनीमा सीसिपामिमनुङ र्‍वाम्‍डी,

“खाप्‍चीनुङमामिम माम्‍चु़नीकु किब्‍दीगोडा हुमु हापा ङा छो़।”

२४ गुमीका र्‍वाम्‍डिम ओराम ल्‍वा थो़म्डिमा उनी सीसिपामिम ङाङाया दु़म्‍मिडी।

लावो येशूका आथावो ङा र्‍वाम्‍डी,

“चो़च्‍चो़ नी!

खाप्‍चीडा थो़रलु़पामिम माम्‍चु़नीकु किब्‍दीगोनो हुमु हापा ङा छो़।

२५ माम्‍चु़नीकु किब्‍दीगोनो खाप्‍चीनुङमामिम हुमुडाम ने चु़ल्‍बीकु ग्‍वाङलामका ऊँट लुमु ङा मेछु़।”

२६ मेर्मिम ङाङाया दु़म्‍मिडिमा उनी त्‍वाप-त्‍वापडा ङा र्‍वाबेम्‍डी,

“मेएँ माला ने सु़ सेल्‍सिमु चाप्‍सु़ मा?”

२७ येशूका मेर्मिमलाई रेप्‍मिडिमा र्‍वाम्‍डी,

“मु़चु़का ने हाम वो बोमु मेचाम्‍मी,

लावो माम्‍चु़नीडा ने मेप्‍माम हाम वो मिबु,

हेङालोने माम्‍चु़नीका बोमु मेचाप्‍मिमिम हाम वो मिबु।”

२८ पत्रुसका गुमीनुङ र्‍वाक्‍ता,

“रेप्‍नी!

गुकु खोत्‍लेम थोक ङेत्तोकोमा गानीनुङ लाम्‍दित्तोकोम बु।”

२९ येशूका मेर्मिमनुङ र्‍वाम्‍डी,

“आच्‍छाङा गो गानीनुङ र्‍वाङु,

उहेमका आमा नङ नुङ जो़पा-ल्‍वाकु दुथाम उमा नेम-किम वा-ल्‍वाक,

रिचो़मिम,

माम-पाप,

चो़च्‍चो़मिम,

ये-द डिडु़।

३० मेरामका दु़खानुङङा को सङ कोति हापा छो़म नेम-किम,

वा-ल्‍वाक,

रिचो़मिम,

ये-द,

माम-पाप,

चो़च्‍चो़मिम ओम्‍लोम थारीकाङा ल्‍वासु़।

मेकोतिमा दिफु रोक्‍पा थारीका हेल्‍लो वो मेसिपा त्‍वारो़म वो ल्‍वासु़।

३१ लावो ङादो दु़म्‍पामिम चङडा दु़म्‍मी,

मा ओम्‍लो चङडा दु़म्‍पामिम ङादो दु़म्‍मी।”

येशूका उनी सिमुकु दुथाम सो़म्‍डिम

(मत्ती २०:१७-१९; लूका १८:३१-३४)

३२ येशू नुङ उनी सीसिपामिम यरूशलेमथो़ लक्‍तो बेम्‍डिलो येशू उनी ङादो-ङादो लाम्‍दित्तो बेम्‍डी।

मेम्‍लो उनीमा सीसिपामिम ङाङाया दु़म्‍मिडी,

मा मेर्मिमनुङ लाम्‍दिपामिम वो ङिम्‍डिम बाइडा।

मेकोतिमा येशूका आथावो को-न उनीमा सीसिपामिमलाई कोर्थो़ लम्‍डिमा गुमीलाई हाम दु़म्‍मु खाप्‍डु़ बु र्‍वाक्‍पा ल्‍वा खोत्‍लेङा मेर्मिमनुङ सो़म्‍डी।

३३ गुमीका र्‍वाम्‍डी,

“थो़नी,

गुइ यरूशलेमथो़ लक्‍तोङा बिइ।

मेसिन्‍डा मिनीचो़लाई कोङ-कोङका डु़म्‍लाचो़मिम नुङ डु़म्‍ला सीपा पातु़म्‍रीमिमकु ल्‍वाडा ग्‍वामी,

मा मेर्मिमका सेन्‍मु मुलु़ बोमी।

मेकोतिमा सेन्‍मुलाई मेर्मिमका वाङसामामिमकु ल्‍वाडा ग्‍वामी।

३४ मेकोतिमा मेर्मिमका गुलाई नाले डान्‍मी,

थक्‍सी बेन्‍मी,

याल्‍मी मा सेन्‍मी।

लावो सुलेम नेम गु सिमुलामका बगे।”

याकूब नुङ यूहन्‍नाका येशूकु जो़प-पेलाम दु़म्‍मु ल्‍वाचुकुनु़ र्‍वाक्‍चिम

(मत्ती २०:२०-२८)

३५ जब्‍दियाकु चो़चिप याकूब नुङ यूहन्‍ना येशूकाडा रोक्‍चिमा र्‍वाक्‍ची,

“ङाचो़,

गुचुकु गानीनुङ हाम बिचुकु,

मेराम गानी गुचुकुलाई बेसाक्‍चिकिनी र्‍वाक्‍पा आचीमा न बु।”

३६ गुमीका मेर्चिपनुङ हिलाबेम्‍डी,

“गो गाचीलाई हाम बेउनु़ र्‍वाक्‍पा इचीमा न बु?”

३७ मेर्चिपका गुमीनुङ र्‍वाक्‍ची,

“इनीमा यु़म-झ्‍वाक्‍सीडाम किब्‍दीगोडाम गुचुकु कोले इनीमा जो़पलाम कोले इनीमा पेलाम गन्‍मु ल्‍वाचुकुनु़।”

३८ लावो येशूका मेर्चिपलाई र्‍वाम्‍डी,

“गाची हाम बेत्तोङा बोची,

मेराम मेचची।

उहेम कान्‍चु़रेलामका गो डु हाम गाची वो डुमु चाम्‍ची,

मा उहेम कु-रु़दु़म गो रउतोम बु मेराम गाची रमु चाम्‍ची मा?”a

३९ मेर्चिपका र्‍वाक्‍ची,

“चाम्‍चुकु।”

येशूका मेर्चिपलाई र्‍वाम्‍डी,

“उहेम कान्‍चु़रेलाम गो डु मेरामलामका गाची डुमु चाम्‍ची,

मा उहेम कु-रु़दु़म गो रउतोम बु,

मेराम कु-रु़दु़म गाची रची?

४० लावो आमा जो़पलाम नुङ पेलाम गन्‍मु ग्‍वाक्‍पा गो मेएँ।

ओराम ने उहेम-उहेमकु नङडा जु़ल्‍मा बु मेर्मिमकाम ङा दु़म।”

४१ ओराम थो़म्डिमा मे को धु़म सीसिपामिम याकूब नुङ यूहन्‍नाडाम उनी छोक्‍छो बक्‍ता।

४२ मेकोतिमा येशूका मेर्मिमलाई उनीमाथो़ येट्‌मिडिमा र्‍वाम्‍डी,

“वाङसामामिमलाई उनीमा मुलु़गोनो बेपामिमका मेर्मिमलाई उनी ल्‍वाडा जु़ल्‍मी।

मेकोतिमा उनीमा डोक्‍पुमिमका मेर्मिमलाई उनीमा मुलु़गोनो बोमी र्‍वाक्‍पा गानी चनिमिम ङा बु।

४३ लावो गानीगोडा ने मेम दु़म्‍सिमेनु़।

गानीगोडा उहेमका खोत्‍लेडाम डोक्‍पु दु़म्‍मु न बु़,

मेराम खोत्‍लेकु चापे-डुपे बेपा दु़म्‍मु बासी।

४४ मेकोतिमा गानीगोडाम उहेमका खोत्‍लेडाम ङादो दु़म्‍मु न बु़,

मेराम खोत्‍लेकु डु़ल्‍चो़ दु़म्‍मु बासी।

४५ हेङालोने मिनीचो़ चापेडुपे बेला सो़सिड्‌डा मेएँ,

चापेडुपे बेप्‍डा नुङ उमा साम फ्‍याक्‍साका हापा मु़चु़मिमकु थि सोक्‍साका सेल्‍मु लागि योक्‍ताम सो़।”

येशू नुङ मिक्सीका मेल्‍वापा बारतिमै

(मत्ती २०:२९-३४; लूका १८:३५-४३)

४६ मेकोतिमा येशू नुङ उनीमा सीसिपामिम यरीहो शहरडा रोम्‍डी।

गुमी उनीमा त्‍वाकु सीसिपामिम नुङ मे सेर्पा मु़चु़मिमनुङ मेराम शहरलाम लुक्‍तो बेम्‍डिलो,

मे उ मिक्सीका मेल्‍वापामा बिप्‍बाल्‍पा बारतिमै र्‍वाक्‍मा तिमैकु चो़ वो मेसिङा लाम्‍दीडा गन्‍तासिट्‌पा बाइडा।

४७ मेकोतिमा नासरतडाम येशू लक्‍तोङा बोमी र्‍वाक्‍पा थो़स्‍तु़मा मेरामका येत्तोङा र्‍वाक्‍ता,

“ए दाऊदकु चो़-चु़सु़,

येशू,

गोडला इनी नथो़म रेम्‍बेनी।”

४८ हापा मु़चु़मिमका मेयेसा र्‍वाक्‍तोङा मेरामलाई भुर्मिडी।

लावो मेराम आथावो छो़म डोक्‍पु लो़लामका आरे र्‍वाक्‍तोङा येस्‍ता,

“ए दाऊदकु चो़-चु़सु़!

गोडला इनी न-थो़म रेम्‍बेनी।”b

४९ मेकोतिमा येशू मेसि ङा येम्‍सिम्‍डिमा र्‍वाम्‍डी,

“मेरामलाई येट्‌नी।”

मेकोतिमा मेर्मिमका मे मिक्सीका मेल्‍वापा बारतिमैलाई आरे र्‍वाम्‍डिमा येट्‌मिडी,

“गेर्सा,

मा बका!

गुमीका गानालाई येत्तोङा बोनामी।”

५० मेकोतिमा मेरामका मे उ हुम-ये छा घ्रोक्‍तु़मा हु बक्‍ता,

मा येशूकाडा बिक्‍ता।

५१ येशूका मेरामलाई हिला बेम्‍डी,

“गो गानालाई हाम बेउनु़ र्‍वाक्‍पा इमा न बु?”

मेरामका र्‍वाक्‍ता,

“ङाचो़,

गो आमा मिक्सीका ल्‍वाउनु़।”

५२ मेकोतिमा येशूका मेरामलाई र्‍वाम्‍डी,

“लक्‍सा।

इमा थो़रका ङा गानालाई सबेट्‌नाम बु।”

मेकोतिलोङा मेरामका उमा मिक्सीका ल्‍वास्‍तु़मा येशूनुङ लाम्‍दिडा।

a 

१०:३८ सिजेमडा “कान्‍चु़रे” र्‍वाकिलो दु़खा र्‍वाक्‍पा रेम्‍बु़, मा कान्‍चु़रेलाम डुमु र्‍वाकिलो दु़खा ल्‍वामु र्‍वाक्‍पा थेसिथेडी। आसिन्‍डाम कान्‍चु़रे नुङ कु-रु़दु़म र्‍वाक्‍मा कोले ङा, मेम्‍मिमका कु-रु़दु़मका वो दु़खा ल्‍वामु र्‍वाक्‍पा रेम्‍बु़।

b 

१०:४८ “दाऊदकु चो़-चु़सु़” र्‍वाक्‍मा मसीहकाम ङा कोले नङ बु।

येशू यरूशलेम गोनो हुम्‍डिम

(मत्ती २१:१-११; लूका १९:२८-४०; यूहन्‍ना १२:१२-१९)

११

१ येशू नुङ उनी सीसिपाममिम यरूशलेम फार्डाम जैतून पोप्‍चङकु होनोलाममिम बेथफागे नुङ बेथानिया र्‍वाक्‍मा देलडा रोम्‍फाम्‍डी।

मेकोतिमा गुमीका उनी सीसिपामिमगोडाम नलेलाई आरे र्‍वाम्‍डिमा थु़र्मिडी,

२ “गाची होनो ङादोनोम देलनो लक्‍ची,

मा मेसिन्‍डा गाची हुची मेडे ओम्‍लोसम्‍म सु़ वो मेहुथेङा बाट्‌पा कोले गधाकु चो़ बन्‍थाट्‌मा डार्ची,

मेरामलाई डिचिमा आसि फिची।

३ कोङनिमका गाची ‘हाम बोचिमिम?’

र्‍वाम्‍डी माला येशूका ओराम चाइबेम्‍डिम बु,

मा गुमीका दालाङा ख्‍लोन्‍सानिमी र्‍वामु।”

४ मेकोतिमा मेर्चिप लक्‍ची,

मा मे गधाकु चो़ मेसि लाम्‍दीडा कोङ नेमकु पाखानो लाम्‍चोको फार्डा बन्‍थाट्‌मा डार्ची।

मेरामलाई डित्तोङा बेच्‍चिलो,

५ मेसिन्‍डा ङा येम्‍तासिट्‌पा कोङ-कोङका हिलाबेम्‍डी,

“गाची हेङा मे गधाकु चो़ डिन्‍चिमिम?”

६ मेर्चिपका मे येशूका र्‍वाम्‍डिम होङङा र्‍वाक्‍ची।

मेकोतिमा मेर्मिमका मेर्चिपलाई लमु ग्‍वाम्‍डिची।

७ मेकोतिमा मेर्चिपका मे गधाकु चो़ येशूकाडा फिट्‌ची,

मा उची त्‍वाकु हुम-ये मे गधाडला हम्‍ची,

मा येशू मेडला हुम्‍डी।

८ मेर्मिमगोडाम हापाका ङा उनीमा त्‍वाकु हुम-ये लाम्‍दीडा हम्‍मिडी,

मा याङ-याङका ने धक्‍साकु ग्रेम फल्‍मिडिमा लाम्‍दीडा हम्‍मिडी।

९ मेकोतिमा येशूकु ङादो-ङादो लक्‍पा नुङ चङ-चङ बिक्‍पामिम आरे र्‍वाक्‍तोङा येम्‍डी,

“होसन्‍ना,

माम्‍चु़नीकु नङ आलाकाम दु़म्‍नु़!

माम्‍चु़नीकु नङडा रोक्‍पा आलाकाम!

१० इकीमा ङाउ दाऊदकु रोक्‍तोङा बेपा किब्‍दी आलाकाम दु़म्‍नु़,

पाह्रीलाम माम्‍चु़नीलाई होसन्‍ना।”

११ येशू यरूशलेमडा लम्‍डिमा सो़रनेमगोनो हुम्‍डी।

मेकोतिमा खोत्‍लेथो़ रेप्‍मिडी,

मा नेम तामु दु़स्‍तु़म बाइडामका उनी को-न (१२) सीसिपामिमनुङ बेथानियाथो़ लम्‍डी।

येशूका बैससीकु धक्‍सा वाइतो बेट्‌मिडिम

(मत्ती २१:१८-१९)

१२ उ दिकाम नेम गुमी बेथानियालामका बिम्‍डिलो येशू क्रु़म्‍सिम्‍डी।

१३ मेकोतिमा होनोवा कोले छो़म ब्‍लामनुङमा बैससीकु धक्‍सा ल्‍वाम्‍डिमा मेरामकु मा बु डे र्‍वाक्‍साका गुमी मेसि रेप्‍डा लम्‍डी।

लावो मेसिन्‍डा लम्‍डिलो गुमीका मे बैससीकु ब्‍लामडाम वाङमिम हाम वो मेल्‍वामिवा,

हेङालोने मेकोतिलो बैससीकु मा सिन्‍मु थारी मेबायावा।

१४ मेम्मा गुमीका मे बैससीकु धक्‍सालाई र्‍वाम्‍डी,

“आनेपडाम आनो इमा मा सु़का वो मेपोमिनु़।”

आरे र्‍वाम्‍डिम उनी सीसिपामिमका थो़म्डिम बाइडा।

येशू सो़रनेम गोनो लम्‍डिम

(मत्ती २१:१२-१७; लूका १९:४५-४८; यूहन्‍ना २:१३-२२)

१५ मेकोतिमा येशू यरूशलेमडा रोम्‍फाम्‍डिमा सो़रनेम बाट्‌पा गोनो हुम्‍डी,

मा मेगोनो भ्रेपा-भ्रेट्‌पामिम खोत्‍लेलाई पाखानो ख्‍लुम्‍सोम्‍डी,

मा खउलुङ फाट्‌पामिमकु टेबलमिम नुङ तुक्‍तुकुर भ्रेट्‌पामिमकु गन्‍खोप वो चार्सोम्‍डी।

१६ मेम्मा गुमीका मे सो़रनेम गोनो सु़लाई हाम वो रेन्‍मु लमु मेग्‍वाक्‍मिवा।

१७ मेकोतिमा गुमीका सीत्तोङा र्‍वाम्‍डी,

“हाम आरेप्‍माम र्‍याक्‍मा मिबु मा,

‘आमा नेम खोत्‍ले मिनीसामामिमका सो़म्‍दी बेखोप नेम र्‍वाक्‍साका छेमी।’

लावो गानी ने खुचु़वामिम बाखोप बुड्‌खुम डे बनेन्‍निम बु।”

१८ मेकोतिमा ङाउ डु़म्‍लाचो़मिम नुङ डु़म्‍ला सीपा पातु़म्‍रीमिमका ओराम थो़म्डिमा येशूलाई हेसाका सेन्‍मु र्‍वाक्‍पा खाप रेम्‍मु चो़म्‍मिडी।

लावो मेर्मिम गुमीनुङ ङिम्‍डिम बाइडा,

हेङालोने सेर्पा मु़चु़मिम खोत्‍ले ङा उनी सीसिडाम ङाङाया दु़म्‍मिडिम बाइडा।

१९ नेनेम्‍थाका गुमी मे शहरलामका लुम्‍डिमा लम्‍डी।

बैससीकु धक्‍सा साड्‌डाम

(मत्ती २१:२०-२२)

२० उ दिकाम नेम नेप्‍सुङ धो़मु थारीका मेभाल ङा लक्‍तो बेम्‍डिलो येशू नुङ उनी सीसिपामिमका मे बैससीकु धक्‍सा उ सक्‍फारयु़म ङा सात्तो गेट्‌पा ल्‍वाम्‍डी।

२१ मेम्मा येशूका र्‍वाम्डिम ल्वा पत्रुसका मिम्‍डु़मा र्‍वाक्‍ता,

“रब्‍बी!

रेप्‍नी,

गानी वाइतो बेट्‌निम बैससीकु धक्‍सा ने साड्‌डा डे रेछा।”

२२ येशूका मेर्मिमनुङ र्‍वाम्‍डी,

“माम्‍चु़नीडा थो़र लु़नी।

२३ आच्‍छाङा गो गानीनुङ र्‍वाङु,

उहेमका उ त्‍वाकु नगोडा मेमुरु़,

मा उ त्‍वाका र्‍वामिम रोथी र्‍वाक्‍साका थो़र लु़ माला ओराम पोप्‍चङलाई ‘गाना बुल्‍सामा दिरिदिनगोयु़ आल्‍सा’ र्‍वा माला मेरामकाम लागि मेम ङा दु़म।

२४ मेम्‍मिमका गो गानीनुङ र्‍वाङु गानी सो़म्‍दीडा हाम बिनी मेराम गो ल्‍वाउतोम बु र्‍वाक्‍साका थो़र लु़नी,

मा मेराम इनीमा दु़म।

२५ गानी सो़म्‍दी बोनिलो गानीगोडा गोफ दु़स्‍ताम बु माला खोत्‍ले इनी छु़ल हेम्‍बेबेनी,

मा मेम्‍साका ङा पाह्रीला बाट्‌पा इनी पापका वो इनी छु़ल हेम्‍सानिमी।

२६ [लावो गानी छु़ल मेहेम्‍नी माला ने पाह्रीला बाट्‌पा इनी पापका वो इनी छु़ल मेहेम्‍सानिमी।”]

येशूकु मुलु़गोनोम खारी मुर्मिडिम

(मत्ती २१:२३-२७; लूका २०:१-८)

२७ येशू नुङ उनी सीसिपामिम आथावो यरूशलेमडा रोम्‍डी।

मेकोतिमा येशू सो़रनेम बाट्‌पा गोनो उभाल आथो़ लाम्‍दित्तो बेम्‍डिलो,

ङाउ डु़म्‍लाचो़मिम,

डु़म्‍ला सीपा पातु़म्‍रीमिम नुङ थेट्‌पा-चक्‍पामिम,

उनीमाडा रोम्‍डी।

२८ मेर्मिमका येशूनुङ हिलाबेम्‍डी,

“ओर्मिम खोत्‍ले सु़का इ मुलु़गोनो जु़ल्‍लु़म बु मा गाना बोनामिम?

गानालाई सु़का आरे बेबेट्‌नाम बु?”

२९ येशूका मेर्मिमनुङ र्‍वाम्‍डी,

“गो गानीनुङ कोले ल्‍वा हिला बेउ,

मा गानी सो़नी।

मेकोतिमा ओर्मिम खारी बोमु सु़का आमा मुलु़गोनो जु़ल्‍लु़म गो र्‍वाङु।

३० सो़नी!

यूहन्‍नाका ग्‍वाक्‍तु़म कु-रु़दु़म पाह्रीलाममिम डे मु़चु़लाममिम डे?”

३१ मेर्मिमका उनी त्‍वाप-त्‍वापडाङा आरे र्‍वाबेम्‍डी,

“पाह्रीलाममिम र्‍वाकी ने गानी हेङा गुडला थो़र मेलु़निवाम र्‍वाल्‍या।

३२ मु़चु़लाममिम र्‍वाकिलो वो हेसाका र्‍वामु?”

लावो मेर्मिम आरे र्‍वामु वाङमिम मु़चु़मिमडाम ङिम्‍डी,

हेङालोने यूहन्‍ना माम्‍चु़नीलाम-जेपा मु़चु़ र्‍वाक्‍साका खोत्‍लेका छेम्‍थाल्‍मिडी।

३३ मेर्मिमका येशूनुङ र्‍वाम्‍डी,

“गुकु मेचकु।”

येशूका वो मेर्मिमनुङ र्‍वाम्‍डी,

“मेएँ माला ओर्मिम खारी बोमु सु़का आमा मुलु़गोडा जु़ल्‍लु़म बु गो वो मेर्‍वाङु।”

अङ्‍गूर ये बोम्‍था बेपा मु़चु़कु दुथाममिम सीसि-सो़म्‍दी

(मत्ती २१:३३-४६; लूका २०:९-१९)

१२

१ मेकोतिमा येशू मेर्मिमनुङ कोङ सीसि-सो़म्‍दीडा जेमु चो़म्‍मिडी,

“कोले मु़चु़का उमा येडा अङ्‍गूर ख्‍लियु़डु़मा होनोलाम आनोलाम भोम्‍बेल बु़डु़,

मा कोल जु़ल्‍खोप कोले पोलु़म धायु़डु़।

मेकोतिमा कोङ अङ्‍गूर लट्‍पा खोम बनेबु़डु़मा मे अङ्‍गूर ये बोम्‍थाम बोमु ग्‍वाक्‍जो़ल्‍लु़मा गु उ त्‍वाप ने वाङथो़ ङा लस्‍ताम बाइडा।

२ मे अङ्‍गूर प्रो़न्‍मु थारीका कोले उमा डु़ल्‍चो़ बोम्‍थाम बेपामिमकाडा गुका ल्‍वामुबासिक्पा अङ्‍गूरकु दो़दो़वा माल्‍ला थु़र्स्‍तु़।

३ लावो मेर्मिमका मेरामलाई चु़म्‍मिडिमा याल्‍मिडी,

मा मेडेङा थु़र्मिडी।

४ आथावो मेरामका कोङमी उमा डु़ल्‍चो़ मेर्मिमकाडा थु़र्स्‍तु़,

लावो मेर्मिमका मेरामलाई बुइडला याल्‍मिडिमा नो़-कल पार्साम्‍डिमा थु़र्मिडी।

५ मेकोतिमा मेरामका आथावो ङा कोङमीलाई वो थु़र्स्‍तु़,

लावो मेरामलाई मेर्मिमका सेट्‌मिडी।

वाङमी वो हापा ङा मेरामका थु़र्स्‍तु़,

लावो मेर्मिमका याङलाई याल्‍मिडी,

याङलाई सेट्‌मिडी।

६ “मेरामनुङ गुका छो़म द्‌वाक्‍तु़म कोले ङा उमा चो़ बाइडा।

मेर्मिमका उमा चो़लाई ने जो़होमका ङा बोमी डे र्‍वाक्‍साका खोत्‍लेकु चङडा मेर्मिमकाडा थु़र्स्‍तु़।

७ “लावो मे बोम्‍थाम बेपामिमका र्‍वाम्‍डी,

‘ओराम ङा मेरामकु खाप्‍ची डार्पा चो़।

लु,

गुइ ओरामलाई वो सेडी मा गुका ल्‍वासु़मिम खोत्‍ले इकीमा ङा दु़म।’

८ मेकोतिमा मेर्मिमका मेरामलाई चु़म्‍मिडिमा सेट्‌मिडी,

मा अङ्‍गूर येकु होनोलाम घ्रोम्‍सोम्‍डी।

९ “मेकोतिमा मे येकु मु़चु़ रोमा मेर्मिमलाई हे बु़?

गु रोमा मे बोम्‍थाम बेपामिम खोत्‍ले ङा सेडु़मी,

मा मे अङ्‍गूर ये वाङमिलाई ङा ग्‍वाकु़मी।

१० हाम गानी माम्‍चु़नीकु सिजेमडा हेल्‍लो वो डाट्‌निम मिबु?

‘उहेम लुङ नेम बनेबेपामिमका पार्मिडी

मेराम ङा सुरलुङ दु़स्‍ता,

११ ओराम ने यहोवेलामका ङा दु़स्‍ताम,

मा ओराम इकी मिक्सीलामडा हेल्‍लो वो मेल्‍वाम्‍मा ङा ल्‍वास्‍तिम बु।’ ”

१२ मेकोतिमा मेर्मिमका येशूलाई चु़म्‍मु माल्‍मिडी,

हेङालोने ओराम सीसि-सो़म्‍दी उनीमा दुथाम ङा सो़म्‍डिम र्‍वाक्‍पा मेर्मिमका थेसिथेट्‌मिडी।

लावो मे सेर्पा मु़चु़मिमडाम ङिम्‍डिमका गुमीलाई डिन्‍जो़ल्‍मिडिमा लम्‍ल्‍याम्‍डी।

कैसरकु दुथाम येशूकु न छाम्‍डिम

(मत्ती २२:१५-२२; लूका २०:२०-२६)

१३ मेकोतिमा गुमीलाई ल्‍वा ख्‍लो़न्‍बेन्‍मु नका फरिसीमिम नुङ हेरोदीमिमगोडाम कोङ-कोङ मु़चु़मिम उनीमाडा थु़र्मिडी।

१४ मेर्मिम उनीमाडा रोम्‍डिमा गुमीनुङ र्‍वाम्‍डी,

“ङाचो़,

गानी आच्‍छाङाकाम बुनी,

मा सु़कामथो़ वो न मेसोनी र्‍वाक्‍पा गुकु चकु,

हेङालोने गानी ङाली रेप्‍साका खारी मेबोनी,

लावो माम्‍चु़नीकु लाम्दी आच्‍छाङा जो़होमका सो़नी।

सो़नीका,

कैसरलाई कर सोक्‍सी नु़ डे मेनु़?

१५ गुकु कर सोमु बासी डे मेएँ?”

येशूका मेर्मिमकु नगो चम्‍ल्‍याम्‍डिमका र्‍वाम्‍डी,

“गानी हेङा आमा न छाम्‍निमिम?

कोले दिनार आसि रेट्‌नी,

मा गो रेपु।”

१६ मेर्मिमका कोले दिनार रेट्‌मिडी।

मेकोतिमा गुमीका मेर्मिमनुङ र्‍वाम्‍डी,

“ओराम सु़,

मा आसिन्‍डा सु़कु ङाली बु?”

मेर्मिमका गुमीनुङ र्‍वाम्‍डी,

“कैसरकाम।”

१७ मेकोतिमा येशूका मेर्मिमनुङ र्‍वाम्‍डी,

“कैसरकाम खोत्‍ले कैसरलाई ङा ग्‍वाक्‍नी,

मा माम्‍चु़नीकाम खोत्‍ले माम्‍चु़नीलाई ङा ग्‍वाक्‍नी।”

ओराम ल्‍वा थो़म्डिमा मेर्मिम ङाङाया दु़म्‍मिडी।

सिमुलाम बक्‍गेट्‌पाकु दुथाम हिलाहिसी

(मत्ती २२:२३-३३; लूका २०:२७-४०)

१८ सिमुलाम बम्‍गेमुडा थो़र मेलु़पा सदुकीमिम येशूकाडा रोम्‍डी,

मा गुमीनुङ हिलाहिसी बोमु चो़म्‍मिडी।

१९ “ङाचो़,

मोशाका आरेसाका र्‍याक्‍तु़म बु,

‘कोङनिमकु वा उमा चो़ मेदु़म्‍साका ङा सिडा,

मा उमा नाइमे बु माला,

उ ल्‍वाकका मेराम लमु बासी,

मा उमा ल्‍वाकका उमा वाकु नङडा चो़च्‍चो़ दु़म्‍बेन्‍मु बासी।’

२० कोङ नेमडा येतले वा-ल्‍वाकमिम बाम्‍डी।

उनी वाका कोले मेसेम रेड्‌डु़,

मेकोतिमा मेरामकाम उमा चो़ मेदु़म्‍साका ङा सिडा।

२१ मेकोतिमा लु़न्देका उ वादेल्‍मी लडु़,

मा मेराम वो उमा चो़ मेदु़म्‍साका ङा सिडा।

मेकोतिमा चु़न्देका वो मेमङा बु़डु़।

२२ मेम्‍साका ङा येतले वा-ल्‍वाकमिम उहेमकाम वो चो़ मेदु़म्‍सावा,

मा चङडा मेराम मेसेम वो सिडा।

२३ लु सो़नी,

सिमुलाम बम्‍गेमुनेम मेराम सु़कु नाइमे दु़म?

हेङालोने मेराम मेसेम खोत्‍लेका ङा जु़ल्मिडिम बाइडा।”

२४ येशूका मेर्मिमनुङ र्‍वाम्‍डी,

“गानी माम्‍चु़नीकु सिजेम नुङ माम्‍चु़नीकु यु़म मेचनिमका ङा आरेसाका ब्‍लो़म्‍सिनिमिम।

२५ हेङालोने हाङकोलो मेर्मिम सिमुलाम बम्‍गेमी मेकोतिलो मेर्मिमका ना लालीकुन्‍दा बोमी ना मेर्मिमकु लालीकुन्‍दा ङा दु़म।

मेर्मिम ने पाह्रीला बाट्‌पा पाह्रीचो़ होप्‍माम ङा दु़म्‍मी।

२६ सिपामिम बम्‍गेमी र्‍वाक्‍पा हाम गानी मोशाकु खाजेमडा डाट्‌निम मिबु?

बुथ्राकु दुथाम माम्‍चु़नीकु सिजेमडा माम्‍चु़नीका मोशानुङ र्‍वाम्‍डी,

‘गो अब्राहाम,

इसहाक नुङ याकूबकु माम्‍चु़नी।’

२७ गुमी ने सिपामिमकु माम्‍चु़नी मेएँ,

सामनुङमामिमकु माम्‍चु़नी बुमी।

गानी छो़म ब्‍लो़म्‍सिट्‌निम बु।”

येशूका खोत्‍लेडाम डोक्‍पु डु़म्‍ला सो़म्‍डिम

(मत्ती २२:३४-४०; लूका १०:२५-२८)

२८ यहूदीमिमकु डु़म्‍ला सीपा पातु़म्‍रीमिमगोडाम कोले मेसिन्‍डा बाइडा,

मा मेर्मिमका येशूनुङ हिलाहिसी बेबेम्‍डिम थो़स्‍तु़।

येशूका मेर्मिमलाई जो़होमका र्‍वाम्‍डिम ल्‍वास्‍तु़मका मेरामका येशूनुङ हिलाबु़डु़,

“खोत्‍ले डु़म्‍लामिमडाम डोक्‍पु डु़म्‍ला उहेम डे?”

२९ येशूका र्‍वाम्‍डी,

“खोत्‍लेडाम डोक्‍पु ओराम ङा सो़: ए इस्राएल थो़सा,

मिप्रङमा इकीमा माम्‍चु़नी,

मिप्रङमा कोले ङा बुमी।

३० मिप्रङमा इमा माम्‍चु़नीलाई खोत्‍ले इमा न-गोका,

खोत्‍ले इमा सामका,

खोत्‍ले इमा नका नुङ खोत्‍ले इमा यु़मका रिखाम बे।

३१ मेरामकु ध्‍वायु़म ओराम ङा सो़,

‘गाना इमा साउखोरेलाई इमा त्‍वापलाई होङङा रिखाम बे।’

ओर्चिपडाम डोक्‍पु डु़म्‍ला वाङमी उहेम वो मिबु।”

३२ मेरामका गुमीनुङ र्‍वाक्‍ता,

“ङाचो़ गानी र्‍वाक्‍निम ने आच्‍छाङा।

माम्‍चु़नी ने कोले ङा बुमी,

गुमीडाम वाङमी उहेम वो मिबु।

३३ गुमीलाई खोत्‍ले न-गोका,

खोत्‍ले नका,

खोत्‍ले यु़मका द्‌वामु,

मा त्‍वाकु साउखोरेलाई त्‍वापलाई होङङा रिखाम बोमु खोत्‍ले सासेसी नुङ मुगोडा चासाका ग्‍वाक्‍मा ग्‍वा-ग्‍वाडाम वो डोक्‍पु दु़म।”

३४ मेरामका छो़म मिम्‍साका र्‍वाक्‍ताम ल्‍वाम्‍डिमका येशूका मेरामलाई र्‍वाम्‍डी,

“गाना माम्‍चु़नीकु किब्‍दी फार्डा ङा बुना।”

मेनेम आथाम गुमीनुङ हिलाहिसी बोमु खोत्‍ले ङा ङिम्‍डी।

येशू ख्रीष्‍ट सु़कु चो़?

(मत्ती २२:४१-४६; २३:१-३६; लूका २०:४१-४७)

३५ येशूका सो़रनेम गोनो सीट्‌मिडिलो र्‍वाम्‍डी,

“डु़म्‍ला सीपा पातु़म्‍रीमिमका ख्रीष्‍ट ने दाऊदकु चो़-चु़सु़ र्‍वाक्‍साका हेसाका र्‍वामिमिम?

३६ हेङालोने माम्‍चु़नी-पेलका थो़ड्‌डु़लो दाऊदका र्‍वाक्‍ता,

‘मिप्रङमा माम्‍चु़नीका आ माम्‍चु़नीलाई र्‍वाम्‍डी,

“गो इ स्वाक्चिमोमिमलाई

इ फेमखेलगोयु़ मेबेथु़म

गाना आ जो़पलामका बाया”।’

३७ दाऊद उ त्‍वाका ङा मेरामलाई ‘माम्‍चु़नी’ र्‍वा,

मा हेसाका गु मेरामकु चो़ दु़स्‍ता?”

मेकोतिमा मेसिन्‍डाम सेर्पा मु़चु़मिमका उनी सिजेम गेर्सिक्‍तो थो़म्‍डी।

३८ मेकोतिमा मेर्मिमलाई सीत्तोङा र्‍वाम्‍डी,

“यहूदीमिमकु डु़म्‍ला सीपा पातु़म्‍रीमिमडाम वाङ बानी।

मेर्मिमका धु़प्‍पा ये फसिट्‌मिमा होनो-आथो़ लाम्‍दिम्‍बाल्‍मु नुङ बजारबाडे सेव सान्‍ला सो़सिमु,

३९ मा घ्रो़म्‍दीनेमबाडे ङादोडा गन्‍मु नुङ ग्रुलामिमबाडे ङाउकु गन्‍खोपडा गन्‍मु माल्‍मी।

४० मेर्मिमका उमा वोचु़ अर्दोमेकु नेम पोम्‍सामी,

मा वो धु़पा-धु़पा सो़म्‍दी बेपा लिम्‍सिमी।

आरेप्‍माम मु़चु़मिमका ङा छो़म मेजो़पा देन्‍दे ल्‍वामी।”

खोत्‍लेडाम घ्‍ल्‍वापा ग्‍वा-ग्‍वा

(लूका २१:१-४)

४१ मेकोतिमा येशू सो़रनेमडाम ग्‍वा-ग्‍वा जु़ल्‍खोपकु ङादोडा गन्‍मिडी,

मा सेर्पा मु़चु़मिमका ग्‍वा-ग्‍वा जु़ल्‍खोपडा ग्‍वा-ग्‍वा ग्‍वाम्‍डिम रेप्‍मिडी।

हापा खाप्‍चीचो़मिमका हापा-हापा खउलुङ ग्‍वाम्‍डी।

४२ मेकोतिमा कोले उ हाम वो मेबाट्‍पा अर्दोमे रोक्‍तामा वाताकु नले खउलुङ ग्‍वाक्‍तु़।

मेराम को पैसा दु़म।

४३ उनी सीसिपामिम उनीमाथो़ येट्‌मिडिमा मेर्मिमनुङ र्‍वाम्‍डी,

“आच्‍छाङा गो गानीनुङ र्‍वाङु,

ग्‍वा-ग्‍वा ग्‍वाक्‍पामिमगोडाम ओराम उ हाम वो मेबाट्‌पा अर्दोमेका खोत्‍लेडाम हापा ग्‍वाक्‍तु़म बु।

४४ हेङालोने खोत्‍लेका हापा खाप्‍ची बासाका ग्‍वाम्‍डी,

लावो ओराम मेसेमका ने हाम वो मेजु़ल्‍साका गुनुङ बाट्‌पा खोत्‍ले ङा ग्‍वाक्‍तु़।”

हुक्‍पा थारीकु छेखोपमिम

(मत्ती २४:१-२४; लूका २१:५-१९)

१३

१ मेकोतिमा येशू सो़रनेमलामका लुक्‍तो बेम्‍डिलो उनी सीसिपामिमगोडाम कोलेका र्‍वाक्‍ता,

“रेप्‍नी ङाचो़,

हाङको छो़म डोक्‍पु-डोक्‍पुतो लुङमिम नुङ हाङको छो़म जो़पा-जो़पातो नेममिम।”

२ येशूका मेरामनुङ र्‍वाम्‍डी,

“गाना ओर्मिम डोक्‍पुतो नेममिम ल्‍वाना मेएँ डे?

आसिन्‍डा कोले लुङडला कोङमी मेदु़म्‍पा बेसाका खोत्‍लेङा फाल्‍मी।”

३ मेकोतिमा येशू मे सो़रनेमकु होनो होम्‍बुनोम जैतून पोप्‍चङडला गन्‍तासिट्‌मिडिलो पत्रुस,

याकूब,

यूहन्‍ना नुङ अन्‍द्रियास कोङङा येशूनुङ बाम्‍डिलो मेर्मिमका हिला बेम्‍डी,

४ “गुकुनुङ सो़नी ओर्मिम हाम्‍सी दु़म?

मा ओर्मिम खोत्‍ले दु़म्‍मु ङादो हा-हाम दु़म?”

५ येशूका मेर्मिमनुङ र्‍वाम्‍डी,

“चङचङया बानी वो!

सु़का वो गानीलाई मेब्‍लो़म्‍निमिनु़।

६ ‘गो गुङा’ र्‍वाक्‍तो आमा नङडा रोक्‍पा हापा ङा दु़म्‍मी,

मा मेर्मिमका हापालाई ब्‍लो़म्‍मी।

७ हाङकोलो गानी क्‍वाल्‍बा नुङ क्‍वाल्‍बाकु ल्‍वा थो़नी मेकोतिलो इनीमा लो़ मेदाम्‍नु़,

हेङालोने आरेप्‍माम दु़म्‍मु ङा बासी।

मेकोतिमा वो हुमु थारी रोमु ने हापा दु़म।

८ हेङालोने कोङ सामाका कोङमी सामानुङ क्‍वाल्‍बा बु़,

मा कोङ किब्‍दीका कोङमी किब्‍दीनुङ क्‍वाल्‍बा बु़।

याङ-याङडा सुबु-रुक्‍सी नुङ पोमुकु दु़खानेम वो दु़म।

ओर्मिम खोत्‍ले ल्‍वामिम मेसेमकु चो़च्‍चो़ दु़म्‍मु थारीका हिम्‍बा खेन्‍मु चो़म्‍डु़मिम होप्‍माम कोङङा दु़म।

९ “गानी इनी त्‍वाप ङा चङचङया बानी।

मु़चु़मिमका गानीलाई अदालतबाडे लनिमी,

मा घ्रो़म्‍दीनेमबाडे याल्‍निमी।

मेकोतिमा हपमिम नुङ किब्‍दी साखामचो़मिमकु ङादोबाडे आमा नङकु दुथाम येम्‍सिबेनिमी।

मेराम ङा गो सु़ र्‍वाक्‍पा रेम्‍बोनिमिम दु़म।

१० ओर्मिम दु़म्‍मु ङादो ङा खोत्‍ले सामालाई जो़पा-सेला थो़बेन्‍मुमि बासी।

११ मु़चु़मिमका चु़म्‍निमिमा लनिमिलो हाम जेमु र्‍वाक्‍साका मेङिनी,

मेकोतिलो माम्‍चु़नीका हाम सीनिमी मे ङा जेनी,

हेङालोने मेम्‍लो जेपा गानी मेएँ माम्‍चु़नी-पेल दु़म्‍मी।

१२ “मेकोतिलो ल्‍वाकका वालाई,

वाका ल्‍वाकलाई सेन्‍बेन्‍मी,

मेम्‍साका ङा पापका चो़मिमलाई सेन्‍बेडु़मी।

चो़च्‍चो़मिम माम-पापकामथो़ मेदु़म्‍मी,

मा मेर्मिमलाई सेन्‍बेन्‍मी।

१३ मेकोतिमा आमा दुथाम खोत्‍लेका गानीलाई नाप्‍छु़निमी,

लावो हुक्‍पा थारीसम्‍म ङा इम्‍सिसाका बाट्‌पामिम कोङङा सेल्‍सिमी।

१४ “हाङकोलो गानी दु़म्‍सीङा मेनु़पाडा मे घ्राम्‍लु़पा दालिद्र ल्‍वानी (डाट्‍पा मु़चु़का ङा थेसिथेट्‌नु़),

मेकोतिलो यहूदियाडा बाट्‌पामिम पोप्‍चङथो़ स्‍वामिनु़।

१५ नेमडाम पाखानो बाट्‌पामिम हाम-हुम माल्‍ला नेमगोनो मेहुमिनु़।

१६ ये-दडा बाट्‌पामिम उनी फसिमु ये माल्‍ला मेख्‍लोसिमिनु़।

१७ नाम्नाम्चो़!

मेमबिलिम गोजु़मे मेसेम नुङ दु़दु़ डुत्तोङा बेपा चो़कु माममिम ने।

१८ ओर्मिम खोत्‍ले जुथारीका मेदु़म्‍नु़ र्‍वाक्‍साका सो़म्‍दी बेनी।

१९ हेङालोने मेराम थारी माम्‍चु़नीका सुबु प्रङ्‌मिडिलो आथाम आनो मेप्‍माम हेल्‍लो वो मेदु़म्‍थेङा बु,

मा आथाडाम आरे हेल्‍लो वो मेदु़म्‍मिम दु़खा थारी मेमबिलि दु़म।

२० माम्‍चु़नीका मेराम दु़खानेम मेछु़प्‍मिवाम माला ने सामनुङमा सु़ वो मेदु़म्‍मिवा।

लावो उनी त्‍वाका छेट्‌मिडिम मु़चु़मिमकु दुथाम मे थारी छु़प्‍मिडिम बु।

२१ रेप्‍नी,

मेनेम कोङनिमका गानीलाई ‘ख्रीष्‍ट आसि बुमी,

मेसि बुमी’ र्‍वामिलो थो़र मेलु़नी वो।

२२ झाम माला माम्‍चु़नीलाम छेट्‍मामिमलाई ब्‍लो़म्‍मु ख्रीष्‍ट लिसिपामिम नुङ माम्‍चु़नीलाम जेपा लिसिपामिम लुमी मा यु़म-खारी रेम्‍बोमु माल्‍मी।

२३ रेप्‍नी,

गो गानीलाई ङादो ङा खोत्‍लेमथोक र्‍वाङडोम बु,

मेम्‍मिमका चङचङया बानी वो।

मिनीचो़ योमु ङादो सुबु धामुडाम छेखोप

(मत्ती २३:२९-३१; लूका २१:२५-२८)

२४ “लावो मे डोक्‍पु दु़खानेम-थारी दु़म्‍मिम चङडा नेप्‍सुङ केकेया दु़म,

मा ख्‍लो़मुकु ओल वो दाम।

२५ सोरलुङमिम धामुलामका आल्‍मी,

मा धामुला बाट्‌पा यु़ममिम रुमी।

२६ मेकोतिलो मु़चु़मिमका मिनीचो़ खासेडा यु़म नुङ यु़म-झ्‍वाक्‍सीडा योक्‍तोङा बेपा ल्‍वामी।

२७ मेकोतिमा गुमीका पाह्रीचो़मिमलाई सुबु नुङ धामु खोत्‍लेथो़ थु़र्मी,

मा मेर्मिमका खोत्‍लेलामका माम्‍चु़नीका छेट्‌मिडिम खोत्‍लेलाई कोदेप बोमिमा रेन्‍मी।

२८ “बैससीकु धक्‍सालामका कोङनिम ल्‍वा सीन्‍सिट्‌नी।

मेरामकु ग्रेमडा लिम लिम्‍मु चो़म्‍डु़लो ग्‍वाल थारी रोफामिम दु़म र्‍वाक्‍पा चनी।

२९ मेम्‍साका ङा गानी ओराम गो र्‍वाङडोम ल्‍वा दु़म्‍पा ल्‍वानिलो मिनीचो़ योमु ङा खाप्‍डु़म बु र्‍वाक्‍पा चनी।

३० आच्‍छाङा गो गानीनुङ र्‍वाङु,

ओर्मिम खोत्‍ले मेदु़म्‍थु़म आथामबिलिम मु़चु़मिम वो मेदाम्‍मी।

३१ सुबु नुङ धामु दाममा ल,

लावो आमा सिजेम ने हाम्‍सी वो मेदाम।

३२ मेराम थारीकु दुथाम पाह्रीला बाट्‌पा माम्‍चु़नीडाम वाङमी पाह्रीचो़ ना मिनीचो़ सु़का वो मेचमी।

३३ गो र्‍वाङुमिम जो़होमका थो़नी,

मा चङचङया बानी वो!

हेङालोने मेराम थारी हाम्‍सिका रोफा र्‍वाक्‍पा गानी मेचनी।

३४ ओराम ने कोङ नेम-हपका उ नेमगोडाम खोत्‍ले डु़ल्‍चो़मिमकु त्‍वा-त्‍वाहोम ल्‍वाडा पार्जो़लु़मा उमा नेम लपा मु़चु़लाई चङचङया बाया वो र्‍वाजो़लमा उमा नेम डिसाका वाङथो़ लमिम होप्‍माम ङा बु।

३५ “मेम्‍मिमका गानी वो चङचङया बानी वो,

हेङालोने नेमहप नेम्‍था,

सिन्‍था,

नेमसोसोका,

मा नेप्‍सुङ ओम्‍मु थारीका हाङकोलो रो र्‍वाक्‍पा गानी मेचनी।

३६ मेएँ ला ने गानी मेचनिम थारीका रोफामा,

गानी अम्‍चेट्‍पाङा डार्फानी सो़।

३७ मेम्‍मिमका गो गानीनुङ हाम र्‍वाक्‍तोङा बेउ मेराम गो खोत्‍लेलाई ङा र्‍वाङु,

‘चङचङया बानी वो’।”

डु़म्‍लाचो़मिमकाम येशू सेट्‌पा न

(मत्ती २६:१-५; लूका २२:१-२; यूहन्‍ना ११:४५-५३)

१४

१ मेरामकु नलेम चङडा सेल्‍सिमु-नेम नुङ लङखाम मान्‍थिम सो़बेम पेपा नेम बाइडा।

मेम्‍लोका ङाउ डु़म्‍लाचो़मिम नुङ यहूदीमिमकु डु़म्‍ला सीपा पातु़म्‍रीमिमका येशूलाई हेसाका चु़म्‍मुमा सेन्‍मु र्‍वाक्‍पा खाप रेम्‍बाल्‍मिडी।

२ लावो मेर्मिमका आरे र्‍वाम्‍डिम बाइडा,

“चाडकाम थारीका ने मेएँ,

मेएँ माला ने मु़चु़मिमका रिबुसी किन्‍मी।”

३ बेथानिया देलडा जोन बेट्‌पा सिमोनकु नेमडा येशू ग्रुला पेप्‍डा गन्‍मिडिलो कोले मेसेमका हापा थिकाम भ्रपा नेम्‍पा मोरोचेकु तेल सिङ्‍गमरमरकु सोजामडा रेड्‌डु़मा रोक्‍ता,

मा मेराम सोजाम पियु़डु़मा मे भ्रपा नेम्‍पा मोरोचीकु तेल येशूकु बुइडला अयु़डु़।

४ लावो कोङ-कोङका ओराम ल्‍वाम्‍डिमा उनी छोक्‍चोका उनी त्‍वाप-त्‍वापगोडा ङा आरे र्‍वा बोमु चो़म्‍मिडी,

“आकोम थिकाम तेल हेङा ओरामका आरेसाका ब्‍लाम-ब्‍लाम बु़मिम?

५ हेङालोने ओ भ्रपा नेम्‍पा तेल सु सङ (३००) दिनारडाम वो हापा थिडा भ्रेन्‍मु झाप्‍सावा मा उ हाम वो मेबाट्‌पामिमलाई मेराम खउलुङ ग्‍वामु जो़पा दु़प्‍सावाम” र्‍वाक्‍तो मेर्मिमका मेराम मेसेमलाई मेजो़होमका भुर्मिडी।

६ लावो येशूका मेर्मिमनुङ र्‍वाम्‍डी,

“बुनु़,

गानी मेरामलाई दु़खा मेग्‍वाक्नी।

मेरामका गोलाई छो़म जो़पा खारी बु़डु़म बु।

७ हेङालोने उ हाम वो मेबाट्‌पामिम ने गानीनुङ हेल्‍लो लोवो दु़म्‍मिम बुमी,

मा हाङकोलो न बोनी मेकोतिलो ङा गानी मेर्मिमलाई ख्‍लो़मु चाम्‍निमी।

लावो गो ने गानीनुङ मेम्‍साका मेदु़म्‍ङु।

८ ओराम मेसेमका हाम चाप्‍स्‍तु़म बु मेरामङा बेत्तोलेडु़।

ओरामका आमा रो़म क्‍लु़म्‍मु ङादोङा झो़म्‍सिबेन्‍मु लागि भ्रपा नेम्‍पा तेलका क्‍लमु दु़म्‍स्‍तु़म बु।

९ आच्‍छाङा गो गानीनुङ र्‍वाङु,

सुबुडा बा-बान्‍थो़ ओराम जो़पा-सेला थो़बेन्‍मी मेसि-मेसि ङा ओराम मेसेमलाई मिम्‍मु लागि उमा खारीकु दुथाम वो सो़मी।”

१० मेकोतिमा को-न (१२) येशूकु सीसिपामिमगोडाम कोले यहूदा इस्‍करियोत ने येशू उनी ल्‍वाडा चु़म्‍बेड्‌डा ङाउ डु़म्‍लाचो़मिमकाडा लस्‍ता।

११ मेर्मिमका ओराम ल्‍वा थो़म्डिमा गेर्सिम्‍डी,

मा यहूदालाई खउलुङ ग्‍वाक्‍पा मुलु़ बेम्‍डी।

मेकोतिमा यहूदाका गुमीलाई हेसाका चु़म्‍बेन्‍मुमी र्‍वाक्‍साका जो़पा खाप रेम्‍मु चो़म्‍डु़।

येशूकु ग्रुला

(मत्ती २६:१७-३०; लूका २२:७-२३; यूहन्‍ना १३:२१-३०; १ कोरिन्थी ११:२३-२५)

१२ लङखाम मान्‍थिम सो़बेम पोमु ङादोम नेम मेर्मिमका सेल्‍सिमु-नेमकु भेन्‍दा चो़ फल्‍थाल्‍मिडी।

मेम्‍लो उनीमा सीसिपामिमका येशूनुङ हिला बेम्‍डी,

“गुकु इनीमा लागि सेल्‍सिमु-नेमकु ग्रुला बान्‍थो़ लमुमा बनेबोमु र्‍वानी?”

१३ मेकोतिमा गुमीका उनी सीसिपामिमगोडाम नलेलाई आरे बेम्‍डिमा थु़र्सोम्‍डी,

“शहरडा लक्‍ची मा कु कुर्थाक्‍पा कोले वोस्‍चो़ डार्थिन्‍ची,

मा गाची वो मेरामकु चङ-चङ लक्‍ची।

१४ मेराम मु़चु़ बाम नेमडा हु मेराम नेमहपलाई र्‍वाक्‍ची,

‘ङाचो़का र्‍वाम्‍डिम बु,

आमा सीसिपामिमनुङ सेल्‍सिमु-नेमकु सो़बेम पेखोप बोच्‍चो़ बाखोप बान्‍थो़ बु?’

१५ मेकोतिमा मेरामका गाचीलाई क्‍लक्‍सा बेसा झो़म्‍ल्यासिट्‌पा उडलाम डोक्‍पु बाखोप रेम्‍बेन्‍ची।

मेसिन्‍डाङा इकीमा लागि ग्रुला बनेबेची।”

१६ मेकोतिमा येशूकु सीसिपाचिप मेलामका लक्‍ची,

मा शहरगोडा हुच्‍ची।

मेकोतिलो गुमीका र्‍वाम्‍डिम होप्‍मामङा डार्ची,

मा सेल्‍सिमु-नेमकु ग्रुला बनेबेच्‍ची।

१७ नेनेम्‍थाका को-न (१२) उनी सीसिपामिमनुङ येशू मेसिन्‍डा रोम्‍डी।

१८ येशू नुङ उनीमा सीसिपामिमका पेम्‍डिम बाम्‍डिलो गुमीका र्‍वाम्‍डी,

“आच्‍छाङा गो गानीनुङ र्‍वाङु,

गानीगोडाम गोनुङ कोयो पेत्तोङा बेपा कोलेका गो भ्रेन्‍ङी।”

१९ मेकोतिमा मेर्मिमकु गो नो़डा,

मा “हाम मेराम गो ङा ने मेएँ?”

र्‍वाक्‍तो कोले-कोलेका हिलाबोमु चो़म्‍मिडी।

२० गुमीका मेर्मिमनुङ र्‍वाम्‍डी,

“गानी को-नगोडाम कोले उहेमका कान्‍चु़रेडा गोनुङ ङा सो़बेम लु़प्‍डु़होम बु।

२१ हेङालोने मिनीचो़ ने उ दुथाम र्‍याक्‍मा होम्‍साका ङा ल,

लावो हाउरे मा!

मे मिनीचो़लाई भ्रेट्‌पा ने।

मेराम मु़चु़ ने मेगक्‍सावाम ङा नु़यावा।”

२२ मेकोतिमा पेत्तोङा बेम्‍डिलो येशूका सो़बेम रम्‍डिमा जि ग्‍वाम्‍डी,

मा चम्‍डी।

मेकोतिमा मेर्मिमलाई ग्‍वाक्‍तोङा र्‍वाम्‍डी,

“ने रनी,

ओराम आमा मिरो़म सो़।”

२३ मेकोतिमा कान्‍चु़रे रम्‍डिमा आलासो़ ग्‍वाम्‍डिमा गुमीका मेर्मिमलाई ग्‍वाम्‍डिमी,

मा मेर्मिम खोत्‍लेका मेलामका डुम्‍डी।

२४ मेकोतिमा गुमीका मेर्मिमलाई र्‍वाम्‍डी,

“ओराम हापा मु़चु़मिमकाम लागि हाट्‌मा सो़रख्रेपा आमा सिसि सो़।

२५ गो आच्‍छाङा गानीनुङ र्‍वाङु,

माम्‍चु़नीकु किब्‍दीडा लाले बेसाका मेडुथु़म मे अङ्‍गूरकु बिलाम गो मेडुउ।”

२६ मेकोतिमा कोले कोमु-काम्‍सो बेम्‍डिमा येशू उनी सीसिपामिमनुङ जैतून पोप्‍चङथो़ लम्‍डी।

पत्रुसका मेछेपु र्‍वा र्‍वाक्‍साका येशूका सो़म्‍डिम

(मत्ती २६:३१-३५; लूका २२:३१-३४; यूहन्‍ना १३:३६-३८)

२७ येशूका मेर्मिमनुङ र्‍वाम्‍डी,

“गानी खोत्‍लेका गोलाई डिन्‍ङिनी,

हेङालोने आरेप्‍माम र्‍याक्‍मा बु भेन्‍दा रेपा-क्रिपालाई गो याक्‍पु,

मा भेन्‍दामिम खोत्‍लेथो़ फोन्‍सिट्‌मी।

२८ लावो गो सिमुलाम बङ्‍गेङुमा गानीडाम ङादो गालीलथो़ लङु।”

२९ पत्रुसका गुमीनुङ र्‍वाक्‍ता,

“खोत्‍लेका डिनिङा लोवो गो ने मेडिनिनी।”

३० मेकोतिमा येशूका पत्रुसलाई र्‍वाम्‍डी,

“आच्‍छाङा गो गानानुङ र्‍वाङु,

आनेप सिन्‍था नकखेप स्‍वारेपो ओमु ङादोङा गाना गोलाई सुकखेप मेछेपु र्‍वाना।”

३१ लावो पत्रुस जिजिर वाक्‍तो र्‍वाक्‍ता,

“गानीनुङ ङा सिमु बासी लोवो गो गानीलाई मेछेपुमी मेर्‍वाङु।”

मेकोतिमा मेर्मिम खोत्‍लेका ङा कोङ सि दु़म्‍मिडी।

गेतसमनीडा येशूका सो़म्‍दी बेम्‍डिम

(मत्ती २६:३६-४६; लूका २२:३९-४६)

३२ मेकोतिमा येशू नुङ उनीमा सीसिपामिम गेतसमनी र्‍वाक्‍माडा लम्‍डी,

मा गुमीका उनीमा सीसिपामिमनुङ र्‍वाम्‍डी,

“गो सो़म्‍दी बेउ,

गानी आसिन्‍डा ङा बानी।”

३३ मेकोतिमा गुमीका पत्रुस,

याकूब नुङ यूहन्‍नामिमलाई गुमीनुङ लम्‍डी।

मेकोतिलो येशू उनी गो मेभ्रसिट्‌पा नुङ न ख्‍याक्‍ल्‍याक्‍पा बाम्‍डी।

३४ गुमीका मेर्मिमनुङ र्‍वाम्‍डी,

“गो आमा नगोनो सिपा कोतिम ङा दु़म्‍ङोडोम बु।

गानी आसिङा चङचङया बानी।”

३५ मेकोतिमा गुमी किचो़ होनोक्‍थो़ लम्‍डिमा क्‍वायु़ खुम्‍बु बेम्‍थाम्‍डिमा नु़ माला ओराम थारी गोडला मेरोनु़ र्‍वाक्‍तो सो़म्‍दी बेम्‍डी।

३६ मेकोतिमा गुमीका र्‍वाम्‍डी,

“अब्‍बा,

पाआ,

गानी बोमु मेचाम्‍निमिम हाम वो मिबु।

ओराम कान्‍चु़रे गोलामका हेम्‍साङ्‍नी,

लावो गो न बेउमिम होम्‍साका मेएँ इनी न होम्‍साका ङा दु़म्‍नु़।”

३७ मेकोतिमा गुमी ख्‍लोम्‍सीम्‍डिमा रोम्‍डिलो मेर्मिमलाई अम्‍चेट्‌पा डार्मिडी।

गुमीका पत्रुसनुङ र्‍वाम्‍डी,

“सिमोन,

हाम गानी अम्‍ल्‍याट्‌पा ङा बुनी?

हाम गानी को घण्‍टा वो मेअम्‍साका बुमु मेचाप्‍निवा?

३८ मेअम्‍साका बानी मा सो़म्‍दी बेनी,

गानी न छाम्‍ला मेसो़सिट्‌नी।

नका ने बोमु मालु़,

लावो मिरो़म ङा मेचापा बु।”

३९ मेकोतिमा आथावो लम्‍डिमा गुमीका बासिम होङङा ङा र्‍वाक्‍तो सो़म्‍दी बेम्‍डी।

४० आथावो गुमी ख्‍लोम्‍सीम्‍डिमा रोम्‍डिलो मेर्मिम अम्‍चेट्‌पा ङा डार्मिडी,

हेङालोने मेर्मिम अमका उनी मिक्सी वो ह्‌वामु मेचापा दु़म्‍मिडिम बाइडा,

मा गुमीनुङ हाम र्‍वामु बासिपा हाम वो मेचक्‍मिवा।

४१ गुमी सुकखेपडा रोम्‍डिमा मेर्मिमनुङ र्‍वाम्‍डी,

“हाम गानी आथावो अम्‍चेट्‌पा ङा बुनी,

मा ङेन्‍सिनिम बुनी?

आकोतिङा दु़म्‍नु़,

हेङालोने मिनीचो़लाई छु़लचो़मिमकु ल्‍वाडा भ्रेट्‍पा थारी रोम्‍फामु दु़म्‍स्‍तु़म बु।

४२ बक्‍नी,

दो लक्‍सी,

हेङालोने गोलाई भ्रेट्‌पा मु़चु़ आसिङा रोम्‍फामु दु़म्‍स्‍तु़म बु।”

येशू चु़म्‍मिडिम

(मत्ती २६:४७-५६; लूका २२:४७-५३; यूहन्‍ना १८:३-१२)

४३ येशू जेत्तोङा बेम्‍डिलो को-न उनी सीसिपामिमगोडाम यहूदा मेसिन्‍डा रोक्‍ल्‍याड्‌डा।

ङाउ डु़म्‍लाचो़मिम,

यहूदीमिमकु डु़म्‍ला सीपा पातु़म्‍रीमिम नुङ ङाउमिमका थु़र्मीडिम सेर्पा मु़चु़मिमका कातु़रु़ नुङ डु़लु़म्‍चो़ जेन्‍थाम्‍डिमा मेसिन्‍डा गुनुङ रोम्‍डी।

४४ गुमीलाई भ्रेट्‍पा यहूदाका मे चु़म्‍डा रोक्‍पामिमलाई आरे र्‍वाक्‍तो कोङ छेखोप ग्‍वाक्‍तु़मिम बाइडा,

“गो उहेमलाई चुप बेउ मेराम ङा सो़,

गानी माल्‍निमिम मु़चु़।

मेरामलाई चु़म्‍नीमा जो़होमका लक्‍नी।”

४५ मेकोतिमा यहूदा लस्‍तामा,

“रब्‍बी” र्‍वाक्‍तोङा येशूलाई चुप्‍पा बु़डु़।

४६ मेकोतिमा मेर्मिमका येशूलाई चु़म्‍मिडिमा उनी ल्‍वाडा बेम्‍डी।

४७ मेसिन्‍डा ङा येम्‍तासिट्‌पामिमगोडाम कोलेका उ कातु़रु़ थास्‍तु़मा ङाउ डु़म्‍लाचो़कु डु़ल्‍चो़कु नोफ्‍ला क्रिप्‍साड्‌डु़।

४८ येशूका मेर्मिमलाई र्‍वाम्‍डी,

“हाम गानी कोङ खुचु़वालाई होङङा कातु़रु़ नुङ डु़लु़म्‍चो़ रेसाका गोलाई चु़म्‍डा रोक्‍निम?

४९ हेल्‍लो लोवो सो़रनेमगोडा सीत्तो गो गानीनुङ ङा बाङथाल्‍ङोडो मा मेकोतिलो गानी गोलाई मेचु़म्‍ङिनिवा,

लावो माम्‍चु़नीकु-सिजेम होम्‍साकाङा रोक्‍थिड्‍डा।”

५० मेकोतिमा उनीमा सीसिपामिम खोत्‍लेका ङा डिन्‍जो़ल्‍मिडिमा स्‍वाम्‍डी।

५१ कोले येका कोङङा रिम्‍सिट्‌पा कोले स्‍वाला गुमीनुङ लस्‍ता,

मा मेर्मिमका मेरामलाई चु़म्‍मिडी।

५२ लावो मेरामका मे उमा ये वो पार्जो़ल्‍लु़मा खालिन्ते ङा स्‍वाङ्‍डा।

डोक्‍पु घ्रो़म्‍दीकु ङादोडा येशू

(मत्ती २६:५७-६८; लूका २२:५४-५५, ६३-७१; यूहन्‍ना १८:१३-१४, १९-२४)

५३ मेकोतिमा मेर्मिमका येशूलाई डोक्‍पु ङाउ डु़म्‍लाचो़काडा लम्‍डी,

मा मेसिन्‍डा ङाउ डु़म्‍लाचो़मिम,

ङाउमिम नुङ डु़म्‍ला सीपा पातु़म्‍रीमिम खोम्‍सिम्‍डिम बाइडा।

५४ पत्रुस ने होनोवा बासाका ङाउ डु़म्‍लाचो़कु देल्‍फुडा येशूकु चङचङ लस्‍ता।

मेकोतिमा मेसिन्‍डा सिपाहीमिमनुङ मु झु़ड्‌डा मु फार्डा गन्‍डा।

५५ ङाउ डु़म्‍लाचो़ नुङ डोक्‍पु-घ्रो़म्‍दीडाम खोत्‍ले मु़चु़मिमका येशूलाई सेन्‍मु र्‍वाक्‍साका येशूका बेम्‍डिम मेजो़पा खारीमिम माल्‍मिडी,

लावो मेप्‍माम हाम वो मेल्‍वामिवा।

५६ गुमीलाई मेजो़पा बोमु हापा ङा उनीमा दुथाम लिमा ल्‍वा जेम्‍डी,

लावो मेर्मिमकु ल्‍वा मेघ्रो़म्‍सावा।

५७ कोङ-कोङका गुमीलाई मेजो़पा बोमु नका बम्‍डिमा आरे र्‍वाम्‍डी,

५८ “ओरामका आरे र्‍वाक्‍ताम गुकु थो़त्तोको,

‘मु़चु़कु ल्‍वाका बनेबेम्‍मा ओराम सो़रनेम फालुमा कोङमी सो़रनेम सुलेमनेम गो बनेबेउसोक्‍पु,

मेराम ने मु़चु़मिमका बनेबोमिमिम ने मेएँ’।”

५९ लावो ओराम ल्‍वाडा वो मेर्मिमकु सि मेघ्रो़म्‍सावा।

६० मेकोतिमा डोक्‍पु डु़म्‍लाचो़ थेत्तेडा येम्‍स्‍ता,

मा येशूनुङ हिला बु़डु़,

“हेङा गाना हाम वो मेर्‍वानामिम?

ओर्मिमका इमा दुथाम हाम र्‍वाक्‍तोङा बोमी हाम गाना मेथो़ना?”

६१ लावो येशू को सि वो मेजेसाका वाय-वाय ङा बाम्‍डी।

आथावो ङाउ डु़म्‍लाचो़का गुमीनुङ हिलाबु़डु़,

“हाम गाना मिप्रङमा माम्‍चु़नीकु चो़ ख्रीष्‍ट ङा?”

६२ येशूका र्‍वाम्‍डी,

“गो ङा,

गानी मिनीचो़लाई माम्‍चु़नीकु जो़पलामका गन्‍तासिट्‌पा मा धामुला खासेडा योक्‍तोङा बेपा ल्‍वानी।”

६३ ओराम थो़स्‍तु़मा ङाउ डु़म्‍लाचो़का उ रो़मडाम ये आ़क्‍तोङा र्‍वाक्‍ता,

“आथावो ओरामडाम वाङमी ल्‍वा हाउ मा?

६४ ओरामका माम्‍चु़नीलाई डक्‍साका जेस्‍ताम ने गानी थो़न्‍ल्‍याट्‌नी,

गानी हाम र्‍वानी?”

मेकोतिमा मेर्मिम खोत्‍लेका येशूलाई सेन्‍मु घ्रेट्‍पा बुमी र्‍वाक्‍साका मुमा बेट्‌मिडी।

६५ मेकोतिमा कोङ-कोङका येशूलाई थक्‍सी बेट्‌मिडी,

मा उनी मिक्सी ड्‌याम्‍डिमा मुठिमका याक्‍तोङा र्‍वाम्‍डी,

“लु सु़का याल्‍ना माम्‍चु़नीलाम जेसा!”

मेकोतिमा सिपाहीमिमका लम्‍डिमा याल्‍मिडी।

पत्रुसका येशूलाई मेछेपु र्‍वाक्‍ताम

(मत्ती २६:६९-७५; लूका २२:५६-६२; यूहन्‍ना १८:१५-१८, २५-२७)

६६ पत्रुस धालु़ देल्‍फुडा बाइडालो ङाउ डु़म्‍लाचो़कु मेसेम डु़ल्‍चो़मिमगोडाम कोले मेसिन्‍डा रोक्‍ता।

६७ मेकोतिमा पत्रुसका मु झु़त्तोङा बु़डु़म ल्‍वास्‍तु़मा मे मेसेमका जो़होमका उ ङालीडा रेप्‍तोङा र्‍वाक्‍ता,

“गाना वो नासरतडाम येशूनुङ बान्‍नाम मेएँ डे?”

६८ लावो पत्रुसका लिमा थेत्तोङा र्‍वाक्‍ता,

“हाम सो़नामिम,

गो ने हाम वो थेसिमेथेट्‌पुवा,

मा मेचक्‍पु सो़।”

मेकोतिमा गु पाखा लक्‍पा डोक्‍पु लाम्‍चोकोथो़ लस्‍ता,

मा स्‍वारेपो वो ओक्‍ता।

६९ मेराम मेसेमका मेसिन्‍डा वो पत्रुस ल्‍वास्‍तु़मा मेगोबाडे येम्‍तासिट्‌पामिमनुङ आथावो र्‍वाक्‍ता,

“ओराम वो मेर्मिमगोडाम ङा कोले।”

७० लावो पत्रुसका आथावो मेएँ ङा र्‍वाक्‍ता।

मेकोतिमा मेसिन्‍डा ङा येम्‍तासिट्‌पामिमका आथावो ङा पत्रुसलाई र्‍वाम्‍डी,

“आच्‍छाङा गाना वो मेर्मिमगोडाम ङा कोले दु़म्‍मु बासी,

हेङालोने गाना वो गालीलडाम मु़चु़ ङा रेछा।”

७१ लावो पत्रुसका उ त्‍वाप ङा वाइतो बेन्‍सित्तो कसम पु़डु़मा र्‍वाक्‍ता,

“आच्‍छाङा गानी हाम र्‍वानिमिम मे मु़चु़ गो मेछेपु।”

७२ मेकोतिलोङा नकखेप स्‍वारेपो ओक्‍ल्‍याड्‌डा मा येशूका ङादो आरे र्‍वाम्‍डिम ल्‍वा पत्रुसका मिम्‍डु़,

“नकखेप स्‍वारेपो ओमु ङादोङा गाना गोलाई सुकखेप मेछेपुमी र्‍वाना।”

मेकोतिमा पत्रुसका मेराम ल्‍वा मिम्‍तो प्‍ल-नाख्‍ली दु़म्‍होम ख्राप्‍डा।

येशू पिलातसकाडा

(मत्ती २७:१-२, ११-२६; लूका २३:१-५, १३-२५; यूहन्‍ना १८:२८–१९:१६)

१५

१ नेमसोमु दु़म्‍स्‍तु़ मेडे ङाउ डु़म्‍लाचो़मिम,

ङाउमिम,

यहूदीमिमकु डु़म्‍ला सीपा पातु़म्‍रीमिम,

नुङ खोत्‍ले डोक्‍पु-घ्रो़म्‍दीडामका उनी त्‍वापगोनो मुलु़ बेम्‍डिमा येशूलाई बट्‌मिडिमा लम्‍डी,

मा पिलातसलाई ग्‍वाम्‍डी।

२ मेकोतिमा पिलातसका येशूलाई र्‍वाक्‍ता,

“हाम गाना ङा यहूदीमिमकु हप?”

गुमीका पिलातसलाई र्‍वाम्‍डी,

“अँ,

मे गानी र्‍वानिमिम होङङा।”

३ ङाउ डु़म्‍लाचो़मिमका हापा मेजो़पा खारीमिम येशूकु बुइडला उट्‌मिडी।

४ मेकोतिमा पिलातसका गुमीलाई आथावो ङा आरे र्‍वाक्‍तामा हिलाबु़डु़,

“हाम गाना हाम वो मेर्‍वाना?

रेप्‍डा,

खोत्‍ले मेजो़पा खारीमिम मेर्मिमका इमा बुइडला उन्‍मिमिम बुमी।”

५ लावो येशू को सि वो मेजेमिवा।

मेम्‍मिमका पिलातस ङाङाया दु़स्‍ता।

६ सेल्‍सिमु-नेमकु थारीका मु़चु़मिमका र्‍वामिम होम्‍साका ङा चु़म्‍मामा चक्‍मामिमगोडाम कोलेलाई पिलातसका डिट्‌थाल्‍लु़।

७ रिबुसी किट्‌मिडिम थारीका मु़चु़ सेट्‌पा रिबुसीचो़मिम चम्‍डिमा जु़ल्‍मिडिम बाइडा।

मेर्मिमगोडाम बारब्‍बा नङकाम कोले मु़चु़ वो मेगोडा बाइडा।

८ सेर्पा मु़चु़मिम पिलातसकाडा रोम्‍डिमा ङादोम गुका बु़थाल्‍लु़म होम्‍साका ङा ओम्‍लो वो चु़म्‍मामा चक्‍मामिमगोडाम कोलेलाई डिसाट्‌की बेम्‍डी।

९ पिलातसका आरे र्‍वाक्‍तामा मेर्मिमनुङ हिलाबु़डु़,

“हाम गो गानीलाई यहूदीकु हप डिट्‌पुमिम द्‌वानी?”

१० हेङालोने ङाउ डु़म्‍लाचो़मिमका उनी नो़ मेनु़यामका ङा येशूलाई उ ल्‍वाडा ग्‍वाम्‍डिम र्‍वाक्‍पा ल्‍वा पिलातसका चडु़म बाइडा।

११ लावो ङाउ डु़म्‍लाचो़मिमका सेर्पा मु़चु़मिमलाई कोम्‍डिमा मेर्मिमलाई गुका बारब्‍बा ङा डिट्‌नु़ र्‍वाबेट्‌मिडिम बाइडा।

१२ मेकोतिमा पिलातसका मेर्मिमनुङ हिलाबु़डु़,

“मेम माला गानी मे ‘यहूदीकु हप’ र्‍वानिमिमलाई गो हाम बेउनु़ र्‍वानी?”

१३ मेर्मिमका आथावो येम्‍डिमा र्‍वाम्‍डी,

“मेरामलाई क्रूसडा चेट्‌नी!”

१४ पिलातसका मेर्मिमनुङ र्‍वाक्‍ता,

“हेङा,

मेरामका मेजो़पा खारी हाम बु़डु़म बु मा?”

लावो मेर्मिम आथावो छो़म येत्तोङा र्‍वाम्‍डी,

“मेरामलाई क्रूसडा चेट्‌नी!”

१५ मेकोतिमा पिलातसका मु़चु़मिमलाई गेर्सिबेन्‍मु नका बारब्‍बा डिड्‌डु़,

मा येशूलाई कोक्‍तेकाम याल्‍खोपका याल्‍बेत्तो क्रूसडा चेन्‍मुलाई सिपाहीमिमकु ल्‍वाडा ग्‍वाक्‍तु़।

येशूलाई नाले डाट्‌मिडिम

(मत्ती २७:२७-३१; यूहन्‍ना १९:२-३)

१६ मेकोतिमा सिपाहीमिमका येशूलाई प्रेटोरियन र्‍वाक्‍मा ओगानेमगोनो लम्‍डी,

मा मेसिन्‍डा खोत्‍ले पल्‍टन ङा खोम्‍सिम्‍डी।

१७ मेम्‍मा मेर्मिमका बैजनी रङकाम ब्लङमा फबेट्‌मिडी,

मा चु़कु मुकुट किम्‍डिमा उनी बुइडला खुबेट्‌मिडी।

१८ मेम्‍मा,

“यहूदीमिमकु हपकु नङ आलाकाम दु़म्‍नु़!”

र्‍वाक्‍तो मेर्मिमका गुमीलाई सेव सान्‍मु चो़म्‍मिडी।

१९ मेर्मिमका येशूकु बुइडला नारकु डु़लु़म्‍चो़का याल्‍मिडी,

मा थक्‍सी बेट्‌मिडी।

मेकोतिमा क्रचु़खुम बेत्तो सेव साट्‌मिडी।

२० मेर्मिमका येशूलाई नाले डान्‍मु डु़म्‍मिडिमा मे बैजनी रङकाम ब्लङमा प्‍लु़म्‍साट्‌मिडी,

मा उनीमा ये ङा फबेट्‌मिडी,

मेकोतिमा गुमीलाई क्रूसडा चेन्‍मुलाई पाखाथो़ ख्‍लुम्‍डी।

येशू क्रूसडा चेट्‌मिडिम

(मत्ती २७:३२-४४; लूका २३:२६-४३; यूहन्‍ना १९:१७-२७)

२१ कुरेनीडाम सिमोन,

गु अलेक्‍जेन्‍डर नुङ रूफसकु पाप बाइडा।

गु देललामका बिक्‍तोङा बेपा मेर्मिमका डार्मिडी,

मा मेरामलाई येशूकु क्रूस कुर्मु क्‍र्‍वाम्‍डी।

२२ मेम्‍मा मेर्मिमका येशूलाई गलगथा पोप्‍चङथो़ लम्‍डी (गलगथा र्‍वाक्‍मा बुइ-सेर बाट्‌पा ये)।

२३ मेकोतिमा मेर्मिमका गुमीलाई मूर्र फिक्‍मा अङ्‍गूरकु बिलाम ग्‍वाम्‍डी।

लावो गुमीका मेराम मेडुमिवा।

२४ मेर्मिमका येशूलाई क्रूसडा चेट्‌मिडी।

मेकोतिमा सु़का उहेम लक्‍पा र्‍वाक्‍साका चिठ्ठा ओप्‍मिडी मा मेर्मिमका येशूकु ये दो़म्‍डी।

२५ मेर्मिमका येशूलाई क्रूसडा चेट्‌मिडिलो नेम छेमु थारीकाम गुले (९) जेस्‍ताम बाइडा।

२६ येशूकु बुइकु डला “यहूदीमिमकु हप” र्‍वाक्‍साका गुमीलाई मुमा बेट्‍मा ल्‍वा र्‍याक्‍साका चेट्‌मा बाइडा।

२७ मेर्मिमका नले खुचु़वाचिप वो कोले उनीमा जो़पलाम नुङ कोङमी उनीमा पेलाम बेसाका क्रूसडा चेट्‌मिडिम बाइडा।

२८ [माम्‍चु़नीकु-सिजेम आरेसाका रोक्‍थिड्‌डा: “गुमी छु़लचो़मिमनुङ ङार्सिम्‍डी।”]

२९ मेमभाल लाम्‍दिपा मु़चु़मिमका उनी बुइ रक्‍तो गुमीलाई र्‍वाम्‍डी,

“पेन्‍ना रे!

गाना सो़रनेम फाल्‍साका सुलेमनेमका बनेपा मेएँ?

३० क्रूसलामका लुकामा योका,

मा इ त्‍वापङा सेल्‍सा।”

३१ मेम्‍साका ङा ङाउ डु़म्‍लाचो़मिम नुङ यहूदीमिमकु डु़म्‍ला सीपा पातु़म्‍रीमिमका उनी त्‍वाप-त्‍वापडा ङा आरे र्‍वाबेत्तो नाले डाट्‌मिडी,

“ओरामका वाङमिलाई ने सेल्‍लु़मी,

लावो उ त्‍वापलाई ने सेल्‍मु मेचाप्‍सु़।

३२ ओराम आच्‍छाङा इस्राएलकु हप ख्रीष्‍ट ङा माला क्रूसलामका लुयोनु़।

मेकोतिमा मेराम ल्‍वासाका गुइ थो़र लु़इ।”

गुमीनुङ ङा क्रूसडा चेट्‌माचिपका वो मेम ङा र्‍वाक्‍चिमा गुमीलाई नानावोली बेच्‍चिमी।

येशू क्रूसडा सिम्‍डिम

(मत्ती २७:४५-५६; लूका २३:४४-४९; यूहन्‍ना १९:२८-३०)

३३ को-न (१२) जेस्‍तालोम आथाम नेम्‍फु सु जेस्‍ताम सम्‍म खोत्‍ले किब्‍दी तुकुम्‍चिम दु़स्‍ता।

३४ नेम्‍फुम सु जेस्‍तालो येशूका आरे र्‍वाम्‍डिमा डोक्‍पु लो़लामका येम्‍डी,

“इलोई,

इलोई,

लामा सबखथनी?”

ओराम र्‍वाक्‍मा,

“ए आमा माम्‍चु़नी,

ए आमा माम्‍चु़नी,

हेङा गानी गोलाई ङेट्‌ङिडिनिम?”

३५ मेसिन्‍डा येम्‍तासिट्‌पामिमगोडाम कोङ-कोङका मेराम थो़म्डिमा र्‍वाम्‍डी,

“थो़नी,

ओरामका ने एलिया डे येडु़मिम बु।”

३६ मेकोतिमा कोले ओन्‍तो लस्‍तामा कोङ स्‍पन्‍ज जु़र्पा अङ्‍गूरकु बिलामगोयु़ प्‍लु़म्‍डु़मा मेरामलाई नारकु जु़जु़डा सक्‍तु़मा येशूलाई ग्‍वाक्‍तोङा र्‍वाक्‍ता,

“घरिकोङ रेप्‍डी!

ओरामलाई क्रूसलाम ख्‍लुप्‍डा एलिया रो डे।”

३७ मेकोतिलोङा येशू डोक्‍पु लो़लामका येम्‍डिमा उनी साम लस्‍ता।

३८ मेकोतिलो सो़रनेम गोनोम रिपा-ये हालाम हायु़ ङा नक फ्‍वाक्‍चो़ल दु़स्‍तामा आ़स्‍ता।

३९ येशू आरेसाका सिम्‍डिम ल्‍वास्‍तु़मा मेसिन्‍डा ङा येम्‍तासिट्‌पा कप्‍तानका र्‍वाक्‍ता,

“आच्‍छाङा ओराम ने माम्‍चु़नीकु तारापाचो़ ङा डे रेछा!”

४० मेसिन्‍डा कोङ-कोङ मेसेममिमका होनोवा बासाका ङा रेम्‍थाम्‍डिम बाइडा।

मेर्मिम मेसेममिम मरियम मग्‍दलिनी,

याक्‍के याकूब नुङ योसेसचिपकु माम मरियम नुङ सलोमी बाम्‍डी।

४१ येशू गालीलडा बाम्‍डिलो मेर्मिम गुमीनुङ लाम्‍दिम्‍डिम बाइडा,

मा उनी चापे-डुपे वो बेम्‍थाल्‍मिडिम बाइडा।

येशूनुङ लाम्‍दिपा यरूशलेमलाम बिक्‍पा वाङमी हापा मेसेममिम वो मेसि ङा बाम्‍डी।

येशूलाई क्‍लु़म्‍मिडिम

(मत्ती २७:५७-६१; लूका २३:५०-५६; यूहन्‍ना १९:३८-४२)

४२ झो़म्‍सिमु-नेम मेराम र्‍वाक्‍मा ङेम्‍सिमु-नेमकु ङादोम नेनेम्‍थाका,

४३ अरिमाथियाडाम योसेफ मेङिसाका येशूकु सिपा रो़म बिप्‍डा पिलातसकाडा लस्‍ता।

गु माम्‍चु़नीकु किब्‍दी लत्तोङा बेपा यहूदीमिमकु डोक्‍पु-घ्रो़म्‍दीडाम कोले ङाउ मु़चु़ बाइडा।

४४ येशू बासी ङा सिम्‍ल्‍याम्‍डिम र्‍वाक्‍पा थो़स्‍तु़मा पिलातस ङाङाया दु़स्‍ता।

मेकोतिमा गुका कप्‍तानलाई येड्‌डु़मा गुमी आच्‍छाङा सिम्‍डिम रे मेएँ र्‍वाक्‍तामा हिलाबु़डु़।

४५ गुमी बासीङा सिम्‍डिम र्‍वाक्‍पा ल्‍वा कप्‍तानलामका पिलातसका थो़स्‍तु़मा येशूकु सिप्‍ल्‍याट्‌पा रो़म योसेफलाई लमु ग्‍वाक्‍तु़।

४६ मेकोतिमा योसेफका साङखिम भ्रेयु़डु़मा येशूकु सिप्‍ल्‍याट्‌पा रो़म क्रूसलामका थास्‍तु़,

मा मे साङखिमका रिम्‍डु़।

मेकोतिमा लुङ क्रिप्‍साका बनेम्‍मा सु़लु़मगोनो जु़ल्‍लु़,

मेराम सु़लु़मकु हुखोपडा डोक्‍पु लुङकु ख्रेमलुङका ख्रेप्‍जो़ल्‍लु़।

४७ मरियम मग्‍दलिनी नुङ योसेफकु माम मरियमचिपका येशू जु़ल्‍मिडिम सु़लु़म रेप्‍थाक्‍चिम बाइडा।

येशू सिमुलाम बम्‍गेम्‍डिम

(मत्ती २८:१-८; लूका २४:१-१२; यूहन्‍ना २०:१-१०)

१६

१ ङेम्‍सिमु-नेमकु उ दिकाम नेम मरियम मग्‍दलिनी,

याकूबकु माम मरियम नुङ सलोमीका भ्रपा नेम्‍पा मसला येशूकु रो़मडा क्‍लमुलाई भ्रेम्‍डी।

२ नेप्‍सुङनेम नेप्‍सुङ पिरिरी धो़स्‍तालोङा मेर्मिम मेसेम सु़लु़मथो़ लम्‍डी।

३ मेकोतिमा मेर्मिमका उनी त्‍वाप-त्‍वापगोडा ङा र्‍वाबेम्‍डी,

“गुइलाई मे सु़लु़मकु ख्रेमलुङ सु़का होर्साक्‍सामिम?”

४ मेकोतिमा मेर्मिमका गेले रेप्‍मिडिलो सु़लु़मकु ख्रेमलुङ ने होर्थाक्‍मा ल्‍वाम्‍डी।

मेराम लुङ छो़म डोक्‍पु बाइडा।

५ मेम्‍मा मेर्मिम सु़लु़मगोनो हुम्‍डिलो कोले स्‍वाला बुबुयाम ये फतासिट्‌पामा उनी जो़पलामका येम्‍तासिट्‌पा ल्‍वाम्‍डी,

मा मेर्मिम छो़म ङाङाया दु़म्‍मिडी।

६ लावो मेरामका र्‍वाक्‍ता,

“मेङिनी!

गानी क्रूसडा चेट्‌मा नासरतडाम येशूलाई माल्‍निम बुनिम,

मेएँ डे?

गुमी ने आसिन्‍डा मेबुमी,

गुमी ने सिमुलाम ख्‍लोम्‍सिमु दु़म्‍मिडिम बु।

मेएँ माला रेप्‍नी,

मेर्मिमका गुमीलाई आसिङा जु़ल्‍मिडिम बाइडा।

७ लक्‍नी,

येशू इनीमा ङादो-ङादो गालीलथो़ ङा लक्‍तो बोमी र्‍वाक्‍साका उनीमा सीसिपामिम नुङ पत्रुसलाई सो़नी।

गुमीका ङादो र्‍वाम्‍डिम होम्‍साका ङा गानी मेनो ल्‍वानिमी।”

८ मेर्मिम मेलामका उनी लो़ दाम्‍तो लुम्‍डिमा स्‍वाम्‍डी,

मा मेराम ल्‍वा सु़नुङ वो मेसो़मिवा,

हेङालोने मेर्मिम छो़म ङिम्‍डिम बाइडा।

येशू मु़चु़मिमकाडा ल्‍वाला सो़म्‍सिम्‍डिम

(मत्ती २८:९-२०; लूका २४:१३-५३; यूहन्‍ना २०:११-२३; थु़र्मा १:४-११)

९ [नेप्‍सुङनेम नेम्‍सोसोका ङा येशू सिमुलामका बम्‍गेम्‍डिमा ङादो मरियम मग्‍दलिनीकाडा ल्‍वाला सो़सिम्‍डी।

उहेमलामका येशूका ङादो येतले (७) मुनाङमिम ख्‍लुम्‍डिम बाइडा।a

१० मरियम लस्‍तामा ओराम ल्‍वा येशूकु सीसिपामिमनुङ सो़यु़डु़।

मेकोतिलो मेर्मिम येशू सिम्‍डिमकु दुथाम येत्तो-ख्राप्‍तोङा बेम्‍डिम बाम्‍डी।

११ लावो येशू सिमुलाम बम्‍गेम्‍डिमा मरियमकाडा ल्‍वाला सो़सिम्‍डिम ल्‍वा थो़म्डिमा वो मेर्मिम थो़रमेलु़मिवा।

१२ मेकोतिमा येशू कोङमीङा ङालीडा देलथो़ लक्‍तोङा बेपा नले सीसिपाचिपकाडा ल्‍वाला सो़सिम्‍डी।

१३ मेम्‍मा मेर्चिम ख्‍लोसिच्‍चिमा लक्‍चिमा मेराम ल्‍वा वाङमी सीसिपामिमनुङ सो़च्‍ची,

लावो मेर्मिम थो़र मेलु़मिवा।

१४ चङडा को-कोङ (११) सीसिपामिम ग्रुला पेप्‍डा गन्‍मिडिलो येशू मेर्मिमकाडा ल्‍वाला सो़सिम्‍डी।

मेकोतिमा लुङ होप्‍माम मेर्मिमकु नगो नुङ मेर्मिम थो़रमेलु़मिवामडाम गुमी छो़म भुर्मिडी,

हेङालोने येशू सिमुलाम बम्‍गेम्‍डिमा गुमीलाई ल्‍वापामिमकु ल्‍वाडा मेर्मिम थो़र मेलु़मिवाम बाइडा।

१५ मेकोतिमा येशूका मेर्मिमनुङ र्‍वाम्‍डी,

“सु़म्‍दिसेर खोत्‍लेथो़ लक्‍निमा खोत्‍ले मु़चु़मिमलाई जो़पा-सेला थो़बेट्‌नी।

१६ उहेम-उहेम ओराम जो़पा-सेलाडा थो़र लु़मी,

मा कु-रु़दु़म रमी मेर्मिम सेल्‍सिमी,

मा ओराम ल्‍वाडा थो़र मेलु़पा नुङ कु-रु़दु़म मेरपामिम ने देन्‍दे ल्‍वामी।

१७ थो़रलु़पामिमनुङ ओर्मिम छेखोपमिम दु़म– मेर्मिमका आमा नङडा मुनाङपेलमिम ख्‍लुमी,

लाले जेसी जेमी।

१८ मेर्मिमका ब्‍लो जेन्‍मी,

मा ङे ङा पोमी-डुमी लावो मेर्मिम हाम वो मेदु़म्‍मी।

मेर्मिमका नो़पामिमडला उनी ल्‍वा जु़ल्‍मी,

मा नो़पामिम वो सम्‍ल्‍याट्‌मी।”

१९ मेर्मिमनुङ जेमु डु़म्‍मिडिमा येशू पाह्रीथो़ कोम्‍सिम्‍डी,

मा माम्‍चु़नीकु जो़पलामका गन्‍मिडी।

२० मेकोतिमा मे सीसिपामिम खोत्‍लेथो़ लम्‍डिमा मु़चु़मिमलाई जो़पा-सेला थो़बेन्‍मु चो़म्‍मिडी।

मेकोतिलो माम्‍चु़नीका वो मेर्मिमनुङ दु़म्‍साका खारी बोमु चो़म्‍मिडी,

मा छेखोपका मेराम ल्‍वा आच्‍छाङा रेछा र्‍वाक्‍पा रेम्‍बेम्‍डी।

आमेन]

a 

१६:९ माके-माकेम सिजेममिम कोङ-कोङडा १६:९-२० र्‍याक्‍मा मेडार्सी।

लूकाका

र्‍याक्‍तु़म जो़पा-सेला

छेम-ल्‍वा

लूका नङकाम कोले डाक्‍टर बाइडा। गु थु़र्मा पावलकाम छो़म दु़पा ङोप्‍सो़ बाइडा। लूकाका ओराम जो़पा-सेला कोङङा मेएँ, लावो “थु़र्मामिमकु खारी” र्‍वाक्‍पा लाले सो़रख्रेप्‍सीकु खाजेम वो र्‍याक्‍तु़म बु (लूका १:१-४, थु़र्मा १:१-२)। थु़र्मा पावल जो़पा-सेला थो़बेन्‍मु लागि ग्रीस नुङ टर्की नक्‍खेप-सुक्‍खेप लस्‍ताम थारीका कोङनिम खोमडा लूका वो लस्‍ताम बाइडा। पावल रोमडा लक्‍पा चक्‍थो़म थारीका लूका वो गुनुङङा बाइडा। (थु़र्मा १६:१०, २०:६)। मेम्‍मा रोमडा रोक्‍थिड्‍डाम चङडा पावललाई झ्‍यालखानडा चम्‍डिमका जो़पा-सेला थो़बेट्‍पा खारी गुका बोमु चो़म्‍डु़ (२ तिमोथी ४:११)।

मेम्‍मिमका लूकाका जो़पा-सेलाकु खाजेम कोङङा र्‍याक्‍तु़म मेएँ, लावो गुका जो़पा-सेला थो़बेट्‍पा खारी वो बु़डु़म बाइडा। लूकाका र्‍याक्‍तु़म ओराम सेलाखाजेमका येशूकु दुथाम आरेसाका रेम्‍बु़डु़म बु: येशू इस्राएलीमिमगोडा आच्‍छाङा योमिमा गुमीका खोत्‍ले मु़चु़मिमलाई सेल्‍मी मा त्‍वारो़म ग्‍वामी। गुमीका दु़खा ल्‍वापा नुङ उनी हाम वो मेबाट्‍पा खोत्‍ले मु़चु़मिमलाई जो़पा-सेला दो़मिनु़ र्‍वाक्‍साका ङाचो़कु उनीमा न-गोलामका सुबुडा थु़र्मिडिम सो़। खोत्‍लेम थोककाम खेरेला दु़म्‍पा मु़चु़मिमकु दु़खा रेप्‍साका ओराम जो़पा-सेला र्‍याक्‍मा बु। आसिन्‍डा जो़पा-सेलाका र्‍वामु माल्‍लु़म ल्‍वा जो़होमका रेम्‍बेम्‍मा बु। ओराम खाजेमकु ङादोम अध्‍यायडा येशू योम्‍डिम नुङ गुमी पाह्रीथो़ कोम्‍सिम्‍डिम ल्‍वाकु दुथाम र्‍याक्‍मा बु। गुमी पाह्री लम्‍डिम चङडा ख्रीष्‍टडा थो़र बेपामिम बर्तो लम्‍डिम ल्‍वा लूकाका ‘थु़र्मामिमकु खारी’ खाजेमडा र्‍याक्‍तु़म बु।

ननोम नुङ रुनोम भागडा जो़पा-सेलाकु दुथाम कोङङा र्‍याक्‍मा बु: पाह्रीचो़मिमका बेम्‍डिम माम्‍चु़नीकु काम्‍सो, येशू गम्‍डिम थारीका भेन्‍दा रेपा-क्रिपामिम गुमीलाई रेप्‍डा रोम्‍डिम, येशू चो़च्‍चो़ बाम्‍डिलो सो़रनेमगोडा सीट्‌मिडिमा जो़पा सामरी नुङ दाम्‍पा तारापाचो़कु दुथाम र्‍याक्‍मा बु। ओराम खाजेमगोडा ओर्मिम ल्‍वाकु दुथाम हापा र्‍याक्‍मा बु: सो़म्‍दी, माम्‍चु़नी-पेल, येशूकु चापे-डुपेडा मेसेममिमका हापा दु़खा बेम्‍डिम नुङ माम्‍चु़नीका मु़चु़मिमकु छु़ल हेम्‍साम्‍डिम।

र्‍याक्‍मा ल्‍वामिम

छेम-ल्‍वा १:१-४

कु-रु़दु़म ग्‍वाक्‍पा यूहन्‍ना नुङ येशू गम्‍डिम मा गुमी चो़च्‍चो़ बाम्‍डिलो १:५–२:५२

कु-रु़दु़म ग्‍वाक्‍पा यूहन्‍नाकु जो़पा-सेला दो़पा खारी ३:१-२०

येशूका कु-रु़दु़म रम्‍डिम नुङ उनीमा न-छाम्‍सी ३:२१–४:१३

येशूका गालीलडा सीट्‌मिडिम ४:१४–९:५०

गालीलडाम्‍मा यरूशलेमसम्‍म ९:५१–१९:२७

येशू सिमुलाम बम्‍गेम्‍डिमा पाह्रीथो़ कोम्‍सिम्‍डिम २४:१-५३

लूकाका

र्‍याक्‍तु़म जो़पा-सेला

लूका

छेम-ल्‍वा

१

१ द्‍वादीबुङ ङाचो़ थियोफिलस,

येशूकु दुथाम गुकुगोडा हा-हाम ल्‍वा दु़स्‍ताम बाइडा मेर्मिम खोत्‍ले ल्‍वाकु दुथाम हापा मु़चु़मिमका र्‍यामु माल्‍मिडी।

२ माम्‍चु़नीकु जो़पा-सेला सो़पा उनी डु़ल्‍चो़मिमका ओर्मिम ल्‍वा गुकुनुङ सो़म्‍डिम बु।

मे उनीमा डु़ल्‍चो़मिम ने येशूकु दुथाम नुङ येशूका खारी बोमु चो़म्‍मिडिलो आथाममिम ल्‍वा ल्‍वापा थो़पा बाम्‍डी,

मा मे ल्‍वाम्‍डिम थो़म्डिम ल्‍वा वाङमिमनुङ सो़म्‍डी।

३ मेम्‍मा द्‍वादीबुङ ङाचो़ थियोफिलस,

गो वो येशूकु दुथाम नुङ येशूका खारी बोमु चो़म्‍मिडिलो आथामङा खोत्‍ले ल्‍वा चङको चङको दु़म्‍साका माल्‍तो ख्‍लोक्‍तोम बु।

मेर्मिम खोत्‍ले पेन्‍तिका गो गानीलाई र्‍यामु जो़पा लु़ङडो।

४ आथा ओराम खाजेम डानिमा गानीलाई सीट्‌मा ल्‍वामिम हाङको आछाङाकाम रेछा र्‍वाक्‍पा गानी चनी।

कु-रु़दु़म ग्‍वाक्‍पा यूहन्‍ना ग र्‍वाक्‍साका सो़म्‍डिम

५ यहूदिया क्षेत्रडाम हप हेरोदका साखाम थो़ड्‌डु़म थारीका अबिया दलडाम डोक्‍पु डु़म्‍लाचो़a जकरिया र्‍वाक्‍मा कोले बाइडा।

उमा नाइमे एलीशिबा वो डोक्‍पु हारूनकु दोचो़लाममिम बाइडा।

६ मेर्चिप निफि ङा माम्‍चु़नीकु न-गो होप्‍माम बाच्‍ची,

मिप्रङमाका बेबेट्‌मिडिम खोत्‍ले खारी नुङ डु़म्‍ला जो़होमका बेपा मु़चु़ बाच्‍ची।

७ मेर्चिपकाम उची चो़ मेबामिवा हेङालोने एलीशिबाकाम चो़ मेदु़म्‍पा बाइडा,

मा निफिकाम ङा उची दु लस्‍ताम बाइडा।

८ कोलेम डु़म्‍लाचो़का बोमु बासिक्‍पा उमा दलका बोमु थारी रोक्‍तालो जकरियाका सो़रनेमगोडा माम्‍चु़नीकु लाले-पाङके बेत्तोङा लेड्‌डु़,

९ सो़रनेमगोनो हुसाका मिप्रङमालाई धूप चापा खारी बोमु लागि मे डु़म्‍लाचो़मिमका बेम्‍खेम्‍डिम होङङा चिठ्ठा ओप्‍मिडिलो जकरियाकु नङडा दु़स्‍ता।

१० मेगोनो धूप घ्रु़डाम थारीका पाखानो खोम्‍सिम्‍डिम सेर्पा मु़चु़ खोत्‍लेका सो़म्‍दी बेत्तोङा लेट्‌मिडी।

११ मिप्रङमाकु कोले पाह्रीचो़ मे धूप चाखोपकु जो़पलामका जकरियानुङ रेम्‍बेसिड्‌डा।

१२ मे पाह्रीचो़ ल्‍वास्‍तु़लो जकरिया ङिड्‍डामा उ लो़ दाम्‍स्‍ता।

१३ लावो पाह्रीचो़का गुनुङ र्‍वाक्‍ता,

“मेङिडा जकरिया,

हेङालोने माम्‍चु़नीका इमा सो़म्‍दी थो़म्डिम बु।

इमा नाइमे एलीशिबाका कोले तारापाचो़ कक्‍सु़,

मा गाना मेरामकु नङ यूहन्‍ना बाबेन्‍मु सो़।

१४ मेराम गमिमका गाना छो़म भ्रन्‍सिनामा गेर्सिद्‌वाना,

मेम्‍मा हापा मु़चु़मिम गु गमिमडाम गेर्सिद्‌वामी।

१५ हेङालोने गु मिप्रङमाकु मिक्सीलामडा डोक्‍पु दु़म।

गुका अङ्‍गूरकु ग्‍वाल नुङ डु़ हेल्‍लो वो मेडुङु़।

उ मामकु ङेलगोनो बुलो आथामङा गु माम्‍चु़नी-पेलका लु़न्‍सिक्‍पा दु़म।

१६ गुका हापा इस्राएलीमिमलाई मेर्मिमकु माम्‍चु़नीथो़ ख्‍लोकु़मी।

१७ गुका त्‍वारो़मडा नुङ यु़मका एलियाb होप्‍मामङा दु़म्‍साका ङाचो़डाम ङादो यो,

मा उनीमा लाम्‍दी बनेबु़।

गुका पाप नुङ चो़मिम दु़बेडु़मी,

मा र्‍वाकिमिम मेथो़पामिमलाई माम्‍चु़नीका र्‍वामिमिम थो़पा मु़चु़कु नेप्‍चीथो़ ख्‍लोकु़मी।

आरेसाका गुका ङाचो़कु मु़चु़मिमलाई उनीमा लागि ङा झो़म्‍सिबेट्‌जो़लु़मी।”

१८ जकरियाका मे पाह्रीचो़नुङ र्‍वाक्‍ता,

“ओराम ल्‍वा आच्‍छाङा र्‍वाक्‍साका गो हेसाका थो़र लु़मु मा?

हेङालोने गो नुङ आमा नाइमे निफिकाम ङा दु लमु दु़स्‍तु़म बु।”

१९ पाह्रीचो़का गुनुङ र्‍वाक्‍ता,

“माम्‍चु़नीनुङ दु़म्‍पा डोक्‍पु पाह्रीचो़ गो गब्रिएल सो़।

गानानुङ ल्‍वा बेप्‍डा नुङ ओराम जो़पा-सेला थो़बेड्‌डा गुमीकाङा गोलाई थु़र्ङिडिमिम सो़।

२० लावो आमा ल्‍वाडा थो़र मेलु़नावामका चो़च्‍चो़ गमिमसम्‍म सि मेजेपा दु़म्‍नामा जेमु मेचाम्‍ना।

हेङालोने गो जेङडोम ल्‍वा जो़पा थारीका रोथी।”

२१ मेराम थारीका मु़चु़मिमका जकरियालाई पाखानो लम्‍थाट्‌मिडिम बाइडा,

मा गु सो़रनेमगोनो छो़म छु़स्‍तामका मेर्मिम ङाङाया दु़म्‍मिडिम बाइडा।

२२ जकरिया पाखानो लुक्‍तालो मेर्मिमनुङ जेमु ङा मेचाप्‍सु़वा,

मा गुका सो़रनेमगोनो मिक्सीलाम ल्‍वास्‍तु़ र्‍वाक्‍पा मु़चु़मिमका चम्‍डी।

गु उ सि मेजेपा दु़स्‍तामका गुका मेर्मिमलाई उ ल्‍वा थो़साका सीड्‌डु़मी।

२३ जकरियाका सो़रनेमगोनो बोमुबासिक्‍पा उमा लाले-पाङके बोमु दु़म्‍स्‍तु़ मा उ नेम ख्‍लोसिड्‌डा।

२४ मेकोतिमा उमा नाइमे एलीशिबा गोजु़मे दु़स्‍तामका ङो मुनामसम्‍म बान्‍ते वो मेलक्‍साका नेमडा ङा बाइडा,

मा गुका आरे र्‍वाक्‍ता,

२५ “मु़चु़मिमका गोलाई हाम ना हामकाम मेमिम्‍ङिमिनु़ र्‍वाक्‍साका मिप्रङमाका गोडला न-थो़म रेम्‍बेम्‍डिम।”

येशू गमी र्‍वाक्‍साका सो़म्‍डिम

२६ एलीशिबा गोजु़मे दु़स्‍तामकु रु (६) मुनामका माम्‍चु़नीका गब्रिएल पाह्रीचो़लाई गालीलडाम कोले नासरत र्‍वाक्‍मा देलडा थु़र्मिडी।

२७ मे पाह्रीचो़ मरियम र्‍वाक्‍मा कोले कन्‍या मेसेमकाडा लस्‍ता।

मे मरियम दाऊद हपकु चो़-चु़सु़लाममिम योसेफ र्‍वाक्‍मा कोले मु़चु़काडा बिम्‍डिम बाइडा।

२८ पाह्रीचो़ मेराम कन्‍याकाडा लक्‍साका सेव साड्‌डु़मा र्‍वाक्‍ता,

“ए माम्‍चु़नीलाम न-थो़म ल्‍वापा मेसेम!”

२९ ओराम थो़स्‍तु़मा मरियम ङाङाया दु़म्‍तो र्‍वाक्‍ता,

“ओ गो थो़उतोम ल्‍वाका र्‍वामु मालु़मिम ल्‍वा हाम डे?”

३० मेकोतिमा पाह्रीचो़का र्‍वाक्‍ता,

“मेङिसा मरियम,

माम्‍चु़नी गानानुङ गेर्सिम्‍डिम बु,

३१ रेप्‍डा,

गाना गोजु़मे दु़म्‍ना,

मा कोले तारापाचो़ कना,

मा उनीमा नङ येशूc बाबेडा।

३२ गुमी छो़म घ्‍ल्‍वापा दु़म्‍मी,

मा खोत्‍लेडाम घ्‍ल्‍वापा माम्‍चु़नीकु तारापाचो़ र्‍वामी।

मिप्रङमा माम्‍चु़नीका गुमीलाई उनीमा ङाउ-खुउ दाऊद होम्‍साकाङा कोले हप दु़म्‍बेन्‍मी,

३३ मा गुमी हेल्‍लो लोवो याकूबकुd चो़-चु़सु़मिमकु हप दु़म्‍मी,

मा उनीमा किब्‍दी हेल्‍लो लोवो दु़महोम बु।”

३४ मरियमका मे पाह्रीचो़नुङ र्‍वाक्‍ता,

“गो ने कोले कन्‍या मेसेम बुङु,

ओराम ल्‍वा हेसाका दु़म्‍मु चाप्‍सु़ मा?”

३५ पाह्रीचो़का गुनुङ र्‍वाक्‍ता,

“माम्‍चु़नी-पेल गानाडला योमी,

मा खोत्‍लेडाम घ्‍ल्‍वापा माम्‍चु़नीकु यु़म गानागोडा दु़म।

मेम्‍मिमका मे गक्‍पा चो़च्‍चो़ सेपा दु़म्‍मी,

मा गुमीलाई माम्‍चु़नीकु तारापाचो़ र्‍वामी।

३६ रेप्‍डा,

इमा त्‍वाकु मु़चु़ एलीशिबाका वो उ ङामीदुडा गोजु़मे दु़स्‍तामा वोस्‍चो़ कक्‍पा दु़स्‍ताम बु।

गुलाई खोत्‍लेका चो़ मेकक्‍सु़ र्‍वाम्‍डिम बाइडा।

गु गोजु़मे दु़स्‍ताम रु (६) मुनाम दु़म्‍मु दु़म्‍स्‍तु़म बु।

३७ हेङालोने माम्‍चु़नीका बोमु मेचाप्‍मिमिम हाम वो मिबु।”

३८ मेकोतिमा मरियमका र्‍वाक्‍ता,

“गो मिप्रङमाकु डु़ल्‍चो़मेलाई गानी र्‍वानिम होप्‍माम ङा दु़म्‍नु़।”

मेकोतिमा मे पाह्रीचो़ मेलामका लस्‍ता।

एलीशिबालाई क्रो़म्‍डा मरियम लस्‍ताम

३९ कोलेम नलेम चङडा यहूदियाकु पोप्‍चङथो़म कोले देलडा मरियम दाला-दाला बासिक्‍साका लस्‍ता,

४० मा जकरियाकु नेमगोनो हुङडामा एलीशिबालाई सेव साड्‌डु़।

४१ मरियमका सेव र्‍वाक्‍ताम थो़स्‍तु़ मेडे एलीशिबाकु ङेलगोनो बाट्‌पा चो़च्‍चो़ दोस्‍ता,

मा एलीशिबा माम्‍चु़नी-पेलका लु़न्‍सिड्‌डा,

४२ मेकोतिमा एलीशिबाका डोक्‍पु लो़लामका र्‍वाक्‍ता,

“वाङमिम मेसेममिमगोडाम गाना आलाकाम सो़,

मा गाना कनामिम चो़च्‍चो़ वो आलाकाम सो़।

४३ आमा ङाचो़कु माम आमाडा रोम्‍डी।

हेङामा माम्‍चु़नीका गोडला आकोम न-थो़म रेम्‍बेम्‍डी?

४४ रेप्‍डा,

गाना सेव र्‍वाक्‍नाम थो़उतो मेडे आमा ङेलगोनो बाट्‌पा चो़च्‍चो़ गेर्सिद्‌वाक्‍तो दोस्‍ता।

४५ गाना आलाकाम सो़,

हेङालोने मिप्रङमाका गानालाई र्‍वाम्‍डिम ल्‍वा रोथी र्‍वाक्‍साका थो़र लु़न्‍नाम बु।”

मरियमका माम्‍चु़नीकु नङ कोमु काम्‍सो बु़डु़म

४६ मेकोतिमा मरियमका र्‍वाक्‍ता,

“आमा न-गोलामका ङा मिप्रङमाकु कोमु काम्‍सो बेउ,

४७ मा गोलाई सेल्‍पा माम्‍चु़नीडा आमा गो भ्रसी।

४८ हेङालोने गुमीका उनी त्‍वाकु डु़ल्‍चो़मे याक्‍के दु़म्‍ङोडोलो न-थो़म रेम्‍बेडिम बु,

आथाडा आनो खोत्‍ले मु़चु़मिमका गोलाई आलाकाम र्‍वामी।

४९ यु़मनुङमा माम्‍चु़नीका आमा लागि कोले डोक्‍पु खारी बेङसाङडिमिम बु।

माम्‍चु़नीकु नङ सेपा बु।

५० उनीमा ङिमजु़ल्‍पामिमडला

गुमीका हेल्‍लो लोवो न-थो़म चो़-चु़सु़लामका योयो-पेपेसम्म रेम्‍बोमी।

५१ गुमीका उनीमा ल्‍वाका उनीमा यु़म रेम्‍बेम्‍डिम बु,

मा डोक्‍पु लिसिक्‍पामिमकु नगोडाम डोक्‍पु लिसिसी पुयु़ लुट्‌मिडिम बु।

५२ गुमीका साखामचो़मिमलाई

हाम ना हामकाम दु़म्‍बेट्‌मिडिम बु,

मा याक्‍के दु़म्‍पामिमलाई डोक्‍पु बेम्‍डिम बु।

५३ गुमीका क्रु़मसिपामिमलाई

जो़पा-भ्रपा पोमु-डुमु खोहोम ग्‍वाम्‍डिम बु,

मा खाप्‍चीचो़मिमलाई होप्‍तोङा थु़र्मीडिम बु।

५४ गुमीका उनीमा डु़ल्‍चो़ इस्राएलीमिमलाई मिम्‍साका

न-थो़म रेम्‍बेम्‍डिम बु ख्‍लो़म्‍डिम बु,

५५ मा इकीमा ङाउ-खुउमिमनुङ

गुमीका ङादो र्‍वाम्‍डिम होम्‍साका ङा

अब्राहाम नुङ उमा चो़-चु़सु़मिमडला

हेल्‍लो लोवो उनीमा न-थो़म रेम्‍बेम्‍डिम बु।”

५६ एलीशिबानुङ सु मुनाम कोकोवा बाइडामा मरियम उमा नेम ख्‍लोसिड्‌डा।

कु-रु़दु़म ग्‍वाक्‍पा यूहन्‍ना गस्‍ताम

५७ एलीशिबाकु चो़च्‍चो़ गक्‍पा थारी दु़स्‍तामा गुका कोले वोस्‍चो़ चो़ कस्‍तु़।

५८ मिप्रङमाका गुडला न-थो़म रेम्‍बेम्‍डिम बु र्‍वाक्‍पा थो़म्‍डिमा उमा साउखोरे नुङ उमा त्‍वाकु मु़चु़मिम एलीशिबानुङ छो़म गेर्सिद्‌वाम्‍डी।

५९ चो़च्‍चो़ गस्‍तामकु लेतलेम नेम उ खिरिरि क्रिप्‍डाe मेर्मिम रोम्‍डी,

मा मेरामकु नङ उमा पापकु नङ होप्‍माम ङा जकरिया बाबेन्‍मु खाप्‍मिडिम बाइडा।

६० लावो उ मामका र्‍वाक्‍ता,

“मेएँ,

ओरामकु नङ यूहन्‍ना बाबेन्‍मु बासी।”

६१ मेर्मिमका गुनुङ र्‍वाम्‍डी,

“इमा मु़चु़मिमगोडा आरेप्‍माम नङ बाट्‌पा मु़चु़मिम सु़ वो मेबुमी।”

६२ मेर्मिमका मे चो़च्‍चो़कु पापलाई उनीमा ल्‍वा थो़न्‍मिडिमा चो़च्‍चो़कु नङ हाम जु़ल्‍पा न बु र्‍वाक्‍साका हिलाबेम्‍डी।

६३ मेकोतिमा जकरियाका कोले र्‍याखोप पाटी बियु़डु़ मा,

“मेरामकु नङ यूहन्‍ना सो़” र्‍वाक्‍साका र्‍याक्‍तु़।

ओराम ल्‍वाम्‍डिमा मेर्मिम खोत्‍ले ङाङाया दु़म्‍मिडी।

६४ मेकोतिलोङा गु जेमु चापा दु़स्‍ता,

मा गुका माम्‍चु़नीकु नङ कोमु चो़म्‍डु़।

६५ उ साउखोरेमिम खोत्‍ले ङिम्‍डी,

मा यहूदियाडाम पोप्‍चङथो़म खोत्‍ले देलबाडे ओराम ल्‍वा थो़म्‍डी।

६६ ओराम ल्‍वा थो़पा मु़चु़मिम खोत्‍लेका दिफु ओराम चो़च्‍चो़ हेप्‍माम दु़म?

र्‍वाक्‍साका उनी नड्‍डा मिम्‍मिडी।

हेङालोने मिप्रङमाकु यु़म मे चो़च्‍चो़नुङ बाइडा।

जकरिया माम्‍चु़नीलाम जेस्‍ताम

६७ यूहन्‍नाकु पाप जकरिया माम्‍चु़नी-पेलका लु़न्‍सिड्‌डा,

मा माम्‍चु़नीलाम जेमु चो़म्‍डु़,

६८ “इस्राएलडाम मिप्रङमा माम्‍चु़नीकु नङ कोसिनु़,

हेङालोने गुमी योम्‍डिमा

उनी त्‍वाकु मु़चु़मिमलाई सेल्‍मिडिम बु!

६९ गुमीका इकीमा लागि उनी त्‍वाकु डु़ल्‍चो़

दाऊदकु चो़-चु़सु़मिमगोलामका

सेल्‍पा कोले यु़मचो़ ग्‍वाक्‍साड्‌डामिम बु।

७० गुमीका माम्‍चु़नीलाम-जेपा

सेपा उनीमा मु़चु़मिमकु सिलामका माके जेम्‍डी,

७१ मेराम इकीमा स्‍वाक्‍चिमो मु़चु़मिमलामका

नुङ मेद्‌वाक्‍पामिमलामका गुइलाई सेल्‍सामी,

७२ गुमीका इकीमा ङाउ-खुउमिमडला

न-थो़म रेम्‍बोमु लागि,

मा सेपा उनीमा सो़रख्रेप्‍सी मिम्‍मु लागि,

७३ इकीमा ङाउ-खुउ अब्राहामनुङ ससि बेम्‍डिम बाइडा।

७४ मेराम इकीमा स्‍वाक्‍चिमो मु़चु़मिमलामका सेल्‍सिमु मा मेङिसाका,

७५ माम्‍चु़नीकु लाम्‍दीडा लाम्‍दिसाका

उनीमा लाले-पाङके इकी साम बुमिमसम्‍म

सेपा दु़म्‍साका बोमु ल्‍वासिनु़।

७६ ए आमा तारापाचो़,

खोत्‍लेडाम घ्‍ल्‍वापा माम्‍चु़नीका

गानालाई गुमीलाम जेपा दु़म्‍बेनामी,

हेङालोने गाना ङाचो़कु ङादो-ङादो

उनीमा लाम्‍दी बनेबेप्‍साड्‌डा लना।

७७ उनीमा मु़चु़मिमलाई उनीमा छु़लमिम हेम्‍सिट्‌मी,

मा सेल्‍सिमी र्‍वाक्‍पा न ग्‍वानामी।

७८ हेङालोने माम्‍चु़नीकु छो़म न-थो़मका

पाह्रीलामका नेप्‍सुङकु ओल होप्‍माम ख्रीष्‍ट इकीमाडा योमी,

७९ मा तुकुम्‍चिमडा नुङ सिमुलाम खोपा मु़चु़मिमडला मेराम झ्‍वा,

मेम्‍मा गुमीका इकीमा न भ्रसी बेन्‍मी।”

८० मे चो़च्‍चो़ यूहन्‍ना बर्तो लस्‍ता,

मा माम्‍चु़नी-पेलका गुलाई यु़मचो़ दु़म्‍बेट्‌मिडी।

मेकोतिमा इस्राएलीमिमनुङ रेम्‍मेबेसिथु़मसम्‍म गु र्‍याङगो-र्‍याङगोडाङा बाइडा।

a 

१:५ इस्राएलडाम खोत्‍लेडाम ङादोम डु़म्‍लाचो़

b 

१:१७ हापा यु़मनुङमा हेल्‍लो वो मेल्‍वाम्‍मा खारीमिम बेपा माम्‍चु़नीलाम-जेपा। गु येशूडाम ९०० थ ङादोम (ई.पू. ९००) मु़चु़ बाइडा। मलाकी ४:५-६।

c 

१:३१ हिब्रू ल्‍वाडा येशू र्‍वाक्‍मा सेल्‍पा।

d 

१:३३ अब्राहामकु चु़सु़। माम्‍चु़नीका याकूबकु नङ चङडा इस्राएल बाबेट्‌मिडी।

e 

१:५९ माम्‍चु़नीकु मु़चु़ र्‍वाक्‍साका रेम्‍बेपा छेखोप

येशू गम्‍डिम

(मत्ती १:१८-२५)

२

१ मेराम थारीका रोमी हप अगस्‍तसका उमा किब्‍दीगोडा बाट्‌पा खोत्‍ले मु़चु़मिमकु नङ डो़नी बु़डु़मी।

२ सिरियाडाम किब्‍दी साखामचो़ कुरेनियस बाइडाम थारीका ङादो मु़चु़मिमलाई ङार्मिडिम थारी ओराम ङा बाइडा।

३ खोत्‍ले मु़चु़मिम उनी नङ डो़बेड्‌डा त्‍वा-त्‍वाहोम उनी शहरडा लम्‍डी।

४ योसेफ दाऊदकु चो़-चु़सु़लाममिम बाइडा।

मेम्‍मिमका गु गालीलडाम नासरत देललामका गेले यहूदियाकु बेथलेहेमडा लस्‍ता।

मेसिन्‍डा माके दाऊद हपकु नेम बाइडा।

५ नङ डो़बेन्‍मु लागि योसेफका उमाडा बिम्‍डिम मरियमलाई वो गुनुङ ङा लडु़मा लस्‍ता।

मेकोतिलो मरियम गोजु़मे बाइडा।

६ मेर्चिप बेथलेहेमडा बाच्‍चिम थारीका ङा मरियमकु चो़च्‍चो़ गक्‍पा थारी रोक्‍फाड्‌डा,

७ मा गुका उ तोङदी वोस्‍चो़ कस्‍तु़,

मा गुमीलाई येका दिल्‍लु़मा बोक्‍सागोयु़ आम्‍डु़,

हेङालोने मेर्चिपका पाटीबाडे बान्‍ते वो बुमु मेल्‍वाचिवा।

भेन्‍दा रेपा-क्रिपामिम नुङ पाह्रीचो़मिम

८ मेराम सिन्‍था बेथलेहेम फार्डाम भेन्‍दामिम जापा धेब्‍देडा रेपा-क्रिपा मु़चु़मिमका सेर्पा उनी भेन्‍दामिम लन्‍थाट्‌मिडिम बाइडा।

९ ङाचो़कु कोले पाह्रीचो़ मेर्मिमनुङ रेम्‍बेसिड्‌डा मा ङाचो़कु ओल मेर्मिमकु होनोलाम-आथो़लाम झ्‍वाक्‍ता,

मा मेर्मिम छो़म ङिम्‍डी।

१० लावो पाह्रीचो़का मेर्मिमनुङ र्‍वाक्‍ता,

“मेङिनी!

गो गानीलाई कोले जो़पा-सेला थो़बेनिनी,

मेरामका खोत्‍ले मु़चु़मिम छो़म भ्रम्‍सिमी।

११ आनेप दाऊदकु शहरडा गानीलाई सेल्‍पा कोले मु़चु़ ङाचो़ ख्रीष्‍ट गम्‍डिम बु।

१२ गानी कोले चो़च्‍चो़लाई येका दिल्‍साका बोक्‍सा गोयु़ आम्‍थाट्‌मा डार्नी,

गानी ओराम छेखोपलामका गुमीलाई छेनी।”

१३ मेकोतिलोङा कोचोत्ति वाङमी छो़म सेर्पा पाह्रीचो़मिम मे पाह्रीचो़नुङ काम्‍सिम्‍डी।

मेकोतिमा माम्‍चु़नीकु नङ कोक्‍तो आरे र्‍वाम्‍डी,

१४ “खोत्‍लेडाम येप्‍पा पाह्रीला माम्‍चु़नीकु यु़म झ्‍वानु़,

मा सुबुडा उहेम मु़चु़मिमनुङ गुमी गेर्सिक्‍पा बुमी

मेर्मिमकु न-गो भ्रसिनु़।”

१५ पाह्रीचो़मिम मेलामका पाह्रीथो़ ख्‍लोसिम्‍डी मा मे रेपा-क्रिपा मु़चु़मिमका उनी त्‍वाप-त्‍वापडा आरे र्‍वाबेम्‍डी,

“दो,

गुइ मे बेथलेहेमनो लक्‍सी मा मिप्रङमाका गुइनुङ सो़म्‍डिम ल्‍वा मेसिन्‍डा हाम दु़स्‍ताम रेछा रेप्‍डी।”

१६ मेर्मिम ओन्‍तो लम्‍डी,

मा मेसिन्‍डा मेर्मिमका मरियम,

योसेफ नुङ बोक्‍सागोयु़ आम्‍थाट्‌मा चो़च्‍चो़लाई डार्मिडी।

१७ रेपा-क्रिपा मु़चु़मिमका मे चो़च्‍चो़ ल्‍वाम्‍डी,

मा पाह्रीचो़मिमका चो़च्‍चो़कु दुथाम हाम र्‍वाम्‍डिम बाइडा,

मेराम ल्‍वा मेर्मिमका खोत्‍लेनुङ सो़म्‍डी।

१८ ओराम ल्‍वा थो़पामिम खोत्‍ले ङाङाया दु़म्‍मिडी।

१९ लावो मरियमका ने ओर्मिम ल्‍वाकु दुथाम मिम्‍तो उमा नडा जु़ल्‍थाड्‌डु़।

२० पाह्रीचो़का मेर्मिमनुङ र्‍वाक्‍ताम होम्‍साका मेर्मिमका ल्‍वाम्‍डी,

थो़म्‍डी।

मेम्‍मिमका मेर्मिमका माम्‍चु़नीलाई डोक्‍पु मिम्‍तो नुङ उनीमा नङ कोक्‍तो उनी भेन्‍दामिम बाट्‌पाथो़ ख्‍लोम्‍सिम्‍डी।

चो़च्‍चो़ येशू सो़रनेमगोडा रेट्‌मिडिम

२१ लेतलेम नेम मे चो़च्‍चो़कु खिरिरि क्रिप्‍मिडी,a

मा उनीमा नङ येशू बाबेट्‌मिडी।

मेराम नङ उनी मामकु ङेलगोनो गुमी मुन्‍मु ङादो पाह्रीचो़का र्‍वाक्‍ताम बाइडा।

२२ मोशाकु डु़म्‍ला होम्‍साका चो़च्‍चो़ गमिम चङडा सेपा दु़म्‍मुकु थारी हुक्‍तामा मेर्चिपका येशूलाई मिप्रङमाकु ङादोडा ग्‍वामु लागि यरूशलेमडा रेट्‌ची।

२३ मिप्रङमाकु डु़म्‍लाका र्‍वा,

“खोत्‍लेडाम ङादो गक्‍पा थाकु मिप्रङमालाई ग्‍वामु बासी।”

२४ मेकोतिमा मिप्रङमाकु डु़म्‍ला होम्‍साका सासेन्‍मु लागि नले तुक्‍तुकुर लोवो नले परेवा लोवो मेर्चिपका मेसिन्‍डा रेट्‌ची।

२५ मेकोतिलो शिमियोन नङकाम कोले मु़चु़ यरूशलेमडा बाइडा।

गु माम्‍चु़नीकु न-गो होप्‍माम नुङ उनी न होम्‍साका दोपा,

मा ख्रीष्‍ट योमिमा इस्राएलीमिमलाई बोमी-थार्मिमिम लथाक्‍पा मु़चु़ बाइडा।

माम्‍चु़नी-पेल गुनुङ बाम्‍डी,

२६ मा “मिप्रङमाकु ख्रीष्‍ट मेल्‍वाथु़मसम्‍म इमा साम मेल” र्‍वाक्‍साका माम्‍चु़नी-पेलका गुलाई रेम्‍बेम्‍डिम बाइडा।

२७ मोशाकु डु़म्‍लाका मालो गक्‍पा चो़च्‍चो़कु दुथाम हाम बोमु र्‍वाक्‍ताम,

मेराम होम्‍साका ङा मरियम नुङ योसेफका मे चो़च्‍चो़ येशूलाई सो़रनेम गोनो रेट्‌ची।

मेकोतिलो माम्‍चु़नी-पेलका शिमियोनलाई मे सो़रनेम गोनो थु़र्मिडी।

२८ मेकोतिमा शिमियोनका मे चो़च्‍चो़ येशूलाई ल्‍वाडा झेड्‌डु़मा माम्‍चु़नीलाई आलासो़ ग्‍वाक्‍तो र्‍वाक्‍ता,

२९ “ए मिप्रङमा आथा ने गो इनी डु़ल्‍चो़नुङ याचे जेन्‍निम होम्‍साका

गो भ्रसिक्‍साका सिमु चापु।

३० हेङालोने मु़चु़मिमलाई सेल्‍पा

गानी थु़र्निम मु़चु़ गो ल्‍वाउतोम बु।

३१ गानी गुमीलाई खोत्‍ले मु़चु़मिमकु ङादोडा थु़र्निमिम बु,

३२ वाङसामामिम सेल्‍सिक्‍पा लाम्‍दी

रेम्‍बेट्‌पा ओल नुङ

इनी त्‍वाकु सामा इस्राएलीमिमकु

यु़म-झ्‍वाक्‍पा ओल

मेराम दु़म्‍बेट्‌निम बु।”

३३ चो़च्‍चो़ येशूकु दुथाम शिमियोनका र्‍वाक्‍ताम ल्‍वा थो़च्‍चिमा उनीमा माम नुङ पाप ङाङाया दु़म्‍ची।

३४ शिमियोनका मेर्मिमलाई जि ग्‍वाक्‍तु़मी,

मा येशूकु माम मरियमनुङ र्‍वाक्‍ता,

“रेप्‍डा,

इस्राएलडाम हापा मु़चु़मिमलाई सेल्‍मु मा याङलाई देन्‍दे ग्‍वामु माम्‍चु़नीका ओराम चो़च्‍चो़लाई छेट्‌मिडिम बु।

माम्‍चु़नीका गुमीलाई छेखोप होप्‍मामङा थुट्‌मिडिम बु,

लावो मु़चु़मिमका गुमीलाई मेद्‌वामी।

३५ मेम्‍मा आरेसाका हापा मु़चु़मिमकु न-गो ल्‍वासिक्‍पा दु़म,

मा कातु़रु़का ख्‍वाकु़मिम होङङा इमा वो थो़म्‍बोक दु़खाका ख्‍वाकु़।”

३६ आशेर दोचो़लाममिम फनिएलकु जाउमो चो़ हन्‍ना नङकाम माम्‍चु़नीलाम जेपा कोले ङामी मेसेम मे सो़रनेमगोनो बाइडा।

गुका लालीकुन्‍दा बु़डु़म येतले थ चङडा उमा वोचु़ सिडाम बाइडा,

३७ मा अर्दोमे दु़स्‍तामा लेत-ब्‍ल (८४) थ रोक्‍थिड्‌डाम बाइडा।

गुका हेल्‍लो वो सो़रनेम मेडिथालु़वा,

मा उपास बासाका नुङ सो़म्‍दी बेसाका नेम्‍फु सिन्‍था माम्‍चु़नीकु सो़रलोले बु़थाल्‍लु़।

३८ शिमियोनका मरियम,

योसेफनुङ जेमु दु़म्‍स्‍तु़लो हन्‍ना मेसिन्‍डा रोक्‍तामा माम्‍चु़नीलाई आलासो़ ग्‍वाक्‍तु़,

मा यरूशलेमडाम मु़चु़मिम सेल्‍सिमिमिम थारी लथाक्‍पामिम खोत्‍लेनुङ गुका मे चो़च्‍चो़ येशूकु दुथाम सो़यु़डु़।

३९ मेर्चिपका मिप्रङमाकु डु़म्‍ला होम्‍साका खोत्‍ले खारी बोमु दु़म्‍ची।

मेकोतिमा मेर्चिप उची चो़ येशूनुङ गालीलडाम नासरत शहरडा बाट्‌पा उची नेमडा ख्‍लोसिक्‍ची।

४० मे चो़च्‍चो़ येशू बर्तो लम्‍डी,

मा नेप्‍ची नुङ सोनुङमा दु़म्‍तो लम्‍डिमा माम्‍चु़नीकु दिदाम गुमीनुङ बाइडा।

चो़च्‍चो़ येशू सो़रनेमगोडा

४१ येशूकु माम-पाप सेल्सिक्पानेमकु चाड मानेबेप्‍डा थ-थका यरूशलेम लक्‍थाल्‍ची।

४२ येशू को-न (१२) थकाम दु़म्‍मिडी,

मा ङादो बेम्‍खेम्‍डिम होम्‍साका येशू नुङ उनीमा माम-पाप चाड मानेबोमु लागि यरूशलेम लम्‍डी।

४३ चाड मानेबोमु दु़म्‍मिडी,

मा उनीमा माम-पाप नेम ख्‍लोसिक्‍चिलो मे चो़च्‍चो़ येशू ने यरूशलेमडा ङा बाम्‍ल्‍याम्‍डी।

ओराम ल्‍वा उनीमा माम-पापका मेचक्‍चिवा।

४४ लाम्‍दी लाम्‍दिपामिमनुङ येशू बुमी र्‍वाक्‍पा मिम्‍सिक्‍चिमा उनीमा माम-पाप कोलेमकु लाम्‍दी लक्‍ची।

गुमीलाई उनी माम-पापका उची मु़चु़मिम नुङ ङोप्‍सो़मिमकाडा माल्‍ची।

४५ गुमीलाई बान्‍ते वो मेडार्चिवामका मेर्चिप उची चो़ माल्‍तो यरूशलेमथो़ ङा ख्‍लोसिक्‍ची।

४६ सुलेम चङडा मेर्चिपका येशूलाई सो़रनेमडा यहूदीमिमकु डु़म्‍ला सीपा मु़चु़मिमकु थेतेडा गन्‍तासिट्‌मिडिमा मेर्मिमकु ल्‍वा थो़त्तो मेर्मिमनुङ हिलाहिसी बेत्तोङा लेट्‌मिडिम माम नुङ पापका डार्ची।

४७ गुमीका ल्‍वा थेसिथेट्‌मिडिमा उनी सि ख्‍लोक्‍मिडिम थो़पा मु़चु़मिम खोत्‍ले ङाङाया दु़म्‍मिडी।

४८ गुमीलाई ल्‍वाच्‍चिमा उनीमा माम-पाप ङाङाया दु़म्‍ची,

मा उनी मामका गुमीनुङ र्‍वाक्‍ता,

“आमा तारापाचो़,

गाना आरेप्‍माम हाम बेन्‍नाम?

रेप्‍डा,

इमा पाप नुङ गुचुकु इमा लागि मिम्‍ताम-सो़र्ताम बेसाका छु़रु़प-छु़रु़प लु़त्तो गानालाई माल्‍चोको।”

४९ येशूका मेर्चिपनुङ र्‍वाम्‍डी,

“गानी हेङा गोलाई माल्‍ङिडिनिम?

हाम गो आमा पापकु नेमडा बुमु बासी र्‍वाक्‍पा गानी चनिम मेबायावा?”

५० लावो गुमीका र्‍वाम्‍डिम ल्‍वा उनीमा माम-पापका थेसिमेथेचिवा।

५१ मेकोतिमा गुमी उनी माम-पापनुङ उनी नेम बाट्‌पा नासरत शहरथो़ ख्‍लोसिम्‍डी,

मा उनीमा माम-पापका र्‍वाक्‍चिम होम्‍साका बेम्‍डी।

उनीमा मामका हा-हाम दु़स्‍ताम मेर्मिम खोत्‍ले ल्‍वा उमा नडा जु़ल्‍थाड्‌डु़।

५२ येशू नेप्‍चीडा,

मिरो़मडा,

माम्‍चु़नी नुङ मु़चु़मिमकु दिदामडा बर्तो लम्‍डी।

a 

२:२१ माम्‍चु़नीकु मु़चु़ र्‍वाक्‍साका रेम्‍बेपा छेखोप।

कु-रु़दु़म ग्‍वाक्‍पा यूहन्‍नाका लाम्‍दी बनेबु़डु़म

(मत्ती ३:१-१२; मर्कूस १:१-८; यूहन्‍ना १:१९-२८)

३

१ रोमी हप तिबेरियसका किब्‍दी थो़ड्‌डु़म को-ङो (१५) थ दु़स्‍ताम बाइडा।

मेकोतिलोका पन्‍तियस पिलातस यहूदियाडाम साखामचो़ दु़स्‍ता।

मेराम थारीका ङा हेरोद गालीलडाम साखामचो़ दु़स्‍ता,

मा उमा तारापा ल्‍वाक फिलिप इतुरिया नुङ त्राखोनितिसडाम साखामचो़ दु़स्‍ता।

लुसानियास अबिलेनेडाम साखामचो़ दु़स्‍ता।

२ हन्‍नास नुङ कैयाफा डोक्‍पु ङाउ डु़म्‍लाचो़ दु़म्‍चिम थारीका माम्‍चु़नीका उनीमा सिजेम जकरियाकु तारापाचो़ यूहन्‍नालाई ग्‍वाम्‍डी।

गु र्‍याङगो-र्‍याङगोडा बाइडा।

३ यूहन्‍नाका यर्दन ब्‍लोकुकु होनो-आथो़म देलबाडेम मु़चु़मिमलाई आरे र्‍वाक्‍तो थो़बेन्‍मु चो़म्‍डु़,

“माम्‍चु़नीथो़ ख्‍लोन्‍सिट्‌निमा कु-रु़दु़म रनी।

मेकोतिमा माम्‍चु़नीका इनीमा छु़लमिम हेम्‍सानिमी।”

४ माम्‍चु़नीलाम-जेपा यशैयाका र्‍याक्‍तु़म सिजेमकु खाजेमडा आरेसाका र्‍याक्‍मा बु,

“र्‍याङगो-र्‍याङगोडा कोले येपा

मु़चु़कु लो़लामका आरे र्‍वा,

‘मिप्रङमाकु लाम्‍दी बनेबे,

उनीमा लाम्‍दी जो़पा बनेबेजो़ला।

५ खोत्‍ले खोल्‍सामिम ङ्‌यासी,

पोप्‍चङ नुङ जु़जु़लुङ देट्‍पा दु़म,

गङते लाम्‍दी सीधा दु़म,

मा लाम्‍दिमु खेरपा लाम्‍दी देट्‌पा दु़म,

६ मा माम्‍चु़नीका मु़चु़मिमलाई

सेल्‍मिमिम खोत्‍लेका ल्‍वामी’।”

७ उमाडा कु-रु़दु़म रप्‍डा रोक्‍पा सेर्पा मु़चु़मिमलाई यूहन्‍नाका आरे बु़डु़मी,

“ए ब्‍लोकु चो़नी,

माम्‍चु़नीका बोमु खाप्‍मिमिम नियालामका वाङ दु़म्‍मु कोङनिमका गानीलाई ङिमसान्‍मु चाप्‍सु़ मा?

८ मेम्‍मिमका गानी इनी छु़लमिम न-गोलामका मिम्‍सिसाका माम्‍चु़नीडा ख्‍लोन्‍सिट्‌निम रेम्‍बोमु मेराम होम्‍साका दोनी।

‘गुकु ने अब्राहामकु चो़-चु़सु़ सो़,

मेम्‍मिमका देन्‍दे मेल्‍वाकु’ र्‍वाक्‍पा मेमिम्‍सिट्‌नी।

हेङालोने गो गानीनुङ र्‍वाङु,

माम्‍चु़नीका ओर्मिम लुङकाम वो अब्राहामकु चो़-चु़सु़ प्रङमु चाम्‍मी।

९ धक्‍सामिमकु सक्‍फारयु़ खोका फल्‍मु ङा खाप्‍डु़मिम बु।

जो़पा मा मेसिट्‌पा खोत्‍ले धक्‍सा खोका रु़प्‍मिमा मुडडा घ्रोमी।”

१० मे सेर्पा मु़चु़मिमका यूहन्‍नानुङ हिलाबेम्‍डी,

मेम्‍माला गुकु हाम बोमु बासी?

११ यूहन्‍नाका मेर्मिमलाई र्‍वाक्‍ता,

“उहेमनुङ नले माक्‍ते बु,

मेरामका मेबाट्‌पालाई ग्‍वाक्‍नु़,

मा उहेमनुङ पोमुडुमु बु,

मेरामका वो मेम ङा बु़नु़।”

१२ कर फक्‍पामिम वो यूहन्‍नाकाडा कु-रु़दु़म रप्‍डा रोम्‍डिमा गुनुङ हिलाबेम्‍डी,

ङाचो़ गुकु हाम बोमु बासी?

१३ गुका मेर्मिमनुङ र्‍वाक्‍ता,

“फक्‍नी र्‍वाक्‍ताम कोति कोङङा कर गानी फक्‍नी।”

१४ कोङ-कोङ सिपाहीमिमका वो हिलाबेम्‍डी,

“गुकु ने हाम बोमु बासी?”

गुका मेर्मिमलाई र्‍वाक्‍ता,

“ङिमसासा सु़लाम वो इनीमा लागि खउलुङ मेरनी,

मेजो़पा ल्‍वा सु़काम वो बुइडला मेउट्‌नी।

त्‍वाकु तलबडा गो तिम्‍सिट्‌नी।”

१५ मु़चु़मिमका ख्रीष्‍ट योमी र्‍वाक्‍साका लन्‍थाट्‌मिडिम बाइडा,

मा खोत्‍ले मु़चु़मिमका गुमी ङा ख्रीष्‍ट डे मेएँ र्‍वाक्‍साका यूहन्‍नालाई उनीमा नडा मिम्‍थाट्‌मिडिम बाइडा।

१६ मेकोतिमा यूहन्‍नाका मेर्मिमलाई सि ख्‍लोक्‍साक्‍तो आरे बु़डु़मी,

“गो गानीलाई कु-रु़दु़म ग्‍वानिनी।

लावो गोडाम घ्‍ल्‍वापा कोले रोक्‍तोङा बोमी।

उनीमा सो़लो़पकु साले फ्रोमु घ्रेट्‌पा वो गो ने मेबुङु।

गुमीका गानीलाई माम्‍चु़नी-पेल नुङ मुकाम रु़दु़म ग्‍वानिमी।

१७ स्‍याक्‍पा स्‍वाफेम उनीमा ल्‍वाडा बु।

गुमीका उनीमा मा-के थेम्‍खोप देल्‍फु मेरामका सेसेया बोमिमा जेप्‍सेर उनीमा छेदेनेमडा जु़ल्‍मी।

लावो होक्‍ते ने हेल्‍लो वो मेसिपा मुड्‍डा चामी।”

१८ आरेप्‍माम वाङमिम वो हापा ल्‍वामिम सो़साका लु़म्‍ला बेत्तो यूहन्‍नाका मु़चु़मिमलाई जो़पा-सेला थो़बेड्‌डु़मी।

१९ लावो गालीलडाम साखामचो़ हेरोदका उमा ल्‍वाक देल्‍मी हेरोदियास रेड्‌डु़मका नुङ मेजो़पा खारीमिम बु़डु़मका यूहन्‍नाका गुलाई मु़चु़मिमकु ङादोडा भुर्डु़म बाइडा।

२० हेरोदका यूहन्‍नालाई झ्‍यालखानगोडा चक्‍साका आथावो मेजो़पा खारी बु़डु़म बाइडा।

येशूका कु-रु़दु़म रम्‍डिम

(मत्ती ३:१३-१७; मर्कूस १:९-११; यूहन्‍ना १:३२-३४)

२१ खोत्‍ले मु़चु़का कु-रु़दु़म रम्‍डी,

मा येशूका वो कु-रु़दु़म रसाका सो़म्‍दी बेम्‍डिम बाम्‍डी,

मेकोतिलो पाह्री ह्‌वासिड्‌डा,

२२ मा माम्‍चु़नी-पेल तुक्‍तुकुर होङ्‌ङा बेपा गुमीडला योम्‍डी।

मेम्‍मा पाह्रीलामका आरे र्‍वाक्‍पा लो़लाम जेस्‍ता,

“गाना गो छो़म द्‌वानिमिम आमा तारापाचो़,

गानाडाम गो छो़म गेर्सिद्‌वाक्‍पा बुङु।”

येशूकु पाइमाखाकाम नङमिम

(मत्ती १:१-१७)

२३ माम्‍चु़नीका मु़चु़मिमकु ङादोडा बेबेट्‌मिडिम खारी येशूका बोमु चो़म्‍मिडिलो गुमी सु धु़म (३०) थकाम बाम्‍डी।

मु़चु़मिमका गुमीलाई योसेफकु तारापाचो़ र्‍वाक्‍पा मिम्‍थाल्‍मिडी।

योसेफ,

एलीकु तारापाचो़ बाइडा,

२४ एली,

मत्तातकु तारापाचो़,

मत्तात,

लेवीकु तारापाचो़,

लेवी,

मल्‍कीकु तारापाचो़,

मल्‍की,

यान्‍नाकु तारापाचो़,

यान्‍ना,

योसेफकु तारापाचो़,

२५ योसेफ,

मत्ताथियसकु तारापाचो़,

मत्ताथियस,

आमोसकु तारापाचो़,

आमोस,

नहूमकु तारापाचो़,

नहूम,

इसलीकु तारापाचो़,

इसली,

नग्‍गैकु तारापाचो़,

२६ नग्‍गै,

माथकु तारापाचो़,

माथ,

मत्ताथियसकु तारापाचो़,

मत्ताथियस,

सेमैनकु तारापाचो़,

सेमैन,

योसेखकु तारापाचो़,

योसेख,

योदाकु तारापाचो़,

२७ योदा,

योआननकु तारापाचो़,

योआनन,

रेसाकु तारापाचो़,

रेसा,

यरूबाबेलकु तारापाचो़,

यरूबाबेल,

शालतिएलकु तारापाचो़,

शालतिएल,

नेरीकु तारापाचो़,

२८ नेरी,

मल्‍कीकु तारापाचो़,

मल्‍की,

अद्दीकु तारापाचो़,

अद्दी,

कोसामकु तारापाचो़,

कोसाम,

एलमादमकु तारापाचो़,

एलमादम,

एरकु तारापाचो़,

२९ एर,

यहोशूकु तारापाचो़,

यहोशू,

एलीएजरकु तारापाचो़,

एलीएजर,

योरीमकु तारापाचो़,

योरीम,

मत्तातकु तारापाचो़,

मत्तात,

लेवीकु तारापाचो़,

३० लेवी,

शिमियोनकु तारापाचो़,

शिमियोन,

यहूदाकु तारापाचो़,

यहूदा,

योसेफकु तारापाचो़,

योसेफ,

योनानकु तारापाचो़,

योनान,

एल्‍याकीमकु तारापाचो़,

३१ एल्‍याकीम,

मलेआकु तारापाचो़,

मलेआ,

मिन्‍नाकु तारापाचो़,

मिन्‍ना,

मत्ताथाकु तारापाचो़,

मत्ताथा,

नातानकु तारापाचो़,

नातान,

दाऊदकु तारापाचो़,

३२ दाऊद,

यिशैकु तारापाचो़,

यिशै,

ओबेदकु तारापाचो़,

ओबेद,

बोअजकु तारापाचो़,

बोअज,

सल्‍मोनकु तारापाचो़,

सल्‍मोन,

नहशोनकु तारापाचो़,

३३ नहशोन,

अम्‍मीनादाबकु तारापाचो़,

अम्‍मीनादाब,

आरामकु तारापाचो़,

आराम,

हेस्रोनकु तारापाचो़,

हेस्रोन,

फारेसकु तारापाचो़,

फारेस,

यहूदाकु तारापाचो़,

३४ यहूदा,

याकूबकु तारापाचो़,

याकूब,

इसहाककु तारापाचो़,

इसहाक,

अब्राहामकु तारापाचो़,

अब्राहाम,

तेरहकु तारापाचो़,

तेरह,

नाहोरकु तारापाचो़,

३५ नाहोर,

सरुगकु तारापाचो़,

सरुग,

रऊकु तारापाचो़,

रऊ,

पेलेगकु तारापाचो़,

पेलेग,

एबेरकु तारापाचो़,

एबेर,

शेलहकु तारापाचो़,

३६ शेलह,

केनानकु तारापाचो़,

केनान,

अर्पक्षदकु तारापाचो़,

अर्पक्षद,

शेमकु तारापाचो़,

शेम,

नोआकु तारापाचो़,

नोआ,

लेमेखकु तारापाचो़,

३७ लेमेख,

मतूसेलहकु तारापाचो़,

मतूसेलह,

हनोककु तारापाचो़,

हनोक,

येरेदकु तारापाचो़,

येरेद,

महलालेलकु तारापाचो़,

महलालेल,

केनानकु तारापाचो़,

३८ केनान,

एनोशकु तारापाचो़,

एनोश,

शेतकु तारापाचो़,

शेत,

आदमकु तारापाचो़,

आदम,

माम्‍चु़नीकु तारापाचो़ बाइडा।

शैतानका येशूकु न-छाम्‍डु़म

(मत्ती ४:१-११; मर्कूस १:१२-१३)

४

१ येशू माम्‍चु़नी-पेलका लु़न्‍सिम्‍डी,

मा यर्दन ब्‍लोकुलामका ख्‍लोम्‍सिम्‍डी।

मेकोतिमा माम्‍चु़नी-पेलका गुमीलाई र्‍याङगो-र्‍याङगोथो़ लम्‍डी,

२ मा मेसिन्‍डा गुमीलाई शैतानका ब्‍ल धु़म (४०) नेमसम्‍म न-छाम्‍डु़।

मेमबिलि गुमीका हाम वो मेपेमिवा-मेडुमिवा।

ब्‍ल धु़म (४०) नेमकु चङडा गुमी छो़म क्रु़म सिम्‍डी।

३ मेकोतिमा शैतानका गुमीलाई र्‍वाक्‍ता,

“गानी माम्‍चु़नीकु तारापाचो़ माला ओराम लुङलाई सो़बेम दु़म्‍सा बेनी,

मा ओराम सो़बेम दु़म।”

४ लावो येशूका गुलाई र्‍वाम्‍डी,

“माम्‍चु़नीकु सिजेमडा र्‍याक्‍मा बु,

‘सो़बेमका कोङङा मु़चु़कु साम जु़ल्‍मु मेचाप्‍सु़’।”

५ शैतानका येशूलाई येप्‍पाला लडु़मा घरिकोङ खोत्‍ले सु़म्‍दिसेरडाम किब्‍दीमिम रेम्‍बेड्‌डु़।

६ मेम्‍मा गुमीलाई र्‍वाक्‍ता,

“गो ओर्मिम खोत्‍ले किब्‍दी थो़मु नुङ ओर्मिम खोत्‍लेकु जो़प्‍सी गानीलाई ग्‍वानिनी,

हेङालोने ओर्मिम खोत्‍ले आमा ल्‍वाडा बु,

मा गो सु़लाई ग्‍वा-ग्‍वा द्‌वा मेरामलाई ग्‍वाक्‍पु।

७ मेम्‍मिमका गानी गोलाई सेव साट्‌ङिडिनी माला ओर्मिम खोत्‍ले गो गानीलाई ग्‍वानिनी।”

८ येशूका मेरामलाई र्‍वाम्‍डी,

“माम्‍चु़नीकु सिजेमडा र्‍याक्‍मा बु,

‘गाना इमा मिप्रङमा माम्‍चु़नीलाई सेव साडा,

मा उनीमा कोङङा लाले-पाङके बे’।”

९ मेकोतिमा शैतानका येशूलाई यरूशलेमडाम सो़रनेमकु जु़जु़ला लडु़मिमा र्‍वाक्‍ता,

“गानी माम्‍चु़नीकु तारापाचो़ माला ओरामलामका धाली झुक्‍नी।

१० हेङालोने माम्‍चु़नीकु सिजेमडा र्‍याक्‍मा बु,

‘गुमीका गानीलाई बोमु-थार्मु लागि

उनीमा पाह्रीचो़मिमलाई थु़र्मी,

११ मा मेर्मिमका गानीलाई इनीमा खेल लुङडला मेथेम्‍सिनु़ र्‍वाक्‍साका

उनीमा ल्‍वाका येम-येमङा झेनी’।”

१२ येशूका मे शैतानलाई र्‍वाम्‍डी,

“माम्‍चु़नीकु सिजेमडा आरेसाका र्‍याक्‍मा बु,

‘गाना मिप्रङमा इमा माम्‍चु़नीकु न मेछाम्‍डा’।”

१३ शैतानका येशूकु न-छाम्‍मु दु़म्‍स्‍तु़मा उमा लागि येशूकु न छाम्‍मु जो़पा खाप मेरोक्‍थु़मसम्‍म गुमीलाई डिट्जो़ल्‍लु़मा लस्‍ता।

येशूका गालीलडा सीट्‌मिडिम

(मत्ती ४:१२-१७; मर्कूस १:१४-१५)

१४ येशू माम्‍चु़नी-पेलकु यु़मका लु़न्‍सिम्‍डिमा गालीलथो़ ख्‍लोसिम्‍डी।

मेम्‍मा उनीमा दुथाममिम ल्‍वा होनो-आथो़म खोत्‍ले मु़चु़का थो़म्‍डी।

१५ गुमीका मेर्मिमकु घ्रो़म्‍दीनेमबाडे मु़चु़मिमलाई सीमु चो़म्‍मिडी,

मा खोत्‍लेका उनीमा नङ कोम्‍डी।

१६ गुमी नासरत देलडा रोम्‍डी।

मेसिन्‍डा गुमी बर्मिडिम बाइडा।

गुमी ङादो आथाममिम उनी बादीखाम होम्‍साका ङेम्‍सिमुनेम घ्रो़म्‍दीनेमडा लम्‍डिमा माम्‍चु़नीकु सिजेम डान्‍मु लागि गुमी येम्‍सिम्‍डी।

१७ गुमीलाई माम्‍चु़नीलाम-जेपा यशैयाका र्‍याक्‍तु़म खाजेम डान्‍मु लागि ग्‍वाम्‍डी।

मेकोतिमा मेराम खाजेम ह्‌वाम्‍डी,

मा मेगोडा ओराम र्‍याक्‍मा ख्‍लुम्‍डी,

१८ “‘मिप्रङमाकु पेलका गोलाई लु़ट्‌ङिडिमिम बु,

मेम्‍साका उनी हाम वो मेबाट्‌पामिमलाई गो जो़पा-सेला थो़बेट्‌पुमी,

मा शैतानका बथाडु़मिम मु़चु़मिम मेलामका वाङ दु़म्‍मी।

मेम्‍मा मिक्सीका मेल्‍वापामिमकाम उनी मिक्सी ह्‌वासी,

मा दु़खाडा बाट्‌पामिम मेलामका वाङ दु़म्‍मी,

१९ मा मिप्रङमाका उनीमा मु़चु़मिम सेल्‍पा थारी रोक्‍ताम बु

र्‍वाक्‍पा सो़मु लागि गोलाई थु़र्ङिडिमिम बु’।”

२० गुमीका मेकोतिङा डाट्‌मिडिमा मेराम खाजेम गुमीलाई ग्‍वाक्‍पा मे घ्रो़म्‍दीनेमडाम डु़ल्‍चो़लाई ख्‍लोम्‍साम्‍डी,

मा गुमी गन्‍मिडी।

घ्रो़म्‍दीनेमगोनो बाट्‌पा मु़चु़मिमका गुमीलाई रेम्‍थाम्‍डी।

२१ मेकोतिमा गुमीका मेर्मिमलाई र्‍वामु चो़म्‍मिडी,

“माम्‍चु़नीकु र्‍याक्‍मा सिजेम आनेप गो डात्तोलो गानी थो़न्‍नी होङङा मेराम होम्‍साका रोक्‍थिड्‌डाम बु।”

२२ खोत्‍लेका उनीमा नङ कोम्‍डी,

मा गुमीका जेम्‍डिम न-थो़मनुङमा सिजेम थो़म्‍डिमा ङाङाया दु़म्‍मिडी,

मा मेर्मिमका र्‍वाम्‍डी,

“हेसाका गुका आरे र्‍वामिम?

गु ने योसेफकु चो़ मेएँ मा?”

२३ येशूका मेर्मिमलाई र्‍वाम्‍डी,

“आच्‍छाङा गानी गोलाई ओराम सीसि सो़म्दी र्‍वानी: ‘ए वैद्य,

गाना इ त्‍वाका इ त्‍वापलाई ङा सबेडा।

कफर्नहुमडा हा-हाम बेन्‍नाम गुकु थो़त्तोको मेराम होप्‍माम हेल्‍लो वो मेल्‍वाम्‍मा खारी आसिन्‍डा इमा शहरडा वो बे’।”

२४ मेकोतिमा गुमीका र्‍वाम्‍डी,

“आच्‍छाङा गो गानीलाई र्‍वाङु,

माम्‍चु़नीलाम-जेपा मु़चु़ सु़लाई वो उमा त्‍वाकु देलडा डोक्‍पु मेमिम्‍मी।

२५ गो र्‍वाङुमिम आच्‍छाङा सो़,

एलिया बाइडाम थारीका सु थ रु मुनाम व मेयोकावा,

मा खोत्‍ले नेब्‍दीडा मा-के हुक्‍ताम बाइडा।

मेकोतिलो इस्राएलडा दु़खा ल्‍वापा अर्दोमे हापा ङा बाम्‍डी।a

२६ वाङमिम सु़काडा वो मेथु़र्मिवा।

लावो सिदोनडाम सारपत देलडा बाट्‌पा अर्दोमेकाडा कोङङा माम्‍चु़नीका एलियालाई थु़र्मिडी।

२७ मेम्‍साका ङा माम्‍चु़नीलाम-जेपा एलिशा बाइडाम थारीका इस्राएलडा जोन बेट्‌पा मु़चु़मिम हापा ङा बाम्‍डी।

वाङमिम सु़ वो समेबेट्‌मिवा,

लावो सिरियाडाम वाङसामा नामान कोङङा सबेट्‌मिडी।”

२८ ओराम ल्‍वा थो़म्‍डिमा घ्रो़म्‍दीनेमगोनो बाट्‌पा मु़चु़मिमकाम छो़म उनी छोक्‍चो बक्‍ता।

२९ हुची बम्‍डिमा मेर्मिमका येशूलाई रो़-रो़न्‍थु़त्तो शहरलामका पाखा ख्‍लुम्‍डी।

मेर्मिमकु शहर कोले पोप्‍चङडला बाइडा,

मा मेर्मिमका मेराम पोप्‍चङकु भ्‍र्‍वालामका गुमीलाई धाली डम्‍सोमु माल्‍मिडी।

३० लावो गुमी मे सेर्पा मु़चु़मिमकु थेतेलामका लुम्‍डिमा लम्‍डी।

येशूका मुनाङपेल कोल्‍मिडिम

(मर्कूस १:२१-२८)

३१ मेकोतिमा येशू गालीलडाम कोले कफर्नहुम शहरयु़ योम्‍डी।

मेम्‍मा ङेम्‍सिमुनेम गुमीका मु़चु़मिमलाई सीमु चो़म्‍मिडी।

३२ येशूकु सीसिडा मेर्मिम ङाङाया दु़म्‍मिडी,

हेङालोने उनीमा सिजेम साखामनुङमा बाइडा।

३३ मे घ्रो़म्‍दीनेमगोडा मुनाङपेलका हुपा कोले मु़चु़ बाइडा।

मेराम मु़चु़ डोक्‍पु लो़लामका येस्‍तामा येशूलाई र्‍वाक्‍ता,

३४ “ए नासरतडाम येशू,

गुकुलाई गानी हाम बोमु माल्‍निमिम?

हाम गानी गुकुलाई पुयु़ लुबेड्‌डा रोक्‍निम?

गानी माम्‍चु़नीकु नङका साट्‌मा मु़चु़ बुनी र्‍वाक्‍पा गो छेनिनी।”

३५ मेकोतिमा येशूका मे मुनाङपेललाई साखामनुङ भुर्मिडिमा र्‍वाम्‍डी,

“लिवा बाया,

मेरामलामका लुक्‍ल्‍याडा।”

मेकोतिलोङा मेराम मु़चु़लाई सेर्पा मु़चु़मिमकु थेतेडा लेप्‍बोक्‍जो़ल्‍लु़,

मा मुनाङपेल लुक्‍तामा लस्‍ता।

लावो मेराम मु़चु़लाई हाम वो मेदु़प्‍सावा।

३६ खोत्‍ले मु़चु़मिम ङाङाया दु़म्‍मिडिमा आरे र्‍वाबोमु चु़म्‍मिडी,

“ओरामका जेमिम ने हेप्‍माम साखाम नुङ यु़मनुङ रेछा!

मुनाङपेलमिमका वो ओरामका र्‍वामिमिम थो़मिमा स्‍वामी रेछा।”

३७ उनीमा दुथाममिम ल्‍वा होनो-आथो़म देलबाडे खोत्‍लेथो़ फोन्‍सिड्‌डा।

येशूका हापा मु़चु़ सबेट्‌मिडिम

(मत्ती ८:१४-१७; मर्कूस १:२९-३४)

३८ येशू घ्रो़म्‍दीनेमलामका लुम्‍डिमा सिमोनकु नेमडा लम्‍डी।

सिमोनकाम नाइमेकु माम छो़म डार्चु़मो खेड्‌डु़मका झार्ल्‍याक्‍पा बाइडा,

मा मेसिन्‍डा बाट्‌पा मु़चु़मिमका मेरामलाई सबेसाट्‌किनी र्‍वाक्‍साका येशूनुङ र्‍वाम्‍डी।

३९ गुमी उमा फार्डा लम्‍डिमा मे डार्चु़मोलाई डिन्‍बेट्‌मिडी,

मा मे डार्चु़मोका डिट्‌ल्‍याट्‌डु़।

मेकोतिमा गु बक्‍तामा उनीमा चापे-डुपे बु़साड्‌डु़मी।

४० नेम गाम्‍डाम चङडा हापा खाल-खालकाम सोमोरीका नो़पा खोत्‍लेलाई मु़चु़मिमका येशूकाडा रेट्‌मिडी।

गुमीका मेर्मिमडला उनी ल्‍वा जु़ल्‍मिडिमा खोत्‍लेलाई सबेट्‌मिडी।

४१ हापा मु़चु़मिमलामका मुनाङपेल आरेसाका येत्तो लुम्‍डी,

“गानी माम्‍चु़नीकु तारापाचो़ सो़।”

लावो येशूका मे मुनाङपेलमिमलाई को सि वो जेमु मेग्‍वाक्‍मिवा,

हेङालोने मेर्मिमका गुमी ख्रीष्‍ट र्‍वाक्‍साका छेट्‌मिडिम बाइडा।

४२ उ दिकाम नेम सोसोका सु़का वो मेल्‍वापा बायडा येशू लुम्‍डिमा लम्‍डी।

सेर्पा मु़चु़मिमका गुमीलाई माल्‍तो लम्‍डी।

गुमीलाई डार्मिडिम चङडा मेर्मिमका आरे र्‍वाक्‍साका गुमीलाई मेसिन्‍डा ङा झेन्‍मु माल्‍मिडी,

“गुकुलाई डिट्जो़ल्‍किनिमा मेलक्‍नी।”

४३ लावो गुमीका मेर्मिमनुङ र्‍वाम्‍डी,

“गो माम्‍चु़नीकु किब्‍दीकु दुथाममिम जो़पा-सेला वाङमिम शहरडा वो थो़बेन्‍मुमि बासी,

हेङालोने ओराम ल्‍वा थो़बेन्‍मु लागि ङा माम्‍चु़नीका गोलाई थु़र्ङिडिमिम सो़।”

४४ मेकोतिमा गुमीका यहूदियाडाम घ्रो़म्‍दीनेममिमबाडे वो जो़पा-सेला थो़बेट्‌मिडी।

a 

४:२५ १ राज १७, १८ डा रेप्नी

येशूका येट्‌मिडिम ङादोम उनी सीसिपामिम

(मत्ती ४:१८-२२; मर्कूस १:१६-२०)

५

१ कोलेम येशू गनेसरेत दिरिदिनकु सो़पडा येम्‍तासिट्‌मिडिम बाइडा।

मेकोतिलो छो़म सेर्पा मु़चु़मिम माम्‍चु़नीकु सिजेम थो़मु लागि उनीमा होनोलाम आथो़लाम क्र्‍वाङ-क्‍र्‍वाङ उन्‍बेत्तो लेट्‌मिडिम बाइडा।

२ गुमीका दिरिदिनकु फार्डा नले कुबी-बोक्‍सा ल्‍वाम्‍डी।

लावो पालुङचो़मिम कुबी-बोक्‍सालामका पाखा लुम्‍डिमा उनी पालुङ सो़ल्‍त्तोङा लेट्‌मिडी।

३ मे नले कुबी-बोक्‍साचिपडा कोले ने सिमोन पत्रुसकाम बाइडा।

मेराम कुबी-बोक्‍साडा येशू हुम्‍डिमा दिरिदिनकु सो़पलामका किचो़ होनोक्‍थो़ गुलाई लबेट्‌मिडी।

गुमी मे कुबी-बोक्‍साडला गन्‍मिडिमा सेर्पा मु़चु़मिमलाई सीमु चो़म्‍मिडी।

४ गुमी जेमु दु़म्‍मिडिमा सिमोनलाई र्‍वाम्‍डी,

“ङो चु़म्‍मु लागि घ्‍लु़म्‍पा कु बाट्‌पाथो़ कुबी-बोक्‍सा लडामा इ पालुङ ओप्‍साका ङो सेडा।”

५ लावो सिमोनका र्‍वाक्‍ता,

“ङाचो़,

गुकु नेमसोसोसम्‍म छो़म छो़त्तोकोमा पालुङ ओप्‍तोको लोवो कोले वो ङो सेन्‍मु मेचाप्‍कुवा।

मेम ङा लोवो गानी र्‍वानिमिम होम्‍साका गो पालुङ ओपु।”

६ मेकोतिमा मेर्मिमका पालुङ ओप्‍मिडी मा छो़म ङो सेट्‌मिडी,

मा मेर्मिमकु पालुङ र्‍वाप्‍डा आ़स्‍ता।

७ मेर्मिमका कोङमी कुबी-बोक्‍साडा बाट्‌पा उनी ङोप्‍सो़मिमलाई वो उनी ल्‍वाका येट्‌मिडिमा ख्‍लो़ला सो़सिम्‍डी,

मा मेर्मिम बिम्‍डिमा ङो थाट्‌मिडिलो नले ङा कुबी-बोक्‍सा ङोका देम्‍स्‍तामका र्‍वाप्‍डा कुगोयु़ हुङडा।

८ ओराम ल्‍वास्‍तु़मा सिमोन पत्रुसका येशूकु खेल चु़म्‍डु़मा र्‍वाक्‍ता,

“ए ङाचो़,

गो ने छु़लचो़ सो़।

मेम्‍मिमका आमा फार्डा मेबानी।”

९ मेर्मिमका छो़म ङो सेट्‌मिडिम ल्‍वाम्‍डिमा सिमोन पत्रुस नुङ उमा ङोप्‍सो़मिम छो़म ङाङाया दु़म्‍मिडी।

१० मेम्‍साका ङा जब्‍दियाकु तारापाचो़ याकूब नुङ यूहन्‍ना वो ङाङाया दु़म्‍ची।

मेर्चिप सिमोन पत्रुसनुङ कोयोङा ङो सेट्‌पा मु़चु़चिप बाच्‍ची।

येशूका सिमोनलाई र्‍वाम्‍डी,

“मेङिसा,

आथाडा आनो गाना ङो मेएँ मु़चु़मिमलाई आमाडा रेट्‌पा दु़म्‍ना।”

११ मेकोतिमा मेर्मिमका उनी कुबी-बोक्‍सा दिरिदिनकु सो़पडा फिट्‌मिडी,

मा मेर्मिमका खोत्‍ले ङेट्‌मिडिमा येशूनुङ लाम्‍दिम्‍डी।

येशूका जोन बेट्‌पा मु़चु़ सबेट्‌मिडिम

(मत्ती ८:१-४; मर्कूस १:४०-४५)

१२ कोलेम येशू कोले शहरडा बाम्‍डी,

मेसिन्‍डा जोन बेट्‌पा कोले मु़चु़का येशूलाई ल्‍वास्‍तु़मिमा उनी खेल चु़म्‍डु़।

मेम्‍मा र्‍वाक्‍ताम-र्‍वाक्‍ताम ङा बु़डु़,

“ए ङाचो़,

गानी न बोनी माला गोलाई सबेन्मु चाम्‍ङिनी।”a

१३ येशूका मे जोन बेट्‌पा मु़चु़थो़ ल्‍वा हम्‍मिडिमा र्‍वाम्‍डी,

“गो न बेउ,

गाना सनानु़” र्‍वाक्‍तो मेरामलाई लु़प्‍मिडी,

मा मेरामकु जोन हेम्‍ल्‍यासिड्‌डा।

१४ मेकोतिमा गुमीका मेराम मु़चु़लाई र्‍वाम्‍डी,

“ओरामकु दुथाम गाना सु़नुङ वो मेसो़या वो!

लावो डु़म्‍लाचो़काडा लक्‍सा,

मा गुका गानालाई रेम्‍नानु़।

मेम्‍मा जोन बेट्‌पामा सपा मु़चु़का सासेन्‍मु बासी र्‍वाक्‍साका मोशाकु डु़म्‍लाका र्‍वाक्‍ताम होङङा बे।b

आरे बोनामा खोत्‍ले मु़चु़का गाना सन्‍ना मा इमा जोन हेम्‍सिड्‌डा र्‍वाक्‍पा ल्‍वामी।”

१५ मेमङा लोवो येशूकु दुथाममिम ल्‍वा खोत्‍लेथो़ आथावो हापा फोन्‍सिड्‌डा।

मेम्‍मिमका छो़म सेर्पा मु़चु़मिम उनीमा सिजेम थो़प्‍डा नुङ सोमोरीलाम सेल्‍सिमु लागि मेसिन्‍डा रोम्‍डी।

१६ लावो गुमी ने सु़का वो मेल्‍वाखोपडा लम्‍डिमा सो़म्‍दी बेम्‍थाल्‍मिडी।

येशूका उ ल्‍वा-खेल सोक्‍पा मु़चु़लाई सबेट्‌मिडिम

(मत्ती ९:१-८; मर्कूस २:१-१२)

१७ कोलेम येशूका मु़चु़मिमलाई सीत्तोङा लेट्‌मिडिम बाइडा।

गालील नुङ यहूदियाडाम खोत्‍ले देलडाम मा यरूशलेमलामका रोक्‍पा फरिसीमिम नुङ यहूदीकु डु़म्‍ला सीपा पातु़म्‍रीमिम मेसिन्‍डा रोम्‍डिमा गन्‍तासिट्‌मिडिम बाइडा।

मेकोतिलो नो़पामिम सबेट्‌पा यु़म माम्‍चु़नीका येशूलाई ग्‍वाम्‍डिम बाइडा।

१८ मु़चु़मिमका ल्‍वा-खेल सोक्‍पा कोले मु़चु़लाई उ प्‍लाननुङङा कुर्मिडिमा मेसिन्‍डा रेट्‌मिडी।

मेर्मिमका गुलाई नेमगोनो येशूकु ङादोडा लमुमा आम्‍मु माल्‍मिडी।

१९ छो़म सेर्पा मु़चु़ बाम्‍डिमका मेराम मु़चु़लाई नेमगोनो लमु मेचाम्‍मिवा।

मेम्‍मा मेर्मिम नेमडला लम्‍डी,

मा मुड्खुम होट्‌मिडिमा सेर्पा मु़चु़ बाट्‌पा येशूकु ङादोडा मेराम मु़चु़लाई उ प्‍लाननुङङा वाखावा डम्‍डी।

२० येशूका मेर्मिमकु थो़र ल्‍वाम्‍डिमा मे नो़पा मु़चु़लाई र्‍वाम्‍डी,

“ए छारी,

इमा छु़ल हेम्‍सिड्‌डा।”

२१ लावो येशूका आरे र्‍वाम्‍डिम थो़म्‍डिमा मे यहूदीकु डु़म्‍ला सीपा पातु़म्‍रीमिम नुङ फरिसीमिमका उनी नड्‍डा आरे र्‍वाक्‍पा मिम्‍मु चो़म्‍मिडी,

“माम्‍चु़नीलाई डक्‍साका जेपा ओराम मु़चु़का उ त्‍वापलाई सु़ र्‍वाक्‍पा मिम्‍सी?

माम्‍चु़नीका कोङङा छु़ल हेम्‍मु ने चाम्‍मी।”

२२ मेर्मिमका उनी नड्‍डा हाम मिम्‍तोङा लेन्‍मी र्‍वाक्‍पा ल्‍वा येशूका चम्‍डिमा र्‍वाम्‍डी,

“गानी हेङा इनीमा नगोडा आरेप्‍माम मिम्‍सिनिमिम?

२३ ‘इमा छु़लमिम हेम्‍स्‍तामका गाना बकामा लाम्‍दिया’ र्‍वामु मेझाम मा?

२४ लावो मिनीचो़नुङ सुबुडाम मु़चु़कु छु़ल हेप्‍साक्‍पा साखाम बु र्‍वाक्‍साका गो गानीलाई रेम्‍बेनिनी।”

मेकोतिमा येशूका मेराम ल्‍वा-खेल सोक्‍पा मु़चु़लाई र्‍वाम्‍डी,

“गो गानालाई र्‍वाङु बका,

मा इ प्‍लान फकामा नेम लक्‍सा।”

२५ मेकोतिलो खोत्‍ले मु़चु़का रेप्‍मिडी होङङा मेराम मु़चु़ हुबक्‍लेड्‌डा,

मा उमा प्‍लान कुर्डु़मा माम्‍चु़नीकु नङ कोक्‍तो नेम लस्‍ता।

२६ मेम्‍मा खोत्‍ले मु़चु़मिम छो़म ङाङाया दु़म्‍मिडिमा माम्‍चु़नीकु नङ कोम्‍डी।

मेकोतिमा ङित्तो आरे र्‍वाम्‍डी,

हेल्‍लो वो मेल्‍वाम्‍मा ल्‍वा गुइ आनेप ल्‍वास्‍ती।

येशूका गुमीनुङ लाम्‍दिमु लेवी येट्‌मिडिम

(मत्ती ९:९-१३; मर्कूस २:१३-१७)

२७ येशू मे शहरलामका पाखा लुम्‍डिमा लक्‍तोङा बेम्‍डिलो कोले लेवी नङकाम कर फक्‍पा मु़चु़ कर फखोपडा गन्‍तासिट्‌पा ल्‍वाम्‍डी।

येशूका मेरामलाई र्‍वाम्‍डी,

“गोनुङ लाम्‍दिया।”

२८ मेम्‍मिमका लेवीका खोत्‍ले ङेड्‌डु़मा गुमीनुङ लाम्‍दीडा।

२९ मेकोतिमा लेवीका येशूलाई उमा नेमडा ग्रुला पेप्‍डा येड्‌डु़मी।

मेसिन्‍डा कर फक्‍पा मु़चु़मिम नुङ वाङमिम सेर्पा बोच्‍चो़मिम वो पेप्‍डा गन्‍मिडिम बाइडा।

३० लावो फरिसीमिम नुङ यहूदीमिमकु डु़म्‍ला सीपा पातु़म्‍रीमिमका येशूकु सीसिपामिमकु कोर्थो़लाम आरे र्‍वाक्‍तो छो़म सु़म्‍बुर्मा किन्‍मु चो़म्‍मिडी,

“कर फक्‍पामिम मा वाङमिम छु़लचो़मिमनुङ गानी हेङा कोदेप पोनी डुनिमिम?”

३१ लावो येशूका मेर्मिमलाई र्‍वाम्‍डी,

“मेनो़पा मु़चु़लाई डाक्‍टर मेबासी लावो नो़पालाई चाहेदु़म।

३२ माम्‍चु़नीकु न-गो होप्‍माम लिसिक्‍पा मु़चु़लाई गो येड्‌डा योङडोम मेएँ,

लावो माम्‍चु़नीकु न-गो होप्‍माम मेबाट्‌पा छु़लचो़मिमकु न ख्लोसिनु़ र्‍वाक्साका योङडोम सो़।”

उपास बुमुकु दुथाम हिलाहिसी

(मत्ती ९:१४-१७; मर्कूस २:१८-२२)

३३ कोलेम मेर्मिमका येशूलाई र्‍वाम्‍डी,

“कु-रु़दु़म ग्‍वाक्‍पा यूहन्‍नाकु सीसिपामिमका हेल्‍लो लोवो सो़म्‍दी बोमी,

मा उपास बुमी।

फरिसीमिमकु सीसिपामिमका वो मेमङा बोमी।

लावो इनीमा सीसिपामिमका ने हेङा पोमी डुमी कोङङा।”

३४ येशूका मेर्मिमलाई आरे र्‍वाम्‍डी,

“लालीकुन्‍दाकाम थारीका लारेपा मेर्मिमनुङ बुमिमसम्‍म हाम जन्‍तीमिमलाई उपास बुबेन्‍मु चाम्‍नी?

३५ लावो आरेप्‍माम वो थारी रो मेर्मिमनुङ बाट्‌पा लारेपालाई मु़चु़मिमका फ्‍वामिमा लमी,

मा मेनेम मे जन्‍तीमिम उपास बुमी।”

३६ मेकोतिमा गुमीका मेर्मिमलाई सीसि-सो़म्‍दी र्‍वाम्‍डी,

“सु़का वो चेम्‍पामा भ्रो़ट्‌पा येडला जो़पा येका मेफिरु़।

फिरु़ माला ने मे जो़पा ये आ़सी।

मे जो़पा ये चेम्‍पामा भ्रो़ट्‌पा येनुङ मेघ्रेडु़।

३७ सु़का वो मालो प्‍लोक्‍तोङा लेट्‌पा अङ्‍गूरकु बिलाम चेम्‍पा कोक्‍तेकु फाजीडा मेजु़लु़।

जु़ल्‍लु़ माला वो मे कोक्‍तेकु फाजी मेरामका पियु़,

मा अङ्‍गूरकु बिलाम हासिमा कोक्‍तेकु फाजी वो पारिमिम दु़म।

३८ मेम्‍मिमका मालो प्‍लोक्‍मा अङ्‍गूरकु बिलाम जो़पा कोक्‍तेकु फाजीडा जु़ल्‍मु बासी।

३९ ङादो आथाम जु़ल्‍मा अङ्‍गूरकु बिलाम डुपा मु़चु़ सु़का वो मालो प्‍लोक्‍मा अङ्‍गूरकु बिलाम डुमु मेद्‌वाकु़।

हेङालोने गुका ‘ङादोम अङ्‍गूरकु बिलाम ङा भ्रपा’ र्‍वा।”

a 

५:१२ सबेन्‍मु।

b 

५:१४ यहूदीमिमगोडा जोन बेट्‌पा मु़चु़मिमलाई उनी त्‍वापनुङ कोदेप बुमु उनी डु़म्‍लाका मेग्‍वाक्‍थालु़वा। मेम्‍मिम जोन बेट्‌पा मु़चु़ सस्‍ताम रेम्‍बोमु ङादो डु़म्‍लाचो़का गुलाई रेमु, छाम्‍मु बास्‍थाल्‍ला, मेम्‍मा कोङङा गु वो वाङमिम यहूदीमिमनुङ कोदेप बुमु ल्‍वास्‍थाल्‍लु़।

ङेम्‍सिमुनेमकु ङाचो़ येशू

(मत्ती १२:१-८; मर्कूस २:२३-२८)

६

१ कोलेम ङेम्‍सिमु नेम येशू जेप्‍सेर-येभाल लक्‍तोङा बेम्‍डिलो उनी सीसिपामिमका जेप्‍सेर प्रो़ड्‌मिडिमा ल्‍वाडा नात्तो पेम्‍डी।

२ ओराम ल्‍वाम्‍डिमा फरिसीमिमगोडाम याङ-याङका येशूनुङ र्‍वाम्‍डी,

“इकी डु़म्‍लाका ङेम्‍सिमुनेम मेबेनी र्‍वाक्‍ताम खारी गानी हेङा बोनी?”

३ येशूका मेर्मिमलाई र्‍वाम्‍डी,

“दाऊद नुङ उमा ङोप्‍सो़मिम क्रु़म सिम्‍डिम थारीका दाऊदका हाम बु़डु़,

हाम गानी मेराम ल्‍वा डाट्‌निम मिबु?

४ गु माम्‍चु़नीकु सो़रलोले बेखोपगोनो हुङडामा माम्‍चु़नीकु नङ बेम्‍मा सो़बेम थास्‍तु़मा पु़रु़,

मा उ ङोप्‍सो़मिमलाई वो ग्‍वाक्‍तु़मी।

मेराम सो़बेम डु़म्‍लाचो़मिमका कोङङा पेसी नु़पा बाइडा।”

५ येशूका आथावो मेर्मिमलाई र्‍वाम्‍डी,

“ङेम्‍सिमुनेम वो साखाम थो़पा ङाचो़ मिनीचो़ सो़।”a

येशूका ल्‍वा साट्‌पा मु़चु़लाई सबेट्‌मिडिम

(मत्ती १२:९-१४; मर्कूस ३:१-६)

६ मेरामकु चङडाम ङेम्‍सिमु नेम येशू घ्रो़म्‍दीनेमगोनो हुम्‍डिमा सीट्‌मिडी।

मेकोतिलो मेसिन्‍डा उ जो़प ल्‍वा साट्पा कोले मु़चु़ वो बाइडा।

७ येशूका मेराम मु़चु़लाई सबेट्‌मिडी माला ङेम्‍सिमुनेम खारी बेसी मेनु़पाकु दुथाम उनी बुइडला उन्‍मु लागि यहूदीमिमकु डु़म्‍ला सीपा पातु़म्‍रीमिम नुङ फरिसीमिमका चो़पा बेम्‍थाम्‍डिम बाइडा।

८ लावो गुमीका मेर्मिमकु न-गोडाम ल्‍वा थेसिथेट्‌मिडी,

मा मे ल्‍वा साट्‌पा मु़चु़लाई र्‍वाम्‍डी,

“बका,

मा खोत्‍लेकु ङादोडा येम्‍सा।”

मेकोतिमा मेराम बक्‍ता,

मा येम्‍स्‍ता।

९ मेकोतिमा येशूका मेर्मिमलाई र्‍वाम्‍डी,

“गो गानीनुङ हिला बेउ,

ङेम्‍सिमु नेम जो़पा बोमु डे मेजो़पा बोमु,

सिमुलामका सेल्‍मु डे सेन्‍मु,

हाम बोमु डु़म्‍लानुङ घ्रो़म?”

१० गुमीका खोत्‍लेथो़ रेप्‍तो मेराम मु़चु़लाई र्‍वाम्‍डी,

“इमा ल्‍वा हम्‍डा!”

गुका उ ल्‍वा हम्‍डु़,

मा मेरामकु ल्‍वा ङादोम होप्‍मामङा नु़ल्याड्‍डा।

११ ओराम ल्‍वाम्‍डिमा यहूदीकु डु़म्‍ला सीपा पातु़म्‍रीमिम नुङ फरिसीमिमकाम छो़म उनी छोक्‍चो बक्‍ता,

मा येशूलाई हे बिइ र्‍वाक्‍साका उनी त्‍वाप-त्‍वापडा र्‍वाबोमु चो़म्‍मिडी।

येशूका को-नले (१२) थु़र्मामिमलाई थुट्‌मिडिम

(मत्ती १०:१-४; मर्कूस ३:१३-१९)

१२ मेमबिलि येशू सो़म्‍दी बेप्‍डा पोप्‍चङथो़ लम्‍डी,

मा नेमसोसोसम्‍म माम्‍चु़नीडा सो़म्‍दी बेम्‍डी।

१३ नेम सोङ्‌डाम चङडा गुमीका उनी सीसिपामिमलाई उनीमाडा येट्‌मिडिमा मेर्मिमगोडाम को-न (१२) सीसिपामिमलाई छेट्‌मिडी,

मा गुमीका मेर्मिमलाई थु़र्मा र्‍वाक्‍पा नङ बाबेट्‌मिडी।

मेर्मिम:

१४ सिमोन,

येशूका मेरामकु नङ पत्रुस बाबेट्‌मिडी,

सिमोनकु ल्‍वाक अन्‍द्रियास,

याकूब,

यूहन्‍ना,

फिलिप नुङ बारथोलोमाइ,

१५ मत्ती,

थोमा,

अल्‍फयसकु तारापाचो़ याकूब नुङ सिमोन,

मेरामलाई रोमीमिमकु कोर्थो़लाम बक्‍पा दलगोडाम र्‍वाम्‍थाल्‍मिडी।

१६ याकूबकु तारापाचो़ यहूदा,

मा यहूदा इस्‍करियोत,

मेरामका ङा चङडा येशूलाई भ्रेड्‌डु़म बाइडा।

येशूका जि नुङ वाइतो बेट्‌मिडिम

(मत्ती ४:२३-२५; ५:१-१२)

१७ येशू उनी थु़र्मामिमनुङ पोप्‍चङडलामका धाली धेब्‍दे बाययु़ योम्‍डी।

मेसिन्‍डा बाङमिम सेर्पा उनी सीसिपामिम नुङ खोत्‍ले यहूदिया नुङ यरूशलेम शहरलामका,

मा दिरिदिनकु सो़पडाम टुरोस नुङ सीदोन शहरलामका रोक्‍पा सेर्पा मु़चु़मिम बाम्‍डी।

१८ मेर्मिम येशूकु सिजेम थो़प्‍डा नुङ सोमोरीलाम समु लागि मेसिन्‍डा रोम्‍डिम बाइडा।

मुनाङपेलका दु़खा ग्‍वाक्‍पा मु़चु़मिमलाम मुनाङपेल लुम्‍डिमा लम्‍डी।

१९ मे सेर्पा मु़चु़मिमका येशूलाई लु़म्‍मु माल्‍मिडी,

हेङालोने खोत्‍लेलाई सबेट्‌पा यु़म गुमीलामका लुक्‍तोङा लेड्‌डु़।

२० मेकोतिमा गुमीका उनी सीसिपामिमथो़ रेप्‍तो र्‍वाम्‍डी:

“इनी हाम वो मेबाट्‌पा मु़चु़नी गानी आलाकाम सो़,

हेङालोने माम्‍चु़नीकु किब्‍दी इनीमा ङा सो़।

२१ ओम्‍लो क्रु़मसिपा मु़चु़नी,

गानी आलाकाम सो़,

हेङालोने गानी इनी गोतिम्‍सिनी।

ओम्‍लो ख्रापा मु़चु़नी,

गानी आलाकाम सो़,

हेङालोने गानी रिमु ल्‍वानी।

२२ मिनीचो़डला थो़र लु़न्‍निमका मु़चु़मिमका मेद्‌वानिमी,

सामालामका ख्‍लुनिमी,

मा रिन्‍सानिमी,

मेम्‍मा मेजो़पा मिम्‍मिमा गानीलाई डक्‍साका जेमी माला

गानी आलाकाम सो़।

२३ “मेकोतिलो इनी न भ्रसीबेट्‌नीमा गेर्सिद्‌वाक्‍तो छो़म्‍नी,

हेङालोने पाह्रीला गानी डोक्‍पु पुरस्‍कार ल्‍वानी।

मेर्मिमकु उनी ङाउ-खुउका माम्‍चु़नीलाम-जेपामिमलाई मेम ङा बेम्‍डिम बाइडा।

२४ लावो गानी खाप्‍चीचो़मिम ने हाउरेमा!

हेङालोने गानी इनी त्‍वाकु नसीहोम बोमु दु़म्‍निम बु।

२५ ओम्‍लो गानी खोहोम पोमु ल्‍वापामिमलाई हाउरेमा!

हेङालोने गानी दिफु क्रु़मसिपा दु़म्‍नी।

ओम्‍लो रिपामिम ने हाउरेमा!

दिफु गानी इनी नडा मेभ्रन्‍सिनिमा ख्राम्‍नी।

२६ इनीमा ने हेल्‍लो लोवो खोत्‍ले मु़चु़का नङ कोमी,

गानी ने हाउरेमा!

हेङालोने मेर्मिमकु ङाउ-खुउमिमका

माम्‍चु़नीलाम-जेपा लिसिक्‍पामिमलाई वो मेमङा बेम्‍थाल्‍मिडी।

स्‍वाक्‍चिमो मु़चु़लाई रिखाम बेनी

(मत्ती ५:३८-४८; ७:१२)

२७ “लावो गानी सिजेम थो़पा खोत्‍लेलाई र्‍वाङु,

इनी स्‍वाक्‍चिमो मु़चु़लाई रिखाम बेनी,

मा सु़का गानीलाई मेद्‌वानी मेर्मिमलाई जो़पा बेनी।

२८ सु़का गानीलाई वाइतो बेनी मेर्मिमलाई जि ग्‍वाक्‍निमी,

सु़का गानीलाई मेजो़पा बोनी,

मेर्मिमकाम लागि सो़म्‍दी बेनी।

२९ कोङनिमका गानीलाई कोलेलाममिम इनी फोसु़डा याल्‍नी माला कोङमी फोसु़ वो देन्‍साट्‌नी,

मा इनी हुम-ये लमु माल्‍पामिमलाई माक्‍ते वो ग्‍वान्‍सोट्‌नी।

३० गानीनुङ बिपा मु़चु़मिम खोत्‍लेलाई ग्‍वाक्‍नी,

मा मु़चु़लाई ग्‍वाक्‍निम खाप्‍ची चङडा मेरनी।

३१ वाङमिम मु़चु़का इनीमा लागि हाम बोमिमिम गानी द्‌वानी,

गानी वो मेर्मिमनुङ मेमङा बेनी।

३२ “सु़का गानीलाई रिखाम बोमी मेर्मिमलाई कोङङा गानी रिखाम बोनिमी माला हाम मेम बोनिमिमका गानीलाई जो़पा दु़म मा?

हेङालोने छु़लचो़मिमका वो उनी त्‍वापलाई रिखाम बेपालाई मेर्मिमका रिखाम बोमी।

३३ सु़का गानीलाई जो़पा बोनिमी मेर्मिमलाई कोङङा गानी वो जो़पा बोनी माला हाम मेम बोनिमिमका गानीलाई जो़पा दु़म मा?

हेङालोने छु़लचो़मिमका वो मेमङा बोमी।

३४ सु़का गानीलाई चङडा खउलुङ ख्‍लोन्‍सानी मेर्मिमलाई कोङङा खउलुङ लोखा ग्‍वानी माला मेम बोनिमिमका गानीलाई जो़पा दु़म मा?

हेङालोने चङडा मेकोतिङा ल्‍वापा नका छु़लचो़मिमका छु़लचो़मिमलाई खउलुङ लोखा ग्‍वामी।

३५ लोवो इनी स्‍वाक्‍चिमो मु़चु़मिमलाई रिखाम बेनी,

मेर्मिमलाई जो़पा बेनी।

चङडा मेर्मिमलाम मेख्‍लोक्‍पा नका मेर्मिमलाई लोखा ग्‍वाक्‍नी।

मेम्‍मा गानी डोक्‍पु पुरस्‍कार ल्‍वानी,

मा गानी खोत्‍लेडाम घ्‍ल्‍वापा माम्‍चु़नीकु चो़-चु़सु़ दु़म्‍नी,

हेङालोने माम्‍चु़नीका आला-तोमा मान्‍थिम मु़चु़ नुङ मेजो़पा मु़चु़डला वो न-थो़म रेम्‍बोमी।

३६ इकीमा माम्‍चु़नी छो़म न-थो़मनुङमा बुमी,

मा गानी वो मेप्‍माम न-थो़मनुङमा ङा दु़म्‍नी।

सु़काम वो निया मेबेनी

(मत्ती ७:१-५)

३७ “सु़काम वो निया मेबेनी,

मा माम्‍चु़नीका इनीमा निया मेबोमी।

सु़लाई वो मुमा मेबेट्‌नी,

मा माम्‍चु़नीका गानीलाई मुमा मेबेनिमी।

मु़चु़मिमलाई पाचो ग्‍वाक्‍निमी,

मा माम्‍चु़नीका गानीलाई वो पाचो ग्‍वानिमी।

३८ मु़चु़मिमलाई ग्‍वाक्‍निमी,

मा माम्‍चु़नीका गानीलाई वो ग्‍वानिमी।

सोङसा-सोङसाका,

हल्‍लेबेसा-बेसाका लहोम,

सिड्‌डा रोगेमिमसम्‍म कोले थो़मसङका इनीमा फाजीडा हिसिमिमसम्‍म गानी ल्‍वानी।

हेङालोने गानी वाङमिमलाई उहेम थो़मसङका ग्‍वानी,

मेराम थो़मसङका ङा माम्‍चु़नीका गानीलाई ग्‍वानिमी।”

३९ गुमीका मेर्मिमलाई ओराम सीसि-सो़म्‍दी वो र्‍वाम्‍डी: “हाम उ मिक्सीका मेल्‍वापा मु़चु़का कोङमी मिक्सीका मेल्‍वापा मु़चु़लाई ङा क्रिमु चाप्‍सु़?

हाम मेर्चिप निफिङा पोलु़मगोयु़ मेझार्ची मा?

४० सीपा मु़चु़ हापा नेप्‍चीनुङमा दु़म,

मे सीसिपा मु़चु़ मेप्‍माम मेदु़म,

लावो खोत्‍ले ल्‍वा सीम्‍सिमु दु़म्‍सु़मिम चङडा गुलाई सीपा मु़चु़ होप्‍मामङा दु़म।

४१ “गानी हेङा इनीमा वा-ल्‍वाककु मिक्‍सीडाम कति कल्‍पा सप्‍लेप्‍ता हुपा ल्‍वानी,

इनीमा त्‍वाकु मिक्‍सीडा कार्तासिट्‌पा डोक्‍पु सङ ने हेङा मेल्‍वानी?

४२ गानी इनी त्‍वाकु मिक्‍सीडा कार्तासिट्‌पा डोक्‍पु सङ ने मेल्‍वानी माला हेसाका इनी त्‍वाकु वा-ल्‍वाकलाई,

‘ए छारी,

इमा मिक्‍सीडाम कति कल्‍पा सप्‍लेप्‍ता गो थान्‍सानिनी’ र्‍वामु चाम्‍नी?

गानी मु़चु़कु ङादोडा जो़पा लिसिक्‍पा मु़चु़नी,

ङादो इनी मिक्‍सीडा कार्तासिट्‌पा डोक्‍पु सङ ख्‍लुक्‍निमा पार्नी,

मेम्‍मा इनी वा-ल्‍वाककु मिक्‍सीडा बाट्‌पा कति कल्‍पा सप्‍लेप्‍ता जो़होमका ल्‍वानिमा पार्सामु चाम्‍नी।

धक्‍सा नुङ मेरामकु मा

(मत्ती ७:१६-२०; १२:३३-३५)

४३ “जो़पा धक्‍साडा मेजो़पा मा मेसिडु़,

मा मेजो़पा धक्‍साडा जो़पा मा मेसिडु़।

४४ मेराम धक्‍साडा सिडु़मिम मालामका हेप्‍माम धक्‍सा रेछा र्‍वाक्‍साका छेडी।

हेङालोने चु़कु धक्‍सालामका सु़का वो बैससीकु मा मेप्रो़सु़,

मा चु़कु धक्‍सालाम अङ्‍गूरकु मा वो मेप्रो़सु़।

४५ जो़पा मु़चु़का उ न-गोडा जु़ल्‍थाडु़मिमलाम जो़पा ल्‍वा जे।

मेजो़पा मु़चु़का उ न-गोडा जु़ल्‍थाडु़मिम मेजो़पा ल्‍वा जे।

हेङालोने हेप्‍माम ल्‍वा उ न-गोडा कुर्थाडु़मिम बु,

मेराम मु़चु़का मे ङा जे।

नक खालकाम नेमकु सीसि-सो़म्‍दी

(मत्ती ७:२४-२७)

४६ “गो र्‍वाङुमिम होम्‍साका मेबोनी माला,

गानी हेङा गोलाई ङाचो़,

ङाचो़,

र्‍वानी?

४७ उहेम मु़चु़ आमाडा रो,

मा आमा सिजेम थो़सु़,

मेम्‍मा मेराम होम्‍साका खारी बु़,

मेराम आरेप्‍माम मु़चु़ सो़,

४८ उहेमका हापा धालीसम्‍म धायु़मा हेल्‍लो वो मेदोपा डोक्‍पु लुङ गड्‌डु़मा मेरामडला नेम बनेबु़डु़।

मेराम नेमडला होङकोर्माका याक्‍तु़ लोवो मेराम नेम जो़होमका बनेबेम्‍मामिमका हेवो मेदु़म्‍सावा।

४९ लावो उहेमका आमा सिजेम थो़सु़मा वो मेराम होम्‍साका खारी मेबेपा मु़चु़ ने आरेप्‍माम सो़,

उहेमका नेमकु फारगोयु़म डोक्‍पु लुङ मेगसाका क्‍वाडला नेम बनेबु़डु़।

मेकोतिमा होङकोर्मा योक्‍तामा मेराम नेम याक्‍तु़।

मेकोतिलो मेराम नेम झार्स्‍ल्‍याड्‌डा,

मा खोत्‍लेङा स्‍याकारिस्‍ता।”

a 

६:५ मिनीचो़ र्‍वाक्‍मा: खोत्‍ले मु़चु़काम लागि सेल्‍पा दु़म्‍मु माम्‍चु़नीका गुमीलाई थुट्‌मिडिम बु र्‍वाक्‍पा रेम्‍बोमु येशूका उनी त्‍वापलाई ङा र्‍वाम्‍डिम नङ (दानिएल ७:१३-१४)।

रोमी कप्‍तानका येशूडला बु़डु़म थो़र

(मत्ती ८:५-१३)

७

१ येशूका मु़चु़मिमलाई खोत्‍ले ल्‍वा र्‍वामु दु़म्‍मिडिमा कफर्नहुम शहरथो़ लम्‍डी।

२ मेसिन्‍डा रोमी कप्‍तानकु छो़म द्‌वादीबुङ कोले डु़ल्‍चो़ बाइडा।

मेराम नो़डामा सिमुङा खाप्‍डु़म बाइडा।

३ मे कप्‍तानका येशूकु दुथाम थो़स्‍तु़,

मा उ डु़ल्‍चो़लाई सबेन्‍साङमिनु़ र्‍वाक्‍साका यहूदीमिमकु डोक्‍पु ङाउमिमलाई येशूकाडा र्‍वाला सो़सिप्‍डा थु़र्स्‍तु़मी।

४ मेर्मिम येशूकाडा रोम्‍डिमा गुमीलाई मेम बेबेसाका आरे र्‍वाम्‍डिम-र्‍वाम्‍डिम ङा बेम्‍डी,

“मे कप्‍तान इनीमा न-थो़म ल्‍वामुका घ्रेट्‌पा बु,

५ हेङालोने इकीमा मु़चु़मिमलाई गुका रिखाम बु़,

मा आकीमा घ्रो़म्‍दीनेम वो गुका ङा बनेबेसाक्‍तिकिम सो़।”

६ ओराम थो़म्‍डिमा येशू मेर्मिमनुङ लम्‍डी।

कप्‍तानकु नेम फार्डा येशू रोम्‍फाम्‍डिलो गुका उ ङोप्‍सो़मिमलाई येशूनुङ आरे र्‍वाबेड्‌डा थु़र्सोड्‌डु़,

“ङाचो़,

आमा नेमडा रोमु लागि दु़खा मेल्‍वानी,

हेङालोने गानीलाई आमा नेमडा येन्‍मुका घ्रेट्‌पा गो मेबुङु।

७ गो आ त्‍वाप वो इनीमाडा रोमु घ्रेट्‌पा मेबुङु र्‍वाक्‍पा मिम्‍सिङडो।

लावो गानी र्‍वाक्‍नी,

मा आमा डु़ल्‍चो़ स।

८ हेङालोने आ त्‍वाप ङा वो साखामचो़कु ल्‍वाडा बुङु,

मा आमा ल्‍वाडा सिपाहीमिम बुमी।

गो कोलेलाई ‘लक्‍सा’ र्‍वाङु,

मा मेराम ल मा कोङमीलाई ‘रोका’ र्‍वाङु,

मा मेराम रो।

गो आमा डु़ल्‍चो़लाई ‘आरे बे’ र्‍वाङुलो मेरामका बु़।”

९ ओराम ल्‍वा थो़म्‍डिमा येशू ङाङाया दु़म्‍मिडी।

मेकोतिमा उनी चङचङ बिक्‍तोङा बेपा सेर्पा मु़चु़मिमथो़ ख्‍लोसिम्‍डिमा र्‍वाम्‍डी,

“गो गानीलाई र्‍वाङु,

इस्राएलीमिमगोडा आरेप्‍माम छो़म थो़रलु़पा सु़ वो गो मेडारुवा।”

१० कप्‍तानका सेला थु़र्स्‍तु़म ङोप्‍सो़मिम कप्‍तानकु नेमडा ख्‍लोम्‍सिडिलो मे डु़ल्‍चो़ समु दु़स्‍तु़म बाइडा।

येशूका अर्दोमेकु तारापाचो़ सिमुलाम फम्‍डिम

११ उ दिकाम येशू नाइन र्‍वाक्‍मा शहरडा लम्‍डी,

मा उनी सीसिपामिम नुङ छो़म सेर्पा मु़चु़मिम गुमीनुङ कोयोङा लम्‍डिम बाइडा।

१२ येशू शहरकु लाम्‍चोकोडा रोम्‍थिम्‍डिलो कोले सिपा मु़चु़लाई कुर्साका पाखा ख्‍लुक्‍तोङा बेम्‍डी।

मे सिपा मु़चु़ ने अर्दोमेकु कोलेङा तारापाचो़ बाइडा।

मेकोतिलो मे अर्दोमेनुङ सेर्पा मु़चु़मिम लम्‍डिम बाइडा।

१३ येशूका अर्दोमेलाई ल्‍वाम्‍डिमा छो़म उनी थो़म भ्रो़स्‍ता,

मा गुमीका मे मेसेमलाई र्‍वाम्‍डी,

“मेख्राप्‍डा।”

१४ मेकोतिमा येशूका मे सिपा मु़चु़ जु़ल्‍मा बाकस फार्डा लम्‍डिमा लु़प्‍मिडी,

मा मे सिपा मु़चु़ कुर्पामिम येम्‍सिम्‍डी।

गुमीका मेरामलाई र्‍वाम्‍डी,

“ए छारी,

गो गानालाई र्‍वाङु,

बका!”

१५ मेकोतिलोङा सिपा मु़चु़ बक्‍तामा गन्‍डा,

मा जेमु चो़म्‍डु़।

येशूका मेराम स्‍वालालाई उ मामकु ल्‍वाडा ग्‍वाम्‍डी।

१६ मेकोतिमा मेर्मिम खोत्‍ले मु़चु़मिम ङिम्‍डी,

मा माम्‍चु़नीकु नङ कोम्‍डी।

मेम्‍मा र्‍वाम्‍डी,

“माम्‍चु़नीलाम-जेपा कोले छो़म डोक्‍पु मु़चु़ इकीमाडा योम्‍डिम बु,”

मा “माम्‍चु़नीका उनी त्‍वाकु मु़चु़मिमडला न-थो़म रेम्‍बेम्‍डिम बु।”

१७ येशूकु दुथाममिम ओराम ल्‍वा खोत्‍ले यहूदिया नुङ मेरामकु होनो-आथो़म खोत्‍ले देलबाडे फोन्‍सिड्‌डा।

कु-रु़दु़म ग्‍वाक्‍पा यूहन्‍ना नुङ येशू

(मत्ती ११:२-१९)

१८ कु-रु़दु़म ग्‍वाक्‍पा यूहन्‍नाकु सीसिपामिमका वो येशूकु दुथाममिम खोत्‍ले ल्‍वा यूहन्‍नालाई थो़बेट्‌मिडी।

यूहन्‍नाका उ सीसिपामिमगोडाम नलेलाई येड्‌डु़ची,

१९ मा ङाचो़ येशूकाडा ओराम ल्‍वा हिलाबेप्‍डा थु़र्स्‍तु़ची,

“गुकु लन्‍थान्‍कुमिम मसीह गानी ङा डे,

गुकु वाङमिमलाई ङा लन्‍थान्‍कुमिम?”

२० मेकोतिमा मेर्चिप येशूकाडा रोक्‍चिमा र्‍वाक्‍ची,

“कु-रु़दु़म ग्‍वाक्‍पा यूहन्‍नाका गुचुकुलाई ओराम ल्‍वा गानीनुङ हिलाबेप्‍डा थु़र्चिकिम बु,

‘गुकु लथान्‍कुमिम मसीह गानी ङा डे,

वाङमिमलाई ङा लन्‍थामु’?”

२१ मेकोतिलो येशूका हापा मु़चु़मिमकु सोमोरी नुङ उनी नो़सीलामका सबेट्‌मिडी,

मा मुनाङपेल कोल्‍साक्‍तोङा लेट्‌मिडिम बाइडा,

मा हापा मिक्सीका मेल्वापा मु़चु़मिमलाई मिक्सीका ल्‍वापा दु़म्‍बेट्‌मिडी।

२२ मेकोतिमा येशूका यूहन्‍नाकु सीसिपाचिपलाई र्‍वाम्‍डी,

“लक्‍ची,

मा गाची हाम ल्‍वाच्‍ची थो़च्‍ची मेर्मिम खोत्‍ले ल्‍वा यूहन्‍नानुङ र्‍वाक्‍ची,

मिक्सीका मेल्‍वापामिमका मिक्सीका ल्‍वामी,

खेल ब्‍लेट्‌पा मु़चु़मिम समी,

जोनका बेट्‌पामिम समी नोफ्‍लाका मेथो़पा मु़चु़मिमका नोफ्‍लाका थो़मी,

सिपा मु़चु़मिम सिमुलामका बम्‍गेमी,

मा उनी हाम वो मेबाट्‌पामिमका माम्‍चु़नीकु जो़पा-सेला थो़मी।

२३ आमा दुथाम सु़का उ नड्‍डा मेमुर्सी,

मेराम मु़चु़ आलाकाम सो़।”

२४ यूहन्‍नाका थु़र्स्‍तु़चिम उ सीसिपाचिप ख्‍लोसिक्‍चिम चङडा यूहन्‍नाकु दुथाम येशूका मे सेर्पा मु़चु़मिमनुङ र्‍वाम्‍डी,

“हाम गानी हेप्‍माम मु़चु़लाई रेप्‍डा र्‍याङगो-र्‍याङगोडा लक्‍नी?

हाम मेराम मु़चु़ जुक्‍का थो़पा नारकु जु़जु़ होप्‍माम बाइडा?

२५ मेएँ माला गानी हाम रेप्‍डा लक्‍नी?

हापा थिकाम ये-सेम फसिक्‍पा मु़चु़मिमलाई रेप्‍डा लक्‍निम?

हापा थिकाम ये-सेम फसिक्‍पा मु़चु़मिम ने उनी नसीहोम बेत्तो हप बाखोप ओगानेमडा बुमी।

२६ हाम गानी माम्‍चु़नीलाम-जेपा मु़चु़लाई रेप्‍डा लक्‍नी?

गो गानीनुङ र्‍वाङु,

माम्‍चु़नीलाम-जेपा मु़चु़डाम वो घ्‍ल्‍वापा मु़चु़लाई गानी ल्‍वान्‍नी।

२७ मेराम यूहन्‍ना ङा सो़,

मेरामकु दुथाम माम्‍चु़नीकु र्‍याक्‍मा सिजेमडा आरेसाका र्‍याक्‍मा बु,

‘रेप्‍डा,

गो आमा सेलाचो़लाई इमा ङादो-ङादो थु़रु,

मा मेरामका इमा लाम्‍दी ङादो-ङादो बनेबु़जो़लु़।’

२८ “गो गानीनुङ र्‍वाङु,

ओम्‍लोसम्‍म ओराम सुबुडा गक्‍पा मु़चु़मिमगोडा कु-रु़दु़म ग्‍वाक्‍पा यूहन्‍नाडाम घ्‍ल्‍वापा मु़चु़ सु़ वो मेबुमी।

लावो माम्‍चु़नीकु किब्‍दीगोडा उहेम खोत्‍लेडाम याक्‍के बु,

मेराम मु़चु़ यूहन्‍नाडाम वो घ्‍ल्‍वापा दु़म।”

२९ खोत्ले मु़चु़मिम नुङ कर फक्‍पामिम वो येशूकु ओराम ल्‍वा थो़म्‍डिमा माम्‍चु़नीकु लाम्‍दी जो़पा र्‍वाक्‍साका रम्‍डी।

हेङालोने मेर्मिमका यूहन्‍नालामका कु-रु़दु़म रम्‍डिम बाइडा।

३० लावो फरिसी नुङ मोशाकु डु़म्‍ला छो़म थेट्‌पा मु़चु़मिमका ने माम्‍चु़नीका मेर्मिमडला बेम्‍डिम न मेद्‌वाक्‍मिवा।

हेङालोने यूहन्‍नालामका कु-रु़दु़म रम्‍डिम मेबायावा।

३१ येशूका र्‍वाम्‍डी,

“आथामबिलिम आरेप्‍माम मु़चु़लाई गो हामनुङ थो़पु?

मेर्मिम हेप्‍माम बुमी?

३२ मेर्मिम ने बजारडा खोम्‍सिक्‍साका चाम्‍सिक्‍पा चो़च्‍चो़ होप्‍माम बुमी,

मे चो़च्‍चो़मिमका उनी त्‍वाप-त्‍वापडा आरे र्‍वाबोमी,

‘गुकु लिउसाम डु़प्‍तोको लावो गानी मेछो़म्‍निवा।

गुकु येत्तो ख्राप्‍तो बेत्तोको लावो गानी इनी प्‍ल मेआल्‍निवा।’

३३ “कु-रु़दु़म ग्‍वाक्‍पा यूहन्‍ना रोक्‍ता,

मा उपास बाइडा मा अङ्‍गूरकु बिलाम मेडुङु़वा।

गानी मेरामलाई ‘मुनाङका हुप्‍डु़म मु़चु़’ र्‍वाक्‍नी।

३४ मिनीचो़ रोक्‍ता,

मा पु़रु़ डुङ्‌डु़,

गानी मेरामलाई पोम्‍सा,

डु़सेवा,

मा कर फक्‍पा नुङ छु़लचो़मिमकु ङोप्‍सो़ र्‍वानी।

३५ लावो माम्‍चु़नीलाम नेप्‍ची ल्‍वापा मु़चु़मिमका ङा माम्‍चु़नीकु नेप्‍ची जो़पा र्‍वाक्‍पा रेम्‍बोमी।”

येशूका कोले मेसेमकु छु़ल हेम्‍साम्‍डिम

३६ फरिसीमिमगोडाम सिमोन र्‍वाक्‍मा कोले फरिसीका येशूलाई ग्रुला पेप्‍डा येड्‌डु़,

मा गुमी मेराम फरिसीकु नेमडा लम्‍डिमा ग्रुला पेप्‍डा गन्‍मिडी।

३७ मेराम शहरडा कोले छु़लचो़ मेसेम बाइडा।

फरिसीकु नेमडा येशू ग्रुला पेप्‍डा रोम्‍डिम बु र्‍वाक्‍पा ल्‍वा मेराम मेसेमका थो़स्‍तु़।

मेकोतिमा मेराम मेसेमका कोले सिङ्‍गमरमरकु सोजामडा भ्रपा मुर्नेम्‍पा तेल रेड्‌डु़मा मेसिन्‍डा रोक्‍ता,

३८ मा गु येशूकु चङलामका रोक्‍तामा उनी खेल फार्डा येम्‍स्‍तामा,

उ प्‍ल येशूकु खेलडला डस्‍तु़,

मा उ बुइडलाम सेमका बक्‍साक्‍तो उनी खेलडा चुप बु़डु़,

मा भ्रपा मुर्नेम्‍पा तेलका क्‍लमु चो़म्‍डु़।

३९ येशूलाई येट्‌पा फरिसीका ओराम ल्‍वास्‍तु़मा उ नड्‍डा आरे र्‍वाक्‍ता,

“ओराम माम्‍चु़नीलाम-जेपा मु़चु़ माला ने हेप्‍माम मेसेमका गुलाई लु़प्‍तोङा लेडु़ र्‍वाक्‍साका चवा,

हेङालोने मेराम ने छु़लचो़ मेसेम डे।”

४० येशूका मे फरिसीनुङ र्‍वाम्‍डी,

“ए सिमोन,

गानानुङ हाम-हुम र्‍वामु आमा न बु।”

गुका र्‍वाक्‍ता,

“र्‍वाक्‍नीका ङाचो़।”

४१ “कोले खाप्‍चीचो़काम नले मु़चु़का जेर मोक्‍चिम बाइडा।

कोलेका ङो सङ (५००) सिक्‍का,a

मा कोङमीका ङो धु़म (५०) जेर मोक्‍चिम बाइडा।

४२ लावो मेर्चिपका जेर सोमु मेचाप्‍चिवा,

मा जेर ग्‍वाक्‍पा मु़चु़का निफिलाई ङा जेर सोमु मेबासी बु़डु़ची।

मेर्चिपगोडा सु़का गुलाई हापा रिखाम बु़?”

४३ सिमोनका र्‍वाक्‍ता,

“हापा जेर उहेमका मोक्‍तु़म बाइडा,

मा सोमु मेबासावा मेरामका हापा रिखाम बु़।”

येशूका गुलाई र्‍वाम्‍डी,

“गाना र्‍वाक्‍नाम जो़पा ङा।”

४४ मेकोतिमा मेराम मेसेमथो़ हिसिम्‍डिमा येशूका सिमोनलाई र्‍वाम्‍डी,

“ओराम मेसेमलाई रेप्‍डा!

गो इमा नेमडा रोङडो,

गाना खेल सो़ल्‍पा कु वो मेग्‍वाक्‍ङिवा,

लावो ओराम मेसेमका ने उ प्‍लका आमा खेल सो़ल्‍साङ्‌डी,

मा उ सेमका बङ्‌साङडी।b

४५ गाना गोलाई चुप मेबेङिवा,

लावो गो आसिन्‍डा रोङडोलो आथाम ओराम मेसेमका ने आमा खेलडा चुप बु़होम ङा बु।c

४६ गाना आमा बुइडला तेलका मेक्‍लङसाक्‍ङिवा,d

लावो ओराम मेसेमका ने आमा खेलडा भ्रपा मुर्नेम्‍पा तेल क्‍लङसाङ्‌डिम बु।

४७ मेम्‍मिमका गो गानालाई र्‍वाङु,

ओराम मेसेमकाम हापा छु़लमिम हेम्‍सिड्‌डाम बु,

मा ओराम मेसेमका गोलाई हापा रिखाम बोङी।

लावो उहेमकु छु़ल कि-कि कोङङा हेम्‍सी,

मेरामका कि-कि कोङङा रिखाम बु़।”

४८ मेकोतिमा येशूका मेराम मेसेमलाई र्‍वाम्‍डी,

“इमा छु़लमिम हेम्‍सिम्‍डिम बु।”

४९ मेसिन्‍डा ग्रुला पेप्‍डा गन्‍पा वाङमिमका उनी त्‍वाप-त्‍वापडा आरे र्‍वा बोमु चो़म्‍मिडी,

“मु़चु़कु छु़लमिम वो हेप्‍साक्‍पा ओराम मु़चु़ सु़ डे मा?”

५० येशूका मेराम मेसेमलाई र्‍वाम्‍डी,

“गाना गोडला थो़र लु़न्‍नामका गाना सेल्‍सिट्‌नाम बु।

इ न भ्रसिक्‍तो लक्‍सा।”

a 

७:४१ ग्रीकडा ङोसङ (५००) दिनार बु। मेराम र्‍वाक्‍मा २ थकु ज्‍याला, मा ङोधु़म (५०) दिनार र्‍वाक्‍मा २ मुनामकु ज्‍याला सो़।

b 

७:४४ यहूदीमिमका उनी बोच्‍चो़मिमलाई छो़म डोक्‍पु मिम्‍साका हुनाखाना बेम्‍डिम रेम्‍बु़।

c 

७:४५ यहूदी यहूदीमिमका सेव सान्‍बोमिलो फोसु़डा लोवो कुप्‍पीडा लोवो चुप बेबोमी। गुमीडाम छो़म आला-तोमाकाम दु़स्‍ताम मा रिखाम बु़डु़म आसिन्‍डा मेसेमका येशूकु खेलडा चुप बु़डु़मका रेम्‍बु़डु़म बु।

d 

७:४६ यहूदीमिमका उनी बोच्‍चो़लाई छो़म हुनाखाना बोमिलो बोच्‍चो़कु बुइडला तेल क्‍लम्‍साम्‍डी।

येशूनुङ लाम्‍दिपा मेसेममिम

८

१ कोलेम नलेम चङडा येशूका माम्‍चु़नीकु किब्‍दीकु दुथाम जो़पा-सेला थो़बेत्तो नुङ सिजेम दो़त्तो देल-देलडा नुङ शहर शहरडा लम्‍डी।

गुमीनुङ को-न (१२) सीसिपामिम बाम्‍डी,

२ मुनाङ नुङ सोमोरीलाम सपा कोङनिम मेसेममिम वो गुमीनुङ बाम्‍डी।

मेर्मिम मेसेममिमगोडा मरियम र्‍वाक्‍मा मग्‍दलिनी मेसेम वो बाइडा।

मेराम मेसेमकु मिरो़मलामका येशूका येतले (७) मुनाङ कोल्‍मिडिम बाइडा,

३ हेरोद हपकु खउलुङ रेप्‍साक्‍पा खुजासकु नाइमे योअन्‍ना मा सुसन्‍ना नुङ वाङमी हापा मेसेममिम वो बाम्‍डी।

मेर्मिमका उनी खाप्‍ची ग्‍वाक्‍साका येशूनुङ उनी सीसिपामिमलाई ख्‍लो़म्‍थाल्‍मिडी।

भ्रल फोट्‌पाकु सीसि-सो़म्‍दी

(मत्ती १३:१-२३; मर्कूस ४:१-२०)

४ शहर-शहरलामका मु़चु़मिम येशूकाडा रोम्‍डी,

मा छो़म सेर्पा मु़चु़मिम खोम्‍सिम्‍डी।

मेकोतिमा येशूका मेर्मिमनुङ कोले सीसि-सो़म्‍दी र्‍वाम्‍डी।

५ “कोले खारीचो़ भ्रल फोड्‌डा लस्‍ता।

भ्रल फोड्‌डु़लो याङ भ्रल लाम्‍दीबाडे झुस्‍ता,

मा मु़चु़मिमका देम्‍मिडी।

मेकोतिमा चक्‍पुका डो़म्‍पेम्‍डी।

६ याङ भ्रल लुङदुडा झुस्‍ता,

मा मे भ्रल ल्‍यास्‍ता मेडे साट्‌ल्‍याड्‌डा,

हेङालोने मेराम ये साट्‌पा बाइडा।

७ याङ भ्रल चु़दुगोनो झुस्‍ता,

मा मे भ्रलनुङङा चु़ वो बर्तो गेड्‌डा,

मा भ्रल बर्मु मेग्‍वाकु़वा।

८ लावो याङ भ्रल ने जो़पा क्‍वाडला झुस्‍ता,

मा ल्‍यास्‍तामा को सङ (१००) डाम वो हापा मा सिड्‌डु़।”

आकोति र्‍वाम्‍डिमा गुमीका डोक्‍पु लो़लामका र्‍वाम्‍डी,

“सु़काम थो़पा नोफ्‍ला बु मेरामका थो़स्‍नु़मा थेसिथेट्‌नु़।”

९ येशूकु उनी सीसिपामिमका ओराम सीसि-सो़म्‍दीका हाम र्‍वामु मालु़मिम र्‍वाक्‍साका हिलाबेम्‍डी।

१० येशूका मेर्मिमनुङ र्‍वाम्‍डी,

“माम्‍चु़नीकु किब्‍दी हाम र्‍वाक्‍साका आच्‍छाङा छेपा सामा गानीलाई कोङङा ग्‍वाक्‍मा बु।

मेम्‍मिमका मु़चु़मिमका ने थेसिमेथेन्‍मिनु़ र्‍वाक्‍साका सीसि-सो़म्‍दीडा कोङङा जेङु।

यशैयाका र्‍याक्‍तु़म खाजेमडा वो आरे र्‍वाक्‍पा बु,

‘मेर्मिमका रेम्‍मी ङा लावो मेल्‍वामिनु़,

मा थो़मी ङा लावो थेसिमेथेन्‍मिनु़।’

११ “ओराम सीसि-सो़म्‍दीका र्‍वाक्‍ताम भ्रल ने माम्‍चु़नीकु सिजेम सो़।

१२ लाम्‍दीडा झुक्‍पा भ्रल मेर्मिमङा सो़,

उहेमका सिजेम थो़मी,

लावो नगोडा थो़मिमिम सिजेमलामका थो़र मेलु़मिनु़मा मेसेल्‍सिमिनु़ र्‍वाक्‍साका शैतान रोमा मेर्मिमकु नगोडाम सिजेम रोडु़मा लल्‍याडु़।

१३ लुङदुडा झुक्‍पा भ्रल ओर्मिम ङा सो़,

उहेमका माम्‍चु़नीकु सिजेम थो़मिमा गेर्सिद्‌वाक्‍तो रमी।

लावो धु़प्‍पा सक्‍फार मान्‍थिम भ्रल होङङा हापा थो़र मेलु़पा दु़म्‍मी।

लावो मेजो़पा ल्‍वालामका उनी न छाम्‍सिमिम थारीका माम्‍चु़नीडा थो़र लु़मु डिन्‍मी,

मा गुमीडाम वाङ दु़म्‍मी।

१४ मे चु़दुडा झुक्‍पा भ्रल ने मेर्मिमङा सो़,

उहेमका माम्‍चु़नीकु सिजेम थो़मु ने थो़मी लावो मिरो़मकु दुथाम मिम्‍ताम-सो़र्ताम बेपा,

मा खाप्‍चीचो़ दु़म्‍मु न बेपा नुङ नसीहोम बोमु माल्‍पा नकाम दु़म्‍मी।

मेम्‍मिमका मेर्मिमकु थो़र बर्मुमा मा सिन्‍बेन्‍मु मेचाम्‍मी।

१५ लावो जो़पा क्‍वाडला झुक्‍पा भ्रल ने मेर्मिम ङा सो़,

उहेमका सिजेम थो़मिमा नड्‍डा जु़ल्‍थामी,

मा मेराम होम्‍साका दोमी।

मेम्‍मा इम्‍साका लन्‍थामिमा हापा मा सिन्‍बेन्‍मी।

धिप्‍रीकु सीसि-सो़म्‍दी

(मर्कूस ४:२१-२५)

१६ “सु़का वो धिप्‍री चायु़मा खचाका मेचु़प्‍डु़,

मा खाटकु गोयु़ वो मेजु़लु़।

लावो नेमडा रोक्‍पामिम खोत्‍लेका ल्‍वामिनु़ र्‍वाक्‍साका बोर्सोडला जु़लु़।

१७ थक्‍साका जु़ल्‍मा खोत्‍ले ल्‍वासिमा ख्रेप्‍साका जु़ल्‍मामिम खोत्‍ले लुमिमा ओलडा दो़।

१८ सु़का थेसिथेडु़,

मेरामका आथावो थेसिथेन्‍मु चाप्‍सु़।

लावो सु़का थेसिमेथेडु़,

मेरामका थेसिथेट्‌पु र्‍वाक्‍पा मिम्‍सिमिम वो रोन्‍ला सो़सी।

मेम्‍मिमका गानी थो़निमिम ल्‍वाडा चङचङया बानी वो!”

येशूकु त्‍वाकु माम नुङ ल्‍वाकमिम

(मत्ती १२:४६-५०; मर्कूस ३:३१-३५)

१९ मेकोतिमा येशूकु माम नुङ ल्‍वाकमिम गुमीलाई क्रो़म्‍डा रोम्‍डिम बाइडा,

लावो सेर्पा मु़चु़मिम बाम्‍डिमका येशूकु फार्डा रोम्‍थिमु मेचाप्‍मिवा।

२० कोङनिम मु़चु़का गुमीलाई र्‍वाम्‍डी,

“इनीमा माम नुङ ल्‍वाकमिम गानीलाई क्रो़म्‍मु र्‍वाक्‍साका पाखानो येम्‍तासिक्‍पा बुमी।”

२१ येशूका मेर्मिमनुङ र्‍वाम्‍डी,

“उहेमका माम्‍चु़नीकु सिजेम जो़होमका थो़मिमा मेरामका र्‍वामिम होम्‍साका खारी बोमी मेर्मिम ङा सो़ आमा माम नुङ ल्‍वाकमिम।”

येशूका ब्‍लोजु़ हेप्‍मिडिम

(मत्ती ८:२३-२७; मर्कूस ४:३५-४१)

२२ कोलेम येशू उनी सीसिपामिमनुङ कुबी-बोक्‍साडला हुम्‍डी,

मा उनी सीसिपामिमलाई र्‍वाम्‍डी,

“दो,

गुइ दिरिदिनकु होनोहोम्‍बुनो लक्‍सी।”

मेकोतिमा मेर्मिम लाम्‍दिमु चो़म्‍मिडी।

२३ मेर्मिम कुबी-बोक्‍साडला हुम्‍डिमा लक्‍तोङा बेम्‍डिलो येशू अम्‍चेट्‌मिडी।

मेकोतिलोङा मे दिरिदिनडा छो़म डोक्‍पु ब्‍लोजु़ फुड्‌डु़।

मेम्‍मिमका कुबी-बोक्‍सा र्‍वाप्‍डा कुगोयु़ प्‍लु़म्‍सिमु खाप्‍डु़म बाइडा,

मा मेर्मिम सिमुङा खाप्‍मिडिम बाइडा।

२४ मेकोतिमा मेर्मिम येशूकु फार्डा लम्‍डिमा आरे र्‍वाक्‍तो गुमीलाई फक्‍मिडी,

“ङाचो़,

ङाचो़,

गुकु ने कुगोयु़ प्‍लु़म्‍सिमु खाम्‍कु।”

येशू बम्‍डिमा मे ब्‍लोजु़ नुङ मेर्मिमलाई र्‍वाप्‍डा हुपा कुकु बाबारिमलाई हेप्‍मिडी।

ब्‍लोजु़ फोन्‍मु डिड्‌डु़मा पपया दु़स्‍ता।

२५ येशूका मेर्मिमलाई र्‍वाम्‍डी,

“गानीनुङ थो़र मिबु?”

मेर्मिम ङिम्‍डिमा ङाङाया दु़म्‍तो उनी त्‍वाप-त्‍वापडा आरे र्‍वा बेम्‍डी,

“गुमी हेप्‍माम मु़चु़ डे?

ब्‍लोजु़ नुङ कुकु बाबारिमलाई ल्‍वाडा जु़ल्‍मी,

मा मेर्मिमका वो गुमीका र्‍वामिम थो़मी रेछा!”

मुनाङका हुपा मु़चु़लाई येशूका सबेट्‌मिडिम

(मत्ती ८:२८-३४; मर्कूस ५:१-२०)

२६ येशू उनी सीसिपामिमनुङ गालील दिरिदिनकु होनोहोम्‍बु गेरासेनस इलाकाडा कुबी-बोक्‍सालामका रोम्‍फाम्‍डी।

२७ येशू दिरिदिनकु सो़प फार्डा लुम्‍डिलो मेराम शहरडाम कोले मु़चु़ डार्मिडी,

मेरामलाई मुनाङका हुप्‍डु़म बाइडा।

मेराम मु़चु़का हापा ङादो आथामङा ये मेफस्‍थालावा,

मा नेमडा मेबासाका सु़लु़मदुबाडे बाइथाल्‍ला।

२८ मेराम मु़चु़का येशूलाई ल्‍वास्‍तु़मा उनी खेलफारयु़ खुम्‍बु बु़डु़,

मा डोक्‍पु लो़लामका र्‍वाक्‍ता,

“खोत्‍लेडाम घ्‍ल्‍वापा माम्‍चु़नीकु चो़ येशू,

गानी गोनुङ हाम बोमु माल्‍निमिम?

गो गानीनुङ र्‍वाङु,

गोलाई दु़खा मेग्‍वाङनी।”

२९ हेङालोने येशूका मुनाङपेललाई मेराम मु़चु़लामका लुकामा लस्‍ल्‍याडा बेम्‍डिम बाइडा।

मेराम मु़चु़लाई हापाखेपङा मुनाङपेलका उ ल्‍वाड्‌डा बु़डु़म बाइडा।

मेराम मु़चु़लाई ल्‍वा नुङ खेलडा सेल रिवाका बसाका मु़चु़मिमका लम्‍थाल्‍मिडी।

लावो सेल रिवा ङा फ्‍यास्‍थाल्‍लु़।

मेकोतिमा मुनाङपेलका मेरामलाई र्‍याङगो-र्‍याङगोथो़ लथाल्‍लु़।

३० येशूका मेरामलाई “इमा नङ हाम?”

र्‍वाम्‍डिमा हिलाबेम्‍डी।

मेरामका र्‍वाक्‍ता,

“फौज।”

हेङालोने गुलाई सेर्पा मुनाङपेलमिमका हुप्‍मिडिम बाइडा।

३१ मे मुनाङपेलमिमका येशूनुङ आरे र्‍वाम्‍डिम र्‍वाम्‍डिम ङा बेम्‍डी,

“गुकुलाई देन्‍दे ग्‍वामु लागि खादीगोयु़a मेथु़र्किनी।”

३२ मे पोप्‍चङ फारबाडे सेर्पा ब्‍वामिम जात्तोङा लेट्‌मिडी।

मेकोतिमा मुनाङपेलमिमका मे ब्‍वामिमगोनो हुमु ग्‍वाक्‍किनी र्‍वाक्‍साका येशूनुङ र्‍वाम्‍डिम-र्‍वाम्‍डिम ङा बेम्‍डी,

मा गुमीका मेर्मिमलाई हुमु ग्‍वाम्‍डी।

३३ मुनाङपेलमिम मेराम मु़चु़लामका लुम्‍डिमा ब्‍वामिमगोनो हुम्‍डी।

मेकोतिमा मे सेर्पा ब्‍वामिम भ्‍र्‍वालाम सिसिरका झार्मिडिमा दिरिदिनगोयु़ झुम्‍डी,

मा सिम्‍डी।

३४ मे ब्‍वामिम भ्‍र्‍वालामका झार्मिडिम ल्‍वाम्‍डिमा ब्‍वा रेपा मु़चु़मिम स्‍वाम्‍डी,

मा मेराम शहर नुङ देलबाडे ओराम ल्‍वा सो़म्‍डी।

३५ मेम्‍मा मेसिन्‍डा हाम दु़स्‍ताम बाइडा मेराम रेप्‍डा मु़चु़मिम येशूकाडा रोम्‍डी।

मेकोतिलो मेसिन्‍डा मुनाङपेलका हुप्‍डु़म मु़चु़ जो़होमका सस्‍ताम बाइडा।

गु उ ननुङमा दु़म्‍साका मेरामका ये फस्‍तामा येशूकु खेल फार्डा गन्‍तासिट्‍डाम ल्‍वाम्‍डी,

मा मेर्मिम ङिम्‍डी।

३६ मेराम ल्‍वापा मु़चु़मिमका मे मुनाङपेलका हुप्‍डु़म मु़चु़लाई येशूका हेसाका सबेट्‌मिडी र्‍वाक्‍साका खोत्‍ले मु़चु़मिमनुङ सो़म्‍डी।

३७ गेरासेनस इलाकाडाम खोत्‍ले मु़चु़मिमका येशूलाई मेर्मिमकु इलाका डिट्‌निमा लक्‍ल्‍याट्‌नी र्‍वाम्‍डिम-र्‍वाम्‍डिम ङा बेम्‍डी,

हेङालोने मेर्मिम छो़म ङिम्‍डिम बाइडा।

मेम्‍मिमका येशू कुबी-बोक्‍साडला हुम्‍डिमा ख्‍लोम्‍सिम्‍डी।

३८ मेकोतिलो गुमीका सबेट्‌मिडिम मु़चु़का “गोलाई वो लङ्‌निका र्‍वाक्‍साका” येशूनुङ र्‍वाक्‍ताम-र्‍वाक्‍ताम ङा बु़डु़।

लावो येशूका मेराम मु़चु़लाई आरे बेम्‍डिमा थु़र्सोम्‍डी,

३९ “गाना इ त्‍वाकु नेम ख्‍लोसा,

मा माम्‍चु़नीका इमा लागि हाङको छो़म डोक्‍पु खारी बेम्‍डी,

मेराम ल्‍वा खोत्‍ले मु़चु़मिमनुङ सो़या।”

मेम्‍मिमका मेराम मु़चु़ ख्‍लोसिड्‌डामा लस्‍ता,

मा येशूका उमा लागि बेम्‍डिम खारीकु दुथाम खोत्‍ले शहरबाडे थो़बेत्तो लाम्‍दिडा।

याइरसकु जाउमोचो़ नुङ सिसि लक्‍पा सोमोरीनुङमा मेसेम

(मत्ती ९:१८-२६; मर्कूस ५:२१-४३)

४० येशू ख्‍लोसिम्‍डिमा रोम्‍डिलो सेर्पा मु़चु़मिमका गुमीलाई हुनाखाना बेम्‍डी,

हेङालोने मेर्मिम खोत्‍लेका गुमीलाई लथाट्‌मिडिम बाइडा।

४१ घ्रो़म्‍दीनेमगोडाम याइरस र्‍वाक्‍मा कोले ङाउ रोक्‍तामा येशूकु खेल चु़म्‍तो,

“आमा नेमडा रोक्‍नी” र्‍वाक्‍ताम-र्‍वाक्‍ताम ङा बु़डु़,

४२ हेङालोने मेरामकाम कोले ङा बाट्‌पा उ जाउमोचो़ को-न (१२) थकाम बाइडा,

गु सिमुङा खाप्‍डु़म बाइडा।

येशू गुनुङ लक्‍तोङा बेम्‍डिलो सेर्पा मु़चु़मिम वो उनी होनोलाम-आथो़लाम बाम्‍डी।

४३ मेर्मिमगोडाम को-न थ आथाम सिसि लक्‍पा सोमोरीका लु़प्‍डु़म कोले मेसेम बाइडा।

मेराम मेसेमलाई सु़का वो सबेन्‍मु चाप्‍मिडिम मेबायावा।

४४ मे मेसेम येशूकु चङलाम रोक्‍तामा उनी हुम-येकु जु़जु़डा लु़प्‍डु़,

मा मेकोतिलोङा मेरामकु रो़पलामका सिसि लमु डिथाड्‌डु़।

४५ येशूका हिलाबेम्‍डी,

“गोलाई सु़का लु़प्‍ङिडी?”

खोत्‍ले मु़चु़मिमका गुकु ने मेएँ र्‍वाम्‍डी,

मा पत्रुसका र्‍वाक्‍ता,

“ङाचो़,

गानीलाई ने सेर्पा मु़चु़मिमका उत्तोङा लेनी।”

४६ लावो येशूका र्‍वाम्‍डी,

“कोङनिमका गोलाई लु़प्‍ङिडिमङा बु,

हेङालोने सबेट्‌पा आमा यु़म लुक्‍तामा लस्‍ताम गो लु़लेत्तोम बु।”

४७ गु थसिक्‍साका बुमु मेझाम र्‍वाक्‍पा ल्‍वा चडु़मा मे मेसेम रुत्तो रोक्‍तामा येशूकु ङादोडा खुम्‍बु बु़डु़मा हेङा गुका गुमीलाई लु़प्‍डु़,

मा हेसाका गु सोमोरीलामका सस्‍ल्‍याड्‌डा मेराम ल्‍वा खोत्‍ले मु़चु़मिमकु ङादोडा सो़यु़डु़।

४८ मेकोतिमा येशूका मेराम मेसेमलाई र्‍वाम्‍डी,

“ए तोङमा,

गाना थो़र लु़न्‍नामका सन्‍नाम बु,

इ न-गो भ्रसिक्‍तो लक्‍सा।”

४९ येशू मेराम मेसेमनुङ जेत्तोङा बेम्‍डिलो मे घ्रो़म्‍दीनेमगोडाम ङाउ याइरसकु नेमलामका कोले सेलाचो़ रोक्‍फाड्‌डा,

मा याइरसनुङ र्‍वाक्‍ता,

“इनी जाउमोचो़ ने सिमु दु़म्‍स्‍तु़।

हेङा ङाचो़लाई दु़खा ग्‍वानी मा?”

५० लावो येशूका ओराम ल्‍वा थो़म्‍डिमा याइरसलाई र्‍वाम्‍डी,

“मेङिसा,

थो़रलु़या कोङङा इमा चो़ नु़।”

५१ गुमी याइरसकु नेमडा रोम्‍थिम्‍डी।

मेकोतिमा गुमीका पत्रुस,

याकूब,

यूहन्‍ना,

मा मे चो़च्‍चो़कु माम-पापडाम वाङमिम सु़लाई वो गुमीनुङ नेमगोनो हुमु मेग्‍वाम्‍वा।

५२ मेसिन्‍डा खोम्‍सिक्‍पा खोत्‍ले मु़चु़मिम मे चो़च्‍चो़ सिडामका येम्‍डी-दुम्‍डी,

मा ख्राप्‍मिडिम बाम्‍डी।

लावो येशूका मेर्मिमलाई र्‍वाम्‍डी,

“मेख्राप्‍नी,

मे चो़च्‍चो़ ने सिडाम मिबु,

अम्‍स्‍ताम कोङङा बु।”

५३ मे चो़च्‍चो़ सिमु दु़म्‍स्‍तु़म बु र्‍वाक्‍पा चम्‍डिमा मेर्मिमका गुमीलाई रिम्‍साम्‍डी।

५४ लावो गुमीका मे चो़च्‍चो़कु ल्‍वा झेट्‌मिडिमा आरे र्‍वाम्‍डी,

“यु़म्‍पी,

बका।”

५५ मेकोतिमा मे सिडाम चो़च्‍चो़का उ साम खेड्‌डु़,

मा हुबक्‍ता।

मेम्‍मा येशूका मेराम चो़च्‍चो़लाई हाम-हुम पोमु ग्‍वाक्‍नी र्‍वाम्‍डी।

५६ मे चो़च्‍चो़कु माम-पाप ङाङाया दु़म्‍ची,

लावो ओराम ल्‍वा सु़नुङ वो मेसो़मु सो़ र्‍वाक्‍साका येशूका मेर्चिपलाई र्‍वाम्‍डी।

a 

८:३१ ग्रीक ल्‍वाडा ओरामलाई फार मेबाट्‌पा पोलु़म र्‍वाक्‍साका र्‍याक्‍मा बु।

येशूका सीसिपामिमलाई जो़पा-सेला थो़बेड्‌डा थु़र्मीडिम

(मत्ती १०:५-१५; मर्कूस ६:७-१३)

९

१ येशूका को-न उनी सीसिपामिमलाई कोयोङा येट्‌मिडी।

मेम्‍मा मेर्मिम खोत्‍लेलाई मुनाङपेल कोल्‍पा मा सोमोरीलामका सबेट्‌पा यु़म नुङ साखाम ग्‍वाम्‍डी,

२ मा खोत्‍ले मु़चु़मिमलाई माम्‍चु़नीकु किब्‍दीकु दुथाम थो़बेड्‌डा नुङ नो़पा मु़चु़मिमलाई सबेड्‌डा थु़र्मिडी।

३ गुमीका मेर्मिमलाई र्‍वाम्‍डी,

“गानी लाम्‍दिनिलो डु़लु़म्‍चो़,

फाजी,

पोमु-डुमु,

अन्‍सिक्‍पा ये-सेम नुङ खउलुङ हाम वो मेकुर्नी।

४ उहेम नेमडा लनिलो गानीलाई हुनाखाना बोमी,

मेराम शहरलामका वाङथो़ मेलनिमिमसम्‍म मेराम नेमडा ङा बानी।

५ कोङनिम शहरडाम मु़चु़मिमका गानीलाई हुनाखाना मेबोनिमी माला गानी मेराम शहरलाम लुनिलो मेर्मिमका देन्‍दे ल्‍वामी र्‍वाक्‍साका रेम्‍बोमु इनी फेमखेलडाम फुर्कु थेम्‍जो़ल्‍नी।”

६ मेम्‍मिमका सीसिपामिम खोत्‍ले लम्‍डिमा जो़पा-सेला थो़बेत्तो नुङ नो़पा मु़चु़मिमलाई सबेत्तो देल-देलडा खिर्सिम्‍डी।

येशूकु दुथाम हेरोदकु न जेस्‍ताम

(मत्ती १४:१-१२; मर्कूस ६:१४-२९)

७ येशूका बेम्‍डिम खोत्‍ले खारीकु दुथाम थो़स्‍तु़मा गालीलडाम साखामचो़ हेरोदकु न जेस्‍ता।

हेङालोने याङ-याङका कु-रु़दु़म ग्‍वाक्‍पा यूहन्‍ना सिमुलाम बग्‍गेड्‌डाम र्‍वाक्‍तोङा बेम्‍डी,

८ मा याङका “एलिया रोक्‍ताम”a र्‍वाम्‍थाल्‍मिडी,

मा वाङमिमका “माके-माकेम माम्‍चु़नीलाम-जेपामिमगोडाम कोले सिमुलाम बग्‍गेड्‌डाम” र्‍वाम्‍थाल्‍मिडी।

९ साखामचो़ हेरोदका र्‍वाक्‍ता,

“यूहन्‍नाकाम ने उ बुइ क्रिम्‍बेत्तोमिम बाइडा।

लावो ओराम मु़चु़ सु़ रेछा?

ओरामकु दुथाम हापा ल्‍वामिम थो़त्तो लेट्‌पु।”

मेकोतिमा गुका येशूलाई क्रो़म्‍मु न बु़डु़।

येशूका ङो धु़मसङ (५०,००) मु़चु़मिमलाई पोमु ग्‍वाम्‍डिम

(मत्ती १४:१३-२१; मर्कूस ६:३०-४४; यूहन्‍ना ६:१-१४)

१० थु़र्मामिमका जो़पा-सेला थो़बेट्‌मिडिमा ख्‍लोसिम्‍डिम चङडा मेर्मिमका बेम्‍डिम खोत्‍ले खारीकु दुथाम येशूनुङ सो़म्‍डी।

येशू मेर्मिमनुङ कोयोङा बेथसेदा र्‍वाक्‍मा शहरडा लम्‍डी।

११ लावो ओराम ल्‍वा चम्‍डिमा सेर्पा मु़चु़मिम येशूकु चङचङ लम्‍डी।

गुमीका मेर्मिमलाई हुनाखाना बेम्‍डिमा माम्‍चु़नीकु किब्‍दीकु दुथाम थो़बेट्‌मिडी,

मा सु़ मु़चु़मिमलाई सबेन्‍मु बासिक्‍पा बाइडा मेर्मिमलाई सबेट्‌मिडी।

१२ नेप्‍सुङ गाम्‍मु खाप्‍डु़म बाइडा,

मा मे को-न (१२) सीसिपामिम रोम्‍डिमा गुमीनुङ र्‍वाम्‍डी,

“सेर्पा मु़चु़मिमलाई थु़र्सोट्‌नी।

मेर्मिम देलगुथा नुङ होनो आथो़बाडे लमिनु़मा पोमिनु़-डुमिनु़ मा अम्‍मिनु़।

हेङालोने ओम्‍लो गुइ सु़ वो मेबाट्‌पा बायडा बुइमिम बु।”

१३ लावो येशूका मेर्मिमनुङ र्‍वाम्‍डी,

“गानी ङा मेर्मिमलाई पोमु-डुमु ग्‍वाक्‍नी।”

मेकोतिमा मेर्मिमका र्‍वाम्‍डी,

“गुकुनुङ ने ङोले सो़बेम नुङ नले ङो कोङङा बु,

आकोम सेर्पा मु़चु़मिमकाम लागि लक्‍साका पोमु-डुमु भ्रेकुनु़ र्‍वाक्‍पा गानी न बोनिमिम?”

१४ सेर्पा मु़चु़मिमb ङो धु़मसङ (५०,००) कोति बाम्‍डी।

मेकोतिमा गुमीका उनी सीसिपामिमलाई र्‍वाम्‍डी,

“मेर्मिमलाई ङो धु़म,

ङो धु़म बेसाका गट्‌नी।”

१५ सीसिपामिमका मे सेर्पा मु़चु़मिमलाई मेम्‍साकाङा गट्‌मिडी।

१६ मेकोतिमा गुमीका मे ङोले सो़बेम नुङ नले ङो झेट्‌मिडिमा पाह्रीथो़ रेप्‍तो सो़बेम नुङ ङोकाम लागि माम्‍चु़नीलाई आलासो़ ग्‍वाम्‍डी,

मा मे सो़बेम नुङ ङो चक्‍साका मु़चु़मिमलाई दो़न्‍साट्‌नी बेम्‍डिमा उनी सीसिपामिमलाई ग्‍वाम्‍डी।

१७ मेकोतिमा खोत्‍लेका खोहोम पेम्‍डी,

मा सीसिपामिमका घ्‍लेट्‌पा सो़बेममिमकु फ्‍वाक्‍चो़ल खोप्‍मिडिलो को-न (१२) खचा दु़स्‍ता।

येशू ङा ख्रीष्‍ट र्‍वाक्‍साका पत्रुसका नड्‌डा रङडु़

(मत्ती १६:१३-२३; मर्कूस ८:२७-३३)

१८ कोलेम येशू उनी त्‍वापङा सो़म्‍दी बेत्तोङा लेट्‌मिडी।

गुमीनुङ उनी सीसिपामिम कोङङा बाम्‍डी,

मा गुमीका मेर्मिमनुङ हिलाबेम्‍डी,

“मु़चु़मिमका गोलाई सु़ र्‍वामी?”

१९ मेकोतिमा सीसिपामिमका र्‍वाम्‍डी,

“याङका कु-रु़दु़म ग्‍वाक्‍पा यूहन्‍ना र्‍वामी,

याङका एलिया,

मा वाङमिमका माके-माकेम माम्‍चु़नीलाम-जेपामिमगोडाम कोले बग्‍गेड्‌डाम रेछा र्‍वामी।”

२० मेम्‍मा गुमीका मेर्मिमलाई हिलाबेम्‍डी,

“मा गानी गोलाई सु़ र्‍वानी?”

पत्रुसका र्‍वाक्‍ता,

“गानी माम्‍चु़नीका थु़र्निमिम ख्रीष्‍ट सो़।”c

येशूका उनी सिमुकु दुथाम सो़म्‍डिम

(मत्ती १६:२४-२८; मर्कूस ८:३४–९:१)

२१ मेकोतिमा येशूका उनी सीसिपामिमलाई र्‍वाम्‍डी,

“मामासो़!

ओराम ल्‍वा गानी सु़नुङ वो मेसो़नी।”

२२ मेकोतिमा गुमीका र्‍वाम्‍डी,

“मिनीचो़काd छो़म दु़खा ल्‍वासु़।

ङाउमिमका,

ङाउ डु़म्‍लाचो़मिमका मा यहूदीमिमकु डु़म्‍ला सीपा पातु़म्‍रीमिमका गुलाई मेद्‌वामिमा सेन्‍मी।

लावो सुलेमनेम सिमुलाम गु बगे।”

२३ गुमीका खोत्‍ले मु़चु़लाई र्‍वाम्‍डी,

“कोङनिमका गोनुङ लाम्‍दिमु न बु़ माला मेरामका ङादो उ त्‍वाप कोङङा नु़ङुनु़ र्‍वाक्‍पा न मेबु़नु़,

मा हेल्‍लो लोवो उ त्‍वाकु क्रूस कुर्नु़मा आमा चङचङ लाम्‍दिनु़।

२४ हेङालोने उहेम मु़चु़का उ साम जु़ल्‍मु न बु़ मेरामका त्‍वारो़म मेल्‍वासु़।

लावो उहेम मु़चु़का आमा लागि उमा साम फ्‍याक्‍सु़ मेरामका त्‍वारो़म ल्‍वासु़।

२५ कोङनिम मु़चु़का खोत्‍ले सु़म्‍दिसेरङा उ ल्‍वाडा बेसाका वो मु़चु़ उ त्‍वापङा दाम्‍स्‍ता,

मेएँ लोवो पुयु़ लुस्‍ता माला गुका हाम ल्‍वासु़ मा?

२६ कोङनिम मु़चु़गोडाम नुङ आमा सिजेमडाम उ क्रो़म लु़ माला मिनीचो़ वो उ यु़म-झ्‍वाक्‍सीडा,

उ पापकु यु़म-झ्‍वाक्‍सीडा मा उनी नङका साट्‌मा पाह्रीचो़मिमकु यु़म-झ्‍वाक्‍सीडा योलो मेराम मु़चु़डाम उ क्रो़म लु़।

२७ आच्‍छाङा गो गानीलाई र्‍वाङु,

आसिन्‍डा येम्‍सिक्‍पामिमगोडाम कोङ-कोङका माम्‍चु़नीकु किब्‍दी मेल्‍वाथु़म उनी साम मेल।”

येशूकु ङाली ख्‍लोसिड्‌डाम

(मत्ती १७:१-८; मर्कूस ९:२-८)

२८ येशूका आरे र्‍वाम्‍डिम र्‍वाप्‍डा लेतलेम (८) नेम को-को चङडा पत्रुस,

यूहन्‍ना मा याकूबलाई उनी त्‍वापनुङ कोयोङा सो़म्‍दी बेप्‍डा पोप्‍चङडला लम्‍डी।

२९ येशूका सो़म्‍दी बेम्‍डिम बाम्‍डिलो उनी ङाली ख्‍लोस्‍तामा उनीमा ये ब्‍ल्‍याक्‍ची ओप्‍डु़म होप्‍माम बुबुया दु़स्‍ता।

३० मेकोतिलो कोचोति नले मु़चु़ रेम्‍बेसिक्‍ची,

मा येशू नुङ ल्‍वा बोमु चो़म्‍ची।

मेर्चिप मोशा नुङ एलिया बाच्‍ची।e

३१ मेर्चिप पाह्रीलाम यु़म-झ्‍वाक्‍सीडा रेम्‍बेसिक्‍ची,

मा यरूशलेमडा येशू सिमिमिमकु दुथाम सो़त्तोङा लेच्‍ची।

३२ पत्रुस नुङ उ ङोप्‍सो़ अम्‍चेट्‌मिडिम बाइडा।

लावो मेर्मिम ङोसिम्‍डिलो येशूकु यु़म-झ्‍वाक्‍सी,

मा गुमीनुङ येम्‍तासिक्‍पा नले मु़चु़ ल्‍वाम्‍डी।

३३ मेकोतिमा मे नले मु़चु़चिप गुमीनुङ ब्‍र्‍वासिक्‍चिमा लमु खाप्‍चिलो पत्रुसका येशूनुङ र्‍वाक्‍ता,

“ङाचो़,

गुकु आसिन्‍डा बुमु छो़म जो़पा दु़म।

गुकु सुले बाखोप बनेबोकु,

कोले इनीमा लागि,

कोले मोशाकाम लागि,

मा कोले एलियाकाम लागि।”

लावो गुका र्‍वाक्‍ताम ल्‍वा उ त्‍वाका ङा मेचवा।

३४ पत्रुस जेत्तोङा बु़डु़लो खासे रोक्‍तामा मेर्मिमलाई हुप्‍डु़मी,

मा खासेगोनो दु़म्‍मिडिलो मेर्मिम छो़म ङिम्‍डी।

३५ मेकोतिमा खासेलामका कोले लो़लामका आरे र्‍वाक्‍ता,

“ओराम आमा तारापाचो़,

गुलाई गो छेत्तोम सो़।

ओरामका र्‍वामिम थो़नी वो।”

३६ मेराम लो़लाम जेमु डिड्‌डु़म चङडा मेसिन्‍डा मेर्मिमका येशूलाई कोङङा ल्‍वाम्‍डी।

मेर्मिम लिबावा बाम्‍डिमा मेर्मिमका ल्‍वाम्‍डिम ल्‍वामिम मेम बिलि सु़नुङ वो मेसो़मिवा।

येशूका मुनाङपेलका हुप्‍डु़म कोले स्‍वालालाई सबेट्‌मिडिम

(मत्ती १७:१४-२३; मर्कूस ९:१४-३२)

३७ उ दिकाम येशू नुङ उनी सीसिपामिम पोप्‍चङलामका योम्‍डी,

मा गुमीलाई क्रो़म्‍डा छो़म सेर्पा मु़चु़मिम रोम्‍डी।

३८ मे सेर्पा मु़चु़मिमगोलामका कोले मु़चु़का डोक्‍पु लो़लामका र्‍वाक्‍ता,

“ङाचो़,

गो गानीनुङ र्‍वाङु,

आमा तारापाचो़डला न-थो़म रेम्‍बेनी।

मेराम ने आमा कोलेङा तारापाचो़ सो़।

३९ मेरामलाई मुनाङपेलका हुप्‍डु़लो कोचोत्ति ये,

मा काकार्या दु़म।

मेम्‍मा उ सिलामका जाजाब्‍लु़म ख्‍लुकु़।

मेरामलाई छो़म लेप्‍ले बोकु़मा बमुङा मेचापा दु़म्‍बेसाका डिडु़।

४० मे मुनाङपेल कोल्‍साङ्‌नी र्‍वाङडोमा इनी सीसिपामिमलाई वो र्‍वाङडो,

लावो मेर्मिमका कोल्‍मु मेचाप्‍मिवा।”

४१ येशूका मेर्मिमलाई र्‍वाम्‍डी,

“ए थो़रमेलु़पा नुङ लु़म्‍ला मेबेडिचो़नी,

गो हाम्‍सिसम्‍म गानीनुङ बुङु,

मा हाम्‍सिसम्‍म इम्‍मु?

इमा तारापाचो़ आसिन्‍डा फिडा।”

४२ येशूकाडा मे स्‍वाला मु़चु़ बिक्‍तो-बिक्‍तोङा मुनाङपेलका क्‍वायु़ लेप्‍बोक्‍तु़,

मेम्‍मा काकार्या बु़डु़।

लावो येशूका मे मुनाङपेललाई भुर्मिडी,

मेम्‍मा स्‍वाला मु़चु़लाई सबेट्‌मिडिमा उ पापलाई ग्‍वाम्‍डी।

४३ माम्‍चु़नीकु छो़म डोक्‍पु यु़म ल्‍वाम्‍डिमा मे सेर्पा मु़चु़मिम ङाङाया दु़म्‍मिडी।

येशूका बेम्‍डिम खोत्‍ले खारीडा मेर्मिम ङाङाया दु़म्‍मिडिम बाम्‍डिलो गुमीका उनी सीसिपामिमलाई र्‍वाम्‍डी,

४४ “गो र्‍वाङुमिम ल्‍वा किङकिङया थो़नी वो,

मिनीचो़ उ स्‍वाक्‍चिमो मु़चु़मिमकाडा भ्रेन्‍सिमु खाप्‍डु़म बु।”

४५ लावो गुमीका र्‍वाम्‍डिम ल्‍वा सीसिपामिमका थेसिमेथेट्‌मिवा।

ओराम हाम र्‍वाक्‍मा र्‍वाक्‍पा मेर्मिमका थेसिमेथेन्‍मिनु़ र्‍वाक्‍साका ङा थक्‍मा बाइडा।

मेर्मिमका ओराम ल्‍वाकु दुथाम गुमीनुङ हिलाबोमु ङिम्‍डी।

येशूका र्‍वाम्‍डिम खोत्‍लेडाम डोक्‍पु मु़चु़

(मत्ती १८:१-५; मर्कूस ९:३३-४०)

४६ मेकोतिमा को-न (१२) सीसिपामिमका खोत्‍लेडाम डोक्‍पु सु़ दु़म र्‍वाक्‍साका उनी त्‍वाप-त्‍वापगोडा हिलाहिसी बेबेम्‍डी।

४७ लावो येशूका मेर्मिमकु नगोडाम ल्‍वा चम्‍डिमा कोले चो़च्‍चो़लाई रेट्‌मिडिमा उनी फार्डा येम्‍सिबेट्‌मिडी।

४८ मेम्‍मा मे सीसिपामिमलाई र्‍वाम्‍डी,

“उहेमका गोडला थो़रलु़डामका ओराम चो़च्‍चो़लाई हुनाखाना बु़,

मेरामका गोलाई हुनाखाना बोङि,

मा मेराम मु़चु़का गोलाई थु़र्पा माम्‍चु़नीलाई वो हुनाखाना बु़।

गानीगोडाम खोत्‍लेडाम याक्‍के सु़ बु,

मेराम मु़चु़ङा खोत्‍लेडाम डोक्‍पु दु़म।”

४९ मेकोतिमा यूहन्‍नाका र्‍वाक्‍ता,

“ङाचो़,

कोले मु़चु़का इनीमा नङडा मुनाङपेलमिम कोल्‍तोङा लेड्‌डु़म गुकु डार्तोको।

लावो गुकु मेराम मु़चु़लाई मेम बोमु मेग्‍वाक्‍कुवा।

हेङालोने मेराम मु़चु़ गुइनुङ लाम्‍दिपामिमगोडाम मेएँ।”

५० लावो येशूका र्‍वाम्‍डी,

“मेरामलाई मेम बोमुडाम मेभोप्‍नी।

हेङालोने उहेम मु़चु़ इनी कोर्थो़लाम मेजे,

मेराम मु़चु़ गानीलाम ङा बासी।”

सामरियाडाम मु़चु़मिमका येशूलाई हुनाखाना मेबेमिवाम

५१ येशू पाह्रीथो़ लक्‍पा थारी रोक्‍फाड्‌डालोf गुमी यरूशलेमथो़ ङा लक्‍पा मुलु़ बेम्‍डी।

५२ मेकोतिमा गुमीका सेलाचो़मिमलाई गुमी लमुडाम ङादोङा थु़र्मिडी।

मेर्मिम लम्‍डिमा उनीमा लागि खोत्‍ले झो़म्‍सिबेड्‌डा सामरीमिमकु देलडा लम्‍डी।

५३ लावो येशू मेलामका यरूशलेमथो़ङा लमी र्‍वाक्‍पा चम्‍डिमा सामरियाडाम मु़चु़मिमका गुमीलाई हुनाखाना मेबेमिवा।

५४ याकूब नुङ यूहन्‍नाका ओराम ल्‍वाच्‍चिमा येशूनुङ र्‍वाक्‍ची,

“ङाचो़,

हाम गुकु सो़म्‍दी बेसाका पाह्रीलामका मु योनु़मा ओर्मिम मु़चु़ ख्‍यामिनु़ र्‍वाक्‍पा गानी न बोनी?”

५५ लावो येशू पिख्‍लोम्‍सिम्‍डिमा मेर्चिपलाई भुर्मिडी।

५६ मेकोतिमा येशू नुङ उनी सीसिपामिम वाङमिम देलथो़ लम्‍डी।

येशूकु सीसिपा दु़म्‍पा मु़चु़

(मत्ती ८:१९-२२)

५७ येशू नुङ उनी सीसिपामिम लाम्‍दीडा लक्‍तोङा बेम्‍डिलो कोले मु़चु़का येशूनुङ र्‍वाक्‍ता,

“ङाचो़,

गानी बान्‍ते लनी,

मेनो-मेनो गो वो इनीमा चङचङ लङु।”

५८ लावो येशूका मेरामलाई र्‍वाम्‍डी,

“सेरुलीमिमकाम वो उनी बाखोप रोङगा बु,

मा चक्‍पुमिमकाम वो उनी पान्‍जी बु।

लावो मिनीचो़काम ने ङेसिखोप वो मिबु।”

५९ येशूका कोङमी मु़चु़लाई र्‍वाम्‍डी,

“आमा चङचङ लाम्‍दिया।”

लावो मेराम मु़चु़का र्‍वाक्‍ता,

“ङादो आमा पापलाई क्‍लु़म्‍डा लमु ग्‍वाङ्‌नी।”

६० गुमीका मेरामलाई र्‍वाम्‍डी,

“हेल्‍लो वो मेसिपा त्‍वारो़म मेल्‍वासाका सिपामिमका ङा उनी सिपा रो़म क्‍लु़म्‍मिनु़।

लावो गाना ने लक्‍सामा माम्‍चु़नीकु किब्‍दीकु दुथाम जो़पा-सेला थो़बेडामी।”

६१ कोले मु़चु़का गुमीनुङ र्‍वाक्‍ता,

“ङाचो़,

गो वो इनी चङचङ लाम्‍दिङु,

लावो ङादो आमा नेमडाम मु़चु़मिमनुङ ब्‍र्‍वाम्‍सिमु ग्‍वाङनी।”

६२ लावो येशूका मेराम मु़चु़लाई र्‍वाम्‍डी,

“झोमु चो़म्‍डु़लो उ ल्‍वा ताकुलाडला जु़ल्‍साका चङथो़ ख्‍लोसिक्‍पा मु़चु़ माम्‍चु़नीकु किब्‍दीकाम लागि घ्रेट्‌पा मेदु़म।”

a 

९:८ माम्‍चु़नीलाम-जेपा माकेम-माकेम मु़चु़ बाइडा। गु येशूडाम ९०० थ ङादोम (ई.पू. ९००) मु़चु़ बाइडा।

b 

९:१४ वोस्‍चो़मिम

c 

९:२० माम्‍चु़नीका थुट्‌मिडिम सेल्‍पा।

d 

९:२२ मिनीचो़ र्‍वाक्‍मा: खोत्‍ले मु़चु़काम लागि सेल्‍पा दु़म्‍मु माम्‍चु़नीका गुमीलाई थुट्‌मिडिम बु र्‍वाक्‍पा रेम्‍बोमु येशूका उनी त्‍वापलाई ङा र्‍वाम्‍डिम नङ (दानिएल ७:१३-१४) बाइडा।

e 

९:३० मोशा: येशूडाम १५,०० (ई.पू. १५,००) थ ङादोम मु़चु़। मिश्र नेब्‍दीयु़ इस्राएलीमिमलाई डु़ल्‍चो़ बनेसाका जु़ल्‍मिडिमलाम गुका ख्‍लुक्‍साका खेड्‌डु़मिम बाइडा, मा माम्‍चु़नीलाम ल्‍वास्‍तु़म ङो धु़म (१०) डु़म्‍लामिम इस्राएलीमिमलाई ग्‍वाक्‍तु़मिम बाइडा। एलिया: येशूडाम ९०० (ई.पू. ९००) थ ङादोम इस्राएलडाम माम्‍चु़नीलाम-जेपा डोक्‍पु मु़चु़।

f 

९:५१ सिमु थारी

येशूका येत धु़म (७०) मु़चु़मिमलाई थुट्‌मिडिमा थु़र्मीडिम

१०

१ मेकोतिमा ङाचो़ येशूका वाङमिम येत धु़म (७०) मु़चु़मिमलाई थुट्‌मिडी।

मेम्‍मा गुमी लमु खाप्‍मिडिम खोत्‍ले शहर नुङ देलडा उनी त्‍वाप लमु ङादो मेर्मिमलाई न-नले बेसाका थु़र्मिडी।

२ येशूका मेर्मिमलाई र्‍वाम्‍डी,

“थोक्‍पा मा-के ने हापा ङा बु,

लावो खारी बेपा मु़चु़मिम कति ङा बुमी।

मेम्‍मिमका उनी मा-के खोम्‍मु खारी बेपा मु़चु़मिम थु़र्नी र्‍वाक्‍साका मा-के थोक्‍पा ये-दकु ङाचो़लाई सो़म्‍दी बेनी।

३ गानी लक्‍नी,

लावो लमु ङादो थो़नी,

गानीलाई गो बडिमिमकु थेतेगोडा भेन्‍दाकु चो़ होङङा थु़र्तोङा लेनिनी।

४ गानी खउलुङ,

फाजी,

सो़लो़प हाम वो मेकुर्नी,

मा लाम्‍दीडा मु़चु़मिमलाई सेव सासाका नेम मेतानी।

५ “उहेम नेमडा गानी हुनी,

हुमु ङादो मेराम नेमडाम खोत्‍ले मु़चु़काम ‘न-भ्रसिनु़’ र्‍वाक्‍साका जि ग्‍वाक्‍नी।

६ न-भ्रम्‍सिमु द्‌वाक्‍पा मु़चु़मिम मेसिन्‍डा बुमी माला गानी न-भ्रसिनु़ र्‍वाक्‍साका ग्‍वाक्‍निम जि मेर्मिमका ल्‍वामी।

लावो न-भ्रम्‍सिमु मेद्‌वाक्‍पा मु़चु़ बुमी माला न-भ्रसीकु जि इनीमाडा ङा ख्‍लोसिमा रो।

७ मेर्मिमका गानीलाई हाम पोमु-डुमु ग्‍वानिमी पेनिमा मेराम नेमडाङा बानी।

हेङालोने खारी बेपा मु़चु़का खारी बु़मिमकु खउलुङ ल्‍वामु घ्रेट्‌पा दु़म।

मेराम नेम डिसाका वाङमी नेमडा बाप्‍डा मेलक्‍नी।

८ “गानी उहेम शहरडा लनी,

मेसिन्‍डाम मु़चु़मिमका गानीलाई हुनाखाना बोनी माला,

मेर्मिमका गानीलाई ग्‍वानिमिमिम पोमु-डुमु पेनी डुनी।

९ मेराम शहरडाम मु़चु़मिमलाई सबेट्‌नी,

मा मेर्मिमलाई र्‍वाक्‍नी,

‘माम्‍चु़नीकु किब्‍दी इनी फार्डा ङा रोक्‍फाड्‌डाम बु।’

१० लावो गानी कोले शहरगोनो हुनिलो मेसिन्‍डाम मु़चु़मिमका गानीलाई हुनाखाना मेबेनिवा माला मेराम शहरलामका लाम्‍दीबाडे लुक्‍नीमा आरे र्‍वाक्‍नी,

११ ‘माम्‍चु़नीका गानीलाई देन्‍दे ग्‍वानी र्‍वाक्‍पा रेम्‍बोमु लागि आकी फेम-खेलयु़ केम्‍सिक्‍पा इनी शहरडाम फुर्कु वो थेम्‍जो़ल्‍कु।

लावो गानी ओराम चन्‍जो़ल्‍नी,

माम्‍चु़नीकु किब्‍दी रोक्‍फाड्‌डाम ङा बु।’

१२ गो गानीलाई र्‍वाङु,

निया दु़म्मिम नेम सदोम शहरडाम छु़ल बेपा मु़चु़मिमका ल्‍वापाडाम वो इम्‍मु मेझापा देन्‍दे मेराम शहरडाम मु़चु़मिमका ल्‍वामी।

१३ “ए खोराजीन शहरडाम मु़चु़नी,

गानीलाई वाइतो,

ए बेथसेदा शहरडाम मु़चु़नी,

गानीलाई वाइतो,

गानीगोडा बेम्‍मा यु़म खारीमिम टुरोस नुङ सीदोन शहरडा बेपाका माला मेसिन्‍डाम मु़चु़मिमका हापा ङादो ङा जिलेम फसिट्‌मिवा,

मा फोका क्‍लसिक्‍साका उनी छु़लमिम न-गोलामका मिम्‍सिसाका ख्‍लोसिट्‌मिवाम रेम्‍बेमिवा।

१४ लावो निया दु़म्‍मु नेम टुरोस नुङ सीदोन शहरडाम छु़लबेपा मु़चु़मिमका ल्‍वापाडाम वो इम्‍मु मेझापा देन्‍दे गानी ल्‍वानी।

१५ ए कफर्नहुमडाम मु़चु़नी,

हाम गानी इनी त्‍वाप ङा पाह्रीथो़ कोसिन्‍कु र्‍वाक्‍पा मिम्‍नी?

गानी ने खादीयु़ डन्‍सिनी।”

१६ येशूका उनी सीसिपामिमलाई र्‍वाम्‍डी,

“उहेमका इनीमा ल्‍वा थो़सु़,

मेरामका आमा ल्‍वा थो़सु़मिम होप्‍माम ङा सो़।

उहेमका इनीमा ल्‍वा मेथो़सु़,

मेरामका आमा ल्‍वा वो मेथो़सु़मिम होप्‍माम ङा सो़,

मा उहेमका आमा ल्‍वा मेथो़सु़,

मेरामका गोलाई थु़र्पा माम्‍चु़नीका र्‍वामिम वो मेथो़सु़मिम होप्‍माम ङा सो़।”

येत धु़म (७०) मु़चु़मिम ख्‍लोम्‍सीम्‍डिमा रोम्‍डिम

१७ मे येत धु़म (७०) मु़चु़मिम भ्रसिक्‍तो ख्‍लोसिम्‍डिमा रोम्‍डी,

मा आरे र्‍वाम्‍डी,

“ङाचो़,

इनी नङडा मुनाङपेलमिमका वो गुकु र्‍वाक्‍तोकोम ल्‍वा बिम्‍सिम्‍डी।”

१८ गुमीका मेर्मिम मु़चु़लाई र्‍वाम्‍डी,

“ब्‍ल्‍याक्‍ची ओपा होङङा पाह्रीलामका शैतान आल्‍स्‍ताम गो ल्‍वाउतो।

१९ ब्‍लोमिम नुङ दावाखाममिम फेमखेलगोयु़ बेपा साखाम नुङ खोत्‍ले स्‍वाक्‍चिमो शैतानकु यु़मलाई वो घ्‍ल्‍वापा यु़म गो गानीलाई ग्‍वाक्‍निमिम बु।

ओर्मिम उहेम ल्‍वाका वो गानीलाई मेजो़पा मेबोनी।

२० मेमङा लावो मुनाङपेलमिमका गानी र्‍वानिमिम थो़मी र्‍वाक्‍साका गानी मेगेर्सिट्‌नी।

लावो इनीमा नङ पाह्रीला र्‍यास्ताम बु र्‍वाक्‍साका गेर्सिट्‌नी।”

२१ मेराम थारीकाङा येशूलाई माम्‍चु़नी-पेलका गेर्सिबेट्‌मिडी,

मा गुमीका र्‍वाम्‍डी,

“माम्‍चु़नी,

गानी सुबु नुङ पाह्रीकाम ङाचो़,

गो गानीलाई आलासो़ ग्‍वानिनी,

हेङालोने थेट्‌पा मु़चु़ नुङ नेप्‍चीनुङमामिमडाम थक्‍निम ल्‍वा चो़च्‍चो़ होप्‍माम मु़चु़मिमलाई रेम्‍बेट्‌नी।

गानी आरे बोमु ङा जो़पा लु़न्‍नी माम्‍चु़नी।

२२ “आमा माम्‍चु़नीका खोत्‍ले गोलाई आमा ल्‍वाडा ग्‍वाङ्‌डिमिम बु।

माम्‍चु़नीकु तारापाचो़ सु़ र्‍वाक्‍साका माम्‍चु़नीडाम वाङमिम सु़का वो मेछेङिमी।

माम्‍चु़नी सु़ र्‍वाक्‍साका माम्‍चु़नीकु तारापाचो़डाम सु़का मेछेडु़।

माम्‍चु़नीकु तारापाचो़का गुमीलाई उहेमकाडा रेम्‍बोमु लागि छेडु़ मेराम मु़चु़डाम वाङमिम सु़का वो गुमीलाई मेछेडु़।”

२३ मेकोतिमा येशूका उनी सीसिपामिम कोङङा बाम्‍डिम थारीका मेर्मिमथो़ ख्‍लोसिम्‍डिमा र्‍वाम्‍डी,

“गानी हाम ल्‍वानी,

मेराम ल्‍वापा मु़चु़मिम आलाकाम सो़।

२४ हेङालोने गो गानीलाई र्‍वाङु,

हपमिम नुङ माम्‍चु़नीलाम-जेपामिम हापाका गानी हाम ल्‍वानी,

मेराम ल्‍वा रेम्‍मु न बेम्‍डिम बाइडा,

लावो मेर्मिमका रेम्‍मु मेल्‍वामिवा।

मेम्‍मा गानी हाम थो़नी,

मेराम ल्‍वा मेर्मिमका वो थो़पा न बेम्‍डिम बाइडा,

लावो मेर्मिमका मेथो़मिवा।”

न-थो़मनुङमा सामरियाडाम मु़चु़कु सीसि-सो़म्‍दी

(मत्ती २२:३४-४०; मर्कूस १२:२८-३१)

२५ कोले मोशाकु डु़म्‍ला छो़म थेट्‌पा मु़चु़का येशूकु न छाम्‍मु लागि गुमीनुङ आरे र्‍वाक्‍ता,

“ङाचो़,

हेल्‍लो वो मेसिपा त्‍वारो़म ल्‍वामु लागि गो हाम बोमु बासी?”

२६ गुमीका मेरामलाई र्‍वाम्‍डी,

“मोशाकु डु़म्‍लाडा हाम र्‍वाक्‍मा बु?

गाना मेराम डाट्‌नामा हाम थेसिथेट्‌ना?”

२७ गुका र्‍वाक्‍ता,

“‘मिप्रङमा इमा माम्‍चु़नीलाई खोत्‍ले इमा न-गोका,

खोत्‍ले इमा सामका,

खोत्‍ले इमा सोका,

मा खोत्‍ले इमा नका रिखाम बे।’

मेम्‍मा ‘गाना इमा त्‍वापलाई होङङा इमा साउखोरेलाई रिखाम बे’।”

२८ येशूका मेराम मु़चु़लाई र्‍वाम्‍डी,

“गाना जो़होमका र्‍वाक्‍ना।

मेमङा बे,

मा गाना हेल्‍लो वो मेसिपा त्‍वारो़म ल्‍वाना।”

२९ लावो गुका उ त्‍वापलाई जो़पा मु़चु़ रेम्‍बोमु नका येशूनुङ र्‍वाक्‍ता,

“सु़ आमा साउखोरे?”

३० येशूका र्‍वाम्‍डी,

“कोले मु़चु़ यरूशलेमलामका यरीहोयु़ लक्‍तोङा बु़डु़।

लाम्‍दीडा मेरामलाई खुचु़वामिमका डार्मिडी,

मा गुनुङ बाट्‌पा खोत्‍लेङा रोन्‍साम्‍डी।

मेकोतिमा र्‍वाप्‍डा सिडामसम्‍म डेप्‍मिडिमा डिन्‍जो़ल्‍मिडी।

३१ घरिकोङका कोले डु़म्‍लाचो़ मेराम लाम्‍दीधाली योक्‍ता,

मा मेरामका खुचु़वामिमका याल्‍मिडिम मु़चु़ ल्‍वास्‍तु़मा कोर्थो़ हेर्सिड्‌डामा लस्‍ता।

३२ मेम्‍साकाङा कोले लेवी दोचो़गोडाम कोले मु़चु़ वो मेराम लाम्‍दीधाली योक्‍ता,

मा मेराम मु़चु़लाई ल्‍वास्‍तु़मा गु वो कोर्थो़ हेर्सिक्‍साका लस्‍ता।

३३ मेकोतिमा कोले सामरियाडाम मु़चु़ वो मेरामधाली योक्‍ता,

मा मेराम मु़चु़लाई ल्‍वास्‍तु़लो छो़म उ थो़म भ्रो़स्‍ता।

३४ मेम्‍मा गु मेरामकाडा लस्‍ता,

मा अङ्‍गूरकु ग्‍वालa नुङ तेलका मेरामकु पारडला क्‍लक्‍साड्‌डु़मा बसाड्‌डु़।

मेम्‍मा उ गधाडला हुबेड्‌डु़मा मेरामलाई कोले पाटीडा रेड्‌डु़मा रेप्‍डु़।

३५ “उ दिकाम मे सामरियाडाम मु़चु़का पाटी रेपा मु़चु़लाई नले मतोकु खउलुङ ग्‍वाक्‍तु़मा र्‍वाक्‍ता,

‘ओराम मु़चु़लाई जो़होमका रेप्‍डा,

मा आकोतिका मेलिडु़वामा इमा खउलुङ हुङडा माला गो ख्‍लोङसिङुमा रोङुलो ग्‍वानी’।”

३६ येशूका मोशाकु डु़म्‍ला थेट्‌पा मेराम मु़चु़लाई हिलाबेम्‍डी,

“मे सुले मु़चु़मिमगोडाम खुचु़वामिमका याल्‍मिडिम मु़चु़कु साउखोरे सु़?”

३७ गुका र्‍वाक्‍ता,

“मेराम मु़चु़डला न-थो़म रेम्‍बेपा मु़चु़ मेरामकु साउखोरे।”

मेकोतिमा येशूका गुलाई र्‍वाम्‍डी,

“लक्‍सा गाना वो मेमङा बे।”

येशू मार्था नुङ मरियमकु नेमडा लम्‍डिम

३८ येशू उनी सीसिपामिमनुङ यरूशलेमथो़ लक्‍तोङा बेम्‍डिलो कोले देलडा रोम्‍फाम्‍डी।

मेसिन्‍डा बाट्‌पा मार्था नङकाम कोले मेसेमका गुमीलाई उमा नेमडा येड्‌डु़मी।

३९ मेराम मेसेमकाम कोले मरियम नङकाम उ जाउमो ल्‍वाक बाइडा।

मेरामका येशूकु फार्डा गन्‍स्‍तामा उनी सिजेम थो़त्तोङा बु़डु़।

४० लावो मार्थाका पोमु-डुमुकु उनी चापे-डुपेमिम बोमुका उ न जेस्‍ताम बाइडा।

मेम्‍मा गु येशूकाडा रोक्‍तामा र्‍वाक्‍ता,

“ङाचो़,

चापे-डुपेमिमकु खारी बोमुडा आमा ल्‍वाकका गोलाई आ त्‍वाप ङा बेङ्‌डिम बु,

हाम गानी ओराम मेल्‍वानी?

मेरामलाई गानी र्‍वाङसाङ्‌निका,

मा गु रोनु़मा गोलाई ख्‍लो़ङिनु़।”

४१ लावो येशूका र्‍वाम्‍डी,

“मार्था,

मार्था,

गाना हापा ल्‍वामिमकु दुथाम मिम्‍ताम-सो़र्ताम बोना,

मा इ थो़मतेर्सी।

४२ लावो छो़म चाहेदु़म्‍पा ने कोलेङा ल्‍वा बु,

मेराम जो़पा ल्‍वा मरियमका छेड्‌डु़म बु,

मेराम ल्‍वा गुलाई मेरोन्‍मी।”

a 

१०:३४ अङ्‍गूरकु ग्‍वाल औषधी होम्‍साका मोम्‍थाल्‍मिडी।

येशूका सो़म्‍दी बोमु सीट्‌मिडिम

(मत्ती ६:९-१३; ७:७-११)

११

१ कोलेम येशूका कोले खोमडा सो़म्‍दी बेत्तोङा लेट्‌मिडी।

गुमीका सो़म्‍दी बोमु दु़म्‍मिडी,

मा उनी सीसिपामिमगोडाम कोलेका गुमीनुङ र्‍वाक्‍ता,

“ङाचो़,

यूहन्‍नाका उ सीसिपामिमलाई सीड्‌डु़मिम होम्‍साकाङा गुकुलाई वो सो़म्‍दी बोमु सीकिनी।”

२ गुमीका मेर्मिमलाई र्‍वाम्‍डी,

“गानी आरे र्‍वाक्‍साका सो़म्‍दी बेनी:

‘ए पाह्रीला बाट्पा आकीमा पाप,

इनीमा सेपा नङ कोसिनु़,

इनीमा किब्दी रोनु़,

३ हेल्‍लो लोवो गुकुलाई चाहेदु़म्‍पा पोमु-डुमु

आनेप वो ग्‍वाक्‍किनी।

४ आकी कोर्थो़लाम बक्‍पामिमकु छु़ल

हेप्‍साक्‍तोकोम होङङा

आकी छु़लमिम हेप्‍साक्‍किनी।

मेजो़पा ल्‍वालाम न-छाम्‍सिमु मेग्‍वाक्‍किनी’।”

५ गुमीका मेर्मिमनुङ र्‍वाम्‍डी,

“उदाहरणकाम लागि मिम्‍नी,

गानीगोडा कोङनिमकाम कोले ङोप्‍सो़ बु।

गु सिन्‍थाम को-न (१२) जेस्‍ताम चङडा गु उ ङोप्‍सो़काडा ल,

मा र्‍वा ङोप्‍सो़ गोलाई सुले सो़बेम लोखा ग्‍वाङनी का।

६ हेङालोने आमा कोले ङोप्‍सो़ हापा दु़पा लाम्‍दी लाम्‍दिडामा आमाडा रोक्‍ताम बु,

मा गुलाई ग्‍वाक्‍पा पोमु-डुमु गोनुङ हाम वो मिबु।

७ “मेरामकु ङोप्‍सो़का नेमगोनोलामका र्‍वा,

आ अम्‍खोमगोडा दु़खा मेग्‍वाक्‍ङी।

गो लाम्‍चोको ख्‍लु़त्तोमा आमा चो़च्‍चो़मिमनुङ अम्‍पा बुङु।

ओम्‍लो बक्‍साका गानालाई गो हाम वो ग्‍वामु मेचाम्‍नी।

८ मेकोतिमा गो गानीनुङ र्‍वाङु,

गुका मेराम उ ङोप्‍सो़ङा लोवो हाम वो मेग्‍वाकु़।

लावो उ ङोप्‍सो़का बियु़मिम-बियु़मिम ङा बु़मिमका गु ब,

मा गुका चाहेबु़मिम कोति उ ङोप्‍सो़का गुलाई ग्‍वाकु़।

९ “मेम्‍मिमका गो गानीलाई र्‍वाङु,

बिनी,

मा गानी ल्‍वानी।

माल्‍नी,

मा गानी डार्नी।

नेमगोनो हुमु लागि हेला बेनी,

मा इनीमा लागि लाम्‍चोको होल्‍सी।

१० हेङालोने उहेमका बियु़,

मेरामका ल्‍वासु़,

उहेमका मालु़,

मेरामका डारु़।

उहेमका नेमगोनो हुमु लागि हेला बु़ मेरामकाम लागि लाम्‍चोको होल्‍सी।

११ “गानीगोडाम सु़काम पाप बु,

उ तारापाचो़का ङो बियु़लो ब्‍लो ग्‍वाक्‍पा?

१२ डे पोकु डि बियु़लो मेरामलाई दावाखाम ग्‍वाक्‍पा?

१३ मेम्‍मिमका गानी छु़लचो़ बुनीमा वो इनी चो़मिमलाई जो़पा-जो़पा ल्‍वामिम ग्‍वामु थेनी माला पाह्रीलाम इनी माम्‍चु़नीका गुमीनुङ बिपा मु़चु़मिमलाई हाङको छो़म उनी-पेल ग्‍वामी।”

येशू नुङ मुनाङमिमकु डोक्‍पु बालजिबुल

(मत्ती १२:२२-३०, ४३-४५; मर्कूस ३:२०-२७)

१४ कोलेम येशूका उ सि मेजेपा मु़चु़कुगोलामका मुनाङ कोल्‍मिडी।

मे मुनाङ लुक्‍साका लस्‍तामा मे मु़चु़ जेमु चो़म्‍डु़।

ओराम ल्‍वाम्‍डिमा मु़चु़मिम ङाङाया दु़म्‍मिडी।

१५ लावो मेर्मिमगोडाम याङ-याङका र्‍वाम्‍डी,

“ओरामका ने मुनाङमिमकु डोक्‍पु बालजिबुलकु यु़मका मुनाङ कोलु़।”

१६ वाङमिमका ने मेजो़पा नका येशूकु न-छाम्‍मु माल्‍तो र्‍वाम्‍डी,

“ओराम खारी माम्‍चु़नीकु यु़मलाम बेन्‍निम माला पाह्रीलाममिम हेल्‍लो वो मेल्‍वाम्‍मा कोले छेखोप रेम्‍बेनी।”

१७ येशूका मेर्मिमकु नड्‍डाम ल्‍वा चम्‍डिमा मेर्मिमनुङ र्‍वाम्‍डी,

“उहेम किब्‍दीडा मु़चु़मिम उनी त्‍वाप-त्‍वापडा ङा क्‍वाल्‍बा बोमी,

मेराम किब्‍दी दाम्‍मा ल।

मेम्‍साकाङा उहेम नेमगोडाम मु़चु़मिमका उनी त्‍वाप-त्‍वापगोडा क्‍वाल्‍बा बोमी,

माला मे उनी नेम झार।

१८ मेम्‍साकाङा शैतानकु किब्‍दीगोडा उनी त्‍वाप-त्‍वापडा क्‍वाल्‍बा बोमी माला मेरामकु किब्‍दी हेसाका दु़महोम बु?

मेमङा लोवो गानी गोलाई बालजिबुलकु यु़मका मुनाङमिम कोल्‍तोङा लेट्‌पु र्‍वाक्‍साका र्‍वानी।

१९ गो बालजिबुलकु यु़मका मुनाङपेल कोलु माला,

इनी मु़चु़मिमका सु़कु नङडा मुनाङ कोल्‍मी?

ओरामलामका ङा गानी इनी नडा ख्‍लो़ट्‌निम बु र्‍वाक्‍पा मेर्मिमका रेम्‍बोमी।

२० लावो गो माम्‍चु़नीकु यु़मका मुनाङपेल कोलु़ माला गानीगोडा माम्‍चु़नीका साखाम थो़पा थारी रोक्‍ल्‍याड्‌डाम बु।

२१ “कोले सोनुङमा मु़चु़का गिजो-वाजो झेसाका उ नेम लडु़ माला उ खाप्‍चीमिम मेदाम।

२२ लावो गुडाम वो घ्‍ल्‍वापा सोनुङमा मु़चु़ रोक्‍तामा गुनुङ क्‍वाल्‍बा बेसाका घ्‍ल्‍वास्‍तु़ माला,

मेराम सोनुङमा मु़चु़का थो़रबु़डु़म गिजो-वाजो रोडु़मा ल।

मेकोतिमा रोडु़मा लमिम खोत्‍ले खाप्‍चीमिम वाङमिमलाई दो़यु़साडु़मी।

२३ “उहेम मु़चु़ गोलाम मेबासी,

मेराम मु़चु़ आमा कोर्थो़लाम दु़म।

उहेमका गोनुङ मेखोप्‍डु़,

मेरामका फोडु़।

२४ “मुनाङपेल मु़चु़लामका लुमा र्‍याङगो-र्‍याङगोडा ङेसिक्‍पा खोम मालु़।

मेम्‍मा बान्‍ते वो मेल्‍वासु़लो मेरामका आरे र्‍वा,

‘गो उहेम मु़चु़लामका लुक्‍साका रोङडो मेराम मु़चु़काडा ङा लङु।’

२५ मेम्‍मिमका मे मुनाङपेल ख्‍लोसिमा रोलो जो़होम बेम्‍थाट्‌मा नेम होप्‍माम मे मु़चु़कु नगो डार्रु़।

२६ मेकोतिमा मे मुनाङपेलका उ त्‍वापडाम वो छो़म मेजो़पा येतले (७) मुनाङपेलमिमलाई रेड्‌डु़मा रोक्‍ता,

मा मेर्मिम खोत्‍ले मेराम मु़चु़गोनो हुमी मा बुमी।

मेम्‍मा मेराम मु़चु़ ङादो दु़स्‍तामडाम वो चङडा छो़म मेजो़पा दु़म।”

२७ येशूका ओर्मिम ल्‍वा सो़त्तोङा लेट्‌मिडिलो सेर्पा मु़चु़मिमगोलामका कोले मेसेमका डोक्‍पु लो़लामका आरे र्‍वाक्‍ता,

“गानीलाई कक्‍पा,

मा दु़दु़ थो़पा माम आलाकाम सो़।”

२८ लावो येशूका र्‍वाम्‍डी,

“उहेमका माम्‍चु़नीकु सिजेम जो़होमका थो़मी,

मा मेराम होम्‍साका बोमी,

मेर्मिम मु़चु़ डे आलाकाम सो़।”

योनाकु छेखोप

(मत्ती १२:३८-४२)

२९ येशूकु होनोलाम-आथो़लाम मु़चु़मिम छो़म सेर्पा दु़म्‍तो लम्‍डिलो येशूका र्‍वाम्‍डी,

“आथामबिलिम मु़चु़मिम छो़म मेजो़पा न-गोनुङमा बुमी।

मेर्मिमका हेल्‍लो वो मेल्‍वाम्‍मा छेखोप रेम्‍बेट्‌की र्‍वाक्‍साका गोनुङ र्‍वामी।

लावो मेर्मिमलाई योनाकु छेखोप कोङङा ग्‍वाक्‍पुमी।a

३० योना निनवे शहरडाम मु़चु़मिमगोडाम छेखोप दु़स्‍ताम होम्‍साकाङा आथामबिलिम मु़चु़मिमकाम लागि मिनीचो़ छेखोप दु़म।

३१ आथामबिलिम मु़चु़मिमकाम निया दु़म्मिम नेम रायला नेब्‍दीडाम हपमे बमा मेर्मिम मु़चु़मिमलाई मुमा बेडु़मी।

हेङालोने गुका सोलोमन हपलामका नेप्‍चीनुङमा सिजेम थो़प्‍डा सुबुबिर्खोपलाम रोक्‍ताम बाइडा।

लावो रेप्‍नी,

आसिन्‍डा सोलोमनडाम वो छो़म घ्‍ल्‍वापा कोले बु।

३२ निया दु़म्मिम नेम निनवे शहरडाम मु़चु़मिम बमिमा ओर्मिम मु़चु़लाई मुमा बेन्‍मी।

हेङालोने योनाका माम्‍चु़नीका सो़बेट्‌मिडिम सिजेम थो़बेड्‌डु़मिलो मेर्मिमका उनी छु़ल न-गोलामका मिम्‍सिम्‍डिमा माम्‍चु़नीडा ख्‍लोसिम्‍डी।

लावो आसिन्‍डा रेप्‍नी,

योनाडाम वो घ्‍ल्‍वापा कोले बु।

मु़चु़कु गोगोनोम ओल

(मत्ती ५:१५; ६:२२-२३)

३३ “सु़का वो धिप्‍री चायु़मा थक्‍साका मेजु़लु़,

खचाका चु़प्‍डु़मा मेजु़लु़,

लावो नेमगोनो हुपा खोत्‍लेका ल्‍वामिनु़ र्‍वाक्‍साका बोर्सोडला जु़लु़।

३४ इनी मिरो़मलाई ओल ग्‍वाक्‍पा होप्‍माम धिप्‍री ने इनी मिक्सी सो़।

इनी मिक्सी जो़पा दु़स्‍ता माला खोत्‍ले इर्नी मिरो़मडा ङा ओलका दो़।

लावो इनी मिक्‍सीङा मेजो़पा बु माला ने मिरो़मङा तुकुम्‍चिम होप्‍माम दु़म।

३५ मेम्‍मिमका चङचङया बानी,

गानीगोडा बाट्‌पा ओल तुकुम्‍चिम मेदु़म्‍नु़।

३६ इनी मिरो़म ओलडा बु माला,

इनी मिरो़म तुकुम्‍चिमका हुप्‍डु़म मिबु माला,

धिप्‍रीकु ओल गानीडला झ्‍वामिम होङङा गानी झ्‍वानी।”

फरिसीमिम नुङ डु़म्‍ला सीपा पातु़म्‍रीमिमलाई मुमा बेट्‌मिडिम

(मत्ती २३:१-३६; मर्कूस १२:३८-४०)

३७ येशूका ओर्मिम ल्‍वा जेमु दु़म्‍मिडी,

मा कोले फरिसीका गुमीलाई ग्रुला पेप्‍डा उमा नेमडा येड्‌डु़।

गुमी मेरामकु नेमडा लम्‍डिमा ग्रुला पेप्‍डा गन्‍मिडी।

३८ लावो ग्रुला पोमु ङादो येशूका उनी ल्‍वा मेसो़ल्‍मिवाम ल्‍वास्‍तु़मा मे फरिसी ङाङाया दु़स्‍ता।

३९ मेकोतिमा ङाचो़ येशूका मेरामलाई र्‍वाम्‍डी,

“गानी फरिसीमिमका कान्‍चु़रे नुङ थाल उडलामका क्‍लो़नी।

लावो गानी इनी गोगोनो रारी बोनी,

मा मेजो़पा न-गोनुङमा बुनी।

४० ए नेप्‍ची मान्‍थिम मु़चु़नी,

इनी मिरो़म बनेबेपा माम्‍चु़नीका ङा न-गो बनेबेम्‍डिम मेएँ मा?

४१ गानी उनी हाम वो मेबाट्‌पामिमलाई इनी न-गो ग्‍वाक्‍नी।

मेम्‍मा इनीमा लागि खोत्‍ले छेको-छेको दु़म।

४२ “गानी फरिसीमिमलाई वाइतो,

हेङालोने इनी जडीबूटीमिम नुङ मसलामिम होप्‍माम याक्‍के-याक्‍के ल्‍वामिमकाम वो दशांश माम्‍चु़नीलाई ग्‍वानी।

लावो मु़चु़मिमलाई जो़पा मेबोनी,

मा माम्‍चु़नीकु रिखाम मेद्‌वानी।

गानी ने मु़चु़मिमलाई जो़पा बेनिवा,

मा माम्‍चु़नीलाई रिखाम बेनिवा,

मेम्‍मा दशांश (को-धु़म फ्वा) ग्‍वाक्‍निवानी।

४३ “गानी फरिसीमिमलाई वाइतो,

हेङालोने गानी घ्रो़म्‍दीनेमडा डोक्‍पु-डोक्‍पु मु़चु़ गन्‍खोपडा गन्‍मु नुङ मु़चु़मिमकु ङादोडा सेव सान्‍ला सो़सिमु द्‌वानी।

४४ “गानी फरिसीमिमलाई वाइतो,

हेङालोने गानी क्‍वागोयु़ङा दाम्‍ल्‍याक्‍पा सु़लु़म होप्‍माम बुनी।

मेम्‍साका ल्‍वामु मेझापा सु़लु़मडलाb मु़चु़मिमका मेछेसाकाङा मेर्मिमडभाल लाम्‍दिमी।”

४५ कोले मोशाकु डु़म्‍ला छो़म थेट्‌पा मु़चु़का येशूनुङ र्‍वाक्‍ता,

“ङाचो़ गानी ओर्मिम ल्‍वा सो़साका आकी नो़-कल पार्साक्‍तिकी।”

४६ येशूका मेराम मु़चु़लाई र्‍वाम्‍डी,

“गानी मोशाकु डु़म्‍ला छो़म थेट्‌पा मु़चु़मिमलाई वाइतो,

हेङालोने डु़म्‍ला होम्‍साका मु़चु़मिम दोमु मेचापा दु़म्‍बेनिमा दोबेनी।

लावो इनी त्‍वाका ने मेराम होम्‍साका दोमु मेर्मिमलाई कति कल्‍पा ल्‍वाडा वो मेख्‍लो़नी।

४७ “गानीलाई वाइतो,

इनी त्‍वाकु ङाउ-खुउमिमका माके-माके सेट्‌मिडिम माम्‍चु़नीलाम-जेपालाई डोक्‍पु मिम्‍निमिम रेम्‍बोमु जो़पा-जो़पा उनी सु़लु़म बनेबोन्‍सानी।

४८ आरेसाका इनी ङाउ-खुउमिमका हाम बेम्‍डी गानी वो मेमङा बोमु बिन्‍सिनिमिमका इनी ङाउ-खुउमिमका हाम बेम्‍डिम बाइडा र्‍वाक्‍पा चनी।

मेर्मिमका माम्‍चु़नीलाम-जेपामिमलाई सेट्‌मिडी,

मा गानी ने माम्‍चु़नीलाम-जेपामिमकु सु़लु़म बनेबोन्‍सानिमी।

४९ माम्‍चु़नीकु नेप्‍चीका वो इनी दुथाम आरे र्‍वाक्‍ताम बाइडा,

‘गोलाम जेपामिम नुङ थु़र्मामिमलाई गो मेर्मिमकाडा थु़रु़मी।

मेर्मिमका कोङनिमलाई सेन्‍मी,

मा कोङनिमकु थो़मतेर्सामी।’

५० मेम्‍मिमका सु़म्‍दिमोलो आथाम माम्‍चु़नीलाम-जेपामिम खोत्‍लेलाई सेट्‌मिडिमकु देन्‍दे गानी आथामबिलिम मु़चु़का ल्‍वानी।

५१ गो गानीलाई आच्‍छाङा र्‍वाङु,

हाबिल सेट्‌मिडिम आथाम सासेन्‍खोप खोमडा नुङ सो़रनेमकु थेतेडा जकरियालाई सेट्‌मिडिमसम्‍मकाम देन्‍दे गानी आथामबिलिम मु़चु़मिमका डार्नी।c

५२ “गानी मोशाकु डु़म्‍ला छो़म थेट्‌पामिम ने हाउरेमा,

हेङालोने माम्‍चु़नीलाई छेपा नेप्‍ची गानी ल्‍वान्‍नी।

गानी माम्‍चु़नीलाई आच्‍छाङाका मेछेनी।

मेम्‍मा माम्‍चु़नीलाई छेमु न बेपामिमलाई वो छेमु मेग्‍वानी।”

५३ येशू मेराम नेमलामका लुम्‍डिलो यहूदीकु डु़म्‍ला सीपा पातु़म्‍री नुङ फरिसीमिम छो़म येशूकु कोर्थो़लाम बम्‍डिमा गुमीलाई भुर्मु लागि गुमीनुङ छो़म हिलाहिसी बेम्‍डी।

५४ हेङालोने गुमीका हाम-हुम ल्‍वा र्‍वामी माला चु़म्‍मुकाम बाम्‍डी।

a 

११:२९ योनाकु छेखोप

b 

११:४४ गन्‍ती १९:१६ सु़लु़मडला लाम्‍दिमु र्‍वाक्‍मा यहूदीमिमकाम लागि मेसेपा दु़म।

c 

११:५१ हाबिल जकरिया

सीसिपामिमलाई चङचङया बाबेट्‌मिडिम मा सो हन्‍बेसाट्‌मिडिम

(मत्ती १०:२६-३३; १२:३२)

१२

१ मेकोतिलोङा छो़म सेर्पा मु़चु़मिम खोम्‍सिम्‍डिमका मेर्मिम उनी त्‍वाप-त्‍वापङा देम्‍बेत्तोङा लेट्‌मिडिम बाइडा।

येशूका उनी सीसिपामिमलाई ङादो र्‍वामु चो़म्‍मिडी,

“गानी फरिसीमिमकु लङखामडाम चङचङया बानी वो।

मे लङखाम र्‍वाक्‍मा ने मु़चु़मिमकु मिक्सीलामडा जो़पा लिसिक्‍पा मेर्मिमकु खारी सो़।

२ हेङालोने ख्रेप्‍साका जु़ल्‍मा खोत्‍ले लुमी,

मा थक्‍साका जु़ल्‍मामिम खोत्‍ले थेसिथेडी।

३ मेम्‍मा गानी तुकुम्‍चिमडा जेनिमिम ल्‍वा ओलडा थो़सी।

मेकोतिमा सु़पील्‍वाका जेनिमिम ल्‍वा खोत्‍ले मु़चु़का थो़मी।

४ “ङोप्‍सो़नी,

गो गानीलाई र्‍वाङु,

उहेमका इनीमा साम फ्‍यामी,

मा मेरामडाम वाङमिम हाम वो बोमु मेचाम्‍मी,

मेर्मिम मु़चु़डाम मेङिनी।

५ लावो गो गानीनुङ र्‍वाङु,

इनीमा साम फ्‍याक्‍साक्‍पामा गानीलाई खादीगोयु़ घ्रोमु चापा यु़म बाट्‌पा माम्‍चु़नीनुङ ङिनी।

आच्‍छाङा गो गानीलाई र्‍वाङु,

गुमीनुङङा ङिनी।

६ ङोले भँगेराकु थि नक पैसा कोङङा दु़म।

मेर्मिमगोडाम कोलेलाई वो माम्‍चु़नीका मेप्‍ल्‍वामी।

७ लावो इनीमा ने बुइडाम सेम ङा वो ङार्सिड्‌डाम बु।

मेम्‍मिमका मेङिनी,

सेर्पा भँगेरामिमडाम माम्‍चु़नीकाम लागि गानी हापा थिकाम बुनी।

८ “गो गानीलाई र्‍वाङु,

गो आमा सीसिपा र्‍वाक्‍साका गानी मु़चु़मिमलाई र्‍वानी माला माम्‍चु़नीकु पाह्रीचो़मिमकु ङादोडा मिनीचो़का वो गानीलाई उ सीसिपामिम र्‍वा।

९ लावो उहेमका मु़चु़मिमकु ङादोडा आमा सीसिपा मेर्‍वा,

माम्‍चु़नीका पाह्रीचो़मिमकु ङादोडा मेराम मु़चु़लाई गो आमा सीसिपा मेर्‍वाङु।

१० उहेम मु़चु़का मिनीचो़कु कोर्थो़लाम जे मेरामकु छु़ल हेम्‍सिमु चाप्‍सु़,

लावो उहेमका माम्‍चु़नी-पेललाई डक्‍साका जे मेरामकु छु़ल हेम्‍सिमु मेचाप्‍सु़।

११ “मु़चु़मिमका गानीलाई चु़म्‍नीमा घ्रो़म्‍दीनेमबाडे साखामचो़मिम नुङ किब्‍दी साखामचो़मिमकामबाडे हिलाहिसी बेप्‍डा रेनिमी,

मेकोतिलो गो हाम र्‍वामु,

हाम सो़मु र्‍वाक्‍साका मिम्‍ताम-सो़र्ताम मेबेनी,

१२ हेङालोने हाम र्‍वामु बासिक्‍पा ल्‍वा माम्‍चु़नी-पेलका मेकोतिलोङा गानीलाई सीनी।”

त्‍वाप कोङङा नु़मु न बेपा खाप्‍चीचो़कु सीसि-सो़म्‍दी

१३ मे सेर्पा मु़चु़मिमगोलामका कोले मु़चु़का येशूनुङ आरे र्‍वाक्‍ता,

“ङाचो़,

आकी पापकु खाप्‍ची गोनुङ दो़मु आमा वालाई र्‍वाङसाङनी।”

१४ लावो येशूका मेराम मु़चु़लाई र्‍वाम्‍डी,

“ङोप्‍सो़,

मेम्‍साका निया बेपा,

मा मुलु़ बेप्‍साक्‍पा सु़का गोलाई थुट्‌ङिडिम बु मा?”

१५ गुमीका मेसिन्‍डा खोम्‍सिक्‍पा मु़चु़मिमलाई र्‍वाम्‍डी,

“गानी चङचङया बानी वो,

खोलेम थोक रारी बोमुडाम वाङ बानी,

हेङालोने हापा खाप्‍चीनुङमा मु़चु़ बु,

लावो मेराम मु़चु़का त्‍वारो़म ने मेग्‍वाकु़।”

१६ गुमीका मेर्मिमनुङ ओराम सीसि-सो़म्‍दी र्‍वाम्‍डी,

“कोले खाप्‍चीचो़कु ये-दडा छो़म मा-के सिड्‌डु़म बाइडा।

१७ मेराम मु़चु़का उ नड्‍डा मिम्‍मु चो़म्‍डु़,

‘आमा मा-के जु़ल्‍खोप डोक्‍पु छेदेनेम गोनुङ मिबु,

मेम्‍मिमका गो हाम बोमु?’

१८ “मेकोतिमा गुका र्‍वाक्‍ता,

‘गो आरे बेउ,

याक्‍के-याक्‍केतो छेदेनेममिम फालु,

मा डोक्‍पु छेदेनेम बनेबेउ,

मा खोत्‍ले मा-के नुङ खाप्‍ची वो मेसिन्‍डाङा जु़लु़।

१९ मेम्‍मा आमा नड्‍डा र्‍वाङु,

“गोलाई हापा थसम्‍म लिट्‌पा मा-के नुङ खाप्‍चीमिम फुट्‌तोम बु।

खेल चार्थक्‍पुमा पेउ-डुउ,

मा एलेङगी बेउ”।’

२० “लावो माम्‍चु़नीका मेराम मु़चु़लाई र्‍वाम्‍डी,

‘ए नेप्‍ची मान्‍थिम मु़चु़,

आनेप सिन्‍थाङा गाना सिना,

मा इमा लागि फुट्‌नामा जु़ल्‍नाम खोत्‍ले खाप्‍ची सु़काम दु़म?’

२१ “त्‍वाकाम लागि खाप्‍ची फुट्‌पा,

लावो माम्‍चु़नीडा खाप्‍चीचो़ मेदु़म्‍पा मु़चु़ ने आरेङा दु़म।”

मिम्‍ताम-सो़र्ताम मेबेनी

(मत्ती ६:२५-३४)

२२ मेकोतिमा येशूका उनी सीसिपामिमलाई र्‍वाम्‍डी,

“मेम्‍मिमका गो गानीलाई र्‍वाङु,

इनी साम जु़ल्‍मु लागि हाम पेउ मा मिरो़मडा हाम फसिङु र्‍वाक्‍साका मिम्‍ताम-सो़र्ताम मेबेनी।

२३ हेङालोने साम पोमु-डुमुडाम डोक्‍पु मा मिरो़म ये-सेमडाम डोक्‍पु सो़।

२४ चक्‍पुमिमलाई रेप्‍नी,

मेर्मिमका भ्रल मेफोन्‍मी,

मा मा-के मेहिम्‍मी,

मेर्मिमका छेदेनेमडा मा-के ङा वो मेफुमी।

लावो माम्‍चु़नीका मेर्मिमलाई पोमु-डुमु ग्‍वामी।

गानी मे चक्‍पुमिमडाम हापा थिकाम बुनी।

२५ मिम्‍ताम-सो़र्ताम बेसाका गानीगोडाम उहेमका किचो़ उ सो़ररिप बर्बेन्‍मु चाप्‍सु़ मा?

२६ मेम्‍मिमका गानी मेकोति याक्‍के खारी लोवो बोमु मेचाम्‍नी माला,

हेङा वाङमिम ल्‍वाकाम मिम्‍ताम-सो़र्ताम बोनी।

२७ “जो़पा बुङमालाईa रेप्‍नी,

मेर्मिम हेसाका बर्मी।

मेर्मिमका ब्राम्‍दु़ल्‍वा वो मेबोमी,

ये-सेम बनेबोमु लागि साले वो मेथु़न्‍मी।

लावो गो गानीलाई र्‍वाङु,

सोलोमन हप छो़म खाप्‍चीचो़ बाइडा,

मा वो मे बुङमामिम कोतिम वो जो़पा दु़म्‍साका ब्‍ल्‍वासिड्‌डाम मेबायावा।

२८ लावो आनेप बाट्‌पा मा उ दिकाम मुडडा घ्रु़पा क्‍वाडाम जेमलाई ने आरेसाका माम्‍चु़नीका ब्‍ल्‍वामी माला,

ए याक्‍के थो़र बाट्‌पा मु़चु़नी,

गानीलाई ओरामडाम हाङको हापा गुमीका ब्‍ल्‍वानिमी।

२९ मेम्‍मिमका हाम पोमु हाम डुमु र्‍वाक्‍साका मेमाल्‍नी,

मा मिम्‍ताम-सो़र्ताम वो मेबेनी।

३० माम्‍चु़नीडा थो़रमेलु़पा सु़म्‍दिसेरडाम खोत्‍ले मु़चु़मिमका कोङङा आरेसाका मिम्‍ताम-सो़र्ताम बोमी।

लावो गानीलाई चाहेदु़म्‍पा ल्‍वा इनी माम्‍चु़नीका ङादोङा चमी।

३१ मेम मेएँ माम्‍चु़नीकु किब्‍दी ङादो माल्‍नी।

मेम्‍मा गानी चाहेबोनिमिम खोत्‍ले गुमीका ग्‍वानी।

३२ “ए कति सेर्पा सीसिपानी,

मेङिनी,

हेङालोने माम्‍चु़नीका उनी किब्‍दी गानीलाई ग्‍वामु लागि छो़म गेर्सिद्‌वाक्‍पा बुमी।

३३ इनी खाप्‍चीमिम भ्रेट्‌नीमा उनी हाम वो मेबाट्‌पामिमलाई ग्‍वाक्‍साका इनी त्‍वाकाम लागि हेल्‍लो वो मेभ्रो़ट्‌पा फाजी बनेबेनी।

मेम्‍मा हेल्‍लो वो मेदाम्‍पा खाप्‍ची पाह्रीला फुट्‌नी।

मेला ने खुचु़वा मेरो,

मा तु़मका वो मेकोकु़।

३४ हेङालोने बान्‍ते इनी खाप्‍ची बु मेसिन्‍डाङा इनीमा न वो दु़म।

झो़म्‍जो़ल्‍सिट्‌नी

(मत्ती ६:१९-२१)

३५ “इनी थ्‍वाक्‍पुरी खिप्‍निमा झो़म्‍सिट्‌नी,

मा इनी धिप्‍रीमिम चान्‍जो़ल्‍नी।

३६ उनी नेमहप लालीकुन्‍दा बेम्‍डिम नेमडा ग्रुला पेसाका रोमिमसम्‍म लथाक्‍पा,

मा गु रोक्‍साका हेला बु़लो लाम्‍चोको होल्‍थाक्‍पा डु़ल्‍चो़मिम होप्‍माम गानी दु़म्‍नी।

३७ उनी नेमडाम हप रोलो झो़म्‍जो़ल्‍सिट्‌पा डु़ल्‍चो़मिम आलाकाम सो़।

आच्‍छाङा गो गानीलाई र्‍वाङु,

मेरामका उ थ्‍वाक्‍पुरी खिम्‍सिमा मेर्मिमलाई गडु़मी,

मा पोमु-डुमु ग्‍वाकु़मी।

३८ नेमहप सिन्‍था को-न (१२) जेमिम बिलि रोफा लोवो नेमसोसोका रोफा लोवो झो़म्‍जो़ल्‍सिट्‌पा उ डु़ल्‍चो़मिम आलाकाम सो़।

३९ लावो ओराम ल्‍वा चन्‍जो़ल्‍नी,

बाम थारीका खुचु़वा रो र्‍वाक्‍साका चवाम माला ने नेमकु ङाउका खुचु़वालाई नेम पिमु ङा मेग्‍वाकु़वा।

४० गानी वो झो़म्‍जो़ल्‍सिट्‌नी,

हेङालोने गानी इनी नड्‍डा-थो़मडा मेमिम्‍निमिम थारीका ङा मिनीचो़ यो सो़।”

४१ मेकोतिमा पत्रुसका हिलाबु़डु़,

“ङाचो़,

हाम ओराम सीसि-सो़म्‍दी आकीमा लागि कोङङा सो़न्‍निम डे वाङमिम मु़चु़काम लागि वो?”

४२ ङाचो़ येशूका गुलाई र्‍वाम्‍डी,

“मेम माला मेरामकु नेमहपका उ नेमडाममिमलाई जो़पा थारीका पोमु-डुमु ग्‍वाबेडु़मिम नेप्‍चीनुङमा नुङ थो़रलु़इमिम डु़ल्‍चो़ सु़?

४३ नेमहप रोफालो मे डु़ल्‍चो़का मेम्साका ङा जो़पा खारी बेत्तोङा बेपा डार्फाडु़मिम डु़ल्‍चो़ आलाकाम दु़म सो़।

४४ आच्‍छाङा गो गानीलाई र्‍वाङु,

मेरामलाई उ नेमहपका खोत्‍ले उ खाप्‍चीमिम रेप्‍साक्‍पा दु़म्बेडु़।

४५ लावो मेराम डु़ल्‍चो़का ‘आमा नेमहप दाला मेरोमी’ र्‍वाक्‍पा मिम्‍सीमा वाङमिम डु़ल्‍चो़-डु़ल्‍चो़मेमिमलाई याल्‍मु चो़म्‍डु़,

पु़-डुङु़मा डु़का सेडु़ माला,

४६ मेरामका मेमिम्‍डु़मिम थारीका नुङ मेलथाडु़मिम थारीका उ नेमहप रोफा।

मेम्‍मा उ नेमहपका मेरामलाई यालु़,

मा थो़रमेलु़पामिमका ल्‍वामिमिम दु़खा ल्‍वापा दु़म्बेडु़।

४७ “उ नेमहपकु नड्‍डाम ल्‍वा थेसिथेसाका वो मेराम होम्‍साका खारी मेबेपा,

मा मेझो़म्‍जोल्‍सिट्‌पा डु़ल्‍चो़ ने छो़म याल्‍ला सो़सी।

४८ लावो उ नेमहपकु नड्‌डाम ल्‍वा थेसिमेथेसाका देन्‍दे ल्‍वापा खारी बेपा डु़ल्‍चो़ ने कि-कि याल्‍ला सो़सी।

उहेमलाई हापा ग्‍वाम्‍डिम बु,

मेरामलामका हापा ङा बिमी,

मा उहेमलाई डोक्‍पु खुन्‍चु़म ग्‍वाम्‍डिम बु,

मेरामकामलाम छो़म हापा ङा रपा न बोमी।

येशूका मु़चु़मिम मेदु़मी र्‍वाम्‍डिम

(मत्ती १०:३४-३६)

४९ “सुबुडा गो मु वाबेड्‌डा योङडोम सो़,

मेराम मु ने ङादोङा वाकसोकावाम माला ने नु़यावा।

५० गो आ दु़खाकु कु-रु़दु़म रमुङा बासिक्‍पा बु।

मेराम गो मेरथु़मसम्‍म आमा गो मेभ्रसि।

५१ “हाम सुबुडाम मु़चु़मिमकु न-भ्रसिबेड्‌डा गो योङडोम र्‍वाक्‍पा मिम्‍नी?

मेएँ,

गो गानीलाई र्‍वाङु,

मेर्मिमलाई मेदु़बेड्‌डा योङडोम सो़।

५२ आथाडा आनो कोले नेमडाम ङोले मु़चु़ उनी त्‍वाप-त्‍वापगोडाङा मेदु़मी,

सुले मु़चु़ नले मु़चु़कु कोर्थो़लाम बमी,

मा नले मु़चु़ सुले मु़चु़मिमकु कोर्थो़लाम बची।

५३ मेर्मिम मेदु़मी,

पाप नुङ उ तारापाचो़ मेदु़ची,

माम नुङ उ जाउमोचो़ मेदु़ची,

साकुमा नुङ चेमे मेदु़ची।”

थारीकु छेखोप

(मत्ती १६:२-३; ५:२५-२६)

५४ येशूका मे सेर्पा मु़चु़लाई र्‍वाम्‍डी,

“पश्‍चिमथो़ धामुला खासे बक्‍पा ल्‍वानिमा ‘व यो’ र्‍वानी,

मा व यो।

५५ रायलालाम जु फुडु़माb ‘ग्‍वाल छो़’ र्‍वानी,

मा ग्‍वाल छो़।

५६ माम्‍चु़नीकु मिक्सीलामडा जो़पा लिसिक्‍पा मु़चु़नी,

गानी सुबु नुङ धामुकाम छेखोपकु दुथाम सो़मु थेनी,

लावो ओम्‍लोम थारीकु दुथाम हेङा थेसिमेथेनिमिम?

५७ “हाम बोमु जो़पा दु़म,

मेराम गानी हेङा मुलु़ बोमु मेचाम्‍नी?

५८ निया बेसाक्‍पा मु़चु़काडा मेरोक्‍थिट्‌थु़म ङा इनीमा नङडा मुद्दा ग्‍वाक्‍पा मु़चु़नुङ न-थो़म घ्रो़मबेट्‌नी।

मेम मेबेनिवा माला ने मेरामका गानीलाई हेका लोवो निया बेसाक्‍पा मु़चु़काडा लनी,

मा मे निया बेसाक्‍पाका गानीलाई झ्‍यालखानडाम डोक्‍पु मु़चु़काडा लनी,

मा मेरामका गानीलाई झ्‍यालखानगोनो चनी।

५९ गो गानीलाई र्‍वाङु,

सोमु बासिक्‍पा खउलुङ को पैसा वो मेसोक्‍थु़मसम्‍म गानी मेलाम लुमु मेल्‍वानी।”

a 

१२:२७ ग्रीक बाइबलडा लिली बुङमा र्‍यामा बु।

b 

१२:५५ इस्राएलडा ग्‍वाल छो़मु ङादो रायलालामका जु फुथाल्‍लु़।

छु़ल न-गोलाम मिम्‍सिक्‍साका माम्‍चु़नीडा ख्‍लोम्‍सिमु

१३

१ मेकोतिलोङा कोले नले मु़चु़ येशूकाडा रोम्‍डिमा गालीलडाम मु़चु़मिमका सो़रनेमडा सासेत्तोङा लेट्‌मिडिलो पिलातसका सेड्‌डु़मिम ल्‍वा सो़म्‍डी।

२ येशूका मेर्मिमलाई र्‍वाम्‍डी,

“मेम्‍साका सेन्‍ला सो़सिक्‍पामिम हाम गालीलडाम वाङमिम मु़चु़डाम वो हापा छु़लचो़ बाम्‍डी र्‍वाक्‍पा गानी मिम्‍निमिम?

३ गो गानीलाई र्‍वाङु,

मेम ने मेएँ सो़,

इनी छु़लमिम इनी न-गोलामका मिम्‍सिसाका माम्‍चु़नीडा मेख्‍लोन्‍सिट्‌निवा माला गानी वो खोत्‍ले मेम्‍साकाङा पुयु़लुनी।

४ मे को-लेतले (१८) मु़चु़मिमलाई सिलोआमडाम धरहरा झार्स्‍तामा चिप्‍डु़मिमा सिम्‍डिम बाइडा।

यरूशलेमडा बाट्‌पा मु़चु़मिमगोडाम हाम हापा छु़लचो़ मेर्मिम बाम्‍डी र्‍वाक्‍पा गानी मिम्‍निमिम?

५ मेम ने मेएँ सो़,

गो गानीलाई आथावो र्‍वाङु,

इनी छु़लमिम न-गोलामका मिम्‍सिसाका माम्‍चु़नीडा मेख्‍लोन्‍सिट्‌निवा माला गानी वो मेम्साका ङा पुयु़लुनी सो़।”

६ मेकोतिमा येशूका ओराम सीसि-सो़म्‍दी र्‍वाम्‍डी: “कोङ मु़चु़का उ येडा बैससी ख्‍लियु़डु़म बाइडा।

मेम्‍मा मेरामकु मा सिड्‌डु़ डे र्‍वाक्‍साका रेप्‍डा लस्‍थाल्‍ला,

लावो हाम वो मेडारु़वा।

७ मेम्‍मिमका गुका उ ये रेप्‍साक्‍पा मु़चु़लाई र्‍वाक्‍ता,

‘ओ बैससीकु मा सिडु़ डे र्‍वाक्‍साका लथाक्‍पुमिम सु थ दु़स्‍ता,

लावो कोले वो मा मेसिडु़वा!

ओरामलाई रु़प्‍डा।

ओरामका ये कोङङा राड्‌डु़म बु।’

८ “लावो मे ये रेपा मु़चु़का र्‍वाक्‍ता,

‘ङाचो़,

आथावो को थ ओरामलाई हाम वो मेबेनी।

गो ओरामकु होनोलाम-आथो़लाम धाउमा मल फिक्‍पु,

९ मा पालीका ओराम बैससीकु मा सिड्‌डु़ माला जो़पा दु़म,

मेसिडु़वा माला रु़प्‍नी’।”

ङेम्‍सिमुनेम येशूका उ चङ नो़र्सिक्‍पा मेसेमलाई सबेट्‌मिडिम

१० कोङ ङेम्‍सिमुनेम येशूका कोले घ्रो़म्‍दीनेमडा सिजेम सीत्तोङा बेम्‍डी।

११ मेसिन्‍डा कोले मेसेम बाइडा।

मेराम मेसेमलाई मुनाङ पेलका हुप्‍डु़म को-लेत (१८) थ दु़स्‍ताम बाइडा,

मा उ सो मान्‍थिम बाइडा।

मेराम मेसेमकु उ चङ नो़र्स्ताम बाइडा।

मेम्‍मा उ त्‍वापङा थो़न्‍थो़न्‍या दु़म्‍मु मेचापा बाइडा।

१२ येशूका मेराम मेसेमलाई ल्‍वाम्‍डी,

मा येट्‌मिडिमा र्‍वाम्‍डी,

“तोङमा,

गाना इ सोमोरीलामका सेल्‍सिट्‌नाम बु।”

१३ मेकोतिमा गुमीका मेराम मेसेमडला उनी ल्‍वा जु़ल्‍मिडी,

मा मेकोतिलोङा उ चङ थो़न्‍थो़न्‍या दु़स्‍तामा येम्‍स्‍ल्‍याड्‌डा।

मेम्‍मा माम्‍चु़नीकु नङ कोमु चो़म्‍डु़।

१४ लावो मेराम मेसेमलाई येशूका ङेम्‍सिमुनेम सबेट्‌मिडिमका घ्रो़म्‍दी नेमडाम ङाउकु छोक्‍चो बक्‍ता।

मेम्‍मा गुका मे मु़चु़मिमलाई र्‍वाक्‍ता,

“हप्‍ताका खारी बेपा रुलेम बु।

ओ रुलेमगोडा रोक्‍नीमा सनी।

ङेम्‍सिमु नेम ने मेएँ सो़।”

१५ लावो ङाचो़ येशूका र्‍वाम्‍डी,

“माम्‍चु़नीकु मिक्सीलामडा जो़पा लिसिक्‍पा मु़चु़नी,

ङेम्‍सिमुनेम गानीगोडाम सु़का उ बेनो लोवो गधा लोवो गोठालामका डिरु़मा कु थो़ड्‌डा मेल?

१६ अब्राहामकु चो़-चु़सु़मिमगोडाम ओराम मेसेमलाई को-लेत (१८) थसम्‍म शैतानका बथाड्‌डु़म बाइडा।

शैतानका बथाड्‌डु़मलाम गु ङेम्‍सिमुनेम फ्‍वासिड्‌डाम हाम मेजो़पा दु़स्‍ता?”

१७ गुमीका आरे र्‍वाम्‍डिम थो़म्‍डिमा उनी कोर्थो़लाम बक्‍पा मु़चु़मिमकाम क्रो़म लु़डा।

लावो गुमीका हेल्‍लो वो मेल्‍वाम्‍मा खारीमिम बेम्‍डिम ल्‍वाम्‍डिमा मु़चु़मिम ने गेर्सिद्‌वाम्‍डी।

रायोकु भ्रल नुङ लङखामकाम सीसि-सो़म्‍दी

(मत्ती १३:३१-३३; मर्कूस ४:३०-३२)

१८ येशूका र्‍वाम्‍डी,

“माम्‍चु़नीकु किब्‍दी हाम होप्‍माम बु?

गो मेरामलाई हामनुङ थो़पु?

१९ मेराम रायो भ्रलकु कोले मा होप्‍माम बु सो़,

मेराम कोले मु़चु़का लमा उ येडा फोड्‌डु़,

मा मेराम बर्डामा डोक्‍पु धक्‍सा दु़स्‍ता।

मेकोतिमा चक्‍पुमिमका मेरामकु ग्रेमडला पान्‍जी बनेबेम्‍डी।”

२० आथावो गुमीका र्‍वाम्‍डी,

“माम्‍चु़नीकु किब्‍दी हामनुङ थो़पु?

२१ मेराम लङखाम होप्‍माम बु़ सो़,

कोले मेसेमका कतिकलङ लङखाम सु खचा फुलडा ङोल्‍लु़,

मा मेकोम फुलङा लङखामका लिस्‍तु़।”

कतिभापा लाम्‍चोको

(मत्ती ७:१३-१४, २२-२३; ८:११-१२)

२२ येशू देल-देल नुङ शहर-शहरबाडे खिर्सिक्‍तो नुङ सीत्तो गुमी यरूशलेमथो़ लक्‍तोङा बेम्‍डी।

२३ मेकोतिलो कोले मु़चु़का गुमीलाई हिलाबु़डु़,

“ङाचो़,

हाम कतिकलङ मु़चु़मिम कोङङा सेल्‍सिट्‌मिमिम?”

लावो गुमीका मेर्मिमलाई र्‍वाम्‍डी,

२४ “माम्‍चु़नीकु किब्‍दीगोडा हुपा कतिभापा लाम्‍चोकोलाम मेचाप्‍तो हुनी,

हेङालोने हापा मु़चु़मिमका मेगोनो हुमु माल्‍मी,

लावो हुमु मेचाम्‍मी।

२५ नेमहपका लाम्‍चोको ख्‍लु़न्‍मु दु़म्‍सु़मिम चङडा,

गानी पाखानो येम्‍सिनीमा आरे र्‍वाक्‍तो हेलाबोनी,

‘ङाचो़,

लाम्‍चोको होल्‍साक्‍किनी का।’

मेकोतिलो गुका र्‍वा,

‘गानी बालामका रोक्‍निम?

गो ने मेछेनिनी।’

२६ “मेम्‍मा गानी र्‍वानी,

‘गुकु गानीनुङङा पेत्तो-डुत्तोको,

मा गानी आकीमा देलबाडे सीत्तिकिनी।’

२७ “लावो गुका र्‍वा,

‘गो गानीलाई र्‍वाङु,

गानी बालामका रोक्‍निम गो मेचक्‍पु।

रु़चो़नी,

आमा फार्डा मेरोक्‍नी।’

२८ “गानी अब्राहाम,

इसहाक,

याकूब मा माम्‍चु़नीलाम-जेपामिम खोत्‍लेलाई माम्‍चु़नीकु किब्‍दीगोडा ल्‍वानी,

लावो गानी ने पाखानो पार्ला सो़न्‍सिनी।

मेम्‍मिमका गानी ख्राम्‍नी,

मा इनी लि ख्रेनी।

२९ मु़चु़मिम नेप्सुङ ओपानोम,

नेप्सुङ गाम्पानोम,

जेजु़ नुङ रायला खोत्‍ले सु़म्‍दिसेरलामका माम्‍चु़नीकु किब्‍दीडा ग्रुला पेप्‍डा गन्‍मी।

३० लावो ओम्‍लो सु़ याक्‍के बु मेराम दिफु डोक्‍पु दु़म,

मा सु़ डोक्पु बु मेराम याक्‍के दु़म।”

३१ मेकोतिलोङा कोङनिम फरिसीमिम रोम्‍डिमा गुमीलाई र्‍वाम्‍डी,

“ओलामका वाङथो़ङा लक्‍नी,

हेङालोने हेरोद पन्‍तियासका गानीलाई सेन्‍मु माल्‍लु़मिम बु।”

३२ येशूका मेर्मिमलाई र्‍वाम्‍डी,

“लक्‍निमा लु-फेले बेपा मे सेरूली होप्‍माम मु़चु़लाई र्‍वाक्‍नी,

‘कोलेम-नलेम गो मुनाङ पेल कोलु,

मा मु़चु़मिमलाई सबेट्‌पुमी।

मेकोतिमा सुलेमनेम ने आमा खोत्‍ले खारी बोमु दु़म्‍सोक्‍पु।’

३३ मेम्‍ङालोवो आनेप दिका,

मा नाहाद्‌दा वो गो खारी बोमुम बुमु बासी,

हेङालोने माम्‍चु़नीकु शहर यरूशलेमडा कोङङा माम्‍चु़नीलाम-जेपा आच्‍छाङा सिमी।

येशूका यरूशलेमकु दुथाम र्‍वाम्‍डिम दु़खा सो़म्‍दी

(मत्ती २३:३७-३९)

३४ “यरूशलेमडाम मु़चु़नी,

गानी माम्‍चु़नीलाम-जेपामिमलाई सेनी,

मा माम्‍चु़नीका इनीमाडा थु़र्मीडिम सेलाचो़मिमलाई लुङका ओम्‍निमी।

घ्‍लोमीका बुब्‍लोमिमलाई उ लाप्‍तेरगोयु़ बोडु़-थारु़मिमिम होङङा गो गानीलाई कोदेप खोम्‍मु छो़म माल्‍निनी,

लावो गानी मेम बोमु मेग्‍वाङनिवा।

३५ रेप्‍नी,

माम्‍चु़नीका गानीलाई डिट्‌निमिम बु।

गो गानीलाई र्‍वाङु,

हाम्‍सिसम्‍म गानी ‘मिप्रङमाकु नङडा रोक्‍पा आलाकाम सो़’ मेर्‍वानी मेम्‍लोसम्‍म गानी गोलाई मेल्‍वाङिनी।”

येशूका ङेम्‍सिमुनेम उ ल्‍वा-खेल होम्‍पा मु़चु़लाई सबेट्‌मिडिम

१४

१ कोङ ङेम्‍सिमु नेम येशू कोले डोक्‍पु फरिसीकु नेमडा ग्रुला पेप्‍डा लम्‍डी।

मेसिन्‍डा खोम्‍सिक्‍पा फरिसीमिमका उनी चो़पा बेत्तोङा लेट्‌डिम बाइडा।

२ उ ल्‍वा-खेल होम्‍पा कोले मु़चु़ येशूकु ङादोडा गन्‍तासिट्‍डाम बाइडा।

३ गुमीका मोशाकु डु़म्‍ला छो़म थेट्‌पा मु़चु़मिम नुङ फरिसीमिमलाई हिलाबेम्‍डी,

“ङेम्‍सिमुनेम नो़पामिमलाई सबेन्‍मु डु़म्‍लानुङ घ्रो़म डे मेएँ?”

४ लावो मेर्मिम लिबा बाम्‍डी,

मा गुमीका मे नो़पा मु़चु़डला ल्‍वा जु़ल्‍साका सबेट्‌मिडी,

मा थु़र्सोम्‍डी।

५ मेकोतिमा येशूका मेर्मिमलाई र्‍वाम्‍डी,

“गानीगोडाम सु़का इनी त्‍वाकु बेनो लोवो गधा लोवो ङेम्‍सिमुनेम पोलु़मगोयु़ आल्‍स्‍ता माला दाला-दाला पाखाला मेख्‍लुकु़ मा?”

६ मेर्मिमका ओराम ल्‍वाकु दुथाम हाम वो र्‍वामु मेचाप्‍मिवा।

७ मेसिन्‍डा ग्रुला पेप्‍डा रोक्‍पा बोच्‍चो़मिमका डोक्‍पु मु़चु़मिम गन्‍खोपडा गन्‍मु माल्‍मिडिम ल्‍वाम्‍डिमा येशूका ओराम सीसि-सो़म्‍दी र्‍वाम्‍डी:

८ “लालीकुन्‍दा बोमिमिम नेमडा गानीलाई कोङनिमका ग्रुला पेप्‍डा येट्‌नी माला डोक्‍पु मु़चु़ गन्‍खोपडा मेगन्‍नी।

हेङालोने गानीडाम डोक्‍पु मु़चु़लाई वो मेसिन्‍डा येड्‌डु़म दु़म्‍मु चाप्‍सु़।

९ गानी मेम्‍साका गन्‍नी माला,

गानीलाई येट्‌पा मु़चु़का रोमा र्‍वा,

‘इ गन्‍खोपडा गुमीलाई गन्‍मु ग्‍वाका।’

मेम्‍मा गानीलाई मेलामका फनी,

मा गानी मेलामका इनी क्रो़मलु़त्तो याक्‍के मु़चु़ गन्‍खोपडा गन्‍मु बासी।

१० लावो गानी मेम्‍साका येनिमिलो याक्‍के मु़चु़ गन्‍खोपडा गन्‍नी,

मा गानीलाई येट्‌पा मु़चु़ रोमा र्‍वा,

‘ङोप्‍सो़,

ङादोनो डोक्‍पु मु़चु़ गन्‍खोपडा गन्‍नीका।’

मेकोतिलो खोत्‍ले बोच्‍चो़मिमकु ङादोडा इनीमा नो़-कल जु़ल्‍सी।

११ हेङालोने उहेम मु़चु़का डोक्‍पु मिम्‍सी मेराम याक्‍के दु़म,

मा उ त्‍वाप याक्‍के दु़म्‍पा मु़चु़ ने डोक्‍पु दु़म।”

१२ मेकोतिमा येशूलाई ग्रुला पेप्‍डा येट्‌पा फरिसीलाई वो गुमीका र्‍वाम्‍डी,

“इमा नेमडा नेम्‍फुम लावो सिन्‍थाम लावो ग्रुला पेप्‍डा येनामिलो इ वा-ल्‍वाकमिम,

इ ङोप्‍सो़मिम,

इ त्‍वाकु मु़चु़मिम नुङ खाप्‍चीचो़ साउखोरेमिमलाई कोङङा मेयेडामी।

येट्‌नामी माला ने मेर्मिमका वो गानालाई येनामिमा इ फुली सोमी।

१३ लावो गाना ग्रुला पेप्‍डा उनी हाम वो मेबाट्‌पामिम,

ल्‍वा-खेल ब्‍लेट्‌पा,

मेचापामिमलाई,

मा उनी मिक्सीका मेल्‍वापामिमलाई येडामी,

१४ मा इमा फुली सोमु मेचापा मु़चु़मिमलाई येट्‌नामिमका माम्‍चु़नीकु न-गो होप्‍माम मु़चु़मिम सिमुलाम बमिमिमनेम माम्‍चु़नीका गानालाई पुरस्‍कार ग्‍वानामी।”

डोक्‍पु ग्रुलाकु सीसि-सो़म्‍दी

(मत्ती २२:१-१०)

१५ येशूनुङ ग्रुला पेप्‍डा गन्‍पामिमगोडाम कोले मु़चु़का ओराम ल्‍वा थो़स्‍तु़मा गुमीलाई र्‍वाक्‍ता,

“उहेमका माम्‍चु़नीकु किब्‍दीडा ग्रुला पु़ मेराम आलाकाम सो़।”

१६ लावो गुमीका मेराम मु़चु़लाई र्‍वाम्‍डी,

“कोले मु़चु़का डोक्‍पु ग्रुला खोक्‍तु़मा हापा मु़चु़मिमलाई येड्‌डु़मी।

१७ ग्रुला थिक्‍ता,

मा मेराम मु़चु़का उ डु़ल्‍चो़लाई आरे बु़डु़मा बोच्‍चो़मिमलाई येड्‌डा थु़र्स्‍तु़,

‘खोत्‍ले पोमु-डुमु थिक्‍ता पेप्‍डा रोक्‍नी।’

१८ “लावो मेर्मिम खोत्‍ले बोच्‍चो़मिम मेपोसिक्‍पा लिसिम्‍डी।

कोलेका मे डु़ल्‍चो़लाई र्‍वाक्‍ता,

‘गो किचो़ ब्‍याङसी भ्रेउतोम बु,

मे रेप्‍डा लमु बासी।

मेम्‍मिमका रोमु मेयु़ट्‌पु गोलाई पाचो ग्‍वाङनी।’

१९ “मेकोतिमा कोङमीका र्‍वाक्‍ता,

‘गो ङो हल बेनो भ्रेउतोम बु,

मेर्मिमका हाङको जो़पा झोमी गो मेराम रेम्‍मु बासिक्‍पा बु।

रोमु मेयु़ट्‌पु गोलाई पाचो ग्‍वाङनी।’

२० “कोङमीका र्‍वाक्‍ता,

‘गो मालो लालीकुन्‍दा बेउतोम बु,

मेम्‍मिमका गो मेरोङु।’

२१ “मेकोतिमा डु़ल्‍चो़ ख्‍लोसिक्‍साका रोक्‍तामा नेमहपनुङ ओराम ल्‍वा सो़यु़डु़।

मेम्‍मा उ नेमहपकु छोक्‍चो बक्‍तामा उ डु़ल्‍चो़लाई र्‍वाक्‍ता,

‘दाला लक्‍सामा शहरडाम डोक्‍पु याक्‍के लाम्‍दी-गुदीबाडेम उनी हाम वो मेबाट्‌पामिम,

मेचापामिम,

ल्‍वा-खेल ब्‍लेट्‌पामिम,

मा मिक्सीका मेल्‍वापामिमलाई आसिन्‍डा रेडामी।’

२२ “मेकोतिमा डु़ल्‍चो़का उ नेमहपलाई र्‍वाक्‍ता,

‘ङाचो़का र्‍वाक्‍निम होप्‍माम खोत्‍ले मु़चु़मिमलाई रेत्तोमिम बु।

लोवो आथावो बोच्‍चो़मिम गन्‍खोप खोम ने हापाङा बु।’

२३ “नेमहपका उ डु़ल्‍चो़लाई र्‍वाक्‍ता,

‘हापा भापा लाम्‍दी नुङ याक्‍के लाम्‍दीबाडे लक्‍सामा मु़चु़मिमलाई रोक्‍नीमा रोक्‍नी बेमी,

मा मे मु़चु़मिमका आमा नेम देम्‍नु़।

२४ हेङालोने गो ङादो येत्तोमिम मु़चु़मिमगोडाम कोलेका वो आमा ग्रुला दो़म्‍मु मेल्‍वामी’।”

येशू ख्रीष्‍टकु सीसिपामिम

(मत्ती १०:३७-३८)

२५ कोलेम छो़म सेर्पा मु़चु़मिम येशूकु चङचङ लक्‍तोङा बेम्‍डी,

मा गुमीका मेर्मिमथो़ ख्‍लोसिम्‍डिमा र्‍वाम्‍डी,

२६ “कोङनिम मु़चु़ आमा सीसिपा दु़म्‍मु न बु़ माला,

मेराम मु़चु़का वो उ त्‍वाकु माम-पाप,

उ नाइमे,

उ चो़च्‍चो़मिम,

उ वा-ल्‍वाकमिम,

मा उ त्‍वापडाम वो हापा गोलाई रिखाम बोमु बासी।

मेएँ माला मेराम मु़चु़ आमा सीसिपा मेदु़म।

२७ उहेम मु़चु़का उ त्‍वाकु क्रूस कुर्साकाa आमा चङचङ मेलाम्‍दी मेराम आमा सीसिपा दु़म्‍मु मेचाप्‍सु़।

२८ “गानीगोडाम कोङनिमका कोले नेम बनेबोमु न बु़लो मे नेम बनेबोमु दु़म्‍मिमसम्‍म लिट्‌पा खउलुङ गुनुङ बु डे मिबु र्‍वाक्‍साका ङादोङा ङार्जो़लु़।

२९ मेएँ माला ने मेरामका नेमकु फार गडु़मिम चङडा उ खउलुङ हुक्‍तामा बनेबोमु मेचाप्‍सु़वा माला ल्‍वापा मु़चु़मिम खोत्‍लेका आरे र्‍वाक्‍तो सेम्‍ला बेन्‍मी।

३० ‘ओराम मु़चु़का नेम बनेबोमु ने चो़म्‍डु़,

लावो बनेबोम्‍सोमु मेचाप्‍सु़वा।’

३१ “कोले हप कोङमी हपनुङ क्‍वाल्‍बा बोमु खाप्‍डु़लो को सङसङ (१,००,००) सिपाहीमिमका नक सङसङ (२,००,००) सिपाहीमिमलाई घ्‍ल्‍वामु चाम्‍मी डे मेएँ र्‍वाक्‍साका ङादो मुलु़ बोमु ख्‍लो़पामिमनुङ मुलु़ बु।

३२ गुका मे कोङमी हपलाई घ्‍ल्‍वामु मेचाप्‍सु़ माला हे बेसाका होनोवा बाट्‌पा उ कोर्थो़लाममिम हपनुङ न-थो़म घ्रो़म्‍बेन्‍मु झाम मेरामकाम लागि ङादोङा उ मु़चु़मिम थु़रु़मी।

३३ मेम्‍मिमका गानीगोडाम उहेमका उ त्‍वापनुङ बाट्‌पा खोत्‍ले ङेन्‍मु मेचाप्‍सु़,

मेराम आमा सीसिपा मेदु़म।

३४ “पोमु-डुमु भ्रपा बु़मिमका यो जो़पा दु़म।

लावो योड्‍डाङा यो मेलु़ माला ने हामका योलु़पा दु़म्‍बेन्‍मु मा?

३५ मेराम ने क्‍वाकाम लागि जो़पा मेदु़म,

मल बनेबोमु वो जो़पा मेदु़म।

मु़चु़मिमका मेरामलाई घ्रोम्‍सोमी।

उहेमकाम थो़पा नोफ्‍ला बु,

मेरामका थो़स्‍नु़मा थेसिथेट्‌नु़।”

a 

१४:२७ क्रूस कुर्साका लाम्‍दिमु र्‍वाक्‍मा त्‍वाकु दु़खा इम्‍साका माम्‍चु़नीकु चङचङ लाम्‍दिमु सो़।

दाम्‍पा भेन्‍दाकु सीसि-सो़म्‍दी

(मत्ती १८:१२-१४)

१५

१ कोलेम कर फक्‍पा मु़चु़मिम नुङ छु़लचो़मिम खोत्‍ले येशूकु सिजेम थो़प्‍डा उनीमाडा रोक्‍तोङा लेट्‌मिडी।

२ मेम्‍मिमका यहूदीमिमकु डु़म्‍ला सीपा पातु़म्‍रीमिम नुङ फरिसीमिमका आरे र्‍वाक्‍तो सु़म्‍बुर्मा किन्‍मु चो़म्‍मिडी,

“ओराम मु़चु़ ने छु़लचो़मिमनुङ बु,

मा मेर्मिमनुङङा पु़-डुङु़ वो।”

३ मेकोतिमा गुमीका मेर्मिमलाई ओराम सीसि-सो़म्‍दी र्‍वाम्‍डी:

४ “गानीगोडाम सु़का को सङ उ भेन्‍दामिमडाम कोले भेन्‍दा दाम्‍लो गु-गुले (९९) भेन्‍दामिम उनी जाखोपडा पार्जो़लु़मा मे दाम्‍पा कोले भेन्‍दा मेडार्थु़मसम्‍म मेमालु़ मा?

५ मे दाम्‍पा भेन्‍दा डारु़मिम चङडा गेर्सिद्‌वाक्‍तो गुका उ बालामडला मेरामलाई कुडु़,

६ मा नेमडा रोमा उ ङोप्‍सो़मिम नुङ उ साउखोरेमिमलाई येडु़मी।

मेकोतिमा मेर्मिमलाई र्‍वा,

‘गुइ गेर्सिडी,

हेङालोने आमा दाम्‍स्‍ताम भेन्‍दा गो डार्तोम बु।’

७ गो गानीलाई र्‍वाङु,

मेम्‍साकाङा उनी छु़ल न-गोलामका मिम्‍सिमुमा माम्‍चु़नीडा ख्‍लोम्‍सिमु मेबासिक्‍पा माम्‍चु़नीकु मिक्सीलामडा जो़पा मिम्‍सिक्‍पा गु-गुले (९९) मु़चु़मिमडाम वो उ त्‍वाकु छु़ल न-गोलामका मिम्‍सिक्‍साका माम्‍चु़नीडा ख्‍लोसिक्‍पा कोले छु़लचो़काम लागि पाह्रीला खोत्‍ले छो़म गेर्सिट्‌मी।

दाम्‍पा खउलुङकु सीसि-सो़म्‍दी

८ “कोले मेसेमनुङ को धु़म (१०) मत्तोकु सिक्‍का बाइडा।

कोले दाम्‍स्‍तु़ माला गुका धिप्‍री चासाका बाय छिसु़मा मेडारु़मिमसम्‍म आथाजो़होम मेमालु़ मा?

९ दाम्‍स्‍ताम खउलुङ डारु़मिम चङडा गुका उ ङोप्‍सो़मिम नुङ उ साउखोरेमिमलाई येडु़मिमा र्‍वा,

‘गुइ गेर्सिडी,

हेङालोने दाम्‍स्‍ताम आमा खउलुङ गो डार्तो।’

१० गो गानीलाई र्‍वाङु,

आरेसाका उ त्‍वाकु छु़ल न-गोलामका मिम्‍सिक्‍साका माम्‍चु़नीडा ख्‍लोसिक्‍पा कोले छु़लचो़काम लागि पाह्रीला माम्‍चु़नी नुङ पाह्रीचो़मिम गेर्सिद्‌वामी।”

यु़म्‍पा तारापाचो़कु सीसि-सो़म्‍दी

११ मेकोतिमा येशूका मेर्मिमलाई र्‍वाम्‍डी,

“कोले मु़चु़काम नले तारापाचो़ बाच्‍ची।

१२ कोलेम उ छारीचो़का र्‍वाक्‍ता,

‘पाआ,

गो ल्‍वामुबासिक्‍पा इनीमा खाप्‍चीकु दो़दो़वा ग्‍वाङनी।’

मेकोतिमा उमा पापका उ खाप्‍ची मेर्चिपलाई दो़यु़साड्‌डु़ची।

१३ “कोलेम नलेम चङडा मे उ छारीचो़का खोत्‍ले उ खाप्‍ची भ्रेड्‌डु़मा कोङमीङा नेब्‍दीडा लस्‍ता।

मेम्‍मा मेसिन्‍डा फुङदास बेसाका खोत्‍ले उ खउलुङ पार्डु़।

१४ मेरामका खोत्‍ले उ खउलुङ हुक्‍सोड्‌डु़म थारीकाङा मेराम नेब्‍दीडाम खोत्‍लेङा मा-के हुक्‍तामा गुलाई पोमु-डुमुकाम खेरेला दु़स्‍ता।

१५ मेकोतिमा गु पोमु-डुमुकाम लागि मेराम नेब्‍दीडाम कोले मु़चु़काडा हाम-हुम खारी बेप्‍साड्‌डा लस्‍ता।

मेराम मु़चु़का मेरामलाई उ येडा ब्‍वामिम रेम्‍बेड्‌डु़।

१६ गु छो़म क्रु़मसिडामा ब्‍वाजामङा वो पोमु गुलाई जो़पा लु़डा।

लावो गुलाई सु़का वो पोमु-डुमु मेग्‍वाक्‍मिवा।

१७ “उ न छेस्‍तामा उ नड्‌डा र्‍वाक्‍ता,

आमा पापका खउलुङ ग्‍वाक्‍साका रेड्‌डु़मिम मु़चु़मिमका ने खोहोम पोमिमा क्‍लेन्‍मी वो,

लावो गो ने आसिन्‍डा क्रु़मका सिमुखापुमिम बु।

१८ गो पापकाडाङा ख्‍लोसिङुमा लङु,

मा र्‍वाङु,

‘पाआ गो पाह्रीलाम माम्‍चु़नी नुङ इनी कोर्थो़लाम छु़ल बेउतोम बु।

१९ आथाडा आनो गो इनी तारापाचो़ र्‍वामु वो मेघ्रेन्‍ङी।

लावो गोडला इनी न-थो़म रेम्‍बेसाका इनी खउलुङ ग्‍वाक्‍साका रेट्‌निम मु़चु़ होप्‍माम बेङिनिमा जु़ल्‍ङिनी।’

२० मेकोतिमा गु बक्‍तामा उ नेम ख्‍लोस्‍ता।

“लावो हापा होनोवा गु नेम बिक्‍तोङा लेड्‌डु़म उ पापका ल्‍वास्‍तु़,

मा उ पापकाम छो़म थो़म भ्रो़स्‍तामा ओन्‍तो लक्‍साका उ चो़लाई सोकोफोप्‍डु़मा चुप बु़डु़।

२१ “उ तारापाचो़का र्‍वाक्‍ता,

‘पाआ,

गो पाह्रीलाम माम्‍चु़नी नुङ इनी कोर्थो़लाम छु़ल बेउतो।

आथा गो इनी तारापाचो़ र्‍वामु मेघ्रेट्‌पा बुङु।’

२२ “लावो उ पापका डु़ल्‍चो़मिमलाई र्‍वाक्‍ता,

‘दाला छो़म जो़पा ये-सेम रेट्‌निमा ओरामलाई फबेट्‌नी।

मेकोतिमा उ ब्रेप्‍चोडा चुकुरिम बाबेट्‌नी,

मा खेलयु़ सो़लो़प ख्‍लु़सिबेट्‌नी।

२३ मेम्‍मा चाडकाम लागि डु़ल्‍मा बेनो फल्‍साकाa खोक्‍नी,

मा गुइ पिइ-डुङीमा गेर्सिद्‌वाकी।

२४ हेङालोने ओराम सिडाम होङङा लु़ङडोम बाइडा,

लावो ओम्‍लो नु़डाम बु।

दाम्‍स्‍ताम बाइडा लावो ओम्‍लो ख्‍लोस्‍तामा इकीमाडा रोक्‍ताम बु।’

मेकोतिमा मेर्मिमका ग्रुला पेम्‍डि-डुम्‍डिमा गेर्सिक्‍तो छो़म्‍मु चो़म्‍मिडी।

२५ “मेकोतिलो उ तोङदी चो़ ये-दडा खारी बेत्तोङा लेड्‌डु़।

गु ये-दलामका ख्‍लोस्‍तामा नेम फार्डा रोक्‍फाड्‌डालो काम्‍सो बेत्तो छो़म्‍तोङा बेपा गुका थो़स्‍तु़।

२६ मेम्‍मा डु़ल्‍चो़मिमगोडाम कोलेलाई येड्‌डु़,

मा ‘नेमडा हाम दु़म्‍तोङा बु?’

र्‍वाक्‍तामा गुका हिलाबु़डु़।

२७ मे डु़ल्‍चो़का र्‍वाक्‍ता,

‘इनी ल्‍वाक ख्‍लोसिम्‍डिमा रोम्‍डिम बु,

गुमी नु़पाङा ख्‍लोसिम्‍डिमा रोम्‍डिमका इनी पापका चाडकाम लागि डु़ल्‍मिडिम बेनो फल्‍मिडी।

२८ “ओराम ल्‍वा थो़स्‍तु़मा उ वाकाम छोक्‍चो बक्‍ता,

मा नेमगोनो वो लमु मेबिसावा।

लावो उ पाप पाखा लुक्‍तामा उ चो़लाई नेमगोनो बिकामा बिका बु़डु़।

२९ लावो गुका उ पापनुङ र्‍वाक्‍ता,

‘रेप्‍नी,

आकोम थसम्‍म गो इनी डु़ल्‍चो़ होङङा दु़म्‍साका खारी बेउहोम बुङु।

गानी र्‍वाक्‍निम खोत्‍ले ल्‍वा बिसिङ्‌डो।

लावो आ ङोप्‍सो़मिमनुङ ग्रुला पोमु लागि कोले छ्‌वाराकु चो़ ङा वो हेल्‍लो वो मेग्‍वाङ्‌निवा।

३० छो़लो़मा मेसेमडा खउलुङ पार्पा मेराम इनी चो़ रोलो ने चाडकाम लागि डु़ल्‍मा बेनो वो मेरामकाम लागि फल्‍नी।’

३१ “मेकोतिमा उ पापका गुलाई र्‍वाक्‍ता,

‘थाकु,

गाना ने हेल्‍लो लोवो गोनुङङा बुनामिम बु,

मा खोत्‍ले आमा खाप्‍ची वो इमाङा सो़।

३२ लावो गुइ आनेप पोमु-डुमुमा गेर्सिद्‌वामु बासिक्‍पाङा बु,

हेङालोने इमा ल्‍वाक सिडाम बाइडा,

लावो आथा नु़पाङा ख्‍लोसिड्‌डामा रोक्‍ता,

दाम्‍स्‍ताम बाइडा,

ओम्‍लो ख्‍लोस्‍तामा इकीमाडा रोक्‍ताम बु’।”

a 

१५:२३ याक्‍के बाछा इस्राएलीमिमका लागि छो़म भ्रपा सो़।

छो़म मिम्‍साका खारी बेपा मु़चु़

१६

१ येशूका उनी सीसिपामिमलाई र्‍वाम्‍डी,

“कोले खाप्‍चीचो़काम उ खाप्‍ची रेप्‍साक्‍पा कोले मु़चु़ बाइडा।

खोत्‍ले उ खाप्‍ची मेराम मु़चु़का ब्‍लाम-ब्‍लाम बु़होम बु र्‍वाक्‍साका वाङमिम मु़चु़का मे खाप्‍चीचो़लाई थो़बेट्‌मिडी।

२ मेम्‍मिमका मे खाप्‍चीचो़का मेरामलाई येड्‌डु़मा हिलाबु़डु़,

‘इमा दुथाम गो हाम-हुम थो़त्तोङा लेट्‌पु।

खोत्‍ले खाप्‍चीकु हिसाब गोलाई रेम्‍बेट्‌ङी।

आथाडा आनो गाना आमा खाप्‍ची रेम्‍मु मेल्‍वाना।’

३ “मे खाप्‍ची रेप्‍साक्‍पा मु़चु़का उ नडा मिम्‍स्‍ता,

‘गोलाई आमा नेमहपका खाप्‍ची रेपा खारीलामका ख्‍लुमु खाम्‍ङी,

गो हाम बोमु?

ये-दडा खारी बेसाका पोमु आ सो मिबु,

बिमुमा पोमु ने क्रो़म लु़।

४ गो हाम बोमु बासी र्‍वाक्‍पा आमा नड्‌डा रोक्‍ताम बु।

ओराम खारी बोमु डिट्‌पुमिम चङडा मु़चु़मिमका हेसाका उनी नेमडा येन्‍ङिमिमा हुनाखाना बोङिमी,

मा ख्‍लो़ङिमी मेराम खारी गो बेउजो़लु।’

५ “मेकोतिमा गुका उ नेमहपकु जेर मोक्‍पा खोत्‍ले मु़चु़मिमलाई कोले कोले बेसाका येड्‌डु़मी,

मा ङादो रोक्‍पा मु़चु़नुङ हिलाबु़डु़,

‘गाना नेमहपकु जेर हाङको सोमु बासिक्‍पा बु?’

६ “मेरामका र्‍वाक्‍ता,

‘सु धु़मसङ (३०,००) लिटर जैतूनकु तेल।’

“मेकोतिमा मे खाप्‍ची रेप्‍साक्‍पा मु़चु़का मेरामलाई र्‍वाक्‍ता,

‘इमा तमसुक रङामा दाला गन्‍सामा को-ङो सङ (१५,००) लिटर र्‍याक्‍थाडा।’

७ “मेकोतिमा गुका कोङमीलाई हिलाबु़डु़,

‘इमा जेर हाङको सोमु बासिक्‍पा बु?’

“गुका र्‍वाक्‍ता,

‘सु सङ ङो धु़म (३५०) क्‍विन्‍टल जेप्‍सेर।’

गुका मेरामलाई र्‍वाक्‍ता,

‘इमा तमसुक रङामा सु सङ (३००) क्‍विन्‍टल र्‍याका।’

८ “मेकोतिमा मे खाप्‍ची रेपा मु़चु़का मिम्‍साका बु़डु़म खारी ल्‍वास्‍तु़मा खाप्‍चीचो़का उ नङ कोक्‍साड्‌डु़।

मेम्‍साकाङा माम्‍चु़नीकु मु़चु़मिमडाम वो सु़म्‍दिसेरडाम मु़चु़मिमका वाङमिम मु़चु़नुङ छो़म मिम्‍साका खारी बोमी।

९ मेम्‍मिमका गो गानीलाई र्‍वाङु,

सु़म्‍दिसेरडाम इनी खाप्‍ची ग्‍वाक्‍साका इनी त्‍वाकाम लागि ङोप्‍सो़ बनेबेन्‍जो़ल्‍नी।

इनी साम लमा खउलुङ हाम ना हामकाम दु़मलो माम्‍चु़नीका गानीलाई पाह्रीला हेल्‍लो लोवो बुमु लागि येनी।

१० “उहेम मु़चु़ याक्‍के खारीडा थो़रलु़इमिम दु़म,

मेराम मु़चु़ डोक्‍पु खारीडा वो थो़रलु़इमिम दु़म।

उहेम मु़चु़ याक्‍के खारीडा थो़रमेलु़इमिम दु़म,

मेराम मु़चु़ डोक्‍पु खारीडा वो थो़रमेलु़इमिम दु़म।

११ मेम्‍मिमका गानी सु़म्‍दिसेरडाम खाप्‍ची रेम्‍मु थो़रलु़पा मेदु़म्‍निवा माला ने माम्‍चु़नीका गानीलाई हेसाका पाह्रीलाम आच्‍छाङाकाम खाप्‍ची रेपा दु़म्‍बेनी मा?

१२ गानी वाङमिमकु खाप्‍ची रेम्‍मुडा थो़रमेलु़इमिम दु़म्‍नी माला इनीमा खाप्‍ची माम्‍चु़नीका हेसाका ग्‍वानी मा?

१३ “कोले डु़ल्‍चो़का नले नेमहपकु चापे-डुपे बोमु मेचाप्‍सु़।

मे डु़ल्‍चो़का कोले नेमहपलाई रिखाम बु़,

मा कोङमीलाई मेद्‌वाकु़।

कोलेका र्‍वामिम थो़पा दु़म्‍साका कोङमीलाई हाम ना हामकाम मिम्‍डु़।

गानी माम्‍चु़नीकु खारी नुङ खउलुङ डु़पा खारी निफिङा बोमु मेचाम्‍नी।”

१४ खउलुङकु रारी बेपा फरिसीमिमका ओराम ल्‍वा थो़म्‍डिमा गुमीलाई सेम्‍ला बेट्‌मिडी।

१५ मेकोतिमा गुमीका मेर्मिमलाई र्‍वाम्‍डी,

“गानी मु़चु़मिमकु ङादोडा माम्‍चु़नीकु न-गो होप्‍माम दु़म्‍साका रेम्‍बेपा लिन्‍सिनी,

लावो माम्‍चु़नीका इनी न-गोडाम ल्‍वा चमी।

मु़चु़मिमका डोक्‍पु मिम्‍मिमिम ने माम्‍चु़नीकु ङादोडा हाम ना हामकाम दु़म।

१६ “कु-रु़दु़म ग्‍वाक्‍पा यूहन्‍ना रोमु ङादोसम्‍म मोशाकु डु़म्‍ला नुङ माम्‍चु़नीलाम-जेपामिमकु सिजेमका गानीलाई क्रिन्‍निम बाइडा।

लावो ओम्‍लो माम्‍चु़नीकु किब्‍दीकु दुथाम जो़पा-सेला गो थो़बेत्तोमिम बु,

मा खोत्‍ले मु़चु़मिम माम्‍चु़नीकु किब्‍दीगोडा चाप्‍तो मेचाप्‍तो हुमु माल्‍तोङा बोमी।

१७ सुबु नुङ धामु दाम्‍मु चाप्‍सु़,

लावो माम्‍चु़नीकु डु़म्‍लागोडाम कोले याक्‍के ल्‍वा वो मेदाम।

१८ “उहेम मु़चु़का उ त्‍वाकु नाइमे ङेडु़मा कोङमी मेसेमलाई लालीकुन्‍दा बु़ माला मेराम मु़चु़का नाम्‍सु़रु़ बु़।

मेम्‍मा उ वोचु़का ङेडु़मिम मेसेमलाई लालीकुन्‍दा बेपा मु़चु़का वो नाम्‍सु़रु़ बु़।

खाप्‍चीचो़ नुङ उ हाम वो मेबाट्‌पा लाजरस

१९ “कोले खाप्‍चीचो़ बाइडा।

मेरामका हापा थिकाम बैजनी रङकाम हुम-ये नुङ ये-सेम फस्‍थाल्‍ला,

मा पेत्तो-डुत्तो एलेङगी बेत्तो हेल्‍लो लोवो बाइथाल्‍ला।

२० मेरामकु नेमगोनो हुपा लाम्‍चोकोडा कोले लाजरस नङकाम उ हाम वो मेबाट्‌पा बिपा मु़चु़लाई मु़चु़मिमका रेसाका चार्थाल्‍मिडी।

मेरामकु खोत्‍ले रो़मडा पार कोङङा बाइडा।

२१ मे खाप्‍चीचो़का क्‍लेसु़मा पारु़मिम पोमु-डुमुका ङा वो लाजरसका उ ख्‍वाचेप खोबेन्‍मु न बु़थाल्‍लु़।

ख्‍लेबामिम वो रोम्‍थाल्‍मिडिमा उ पार लेम्‍थाल्‍मिडी।

२२ “चङडा मे उ हाम वो मेबाट्‌पा लाजरस सिडा,

मा पाह्रीचो़मिमका मेरामकु पेल लम्‍डिमा पाह्रीला अब्राहामनुङ जु़ल्‍मिडी।

मे खाप्‍चीचो़ वो सिडा,

मा क्‍लु़म्‍मिडी।

२३ मे खाप्‍चीचो़कु पेलका खादीगोयु़ छो़म मेझापा दु़खा इम्‍तोङा लेड्‌डु़।

मेकोतिलो गुका अब्राहामनुङ गन्‍तासिट्‌पा लाजरसलाई ल्‍वास्‍तु़।

२४ मेकोतिमा गुका डोक्‍पु लो़लामका येस्‍तामा अब्राहामनुङ र्‍वाक्‍ता,

‘ए कुर्चाङ बेब अब्राहाम,

गोडला न-थो़म रेम्‍बेनिमा लाजरसलाई आमायु़ थु़र्नी।

मेम्‍मा मेरामका उ ब्रेप्‍चोकु जु़जु़ कुगोयु़ प्‍लु़म्‍साका आ लेमडा लु़प्‍नु़मा गोलाई पपया दु़म्‍नु़।

हेङालोने गो मुकु भुल्‍मुगोडा छो़म मेझापा दु़खा इम्‍तोङा लेट्‌पु।

२५ “लावो अब्राहामका र्‍वाक्‍ता,

‘ए योयो,

गाना मिम्‍डा,

गाना सुबुडा बान्‍नालो जो़पा-जो़पा फन्‍सिट्‌ना,

पेन्‍ना-डुन्‍ना,

मा एलेङगी बेन्‍ना।

लाजरसका ने छो़म दु़खा ल्‍वास्‍तु़म बाइडा।

मेम्‍मिमका ओम्‍लो गुलाई आसिन्‍डा दु़खा मिबु,

मा गाना ने दु़खा इम्‍तोङा लेना।

२६ मेम कोङङा मेएँ,

इनीमा नुङ आकीमा थेतेडा छो़म डोक्‍पु छेन्‍द्रुङमा बु।

मेम्‍मिमका ओलामका पोलु़म ख्‍वाक्‍साका सु़ वो इनीमायु़ योमु मेचाम्‍मी,

मा मेलामका वो सु़ वो छेन्‍द्रुङमा ख्‍वाक्‍साका आकीमाडा गेमु मेचाम्‍मी।’

२७ “खाप्‍चीचो़का अब्राहामनुङ र्‍वाक्‍ता,

‘ए कुर्चाङ बेब अब्राहाम,

गो गानीलाई र्‍वाङु,

गानी लाजरसलाई सुबुडाम आकी नेमडा थु़र्नी,

२८ हेङालोने मेसिन्‍डा आमा ङोले तारापा ल्‍वाकमिम बुमी,

मा मेरामका मेर्मिमलाई र्‍वानु़।

मेएँ माला ने मेर्मिम सिमिलो आरेप्‍मामङा दु़खा इम्‍मु बासिक्‍पा खादीगोयु़ मेयोमिनु़।’

२९ “लावो अब्राहामका र्‍वाक्‍ता,

‘मोशा नुङ माम्‍चु़नीलाम-जेपामिमका र्‍वाम्‍डिम खाजेम मेर्मिमनुङ बु।

मेगोडा र्‍याक्‍मा सिजेमका र्‍वामिम होम्‍साका मेर्मिम दोमिनु़।’

३० “खाप्‍चीचो़का अब्राहामनुङ र्‍वाक्‍ता,

‘मेएँ कुर्चाङ बेब अब्राहाम,

सिमुलाम बक्‍साका कोङनिम मेर्मिमकाडा लमी माला कोङङा मेर्मिमका उनी छु़ल न-गोलामका मिम्‍सिसाका माम्‍चु़नीडा ख्‍लोम्‍सिमी।’

३१ “अब्राहामका गुलाई र्‍वाक्‍ता,

‘मोशा नुङ माम्‍चु़नीलाम-जेपामिमकु सिजेम थो़मिमा उनी छु़ल न-गोलामका मिम्‍सिसाका मेख्‍लोम्‍सिमी माला सिमुलामका कोङनिम बगेङा लोवो मेर्मिमका मेथो़मी’।”

पाचो नुङ थो़र

(मत्ती १८:६-७, २१-२२; मर्कूस ९:४२)

१७

१ येशूका उनी सीसिपामिमलाई र्‍वाम्‍डी,

“मु़चु़मिमलाई छु़ल बेबेट्‌पा मेजो़पा ल्‍वामिम रोमी।

लावो मु़चु़मिमलाई मेम बेबेट्‌पा मेराम मु़चु़ ने वाइतो!

२ उहेम मु़चु़का गोडला थो़रलु़पा ओ याक्‍के मु़चु़मिमगोडाम कोलेलाई छु़ल बेबेडु़,

मेरामकु लक्‍चाडा खुरुक लुङ चेन्‍मुमा दिरिदिनगोयु़ घ्रोम्‍सोमु ङा मेरामकाम लागि जो़पा दु़म।

३ मेम्‍मिमका चङचङया बानी!

गोडला थो़र बेपा कोलेका छु़ल बु़डु़म बु माला मेरामलाई उ छु़ल मिम्‍सिबेट्‌नी।

गुका उ छु़ल न-गोलामका मिम्‍सिक्‍साका माम्‍चु़नीडा ख्‍लोस्‍ता माला मेरामलाई पाचो ग्‍वाक्‍नी।

४ मेराम मु़चु़का कोलेमका येतले खेप गानीलाई मेजो़पा बेन्‍नी,

मा उ छु़ल येतले खेपङा न-गोलामका मिम्‍सिक्‍साका ख्‍लोसिमा इनीमाडा रोमा पाचो बिइयु़ माला मेरामलाई पाचो ग्‍वाक्‍नी।”

५ उनी थु़र्मामिमका ङाचो़नुङ र्‍वाम्‍डी,

“आकीमा थो़र बर्बेसाट्‌की।”

६ ङाचो़ येशूका मेर्मिमलाई र्‍वाम्‍डी,

“गानीनुङ रायोकु कोले मा कोतिम याक्‍के थो़र बु माला ने गानी ओ नापातु़मकु धक्‍सालाई ‘बुल्‍सामा दिरिदिनयु़ क्रोसा’ र्‍वानी माला मेरामका गानी र्‍वानिमिम होङङा बु़।

७ “गानीगोडाम कोङनिमकु डु़ल्‍चो़ ब्‍याङसी जोसाका लावो भेन्‍दा रेप्‍साका लावो ख्‍लोसिसाका रोलो,

मेरामका उ डु़ल्‍चो़लाई ‘जाम पेप्‍डा गन्‍सा’ बु़ मा?

८ हाम गुका आरे मेर्‍वा मा?

‘आमा लागि जाम खोङसाक्ङी,

मा थ्‍वाक्‍पुरी खिम्‍सामा गो पोमु-डुमु दु़म्‍पुमिमसम्‍म आमा चापे-डुपे बे।

मेम्‍मा कोङङा गाना पे-डुङा।’

९ गुका र्‍वाक्‍ताम होम्‍साका खारी बु़डु़मका हाम गुका उ डु़ल्‍चो़लाई आलासो़ ग्‍वाकु़ मा?

मेग्‍वाकु़।

१० मेम्‍साकाङा गो गानीलाई बेबेट्‌निनिम खोत्‍ले खारी बोमु दु़म्‍निमा र्‍वाक्‍नी,

‘गुकु आला-तोमा र्‍वामु घ्रेट्‌पा डु़ल्‍चो़ मेएँ।

गुकु ने हाम बोमु बासिक्‍पा बाइडा,

मेराम कोङङा बेत्तोकोम सो़’।”

येशूका जोन बेट्‌पा को धु़म (१०) मु़चु़मिमलाई सबेट्‌मिडिम

११ येशू यरूशलेमथो़ लक्‍तोङा लेट्‌मिडिलो,

गुमी सामरिया नुङ गालीलकु थेतेडाम रिमोकोम्‍सी दु़म्‍तो लम्‍डी।

१२ गुमी मेसिन्‍डाम कोले देलडा हुम्‍डिलो जोन बेट्‌पा को धु़म (१०) मु़चु़मिम उनीमाडा बिक्‍तोङा बेम्‍डी।

किचो़ होनोङा येम्‍सिम्‍डिमा,

१३ मेर्मिमका डोक्‍पु लो़लामका र्‍वाम्‍डी,

“ए येशू ङाचो़,

गुकुडला न-थो़म रेम्‍बेनी।”

१४ येशूका मेर्मिमलाई ल्‍वाम्‍डिमा र्‍वाम्‍डी,

“लक्‍निमा डु़म्‍लाचो़काडा इनी त्‍वापङा रेम्‍बेसिट्‌नी।”a

मेकोतिमा मेर्मिम लम्‍डी होङङा सम्‍डी।

१५ मेर्मिमगोडाम कोलेका उ त्‍वाप सस्‍ताम चडु़मा येशूकाडा ख्‍लोस्‍तामा डोक्‍पु लो़लामका माम्‍चु़नीकु नङ कोस्‍तु़।

१६ मेकोतिमा येशूका मेरामलाई सबेट्‌मिडिमका गुमीलाई आलासो़ ग्‍वाक्‍तो उनी खेल चु़म्‍डु़।

मेराम सामरियाडाम मु़चु़ बाइडा।

१७ येशूका र्‍वाम्‍डी,

“हाम गो को धु़म (१०) मु़चु़मिम खोत्‍लेङा सबेत्तोमिम मेएँ मा?

वाङमिम गुले (९) मु़चु़मिम बान्‍ते लम्‍डी?

१८ ओ मेयहूदी मु़चु़डाम वाङमिम सु़ वो मु़चु़मिम हाम माम्‍चु़नीकु नङ कोप्‍डा मेख्‍लोसिक्‍मिवा?”

१९ मेकोतिमा येशूका सामरियाडाम मु़चु़लाई र्‍वाम्‍डी,

“बका,

मा गाना लक्‍सा,

गोडला थो़र लु़न्‍नामका गाना सेल्‍सिट्‌नाम बु।”

रोक्‍तोङा बेपा माम्‍चु़नीकु किब्‍दी

(मत्ती २४:२३-२८, ३७-४१)

२० माम्‍चु़नीकु किब्‍दी हाम्‍सी रो र्‍वाक्‍साका फरिसीमिमका हिलाहिसी बेम्‍डिलो येशूका र्‍वाम्‍डी,

“मु़चु़कु मिक्सीका ल्‍वासिक्‍पा बेसाका माम्‍चु़नीकु किब्‍दी मेरो,

२१ सु़का वो माम्‍चु़नीकु किब्‍दी ‘रेप्‍नी,

आसिन्‍डा बु!

मेसिन्‍डा बु!’

र्‍वामु मेचाप्‍सु़।

हेङालोने माम्‍चु़नीका गानीगोडा साखाम थो़मी।”

२२ मेकोतिमा गुमीका उनी सीसिपामिमलाई र्‍वाम्‍डी,

“मिनीचो़ रोक्‍पा थारीकु कोङ थारी ल्‍वापा न बोनिमिम थारी रो,

लावो गानी मेल्‍वानी।

२३ मु़चु़मिमका गानीलाई मिनीचो़ आसिन्‍डा बु,

मेसिन्‍डा बु र्‍वामी।

लावो मेर्मिमकु ल्‍वा मेथो़नी,

मा मेर्मिमकु चङचङ मेलाम्‍दिनी।

२४ हेङालोने ब्‍ल्‍याक्‍ची ओप्‍डु़लो धामुकु फारलामका धामु बिर्खोपसम्‍म दो़मिम होङङा मिनीचो़ योमिमनेम दु़म।

२५ लावो ङादो गुका हापा दु़खा इम्‍मु बासी,

मा आथामबिलिम मु़चु़मिमलामका नाप्‍छु़न्‍ला सो़म्‍सिमु बासी।

२६ “नोआ बाइडाम थारीका दु़स्‍ताम होङङा मिनीचो़ योमिमनेम वो दु़म।

२७ नोआ कुबी-बोक्‍सागोनो मेहुथु़मसम्‍म मु़चु़मिमका ग्रुला पेत्तो-डुत्तोङा लेट्‌मिडी,

लालीकुन्‍दा बेम्‍डिम बाम्‍डी।

मेकोतिलो डोक्‍पु होङकोर्मा योक्‍तामा खोत्‍ले मु़चु़मिमलाई लडु़मी,

मा सिम्‍डी।

२८ “लोत बाइडाम थारीका दु़स्‍ताम होङङा ओराम सु़म्‍दिसेरडा दु़म,

मु़चु़मिमका पेत्तो-डुत्तो लेट्‌मिडी,

भ्रेट्‌पा,

भ्रेपा बेत्तोङा लेट्‌मिडी,

मा-के ख्‍लित्तो नुङ नेम बनेबेत्तोङा लेट्‌मिडी।

२९ लोतका सदोम शहर डिड्‌डु़म थारीकाङा पाह्रीलामका मु नुङ गन्‍धक योक्‍तामा मेर्मिम खोत्‍ले मु़चु़ ख्‍याम्‍डी।

३० “मिनीचो़ योमिमनेम वो मेम्‍साकाङा मु़चु़मिम मेझो़म्‍सिट्‌मी।

३१ मे नेम उहेम मु़चु़ नेमकु कौसीडला बु मेराम मु़चु़ उ खाप्‍ची माल्‍ला नेमगोयु़ मेयोनु़।

मेम्‍साकाङा उ ये-दडा बाट्‌पा मु़चु़ हाम-हुम माल्‍ला उ नेमडा मेरोनु़।

३२ लोतकु नाइमेलाई हाम दु़स्‍ताम बाइडा मिम्‍नी!

३३ उहेम मु़चु़का उ साम जु़ल्‍मु न बु़ मेरामका त्‍वारो़म मेल्‍वासु़।

लोवो उहेम मु़चु़का आमा लागि उ साम फ्‍याक्‍सु़ मेरामका त्‍वारो़म ल्‍वासु़।

३४ “गो गानीलाई र्‍वाङु,

मेराम सिन्‍था नले मु़चु़ कोले प्‍लानडा अम्‍ल्‍याक्‍पा दु़म्‍ची।

माम्‍चु़नीका कोलेलाई पाह्रीला लमी,

मा कोलेलाई डिन्‍जो़ल्‍मी।

३५ नले मेसेमका कोयोङा खुरुकडा फुल हिक्‍तोङा बेपा दु़म्‍ची।

कोलेलाई माम्‍चु़नीका पाह्रीला लमी,

मा कोङमीलाई डिन्‍जो़ल्‍मी।

३६ [नले मु़चु़ ये-दडा खारी बेत्तोङा बेपा दु़म्‍ची,

कोलेलाई माम्‍चु़नीका पाह्रीला लमी,

मा कोङमीलाई डिन्‍जो़ल्‍मी।”]b

३७ मेकोतिमा मे सीसिपामिमका येशूनुङ हिलाबेम्‍डी,

“ङाचो़,

ओर्मिम ल्‍वा बान्‍ते दु़म?”

गुमीका मेर्मिमलाई र्‍वाम्‍डी,

“खिरिजङमामिम खोम्‍सिमिलो मेसिन्‍डा सिनो दु़म र्‍वाक्‍पा छेखोप दु़म्मिम होङङा मिनीचो़ योलो वो छेखोप दु़म सो़।”

a 

१७:१४ यहूदीमिमगोडा जोन बेट्‌पा मु़चु़मिमलाई उनी त्‍वापनुङ कोदेप बुमु उनी डु़म्‍लाका मेग्‍वाक्‍थालु़वा। जोन बेट्‌पा मु़चु़ सस्‍ताम रेम्‍बोमु ङादो डु़म्‍लाचो़का गुलाई रेमु, छाम्‍मु बास्‍थाल्‍ला, मेम्‍मा कोङङा गु वो वाङमिम यहूदीमिमनुङ कोदेप बुमु ल्‍वास्‍थाल्‍लु़। लेवी १४:२-३२ डा रेप्‍नी।

b 

१७:३६ ओराम पद माके-माकेम कोङनिम ग्रीक बाइबलडा मेडार्सी।

कुदु़मार निया बेला सो़सिपा अर्दोमेकु सीसि सो़म्‍दी

१८

१ येशूकु उनी सीसिपामिमका हेल्‍लो लोवो सो़म्‍दी बोमिनु़,

मा उनी पाउ मेसोनु़ र्‍वाक्‍पा नका येशूका मेर्मिमनुङ ओराम सीसि-सो़म्‍दी र्‍वाम्‍डी:

२ “कोले शहरडा माम्‍चु़नीकु ङिम मेजु़ल्‍पा,

मा मु़चु़मिमथो़ न मेसोक्‍पा निया बेपा मु़चु़ बाइडा।

३ मेराम शहरडाङा कोले अर्दोमे वो बाइडा।

मे अर्दोमे उमाडा रोक्‍तामा र्‍वाक्‍थाल्‍ला,

‘आमा स्‍वाक्‍चिमो मु़चु़नुङ दु़स्‍ताम रिबुसी ल्‍वाकु निया बेङसाङनीका।’

४ “कोलेम-नलेम ने गुका मेराम मेसेमकु ल्‍वाङा मेथो़सु़वा।

लावो चङडा उ नड्‍डा मिम्‍स्‍ता,

‘गो माम्‍चु़नीडाम वो मेङिङु,

मा मु़चु़मिमथो़ वो न मेसोक्‍पु।

५ लावो ओराम मेसेमका छो़म दु़खा ग्‍वाङ्‌डिमका ओरामकु रिबुसी ल्‍वाकु निया बेउसाक्‍पु।

मेएँ माला ने ओराम हेल्‍लो लोवो रोमा आमा बुइ पु़’।”

६ मेकोतिमा येशूका र्‍वाम्‍डी,

“मेजो़पा न-गोनुङमा निया बेपा मे मु़चु़लामका हाम-हुम ल्‍वा सीन्‍सिट्‌नी।

७ हाम नेम्‍फु सिन्‍था माम्‍चु़नीकु नङडा सो़म्‍दी बेपा उनी मु़चु़मिमकाम माम्‍चु़नीका निया मेबोम्‍सामी मा?

हाम मेर्मिमकाम लागि निया बोमु गुमी छु़मी मा?

८ गो गानीलाई र्‍वाङु,

गुमीका दालाङा मेर्मिमकु निया बोमी।

लावो मिनीचो़ सुबुडा योलो हाङको मु़चु़का गुडला थो़रलु़पा डारु़मी मा?”

फरिसी नुङ कर फक्‍पा मु़चु़कु सीसि-सो़म्‍दी

९ त्‍वाप माम्‍चु़नीकु न-गो होप्‍माम बुङु र्‍वाक्‍साका थो़रलु़पा मा वाङमिमलाई हाम ना हामकाम मिम्‍पा कोङ मु़चु़लाई येशूका ओराम सीसि-सो़म्‍दी र्‍वाम्‍डी,

१० “फरिसी नुङ कर फक्‍पा मु़चु़ सो़रनेमगोडा सो़म्‍दी बेप्‍डा लक्‍ची।

११ मे फरिसी येम्‍स्‍तामा आरे र्‍वाक्‍तो सो़म्‍दी बु़डु़,

‘माम्‍चु़नी,

गो गानीलाई आलासो़ र्‍वाङु,

हेङालोने गो वाङमिम मु़चु़मिम होप्‍माम खुचु़वा मेबुङु,

मु़चु़मिमलाई मेजो़पा मेबेउमी,

मा नाम्‍सु़रु़ मेबेउ।

मेम्‍मा ओराम कर फक्‍पा मु़चु़ होप्‍माम वो गो मेबुङु।

१२ गो हप्‍ताका नक खेप उपास बुङु।

गो रउमिम खउलुङ खोत्‍लेकाम दशांश वो ग्‍वानिनी।

१३ “लावो कर फक्‍पा मु़चु़ ने होनोङा येम्‍स्‍तामा पाह्रीथो़ मेरेप्‍साका उ धक्‍ची डेप्‍तो र्‍वाक्‍ता,

‘ए माम्‍चु़नी,

गोडला न-थो़म रेम्‍बेनी।’

१४ “गो गानीलाई र्‍वाङु,

मे फरिसी मेएँ,

कर फक्‍पा मु़चु़ माम्‍चु़नीकु न-गो होप्‍माम दु़स्‍तामा उ नेम ख्‍लोस्‍ता।

हेङालोने उहेम मु़चु़का उ त्‍वापलाई डोक्‍पु मिम्‍सी मेरामलाई माम्‍चु़नीका याक्‍के दु़म्‍बेन्‍मी,

मा उ त्‍वाप याक्‍के दु़म्‍पा मु़चु़ ने माम्‍चु़नीका डोक्‍पु दु़म्‍बेन्‍मी।”

येशूका चो़च्‍चो़मिमलाई जि ग्‍वाम्‍डिम

(मत्ती १९:१३-१५; मर्कूस १०:१३-१६)

१५ येशूका उनी ल्‍वा जु़ल्‍साका जि ग्‍वामिनु़ र्‍वाक्‍साका मु़चु़मिमका उनी चो़च्‍चो़मिमलाई उनीमाडा रेट्‌मिडी।

लावो सीसिपामिमका ओराम ल्‍वाम्‍डिमा मेर्मिमलाई भुर्मिडी।

१६ मेकोतिमा येशूका चो़च्‍चो़मिमलाई उनीमाडा येट्‌मिडी,

मा सीसिपामिमलाई र्‍वाम्‍डी,

“चो़च्‍चो़मिमलाई आमाडा रोमु ग्‍वाक्‍नी,

मेर्मिमलाई मेभोप्‍नी।

हेङालोने ओ चो़च्‍चो़मिम होङङा याक्‍के दु़म्‍साका थो़रलु़पामिमङा माम्‍चु़नीकु किब्‍दीगोडा हुमु ल्‍वामी।

१७ आच्‍छाङा गो गानीलाई र्‍वाङु,

उहेम मु़चु़का चो़च्‍चो़काम होङङा न बेसाका माम्‍चु़नीडा थो़र मेबु़ मेराम हेल्‍लो वो माम्‍चु़नीकु किब्‍दीगोडा हुमु मेल्‍वासु़।”

खाप्‍चीचो़

(मत्ती १९:१६-३०; मर्कूस १०:१७-३१)

१८ कोले यहूदी ङाउका येशूलाई आरे र्‍वाक्‍तामा हिलाबु़डु़,

“ए जो़पा ङाचो़,

हेल्‍लो वो मेसिपा त्‍वारो़म ल्‍वामु गो हाम बोमु बासी?”

१९ येशूका मे ङाउलाई र्‍वाम्‍डी,

“गाना हेङा गोलाई जो़पा र्‍वानामिम?

माम्‍चु़नीडाम वाङमिम सु़ वो जो़पा मेबुमी।

२० गाना माम्‍चु़नीकु ओर्मिम डु़म्‍ला चना: ‘नाम्‍सु़रु़ मेबोमु,

मु़चु़ मेसेन्‍मु,

मेखुमु,

मा वाङमिमनुङ लिमा मेथेन्‍मु,

मा त्‍वाकु माम-पापलाई डोक्‍पु मिम्‍मु बासी’।”

२१ गुका र्‍वाक्‍ता,

“ओर्मिम खोत्‍ले डु़म्‍ला गो याक्‍के बाङ्‌डोलो आथामङा बेत्तोगेङडोम बु।”

२२ ओराम ल्‍वा थो़म्‍डिमा येशूका मेरामलाई र्‍वाम्‍डी,

“गाना आथावो कोले ल्‍वा बोमुबासिक्‍पा बु।

गानानुङ बाट्‌पा खोत्‍ले इ खाप्‍ची भ्रेडामा उनी हाम वो मेबाट्‌पा मु़चु़मिमलाई मेराम खउलुङ ग्‍वाकामी।

मेम्‍मा पाह्रीला गाना खाप्‍ची ल्‍वाना,

मा बिका मा आमा चङचङ लाम्‍दिया।”

२३ लावो ओराम ल्‍वा थो़स्‍तु़मा मे यहूदी ङाउका उ ङाली डस्‍तु़,

हेङालोने गुनुङ छो़म खाप्‍ची बाइडा।

२४ मेकोतिमा मेरामका उ ङाली डस्‍तु़म येशूका ल्‍वाम्‍डी।

मेम्‍मिमका गुमीका र्‍वाम्‍डी,

“खाप्‍चीचो़ ने माम्‍चु़नीकु किब्‍दीगोडा हुमु छो़म छो़पा दु़म।

२५ चु़ल्‍बीकु ग्‍वाङलामका ऊँट लुमु छो़मिम होङङा माम्‍चु़नीकु किब्‍दीगोडा खाप्‍चीचो़ हुमु छो़।”

२६ मेकोतिमा सेर्पा मु़चु़मिमका ओराम ल्‍वा थो़म्‍डिमा गुमीनुङ हिलाबेम्‍डी,

“मेम माला उहेम मु़चु़ सेल्‍सिमु चाप्‍सु़ मा?”

२७ गुमीका र्‍वाम्‍डी,

“मु़चु़मिमका बोमु मेचापा खारी माम्‍चु़नीका बोमु चाम्‍मी।”

२८ मेकोतिमा पत्रुसका र्‍वाक्‍ता,

“रेप्‍नी,

गुकु खोत्‍ले आकी नेम-किम डिसाका इनी चङचङ लाम्‍दित्तोकोम बु।”

२९ येशूका उनी सीसिपामिमलाई र्‍वाम्‍डी,

“आच्‍छाङा गो गानीलाई र्‍वाङु,

उहेम मु़चु़का माम्‍चु़नीकु किब्‍दीकाम लागि उ नेम-किम लोवो नाइमे लोवो वा-ल्‍वाक लोवो माम-पाप लोवो उ चो़च्‍चो़मिम लोवो डिडु़,

३० मेरामका ओम्‍लो मे डिड्‌डु़मडाम वो हापा ल्‍वासु़,

मा दिफु रोक्‍पा थारीका हेल्‍लो वो मेसिपा त्‍वारो़म ल्‍वासु़।”

येशूका उनी सिमुकु दुथाम सो़म्‍डिम

(मत्ती २०:१७-१९; मर्कूस १०:३२-३४)

३१ येशूका को-न (१२) उनी सीसिपामिमलाई कोर्थो़ लम्‍डिमा र्‍वाम्‍डी,

“रेप्‍नी,

ओम्‍लो गुइ यरूशलेमथो़ लक्‍तोङा लेडिमिम बु।

माम्‍चु़नीलाम-जेपामिमका मिनीचो़कु दुथाम र्‍वाम्‍डिम होङङा खोत्‍ले मेसिन्‍डा दु़म।

३२ यहूदीमिमका गुलाई वाङसामामिमकु ल्‍वाडा ग्‍वामी,

मा मेर्मिमका गुलाई नालेडान्‍मी,

मेजो़पा बोमी,

मा थक्‍सी बेन्‍मी।

३३ मेर्मिमका गुलाई कोक्‍तेकु रिवाका याल्‍मी मा सेन्‍मी।

लावो सुलेमनेम गु सिमुलाम बगे।”

३४ सीसिपामिमका ओराम ल्‍वा कोले वो थेसिमेथेट्‌मिवा।

ओराम ल्‍वाका हाम र्‍वामु माल्‍लु़म मेराम थक्‍साका जु़ल्‍मा बाइडा।

गुमीका हामकु दुथाम र्‍वाम्‍डिम मेराम ल्‍वा मेर्मिमका मेचम्‍वा।

मिक्सीका मेल्‍वापा मु़चु़लाई येशूका ल्‍वापा दु़म्‍बेट्‌मिडिम

(मत्ती २०:२९-३४; मर्कूस १०:४६-५२)

३५ येशू यरीहो शहरडा रोम्‍थिम्‍डिलो मेसिन्‍डा मिक्सीका मेल्‍वापा कोले मु़चु़ लाम्‍दी फार्डा गन्‍तासिट्‍डामा बित्तोङा लेड्‌डु़।

३६ सेर्पा मु़चु़मिम मेरामकु फारभाल लक्‍तोङा लेट्‌पा थो़स्‍तु़मा,

“आसिन्‍डा हाम दु़म्‍त्तोङा लेडु़?”

र्‍वाक्‍तामा हिलाबु़डु़।

३७ मे मु़चु़मिमका मेरामलाई र्‍वाम्‍डी,

“नासरतडाम येशू ओभालङा लक्‍तोङा लेन्‍मी।”

३८ मेम्‍मिमका मेरामका आरे र्‍वाक्‍तो डोक्‍पु लो़लामका येस्‍ता,

“ए येशू,

दाऊदकु चो़,a

गोडला न-थो़म रेम्‍बेनी!”

३९ ङादो-ङादो लाम्‍दिपा मु़चु़मिमका मेरामलाई लिबा बाया बेम्‍डिमा भुर्मिडी,

लावो गुका मेरामडाम वो हापा डोक्‍पु लो़लामका येस्‍तामा र्‍वाक्‍ता,

“ए दाऊदकु चो़,

गोडला न-थो़म रेम्‍बेनी!”

४० येशूका मेराम मु़चु़ येस्‍ताम थो़म्‍डिमा येम्‍सिम्‍डी,

मा मेराम मु़चु़लाई उनीमाडा फिन्‍बेट्‌मिडी।

मेकोतिमा मेराम मु़चु़ उनी फार्डा रोक्‍तामा येशूका मेरामलाई हिलाबेम्‍डी,

४१ “गो इमा लागि हाम बेउनु़ र्‍वाक्‍पा इ न बु?”

गुका र्‍वाक्‍ता,

“ङाचो़,

गो आ मिक्सीका ल्‍वापा दु़म्‍ङुनु़।”

४२ मेकोतिमा येशूका मेराम मु़चु़लाई र्‍वाम्‍डी,

“गाना इमा मिक्सीका ल्‍वानानु़।

गोडला बेन्‍नाम इमा थो़रका नु़बेट्‌नाम बु।”

४३ मेकोतिलोङा गुका उ मिक्सीका ल्‍वास्‍ल्‍याड्‌डु़,

मा माम्‍चु़नीकु नङ कोक्‍तो येशूकु चङचङ लाम्‍दीडा।

ओराम ल्‍वाम्‍डिमा खोत्‍ले मु़चु़मिमका वो माम्‍चु़नीकु नङ कोम्‍डी।

a 

१८:३८ ख्रीष्‍टकाम कोले नङ

येशू नुङ कर फक्‍पा जखायस

१९

१ येशू यरीहो शहर दु़म्‍तो लक्‍तोङा बेम्‍डी।

२ मेराम शहरडा जखायस नङकाम कोले कर फक्‍पामिमकु ङाउ बाइडा।

गु छो़म खाप्‍चीनुङमा बाइडा।

३ गुका येशू सु़ रेछा र्‍वाक्‍साका रेम्‍मु माल्‍तोङा लेड्‌डु़,

लावो गु कतिसो़ट्‌पा बाइडा,

मा सेर्पा मु़चु़मिम बाम्‍डिमका गुका येशूलाई मेल्‍वासु़वा।

४ मेम्‍मिमका येशूलाई रेम्‍मु लागि गु ङादो-ङादो लस्‍तामा कोले बैससीकु धक्‍साडला हुङडा।

हेङालोने येशू मेराम लाम्‍दीभालङा बिक्‍तोङा बेम्‍डी।

५ येशू मेसिन्‍डा रोम्‍फाम्‍डी,

मा गुमीका जखायसथो़ रेप्‍मिडिमा र्‍वाम्‍डी,

“ए जखायस,

दाला लुकामा योका,

हेङालोने आनेप गो इमा नेमडा बुमु बासिक्‍पा बु।”

६ गु लुक्‍तामा योक्‍ल्‍याड्‌डा।

मेकोतिमा छो़म गेर्सिद्‌वाक्‍तो गुमीलाई उमा नेमडा येड्‌डु़।

७ मु़चु़मिमका ओराम ल्‍वाम्‍डिमा आरे र्‍वाक्‍तो सु़म्बुर्मा किन्‍मु चो़म्‍मिडी,

“ओराम येशू ने छु़लचो़कु नेमडा बाप्‍डा लस्‍ता।”

८ मेकोतिमा जखायस येस्‍तामा ङाचो़ येशूलाई र्‍वाक्‍ता,

“रेप्‍नी,

ङाचो़,

गो आमा को फ्‍वा खाप्‍ची उनी हाम वो मेबाट्‌पा मु़चु़मिमलाई ग्‍वाक्‍पुमी,

मा कोङनिम मु़चु़लामका कर फमु थारीका लु-फेले बेसाका रउतोम बु माला गो मेरामकाम ब्‍ल गुणा ख्‍लोक्‍साक्‍पु।”

९ मेकोतिमा येशूका मेरामलाई र्‍वाम्‍डी,

“आनेप गाना नुङ इ नेमडाम खोत्‍लेङा सेल्‍सिट्‌निम बु,

हेङालोने गाना वो अब्राहामकु चो़ ङा सो़।a

१० हेङालोने दाम्‍पा मु़चु़मिमलाई माल्‍मु नुङ सेल्‍मु लागि मिनीचो़ योक्‍ताम सो़।”

सो़नाकु खउलुङकाम सीसि-सो़म्‍दी

(मत्ती २५:१४-३०)

११ मे मु़चु़मिमका ओराम ल्‍वा थो़त्तोङा बेम्‍डिलो येशूका मेर्मिमनुङ सीसि-सो़म्‍दी र्‍वाम्‍डी।

हेङालोने गुमी यरूशलेम फार्डाङा बाम्‍डी।

मु़चु़मिमका माम्‍चु़नीका साखाम थो़मुङा खाप्‍मिडिम बु र्‍वाक्‍पा माल्‍मिडिम बाइडा।

१२ गुमीका मेर्मिमनुङ र्‍वाम्‍डी,

“कोले डोक्‍पु मु़चु़ हप थुम्‍सिमुमा ख्‍लोम्‍सिमु लागि होनोवाम हपकाडा लमु न बु़डु़।

१३ गुका को धु़म (१०) उ डु़ल्‍चो़मिमलाई येड्‌डु़मिमा खोत्‍लेलाई को कोले सो़नाकु खउलुङ ग्‍वाक्‍तु़मी,

मा र्‍वाक्‍ता,

‘गो ख्‍लोसिङुमा मेरोङुमिमसम्‍म ओरामका हापा खउलुङ डु़प्‍नी।’

१४ “लावो उ नेब्‍दीडाम मु़चु़मिमका गुलाई मेद्‌वाम्‍थाल्‍मिवा।

मेम्‍मा होनोवाम नेब्‍दीडा आरे र्‍वाप्‍डा सेलाचो़मिमलाई थु़र्मिडी,

‘ओराम मु़चु़ आकी हप दु़म्‍मु मेबासी सो़।’

१५ “गु हप दु़स्‍तामा रोक्‍ताम चङडा गुका सो़नाकु खउलुङ ग्‍वाक्‍तु़मिम डु़ल्‍चो़मिमलाई उमाडा येन्‍बेड्‌डु़मी।

मेकोतिमा मेर्मिमका ब्‍यापार बेम्‍डिमा हाङको खउलुङ डु़प्‍मिडी र्‍वाक्‍साका थो़मु न बु़डु़।

१६ “ङादो कोले डु़ल्‍चो़ रोक्‍तामा आरे र्‍वाक्‍ता,

‘ङाचो़,

इनी सो़नाकु खउलुङका को धु़म हापा खउलुङ डु़म्‍तोम बु।

१७ “हपका मेरामलाई र्‍वाक्‍ता,

‘छ्‌यावा!

गाना छो़म जो़पा डु़ल्‍चो़,

कतिकलङडाङा थो़रलु़इमिम दु़म्‍ना,

को धु़म शहरडला गाना साखाम थो़पा दु़म्‍ना।’

१८ “मेकोतिमा कोङमी डु़ल्‍चो़ रोक्‍तामा आरे र्‍वाक्‍ता,

‘हप,

इनी कोले सो़नाकु खउलुङका ङोले हापा खउलुङ डु़प्‍तोम बु।’

१९ “हपका मेरामलाई र्‍वाक्‍ता,

‘जो़पा बेन्‍ना गाना वो ङोले शहरडा साखाम थो़मु ल्‍वाना।’

२० “कोङमी डु़ल्‍चो़ रोक्‍तामा आरे र्‍वाक्‍ता,

‘ङाचो़,

रेप्‍नी,

इनी सो़नाकु खउलुङ आसिन्‍डा बु।

ओराम खउलुङ गो रुमालडा बत्तोमा जु़ल्‍तोम बाइडा।

२१ गो गानीडाम छो़म ङिङ्‌डो,

हेङालोने गानी सिपे-लेम्‍पेडा जु़ल्‍पा मु़चु़ बुनी।

गानी मेडु़प्‍निवाम खउलुङ रनी,

मा गानी त्‍वाका मेख्‍लिनिवाम मा-के वो रु़म्‍निमा लनी।

२२ “हपका मे डु़ल्‍चो़लाई र्‍वाक्‍ता,

‘गाना इ सिलामका लुक्‍ताम ल्‍वालामकाङा गो मुमा बेनी,

ए मेजो़पा न-गोनुङमा डु़ल्‍चो़ बाम आमा मेएँ मेराम रपा,

मा हाम मेख्‍लिउवाम बु मेराम रु़पा गो आ न-थो़म मान्‍थिम मु़चु़ बुङु र्‍वाक्‍साका गाना चनामङा बाइडा।

२३ आमा सो़नाकु खउलुङ हेङा बैंकडा मेजु़ल्‍साक्‍ङिवा?

गो रोङुलो उ चो़नुङ ने मे खउलुङ डारुवा नी।’

२४ “मेकोतिमा हपका उ फार्डा येम्‍सिक्‍पा मु़चु़मिमलाई र्‍वाक्‍ता,

‘ओराम डु़ल्‍चो़लामका मे सो़नाकु खउलुङ रोट्‌निमा को धु़म सो़नाकु खउलुङ बाट्‌पालाई ग्‍वाक्‍नी।’

२५ “मेर्मिमका हपनुङ र्‍वाम्‍डी,

‘ङाचो़,

मेरामनुङ ने को धु़म (१०) सो़नाकु खउलुङ बुथानी।’

२६ “हपका र्‍वाक्‍ता,

‘गो गानीलाई र्‍वाङु,

उहेम मु़चु़का मेर्मिमलाई ग्‍वाक्‍मा खारी जो़होमका बोमी,

मेर्मिमका आथावो हापा डार्मी,

लावो उहेम मु़चु़का हाम वो मेबोमी मेर्मिमकाडा बाट्‌पा याक्‍के वो रोन्‍ला सो़म्‍सिमी।

२७ गो मेर्मिमडला साखाम थो़पुमिम मेद्‌वाक्‍पा मे आमा स्‍वाक्‍चिमो मु़चु़मिमलाई आसिन्‍डा रेट्‌नी,

मा मेर्मिमलाई आ ङादोडा सेट्‌नी’।”

येशू यरूशलेमगोनो हुम्‍डिम

(मत्ती २१:१-११; मर्कूस ११:१-११; यूहन्‍ना १२:१२-१९)

२८ येशूका ओराम सीसि-सो़म्‍दी र्‍वामु दु़म्‍मिडिमा गुमी यरूशलेमथो़ लम्‍डी।

२९ गुमी जैतून पोप्‍चङ र्‍वामा फार्डाम बेथफागे नुङ बेथानिया देलडा रोम्‍थिम्‍डिमा गुमीका उनी सीसिपामिमगोडाम नलेलाई आरे र्‍वाम्‍डिमा ङादो थु़र्सोम्‍डी,

३० “इकी ङादोनोम देलडा लक्‍ची।

गाची मेराम देलगोनो हुची होङङा मेसिन्‍डा कोले गधाकु चो़ डार्ची।

मेराम गधाकु चो़डला ओम्‍लोसम्‍म सु़वो मु़चु़ हुङडाम मिबु।

मेरामलाई डिचिमा आसिन्‍डा फिची।

३१ कोङनिम मु़चु़का ‘हेङा गधाकु चो़ डिन्‍चिमिम?’

र्‍वाम्‍डिमा हिलाबेम्‍डी माला,

‘ङाचो़का ओराम चाहेबोमी’ र्‍वाक्‍ची।”

३२ मेकोतिमा मे नले सीसिपाचिप लक्‍ची,

मा गुमीका मेर्चिपलाई र्‍वाम्‍डिम होम्‍साकाङा डार्थिक्‍ची।

३३ मेर्चिपका गधाकु चो़ डिन्‍मु खाप्‍चिलो मे गधाकु मु़चु़का मेर्चिपनुङ हिलाबु़डु़,

“गाची ओ गधाकु चो़ हेङा डिन्‍चिमिम?”

३४ मेर्चिपका र्‍वाक्‍ची,

“ङाचो़का ओराम चाहेबोमिमिम बु।”

३५ सीसिपाचिपका मे गधाकु चो़ येशूकाडा रेट्‌ची,

मा उची हुम-ये गधाकु चो़डला हम्‍चिमा येशूलाई मेडला गट्‌ची।

३६ येशू यरूशलेमथो़ लाम्‍दिम्‍डिलो मु़चु़मिमका उनी हु-येमिम प्‍लु़म्‍डिमा गुमी लाम्‍दिपा लाम्‍दीभाल हम्‍मिडी।

३७ येशू जैतून पोप्‍चङ धालु़म लाम्‍दीडा रोम्‍थिम्‍डी।

मेकोतिलो सेर्पा उनी सीसिपामिमका गुमीका बेम्‍डिम खोत्‍ले यु़मखारी ल्‍वाम्‍डिमका गेर्सिद्‌वाक्‍तो डोक्‍पु लो़लामका माम्‍चु़नीलाई आलासो़ ग्‍वाक्‍तो उनी नङ कोमु चो़म्‍मिडी।

३८ “मिप्रङमाकु नङडा योक्‍पा हप आलाकाम सो़।

माम्‍चु़नी नुङ मु़चु़कु न-गो भ्रसिनु़

मा पाह्रीला माम्‍चु़नीकु यु़म-झ्‍वानु़।”

३९ मेकोतिमा सेर्पा मु़चु़मिमगोलामका कोङ-कोङ फरिसीमिमका येशूनुङ र्‍वाम्‍डी,

“ए ङाचो़,

इनी सीसिपामिमलाई आरे मेर्‍वाक्‍नी बेनिमा भुर्निमी।”

४० लावो येशूका मेर्मिमलाई र्‍वाम्‍डी,

“गो गानीलाई र्‍वाङु,

ओर्मिम वाय-वाय बाम्‍डी माला ने लुङमिम वो येमिमा माम्‍चु़नीकु नङ कोमी।”

यरूशलेमकु दुथाम येशू ख्राप्‍मिडिम

४१ येशू यरूशलेम फार्डा रोम्‍फाम्‍डी,

मा मे शहर ल्‍वाम्‍डिमा ख्राप्‍मिडी,

४२ “गानी हाम बेनिवामा माम्‍चु़नीकु न भ्रसी र्‍वाक्‍पा यरूशलेमडाम मु़चु़मिमका चक्‍निवाम माला नु़यावा।

लावो ओम्‍लो इनी मिक्सी ड्‌यास्‍ताम बु।

४३ गानीडला आरेप्‍माम थारी रो,

इनी स्‍वाक्‍चिमो मु़चु़मिम इनी शहरकु होनोलाम-आथो़लाम ब्रोलुङ चिर्मी,

मा गानीलाई बालाम वो स्‍वामु मेग्‍वानी।

४४ मेकोतिमा मेर्मिम मु़चु़का इनी शहर फाल्‍मी,

मा मेगोडा बाट्‌पा गानी खोत्‍लेलाई सेनिमी।

मेगोडा चिर्मा कोले लुङ वो मेर्मिमका मेजु़ल्‍मी।

हेङालोने माम्‍चु़नीका गानीलाई सेल्‍ला योम्‍डिम जो़पा थारीडा थो़रलु़मु गानी मेद्‌वानिवा।”

सो़रनेमगोडा येशू

(मत्ती २१:१२-१७; मर्कूस ११:१५-१९; यूहन्‍ना २:१३-२२)

४५ मेकोतिमा येशू सो़रनेमगोनो हुम्‍डी,

मा भ्रेट्‌पा मु़चु़मिमलाई मेलामका पाखा कोल्‍मिडी।

४६ मेम्‍मा गुमीका मेर्मिमलाई र्‍वाम्‍डी,

“माम्‍चु़नीकु सिजेमडा र्‍याक्‍मा बु,

‘आमा सो़रनेम सो़म्‍दी बेखोप नेम दु़म’,

लावो गानी ने ओराम नेमलाई खुचु़वामिमकु घ्रो़म्‍खोप बुडखुम बनेबेन्‍निम बु।”

४७ मेकोतिमा येशूका हेल्‍लो लोवो सो़रनेमगोडा सीन्‍थाल्‍मिडी।

लावो ङाउ डु़म्‍लाचो़मिम,

यहूदीकु डु़म्‍ला सीपा पातु़म्‍रीमिम मा यहूदीकु ङाउमिमका गुमीलाई सेन्‍मु माल्‍थाल्‍मिडी।

४८ मेमङा लोवो मेर्मिमका गुमीलाई सेन्‍मु बासिक्‍पा ल्‍वा हाम वो मेडार्मिवा,

हेङालोने खोत्‍ले मु़चु़मिमका गुमीका सीट्‌मिडिम ल्‍वा न सोक्‍साका जो़होमका थो़म्‍थाल्‍मिडी।

a 

१९:९ अब्राहामका होङङा माम्‍चु़नीडा थो़रलु़पा

यहूदीमिमकु ङाउमिमका येशूकु साखामकु दुथाम हिलाबेम्‍डिम

(मत्ती २१:२३-२७; मर्कूस ११:२७-३३)

२०

१ कोलेम येशूका सो़रनेमगोडा मु़चु़मिमलाई सीत्तो नुङ जो़पा-सेला थो़बेत्तोङा लेट्‌मिडिम बाइडा।

ङाउ डु़म्‍लाचो़मिम,

यहूदीकु डु़म्‍ला सीपा पातु़म्‍रीमिम मा ङाउमिम उनीमाडा रोम्‍डी,

२ मा मेर्मिमका गुमीनुङ हिलाबेम्‍डी,

“उहेम साखामका गाना ओराम खारी बेत्तोङा लेना,

गानालाई ओराम साखाम सु़का ग्‍वाना?

गुकुनुङ र्‍वाका।”

३ येशूका मेर्मिमलाई र्‍वाम्‍डी,

“गो गानीलाई वो कोले ल्‍वा हिलाबेउ,

मा गोलाई सो़नी।

४ यूहन्‍नाका कु-रु़दु़म ग्‍वाक्‍पा साखाम माम्‍चु़नीलाम ल्‍वास्‍तु़म बाइडा डे मु़चु़मिमलाम डे?”

५ ओराम ल्‍वा थो़म्‍डिमा मेर्मिमका उनी त्‍वाप-त्‍वापडा आरे र्‍वा बोमु चो़म्‍मिडी,

“माम्‍चु़नीका र्‍वाक्‍ति माला,

‘गानी हेङा गुडला थो़रमेलु़निवा?’

र्‍वा

६ मु़चु़लाम र्‍वाकी माला खोत्‍ले मु़चु़मिमका गुइलाई लुङका ओप्‍सामी हेङालोने यूहन्‍ना आच्‍छाङा माम्‍चु़नीलाम-जेपा मु़चु़ र्‍वाक्‍साका मेर्मिमका थो़र लु़म्‍डिम बु।”

७ मेम्‍मिमका मेर्मिमका र्‍वाम्‍डी,

“यूहन्‍नाका बालामका साखाम ल्‍वास्‍तु़म मेराम गुकु मेचकु।”

८ मेकोतिमा येशूका मेर्मिमलाई र्‍वाम्‍डी,

“मेम माला गो उहेम साखामका ओराम खारी बेत्तोङा लेट्‌पु र्‍वाक्‍साका गानीनुङ मेसो़उ।”

बोम्‍था बेपा मु़चु़मिमकु सीसि-सो़म्‍दी

(मत्ती २१:३३-४६; मर्कूस १२:१-१२)

९ येशूका मु़चु़मिमनुङ ओराम सीसि-सो़म्‍दी र्‍वाम्‍डी: “कोले मु़चु़का उ ये-दडा अङ्‍गूर ख्‍लियु़डु़।

मेम्‍मा बोम्‍था बेपा मु़चु़मिमलाई ग्‍वाक्‍जो़ल्‍लु़मा हापा थकाम लागि गु वाङमिङा नेब्‍दीडा बाप्‍डा लस्‍ता।

१० अङ्‍गूर प्रो़न्‍मु थारीका उ ये-दकु मु़चु़का अङ्‍गूरकु दो़दो़वा माल्‍ला कोले उ डु़ल्‍चो़लाई मे बोम्‍था बेपा मु़चु़मिमकाडा थु़र्स्‍तु़।

लावो बोम्‍था बेपा मु़चु़मिमका मे डु़ल्‍चो़लाई याल्‍मिडिमा मेडेङा थु़र्सोम्‍डी।

११ गुका कोङमी डु़ल्‍चो़लाई थु़र्स्‍तु़,

लावो मेर्मिमका मेरामलाई वो उ साम्‍ती मेजु़ल्‍साका याल्‍मिडिमा मेडेङा थु़र्सोम्‍डी।

१२ गुका आथावो कोङमी डु़ल्‍चो़लाई मेर्मिमकाडा थु़र्स्‍तु़।

लावो मेर्मिमका मेरामलाई वो छो़म याल्‍मिडिमा खान्‍सोम्‍डी।

१३ “मेकोतिमा अङ्‍गूर ये-दकु मु़चु़का मिम्‍स्‍ता,

‘गो हाम बोमु?

गो छो़म द्‌वाक्‍पुमिम आ तारापाचो़लाई मेर्मिमकाडा थु़रु।

गुलाई ने मेर्मिमका डोक्‍पु मिम्‍मी डे।’

१४ “लावो मे बोम्‍था बेपा मु़चु़मिमका मेरामकु तारापाचो़ बिक्‍तोङा बेपा ल्‍वाम्‍डिमा उनी त्‍वाप-त्‍वापडा आरे र्‍वा बेम्‍डी,

‘होनो बिक्‍तोङा बेपा मु़चु़ ने अङ्‍गूर ये-द डार्पा उ चो़ सो़।

गुइ मेरामलाई सेडी,

मा खोत्‍ले ओर्मिम ये-द इकीमाङा दु़म।’

१५ मेम्‍मिमका मेर्मिमका गुलाई अङ्‍गूर येलामका थु़त्तो पाखा ख्‍लुम्‍डिमा सेट्‌मिडी।

ये-दकु मु़चु़का मेर्मिमलाई हे बु़मी?

१६ गु रोमा मे बोम्‍था बेपा मु़चु़मिमलाई सेडु़मी,

मा अङ्‍गूर ये कोङमीलाई ङा ग्‍वाकु़मी।”

मु़चु़मिमका ओराम थो़म्‍डिमा र्‍वाम्‍डी,

“आरेप्‍माम हेल्‍लो वो मेदु़म्‍नु़।”

१७ मेकोतिमा येशूका मु़चु़मिमथो़ रेप्‍तो र्‍वाम्‍डी,

“मेम माला माम्‍चु़नीकु ओराम सिजेमका हाम र्‍वामु मालु़मिम?

‘नेम बनेबेपा मु़चु़मिमका पार्मिडिम लुङङा

नेमकु फारगोयु़म डोक्‍पु सुरलुङ दु़स्‍ता।’

१८ “उहेम मु़चु़ मेराम लुङडला दुडु़,

मेराम मु़चु़ स्‍याकारिसी,

मा मेराम लुङ कोङनिम मु़चु़डला आल्‍स्‍ता माला योप्‍डु़मा सेडु़।”

१९ मेकोतिमा यहूदीकु डु़म्‍ला सीपा पातु़म्‍रीमिम नुङ ङाउ डु़म्‍लाचो़मिमका ओराम सीसि-सो़म्‍दी आकी कोर्थो़लाम र्‍वाक्‍तो लेन्‍मी र्‍वाक्‍पा चम्‍डी।

मेम्‍मिमका मेर्मिमका मेकोतिलोङा येशूलाई चु़म्‍मु माल्‍मिडी।

लावो मे मु़चु़मिमडाम मेर्मिम ङिम्‍डी।

रोमी हप कैसरलाई सोमु कर

(मत्ती २२:१५-२२; मर्कूस १२:१३-१७)

२० मेर्मिमका खाप रेम्‍बाल्‍मिडी,

मा मेर्मिमका थो़रलु़इमिम लिसिक्‍पा चो़पाचो़मिमलाई येशूकाडा ल्‍वा खुप्‍डा थु़र्मिडी।

येशूका जेमिमिम कोङनिम ल्‍वाडा लु-फेले बेसाका चु़म्‍मुमा रोमी सरकारकु ल्‍वाडा ग्‍वामुकाम बाम्‍डी।

२१ मेकोतिमा मे ल्‍वा खुपा मु़चु़मिमका हिलाबेम्‍डी,

“ङाचो़,

गानी र्‍वानिमिम नुङ सीनिमिम ल्‍वा जो़पा बु,

मा सु़लाई वो चोमिक्‍सी मेबोनी,

लावो आच्‍छाङा माम्‍चु़नीकु लाम्‍दी सीनिमी र्‍वाक्‍पा गुकु चकु।

२२ गुकु रोमी हप कैसरलाई कर सोक्‍सी नु़ डे मेनु़ डे?”

२३ लावो गुमीका मेर्मिमकु लु-फेले थेसिथेट्‌मिडिमा मेर्मिमलाई र्‍वाम्‍डी,

२४ “गोलाई कोले खउलुङ रेम्‍बेट्‌ङिनी।

आसिन्‍डा सु़कु ङाली नुङ नङ र्‍याक्‍मा बु?”

मेर्मिमका र्‍वाम्‍डी,

“कैसरकाम।”

२५ येशूका मेर्मिमलाई र्‍वाम्‍डी,

“मेम माला कैसरकाम कैसरलाई ङा ग्‍वाक्‍नी,

मा माम्‍चु़नीकाम ने माम्‍चु़नीलाई ङा ग्‍वाक्‍नी।”

२६ मेम्‍मिमका मु़चु़मिमकु ङादोडा मेर्मिमका येशूका जेम्‍डिम ल्‍वालाम चु़म्‍मु मेचाप्‍मिवा।

मेम्‍मा गुमीका र्‍वाम्‍डिम ल्‍वा थो़म्‍डिमा मेर्मिम ङाङाया दु़म्‍साका बाम्‍डी।

सिमुलाम बम्‍गेमु नुङ लालीकुन्‍दाकु दुथाम हिलाहिसी

(मत्ती २२:२३-३३; मर्कूस १२:१८-२७)

२७ मेकोतिमा कोले-नले सदुकीमिम येशूकाडा रोम्‍डी।

सिपा मु़चु़ बगे र्‍वाक्‍पा ल्‍वाडा मेर्मिम थो़र मेलु़म्‍थाल्‍मिवामका मेर्मिमका येशूनुङ हिलाबेम्‍डी,

२८ “ङाचो़,

मोशाका गुइलाई डु़म्‍ला र्‍याक्‍साड्‌डाम बाइडा,

कोले मु़चु़कु उ वाका लालीकुन्‍दा बु़डु़,

मा उ चो़ मेदु़म्‍साकाङा सिडा माला,

उ ल्‍वाकका मेरामकु नाइमेनुङ लालीकुन्‍दा बेसाका उ वाकाम लागि वो चो़ कम्‍सामु बासी।

२९ कोङ नेमडा येतले (७) तारापा वा-ल्‍वाक बाम्‍डी।

उनी वाका लालीकुन्‍दा बु़डु़ लावो उ चो़ मेदु़म्‍साकाङा सिडा।

३० मेम्‍मिमका लु़न्देका उ वा-देल्‍मीनुङ लालीकुन्‍दा बु़डु़,

लावो गु वो सिडा।

३१ मेकोतिमा उ ल्‍वाक चु़न्देका वो वा-देल्‍मीलाई लालीकुन्‍दा बु़डु़ मा येतले (७) वामिम खोत्‍लेकाङा मे मेसेमनुङ लालीकुन्‍दा बेम्‍डी।

लावो खोत्‍लेकाम ङा उनी चो़-मा मेदु़प्‍साकाङा सिम्‍डी।

३२ चङडा मेराम मेसेम वो सिडा।

३३ मेम्‍मिमका सिमुलामका बम्‍गेमु नेम मेराम मेसेम मेर्मिमगोडाम उहेमकाम नाइमे दु़म?

हेङालोने मेराम खोत्‍लेकामङा नाइमे दु़स्‍ताम बाइडा।”

३४ येशूका मेर्मिमनुङ र्‍वाम्‍डी,

“ओ सुबुडा मु़चु़मिमका लालीकुन्‍दा बोमी,

मा बोम्‍सामी।

३५ लावो सिमुलामका बक्‍साका पाह्रीथो़ लमु घ्रेट्‌पा मु़चु़मिम ने मेम्‍साका लालीकुन्‍दा मेबोमी मा मेबोम्‍सामी वो।

३६ मेर्मिम पाह्रीचो़ होप्‍मामङा दु़म्‍मी,

मा मेसिमी।

हेङालोने सिमुलामका बम्‍गेम्‍डिमका मेर्मिम माम्‍चु़नीकु चो-चु़सु़ सो़।

३७ मु़चु़मिम सिमुलामका बम्‍गेमी र्‍वाक्‍साका मोशाका घ्रु़पाम बाट्‌पा भुत्राकु दुथाम र्‍याक्‍तु़म ल्‍वाडा जो़होमका रेम्‍बु़डु़म बु।

हेङालोने मिप्रङमालाई मोशाका ‘अब्राहामकु माम्‍चु़नी,

इसहाककु माम्‍चु़नी मा याकूबकु माम्‍चु़नी’ र्‍वाक्‍ताम बु।

३८ गुमी सिपा मु़चु़मिमकु माम्‍चु़नी मेएँ।

लावो नु़पा मु़चु़मिमकु माम्‍चु़नी सो़।

हेङालोने उनीमा लागि खोत्‍ले मु़चु़मिम नु़पा बुमी।”

३९ मेसिन्‍डा येम्‍तासिट्‌पा यहूदीकु डु़म्‍ला सीपा पातु़म्‍रीमिम कोङ-कोङका र्‍वाम्‍डी,

“ङाचो़,

गानी र्‍वाक्‍निम जो़पा ङा।”

४० मेकोतिमा सु़का वो गुमीलाई आथावो कोङनिम ल्‍वा हिलाबोमु ङिम्‍डी।

ख्रीष्‍ट सु़कु चो़?

(मत्ती २२:४१-४६; २३:१-३६; मर्कूस १२:३५-४०)

४१ येशूका मेर्मिमलाई र्‍वाम्‍डी,

“हेसाका मु़चु़मिमका ख्रीष्‍टलाई हप दाऊदकु चो़ र्‍वामिमिम?

४२ हेङालोने कोमु काम्‍सोकु खाजेमडा दाऊद उ त्‍वाकाङा र्‍वा,

‘मिप्रङमा माम्‍चु़नीका आमा ङाचो़ ख्रीष्‍टनुङ र्‍वाम्‍डी,

४३ “गो इमा मिक्‍सीकु पिमिमलाई इ फेमखेलगोयु़ मेबेथु़मसम्‍म

गाना आमा जो़पलामका बाया”।’

४४ आरेसाका दाऊदका ख्रीष्‍टलाई ‘ङाचो़’a र्‍वा मा हेसाका ख्रीष्‍ट उ चो़ दु़स्‍ता मा?”

४५ मेकोतिमा सेर्पा मु़चु़मिमका गुमी जेम्‍डिम थो़म्डिम बाम्‍डिलो गुमीका उनी सीसिपामिमलाई र्‍वाम्‍डी,

४६ “मोशाकु डु़म्‍ला सीपा पातु़म्‍रीमिमडाम चङचङया बानी वो,

माम्‍चु़नीकु लाम्‍दीडा लाम्‍दिपा होङङा ल्‍वाम्‍सिमु लागि क्‍वा लु़पा हुम-ये फसिक्‍साका आनो-मेनो लाम्‍दिपा,

मा मु़चु़मिमकु ङादोडा सेव सान्‍ला सो़सिक्‍पा,

घ्रो़म्‍दीनेमडा ङादोनोम डोक्‍पु ङाउमिम गन्‍खोपडा गन्‍मु माल्‍पा,

मा ग्रुला पेखोपडाम डोक्‍पु मु़चु़ गन्‍खोपडा गन्‍मु माल्‍मी।

४७ मेर्मिमका अर्दोमेकु खाप्‍ची लु-फेले बोमिमा पोम्‍सामी,

माम्‍चु़नीकु लाम्‍दीडा लाम्दिपा लिम्‍सिमु लागि छो़म दु़पा सो़म्‍दी बोमी।

माम्‍चु़नीका मेर्मिमलाई छो़म इम्‍मु मेझापा देन्‍दे ग्‍वामी।”

a 

२०:४४ दाऊद हपका रोक्‍पा मसीहलाई उ चो़-चु़सु़डाम वो डोक्‍पु मिम्‍डु़म।

अर्दोमेकु ग्वा-ग्वा

(मर्कूस १२:४१-४४)

२१

१ येशू सो़रनेमगोनो बाम्‍डिलो खाप्‍चीचो़मिमका मेसिन्‍डाम ग्वा-ग्वा जु़ल्‍पा बाकसडा ग्वा-ग्वा फिम्‍डिम ल्‍वाम्‍डी।

२ मेकोतिमा कोले उ हाम वो मेबाट्‌पा अर्दोमे रोक्‍तामा नक पैसा ग्वा-ग्वा मेगोडा फिक्‍तु़म वो गुमीका ल्‍वाम्‍डी।

३ ओराम ल्‍वाम्‍डिमा येशूका उनी सीसिपामिमलाई र्‍वाम्‍डी,

“आच्‍छाङा गो गानीलाई र्‍वाङु,

ओराम उ हाम वो मेबाट्‌पा अर्दोमेका खोत्‍लेडाम हापा ग्वा-ग्वा फिक्‍तु़म बु।

४ हेङालोने खाप्‍चीचो़मिमका ने उनी त्‍वापलाई लिड्‍डु़मिमा घ्‍लेस्‍ताम खउलुङगोडाम कतिकलङ ग्‍वाम्‍डिम बु,

लावो गु ने उ हाम वो मेबाट्‌पा बु मा वो गुनुङ बाट्‌पा खोत्‍लेङा खउलुङ ग्‍वाक्‍तु़म बु।”

हुक्‍पाथारीकु छेखोपमिम

(मत्ती २४:१-३५; मर्कूस १३:१-३१)

५ जो़पात्तो लुङकाम बनेबेम्‍मा सो़रनेम नुङ मु़चु़मिमका ग्‍वाम्‍डिम ग्वा-ग्वाका ब्‍ल्‍वाट्‌मिडिम जो़पा सो़रनेमकु दुथाम येशूकु कोङ-कोङ सीसिपामिमका ल्‍वा बेत्तोङा लेट्‌मिडी।

मेकोतिलोङा येशूका र्‍वाम्‍डी,

६ “कोलेम आरेप्‍माम थारी रो,

ओम्‍लो गानी ल्‍वात्तोङा लेनिमिम नेममिम स्‍वाक्‍चिमो मु़चु़मिमका खोत्‍लेङा फाल्‍मी,

मा मेगोडा चिर्मा लुङमिम कोले वो मेदु़म।”

७ मे सीसिपामिमका गुमीनुङ हिलाबेम्‍डी,

“ङाचो़,

आरेप्‍माम थारी हाम्‍सी रो?

मा आरेप्‍माम थारी रोमु खाप्‍डु़लो हेप्‍माम छेखोपमिम दु़म?”

८ गुमीका मेर्मिमलाई र्‍वाम्‍डी,

“चङचङया बानी वो,

सु़का वो गानीलाई मेब्‍लो़म्‍निमिनु़।

हेङालोने हापा मु़चु़मिम आमा नङडा,

‘गो ङा ख्रीष्‍ट’ र्‍वाक्‍तो रोमी।

हुक्‍पाथारी रोक्‍फाड्‌डाम बु र्‍वामी लावो गानी मेर्मिमडला थो़र मेलु़नी वो।

९ मु़चु़मिम येपा-दुक्‍पा मा क्‍वाल्‍बा दु़म्‍पा ल्‍वा थो़नी लोवो गानी मेङिनी,

हेङालोने हुक्‍पाथारी रोमु ङादो आरेप्‍माम दु़म्‍मुङा बासी।

मेकोतिलोङा सु़म्‍दिसेर हुक्‍पाथारी ने मेरोल्‍या।”

१० मेकोतिमा गुमीका मेर्मिम नुङ आथावो र्‍वाम्‍डी,

“उनी त्‍वाप-त्‍वापगोडाङा कोले सामा कोङमी सामानुङ क्‍वाल्‍बा बु़,

मा कोले किब्‍दीका कोङमी किब्‍दीनुङ क्‍वाल्‍बा बु़।

११ छो़म डोक्‍पु सुबुरुक्‍सीमिम लमी।

बान्‍ते मेनो मा-के हु,

मा लामासाम रो।

धामुलामका छो़म ङिमलु़पा ल्‍वा नुङ यु़मखारी दु़म।

१२ “लावो ओर्मिम खोत्‍ले ल्‍वामिम दु़म्‍मु ङादो गानी आमा सीसिपा दु़म्‍निमका मु़चु़मिमका गानीलाई चु़म्‍नी,

मा इनी थो़मतेर्मी।

घ्रो़म्‍दीनेममिमबाडे रो़-रो़न्‍थु़त्तो लनिमी मा झ्‍यालखानडा चनिमी।

मेम्‍मा हपमिम नुङ किब्‍दी साखामचो़मिमकु ङादोडा हिलाहिसी बेप्‍डा येम्‍सिबेनिमी।

१३ लावो इनीमा लागि आमा दुथाम मेर्मिमनुङ सो़पा जो़पा थारी दु़म।

१४ मेम्‍मिमका इनीमा लागि हाम सो़मु बासी र्‍वाक्‍साका मिम्‍ताम-सो़र्ताम मेबेनी।

१५ हेङालोने मेकोतिलोङा गो गानीलाई नेप्‍ची ग्‍वानिनी।

इनी कोर्थो़लाम बक्‍पा मु़चु़मिमका मेराम ल्‍वाकाम सि ख्‍लोमु मेचाम्‍मी मा इनी कोर्थो़लाम जेमु मेचाम्‍मी।

१६ लावो इनी त्‍वाकु माम-पाप नुङ वा-ल्‍वाकमिम,

इनी मु़चु़मिम,

मा इनी ङोप्‍सो़मिमका ङा वो गानीलाई चु़म्‍बेनिमी,

मा गानीगोडाम कोङ-कोङलाई मेर्मिमका सेन्‍मी।

१७ गानी आमा सीसिपामिम दु़म्‍निमका खोत्‍ले मु़चु़मिमका गानीलाई मेद्‌वानी।

१८ लावो इनी कोरिप सेमङा वो हेवो मेदु़म।

१९ गानी गोडला थो़र लु़निम बुनिमिमका ङा त्‍वारो़म डार्नी।

२० “मेकोतिमा यरूशलेम शहरकु होनोलाम-आथो़लाम सिपाहीमिम खोम्‍सिमिमिम ल्‍वानिलो मेराम शहर सेकारिम्‍सिमु खाप्‍डु़ रेछा र्‍वाक्‍साका गानी चनी।”

२१ मेकोतिमा यहूदिया इलाकाडा बाट्‌पा मु़चु़मिम पोप्‍चङथो़ स्‍वामिनु़।

यरूशलेम शहरगोनो बाट्‌पा मु़चु़मिम पाखाथो़ स्‍वामिनु़,

मा शहरकु होनो आथो़म देलडा बाट्‌पा मु़चु़मिम शहरगोनो मेहुमिनु़।

२२ हेङालोने ओराम थारी माम्‍चु़नीका मु़चु़मिमलाई देन्‍दे ग्‍वाक्‍पा थारी सो़।

आरेसाका माम्‍चु़नीकु सिजेमडा र्‍वाक्‍मा खोत्‍लेङा रोथी।

२३ मेराम थारीका गोजु़मे दु़म्‍पा नुङ याक्‍के चो़च्‍चो़मिमलाई दु़दु़ थो़पा मेसेममिम ने नाम्‍नाम्‍चो़!

हेङालोने ओराम बायडाम खोत्‍ले मु़चु़मिमका दु़खा ल्‍वामी,

मा ओर्मिमलाई माम्‍चु़नीका छो़म इम्‍मु मेचापा देन्‍दे ग्‍वामी।

२४ उनी स्‍वाक्‍चिमो मु़चु़मिमका मेर्मिमगोडाम कोङनिमलाई कातु़रु़का फल्‍मी,

मा कोङनिमलाई बन्‍मिमा सुबुडाम नेब्‍दीडा लमी।

मेकोतिमा वाङसामामिमकु उनी थारी मेहुक्‍थु़मसम्‍म मेर्मिमका यरूशलेम शहरलाई फाल्‍मी मा साखाम थो़मी।

२५ “ख्‍लो़मु,

नेम्‍सुङ मा सोरलुङमिमगोडा हेल्‍लो वो मेल्‍वाम्‍मा छेखोपमिम दो़।

मेम्‍मा दिरिदिनडाम कुकु बाबारिम नुङ ब्‍लोजु़का सुबुडाम खोत्‍ले मु़चु़मिम ङिमी मा मिम्‍ताम-सो़र्ताम बोमी।

२६ हेङालोने माम्‍चु़नीका धामुलाम सोरलुङमिमलाई रुबेन्‍मिमिमका सु़म्‍दिसेरडा हाम दु़म्‍मु खाप्‍डु़म र्‍वाक्‍पा ङिमुका उनी मु़चु़मिम न ना थो़मकाम दु़म्‍मी।

२७ मेराम थारीका मिनीचो़ यु़म नुङ यु़म-झ्‍वाक्‍सीडा खासेडला योक्‍तोङा बेपा मेर्मिमका ल्‍वामी।

२८ मेम्‍मिमका ओर्मिम ल्‍वा दु़म्‍मु चो़म्‍डु़मेडे गानी मेङिनी।

मेकोतिमा बक्‍निमा गेले रेप्‍नी,

हेङालोने गानी सेल्‍सिट्‌पा थारी रोक्‍फाड्‌डाम दु़म।”

२९ मेकोतिमा येशूका उनी सीसिपामिमनुङ ओराम सीसि-सो़म्‍दी र्‍वाम्‍डी: “बैससीकु धक्‍सा नुङ वाङमिम खोत्‍ले धक्‍सामिमलाई रेप्‍नी,

३० मेर्मिमकु लिम ओप्‍डु़लो ग्‍वाल थारी रोक्‍फाड्‌डाम र्‍वाक्‍पा गानी चनी।

३१ मेम्‍साकाङा ओर्मिम ल्‍वा दु़म्‍मु चो़म्‍डु़मिम ल्‍वानिलो माम्‍चु़नीकु किब्‍दी रोमुङा खाप्‍सु़ र्‍वाक्‍साका चनी।

३२ “आच्‍छाङा गो गानीलाई र्‍वाङु,

आथामबिलिम मु़चु़मिम दाम्‍मु ङादो आरेप्‍माम खोत्‍ले ल्‍वामिम दु़म।

३३ सुबु नुङ धामु दाम्‍मा ल,

लावो आमा सिजेम दाम्‍मा मेल।

३४ “गानी चङचङया बानी,

भ्रपा-भ्रपा पेत्तो नुङ डु़का सेसाका मा इनी मिरो़मकाम लागि मिम्‍ताम-सो़र्ताम बेपा मेदु़म्‍नी।

मेम बेन्‍नी माला ने हादीबारामिम पेरडा हुमिमिम होङङा निया दु़म्‍पा थारी कोचोत्ति गानीडला रो।

३५ हेङालोने सुबुडा बाट्‌पा खोत्‍ले मु़चु़मिमडला मेराम थारी मेम्‍साकाङा रो।

३६ लावो आरेप्‍माम खोत्‍ले ल्‍वामिमडाम वाङ दु़म्‍साका मिनीचो़कु ङादोडा येम्‍सिमु चामु लागि चङचङया बात्तो सो़म्‍दी बेनिम बानी।”

३७ हेल्‍लो लोवो येशूका नेम्‍फु सो़रनेमगोडा सीन्‍थाल्‍मिडी।

मेम्‍मा हेल्‍लो लोवो सिन्‍था ने जैतून र्‍वाक्‍मा पोप्‍चङडला नेम सोसोसम्‍म बाप्‍डा लम्‍थाल्‍मिडी।

३८ खोत्‍ले मु़चु़मिम उनी सिजेम थो़प्‍डा नेम सोसोकाङा सो़रनेमगोडा रोम्‍थाल्‍मिडी।

यहूदाका येशूलाई भ्रेड्‌डु़म

(मत्ती २६:१-५, १४-१६; मर्कूस १४:१-२, १०-११; यूहन्‍ना ११:४५-५३)

२२

१ लङखाम मान्‍थिम सो़बेम पेपा चाडकु थारी रोक्‍फाड्‌डाम बाइडा।

ओरामलाई सेल्सिमुनेमकु चाड वो र्‍वाकी।

२ ङाउ डु़म्‍लाचो़मिम नुङ यहूदीकु डु़म्‍ला सीपा पातु़म्‍रीमिमका येशूलाई हेसाका सेन्‍मु र्‍वाक्‍साका खाप रेप्‍थाल्‍मिडी,

लावो मु़चु़मिमडाम मेर्मिम ङिम्‍थाल्‍मिडी।

३ मेकोतिमा को-न (१२) सीसिपामिमगोडाम कोले यहूदा इस्‍करियोत र्‍वाक्‍मा मु़चु़गोडा शैतान हुङडा।

४ मेम्‍मा हेसाका येशूलाई मेर्मिमकु ल्‍वाडा चु़म्‍बेन्‍मु र्‍वाक्‍साका ङाउ डु़म्‍लाचो़मिम नुङ सो़रनेम लपा कप्‍तानमिमकाडा लस्‍तामा मुलु़ बु़डु़।

५ मेर्मिमका ओराम ल्‍वा थो़म्‍डिमा गेर्सिद्‌वाम्‍डी,

मा गुलाई खउलुङ ग्‍वाक्‍पा दु़म्‍मिडी।

६ यहूदा वो बिसिड्‍डा मा सेर्पा मु़चु़मिम मेदु़म्‍मिमिम थारीका येशूलाई चु़म्‍बेट्‌पा खाप रेम्‍मु चो़म्‍डु़।

येशूकु ग्रुला

(मत्ती २६:१७-३०; मर्कूस १४:१२-२६; यूहन्‍ना १३:२१-३०; १ कोरिन्थी ११:२३-२५)

७ लङखाम मान्‍थिम सो़बेम पेपा थारीकु चाड रोक्‍ता,

मेराम नेम सेल्सिमुनेमकु चाडकाम लागि भेन्‍दाकु चो़ सासेन्‍थाल्‍मिडी।

८ येशूका पत्रुस नुङ यूहन्‍नालाई आरे र्‍वाम्‍डिमा थु़र्मिडी,

“लक्‍चिमा इकीमा लागि सेल्सिमुनेमकु चाडकाम ग्रुला खोक्‍जो़ल्‍ची।”

९ मेर्चिपका गुमीनुङ हिलाबेच्‍ची,

“गुचुकु ग्रुला बान्‍ते खोजो़ल्‍चुकुमिम?”

१० गुमीका मेर्चिपलाई र्‍वाम्‍डी,

“गाची यरूशलेम शहरगोनो हुत्तोङा बोचिलो लिपडा कु कुर्थाट्‌पा कोले मु़चु़का गाची डार्ची।

गु हुमिम नेमडा उ चङचङ लक्‍ची,

११ मा गाची मेराम नेमहपलाई र्‍वाक्‍ची,

‘ङाचो़का गानीनुङ हिलाबेम्‍डिम बु,

उनी सीसिपामिमनुङ सेल्सिमुनेमकु चाडकाम ग्रुला पोमु लागि बोच्‍चो़ बाखोप बान्‍ते बु?’

१२ मेकोतिमा मे नेमहपका गाचीलाई गन्‍खोप,

पेखोप नेमडलाम डोक्‍पु बाखोप रेम्‍बेन्‍ची,

मा गाची मेसिन्‍डाङा ग्रुला खोक्‍ची।”

१३ मेर्चिप लक्‍ची,

मा येशूका र्‍वाम्‍डिम होङङा डार्ची।

मेम्‍मा मेर्चिपका सेल्सिमुनेमकु चाडकाम ग्रुला खोक्‍ची।

१४ ग्रुला पोमुथारी दु़स्‍तामा येशूका उनी थु़र्मामिमनुङ ग्रुला पेप्‍डा गन्‍मिडी।

१५ गुमीका मेर्मिमनुङ र्‍वाम्‍डी,

“गो दु़खा ल्‍वामु ङादोङा सेल्सिमुनेमकु चाडकाम ग्रुला गानीनुङ पोमु छो़म आमा न बाइडा।

१६ हेङालोने गो गानीलाई र्‍वाङु,

माम्‍चु़नीका किब्‍दी थो़मिलो ओराम ग्रुलाका रेम्‍बोमु मालु़मिम ल्‍वा होङङा मेरोक्‍थु़मसम्‍म आथाडा आनो गो ओराम ग्रुला मेपेउ।”

१७ मेकोतिमा येशूका अङ्‍गूरकु बिलामनुङमा कान्‍चु़रे कोम्‍डिमा माम्‍चु़नीलाई आलासो़ ग्‍वाम्‍डी,

मा उनी थु़र्मामिमलाई र्‍वाम्‍डी,

“ओराम रनी,

मा ओलामकाङा खोत्‍लेका डुनी।

१८ हेङालोने गो गानीलाई र्‍वाङु,

माम्‍चु़नीका साखाम मेथो़थु़मसम्‍म आथाडा आनो गो अङ्‍गूरकु बिलाम मेडु।”

१९ मेकोतिमा गुमीका सो़बेम झेट्‌मिडिमा माम्‍चु़नीलाई आलासो़ ग्‍वाम्‍डी,

मा मे सो़बेम चम्‍डी।

मेम्‍मा उनी थु़र्मामिमलाई आरे र्‍वाक्‍तो ग्वाम्डी,

“गो इनीमा लागि ग्‍वाक्‍पुमिम ओराम आमा मिरो़म सो़।

गोलाई मिम्‍ङिनिमा ओराम पेनी।”

२० ग्रुला पेम्‍डिमा येशूका अङ्‍गूरकु बिलामनुङमा कोङमी कान्‍चु़रे कोम्‍डिमा उनी सीसिपामिमनुङ र्‍वाम्‍डी,

“ओराम कान्‍चु़रे आमा सिसिका माम्‍चु़नीनुङ उनी मु़चु़मिमकाम लाले सो़रख्रेप्‍मा सो़,

मेराम इनीमा लागि सासेसाका हासी सो़।

२१ लावो रेप्‍नी,

गोलाई चु़म्‍बेट्‌पा मु़चु़ गोनुङङा पेप्‍डा गन्‍डाम बु।

२२ हेङालोने माम्‍चु़नीका मुलु़ बेम्‍डिम होम्‍साका मिनीचो़ ने सिमुङा बासी,

लावो गुलाई भ्रेट्‌पा मेराम मु़चु़लाई ने माम्‍चु़नीका इम्‍मु मेझापा देन्‍दे ग्‍वामी।”

२३ ओराम थो़म्‍डिमा थु़र्मामिमका आरेप्‍माम खारी बेपा मेर्मिमगोडाम मु़चु़ सु़?

र्‍वाक्‍साका उनी त्‍वाप-त्‍वापगोडा हिलाबेबोमु चो़म्‍मिडी।

डोक्‍पु मु़चु़ सु़?

(मत्ती २०:२५-२८; १९:२८; मर्कूस १०:४२-४५)

२४ मेर्मिमगोडाम खोत्‍लेडाम डोक्‍पु सु़ बु र्‍वाक्‍साका सीसिपामिमका उनी त्‍वाप-त्‍वापगोडा रिबुसी किन्‍मु चो़म्‍मिडी।

२५ येशूका मेर्मिमलाई र्‍वाम्‍डी,

“सु़म्‍दिसेरडाम मु़चु़मिमकु हपमिमका मेर्मिम मु़चु़लाई उनी ल्‍वाडा जु़ल्‍मी,

मा मे उनी ल्‍वाडा जु़ल्‍पा साखामचो़मिमका ‘मु़चु़मिमलाम जो़पा’ र्‍वाला सो़म्‍सिमी।

२६ लावो गानी ने आरेप्‍माम मेदु़म्‍नी।

गानीगोडाम उहेम मु़चु़ डोक्‍पु बु मेराम याक्‍के दु़म्‍नु़,

मा ङाउ दु़म्‍पा मु़चु़ ने डु़ल्‍चो़ दु़म्‍मु बासी।

२७ पेप्‍डा गन्‍पा नुङ चापे-डुपे बेपा मु़चु़चिपगोडा उहेम डोक्‍पु मु़चु़ दु़म?

ग्रुला पेप्‍डा गन्‍पा ङा डोक्‍पु मेएँ मा?

लावो इनी थेतेडा गो चापे-डुपे बेपा मु़चु़ होप्‍माम ङा बुङु।

२८ “गानी आमा दु़खाडा थो़रलु़इमिम दु़म्‍निम बु।

२९ हेसाका आमा माम्‍चु़नीका गोलाई हप दु़म्‍बेट्‌ङिडिमिम बु,

गानीलाई गो वो मेम्‍साकाङा हप दु़म्‍बेनिनी।

३० मेकोतिमा गो किब्‍दी थो़पुमिम थारीका गानी गोनुङङा पोनी-डुनी,

मा हपकु गन्‍खोपडा गन्‍साका माम्‍चु़नीकु मु़चु़मिमडला गोनुङ साखाम थो़पा दु़म्‍नी।”

पत्रुसकु नाप्‍छु़सीकु दुथाम येशूका सो़म्‍डिम

(मत्ती २६:३१-३५; मर्कूस १४:२७-३१; यूहन्‍ना १३:३६-३८)

३१ मेकोतिमा येशूका र्‍वाम्‍डी,

“सिमोन,

ए सिमोन थो़सा,

खारीचो़मिमका उनी जेप्‍सेर स्‍यामिमिम होम्‍साकाङा शैतानका गानीलाई स्‍यामु लागि माम्‍चु़नीनुङ र्‍वाक्‍ताम बु।

३२ लावो गाना गोडला थो़रलु़मुम बुमु मेडिडा र्‍वाक्‍साका गो इमा लागि सो़म्‍दी बेउतोम बु।

गाना आमाडा रोकामा गानानुङ लाम्‍दिपा सीसिपामिमका गोडला थो़रलु़मु लागि उनी सो हन्‍बेसाडामी।”

३३ मेकोतिमा पत्रुसका र्‍वाक्‍ता,

“ङाचो़,

गो गानीनुङङा झ्‍यालखान लमु मा गानीनुङङा सिमु लोवो चापु।”

३४ लावो येशूका र्‍वाम्‍डी,

“पत्रुस आच्‍छाङा गो गानालाई र्‍वाङु,

गाना गोलाई सुक खेपसम्‍म मेछेपु मेर्‍वानामिमसम्‍म थामा नेमसोसोका स्‍वारेपो मेओ।”

येशूका सीसिपामिमलाई रोक्पा थारीकाम लागि झो़म्सी बेट्‌मिडिम

३५ मेम्‍मा येशूका मेर्मिमनुङ हिलाबेम्‍डी,

“गो गानीलाई जो़पा-सेला थो़बेड्‌डा खउलुङ,

फाजी,

नुङ सो़लो़प मान्‍थिङा थु़र्निनिलो गानीलाई हाम-हुमकाम खेरेला दु़स्‍ताम बाइडा?”

सीसिपामिमका र्‍वाम्‍डी,

“मेदु़प्‍सावा।”

३६ गुमीका र्‍वाम्‍डी,

आथाडा आनो उहेमनुङ फाजी बु मेरामका फाजी कुर्नु़ मा खउलुङ बाट्‌पाका खउलुङ कुर्नु़।

मेम्‍मा उहेमनुङ कातु़रु़ मिबु मेरामका उ हुम-ये भ्रेसाका लोवो कातु़रु़ भ्रेयेनु़।

३७ हेङालोने “गुमी ख्‍ल्‍याम्‍याचो़मिमनुङ ङार्सिम्‍डी र्‍वाक्‍साका माम्‍चु़नीकु सिजेमडा आमा दुथाम र्‍याक्‍मा ल्‍वा रोक्‍थिट्‌पा थारी रोक्‍ताम बु।

आच्‍छाङा आमा दुथाम र्‍वाक्‍मा खोत्‍ले ल्‍वामिम रोक्‍थित्तोङा लेडु़।”

३८ मेकोतिमा सीसिपामिमका र्‍वाम्‍डी,

“रेप्‍नी,

ङाचो़ आसिन्‍डा नले कातु़रु़ बु।”

येशूका र्‍वाम्‍डी,

“मेकोतिङा बुनु़।”

जैतून पोप्‍चङडला येशूका सो़म्‍दी बेम्‍डिम

(मत्ती २६:३६-४६; मर्कूस १४:३२-४२)

३९ उनी बादु़खाम होम्‍साकाङा येशू शहरलामका लुम्‍डिमा जैतून पोप्‍चङडला लम्‍डी,

मा उनी सीसिपामिम वो गुमीनुङङा लम्‍डी।

४० मेसिन्‍डा रोम्‍थिम्‍डिमा गुमीका उनी सीसिपामिमलाई र्‍वाम्‍डी,

“मेजो़पा ल्‍वालाम इनी न-मेछाम्‍सिनु़ र्‍वाक्‍साका सो़म्‍दी बेनी।”

४१ मेकोतिमा येशू सीसिपामिमडाम सुक धु़म (३०) मिटर को-को भाल लम्‍डिमा क्रचु़खुम बेसाका सो़म्‍दी बोमु चो़म्‍मिडी,

४२ मा गुमीका र्‍वाम्‍डी,

“ए माम्‍चु़नी पाआ,

गानी न बोनी माला ओराम दु़खाकु कान्‍चु़रे गोलामका हेम्‍साङ्‍नी।

लावो आमा न होम्‍साका मेएँ,

इनी न होम्‍साका बेनी।”

४३ मेकोतिमा पाह्रीलामका कोले पाह्रीचो़ योक्‍तामा येशूलाई सो ग्‍वाक्‍तु़।

४४ येशू छो़म मेभ्रम्‍सिप्‍मिवा,

मा छो़म सो़म्‍दी बोमु चो़म्‍मिडी,

मा सिसिकु थप्‍का चाप्‍सु़मिम होङङा बेपा उनी ग्‍वाल क्‍वायु़ चाप्‍तोङा लेड्‌डु़।

४५ येशूका सो़म्‍दी बेम्‍डिमा उनी सीसिपामिमकाडा रोम्‍डिलो मेर्मिम उनी न-गो मेभ्रसावामका अम्‍ल्‍याक्‍पा डार्मिडी।

४६ गुमीका मेर्मिमलाई हिलाबेम्‍डी,

“गानी हेङा अम्‍ल्‍यानिमिम?

बक्‍नी,

मा गानीडला मेजो़पा ल्‍वाका इनी न मेछाम्‍सिनु़ र्‍वाक्‍साका सो़म्‍दी बेनी।”

येशू चु़म्‍मिडिम

(मत्ती २६:४७-५६; मर्कूस १४:४३-५०; यूहन्‍ना १८:३-११)

४७ येशू उनी सीसिपामिमनुङ जेत्तोङा बेम्‍डिलो मेसिन्‍डा सेर्पा मु़चु़मिम रोम्‍डी।

को-न (१२) उनी सीसिपामिमगोडाम यहूदा र्‍वाक्‍मा ने मेर्मिमकु ङादो-ङादो रोक्‍ता।

येशूलाई चुप्‍पा बोमुa लागि मे यहूदा उनी फार्डा रोक्‍ता,

४८ लावो येशूका मेरामलाई र्‍वाम्‍डी,

“यहूदा,

हाम गाना मिनीचो़लाई चुप्‍पा बेसाका भ्रेनामिम?”

४९ मेसिन्‍डा हाम दु़म्‍मु खाप्‍डु़म बाइडा मेराम ल्‍वाम्‍डिमा येशूकु फार्डा बाट्‌पा सीसिपामिमका र्‍वाम्‍डी,

“ङाचो़,

हाम गुकु कातु़रु़का फल्‍कुमी?”

५० मे सीसिपामिमगोडाम कोलेका डोक्‍पु ङाउ डु़म्‍लाचो़कु डु़ल्‍चो़काम जो़पलाममिम उ नोफ्‍ला फल्‍साड्‌डु़।

५१ लावो येशूका मेर्मिमलाई र्‍वाम्‍डी,

“आरे मेबेनी!”

मेकोतिमा गुमीका मेराम डु़ल्‍चो़कु नोफ्‍ला लु़प्‍मिडिमा सबेट्‌मिडी।

५२ येशूलाई चु़म्‍डा रोक्‍पा ङाउ डु़म्‍लाचो़मिम,

सो़रनेम लपा कप्‍तानमिम,

मा ङाउमिमलाई गुमीका र्‍वाम्‍डी,

“हाम गो कोर्थो़लाम बक्‍पामिमकु ङाउ मा?

गानी गोलाई चु़म्‍डा कातु़रु़मिम नुङ डु़लु़म्‍चो़मिम रेट्‌निमा रोक्‍निम?

५३ हेल्‍लो लोवो गो गानीनुङङा सो़रनेमगोडा बाङडोलो गोलाई मेचु़म्‍ङिनिवा।

लावो शैतानकु न होङङा खारी बेपा ओराम इनीमा थारी सो़।”

पत्रुसका येशूलाई मेछेपु र्‍वाक्‍ताम

(मत्ती २६:५७-५८, ६९-७५; मर्कूस १४:५३-५४, ६६-७२; यूहन्‍ना १८:१२-१८, २५-२७)

५४ मेर्मिमका येशूलाई चु़म्‍मिडिमा डोक्‍पु ङाउ डु़म्‍लाचो़कु नेमडा लम्‍डी।

पत्रुस ने होनोवा बासाका येशूकु चङचङ लस्‍ता।

५५ मेसिन्‍डा मु़चु़मिमका देल्‍फुकु थेतेडा मु होट्‌मिडिमा जु़त्तोङा लेट्‌मिडी।

पत्रुस वो लस्‍तामा मेर्मिमनुङङा गन्‍डा।

५६ कोले डु़ल्‍चो़मेका पत्रुस मुकु ओलका गन्‍तासिट्‌पा ल्‍वास्‍तु़मा जो़होमका रेप्‍तो र्‍वाक्‍ता,

“ओराम मु़चु़ वो येशूनुङङा बाइडा।”

५७ लावो पत्रुसका आरे र्‍वाक्‍तामा गो ने मेएँ र्‍वाक्‍ता,

“ए तोङमा,

गुमीलाई गो मेछेपुमी।”

५८ घरिकोङका कोले मु़चु़का पत्रुसलाई ल्‍वास्‍तु़मा र्‍वाक्‍ता,

“गाना वो येशूनुङ लाम्‍दिपा मु़चु़मिमगोडाम कोले सो़।”

लावो पत्रुसका र्‍वाक्‍ता,

“ए वाआ,

गो ने मेएँ।”

५९ को घण्‍टा को-को चङडा कोलेका घ्‍ल्‍वाम फिस्‍तामा र्‍वाक्‍ता,

“आच्‍छाङा ओराम मु़चु़ येशूनुङ लाम्‍दिपामिमगोडा बाइडा।

हेङालोने ओराम मु़चु़ गालीलडाम ङा रेछा।”

६० लावो पत्रुसका र्‍वाक्‍ता,

“गानी हाम सो़त्तोङा लेनी वाआ,

गो ने मेचक्‍पु।”

पत्रुस जेत्तोङा बु़डु़लो स्‍वारेपो ओक्‍ता।

६१ मेकोतिलोङा ङाचो़ येशू ख्‍लोसिम्‍डिमा पत्रुसलाई रेप्‍मिडी।

“थामा नेमसोसोका स्‍वारेपो ओमु ङादो गाना गोलाई सु खेप मेछेपु र्‍वाना” र्‍वाक्‍साका येशूका गुलाई र्‍वाम्‍डिम ल्‍वा पत्रुसका मिम्‍डु़।

६२ मेम्‍मिमका पत्रुस देल्‍फुलामका लुक्‍तामा लस्‍ता,

मा हुला ख्राम बु़डु़।

येशूलाई नाले डाट्‌मिडिम

६३ येशूलाई लपा सिपाहीमिमका गुमीलाई नाले डान्‍मु नुङ याल्‍मु चो़म्‍मिडी।

६४ मेर्मिमका येशूकु मिक्सी येका ड्‌याम्‍साम्‍डिमा हिलाबेम्‍डी,

“गाना माम्‍चु़नीलाम-जेसा,

गानालाई सु़का याल्‍ना?”

६५ मेकोतिमा मेर्मिमका गुमीलाई वाङमिम हापा ल्‍वालामका डक्‍साका जेम्‍डी।

डोक्‍पु घ्रो़म्‍दीकु ङादोडा येशू

(मत्ती २६:५९-६८; मर्कूस १४:५५-६५; यूहन्‍ना १८:१९-२४)

६६ नेम सोङडामा मु़चु़मिमकु ङाउमिम र्‍वाक्मा ङाउ डु़म्‍लाचो़मिम नुङ यहूदीकु डु़म्‍ला सीपा पातु़म्‍रीमिम कोदेप खोम्‍सिम्‍डिमा येशूलाई उनी डोक्‍पु घ्रो़म्‍दीडा रेट्‌मिडी।

६७ मेम्‍मा गुमीलाई र्‍वाम्‍डी,

“गाना ख्रीष्‍ट माला गुकुनुङ सो़या।”

गुमीका मेर्मिमलाई र्‍वाम्‍डी,

“गो गानीनुङ सो़उ लोवो गानी गोडला थो़र मेलु़नी।

६८ गो गानीनुङ हिलाहिसी बेउतो माला गानी गोनुङ हाम वो मेसो़नी।

६९ लावो आथाडा आनो मिनीचो़ यु़मनुङमा माम्‍चु़नीकु जो़पलाम गन।”

७० मेकोतिमा मेर्मिम खोत्‍लेका हिलाबेम्‍डी,

“हाम गाना माम्‍चु़नीकु चो़?”

गुमीका मेर्मिमलाई र्‍वाम्‍डी,

“गानी र्‍वानिमिम ङा सो़ गो।”

७१ मेर्मिम खोत्‍लेका र्‍वाम्‍डी,

“गुइलाई ओराम मु़चु़कु कोर्थो़लाममिम ल्‍वाकु दुथाम सो़पा वाङमिम सु़ वो मेबासी।

हेङालोने गुइ उ त्‍वाकु सिलामका ङा जेस्‍ताम थो़स्‍ल्‍याड्‌डी।”

a 

२२:४७ सेव सान्‍मु।

पिलातस नुङ हेरोदकु ङादोडा येशू

(मत्ती २७:१-२, ११-२६; मर्कूस १५:१-१५; यूहन्‍ना १८:२८–१९:१६)

२३

१ मेकोतिमा डोक्‍पु घ्रो़म्‍दीडाम खोत्‍ले मु़चु़मिम बम्‍डिमा येशूलाई पिलातसकाडा रेट्‌मिडी।

२ मेर्मिमका गुमीलाई आरेसाका मुमा बेत्तो पिलातसनुङ र्‍वाम्‍डी,

“ओराम मु़चु़का आकी मु़चु़मिमलाई रोमी सरकारकु कोर्थो़लाम कोस्‍तु़मिम गुकु डार्तोको।

ओरामका कैसरलाई कर मेसोक्‍नी र्‍वामा गुकुलाई भोम्‍की,

उ त्‍वाप ने ख्रीष्‍ट,

हप र्‍वा।”

३ मेम्‍मिमका पिलातसका येशूनुङ हिलाबु़डु़,

“हाम गाना यहूदीमिमकु हप?”

गुमीका र्‍वाम्‍डी,

“गानी र्‍वाक्‍निम होङङा सो़।”

४ पिलातसका ङाउ डु़म्‍लाचो़मिम नुङ सेर्पा मु़चु़मिमलाई र्‍वाक्‍ता,

“ओराम मु़चु़का मेजो़पा खारी बु़डु़म गो हाम वो मेडारु।”

५ लावो मेर्मिमका छो़म येत्तो र्‍वाम्‍डी,

“ओराम मु़चु़का गालील नुङ खोत्‍ले यहूदियाडाम नुङ गालीललामका ओ यरूशलेमसम्‍म मु़चु़मिमलाई सीसाका कोक्‍तोङा लेडु़।”

६ पिलातसका ओराम थो़स्‍तु़मा,

“हाम गु वो गालीलडाम मु़चु़ ङा?”

र्‍वाक्‍तामा हिलाबु़डु़।

७ मेकोतिमा पिलातसका येशू हेरोद अन्‍तिपासकु इलाकाडाम रेछा र्‍वाक्‍पा चडु़मा येशूलाई हेरोदकाडा थु़र्स्‍तु़मी।

मेकोतिलो हेरोद यरूशलेमडाङा बाइडा।

८ येशूलाई ल्‍वास्‍तु़मा हेरोद छो़म गेर्सिद्‌वाक्‍ता।

हेङालोने गुका उनीमा दुथाम थो़स्‍तु़मका हापा ङादो आथाम गुमीलाई क्रो़म्‍मु,

मा गुमीका बेम्‍डिम हेल्‍लो मेल्‍वाम्‍मा खारी रेम्‍मु न बु़डु़म बाइडा।

९ गुका येशूनुङ हापा ङा हिलाबु़डु़,

लावो येशूका गुनुङ हाम वो मेर्‍वाक्‍मिवा।

१० मेकोतिलोङा ङाउ डु़म्‍लाचो़मिम नुङ यहूदीकु डु़म्‍ला सीपा पातु़म्‍रीमिम बम्‍डिमा येशूलाई मुमा बेन्‍मु चो़म्‍मिडी।

११ मेम्‍मा हेरोद हप नुङ उ सिपाहीमिमका येशूलाई डक्‍साका जेम्‍डिमा नाले डाट्‌मिडी।

मेम्‍मा गुमीलाई हपकु ये-सेम फबेड्‌डु़मा पिलातसकाडा ङा ख्‍लोक्‍सोड्‌डु़।

१२ ङादो पिलातस नुङ हेरोद मेदु़थाल्‍चिवा।

लावो मेनेम आथाम मेर्चिपकु न-थो़म घ्रो़म्‍स्‍ता।

१३ मेकोतिमा पिलातसका ङाउ डु़म्‍लाचो़मिम,

यहूदीमिमकु ङाउ,

मा मु़चु़मिमलाई खोप्‍डु़मी।

१४ मेम्‍मा मेर्मिमलाई र्‍वाक्‍ता,

“रोमी सरकारकु कोर्थो़लाम मु़चु़मिमलाई कोस्‍तु़मि र्‍वाक्‍साका गानी ओरामलाई आमाडा रेट्‌नी।

गो इनी ङादोडाङा ओरामलाई हिलाहिसी बेउतो लोवो गानी मुमा बेट्‌निम ल्‍वा गुनुङ मेडारुवा।

१५ हेरोदका वो ओराम मु़चु़लाई मुमा बेन्‍मु बासिक्‍पा ल्‍वा हाम वो मेडारु़वा।

मेम्‍मिमका गुका ओराम मु़चु़लाई इकीमाडाङा ख्‍लोक्‍सोक्‍तु़।

रेप्‍नी,

सिमु घ्रेट्‌पा खारी येशूका हाम वो बु़डु़म मिबु।

१६ मेम्‍मिमका गो ओरामलाई कोक्‍तेकु रिवाका यालुमा डिसोक्‍पु।”

१७ [सेल्सिमुनेम चाडकामa थारीका यहूदीमिमकाम लागि कोले चक्‍मा मु़चु़ पिलातसका डिन्‍मु बास्‍थाल्‍ला।]

१८ मेर्मिम खोत्‍ले कोङ सि दु़म्‍साका छो़म येम्‍डिमा र्‍वाम्‍डी,

“येशूलाई सेट्‌नी,

मा आकीमा लागि बारब्‍बालाई डिन्‍सोट्‌नी।”

१९ बारब्‍बाका ने यरूशलेम शहरडा रोमी सरकारकु कोर्थो़लाम बक्‍तामका नुङ मु़चु़ सेड्‌डु़मका चम्‍डिम बाइडा।

२० पिलातसका येशूलाई डिसोट्‌पा न बु़डु़मका गुका आथावो र्‍वाक्‍ता,

२१ लावो मेर्मिमका आरे र्‍वाक्‍तो येम्‍डिम बाम्‍डी,

“मेरामलाई क्रूसडा चेट्‌नी!

मेरामलाई क्रूसडा चेट्‌नी!”

२२ पिलातसका मेर्मिमलाई सुकखेपडा हिलाबु़डु़,

“हेङा?

येशूका हाम मेजो़पा खारी बु़डु़म बु?

ओरामलाई सेन्‍मु बासिक्‍पा मेजो़पा ल्‍वामिम ने हाम वो मेडारुवा।

मेम्‍मिमका गो ओरामलाई कोक्‍तेकु रिवाका यालुमा डिसोक्‍पु।”

२३ लावो मेर्मिमका छो़म डोक्‍पु लो़लामका येत्तो “येशूलाई क्रूसडा चेन्‍मुङा बासी!”

र्‍वाक्‍साका येम्‍डिम बाम्‍डी।

मेर्मिमका येम्‍डिम होङङा दु़स्‍ता।

२४ मेम्‍मिमका मेर्मिम मु़चु़का र्‍वाम्‍डिम होङङा पिलातसका बेउ र्‍वाक्‍ता।

२५ रोमी सरकारकु कोर्थो़लाम बक्‍ता,

मा मु़चु़ सेड्‌डु़मका चक्‍मा बारब्‍बालाई मु़चु़मिमका बिम्‍डिम होम्‍साकाङा पिलातसका डिसोड्‌डु़।

लावो येशूलाई ने मेर्मिमकु न होङङा सेन्‍मु लागि सिपाहीमिमकु ल्‍वाड्‌डा ग्‍वाक्‍तु़मी।

येशूलाई क्रूसडा चेट्‌मिडिम

(मत्ती २७:३२-४४; मर्कूस १५:२१-३२; यूहन्‍ना १९:१७-२७)

२६ पिलातसकु सिपाहीमिमका येशूलाई क्रूसडा चेन्‍मु लागि लक्‍तोङा बेम्‍डिलो कुरेनी शहरडा बाट्‌पा सिमोन देललामका यरूशलेमथो़ रोक्‍तोङा लेट्‌पा डार्मिडी।

मेम्‍मा मेरामलाई सिपाहीमिमका चु़म्‍मिडिमा येशूकु क्रूस कुर्बेसाका उनी चङचङ लाम्‍दी बेट्‌मिडी।

२७ छो़म सेर्पा मु़चु़मिम येशूकु चङचङ लम्‍डी।

मेगोडा मेसेममिम वो बाम्‍डी,

मेर्मिम येत्तो ख्राप्‍तो बेम्‍डिम बाम्‍डी।

२८ लावो मे मेसेममिमथो़ ख्‍लोसिम्‍डिमा येशूका र्‍वाम्‍डी,

“यरूशलेमडा बाट्‌पा रिचो़नी,

गानी आमा लागि मेख्राप्‍नी।

लावो त्‍वाकाम लागि नुङ इनी चो़मिमकाम लागि ख्राप्‍नी।

२९ हेङालोने आरेप्‍माम थारी वो रो,

मु़चु़मिमका र्‍वामी,

‘चो़ मेदु़म्‍पा नुङ चो़ मेकक्‍पा मा दु़दु़ मेथो़पा मेसेममिम ने आलाकाम सो़।’

३० मेकोतिलो मेर्मिमका भ्‍र्‍वालाई र्‍वामी,

‘गुकुलाई ख्रेप्‍किनी’ मा पोप्‍चङमिमलाई र्‍वामी,

‘गुकुडला आल्‍नी।’

३१ गिगियाम धक्‍सा होप्‍माम माम्‍चु़नीकु न-गोनुङमा मु़चु़लाई ने मेर्मिमका आरे बोमी माला साट्‌पा धक्‍सा होप्‍माम छु़लचो़मिमलाई हाङको छो़म देन्‍दे ग्‍वामी?”

३२ सिपाहीमिमका ख्‍ल्‍याम्‍या बेपा नले मु़चु़चिपलाई वो येशूनुङङा सेन्‍मु लागि लम्‍डी।

३३ मेर्मिम बुइसेर र्‍वाक्‍मा खोमडा रोम्‍थिम्‍डी।

मेकोतिमा मेसिन्‍डा मेर्मिमका येशूलाई क्रूसडा चेट्‌मिडी,

मा ख्‍ल्‍याम्‍या बेपा मु़चु़चिपलाई वो कोले येशूकु जो़पलाम मा कोङमीलाई पेलामका क्रूसडा चेट्‌मिडी।

३४ येशूका र्‍वाम्‍डी,

“माम्‍चु़नी,

ओर्मिम मु़चु़लाई पाचो ग्‍वाक्‍निमी,

हेङालोने मेर्मिमका हाम बेत्तोङा लेन्‍मी मेराम मेचमी।”

मेम्‍मा सिपाहीमिमका चिठ्ठा ओप्‍साकाb येशूकु ये-सेम दो़म्‍डी।

३५ मु़चु़मिम येम्‍सिम्‍डिमा येशूलाई रेम्‍थाट्‌मिडिम बाइडा।

यहूदीकु ङाउमिमका येशूलाई सेम्‍ला बेत्तो र्‍वाम्‍डी,

“ओरामका वाङमिम मु़चु़लाई सेल्‍लु़मी,

माम्‍चु़नीका थुट्‌डिम ओराम ख्रीष्‍ट माला उ त्‍वापलाईङा सेल्‍नु़।”

३६ येशूलाई जु़र्पा ग्‍वाल थो़त्तो सिपाहीमिमका वो नालेडाट्‌मिडी,

३७ “गाना यहूदीमिमकु हप माला इ त्‍वापलाई सेला।”

३८ “ओराम यहूदीमिमकु हप” र्‍वाक्‍मा छेखोप येशूकु बुइकुडला चेट्‌मा बाइडा।

३९ येशूकु फार्डा चेट्‌मिडिम ख्‍ल्‍याम्‍या बेपा मु़चु़चिपगोडाम कोलेका गुमीलाई सेम्‍ला बेत्तो र्‍वाक्‍ता,

“गाना ने ख्रीष्‍ट मेएँ डे?

इ त्‍वाप सेल्‍सामा गुचुकुलाई वो सेल्‍चिकी।”

४० लावो ख्‍ल्‍याम्‍या बेपा कोङमी मु़चु़का गुलाई भुर्तो र्‍वाक्‍ता,

“गाना वो गुमीका ल्‍वापा देन्‍दे ल्‍वात्तोङा बोना।

मावो माम्‍चु़नीकु ङिम मेजु़ल्‍ना?

४१ गुची ने ख्‍ल्‍याम्‍या बेच्‍चिमका सिमु घ्रेट्‌पाङा बुची,

लावो गुमीका ने आरेप्‍माम मेजो़पा खारी ने हाम वो बेम्‍डिम मिबु।”

४२ मेकोतिमा मेरामका येशूलाई र्‍वाक्‍ता,

“ए येशू,

गानी हप दु़म्‍निलो गोलाई वो मिम्‍ङिनी।”

४३ येशूका मेरामलाई र्‍वाम्‍डी,

“आच्‍छाङा गो गानालाई र्‍वाङु,

आनेप ङा गाना गोनुङ पाह्रीला दु़म्‍ना।”

येशू सिम्‍डिम

(मत्ती २७:४५-५६; मर्कूस १५:३३-४१; यूहन्‍ना १९:२८-३०)

४४ नेम्‍फुम को-न (१२) जेस्‍ताम बाइडा,

मा मेम्‍लो आथाम सु जेस्‍तामसम्‍म खोत्‍लेथो़ तुकुक्‍चिमका हुप्‍डु़।

४५ नेप्‍सुङ केकेया दु़स्‍ताम बाइडा,

मा सो़रनेमगोडाम रिपा-ये थेते धालु़ आ़स्‍तामा नक्‍फाक्‍चो़ल दु़स्‍ता।

४६ मेकोतिमा डोक्‍पु लो़लामका येम्‍डिमा येशूका र्‍वाम्‍डी,

“पाआ,

गो आमा पेल इनी ल्‍वाडा जु़लु।”

मेकोति र्‍वाम्‍डिमा उनी साम लस्‍ता।

४७ ओर्मिम खोत्‍ले ल्‍वास्‍तु़मा रोमी सिपाहीमिमकु कप्‍तानका माम्‍चु़नीकु नङ कोक्‍तो र्‍वाक्‍ता,

“आच्‍छाङा ओराम माम्‍चु़नीकु न-गो होप्‍माम मु़चु़ बाइडा।”

४८ रेप्‍डा रोक्‍पा खोत्‍ले मु़चु़मिमका मेसिन्‍डा हाम दु़स्‍ताम बाइडा,

मेराम ल्‍वाम्‍डिमा ख्राप्‍तो मेभ्रसिक्‍तो उनी नेम ख्‍लोसिम्‍डी।

४९ लावो येशूकु ङोप्‍सो़ नुङ गालीललामका येशूकु चङचङ लाम्‍दिपा मेसेममिमका होनोवा बासाका रेप्‍मिडिम बाम्‍डी।

येशू क्‍लु़म्‍मिडिम

(मत्ती २७:५७-६१; मर्कूस १५:४२-४७; यूहन्‍ना १९:३८-४२)

५० योसेफ नङकाम कोले मु़चु़ बाइडा।

गु माम्‍चु़नीकु न-गो होप्‍माम मा जो़पा मु़चु़ बाइडा।

गु यहूदीमिमकु डोक्‍पु घ्रो़म्‍दीडाम कोले मु़चु़ बाइडा।

५१ लावो वाङमिम ङाउमिमका येशूकु कोर्थो़लाम बेम्‍डिम मुलु़ नुङ खारी बोमुडा गु मेबासावाम बाइडा।

गु यहूदियाडाम अरिमाथिया शहरडाम मु़चु़ बाइडा,

मा माम्‍चु़नीका साखाम थो़पा थारी गुका लथाड्‌डु़म बाइडा।

५२ योसेफ पिलातसकाडा लस्‍तामा येशूकु सिप्खा बिइडु़।

५३ मेकोतिमा योसेफका क्रूसलामका येशूकु सिप्खा धाली थास्‍तु़,

मा हापा थिकाम साङखिमका दिल्‍लु़।

मेम्‍मा भ्‍र्‍वागोनो धासाका बनेबेम्‍मा लाले सु़लु़मगोनो क्‍लु़म्‍डु़।

५४ मेनेम ङेम्‍सिमुकाम लागि यहूदीमिम झो़म्‍सिट्‌पा मिक्सीवानेम बाइडा,

मा ङेम्‍सिमुनेम रोमुङा खाप्‍डु़म बाइडा।

५५ गालीलामका येशूनुङ रोक्‍पा मेसेममिम वो योसेफकु चङचङ लम्‍डी,

मा मे सु़लु़म नुङ मेगोडा येशू क्‍लु़म्‍मिडिम ल्‍वाम्‍डी।

५६ मेकोतिमा मेसेममिम उनी नेम ख्‍लोसिम्‍डिमा येशूकु सिप्खाडा क्‍लमु लागि भ्रपा मुर्नेम्‍पा तेल नुङ मसला रेट्‌मिडी।

मेम्‍मा मोशाकु डु़म्‍लाका र्‍वाक्‍ताम होम्‍साका ङेम्‍सिमुनेम मेर्मिम ङेम्‍सिम्‍डी।

a 

२३:१७ निस्‍तार चाड

b 

२३:३४ रोमी सिपाहीमिमका कोङनिम मु़चु़लाई क्रूसडा चेट्‌मिडिलो आरे बेम्‍थाल्‍मिडी। सिपाहीमिमका आरे बेसाका भज २२:१८ डा र्‍यामा होङङा रोथिबेट्‌मिडी।

येशू सिमुलाम बम्‍गेम्‍डिम

(मत्ती २८:१-१०; मर्कूस १६:१-११; यूहन्‍ना २०:१-१०)

२४

१ नेप्‍सुङनेम नेमसोसोका मे मेसेममिमका ङादोङा रेट्‌मिडिम भ्रपा मुर्नेम्‍पा तेल नुङ मसला लम्‍डिमा येशूकु सु़लु़मडा लम्‍डी।

२ मेर्मिम मेसिन्‍डा रोम्‍थिम्‍डिलो सु़लु़मकु ख्रेमलुङ रिल्‍थाट्‌मा डार्मिडी।

३ लावो सु़लु़मगोनो हुम्‍डिलो मेर्मिमका ङाचो़ येशूकु मिरो़म मेडार्मिवा।

४ ओराम ल्‍वाम्‍डिमा मेर्मिम ङाङाया दु़म्‍मिडिम बाम्‍डिलो बुबुया झ्‍वाक्‍पा ये फसिक्‍पा नले मु़चु़ उनी फार्डा रेम्‍बेसिक्‍ची।

५ मे मेसेममिम छो़म ङिम्‍डिमा कुम्‍सिम्‍डी,

लावो मेर्चिपका र्‍वाक्‍ची,

“नु़पा मु़चु़लाई हेङा गानी सिपामिमगोडा माल्‍निमिम?

६ गुमी ने आसिन्‍डा मेबुमी,

सिमुलाम बम्‍गेम्‍डिम बु।

गालीलडा बाम्‍डिलो गुमीका गानीनुङ आरे र्‍वाम्‍डिम ल्‍वा मिम्‍नी:

७ ‘मिनीचो़ छु़लचो़ मु़चु़मिमकु ल्‍वाडा भ्रेन्‍मी,

मा गुलाई क्रूसडा चेन्‍मी।

मेम्‍मा सुलेमनेम सिमुलाम बगे।’”

८ मेकोतिमा येशूका याचे जेम्‍डिम ल्‍वा मेसेममिमका मिम्‍मिडी।

९ मेर्मिम सु़लु़मलामका ख्‍लोसिम्‍डिमा ओर्मिम खोत्‍ले ल्‍वा येशूकु को-कोङ (११) सीसिपामिम नुङ वाङमिम खोत्‍ले मु़चु़मिमलाई सो़म्‍डी।

१० मे मेसेममिम मरियम मग्‍दलिनी,

योअन्‍ना,

मा याकूबकु माम मरियम बाम्‍डी।

मेर्मिमनुङ बाट्‌पा वाङमिम मेसेममिमका वो थु़र्मामिमलाई ओराम ल्‍वा सो़म्‍डी।

११ मेसेममिमका सो़म्‍डिम ल्‍वा आच्‍छाङा होङङा मेलु़मिवामका थु़र्मामिमका थो़र मेलु़मिवा।

१२ लावो पत्रुस हुबक्‍तामा सु़लु़मथो़ ओन्‍तो लस्‍ता,

मा कुम्‍स्‍तामा रेप्‍डु़लो सुती येकु साङखिम कोङङा ल्‍वास्‍तु़।

ओराम ल्‍वास्‍तु़मा ङाङाया दु़म्‍तो नेम ख्‍लोस्‍ता।

इम्‍माउसडाम लाम्‍दीडा सीसिपाचिपकाडा येशू रेम्‍बेम्‍सिम्‍डिम

(मर्कूस १६:१२-१३)

१३ मेनेमङा येशूकु उनी सीसिपामिमगोडाम नले सीसिपाचिप यरूशलेमलामका को-कोङ (११) किलोमिटर को-कोडा बेट्‌पा इम्‍माउस र्‍वाक्मा कोले देलथो़ लक्‍तोङा बेच्‍ची।

१४ हा-हाम दु़स्‍ताम मेराम ल्‍वाकु दुथाम मेर्चिपका ल्‍वा बेत्तोङा लेट्‌ची।

१५ ओर्मिम ल्‍वाकु दुथाम मेर्चिपका ल्‍वा बेत्तो नुङ हिलाहिसी बेबेत्तोङा बेच्‍चिलो कोचोत्ति येशू रोम्‍डिमा मेर्चिपनुङ लाम्‍दिम्‍डी,

१६ लावो मेर्चिपका येशू मेछेचिनु़ र्‍वाक्‍साका उची मिक्सी ड्‌यामा बाइडा।

१७ येशूका मेर्चिपनुङ हिलाबेम्‍डी,

“गाची हामकु दुथाम हिलाहिसी बेबेत्तो लाम्‍दित्तो लेन्‍ची?”

उची ङाली डक्‍चिमा मेर्चिप येम्‍सिक्‍ची,

१८ मेर्चिपगोडाम क्‍लेओपास र्‍वाक्‍माका गुमीनुङ र्‍वाक्‍ता,

“यरूशलेमलामका खिर्सिट्‌निमा रोक्‍नीमा वो आनेप-दिका मेसिन्‍डा हाम दु़स्‍ताम बु र्‍वाक्‍पा गानी मेचनिमिम?”

१९ गुमीका मेर्चिपनुङ हिलाबेम्‍डी,

“हेप्‍माम ल्‍वा?”

मेर्चिपका र्‍वाक्‍ची,

“नासरतडाम येशूकु दुथाममिम ल्‍वा।

गुमी यु़मनुङमा खारीमिम बेपा माम्‍चु़नीलाम-जेपा मु़चु़ मा माम्‍चु़नीकु ङादोडा नुङ खोत्‍ले मु़चु़मिमकु ङादोडा यु़मनुङमा सीपा मु़चु़ बाम्‍डी।

२० लावो आकी ङाउ डु़म्‍लाचो़मिम नुङ ङाउमिमका गुमीलाई सेट्‌नी र्‍वाम्‍डिमा क्रूसडा चेन्‍बेट्‌मिडी।

२१ इस्राएलीमिमलाई बोपा-थार्पा ख्रीष्‍ट गुमीङा बाम्‍डी र्‍वाक्‍पा गुकु लु़त्तोकोम बाइडा।

ओर्मिम खोत्‍ले ल्‍वा दु़स्‍ताम सुलेम दु़म्‍मु दु़म्‍स्‍तु़।

२२ मेम्‍मा आथावो गुकु उनी सीसिपामिमगोडाम कोले-नले मेसेममिमका गुकुलाई छो़म ङाङाया बेत्तिकिम बु।

मेर्मिम आनेप नेमसोसोकाङा येशूकु सु़लु़मथो़ लम्‍डी,

२३ लावो येशूकु मिरो़म ने मेडार्मिवा।

मेर्मिम मेसेम ख्‍लोसिक्‍साका रोम्‍डिमा गुकुनुङ सो़म्‍डी,

‘गुकुनुङ पाह्रीचो़चिप रेम्‍बेसिक्‍ची,

मा मेर्चिपका येशू नु़म्‍डिम बु र्‍वाक्‍ची।’

२४ ओराम ल्‍वा थो़म्‍डिमा गुकुनुङ लाम्‍दिपा कोङनिम मु़चु़ वो सु़लु़मथो़ लम्‍डी,

मा मे मेसेममिमका सो़म्‍डिम होप्‍मामङा मेर्मिमका डार्मिडी,

लावो येशूलाई ने मेल्‍वामिवा।”

२५ येशूका मेर्चिपलाई र्‍वाम्‍डी,

“ए नेप्‍ची मान्‍थिम मु़चु़चिप,

माम्‍चु़नीलाम-जेपामिम खोत्‍लेका र्‍वाम्‍डिम ल्‍वाडा थो़र बोमु गाचीलाई छो़म छो़स्‍ताम बु।

२६ यु़म-झ्‍वाक्‍सी डार्मु ङादो हाम ख्रीष्‍टका खोत्‍ले उ दु़खा इम्‍मु बासिक्‍पा मेबायावा मा?”

२७ मेकोतिमा येशूका मोशा नुङ माम्‍चु़नीलाम-जेपामिमका खोत्‍ले माम्‍चु़नीकु सिजेमडा येशूकु दुथाम र्‍याम्‍डिम खोत्‍ले ल्‍वा मेर्चिपलाई थेसिथेन्‍बेट्‌मिडी।

२८ मेर्चिप रोम्‍थिमु बासिक्‍पा इम्‍माउस देल फार्डा रोक्‍थिक्‍ची।

मेकोतिलो येशू ने आथावो किचो़ भाल लक्‍पा होङङा बाम्‍सिम्‍डी।

२९ लावो मेर्चिपका गुमीलाई “गुचुकुनुङङा बुइ हेङालोने दुङमा र्‍यामु खाप्‍डु़म बु” र्‍वाक्‍चिम-र्‍वाक्‍चिमङा बेच्‍ची।

मेकोतिमा गुमी मेर्चिपनुङङा बुमु लागि नेमगोनो हुम्‍डी।

३० येशू मेर्चिपनुङ पेप्‍डा गन्‍मिडी।

गुमीका सो़बेम झेट्‌मिडिमा आलासो़ ग्‍वाम्‍डी,

मा चम्‍डिमा मेर्चिपलाई ग्‍वाम्‍डी।

३१ मेकोतिलोङा मेर्चिपकु मिक्सी ह्‌वास्‍ता,

मा मेर्चिपका येशूलाई छेट्‌ची।

मेकोतिमा गुमी मेर्चिपकु मिक्सीलामडा दाम्‍मिडी।

३२ मेर्चिपका उची त्‍वाप-त्‍वापडा आरे र्‍वा बेच्‍ची,

“गुमी गुचीनुङ लाम्‍दीडा जेम्‍डिलो नुङ माम्‍चु़नीकु सिजेमडा र्‍याक्‍मा ल्‍वाकु दुथाम थेसिथेन्‍बेसाड्‌डामिलो छो़म इची न-गो भ्रसिड्‌डाम बाइडा हि।”

३३ मेर्चिप मेकोतिलोङा बक्‍चिमा यरूशलेम शहरथो़ ख्‍लोसिक्‍ची,

मा को-कोङ (११) सीसिपामिम,

मा मेर्मिमनुङ खोम्‍सिक्‍पा वाङमिम मु़चु़लाई डार्ची,

३४ मा मेर्चिपका मेर्मिमनुङ सो़च्‍ची,

“ङाचो़ येशू आच्‍छाङा सिमुलाम बक्‍साका सिमोनकाडा रेम्‍बेसिम्‍डिम रेछा।”

३५ मेर्चिप इम्‍माउसथो़ लक्‍तोङा बेच्‍चिलो लाम्‍दीडा येशूलाई डार्चिम ल्‍वा नुङ सो़बेम चम्‍डिलो मेर्चिपका हेसाका छेट्‌ची मेराम ल्‍वा मेर्मिमनुङ सो़च्‍ची।

येशू उनी सीसिपामिमनुङ रेम्‍बेम्‍सिम्‍डिम

(मत्ती २८:१६-२०; मर्कूस १६:१४-१८; यूहन्‍ना २०:१९-२३; थु़र्मा १:४-८)

३६ मेर्चिपका ओर्मिम ल्‍वा सो़त्तोङा बेच्‍चिलो येशू मेर्मिमकु थेतेडा कोचोत्ति येम्‍सिम्‍डी,

मा र्‍वाम्‍डी,

“इनी न-गो भ्रसिनु़।”

३७ मेर्मिम छो़म ङिम्‍डी,

मा उनी लो़ दाम्‍स्‍ता।

मेम्‍मा मुनाङ डे ल्‍वाकुमिम बुकु र्‍वाक्‍पा मिम्‍सिम्‍डी।

३८ लावो गुमीका मेर्मिमलाई र्‍वाम्‍डी,

“हेङा गानी आरेसाका ङिनिमिम,

मा इनी नगोडा मुर्सिनिमिम?

३९ आमा ल्‍वा नुङ खेलडा रेप्‍नी,

मा गो ङा सो़,

मेङिनी।

लु़प्‍ङिनी,

मा रेप्‍नी।

हेङालोने मुनाङकाम ने सो़ नुङ सेर मेदु़म,

लावो आमा ने बुमिम गानी ल्‍वात्तोङा लेनी।”

४० आरे र्‍वाम्‍डिमा येशूका उनी ल्‍वा नुङ खेल उनी सीसिपामिमलाई रेम्‍बेट्‌मिडी।

४१ मेर्मिम छो़म गेर्सिद्‌वाम्‍डिमका नुङ ङाङाया दु़म्‍मिडिमा थो़र मेलु़मिवामका आथावो येम्‍तासिम्‍डी।

मेम्‍मा येशूका मेर्मिमलाई हिलाबेम्‍डी,

“हाम गानीनुङ हाम-हुम पोमु-डुमु बु?”

४२ मेर्मिमका गुमीलाई चाम्‍मा ङोकु को फ्‍वाक्‍चो़ल ग्‍वाम्‍डी।

४३ मेकोतिमा गुमीका मेराम रम्‍डिमा मेर्मिमकु ङादोडाङा पेम्‍डी।

४४ गुमीका मेर्मिमलाई र्‍वाम्‍डी,

“गो ङादो गानीनुङ बाङडोलो मोशाकु डु़म्‍लाडा,

माम्‍चु़नीलाम-जेपामिमकु खाजेमडा नुङ कोमु काम्‍सोकु खाजेमडा आमा दुथाम र्‍वाक्‍मा खोत्‍ले ल्‍वा रोम्‍थिमुङा बासी” र्‍वाङ्‌डोमा सो़उतोम बाइडा।

४५ मेकोतिमा गुमीका माम्‍चु़नीकु सिजेमडाम ल्‍वा थेसिथेट्‌पा नेप्‍ची मेर्मिमलाई ग्‍वाम्‍डी।

४६ गुमीका मेर्मिमलाई र्‍वाम्‍डी,

“माम्‍चु़नीकु सिजेमडा ओराम र्‍याक्‍मा बु: ‘ख्रीष्‍टका छो़म दु़खा ल्‍वामुमा सिमु बासी,

मा सुलेमनेम सिमुलाम बम्‍गेमु बासी,

४७ मा छु़ल उनी न-गोलामका मिम्‍सिसाका माम्‍चु़नीडा ख्‍लोसिमुमा पाचो ल्‍वामु लागि यरूशलेमलामका चो़म्‍सिक्‍साका खोत्‍ले सामाडाम मु़चु़मिमलाई ख्रीष्‍टकु दुथाम थो़बेन्‍मुमि बासी।’

४८ गानी ओर्मिम ल्‍वाकु दुथाम सो़पा मु़चु़ सो़।

४९ रेप्‍नी,

आमा माम्‍चु़नीका ङादो इनीमाडा उनी पेल थु़रु र्‍वाम्‍डिम बाइडा,

मेराम गो थु़रु।

लावो माम्‍चु़नी-पेल योमी मा पाह्रीलाम यु़मका गानीलाई मेलु़थु़मसम्‍म गानी ओराम शहरडाङा बानिम बानी।”

येशू पाह्रीथो़ कोम्‍सिम्‍डिम

(मर्कूस १६:१९-२०; थु़र्मा १:९-११)

५० मेकोतिमा येशूका उनी सीसिपामिमलाई बेथानिया देलथो़ लम्‍डी,

मा पाह्रीथो़ उनी ल्‍वा कोम्‍डिमा गुमीका मेर्मिमलाई जि ग्‍वाम्‍डी।

५१ गुमीका मेर्मिमलाई जि ग्‍वाक्‍तोङा बेम्‍डिलो मेर्मिमलाई पार्जो़ल्‍मिडिमा पाह्रीथो़ कोम्‍सिम्‍डी।

५२ मेर्मिमका येशूकु सो़रलोले बेम्‍डी,

मा छो़म उनी न-गो भ्रसिक्‍तो यरूशलेम ख्‍लोसिम्‍डी।

५३ मेकोतिमा मेर्मिमका हाङकोलो लोवो सो़रनेमगोडा माम्‍चु़नीकु नङ कोम्‍डिम बाम्‍डी।

यूहन्‍नाका

र्‍याक्‍तु़म जो़पा-सेला

छेम-ल्‍वा

ओराम यूहन्‍नाका र्‍याक्‍तु़म जो़पा-सेला सो़। येशूकु को-न सीसिपामिमगोडाम यूहन्‍ना येशूनुङ हापा जो़पा हेमकेम बाइडा। मेम्‍मिमका येशू हेप्‍माम बुमी र्‍वाक्‍पा जो़होमका थेसिथेड्‍डु़मा गुका येशूकु दुथाम र्‍याक्‍तु़म बु।

यूहन्‍नाका र्‍याक्‍तु़म जो़पा-सेला मत्ती, मर्कूस, नुङ लूकाकु जो़पा-सेलाडाम वाङ ङा बु। यूहन्‍नाकु जो़पा-सेलाडा गुइ येशूकु दुथाम छ्‍याङलो-छ्‍याङ्‍लो थेसिथेन्‍मु झाम। ख्रीष्‍टकु बासी-दोसी हेप्‍माम बु र्‍वाक्‍साका यूहन्‍नाका जो़होमका सो़यु़डु़म बु। येशूका उनीमा त्वाकु दुथाम सो़म्‍डिम ल्वा गुका र्‍याक्‍तु़म बु। ओर्मिम ल्वामिम थेसिथेन्बेन्मु लागि सीसि-सो़म्दीलाम आरेसाका र्‍याक्मा बु, “मेसिपा त्वारो़म ग्वाक्पा सो़बेम गोङा सो़” (६:३५)। “सु़म्दिसेरडाम मु़चु़मिमकु ओल गोङा सो़” (यूहन्‍ना ८:१२)। “जो़पा रेपा-क्रिपा गो” (यूहन्‍ना १०:११)। “हुखोप लाम्चोको गोङा सो।” (यूहन्‍ना १०:१), “लाम्दी, आच्छाङा नुङ त्वारो़म गोङा सो़” (यूहन्‍ना १४:६)। यूहन्‍नाका येशू नुङ उनीमा सीसिपामिमगोडा दु़स्ताम लुकुदु़मकु दुथाम सो़यु़डु़म बु। अध्याय १३ डाम्मा १७ सम्म येशू उनी त्वाप चु़म्‍ला सो़सिमु खाप्मिडिम सिन्था सीसिपामिमनुङ कोदेप दु़म्मिडी मा क्रूसडा सिमु ङादो गुमीका उनीमा सीसिपामिमलाई झो़म्सिबेन्मु नुङ न-गो बसाट्पा सिजेम दो़म्डिम ल्वा र्‍याक्‍तु़म बु। चङडाम अध्‍यायडा येशू चु़म्‍ला सो़सिम्डिम चङडा उनीमा न-छाम्सी, गुमीलाई क्रूसडा चेट्मिडी, मा आथावो गुमी सिमुलाम बम्गेम्डी। मेम्मा उनीमा सीसिपामिमकाडा रेम्बेसिम्डिम ल्वाकु दुथाम वो सो़यु़डु़म बु।

हेल्वो वो मेसिपा त्वारो़मकु राप्लावा ने ख्रीष्टलाम कोङङा डार्सी। येशूङा लाम्दी, आच्छाङा नुङ त्वारो़म र्‍वाक्पा ल्वाडा थो़रबेसाका गुमीडा रोक्पामिमका कोङङा ओराम राप्लावा डार्मी।

र्‍याक्मा ल्वामिम

छेम-ल्वा १:१-१८

कु-रु़दु़म ग्वाक्पा यूहन्‍ना नुङ येशूकु सीसिपामिम १:१९-५१

खोत्ले सामामिमगोडा येशूका बेम्डिम खारी २:१–१२:५०

यरूशलेमकु हानो आथो़बाडे येशूकु चक्थो़म थारी १३:१–१९:४२

येशू सिमुलाम बम्गेम्डी मा रेम्बेसिम्डिम २०:१-३१

हुम-द: गुमी आथावो गालीलडा रेम्बेसिम्डिम २१:१-२५

यूहन्‍नाका

र्‍याक्‍तु़म जो़पा-सेला

यूहन्‍ना

सिजेम मु़चु़ दु़म्‍मिडिम

१

१ सु़म्‍दिमोलो सिजेम बाम्‍डी।

सिजेम माम्‍चु़नीनुङ बाम्‍डी,

मा मे सिजेम माम्‍चु़नी बाम्‍डी।

२ सु़म्‍दिमोलो गुमी माम्‍चु़नीनुङ बाम्‍डी।

३ माम्‍चु़नीका गुमीलामका खोत्‍ले प्रङ्‌मिडी,

मा गुमी मान्‍थि कोले वो मेप्रङ्‌सिप्‍मिवा।

४ गुमीडा त्‍वारो़म बाइडा,

मा मेराम त्‍वारो़म मु़चु़मिमकु ओल बाइडा।

५ मेराम ओल तुकुम्‍चिमडला झ्‍वा,

मा तुकुम्‍चिमका मेरामलाई घ्‍ल्‍वामु मेचाप्‍सु़।

६ यूहन्‍ना र्‍वाक्‍मा कोले मु़चु़ बाइडा,

गुलाई माम्‍चु़नीका थु़र्मीडिम बाइडा।

७ खोत्‍लेका मेराम ल्‍वा थो़साका थो़रलु़मिनु़ र्‍वाक्‍साका ओलकु दुथाम मु़चु़मिमनुङ सो़प्‍डा गु रोक्‍ता।

८ यूहन्‍ना उ त्‍वाप ने ओल मेबायावा,

लावो ओलकु दुथाम सो़प्‍डा गु रोक्‍ताम बाइडा।

९ खोत्‍ले मु़चु़लाई ओल ग्‍वाक्‍पा आच्‍छाङाकाम ओल सु़म्‍दिसेरडा योक्‍तोङा बेम्‍डी।

१० गुमी सु़म्‍दिसेरडा बाम्‍डी,

मा माम्‍चु़नीका गुमीलामकाङा सु़म्‍दिसेर प्रङ्‌मिडी,

लावो सु़म्‍दिसेरका गुमीलाई मेछेडु़वा।

११ गुमी उनी त्‍वाकु मु़चु़मिमकाडा योम्‍डी,

लावो उनी मु़चु़मिमका गुमीलाई हुनाखाना मेबेमिवा।

१२ लावो गुमीलाई हुनाखाना बेपा,

मा गुमीडला थो़र लु़पामिम खोत्‍लेलाई गुमीका माम्‍चु़नीकु चो़मिम दु़म्‍पा साखाम ग्‍वाम्‍डिमी।

१३ पाइमाखालामका वो मेएँ,

मु़चु़कु मुलु़ लोवो मु़चु़कु नका वो मेर्मिम चो़मिम गम्‍डिम मेएँ।

लावो माम्‍चु़नीकु नका मेर्मिम माम्‍चु़नीकु चो़ दु़म्‍मिडिम बाइडा।

१४ सिजेम मु़चु़ दु़म्‍मिडी,

मा गुकुगोडा बाम्‍डी।

गुकु उनीमा यु़म-झ्‍वाक्‍सी ल्‍वात्तोको।

मेराम यु़म-झ्‍वाक्‍सी पापकामलाम योक्‍पा कोलेङा तारापाचो़काम होप्‍माम छो़म दिदामनुङमा नुङ आच्‍छाङाकाम बाइडा।

१५ कु-रु़दु़म ग्‍वाक्‍पा यूहन्‍नाका उनीमा दुथाम सो़त्तो डोक्‍पु लो़लामका र्‍वाक्‍ता,

“‘गोडाम चङडा रोक्‍तोङा बेपा मु़चु़ गोडाम डोक्‍पु बुमी,

हेङालोने गुमी गोडाम ङादो आथामङा बाम्‍डी’ र्‍वाङडोम मेराम गुमीङा सो़।”

१६ छो़म उनी दिदामडला दिदाम गुइ ल्‍वास्‍तिम बु।

१७ हेङालोने माम्‍चु़नीका मोशालामका डु़म्‍ला ग्‍वाक्‍साड्‌डामी,

लावो दिदाम नुङ आच्‍छाङाकाम ल्‍वा ने येशू ख्रीष्‍टलाम रेम्‍बेम्‍डी।

१८ सु़का वो माम्‍चु़नीलाई हेल्‍लो वो ल्‍वास्‍तु़म मिबु।

पापनुङ बाट्‌पा माम्‍चु़नी होप्‍मामङा तारापाचो़का माम्‍चु़नीलाई रेम्‍बेसाड्‌डामिम बु।

कु-रु़दु़म ग्‍वाक्‍पा यूहन्‍नाका येशूकु दुथाम सो़यु़डु़म

(मत्ती ३:१-१२; मर्कूस १:१-८; लूका ३:१-१८)

१९ यरूशलेमडाम डोक्‍पु यहूदीमिमका कु-रु़दु़म ग्‍वाक्‍पा यूहन्‍नालाई “सु़ गाना?”

र्‍वाक्‍साका हिलाबेप्‍डा डु़म्‍लाचो़मिम नुङ लेवीमिमलाई थु़र्मिडी।

मेम्‍लो यूहन्‍नाका ओराम सो़यु़डु़म बाइडा।

२० यूहन्‍नाका लिमा मेथेसाका जो़होमका र्‍वाक्‍ता,

“ख्रीष्‍ट गो मेएँ।”

२१ मेर्मिमका गुलाई हिलाबेम्‍डी,

“मेएँ माला सु़ गाना?

गाना माम्‍चु़नीलाम-जेपा एलिया?”

यूहन्‍नाका मेएँ र्‍वाक्‍ता।

मेर्मिमका हिलाबेम्‍डी,

“हाम गाना गुकु लथान्‍कुमिम माम्‍चु़नीलाम-जेपा मु़चु़?”

गुका मेएँ र्‍वाक्‍ता।

२२ मेर्मिमका गुलाई र्‍वाम्‍डी,

“सु़ गाना?

गुकुनुङ र्‍वाका,

मा गुकुलाई थु़र्पामिमनुङ सो़कु।

इमा दुथाम गाना हाम र्‍वाना?”

२३ यूहन्‍नाका र्‍वाक्‍ता,

“माम्‍चु़नीलाम-जेपा यशैयाका ‘मिप्रङमाकु लाम्‍दी बनेबे’ र्‍वाक्‍ताम होङङा गो र्‍याङगो-र्‍याङगोडा येपाकु लो़लाम सो़।”

२४ मेकोतिमा फरिसीमिमका थु़र्मीडिम सेलाचो़मिमका

२५ यूहन्‍नालाई हिलाबेम्‍डी,

“गाना ख्रीष्‍ट वो मेएँ,

एलिया वो मेएँ,

माम्‍चु़नीलाम-जेपा मु़चु़ वो मेएँ माला हेङा मु़चु़मिमलाई कु-रु़दु़म ग्‍वानामिमिम?”

२६ यूहन्‍नाका मेर्मिमलाई र्‍वाक्‍ता,

“गो ने कु-रु़दु़म ग्‍वाक्‍पुमी,

लावो गानीगोडा कोले मु़चु़ बुमी गुमीलाई गानी मेछेनी।

२७ गोडाम चङडा रोक्‍पा मु़चु़ गुमीङा सो़।

उनीमा सो़लो़पकु साले फ्रोमु वो गो ने घ्रेटपा मेबुङु।”

२८ यूहन्‍नाका कु-रु़दु़म ग्‍वाक्‍तोङा बु़डु़मिम मे यर्दन ब्‍लोकुडाम होनोहोम्बु बेथानिया देलडा ओराम ल्‍वा सो़यु़डु़म बाइडा।

मु़चु़मिमकु छु़ल हेपा भेन्‍दाकु चो़ होप्‍माम माम्‍चु़नीकु चो़ येशू

२९ उ दिकाम उ त्‍वापथो़ येशू बिक्‍तोङा लेट्‌मिडिम यूहन्‍नाका ल्‍वास्‍तु़मा र्‍वाक्‍ता,

“रेप्‍नी,

सु़म्‍दिसेरडाम मु़चु़मिमकु छु़ल हेपा भेन्‍दाकु चो़ होप्‍माम माम्‍चु़नीकु चो़।

३० ‘गोडाम चङडा कोले मु़चु़ रोमी,

गोडाम गुमी डोक्‍पु बुमी,

हेङालोने गोडाम गुमी ङादो आथामङा बाम्‍डी’ र्‍वाङडोम गुमीङा सो़।

३१ गो आ त्‍वाकाङा वो गुमीलाई छेत्तोमिम मेबायावा,

लावो गुमी इस्राएलडाम मु़चु़मिम गोडा रेम्‍बेम्‍सिमिनु़ र्‍वाक्‍साका कु-रु़दु़म ग्‍वाक्‍तो रोङडो।”

३२ यूहन्‍नाका आरे र्‍वाक्‍तो सो़यु़डु़,

“माम्‍चु़नी-पेल पाह्रीलामका तुकतुकुर होङङा बेपा योम्‍डिमा गुमीडला गन्‍मिडिम गो ल्‍वाउतो।

३३ गुमीलाई आथावो गो छेत्तोमिम मेबायावा,

लावो कु-रु़दु़म ग्‍वाका र्‍वाक्‍साका थु़र्पा माम्‍चु़नीका गोलाई आरे र्‍वाम्‍डी,

‘पेल उहेम मु़चु़डला योमिमा गन्‍मिमिम ल्‍वाना,

गुमीकाङा माम्‍चु़नी-पेल-रु़दु़म ग्‍वाकु़मी।’

३४ गो ल्‍वाउतोम बु,

मा सो़त्तोङा लेट्‌पु माम्‍चु़नीकु तारापाचो़ गुमीङा सो़।”

येशूकु ङादोम सीसिपामिम

३५ उ दिकाम यूहन्‍ना नले सीसिपाचिपनुङ आथावो मेराम खोमडाङा येम्‍तासिड्‌डाम बाइडा।

३६ गुका येशू मेमभाल लक्‍तोङा बेम्‍डिम ल्‍वास्‍तु़मा र्‍वाक्‍ता,

“रेप्‍नी,

मु़चु़मिमकु छु़ल हेपा भेन्‍दाकु चो़ होप्‍माम माम्‍चु़नीकु चो़।”

३७ गुका आरे र्‍वाक्‍ताम ल्‍वा मे सीसिपाचिपका थो़च्‍चिमा येशूकु चङचङ लक्‍ची।

३८ येशूका चङथो़ रेप्‍मिडिलो मेर्चिप उनी चङचङ बिक्‍तोङा लेट्‌पा ल्‍वाम्‍डिमा मेर्चिपलाई हिलाबेम्‍डी,

“हाम माल्‍चिमिम गाची?”

मेर्चिपका गुमीनुङ र्‍वाक्‍ची,

“रब्‍बी,

गानी बान्‍ते बुन्‍थाल्‍नी?”

(रब्‍बी र्‍वाक्‍मा “सीपा मु़चु़” सो़।)

३९ गुमीका मेर्चिपलाई र्‍वाम्‍डी,

“बिक्‍ची,

मा गाची ल्‍वाची।”

मेर्चिप लक्‍ची,

मा गुमी बाट्‌पा खोम ल्‍वाच्‍ची।

मेनेम मेर्चिप गुमीनुङङा मेसिन्‍डा बाच्‍ची।

मेकोतिलो ने-नेम्थाम ब्‍ल (४) जेमु खाप्डु़म बाइडा।

४० यूहन्‍नाका र्‍वाक्‍ताम थो़पा,

मा येशूकु चङचङ लाम्‍दिपाचिपगोडाम कोले ने सिमोन पत्रुसकु ल्‍वाक अन्‍द्रियास बाइडा।

४१ ङादो गुका उ वा सिमोन पत्रुसलाई क्रो़म्‍डु़,

मा गुनुङ र्‍वाक्‍ता,

“गुचुकु मसीहलाई (मसीह र्‍वाक्‍मा ख्रीष्‍ट) डार्चोकोम बु।”

४२ मेकोतिमा अन्‍द्रियासका सिमोनलाई येशू क्रो़म्‍बेड्‌डा रेड्‌डु़।

येशूका सिमोनलाई किकिर्या रेप्‍मिडिमा र्‍वाम्‍डी,

“यूहन्‍नाकु तारापाचो़,

इमा नङ सिमोन,

लावो इमा नङ केफास (केफास र्‍वाक्‍मा पत्रुस)a दु़म।”

येशूका फिलिप नुङ नथानेललाई येट्‌मिडिचिम

४३ उ दिकाम येशूका गालील क्षेत्रथो़ लक्‍पा मुलु़ बेम्‍डी।

गुमीका फिलिपलाई डार्मिडिमा र्‍वाम्‍डी,

“आमा चङचङ लाम्‍दिया।”

४४ फिलिप वो अन्‍द्रियास नुङ पत्रुसकु देल बेथसेदाडामङा बाइडा।

४५ फिलिपका नथानेललाई डार्डु़मा र्‍वाक्‍ता,

“मोशाकु डु़म्‍लाडा नुङ माम्‍चु़नीलाम-जेपामिमका कोले मु़चु़कु दुथाम र्‍वाम्‍डिम मेराम मु़चु़लाई गुकु डार्तोको।

गुमी नासरतडाम योसेफकु तारापाचो़ येशू।”

४६ नथानेलका गुनुङ र्‍वाक्‍ता,

“हाम नासरतलाम कोङनिम जो़पा ल्‍वा रोमु चाप्‍सु़ मा?”

फिलिपका र्‍वाक्‍ता,

“बिकामा रेप्‍डा।”

४७ नथानेल उनी त्‍वापथो़ बिक्‍तोङा लेट्‌पा ल्‍वाम्‍डिमा नथानेलकु दुथाम येशूका र्‍वाम्‍डी,

“लु-फेले मेबेपा आच्‍छाङाकाम कोले इस्राएलीलाई रेप्‍नी।”

४८ नथानेलका येशूनुङ हिलाबु़डु़,

“गानी गोलाई हेसाका येट्‌ङिडिनी?”

येशूका मेरामलाई र्‍वाम्‍डी,

“फिलिपका गानालाई येन्‍मु ङादो बैससीकु धक्‍सा फारगोयु़ बान्‍नाम ल्‍वान्‍नी।”

४९ नथानेलका र्‍वाक्‍ता,

“सीपा,

गानी माम्‍चु़नीकु तारापाचो़,

गानी इस्राएलडाम हप।”

५० येशूका गुलाई र्‍वाम्‍डी,

“गो गानालाई बैससीकु धक्‍सा फारगोयु़ ल्‍वान्‍नी र्‍वाङडोम ल्‍वाडाङा थो़र लु़ना?

गाना ओरामडाम वो हापा डोक्‍पुतो ल्‍वामिम ल्‍वाना।”

५१ गुमीका मेरामलाई र्‍वाम्‍डी,

“आच्‍छाङा गो गानालाई र्‍वाङु,

पाह्री ह्‌वासिमिम,

मा माम्‍चु़नीकु पाह्रीचो़मिम मिनीचो़डला योक्‍तो लक्‍तो बोमिमिम गाना ल्‍वाना।”

a 

१:४२ नङ (अरामेइक ल्‍वाडा) केफास (ग्रीक ल्‍वाडा) पत्रुस, ओर्चिप निफिका र्‍वामिम “साम्‍फ्ले लुङ”।

येशूका कु अङ्‍गूरकु बिलाम बनेम्‍डिम

२

१ उ नहाद्‌दामनेम गालील क्षेत्रडाम काना देलडा लालीकुन्‍दा दु़स्‍ताम बाइडा।

येशूकु माम मेसिन्‍डा बाइडा।

२ येशू नुङ उनी सीसिपामिम वो मेराम लालीकुन्‍दाडा येट्‌मिडिम बाइडा।

३ अङ्‍गूरकु बिलाम हुक्‍ता,

मा येशूकु मामका गुमीलाई र्‍वाक्‍ता,

“ओर्मिमनुङ अङ्‍गूरकु बिलाम मिबु।”

४ येशूका गुलाई र्‍वाम्‍डी,

“वा छापा,a

गो हाम बोमु बासी गोलाई मेर्‍वाक्‍नी।

आमा थारी आथावो रोक्‍फाड्‌डाम मिबु।”

५ उनी मामका ख्‍लो़पा मु़चु़मिमलाई र्‍वाक्‍ता,

“गुमीका गानीलाई र्‍वामिमिम होङङा बेनी।”

६ यहूदीमिमकाम सेपा दु़म्‍मु लागि सो़ल्‍सिक्‍पा डु़म्‍ला बाइडा।

मेरामकाम लागि लुङकाम रुले (६) कु जु़ल्‍खोप मेसिन्‍डा बाइडा।

मेर्मिम खोत्‍लेडा लेत धु़मडाम को सङ न धु़म लिटरसम्‍म हिसिक्‍पा बाइडा।

७ येशूका ख्‍लो़पा मु़चु़मिमलाई र्‍वाम्‍डी,

“कु जु़ल्‍खोपमिम कुका देम्‍बेट्‌नी।”

मेर्मिमका कु जु़ल्‍खोपमिम कुका देम्‍बेट्‌मिडी।

८ गुमीका मेर्मिमलाई र्‍वाम्‍डी,

“कतिकलङ वाप्‍नी,

मा ग्रुलाकु ङाउलाई कोर्नी।”

मेर्मिमका कोर्मिडी।

९ ग्रुलाकु ङाउका मे कु दो़प्‍डु़।

मेराम अङ्‍गूरकु बिलाम दु़स्‍ल्‍याड्‌डाम बाइडा।

मेराम बालामका रोक्‍ताम र्‍वाक्‍पा गुका चडु़म मेबायावा।

मेमङा लोवो कु वापा ख्‍लो़पा मु़चु़मिमका ने चम्‍डिम बाइडा।

मेकोतिमा ग्रुलाकु ङाउका लारेपालाई कोर्थो़ येड्‌डु़,

१० मा र्‍वाक्‍ता,

“खोत्‍ले मु़चु़मिमका ङादो भ्रपा अङ्‍गूरकु बिलाम थो़मी,

मा बोच्‍चो़मिमका अङ्‍गूरकु बिलाम हापा डुमिमिम चङडा मेभ्रपा अङ्‍गूरकु बिलाम थो़मी।

लावो गाना ने ओम्‍लोसम्‍म भ्रपाङा अङ्‍गूरकु बिलाम जु़ल्‍थाट्‌नाम रेछा।”

११ हेल्‍लो वो मेल्‍वाम्‍मा ओराम उनी खारी खोत्‍लेडाम ङादो येशूका गालीलडाम काना देलडा रेम्‍बेम्‍डी।

आरेसाका गुमीका उनी यु़म-झ्‍वाक्‍सी रेम्‍बेम्‍डी,

मा उनीमा सीसिपामिमका गुमीडला थो़र लु़म्‍डी।

येशूका सो़रनेम सेपा बनेबेम्‍डिम

(मत्ती २१:१२-१३; मर्कूस ११:१५-१७; लूका १९:४५-४६)

१२ मेकोतिमा गुमी उनी माम,

ल्‍वाकमिम मा उनी सीसिपामिमनुङ कफर्नहुम शहरयु़ लम्‍डी।

मेम्‍मा कोलेम नलेम मेसिन्‍डा बाम्‍डी।

१३ यहूदीमिमकाम सेल्‍सिक्‍पानेमकु चाड रोम्‍फामु खाप्‍स्‍तु़म बाइडा।

मेम्‍मिमका येशू यरूशलेमडा लम्‍डी।

१४ सो़रनेम गोडा बेनोमिम,

भेन्‍दामिम नुङ तुक्‍तुकुरमिम भ्रेट्‌पा मु़चु़मिम नुङ टेबलडला खउलुङ फात्तोङा लेट्‌पा मु़चु़मिमलाई गुमीका डार्मिडी।

१५ मेम्‍मा येशूका रिबाकाम याल्‍खोप बनेबेम्‍डिमा मेर्मिम खोत्‍लेलाई सो़रनेमलामका खान्‍सोम्‍डी।

गुमीका बेनोमिम,

भेन्‍दामिमलाई कोल्‍मिडी।

मेम्‍मा खउलुङ फाट्‌पामिमकु खउलुङ फोन्‍साम्‍डी,

मा मेर्मिमकु टेबल चार्सोम्‍डी।

१६ तुक्‍तुकुरमिम भ्रेट्‌पा मु़चु़मिमलाई गुमीका र्‍वाम्‍डी,

“ओर्मिम पाखानो लक्‍नी।

आमा पापकु नेमलाई गानी बजार बनेमेबेनी।”

१७ मेकोतिमा माम्‍चु़नीकु सिजेमडा र्‍याक्‍मा ओराम ल्‍वा उनी सीसिपामिमका मिम्‍मिडी,

“इनीमा बाखोपडलाम आमा सो हन्‍सीका गोलाई चाङी।”

१८ यहूदीमिमकु डोक्‍पुमिमका ओराम ल्‍वा गुमीनुङ बिम्‍डी,

“गाना हाम बोनामिम?

ओराम खारी बोमु माम्‍चु़नीका साखाम ग्‍वानामिम बु माला हेल्‍लो वो मेल्‍वाम्‍मा छेखोपका मेराम आच्‍छाङा र्‍वाक्‍पा रेम्‍बेट्‌की।”

१९ येशूका मेर्मिमलाई र्‍वाम्‍डी,

“ओराम सो़रनेमलाई फाल्‍नी,

मा गो ओरामलाई सुलेमका आथावो बनेबेउसोक्‍पु।”

२० मेकोतिमा यहूदीमिमकु डोक्‍पुमिमका र्‍वाम्‍डी,

“ब्‍ल-रु (४६) थका ओराम सो़रनेम बनेबोम्‍सोमु दु़स्‍ता,

मा हाम गाना सुलेमका आथावो बनेबोम्‍सोमु चाम्‍ना?”

२१ लावो येशूका “सो़रनेम” र्‍वाम्‍डिम ने उनी त्‍वाकु मिरो़मकु दुथाम र्‍वाम्‍डिम बाइडा।

२२ सिमुलामका येशू बम्‍गेम्‍डिम चङडा गुमीका र्‍वाम्‍डिम ल्‍वा उनी सीसिपामिमका मिम्‍मिडी।

मेम्‍मा माम्‍चु़नीकु सिजेमडा नुङ येशूका र्‍वाम्‍डिम ल्‍वाडा मेर्मिमका थो़र लु़म्‍डी।

२३ सेल्‍सिक्‍पानेमकु चाडकाम थारीका गुमी यरूशलेमडा बाम्‍डी।

मेकोतिलो गुमीका बेम्‍डिम हेल्‍लो वो मेल्‍वाम्‍मा खारीमिम ल्‍वाम्‍डिमका हापा मु़चु़मिमका गुमीडला थो़र लु़म्‍डी।

२४ लावो येशूका उनी त्‍वापलाई ने मु़चु़मिमकु थेर्मा-थेर्सीडा मेजु़ल्‍मिवा।

मु़चु़मिमकु दुथाम गुमीका चम्‍डिम बाइडा।

२५ मु़चु़ आच्‍छाङा हेप्‍माम दु़म्‍मी र्‍वाक्‍साका सु़का वो गुमीनुङ सो़मुम बुमु बासिक्‍पा मेबायावा।

हेङालोने मु़चु़मिमकु न हेप्‍माम बु र्‍वाक्‍साका गुमीका चम्‍डिम बाइडा।

a 

२:४ डोक्‍पु बेसाका डाट्‌मिडिम ल्‍वा।

निकोदेमसलाई येशूकु सीसि

३

१ फरिसीमिमगोडाम निकोदेमस नङकाम कोले मु़चु़ बाइडा।

गु यहूदीमिमकु डोक्‍पु घ्रो़म्‍दीडाम कोले ङाउ बाइडा।

२ सिन्‍था गु येशूकाडा रोक्‍तामा र्‍वाक्‍ता,

“सीपा,

गानी माम्‍चु़नीलाम योक्‍पा सीपा मु़चु़ र्‍वाक्‍साका गुकु चकु।

हेङालोने माम्‍चु़नी मेर्मिमनुङ मेदु़म्‍मिवा माला गानी बेन्‍निम हेल्‍लो वो मेल्‍वाम्‍मा छेखोपमिम सु़का वो बोमु मेचाम्‍मी।”

३ येशूका मेरामलाई र्‍वाम्‍डी,

“आच्‍छाङा गो गानालाई र्‍वाङु,

लाले दु़म्‍साका मेगक्‍थु़मसम्‍म सु़का वो माम्‍चु़नीकु किब्‍दी ल्‍वामु मेचाप्‍सु़।”

४ निकोदेमसका गुमीनुङ र्‍वाक्‍ता,

“मु़चु़काम उ दु लमिम चङडा हेसाका आथावो गु गमु चाप्‍सु़ मा?

हाम गु आथावो मामकु ङेलगोनो हुसाका गमु चाप्‍सु़?”

५ येशूका मेरामलाई र्‍वाम्‍डी,

“आच्‍छाङा गो गानालाई र्‍वाङु,

कु नुङ पेललामका मेगक्‍पा सु़ वो माम्‍चु़नीकु किब्‍दीडा हुमु मेचाप्‍सु़।

६ मु़चु़लामका मु़चु़ङा ग,

लावो पेललामका त्‍वारो़म रो।

७ गो गानालाई लाले दु़म्‍साका गमु बासी र्‍वाङडोमका ङाङाया मेदु़म्सा।

८ जु बान्‍ते उ फुन्‍फुनद्‌वा मेनोङा फुडु़।

जु गाना थो़मु कोङङा चाम्‍ना,

लावो बालामका रोक्‍ता,

बान्‍ते ल,

मेराम गाना सो़मु मेचाम्‍ना।

मेप्‍मामङा पेललाम गक्‍पा मु़चु़ हेप्‍माम दु़म्‍मी र्‍वाक्‍साका गाना र्‍वामु मेचाम्‍ना।”

९ निकोदेमसका हिलाबु़डु़,

“आरेप्‍माम हेसाका दु़म्‍मु चाप्‍सु़?”

१० येशूका गुलाई र्‍वाम्‍डी,

“गाना ने यहूदीमिमकु डोक्‍पु सीपा मु़चु़,

मा ओराम ल्‍वा आथावो थेसिमेथेनामिम?

११ आच्‍छाङा गो गानालाई र्‍वाङु,

गुकु हाम थेन्‍कु मेराम जेकु,

मा गुकु हाम ल्‍वाकु मेरामकु दुथाम सो़कु।

लावो गुकु सो़कुमिम ल्‍वाडा गानी थो़रमेलु़नी।

१२ गो गानीलाई सुबुडाम ल्‍वा र्‍वाङडो माला थो़र मेलु़नी,

मा पाह्रीलाम ल्‍वाकु दुथाम र्‍वाङुलो हेसाका गानी थो़रलु़नी मा?

१३ पाह्रीलामका योक्‍पा मिनीचो़डाम वाङमिम सु़ वो पाह्रीला लस्‍ताम मिबु।

१४ र्‍याङगो-र्‍याङगोडा मोशाका थामडला ब्‍लो कोस्‍तु़म होम्‍साकाङा मिनीचो़ वो कोम्‍सिमु बासी,

१५ मा सु़-सु़का गुमीडला थो़र बोमी,

मेर्मिमका मेसिपा त्‍वारो़म ल्‍वामी।

१६ “हेङालोने माम्‍चु़नीका सु़म्‍दिसेरडाम मु़चु़मिमलाई छो़म रिखाम बेम्‍डी,

मा गुमीका कोलेङा उनी तारापाचो़ ग्‍वाम्‍डी।

मेम्‍साका सु़का गुमीडला थो़र बु़,

गु पुयु़ मेल,

लावो मेसिपा त्‍वारो़म ल्‍वासु़।

१७ सु़म्‍दिसेरडाम मु़चु़मिमलाई मुमा बेन्‍मु र्‍वाक्‍साका माम्‍चु़नीका उनीमा तारापाचो़लाई थु़र्मीडिम मेएँ,

लावो सु़म्‍दिसेरडाम मु़चु़मिम गुमीलामका सेल्‍सिमिनु़ र्‍वाक्‍साका थु़र्मिडी।

१८ उहेम मु़चु़का गुमीडला थो़र बु़,

मेराम मु़चु़ मुमा बेन्‍ला मेसो़सी।

लावो उहेम मु़चु़का थो़र मेबु़,

मेराम मु़चु़ ने ङादोङा मुमा बेन्‍ला सो़सिड्‌डाम बु,

हेङालोने मेरामका माम्‍चु़नीकु कोलेङा तारापाचो़कु नङडा थो़र मेबु़वाम बु।

१९ मुलु़दुङकु ओरामङा सो़: माम्‍चु़नीकु ओल सु़म्‍दिसेरडा योक्‍ताम बाइडा।

लावो मु़चु़मिमका ओलडाम ने तुकुम्‍चिमङा हापा द्‌वाम्‍डी,

हेङालोने मेर्मिमकु खारीमिम मेजो़पा बाइडा।

२० मेजो़पा खारी बेपा खोत्‍ले मु़चु़का ओल मेद्‌वामी,

मा मेर्मिमकु छु़लमिम रेम्‍बेम्‍सिप्‍मि र्‍वाक्‍पा ङिमका ओलकु फार्डा मेलमी।

२१ लावो उहेमका माम्‍चु़नीका र्‍वामिमिम होङङा बु़,

मेराम ओलडा रो,

मा माम्‍चु़नीलाम गुका मेराम खारी बु़डु़म र्‍वाक्‍साका जो़होमका दो़।”

कु-रु़दु़म ग्‍वाक्‍पा यूहन्‍नाका येशूकु दुथाम सो़यु़डु़म चक्‍थो़म ल्‍वा

२२ मेराम चङडा,

येशू नुङ उनी सीसिपामिम यहूदिया क्षेत्रथो़ लम्‍डी।

मेम्‍मा कोलेम-नलेम उनी सीसिपामिमनुङ गुमी मेसिन्‍डा बाम्‍डी,

मा मु़चु़मिमलाई कु-रु़दु़म ग्‍वाम्‍डी।

२३ यूहन्‍नाका वो सालीमकु फार्डा एनोन र्‍वाक्‍मा खोमडा कु-रु़दु़म ग्‍वाक्‍तोङा लेड्‌डु़,

हेङालोने मेसिन्‍डा हापा कु बाइडा।

मेसिन्‍डा मु़चु़मिम रोम्‍थाल्‍मिडिमा कु-रु़दु़म रम्‍थाल्‍मिडी।

२४ (मेकोतिलोसम्‍म यूहन्‍नालाई झ्‍यालखानडा मेचक्‍थेङा बाम्‍डी।)

२५ मेकोतिलोङा सेपा दु़म्‍मु सो़ल्‍सिक्‍पा डु़म्‍लाकु दुथाम यूहन्‍नाकु सीसिपामिम नुङ कोङनिम यहूदीमिम खाल्‍बेम्‍डी।

२६ यूहन्‍नाकु सीसिपामिम यूहन्‍नाकाडा रोम्‍डिमा र्‍वाम्‍डी,

“सीपा,

यर्दन ब्‍लोकु होम्‍बुनो गानीनुङ बाट्‌पा,

मा उनीमा दुथाम गानी सो़न्‍निम मु़चु़का मु़चु़मिमलाई कु-रु़दु़म ग्‍वाक्‍तोङा लेन्‍मी।

खोत्‍ले मु़चु़मिम उनीमाडा लक्‍तोङा लेन्‍मिमिम बु।”

२७ यूहन्‍नाका र्‍वाक्‍ता,

“माम्‍चु़नीका पाह्रीलामका मेग्‍वाक्‍थु़मसम्‍म सु़का हाम वो मेल्‍वासु़।

२८ ‘गो ख्रीष्‍ट मेएँ,

लावो गो ने उनीमा ङादो-ङादो थु़र्ङिडिमिम सो़’ र्‍वाङडोम ल्‍वा गानी इनी त्‍वाकाङा र्‍वानिमिम बु।

२९ लारेमा लारेपाकामङा सो़।

लारेपाकु फार्डा उ ङोप्‍सो़ येम्‍सी,

मा उमा ल्‍वा थो़साका छो़म भ्रसिद्‌वा।

मेम्‍माङा गो छो़म भ्रसिक्‍पा बुङु।

३० गुमी ने डोक्‍पु दु़म्‍तो लमु बासी,

मा गो ने याक्‍के दु़म्‍तो लमु बासी।

३१ “गेले पाह्रीलामका योक्‍पा गुमी खोत्‍लेडाम डोक्‍पु बुमी।

सुबुलाम रोक्‍पा ने सुबुडामङा सो़,

मा सुबुडामङा ल्‍वा बु़।

पाह्रीलाम योक्‍पा गुमी ने खोत्‍लेडाम डोक्‍पु बुमी।

३२ गुमीका हाम ल्‍वाम्‍डी मा हाम थो़म्‍डी,

मेराम सो़मी,

लावो गुमीका सो़मिमिम ल्‍वा सु़का वो थो़रमेलु़मी।

३३ गुमीका सो़मिमिम ल्‍वा उहेम मु़चु़का थो़र बु़,

मेरामका माम्‍चु़नी आच्‍छाङाकाम बुमी र्‍वाक्‍पा रेम्‍बु़।

३४ उहेमलाई माम्‍चु़नीका थु़र्मिडी गुमीका माम्‍चु़नीकु सिजेम जेमी।

हेङालोने माम्‍चु़नीका थो़म्‍मुङा मेझापा पेल गुमीलाई ग्‍वामी।

३५ पापका तारापाचो़लाई रिखाम बोमी,

मा खोत्‍ले उनीमा ल्‍वाडाङा ग्‍वाम्‍डिम बु।

३६ उहेमका माम्‍चु़नीकु तारापाचो़डला थो़र बु़,

मेरामनुङ मेसिपा त्‍वारो़म दु़म।

उहेमका तारापाचो़का र्‍वामिमिम मेथो़सु़,

मेरामका मेसिपा त्‍वारो़म मेल्‍वासु़।

लावो माम्‍चु़नीकु देन्‍दे मेरामडला दु़महोम बु।”

सामरी मेसेमनुङ येशूका ल्‍वा बेम्‍डिम

४

१ यूहन्‍नाडाम वो येशूका हापा सीसिपामिम बनेबेम्‍डी,

मा कु-रु़दु़म ग्‍वाक्‍तोङा लेन्‍मी र्‍वाक्‍पा ल्‍वा फरिसीमिमका थो़म्‍डी।

२ (मेमङा लोवो येशू उनी त्‍वाका ने मेएँ,

उनी सीसिपामिमका कु-रु़दु़म ग्‍वाम्‍थाल्‍मिडी।)

३ येशूका ओराम ल्‍वा चम्‍डिमा गुमी यहूदिया क्षेत्रलामका गालील क्षेत्रथो़ ख्‍लोम्‍सिम्‍डी।

४ सामरिया क्षेत्र दु़म्‍तो येशू लमु बासिक्‍पा बाइडा।

५ मेम्‍मा येशू सामरियाडाम सुखार र्‍वाक्‍मा देलडा रोम्‍फाम्‍डी।

मेराम देल याकूबका उमा तारापाचो़ योसेफलाई ग्‍वाक्‍तु़म ये फार्डा बाइडा।

६ मेसिन्‍डा याकूबकु इनार बाइडा।

लाम्‍दिप्‍डा-लाम्‍दिप्‍डा येशू घ्रु़म्‍मिडिमका मे इनार फार्डा गन्‍तासिट्‌मिडिम बाइडा।

मेकोतिलो नेम्‍फुम को-न (१२) जेस्‍ताम बाइडा।

७ कोले सामरी मेसेम कु हड्‌डा मेसिन्‍डा रोक्‍ता।

येशूका मे मेसेमलाई र्‍वाम्‍डी,

“गोलाई कु डुमु ग्‍वाङनिका।”

८ मेकोतिलो उनी सीसिपामिम ने पोमु-डुमु भ्रेप्‍डा शहरथो़ लम्‍डिम बाइडा।

९ मे सामरी मेसेमका र्‍वाक्‍ता,

“गानी यहूदी मा गो सामरी मेसेम,

हेसाका रे कु डुमु आमाडा बिनिमिम?”

(सामरीमिमडाम यहूदीमिम वाङ बुम्‍थाल्‍मी।)

१० येशूका मेराम मेसेमलाई र्‍वाम्‍डी,

“गाना माम्‍चु़नीकु राप्‍लावा नुङ गानानुङ कु डुमु बिपा मु़चु़ सु़ र्‍वाक्‍साका छेनावाम माला ने गाना गुनुङ बिनावा।

मेम्‍मा गुका गानालाई त्‍वारो़म ग्‍वाक्‍पा कु ग्‍वाक्‍नावा।”

११ मेराम मेसेमका गुमीनुङ र्‍वाक्‍ता,

“ङाचो़,

गानीनुङ कु वाम्‍खोप सोजाम वो मिबु,

मा इनार वो हापा घ्‍लु़म्‍पा बु।

बालामका गानी त्‍वारो़म ग्‍वाक्‍पा कु रेट्‌निवा?

१२ हाम गानी इकीमा बेब-पाप याकूबडाम वो डोक्‍पु?

गुका इनार धासाक्‍तिकी।

मेम्‍मा गु उ चो़-चु़सु़मिमका नुङ उ हादी-बारामिमका ओराम इनारडामङा कु डुम्‍डिम बाइडा।”

१३ येशूका मे मेसेमलाई र्‍वाम्‍डी,

“ओराम कु डुपा खोत्‍ले मु़चु़मिम आथावो कोरा सिमी,

१४ लावो गो ग्‍वाक्‍पुमिम कु सु़का डुङु़,

मेराम हेल्‍लो वो कोरा मेसि।

गो मेरामलाई ग्‍वाक्‍पुमिम कु मेसिपा त्‍वारो़म ग्‍वामु लागि गुगोडा हेल्‍लो लोवो पुट्‌पाम बाट्‌पा कु पुन्‍खोप खोम दु़म।”

१५ मे मेसेमका गुमीनुङ र्‍वाक्‍ता,

“ङाचो़,

गोलाई मेराम कु ग्‍वाङनी,

मा गो हेल्‍लो वो कोरा मेसिङुनु़।

मेम्‍मा आसिन्‍डा कु हड्‌डा रोमुम बुमु मेबासी।”

१६ येशूका मेराम मेसेमलाई र्‍वाम्‍डी,

“लक्‍सामा इमा वोचु़लाई येडामा रेडा।”

१७ मे मेसेमका र्‍वाक्‍ता,

“आमा वोचु़ मिबु।”

येशूका गुलाई र्‍वाम्‍डी,

“इमा वोचु़ मिबु र्‍वाक्‍साका गाना जो़पाङा र्‍वाक्‍ना।

१८ हेङालोने गाना ङोले मु़चु़नुङ लालीकुन्‍दा बोमु दु़म्‍नाम बु,

मा ओम्‍लो गानानुङ बाट्‌पा वो इमा वोचु़ मेएँ।

गाना आच्‍छाङा र्‍वाक्‍नाम बु।”

१९ मे सामरी मेसेमका र्‍वाक्‍ता,

“ङाचो़,

गानी ने माम्‍चु़नीलाम-जेपा कोले मु़चु़ र्‍वाक्‍पा गो लु़ङु।

२० आकी बेब-पापमिमका ओराम पोप्‍चङडला माम्‍चु़नीकु सो़रलोले बेम्‍थाल्‍मिडी।

लावो गानी यहूदीका माम्‍चु़नीकु सो़रलोले बेखोप खोम ने यरूशलेम र्‍वानी।”

२१ येशूका मेराम मेसेमलाई र्‍वाम्‍डी,

“ए छापा,

गोडला थो़र बे।

थारी रोक्‍तोङा लेडु़,

पापकु सो़रलोले गानी ओराम पोप्‍चङडला वो मेबोनी,

यरूशलेमडा वो मेबोनी।

२२ गानी सामरीमिमका सु़कु सो़रलोले बोनी,

मेराम आच्‍छाङा मेचनी।

लावो गुकु यहूदीमिमका सु़कु सो़रलोले बोकु मेराम चकु।

हेङालोने यहूदीमिमलामका सेल्‍सी रो।

२३ लावो थारी रोक्‍तोङा लेडु़,

मा मेराम थारी ओम्‍लोङा,

हाङकोलो आच्‍छाङाकाम सो़रलोले बेपामिमका पापलाई पेलडा नुङ आच्‍छाङाका सो़रलोले बोमी।

२४ माम्‍चु़नी पेल बुमी,

मा उनीमा सो़रलोले बेपामिमका पेलडा नुङ आच्‍छाङाका सो़रलोले बोमु बासी।”

२५ मे मेसेमका र्‍वाक्‍ता,

“मसीह (मसीह र्‍वाक्‍मा ख्रीष्‍ट) योमी।

मेम्‍मा गुमी योमिमा खोत्‍ले ल्‍वा गुकुनुङ सो़मी र्‍वाक्‍पा गो चक्‍पु।”

२६ मेकोतिमा येशूका मे मेसेमलाई र्‍वाम्‍डी,

“गानानुङ जेत्तोङा बेपा गो गुङा सो़।”

२७ मेकोतिलोङा उनी सीसिपामिम ख्‍लोम्‍सीम्‍डिमा रोम्‍डी,

मा गुमी कोले मेसेमनुङ जेत्तोङा बेम्‍डिम ल्‍वासाका ङाङाया दु़म्‍मिडी।

लावो “गानी हाम माल्‍निमिम?”

डे “गानी मे मेसेमनुङ हेङा ल्‍वा बोनिमबुनिमिम?”

र्‍वाक्‍साका सु़का वो हिला मेबेमिवा।

२८ मे मेसेमका उ लिप मेसिन्‍डाङा पार्जो़ल्‍लु़मा देलथो़ ख्‍लोसिड्‌डा।

मेम्‍मा मु़चु़मिमनुङ र्‍वाक्‍ता,

२९ “बिक्‍नी,

कोले मु़चु़लाई रेप्‍नी,

गो बेउतोम खोत्‍ले खारीकु दुथाम गुमीका गोलाई सो़म्‍डी।

ख्रीष्‍ट गुमीङा ने मेएँ?”

३० मेम्‍मा देललाम मु़चु़मिम गुमीलाई रेप्‍डा उनीमाडा रोम्‍डी।

३१ मेराम थारीकाङा उनी सीसिपामिमका गुमीलाई आरे र्‍वाम्‍डिम-र्‍वाम्‍डिमङा बेम्‍डी,

“सीपा,

हाम-हुम पेनीका।”

३२ लावो येशूका मेर्मिमनुङ र्‍वाम्‍डी,

“गोनुङ पोमु बु,

मेरामकु दुथाम गानी मेचनी।”

३३ उनी सीसिपामिमका आरे र्‍वाबेम्‍डी,

“गुइ लस्‍तिलो कोङनिमका गुमीलाई पोमु-डुमु कोर्मिडी डे हाम ने?”

३४ येशूका मेर्मिमलाई र्‍वाम्‍डी,

“गोलाई थु़र्पाकु न होङङा बोमु नुङ उनी खारी बोम्‍सोमुङा आमा पोमु-डुमु सो़।

३५ आरे र्‍वाक्‍मा गानी चनी ‘ख्‍लिइमिमकु ब्‍ल मुनामका मा-के हक्‍पा थारी रो।’

लावो गो र्‍वाङु,

बक्निमा रेप्‍नी।

ये-दडा मा-के थोक्‍ल्‍याड्‌डा,

मा मा-के हमु थारी दु़स्‍ता।

३६ मा-के हक्‍पाका उ ज्‍याला ल्‍वासु़,

मा मेसिपा त्‍वारो़मकाम लागि मा-के खोप्‍डु़।

मेम्‍मा मा-के ख्‍लिपा नुङ रु़पा कोयोङा गेर्सिन्‍ची।

३७ ‘कोलेका मा-के ख्‍लियु़,

मा कोङमीका मा-के खोप्‍डु़’ र्‍वाक्‍मा आच्‍छाङा सो़।

३८ मा-के मेख्‍लिनिवाम खोमडा मा-के हप्‍डा गो थु़र्निनिम बु।

वाङमिमकाङा ङादो खारी बेम्‍डिम बु,

ओम्‍लो गानी मा-के हमु ल्‍वानी।”

३९ मे मेसेमका “गो बेउतोम खोत्‍ले खारीकु दुथाम गुमीका गोनुङ सो़म्‍डी” र्‍वाक्‍पा ल्‍वा सो़यु़डु़मका मेराम देलडाम हापा सामरीका येशूडा थो़र बेम्‍डी।

४० मेम्‍मिमका सामरीमिम येशूकाडा रोम्‍डिलो येशूलाई मेर्मिमनुङङा बुमु र्‍वाम्‍डिम-र्‍वाम्‍डिमङा बेम्‍डी।

मेम्‍मा गुमी मेसिन्‍डा नलेम बाम्‍डी।

४१ मेम्‍मा उनी सिजेम थो़म्‍डिमका हापा मु़चु़का गुमीडला थो़र बेम्‍डी।

४२ मेर्मिमका मे मेसेमलाई र्‍वाम्‍डी,

“गाना र्‍वाक्‍नामका कोङङा गुकु थो़र बेत्तोकोम मेएँ,

गुकु आकी त्‍वाकाङा थो़त्तोकोमका,

मा गुमी आच्‍छाङा सु़म्‍दिसेरलाई सेल्‍पा मु़चु़ रेछा र्‍वाक्‍पा ल्‍वा चक्‍तोकोमका।”

येशूका डोक्‍पु मु़चु़कु तारापाचो़ सबेट्‌मिडिम

४३ नलेम चङडा येशू मेलामका गालीलथो़ लम्‍डी।

४४ (येशू उनी त्‍वाकाङा र्‍वाम्‍डी,

माम्‍चु़नीलाम-जेपा मु़चु़लाई उ त्‍वाकु देलडा हुनाखाना मेबोमी।)

४५ गालीलडाम मु़चु़मिमका गुमीलाई आथावो हुनाखाना बेम्‍डी,

हेङालोने सेल्‍सिक्‍पानेमकु चाडकाम थारीका मेर्मिम यरूशलेमडा बाम्‍डिम बाइडा।

मेम्‍मा येशूका बेम्‍डिम खोत्‍ले मेर्मिमका मेसिन्‍डा ल्‍वाम्‍डिम बाइडा।

४६ गुमी गालीलथो़ खिर्सिम्‍डिलो काना देलडा रोम्‍डी।

मेसिन्‍डा गुमीका कु अङ्‍गूरकु बिलाम बनेम्‍डिम बाइडा।

मेसिन्‍डाङा कफर्नहुम देलडा कोले डोक्‍पु मु़चु़ बाइडा।

मेरामकु तारापाचो़ छो़म नो़पा बाइडा।

४७ यहूदिया क्षेत्रलामका येशू गालील क्षेत्रडा रोम्‍डिम बु र्‍वाक्‍पा मे डोक्‍पु मु़चु़का थो़स्‍तु़,

मा मेराम उनीमाडा लस्‍ता।

मेम्‍मा येशू रोक्‍साका सिमु खापा उ तारापाचो़लाई सबेट्‌नी र्‍वाक्‍ताम-र्‍वाक्‍तामङा बु़डु़।

४८ येशूका मेरामलाई र्‍वाम्‍डी,

“हेल्‍लो वो मेल्‍वानिवाम छेखोपमिम नुङ यु़मखारीमिम मेल्‍वाथु़मसम्‍म गानी हेल्‍लो वो थो़र मेबोनी।”

४९ मे डोक्‍पु मु़चु़का र्‍वाक्‍ता,

“ङाचो़,

आमा तारापाचो़ मेसिथु़म ओम्‍लोङा रोक्‍निका।”

५० येशूका मेरामलाई र्‍वाम्‍डी,

“लक्‍सा,

इमा तारापाचो़ नु़।”

येशूका र्‍वाम्‍डिम ल्‍वाडा मे डोक्‍पु मु़चु़का थो़रबु़डु़मा उ नेम लाम्‍दीडा।

५१ गु लाम्‍दीडा लक्‍तोङा बु़डु़लो उ डु़ल्‍चो़मिमका गुलाई लाम्‍दीडा क्रो़म्‍मिडिमा उ चो़ नु़डाम ल्‍वा थो़बेट्‌मिडी।

५२ हाङकोलो आथाम मे उ चो़ समु चो़म्‍डु़ र्‍वाक्‍साका गुका मेर्मिमलाई हिलाबु़डु़।

मेम्‍लो मेर्मिमका र्‍वाम्‍डी,

“बास्‍ता नेम्‍फु कोले जेस्‍तालो आथाम गुलाई डार्चु़मोका डिड्‌डु़।”

५३ येशूका गुलाई “इमा तारापाचो़ नु़” र्‍वाम्‍डिम थारीकाङा रेछा र्‍वाक्‍पा मे डोक्‍पु मु़चु़का चडु़।

मेम्‍मा गु नुङ उमा नेमडाममिम खोत्‍लेका येशूडा थो़र बेम्‍डी।

५४ यहूदिया क्षेत्रलामका गालील क्षेत्रडा रोम्‍डिमा येशूका बेम्‍डिम ओराम ननोम उनी छेखोप बाइडा।

उ ल्‍वा-खेल सोक्‍पा मु़चु़लाई दिनकु फार्डा येशूका सबेट्‌मिडिम

५

१ ओराम चङडा यहूदीमिमकु कोङ चाड बाइडा,

मा मेरामकाम लागि येशू यरूशलेमथो़ लम्‍डी।

२ यरूशलेम शहरगोनो भेन्‍दाकु लाम्‍चोको फार्डा दिनकु बाइडा।

मेरामकु होनोलाम-आथो़लाम ङोले पिन्‍दी बाइडा,

मेरामलाई हिब्रू ल्‍वाडा बेथस्‍दा र्‍वामी।

३ मे पिन्‍दीडा नो़पा,

मिक्सीका मेल्‍वापा,

खेल ब्‍लेट्‌पा,

ल्‍वा-खेल सोक्‍पा सेर्पा मु़चु़ झार्ल्‍याक्‍पा बाम्‍डी।

[हाङकोलोका कु दो र्‍वाक्‍साका लन्‍थाल्‍मिडी।

४ मिप्रङमाकु कोले पाह्रीचो़ थारी-थारीका योक्‍थाल्‍लामा मे दिनडाम कु थो़ट्‌थाल्‍लु़।

मेम्‍मा मे कु दोमिम चङडा ङादो मेगोनो हुपा मु़चु़ हेप्‍माम सोमोरीनुङमा लोवो सस्‍थाल्‍ला।]

५ सु-लेत (३८) थ आथाम नो़पामा झार्ल्‍याक्‍पा कोले मु़चु़ मेसिन्‍डा बाइडा।

६ येशूका गुलाई मेसिन्‍डा झार्ल्‍याक्‍पा ल्‍वाम्‍डी।

गु हापा थ आथाम नो़पा रेछा र्‍वाक्‍पा चम्‍डिमा मेरामलाई र्‍वाम्‍डी,

“हाम समु इमा न बु?”

७ नो़पा मे मु़चु़का र्‍वाक्‍ता,

“ङाचो़,

कु दोमिम थारीका गोलाई मेगोयु़ हुमु ख्‍लो़पा सु़ वो मेबुमी।

गो लक्‍तो-लक्‍तोङा गोडाम ङादो कोङमीङा मु़चु़ मेगोयु़ हुल्‍या।”

८ मेकोतिमा येशूका मेरामलाई र्‍वाम्‍डी,

“बका,

इमा प्‍लान फकामा लाम्‍दिया।”

९ मे मु़चु़ सस्‍ल्‍याड्‌डा,

मा उ प्‍लान फक्‍साका लाम्‍दिमु चो़म्‍डु़।

मेनेम ङेम्‍सिमुनेम बाइडा।

१० मेम्‍मिमका यहूदी ङाउमिम कोर्थो़लाम बम्‍डी।

मेर्मिमका सपा मे मु़चु़लाई र्‍वाम्‍डी,

“ङेम्‍सिमुनेम गाना खारी बेसीमेनु़।

मे प्‍लान कुर्मु डु़म्‍लाका मेग्‍वाना।”

११ गुका मेर्मिमलाई र्‍वाक्‍ता,

“उहेमका गोलाई सबेट्‌ङिडिमी गुमीकाङा गोलाई र्‍वाम्‍डी,

‘इमा प्‍लान कुरामा लाम्‍दिया’।”

१२ मेर्मिमका गुनुङ हिलाबेम्‍डी,

“इमा प्‍लान कुरामा लाम्‍दिया गानालाई र्‍वाक्‍पा मु़चु़ सु़?”

१३ लावो मेराम मु़चु़का गुमी सु़ र्‍वाक्‍साका छेड्‌डु़म मेबायावा।

हेङालोने मेसिन्‍डा सेर्पा मु़चु़ बाम्‍डिमका येशू मेलामका लम्‍ल्‍याम्‍डिम बाइडा।

१४ चङडा येशूका मेरामलाई सो़रनेमगोडा डार्मिडिमा र्‍वाम्‍डी,

“रेप्‍डा,

गाना सन्‍नाम बु।

आथाडा आनो गाना छु़ल मेबे,

मा गानाडला मेजो़पा मेरोनु़।”

१५ गुलाई सबेट्‌पा ने येशू रेछा र्‍वाक्‍पा ल्‍वा लस्‍तामा यहूदी ङाउमिमनुङ सो़यु़डु़।

येशूका उनी त्‍वाप माम्‍चु़नीकु तारापाचो़ र्‍वाम्‍डिम

१६ येशूका ङेम्‍सिमुनेम ओराम खारी बेम्‍डिमका यहूदी ङाउमिमका गुमीलाई दु़खा ग्‍वामु चो़म्‍मिडी।

१७ येशूका मेर्मिमलाई आरे र्‍वाम्‍डी,

“आमा पापका ओम्‍लोसम्‍म खारी बोमिम बुमी,

मा गो वो खारी बेत्तोङा लेट्‌पु।”

१८ मेम्‍मिमका यहूदी ङाउमिमका येशूलाई सेन्‍मु छो़म माल्‍मिडी।

हेङालोने गुमीका ङेम्‍सिमुनेम बेसिमेनु़पा खारी बेम्‍डिम कोङङा मेएँ,

लावो त्‍वापङा माम्‍चु़नीनुङ कोहोप्‍माम बेसिसाका माम्‍चु़नीलाई उनी त्‍वाकु पाप वो र्‍वाम्‍डिम बाइडा।

१९ येशूका मेर्मिमलाई र्‍वाम्‍डी,

“आच्‍छाङा गो गानीलाई र्‍वाङु,

तारापाचो़ उ त्‍वाकाङा हाम वो बोमु मेचाप्‍सु़।

पापका हाम बोमिमिम ल्‍वासु़ मेराम कोङङा बु़।

पापका हाम बु़ तारापाचो़का मेमङा बु़।

२० हेङालोने पापका तारापाचो़लाई रिखाम बोमी,

मा गुमीका बोमिमिम खोत्‍ले खारी उनी तारापाचो़लाई रेम्‍बेन्‍मी।

ओर्मिमडाम वो डोक्‍पुतो खारीमिम गुमीका उनी तारापाचो़लाई रेम्‍बेन्‍मी,

मा गानी ङाङाया दु़म्‍नी।

२१ पापका सिपा मु़चु़मिमलाई फमिमा मेर्मिमलाई मेसिपा त्‍वारो़म ग्‍वामी।

मेम्‍साकाङा तारापाचो़का उहेमलाई उ ग्‍वाग्‍वाद्‌वा मेरामलाई मेसिपा त्‍वारो़म ग्‍वाकु़।

२२ मेरामडाम वो कोङमी ल्‍वा,

पापका सु़काम वो निया मेबोमी,

लावो खोत्‍ले निया बेपा साखाम तारापाचो़लाई ग्‍वाम्‍डिम बु।

२३ मेम्‍साका पापलाई डोक्‍पु मिम्‍मिमिम होङङा तारापाचो़लाई वो डोक्‍पु मिम्‍मिनु़।

तारापाचो़लाई डोक्‍पु मेमिम्‍पाका गुलाई थु़र्पा पापलाई वो डोक्‍पु मेमिम्‍मी।

२४ “आच्‍छाङा गो गानीलाई र्‍वाङु,

उहेमका आमा सिजेम थो़सु़,

मा गोलाई थु़र्पा पापडला थो़र बु़,

मेरामनुङ मेसिपा त्‍वारो़म दु़म।

मेम्‍मा मेराम मुमा बेन्‍ला मेसो़सी।

गु सिमुलामका त्‍वारो़मडा हुमुदु़म्‍स्‍तु़म बु।

२५ आच्‍छाङा गो गानीलाई र्‍वाङु,

मेराम थारी रोक्‍तोङा लेडु़,

मा मेराम थारी ओम्‍लोङा सो़।

सिपा मु़चु़मिमका माम्‍चु़नीकु तारापाचो़काम लो़लाम थो़मी,

मा सु़का थो़मी मेर्मिम नु़मी।

२६ त्‍वारो़म ग्‍वाक्‍पा यु़म पापकाडा बुमिम होम्‍साका त्‍वारो़म ग्‍वाक्‍पा यु़म पापका उनीमा तारापाचो़लाई ग्‍वाम्‍डिम बु।

२७ मेम्‍मा मु़चु़मिमकु निया बेपा साखाम गुलाई ग्‍वाम्‍डिम बु,

हेङालोने गु मिनीचो़ सो़।

२८ “ओराम ल्‍वाडा ङाङाया मेदु़म्‍नी,

हेङालोने थारी रोक्‍तोङा लेडु़।

मेकोतिलो सु़लु़मगोयु़ बाट्‌पा खोत्‍लेका माम्‍चु़नीकु लो़लाम थो़मी,

२९ मा जो़पा खारी बेपामिम ने नु़मु लागि,

मा मेजो़पा खारी बेपामिम ने देन्‍दे ल्‍वामु लागि सु़लु़मलामका बम्‍गेमी।

३० “गो आ त्‍वाकाङा ने हाम वो बोमु मेचापु।

हेप्‍माम गो थो़उ,

मेम्‍साकाङा निया बेउ।

गो बेउमिम निया जो़पा दु़म,

हेङालोने गो आ त्‍वाकु न होङङा मेएँ,

गोलाई थु़र्पा पापकु न होङङा खारी बोमु न बेउ।

येशूकु दुथाममिम ल्‍वा

३१ “आमा दुथाम गो त्‍वाका कोङङा सो़उतो माला मेराम ल्‍वा आच्‍छाङा मेदु़म।

३२ आमा दुथाम सो़पा पाप बुमी,

गुमीका सो़मिमिम आमा दुथाममिम खोत्‍ले ल्‍वा आच्‍छाङा दु़म र्‍वाक्‍पा गो चक्‍पु।

३३ “कु-रु़दु़म ग्‍वाक्‍पा यूहन्‍नाकाडा मु़चु़मिमलाई गानी थु़र्नी,

मा गुका गानीलाई आच्‍छाङा सो़यु़डु़म बु।

३४ आमा दुथाम सो़मु गोलाई मु़चु़ मेबासी।

लावो गानी सेल्‍सिट्‌नी र्‍वाक्‍साका गो ओर्मिम ल्‍वा सो़उमिम।

३५ यूहन्‍नाका सो़यु़डु़म ल्‍वा वाक्‍पा नुङ झ्‍वाक्‍पा धिप्‍री होप्‍माम बाइडा।

मेम्‍मा गानी घरिकोङ उमा ल्‍वाडा गेर्सिमु न बेन्‍नी।

३६ “लावो यूहन्‍नाका सो़यु़डु़मडाम वो डोक्‍पु ल्‍वामिम गोनुङ बु।

खारी बोम्‍सोमु आमा पापका गोलाई ग्‍वाङ्‌डिमिम बु।

मेराम गो बेत्तोङा लेट्‌पु।

पापका गोलाई थु़र्ङिडिमिम र्‍वाक्‍पा मेरामकाङा सो़यु़।

३७ गोलाई थु़र्पा पाप उनी त्‍वाकाङा आमा दुथाम सो़म्‍डी।

उनीमा लो़लाम गानी हेल्‍लो वो थो़न्‍निम मिबु,

मा उनीमा ङाली हेल्‍लो वो ल्‍वान्‍निम मिबु।

३८ मेम्‍मा उनी सिजेम इनीमा न-गोडा मिबु,

हेङालोने गुमीका इनीमाडा थु़र्ङिडिमिम गोडला गानी थो़र मेलु़नी।

३९ माम्‍चु़नीकु सिजेम गानी डानी,

हेङालोने मेरामका मेसिपा त्‍वारो़म ग्‍वाक्‍सा र्‍वाक्‍पा गानी लु़नी।

मेरामका आमा दुथामङा सो़यु़।

४० मेम्‍मा वो ओराम त्‍वारो़म ल्‍वामु लागि आमाडा रोमु मेद्‌वानी।

४१ “गानी आमा नङ कोनिमिम गोलाई मेबासी।

४२ हेङालोने माम्‍चु़नीकु रिखाम गानीगोडा मिबु र्‍वाक्‍पा गो चक्‍पु।

४३ गो आमा पापकु साखामडा योङडोम बु,

गानी गोलाई मेरङिनी।

लावो कोङनिम मु़चु़ उ साखामडा रोक्‍ता माला गुलाई गानी रनी।

४४ गानी इनी त्‍वाप-त्‍वापगोडा डोक्‍पु बेला सो़म्‍सिमु माल्‍नी।

लावो कोलेङा माम्‍चु़नीलाम रोक्‍पा डोक्‍पु बेला सो़सिसी ने मेमाल्‍नी,

माला हेसाका गानी थो़रलु़नी मा?

४५ “पापकु ङादोडा गानीलाई गो मुमा बेनिनी र्‍वाक्‍पा मेमिम्‍नी।

गानीलाई मुमा बेट्‌पा ने मोशा सो़,

गुलामका ख्‍लो़ला सो़म्‍सिमु लन्‍थाट्‌निम बाइडा।

४६ मोशालाई गानी थो़रलु़निवा माला गोडला वो थो़रलु़निवा।

हेङालोने गुका आमा दुथाम र्‍याक्‍तु़म बाइडा।

४७ लावो गुका र्‍याक्‍तु़म ल्‍वाडा गानी थो़र मेलु़नी माला गो जेङुमिम ल्‍वाडा हेसाका थो़रलु़नी मा?”

येशूका ङो धु़मसङ (५०,००) मु़चु़मिमलाई पोमु ग्‍वाम्‍डिम

(मत्ती १४:१३-२१; मर्कूस ६:३०-४४; लूका ९:१०-१७)

६

१ मेरामकु किचो़ चङडा,

येशू गालील दिरिदिनकु होम्‍बुनो (मेरामलाई तिबेरियास दिरिदिन वो र्‍वामी) लम्‍डी।

२ मेम्‍मा छो़म सेर्पा मु़चु़ येशूकु चङचङ लम्‍डी,

हेङालोने गुमीका नो़पा मु़चु़लाई सबेट्‌मिडिम हेल्‍लो वो मेल्‍वाम्‍मा खारी मेर्मिमका ल्‍वाम्‍डिम बाइडा।

३ मेम्‍मा येशू पोप्‍चङडला लम्‍डी,

मा उनी सीसिपामिमनुङ मेसिन्‍डा गन्‍मिडी।

४ यहूदीमिमकु सेल्‍सिमुनेमकु चाड रोम्‍फामु खाप्‍स्‍तु़म बाइडा।

५ येशूका खोत्‍लेथो़ रेप्‍मिडिलो छो़म सेर्पा मु़चु़ गुमीथो़ बिक्‍तोङा बेपा ल्‍वाम्‍डी।

मेम्‍मा फिलिपलाई र्‍वाम्‍डी,

“ओर्मिमकाम लागि पोमु सो़बेम बालामका गुइ भ्रेइमिम?”

६ गुमीका मेरामकु न छाम्‍मु लागि आरे र्‍वाम्‍डिम बाइडा,

हेङालोने गुमीका हाम बोमु खाप्‍मिडिम मेराम चम्‍डिम बाइडा।

७ फिलिपका गुमीनुङ र्‍वाक्‍ता,

“खोत्‍लेका कि-कि ख्रेन्‍मु कोङङा लोवो न सङ मतोकु सिक्‍काकाa वो मे सो़बेम भ्रेमु मेझाम।”

८ उनी सीसिपामिमगोडाम कोले सिमोन पत्रुसकु ल्‍वाक अन्‍द्रियासका र्‍वाक्‍ता,

९ “आसिन्‍डा कोले स्‍वाला बु,

गुनुङ जेउकाम ङोले सो़बेम नुङ नले ङो बु।

लावो आकोम सेर्पा मु़चु़मिमलाई हामका लिडु़मी मा?”

१० येशूका र्‍वाम्‍डी,

“मु़चु़मिमलाई गन्‍बेट्‌नी।”

मे बायडा हापा जेम बाइडा,

मा ङो धु़मसङ (५०,००) कोको वोस्‍चो़मिम मेसिन्‍डा गन्‍मिडी।

११ मेम्‍मा येशूका मे सो़बेम जेट्‌मिडिमा माम्‍चु़नीलाई आलासो़ ग्‍वाम्‍डी,

मा गन्‍पा मु़चु़मिमलाई दो़म्‍साम्‍डी।

मेम्‍साकाङा ङो वो दो़म्‍साम्‍डी,

मा मु़चु़मिमका खोहोम पेम्‍डी।

१२ मेर्मिम खोत्‍लेका ख्‍वाचेप कोदो पेम्‍डिम चङडा येशूका उनी सीसिपामिमलाई र्‍वाम्‍डी,

“घ्‍लेट्‌पा फ्‍वाक्‍चो़लमिम डो़नी।

कोले वो ब्‍लाम-ब्‍लाम मेदु़म्‍नु़।”

१३ ङोले जेउकु सो़बेम पेपा मु़चु़मिमका क्‍लेट्‌मिडिम फ्‍वाक्‍चो़लमिम मेर्मिमका खोप्‍मिडिमा को-न (१२) खचा दु़स्‍ता।

१४ येशूका बेम्‍डिम यु़मखारी ल्‍वाम्‍डिमा मे मु़चु़मिमका र्‍वाम्‍डी,

“सु़म्‍दिसेरडा रोक्‍पा माम्‍चु़नीलाम-जेपा मु़चु़ आच्‍छाङा गुमीङा रेछा।”

१५ मेर्मिमका गुमीलाई उनी हप दु़म्‍मु क्‍र्‍वामु माल्‍तोङा बोमी र्‍वाक्‍पा चम्‍डिमा येशू त्‍वापङा आथावो पोप्‍चङडला लम्‍डी।

येशू कुकु थेमथेम लाम्‍दिम्‍डिम

(मत्ती १४:२२-३३; मर्कूस ६:४५-५२)

१६ ने-नेम्‍थाका येशूकु सीसिपामिम दिरिदिनयु़ लम्‍डी।

१७ मेम्‍मा कुबी-बोक्‍साडला हुम्‍डिमा दिरिदिन होम्‍बुनोम कफर्नहुम शहरथो़ लाम्‍दिम्‍डी।

मेकोतिलो तुकुम्‍चिम दु़म्‍मु दु़म्‍स्‍तु़म बाइडा,

मा येशू आथावो मेर्मिमकाडा मेरोक्‍थेङा बाम्‍डी।

१८ छो़म डोक्‍पु ब्‍लोजु़ फुड्‌डु़,

मा कुकु बाबारिम छो़म बक्‍ता,

१९ सीसिपामिम ङो,

रु (५, ६) किलोमिटर कोति भाल लम्‍डिम चङडा मेर्मिमका येशूलाई दिरिदिनडभाल लाम्‍दित्तो कुबी-बोक्‍साथो़ बिक्‍तोङा बेपा ल्‍वाम्‍डी।

मेम्‍मा मेर्मिम छो़म ङिम्‍डी।

२० लावो गुमीका मेर्मिमलाई र्‍वाम्‍डी,

“मेङिनी,

गो सो़।”

२१ मेम्‍मा मेर्मिमका गुमीलाई कुबी-बोक्‍साडला हुबेन्‍मु न बेम्‍डी।

मेकोतिलोङा मेर्मिम लक्‍तोङा बेम्‍डिम बायडा मेर्मिम हुम्‍डिम कुबी-बोक्‍सा रोक्‍थिल्‍याड्‌डा।

२२ उ दिकाम दिरिदिनकु कोर्थो़म होम्‍बुनो बाट्‌पा सेर्पा मु़चु़का कोले कोङङा कुबी-बोक्‍सा ल्‍वाम्‍डी।

सीसिपामिमनुङ येशू कुबी-बोक्‍साडला मेहुमिवाम ल्‍वा मेर्मिमका चम्‍डिम बाइडा।

लावो सीसिपामिम कोङङा लम्‍डिम बाइडा।

२३ मेम्‍मा ङाचो़ येशूका आलासो़ ग्‍वाक्‍साका मु़चु़मिमका सो़बेम पेम्‍डिम बाय फार्डा तिबेरियस शहरलामका वाङमिम कुबी-बोक्‍सा वो रोम्‍डी।

२४ मे सेर्पा मु़चु़का मेसिन्‍डा येशू वो मेल्‍वामिवा मा उनी सीसिपामिम वो मेल्‍वामिवामा कुबी-बोक्‍साडला हुसाका येशूलाई माल्‍तो कफर्नहुम शहरथो़ लम्‍डी।

त्‍वारो़म ग्‍वाक्‍पा सो़बेम

२५ मे मु़चु़मिमका येशूलाई दिरिदिनकु कोर्थो़म होम्‍बुनो डार्मिडिमा र्‍वाम्‍डी,

“सीपा,

गानी आसिन्‍डा हेल्‍लो रोक्‍निम?”

२६ येशूका मेर्मिमनुङ र्‍वाम्‍डी,

“आच्‍छाङा गो गानीलाई र्‍वाङु,

यु़मखारीमिम ल्‍वान्‍निमका मेएँ खोहोम सो़बेम पेन्‍निमका गोलाई माल्‍तोङा लेन्‍ङिनी।

२७ फिपामा ब्‍लाम-ब्‍लाम दु़म्‍पा पोमुडुमुकाम लागि ब्राम्‍दु़ल्‍वा मेबेनी,

लावो हेल्‍लो वो मेफिपा,

मा त्‍वारो़म ग्‍वाक्‍पा पोमुडुमुकाम लागि ब्राम्‍दु़ल्‍वा बेनी,

उहेम त्‍वारो़म मिनीचो़का गानीलाई ग्‍वानी।

हेङालोने माम्‍चु़नी पापका उनी साखामकु छाप गुडला ओप्‍मिडिम बु।”

२८ मेर्मिमका गुमीनुङ हिलाबेम्‍डी,

“माम्‍चु़नीकु न होप्‍माम खारी बोमु लागि गुकु हाम बोमु बासी?”

२९ येशूका मेर्मिमलाई र्‍वाम्‍डी,

“माम्‍चु़नीका न बोमिमिम गानी बोमु बासिक्‍पा खारी ओरामङा सो़: ‘उहेमलाई गुमीका थु़र्मीडिम बु मेरामडला थो़रबेनी’।”

३० मेर्मिमका गुमीनुङ र्‍वाम्‍डी,

“गानी गुकुलाई हेप्‍माम यु़मखारी रेम्‍बोनी मा मेराम रेप्‍साका गुकु थो़रबोमु?

गानी हाम बोमु चाम्‍नी?

३१ इकी बेब-पापमिमका र्‍याङगो-र्‍याङगोडा मन्‍न पेम्‍डी।

माम्‍चु़नीकु सिजेमडा मेराम आरेसाका र्‍याक्‍मा बु,

‘गुमीका मेर्मिमलाई पाह्रीलामका सो़बेम पोमु ग्‍वाम्‍डी’।”

३२ येशूका मेर्मिमलाई र्‍वाम्‍डी,

“आच्‍छाङा गो गानीलाई र्‍वाङु,

पाह्रीलामका गानीलाई सो़बेम ग्‍वाक्‍पा मोशा मेएँ,

लावो पाह्रीलाम आच्‍छाङाम सो़बेम गानीलाई ग्‍वाक्‍पा आमा पाप सो़।

३३ हेङालोने माम्‍चु़नीकु सो़बेम गुङा सो़,

मेराम पाह्रीलाम यो,

मा सु़म्‍दिसेरडाम मु़चु़मिमलाई त्‍वारो़म ग्‍वाकु़मी।”

३४ मेर्मिमका गुमीनुङ र्‍वाम्‍डी,

“ङाचो़,

मेराम सो़बेम हेल्‍लो लोवो गुकुलाई ग्‍वाक्‍किनी का।”

३५ येशूका मेर्मिमनुङ र्‍वाम्‍डी,

“मेसिपा त्‍वारो़म ग्‍वाक्‍पा सो़बेम गोङा सो़।

उहेम मु़चु़ आमाडा रो मेराम मु़चु़ हेल्‍लो वो क्रु़म मेसि,

मा गोडला थो़रलु़पा मु़चु़ हेल्‍लो वो कोरा मेसि।

३६ लावो गो गानीलाई र्‍वाङ्‍डोमङा बु,

मा गोलाई ल्‍वाङ्‌डिनिम बु,

मा आथावो गोडला थो़र मेबोनी।

३७ पापका ग्‍वाङ्‌डिमिम खोत्‍ले मु़चु़ आमाडा रोमी,

मा आमाडा रोक्‍पामिमलाई गो हेल्‍लो वो मेकोलुमी।

३८ गो आमा न होङङा बेप्‍डा मेएँ,

माम्‍चु़नीका न बोमिमिम होम्‍साका खारी बेप्‍डा पाह्रीलामका योङडोम।

३९ गोलाई थु़र्पा माम्‍चु़नीकु न आरेप्‍माम बु,

गुमीका गोलाई ग्‍वाङ्‌डिमिम मु़चु़मिमगोडाम कोलेलाई वो मेदाम्‍पुनु़,

लावो हुक्‍पा थारीनेम नु़बेट्‌पुमिनु़।

४० हेङालोने आमा पापकु न ओराम बु,

उहेम-उहेमका तारापाचो़लाई रेम्‍मी,

मा गुडला थो़रलु़मी मेर्मिमका मेसिपा त्‍वारो़म ल्‍वामिनु़।

मेम्‍मा हुक्‍पा थारीनेम गो मेर्मिमलाई नु़बेट्‌पुमी।”

४१ यहूदीमिमका उनी कोर्थो़लाम सु़म्‍बुर्मा किन्‍मु चो़म्‍मिडी,

हेङालोने गुमीका आरे र्‍वाम्‍डिम बाइडा,

“पाह्रीलामका योक्‍पा सो़बेम गोङा सो़।”

४२ मेर्मिमका र्‍वाम्‍डी,

“हाम ओराम योसेफकु तारापाचो़ येशू मेएँ?

ओरामकु माम नुङ पाप गुइ मेछेडी?

हेसाका ओरामका ‘गो पाह्रीलाम योङडोम’ र्‍वामु चाप्‍सु़?”

४३ येशूका मेर्मिमलाई र्‍वाम्‍डी,

“गानी इनी त्‍वाप-त्‍वाप गोडा सु़म्‍बुर्मा किन्‍मु डिट्‌नी।

४४ गोलाई थु़र्पा पापका आमाथो़ मेक्रिथु़मसम्‍म सु़ वो आमाडा रोमु मेचाप्‍सु़,

मा गो मेरामलाई हुक्‍पा थारीनेम नु़बेट्‌पु।

४५ माम्चु़नीकु सिजेमडा आरेसाका र्‍याक्‍मा बु: ‘माम्‍चु़नीका मेर्मिम खोत्‍लेलाई सीमी’ उहेमका पापलामका थो़मी मा सीम्‍सिमी मेर्मिम आमाडा रोमी।

४६ माम्‍चु़नीलाम योक्‍पाडाम सु़का वो पापलाई ल्‍वास्‍तु़म मिबु,

गुका कोङङा पापलाई ल्‍वास्‍तु़म बु।

४७ आच्‍छाङा गो गानीलाई र्‍वाङु,

उहेमका गोडला थो़र बु़,

गुनुङ मेसिपा त्‍वारो़म दु़म।

४८ त्‍वारो़म ग्‍वाक्‍पा सो़बेम गो सो़।

४९ इनीमा बेब-पापमिमका र्‍याङगो-र्‍याङगोडा मन्‍न पेम्‍डी,

मावो मेर्मिम सिम्‍डी।

५० पाह्रीलामका योक्‍पा सो़बेम ओराम सो़,

उहेमका ओराम पु़ मेराम मेसि।

५१ त्‍वारो़म ग्‍वाक्‍पा पाह्रीलामका योक्‍पा सो़बेम गोङा सो़।

कोङनिमका ओराम सो़बेम पु़ माला मेराम हेल्‍लो लोवो नु़होम बु।

ओराम सो़बेम ने आमा मिरो़म सो़,

सु़म्‍दिसेरडाम मु़चु़मिमका त्‍वारो़म ल्‍वामु लागि मेराम ग्‍वाक्‍पुमी।”

५२ मेकोतिमा यहूदीमिम उनी त्‍वाप-त्‍वापडा फमु चो़म्‍मिडी,

“ओराम मु़चु़का गुइलाई हेसाका उ मिरो़म पोमु ग्‍वामु चाप्‍सा?”

५३ येशूका मेर्मिमलाई र्‍वाम्‍डी,

“आच्‍छाङा गो गानीलाई र्‍वाङु,

मिनीचो़कु मिरो़म गानी मेपेथु़म नुङ उमा सिसि मेडुथु़मसम्‍म गानीनुङ त्‍वारो़म मेदु़म।

५४ सु़का आमा मिरो़म पु़,

मा आमा सिसि डुङु़,

मेरामनुङ मेसिपा त्‍वारो़म दु़म,

मा हुक्‍पा थारीनेम गो मेरामलाई नु़बेट्‌पु।

५५ हेङालोने आमा मिरो़म नुङ आमा सिसि आच्‍छाङाकाम पोमुडुमु सो़।

५६ उहेमका आमा मिरो़म पु़,

मा आमा सिसि डुङु़,

मेराम मु़चु़ गोनुङ दु़म,

मा गो गुनुङ दु़म्‍ङु।

५७ त्‍वारो़म ग्‍वाक्‍पा पापका गोलाई थुर्ङिडिमिमा नु़बेट्‌ङिडिमिम होम्‍साकाङा आमा मिरो़म पेपा मु़चु़लाई वो गो नु़बेट्‌पु।

५८ इनीमा बेप-पापमिमका पेम्‍डिम होप्‍माम सो़बेम गो मेएँ।

मेर्मिमका सो़बेम पेम्‍डी मावो सिम्‍डी।

गो ने पाह्रीलामका योक्‍पा सो़बेम सो़,

मा उहेमका ओराम सो़बेम पु़,

मेराम मु़चु़ हेल्‍लो लोवो नु़होम बु।”

५९ येशूका ओर्मिम ल्‍वा कफर्नहुम शहरडाम घ्रो़म्‍दीनेमडा सीट्‌मिडिलो र्‍वाम्‍डिम बाइडा।

सीसिपामिम हापाका येशूलाई ङेट्‌मिडिम

६० येशूकु सीसिपामिम हापाका र्‍वाम्‍डी,

“ओराम सीसि थेसिथेन्‍मु हापा मेझापा बु।

सु़का ओराम थो़मु चाप्‍सु़?”

६१ उनी सीसिपामिमका ओराम ल्‍वाकु दुथाम सु़म्‍बुर्मा कित्तोङा लेन्‍मी र्‍वाक्‍पा चम्‍डिमा येशूका मेर्मिमलाई र्‍वाम्‍डी,

“हाम ओराम ल्‍वाका इनीमा न जस्‍ताम बु?

६२ मेम माला गानी आथावो मिनीचो़लाई पाह्रीथो़ कोसिट्‌पा ल्‍वान्‍नी माला हाम मिम्‍नी?

६३ पेलका कोङङा त्‍वारो़म ग्‍वाक्‍सा।

मु़चु़कु सोका हाम वो मेबु़।

गानीनुङ जेङडोम सिजेम ने त्‍वारो़म ग्‍वाक्‍पा पेल सो़।

६४ लावो थो़रमेलु़पा कोङनिम गानीगोडा बुमी।”

हेङालोने मेर्मिम गोडा सु़का थो़र मेलु़मी मा सु़का गुमीलाई भ्रेडु़ र्‍वाक्‍पा ल्‍वा ङादो आथामङा येशूका चम्‍डिम बाइडा।

६५ मेकोतिमा येशूका र्‍वाम्‍डी,

“मेम्मिमका गो गानीलाई आरे र्‍वाङडोम बाइडा,

‘पापका कोङनिमलाई आमाडा मेरेथु़मसम्‍म सु़वो आमाडा रोमु मेचाप्‍सु़’।”

६६ मेम्‍लो आथाम उनीमा सीसिपामिम हापाका गुमीलाई ङेट्‌मिडी,

मा गुमीनुङ लाम्‍दिमु डिट्‌मिडी।

६७ मेकोतिमा येशूका को-न (१२) सीसिपामिमलाई हिला बेम्‍डी,

“गानी वो गोलाई ङेन्‍ङिनिमिम?”

६८ सिमोन पत्रुसका गुमीलाई र्‍वाक्‍ता,

“ए ङाचो़,

गुकु सु़काडा लमु मा?

गानीनुङ मेसिपा त्‍वारो़मकु सिजेम बु।

६९ गानी माम्‍चु़नीकु नङका साट्‌पा मु़चु़ र्‍वाक्‍साका गुकु चकु मा थो़र बोकु।”

७० मेकोतिमा येशूका मेर्मिमलाई र्‍वाम्‍डी,

“गानी को-नलाई हाम गो छेट्‌निनिम मेएँ?

मेम्मा वो गानीगोडाम कोले ने शैतान बु।”

७१ येशूका सिमोन इस्‍करियोतकु तारापाचो़ यहूदाकु दुथाम ओराम ल्‍वा सो़म्‍डिम बाइडा।

हेङालोने यहूदा को-न (१२) सीसिपामिम गोडामङा कोले बाइडा लोवो गुका येशूलाई भ्रेड्‌डु़।

a 

६:७ नसङ मतोको सिक्‍का: लेतले (८) मुनामकु खउलुङ

येशूडला थो़र मेलु़पा उनीमा ल्‍वाकमिम

७

१ ओराम चङडा,

येशू गालील क्षेत्रबाडे खोत्‍लेथो़ खिर्सिम्‍डी।

गुमीका यहूदिया क्षेत्रडाम वाङथो़ङा बाट्‌पा न बेम्‍डी।

हेङालोने मेसिन्‍डा यहूदीमिमका गुमीलाई सेन्‍मु माल्‍तोङा लेट्‌मिडी।

२ लावो गोठाडा बाखोप यहूदीमिमकु चाड रोक्‍फाड्‌डाम बाइडा,

३ येशूकु ल्‍वाकमिमका गुमीलाई र्‍वाम्‍डी,

“ओलामका लुक्‍नीमा यहूदिया क्षेत्रथो़ लक्‍नी,

मेम्‍मा गानी बोनिमिम यु़म-खारीमिम इनी सीसिपामिमका ल्‍वामिनु़।

४ जो़पा नङ फोन्‍सिमु द्‌वाक्‍पा सु़का वो मेल्‍वाखोपडा खारी मेबु़।

गानी ओर्मिम खारी बोनी माला सु़म्‍दिसेरडाम मु़चु़काडा इनी त्‍वापङा रेम्‍बेन्‍सिट्‌नी।”

५ हेङालोने येशूकु ल्‍वाकमिमका वो गुमीडला थो़र मेलु़म्‍थाल्‍मिवा।

६ येशूका मेर्मिमलाई र्‍वाम्‍डी,

“आमा लागि जो़पा थारी आथावो रोक्‍ताम मिबु,

इनीमा लागि ने उहेम थारी लोवो जो़पाङा बु।

७ गानीलाई मेद्‌वाक्‍पा मु़चु़ सु़म्‍दिसेरडा सु़वो मेबुमी।

लावो सु़म्‍दिसेरडाम मु़चु़मिमका गोलाई ने मेद्‌वाङिमी,

हेङालोने मेर्मिमकु खारी बेसी मेजो़पा बु र्‍वाक्‍साका गो सो़उ।

८ गानी ओराम चाड मानेबेप्‍डा लक्‍नी।

गो ने ओराम चाडडा मेलङु,

हेङालोने आमा थारी आथावो रोक्‍ताम मिबु।”

९ मेर्मिमलाई आरे र्‍वाम्‍डिमा गुमी गालीलथो़ङा बाम्‍ल्‍याम्‍डी।

१० लावो येशूकु ल्‍वाकमिम चाड मानेबेप्‍डा लम्‍डिम चङडा सु़का वो मेल्‍वापा बेसाका गुमी वो लम्‍डी।

११ मे चाडडा यहूदीमिमका गुमीलाई माल्‍तो “मेराम मु़चु़ बान्‍ते बु?”

र्‍वाक्‍तो हिलाबेबेम्‍डी।

१२ सेर्पा मु़चु़का सु़पील्‍वाका उनी दुथाम छो़म जेत्तोङा लेट्‌मिडी।

कोङनिमका र्‍वाम्‍डी,

“मेराम मु़चु़ जो़पा बु।”

वाङमिमका र्‍वाम्‍डी,

“मेएँ,

गुका ने मु़चु़मिमलाई लु-फेले बु़मिम बु।”

१३ लावो यहूदीमिमकु ङिमका सु़का वो उनीमा दुथाम खोत्‍लेकु ङादोडा हाम वो मेर्‍वाम्‍वा।

चाडकाम थारीका येशूका सो़रनेम गोडा सीट्‌मिडिम

१४ चाडकु थेते बानो येशू सो़रनेम गोडा लम्‍डिमा सीमु चो़म्‍मिडी।

१५ यहूदीमिमका ङाङाया दु़म्‍मिडिमा आरे र्‍वाम्‍डी,

“हाम वो मेसीसिसाका हेसाका ओराम आकोम छो़म थेट्‌पा दु़स्‍ता?”

१६ मेम्‍मा येशूका मेर्मिमलाई र्‍वाम्‍डी,

“आमा सीसि आ त्‍वाकाम मेएँ,

गोलाई थु़र्पा माम्‍चु़नीलाम रोक्‍पा सो़।

१७ कोङनिम मु़चु़का माम्‍चु़नीकु न होङङा बोमु न बु़ माला आमा सीसि माम्‍चु़नीलाम रोक्‍पा डे आ त्‍वाकाङा जेङुमिम डे मेराम गुका च।

१८ उ त्‍वापङा जेपा मु़चु़का उ त्‍वापलाई डोक्‍पु बेला सो़म्‍सिमु न बु़,

लावो उहेमका गुलाई थु़र्पालाई डोक्‍पु बोमु खारी बु़,

मेराम ने आच्‍छाङाकाम ल्‍वा जेपा सो़,

मा मेरामनुङ हाम वो लिमा ल्‍वा मेदु़म।

१९ हाम मोशाका गानीलाई डु़म्‍ला ग्‍वाक्‍निमी मेएँ मा?

मावो गानी सु़वो मेराम डु़म्‍ला होम्‍साका मेदोनी।

हेङा गानी गोलाई सेन्‍मु माल्‍ङिनी?”

२० सेर्पा मु़चु़का र्‍वाम्‍डी,

“गानालाई मुनाङका हुप्‍नाम बु।

गानालाई सु़का सेन्‍मु माल्‍तोङा बु़?”

२१ येशूका मेर्मिमनुङ र्‍वाम्‍डी,

“हेल्‍लो वो मेल्‍वाम्‍मा कोले खारी गो बेउतोमा गानी खोत्‍ले ङाङाया दु़म्‍निम बु।

२२ मोशाका गानीलाई कोक्‍ते खिरिरि-क्रिपा डु़म्‍ला ग्‍वाक्‍निमिम बाइडा।

(लावो मोशालामका ओराम रोक्‍ताम मेएँ,

इकीमा बेब-पापलामका ओराम रोक्‍ताम।)

मेम्‍मा वो ङेम्‍सिमुनेम गानी चो़च्‍चो़कु कोक्‍ते खिरिरि क्रिम्‍सानी।

२३ कोङ चो़च्‍चो़कु खिरिरि-क्रिप्‍सी ङेम्‍सिमुनेम बोनिमिम ने मोशाकु डु़म्‍लाकु कोर्थो़लाम मेदु़म माला ङेम्‍सिमुनेम कोले मु़चु़लाई खोत्‍ले उ मिरो़म सबेट्‌पुमिमडा हेङा गोनुङ छोक्‍चो बोनी?

२४ ङाली रेप्‍साका मेएँ,

जो़होमका निया बेनी।”

हाम येशूङा ख्रीष्‍ट?

२५ यरूशलेमडाम कोङनिम मु़चु़का आरे र्‍वाबोमु चो़म्‍मिडी,

“डोक्‍पु मु़चु़मिमका सेन्‍मु माल्‍मिमिम ओराम मु़चु़ङा मेडे?

२६ रेप्‍नी,

गुका ने खोत्‍लेकु ङादोडा जेत्तोङा लेडु़,

ङाउमिमका गुलाई हाम वो मेर्‍वामी।

गुमीङा ख्रीष्‍ट र्‍वाक्‍पा हाम मेर्मिमका मुलु़दुङकु बेम्‍डी?

२७ लावो ओराम मु़चु़ बालामका रोक्‍ताम मेराम गुइ च।

ख्रीष्‍ट रोमिलो ने गुमी बालामका रोम्‍डिम मेराम सु़कावो मेच।”

२८ येशूका सो़रनेम गोनो सीट्‌मिडिलो डोक्‍पु लो़लामका र्‍वाम्‍डी,

“गानी गोलाई छेङिनी,

मा गो बालामका रोङडोम मेराम वो चनी।

लावो गो आ त्‍वाकु नका योङडोम मेएँ,

उहेमका गोलाई थु़र्ङिडिमी गुमी आच्‍छाङाकाम बुमी मा गानी गुमीलाई मेछेनी।

२९ लावो गो ने गुमीलाई छेपु,

हेङालोने गो गुमीलामकाङा योङडोम सो़।

मेम्‍मा गुमीका गोलाई इनीमाडा थु़र्ङिडिमिम सो़।”

३० मेम्‍मा ङाउमिमका गुमीलाई चु़म्‍मु माल्‍मिडी,

लावो सु़का वो गुमीडला ल्‍वा मेफिक्मिवा,

हेङालोने उनीमा थारी आथावो रोक्‍ताम मेबायावा।

३१ आथावो सेर्पा मु़चु़मिमगोडाम हापा मु़चु़मिमका गुमीडला थो़रलु़म्‍डी।

मेम्‍मा मेर्मिमका र्‍वाम्‍डी,

“ख्रीष्‍ट योमिलो ओराम मु़चु़का बु़डु़मडाम वो हाम हापा डोक्‍पु यु़मखारीमिम बोमी मा?”

३२ सेर्पा मु़चु़का सु़पील्‍वाका ओराम ल्‍वा जेम्‍डिम बाम्‍डिम फरिसीमिमका थो़म्‍डी।

मेम्‍मा फरिसी नुङ ङाउ डु़म्‍लाचो़मिमका येशूलाई चु़म्‍मु लागि सो़रनेम लपा मु़चु़मिमलाई थु़र्मिडी।

३३ येशूका मेर्मिमलाई र्‍वाम्‍डी,

“गानीनुङ गो किचो़ कोङङा बुङु,

मेम्‍मा गोलाई थु़र्पाकाडा लङु।

३४ गानी गोलाई माल्‍ङिनी,

लावो मेल्‍वाङिनी,

मा गो बान्‍ते दु़म्‍ङु मेसिन्‍डा गानी रोमु मेचाम्‍नी।”

३५ यहूदीमिम उनी त्‍वाप-त्‍वापडा र्‍वाबेम्‍डी,

“ओराम मु़चु़ बान्‍ते लमु खाप्‍डु़,

मा गुइ ओरामलाई ल्‍वामु मेचाप्‍सी?

हाम ओराम मु़चु़ ग्रीक मु़चु़मिम गोडा फोन्‍सिक्‍पा यहूदीमिमकाडा लमा ग्रीक मु़चु़मिमलाई सीडु़मिमिम?

३६ गुका,

‘गानी गोलाई माल्‍ङिनी लावो मेल्‍वाङिनी,

मा गो बान्‍ते दु़म्‍ङु,

गानी रोमु मेचाम्‍नी’ आरे र्‍वाक्‍ताम हाम र्‍वाक्‍ताम?”

येशूका माम्‍चु़नी-पेलकु दुथाम र्‍वाम्‍डिम

३७ चाड हुक्‍पानेम,

मेराम ने चाडकु डोक्‍पु थारीनेम येशू येम्‍सिम्‍डिमा डोक्‍पु लो़लामका र्‍वाम्‍डी,

“कोङनिम मु़चु़ कोरा सिपा बु माला आमाडा रोनु़,

मा डुङ्‌नु़।

३८ उहेम मु़चु़का गोडला थो़र बु़,

माम्‍चु़नीकु सिजेमका र्‍वामिम होङङा मेसिपा त्‍वारो़म ग्‍वाक्‍पा कोर्कु मेरामकु गोलामका पु़डु़।”

३९ गुमीका ओराम ल्‍वा माम्‍चु़नी-पेलकु दुथाम सो़म्‍डिम बाइडा।

मे माम्‍चु़नी-पेल गुमीडा थो़र लु़पा मु़चु़मिमका ल्‍वामु खाप्‍मिमिम बाइडा।

ओम्‍लोसम्‍म वो माम्‍चु़नीका मेर्मिमडला पेल थु़र्मीडिम मेबायावा,

हेङालोने आथावो येशूकु यु़म मेझ्‍वासिक्‍थेङा बाइडा।

४० येशूकु सिजेम थो़पा कोङनिम मु़चु़का र्‍वाम्‍डी,

“ओराम मु़चु़ ने आच्‍छाङा माम्‍चु़नीलाम-जेपाङा सो़।”

४१ याङका र्‍वाम्‍डी,

“गु ख्रीष्‍ट।”

आथावो कोङ-कोङका र्‍वाम्‍डी,

“हाम ख्रीष्‍ट गालीललामका रोमी मा?

४२ माम्‍चु़नीकु सिजेमका जो़होमका र्‍वाक्‍ताम बु,

दाऊद हप गस्‍ताम देल बेथलेहेमडा,

दाऊद हपकु चो़-चु़सु़मिमलामका ख्रीष्‍ट गमी।”

४३ मेम्‍मिमका येशूकु दुथाम मु़चु़मिम गो-फ दु़म्‍मिडी।

४४ कोङनिमका ने गुमीलाई चु़म्‍मु वो माल्‍मिडी,

लावो सु़का वो गुमीडला ल्‍वा मेफिक्मिवा।

यहूदी ङाउमिमका येशूडा थो़र मेलु़मिवाम

४५ सो़रनेम लपा मु़चु़मिम येशूलाई मेचु़म्‍साकाङा ख्‍लोम्‍सीम्‍डिमा फरिसी नुङ ङाउ डु़म्‍लाचो़मिमका हिलाबेम्‍डी,

“मेरामलाई गानी हेङा मेरेट्‌निवाम?”

४६ सो़रनेम लपा मु़चु़मिमका र्‍वाम्‍डी,

“मेराम मु़चु़का जेस्‍ताम होङङा सु़का वो जेम्‍डिम थो़त्तोकोम मिबु।”

४७ फरिसीमिमका मेर्मिमलाई नालेडात्तो र्‍वाम्‍डी,

“गानी वो ताङताहेरथो़ लक्‍नी डे हाम ने?

४८ हाम ङाउमिमका डे फरिसीमिमगोडाम कोङनिमका डे गुडला थो़र लु़म्‍डिम बु?

४९ लावो डु़म्‍ला मेथेट्‌पा ओर्मिम सेर्पा मु़चु़,

मेर्मिमका वाइतो ल्‍वामी।”

५० मेकोतिमा मेर्मिमगोडाम कोले ङाउ,

ङादो येशूलाई क्रो़म्‍पा निकोदेमसका र्‍वाक्‍ता,

५१ “मु़चु़का हाम बु़डु़म,

मेराम डार्मु लागि गुका र्‍वामिम ल्‍वा ङादो मेथो़साकाङा हाम इकी डु़म्‍लाका कोङनिमलाई मुमा बेडु़?”

५२ मेर्मिमका गुलाई र्‍वाम्‍डी,

“हाम गाना वो गालील क्षेत्रडामङा?

माम्‍चु़नीकु सिजेमडा रेप्‍डा,

मा माम्‍चु़नीलाम-जेपा मु़चु़ गालीलामका मेरो र्‍वाक्‍पा गाना डार्ना।”

५३ मेकोतिमा खोत्‍ले मु़चु़मिम उनी नेम-नेम लम्‍डी।

नाम्‍सु़रु़कु दुथाम चु़म्‍सिक्‍पा मेसेम

८

१ लावो येशू ने जैतून पोप्‍चङडला लम्‍डी।

२ उ दिकाम नेम सोसोका गुमी सो़रनेमडा लम्‍डी,

खोत्‍ले मु़चु़ उनीमाडा खोम्‍सिम्‍डी।

मेम्‍मा गुमी गन्‍मिडिमा मेर्मिमलाई सीमु चो़म्‍मिडी।

३ डु़म्‍ला सीपा पातु़म्‍री नुङ फरिसीमिमका नाम्‍सु़रु़कु दुथाम चु़म्‍ला सो़सिक्‍पा कोले मेसेमलाई रेट्‌मिडी।

मेम्‍मा मु़चु़मिमकु ङादोडा येम्‍सिबेट्‌मिडी।

४ मेर्मिमका येशूलाई र्‍वाम्‍डी,

“सीपा,

ओराम मेसेमका नाम्‍सु़रु़ बु़डु़मका चु़म्‍ला सो़सिड्‌डा।

५ मोशाकु डु़म्‍लाका आरेप्‍माम मेसेमलाई लुङका ओप्‍साका सेन्‍मु र्‍वाक्‍ताम बु।

गानी हाम र्‍वानी?”

६ येशूकु बुइडला मेजो़पा ल्‍वा उन्‍मु लागि हिलाहिसीलाम आम्‍मु मेर्मिमका आरे बेम्‍डिम बाइडा।

लावो येशू कुम्‍सिम्‍डी,

मा उनी ब्रेप्‍चोका क्‍वायु़ फुर्कुडा र्‍यामु चो़म्‍मिडी।

७ मेर्मिमका गुमीलाई कुदु़मार हिला बेम्‍डिम बाम्‍डी,

मा येशू येम्‍सिम्‍डिमा मेर्मिमलाई र्‍वाम्‍डी,

“गानीगोडा छु़ल मेबेपा कोङनिम बु माला मेरामका ङादो मेराम मेसेमलाई लुङका ओप्‍नु़।”

८ येशू आथावो कुम्‍सिम्‍डिमा क्‍वायु़ ब्रेप्‍चोका र्‍याम्‍डी।

९ मेसेमलाई मुमा बेट्‌पा मु़चु़मिमका ओराम ल्‍वा थो़म्‍डिमा ङादो ङावालामका कोले-कोले बेत्तो वाङमिम वो मेलामका लु़म्डिमा लम्‍डी।

मेम्‍मा येशू नुङ मे मेसेम कोङङा मेसिन्‍डा दु़म्‍ची।

मे मेसेम येशूकु ङादोडा येम्‍तासिड्‌डा।

१० येशू येम्‍सिम्‍डिमा मेराम मेसेमलाई र्‍वाम्‍डी,

“ए छापा,

मेर्मिम बान्‍ते लम्‍डी?

गानालाई सु़का वो देन्‍दे मेग्‍वाक्‍नामिवा?”

११ मेराम मेसेमका र्‍वाक्‍ता,

“सु़का वो मेग्‍वाङ्‌मिवा ङाचो़।”

येशूका र्‍वाम्‍डी,

“गो वो गानालाई देन्‍दे मेग्‍वानी।

लक्‍सा,

आथाडा आनो छु़ल मेबे।”

येशू सु़म्‍दिसेरकु ओल होप्‍माम

१२ आथावो येशूका मु़चु़मिमनुङ ल्‍वाबेम्‍डी,

मा र्‍वाम्‍डी,

“सु़म्‍दिसेरडाम मु़चु़मिमकु ओल गोङा सो़।

आमा चङचङ लाम्‍दिपा मु़चु़ हेल्‍लो वो तुकुम्‍चिमडा मेलाम्‍दी,

लावो मेरामका त्‍वारो़म ग्‍वाक्‍पा ओल ल्‍वासु़।”

१३ फरिसीमिम येशूकु कोर्थो़लाम बम्‍डिमा र्‍वाम्‍डी,

“इमा त्‍वाकु दुथाम त्‍वाकाङा सो़त्तो लेना,

गाना सो़नामिम ल्‍वा आच्‍छाङाकाम मेएँ।”

१४ येशूका र्‍वाम्‍डी,

“आमा दुथाम गो त्‍वाकाङा सो़उतो लोवो गो सो़उतोम ल्‍वा आच्‍छाङा सो़।

गो बालामका रोङ्‌डोम,

मा गो बान्‍ते लक्‍तोङा बेउ,

मेराम गो चक्‍पु।

लावो गो बालामका रोङ्‌डोम डे बान्‍ते लङुमिम डे मेराम गानी मेचनी।

१५ मु़चु़का बोमिमिम होङ्‌ङा गानी निया बोनी।

गो ने सु़काम वो निया मेबेउ।

१६ गो निया बेउतो माला जो़होमका निया बेउ,

हेङालोने गो आमा त्‍वाका कोङङा मेराम मेबेउ।

गोलाई थु़र्पा पाप गोनुङ बुमी।

१७ नले मु़चु़का सो़चिमिम ल्‍वा डु़म्‍लानुङ घ्रो़म र्‍वाक्‍साका इनी डु़म्‍लाडा र्‍याक्‍मा बु।

१८ आमा दुथाम गो त्वाकाङा सो़उ,

मा गोलाई थु़र्पा पापका आमा दुथाम सो़मी।”

१९ मेम्‍मा मेर्मिमका गुमीलाई हिलाबेम्‍डी,

“इमा पाप बान्‍ते बुमी?”

येशूका मेर्मिमलाई र्‍वाम्‍डी,

“गानी गोलाई छेङिनी ना आमा पापलाई छेनी।

गानी गोलाई छेङ्‌निवा माला आमा पापलाई वो छेनिवा।”

२० सो़रनेम गोडा ग्‍वा-ग्‍वा ग्‍वाखोप फार्डा सीट्‌मिडिलो येशूका ओराम ल्‍वा र्‍वाम्‍डिम बाइडा।

मेम्‍मा वो सु़का वो गुमीलाई मेचु़म्‍मिवा,

हेङालोने आथावो उनीमा थारी रोक्‍ताम मेबायावा।

२१ आथावो येशूका मेर्मिमलाई र्‍वाम्‍डी,

“गो ओलामका लङु मा गानी गोलाई माल्‍ङिनी,

लावो गानी इनीमा छु़लडा सिनी।

गो बान्‍ते लङु मेसिन्‍डा गानी रोमु मेचाम्‍नी।”

२२ यहूदीमिमका र्‍वाबेम्‍डी,

“ओरामका हाम उ त्‍वापङा सेन्‍सिमिम?

गो बान्‍ते लङु,

मेसिन्‍डा गानी रोमु मेचाम्‍नी र्‍वाक्‍साका मेम र्‍वाक्‍ताम मेएँ?”

२३ येशूका र्‍वाम्‍डी,

“गानी धालु़म मु़चु़,

गो गेलेम।

गानी ओराम सु़म्‍दिसेरडाम,

गो ओराम सु़म्‍दिसेरडाम मेएँ।

२४ गानी इनीमा त्‍वाकु छु़लडा सिनी र्‍वाक्‍साका गो गानीलाई र्‍वाङ्‌डो।

गो गुमीङा र्‍वाक्‍साका गानी थो़र मेलु़निवा माला गानी इनीमा छु़लडा सिनी।”

२५ मेर्मिमका गुमीलाई हिलाबेम्‍डी,

“गाना सु़?”

येशूका मेर्मिमलाई र्‍वाम्‍डी,

“ङादो आथाम गो गानीलाई र्‍वाङडोम गो गुमीङा सो़।

२६ इनीमा दुथाम सो़मु नुङ निया बोमु बासिक्‍पा हापा ल्‍वामिम गोनुङ बु।

लावो गोलाई थु़र्पा ने आच्‍छाङाकाम बुमी,

मा गुमीलाम गो हाम थो़उ,

मेराम ल्‍वा सु़म्‍दिसेरडाम मु़चु़मिमलाई थो़बेट्‌पुमी।”

२७ गुमीका उनीमा पापकु दुथाम र्‍वाम्‍डिम र्‍वाक्‍साका मेर्मिमका थेसिमेथेट्‌मिवा।

२८ मेम्‍मिमका येशूका र्‍वाम्‍डी,

“मिनीचो़लाई गानी क्रूसडला कोनी,

मेम्‍मा गो गुमीङा र्‍वाङ्‌डोम गानी चनी।

गो आमा त्‍वाकु साखामडा हाम वो मेबेउ,

लावो पापका हाम सीट्‌ङिडिमी मेराम कोङङा जेङु।

२९ गोलाई थु़र्पा गुमी गोनुङ बुमी।

गुमीका गोलाई त्‍वापङा पार्जो़ल्‍ङिडिमिम मिबु,

गुमीलाई गेर्सीबेट्‌पा खारी गो हेल्‍लो लोवो बेउ।”

३० गुमी जेत्तोङा बेम्‍डिलो हापा मु़चु़का गुमीडला थो़र बेम्‍डी।

छु़ललामका फ्‍वासिसी

३१ येशूका गुमीडा थो़र लु़पा यहूदीमिमलाई र्‍वाम्‍डी,

“आमा सिजेम होम्‍साका गानी दोन्‍नी माला गानी आमा आच्‍छाङा सीसिपामिम सो़।

३२ मेम्‍मा गानी माम्‍चु़नीकु दुथाममिम आच्‍छाङाकाम ल्‍वा थेसिथेनी,

मा मे आच्‍छाङाकाम ल्‍वाका गानीलाई फ्‍वानी।”

३३ मेर्मिमका गुमीलाई र्‍वाम्‍डी,

“गुकु ने अब्राहामकु चो़-चु़सु़,

सु़काम हेल्‍लो वो डु़ल्‍चो़ दु़म्‍तोकोम मिबु।

गानी फ्‍वान्‍सिनी र्‍वाक्‍साका हाम र्‍वानिमिम?”

३४ येशूका मेर्मिमलाई र्‍वाम्‍डी,

“आच्‍छाङा गो गानीलाई र्‍वाङु,

छु़ल बेपा खोत्‍ले मु़चु़ ने छु़लका र्‍वामिम होङ्‌ङा बेपा डु़ल्‍चो़ होप्‍माम सो़।

३५ डु़ल्‍चो़ ने हेल्‍लो लोवो नेमडाममिमनुङ मेदु़म,

लावो तारापाचो़ ने हेल्‍लो लोवो नेमडाममिमनुङ बु।

३६ मेम्‍मिमका तारापाचो़का गानीलाई फ्‍वाक्‍नी माला आच्‍छाङा गानी फ्‍वान्‍सिनी।

३७ गानी अब्राहामकु चो़-चु़सु़ र्‍वाक्‍साका गो चक्‍पु।

लावो गानी गोलाई सेन्‍मु माल्‍तोङा लेन्‍ङिनी,

हेङालोने इनीमा न-गोडा आमा सिजेमकु बाखोप मिबु।

३८ आमा पापनुङ बाङ्‌डोलो गो हाम ल्‍वाउतो मेराम गो गानीलाई र्‍वाक्‍तोङा बेउ।

लावो गानी इनीमा पापकु मुलु़ होम्‍साका बोनी।”

३९ मेर्मिमका गुमीलाई र्‍वाम्‍डी,

“आकीमा बेब-पाप अब्राहाम।”

येशूका मेर्मिमलाई र्‍वाम्‍डी,

“गानी अब्राहामकु चो़-चु़सु़ माला ने अब्राहामका बु़डु़म होप्‍माम खारी गानी वो बेनिवा।

४० मेम मेबेसाका,

गानी गोलाई सेन्‍मु माल्‍तोङा बोङिनी,

हेङालोने माम्‍चु़नीलाम थो़उतोम आच्‍छाङाकाम ल्‍वा गो गानीनुङ सो़उतो।

अब्राहामका ने हेल्‍लो वो आरे मेबु़वा।

४१ इनीमा त्‍वाकु पापका बु़डु़म खारी गानी वो बोनिम बुनी।”

मेर्मिमका गुमीनुङ र्‍वाम्‍डी,

“माम-पापका नाम्‍सु़रु़ बेसाका गुकु गक्‍तोकोम मेएँ।

आकीमा कोलेङा पाप माम्‍चु़नीङा सो़।”

शैतानकु चो़-चु़सु़

४२ येशूका मेर्मिमलाई र्‍वाम्‍डी,

“माम्‍चु़नी इनीमा पाप बामिवाम माला ने गानी गोलाई रिखाम बेङिनिवा,

हेङालोने माम्‍चु़नीलामका गो इनीमाडा रोङ्‌डो।

गो आमा त्‍वाकु नका रोङ्‌डोम मेएँ,

लावो गुमीका गोलाई थु़र्ङिडिमिम।

४३ गो र्‍वाङुमिम हेङा गानी थेसिमेथेनी?

हेङालोने गो जेङुमिम ल्‍वा वो गानी थो़मु मेचाम्‍नी।

४४ इनीमा पाप शैतान।

गानी उमा चो़मिम।

इनीमा पापकु न होङङा बोमु गानी न बोनी।

मेराम ने सु़म्‍दिमोलो आथामङा मु़चु़ सेट्‌पा बाइडा।

मेरामका आच्‍छाङाकाम ल्‍वा हेल्‍लो लोवो मेद्‌वाकु़वा,

हेङालोने गुनुङ आच्‍छाङाकाम ल्‍वा वो मिबु।

मेरामका लिमा थेडु़लो उ बेसी-दोसी होम्‍साकाङा जे,

हेङालोने मेराम लिमाचो़,

मा मु़चु़मिमलाई लिमा थेन्‍बेट्‌पा।

४५ लावो गो आच्‍छाङाकाम ल्‍वा जेङुमिमका गानी गोडला थो़र मेलु़नी।

४६ गो छु़ल बेउतोम बु र्‍वाक्‍पा गानीगोडाम सु़का रेम्‍बोमु चाप्‍सु़?

गो आच्‍छाङाकाम ल्‍वा जेङुमिम बुङु,

हेङा गानी गोलाई थो़र मेलु़निमिम?

४७ उहेम माम्‍चु़नीकु चो़,

माम्‍चु़नीका जेमिमिम ल्‍वा मेरामका थो़सु़।

गानी माम्‍चु़नीकु चो़ मेएँ,

मेम्‍मिमका गानी मेथो़निमिम।”

येशू अब्राहामडाम ङादो आथाम बुमी

४८ यहूदीमिमका येशूलाई र्‍वाम्‍डी,

“गाना सामरी मु़चु़,

मा गानालाई मुनाङका हुप्‍नाम बु र्‍वाक्‍तोकोम हाम मेजो़पा र्‍वाक्‍तोको?”

४९ येशूका र्‍वाम्‍डी,

“गोलाई मुनाङका हुप्‍ङिडिम मिबु।

लावो गो आमा पापलाई डोक्‍पु मिम्‍पु,

मा गानी ने गोलाई याक्‍के मिम्‍ङिनी।

५० गो आमा त्‍वाकाम यु़म-झ्‍वाक्‍सी मेमालु,

लावो यु़म-झ्‍वाक्‍सी माल्‍पा कोले बुमी,

मा गुमी निया बेपा बुमी।

५१ आच्‍छाङा गो गानीलाई र्‍वाङु,

कोङनिम मु़चु़ आमा सिजेम होम्‍साका दोस्‍ता माला मेराम मु़चु़ हेल्‍लो वो मेसि।”

५२ यहूदीमिमका गुमीलाई र्‍वाम्‍डी,

“गानालाई मुनाङका हुप्‍नामङा बु र्‍वाक्‍साका गुकु चक्‍तोको।

अब्राहाम सिडा,

मा माम्‍चु़नीलाम-जेपामिम वो सिम्‍डी,

लावो गाना र्‍वाना,

कोङनिम मु़चु़ आमा सिजेम होम्‍साका दोस्‍ता माला मेराम हेल्‍लो वो मेसि।

५३ हाम गाना आकीमा बेब-पाप अब्राहामडाम वो डोक्‍पु?

गु सिडा,

मा माम्‍चु़नीलाम-जेपामिम वो सिम्‍डी।

गाना इ त्‍वापलाई सु़ र्‍वाक्‍पा मिम्‍सिना?”

५४ येशूका र्‍वाम्‍डी,

“गो आ त्‍वाकाङा यु़म-झ्‍वाबेट्‌पुवा माला ने मेराम हाम ना हामकाम दु़प्‍सावा।

आमा यु़म-झ्‍वाबेट्‌पा ने आमा पाप बुमी,

उहेमलाई गानी ‘आकीमा माम्‍चु़नी’ र्‍वानी।

५५ गुमीलाई गानी मेछेनी लोवो गो छेपु।

गो गुमीलाई मेछेपु र्‍वाङ्‌डो माला गानी होप्‍मामङा गो वो लिमाचो़ दु़म्‍ङु।

लावो गो गुमीलाई छेपु,

मा उनी सिजेम होम्‍साका दोङु।

५६ इनीमा बेब-पाप अब्राहामका गो योक्‍पा थारी रेम्‍मु छो़म गेर्सिक्‍पा बाइडा।

गुका मेराम ल्‍वास्‍तु़,

मा गेर्सिद्‌वाक्‍ता।”

५७ यहूदीमिमका येशूलाई र्‍वाम्‍डी,

“गाना ङो धु़म (५०) थङा लिट्‌नाम मिबु हेसाका गाना अब्राहामलाई ल्‍वाउतोम बु र्‍वाना?”

५८ येशूका मेर्मिमलाई र्‍वाम्‍डी,

“आच्‍छाङा गो गानीलाई र्‍वाङु,

अब्राहाम गमु ङादो आथामङा गो बुङु।”

५९ मेम्‍मिमका मेर्मिमका येशूलाई लुङका ओम्‍मु लागि लुङ डो़म्‍डी,

लावो गुमी थसिक्‍साका सो़रनेमलामका पाखा लुम्‍डी।

गस्‍तालो आथामङा मिक्सीका मेल्‍वापा मु़चु़लाई येशूका सबेट्‌मिडिम

९

१ कोलेम येशू मेलामका लक्‍तोङा बेम्‍डिलो गस्‍तालो आथामङा मिक्सीका मेल्‍वापा कोले मु़चु़लाई ल्‍वाम्‍डी।

२ येशूकु सीसिपामिमका गुमीनुङ हिलाबेम्‍डी,

“सीपा,

ओराम मु़चु़का डे उ माम-पापका डे,

सु़का छु़ल बु़डु़मा मिक्सीका मेल्‍वापा ओराम गस्‍ता?”

३ येशूका र्‍वाम्‍डी,

“ओराम मु़चु़कु छु़लका वो मेएँ,

मा उ माम-पापकु छु़लका वो मेएँ,

लावो माम्‍चु़नीकु खारी ओराम मु़चु़काडा रेम्‍बोमु लागि आरेप्‍माम दु़स्‍ताम सो़।

४ गोलाई थु़र्पाकु खारीमिम नेप्‍सुङ बुलोङा गुइ बोमु बासी।

सिन्‍था दु़म्‍मा सु़का वो खारी बोमु मेचाप्‍सु़।

५ गो सु़म्‍दिसेरडा बुङुमिमसम्‍म सु़म्‍दिसेरडाम मु़चु़मिमकु ओल सो़।”

६ आकोति र्‍वामु दु़म्‍मिडिमा गुमीका क्‍वायु़ थक्‍सी बेम्‍डी।

मेम्‍मा थाङकीका क्‍वा ङोल्‍मिडी मा मे मिक्सीका मेल्‍वापा मु़चु़कु मिक्‍सीडा क्‍लम्‍साम्‍डी।

७ मेकोतिमा गुमीका मेराम मु़चु़लाई र्‍वाम्‍डी,

“लक्‍सा,

मा सिलोआमकु (सिलोआम र्‍वाक्‍मा थु़र्मा) कुदिनडा सो़ला।”

मेरामका लस्‍तामा सो़ल्‍लु़,

मा मिक्सीका ल्‍वापा दु़स्‍तामा ख्‍लोस्‍ता।

८ मेरामकु उ साउखोरेमिम नुङ गुका बियु़डु़म ङादो ल्‍वापा मु़चु़मिमका र्‍वाम्‍डी,

“गन्‍पामा बिपा मु़चु़ हाम ओरामङा मेएँ?”

९ कोङ-कोङका र्‍वाम्‍डी,

“ओरामङा।”

वाङमिमका र्‍वाम्‍डी,

“मेएँ,

मेराम होङ्‌ङा बोमिम कोङङा।”

मेरामका र्‍वाक्‍ता,

“गो मेराम मु़चु़ङा सो़।”

१० मेर्मिमका गुनुङ हिलाबेम्‍डी,

“हेसाका इमा मिक्सी ह्‌वासिड्‌डा?”

११ मेरामका र्‍वाक्‍ता,

“येशू र्‍वाक्‍मा कोले मु़चु़का क्‍वा ङोल्‍मिडी मा आमा मिक्‍सीडा क्‍लङ्‌साङ्‌डिमी।

मेम्‍मा सिलोआमडा लक्‍सामा सो़ला बेङ्‌डिमी।

गो लङडोमा सो़ल्‍साका मिक्सीका ल्‍वापा दु़म्‍ङोडो।”

१२ मेर्मिमका मेरामनुङ हिलाबेम्‍डी,

“मेराम मु़चु़ बान्‍ते बु?”

गुका र्‍वाक्‍ता,

“गो मेचक्‍पु।”

मिक्सीका मेल्‍वापा सस्‍तामकु दुथाम फरिसीमिमकु हिलाहिसी

१३ ङादो मिक्सीका मेल्‍वापा बाइडाम मु़चु़लाई मु़चु़मिमका फरिसीमिमकाडा रेट्‌मिडी।

१४ हेङालोने येशूका क्‍वा ङोल्‍मिडी मा मेराम मु़चु़कु मिक्‍सीडा क्‍लम्‍साम्‍डिमा सबेट्‌मिडिम नेम ङेम्‍सिमुनेम बाइडा।

१५ मेराम मु़चु़ हेसाका ल्‍वापा दु़स्‍ता र्‍वाक्‍साका फरिसीमिमका मेरामनुङ हिलाबेम्‍डी।

मेरामका र्‍वाक्‍ता,

“गुमीका ङोल्‍मा क्‍वा आमा मिक्‍सीडा क्‍लङ्‌साङ्‌डिमी,

मा गो सो़ल्‍तोमा मिक्सीका ल्‍वापा दु़म्‍ङोडो।”

१६ फरिसीमिमगोडाम कोङ-कोङका र्‍वाम्‍डी,

“मेराम मु़चु़ माम्‍चु़नीलाम योक्‍ताम मेएँ,

हेङालोने मेरामका ङेम्‍सिमुनेम खारी बु़।”

लावो वाङमिमका र्‍वाम्‍डी,

“कोङ छु़लचो़का हेसाका आरेप्‍माम हेल्‍लो वो मेल्‍वाम्‍मा खारीमिम बोमु चाप्‍सु़?”

मा मेर्मिमगोडा गो-फ दु़स्‍ता।

१७ मेर्मिमका मे मिक्सीका मेल्‍वापा बाइडाम मु़चु़लाई आथावो हिलाबेम्‍डी,

“गुका इमा मिक्सी होर्साट्‌ना।

गाना उमा दुथाम हाम र्‍वाना?”

मेरामका र्‍वाक्‍ता,

“गुमी माम्‍चु़नीलाम-जेपा कोङ मु़चु़।”

१८ मिक्सीका ल्‍वापाकु माम-पापलाई येसाका हिला मेबेथु़मसम्‍म मेराम मु़चु़ मिक्सीका मेल्‍वापा बाइडा,

मा ल्‍वापा दु़स्‍ता र्‍वाक्‍साका यहूदीमिमका थो़र मेलु़मिवा।

१९ मेम्‍मा मेर्मिमका उमा माम नुङ पापलाई हिलाबेम्‍डी,

“हाम इचीमा तारापाचो़ ओराम?

ओराम मिक्सीका मेल्‍वापा गस्‍ताम बाइडा?

मा हेसाका मिक्सीका ल्‍वामु चापा दु़स्‍ता?”

२० मेरामकु माम-पापका र्‍वाक्‍ची,

“ओराम आचीमा तारापाचो़,

मा गस्‍तालो आथामङा ओराम मिक्सीका मेल्‍वापा बाइडा र्‍वाक्‍पा चचुकु।

२१ लावो हेसाका गु मिक्सीका ल्‍वामु चापा दु़स्‍ता डे सु़का सबेड्‌डु़ मेराम गुचुकु मेचचुकु।

गुलाई ङा हिलाबेनी।

गु उमा त्‍वाकु दुथाम जेमु सो़ट्‌पा दु़स्‍ताम बु।”

२२ मेरामकु माम-पाप यहूदीमिमडाम ङिच्‍चिमका आरे र्‍वाक्‍चिम बाइडा।

हेङालोने कोङनिमका येशूलाई ख्रीष्‍ट र्‍वाक्‍ता माला मेरामलाई घ्रो़म्‍दीनेमलामका ख्‍लुम्‍सोमु बासी र्‍वाक्‍साका यहूदीमिमका ङादोङा मुलु़ बेम्‍डिम बाइडा।

२३ मेम्‍मिमका मेरामकु माम-पापका “सो़ट्‌पा दु़स्‍ताम बु,

गुलाईङा हिलाबेनी” र्‍वाक्‍चिम।

२४ यहूदीमिमका मेरामलाई नकखेप्‍मिमडा येट्‌मिडिमा हिलाबेम्‍डी,

“गाना आच्‍छाङा ल्‍वा सो़साका माम्‍चु़नीलाई डोक्‍पु बे।

मेराम मु़चु़ छु़लचो़ र्‍वाक्‍पा गुकु चकु।”

२५ गुका र्‍वाक्‍ता,

“गुमी छु़लचो़ डे मेएँ,

मेराम गो मेचक्‍पु।

गो कोलेङा ल्‍वा चक्‍पु,

गो मिक्सीका मेल्‍वापा बाङडो,

लावो ओम्‍लो ल्‍वापा दु़म्‍ङोडोम बु।”

२६ मेकोतिमा मेर्मिमका गुलाई हिलाबेम्‍डी,

“मेरामका गानालाई हाम बेन्‍ना?

हेसाका इमा मिक्सी होर्साट्‌ना?”

२७ गुका मेर्मिमनुङ र्‍वाक्‍ता,

“बासीङा गो गानीलाई र्‍वामु दु़म्‍तो।

लावो गानी मेथो़निवा।

हेङा आथावो मेराम ल्‍वा थो़मु माल्‍निमिम?

गानी वो उनीमा सीसिपा दु़म्‍मु न बोनी डे,

हे डे?”

२८ मेर्मिमका मेरामलाई सेम्‍लाबेत्तो र्‍वाम्‍डी,

“गाना डे मेरामकु सीसिपा,

लावो गुकु ने मोशाकु सीसिपा।

२९ मोशानुङ माम्‍चु़नी जेम्‍डिम बाइडा,

मेराम गुकु चकु,

लावो मेराम मु़चु़ ने बान्‍तेलामका रोक्‍ताम मेराम वो मेचकु।”

३० मेराम मु़चु़का र्‍वाक्‍ता,

“हेप्‍माम हेल्‍लो वो मेथो़म्‍मा ल्‍वा,

गुमी बालामका रोम्‍डिम मेराम मेचनी,

लावो गुमीका आमा मिक्सी होर्साङ्‌डिमी।

३१ माम्‍चु़नीका छु़लचो़मिमकु ल्‍वा मेथो़मी र्‍वाक्‍साका गुइ च।

माम्‍चु़नीकु न होम्‍साका उनीमा लाम्‍दीडा लाम्‍दिपा मु़चु़कु ल्‍वा गुमीका थो़मी।

३२ मिक्सीका मेल्‍वापाङा गक्‍पा मु़चु़लाई सु़म्‍दिमोलो आथाम सु़का वो उमा मिक्सी होर्सामु चाप्‍स्‍तु़म मिबु।

३३ गुमी माम्‍चु़नीलाम मेयोक्‍मिवाम माला ने गुमीका हाम वो बोमु मेचाप्‍मिवा।”

३४ मेर्मिमका मेराम मु़चु़लाई र्‍वाम्‍डी,

“गाना ने गक्‍नालोङा छु़लका देम्‍पा बान्‍ना!

हाम गुकुलाई सीमु माल्‍की?”

मेम्‍मा मेर्मिमका गुलाई घ्रो़म्‍दीनेमलामका पाखा कोल्‍सोम्‍डी।

गोगोनो मिक्सीका मेल्‍वापा

३५ यहूदीमिमका मेराम मु़चु़लाई पाखा कोल्‍सोम्‍डी र्‍वाक्‍पा येशूका थो़साका मेरामलाई क्रो़म्‍मिडिमा र्‍वाम्‍डी,

“हाम गाना मिनीचो़डला थो़र बोना?”

३६ मेरामका र्‍वाक्‍ता,

“ङाचो़,

सु़ गुमी?

गोलाई र्‍वाक्‍नी,

मा थो़र बेउ।”

३७ येशूका र्‍वाम्‍डी,

“गाना गुलाई ल्‍वान्‍नाम बु,

मा गानानुङ जेत्तोङा लेडु़मिम गुङा सो़।”

३८ मेम्‍मा मेराम मु़चु़का र्‍वाक्‍ता,

“ङाचो़,

गो थो़र बेउ” मा गुका येशूकु खेल चु़म्‍डु़मा सेव साड्‌डु़।

३९ येशूका र्‍वाम्‍डी,

“मिक्सीका मेल्‍वापा मु़चु़मिमका मिक्सीका ल्‍वामिनु़,

मा मिक्सीका ल्‍वापामिम मेल्‍वापा दु़म्‍मिनु़ र्‍वाक्‍साका निया बोमु लागि गो सु़म्‍दिसेरडा योङडोम सो़।”

४० ओराम ल्‍वा थो़म्‍डिमा येशूकु फारबाडे येम्‍तासिक्‍पा फरिसीमिमगोडाम कोङ-कोङका र्‍वाम्‍डी,

“हाम गुकु वो मिक्सीका मेल्‍वापा र्‍वानामिम?”

४१ येशूका मेर्मिमनुङ र्‍वाम्‍डी,

“गानी मिक्सीका मेल्‍वापा बानिवाम माला ने छु़लकु दुथाम मुमा बेन्‍ला मेसो़न्‍सिट्‌निवा।

लावो ‘गुकु मिक्सीका ल्‍वामु चाम्‍कु र्‍वानी’ मा मुमा बेन्‍ला सो़न्‍सिनिम बुनी।”

जो़पा रेपा-क्रिपा येशू

१०

१ “आच्‍छाङा गो गानीलाई र्‍वाङु,

उहेम मु़चु़ भेन्‍दाकु गोठागोनो लाम्‍चोकोलाम मेहु,

लावो कोङमीलामङा हु मेराम मु़चु़ ने खुचु़वा नुङ मु़चु़लाई रोट्‌पा मु़चु़ सो़।

२ लावो लाम्‍चोकोलामका गोनो हुपा मु़चु़ ने भेन्‍दामिमकु रेपा-क्रिपा मु़चु़ सो़।

३ लाम्‍चोको लपा मु़चु़का रेपा-क्रिपा मु़चु़काम लागि लाम्‍चोको होल्‍साडु़,

मा भेन्‍दामिमका उमा लो़लाम थो़मी।

गुका उमा भेन्‍दामिमलाई नङलामका येडु़मी,

मा पाखाथो़ क्रियु़मी।

४ गुका खोत्‍ले उमा भेन्‍दामिम पाखानो ख्‍लुमु दु़म्‍सु़मा गु भेन्‍दामिमकु ङादो-ङादो लाम्‍दी।

मेम्‍मा भेन्‍दामिम उमा चङचङ लाम्‍दिमी,

हेङालोने मेर्मिमका उमा लो़लाम छेमी।

५ लावो मेछेट्‌मा मु़चु़कु चङचङ मे भेन्‍दामिम मेलाम्‍दिमी,

मेराम मु़चु़डाम स्‍वामी।

हेङालोने मेछेट्‌मा मु़चु़कु लो़लाम मेर्मिमका मेछेमी।”

६ येशूका मेर्मिमनुङ ओराम सीसि-सो़म्‍दी र्‍वाम्‍डी,

लावो गुमीका र्‍वाम्‍डिम ल्‍वा मेर्मिमका थेसिमेथेट्‌मिवा।

७ मेम्‍मिमका येशूका आथावो मेर्मिमलाई र्‍वाम्‍डी,

“आच्‍छाङा गो गानीलाई र्‍वाङु,

भेन्‍दामिमकु हुखोप लाम्‍चोको गोङा सो़।

८ गोडाम ङादो रोक्‍पा खोत्‍ले मु़चु़ खुचु़वा नुङ मु़चु़लाई रोट्‌पा मु़चु़ बाम्‍डी।

लावो भेन्‍दामिमका मेर्मिमकु ल्‍वा मेथो़मिवा।

९ हुखोप लाम्‍चोको गोङा सो़,

उहेम मु़चु़ गोलामका गोनो हु मेराम सेल्‍सी।

नेमगो-पाखा हुपा लुक्‍पा बु़ मा जाखोप ल्‍वासु़।

१० “खुचु़वा ने खुप्‍डा,

सेड्‌डा नुङ पुयु़ लुबेड्‌डा कोङङा रो।

लावो गो ने मेर्मिमका त्‍वारो़म ल्‍वामिनु़,

मा मे त्‍वारो़म हापा ल्‍वामिनु़ र्‍वाक्‍साका योङडो।

११ जो़पा रेपा-क्रिपा गो।

जो़पा रेपा-क्रिपाका उमा भेन्‍दामिमकाम लागि उ त्‍वापलाई सासेडु़।

१२ लावो खउलुङ ग्‍वाक्‍साका जु़ल्‍मा मु़चु़ ने त्‍वाकु भेन्‍दामिम बाट्‌पा रेपा-क्रिपा मु़चु़ होप्‍माम मेएँ।

मेरामका बडि रोक्‍पा ल्‍वासु़लो भेन्‍दामिमलाई पार्जो़लु़मा स्‍वा।

मेम्‍मा बडिका भेन्‍दामिमलाई ङाघ्रकु़मी,

मा फोरु़मी।

१३ मेराम मु़चु़ स्‍वा,

हेङालोने मेराम मु़चु़ ने खउलुङ ग्‍वाक्‍साका जु़ल्‍मा,

मेरामका भेन्‍दामिमलाई जो़होमका मेरेप्‍डु़मी।

१४ “गो जो़पा रेपा-क्रिपा।

भेन्‍दामिमलाई गो छेपुमी,

मा आमा भेन्‍दामिमका गोलाई छेङिमी।

१५ आमा पापका गोलाई छेङिमी,

मा पापलाई गो छेपुमिम होङ्‌ङा भेन्‍दामिमकाम लागि आ त्‍वापलाई सासेट्‌पु।

१६ “आमा वाङमिम भेन्‍दामिम वो बुमी,

मेर्मिम ओराम गोठाडाम मेएँ।

मेर्मिमलाई वो गो रेन्‍मु बासिक्‍पा बु।

मेर्मिमका आमा लो़लाम थो़मी,

मा मेर्मिम कोलेङा बगाल दु़म्‍मी।

मेम्‍मा कोलेङा रेपा-क्रिपा दु़म।

१७ आमा पापका गोलाई रिखाम बोङिमी हेङालोने गो त्‍वापलाई सासेट्‌पु,

मा चङडा आथावो नु़मु चापु।

१८ सु़का वो गोलाम आमा साम रमु मेचाप्‍सु़।

गो आमा त्‍वाकु नका आ त्‍वापलाई सासेट्‌पु।

हेङालोने आ त्‍वापलाई सासेट्‌पा नुङ आथावो बम्‍गेमु आमा मुलु़गोडा बु।

आमा पापका आरे बोमु गोलाई बेबेट्‌ङिडिमिम बु।”

१९ येशूका आरे र्‍वाम्‍डिमका यहूदीमिमगोडा आथावो गो-फ दु़स्‍ता।

२० मेर्मिमगोडाम हापाका आरे र्‍वाम्‍डी,

“ओरामलाई मुनाङका हुप्‍डु़म बु,

मा उ न मान्‍थिम दु़स्‍ताम बु।

हेङा मेरामकु ल्‍वा थो़नी?”

२१ लावो वाङमिमका र्‍वाम्‍डी,

“मुनाङका हुपा मु़चु़का आरेप्‍माम ल्‍वा मेजे।

मिक्सीका मेल्‍वापा मु़चु़कु मिक्सी हाम मुनाङका होर्मु चाप्‍सु़?”

येशूका उनी त्‍वापलाई माम्‍चु़नीकु तारापाचो़ र्‍वाम्‍डिम

२२ यरूशलेमडा माम्‍चु़नीकु नङका सो़रनेम सान्‍बेट्‌पा चाड रोक्‍ताम बाइडा।

ओराम जु थारीका बाइडा।

२३ सो़रनेमगोनो सोलोमनकु पिन्‍दीडा येशू लाम्‍दिम्‍बाल्‍मिडिम बाइडा।

२४ यहूदीमिम उनी होनो-आथो़लाम खोम्‍सिम्‍डिमा हिलाबेम्‍डी,

“हाम्‍सिसम्‍म गुकुलाई इनीमा दुथाम सो़मुडाम थनिमिम?

गानी ख्रीष्‍टङा माला गुकुनुङ जो़होमका सो़नी।”

२५ येशूका मेर्मिमलाई र्‍वाम्‍डी,

“गो गानीनुङ र्‍वाङ्‌डोम बु,

लावो गानी थो़र मेलु़नी।

आमा पापकु नङडा बेउमिम हेल्‍लो वो मेल्‍वाम्‍मा खारीकाङा आमा दुथाम सो़यु़।

२६ लावो गानी थो़र मेलु़नी,

हेङालोने गानी आमा भेन्‍दामिम मेएँ।

२७ “आमा भेन्‍दामिमका आमा लो़लाम थो़मी,

मेर्मिमलाई गो छेपुमी।

मेम्‍मा मेर्मिम आमा चङचङ लाम्‍दिमी।

२८ मेर्मिमलाई मेसिपा त्‍वारो़म ग्‍वाक्‍पुमी,

मा मेर्मिम हेल्‍लो वो पुयु़ मेलुमी,

मा सु़का वो मेर्मिमलाई आमा ल्‍वालामका रोसाका लमु मेचाप्‍सु़।

२९ आमा पापका गोलाई ग्‍वाङ्‌डिमिम भेन्‍दामिम खोत्‍लेडाम घ्‍ल्‍वापा बुमी।

सु़का वो मेर्मिमलाई आमा पापकु ल्‍वाडाम रोसाका लमु मेचाप्‍सु़।

३० गो नुङ पाप कोलेङा।”

३१ यहूदीमिमका येशूलाई आथावो लुङका ओमु लुङ डो़म्‍डी।

३२ लावो येशूका मेर्मिमनुङ र्‍वाम्‍डी,

“हापा यु़मखारीमिम आमा पापलाम गो गानीलाई रेम्‍बेट्‌निनी।

मेर्मिमगोडाम उहेम खारीकाम लागि गानी गोलाई लुङका ओम्‍ङिनिमिम?”

३३ यहूदीमिमका र्‍वाम्‍डी,

“जो़पा खारीकाम लागि गुकु गानालाई लुङका मेओम्‍कु,

लावो माम्‍चु़नीलाई डक्‍साका जेन्‍नामका,

हेङालोने गाना मु़चु़ दु़म्‍साका वो इ त्‍वापलाई माम्‍चु़नी र्‍वाक्‍ना।”

३४ येशूका मेर्मिमलाई र्‍वाम्‍डी,

“हाम इनीमा डु़म्‍लाडा ‘गो र्‍वाङडो,

गानी नो़पमिम’ र्‍वाक्साका र्‍याक्‍मा मिबु?

३५ माम्‍चु़नीकु सिजेमका र्‍वाक्‍ताम ल्‍वा हेल्‍लो लोवो आच्‍छाङा बु र्‍वाक्‍पा गुइ च।

उनी सिजेम ग्‍वाक्‍मा मु़चु़मिमलाई माम्‍चु़नीका नो़पमिम र्‍वामी।

३६ ‘गो माम्‍चु़नीकु तारापाचो़’ र्‍वाङ्‌डोमका माम्‍चु़नीलाई डक्‍साका जेन्‍ना र्‍वाक्‍साका हेङा गानी र्‍वानी?

गोलाई माम्‍चु़नीका थुट्‌ङिडिमिमा सु़म्‍दिसेरडा थु़र्ङिडिमी।

३७ आमा पापका बोमिमिम होप्‍माम खारी गो मेबेउ माला गोलाई थो़र मेबेङिनी।

३८ लावो मेराम खारी गो बेउ माला गोलाई थो़र मेबोङिनी लोवो हेल्‍लो वो मेल्‍वाम्‍मा खारीडा थो़रबेनी।

मेम्‍मा पाप आमागोडा बुमी,

मा गो पापगोडा बुङु र्‍वाक्‍साका गानी चनी,

मा थेसिथेनी।”

३९ मेर्मिमका आथावो गुमीलाई चु़म्‍मु माल्‍मिडी,

लावो गुमी मेर्मिमलामका स्‍वाम्‍डी।

४० मेकोतिमा येशू यर्दन ब्‍लोकु होम्‍बुनोम,

ङादो यूहन्‍नाका कु-रु़दु़म ग्‍वाक्‍थाल्‍लु़म बायडा लम्‍डी।

मेम्‍मा गुमी मेसिन्‍डा बाम्‍डी।

४१ मेसिन्‍डा हापा मु़चु़मिम उनीमाडा रोम्‍डिमा र्‍वाम्‍डी,

“यूहन्‍नाका ने हेल्‍लो वो मेल्‍वाम्‍मा छेखोपमिम रेम्‍मेबु़वा,

लावो ओराम येशूकु दुथाम गुका सो़यु़डु़म खोत्‍ले ल्‍वा आच्‍छाङा रेछा।”

४२ मेम्‍मा मेसिन्‍डा हापा मु़चु़का येशूडा थो़रबेम्‍डी।

येशूका लाजरसलाई सिमुलामका फम्‍डिम

११

१ लाजरस नङकाम कोले मु़चु़ नो़पा बाइडा।

गु मरियम नुङ मार्था उमा रिचो़चिपनुङ बेथानिया देलडा बाइथाल्‍ला।

२ ओराम मरियमकाङा चङडा येशूकु खेलडा हापा थिकाम भ्रपा मुर्नेम्‍पा तेलका क्‍लक्‍तु़मा उमा सेमका बक्‍साड्‌डु़म बाइडा।

उमा रिपाप लाजरस नो़पा बाइडा।

३ मेम्‍मा मे रिचो़चिपका येशूकाडा आरे र्‍वाक्‍पा सेला थु़र्ची,

“ङाचो़,

इनीमा द्‌वादीबुङ मु़चु़ नो़पा बु।”

४ ओराम ल्‍वा थो़म्‍डिमा येशूका र्‍वाम्‍डी,

“ओराम नो़सी सिमुलामडा रेथिक्‍पा मेएँ।

ओराम ने माम्‍चु़नीकु यु़म झ्‍वाम्‍सिमुकाम लागि सो़,

मेम्‍साका ओरामलामका माम्‍चु़नीकु तारापाचो़काम यु़म झ्‍वासी।”

५ येशूका मार्था,

उमा ल्‍वाक मरियम नुङ लाजरसलाई रिखाम बेम्‍थाल्‍मिडी।

६ लाजरस नो़पा बु र्‍वाक्‍पा थो़म्‍डी मा वो गुमी बान्‍ते बाम्‍डी मेसिन्‍डाङा आथावो नलेम बाम्‍डी।

७ मेकोतिमा गुमीका उनी सीसिपामिमनुङ र्‍वाम्‍डी,

“दो,

गुइ यहूदिया क्षेत्रथो़ ख्‍लोसिडी।”

८ सीसिपामिमका गुमीलाई र्‍वाम्‍डी,

“सीपा,

बास्‍ता-नेहोनेमङा यहूदीमिमका गानीलाई लुङका ओमु माल्‍निमिम बाइडा,

मा वो गानी मेसिन्‍डाङा लमु माल्‍तो बोनी?”

९ येशूका र्‍वाम्‍डी,

“हाम कोलेमका को-न (१२) घण्‍टा मेदु़म मा?

नेप्‍सुङ बुलो लाम्‍दिपा मु़चु़का उमा खेल मेतुकु़,

हेङालोने गुका ओराम सु़म्‍दिसेरकु ओल ल्‍वासु़।

१० लावो सिन्‍था लाम्‍दिपा मु़चु़का ने खेल तुकु़,

हेङालोने मेराम मु़चु़नुङ ओल मेदु़म।”

११ मेकोतिमा येशूका र्‍वाम्‍डी,

“इकीमा ङोप्‍सो़ लाजरस अम्‍चेड्‌डाम बु,

लावो गुलाई ङोसिबेड्‌डा गो मेसिन्‍डा लङु।”

१२ उनी सीसिपामिमका र्‍वाम्‍डी,

“ङाचो़,

अम्‍स्‍ताम माला नु़ल्‍या।”

१३ येशूका लाजरस अम्‍चेड्‌डाम कोङङा र्‍वाम्‍डिम र्‍वाक्‍पा मेर्मिमका मिम्‍मिडी,

लावो येशूका लाजरस सिडा र्‍वाम्‍डिम बाइडा।

१४ मेम्‍मिमका येशूका मेर्मिमलाई जो़होमका र्‍वाम्‍डी,

“लाजरस सिडा।

१५ गानी थो़रबेनी र्‍वाक्‍साका इनीमा लागि गो मेसिन्‍डा मेबाङुवामडा गो गेर्सिक्‍पा बुङु।

लावो लक्‍सी उमाडा।”

१६ मेम्‍मा येशूकु सीसिपामिमगोडाम दिदुमस र्‍वाक्‍मा थोमाका उमा ङोप्सो़मिमनुङ र्‍वाक्‍ता,

“दो,

गुइ वो येशूनुङङा लक्‍सिमा सिमु बासी लोवो सिइ।”

सिमुलाम बग्‍गेसी नुङ त्‍वारो़म येशू

१७ येशू बेथानियाडा रोम्‍फाम्‍डिलो लाजरस सिडामा सु़लु़मगोनो जु़ल्‍मिडिम ब्‍ल लेम दु़स्‍ताम गुमीका चम्‍डी।

१८ यरूशलेम शहरलामका बेथानिया देल सु किलोमिटर कोकोडा बाइडा।

१९ मार्था नुङ मरियमकु रिपाप सिडामका हापा यहूदीमिम उचीमा न बसाड्‌डा रोम्‍डिम बाइडा।

२० येशू रोक्‍तोङा लेन्‍मी र्‍वाक्‍पा थो़स्‍तु़मा गुमीलाई क्रो़म्‍डा मार्था लस्‍ता।

लावो मरियम ने नेमडाङा बाइडा।

२१ मार्थाका येशूलाई र्‍वाक्‍ता,

“ङाचो़,

गानी आसिङा बानिवाम माला ने आमा रिपाप मेसियावा।

२२ लावो ओम्‍लो वो गो चक्‍पु गानी माम्‍चु़नीनुङ हाम बिनी गुमीका ग्‍वानिमी।”

२३ येशूका मार्थालाई र्‍वाम्‍डी,

“इमा रिपाप आथावो बगे।”

२४ मार्थाका र्‍वाक्‍ता,

“हुक्‍पा थारीका सिमुलाम मु़चु़मिम बम्‍गेमिमिम नेम गु बगे र्‍वाक्‍पा गो चक्‍पु।”

२५ येशूका गुलाई र्‍वाम्‍डी,

“सिमुलाम बग्‍गेसी नुङ त्‍वारो़म गोङा।

गोडला थो़रबेपा मु़चु़ सिडा माला वो सिमुलामका बगे।

२६ उहेम मु़चु़ नु़ मा गोडला थो़र बु़,

मेराम हेल्‍लो वो मेसि।

हाम गाना ओराम ल्‍वा थो़रलु़ना?”

२७ मार्थाका र्‍वाक्‍ता,

“अँ ङाचो़,

गो थो़रलु़ङु,

ओराम सु़म्‍दिसेरडा योक्‍पा माम्‍चु़नीकु तारापाचो़ गानी ख्रीष्‍ट।”

२८ आकोति र्‍वाक्‍तामा मार्था लस्‍ल्‍याड्‌डा,

मा उमा ल्‍वाक मरियमलाई येड्‌डु़मा लिबावा र्‍वाक्‍ता,

“सीपा रोम्‍फाम्‍डी,

मा गानालाई येनामिम बुमी।”

२९ ओराम ल्‍वा थो़स्‍तु़मा मरियम हुचु़ बक्‍तामा उनीमाडा लस्‍ल्‍याड्‌डा।

३० मेकोतिलोसम्‍म येशू मेराम देलडा रोम्‍फाम्‍डिम मेबायावा।

मार्थाका क्रो़म्‍स्‍तु़म बायडाङा गुमी बाम्‍डी।

३१ यहूदीमिमका मरियमलाई उमा नेमडा न बसाक्‍तोङा बेम्‍डी।

गु बक्‍तामा पाखा लुक्‍ल्‍याड्‌डाम ल्‍वाम्‍डिमा मेर्मिम उमा चङचङ लम्‍डी।

गु सु़लु़मडा ख्राप्‍डा लमिम र्‍वाक्‍पा मेर्मिमका मिम्‍सिम्‍डिम बाइडा।

३२ मरियम येशू बाट्‌पा फार्डा रोक्‍थिड्‌डामा गुमीलाई ल्‍वास्‍तु़।

मेम्‍मा उनीमा खेल चु़म्‍डु़मा र्‍वाक्‍ता,

“ङाचो़,

गानी आसिङा बानिवाम माला आमा रिपाप मेसियावा।”

३३ येशूका मरियम ख्रापा मा गुनुङ रोक्‍पा यहूदीमिम वो ख्राप्‍मिडिम ल्‍वाम्‍डी।

मेम्‍मा गुमी उनीमा न-गोडा छो़म मेभ्रम्‍सिप्‍मिवा,

मा ङाली डम्‍डी।

३४ गुमीका मेर्मिमलाई हिलाबेम्‍डी,

“गानी लाजरसलाई बान्‍ते जु़ल्‍निम बु?”

मेर्मिमका र्‍वाम्‍डी,

“ङाचो़,

बिक्‍नीमा रेप्‍नीका।”

३५ येशू ख्राप्‍मिडी।

३६ मेम्‍मा यहूदीमिमका र्‍वाम्‍डी,

“रेप्‍नी,

गुमीका गुलाई हाङको रिखाम बेम्‍थाल्‍मिडी।”

३७ लावो मेर्मिमगोडाम कोङ-कोङका र्‍वाम्‍डी,

“मिक्सीका मेल्‍वापा मु़चु़कु मिक्सी होर्साक्‍पाका ओराम मु़चु़लाई हेङा सिमु ग्‍वाम्‍डिम?”

३८ येशू आथावो मेभ्रम्‍सिप्‍मिवा,

मा सु़लु़मथो़ लम्‍डी।

मेराम सु़लु़म बुडखुमगोडा बाइडा।

मेराम सु़लु़म कोले लुङका ड्‌याक्‍मा बाइडा।

३९ येशूका र्‍वाम्‍डी,

“मे ख्रेमलुङ रिल्‍नी।”

सिपा लाजरसकु रिचो़ मार्थाका गुमीलाई र्‍वाक्‍ता,

“ङाचो़,

ओम्‍लोसम्‍म ने मेराम मुर्नेम्‍पा दु़स्‍ता डे,

हेङालोने मेराम सिडाम ब्‍ल लेम दु़म्‍मु दु़म्‍स्‍तु़।”

४० मेम्‍मा येशूका गुलाई र्‍वाम्‍डी,

“गाना थो़रलु़न्‍ना माला माम्‍चु़नीकु यु़म-झ्‍वाक्‍सी ल्‍वाना र्‍वाक्‍साका हाम गो गानालाई र्‍वाङ्‌डोम मेएँ?”

४१ मेर्मिमका सु़लु़मकु ख्रेमलुङ रिल्‍मिडी।

मेकोतिमा येशूका पाह्रीथो़ रेप्‍मिडिमा र्‍वाम्‍डी,

“पाआ,

गो र्‍वाङडोम ल्‍वा गानी थो़ङसाङडिनिमकाम लागि आलासो़।

४२ गो र्‍वाङुमिम ल्‍वा गानी हेल्‍लो लोवो थो़नी र्‍वाक्‍पा गो चक्‍पु।

लावो आसिन्‍डा येम्‍तासिक्‍पा मु़चु़मिमकाम लागि गो र्‍वाङ्‌डोम।

मेम्‍साका गानी गोलाई थु़र्ङिडिनिम र्‍वाक्‍पा ओर्मिमका थो़र बोमिनु़।”

४३ गुमीका आरे र्‍वामु दु़म्‍मिडिमा डोक्‍पु लो़लामका येम्‍डी,

“लाजरस,

पाखा लुका।”

४४ मे सिडाम मु़चु़ उमा ल्‍वा-खेल नुङ ङाली साङखिमका बन्‍थाट्‌माङा पाखा लुक्‍ता।

येशूका मेर्मिमलाई र्‍वाम्‍डी,

“मेरामकु साङखिम फ्रोन्‍साट्‌नी,

मा गुलाई लमु ग्‍वाक्‍नी।”

येशूलाई सेट्‌पा मुलु़

(मत्ती २६:१-५; मर्कूस १४:१-२; लूका २२:१-२)

४५ मरियमलाई क्रो़म्‍डा रोक्‍पा यहूदीमिम हापाका येशूका बेम्‍डिम ओराम खारी ल्‍वाम्‍डिमा गुमीडला थो़रबेम्‍डी।

४६ लावो मेर्मिमगोडाम कोङनिम ने फरिसीमिमकाडा लम्‍डी,

मा येशूका बेम्‍डिम खारीकु दुथाम सो़म्‍डी।

४७ मेकोतिमा ङाउ डु़म्‍लाचो़मिम नुङ फरिसीमिमका डोक्‍पु-घ्रो़म्‍दीडाम मु़चु़मिमलाई येट्‌मिडिमा र्‍वाम्‍डी,

“गुइ हाम बिइमिम?

हेङालोने ओराम मु़चु़का हेल्‍लो वो मेल्‍वाम्‍मा यु़मखारीमिम हापा रेम्‍बेत्तोङा लेडु़।

४८ ओरामलाई आरे बोमु ग्‍वाक्‍ती माला खोत्‍लेका गुडला थो़रबोमी।

मेम्‍मा रोमी सिपाहीमिमका रोमिमा इकीमा सो़रनेम नुङ नेब्‍दी निफिङा छो़रो़प बोमी।”

४९ मेर्मिमगोडाम कैयाफा र्‍वाक्‍मा मेथचेम डोक्‍पु ङाउ डु़म्‍लाचो़ बाइडा।

गुका र्‍वाक्‍ता,

“गानी हाम वो मेचनी।

५० खोत्‍ले नेब्‍दीङा छो़रो़प दु़म्‍मुडाम ने कोले मु़चु़ सिमु मु़चु़मिमकाम लागि जो़पा दु़म र्‍वाक्‍पा ल्‍वा गानी थेसिमेथेनी?”

५१ ओराम ल्‍वा गुका उमा त्‍वाकु नका र्‍वाक्‍ताम मेएँ,

गु मेथचेम डोक्‍पु ङाउ डु़म्‍लाचो़ दु़स्‍तामका यहूदीमिमकाम लागि येशू सिमु बासी र्‍वाक्‍साका माम्‍चु़नीलाम-जेस्‍ताम बाइडा।

५२ नेब्‍दीकाम लागि कोङङा मेएँ,

खोत्‍लेथो़ फोन्‍सिक्‍साका बाट्‌पा माम्‍चु़नीकु चो़मिमलाई कोदेप बोमु लागि र्‍वाक्‍मा बाइडा।

५३ मेम्‍मा मेनेम आथाम मेर्मिमका येशूलाई सेट्‌पा मुलु़ बोमु चो़म्‍मिडी।

५४ मेम्‍मिमका यहूदीमिमकु ङादोडा ल्‍वाहोमका येशू मेबामिवा।

मेम्‍मेबेसाका,

गुमी र्‍याङगो-र्‍याङगो फार्डाम एफ्राइम र्‍वाक्‍मा देलडा लम्‍डी।

मेम्‍मा उनी सीसिपामिमनुङ मेसिन्‍डा बाम्‍डी।

५५ यहूदीमिमकाम सेल्‍सिक्‍पा नेमकु चाड रोक्‍फाड्‌डाम बाइडा।

मु़चु़मिम सेपा दु़म्‍मु लागि सेल्‍सिक्‍पा नेमकु चाड ङादो डु़म्‍ला होम्‍साका सेपा दु़म्‍मु लागि देल-देललाम यरूशलेम लम्‍डी।

५६ मेर्मिमका येशूलाई माल्‍तोङा लेट्‌मिडी,

मा सो़रनेमगोडा मेर्मिम येम्‍सिम्‍डिलो आरे र्‍वाबेम्‍डी,

“गानी हे लु़नी?

हाम गु चाडका मेरो?”

५७ लावो कोङनिमका डार्मिडी माला सो़मिनु़।

मेम्‍मा गुकु गुलाई चु़म्‍कु र्‍वाक्‍साका ङाउ डु़म्‍लाचो़मिम नुङ फरिसीमिमका र्‍वाम्‍डिम बाइडा।

मरियमका येशूलाई तेल क्‍लक्‍तु़म

(मत्ती २६:६-१३; मर्कूस १४:३-९)

१२

१ सेल्‍सिक्‍पा नेममिम चाडकु रुलेम ङादो येशू बेथानिया देलडा रोम्‍डी।

येशूका सिमुलामका फम्‍डिम लाजरस मेसिन्‍डा बाइथाल्‍ला।

२ मेर्मिमका येशूलाई नेम्‍थाका बड बेट्‌मिडी।

मार्थाका चापे-डुपे बु़डु़,

मा गुमीनुङ पेप्‍डा गन्‍पामिमगोडाम लाजरस वो बाइडा।

३ मेकोतिमा मरियमका हापा थिकाम भ्रपा मुर्नेम्‍पा मोरोचीकु तेल मानाकोङ कोति रेड्‌डु़मा अयु़डु़।

मेम्‍मा उमा सेमका येशूकु खेल बक्‍तु़,

मा मे भ्रपा मुर्नेम्‍पा तेल नेमगोडा खोत्‍लेथो़ मुर्नेम्‍स्‍ता।

४ उनी सीसिपामिमगोडाम कोले यहूदा इस्‍करियोत उहेमका चङ्‌डा गुमीलाई भ्रेड्‌डु़ मेरामका र्‍वाक्‍ता,

५ “ओराम भ्रपा मुर्नेम्‍पा तेल को थचेम कोलेकाम ज्‍याला कोतिम थिकाम बाइडा।

ओरामलाई भ्रेन्‍मुमा मेराम खउलुङ उनी हाम वो मेबाट्‌पामिमलाई ग्‍वामु बासावा।”

६ गुका आरे र्‍वाक्‍ताम ने उनी हाम वो मेबाट्‌पा मु़चु़मिमलाई ख्‍लो़पा नका र्‍वाक्‍ताम मेएँ गु खुचु़वा बाइडामका र्‍वाक्‍ताम।

खउलुङकु फाजी गुका कुर्थाल्‍लु़मा मेलामका खुयु़थाल्‍लु़।

७ येशूका र्‍वाम्‍डी,

“गुलाई हाम वो मेर्‍वाक्‍नी,

आमा मिरो़म क्‍लु़म्‍मुकाम लागि गुका आरे बु़डु़म।

८ उनी हाम वो मेबाट्‌पामिम ने गानीनुङ हेल्‍लो लोवो दु़म्‍मी,

लावो गो ने गानीनुङ हेल्‍लो लोवो मेदु़म्‍ङु।”

९ मेकोतिलोङा येशू मेसिन्‍डा बुमी र्‍वाक्‍पा सेर्पा यहूदीका थो़म्‍डिमा रोम्‍डी।

येशू बाम्‍डिमका कोङङा रोम्‍डिम मेएँ,

लावो गुमीका सिमुलाम फम्‍डिम लाजरसलाई वो रेप्‍डा रोम्‍डिम बाइडा।

१० मेम्‍मा ङाउ डु़म्‍लाचो़मिमका लाजरसलाई वो सेन्‍मु मुलु़ बेम्‍डी।

११ हेङालोने लाजरस सिमुलामका बग्‍गेड्‌डामका यहूदीमिमगोडाम हापा मु़चु़मिम फ्‍वाम्‍सिम्‍डिमा येशूडा थो़र बेम्‍डिम बाइडा।

येशू घ्‍ल्‍वापा दु़म्‍साका यरूशलेम गोनो हुम्‍डिम

(मत्ती २१:१-११; मर्कूस ११:१-११; लूका १९:२८-४०)

१२ उ दिकाम सेल्सिमुनेमकु चाडडा रोक्‍पा सेर्पा मु़चु़मिमका येशू यरूशलेमडा रोक्‍तोङा लेन्‍मी र्‍वाक्‍पा थो़म्‍डी।

१३ मेम्‍मा मु़चु़मिमका खजुरकु ग्रेम झेट्‌मिडिमा येत्तो गुमीलाई क्रो़म्‍डा लम्‍डी,

“होसन्‍नाa!

मिप्रङमाकु नङडा योक्‍पा आलाकाम इस्राएलडाम हप।”

१४ येशूका कोले गधाकु चो़ डार्मिडिमा मेडला हुम्‍डी।

माम्‍चु़नीकु सिजेमडा आरेसाका र्‍याक्‍मा होङ्‌ङा दु़स्‍ता:

१५ “ए सियोनकु जाउमोचो़,

मेङिसा।

रेप्‍डा,

इमा हप गधाकु चो़डला हुसाका बिक्‍तोङा बोमी।”

१६ येशूकु सीसिपामिमका ओर्मिम ल्‍वा ङादो थेसिमेथेट्‌मिवा।

लावो येशूकु यु़म-झ्‍वाक्‍सीडाम चङ्‌डा मेर्मिमका ओर्मिम खोत्‍ले ल्‍वामिम उनीमा दुथाम र्‍याक्‍मा बाइडा।

मेम्‍मा मे मु़चु़मिमका उनीमा लागि ओर्मिम खोत्‍ले बेम्‍डिम रेछा र्‍वाक्‍साका थेसिथेट्‌मिडी।

१७ गुमीका लाजरसलाई सु़लु़मलामका येट्‌मिडिमा सिमुलाम फक्‍मिडिलो गुमीनुङ बाट्‌पा मु़चु़मिमका ओराम ल्‍वाकु दुथाम सो़म्‍डिम बाम्‍डी।

१८ गुमीका ओराम यु़मखारीमिम बेम्‍डिम र्‍वाक्‍साका थो़म्डिमका वो गुमीलाई क्रो़म्‍डा सेर्पा मु़चु़ लम्‍डिम बाइडा।

१९ मेकोतिमा फरिसीमिमका उनी त्‍वाप-त्‍वापगोडा आरे र्‍वाबोमु चो़म्‍मिडी,

“गुइ हाम वो बोमु मेचाप्‍सी।

रेप्‍नी,

खोत्‍ले मु़चु़मिम मेरामकु चङचङ लाम्‍दिम्‍ल्‍याम्‍डी।”

येशूका उनी सिमुकु दुथाम सो़म्‍डिम

२० मेराम चङडा सो़रलोले बेप्‍डा लक्‍पामिमगोडाम कोङनिम ग्रीकमिम वो बाम्‍डी।

२१ गालीलडाम बेथसेदाडा बाट्‌पा फिलिपकाडा मेर्मिम रोम्‍डिमा आरे र्‍वाम्‍डिम-र्‍वाम्‍डिमङा बेम्‍डी,

“ङाचो़,

येशूलाई क्रो़म्‍मु आकीमा न बु।”

२२ फिलिपका लस्‍तामा अन्‍द्रियास नुङ सो़यु़डु़,

मा अन्‍द्रियास नुङ फिलिप येशूलाई र्‍वाप्‍डा लक्‍ची।

२३ येशूका र्‍वाम्‍डी,

“मिनीचो़कु यु़म-झ्‍वासिक्‍पा थारी रोक्‍फाड्‌डाम बु।

२४ आच्‍छाङा गो गानीलाई र्‍वाङु,

जेप्‍सेरकु मा क्‍वाडला हुम्‍साका मेसियावा माला मेराम उ त्‍वापङा दु़म।

लावो मेराम सिडा माला मेरामका हापा मा सिन्‍बेडु़।

२५ उ त्‍वाकाम लागि नु़पा मु़चु़का त्‍वारो़म मेल्‍वासु़।

ओराम सु़म्‍दिसेरडा उ त्‍वाकाम लागि नु़मु मेद्‌वाक्‍पाका त्‍वारो़म ल्‍वासु़।

२६ उहेमका आमा चापेडुपे बु़,

मेराम आमा चङचङ लाम्‍दिमु बासी,

मा गो बान्‍ते बुङु,

आमा डु़ल्‍चो़ वो मेसिङा दु़म।

आमा चापेडुपे बेपा मु़चु़लाई आमा पापका डोक्‍पु बोमी।

२७ “आमा न-गो छो़म मेभ्रसिक्‍पा बु,

मा गो हाम र्‍वामु?

‘ए पाआ,

ओराम थारीका गोलाई सेल्‍ङिनी’ र्‍वामु?

मेएँ,

दु़खा ल्‍वामुकाम लागिङा ओराम थारीडा गो रोङ्‌डोम।

२८ ए पाआ,

गानी हाङकोम यु़म-झ्‍वासिक्‍पा बुनी र्‍वाक्‍पा रेम्‍बेनी।”

मेकोतिमा पाह्रीलामका कोले लो़लामका र्‍वाक्‍ता,

“गो ओराम यु़म-झ्‍वाक्‍तोम बु,

मा आथावो ओराम यु़म-झ्‍वाक्‍पु।”

२९ मेसिन्‍डा येम्‍सिक्‍पा सेर्पा मु़चु़का ओराम लो़लाम थो़म्‍डिमा र्‍वाम्‍डी,

“ओराम ने बुलु़लु़ बु़डु़म सो़!”

वाङमिमका र्‍वाम्‍डी,

“पाह्रीचो़ गुमीनुङ जेस्‍ताम!”

३० येशूका मेर्मिमलाई र्‍वाम्‍डी,

“ओराम लो़लाम आमा लागि मेएँ,

इनीमा लागिङा जेस्‍ताम सो़।

३१ ओराम सु़म्‍दिसेरकु निया दु़म्‍पा थारी रोक्‍फाड्‌डाम बु।

ओराम सु़म्‍दिसेरकु साखामचो़ शैतान पाखानो घ्रोला सो़सी।

३२ लावो गो सुबुलामका कोङसिङुमा खोत्‍ले मु़चु़लाई आमाडा रेट्‌पुमी।”

३३ गुमी हेसाका सिमु खाप्‍मिडिम मेराम रेम्‍बोमु आरे र्‍वाम्‍डिम बाइडा।

३४ मे सेर्पा मु़चु़मिमका र्‍वाम्‍डी,

“ख्रीष्‍ट हेल्‍लो लोवो दु़म्‍मी र्‍वाक्‍साका गुकु डु़म्‍लालाम थो़त्तोकोम बु।

मिनीचो़ कोम्‍सिमु बासी र्‍वाक्‍साका गानी हेसाका र्‍वामु चाम्‍नी?

ओराम मिनीचो़ र्‍वाक्‍मा सु़?”

३५ येशूका मेर्मिमलाई र्‍वाम्‍डी,

“आथावो घरिकोङसम्‍म ओल गानीनुङ दु़म।

ओल गानीनुङ बुलो लाम्‍दिनी,

मा तुकुम्‍चिमका गानीलाई मेहुम्‍निनु।

तुकुम्‍चिमडा लाम्‍दिपा मु़चु़का गु बान्‍ते लक्‍तोङा लेडु़,

मेराम मेच।

३६ गानीनुङ ओल बुलोङा मेरामडला थो़रलु़नी।

मेम्‍मा गानी ओलडा बाट्‌पा मु़चु़ होप्‍माम दु़म्‍नी।”

येशूका ओर्मिम ल्‍वा र्‍वामु दु़म्‍मिडिमा मेलामका लम्‍डिमा मेर्मिमडाम थसिक्‍साका बाम्‍डी।

३७ येशूका मे मु़चु़मिमकु ङादोडा हापा यु़म-खारीमिम बेम्‍डी,

लावो मेर्मिमका गुमीडला थो़र मेबेमिवा।

३८ माम्‍चु़नीलाम-जेपा यशैयाका आरे र्‍वाक्‍ताम ल्‍वा रोक्‍थिड्‌डा:

“ए मिप्रङमा,

आकीमा ल्‍वाडा सु़का थो़र बु़डु़?

मा मिप्रङमाकु यु़म सु़डला रेम्‍बेसिड्‌डा?”

३९ मेम्‍मिमका मेर्मिमका थो़र बोमु मेचाप्‍मिवा हेङालोने यशैयाका आथावो र्‍वाक्‍ताम बु,

४० “गुमीका मेर्मिमकु मिक्सी ड्‌याम्‍साम्‍डिम बु,

मा मेर्मिमकु न-गो लुङ होप्‍माम बनेबेम्‍साम्‍डिम बु।

मेएँ माला ने मेर्मिमका उनी मिक्सीका ल्‍वामी मा न-गोका थेसिथेन्‍मी,

मा आमाडा ख्‍लोसिमिमा समी।”

४१ यशैयाका येशूकु यु़म-झ्‍वाक्‍सी ल्‍वास्‍तु़मका उनीमा दुथाम ओराम सो़यु़डु़म बाइडा।

४२ यहूदी ङाउमिम हापाका वो मेराम थारीका येशूडा थो़रबेम्‍डी।

लावो घ्रो़म्‍दीनेमलामका कोल्‍सामी र्‍वाक्‍साका फरिसीमिमडाम ङिमुका थो़रबेम्‍डिम मेसो़मिवा।

४३ हेङालोने माम्‍चु़नीका डोक्‍पु बोमिमिमडाम ने मु़चु़मिमका डोक्‍पु बोमिमिम मेर्मिमका हापा द्‌वाम्‍थाल्‍मिडी।

४४ मेकोतिमा येशूका डोक्‍पु लो़लामका र्‍वाम्‍डी,

“गोडला थो़रलु़पा मु़चु़का गोडला कोङङा मेएँ गोलाई थु़र्पाडला वो थो़र बु़।

४५ मेराम मु़चु़का गोलाई रेम्‍ङीलो गोलाई थु़र्पा वो ल्‍वासु़।

४६ गो ओराम सु़म्‍दिसेरडा ओल दु़म्‍साका योङ्‌डोम बु,

मा गोडला थो़रबेपा मु़चु़ सु़ वो तुकुम्‍चिमडा मेदु़म्‍नु़।

४७ “कोङनिमका आमा सिजेम थो़सु़ लावो मेराम होङ्‌ङा मेबु़ माला गो मेरामकु निया मेबेउ।

हेङालोने गो सु़म्‍दिसेरकु निया बेप्‍डा योङ्‌डोम मेएँ,

लावो सु़म्‍दिसेर सेल्‍मु लागि योङ्‌डोम।

४८ गोलाई मेद्‌वाक्‍पा,

मा आमा सिजेम मेथो़पामिमकाम लागि नियाचो़ बुमी,

मेराम गो ङादो जेङ्‌डोम ल्‍वाका हुक्‍पा थारीनेम मेराम मु़चु़लाई मुमा बेडु़।

४९ गो आमा त्‍वाकु नका जेङ्‌डोम मेएँ।

गो हाम जेमु बासिक्‍पा,

मा हाम र्‍वामु बासिक्‍पा मेराम गोलाई थु़र्पा आमा पापका बेबेट्‌ङिडिमिम बु।

५० गुमीका बेबेसामिमिम ल्‍वाका मेसिपा त्‍वारो़म ग्‍वाक्‍सा र्‍वाक्‍पा गो चक्‍पु।

मेम्‍मिमका गो हाम र्‍वाङु,

मेराम पापका र्‍वाबेट्‌ङिडिमिम ल्‍वा सो़।”

a 

१२:१३ हिब्रू ल्‍वाडा “सेल्‍किनी।” आसिन्‍डा ने येशूलाई हुनाखाना बेम्‍डिम नुङ उनीमा नङ कोम्‍डिम रेम्‍बु़।

येशूका उनी सीसिपामिमकु खेल सो़ल्‍मिडिम

१३

१ सेल्‍सिमुनेमकु चाड ङादो गुमीका ओराम सु़म्‍दिसेर डिसाका पापकाडा लक्‍पा उनी थारी रोक्‍फाड्‌डा र्‍वाक्‍साका येशूका चम्‍डी।

गुमीका सु़म्‍दिसेरडा बाट्‌पा उनी सीसिपामिम खोत्‍लेलाई रिखाम बेत्तो मेर्मिमलाई चङ्‌डासम्‍म छो़म रिखाम बेम्‍डी।

२ येशू नुङ उनी सीसिपामिमका नेम्‍थाम ग्रुला पेत्तोङा बेम्‍डी।

येशूलाई भ्रेन्‍मु लागि सिमोनकु तारापाचो़ यहूदा इस्‍करियोतलाई शैतानका ङादोङा कोस्‍तु़म बाइडा।

३ पापका खोत्‍ले ल्‍वामिमडला साखाम येशूलाई ग्‍वाम्‍डिम मा गुमी माम्‍चु़नीलाम योम्‍डिम,

मा माम्‍चु़नीकाडाङा ख्‍लोसिक्‍तो लेट्‌पु र्‍वाक्‍पा गुमीका चम्‍डिम बाइडा।

४ मेम्‍मिमका गुमी उनी पेखोपलामका बम्‍डी,

मा उनी हुम-ये प्‍लु़साका कोर्थो़ जु़ल्‍मिडी,

मा कम्‍मरभाल तौली रिम्‍सिम्‍डी।

५ मेकोतिमा कोले सोजामडा कु अम्‍डिमा सीसिपामिमकु खेल सो़ल्‍मु चो़म्‍मिडी।

मेम्‍मा गुमीका रिम्‍सिम्‍डिम तौलीका मेर्मिमकु खेल बम्‍साम्‍डी।

६ सिमोन पत्रुसकाडा येशू खेल सो़ल्‍ला रोम्डिलो गुका र्‍वाक्‍ता,

“ङाचो़,

हाम गानी आमा खेल सो़ल्‍निमिम?”

७ येशूका र्‍वाम्‍डी,

“गो हाम बेत्तोङा लेट्‌पुमिम गाना ओम्‍लो थेसिमेथेना,

लावो दिफु थेसिथेना।”

८ पत्रुसका र्‍वाक्‍ता,

“गानी आमा खेल सो़ल्‍मु हेल्‍लो वो मेनु़।”

येशूका र्‍वाम्‍डी,

“गो इमा खेल मेसो़लुवा माला गाना आमा मेदु़म्‍ना।”

९ सिमोन पत्रुसका र्‍वाक्‍ता,

“ए ङाचो़,

मेम माला आमा खेल कोङङा मेएँ,

आमा ल्‍वा नुङ बुइ वो सो़ल्‍साङनीका।”

१० येशूका र्‍वाम्‍डी,

“सो़ल्‍सिमु दु़म्‍पा खेलडाम वाङमिम हाम वो सो़ल्‍मु मेबासी,

खोत्‍ले मिरो़म छेको-छेकोम बु।

गानी छेको-छेकोम बुनी,

लावो गानीगोडाम खोत्‍ले ने मेएँ।”

११ हेङालोने सु़का गुमीलाई भ्रेन्‍मु खाप्‍डु़मिम मेराम मु़चु़लाई गुमीका छेम्‍डिम बाइडा।

मेम्‍मिमका गानी खोत्‍ले ने छेको-छेकोम मेबुनी र्‍वाम्‍डिम।

१२ गुमीका मेर्मिमकु खेल सो़ल्‍मु दु़म्‍मिडिमा उनी हुम-ये फम्‍सिम्‍डिमा बासी गन्‍मिडिमडा गन्‍मिडी।

मेकोतिमा गुमीका मेर्मिमलाई र्‍वाम्‍डी,

“गो इनीमा लागि बेउतोम गानी थेसिथेनी?

१३ गानी गोलाई ‘सीपा’ नुङ ‘ङाचो़’ र्‍वानी,

गानी र्‍वानिमिम मेराम जो़पाङा,

हेङालोने गो गुङा सो़।

१४ गो इनीमा ‘सीपा’ नुङ ‘ङाचो़’ दु़म्‍साका वो इनीमा खेल सो़ल्‍तो माला गानी इनीमा खेल सोल्‍बेबोमु बासी।

१५ गो इनीमा लागि बेउतोम होम्‍साकाङा गानी वो बेनी र्‍वाक्‍साका गानीलाई रेम्‍बेट्‌निनिम सो़।

१६ आच्‍छाङा गो गानीलाई र्‍वाङु,

डु़ल्‍चो़ उमा नेमहपडाम डोक्‍पु मेदु़म।

मेम्‍मा सेलाचो़ सेला थु़र्पाडाम डोक्‍पु मेदु़म।

१७ गानी ओर्मिम ल्‍वा थेट्‌निमा मेराम होम्‍साका बेन्‍नी माला गानी आलाकाम सो़।

येशूका उनी त्‍वाप भ्रेन्‍ला सो़सिक्‍पाकु दुथाम सो़म्‍डिम

(मत्ती २६:२०-२५; मर्कूस १४:१७-२१; लूका २२:२१-२३)

१८ “गो गानी खोत्‍लेकु दुथाम र्‍वाङुमिम मेएँ।

गो छेत्तोम कोले मु़चु़कु दुथाम गो चक्‍पु।

लावो माम्‍चु़नीकु सिजेमका आरे र्‍वामिम होङङा दु़म: ‘गोनुङङा सो़बेम पेपा मु़चु़ङा आमा कोर्थो़लाम बक्‍ता।’

१९ “आरे दु़म्‍मु ङादोङा गो गानीलाई ओराम ल्‍वा र्‍वाङु,

मेम्‍साका आरे दु़म,

मा गो गुङा र्‍वाक्‍पा गानी थो़रलु़नी।

२० आच्‍छाङा गो गानीलाई र्‍वाङु,

गो थु़र्तोमलाई रपाका गोलाई रङी,

मा गोलाई रपाका गोलाई थु़र्पालाई रङु़।”

२१ आरे र्‍वामु दु़म्‍मिडिमा येशू छो़म उनी न-गोडा मेभ्रसिप्‍मिवा,

मा जो़होमका सो़म्‍डी,

“आच्‍छाङा गो गानीलाई र्‍वाङु,

गानीगोडाम कोलेका गोलाई भ्रेन्‍ङी।”

२२ येशूका सु़कु दुथाम र्‍वाम्‍डिम मेराम मेचक्‍साका सीसिपामिमका उनी त्‍वाप-त्‍वापडा रेमरेम बेम्‍डी।

२३ येशूका रिखाम बेम्‍डिम कोले सीसिपा ने येशूकु होनोलाम गन्‍तासिट्‌पा बाइडा।

२४ सिमोन पत्रुसका लिबा तास्‍तु़ मा गुलाई हिलाबु़डु़,

“गुमीका सु़कु दुथाम र्‍वामिमिम?”

२५ येशूकु होनोलाम थेर्सिक्‍साका गुका गुमीनुङ हिलाबु़डु़,

“ङाचो़,

मेराम मु़चु़ सु़?”

२६ येशूका र्‍वाम्‍डी,

“थालयु़म सो़बेमकु फ्‍वाक्‍चो़ल डो़उमा गो उहेमलाई ग्‍वाक्‍पु,

मेरामङा सो़ मेराम मु़चु़।”

मेम्‍मा सो़बेमकु फ्‍वाक्‍चो़ल डो़म्‍डी,

मा सिमोनकु तारापाचो़ यहूदा इस्‍करियोतलाई ग्‍वाम्‍डी।

२७ यहूदाका सो़बेम रङडु़ मेडे उमा न-गोडा शैतान हुङल्‍याड्‌डा।

मेम्‍मा येशूका मेरामलाई र्‍वाम्‍डी,

“गाना हाम बोमु खाम्‍नामिम,

मेराम दाला बे।”

२८ लावो गुमीका हेङा मेरामलाई आरे र्‍वाम्‍डिम र्‍वाक्‍साका ग्रुला पेप्‍डा गन्‍पामिम सु़का वो थेसिमेथेट्‌मिवा।

२९ हेङालोने कोङ-कोङका आरेप्‍माम मिम्‍मिडी,

यहूदानुङ खउलुङकु फाजी बु,

मा चाडकाम लागि चाहेदु़म्‍पा हाम-हुम भ्रेयु़नु़ रे उनी हाम वो मेबाट्‌पामिमलाई किचो़ ग्‍वाक्‍नु़मी र्‍वाक्‍साका येशूका र्‍वाम्‍डिम।

३० यहूदाका सो़बेम पोमु दु़म्‍स्‍तु़ मेडे पाखा लुक्‍ल्‍याड्‌डा।

मेकोतिलो सिन्‍था दु़स्‍ताम बाइडा।

पत्रुसका येशूलाई मेछेपु र्‍वा र्‍वाक्‍साका येशूका सो़म्‍डिम

(मत्ती २६:३१-३५; मर्कूस १४:२७-३१; लूका २२:३१-३४)

३१ यहूदा मेलाम लस्‍ता,

मा येशूका र्‍वाम्‍डी,

“मिनीचो़कु यु़म झ्‍वामु खाप्‍डु़,

मा गुलामका माम्‍चु़नीकु यु़म झ्‍वा।

३२ माम्‍चु़नीकु यु़म मिनीचो़लामका झ्‍वासी माला मिनीचो़कु यु़म गुमीलामका झ्‍वाबेन्‍मी,

मा दालाङा उमा यु़म झ्‍वाबेन्‍मी।

३३ “ए चो़च्‍चो़नी,

गो गानीनुङ घरिकोङ कोङङा दु़म्‍ङु।

गानी गोलाई माल्‍ङिनी,

मा यहूदीमिमलाई र्‍वाङ्‌डोम होङ्‌ङा गानीलाई वो र्‍वाङु,

गो बान्‍ते लक्‍तोङा लेट्‌पु,

मेसिन्‍डा गानी रोमु मेचाम्‍नी।

३४ “गानीलाई कोले लाले ल्‍वा बेबेनिनी: रिखाम बेबेनी।

गो गानीलाई रिखाम बेन्‍निनिम होम्‍साकाङा गानी वो रिखाम बेबोमु बासी।

३५ गानी रिखाम बेबेन्‍नी माला ओरामलामका गानी आमा सीसिपा रेछा र्‍वाक्‍साका खोत्‍ले मु़चु़का चमी।”

३६ सिमोन पत्रुसका गुमीनुङ हिलाबु़डु़,

“ङाचो़,

गानी बान्‍ते लनिमिम?”

येशूका र्‍वाम्‍डी,

“गो बान्‍ते लक्‍तोङा बेउ,

मेनो ओम्‍लो आमा चङचङ लाम्‍दिमु मेचाम्‍ना,

लावो दिफु ने आमा चङचङ लाम्‍दिना।”

३७ पत्रुसका र्‍वाक्‍ता,

“ङाचो़,

हेङा गो ओम्‍लो इनीमा चङचङ लाम्‍दिमु मेचापु?

इनीमा लागि गो आमा साम वो फ्‍यामु चापु।”

३८ मेकोतिमा येशूका र्‍वाम्‍डी,

“हाम गाना आमा लागि इमा साम फ्‍यानामिम?

आच्‍छाङा गो गानालाई र्‍वाङु,

स्‍वारेपो ओमु ङादो गाना गोलाई सु खेप मेछेपु र्‍वाना।”

येशूका उनी सीसिपामिमकु न बन्‍साम्‍डिम

१४

१ “इनीमा न-गोडा मेभ्रसिक्‍पा मेदु़म्‍नी।

माम्‍चु़नीडा थो़रलु़नी,

मा गोडला वो थो़र बेनी।

२ आमा पापकु नेमडा बाखोप हापा बु।

मेमका मेबाट्‌पा माला इनीमा लागि,

बाखोप झो़म्‍सिबेड्‌डा लक्‍तोङा बेउ र्‍वाक्‍साका हाम गानीनुङ र्‍वाङुवा?

३ गो लङुमा इनीमा लागि बाखोप झो़म्‍सिबेट्‌जो़लुमा योङु।

मेम्‍मा गानीलाई लनिनी,

मा गो बान्‍ते बुङु मेसिन्‍डा गानी वो दु़म्‍नी।

४ गो बान्‍ते लक्‍तोङा लेट्‌पु मेसिन्‍डा लक्‍पा लाम्‍दी गानी छेनी।”

पापकाडा लक्‍पा लाम्‍दी येशू

५ थोमाका गुमीलाई र्‍वाक्‍ता,

“ङाचो़,

गानी बान्‍ते लनिमिम मेराम गुकु मेचकु,

मा हेसाका लाम्‍दी छेकुमिम?”

६ येशूका र्‍वाम्‍डी,

“लाम्‍दी,

आच्‍छाङा नुङ त्‍वारो़म गोङा सो़।

गोडाम वाङमिम सु़लामका वो पापकाडा रोमु मेचाम्‍मी।

७ गानी गोलाई आच्‍छाङा छेङिनिवाम माला आमा पापलाई वो छेनिवा।

आथाडा आनो गानी गुमीलाई छेनी,

गानी गुमीलाई ल्‍वान्‍निम बु।”

८ फिलिपका र्‍वाक्‍ता,

“ङाचो़,

गुकुलाई पाप रेम्‍बेट्‌किनी।

मेकोति माला नु़।”

९ येशूका र्‍वाम्‍डी,

“फिलिप,

आकोम थारीसम्‍म गानीनुङ बाङ्‌डो मा वो गाना गोलाई मेछेङिमिम?

उहेमका गोलाई ल्‍वाङ्‌डिम बु,

मेरामका पापलाई ल्‍वास्‍तु़म बु।

हेसाका गाना ‘गुकुलाई पाप रेम्‍बेट्‌किनी’ र्‍वामु चाम्‍ना?

१० “गो पापगोडा बुङु मा पाप आमागोडा बुमी र्‍वाक्‍पा हाम गाना थो़र मेलु़ना?

गो गानीलाई र्‍वाङुमिम ल्‍वा आमा त्‍वाकु नका र्‍वाङुमिम मेएँ,

आमागोडा बाट्‌पा पापका र्‍वाबेन्‍ङिमिम,

मा गुमीका उनी खारी बेत्तोङा लेन्‍मी।

११ गो पापगोडा बुङु,

मा पाप आमागोडा बुमी र्‍वाक्‍पा थो़र बेनी।

मेएँ माला वो गो खारी बेउतोम गानी ल्‍वान्‍निमका थो़र बेनी।

१२ “आच्‍छाङा गो गानीलाई र्‍वाङु,

उहेमका गोडला थो़र बु़,

मेरामका गो बेउतोम होप्‍माम खारी बु़।

मेम्‍मा मेरामडाम वो डोक्‍पु खारी बु़,

हेङालोने गो पापकाडा लक्‍तोङा बेउ।

१३ गानी आमा नङडा हाम बिनी मेराम गो रेथिक्‍पु,

मेम्‍साका पापकु यु़म गो झ्‍वाबेट्‌पु।

१४ गानी आमा नङडा हाम-हुम बिन्‍नी माला गो मेराम रेथिक्‍पु।

येशूका माम्‍चु़नी-पेल थु़रु र्‍वाम्‍डिम

१५ “गानी गोलाई रिखाम बोङिनी माला गो र्‍वाङुमिम थो़नी।

१६ मेम्‍मा गो पापनुङ र्‍वाङुमा गानीलाई इनीमा लागि कोङ जेप्‍साक्‍पा थु़र्मी।

मेम्‍मा गुमी गानीनुङ हेल्‍लो लोवो दु़म्‍मी।

१७ माम्‍चु़नीकु दुथाम सो़पा पेल गुमी सो़।

उनीमा ल्‍वाडा सु़म्‍दिसेरडाम मु़चु़मिम बुमु मेचाम्‍मी,

हेङालोने मेर्मिमका गुमीलाई मेल्‍वामी,

मा मेछेमी वो।

लावो गानी गुमीलाई छेनी,

हेङालोने गुमी गानीगोडा दु़म्‍मी,

मा गानीनुङ दु़म्‍मी।

१८ “गो गानीलाई रेचो़कुपा होङ्‌ङा मेपार्जो़ल्‍निनी।

गो इनीमाडा योङु।

१९ घरिकोङडाम्‍मा सु़म्‍दिसेरडाम मु़चु़मिमका गोलाई मेल्‍वाङिमी,

लावो गानी ने गोलाई ल्‍वाङिनी।

गो नु़ङुमिमका गानी वो नु़नी।

२० मेनेम गो आमा पापगोडा बुङु,

मा गानी आमाडा बुनी,

मा गो गानीगोडा बुङु र्‍वाक्‍पा थेसिथेनी।

२१ उहेमनुङ गो जेङ्‌डोम ल्‍वा बु,

मा मेराम होम्‍साका बु़,

मेरामका गोलाई रिखाम बोङी।

गोलाई रिखाम बेपा मु़चु़लाई आमा पापका रिखाम बोमी।

मेम्‍मा गो वो गुलाई रिखाम बेउ,

मा उमाडा गो रेम्‍बेङ्‌सिङु।”

२२ यहूदाका (यहूदा इस्‍करियोत ने मेएँ,

मेरामङा नङ बाट्‌पा कोङमी सीसिपा) र्‍वाक्‍ता,

“ङाचो़,

हेङा गानी इनी त्‍वापलाई आकीमाडा रेम्‍बोनी,

मा सु़म्‍दिसेरडाम मु़चु़मिमकाडा ने रेममेबोनिमिम?”

२३ येशूका मेरामलाई सिख्‍लोम्‍डिमा र्‍वाम्‍डी,

“उहेमका गोलाई रिखाम बोङि,

मेरामका आमा सीसि थो़सु़।

आमा पापका मेरामलाई रिखाम बोमी,

मा आमा पाप नुङ गुचुकु मेरामकाडा रोचुकुमा मेरामकाडा बुचुकु।

२४ गोलाई रिखाम मेबेपाका आमा सीसि मेथो़सु़।

गानी थो़निमिम ओर्मिम सिजेम आमा मेएँ,

मेर्मिम ने गोलाई थु़र्पा पापकाम सो़।

२५ “गो गानीनुङ बाङ्‌डोलोङा ओर्मिम ल्‍वा सो़उतोम बु।

२६ लावो जेप्‍साक्‍पाका खोत्‍ले सीनी,

मा गो र्‍वाङ्‌डोम खोत्‍ले मिम्‍बेनिमी।

जेप्‍साक्‍पा ओराम ने माम्‍चु़नी-पेल सो़,

उहेमलाई पापका आमा नङडा थु़र्मी।

२७ न-भ्रसी गो गानीनुङ पार्जो़लु,

मा आमा न-भ्रसी गो गानीलाई ग्‍वानिनी।

गानी ओराम सु़म्‍दिसेरका ग्‍वाक्‍पा होप्‍माम न-भ्रसी गो मेग्‍वानिनी।

इनी न-गो मेभ्रसिक्‍पा मेदु़म्‍नी,

मा मेङिनी।

२८ “गो लङुमा इनीमाडा ख्‍लोङ्‌सिङुमा रोङु र्‍वाङ्‌डोम ने गानी थो़न्‍नी।

गानी गोलाई रिखाम बेङिनिवाम माला गो पापकाडा लङुमिमडा गानी गेर्सिट्‌निवा,

हेङालोने पाप गोडाम घ्‍ल्‍वापा बुमी।

२९ ओर्मिम खोत्‍ले ल्‍वा दु़म्‍मु ङादोङा गो गानीलाई र्‍वाङडोम बु,

मा ओराम ल्‍वा दु़म्‍मु खाप्‍डु़लो गानी थो़र बोनी।

३० गानीनुङ जेमु थारी हापा गोनुङ मिबु,

हेङालोने ओराम सु़म्‍दिसेरडाम साखामचो़ रोक्‍तोङा लेडु़।

मेरामका गोलाई हाम वो बोमु ने मेचाम्‍ङी।

३१ लावो पापलाई गो रिखाम बेउ,

मा पापका हाम बेबेन्‍ङिमी मेरामङा गो बेउ र्‍वाक्‍पा सु़म्‍दिसेरडाम मु़चु़मिमका चमिनु़।

दो,

ओलामका लक्‍सी।”

आच्‍छाङाकाम अङ्‍गूरकु रो़ल

१५

१ “गो आच्‍छाङाकाम अङ्‍गूरकु रो़ल सो़,

मा अङ्‍गूर रेपा आमा पाप बुमी।

२ मा मेसिट्‌पा आमा खोत्‍ले ग्रेममिम गुमीका फल्‍मी।

मा सिट्‌पा खोत्‍ले ग्रेममिमलाई आथावो हापा मा सिट्‌नु़ र्‍वाक्‍साका स्‍याङमी।

३ गो गानीलाई र्‍वाङ्‌डोम सिजेमका गानी बासीङा सेपा दु़म्‍मु दु़म्‍निम बु।

४ आमा गोगोडा दु़म्‍नी,

मा गो गुमीडा दु़म्‍ङु।

अङ्‍गूरकु ग्रेममिम उ रो़लडा मेदु़प्‍सावा माला मा सिन्‍मु मेचाप्‍सु़।

मेम्‍साकाङा आमाडा मेदु़म्‍निवा माला गानी वो मा सिन्‍बेन्‍मु मेचाम्‍नी।

५ “गो अङ्‍गूरकु रो़ल सो़,

मा गानी ग्रेममिम।

कोङनिम मु़चु़ गोगोडा दु़म माला गो गुगोडा दु़म्‍ङुमा मेरामका हापा मा सिन्‍बेडु़।

गोडाम फ्‍वासिक्‍साका गानी हाम वो बोमु मेचाम्‍नी।

६ गोगोडा मेदु़म्‍पा मु़चु़ घ्रोला सो़सिक्‍पामा साट्‌पा ग्रेममिम होप्‍माम दु़म।

आरेप्‍माम ग्रेममिम मु़चु़मिमका खोम्‍मिमा मुगोडा घ्रोम्‍सोमी,

मा मेराम घ्रु़।

७ गानी गोगोडा दु़म्‍निमा आमा सिजेम गानीगोडा बु माला हाम न बोनी,

मेराम बिनी,

मा गानी ल्‍वानी।

८ गानी हापा मा सिन्‍बेसाका गानी आमा सीसिपा र्‍वाक्‍पा रेम्‍बेनी,

मा मेरामका आमा पापकु यु़म झ्‍वा।

९ “आमा पापका गोलाई रिखाम बेङ्‌डिमिम होङ्‌ङा गो वो गानीलाई रिखाम बेन्‍निनिम बु।

गानी आमा रिखामडा बानिहोम बानी।

१० गानी गो र्‍वाङ्‌डोम थो़नी माला आमा रिखामडा गानी बुनी,

हेसाका गो वो आमा पापका र्‍वाम्‍डिम थो़उतो,

मा उनीमा रिखामडा बुङु।

११ आमा न-भ्रसी गानीगोडा दु़म्‍नु़,

मा इनीमा न-गो भ्रम्‍सिमु हाम वो मेबासिक्‍पा दु़म्‍नु़ र्‍वाक्‍साका गो गानीलाई ओराम ल्‍वा र्‍वाङडोम।

१२ “गो र्‍वाङुमिम ल्‍वा ओरामङा: गो गानीलाई रिखाम बेन्‍निनिम होम्‍साकाङा गानी वो रिखाम बेबेनी।

१३ त्‍वाकु ङोप्‍सो़काम लागि त्‍वाकु साम फ्‍यामुडाममा डोक्‍पु रिखाम सु़काम वो मेदु़म।

१४ गो गानीलाई हाम र्‍वाङ्‌डोम बु,

मेराम होङ्‌ङा बोनी माला गानी आमा ङोप्‍सो़मिम।

१५ आथा ने गो गानीलाई डु़ल्‍चो़ मेर्‍वाङु,

हेङालोने उमा नेमहपका हाम बु़,

मेराम डु़ल्‍चो़का मेच।

मेम मेर्‍वाक्‍साका गो गानीलाई ङोप्‍सो़नी र्‍वाङु,

हेङालोने आमा पापलामका थो़उतोम खोत्‍ले ल्‍वा गानीनुङ सो़उतोम बु।

१६ गानी गोलाई छेट्‌ङिडिनिम मेएँ,

गो गानीलाई छेट्‌निनी,

मा गानी लक्‍निमा मा सिन्‍बेट्‌नी,

मा इनीमा दु़म्‍नु़म बुनु़ र्‍वाक्‍साका गो गानीलाई थुट्‌निनी।

मेम्‍मा आमा नङडा गानी हाम बिनी मेराम पापका गानीलाई ग्‍वानिमी।

१७ गो गानीलाई र्‍वाङुमिम ल्‍वा ओरामङा सो़: रिखाम बेबेनी।

सीसिपामिमलाई सु़म्‍दिसेरकु मेद्‌वाक्‍सी

१८ “सु़म्‍दिसेरडाम मु़चु़मिमका गानीलाई मेद्‌वानिवा माला ङादो गोलाई मेद्‌वाङिमी र्‍वाक्‍पा गानी चन्‍जो़ल्‍नी।

१९ गानी सु़म्‍दिसेरकु मु़चु़ दु़म्‍निवाम माला मेर्मिमका गानीलाई त्‍वाकु मु़चु़ मिम्‍निवामा रिखाम बेनिवा।

लावो गानी ने सु़म्‍दिसेरकु मु़चु़ मेएँ।

गानीलाई सु़म्‍दिसेरलामका गो छेट्‌निनी मेम्‍मिमका गानीलाई सु़म्‍दिसेरडाम मु़चु़मिमका मेद्‌वानिमी।

२० गो गानीलाई र्‍वाङडोम सिजेम मिम्‍नी,

‘डु़ल्‍चो़ नेमहपडाम डोक्‍पु मेदु़म।’

मेर्मिमका आमा ने थो़मतेर्मी माला इनीमा वो थो़मतेर्मी।

मेर्मिमका आमा सीसि थो़मी माला इनीमा सीसि वो थो़मी।

२१ गानी आमा सीसिपा दु़म्‍निमका मेर्मिमका गानीलाई मेम बोनी,

हेङालोने मेर्मिमका गोलाई थु़र्पा पापलाई मेछेमी।

२२ गो मेयोङुवा,

मा मेर्मिमनुङ मेर्‍वाङुवाम माला मेर्मिम उनी छु़लकु मुमा बेन्‍ला मेसो़म्‍सिप्‍मिवा।

लावो आथा ने मेर्मिमका छु़ल मेबेमिवाम लिसिक्‍पा ल्‍वा मेर्मिमनुङ हाम वो मिबु।

२३ उहेम मु़चु़का गोलाई मेद्‌वाङी,

मेराम मु़चु़का आमा पापलाई वो मेद्‌वाकु़।

२४ मेर्मिमकु ङादोडा वाङमिम सु़का वो मेबेमिवाम खारीमिम गो मेबेउवाम माला मेर्मिम छु़लकु मुमा बेन्‍ला मेसो़सिप्‍मिवा।

लावो मेर्मिमका यु़मखारीमिम ल्‍वाम्‍डिम बु,

मा वो गो नुङ आमा पापलाई मेद्‌वाचिकी।

२५ लावो डु़म्‍लाडा आरेसाका र्‍याक्‍मा ल्‍वा होङ्‌ङा रोम्‍थिमु लागि आरेप्‍माम दु़स्‍ताम बाइडा: ‘मेर्मिमका गोलाई मेडेङा मेद्‌वाङमिवा।’

२६ “जेप्‍साक्‍पा योमी,

उहेमलाई पापलामका गो गानीडा थु़रु।

पापलामका योक्‍पा आच्‍छाङाम पेल गुमी,

गुमीका आमा दुथाम सो़मी।

२७ ङादो आथामङा गानी गोनुङ बुनिमिमका गानी वो आमा दुथाम सो़पा दु़म्‍नी।”

१६

१ “गानी ताङताहेरथो़ मेलक्नी र्‍वाक्‍साका ओराम ल्‍वा गो गानीलाई र्‍वाङ्‌डोम।

२ मेर्मिमका गानीलाई घ्रो़म्‍दीनेममिमलामका पाखा कोल्‍निमी।

लावो आरेप्‍माम थारी रोक्‍तोङा लेडु़,

कोङनिम उहेमका गानीलाई सेनी मेर्मिमका माम्‍चु़नीकु लाले-पाङके बेत्तोङा लेट्‌पु र्‍वाक्‍पा मिम्‍मी।

३ मेर्मिमका आरेप्‍माम खारी बोमी,

हेङालोने मेर्मिमका पापलाई वो छेट्‌मिडिम मिबु,

मा गोलाई वो छेट्‌ङिडिमिम मिबु।

४ थारी रो,

मा गो गानीलाई चङचङया बाबेट्‌निनिम ल्‍वा इनीमा नडा रो र्‍वाक्‍साका ओराम ल्‍वा गो गानीलाई र्‍वाङडोम बु।

गो गानीनुङ बाङडोमका गानीनुङ ङादो गो ओराम ल्‍वा मेर्‍वाङुवा।

जेप्‍साक्‍पा माम्‍चु़नी-पेलकु खारी

५ “गोलाई थु़र्पाकाडा ओम्‍लो गो लक्‍तोङा बेउ मा वो ‘गानी बान्‍ते लनिमिम?’

र्‍वाक्‍साका गानी सु़का वो गोलाई हिला मेबोङिनी।

६ ओर्मिम ल्‍वा गो गानीलाई सो़उतोमका इनी न-गो ख्रापा बु।

७ लावो गो गानीलाई आच्‍छाङा र्‍वाङु,

गो लमुङा इनीमा लागि जो़पा दु़म।

गो मेलक्‍थु़मसम्‍म जेप्‍साक्‍पा इनीमाडा मेयोमी।

गो लङ्‌डो माला गुमीलाई इनीमाडा थु़रुमी।

८ गुमी योमिमा सु़म्‍दिसेरलाई उमा छु़लकु दुथाम,

माम्‍चु़नीकु न-गो होप्‍मामकु दुथाम मा रोक्‍पा नियाकु दुथाम मुमा बेन्‍मी।

९ गोडला थो़र बोमु मेद्‌वाकु़मिमङा सु़म्‍दिसेरकु छु़ल।

१० गो आमा पापकाला लङुमिमलामका माम्‍चु़नीनुङ जो़पा दु़म्‍ङुमिम र्‍वाक्‍पा गुमीका सु़म्‍दिसेरलाई रेम्‍बेन्‍मी।

मेम्‍मा ल्‍वाला मेसो़ङ्‌सिङु।

११ मेम्‍मा निया दु़म्‍पाकु दुथाम सु़म्‍दिसेरका ख्‍लो़ड्‌डु़म बु,

हेङालोने ओराम सु़म्‍दिसेरकु साखामचो़लाई देन्‍दे ग्‍वाक्‍पा मुलु़ दु़स्‍ल्‍याड्‌डाम बु।

१२ “गो गानीलाई र्‍वामु बासिक्‍पा ल्‍वा ने आथावो बु,

लावो मेराम ओम्‍लो गानी इनीमा नडा लु़न्‍बेन्‍मु मेचाम्‍नी।

१३ गुमी आच्‍छाङाम पेल योमिमा गुमीका गानीलाई आच्‍छाङाकाम खोत्‍ले ल्‍वाथो़ क्रिनिमी।

गुमीका उनी त्‍वाकु नका मेजेमी।

गुमीका हाम थो़मी मेराम कोङङा जेमी,

मा दिफु दु़म्‍पा ल्‍वाकु दुथाम गानीनुङ सो़मी।

१४ गुमीका आमा यु़म झ्‍वामी,

हेङालोने गो हाम र्‍वाङु,

गुमीका रमिमा मेराम गानीनुङ सो़मी।

१५ पापनुङ बाट्‌पा खोत्‍ले आमाङा।

मेम्‍मिमका गो ग्‍वाक्‍पु,

मेराम पेलका रमिमा गानीनुङ सो़मी र्‍वाङ्‌डोम।

१६ “घरिकोङ गानी गोलाई मेल्‍वाङिनी।

मेकोतिमा घरिकोङका गोलाई ल्‍वाङिनी।”

न-गो ख्रापा सीसिपामिम गेर्सिमी

१७ येशूकु कोङनिम सीसिपामिमका उनी त्‍वाप-त्‍वापडा आरे र्‍वाबेम्‍डी,

“गुमीका ओराम हाम र्‍वाम्‍डिम,

‘घरिकोङ गोलाई मेल्‍वाङिनी,

मा घरिकोङका गोलाई ल्‍वाङिनी’ मा ‘हेङालोने गो पापकाडा लक्‍तोङा बेउ?’

१८ मेर्मिमका कुदु़मार हिलाबेबेम्‍डिम बाम्‍डी,

‘गुमीका घरिकोङ र्‍वाम्‍डिम हाम र्‍वाम्‍डिम?’

गुमीका र्‍वाम्‍डिम गुइ थेसिमेथेडी।”

१९ मेर्मिमका ओरामकु दुथाम गुमीनुङ हिलाबेपा न बेत्तोङा लेन्‍मी र्‍वाक्‍पा येशूका चम्‍डी।

मेम्‍मा मेर्मिमनुङ र्‍वाम्‍डी,

“‘घरिकोङ गोलाई मेल्‍वाङिनी,

मा घरिकोङका गोलाई ल्‍वाङिनी’ र्‍वाक्‍मा हाम र्‍वाक्‍साका गानी हिलाहिसी बेबोनिम बुनी?

२० आच्‍छाङा गो गानीलाई र्‍वाङु,

गानी ख्राम्‍नीमा येनी-दुनी,

लावो सु़म्‍दिसेर ने गेर्सी द्‍वा।

इनीमा न-गो ख्राम लावो ख्रापा मे इनीमा न-गो गेर्सी।

२१ चो़च्‍चो़ गमु थारीका मेसेम छो़म नो़,

हेङालोने उमा चो़ गमु थारी रोक्‍फाड्‌डाम दु़म।

लावो चो़च्‍चो़ गमा गुलाई नो़डाम ल्‍वा मेसेमका प्‍ल्‍वासु़।

हेङालोने सु़म्‍दिसेरडा कोले चो़च्‍चो़ गस्‍ता र्‍वाक्‍साका गु गेर्सी द्‍वा।

२२ मेम्‍साकाङा ओम्‍लो इनीमा न-गो ख्राम,

लावो आथावो गो गानीलाई रेम्‍निनी,

मा इनीमा न-गो भ्रसी।

मेराम इनी न-गो भ्रसी सु़का वो गानीलाम मेरोनिमी।

२३ मेनेम गानी गोलाई हाम वो हिला मेबोनी।

आच्‍छाङा गो गानीलाई र्‍वाङु,

गानी आमा नङडा हाम बिनी,

मेराम आमा पापका गानीलाई ग्‍वानिमी।

२४ ओम्‍लोसम्‍म गानी बिन्‍निम मिबु।

बिनी,

मा गानी ल्‍वानी,

मा गानी छो़म भ्रन्‍सिनी।

२५ “ओर्मिम ल्‍वा गो गानीलाई सीसि-सो़म्‍दीलामका र्‍वाङडोम बु।

थारी रोक्‍तोङा लेडु़,

ओराम सीसि-सो़म्‍दीडा गो गानीलाई मेर्‍वाङु,

लावो आमा पापकु दुथाम गो गानीलाई जो़होमका सो़उ।

२६ मेनेम गानी आमा नङडा बिनी।

गो इनीमा लागि पापनुङ बिन्‍सानिनी र्‍वाक्‍साका गो गानीलाई मेर्‍वाङु।

२७ पाप उनी त्‍वाकाङा गानीलाई रिखाम बोनी,

हेङालोने गानी गोलाई रिखाम बेङ्‌डिनिम बु।

गो माम्‍चु़नीलाम योङडोम र्‍वाक्‍साका गानी थो़र लु़न्‍निम बु।

२८ पापकामलामका सु़म्‍दिसेरडा गो योङडो,

मा ओम्‍लो सु़म्‍दिसेर डिट्जो़लुमा पापकालाङा ख्‍लोङ्‌सिङु।”

२९ मेकोतिमा उनी सीसिपामिमका र्‍वाम्‍डी,

“ओम्‍लो गानी सीसि-सो़म्‍दीलामका मेएँ जो़होमका जेनिम बुनी।

३० गानी खोत्‍ले चनी,

मा सु़का वो गानीनुङ हिलाबोमु मेबासी।

गानी माम्‍चु़नीलामका योक्‍निम र्‍वाक्‍साका ओरामलामका गुकु थो़र बोकु।”

३१ येशूका मेर्मिमलाई र्‍वाम्‍डी,

“हाम आच्‍छाङा गानी गोडला थो़र लु़नी?

३२ लावो आरेप्‍माम थारी रोक्‍तोङा लेडु़,

मा रोम्‍फामु दु़म्‍स्‍तु़म बु,

गानी फोन्‍सिनिमा इनीमा त्‍वाकु नेमडा लनी,

मा गोलाई त्‍वापङा पार्जो़ल्‍ङिनी।

लावो गो त्‍वापङा मेदु़म्‍ङु,

हेङालोने आमा पाप गोनुङ बुमी।

३३ आमाडा गानी दु़म्‍साका इनीमा न-गो भ्रसिनु़ र्‍वाक्‍साका गो गानीलाई ओराम ल्‍वा र्‍वाङडोम।

ओराम सु़म्‍दिसेरडा गानीलाई दु़खा दु़म,

लावो रुखु फिन्‍नी,

सु़म्‍दिसेरडला गो घ्‍ल्‍वाङडोम बु।”

उनी त्‍वाकाम लागि येशूकु सो़म्‍दी

१७

१ येशूका आरे र्‍वामु दु़म्‍मिडिमा पाह्रीथो़ रेप्‍साका सो़म्‍दी बेम्‍डी: “पाआ,

थारी रोक्‍फाड्‌डाम बु।

इनीमा तारापाचो़कु यु़म झ्‍वाक्‍नी,

मा तारापाचो़का इनीमा यु़म झ्‍वाक्‍नु़।

२ हेङालोने गानी गुलाई ग्‍वाक्‍निम खोत्‍ले मु़चु़लाई मेसिपा त्‍वारो़म ग्‍वाक्‍नु़मी र्‍वाक्‍साका खोत्‍ले मु़चु़डला गुलाई साखाम ग्‍वाक्‍निम बु।

३ मेसिपा त्‍वारो़म ल्‍वापा लाम्‍दी ओराम सो़: गानी कोलेङा आच्‍छाङाकाम माम्‍चु़नीलाई मेर्मिमका छेमु,

मा गानी थु़र्निम येशू ख्रीष्‍टलाई वो छेमु।

४ गानी गोलाई बेबेट्‌ङिडिनिम खारी बेसोक्‍साका सुबुडा इनीमा यु़म झ्‍वाबेत्तोम बु।

५ पाआ,

सु़म्‍दिमो ङादो गानीनुङ बाङ्‌डोलोम आमा यु़म-झ्‍वाक्‍सीका इनीमा ङादोडा यु़म झ्‍वाबेट्‌नी।

सीसिपामिमकाम लागि येशूकु सो़म्‍दी

६ “सु़म्‍दिसेरलामका गानी गोलाई ग्‍वाङ्‌डिनिम मु़चु़मिमकाडा गो गानीलाई छेबेट्‌निनिम बु।

मेर्मिम मु़चु़ इनीमाङा बाम्‍डी,

मा मेर्मिम गोलाई ग्‍वाङ्‌डिनी।

मेर्मिमका इनीमा सिजेम होम्‍साका दोम्‍डिम बु।

७ गानी गोलाई ग्‍वाङ्‌डिनिम खोत्‍ले ल्‍वा गानीलामका रोक्‍ताम र्‍वाक्‍साका मेर्मिमका चम्डिम बु।

८ हेङालोने गानी ग्‍वाङ्‌डिनिम सिजेम मेर्मिमलाई गो ग्‍वाक्‍तोमिम बु,

मा मेर्मिमका मेराम रम्‍डिम बु।

गानीलाम योङडोम र्‍वाक्‍पा आच्‍छाङा मेर्मिमका चम्‍डी,

मा गानी गोलाई थु़र्ङिडिनिम र्‍वाक्‍साका मेर्मिमका थो़र बेम्‍डिम बु।

९ गो मेर्मिमकाम लागि सो़म्‍दी बेउ।

सु़म्‍दिसेरकाम लागि गो सो़म्‍दी मेबेउ।

लावो उहेम गोलाई ग्‍वाङ्‌डिनिम,

मेर्मिमकाम लागि सो़म्‍दी बेउ,

हेङालोने मेर्मिम इनीमाङा सो़।

१० गोनुङ बाट्‌पा खोत्‍ले इनीमाङा,

मा गानीनुङ बाट्‌पा खोत्‍ले आमा।

मेर्मिमलाम आमा यु़म झ्‍वास्‍ताम बु।

११ “गो सु़म्‍दिसेरडा मेबुङु,

लावो मेर्मिम सु़म्‍दिसेरडा बुमी,

मा गो ने इनीमाडा गेत्तोङा बेउ।

सेपा पाआ,

गानी गोलाई ग्‍वाङ्‌डिनिम इनीमा नङकु यु़मका मेर्मिमलाई बोनी-थार्निमी,

मा गानी नुङ गो कोङसो़ बुचिमिम होङ्‌ङा मेर्मिम वो कोङसो़ दु़म्‍मिनु़।

१२ गो आसिन्‍डा बाङडोम थारीका गानी ग्‍वाङ्‌डिनिम नङकु यु़मका मेर्मिमलाई बोत्तोमी-थार्तोमी,

मा इनीमा सिजेम होङङा मेर्मिमगोडाम कोले कोङङा पुयु़लुस्‍ता।

१३ “ओम्‍लो गो इनीमाडा गेत्तोङा लेट्‌पु।

लावो गो सु़म्‍दिसेरडा आथावो बुङुलो ओर्मिम ल्‍वा र्‍वाङु,

मेम्‍साका छो़म आमा न-गो भ्रसी मेर्मिमकु गोगोडा दु़म्‍नु़।

१४ गो मेर्मिमलाई इनीमा सिजेम ग्‍वाक्‍तोमी,

मा सु़म्‍दिसेरडाम मु़चु़मिमका मेर्मिमलाई मेद्‌वाक्‍मिवा,

हेङालोने गो सु़म्‍दिसेरकाम मेएँ,

मेप्‍माङा मेर्मिम वो सु़म्‍दिसेरकाम मेएँ।

१५ मेर्मिमलाई सु़म्‍दिसेरलामका लक्‍नी र्‍वाक्‍साका मेएँ,

लावो मेर्मिमलाई शैतानडाम बोनी-थार्नी र्‍वाक्‍साका गो गानीनुङ सो़म्‍दी बेउ।

१६ गो सु़म्‍दिसेरकाम मेएँ,

मेप्‍माङा मेर्मिम वो सु़म्‍दिसेरकाम मेएँ।

१७ मेर्मिमलाई आच्‍छाङाम ल्‍वाडा सेपा दु़म्‍बेट्‌नी,

इनीमा सिजेम आच्‍छाङाम बु।

१८ गानी गोलाई सु़म्‍दिसेरडा थु़र्ङिडिनिम होङ्‌ङा मेर्मिमलाई सु़म्‍दिसेरडा थु़र्तोमिम बु।

१९ “इनीमा आच्‍छाङाकाम ल्वाका मेर्मिम सेपा दु़म्‍मीनु़ र्‍वाक्‍साका गो आ त्‍वापलाई वो सेपा सासेसी दु़म्‍बेट्‍पु।

थो़रलु़पामिम खोत्‍लेकाम लागि येशूकु सो़म्‍दी

२० “गो ओर्मिमकाम लागि कोङङा सो़म्‍दी मेबेउ।

ओर्मिमकु सिजेमका सु़का गोडला थो़रलु़मी,

मेर्मिमकाम लागि वो सो़म्‍दी बेउ।

२१ मेम्‍साका मेर्मिम खोत्‍ले कोङसो़ दु़म्‍मिनु़,

पाआ,

हेसाका गानी गोगोडा बुनी,

मा गो गानीडा बुङु।

मेर्मिम इकीमाडा दु़म्‍मिनु़,

मेम्‍साका गानी गोलाई थु़र्ङिडिनिम र्‍वाक्‍पा सु़म्‍दिसेरका थो़र बु़नु़।

२२ “गानी गोलाई ग्‍वाङ्‌डिनिम यु़म-झ्‍वाक्‍सी मेर्मिमलाई ग्‍वाक्‍तोमिम बु।

मेम्‍साका गानी नुङ गो कोङसो़ बुचिमिम होङ्‌ङा मेर्मिम कोङसो़ दु़म्‍मिनु़।

२३ मेर्मिम खोत्‍ले कोले दु़म्‍मिनु़ र्‍वाक्‍साका गानी गोगोडा दु़म्‍निमा गो मेर्मिमडा दु़म्‍ङु।

मेम्‍मा गानी गोलाई रिखाम बेङ्‌डिनिम होङ्‌ङा मेर्मिमलाई रिखाम बेनिमी र्‍वाक्‍पा नुङ गानी गोलाई थु़र्ङिडिनिम र्‍वाक्‍पा सु़म्‍दिसेरका च।

२४ “पाआ,

गानी गोलाई ग्‍वाङ्‌डिनिम मु़चु़मिम बान्‍ते गो बुङु,

मेसिन्‍डा गोनुङ दु़म्‍मिनु़ र्‍वाक्‍पा आमा न बु।

सु़म्‍दिमो ङादोङा गानी गोलाई रिखाम बेङ्‌डिनिमका ग्‍वाङ्‌डिनिम यु़म-झ्‍वाक्‍सी मेर्मिमका रेम्‍मिनु़ र्‍वाक्‍पा वो न बेउ।

२५ “जो़पा खारी बेपा पाप,

सु़म्‍दिसेरडाम मु़चु़मिमका गानीलाई मेछेनी,

लावो गो गानीलाई छेनिनी।

मेम्‍मा गानी गोलाई थु़र्ङिडिनिम र्‍वाक्‍पा मेर्मिमका चमी।

२६ गोलाई बेङ्‌डिनिम इनीमा रिखाम मेर्मिमकाडा दु़म्‍नु़,

मा गो आ त्‍वाप मेर्मिमकाडा दु़म्‍ङुनु़ र्‍वाक्‍साका गो गानीलाई थो़रलु़पामिमकाडा छेबेट्‌निनिम बु मा छेबेनिनिमिम बुङु।”

येशू चु़म्‍मिडिम

(मत्ती २६:४७-५६; मर्कूस १४:४३-५०; लूका २२:४७-५३)

१८

१ सो़म्‍दी बोमु दु़म्‍मिडिमा येशू उनीमा सीसिपामिमनुङ किद्रोन खोल्‍सा होम्‍बु लम्‍डी।

मेसिन्‍डा जैतून धक्‍सामिमकु बगैंचा बाइडा।

येशू नुङ उनी सीसिपामिम मेगोडा हुम्‍डी।

२ गुमीलाई भ्रेट्‌पा यहूदाका वो मेराम बाय छेड्‌डु़म बाइडा।

हेङालोने येशू उनीमा सीसिपामिमनुङ मेसिन्‍डा घ्रो़म्‍थाल्‍मिडी।

३ मेकोतिमा रोमी सिपाहीमिम,

ङाउ डु़म्‍लाचो़मिम नुङ फरिसीमिमका थु़र्मीडिम सो़रनेम लपा सिपाहीमिम रेसाका यहूदा मे बगैंचागोडा रोक्‍ता।

मेर्मिमका धिप्‍री,

डो़मार नुङ कातु़रु़मिम रेसाका रोम्‍डिम बाइडा।

४ उनी त्‍वापडला दु़म्‍मु खाप्‍डु़मिम ल्‍वा चक्‍साका येशू रोम्‍डी,

मा मेर्मिमनुङ हिलाबेम्‍डी,

“गानी सु़ माल्‍निमिम?”

५ मेर्मिमका र्‍वाम्‍डी,

“नासरतडाम येशू।”

येशूका मेर्मिमलाई र्‍वाम्‍डी,

“गुङा गो।”

गुमीलाई भ्रेट्‌पा यहूदा वो मेर्मिमनुङङा येम्‍तासिट्‌पा बाइडा।

६ येशूका मेर्मिमनुङ “गुङा गो” र्‍वाम्‍डिमा मेर्मिम चङथो़ स्‍वाम्‍डिमा क्‍वायु़ झार्मिडी।

७ आथावो गुमीका मेर्मिमनुङ हिलाबेम्‍डी,

“गानी सु़ माल्‍निमिम?”

मेर्मिमका र्‍वाम्‍डी,

“नासरतडाम येशू।”

८ येशूका र्‍वाम्‍डी,

“गोङा र्‍वाक्‍साका गानीलाई र्‍वाङ्‌डोम बु।

गानी गोलाई माल्‍तोङा लेन्‍ङिनिम बु माला ओर्मिम मु़चु़लाई लमु ग्‍वाक्‍नी।

९ “गानी गोलाई ग्‍वाङडिनिमगोडाम कोलेलाई वो गो मेदाम्‍पुमिवा” र्‍वाक्‍साका येशूका र्‍वाम्‍डिम ल्‍वा रोम्‍थिमु लागि आरे दु़स्‍ताम।

१० मेकोतिमा सिमोन पत्रुसका उमा कातु़रु़का डोक्‍पु ङाउ डु़म्‍लाचो़कु डु़ल्‍चो़काम जो़पलाममिम नोफ्‍ला फल्‍साड्‌डु़।

मेराम डु़ल्‍चो़कु नङ माल्‍खस बाइडा।

११ येशूका पत्रुसलाई र्‍वाम्‍डी,

“कातु़रु़ उ दापडा जु़ला।

पापका गोलाई ग्‍वाङ्‌डिमिम दु़खाकु कान्‍चु़रे हाम गो मेडुमु?”

हन्‍नासकाडा येशू लम्‍डिम

१२ मेकोतिमा सिपाहीमिम,

मेर्मिमकु कमाण्‍डर नुङ यहूदी ङाउमिमका थु़र्मिडिम सो़रनेम लपा सिपाहीमिमका येशूलाई चु़म्‍साका बट्‌मिडी।

१३ मेम्‍मा गुमीलाई ङादो हन्‍नासकाडा लम्‍डी,

गु मेथचेम डोक्‍पु ङाउ डु़म्‍लाचो़ कैयाफाकु नाइमेकु पाप बाइडा।

१४ “खोत्‍ले सामा छो़रो़प दु़म्‍मुडाम ने कोले मु़चु़ सिमु मु़चु़मिमकाम लागि जो़पा दु़म” र्‍वाक्‍साका यहूदीमिमनुङ र्‍वाक्‍पा ओराम कैयाफाङा बाइडा।

पत्रुसका येशूलाई मेछेपु र्‍वाक्‍ताम

(मत्ती २६:६९-७०; मर्कूस १४:६६-६८; लूका २२:५५-५७)

१५ सिमोन पत्रुस नुङ येशूकु कोङमी सीसिपा येशूकु चङचङ लक्‍ची।

मे कोङमी सीसिपा डोक्‍पु ङाउ डु़म्‍लाचो़का छेडडु़म बाइडा,

मा गु येशूनुङङा डोक्‍पु ङाउ डु़म्‍लाचो़कु देल्‍फुडा लस्‍ता।

१६ लावो पत्रुस ने लाम्‍चोकोकु पाखालाम येम्‍तासिड्‌डाम बाइडा।

मे डोक्‍पु ङाउ डु़म्‍लाचो़का छेड्‌डु़म कोङमी सीसिपा पाखानो लुक्‍तामा लाम्‍चोकोडा लपा मेसेमलाई र्‍वाक्‍साका पत्रुसलाई देल्‍फुडा फिड्‌डु़।

१७ लाम्‍चोको लपा मे मेसेमका पत्रुसनुङ हिलाबु़डु़,

“हाम गाना मेराम मु़चु़कु सीसिपामिमगोडाम कोले?”

पत्रुसका र्‍वाक्‍ता,

“गो ने मेएँ।”

१८ जु लु़पा थारी बाइडामका डु़ल्‍चो़मिम नुङ सो़रनेम लपामिमका मु झु़त्तोङा बेम्‍डी।

पत्रुस वो मेर्मिमनुङ येम्‍तासिसाका मु झु़त्तोङा लेड्‌डु़।

डोक्‍पु ङाउ डु़म्‍लाचो़ हन्‍नासका येशूनुङ हिलाबु़डु़म

(मत्ती २६:५९-६६; मर्कूस १४:५५-६४; लूका २२:६६-७१)

१९ डोक्‍पु ङाउ डु़म्‍लाचो़का येशूलाई उनी सीसिपा नुङ सीसिकु दुथाम हिलाहिसी बु़डु़।

२० येशूका र्‍वाम्‍डी,

“सु़म्‍दिसेरडा खोत्‍लेकु ङादोडा गो जेङडोम बु।

यहूदीमिम खोम्‍सिमिमिम घ्रो़म्‍दीनेममिम नुङ सो़रनेमबाडे गो हेल्‍लो लोवो सीत्तोमी।

थसिक्‍साका गो हाम वो र्‍वाङडोम मिबु।

२१ हेङा गानी गोलाई हिलाबोङिनी?

गो जेङ्‌डोम थो़पामिमलाई हिलाबेनी।

गो हाम र्‍वाङ्‌डो,

मेर्मिमका चमी।”

२२ येशूका आरे र्‍वाम्‍डिलो उनीमा फार्डाङा येम्‍तासिक्‍पा सो़रनेम लपा कोले सिपाहीका आरे र्‍वाक्‍तो येशूलाई फोसु़डा याल्‍लु़,

“डोक्‍पु ङाउ डु़म्‍लाचो़लाई हाम आरेङा र्‍वामु बासिक्‍पा?”

२३ येशूका र्‍वाम्‍डी,

“गो मेजो़पा ल्‍वा जेङ्‌डोम बु माला,

हाम जेङ्‌डो मेराम सो़या।

लावो गो जेङ्‌डोम ल्‍वा आच्‍छाङा माला हेङा गोलाई याल्‍ङिमिम?”

२४ मेकोतिमा हन्‍नासका गुलाई बन्‍थाट्‌माङा डोक्‍पु ङाउ डु़म्‍लाचो़ कैयाफाकाडा थु़र्स्‍तु़।

पत्रुसका आथावो येशू मेछेपु र्‍वाक्‍ताम

(मत्ती २६:७१-७५; मर्कूस १४:६९-७२; लूका २२:५८-६२)

२५ सिमोन पत्रुसका येम्‍तासिड्‌डामा मु झु़ड्‌डु़म बाइडा।

मेर्मिमका गुनुङ हिलाबेम्‍डी,

“गाना वो मेरामकु सीसिपामिमगोडाम कोले मेडे?”

पत्रुसका मेछेपु र्‍वाक्‍साका र्‍वाक्‍ता,

“गो ने मेएँ।”

२६ डोक्‍पु ङाउ डु़म्‍लाचो़कु डु़ल्‍चो़,

मेरामकु मु़चु़काम पत्रुसका नोफ्‍ला फल्‍साड्‌डु़म बाइडा,

मेरामका पत्रुसनुङ हिलाबु़डु़,

“हाम गानालाई मेरामनुङ जैतूनकु धक्‍सामिम बाट्‌पा बगैंचागोडा ल्‍वान्‍निम मेएँ मा?”

२७ पत्रुसका आथावो मेएँ र्‍वाक्‍ता।

मेकोतिलोङा स्‍वारेपो ओक्‍ल्‍याड्‌डा।

पिलातसकु ङादोडा येशू

(मत्ती २७:१-२, ११-३१; मर्कूस १५:१-२०; लूका २३:१-५, १३-२५)

२८ मेकोतिमा यहूदीमिमका येशूलाई कैयाफाकु नेमलामका रोमी साखामचो़कु ओगानेमथो़ लम्‍डी।

मेराम थारी नेमसोसोका बाइडा,

मा डु़म्‍ला होम्‍साका मेसेपा दु़म्‍मुडाम वाङ बुमु ओगानेमगोनो यहूदीमिम मेहुमिवा।

सेल्सिमुनेम चाडकाम ग्रुला पेपा मेर्मिमकु न बाइडा।

२९ मेम्‍मिमका पिलातसका पाखानो लुक्‍तामा मेर्मिमनुङ हिलाबु़डु़,

“ओराम मु़चु़कु बुइडला गानी उट्‌निम मेजो़पा ल्‍वा हाम बु?”

३० मेर्मिमका र्‍वाम्‍डी,

“ओराम मु़चु़ ख्‍लाम्‍याचो़ मेएँ माला ने इनीमा ल्‍वाडा ग्‍वाप्‍डाङा मेरेट्‌कुवा।”

३१ पिलातसका र्‍वाक्‍ता,

“ओरामलाई गानीङा लक्‍नी,

मा इनीमा डु़म्‍ला होम्‍साका निया बेनी।”

मेर्मिमका र्‍वाम्‍डी,

“लावो सु़लाई वो सेन्‍मु आकीमा डु़म्‍लाका मेग्‍वाकी।”

३२ गुमी हेसाका सिमु बासी र्‍वाक्‍साका येशूका र्‍वाम्‍डिम ल्‍वा रोम्‍थिमु लागि आरे दु़स्‍ताम बाइडा।

३३ मेम्‍मा पिलातस ओगानेमगोनो लस्‍ता,

मा येशूलाई येड्‌डु़मा हिलाबु़डु़,

“हाम गाना यहूदीमिमकु हप?”

३४ येशूका र्‍वाम्‍डी,

“गानी इनी त्‍वाकाङा आरे र्‍वानिमिम डे आमा दुथाम कोङनिमका गानीनुङ सो़म्‍डी?”

३५ पिलातसका र्‍वाक्‍ता,

“हाम गो यहूदी?

इमा त्‍वाकु सामा नुङ ङाउ डु़म्‍लाचो़मिमका आमा ल्‍वाडा गानालाई ग्‍वाङ्‌डिमिम बु।

गाना हाम बेन्‍ना?”

३६ येशूका र्‍वाम्‍डी,

“आमा किब्‍दी ओराम सु़म्‍दिसेरडाम मेएँ।

आमा किब्‍दी सु़म्‍दिसेरडाम माला ने आमा डु़ल्‍चो़मिमका आमा लागि क्‍वाल्‍बा बेमिवा,

मा यहूदीमिमकु ल्‍वाडा गो मेचु़म्‍सिङुवा।

लावो आमा किब्‍दी ओराम सु़म्‍दिसेरडाम मेएँ।”

३७ पिलातसका र्‍वाक्‍ता,

“मेएँ माला हाम गाना हपङा?”

येशूका र्‍वाम्‍डी,

“गो हप र्‍वाक्‍साका गानी जो़पाङा र्‍वानिम बुनी।

ओरामकाम लागिङा गो गङ्‌डोम,

मा आच्‍छाङाम ल्‍वा सो़मु लागि गो सु़म्‍दिसेरडा योङडोम।

आच्‍छाङाकाम ल्‍वाथो़ सु़-सु़ बुमी,

मेर्मिमका आमा ल्‍वा थो़मी।”

३८ पिलातसका गुमीलाई हिलाबु़डु़मी,

“आच्‍छाङाकाम ल्‍वा र्‍वाक्‍मा हाम?”

आकोति र्‍वाक्‍तामा गु लुक्‍तामा यहूदीमिमकामथो़ लस्‍ता,

मा र्‍वाक्‍ता,

“ओरामलाई मुमा बेन्‍मु ल्‍वा हाम वो मेडारुवा।

३९ सेल्‍सिमु नेमकु चाडकाम थारीका चसिक्‍पा कोले मु़चु़लाई इनीमा लागि गो डिथालु।

मेम्‍मिमका गो ‘यहूदीमिमकु हपलाई’ डिट्पुनु़ र्‍वाक्‍पा इनीमा न बु?”

४० मेर्मिमका आथावो आरे र्‍वाक्‍तो येम्‍डी,

“मेरामलाई मेएँ,

बारब्‍बालाई डिट्‌नी।”

बारब्‍बा ने कोर्थो़लाम बक्‍साका क्‍वाल्‍बा बेपा मु़चु़ बाइडा।

येशूलाई सेन्मु लागि ग्‍वाम्‍डिम

(मत्ती २७:१५-३१; मर्कूस १५:६-२०; लूका २३:१३-२५)

१९

१ मेकोतिमा पिलातसका येशूलाई कोक्‍तेकु याल्‍खोपका याल्‍बेड्‌डु़मी।

२ सिपाहीमिमका चु़कु मुकुट बेनेबेम्‍डिमा गुमीलाई खुसिबेट्‌मिडी।

मेम्‍मा गेगेम-चक्लेम रङ्‍गकाम ये फसिबेट्‌मिडी,

३ मा उनी फार्डा कुदु़मार रोम्‍डिमा “यहूदीमिमकु हपकाम सो़र दु़म्‍नु़,

रो़र दु़म्‍नु़!”

र्‍वाक्‍तो गुमीलाई उनीमा फोसु़डा याल्‍मिडी।

४ पिलातस आथावो पाखानो लुक्‍तामा र्‍वाक्‍ता,

“रेप्‍नी,

येशूलाई गो इनीमाडा फित्तोङा लेट्‌पु।

गुका ख्‍लो़ड्‌डु़म ल्‍वा गो हाम वो मेडारुवा,

मेराम गानी चक्‍नी र्‍वाक्‍पा आमा न बु।”

५ येशूका चु़काम मुकुट खुतासिसाका नुङ गेगेम-चक्लेम रङ्‍गकाम ब्‍लाङमा-ये फतासिसाका पाखानो लुम्‍डी।

मेम्‍मा पिलातसका र्‍वाक्‍ता,

“रेप्‍नी,

ओराम मु़चु़।”

६ ङाउ डु़म्‍लाचो़मिम नुङ सो़रनेम लपा सिपाहीमिमका येशूलाई ल्‍वाम्‍डी मेडे येम्‍डी,

“मेरामलाई क्रूसडा चेट्‌नी,

मेरामलाई क्रूसडा चेट्‌नी।”

लावो पिलातसका मेर्मिमलाई र्‍वाक्‍ता,

“गानीङा ओरामलाई लक्‍निमा क्रूसडा चेट्‌नी।

हेङालोने ओराम मु़चु़का ख्‍लो़ड्‌डु़म गो हाम वो मेडारुवा।”

७ यहूदीमिमका र्‍वाम्‍डी,

“आकीमा कोले डु़म्‍ला बु,

मेराम होम्‍साका ओराम मु़चु़ सिमुङा बासी,

हेङालोने गु माम्‍चु़नीकु तारापाचो़ र्‍वाक्‍साका उ त्‍वाकाङा र्‍वाक्‍ताम बु।”

८ ओराम ल्‍वा थो़स्‍तु़मा पिलातस ङादोमडाम वो छो़म ङिड्‌डा।

९ मेम्‍मा आथावो ओगानेमगोनो हुङ्‌डा,

मा येशूलाई हिलाबु़डु़,

“गाना बान्‍तेम?”

लावो येशूका गुलाई हाम वो मेतुकु़मिवा।

१० पिलातसका गुमीलाई र्‍वाक्‍ता,

“गाना गोनुङ ल्‍वा बोमु मेद्‌वानामिम?

गानालाई डिन्‍सोमु लोवो गानालाई क्रूसडा चेन्‍मु लोवो साखाम गोनुङ बु र्‍वाक्‍पा गाना मेचना?”

११ येशूका र्‍वाम्‍डी,

“माम्‍चु़नीका गानीलाई ग्‍वाक्‍निमका कोङङा गोडला इनीमा साखाम बुमिम।

मेम्‍मिमका इनीमा ल्‍वाडा गोलाई ग्‍वाक्‍पाका छो़म डोक्‍पु छु़ल बु़डु़म बु।”

१२ मेकोतिमा पिलातसका येशूलाई डिन्‍सोमु न बु़डु़।

लावो यहूदीमिम आरे र्‍वाक्‍तो येम्‍डी,

“मेराम मु़चु़लाई डिन्‍सोट्‌नी माला गानी कैसरकु ङोप्‍सो़ मेएँ।

सु़का गो हप र्‍वाक्‍साका जे,

मेराम कैसरकु कोर्थो़लाम ब।”

१३ पिलातसका ओराम ल्‍वा थो़स्‍तु़मा येशूलाई पाखानो फिड्‌डु़।

मेम्‍मा गु ‘लुङकु पाटी’ (हिब्रू ल्‍वाडा मेरामलाई गब्‍बथा र्‍वामी) र्‍वाक्‍मा बायडा नियाचो़ गन्‍पा गन्खोपडा गन्‍डा।

१४ सेल्‍सिमुनेमकु चाडकाम लागि झो़म्‍जो़ल्‍सिट्‌पा नेम्‍फु बिलि बाइडा।

पिलातसका यहूदीमिमलाई र्‍वाक्‍ता,

“रेप्‍नी,

इनीमा हप।”

१५ लावो मेर्मिमका डोक्‍पु लो़लामका येत्तो र्‍वाम्‍डी,

“ओरामलाई लक्‍नी,

ओरामलाई क्रूसडा चेट्‌नी।”

पिलातसका हिलाबु़डु़,

“हाम गो इनीमा हपलाई क्रूसडा चेन्‍मु?”

ङाउ डु़म्‍लाचो़मिमका र्‍वाम्‍डी,

“कैसर कोङङा आकीमा हप।”

१६ मेकोतिमा पिलातसका येशूलाई क्रूसडा चेन्‍मु लागि सिपाहीमिमकु ल्‍वाडा ग्‍वाक्‍तु़मी।

मेम्‍मा सिपाहीमिमका येशूलाई उनी ल्‍वाडा रम्‍डी।

क्रूसडा येशू चेट्‌मिडिम

(मत्ती २७:३२-४४; मर्कूस १५:२१-३२; लूका २३:२६-४३)

१७ गुमीका उनी त्‍वाकु क्रूस त्‍वाकाङा कुर्साका बुइसेर र्‍वाक्‍मा बायथो़ लम्‍डी,

मेरामलाई हिब्रू ल्‍वाडा गल्‍गथा र्‍वामी।

१८ मेसिन्‍डा मेर्मिमका गुमीलाई क्रूसडा चेट्‌मिडी।

वाङमिम नले मु़चु़चिपलाई वो गुमीनुङङा क्रूसडा चेट्‌मिडिची।

येशूलाई थेतेडा बेसाका कोले उनीमा होनोलाम कोङमी उनीमा आथो़लाम।

१९ पिलातसका कोङ छेखोप येशूकु बुइकुडला केप्‍डु़म बाइडा।

मेसिन्‍डा: “नासरतडाम येशू यहूदीमिमकु हप” र्‍याक्‍मा बाइडा।

२० यहूदीमिम हापाका ओराम छेखोप डाट्‌मिडी,

हेङालोने येशूलाई क्रूसडा चेट्‌मिडिम खोम शहरकु फार्डाङा बाइडा।

मेराम छेखोप हिब्रू,

ल्‍याटिन नुङ ग्रीक ल्‍वाडा र्‍याक्‍मा बाइडा।

२१ यहूदीमिमकु ङाउ डु़म्‍लाचो़मिमका पिलातसलाई र्‍वाम्‍डी,

“‘यहूदीमिमकु हप’ र्‍वाक्‍साका मेएँ,

‘ओरामका गो यहूदीमिमकु हप र्‍वाक्‍ता’ र्‍वाक्‍साका र्‍याक्‍नी।”

२२ पिलातसका र्‍वाक्‍ता,

“गो हाम र्‍याक्‍तो,

र्‍याक्‍तो।”

२३ सिपाहीमिमका येशूलाई क्रूसडा चेट्‌मिडिमा येशूकु ये-सेम रम्‍डिमा खोत्‍लेलाई लिट्‌पा बेसाका ब्‍ललेका दो़म्‍डी।

मेर्मिमका येशूकु ब्‍लाङमा-ये वो रम्‍डी,

लावो मेराम ब्‍लाङमा-ये ने हालाम हायु़ कोलेङा बाइडा।

२४ मेर्मिमका उनी त्‍वाप-त्‍वापडा आरे र्‍वाबेम्‍डी,

“ओराम मेआ़क्‍सी,

ओराम सु़का ल्‍वापा र्‍वाक्‍साका चिठ्ठा ओप्‍डी।”

माम्‍चु़नीकु सिजेमडाम ओराम ल्‍वा रोथिनु़ र्‍वाक्‍साका आरे दु़स्‍ताम:

“मेर्मिमका आमा ये-सेम दो़म्‍डी,

उनी त्‍वाप-त्‍वापडा दो़म्‍डी,

मा आमा ये-सेमकाम लागि चिठ्ठा ओम्‍मिडी।”

मेम्‍मिमका सिपाहीमिमका आरे बेम्‍डी।

२५ येशूकु क्रूस फार्डा येशूकु माम,

उनीमा चेम,

क्‍लोपासकु नाइमे मरियम नुङ मरियम मग्‍दलिनी येम्‍तासिट्‌पा बाम्‍डी।

२६ येशूका उनीमा माम नुङ गुमीका द्‌वाम्‍डिम उनीमा सीसिपालाई उनी फार्डा येम्‍तासिट्‌पा ल्‍वाम्‍डिमा उनीमा मामलाई र्‍वाम्‍डी,

“वा छापा,

मेराम इनीमा तारापाचो़।”

२७ मेम्‍मा मे सीसिपालाई वो र्‍वाम्‍डी,

“गुमीलाई इमा माम।”

मेम्‍लो आथाम मे सीसिपाका येशूकु मामलाई उ त्‍वाकु नेमडाङा लडु़।

येशूकु साम लस्‍ताम

(मत्ती २७:४५-५६; मर्कूस १५:३३-४१; लूका २३:४४-४९)

२८ खोत्‍ले खारी बोम्‍सोमु दु़स्‍ता र्‍वाक्‍पा येशूका चम्‍डिमा माम्‍चु़नीकु सिजेम होङ्‌ङा रोथिनु़ र्‍वाक्‍साका गुमीका र्‍वाम्‍डी,

“कोरा लु़डा।”

२९ मेसिन्‍डा जु़र्पा अङ्‍गूरकु बिलामनुङमा कोले सोजाम बाइडा।

मेम्‍मा मेर्मिमका मेसिन्‍डा खाबा प्‍लु़म्‍साका हिसप र्‍वाक्‍मा धक्‍साकु ग्रेमडा मेराम सम्‍डिमा कोक्‍साका येशूकु सिड्‌डा ग्‍वामी।

३० येशूका मेराम दो़प्‍मिडिमा र्‍वाम्‍डी,

“हुक्‍ता।”

मेम्‍मा कुम्‍सिम्‍डिमा उनीमा साम लस्‍ता।

३१ मेनेम झो़म्‍जो़ल्‍सिट्‌पानेम बाइडा,

उ दिकाम डोक्‍पु ङेम्‍सिमुनेम बाइडा।

ङेम्‍सिमुनेम सिपा मिरो़ममिम क्रूसडला मेदु़म्मिनु़ र्‍वाक्‍पा यहूदीमिमकु न बाइडा।

मेम्‍मिमका मेर्मिमकु खेल चमुमा उनीमा मिरो़म थान्‍मु र्‍वाक्‍साका पिलातसनुङ र्‍वाम्‍डिम-र्‍वाम्‍डिमङा बेम्‍डी।

३२ मेम्‍मा सिपाहीमिम रोम्‍डिमा येशूनुङ क्रूसडा चेन्‍सिक्‍पाचिपकाम खेल चम्‍साम्‍डिची।

३३ लावो मेर्मिम येशूकाडा रोम्‍डिलो गुमी बासीङा सिम्‍डिम डार्मिडी।

मेम्‍मा मेर्मिमका येशूकु खेल मेचम्‍साक्मिवा।

३४ मेम मेबेसाका कोले सिपाहीका येशूकु फेटफेटडा जातेका सुक्‍तु़,

मा मेलामका सिसि नुङ कु हास्‍ल्‍याड्‌डा।

३५ गानी वो थो़रबोमु चाप्‍नी र्‍वाक्‍साका ओराम ल्‍वापा मु़चु़का सो़यु़डु़म सो़।

गुका सो़यु़डु़म ल्‍वा आच्‍छाङा,

मा गुका सो़यु़डु़म ल्‍वा आच्‍छाङा र्‍वाक्‍साका गुका च।

३६ “कोले वो उनीमा सेर मेज” र्‍वाक्‍पा माम्‍चु़नीकु सिजेम होङ्‌ङा रोम्‍थिमु आरे दु़स्‍ताम।

३७ आथावो माम्‍चु़नीकु सिजेमका र्‍वा,

“उहेमलाई जातेका सुम्‍डी,

मेरामलाई मेर्मिमका रेम्‍मी।”

येशू क्‍लु़म्‍मिडिम

(मत्ती २७:५७-६१; मर्कूस १५:४२-४७; लूका २३:५०-५६)

३८ मेकोतिमा चङ्‌डा,

अरिमाथिया देलडाम योसेफका पिलातसकाडा येशूकु सिपा मिरो़म बियु़डु़।

यहूदीकु ङिमुका योसेफ मेचहोमका येशूकु कोले सीसिपा बाइडा।

पिलातसका लमु ग्‍वाक्‍तु़मा गु रोक्‍तामा उनीमा सिपा मिरो़म लडु़।

३९ ङादो येशूलाई सिन्‍था क्रो़म्‍डा रोक्‍पा निकोदेमस वो योसेफनुङ बाइडा।

गुका सु-सु ३३ किलो कोकोवा मूर्र नुङ एलवा र्‍वाक्‍मा मसला रेड्‌डु़म बाइडा।

४० आरेसाका यहूदीमिमका मु़चु़ क्‍लु़म्‍मिलो बोमिमिम होङ्‌ङा मेर्चिपका येशूकु सिपा मिरो़म मसला नुङ सुतीकु साङखिमका दिल्‍ची।

४१ येशू क्रूसडा चेट्‌मिडिम बायडा कोले बगैंचा बाइडा।

मेसिन्‍डा सु़ वो मेक्‍लु़म्‍थेङा बाट्‌पा कोले लाले सु़लु़म बाइडा।

४२ मेनेम यहूदीमिमकाम झो़म्‍सिक्‍पानेम बाइडामका,

मा फार्डाङा सु़लु़म बाइडामका मेर्चिपका मेराम सु़लु़मडाङा येशू जु़ल्‍ची।

येशू सिमुलाम बम्‍गेम्‍डिम

(मत्ती २८:१-८; मर्कूस १६:१-८; लूका २४:१-१२)

२०

१ नेप्‍सुङनेम नेमसोसोकाङा मरियम मग्‍दलिनी सु़लु़मथो़ लस्‍ता।

मेम्‍मा सु़लु़मगोनो हुखोपडाम लुङ मेसिन्‍डा मेबायावाम गुका ल्‍वास्‍तु़।

२ गु पत्रुस नुङ येशूका छो़म रिखाम बेम्‍डिम कोङमी सीसिपाकाडा ओन्‍तो रोक्‍तामा र्‍वाक्‍ता,

“मेर्मिमका ङाचो़लाई सु़लु़मलाम लम्‍डी रेछा,

मा गुमीलाई बान्‍ते जु़ल्‍मिडी,

मेराम गुइ मेच।”

३ मेम्‍मा पत्रुस नुङ कोङमी सीसिपा सु़लु़मथो़ लाम्‍दिच्‍ची।

४ मेर्चिप कोयो-कोयोङा ओन्‍तोलेट्‌ची लावो मे कोङमी सीसिपा पत्रुसडाम लाम बक्‍तु़मा सु़लु़मनो ङादो रोक्‍थिड्‌डा।

५ गुका सु़लु़मगोनो कुम्‍स्‍तामा रेप्‍डु़लो प्‍लु़ट्‌मा सुतीकाम येशूकु साङखिम कोङङा बुतासिक्‍पा ल्‍वास्‍तु़,

लावो गु मेगोनो मेहुङावा।

६ सिमोन पत्रुस मेरामकु चङचङ रोक्‍ता मा सु़लु़मगोनो हुङ्‌डा।

गुका वो प्‍लु़ट्‌मा सुतीकु साङखिम कोङङा बुतासिक्‍पा ल्‍वास्‍तु़।

७ येशूकु बुइभाल बट्‌मा ये ने मे सुतीकु येडाम वाङङा प्‍लेम्‍थाट्‌मा बाइडा।

८ मेम्‍मा सु़लु़मडा ङादो रोक्‍फाट्‌पा सीसिपा वो चङ्‌डा मेगोनो हुङ्‌डा।

गुका मे ल्‍वास्‍तु़मा थो़रबु़डु़।

९ हेङालोने येशू सिमुलामका बम्‍गेमुङा बासी र्‍वाक्‍पा माम्‍चु़नीकु सिजेम मेर्मिमका आथावो थेसिथेट्‌मिडिम मेबायावा।

मरियम मग्‍दलिनीकाडा येशू रेम्‍बेम्‍सिम्‍डिम

(मत्ती २८:९-१०; मर्कूस १६:९-११)

१० मेकोतिमा मे सीसिपाचिप उचीमा नेम ख्‍लोसिट्‌ची।

११ लावो मरियम सु़लु़मकु पाखानो येम्‍तासिड्‌डामा ख्राप्‍तोङा लेड्‌डु़।

ख्राप्‍तो गुका कुम्‍स्‍तामा सु़लु़मगोनो रेप्‍डु़,

१२ मा येशूकु मिरो़म बाइडामडा बुबुयाम नले पाह्रीचो़चिप ल्‍वास्‍तु़।

कोले येशूकु बुइ बाट्‌पाथो़ मा कोङमी ने खेल बाट्‌पाथो़ गन्‍तासिट्‌पा बाच्‍ची।

१३ मेर्चिपका र्‍वाक्‍ची,

“ए वा छापा,

हेङा ख्राम्‍नामिम?”

गुका र्‍वाक्‍ता,

“मेर्मिमका आमा ङाचो़लाई लम्‍डी रेछा,

मा गुमीलाई बान्‍ते जु़ल्‍मिडिम बु मेराम गो मेचक्‍पु।”

१४ मेराम थारीका गु चङथो़ ख्‍लोस्‍ता मा येशू येम्‍तासिट्‌मिडिम ल्‍वास्‍तु़,

लावो गुमी येशू र्‍वाक्‍साका मेछेडु़वा।

१५ येशूका गुलाई र्‍वाम्‍डी,

“ए वा छापा,

गाना हेङा ख्राप्‍तोङा लेना?

मा सु़लाई माल्‍तोङा लेनामिम?”

गुका गुमीलाई बगैंचा रेपा मु़चु़ र्‍वाक्‍पा मिम्‍डु़मा र्‍वाक्‍ता,

“वाआ,

गानी गुमीलाई ओलामका लक्‍निम माला बान्‍ते जु़ल्‍निम बु सो़नीका मा गो गुमीलाई लक्‍पुमी।”

१६ येशूका र्‍वाम्‍डी,

“मरियम!”

गु येशूथो़ ख्‍लोस्‍तामा हिब्रू ल्‍वाडा र्‍वाक्‍ता “रब्‍बोनी” मेराम र्‍वाक्‍मा “सीपा।”

१७ येशूका गुलाई र्‍वाम्‍डी,

“गोलाई मेजेट्‌ङी,

हेङालोने गो पापकाडा ख्‍लोङसिङ्‌डोम मिबु।

लावो आमा ल्‍वाकमिमकाडा लक्‍सामा र्‍वाका,

‘गो आमा पाप नुङ इनीमा पापकाडा मा आमा माम्‍चु़नी नुङ इनीमा माम्‍चु़नीकाडा लक्‍तोङा लेट्‌पु’।”

१८ मरियम मग्‍दलिनी सीसिपामिमकाडा लस्‍तामा ओराम सेला र्‍वाक्‍ता,

“गो ने ङाचो़लाई ल्वाउतोमी।”

मेम्‍मा गुमीका गुलाई र्‍वाम्‍डिम ल्‍वा मेर्मिमनुङ सो़यु़डु़।

सीसिपामिमकाडा येशू रेम्‍बेम्‍सिम्‍डिम

(मत्ती २८:१६-२०; मर्कूस १६:१४-१८; लूका २४:३६-४९)

१९ नेप्‍सुङनेम नेम्‍थाका यहूदी ङाउमिमडाम ङिमुका सीसिपामिमका लाम्‍चोको ख्‍लुट्‌मिडिमा कोदेप बाम्‍डी।

येशू रोम्‍डिमा मेर्मिमकु थेतेडा येम्‍सिम्‍डी,

मा र्‍वाम्‍डी,

“न-गो भ्रसीनु़।”

२० अकोति र्‍वाम्‍डिमा गुमीका मेर्मिमलाई उनी ल्‍वा नुङ फेटफेट रेम्‍बेट्‌मिडी।

ङाचो़लाई ल्‍वाम्‍डिमा सीसिपामिम छो़म गेर्सिद्‌वाम्‍डी।

२१ येशूका आथावो र्‍वाम्‍डी,

“न-गो भ्रसीनु़।

पापका गोलाई थु़र्ङिडिमिम होम्‍साकाङा गो गानीलाई वो थु़र्निनी।”

२२ आकोति र्‍वाम्‍डिमा गुमीका मेर्मिमडला सामका होट्‌मिडिमा र्‍वाम्‍डी,

“माम्‍चु़नी-पेल रनी।

२३ कोङनिमकु छु़ल गानी हेम्‍सानी माला मेर्मिमकु छु़ल हेम्‍सी,

मेर्मिमकु छु़ल गानी मेहेम्‍सानी माला मेर्मिमकु छु़ल मेहेम्‍सी।”

थोमाकाडा येशू रेम्‍बेम्‍सिडिम

२४ येशू रोम्‍डिलो को-न (१२) सीसिपामिमगोडाम कोले दिदुमस र्‍वाक्‍मा थोमा ने मेर्मिमनुङ मेबायावा।

२५ मेम्‍मिमका वाङमिम सीसिपामिमका गुनुङ र्‍वाम्‍डी,

“गुकु ङाचो़लाई ल्‍वात्तोको।”

लावो गुका र्‍वाक्‍ता,

“गो उनीमा ल्‍वाडा काँटीकु पार मेल्‍वाथु़म नुङ काँटीका होट्‌माडा आमा ब्रेप्‍चो मेफिक्‍थु़मसम्‍म गो थो़र मेलु़ङु।”

२६ लेतलेम चङडा सीसिपामिम आथावो नेमगोनो बाम्‍डी,

मा थोमा वो मेर्मिमनुङ बाइडा।

लाम्‍चोको ख्‍लु़ट्‌मा बाइडा लोवो येशू रोम्‍डिमा मेर्मिमकु थेतेडा येम्‍सिक्‍साका र्‍वाम्‍डी,

“न-गो भ्रसीनु़।”

२७ मेम्‍मा गुमीका थोमालाई र्‍वाम्‍डी,

“इमा ब्रेप्‍चो आसिन्‍डा फिका,

मा आमा ल्‍वा रेप्‍डा।

इमा ल्‍वा फिडामा आमा फेटफेटगोनो फिका।

इमा नडा मेमुर्सा,

थो़रलु़या।”

२८ थोमाका गुमीलाई र्‍वाक्‍ता,

“आमा ङाचो़,

आमा माम्‍चु़नी।”

२९ येशूका मेरामलाई र्‍वाम्‍डी,

“गाना गोलाई ल्‍वाङ्‌डिमका गोडला थो़रलु़न्‍नाम।

उहेमका गोलाई मेल्‍वासाका थो़रलु़मी मेर्मिम आलाकाम सो़।”

हेङा ओराम जो़पा-सेला र्‍यास्‍ताम

३० येशूका वाङमिम वो हापा यु़मखारीमिम उनी सीसिपामिमकु ङादोडा रेम्‍बेम्‍डी,

मेर्मिम ओराम खाजेमडा र्‍याक्‍मा मिबु।

३१ येशूङा माम्‍चु़नीकु तारापाचो़ ख्रीष्‍ट,

मा थो़र बेसाका उनीमा नङडा गानी त्‍वारो़म ल्‍वामु चाम्‍निनु़ र्‍वाक्‍साका ओर्मिम ल्‍वा र्‍यास्‍ताम।

येशू येतले सीसिपामिमकाडा रेम्‍बेम्‍सिम्‍डिम

२१

१ मेकोतिमा तिबेरियस दिरिदिनकु फार्डा उनीमा सीसिपामिमकाडा येशू आथावो रेम्‍बेम्‍सिम्‍डी।

गुमी आरेसाका रेम्‍बेम्‍सिम्‍डी:

२ सिमोन पत्रुस,

दिदुमस र्‍वाक्‍मा थोमा,

गालीलडाम काना देलडा बाट्‌पा नथानेल,

जब्‍दियाकु नले तारापाचो़चिप,

मा नले सीसिपाचिप कोदेप बाम्‍डी।

३ सिमोन पत्रुसका मेर्मिमनुङ र्‍वाक्‍ता,

“गो ने ङो सेड्‌डा लक्‍तोङा बेउ।”

मेर्मिमका र्‍वाम्‍डी,

“गुकु वो गानानुङङा लकु।”

मेर्मिम लम्‍डिमा कुबी-बोक्‍साडला हुम्‍डी,

लावो मेराम सिन्‍था मेर्मिमका कोले वो ङो मेचु़म्‍मिवा।

४ नेमसोसोका येशू दिरिदिनकु सो़पडा येम्‍सिम्‍डी।

लावो सीसिपामिमका गुमी येशू र्‍वाक्‍साका मेछेट्‌मिवा।

५ येशूका मेर्मिमलाई र्‍वाम्‍डी,

“ङोप्‍सो़नी,

गानीनुङ कोले वो ङो मिबु?”

मेर्मिमका र्‍वाम्‍डी,

“मिबु।”

६ गुमीका मेर्मिमलाई र्‍वाम्‍डी,

“पालुङ कुबी-बोक्‍साकु जो़पलाम ओप्‍नी,

मा किचो़ कोलोङ ङो डार्नी।”

मेम्‍मा मेर्मिमका पालुङ ओप्‍मिडी,

मा पालुङका ङो हापा हुप्‍डु़मका मेर्मिमका पालुङ थु़न्‍मु मेचाप्‍मिवा।

७ मेम्‍मा येशूका छो़म रिखाम बेम्‍डिम सीसिपाका पत्रुसलाई र्‍वाक्‍ता,

“गुमी ने ङाचो़ रे रेछा।”

सिमोन पत्रुसका “गुमी ने ङाचो़ रे रेछा” र्‍वाक्‍पा थो़स्‍तु़मा गुका उमा ब्‍लाङमा-ये कम्‍मरडा बड्‌डु़,

हेङालोने गुका उमा ब्‍लाङमा-ये प्‍लु़स्‍तु़म बाइडा।

मेम्‍मा दिरिदिनगोयु़ झुस्‍ता।

८ वाङमिम सीसिपामिम ने कुबी-बोक्‍साडलाङा गन्‍मिडिमा ङोका लिपा पालुङ पाखानो थु़त्तोङा लेट्‌मिडी।

मेर्मिम दिरिदिनकु सो़पडाम हापा होनोवा मेबामिवा,

को सङ (१००) मिटर कोको होनो बाम्‍डी।

९ दिरिदिनकु सो़पडा मेर्मिम लुम्‍डिमा मेर्मिमका ग्राग्राया वाक्‍पा गेलुङडला ङो नुङ सो़बेम ल्‍वाक्‍मा ल्‍वाम्‍डी।

१० येशूका मेर्मिमलाई र्‍वाम्‍डी,

“गानी मालो चु़म्‍निम कोले-नले ङो फिट्‌नी।”

११ मेम्‍मा सिमोन पत्रुस कुबी-बोक्‍साडला हुङडामा पालुङ दिरिदिनकु सो़पथो़ थु़स्‍तु़।

मेगोडा को सङ ङो-सुले (१५३) डोक्‍पुतो ङो बाम्‍डी।

मेकोम हापा ङो बाम्‍डी लोवो मे पालुङ मेआ़क्‍सावा।

१२ येशूका मेर्मिमलाई र्‍वाम्‍डी,

“रोक्‍नीमा पेनी।”

सीसिपामिम सु़कावो “गानी सु़” र्‍वाक्‍साका गुमीलाई हिलाबोमु मेचाप्‍मिवा।

हेङालोने मेर्मिमका गुमी ङाचो़ र्‍वाक्‍साका छेट्‌मिडिम बाइडा।

१३ येशू बिम्‍डिमा सो़बेम रम्‍डी,

मा मेर्मिमलाई ग्‍वाम्‍डी।

मेम्‍साकाङा ङो वो मेर्मिमलाई ग्‍वाम्‍डी।

१४ सिमुलाम बम्‍गेम्‍डिम चङ्‌डा येशू उनी सीसिपामिमनुङ रेम्‍बेसिम्‍डिम ओराम सु खेपमिम थारी बाइडा।

येशूका पत्रुसलाई ङादोम खुन्‍चु़म खुबेट्‌मिडिम

१५ मेर्मिमका पोमु डु़म्‍मिडिमा येशूका सिमोन पत्रुसलाई र्‍वाम्‍डी,

“यूहन्‍नाकु तारापाचो़ सिमोन,

हाम ओर्मिमडाम हापा रिखाम गाना बोङी?”

गुका र्‍वाक्‍ता,

“मेमङा,

ङाचो़,

गो गानीलाई रिखाम बोनिनी र्‍वाक्‍पा गानी चनी।”

गुमीका गुलाई र्‍वाम्‍डी,

“आमा भेन्‍दाकु चो़मिमलाई पोमुडुमु ग्‍वाकामी।”

१६ येशूका आथावो र्‍वाम्‍डी,

“यूहन्‍नाकु तारापाचो़ सिमोन,

हाम गाना आच्‍छाङा रिखाम बोङी?”

गुका र्‍वाक्‍ता,

“मेमङा,

ङाचो़,

गो गानीलाई रिखाम बोनिनी र्‍वाक्‍पा गानी चनी।”

गुमीका र्‍वाम्‍डी,

“आमा भेन्‍दामिमलाई रेप्‍डामी।”

१७ गुमीका सु खेपडा र्‍वाम्‍डी,

“यूहन्‍नाकु तारापाचो़ सिमोन,

हाम गाना गोलाई रिखाम बोङी?”

पत्रुसकाम छो़म उमा गो नो़डा,

हेङालोने गुमीका सु खेप “हाम गाना गोलाई रिखाम बोङी?”

र्‍वाक्‍साका हिलाबेम्‍डी।

गुका गुमीलाई र्‍वाक्‍ता,

“ङाचो़,

गानी खोत्‍ले चनी,

गो गानीलाई रिखाम बोनिनी र्‍वाक्‍पा चनी।”

येशूका र्‍वाम्‍डी,

“आमा भेन्‍दामिमलाई पोमु-डुमु ग्‍वाकामी।

१८ आच्‍छाङा गो गानालाई र्‍वाङु,

गाना स्‍वाला बान्‍नालो इ त्‍वाकाङा त्‍वाकु ये फन्‍थाल्‍सिट्‌ना,

मा बान्‍ते इ लल द्‌वाक्‍ता,

मेसिन्‍डा लक्‍ना।

लावो गाना ङावा दु़म्‍नामा इ ल्‍वा हम्‍नामा बुना,

मा कोङनिमका ये फबेनामी मा बान्‍ते इ लल मेद्‌वा मेसिन्‍डा मेलनामी।”

१९ हेसाका सिसाका पत्रुसका माम्‍चु़नीकु यु़म झ्‍वाकु़ मेराम रेम्‍बोमु लागि येशूका आरे र्‍वाम्‍डिम बाइडा।

मेम्‍मा गुमीका पत्रुसलाई र्‍वाम्‍डी,

“आमा चङचङ लाम्‍दिया।”

येशू नुङ गुमीका छो़म रिखाम बेम्‍डिम सीसिपा

२० पत्रुसका चङथो़ ख्‍लोसिड्‌डामा रेप्‍डु़लो येशूका छो़म रिखाम बेम्‍डिम सीसिपा चङचङ बिक्‍तोङा बेपा ल्‍वास्‍तु़।

नेम्‍थाम ग्रुला पेम्‍डिलो येशूकु चङलाम थेर्तासिड्‌डामा “ङाचो़,

गानीलाई भ्रेट्‌पा मु़चु़ सु़?”

र्‍वाक्‍साका हिलाबेपा सीसिपा ओरामङा बाइडा।

२१ पत्रुसका गुलाई ल्‍वास्‍तु़मा येशूनुङ हिलाबु़डु़,

“ङाचो़,

ओराम हे दु़म?”

२२ येशूका पत्रुसलाई र्‍वाम्‍डी,

“गो मेख्‍लोसिक्‍थु़मसम्‍म गु सामनुङमा बुनु़म बुनु़ र्‍वाक्‍पा आमा न बु,

गानालाई हाम दु़स्‍ता?

आमा चङचङ लाम्‍दिया।”

२३ मेम्‍मिमका मेराम सीसिपा मेसि र्‍वाक्‍पा ल्‍वा सीसिपामिमगोडा फोन्‍सिड्‌डा।

लावो गु मेसि र्‍वाक्‍साका येशूका र्‍वाम्‍डिम मेबायावा।

गुमीका ने आरे र्‍वाम्‍डिम बाइडा,

“गो मेख्‍लोसिक्‍थु़मसम्‍म गु सामनुङमा बुनु़म बुनु़ र्‍वाक्‍पा आमा न बु गानालाई हाम दु़स्‍ता?”

२४ मेराम सीसिपाङा सो़ ओर्मिम ल्‍वाकु दुथाम सो़पा मा र्‍याक्‍पा।

गुका र्‍वामिम ल्‍वा आच्‍छाङा र्‍वाक्‍पा गुइ च।

२५ येशूका वाङमिम वो हापा खारीमिम बेम्‍डी।

मेर्मिम खोत्‍ले र्‍याक्‍पाका माला मे र्‍याक्‍मा खाजेममिम हिसिक्‍पा खोम खोत्‍ले सु़म्‍दिसेरडा वो मेदु़प्‍सावा र्‍वाक्‍पा गो लु़ङु।

थु़र्मामिमकु खारी

छेम-ल्‍वा

“थु़र्मामिमकु खारी” र्‍वाक्‍मा खाजेम लूकाका चङडा र्‍याक्‍तु़म इतिहासकु खाजेम सो़, ङादो र्‍याक्‍तु़म जो़पा-सेलाकु खाजेमडा येशू ख्रीष्‍टकु दुथाम र्‍याक्‍तु़म बु, मा “थु़र्मामिमकु खारी” र्‍वाक्‍मा खाजेमडा गुका येशूकु सीसिपा नुङ थु़र्मा पावलकु खारीकु दुथाम र्‍याक्‍तु़म बु। ओराम थु़र्मामिमकु खारी र्‍याक्‍मा खाजेम ई.सं. ६०-६५ गोडा र्‍याक्‍मा र्‍वाक्‍साका थेट्‍पा चक्‍पामिमका र्‍वामी। पावल रोम शहरडा लस्‍तामा उमा रिबुसी ल्‍वा फ्‍याम्‍सिमु ल्‍वाकु दुथाम लथाड्‍डु़म बाइडा। (ओम्‍लो डोक्‍पु नेब्‍दी यूरोपकु रायलाथो़ बाट्‍पा इटालिया र्‍वाक्‍मा नेब्‍दीकु हप बाखोप रोम बाइडा।) लाले सो़रख्रेप्‍सीकु थारीका रोम सु़म्‍दिसेरगोडाम खोत्‍लेडाम डोक्‍पु शहर बाइडा। येशू ख्रीष्‍ट सु़, उनीमा दुथाममिम जो़पा-सेलाका यरूशलेमलामका रोम शहरसम्‍म फोन्‍सिड्‍डा र्‍वाक्‍पा ल्‍वाकु दुथाम लूकाका आच्‍छाङा इतिहास र्‍याक्‍पा मुलु़ बु़डु़। लूकाका ओराम इतिहास र्‍याक्‍तु़म चङडा रोमी डोक्‍पु मु़चु़ “द्‍वादीबुङ थियोफिलस” लाई थु़र्स्‍तु़ (लूका १:१-४, थु़र्मा १:१)। थियोफिलसकु दुथाम वाङमिम ल्‍वा हाम वो जो़होमका र्‍याक्‍मा मिबु।

पावलका लूकालाई “द्‍वादीबुङ डाक्‍टर लूका” र्‍वा (कलस्‍सी ४:१४)। लूका मध्‍यपूर्वडाम सिरिया नेब्‍दीकाम एन्‍टिओखिया र्‍वाक्‍मा कोले शहरडा बाट्‍पा मु़चु़ बाइडा। पावल एन्‍टिओखियाडा बाइडालो लूकानुङ घ्रो़म्‍चिम बाइडा रोओ। पावलका रोमडा लस्‍तालो गुनुङ लूका वो कोयोङा लस्‍ताम बाइडा (थु़र्मा २७:१, २८:२६)।

ख्रीष्‍टियन मण्‍डलीकु चो़म-दकु दुथाम र्‍वाक्‍मा ओराम खाजेमलाई “थु़र्मामिमकु खारी” र्‍वाक्‍मा बु लावो ओरामलाई माम्‍चु़नी-पेलकु खारी वो र्‍वामु झाम, हेङालोने उहेम खारी मे थु़र्मामिमका बेम्‍डी, मे खारीमिम माम्‍चु़नी-पेलकु दिदाम नुङ यु़मलामका दु़स्‍ताम बाइडा।

र्‍याक्‍मा ल्‍वामिम

येशूकु दुथाम सो़पा झो़म्सिड्‍डाम १:१-२६

क) येशूका याचे जेम्डिम ल्वा १:१-१४

ख) यहूदाकु खोमडा थुट्‌मिडिम मु़चु़ १:१५-२६

यरूशलेमडा दु़स्ताम ल्वाकु दुथाम सो़पा मु़चु़ २:१–८:३

यहूदिया नुङ सामरियाडा दु़स्‍ताम ल्‍वाकु दुथाम सो़पा ८:४–१२:२५

पावलका जो़पा-सेला दो़स्तु़म १३:१–२८:३१

क) ङादोम जो़पा-सेला दो़प्‍डा लस्‍ताम १३:१–१४:२८

ख) यरूशलेम मण्डलीडा ङाउमिम घ्रो़म्मिडिम १५:१-३५

ग) नक्नोम जो़पा-सेला दो़प्‍डा लस्‍ताम १५:३६–१८:२२

घ) सुक्नोम जो़पा-सेला दो़प्‍डा लस्‍ताम १८:२३–२१:१६

ङ) यरूशलेम, कैसरिया नुङ रोम शहरडा पावललाई चक्मिडिम २१:१७–२८:३१

थु़र्मामिमकु खारी

थु़र्मा

येशू पाह्रीथो़ कोम्‍सिम्‍डिम

१

१ द्‌वादीबुङ ङाचो़ थियोफिलस,

येशूका सीमु नुङ खारी बोमु चो़म्मिडिम आरेम,

२ नुङ गुमी उनी त्‍वाका ङा थुट्‌मिडिम थु़र्मामिमनुङ गुमीका माम्‍चु़नी-पेललाम र्‍वाम्‍डिम,

मा पाह्रीथो़ कोम्‍सिम्‍डिम थारीसम्‍मकाम खोत्‍ले ल्‍वा गो गानीलाई ङादोम खाजेमडा र्‍याक्‍तोम बु।a

३ क्रूसडा सिम्‍डिम चङ्‌डा गुमीका हापा ल्‍वामिमलामका मेर्मिमकु ङादोडा सिमुलाम बम्‍गेम्‍डिम र्‍वाक्‍पा रेम्‍बेम्‍डी।

मेर्मिमनुङ गुमी ब्‍ल धु़म (४०) नेमसम्‍म ल्‍वाला सो़म्‍सिम्‍डी,

मा माम्‍चु़नीकु किब्‍दीकु दुथाम सीट्‌मिडी।

४ कोलेम येशू उनी सीसिपामिमनुङ ग्रुला पेप्‍डा गन्‍मिडिलो गुमीका आरे र्‍वाम्‍डिम बाइडा,

“माम्‍चु़नीका गानीलाई हाम ग्‍वानिनी र्‍वाक्‍साका याचे जेम्‍डिम बाइडा,

मेरामकु दुथाम गो गानीलाई ङादो ङा र्‍वाङडोम बु,

गानी यरूशलेमडाम वाङथो़ मेलक्‍साका लन्‍थाट्‌नी।

५ यूहन्‍नाका ने कु-रु़दु़म ग्‍वाक्‍तु़मी,

लावो आनेपकु कोलेम-नलेमका गानी माम्‍चु़नी-पेलकु रु़दु़म रनी।”

६ मे थु़र्मामिम खोम्‍सिम्‍डिमा येशूनुङ हिलाबेम्‍डी,

“ए ङाचो़,

हाम गानी इस्राएल किब्‍दी ङादोम होप्‍माम ङा आथावो बनेबोनिमिम?”b

७ गुमीका मेर्मिर्मनुङ र्‍वाम्‍डी,

“माम्‍चु़नीका उनी त्‍वाकु साखामलामका र्‍वाम्‍डिम थारीकु दुथाम गानी थेन्‍मुम बुमु मेबासी।

८ लावो माम्‍चु़नी-पेल गानीगोडा योमिमा यु़म ल्‍वानी।

मेकोतिमा यरूशलेमडा,

खोत्‍ले यहूदियाडा,

सामरियाडा,

मा सुबु बिर्खोपसम्‍म गानी आमा दुथाम सो़पा दु़म्‍नी।”

९ येशूका ओराम ल्‍वा र्‍वामु डु़म्‍मिडिमा मेर्मिमका रेप्‍मिडी होङ्‌ङा गुमी धामुथो़ कोम्‍सिम्‍डी,

मा खासेडा मेर्मिमकु मिक्सीलामडा दाम्‍मिडी।

१० येशू मेम्‍साका लम्‍डिम मे उनी सीसिपामिमका रेप्‍मिडिम-रेप्‍मिडिम ङा बेम्‍डी।

मेकोतिलोङा बुबुया ये फतासिट्‌पा नले मु़चु़ कोचोत्ति मेर्मिमकु ङादोडा रेम्‍बेसिक्‍ची।

११ मेकोतिमा मेर्चिपका मेर्मिमनुङ र्‍वाक्‍ची,

“ए गालीलडाम मु़चु़नी,

गानी हेङा येम्‍तासिनिमा धामुथो़ रेम्‍थानिमिम?

गुमी गानीगोलामका पाह्रीथो़ कोम्‍सिम्‍डी,

ओम्‍लो गानी येशू हेसाका ओलामका पाह्रीथो़ कोम्‍सिम्‍डिम ल्‍वान्‍नी मेम्‍साका ङा आथावो गुमी योमी।”

यहूदाकु खोमडा मतियास थुट्‌मिडिम

१२ मेकोतिमा मेर्मिम जैतून र्‍वाक्‍मा पोप्‍चङलामका यरूशलेम ख्‍लोम्‍सिम्‍डी।

यरूशलेमलामका ओराम पोप्‍चङ को किलोमिटर को-कोडा बेडु़।c

१३ मेकोतिमा मेर्मिम शहरगोनो हुम्‍डिमा मेर्मिम बाथाल्‍पा नेमडलाम बाखोपडला हुम्‍डी।

मेर्मिम पत्रुस,

यूहन्‍ना,

याकूब,

अन्‍द्रियास,

फिलिप नुङ थोमा,

बारथोलोमाइ नुङ मत्ती,

अल्‍फयसकु तारापाचो़ याकूब,

सिमोन कनानीd नुङ याकूबकु तारापाचो़ यहूदा मेसिन्‍डा बाम्‍थाल्‍मिडी।

१४ येशूकु माम मरियम,

येशूकु ल्‍वाकमिम नुङ वाङमी मेसेममिम खोत्‍ले कोले नकाम दु़म्‍साका हेल्‍लो लोवो सो़म्‍दी बेम्‍थाल्‍मिडी।

१५ मेकोतिमा पत्रुस को सङ न धु़म (१२०) थो़रलु़पामिमकु थेतेडा येम्‍स्‍तामा र्‍वाक्‍ता,

१६ “वा-ल्‍वाकनी,

माम्‍चु़नीकु सिजेम रोम्‍थिमुङा बासिट्‌पा बाइडा,

मेराम सिजेम येशू चु़म्‍पामिमलाई क्रिपा यहूदाकु दुथाम दाऊदकु सिलाम ङादो ङा माम्‍चु़नी-पेलका जेम्‍डिम बाइडा।

१७ हेङालोने मेराम वो गुइनुङ ङा ङार्स्‍ताम बाइडा,

मा ओराम लाले-पाङ्‌केडा ङा मेरामका वो दो़दो़वा डार्स्‍तु़म बाइडा।

१८ मेरामका मेजो़पा खारी बेसाका कोले ब्‍याङसी भ्रेयु़डु़,

मा मेसिन्‍डा सिसिर दु़म्‍साका आल्‍स्‍ता,

मा उ ख्‍वाचेप बिडा।

मेकोतिमा खोत्‍ले उ चिङ्‍गेल ङा लुक्‍ता।

१९ ओराम ल्‍वा यरूशलेमडा बाट्‌पा खोत्‍लेका थो़म्‍डी।

मेकोतिमा मेर्मिमका मेराम ब्‍याङसीकु नङ उनी ल्‍वालामका ‘आखेल्‍दामा’ जु़ल्‍मिडी।

आखेल्‍दामा र्‍वाक्‍मा सिसिकु ब्‍याङसी सो़।”

२० पत्रुसका र्‍वाक्‍ता,

“हेङालोने कोमु काम्‍सोकु खाजेमडा आरेप्‍माम र्‍याक्‍मा बु,

‘मेरामकु बाखोप र्‍याङगो-र्‍याङगो दु़म्‍नु़,

मा मेसिन्‍डा सु़ वो मेदु़म्‍मिनु़,

मेरामकु खुन्‍चु़म वाङमिमका खुम्‍सिमिनु़।’

२१ मेम्‍मिमका गुइगोडा बाट्‌पा कोले आरेप्‍माम मु़चु़ थुमु बासिट्‌पा बु,

मेराम मु़चु़ ने गुइ येशूनुङ लाम्‍दिडिलो नुङ

२२ यूहन्‍नाका कु-रु़दु़म ग्‍वाक्‍तु़म थारीका मा येशू गुइलाम पाह्रीथो़ कोम्‍सिम्‍डिम थारीसम्‍म गुइनुङ बाट्‌पा दु़म्‍मु बासी।

मेम्‍मा येशू सिमुलाम बम्‍गेम्‍डिम ल्‍वापा दु़म्‍मु बासी।”

२३ मेकोतिमा मेर्मिमका नलेकु नङ जु़ल्‍मिडी।

मेर्चिप बारसाबास र्‍वाक्‍मा योसेफ नुङ मतियास बाच्‍ची।

(योसेफलाई युस्‍तस वो र्‍वाम्‍थाल्‍मिडी)

२४ मेकोतिमा मेर्मिमका आरे र्‍वाम्‍डिमा सो़म्‍दी बेम्‍डी,

“खोत्‍ले मु़चु़मिमकु न-गो ल्‍वापा माम्‍चु़नी,

ओर्चिपगोडा गानी उहेमलाई छेट्‌निम बु,

मेराम गुकुनुङ रेम्‍बेनी।

२५ मेराम लाले-पाङकेडा नुङ थु़र्मामिमकु खारीडा रोमु चाप्‍सु़नु़,

उहेम लाले-पाङकेलामका यहूदा ख्‍लोस्‍तामा उ त्‍वाकु खोमडा सिडा।”

२६ मेम्मा मेर्चिपकु नङडा चिठ्ठा ओप्‍मिडी,

मा मतियासकु नङडा दु़स्‍ता,

मा मेराम को-कोङ (११) थु़र्मामिमनुङ काम्‍सिड्‌डा।

a 

१:२ लूकाका र्‍याक्‍तु़म जो़पा-सेलाकु खाजेम।

b 

१:६ याङका रोमीकु साखामलाम वाङ दु़म्‍मु, मा वाङमिमका ने ख्रीष्‍ट योमिमा साखाम थो़मी र्‍वाक्‍साका लन्‍थाट्‌मिडी।

c 

१:१२ (शब्‍दावलीडा रेप्‍नी)

d 

१:१३ ओराम सिमोन र्‍वाक्‍मा रोमीकु साखामलामका वाङ दु़म्‍मु क्‍वाल्‍बा बेपा यहूदीमिमगोडाम कोले सो़।

पेन्‍तिकोसकु चाडकाम थारीका माम्‍चु़नी-पेल योम्‍डिम

२

१ पेन्‍तिकोस चाडकामनेमa थो़रलु़पामिम खोत्‍लेङा कोदेप खोम्‍सिम्‍डिम बाइडा।

२ मेकोतिलोङा कोचोत्ति पाह्रीलामका डोक्‍पु ब्‍लोजु़ फुट्‌पा होङ्‌ङा र्‍वाक्‍पा कोङ लो़लाम थो़म्‍डी,

मा मेर्मिम बाम्‍डिम नेम ङा मेरामका र्‍वाप्‍डा कुर्रु़।

३ लेममिम होप्‍माम मुकु भुल्‍मु मेर्मिमकाडा रेम्‍बेम्‍सिम्‍डी,

मा दो़सिक्‍साका मेर्मिम खोत्‍लेडला झुम्‍डी।

४ मेकोतिमा मेर्मिम खोत्‍ले माम्‍चु़नी-पेलका लु़न्‍सिम्‍डी,

मा माम्‍चु़नी-पेलका ग्‍वाम्‍डिमिम जेसी होम्‍साका मेर्मिम वाङसामामिमकु ल्‍वाडा जेम्‍डी।

५ मेकोतिलो सुबुडाम खोत्‍ले किब्‍दीलामका माम्‍चु़नीकु ङिम जु़ल्‍पा खोत्‍ले यहूदीमिम यरूशलेमडा रोम्‍डिम बाइडा।

६ थो़रलु़पामिम जेम्‍डिम थो़म्‍डिमा मेसिन्‍डा छो़म सेर्पा मु़चु़मिम खोम्‍सिम्‍डी।

मे थो़रलु़पामिमका सेर्पा मु़चु़मिमकु उनी ल्‍वाडा जेम्‍डिम थो़म्डिमका मेर्मिम ङाङाया दु़म्‍मिडी।

७ मेर्मिम छो़म ङाङाया दु़म्‍तो र्‍वाम्‍डी,

“हाम,

ओ जेपामिम खोत्‍ले गालीलडा बाट्‌पामिम ङा मेएँ मा?

८ मा हेसाका ओर्मिमका इकी त्‍वाकु ल्‍वाडा जेमिमिम गुइ थो़त्तोङा बिइ?

९ गुइ आसिन्‍डा पार्थीमिम,

मादीमिम,

एलामीमिम,

मा मेसोपोटामियाडाम,

यहूदियाडाम,

कापाडोकियाडाम,

पोन्‍टसडाम नुङ एशियाडा बाट्‌पा बुइ।

१० फ्रिगिया,

पामफिलिया,

मिश्र नुङ कुरेनीडाम लिबियाकु याङ-याङ देललाम नुङ रोमलामका रोक्‍तिम यहूदी नुङ यहूदीदु़म्‍पामिम खोत्‍लेङा बुइ।

११ क्रेट नुङ अरबडा बाट्‌पामिम वो बुइ,

मा हेसाका गुइ इकी त्‍वा-त्‍वाहोम ल्‍वाडा मेर्मिमका माम्‍चु़नीकु छो़म डोक्‍पु यु़मखारीकु दुथाम सो़मिम बुमिमिम गुइ थो़सीमिम बुइ!”

१२ जो़होमका थेसिमेथेट्‌मिवामका मेर्मिम खोत्‍ले ङाङाया दु़म्‍मिडिमा हाम र्‍वामु-र्‍वामु दु़म्‍तो त्‍वाप-त्‍वापडाङा आरे र्‍वा बेम्‍डी,

“ओर्मिमका हाम डे र्‍वामिमिम?”

१३ लावो वाङमिमका मेर्मिम छो़म डु़का सेड्‌डु़मिम बु र्‍वाक्‍तो रिम्‍साम्‍डिमी।

पत्रुसका सेर्पा मु़चु़नुङ सिजेम दो़स्‍तु़म

१४ पत्रुस मे को-कोले (११) थु़र्मामिमनुङ येम्‍स्‍तामा डोक्‍पु लो़लामका र्‍वाक्‍ता,

“यहूदिया नुङ यरूशलेमडा बाट्‌पा खोत्‍ले वा-ल्‍वाकनी,

गानी ओराम ल्‍वा चनी,

मा गो र्‍वाङुमिम ल्‍वा जो़होमका थो़नी।

१५ गानी मिम्‍निमिम होङ्‌ङा ओर्मिम छो़म डु़का सेड्‌डु़मिम मिबु,

हेङालोने ओम्‍लो मालो नेमछेमुकु गु (९) कोङङा जेस्‍ताम बु।

१६ लावो माम्‍चु़नीलाम-जेपा योएलका आरेसाका र्‍वाक्‍ताम बु:

१७ ‘हुक्‍पाथारी बिलि आरेप्‍माम दु़म र्‍वाक्‍साका माम्‍चु़नीका र्‍वामी,

गो खोत्‍ले मु़चु़मिमडला आमा पेल थु़रु़,

इनी जाउमो तारापाचो़मिमका माम्‍चु़नीलाम-जेमी,

स्‍वाला इनी चो़मिमका मिक्सीलाम ल्‍वामी,

इनी ङाउमिमका ङिमा म्‍वामी।

१८ मेम्‍लोका गो आमा डु़ल्‍चो़ डु़ल्‍चु़मेमिमडला आमा पेल थु़रु़,

मा मेर्मिमका माम्‍चु़नीलाम-जेमी।

१९ गो उगेले धामुडा यु़मखारीमिम रेम्‍बेउ,

उधाली सुबुडा सिसि,

मु नुङ मुसिक्‍पा कुयु़कुमिमकु छेखोपमिम रेम्‍बेउ।

२० माम्‍चु़नीकु छो़म डोक्‍पु यु़म-झ्‍वाक्‍सी रोमु थारी ङादो नेप्‍सुङ केकेया दु़म,

ख्‍लो़मु सिसि होप्‍माम लालाया दु़म।

२१ लावो उहेमका माम्‍चु़नीकु नङ रङु़,

मेराम सेल्‍सिमु ल्‍वासु़।’

२२ “इस्राएलडाम मु़चु़नी थो़नी,

माम्‍चु़नीका नासरतडाम येशूलामका यु़मखारीमिम,

हेल्‍लो वो मेल्‍वाम्‍मा खारीमिम मा छेखोपमिमलाम इनीमा थेतेडा बेम्‍डिम गानी चनिमिम ङा बु।

ओर्मिम खारीलामका गुमीलाई इनीमाडा माम्‍चु़नीका थु़र्मिडिम र्‍वाक्‍पा रेम्‍बेम्‍डिम बु।

२३ येशू गानीलाई ग्‍वामु माम्‍चु़नीकाम ङादो आथाममिम उनी मुलु़ नुङ न बाइडा।

मेम्‍मिमका गानी गुमीलाई मेजो़पा मु़चु़मिमलाई ग्‍वाक्‍साका क्रूसडा चेसाका सेन्‍बेट्‌नी।

२४ लावो गुमीलाई माम्‍चु़नीका सिमुकु दु़खालामका फ्‍वाक्‍साका फम्‍खेम्‍डी।

हेङालोने सिमुका गुमीलाई बन्‍थामु मेचाप्‍सु़वा।

२५ दाऊदका येशूकु दुथाम आरे र्‍वाक्‍ताम बु,

‘माम्‍चु़नीलाई हेल्‍लो लोवो आमा ङादोडा गो ल्‍वाउतोमी,

हेङालोने गो आमा ङिमुका मेरुङिनु़ र्‍वाक्‍साका गुमी आमा जो़पलाम बुमी।

२६ मेम्‍मिमका आमा न गेर्सिक्‍पा बु,

आमा लेम थो़र्सी द्‌वाक्‍ता,

आमा मिरो़म वो गुमीडा ङा बु।

२७ हेङालोने गानी गोलाई

सु़लु़मगोनो मेर्पाजो़ल्‍ङिनी,

गानी इनीमा नङका साट्‌माकु मिरो़म झिम्‍मु मेग्‍वानी,

२८ गानी गोलाई त्‍वारो़मकु लाम्‍दी रेम्‍बेट्‌ङिडिनिम बु,

गानी गोनुङ दु़म्‍निमा छो़म गेर्सी बेन्‍ङिनी।’

२९ “वा-ल्‍वाकनी,

इकी ङाउ-खुउ दाऊदकु दुथाम गो मेङिसाका गानीनुङ र्‍वाङु,

गु सिडामा क्‍लु़म्‍मिडी,

मा उ सु़लु़म ओम्‍लो वो आसिङा बु।

३० लावो दाऊद माम्‍चु़नीलाम-जेपा कोले मु़चु़ बाइडा।

मेम्‍मिमका उ चो़-चु़सु़मिमगोडाम ङा कोलेलाई हप गन्पा उमा गन्‍खोपडा आच्‍छाङा गट्‌पु र्‍वाक्‍साका ङादो ङा माम्‍चु़नीका र्‍वाम्‍डिम ल्‍वा गुका चडु़म बाइडा।

३१ ओ ख्रीष्‍ट सिमुलाम बम्‍गेमुकु दुथाम ङादो ङा दाऊदका ल्‍वास्‍तु़।

मेम्‍मिमका गुमीलाई सु़लु़मगोनो मेपार्जो़ल्‍मिवा,

मा उनी मिरो़म वो मेझिप्‍सावा र्‍वाक्‍साका र्‍वाक्‍ता।

३२ ओराम येशूलाई ङा माम्‍चु़नीका सिमुलाम फम्‍डी,

मेराम गुकु खोत्‍लेका ल्‍वात्तोकोम बु।

३३ माम्‍चु़नीका येशूलाई कोम्‍डिमा उनी जो़पलाम जु़ल्‍मिडी,

मा ङादोङा माम्‍चु़नीका र्‍वाम्‍डिम होम्‍साका येशूका माम्‍चु़नी-पेल रम्‍डी।

मेराम पेल अम्‍डिम ङा ओम्‍लो गानी ल्‍वानिमिम थो़निमिम सो़।

३४ हेङालोने दाऊद उ त्‍वाप ने पाह्री मेलक्‍सावा,

लावो उ त्‍वाका ङा आरे र्‍वा,

‘मिप्रङमा माम्‍चु़नीका आमा माम्‍चु़नीनुङ र्‍वाम्‍डी,

३५ गो इमा स्वाक्चिमोमिमलाई इमा फेमखेलगोयु़ मेबेथु़मसम्‍म

गाना आमा जो़पलाम बाया’।”

३६ “मेम्‍मिमका इस्राएलडाम खोत्‍ले मु़चु़मिमका जो़होमका चमिनु़,

गानी क्रूसडा चेट्‌निम येशूलाई माम्‍चु़नीका ङाचो़ नुङ ख्रीष्‍ट बनेबेम्‍डी।” b

३७ ओराम ल्‍वा थो़म्‍डिमा मेर्मिमकु न-गो ख्राप्‍डा,

मा मेर्मिमका पत्रुस नुङ वाङमिम थु़र्मामिमलाई,

“ए वा-ल्‍वाकनी,

गुकु हाम बोमु बासी?”

र्‍वाक्‍साका हिलाबेम्‍डी।

३८ पत्रुसका मेर्मिमनुङ र्‍वाक्‍ता,

“इनी छु़लमिम इनी नगोलामका ङा मिम्‍सिट्‌निमा ख्‍लोन्‍सिट्‌नी,

मा इनी छु़ल हेम्‍मु येशू ख्रीष्‍टकु नङडा गानी खोत्‍लेका कु-रु़दु़म रनी।

मेकोतिमा गानी राप्लावा ल्‍वानी,

मेराम ने माम्‍चु़नी-पेल सो़।

३९ हेङालोने ओराम इनीमा लागि,

इनी चो़-चु़सु़मिमकाम लागि,

मा माम्‍चु़नीका येन्‍मिमिम वाङथो़ बाट्‌पामिम खोत्‍लेकाम लागि गुमीका ग्‍वानिनी र्‍वाम्‍डिम बु।”

४० पत्रुसका वाङमिम वो हापा ल्‍वामिमलामका उनी न छ्‌याक्‍सात्तो आरे बु़डु़मी,

“छु़लचो़मिमका ल्‍वापा देन्‍देडाम वाङ बासाका सेल्‍सिट्‌नी।”

४१ उहेम-उहेमका पत्रुसकु सिजेम उनी नडा रम्‍डी,

मेर्मिमका कु-रु़दु़म रम्‍डी,

मा मेनेम सु धु़मसङ (३०,००) कोति मु़चु़मिम मेर्मिमनुङ काम्‍सिम्‍डी।

थो़रलु़पामिमकु सामा घ्रो़म्‍सी

४२ मे थो़रलु़पामिम थु़र्मामिमकु सीसिडा,

सामा घ्रो़म्‍सीडा,

येशूकु ग्रुलाडा नुङ सो़म्‍दी बेप्‍डा कोयो दु़म्‍थाल्‍मिडी।c

४३ मे थु़र्मामिमका यु़मखारीमिम नुङ छेखोपमिम रेम्‍बेम्‍डिमका मेर्मिम खोत्‍ले माम्‍चु़नीनुङ ङिम्‍डी।

४४ थो़रलु़पामिम खोत्‍ले कोयो घ्रो़म्‍थाल्‍मिडी,

मा मेर्मिमनुङ बाट्‌पा खोत्‍ले सोजाम बोम्‍थाम दु़स्‍थाल्‍ला,

मा खोत्‍लेका खोत्‍लेङा मोमु ल्‍वाम्‍थाल्‍मिडी।

४५ मेर्मिमका उनी त्‍वाकु ये-द,

खाप्‍चीमिम खोत्‍लेङा भ्रेट्‌मिडी।

मेकोतिमा उहेम-उहेमलाई हा-हाङको चाहेदु़स्‍ताम मेराम होम्‍साका दो़म्‍थाल्‍मिडी।

४६ मेर्मिम खोत्‍ले कोले नकाम दु़म्‍साका सो़रनेमडाd कोयो-कोयो घ्रो़म्‍थाल्‍मिडी,

मा मेर्मिमका उनी नेम-नेमडा जो़पा न-गो नुङ गेर्सिद्‌वाक्‍तो ग्रुला पेम्‍थाल्‍मिडी,

४७ मा माम्‍चु़नीकु नङ कोक्‍तो खोत्‍लेनुङ द्‌वादीबुङकाम दु़म्‍साका बाम्‍थाल्‍मिडी।

माम्‍चु़नीका सेल्‍सिक्‍पामिम खोत्‍लेलाई हेल्‍लो लोवो मेर्मिमनुङ काप्‍मिडिम बाम्‍डी।

a 

२:१ पेन्‍तिकोस र्‍वाक्‍मा ङो धु़म नेमलाई र्‍वाकी, ओराम सेल्सिमुनेमकु (येशू सिम्‍डिमकु) ङो धु़म चङ्‌डा बेडु़। शब्‍दार्थ-सूचीडा आथावो रेप्‍नी।

b 

२:३६ मु़चु़मिमलाई सेल्‍मु लागि “माम्‍चु़नीका थुट्‌मीडिम मु़चु़” ग्रीक ल्‍वाडा “ख्रीष्‍ट” र्‍वाक्‍मा नुङ हिब्रू ल्‍वाडा “मसीह” र्‍वाक्‍मा कोले ङा सो़। शब्‍दावलीडा आथावो रेप्‍नी:

c 

२:४२ ग्रीक बाइबलडा सो़बेम चमु र्‍वाक्‍साका र्‍याक्‍मा बु। थो़रलु़पा दु़म्‍साका कोयोङा पोमु-डुमु, येशू मिम्‍साका कोयोङा पोमु-डुमु वो सो़।

d 

२:४६ माम्‍चु़नी, नो़पमिमकु बाखोप, मेर्मिमकु ङाटा बाट्‌पा नेम।

खेल ब्‍लेट्‌पा मु़चु़ सस्‍ताम

३

१ कोलेम पत्रुस नुङ यूहन्‍ना सो़रनेमथो़ लक्‍तोङा बेच्‍ची।

मेकोतिलो नेम्‍फुम सु जेस्‍ताम बाइडा।

मेराम थारीका मेर्मिमका सो़म्‍दी बेम्‍थाल्‍मिडी।

२ मे सो़रनेमगोनो हुपा मु़चु़मिमनुङ बिमु गस्‍तालो आथामङा उ खेल ब्‍लेट्‌पा कोले मु़चु़ वाङमिम मु़चु़का कुर्साका हेल्‍लो लोवो मेसिन्‍डा रेन्‍थाल्‍मिडी।

मेकोतिमा मे सो़रनेमकु ‘जो़पा लाम्‍चोको’ र्‍वाक्‍पा खोमडा जु़ल्‍थाल्‍मिडी।

३ पत्रुस नुङ यूहन्‍ना मे सो़रनेमगोनो हुत्तोङा बेच्‍चिम ल्‍वास्‍तु़मा मेरामका मेर्चिपनुङ बिमु चो़म्‍डु़।

४ मेर्चिपका मेरामलाई रेप्‍चिम-रेप्‍चिम ङा बेच्‍चिमा पत्रुसका र्‍वाक्‍ता,

“गुचुकुथो़ रेप्‍डा!”

५ मेरामका मेर्चिपलाम हाम-हुम ल्‍वापा नका जो़होमका मेर्चिपथो़ रेप्‍डु़।

६ मेकोतिमा पत्रुसका र्‍वाक्‍ता,

“सो़ना,

मतो गोनुङ मिबु,

लावो हाम गोनुङ बु,

मेराम ङा ग्‍वानी।

नासरतडाम येशू ख्रीष्‍टकु नङडा लाम्‍दिया!”

७ मेकोतिमा पत्रुसका मेरामकु उ जो़प ल्‍वाडा झेड्‌डु़मा फक्‍तु़।

मेकोतिलोङा मेरामकु खेलकु मिक्सी नुङ खेलचिपडा सो बेड्‌डु़।

८ मेराम हुचिबक्‍तामा येम्‍स्‍ता,

मा लाम्‍दिमु चो़म्‍डु़।

मेकोतिमा लाम्‍दित्तो,

प्रोक्‍तो,

माम्‍चु़नीकु नङ कोक्‍तो मेर्चिपनुङ ङा सो़रनेमगोनो हुङडा।

९ खोत्‍ले मु़चु़मिमका मेराम लाम्‍दित्तो लेड्‌डु़म नुङ माम्‍चु़नीकु नङ कोक्‍तोङा बु़डु़म ल्‍वाम्‍डी।

१० मेर्मिमका सो़रनेमडाम ‘जो़पा लाम्‍चोकोडा’ बाट्‌पा मा बिपा मेराम ङा र्‍वाक्‍साका छेट्‌मिडी।

मेकोतिमा मेर्मिमका मेराम हेल्‍लो वो मेल्‍वामिवाम ङा ल्‍वाम्‍डिमा ङाङाया दु़म्‍मिडी।

सो़रनेमडा पत्रुसका सिजेम दो़स्‍तु़म

११ मेराम मु़चु़का पत्रुस नुङ यूहन्‍नाकु ल्‍वाडा झेसाका लाम्‍दिडाम ल्‍वाम्‍डिमका खोत्‍ले मु़चु़मिम ङाङाया दु़म्‍मिडी।

मेम्‍मा ‘सोलोमनकु डोक्‍पु पिन्‍दी’ र्‍वाक्‍माडा कोयो-कोयोङा मेर्मिमकाडा ओन्‍तो रोम्‍डी।

१२ मेराम ल्‍वास्‍तु़मा पत्रुसका मेर्मिमनुङ र्‍वाक्‍ता,

“ए इस्राएलडाम मु़चु़नी,

ओराम लाम्‍दिइडाम ल्‍वान्‍निमा हेङा गानी ङाङाया दु़म्‍निमा गुचुकुथो़ रेम्‍थानिमिम?

गुचुकु आचीमा यु़मका नुङ माम्‍चु़नीकु सो़रलोले जो़होमका बेच्‍चोकोमका ओराम मु़चु़ लाम्‍दिइडाम र्‍वाक्‍पा मिम्‍थानिमिम?

१३ अब्राहाम,

इसहाक नुङ याकूबकु माम्‍चु़नी,

इकी बेब-पापकु माम्‍चु़नीका उनी त्‍वाकु डु़ल्‍चो़ येशूलाई उनी यु़म-झ्‍वाक्‍सीडा कोम्‍डी,

गुमीलाई गानी चु़म्‍बेट्‌निमी।

मेकोतिमा पिलातसका गुमीलाई डिन्‍मु न बु़डु़,

लावो गानी गुमीलाई उ ङादोडा ङा रमु मेबिन्‍सिट्‌निवा।

१४ लावो गानी ने माम्‍चु़नीकु नङका साट्‌मा नुङ माम्‍चु़नीकु न-गोनुङमा येशूलाई डिन्‍मु मेबिन्‍सिट्‌निवा,

मा मु़चु़ सेट्‌पालाई डिन्‍बेट्‌नी,a

१५ मा त्‍वारो़म ग्‍वाक्‍पा ङाचो़लाई गानी सेट्‌नी,

लावो गुमीलाई माम्‍चु़नीका सिमुलाम फम्‍डी,

मा गुकु मेराम आकी मिक्सीका ङा ल्‍वात्तोकोम बु।

१६ उनी नङडा बु़डु़म थो़रका नुङ उनी नङका ङा गानी ल्‍वान्‍निम नुङ चनिम ओराम मु़चु़लाई सो ग्‍वाक्‍तु़म बु।

येशूडा बु़डु़म थो़रका ओराम मु़चु़लाई गानी खोत्‍लेकु ङादोडा जो़होमका सबेड्‌डु़म बु।

१७ “वा-ल्‍वाकनी,

गानी मेचक्‍साका मेम बेन्‍नी र्‍वाक्‍पा गो चक्‍पु,

मा इनी साखामचो़मिमका वो मेम ङा बेम्‍डी।

१८ ख्रीष्‍टका दु़खा ल्‍वामु बासी र्‍वाक्‍साका माम्‍चु़नीका खोत्‍ले माम्‍चु़नीलाम-जेपामिमकु सिलामका जेम्‍डिम सिजेम आरेसाका रोक्‍थिड्‌डा।

१९ मेम्‍मिमका इनीमा छु़ल न-गोलामका मिम्‍सिट्‌निमा ख्‍लोन्‍सिट्‌नी,

मा इनीमा छु़ल हेम्‍सिनु़।

मेकोतिमा इनीमा गेर्सिमु थारी माम्‍चु़नीलाम रोनु़,

२० मा गुमीका इनीमा लागि ङादो ङा थुट्‌मिडिम ख्रीष्‍ट थु़र्मी,

मेराम ने येशू ङा सो़।

२१ माम्‍चु़नीका माके आथामङा उनी नङका साट्‌मा गुमीलाम-जेपामिमकु सिलामका जेम्‍डिम खोत्‍ले ल्‍वा होम्‍साका दु़म्‍मुथारी मेरोक्‍थु़म ख्रीष्‍ट पाह्रीला बुमु ङा बासी।

२२ मोशाका आरे र्‍वाक्‍ताम बाइडा,

‘मिप्रङमा माम्‍चु़नीका इनी वा-ल्‍वाकमिमगोलामका इनीमा लागि गो होप्‍मामङा माम्‍चु़नीलाम-जेपा मु़चु़ थुमी।

मेकोतिमा गुमीका गानीलाई हा-हाम र्‍वामी मेर्मिम खोत्‍ले गानी थो़मु बासी।

२३ लावो मेराम माम्‍चु़नीलाम-जेपाका र्‍वामिमिम मेथो़पा ने माम्‍चु़नीकु मु़चु़मिमलामका वाङ दु़म्‍साका पुयु़लुमी।’

२४ “शमूएल नुङ उमा चङडा रोक्‍पा खोत्‍ले माम्‍चु़नीलाम-जेपामिमका ओर्मिम थारीकु दुथाम ङा जेम्‍डिम बु।

२५ गानी मे माम्‍चु़नीलाम-जेपामिम नुङ माम्‍चु़नीका सो़रख्रेप्‍मिडिम बेप-पापकु चो़-चु़सु़ ङा बुनी,

उहेम सो़रख्रेप्‍सी अब्राहामनुङ आरे र्‍वाम्‍डिमा ख्रेप्‍मिडिम बाइडा,

‘इमा चो़-चु़सु़लामका ङा सुबुडाम खोत्‍ले मु़चु़मिमका जि ल्‍वामी।’

२६ खोत्‍ले इनी मेजो़पा खारीलामका ख्‍लोक्‍साका जि ग्‍वामुलाई माम्‍चु़नीका उनी त्‍वाकु डु़ल्‍चो़ थुट्‌मिडिमा ङादो इनीमाडा ङा थु़र्मिडी।”

a 

३:१४ ओराम ने यहूदीमिमका मसीह र्‍वाक्‍साका थेसिथेट्‌पा नङ बाइडा। मसीहकु नङ।

पत्रुस नुङ यूहन्‍ना डोक्‍पु घ्रो़म्‍दीकु ङादोडा

४

१ पत्रुस नुङ यूहन्‍ना सेर्पा मु़चु़मिमनुङ जेत्तोङा बेच्‍चिलो डु़म्‍लाचो़मिम,

सो़रनेमडाम कप्‍तान नुङ सदुकीमिम मेसिन्‍डा रोम्‍डी।

२ येशू सिमुलाम बम्‍गेम्‍डिम ल्‍वा र्‍वाक्‍ची,

मा सिपामिम वो येशूडा बम्‍गेट्‌मी र्‍वाक्‍साका पत्रुस नुङ यूहन्‍नाका सीट्‌चिमिमका मेर्मिमकाम छो़म उनी छोक्‍चो बक्‍ताम बाइडा।

३ मेकोतिमा मेर्मिमका पत्रुस नुङ यूहन्‍ना चु़म्‍मिडिमा उ दिकामसम्‍म चम्‍डीची,

हेङालोने मेकोतिलो दुङमा र्‍याक्‍ल्‍याड्‌डाम बाइडा।

४ लावो मेर्चिपकु सिजेम थो़पामिमगोडा हापाका ङा थो़र लु़म्‍डी,

मा मे थो़रलु़पा मु़चु़मिम ङो धु़मसङ (५०,००) कोति दु़म्‍मिडी।

५ उ दिकाम नेम यहूदीमिमकु साखामचो़मिम,

ङाउमिम नुङ उनी डु़म्‍ला सीपा पातु़म्‍रीमिम यरूशलेमडा खोम्‍सिम्‍डिम बाइडा।

६ डोक्‍पु ङाउ डु़म्‍लाचो़ हन्‍नास,

कैयाफा,

यूहन्‍ना अलेक्‍जेन्‍डर नुङ डोक्‍पु ङाउ डु़म्‍लाचो़कु नेमडाममिम खोत्‍लेङा मेसिन्‍डा खोम्‍सिम्‍डिम बाइडा।

७ मेकोतिमा मेर्मिमका पत्रुस नुङ यूहन्‍ना उनी ङादोडा येम्‍सिबेट्‌मिडिमा हिलाबेम्‍डी,

“उहेम यु़मका डे सु़कु नङडा डे गाची ओ खेल ब्‍लेट्‌पा मु़चु़लाई सबेच्‍चिम?”

८ पत्रुस माम्‍चु़नी-पेलका लु़न्‍स्‍तामा मेर्मिमनुङ र्‍वाक्‍ता,

“ए मु़चु़मिमकु साखामचो़ नुङ ङाउनी,

९ उ खेल ब्‍लेट्‌पा कोङ मु़चु़डला न-थो़म रेम्‍बेसाका जो़पा खारी बेच्‍चोकोम बु।

मेराम हेसाका सस्‍ताम र्‍वाक्‍पा दुथाम आनेप गानी हिला बोचिकिनी माला,

१० इस्राएलडाम खोत्‍ले मु़चु़का नुङ गानी खोत्‍लेका चनी,

गानी येशूलाई क्रूसडा चेट्‌नी,

लावो माम्‍चु़नीका गुमीलाई सिमुलाम फम्‍डी,

ओराम मु़चु़ मेराम नासरतडाम येशू ख्रीष्‍टकु नङडा ङा सस्‍ता,

मा इनी ङादोडा येम्‍तासिमिम बु।

११ गुमी ‘मेराम लुङ ङा सो़,

उहेमलाई गानी नेम बनेपामिमका पार्निम बाइडा,

मेराम ओम्‍लो नेमकु फारगोयु़म डोक्‍पु सुरलुङ दु़स्‍ताम बु।’

१२ येशू ख्रीष्‍टका कोङङा सेल्‍मु चाप्‍सामी,

वाङमिम सु़का वो सेल्‍मु मेचाप्‍सा,

हेङालोने सुबुडाम मु़चु़मिमगोडा गुइ सेल्‍सिमुलाई उहेम वो नङ ग्‍वाक्‍मा मिबु।”

१३ मेर्मिमका पत्रुस नुङ यूहन्‍ना थेट्‌पा-चक्‍पा मु़चु़ ने मेएँ र्‍वाक्‍पा चम्‍डी,

लावो मेर्चिप मेङिसाका जेच्‍चिम ल्‍वाम्‍डिमा मेर्मिम ङाङाया दु़म्‍मिडी।

मेकोतिमा मेर्चिप येशूनुङ बाथाल्‍ची र्‍वाक्‍पा वो मेर्मिमका चम्‍डी।

१४ लावो मे सस्‍ताम मु़चु़ मेर्चिपनुङ येम्‍तासिट्‌पा ल्‍वाम्‍डी,

मा मेर्मिमका हाम वो र्‍वामु मेचाप्‍मिवा।

१५ मेम्‍मिमका पत्रुस नुङ यूहन्‍ना मे डोक्‍पु घ्रो़म्‍दीलामका पाखाथो़ थु़र्बेट्‌मिडी,

मा मेर्मिमका आरे र्‍वाक्‍पा मुलु़ बोमु चो़म्‍मिडी,

१६ “ओर्चिपलाई गुइ हे बिइ?

हेङालोने यरूशलेमडाम खोत्‍ले मु़चु़का ओर्चिपका बेच्‍चिम हेल्‍लो वो मेल्‍वाम्‍मा खारी ल्‍वाम्‍डिम बु,

मा मेराम गुइ मेएँ र्‍वामु मेचाप्‍सी।

१७ लावो ओराम ल्‍वा वाङथो़ मेफोन्‍सिनु़ र्‍वाक्‍साका ‘आनेपडाम्‍मा ओराम नङडा गाची सु़नुङ हाम वो मेर्‍वाक्‍ची वो’ र्‍वाक्‍साका ङिमसान्‍मुचि बासी।”

१८ मेकोतिमा मेर्मिमका पत्रुस नुङ यूहन्‍ना येट्‌मिडिची मा “मामासो़!

आनेपडाम्‍मा येशूकु नङडा को सि वो मेजेची,

मा हाम वो मेसीचिमी वो” बेम्‍डिची।

१९ लावो पत्रुस नुङ यूहन्‍नाका मेर्मिमनुङ र्‍वाक्‍ची,

“माम्‍चु़नीका र्‍वामिमिम थो़मु डिसाका गानी र्‍वानिमिम थो़मु माम्‍चु़नीकु मिक्सीलामडा हाङकोम जो़पा दु़म गानी इनी त्‍वाका ङा मिम्‍नी।

२० हेङालोने गुचुकु ल्‍वाच्‍चोकोम नुङ थो़च्‍चोकोम ल्‍वा मेसो़साका बुमु ङा मेचाम्‍चुकु।”

२१ मेर्मिमका मेर्चिपलाई देन्‍दे ग्‍वामु मेजो़पा ल्‍वा हाम वो मेल्‍वामिवामका ङिम साट्‌मिडिचिमा थु़र्सोम्‍डिची।

हेङालोने हाम खारी दु़स्‍ताम बाइडा मेरामकु दुथाम खोत्‍ले मु़चु़मिमका माम्‍चु़नीकु नङ कोम्‍डिम बाम्‍डी।

२२ उहेम मु़चु़ यु़मखारीलामका सबेच्‍चिम बाइडा,

मेरामका ब्‍ल धु़म (४०) थ हेम्‍डु़म बाइडा।

उनी सो हन्‍मु थो़रलु़पामिमका बेम्‍डिम सो़म्‍दी

२३ पत्रुस नुङ यूहन्‍ना यहूदीमिमकु डोक्‍पु घ्रो़म्‍दीलामका लुक्‍चि मेडे उची त्‍वाकु ङोप्‍सो़मिमकाडा रोक्‍ची।

मेकोतिमा ङाउ डु़म्‍लाचो़मिम नुङ ङाउमिमका र्‍वाम्‍डिम खोत्‍ले ल्‍वा मेर्मिमनुङ सो़च्‍ची।

२४ मेराम ल्‍वा थो़म्‍डिमा मेर्मिम खोत्‍ले कोले न-थो़मकाम दु़म्‍साका डोक्‍पु लो़लामका सो़म्‍दी बेम्‍डी,

“सुबु,

पाह्री,

दिरिदिन नुङ मेसिन्‍डा बाट्‌पामिम खोत्‍ले प्रङपा माम्‍चु़नी,

२५ आकीमा ङाउ-खुउ इनीमा डु़ल्‍चो़ दाऊदकु सिलामका गानी इनी पेलका आरेसाका जेन्‍नी,

‘वाङसामामिम हेङा उनी छोक्‍चो बक्‍ता,

मा हेङा मु़चु़मिमका हाम ना हामकाम मुलु़ बेम्‍डी?

२६ मिप्रङमा नुङ गुमीका थुट्‌मिडिम

मेराम उनी चो़ मसीहकुa कोर्थो़लाम सुबुडाम हपमिम बम्‍डी,

मा साखामचो़मिम कोदेप खोम्‍सिम्‍डी।’

२७ “हेङालोने गानी थुट्‌निमा इनी नङका साट्‌निम इनी डु़ल्‍चो़ येशूकु कोर्थो़लाम हेरोद नुङ पन्‍तियस पिलातस,

वाङसामामिम नुङ इस्राएलीमिम ओराम शहरडा ङा खोम्‍सिम्‍डिम बाइडा।

२८ इनी न नुङ यु़मका ङादो ङा हाम दु़म्‍नु़ र्‍वाक्‍साका गानी बेन्‍निम बाइडा,

मेर्मिमका मेमङा बेम्‍डी।

२९ मेम्‍मिमका माम्‍चु़नी,

मेर्मिमकु ङिमसासी मिम्‍नी,

मा इनी डु़ल्‍चो़मिमलाई मेङिसाका इनी सिजेम दो़पा बनेनिमी।

३० नो़पामिम सबेन्‍मुलाई इनी ल्‍वा हम्‍नी,

मा इनी नङका साट्‌मा नुङ इनी डु़ल्‍चो़ येशूकु नङडा छेखोपमिम नुङ यु़मखारीमिम रेम्‍बेनी।”

३१ आरेसाका मेर्मिमका सो़म्‍दी बोमु डु़म्‍मिडी,

मा मेर्मिम खोम्‍सिडिम बाय रुड्‌डु़।

मेकोतिमा मेर्मिम खोत्‍लेङा माम्‍चु़नी-पेलका लु़न्‍सिम्‍डी,

मा मेर्मिमका माम्‍चु़नीकु सिजेम मेङिसाका ङा दो़म्‍डी।

थो़रलु़पामिमकु बोम्‍थाम खाप्‍ची

३२ थो़रलु़पामिम खोत्‍ले कोले न-गोकाम दु़म्‍मिडिम बाइडा,

मा मेर्मिमगोडा सु़का वो उनी त्‍वाकु खाप्‍चीमिम ओराम आमा मेर्‍वाम्‍थाल्‍मिवा,

लावो मेर्मिमनुङ हा-हाम बाट्‌पा खोत्‍लेङा खोत्‍लेका दो़साका मोम्‍थाल्‍मिडी।

३३ थु़र्मामिम छो़म सोनुङमा दु़म्‍तो येशू सिमुलाम आच्‍छाङा बम्‍गेम्‍डिम ङा र्‍वाक्‍साका हेल्‍लो लोवो सो़मु चो़म्‍मिडी,

मा मेर्मिमडला माम्‍चु़नीकु दिदामb छो़म डोक्‍पु बाइडा।

३४ मेर्मिमगोडा सु़लाई हामकाम वो खेरेला मेदु़स्‍थालावा,

हेङालोने सु़-सु़नुङ ये-द,

नेम-किम बाइडा,

मेर्मिमका भ्रेट्‌मिडिमा मेर्मिमकु थि थु़र्मामिमकाडा रेन्‍थाल्‍मिडी।

३५ मेकोतिमा थु़र्मामिमलाई ग्‍वाम्‍थाल्‍मिडी,

मा सु़-सु़लाई हा-हामकाम खेरेला दु़स्‍थाल्‍ला मेराम होम्‍साका मेर्मिमलाई ग्‍वाम्‍थाल्‍मिडी।

३६ साइप्रस नेब्‍दीडाम लेवी दोचो़डाम कोङ योसेफ नङकाम मु़चु़ बाइडा।

मेरामलाई थु़र्मामिमका बारनाबास र्‍वाक्‍साका डान्‍थाल्‍मिडी (बारनाबास र्‍वाक्‍मा सो हन्‍बेट्‌पा तारापाचो़ सो़)।

३७ मेरामका उ ये-द भ्रेसाका मेरामकु थि रेड्‌डु़मा थु़र्मामिमकु ल्‍वाड्‌डा ग्‍वाक्‍तु़मी।

a 

४:२६ ख्रीष्‍ट

b 

४:३३ नेपाली ल्वाडा अनुग्रह

हननिया नुङ सफीरा

५

१ हननिया र्‍वाक्‍मा कोङ मु़चु़ नुङ उ नाइमे सफीराका वो किचो़ उची ये-द भ्रेट्‌ची।

२ लावो गुका उ नाइमेकु मुलु़लामका मेरामकु थि किचो़ उमा त्‍वाकाम लागि थक्‍साका जु़ल्‍स्‍ता।

मेम्‍मा घ्‍लेट्‌पा थि रेड्‌डु़मा थु़र्मामिमकु ल्‍वाड्‌डा ग्‍वाक्‍तु़मी।

३ लावो पत्रुसका र्‍वाक्‍ता,

“हननिया,

हेङा इमा न-गो शैतानलाई ग्‍वाक्‍साका माम्‍चु़नी-पेलनुङ लिमा थेट्‌ना,

मा इमा ये-द भ्रेट्‌नाम खउलुङ किचो़ जु़ल्‍सिट्‌ना?

४ मे ये-द मेभ्रेथु़म वो इमा त्‍वाकाम ङा बाइडा,

मा भ्रेट्‌नाम खउलुङ वो इमाङा बाइडा,

मा आरेप्‍माम खारी बेपा ल्‍वा हेसाका इमा नड्‌डा रोक्‍ता?

गाना मु़चु़नुङ मेएँ,

माम्‍चु़नीनुङ लिमा थेट्‌नाम बु।”

५ ओराम ल्‍वा थो़स्‍तु़मा हननिया क्‍वायु़ पुलु़ झार्स्‍ता,

मा सिडा।

मेकोतिमा ओराम ल्‍वा थो़पा खोत्‍लेङा छो़म ङिम्‍डी।

६ स्‍वालामिम रोम्‍डिमा मेरामलाई साङखिमका दिल्‍साका पाखाथो़ कुर्मिडिमा ख्‍लुम्‍डी,

मा मेरामलाई क्‍लु़म्‍मिडी।

७ हाम दु़स्‍ताम बाइडा,

मेराम उ नाइमेका मेचक्‍साका ङा सु घण्‍टा चङडा गु वो मेसिन्‍डा रोक्‍ता।

८ मेकोतिमा पत्रुसका मेरामनुङ वो हिलाबु़डु़,

“गोनुङ सो़या,

गाची ये-द मेकोतिडाङा भ्रेट्‌चिम?”

मेकोतिमा गुका र्‍वाक्‍ता,

“मेकोतिडाङा।”

९ पत्रुसका र्‍वाक्‍ता,

“गाची निफिका हेसाका डे माम्‍चु़नी-पेलनुङ लिमा थेन्‍मु मुलु़ बेच्‍ची?

रेप्‍डा,

इमा वोचु़लाई क्‍लु़म्‍पामिम लाम्‍चोकोडा ङा रोम्‍फाम्‍डिम बु,

मा मेर्मिमका गाना वो मेम्‍साका ङा कुर्नामिमा पाखा लनामी।”

१० मेकोतिलोङा मे सफीरा पत्रुसकु खेल फार्यु़ पुलु़ झार्स्‍ता,

मा सिल्‍याड्‌डा।

मेकोतिमा स्‍वालामिम मेगोडा रोम्‍डी।

मेराम सिप्‍ल्‍याक्‍पा ल्‍वाम्‍डी,

मा कुर्साका पाखा ख्‍लुम्‍डी।

मेम्‍मा उ वोचु़ फार्डाङा क्‍लु़म्‍मिडी।

११ खोत्‍ले मण्‍डली नुङ ओराम ल्‍वा थो़पा खोत्‍ले छो़म ङिम्‍डी।

थु़र्मामिमका हापा मु़चु़मिमलाई सबेट्‌मिडिम

१२ थु़र्मामिमकु ल्‍वालामका हापा छेखोपमिम नुङ यु़मखारीमिम मु़चु़मिमगोडा दु़म्‍मु चो़म्‍डु़,

मा थो़रलु़पा खोत्‍लेङा ‘सोलोमनकु डोक्‍पु पिन्‍दी’ र्‍वाक्‍माडा खोम्‍सिम्‍डिम बाइडा।

१३ मु़चु़मिमका थु़र्मामिमकु दुथाम जो़पा ङा जेम्‍थाल्‍मिडी,

लावो थु़र्मामिमकाडा रोमु मेर्मिम ङिम्‍थाल्‍मिडी।

१४ माम्‍चु़नीडा थो़रलु़पा वोस्‍चो़-मेसेममिम हापा ङा मेर्मिमनुङ काम्‍सिमु चो़म्‍मिडी,

१५ मु़चु़मिमका नो़पामिमलाई लाम्‍दी-गुदीबाडे रेट्‌मिडी,

मा पत्रुस रोलो उ पेल कोङङा लोवो मेर्मिमगोडाम कोङ-कोङडला दु़म्‍नु़ र्‍वाक्‍साका उनी अम्‍खोप नुङ खाटबाडे जु़ल्‍थाल्‍मिडी।

१६ यरूशलेमकु होनोलाम-आथो़लामबाडेम शहरलामका वो हापा मु़चु़मिमका नो़पामिम नुङ मुनाङपेलका दु़खा ग्‍वाक्‍पामिम मेसिन्‍डा रेन्‍थाल्‍मिडी,

मा मेर्मिम खोत्‍लेङा सम्‍थाल्‍मिडी।

थु़र्मामिमलाई दु़खा ग्‍वाम्‍डिमिम

१७ डोक्‍पु ङाउ डु़म्‍लाचो़ नुङ गुनुङ बाट्‌पा सदुकीमिम उनी नो़ मेनु़यावामका थु़र्मामिमकु कोर्थो़लाम बम्‍डी।

१८ मेकोतिमा मेर्मिमलाई चु़म्‍मिडिमा खोत्‍लेकु चखोप झ्‍यालखानडा चम्‍डी।

१९ लावो माम्‍चु़नीकु कोले पाह्रीचो़का सिन्‍था मे झ्‍यालखानकु लाम्‍चोकोमिम होल्‍साका मेर्मिमलाई पाखानो ख्‍लुक्‍तु़मी,

मा र्‍वाक्‍ता,

२० “लक्‍निमा सो़रनेमडा लाले त्‍वारो़मकु दुथाममिम खोत्‍ले ल्‍वा मु़चु़मिमलाई थो़बेट्‌निमी।”

२१ ओराम थो़म्‍डिमा मेर्मिम नेमसोसोका ङा सो़रनेमगोनो हुम्‍डी,

मा सीमु चो़म्‍मिडी।

डोक्‍पु ङाउ डु़म्‍लाचो़ नुङ गुनुङ बाट्‌पामिम घ्रो़म्‍दीनेमडा रोम्‍डी,

मा मेर्मिमका डोक्‍पु घ्रो़म्‍दी मेराम र्‍वाक्‍मा इस्राएलीमिमकु खोत्‍ले ङाउमिमकु घ्रो़म्‍दी येट्‌मिडी,

मा मे थु़र्मामिमलाई झ्‍यालखानलामका रेन्‍मु र्‍वाक्‍साका मु़चु़मिम थु़र्मिडी।

२२ लावो मे सिपाहीमिमका थु़र्मामिमलाई झ्‍यालखानगोडा मेडार्मिवामा ख्‍लोसिक्‍साका रोम्‍डी,

मा र्‍वाम्‍डी,

२३ “झ्‍यालखान जो़होमका ख्‍लु़न्‍थाट्‌मा,

मा सिपाहीमिम लाम्‍चोकोडा येम्‍तासिट्‌पा ङा गुकु डार्तोको।

लावो लाम्‍चोको होल्‍तोकोलो मेगोनो सु़वो मेडार्कुमिवा।”

२४ सो़रनेमडाम कप्‍तान नुङ ङाउ डु़म्‍लाचो़मिमका ओराम ल्‍वा थो़म्‍डिमा ङाङाया दु़म्‍मिडी।

मेकोतिमा ओराम चङ्‌डा हाम दु़म र्‍वाक्‍साका मिम्‍मिडी।

२५ कोले मु़चु़ रोक्‍तामा मेर्मिमनुङ र्‍वाक्‍ता,

“थो़नी,

गानी झ्‍यालखानडा चक्‍निमिम मु़चु़मिमका ने सो़रनेमगोडा येम्‍तासिट्‌मिमा मु़चु़मिमलाई सीमिहोम बुमी।”

२६ मेकोतिमा कप्‍तान नुङ सिपाहीमिम लम्‍डिमा थु़र्मामिमलाई मेयाल्‍साका फिट्‌मिडी,

हेङालोने मु़चु़मिमका लुङका ओम्‍किमी र्‍वाक्‍साका मेर्मिम ङिम्‍डी।

२७ मेर्मिमका मे थु़र्मामिमलाई डोक्‍पु घ्रो़म्‍दीडा रेट्‌मिडिमा येम्‍सिबेट्‌मिडी,

मा डोक्‍पु ङाउ डु़म्‍लाचो़का मेर्मिमनुङ हिलाबु़डु़,

२८ “येशूकु नङडा हाम वो मेसीनिमी र्‍वाक्‍साका गुकु गानीनुङ र्‍वाक्‍तोकोम मेएँ?

लावो इनी सीसिका ने खोत्‍ले यरूशलेम ङा लिबेट्‌नी,

मा मे येशूलाई गानी सेट्‌निम र्‍वाक्‍साका आकीमा बुइडला उन्‍मु माल्‍नी।”

२९ लावो पत्रुस नुङ थु़र्मामिमका र्‍वाम्‍डी,

“मु़चु़मिमका र्‍वामिमिम ने मेएँ,

माम्‍चु़नीका र्‍वामिमिम ङा गुकु थो़मु बासी।

३० गानी क्रूसडा चेट्‌निमा सेट्‌निम येशूलाई इकी ङाउ-खुउकु माम्‍चु़नीका सिमुलाम फम्‍डिम बु।

३१ इस्राएलीमिमकु छु़ल उनी न-गोलाम मिम्‍सिक्‍साका ख्‍लोसिबेन्‍मु लागि मा उनी छु़ल हेम्‍सामुमि र्‍वाक्‍साका माम्‍चु़नीका गुमीलाई कोम्‍डिमा उनी जो़प ल्‍वालाम जु़ल्‍साका हप नुङ सेल्‍पा दु़म्‍बेट्‌मिडी।

३२ गुकु ओर्मिम खोत्‍ले ल्‍वा आकी मिक्सीका ङा ल्‍वात्तोकोम बु,

मा गुमीका र्‍वामिमिम थो़पामिमलाई माम्‍चु़नीका ग्‍वाम्‍डिम उनी पेलका वो मेराम सो़मी।”

३३ मेर्मिमका ओराम थो़म्‍डिमा छो़म उनी छोक्‍चो बक्‍ता,

मा थु़र्मामिमलाई सेन्‍मु न बेम्‍डी।

३४ लावो यहूदीमिमकु डु़म्‍ला सीपा नुङ मु़चु़मिमका डोक्‍पु मिम्‍थाल्‍मिडिम गमलिएल र्‍वाक्‍मा फरिसीका डोक्‍पु घ्रो़म्‍दीडा येम्‍स्‍तामा थु़र्मामिमलाई घरिकोङ पाखानो थु़र्नी बु़डु़मी।

३५ मेकोतिमा गुका डोक्‍पु घ्रो़म्‍दीडाम मु़चु़मिमनुङ र्‍वाक्‍ता,

“इस्राएलडाम मु़चु़नी,

ओर्मिम मु़चु़लाई गानी हाम बोमु खाम्‍निमिम बु,

मेराम इनी त्‍वाका ङा जो़होमका मिम्‍नी सो़!

३६ हेङालोने ओरामडाम किचो़ ङादो वो थुदासका डोक्‍पु मु़चु़ लिस्‍तामा ब्‍ल सङ (४००) कोति मु़चु़मिम मेरामनुङ लाम्‍दिम्‍डी।

चङडा मेराम मु़चु़ सेट्‌मिडी,

मा गुनुङ लाम्‍दिपामिम खोत्‍ले ङा फोन्‍सिम्‍डी,

मा मेकोतिङा दाम्‍मिडी।

३७ मेकोतिमा ओराम मु़चु़डाम चङडा मु़चु़मिम ङार्मु थारीका गालीलडाम यहूदा र्‍वाक्‍मा रोक्‍ता,

मा हापा मु़चु़मिम गुनुङ लाम्‍दिम्‍डी।

मेकोतिमा मेराम वो सेट्‌मिडी,

मा मेरामनुङ लाम्‍दिपामिम फोन्‍सिम्‍डी,

मा मेकोतिङा दाम्‍मिडी।

३८ ओम्‍लो दु़म्‍पा ल्‍वाकु दुथाम गो गानीनुङ र्‍वाङु,

ओर्मिम मु़चु़डाम वाङ बानी,

मा ओर्मिमलाई डिट्‌नी,

हेङालोने ओराम खारी मु़चु़मिमका उनी नका बेम्‍डिम माला ने मेकोतिङा दाम्‍मा ल।

३९ लावो ओराम माम्‍चु़नीलाममिम माला ने गानी भोम्‍मु मेचाम्‍नी,

मेएँ माला गानी ने माम्‍चु़नीकु कोर्थो़लाम बनिमिम दु़म।”

४० मेर्मिमका गुका र्‍वाक्‍ताम ल्‍वा बिम्‍सिम्‍डी।

मेर्मिमका थु़र्मामिमलाई गोनो येट्‌मिडिमा याल्‍मिडी,

मा “आनेपडाम्‍मा येशूकु नङडा को सि वो मेजेनी वो” बेसाका डिन्‍सोम्‍डिमी।

४१ माम्‍चु़नीका मेर्मिमलाई येशूकु नङडा नाप्‍छु़न्‍ला सो़म्‍सिमु घ्रेट्‌पा दु़म्‍बेट्‌मिडी र्‍वाक्‍तो गेर्सिक्‍तो मेर्मिम मे डोक्‍पु घ्रो़म्‍दीलामका लुम्‍डिमा लम्‍डी।

४२ मेर्मिमका हेल्‍लो लोवो सो़रनेमडा नुङ नेम-नेमडा येशू ङा ख्रीष्‍ट सो़ र्‍वाक्‍साका सीमु नुङ जो़पा-सेला दो़मु मेडिट्‌मिवा।

थो़रलु़पामिमगोडा ख्‍लो़पा येतले मु़चु़ थुट्‌मिडिम

६

१ मेमबिलि येशूडा थो़रलु़पा मु़चु़मिम छो़म हापा दु़म्‍तो लम्‍डी।

मेकोतिलो हिब्रू ल्‍वा जेपा थो़रलु़पामिमकु कोर्थो़लाम ग्रीक ल्‍वा जेपा थो़रलु़पामिमका सु़म्‍बुर्मा किन्‍मु चो़म्‍मिडी।

हेङालोने हेल्‍लो लोवो पोमु दो़म्‍थाल्‍मिडिलो मेर्मिमगोडाम अर्दोमेमिमडला चोमिक्‍सी बेम्‍थाल्‍मिडी।

२ मेकोतिमा मे को-न (१२) थु़र्मामिमका खोत्‍ले सीसिपामिमलाई येट्‌मिडिमा र्‍वाम्‍डी,

“गुकु माम्‍चु़नीकु सिजेम दो़मु डिसाका पोमु-डुमु ग्‍वामुमिथो़ लमु जो़पा मेदु़म।

३ मेम्‍मिमका ए वा-ल्‍वाकनी,

खोत्‍ले मु़चु़मिमका द्‌वामिमिम नेप्‍चीनुङमा नुङ माम्‍चु़नी-पेलका लु़न्‍सिपा येतले मु़चु़ गानीगोलामका ङा छेनिमी,

मा मेर्मिमलाई गुकु ओराम खारी बोमु थुकु।

४ मेकोतिमा गुकु ने सो़म्‍दी नुङ सिजेमकु लाले-पाङके ङा बोमुम बुमु बासी।”

५ ओराम ल्‍वा खोत्‍लेकु नडा लस्‍ता,

मा मेसिन्‍डा खोम्‍सिट्‌पा खोत्‍लेङा बिम्‍सिम्‍डी।

मेम्‍मा माम्‍चु़नी-पेलका लु़न्‍सिपा नुङ खोत्‍लेका थो़रलु़म्‍डिम स्‍तिफनस,

फिलिप,

प्रखरस,

निकनोर,

तीमोन,

पर्मिनास नुङ एन्‍टिओखियाडाम चङ्‌डा यहूदी दु़म्‍पा निकोलाउसलाई मेर्मिमका छेट्‌मिडी।

६ मेकोतिमा मेर्मिमका ओर्मिम मु़चु़ थु़र्मामिमकाडा रेट्‌मिडी,

मा थु़र्मामिमका मेर्मिमडला ल्‍वा जु़ल्‍मिडिमा सो़म्‍दी बेम्‍डी।

७ माम्‍चु़नीकु सिजेम खोत्‍लेथो़ फोन्‍सिक्‍तो लस्‍ता।

मेकोतिमा सीसिपामिम यरूशलेमडा छो़म बर्मिडी,

मा डु़म्‍लाचो़मिमगोडाम वो हापाका माम्‍चु़नीडा थो़रलु़म्‍डी।

स्‍तिफनसलाई चु़म्‍मिडिम

८ स्‍तिफनसकाडा माम्‍चु़नीकु दिदाम नुङ यु़म छो़म बाइडामका मु़चु़मिमगोडा छो़म डोक्‍पु-डोक्‍पु छेखोपमिम नुङ यु़मखारीमिम बु़डु़।

९ लावो याङ-याङ ने स्‍तिफनसकु कोर्थो़लाम बमु चो़म्‍मिडी।

मेर्मिम फ्‍वाक्‍मा डु़ल्‍चो़मिमकुa सामा घ्रो़म्‍दीनेमडाम मु़चु़मिम,

मा कुरेनी,

अलेक्‍जेन्‍ड्रिया,

किलिकिया नुङ एशियाडाम खोत्‍ले मु़चु़मिम बाम्‍डी।

१० लावो उहेम नेप्‍चीका नुङ पेललामका स्‍तिफनस जेस्‍ता,

मेर्मिमका गुनुङ हाम वो जेमु ङा मेचाप्‍मिवा।

११ मेकोतिमा मेर्मिमका लिबावा मु़चु़मिमलाई कोम्‍डिमा आरे र्‍वाबेट्‌मिडी,

“ओरामका मोशा नुङ माम्‍चु़नीलाई डक्‍साका जेस्‍ताम गुकु थो़त्तोको।”

१२ आरेसाका मेर्मिमका मु़चु़मिम,

ङाउमिम नुङ यहूदीमिमकु डु़म्‍ला सीपा पातु़म्‍रीमिमलाई कोम्‍डी।

मेकोतिमा स्‍तिफनसलाई चु़म्‍मिडिमा मे डोक्‍पु घ्रो़म्‍दीडा रो़-रो़न्‍थु़त्तो रेट्‌मिडी।

१३ मेर्मिमका मेरामकु दुथाम लिमा थेट्‌पामिम मेसिन्‍डा रेट्‌मिडी,

मा मेर्मिमका आरे र्‍वाम्‍डी,

“ओरामका माम्‍चु़नीकु नङका साट्‌मा सो़रनेम नुङ डु़म्‍लाकु कोर्थो़लाम जेमु मेडिडु़।

१४ हेङालोने ओरामका आरे र्‍वाक्‍ताम गुकु थो़त्तोकोम बु,

‘नासरतडाम येशूका ओराम सो़रनेम फाल्‍मी,

मा मोशाका गुइलाई ग्‍वाक्‍साड्‌डाम डु़म्‍ला वो वाङमी ङा दु़म्‍बेन्‍मी’।”

१५ मेकोतिलो मे डोक्‍पु घ्रो़म्‍दीडा बाट्‌पा खोत्‍लेका स्‍तिफनसलाई रेप्‍मिडिम-रेप्‍मिडिम ङा बेम्‍डी,

मा स्‍तिफनसकु ङाली पाह्रीचो़कु ङाली होप्‍माम ङा ल्‍वाम्‍डी।

a 

६:९ फ्‍वाक्‍मा डु़ल्‍चो़: शब्‍दावलीडा रेप्‍नी

स्‍तिफनसकु सिजेम

७

१ मेकोतिमा डोक्‍पु ङाउ डु़म्‍लाचो़का स्‍तिफनसनुङ हिलाबु़डु़,

“हाम,

मेर्मिमका इमा बुइडला उट्‌मिडिम ल्‍वा आच्‍छाङा?”

२ स्‍तिफनसका र्‍वाक्‍ता,

“माम-पाप नुङ वा-ल्‍वाकनी,

आनो थो़नी!

इकी ङाउ-खुउ अब्राहाम हारानडा बुमु ङादो मेसोपोटामियाडा बाइडालो गुनुङ यु़म-झ्‍वाक्‍सीकु माम्‍चु़नी ल्‍वाला सो़म्‍सिम्‍डिम बाइडा।

३ माम्‍चु़नीका अब्राहामनुङ र्‍वाम्‍डिम बाइडा,

‘गाना इमा नेब्‍दी नुङ इमा मु़चु़मिम डिट्जो़ला,

मा उहेम बाय गो रेम्‍बेनी मेसिन्‍डा लक्‍सा।’

४ “मेकोतिमा अब्राहाम कल्‍दीमिमकु नेब्‍दीलामका लुक्‍साका हारानडा रोक्‍तामा बाइडा।

मेसिन्‍डा उ पाप सिडाम चङडा मेलामका माम्‍चु़नीका ओम्‍लो बात्तोङा बिइमिम बायडा रेट्‌मिडिम बाइडा।

५ मेकोतिलो माम्‍चु़नीका अब्राहामलाई ओराम नेब्‍दीडा उ खेल देम्‍खोपसम्‍म वो बाय मेग्‍वाक्‍मिवा।

लावो माम्‍चु़नीका ‘ओराम नेब्‍दी गाना नुङ इमा चो़-चु़सु़मिमलाई ग्‍वानिनी’ बेम्‍डिम बाइडा।

माम्‍चु़नीका आरे र्‍वाम्‍डिलो अब्राहामकु चो़ मेदु़म्‍थेङा बाइडा।

६ माम्‍चु़नीका अब्राहामनुङ आरेसाका र्‍वाम्‍डी,

‘इमा चो़-चु़सु़मिम वाङमिमकु नेब्‍दीडा लमिमा बुमी।

मेसिन्‍डाम मु़चु़मिमका मेर्मिमलाई डु़ल्‍चो़ जु़ल्‍मी,

मा ब्‍ल सङ (४००) थसम्‍म छो़म दु़खा ग्‍वामी।’

७ माम्‍चु़नीका र्‍वाम्‍डी,

‘लावो उहेम सामाका मेर्मिमलाई डु़ल्‍चो़ जु़ल्‍मी,

मेराम सामालाई गो देन्‍दे ग्‍वाक्‍पु।

मेकोतिमा इमा चो़-चु़सु़मिम मेलामका लुमिमा आसिन्‍डा रोमी,

मा मेर्मिमका आमा नङ कोमी।’

८ गुमीका अब्राहामनुङ खिरिरि-क्रिप्‍सीकु सो़रख्रेप्‍मिडिमा अब्राहामकु तारापाचो़ इसहाक दु़स्‍ता,

मा लेतले नेम अब्राहामका इसहाककु खिरिरि क्रिप्‍साड्‌डु़।a

इसहाककु तारापाचो़ याकूब दु़स्‍ता,

मा याकूबकु उ चो़मिम को-न (१२) सामा दु़म्‍मिडी।

९ “मेर्मिमगोडाम कोले योसेफ बाइडा।

योसेफकु वामिमकाम उनी नो़ मेनु़यावामका योसेफलाई मिश्र नेब्‍दीडा भ्रेट्‌मिडी।

लावो माम्‍चु़नी योसेफनुङ बाम्‍डी।

१० माम्‍चु़नीका खोत्‍ले उ दु़खालामका वाङ बेम्‍डी,

मा न-थो़म रेम्‍बेसाका योसेफलाई मिश्रडाम हप फारोकु न घ्‍ल्‍वापा नेप्‍ची ग्‍वाम्‍डी।

मेम्‍मा फारोका गुलाई मिश्र नेब्‍दी नुङ उ ओगानेमडाम खोत्‍लेकु साखामचो़ थुड्‌डु़।

११ “मेकोतिमा मिश्र नेब्‍दी नुङ कनान नेब्‍दीडा खोत्‍लेथो़ ङा मा-के हुक्‍तामा छो़म डोक्‍पु दु़खा दु़स्‍ता।

मेम्‍मा इकी ङाउ-खुउमिमका पोमु मेल्‍वामिवा।

१२ याकूबका मिश्र नेब्‍दीडा मा-के बु र्‍वाक्‍पा थो़स्‍तु़मा इकी ङाउ-खुउमिमलाई ङादोम थारीका मेसिन्‍डा थु़र्स्‍तु़मी।

१३ मेकोतिमा मेरामकु चङडा घ्रो़म्‍मिडिलो योसेफ उ वामिमनुङ छेला सो़सिड्‌डा,

मा योसेफकु वामिम वो फारोका छेड्‌डु़मी।

१४ मेम्‍मा योसेफका उमा त्‍वाकु पाप याकूब नुङ उमा वा-ल्‍वाकमिम मा मेर्मिमकु नेमडाममिमलाई उमाडा येड्‌डु़मी।

मेर्मिम खोत्‍ले येत-ङोले (७५) बाम्‍डी।

१५ “याकूब मिश्र नेब्‍दीयु़ लस्‍तामा मेसिन्‍डा ङा उ साम लस्‍ता,

मा इकी ङाउ-खुउमिमकाम वो मेसिन्‍डा उनी साम लस्‍ता।

१६ मेकोतिमा इकी ङाउ-खुउमिमकाम सिपा रो़म शकेमडा लम्‍डी,

मा अब्राहामका शकेमडा हमोरकु चो़मिमलामका थि सोक्‍साका भ्रेइजो़ल्‍लु़म सु़लु़मगोनो क्‍लु़म्‍मिडी।

१७ “माम्‍चु़नीका अब्राहामनुङ जेम्‍डिम ल्‍वा रोक्‍थिट्‌पा थारी रोक्‍फाड्‌डालो मिश्र नेब्‍दीडा इकी मु़चु़ इस्राएलीमिम छो़म बर्मिडी,

मा हापा दु़म्‍मिडी।

१८ हापा थ चङ्‍डा मिश्र नेब्‍दीडा योसेफलाई मेछेपा वाङमी ङा हप दु़स्‍ता।

१९ मेरामका इकी ङाउ-खुउमिमलाई मेजो़पा नका दु़खा ग्‍वाक्‍तु़मी।

मेकोतिमा मेरामका इकी ङाउ-खुउमिमलाई उनी चो़च्‍चो़मिम खोत्‍ले पाखाडा जु़ल्‍बेड्‌डु़मी,

मा मालो गक्‍पा चो़च्‍चो़मिम खोत्‍लेङा सिम्‍डी।

२० “ओराम थारीका ङा मोशा गस्‍ता।

गु माम्‍चु़नीकु मिक्सीलामडा छो़म ङा जो़पा बाइडा।

गुलाई सु मुनामसम्‍म उ माम-पापका डु़ल्‍ची।

२१ मेकोतिमा गुलाई पाखानो पार्जो़ल्‍मिडिम चङ्‌डा फारोकु मेसेमचो़का लडु़मा उ त्‍वाकु चो़ होम्‍साका डु़ल्‍लु़।

२२ मिश्रा नेब्‍दीडाम मु़चु़मिमका थेट्‌मिडिम खोत्‍ले ल्‍वा मोशालाई सीट्‌मिडी,

मा मोशा जेमुडा नुङ खारी बोमुडा नेप्‍चीनुङमा दु़स्‍ता।

२३ “मोशा ब्‍ल धु़म (४०) थकाम दु़स्‍तालो उ त्‍वाकु वा-ल्‍वाक इस्राएलीमिमनुङ घ्रो़म्‍मु न बु़डु़।

२४ कोलेम मोशाका कोङ मिश्रीका कोङ इस्राएलीलाई याल्‍तोङा बेपा ल्‍वास्‍तु़मा गुका भोप्‍डु़।

मेम्‍मा गु इस्राएलीलाम बासिक्‍साका मिश्री मु़चु़लाई सेड्‌डु़मा उ छोक्‍चो हाड्‌डु़।

२५ माम्‍चु़नीका इस्राएलीमिमलाई सेल्‍ला मोशा थु़र्मीडिम बाइडा।

ओराम ल्‍वा उ मु़चु़ इस्राएलीमिमका थेसिथेन्‍मी र्‍वाक्‍पा मोशाका मिम्‍डु़म बाइडा।

लावो मेर्मिमका थेसिमेथेट्‌मिवा।

२६ मेरामकु दिकाम नले इस्राएलीचिपका क्‍वाल्‍बा बेत्तोङा लेच्‍चिलो मोशा रोक्‍ता,

मा मेर्चिपकु न-घ्रो़म्‍बेन्‍मु नका आरे बु़डु़ची,

‘वा-ल्‍वाकची,

गाची ने कोले सामाडाम वा-ल्‍वाक डे मा हेङा इची त्‍वाप-त्‍वापडा ङा मेजो़पा बेबोचिमिम?’

२७ “लावो मे उ साउखोरेडला मेजो़पा बेपाका मोशालाई आरे बु़डु़मा क्र्‍वाङ उड्‌डु़,

‘गुचुकुडला निया बेपा नुङ साखाम थो़पा दु़म्‍मु गानालाई सु़का थुट्‌ना?

२८ बास्‍ताका मे मिश्री मु़चु़ सेट्‌नाम होङ्‌ङा गोलाई वो सेन्‍मु माल्‍ङिमिम?’

२९ ओराम ल्‍वा थो़स्‍तु़मा मोशा स्‍वाङडामा मिद्यान नेब्‍दीडा वाङथो़लामका रोक्‍पा मु़चु़ दु़म्‍साका बाइडा।

मेसिन्‍डा नले उ तारापाचो़चिप गक्‍ची।

३० “ब्‍ल धु़म (४०) थ चङडा सीनै पोप्‍चङकु र्‍याङगो-र्‍याङगोडाम घ्रु़पामबाट्‌पा झोरीडा कोङ पाह्रीचो़ मोशानुङ ल्‍वाला सो़स्‍ता।

३१ मोशाका मेराम ल्‍वास्‍तु़मा ङाङाया दु़स्‍ता,

मा मेराम रेप्‍डा उ फार्डा लस्‍तालो माम्‍चु़नीकु लो़लामका आरे र्‍वाम्‍डी,

३२ ‘गो इमा ङाउ-खुउ अब्राहाम,

इसहाक नुङ याकूबकु माम्‍चु़नी।’

ओराम थो़स्‍तु़मा मोशा उ ङिमुका रुड्‌डु़मा गुका मेरामथो़ रेम्‍मुङा मेचाप्‍सु़वा।

३३ “मेकोतिमा मिप्रङमाका मोशानुङ र्‍वाम्‍डी,

‘इमा खेलयु़म सो़लो़पb प्‍लु़सा,

हेङालोने गाना उहेम बायडा येम्‍तासिनामिम बु,

मेराम बाय माम्‍चु़नीकु नङका साट्‌मा सो़।

३४ मिश्र नेब्‍दीडा बाट्‌पा आमा मु़चु़मिमकु दु़खा गो ल्‍वाउतो,

मा मेर्मिम येत्तो-ख्राप्‍तो बेम्‍डिम वो थो़उतो।

मेर्मिमलाई बोप्‍डा-थार्डा गो योङडोम बु।

मेम्‍मिमका लक्‍सा गो गानालाई मिश्र नेब्‍दीयु़ थु़र्नी।’

३५ “इस्राएलीमिमका ‘गानालाई निया बेपा नुङ साखाम थो़पा दु़म्‍मु सु़का थुट्‌ना’ र्‍वाक्‍साका नाप्‍छु़ट्‌मिडिम ओराम मोशालाई माम्‍चु़नीका झोरीडा रेम्‍बेसिक्‍पा पाह्रीचो़लामका साखामचो़ नुङ बोपा-थार्पा मु़चु़ थुसाका थु़र्मिडिम बाइडा।

३६ ओराम मोशाका ङा मिश्र नेब्‍दीडाम लालाम दिरिदिनडा नुङ र्‍याङगो-र्‍याङगोडा ब्‍ल धु़म (४०) थसम्‍म हेल्‍लो वो मेल्‍वामिवाम खारी नुङ छेखोपमिम बेसाका मेलामका मेर्मिमलाई खेड्‌डु़मिम बाइडा।

३७ “मेराम मोशाका ङा,

इस्राएलीमिमनुङ र्‍वाक्‍ताम बाइडा,

‘माम्‍चु़नीका गोलाई थुट्‌ङिडिमिम होम्‍साका ङा इनीमा वा-ल्‍वाकगोलामका इनीमा लागि माम्‍चु़नीलाम-जेपा कोङ मु़चु़ थुमी।’

३८ इकीमा ङाउ-खुउ इस्राएलीमिम र्‍याङगो-र्‍याङगोडाम सीनै पोप्‍चङ फारगोयु़ कोदेप खोम्‍सिम्‍डिलो मोशा मेर्मिमनुङङा बाइडा।

सीनै पोप्‍चङडा पाह्रीचो़ गुनुङङा जेस्‍थाल्‍ला मा मेराम त्‍वारो़म ग्‍वाक्‍पा माम्‍चु़नीकु सिजेम गुका ल्‍वास्‍तु़,

मा इस्राएलीमिमलाई थो़बेड्‍डु़मी।

३९ “लावो इकी ङाउ-खुउमिमका मोशाका र्‍वाक्‍ताम ल्‍वा मेथो़मिवा।

मेर्मिमका गुलाई डिसाका मिश्र नेब्‍दीथो़ ङा ख्‍लोम्‍सिमु न बेम्‍डी।

४० मेकोतिमा मेर्मिमका मोशाकु वा हारूनलाई आरे बेम्‍डी,

‘गुकुलाई क्रिपा कोङनिम नो़पमिम बनेबेसाट्‌की,

हेङालोने गुकुलाई मिश्र नेब्‍दीयु़म ख्‍लुक्‍खेट्‌पा मे मोशा हे दु़स्‍ता र्‍वाक्‍पा गुकु चक्‍तोकोम मिबु।’

४१ मेकोतिमा मेराम थारीका मेर्मिमका कोङ बाछाकु ङाटा बनेबेम्‍डी।

मेरामडला सासेसाका उनी त्‍वाकु ल्‍वाका बेम्‍डिम खारीडा मेर्मिम छो़म गेर्सिद्‌वाम्‍डी।

४२ मेम्‍मिमका माम्‍चु़नी मेर्मिमकु कोर्थो़लाम बम्‍डी,

मा मेर्मिमलाई धामुलाम सोरलुङमिमकु सो़रलोले बेपा दु़म्‍बेट्‌मिडी।

माम्‍चु़नीलाम-जेपामिमकु खाजेमडा आरेप्‍माम र्‍याक्‍मा बु,

‘ए इस्राएलडाम मु़चु़नी,

हाम ब्‍ल धु़म (४०) थसम्‍म र्‍याङगो-र्‍याङगोडा

गानी हादी-बारामिम आमा नङडा सासेट्‌निमा ग्‍वाङ्‌डिनी?

४३ गानी मोलोख नो़पकु सो़रनेम नुङ रेफन नो़पकु सोरलुङ,

मा सो़रलोले बोमु लागि बनेन्‍निम नो़पकु ङालीमिम कुर्खेट्‌नी।

मेम्‍मिमका गो गानीलाई बेबिलोनडाम वो होनोवा खान्‍सोनिनी।’

४४ “र्‍याङगो-र्‍याङगोडा इकी ङाउ-खुउमिमनुङ माम्‍चु़नी रेम्‍बेसिक्‍पा बाखोप बाइडा।

ओराम मोशालाई माम्‍चु़नीका रेम्‍बेट्‌मिडिमा बेबेट्‌मिडिम होम्‍साका ङा मोशाका बनेबु़डु़म बाइडा।

४५ चङ्‌डा इकी ङाउ-खुउमिमका मे माम्‍चु़नी रेम्‍बेसिक्‍पा बाखोप उनी बेब-पापलामका रम्‍डी।

मेर्मिम यहोशूनुङ लम्‍डिलो मेराम कुर्मिडिमा लम्‍डिम बाइडा।

मेम्‍मा माम्‍चु़नीका वाङसामामिमलाई मेर्मिमडाम ङादोङा खान्‍सोम्‍डिमी।

गुमीका ग्‍वाम्‍डिम नेब्‍दीडा मेर्मिम लम्‍डिलो वो मे माम्‍चु़नी रेम्‍बेसिक्‍पा बाखोप मेर्मिमनुङ बाइडा।

मेकोतिमा दाऊदकु साम बाइडामसम्‍म माम्‍चु़नी रेम्‍बेसिक्‍पा बाखोप मेसिन्‍डा बाइडाम बाइडा।

४६ दाऊदकाडा माम्‍चु़नीकु दिदाम बाइडा,

मा गुका याकूबकु माम्‍चु़नीकाम लागि कोले सो़रनेम बनेबोमु गुमीनुङ ल्‍वा बु़डु़।

४७ लावो माम्‍चु़नीकाम लागि सो़रनेम ने सोलोमनका बनेबु़डु़।

४८ “मेम लावो ल्‍वाका बनेम्‍मा सो़रनेममिमबाडे पाह्रीलाम माम्‍चु़नी मेबुमी,

माम्‍चु़नीलाम-जेपाका आरेसाका र्‍वाक्‍ताम बु:

४९ ‘पाह्री आमा गन्‍खोप,

मा सुबु आमा खेल जु़ल्‍खोप बु,

आमा लागि गानी जो़पा बाखोप बनेबोमु चाम्‍नी मा?

गानी आमा लागि ङेसिखोप बनेबोमु चाम्‍नी मा?

५० ओर्मिम खोत्‍ले गो आमा त्‍वाकु ल्‍वाका ङा प्रङतोमिम मेएँ मा?’

५१ “ए लु़म्‍ला मेबेडिचो़नी,

लुङ होप्‍माम न-गो नुङ नोफ्‍लाका मेथो़पानी,

गानी हेल्‍लो लोवो माम्‍चु़नी-पेलकु कोर्थो़लाम येम्‍सिनी।

इनीमा ङाउ-खुउमिमका हाम बेम्‍डी,

गानी वो मेम ङा बोनी।

५२ इनीमा ङाउ-खुउमिमका दु़खा मेग्‍वाक्मिवाम माम्‍चु़नीलाम-जेपा सु़ बुमी मा?

माम्‍चु़नीकु नङका साट्‌मा मेराम उनी डु़ल्‍चो़c रोक्‍तोङा बोमी र्‍वाक्‍साका सेला थो़बेट्‌पा माम्‍चु़नीलाम-जेपामिमलाई वो मेर्मिमका सेट्‌मिडी।

गानी ने माम्‍चु़नीकु डु़ल्‍चो़कु कोर्थो़लाम बक्‍निमा सेट्‌नी।

५३ पाह्रीचो़मिमका गानीलाई माम्‍चु़नीकु डु़म्‍ला ग्‍वानिमी,

मेम लावो गानी मेराम होम्‍साका मेबेनिवा।”

स्‍तिफनस लुङका याम्‍डिमा सेट्‌मिडिम

५४ मेर्मिमका ओराम ल्‍वा थो़म्‍डी,

मा छो़म उनी छोक्‍चो बक्‍ता,

मा छोक्‍चोका उनी लि ख्रेन्‍मु चो़म्‍मिडी।

५५ लावो स्‍तिफनस ने माम्‍चु़नी-पेलका लु़न्‍स्‍तामा पाह्रीथो़ किकिर्या रेप्‍डु़।

मेकोतिमा गुका माम्‍चु़नीकु यु़म-झ्‍वाक्‍सी नुङ माम्‍चु़नीकु जो़पलाम येम्‍तासिट्‌मिडिम येशूलाई ल्‍वास्‍तु़।

५६ मेकोतिमा गुका र्‍वाक्‍ता,

“रेप्‍नी,

पाह्री ह्‌वासिट्‌पा मा मिनीचो़d माम्‍चु़नीकु जो़पलाम येम्‍तासिन्‍मिमिम गो ल्‍वाउ।”

५७ मेकोतिलोङा मेर्मिम छो़म डोक्‍पु लो़लामका येम्‍डिमा खोत्‍लेका उनी नोफ्‍ला ड्‌याम्‍डी,

मा स्‍तिफनसलाई चोघ्रु़प्‍मिडी।

५८ मेर्मिमका स्‍तिफनसलाई शहरलामका पाखा ख्‍लुम्‍डी,

मा गुलाई सेन्‍मु लागि लुङका ओम्‍मु चो़म्‍मिडी।

मेकोतिमा स्‍तिफनसकु कोर्थो़लाम लिमा थेट्‌पामिमका उनी हुम-येमिम शाऊल नङकाम कोले स्‍वालाकु खेलफार्डा जु़ल्‍मिडी।

५९ मेर्मिमका स्‍तिफनसलाई लुङका ओप्‍मिडिम बाम्‍डिलो ङा स्‍तिफनसका सो़म्‍दी बु़डु़,

“ङाचो़ येशू,

गो गानीनुङ दु़म्‍ङुनु़।”

६० मेकोतिलो ङा गुका क्रचु़खुम बु़ल्‍याड्‌डु़मा डोक्‍पु लो़लामका येस्‍ता,

“येशू,

ओर्मिमका हाम बेम्‍डी,

मेरामकु देन्‍दे मेग्‍वाक्‍निमी।”

आकोति र्‍वाक्‍तामा उ साम लस्‍ता।

a 

७:८ माम्‍चु़नीकु मु़चु़ र्‍वाक्‍साका छेमु लागि क्रिप्‍मिडिम छेखोप: शब्‍दावलीडा रेप्‍नी

b 

७:३३ जुत्ता

c 

७:५२ येशू ख्रीष्‍ट

d 

७:५६ मिनीचो़ र्‍वाक्‍मा: खोत्‍ले मु़चु़काम लागि सेल्‍पा दु़म्‍मु माम्‍चु़नीका गुमीलाई थुट्‌मीडिम बु र्‍वाक्‍पा रेम्‍बोमु येशूका उनी त्‍वापलाई ङा र्‍वाम्‍डिम नङ (दानिएल ७:१३-१४)। माम्‍चु़नीकु जो़पलाम येम्‍सिमु र्‍वाक्‍मा: माम्‍चु़नीका येशूलाई डोक्‍पु मिम्‍मिडी मा साखाम थो़मु ग्‍वाम्‍डिम र्‍वाक्‍पा थेसिथेन्‍थाल्‍मिडी।

शाऊलका थो़रलु़पामिमलाई दु़खा ग्‍वाक्‍तु़मिम

८

१ मु़चु़मिमका स्‍तिफनसलाई आरेसाका लुङका ओम्‍मुमा सेन्‍मु शाऊल वो बिस्‍ताम बाइडा।

मेनेम आथामङा यरूशलेमडाम मण्‍डलीडा छो़म डोक्‍पु दु़खा दु़म्‍मु चो़म्‍डु़।

मेकोतिमा थु़र्मामिमडाम वाङमिम थो़रलु़पामिम खोत्‍लेङा स्‍वाम्‍डी,

मा यहूदिया नुङ सामरियाथो़ फोन्‍सिम्‍डी।

२ माम्‍चु़नीकु सो़रलोले बेपामिमका स्‍तिफनसलाई लम्‍डिमा क्‍लु़म्‍मिडी,

मा उमा दुथाम छो़म ख्राप्‍मिडी।

३ शाऊलका ने उनी नेम-नेमडा लस्‍तामा मण्‍डलीमिमलाई पुयु़ लुमु माल्‍लु़मिम बाइडा।

गुका वोस्‍चो़-मेसेममिमलाई थु़त्तो लडु़मिमा झ्‍यालखानडा चक्‍थाल्‍लु़मी।

सामरियाडा फिलिपका जो़पा-सेला थो़बेड्‌डु़मिम

४ यरूशलेमलामका फोन्‍सिक्‍पामा लक्‍पा थो़रलु़पामिम खोत्‍लेथो़ लम्‍डी,

मा येशूकु दुथाम जो़पा-सेला थो़बेन्‍मु चो़म्‍मिडी।

५ फिलिप ने आयु़म सामरिया शहरयु़ योक्‍ता,

मा मेसिन्‍डाम मु़चु़मिमलाई ख्रीष्‍टकु दुथाम जो़पा-सेला थो़बेड्‌डु़मी।

६ फिलिपकु ल्‍वा थो़म्‍डी,

मा हेल्‍लो वो मेल्‍वामिवाम खारी गुका बु़डु़म ल्‍वाम्‍डिमा सेर्पा मु़चु़मिमका गुका र्‍वाक्‍ताम ल्‍वा जो़होम न-गो सोक्‍साका थो़म्‍डी।

७ हेङालोने सेर्पा मु़चु़मिमलामका मुनाङपेलमिम छो़म डोक्‍पु लो़लामका येत्तो लुम्‍डी,

मा उनी ल्‍वा-खेल सोक्‍पामिम हापा ङा सम्‍डी।

मेकोतिमा उनी खेल ब्‍लेट्‌पामिम वो सम्‍डी।

८ मेम्‍मिमका मेसिन्‍डाम मु़चु़मिम छो़म गेर्सी द्‌वाम्‍डी।

जादु रेम्‍बेपा सिमोनका येशूडा थो़र बु़डु़म

९ मेराम शहरडा सिमोन र्‍वाक्‍मा कोले मु़चु़ बाइडा।

मेरामका ङादो आथामङा सामरियाडाम मु़चु़मिमलाई उ जादुका ङाङाया बु़डु़मिम बाइडा।

मेरामका उ त्‍वापलाई छो़म डोक्‍पु र्‍वाक्‍थाल्‍ला।

१० मेराम मु़चु़लाई डोक्‍पु-याक्‍के खोत्‍लेका “ओराम मु़चु़नुङ ‘छो़म डोक्‍पु यु़म’ र्‍वाकिमिम माम्‍चु़नीकु यु़म बु” र्‍वाक्‍पा मिम्‍थाल्‍मिडी।

११ मेरामका र्‍वाक्‍ताम मेर्मिमका थो़म्‍थाल्‍मिडी,

हेङालोने हापा ङादो आथामङा मेरामका उ जादुलामका मु़चु़मिमलाई ङाङाया बु़डु़मिम बाइडा।

१२ लावो फिलिपका मेर्मिमलाई माम्‍चु़नीकु किब्‍दीकु दुथाम नुङ येशू ख्रीष्‍टकु नङकु दुथाम जो़पा-सेला थो़बेड्‌डु़मी,

उमा ल्‍वा थो़म्‍डिमा वोस्‍चो़-मेसेममिमका येशूडा थो़रलु़म्‍डिमा कु-रु़दु़म रम्‍डी।

१३ सिमोनका वो थो़रबु़डु़मा कु-रु़दु़म रङडु़।

मेकोतिमा गु हेल्‍लो लोवो फिलिपनुङ लाम्‍दिथाल्‍ला।

फिलिपका बु़डु़म यु़मखारीमिम नुङ हेल्‍लो वो मेल्‍वासु़वाम खारीमिम ल्‍वास्‍तु़मा ङाङाया दु़स्‍थाल्‍ला।

१४ सामरियाडाम मु़चु़मिमका माम्‍चु़नीकु सिजेमडा थो़रलु़म्‍डी र्‍वाक्‍पा थो़म्‍डिमा यरूशलेमडा बाट्‌पा थु़र्मामिमका पत्रुस नुङ यूहन्‍ना मेर्मिमकाडा थु़र्मिडिची।

१५ मेर्चिप मेसिन्‍डा योक्‍चिमा मेर्मिमका माम्‍चु़नी-पेल ल्‍वामिनु़ र्‍वाक्‍साका मेर्मिमकाम लागि सो़म्‍दी बेसाट्‌चिमी।

१६ मेर्मिमका येशू ख्रीष्‍टकु नङडा कु-रु़दु़म रम्‍डिम बाइडा,

लावो मेर्मिम सु़काडा वो माम्‍चु़नी-पेल योम्‍डिम मेबायावा।

१७ पत्रुस नुङ यूहन्‍नाका मेर्मिमडला उची ल्‍वा जु़ल्‍ची,

मा मेर्मिमडला माम्‍चु़नी-पेल योम्‍डी।

१८ थु़र्माचिपका थो़रलु़पामिमडला उची ल्‍वा जु़ल्‍चिलो मेर्मिमडला माम्‍चु़नी-पेल योम्‍डिम ल्‍वास्‍तु़मा सिमोनका मेर्चिपलाई खउलुङ ग्‍वाक्‍तु़,

१९ मा र्‍वाक्‍ता,

“ओराम यु़म गोलाई वो ग्‍वाङ्‌ची,

मा गो उहेमडला ल्‍वा जु़लुलो मेरामका माम्‍चु़नी-पेल ल्‍वास्‍नु़।”

२० लावो पत्रुसका मेरामनुङ र्‍वाक्‍ता,

“गाना नुङ इमा खउलुङ निफि ङा पुयु़ लुची।

हेङालोने माम्‍चु़नीकु र्‍वाप्‍लावा खउलुङडा भ्रेमु ल्‍वासी र्‍वाक्‍पा मिम्‍ना।

२१ ओराम खारीलामका गाना गुकुलाम हाम वो मेल्‍वाना,

हेङालोने माम्‍चु़नीकु ङादोडा इमा न-गो जो़पा मिबु।

२२ इमा मेजो़पा न-गोलामका ख्‍लोसा मा माम्‍चु़नीडा सो़म्‍दी बे।

गाना मिम्‍नाम मेजो़पा ल्‍वा गुमीका हेम्‍सानामी डे।

२३ गाना नाचु़र नुङ मेजो़पा ल्‍वामिम इमा नगोडा कुर्थानामिम गो ल्‍वाउ।”

२४ मेकोतिमा सिमोनका पत्रुस,

यूहन्‍नानुङ र्‍वाक्‍ता,

“आमा लागि माम्‍चु़नीडा सो़म्‍दी बेङ्‌साङ्‌नी,

गानी र्‍वाक्‍निम ल्‍वा उहेम वो गोडला मेरोनु़।”

२५ येशूका बेम्‍डिम खारी पत्रुस नुङ यूहन्‍नाका ल्‍वाच्‍चिमकु दुथाम नुङ येशूकु दुथाममिम सिजेम मे मु़चु़मिमनुङ दो़च्‍ची।

मेकोतिमा सामरियाडाम देलबाडे लक्‍ची,

मा मेसिन्‍डाम मु़चु़मिमलाई जो़पा-सेला थो़बेत्तो मेर्चिप यरूशलेमथो़ ख्‍लोसिक्‍ची।

इथियोपियाडाम डोक्‍पु मु़चु़का येशूडा थो़र बु़डु़म

२६ मेकोतिमा कोङ पाह्रीचो़का फिलिपनुङ र्‍वाक्‍ता,

“बकामा रायलाथो़ लक्‍सामा यरूशलेमलामका गाजाथो़ लक्‍पा र्‍याङगो-र्‍याङगोडाम लाम्‍दी लक्‍सा।”

२७ मेकोतिमा फिलिप बक्‍तामा लस्‍ता,

मा कोले इथियोपियाडाम नपुंसकनुङa घ्रो़म्‍ची।

मेराम मु़चु़ इथियोपिया नेब्‍दीडाम मेसेम हप कन्‍दाकीकु डोक्‍पु साखामचो़नुङ खोत्‍ले उ खाप्‍ची रेप्‍साक्‍पा मु़चु़ बाइडा।

गु यरूशलेमडा माम्‍चु़नीकु सो़रलोले बेप्‍डा लस्‍ताम बाइडा,

२८ मा गु ख्‍लोसिक्‍तोङा लेड्‌डु़,

मा उ रथडला गन्‍तासिट्‍डामा माम्‍चु़नीलाम-जेपा यशैयाका र्‍याक्‍तु़म खाजेम डात्तोङा लेड्‌डु़म बाइडा।

२९ मेकोतिमा माम्‍चु़नी-पेलका फिलिपनुङ र्‍वाम्‍डी,

“लक्‍सामा मेराम रथडलाम मु़चु़लाई क्रो़म्‍डा।”

३० फिलिप मेरामकाडा ओन्‍तो लस्‍ता,

मा मेराम मु़चु़का यशैयाका र्‍याक्‍तु़म खाजेमलाम डात्तोङा लेड्‌डु़म फिलिपका थो़स्‍तु़,

मा मेरामनुङ हिलाबु़डु़,

“गानी डात्तोङा लेनिमिम सिजेम थेसिथेनी?”

३१ गुका र्‍वाक्‍ता,

“कोङनिमका गोलाई मेसीथु़म ने ओराम गो हेसाका थेसिथेट्‌पु मा?”

मेकोतिमा गुका फिलिपलाई उ त्‍वापनुङ गन्‍मु रथडला येड्‌डु़।

३२ मेरामका डात्तोङा लेड्‌डु़म माम्‍चु़नीकु सिजेम ओराम बाइडा,

“गुमी फल्‍डा लक्‍मा भेन्‍दाकु चो़ होप्‍मामङा बाम्‍डी,

उ बोलुङ खुरिलो लिबा बाट्‌पा भेन्‍दा होप्‍माङा

गुमी को सि वो मेजेमिवा।

३३ गुमीलाई छो़म नाप्‍छु़ट्‌मिडिलो

उनीमा लागि जो़पा निया वो मेदु़प्‍सावा।

आथा ने उनी चो़-चु़सु़कु दुथाम सु़का सो़यु़ मा?

हेङालोने मेर्मिमका सुबुडा उनीमा साम फ्‍याम्‍साम्‍डी।”

३४ मेकोतिमा मे नपुंसकका फिलिपनुङ हिलाबु़डु़ “माम्‍चु़नीलाम-जेपाका ओराम ल्‍वा सु़कु दुथाम र्‍वाक्‍ताम उ त्‍वाकु दुथाम डे वाङमिमकु दुथाम डे गोनुङ सो़नीका।”

३५ फिलिपका ओराम माम्‍चु़नीकु सिजेमलामका ङा मेरामलाई येशू ख्रीष्‍टकु दुथाममिम जो़पा-सेला थो़बेन्‍मु चो़म्‍डु़।

३६ मेर्चिप लाम्‍दीडा लक्‍तोङा बेच्‍चिलो कु बाट्‌पाडा रोक्‍फाट्‌ची।

मेकोतिमा मे नपुंसकका र्‍वाक्‍ता,

“रेप्‍नी,

आसिन्‍डा कु बु रेछा।

गोलाई कु-रु़दु़म रमु सु़का भोम्‍मु चाम्‍ङी मा?”

३७ [फिलिपका मेरामनुङ र्‍वाक्‍ता,

“इनी न-गोलामका ङा थो़रलु़नी माला गानी कु-रु़दु़म रमु चाम्‍नी।”

मेरामका र्‍वाक्‍ता,

“आच्‍छाङा येशू ख्रीष्‍ट ङा माम्‍चु़नीकु चो़ र्‍वाक्‍साका गो थो़र बेउ।”]

३८ मेकोतिमा मे नपुंसकका रथ थो़पालाई ङेसिबेबेड्‌डु़,

मा फिलिप नुङ मे नपुंसक निफिङा कु बाट्‌पायु़ लक्‍ची,

मा मेरामका नपुंसकलाई कु-रु़दु़म ग्‍वाक्‍तु़।

३९ मेर्चिप कुलामका पाखाडा लुक्‍गेच्‍ची,

मा कोचोत्ति माम्‍चु़नी-पेलका फिलिपलाई वाङथो़ ङा लम्‍डी,

मा मेरामका आथा ने फिलिपलाई मेल्‍वासु़वा,

मा मे नपुंसक गेर्सी द्‌वाक्‍तो उ नेम ख्‍लोस्‍ता।

४० लावो फिलिप ने अश्‍दोद र्‍वाक्‍मा शहरडा रोक्‍फाड्‌डा।

मेम्‍मा कैसरिया मेरोक्‍थिट्‌थु़म खोत्‍ले शहरडा येशूकु दुथाममिम जो़पा-सेला थो़बेत्तो लस्‍ता।

a 

८:२७ नपुंसक: खसी दु़म्‍साका सरकारकु खारी बेपा मु़चु़।

शाऊलका येशूडा थो़रबु़डु़म

९

१ मेराम थारीसम्‍म वो शाऊलका येशूकु सीसिपामिमलाई सेनिनी र्‍वाक्‍साका ङिमसात्तो लाम्‍दिथाल्‍ला।

मेकोतिमा गु डोक्‍पु ङाउ डु़म्‍लाचो़काडा लस्‍ता,

२ मा येशूडा थो़रलु़पामिम वोस्‍चो़-मेसेम उहेम डार्सु़मी,

मेर्मिम खोत्‍लेलाई चु़म्‍मुमा यरूशलेमडा रेन्‍मु ल्‍वाउनु़ र्‍वाक्‍साका दमस्‍कस शहरडाम घ्रो़म्‍दीनेममिमनुङ सेलाखाजेम र्‍याला सो़सिड्‌डा।

३ शाऊल दमस्‍कस शहरथो़ लक्‍तोङा बु़डु़,

मा शहरफार्डा रोक्‍थिड्‌डालो कोचोत्ति धामुलामका बुबुयाम ओल उ होनोलाम-आथो़लाम झ्‍वाक्‍ता।

४ गु क्‍वायु़ झार्स्‍ता,

मा आरे र्‍वाक्‍पा लो़लाम थो़स्‍तु़,

“शाऊल,

शाऊल,

गाना हेङा आमा थो़मतेर्नामिम?”

५ शाऊलका र्‍वाक्‍ता,

“गानी सु़,

ङाचो़?”

मेकोतिमा गुमीका र्‍वाम्‍डी,

“गो येशू,

गाना आमा थो़मतेर्तोङा बोना।

६ बका,

मा शहरगोनो लक्‍सा।

गाना हाम बोमु बासी,

मेराम कोलेका सीना।”

७ शाऊलनुङ लक्‍पा मु़चु़मिम उनी सि मेजेपा होङ्‌ङा ङाङाया येम्‍तासिट्‌मिडिम बाम्‍डी।

हेङालोने मेर्मिमका मेराम लो़लाम थो़म्‍डी,

लावो सु़ वो मेल्‍वामिवा।

८ शाऊल क्‍वायु़म बक्‍ता,

मा उ मिक्सी ह्‌वाक्‍तु़लो हाम वो मेल्‍वासु़वा।

मेम्‍मिमका शाऊलनुङ लक्‍पा मु़चु़मिमका उ ल्‍वाड्‌डा झेट्‌मिडिमा दमस्‍कस शहरडा रेट्‌मिडी।

९ मेकोतिमा गु सुलेमसम्‍म मेल्‍वापा दु़स्‍ता,

मा हाम वो मेपु़वा मेडुङु़वा।

१० मे दमस्‍कसडा हननिया र्‍वाक्‍मा कोले सीसिपा बाइडा।

ङाचो़का गुनुङ मिक्सीलामडा र्‍वाम्‍डी,

“ए हननिया।”

मेकोतिमा गुका र्‍वाक्‍ता,

“हाम र्‍वानी,

ङाचो़।”

११ ङाचो़का हननियानुङ र्‍वाम्‍डी,

“बका,

मा ‘सीधा’ र्‍वाक्‍मा लाम्‍दीथो़ लक्‍सा।

मेसिन्‍डा यहूदाकु नेमडा टार्सस शहरलाम रोक्‍पा शाऊललाई माला।

मेसिन्‍डा गुका सो़म्‍दी बु़होम बु।

१२ हननिया र्‍वाक्‍मा मु़चु़का मेरामडला ल्‍वा जु़ल्‍लु़मा मिक्सीका ल्‍वासु़नु़ र्‍वाक्‍साका सो़म्‍दी बु़डु़म मेरामका मिक्सीलामडा ल्‍वास्‍तु़म बु।”

१३ लावो हननियाका र्‍वाक्‍ता,

“ङाचो़,

मेराम मु़चु़का यरूशलेमडाम इनीमा थो़रलु़पामिमकाम छो़म उनी थो़मतेर्साड्‌डु़मिम ल्‍वा गो हापा मु़चु़मिमलामका थो़उतोम बु।

१४ आसिन्‍डा वो ओरामका इनीमा नङ रपा खोत्‍लेलाई बन्‍मु साखाम ङाउ डु़म्‍लाचो़मिमलाम ल्‍वास्‍तु़म बु।”

१५ ङाचो़का हननियानुङ र्‍वाम्‍डी,

“मेरामकाडा लक्‍सा,

हेङालोने वाङसामामिम,

मा मेर्मिमकु हपमिम,

मा इस्राएलीमिमगोडा आमा नङकु दुथाम सो़पा मु़चु़ गो मेरामलाई छेत्तोम बु।

१६ आमा नङकाम लागि मेरामका हाङको दु़खा इम्मु बासी,

मे गो मेरामलाई रेम्‍बेट्‌पु।”

१७ मेकोतिमा हननिया लस्‍तामा शाऊल बाट्‌पा नेमगोनो हुङडा।

हननियाका उ ल्‍वा शाऊलडला जु़ल्‍तो र्‍वाक्‍ता,

“ल्‍वाक शाऊल,

गाना इमा मिक्सीका ल्‍वानानु़,

मा माम्‍चु़नी-पेलका लु़न्‍सिनानु़ र्‍वाक्‍साका गानानुङ मे लाम्‍दीडा रेम्‍बेसिक्‍पा येशूका गोलाई थु़र्ङिडिमिम बु।”

१८ मेकोतिलोङा शाऊलकु मिक्‍सीलामका होक्‍सु़लु़म होप्‍माम आल्‍ल्‍याम्‍डी,

मा उ मिक्सीका ल्‍वास्‍तु़।

मेकोतिमा बक्‍तामा शाऊलका कु-रु़दु़म रङडु़।

१९ मेम्‍मा जाम पु़डु़मा उ सो बेड्‌डु़।

शाऊलका दमस्‍कसडा सिजेम दो़स्‍तु़म

शाऊल दमस्‍कसडा थो़रलु़पामिमनुङ कोलेम नलेम बाइडा।

२० मेम्‍मा शाऊल घ्रो़म्‍दीनेममिमबाडे लस्‍तामा येशू ङा माम्‍चु़नीकु चो़ र्‍वाक्‍साका सीमु चो़म्‍डु़मी।

२१ शाऊलकु सिजेम थो़पामिम ङाङाया दु़म्‍मिडिमा र्‍वाम्‍डी,

“यरूशलेमडा येशूकु नङ रपा मु़चु़मिमलाई सेन्‍मु माल्‍पा मु़चु़ ओराम ङा मेएँ डे?

मा आसिन्‍डा वो मेर्मिमलाई बसाका डोक्‍पु डु़म्‍लाचो़मिमकाडा लमु लागि रोक्‍ताम ने मेएँ?”

२२ लावो शाऊल यु़मचो़ दु़म्‍तो लस्‍ता,

मा येशू ङा ख्रीष्‍ट र्‍वाक्‍पा आच्‍छाङा रेम्‍बु़डु़मा दमस्‍कसडाम यहूदीमिमलाई हाम र्‍वामु-र्‍वामु दु़म्‍बेड्‌डु़मी।

२३ मेरामकु हापा चङडा यहूदीमिमका शाऊललाई सेन्‍मु र्‍वाक्‍पा मुलु़ बेम्‍डी।

२४ लावो मेर्मिमका सेन्‍मु मुलु़ बेम्‍डिम ल्‍वा शाऊलका थो़स्‍तु़।

मेर्मिमका शाऊल सेन्‍मु नेम्‍फु-सिन्‍था शहरगोनो हुखोप लाम्‍चोकोडा चो़पा बेम्‍थाल्‍मिडी।

२५ लावो उ सीसिपामिमका शाऊललाई सिन्‍था ङा तोफ्रिमडा जु़ल्‍साका शहर खिर्मा ब्रोलुङलामका पाखायु़ ख्‍लुम्‍डी।

२६ शाऊल यरूशलेमडा रोक्‍तामा मेसिन्‍डाम सीसिपामिमनुङ ङोल्‍सिमु न बु़डु़,

लावो गु आच्‍छाङा सीसिपा र्‍वाक्‍साका थो़र मेलु़मिवामका मेर्मिम खोत्‍लेङा छो़म ङिम्‍डी।

२७ लावो बारनाबासका शाऊललाई रेड्‌डु़मा थु़र्मामिमकाडा रोक्‍ता।

मेकोतिमा शाऊल दमस्‍कसथो़ लाम्‍दित्तोङा लेड्‌डु़लो हेसाका मिप्रङमा ल्‍वास्‍तु़म बाइडा,

मा मिप्रङमाका शाऊललाई हाम र्‍वाम्‍डिम बाइडा,

मा गुका दमस्‍कसडा येशूकु दुथाममिम सिजेम हेसाका मेङिसाका ङा दो़स्‍तु़म बाइडा,

मेर्मिम खोत्‍ले बारनाबासका मेर्मिमनुङ सो़यु़डु़।

२८ मेकोतिमा शाऊल मेर्मिमनुङ यरूशलेमडा कोयो-कोयोङा बान्‍तेमेनो लाम्‍दिमु चो़म्‍डु़,

मा मेङिसाका ङा येशूकु दुथाममिम सिजेम थो़बेन्‍मुमि चो़म्‍डु़।

२९ शाऊलका ग्रीक ल्‍वा जेपा यहूदीमिमलाई वो ल्‍वालामका खाल्‍थाल्‍लु़मी।

मेम्‍मिमका मेर्मिमका गुलाई सेन्‍मु माल्‍थाल्‍मिडी।

३० ओराम चम्‍डिमा थो़रलु़पामिमका शाऊललाई कैसरियाडा रेट्‌मिडी,

मा गुलाई मेलामका टार्सस शहरडा थु़र्सोम्‍डी।

३१ मेकोतिमा यहूदिया,

गालील,

सामरियाडाम खोत्‍ले मण्‍डलीडाम मु़चु़मिम उनी न भ्रसिक्‍तो बाम्‍डी।

मेर्मिमका माम्‍चु़नीकु ङिम जु़ल्‍मिडी,

मा माम्‍चु़नी-पेललामका उनी सो हन्‍डामा बर्तो लम्‍डी।

पत्रुसका एनियासलाई सबेड्‌डु़म

३२ पत्रुस खोत्‍लेथो़ खिर्सिक्‍तो लुड्‍डाडाम थो़रलु़पामिमकाडा वो रोक्‍फाड्‌डा।

३३ मेसिन्‍डा गुका एनियास र्‍वाक्‍मा कोले मु़चु़ डार्स्‍तु़।

गु लेतले (८) थ आथाम उ ल्‍वा-खेल सोक्‍पा सोमोरीका प्‍लानडा झार्ल्‍याक्‍पा बाइडा।

३४ पत्रुसका मेरामनुङ र्‍वाक्‍ता,

“ए एनियास,

येशू ख्रीष्‍टका गानालाई सबेनामी।

बका,

मा इमा प्‍लान फका।”

मेकोतिलोङा मेराम हुबक्‍ता।

३५ मेकोतिमा लुड्‍डा नुङ शारोनडाम खोत्‍ले मु़चु़मिमका एनियास सस्‍ताम ल्‍वाम्‍डिमा येशूडा थो़रलु़म्‍डी।

पत्रुसका सिपा तबीतालाई फक्‍तु़म

३६ योप्‍पा शहरडा येशूडा थो़रलु़पा तबीता नङकाम कोले मेसेम बाइडा।

(ग्रीक ल्‍वाडा मेरामलाई डोरकास र्‍वाम्‍थाल्‍मिडी– मेराम र्‍वाक्‍मा दो़र)।

तबीताका हेल्‍लो लोवो जो़पा खारी बु़थाल्‍लु़,

मा उनी हाम वो मेबाट्‌पामिमलाई ख्‍लो़यु़थाल्‍लु़मी।

३७ पत्रुस लुड्‍डाडा बाइडाम थारीका तबीता नो़डामा सिडा।

मेकोतिमा मु़चु़मिमका सिपा उ रो़म क्‍लु़म्‍मु लागि सो़ल्‍मिडिमा नेमडलाम कोले बाखोपडा जु़ल्‍मिडी।

३८ लुड्‍डा योप्‍पाकु फार्डा ङा बेडु़मिमका पत्रुस मेसिङा बु ए र्‍वाक्‍पा थो़रलु़पामिमका थो़म्‍डी।

मेम्‍मा मेर्मिमका नले मु़चु़लाई आरे बेम्‍डिमा पत्रुसकाडा थु़र्मिडी,

“दालाङा आकीमाडा रोक्‍नी।”

३९ पत्रुस बक्‍तामा मेर्चिपनुङ लस्‍ता।

पत्रुस योप्‍पाडा रोक्‍फाड्‌डामा मु़चु़मिमका गुलाई नेमडलाम बाखोपडला लम्‍डी।

खोत्‍ले अर्दोमेमिमका ने तबीता मेर्मिम खोत्‍लेनुङ बाइडालो बनेबु़डु़म हुम-ये नुङ वाङमी ये रेम्‍बेत्तो पत्रुसलाई उर्मिडिमा ख्राप्‍मिडी।

४० मेर्मिम खोत्‍लेलाई पाखानो ख्‍लुक्‍तु़मिमा पत्रुसका क्रचु़खुम बु़डु़,

मा सो़म्‍दी बु़डु़।

मेकोतिमा मे सिपा रो़मथो़ ख्‍लोसिड्‌डामा र्‍वाक्‍ता,

“तबीता,

बका!”

मा तबीताका उ मिक्सी ह्‌वाक्‍तु़।

मेम्‍मा मेरामका पत्रुसलाई ल्‍वास्‍तु़मा बक्‍तामा गन्‍डा।

४१ पत्रुसका तबीता उ ल्‍वाड्‌डा झेड्‌डु़मा हुफक्‍तु़।

मेकोतिमा थो़रलु़पामिम नुङ अर्दोमेमिमलाई येड्‌डु़मिमा तबीता नु़पाङा रेम्‍बेड्‌डु़मी।

४२ ओराम ल्‍वा योप्‍पाडा खोत्‍लेथो़ फोन्‍सिड्‌डा,

मा मु़चु़मिम हापाका येशूडा थो़र लु़म्‍डी।

४३ मेकोतिमा योप्‍पाडा कोक्‍तेकु खारी बेपा सिमोन र्‍वाक्‍मा कोङ मु़चु़काडा पत्रुस हापा नेम ङा बाइडा।

कर्नेलियसका मिक्सीलाम ल्‍वास्‍तु़म

१०

१ कैसरिया शहरडा कर्नेलियस नङकाम कोले मु़चु़ बाइडा।

गु इटालिया र्‍वाक्‍मा पल्‍टनडाम कोङ कप्‍तान बाइडा।

२ कर्नेलियस माम्‍चु़नीकु सो़रलोले बेपा मु़चु़ बाइडा।

गु नुङ उ नेमडाममिम खोत्‍लेका माम्‍चु़नीकु ङिम जु़ल्‍थाल्‍मिडी।

गुका उनी हाम वो मेबाट्‌पा मु़चु़मिमलाई छो़म खाप्‍ची ग्‍वाक्‍साका हेल्‍लो लोवो माम्‍चु़नीडा सो़म्‍दी बु़थाल्‍लु़।

३ कोलेम नेम्‍फुम सु जेस्‍ताम बिलि कर्नेलियसका मिक्सीलामडा माम्‍चु़नीकु पाह्रीचो़ उ त्‍वापथो़ योक्‍तोङा बेपा,

मा मे पाह्रीचो़का गुलाई “कर्नेलियस” र्‍वाक्‍तामा डाड्‌डु़म जो़होमका थो़स्‍तु़।

४ कर्नेलियसका पाह्रीचो़थो़ रेप्‍डु़म-रेप्‍डु़म ङा बु़डु़।

गु छो़म ङिड्‍डामा र्‍वाक्‍ता,

“गानी हाम र्‍वामु माल्‍नी ङाचो़?”

पाह्रीचो़का र्‍वाक्‍ता,

“माम्‍चु़नीका इमा सो़म्‍दी थो़म्डिम बु।

गाना उनी हाम वो मेबाट्‌पा मु़चु़मिमलाई खाप्‍ची ग्‍वाक्नामिम गुमीका ल्‍वाम्‍डिम बु,

मा गुमीका गानालाई मिम्‍थानामिमिम बु।

५ आथा मु़चु़मिमलाई योप्‍पायु़ पत्रुस र्‍वाक्‍मा सिमोन येड्‌डा थु़रामी।

६ गु कोक्‍तेकु खारी बेपा सिमोनकाडा बु।

मेराम सिमोनकु नेम दिरिदिनकु सो़पडा बु।”

७ आकोति र्‍वाक्‍तामा मे पाह्रीचो़ लस्‍ता।

कर्नेलियसका नले उ डु़ल्‍चो़चिप नुङ माम्‍चु़नीकु सो़रलोले बेपा,

मा हेल्‍लो लोवो उ त्‍वाकु चापे-डुपे बेपा कोले सिपाही येड्‌डु़,

८ मा मेर्मिमनुङ खोत्‍ले ल्‍वा सो़यु़डु़।

मेकोतिमा योप्‍पायु़ थु़र्स्‍तु़मी।

पत्रुसका मिक्सीलाम ल्‍वास्‍तु़म

९ उ दिकाम को-न (१२) जेस्‍ताम बिलि मेर्मिम मु़चु़मिम योप्‍पा फार्डा योक्‍तोङा बेम्‍डी।

मेकोतिलो पत्रुस कौसीडला सो़म्‍दी बेप्‍डा लस्‍ताम बाइडा।

१० पत्रुस क्रु़म सिडामा हाम-हुम पोमु न बु़डु़।

जाम थिक्‍तोङा बु़डु़लो उ न ना थो़म होप्‍माम दु़स्‍तामा मिक्सीलाम ल्‍वास्‍तु़।

११ गुका पाह्री ह्‌वासिक्‍पा मा मेडलामका ब्‍ल सुरडा बन्‍थाट्‌मा प्‍लानबेखोप होप्‍माम ये सुबुडा योक्‍तोङा बेपा ल्‍वास्‍तु़।

१२ मेरामगोडा सुबुडाम खोत्‍ले हादी-बारामिम,

सुसिसाका लाम्‍दिपा फुचु़-रोक्‍चु़मिम नुङ हुट्‌पा सिकेवा-माङ्‌केवा बाम्‍डी।

१३ मेकोतिमा कोङ लो़लामका पत्रुसनुङ र्‍वाक्‍ता,

“पत्रुस बका,

मा मेर्मिमलाई सेडामा पे।”

१४ लावो पत्रुसका र्‍वाक्‍ता,

“मेएँ ङाचो़,

हेङालोने गो हेल्‍लो वो घ्राम्‍लु़पा नुङ मेसेपा हाम वो पेउतोम मिबु।”a

१५ आथावो मेराम लो़लामका पत्रुसनुङ र्‍वाक्‍ता,

“माम्‍चु़नीका उहेमलाई सेपा बेम्‍डिम बु,

मेराम गाना मेसेपा मेमिम्‍डा।”

१६ सु खेपसम्‍म आरेप्‍माङा दु़स्‍ता,

मा मेराम प्‍लान बेखोप होप्‍माम ये पाह्रीथो़ ख्‍लोसिड्‌डा।

१७ उ त्‍वाका ल्‍वास्‍तु़म मिक्‍सीलामकु दुथाम हाम डे र्‍वाक्‍तामा पत्रुस ङाङाया दु़स्‍ताम बाइडा।

मेकोतिलो कर्नेलियसका थु़र्डु़म मु़चु़मिम सिमोनकु नेम माल्‍तो रोम्‍फाम्‍डी,

मा लाम्‍चोको फार्डा येम्‍तासिम्‍डी।

१८ मेकोतिमा मेर्मिमका “पत्रुस र्‍वाक्‍मा सिमोन आसि बुमी?”

र्‍वाम्‍डिमा हिलाबेम्‍डी।

१९ पत्रुसका मिक्‍सीलामकु दुथाम आथावो मिम्‍डु़म बाइडालो माम्‍चु़नी-पेलका गुनुङ र्‍वाम्‍डी,

“रेप्‍डा,

सुले मु़चु़मिमका गानालाई माल्‍तोङा बोनामी।

२० मेम्‍मिमका बका,

मा ध्‍वायु़ लक्‍सामा इमा नड्‌डा हाम वो मेमुर्सिक्‍साका मेर्मिमनुङ लक्‍सा,

हेङालोने मेर्मिमलाई गो थु़र्तोमिम सो़।”

२१ मेकोतिमा पत्रुस ध्‍वायु़ योक्‍ता,

मा मे मु़चु़मिमकाडा लस्‍तामा र्‍वाक्‍ता,

“रेप्‍नी,

गानी माल्‍निमिम मु़चु़ गो ङा सो़।

गानी आसिन्‍डा हाम र्‍वाप्‍डा रोन्‍फाट्‌नी?”

२२ मेर्मिमका र्‍वाम्‍डी,

“गुकु कप्‍तान कर्नेलियसका थु़र्तिकिम बु।

गुमी माम्‍चु़नीकु मिक्सीलामडा जो़पा खारी बेपा नुङ माम्‍चु़नीकु ङिम जु़ल्‍पा,

मा खोत्‍ले यहूदीमिमका जो़पा माल्‍मिडिम कोङ मु़चु़ बुमी।

इनीमा सिजेम गुमीका थो़मु माम्‍चु़नीकु कोङ पाह्रीचो़का गानी कर्नेलियसकु नेमडा येन्‍बेट्‌निमिम बु।”

२३ मेकोतिमा पत्रुसका मेर्मिमलाई मेराम नेम्‍था बुमु नेमगोनो येड्‌डु़मी।

उ दिकाम नेम पत्रुस झो़म्‍सिड्‌डामा मेर्मिमनुङ लस्‍ता।

योप्‍पाडाम कोले नले थो़रलु़पामिम वो पत्रुसनुङ लम्‍डी।

कर्नेलियसकु नेमडा पत्रुस लस्‍ताम

२४ उ नहाद्‌दामनेम मेर्मिम कैसरियाडा रोम्‍फाम्‍डी।

मेसिन्‍डा कर्नेलियसका उ त्‍वाकु मु़चु़मिम नुङ गुनुङ छो़म दु़पा ङोप्‍सो़मिम येड्‌डु़मिमा मेर्मिमलाई लथाड्‌डु़मिम बाइडा।

२५ पत्रुस मेगोडा रोक्‍तालो कर्नेलियसका क्रो़म्‍डु़,

मा उ खेल चु़म्‍साका सेव साड्‌डु़।

२६ लावो पत्रुसका गुलाई फक्‍तो र्‍वाक्‍ता,

“बक्‍नी,

गो वो गानी होप्‍माम मु़चु़ ङा सो़।”

२७ मेकोतिमा पत्रुस कर्नेलियसनुङ ल्‍वा बेत्तो नेमगोनो लस्‍ता,

मा मेसिन्‍डा सेर्पा मु़चु़मिम खोम्‍सिम्‍डिम गुका डार्डु़मी।

२८ पत्रुसका मेर्मिमनुङ र्‍वाक्‍ता,

“वाङसामामिमनुङ घ्रो़म्‍मु,

बुमु गुकु यहूदीलाई डु़म्‍लाका मेग्‍वाकी र्‍वाक्‍पा ल्‍वा गानी खोत्‍लेका जो़होमका चनिमिम ङा बु।

लावो आथा उहेम मु़चु़लाई वो मेसेपा नुङ घ्राम्‍लु़पा मिम्‍सी मेनु़ र्‍वाक्‍साका माम्‍चु़नीका गोलाई रेम्‍बेट्‌ङिडिमिम बु।

२९ मेम्‍मिमका गानी येट्‌ङिडिनिलो गो आमा नड्‌डा हाम वो मेमुर्सिक्‍साका रोङ्‌डो।

लु र्‍वानी,

हेङा येट्‌ङिडिनिम?”

३० मेकोतिमा कर्नेलियसका र्‍वाक्‍ता,

“ब्‍ललेम ङादो ओराम थारीकाङा नेम्‍फुम सु जेस्‍ताम बिलि नेमडा गो सो़म्‍दी बेउतोम बाङडो।

मेकोतिलो कोचोत्ति बुबुयाम ये फतासिट्‌पा कोङ पाह्रीचो़ आमा ङादोडा रेम्‍बेसिड्‌डा,

३१ मा र्‍वाक्‍ता,

‘कर्नेलियस,

माम्‍चु़नीका इमा सो़म्‍दी थो़म्डिम बु,

मा उनी हाम वो मेबाट्‌पामिमलाई खाप्‍ची ग्‍वानामिम गुमीका मिम्‍मिडिम बु।

३२ मेम्‍मिमका पत्रुस र्‍वाक्‍मा सिमोनलाई येड्‌डा योप्‍पायु़ मु़चु़मिमलाई थु़रामी।

गु दिरिदिनकु सो़पडा कोक्‍तेकु खारीबेपा सिमोनकु नेमडा बु।’

३३ मेकोतिमा दालाङा गो गानी येड्‌डा मु़चु़मिम थु़र्तोमी,

मा आसिन्‍डा रोनिम छो़म ङा जो़पा दु़स्‍ताम बु।

आथा माम्‍चु़नीका गानीनुङ र्‍वाम्‍डिम खोत्‍ले सिजेम थो़मु गुकु खोत्‍लेङा माम्‍चु़नीकु ङादोडा खोम्‍सिक्‍तोकोम बु।”

पत्रुसका माम्‍चु़नीकु सिजेम दो़स्‍तु़म

३४ ओराम थो़स्‍तु़मा पत्रुसका जेमु चो़म्‍डु़,

“माम्‍चु़नीका चोमिक्‍सी मेबोमी र्‍वाक्‍पा आच्‍छाङा गो ल्‍वाउतो।

३५ मु़चु़ उहेम सामाडाम ङा लोवो माम्‍चु़नीकु ङिम जु़ल्‍पा,

मा जो़पा खारी बेपा मु़चु़ ङा माम्‍चु़नीका द्‌वामी।

३६ गानी ओराम ल्‍वा चनिमिम ङा बु,

माम्‍चु़नीका न भ्रसिबेट्‌पा जो़पा-सेला सो़प्‍डा येशू ख्रीष्‍टलाई गुकु इस्राएलीमिमकाडा थु़र्मिडी।

गुमी ङा खोत्‍ले मु़चु़मिमडला साखाम थो़पा ङाचो़ सो़।

३७ यूहन्‍नाका कु-रु़दु़मकु दुथाम जो़पा-सेला दो़स्‍तु़म चङडा गालीललामका चो़म्‍सिक्‍साका खोत्‍ले यहूदियाडा हा-हाम दु़स्‍ताम बाइडा,

मेर्मिमकु दुथाम सो़म्‍डिम सिजेम ओराम ङा सो़,

३८ माम्‍चु़नीका नासरतडाम येशूलाई उनीमा पेल नुङ यु़मका थुट्‌मिडी।

गुमी जो़पा खारी बेत्तो नुङ मुनाङका हुपामिमलामका मुनाङ ख्‍लुक्‍तो लाम्‍दिम्‍डी,

हेङालोने माम्‍चु़नी गुमीनुङ बाम्‍डी।

३९ “येशूका यहूदिया नुङ यरूशलेमडा बेम्‍डिम खोत्‍ले खारी गुकु ल्‍वात्तोकोम बु।

यहूदीमिमका गुमीलाई क्रूसडा चेसाका सेट्‌मिडी।

४० लावो सुलेमनेम माम्‍चु़नीका येशूलाई सिमुलामका फम्‍डी।

मेम्‍मा माम्‍चु़नीका गुमीलाई मु़चु़मिमकाडा रेम्‍बेम्‍डी।

४१ खोत्‍ले मु़चु़मिमकाडा ने मेएँ,

लावो माम्‍चु़नीका येशूकु दुथाम सो़मु लागि थुत्तिकिमिम गुकुलाई खोत्‍लेडाम ङादो येशू सिमुलाम बम्‍गेम्‍डिम रेम्बेम्डी।

गुमी बम्गेम्डिम चङ्‍डा गुकु गुमीनुङ पेत्तोको-डुत्तोको।

४२ मु़चु़मिमलाई जो़पा-सेला थो़बेन्‍मुमी,

मा सिपा नुङ नु़पामिमकाम नियाबेपा माम्‍चु़नीका थुट्‌मिडिम मु़चु़ येशू ङा सो़ र्‍वाक्‍साका सो़मु गुमीका गुकुलाई र्‍वाम्‍डिम बु।

४३ उहेमका येशूडा थो़र बु़,

मेरामकु छु़लमिम येशूकु नङका हेम्‍सिट्‌मी र्‍वाक्‍साका खोत्‍ले माम्‍चु़नीलाम-जेपामिमका र्‍वाम्‍डिम बु।”

४४ पत्रुसका ओर्मिम ल्‍वा जेत्तो बु़डु़ होङ्‌ङा सिजेम थो़पामिम खोत्‍लेडला माम्‍चु़नी-पेल योम्‍डी।

४५ माम्‍चु़नीका उनी पेलकु राप्लावा वाङसामामिमडला अम्‍डिमका पत्रुसनुङ रोक्‍पा यहूदी थो़रलु़पामिम छो़म ङा ङाङाया दु़म्‍मिडी।

४६ हेङालोने वाङसामामिमका वाङसामा ल्‍वाडा माम्‍चु़नीकु नङ कोक्‍तोङा बेम्‍डिम मेर्मिमका थो़म्‍डी।

मेकोतिमा पत्रुसका र्‍वाक्‍ता,

४७ “गुइ होङङा माम्‍चु़नी-पेल रपा ओर्मिम मु़चु़लाई कु-रु़दु़म रमु सु़का भोम्‍मु चाप्‍सु़ मा?”

४८ मेकोतिमा पत्रुसका कर्नेलियस नुङ उमा नेमडा बाट्‌पा मु़चु़मिमलाई येशू ख्रीष्‍टकु नङडा कु-रु़दु़म ग्‍वाबेड्‌डु़मी।

मेम्‍मा मे वाङसामामिमका पत्रुसलाई कोलेम-नलेम मेसिङा बुमु र्‍वाम्‍डिम-र्‍वाम्‍डिम ङा बेम्‍डी।

a 

१०:१४ १२, १४ ओर्मिमगोडा यहूदी यहूदीमिमका पेसी नु़पा मेनु़पा (सेपा मेसेपा) सो़ बाम्‍डी। लेवी ११ अध्‍याय रेप्‍नी।

पत्रुसका उ खारीकु दुथाम सो़यु़डु़म

११

१ यहूदियाडा बाट्‌पा थु़र्मामिम नुङ थो़रलु़पामिमका वाङसामामिमका वो माम्‍चु़नीकु सिजेमडा थो़र लु़म्‍डी र्‍वाक्‍पा थो़म्‍डी।

२ मेम्‍मा पत्रुस यरूशलेमडा ख्‍लोसिड्‌डामा रोक्‍तालो खिरिरि-क्रिप्‍सीa बेपा यहूदी थो़रलु़पामिम गुनुङ भुर्मिडी,

३ मा र्‍वाम्‍डी,

“गानी हेङा खिरिरि-क्रिप्‍सी मेबेपा वाङसामामिमकाडा लनिमा मेर्मिमनुङ पेन्‍निम-डुन्‍निम?”

४ मेकोतिमा ङादो हाम दु़स्‍ताम मेर्मिम पेन्‍तिका खोत्‍लेङा पत्रुसका मेर्मिमनुङ सो़मु चो़म्‍डु़।

५ गुका र्‍वाक्‍ता,

“कोलेम योप्‍पाडा सो़म्‍दी बेउतोम बाङडोलो,

आ न ना थो़म होप्‍माम दु़म्‍ङोडो,

मा मिक्सीलाम ल्‍वाउतो।

ब्‍ल-सुरडा बन्‍थाट्‌मा प्‍लान बेखोप होप्‍माम कोले ये पाह्रीलामका आमाथो़ योक्‍तोङा बु़डु़।

६ मेगोडा गो जो़होमका रेप्‍तोलो खोत्‍ले हादी-बारामिम,

सुसिसाका लाम्‍दिपा फुचु़-रोक्‍चु़मिम नुङ हुट्‌पा सिकेवा-माङ्‌केवा ल्‍वाउतोमी।

७ मेकोतिमा कोङ लो़लामका आरे र्‍वाक्‍ताम गो थो़उतो,

‘पत्रुस बका,

मा मेर्मिमलाई सेडामा पे।’

८ “लावो गो र्‍वाङडो,

‘मेएँ ङाचो़,

गो हेल्‍लो वो घ्रामलु़पा नुङ मेसेपा हाम वो पेउतोम मिबु।’

९ आथावो मेराम लो़लामका पाह्रीलामका र्‍वाक्‍ता,

‘माम्‍चु़नीका उहेमलाई सेपा बेम्‍डिम बु,

मेराम गाना मेसेपा मेमिम्‍डा।’

१० सु खेपसम्‍म मेमङा दु़स्‍ता,

मा मेर्मिम खोत्‍ले पाह्रीथो़ ङा ख्‍लोम्‍सिम्‍डी।

११ मेकोतिलोङा कैसरियाडाम कर्नेलियसका थु़र्स्‍तु़म गो माल्‍तो रोक्‍पा सुले मु़चु़मिम गो बाङडोम नेम ङादोडा रोम्‍फाम्‍डी।

१२ माम्‍चु़नी-पेलका गोलाई इमा नड्‌डा हाम वो मेमुर्सिक्‍साका मेर्मिमनुङ लक्‍सा र्‍वाम्‍डी।

मेकोतिलो ओर्मिम रुले थो़रलु़पामिम वो गोनुङ ङा लम्‍डी,

मा गुकु वाङसामा कर्नेलियसकु नेमडा हुत्तोको।

१३ कर्नेलियसका गुकुनुङ र्‍वाक्‍ता,

‘कोङ पाह्रीचो़ उमा नेमडा रेम्‍बेसिड्‌डामा आरे र्‍वाक्‍ताम बाइडाम गुका थो़स्‍तु़,

“पत्रुस र्‍वाक्‍मा सिमोनलाई येड्‌डा मु़चु़मिम योप्‍पायु़ थु़रामी।

१४ गुका गानालाई र्‍वामिम सिजेममिमका गाना नुङ खोत्‍ले इमा नेमडाम मु़चु़मिम सेल्‍सिनी”।’

१५ “गो जेमु चो़म्‍तोलो ङादो गुइडला योम्‍डिम होम्‍साका ङा मेर्मिमडला वो माम्‍चु़नी-पेल योम्‍डी।

१६ मेकोतिमा ङाचो़का आरे र्‍वाम्‍डिम सिजेम आमा नडा रोक्‍ता,

‘यूहन्‍नाका ने कु-रु़दु़म ग्‍वाक्‍तु़मी,

लावो गानी माम्‍चु़नी-पेलडाम रु़दु़म ल्‍वानी।’

१७ ङाचो़ ख्रीष्‍ट येशूडा थो़र लु़इडिलो माम्‍चु़नीका गुइलाई उहेम उनी पेलकु राप्लावा ग्‍वाक्‍साड्‌डामी,

मेर्मिमलाई वो मेराम ङा उनी पेलकु राप्लावा ग्‍वाम्‍डिमी,

मा माम्‍चु़नीलाई भोम्‍मु चापा गो सु़ मा?”

१८ मे यहूदी थो़रलु़पामिमका ओराम थो़म्‍डिमा फमु डिट्‌मिडी।

मेर्मिमका आरे र्‍वाक्‍तो माम्‍चु़नीकाम नङ कोम्‍डी,

“माम्‍चु़नीका वाङसामामिमलाई वो गुमीथो़ ख्‍लोसिक्‍पा,

मा सेल्‍सिक्‍पा जो़पा थारी ग्‍वाम्‍डी रेछा।”

एन्‍टिओखिया मण्‍डली

१९ स्‍तिफनस सेट्‌मिडिम चङडा थो़रलु़पामिमलाई छो़म दु़खा ग्‍वाम्‍डिमिमका थो़रलु़पामिम बान्‍तेमेनो फोन्‍सिम्‍डी।

मेकोतिलो मेर्मिमगोडाम याङ-याङ हापा होनोवाम फोनिके,

साइप्रस टापु नुङ एन्‍टिओखिया शहरबाडे लम्‍डिमा यहूदीमिमलाई कोङङा जो़पा-सेला थो़बेट्‌मिडी।

२० लावो मेर्मिम थो़रलु़पामिमगोडाम याङ-याङ साइप्रस टापु नुङ कुरेनी शहरडाम बाम्‍डी।

मेर्मिम एन्‍टिओखिया शहरडा रोम्‍डिमा ग्रीकमिमलाईb वो ङाचो़ येशूकु दुथाममिम जो़पा-सेला थो़बेट्‌मिडी।

२१ मे थो़रलु़पामिमडला माम्‍चु़नीकु यु़म बाइडा,

मा मे वाङसामामिम हापाका ङा थो़र लु़म्‍डिमा माम्‍चु़नीथो़ ख्‍लोम्‍सिम्‍डी।

२२ ओराम ल्‍वा यरूशलेमडाम मण्‍डलीका थो़म्‍डी,

मा मेर्मिमका बारनाबासलाई एन्‍टिओखिया शहरडा थु़र्मिडी।

२३ बारनाबास एन्‍टिओखिया शहरडा रोक्‍फाड्‌डालो मेसिन्‍डाम मु़चु़मिमलाई माम्‍चु़नीका उनी दिदाम ग्‍वाम्‍डिम ल्‍वास्‍तु़मा गु गेर्सी द्‌वाक्‍ता।

गुका मेर्मिम खोत्‍लेलाई माम्‍चु़नीडा न-गोलामका ङा थो़रलु़मुमबुमु उनी सो हन्‍बेसाड्‌डु़मी।

२४ बारनाबास कोङ जो़पा मु़चु़ बाइडा।

गु माम्‍चु़नी-पेलका लु़न्‍सिट्‌पा नुङ डोक्‍पु थो़रनुङमा मु़चु़ बाइडा,

मा गुका सेर्पा मु़चु़मिमलाई माम्‍चु़नीडा रेड्‌डु़मी।

२५ मेकोतिमा शाऊललाई माल्‍मु लागि बारनाबास टार्सस शहरथो़ लस्‍ता।

२६ बारनाबासका शाऊल डार्स्‍तु़मा एन्‍टिओखिया शहरडा रेड्‌डु़।

मेकोतिमा बारनाबास नुङ शाऊल मे एन्‍टिओखिया मण्‍डलीडाम मु़चु़मिमनुङ को थसम्‍म घ्रो़म्‍मिडिम बाम्‍डी,

मा छो़म सेर्पा मु़चु़मिमलाई सीट्‌चिमी।

खोत्‍लेडाम ङादो एन्‍टिओखिया शहरडा ङा सीसिपामिमलाई ‘ख्रीष्‍टियन’c र्‍वाम्‍डी।

२७ मेराम थारीका माम्‍चु़नीलाम-जेपामिम कोले नले यरूशलेमलामका एन्‍टिओखिया शहरयु़ योम्‍डी।

२८ मेर्मिमगोडाम कोले अगाबस र्‍वाक्‍माका येम्‍स्‍तामा खोत्‍ले सु़म्‍दिसेरडा ङा मा-के हुमुथारीकु दु़खा रो र्‍वाक्‍साका माम्‍चु़नी-पेललाम जेस्‍ता।

मे मा-के हुमुथारीकु दु़खा रोमी हप क्‍लौडियसकाd साखाम थो़ड्‌डु़म थारीका दु़स्‍ता।

२९ एन्‍टिओखिया शहरडाम सीसिपामिम खोत्‍लेका यहूदियाडा बाट्‌पा थो़रलु़पामिमलाई ग्‍वामु झापा खउलुङ ग्‍वाक्‍साका ख्‍लो़मु मुलु़ बेम्‍डी।

३० आरेसाका फम्‍डिम खउलुङ मेर्मिमका बारनाबास नुङ शाऊलकु ल्‍वालामका यरूशलेम मण्‍डलीडाम ङाचो़मिमकाडा थु़र्सोम्‍डी।

a 

११:२ माम्‍चु़नीकु मु़चु़ र्‍वाक्‍साका रेम्‍बेपा छेखोप। शब्‍दार्थ-सूचीडा रेप्‍नी

b 

११:२० वाङसामा

c 

११:२६ ख्रीष्‍टकु डु़ल्‍चो़, ख्रीष्‍टनुङ लाम्‍दिपा मु़चु़।

d 

११:२८ ईस्‍वी सम्‍वत ४१-५४ सम्‍म साखाम थो़ड्‌डु़म बाइडा।

पत्रुस झ्‍यालखानडा

१२

१ ओराम थारी बिलि हेरोद अग्रिपाa हपका मण्‍डलीडाम कोङ कोङ मु़चु़मिमलाई छो़म दु़खा ग्‍वामु चो़म्‍डु़मी।

२ गुका यूहन्‍नाकु वा याकूबलाई कातु़रु़का सेन्‍बेड्‌डु़।

३ ओराम खारीका यहूदीमिम गेर्सिम्‍डिम ल्‍वास्‍तु़,

मा हेरोदका सेल्सिमुनेमकु चाडकाम सो़बेम पोमु थारीका पत्रुसलाई चु़म्‍डु़।

४ हेरोदका पत्रुसलाई झ्‍यालखानडा चक्‍तु़मा को-रुले (१६) सिपाहीमिमकाम ब्‍ल टोली बनेबेसाका मेर्मिमलाई रेम्‍बेड्‌डु़मी।

सेल्सिमुनेम चाड थारीकु चङ्‌डा हेरोदका पत्रुसलाई यहूदीमिमकु ङादोडा रेट्‌पामा हिलाहिसी बेपा न बु़डु़म बाइडा।

५ पत्रुस झ्‍यालखानडा चम्‍डिलो मण्‍डलीका उमा लागि माम्‍चु़नीनुङ छो़म सो़म्‍दी बेम्‍डिम बाम्‍डी।

माम्‍चु़नीका पत्रुसलाई झ्‍याखानलामका ख्‍लुम्‍डिम

६ हेरोदका पत्रुसलाई मु़चु़मिमकु ङादोडा रेन्‍मुनेमकु ङादोम नेम्‍था पत्रुस नले सिपाहीचिपकु थेतेडा अम्‍ल्‍याक्‍पा बाइडा।

गुलाई नले सेल रिवाका बन्‍थाट्‌मा बाइडा।

नले सिपाहीचिपका झ्‍यालखानकु लाम्‍चोकोडा लथाक्‍चिम बाइडा।

७ मेकोतिलोङा कोचोत्ति मिप्रङमाकु कोङ पाह्रीचो़ मेसिन्‍डा रेम्‍बेसिड्‌डा,

मा पत्रुस चसिड्‌डाम बाखोपडा ओल झ्‍वाक्‍ता।

मेकोतिमा पाह्रीचो़का पत्रुसलाई उ फेट-फेटडा याक्‍तु़,

मा “दाला बका” र्‍वाक्‍तामा फक्‍तु़।

मेकोतिलोङा सेल रिवाचिप पत्रुसकु ल्‍वालामका भ्रोसिक्‍चिमा आल्‍सिक्ची।

८ पाह्रीचो़का पत्रुसनुङ र्‍वाक्‍ता,

“इमा ये फसा,

मा सो़लो़प ख्‍लु़सा।”

मेकोतिमा गुका मेमङा बु़डु़।

पाह्रीचो़का गुनुङ र्‍वाक्‍ता,

“इमा हुम-ये फसामा गोनुङ लाम्‍दिया।”

९ पाह्रीचो़कु चङचङ लाम्‍दिडामा पत्रुस झ्‍यालखानलामका पाखा लुक्‍ता।

लावो पाह्रीचो़का बु़डु़म ओराम आच्‍छाङाकाम खारी र्‍वाक्‍साका गुका मेचवा।

पत्रुसका ने मिक्‍सीलाम डे ल्‍वाउहोमबुङु र्‍वाक्‍पा मिम्‍डु़म बाइडा।

१० पाह्रीचो़ नुङ पत्रुस नक टोली सिपाहीमिम बाखोप ख्‍वाक्‍लेच्‍चिमा शहरडाम डोक्‍पु सेलकु लाम्‍चोकोडा रोक्‍फाट्‌ची।

मेराम सेलकु लाम्चोको उ त्‍वाप ङा होल्‍सिड्‌डामा मेर्चिप पाखानो लुक्‍ची।

मेकोतिमा कोङ लाम्‍दी ख्‍वाक्‍चिम चङडा पत्रुसलाई डिट्जो़ल्‍लु़मा पाह्रीचो़ लस्‍ल्‍याड्‌डा।

११ उ न छ्‌याङ्‌स्‍तामा पत्रुसका र्‍वाक्‍ता,

“हेरोद हपकु ल्‍वाड्‌डाम नुङ यहूदीमिमका हाम बोमु माल्‍ङिमिडिम बाइडा,

मेर्मिम खोत्‍लेडाम माम्‍चु़नीका उनी पाह्रीचो़ थु़र्साका गोलाई बोड्‌ङिडिमी-थार्ङिडिमी र्‍वाक्‍पा आच्‍छाङा ओम्‍लो गो चक्‍तो।”

१२ ओराम ल्‍वा पत्रुसका चडु़मा गु मर्कूस र्‍वाक्‍मा यूहन्‍नाकु माम मरियमकु नेमडा लस्‍ता।

मेसिन्‍डा हापा मु़चु़मिम खोम्‍सिम्‍डिमा सो़म्‍दी बेत्तोङा लेट्‌मिडिम बाइडा।

१३ पत्रुसका मु़चु़ येन्‍मु लागि लाम्‍चोको ढकढक बु़डु़,

मा रोदा र्‍वाक्‍मा डु़ल्‍चो़मे लाम्‍चोको होल्‍डा रोक्‍ता।

१४ गुका पत्रुस उ लो़लामडा ङा छेड्‌डु़मा छो़म गेर्सिद्‌वाक्‍तो लाम्‍चोको मेहोल्‍साका ङा ओन्‍तो नेमगोनो ख्‍लोस्‍ता,

मा “पत्रुस पाखानो येम्‍तासिट्‌पा बु” र्‍वाक्‍तामा खोत्‍लेनुङ सो़यु़डु़।

१५ मेर्मिमका रोदालाई र्‍वाम्‍डी,

“गाना न मान्‍थिम दु़म्‍नाम बु!”

लावो गुका ओराम आच्‍छाङा र्‍वाक्‍साका घ्‍ल्‍वाम फिस्‍ता।

मेकोतिमा मेर्मिमका र्‍वाम्‍डी,

“मेम माला मेराम पत्रुसलाई रेपा पाह्रीचो़ रो ओ!”

१६ लावो पत्रुसका ने ढकढक बु़डु़होम ङा बाइडा,

मा लाम्‍चोको होल्‍मिडिलो गुलाई ल्‍वाम्‍डिमा मेर्मिम ङाङाया दु़म्‍मिडी।

१७ पत्रुसका मेर्मिमलाई उ ल्‍वा थो़साका लिबा बाबेड्‌डु़मी,

मा माम्‍चु़नीका हेसाका गुलाई झ्‍यालखानलामका पाखा ख्‍लुम्‍डी र्‍वाक्‍पा ल्‍वा मेर्मिमनुङ सो़यु़डु़।

“याकूबb नुङ थो़रलु़पा वाङमिमलाई वो ओराम ल्‍वा थो़बेट्‌निमी” र्‍वाक्‍तामा पत्रुस मेलामका वाङथो़ ङा लस्‍ल्‍याड्‌डा।

१८ उ दिकाम नेमसोङडाम चङडा “पत्रुस हे दु़स्‍ता” र्‍वाक्‍तो सिपाहीमिम छो़म ङिम्‍डिमा उनी त्‍वाप-त्‍वापडा छो़म हिलाहिसी बेबेम्‍डी।

१९ हेरोदका पत्रुसलाई माल्‍लु़,

मा वो मेल्‍वासु़वालो सिपाहीमिमनुङ हिलाहिसी बु़डु़,

मा मेर्मिमलाई सेड्‌डु़मी।

मेराम चङ्‌डा हेरोद ने यहूदियालामका कैसरिया शहरडा लस्‍तामा मेन्‍सिडा ङा बाइडा।

हेरोद हप सिडाम

२० टुरोस नुङ सीदोन शहरडाम मु़चु़मिमनुङ हेरोद हपकाम छो़म उ छोक्‍चो बक्‍ताम बाइडा।

लावो मेर्चिप शहरडाम मु़चु़मिम कोले दु़म्‍साका उमाडा रोम्‍डी।

हेङालोने मेर्मिमका हेरोद हपकु नेब्‍दीलाम मा-के ल्‍वाम्‍थाल्‍मिडी।

मेम्‍मिमका हेरोद हपनुङ न-थो़म घ्रो़म्‍बेन्‍मु लागि हेरोदका थो़र बु़डु़म उ डु़ल्‍चो़ बलस्‍तसलाई उनी ल्‍वाडा बेसाका जेबेट्‌मिडी।

२१ हेरोद हपका मेर्मिमनुङ घ्रो़म्‍मु ल्‍वा बु़डु़म नेम गु उ हप-ये फस्‍तामा हप गन्‍खोपडा गन्‍साका मु़चु़मिमकु ङादोडा जेस्‍ता।

२२ मेकोतिमा “गानी जेनिमिम ने मु़चु़ जेपा होङ्‌ङा मेएँ,

नो़प जेपा होङ्‌ङा थो़कु” र्‍वाक्‍तो मेर्मिम मु़चु़ येम्‍डी।

२३ लावो माम्‍चु़नीकु नङ मेकोक्‍सु़वामका मेकोतिलोङा माम्‍चु़नीकु पाह्रीचो़का हेरोद हपलाई याक्‍तु़,

मा क्रोडी छाम्‍डिमा सिडा।

२४ लावो माम्‍चु़नीकु सिजेम बर्तो नुङ फोन्‍सिक्‍तो लस्‍ता।

२५ बारनाबास नुङ शाऊलका यरूशलेमडा उची खारी डु़म्‍चिमा एन्‍टिओखिया शहरथो़c ख्‍लोसिक्‍ची।

मेर्चिपनुङ मर्कूस र्‍वाक्‍मा यूहन्‍ना वो बाइडा।

a 

१२:१ हेरोद अग्रिपा: मत्ती २:१ डाम डोक्‍पु हेरोदकु चु़सु़।

b 

१२:१७ येशूकाम ल्‍वाक, यरूशलेम मण्‍डलीडाम ङाउ

c 

१२:२५ कोङनिम बाइबलडा यरूशलेमथो़ ख्‍लोसिक्‍ची र्‍वाक्‍पा बु। उची खारी थु़र्मा ११:२९-३०

पावल नुङ बारनाबास थुट्‌मिडिमा थु़र्मिडिम

१३

१ एन्‍टिओखियाडाम मण्‍डलीडा कोङनिम माम्‍चु़नीलाम-जेपामिम नुङ सीपा मु़चु़मिम बाम्‍डी।

मेर्मिम,

बारनाबास,

केकेम र्‍वाक्‍मा शिमियोन,

कुरेनीडाम लुकियस,

हेरोद हपकुa ल्‍वाक बनेबेम्‍डिमा डु़ल्‍मिडिम मनेन नुङ शाऊल बाम्‍डी।

२ कोलेम मेर्मिमका उपास बासाका माम्‍चु़नीकु सो़रलोले बेत्तोङा बेम्‍डिलो,

माम्‍चु़नी-पेलका मेर्मिमनुङ र्‍वाम्‍डी,

“उहेम खारी बोमु गो बारनाबास नुङ शाऊल येत्तोचिम बु,

मेराम खारी बोमु लागि मेर्चिपलाई फ्‍वाक्‍निची।”

३ मेम्‍मा उपास बासाका सो़म्‍दी बेम्‍डिम चङडा मेर्मिमका उनी ल्‍वा मेर्चिपडला जु़ल्‍तो माम्‍चु़नीकु ल्‍वाड्‌डा ग्‍वाम्‍डिमा थु़र्मिडिची।

पावल नुङ बारनाबासका साइप्रस टापुडा जो़पा-सेला थो़बेट्‌चिम

४ बारनाबास नुङ शाऊल माम्‍चु़नी-पेलका थु़र्मिडिमका सिलुकिया शहरयु़ लक्‍ची।

मेकोतिमा मेलामका डोक्‍पु कुबी-बोक्‍साडा हुच्‍चिमा साइप्रस टापुथो़ लक्‍ची।

५ मेर्चिप सलामिस शहरडा रोक्‍फाट्‌चिमा मेसिन्‍डाम यहूदीमिमकु घ्रो़म्‍दीनेमबाडे माम्‍चु़नीकु दुथाममिम जो़पा-सेला थो़बेट्‌चिमी।

मेर्चिपकु खारी बोमु ख्‍लो़पा मर्कूस र्‍वाक्‍मा यूहन्‍ना वो मेर्चिपनुङ बाइडा।

६ मेर्मिम खोत्‍ले टापुथो़ खिर्सिक्‍तो पाफोस शहरडा रोम्‍फाम्‍डी।

मेसिन्‍डा बार-येशू नङकाम जादु रेम्‍बेपा कोङ यहूदी मु़चु़ डार्मिडी।

मेराम माम्‍चु़नीलाम-जेपा लिसिक्‍पा बाइडा।

७ मेराम जादु रेम्‍बेपा साइप्रसडाम डोक्‍पु साखामचो़ सर्गियस पौलुसनुङ बाइथाल्‍ला।

सर्गियस पौलुस जो़पा नेप्‍चीनुङमा बाइडा।

गुका शाऊल नुङ बारनाबास येसाका माम्‍चु़नीकु सिजेम थो़मु न बु़डु़।

८ लावो एलुमास र्‍वाक्‍मा जादु रेम्‍बेपा बार-येशू मेर्चिपकु कोर्थो़लाम बक्‍ता।

गुका मे साखामचो़लाई माम्‍चु़नीडा थो़र लु़मेबेन्‍मु माल्‍लु़म बाइडा।

९ लावो पावल र्‍वाकिमिम शाऊल माम्‍चु़नी-पेलका लु़न्‍स्‍ता,

मा एलुमासथो़ रेप्‍डु़म-रेप्‍डु़म ङा बु़डु़।

१० मेम्‍मा र्‍वाक्‍ता,

“गाना मुनाङकु चो़,

जो़पा ल्‍वामिम खोत्‍लेकु स्‍वाक्‍चिमो,

खोत्‍ले मेजो़पा खारी बेपा नुङ छो़म लिमाचो़ बुना।

हाम गाना माम्‍चु़नीकु जो़पा लाम्‍दी फाल्‍मु हेल्‍लो वो मेडिना?

११ रेप्‍डा,

माम्‍चु़नीका देन्‍दे ग्‍वामु लागि उनी ल्‍वा गानाडला जु़ल्‍मिडिम बु,

मा गाना घरिकोङ नेप्‍सुङकु ओल मेल्‍वाना,

मा मिक्सीका वो मेल्‍वापा दु़म्‍ना।”

मेकोतिलोङा खासे नुङ तुकुम्‍चिम होप्‍माम उमा मिक्‍सीडा गन्‍डामा उ मिक्सीका मेल्‍वापा दु़स्‍ता।

मेम्‍मा कोङनिमका ल्‍वाडा झेन्‍ङिमिमा क्रिङिमी डे र्‍वाक्‍साका मेराम होनो-आथो़ लाम्‍दिम्‍बाल्‍मु चो़म्‍डु़।

१२ मेसिन्‍डा हाम दु़स्‍ताम मेराम ल्‍वास्‍तु़मा मे साखामचो़का येशूडा थो़र बु़डु़,

हेङालोने माम्‍चु़नीकु सीसिडा गु छो़म ङाङाया दु़स्‍ताम बाइडा।

पिसिदियाकु एन्‍टिओखिया शहरडा पावलका जो़पा-सेला थो़बेड्‌डु़मिम

१३ पावल नुङ उ ङोप्‍सो़मिम पाफोस शहरलामका डोक्‍पु कुबी-बोक्‍साडा हुम्‍डिमा पामफिलियाकु पर्गा शहरडा रोम्‍डी।

मेकोतिमा मर्कूस र्‍वाक्‍मा यूहन्‍नाका मेर्मिमलाई पार्जो़ल्‍लु़मिमा गु यरूशलेमथो़ ख्‍लोस्‍ता।

१४ पावल नुङ बारनाबास ने पर्गा शहरलामका लुक्‍चिमा पिसिदियाकु एन्‍टिओखिया शहरडा रोक्‍ची।

मेम्‍मा ङेम्‍सिमुनेम घ्रो़म्‍दीनेमगोनो सो़रलोले बोमु लागि लक्‍चिमा बाच्‍ची।

१५ मोशाकु डु़म्‍ला नुङ माम्‍चु़नीलाम-जेपामिमकु खाजेम डाट्‌मिडिम चङडा घ्रो़म्‍दीनेमडाम डोक्‍पु ङाउमिमका मेर्चिपकाडा आरे र्‍वाक्‍पा सेला थु़र्मिडी,

“छारीची,

गाचीनुङ मु़चु़मिमकाम सो हन्‍बेट्‌पा कोङनिम सिजेम बु माला जेची।”

१६ मेकोतिमा पावल येम्‍स्‍तामा उ ल्‍वा थो़त्तो र्‍वाक्‍ता,

“ए इस्राएलडाम मु़चु़ नुङ माम्‍चु़नीकु ङिम जु़ल्‍पानी,

थो़नी,

१७ इस्राएलीमिमकु माम्‍चु़नीका इकी ङाउ-खुउमिमलाई छेट्‌मिडी,

मा मिश्र नेब्‍दीडा बाम्‍डिलो मेर्मिमलाई छो़म डोक्‍पु सामा बनेबेम्‍डी।

माम्‍चु़नीका उनी त्‍वाकु यु़म मेर्मिमलाई रेम्‍बेसाका मिश्र नेब्‍दीलामका ख्‍लुम्‍डिमी।

१८ ब्‍ल धु़म (४०) थसम्‍म इस्राएलीमिमका माम्‍चु़नीका र्‍वाम्‍डिम मेथो़मिवा,

लोवो माम्‍चु़नीका मेर्मिमकु खारी इम्‍तो रेप्‍मिडी।

१९ कनान नेब्‍दीडाम माम्‍चु़नीका येतले सामामिमलाई सेट्‌मिडी,

मा मेराम नेब्‍दी उनी त्‍वाकु मु़चु़मिमलाई ग्‍वाम्‍डी।

२० “ओर्मिम खोत्‍ले ब्‍लसङ ङोधु़म (४५०) थ कोति दु़स्‍ता।

मेकोतिमा माम्‍चु़नीका मेर्मिमलाई माम्‍चु़नीलाम-जेपा शमूएलकु साम बाइडामसम्‍म नियाबेपा मु़चु़मिम ग्‍वाम्‍डिमी।

२१ मेर्मिमका हप बिम्‍डिमा माम्‍चु़नीका बेन्‍यामिन दोचो़लाममिम कीशकु तारापाचो़ शाऊललाई ब्‍ल धु़म (४०) थ मेर्मिमडला साखाम थो़मु ग्‍वाम्‍डी।

२२ शाऊललाई माम्‍चु़नीका हपलामका ख्‍लुम्‍डिम चङडा मेर्मिमकु हप दाऊद बनेम्‍डी।

माम्‍चु़नीका दाऊदकु दुथाम आरे र्‍वाम्‍डी,

‘यिशैकु चो़ दाऊद आमा न होप्‍माम मु़चु़ डार्तोम बु,

मेरामका गो र्‍वाङुमिम होप्‍माम खोत्‍ले खारी बु़।’

२३ “माम्‍चु़नीका ङादो र्‍वाम्‍डिम होम्‍साका दाऊदकु चो़-चु़सु़मिमलामका इस्राएलीमिमलाई सेल्‍पा येशू रेट्‌मिडी।

२४ येशू रोमु ङादो यूहन्‍नाका खोत्‍ले इस्राएलीमिमलाई ‘इनी छु़ललामका ख्‍लोन्‍सिट्‌नी,

मा कु-रु़दु़म रनी’ बु़डु़मिम बाइडा।

२५ यूहन्‍नाका उ खारी बोमु दु़म्‍मु खाप्‍स्‍तु़लो आरे र्‍वाक्‍ताम बाइडा,

‘गानी गोलाई सु़ र्‍वाक्‍पा मिम्‍नी?

गो ने गानी लन्‍थानिमिम मु़चु़ मेएँ,

लावो आमा चङडा कोले रोमी,

मा उनीमा ने खेलयु़म सो़लो़प प्‍लु़मु वो मेघ्रेन्‍ङी।’

२६ “ए अब्राहामकु चो़-चु़सु़ नुङ माम्‍चु़नीकु ङिम जु़ल्‍पा वाङसामा वा-ल्‍वाकनी,

माम्‍चु़नीका ओराम सेल्‍पा-सेला इकीमा लागि ङा थु़र्मीडिम बु।

२७ लावो यरूशलेमडा बाट्‌पा मु़चु़मिम नुङ उनी साखामचो़मिमका येशू सेल्‍पा बुमी र्‍वाक्‍साका मेछेमिवा।

माम्‍चु़नीलाम-जेपामिमकु सिजेम ङेम्‍सिमु-ङेम्‍सिमुनेम हेल्‍लो लोवो डान्‍थाल्‍मिडी,

लावो थेसिमेथेट्‌मिवा।

येशूलाई मेर्मिमका देन्‍दे ग्‍वाक्‍साका मे माम्‍चु़नीकु सिजेमडा र्‍याक्‍मा होङङा रेन्‍थिम्‍डी।

२८ येशू सेन्‍मु बासिट्‌पा ल्‍वा मेर्मिमका हाम वो मेडार्मिवा,

लावो गुमीलाई सेन्‍मु ङा बासी र्‍वाक्‍साका पिलातसनुङ र्‍वाम्‍डिम-र्‍वाम्‍डिम बेम्‍डी।

२९ माम्‍चु़नीकु सिजेमडा येशूकु दुथाम र्‍याक्‍मा होम्‍साका ङा मेर्मिमका खोत्‍ले खारी बेम्‍डी।

मेकोतिमा गुमीलाई क्रूसलामका थाट्‌मिडी,

मा सु़लु़मगोनो क्‍लु़म्‍मिडी।

३० लावो माम्‍चु़नीका गुमीलाई सिमुलामका फम्‍डी।

३१ मेकोतिमा गालीललामका यरूशलेमसम्‍म येशूनुङ कोयोङा लाम्‍दिपामिमनुङ हापा खेप गुमी रेम्‍बेम्‍सिम्‍डी।

ओम्‍लो वो येशूकु दुथाम सो़पा मेर्मिम मु़चु़मिम इस्राएलीमिमगोडा बुमी।

३२ “माम्‍चु़नीका इकी ङाउ-खुउमिमनुङ ङादो र्‍वाम्‍डिम जो़पा-सेलाकु दुथाम गुचुकु आथा गानीनुङ सो़चुकु।

३३ माम्‍चु़नीका येशू सिमुलामका फक्‍साका ङादो र्‍वाम्‍डिम ल्‍वा ओम्‍लो गुइ उनी चो़-चु़सु़मिमकाडा रेन्‍थिम्‍डिम बु।

ओरामकु दुथाम गुइ कोमु काम्‍सोमिमकु खाजेम ननोमडा डार्सी:

‘गाना आमा तारापाचो़,

आनेप गो इमा पाप दु़म्‍ङोडोम बु।’

३४ मेकोतिमा येशूलाई आथा ने हाम्‍सी वो सिमु मेबासिक्‍पा बेसाका फमी र्‍वाक्‍पा ल्‍वाकु दुथाम माम्‍चु़नीका आरे र्‍वाम्‍डिम बु:

‘दाऊदलाई ङादो ग्‍वानी र्‍वाङडोम

हेल्‍लो वो मेदाम्‍पा जि गो गानीगोडा थु़रु।’

३५ वाङमी कोमु काम्‍सोकु खाजेमडा वो आरेसाका र्‍वाक्‍मा बु: ‘गानी इनीमा नङका साट्‌माकु मिरो़म झिम्‍मु मेग्‍वानी।’

३६ “दाऊदकु साम बाइडामसम्‍म गुका माम्‍चु़नीकु न होम्‍साका खारीमिम बु़डु़।

मेकोतिमा गु सिडा,

मा उ ङाउ-खुउमिमकु सु़लु़मगोनो क्‍लु़म्‍मिडी,

मा दाऊदकु रो़म झिप्‍स्‍ता।

३७ लावो माम्‍चु़नीका येशूलाई सिमुलामका फम्‍डी,

मा उनी मिरो़म ने मेझिप्‍सावा।

३८ “मेम्‍मिमका वा-ल्‍वाकनी,

येशूका छु़ल हेम्‍मी र्‍वाक्‍साका गानीलाई सो़म्‍मा ल्‍वा चनी र्‍वाक्‍पा आमा न बु।

३९ मोशाकु डु़म्‍लाका खोत्‍ले इनीमा छु़ल सेल्‍मु मेचाप्‍सु़वा,

लावो येशूडा थो़रलु़पा खोत्‍ले सेल्‍सिट्‌निम बु।

४० मेम्‍मिमका गानी चङचङया बानी!

मेएँ माला ने माम्‍चु़नीलाम-जेपामिमकु खाजेमडा र्‍याक्‍मा ओर्मिम ल्‍वा गानीडला रोमी सो़:

४१ ‘ए डक्‍साका जेपा मु़चु़नी,

रेप्‍नी,

ङाङाया दु़म्‍निमा पुयु़ लुक्‍नी,

हेङालोने इनी मिरो़मडा कोलेम कोले खारी बोमु खापुमिम बु,

मेरामकु दुथाम कोङनिमका सो़यु़ ङा लोवो गानी हेल्‍लो वो थो़र मेलु़नी’।”

४२ पावल नुङ बारनाबास मे घ्रो़म्‍दीनेमलामका लुक्‍चिमा लमु खाप्‍चिलो रोक्‍पा ङेम्‍सिमुनेम वो ओर्मिम ल्‍वा थो़बेट्‌किनी र्‍वाक्‍साका मु़चु़मिमका मेर्चिपनुङ र्‍वाम्‍डिम-र्‍वाम्‍डिम ङा बेम्‍डी।

४३ माम्‍चु़नीकु सो़रलोले बेम्‍डिम चङडा हापा यहूदीमिम नुङ यहूदी दु़म्‍पा माम्‍चु़नीकु ङिम जु़ल्‍पा वाङसामामिम पावल नुङ बारनाबासकु चङचङ लाम्‍दिम्‍डी।

मेकोतिमा मेर्चिपका मेर्मिमनुङ ल्‍वा बेत्तो मेर्मिमलाई माम्‍चु़नीकु दिदामडा बानी र्‍वाक्‍साका सो हन्‍बेसाच्‍चिमी।b

४४ मेरामकु रोक्‍पा ङेम्‍सिमुनेम खोत्‍ले शहरडाम र्‍वाप्‍डा खोत्‍लेङा मु़चु़मिम माम्‍चु़नीकु सिजेम थो़प्‍डा रोम्‍डी।

४५ सेर्पा मु़चु़मिम ल्‍वाम्‍डिलो यहूदीमिम उनी नाचु़रका सिम्‍ल्‍याम्‍डी।

मेकोतिमा मेर्मिम पावलकु कोर्थो़लाम बम्‍डी,

मा गुलाई डक्‍साका जेम्‍डी।

४६ पावल नुङ बारनाबासका मेङिसाका र्‍वाक्‍ची,

“माम्‍चु़नीकु सिजेम ङादो गानीलाई ङा थो़बेन्‍मु बासिक्‍पा बाइडा,

लावो गानी मेद्‌वानिवा,

मा इनी त्‍वाप ङा हेल्‍लो वो मेसिपा त्‍वारो़म ल्‍वामु मेघ्रेट्‌पा दु़म्‍नी।

मेम्‍मिमका आथा ने गुचुकु वाङसामामिमकाडा लचुकु।

४७ हेङालोने ङाचो़का गुचुकुनुङ आरे र्‍वाम्‍डिम बु:

‘गो गानालाई वाङसामामिमकाम लागि ओल होप्‍माम दु़म्‍बेट्‌निम बु।

सुबुडाम खोत्‍ले मु़चु़लाई सेल्‍मु गाना माम्‍चु़नीलाम यु़म ल्‍वाना’।”

४८ वाङसामामिमका ओराम ल्‍वा थो़म्‍डिमा छो़म गेर्सिम्‍डी,

मा माम्‍चु़नीकु सिजेमकाम लागि आलासो़ ग्‍वाम्‍डी।

मेकोतिमा हेल्‍लो वो मेसिपा त्‍वारो़म ल्‍वामु र्‍वाक्‍साका छेट्‌मिडिम खोत्‍ले मु़चु़का थो़र लु़म्‍डी।

४९ माम्‍चु़नीकु सिजेम खोत्‍ले पिसिदियाकु एन्‍टिओखियाबाडे फोन्‍सिड्‌डा।

५० लावो यहूदीमिमका माम्‍चु़नीकु सो़रलोले बेपा डोक्‍पु नङ धोपा मेसेममिम नुङ शहरडाम डोक्‍पु ङाउमिमलाई कोम्‍डिमा पावल नुङ बारनाबासकु कोर्थो़लाम फम्‍डी।

मेम्‍मा पावल नुङ बारनाबासलाई मेर्मिमका मेराम शहरलामका कोल्‍सोम्‍डिची।

५१ मेम्‍मिमका पावल नुङ बारनाबासका मेर्मिमकु कोर्थो़लाम उची फेमखेलयु़म फुर्कु थेप्‍ची,c

मा आइकोनियन शहरथो़ लक्‍ची।

५२ मेकोतिमा एटिन्‍ओखियाडाम खोत्‍ले थो़रलु़पामिम छो़म गेर्सिम्‍डी,

मा माम्‍चु़नी-पेलका लु़न्‍सिम्‍डी।

a 

१३:१ येशू बाम्‍डिलोम हप इसा पूर्व ४ ईस्‍वी सम्‍वत ३९।

b 

१३:४३ माम्‍चु़नीकु सो़रलोले बेपा वाङसामामिम

c 

१३:५१ माम्‍चु़नीका मेद्‌वामी मा दिफु देन्‍दे ग्‍वामी र्‍वाक्‍पा रेम्‍बोमु छेखोप।

आइकोनियन शहरडा पावल नुङ बारनाबास

१४

१ पावल नुङ बारनाबास कोयोङा आइकोनियनडाम यहूदीमिमकु घ्रो़म्‍दीनेमडा लक्‍ची।

मेसिन्‍डा मेर्चिप छो़म जो़पा जेच्‍चिमका छो़म सेर्पा यहूदीमिम नुङ ग्रीकमिमका येशूडा थो़र लु़म्‍डी।

२ लावो थो़र मेलु़पा यहूदीमिमका ने वाङसामामिमलाई थो़रलु़पामिमकु कोर्थो़लाम कोम्‍डिमा थो़रलु़पामिमकु न खेबेट्‌मिडी।

३ मेसिन्‍डा पावल नुङ बारनाबास येशूकु दुथाममिम सिजेम मेङिसाका जेत्तो हापा ङा बाच्‍ची।

मेम्‍मा येशूका मेर्चिपलाई उनीमा यु़म ग्‍वाम्‍डी।

मेलामका हेल्‍लो वो मेल्‍वामिवाम खारीमिम नुङ छेखोपमिमका मेर्चिपका जेच्‍चिम दिदामकु सिजेम आच्‍छाङा र्‍वाक्‍पा रेम्‍बेम्‍डी।

४ लावो मेराम शहरडाम मु़चु़मिमगोडा गो फ दु़स्‍ता।

मेकोतिमा याङ यहूदीमिमलाम मा याङ पावल नुङ बारनाबासलाम बाम्‍सिम्‍डी।

५ वाङसामा नुङ यहूदीमिमका उनी साखामचो़मिमनुङ दु़म्‍साका थु़र्माचिपलाई दु़खा ग्‍वामु नुङ लुङका ओम्‍मुमा सेन्‍मु माल्‍मिडी।

६ मेर्चिपका ओराम ल्‍वा थो़च्‍चिमा लुकोनियाडाम लुस्‍त्रा शहर,

डर्बी शहर नुङ होनो-आथो़म देलबाडे स्‍वाच्‍ची।

७ मेसिन्‍डा वो मेर्चिपका येशूकु दुथाममिम जो़पा-सेला थो़बेच्‍चिम बाच्‍ची।

लुस्‍त्रा नुङ डर्बी शहरडा पावल नुङ बारनाबास

८ लुस्‍त्रा शहरडा गस्‍तालोम ङा उ खेल ब्‍लेट्‌पा कोले मु़चु़ बाइडा।

मेरामका हेल्‍लो वो लाम्‍दिमु चाप्‍स्‍तु़म मेबायावा।

९ पावलका जो़पा-सेला दो़स्‍तु़म मेरामका थो़स्‍तु़होम बाइडा।

पावलका मेरामलाई रेप्‍डु़म-रेप्‍डु़म ङा बु़डु़,

मा सपा मेरामकु थो़र ल्‍वास्‍तु़।

१० मेम्‍मा डोक्‍पु लो़लामका र्‍वाक्‍ता,

“इ खेलका येम्‍सा।”

मेकोतिमा मेराम हुबक्‍तामा लाम्‍दिमु चो़म्‍डु़।

११ पावलका बु़डु़म ओराम खारी सेर्पा मु़चु़मिमका ल्‍वाम्‍डिमा मेर्मिमका लुकोनिया ल्‍वाडा डोक्‍पु लो़लामका आरे र्‍वाम्‍डी,

“नो़पमिम मु़चु़ लिम्‍सिम्‍डिमा इकीमाडा योम्‍डी रेछा।”

१२ मेर्मिमका बारनाबासलाई जिउस नो़प र्‍वाम्‍डी,

मा पावललाई ने हर्मेस नो़प र्‍वाम्‍डी।a

हेङालोने पावल ङा जेपामिमडाम डोक्‍पु मु़चु़ बाइडा।

१३ शहरकु ङादोडा बाट्‌पा जिउस नो़पकु सो़रनेमडाम डु़म्‍लाचो़का शहरडाम डोक्‍पु लाम्‍चोकोमिमडा बेनोमिम नुङ बुङमा समामिम रेड्‌डु़मा,

मेसिन्‍डाम मु़चु़मिमनुङ कोदेप दु़म्‍साका थु़र्माचिपकाम लागि सासेन्‍मु न बेम्‍डी।

१४ लावो बारनाबास नुङ पावलका ओराम ल्‍वा थो़च्‍चिमा उची ये आ़क्‍चिमा आरे र्‍वाक्‍तो येत्तो मे सेर्पा मु़चु़मिमकाडा ओन्‍तो लक्‍साका र्‍वाक्‍ची,

१५ “वा-ल्‍वाकनी,

गानी हेङा आरेप्‍माम खारी बोनिमिम?

गुचुकु वो गानी होप्‍माम मु़चु़ ङा सो़।

हाम ना हामकु ल्‍वामिमलामका आच्‍छाङाकाम माम्‍चु़नीडा ख्‍लोमु जो़पा-सेला गानीनुङ सो़प्‍डा गुचुकु रोक्‍चोकोम सो़।

सुबु,

धामु,

दिरिदिन नुङ मेगोडा बाट्‌पामिम खोत्‍ले गुमीका ङा प्रङ्‌मिडी।

१६ ङादोम थारीबिलि माम्‍चु़नीका खोत्‍ले सामामिमलाई त्‍वा-त्‍वाहोम उनी न होम्‍साका ङा बुमु-दोमु ग्‍वाम्‍डिमिम बाइडा।

१७ लावो माम्‍चु़नीका उनी न-थो़म मेर्मिमडला रेम्‍बेसाका गुमी बाम्‍डी र्‍वाक्‍पा ल्‍वा रेम्‍बेम्‍डी।

गुमीका धामुलामका व थु़र्मिडिमा खोत्‍ले मा-के थारी-थारीका सिन्‍बेट्‌मिडी,

मा हापा छो़म पोमु-डुमु ग्‍वाक्‍साका मु़चु़मिमकु न-गो गेर्सिबेट्‌मिडिम बु।”

१८ आरे र्‍वाक्‍चिमा पावल नुङ बारनाबासका मे मु़चु़मिमलाई सासेन्‍मुलामका मेझाम्‍होमका ख्‍लोक्‍चिमी।

१९ मेकोतिमा एन्‍टिओखिया शहर नुङ आइकोनियन शहरलामका यहूदीमिम रोम्‍डी,

मा पावलकु कोर्थो़लाम बमु मे मु़चु़मिमलाई लेम्‍मिडी।

मेर्मिमका पावललाई लुङका ओप्‍मिडी,

मा सिडा र्‍वाक्‍पा मिम्‍सिम्‍डिमा शहरकु पाखाथो़ थु़त्तो लम्‍डी।

२० लावो थो़रलु़पामिम पावलकु होनोलाम-आथो़लाम खोम्‍सिम्‍डिलो गु बक्‍ता,

मा शहरथो़ ख्‍लोम्‍सिम्‍डी।

उ दिकाम नेम गु नुङ बारनाबास डर्बी शहरथो़ लक्‍ची।

सिरियाकु एन्‍टिओखिया शहरडा ख्‍लोसिक्‍चिम

२१ पावल नुङ बारनाबासका मेराम शहरडा जो़पा-सेला थो़बेच्‍चिमिमा सेर्पा सीसिपामिम दु़म्‍बेट्‌चिमी।

मेकोतिमा मेर्चिप लुस्‍त्रा,

आइकोनियन शहर नुङ पिसिदियाकु एन्‍टिओखिया शहरडा ख्‍लोसिक्‍ची।

२२ मेसिन्‍डा मेर्चिपका थो़रलु़पामिमलाई उनी थो़र बर्बेसाक्‍चिमी,

मा उनी थो़रलु़सीडा सो हन्‍बेट्‌साक्‍चिमी।

मेर्चिपका र्‍वाक्‍ची,

“गुइ माम्‍चु़नीकु किब्‍दीगोडा हुमु हापा मेझापातो दु़खा ल्‍वामु बासी।”

२३ मेर्चिपका मेर्मिमकु मण्‍डली-मण्‍डलीडा एल्‍डरमिम थुच्‍चिमी।

मेकोतिमा सो़म्‍दी नुङ उपास बात्तो मेर्मिमका थो़र लु़म्‍डिम माम्‍चु़नीकु ल्‍वाडा मेर्मिमलाई पार्जो़ल्‍चिमी।

२४ मेकोतिमा मेर्चिप पिसिदियालामका पामफिलियाडा रोक्‍ची।

२५ पर्गा टापुडा सिजेम दो़च्‍चिमा मेर्चिप अटालियायु़ योक्‍ची।

२६ अटालियालामका डोक्‍पु कुबी-बोक्‍साडा हुच्‍चिमा मेर्चिप एन्‍टिओखिया शहरडा ख्‍लोसिक्‍ची।

मेसिन्‍डाम थो़रलु़पामिमका पावल नुङ बारनाबासलाई माम्‍चु़नीकु दिदामडा जो़पा-सेला थो़बेड्‌डा थु़र्मिडिचिम बाइडा,

मा मेराम खारी ओम्‍लो मेर्चिपका बोमु दु़म्‍ची।

२७ मेर्चिप एन्‍टिओखियाडा रोक्‍फाट्‌ची,

मा खोत्‍ले थो़रलु़पामिमलाई कोदेप येट्‌चिमी।

मेम्‍मा माम्‍चु़नीका बेम्‍डिम खोत्‍ले खारीमिम सो़च्‍ची,

मा हेसाका माम्‍चु़नीका वाङसामामिमकाम लागि थो़रलु़पा लाम्‍दी होल्‍साम्‍डिम मेर्मिम खोत्‍लेङा सो़च्‍ची।

२८ मेकोतिमा पावल नुङ बारनाबास सीसिपामिमनुङ मेसिन्‍डा हापा बाच्‍ची।

a 

१४:१२ ग्रीक मु़चु़मिमकु डोक्‍पु नो़प। नो़पमिमकु सेलाचो़।

मण्‍डलीडाम ङाउमिम यरूशलेमडा घ्रो़म्‍मिडिम

१५

१ यहूदियालामका कोङनिम मु़चु़मिमa एन्‍टिओखियाडा रोम्‍डी,

मा वाङसामा थो़रलु़पामिमलाई आरे र्‍वाम्‍डिमा सीट्‌मिडी,

“मोशाकु डु़म्‍लाका र्‍वाक्‍ताम होम्‍साका गानी खिरिरि-क्रिप्‍सीb मेबेनिवा माला सेल्‍सिमु मेचाम्‍नी।”

२ मेकोतिमा पावल,

बारनाबास मेर्मिमनुङ मेराम ल्‍वाडा छो़म मेदु़मिवा।

मेकोतिमा मेसिन्‍डाम थो़र लु़पामिमका पावल नुङ बारनाबास मा वाङमिम कोले-नलेलाई ओराम ल्‍वा ख्रिप्‍डा थु़र्मामिमनुङ एल्‍डरमिमकाडा यरूशलेमडा थु़र्मुलाई छेट्‌मिडी।

३ एन्‍टिओखिया मण्‍डलीडाम मु़चु़मिमका मेर्मिमलाई मेलामका थु़र्सोम्‍डी।

मेकोतिमा मेर्मिम फोनिके नुङ सामरियालामका लम्‍डिलो वाङसामामिमका येशूडा थो़र लु़म्‍डिम ल्‍वा खोत्‍ले थो़रलु़पामिमनुङ सो़म्‍डी।

ओराम थो़म्‍डिमा मेसिन्‍डाम थो़रलु़पामिम छो़म गेर्सिम्‍डी।

४ मेर्मिम यरूशलेमडा रोम्‍फाम्‍डिमा मण्‍डलीडाम मु़चु़मिम,

थु़र्मामिम नुङ एल्‍डरमिमका मेर्मिमलाई सेव साट्‌मिडी।

मेकोतिमा पावल,

बारनाबासनुङ रोक्‍पामिमका माम्‍चु़नीका मेर्मिमनुङ बेम्‍डिम खोत्‍ले खारीमिमकु दुथाम सो़म्‍डी।

५ फरिसीमिमगोडाम चङडा थो़रलु़पा दु़म्‍पामिम कोङनिमका बम्‍डिमा र्‍वाम्‍डी,

“वाङसामामिमकाम खिरिरि-क्रिप्‍सी दु़म्‍मु बासी,

मा मेर्मिमलाई मोशाकु डु़म्‍ला होम्‍साका दोबेन्‍मुमि बासी।”

६ ओराम ल्‍वाकु दुथाम मुलु़ ख्रिमुलाई थु़र्मामिम नुङ एल्‍डरमिम खोम्‍सिम्‍डी।

७ थामासम्‍म ल्‍वा जेम्‍डिमा पत्रुसका येम्‍स्‍तामा र्‍वाक्‍ता,

“ए वा-ल्‍वाकनी,

ङादोम थारीका वाङसामामिमलाई जो़पा-सेला थो़बेन्‍मु गानीगोलामका माम्‍चु़नीका गोलाई थुट्‌ङिडिमी,

मा मेर्मिमका जो़पा-सेला थो़म्‍डिमा येशूडा थो़र लु़म्‍डिम ल्‍वा गानी चनिमिम ङा बु।

८ न-गोडाम ल्‍वा चक्‍पा माम्‍चु़नीका मेर्मिमलाई वो गुइलाई होम्‍साका ङा उनी पेलका लु़ट्‌मिडी,

मा गुमीका मेर्मिमलाई रम्‍डिम ल्‍वा रेम्‍बेम्‍डी।

९ गुमीका वाङसामामिम नुङ गुइलाई मेफ्‍वाक्‍सामिवा,

लावो मेर्मिमका थो़र लु़म्‍डिमका गुमीका खोत्‍लेकु न-गो सेपा दु़म्‍बेट्‌मिडी।

१० मेम्‍मिमका सीसिपामिमकु बालामडला ओराम जुवा जु़ल्‍साका हेङा गानी माम्‍चु़नीकु न छाम्‍निमिम?

ओराम ने ना इकी ङाउ-खुउमिमका ङा कुर्मु चाप्‍मिडी,

ना गुइ ङा चाप्‍सी।

११ लावो मेर्मिम नुङ गुइ ङाचो़ येशूकु दिदामका सेल्‍सिड्‌डिम बु र्‍वाक्‍साका गुइ थो़र लु़इडिम बु।”

१२ वाङसामामिमगोडा माम्‍चु़नीका पावल नुङ बारनाबासलामका हेल्‍लो वो मेल्‍वामिवाम खारीमिम नुङ छेखोपमिम रेम्‍बेम्‍डिम ल्‍वा मेर्चिपका सो़च्‍ची।

घ्रो़म्‍दीडा रोम्‍डिम खोत्‍ले मु़चु़मिम लिबा बाम्‍डिमा मेर्मिमका ओराम ल्‍वा जो़होमका थो़म्‍डी।

१३ मेर्चिप जेमु डु़म्‍चिमा याकूबका आरे र्‍वाक्‍ता,

“वा-ल्‍वाकनी,

आमा ल्‍वा थो़नी,

१४ हेसाका माम्‍चु़नीका ङादो वाङसामामिमडला उनी न-थो़म रेम्‍बेसाका मेर्मिमगोलाम उनीमा लागि मु़चु़मिम छेट्‌मिडिम ल्‍वा सिमोन पत्रुसका गुइनुङ र्‍वाक्‍ताम बु।

१५ ओराम ल्‍वानुङ माम्‍चु़नीलाम-जेपामिमकु सिजेम वो घ्रो़म,

मेराम आरेसाका र्‍याक्‍मा बु:

१६ ‘ओर्मिम ल्‍वा दु़म्‍मिम चङडा गो ख्‍लोङ्‌सिङु,

मा फाल्‍ल्‍यासिट्‌पा दाऊदकु बाखोपc आथावो गो बनेबेउ,

मेरामकु झार्पा नेम आथावो गो बनेबेउ,

मा फक्‍पु,

१७ मेकोतिमा डिन्‍जो़ल्‍मिडिम मु़चु़मिम नुङ आमा नङ रपा वाङसामामिम खोत्‍लेका

मिप्रङमालाई माल्‍मु चाम्‍मिनु़’

र्‍वाक्‍साका ओर्मिम खोत्‍ले बेपा माम्‍चु़नीका र्‍वामी,

१८ उहेमका माके-माके आथाम ओर्मिम ल्‍वा सो़म्‍डिम बाइडा।

१९ “मेम्‍मिमका गो र्‍वाङु,

माम्‍चु़नीथो़ ख्‍लोसिक्‍पा वाङसामामिमलाई गुइ दु़खा मेग्‍वाकिमी।

२० लावो मेर्मिमलाई ओराम ल्‍वा र्‍याकिमा थु़र्सी– ङाटाकु नङ बेम्‍मामिम हाम वो मेपेनी,

नाम्‍सु़रु़ मेबेनी,

लक्‍चा रिम्‍साका सेट्‌मा नेब्‍दीपोमिमकु सो़ नुङ सिसि मेपेनी।

२१ हेङालोने मेराम र्‍याक्‍मा मोशाकु डु़म्‍ला ङाउ-खुउमिम बाम्‍डिलोम आथामङा शहर-शहरडा सीत्तोङा गेट्‌मिडिमका,

मा खोत्‍ले घ्रो़म्‍दी नेमडा खोत्‍ले ङेम्‍सिमु-ङेम्‍सिमुनेम मेराम डात्तोङा लेडिमिम बु।”

वाङसामा थो़रलु़पामिमलाई सेलाखाजेम

२२ मेकोतिमा थु़र्मामिम,

एल्‍डरमिम नुङ खोत्‍ले थो़रलु़पामिमका उनी त्‍वाकु मु़चु़मिमगोडाम कोले-नले थुमुमी,

मा मेर्मिमलाई पावल,

बारनाबासनुङ एन्‍टिओखिया शहरथो़ थु़र्मु मुलु़ बेम्‍डी।

मेर्मिमका थो़रलु़पामिमगोडाम उनी ङाउचिप बारसाबास र्‍वाक्‍मा यहूदा नुङ सिलासलाई थुट्‌मिडिची।

२३ मेकोतिमा मेर्मिमका मे ब्‍ललेमिमकु ल्‍वाडा ओराम सेलाखाजेम थु़र्सोम्‍डी:

“एन्‍टिओखिया,

सिरिया नुङ किलिकियाडा बाट्‌पा वाङसामा थो़रलु़पामिमलाई थु़र्मामिम नुङ एल्‍डरमिमकाम सेव!

२४ गुकुगोडाम लक्‍पा कोङ-कोङ मु़चु़मिमका वाङमी-वाङमी ङा ल्‍वा सीसाका गानीलाई छो़म दु़खा ग्‍वानिमिमा हाम बोमु-बोमु दु़म्‍बेट्‌निमी ए र्‍वाक्‍पा ल्‍वा गुकु थो़त्तोकोम बु।

लावो मेर्मिम मु़चु़लाई गुकु थु़र्तोकोमिम मेएँ।

२५ मेम्‍मिमका गुकु खोत्‍ले घ्रो़म्‍तोकोमा बेत्तोकोम मुलु़ होम्‍साका कोङ-कोङ मु़चु़मिमलाई थुमुमी,

मा मेर्मिमलाई गुकु द्‌वाक्‍तोकोम बारनाबास,

पावलनुङ थु़र्मु न बेत्तोकोम बु।

२६ पावल नुङ बारनाबासका उनीमा लाले-पाङके बोमु उचीमा मिरो़म ङा इकीमा ङाचो़ येशू ख्रीष्‍टकु ल्‍वाडा ग्‍वाक्‍चिम बु।

२७ मेम्‍मिमका गुकु यहूदा नुङ सिलासलाई इनीमाडा थु़र्तोकोम बु।

मेर्चिपका वो गुकु र्‍याक्‍तोकोम ल्‍वा ङा सो़ची सो़।

२८ ओराम ल्‍वाडाम वाङमिम हाम वो मेझापा-खारी गानीलाई बेबेसी मेनु़ र्‍वाक्‍पा ल्‍वा माम्‍चु़नी-पेल नुङ गुकु जो़पा लु़त्तोकोम बु।

२९ ङाटालाई सासेट्‌मा पोमु-डुमु,

लक्‍चा रिम्‍साका सेट्‌मा नेब्‍दीपोमिमकु सो़ नुङ सिसि गानी मेपेनी,

मा नाम्‍सु़रु़ मेबेनी।

ओर्मिम खोत्‍ले ल्‍वामिमडाम वाङ बान्‍नी माला छो़म ङा जो़पा दु़म,

लौ आकोति ङा।”

३० यरूशलेमलामका ब्‍र्‍वाम्‍सिम्‍डिम मे ब्‍लले मु़चु़मिम एन्‍टिओखिया शहरयु़ योम्‍डी।

मेकोतिमा मेर्मिमका मण्‍डलीडाम खोत्‍ले थो़रलु़पामिम कोदेप येट्‌मिडिमी,

मा मेर्मिमलाई मे सेलाखाजेम ग्‍वाम्‍डी।

३१ सो हन्‍बेट्‌पा ओराम सेलाखाजेम डाट्‌मिडिमा खोत्‍ले थो़रलु़पामिम छो़म गेर्सिम्‍डी।

३२ यहूदा नुङ सिलास उची त्‍वापङा वो माम्‍चु़नीलाम-जेपा बाच्‍चिमका थो़रलु़पामिमलाई हापा सिजेमलामका सीट्‌चिमिमा उनी सो हन्‍बेसाक्‍चिमी।

३३ सिलास नुङ यहूदा मेसिन्‍डा हापा बाच्‍ची।

मेकोतिमा मेसिन्‍डाम थो़रलु़पामिमका न-गो भ्रसिक्‍पा जि ग्‍वाक्‍तो मेर्चिपलाई थु़र्पामिमकाडा थु़र्सोम्‍डी।

३४ [लावो सिलासका ने मेसिङा बुमु न बु़डु़।]d

३५ पावल नुङ बारनाबास वाङमी हापा मु़चु़मिमनुङ येशूकु दुथाममिम जो़पा-सेला सीत्तो नुङ सो़त्तो एन्‍टिओखिया शहरडा बाच्‍ची।

पावल नुङ बारनाबास फ्‍वासिक्‍चिम

३६ कोलेम पावलका बारनाबासनुङ र्‍वाक्‍ता,

“गुची माम्‍चु़नीकु जो़पा-सेला थो़बेट्‌चिमिम खोत्‍ले शहरडाम थो़रलु़पामिमकामबाडे ख्‍लोसिन्‍चिमा लची।

मेकोतिमा मेर्मिमका हाम बोम्‍थाल्‍मी र्‍वाक्‍पा ल्‍वा गुची थो़ची।”

३७ बारनाबासका मर्कूस र्‍वाक्‍मा यूहन्‍नालाई उची त्‍वापनुङ लमु न बु़डु़।

३८ लावो पावलका मर्कूस र्‍वाक्‍मा यूहन्‍नालाई उची त्‍वापनुङ लमु न मेबु़वा।

हेङालोने गु पामफिलियालामका पावल नुङ बारनाबासडाम फ्‍वास्‍तामा लस्‍ताम बाइडा,

मा मेर्चिपनुङ कोयो खारी बेप्‍डा मेलक्‍सावाम बाइडा।

३९ पावल नुङ बारनाबास छो़म डोक्‍पु गो फ दु़म्‍ची,

मा मेर्चिप फ्‍वासिक्‍ची।

मेकोतिमा मर्कूस र्‍वाक्‍मा यूहन्‍ना नुङ बारनाबास कुबी-बोक्‍सालामका साइप्रस टापुथो़ लक्‍ची।

४० लावो पावलका ने उ त्‍वाप ख्‍लो़पा सिलासलाई छेड्‌डु़।

मेकोतिमा मेसिन्‍डाम थो़रलु़पामिमका माम्‍चु़नीकु ल्‍वाड्‌डा ग्‍वाम्‍डिम चङ्‌डा मेर्चिप लक्‍ची।

४१ मण्‍डलीडाम मु़चु़मिमलाई उनी सो हन्‍बेसाक्‍तो पावल सिरिया नुङ किलिकियाबाडे लस्‍ता।

a 

१५:१ यहूदी थो़रलु़पामिम

b 

१५:१ माम्‍चु़नीकु मु़चु़ र्‍वाक्‍साका रेम्‍बेपा छेखोप।

c 

१५:१६ ओराम र्‍वाक्‍मा दाऊद उ त्‍वाकु नेम ने मेएँ, इस्राएलकु किब्‍दीकु दुथाम र्‍वाक्‍मा सो़। (आमो ९:११,१२)

d 

१५:३४ माकेम ग्रीक बाइबलमिमगोडा याङ-याङडा ओराम पद मेडार्सी।

पावल, सिलास तिमोथीनुङ घ्रो़म्‍चिम

१६

१ पावल डर्बी नुङ लुस्‍त्रा शहरडा वो रोक्‍ता।

मेसिन्‍डा तिमोथी र्‍वाक्‍मा कोले सीसिपा बाइडा।

मेराम कोले थो़रलु़पा यहूदी मेसेमकु तारापाचो़ बाइडा,

लावो उ पाप ने ग्रीक बाइडा।

२ लुस्‍त्रा नुङ आइकोनियन शहरडाम थो़रलु़पामिमका तिमोथीलाई जो़पा मु़चु़ मिम्‍थाल्‍मिडी।

३ तिमोथी वो पावलका उ त्‍वापनुङ लमु न बु़डु़।

मेराम देलडा यहूदीमिम बाम्‍डिमका पावलका उमा खिरिरि-क्रिप्‍साड्‌डु़।

हेङालोने तिमोथीकु पाप ग्रीक बाइडा र्‍वाक्‍पा मेर्मिम खोत्‍लेका चम्‍डिम बाइडा।

४ पावल,

सिलास नुङ तिमोथी शहर-शहरडा लम्‍डिलो मेर्मिमका मेसिन्‍डाम थो़रलु़पामिमलाई यरूशलेमडाम थु़र्मामिम नुङ एल्‍डरमिमका मुलु़ बेम्‍डिम ल्‍वामिम होम्‍साका दोनी बेम्‍डी।

५ मेम्‍मिमका मण्‍डलीमिमकु थो़र बर्तो लस्‍ता,

मा येशूडा थो़रलु़पामिम हेल्‍लो लोवो बर्तो लम्‍डी।

पावलका माकेडोनिया लक्‍पा मिक्सीलाम ल्‍वास्‍तु़म

६ माम्‍चु़नी-पेलका एशियाडा उनी सिजेम मेदो़नी बेम्‍डिमका पावल नुङ उ ङोप्‍सो़मिम गलातिया नुङ फ्रिगियाडाम देल दु़म्‍तो लम्‍डी।

७ माइसियाडा रोम्‍फाम्‍डिमा मेर्मिमका बेथानियाथो़ लक्‍पा न बेम्‍डी।

लावो येशूकु पेलका मेर्मिमलाई लमु मेग्‍वाक्‍मिवा।

८ मेकोतिमा मेर्मिम माइसियालामका त्रोआसथो़ योम्‍डी।

९ मेराम सिन्‍था पावलका मिक्सीलाम ल्‍वास्‍तु़।

माकेडोनियाडाम कोले मु़चु़ येम्‍स्‍तामा गुलाई आरे र्‍वाक्‍ताम-र्‍वाक्‍ताम ङा बु़डु़होम बाइडा,

“माकेडोनियाडा गेट्‌नी,

मा गुकुलाई ख्‍लो़किनी।”

१० पावलका ओराम मिक्सीलाम ल्‍वास्‍तु़म चङडा गुकु माकेडोनिया लक्‍पा मुलु़ बेथाक्‍तोको।

मेसिन्‍डाम मु़चु़मिमलाई जो़पा-सेला थो़बेन्‍मु माम्‍चु़नीका गुकुलाई येत्तिकिम रेछा र्‍वाक्‍पा गुकु चक्‍तोको।

फिलिप्‍पीडाम लिडियाका येशूडा थो़र बु़डु़म

११ मेकोतिमा गुकु त्रोआस शहरलामका डोक्‍पु कुबी-बोक्‍साडा हुत्तोकोमा सामोथ्राकेथो़ लक्‍ल्‍यात्तोको।

मेसिन्डाम्मा उ दिकाम नेम नियापोलिस शहरडा रोक्‍फात्तोको।

१२ मेसिम्‍मा माकेडोनियाकु डोक्‍पु शहर फिलिप्‍पीडा रोक्‍फात्तोको,

मेराम शहर रोमीकु ल्‍वाडा बाइडा।

गुकु मेसिन्‍डा कोलेम-नलेम बात्तोको।

१३ ङेम्‍सिमुनेम गुकु ब्‍लोकुथो़ लक्‍पा शहरकु पाखालाममिम लाम्‍चोकोलाम लक्‍तोको।

सो़म्‍दी बेखोप खोम बु र्‍वाक्‍पा मिम्‍सित्तोकोमा गुकु मेसिन्‍डा लक्‍तोको,

मा मेसिन्‍डा खोम्‍सिक्‍पा मेसेममिमनुङ ल्‍वा जेमु चो़म्‍तोको।

१४ मेर्मिमगोडाम थिआटीरा शहरडा बाट्‌पा हापा थिकाम गेगेम चक्लेम रङ्‍गकु येa भ्रेट्‌पा,

माम्‍चु़नीकु सो़रलोले बेपा लिडिया नङकाम कोले मेसेम बाइडा।

मेरामका आकी सिजेम थो़स्‍तु़।

पावलका जेस्‍ताम ल्‍वा जो़होमका थेसिथेट्‌नु़ र्‍वाक्‍साका माम्‍चु़नीका मेरामलाई थेसिथेट्‌पा न-गो ग्‍वाम्‍डी।

१५ मेकोतिमा लिडिया नुङ उ नेमडाममिम खोत्‍लेका कु-रु़दु़म रम्‍डी।

गुका गुकुनुङ आरे र्‍वाक्‍ताम-र्‍वाक्‍तामङा बु़डु़,

“गानी गोलाई माम्‍चु़नीडा थो़रलु़पा र्‍वाक्‍साका मिम्‍ङिनी माला आमा नेमडा रोक्‍नीमा बानी।”

मेकोतिमा उमा ल्‍वा बिसिक्‍तोको।

पावल नुङ सिलासलाई चम्‍डिम

१६ कोलेम गुकु सो़म्‍दी बेखोप खोमयु़ लक्‍तोकोलो मुनाङका हुपा कोले डु़ल्‍चो़मे डार्तोको।

मेरामका मु़चु़मिमकु र्‍याङमा सो़साका उ नेमहपमिमकाम लागि छो़म खउलुङ डु़प्‍थाल्‍लु़।

१७ मेराम मेसेम पावल नुङ आकी चङचङ लाम्‍दिडामा आरे र्‍वाक्‍तो येस्‍ता,

“ओर्मिम मु़चु़ खोत्‍लेडाम घ्‍ल्‍वापा माम्‍चु़नीकु डु़ल्‍चो़मिम सो़,

मा ओर्मिमका गानीलाई हेसाका सेल्‍सिमु चाम्‍नी र्‍वाक्‍पा ल्‍वा सो़प्‍डा रोम्‍डिम बु।”

१८ मेरामका हापा थारीसम्‍म आरेङा बु़डु़होम बाइडा।

मेकोतिमा उ र्‍वा ओड्‌डामा पिख्‍लोसित्तो पावलका मे मुनाङपेललाई र्‍वाक्‍ता,

“येशू ख्रीष्‍टकु नङडा गो र्‍वाङु,

गाना मेरामलामका लुक्‍ल्‍याडा।”

मेकोतिलोङा मेराम मुनाङपेल लुक्‍तामा लस्‍ल्‍याड्‌डा।

१९ मेराम डु़ल्‍चो़मेकु नेमहपमिमका खउलुङ डु़पा लाम्‍दी हुक्‍ता र्‍वाक्‍पा चम्‍डी।

मेम्‍मा पावल नुङ सिलासलाई चु़म्‍साका बजारडाम साखामचो़मिमकाडा थु़त्तो लम्‍डी।

२० मेर्मिमका मेर्चिपलाई मे रोमी साखामचो़मिमकाडा रेट्‌मिडिमा र्‍वाम्‍डी,

“ओर्चिप यहूदीचिप ङाल्‍चिमा इकीमा शहरडाम मु़चु़मिमलाई छो़म दु़खा ग्‍वाक्‍तोङा लेन्‍चिमिम बु।

२१ ओर्चिपका ने गुइ रोमीमिमका रसी मेनु़पा नुङ बेसी मेनु़पा डु़म्‍ला सीत्तोङा लेन्‍ची।”

२२ मेकोतिमा सेर्पा मु़चु़मिम कोङ सि दु़म्‍मिडिमा पावल नुङ सिलासलाई याल्‍ला हुचिबम्‍डी।

रोमी ङाउमिमका मेर्चिपकु ये आ़म्‍साम्‍डिची,

मा मेर्चिपलाई कोक्‍तेकु रिवाका याल्‍बेट्‌मिडिची।

२३ मेर्मिमका मेर्चिपलाई छो़म याल्‍मिडिमा झ्‍यालखानडा चम्‍डीची।

मेकोतिमा झ्‍यालखानडाम डोक्‍पु मु़चु़लाई पावल नुङ सिलास जो़होमका रेप्‍निची बेम्‍डी।

२४ ओराम ल्‍वा थो़स्‍तु़मा मेरामका मेर्चिपलाई झ्‍यालखानकु गोनोम चखोपडा लडु़चिमा उची खेलडा ठिँगुरो फिक्‍तु़मा जु़ल्‍लु़ची।

झ्‍यालखानडाम डोक्‍पु मु़चु़का येशूडा थो़र बु़डु़म

२५ सिन्‍थाम को-न (१२) जेस्‍ताम बिलि पावल नुङ सिलासका सो़म्‍दी बेत्तो माम्‍चु़नीकु काम्‍सो बेच्‍चिम बाच्‍ची,

मा वाङमिम चक्‍मामिमका ने मेराम थो़म्‍डिहोम बाम्‍डी।

२६ मेकोतिलोङा कोचोत्ति कोले डोक्‍पु सुबु-रुक्‍सी रोक्‍ता,

मा मे झ्‍यालखान ङा रक्‍तु़।

मेकोतिमा खोत्‍ले लाम्‍चोकोमिम होल्‍सिम्‍डी,

मा खोत्‍ले सेल रिवामिम ब्रोम्‍सिम्‍डी।

२७ मे झ्‍यालखानडाम डोक्‍पु मु़चु़ ङोस्‍ता,

मा मेसिन्‍डा खोत्‍ले लाम्‍चोकोमिम होल्‍ल्‍यासिट्‌पा ल्‍वास्‍तु़लो खोत्‍ले चक्‍मामिम स्‍वाम्‍डी र्‍वाक्‍पा मिम्‍डु़।

मेम्‍मिमका मेरामका उ कातु़रु़ थासाका फल्‍सिमुमा सिमु माल्‍लु़।

२८ लावो पावलका डोक्‍पु लो़लामका र्‍वाक्‍ता,

“इनी त्‍वापलाई हाम वो मेबेनी,

गुकु खोत्‍ले आसिङा बुकु।”

२९ मेकोतिमा मे डोक्‍पु मु़चु़का धिप्‍री बिइयु़डु़मा ओन्‍तो झ्‍यालखानगोनो हुङडा,

मा उ ङिमुका रुत्तो पावल नुङ सिलासकु ङादोडा खुम्‍बु बु़डु़।

३० मेर्चिपलाई पाखानो ख्‍लुक्‍तु़चिमा मेरामका र्‍वाक्‍ता,

“ङाचो़ची,

सेल्‍सिमु लागि गो हाम बोमु बासी?”

३१ मेर्चिपका र्‍वाक्‍ची,

“येशू ख्रीष्‍टडा थो़र लु़नी,

मा गानी नुङ इनीमा नेमडाममिम खोत्‍लेङा सेल्‍सिनी।”

३२ मेकोतिमा मेर्चिपका मे डोक्‍पु मु़चु़ नुङ उ नेमडा बाट्‌पामिम खोत्‍लेलाई माम्‍चु़नीकु सिजेम थो़बेट्‌चिमी।

३३ सिन्‍थाम मेराम थारीका ङा मेरामका पावल नुङ सिलासलाई लडु़चिमा उची पार सो़ल्‍साड्‌डु़ची।

मेकोतिमा डोक्‍पु मु़चु़ नुङ उ नेमडाम खोत्‍लेका कु-रु़दु़म रम्‍ल्‍याम्‍डी।

३४ मे डोक्‍पु मु़चु़का पावल नुङ सिलासलाई उ नेमडा येड्‌डु़चिमा ग्रुला ग्‍वाक्‍तु़ची।

माम्‍चु़नीडा थो़र लु़म्‍डिमका मे डोक्‍पु मु़चु़ नुङ उ नेमडाममिम खोत्‍लेङा छो़म गेर्सी द्‌वाम्‍डी।

३५ उ दिकाम मेराम शहरडाम रोमी साखामचो़मिमका मे चक्‍मा पावल नुङ सिलासलाई डिन्‍सोट्‌निची बेम्‍डिमा सिपाहीमिमलाई थु़र्मिडी।

३६ मेकोतिमा मे झ्‍यालखानडाम डोक्‍पु मु़चु़का पावलनुङ र्‍वाक्‍ता,

“रोमी साखामचो़मिमका गानी नुङ सिलासलाई डिन्‍सोट्‌निची र्‍वाम्‍डिम बु।

मेम्‍मिमका ओम्‍लो गानी इनीमा न-गो भ्रसिक्‍तो लक्‍नी।”

३७ लावो पावलका सिपाहीमिमनुङ र्‍वाक्‍ता,

“गुचुकु रोमीकाम नागरिक बात्तो-बात्तो वो खोत्‍ले मु़चु़मिमकु ङादोडा हिलाहिसी मेबेसाका ङा मेर्मिमका याल्‍चिकिमिमा चक्‍चिकिमी।

मेकोतिमा आकोतिलो ने गुचुकुलाई लिबावा डिन्‍सोमु न बोमी?

मेमका ने मेनु़।

मेर्मिम उनी त्‍वाप ङा रोमिनु़,

मा गुचुकुलाई डिन्‍चिकिमिनु़।”

३८ मे सिपाहीमिमका शहरडाम साखामचो़मिमलाई ओर्मिम ल्‍वा थो़बेट्‌मिडी,

मा पावल नुङ सिलास रोमी नागरिक र्‍वाक्‍पा थो़म्‍डिमा मेर्मिम छो़म ङिम्‍डी।

३९ मेर्मिम झ्‍यालखानडा रोम्‍डिमा पावल,

सिलासनुङ पाचो बिम्‍डी।

पाखानो फिड्‌मिडिचिमा मेराम शहरलामका वाङथो़ लक्‍नी र्‍वाम्डिम-र्‍वाम्‍डिम ङा बेम्‍डी।

४० पावल नुङ सिलास झ्‍यालखानलामका लुक्‍चिम चङडा लिडियाकु नेमडा ख्‍लोसिक्‍ची।

मेसिन्‍डा मेर्चिपका थो़रलु़पामिमलाई क्रो़म्‍चिमी,

मा आथावो मेर्मिमकु सो हन्‍बेसाच्‍चिमी।

मेकोतिमा मेर्चिप शहरलामका वाङथो़ ङा लक्‍ची।

a 

१६:१४ छो़म खाप्‍ची बाट्‌पाका कोङङा फसिक्‍पा ये-सेम।

थेसलोनिके शहरडा पावलका सिजेम दो़स्‍तु़म

१७

१ पावल नुङ सिलास अम्‍फिपोलिस नुङ अपोल्‍लोनियालामका थेसलोनिके शहरडा रोक्‍ची।

मेसिन्‍डा यहूदीमिमकु कोले घ्रो़म्‍दीनेम बाइडा।

२ उ बादु़खाम होम्‍साका पावल घ्रो़म्‍दीनेमगोनो हुङ्‌डा,

मा सु ङेम्‍सिमुनेमसम्‍म मेर्मिमलाई सीत्तो मेसिन्‍डा बाइडा।

गुका माम्‍चु़नीकु सिजेमलामका,

३ ख्रीष्‍टका दु़खा ल्‍वासाका सिम्‍डी।

मेम्‍मा सिमुलाम बम्‍गेम्‍डी र्‍वाक्‍पा मेर्मिमनुङ रेम्‍बु़डु़।

मेकोतिमा गुका र्‍वाक्‍ता,

“ख्रीष्‍टकु दुथाम गो गानीनुङ सो़उहोम बुङुमिम गुमी येशू ङा सो़।”

४ मेर्मिमगोडाम कोङ-कोङका थो़र लु़म्‍डी,

मा पावल,

सिलासनुङ लाम्‍दिम्‍डी।

छो़म सेर्पा माम्‍चु़नीकु-ङिम जु़ल्‍पा ग्रीक मु़चु़मिम नुङ कोले-नले डोक्‍पु मेसेममिम वो लाम्‍दिम्‍डिम बाइडा।

५ लावो वाङमिम यहूदीमिमका ने मेर्मिमडला उनी नाचु़रका बजारबाडेम ङाल्‍पामिमलाई खोप्‍साका शहरडा ङाल्‍बेट्‌मिडी।

पावल नुङ सिलासलाई सेर्पा मु़चु़मिमकु ङादोडा रेन्‍मुमा येम्‍सिबेन्‍मु लागि मेर्मिम यासोनकु नेमथो़ लम्‍ल्‍याम्‍डी।

६ पावल नुङ सिलासलाई मेसिन्‍डा मेडार्मिवामका मेर्मिमका यासोन नुङ कोङ-कोङ थो़रलु़पामिमलाई शहरडाम साखामचो़मिमकाडा येत्तो रो़-रो़न्‍थु़त्तो रेट्‌मिडी,

“सु़म्‍दिसेरडा खोत्‍लेथो़ ब्‍लो़ब्‍बाल्‍पा पावल नुङ सिलास आसिन्‍डा वो रोक्‍फाम्‍चिम बु।

७ ओ यासोनका मेर्चिपलाई उ नेमडा येड्‌डु़चिम रेछा।

मेर्चिपका रोमी हपका र्‍वामिम मेथो़साका येशू र्‍वाक्‍मा वाङमी ङा हप बुमी र्‍वाची।”

८ ओराम थो़म्‍डिमा मु़चु़मिम नुङ शहरडाम साखामचो़मिम उनी छोक्‍चोका हाम बोमु-बोमु दु़म्‍मिडी।

९ मेर्मिमका यासोन नुङ गुनुङ बाट्‌पा वाङमिम थो़रलु़पामिमलाई धरौटी सोबेट्‌मिडिमा डिट्‌मिडी।

पावल बेरियाडा

१० थो़रलु़पामिमका पावल नुङ सिलासलाई सिन्‍थाङा बेरिया शहरथो़ थु़र्थाम्‍डिची,

मा मेर्चिप मेसिन्‍डा लुक्‍चिमा यहूदीमिमकु घ्रो़म्‍दीनेमगोडा लक्‍ची।

११ मेर्मिमका माम्‍चु़नीकु सिजेम छो़म गेर्सी द्‌वाक्‍तो थो़म्‍डिमा पावलका र्‍वाक्‍ताम ल्‍वा आछाङा डे मेएँ र्‍वाक्‍साका हेल्‍लो लोवो माम्‍चु़नीकु सिजेम डासाका थेन्‍मु माल्‍थाल्‍मिडी।

१२ मेम्‍मिमका ओर्मिमगोडाम हापाका येशूडा थो़र लु़म्‍डी।

मेकोतिमा नङ धोपा ग्रीक मेसेममिम नुङ ग्रीक वोस्‍चो़मिम वो हापाका येशूडा थो़र लु़म्‍डी।

१३ लावो पावलका बेरियाडा वो माम्‍चु़नीकु सिजेम दो़सु़म बु र्‍वाक्‍पा थेसलोनिकेडाम यहूदीमिमका थो़म्‍डी।

मेकोतिमा मेर्मिम मेसिन्‍डा वो रोम्‍डी।

मेम्‍मा सेर्पा मु़चु़मिमलाई सिल्‍साका पावलकु कोर्थो़लाम फम्‍डी।

१४ मेम्‍मिमका थो़रलु़पामिमका पावललाई दिरिदिनकु सो़पथो़ थु़र्थाम्‍डी,

लावो सिलास नुङ तिमोथी ने मेसिङा बाच्‍ची।

१५ पावललाई सोक्‍थिड्‌डा लक्‍पामिमका गुलाई एथेन्‍सडा रेट्‌मिडी।

मेसिन्‍डा रोक्‍थिड्‌डामा उ त्‍वापलाई सोप्‍डा रोक्‍पामिमनुङ पावलका सिलास नुङ तिमोथी दालाङा रोचिनु़ र्‍वाक्‍पा सेला थु़र्सोड्‌डु़।

पावलका एथेन्‍सडा सिजेम दो़स्‍तु़म

१६ पावलका एथेन्‍सडा सिलास नुङ तिमोथीलाई लथाड्‌डु़चिलो मेराम शहरडा बान्‍तेमेनो ङाटा कोङङा बाइडाम ल्‍वास्‍तु़मका छो़म उ न-गो ख्राप्‍डा।

१७ मेम्‍मिमका पावलका यहूदीमिम नुङ माम्‍चु़नीकु ङिम जु़ल्‍पा ग्रीकमिमलाई घ्रो़म्‍दी नेमडा ल्‍वालामका खाल्‍थाल्‍लु़मी।

मेम्‍साका ङा बजारबाडे क्रो़म्‍डु़मिम मु़चु़लाई वो हेल्‍लो लोवो ल्‍वालामका खाल्‍थाल्‍लु़मी।

१८ इपिक्‍युरी नुङ स्‍तोइकीa र्‍वाक्‍मा नले समूहडाम नेप्‍चीनुङमा कोङ-कोङ मु़चु़मिम बाम्‍डी।

मेर्मिम आच्‍छाङाकाम ल्‍वा नुङ त्‍वारो़मकु दुथाम मिम्‍पा,

माल्‍पा मा सीपा दार्शनिकb बाम्‍डी।

मेर्मिमका पावललाई वाङ-वाङ ल्‍वामिमलाम छो़म खाल्‍मिडी।

मेर्मिमगोडाम कोङ-कोङका आरे र्‍वाम्‍डी,

“हाम सो़यु़मिम ओ उ न ना थो़म जेपाका?”

वाङमिमका र्‍वाम्‍डी,

“ओरामका ने विदेशी नो़पमिमकु दुथाम डे सो़त्तोङा बु़मिम रो ओ!”

हेङालोने पावलका येशू नुङ सिमुलाम बग्‍गेट्‌पाकु दुथाम सो़यु़डु़म बाइडा।

१९ मेर्मिमका पावललाई अरियोपागस र्‍वाक्‍मा शहरडाम डोक्‍पु घ्रो़म्‍दीडा लम्‍डी,

मा हिलाहिसी बेम्‍डी,

“ओ लाले सीसिकु दुथाम गुकुनुङ सो़नीका।

२० हेङालोने हेल्‍लो वो मेथो़कुवाम ल्‍वामिम गानीलाम गुकु थो़त्तोङा बोकु।

मेम्‍मिमका ओर्मिम खोत्‍ले ल्‍वामिमकु दुथाम थेसिथेन्‍मु आकी न बु।”

२१ खोत्‍ले एथेन्‍सडा बाट्‌पामिम नुङ वाङमिम नेब्‍दीलामका एथेन्‍सडा बाप्‍डा रोक्‍पामिमका हेल्‍लो वो मेथो़मिवाम लाले ल्‍वामिम जेमु नुङ थो़मुडा कोङङा नेम्‍ताली न सोम्‍थाल्‍मिडी।

२२ पावलका अरियोपागस घ्रो़म्‍दीकु ङादोडा येम्‍स्‍तामा र्‍वाक्‍ता,

“एथेन्‍सडा बाट्‌पा वा-ल्‍वाकनी,

गानी इनीमा नो़पमिमकु सो़रलोले खोत्‍लेडा बोनिमिम गो ल्‍वानिनी।

२३ ओराम शहरडा खिर्सिङडोलो इनीमा नो़पखोममिम वो रेप्‍तो।

कोङ सासेन्‍खोप खोमडा ‘उ नङ मेचमा नो़पकाम लागि’ र्‍वाक्‍साका र्‍याक्‍मा बाइडा।

गानी मेछेसाका ङा सेव साट्‌निम मेराम नो़पकु दुथाम ओम्‍लो गो सो़त्तोङा बेउ।

२४ “सुबु नुङ मेगोडा बाट्‌पामिम खोत्‍ले प्रङपा माम्‍चु़नी गुमी ङा सो़।

गुमी सुबु नुङ पाह्रीकाम मिप्रङमा सो़,

मेम्‍मिमका मु़चु़का बनेबोमिम सो़रनेमडा मेबुमी।

२५ मु़चु़मिमका ग्‍वामिमिम हाम वो गुमीका चाहेमेबोमी।

गुमीका ने मु़चु़मिमलाई त्‍वारो़म,

साम नुङ चाहेदु़म्‍पा खोत्‍लेङा ग्‍वामी।

२६ माम्‍चु़नीका कोले मु़चु़लामका ङा सुबुडा बाट्‌पा खोत्‍ले सामामिम प्रङ्‌मिडी,

मा मेर्मिम हाम्‍सिसम्‍म बान्‍ते बुमु बासी र्‍वाक्‍पा गुमीका ङादो मुलु़ बेम्‍डिम बु।

२७ मु़चु़मिमका गुमीलाई माल्‍मिनु़,

मा मोप्‍साली बेत्तो गुमीलाई डार्मी डे र्‍वाक्‍साका आरे बेम्‍डिम सो़।

मेम ङा लोवो गुमी गुइ सु़डाम वो होनोवा मेबुमी।

२८ हेङालोने,

‘गुइ गुमीडा बुइ,

गुमीडा दोसी,

मा गुमीडा दु़प्‍सी।’

गानीगोडाम इनी कुरुवाचो़मिमका वो आरे र्‍वाम्‍डिम बु,

‘गुइ उनीमाङा चो़-चु़सु़मिम सो़।’

२९ “मेम्‍मिमका गुइ माम्‍चु़नीकु चो़-चु़सु़ दु़स्‍तिमका,

सो़ना,

मत्तो नुङ लुङलामका मु़चु़कु ल्‍वाका बनेबेम्‍मा मेराम ङाली होप्‍माम माम्‍चु़नी बुमी र्‍वाक्‍पा गुइ मिम्‍सी मेनु़।

३० ङादोम थारीबिलि गुइ माम्‍चु़नीलाई मेचक्‍साका मेथेसाका बिइडिम ल्‍वाडा माम्‍चु़नीका न मेसोक्‍मिवा।

लावो गुमीका आथा ने खोत्‍लेथो़ बाट्‌पा खोत्‍ले मु़चु़मिमलाई उनी छु़लमिमलामका ख्‍लोसिमिनु़ र्‍वाम्‍डिम बु।

३१ हेङालोने माम्‍चु़नीका उनी त्‍वाका ङा थुट्‌मीडिम येशूलामका सुबुडा बाट्‌पा मु़चु़मिमकाम जो़होमका निया दु़म्‍पा कोङ थारी जु़ल्‍मिडिम बु,

मा गुमीलाई सिमुलामका फम्‍डिमा खोत्‍ले मु़चु़मिमलाई ओराम आच्‍छाङा र्‍वाक्‍पा रेम्‍बेम्‍डिम बु।”

३२ मेर्मिमका सिमुलाम बम्‍गेमुकु दुथाम थो़म्‍डी,

मा याङ-याङका पावललाई रिम्‍साम्‍डी।

लावो वाङमिमका ने “गुकु ओरामकु दुथाम आथावो थो़कु” र्‍वाम्‍डी।

३३ मेकोतिमा पावल मेलामका लस्‍ता।

३४ मेकोतिलो कोङ-कोङ मु़चु़मिमका येशूडा थो़र लु़म्‍डी,

मा पावलनुङ लाम्‍दिम्‍डी।

मेर्मिमगोडाम मे अरियोपागस घ्रो़म्‍दीडाम डियनुसियस,

दामारिस र्‍वाक्‍मा कोङ मेसेम नुङ वाङमिम वो बाम्‍डी।

a 

१७:१८ इपिक्‍युरी नुङ स्‍तोइकी शब्‍दावलीडा रेप्‍नी।

b 

१७:१८ दार्शनिक: सुबु नुङ धामुडा बाट्‌पा खोत्‍लेनुङ मु़चु़कु दुथाम थेन्‍मु माल्‍पा पातु़म्‍री।

पावल कोरिन्‍थ शहरडा

१८

१ मेकोतिमा पावल एथेन्‍सलामका कोरिन्‍थ शहरडा लस्‍ता।

२ गुका मेसिन्‍डा पोन्‍टसडा बाट्‌पा अकिलास र्‍वाक्‍मा यहूदीलाई डार्रु़।

हप क्‍लौडियसका खोत्‍ले यहूदीमिमलाई रोमलामका लुनिमा लक्‍नी बु़डु़मिमका अकिलास उ नाइमे प्रिस्‍किलानुङ इटालियालामका रोक्‍चिम बाइडा।

पावल मेर्चिपनुङ घ्रो़म्‍डा लस्‍ता,

३ हेङालोने पावल वो मेर्चिप होप्‍माम ङा पाल बनेबेपा मु़चु़ बाइडा,

गु मेर्चिपनुङ बासाका कोयोङा खारी बु़डु़।

४ ङेम्‍सिमु-ङेम्‍सिमुनेमका पावल घ्रो़म्‍दीनेमडा लस्‍ता,

मा यहूदीमिम नुङ ग्रीकमिमलाई जो़होमका येशूकु दुथाम सीत्तो थेसिथेन्‍बेथाल्‍लु़मी।

५ सिलास नुङ तिमोथी माकेडोनियालामका रोक्‍फाट्‌ची,

मा पावलका हेल्‍लो लोवो माम्‍चु़नीकु सिजेम कोङङा दो़स्‍तु़होम बाइडा।

गुका यहूदीमिमलाई येशू ङा ख्रीष्‍ट र्‍वाक्‍पा सीड्‌डु़मी।

६ लावो मेर्मिमका पावलकु ल्‍वा मेथो़मिवामा उ कोर्थो़लाम बम्‍डी।

मेकोतिमा गुका उ येड्‌डाम फुर्कु थेप्‍तोa आरे बु़डु़मी,

“खोत्‍ले इनीमा मेजो़पा खारीमिम इनीमा बुइडला ङा बुसिनु़,

गो देन्‍दे मेल्‍वाउनु़।

आथाडा आरे गो वाङसामामिमकाडा लङु सो़।”

७ मेकोतिमा पावल मेलामका लुक्‍तामा घ्रो़म्‍दीनेमकु फार्डा बाट्‌पा माम्‍चु़नीकु सो़रलोले बेपा तीतस युस्‍तसकु नेमडा लस्‍ता।

८ मे घ्रो़म्‍दीनेमडाम साखामचो़ क्रिस्‍पस नुङ उ नेमडाममिम खोत्‍लेका येशूडा थो़र लु़म्‍डी।

कोरिन्‍थ शहरडाम मु़चु़मिमका वो हापाका पावलकु सिजेम थो़साका येशूडा थो़र लु़म्‍डिमा कु-रु़दु़म रम्‍डी।

९ कोङ सिन्‍था मिक्सीलामडा पावललाई ङाचो़ येशूका र्‍वाम्‍डी,

“मेङिसा,

जेत्तो लक्‍सा,

मा लिबा मेबाया,

१० हेङालोने गो गानानुङ बुङु।

सु़का वो गानालाई हाम वो बोमु मेचाम्‍नामी।

ओराम शहरडा आमा मु़चु़मिम हापा ङा बुमी।”

११ मेकोतिमा पावल कोरिन्‍थ शहरडा माम्‍चु़नीकु सिजेम सीत्तो को-लेत (१८) मुनामसम्‍म मेर्मिमनुङ बाइडा।

१२ रोमी गलियोन अखैयाडाम डोक्‍पु साखामचो़ दु़स्‍ताम थारीका खोत्‍ले यहूदीमिम कोले दु़म्‍मिडी,

मा पावललाई चु़म्‍साका अदालतडा रेट्‌मिडी,

१३ मा र्‍वाम्‍डी,

“ओरामका मु़चु़मिमलाई माम्‍चु़नीकु सो़रलोले बोमु इकीमा डु़म्‍लानुङ मेघ्रो़म्‍पा वाङमिमङा ल्‍वा सीत्तो लेडु़मिम बु।”

१४ पावलका जेमु ङा खाप्‍डु़म थारीका गलियोनका मे यहूदीमिमलाई बु़डु़मी,

“यहूदीनी,

ओराम मु़चु़का कोङनिम मेजो़पा खारी नुङ छो़म मेजो़पा ख्‍लाम्‍या बु़वाम माला ने गो इनीमा ल्‍वा थो़उवा,

१५ लावो सिजेममिम,

नङमिम नुङ इनीमा त्‍वाकु डु़म्‍लाकु दुथाममिम ङा ल्‍वा लुक्‍तामका गानी इनी त्‍वाका ङा हाम बोनी लोवो बेनी।

ओराम ल्‍वाडा गो हाम वो मेबेउ।”

१६ आरे बु़डु़मिमा गलियोनका मेर्मिमलाई मे अदालतलामका खासोड्‌डु़मी।

१७ मेकोतिमा मेर्मिम खोत्‍लेका घ्रो़म्‍दीनेमडाम ङाउ सोस्‍थेनेसलाई चु़म्‍मिडिमा अदालतकु ङादोडा ङा याल्‍मिडी।

लावो गलियोनका मेराम ल्‍वाथो़ हाम वो न मेसोकु़वा।

पावल सिरियाडाम एन्‍टिओखियाडा ख्‍लोस्‍ताम

१८ मेकोतिमा पावल कोरिन्‍थ शहरडा थो़रलु़पामिमनुङ हापा ङा बाइडा।

थो़रलु़पामिमनुङ ब्‍र्‍वासिड्‌डामा अकिलास,

प्रिस्‍किलानुङ गु डोक्‍पु कुबी-बोक्‍साडा हुङडामा सिरियाथो़ लस्‍ता।

लावो लमु ङादो पावलका माम्‍चु़नीनुङ कोङनिम ल्वाडा याचे जेस्‍ताम बाइडा,

मेम्मिमका गुका किंक्रियाडा उ सेम खुर्रु़।b

१९ मेकोतिमा मेर्मिम एफिसस शहरडा रोम्‍फाम्‍डी,

मा पावलका अकिलास नुङ प्रिस्‍किलालाई मेसिङा पार्जो़ल्‍लु़ची।

पावल उ त्‍वाप ने घ्रो़म्‍दीनेमडा लस्‍तामा यहूदीमिमलाई सिजेमकु दुथाम थेसिथेन्‍होम सीड्‌डु़मी।

२० मेर्मिमका पावललाई आथावो कोलेम-नलेम गुकुनुङ बानी र्‍वाम्‍डिम-र्‍वाम्‍डिमङा बेम्‍डी,

लावो पावल मेबिसावा।

२१ मेर्मिमनुङ ब्‍र्‍वासिड्‌डालो पावलका आरे र्‍वाक्‍ता,

“माम्‍चु़नीकु न होङ्‌ङा दु़स्‍ता माला,

आथावो गो गानीनुङ घ्रो़म्‍डा रोङु।”

मेकोतिमा गु डोक्‍पु कुबी-बोक्‍साडा हुङडामा एफिसस शहरलामका लस्‍ता।

२२ पावल कैसरियाडा रोक्‍फाड्‌डामा यरूशलेमथो़ लस्‍ता।

मेम्‍मा मेसिन्‍डाम थो़रलु़पामिमनुङ सेव साबेम्‍डिमा गु एन्‍टिओखिया शहरथो़ लस्‍ता।

२३ एन्‍टिओखियाडा कोलेम-नलेम बाइडामा पावल गलातिया नुङ फ्रिगिया दु़म्‍तो खोत्‍ले थो़रलु़पामिमकु सो हन्‍बेत्तो,

खोत्‍लेथो़ खिर्सिड्‌डा।

एफिसस शहरडा अपोल्‍लोस

२४ मेराम थारीका अलेक्‍जेन्‍ड्रिया शहरडा गक्‍पा अपोल्‍लोस र्‍वाक्‍मा कोले यहूदी एफिससडा रोक्‍ता।

गु जो़होमका जेमु थेट्‌पा,

मा माम्‍चु़नीकु सिजेमकु दुथाम छो़म थेट्‌पा मु़चु़ बाइडा।

२५ गुका ङाचो़काम लाम्‍दीकु दुथाम जो़होमका थेड्‌डु़म बाइडा,

मा गुका थेड्‌डु़म येशूकु दुथाममिम ल्‍वा वाङमिमलाई वो उ सो हन्‍तो जो़होमका सीथाल्‍लु़मी।

लावो यूहन्‍नाका सीड्‌डु़मिम कु-रु़दु़मकु दुथाम कोङङा गुका चडु़म बाइडा।

२६ अपोल्‍लोस घ्रो़म्‍दीनेमडा मेङिसाका जेमु चो़म्‍डु़।

गुका जेस्‍ताम ल्‍वा प्रिस्‍किला नुङ अकिलासका थो़च्‍ची,

मा गुलाई उची नेमडा येट्‌ची।

मेकोतिमा मेर्चिपका गुलाई माम्‍चु़नीकु लाम्‍दीकु दुथाममिम ल्‍वामिम मेरामडाम वो जो़होमका सीट्‌ची।

२७ मेकोतिमा अपोल्‍लोस अखैयाडा लमु न बु़डु़।

एफिससडा बाट्‌पा थो़रलु़पामिमका गुलाई लमु उ सो हन्‍बेन्‍साम्‍डी,

मा अपोल्‍लोसलाई रनी र्‍वाक्‍साका मेसिन्‍डाम सीसिपामिमलाई कोले सेलाखाजेम वो र्‍याम्‍सोम्‍डी।

अखैयाडा रोक्‍थिड्‌डामा गुका माम्‍चु़नीकु दिदामका येशूडा थो़रलु़पामिमलाई छो़म ख्‍लो़यु़डु़मी।

२८ हेङालोने गुका माम्‍चु़नीकु सिजेमलामका जेस्‍तामा येशू ङा ख्रीष्‍ट र्‍वाक्‍पा ल्‍वा रेम्‍बु़डु़,

मा यहूदीमिमलाई खोत्‍लेकु ङादोडा ल्‍वालाम खाल्‍तो हाम र्‍वामु-र्‍वामु दु़म्‍बेड्‌डु़मी।

a 

१८:६ माम्‍चु़नीका मेद्‌वामी मा दिफु देन्‍दे ग्‍वामी र्‍वाक्‍पा रेम्‍बोमु छेखोप।

b 

१८:१८ यहूदीमिमका माम्‍चु़नीनुङ पेम्‍डिम कसम हुक्‍ता र्‍वाक्‍पा रेम्‍बोमु सेम खुर्थाल्‍मिडी। (गन्‍ती ६:१-२१)

पावल एफिससडा

१९

१ अपोल्‍लोस कोरिन्‍थ शहरडा बाइडालो पावल हालाङ्‌मी इलाकामिमलामका एफिसस शहरडा रोक्‍फाड्‌डा।

मेसिन्‍डा गुका थो़रलु़पामिमलाई डार्रु़मी।

२ गुका मेर्मिमनुङ हिलाबु़डु़,

“गानी थो़र लु़न्‍निमा माम्‍चु़नी-पेल इनीमाडा योम्‍डी?”

मेर्मिमका र्‍वाम्‍डी,

“माम्‍चु़नी-पेल बुमी र्‍वाक्‍पा ने गुकु थो़त्तोकोम वो मिबु।”

३ मेकोतिमा पावलका मेर्मिमनुङ र्‍वाक्‍ता,

“मा हेप्‍माम रु़दु़म रन्‍नी?”

मेर्मिमका र्‍वाम्‍डी,

“यूहन्‍नाकु कु-रु़दु़म रत्तोको।”

४ पावलका र्‍वाक्‍ता,

“यूहन्‍नाका ग्‍वाक्‍तु़मिम कु-रु़दु़म ने छु़लमिम न-गोलाम मिम्‍सिक्‍साका माम्‍चु़नीडा ख्‍लोक्‍पा रु़दु़म बाइडा।

यूहन्‍नाका मु़चु़मिमलाई उ त्‍वापडाम चङडा रोक्‍पाडा थो़र लु़नी बु़डु़मिम येशूडा सो़।”

५ ओराम ल्‍वा थो़म्‍डिमा मेर्मिमका ङाचो़ येशूकु नङडा कु-रु़दु़म रम्‍डी।

६ पावलका मेर्मिमडला उ ल्‍वा जु़ल्‍लु़लो माम्‍चु़नी-पेल योम्‍डिमा मेर्मिम वाङसामा ल्‍वाडा जेम्‍डी,

मा माम्‍चु़नीलाम वो जेम्‍डी।

७ मेर्मिम खोत्‍ले को-न (१२) कोति बाम्‍डी।

८ पावल यहूदीमिमकु घ्रो़म्‍दीनेमगोडा लस्‍तामा सु मुनामसम्‍म मेङिसाका मु़चु़मिमलाई सीड्‌डु़मी।

गुका माम्‍चु़नीकु किब्‍दीकु दुथाम जो़होमका सीत्तो मेर्मिमलाई थेसिथेन्‍बेड्‌डु़मी।

९ लावो कोङ-कोङका लुङ होप्‍माम उनी न-गो बेम्‍डिमा थो़र मेलु़साका माम्‍चु़नीकाम सिजेमकु कोर्थो़लाम खोत्‍लेकु ङादोडा मेजो़पा जेमु चो़म्‍मिडी।

मेम्‍मिमका पावल सीसिपामिमनुङ मेलामका लुक्‍ल्‍याड्‌डा,

मा टुरान्‍नसकु सीखोप नेमगोडा लक्‍साका हेल्‍लो लोवो सीथाल्‍लु़मी।

१० नक थसम्‍म आरेसाकाङा दोस्‍ताम बाइडामका एशियाडा बाट्‌पामिम खोत्‍ले यहूदीमिम नुङ ग्रीकमिमका येशूकु दुथाममिम सिजेम थो़म्‍डी।

११ पावललामका माम्‍चु़नीका छो़म डोक्‍पु यु़मखारी बेम्‍डी,

१२ कोङ-कोङका ने पावलका लु़प्‍डु़म रुमाल नुङ थ्‍वाक्‍पुरी ङा वो लम्‍डिमा नो़पामिमडला जु़ल्‍मिडिलो मेर्मिम सम्‍थाल्‍मिडी,

मा मुनाङपेलमिम वो मेर्मिमलाम लुम्‍डिमा लम्‍डी।

१३ मुनाङ पेल कोल्‍पा कोङ-कोङ यहूदीमिम वो होनो आथो़ खिर्सिक्‍तो ङाचो़ येशूकु नङ रसाका मु़चु़मिमलाम मुनाङपेलमिम कोल्‍मु माल्‍मिडी।

मेर्मिमका मुनाङ पेललाई “पावलका जेस्‍ताम मेराम ङा येशूकु नङडा गो गानालाई र्‍वाङु,

लुकामा लक्‍सा” बेम्‍डी।

१४ स्‍केवास र्‍वाक्‍मा कोङ यहूदी ङाउ डु़म्‍लाचो़कु येतले तारापाचो़मिमका वो आरे बेम्‍थाल्‍मिडी।

१५ कोलेम मुनाङपेलका मेर्मिमनुङ र्‍वाक्‍ता,

“येशू छेपु,

मा पावल वो छेपु,

सु़ गानी?”

१६ मेकोतिमा मे मुनाङपेलका हुपा मु़चु़ मेर्मिमडला प्रोक्‍तो रोक्‍तामा मेर्मिम खोत्‍लेलाई घ्‍ल्‍वास्‍तु़मिमा लेब्‍बोक्‍तु़मी।

मेर्मिम मेराम नेमलामका खालिन्‍ते नुङ पारनुङमा दु़म्‍मिडिमा स्‍वाम्‍डी।

१७ ओराम ल्‍वा एफिससडा बाट्‌पा यहूदीमिम नुङ ग्रीकमिमका थो़म्‍डी।

मेकोतिमा मेर्मिम खोत्‍ले छो़म ङा ङिम्‍डी,

मा ङाचो़ येशूकु नङ कोम्‍डी।

१८ थो़रलु़पामिम छो़म सेर्पा मेसिन्‍डा रोम्‍डी,

मा मेर्मिमका बेम्‍डिम मेजो़पा खारीमिम खोत्‍ले उनी न-गोलामका मिम्‍सिम्‍डी,

मा खोत्‍लेकु ङादोडा सो़म्‍डी।

१९ मेर्मिमगोडाम बैदाङ डाट्पामिमका उनी खाजेममिम खोप्‍मिडिमा रेट्‌मिडी,

मा खोत्‍लेकु ङादोडा चाम्‍डी।

मेर्मिमका मेर्मिम खाजेमकु थि ङार्मिडिलो ङो सङसङ (५,००,००) मतोकु खउलुङकाम बाइडा।

२० आरेसाका माम्‍चु़नीकु सीसि यु़मनुङमा दु़म्‍साका फोन्‍सिक्‍तो नुङ बर्तो लस्‍ता।

२१ ओर्मिम ल्‍वा दु़स्‍ताम चङडा पावलका माकेडोनिया नुङ अखैया दु़म्‍तो यरूशलेम लक्‍पा मुलु़ बु़डु़।

गुका र्‍वाक्‍ता,

“यरूशलेम लङुमा गो रोम शहरडा वो लमु बासी।”

२२ मेकोतिमा गुलाई ख्‍लो़पाचिप तिमोथी नुङ इरास्‍तसलाई पावलका माकेडोनियाथो़ थु़र्डु़ची।

लावो गु ने कोलेम-नलेम एशियाडा ङा बाइल्‍याड्‌डा।

एफिससडा ङाटा बनेपामिम पावलकु कोर्थो़लाम ङाल्‍मिडिम

२३ मेराम थारीबिलि ङा एफिसस शहरडा ख्रीष्‍टकु लाम्‍दीकु दुथाम छो़म येम्‍डी-दुम्‍डी।

२४ हेङालोने मतोकु खारी बेपा डेमेत्रियस नङकाम कोले मु़चु़ बाइडा।

मेरामका आर्तेमिस नो़पमाकुa याक्‍के-याक्‍केतो मतोकु सो़रनेम होप्‍माम बनेबु़थाल्‍लु़,

मा मत्तोकु खारी बेपामिमलाई छो़म खउलुङ डु़प्‍साड्‌डु़मिम बाइडा।

२५ गुका मतोकु खारी बेबेड्‌डु़मिम मेर्मिम नुङ मेप्‍माम ङा खारी बेपा वाङमिम मु़चु़मिमलाई खोप्‍डु़मिमा आरे बु़डु़मी,

“ङोप्‍सो़नी,

ओराम खारीलाम गुइ छो़म खउलुङ डु़प्‍तोङा बिइमिम ल्‍वा ने गानी चनिमिम बु।

२६ लावो पावलका हाम बेत्तोङा लेडु़,

मेराम गानी खोत्‍लेका ल्‍वात्तो नुङ थो़त्तो बोनी।

पावलका मु़चु़कु ल्‍वाका बनेबोमिमिम ने माम्‍चु़नी मेएँ र्‍वाक्‍तो ङा बु़मिम बु।

गुका ओ एफिसस नुङ एशियाडा बाट्‌पा हापा सेर्पा मु़चु़मिमलाई लेम्‍डु़मिमा फाल्‍मु खाप्‍डु़मिम बु।

२७ मु़चु़मिमका इकीमा ब्‍यापार जो़पा मिम्‍मिडिम बु।

मेराम मेद्‌वामी र्‍वाक्‍पा ङिम कोङङा मेएँ,

डोक्‍पु नो़पमा आर्तेमिसकु सो़रनेम वो हाम ना हामकाम दु़म।

मेम्‍मा एशिया नुङ खोत्‍ले सु़म्‍दिसेरडाम मु़चु़मिमका डोक्‍पु मिम्‍मु डिन्‍मी।”

२८ ओराम थो़म्‍डिमा मेर्मिम उनी छोक्‍चोका प्‍लोडु़मी,

मा “एफिसीमिमकु आर्तेमिस डोक्‍पु बुमी!”

र्‍वाक्‍तो येम्‍डी।

२९ खोत्‍ले शहरडा मु़चु़मिम येम्‍डी-दुम्‍डी,

मा मेर्मिम खोत्‍ले खोम्‍सिम्‍डिमा पावलनुङ लाम्‍दिपा माकेडोनियाडा बाट्‌पा गायस नुङ अरिस्‍तार्खसलाई चु़म्‍मिडी,

मा रङ्‍गशालाb गोनो थु़त्तो लम्‍डी।

३० पावल वो सेर्पा मु़चु़मिमकु ङादोडा लमुमा मु़चु़मिमनुङ जेमु न बु़डु़,

लावो सीसिपामिमका गुलाई मेथु़र्मिवा।

३१ एशियाडाम कोङनिम साखामचो़मिम वो पावलकु ङोप्‍सो़ बाम्‍डी,

मा मेर्मिमका पावल मेसिन्‍डा मेलमिनु़ र्‍वाक्‍साका सेला थु़र्सोम्‍डी।

३२ मेसिन्‍डा घ्रो़म्‍पा खोत्‍ले मु़चु़मिम छो़म येम्‍डी-दुम्‍डी,

कोङनिम मु़चु़मिम कोले ल्‍वा सो़साका मा वाङमी मु़चु़मिम ने वाङमी ङा ल्‍वा सो़साका येम्‍डी।

लावो मेसिन्‍डा रोक्‍पामिमगोडा हापाका ने हेङा खोम्‍सिम्‍डिम र्‍वाक्‍पा वो चम्‍डिम मेबायावा।

३३ मे यहूदीमिमका अलेक्‍जेन्‍डर र्‍वाक्‍मालाई खोत्‍ले मु़चु़मिमकु ङादोनो येम्‍सिबेट्‌मिडी।

मेकोतिमा मेर्मिमगोडाम कोङ-कोङका हाम-हुम सो़नी र्‍वाक्‍साका गुनुङ र्‍वाम्‍डी।

अलेक्‍जेन्‍डरका उ ल्‍वा थो़त्तो मे मु़चु़मिमनुङ हाम-हुम सो़मु माल्‍लु़।

३४ लावो मेर्मिमका गु ने यहूदी र्‍वाक्‍पा चम्‍डी,

मा खोत्‍ले कोङ सि दु़म्‍साका नक घण्‍टासम्‍म,

“एफिसीमिमकु आर्तेमिस डोक्‍पु बुमी!”

र्‍वाक्‍तो डोक्‍पु लो़लामका येम्‍डी।

३५ चङडा शहरडाम सचिवका मे सेर्पा मु़चु़मिमलाई लिबा बाबेड्‌डु़मी,

मा बु़डु़मी,

“एफिससडाम मु़चु़नी,

एफिसीमिमकु शहर ने घ्‍ल्‍वापा आर्तेमिसकु सो़रनेम नुङ धामुलाम आल्‍पा उ ङाटा जो़होमका बोपा-थार्पा र्‍वाक्‍पा ल्‍वा सु़का मेचवाम बु मा?

३६ ओराम ल्‍वा सु़का वो मेएँ र्‍वामु मेचाम्‍मी र्‍वाक्‍पा ल्‍वा ने गानी चनिमिम ङा बु,

मेम्‍मिमका गानी मेङाल्‍नी,

इम्‍निमा बानी।

३७ हेङालोने गानी रेट्‌निम ओर्चिप मु़चु़का सो़रनेम वो पिच्‍चिम मिबु,

मा इकी नो़पमा आर्तेमिसकु कोर्थो़लाममिम ल्‍वा हाम वो जेच्‍चिम मिबु।

३८ डेमेत्रियस नुङ गुनुङ खारी बेपामिमकाडा कोङनिमकु कोर्थो़लाममिम रिबुसी-ल्‍वा बु माला,

अदालतडा नुङ निया बेपामिमकाडा लमिनु़मा उनी त्‍वाप-त्‍वापडा मेसिन्‍डा खाल्‍बोमु चाम्‍मी।

३९ लावो ओरामडाम आथावो जेमु न बोनी माला,

डु़म्‍लानुङ घ्रो़म्‍पा निया बेखोप शहरडाम घ्रो़म्‍दीडा ओराम ल्‍वाकु मुलु़ दु़म।

४० आनेपमिम ओराम रिबुसी-ल्‍वाकु देन्‍दे इकीमा बुइडला रो र्‍वाक्‍पा ङिम लु़डाम बु।

हेङालोने ओराम हाम ना हामकु रिबुसी-ल्‍वाकु दुथाम गुइ हाम वो र्‍वामु मेचाप्‍सी।”

४१ आकोति र्‍वाक्‍तामा मेलामका मेर्मिम खोत्‍लेलाई थु़र्सोक्‍तु़मी।

a 

१९:२४ एफिससडा पुजेबोमिमिम ग्रीक नो़पमा (देवी)।

b 

१९:२९ मु़चु़मिम घ्रो़मखोप, नाटक रेम्‍बेखोप, चाम्‍सिखोप डोक्‍पु खोम।

पावल माकेडोनिया नुङ ग्रीस लस्‍ताम

२०

१ मे रिबुसी-ल्‍वा दाम्‍स्‍ताम चङडा पावलका सीसिपामिमलाई येड्‌डु़मी,

मा मेर्मिमलाई लु़म्‍ला बेड्‌डु़मी।

मेकोतिमा मेर्मिमनुङ ब्‍र्‍वासिड्‌डामा माकेडोनियाथो़ लस्‍ता।

२ मेसिन्‍डाम देलगुथाबाडे पावल लस्‍तामा थो़रलु़पामिमकु उनी सो हन्‍बेट्‌जो़ल्‍लु़मी,

मा गु ग्रीसथो़ ख्‍लोसिड्‌डा।

३ गु सु मुनाम मेसिन्‍डा ङा बाइडा।

मेकोतिमा डोक्‍पु कुबी-बोक्‍सालामका सिरियाथो़ लमु न बु़डु़म बाइडा,

लावो यहूदीमिमका पावलकु दुथाम मेजो़पा मुलु़ बेम्‍डिमका गुका माकेडोनियालामका ङा ख्‍लोम्‍सिमुमा लमु न बु़डु़।

४ मेकोतिलो बेरिया शहरडाम पुरसकु तारापाचो़ सोपात्रोस,

थेसलोनिके शहरलामका रोक्‍पा अरिस्‍तार्खस,

सिकन्‍दस,

डर्बी शहरडाम गायस,

तिमोथी,

एशियाडाम तुखिकस नुङ त्रोफिमस पावलनुङ लम्‍डी।

५ ओर्मिम मु़चु़ गुकुडाम ङादो ङा लम्‍डिमा त्रोआस शहरडा लथाक्‍तिकिम बाम्‍डी।

६ गुकु ने लङखाम मान्‍थिम सो़बेम पोमु चाडकु चङडा फिलिप्‍पीलामका डोक्‍पु कुबी-बोक्‍साडा हुत्तोकोमा ङोलेमका त्रोआस शहरडा मेर्मिमकाडा रोक्‍फात्तोको।

मेसिन्‍डा गुकु येतलेम बात्तोको।a

पावलका युटिकसलाई सिमुलामका फक्‍तु़म

७ नेप्सुङनेमb नेम्‍था येशूकु ग्रुला पेप्‍डा गुकु खोम्‍सिक्‍तोको,

मा पावल ने उ दिकाम नेम लमु न बु़डु़मका मेसिन्‍डाम थो़रलु़पामिमनुङ सिन्‍थाम को-न (१२) जेस्‍तामसम्‍म ल्‍वा बु़डु़म बाइडा।

८ गुकु खोम्‍सिक्‍तोकोम नेमडलाम बाखोपडा सेर्पा धिप्‍रीमिम बाम्‍डी।

९ युटिकस र्‍वाक्‍मा कोङ स्‍वाला दोचिमडा गन्‍तासिट्‍डाम बाइडा।

पावलका छो़म ल्‍वा जेस्‍तामका मेरामका मुकुपा बु़डु़,

मा मुकुपा बु़डु़होङ्‌ङा मेराम सु तलालामका क्‍वायु़ हुम्‍स्‍ता,

मा मेरामलाई मु़चु़मिमका सिप्‍ल्‍याक्‍पा डार्मिडी।

१० पावल धालु़ योक्‍ता,

मा मेरामलाई सोको फोप्‍डु़,

मेम्‍मा र्‍वाक्‍ता,

“इनीमा लो़ मेदाम्‍नु़,

ओराम मु़चु़ सिडाम मिबु।”

११ मेकोतिमा पावल नेमडलाम बाखोपडा लस्‍तामा ग्रुला पेम्‍डिम चङडा नेमसोसोसम्‍म हापा ल्‍वामिम बु़डु़मा पावल मेलामका लस्‍ता।

१२ मु़चु़मिमका मे युटिकसलाई नु़प्‍ल्‍याक्‍पा ङा लम्‍डी,

मा मेर्मिम छो़म उनी न-थो़म बन्‍सिम्‍डी।

पावल त्रोआस शहरलामका मिलेटस शहरडा लस्‍ताम

१३ पावलका लाम्‍दिसाका लमु चोचु़म्‍डु़म बाइडा,

मा गुकु अस्‍सोस शहरलामका गुलाई डोक्‍पु कुबी-बोक्‍साडा हुबेट्‌पा मुलु़ बेत्तोकोम बाइडा।

मेम्‍मिमका गुकु ङादो ङा डोक्‍पु कुबी-बोक्‍साडा हुत्तोकोमा अस्‍सोस शहरथो़ लक्‍तोको।

१४ पावलका गुकुलाई अस्‍सोस शहरडा डार्तिकी,

मा गुनुङ डोक्‍पु कुबी-बोक्‍साडा कोयोङा मितिलेने शहरथो़ लक्‍तोको।

१५ उ दिकाम नेम मेलामका गुकु डोक्‍पु कुबी-बोक्‍साडा हुत्तोको,

मा खियस टापु फार्डा रोक्‍फात्तोको।

मेकोतिमा उ नहाद्‌दामनेम गुकु सामोस टापुडा रोक्‍फात्तोको।

मेकोतिमा उ सुहाद्‌दामनेम गुकु मिलेटस शहरडा रोक्‍तोको।

१६ एशियालामका दालाङा लक्‍ल्‍याक्‍पा न बु़डु़मका पावलका एफिससडा मेलुक्‍साका ङा लमु न बु़डु़।

हेङालोने झाममाला पेन्‍तिकोस चाडकु थारीका यरूशलेमडा रोम्‍थिमु गु छो़म छु़रु़प-छु़रु़प लु़डाम बाइडा।

पावल एफिससडाम एल्‍डरमिमनुङ ब्‍र्‍वासिड्‌डाम

१७ पावलका मिलेटसलामका एफिससडा बाट्‌पा मण्‍डलीडाम एल्‍डरमिम येड्‌डा मु़चु़मिम थु़र्डु़मी।

१८ मेर्मिम पावलकाडा रोम्‍फाम्‍डी,

मा पावलका मेर्मिमनुङ र्‍वाक्‍ता,

“एशियाडा रोङडोम नेमलो आथाम खोत्‍ले थारीका गानीनुङ गो हेसाका बाङडो,

मेराम ने गानी चनिमिम ङा बु।

१९ यहूदीमिमका आमा दुथाम मेजो़पा मुलु़ बेम्‍डिम थारीका वो गो याक्‍के दु़म्‍साका ख्राप्‍तो माम्‍चु़नीकु खारी ङा बेउतोम बाङडो।

२० गानी इनीमा थो़रलु़सीडा बर्तो लनी र्‍वाक्‍साका गो गानीलाई आमा नड्‌डा हाम वो मेमुर्सिक्‍साका येशूकु दुथाममिम ल्‍वा खोत्‍ले मु़चु़मिमकु ङादोडा नुङ इनीमा नेम-नेमडा लक्‍साका सीट्‌निनिम ल्‍वा ने चनिमिम ङा बु।

२१ यहूदीमिम नुङ ग्रीकमिमलाई इनीमा त्‍वाकु छु़लमिम न-गोलामका मिम्‍सिसाका माम्‍चु़नीडा ख्‍लोन्‍सिट्‌नी,

मा ङाचो़ येशूडा थो़रलु़नी र्‍वाक्‍साका र्‍वाङ्‌डोम बु।

२२ “रेप्‍नी,

माम्‍चु़नी-पेलका बट्‌ङिडिमिमका गो यरूशलेमथो़ लक्‍तोङा बेउ।

मेसिन्‍डा गोलाई हाम दु़म गो मेचक्‍पु।

२३ आकोति कोङङा चक्‍पु,

शहर-शहरडा गो खिर्सिङुलो दु़खामिम गोडला रोमी,

मा चङिमी वो र्‍वाक्‍साका माम्‍चु़नी-पेलका आमा न छ्‌यामी।

२४ लावो गो आमा मिरो़म त्‍वाकाम लागि हाम होङ्‌ङा वो मेलु़ङु।

गो आकोति कोङङा मालुमिम बु– येशू ख्रीष्‍टका गोलाई ग्‍वाङ्‌डिमिम माम्‍चु़नीकु दिदामकु दुथाममिम जो़पा-सेलाकु खारी गो मेङेसिसाका बोम्‍सोमु चापुनु़।

२५ “रेप्‍नी,

गानीगोडा खोत्‍लेनुङ गो माम्‍चु़नीकु किब्‍दीकु दुथाम जो़पा-सेला थो़बेट्‌निनिम बाइडा।

आथाडा आरे गानी सु़का वो आमा ङाली मेल्‍वानी र्‍वाक्‍पा गो चक्‍तोम बु।

२६ मेम्‍मिमका आनेप गो गानीनुङ ओराम ल्‍वा र्‍वाक्‍तोङा बेउ,

येशूडा गानी थो़र मेलु़साका सिन्‍नी माला आमा बुइडला मेजो़पा मेरो।c

२७ हेङालोने माम्‍चु़नीकु खोत्‍ले न-थो़म गानीनुङ सो़मुडाम गो लिबा बाङ्‌डोम मिबु।

२८ गानी इनीमा त्‍वाप नुङ खोत्‍ले थो़रलु़पामिमकाम लागि चङचङया बानी वो!

माम्‍चु़नी-पेलका गानीलाई मे थो़रलु़पामिम रेपा खुन्‍चु़म खुबेट्‌निमिम बु।

मेम्‍मिमका गुमीका उनीमा त्‍वाकु तारापाचो़ येशूकु सिसिका भ्रेम्‍डिम माम्‍चु़नीकु मण्‍डलीलाई न-गो सोक्‍निमा जो़होमका रेप्‍नी।

२९ हेङालोने गो डिन्‍जो़ल्‍निनिमा लङुमिम चङडा ङिमलु़पा बडि होप्‍माम मु़चु़मिम गानीगोडा रोमी,

मा मेर्मिमका खोत्‍ले थो़रलु़पामिमलाई पुयु़लुमु माल्‍मी होङ्‌ङा गो लु़ङडोम बु।

३० गानीगोलामका ङा लिमा थेट्‌पा,

मा ब्‍लो़पा मु़चु़मिम लुमी सो़!

मेर्मिमका थो़रलु़पामिमलाई फ्‍वामिमा लमी।

३१ मेम्‍मिमका ओराम ल्‍वा मिम्‍निमा चङचङया बानी वो!

गो हेसाका सु थसम्‍म नेम्‍फु-सिन्‍था ख्राप्‍तो खोत्‍ले मु़चु़मिमलाई चङचङया बाबेत्तोमिम बाइडा।

३२ “आथा गो गानीलाई माम्‍चु़नीकु ल्‍वाड्‌डा नुङ उनी दिदामकु सिजेमडा जु़ल्‍निनी,

मेरामलामका माम्‍चु़नीका इनीमा थो़र बर्बेत्तो लमी,

मा उनी त्‍वाकु मु़चु़मिमगोडा जि ल्‍वापा दु़म्‍बेनी।

३३ गो सु़काम वो सो़ना,

मतो नुङ ये-सेमकाम रारी मेबेउवा।

३४ ओराम ल्‍वाका ङा आ त्‍वाप मा गोनुङ बाट्‌पामिमलाई चाहेदु़म्‍पा खोत्‍ले बु़साड्‌डु़मिम गानी चनिमिम ङा बु।

३५ खोत्‍ले ब्राम्‍दु़ल्‍वा बेउतोमा गानीलाई रेम्‍बेट्‌निनिम बु सो़।

गानी वो आरेसाकाङा छो़निमा मेचापामिमलाई ख्‍लो़मुमि बासी।

येशूका र्‍वाम्‍डिम ओराम सिजेम मिम्‍नी सो़ ‘ग्‍वामु ङा रमुडाम वो आलाकाम दु़म सो़’।”

३६ आकोति र्‍वाक्‍तामा पावलका क्रचु़खुम बु़डु़,

मा मेर्मिम खोत्‍लेनुङ कोयोङा सो़म्‍दी बु़डु़।

३७ मेकोतिमा मेर्मिम खोत्‍लेङा ख्राप्‍मिडी,

मा पावललाई फोप्‍मिडिमा चुप बेम्‍डी।

३८ आथाडा आनो हाम्‍सी वो आमा ङाली मेल्‍वानी र्‍वाक्‍साका पावलका र्‍वाक्‍ताम ल्‍वाडा छो़म मेर्मिमकु न ख्राप्‍डा।

मेकोतिमा मेर्मिमका पावललाई डोक्‍पु कुबी-बोक्‍सा फार्डा सोम्‍थिम्‍डी।

a 

२०:६ प्रस्‍थान १२:१७-२० डा रेप्‍नी।

b 

२०:७ शनिबार

c 

२०:२६ ग्रीक बाइबलडा सिसिकु देन्‍दे र्‍याक्‍मा बु।

पावल यरूशलेम लाम्‍दीडाम

२१

१ मे एफिससडाम एल्‍डरमिमनुङ ब्‍र्‍वासिक्‍तोकोमा गुकु डोक्‍पु कुबी-बोक्‍साडला हुसाका आनो-मेनो मेलुक्‍साका कोस टापुडा रोक्‍तोको।

उ दिकाम नेम रोडस टापुडा लुक्‍तोको,

मा मेलामका पटारा शहरडा रोक्‍फात्तोको।

२ मेकोतिमा फोनिकेथो़ लक्‍पा कोले डोक्‍पु कुबी-बोक्‍सा डार्तोको,

मा गुकु मेरामडा ङा हुसाका लक्‍तोको।

३ साइप्रस टापु फार्डा रोक्‍फात्तोकोमा मेरामकु रायलालाम दु़म्‍साका सिरियालामका टुरोस शहरडा लुक्‍तोको।

हेङालोने डोक्‍पु कुबी-बोक्‍साडाम मोमसोजाम मेसिन्‍डा पार्जो़ल्‍मु बासिक्‍पा बाइडा।

४ मेसिन्‍डा सीसिपामिमलाई माल्‍साका डार्तोकोमी,

मा मेर्मिमनुङ गुकु येतलेम बात्तोको।

मेर्मिमका माम्‍चु़नी-पेललामका पावललाई यरूशलेमडा मेलक्‍नी बेम्‍डी।

५ मेलामका आकी लाम्‍दिमु थारीका मेर्मिम उनी नाइमे नुङ चो़मिम खोत्‍लेका गुकुलाई शहरकु पाखानो दिरिदिन फार्डा सोक्‍थिक्‍तिकिमी।

मेम्‍मा गुकु मेसिन्‍डा क्रचु़खुम बेसाका सो़म्‍दी बेत्तोको,

मा मेर्मिमनुङ ब्‍र्‍वासिक्‍तोको।

६ मेकोतिमा गुकु डोक्‍पु कुबी-बोक्‍साडा हुत्तोको,

मेर्मिम ने उनी नेम ख्‍लोम्‍सिम्‍डी।

७ टुरोसलामका डोक्‍पु कुबी-बोक्‍साडा गुकु टोलेमाइस शहरडा रोक्‍फात्तोको।

मेसिन्‍डा थो़रलु़पामिमलाई क्रो़म्‍तोकोमा मेर्मिमनुङ कोलेम बात्तोको।

८ उ दिकाम नेम मेलामका ब्‍र्‍वासिक्‍तोकोमा कैसरिया शहरडा रोक्‍तोको,

मा जो़पा-सेला थो़बेट्‌पा फिलिपकु नेमडा लक्‍तोको।

गु यरूशलेमडा माम्‍चु़नीकु सो़रलोले बेपा थुट्‌मीडिम येतलेमिमगोडाम कोले बाइडा,

मा गुकु मेराम नुङङा बात्तोको।

९ मेरामकाम लालीकुन्‍दा मेबेथिङा बाट्‌पा ब्‍लले जाउमोचो़मिम बाम्‍डी,

मेर्मिमका माम्‍चु़नीलाम जेम्‍थाल्‍मिडी।

१० मेसिन्‍डा गुकु कोलेम-नलेम बात्तोकोलो यहूदियाडाम अगाबस नङकाम माम्‍चु़नीलाम-जेपा कोङ मु़चु़ मेगोडा योक्‍ता।

११ अगाबस आकीमाडा रोक्‍तामा पावलकु थ्‍वाक्‍पुरी रसाका अगाबसका उ त्‍वाकु ल्‍वा-खेल बड्‌डु़मा र्‍वाक्‍ता,

“माम्‍चु़नी-पेलका आरे र्‍वामी ‘ओराम थ्‍वाक्‍पुरीकु मु़चु़लाई यरूशलेमडा यहूदीमिमका आरेसाकाङा बन्‍मिमा वाङसामामिमकु ल्‍वाड्‌डा ग्‍वामी’।”

१२ ओराम ल्‍वा थो़त्तोकोमा मेसिन्‍डाम मु़चु़मिम नुङ गुकु खोत्‍ले बासित्तोकोमा पावललाई यरूशलेम मेलक्‍नी र्‍वाक्‍तोकोम-र्‍वाक्‍तोकोम ङा बेत्तोको।

१३ लावो पावलका र्‍वाक्‍ता,

“गानी हेङा आरेसाका ख्राम्‍नीमा आमा न चनिमिम?

गो ङाचो़ येशूकाम लागि यरूशलेमडा बन्‍ला सो़म्‍सिमु कोङङा मेएँ,

सिमु ङा वो हाम होङ्‌ङा मेलु़ङु।”

१४ पावललाई गुकु लेम्‍मु मेचाप्‍कुवा मा,

“माम्‍चु़नीकु न होङङा दु़म्‍नु़” र्‍वाक्‍तोकोमा वाय-वाय बात्तोको।

१५ आकोतिमा कोलेम-नलेम चङडा गुकु यरूशलेम लमु झो़म्‍सिक्‍तोकोमा लाम्‍दित्तोको।

१६ कैसरियाडाम कोले-नले थो़रलु़पामिम वो गुकुनुङङा लम्‍डी।

मेकोतिमा मेर्मिमका गुकुलाई साइप्रस टापुडाम कोले माकेवाम थो़रलु़पा मनासोन र्‍वाक्‍मा मु़चु़कु नेमडा ख्‍लुक्‍तिकिमी,

मा मेसिन्‍डा गुकु बात्तोको।

पावल यरूशलेम रोक्‍थिड्‌डाम

१७ गुकु यरूशलेमडा रोक्‍थित्तोकोमा खोत्‍ले थो़रलु़पामिमका गुकुलाई छो़म गेर्सिक्‍तो क्रो़म्‍तिकिमी।

१८ उ दिकाम नेम पावलनुङ गुकु याकूबकाडा लक्‍तोको।

मेसिन्‍डा खोत्‍ले एल्‍डरमिम खोम्‍सिम्‍डिम बाइडा।

१९ मेर्मिमनुङ घ्रो़म्‍मिडिमा पावलका वाङसामामिमलाई जो़पा-सेला थो़बेड्‌डु़मिलो माम्‍चु़नीका हे-हेप्‍माम खारीमिम बेम्‍डी,

मेर्मिम खोत्‍ले पेन्‍तिका सीड्‌डु़मी।

२० ओराम थो़म्‍डिमा मेर्मिमका माम्‍चु़नीकु नङ कोम्‍डी।

मेकोतिमा मेर्मिमका पावलनुङ र्‍वाम्‍डी,

“रेप्‍नी छारी,

यहूदीमिमगोडा थो़रलु़पामिम छो़म सेर्पा बुमी,

मा मोशाकु डु़म्‍ला होम्‍साका खारी बोमु मेर्मिम चङको-चङको बुमी।

२१ मेर्मिमका इनीमा दुथाम कोङनिम ल्‍वा थो़म्डिम बु,

मेराम ल्‍वा ‘वाङसामामिमकु थेतेडा बाट्‌पा यहूदीमिमलाई गानी मोशाकु डु़म्‍ला ङेट्‌नी,

इनीमा चो़च्‍चो़मिमकाम खिरिरि मेक्रिम्‍साट्‌नी,a

मा बेप-पापका बेम्‍खेम्‍डिम डु़म्‍ला होम्‍साका मेबेनी’ र्‍वाक्‍साका सीट्‌निम बु ए।

२२ हाम बोमुमा,

गानी रोनिम बु र्‍वाक्‍पा मेर्मिमका थो़म्‍ल्‍याट्‌मी।

२३ मेम्‍मिमका गुकु र्‍वाकुमिम थो़नी,

माम्‍चु़नीनुङ ङादो र्‍वाम्‍डिम होम्‍साका सेम खुर्पा ब्‍लले मु़चु़मिम आसिन्‍डा बुमी।

२४ “लक्‍निमा गानी वो ओर्मिमनुङ कोयोङा सेपा दु़म्‍पा रु़दु़म बेनी,

मा ओर्मिमलाई चाहेदु़म्‍पा खउलुङ ने गानी ङा सोन्‍साट्‌नी,

मा ओर्मिमका उनी सेम खुर्मिनु़।

आरेसाका गानी मोशाकु डु़म्‍ला होम्‍साका बोनिमिम ल्‍वामी,

मा इनीमा दुथाम थो़म्डिम ल्‍वा आच्‍छाङा मेएँ रेछा र्‍वाक्‍पा खोत्‍लेका चमी।b

२५ लावो थो़रलु़पा वाङसामामिमलाई गुकु आरेप्‍माम सेलाखाजेम र्‍याक्‍तोकोमा थु़र्तोकोम बु गानी ङाटालाई सासेट्‌मा पोमु-डुमु,

लक्‍चा रिम्‍साका सेट्‌मा सो़ नुङ सिसि मेपेनी,

मा नाम्‍सु़रु़ मेबेनी।”

२६ पावलका मे ब्‍लले मु़चु़मिम लडु़मी,

मा उ दिकाम मेर्मिमनुङ गु वो सेपा दु़म्‍पा खारी बु़डु़।

मेकोतिमा सेपा दु़म्‍मुकु दुथाममिम उपास हाम्‍सी हु,

मा मे खोत्‍ले सेपा दु़म्‍मिमिमकु दुथाम हाम्‍सी सासेन्‍मु बासी र्‍वाप्‍डा पावल सो़रनेमगोनो हुङ्‌डा।

सो़रनेमगोडा पावललाई चु़म्‍मिडिम

२७ सेपा दु़म्‍मुकु दुथाममिम उपास येतलेम लिसाका हुमु खाप्‍स्‍तु़लो एशियालामका रोक्‍पा यहूदीमिमका सो़रनेमगोनो पावललाई ल्‍वाम्‍डी,

मा सेर्पा मु़चु़मिमलाई कोम्‍डिमा गुलाई चु़म्‍मिडी।

२८ मेकोतिमा मेर्मिम आरे र्‍वाक्‍तो येम्‍डी,

“इस्राएलडाम वा-ल्‍वाकनी,

ख्‍लो़किनी!

मु़चु़मिमलाई बान्‍तेमेनो इकीमा सामा,

इकीमा डु़म्‍ला मा इकीमा सो़रनेमकु कोर्थो़लाम सीप्‍बाल्‍पा मु़चु़ ओराम ङा सो़।

मेकोति कोङङा मेएँ,

ओरामका ग्रीक वाङसामामिमलाई वो सो़रनेमगोडा रेड्‌डु़मी,

मा माम्‍चु़नीकु सो़रनेमलाई मेसेपा दु़म्‍बेड्‌डु़म बु।”

२९ हेङालोने एफिससलामका रोक्‍पा वाङसामा त्रोफिमसलाई मेर्मिमका पावलनुङ कोयोङा शहरडा बाच्‍चिम ल्‍वाम्‍डिम बाइडा,

मा पावलका मेरामलाई सो़रनेमगोनो रेड्‌डु़ र्‍वाक्‍पा मिम्‍मिडिम बाइडा।

३० आरेसाका येम्‍डिम-दुम्‍डिम ल्‍वा शहरडा खोत्‍लेथो़ थो़म्‍डी,

मा मु़चु़मिम खोत्‍लेलामका मेसिन्‍डा ओन्‍तो रोम्‍डी।

मेर्मिमका पावललाई सो़रनेमगोलामका रो़-रो़न्‍थु़त्तो पाखानो ख्‍लुम्‍डी,

मा सो़रनेमकु लाम्‍चोको चम्‍ल्‍याम्‍डी।

३१ मेर्मिमका पावललाई सेन्‍मु खाप्‍मिडिम बाइडा।

मेकोतिलो यरूशलेम शहरडा मु़चु़मिम येम्‍डिम-दुम्‍डिम ल्‍वा रोमी पल्‍टनडाम कमाण्‍डरका थो़स्‍तु़।

३२ गुका सिपाहीमिम नुङ कप्‍तानमिम रेड्‌डु़मिमा ओन्‍तो मेसिन्‍डा रोक्‍ता।

मेर्मिमका कमाण्‍डर नुङ सिपाहीमिम ल्‍वाम्‍डिमा पावललाई याल्‍मु डिट्‌मिडी।

३३ उ फार्डा रोक्‍तामा मे कमाण्‍डरका पावललाई चु़म्‍डु़,

मा नले सेल रिवाका बन्‍बेड्‌डु़मी।

मेकोतिमा मे सेर्पा मु़चु़मिमलाई गुका,

“सु़ ओराम,

मा ओरामका हाम बु़डु़?”

र्‍वाक्‍तामा हिलाबु़डु़मी।

३४ लावो मे सेर्पा मु़चु़मिमगोडाम याङका कोले ल्‍वा,

याङका वाङमी ङा ल्‍वा र्‍वाम्‍डिमा येम्‍डी।

मेम्‍मा मेर्मिम येम्‍डिमका गुका हाम वो ल्‍वा थेसिथेन्‍मु मेचाप्‍सु़वा।

मेकोतिमा पावललाई सेनामिमकु ब्‍यारेकडा लनी बु़डु़मी।

३५ सिपाहीमिमका पावल लम्‍डिमा लम्‍डिलो सेर्पा मु़चु़मिमका चङचङ खात्तो लम्‍डी।

देम्‍कुलीलाम गेले गेमु खाप्‍मिडिलो सेर्पा मु़चु़मिमका पावललाई सेन्‍मु माल्‍मिडिमका सिपाहीमिमका पावललाई कोम्‍डिमा लम्‍डी।

३६ हेङालोने सेर्पा मु़चु़मिमका “मेरामलाई सेट्‌नी!”

र्‍वाक्‍तो येत्तो उ चङचङ खाट्‌मिडिम बाइडा।

३७ सेनामिमकु ब्‍यारेकडा रेन्‍थिमु खाप्‍मिडिलो पावलका मे कमाण्‍डरनुङ र्‍वाक्‍ता,

“ङाचो़,

गो कोले-नले ल्‍वा गानीनुङ जेमु चापु?”

गुका र्‍वाक्‍ता,

“हाम गाना ग्रीक ल्‍वा जेमु थेना?

३८ बास्‍ता-नेहोनेम ङा रिबुसी किन्‍मु चो़म्‍पा मा ब्‍ल धु़मसङ (४०,००) रिबुसी किट्‌पामिमलाई सो़ब्‍दीथो़ लक्‍पा मिश्री गाना ङा मे डे?”

३९ पावलका र्‍वाक्‍ता,

“गो किलिकियाकु डोक्‍पु शहर टार्ससडाम नागरिक यहूदी सो़।

गो गानीनुङ र्‍वाङु,

ओर्मिम मु़चु़मिमनुङ कोले-नले ल्‍वा जेमु ग्‍वाङ्‌नी।”

४० कमाण्‍डरका पावललाई जेमु ग्‍वाक्‍तु़मका,

देम्‍कुलीडा येम्‍स्‍तामा उ ल्‍वा थो़त्तो मे सेर्पा मु़चु़मिमलाई लिबा बाबेड्‌डु़मी।

मु़चु़मिम लिबा बाम्‍डिम चङडा गुका मेर्मिमनुङ हिब्रू ल्‍वालाम आरे र्‍वाक्‍ता,

a 

२१:२१ माम्‍चु़नीकु मु़चु़ र्‍वाक्‍साका रेम्‍बेपा छेखोप।

b 

२१:२४ यहूदीमिमका माम्‍चु़नीकु ङादोडा पेम्‍डिम कसम हुक्‍ता र्‍वाक्‍पा रेम्‍बोमु।

२२

१ “माम-पाप,

वा-ल्‍वाकनी,

ओम्‍लो गो इनीमा ङादोडा आमा दुथाममिम ल्‍वा जेङुमिम थो़नी।”

२ पावल हिब्रू ल्‍वालाम जेस्‍ताम थो़म्‍डिमा मेर्मिम बासिम्‍डाम वो छो़म लिबा बाम्‍डी।

३ पावलका र्‍वाक्‍ता,

“गो किलिकियाकु शहर टार्ससडा गङडोम यहूदी,

लावो गमलिएललामका इकीमा ङाउ-खुउकु डु़म्‍लामिम गो चङको-चङको दु़म्‍साका सीसिङ्‌डो,

मा ओराम शहरडा बर्ङोडो।

आनेप गानी माम्‍चु़नीडा हाङको इनीमा सो हन्‍पा बुनी,

मेकोतिङा आमा वो सो हन्‍पा बाइडा।

४ गो ओराम लाम्‍दीडा लाम्‍दिपा मु़चु़मिमलाई उनी सिमुथारीसम्‍म थो़मतेर्साक्‍तोमी।

मेकोतिमा वोस्‍चो़-मेसेममिमलाई बसाका झ्‍यालखानडा चक्‍थाल्‍तोमी।

५ डोक्‍पु ङाउ डु़म्‍लाचो़ नुङ डोक्‍पु घ्रो़म्‍दीडाम खोत्‍ले मु़चु़मिमका गानीलाई ओराम आच्‍छाङा र्‍वाक्‍साका र्‍वामु चाम्‍मी।

दमस्‍कस शहरडाम थो़रलु़पामिमलाई चु़म्‍मुमा देन्‍दे ग्‍वाप्‍डा यरूशलेमडा रेन्‍मु लागि मेर्मिमका दमस्‍कसडाम यहूदी ङाचो़मिमलाई सेलाखाजेम र्‍याम्‍डी,

मा ग्‍वाङ्‌सोङ्‌डिमिम बाइडा।

६ “नेम्‍फुम थारीबिलि गो दमस्‍कसडा रोङ्फाङडोलो पाह्रीलामका कोचोत्ति कोङ डोक्‍पु ओल आमा होनोलाम-आथो़लाम झ्‍वाक्‍ता,

७ मा गो क्‍वायु़ झार्ङोडो,

मा गोनुङ आरे र्‍वाक्‍ताम लो़लाम थो़उतो,

‘ए शाऊल,

शाऊल,

गाना हेङा आमा थो़मतेर्नामिम?’

८ मेकोतिमा गो र्‍वाङ्‌डो,

‘ङाचो़,

गानी सु़?’

“मेकोतिमा गुमीका गोनुङ र्‍वाम्‍डी,

‘गो नासरतडाम येशू,

आमा थो़म गाना तेर्तोङालेनामिम बु।’

९ गोनुङ लक्‍पामिमका ओल ने ल्‍वाम्‍डी,

लावो गोनुङ जेपाकु लो़लाम मेथो़मिवा।

१० “गो र्‍वाङडो,

‘ङाचो़,

आथा गो हाम बेउमिम?’

मेकोतिमा ङाचो़का गोनुङ र्‍वाम्‍डी,

‘बका,

मा दमस्‍कस शहरडा लक्‍सा,

मा गाना बोमु बासिट्‌पा ङादोङा मुलु़ बेउतोम मेराम खारीमिम गानालाई सीनामी।’

११ मेराम ओलकु झ्‍वाक्‍सीका गो हाम वो मेल्‍वाउवा,

मा गोनुङ बाट्‌पामिमका आमा ल्‍वाड्‌डा झेसाका दमस्‍कस शहरडा रेट्‌ङिडिमी।

१२ “हननिया र्‍वाक्‍मा माम्‍चु़नीकु न-गो होप्‍माम,

मा मोशाकु डु़म्‍लाका र्‍वामिम होम्‍साका दोपा कोले मु़चु़ बाइडा।

मेरामलाई मेसिन्‍डाम खोत्‍ले यहूदीमिमका जो़पा मिम्‍थाल्‍मिडिम बाइडा।

१३ गु आमाडा रोक्‍ता,

मा आमा फार्डा येम्‍सिक्‍साका गोनुङ र्‍वाक्‍ता,

‘छारी शाऊल,

इमा मिक्सी ह्‌वासिनु़मा ल्‍वानानु़।’

मेकोतिलोङा आमा मिक्सी ह्‌वास्‍ता,

मा गुलाई ल्‍वाउतो।

१४ “मेकोतिमा गुका र्‍वाक्‍ता,

‘इकीमा ङाउ-खुउमिमकु माम्‍चु़नीका गाना उनीमा न थेसिथेन्‍मु मा माम्‍चु़नीकु न-गोनुङमा येशूलाई ल्‍वामु मा गुमीका जेमिमिम थो़मु गानालाई थुट्‌नामिम बु।a

१५ हेङालोने उनीमा दुथाम गाना हाम ल्‍वान्‍नाम,

थो़न्‍नाम बु,

मेर्मिम खोत्‍ले मु़चु़मिमकु ङादोडा गाना सो़पा दु़म्‍ना।

१६ मेम्‍मिमका दाला बासा,

बकामा कु-रु़दु़म रङा।

मेकोतिमा उनीमा नङडा सो़म्‍दी बेमा इमा छु़ल हेप्‍डा।’

१७ “यरूशलेमडा ख्‍लोसिङ्‌डोमा रोङडो,

मा सो़रनेमगोनो सो़म्‍दी बेउतोम बाङडोलो गो मिक्सीलाम ल्‍वाउतो,

१८ मेकोतिलो गुमीका गोनुङ आरे र्‍वाक्‍तोङा बेम्‍डिम ल्‍वाउतो,

‘दाला बासामा यरूशलेमलामका लुक्‍ल्‍याडा,

हेङालोने गाना मेर्मिमनुङ सो़नामिम आमा दुथाममिम ल्‍वा मेर्मिमका मेथो़मी।’

१९ “मेकोतिमा गो गुमीनुङ र्‍वाङडो,

‘ङाचो़,

गो घ्रो़म्‍दीनेम-नेमडा लङडोमा गानीडा थो़र लु़पामिमलाई झ्‍यालखानडा चक्‍तोमिम,

मा याल्‍तोमिम ल्‍वा ओर्मिम खोत्‍लेका चमिमिम ङा बु।

२० इनीमा दुथाम सो़पा स्‍तिफनस सेट्‌मिडिलो गो मेर्मिमकु फार्डा ङा येम्‍तासिट्‌ङोरो,

मा सेट्‌पामिमलाम बाङ्‌सिङ्‌डोमा मेर्मिमकु ये-सेम लथाक्‍तोम वो मेर्मिमका चमिमिम ङा बु।’

२१ “गुमीका गोनुङ र्‍वाम्‍डी,

‘मेलामका लक्‍सा,

गो गानालाई हापा होनोवा बाट्‌पा वाङसामामिमकाडा थु़र्नी’।”

२२ मेर्मिमका पावलकु ल्‍वा आकोतिङा थो़म्‍डी,

मा आरेसाका येत्तो प्रोमु चो़म्‍मिडी,

“ओराम मु़चु़लाई सेट्‌नी!

हेङालोने ओराम मु़चु़ सुबुडा बुमुका घ्रेट्‌पा मिबु!”

२३ मेर्मिमका छोक्‍चोका उनीमा त्‍वाकु ये-सेम आ़क्‍तो नुङ फुर्कुलु़म फोत्तो येमु चो़म्‍मिडी।

२४ कमाण्‍डरका र्‍वाक्‍ता,

“पावललाई ब्‍यारेकगोनो रेट्‌नी,

मा हेङा मेरामकु कोर्थो़लाम मेर्मिम येमिमिम बुमी,

मेराम थेसिथेन्‍मु कोक्‍तेकु रिवाका याल्‍तो हिलाबेनी।”

२५ मेकोतिमा मेर्मिमका पावललाई कोक्‍तेकु रिवाका बट्‌मिडी।

मेकोतिलो उमा फार्डा ङा येम्‍तासिट्‌पा कप्‍ताननुङ पावलका र्‍वाक्‍ता,

“हाम कोङ रोमी नागरिकलाई ङादो अदालतडा मुमा मेबेसाका ङा याल्‍मु रोमी डु़म्‍लाडा बु?”

२६ कप्‍तानका ओराम थो़स्‍तु़मा उनी कमाण्‍डरकाडा लस्‍तामा आरे र्‍वाक्‍ता,

“गानी हाम बोमु खाम्‍निमिम?

ओराम ने रोमी नागरिक रेछा!”

२७ मेकोतिमा मे कमाण्‍डर रोक्‍तामा पावलनुङ हिलाबु़डु़,

“आच्‍छाङा हाम गाना रोमी नागरिक ङा मा?”

मेकोतिमा पावलका र्‍वाक्‍ता,

“गो रोमी नागरिक ङा सो़।”

२८ मे कमाण्‍डरका र्‍वाक्‍ता,

“गो ने हापा खउलुङ सोक्‍तोमा रोमी नागरिक दु़म्‍ङोडोम।”

लावो पावलका र्‍वाक्‍ता,

“गो ने गङडोलोम आथामङा रोमी नागरिक बाङडो।”

२९ ओराम थो़म्‍डी मेडे पावललाई हिलाहिसी बेप्‍डा रोक्‍पामिम चङथो़ हेर्सिम्‍डी।

मेकोतिमा पावल रोमी नागरिक र्‍वाक्‍पा चडु़मा मे कमाण्‍डर वो ङिस्‍ता,

हेङालोने गुका पावललाई बन्‍बेड्‌डु़मिम बाइडा।

डोक्‍पु घ्रो़म्‍दीकु ङादोडा पावल

३० कमाण्‍डरका यहूदीमिम हेङा पावलकु कोर्थो़लाम बम्‍डिम र्‍वाक्‍पा ल्‍वा थेसिथेन्‍मु न बु़डु़म बाइडा।

मेम्‍मिमका मेरामकु दिकाम नेम मे कमाण्‍डरका डोक्‍पु डु़म्‍लाचो़मिम,

यहूदीमिम नुङ खोत्‍ले डोक्‍पु घ्रो़म्‍दी खोम्‍बेड्‌डु़मी।

मेकोतिमा पावललाई बट्‌मा सेल रिवा फ्रोसाका मेर्मिमकु ङादोडा रेड्‌डु़मा येम्‍सिबेड्‌डु़।

a 

२२:१४ मसीहकु नङ

२३

१ पावलका मे डोक्‍पु घ्रो़म्‍दीथो़ किकिर्या रेप्‍डु़मा र्‍वाक्‍ता,

“वा-ल्‍वाकनी,

आनेपसम्‍म गो माम्‍चु़नीकु ङादोडा खोत्‍ले ल्‍वाडा जो़पा न-गोका ङा गो उनीमा खारी बेउतोम बु।”

२ ओराम ल्‍वा थो़स्‍तु़मा डोक्‍पु ङाउ डु़म्‍लाचो़ हननियाका पावलकु फार्डा येम्‍सिक्‍पामिमलाई पावलकु सिड्‌डा याल्‍बेड्‌डु़मी।

३ पावलका हननियानुङ र्‍वाक्‍ता,

“ए जाख्‍ली क्‍वाका क्‍लक्‍मा ब्रो़लुङ!a

गानालाई वो माम्‍चु़नीका यानामी।

गाना डु़म्‍ला होम्‍साका आमा निया बेप्‍डा गन्‍ना,

मा हेङा डु़म्‍लाकु कोर्थो़लाम गोलाई याल्‍बेन्‍ङिमिम?”

४ पावलकु फार्डाङा येम्‍सिक्‍पामिमका पावलनुङ र्‍वाम्‍डी,

“हाम गाना माम्‍चु़नीकु डोक्‍पु ङाउ डु़म्‍लाचो़लाई डक्‍साका जेनामिम?”

५ मेकोतिमा पावलका र्‍वाक्‍ता,

“वा-ल्‍वाकनी,

गुमी डोक्‍पु ङाउ डु़म्‍लाचो़ र्‍वाक्‍पा गो चक्‍तोम मेबायावा।

हेङालोने माम्‍चु़नीकु सिजेमडा आरेसाका र्‍वाक्‍मा बु,

‘त्‍वाकु मु़चु़मिमकाम साखामचो़कु कोर्थो़लाम जेसी मेनु़’।”

६ लावो मेराम डोक्‍पु घ्रो़म्‍दीडा याङ सदुकी नुङ याङ फरिसी बुमी र्‍वाक्‍पा पावलका चडु़मका डोक्‍पु लो़लामका आरे र्‍वाक्‍ता,

“वा-ल्‍वाकनी,

गो ने फरिसीकु चो़ फरिसी ङा सो़।

सिपा मु़चु़ सिमुलाम बगे र्‍वाक्‍पा ल्‍वाडा थो़र लु़ङडोमका आसिन्‍डा हिलाहिसी बेप्‍डा गो रेट्‌ङिडिमिम बु।”

७ पावलका आरे र्‍वाक्‍ताम थो़म्‍डिमा फरिसीमिम नुङ सदुकीमिम उनी त्‍वाप-त्‍वापडा ङा गो फ दु़म्‍मिडिमा फ्‍वासिम्‍डी।

८ हेङालोने मु़चु़ सि,

मा आथावो बगे र्‍वाक्‍पा ल्‍वाडा सदुकीमिमका थो़र मेलु़म्‍थाल्‍मिवा,

मा पाह्रीचो़ नुङ पेल मेदु़म र्‍वाम्‍थाल्‍मिडी।

लावो फरिसीमिमका ने ओर्मिम सुले ल्‍वाडा ङा थो़र लु़म्‍थाल्‍मिडी।

९ मेसिन्‍डा छो़म येम्‍डी-दुम्‍डी,

मा फरिसीमिमगोडाम डु़म्‍ला सीपा पातु़म्‍रीमिमका बम्‍डिमा आरे र्‍वाम्‍डी,

“ओराम मु़चु़काडा गुकु मेजो़पा ल्‍वा हाम वो मेर्डाकुवा।

पेल नुङ पाह्रीचो़लामका वो ओराम जेस्‍ताम दु़म्‍मु चाप्‍सु़।”

१० मेसिन्‍डा सदुकीमिम नुङ फरिसीमिमगोडा छो़म डोक्‍पु रिबुसी गस्‍ता,

मा मेर्मिमका पावललाई रोबोमिलो सेन्‍मी र्‍वाक्‍साका मे कमाण्‍डर छो़म ङिस्‍ता।

मेकोतिमा मेरामका सिपाहीमिमलाई मेर्मिमकु थेतेलामका रो़न्‍थु़ट्‌निमा पावललाई ब्‍यारेकडा रेट्‌नी बु़सोड्‌डु़मी।

११ मेरामकु दिकाम नेम्‍थाका ङाचो़ येशू पावलकु ङादोडा रेम्‍बेम्‍सिम्‍डिमा र्‍वाम्‍डी,

“मेङिसा पावल,

यरूशलेमडा हेसाका आमा दुथाम सो़न्‍ना,

मेम्‍साका ङा रोम शहरडा वो गाना आमा दुथाम सो़मु बासी।”

यहूदीमिमका पावललाई सेन्‍मु मेजो़पा मुलु़ बेम्‍डिम

१२ उ दिकाम नेमसोङडाम चङडा यहूदीमिम कोङ सि दु़म्‍मिडिमा पावलकु साम मेफ्‍याक्‍थु़म हाम वो मेपेपा-मेडुपा कसम पेम्‍डी।

१३ आरेसाका सेन्‍मु मुलु़ बेपा मु़चु़मिम ब्‍ल धु़म (४०) डाम वो हापा बाम्‍डी।

१४ मेकोतिमा मेर्मिम डोक्‍पु ङाउ डु़म्‍लाचो़मिम नुङ ङाउमिमकाडा लम्‍डी मा र्‍वाम्‍डी,

“गुकु पावलकु साम मेफ्‍याक्‍थु़म हाम वो मेपोकु र्‍वाक्‍साका कसम पेत्तोकोम बु।

१५ मेम्‍मिमका डोक्‍पु घ्रो़म्‍दी नुङ गानी दु़म्‍साका कमाण्‍डरकाडा लनी।

मेम्‍मा मेराम रिबुसी ल्‍वाकु दुथाममिम मुलु़ आथावो जो़होमका बोमु बासी र्‍वाक्‍पा लिन्‍सिट्‌नीमा पावललाई घ्रो़म्‍दीडा रेट्‌नी।

पावल घ्रो़म्‍दीगोडा रोक्‍तो ङा बु़लो गुकु सेन्‍कु।”

१६ पावलकु रु़चु़का ओराम ल्‍वा थो़स्‍तु़मा ब्‍यारेकगोनो लक्‍साका पावललाई थो़बेड्‌डु़।

१७ मेकोतिमा पावलका कप्‍तानमिमगोडाम कोलेलाई येड्‌डु़मा र्‍वाक्‍ता,

“ओराम स्‍वालालाई इनीमा कमाण्‍डरकाडा सोन्‍थिट्‌नी,

हेङालोने ओरामका गुमीनुङ कोसि-नक्‍सि जेमु बासिक्‍पा बु।”

१८ मेकोतिमा मेरामका पावलकु रु़चु़लाई लडु़मा उनीमा कमाण्‍डरकाडा लस्‍तामा र्‍वाक्‍ता,

“चक्‍मा पावलका गोलाई येट्‌ङिडिमा ओराम स्‍वालालाई इनीमाडा सोथिबेट्‌ङिडी,

ओरामका गानीनुङ हाम-हुम सो़मु बासिक्‍पा बु ए।”

१९ मे कमाण्‍डरका मेरामकु ल्‍वाड्‌डा झेड्‌डु़मा कोर्थो़ लक्‍साका हिलाबु़डु़,

“गाना गोनुङ हाम सो़मु इमा न बु?”

२० मेकोतिमा मेरामका र्‍वाक्‍ता,

“यहूदीमिमका पावलकु दुथाम ल्‍वा आथावो जो़होमका हिलाहिसी बेपा लिसिसाका दिका पावललाई डोक्‍पु घ्रो़म्‍दीडा रेट्‌नी र्‍वाक्‍साका गानीनुङ र्‍वामु मुलु़ बेम्‍डिम बु।

२१ लावो गानी मेर्मिमकु ल्‍वा मेथो़नी वो!

हेङालोने मेर्मिमगोडाम ब्‍ल धु़म (४०) डाम वो हापा सेर्पामिमका पावलकु साम मेफ्‍याक्‍थु़म हाम वो मेपेपा कसम पेम्‍डिम बु।

मेम्‍मा गुलाई सेन्‍मु र्‍वाक्‍साका चो़पा बोम्‍थाट्‌मिमिम बु,

मा ओम्‍लो मेर्मिमका गानी र्‍वानिमिम ल्‍वा लम्‍थाट्‌मिमिम बु।”

२२ मेकोतिमा मे कमाण्‍डरका मेराम स्‍वालालाई आरे बु़डु़मा थु़र्सोक्‍तु़,

“गाना गोनुङ सो़न्‍नाम ओराम ल्‍वा सु़नुङ वो मेसो़या वो!”

पावललाई कैसरियाडाम किब्‍दी साखामचो़ फेलिक्‍सकाडा थु़र्मीडिम

२३ मेकोतिमा मे कमाण्‍डरका कप्‍तानमिमगोडाम नलेलाई येड्‌डु़ची मा आरे बु़डु़ची,

“आनेप सिन्‍था गु (९) जेमिम थारीका न सङ (२००) सिपाहीमिम,

येत धु़म (७०) घोडाडला हुपा सिपाहीमिम मा नक सङ जाते जेट्‌पा सिपाहीमिमलाई कैसरियाथो़ लमु रेट्‌जो़ल्‍ची।

२४ पावलकाम लागि वो घोडा रेची,

मा गुलाई जो़होमका किब्‍दी साखामचो़ फेलिक्‍सकाडा रेथिक्‍ची।”

२५ गुका आरेप्‍माम सेलाखाजेम वो र्‍याक्‍तु़:

२६ “किब्‍दी साखामचो़ फेलिक्‍स,

गो क्‍लौडियस लुसियसकाम सेव!

२७ पावल र्‍वाक्‍मा मु़चु़लाई यहूदीमिमका चु़म्‍मिडी,

मा सेन्‍मु माल्‍मिडिम बाइडा।

लावो ओराम रोमी नागरिक र्‍वाक्‍पा गो थो़उतोमा सिपाहीमिमनुङ मेसिन्‍डा लक्‍साका ओरामलाई मेर्मिमलाम फ्‍वाक्‍साका गो बोत्तो-थार्तो।

२८ यहूदीमिमका हेप्‍माम मेजो़पा मुमा ओरामलाई बेट्‌मिडिम रेछा र्‍वाक्‍पा जो़होमका थेसिथेन्‍मु नका गो ओरामलाई मेर्मिमकु डोक्‍पु घ्रो़म्‍दीकु ङादोडा लक्‍तो।

२९ मेर्मिमका ओरामलाई उनीमा डु़म्‍लाकु दुथाम मेजो़पा ल्‍वामिम उमा बुइडा उट्‌मिमिम रेछा।

लावो सेन्‍मु,

चमु बासिक्‍पा मेजो़पा ल्‍वा ओरामका बु़डु़म गो मेडारुवा।

३० ओराम मु़चु़ सेन्‍मु मुलु़ बेत्तोङा बोमी र्‍वाक्‍पा गो थो़उतो,

मा ओरामलाई दालाङा इनीमाडा थु़र्तोम बु,

मा ओरामकु कोर्थो़लाम बक्‍पामिम वो इनीमा ङादोडा ङा जेमिनु़ बेउतोमिम बु।”

३१ मे कमाण्‍डरका र्‍वाक्‍ताम होम्‍साका ङा सिपाहीमिमका पावललाई सिन्‍थाङा एन्‍टिपाट्रिस शहरडा रेन्‍थिम्‍डी।

३२ उ दिकाम नेम घोडाडला लक्‍पा सिपाहीमिमलाई पावलनुङ थु़र्सोम्‍डी,

मा लाम्‍दिसाका लक्‍पा कप्‍तान नुङ वाङमी सिपाहीमिम ने यरूशलेम ख्‍लोम्‍सिम्‍डी।

३३ कैसरिया रोम्‍थिम्‍डिमा मेर्मिमका किब्‍दी साखामचो़ फेलिक्‍सलाई सेलाखाजेम ग्‍वाम्‍डी,

मा पावललाई वो उ ल्‍वाड्‌डा ग्‍वाम्‍डी।

३४ गुका सेलाखाजेम डाड्‌डु़मा पावल उहेम जिल्‍लाडाम र्‍वाक्‍साका हिलाबु़डु़।

गु किलिकियाडाम र्‍वाक्‍पा थो़स्‍तु़मा गुका र्‍वाक्‍ता,

३५ “गानालाई मुमा बेट्‌पामिम रोमिमा इमा रिबुसी ल्‍वाकु दुथाम गो थो़उ।”

मेकोतिमा हेरोदका बनेबु़डु़म ओगानेमगोडा पावललाई लनी बु़डु़मी।

a 

२३:३ मु़चु़मिमकु ङादोडा जो़पा लिसिक्‍पा, लावो न-गोडा मेजो़पा ल्‍वा जु़ल्‍थाक्‍पा मु़चु़ रेम्‍बु़।

किब्‍दी साखामचो़ फेलिक्‍सकु ङादोडा पावल

२४

१ ङोलेम चङडा डोक्‍पु ङाउ डु़म्‍लाचो़ हननिया,

कोले-नले ङाउमिम,

तर्तुल्‍लस र्‍वाक्‍मा कोले वकीलनुङ मेसिन्‍डा रोम्‍डी,

मा मेर्मिमका पावलकु कोर्थो़लाममिम रिबुसी ल्‍वाकु दुथाममिम ल्‍वा किब्‍दी साखामचो़ फेलिक्‍सकु ल्‍वाड्‌डा ग्‍वाम्‍डी।

२ पावल मेसिन्‍डा येट्‌मिडी,

मा तर्तुल्‍लसका आरे र्‍वाक्‍तो मुमा बेन्‍मु चो़म्‍डु़,

“खोत्‍लेडाम डोक्‍पु ङाचो़ फेलिक्‍स,

ओराम नेब्‍दीडा गानी जो़पा खारी बेन्‍निमका इनीमा गोजु़डा गुकु छो़म आकी न-गो भ्रसिक्‍पा बुकु।

३ ओर्मिम खोत्‍ले ल्‍वाकाम लागि गुकु गानीलाई आकीमा न-गोलामका ङा आलासो़ र्‍वाकु।

४ इनीमा र्‍वा मेओन्‍नु़ र्‍वाक्‍साका ओम्‍लो गो हापा मेजेङु,

मा गानी गुकु र्‍वाकुमिम ल्‍वा थो़नी,

५ ओराम मु़चु़ बान्‍तेमेनो थो़मतेर्बाल्‍पा,

सु़म्‍दिसेरडा खोत्‍लेथो़म खोत्‍ले यहूदीमिमगोडा रिबुसी किट्‌पा,

मा नासरी दलगोडाम उनीमा डोक्‍पु मु़चु़ गुकु डार्तोकोम बु।

६ ओरामका सो़रनेम मेसेपा बोमु माल्‍लु़म बाइडा,

लावो ओरामलाई गुकु चु़म्‍तोको।

आकी डु़म्‍लाका र्‍वामिम होम्‍साका ओरामलाई देन्‍दे ग्‍वामु वो खाप्‍तोकोम बाइडा।

७ लावो कमाण्‍डर लुसियस आकीमाडा रोम्‍डी,

मा पावललाई चिरोत्तिकिमिमा लम्‍डी।

पावललाई मुमा बेट्‌पामिम इनीमाडा रोमिनु़ र्‍वाम्‍डी।

८ आथा गानी इनी त्‍वाका ङा ओ पावलनुङ हिलाहिसी बोनिमाला,

गुकु ओरामलाई मुमा बेत्तोकोम खोत्‍ले ल्‍वा चनी।”

९ मेसिन्‍डाम यहूदीमिमका वो मेर्मिम खोत्‍ले ल्‍वा आच्‍छाङा र्‍वाम्‍डी।

१० किब्‍दी साखामचो़ फेलिक्‍सका गुलाई ल्‍वा थो़त्तो जेबेड्‌डु़ मा पावलका र्‍वाक्‍ता,

“हापा थ आथाम गानी यहूदीमिमकु निया बेपा दु़म्‍निम ल्‍वा थो़उतोमका गो गेर्सिक्‍तो आमा दुथाममिम ल्‍वा र्‍वाङु,

११ गो यरूशलेमडा माम्‍चु़नीकु सो़रलोले बेप्‍डा लङडोम को-न (१२) लेम कोङङा दु़स्‍ताम बु र्‍वाक्‍पा ल्‍वा गानी मेडेङा थेसिथेन्‍ल्‍यानी।

१२ ओर्मिम सु़का वो गोलाई कोङनिमनुङ सो़रनेमगोडा ल्‍वालामका खाल्‍बेपाम बाट्‌पा,

मा घ्रो़म्‍दीनेम,

शहरबाडे मु़चु़मिमलाई कोक्‍तोमिम वो मेडार्ङिमिवा।

१३ ओम्‍लो गोलाई मुमा बेन्‍ङिमिमिम ल्‍वाकु दुथाम वो ओर्मिमका आच्‍छाङा र्‍वाक्‍पा हाम वो रेम्‍बोमु मेचाम्‍मी।

१४ लावो गो गानीनुङ र्‍वाङु,

ओर्मिमका मेजो़पा मिम्‍मिमिम कोले दल र्‍वाक्‍मा लाम्‍दीडा लाम्‍दित्तोङा बेउ।

गो आकी ङाउ-खुउमिमकु माम्‍चु़नीकाम सो़रलोले बेउ,

मा मोशाकु डु़म्‍लाडा नुङ माम्‍चु़नीलाम-जेपामिमकु खाजेमडा र्‍याक्‍मा खोत्‍ले ल्‍वामिमडा थो़र बेउ।

१५ मेर्मिमका जो़पा खारी बेपा नुङ मेजो़पा खारी बेपा मु़चु़मिम खोत्‍ले सिमिमा बमी र्‍वाक्‍साका माम्‍चु़नीडा लम्‍थाट्‌मिमिम होम्‍साका ङा गो वो लथाक्‍पुमिम बु।

१६ मेम्‍मिमका मु़चु़ नुङ माम्‍चु़नीकु ङादोडा हेल्‍लो लोवो आमा त्‍वाकु चाप्‍सी गो जो़पा न-गो जु़लु।

१७ “गो हापा थ चङडा आमा मु़चु़मिमलाई ख्‍लो़मु खउलुङ नुङ सासेन्‍मु ग्वा-ग्वा रेत्तोमा यरूशलेमडा रोङडोम बाइडा।

१८ मेर्मिमका गोलाई सो़रनेमगोडा डार्ङिडिमिलो गो सेपा दु़म्‍मुकु खारी वो बोमु दु़म्‍तोम बाइडा।

मेकोतिलो गोनुङ खोम्‍सिक्‍पा मु़चु़मिम सु़ वो मेबामिवा,

मा गो सु़काम वो उनीमा थो़मतेर्साक्‍तोमिम मेबायावा।

लावो मेसिन्‍डा एशियाडाम कोङनिम यहूदीमिम बाम्‍डी।

१९ मेर्मिम आसिन्‍डा इनीमा ङादोडा रोमु बासिक्‍पा बाइडा।

आमा दुथाम कोङनिम मेजो़पा-ल्‍वा बायावा माला मेर्मिमका र्‍वामु चाप्‍मिवा।

२० ओर्मिमनुङ हिलाबेनी,

यहूदीकु डोक्‍पु घ्रो़म्‍दीडा हाम मेजो़पा खारी बेउतोम डार्मिडी?

२१ लावो ओर्मिमकु ङादोडा येम्‍सिङ्‌डोमा कोले ल्‍वा र्‍वाङ्‌डोम बाइडा।

मेराम,

‘मु़चु़मिम सिमुलामका बम्‍गेट्‌मी र्‍वाक्‍पा ल्‍वाडा गो थो़र लु़ङुमिमका इनीमा ङादोडा हिलाहिसी बेप्‍डा रेट्‌ङिडिमिम बु’।”

२२ फेलिक्‍सका ख्रीष्‍टकु लाम्‍दीकु दुथाम जो़होमका चडु़म बाइडामका ओर्मिम खोत्‍ले थो़मु दु़म्‍स्‍तु़मा मेर्मिमलाई आरे बेसाका थु़र्स्‍तु़मी,

“कमाण्‍डर लुसियस आसिन्‍डा रोमा इनीमा रिबुसी ल्‍वा गो फ्‍यान्‍सानिनी।”

२३ मेकोतिमा फेलिक्‍सका कप्‍तानलाई बु़डु़,

पावललाई इमा फारफार बे,

मेकोति मेबथाडा,

उमा ङोप्‍सो़मिमका गुलाई चाहेदु़म्‍पा हाम-हुम कोर्मिलो मेभोप्‍डामी।

२४ कोलेम-नलेम चङडा फेलिक्‍स उ यहूदी नाइमे द्रुसिल्‍लानुङ रोक्‍ची।

मेकोतिमा पावललाई येड्‌डु़मा येशू ख्रीष्‍टडाम थो़रकु दुथाममिम ल्‍वा पावललामका थो़स्‍तु़।

२५ लावो पावलका,

“माम्‍चु़नीकु ङादोडा हाम जो़पा बु,

मे ङा बोमु बासी,

त्‍वापलाई जो़होमका जु़ल्‍मु बासी,

माम्‍चु़नीका खोत्‍लेकाम निया बेपा थारी रोक्‍तोङा लेडु़” र्‍वाक्‍तालो फेलिक्‍स ङिस्‍तामा र्‍वाक्‍ता,

“आनेप आकोतिङा,

गाना लना लोवो नु़,

दिफु वो गो येनी!”

२६ पावलका खउलुङ ग्‍वाङी वो र्‍वाक्‍पा किब्‍दी साखामचो़ फेलिक्‍सका मिम्‍डु़म बाइडा।

मेम्‍मिमका गुका पावल हेल्‍लो लोवो येड्‌डु़मा ल्‍वा बु़थाल्‍लु़।

२७ लावो नक थ चङडा फेलिक्‍सकु खुन्‍चु़म पर्किअस फेस्‍तसका रङडु़,

मा यहूदीमिमलाई गेर्सिबेन्‍मु फेलिक्‍सका पावललाई चक्‍जो़ल्‍लु़मा लस्‍ता।

किब्‍दी साखामचो़ फेस्‍तसकु ङादोडा पावल

२५

१ किब्‍दी साखामचो़ फेस्‍तस जिल्‍लाडा रोक्‍ताम सुलेम चङडा कैसरिया शहरलामका यरूशलेम लस्‍ता।

२ मेसिन्‍डाम डोक्‍पु डु़म्‍लाचो़मिम नुङ यहूदीमिमकु डोक्‍पु मु़चु़मिमका पावलकु कोर्थो़लाममिम ल्‍वा गुलाई थो़बेट्‌मिडी।

३ पावललाई लाम्‍दीडा ङा सेन्‍मु मुलु़ बेम्‍डिमका गुकुडला न-थो़म रेम्‍बेसाका यरूशलेमडा येसाट्‌किनी र्‍वाक्‍साका मेर्मिमका फेस्‍तसनुङ र्‍वाम्‍डिम-र्‍वाम्‍डिम ङा बेम्‍डी।

४ लावो किब्‍दी साखामचो़ फेस्‍तसका मेर्मिमनुङ र्‍वाक्‍ता,

“पावल कैसरियाडा ङा चक्‍साका जु़ल्‍मा बु,

मा गो वो दालाङा मेसिन्‍डा ख्‍लोसिङुमा लङु,

५ मेम्‍मिमका गानीगोडाम डोक्‍पु मु़चु़मिम गोनुङ मेसिन्‍डा लमिनु़,

मा पावलका बु़डु़म कोङनिम मेजो़पा-ल्‍वा बु माला गुलाई मुमा बेन्‍मिनु़।”

६ लेतले,

को धु़मनेम कोति यरूशलेमडा बाइडा मा किब्‍दी साखामचो़ फेस्‍तस कैसरिया ख्‍लोसिड्‌डा।

मेरामकु दिकाम नेम ङा फेस्‍तस नियाबेपाकु गन्‍खोपडा गन्‍डामा पावललाई रेन्‍बेड्‌डु़मी।

७ पावल मेसिन्‍डा रोक्‍तामा यरूशलेमलामका रोक्‍पा यहूदीमिम उ होनोलाम-आथो़लाम येम्‍सिम्‍डी,

मा मेर्मिमका पावललाई हापा ङा मुमा बेट्‌मिडी।

लावो मे मुमा बेट्‌मिडिम ल्‍वा आच्‍छाङा र्‍वाक्‍पा रेम्‍बोमु मेचाप्‍मिवा।

८ पावलका उमा दुथाम ल्‍वा जेस्‍ता,

“यहूदी डु़म्‍लाकु कोर्थो़लाम,

सो़रनेमकु कोर्थो़लाम,

मा रोमी साखामचो़कु कोर्थो़लाम गो हाम वो मेजो़पा खारी बेउतोम मिबु।”

९ किब्‍दी साखामचो़ फेस्‍तसका यहूदीमिमलाई गेर्सिबेन्‍मु नका पावललाई र्‍वाक्‍ता,

“हाम गाना यरूशलेमडा लमुमा मेसिन्‍डा आमा ङादोडा ओर्मिम ल्‍वाकु दुथाम निया दु़म्‍नु़ र्‍वाक्‍पा न बोना?”

१० लावो पावलका र्‍वाक्‍ता,

“गो रोमी हप कैसरकु अदालतडा येम्‍तासिङुमिम बु,

आसिन्‍डा ङा आमा निया दु़म्‍मु बासी।

यहूदीमिमलाई गो हाम वो मेजो़पा बेउतोमिम मिबु र्‍वाक्‍पा ल्‍वा ने गानी जो़होमका चनिमिम बु।

११ गो सिमुका घ्रेट्‌पा कोङनिम खारी बेउतोम बु माला,

गो सिमुडाम मेङिङु।

लावो गो मेप्‍माम मेजो़पा खारी हाम वो बेउतोम मिबु माला सु़का वो गोलाई सेन्‍मु यहूदीमिमकु ल्‍वाड्‌डा ग्‍वामु मेचाप्‍सु़।

कैसरका आमा रिबुसी ल्‍वाकु दुथाम रेम्‍साङिनु़ र्‍वाङु।”

१२ मेकोतिमा किब्‍दी साखामचो़ फेस्‍तसका मुलु़बोमु ख्‍लो़पामिमनुङ ल्‍वा हिलाबु़डु़मा र्‍वाक्‍ता,

“गाना रोमी हप कैसरकाडा लमु न बेन्‍नामका गाना कैसरकाडा ङा लना।”

१३ कोलेम-नलेम चङडा किब्‍दी साखामचो़ फेस्‍तसनुङ घ्रो़म्‍डा हप अग्रिपास नुङ उमा जाउमो ल्‍वाक बरनिकी कैसरियाडा रोक्‍फाच्‍ची।

१४ मेर्चिप मेसिन्‍डा हापा ङा बाच्‍चिम चङडा फेस्‍तसका पावलकु रिबुसी ल्‍वाकु दुथाम मेराम हपलाई थो़बेत्तो र्‍वाक्‍ता,

“किब्‍दी साखामचो़ फेलिक्‍सका चक्‍जो़ल्‍लु़म कोले मु़चु़ आसिन्‍डा बु।

१५ गो यरूशलेम लङडोलो ङाउ डु़म्‍लाचो़मिम नुङ यहूदीमिमकु एल्‍डरमिमका मेजो़पा-ल्‍वामिमका मुमा बेन्‍मुमा मेरामलाई देन्‍दे ग्‍वामु बासी र्‍वाम्‍डिम बाइडा।

१६ लावो गो मेर्मिमलाई मेजो़पा ल्‍वामिम बुइडला उन्‍ला सो़सिक्‍पाका उ कोर्थो़लाम बक्‍पामिमनुङ सि मेकोल्‍थु़म नुङ उ कोर्थो़लाम बक्‍पामिमकु दुथाम जेमेबेथु़म उहेम वो मु़चु़लाई मेडेङा देन्‍दे ग्‍वामु रोमी डु़म्‍लाडा मिबु बेउतोमिम बाइडा।

१७ मेर्मिम खोत्‍ले खोम्‍सिम्‍डिमा आसिन्‍डा रोम्‍डी,

मा दाला-दाला बाङ्‌सिङ्‌डोमा उ दिकाम ङा गो निया बेपाकु गन्‍खोपडा गन्‍ङोडोमा पावललाई मेसिन्‍डा रेन्‍बेत्तोमी।

१८ पावलकु कोर्थो़लाम बक्‍पामिमका गुका बु़डु़म मेजो़पा खारीमिमलामका मुमा बेन्‍मी डे र्‍वाङडोम बाइडा,

लावो मेर्मिमका मेम बोमु मेचाप्‍मिवा।

१९ उनी रिबुसी गस्‍ताम ल्‍वा ने उनीमा माम्‍चु़नीडा सो़रलोले बोमुकु दुथाम नुङ सिप्‍ल्‍याक्‍पा येशूकु दुथाम रेछा।

पावलका ने येशू आथावो नु़पाङा बुमी र्‍वाक्‍साका र्‍वाक्‍ताम बाइडा।

२० ओर्मिम ल्‍वाकु दुथाम गो हाम वो हिलाबोमु मेचापुवा।

मेम्‍मिमका गो पावललाई यरूशलेमडा लक्‍साका मेसिन्‍डा उमा निया बिइलो नु़ र्‍वाङडोमा गुलाई हिला बेउतो।

२१ लावो पावलका रोमी डोक्‍पु हपका आमा रिबुसी ल्‍वाकु दुथाममिम निया मेबेसाक्‍थु़मसम्‍म आसिङा बुङु र्‍वाक्‍ता।

मेम्‍मिमका गो पावललाई रोम शहरडा बाट्‌पा कैसर हपकाडा मेथु़र्थु़म जो़होमका आसिन्‍डा रेप्‍नी बेउतोमिम बु।”

२२ मेकोतिमा हप अग्रिपासका फेस्‍तसनुङ र्‍वाक्‍ता,

“मेराम मु़चु़कु ल्‍वा गो वो थो़मु न बु।”

फेस्‍तसका र्‍वाक्‍ता,

“दिका थो़नी।”

पावल अग्रिपासकु ङादोडा येम्सिड्‍डाम

२३ उ दिकाम हप अग्रिपास नुङ उमा जाउमो ल्‍वाक बरनिकी ब्‍ल्‍वासिक्‍चिमा कमाण्‍डरमिमनुङ शहरडाम डोक्‍पु मु़चु़मिमलाई ङादो चङडा जु़ल्‍चिमा घ्रो़म्‍दीगोडा रोक्‍ची।

मेकोतिमा किब्‍दी साखामचो़ फेस्‍तसका पावललाई रेट्‌नी बु़डु़मी मा रेट्‌मिडी।

२४ किब्‍दी साखामचो़ फेस्‍तसका र्‍वाक्‍ता,

“हप अग्रिपास,

मा आसिन्‍डा बाट्‌पा खोत्‍ले वा-ल्‍वाकनी,

गानी ओराम मु़चु़लाई ल्‍वानी,

ओरामकु कोर्थो़लाममिम मेजो़पा ल्‍वा खोत्‍ले यहूदीमिमका यरूशलेमडा नुङ आसिन्‍डा आमाडा रेट्‌मिडी।

मेर्मिमका ओरामलाई सेन्‍मु बासी र्‍वाम्‍डिमा येम्‍डिम बाइडा।

२५ लावो सिमु बासिक्‍पा मेजो़पा खारी ओरामका हाम वो बु़डु़म गो मेडारुवा।

मेकोतिमा उ त्‍वाका ङा वो रोमी हपका निया बोङसाङमिनु़ र्‍वाक्‍तामका,

गो ओरामलाई मेसिन्‍डा थु़र्मु मुलु़ बेउतो।

२६ ओरामकु दुथाम गो डोक्‍पु हपलाई र्‍यामु बासिक्‍पा ल्‍वा हाम वो मिबु।

मेम्‍मिमका गो ओराम मु़चु़लाई हप अग्रिपास नुङ गानी खोत्‍लेकु ङादोडा रेत्तोम बु,

मा गानी ओरामलाई हिलाहिसी बेनी।

मेम्‍मा कोङनिम ल्‍वा लुक्‍ता माला गो हाम-हुम र्‍यामु चापु।

२७ हेङालोने चक्‍मा मु़चु़लाई मेजो़पा ल्‍वामिमका मुमा बेट्‌माकु दुथाम रेम्‍मेबेसाका गुलाई डोक्‍पु हप कैसरकाडा थु़र्मु जो़पा मेलु़ङु।”

२६

१ हप अग्रिपासका पावलनुङ र्‍वाक्‍ता,

“गाना इमा त्‍वाकु दुथाममिम ल्‍वा जेमु चाम्‍ना।”

मेकोतिमा उमा ल्‍वा कोस्‍तु़मा पावल जेमु चो़म्‍डु़:

२ “हप अग्रिपास,

यहूदीमिमका खोत्‍ले मेजो़पा-ल्‍वामिमका गोलाई मुमा बेट्‌ङिडिमिम ल्‍वाकु दुथाम आनेप इनीमा ङादोडा जेमु ल्‍वाउतोमका गो छो़म आलाकाम मिम्‍सिङ्‌डोम बु।

३ यहूदीमिमकु खोत्‍ले बादु़खाम नुङ रिबुसी गस्‍ताम ल्‍वाकु दुथाम ने गानी चन्‍ल्‍यानिमिम ङा बु।

मेम्‍मिमका गो जेङुमिम जो़होमका थो़ङसाङनी र्‍वाङु।

४ “गो आमा नेब्‍दीडा नुङ यरूशलेम शहरडा याक्‍केलोम ङा हेसाका बर्तो गेङ्‌डो र्‍वाक्‍पा ल्‍वा यहूदीमिमका चम्‍डिम बु।

५ मेर्मिमका गो फरिसी बाङ्‌डो र्‍वाक्‍पा ल्‍वा माके आथामङा चम्‍डिम बु।

गुकु फरिसीका यहूदी डु़म्‍ला छो़म चङको-चङको बासिक्‍साका बोकु।

मेर्मिमका न सोम्‍डी माला ओराम ल्‍वाकु दुथाम गानीनुङ सो़मु चाम्‍मी।

६ “माम्‍चु़नीका आकीमा ङाउ-खुउमिमनुङ ङादो र्‍वाम्‍डिम ल्‍वा लथाक्‍तोमका ङा गो आसिन्‍डा इनीमा ङादोडा येम्‍सिमु बास्‍ताम बु।

७ आकी को-न (१२) दोचो़मिमका मे माम्‍चु़नीका र्‍वाम्‍डिम ल्‍वा ल्‍वामुकाम लागि कोले न-थो़मकाम दु़म्‍मिडी,

मा नेम्‍फु-सिन्‍था माम्‍चु़नीकु सो़रलोले बेम्‍थाल्‍मिडी।

हप अग्रिपास,

ओराम ल्‍वाकु दुथाम ङा यहूदीमिमका मेजो़पा ल्‍वामिमका मुमा बेट्‌ङिडिमिम बु।

८ माम्‍चु़नीका सिपामिमलाई फमी र्‍वाक्‍पा ल्‍वा गानी हेङा थो़र मेलु़निमिम?

९ “नासरतडाम येशूडा थो़रलु़पामिमलाई छो़म उनीमा थो़मतेर्सामुमिबासी र्‍वाक्‍पा गो वो मिम्‍तोम बाइडा।

१० यरूशलेमडा गो मेम ङा बेउतो।

डोक्‍पु डु़म्‍लाचो़मिमलामका साखाम ल्‍वासाका थो़रलु़पामिम हापालाई गो झ्‍यालखानडा चक्‍तोमी।

मेर्मिमलाई सेट्‌मिडिलो गो वो मे सेट्‌पामिमलाम बाङसिङडो।

११ मेकोतिमा खोत्‍ले घ्रो़म्‍दीनेमडा मेर्मिमलाई याल्‍तो ख्रीष्‍टलाई डक्‍साका जेबेत्तोमी।

मेर्मिमडाम आमा छो़म छोक्‍चो बक्‍तामका मिक्सीका ङा मेल्‍वाउमिवा,

मा वाङमिम नेब्‍दीकु शहर-शहरबाडे वो लङडोमा मेर्मिमकु छो़म उनीमा थो़मतेर्साक्‍तोमी।

१२ “कोलेम गो डोक्‍पु डु़म्‍लाचो़मिमलाम साखाम नुङ सेलाखाजेम ल्‍वाउतोमा दमस्‍कस शहरथो़ लङडोलो,

१३ हप अग्रिपास,

नेम्‍फुबिलि पाह्रीलामका नेप्‍सुङडाम वो हापा झ्‍वाक्‍पा ओल योक्‍तोङा बेपा गो ल्‍वाउतो,

मेराम गो मा गोनुङ लक्‍पामिमकु होनोलाम-आथो़लाम झ्‍वाक्‍तोङा लेड्‌डु़।

१४ गुकु खोत्‍ले क्‍वायु़ झार्तोकोलो हिब्रू ल्‍वालाम कोङ लो़लामका गोलाई आरे र्‍वाक्‍ताम थो़उतो,

‘शाऊल,

शाऊल,

गाना हेङा आमा थो़मतेर्नामिम?

खानायु़प्‍ते डु़लु़म्‍चो़कु जु़जु़डा इमा फेमखेलका यानालो इ त्‍वाकाडा ङा मेनो?’

१५ “मेकोतिमा गो र्‍वाङ्‌डो,

‘ङाचो़,

गानी सु़?’

“ङाचो़का गोनुङ र्‍वाम्‍डी,

‘गो येशू,

गाना आमा थो़मतेर्तोङा लेना।

१६ बका,

मा इमा त्‍वाकु खेलका येम्‍सा!

गो गानालाई आमा डु़ल्‍चो़ नुङ आमा दुथाम सो़पा मु़चु़ दु़म्‍बेनी।

मेम्‍मिमका गो इमाडा रेम्‍बेङ्‌सिङ्‌डोम बु।

आमा दुथाम ल्‍वान्‍नाम ल्‍वा नुङ दिफु गो गानालाई रेम्‍बेनिमिम ल्‍वामिम खोत्‍ले गाना वाङमिम मु़चु़मिमलाई थो़बेन्‍मुमिबासी।

१७ गो गानालाई यहूदीमिम नुङ वाङसामामिमलामका सेल्‍नी,

मा मेर्मिमकाडा ङा थु़र्नी,

१८ मा गाना मेर्मिमकु मिक्सी ह्‌वाक्‍साडामी,

मेर्मिम तुकुम्‍चिमलामका ओलडा ख्‍लोम्‍सिमिनु़,

मा शैतानकु यु़मलामका माम्‍चु़नीडा रोमिनु़।

आरेसाका गोडला बोमिमिम उनी थो़रका मेर्मिमकु उनी छु़ल हेम्‍सी,

मा माम्‍चु़नीका छेट्‌मिडिम मु़चु़मिमकु बाखोपडा मेर्मिमका बुमु ल्‍वामी।’

१९ “मेम्‍मिमका हप अग्रिपास,

पाह्रीलाममिम मिक्सीलामडा ल्‍वाउतोम होङङा गो खारी बेउतो।

२० ङादो दमस्‍कसडा,

मा यरूशलेमडा मा खोत्‍ले यहूदिया नेब्‍दीडा बाट्‌पामिमलाई,

मा वाङसामामिमलाई वो इनीमा छु़ल इनीमा न-गोलामका मिम्‍सिट्‌निमा माम्‍चु़नीडा ख्‍लोन्‍सिट्‌नी,

मा मेराम ल्‍वा इनीमा खारीडा रेम्‍बेनी बेउतोमी।

२१ मेम्‍मिमका यहूदीमिमका गोलाई सो़रनेमगोडा चु़म्‍ङिडिमिमा सेन्‍मु माल्‍ङिडिमी।

२२ लावो गो ल्‍वाउतोम ल्‍वाकु दुथाम डोक्‍पु याक्‍के खोत्‍ले मु़चु़मिमनुङ सो़मु माम्‍चु़नीका गोलाई ओम्‍लोसम्‍म ख्‍लो़ङ्‌डिमिम बु।

मोशा नुङ माम्‍चु़नीलाम-जेपामिमका र्‍वाम्‍डिम ल्‍वा कोङङा सो़त्तो ङा लेट्‌पु,

२३ मेर्मिमका आरे दु़म र्‍वाम्‍डिम बाइडा,

ख्रीष्‍ट सिमु ङा बासी,

मा सिमुलाम बग्‍गेट्‌पामिमडाम ङादोम दु़म्‍साका गुमीका यहूदीमिम नुङ वाङसामामिमलाई माम्‍चु़नीकु ओल होप्‍माम सिजेमकु दुथाम सो़मी।”

२४ पावलका आरेसाका उमा त्‍वाकु दुथाममिम ल्‍वा र्‍वाक्‍तो लेड्‌डु़लो ङा किब्‍दी साखामचो़ फेस्‍तसका डोक्‍पु लो़लामका र्‍वाक्‍ता,

“पावल गाना इ न मान्‍थिम दु़म्‍नाम बु।

हापा ल्‍वामिम सीन्‍सिट्‌नामका गाना इ न मान्‍थिम दु़म्‍नाम बु।”

२५ लावो पावलका र्‍वाक्‍ता,

“डोक्‍पु ङाचो़ फेस्‍तस,

गो आमा न मान्‍थिम दु़म्‍ङोडोम मिबु,

ननुङमाका आच्‍छाङाम ल्‍वा जेत्तो बेउमिम बु।

२६ गो हप अग्रिपासकु ङादोडा मेङिसाका जेत्तोङा लेट्‌पु,

हेङालोने हपका उनी त्‍वाका ङा ओर्मिम ल्‍वाकु दुथाम चमी।

ओराम ल्‍वा थसिसाका बेम्‍मा मेएँ,

ओर्मिमगोडा कोल्‍ले वो ल्‍वा गुमीडाम थक्‍मा मिबु।

२७ हप अग्रिपास,

हाम गानी माम्‍चु़नीलाम-जेपामिमडला थो़रलु़नी?

गानी थो़र लु़नी र्‍वाक्‍पा गो मिम्‍तोम बु।”

२८ मेकोतिमा अग्रिपासका पावलनुङ र्‍वाक्‍ता,

“हाम गाना गोलाई कति दु़पा ल्‍वाका येशूडा थो़रलु़पा दु़म्‍बेन्‍मु माल्‍ङिमिम?”

२९ पावलका र्‍वाक्‍ता,

“कति दु़पा दु़म्‍नु़का हापा दु़पा ल्‍वाका दु़म्‍नु़ गानी कोङङा मेएँ,

आनेप आमा ल्‍वा थो़पा खोत्‍ले ङा गो होप्‍माङा दु़म्‍मिनु़,

लावो गो होम्‍साका सेल रिवाका बन्‍सिसाका ने मेएँ र्‍वाक्‍साका गो माम्‍चु़नीडा सो़म्‍दी बेउ।”

३० मेकोतिमा हप अग्रिपास,

उमा जाउमो ल्‍वाक बरनिकी,

किब्‍दी साखामचो़ फेस्‍तस,

नुङ मेसिन्‍डा बाट्‌पा खोत्‍ले ङा बम्‍डी।

३१ मेर्मिम मेलामका लम्‍डिलो उनी त्‍वाप-त्‍वापडा आरे र्‍वाबेम्‍डी,

“ओराम मु़चु़का सेन्‍मु नुङ चमुका घ्रेट्‌पा हाम वो बु़डु़म मिबु।”

३२ मेकोतिमा अग्रिपासका फेस्‍तसनुङ र्‍वाक्‍ता,

“ओरामका रोमी डोक्‍पु हप कैसरकाडा लङु मेर्‍वाकावाम माला ने डिसोक्‍पाका लोवो नु़यावा।”

कैसर हप बाट्‌पा रोम शहरडा पावल लस्‍ताम

२७

१ दिरिदिनलामका गुकु इटालिया नेब्‍दी लमु बासी र्‍वाक्‍पा मुलु़ दु़स्‍ता।

मेकोतिमा मेर्मिमका पावल नुङ याङ चक्‍मामिमलाई हप अगस्‍तकु सेनामिमगोडाम युलियस कप्‍तानकु ल्‍वाड्‌डा ग्‍वाम्‍डी।

२ मेकोतिमा गुकु एड्रामिटेनोस शहरलामका एशियाडाम बन्‍दरगाहa मिमलाम दु़म्‍तो लक्‍पा कोले डोक्‍पु कुबी-बोक्‍साडला हुत्तोकोमा लाम्‍दित्तोको।

माकेडोनियाडाम थेसलोनिके शहरडा बाट्‌पा अरिस्‍तार्खस वो गुकुनुङ बाइडा।

३ उ दिकाम गुकु सीदोन शहरडा लुक्‍तोको।

युलियसका पावलडला न-थो़म रेम्‍बु़डु़मा पावल उ ङोप्‍सो़मिमकाडा थु़र्साका चाहेदु़म्‍पा ल्‍वामिम ख्‍लो़ला सो़सा बु़डु़।

४ मेकोतिमा मेलामका डोक्‍पु कुबी-बोक्‍सा लाम्‍दिमु चो़म्‍डु़,

मा ब्‍लोजु़ गुकु लक्‍पा लाम्‍दीथो़ फुत्तोङा बु़डु़मका गुकु ब्‍लोजु़ मेफुट्‌पा साइप्रस टापुकु सो़पलाम लक्‍तोको।

५ गुकु मेराम ङा दिरिदिन दु़म्‍तो किलिकिया नुङ पामफिलिया रोक्‍थितोको,

मा लुकियाकु कोङ शहर माइराडा रोक्‍फात्तोको।

६ मेसिन्‍डा कप्‍तान युलियसका अलेक्‍जेन्‍ड्रिया शहरलामका इटालिया नेब्‍दी लक्‍पा कोङ डोक्‍पु कुबी-बोक्‍सा डार्स्‍तु़मा मेरामडा गुकुलाई थु़र्सोक्‍तिकी।

७ गुकु लक्‍पा लाम्‍दीलाम ब्‍लोजु़ फुड्‌डु़मका गुकु हापा नेमङा वाखा-वाखावा लक्‍तोकोमा चाप्‍तो-मेचाप्‍तो क्‍नीडस शहर फार्डा रोक्‍थित्तोको।

मेकोतिलो ब्‍लोजु़का आथावो ङादो लमु मेग्‍वाक्‍किवा।

मेम्‍मिमका गुकु ब्‍लोजु़ मेफुट्‌पा क्रेट टापुकु सो़पलाम सालमोने फारभाल लक्‍तोको।

८ मेराम भाल चाप्‍तो-मेचाप्‍तो गुकु ‘जो़पा बन्‍दरगाह’ र्‍वाक्‍माडा रोक्‍फात्तोको।

मेराम फार्डाङा लासिया शहर बाइडा।

९ गुकु छो़म छु़त्तोकोम बाइडा,

मा डोक्‍पु कुबी-बोक्‍सालाम लमु वो छो़म ङिमलु़पा बाइडा।

हेङालोने यहूदीमिमकु उपास बुमु चाडकुb थारी वो हुक्‍ल्‍याड्‌डामका पावलका मेर्मिमलाई आरे र्‍वाक्‍तामा ङिमसाड्‌डु़मी,

१० “ङोप्‍सो़नी,

ओराम डोक्‍पु कुबी-बोक्‍साडा ओम्‍लो गुइ लाम्दिइलो डोक्‍पु कुबी-बोक्‍सा नुङ ओराम गोडा बाट्‌पा हाम-हुम कोङङा ब्‍लाम-ब्‍लाम दु़म्‍पा मेएँ,

गुइ इकी त्‍वाप ङा सिमु वो चाप्‍सी र्‍वाक्‍साका आमा ङिम लु़होम बु।”

११ लावो पावलका र्‍वाक्‍ताम ल्‍वाडा कप्‍तानका थो़रमेलु़साका डोक्‍पु कुबी-बोक्‍सा थो़पा नुङ डोक्‍पु कुबी-बोक्‍साकु मु़चु़का र्‍वाक्‍चिम ल्‍वाडा हापा थो़र बु़डु़।

१२ ओराम बन्‍दरगाहडा जुनेमका बुमु मेझापामिमका हेसाका लोवो फोनिक्‍स शहरडा ङा रोक्‍थिसाका बुइ र्‍वाक्‍साका हापा सेर्पा मु़चु़का मेलामका डोक्‍पु कुबी-बोक्‍साडा लस्‍ल्‍याडी र्‍वाम्‍डी।

मेकोतिमा जु थारीका मेसिन्‍डा बाम्‍डी।

क्रेट टापुडाम कोले बन्‍दरगाह फोनिक्‍स बु,

मेराम रायला-पश्‍चिम नुङ उत्तर-पश्‍चिमथो़ ख्‍लोसिक्‍पा बु।

दिरिदिनडा ब्लोजु़ फोड्‍डु़म

१३ रायलालामका जु वाखावा फुन्‍मु चो़म्‍डु़।

मेर्मिम खोत्‍लेका आथा ने गुइ लमु चाप्‍सी र्‍वाक्‍पा मिम्‍सिसाका मेर्मिमका हाम्‍बेट्‌मिडिमा जु़ल्‍मिडिम लङ्‍गरc थाट्‌मिडी।

मेकोतिमा डोक्‍पु कुबी-बोक्‍सा क्रेटकु सो़पभाल थो़मु चो़म्‍मिडी।

१४ लावो घरिकोङका मे क्रेट टापुलामका “जेजु़-नेप्सुङ ओपालाम”d र्‍वाक्‍मा छो़म डोक्‍पु ब्‍लोजु़ फुड्‌डु़।

१५ मे ब्‍लोजु़का डोक्‍पु कुबी-बोक्‍सा बोहुप्‍डु़,

मा मेरामकु ङादोडा गुकु हाम वो बोमु मेचाप्‍कुवामका डोक्‍पु कुबी-बोक्‍सा बान्‍ते ल लनु़ र्‍वाक्‍तोकोमा डिसोक्‍तोको।

१६ क्‍लौडा र्‍वाक्‍मा ब्‍लोजु़ मेफुट्‌पा कोले याक्‍के टापु फार्डा लुक्‍तोको,

मा गुकु डोक्‍पु कुबी-बोक्‍साडाम याक्‍के कुबी-बोक्‍सालाईe र्‍वाप्‍डा सित्तो थु़साका डोक्‍पु कुबी-बोक्‍साडला जु़ल्‍मु चाप्‍तोको।

१७ मेर्मिमका मेरामलाई थुट्‌मिडिमा डोक्‍पु कुबी-बोक्‍साडला जु़ल्‍साका कोङ डोक्‍पु रिवाका डोक्‍पु कुबी-बोक्‍साकु हानोलाम आथो़लाम बट्‌मिडी।

मेम्‍मा सिरिटस र्‍वाक्‍मा सेक्रेधेप्‍देडा क्रोसि र्‍वाक्‍पा ङिमका मे लङ्‍गर धाली डम्‍सोम्‍डी,

मा डोक्‍पु कुबी-बोक्‍सा उ त्‍वाप ङा लमु चो़म्‍डु़।

१८ ब्‍लोजु़का गुकुलाई कोक्‍तिकिमा लेप्‍ले बोमु चो़म्‍तिकी,

मा उ दिकाम मेर्मिमका डोक्‍पु कुबी-बोक्‍साडा बाट्‌पा मोमसोजाममिम घ्रोमु चो़म्‍मिडी।

१९ उ नहाद्‌दामनेम डोक्‍पु कुबी-बोक्‍सा थो़मु चाहेदु़म्‍पा मोमसोजाममिम उनी त्‍वाका ङा घ्रोम्‍डी।

२० हापा नेम ङा नेप्‍सुङ नुङ सोरलुङ हाम वो मेल्‍वाकुवा।

ब्‍लोजु़ छो़म फुड्‌डु़म-फुड्‌डु़मका गुकु सेल्‍सिमु वो हुक्‍ताम रेछा र्‍वाक्‍पा मिम्‍सिक्‍तोकोम बाइडा।

२१ मेर्मिम हापा नेम ङा हाम वो मेपेसाका बाम्‍डिम बाइडा।

मेकोतिमा पावलका मेर्मिमकु ङादोडा येम्‍स्‍तामा आरे र्‍वाक्‍ता,

“ङोप्‍सो़नी,

गानी गो र्‍वाङडोम थो़निवामा क्रेट टापुलाम डोक्‍पु कुबी-बोक्‍सा मेथो़निवा माला,

गानी आरेप्‍माम दु़खा मेल्‍वानिवा मा इनीमा हाम वो मेदाम्‍सावा।

२२ लावो ओम्‍लो गो गानीनुङ र्‍वाङु,

मेङिनी,

डोक्‍पु कुबी-बोक्‍सा ज लोवो गानीगोडा उहेम वो हाम वो मेदु़म्‍नी।

२३ हेङालोने गो सो़रलोले बेउमिम आमा माम्‍चु़नीकु उनी पाह्रीचो़ बासिन्‍था आमाडा रोक्‍ता,

२४ मा गोनुङ र्‍वाक्‍ता,

‘मेङिसा पावल,

गाना रोमी हप कैसरकु ङादोडा येम्‍सिमु ङा बासी,

मा गाना बुनामिमका गानानुङ लक्‍पा खोत्‍लेलाई माम्‍चु़नीका सेल्‍निमी।’

२५ मेम्‍मिमका ङोप्‍सो़नी मेङिनी,

माम्‍चु़नीका गोलाई हे र्‍वाम्‍डिम बु,

मेम ङा बोमी र्‍वाक्‍पा गो थो़र लु़ङु।

२६ लावो गुइ हुङ्‌डिम डोक्‍पु कुबी-बोक्‍सा ने कोले टापुडा दुडु़मा ज।”

डोक्‍पु कुबी-बोक्‍सा जस्‍ताम

२७ गुकु मेम्‍साका को-ब्‍ल (१४) सिन्‍था भाल-आथो़ दु़म्‍तोकोम बाइडा,

मा एड्रियास र्‍वाक्‍मा मेरामङा दिरिदिनडा उन्‍सिक्‍तो लेत्तोको।

मेकोतिमा सिन्‍थाबिलि डोक्‍पु कुबी-बोक्‍सा थो़पामिमका गुइ कोङनिम बायफार्डा रोम्‍थिमु खाप्‍डिमिम बु र्‍वाक्‍पा मिम्‍डिम बाइडा।

२८ मेकोतिमा मेर्मिमका कु थो़प्‍मिडिलो सु-येत (३७) मिटर घ्‍लु़म्‍पा डार्मिडी,

मा किचो़ होनोक्‍थो़ लम्‍डिमा थो़प्‍मिडिलो नक-रु (२६) मिटर डार्मिडी।

२९ मेकोतिमा कोङनिम दिप्‍लुङडला डोक्‍पु कुबी-बोक्‍सा दुडु़ र्‍वाक्‍पा ङिमका मेर्मिमका डोक्‍पु कुबी-बोक्‍साकु चङलाम ब्‍लले लङ्‍गर डम्‍डी,

मा नेम्‍सोनु़ र्‍वाक्‍साका सो़म्‍दी बोमु चो़म्‍मिडी।

३० मेकोतिलोङा डोक्‍पु कुबी-बोक्‍सा थो़पामिमका ङादोनोम लङ्‍गर डक्‍पा लिम्‍सिम्‍डिमा याक्‍के कुबी-बोक्‍सालाई डोक्‍पु कुबी-बोक्‍सालामका डक्‍साका स्‍वामु माल्‍मिडी।

३१ पावलका कप्‍तान नुङ सिपाहीमिमलाई र्‍वाक्‍ता,

“ओर्मिम मु़चु़ डोक्‍पु कुबी-बोक्‍सागोनो मेबामिवा माला गानी सामनुङमा मेदु़म्‍नी।”

३२ सिपाहीमिमका मेराम याक्‍के कुबी-बोक्‍सा बट्‌मा रिवा क्रिम्‍साम्‍डी,

मा डिन्‍सोम्‍डी।

३३ नेमसोमु खाप्‍डु़म बाइडा।

पावलका मेर्मिम खोत्‍लेलाई पेनी-डुनी बु़डु़मी।

गुका र्‍वाक्‍ता,

“गानी इनीमा लो़ दाम्‍स्‍तामका हाम वो मेपेसाका मान्‍जाङा बुनिमिम आनेप को-ब्‍ल (१४) नेम दु़म्‍मु दु़म्‍स्‍तु़म बु।

३४ मेम्‍मिमका गानी हाम-हुम पेनी र्‍वाङु।

हाम-हुम पेन्‍नी माला इनीमा सो बेडु़,

मा गानीगोडा सु़काम वो कोरिप सेम वो मेआल।”

३५ आकोति र्‍वाक्‍तामा पावलका सो़बेम झेड्‌डु़,

मा खोत्‍लेकु ङादोडा माम्‍चु़नीलाई आलासो़ ग्‍वाक्‍साका चस्‍तु़मा पोमु चो़म्‍डु़।

३६ मेकोतिमा उनी सो हन्‍डामा मेर्मिमका वो हाम-हुम पोमु चो़म्‍मिडी।

३७ (डोक्‍पु कुबी-बोक्‍साडा गुकु न सङ येत-रुले (२७६) बात्तोको)

३८ मेर्मिमका खोहोम पेम्‍डी,

मा डोक्‍पु कुबी-बोक्‍सा फाप्‍तेर्मा दु़म्‍बेन्‍मु मेगोनोम जेप्‍सेर दिरिदिनगोयु़ पार्मिडी।

३९ नेम्‍सोङडामा दिरिदिनकु सो़प ल्‍वाम्‍डी,

लावो डोक्‍पु कुबी-बोक्‍सा थो़पामिमका छेमु मेचाप्‍मिवा।

दिरिदिनकु फार्डा सेक्रेधेप्दे बेट्‌पा ल्‍वाम्‍डी,

मा मेर्मिमका डोक्‍पु कुबी-बोक्‍सा मेनो ङा रेन्‍थिमु न बेम्‍डी।

४० मेर्मिमका लङ्‍गर डम्‍डिमा दिरिदिनगोयु़ ङा डिन्‍सोम्‍डी।

मेकोतिलोङा कुबी-बोक्‍सा थो़खोप कोर्चो़ममिम बन्‍थाट्‌मा रिवा फ्रोम्‍डी।

मेकोतिमा ङादोनोम पाल फम्‍डिमा ब्‍लोजु़थो़ हिम्‍डी,

मा डोक्‍पु कुबी-बोक्‍सा दिरिदिनकु सो़पथो़ लमु चो़म्‍मिडी।

४१ लावो नले दिरिदिन ङोल्‍सिखोपडा डोक्‍पु कुबी-बोक्‍सा दुड्‌डु़मा क्रोसिड्‌डा।

डोक्‍पु कुबी-बोक्‍साकु बुइ हाप्‍डु़मा दोमुङा मेचाप्‍सु़वा,

मा डोक्‍पु कुबी-बोक्‍साकु मेर ने कुकु बाबारिमका याक्‍तु़मा जमु चो़म्‍डु़।

४२ चक्‍मामिम वाकु बेसाका स्‍वामी र्‍वाक्‍साका सिपाहीमिमका मेर्मिमलाई सेन्‍मु मुलु़ बेम्‍डी।

४३ लावो कप्‍तानका पावललाई बोमु-थार्मु न बु़डु़मका सिपाहीमिमलाई मेम बोमुडाम भोप्‍डु़मी।

मेकोतिमा वाकु बोमु थेट्‌पा-थेट्‌पा ङादोङा डोक्‍पु कुबी-बोक्‍सालामका प्रोक्‍निमा पाखानो लुक्‍नी बु़डु़मी।

४४ मेकोतिमा मेमका लमु मेचापामिम ने सङडलामका नुङ डोक्‍पु कुबी-बोक्‍साकु फ्‍वाक्‍चो़लमिमलामका होम्‍बु लक्‍नी बु़डु़मी।

आरेसाका खोत्‍लेङा हे वो मेदु़म्‍साका दिरिदिनकु होम्‍बुनो लुम्‍डी।

a 

२७:२ जहाज ङेसिखोप (बन्‍दरगाह चित्र)

b 

२७:९ डोक्‍पु ङाउ डु़म्‍लाचो़का मु़चु़मिमकु छु़लकाम लागि सासेथाल्‍लु़ (लेवी १६, २३:२६-३२; गन्‍ती २९:७-११)। दुम्सा, छक्‍ता मुनाम बिलि ओराम थारी बेथाल्‍लु़। ओराम थारीका दिरिदिनडा छो़म डोक्‍पु ब्‍लोजु़ फुडु़मिमका कुबी-बोक्‍साडा लाम्‍दिमु छो़म ङिमलु़पा दु़स्‍थाल्‍ला।

c 

२७:१३ डोक्‍पु कुबी-बोक्‍सा दिरिदिनडा ङेसिबेन्‍मिलो मेदोनु़ र्‍वाक्‍साका सेल रिवाडा बसाका डोक्‍पु कुबी-बोक्‍साकु चङलाम आल्‍मा लिपा सेल।

d 

२७:१४ उत्तर-पूर्वलामका फुडु़म कोले डोक्पु ब्लोजु़कु नङ ने “जेजु़-नेप्सुङ ओपालाम” सो़।

e 

२७:१६ डोक्‍पु कुबी-बोक्‍सालाम लक्‍सिलो मेराम फाल्‍स्‍ता माला दिरिदिनलाम पाखा लुमु ख्‍लो़पा कुबी-बोक्‍सा।

पावल माल्‍टा टापुडा

२८

१ गुकु जो़म-नु़मका दिरिदिनकु पाखानो लुक्‍तोकोमा मेराम टापुकु नङ माल्‍टा रेछा र्‍वाक्‍पा गुकु थेसिथेत्तोको।

२ मेसिन्‍डाम देल्‍पामिमका गुकुडला छो़म न-थो़म रेम्‍बेम्‍डी।

व योक्‍तामा जु लु़डामका मेर्मिमका मु होट्‌मिडिमा गुकुलाई झु़ड्‌डा येत्तिकी।

३ पावलका वो को बालाम सङ रेड्‌डु़मा चायु़डु़।

मुकु सामका कोले ब्‍लो लुक्‍तामा पावलकु ल्‍वाड्‌डा रिम्‍सिड्‌डा।

४ मे देल्‍पामिमका पावलकु ल्‍वाड्‌डा ब्‍लो रिम्‍तासिट्‌पा ल्‍वाम्‍डिमा उनी त्‍वाप-त्‍वापडा आरे र्‍वाबेम्‍डी,

“ओराम मु़चु़ ने मु़चु़ सेट्‌पा ङा दु़म्‍मु बासी।

ओराम मु़चु़ दिरिदिनलामका ने सेल्‍सिड्‌डामा लुक्‍ता,

लावो नो़पमाकु नियालामका ने सेल्‍सिमु मेचाप्‍सु़।”

५ लावो पावलका मे ब्‍लो मुड्‌डा थिरक्‍तु़मा आल्‍स्‍तु़,

मा पावल हे वो मेदु़प्‍सावा।

६ मेर्मिमका पावलकु रो़म होममा क्‍वायु़ पुलु़झारमा सि र्‍वाक्‍साका लम्‍थाट्‌मिडिम बाइडा।

लावो थामासम्‍म लम्‍थाट्‌मिडी लोवो गु हे वो मेदु़प्‍सावामका मेर्मिमका उनी न ख्‍लोम्‍डिमा आरे र्‍वामु चो़म्‍मिडी,

“ओराम ने नो़प डे रेछा।”

७ मेराम टापुडाम उनी डोक्‍पु मु़चु़ पब्‍लियसकु ये-द मेराम फारबाडे ङा बाइडा।

पब्‍लियसका गुकुलाई उमा नेमडा लक्‍तिकिमा पोमु-डुमु ग्‍वाक्‍तिकी।

गुकु मेरामकु नेमडा सुलेम बात्तोको।

८ पब्‍लियसकु पाप डार्चु़मोका नुङ सिसि-एपा सोमोरीका झार्ल्‍याक्‍पा बाइडा।

पावलका गुलाई क्रो़म्‍डा लस्‍तामा मेरामडला ल्‍वा जु़ल्‍साका सो़म्‍दी बु़डु़मा सबेड्‌डु़।

९ ओराम थो़म्‍डिमा मेसिन्‍डा बाट्‌पा सोमोरीनुङमा वाङमिम हापा मु़चु़ वो रोम्‍डी,

मा पावलका सबेड्‌डु़मी।

१० मेर्मिमका गुकुलाई जो़होम-नु़होम बेत्तिकी।

गुकु डोक्‍पु कुबी-बोक्‍साडा हुमु थारीका आकीमा लागि चाहेदु़म्‍पा मोमसोजाममिम मेगोडा फिक्‍साक्‍तिकिमी।

हप कैसर बाट्‌पा रोम शहरडा पावल रोक्‍फाड्‌डाम

११ सु मुनाम चङडा गुकु अलेक्‍जेन्‍ड्रिया शहरलाम रोक्‍पा डोक्‍पु कुबी-बोक्‍साडा हुत्तोको।

ओराम डोक्‍पु कुबी-बोक्‍सा जुनेमका ओराम टापुडा ङा बाइडा।

डोक्‍पु कुबी-बोक्‍साकु ङादोगोनो निची नो़पकु ङाली जु़ल्‍मा बाइडा।

१२ मेकोतिमा सुराकुसाई र्‍वाक्पा शहरडा लुक्‍तोको,

मा गुकु मेसिन्‍डा सुलेम बात्तोको।

१३ मेलामका गुकु डोक्‍पु कुबी-बोक्‍साडला हुत्तोको,

मा रेगियन शहरडा रोक्‍फात्तोको।

उ दिकाम रायलालामका ब्‍लोजु़ फुन्‍मु चो़म्‍डु़,

मा उ नहाद्‌दामनेम गुकु पटिओली शहरडा रोक्‍तोको।

१४ मेसिन्‍डा गुकु येशूडा थो़रलु़पामिमलाई डार्तोको,

मा मेर्मिमका येतलेमसम्‍म गुकुलाई बुइ र्‍वाम्‍डी।

आरेसाका गुकु रोम शहरडा रोक्‍फात्तोको।

१५ रोमडा बाट्‌पा थो़रलु़पामिमका गुकु रोक्‍तोङा बोकु र्‍वाक्‍पा थो़म्‍डिमा अप्‍पियसडाम बजार नुङ ‘सु पाटी’ र्‍वाक्‍माडा घ्रो़म्‍डा रोम्‍डिम बाइडा।

ओर्मिमलाई ल्‍वास्‍तु़मिमा पावलका माम्‍चु़नीलाई आलासो़ ग्‍वाक्‍तु़मा उमा सो हन्‍डा।

१६ गुकु रोमडा रोक्‍तोको,

मा पावललाई उ त्‍वाप ङा बुमु ग्‍वाम्‍डी।

लावो कोले सिपाहीका गुलाई रेप्‍थाल्‍लु़।

पावलका रोमडा माम्‍चु़नीकु सिजेम दो़स्‍तु़म

१७ सुलेम चङडा पावलका मेसिन्‍डाम यहूदीमिमकु ङाचो़मिमलाई येड्‌डु़मी।

मेर्मिम खोम्‍सिम्‍डिमा गुका मेर्मिमनुङ र्‍वाक्‍ता,

“वा-ल्‍वाकनी,

गो ने त्‍वाकु मु़चु़मिम नुङ त्‍वाकु ङाउमिमका बेम्‍खेम्‍डिम डु़म्‍लाकु कोर्थो़लाम ने हाम वो बेउतोम मेबायावा।

लावो यरूशलेमडा बट्‌ङिडिमी मा रोमीमिमकु ल्‍वाड्‌डा गोलाई ग्‍वाङ्‌डिमिम बु।

१८ रोमीमिमका गोलाई हिलाहिसी बेङ्‌डिमी,

मा सेन्‍मुका घ्रेट्‌पा ल्‍वा हाम वो मेडार्मिवामका गोलाई डिन्‍सोमु न बेम्‍डिम बाइडा।

१९ लावो यहूदीमिम ने आमा कोर्थो़लाम बम्‍डिमका गो रोमी डोक्‍पु हप कैसरका आमा रिबुसी ल्‍वाकु दुथाम रेम्‍साङनु़ र्‍वाङ्‌डो।

आमा त्‍वाकु मु़चु़मिमकु कोर्थो़लाम जेमु गोनुङ हाम वो ल्‍वा मेबायावा।

२० मेम्‍मिमका गो गानीनुङ घ्रो़म्‍मुमा ल्‍वा बोमुलाई येट्‌निनिम बु।

हेङालोने इस्राएलीमिमका हाम ल्‍वापा न बेम्‍डिम बाइडा,

मेरामडा थो़र लु़ङडोमका ओराम सेल रिवाका गो बन्‍सिङ्‌डोम बु।”

२१ मेकोतिमा मेर्मिमका पावलनुङ र्‍वाम्‍डी,

“गुकु ने इनीमा दुथाम यहूदियालामका कोले वो सेलाखाजेम डोर्तोकोम मिबु।

इनीमा कोर्थो़लाम मेजो़पा ल्‍वा मेलाम रोक्‍पा सु़का वो आसिन्‍डा र्‍वाम्‍डिम,

जेम्‍डिम मिबु।

२२ लावो गानी हाम र्‍वामु माल्‍निमिम बु,

मेराम थो़मु आकीमा न बु।

हेङालोने ओराम दलकु कोर्थो़लाम खोत्‍लेका बान्‍तेमेनो जेम्‍बाल्‍मि र्‍वाक्‍पा कोङङा गुकु चकुमिम बु।”

२३ मेकोतिमा मेर्मिमका पावलकु ल्‍वा थो़मु लागि कोलेम नेम घ्रो़म्‍सी र्‍वाबेम्‍डी।

सेर्पा मु़चु़ पावल बाट्‌पाडा खोम्‍सिम्‍डी।

पावल मेर्मिमनुङ नेमसोसोलो आथाम नेम गाम्‍डामसम्‍म ङा जेस्‍ता,

मा गुका माम्‍चु़नीकु किब्‍दीकु दुथाम सीड्‌डु़मी,

मा मेर्मिमलाई थो़र लु़बेन्‍मु नका येशूकु दुथाममिम ल्‍वा मोशाकु डु़म्‍ला नुङ माम्‍चु़नीलाम-जेपामिमकु खाजेमलाम सीड्‌डु़मी।

२४ गुका र्‍वाक्‍ताम ल्‍वाडा याङ-याङका थो़रलु़म्‍डी,

याङ-याङका थो़र मेलु़मिवा।

२५ मेर्मिम उनी त्‍वाप-त्‍वापडा ङा गो फ दु़म्‍मिडी,

मा मेलाम ब्‍र्‍वाम्‍सिमु खाप्‍मिडिलो मेर्मिमनुङ पावलका ओराम कोले ल्‍वा र्‍वाक्‍ता,

“इनीमा ङाउ-खुउलाई माम्‍चु़नीलाम-जेपा यशैयाकु सिलामका माम्‍चु़नी-पेलका र्‍वाम्‍डिम ल्‍वा आच्‍छाङा रेछा:

२६ ‘ओर्मिम मु़चु़मिमकाडा लक्‍सामा र्‍वाका,

“गानी थो़मु ने थो़नी,

लावो हेल्‍लो वो थेसिमेथेनी,

रेमु ने रेम्‍नी,

लावो हेल्‍लो वो मेल्‍वानी।”

२७ हेङालोने ओर्मिम मु़चु़कु न-गो लुङ होप्‍माम दु़स्‍ताम बु,

मा मेर्मिमकु नोफ्‍ला मेथो़पा दु़स्‍ताम बु,

मा मेर्मिमका उनी मिक्सी क्रिम्मिडिम बु,

मेएँ माला ने मेर्मिमका उनी मिक्सीका ल्‍वामिवा,

नोफ्‍लाका थो़मिवा,

न-गोका थेसिथेट्‌मिवा,

मा ख्‍लोम्‍सिट्‌मिवा,

मेम्‍मा गो मेर्मिमलाई सबेट्‌पुमिवा।’

२८ “मेम्‍मिमका गानी ओराम चनी,

माम्‍चु़नीकाम सेल्‍सिक्‍पा ओराम सेला गुमीका वाङसामामिमकाडा थु़र्मिडिम बु,

मा मेर्मिमका थो़मी।”

२९ [पावलका आरे र्‍वाक्‍ताम चङडा यहूदीमिम उनी त्‍वाप-त्‍वापडा ङा ल्‍वालाम खाल्‍बेबेत्तो ब्‍र्‍वाम्‍सिम्‍डी।]a

३० पावल खउलुङ सोक्‍साका बाट्‌पा नेमडा नक थ बाइडा,

मा उमाडा रोक्‍पामिम खोत्‍लेलाई गेर्सिक्‍तो हुनाखाना बु़थाल्‍लु़मी।

३१ पावलका मेङिसाका ङा माम्‍चु़नीकु किब्‍दीकु दुथाम मु़चु़मिमलाई थो़बेड्‌डु़मी,

मा येशू ख्रीष्‍टकु दुथाम सीड्‌डु़मी,

मा सु़का वो गुलाई मेम बोमुडाम मेभोप्‍मिवा।

a 

२८:२९ माकेम ग्रीक बाइबलमिमगोडा याङ-याङडा ओराम पद मेडार्सी।

रोमीमिमलाई

पावलका र्‍याक्‍तु़म सेलाखाजेम

छेम-ल्‍वा

ओराम सेलाखाजेम पावलका रोम शहरडा बाट्‍पा मण्‍डलीलाई र्‍याक्‍तु़म बाइडा। मेसिन्‍डाम मण्‍डलीनुङ घ्रो़म्‍साका कोलेम नलेम माम्‍चु़नीकु खारी बु़मिम चङडा मेर्मिमनुङ ख्‍लो़ला सो़सिसाका स्‍पेन नेब्‍दीथो़ लक्‍पा पावलकु न बाइडा। थो़रलु़पामिमका बोमु बासिक्‍पा ल्‍वामिम थेसिथेन्‍बेन्‍मु लागि गुका ओराम सेलाखाजेम र्‍याक्‍तु़म बाइडा।

पावलका रोमडाम मण्‍डलीलाई सेव र्‍वाक्‍तो गुका मेर्मिमकाम लागि सो़म्‍दी बु़साड्‍डु़मिम ल्‍वा सो़यु़डु़म बु। मेकोतिमा ओराम सेलाखाजेमडा गुका आरेसाका सो़यु़डु़म बु, “जो़पा-सेलाका मु़चु़मिमलाई माम्‍चु़नीका उनीमा ङादोडा हेसाका जो़पा दु़म्‍बेन्‍मी र्‍वाक्‍साका रेम्‍बु़। मेम्‍मा माम्‍चु़नीकु ङादोडा जो़पा दु़म्‍पा ल्‍वा ने थो़रलाम ङा चो़म्‍सी मा थो़रकाङा खोत्‍ले रेथिबेडु़।” (१:१७)

मेकोतिमा पावलका ओराम ल्‍वाकु दुथाम आरेसाका सो़यु़डु़म बु, यहूदी लोवो वाङसामा लोवो खोत्‍ले मु़चु़मिम माम्‍चु़नीकु ङादोडा जो़पा नगोकाम दु़म्‍मु बासी, हेङालोने खोत्‍ले मु़चु़ छु़ल बेबेट्‍पा यु़मगोडा को होप्‍माम ङा बुमी। त्‍वाप जो़पा नगोकाम दु़म्‍मु लागि खोत्‍लेका येशू ख्रीष्‍टडा थो़र लु़मुङा बासी। मेकोतिमा माम्‍चु़नीनुङ हेमकेम दु़म्‍लो येशू ख्रीष्‍टलाममिम लाले त्‍वारो़मकु दुथाम र्‍याक्‍मा बु। थो़रलु़पाका माम्‍चु़नीकाडा लमु ल्‍वासु़ मा गुलाई उनीमा पेलका छु़ल नुङ सिमुलाम सेल्‍मी। ५-८ अध्‍यायसम्‍म हेङा माम्‍चु़नीका डु़म्‍ला ग्‍वाम्‍डी मा उनीमा पेललाममिम यु़मका थो़रलु़पामिमकु त्‍वारो़मडा हेप्‍माम खारी बु़ मेरामकु दुथाम र्‍याक्‍मा बु। मेकोतिमा माम्‍चु़नीका मु़चु़मिमकाम लागि बेम्‍डिम मुलु़गोडा यहूदी नुङ वाङसामामिम हेसाका रोमु चाम्‍मी र्‍वाक्‍पा ल्‍वाकु दुथाम वो जो़होमका सो़यु़डु़म बु। पावलका उमा त्‍वाकु सेलाखाजेम आरे र्‍वाक्‍तो दु़म्‍सोक्‍तु़म बु: यहूदीमिमका येशूलाई हेङा थो़र मेबेमिवा मेरामकु दुथाम वो कोले ल्‍वा बु, हेङालोने खोत्‍ले मु़चु़मिमलाई येशू ख्रीष्‍टडा माम्‍चु़नीकु दिदाम रेथिक्‍पा उनीमा मुलु़ बाइडा। मेम्‍मा कोलेम मेएँ लोवो कोलेम यहूदीमिमका येशूलाई थो़र बोमी र्‍वाक्पा ल्‍वाडा पावलका थो़रलु़डाम बाइडा। वाङमिमलाई रिखाम बेसाका ख्रीष्‍टियन त्‍वारो़मडा हेसाका बुमु बासी र्‍वाक्‍पा ल्‍वा वो पावलका र्‍याक्‍तु़म बु। गुका ओर्मिम ल्‍वाकु दुथाम आरेसाका र्‍याक्‍तु़म बु, माम्‍चु़नीकु लाले-पाङके, त्‍वाकु किब्‍दी नुङ त्‍वाप-त्‍वापडा बोमुबासिक्‍पा थो़रलु़पामिमकु खारीकु दुथाम रेम्‍बु़डु़म बु।

र्‍याक्‍मा ल्‍वामिम

छेम-ल्‍वा नुङ र्‍वामु माल्‍लु़म ल्‍वा १:१-१७

मु़चु़मिम सेल्‍सिक्‍पा ल्‍वामिम १:१८–३:२०

मु़चु़मिमलाई सेल्‍पा माम्‍चु़नीकु खारीमिम ३:२१–४:२५

ख्रीष्‍टडाम लाले त्‍वारो़म ५:१–८:३९

माम्‍चु़नीकु मुलु़गोडा यहूदीमिम ९:१–११:३६

थो़रलु़पामिमकु बासी दोसी १२:१–१५:१३

हुम-दडाम पावलकु सेव १५:१४–१६:२७

रोमीमिमलाई

पावलका र्‍याक्‍तु़म सेलाखाजेम

रोमी

सेव

१

१ माम्‍चु़नीकु थु़र्मा दु़म्‍मु लागि येट्‌ङिडिमिम मा उनीमा जो़पा-सेला थो़बेन्‍मु लागि वाङ दु़म्‍ङोडोम येशू ख्रीष्‍टकु डु़ल्‍चो़ गो पावलका ओराम सेलाखाजेम र्‍याक्‍तोङा बेउ।

२ हापा थ ङादोङा जो़पा-सेला गुमीका ग्‍वानिनी र्‍वाक्‍साका याचे जेम्‍डिम बाइडा।

मेराम ल्‍वा माम्‍चु़नीलाम जेपामिमका उनीमा सिजेमडा र्‍याक्‍मिडिम बु।

३ ओराम जो़पा-सेला ने माम्‍चु़नीकु द्‍वादीबुङ तारापाचो़ येशू ख्रीष्‍टकु दुथाम सो़।

गुमी मु़चु़ दु़म्‍साका दाऊद हपकु दोचो़गोडा गम्‍डी।

४ मेम्‍मा गुमी सिमुलाम बम्‍गेम्‍डिम ल्‍वाका माम्‍चु़नी-पेलकु यु़मलाम माम्‍चु़नीकु तारापाचो़ दु़म्‍मिडिम ल्‍वा रेम्‍बु़।

गुमीङा इकीमा ङाचो़ येशू ख्रीष्‍ट सो़।

५ इकीमा ङाचो़ येशू ख्रीष्‍टलामका माम्‍चु़नीका गोलाई दिदाम ग्‍वाक्‍साका उनीमा थु़र्मा दु़म्‍बेट्‌ङिडिमी।

खोत्‍ले सामाडाम मु़चु़मिमका थो़रलु़मिनु़ मा गुमीका र्‍वामिमिम ल्‍वा थो़मिनु़ र्‍वाक्‍साका उनीमा नङडा खारी बेप्‍डा गोलाई थु़र्ङिडिमी।

६ मेम्‍साकाङा गानीलाई वो मेर्मिमनुङ कोयोङा येशू ख्रीष्‍टकु मु़चु़ दु़म्‍मु येट्‌निमिम बु।

७ रोम शहरडा बाट्‍पा गानी खोत्‍लेलाई माम्‍चु़नीका हापा रिखाम बेन्‍निमिमा उनीमा त्‍वाकु सेपा मु़चु़ दु़म्‍मु लागि येट्‌निमिम सो़: इकीमा माम्‍चु़नी पाप नुङ ङाचो़ येशू ख्रीष्‍टलामका गानी दिदाम नुङ न भ्रसी ल्‍वानिनु़।

पावलका रोम लक्‍पा छो़म न बु़डु़म

८ खोत्‍लेडाम ङादो येशू ख्रीष्‍टलाम गानी खोत्‍लेकाम लागि गो माम्‍चु़नीलाई आलासो़ र्‍वाङु।

हेङालोने येशू ख्रीष्‍टडाम इनीमा थो़रकु दुथाम सु़म्‍दिसेरडा खोत्‍लेथो़ थो़बेट्‍मा बु।

९ उनीमा तारापाचो़काम जो़पा-सेला थो़बेन्‍मुडा छो़म न सोक्‍साका उनीमा खारी बेउ।

गो गानीलाई प्‍ल्‍वान्‍निनिम मिबु लावो इनीमा लागि गो हेल्‍लो लोवो सो़म्‍दी बेउहोम बुङु।

माम्‍चु़नी आमा दुथाम सो़पा बुमी।

१० माम्‍चु़नीकु न होङङा गो इनीमाडा रोमु चापुनु़ र्‍वाक्‍साका छो़म सो़म्‍दी बेउ।

११ माम्‍चु़नी-पेललाममिम जि गानीनुङ दो़साका ख्रीष्‍टडा हापा सोनुङमा दु़म्‍बेन्‍मु चापुनु़ र्‍वाक्‍साका गो गानीनुङ घ्रो़म्‍मु न बेउतोम बु।

१२ इनीमा थो़रका गोलाई मा आमा थो़रका गानीलाई गुइ त्‍वाप-त्‍वापगोडा सो हन्‍सी ल्‍वासिनु़ र्‍वाक्‍पा आमा न बु।

१३ द्‍वादीबुङ वा-ल्‍वाकनी,

गो इनीमाडा हापा खेप रोक्‍पा न बेउतो लोवो ओम्‍लोसम्‍म रोमु चाप्‍तोम मिबु र्‍वाक्‍पा ल्‍वा गानी थेसिथेट्‍नी र्‍वाङु।

वाङ सामामिमगोडा खारी बेउतोम होम्‍साका गानीगोडा वो खारी बेसाका मु़चु़मिमलाई ख्रीष्‍टडा रेट्‍पा आमा न बु।

१४ हेङालोने ग्रीक लोवो ग्रीक मेएँ लोवो,

नेप्‍चीनुङमा लोवो नेप्‍ची मान्‍थिम लोवो,

खोत्‍लेलाई जो़पा-सेला थो़बेन्‍मुङा बासिक्‍पा बु।

१५ मेम्‍मिमका गानी रोमडा बाट्‍पामिमलाई वो जो़पा-सेला थो़बेन्‍मु छो़म आमा न बु।

१६ जो़पा-सेला थो़बेन्‍मु गोलाई क्रो़म मेलु़,

हेङालोने थो़र बेपा खोत्‍लेकाम लागि सेल्‍सिमु ल्‍वापा माम्‍चु़नीकु यु़म सो़,

ङादो यहूदीमिमकाम लागि मा वाङ सामाकाम लागि वो सो़।

१७ जो़पा-सेलाका मु़चु़लाई माम्‍चु़नीका उनीमा त्‍वाकु ङादोडा हेसाका जो़पा दु़म्‍बेन्‍मी र्‍वाक्पा रेम्‍बु़,

मा माम्‍चु़नीनुङ जो़पा दु़म्‍पा ल्‍वा ने थो़रलामङा चो़म्‍सी,

मा थो़रकाङा खोत्‍ले रेथिबेडु़।

मेम्‍साकाङा माम्‍चु़नीकु सिजेमका र्‍वा,

“उहेम मु़चु़ थो़रलामका माम्‍चु़नीकु ङादोडा जो़पा न-गोकाम दु़म,

मेराम मु़चु़काङा त्‍वारो़म ल्‍वासु़।”

१८ पाह्रीलाम माम्‍चु़नी पापकाम छोक्‍चो मु़चु़मिमकु छु़ल नुङ मेजो़पा खारीकु कोर्थो़लाम रेम्‍बेसिड्‍डाम बु।

मेर्मिमकाम उनीमा त्‍वाकु मेजो़पा खारीकाङा आच्‍छाङाकाम सीसि रिप्‍डु़म बु।

१९ माम्‍चु़नीका मेर्मिमलाई देन्‍दे ग्‍वामी,

हेङालोने माम्‍चु़नीकु दुथाम मु़चु़का थेन्‍मु बासिक्‍पा ल्‍वा माम्‍चु़नीका त्‍वाकाङा मेर्मिमलाई छ्र्याङलो छ्‍याङलो दु़म्‍पा बेसाका रेम्‍बेट्‌मिडिम बु।

२० सु़म्‍दिमोलो आथामङा माम्‍चु़नीका प्रङ्‌मिडिम खोत्‍लेमथोक रेप्‍साकाङा मेर्मिमका गुमीलाई जो़होमका छेमु चाम्‍मी।

मिक्सीका मेल्‍वासिक्‍पा माम्‍चु़नी,

हेल्‍लो लोवो दु़म्‍पाम बाट्‍पा उनीमा यु़म मा गुमी हेप्‍माम बुमी र्‍वाक्‍साका जो़होमका छेमु चाम्‍मी।

मेम्‍मिमका मेर्मिमका वाङमिम ल्‍वा बेसाका माम्‍चु़नी मेछेकु र्‍वामु मेल्‍वामी।

२१ मेर्मिमका माम्‍चु़नीलाई छेसाका वो गुमीलाई डोक्‍पु मेमिम्मिवा,

ना आलाङा र्‍वाम्‍डी।

मेम्‍मा मेर्मिमकु नेप्‍ची हाम ना हामकाम दु़स्‍ता मा मेर्मिमकु न-गो तुकुम्‍चिम होप्‍माम दु़स्‍ता।

२२ मेर्मिमका उनी त्‍वाप नेप्‍चीनुङमा बुङु र्‍वाक्‍पा मिम्‍मिडी लोवो नेप्‍ची मान्‍थिम दु़म्‍मिडी।

२३ मेर्मिमका हेल्‍लो लोवो बाट्‍पाम बाट्‍पा माम्‍चु़नीकु नङ कोमु बासिक्‍पाडा सिपामा लक्‍पा मु़चु़,

सो़ब्‍दीपो नेब्‍दीपो,

सिकेवा माङकेवा,

सुसिसाका लाम्‍दिपा डोक्‍पु याक्‍के फुचु़-रोक्‍चु़मिमकु ङाटा सेव साट्‌मिडी।

२४ मेम्‍मिमका मेर्मिमकु नका बोमु माल्‍लु़म घ्रामलु़पा खारी बेसीडाङा माम्‍चु़नीका डिट्‍जो़ल्‍मिडी मा मेर्मिमका उनी त्‍वापगोडाङा क्रो़मलु़पा खारी बेम्‍डी।

२५ मेर्मिमका माम्‍चु़नीकु आच्‍छाङाकाम ल्‍वालाई लिमा ल्‍वानुङ फाट्‌मिडी,

मा खोलेम थोक प्रङपा माम्‍चु़नीलाई मेएँ लावो गुमीका प्रङमिडिम थोकमिमलाई सेव साट्‌मिडी।

लावो आलाकाम माम्‍चु़नीलाई हेल्‍लो लोवो डोक्‍पु बेसाका उनीमा नङ कोसिनु़।

आमेन।

२६ मेम्‍मिमका माम्‍चु़नीका मेर्मिमलाई उनी घ्रामलु़पा न होम्‍साका खारी बोमु ग्‍वाम्‍डी।

मेर्मिमका उनीमा त्‍वाकु वोचु़नुङ अम्‍मु डिसाका मेजो़पा नका मेसेम-मेसेम अम्‍मिडी।

२७ मेम्‍साका मेर्मिमकु वोचु़का वो त्‍वाकु मोचु़नुङ अम्‍मु डिसाका वोस्‍चो़का वोस्‍चो़नुङङा छो़म अम्‍पा नका घ्रामलु़पा खारी बेम्‍डी।

मेर्मिमका त्‍वाकु मिरो़मका मेजो़पा खारी बेम्‍डिमका मेराम होप्‍मामङा देन्‍दे ल्‍वाम्‍डी।

२८ माम्‍चु़नीकु दुथाम चम्‍डिम ल्‍वा मेर्मिमका बोमु मेद्‍वाक्‍मिवामका गुमीका मेर्मिमलाई उनी मेजो़पा खारीङा बोमिनु़ र्‍वाक्‍साका डिट्‍जो़ल्‍मिडी।

२९ मेम्‍मिमकाङा मेर्मिम खोत्‍ले मेजो़पा खारी नुङ मेजो़पा नका देम्‍मिडिम बु।

मेर्मिमका रारी बोमी,

घ्राम्‍मी,

नाचु़र बोमी,

वाङमिलाई सेन्‍मी,

क्‍वाल्‍बा बोमी,

लु-फेले बोमी,

लिमा थेन्‍मी,

कोलेका कोङमीलाई ल्‍वा सिल्‍मी,

३० मा वाङमिमलाई डक्‍साका जेमी,

माम्‍चु़नीडाम घ्राम्‍सिमी,

सु़लाई वो जो़पा मेबोमी,

डोक्‍पु लिसिमी,

डोक्‍पु ल्‍वा बोमी,

मेजो़पा ल्‍वा माल्‍सा माल्‍सा ख्‍लुमी,

मेर्मिमका माम पापकु ल्‍वा मेथो़मी।

३१ मेर्मिम नेप्‍ची मान्‍थिम बुमी मा बेउ र्‍वामिमिम ल्‍वा मेबोमी,

मेर्मिम ने खेमजु़र मेबाट्‍पा नुङ रु़प्‍चु़मो लोक्‍ल्‍याक्‍पामिम सो़।

३२ आरेप्‍माम मु़चु़का ने सिमुङा घ्रेट्‍पा दु़म्‍मी र्‍वाक्‍पा माम्‍चु़नीलाममिम छो़म जो़पा डु़म्‍ला थो़त्तो थो़त्तोङा वो मेर्मिमका मेप्‍माम ङा खारी बोमी।

मेकोति कोङङा मेएँ,

आथावो कोर्थो़लाम मेप्‍माम खारी बेपालाई कोमी।

माम्‍चु़नीकु निया

२

१ मेम्‍मिमका वाङमिमकु निया बेपा मु़चु़नी,

गो मुमा मान्‍थिम बुङु र्‍वामु मेल्‍वानी,

हेङालोने उहेम ल्‍वाडा गानी वाङमिमलाई मुमा बेनिमी मेराम खारी इनी त्‍वाका वो बोनी मा मुमाचो़ दु़म्‍नी।

२ आरेप्‍माम खारी बेपामिमडला माम्‍चु़नीका जो़होमका निया बोमी र्‍वाक्‍साका गुइ चडिम बु।

३ ए मु़चु़नी,

गानी आरेप्‍माम खारी बेपामिमलाई मुमा बेनिमी मा गानी वो मेप्‍माम ङा खारी बोनी माला,

हाम माम्‍चु़नीकु नियालामका लुङल्‍याङु र्‍वाक्‍पा गानी मिम्‍सिनी?

४ डे माम्‍चु़नीका गानीडला न-थो़म रेम्‍बेसाका इनीमा छु़ललाम ख्‍लोनिमी र्‍वाक्‍पा मेचनिमा,

हाम उनीमा न-थो़म,

इम्‍सीलाई हाम ना हामकाम मिम्‍नी?

५ लावो इनीमा न-गो लुङ होप्‍माम बेन्‍निमा गुमीथो़ ख्‍लोसिमु न मेबेनिवा।

मेम्‍मिमका माम्‍चु़नीकु निया रेम्‍बेसिक्‍पा मेराम छोक्‍चोकाम नेम गानी छो़म डोक्‍पु देन्‍दे ल्‍वानी।

६ हेङालोने गुमीका खोत्‍ले मु़चु़मिमलाई उमा खारी होम्‍साका पुरस्‍कार ग्‍वामी।

७ याक्‍के दु़म्‍साका जो़पा खारी बेपाम्‍बाट्‍पा,

माम्‍चु़नीकु यु़म-झ्‍वाक्‍सी,

जो़पा दु़म्‍सी नुङ हेल्‍लो वो मेसिपा त्‍वारो़म माल्‍मी।

मेर्मिमलाई माम्‍चु़नीका हेल्‍लो वो मेसिपा त्‍वारो़म ग्‍वामी।

८ लावो रिबुसी किट्पा,

त्‍वाकाम कोङङा जो़पा बोमु माल्‍पा,

आच्‍छाङाकाम ल्‍वा मेथो़पा,

मा मेजो़पा खारी बेपामिमडला माम्‍चु़नीका उनी छोक्‍चो हान्‍मी।

९ मेजो़पा खारी बेपा खोत्‍ले मु़चु़मिमगोडा खोत्‍लेडाम ङादो यहूदीमिम मा वाङसामाडला दु़खा नुङ ङिमलु़पा थारीमिम रो।

१० लावो माम्‍चु़नीकु जो़पा खारी बेपा यहूदीमिमलाई ङादो मा वाङसामामिमलाई वो गुमीका डोक्‍पु बोमी मा न-भ्रसी बेन्‍मी।

११ हेङालोने माम्‍चु़नीका सु़लाई वो चोमिक्‍सी मेबोमी।

१२ माम्‍चु़नीकु डु़म्‍ला मेथेसाका उहेमका छु़ल बेम्‍डिम बु,

मेर्मिम मेराम डु़म्‍ला मान्‍थिङा पुयु़लुमी मा डु़म्‍लागोडा बासाका छु़ल बेम्‍डी माला मेर्मिमका वो मेराम डु़म्‍लालामकाङा देन्‍दे ल्‍वामी।

१३ हेङालोने डु़म्‍ला थो़साका कोङङा मु़चु़मिम माम्‍चु़नीकु ङादोडा जो़पा न-गोकाम मेदु़म्‍मी,

लावो डु़म्‍ला होम्‍साका दोपा मु़चु़ङा माम्‍चु़नीका जो़पा न-गोकाम मिम्‍मी।

१४ वाङ सामामिमनुङ यहूदीमिमकु डु़म्‍ला मिबु।

लावो मेर्मिमका डु़म्‍लाडाम होम्‍साकाङा खारी बोमी माला आरेसाका बोमिमिम ल्‍वाङा त्‍वाकु डु़म्‍ला होप्‍माम र्‍वाक्‍पा रेम्‍बोमी।

१५ डु़म्‍लाका र्‍वाक्‍ताम ल्‍वामिम उनी त्‍वाकु नगोडा र्‍याक्‍मा बु र्‍वाक्‍पा मेर्मिमकु नेप्‍चीका रेम्‍बु़,

मा मेर्मिमकाम त्‍वाकु नेप्‍चीका मेर्मिमलाई याङलो मुमा बेडु़मी मा याङलो जो़पा र्‍वामी।

१६ मु़चु़मिमका थक्‍साका जु़ल्‍मिडिम ल्‍वा ने माम्‍चु़नीका निया बोमिमिम नेम खोत्‍ले मु़चु़मिमगोडा येशू ख्रीष्‍टलाम रेम्‍बोमी।

ओर्मिम ल्‍वा गो दो़उतोम जो़पा-सेला होप्‍माम ङा दु़म।

यहूदीमिम नुङ डु़म्‍ला

१७ लावो गानी गो यहूदी ङा र्‍वाक्‍साका डु़म्‍लाडा थो़रलु़नी मा माम्‍चु़नीलाई छेपु र्‍वाक्‍साका डोक्‍पु लिन्‍सिनी।

१८ गुमीका गानी हाम बोनिमिम द्‍वामी र्‍वाक्‍पा चनी मा डु़म्‍लालाम सीसिट्‌निम जो़पा ल्‍वामिमकु दुथाम वो चनी।

१९ नका मेल्‍वापामिमलाई क्रिपा मा तुकुम्‍चिमडाम ओल गो ङा सो़ र्‍वाक्‍साका र्‍वानी।

२० नेप्‍ची मान्‍थिम मु़चु़मिमलाई सीपा,

थेसिमेथेट्‍पामिमलाई सीपा गुकु ङा र्‍वानी।

माम्‍चु़नीकु डु़म्‍ला गुकुनुङ बु मेम्मिमका सीसिमु बासिक्‍पा ल्‍वा खोत्‍ले गुकु चकु र्‍वाक्‍साका र्‍वानी।

२१ आरेसाका गानी वाङमिमलाई सीपा इनी त्‍वाप ने मेसीसिक्‍पा?

वाङमिमलाई खुसि मेनु़ र्‍वाक्‍पा मा त्‍वाकाङा खुपा?

२२ वाङमिमलाई नाम्‍सु़रु़ मेबेनी र्‍वाक्‍पामिमका त्‍वाका ङा नाम्‍सु़रु़ बोनी?

ङाटामिम घ्राम्‍सिक्‍पामिमका ङाटामिम भ्रेसाका खाप्‍ची डु़म्‍नी?

२३ माम्‍चु़नीका ग्‍वाक्‍साड्‍डामिम डु़म्‍ला गुइनुङ बु र्‍वाक्‍साका गानी डोक्‍पु लिन्‍सिनी,

हाम गानी मेरामङा डु़म्‍लाका र्‍वामिमिम होङङा मेबोनी मा?

२४ हेङालोने माम्‍चु़नीकु सिजेमडा र्‍याक्‍मा बु,

“गानी यहूदीलामङा वाङसामामिम गोडा माम्‍चु़नीलाई डक्‍साका जेन्‍निम बाइडा।”

२५ डु़म्‍ला होम्‍साका दोनी माला ने खिरिरि क्रिप्‍सी आच्‍छाङा जो़पा ङा दु़म,

लावो डु़म्‍ला होम्‍साका मेदोनी माला गानी खिरिरि क्रिप्‍सी बोनिमिम वो खिरिरि क्रिप्‍सी मेबोनिमिम कोतिमङा दु़म।

२६ खिरिरि मेक्रिपा मु़चु़का डु़म्‍ला होम्‍साका दो माला हाम मेराम माम्‍चु़नीकु ङादोडा खिरिरि क्रिपा कोतिमङा मेएँ मा?

२७ गानी खिरिरि क्रिपा यहूदीमिम खिरिरि मेक्रिपा वाङसामामिमलाम मुमा बेन्‍ला सो़न्‍सिनी हेङालोने गानी र्‍याक्‍मा डु़म्‍ला बाट्‍पा मा खिरिरि क्रिपा लोवो गानी डु़म्‍ला होम्‍साका मेदोनी माला खिरिरि मेक्रिपा वाङसामामिम ने डु़म्‍ला होम्‍साका दोमी।

२८ पाखालाम कोङङा यहूदी लिसिक्‍पा ने आच्‍छाङाकाम यहूदी मेएँ,

मेम्‍साकाङा पाखाडा ल्‍वासिक्‍पा खिरिरि क्रिप्‍सी नुङ मिरो़मडाम ल्‍वा वो आच्‍छाङाकाम मेएँ।

२९ नगोलामका यहूदी दु़म्‍पा कोङङा यहूदी सो़,

मा आच्‍छाङाकाम खिरिरि क्रिप्‍सी ने नगोडा दु़म्‍पा ल्‍वा सो़,

ओराम ने माम्‍चु़नी-पेललाम दु़म्‍पा ल्‍वा सो़,

डु़म्‍लाडा र्‍यासिट्‍पा ल्‍वा मेएँ।

आरेप्‍माम मु़चु़लाई मु़चु़का मेएँ,

माम्‍चु़नीका जो़पा मिम्‍मी।

माम्‍चु़नी थो़रलु़इमिम बुमी

३

१ मेम माला यहूदी दु़म्‍मिडिलो मेर्मिमलाई हाम जो़पा दु़स्‍ता मा?

खिरिरि क्रिप्‍सीगोडाम डोक्‍पु ल्‍वा हाम बु?

२ मेर्मिमकाम लागि जो़पा दु़स्‍ताम ल्‍वामिम ने हापाङा बु।

खोत्‍लेडाम ङादो माम्‍चु़नीका यहूदीमिमलाई उनी त्‍वाकु सिजेम ग्‍वाम्‍डी।

३ लावो मेर्मिमगोडाम कोङनिमका माम्‍चु़नीकु सिजेमडा थो़र मेलु़मिवा र्‍वाक्‍साका हाम माम्‍चु़नी वो थो़र मेलु़इमिम बुमी मा?

४ आरेप्‍माम हेल्‍लो वो मेदु़म,

मु़चु़मिम लिमाचो़ दु़म्‍मी लोवो माम्‍चु़नी आच्‍छाङाकाम बुमी।

माम्‍चु़नीकु सिजेमडा र्‍याक्‍मा बु,

“गानी जेन्‍निम ल्‍वा आच्‍छाङा सो़

र्‍वाक्‍साका मु़चु़मिमका र्‍वामी,

मा निया दु़म्‍मिम थारीका गानी घ्‍ल्‍वानी।”

५ लावो गुइ बिमिम मेजो़पा खारीका माम्‍चु़नीलाई जो़पा ल्‍वासी माला गुइ हाम र्‍वामु मा?

हाम माम्‍चु़नी गुइनुङ भुर्मु मेजो़पा मा?

कोङनिम मु़चु़का आरेप्‍माम मिम्‍मी।

६ माम्‍चु़नीका देन्‍दे ग्‍वामु र्‍वाक्‍मा मेजो़पा ल्‍वा हेल्‍लो वो मेएँ।

मेम माला ने माम्‍चु़नीका सु़म्‍दिसेरडाम मु़चु़मिमकु निया हेसाका बोमु चाम्‍मी मा?

७ आमा लिमा ल्‍वाका माम्‍चु़नीकु आच्‍छाङाकाम सिजेम खोत्‍लेका डोक्‍पु मिम्‍मी माला हेङा गो छु़लचो़ र्‍वाला सो़सिङु मा?

८ हाम हुम जो़पा दु़म्‍नु़ र्‍वाक्‍साका गुइ छु़ल बिइ र्‍वाक्‍साका र्‍वाक्‍ति ए।

कोङनिमका गुइलाई आरेप्‍माम मुमा बेसामी।

आरेप्‍माम मुमा बेट्‍पा मु़चु़मिमलाई उनी सि होम्‍साका देन्‍दे ल्‍वामी।

गुइ खोत्‍ले मु़चु़मिम छु़लचो़

९ मेम माला गुइ यहूदीमिम वाङमिमडाम जो़पा बुइ मा?

मेम ने मेएँ,

हेङालोने यहूदी नुङ वाङसामा खोत्‍लेङा छु़लका हुप्‍डु़मिम बु र्‍वाक्‍साका ङादोङा गो रेम्‍बोमु दु़म्‍तोम बु।

१० ओराम ल्‍वा माम्‍चु़नीकु सिजेमडा वो र्‍याक्‍मा बु,

“माम्‍चु़नीकु ङादोडा सु़ वो जो़पा मेबुमी,

कोले वो मेबुमी।

११ माम्‍चु़नीकु दुथाम थेसीथेट्‍पा मु़चु़ सु़ वो मेबुमी,

मा माम्‍चु़नीलाई माल्‍पा वो मेबुमी।

१२ खोत्‍लेका लाम्‍दी ख्‍लो़ट्‌मिडिम बु,

मेर्मिम हाम ना हामकाम दु़म्‍मिडिम बु,

जो़पा खारी बेपा सु़ वो मेबुमी,

कोले वो मेबुमी।”

१३ “मेर्मिमकु ल्‍वा ने सु़लु़मलाम लुक्‍पा मुर होप्‍माम बु,

मेर्मिमकाम त्‍वाकु लेमकाङा लिमा थेट्डु़म बु।”

“मेर्मिमकु जेसी ब्‍लोकु ङे होप्‍माम बु।”

१४ “मेर्मिमकु सिलामका वाइतो

नुङ मेजो़पा ल्‍वा कोङङा लुहोम बु।”

१५ “मेर्मिम मु़चु़ सेन्‍मु ने लाम बम्‍सिमी।

१६ मेर्मिम बान्‍ते बान्‍ते लमी

मेनोङा ख्‍लाम्‍बे कोङङा बोम्‍बाल्‍मी।

१७ मेर्मिमका न-गो भ्रसिबेट्‍पा लाम्‍दी ने चम्‍डिम ङा मिबु।”

१८ “मेर्मिमका माम्‍चु़नीकाम ङिम वो मेजु़ल्‍मी।”

१९ डु़म्‍लागोडाम ल्‍वा ने डु़म्‍लाका र्‍वामिम थो़पा मु़चु़मिमकाम लागि र्‍वाक्‍साका गुइ चडिम बु।

मेम्‍मिमका खोत्‍ले मु़चु़मिमकु सि ड्‍यासी मा सु़म्‍दिसेरडाम मु़चु़मिमलाई माम्‍चु़नीकु ङादोडा येम्‍सिबेन्‍मी।

२० डु़म्‍ला होम्‍साका दोपा मु़चु़ सु़ वो माम्‍चु़नीकु ङादोडा जो़पा मेदु़म,

हेङालोने डु़म्‍लाका ने मु़चु़का बेम्‍डिम छु़ल रेम्‍बु़।

थो़रलामका जो़पा न-गोकाम दु़म्‍मु

२१ लावो ओम्‍लो डु़म्‍ला मान्‍थिङा माम्‍चु़नीका मु़चु़मिमलाई जो़पा न-गोकाम दु़म्‍बेट्‌मिडिम बु र्‍वाक्‍साका गुमीका रेम्‍बेम्‍डी।

ओराम ल्‍वाङा डु़म्‍ला नुङ माम्‍चु़नीलाम जेपामिमका वो सो़म्‍डिम बु।

२२ आरेसाका माम्‍चु़नीका येशू ख्रीष्‍टडला थो़र बेपा खोत्‍ले मु़चु़मिमलाई जो़पा न-गोकाम दु़म्‍बेन्‍मी।

हेङालोने गुमीका सु़लाई वो चोमिक्‍सी मेबोमी।

२३ खोत्‍ले मु़चु़मिमका छु़ल बेम्‍डिमका माम्‍चु़नीकु यु़म-झ्‍वाक्‍सीलामका होनोवा दु़म्‍मिडिम बु।

२४ लावो माम्‍चु़नी न-थो़मनुङमा बुमी मा उनीमा दिदामलामका मु़चु़मिमलाई ख्रीष्‍ट येशूडा मुमा मान्‍थिम नुङ जो़पा न-गोकाम दु़म्‍बेट्‌मिडी।

हेङालोने खोत्‍ले मु़चु़का ल्‍वामु बासिक्‍पा देन्‍दे येशू ख्रीष्‍ट उनी त्‍वाका ल्‍वाम्‍डिमा छु़ललाम वाङ बेसाड्‍डामिम बु।

२५ माम्‍चु़नीका इकीमा छु़ल हेम्‍मु लागि येशू ख्रीष्‍टलाई सासेट्‌मिडिमा उनीमा सिसि हाट्‌मिडी र्‍वाक्‍साका थो़रलु़पा मु़चु़मिमकु छु़ल हेप्‍साड्‌मिडिम बु।

माम्‍चु़नीका ओराम खारी बेम्‍डिमा गुमी जो़पा न-गोकाम बुमी र्‍वाक्‍पा ल्‍वा रेम्‍बेम्डिम बु।

हेङालोने माम्‍चु़नीका ख्रीष्‍ट रोमु ङादो उनी छोक्‍चो इम्‍मिडी मा मु़चु़मिमका बेम्‍डिम छु़लकु देन्‍दे मेग्‍वाक्‍मिवा।

२६ माम्‍चु़नीका मु़चु़मिमकु छु़ल हेप्‍साका उनी त्‍वाप जो़पा न-गोकाम बुमी,

मा येशूडा थो़रलु़पामिमलाई जो़पा न-गोकाम दु़म्‍बेन्‍मी र्‍वाक्‍पा ल्‍वा ओम्‍लोम थारीका वो रेम्‍बोमी।

२७ मेम माला उहेम ल्‍वाकु दुथाम गुइ डोक्‍पु लिसिमु?

डोक्‍पु लिसिक्‍पा ने ल्‍वा ङा मिबु।

गुइ डु़म्‍ला होम्‍साका दोसीमिमका?

मेम ने मेएँ,

लावो येशूडा थो़र लु़इमिमका कोङङा सो़।

२८ मेम्‍मिमका डु़म्‍ला होम्‍साका दोसाका मेएँ,

लावो थो़रलु़साका ङा माम्‍चु़नीकु ङादोडा जो़पा न-गोकाम दु़म्‍मु चाप्‍सी र्‍वाक्‍साका गुइ च।

२९ हाम माम्‍चु़नी यहूदीमिमकाम कोङङा मा?

वाङसामामिमकाम माम्‍चु़नी मेएँ मा?

गुमी वाङसामामिमकाम वो माम्‍चु़नी सो़।

३० हेङालोने माम्‍चु़नी कोले ङा बुमी।

गुमीका खिरिरि क्रिपा यहूदी लोवो,

खिरिरि मेक्रिपा वाङसामा लोवो,

खोत्‍लेलाई मेर्मिमकु थो़रलु़सीलाम उनीमा ङादोडा जो़पा न-गोकाम दु़म्‍बेन्‍मी।

३१ थो़रलामका माम्‍चु़नीकु ङादोडा जो़पा न-गोकाम दु़म्सी माला हाम माम्‍चु़नीकु डु़म्‍ला ने हाम ना हामकाम दु़म मा?

मेम ने मेएँ,

लावो आच्‍छाङा उनीमा डु़म्‍ला होम्‍साका डे दोसीहोम बुइमिम दु़म।

थो़रलामका जो़पा न-गोकाम दु़म्‍पा अब्राहाम

४

१ मेम माला इकीमा यहूदीमिमकाम ङाउ-खुउ अब्राहामकु दुथाम गुइ हाम र्‍वामु?

गुका हाम ल्‍वास्‍तु़?

थो़रलामका गु माम्‍चु़नीकु ङादोडा जो़पा न-गोकाम दु़स्‍ता।

२ आच्‍छाङा अब्राहामका त्‍वाका बु़डु़म खारी मुमा मान्‍थिम दु़स्‍तालो डोक्‍पु लिम्‍सिमु चाप्‍सु़वा।

लावो माम्‍चु़नीकु ङादोडा ने मेएँ।

३ हेङालोने माम्‍चु़नीकु सिजेमडा र्‍याक्‍मा बु,

“अब्राहामका माम्‍चु़नीडा थो़र बु़डु़।

मेराम थो़रलामङा माम्‍चु़नीका गुलाई जो़पा न-गोकाम दु़म्‍बेट्‌मिडी।”

४ खारी बेपा मु़चु़का खारी बु़डु़मकु खउलुङ ल्‍वासु़।

लावो मेराम ने गुका ल्‍वामु बासिक्‍पा खउलुङ सो़,

मेडेङा ग्‍वाक्‍मा मेएँ।

५ कोङनिम मु़चु़का बु़डु़म डु़म्‍ला रु़दु़मका मेएँ,

लावो मुमाचो़लाई मुमा मान्‍थिम बनेबेपा माम्‍चु़नीडा थो़र बु़ माला गुलाई माम्‍चु़नीका उनीमा त्‍वाकु ङादोडा मुमा मान्‍थिम दु़म्‍बेन्‍मी।

आरेसाका माम्‍चु़नीका मु़चु़मिमलाई थो़रलामका मुमा मान्‍थिम नुङ जो़पा न-गोकाम दु़म्‍बेन्‍मी।

६ हप दाऊदका वो डु़म्‍ला रु़दु़मलाम मेएँ,

लावो माम्‍चु़नीकु ङादोडा जो़पा न-गोकाम दु़म्‍साका जि ल्‍वापा मु़चु़मिमकु दुथाम आरे र्‍वाक्‍ताम बु,

७ “मेर्मिम ने आलाकाम सो़,

उहेमकु छु़ल हेम्‍सिम्‍डिम बु मा उहेमकु छु़ल ख्रेम्‍स्‍ताम बु।

८ मेराम मु़चु़ आलाकाम सो़ उहेमकु छु़ल माम्‍चु़नीका हेल्‍लो वो नडा मेकुर्मी।”

९ ओराम जि-वा ने खिरिरि क्रिपामिमकाम कोङङा मेएँ,

लावो खिरिरि मेक्रिपामिमकाम लागि वो सो़।

अब्राहाम ने थो़रलु़सीलामका ङा माम्‍चु़नीकु ङादोडा जो़पा न-गोकाम दु़स्‍ताम बाइडा र्‍वाक्‍तो गेड्‌डिम बु।

१० आरेप्‍माम हेल्‍लो दु़स्‍ता?

गुका यहूदी डु़म्‍ला होम्‍साका खिरिरि क्रिम्‍डु़म चङडा डे ङादो डे?

खिरिरि क्रिम्‍सी दु़म्‍मु ङादोङा अब्राहामका थो़र बु़डु़।

खिरिरि क्रिम्‍मु ङादोङा माम्‍चु़नीका गुलाई जो़पा न-गोकाम दु़म्‍बेट्‌मिडी।

११ मेम्‍मिमका खिरिरि क्रिप्‍सी ने उमा थो़रलाम माम्‍चु़नीका जो़पा न-गोकाम दु़म्‍बेट्‌मिडिम छेखोप रेम्‍बेट्‌मिडिम सो़।

आरेसाका अब्राहामका खिरिरि मेक्रिपा लोवो माम्‍चु़नीडा ने थो़रलु़साका जो़पा न-गोकाम दु़म्‍पा वाङसामामिमकाम ङाउ-खुउ दु़स्‍ता।

१२ आरेसाकाङा यहूदीमिमका खिरिरि क्रिप्‍मिडिमका कोङङा मेएँ,

लावो अब्राहामका थो़र बु़डु़म होम्‍साकाङा मेर्मिमका वो थो़र बेम्‍डिमका गु खिरिरि क्रिपामिमकाम वो ङाउ-खुउ दु़स्‍ताम सो़।

माम्‍चु़नीका याचे जेम्‍डिम ल्‍वा थो़रलामका कोङङा डार्सी

१३ अब्राहाम नुङ उमा चो़-चु़सु़मिमका सु़म्‍दिसेरडाम दो़दो़वा ल्‍वामी र्‍वाक्‍साका याचेजम्‍डिम ल्‍वा ने डु़म्‍लाका र्‍वाक्‍ताम होङङा बेसाका मेएँ,

लावो थो़रलु़सीलाम जो़पा न-गोका दु़म्‍साका रोक्‍ताम सो़।

१४ डु़म्‍ला होम्‍साका दोपामिमका दो़दो़वा ल्‍वापा माला ने थो़र ने हाम ना हामकाम दु़म्‍सावा मा माम्‍चु़नीका याचे जेम्‍डिम ल्‍वा वो हाम ना हामकाम दु़म्‍सावा।

१५ डु़म्‍लाका र्‍वामिम मेथो़पामिमडला माम्‍चु़नीका छोक्‍चो हान्‍मी,

मा डु़म्‍ला मेबायावाम माला ने छु़ल वो मेगक्‍सावा।

१६ माम्‍चु़नीका याचेजेम्‍डिम ल्‍वा ने थो़रलाम ल्‍वासिक्‍पामिमका ओराम माम्‍चु़नीकु दिदामलाम रो।

ओरामका डु़म्‍ला होम्‍साका दोपा अब्राहामकु खोत्‍ले चो़-चु़सु़मिमकाम लागि कोङङा मेएँ,

लावो अब्राहाम होम्‍साका थो़रलु़पा मु़चु़मिमका वो आच्‍छाङा ल्‍वामी।

हेङालोने थो़रलु़पामिमकु ङाउ-खुउ ने अब्राहाम सो़।

१७ माम्‍चु़नीकु सिजेमडा आरेसाका र्‍याक्‍मा बु,

“गो गानालाई हापा सामामिमकु पाप दु़म्‍बेट्‌निम बु।”

सिपामिमका त्‍वारो़म ल्‍वापा मा मेबाट्‍पा थोकलामका वो बाट्‍पा दु़म्‍बेन्‍मु लागि येट्‍पा माम्‍चु़नीडा अब्राहामका थो़र बु़डु़म बाइडा।

१८ चो़-मा दु़म्‍मी र्‍वाक्‍साका मिम्‍डु़म ङा मेबायावाम थारीका वो अब्राहामका हापा सामामिमकु पाप दु़म्‍ङु र्‍वाक्‍साका नगोडा लथाड्‍डु़म बाइडा।

माम्‍चु़नीका गुलाई आरे र्‍वाम्‍डिम बाइडा,

“इमा चो़-चु़सु़मिम सोरलुङ होङङा हापा दु़म्‍मी।”

१९ अब्राहाम को सङ थ लिन्‍मु खाप्‍डु़म बाइडा।

लावो गुलाई उमा ङावा दु नुङ सारा बुङ मान्‍थिम बाइडा लोवो गुका थो़रलु़मु मेडिरु़वा।

२० माम्‍चु़नीका याचे जेम्‍डिम ल्‍वाडा गुका नगोडा हाम वो मेमुर्सिक्‍साका छो़म थो़र बु़डु़ मा माम्‍चु़नीकु नङ कोस्‍तु़।

२१ हेङालोने माम्‍चु़नीका याचे जेम्‍डिम ल्‍वा आच्‍छाङा गुमीका बोमी र्‍वाक्‍साका चडु़म बाइडा।

२२ आरेसाका अब्राहामका थो़र बु़डु़मका माम्‍चु़नीकु ङादोडा गु जो़पा न-गोकाम रेम्‍बेसिड्‍डा।

२३ जो़पा न-गोकाम रेम्‍बेसिड्‍डा र्‍वाक्‍साका ओराम सिजेम उमा लागि कोङङा र्‍यासिड्‍डाम मेएँ,

२४ लावो इकीमा लागि वो र्‍यासिड्‍डाम सो़।

उहेमका इकीमा ङाचो़ येशू ख्रीष्‍टलाई सिमुलाम फक्‍खेट्‍पा माम्‍चु़नीडा थो़र बेम्‍डिम बु।

ओराम थो़रलामका ङा गुइ वो माम्‍चु़नीकु ङादोडा जो़पा न-गोकाम रेम्‍बेसिड्‌डिम बु।

२५ येशू इकीमा छु़लकाम लागि चेन्‍ला सो़सिम्‍डी मा गुइलाई मुमा मान्‍थिम दु़म्‍बेन्‍मु लागि गुमीलाई माम्‍चु़नीका आथावो सिमुलाम फम्‍खेट्‌मिडी।

माम्‍चु़नीकु ङादोडा जो़पा न-गोकाम दु़म्‍मु

५

१ मेम्‍मिमका थो़रलाम जो़पा न-गोकाम दु़स्‍तिम बु मा इकीमा ङाचो़ येशू ख्रीष्‍टलाम माम्‍चु़नीनुङ इकीमा न-थो़म घ्रो़म्‍बेसाड्‍डामिम बु।

२ येशू ख्रीष्‍टडा बिइडिम थो़रलामका गुमीका गुइलाई माम्‍चु़नीकु दिदामगोडा रेसाड्‍डामिम बु।

ओम्‍लो गुइ मेराम दिदामगोडा बुइ।

गुइ माम्‍चु़नीकु यु़म-झ्‍वाक्‍सीगोडा दु़म्‍पा न बेत्तो गेर्सी द्‍वाकी।

३ मेकोति कोङङा मेएँ,

दु़खा थारीका वो गुइ गेर्सी द्‍वाकी,

हेङालोने मेराम दु़खाकाङा गुइलाई इम्‍मु चापा दु़म्‍बेसा र्‍वाक्‍पा चडिम बु।

४ दु़खा इम्‍सीलामका इकीमा बासी दोसीडा जो़पा दु़म्‍मु सीसा,

मेराम जो़पा बासी दोसीका हाम-हुम लन्‍थामु चापा दु़म्‍मु ख्‍लो़सा।

५ हाम-हुम ल्‍वामु लागि हेल्‍लो वो इनी पाउ मेसोनु़।

हेङालोने माम्‍चु़नी-पेललाम उनीमा रिखाम इकीमा न-गोडा देम्‍बेट्‌मिडिम बु।

६ सेल्‍सिमुकाम लागि गुइ इकी त्वाकाङा हाम वो बोमु मेचाप्‍सी।

मेम्‍मिमका येशू ख्रीष्‍ट उनी त्‍वापङा गुइ छु़लचो़काम लागि माम्‍चु़नीका र्‍वाम्‍डिम थारीकाङा सिम्‍डी।

७ जो़पा न-गोकाम लागि सिप्‍डा लक्‍पा कोङनिम मु़चु़ डार्मु वो झाम।

जो़पा मु़चु़ सिमु बासिक्‍पा खोमडा कोङमी सिमु माल्‍पा मु़चु़ डार्मु ने हापाङा छो़।

८ लावो माम्‍चु़नीका उनीमा रिखाम गुइडला आरेसाका रेम्‍बेम्‍डी,

गुइ छु़लचो़ बाइडिलोङा येशू ख्रीष्‍ट इकीमा लागि सिम्‍डी।

९ गुमी सासेन्‍ला सो़सिम्‍डिमा उनीमा सिसिलामका गुइलाई माम्‍चु़नीकु ङादोडा जो़पा न-गोकाम दु़म्‍बेसाड्‍डामी।

मेम्‍मिमका गुमीका गुइलाई माम्‍चु़नीकु छोक्‍चोलामका आच्‍छाङा गेसाड्‍डामी।

१० गुइ माम्‍चु़नीकु स्‍वाक्‍चिमो मु़चु़ बाइडिलो ने उनीमा तारापाचो़ ख्रीष्‍ट सासेट्‌मिडिमा गुमीनुङ न-थो़म घ्रो़म्‍बेट्‌मिडिम बाइडा माला,

आथा ने गुइ गुमीनुङ न-थो़म घ्रो़म्‍बेडिमका गुमीका ख्रीष्‍टकु त्‍वारो़मलाम आथावो गुइलाई सेल्‍सामी।

११ आकोति कोङङा मेएँ,

लावो इकीमा ङाचो़ येशू ख्रीष्‍टलाम गुइ माम्‍चु़नीडा गेर्सिक्‍तोङा बिइ,

हेङालोने ख्रीष्‍टकाङा गुइलाई माम्‍चु़नीनुङ इकीमा न-थो़म घ्रो़म्‍बेसाका ङोप्‍सो़ दु़म्‍बेसाड्‍डामिम बु।

आदम नुङ ख्रीष्‍ट

१२ सु़म्‍दिमोलोम मु़चु़ आदमलामका सुबुडा छु़ल गस्‍ता मा मेराम छु़लका सिमुलाम रेड्‍डु़।

आरेसाका खोत्‍ले मु़चु़मिमका छु़ल बेम्‍डिमका खोत्‍ले मु़चु़डा सिमुलाम छास्‍ता।

१३ माम्‍चु़नीका डु़म्‍ला ग्‍वामुडाम ङादो वो ओराम सुबुडा छु़ल बाइडा,

लावो डु़म्‍ला मेबायावामका छु़ल बेम्‍डिम वो नडा मेजु़ल्‍मिवा।

१४ आदम बाइडालो आथाम डु़म्‍ला र्‍याक्‍पा मोशासम्‍म सिमुका मु़चु़मिमडला साखाम थो़ड्‍डु़।

मेर्मिमका बेम्‍डिम छु़ल आदमका माम्‍चु़नीका र्‍वाम्‍डिम मेथो़सु़वाम होप्‍माम मेएँ,

लोवो मेर्मिम सिमु बास्‍ता।

आदम ने रोक्‍पा येशू ख्रीष्‍टलाई रेम्‍बेट्‍पा मु़चु़ बाइडा।

१५ लावो राप्‍लावा ने छु़ल होप्‍माम मेएँ।

हेङालोने कोले आदमका बु़डु़म छु़लका हापा मु़चु़मिम सिम्‍डी लावो माम्‍चु़नीकु दिदामका मा कोले मु़चु़ येशू ख्रीष्‍टकु दिदामलामका हापा मु़चु़मिमलाई राप्‍लावा ग्‍वाम्‍डी।

१६ माम्‍चु़नीका मेडेङा ग्‍वाक्‍साडामिम उनीमा दिदाम आदमका बु़डु़म छु़ल होप्‍माम मेएँ।

आदमका छु़ल बु़डु़मका मु़चु़मिम मुमा बेन्‍ला सो़सिम्‍डी मा मेर्मिम छु़लचो़ दु़म्‍मिडी।

मु़चु़मिमका हापा छु़ल बेम्‍डिलोवो चङडा माम्‍चु़नीकु दिदाम रोक्‍ता मा मेराम दिदामलाम मेर्मिम मुमा मान्‍थिम दु़म्‍मिडी।

१७ कोले मु़चु़का बु़डु़म छु़लका खोत्‍ले मु़चु़मिमडला सिमुलाम रेड्‍डु़म होम्‍साका ङा माम्‍चु़नी छो़म न-थो़मनुङमा दु़म्‍साका मु़चु़मिमलाई जो़पा न-गोकाम दु़म्‍बेट्‌मिडी।

मेर्मिमका येशू ख्रीष्‍टलाम त्‍वारो़म ल्‍वामी।

१८ हेसाका कोले मु़चु़कु छु़लका खोत्‍ले मु़चु़मिमका सिमु बासिक्‍पा देन्‍दे ल्‍वाम्‍डी,

मेराम होम्‍साकाङा कोले मु़चु़का माम्‍चु़नीकु ङादोडा जो़पा खारी बेसाका मुमा मान्‍थिम दु़म्‍बेसाका त्‍वारो़म रेड्‍डु़।

१९ कोले मु़चु़का माम्‍चु़नीका र्‍वाम्‍डिम ल्‍वा मेथो़सु़वामका हापा मु़चु़मिम छु़लचो़ दु़म्‍मिडी,

मेम्‍साका ङा कोले मु़चु़का माम्‍चु़नीका र्‍वाम्‍डिम थो़स्‍तु़मका हापा मु़चु़मिम जो़पा न-गोकाम दु़म्‍मिडी।

२० डु़म्‍ला रोक्‍ताम चङडा छु़ल बर्डा।

छु़ल बर्तो लस्‍ता लोवो मेरामडाम हापा माम्‍चु़नीकु दिदाम बर्तो लस्‍ता।

२१ मेराम थारीका छु़लका सिमुलाम रेड्‍डु़ मा मु़चु़मिमडला साखाम थो़डु़म होम्‍साकाङा ओम्‍लो माम्‍चु़नीकु दिदामका साखाम थो़त्तोङा बु़।

ओराम दिदामका गुइलाई माम्‍चु़नीकु ङादोडा जो़पा न-गोकाम दु़म्‍बेसाका इकीमा ङाचो़ येशू ख्रीष्‍टलाम हेल्‍लो वो मेसिपा त्‍वारो़म ग्‍वाक्‍साड्‍डामिम बु।

छु़ल नुङ त्‍वारो़म

६

१ मेम माला गुइ हाम र्‍वामु मा?

हाम गुइ माम्‍चु़नीकु दिदाम हापा ल्‍वासी र्‍वाक्‍साका छु़ल बोमुम बुमु?

२ मेम ने मेदु़म्‍नु़!

गुइ छु़लकाम लागि सिइडिम बु,

हाम आथावो गुइ छु़लङा बोमुम बुमु मा?

३ गुइ खोत्‍ले थो़रलु़पामिमका येशू ख्रीष्‍टडा कु-रु़दु़म रङ्‌डिम बु,

मेम्‍मिमका गुमीनुङ कोले दु़म्‍साका गुइ वो सिइडी र्‍वाक्‍पा ल्‍वा हाम गानी मेचनी?

४ गुइ वो गुमीनुङङा कु-रु़दु़मलाम सिसाका क्‍लु़म्‍सिड्‍डी,

लोवो यु़मनुङमा माम्‍चु़नीका उनीमा यु़म-झ्‍वाक्‍सीलाम येशू ख्रीष्‍टलाई सिमुलाम फम्‍खेट्‌मिडी।

मेम्‍साकाङा गुइ वो ख्रीष्‍टनुङङा लाले त्‍वारो़मडा लाम्‍दीइ।

५ येशू ख्रीष्‍ट सिम्‍डिलो गुइ वो गुमीनुङङा सिइडिमा कोलेङा दु़स्‍ती माला गुमी सिमुलाम बम्‍गेमिलो वो आच्‍छाङा गुइ गुमीनुङङा बग्‍गेडी मा कोलेङा दु़म्‍सी।

६ गुइ ओराम ल्‍वा चडिम बु,

ङादोम छु़लका देम्‍पा इकीमा त्‍वारो़म पुयु़लुनु़ र्‍वाक्‍साका मेराम त्‍वारो़म येशू ख्रीष्‍टनुङङा क्रूसडा चेसिड्‍डाम बु।

मेम्‍मिमका आथाडा आनो गुइ ने छु़लका बथाक्पा मेदु़म्‍सी।

७ हेङालोने उहेम सिडाम बु मेराम छु़ललामका सेल्‍सिड्‍डाम बु।

८ लावो गुइ ख्रीष्‍टनुङङा सिइडिम बु माला ने गुइ वो त्‍वारो़म ल्‍वासाका गुमीनुङङा दु़म्‍सी र्‍वाक्‍साका थो़र लु़इडिम बु।

९ ख्रीष्‍ट सिमुलाम बम्‍गेम्‍डिम बु,

मा गुमी हेल्‍लो वो मेसिमी र्‍वाक्‍पा ल्‍वा गुइ चडिम बु।

मेम्मिमका आथाडा आनो गुमीलाई सिमुका घ्‍ल्‍वामु मेचाप्‍सु़।

१० छु़लकाम लागि ख्रीष्‍ट कोखेप सिम्‍डिमका गुमीडला छु़लका घ्‍ल्‍वामु मेचाप्‍सु़।

मेम्‍मा माम्‍चु़नीकाम लागि गुमी हेल्‍लो लोवो नु़पा दु़म्‍मिम बुमी।

११ आरेसाकाङा गानी इनी त्‍वाप वो छु़लकाम लागि सिन्‍नी,

लावो माम्‍चु़नीकाम लागि ने ख्रीष्‍ट येशूनुङङा नु़पा बुनी र्‍वाक्‍पा मिम्‍सिट्‍नी।

१२ मेम्‍मिमका त्‍वाकु मिरो़म होम्‍साका दोमु मेबासिनु़ र्‍वाक्‍साका इनीमा सिपामा लक्‍पा मिरो़मका आथावो छु़ल बोमु मेग्‍वाक्‍नी।

१३ त्‍वाकु मिरो़मडाम अंगमिमलाई मेजो़पा खारी बेबेसाका छु़लकु ल्‍वाड्‍डा मेग्‍वाक्‍नी।

लावो सिमुलाम बक्‍साका त्‍वारो़म ल्‍वापा मु़चु़मिम होङङा इनीमा खोत्‍ले त्‍वारो़म माम्‍चु़नीडा जु़ल्‍नी मा त्‍वाकु अंगमिमलाई जो़पा खारी बोमु लागि गुमीलाई ग्‍वाक्‍नी।

१४ छु़लका गानीडला साखाम मेथो़डु़,

हेङालोने गानी डु़म्‍लाकु साखामगोडा मेबुनी,

गानी ने माम्‍चु़नीकु दिदामगोडा बुनी।

माम्‍चु़नीकु डु़ल्‍चो़

१५ हाम गुइ डु़म्‍लाकु साखाम गोडा मेबुइ,

लावो दिदामकु साखामगोडा बुइ र्‍वाक्‍साका गुइ छु़ल बोमु?

आरेप्‍माम ने हेल्‍लो वो मेएँ।

१६ गानी उहेमकु ल्‍वा थो़निमा मेराम होम्‍साका बोनी माला मेरामकु डु़ल्‍चो़ दु़म्‍नी।

छु़लकु डु़ल्‍चो़ दु़म्‍निमा मेरामकु ल्‍वा थो़नी माला गानी सिनी,

लावो माम्‍चु़नीका र्‍वामिमिम थो़नी माला गानी उनीमा ङादोडा जो़पा न-गोकाम दु़म्‍नी।

१७ गानी ङादो छु़लकु डु़ल्‍चो़ बान्‍नी।

लावो ओम्‍लो ने गानी सीसिट्‌निमिम सीसि होङङा इनी त्‍वाकु न-गोलामका बेन्‍निमका माम्‍चु़नीलाई आलासो़।

१८ गानी छु़ललामका सेल्‍सिट्‌निमा माम्‍चु़नीकु जो़पा खारी बेपा डु़ल्‍चो़ दु़म्‍निम बु।

१९ इनीमा सु़म्‍दिसेरडाम बासी दोसीडा दोनिमिमका गो गानी थेसिथेट्‍पा बेसाका नेमहप नुङ डु़ल्‍चो़कु दुथाममिम ल्‍वा रेम्‍बेसाका जेत्तोङा बेउ।

कोखेप मेजो़पा नका छो़म डोक्‍पु छु़ल नुङ मेजो़पा खारी बोमु गानी इनीमा त्‍वारो़म डु़ल्‍चो़ होम्‍साकाङा ग्‍वाक्‍निम बाइडा।

आथा ने सेपा दु़म्‍मु लागि इनीमा त्‍वारो़म माम्‍चु़नीकु जो़पा खारी बेपा डु़ल्‍चो़ होङङा दु़म्‍बेट्‍नी।

२० गानी छु़लकु डु़ल्‍चो़ दु़म्‍निम थारीका माम्‍चु़नीकु ङादोडा जो़पा न-गोकाम दु़म्‍पा खारीडा न मेसोक्‍निवा।

२१ मेम बिलि बेन्‍निम खारीकु दुथाम ओम्‍लो इनी क्रो़म लु़,

मेराम ल्‍वाका गानीलाई हाम जो़पा बु़डु़ मा?

मेर्मिम खोत्‍ले घ्राम्‍लु़पा खारीका ने सिमुलाम रेडु़।

२२ आथा ने गानी छु़लडाम वाङ दु़म्‍निम बु मा माम्‍चु़नीकु डु़ल्‍चो़ दु़म्‍निम बु।

ओरामका गानीलाई सेपा दु़म्‍बेनी मेम्‍मा हेल्‍लो वो मेसिपा त्‍वारो़म ल्‍वानी।

२३ हेङालोने छु़लकु खारी बेपा मु़चु़का ने सिमुलाम रेडु़,

लावो माम्‍चु़नीका मेडेङा ग्‍वाक्‍साड्‍डामिम राप्‍लावा ने इकीमा ङाचो़ येशू ख्रीष्‍टडाम हेल्‍लो मेसिपा त्‍वारो़म सो़।

डु़म्‍लाका मु़चु़लाई बन्‍थामु मेचाप्‍सु़

७

१ वा-ल्‍वाकनी,

गो ओराम ल्‍वा डु़म्‍ला थेट्‍पामिमलाई र्‍वाक्‍तोङा बेउ।

मु़चु़कु साम बुमिमसम्‍म कोङङा डु़म्‍ला दु़महोम बु र्‍वाक्‍पा गानी चनिम मिबु मा?

२ डु़म्‍लाका र्‍वामिम होम्‍साका माला लालीकुन्‍दा बेपा कोङनिम मेसेम उमा वोचु़ बुमिमसम्‍म उमा ङा दु़म।

लावो वोचु़ सिडा माला गु मेरामकाम ङा दु़म्‍मु बासी र्‍वाक्‍पा मेदु़म।

३ मेम्साका उमा वोचु़ बात्तो-बात्तो कोङमीनुङ लस्‍ता माला गुका नाम्‍सु़रु़ बु़डु़म दु़म।

लावो वोचु़ सिमिम चङडा डु़म्‍लाका र्‍वामिम होम्‍साका गु वाङ दु़म मा कोङमीनुङ लालीकुन्‍दा बु़डु़ माला गुका नाम्‍सु़रु़ बु़डु़म मेदु़म।

४ आमा वा-ल्‍वाकनी,

गानी वो ख्रीष्‍टकु मिरो़मनुङ डु़म्‍लाकाम लागि सिन्‍निम बु।

मेम्‍मिमका जो़पा मा-के सिन्‍बेडिमिम होम्‍साकाङा माम्‍चु़नीकु जो़पा खारी बोमु चापा दु़म्‍मु लागि गुइ ने सिमुलाम बग्‍गेसाका त्‍वारो़म ल्‍वापानुङ कोले दु़म्‍सी।

५ गुइ कोबिलि इकीमा मिरो़मडाम बादीखाम होम्‍साका दोस्‍थाल्‍ली।

मेम्‍लो डु़म्‍लाका इकीमा न होम्‍साका दोमु लागि गुइलाई कोमुमा छु़लथो़ लाम बबेसाका गुइगोडा सिमुलाम रेथाल्‍लु़।

६ ओम्‍लो गुइ ख्रीष्‍टनुङङा सिइडिमका डु़म्‍लालाम वाङ दु़स्‍तिम बु।

आथा ने गुइ माकेम र्‍याक्‍मा डु़म्‍लाका र्‍वामिम होम्‍साका मेएँ,

लावो माम्‍चु़नी-पेललाम लाले त्‍वारो़म होम्‍साका लाले-पाङके बिइ।

डु़म्‍ला नुङ छु़ल

७ मेम माला गुइ हाम र्‍वामु?

हाम डु़म्‍लाका ङा छु़ल रेड्‍डु़म मा?

मेम ने मेएँ,

डु़म्‍लाका ने आमा छु़लमिम रेम्‍बु़डु़।

हेङालोने डु़म्‍लाका,

“गानी रारी बेसी मेनु़” र्‍वाक्‍साका मेसो़यु़वाम माला ने रारी बोमु जो़पा ल्‍वा मेएँ र्‍वाक्‍साका गो मेचक्‍पुवा ङा।

८ छु़लका खाप रेप्‍डु़मा गोलाई आमा नगोडा खोत्‍ले खालकाम रारी बेबेट्‌ङिडी।

डु़म्‍ला मेबायावाम माला ने छु़ल सिडाम कोतिम ङा दु़म।

९ कोबिलि गो डु़म्‍ला मान्‍थिङा नु़पा बाङडो लावो डु़म्‍ला डार्तो मेडे गो छु़ल छेत्तो मा गो ने सिङ्‍डो।

१० त्‍वारो़म रेन्‍मु बासिक्‍पा डु़म्‍लाका ने आमा लागि सिमुलाम रेड्‍डु़ र्‍वाक्‍पा ल्‍वा चक्‍तो।

११ छु़लका डु़म्‍लागोडाम ल्‍वाकु खाप रेप्‍डु़मा गोलाई लु-फेले बु़डु़।

आरेसाका गोलाई डु़म्‍लालाम सेट्‌ङिडी।

१२ मेमङा लोवो डु़म्‍ला सेपा बु,

मा डु़म्‍लाका र्‍वाक्‍ताम ल्‍वामिम सेपा नुङ जो़पा बु।

१३ मेम माला हाम आरेप्‍माम जो़पा डु़म्‍लाका गोलाई सेट्‌ङिडिम मा?

मेरामका ने मेएँ,

लावो छु़लका डे गोलाई ने सेट्‌ङिडिम सो़।

छु़ल ने छु़लङा दु़म्‍नु़ र्‍वाक्‍साका छु़लका जो़पा डु़म्‍लालाम आमा न-गोडा सिमुलाम रेड्‍डु़।

आरेसाका जो़पा डु़म्‍लाका र्‍वाक्‍ताम ल्‍वालामका छु़ल हेप्‍माम दु़म आच्‍छाङा रेम्‍बु़डु़।

१४ डु़म्‍ला ने माम्‍चु़नी-पेलका ग्‍वाक्‍साड्‍डामिम जो़पा ल्‍वा र्‍वाक्‍साका गुइ चडिम बु।

लावो गो ने आमा न-गो होम्‍साका दोपा छु़लका र्‍वामिम थो़पा मा डु़ल्‍चो़ होङङा छु़लडा भ्रेन्‍सिङडोम मु़चु़ सो़।

१५ गो हाम बेत्तोङा बेउ मेराम त्‍वाकाङा मेचक्‍पु।

हेङालोने गो हाम बोमु न बेउ मेराम ङा मेबेउ।

लावो उहेम खारी घ्राम्‍सिङु मेरामङा बेउ।

१६ आरेसाका गो बोमु न मेबेउमिम खारी बेउतो माला गो डु़म्‍ला जो़पाङा बु र्‍वाङु।

१७ मेम्‍मिमका ओम्‍लो बेउतोम छु़ल गो बेउतोम मेएँ,

आमा नगोडा बाट्‍पा छु़लका बु़डु़म सो़।

१८ आमा न-गोडा जो़पा ल्‍वा मिबु र्‍वाक्‍साका गो चक्‍पु,

हेङालोने जो़पा खारी बोमु न बेउ लोवो गो बोमु मेचापु।

१९ गो जो़पा खारी बोमु न बेउ लोवो मेचापु,

लावो गो बोमु न मेबेउमिम मेजो़पा खारी ङा बेउहोम बुङु।

२० गो बोमु न मेबेउमिम खारी ङा बेउ माला मेराम खारी ने गो बेउमिम मेएँ,

लावो आमा नगोडा बाट्‍पा छु़लका बु़डु़म सो़।

२१ मेम्‍मिमका जो़पा खारी बोमु न बेत्तो-बेत्तोङा वो मेजो़पा खारी गोनुङङा दु़म।

गोनुङङा दु़म्‍पा मेराम ल्‍वाकाङा आमा त्‍वारो़मडा खारी बु़डु़म गो लु़लेट्‍पु।

२२ आमा न-गो ने माम्‍चु़नीलाममिम डु़म्‍लाडा गेर्सी द्‍वा।

२३ लावो आमा अंगमिमडा कोङमी ल्‍वाकु यु़मकाa आमा न-गोडा बाट्‍पा यु़मनुङ क्‍वाल्‍बा बु़।

मेम्‍मा नगोडा बाट्‍पा ओराम छु़लनुङमा यु़मका गोलाई बन्‍थाङी।

२४ गो हाङको नाम्‍नाम्चो़ मु़चु़,

ओराम सिमुलाम रेट्‍पा मिरो़मलाम गोलाई सु़का सेल्‍मु चाम्‍ङी?

२५ येशू ख्रीष्‍ट इकीमा ङाचो़लामका ङा माम्‍चु़नीलाई आला दु़म्‍नु़।

मेम्‍मिमका गो आमा त्‍वाकु नका ने माम्‍चु़नीकु डु़म्‍लाकाम लाले पाङके बेउ,

लावो आमा छु़ललाममिम बासी दोसी होम्‍साका आथावो गो दोङुम बुङु।

a 

७:२३ ग्रीक ल्‍वाडा डु़म्‍ला र्‍वाक्‍साका र्‍याक्‍मा बु

माम्‍चु़नी-पेललाम ल्‍वापा त्‍वारो़म

८

१ मेम्‍मिमका ख्रीष्‍ट येशूडा थो़रलु़पामिमलाई माम्‍चु़नीका देन्‍दे मेग्‍वामी।

२ हेङालोने ख्रीष्‍ट येशूलाम त्‍वारो़म ल्‍वापा,

माम्‍चु़नी-पेलकु डु़म्‍लाका छु़ल नुङ सिमुलाम रेट्‍पा डु़म्‍लाडाम गोलाई सेल्‍ङिडिमिम बु।

३ छु़लनुङमा मु़चु़कु बादीखामका डु़म्‍ला होम्‍साका दोसाका बोमु मेचापा ल्‍वा माम्‍चु़नी उनी त्‍वाकाङा बेम्‍डी।

माम्‍चु़नीका उनीमा त्‍वाकु तारापाचो़लाई छु़लचो़ मु़चु़ होप्‍माम दु़म्‍बेसाका थु़र्मिडी,

मेम्‍मा मु़चु़मिमकु छु़ल हेम्‍मु लागि उनीमा तारापाचो़कु मिरो़म सासेसाका देन्‍दे ग्‍वाम्‍डी।

४ त्‍वाकु मिरो़मडाम बादीखाम होम्‍साका मेएँ लावो माम्‍चु़नी-पेल होम्‍साका दोपामिमकाम लागि डु़म्‍लाका र्‍वाक्‍ताम ल्‍वा रोक्‍थिड्‍डाम बु।

५ त्‍वाकु मिरो़मडाम बादीखाम होम्‍साका दोपामिमका मिरो़मकु बादीखामथो़ न सोकु़ लावो माम्‍चु़नी-पेल होम्‍साका दोपामिमका माम्‍चु़नी-पेल होम्‍साका ङा दोमु न सोकु़।

६ मिरो़मडाम नसीहोमका दोपा मु़चु़ सिमुलाम ख्‍लकु़।

लावो माम्‍चु़नी-पेल होम्‍साका दोपा मु़चु़का ने त्‍वारो़म नुङ नभ्रसी ल्‍वासु़।

७ मिरो़मडाम नसीहोमका दोपा मु़चु़ माम्‍चु़नीकु कोर्थो़लाम बमिम दु़म।

हेङालोने गुका डु़म्‍ला होम्‍साका बु़डु़म मेदु़म मा डु़म्‍ला होम्‍साका दोमु वो मेचाप्‍सु़।

८ त्‍वाकु मिरो़मडाम नसीहोम बेपा मु़चु़का माम्‍चु़नीलाई गेर्सिबेन्‍मु मेचाप्‍सु़।

९ आच्‍छाङा माम्‍चु़नीकु पेल गानीगोडा बुमी माला गानी त्‍वाकु मिरो़मगोडाम साखामडा मेएँ माम्‍चु़नी-पेलकु साखामगोडा दु़म्‍नी।

कोङनिमनुङ ख्रीष्‍टकु पेल मिबु माला गु ख्रीष्‍टकाम दु़म्‍मु ङा मेचाप्‍सु़।

१० ख्रीष्‍ट गानीगोडा बुमी माला छु़ल बेन्‍निमका इनीमा मिरो़म सिडाम लोवो माम्‍चु़नीकु ङादोडा जो़पा न-गोकाम दु़म्‍निमका इनीमा त्‍वारो़म ने हेल्‍लो लोवो दु़महोम बु।

११ ख्रीष्‍टलाई सिमुलाम फम्‍खेट्‍पा माम्‍चु़नी-पेल गानीगोडा बुमी माला,

मेराम पेलका इनीमा सिपा मिरो़मलाई वो सिमुलाम त्‍वारो़म ग्‍वानिमी।

१२ मेम्‍मिमका वा-ल्‍वाकनी,

इकीमा मिरो़मडाम नसीहोमका बोमु ङा बासी र्‍वाक्‍पा मिबु।

१३ हेङालोने इनीमा नसीहोमका दोनी माला गानी सिनी।

लावो माम्‍चु़नी-पेलकु यु़मका इनीमा मिरो़मडाम बादु़खाम पार्नी माला गानी त्‍वारो़म ल्‍वानी,

१४ मा माम्‍चु़नी-पेलका रेम्‍बोमिमिम लाम्‍दीडा लाम्‍दिपा मु़चु़मिम ङा माम्‍चु़नीकु चो़-चु़सु़मिम सो़।

१५ हेङालोने गुइलाई डु़ल्‍चो़ दु़म्‍बेसाका आथावो ङिम लु़बेट्‍पा पेल मेएँ लावो गुइलाई माम्‍चु़नीका डु़ल्‍साड्‍डामिम जाउमो तारापाचो़ दु़म्‍बेट्‍पा माम्‍चु़नी-पेल ल्‍वास्‍तिमका गुइ माम्‍चु़नीलाई “अब्‍बा,

पाप” र्‍वाक्‍साका सो़म्‍दी बिइ।

१६ मेराम ने गुइ माम्‍चु़नीकु चो़-चु़सु़ र्‍वाक्‍साका माम्‍चु़नी-पेलका इकीमा पेलनुङ सो़म्‍डिम सो़।

१७ गुइ उनीमा चो़-चु़सु़ माला,

ने उनीमा खुन्‍चु़म ल्‍वापा वो गुइ ङा सो़।

माम्‍चु़नीलाममिम खुन्‍चु़म ल्‍वापा मा ख्रीष्‍टनुङ बोम्‍था खुन्‍चु़म ल्‍वापा सो़।

गुमीनुङङा गुइ वो दु़खा इम्‍डी माला उनीमा यु़म-झ्‍वाक्‍सीडा गुइ वो दु़म्‍सी।

चङडा रोक्‍पा यु़म-झ्‍वाक्‍सी

१८ ओम्‍लो गुइ इम्‍डिमिम दु़खानुङ गुमीका गुइडला दिफु रेम्‍बोमिमिम यु़म झ्‍वाक्‍सी थो़म्मु मेघ्रेट्‍पा बु।

१९ सु़म्‍दिसेरडा प्रङ्‌सिट्‍पा खोत्‍लेम थोकका माम्‍चु़नीकु तारापाचो़मिम रेम्‍बेसिक्‍पा थारी नगोडा छो़म लन्‍थामी।

२० हेङालोने प्रङसिट्‍पा ने हाम ना हामकाम दु़स्‍ताम बाइडा।

लावो आरे दु़स्‍ताम ने उ त्‍वाप ङा दु़स्‍ताम मेएँ।

प्रङ्स्‍ताम ल्‍वामिमका हाम हुम लन्‍थामिनु़ र्‍वाक्‍साका माम्‍चु़नीका आरे बेम्‍डिम बाइडा।

२१ प्रङसिट्‍पामिम पुयु़लुक्‍सीडाम वाङ दु़म्‍साका माम्‍चु़नीकाम चो़-चु़सु़मिमनुङ वाङ दु़म्‍सीडा कोले दु़म्‍मी।

२२ चो़च्‍चो़ कमु खापा मेसेमका हिम्‍बा इम्‍डु़मिम होम्‍साकाङा ओम्‍लोसम्‍म प्रङसिट्‍पामिमका वो दु़खा इम्‍तोङा बोमी र्‍वाक्‍पा गुइ चडिम बु।

२३ प्रङसिट्‍पा कोङङा मेएँ,

माम्‍चु़नी-पेलका चङडा रेट्‍पा न भ्रसी ल्‍वामु लागि गुइ वो नगोनो दु़खा इम्‍तोङा बिइ।

इकीमा माम्‍चु़नीका उनीमा त्‍वाकु तारापाचो़ दु़म्‍बेसामी मा इकीमा मिरो़म पुयु़लुमुलाम सेल्‍सामिनु़ र्‍वाक्‍साका गुइ लथाडी।

२४ हेङालोने गुइ हाम हुम ल्‍वामु लागि ङा माम्‍चु़नीका गुइलाई सेल्‍साड्‍डामी।

हाम हुम ल्‍वाउनु़ र्‍वाक्‍साका नगोडा लन्‍थामु सो़।

मु़चु़का ङादोङा ल्‍वामु दु़स्‍तु़म ल्‍वा गुका नगोडा मेलथाडु़।

ङादोङा दु़स्‍ताम ल्‍वा सु़का लथाडु़ मा?

२५ लावो गुइ मेल्‍वासिवाम ल्‍वा डार्पा न बिइ माला गुइ मेराम ल्‍वामु लागि इम्‍सिक्‍साका नगोडा लथाडी।

२६ गुइ याक्‍के थो़रनुङमा दु़म्‍सिमिम थारीका माम्‍चु़नी-पेलका ख्‍लो़सामी।

हेसाका सो़म्‍दी बोमु बासिक्‍पा मेराम गुइ मेचमिम थारीका माम्‍चु़नी-पेल त्‍वाकाङा सो़मुङा मेयु़ट्‍पा बेसाका सो़म्‍दी बोमु ख्‍लो़सामी।

२७ माम्‍चु़नीका मु़चु़कु नगोडा हाम बु मेराम ल्वा चमी मा माम्‍चु़नी-पेलका हाम र्‍वामु माल्‍लु़म बु मेराम वो गुमीका चमी।

हेङालोने माम्‍चु़नी-पेलका थो़रलु़पामिमकाम लागि माम्‍चु़नीकु न होम्‍साका सो़म्‍दी बेसाक्‍सामी।

२८ माम्‍चु़नीलाई रिखाम बेपा मा गुमीका उनीमा त्‍वाकु न होम्‍साका छेट्‌मिडिम मु़चु़मिमकाम लागि खोत्‍ले ल्‍वाडा माम्‍चु़नीका जो़पा दु़म्‍बेन्‍मी र्‍वाक्‍साका गुइ चडिम बु।

२९ उहेम-उहेमलाई माम्‍चु़नीका छेट्‌मिडिम बु,

मेर्मिमलाई गुमीका उनीमा तारापाचो़ ख्रीष्‍ट येशू होप्‍माम दु़म्‍बेन्‍मु लागि हापा वा-ल्‍वाकमिमगोडाम खोत्‍लेडाम ङादोम तारापाचो़ ने येशू ख्रीष्‍टङा दु़म्‍मिनु़ र्‍वाक्‍साका गुमीलाई थुट्‌मिडी।

३० गुमीका ङादोङा छेट्‌मिडिम मु़चु़मिमलाई वो येट्‌मिडी मा मेर्मिमलाई उनीमा ङादोडा जो़पा नगोकाम दु़म्‍बेट्‌मिडी।

मेम्‍मा जो़पा न-गोकाम दु़म्‍पामिमलाई गुमीका यु़म-झ्‍वाक्‍सी ल्‍वापा वो दु़म्‍बेट्‌मिडी।

येशू ख्रीष्‍टडा माम्‍चु़नीकु रिखाम

३१ गुइ ओराम ल्‍वाकु दुथाम हाम र्‍वामु चाप्‍सी मा?

माम्‍चु़नी गुइलाम बाम्‍सिमी माला इकीमा कोर्थो़लाम सु़ बमु चाम्‍सु़?

३२ माम्‍चु़नीका उनीमा तारापाचो़लाई वो मेडिट्‌मिवा मा इकीमा लागि सासेट्‌मिडी।

इकीमा लागि उनीमा तारापाचो़ङा सासेट्‍पा माम्‍चु़नीका गुमीनुङ बाट्‍पा खोलेम थोक गुइलाई मेग्‍वाक्‍सामी मा?

३३ माम्‍चु़नीका छेट्‌मिडिम मु़चु़लाई सु़का मुमा बेन्‍मु चाप्‍सु़ मा?

माम्‍चु़नी उनी त्‍वाकाङा मुमा मान्‍थिम दु़म्‍बेट्‌मिडिम बु।

३४ मेम्‍मिमका मेर्मिमलाई देन्‍दे ग्‍वामु चापा सु़ वो मेदु़म्‍मी हेङालोने ख्रीष्‍ट ङा मेर्मिमकु खोमडा देन्‍दे ल्‍वासाका सिम्‍डिम बु।

गुमी सिम्‍डिम कोङङा मेएँ,

मेरामडाम डोक्‍पु खारी ने गुमी सिमुलाम बम्‍गेम्‍डी।

ओम्‍लो गुमी माम्‍चु़नीकु जो़पलाम बुमी मा इकीमा लागि माम्‍चु़नीनुङ सो़म्‍दी बेप्‍साक्‍पा मु़चु़ दु़म्‍मिडिम बु।

३५ गुइडला रोक्‍पा मिम्‍ताम-सो़र्ताम,

दु़खा थारीका,

ङिमलु़पा थारीका,

पोमुकु दु़खाका,

फम्‍सिमुकु दु़खाका,

सेन्‍ला सो़सिपा थारीका,

ङिमलु़पा थारीकु कातु़रु़का,

ओर्मिम उहेम ल्‍वाका गुइलाई येशू ख्रीष्‍टकु रिखामलाम वाङ बोमु चाप्‍सा मा?

३६ माम्‍चु़नीकु सिजेमडा र्‍याक्‍मा बु,

“गुकु गानीडला थो़रलु़त्तोकोमका इनीमा लागि हेल्‍लो लोवो सेन्‍मु माल्की,

गुकु फल्‍ला सो़सिमु खापा भेन्‍दा होप्माम ङा सो़।”

३७ ओर्मिम खोत्‍ले ल्‍वा दु़म लोवो गुइलाई रिखाम बेपा ख्रीष्‍टलामका ङा ओर्मिम ल्‍वाडा गुइ घ्‍ल्‍वास्‍तिम बु।

३८ हेङालोने उहेम ल्‍वाका वो ख्रीष्‍टकु रिखामलामका गुइलाई वाङ बोमु मेचाप्‍सा र्‍वाक्‍पा गुइ चडिम बु।

ना सिमुलामका ना त्‍वारो़मका ना पाह्रीचो़मिमका ना मुनाङपेलमिमका ना ओम्‍लोम नुङ दिफु दु़म्‍पा ल्‍वामिमका,

ना कोङनिम यु़मका,

३९ ना येप्‍पालाम ल्‍वाका,

ना घ्‍लु़म्‍पा ल्‍वाका,

ना प्रङसिड्‍डाम खोत्‍ले ल्‍वाका,

येशू ख्रीष्‍टनुङ बाट्‍पा माम्‍चु़नीकु रिखामलामका गुइलाई वाङ बोमु मेचाप्सा।

माम्‍चु़नीका थुट्‌मिडिम यहूदीमिम

९

१ गो र्‍वामु खापुमिम ल्‍वा आच्‍छाङाकाम सो़।

गो ख्रीष्‍टकु मु़चु़,

मा गो लिमा मेथेट्‍पु।

माम्‍चु़नी-पेल साखामगोडा बाट्‍पा नेप्‍चीका गो लिमा मेथेट्‍पु र्‍वाक्‍साका आमा दुथाम सो़यु़।

२ आमा द्‍वादीबुङ इस्राएली वा-ल्‍वाकमिमकाम लागि आमा थो़मबोक घ्रु़पा बु।

३ आमा इस्राएली वा-ल्‍वाकमिमका त्‍वारो़म ल्वामिवा माला ख्रीष्‍टलाम गो वाङ दु़म्‍पा वाइतो बेला सो़सिङु लोवो गेर्सी द्‍वाक्‍ङुवा।

मेर्मिमका त्‍वारो़म ल्‍वामिनु़ र्‍वाक्‍पा आमा छो़म न बु।

४ मेर्मिम इस्राएलीमिम सो़,

मा माम्‍चु़नीका मेर्मिमलाई उनीमा त्‍वाकु चो़-चु़सु़ दु़म्‍बेट्‌मिडी मा उनी त्‍वाकु यु़म-झ्‍वाक्‍सी मेर्मिमडला रेम्‍बेम्‍डी।

मेम्‍मा मेर्मिमनुङ सो़रख्रेप्‍मिडी,

मा डु़म्‍ला ग्‍वाम्‍डी,

उनीमा लाले-पाङके बोमु वो सीट्‌मिडी,

गुमीका याचे जेम्‍डिम ल्‍वा मेर्मिमका डार्मिडी।

५ मेर्मिम छो़म नङ दोपा बेप-पापकु चो़-चु़सु़मिम सो़,

ख्रीष्‍ट उनी त्‍वाप वो ओराम सामागोडा गम्‍डी।

गुमी ने खोत्‍लेडला साखाम थो़पा मा हेल्‍लो लोवो नङ कोसिक्‍पा माम्‍चु़नी बुमी।

आमेन।

६ हाम माम्‍चु़नीकु सिजेम हाम ना हामकाम दु़स्‍ता मा?

मेएँ,

हेङालोने इस्राएलडा गक्‍पा र्‍वाक्‍साका आच्‍छाङा खोत्‍ले इस्राएली र्‍वामु मेझाम,

७ अब्राहामकु खोत्‍ले चो़-चु़सु़मिम माम्‍चु़नीका याचे जेम्‍डिम चो़-चु़सु़ मेएँ।

हेङालोने माम्‍चु़नीकु सिजेमडा आरेसाका र्‍याक्‍मा बु,

“इसहाकलाम गक्‍पा चो़-चु़सु़ङा इमा चो़-चु़सु़ दु़म्‍मी।”

८ ओराम र्‍वाक्‍मा ने,

मिरो़मलामका गक्‍पामिम ने माम्‍चु़नीकु चो़-चु़सु़ मेएँ,

लावो माम्‍चु़नीका ग्‍वानिनी र्‍वाक्‍साका याचे जेम्‍डिम कोङङा अब्राहामकु चो़-चु़सु़मिम सो़।

९ हेङालोने माम्‍चु़नीका याचे जेम्‍डिम बाइडा,

“र्‍वाक्‍मा थारीका ङा आथावो गो रोङुलो साराका तारापाचो़ कक्‍सु़।”

१० आकोति कोङङा मेएँ,

रिबेकाका वो इकीमा ङाउ-खुउ इसहाकलामका निची तारापाचो़ कस्‍तु़।

११ लावो चो़च्‍चो़चिप गमु ङादोङा मेर्चिपगोडाम कोलेका जो़पा मा कोङमीका मेजो़पा बोमु ने खारीलामका मेएँ,

लावो माम्‍चु़नीका छेट्‌मिडिम होम्‍साका दु़म्‍नु़ र्‍वाक्‍साका सो़।

१२ रिबेकालाई आरे र्‍वाक्‍मा बाइडा,

“वाका ल्‍वाककाम चापेडुपे बु़।”

१३ माम्‍चु़नीकु सिजेमडा आरेसाका र्‍याक्‍मा बु,

“याकूबलाई रिखाम बेउतो,

लावो एसावलाई छेकुरेम वाइरेम बेउतो।”

१४ मेम माला गुइ हाम र्‍वामु?

हाम माम्‍चु़नीका निया मेबोमी मा?

मेम ने मेएँ!

१५ गुमीका मोशानुङ र्‍वाम्‍डिम बु,

“सु़डाम आमा थो़म भ्रो़ गो मेरामडला न-थो़म रेम्‍बेउ मा सु़लाई रिखाम बोमु द्‍वाक्‍पु मेरामलाई रिखाम बेउ।”

१६ मेम्‍मिमका माम्‍चु़नीका गुलाई मु़चु़कु न होम्‍साका येट्‌मिमडिम मेएँ,

लावो उनीमा त्‍वाकु दिदामका येट्‌मिडिम सो़।

१७ माम्‍चु़नीकु सिजेमडा मिश्रडाम फारो हपकु दुथाम आरेसाका र्‍वाक्‍मा बु,

“आमा यु़म गानालाम रेम्‍बेसाका सुबुडा खोत्‍लेथो़ आमा नङ सो़मिनु़ र्‍वाक्‍पा नका गो गानालाई हप दु़म्‍बेट्‌निम बु।”

१८ मेम्‍मिमका माम्‍चु़नीका सु़डला न-थो़म रेम्‍बोमु न बोमी मेरामडला ङा न-थो़म रेम्‍बोमी मा गुमीका उहेम मु़चु़कु न-गो लुङ होप्‍माम दु़म्‍बेन्‍मु न बोमी मेरामलाई मेम ङा बोमी।

क्‍वाकु सोजाम बनेबेपा मु़चु़ नुङ सोजाम

१९ कोङनिमका र्‍वामु चाम्‍मी,

“हेङा माम्‍चु़नीका मु़चु़मिमलाई मुमा बेन्‍मी?

हेङालोने माम्‍चु़नीकु नगोडाम ल्‍वा सु़का भोम्‍मु चाप्‍सु़ मा?”

२० ए मु़चु़नी,

माम्‍चु़नीकु कोर्थो़लाम जेपा इनीमा साखाम मिबु।

क्‍वाकु सोजामका गोलाई हेङा आरेप्‍माम बनेबेङ्‍डी र्‍वा मा?

२१ कोदेप ङोल्‍मा क्‍वा कोङनिम डोक्‍पु खारीडा मोक्‍पा मा कोङनिम याक्‍के खारीडा मोक्‍पा सोजाम बनेबेपा साखाम क्‍वाकु सोजाम बनेबेपा मु़चु़नुङ मेदु़म मा?

२२ मेम्‍साकाङा माम्‍चु़नीनुङ वो उनीमा छोक्‍चो हाट्‍पा नुङ निया बेपा साखाम गुमी नुङ बु।

लावो उनी छोक्‍चो हान्‍मु नुङ पुयु़लुबेन्मु घ्रेट्‍पा मु़चु़मिमलाई वो हापा इम्‍सिसाका लथाट्‌मिडी।

२३ मेम्‍मा गुइडला छो़म डोक्‍पु यु़म नुङ गुमीनुङ बाट्‍पा यु़म-झ्‍वाक्‍सी रेम्‍बोमु न बेम्‍डी।

गुइ उनीमा न-थो़म रेम्‍बेपा सोजाम दु़स्‍ती।

२४ गुमीका येसाड्‍डामिम ने गुइ ङा सो़।

गुमीका यहूदीमिमलाई कोङङा मेयेट्‌मिवा लावो वाङसामागोडाम मु़चु़मिमलाई वो येट्‌मिडी।

२५ माम्‍चु़नीका र्‍वाम्‍डिम ल्‍वा होशे र्‍वाक्‍मा माम्‍चु़नीलाम जेपा मु़चु़का आरेसाका र्‍याक्‍तु़म बु,

“उहेम मु़चु़ आमा मु़चु़ मेएँ

मेर्मिमलाई गो आमा मु़चु़ दु़म्‍बेत्तोमी,

ङादो रिखाम मेबेम्‍मामिमलाई वो

ओम्‍लो रिखाम बेउमी।”

२६ “मेम्‍मा गानी आमा मु़चु़ मेएँ

र्‍वाक्‍मामिम ङा हेल्‍लो लोवो दु़म्‍पाम बाट्‍पा

माम्‍चु़नीकु चो़-चु़सु़ र्‍वाक्साका छेला सो़सिनी।”

२७ माम्‍चु़नीलाम जेपा यशैयाका इस्राएलीमिमकु दुथाम आरे र्‍वा,

“इस्राएलीकु चो़-चु़सु़मिम दिरिदिनडाम सेक्रे कोतिङा दु़म्‍मी लोवो कोङनिमका कोङङा सेल्‍सिमु ल्‍वामी।

२८ हेङालोने ङाचो़का सु़म्‍दिसेरडा दालाङा देन्‍दे ग्‍वाक्‍साका दु़म्‍सोमी।”

२९ यशैयाका ओराम ल्‍वा वो ङादोङा सो़यु़डु़म बु,

“खोत्‍लेडाम डोक्‍पु यु़मनुङमा मिप्रङमाका इकीमा लागि कोङनिम चो़-चु़सु़मिम मेजु़ल्‍मिवाम माला ने गुइ सदोम नुङ गमोराडाम मु़चु़ होप्‍माम दु़म्‍सिवा।”

यहूदी नुङ थो़र

३० गो र्‍वामु माल्‍तोम ल्‍वा ओराम ङा सो़।

वाङसामामिम माम्‍चु़नीकु न-गो होम्‍साका मेदोपा मु़चु़ बाम्‍डी।

लावो मेर्मिम ने थो़रलु़सीलामका माम्‍चु़नीकु ङादोडा जो़पा न-गोकाम मु़चु़ दु़म्‍मिडी।

३१ लावो इस्राएलीमिमका ने माम्‍चु़नीकु जो़पा डु़म्‍ला ख्‍लक्‍साका माम्‍चु़नीकु ङादोडा जो़पा न-गोकाम दु़म्‍मु माल्‍मिडी लोवो दु़म्‍मु मेचाप्‍मिवा।

३२ हेङालोने मेर्मिमका थो़रमेलु़साका डु़म्‍लालाम कोङङा माम्‍चु़नीकु ङादोडा जो़पा दु़म्‍मु माल्‍मिडिम बाइडा।

आरेसाका डु़म्‍ला होम्‍साका दोसाका मेर्मिमका ख्रीष्‍टलाम मेडेङा ल्‍वापा राप्‍लावाडा थो़रमेलु़मिवा।

मेम्‍मिमका मेर्मिमकाम लागि ख्रीष्‍ट ने खेल तुक्‍पा लुङ होप्‍माम दु़म्‍मिडी।

३३ ख्रीष्‍टकु दुथाम माम्‍चु़नीका र्‍वाम्‍डिम होङङा माम्‍चु़नीकु सिजेमडा र्‍याक्‍मा बु,

“रेप्‍नी,

गो सियोनडा कोले साम्‍फ्‍ले लुङ जु़ल्‍पु,

उहेम लुङडा मु़चु़मिमका खेल तुमी,

मेरामका मेर्मिमलाई चार्सु़मी,

लावो गुमीडा थो़रलु़पामिम सु़ वो क्रो़म लु़मु बासिक्‍पा मेदु़म्‍मी।”

१०

१ वा-ल्‍वाकनी,

इस्राएलीमिम सेल्‍सिमु ल्‍वामिनु़ र्‍वाक्‍साका आमा न-गोलाम ङा माम्‍चु़नीडा छो़म सो़म्‍दी बेउ।

२ मेर्मिमकाम माम्‍चु़नीकु दुथाम जो़होमका सो़रलोले बेपा न बु,

गो ओराम ल्‍वाकु दुथाम सो़पा बुङु।

लावो हेसाका बेपा र्‍वाक्‍साका मेर्मिमका मेचमी।

३ हेङालोने माम्‍चु़नीलाम रोक्‍पा जो़पा नकु दुथाम मेथेसाका मेर्मिमका त्‍वाकु न-गो होम्‍साका जो़पा दु़म्‍मु माल्‍मी।

मेम्‍साका मेर्मिम माम्‍चु़नीकु जो़पा न-गोडाम साखामगोडा मेदु़म्‍मिवा।

४ हेङालोने थो़रबेपामिम जो़पा न-गोकाम दु़म्‍मु चाप्‍मिनु़ र्‍वाक्‍साका डु़म्‍लाका माल्‍लु़म ल्‍वा ने येशू ख्रीष्‍टकाङा बेम्‍सोम्‍डी।

खोत्‍लेकाम लागि सेल्‍सी

५ मोशाका र्‍वाक्‍ताम बु,

“माम्‍चु़नीकु डु़म्‍ला होम्‍साका दोपा मु़चु़ङा जो़पा न-गोकाम दु़म्‍साका बु।”

६ लावो थो़रलाम माम्‍चु़नीकु ङादोडा जो़पा न-गोकाम दु़म्‍मु लागि उनीमा सिजेमका आरे र्‍वा,

“नगोडा आरे मेर्‍वाका,

सु़ पाह्री ल?”

(लोवो येशूलाई धाली सो़न्‍मु र्‍वाक्‍साका)

७ त्‍वाकु नडा आरेप्‍माम वो मेमिम्‍नी,

“खादीगोयु़ सु़ लक्‍पा?”

(लोवो ख्रीष्‍टलाई सिमुलाम गेले खेन्‍मु र्‍वाक्‍साका)।

८ लावो ओरामका हाम र्‍वा?

“सिजेम इनीमा फार्डाङा बु,

इनीमा सिड्‍डाङा मा इनीमा नगोडा बु।”

थो़रकु दुथाम गुकु थो़बेन्‍कुमिम जो़पा-सेला ओराम ङा सो़।

९ गानी इनीमा त्‍वाकु सिकाङा येशू ङा ङाचो़ र्‍वाक्‍साका सो़नी मा माम्‍चु़नीका गुमीलाई सिमुलाम फम्‍खेट्‌मिडिम र्‍वाक्‍साका इनीमा नगोलामका थो़रलु़नी माला गानी सेल्‍सिनी।

१० हेङालोने गुइ नगोलामका थो़रलु़साका ङा माम्‍चु़नीकु ङादोडा जो़पा न-गोकाम दु़म्‍सी।

मेम्‍मा गुइ थो़रलु़इडिम ल्‍वा त्‍वाकु सिकाङा सो़साका सेल्‍सिडी।

११ माम्‍चु़नीकु सिजेमका र्‍वा,

“गुमीडला थो़रलु़पा मु़चु़का हेल्‍लो वो उनी क्रो़म लुमु मेबासी।”

१२ यहूदी नुङ वाङसामाडा हाम वो वाङ मिबु।

गुमी गुइ खोत्‍लेकाम कोलेङा माम्‍चु़नी बुमी मा गुमीडा सो़म्‍दी बेपा खोत्‍लेलाई हापा जि ग्‍वामी।

१३ माम्‍चु़नीकु सिजेमका र्‍वा,

“ङाचो़कु नङडा सो़रलोले बेपामिम खोत्‍ले सेल्‍सिमी।”

१४ लावो गुमीडा थो़रमेलु़साका हेसाका येन्‍मी मा?

उनीमा नङकु दुथाम थो़म्डिमङा मिबु माला हेसाका गुमीडला थो़रलु़मी?

कोङनिमका मेथो़बेसाका हेसाका उनीमा दुथाम थो़मी मा?

१५ थो़बेट्‍पा मु़चु़ मेथु़र्थु़म हेसाका थो़बेन्‍मुमी?

माम्‍चु़नीकु सिजेमडा र्‍याक्‍मा बु,

“जो़पा-सेला थो़बेट्‍पामिमकु खेल हाङको जो़पा!”

१६ लावो जो़पा-सेला थो़पामिम खोत्‍लेका ने थो़रमेलु़मिवा,

हेङालोने माम्‍चु़नीलाम जेपा यशैयाका आरे र्‍वाक्‍ताम बु,

“ए ङाचो़,

गुकु थो़बेत्तोकोम जो़पा-सेला डा सु़का थो़र बु़डु़म बु मा?”

१७ थो़रलु़सी ने हाम थो़स्‍तिम बु मेरामलाम रो मा हाम थो़सी मेराम ख्रीष्‍टकु सिजेमलाम रो।

१८ मेम माला हाम मेर्मिमका थो़म्डिम मिबु?

मेएँ मेर्मिमका थो़म्‍डी।

“मेर्मिमकु लो़लाम खोत्‍ले सु़म्‍दिसेरडा फोन्‍सिड्‍डा

मा मेर्मिमका र्‍वाम्‍डिम ल्‍वा सुबु बिर्खोपसम्‍म रोक्‍थिड्‍डा।”

१९ मेम माला,

“हाम इस्राएलीमिमका ओराम जो़पा-सेला थेसिमेथेट्‌मिवा?”

थेसी ने थेट्‌मिडी,

लावो मेराम होम्‍साका मेबेमिवा।

माम्‍चु़नीका मोशालाम र्‍वाम्‍डिम बाइडा,

“उहेम कोङ डोक्‍पु सामा मेएँ मेर्मिमलाई छेपुमी मा गानी मेर्मिमडला नाचु़र बेपा दु़म्‍बेनिनी।

नेप्‍ची मान्‍थिम सामामिमलाई दिदाम रेम्‍बेसाका गो इनीमा छोक्‍चो फन्‍सानिनी।”

२० माम्‍चु़नीलाम जेपा यशैयाका माम्‍चु़नीका र्‍वाम्‍डिम ल्‍वा मेङिसाका र्‍याक्‍तु़म बु,

“गोलाई माल्‍मु ङा मेमाल्‍पाका डार्ङिडिमी,

रेम्‍मु मेमाल्‍पामिमकाडा वो गो रेम्‍बेसिङडो।”

२१ इस्राएलकु दुथाम गुका आरे र्‍वाक्‍ताम बु,

“आमा ल्‍वा मेथो़पा मा आमा कोर्थो़लाम बक्‍पा मु़चु़मिमलाई येन्‍मु लागि नेम्‍तोम गो आमा ल्‍वा हम्‍तो।”

इस्राएलीमिमकु छु़ल नुङ माम्‍चु़नीकु दिदाम

११

१ मेम्मिमका गो हिलाबेउ,

हाम माम्‍चु़नीका इस्राएलीमिमलाई ङेट्‌मिडी?

हेल्‍लो वो मेएँ,

हेङालोने गो आ त्‍वाप वो अब्राहामकु चो़-चु़सु़ बेन्‍यामीनकु दोचो़गोडा गङ्‍डोम कोङ इस्राएली सो़।

२ माम्‍चु़नीका ङादो आथामङा छेट्‌मिडिम उनीमा त्‍वाकु मु़चु़मिमलाई ङेट्‌मिडिम मिबु।

हाम एलियाकु दुथाम माम्‍चु़नीकु सिजेमडा र्‍याक्‍मा ल्‍वा चनिम मिबु?

इस्राएलीमिमकु कोर्थो़लाम एलियाका आरेसाका र्‍वाक्‍ताम बु,

३ “ङाचो़,

इनीमा दुथाम जेपामिमलाई मेर्मिमका सेट्‌मिडी,

मा इनीमा सासेन्‍खोपमिम फाल्‍मिडी,

सामनुङमा बाट्‍पा ने गो कोले कोङङा मा गोलाई वो मेर्मिमका सेन्‍मु माल्‍तोङा बोङिमी।”

४ माम्‍चु़नीका गुनुङ र्‍वाम्‍डी,

“बाल नो़प सेव मेसाट्‍पा गो येत धु़मसङ (७०,००) मु़चु़मिम आमा लागि गेत्तोमिम बु।”

५ आरेसाका दिदामलामका थुसिम्‍डिम कोङनिम इस्राएली ओम्‍लो वो बुमी।

६ ओराम ने दिदामलामका दु़स्‍ताम सो़,

मेर्मिमकु जो़पा खारीलाम मेएँ,

जो़पा खारी बेसाका मेम दु़म्‍सावाम माला माम्‍चु़नीकु दिदाम ङा मेदु़म्‍सावा।

७ मेम माला मेर्मिमलाई हाम दु़स्‍ता मा?

खोत्‍ले इस्राएलीमिमका उनी त्‍वाकु नका माल्‍मिडिम ल्‍वा मेडार्मिवा।

लावो माम्‍चु़नीका थुट्‌मिडिम इस्राएलीमिमका कोङङा मेराम ल्‍वा डार्मिडी।

वाङमिम खोत्‍ले इस्राएलीमिम लुङ होप्‍माम न-गोनुङमा दु़म्‍मिडी।

८ माम्‍चु़नीकु सिजेमडा र्‍याक्‍मा बु,

“माम्‍चु़नीका मेर्मिमलाई हाम वो थेसिथेन्‍मु मेचापा न ग्‍वाम्‍डी।

मेम्‍मा हाम वो मेल्‍वापा मिक्सी नुङ हाम वो मेथो़पा नोफ्‍ला ग्‍वाम्‍डी मा ओम्‍लोसम्‍म वो मेर्मिम मेप्‍माम ङा बुमी।”

९ मेम्‍साकाङा दाऊद हपका वो र्‍वाक्‍ताम बु,

“मेर्मिमकु ग्रुला ने पेर नुङ थेपलुङ दु़म्‍नु़।

मेर्मिमकु ग्रुलाका मेर्मिमगोडा देन्‍दे रेडु़।

१० मेर्मिमकु मिक्सीका ल्‍वामु मेचापा बेसाका तुकुम्‍चिमका हुप्‍नु़

मा मेर्मिमकु चङ हेल्‍लो लोवो गुट्‍नु़म बुनु़।”

११ मेम्‍मिमका गो र्‍वाङु,

“मेर्मिम बमु मेचापा बेसाका उनी खेल तुम्‍डिमा ताम्‍डिम मा?”

मेम ने मेएँ,

मेर्मिमका थो़रमेलु़मिवामका वाङसामाडाम मु़चु़मिम सेल्‍सिम्‍डी।

ओराम ल्‍वामिनु़ मा इस्राएलीमिमका वो नाचु़र बोमिनु़ र्‍वाक्‍पा माम्‍चु़नीकु न बाइडा।

१२ इस्राएलीमिमका थो़रमेलु़मिवालो वाङसामा नुङ सु़म्‍दिसेरडाम खोत्‍ले मु़चु़मिम सेल्‍सिम्‍डी यहूदीमिम खोत्‍लेका थो़रलु़मिवाम माला ने ओरामडाम वो हापा जि मेल्‍वामिवा मा?

खोत्ले वाङ सामामिमकु सेल्‍सिसी

१३ गानी वाङसामामिमलाई गो ओराम ल्‍वा र्‍वाक्‍तोङा बेउ।

गो वाङसामामिमकु थु़र्मा दु़म्‍ङोडोमका जो़पा-सेला दो़पा खारी बोमुङा छो़म डोक्‍पु मिम्‍पु।

१४ आरेप्‍माम जो़पा-सेला दो़पा खारीडा आमा त्‍वाकु यहूदी सामागोडाममिमका नाचु़र बोमिनु़ मा मेर्मिमगोडाम कोङनिमलाई माम्‍चु़नीडा ख्‍लोमु चापुनु़।

१५ हेङालोने माम्‍चु़नीका मेर्मिमलाई ङेट्‌मिडिलो सु़म्‍दिसेरडाम हापा मु़चु़मिम उनीमा त्‍वाकु मु़चु़ दु़म्‍मिडी माला,

माम्‍चु़नी आथावो मेर्मिमनुङ दु़म्मी माला मेर्मिम ने सिमुलाम बम्‍गेडिम कोतिम ङा सो़।

१६ सो़बेम चामु ङोल्‍मा फुल किचो़ कोलोङ माम्‍चु़नीकु नङडा फ्‍वाकी माला मेराम फुलकु सो़बेम खोत्‍लेङा माम्‍चु़नीकु नङडा जु़ल्‍मा कोतिम ङा दु़म।

दक्‍साकु फ्रु़प सेपा बु माला खोत्‍ले ग्रेम वो सेपा दु़म।

१७ कोङनिम यहूदीमिम जो़पा जैतूनकु दक्‍सालाम फल्‍मामा घ्रोक्‍मा ग्रेम होप्‍माम बुमी।

लावो गानी वाङसामामिम ने सो़ब्‍दीडाम जैतून होप्‍माम लोवो जो़पा जैतूनकु ग्रेमडा केप्‍साका कोले ङा दु़म्‍निम बु।

आथा ने गानी कोलेङा दक्‍साकु फारलामका यु़म नुङ त्‍वारो़म ल्‍वानी।

१८ मेर्मिम ग्रेमकु ङादोडा डोक्‍पु मेलिसिट्‍नी।

डोक्‍पु लिसिनी माला ओराम ल्‍वा मिम्‍नी सो़,

फ्रु़पलाई झेट्‍पा गानी मेएँ,

लावो फ्रु़पका गानीलाई झेट्‌निम बु।

१९ “क्रिप्‍मा ग्रेमडला गो बन्‍सिमु चापुनु़ र्‍वाक्‍साका ङा मे ग्रेममिम क्रिप्‍मा बाइडा” र्‍वाक्‍पा गानी मिम्‍नी।

२० मेराम ने आच्‍छाङा सो़,

यहूदीमिमका माम्‍चु़नीडा थो़र मेबेमिवामकाङा ग्रेम फल्‍साका घ्रोक्‍मा होङङा मेर्मिम घ्रोला सो़सिम्‍डी।

गानी थो़र बेन्‍निमका ङा मेसिन्‍डा बुनी।

ओराम ल्‍वाकु दुथाम गानी इनी नो़ डोक्‍पु मेबेनी,

लावो माम्‍चु़नीकु ङिम जु़ल्‍नी।

२१ हेङालोने माम्‍चु़नीका जो़पा जैतूनकु ग्रेम ने फल्‍मिडी माला गानीलाई वो मेडिनिमी।

२२ मेम्‍मिमका माम्‍चु़नी न-थो़मनुङमा बुमी मा गुमीका र्‍वामिमिम होङङा मेबेपामिमलाई देन्‍दे ग्‍वामी र्‍वाक्‍पा ल्‍वा जो़होमका मिम्‍नी।

लावो माम्‍चु़नीकु दिदामगोडा बुनिम बुनी माला गानीडला उनीमा न-थो़म रेम्‍बोमी मेएँ माला गानी वो क्रिम्‍ला सो़सिनी।

२३ इस्राएलीमिमका माम्‍चु़नीडा थो़र बेसाका उनीमा छु़ललाम ख्‍लोसिमी माला ङादोम खोमडाम ग्रेम होप्‍माम ङा दु़म्‍मी।

हेङालोने माम्‍चु़नीका आथावो मेर्मिमलाई ङादोम ग्रेम होप्‍माम ङा दु़म्‍बेन्‍मु चाम्‍मी।

२४ गानी वाङसामा मु़चु़मिम ने सो़ब्‍दीडाम जैतूनकु दक्‍सालाम फल्‍साका रेट्‍मा मेजो़पा ग्रेम होप्‍माम सो़।

गानी मेराम दक्‍सा होप्‍माम मेएँ लोवो ये-दडा ख्‍लिम्‍मा जैतूनकु ग्रेमडा बन्‍सिट्‌निम बु।

इस्राएलीमिम ने त्‍वाकु ये-दडा ख्‍लिम्‍मा जैतूनकु ग्रेम होप्‍माम सो़।

मेम्‍मिमका ङादो घ्रोक्‍मा जो़पा ग्रेम ने आथावो रेसाका बडि माला हाङको जो़होमका बन्‍सावा।

खोत्‍लेडला माम्‍चु़नीकु दिदाम

२५ वा-ल्‍वाकनी,

थक्‍साका जु़ल्‍मा कोले ल्‍वा गानी चन्‍जो़ल्‍नी र्‍वाक्‍पा आमा न बु।

मेराम ल्‍वा गानी चक्‍नी माला गानी इनी त्‍वाकाम लागि डोक्‍पु मेलिन्‍सिनी।

मेराम थक्‍मा ल्‍वा आरेप्‍माम बु,

रोमु बासिक्‍पा कोति वाङसामामिम ख्रीष्‍टडा मेरोक्‍थु़मसम्‍म इस्राएलीमिमकु न-गो लुङ होप्‍माम दु़म।

२६ मेकोतिमा खोत्‍ले इस्राएलीमिम सेल्‍सिमी।

माम्‍चु़नीकु सिजेमडा र्‍याक्‍मा बु,

“सियोनलाम सेल्‍पा मु़चु़ रोमी,

गुमीका याकूबकु दोचो़लाई मेजो़पा खारीलाम ख्‍लोमी।

२७ मेम्‍मा गो इनीमा छु़ल हेम्‍सानिनी,

गानीनुङ आमा सो़रख्रेप्‍सी ओरामङा सो़।”

२८ जो़पा-सेलाडा थो़र मेबेमिवामका ङा मेर्मिम माम्‍चु़नीकु स्‍वाक्‍चिमो मु़चु़ दु़म्‍मिडिम सो़।

मेम्‍मिमका गानीलाई ने जो़पा ङा दु़स्‍ताम बु।

माम्‍चु़नी उनी त्‍वाकाङा छेट्‌मिडिमका मा अब्राहाम,

इसहाक,

याकूबनुङ याचे जेम्‍डिमका ओम्‍लो वो गानीलाई रिखाम बोनिमी।

२९ माम्‍चु़नीका ग्‍वाम्‍डिम राप्‍लावा गुमीका मेख्‍लोमी,

मा येट्‌मिडिम मु़चु़लाई हेल्‍लो वो मेङेन्‍मी।

३० हेङालोने कोबिलि गानी वो माम्‍चु़नीका र्‍वामिमिम मेथो़पा बान्‍नी,

लावो इस्राएलीमिम माम्‍चु़नीका र्‍वामिमिम मेथो़पा दु़म्‍मिडिमका गानी उनीमा दिदाम ल्‍वान्‍निम बु।

३१ गानीडला न-थो़म रेम्‍बेम्‍डिमका मेर्मिमका वो न-थो़म ल्‍वामिनु़ र्‍वाक्‍साका मेर्मिम ओम्‍लो माम्‍चु़नीका र्‍वामिमिम मेथो़पा दु़म्‍मिडिम बु।

३२ हेङालोने माम्‍चु़नीकु दिदाम खोत्‍लेका ल्‍वामिनु़ र्‍वाक्‍साका गुमीका र्‍वामिमिम मेथो़पा खोत्‍लेलाई मेर्मिमकु नसीहोमका पार्जो़ल्‍मिडी।

माम्‍चु़नीकु यु़म झ्‍वाक्‍सी

३३ अहो!

हेल्‍लो वो मेल्‍वाम्‍मा यु़मखारीनुङमा माम्‍चु़नी गुइनुङ बुमी,

गुमी नेप्‍चीनुङमा बुमी,

मा खोलेम थोक थेट्‍पा चक्‍पा वो गुमी ङा बुमी।

अहो!

उनीमा निया हाङको डोक्‍पु

मा गुमी लाम्‍दीमिम लाम्‍दी सु़का छेमु चाप्‍सु़?

३४ “माम्‍चु़नीकु न सु़का चडु़म बु मा?

डे गुमीलाई लु़म्‍ला बेट्‍पा सु़ बु?”

३५ “सु़का गुमीलाई हाम-हुम ग्‍वाक्‍तु़मिम बु,

मा ख्‍लोमु बासिक्‍पा बेसाका गुमीलाई सु़का ग्‍वाक्‍तु़मिम बु मा?”

३६ हेङालोने खोत्‍लेम थोक गुमीकाङा प्रङ्‌मिडिम,

गुमीलामङा बाट्‍पाम बाट्‍पा

मा उनीमा लागि ङा सो़।

हेल्‍लो लोवो उनीमा यु़म झ्‍वानु़।

आमेन।

माम्‍चु़नीडा इनीमा त्‍वारो़म जु़ल्‍नी

१२

१ आमा द्‍वादीबुङ वा-ल्‍वाकनी,

माम्‍चु़नीका गानीलाई रिखाम बोनिमी।

मेम्‍मिमका गानी इनी सिपा मिरो़मलाई सेपा नुङ माम्‍चु़नीडा ग्‍वामु घ्रेट्‍पा बेसाका इनीमा त्‍वारो़म गुमीडा ग्‍वाक्‍नी र्‍वाक्‍साका गो छो़म र्‍वाङु।

इनीमा न-गोका बोमु बासिक्‍पा आच्‍छाङाकाम सो़रलोले वो ओराम ङा सो़।

२ सु़म्‍दिसेरडाम मु़चु़मिम होप्‍माम दु़म्‍मु मेमाल्‍नी,

लावो इनी त्‍वाकु नगोलाम ख्‍लोसिट्‌निमा जो़पा दु़म्‍तो लक्‍नी।

मेप्‍माम दु़म्‍मु चाप्‍नी माला,

माम्‍चु़नीकु जो़पा नुङ गेर्सी द्‍वाक्पा ल्‍वा,

मा माम्‍चु़नीकु न हेप्‍माम बु,

मेराम होप्‍माम दु़म्‍मु बासिक्‍पा ल्‍वा हाम बु र्‍वाक्‍साका गानी इनी न-गोडा छाम्‍मु चापा दु़म्‍नी।

३ माम्‍चु़नीका ग्‍वाङ्‌डिमिम दिदामलामका गो गानीलाई र्‍वाक्‍तोङा बेउ,

त्‍वापलाई डोक्‍पु मेमिम्सिट्‍नी लावो माम्‍चु़नीका गानी खोत्‍लेलाई ग्‍वाक्‍निमिम थो़र होम्‍साका इनी त्‍वाप हेप्‍माम बुनी मेराम होम्‍साका कोङङा मिम्‍सिट्‍नी।

४ इकीमा मिरो़मडा हापा अंगमिम बुमी लोवो मेर्मिमकु खारी खोत्‍लेकाम कोलेङा मिबु,

लावो खोत्‍लेकाम वाङ वाङ बु।

५ मेम्‍साका ङा गुइ हापा बुइ लोवो गुइ ख्रीष्‍टकाम कोलेङा मिरो़म सो़ मा गुइ खोत्‍लेङा कोले कोङमीकु अंग सो़।

६ माम्‍चु़नीका उनीमा दिदामका गुइलाई ग्‍वाक्‍साडामिम वाङ वाङ राप्‍लावालाम उनीमा खारी बिइ।

माम्‍चु़नीलाम जेमुचापा त्‍वाकु थो़रलु़सीडा गुमीलाम जेसी।

७ थो़रलु़पामिमलाई ख्‍लो़पाका जो़होमका ख्‍लो़यु़नु़,

माम्‍चु़नीकु सीसि सीमु चापाका सीसि सीट्‍नु़म बुनु़।

८ मु़चु़मिमकु सो हन्‍बेट्‍पा राप्‍लावा ल्‍वापाका सो हन्‍बेट्‍नु़,

खेरेला दु़म्‍पा मु़चु़मिमलाई ख्‍लो़मु राप्‍लावा ल्‍वापाका न-गोलामका ख्‍लो़यु़नु़,

मण्‍डलीडाम ङाचो़ दु़म्‍मु राप्‍लावा ल्‍वापामिमका न-गोलामका ङाचो़कु खारी बु़नु़,

न-थो़म रेम्‍बोमु राप्‍लावा ल्‍वापाका गेर्सी द्‍वाक्‍साका न-थो़म रेम्‍बु़नु़।

९ मु़चु़कु मिक्सीलामडा रेम्‍बेपा रिखाम मेएँ लावो आच्‍छाङाकाम बेपा दु़म्‍नी।

मेजो़पा ल्‍वा ङेट्‌निमा जो़पा ल्‍वा बेनिम बानी।

१० त्‍वाकु वा-ल्‍वाक होम्‍साका रिखाम बेबेनी,

त्‍वापडाम वो वाङमिमलाई हापा डोक्‍पु मिम्‍नी।

११ इनी सो हन्‍बेसाका खारी बेनी,

भ्रेपा मेदु़म्‍नी।

इनीमा न-गोलामङा सो हन्‍बेसाका ङाचो़कु खारी बेनिम बानी।

१२ गानी इनी नगोडा हाम-हुम लन्‍थानिमिम ल्‍वाडा गेर्सी द्‍वाक्‍नी,

दु़खा थारीडा इम्‍सिसाका बानी मा हेल्‍लो लोवो सो़म्‍दी बेनिम बानी।

१३ ङाचो़ येशू ख्रीष्‍टकु सेपा मु़चु़मिमकु खेरेलाडा ख्‍लो़नी,

नेमडा रोक्‍पा बोच्‍चो़मिमकु चापे-डुपे बेनी।

१४ गानीलाई दु़खा ग्‍वाक्‍पामिमलाई जि ग्‍वाक्‍नी,

लावो वाइतो मेबेट्‍नी।

१५ गेर्सी द्‍वाक्‍पामिमनुङ गेर्सिट्‍नी।

ख्रापामिमनुङ ख्राप्‍नी।

१६ त्‍वाप-त्‍वापगोडा दु़साका बानी,

इनी त्‍वापङा डोक्‍पु मेलिसिट्‍नी लावो खोत्‍लेनुङ याक्‍के दु़म्‍साका बानी मा त्‍वापङा हापा थेट्‍पा मेलिसिट्‍नी।

१७ कोङनिमका गानीलाई मेजो़पा बेन्‍नी र्‍वाक्‍साका मेरामलाई वो मेजो़पा मेबेनी।

खोत्‍ले मु़चु़मिमका डोक्‍पु मिम्‍मिडिम ल्‍वाडा कोङङा न सोक्‍नी।

१८ चाम्‍निमिमसम्‍म खोत्‍लेनुङ दु़साका बानी।

१९ द्‍वादीबुङ वा-ल्‍वाकनी,

गानीलाई मेजो़पा बेपामिमडला गानी वो मेजो़पा मेबेनी,

मेर्मिम माम्‍चु़नीकु ल्‍वाड्‍डा ङा जु़ल्‍नी।

हेङालोने माम्‍चु़नीकु सिजेमडा र्‍याक्‍मा बु,

“निया बेपा खारी आमा सो़।

गो ङा मेरामकु फुलु़ सोक्‍पु।”

२० मिप्रङमाका र्‍वामी,

“इनीमा स्‍वाक्‍चिमो मु़चु़ क्रु़म सिडाम बु माला मेरामलाई पोमु ग्‍वाक्‍नी,

मेराम कोरा सिडाम बु माला मेरामलाई कु थो़ट्‍नी।

आरे बोनिलो इनीमा स्‍वाक्‍चिमो मु़चु़काम क्रो़मका मुकु थु़र्मु बुसिमिम कोतिमङा दु़म।”

२१ मेजो़पा ल्‍वाका गानीलाई घ्‍ल्‍वामु मेचाप्‍सु़नु़,

लावो मेजो़पा ल्‍वालाई जो़पा ल्‍वाका घ्‍ल्‍वानी।

साखामचो़कु ल्‍वाड्‍डा बुमु

१३

१ साखामचो़मिमका र्‍वामिमिम गुइ खोत्‍लेका थो़मु बासी।

हेङालोने माम्‍चु़नीलाम रोक्‍पा साखामडाम वाङमिम उहेम वो साखाम मेदु़म।

खोत्‍ले साखामचो़मिमलाई माम्‍चु़नीकाङा थुट्‌मिडिम सो़।

२ कोङनिमका साखामचो़कु कोर्थो़लाम जे माला गुका माम्‍चु़नीका र्‍वामिमिम ल्‍वाकु कोर्थो़लाम जेमिम दु़म।

आरे बेपामिमका ने देन्‍दे ल्‍वामी

३ हेङालोने साखामचो़मिमडाम ने जो़पा खारी बेपा मु़चु़का ने मेएँ,

लावो मेजो़पा खारी बेपा मु़चु़मिम ङिमु बासी।

हाम साखामचो़मिमडाम मेङिनी?

मेम माला जो़पा खारी बेनी,

मा मेर्मिमलाम हुनाखाना बेला सो़न्‍सिट्‍नी।

४ हेङालोने मेर्मिम ने इनीमा लागि जो़पा खारी बेपा माम्‍चु़नीकु डु़ल्‍चो़मिम सो़।

लावो गानी मेजो़पा खारी बोनी माला ने ङिनी,

हेङालोने मेर्मिमका मेडेङा कातु़रु़ मेबिम्‍सिमी।

मेर्मिम ने मेजो़पा खारी बेपामिमडला देन्‍दे रेट्‍पा माम्‍चु़नीकु डु़ल्‍चो़मिम सो़।

५ माम्‍चु़नीलाम देन्‍दे मेल्वाउनु़ र्‍वाक्‍साका कोङङा मेएँ,

लावो आरे बोमु ने जो़पाङा सो़ र्‍वाक्‍पा त्‍वाकु जो़पा नेप्‍चीका मिम्‍साका वो गानी साखामचो़मिमका र्‍वामिमिम थो़मु बासी।

६ मेम्मिमका वो गानी कर सोमु बासी।

हेङालोने साखामचो़मिम माम्‍चु़नीकाम लागि खारी बेपा मु़चु़ दु़म्‍साका उनीमा खारी बोमिमिम बुमी।

७ सोमु बासिक्‍पा खोलेम थोक सोक्‍थाट्‍नी– कर सोमु बासिक्‍पालाई कर,

कुथेर सोमु बासिक्‍पालाई कुथेर सोक्नी।

मेम्‍साकाङा डोक्‍पु बोमु बासिक्‍पामिमलाई डोक्‍पु बेनी मा मेर्मिमका र्‍वामिमिम ल्‍वा थो़नी।

त्‍वाप-त्‍वापगोडा रिखाम बेबोमु

८ रिखाम बेबोमुडाम वाङमिम ल्‍वाडा गानी सु़काम वो जेर मेपेनी।

हेङालोने त्‍वाकु साउखोरेलाई रिखाम बोनी माला डु़म्‍लाका हाम र्‍वा मेराम होम्‍साका खोत्‍ले बोनिमिम दु़म।

९ “गाना नाम्‍सु़रु़ मेबे,

मु़चु़ मेसेडा,

मेखुया,

रारी मेबे” कोङङा ने मेएँ,

वाङ डु़म्‍लाका र्‍वाक्‍ताम खोत्‍ले ल्‍वा ने “गाना त्‍वापलाई होम्‍साका साउखोरेलाई रिखाम बे” र्‍वाक्‍मा ल्‍वागोडा बु।

१० रिखाम बेपाका वाङमिमकाम लागि मेजो़पा मेबु़मी।

मेम्‍मिमका रिखाम बोमु ङा डु़म्‍लाका र्‍वाक्‍ताम ल्‍वा बोम्‍सोमु सो़।

११ रेप्‍नी,

ओम्‍लो हेप्‍माम थारी रोक्‍तोङा बु़ र्‍वाक्‍साका गानी वो चनिम ङा बु।

ङिमालाम ङोसिक्‍पा थारी दु़स्‍ताम बु,

हेङालोने गुइ ङादो थो़रलुइडिम थारीडाम वो सेल्‍सिक्‍पा थारी फार्डाङा रोक्‍ताम बु।

१२ तुकुम्‍चिम हुक्‍तामा ओल रोमु खाप्‍डु़म बु।

मेम्‍मिमका तुकुम्‍चिमगोडा बाट्‍पा मु़चु़मिमकाम होप्‍माम खारी बोमु डिसाका मेरामनुङ क्‍वाल्‍बा बोमु लागि ओलकु सेनामिम होङङा झो़म्‍सिडी।

१३ मेम्‍मिमका ओलडा बोमु घ्रेट्‍पा बेसाका खारी बिइ,

एलेङगी बेपा,

डु़सेवा,

मेजो़पा न-गोका दोपा,

नाम्‍सु़रु़,

क्‍वाल्‍बा,

नाचु़र बेसी मेनु़।

१४ मेम बोमु डिसाका जो़पा ये फम्‍सिक्‍मा होम्‍साका येशू ख्रीष्‍टकु जो़पा बासीदोसीडा लाम्‍दीइ।

त्‍वाकु छु़लनुङमा मिरो़मडाम नसीहोमका मेदोसी।

त्‍वाप-त्‍वापगोडा मुमा बे मेबेनी

१४

१ याक्‍के थो़रनुङमा मु़चु़लाई हुनाखाना बेनी,

लावो गुका जेमिम ल्‍वाडा मुमा बेसाका रिबुसी मेकिट्‍नी।

२ कोङनिम थो़रलु़पाका खोलेम थोक पेसी नु़ र्‍वाक्‍साका थो़र बु़,

लावो याक्‍के थो़रनुङमा थो़रलु़पाका ने घ्रेनेम-योचु़म कोङङा पु़।

३ खोलेम थोक पेपाका घ्रेनेम-योचु़म कोङङा पेपा थो़रलु़पालाई मेजो़पा मेमिम्‍नु़।

मेम्‍साकाङा मेपेपाका पेपालाई मुमा मेबेट्‍नु़ हेङालोने मे याक्‍के थो़रनुङमा थो़रलु़पामिमलाई वो माम्‍चु़नीका येट्‌मिडिम सो़।

४ वाङमिमकु डु़ल्‍चो़काम निया बेपा गानी सु़ मा?

उमा नेमहपकाङा डु़ल्‍चो़कु खारी बेसी जो़पा बु डे मेएँ र्‍वाक्‍साका निया बोमी।

जो़होमका खारी बोमु मेचापा डु़ल्‍चो़लाई ङाचो़काङा जो़होमका खारी बोमु चापा दु़म्‍बेन्‍मी।

५ कोङनिमका कोलेममिम नेम वाङमिम नेमडाम डोक्‍पु मिम्‍मु चाप्‍सु़,

लावो कोङनिमका खोत्‍ले नेम कोहोप्‍मामङा मिम्‍डु़।

मेम्‍मिमका खोत्‍ले मु़चु़का त्‍वा-त्‍वाहोम नगोडा त्‍वाका थो़र बेम्‍मा ल्‍वाडा आच्‍छाङा मिम्‍मु बासी।

६ कोलेममिम नेमडाम वो कोङमी नेम डोक्‍पु मिम्‍पा मु़चु़का माम्‍चु़नीलाई डोक्‍पु बेपा नका मेम बु़।

खोत्‍लेम थोक पेपाका माम्‍चु़नीकाम लागि ङा पु़ हेङालोने मेरामका माम्‍चु़नीलाई आलासो़ र्‍वा।

खोलेम थोक मेपेपाका वो माम्‍चु़नीकाम लागिङा मेपु़ मा मेरामका वो माम्‍चु़नीलाई आलासो़ र्‍वा।

७ गुइ सु़ वो त्‍वाकाम लागि मेजेडी मा त्‍वाकाम लागि मेसिइ।

८ गुइ नु़इ लोवो ङाचो़काम लागि ङा नु़इ मा सिइ लोवो ङाचो़काम लागि ङा सिइ।

मेम्‍मिमका गुइ सिइ लोवो नु़इ लोवो ङाचो़काम लागिङा सो़।

९ सिपा नुङ नु़पा खोत्‍ले मु़चु़काम लागि येशू ख्रीष्‍ट सिम्‍डी मा आथावो बम्‍गेम्‍डी।

हेङालोने गुमी सिपा नुङ नु़पा खोत्‍लेकाम ङाचो़ दु़म्‍मु लागि मेम बेम्‍डी।

१० मेम माला गानी इनीमा त्‍वाकु थो़रलु़पा वा-ल्‍वाकमिमलाई हेङा मुमा बेनिमी?

हेङा इनीमा वा-ल्‍वाकलाई मेजो़पा मिम्‍निमिम?

गुइ खोत्‍लेङा माम्‍चु़नीकु निया बेपा खोमडा येम्‍सिमु बासी।

११ माम्‍चु़नीकु सिजेमडा र्‍याक्‍मा बु,

“ङाचो़का र्‍वामी,

‘गो सिमुलाम बङ्‍गेङडोम होम्‍साका आच्‍छाङा र्‍वाङु,

खोत्‍ले मु़चु़मिमका आमा ङादोडा क्रचु़खुम बोमी।

खोत्‍लेका गोलाई माम्‍चु़नी र्‍वामिमा आमा नङ कोमी’।”

१२ मेम्‍मिमका गुइ बिइडिम खोत्‍ले खारीकु दुथाम माम्‍चु़नीनुङ त्‍वाकाङा सो़मु बासी।

पोमु थोककु दुथाम सु़काम वो न मेनो़बेट्‍नी

१३ मेम्‍मिमका गुइ सु़लाई वो मुमा बेसी मेनु़।

गानी त्‍वाकु थो़रलु़पा वा-ल्‍वाकमिमगोडा छु़ल रेट्‍पा नुङ मेर्मिमलाई मेजो़पा बेपा ल्‍वा हेल्‍लो वो मेबेउ र्‍वाक्‍पा न बेनी।

१४ ङाचो़ येशूडा थो़र बेउतोमका गो ओराम ल्‍वा आच्‍छाङा चक्‍पु,

बाम वो पोमुथोक त्‍वापङा मेसेपा मेदु़म।

लावो कोङनिमका हाम-हुम पोमुथोक मेसेपा मिम्‍डु़ माला उमा लागि मेराम मेसेपा ङा दु़म।

१५ गानी पोनिमिम पोमुथोकका थो़रलु़पा वा-ल्‍वाकमिमकु न नो़ माला गानी मेर्मिमलाई रिखाम बोनिमिम मेदु़म।

ख्रीष्‍ट उनी त्‍वापङा सिसाका सेल्‍मिडिम मु़चु़लाई इनीमा पेसी-डुसीकु ल्‍वाका पुयु़मेलुबेट्‍नु़।

१६ मेम्‍मिमका गानी जो़पा लु़न्‍निम ल्‍वालाई वाङमिमका मेजो़पा र्‍वामु मेल्‍वामिनु़।

१७ हेङालोने माम्‍चु़नीकु किब्‍दी र्‍वाक्‍मा पोमु-डुमुकाम लागि मेएँ,

लावो माम्‍चु़नी-पेललाम रोक्‍पा जो़पा न-गो,

न-भ्रसी,

मा सेपा दु़म्‍साका गेर्सी द्‍वाक्‍तो बुमु सो़।

१८ उहेम मु़चु़का आरेसाका ख्रीष्‍टकु खारी बु़,

मेरामका माम्‍चु़नीलाई गेर्सिबेडु़ मा मु़चु़मिमका वो जो़पा मिम्‍मी।

१९ मेम्मिमका गुइ न-भ्रसी बेट्‍पा नुङ थो़रलु़पामिमका त्‍वाप-त्‍वापगोडा सो हन्‍बेट्‍पा ल्‍वाडा कोङङा न सोकी।

२० पोमुडुमुकाम लागि माम्‍चु़नीकु खारी पुयु़ मेलुबेट्‍नी।

खोत्‍लेङा पोमुडुमुमिम सेपा दु़म मा पेसी नु़,

लावो कोङनिमलाई माम्‍चु़नीकु लाम्‍दीडा लाम्‍दिमु भोपा पोमुथोक पोमु ने मेजो़पाङा सो़।

२१ सो़ पोमु,

डु़ डुमु,

वाङमिम मेजो़पा खारी बिइलो वाङमिम थो़रलु़पामिमलाई मेजो़पा बु़ माला ने मेपोमु,

मेडुमुङा,

मा मेबोमुङा जो़पा दु़म सो़।

२२ मेम्‍मिमका पोमु-डुमुडा बाट्‍पा थो़र,

गानी नुङ माम्‍चु़नीगोडा कोङङा जु़ल्‍नी।

उहेम मु़चु़ उ त्‍वाकाङा जो़पा बु र्‍वाक्‍पा मिम्‍डु़म ल्‍वाका उ त्‍वापलाई मुमा मेबेडु़,

मेराम मु़चु़ ने आलाकाम सो़।

२३ लावो कोङनिमका ने उमा न गोडा मुर्सिक्‍तो पु़ माला मेराम मुमा बेन्‍ला सो़सी,

हेङालोने गुका थो़रलु़साका पु़डु़म मेएँ।

थो़र मेलु़साका बेम्‍मा खोत्‍ले ल्‍वा ने छु़ल सो़।

त्‍वापकाम मेएँ वाङमिमकु थो़म नु़बेट्‍नी

१५

१ गुइ थो़रडा सोनुङमा दु़म्‍पाका त्‍वाप कोङङा गेर्सी द्‍वाक्‍पा न बेसी मेनु़,

लावो याक्‍के थो़रनुङमा थो़रलु़पामिमनुङ इम्‍सिसाका बुमु बासी।

वाङमिमकाम न होङङा बोमु बासी।

२ इकीमा त्‍वाकु साउखोरेलाई जो़पा दु़म्‍नु़ मा मेर्मिमकु थो़रलु़सीडा सोनुङमा दु़म्‍मिनु़ र्‍वाक्‍साका गुइ खोत्‍लेका मेर्मिमलाई गेर्सिबेन्‍मुमि बासी।

३ हेङालोने ख्रीष्‍ट उनी त्‍वाका वो त्‍वापलाई गेर्सिट्‍पा खारी मेबेमिवा।

माम्‍चु़नीकु सिजेमडा र्‍याक्‍मा बु,

“गानीलाई डक्‍साका जेपामिमका गोलाई डक्‍साका जेम्‍डिम बु।”

४ ङादो र्‍याक्‍मा सिजेमडाम ल्‍वा इकीमा सीसिकाम लागि र्‍वाक्‍साका र्‍याक्‍मा बाइडा।

मेराम सिजेमका गुइलाई इम्‍मु चापा दु़म्‍बेसाका माम्‍चु़नीका याचे जेम्‍डिम ल्‍वा रोथिनु़ र्‍वाक्‍पा न,

नुङ सो हन्‍पा दु़म्‍बेसा।

५ इम्‍मु चापा यु़म नुङ इकीमा सो हन्‍बेट्‍पा माम्‍चु़नीका गानीलाई येशू ख्रीष्‍टनुङ कोले बासी दोसीकाम दु़म्‍साका दोपा,

मा गानी इनी त्‍वाप-त्‍वापडा कोले नकाम दु़म्‍साका बाट्‍पा यु़म ग्‍वानिमिनु़।

६ आरेसाका गानी खोत्‍ले कोले नकाम दु़म्‍साका कोलेङा लो़लामका इकीमा ङाचो़ येशू ख्रीष्‍टकु पाप,

माम्‍चु़नीकु नङ कोमु चापा दु़म्‍नी।

वाङसामाकाम लागि जो़पा-सेला

७ मेम्‍मिमका माम्‍चु़नीकु यु़म झ्‍वाक्‍सीकाम लागि ख्रीष्‍टका गानीलाई हुनाखाना बेन्‍निम होम्‍साका गानी वो कोलेका कोङमीलाई हुनाखाना बेनी।

८ गो गानीनुङ र्‍वाङु,

माम्‍चु़नीका यहूदीमिमलाई मेर्मिमकु बेप-पापनुङ याचे जेम्‍डिम ल्‍वा आच्‍छाङा र्‍वाक्‍साका रेम्‍बोमु लागि ख्रीष्‍ट यहूदीमिमकु डु़ल्‍चो़ दु़म्‍मिडिम सो़।

९ ओराम ल्‍वा थेसीथेन्‍बेन्‍मु नुङ वाङसामामिमका वो माम्‍चु़नीकु दिदामकाम लागि उनीमा नङ कोमिनु़ र्‍वाक्‍साका ख्रीष्‍ट योम्‍डिम सो़।

माम्‍चु़नीकु सिजेमडा र्‍याक्‍मा बु,

“मेम्‍मिमका वाङसामामिमगोडा गो इनीमा नङ कोक्‍पु,

मा इनीमा सो़रलोले बेउ।”

१० मा आथावो आरेसाका र्‍याक्‍मा बु,

“खोत्‍ले वाङसामा नी,

माम्‍चु़नीकु मु़चु़मिमनुङ गेर्सी द्‍वाक्‍नी।”

११ आथावो आरेसाका र्‍वाक्‍मा बु,

“ए वाङसामा मु़चु़नी,

ङाचो़कु नङ कोक्‍नी,

खोत्‍ले सामागोडाम मु़चु़नी,

ङाचो़कु नङ कोक्‍नी।”

१२ आथावो माम्‍चु़नीलाम जेपा यशैयाका र्‍वा,

“यिशैकु दोचो़लाम कोले रोमी,

गुमीका वाङसामामिमडला साखाम थो़मी,

गुमीलाम वाङसामामिमका सेल्‍सिमु न बोमी।”

१३ सेल्‍सिमु ल्‍वापा न ग्‍वाक्‍पा माम्‍चु़नीडा गानी थो़रलु़न्‍निम बु।

गुमीका गानीलाई न-गो भ्रसिबेन्‍मिनु़।

मेम्‍साकाङा माम्‍चु़नी-पेलकु यु़मका मेराम ल्‍वापा इनीमा नगोडा गानी बर्तो लमु चापा दु़म्‍नी।

पावलका वाङसामागोडा बु़डु़म खारी

१४ आमा द्‍वादीबुङ वा-ल्‍वाकनी,

गानी जो़पा न-गोकाम बुनी र्‍वाक्‍साका गो चक्‍पु।

थेसीथेट्‍पा दु़म्‍निम बु मा त्‍वाप-त्‍वापगोडा सीमु चापा दु़म्‍निम बु।

१५ लावो माम्‍चु़नीका गोलाई दिदाम ग्‍वाङडिमिमका गानीलाई आथावो मिम्‍बेन्‍मु लागि मेङिसाका गो कोङनिम ल्‍वाकु दुथाम र्‍याक्‍तोङा बेउ।

१६ वाङसामाकाम लागि माम्‍चु़नीकु डु़म्‍लाचो़का बोमु बासिक्‍पा होम्‍साका खारी बोमु लागि गुमीका गोलाई ओराम दिदाम ग्‍वाङडिमिम सो़।

मेम्मिमका माम्‍चु़नी-पेललाम सेपा दु़म्‍साका माम्‍चु़नीडा सासेन्‍सिमु घ्रेट्‍पा दु़म्‍मिनु़।

१७ मेम्मिमका येशू ख्रीष्‍टनुङ दु़म्‍साका माम्‍चु़नीकाम लागि बोमु बासिक्‍पा आमा खारीडा गो आमा नो़ डोक्‍पु बेउ।

१८ हेङालोने गो जेङुमिम ल्‍वाका नुङ खारीलामका वाङसामामिमलाई माम्‍चु़नीका र्‍वामिमिम थो़पा दु़म्‍बेन्‍मु लागि ख्रीष्‍टका गोलामका बेम्‍डिम मेराम खारीडाम वाङमिम ल्‍वाकु दुथाम गो जेमु मेचापु।

१९ छेखोपमिम,

हेल्‍लो वो मेल्‍वाम्‍मा यु़म खारीमिम मा माम्‍चु़नी-पेलकु यु़मलामका गो यरुशलेमडाम्‍मा इल्‍लुरिकन र्‍वाक्‍मा नेब्‍दीसम्‍म येशू ख्रीष्‍टकु दुथाम जो़पा-सेला जो़होमका दो़उतोम बु।

२० वाङमिमका चो़म्‍मिडिम जगडला नेम बनेबोमु चो़म्‍मा होम्‍साका वाङमिमका जो़पा-सेला दो़मु चो़म्‍मिडिम खोमडा गो मेदो़उ।

ख्रीष्‍टकु दुथाम थो़मुङा मेथो़मिवाम मा वाङमिमका जो़पा-सेला मेदो़मिवाम खोमडा कोङङा गो जो़पा-सेला दो़मु द्‍वाक्‍पु।

२१ माम्‍चु़नीकु सिजेमडा आरेसाका र्‍याक्‍मा बु,

“उनीमा दुथाम उहेमलाई हेल्‍लो वो थो़बेट्‍मा मिबु,

मेर्मिमका गुमीलाई ल्‍वामी,

मा उनीमा दुथाम उहेमका हेल्‍लो वो थो़म्डिम मिबु मेर्मिमका थो़मिमा थेसिथेन्‍मी।”

पावलका रोम लक्‍पा मुलु़ बु़डु़म

२२ आरेसाका सु़ वो मेरोम्‍थिक्‍मिवाम लाले खोमडा जो़पा-सेला दो़उतोमका गो इनीमाडा रोमु यु़त्तोम मिबु।

२३ लावो ओर्मिम खोमडा गो जो़पा-सेला दो़मु दु़म्‍तोम बु।

हापा थ आथाम गो गानीलाई क्रो़म्‍मु छो़म न बेउतोम बाइडा।

२४ गो मेराम लाम्‍दी दु़म्‍तो स्‍पेन लङुलो गानीनुङ घ्रो़म्‍डा रोक्‍पा न बु,

मा कोलेम नलेम गानीनुङ बाट्‍पा न वो बेउतोम बु।

मेम्‍लो स्‍पेनसम्‍म लमु लागि गानी गोलाई ख्‍लो़ङिनी डे र्‍वाक्‍पा आमा नडा मिम्‍तोम बु।

२५-२६ लावो ओम्‍लो यरूशलेमडाम उनी हाम वो मेबाट्‍पा थो़रलु़पामिमकाम लागि अखैया नुङ मेसोदोनियाडा बाट्‍पा थो़रलु़पामिमका फक्‍मिडिम खउलुङ सोक्‍थिप्‍डा गो यरूशलेम लक्‍तोङा बेउ।

२७ मेर्मिमका उनी त्‍वाकु नका ङा खउलुङ ग्‍वाम्‍डिम बाइडा।

आच्‍छाङा मेर्मिमका यहूदी थो़रलु़पामिमलाई ख्‍लो़मु बासिक्‍पा वो सो़,

हेङालोने मेर्मिमलाम ङा वाङसामामिमका वो माम्‍चु़नीलाम सेल्‍सिक्‍पा दिदाम ल्‍वाम्‍डिम बाइडा।

२८ मेम्मिमका मेर्मिमका थु़र्मीडिम खउलुङ ग्‍वाक्‍जो़ल्‍पुमी मा स्‍पेन लङु,

मेम्‍लो गो इनीमाडा वो लुङु।

२९ गो इनीमाडा रोङुलो येशू ख्रीष्‍टलाम ल्वाउतोम जिवा हापा रेट्‍पुमा रोङु र्‍वाक्‍साका गो चक्‍तोम बु।

३० द्‍वादीबुङ वा-ल्‍वाकनी,

ङाचो़ येशू ख्रीष्‍ट नुङ माम्‍चु़नी-पेललाममिम रिखामका आमा दु़खा थारीका गोलाई ख्‍लो़ङिमिनु़ र्‍वाक्‍साका आमा लागि माम्‍चु़नीनुङ हेल्‍लो लोवो छो़म सो़म्‍दी बेङ्‍साङनी र्‍वाक्‍साका गानीनुङ र्‍वाङु।

३१ यहूदियाडा बाट्‍पा थो़रमेलु़पा मु़चु़मिमडाम माम्‍चु़नीका गोलाई गेङिमिनु़ मा यरूशलेमडाम थो़रलु़पामिम लागि फक्‍मा खउलुङ मेर्मिमका रमिनु़ र्‍वाक्‍साका सो़म्‍दी बेङ्‍साङनी।

३२ मेम्‍मा माम्‍चु़नीकु न होम्‍साका गो इनीमाडा गेर्सी द्‍वाक्‍तो रोङु मा कोयो-कोयो न-गो भ्रसिक्‍तो बुइनु़ र्‍वाक्‍साका सो़म्‍दी बेनी।

३३ न भ्रसिबेट्‍पा माम्‍चु़नी पाप गानीनुङङा दु़म्‍मिनु़।

आमेन।

पावलकु सेव

१६

१ गो आकीमा रिचो़ ल्‍वाक फिबीनुङ छेबेनिनी,

उहेमका किंक्रिया मण्‍डलीडा ख्‍लो़यु़मी।

२ माम्‍चु़नीकु सेपा मु़चु़ होम्‍साकाङा गुलाई ङाचो़डा जो़होमका हुनाखाना बेनी र्‍वाक्‍साका गो र्‍वाङु।

गुलाई खेरेला दु़म्‍पा ल्‍वाडा ख्‍लो़नी,

हेङालोने गुका हापा मु़चु़मिमलाई ख्‍लो़यु़डु़मी मा गोलाई वो ख्‍लो़ङ्‌डिम बु।

३ गोनुङङा खारी बेपा प्रिस्‍का नुङ अकिलासलाई वो आमा सेव र्‍वाङ्‍साङनी।

४ मेर्चिपका गोलाई गेमु लागि उची त्‍वापङा र्‍वाप्‍डा सिच्‍चिम बाइडा।

मेर्चिपलाई गो कोङङा मेएँ,

लावो वाङसामाडाम मण्‍डलीमिमका वो आला र्‍वाम्‍डी।

५ मेर्चिपकु नेमडा खोम्‍सिक्‍पा मण्‍डलीमिमलाई सेव र्‍वाङ्साङनी।

आमा द्‍वादीबुङ ङोप्‍सो़ एशियाडा खोत्‍लेडाम ङादोम थो़रलु़पा इपेनितसलाई सेव बु।

६ इनीमा लागि हापा ब्राम्‍दु़ल्‍वा बेपा मरियमलाई वो आमा सेव बु र्‍वाक्‍नी।

७ एन्‍ड्रोनिकस नुङ यूनियस र्‍वाक्‍मा आमा त्‍वाकु मु़चु़चिप मा गोनुङङा चसिक्‍पा यहूदी ङोप्‍सो़मिमलाई आमा सेव र्‍वाङ्‍साङ्‍नी।

थु़र्मामिमगोडा मेर्मिमकु नङ हापा दोस्‍ताम बाइडा।

मेम्‍मा गो थो़रलु़मु हापा ङादोङा मेर्मिमका ख्रीष्‍टडा थो़र लु़म्‍डिम बाइडा।

८ एम्‍प्‍लीआतसलाई आमा सेव बु।

गुका ङाचो़डा थो़र लु़डामका गो गुलाई रिखाम बेउ।

९ गोनुङ कोयोङा ख्रीष्‍टकु खारी बेपा उर्बानस नुङ द्‍वादीबुङ ङोप्‍सो़ स्‍ताखुसलाई सेव र्‍वाङ्‌साङनी।

१० ख्रीष्‍टकु खारीडा थो़रलु़इमिम अपोल्‍लोसलाई सेव र्‍वाङसाङ्‍नी।

अरिस्‍तोबुलसकु नेमडाममिमलाई वो सेव बु।

११ आमा त्‍वाकु मु़चु़ हेरोदियनलाई सेव बु मा ङाचो़डा थो़रलु़पा नर्किससकु नेमडाम खोत्‍लेलाई सेव र्‍वाक्‍ताम बु र्‍वाक्‍साका खोत्‍लेलाई थो़बेन्‍साङनी।

१२ ङाचो़कु खारी बोमुडा हेल्‍लो वो मेघ्रु़म्‍पा त्रुफेना नुङ त्रोफोसालाई सेव।

ङाचो़कु खारीडा छो़म ब्राम्‍दु़ल्‍वा बेपा द्‍वादीबुङ रिचो़ ल्‍वाक परसीसलाई सेव र्‍वाङसाङनी।

१३ ङाचो़का थुट्‌मिडिम रुफसलाई सेव।

आमा त्‍वाकु माम होप्‍माम ङा रूफसकु मामलाई वो सेव बु।

१४ असिंक्रितस,

फ्‍लेगन,

हर्मेस,

पत्रोबास,

हर्मास,

मा मेर्मिमनुङ बाट्‍पा वाङमिम वा-ल्‍वाकमिमलाई वो आमा सेव बु।

१५ फिलोलोगस,

युलिया,

नेरियस मा उमा जाउमो ल्‍वाक नुङ ओलिम्‍पास मा मेर्मिमनुङ बाट्‍पा माम्‍चु़नीकु खोत्‍ले सेपा मु़चु़मिमलाई आमा सेव बु।

१६ गानी कोलेका कोङमीलाई सेपा रिखामनुङमा दु़म्‍साका सेव साट्‍नी।

आसिन्‍डाम सेपा खोत्‍ले मण्‍डलीका गानीलाई सेव र्‍वाम्‍डिम बु।

पावलकु चक्‍थो़म लु़म्‍ला

१७ द्‍वादीबुङ वा-ल्‍वाकनी,

गानीगोडा गो-फ दु़म्‍पा मा रिबुसी किन्‍बेट्‍पा मु़चु़मिमडाम चङचङया बानी र्‍वाक्‍साका गो गानीलाई छो़म र्‍वाङु।

मेर्मिमका इनीमा सीसिकु कोर्थो़लाम जेमी।

मेप्‍माम मु़चु़मिमडाम वाङ बानी।

१८ हेङालोने मेर्मिमका ने ङाचो़कु खारी बेपा मेएँ लावो त्‍वाकु ख्‍वाचेपकाम लागि कोङङा बोमी सो़।

मेर्मिम ने ड-ड जो़पा लिसीमिमा भ्रपा जेमी मा जो़पा न-गोकाम मु़चु़मिमलाई गोलामका वायम डमी।

१९ गानी माम्‍चु़नीका र्‍वामिमिम थो़नी र्‍वाक्‍पा ल्‍वा खोत्‍लेका थो़म्डिम बु।

मेम्‍मिमका ओराम ल्‍वाकु दुथाम गो गेर्सिक्‍पा बुङु।

गानी जो़पा खारी बोमुडा नेप्‍चीनुङमा दु़म्‍नी मा मेजो़पा खारी बेसीडा मुमा मान्‍थिम दु़म्‍नी र्‍वाक्‍पा आमा न बु।

२० न-गो भ्रसिबेट्‍पा माम्‍चु़नीका शैतानलाई दालाङा इनीमा फेम-खेलगोयु़ दु़म्‍बेन्‍मी।

इकीमा ङाचो़ येशूकु दिदाम गानीडला दु़म्‍नु़।

२१ गोनुङङा खारी बेपा तिमोथी मा आमा यहूदी ल्‍वाकमिम लुकियस,

यासोन नुङ सोसिपात्रोसका वो गानीलाई सेव र्‍वाम्‍डिम बु।

२२ ओराम सेलाखाजेम र्‍याक्‍पा गो तर्तियसका ङाचो़कु नङडा सेव र्‍वाङु।

२३ आमा चापेडुपे बेपा मा खोत्‍ले मण्‍डलीलाई हुनाखाना बेपा गायसका गानीलाई सेव र्‍वाक्‍ताम बु।

गायसकु नेमडा खोम्‍सिक्‍पामिम खोत्‍लेकाम सेव बु।

ओराम शहरडाम कोषाध्‍यक्ष इरास्‍तस नुङ क्‍वार्टस ल्‍वाकचिपका वो गानीलाई सेव र्‍वाक्‍चिम बु।

२४ इकीमा ङाचो़ येशू ख्रीष्‍टकु दिदाम गानीडला दु़म्‍नु़म बुनु़।

आमेन।

२५ येशू ख्रीष्‍टकु दुथाम गो दो़उतोम जो़पा-सेलालाम माम्‍चु़नीका इनीमा थो़रलु़सीडा सोनुङमा दु़म्‍बेनिमी।

ओराम ल्‍वा सु़म्‍दिमोलो आथामङा थक्‍मा बाइडा र्‍वाक्‍साका छ्‍याङलो छ्‍याङलो रेम्‍बु़डु़म बु।

२६ लावो ओम्‍लो माम्‍चु़नीलाम जेपामिमका र्‍याम्‍डिम खाजेमडा थेसीथेट्‍पा बेसाका र्‍याक्‍मा बु।

हेल्‍लो लोवो दु़म्‍पाम बाट्‍पा माम्‍चु़नीका र्‍वाम्‍डिम होम्‍साका खोत्‍ले मु़चु़का ख्रीष्‍टडा थो़रलु़साका गुमीका र्‍वामिमिम थो़पा दु़म्‍मिनु़ र्‍वाक्‍साका ओराम थक्‍मा जो़पा-सेला खोत्‍ले सामाकाम मु़चु़मिमगोडा थो़बेट्‍मा बु।

२७ खोत्‍लेम थोक थेट्‍पा चक्‍पा माम्‍चु़नीकाम येशू ख्रीष्‍टलाम हेल्‍लो लोवो यु़म-झ्‍वानु़म बुनु़।

आमेन।

कोरिन्‍थडाम मण्‍डलीलाई

पावलका र्‍याक्‍तु़म ङादोम सेलाखाजेम

छेम-ल्वा

पावलका कोरिन्‍थीमिमलाई र्‍याक्‍तु़म ओराम ङादोम सेलाखाजेम सो़। कोरिन्‍थ शहरडा पावलका कोले मण्‍डली गड्‍डु़म बाइडा। मेसिन्‍डाम मु़चु़मिमका ख्रीष्‍टलाम ल्‍वाम्‍डिम त्‍वारो़म नुङ ख्रीष्‍टडा थो़रलु़म्‍डिमका हापा दु़खा थारीमिम रोक्‍ताम बाइडा। मेर्मिमगोडा मेप्‍माम दु़खामिम मेरोमिनु़ र्‍वाक्‍पा नका पावलका ओराम सेलाखाजेम र्‍याक्‍तु़म बाइडा। मेराम थारीका कोरिन्‍थ खोत्‍ले नेब्‍दीनुङ हेम-खेम बाट्‍पा कोले डोक्‍पु ग्रीक शहर बाइडा। ओराम शहर ने रोमी डोक्पु नेब्‍दीगोडाम अखैया र्‍वाक्‍मा याक्‍के नेब्‍दीकाम किब्‍दी बाइडा। मेराम शहरडा भ्रेपा भ्रेट्‍पा खारी छो़म दु़स्‍थाल्‍ला मा उनी त्‍वाकाङा बेम्‍खेट्‌मिडिम डु़म्‍ला रु़दु़म वो छो़म बर्तो लस्‍ताम बाइडा। बान्‍ते मेनो मेजो़पा बासी-दोसीमिम बाइडा। खाल खालकाम डु़म्‍ला बेपामिम वो मेसिन्‍डा बाम्‍डी।

पावलका कोरिन्‍थ मण्‍डलीकाम लागि छो़म मिम्‍ताम-सो़र्ताम बु़डु़म बाइडा। मेर्मिम ल्‍वा ने ओर्मिम ङा सो़: मण्‍डलीडा गो-फ दु़म्‍पा मा मेजो़पा बासी-दोसीमिम, वोस्‍चो़-मेसेमकु हेमकेम नुङ लालीकुन्‍दाकु दुथाममिम हिलाहिसीमिम, नेप्‍चीकु दुथाम, मण्‍डलीका र्‍वामिम थो़मु बासिक्‍पा ल्‍वामिम, माम्‍चु़नी-पेललाममिम राप्‍लावा, सिमुलाम बम्‍गेमुकु दुथामिम ल्‍वा। आरेप्‍माम हिलाहिसीकु दुथाम गुका माम्‍चु़नीलाममिम नेप्‍चीका ओराम सेलाखाजेमडा सीड्‍डु़मिम बु।

माम्‍चु़नीका उनीमा त्‍वाकु मु़चु़मिमलाई ग्‍वाम्‍डिम राप्‍लावामिमगोडाम खोत्‍लेडाम जो़पा ल्‍वा रिखाम ङा र्‍वाक्‍साका आसिन्‍डा १३ अध्‍यायडा रेम्‍बु़डु़म बु। ओराम सेलाखाजेमडा खोत्‍लेडाम नङ दोपा अध्‍याय ओराम ङा सो़।

र्‍याक्‍मा ल्‍वामिम

छेम-ल्‍वा १:१-९

मण्‍डलीगोडा गो-फ १:१०–४:२१

वोस्‍चो़ नुङ मेसेमकु हेमकेम मा त्‍वाकु नेमगोडाम ५:१–७:४०

ख्रीष्‍टियनमिम नुङ ङाटा सेव साट्‍पामिम ८:१–११:१

मण्‍डलीडाम त्‍वारो़म नुङ सो़रलोले ११:२–१४:४०

ख्रीष्‍ट नुङ थो़रलु़पामिमकु १५:१-१८

यहूदियाडाम ख्रीष्‍टियनमिमकाम लागि ग्वा-ग्वा १६:१-४

त्‍वाकाम ल्‍वा नुङ हुम-द १६:५-२४

कोरिन्‍थडाम मण्‍डलीलाई

पावलका र्‍याक्‍तु़म ङादोम सेलाखाजेम

१ कोरिन्‍थी

पावलकु सेव

१

१ ओराम सेलाखाजेम माम्‍चु़नीकु न होम्‍साका येशू ख्रीष्‍टका उनीमा थु़र्मा मु़चु़ दु़म्‍मु छेट्‌ङिडिमिम गो पावल मा गोनुङ लाम्‍दिपा आकीमा ल्‍वाक सोस्‍थेनेसलामका सो़।

२ ओराम सेलाखाजेम कोरिन्‍थ शहरडा बाट्‌पा माम्‍चु़नीकु मण्‍डलीडा बाट्‍पामिमलाई र्‍याक्‍तोङा बेउ।

गानीलाई माम्‍चु़नीका उनी त्‍वाकु सेपा मु़चु़ दु़म्‍मु लागि येट्‌निमी।

ङाचो़ येशू ख्रीष्‍टकु सो़रलोले बेपा खोत्लेथो़म मु़चु़मिमलाई गुमीका सेपा दु़म्‍बेट्‌मिडिम होम्‍साका गानीलाई वो ख्रीष्‍ट येशूलामका सेपा दु़म्बेट्नामिम बु।

येशू ङा इनीमा नुङ आकीमा ङाचो़ सो़।

३ इकी माम्‍चु़नी पाप नुङ ङाचो़ येशू ख्रीष्‍टलामका गानी दिदाम नुङ न-भ्रसी ल्‍वानी।

पावलका माम्‍चु़नीलाई आलासो़ ग्‍वाक्‍तु़म

४ गानीलाई माम्‍चु़नीका ख्रीष्‍ट येशूडा उनी दिदाम ग्‍वाक्‍निमका गो हेल्‍लो लोवो गुमीलाई इनीमा लागि आलासो़ ग्‍वाक्‍पुमी।

५ हेङालोने ख्रीष्‍टडा गानी खोत्ले ल्वाडा जेमु मा खोत्ले ल्वा सो़मु चापा नेप्‍चीकु जि-वा ल्वान्‍निम बु।

६ ख्रीष्‍टकु दुथाम सो़त्तोकोम ल्‍वा गानी जो़होमका थो़र बेन्‍नी।

७ मेम्‍मिमका इकी ङाचो़ येशू ख्रीष्‍ट आथावो योमी र्‍वाक्साका गानी छो़म लन्‍थानिलो माम्‍चु़नीका ग्‍वाक्‍निमिम राप्‍लावाका मेलिट्‌पा मेबुनी।

८ हुक्‍पा थारी मेदु़म्‍थु़मसम्‍म गुमीका गानीलाई छो़म सोनुङमा दु़म्‍बेनी।

मेम्‍मा इकीमा ङाचो़ येशू ख्रीष्‍ट आथावो योमिलो गानी हाम वो मेजो़पा मेबेपा डार्निमी।

९ माम्‍चु़नी थो़र लु़इमिम बुमी।

गुमीका उनीमा तारापाचो़ येशू ख्रीष्‍ट इकी ङाचो़नुङ हेमकेम दु़म्‍मु लागि गानीलाई येट्‌निमी।

मण्‍डलीडा गो-फ दु़स्‍ताम

१० वा-ल्‍वाकनी,

इकी ङाचो़ येशू ख्रीष्‍टकु नङडा गो गानीलाई छो़म र्‍वाङु,

गानी खोत्‍ले इनी त्‍वाप-त्‍वापडा दु़साका बानी,

मा गो-फ मेदु़म्‍नी।

मेम्‍मा इनी नडा नुङ इनी मिम्‍सीडा कोलेङा नकाम दु़म्‍नी।

११ हेङालोने आमा वा-ल्‍वाकनी,

गानीगोडा रिबुसी गस्‍ताम बु ए र्‍वाक्‍साका क्‍लोएकु नेमडाममिमगोडाम कोङनिमका गोनुङ सो़म्‍डिम बु।

१२ गो र्‍वामु मालुमिम ल्‍वा ओरामङा: गानीगोडाम कोङनिमका,

“गो पावलकाम”,

याङका “गो ओपोल्‍लोसकाम”,

याङका “गो केफासकाम”a,

मा याङका “गो ख्रीष्‍टकाम” र्‍वानी ए।

१३ हाम ख्रीष्‍ट दो़म्‍सिम्‍डिम बु मा?

हाम पावल इनीमा लागि क्रूसडा चेसिड्‌डा?

हाम पावलकु नङडा गानी कु-रु़दु़म रन्‍नी मा?

१४ गो माम्‍चु़नीलाई आलासो़ र्‍वाङु,

गानीगोडाम क्रिस्‍पस नुङ गायसडाम वाङमिम सु़लाई वो कु-रु़दु़म ग्‍वाक्‍तोमिम मिबु।

१५ मेम्‍मिमका आमा नङडा कु-रु़दु़म रउतो र्‍वाक्‍साका गानी सु़का वो र्‍वामु मेचाम्‍नी।

१६ ए आच्‍छाङा,

स्‍तिफनासकु नेमडाममिमलाई वो गो कु-रु़दु़म ग्‍वाक्‍तोमी।

मेड्‌डाममा कोङनिमलाई कु-रु़दु़म ग्‍वाक्‍तोमी डे मेएँ मेचक्‍पु।

१७ हेङालोने ख्रीष्‍टका गोलाई कु-रु़दु़म ग्‍वाप्‍डा मेएँ,

जो़पा-सेला थो़बेड्‌डा थु़र्ङिडिमिम।

मिनी नेप्‍चीडाम ल्‍वा मेसो़साका जो़पा-सेला थो़बेड्‌डा गुमीका गोलाई थु़र्ङिडिमी,

मेएँ माला ने क्रूसडला ख्रीष्‍ट सिम्‍डिम हाम ना हामकाम दु़प्‍सावा।

ख्रीष्‍टङा माम्‍चु़नीकु यु़म नुङ नेप्‍ची

१८ पुयु़लुमु खापामिमकाम लागि क्रूसकु दुथाममिम ल्वा नेप्ची मान्थिम मु़चु़का जेस्ताम होप्माम दु़म,

लावो गुइ सेल्‍सिक्‍पामिमकाम लागि ओराम माम्‍चु़नीकु यु़म सो़।

१९ माम्‍चु़नीकु सिजेमका आरेसाका र्‍वा,

“ननुङमा मु़चु़मिमकु न गो डाम्‍साक्‍पुमी,

मा नेप्‍चीनुङमामिमकु उनी नेप्‍ची हाम ना हामकाम दु़म्‍बेट्‌पु।”

२० नेप्‍चीनुङमा बान्‍ते बु?

पातु़म्‍री बान्‍ते बु?

ल्‍वालाम खाल्‍पा आथामबिलिम मु़चु़ बान्‍ते बु?

हाम माम्‍चु़नीका ओ सु़म्‍दिसेरकु नेप्‍ची हाम ना हामकाम मेदु़म्बेट्‌मिवा मा?

२१ सु़म्‍दिसेरडाम मु़चु़मिमका उनी त्‍वाकु नेप्‍चीका माम्‍चु़नीलाई छेमु मेचाप्‍मिवा।

मेम्‍मिमका माम्‍चु़नीकु नेप्‍ची होम्‍साका गुकु थो़बेत्तोकोम जो़पा-सेला नेप्‍ची मान्‍थिम होप्‍मामलामका थो़र लु़पामिमलाई सेल्‍मु माम्‍चु़नीका जो़पा लु़म्‍डी।

२२ यहूदीमिमका यु़मखारीमिम रेम्‍मु माल्‍मी,

मा ग्रीकमिमका नेप्‍ची माल्‍नी।

२३ लावो गुकु ने क्रूसडा चेम्‍सिम्‍डिम ख्रीष्‍टकु दुथाम जो़पा-सेला थो़बेन्‍कुमी,

उहेम ने यहूदीमिमलाई तुक्‍पा मा वाङसामामिमकाम लागि ने हाम ना हामकु ल्‍वा बाइडा।

२४ लावो यहूदीमिम दु़म्‍नु़का वाङसामामिम,

माम्‍चु़नीका येट्‌मिडिमिमकाम लागि ने ख्रीष्‍टङा माम्‍चु़नीकु यु़म नुङ नेप्‍ची सो़।

२५ हेङालोने माम्‍चु़नीकु नेप्‍ची मान्‍थिम मुलु़ बेम्‍डिम ल्‍वा मु़चु़मिमकु खोत्ले नेप्‍चीडाम वो सोनुङमा बु।

माम्‍चु़नीकु मेचाप्‍सी ने मु़चु़मिमकु खोत्‍ले सोडाम सोनुङमा बु।

२६ वा-ल्‍वाकनी,

माम्‍चु़नीका गानीलाई येट्‌निमिम थारीका गानी हेप्‍माम बान्‍नी,

मेराम मिम्‍नी।

सु़म्‍दिसेरडाम मु़चु़मिमकु मिम्‍सी होङङा गानीगोडाम हापा मु़चु़ नेप्‍चीनुङमा,

हापा मु़चु़मिम यु़मचो़ नुङ हापा मु़चु़मिम नङ दोपा नेमगोडाम मेबानिवा।

२७ लावो नेप्‍चीनुङमा मु़चु़मिमकु क्रो़म लु़बेन्‍मु माम्‍चु़नीका सु़म्‍दिसेरडाम नेप्ची मान्थिम ल्‍वामिम छेट्‌मिडी।

सोनुङमा मु़चु़मिमकु क्रो़म लु़बेन्‍मु माम्‍चु़नीका सु़म्‍दिसेरडाम मेचापा ल्‍वामिम छेट्‌मिडी।

२८ सु़म्‍दिसेरडाम मु़चु़मिमका डोक्‍पु मिम्‍मिडिम ल्‍वामिमलाई हाम ना हामकाम दु़म्‍बेन्‍मु लागि सु़म्‍दिसेरका याक्‍के मिम्‍डु़म मा हाम ना हामकाम ल्‍वामिमलाई माम्‍चु़नीका छेट्‌मिडी।

२९ उनीमा ङादोडा सु़ वो डोक्‍पु मेलिसिनु़ र्‍वाक्‍साका माम्‍चु़नीका आरे बेम्‍डिम सो़।

३० माम्‍चु़नीका गानीलाई येशू ख्रीष्‍टनुङ दु़म्‍बेट्‌निम बु।

ख्रीष्‍ट ङा इकीमा लागि माम्‍चु़नीलाममिम नेप्‍ची,

लोवो गुइलाई माम्‍चु़नीकु ङादोडा जो़पा मिम्‍पा,

गुइलाई उनीमा सेपा मु़चु़ दु़म्‍बेट्‍पा,

मा गुइलाई छु़ललामका वाङ बेपा दु़म्‍मिडिम बु।

३१ मेम्‍मिमका माम्‍चु़नीकु सिजेमडा आरेसाका र्‍याक्‍मा बु,

“उहेम मु़चु़ डोक्‍पु लिसी,

ङाचो़डा कोङङा डोक्‍पु लिसिनु़।”

a 

१:१२ अरामिक ल्‍वाडा केफास र्‍वाक्‍मा पत्रुस

२

१ वा-ल्‍वाकनी,

माम्चु़नीकु दुथाम थक्साका जु़ल्मा आच्छाङाकाम ल्वा सो़प्डा गो इनीमाडा रोङडोलो छो़म जेसी थेट्‍पा नुङ नेप्चीनुङमा दु़म्साका मेरोक्ङुवा।

२ गो गानीनुङ बाङडोलो येशू ख्रीष्‍ट नुङ गुमीलाई क्रूसडा चेट्‌मिडिम ल्‍वाडाम वाङमिम खोत्‍ले प्‍ल्‍वापा मुलु़ बेउतोम बाइडा।

३ गो इनीमाडा मेचापा मा छो़म ङिमुका रुट्‌त्तो रोङडोम बाइडा।

४ आमा सिजेम नुङ गो दो़उतोम ल्‍वा मु़चु़लाई नडा लक्पा नुङ नेप्‍चीनुङमा मेबायावा,

लावो मेर्मिम ल्‍वाडा ने माम्‍चु़नी-पेलकु यु़म आच्‍छाङा रेम्‍बेसिड्‍डाम बाइडा।

५ मेम्‍साका इनीमा थो़र मु़चु़मिमकु नेप्‍चीडा मेएँ,

लावो माम्‍चु़नीकु यु़मडा दु़म्‍नु़।

माम्‍चु़नी-पेललाममिम नेप्‍ची

६ मेमङा लोवो गुकु डोक्‍पु थो़रनुङमा मु़चु़मिम गोडा नेप्‍चीकु दुथाम जेकु,

लावो ओराम सु़म्‍दिसेरडाम नेप्‍ची मेएँ मा ओराम सु़म्‍दिसेरडाम साखामचो़मिमकु नेप्‍ची वो मेएँ,

मेर्मिमकु नेप्‍ची ने दाम्‍मा लल्‍या।

७ माम्‍चु़नीकु मेल्‍वाखोपडाम नेप्‍ची,

थक्‍मा नेप्‍ची ङा गुकु सो़कु,

उहेम ने ङादो गुमीका इकीमा यु़म-झ्‍वाक्‍सीकाम लागि सु़म्‍दिसेर प्रङमु ङादोङा मुलु़ बेम्‍डिम बाइडा।

८ ओराम सु़म्‍दिसेरडाम साखामचो़मिम सु़का वो ओराम ल्‍वा थेसिमेथेट्‌मिवा।

मेर्मिमका थेसिथेट्‌मिवाम माला यु़म-झ्‍वासिक्‍पा ङाचो़लाई क्रूसडा मेचेट्‌मिवा।

९ लावो माम्‍चु़नीकु सिजेमडा आरेसाका र्‍याक्‍मा बु,

“मिक्सीका मेल्‍वाम्‍मा,

नोफ्‍लाका मेथो़म्‍मा,

नडा मेमिम्‍मा ल्‍वा,

माम्‍चु़नीका गुमीलाई रिखाम बेपामिमकाम ङादोङा चोचु़म्‍सिडिम बाइडा।”

१० लावो माम्‍चु़नीका ओर्मिम ल्‍वा उनी पेललामका इकीमाडा रेम्‍बेम्‍डिम बु।

माम्‍चु़नी-पेलका खोत्‍ले ल्‍वा माल्‍मी,

मा माम्‍चु़नीकु गोनोम थेसिथेन्‍मु मेझापा ल्‍वा वो रेम्बोमी।

११ मु़चु़ गोनोम मु़चु़कु न उ न-गोका कोङङा च।

मेम्‍साकाङा माम्‍चु़नीकु न माम्‍चु़नीकु पेलडाम वाङमिम सु़का वो मेच।

१२ गुइ सु़म्‍दिसेरडाम पेल ल्‍वास्‍तिम मेएँ,

लावो माम्‍चु़नीका गुइलाई ग्‍वाक्‍साड्‌डामिम खोत्ले ल्‍वा थेसिथेडिनु़ र्‍वाक्‍साका माम्‍चु़नीलाममिम पेल ल्‍वास्‍तिम बु।

१३ उहेम ल्‍वा गुकु जेकु मेर्मिम ल्‍वा मु़चु़कु नेप्‍चीलाम सीसिक्‍तोकोम मेएँ,

लावो माम्‍चु़नी-पेलका सीत्तिकिम होम्‍साका माम्‍चु़नी-पेल ल्‍वापामिमलाई आच्‍छाङाकाम माम्‍चु़नी-पेलकु ल्‍वा सो़कु।

१४ माम्‍चु़नी-पेल मान्‍थिम मु़चु़का माम्‍चु़नीकु पेललाम रोक्‍पा ल्‍वामिम मेरङु़।

मेर्मिम ल्‍वा मेरामकाम लागि हाम ना हामकाम दु़म,

मा मेर्मिम ल्‍वा मेरामका थेसिथेन्‍मु मेचाप्‍सु़,

हेङालोने मेर्मिम ल्‍वा माम्‍चु़नी-पेललाम कोङङा थेसिथेन्‍मु झाम।

१५ माम्‍चु़नी-पेलनुङमा मु़चु़का जो़पा नुङ मेजो़पा र्‍वाक्साका खोत्‍ले ल्‍वा छाम्डु़,

लावो वाङमिम सु़का वो गुलाई ने छाम्मु मेचाप्सु़।

१६ माम्‍चु़नीकु सिजेमका आरे र्‍वा,

“सु़का ङाचो़कु न च?

सु़का गुमीलाई सीमु चाप्‍सु़?”

लावो गुइनुङ ने ख्रीष्‍टकु न बु।

मण्‍डली फ्‍वासिम्डिम

३

१ वा-ल्‍वाकनी,

गानीनुङ जेङडोलो माम्‍चु़नी-पेलनुङमा मु़चु़मिमनुङ जेङडोम होम्‍साका जेमु मेचापुवा,

लावो सु़म्‍दिसेरडाम मु़चु़मिम,

ख्रीष्‍टडा मालो गक्‍पा चो़च्‍चो़नुङ होम्‍साका जेङडो।

२ गो गानीलाई दु़दु़ ग्‍वानिनी,

डोमु मेझापा पोमु मेग्‍वानिनिवा,

हेङालोने मेराम पोमु चापा मेबानिवा,

आथावो गानी चाप्‍निम मिबु।

३ गानी आथावो ओ सु़म्‍दिसेरडाम मु़चु़ होप्‍मामङा बुनी।

गानी नाचु़र बेबोनी मा छोक्‍चो बेबोनी माला हाम गानी सु़म्‍दिसेरडाम मु़चु़मिम होप्‍माम मेदु़म्‍निवा मा?

४ हेङालोने कोलेका “गो पावलकाम” मा कोङमीका “गो ने अपोल्‍लसकाम” र्‍वानी माला हाम गानी सु़म्‍दिसेरडाम मु़चु़ होप्‍माम मेदु़म्‍निवा मा?

५ अपोल्‍लोस सु़ मा?

मा पावल सु़ मा?

गुचुकु ने माम्‍चु़नीकु डु़ल्‍चो़ कोङङा,

उहेमलामका गानी थो़र लु़नी।

ङाचो़का बेबेच्‍चिकिमिम आची खारी गुचुकु बेच्‍चोकोम सो़।

६ गो भ्रल ख्‍लिउतो,

अपोल्‍लोसका कु फिक्‍तु़,

लावो माम्‍चु़नीकाङा बर्बेट्‌मिडी।

७ ख्‍लिपा मु़चु़ हाम वो मेएँ,

कु फिक्‍पा मु़चु़ वो हाम वो मेएँ।

लावो बर्बेट्‌पा माम्‍चु़नी डोक्‍पु सो़।

८ ख्‍लिपा नुङ कु फिक्‍पा निफिकाम खारी ने कोले ङा सो़।

मेर्चिपका उची खारीकाम पुरस्‍कार ल्‍वाची।

९ हेङालोने गुचुकु निफिङा कोयोकोयो माम्‍चु़नीकु खारी बेपा सो़।

गानी ने माम्‍चु़नीकु ब्‍याङसी,

मा माम्‍चु़नीकु नेम सो़।

१० माम्‍चु़नीका गोलाई दिदाम ग्‍वाङडिमिमका नेम बनेबेसी थेट्‌पा मु़चु़ होम्‍साका फार गत्तो मा कोङनिमका मेरामडला नेम बनेबु़।

लावो मेरामडला बनेबेत्तो लक्‍पाका हेसाका बनेबोमु बासिक्पा मेराम ल्वाडा चङचङया बुमु बासी।

११ हेङालोने येशू ख्रीष्‍टङा माम्‍चु़नीका गट्‌मिडिम नेमकु फार सो़।

वाङमिम सु़का वो फार गन्‍मु मेचाप्‍सु़।

१२ कोङनिम मु़चु़का ओराम फारडला सो़ना,

मत्तो,

हापा थिकाम लुङ,

सङ,

लु़सु़ लोवो परालका लोवो नेम बनेबोमी माला,

१३ मेराम खारी निया दु़म्‍मिमनेम मुलामका जो़होमका रेम्‍बेसी।

मेम्मा खोत्‍ले मु़चु़का हेप्‍माम खारी बेम्‍डिम बु मेराम मुका छाम्‍डु़।

१४ मेराम नेमकु फारडला बनेबेपा मु़चु़कु खारी मुगोडा फिकिलो फोका मेदु़प्सावा माला मेराम मु़चु़का पुरस्‍कार ल्‍वासु़।

१५ मुका मेरामकु खारी घ्रु़डा माला मेराम मु़चु़कु खोत्‍ले खारी पुयु़लुकु़,

लावो गु उ त्‍वाप ने मुलामका स्‍वाङडाम होम्‍साकाङा नु़पा दु़म।

१६ गानी इनी त्‍वाप माम्‍चु़नीकु सो़रनेम सो़,

मा माम्‍चु़नीकु पेल गानीगोडा बुमी र्‍वाक्‍पा हाम गानी मेचनी?

१७ कोङनिमका माम्‍चु़नीकु सो़रनेम पुयु़लुकु़ माला माम्‍चु़नीका वो मेरामलाई पुयु़लुबेन्‍मी।

हेङालोने माम्‍चु़नीकु सो़रनेम सेपा दु़म मा मेराम सो़रनेम गानीङा सो़।

१८ सु़का वो उ त्‍वापलाई ताङताहेरथो़ मेलनु़।

गानीगोडाम कोङनिमका उ त्‍वापलाई ओराम सु़म्‍दिसेरडाम नेप्‍चीनुङमा मिम्‍सी माला गु नेप्‍ची मान्‍थिम दु़म्‍नु़,

मेम्‍साका कोङङा आच्‍छाङाकाम नेप्‍चीनुङमा दु़म।

१९ हेङालोने ओराम सु़म्‍दिसेरकु नेप्‍ची माम्‍चु़नीकु ङादोडा नेप्‍ची मान्थिम ल्‍वा सो़।

माम्‍चु़नीकु सिजेमका वो र्‍वा,

“माम्‍चु़नीका मे नेप्‍चीनुङमा मु़चु़मिमकु बाछेन्‍दा लिसीडा चु़म्‍मी।”

२० मेम्‍मा आथावो माम्‍चु़नीकु सिजेमका र्‍वा,

“नेप्‍चीनुङमा मु़चु़मिमकु न हाम ना हामकाम र्‍वाक्‍पा ङाचो़का चमी।”

२१ मेम्‍मिमका मु़चु़का बोमु चाप्‍सु़मिम खारीडा उहेमका वो उ नो़ मेल्‍वाक्‍थाट्‌नु़।

हेङालोने खोत्‍ले ल्‍वा इनीमाङा सो़।

२२ पावल लोवो अपोल्‍लोस लोवो केफासa,

मा सु़म्‍दिसेर लोवो त्‍वारो़म लोवो सिमु लोवो ओम्‍लो थारी लोवो दिफुम थारी लोवो खोत्‍ले इनीमाङा सो़।

२३ गानी ख्रीष्‍टकाम,

मेम्‍मा ख्रीष्‍ट ने माम्‍चु़नीकाम सो़।

a 

३:२२ केफास र्‍वाक्‍मा ग्रीक ल्‍वाडा पत्रुस

थु़र्मा मु़चु़मिम ख्रीष्‍टकु डु़ल्‍चो़

४

१ गुकु ख्रीष्‍टकु डु़ल्‍चो़ नुङ माम्‍चु़नीकु दुथाम थक्‍मा आच्‍छाङाकाम ल्‍वा सो़मु खुन्‍चु़म ल्वापा मु़चु़ र्‍वाक्‍साका मु़चु़मिमका गुकुलाई मिम्‍मु बासी।

२ मेम्‍मा आरेसाका खुन्‍चु़म ग्‍वाक्‍मा मु़चु़ थो़र लु़इमिम दु़म्‍मु बासी।

३ गानी लोवो वाङमिम मु़चु़का लोवो आमा लागि निया बोनिमिम ने आमा लागि हाम वो मेएँ।

गो आ त्‍वाकाङा वो त्‍वाकु निया मेबेउ।

४ गो हाम वो ख्‍लो़त्तोम मिबु होङङा लु़ङु,

लावो गो आच्‍छाङा मुमा बेन्‍ला सो़सिङडोम मिबु र्‍वामु मालुमिम ने मेएँ।

आमा निया बेपा ने ङाचो़ बुमी।

५ मेम्‍मिमका ङाचो़ येशू योमु ङादो हाम वो निया मेबेनी।

गुमीका ङा तुकुम्चिमडा थक्‍मा ल्‍वा ओलडा रेन्मी,

मा मु़चु़मिमकु न नुङ गो वो रेम्‍बोमी।

मेम्‍लो मु़चु़मिमका माम्‍चु़नीलाम त्‍वा त्‍वाहोम डोक्‍पु बेला सो़म्‍सिमी।

६ वा-ल्‍वाकनी,

गो गानीलाई “जो़होमका बुमु बासी” र्‍वाक्‍साका र्‍याक्‍मा ल्‍वा थेसीथेन्‍बेन्‍मु लागि आमा नुङ अपोल्‍लोसकु दुथाममिम ल्‍वा गो सो़उतोम बु।

आरेसाका कोले कोङमीलाम बासिक्‍साका कोङमीलाई छेमछेम दुमु जो़पा मेएँ।

७ सु़का गानीलाई वाङमिम मु़चु़डाम डोक्‍पु दु़म्‍बेट्‍नी?

गानीनुङ हाम बु मेराम गानीलाई माम्‍चु़नीका ग्‍वाक्‍निमिम मेएँ मा?

माम्‍चु़नीका ग्‍वाक्‍निम माला हेङा गानी डोक्‍पु लिन्‍सिनी?

८ गानी खोत्‍लेका छो़म लिन्‍ल्‍याट्‌निम बु ए!

गानी खाप्‍चीनुङमा दु़म्‍निम बु ए!

गुकु मान्‍थिङा गानी हप दु़म्‍निम बु ए!

हाम गानी आच्‍छाङा हप दु़म्‍निवाम माला गुकु गानीनुङ साखाम मेथो़कुवा मा?

९ क्‍वाल्‍बाडा घ्ल्वापा मु़चु़मिमका सो़पामा सिमु देन्दे ल्‍वापा चु़म्‍मामिमलाई खोत्‍लेडाम चङडा जु़ल्‍मिमा लाम्‍दिबेन्‍मी।

मे चु़म्‍मामिमलाई होम्‍साकाङा माम्‍चु़नीका गुकु थु़र्मामिमलाई वो खोत्‍लेडाम चङडा जु़ल्तिकिम बु।

गुकु खोत्‍ले सु़म्‍दिसेर,

पाह्रीचो़ नुङ मु़चु़मिमकु ङादोडा रङमा दु़म्‍तोकोम बु,

र्‍वाक्‍पा गोलाई लु़।

१० गुकु ने ख्रीष्‍टकाम लागि नेप्‍ची मान्‍थिम,

लावो गानी ने ख्रीष्‍टनुङ नेप्चीनुङमा बुनी!

गुकु ने मेचापा बुकु,

लावो गानी ने यु़मनुङमा बुनी!

गानी ने खोत्‍लेका डोक्‍पु बोनिमी,

लावो गुकुलाई ने डोक्‍पु मेबोकिमी!

११ ओम्‍लो वो गुकु क्रु़म-कोरा सिपा बुकु,

आकी ये-सेम मिबु।

गुकु याल्‍ला सो़सिन्‍कु,

नेम-किम मान्‍थिम बुकु।

१२ आकी पोमु-डुमुकाम लागि आकी त्‍वाकु ल्‍वाका ब्राम्‍दु़ल्‍वा बोकु।

मु़चु़मिमका वाइतो बेन्‍किमिलो गुकु जि-वा ग्‍वाकु।

मु़चु़मिमका आकी थो़मतेर्मिलो इम्‍सिन्कु।

१३ मु़चु़मिमका आकीमा मेजो़पा नङ फोन्‍मिलो जो़होमका जेकु।

ओम्‍लोसम्‍म वो गुकु सु़म्‍दिसेरडाम घ्राम्‍लु़पा तु़ नुङ सुबुडाम फुर्कु दु़म्‍तोकोम बु।

१४ गानीलाई इनी क्रो़म लु़बेन्‍मु र्‍वाक्‍साका गो ओराम र्‍याक्‍तो बेउमिम मेएँ,

लावो आमा द्‌वादीबुङ चो़च्‍चो़लाई होम्‍साका लु़म्‍ला बेन्‍मु लागि सो़।

१५ ख्रीष्‍टडा गानीलाई सीपा मु़चु़मिम ङार्मुङा मेझापा बुमी,

लावो इनीमा पाप ने सेर्पा मेबुमी।

गानीलाई जो़पा-सेला थो़बेसाका येशू ख्रीष्‍टडा गो इनीमा पाप दु़म्‍ङोडोम बु।

१६ मेम्‍मिमका गानी आमा बेसिबेनी र्‍वाक्‍साका गो गानीलाई छो़म र्‍वाङु।

१७ ओरामकाम लागि ङा गो तिमोथीलाई इनीमाडा थु़र्तोङा लेट्‌पु।

गु ङाचो़ येशूकु थो़र लु़इमिम आमा द्‌वादीबुङ तारापाचो़ सो़।

गो खोत्‍लेथो़ मा खोत्‍ले मण्‍डलीडा सीत्तोमिम होम्‍साकाङा ख्रीष्‍ट येशूडा आमा त्‍वारो़मडा गो हेसाका बुङुमिम बु,

मेराम गुका गानीनुङ सो़यु़।

१८ गो इनीमाडा मेरोङु र्‍वाक्‍पा मिम्साका गानीगोडाम कोङनिम डोक्‍पु लिन्‍सिनिमिम बु।

१९ लावो माम्‍चु़नीका न बेम्‍डी माला गो इनीमाडा दालाङा रोङु,

मा मे डोक्‍पु लिसिक्‍पा मु़चु़मिमका जेम्‍डिम ल्‍वा कोङङा मेएँ मेर्मिमकु यु़म हाम रेछा मेराम रेपु।

२० माम्‍चु़नीकु किब्‍दी जेसीडा मेएँ,

यु़मडा दु़म।

२१ गानी हाम द्‌वानी?

गो गानीलाई याल्डा डु़लु़म्‍चो़ रेन्मु डे गो याक्‍के दु़म्‍साका रिखाम रेन्‍मु?

मण्‍डलीडाम नाम्‍सु़रु़

५

१ गानीगोडाम कोङनिमका नाम्‍सु़रु़ बेन्‍निम बु ए र्‍वाक्‍पा ल्‍वा गो थो़उतोम बु,

मा गानीगोडाम कोलेका उमा रेन्दु़मो माम ङा जु़ल्‍लु़म बु ए।

आरेप्‍माम नाम्‍सु़रु़ ने वाङसामामिमगोडा वो मेदु़म।

२ लावो गानी ने इनी त्‍वापङा डोक्‍पु लिन्‍सिनी!

गानी ने इनी न नो़मु मेबासावा रे,

मेम्‍मा आरेप्‍माम खारी बेपा मु़चु़लाई इनी सामा-घ्रो़म्‍सीलामका ख्‍लुमु मेबासावा?

३ आमा मिरो़म गानीनुङ मिबु लोवो आमा न ने गानीनुङङा बु।

गो गानीनुङङा बुङुमिम होम्‍साकाङा आरेप्‍माम घ्रामलु़पा खारी बेपाकु निया बोमु दु़म्‍तोम बु।

४ गानी इकी ङाचो़ येशूकु नङडा खोम्‍सिनिलो आमा न नुङ ङाचो़कु यु़म गानीगोडा दु़म्‍लो,

५ मेराम मु़चु़लाई शैतानकु ल्‍वाड्‌डा ग्‍वाक्‍नी।

मेम्‍मा मेरामकु छु़ल बेपा मिरो़म ने पुयु़लुनु़ मा ङाचो़का निया बोमिमिमनेम उमा पेल सेल्‍सिनु़।

६ गानी डोक्‍पु लिन्‍सिनिमिम ने जो़पा मेएँ।

कतिकलङ लङखामका ङोल्‍मा फुला खोत्‍लेङा लङखामनुङमा दु़म्‍बेडु़ र्‍वाक्‍पा हाम गानी मेचनी?

७ ओ ङादोम छु़लकु लङखाम गानी पार्नी,

मेम्साका गानी लङखाम मान्‍थिम जो़पा लाले फुला होङ्‍ङा सेपा दु़म्नी,

आच्‍छाङा गानी मेप्‍माम ङा बुनी।

हेङालोने ख्रीष्‍ट ने गुइलाई सेल्मु लागि सासेन्‍सिम्‍डिम बु,

गुमीङा इकीमा सेल्सिमुनेम चाडकाम भेन्‍दाचो़ सो़।

८ मेम्‍मिमका गुइ ङादोम मेजो़पा खारी नुङ छु़लनुङङा ङादोम लङखामकु सो़बेम पेसाका मेएँ,

लावो लङखाम मेङोल्‍मा थो़रलु़इमिम नुङ आच्‍छाङाकाम सो़बेम पेसाका चाड मानेबिइ।

९ नाम्‍सु़रु़ बेपामिमनुङ कोदेप मेबानी र्‍वाक्‍साका गो गानीलाई आमा सेलाखाजेमडा र्‍याक्‍तोम बाइडा।

१० मेराम र्‍वाक्मा ओराम सु़म्‍दिसेरडाम नाम्‍सु़रु़ बेपामिम,

रारी बेपामिम,

मु़चु़लाई रोट्‌पामिम,

ङाटा सेव साट्‌पामिमनुङ कोदेप मेबानी र्‍वाङ्‍डोम मेएँ।

मेम माला ने गानी सु़म्‍दिसेरलाम पाखा लुमु बासावा।

११ लावो उहेमका उ त्‍वाप ख्रीष्‍टडा थो़रलु़पा र्‍वा मा वो नाम्‍सु़रु़ बु़,

रारी बु़,

ङाटा सेव साडु़,

वाङमिमलाई डक्‍साका जे,

छो़म डु़सेवा बु मा वाङमिमलाई रोडु़मी,

मेप्‍माम मु़चु़नुङ कोदेप मेबानी र्‍वाक्‍साका र्‍याक्‍तोम बाइडा।

पोमु-डुमुङा वो मेप्‍माम मु़चु़नुङ मेपेनी।

१२ मण्‍डलीडाम्‍मा पाखाडाम मु़चु़मिमकु निया बोमु आमा खारी मेएँ।

लावो मण्‍डलीगोडाम मु़चु़मिमकु निया बोमु इनीमा खारी मेएँ मा?

१३ मण्‍डलीडाम वाङमी मु़चु़मिमकु निया माम्‍चु़नीका बोमी।

माम्चु़नीकु सिजेमका र्‍वा,

“गानीगोलामका रु़चो़ मु़चु़लाई ख्‍लुन्‍सोट्‌नी।”

थो़रलु़पामिमगोडाम रिबुसी

६

१ गानीगोडाम कोलेका कोङमी ल्‍वाकनुङ रिबुसी किस्‍तु़म बु माला निया बेला सो़म्‍सिमु माम्‍चु़नीकु मु़चु़मिमकाडा मेलक्‍साका माम्‍चु़नीडा थो़र मेलु़पा मु़चु़मिमकाडा हेसाका लमु चाप्‍सु़ मा?

२ माम्‍चु़नीकु मु़चु़मिमका सु़म्‍दिसेरकाम निया बोमी र्‍वाक्‍पा हाम गानी मेचनी?

सु़म्‍दिसेरकाम निया गानी बोनी माला याक्‍केतो रिबुसी ल्‍वा फ्‍यामु हाम गानी मेचाम्‍नी?

३ गुइ पाह्रीचो़मिमकाम निया बिइ र्‍वाक्‍पा हाम गानी मेचनी?

मेम माला ओराम सुबुडा गुइडला दु़म्‍पाम बाट्‌पा ल्‍वाकु निया बोमु हेङा मेचाप्‍सी मा?

४ आरेप्‍माम रिबुसीमिम गानीगोडा बु माला मण्‍डलीका हाम होङङा मेलु़पा पाखाडाम वाङ नियाचो़मिमकाडा गानी हेङा लनिमिम?

५ इनी क्रो़म लु़बेन्‍मु लागि गो गानीलाई र्‍वाङु।

वा-ल्‍वाककु रिबुसीडा न-थो़म घ्रो़म्‍बेन्‍मु चापा नेप्‍चीनुङमा मु़चु़ गानीगोडा सु़ वो मेबुनी?

६ लावो मेम मेबेसाका थो़रलु़पा कोले ल्‍वाक थो़रलु़पा कोङमी ल्‍वाककु कोर्थो़लाम बक्‍साका मे थो़रमेलु़पामिमकाडा निया बेला सो़सिप्‍डा लक्‍पा?

७ गानीगोडा कोलेका कोङमीकु कोर्थो़लाम रिबुसी बोमुङा गानी सो़ट्‌निम र्‍वाक्‍पा रेम्बु़।

मेम मेबेसाका,

मेजो़पा दु़म्‍सी हेङा मेइम्‍मु?

हेङा लु-फेले बेला मेसो़म्‍सिमु?

८ लावो गानी इनी त्‍वाकाङा लु-फेले बोनी मा मेजो़पा बोनी,

मे वो इनीमा त्‍वाकु थो़रलु़पा वा-ल्‍वाकलाई ङा!

९ रु़चो़मिमका माम्‍चु़नीकु किब्‍दी मेल्‍वामी र्‍वाक्‍पा हाम गानी मेचनी?

नेप्‍ची मान्‍थिम मेदु़म्‍नी।

सु़नुङ लोवो अम्‍बाल्‍पामिम दु़म्‍नु़का,

ङाटा सेव साट्‌पामिम,

नाम्‍सु़रु़ बेपामिम,

छो़लो़सापमिम,

वोस्‍चो़का वोस्‍चो़नुङ अम्‍पामिम,

१० खुचु़वामिम,

रारी बेपामिम,

डु़सेवामिम डक्‍साका जेपामिम वाङमिमलाई रोट्‌पामिमका माम्‍चु़नीकु किब्‍दी मेल्‍वामी।

११ गानीगोडाम कोङनिम वो आरेप्‍मामङा बान्‍नी।

लावो माम्‍चु़नीका गानीलाई सो़ल्‍निमिमा छु़ललामका सेपा दु़म्‍बेट्‌निमिम बु,

मा ङाचो़ येशू ख्रीष्‍टकु नङडा इकी माम्‍चु़नीकु पेललाम उनीमा ङादोडा गानीलाई जो़पा दु़बेट्‌निमिम बु।

मिरो़मका माम्‍चु़नीकु नङ कोक्नी

१२ गानीगोडाम कोङनिमका आरे र्‍वानी,

“गोलाई बेबेद्‍वाक्‍पा ल्‍वा हाम लोवो बोमु चापु।”

लावो खोत्‍ले ल्‍वाका जो़पा मेबेसा।

“गोलाई बेबेद्‍वाक्‍पा ल्‍वा हाम लोवो बोमु चापु।”

लावो गो उहेम ल्‍वाकाम वो डु़ल्‍चो़ मेदु़म्‍ङु।

१३ गानी आरे वो र्‍वाक्‍नी,

“पोमु-डुमु ख्‍वाचेपकाम लागि,

मा ख्‍वाचेप पोमु-डुमुकाम लागि।”

ओराम आच्‍छाङा,

लावो माम्‍चु़नीका निफिङा पुयु़लुबेन्‍मी।

मिरो़म नाम्‍सु़रु़ बोमु लागि मेएँ,

लावो ङाचो़काम लागि सो़,

मा ङाचो़ मिरो़मकाम लागि सो़।

१४ माम्‍चु़नीका उनी यु़मका ङाचो़ येशूलाई सिमुलामका फम्‍डी,

मा गुइलाई वो उनी यु़मका फक्‍सामी।

१५ इनीमा मिरो़म ख्रीष्‍टकु मिरो़मगोडाम अंगमिम र्‍वाक्‍पा हाम गानी मेचनी?

हाम गो ख्रीष्‍टकु मिरो़मडाम अंगमिमलाई छो़लो़माकु मिरो़मडाम अंग दु़म्‍बेन्‍मु?

मेम ने मेदु़म्‍नु़।

१६ छो़लो़मानुङ अम्‍पा मु़चु़ मिरो़मडा मेरामनुङ कोले दु़म्‍ची र्‍वाक्‍पा ल्‍वा हाम गानी मेचनी?

हेङालोने माम्‍चु़नीकु सिजेमडा र्‍याक्‍मा,

“मेर्चिप निफिङा कोले दु़म्‍ची”

१७ लावो उहेम मु़चु़ ङाचो़नुङ कोले दु़म,

मेराम मु़चु़ गुमीनुङ पेलडा कोलेङा दु़म।

१८ नाम्‍सु़रु़ मेबेनी।

मु़चु़का वाङमिम हेप्‍माम छु़ल बु़ लोवो मेराम मिरो़मकु पाखालाममिम दु़म,

लावो नाम्‍सु़रु़ बेपा मु़चु़का उ त्‍वाकु मिरो़मकाम कोर्थो़लाम छु़ल बु़।

१९ इनी मिरो़म माम्‍चु़नी पेलकु सो़रनेम सो़,

मेराम पेल गानीगोडा बुमी,

मेराम माम्‍चु़नीलाम ल्‍वान्‍निम र्‍वाक्‍पा हाम गानी मेचनी?

गानी इनी त्‍वाप ने इनी त्‍वाकामङा मेएँ।

२० गानीलाई माम्‍चु़नीका थि सोक्‍साका भ्रेन्‍निमिम सो़।

मेम्‍मिमका गानी इनी मिरो़मकाङा माम्‍चु़नीलाई डोक्‍पु बेनी।

लालीकुन्‍दा

७

१ गानी र्‍याक्साका गोलाई हिला बेन्‍निम ल्‍वाकु दुथाम आरे र्‍वाङु,

वोस्‍चो़का लालीकुन्‍दा मेबु़मिमङा जो़पा दु़म।

२ लावो हापा नाम्‍सु़रु़ दु़म्मिमका खोत्‍ले वोस्‍चो़काम उनी त्‍वाकामङा नाइमे दु़म्‍मु बासी,

मा खोत्‍ले मेसेमकाम उनी त्‍वाकामङा वोचु़ दु़म्‍मु बासी।

३ वोचु़का उ नाइमेनुङ बोमु बासिक्‍पा खोत्ले खारी बु़नु़ मा नाइमेका वो वोचु़नुङ बोमु बासिक्‍पा खोत्ले खारी बु़नु़।

४ नाइमेकु मिरो़म उ त्‍वाकाम मेएँ,

लावो उ वोचु़काम सो़।

मेम्‍साकाङा वोचु़कु मिरो़म उ त्‍वाकाम मेएँ,

लावो उ नाइमेकाम वो सो़।

५ वोचु़-मोचु़ अम्‍मुडाम उची त्‍वापलाई वाङ मेबोचिनु़।

वाङ दु़म्निङा लोवो त्‍वाप-त्‍वापडा मुलु़ बेसाका सो़म्‍दी बोमु लागि कति दु़पा थारीका वाङ दु़म्नी।

मेम्‍मा आथावो कोयो बानी,

मेएँ माला ने इनी त्‍वापलाई जो़होमका मेजु़ल्‍निमिमका शैतानका गानीलाई छु़ल वाम्बेन्मु चाम्नी।

६ ओराम ल्‍वा गानी बोमुङा बासी र्‍वाङडोम मेएँ,

लावो बोमु चाम्‍नी र्‍वाक्‍साका लु़म्‍ला बेट्‌निनिम कोङङा र्‍वाङु।

७ खोत्‍ले मु़चु़मिम गो होङङा त्‍वापङा बुमिनु़ र्‍वाक्‍पा न बेउ।

लावो खोत्‍ले मु़चु़का माम्‍चु़नीलाम त्‍वा-त्‍वाहोम राप्‍लावा ल्‍वाम्‍डिम बु,

कोलेका को खालकाम कोङमीका वाङखालकाम।

८ लालीकुन्‍दा मेबेपामिम नुङ अर्दोमेमिमलाई गो र्‍वाङु,

मेर्मिम गो होङङा लालीकुन्‍दा मेबेसाका बुमी माला मेर्मिमलाई जो़पा दु़म।

९ लावो मेर्मिमका उनीमा त्‍वाकु न बन्‍मु मेचाम्‍मी माला लालीकुन्‍दा बोमिनु़।

हेङालोने वाङमिमनुङ अम-अम द्‌वाक्‍तो बुमुडाम ने लालीकुन्‍दा बोमुङा जो़पा दु़म।

१० लालीकुन्‍दा बोमु दु़म्‍पामिमलाई गो आरे बेबेनिनी (गो बेबेनिनिमिम मेएँ,

लावो ङाचो़का बेबेनिनिमिम सो़): मोचु़का उ वोचु़ मेडिड्नु़।

११ गुका डिडु़ङा लोवो गु लालीकुन्‍दा मेबेसाका बुमु बासी मेएँ माला गु उ वोचु़नुङ दु़साका बुनु़।

मेम्‍मा वोचु़का वो उ नाइमेलाई मेडिड्‌नु़।

१२ वाङमिमलाई गो र्‍वाङु,

ओराम ङाचो़का र्‍वाम्‍डिम मेएँ,

लावो गो र्‍वाङडोम सो़,a

कोङनिम वा-ल्‍वाककाम नाइमे येशूडा थो़रमेलु़पा बु,

मा गुका उ वोचु़नुङ बुमु न बु़ माला गुका उ नाइमे मेङेट्‌नु़।

१३ कोङनिम मेसेमकु वोचु़ येशूडा थो़रमेलु़पा बु,

मा गुका उ नाइमेनुङ बुमु न बु़ माला मेरामका उ वोचु़ मेङेट्‌नु़।

१४ हेङालोने थो़रमेलु़पा वोचु़ उ नाइमे थो़रलु़पा बुमिमका माम्चु़नीका रमु घ्रेट्‍पा दु़म,

मेम्साका ङा थो़रमेलु़पा नाइमेकाम वो उ वोचु़ थो़रलु़पा बुमिमका माम्‍चु़नीका रमु घ्रेट्‍पा दु़म।

मेएँ माला ने उचीमा चो़च्‍चो़मिम मेसेपा दु़म्‍मिवा,

लावो मेर्मिम ने माम्‍चु़नीका रमु घ्रेट्‍पाङा बुमी।

१५ लावो थो़रमेलु़पाका फ्वासिमु न बु़ माला फ्‍वासी लोवो फ्‍वासिनु़।

मेराम थारीका थो़रलु़पा मे रिचो़ लोवो वोस्‍चो़ लोवो बादे-बादे मेदु़म।

हेङालोने माम्‍चु़नीका गुइलाई न-गो भ्रसिक्‍तो बुमु येसाड्‌डामिम सो़।

१६ थो़रलु़पा नाइमेनी,

हाम गानी मेचनी,

गानी थो़रडा बुनिमिमका इनीमा वोचु़मिम वो थो़रडा रोमु चाम्मी डे?

मेम्‍साकाङा थो़रलु़पा वोचु़नी हाम गानी मेचनी,

गानी थो़रडा बुनिमिमका इनीमा नाइमेमिम वो थो़रडा रोमु चाम्मी डे?

माम्चु़नीका गानीलाई येट्‌निमडा ङा बानिम बानी

१७ माम्‍चु़नीका येट्‌निमिलो ङादो गानी खोत्लेङा हेप्‍माम बासीडा बान्‍नी मा ङाचो़ येशूका गानीलाई हामकाम लागि थु़ट्‌निमिमिम बु,

मेम्साका ङा गानी बानिम बानी।

खोत्‍ले मण्‍डलीका बोमु बासिक्‍पा आमा सीसि वो ओराम ङा सो़।

१८ हाम कोङ मु़चु़ माम्‍चु़नीका येन्‍मु ङादो उ खिरिरि क्रिप्‍सीb दु़स्‍ताम बाइडा?

मेम माला खिरिरि क्रिप्‍सी मेबेम्‍मा होप्‍माम दु़म्‍मु मेमाल्‍नु़।

हाम कोङ मु़चु़ माम्‍चु़नीका येन्‍मु ङादो उ खिरिरि क्रिप्‍सी मेबेम्‍मा बाइडा?

मेम माला गुका उ खिरिरि क्रिप्‍सी मेबु़नु़।

१९ हेङालोने खिरिरि क्रिप्‍सी बोमु नुङ मेबोमु हाम वो मेएँ,

लावो माम्‍चु़नीका र्‍वामिमिम होम्‍साका बोमुङा डोक्‍पु सो़।

२० गानी हेप्‍माम बासीडा बान्‍निलो माम्‍चु़नीका येट्‌निमिम बाइडा,

मेरामडाङा गानी खोत्‍ले बानिम बानी।

२१ माम्‍चु़नीका येट्‌निमिलो हाम गानी डु़ल्‍चो़ बान्‍नी?

मिम्‍ताम-सो़र्ताम मेबेनी,

लावो गानी डु़ल्‍चो़लाम वाङ दु़म्‍मु चाम्‍नि माला मेमङा बेनी।

२२ हेङालोने माम्‍चु़नीका ङाचो़ येशूडा येट्‌मिडिलो उहेम मु़चु़ डु़ल्‍चो़ बाइडा,

मेराम मु़चु़ ङाचो़काम लागि उ दाप होर्सिक्‍पा दु़स्‍ताम बु।

मेम्साकाङा माम्‍चु़नीका येट्‌मिडिलो उहेम मु़चु़ डु़ल्‍चो़ मेबायावा मेराम ओम्‍लो ख्रीष्‍टकु डु़ल्‍चो़ दु़स्‍ताम बु।

२३ माम्‍चु़नीका इनीमा थि सोम्‍डिमा भ्रेन्‍निमिम बु,

मेम्‍मिमका मु़चु़मिमकु डु़ल्‍चो़ मेदु़म्‍नी।

२४ वा-ल्‍वाकनी,

गानी खोत्‍ले माम्‍चु़नीका येट्‌निमिलो हेप्‍माम बासीडा बान्‍नी,

मेसिन्डा माम्चु़नीनुङ बानिम बानी।

लालीकुन्दा मेबेपा रिचो़ नुङ अर्दोमेकु दुथाममिम ल्‍वा

२५ लालीकुन्‍दा मेबेथेङा बाट्‌पामिमकु दुथाम गानीलाई बेबेन्‍मु बासिक्‍पा ङाचो़ येशूका गोलाई र्‍वाम्‍डिम ल्‍वा हाम वो मिबु।

ङाचो़कु न-थो़मका माम्‍चु़नीकु थो़रलु़इमिम मु़चु़ दु़म्‍ङोडोमका आमा नडाम ल्‍वा गो गानीलाई र्‍वाङु।

२६ ओम्‍लोम दु़खा रेप्‍डिलो गानी हेप्माम बासीडा बुनिमिम बु,

मेम्साकाङा बुनिमिम जो़पा दु़म र्‍वाक्‍पा गोलाई लु़।

२७ हाम गानी लालीकुन्‍दा बेन्‍निम बु?

मेम माला नाइमेनुङ फ्‍वाम्‍सिमु मेमाल्‍नी।

लालीकुन्‍दा मेबेथेङा बुनी?

मेम माला लालीकुन्‍दा बोमु मेमाल्‍नी।

२८ लावो गानी लालीकुन्‍दा बोनी माला छु़ल बोनिमिम ने मेदु़म।

लालीकुन्‍दा मेबेथेङा बाट्‌पा रिचो़का लालीकुन्‍दा बु़लो छु़ल बु़डु़म मेदु़म।

लावो लालीकुन्‍दा बेपामिमका ओराम मिरो़मडा छो़म दु़खामिम ल्‍वामु बासी,

मा गो गानीलाई ओराम दु़खाडाम गेमु माल्‍निनी।

२९ वा-ल्‍वाकनी,

गो गानीलाई र्‍वामु मालुमिम ल्‍वा ओरामङा सो़,

ङाचो़ दालाङा योमी।

आथाडा आनो नाइमे बाट्‌पामिमका नाइमे मेबाट्‍पा होप्‍मामङा दु़म्‍साका बुमिनु़।

३० ख्रापामिम मेख्रापा होप्‍माम,

मा गेर्सिद्‌वाक्‍पामिम गेर्सिमेद्‌वाक्‍पामिम होप्‍माम दु़म्‍मिनु़मा बुमिनु़।

भ्रेपामिमका उ त्‍वाप नुङ हाम वो मेबाट्‍पा होङङा लु़नु़।

३१ सु़म्‍दिसेरडाम सोजाममिम मोक्‍पामिमका मेर्मिमडा न मेसोक्‍मिवाम होप्‍माम दु़म्‍मिनु़।

हेङालोने सु़म्‍दिसेरकु ओम्‍लोम ङाली दाम्‍मा ल।

३२ गानी मिम्‍ताम-सो़र्ताम मेबेसाका बानी र्‍वाक्‍पा आमा न बु।

लालीकुन्‍दा मेबेपा मु़चु़का हेसाका ङाचो़ येशूलाई गेर्सीबेट्‌पा र्‍वाक्‍साका ङाचो़कु दुथामङा मिम्‍ताम-सो़र्ताम बु़।

३३ लावो लालीकुन्‍दा बेपा मु़चु़का ने उ नाइमे हेसाका गेर्सिबेन्‍मु र्‍वाक्‍साका सु़म्‍दिसेरडाम ल्‍वाडा मिम्‍ताम-सो़र्ताम बु़।

३४ मेराम मु़चु़कु न नले दु़म।

मेम्‍साकाङा लालीकुन्‍दा मेबेपा रिचो़का मिरो़म नुङ न-गो निफिडाङा हेसाका सेपा दु़म्‍मु र्‍वाक्‍साका ङाचो़ येशूकु दुथाम मिम्‍ताम-सो़र्ताम बु़।

लावो लालीकुन्‍दा बेपा मेसेमका ने हेसाका उ त्‍वाकु वोचु़ गेर्सिबेन्‍मु र्‍वाक्‍साका सु़म्‍दिसेरडाम ल्‍वाडा मिम्‍ताम-सो़र्ताम बु़।

३५ गो इनीमा लागि पेर देन्‍मु माल्‍तोम मेएँ,

गानीलाई जो़पा दु़म्‍नु़ र्‍वाक्‍साका ओराम ल्‍वा र्‍वाङुमिम सो़।

गानी वाङमिम ल्‍वाडा मिम्‍ताम-सो़र्ताम मेबेसाका छो़म न सोक्नीमा ङाचो़कु सो़रलोले बेनिम बानी र्‍वाक्‍पा आमा न बु।

३६ कोङनिम मु़चु़का उमाडा बिम्‍मा मेसेमलाई जो़होम बेउतोम मिबु र्‍वाक्‍पा मिम्‍डु़,

मा मेराम मेसेमकु लालीकुन्‍दा बेपा दु लमु खाप्डु़म बु,

मा वो मे वोस्‍चो़का लालीकुन्‍दा बोमु न बु़ माला लालीकुन्‍दा बु़नु़।

ओरामडा हाम वो छु़ल मेदु़म।

मेर्चिपकाम लालीकुन्‍दा दु़म्‍मु बासी।

३७ लावो उहेम मु़चु़का लालीकुन्‍दा मेबेउ र्‍वाक्‍पा मिम्‍डु़म बु गु सु़काम वो ल्‍वा मेथो़साका उ न बडु़मा उमाडा बिम्‍मा मेसेमनुङ लालीकुन्‍दा मेबेपा मुलु़ बु़ माला गुका जो़पाङा बु़।

३८ आरेसाका उहेम मु़चु़का उमाडा बिम्‍मा मेसेमनुङ लालीकुन्‍दा बु़ मेराम मु़चु़का जो़पा बु़,

लावो उहेमका गुलाई लालीकुन्‍दा मेबु़ मेरामका हापा जो़पा बु़।

३९ वोचु़कु साम बुमिमसम्‍म मोचु़का वाङमिमनुङ लालीकुन्‍दा बोमु मेल्‍वासु़।

लावो उ वोचु़ सिमिम चङडा उ न होप्‍माम मु़चु़नुङ लालीकुन्‍दा बोमु चाप्‍सु़।

लावो मेराम मु़चु़ ने ङाचो़ येशूडा थो़रलु़पा दु़म्‍मु बासी।

४० लावो गुका लालीकुन्‍दा मेबेसाका बु माला छो़म गेर्सिमु ल्‍वासु़ र्‍वाक्‍पा लु़ङु।

आमागोडा वो माम्‍चु़नी-पेल बुमी र्‍वाक्‍पा गो लु़ङु।

a 

७:१२ १० पदडा रेम्‍निलो ङाचो़ येशू ओराम सु़म्‍दिसेरडा बाम्डिलो र्‍वाम्डिम ल्वा सो़। लावो १२ पदडा ने गुमी सु़म्‍दिसेरडा बाम्डिलो सीट्‌मिडिम ल्वा ने मेएँ। ओराम ने पावलकु सीसि सो़।

b 

७:१८ माम्‍चु़नीकु मु़चु़ र्‍वाक्‍साका छेमु लागि क्रिप्‍मिडिम छेखोप: शब्‍दावलीडा रेप्‍नी

ङाटालाई ग्‍वाक्‍मा पोमु-डुमु

८

१ ङाटालाई ग्‍वाक्‍मा पोमु-डुमुकु दुथाम गो र्‍वाङु,

गुइ खोत्‍लेका च,

गुइ खोत्‍लेका नेप्‍ची ल्‍वास्‍तिम बु।

नेप्‍चीका गुइ डोक्पु लिसिबेसा,

लावो रिखामका जो़पा दु़म्‍बेसा।

२ उहेम मु़चु़का “गो कोङनिम ल्‍वा थेट्‌पु” र्‍वाक्‍पा मिम्‍सी,

गुका थेन्‍मु बासिक्‍पा ल्‍वा आथावो मेथेथिङा बुमिम दु़म।

३ लावो कोङनिमका माम्‍चु़नीलाई रिखाम बु़ माला मेरामलाई माम्‍चु़नीका छेमी।

४ मेम्‍मिमका ङाटालाई ग्‍वाक्‍मा पोमु-डुमुकु दुथाम र्‍वाकी माला सु़म्‍दिसेरडाम ङाटा हाम वो मेएँ,

मा कोले माम्‍चु़नीडाम वाङमिम सु़ वो मेबुमी र्‍वाक्‍पा ल्वा गुइ चडिम बु।

५ मेम्मा सुबु नुङ पाह्रीलाम नङ कोङङा बाट्‌पा नो़पमिम वो बुमी रोओ।

“नो़पमिम” नुङ “ङाचो़मिम” आच्‍छाङा हापाङा बुमी र्‍वामी,

६ लोवो इकीमा लागि ने कोलेङा माम्‍चु़नी पाप बुमी।

गुमीका खोत्‍ले प्रङ्‌मिडी,

उनीमा लागि गुइ बुइमिम।

इकीमा लागि कोलेङा ङाचो़,

येशू ख्रीष्‍ट सो़,

गुमीलामकाङा माम्‍चु़नीका खोत्‍ले प्रङ्‌मिडी,

मा गुमीलामकाङा गुइ बुइमिम।

७ मेम्‍मा वो खोत्‍लेका ने ओराम मेचमी।

ङाटा आच्‍छाङा र्‍वाक्‍साका कोङनिम मु़चु़काम ङाटा सेव साट्‍पा बादु़खाम दु़म,

मा ङाटालाई ग्‍वाक्‍मा पोमु-डुमु मेर्मिमका पोमिलो मेराम ने आच्‍छाङाम नो़पमिमकु सो़रलोले बेसी र्‍वाक्‍पा लु़मी।

मेम्‍मा मेर्मिमकाम जो़पा नुङ मेजो़पा ल्‍वा छेमु मेचापा न बुमिमका मेराम पोमु-डुमुलामका “गो मेसेपा दु़म्ङोडो” र्‍वाक्‍पा मिम्‍डु़।

८ लावो पोमु-डुमुका गुइलाई माम्‍चु़नीकु ङादोडा लमु घ्रेट्‍पा मेदु़म्‍बेसा।

मेपि लोवो गुइलाई मेजो़पा मेदु़म,

मा पि लोवो हाम वो जो़पा मेदु़म।

९ लावो चङचङया बानी वो,

गानी वाङ दु़म्‍निमका याक्‍के थो़रनुङमा इनी ङोप्‍सो़मिमलाई छु़ल मेबेबेडु़मिनु़।

१० याक्‍के नेप्‍चीनुङ थो़रलु़पा कोङनिम मु़चु़का गानी थेट्‌पा-चक्‍पा मु़चु़का ङाटा सेव साट्‍पा सो़रनेमगोडा पेन्‍निम ल्‍वास्‍तु़ माला,

ङाटालाई ग्‍वाक्‍मा पोमु हाम उ सो मेहन मा?

११ मेम्‍मा याक्‍के नेप्‍चीनुङ थो़रलु़पा मु़चु़,

उहेमकाम लागि ख्रीष्‍ट सिम्‍डी,

मेरामलाई इनीमा नेप्‍चीका पुयु़लुक्‍तु़म बु।

१२ आरेसाका गानी थो़रलु़पा इनी वा-ल्‍वाककु कोर्थो़लाम छु़ल बोनिमा मेर्मिमकु याक्‍के नेप्‍ची नो़बेनिलो,

ख्रीष्‍टकु कोर्थो़लाम गानी छु़ल बोनी।

१३ मेम्‍मिमका गो हाम पेउ मेरामका थो़रलु़पा आमा वा-ल्‍वाकलाई छु़ल वामबेडु़ माला आथाडा आनो गो हेल्‍लो वो सो़ मेपेउ,

मेम्‍साका वा-ल्‍वाकलाई छु़ल वाममेबेट्‌पु।

थु़र्मामिमकु साखाम

९

१ हाम गो वो वाङमिम होम्साका त्‍वाकु नसीहोमका दोमु मेचापु मा?

हाम गो थु़र्मा मेएँ मा?

हाम गो इकी ङाचो़ येशू ल्‍वाउतोमिम मिबु मा?

हाम ङाचो़कु खारी बेसाका गो ल्‍वान्‍निनिम गानी ङा मेएँ मा?

२ गो वाङमिमकाम लागि थु़र्मा मेएँ लोवो इनीमा लागि ने आच्‍छाङा थु़र्मा ङा,

हेङालोने ङाचो़ येशूडा गो थु़र्मा दु़म्‍ङोडोमकु छेखोप गानीङा सो़।

३ आमा कोर्थो़लाम जेपामिमलाई गो आरे र्‍वाङु।

४ हाम गुकु आकी खारीलामका पोमु-डुमु मेल्‍वाकु मा?

५ हाम वाङमिम थु़र्मामिम नुङ ङाचो़ येशूकु ल्‍वाकमिम नुङ केफासकाa होङङा येशूडा थो़रलु़पा त्‍वाकु नाइमे त्‍वापनुङ लाम्‍दिबेन्‍मु गुकु मेल्‍वाकु मा?

६ डे हाम गो नुङ बारनाबासका कोङङा आची ख्‍वाचेप डु़ल्‍मु लागि खारी बोमु बासी मा?

७ त्‍वाकाम पेसाका सु़का सिपाहीकु खारी बु़ मा?

अङ्‍गूर ख्‍लिपाका सु़का अङ्‍गूर मेपु़ मा?

पितु-मेसु़ डु़लु़मा सु़का मेरामकु दु़दु़ मेडुङु़ मा?

८ हाम गो ओराम मु़चु़कु नलाममिम ल्‍वा कोङङा र्‍वाङुमिम मा?

माम्‍चु़नीकु डु़म्‍लाका वो हाम आरेङा मेर्‍वा मा?

९ मोशाकु डु़म्‍लाडा आरेसाका र्‍याक्‍मा बु,

“दाँइ बोनिलो बेनोकु सि मौला मेबेट्‌नी।”

हाम बेनोकाम लागि कोङङा माम्‍चु़नीका मिम्‍ताम-सो़र्ताम बोमी मा?

१० हाम गुमीका इकीमा लागिङा आरे र्‍वाम्‍डिम मेएँ मा?

आच्‍छाङा ओराम इकीमा लागिङा र्‍याक्‍मा सो़,

हेङालोने ब्‍याङसी झोपाका मा-के ल्‍वापा नका झोङु़,

मा दाँइ बेपाका वो मा-के ल्‍वापा नका ङा दाँइ बु़।

११ गानीगोडा गुकु त्‍वारो़मकु भ्रल फोत्तोकोम बु माला आकीमा मिरो़मकाम लागि हाम गानीलाम हाम हुम रमु मेनु़ मा?

१२ वाङमिम मु़चु़का गानीलामका ख्‍लो़ला सो़म्‍सिमु ल्‍वामी माला हाम गुकु मेर्मिमडाम हापा ल्‍वामु बासिक्‍पा मेएँ मा?

लावो गुकु ने मेम मेबेकुवा,

येशू ख्रीष्‍टकु दुथाममिम जो़पा-सेला थो़बेन्‍मु मेभोम्‍सिनु़ र्‍वाक्‍साका गुकु खोत्‍ले इम्‍कु।

१३ सो़रनेमडा खारी बेपामिमका सो़रनेमलामका पोमु ल्‍वामी,

मा सासेन्‍खोपडा लाले-पाङके बेपामिमका सासेन्‍खोपडा ग्‍वाक्‍मा ग्वा-ग्वालाममिम दो़दो़वा ल्‍वामी र्‍वाक्‍पा हाम गानी मेचनी?

१४ मेम्‍साकाङा उहेमका जो़पा-सेला थो़बेन्‍मी,

मेलामकाङा मेर्मिम डु़ल्‍सिमिनु़ र्‍वाक्‍साका ङाचो़ येशूका वो र्‍वाम्‍डी।

१५ लावो गो ल्‍वामु बासिक्‍पा ओर्मिम ल्‍वामिम कोले वो रउतोम मिबु,

मा आमा लागि आरेप्‍मामङा बेङसाङनी र्‍वाक्‍साका गो ओर्मिम ल्‍वा र्‍याक्‍तोम मेएँ।

ओर्मिम ल्‍वामिम हाम वो मेरसाका ङाचो़कु लाले पाङके बोमु आमा लागि धक्‍ची ह्‌वामु सो़,

मेराम धक्‍ची ह्‌वामुलाई कोङनिमका भोम्‍मी माला ने आमा लागि सिमुङा जो़पा दु़म।

१६ जो़पा-सेला थो़बेन्‍मुडा आमा धक्‍ची डोक्पु बेपा ल्‍वा हाम वो मिबु।

ओराम गो थो़बेन्‍मुमि ङा बासी।

जो़पा-सेला मेथो़बेट्‌पुमिवा माला ने गोडला वाइतो रोनु़।

१७ गो आमा त्‍वाकु नकाङा जो़पा-सेला थो़बेट्‌पा खारी बेउवाम माला गो हाम हुम ल्‍वापा न बेउवा।

लावो ओराम गो बोमुङा बासी,

हेङालोने माम्‍चु़नीका ओराम खारी गो बोमु र्‍वाक्‍साका आमा ल्‍वाड्‌डा ग्‍वाङ्‌डिमिम बु।

१८ मेम माला गो हाम ल्‍वाउ?

सु़नुङ वो खउलुङ मेरसाका जो़पा-सेला थो़बेन्‍मु ङा जि ल्‍वापा ल्‍वा सो़।

मेम्‍मिमका जो़पा-सेला थो़बेट्‌पुमिलो गो ल्‍वामु बासिक्‍पा हेल्‍लो वो मेबिउ।

१९ गो सु़काम वो डु़ल्‍चो़ मेएँ,

लोवो ख्रीष्‍टडा हापा मु़चु़मिमलाई थो़र लु़बेन्‍मु लागि खोत्‍लेकु डु़ल्‍चो़ दु़म्‍ङोडोम बु।

२० यहूदीमिमनुङ खारी बेउतोलो मेर्मिमका ख्रीष्‍टडा थो़र लु़मिनु र्‍वाक्‍साका गो यहूदीमिम होप्‍मामङा दु़म्‍ङोरो।

गो डु़म्‍ला होम्‍साका मेदोपा लोवो डु़म्‍ला होम्‍साका दोपामिमलाई थो़र लु़बेन्‍मुमि लागि डु़म्‍ला होम्‍साका दोपा होप्‍मामङा दु़म्‍ङोरो।

२१ यहूदी डु़म्‍ला होम्‍साका मेदोपा वाङसामामिमनुङ खारी बेउतोलो मेर्मिमका ख्रीष्‍टडा थो़र लु़मिनु़ र्‍वाक्‍साका गो यहूदी डु़म्‍ला होम्‍साका मेदोपामिम होप्‍मामङा दु़म्‍ङोडो।

गो र्‍वामु माल्तोम ल्‍वा ने माम्‍चु़नीकु डु़म्‍लाडाम गो वाङ मेबुङु,

लावो ख्रीष्‍टकु डु़म्‍ला होम्‍साका दोङु।

२२ याक्‍के थो़रनुङमा मु़चु़मिमका ख्रीष्‍टडा थो़र लु़मिनु़ र्‍वाक्साका याक्‍के थो़रनुङमा होप्माम दु़म्‍ङोडो।

मेम्‍साका गो खोत्ले मु़चु़का हेसाका लोवो ख्रीष्‍टडा त्‍वारो़म ल्‍वामिनु़ र्‍वाक्‍साका मेर्मिम मु़चु़ होप्‍माम ङा दु़म्‍ङोडो।

२३ जो़पा-सेलाकु जि-वामिमकाम दो़दो़वा ल्‍वाउनु़ र्‍वाक्‍साका गो ओर्मिम खोत्‍ले बेउ।

२४ ओन्‍सीडा खोत्‍ले ओन्‍पामिम ओन्‍मी,

लावो पुरस्‍कार ने कोलेका कोङङा ल्‍वासु़ र्‍वाक्‍पा हाम गानी मेचनी?

मेम्मिमका पुरस्‍कार ल्‍वापा बेसाका गानी ओन्‍नी।

२५ ओन्‍सीडा ओन्‍पा मु़चु़ खोत्‍ले दोसीडा चङचङया दु़म्‍साका जो़होमका दोपा दु़म्मी।

पुयु़लुक्‍पा मुकुटकाम लागि मेर्मिमका मेम बोमी,

लावो गुइ ने हेल्‍लो लोवो पुयु़ मेलुक्‍पा मुकुटकाम लागि आरे बिइ।

२६ मेम्‍मिमका गो हाम वो मेडार्पा होम्साका मेडेङा मेओन्‍ङु।

मेडेङा मुठिम ओपा होङङा गो मुठिम मेओपु।

२७ आ त्‍वाका त्‍वापलाई योपु,

मा जो़होमका जु़लु,

मेएँ माला ने वाङमिमलाई जो़पा-सेला थो़बेट्‌पुमिमिम चङडा गो पुरस्‍कार ल्‍वामु मेघ्रेट्‌पा दु़म्‍ङु।

a 

९:५ केफास र्‍वाक्‍मा पत्रुस

इस्राएलडाम सु़म्‍दिमोलोम ल्‍वालामका चङचङया बुमु सीन्‍सिट्‌नी

१०

१ वा-ल्‍वाकनी,

मोशाकु चङचङ लाम्‍दिपा इकी ङाउ-खुउमिमलाई हाम दु़स्‍ता र्‍वाक्‍पा गो गानीलाई मिम्‍बेन्‍मु आमा न बु।

मे खोत्‍ले ङाउ-खुउमिम खासेकु बोसी-थार्सीगोयु़ हेवो मेदु़म्‍साका लालाम दिरिदिन झोसाका होनो होम्बु लम्‍डी।

२ आरेसाका मेर्मिम खोत्‍लेका मोशाकु चङचङ लाम्‍दिसाका खासे नुङ दिरिदिनडा कु-रु़दु़म रम्‍डी।

३ मेर्मिम खोत्‍लेका माम्‍चु़नीका ग्‍वाम्‍डिम त्‍वारो़मकु सो़बेम पेम्‍डी,

४ मा खोत्‍लेका माम्‍चु़नीका ग्‍वाम्‍डिम त्‍वारो़मकु कु डुम्‍डी,

हेङालोने मेर्मिमनुङ कोयो-कोयो लक्‍पा पाह्रीलाममिम भ्‍र्‍वालामका पुट्‌पा कु मेर्मिमका डुम्‍डी।

मेराम भ्‍र्‍वा ने ख्रीष्‍ट बाम्‍डी।

५ लावो मेर्मिमगोडाम हापा मु़चु़नुङ माम्‍चु़नी मेगेर्सिप्‍मिवा मा मेर्मिम र्‍याङगो-र्‍याङगोडा सिम्‍डी।

६ मेर्मिमकाम होङङा मेजो़पा न मेबिइनु़ र्‍वाक्‍साका गुइलाई चङचङया बाबेन्‍मु लागि आरेप्‍माम ल्‍वाका रेम्‍बेम्मा बु।

७ मेर्मिमगोडाम कोङनिमका बेम्‍डिम होङङा गानी ङाटा सेव मेसाट्‌नी।

माम्‍चु़नीकु सिजेमडा वो आरेसाका र्‍याक्‍मा बु,

“मु़चु़मिमका गन्‍मिडिमा ग्रुला पेम्‍डी,

डुम्‍डी मा मेर्मिम छो़म्‍डा बम्‍डी।”

८ मेर्मिमगोडाम याङका बेम्‍डिम होङङा गुइ नाम्‍सु़रु़ बेसिमिनु़,

मेर्मिमका नाम्‍सु़रु़ बेम्‍डिमा कोलेमका न सङसङ सु धु़मसङ (२,३०,००) मु़चु़ सिम्‍डी।

९ मेर्मिम गोडा याङका बेम्‍डिम होङङा गुइ ङाचो़कु न छाम्‍सी मेनु़।

मेर्मिमका ङाचो़कु न छाम्‍मिडिमा मेर्मिमलाई ब्‍लोका सेड्‌डु़मिम बाइडा।

१० मेर्मिमगोडाम याङका बेम्‍डिम होङङा गुइ सु़म्‍बुर्मा किसिमेनु़।

मेम बेम्डिमका ङा सेट्‌पा पाह्रीचो़का मेर्मिमलाई सेड्‌डु़मी।

११ मेर्मिम मु़चु़डला हा-हाम दु़स्‍ताम मेर्मिम खोत्ले चङचङया बाबेट्‍पा ल्‍वामिम सो़।

मेर्मिम ल्‍वालामका गुइलाई चङचङया बाबेन्‍मु लागि र्‍याक्‍मा बाइडा,

हेङालोने गुइ सु़म्‍दिसेरकु हुक्‍पा थारीडा रोम्‍थिमु खाप्‍डिम बु,

१२ गानी जो़होमका येम्‍सिक्‍पा बुङु र्‍वाक्‍पा मिम्‍नी माला चङचङया बानी,

मेएँ माला ने तामु वो चाम्‍नी।

१३ मु़चु़मिमडला दु़म्‍पा न छाम्‍सीडाम वाङमिम न छाम्‍सीडा गानी दु़म्‍निम मिबु।

माम्‍चु़नी थो़रलु़इमिम बुमी,

गुमीका गानी इम्‍मु चाम्‍निमिमडाम हापा न छाम्‍सी रोमेबेन्‍मी।

गानी इम्‍मु चापा दु़म्‍नी र्‍वाक्‍साका गानीलाई न छाम्‍सीलामका लुक्‍पा लाम्‍दी वो रेम्‍बेनिमी।

ङाटाडा सासेट्‌मा ग्रुला नुङ ङाचो़कु ग्रुला

१४ मेम्‍मिमका आमा द्‌वादीबुङ वा-ल्‍वाकनी,

ङाटा सेव सान्‍मुडाम वाङ बानी।

१५ गानी नेप्‍चीनुङमा मु़चु़ बुनी र्‍वाक्‍पा मिम्‍साका गो हाम र्‍वाङु,

मेराम ल्‍वा गानी इनी त्‍वाकाङा मिम्‍नी।

१६ ङाचो़ येशूकु ग्रुला पेखोपडा कान्‍चु़रे रसाका गुइ माम्‍चु़नीलाई आलासो़ ग्‍वाकी।

हाम गुइ कान्‍चु़रेलाम डुङिलो ख्रीष्‍टकु सीसिडा दो़दो़वा डार्स्‍तिम मेएँ मा?

मेम्‍मा गुइ सो़बेम चक्‍साका पिइरिलो हाम गुइ ख्रीष्‍टकु मिरो़मकु दो़दो़वा डार्स्‍तिम मेएँ मा?

१७ गुइ सेर्पा लोवो खोत्‍लेका कोलेङा सो़बेम दो़स्‍तीमा पिइडिमका गुइ खोत्‍ले कोलेङा मिरो़म र्‍वाक्‍पा रेम्‍बु़।

१८ इस्राएलडाम मु़चु़मिमलाई रेप्‍नी,

सासेट्‌मा पोमुथोक पेपामिम हाम सासेन्‍खोपडाम माम्‍चु़नीकु लाले-पाङकेडा दो़दो़वा ल्‍वापा मेदु़म्‍मिवा मा?

१९ गो हाम र्‍वाक्‍तोङा बेउमिम?

ङाटालाई ग्‍वाक्‍मा पोमुथोकमिमङा हाम डोक्‍पु ल्‍वा मा?

लोवो ङाटा ङा हाम डोक्‍पु ल्‍वा?

२० मेम ने मेएँ,

गो र्‍वाङु,

ङाटा सेव साट्‌पामिमका सासेन्‍मिमिम ने माम्‍चु़नीलाई मेएँ,

मुनाङ-कुर्चाङलाई ग्‍वामिमिम सो़।

मेम्मिमका गानी मुनाङनुङ हेमकेम मेबेनी र्‍वाक्‍पा आमा न बु।

२१ गानी ङाचो़कु कान्‍चु़रे नुङ मुनाङकु कान्‍चु़रे निफिलामका डुमु मेचाम्‍नी।

गानी ङाचो़कु पेखोप नुङ मुनाङकु पेखोप निफिलामका पोमु मेचाम्‍नी।

२२ हाम गुइ ङाचो़कु नो़ मेनु़बेन्‍मु?

हाम गुइ गुमीडाम यु़मचो़ बुइ मा?

माम्‍चु़नी डोक्‍पु दु़म्‍बेन्‍मु दोनी

२३ गानी आरे र्‍वानी,

“गुकुलाई बेबेद्‍वाक्‍पा ल्‍वा हाम लोवो बोमु नु़।”

लावो खोत्‍ले ल्‍वाका जो़पा मेबेसा।

“गुकुलाई बेबेद्‍वाक्‍पा ल्‍वा हाम लोवो बोमु चाम्‍कु।”

लावो खोत्‍ले ल्‍वाका जो़पा लाम्‍दीडा मेक्रिसा।

२४ सु़का वो उ त्‍वाप कोङङा जो़पा दु़म्‍पा मेएँ,

लावो वाङमिमकाम लागि जो़पा दु़म्‍नु़ र्‍वाक्‍पा नकाम दु़म्‍नु़।

२५ सो़ भ्रेन्‍खोपडा भ्रेट्‌मा उहेम सो़ लोवो ओराम सासेट्‍मा डे मेएँ र्‍वाक्‍साका हिलाहिसी मेबेसाका पेनी।

२६ हेङालोने माम्‍चु़नीकु सिजेमका र्‍वा “सुबु नुङ मेगोडा बाट्‌पा खोत्‍ले मिप्रङमाकामङा सो़।”

२७ थो़रमेलु़पा कोङनिमका गानीलाई ग्रुला पेप्‍डा येट्‌नी माला इनी ङादोडा हाम गन्‍सानी मेराम पेनी।

त्‍वाकु नेप्‍चीकाम लागि हाम हिलाहिसी मेबेसाका पेनी।

२८ लावो कोङनिम मु़चु़का गानीलाई “ओराम पोमु-डुमु ने ङाटाडला ग्‍वाक्‍मा” र्‍वाक्‍ता माला मेपेनी।

मेराम मु़चु़का उमा नगोडा पेसी मेनु़ र्‍वाक्‍पा मिम्‍डु़मका उमा नेप्‍चीकाम लागि मेपेनी।

२९ गो इनीमा नेप्‍चीकाम लागि मेएँ लावो मेम र्‍वाक्‍पा कोङनिम मु़चु़काम लागि र्‍वाङडोम सो़।

गानीगोडाम कोङनिमका आरे र्‍वानी डे हेङा वाङमिम मु़चु़कु नेप्‍चीगोडाम ल्‍वाका आमा दाप होर्सिक्‍पा ल्‍वाडा भोम्‍मी?

३० गो माम्‍चु़नीलाई आलासो़ ग्‍वाक्‍साका पेत्तोङा बेउ माला,

आलासो़ ग्‍वाक्‍साका पेम्‍मा पोमुथोककाम लागि वाङमिमका हेङा गोलाई मुमा बेन्‍ङिमी?

३१ मेम्‍मिमका गानी पोनी डुनी हाम बोनी लोवो माम्‍चु़नी डोक्‍पु दु़म्‍मिनु़।

३२ सु़लाई वो छु़लडा वाममेबेट्‌नी,

यहूदी दु़म्‍नु़का,

ग्रीक दु़म्‍नु़का माम्‍चु़नीकु मण्‍डली दु़म्‍नु़।

३३ हेसाका लोवो गो बेउमिम खारीडा खोत्‍ले मु़चु़लाई गेर्सिबेन्‍मुलाई छो़म ब्राम्‍दु़ल्‍वा बेउ,

आ त्‍वाप जो़पा दु़म्‍ङुनु़ र्‍वाक्‍पा न गो मेबेउ,

लावो वाङमिम खोत्ले मु़चु़मिमकाम लागि वो जो़पा दु़म्‍नु़,

मा मेर्मिम खोत्ले सेल्सिमिनु़ र्‍वाक्‍पा आमा न बु।

सो़रलोले बोमु थारीका बुइ ख्रेप्‍सी

११

१ आमा बेसी बेनी,

हेसाका गो वो ख्रीष्‍टकु बेसी बेउ।

२ खोत्‍ले ल्‍वाडा गानी गोलाई मिम्‍ङिनी,

मा गो गानीलाई ग्‍वानिनिम सीसि झेन्‍थानिमिमका,

गो गानीलाई कोनिनी।

३ लावो गानी ओराम ल्‍वा चन्‍जो़ल्‍नी र्‍वाक्‍पा आमा न बु,

खोत्‍ले मु़चु़मिमकु उनी बुइ ख्रीष्‍ट सो़।

मेसेमकु उ बुइ उ वोचु़,

मा येशू ख्रीष्‍टकु उनी बुइ माम्‍चु़नी।

४ वोस्‍चो़का सो़म्दी बु़लो लोवो माम्‍चु़नीलाम जेलो बुइ ख्रेप्‍डु़ माला गुका उमा त्‍वाकु बुइ ख्रीष्‍टलाई क्रो़म लु़बेडु़ मा

५ मेसेमका सो़म्‍दी बु़लो लोवो माम्‍चु़नीलाम जेलो बुइ मेख्रेप्‍डु़ माला गुका उमा बुइ वोचु़लाई क्रो़म लु़बेडु़ मा गु ने उ सेम खुर्रु़म मेसेम होप्‍मामङा दु़म।

६ कोङनिम मेसेमका उ बुइ मेख्रेप्‍डु़ माला उ सेम क्रिप्‍नु़।

लावो उ सेम क्रिप्‍डु़ लोवो खुरु़लो उ नो़-कल ल माला गुका बुइ ख्रेप्‍नु़।

७ वोस्‍चो़का उ बुइ मेख्रेप्‍नु़ हेङालोने गु माम्‍चु़नीकु ङाली सो़ मा उमाडा माम्‍चु़नीकु यु़म झ्‍वाक्‍सी रेम्‍बेसी।

लावो मेसेमडा ने वोस्‍चो़कु यु़म झ्‍वाक्‍सी रेम्‍बेसी।

८ हेङालोने वोस्‍चो़ मेसेमलामका दु़स्‍ताम मेएँ,

लावो मेसेम वोस्‍चो़लामका दु़स्‍ताम सो़।

९ मेम्‍साका मेसेमकाम लागि वोस्‍चो़ प्रङ्‌स्‍ताम मेएँ,

लावो वोस्‍चो़काम लागि मेसेम प्रङ्‌स्‍ताम सो़।

१० मेम्‍मिमका पाह्रीचो़मिमका रेम्‍थामिमिमका उमा वोचु़कु साखामगोडा बुङु र्‍वाक्‍पा रेम्‍बोमु मेसेमका उमा बुइ ख्रेमु बासी।

११ लोवो ङाचो़कु मु़चु़मिमगोडा मेसेम वोस्‍चो़ मेदु़म्‍थु़म मेनु़,

मा वोस्‍चो़ मेसेम मेदु़म्‍थु़म मेनु़।

१२ हेङालोने मेसेम वोस्‍चो़लामका दु़स्‍ता,

मेम्‍साकाङा वोस्‍चो़ वो मेसेमलामका ग।

लावो खोत्‍ले माम्‍चु़नीलामका दु़म।

१३ गानी इनी त्‍वाकाङा मिम्‍सिट्‌नी,

बुइ मेख्रेप्‍साका माम्‍चु़नीडा सो़म्‍दी बोमु मेसेमलाई घ्रेडु़ मा?

१४ वोस्‍चो़का धु़पा सेम डु़ल्‍लु़ माला उ नो़-कल ल र्‍वाक्‍पा हाम छ्‌याङलो-छ्‌याङलो मिबु मा?

१५ लावो मेसेमकाम धु़पा सेम बु माला मेराम उ जो़प्‍सी सो़।

हेङालोने धु़पा सेम उ बुइ ख्रेमु लागि गुलाई ग्‍वाक्‍मा सो़।

१६ कोङनिमका ओराम ल्‍वाकु दुथाम रिबुसी किन्‍मु न बोमी माला गुइनुङ ओरामडाम वाङमिम बेसीलाम मिबु,

मा माम्‍चु़नीकु मण्‍डलीमिमडा वो मिबु।

ङाचो़कु ग्रुला

१७ आथा ने गो र्‍वाक्‍तोङा बेउमिम ल्‍वाडा गानीलाई मेकोनिनी।

हेङालोने गानी मण्‍डलीडा घ्रो़म्‍निलो जो़पा खारी मेएँ,

मेजो़पा खारी बोनी।

१८ गो र्‍वामुङा बासिलो,

गानी मण्‍डलीडा कोदेप खोम्‍सिनिलो गानीगोडा गो-फ दु़म ए र्‍वाक्‍पा गो थो़उ।

कोङनिम ल्‍वा आच्‍छाङा वो दु़म्‍मु चाप्‍सु़।

१९ गानीगोडाम आच्‍छाङाकाम मु़चु़ छेम्‍सिमु गानीगोडा गो-फ दु़म्‍मुङा बासी डे!

२० गानी कोदेप दु़म्‍साका पोनी-डुनिमिम ने आच्‍छाङा ङाचो़कु ग्रुला मेएँ।

२१ हेङालोने ग्रुला पोनिलो सु़लाई वो मेलसाका गानी इनी त्‍वाका रेनिमिम त्‍वा-त्‍वाहोम पोमुथोक पोनी,

मेम्‍मा मेबाट्‍पामिम ने मान्‍जाङा दु़म्‍मी,

मा याङ डु़का सेडु़मी।

२२ पोमु-डुमुकाम लागि हाम त्‍वा-त्‍वाहोम इनी नेम मिबु?

डे माम्‍चु़नीकु मण्‍डलीलाई हाम होङङा वो मेमिम्‍नी मा उनी हाम वो मेबाट्‌पामिमलाई क्रो़म लु़बेनिमिम?

गो गानीलाई हाम र्‍वामु?

हाम गानी आरे बोनिलो जो़पा बेन्‍नी र्‍वामु?

गो हेल्‍लो वो मेम मेर्‍वाङु।

२३ हेङालोने ङाचो़लाम गो हाम ल्‍वाउतो मेराम गो गानीलाई ग्‍वाक्‍निनिम बु।

ङाचो़ येशू चु़म्‍ला सो़म्‍सिम्‍डिम सिन्‍था गुमीका सो़बेम झेट्‌मिडी,

२४ मा माम्‍चु़नीलाई आलासो़ ग्‍वाम्‍डी।

मेम्‍मा गुमीका मे सो़बेम फ्‍वाक्‍चो़ल बेम्‍डी मा,

“ओराम इनीमा लागि ग्‍वाक्‍मा आमा मिरो़म सो़।

गोलाई मिम्‍मु आरे बेनी।”

२५ मेम्‍साकाङा पेम्‍डिमा गुमीका कान्‍चु़रे झेट्‌मिडी,

मा र्‍वाम्‍डी,

“ओराम कान्‍चु़रे आमा सिसिडाम लाले सो़रख्रेप्‍मा सो़।

गानी हाम्‍सी ओराम डुनी,

गोलाई मिम्‍मु आरे बेनी।”

२६ आरेसाका गानी उहेम उहेम थारीका सो़बेम पोनी,

मा कान्‍चु़रेलाम डुनी गुमी मेयोक्‍थु़मसम्‍म ङाचो़ सिम्‍डिमकु दुथाम सो़निमिम दु़म।

२७ मेम्‍मिमका उहेमका हाम होङङा वो मेलु़साका ओराम सो़बेम पु़,

ओराम कान्‍चु़रेलाम डुङु़,

मेराम मु़चु़का ङाचो़कु मिरो़म नुङ सिसिकु कोर्थो़लाम छु़ल बु़डु़मका मुमा बेन्‍ला सो़सी।

२८ मेम्‍मिमका सो़बेम पोमु नुङ कान्‍चु़रेलाम डुमु ङादो गानी खोत्लेका त्‍वाकु न-गो छाम्‍नी।

२९ हेङालोने उहेमका ङाचो़कु मिरो़म मेछेसाका पु़ मा डुङु़,

मेरामका पु़डु़म-डुङडु़मका उ त्‍वापडला देन्‍दे रेडु़।

३० मेम्‍मिमका गानीगोडाम हापा मु़चु़मिम सो मान्‍थिम नुङ नो़पा बुनी,

मा हाङको ने सिमु दु़म्‍मिडिम बु।

३१ लावो गुइ इकी त्‍वाका त्‍वापलाईङा छाम्‍डिम बु माला गुइ देन्‍दे मेल्‍वासी।

३२ सु़म्‍दिसेरडाम मु़चु़मिमनुङ मुमा बेन्‍ला मेसो़सिडिनु़ र्‍वाक्‍साका गुइलाई ङाचो़का इकीमा निया बोमी मा देन्‍दे ग्‍वाक्‍सामी।

३३ मेम्‍मिमका आमा वा-ल्‍वाकनी,

येशूकु ग्रुला पोमु कोदेप खोम्‍सिनिलो कोलेका कोङमीलाई लन्बेबेनी।

३४ कोङनिम मु़चु़ क्रु़म सिपा बु माला गुका नेमडाङा पु़नु़,

मेम्‍साका गानी कोदेप घ्रो़म्‍निलो गानीडला देन्‍दे मेरोनु़।

वाङमिम ल्‍वाकु दुथाम गो रोङुमा सीनिनी।

माम्‍चु़नी पेललाममिम राप्‍लावामिम

१२

१ वा-ल्‍वाकनी,

माम्‍चु़नी पेललाममिम राप्‍लावामिमकु दुथाम गानी मेचक्‍साका बानी र्‍वाक्‍पा आमा न मिबु।

२ गानी चनिमङा बु,

गानी येशूडा थो़रमेलु़थेङा बान्‍निलो जेमु मेचापा ङाटामिमथो़ लनिमा थामबाल्निम बाइडा।

३ मेम्‍मिमका गानी आरेप्‍माम ल्‍वा चक्‍नी र्‍वाक्‍पा आमा न बु,

मेम्‍मा माम्‍चु़नीकु पेललामका जेपा सु़का वो “येशूडला वाइतो रोनु़” मेर्‍वा।

माम्‍चु़नी पेललामका कोङङा,

“येशू ङा ङाचो़ सो़” र्‍वामु चाप्‍सु़।

४ माम्‍चु़नी पेललाममिम राप्‍लावामिम हापा खालकाम बुमी,

लावो राप्‍लावा ग्‍वाक्‍पा माम्‍चु़नी पेल कोलेङा बुमी।

५ लाले-पाङके बेसीमिम हापा खालकाम बुमी,

लावो गुइ कोलेङा ङाचो़कु लाले पाङके बिइ।

६ खारीमिम हापा खालकाम बुमी,

लावो गुइ खोत्‍लेडा कोले माम्‍चु़नीकाङा खारी बोमी।

७ मण्‍डलीडा कोलेका कोङमीलाई ख्‍लो़मु लागि गुइ खोत्‍लेलाई माम्चु़नी पेलकु राप्लावा ग्‍वाक्‍साड्‍डामिम बु।

८ कोङनिमलाई माम्‍चु़नी-पेललाम नेप्‍चीकु ल्‍वा जेपा,

कोङनिमलाई मेरामङा पेललामका नकु ल्‍वा जेपा,

९ कोङनिमलाई मेराम पेललामकाङा थो़रलु़पा,

मा कोङनिमलाई मेराम पेललामका नो़पा मु़चु़ सबेट्‌पा राप्‍लावा ग्‍वाम्‍डिम बु।

१० पेलका कोङ मु़चु़लाई यु़मखारीमिम बेपा यु़म ग्‍वाकु़,

मा कोङनिमलाई माम्‍चु़नीलाम जेपा ल्‍वा,

कोङनिमलाई पेललाम रोक्‍पा राप्‍लावा छेमु चापा,

कोङनिमलाई वाङ-वाङ ल्‍वाडा जेमु चापा,

कोङनिमलाई वाङ-वाङ ल्‍वाडा जेम्‍डिम ल्‍वाकु दुथाम सो़मु चापा राप्‍लावा ग्‍वाक्‍सामी।

११ ओर्मिम खोत्‍ले गुमी कोलेङा माम्‍चु़नी पेलकु खारी सो़।

गुमीका खोत्‍लेलाई त्वाकु न बोमिमिम होम्‍साका राप्‍लावा ग्‍वामी।

कोले मिरो़मडा हापा अंगमिम

१२ मु़चु़कु मिरो़म गोडा हापा अंग बुमी,

लोवो मे खोत्‍ले दु़म्‍साका कोलेङा मिरो़म बनेदु़म।

ख्रीष्‍ट वो मेप्‍मामङा सो़।

१३ गुइ यहूदी लोवो ग्रीक लोवो,

डु़ल्‍चो़ लोवो त्‍वाकु साखाम गोडा बाट्‍पा लोवो गुइ कोलेङा माम्‍चु़नी पेललामका कोले मिरो़मडा कु-रु़दु़म रङ्‌डिम बु।

मेम्‍मा गुइ खोत्‍लेका कोलेङा माम्‍चु़नी-पेल ल्‍वास्‍तिम बु।a

१४ मु़चु़कु मिरो़म कोलेङा भागलामका कोङङा मेएँ,

हापा भागलामका बनेदु़स्‍ताम बु।

१५ खेलका “गो ल्‍वा मेएँ,

मेम्‍मिमका गो मिरो़मगोडाम अंग मेएँ” र्‍वाक्‍ता माला हाम मेराम मिरो़मगोडाम अंग मेएँ मा?

१६ मा नोफ्‍लाका “गो मिक्सी मेएँ,

मेम्‍मिमका गो मिरो़मगोडाम भाग मेएँ” र्‍वाक्‍ता माला हाम मेराम मिरो़मगोडाम अंग मेएँ मा?

१७ खोत्‍ले मिरो़म मिक्सी दु़म्‍सावाम माला हामका थो़मु?

खोत्‍ले मिरो़म नोफ्‍ला दु़म्‍सावाम माला हामका मुर नेम्‍मु?

१८ लावो माम्‍चु़नीका उनी न होम्‍साका मिरो़मडा खोत्‍ले भाग घ्रो़म्‍बेसाका जु़ल्‍मिडिम बु।

१९ मेर्मिम खोत्‍ले कोलेङा अंग दु़म्‍सावाम माला मिरो़म हामकाम दु़म मा?

२० अंगमिम हापा बुमी लोवो मिरो़म ने कोलेङा।

२१ मिक्सीका ल्‍वालाई “गाना गोलाई मेबासी” र्‍वामु मेचाप्‍सु़,

मा बुइका वो खेललाई “गाना गोलाई मेबासी” र्‍वामु मेचाप्‍सु़।

२२ मेम ने मेएँ,

मिरो़मडा बाट्‌पा खोत्‍लेडाम मेचापा ल्‍वासिमिम अंगङा मेदु़मथु़म मेनु़पा दु़म।

२३ मिरो़मडा बाट्‌पा याक्‍के मिम्‍डिमिम अंग गुइ जो़होमका जु़ली।

रेम्‍बेसी मेनु़पा अंगलाई गुइ जो़होमका बोसाका जु़लिमिम बु।

२४ रेम्‍बेसी नु़पा अंगमिम जो़होम बोमु मेबासी।

लोवो माम्‍चु़नीका मिरो़मकु अंगमिमलाई जो़होमका घ्रो़म्‍बेट्‌मिडिमा जु़ल्‍मिडिम बु,

मे याक्‍के मिम्‍मा अंगमिमङा वाङमिम अंगडाम डोक्‍पु मिम्‍सिम्‍डिम बु।

२५ मेम्‍साका इकी मिरो़मडाम अंगमिमकु गो फ मेदु़म्‍नु़,

लावो कोले अंगका कोङमीलाई कोहोप्‍मामङा मिम्‍मिनु़।

२६ कोले अंग नो़डा माला खोत्‍ले अंग नो़मी,

कोले अंग डोक्‍पु बेला सो़सिड्‌डा माला खोत्‍लेङा भ्रम्‍सिमी।

२७ गानी ख्रीष्‍टकु मिरो़म,

मा गानी खोत्‍ले ने मेराम मिरो़मडाम भाग सो़।

२८ माम्‍चु़नीका मण्‍डलीडा आरेसाका जु़ल्‍मिडिम बु,

ङादोमडा थु़र्मामिम,

मेरामकु चङडा माम्‍चु़नीलाम जेपामिम,

मेकोतिमा सीपा मु़चु़मिम।

मेम्‍मा हेल्‍लो वो मेल्‍वाम्‍मा खारी बेपामिम,

मा नो़पामिमलाई सबेट्‌पा राप्‍लावा ल्‍वापामिम,

वाङमिमलाई ख्‍लो़पामिम,

मण्‍डली रेपा बेपा मु़चु़मिम,

वाङ सामा ल्‍वा जेमु राप्‍लावा ल्‍वापामिम।

२९ हाम खोत्‍ले थु़र्मा मु़चु़मिम?

हाम खोत्‍ले माम्‍चु़नीलाम जेपामिम?

हाम खोत्‍ले सीपा मु़चु़मिम?

हाम खोत्‍ले यु़मखारीमिम बेपामिम?

३० हाम खोत्‍लेनुङ नो़पा मु़चु़ सबेट्‌पा राप्‍लावा बु?

हाम खोत्‍लेका वाङ सामा ल्‍वामिम जेमी?

हाम खोत्‍लेका वाङ वाङ ल्‍वामिमकु दुथाम सो़मु चाम्‍मी?

३१ लावो खोत्‍लेडाम जो़पा राप्‍लावा ल्‍वापा छो़म न बेनी।

मेम्‍मा गो गानीनुङ ओरामडाम वो हापा जो़पा लाम्‍दी सो़उ।

a 

१२:१३ ग्रीक ल्‍वाडा आरेसाका र्‍याक्मा बु, “गुइ खोत्‍लेका कोलेङा माम्‍चु़नी-पेललाम डुमु ग्‍वासाड्‍डामिम बु।”

रिखाम

१३

१ गो मु़चु़मिमकु हापा सामाकाम ल्वा नुङ पाह्रीचो़मिमकु ल्‍वा जेङु,

लावो आगोनो रिखाम मिबु माला गो ने सेका-सेका येपा पिङमा नुङ घ्रो कोङङा दु़म्‍ङु।

२ गोनुङ माम्‍चु़नीलाम जेपा राप्‍लावा बु,

खोत्‍ले थक्‍मा ल्‍वा नुङ नेप्‍ची थेसिथेन्‍मु चापु,

मा पोप्‍चङ हेम्मु चापा थो़र बु लावो आगोनो रिखाम मिबु माला गो हाम वो मेएँ।

३ गो खोत्‍ले आ खाप्‍ची उनी हाम वो मेबाट्‌पामिमलाई दो़उसाक्‍पुमी,

मा आमा मिरो़म चामु ग्‍वाक्‍पु,

लावो आगोनो रिखाम मिबु माला गो हाम वो मेल्‍वाउ।

४ रिखाम इम्‍मु चापा नुङ न-थो़मनुङमा दु़म।

रिखामका नाचु़र मेबु़,

डोक्‍पु मेलिसी,

नो़ मेल्‍वाक्‍थाडु़।

५ रिखाम बाक्‍छो़र्मा मेदु़म,

त्‍वाकाम कोङङा जो़पा बेपा मेदु़म।

रिखामका छोक्‍चो मेबु़ मा मेजो़पा ल्‍वा नडा मेकुर्थाडु़।

६ रिखाम मेजो़पा ल्‍वाडा मेगेर्सी,

लावो आछाङाकाम ल्‍वाडा गेर्सी।

७ रिखामका खोत्‍ले ल्‍वा इम्‍डु़,

खोत्‍ले ल्‍वाडा थो़र लु़,

हेल्‍लो लोवो जो़पा ल्‍वा दु़म र्‍वाक्‍पा लु़,

खोत्‍ले ल्‍वाडा इम्‍सिसाका बुमु चापा दु़म।

८ रिखाम हेल्‍लो वो मेदाम,

लावो माम्‍चु़नीलाम जेसीमिम दाम,

ल्‍वामिम दाम,

नेप्‍ची दाम।

९ गुइ किचो़ कोङङा थेसिथेड्‌डिम बु मा किचो़ कोङङा माम्‍चु़नीलाम जेस्‍तिम बु।

१० लावो खोत्‍ले थेसिथेट्‍पा आच्‍छाङाकाम ल्‍वा रोलो किचो़म ओराम थेसिथेसी ल्‍वा दाममा ल।

११ चो़च्‍चो़ बाङडोलो चो़च्‍चो़ होप्‍माङा जेङ्‌थाल्‍ङोडो,

चो़च्‍चो़ होप्‍माङा मिम्‍थाल्‍तो,

चो़च्‍चो़ होप्‍माङा नडा र्‍वाङ्‌थाल्‍ङोडो।

लावो ओम्‍लो गो स्‍वाला दु़म्‍ङोडो मा चो़च्‍चो़ होप्‍माम दु़म्‍सी ङेत्तो।

१२ ओम्‍लो गुइ ऐनाडा ब्‍लाम-ब्‍लामया ल्‍वासिमिम होप्‍माम ल्‍वासी,

लावो मेम्‍लो गुइ छ्‌याङलो-छ्‌याङलो ल्‍वासी।

लावो ओम्‍लो गो कि-कि कोङङा थेसिथेट्‌पु,

माम्‍चु़नीका गोलाई छेङिमिमिम होम्‍साका मेम्‍लो गो जो़होमका थेसिथेट्‌पु।

१३ थो़र,

हाम-हुम ल्‍वापा न,

नुङ रिखाम ओर्मिम सुले हेल्‍लो लोवो दु़म्‍मिम बुमी।

लावो ओर्मिमगोडा खोत्‍लेडाम डोक्‍पु ने रिखाम सो़।

माम्‍चु़नीलाममिम जेसी नुङ सामामिमकु ल्‍वा जेसी

१४

१ रिखामकु लाम्‍दी खाट्‌नी मा माम्‍चु़नी पेलकु राप्‍लावा ल्‍वापा छो़म न बेनी।

मेरामडाम वो हापा माम्‍चु़नीलाम जेपा राप्‍लावा ल्‍वामु छो़म न सोक्‍नी।

२ थेसिमेथेडिमिम वाङ सामा ल्वाडा जेपाका मु़चु़मिमनुङ मेएँ माम्‍चु़नीनुङ जे।

गुका जेमिम ल्‍वा सु़का वो थेसिमेथेडु़।

थक्‍मा ल्‍वामिम गुका माम्‍चु़नी-पेललाम जे।

३ लावो माम्‍चु़नीलाम जेपा मु़चु़मिमका सु़ लोवो मु़चु़मिमनुङ जेमी।

गुका मेर्मिमलाई यु़मनुङ बर्बेन्मु,

सो हन्‍बेन्‍सामु,

मा न बन्‍सामु जेमी।

४ वाङ सामामिमकु ल्‍वाडा जेपाका उ त्‍वापलाईङा यु़मनुङमा बु़।

लावो माम्‍चु़नीलाम जेपा मु़चु़का ने मण्‍डलीलाई यु़मनुङमा बु़।

५ गानी खोत्‍लेका मे वाङ सामा ल्‍वाडा जेनी र्‍वाक्‍पा न बेउ,

लावो मेरामडाम वो माम्‍चु़नीलाम जेनिमिम न बेउ।

मण्‍डली यु़मनुङमा दु़म्‍तो लमुकाम लागि वाङ सामा ल्‍वाडा जेम्‍मा ल्‍वाकु दुथाम सो़मु चापा मु़चु़ सु़ वो मेबुमी माला वाङ सामा ल्‍वाडा जेमुडाम ने माम्‍चु़नीलाममिम जेसीङा जो़पा सो़।

६ वा-ल्‍वाकनी,

इनीमाडा गो वाङ सामामिमकु ल्‍वा जेत्तो रोङु लावो माम्‍चु़नीका रेम्‍बेट्‌ङिडिमिम ल्‍वा,

नेप्‍चीनुङमा ल्‍वा,

माम्‍चु़नीलाममिम जेसी,

सीसिकु सिजेम मेरेट्‌पु माला गानीलाई हाम जो़पा दु़म मा?

७ लिउसाम नुङ कामसोर होप्‍माम साम मान्‍थिम योङलेमकु लो़लाम जो़होमका मेलुकावा माला हाम जेत्तोङा लेडु़ र्‍वाक्‍साका सु़का छेमु चाप्‍सु़ मा?

८ भुम जो़होमका मेजेसावा माला क्‍वाल्‍बा बोमु लागि सु़ झो़म्‍सिमिम?

९ गानीनुङ वो आरेप्‍माङा दु़म।

मु़चु़मिमका थेसिमेथेन्‍मिमिम वाङ ल्‍वाडा गानी जेनी माला गानी हाम र्‍वाक्‍तोङा लेनी र्‍वाक्‍साका सु़का थेसिथेडु़ मा?

गानी जेनिमिम ने हाम ना हामकाम दु़म।

१० सु़म्‍दिसेरडा आच्‍छाङा हापा खालकाम जेसीमिम ल्‍वा बुमी,

लावो उहेम वो हाम ना हामकाम मिबु।

११ कोङनिमका जेमिमिम ल्‍वा थेसिमेथेट्‌पुवा माला उमा लागि गो वाङ नेब्‍दीलामका रोक्‍पा दु़म्‍ङु मा गु आमा लागि वाङ नेब्‍दीलामका रोक्‍पा दु़म।

१२ मेप्‍मामङा गानी वो माम्‍चु़नी-पेलकु राप्‍लावामिम ल्‍वामु छो़म न बेन्‍निमका मण्‍डली यु़मनुङमा दु़म्‍तो लक्‍पा राप्‍लावामिम माल्‍नी।

१३ मेम्‍मिमका मे वाङमी ल्‍वा जेपा मु़चु़का मेराम ल्‍वाकु दुथाम सो़मु चापा यु़म ल्‍वामु सो़म्‍दी बु़नु़।

१४ हेङालोने गो वाङ सामा ल्‍वालाम सो़म्‍दी बेउलो आमा न-गोका सो़म्‍दी बु़,

लावो आमा नका ने हाम वो थेसिथेड्‍डु़म मेदु़म।

१५ मेम माला गो हाम बोमु?

गो आमा न-गोका सो़म्‍दी बेउ मा थेसीथेट्‍पा आमा नका वो सो़म्‍दी बेउ।

आमा न-गोका काम्‍सो बेउ मा आमा नका वो काम्‍सो बेउ।

१६ इनी न-गोका माम्‍चु़नीकु नङ कोनिलो गानी जो़होमका आलासो़ र्‍वानी लोवो गानी र्‍वाक्‍तोङा बोनिमिम ल्वा वाङमिमका थेसिमेथेन्‍मी माला मेर्मिमका हेसाका “आमेन” र्‍वामी?

१७ गानी ने माम्‍चु़नीलाई आलासो़ जो़होमका ग्‍वानी,

लावो मेराम ल्‍वाका वाङमिम मु़चु़लाई यु़मनुङमा मेदु़म्‍बेडु़।

१८ गो माम्‍चु़नीलाई आलासो़ र्‍वाङु,

हेङालोने सामामिमकु ल्‍वाडा गानीडाम गो हापा जेङु।

१९ लावो मण्‍डलीडा सामामिमकु ल्‍वाडा को सङसङ ल्‍वा जेमुडाम ने वाङमिमलाई सीमु थेसिथेडिमिम ङोले कोङङा ल्‍वा जेमु न बेउ।

२० वा-ल्‍वाकनी,

चो़च्‍चो़ होङङा मिम्‍मु डिट्‌नी।

मेजो़पा ल्‍वाडा न मेछेपा चो़च्‍चो़ होप्‍माम दु़म्‍नी,

लावो इनी मिम्‍सीडा ने न छेपा ङाचो़ होप्‍माम दु़म्‍नी।

२१ माम्‍चु़नीकु सिजेमडा आरेसाका र्‍याक्‍मा बु:

“हेल्‍लो वो मेथो़म्‍मा वाङ सामा ल्‍वा जेपा मु़चु़मिमलाम नुङ

वाङमिम नेब्‍दीलाम रोक्‍पा वाङ सामा मु़चु़कु सिलामका ओर्मिम मु़चु़नुङ गो जेङु,

मेम्‍मा वो मेर्मिमका आमा ल्‍वा मेथो़मी”

मिप्रङमाका र्‍वामी।

२२ मेम्‍मिमका थेसिमेथेडिम वाङ सामा ल्‍वाडाम जेसी ने थो़रलु़पामिमकाम लागि मेएँ,

थो़रमेलु़पामिमकाम छेखोप सो़।

लावो माम्‍चु़नीलाम जेसी ने थो़र मेलु़पामिमकाम लागि मेएँ थो़रलु़पामिमकाम लागि सो़।

२३ मण्‍डलीडा खोत्‍ले खोम्‍सिमिमा खोत्‍लेका वाङमी ल्‍वाडा जेम्‍डी,

मा थेसिमेथेट्‌पा मु़चु़ नुङ थो़र मेलु़पा मु़चु़ मेसिन्‍डा रोम्‍डी माला हाम मेर्मिमका गानीलाई न मान्‍थिम मेर्‍वामी?

२४ लावो खोत्‍लेका माम्‍चु़नीलाम जेमिमिम बुमिलो कोङनिम थो़र मेलु़पा मु़चु़ लोवो होप्‍माम ल्‍वा थेसिमेथेट्‍पा हाम वो थेसिमेथेट्‌पा मु़चु़ लोवो मेगोडा रोक्‍ता माला खोत्‍लेलामका उ छु़लकु दुथाम चबेला सो़सी मा खोत्‍ले मु़चु़मिमलामका छाम्‍ला सो़सी।

२५ मेरामकु नगोडाम थसिक्‍पा ल्‍वामिम पाखा लुमी मा गुका खुम्‍बु बेसाका माम्‍चु़नीकु सो़रलोले बु़ मा र्‍वा,

“माम्‍चु़नी आच्‍छाङा गानीगोडा बुमी।”

सो़रलोले जो़होमका बेसी

२६ वा-ल्‍वाकनी,

गो र्‍वामु माल्‍तोम ल्‍वा ओरामङा सो़।

सो़रलोले बोमु गानी कोदेप खोम्‍सिनिलो कोलेका काम्‍सो बु़,

कोङमीका सिजेम सीडु़मी,

कोङमीका माम्‍चु़नीका रेम्‍बोमिमिम ल्‍वा सो़यु़,

कोङमीका थेसिमेथेडिमिम वाङमी ल्‍वालाम जे मा कोङमीका जेम्‍मा ल्‍वाकु दुथाम सो़यु़।

ओर्मिम खोत्‍ले ल्‍वाका मण्‍डलीलाई यु़मनुङमा दु़म्‍बेन्‍मु बासी।

२७ वाङसामा ल्‍वाडा जेपामिम जेमी माला नलेका लोवो सुलेका लोवो पेन्‍तिका जेमिनु़।

मेम्‍मा जेम्‍मा ल्‍वाकु दुथाम कोङनिमका सो़यु़नु़।

२८ लावो मेप्‍माम जेम्‍माकु दुथाम सो़पा सु़ वो मेबुमी माला मेराम वाङ सामा ल्‍वाडा जेपा मु़चु़ मण्‍डलीडा लिबा बुनु़,

मा गु त्‍वापनुङ मा माम्‍चु़नीनुङ जेनु़।

२९ माम्‍चु़नीलाम जेपामिम नले,

सुलेका कोङङा जेमिनु़,

मा वाङमिमका ने मेर्मिमका जेमिमिम ल्‍वा जो़होमका छाम्‍मिनु़।

३० लावो मेसिन्‍डा बाट्‌पामिम गोडा कोलेकाडा माम्‍चु़नीका रेम्‍बोमिमिम ल्‍वा रोक्‍ता माला जेत्तोङा बेपा मु़चु़ मेजेनु़।

३१ मेम्‍साका कोले कोले बेसाका गानी खोत्‍लेका माम्‍चु़नीलाम जेमु चाम्‍नी,

मा आरेसाका खोत्‍ले मु़चु़मिमका सीसिमु चाम्‍मी मा उनी सो हन्‍बेला सो़सिमु चाम्‍मी।

३२ माम्‍चु़नीलाम जेपामिमकु राप्‍लावा माम्‍चु़नीलाम जेपामिमकाम त्‍वाकु ल्‍वाडा दु़म्‍मिमका मेराम राप्‍लावा जो़होमका थो़मु बासी।

३३ हेङालोने सो़रलोले बेसीडा ल्‍वा मेघ्रो़म्‍साका हाम बेबे द्‍वा मेरामङा बोमिमिम माम्‍चु़नीका न मेबोमी,

लावो खोत्‍ले ल्‍वाडा न घ्रो़म्‍बेसाका तु़रु़ रेन्‍थिमिमा बोमिमिम ल्‍वाडाङा माम्‍चु़नीका न बोमी।

माम्‍चु़नीकु मु़चु़मिमकु खोत्‍ले मण्‍डलीडा होङङा,

३४ मेसेममिम मण्‍डलीडाम घ्रो़म्‍दीडा लिबा बुमिनु़।

मेर्मिमका जेमु मेल्‍वामी,

लावो डु़म्‍लाका र्‍वामिम होम्‍साका मेर्मिम साखाम गोडा दु़म्‍मिनु़।

३५ कोङनिम ल्‍वाकु दुथाम मेसेममिमका हिलाबोमु न बोमी माला नेमडा उनी त्‍वाकु वोचु़नुङ हिलाबोमिनु़।

हेङालोने मेसेममिमका मण्‍डलीडा जेमु ने क्रो़मलु़पा ल्‍वा सो़।

३६ हाम माम्‍चु़नीकु सिजेम गानीलाम चो़म्सिड्‍डाम डे?

हाम मेराम इनीमाडा कोङङा रोक्‍ताम?

३७ कोङनिम मु़चु़का उ त्‍वापलाई माम्‍चु़नीलाम जेपा लोवो माम्‍चु़नी पेललाममिम राप्‍लावा ल्‍वापा मु़चु़ मिम्‍सी माला गो र्‍याक्‍तोम ल्‍वा ङाचो़ येशूका र्‍वाम्‍डिम र्‍वाक्‍साका रङु़नु़।

३८ मेराम मु़चु़का ओराम ल्‍वा मेथो़सु़ माला उमा ल्‍वा वो मेथो़नी!

३९ मेम्‍मिमका वा-ल्‍वाकनी,

माम्‍चु़नीलाम जेमु छो़म न बेनी,

मा थेसिमेथेडिमिम वाङमी ल्‍वाडा जेमुडाम मेभोप्‍नी।

४० लावो खोत्‍ले ल्‍वा जो़होमका नुङ घ्रो़म्‍होमका बोमु बासी।

ख्रीष्‍ट सिमुलाम बम्‍गेम्‍डिम ल्‍वा

१५

१ वा-ल्‍वाकनी,

गो गानीलाई थो़बेट्‌निनिम जो़पा-सेला मिम्‍बेन्‍मु आमा न बु,

उहेम गानी रन्‍नी मा मेरामडाङा बुनिम बुनी।

२ गो थो़बेट्‌निनिम ओराम जो़पा-सेलाडा थो़र बोनिमा मेडिसाका मेरामडा दु़म्निम बुनी माला ओरामका गानीलाई सेल्‍नी,

मेएँ माला ने गानी थो़र बेन्‍निम ने हाम ना हामकाम दु़म।

३ हेङालोने गो हाम ल्‍वाउतो मेराम छो़म डोक्‍पु ल्‍वा गानीलाई ग्वानिनिम बु: मेराम ने माम्‍चु़नीकु सिजेमका र्‍वामिम होम्‍साका इकीमा छु़लकाम लागि ख्रीष्‍ट सिम्‍डी,

४ मा गुमीलाई क्‍लु़म्‍मिडी,

मा माम्‍चु़नीकु सिजेम होम्‍साका सुलेमनेम माम्‍चु़नीका गुमीलाई सिमुलाम फम्‍डी,

५ मा गुमी केफासकाडा,a

मा को-न (१२) थु़र्मामिमकाडा रेम्‍बेम्‍सिम्‍डी।

६ मेकोतिमा गुमी कोखेपकाङा ङो सङडाम वो हापा उनी सीसिपामिमकाडा रेम्‍बेम्‍सिम्‍डी।

मेर्मिमगोडाम हापा मु़चु़मिम ओम्‍लो वो बुमी।

लावो याङ-याङ ने सिमुदु़म्‍मडिम बु।

७ मेम्‍मा याकूब नुङ खोत्‍ले थु़र्मामिमकाडा गुमी रेम्‍बेम्‍सिम्‍डी।

८ खोत्‍लेडाम चङडा गो गक्‍पा थारी मेदु़थिङा गङडोम होप्माम मु़चु़नुङ वो गुमी रेम्‍बेसिम्‍डी।

९ थु़र्मामिमगोडाम खोत्‍लेडाम याक्‍के गोङा सो़।

थु़र्मा र्‍वाला सो़म्‍सिमु मेघ्रेन्‍ङी।

हेङालोने गो माम्‍चु़नीकु मण्‍डलीकु थो़मतेर्साक्‍तोम बाइडा।

१० लावो गो हाम बुङु,

मेराम माम्‍चु़नीकु दिदामका दु़म्‍ङोडोम बु,

मा गोडलाम उनीमा दिदाम हाम ना हामकाम मेदु़म्‍सावा।

गो ने वाङमिम खोत्‍ले थु़र्मामिमडाम वो हापा मेझापातो खारीमिम बेउतो।

लावो गो बेउतोम मेएँ,

गोनुङ बाट्‌पा माम्‍चु़नीकु दिदामका।

११ मेम्‍मिमका गो गानीलाई जो़पा-सेला थो़बेट्‌निनी लोवो वाङमिम थु़र्मामिमका थो़बेट्‌निनी लोवो कोलेङा ल्‍वा गुकु थो़बेन्‍कु,

मेराम गानी थो़रलु़न्‍निम बु।

सिमुलाम बग्‍गेसी

१२ ख्रीष्‍ट सिमुलाम बम्‍गेम्‍डी र्‍वाक्‍साका गुकु सो़कु,

मा हेसाका गानीगोडाम कोङनिमका सिपा मु़चु़ मेबगे र्‍वा?

१३ सिपा मु़चु़मिम बम्‍गेमिमिम मेदु़म माला ख्रीष्‍ट वो सिमुलाम बम्गेम्डिम मेदु़म।

१४ ख्रीष्‍ट सिमुलाम बम्गेम्डिम मेएँ माला गुकु दो़त्तोकोम ल्‍वा नुङ इनीमा थो़र वो हाम ना हामकाम दु़म।

१५ मेराम ल्‍वाडाम वो हापा गुइ माम्‍चु़नीकु दुथाम लिमा ल्‍वा सो़पा मु़चु़ दु़म्‍सी,

हेङालोने माम्‍चु़नीका ख्रीष्‍टलाई सिमुलाम फम्‍डी र्‍वाक्‍साका गुइ सो़इडिम बु।

लावो सिपा मु़चु़मिम सिमुलाम मेबम्‍गेमी माला ने गुमीका ख्रीष्‍टलाई सिमुलाम मेफक्‍मिवा।

१६ हेङालोने सिपा मु़चु़ मेबम्‍गेमी माला ख्रीष्‍ट वो सिमुलाम मेबम्‍गेट्‌मिवा।

१७ ख्रीष्‍ट सिमुलाम मेबम्‍गेट्‌मिवा माला इनी थो़र हाम ना हामकाम बु,

मा गानी आथावो इनी छु़लकु साखाम गोडा बुनी।

१८ मेम्‍मा ख्रीष्‍टडा थो़रलु़साका सिपा मु़चु़मिम वो पुयु़लुम्‍डी।

१९ ख्रीष्‍टडा गुइ हाम हुम ल्‍वापा न बिइमिम ओराम सु़म्‍दिसेरडा बुइमिमसम्‍मकाम लागि कोङङा माला वाङमिम मु़चु़मिमडाम वो हापा नाम्नाम्चो़ गुइ दु़म्‍सी।

२० लावो आच्‍छाङा ख्रीष्‍टलाई माम्‍चु़नीका सिमुलाम फम्‍खेट्‌मिडी।

सिपामिम वो सिमुलाम बम्गेमी र्‍वाक्‍पा ल्वा रेम्बोमु लागि ङादो सिट्‌पा मा होप्‍मामङा गुमी ने खोत्‍लेडाम ङादो सिमुलाम बम्‍गेम्‍डी।

२१ हेसाका कोले मु़चु़लामका सु़म्‍दिसेरडा सिमुलाम रोक्‍ता,

मेम्साका सिमुलाम बग्‍गेसी वो कोङमी मु़चु़लामका चो़म्‍सिड्‌डा।

२२ हेङालोने आदमनुङ हेमकेम बाट्‍पा खोत्‍ले मु़चु़मिम सिमी,

मेम्‍साकाङा ख्रीष्‍टनुङ हेमकेम बाट्‍पा खोत्‍ले मु़चु़का लाले त्‍वारो़म ल्‍वामी।

२३ लावो सिमुलाम बग्‍गेसी आरेसाका पेन्‍तिका दु़म: ख्रीष्‍ट ने ङादो सिट्‌पा मा होङङा माम्‍चु़नीका ख्रीष्‍टलाई खोत्‍लेडाम ङादो सिमुलाम फम्‍डी,

मेम्‍मा ख्रीष्‍ट योमिलो ख्रीष्‍टनुङ हेमकेम बाट्‌पा खोत्‍लेलाई माम्‍चु़नीका सिमुलाम फमी।

२४ मेम्‍मा हुक्‍पा थारी रो।

मेकोतिलो ख्रीष्‍टका खोत्‍ले किब्दी थो़पा साखाम,

खोत्‍ले साखाम मा खोत्‍ले यु़म पुयु़लुमिमा किब्‍दी माम्‍चु़नी पापकु ल्‍वाडा ग्‍वामी।

२५ हेङालोने ख्रीष्‍टका खोत्‍ले स्‍वाक्‍चिमोलाई उनी फेमखेल गोयु़ मेबेथु़मसम्‍म उनी त्‍वाकाङा साखाम थो़मु बासी।

२६ ख्रीष्‍टका खोत्‍लेडाम चङडा पुयु़लुबेन्‍मिमिम स्‍वाक्‍चिमो ने सिमुलाम सो़।

२७ माम्‍चु़नीकु सिजेमका र्‍वा,

“माम्‍चु़नीका खोत्‍ले ख्रीष्‍टकु फेमखेल गोयु़ जु़ल्‍मिडिम बु।”

ओराम र्‍वाक्‍मा ने माम्‍चु़नी उनी त्‍वापङा ख्रीष्‍टकु साखामगोडा दु़म्‍मी र्‍वाक्‍मा ने मेएँ,

हेङालोने खोत्‍ले ल्‍वा ख्रीष्‍टकु साखामगोडा जु़ल्‍साक्‍पा ने माम्‍चु़नी उनी त्‍वाप ङा सो़।

२८ माम्‍चु़नीका खोत्‍ले खारी बोमु दु़म्‍मिमिम चङडा ख्रीष्‍टकु साखामगोडा खोत्‍ले जु़ल्‍पा माम्‍चु़नीकु साखामगोडा तारापाचो़का वो उ त्‍वापलाई जु़लु़,

मेम्‍मा आरेसाका माम्‍चु़नीका खोत्‍लेथो़म खोत्‍लेडला किब्‍दी थो़मी।

२९ सिमुलाम मु़चु़मिम मेबम्‍गेमी माला सिपा मु़चु़मिमकाम लागि कु-रु़दु़म रम्‍माका हाम जो़पा दु़म मा?

सिपा मु़चु़मिम मेबमी माला हेङा मु़चु़मिमका मेर्मिमकाम लागि कु-रु़दु़म रमी मा?

३० गुकु हेङा आकी त्‍वाप थारी-थारीकाङा ङिम्‍लु़सीडा दु़म्कुम बुकु?

३१ वा-ल्‍वाकनी,

इकी ङाचो़ येशू ख्रीष्‍टका गानीडा बेम्डिम ल्वाडा आमा न भ्रसिड्‍डामका र्‍वामु चापु,

गो हेल्‍लो लोवो सिमुङा बासिलोवो सिमु चापु।

३२ सिपा मु़चु़ सिमुलाम मेबगे माला सो़प्‍दीडाम हादीबारामिमनुङ होङङा एफिसस शहरडाम मु़चु़मिमनुङ क्‍वाल्‍बा बेउतोमका गोलाई हाम जो़पा दु़स्‍ता मा?

सिपा मु़चु़ सिमुलाम मेब माला ने,

“गुइ पिइ-डुङी,

हेङालोने दिका ने गुइ सिइ।”

र्‍वाक्‍मा होङङा बिइलो नु़।

३३ मु़चु़मिमकु आरेप्‍माम ल्‍वाका गानीलाई ताङताहेरथो़ मेलनिमिनु़: “मेजो़पा मु़चु़मिमनुङ लाम्‍दिसीका जो़पा बादीखाम फाल्‍सी।”

३४ न छ्‌याक्‍नी मा छु़ल बोमु डिट्‌नी।

गो इनी क्रो़मलु़बेन्‍मु लागि र्‍वाङु,

गानीगोडा याङका माम्‍चु़नी छेट्‌मिडिमङा मिबु।

सिमुलाम बग्‍गेट्‌पा मिरो़म

३५ लावो कोङनिमका आरेसाका हिला बोमु चाम्‍मी,

“सिपा मु़चु़मिम हेसाका बम्‍गेमी मा मेर्मिमकाम उनी मिरो़म हेप्‍माम दु़म?”

३६ हाम,

थेसिमेथेट्‍पा!

गानी हाम ख्‍लिनी मेराम सिमा कोङङा ल्‍या।

३७ गानी हाम ख्‍लिनी मेराम दिफु दु़म्‍पा बोट मेएँ,

जेप्‍सेर लोवो वाङमिम मा ङा लोवो भ्रल कोङङा ख्‍लिनी।

३८ लावो माम्‍चु़नीका मुलु़ बेम्‍डिम होम्‍साका मेरामलाई लाले मिरो़म ग्‍वामी।

खोत्‍ले खालकाम भ्रललामका त्‍वा-त्‍वाहोम बोट ल्‍या।

३९ मेम्‍साकाङा वाङ-वाङकाम रो़म दु़म,

मिनी मिरो़म वाङ,

हादीबारामिमकु रो़म कोङमी ङा,

सिकेवा-माङकेवामिमकु रो़म कोङमी ङा,

मा ङोमिमकु रो़म कोङमी वाङ ङा दु़म।

४० मेम्‍मा मिरो़म वो पाह्रीलाम नुङ सुबुडाम दु़म।

पाह्रीलाम मिरो़मकु जो़प्‍सी वाङ ङा बु,

मा सुबुडाम मिरो़मकु जो़प्‍सी कोङमीङा बु।

४१ नेप्‍सुङकु जो़प्‍सी वाङ,

ख्‍लो़मुकु जो़प्‍सी नुङ सोरलुङकु जो़प्‍सी कोङमीङा दु़म।

मेम्‍मा कोले सोरलुङकु जो़प्‍सी कोङमी सोरलुङडाम उ जो़प्‍सीडा वाङङा दु़म।

४२ सिपा मु़चु़मिमकु सिमुलाम बग्‍गेसी वो मेप्‍मामङा।

गुइ सिइलो सुबुडाम इकी मिरो़म क्‍वायु़ ख्‍लिसी,

लावो मेराम हेल्‍लो लोवो नु़मु लागि सिमुलाम बगे।

४३ मिरो़म हाम होङङा वो मेलु़साका क्‍लु़म्‍सी,

यु़म झ्‍वासिक्‍साका बगे।

सो मान्‍थिम क्‍लु़म्‍सी,

सोनुङमा दु़म्‍साका बगे।

४४ सुबुडाम मिरो़म क्‍लु़म्‍सी,

माम्‍चु़नी-पेललाममिम मिरो़म बगे।

सुबुडाम मिरो़म दु़म माला माम्‍चु़नी-पेलका थो़पा मिरो़म वो दु़म।

४५ मेम्‍मिमका माम्‍चु़नी सिजेमडा र्‍याक्‍मा बु,

“खोत्‍लेडाम ङादोम मु़चु़ आदम उ सामनुङमा दु़स्‍ता।”

लावो चङडाम आदम त्‍वारो़म ग्‍वाक्‍पा पेल सो़।

४६ ङादोम ने सुबुडाम मिरो़म मा चङडाम माम्‍चु़नी-पेलामिम मिरो़म।

४७ ङादोम मु़चु़ आदम सुबुडाम क्‍वाकाम बाइडा,

चङडाम मु़चु़ ख्रीष्‍ट,

पाह्रीलामका योम्‍डी।

४८ सुबुडाम मु़चु़मिम क्‍वालामका बनेबेम्‍मा मेराम मु़चु़ होप्‍मामङा बुमी,

पाह्रीकाम मु़चु़मिम पाह्रीलाम योक्पा मु़चु़ होप्‍माम दु़म्‍मी।

४९ ओम्‍लो गुइ क्‍वालाम बनेदु़म्‍पा मिरो़म ल्वास्तिम बु,

मेम्साकाङा दिफु गुइ पाह्रीलाम मु़चु़ होप्माम लाले मिरो़म ल्वासी।

५० वा-ल्‍वाक्‍नी,

गो गानीलाई र्‍वाङु,

सो़ नुङ सिसिकु मिरो़मका माम्‍चु़नीकु किब्‍दीकाम दो़दो़वा मेल्‍वासु़।

मेम्साकाङा पुयु़लुक्पा मिरो़मका हेल्‍लो वो पुयु़ मेलुक्‍पा मिरो़मकु दो़दो़वा मेल्‍वासु़।

५१ थो़नी,

गो कोले थक्‍मा ल्‍वा सो़उ,

गुइ खोत्‍ले ने मेसिइ,

लावो गुइ इकी मिरो़म वाङ दु़म्मा ख्‍लोसिडी।

५२ घरिकोङकाङा,

मिक्‍सीकु चिक्रिमकाङा,

चङडाम थारीकु भुमकु लो़लामडा गुइ मिरो़मडा वाङ दु़म्‍सीमा ख्‍लोसिडी।

हेङालोने भुम जे,

मा सिपा मु़चु़मिम हेल्‍लो वो मेसिपा बेसाका बमी।

गुइ नु़पामिम ने लाले मिरो़म ख्‍लोसिडी।

५३ हेङालोने इकीमा मिरो़म सिल्‍या मा झिम,

मा ओराम हेल्‍लो लोवो दु़म्‍पाम बाट्‍पा मा मेझिपा मिरो़मडा ख्‍लोम्‍सिमु बासी।

५४ इकीमा झिपा मिरो़म हेल्‍लो वो मेसिपा मिरो़मडा ख्‍लोसी,

मेकोतिलो माम्‍चु़नीकु सिजेमडा र्‍याक्‍मा ओराम ल्‍वा रोथी,

“सिमुलाम ने क्‍वाल्‍बाडा सो़ड्‍डाम बु!

५५ ए सिमुलाम,

गाना बान्ते घ्‍ल्‍वान्‍ना?

ए सिमुलाम,

केपा इमा यु़म बा मा?”

५६ सिमुलामका यु़म छु़ललाम ल्‍वासु़ मा छु़लका यु़म डु़म्‍लालाम ल्‍वासु़।

५७ लावो माम्‍चु़नीलाई आलासो़ ग्‍वाकी,

गुमीका गुइलाई इकी ङाचो़ येशू ख्रीष्‍टलामका घ्‍ल्‍वासी ग्‍वाक्‍सामी।

५८ मेम्‍मिमका आमा द्‌वादीबुङ वा-ल्‍वाकनी,

थो़रलु़इमिम दु़म्‍निम बानी मा यु़मनुङमा दु़म्‍नी।

हेल्‍लो लोवो ङाचो़कु खारी छो़म बेनिम बानी।

हेङालोने गानी ङाचो़काम लागि ब्राम्‍दु़ल्‍वा बोनिमिम हाम ना हाम मेदु़म र्‍वाक्‍पा गानी चनी।

a 

१५:५ केफास र्‍वाक्मा ग्रीक ल्वा “पत्रुस”

माम्‍चु़नीकु मु़चु़मिमलाई ख्‍लो़मु ग्वा-ग्वा

१६

१ यरूशलेमडा बाट्‍पा माम्‍चु़नीकु मु़चु़मिमकाम लागि ग्वा-ग्वा फमुकु दुथाम गलातियाडाम मण्‍डलीमिमलाई गो बेबेत्तोमिम होम्‍साकाङा गानी बेनी।

२ खोत्‍ले हप्‍ताकु ङादोमनेम गानी खोत्‍लेका त्‍वा-त्‍वाहोम खउलुङ डु़प्‍निमकु किचो़ खउलुङ फ्‍वाक्‍निमा जु़ल्‍तोङा बेनी,

मेम्‍साका गो रोङुलो ग्वा-ग्वा फबेन्‍मु मेबासिनु़।

३ मेम्‍मा गो रोङुमा छेम-ल्‍वाकु सेलाखाजेम र्‍याक्‍साका गानी र्‍वानिमिम मु़चु़मिमलाई ग्वा-ग्वा सोप्‍डा यरूशलेम थु़रुमी।

४ गो वो लमु जो़पा दु़म माला गोनुङ मेर्मिम लमी।

पावलका र्‍वाक्‍ताम उ त्‍वापगोडाम ल्‍वामिम

५ गो माकेडोनिया दु़म्‍साका लङुमिम चङडा इनीमाडा रोङु,

हेङोलोने गो माकेडोनिया दु़म्‍तोङा लमु बासी।

६ गो गानीनुङ कोलेम-नलेम बुङु डे,

जुथारीका वो मेसिन्‍डाङा बुङु।

मेम्‍मा गो बान्‍ते लङु लोवो गानी गोलाई लाम्‍दीकाम लागि ख्‍लो़मु चाम्‍ङिनी।

७ ओराम थारीका गानीनुङ घरिकोङ कोङङा घ्रो़म्‍साका लमु आमा न मिबु।

ङाचो़कु न होङङा दु़स्‍ता माला इनीमाडा रोमुमा किचो़ हापाङा बुमु न बेउतोम बु।

८ पेन्तिकोसकु चाडसम्‍म गो आसि एफिससडाङा बुङु,

९ आमा कोर्थो़लाम बक्‍पा मु़चु़ हापाङा बुमी लोवो आसिन्‍डा ङाचो़कु डोक्‍पु खारी बोमु लागि जो़पा थारी ल्‍वाउतोम बु।

१० तिमोथी इनीमाडा रोलो मिम्ताम-सो़र्ताम मेबेसाका गानीनुङ बुमु ग्‍वाक्‍नी।

हेङालोने गुका वो गो होम्‍साकाङा ङाचो़कु खारी बेत्तोङा लेडु़।

११ मेम्मिमका सु़का वो गुलाई छेम छेम मेदु़मिनु़,

मा गु आमाडा ख्‍लोसिमा रोलो उमा लाम्‍दीडा न भ्रसिबेट्‌निमा थु़र्नी।

वाङमिम थो़रलु़पामिम वो गुनुङ रोमी र्‍वाक्‍साका गो लथाक्‍पु।

१२ ल्‍वाक अपोल्‍लोसकु दुथाम ने गो र्‍वाङु,

वाङमिम वा-ल्‍वाकमिमनुङ कोयो इनीमाडा लक्‍नी र्‍वाक्‍साका गुलाई छो़म र्‍वाङ्‌डोम बाइडा।

गु ओम्‍लो इनीमाडा रोमु नङा मेबु़वा,

लावो उमा लागि जो़पा थारी दु़म्‍लो इनीमाडा रो।

१३ चङचङया बानी,

छो़म थो़रनुङमा दु़म्‍नी,

डोक्‍पु थो़म्‍बोकनुङमा दु़म्‍नी मा छो़म सोनुङमा दु़म्‍नी।

१४ गानी हाम बोनी रिखामनुङमा दु़म्‍निमा बेबेनी।

१५ वा-ल्‍वाकनी,

गानी ओराम ल्‍वा चनी,

स्‍तिफनासकु नेमडाममिम अखैयाडा खोत्‍लेडाम ङादो थो़रलु़पा मु़चु़मिम सो़।

मेर्मिमका माम्‍चु़नीकु मु़चु़मिमकाम चापे-डुपे बोमुडा खोत्‍ले उनी न-गोङा ग्‍वाम्‍डिम बु।

गो गानीलाई छो़म र्‍वाङु,

१६ गानी मेर्मिम मु़चु़मिमकु ल्‍वाड्‌डा बानी।

मेर्मिम नुङ मेम्‍माम ङा ब्राम्दु़ल्वा बेपा वाङमिम मु़चु़मिमकु ल्‍वाडा वो बानी।

१७ स्‍तिफनस,

फोर्टुनाटस नुङ अखाइकस आसिन्‍डा रोम्‍डिमडाम गो गेर्सिक्‍पा बुङु।

हेङालोने गानी मेबानिवालो मेर्मिम रोम्‍डिमका गानी ङा आसिन्‍डा बान्‍निम होङङा लु़ङ्‌डो।

१८ मेर्मिमका इनीमा न-गो भ्रसिबेट्‌मिडिम होङङा आमा वो न-गो भ्रसिबेट्‌मिडी।

गानी आरेप्‍माम मु़चु़मिमलाई डोक्‍पु मिम्‍मु बासी।

पावलकाम चक्‍थो़म सेव

१९ एशिया क्षेत्रडाम मण्‍डलीमिमका गानीलाई सेव र्‍वाम्‍डिम बु।

अकिलास नुङ प्रिस्‍किलाका मा उची नेमडा खोम्‍सिक्‍पा मण्‍डलीका वो ङाचो़कु नङडा गानीलाई उनी न-गोलामका ङा सेव र्‍वाम्‍डिम बु।

२० खोत्‍ले थो़रलु़पा वा-ल्‍वाकमिमका गानीलाई सेव र्‍वाम्‍डिम बु।

थो़रलु़पा दु़म्‍सीकु रिखामका गानी सेव साबेनी।

२१ गो पावल,

आ त्‍वाकु ल्‍वाकाङा ओराम सेव र्‍याक्‍तोङा लेट्‌पु।

२२ कोङनिमका ङाचो़लाई रिखाम मेबु़ माला मेरामडला वाइतो रोनु़।

आकीमा ङाचो़,

योक्‍नी!a

२३ ङाचो़ येशूकु दिदाम गानीनुङ दु़म्‍नु़!

२४ ख्रीष्‍ट येशूडा आमा रिखाम गानी खोत्‍लेनुङ दु़म्‍नु़।

आमेन।

a 

१६:२२ आकीमा ङाचो़, योक्‍नी ग्रीकडाम लाले सो़रख्रेप्‍सीडा मारानाथा र्‍वाक्‍साका र्‍याक्‍मा बु। ओराम अरमिकमिमका जेपा ल्‍वा सो़। ओरामका र्‍वामु माल्‍लु़म ने आकीमा ङाचो़, योक्‍नी!

कोरिन्‍थडाम मण्‍डलीलाई

पावलका र्‍याक्‍तु़म चङडाम सेलाखाजेम

छेम-ल्वा

पावल उ त्‍वाकाङा कोरिन्‍थ शहरडा चो़म्‍जो़ल्‍लु़म मण्‍डलीलाई र्‍याक्‍तु़म ओराम चक्‍थो़म सेलाखाजेम सो़। मे मण्‍डलीनुङ उमा मेकोति जो़पा हेमकेम मेबायावाम थारीका गुका ओराम सेलाखाजेम र्‍याक्‍तु़म बाइडा। मण्‍डलीडाम कोङनिम मु़चु़मिमका उमा कोर्थो़लाम जेम्‍डिम बाइडा। लावो गुका मेर्मिमनुङ दु़पा न बु़डु़म बु, मा गो मेर्मिमनुङ दु़मु ल्वाउतो माला गो छो़म गेर्सी द्‍वाङु र्‍वाक्‍साका आसिन्‍डा र्‍याक्‍तु़म बु।

ओराम सेलाखाजेमकु ङादोम भागडा पावल नुङ कोरिन्‍थडाम मण्‍डलीडा हेप्‍माम हेमकेम दु़स्‍ताम बाइडा र्‍वाक्‍साका गुका सो़यु़डु़म बु। लोवो मण्‍डलीलाई मेर्मिमका बेम्‍डिम मेजो़पा ल्‍वा नुङ उमा कोर्थो़लाम जेम्‍डिम ल्‍वाकु दुथाम गुका मेर्मिमलाई छो़म मेभ्रपा बेसाका ख्‍र्‍वाक्‍तु़मिम बाइडा। आरेसाका गुका ख्‍र्‍वाक्‍तु़मी लोवो चक्‍थो़ ने मण्‍डलीडा खोत्‍लेकाम उनी न-गो दु़बेसाका उनीमा छु़ललाम ख्‍लोसिम्‍डिमका पावल छो़म गेर्सी द्‍वाक्‍ताम बाइडा। मेकोतिमा पावलका मण्‍डलीमिमलाई यहूदियाडाम उनी हाम वो मेबाट्‍पा थो़रलु़पामिमकाम लागि इनी दाप होर्निमा ख्‍लो़निमी र्‍वाक्‍ताम बाइडा। चङ्‍डाम अध्‍यायडा पावलका गो आच्‍छाङाकाम थु़र्मा र्‍वाक्‍ताम बु। हेङालोने कोरिन्‍थडाम कोङनिम मु़चु़मिमका उनी त्‍वापलाई आच्‍छाङाकाम थु़र्मामिम र्‍वाम्‍थाल्‍मिडी, लावो पावललाई ने थु़र्मा लिसिड्‍डाम र्‍वाक्‍साका मुमा बेन्‍थाल्‍मिडी।

र्‍याक्‍मा ल्‍वामिम

छेम-ल्‍वा १:१-११

पावल नुङ कोरिन्‍थ मण्‍डली १:१२–७:१६

यहूदियाडा बाट्‍पा ख्रीष्‍टियनमिमकाम लागि ग्वा-ग्वा ८:१–९:१५

पावल उ त्‍वाप थु़र्मा र्‍वाक्‍साका सो़यु़डु़म १०:१–१३:१०

हुम-द १३:११-१३

कोरिन्‍थडाम मण्‍डलीलाई

पावलका र्‍याक्‍तु़म चङडाम सेलाखाजेम

२ कोरिन्‍थी

पावलकु सेव

१

१ ओराम सेलाखाजेम माम्‍चु़नीकु न होम्‍साका येशू ख्रीष्‍टकु थु़र्मा दु़म्‍ङोडोम गो पावल नुङ आकीमा ल्‍वाक तिमोथीलामका सो़।

गो कोरिन्‍थ शहरडा बाट्‌पा माम्‍चु़नीकु मण्‍डली नुङ अखैयाडा बाट्‌पा माम्‍चु़नीकु खोत्‍ले सेपा मु़चु़मिमलाई ओराम सेलाखाजेम र्‍याक्‍तोङा बेउ।

२ माम्‍चु़नी इकी पाप नुङ ङाचो़ येशू ख्रीष्‍टका गानीलाई दिदाम नुङ न-भ्रसी ग्‍वानिमिनु़।

खोत्‍लेडा न बसाक्‍पा माम्‍चु़नी

३ माम्‍चु़नीकु नङ कोसिनु़।

गुमी इकीमा ङाचो़ येशू ख्रीष्‍टकु माम्‍चु़नी,

न-थो़मनुङमा पाप,

मा न खोत्‍ले बसाक्‍पा माम्‍चु़नी बुमी।

४ गुमीका गुइलाई खोत्‍ले दु़खाडा इकी न बसाक्‍सामी।

आरेसाका माम्‍चु़नीलाम ल्‍वास्‍तिम मेराम न बन्‍सीलामका गुइ वो वाङमिम दु़खाडा दु़म्‍पा मु़चु़मिमकु न बन्‍सामु चाप्‍सी।

५ हेङालोने ख्रीष्‍टकाम लागि गुइ हाङको हापा दु़खा ल्‍वासी,

मेकोतिङा माम्‍चु़नीका ख्रीष्‍टलामका इकीमा न बसाक्‍सामी।

६ गुकु दु़खा ल्‍वात्तोकोम ने इनीमा न बन्‍सी नुङ सेल्‍सिसीकाम लागि सो़।

मेम्‍मा गुकु माम्‍चु़नीलाम न-बन्‍सी ल्‍वात्तोको माला मेराम वो इनीमा न-बन्‍सीकाम लागि सो़।

ओराम न बन्‍सीलामका गुकु इम्‍तोकोम होप्‍माम दु़खा गानी वो इम्‍मु चाप्‍नी।

७ गुकु दु़खा ल्‍वात्तोकोम होङङा गानी वो दु़खा ल्‍वानी माला,

माम्‍चु़नीका आकीमा न बसाक्‍तिकिमिम होङङा इनीमा वो न-बन्‍सानिमी।

गुकुलाई ओराम ल्‍वाडा आच्‍छाङा थो़र लु़डाम बु।

८ वा-ल्‍वाकनी,

गुकु एशियाडा दु़खा ल्‍वात्तोकोम ल्‍वाकु दुथाम गानी वो चन्‍जो़ल्‍नी र्‍वाक्‍पा आकीमा न बु।

मेसिन्‍डा गुकु छो़म दु़खा ल्‍वात्तोको,

मेराम गुकु इम्‍मुङा मेचाप्‍कुवामका आकी साम जु़ल्‍मु वो न सेत्तोकोम बाइडा।

९ गुकु ने आच्‍छाङा सिमु होङङा लु़त्तोकोम बाइडा।

गुकु आकी त्‍वाकु यु़मडा मेएँ,

लावो सिपामिमलाई फक्‍पा माम्‍चु़नीडा थो़र लु़कुनु़ र्‍वाक्‍साका आरे दु़स्‍ताम।

१० गुमीका गुकुलाई आरेप्‍माम छो़म ङिमलु़पा सिमुलामका फ्‍वाक्‍तिकिमी,

मा फ्‍वाक्‍सामी वो।

गुमीका गुकुलाई हेल्‍लो लोवो फ्‍वाकिमी र्‍वाक्‍पा नका गुमीडला गुकु आकीमा थो़र जु़ल्‍तोकोम बु,

११ गानी वो आकीमा लागि सो़म्‍दी बेसाका ख्‍लो़किनिम बुकिनी।

मेम्‍मा हापा मु़चु़मिमका इकीमा लागि आलासो़ र्‍वामी,

हेङालोने मेर्मिम हापाकाम सो़म्‍दी थो़मिमा माम्‍चु़नीका गुकुलाई जि-वा ग्‍वाकिमी।

पावलका कोरिन्‍थडा चक्‍थो़ लक्‍पा मुलु़ बु़डु़म

१२ ओराम सु़म्‍दिसेरडा कोङङा मेएँ लावो इनीमा ङादोडा वो आकीमा बासी-दोसी सेपा दु़म्‍बेत्तोकोम बु।

ओराम आच्‍छाङाकाम न गुकु माम्‍चु़नीलाम ल्‍वात्तोकोम सो़।

ओराम माम्‍चु़नीकु दिदामका दु़स्‍ताम,

मु़चु़कु नेप्‍चीलामका ने मेएँ र्‍वाक्‍साका गुकु आकी धक्‍ची ह्‍वाक्‍साका सेपा नेप्‍चीका र्‍वामु चाम्‍कु।

१३ गानी थेसिथेन्‍मु मेचापा नुङ डान्‍मु मेचापा हाम वो ल्‍वा गुकु गानीलाई मेर्‍याकु।

१४ ओम्‍लो गानी आकीमा दुथाम किचो़ कोङङा थेसिथेट्‌निम बु,

लावो कोलेम गानी गुकुलाई जो़होमका थेसिथेन्‍किनी।

ङाचो़ येशू योमिमिम नेम गुकु इनीमा दुथाम आकी दाप होर्सिमिम होङङा गानी वो आकीमा दुथाम इनीमा दाप होर्सी र्‍वाक्‍साका थो़र बेउतोम बु।

१५ गुइ इकी त्‍वाप-त्‍वापडा आच्‍छाङा थेसीथेन्‍बिइ र्‍वाक्‍पा गो लु़ङ्‌डोमका गानी नक-खेप जि-वा ल्‍वानी र्‍वाक्‍साका आथावो इनीमाडा रोमु न बेउतोम बाइडा।

१६ माकेडोनिया लङुलो ङादो इनीमाडा लुङु मा माकेडोनियालामका ख्‍लोसिङुलो वो इनीमाडा लुङु।

मेम्‍मा गानी गोलाई यहूदियाथो़ थु़र्सोङिनी र्‍वाक्‍पा आमा नडा मिम्‍सिङ्‌डोम बाइडा।

१७ आरे बोमु आमा नडा मिम्‍तोलो हाम नले न बेउतो मा?

हाम गो हाम-हुम बोमु आमा नडा मिम्‍तोलो सु़म्‍दिसेरडाम मु़चु़ होङङा कोलेङा ल्‍वा “आच्‍छाङा” नुङ “मेएँ” र्‍वाङु मा?

१८ माम्‍चु़नी थो़रलु़इमिम बुमी।

मेम्‍साकाङा आकीमा सिजेम वो याङलो “आच्‍छाङा” नुङ याङलो “मेएँ” दु़स्‍ताम मिबु।

१९ गो,

सिलास नुङ तिमोथीका गानीलाई थो़बेत्तोकोम माम्‍चु़नीकु तारापाचो़ येशू ख्रीष्‍टडा “आच्‍छाङा” नुङ “मेएँ” र्‍वाक्‍पा ल्‍वा मेबायावा।

लावो गुमीडा हेल्‍लो लोवो “आच्‍छाङा” कोङङा दु़म।

२० माम्‍चु़नीका खोत्‍ले याचे जेम्‍डिम ल्‍वामिम “आच्‍छाङा” र्‍वाक्‍साका ख्रीष्‍टडा रोक्‍थिड्‍डा।

मेम्‍मिमका ख्रीष्‍टलामका माम्‍चु़नीकु नङ डोक्‍पु दु़म्‍नु़ र्‍वाक्‍साका गुइ “आमेन” र्‍वाकी।

२१ माम्‍चु़नीका गानी नुङ गुकु खोत्‍लेलाई ख्रीष्‍टडा सो ग्‍वाक्‍साड्‍डामिम बु।

गुमीकाङा गुकुलाई थुत्तिकिमिम सो़।a

२२ गुइ गुमीकाम ङा र्‍वाक्‍साका गुमीका गुइडला उनीमा छेखोप ओप्‍मिडिम बु मा ङादो ग्‍वाक्‍पा बैना होप्‍मामङा इकीमा न-गोडा माम्‍चु़नी-पेल ग्‍वाक्‍साड्‌डामिम बु।

२३ माम्‍चु़नीलाई आमा दुथाम सो़पा मिम्‍साका गो आच्‍छाङा र्‍वाङु,

गानीलाई आथावो हापा दु़खा मेग्‍वानिनी र्‍वाक्‍साका गो कोरिन्‍थडा ख्‍लोसिक्‍साका मेरोङुवा।

२४ इनीमा थो़रलु़सीडला गुकु साखाम थो़मु लागि मेएँ,

लावो इनीमा न भ्रम्‍सिमु लागि गानीनुङ खारी बोमु न बोकु,

हेङालोने इनीमा थो़र छो़म सोनुङमा बु।

a 

१:२१ यहूदीमिकु डु़म्‍लाडा तेल क्‍लक्‍साका कोङनिम खारी (हप, डोक्‍पु ङाउ डु़म्‍लाचो़, माम्‍चु़नीलाम जेपा) बोमु लागि थुपा डु़म्‍ला सो़।

२

१ इनीमा न मेनो़बेट्‍पुनु़ र्‍वाक्‍साका गो इनीमाडा आथावो चक्‍थो़ मेरोक्‍पा मुलु़ बेउतो।

२ हेङालोने गो इनीमा न नो़बेत्तो माला गो न नो़बेसाक्‍निनिम गानीडाम वाङमिम सु़का गोलाई गेर्सिबेन्‍ङी मा?

३ गो रोङुलो आमा न भ्रसिबेन्‍मु बासिक्‍पा मु़चु़मिमका आमा न नो़मेबेन्‍मिनु़ र्‍वाक्‍साका ङादोम सेलाखाजेम गो र्‍याक्‍तोम सो़।

आमा न भ्रसिलो इनीमा वो न भ्रसी र्‍वाक्‍पा गो थो़र लु़ङ्‌डोम बाइडा।

४ आमा गो छो़म ख्राप्‍तो आमा न मेभ्रसिक्‍तो नुङ छो़म प्‍ल डक्‍तो गानीलाई मेराम सेलाखाजेम र्‍याक्‍तोम बाइडा।

गो इनीमा न नो़बेन्‍मु माल्‍तोम मेएँ,

लावो गो गानीलाई हाङकोम रिखाम बोनिनी मेराम गानीलाई चबेन्‍मु आमा न बाइडा।

छु़ल हेप्‍सी

५ गानीगोडाम कोङनिमका न नो़बेड्‌डु़ माला आमा कोङङा मेएँ गानी खोत्‍लेकाम छो़म न नो़बेड्‌डु़।

६ गानीगोडाम हापाङा उमा कोर्थो़लाम बनिमिमङा मेरामलाई लिट्‌पा देन्‍दे दु़म।

७ मेम्‍मिमका गानी मेरामकु छु़ल हेम्‍साट्‌नी मा मेरामनुङ न-थो़मनुङमा दु़म्‍साका जेनी-दोनी,

मेएँ माला ने छो़म उ दु़खा लुमा उ गो ज।

८ मेम्‍मिमका गो गानीलाई छो़म र्‍वाङु,

मेराम मु़चु़डला आच्छाङा रिखाम बोनी र्‍वाक्‍पा रेम्‍बेनी।

९ गानीलाई र्‍वाक्‍मा होम्‍साका खोत्‍ले बोनी डे मेएँ डे र्‍वाक्‍साका छाम्‍मु नुङ रेम्‍मु लागि गानीलाई सेलाखाजेम र्‍याक्‍तोम बाइडा।

१० गानी कोङनिमलाई पाचो ग्‍वानी माला गो वो मेरामलाई पाचो ग्‍वाक्‍पु।

कोङनिम मु़चु़लाई कोङनिम ल्‍वाडा गो पाचो ग्‍वाक्‍तोम बु माला येशू ख्रीष्‍टकु ङादोडा इनीमा लागिङा पाचो ग्‍वाक्‍पु।

११ आरेसाका शैतानका गुइलाई फोसो़ आम्‍मु मेल्‍वास्‍नु़,

हेङालोने गुइ शैतानकु नडाम मुलु़मिम चडिम बु।

त्रोआसडा पावलका मिम्‍ताम-सो़र्ताम बु़डु़म

१२ ख्रीष्‍टकु दुथाम जो़पा-सेला थो़बेड्‌डा गो त्रोआस शहरडा रोङडोलो ङाचो़का आमा लागि लाम्‍चोको होल्‍साङ्‌डिमिम बाइडा।

१३ लावो आमा ल्‍वाक तीतस मेसिन्‍डा मेडारुवामका गो मिम्‍ताम-सो़र्ताम बेउतो।

मेम्‍मा त्रोआसडाम वा-ल्‍वाकमिमनुङ ब्र्‍वासिङ्‍डोमा गो माकेडोनियाथो़ लङडो।

ख्रीष्‍टलाममिम घ्‍ल्‍वासी

१४ माम्‍चु़नीलाई आलासो़ दु़म्‍नु़,

हेङालोने माम्‍चु़नीका गुइलाई हेल्‍लो लोवो ख्रीष्‍टनुङ घ्‍ल्‍वासीकु लाम्‍दीडा लाम्‍दिबेसामी।

गुमीका ख्रीष्‍ट छेबेट्‍पा नेप्‍चीलाई भ्रपा मुरनेम्‍पा धूप होङङा खोत्‍लेथो़ फोट्‍पा खारी गुकुलाई ग्‍वाकिमी।

१५ हेङालोने सेल्‍सिक्‍पामिम नुङ पुयु़लुक्‍पामिम गोडा गुइ माम्‍चु़नीकाम लागि ख्रीष्‍टकु भ्रपा मूरनेम्‍पा धूप सो़।

१६ पुयु़लुक्‍पामिमकाम लागि गुइ साम फ्‍याक्‍साक्‍पा घ्रामलु़पा मुर मा सेल्‍सिक्‍पामिमकाम लागि गुइ त्‍वारो़म ग्‍वाक्‍पा भ्रपा मुर सो़।

आरेप्‍माम खारी बोमु चापा सु़ बु मा?

१७ वाङमिम हापा मु़चु़मिमका खाप्‍ची डु़म्‍मु लागि बेम्‍डिम होङङा माम्‍चु़नीकु सिजेम भ्रेट्‌पा मु़चु़ गुकु मेएँ,

लावो गुकु ने माम्‍चु़नीका थु़र्तिकिम मु़चु़ सो़,

मा माम्‍चु़नीकु ङादोडा गुकु ख्रीष्‍टकु डु़ल्‍चो़ दु़म्‍साका उनीमा सिजेम आच्‍छाङा जेकु।

लाले सो़रख्रेप्‍सीडाम डु़ल्‍चो़मिम

३

१ हाम आथावो आकी त्‍वाकाङा त्‍वापलाई कोमु खाम्‍कु मा?

हाम कोङ-कोङ मु़चु़मिमका होङङा गानीलाई डे गानीलामका डे छेबेट्‌पा सेलाखाजेम गुकु वाङमिमलाई रेम्‍बोमु बासी मा?

२ गानीङा आकीमा न-गोडा र्‍याक्‍मा सेलाखाजेम सो़।

इनीमा त्‍वारो़म ने खोत्‍ले मु़चु़मिमका डान्‍मु नुङ छेमु चापा मेराम सेलाखाजेम सो़।

३ आच्‍छाङा गानी ने ख्रीष्‍टका र्‍याम्‍डिम सेलाखाजेम सो़,

मा मेराम सेलाखाजेम रेट्‍पा गुकु ङा।

ओराम सेलाखाजेम गेलोङका र्‍याक्‍मा मेएँ,

लावो नु़पा माम्‍चु़नीकु पेललामका र्‍याक्‍मा सो़।

लुङकु र्‍याखोपडा मेएँ,

लावो न-गोडा र्‍याक्‍मा सो़।

४ ख्रीष्‍टलाम न-थो़म ल्‍वात्तोकोमका गुकु माम्‍चु़नीडला आरेप्‍माम थो़र बेसाका र्‍वाकु।

५ ओराम खारी बोमु घ्रेटपा बुकु र्‍वाक्‍साका गुकु र्‍वामु मेचाम्‍कु।

लावो गुकुलाई ओराम खारी बोमु घ्रेट्‍पा दु़म्‍बेट्‍पा ने माम्‍चु़नी सो़।

६ गुमीका गुकुलाई लाले सो़रख्रेप्‍सीकु डु़ल्‍चो़ दु़म्‍मु चापा दु़म्‍बेत्तिकिमिम बु।

ओराम लाले सो़रख्रेप्‍सी ने र्‍याक्‍मा डु़म्‍लामिम मेएँ,

लावो माम्‍चु़नी-पेललाम सो़।

र्‍याक्‍मा डु़म्‍लाका सिमुलाम रेडु़,

लावो माम्‍चु़नी-पेलका ने त्‍वारो़म ग्‍वाक्‍सामी।

लाले सो़रख्रेप्‍सीकु यु़म-झ्‍वाक्‍सी

७ लुङकु र्‍याखोपडा डु़म्‍ला र्‍याम्‍डिमा ग्‍वाम्‍डिम थारीका माम्‍चु़नीकु यु़म झ्‍वाक्‍सी रेम्‍बेसिड्‍डा।

मेराम यु़म झ्‍वाक्‍सीका मोशाकु कल झ्‍वाक्‍ताम बाइडा।

मेप्‍माम झ्‍वाक्‍पामा वाखाताम दाम्‍तो लक्‍पा ल्‍वा लोवो इस्राएलीमिमका मोशाकु कल रेम्‍मुङा मेचाप्‍मिवा।

सिमुलाम रेट्‍पा डु़म्‍ला रेड्‍डु़लो ने मेप्‍माम यु़म-झ्‍वाक्‍सी बाइडा माला,

८ त्‍वारो़म ग्‍वाक्‍पा माम्‍चु़नी-पेलकु खारी रेडिलो मेरामडाम वो हापा घ्‍ल्‍वापा यु़म झ्‍वाक्‍सी मेदु़म मा?

९ मु़चु़लाई मुमा बेट्‌पा डु़म्‍लाकु खारी ने यु़म झ्‍वाक्‍पा बाइडा माला,

मु़चु़मिमलाई माम्‍चु़नीकु ङादोडा जो़पा दु़म्‍बेट्‌पा खारी ने मेरामडाम वो हापा यु़म-झ्‍वाक्‍पा दु़म।

१० ओराम यु़म-झ्‍वाक्‍सी छो़म झ्‍वाक्‍पा बाइडामका ङादोम यु़म झ्‍वाक्‍सी ने मेकोतिङा दाम्‍स्‍तामा लस्‍ता।

११ दाम्‍तो लक्‍पा मेराम डु़म्‍ला वो यु़म-झ्‍वाक्‍सिनुङमा रोक्‍ताम बाइडा माला,

ओराम हेल्‍लो लोवो दु़म्‍पाम बाट्‌पा त्‍वारो़म ग्‍वाक्‍पा खारी ने मेरामडाम वो घ्ल्वापा यु़म-झ्‍वाक्‍सिनुङमा दु़म।

१२ गुकुनुङ आरेप्‍माम हाम-हुम ल्‍वापा न बु़मिमका गुकु छो़म मेङिपा दु़म्‍तोकोम बु।

१३ दाम्‍तोलक्‍पा यु़म-झ्‍वासी इस्राएलीमिमका मेल्वामिनु़ र्‍वाक्‍साका मोशाका उ कल ख्रेप्‍थाल्‍लु़,

लावो गुइ ने गु होप्‍माम मेएँ,

१४ मेराम थारीका इस्राएलडाम मु़चु़मिमकाम थेसीथेट्‍पा न हुप्‍मा बाइडा।

आथाल-दिका वो माम्‍चु़नीकु ङादोम सो़रख्रेप्‍सीa डान्‍मिलो मेर्मिमका थेसिमेथेन्‍मी।

मेर्मिमका ख्रीष्‍टडा थो़र लु़साका कोङङा उनीमा नडा हुप्‍मा ल्‍वा पार्सी मा थेसिथेन्‍मु चाम्‍मी।

१५ आथामबिलि वो मोशाकु डु़म्‍ला डान्‍मिलो मेर्मिमकु न हुप्‍मा दु़म,

मा थेसिथेन्‍मु मेचाम्‍मी।

१६ लावो ङाचो़थो़ मु़चु़ ख्‍लोसी माला मेरामकु नडाम हुप्‍मा ल्‍वा गुमीका पार्सामी।

१७ ङाचो़ ङा पेल बुमी,

मा ङाचो़कु पेल बान्‍ते दु़म मेसिन्‍डा मेजो़पा ल्‍वालामका गुइ सेल्‍सिडी।

१८ ङाचो़कु यु़म-झ्‍वाक्‍सी गुइलामका रेम्‍बेसिनु़ र्‍वाक्‍साका इकीमा कल हुपा पार्सिड्‍डाम बु।

ङाचो़,

गुमी ङा पेल सो़,

गुमीलाम रोक्‍पा यु़म-झ्‍वाक्‍सीका गुइलाई वो गुमी होप्‍माम ङा दु़म्‍बेसा मा गुइ आथावो हापा यु़म-झ्‍वासिक्‍पा दु़म्‍तो लक्‍सी।

a 

३:१४ ङादोम सो़रख्रेप्‍सी र्‍वाक्‍मा पुरानो करार।

क्‍वाकु सोजामडा हापा थिकाम खाप्‍ची

४

१ माम्‍चु़नीकु उनी दिदामलाम ओराम खारी गुकुलाई ग्‍वाक्‍तिकिमिमका आकी पाउ मेसो।

२ गुकु क्रो़म लु़पा नुङ थसिसाका बेपा खारी मेबोकु।

गुकु लु-फेले वो मेबोकु,

मा माम्‍चु़नीकु सिजेम वो मेफाल्‍कु।

लावो गुकु आच्‍छाङाकु सिजेम जो़होमका सीकुमी,

मा माम्‍चु़नीकु ङादोडा गुकु हेप्‍माम मु़चु़ बुकु रेछा र्‍वाक्‍पा ल्‍वा खोत्‍ले थो़रलु़इमिम मु़चु़मिमका उनीमा न-गोडा चमु चाम्‍मी।

३ गुकु थो़बेन्‍कुमिम जो़पा-सेला कोङनिमलामका थसिक्पा बु माला पुयु़लुक्पामिमकाम लागि कोङङा थसिक्पा बु।

४ मेर्मिमकु दुथाम र्‍वाकी माला,

माम्चु़नीकु ङाली बुमिम ख्रीष्‍टकु यु़म-झ्‍वासिक्‍पा जो़पा-सेलाकु ओल मेर्मिमका मेल्‍वामिनु़ र्‍वाक्साका ओराम सु़म्‍दिसेरडाम नो़पका थो़रमेलु़पा मु़चु़मिमकु न ब्‍लो़प्साड्‍डु़मिम बु।

५ गुकु थो़बेन्कुमिम ल्‍वा आकीमा दुथाममिम मेएँ,

लावो येशू ख्रीष्‍ट ने ङाचो़ र्‍वाक्‍पा ल्‍वा नुङ ख्रीष्‍टकाम लागि गुकु इनीमा डु़ल्‍चो़ दु़म्‍तोकोम बु र्‍वाक्‍साका थो़बेन्‍कु।

६ “तुकुम्‍चिमलाम ओल झ्‍वानु़” र्‍वाक्पा माम्‍चु़नी ङा आकीमा नडा उनीमा ओल झ्वाबेसाका माम्‍चु़नीकु यु़म-झ्‍वाक्‍सीकाम नेप्ची गुकुलाई थेसिथेन्‍बेत्तिकी।

आच्छाङा ओराम ओल येशू ख्रीष्‍टकु ङालीडा झ्‍वा।

७ माम्‍चु़नीलाम झ्‍वाक्‍पा ओराम ओलकु खाप्‍ची गुकुनुङ बु,

लावो क्‍वाकु सोजाम होप्‍माम गुकुगोडा मेराम खाप्‍ची जु़ल्‍मा बु।

ओरामलामका आरे र्‍वाक्‍साका थेसिथेडी,

आरेप्‍माम डोक्‍पु यु़म ने गुकुलाम मेएँ,

माम्‍चु़नीलाम रो।

८ गुकु खोत्लेलामका खाल्सितोकोम बु,

लावो गुकु हिल्‍सिक्‍तोकोम मिबु।

गुकु हाम वो बोमु मेचापा थारी रोहोम बु,

लावो आकी न सेत्तोकोम मिबु।

९ मु़चु़मिमका छो़म आकी थो़मतेर्मिडिम बु,

लावो माम्‍चु़नीका गुकुलाई हेल्‍लो वो डित्तिकिमिम मिबु।

मु़चु़मिमका गुकुलाई याल्‍त्तिकिमिम बु,

लावो मेर्मिमका गुकुलाई सेन्‍मु चाप्‍त्तिकिमिम मिबु।

१० आकीमा मिरो़मडा येशूकु बासी-दोसी वाङमिमका ल्‍वामिनु़ र्‍वाक्‍साका गुकु आकी त्‍वाकु मिरो़मडा हेल्‍लो लोवो येशूकु सिमुलाम कुर्कु।

११ सिपामा लक्‍पा आकीमा मिरो़मडा येशूकु त्‍वारो़म रेम्‍बेसिनु़ र्‍वाक्‍साका उनीमा लागि ङा हेल्‍लो लोवो गुकु र्‍वाप्‍डा सिकुम बुकु।

१२ मेम्‍मिमका गुकु राप्‍डा सित्तो गानीगोडा खारी बोकुलो गानी हेलो वो मेसिपा त्‍वारो़म ल्‍वानी।

१३ “गो थो़र बेउ,

मेम्‍मिमका गो जेङु” र्‍वाक्‍साका माम्‍चु़नीकु सिजेमडा र्‍याक्‍मा बु,

गुकुनुङ वो मेरामङा थो़र बु मा गुकु वो जेकु।

१४ गुकु चकु,

इकीमा ङाचो़ येशूलाई सिमुलाम फक्‍पा माम्‍चु़नीकाङा गुइलाई वो येशूनुङ फक्सामी।

मेम्‍मा गानी नुङ गुकुलाई उनी त्‍वाकाडा लक्‍सामी।

१५ गुकु दु़खा ल्‍वात्तोकोम ओर्मिम खोत्‍ले ल्‍वाका ने गानीलाई जो़पा दु़म्‍नु़ र्‍वाक्‍साका दु़स्‍ताम सो़।

मेम दु़स्‍तामका हापा मु़चु़मिमका माम्‍चु़नीकु दिदाम ल्‍वामी मा मेर्मिम खोत्‍लेका माम्‍चु़नीकु नङ डोक्‍पु बोमु लागि गुमीलाई आलासो़ ग्‍वामी।

थो़रलु़सीलाममिम त्‍वारो़म

१६ मेम्‍मिमका हेल्‍लो वो आकीमा पाउ मेसो।

आकीमा मिरो़म यु़प्‍तो ल लोवो आकीमा त्वारो़मकु पेल ने हेल्‍लो लोवो लाले दु़म्तो ल।

१७ गुकुनुङ ओम्‍लो कति दु़पा थारी नुङ याक्‍के दु़खा बु,

ओरामका हेल्‍लो वो मेदाम्‍पा यु़म-झ्‍वाक्‍सी गुकुगोडा रेडु़।

ओराम दु़खाडाम वो मेराम यु़म झ्‍वाक्‍सी ने हापा डोक्‍पु बु।

१८ मिक्सीका ल्‍वासु़मिम ल्‍वा मेएँ,

मिक्सीका मेल्‍वासु़मिम ल्‍वा गुकु रेम्‍कु।

मिक्सीका ल्‍वासु़मिम ल्‍वा घरिकोङकाम कोङङा दु़म,

लावो मिक्सीका मेल्‍वासु़मिम ल्‍वा ने हेल्‍लो लोवो दु़महोम बु।

५

१ गुइ बुइमिम ओराम क्‍वाकु मिरो़म पुयु़लु लोवो पाह्रीला हेल्‍लो वो पुयु़ मेलुक्‍पा बाखोप माम्‍चु़नीका इकीमा लागि बनेबेम्‍डिम बु।

गुइ ओराम च,

मेराम ने मु़चु़कु ल्‍वाका बनेबेम्‍मा मेएँ।

२ ओम्‍लो गुकु ओराम मिरो़मडा बुकुलो छो़म आकी न नो़।

गुकु ने पाह्रीला बाट्‍पा मिरो़म ये-सेम होम्‍साका फम्‍सिमु न बोकु।

३ ये-सेम होङङा गुइ पाह्रीलाम मिरो़म फसिडिलो गुइ मिरो़म मान्‍थि खालिन्‍ते मेदु़म्‍सी।

४ गुइ इकीमा क्‍वाकु मिरो़मडा बुइमिम थारीका मिम्‍ताम-सो़र्ताम बेत्तो ओसु़म बिइ।

गुइ ओराम मिरो़म डिन्‍मु न बेसाका मेएँ,

लावो पाह्रीलाम त्वारो़मकु ये-सेम फसिनु़ र्‍वाक्‍साका सो़,

मेम्‍साका सिपा मिरो़म ने मेसिपा त्‍वारो़मडा ख्‍लोसी।

५ आरेप्‍माम खारी झो़म्‍सी बेट्‌पा ने माम्‍चु़नीङा सो़।

गुमीका मेराम खारी आच्‍छाङा बोम्‍सोमी र्‍वाक्‍पा रेम्‍बोमु लागि ङादो ग्‍वाम्‍जो़ल्‍मा बैना होङङा माम्‍चु़नी-पेल गुइलाई ग्‍वाक्‍साड्‌डामिम बु।

६ मेम्‍मिमका हेल्‍लो लोवो इकीमा सो हन्‍होम बु।

गुइ ओराम मिरो़मडा बुइमिमसम्‍म ङाचो़डाम होनोवा दु़म्‍सी र्‍वाक्‍पा ल्‍वा चडिम बु।

७ गुइ थो़रलामका बुइ-दोसी,

मिक्सीका ल्‍वासिमिम ल्‍वालामका मेदोसी।

८ इकीमा छो़म सो हन्‍पा बु मा ओराम मिरो़म डिसाका ङाचो़नुङ बुमु गुइ द्‌वाकी।

९ मेम्‍मिमका गुइ मिरो़मडा बुइ लोवो मिरो़मडाम वाङ बुइ लोवो गुमीलाई गेर्सिबेन्‍मुङा इकीमा न दु़म।

१० गुइ खोत्‍ले ख्रीष्‍टका निया बेपा गन्‍खोपकु ङादोडा येम्‍सिमु बासी,

मा मु़चु़का मिरो़मडा बाइडालो जो़पा डे मेजो़पा हाम बु़डु़म बु मेराम होम्‍साका निया ल्‍वासु़।

न-थो़म घ्रो़म्‍बेसीकु खारी

११ ङाचो़काम ङिम जु़ल्‍मु र्‍वाक्‍पा ल्‍वा गुकु चक्‍तोकोमका मु़चु़मिमलाई माम्‍चु़नीडा थो़र लु़बेन्‍मु माल्‍कु।

आकीमा दुथाम माम्‍चु़नीका खोत्‍ले चमी,

मा गानी वो आमा दुथाम जो़होमका चनिमिमङा बु र्‍वाक्‍पा आमा न बु।

१२ आरे र्‍वाक्‍साका गुकु आथावो इनीमा ङादोडा आकीमा त्‍वाकु दुथाम डोक्‍पुतो ल्‍वा बोमु माल्‍तोकोम मेएँ,

लावो गुकुडा गानी डोक्‍पु लिन्‍सिट्‌नी र्‍वाक्‍साका गानीलाई जो़पा थारी ग्‍वामु माल्‍तोकोम बु।

मेम्‍साका न-गोडा बाट्‌पा ल्‍वाडा मेएँ,

मिक्सीका ल्‍वासिक्‍पा ल्‍वाडा डोक्‍पु लिसिक्‍पा मु़चु़लाई गानी सि तुमु चाम्‍नी।

१३ गुकु आकीमा न मान्‍थिम बुकु माला माम्‍चु़नीकाम लागि न मान्‍थिम बुकु,

मा गुकु आकीमा ननुङमा बुकु माला इनीमा लागि ननुङमा बुकु।

१४ ख्रीष्‍टकु रिखामका गुकुलाई ओराम खारी बेबेत्तिकिम सो़।

खोत्‍ले मु़चु़मिमकाम लागि गुमी सिम्‍डी,

मेम्‍मिमका गुइ खोत्‍ले गुमीनुङ सिइडिम र्‍वाक्‍साका गुइ चडिम बु।

१५ गुमी खोत्लेकाम लागि सिम्डी।

मेम्‍मिमका लाले त्‍वारो़म ल्‍वापामिमका आथाडा आनो त्वाकाम लागि मेएँ,

लावो ख्रीष्‍टकाम लागि नु़मु बासी,

गुमी मेर्मिमकाम लागि सिम्‍डी मा सिमुलाम बम्‍गेम्‍डिम।

१६ मेम्‍मिमका सु़म्‍दिसेरडाम मु़चु़मिमकु रेप्‍सी होम्‍साका आथाडा आनो गुकु सु़लाई वो मेरेम्‍कु।

कोबिलि ख्रीष्‍टलाई आरेसाकाङा रेप्‍तोको लावो आथाडा आनो गुमीलाई मेम्‍साका मेरेम्‍कु।

१७ मेम्‍मिमका कोङनिम मु़चु़ ख्रीष्‍टडा बु माला मेराम लाले दु़स्‍ताम मु़चु़ सो़।

मेम्‍मा ङादोम त्‍वारो़म दाम्‍स्‍ताम बु,

रेप्‍नी,

लाले त्‍वारो़म चो़म्‍सिड्‍डाम बु।

१८ ओर्मिम खोत्‍ले माम्‍चु़नीका बेम्‍डिम सो़।

गुमीका ख्रीष्‍टलामका उनीमा नुङ इकीमा न-थो़म घ्रो़म्‍बेसाड्‌डामी मा वाङमिम मु़चु़काम न-थो़म गुमीनुङ घ्रो़म्‍बेट्‌पा खारी वो गुइलाई ग्‍वाक्‍साड्‌डामी।

१९ मेराम र्‍वाक्‍मा ने मु़चु़मिमका बेम्‍डिम छु़लकु मुमा मेबेसाका माम्‍चु़नीका खोत्‍ले मु़चु़मिमलाई ख्रीष्‍टलामका गुमीनुङ न-थो़म घ्रो़म्‍बेट्‌मिडिम बु।

मेम्‍मा वाङमिमलाई जो़पा-सेला थो़बेसाका न-थो़म घ्रो़म्‍बेट्‌पा खारी गुकुलाई ग्‍वाक्‍तिकिम बु।

२० मेम्‍मिमका गुकु ख्रीष्‍टकाम सेलाचो़ सो़,a

मा माम्‍चु़नीका गुकुलामका र्‍वामिमिम-र्‍वामिमिमङा बुमी।

ख्रीष्‍टलामका गुकु गानीलाई छो़म र्‍वाकु: माम्‍चु़नीनुङ इनीमा न-थो़म घ्रो़म्‍बेट्‌नी।

२१ माम्‍चु़नीका ख्रीष्‍टडा गुइलाई उनी त्‍वाकु ङादोडा जो़पा न-गोकाम दु़म्‍बेन्‍मु लागि हेल्‍लो वो छु़ल मेबेपा ख्रीष्‍टलाई इकीमा छु़ल कुर्बेट्‌मिडी।

a 

५:२० ग्रीक ल्‍वाडा राजदूत र्‍वाक्‍मा बु।

६

१ माम्‍चु़नीनुङ खारी बेपा मु़चु़ दु़म्तोकोमका गुकु छो़म र्‍वाकु,

गानी माम्‍चु़नीलाम दिदाम ल्‍वापामिमका मेराम दिदाम मेडेङा ब्लाम-ब्लाम दु़म्‍मु मेग्‍वाक्‍नी।

२ माम्‍चु़नीका र्‍वामी:

“दिदाम बेपा जो़पा थारीका

गो इमा सो़म्‍दी थो़उतो।

सेल्‍पा नेम गो गानालाई ख्‍लो़न्‍नी।”

रेप्‍नी,

माम्‍चु़नीका दिदाम बेपा जो़पा थारी ओम्‍लोङा सो़,

सेल्‍सिक्‍पा थारी ओम्‍लोङा सो़।

पावलकु दु़खामिम

३ आकीमा खारीडा सु़का वो मेजो़पा मुमा मेबेन्‍किमिनु़ र्‍वाक्‍साका गुकु सु़काम वो लाम्‍दीडा खेल तुक्‍पा मेजु़ल्‍कु।

४ मेम मेबेसाका,

खोत्‍ले खारीडा गुकु आकी त्‍वापलाई माम्‍चु़नीकु डु़ल्‍चो़ र्‍वाक्‍साका रेम्‍बोकु।

गुकु दु़खाडा,

मेझापाडा नुङ खेमल्‍यामु वो मेझापा खारीडा वो गुकु छो़म इम्‍सिसाका बुकु।

५ गुकु याल्‍ला सो़सित्तोको,

चला सो़सित्तोको मा मु़चु़मिमलाम मेजो़पा बेला सो़सित्तोको,

ब्राम्‍दु़ल्‍वा बेत्तोको,

सिन्‍था अम्‍मु मेल्‍वाकुवा मा क्रु़मङा बात्तोको।

६ गुकु मेख्‍लो़ट्‌पा दु़म्‍साका,

थेसीथेट्‍पा नेप्‍चीका,

इम्‍सी नुङ न-थो़म रेम्‍बेसीडा,

माम्‍चु़नी-पेलडा,

आच्‍छाङाकाम रिखामका,

७ आच्‍छाङाकाम सिजेम नुङ माम्‍चु़नीकु यु़मका उनीमा खारी बेपा मु़चु़ र्‍वाक्‍साका रेम्‍बोकु।

गुइलाई बोपा-थार्पा मा क्‍वाल्‍बा बेपा इकीमा गिजो-वाजो र्‍वाक्‍मा ने माम्‍चु़नीकु ङादोडा जो़पा दु़म्‍साका खारी बोमु सो़।

८ मु़चु़मिमका डोक्‍पु बोकिमी लोवो याक्‍के बोकिमी लोवो,

आकीमा नङ कोमि लोवो डकिमि लोवो गुकु माम्‍चु़नीकु लाले-पाङके बोकु।

मु़चु़का गुकुलाई लु-फेलेचो़ बोकिमी,

लावो थो़रलु़इमिम बुकु।

९ मेछेट्‌मा मु़चु़ होङङा बोकिमी लावो खोत्‍लेका छेकिमी।

सिमुङा खापा लोवो आथावो गुकु नु़पाङा बुकु।

याल्‍तिकिमी लोवो सेत्तिकिमिम मिबु।

१० न-गोडा दु़खा बु लोवो हेल्‍लो लोवो भ्रसिक्‍पा बुकु।

गुकु हाम वो मेबाट्‌पा लोवो हापा मु़चु़लाई खाप्‍चीचो़ दु़म्‍बेट्‌पा बुकु।

हाम वो मेबाट्‌पा लोवो खोत्‍लेम थोक बाट्‌पा बुकु।

११ कोरिन्‍थडाम आमा वा-ल्‍वाकनी,

गुकु हाम वो मेथक्‍साका र्‍वाक्‍तोकोम बु,

इनीमा लागि आकीमा दाप होर्सिक्‍पा बु।

१२ गानीलाई गुकु रिखाम मेबोकुमिम मेएँ,

लावो गानी डे गुकुलाई रिखाम बोमु डित्तो लक्‍निम बु।

१३ आमा त्‍वाकु चो़च्‍चो़मिमनुङ होङङा गो र्‍वाक्‍तोङा बेउ।

गानी वो आकीमा लागि इनी दाप होर्नी।

थो़र मेबेपामिमनुङ हेम-खेम मेबोमु

१४ थो़र मेबेपा मु़चु़मिमनुङ कोले जुवागोडा मेहुनी।a

हेङालोने जो़पा नुङ मेजो़पाकाम हेमकेम मेदु़म।

तुकुम्‍चिम नुङ ओल कोदेप दु़म्‍मु मेचाम्‍ची।

१५ ख्रीष्‍ट नुङ बेलिआलकुb ल्‍वा हेसाका घ्रो़म्मु चाप्‍सु़ मा?

थो़र लु़पा मु़चु़ नुङ थो़र मेबेपा मु़चु़ हेसाका कोदेप दु़म्मु चाम्‍सि मा?

१६ माम्‍चु़नीकु सो़रनेम गोडा ङाटामिम हेसाका दु़म मा?

हेल्‍लो वो मेसिपा माम्‍चु़नी बुमी,

मा उनीमा सो़रनेम ने गुइ ङा सो़।

गुमीका आरेसाका र्‍वाम्‍डिम बु:

“गो मेर्मिमकाडा बुङु,

मेर्मिम गोडा लाम्‍दिङु,

मा गो मेर्मिमकु माम्‍चु़नी दु़म्‍ङु,

मेम्‍मा मेर्मिम आमा मु़चु़ दु़म्‍मी।”

१७ मेम्‍मिमका मिप्रङमाका आरे र्‍वामी,

“मेर्मिमलामका लुक्‍नीमा बिक्‍नी,

मा मेर्मिमडाम वाङ बानी।

मेसेपा हाम वो मेलु़प्‍नी,

मा गो गानीलाई रनिनी।

१८ गो इनीमा पाप दु़म्‍ङु,

मा गानी आमा जाउमो-तारापाचो़मिम दु़म्‍नी,

खोत्‍लेडाम घ्‍ल्‍वापा मिप्रङमाका र्‍वामी।”

a 

६:१४ मेराम र्‍वाक्‍मा ने ख्रीष्‍टडा थो़र मेलु़पामिम होम्‍साका खारी मेबेनी।

b 

६:१५ बेलिआल शैतानलाई ग्रीक ल्‍वाडा बेलिआल र्‍वामी। मेराम र्‍वाक्‍मा ने शैतानकु कोले नङ सो़।

७

१ द्‌वादीबुङ ङोप्‍सो़नी,

याचे जेम्‍मा आरेप्‍माम ल्‍वामिम गुइनुङ बुमिमका मिरो़मडाम नुङ न-गोडाम मेसेपा ल्‍वामिमडाम गुइ इकी त्‍वापलाई सेपा दु़म्‍बेडी।

मेम्‍मा माम्‍चु़नीकु ङिम जु़ल्‍साका छो़म सेपा दु़म्‍तो लक्‍सी।

कोरिन्‍थीमिमकु खोर्सेसीका पावल भ्रसिड्‌डाम

२ गुकुलाई इनीमा न-गोडा बुमु ग्‍वाक्‍की।

गुकु सु़लाई वो मेजो़पा बेत्तोकोम मिबु।

गुकु सु़लाई वो ताङताहेरथो़ लक्‍तोकोम मिबु।

गुकु लिमा-प्‍वालेम थेसाका सु़काम हाम वो पेत्तोकोम मिबु।

३ गानीलाई मुमा बेन्‍मु लागि गो आरे र्‍वाङुमिम मेएँ।

गानीलाई ङादोङा र्‍वाङ्‌डोम बाइडा,

गानीलाई गुकु छो़म रिखाम बोकु,

गानीनुङ सिमु वो चाम्‍कु मा नु़मु वो चाम्‍कु।

४ गानीडला गो छो़म थो़र लु़ङ्‌डोम बु।

गानीडाम गो छो़म आमा नो़ डोक्‍पु बेउ।

खोत्‍ले आकीमा दु़खाडा वो आमा सो हन्‍पा बु मा छो़म भ्रसिक्‍पा बुङु।

५ गुकु माकेडोनियाडा रोक्‍तोकोलो वो ङेम्‍सिमु मेल्‍वाकुवा।

मेसिन्‍डा बान्‍तेमेनो गुकु दु़खा ल्‍वात्तोकोम बाइडा,

पाखाडा ने रिबुसी किन्‍मु बासिक्‍पा मा न-गोडा ने ङित्तोकोम बाइडा।

६ लावो न-गो जक्‍पा मु़चु़लाई सो हन्‍बेट्‌पा माम्‍चु़नीका तीतस रोक्‍तामलामका आकीमा सो हन्‍बेसाक्‍तिकिमी।

७ गु रोक्‍तामका कोङङा मेएँ,

लावो गानी उमा सो हन्‍बेसाट्‌निमका वो आमा सो हन्‍डाम बाइडा।

गोनुङ आथावो घ्रो़म्‍मु इनीमा न बु ए र्‍वाक्‍साका गुका गुकुनुङ सो़यु़डु़।

ङादो गानी ख्‍लो़ट्‌निम ल्‍वाकु दुथाम खोर्सो़ट्‍नी मा गोलाम बासिट्‍नीमा जेन्‍निम ल्‍वाकु दुथाम वो सो़यु़डु़।

गो ओर्मिम खोत्‍ले ल्‍वा थो़उतोमा छो़म भ्रङ्‌सिङ्‌डो।

८ गो थु़र्तोम सेलाखाजेमका इनीमा न नो़डा लोवो गो मेखोर्सेङी।

गो खोर्सेङ्‌डी लोवो आमा सेलाखाजेमका घरिकोङ इनीमा न नो़बेड्‌डु़ र्‍वाक्‍पा गो चक्‍पु।

९ इनीमा न नो़बेत्तोमका मेएँ,

लावो न नो़पा ल्‍वाकाङा गानी इनीमा छु़ललामका माम्‍चु़नीथो़ ख्‍लोसिट्‌निमका गो गेर्सी द्‌वाक्‍पा बुङु।

माम्‍चु़नीकु न होम्‍साका इनीमा न नो़डाम सो़,

मा मेम्‍मिमका गुकुलामका गानीलाई हाम वो मेजो़पा मेदु़प्‍सावा।

१० माम्‍चु़नीकु न होम्‍साका न नो़ माला ने ओरामका मु़चु़लाई सेल्‍सिमु लागि उमा छु़ललाम माम्‍चु़नीडा ख्‍लोबेडु़।

मेम्‍मिमका ओरामका सु़लाई वो मेखोर्सेडु़।

लावो सु़म्‍दिसेरडाम ल्‍वाका न नो़ माला ओरामका सिमुलाम रेडु़।

११ माम्‍चु़नीकु न होम्‍साका इनीमा न नो़डाम ल्‍वाका गानीगोडा हाम बु़डु़म बु र्‍वाक्‍पा मिम्‍नी।

ओराम ल्‍वाका गानीगोडा त्‍वापलाई आच्‍छाङा जो़पा बोमु माल्‍पा हाङकोम इनीमा न,

मेम्‍मा हाङकोम छोक्‍चो,

हाङकोम ङिम,

गोनुङ घ्रो़म्‍मु हाङकोम न,

हाङकोम इनी पाउ मेसोक्‍पा,

छु़ल बेपालाई देन्‍दे ग्‍वाक्‍पा हाङकोम न रेड्‍डु़म बु।

खोत्‍ले ल्‍वाडा गानी इनी त्‍वापलाई हाम वो मेख्‍लो़ट्‌पा रेम्‍बेन्‍निम बु।

१२ कोङनिमका मेजो़पा खारी बु़डु़मका मा कोङनिमकु न नो़डामका गो मेराम सेलाखाजेम र्‍याक्‍तोम मेएँ,

लावो गानी आकीमा दुथाम हाङकोम न सोनिमिम बु मेराम माम्चु़नीकु ङादोडा गानी इनी त्‍वाकाङा रेम्‍मु चाम्‍निनु़ र्‍वाक्‍साका र्‍याक्‍तोम।

१३ ओर्मिम खोत्‍लेका आकीमा सो हन्‍डाम बु।

आकीमा सो हन्‍बेट्‌निमका कोङङा मेएँ,

लावो गानी खोत्‍लेका तीतसकु सो हन्‍बेसाट्‌निमा गेर्सी बेट्‌निमका गुकु वो छो़म भ्रसिट्‍पा बुक।

१४ इनीमा दुथाम गो तीतसनुङ डोक्‍पु ल्‍वा बेउतोम बाइडा,

मा ओराम ल्‍वाडा गो ङाली डमु बासिक्‍पा मेदु़बेट्‌ङिनिवा।

गो गानीनुङ हेल्‍लो लोवो आच्‍छाङाकाम ल्‍वा सो़उतोम बाइडा।

मेम्‍साकाङा गो तीतसनुङ डोक्‍पु ल्‍वा बेउतोम वो आच्‍छाङा रोक्‍थिड्‍डा।

१५ गानी ङिमका रुत्तो तीतसलाई रन्‍नी,

मा गुका र्‍वाक्‍ताम होम्‍साका गानी खोत्‍लेका बोमु बिन्‍सिट्‌निम मिम्‍डु़मा गुका गानीलाई बेन्‍निम रिखाम आथावो हापा बर्तो लस्‍ताम बु।

१६ आच्‍छाङा गानीडला थो़र लु़मु चापुमिमका गो गेर्सिद्‌वामु।

ग्‍वा-ग्‍वा द्‌वाक्‍पा ननुङमा दु़म्‍मु सो हन्‍बेसी

८

१ वा-ल्‍वाकनी,

माकेडोनियाडाम मण्‍डलीमिमलाई माम्‍चु़नीका ग्‍वाम्‍डिम दिदामकु दुथाम गानीलाई थो़बेन्‍मु आकीमा न बु।

२ छो़म इम्‍मु मेचाप्‍मिवाम दु़खाडा वो छो़म भ्रम्‍सिम्‍डी मा मेर्मिम दु़खापोङा लोवो छो़म ग्‍वा-ग्‍वाद्‌वाक्‍पा नका मेर्मिमका ग्‍वाम्‍डी।

३ गो मेर्मिमकु दुथाम सो़उ,

मेर्मिमका ग्‍वामु चापाडाम वो हापा उनी त्‍वाकु ग्‍वा-ग्‍वा द्‍वाक्‍पा नका ग्‍वाम्‍डी।

४ यहूदियाडा बाट्‌पा माम्‍चु़नीकु मु़चु़मिमलाई ख्‍लो़मु ल्‍वाकुनु़ र्‍वाक्‍साका गुकुनुङ मेर्मिमका छो़म र्‍वाम्‍डी।

५ गुकु मेर्मिमलाम ल्‍वापा न बेत्तोकोमडाम वो हापा मेर्मिमका बेम्डी।

ङादो मेर्मिमका उनी त्‍वापलाई ङाचो़ येशूकु ल्‍वाडा ग्‍वाम्‍डी।

मेम्‍मा माम्‍चु़नीकु न होम्‍साका उनी त्‍वापलाई ङा आकी ल्‍वाडा ग्‍वाक्‍तिकी।

६ मेम्मिमका तीतसका ङादो आथामङा गानीगोडा इनीमा रिखामकु ग्वा-ग्वा फक्‍पा ओराम खारी बोमु चो़म्‍डु़मका,

इनीमा ग्वा-ग्वा फक्‍पा खारी गानी बेन्‍सोट्‌नी र्‍वाक्‍साका सो-हन्‍बेसामु लागि गुकु गुलाई छो़म र्‍वाक्‍तोको।

७ गानी थो़रडा,

सीसिडा,

नेप्‍चीडा,

वाङमिमलाई ख्‍लो़मु सो-हन्‍पा नुङ गुकुडलाम इनीमा रिखाम बेसीडा खोत्‍लेडाम जो़पा दु़म्‍तो लक्‍निम बु।

आरेसाकाङा वाङमिमलाई बोमु बासिक्‍पा न-थो़मनुङमा खारीडा वो खोत्‍लेडाम जो़पा दु़म्‍नी र्‍वाक्‍पा न बेउ।

८ गानी बोमुङा बासी र्‍वाक्‍साका गो र्‍वाङडोम मेएँ,

लावो वाङमिमकाम ख्‍लो़पा सो-हन्‍सीनुङ थो़प्‍साका इनीमा रिखाम वो आच्‍छाङा डे मेएँ र्‍वाक्‍साका रेम्‍मु लागि गो आरे र्‍वाङडोम सो़।

९ इकीमा ङाचो़ येशू ख्रीष्‍टकु डोक्‍पु दिदाम ने गानी चनिम बु।

गुमी पाह्रीलाम बाट्‍पा जो़ल्‍सिक्‍पा बाम्‍डी,

लोवो उनीमा हाम वो मेबाट्‍पा दु़म्‍सीका गानी बाट्‍पा जो़ल्‍सिक्‍पा दु़म्‍नी र्‍वाक्‍साका गुमी उनी हाम वो मेबाट्‌पा दु़म्‍मिडी।

१० ओराम ल्‍वाकु दुथाम आमा न आरेप्‍माम बु: माम्‍था आथाम गानी ग्‍वामु चो़म्‍निम ग्‍वा-ग्‍वा ग्‍वामु चो़म्‍निम खारी ओम्‍लो बोम्सोमु जो़पा दु़म।

गानी मेराम खारी बेपा न बेन्‍निम कोङङा मेएँ,

लावो खारी बोमुडा वो खोत्‍लेडाम ङादो बान्‍नी।

११ ओम्‍लो मेराम खारी बेन्‍सोट्‌नी।

मेम्‍लो गानी छो़म ग्‍वा-ग्‍वा द्‍वाक्‍पा बान्‍निमका आथा ने इनी चाप्‍सी ग्‍वाक्‍साका मेराम खारी बेन्‍सोट्‍नी।

१२ इनीमा छो़म ग्‍वा-ग्‍वाद्‌वाक्‍पा न बु माला गानीनुङ हाम बु मेरामङा ग्‍वानिलो माम्‍चु़नी गेर्सी द्‌वामी।

मु़चु़नुङ मेबाट्‌पा ने ग्‍वामु र्‍वाक्‍पा गुमीका न मेबोमी।

१३ गानी हापा ग्‍वाक्‍नी मा गानीनुङ ने किचो़ कोङङा दु़म्‍नु़ मा दु़खा ल्‍वानी र्‍वाक्‍पा आमा न मेएँ,

लावो खोत्‍लेकाम दु़खा कोहोप्‍मामङा मिम्‍निमा ख्‍लो़बेबेनी र्‍वामु मालुमिम कोङङा सो़।

१४ ओम्‍लोम थारीका गानीनुङ बाट्‌पा हापाका मेर्मिमकु खेरेलाडा ख्‍लो़यु़नु़,

मा दिफु मेर्मिमनुङ बाट्‌पा हापाका इनीमा खेरेलाडा ख्‍लो़यु़नु़।

आरेसाका कोलेका कोङमीकु खेरेला त्‍वाकु खेरेला होप्‍माम मिम्‍नु़मा ख्‍लो़यु़नु़।

१५ माम्‍चु़नीकु सिजेमडा र्‍याक्‍मा बु,

“हापाकोलोङ खोपानुङ मेघ्‍लेसावा,

मा कतिकलङ खोपानुङ वो मेलिट्‌पा मेदु़प्‍सावा।”

तीतस नुङ उमा ङोप्‍सो़मिम

१६ गो इनीमा दुथाम बेउमिम मिम्‍ताम-सो़र्तामङा माम्‍चु़नीका तीतसकु न-गोनो जु़ल्‍साम्‍डी।

मेम्‍मिमका गुमीलाई आलासो़ र्‍वाङु।

१७ तीतसका गुकु र्‍वाक्‍तोकोम बिसिड्‌डाम कोङङा मेएँ,

लावो गु उ त्‍वाकामङा वो छो़म सो हन्‍डामा उमा नकाङा इनीमाडा रोक्‍तोङा लेडु़।

१८ गुनुङ कोले ल्‍वाकलाई वो गुकु थु़र्तोङा लेन्‍कु,

मेराम ल्‍वाक ने जो़पा-सेला थो़बेन्‍मुडा खोत्‍ले मण्‍डलीका उमा नङ कोम्‍डिम सो़।

१९ मेकोति कोङङा मेएँ,

लावो मेराम ल्‍वाक ने ग्वा-ग्वा सोक्‍थिट्‍पा खारी बोमुडा ख्‍लो़किनु़ मा गुकुनुङङा यरूशलेम लनु़ र्‍वाक्‍साका मण्‍डलीमिमका थुट्‌मिडिम सो़।

गुकु ङाचो़कु नङ कोमु लागि मा वाङमिमलाई ख्‍लो़पा जो़पा खारी बोम्‍सोमु लागि ओराम खारी बोकु।

२० ओराम ग्वा-ग्वा ग्‍वाक्‍साका ख्‍लो़कुमिम खारीडा गुकुलाई सु़का वो मुमा मेबेन्‍किमिनु़ र्‍वाक्‍साका गुकु जो़होमका ओराम खारी बोकु।

२१ हेङालोने गुकु ङाचो़कु मिक्सीलामडा कोङङा मेएँ,

मु़चु़मिमकु ङादोडा वो जो़पा खारी बोमुडा चङको-चङको दु़म्‍कु।

२२ मेम्‍मा कोले ल्‍वाक वो मेर्चिपनुङङा थु़र्तो लेन्‍कु।

गुलाई गुकु हापा खेप छाम्‍तोको मा खोत्‍ले खारीडा उमा सो हन्‍पा डार्तोको।

ओम्‍लो गानीडला गुका छो़म डोक्‍पु थो़र बु़डु़मका उमा आथावो हापा सो हन्‍डाम बु।

२३ तीतस ने आमा ङोप्‍सो़ मा गोनुङ कोयोङा गानीलाई ख्‍लो़पा मु़चु़ सो़।

मेम्‍मा कोङमी नले ल्‍वाक ने मण्‍डलीका थु़र्मिडिचिम मा ख्रीष्‍टकु नङ कोक्‍पाचिप सो़।

२४ गानी मेर्मिमलाई त्वाकु रिखाम रेम्‍बेनी,

मा गुकु हेङा इनीमा दुथाम नो़ डोक्पु बोनिमिम रेछा र्‍वाक्साका मण्डलीमिमका ल्वामु चाम्मिनु़।

यरूशलेमडाम थो़रलु़पामिमलाई ख्‍लो़म्‍डिम

९

१ यरूशलेमडा बाट्‌पा माम्‍चु़नीकु मु़चु़मिमलाई ग्‍वामु ग्वा-ग्वाकु दुथाम गो गानीलाई र्‍यामुम बुमु मेबासी।

२ हेङालोने ख्‍लो़-ख्‍लो़ द्‌वाक्‍पा इनीमा न गो चक्‍पु।

माम्‍था आथामङा अखैयाडाम गानी थो़र लु़पामिमका ग्वा-ग्वा थु़र्मु खाम्‍निमिम बु र्‍वाक्‍साका माकेडोनियाडाम मण्‍डलीमिमनुङ इनीमा दुथाम डोक्‍पु ल्‍वा बेउतोम बु।

मेप्‍माम इनीमा नका मेर्मिमगोडाम हापाकाम सो हन्‍डाम बु।

३ ओराम ल्‍वाकु दुथाम इनीमा लागि गुकु बेत्तोकोम डोक्‍पु ल्‍वा लिमा मेदु़म्‍नु़,

मा गानीलाई बेबेट्‌निनिम होम्‍साका गानी झो़म्‍जो़ल्सिट्‌नी र्‍वाक्‍साका ओम्‍लो ल्‍वाकमिमलाई थु़र्तोङा लेट्‌पु।

४ माकेडोनियाडाम थो़रलु़पामिमनुङ गो मेसिन्‍डा रोङुलो गानी झो़म्‍सिट्‌निम मेबायावा माला गानीडला छो़म थो़रलु़त्तोकोमका आकी क्रो़म लु़ मा इनीमा वो क्रो़म लु़।

५ मेम्‍मिमका गानी ग्‍वाकु र्‍वाक्‍निम ग्वा-ग्वा ग्‍वामु लागि झो़म्‍जो़ल्‍सिट्‍नी र्‍वाक्‍साका ङादोङा मे ल्‍वाकमिमलाई इनीमाडा थु़र्मु जो़पा लु़ङडो।

आरेसाका मेराम ग्‍वा-ग्‍वा द्‍वाक्‍साका ग्‍वाक्‍मा दु़म्‍नु़,

ग्‍वा-ग्‍वा मेद्‍वाक्‍तो मेएँ।

हापा फोट्‍पाका हापा ल्‍वासु़

६ ओराम ल्‍वा मिम्‍नी वो: कि-कि भ्रल फोट्‌पाका कि-कि फकु़,

मा हापा भ्रल फोट्‍पाका हापाङा फकु़।

७ खोत्‍ले मु़चु़का उ नडा हाङको ग्‍वाक्‍पु र्‍वाक्‍ताम बु मेकोतिङा ग्‍वाक्‍नु़।

ग्‍वा-ग्‍वा मेद्‌वाक्‍साका मेएँ मा ग्‍वामुङा बासी र्‍वाक्‍साका वो मेएँ।

हेङालोने गेर्सिक्‍तो ग्‍वाक्‍पा मु़चु़लाई माम्‍चु़नीका रिखाम बोमी।

८ माम्‍चु़नीका गानी चाहेबोनिमिमडाम वो हापा जि-वा ग्‍वामु चाम्‍निमी।

मेम्‍मा गानीलाई हामकाम वो खेरेला मेदु़म,

मेम्‍मिमका गानी जो़पा खारी खोत्‍ले बोम्‍सोमु चाम्‍नी।

९ माम्‍चु़नीकु सिजेमडा आरेसाका र्‍याक्‍मा बु,

“गुका फोडु़ मा उनी हाम वो मेबाट्‌पामिमलाई ग्‍वाकु़मी,

गुका बु़डु़म जो़पा खारी हेल्‍लो लोवो दु़महोम बु।”

१० फोन्‍मु लागि भ्रल नुङ पोमुथोक माम्‍चु़नीका ग्‍वाक्‍सामी।

मेम्‍मा गानी चाहेबोनिमिम खोत्‍ले भ्रल गुमीका ग्वानिमी मा ल्याबेन्मी,

मा ग्‍वा-ग्‍वा द्‌वाक्पा इनीमा न-गोका ग्वानिमका इनीमा जो़पा खारी बेसीडा गुमीका बर्बेत्तो लनिमी।

११ गानी छो़म ग्‍वा-ग्‍वा द्‌वाक्‍पा दु़म्‍मु लागि माम्‍चु़नीका गानीलाई खोत्‍लेडा लिट्‌पा-पेपा दु़म्‍बेनिमी।

मेम्‍मा इनीमा ख्‍लो़पा नका ग्वानिमिम मेराम गुकु वाङमिम मण्डलीडा दो़कुलो मेर्मिमका माम्चु़नीलाई आलासो़ ग्‍वामी।

१२ ओराम इनीमा ख्‍लो़पा खारीका माम्‍चु़नीकु मु़चु़मिमकाम खेरेलाडा ख्‍लो़यु़मिम कोङङा मेएँ लावो माम्‍चु़नीलाई आलासो़ ग्‍वाक्‍पा न ओरामका हापा रेडु़।

१३ गानी बोनिमिम ओराम ग्‍वाक्‍पा खारीकु दुथाम मेर्मिमका माम्‍चु़नीकु नङ कोमी।

हेङालोने मेर्मिमलाई नुङ वाङमिम थो़रलु़पामिमलाई इनीमा ग्‍वा-ग्‍वा द्‌वाक्‍पा नका ग्‍वाक्निम ल्‍वाका ख्रीष्‍टकु जो़पा-सेलाका र्‍वाक्‍ताम होङङा गानी बुनी-दोनिमिम रेम्‍बु़।

१४ मेम्‍मा माम्‍चु़नीका गानीलाई आकोम डोक्‍पु दिदाम ग्‍वाक्‍निमिमका मेर्मिमका गानीलाई छो़म रिखाम बेसाका इनीमा लागि सो़म्‍दी बोमी।

१५ र्‍वामुङा मेझापा हापा थिकु राप्‍लावाकाम लागि माम्‍चु़नीलाई आलासो़ दु़म्‍नु़।

पावलकु साखाम ङाचो़लाम रोक्‍ताम सो़

१०

१ गो पावल,

ख्रीष्‍टकु याक्‍के दु़म्‍सीलाम नुङ मेक्रोक्‍पा दु़म्‍सीलाम गो गानीलाई छो़म र्‍वाङु।

गानीनुङ बुङुलो याक्‍के दु़म्‍ङु ए,

लावो गानीडाम होनोवा बुङुलो मेङिपा दु़म्‍ङु ए र्‍वाक्‍पा ल्‍वा गानीगोडा बोमी ए।

२ गो गानीलाई छो़म र्‍वाङु,

गो इनीमाडा रोङुलो मेङिसाका भुर्मु बासिक्‍पा ल्‍वा बोमु मेबासिनु़।

मेराम मेङिसाका भुर्मु बासिक्‍पा ल्‍वा ने गुकुलाई ओराम सु़म्‍दिसेरडाम मेजो़पा नका खारी बेत्तोङा लेनी र्‍वाक्‍पा मु़चु़मिमनुङ गो बेपा मुलु़ बेउतोम बु।

३ गुइ सु़म्‍दिसेरडा बुइ लोवो सु़म्‍दिसेरडाम मु़चु़मिमका होङङा गुइ क्‍वाल्‍बा बिइहोम मेबुइ।

४ गुइ क्‍वाल्‍बा बिइमिम गिजो-वाजो ने सु़म्‍दिसेरडाम मु़चु़मिमका मोक्‍पा गिजो-वाजो मेएँ।

गुइ मोक्‍थालिमिम माम्‍चु़नीकु यु़मनुङमा गिजो-वाजोका ने खिर्मा खोम वो छो़रो़प बु़।

ओराम गिजो-वाजोका हाम ना हामकु रिबुसी ल्‍वा दाम्‍बेडु़।

५ मु़चु़मिमका माम्‍चु़नीलाई छेमुडाम वाङ बेपा खोत्‍ले डोक्‍पु लिसिक्‍पा ल्‍वालाई गुकु ओराम गिजो-वाजोका पुयु़लुकु़।

मेर्मिमकु नगोडा बाट्‍पा खोत्‍ले मेजो़पा ल्‍वामिम ओराम गिजो-वाजोलामका गुकु आकीमा साखामगोडा जु़ल्‍कु मा ख्रीष्‍टका र्‍वामिमिम होङङा मेर्मिमलाई बेबेन्‍कुमी।

६ गानी माम्‍चु़नीका र्‍वामिमिम होङङा बेपा दु़न्‍निमिम चङडा गुमीका र्‍वामिमिम होङङा मेबेपा खोत्‍लेलाई गुकु देन्‍दे ग्‍वाकु।

७ गानी ने इनी मिक्सीलामडा बाट्‌पा कोङङा रेम्‍नी।

कोङनिम मु़चु़का गो ने ख्रीष्‍टकाम र्‍वाक्‍साका जो़होमका थो़रलु़डाम बु माला,

गुकु वो गु होप्माम ङा ख्रीष्‍टकाम सो़ र्‍वाक्‍पा ल्वा गुका मिम्‍नु़।

८ ङाचो़का गुकुलाई ग्‍वाक्‍तिकिमिम ओराम साखाम गानीलाई पुयु़लुबेन्‍मु मेएँ,

लावो जो़पा बोमु लागि सो़।

ओराम साखामकु दुथाम गो छो़म डोक्‍पु लिसिङडो लोवो आमा क्रो़म मेलु़।

९ गो गानीलाई र्‍याक्‍तोम सेलाखाजेममिमका गानीलाई ङिमसान्‍मु माल्‍निनिम मेएँ।

१० “पावलकु सेलाखाजेममिम ङिम लु़पा नुङ आच्‍छाङा नडा लक्‍पा बु,

लावो गु उ त्‍वाप रोलो ने हाम वो बोमु मेचापा मा मेरामकु सिजेम हाम ना हामकाम दु़म” र्‍वाक्‍साका कोङ-कोङका र्‍वामी।

११ आरेप्‍माम मु़चु़मिमका ओराम ल्‍वा चमिनु़,

गुकु मेसिन्‍डा मेबुकुलो सेलाखाजेमडा हाम र्‍वाकु,

गुकु मेसिन्‍डा बुकुलो वो मेरामङा खारी बोकु।

१२ त्‍वाकु नङ त्‍वाकाङा कोक्‍पा याङ मु़चु़मिमनुङ गुकु आकी त्‍वापलाई कोलेङा र्‍वाक्‍पा मिम्‍मु नुङ थो़म्‍मु सामाका मेफारु़।

मेर्मिम उनी त्‍वाका बनेबेम्‍डिम थो़प्‍सी होम्‍साकाङा उनी त्‍वाका त्‍वापलाई छाम्‍साका जु़ल्‍मी मा त्‍वाकाङा त्‍वापलाई थो़प्‍मी माला मेर्मिम मु़चु़ नेप्‍ची मान्‍थिम दु़म्‍मी।

१३ माम्‍चु़नीका बेबेतिकिमिमडाम होनोवाम ल्‍वाडा गुकु डोक्‍पु मेलिसिन्‍कु।

माम्‍चु़नीका गुकुलाई इनीमाडा रोक्‍साका ओराम खारी बेबेतिकिमिम बु,

गुकु ओराम खारीकु दुथाम कोङङा डोक्‍पु लिसिन्‍कु।

१४ इनीमाडा रोमुङा मेरोक्‍कुवाम होङङा बेसाका गुकु आकी त्‍वापलाई गेले कोक्‍साका डोक्‍पु लिसिन्‍त्तोकोम मिबु।

खोत्‍लेडाम ङादो इनीमाडा ख्रीष्‍टकु जो़पा-सेला रेट्‍पा गुकु ङा सो़।

१५ वाङमिमका बेम्‍डिम खारीडा गुकु आकी त्‍वाका बेत्तोकोम र्‍वाक्‍साका डोक्‍पु मेलिसिन्‍कु।

लावो इनीमा थो़र बर्तो ललो गानीगोडा दु़म्‍पा आकीमा खारी वाङमिम खोमथो़ वो बर्तो लनु़ र्‍वाक्‍पा आकीमा न बु।

१६ मेम्‍साका गुकु इनीमाडाम होनोवाम खोममिमडा जो़पा-सेला थो़बेन्‍मु चाम्‍कु।

हेङालोने वाङमिम मु़चु़मिमका ङादोङा बोम्‍सोमु दु़म्‍मिडिम खारीडा डोक्‍पु लिम्‍सिमु आकीमा न मिबु।

१७ माम्‍चु़नीकु सिजेमडा वो र्‍याक्‍मा बु,

“डोक्‍पु लिसिक्‍पाका मिप्रङमाडाङा डोक्‍पु लिसिनु़।”

१८ हेङालोने त्‍वाका त्‍वाकु नङ कोक्‍पा मु़चु़लाई सु़का वो जो़पा मेमिम्‍डु़,

लावो ङाचो़का नङ कोम्‍साप्‍मिमिम मु़चु़ङा जो़पा दु़म।

पावल नुङ थु़र्मा लिसिक्‍पामिम

११

१ गो किचो़ नेप्‍ची मान्‍थिम दु़म्साका र्‍वाङुलो गानी इम्‍नी र्‍वाक्‍पा आमा न बु।

आच्‍छाङा गानी मेम्‍साका इम्‍सिट्‍नी।

२ माम्‍चु़नीका इनीमा दुथाम हेल्‍लो लोवो मिम्‍ताम-सो़र्ताम बेन्‍निममिम होम्‍साका गो वो इनीमा दुथाम मिम्‍ताम-सो़र्ताम बेउ।

सेपा लारेमा होप्‍माम गानीलाई कोलेङा लारेपा ख्रीष्‍टनुङ लालीकुन्‍दा बोन्‍सानिनी र्‍वाक्‍साका गो याचे जेङडोम बु।

३ ब्‍लोका उमा मेजो़पा नका हव्‍बालाई वायम डस्‍तु़म होङङा ख्रीष्‍टडलाम सेपा नुङ आच्‍छाङाकाम रिखाम बेपा इनीमा न ताङताहेरथो़ ल डे र्‍वाक्‍साका गोलाई ङिमलु़डाम बु।

४ कोङनिम मु़चु़ इनीमाडा रोम्‍डिमा गुकु र्‍वाक्‍तोकोमडाम वो वाङमिङा येशूकु दुथाम सो़म्‍डी माला गानी गेर्सी द्‍वाक्‍तो थो़नी रेछा।

ङादो गानी ल्‍वान्‍निम पेल नुङ जो़पा-सेलाडाम वो वाङमिङा पेल नुङ वाङमिङा सेला गानी जो़होमका ङा रनी रेछा!

५ त्वापङा डोक्‍पु दु़म्‍पा मे थु़र्मामिम लिसिक्‍पामिमडाम गो कि-किम वो याक्‍के मेबुङु।

६ गो जो़होमका जेमु मेथेट्‌पा बुङु लोवो गोनुङ नेप्‍ची बु।

ओराम नेप्‍ची गुकु हेल्‍लो लोवो खोत्‍ले खारीडा गानीलाई जो़होमका रेम्‍बेत्तोकोम बु।

७ माम्‍चु़नीकु जो़पा-सेला गानीलाई हाम वो मेरसाका मेडेङा थो़बेट्‌निनिमा गो आ त्‍वाप याक्‍के दु़म्‍ङोडो मा गानीलाई डोक्‍पु दु़म्‍बेट्‌निनी।

हाम आरे बेउतोमका गो छु़ल बेउतो?

८ गो इनीमा चापे-डुपे बोमु लागि वाङमी मण्‍डलीलामका खउलुङ रउतो।

मेराम ने गानीलाई ख्‍लो़मु वाङमिम मण्‍डलीकु खउलुङ गो रोत्तोमिम होप्माम दु़स्‍ता।

९ गो गानीनुङ बाङडोलो खेरेखेरे दु़म्‍ङोडोम बाइडा,

लोवो गानी सु़लाई वो दु़खा मेग्‍वाक्‍निनिवा।

गो खेरेखेरे दु़म्‍ङोडोलो माकेडोनिया क्षेत्रलामका रोक्‍पा थो़रलु़पामिमका गोलाई हाम चाहेदु़स्‍ताम मेराम ग्‍वाङ्‌डिमी।

मेम्‍मिमका ओराम ल्‍वाडा गो गानीलाई हेल्‍लो वो दु़खा मेग्‍वानिनिवा मा दिफु वो दु़खा मेग्‍वानिनी।

१० ख्रीष्‍टकु आच्‍छाङाकाम ल्‍वा गोनुङ बुमिमका गो र्‍वाङु,

आरेप्‍माम ल्‍वाकु दुथाम डोक्‍पु लिसिमुडा अखैया इलाकाडाम सु़का वो गोलाई भोम्‍मु मेचाम्ङिमी।

११ हेङा गो आरे बेउतोम?

गो गानीलाई रिखाम मेबोनिनिमिमका मा?

गो गानीलाई रिखाम बोनिनी र्‍वाक्‍पा ल्‍वा माम्‍चु़नीका चमी।

१२ गो बेउतोम खारी बेउहोमङा बुङु।

मेम दु़स्‍तामका मे उनी त्वाकाङा कोसिक्‍साका थु़र्मा लिसिक्पा मु़चु़मिमका गुकु होप्मामङा खारी बेत्तोको र्‍वाक्साका डोक्पु लिम्‍सिमु मेल्वामी।

१३ आरेप्‍माम मु़चु़मिम ने थु़र्मा लिसिक्‍पामिम नुङ लिमा थेसाका खारी बेपामिम,

मा ख्रीष्‍टकु थु़र्मामिम होप्‍माम ल्‍वाला सो़सिक्‍पामिम सो़।

१४ ओराम इकीमा लागि ङाङाया दु़म्‍बेट्‌पा ल्‍वा मेएँ।

शैतान वो ओलडाम पाह्रीचो़ होङङा लिम्‍सिमु चाप्‍सु़।

१५ मेम्‍मिमका शैतानकु डु़ल्‍चो़मिमका वो माम्‍चु़नीकु न होप्‍माम डु़ल्‍चो़ होङङा रेम्‍बेसिक्‍पा ल्‍वाडा ङाङाया दु़म्‍मु मेबासी।

मेर्मिम ने हाम ल्‍वामुका घ्रेट्‌पा बुमी मेराम दिफु ल्‍वामी।

पावलका उ दु़खामिमकु दुथाम धक्‍ची ह्‌वाकु़मिम

१६ गो आथावो र्‍वाङु,

सु़का वो गोलाई नेप्‍ची मान्‍थिम मेमिम्‍ङिमिनु़।

लावो गानी गोलाई नेप्‍ची मान्‍थिम मिम्‍ङिनी माला वो नेप्‍ची मान्‍थिमङा मिम्‍साका गोलाई रङिनी,

मेम्‍मा गो वो किचो़ डोक्‍पु लिसिमु ल्‍वाउनु़।

१७ मेप्माम डोक्‍पु लिसिसी ने ङाचो़लाममिम मेएँ,

लावो ओम्‍लो गो नेप्‍ची मान्‍थिम मु़चु़ होप्माम दु़म्‍साका जेत्तोङा बेउ।

१८ हापा मु़चु़मिमका सु़म्‍दिसेरडाम बेसी होङङा डोक्‍पु लिसिम्‍डिमका गो वो डोक्‍पु लिङ्‌सिङु।

१९ नेप्‍ची मान्‍थिम मु़चु़मिमकु ल्‍वा गेर्सी द्‍वाक्‍तो थो़प्‍साक्‍पा गानी हाङको छो़म नेप्‍चीनुङमा मु़चु़मिम!

२० कोङनिम मु़चु़का गानीलाई डु़ल्‍चो़ होङङा बोनी लोवो,

इनी खउलुङ पोन्‍सानी लोवो,

पेरडा फिनिमी लोवो,

गानीलाई डनिमी लोवो,

इनी कलडा फोनिमी लोवो गानी इम्‍नी रेछा।

२१ र्‍वामु क्रो़म लु़पा लोवो गो सो़मु बास्‍ता,

गुकु छो़म ङिजो़ल्‍पा दु़म्‍तोकोमका मेर्मिम होङङा बोमु मेचाप्‍कुवा।

मेर्मिमका उहेम ल्‍वाडा डोक्‍पु लिसिमी आथावो गो वो नेप्‍ची मान्थिम दु़म्‍साका मेराम ल्‍वाडा ङा डोक्‍पु लिसिङु।

२२ हाम मेर्मिम हिब्रू?

गो वो हिब्रू ङा।

हाम मेर्मिम इस्राएलीमिम?

गो वो मेङा।

हाम मेर्मिम अब्राहामकु चो़ चु़सु़मिम?

गो वो मेङा।

२३ हाम मेर्मिम ख्रीष्‍टकु डु़ल्‍चो़मिम?

गो नेप्‍ची मान्‍थिम होङङा जेत्तोङा लेट्‌पु।

गो मेर्मिमडाम हापा जो़पा डु़ल्‍चो़।

गो हापा ब्राम्‍दु़ल्‍वा बेउतो।

हापा खेप चसिङडोमा बाङडो।

हापा इम्‍मु मेचापा बेसाका कोक्‍तेकु रिबाका याल्‍ला सो़सिङडो।

हापा खेपङा र्‍वाप्‍डा सिङडो।

२४ यहूदीमिमका सु-गु (३९) खेपकु याल्‍सी कोक्‍तेकु रिबाका गोलाई ङो खेप याल्‍ङिडिमी।

२५ सु-खेप गोलाई डु़लु़म्‍चो़का याल्‍ङिडिमी,

कोखेप लुङका ओप्‍ङिडिमी,

गो हुङडोम डोक्‍पु कुबी-बोक्‍सा सु खेप जस्‍ता।

कोखेप ने कोलेम नुङ को सिन्‍था दिरिदिनडा वो बाङडो।

२६ गो हापाखेप दु़पा लाम्‍दी लाम्‍दिङ्डोलो ब्‍लोकुडाम,

खुचु़वामिमडाम,

आमा त्‍वाकु सामा यहूदीमिमडाम,

वाङसामामिमडाम गोलाई हापा ङिम बाइडा।

शहरडा,

सो़ब्‍दीडा,a

दिरिदिनडा मा थो़रलु़पा लिसिक्‍पामिमडाम वो हापा ङिम बाइडा।

२७ गो छो़म मेझापा नुङ घ्रु़म्‍पा खारी बेउतो मा हापा खेप मेअम्‍ङुवा।

गो क्रु़म कोडा सिङडो मा हापा खेपङा पोमुडुमु मान्‍थिम दु़म्‍ङोडो।

ये-सेम मान्‍थिम दु़म्‍ङोडो मा जुका क्रो़न्‍ङिडी।

२८ ओर्मिमडाम वो वाङमिम ने खोत्‍ले मण्‍डलीमिमकु दुथाममिम मिम्‍ताम-सो़र्ताम गो हेल्‍लो लोवो इम्‍थाक्‍पुमिम बु।

२९ कोङनिम मेचापा दु़म माला गो वो मेचापा दु़म्‍ङु।

कोङनिम मु़चु़का कोङनिमलाई छु़ल बेबेड्‌डु़ माला गो छोक्‍चोका मु होप्‍मामङा दु़म्‍ङु।

३० गो डोक्‍पु लिसिमु बासी माला वो गो मेचापा बुङु र्‍वाक्‍पा रेम्‍बोमु लागि ङा डोक्‍पु लिसिङु।

३१ ङाचो़ येशूकु माम्‍चु़नी नुङ पापकाम हेल्‍लो लोवो नङ कोसिनु़,

गो लिमा मेथेट्‌पु र्‍वाक्‍पा ल्‍वा गुमीका चमी।

३२ गो दमस्‍कस शहरडा बाङडोलो हप अरितसकु साखामचो़का गोलाई चु़म्‍बेन्‍मु लागि सिपाहीमिमलाई शहरकु लाम्‍चोको लाम्‍चोकोडा लन्बेड्‌डु़मिम बाइडा।

३३ लावो आमा ङोप्‍सो़मिमका शहर खिर्मा ब्रोलुङकु कोले दोचिमलामका तोफ्रिमगोयु़ फिक्‍साका गोलाई पाखायु़ ख्‍लुङ्‌डिमी,

मेम्‍मा गो मेर्मिम साखामचो़डाम स्‍वाङडो।

a 

११:२६ ग्रीक बाइबलडा सो़ब्दीलाई हाम वो मेबाट्पा र्‍याङगो-र्‍याङगो र्‍वाक्साका र्‍याक्मा बु।

पावलका मिक्सीलाम ल्‍वास्‍तु़म नुङ उ मिरो़मडाम चु़

१२

१ आमा लागि हाम वो जो़पा मेबु़ लोवो गो धक्‍ची डोक्‍पु बोमुङा बासी।

ङाचो़लामका ल्‍वाउतोम मिक्‍सीलाममिम नुङ गुमीका रेम्‍बेट्‌ङिडिमिम ल्‍वामिमकु दुथाम गो सो़उ।

२ ख्रीष्‍टडा थो़रलु़पा कोले मु़चु़लाईa गो छेपु,

को-ब्‍ल (१४) थ ङादो गुलाई माम्‍चु़नीका खोत्‍लेडाम येप्‍पा पाह्रीलाb कोम्‍डी।

गुलाई मिरो़मडा लम्‍डिम डे पेलडा डे लम्‍डी मेराम गो मेचक्‍पु,

माम्‍चु़नीका चमी।

३ पाह्रीला कोम्‍डिम ओराम मु़चु़लाई गो छेपु,

मिरो़मडा डे पेलडा डे लम्‍डी मेराम गो मेचक्‍पु,

लावो माम्‍चु़नीका चमी।

४ गुलाई माम्‍चु़नीका पाह्रीला कोम्‍डिमा मेसिन्‍डा मु़चु़कु सिका र्‍वामुङा मेचापा नुङ मु़चु़का सो़सी मेनु़पा ल्‍वा गुका थो़स्‍तु़।

५ गो ओराम मु़चु़कु दुथाम डोक्‍पु लिसिङु।

लावो आमा दुथाम ने गो मेचापा बुङुमिम ल्‍वाडाम वाङमिम ल्‍वाडा डोक्‍पु मेलिसिङु।

६ गो डोक्‍पु लिसिमु मालु माला वो गो नेप्‍ची मान्‍थिम मेदु़म्‍ङु,

हेङालोने गो आच्छाङाकाम ल्‍वा जेत्तोङा लेट्‌पु।

लावो गो डोक्‍पु मेलिसिङु,

मा गो हाम बेउ,

हाम र्‍वाङु मेरामडाम वो डोक्‍पु सु़का वो गोलाई मेलु़मिनु़।

७ माम्‍चु़नीका गोलाई रेम्‍बेट्‌ङिडिमिम हेल्‍लो वो मेल्‍वाम्‍मा ल्‍वाका गो डोक्‍पु मेलिसिङुनु़ र्‍वाक्‍साका माम्‍चु़नीका आमा मिरो़मडा चु़ ग्‍वाङ्‌डिमी।

ओराम शैतानकु सेलाचो़ बाइडा,

ओरामका छो़म आमा थो़मतेर्सु़ मा गोलाई डोक्‍पु लिसिमु मेग्‍वाङी।

८ गो ओराम हेम्‍सिनु़ र्‍वाक्‍साका ङाचो़नुङ सु खेप गो छो़म र्‍वाङडो।

९ लावो गुमीका गोलाई र्‍वाम्‍डी,

“इमा लागि आमा दिदाम हापा बु।

इमा मेचाप्‍सीडा आमा यु़मका खारी बु़।”

मेम्‍मिमका ख्रीष्‍टकु यु़म गोडला दु़म्‍नु़ र्‍वाक्‍साका आमा मेचाप्‍सीडा गो छो़म गेर्सी द्‍वाक्‍तो आमा धक्‍ची डोक्पु बेउ।

१० मेम्‍मिमका मेचाप्‍सीमिमडा,

डसिसिमिमडा,

दु़खामिमडा,

थो़मतेर्सीमिमडा,

इम्‍मु मेझापा ल्‍वामिमडा ख्रीष्‍टकाम लागि गो गेर्सी द्‌वाङु।

हेङालोने मेचापा दु़म्‍ङुलो गो सो नुङमा दु़म्‍ङु।

कोरिन्‍थीमिमकाम लागि पावलकु मिम्‍ताम-सो़र्ताम

११ गो आ त्‍वाकाङा त्‍वापलाई नेप्‍ची मान्‍थिम दु़म्‍बेत्तोम बु।

गानीङा गोलाई आरेप्‍माम दु़म्‍बेट्‌ङिडिनी।

गानी आमा नङ कोमु बासिक्‍पा बाइडा।

हेङालोने गो हाम वो मेएँ लोवो “डोक्‍पु-डोक्‍पु थु़र्मामिम” डाम गो याक्‍के मेबुङु।

१२ गो गानीगोडा छो़म इम्‍सिक्‍साकानुङ हापा छेखोपमिम,

हेल्‍लो वो मेल्‍वाम्‍मा नुङ यु़मनुङमा खारीमिम बेसाका गो येशू ख्रीष्‍टकु थु़र्मा र्‍वाक्‍पा ल्‍वा रेम्‍बेट्‌निनिम बु।

१३ गोलाई वाङमिम मण्‍डलीमिमका ख्‍लो़मु लागि ग्‍वाङ्‌डिमिम खउलुङ गो रउतो,

लावो गानीनुङ ख्‍लो़ला मेसो़सिक्‍ङुवा।

खउलुङ मेरउवा।

गानीनुङ ओराम ल्‍वाडाम वाङमिम मेजो़पा बासी-दोसी हाम बेउतो मा?

ओराम गो ख्‍लो़त्तोम ङा र्‍वाक्‍पा गानी मिम्‍नी माला गोलाई पाचो ग्‍वाङनिनी!

१४ ओम्‍लो गो इनीमाडा रोमु खाप्‍तोम बु।

गो इनीमाडा रोङुमिम ने ओरामनुङ सु-खेप दु़म।

लावो गो गानीनुङ हाम-हुम बिसाका दु़खा मेग्‍वानिनी।

गो बिउमिम ल्‍वा ने इनीमा खाप्‍ची मेएँ,

गानी इनी त्‍वाप ङा सो़।

माम-पापकाम लागि चो़मिमका मेएँ,

लावो चो़मिमकाम लागि डे माम-पापका खउलुङ फुसाका जु़ल्‍मु बासी।

१५ गानीलाई जो़पा दु़म्‍नु़ र्‍वाक्‍साका गोनुङ बाट्‍पा खोलेम थोक गेर्सी द्‍वाक्‍तो ग्‍वानिनी मा गो आ त्‍वापलाई ङा वो ग्‍वानिनी।

गो गानीलाई ओकोति छो़म रिखाम बोनिनी माला गानी ने गोलाई कि-कि कोङङा रिखाम बोङिनी मा?

१६ गो गानीलाम खउलुङ मेबिउवा,

मेराम ल्‍वा गानी वो चनी।

लावो गो बाछेन्‍दा लिसिङ्‌डोमा गानीलाई वायम डक्‍निनी र्‍वाक्‍साका याङ याङका र्‍वामी।

१७ गो इनीमाडा थु़र्तोमिम कोङनिम मु़चु़लामका गो लिमा थेसाका गानीनुङ हाम हुम रउतो मा?

१८ गो तीतसलाई इनीमाडा लमु र्‍वाक्‍साका छो़म र्‍वाङडो मा कोले ल्‍वाकलाई वो गुनुङ थु़र्तो।

तीतसका लिमा थेसाका गानीलाम हाम-हुम रङडु़ मा?

गुचुकु कोलेङा न नुङ कोलेङा बेसी-दोसीका मेबेचुकुवा मा?

१९ गुकु आकी त्‍वापलाई बोमु-थार्मु ओर्मिम खोत्‍ले ल्‍वा बोकुमिम र्‍वाक्‍पा हाम गानी मिम्‍निम बुनी?

द्‍वादीबुङ ङोप्‍सो़नी,

माम्‍चु़नीकु ङादोडा ख्रीष्‍टकु डु़ल्‍चो़मिम होप्‍माम दु़म्‍साका गुकु जेकु।

गानीलाई सोनुङमा दु़म्‍बेन्‍मु लागि गुकु ओर्मिम खोत्‍ले खारी बोकु।

२० हेङालोने गो मेसिन्‍डा गानीलाई क्रो़म्‍डा रोङुलो गो मिम्‍तोम होप्‍माम मेदु़म्‍मु चाम्‍नी मा गानी वो गोलाई मिम्‍ङिनिमिम होप्‍माम मेदु़म्‍मु वो चापु र्‍वाक्‍पा आमा ङिम लु़डाम बु।

मेसिन्‍डा गानीगोडा रिबुसी,

नाचु़र,

छोक्‍चो,

त्‍वाप कोङङा जो़पा दु़म्‍मु माल्‍पा,

डक्‍साका जेपा,

वाङमिमकु ल्‍वा बेपा,

डोक्‍पु लिसिट्‌पा,

मा मु़चु़मिमगोडा ल्‍वा मेघ्रो़म्‍पा दु़म्‍मी डे र्‍वाक्‍पा ङिम लु़डाम बु।

२१ गो आथावो इनीमाडा रोङुलो गानी मेजो़पा खारी बेन्‍निमका माम्‍चु़नीडा आमा क्रो़म लु़ र्‍वाक्‍पा ङिम लु़।

मेम्‍मा ङादो छु़ल बेपा हापा मु़चु़मिमका आथावो त्‍वाका बेम्‍डिम घ्रामलु़पा खारी,

नाम्‍सु़रु़ नुङ वाङमिम मेसेमनुङ अमअम द्‌वाक्‍पा नलाम मेख्‍लोसिप्‍मिवामका गो ख्राम्‍मु बासी डे र्‍वाक्‍पा गोलाई ङिम लु़डाम बु।

a 

१२:२ कोले मु़चु़ मेराम मु़चु़ पावल उ त्वापङा सो़

b 

१२:२ ग्रीक बाइबलडा सु तलालाम पाह्री र्‍वाक्साका र्‍याक्मा बु

हुम-दडाम सीसिमिम

१३

१ गो गानीलाई क्रो़म्‍डा ओम्‍लो रोक्‍तोङा बेउमिमनुङ सु खेप दु़म।

माम्‍चु़नीकु सिजेमडा आरेसाका र्‍याक्‍मा बु,

“मुमा बेट्मा ल्वा नले-सुले मु़चु़मिमका ल्‍वात्तोको र्‍वाक्‍साका सो़मिमिम ल्वा कोङङा आच्‍छाङाकाम दु़म।”

२ गो ङादो नकखेपमिम खेपडा गानीनुङ बाङडोलो गानीलाई ङिम साट्‌निनिम बाइडा।

ओम्‍लो गानीनुङ मेबुङु लोवो मेरामङा ल्‍वा र्‍वाङु: गो आथावो रोङुलो ङादो छु़ल बेपामिम सु़लाई लोवो गो मेडिट्‍पुमी।

३ मेकोतिलो ख्रीष्‍ट गोलामका जेमी डे मेएँ र्‍वाक्‍साका गानी रेम्‍मु माल्‍निम ल्‍वा डार्नी।

गुमीका गानीगोडा खारी बोमिलो गुमी मेचापा मेबुमी,

लावो छो़म यु़मनुङमा बुमी।

४ आच्‍छाङा मेचाप्‍सीडा गुमी क्रूसडा चेन्‍ला सो़सिम्‍डी,

लावो माम्‍चु़नीकु यु़मका गुमी नु़पाङा बुमी।

गुकु वो गुमी होङङा मेचापा दु़म्‍कु,

लावो माम्‍चु़नीकु यु़मका गुकु वो गुमीनुङङा नु़साका गानीगोडा खारी बोकु।

५ गानी आच्‍छाङा थो़र लु़न्‍निम बु डे मेएँ र्‍वाक्‍साका इनी त्‍वाका त्‍वापलाई छाम्‍नी।

येशू ख्रीष्‍ट गानीगोडा बुमी र्‍वाक्‍पा गानी आच्‍छाङा चनी।

गुमी गानीगोडा मेबुमी माला गानी गुमीडा थो़र बोनी र्‍वाक्‍पा ल्‍वा आच्‍छाङा मेएँ।

६ मेम्‍मा गो थो़र लु़ङु,

गुकु ने थु़र्माकु खारी बेसीडा हाम ना हामकाम दु़म्‍तोकोम मिबु र्‍वाक्‍पा गानी चनी।

७ गानी मेजो़पा मेबेनी र्‍वाक्‍साका माम्‍चु़नीनुङ गुकु सो़म्‍दी बोकु।

गुकु आकी त्‍वाप जो़पा रेम्‍बोमु लागि मेएँ,

लावो गुकु हाम ना हामकाम होप्‍माम ल्‍वासिड्‍डा लोवो गानी जो़पा खारी बोमु चाप्‍नी र्‍वाक्‍साका सो़म्‍दी बोकु।

८ गुकु आच्‍छाङाकाम ल्‍वाकु कोर्थो़लाममिम खारी हाम वो बोमु मेचाम्‍कु,

लावो आच्‍छाङाकाम लागि कोङङा खारी बोमु चाम्‍कु।

९ गुकु हाम वो बोमु मेचापा बुकु,

लावो गानी ने हाम लोवो बोमु चापा बुनिमिमका गुकु गेर्सी द्‌वाकु।

गानी छो़म जो़पा दु़म्‍तो लक्‍नी र्‍वाक्‍साका गुकु सो़म्‍दी बोकु।

१० इनीमाडा रोमु ङादो गो ओराम ल्‍वा र्‍याक्‍तोङा लेट्‌पु।

गो इनीमाडा रोङुमिम चङडा गानीलाई इम्‍मु मेझापा देन्‍दे ग्‍वामु मेबासिनु़।

गानीलाई फाल्‍मु लागि मेएँ,

लावो सोनुङमा दु़म्‍बेन्‍मु लागि ङाचो़का गोलाई ग्‍वाङडिमिम साखाम थो़मु न बेउ।

हुम-दडाम पावलकु सेव

११ हुम-दडा,

वा-ल्‍वाकनी,

ब्‍र्‍वासिडी।

छो़म जो़पा दु़म्‍साका लाम्‍दिमु न बेनी।

गो छो़म र्‍वाङुमिम ल्‍वा थो़नी,

कोले नकाम दु़म्‍नी,

भ्रसिसाका बानी।

मेम्‍मा रिखाम बेपा मा न-भ्रसी ग्‍वाक्‍पा माम्‍चु़नी गानीनुङ दु़म्‍मी।

१२ गानी सेपा रिखामका त्‍वाप त्‍वापगोडा सेव साबेबेनी।

१३ माम्‍चु़नीकु सेपा मु़चु़मिम खोत्‍लेका गानीलाई सेव र्‍वाम्‍डिम बु।

१४ ङाचो़ येशू ख्रीष्‍टकु दिदाम,

माम्‍चु़नीकु रिखाम नुङ माम्‍चु़नी-पेलकु सामा घ्रो़म्‍सी गानी खोत्‍लेनुङ दु़म्‍नु़।

गलातीमिमलाई

पावलका र्‍याक्‍तु़म सेलाखाजेम

छेम-ल्‍वा

गलातिया ने रोमी डोक्पु नेब्‍दीगोडाम मध्‍यपूर्वीय एशियाडा बाट्‍पा कोले याक्‍के नेब्‍दीकाम किब्‍दी बाइडा। मेराम खोम ओम्‍लो टर्की र्‍वाक्‍मा किब्‍दीकु थेते बाडे बेडु़।

गलातीमिमलाई र्‍यासिड्‍डाम पावलकु सेलाखाजेम कोले मण्‍डलीलाई कोङङा र्‍याक्‍मा मेबायावा। लावो गलातिया प्रदेशडा बाट्‍पा वाङ-वाङ शहरडाम मण्‍डलीमिमलाई र्‍याक्‍मा बाइडा, उहेम मण्‍डलीमिम पावल उ त्‍वाकाङा चो़म्‍डु़म बाइडा।

येशू ख्रीष्‍टकु दुथाम जो़पा-सेला फोन्‍सिड्‍डाम चङडा यहूदीमिम नुङ वाङ-वाङ सामागोडाम मु़चु़मिमका थो़रबेम्‍डी। मेकोतिमा आच्‍छाङा थो़रलु़पा दु़म्‍मु लागि मोशाकु डु़म्‍ला बोमु बासी डे मेएँ र्‍वाक्‍पा ल्‍वा लुक्‍ता। पावलका ने बोमु मेबासी र्‍वाक्‍ताम बाइडा। हेङालोने, ख्रीष्‍टडा ल्‍वासिक्‍पा त्‍वारो़म ने थो़रलु़सीलाममिम सो़। थो़रलामका खोत्‍ले मु़चु़मिम माम्‍चु़नीकु ङादोडा जो़पा न-गोकाम रेम्‍बु़। लावो एशिया माइनरडा बाट्‍पा गलातिया र्‍वाक्‍मा रोमी याक्‍के नेब्‍दीडाम मण्‍डलीगोडा कोङनिम मु़चु़मिम रोम्‍डिम बाइडा। मेर्मिमका पावलका र्‍वाक्‍ताम ल्‍वाकु कोर्थो़लाम जेत्तो मोशाकु डु़म्‍ला होम्‍साका मेबेपा ने सु़ वो माम्‍चु़नीकु ङादोडा जो़पा न-गोकाम दु़म्‍मु मेचाप्‍सु़ र्‍वाम्‍डी।

पावलका लिमा सीसिथो़ हेल्‍सीक्‍पा गलातीमिमलाई आच्‍छाङाकाम थो़रलु़सीडा ख्‍लोमु लागि ओराम सेलाखाजेम र्‍याक्‍तु़म बाइडा। गुका ओराम सेलाखाजेमडा गो ख्रीष्‍टकु थु़र्मा र्‍वाक्‍साका रेम्‍बु़डु़म बु। गु थु़र्मा दु़म्‍मु ने सु़म्‍दिसेरडाम साखामका ल्‍वास्‍तु़म मेएँ, लावो माम्‍चु़नीकाङा गुलाई येट्‌मिडिम सो़। गु वाङसामामिमगोडा जो़पा-सेला दो़मु लागिङा येन्‍सिड्‍डाम बु र्‍वाक्‍साका सो़यु़डु़म बु। मेकोतिमा थो़रलाम कोङङा मु़चु़मिम माम्‍चु़नीकु ङादोडा जो़पा न-गोकाम दु़म्‍मु चाम्‍मी र्‍वाक्‍पा ल्‍वाकु दुथाम गुका र्‍याक्‍तु़म बु। चङडाम अध्‍यायचिपडा थो़रलु़पामिम रिखामनुङमा दु़म्‍साका त्‍वापगोडाम थो़र ख्रीष्‍टलाममिम जो़पा बासी दोसीडा रेम्‍बोमु बासी र्‍वाक्‍साका पावलका सो़यु़डु़म बु।

र्‍याक्‍मा ल्‍वामिम

छेम-ल्‍वा १:१-१०

पावलकु थु़र्मा दु़म्‍पा साखाम १:११–२:२१

माम्‍चु़नीकु दिदामकाम जो़पा-सेला ३:१–४:३१

डु़म्‍लाडाम वाङ दु़म्‍सी नुङ माम्‍चु़नी-पेललाम नु़पा दु़म्‍मु ५:१–६:१०

हुम-दडा ६:११-१८

गलातीमिमलाई

पावलका र्‍याक्‍तु़म सेलाखाजेम

गलाती

पावलकु सेव

१

१ गो थु़र्मा पावललामका गलातियाडाम मण्‍डलीमिमलाई ओराम सेलाखाजेम र्‍याक्‍तोङा लेट्‌पु।

गो थु़र्मा दु़म्‍ङोडोम ने मु़चु़मिमलामका मेएँ,

मु़चु़मिमकु साखामका वो मेएँ,

लावो येशू ख्रीष्‍ट नुङ गुमीलाई सिमुलाम फक्‍खेट्‌पा माम्‍चु़नी पापका गोलाई थु़र्मा दु़म्‍बेट्‌ङिडिमिम सो़।

२ आसिन्‍डा गोनुङ बाट्‌पा खोत्‍ले वा-ल्‍वाकमिमलामका वो गलातियाडाम मण्‍डलीमिमलाई आकीमा ओराम सेव बु:

३ माम्‍चु़नी इकीमा पाप नुङ ङाचो़ येशू ख्रीष्‍टलाम गानी दिदाम नुङ न-भ्रसी ल्‍वानी।

४ छु़ल बेत्तोङा बेपा ओराम सु़म्‍दिसेरलामका सेल्‍मु लागि गुमी इकीमा माम्‍चु़नी पापकु न होम्‍साका उनी त्‍वापङा सासेन्‍सिम्‍डी।

५ हेल्‍लो लोवो माम्‍चु़नीकु यु़म झ्‍वानु़म बुनु़।

आमेन।

आच्‍छाङाकाम जो़पा-सेलाडाम वाङमी मिबु

६ गो ने ङाङाया दु़म्ङोडोम बु,

हेङालोने येशू ख्रीष्‍टकु दिदामगोडा येट्‌पा माम्चु़नीलाई ओकोति दाला डिसाका वाङमी जो़पा-सेलाथो़ लक्‍तोङा लेनी।

७ लावो मेराम ने आच्‍छाङाकाम जो़पा-सेला मेएँ।

कोङनिम मु़चु़का गानीलाई ब्‍लो़प्‍साका येशू ख्रीष्‍टलाममिम जो़पा-सेला कोर्थो़ हेर्मु माल्‍तोङा लेन्‍मिमिमका गो ओराम ल्‍वा र्‍वाक्‍तोङा बेउ।

८ गुकु थो़बेत्तोकोम जो़पा-सेलाडाम वाङमिङा जो़पा-सेला र्‍वाक्‍साका थो़बेडु़ माला गुकु गोडामङा कोङनिम लोवो पाह्रीलाम योक्‍पा पाह्रीचो़ङा लोवो मेराम पुयु़लुनु़।

९ ङादोङा गो गानीलाई र्‍वाङ्‌डोम बाइडा मा ओम्‍लो वो र्‍वाक्‍तोङा बेउ,

ङादो गानी रन्‍निम सिजेमडाम वाङमिङा जो़पा-सेला र्‍वाक्‍साका कोङनिमका गानीलाई सीनी माला मेरामका पुयु़लुक्‍पा देन्‍दे ल्‍वासु़नु़।

१० हाम गो मु़चु़मिमलाई गेर्सी बेन्‍मु माल्‍तोङा लेट्‌पु र्‍वाक्‍पा गानी मिम्‍निमिम?

गो ने मु़चु़मिमलाई मेएँ,

माम्‍चु़नीलाई गेर्सी बेन्‍मु माल्‍तोङा लेट्‌पु।

मु़चु़मिमलाई गेर्सी बेन्‍मु मालु माला ने गो येशू ख्रीष्‍टकु डु़ल्‍चो़ङा मेएँ।

माम्‍चु़नीका पावललाई येशू ख्रीष्‍टकु डु़ल्‍चो़ दु़म्‍मु लागि येट्‌मिडिम

११ वा-ल्‍वाकनी,

गानी ओराम ल्‍वा चन्‍जो़ल्‍नी र्‍वाक्‍पा न बेउ,

गो दो़उतोम जो़पा-सेला मु़चु़मिमलाम रोक्‍पा सेला मेएँ।

१२ हेङालोने ओराम जो़पा-सेला गो कोङनिम मु़चु़लाम ल्वाउतोम मेएँ मा कोङनिमका गोलाई सीट्‌ङिडिमिम वो मेएँ,

लावो येशू ख्रीष्‍ट उनी त्‍वाकाङा गोलाई सीट्‌ङिडिमिम सो़।

१३ गो यहूदीमिमकु डु़म्‍लागोडा बाङडोलोम आमा दुथाममिम ल्‍वा ने गानी थो़न्‍निमङा बु,

मेम बिलि गो माम्‍चु़नीकु मण्‍डलीगोडाम मु़चु़मिमकु हाङको छो़म थो़मतेर्साक्‍तोमी मा पुयु़लुबेन्‍मु माल्‍तोमी।

१४ यहूदी डु़म्‍लागोडाम गोनुङ कोयोम मु़चु़मिमगोडाम गो खोत्‍लेडाम लाम बसिक्‍पामा बेप-पापमिमकु डु़म्‍ला बोमुडा छो़म आमा सो हन्‍पा बाइडा।

१५ लावो गो गमु ङादोङा गोलाई वाङ बेपा मा उनीमा दिदामलाम गोलाई येट्‌पा माम्‍चु़नीका,

१६ वाङसामागोडा गोलाम जो़पा-सेला थो़बेन्‍मु लागि गुमीका उनीमा तारापाचो़ गेर्सी द्‍वाक्‍तो गोलाई रेम्‍बेम्‍डी।

मेम्‍लो गो सु़नुङ वो हिलाहिसी मेबेउवा।

१७ गोडाम ङादो दु़म्‍मिडिम येशू ख्रीष्‍टकु थु़र्मामिमकाडा मुलु़ बेप्‍डा यरूशलेम वो मेलक्‍ङुवा।

लावो गो ने अरब नेब्‍दी लङ्‌ल्‍याङडो मा चङडा दमस्‍कस शहरडा ख्‍लोसिङ्‌डोमा रोङ्‌डो।

१८ सु थ चङडा गो पत्रुसलाईa क्रो़म्‍डा यरूशलेम लङ्‌डो मा गुनुङ को-ङोलेम बाङ्‌डो।

१९ मेसिन्‍डा गो ङाचो़कु ल्‍वाक याकूबडाम वाङमिम थु़र्मामिम सु़लाई वो मेडारुमिवा।

२० गो र्‍याक्‍तोम ल्‍वा आच्‍छाङा सो़,

माम्‍चु़नीका ओराम ल्‍वा चमी।

उनीमा ङादोडा गो लिमा मेथेट्‌पु।

२१ मेकोतिमा गो सिरिया नुङ किलिकिया इलाकाथो़ लङ्‌डो।

२२ मेम्‍लोसम्‍म यहूदियाडाम ख्रीष्‍टकु मण्‍डलीमिमका हेल्‍लो वो गोलाई क्रो़म्‍ङिडिमिम मेबायावा।

२३ मेर्मिमका आमा दुथाम आकोति कोङङा थो़म्डिम बाइडा,

“ङादो इकीमा थो़मतेर्स्‍तु़मा थो़र पुयु़ लुबेन्‍मु माल्‍लु़म बाइडा,

लावो ओम्‍लो मेराम थो़रकु दुथामङा सीत्तोङा लेडु़मी।”

२४ आरेसाका माम्‍चु़नीका आमा न ख्‍लोङसाङ्‌डिमिमका मेर्मिमका माम्‍चु़नीकु नङ कोम्‍डी।

a 

१:१८ ग्रीक बाइबलडा “केफास”। केफास (हिब्रू ल्‍वाडाम नङ) नुङ पत्रुस (ग्रीक ल्‍वाडाम नङ) कोलेङा सो़।

यरूशलेमडाम थु़र्मामिमका पावललाई हुनाखाना बेम्‍डिम

२

१ को-ब्‍ल थ चङडा बारनाबासनुङ गो आथावो यरूशलेम लङ्‍डो।

मेम्‍लो तीतस वो गुचुकुनुङ लस्‍ताम बाइडा।

२ माम्‍चु़नीका गोलाई मेसिन्‍डा लमु र्‍वाम्डिमका गो लङडो।

मेसिन्‍डा बाङ्डोलो मेराम मण्‍डलीडाम ङाउमिमनुङ वाङ घ्रो़म्साका वाङसामामिमलाई गो थो़बेट्‌पुमिमिम जो़पा-सेला मेर्मिमनुङ सो़उतो।

गो बेत्तोङा लेट्‌पुमिम ओराम खारी हाम ना हामकाम मेदु़म्‍नु़ र्‍वाक्‍साका आरे बेउतो।

३ गोनुङ लक्‍पा तीतस ग्रीक मु़चु़ लोवो उमा कोक्‍ते खिरिरि क्रिप्‍सी दु़म्‍मु बासी र्‍वाक्‍साका सु़का वो मेर्‍वाक्‍मिवा।

४ लावो कोङनिम थो़रलु़पा लिसिक्‍पा वा-ल्‍वाकमिम आकीमा सामागोडा रोम्‍डिमा कोक्‍ते खिरिरिa दु़म्‍मु बासी र्‍वाम्‍डी।

हेङालोने गुकु येशू ख्रीष्‍टनुङ कोले दु़म्‍साका मोशाकु डु़म्‍ला होम्‍साका दोमु बासिक्‍पा ल्‍वाडाम वाङ दु़म्‍तोकोम बाइडा,

मा मेर्मिमका गुकु वाङ दु़म्‍तोकोम ल्‍वाकु दुथाम गो-गो चो़पा बेसाका आथावो उनीमा यहूदी डु़म्‍लाकु डु़ल्‍चो़ होप्‍मामङा दु़म्बेन्‍मु माल्‍तिकिम बाइडा।

५ लावो जो़पा-सेलाकु आच्‍छाङाकाम सिजेम इनीमा लागि दु़म्‍नु़म बुनु़ र्‍वाक्‍साका मेर्मिमका र्‍वाम्‍डिम ल्‍वा कि-कि वो गुकु मेथो़कुवा।

६ मेसिन्‍डाम मण्‍डलीडा कोङनिम नङ दोपा डोक्‍पु मु़चु़मिम बाम्‍डी– लोवो गो ने हे होङङा मेलु़ङुवा,

हेङालोने माम्‍चु़नीका चो मिक्सी मेबोमी– मेर्मिमका गो दो़उतोम जो़पा-सेलाडा कोले ल्‍वा वो मेकाप्‍मिवा।

७ लावो माम्‍चु़नीका यहूदीमिमकाडाb जो़पा-सेला थो़बेड्‌डा पत्रुसलाई थु़र्मीडिम होम्‍साकाङा वो वाङसामामिमगोडाc जो़पा-सेला थो़बेट्‌पा खारी गोलाई वो ग्‍वाङ्‌डिमिम बु र्‍वाक्‍साका मेर्मिमका चम्‍डी।

८ पत्रुसलाई यहूदीमिमगोडाम थु़र्मा दु़म्‍साका जो़पा-सेला दो़पा खारी बेबेट्‌मिडिम माम्‍चु़नीकाङा गोलाई वो वाङसामामिमगोडा जो़पा-सेला दो़बेट्‌ङिडिमी।

९ मण्‍डलीडाम डोक्‍पु ङाउमिम र्‍वाक्‍मा याकूब,

पत्रुसd नुङ यूहन्‍नाका वो माम्‍चु़नीका गोलाई थु़र्मा दु़म्‍पा दिदाम ग्‍वाङ्‌डिमिम बु र्‍वाक्‍पा चम्‍डिमा बारनाबास नुङ गोलाई हुनाखाना बेसाका उनीमा घ्रो़म्‍दीडा रच्‍चिकिमी।

गुचुकु वाङसामामिमकाडा लक्‍पा मा मेर्मिम ने यहूदीमिमकाडा लक्‍पा मुलु़ बेम्‍डी।

१० मेर्मिमका छो़म र्‍वाम्डिम कोले ल्वा ने,

हाम वो मेबाट्‌पामिमलाई आथावो ख्‍लो़मुम बुमु बासी।

मेम बोमुडा ने आमा वो सो हन्‍पा बाइडा।

पत्रुसका ख्‍लो़ड्‌डु़म ल्‍वा पावलका मु़चु़मिमकु ङादोडा रेम्‍बु़डु़

११ पत्रुस एन्‍टिओखियाडा रोक्‍ताम थारीका गुका ख्‍लो़ड्‌डु़म ल्‍वाकु दुथाम उमा ङादोडाङा सो़उतो,

हेङालोने गुका कोङनिम ल्‍वा ख्‍लो़ड्‌डु़म बाइडा।

१२ याकूबका थु़र्स्‍तु़मिम मु़चु़मिम रोमु ङादो गुका वाङसामामिमनुङ कोदेपङा पु़थाल्‍लु़।

लावो मेर्मिम मु़चु़मिम रोम्‍डिम चङडा गु वाङसामामिमडाम वाङ दु़म्‍साका बाइडा,

हेङालोने वाङसामामिम वो कोक्‍ते खिरिरि क्रिम्मु बासी र्‍वाक्पामिमडाम ङिम्‍डिम बाइडा।

१३ पत्रुसका बेपा लिसिड्‍डाम होङङा वाङमिम यहूदी थो़रलु़पामिमका वो उमा बेसी बेम्‍डी,

मा बारनाबासका वो मेमङा बोमु बासी र्‍वाक्‍तामा उ त्‍वाका वो मेर्मिमकु बेसी बु़डु़।

१४ मेम्‍मिमका आच्‍छाङाकाम जो़पा-सेला होम्‍साका मेर्मिमका मेबेमिवाम गो ल्वाउतोमा मेर्मिम खोत्‍ले मु़चु़कु ङादोडा गो पत्रुसलाई र्‍वाङ्‌डो,

“गानी यहूदी मु़चु़,

लोवो यहूदी होम्‍साका मेएँ वाङसामामिम होम्‍साका बुनी दोनी माला वाङसामामिमलाई यहूदीमिम होम्‍साका हेसाका बुबेन्‍मु चाम्‍नी मा?”

१५ गुकु ने गक्‍तोकोलोङा यहूदी बात्तोको मा वाङसामा होप्‍माम ‘छु़लचो़’ गुकु मेएँ।

१६ लावो सु़ वो डु़म्‍ला होम्‍साका दोसाका मुमा मान्‍थिम दु़म्‍मु मेचाप्‍सु़,

लावो येशू ख्रीष्‍टडा थो़रलु़साका कोङङा माम्‍चु़नीकु ङादोडा मुमा मान्‍थिम दु़म्‍मु चाप्‍सु़ र्‍वाक्‍पा ल्‍वा गुकु चक्त्तोकोम बु।

मेम्मिमका गुकु वो माम्‍चु़नीकु ङादोडा मुमा मान्‍थिम दु़म्‍मु लागि येशू ख्रीष्‍टडा थो़र लु़त्तोकोम बु,

हेङालोने डु़म्‍ला होम्‍साका दोपामिम सु़ वो मुमा मान्‍थिम दु़म्‍मु मेचाप्‍सु़।

१७ लावो येशू ख्रीष्‍टनुङ कोले दु़म्‍साका माम्‍चु़नीकु ङादोडा मुमा मान्‍थिम दु़म्‍मु माल्‍कुलो,

गुकु यहूदीमिम लोवो वाङसामामिम होप्‍मामङा छु़लचो़ दु़म्कु माला येशू ख्रीष्‍टका छु़ल बेबेत्तिकिमिम मा?

आरेप्‍माम ने हेल्‍लो वो दु़म्‍मु मेचाप्‍सु़।

१८ गो मोशाकु डु़म्‍ला होम्‍साका दोमु बासिक्‍पा ल्‍वा ङेत्तोम बु,

मा आथावो गो मेरामङा डु़म्‍ला बोमु माल्‍तो मालाe गो आ त्‍वापङा छु़लचो़ दु़म्‍ङु सो़।

१९ हेङालोने गो डु़म्‍ला होम्‍साका दोमु माल्‍तोलो डु़म्‍लाका गोलाई मुमा बेट्‌ङिडी।

मेम्‍मिमका गो माम्‍चु़नीकाम लागि नु़पा दु़म्‍मु चापुनु़ र्‍वाक्‍साका डु़म्‍ला होम्‍साका गो दोमु डित्तो।f

२० गो ख्रीष्‍टनुङङा क्रूसडा सिङ्‍डोम बु।

मेम्‍मिमका आथाडा आनो आमा मिरो़मडा गो मेएँ,

ख्रीष्‍ट गोनुङ नु़पा बुमी।

ओम्‍लोम आमा मिरो़मडाम त्‍वारो़म माम्‍चु़नीकु तारापाचो़डला थो़रलु़साका गो नु़पा दु़म्‍ङु।

गुमीका गोलाई रिखाम बेङ्‌डिमी मा गुमीका आमा लागि उनी त्‍वापलाई ङा ग्‍वाम्‍डी।

२१ माम्‍चु़नीकु दिदाम गो हाम ना हामकाम मेमिम्‍पु।

हेङालोने डु़म्‍लाका माम्‍चु़नीकु ङादोडा मुमा मान्‍थिम दु़म्‍बेडु़ माला येशू ख्रीष्‍ट क्रूसडा चेन्‍ला सो़सिम्‍डिम ने हाम ना हामकाम दु़म।

a 

२:४ माम्‍चु़नीकु मु़चु़ र्‍वाक्‍साका छेमु लागि क्रिप्‍मिडिम छेखोप: शब्‍दावलीडा रेप्‍नी

b 

२:७ ग्रीकडा “खिरिरि क्रिम्मा” र्‍वाक्साका र्‍याक्‍तिम बु

c 

२:७ ग्रीकडा “खिरिरि मेक्रिम्मा” र्‍वाक्साका र्‍याक्‍तिम बु

d 

२:९ ग्रीक बाइबलडा “केफास”। केफास (हिब्रू ल्‍वाडाम नङ) नुङ पत्रुस (ग्रीक ल्‍वाडाम नङ) कोलेङा सो़। पद ११ नुङ १४डा वो ओराम नङ डार्सी।

e 

२:१८ ग्रीक बाइबलडा आरेसाका र्‍याक्‍मा बु: गो त्‍वाकाङा फाल्‍तोम ल्‍वा आथावो गो आ त्‍वाकाङा बनेबेउतो माला

f 

२:१९ ग्रीकडा, “डु़म्‍लाडा गो सिङडो”

येशू ख्रीष्‍टडाम थो़रका कोङङा गुइ माम्‍चु़नीलाममिम जि ल्‍वासी

३

१ ए नेप्‍ची मान्‍थिम गलातियाडाम मु़चु़नी,

मेजो़पा लाम्‍दीथो़ लाम्‍दिमु लागि गानीलाई सु़का कोक्‍नी?

इनीमा मिक्‍सीलामडाङा येशू ख्रीष्‍ट क्रूसडा चेसिम्‍डिम ल्‍वाकु दुथाम जो़होमका र्‍वाक्‍मा बाइडा।

२ गानीनुङ गो कोले कोङङा ल्‍वा हिलाबेपा न बु,

माम्‍चु़नी-पेल गानी डु़म्‍ला होम्‍साका खारी बेसाका ल्‍वान्‍निम डे,

जो़पा-सेलाडा थो़र लु़साका ल्‍वान्‍निम डे?

३ गानी हेङा नेप्‍ची मान्‍थिम दु़म्‍निमिम?

माम्‍चु़नी पेललामका चो़म्‍सिड्‍डाम त्‍वारो़मडा गानी इनीमा त्‍वाकु न होम्‍साका जो़पा न-गोकाम दु़म्‍मु माल्‍निमिम?

४ हाम गानी येशू ख्रीष्‍टडा थो़र लु़न्‍निलो आकोति छो़म दु़खा इम्‍निम ल्‍वा हाम ना हामकाम दु़स्‍ता मा?

गो मेप्‍माम मिम्‍तोम मिबु।

५ माम्‍चु़नीका गानीलाई माम्‍चु़नी-पेल ग्‍वानिमी मा गानीगोडा हेल्‍लो वो मेल्‍वाम्‍मा यु़मखारीमिम बोमी,

हाम ओर्मिम खोत्‍ले गानी डु़म्‍ला होम्‍साका खारी बेन्‍निमका आरे बेम्‍डिम डे,

गानी थो़न्‍निम जो़पा-सेलाडा थो़र लु़न्‍निमका डे?

६ मेम्‍साकाङा अब्राहामकु दुथाम वो आरे र्‍वाक्‍मा बु,

“अब्राहामका माम्‍चु़नीडा थो़र बु़डु़मकाङा गुमीका गुलाई जो़पा न-गोकाम बु र्‍वाक्‍पा मिम्‍मिडिम बाइडा।”

७ मेम्‍मिमका गानी ओराम ल्‍वा चन्‍जो़ल्‍नी,

उहेमका थो़र बोमी मेर्मिमङा अब्राहामकु चो़-चु़सु़मिम सो़।

८ माम्‍चु़नीका वाङसामामिमलाई थो़रलु़सीलामका जो़पा न-गोकाम र्‍वाक्‍पा मिम्‍मिडिम बु र्‍वाक्‍साका माम्‍चु़नीकु सिजेमडा ङादोङा र्‍याक्‍मा बाइडा।

मेम्‍मिमका अब्राहामलाई,

“गानालामकाङा सुबुडा बाट्‌पा खोत्‍ले सामाडाम मु़चु़मिमका जि ल्‍वामी” र्‍वाक्‍साका आरेप्‍माम जो़पा-सेला ङादोङा थो़बेट्‌मा बाइडा।

९ मेम्‍मिमका अब्राहामका थो़र बेसाका जि ल्‍वास्‍तु़म होङङा वाङमिमका वो थो़रलामका जि ल्‍वामी।

१० माम्‍चु़नीकु ङादोडा मुमा मान्‍थिम दु़म्‍मु लागि डु़म्‍लागोडाम खारी बेसीडा थो़र बेपा खोत्‍ले मु़चु़मिम वाइतो बेन्‍ला सो़सिमी।

हेङालोने माम्‍चु़नीकु सिजेमडा र्‍याक्‍मा बु,

“मोशाकु डु़म्‍लागोडा बाट्‍पा खोत्‍ले ल्‍वा जो़होमका मेबेसाका बाट्‍पा खोत्‍ले मु़चु़मिम वाइतो बेन्‍ला सो़सिमी।”

११ माम्‍चु़नीकु ङादोडा डु़म्‍लालाम सु़ वो जो़पा न-गोकाम मेदु़म र्‍वाक्‍पा ल्‍वा खोत्‍लेकु ङादोडा रेम्‍बेम्‍मा बु।

हेङालोने आरेसाका र्‍याक्‍मा बु,

“जो़पा न-गोकाम मु़चु़ थो़रलाम कोङङा नु़पा दु़म।”

१२ डु़म्‍ला ने थो़रलु़सीलाममिम ल्‍वा मेएँ,

खारी बेपा ल्‍वा सो़,

हेङालोने आरेसाका र्‍याक्‍मा बु,

“डु़म्‍ला होम्‍साका खारी बेपा मु़चु़ मेरामलामका ङा नु़पा दु़म।”

१३ येशू ख्रीष्‍टका थि सोक्‍साका डु़म्‍लागोडाम वाइतोलामका गुइलाई फ्‍वाक्‍साड्‌डामी,

मा इकीमा खोमडा गुमी वाइतो बेन्‍ला सो़सिम्‍डी।

हेङालोने माम्‍चु़नीकु सिजेमडा र्‍याक्‍मा बु,

“सु़ सङडा चेसी मेराम वाइतो बेन्‍ला सो़सिड्‌डाम दु़म।”

१४ अब्राहामलाई ग्‍वाक्‍मिडिम जि येशू ख्रीष्‍टलाम वाङसामामिमका ल्‍वामिनु़ र्‍वाक्‍साका गुमीका थि सोक्‍साका गुइलाई सेल्‍साड्‌डामी।

मेम्‍साका इकीमा थो़रलु़सीलामका गुमीका याचे जेम्‍डिम माम्‍चु़नी-पेल गुइ ल्‍वामु चाप्‍सी।

डु़म्‍ला नुङ याचे जेम्‍डिम जेसी

१५ आमा वा-ल्‍वाकनी,

गुइ हेल्‍लो लोवो बिइ दोसीमिमलामका गो गानीलाई कोले ल्‍वा रेम्‍बेनिनी।

नले मु़चु़का कोले ल्‍वाडा निफिकाङा उची नङ र्‍याचिमा याचे जेची माला मेराम आच्‍छाङा बोचिमिम दु़म।

मेर्चिप दु़चिमिम ल्‍वा सु़का वो फाल्‍मु नुङ मेरामडला हाम-हुम ल्‍वा काम्‍मु मेचाप्‍सु़।

१६ माम्‍चु़नीका अब्राहाम नुङ उमा चो़-चु़सु़नुङ याचे जेम्‍डिम बाइडा।

हापा चो़-चु़सु़मिमनुङ मेएँ कोलेङा र्‍वाक्‍साका माम्‍चु़नीकु सिजेमडा र्‍याक्‍मा बु।

कोलेङा चो़-चु़सु़ र्‍वाक्‍मा ख्रीष्‍ट सो़।

१७ गो र्‍वामु माल्‍तोम ल्‍वा ओरामङा सो़,

ङादोङा माम्‍चु़नीका सो़रख्रेप्‍मिडिम ल्‍वा ब्‍लसङ सु धु़म थ चङडा रोक्‍पा डु़म्‍लाका क्रिम्‍मु मेचाप्‍सु़।

मेएँ माला ने माम्‍चु़नीका याचे जेम्‍डिम हाम ना हामकाम दु़म्‍सावा।

१८ माम्‍चु़नीका ग्‍वानिनी र्‍वाम्‍डिम जि डु़म्‍ला होम्‍साका दोसाका ल्‍वापा माला मेराम ने याचे जेम्‍डिमलाम ल्‍वाम्‍मा मेदु़म।

लावो माम्‍चु़नीका अब्राहामनुङ याचे जेसिलामङा ओराम जि गुलाई ग्‍वाम्‍डिम सो़।

१९ मेम माला डु़म्‍ला हेङा चाहे दु़स्‍ता मा?

मु़चु़मिमका मेजो़पा खारी बोमी र्‍वाक्‍पा ल्‍वा रेम्‍बोमु लागि माम्‍चु़नीका अब्राहामनुङ याचे जेम्‍डिम मेराम चो़-चु़सु़ मेयोक्‍थु़मसम्‍म डु़म्‍ला मु़चु़मिमगोडा थु़र्मिडी।

मेराम डु़म्‍ला ने माम्‍चु़नीका पाह्रीचो़मिमलाम मु़चु़मिम नुङ माम्‍चु़नीकु थेतेडा दु़म्‍पा मोशालाई ग्‍वाम्‍डिम बाइडा।

२० नले मु़चु़कु थेतेडा दु़म्‍पाका ने नलेकाम लागि जे,

लावो माम्‍चु़नीका अब्राहामनुङ याचे जेम्‍डिलो ने वाङमिम मु़चु़ मेथु़र्साका गुमी उनी त्‍वापङा जेम्‍डी।

२१ मेम माला हाम डु़म्‍ला ने माम्‍चु़नीका याचे जेम्‍डिम ल्‍वाकु कोर्थो़लाम मा?

मेएँ,

डु़म्‍लाका मु़चु़मिमलाई त्‍वारो़म ग्‍वामु चाप्‍सु़वाम माला ने गुइ डु़म्‍ला होम्‍साका दोसाकाङा माम्‍चु़नीकु ङादोडा जो़पा न-गोकाम दु़म्‍सिवा।

२२ लावो खोत्‍ले मु़चु़मिमलाई छु़लका बथाडु़मिम बु र्‍वाक्‍पा माम्‍चु़नीकु सिजेमका रेम्‍बु़।

मेम्‍मिमका माम्‍चु़नीका याचे जेम्‍डिम ल्‍वा येशू ख्रीष्‍टडा थो़रलु़साका कोङङा गुइ ल्‍वामु चाप्‍सी।

२३ ख्रीष्‍ट रोमु ङादो,

माम्‍चु़नीका ओराम थो़र गुइलाई मेरेम्‍बेसावामिमसम्‍म,

गुइ खोत्‍ले डु़म्‍लालाम चसिड्‌डिम बाइडा।

२४ थो़रलामकाङा गुइ माम्‍चु़नीकु ङादोडा जो़पा न-गोकाम दु़म्‍सिनु़ र्‍वाक्‍साका येशू ख्रीष्‍ट मेयोक्‍थु़मसम्‍म मेराम डु़म्‍लाका गुइलाई जो़पा खारी बोमुडा क्रिसाड्‍डाम बाइडा।

२५ लावो आथा ने येशू ख्रीष्‍टडा गुइ थो़र बिइडिमका डु़म्‍लाका गुइलाई क्रिमु मेबासी।

माम्‍चु़नीकु चो़-चु़सु़मिम

२६ थो़रलामका गानी खोत्‍ले येशू ख्रीष्‍टडा माम्‍चु़नीकु चो़-चु़सु़ दु़म्‍निम बु,

२७ हेङालोने गानी खोत्‍ले येशू ख्रीष्‍टडा थो़रलु़साका कु-रु़दु़म रन्‍निमका गानी लाले ये-सेमका ब्‍ल्‍वासिट्‌निम होप्‍माम ख्रीष्‍टडा लाले बासी दोसीनुङमा दु़म्‍निम बु।

२८ आथाडा आनो ना यहूदी बु ना ग्रीक,

ना डु़ल्‍चो़ ना वाङ दु़म्‍पा,

ना वोस्‍चो़ ना मेसेम दु़म्‍मी,

हेङालोने येशू ख्रीष्‍टडा खोत्‍ले कोलेङा सो़।

२९ गानी ख्रीष्‍टकाम माला गानी अब्राहामकु चो़-चु़सु़,

मा माम्‍चु़नीका याचे जेम्‍डिम ल्‍वाकु खुन्‍चु़म ल्‍वापा सो़।

४

१ लावो गो र्‍वामु माल्‍तोम ल्‍वा ओराम ङा सो़,

माम-पापकु खाप्‍ची ल्‍वापा मु़चु़ चो़च्‍चो़ङा बु माला गु खोलेम थोककु हप दु़म लोवो डु़ल्‍चो़ होप्‍माम ङा सो़।

२ गु चो़च्‍चो़ बुलो उमा पापका र्‍वाम्डिम थ कोति गु रोथिमिमसम्‍म गुलाई क्रिपा नुङ रेपा मु़चु़का र्‍वामिम ल्‍वा थो़मु बासी।

३ आरेसाकाङा गुइ वो चो़च्‍चो़ बाइडिम थारीका मु़चु़मिमलाई त्‍वाकु ल्‍वाडा जु़ल्‍पा सु़म्‍दिसेरडा सीसिमिमकु डु़ल्‍चो़ दु़स्‍तिम बाइडा।

४ लावो माम्‍चु़नीका मुलु़ बेम्‍डिम जो़पा थारी रोक्‍फाड्‍डालो गुमीका उनीमा त्‍वाकु तारापाचो़ थु़र्मिडी।

गुमी कोले मेसेमलाम यहूदी डु़म्‍लागोडा गम्‍डिम बाइडा।

५ डु़म्‍लागोडा बाट्‌पामिमलाई थि सोक्‍साका वाङ बोमुमा उनीमा जाउमो तारापाचो़ दु़म्‍बेन्‍मु लागि गुमीका येशू ख्रीष्‍टलाई थु़र्मीडिम बाइडा।

६ गानी माम्‍चु़नीकु जाउमो तारापाचो़ दु़म्‍निमका गुमीका उनी त्‍वाकु तारापाचो़कु पेल इकीमा नगोडा थु़र्मिडी,

मेराम पेलका माम्‍चु़नीलाई “ए अब्‍बा,a

ए पाप” र्‍वाक्‍साका र्‍वामी।

७ मेम्‍मिमका आथाडा आनो गानी डु़ल्‍चो़ मेएँ,

माम्‍चु़नीकु चो़मिम सो़,

मा गानी उनीमा चो़ दु़म्‍निमका गुमीका याचेजेम्‍डिम ल्‍वाकु खुन्‍चु़म खुसिमु ल्‍वापा दु़म्‍निम बु।

पावलका गलातीमिमलाई लु़म्‍ला बेड्‍डु़मिम

८ गानी माम्‍चु़नीलाई छेमु ङादो हाम ना हामकु नो़पमिमकु डु़ल्‍चो़ बान्‍नी,

उहेम आच्‍छाङाकाम मेबायावा।

९ लावो आथा ने गानी माम्‍चु़नीलाई छेट्‌निम बु,

आरेसाका वो र्‍वाकी,

माम्‍चु़नीलाम गानी छेला सो़सिट्‌निम बु।

लावो हेसाका गानी हाम ना हामकाम यु़म मेबाट्‌पा ल्‍वाकु सीसिथो़ आथावो ख्‍लोन्‍सीनी मा मेरामकु डु़ल्‍चो़ दु़म्‍मु न बोनी?

१० गानी यहूदी डु़म्‍ला होम्‍साकाङा नेममिम,

मुनाममिम,

जु थारी,

ग्‍वाल थारी नुङ थ-थका दु़म्‍पा चाड माने बोनी।

११ गो इनीमा लागि बेत्तोङा लेट्‌पुमिम ब्राम्‍दु़ल्‍वा हाम ना हामकाम दु़म डे,

र्‍वाक्‍पा गोलाई ङिमलु़डा।

१२ वा-ल्वाकनी,

गो यहूदी डु़म्‍लाडाम वाङ दु़म्‍ङोडोमका गानी वो गो होप्‍माम मेराम डु़म्‍लाडाम वाङ दु़म्‍नी र्‍वाक्‍साका छो़म र्‍वाङु।

ङादो गानी गोनुङ दु़म्‍निम थारीका आमा हाम वो मेजो़पा बेन्‍निम मेबायावा।

१३ गानी ओराम ल्‍वा ने चनिमङा बु,

खोत्‍लेडाम ङादो इनीमाडा जो़पा-सेला थो़बेट्‌निनिलो गो नो़पा बाङ्‌डो।

१४ मेम्‍लो गो नो़ङडोमका गानीलाई दु़खा दु़स्‍ता लोवो गोलाई मेद्‍वाक्‍साका हानो-हानोङा मेबेङ्‌निवा।

लावो माम्‍चु़नीकु कोले पाह्रीचो़ नुङ येशू ख्रीष्‍टलाई बेन्‍निम होङ्‌ङा हुनाखाना बेङ्‌डिनी।

१५ गो गानीनुङ बाङ्‌डोम थारीका गानी छो़म गेर्सी द्‌वाक्‍पा बान्‍नी।

आच्‍छाङा गो इनीमा दुथाम र्‍वाङु,

इनीमा मिक्सी थान्‍मुमा गोलाई ग्‍वामु नु़पा माला ग्‍वाङिनवा।

लावो ओम्‍लो हेङा इनीमा न कोर्थो़ लस्‍ता?

१६ हाम गो गानीलाई आच्‍छाङाकाम ल्‍वा सो़उतोमका गो इनीमा स्‍वाक्‍चिमो मु़चु़ दु़म्‍ङोडोम बु मा?

१७ मे लिमा सीसि सीपा मु़चु़मिमका गानीलाई उनी त्‍वापलाम बोमु लागि छो़म उनी सो हन्‍पा बाइडा।

लावो जो़पा न-गोका बेम्‍डिम ने मेएँ।

मेर्मिमका गानीलाई गोडाम फ्‍वामुमा उनीमा सीसिडा ख्‍लोमु लागि सो़।

१८ जो़पा ल्‍वा बोमुडा हेल्‍लो लोवो सो हन्‍पा दु़म्‍मु ने जो़पा ङा सो़,

लावो गो गानीनुङ दु़म्‍ङुलो कोङङा सो हन्‍बेसी रेम्‍बोमु ने जो़पा मेएँ।

१९ आमा द्‌वादीबुङ चो़च्‍चो़ नी,

गानी येशू ख्रीष्‍ट होम्‍मामङा मेदु़म्‍निमिमसम्‍म चो़च्‍चो़ गमु थारीका मेसेमलाई हिम्‍बा खेडु़मिम होप्‍माम दु़खा आथावो गो इम्‍पुमिम बु।

२० ओम्‍लो गो गानीनुङ बाङुवामा गानीलाई जो़होमका लु़म्‍ला बेसाका क्रिमु ल्‍वाउवा माला जो़पा दु़म्सावा मा गो आरेसाका र्‍यामुम बुमु मेबासावा।

हेङालोने गो इनीमा दुथाम हाम र्‍वामु-र्‍वामु दु़म्‍ङोडोम बु।

हागार नुङ सारा

२१ गानी मोशाकु डु़म्‍लागोडा बुमु माल्‍पामिमका गोलाई र्‍वाक्‍नी,

डु़म्‍लाका हाम र्‍वाक्‍ताम बु हाम गानी मेचनी?

२२ माम्‍चु़नीकु सिजेमडा र्‍याक्‍मा बु,

अब्राहामकु नले तारापाचो़ बाच्‍ची,

कोले हागार र्‍वाक्‍मा डु़ल्‍चो़मेलाममिम मा कोङमी ने सारा र्‍वाक्‍मा उमा त्‍वाकु नाइमेलाममिम।

२३ डु़ल्‍चो़मे हागारलाम गक्‍पा तारापाचो़ ने मु़चु़कु मिरो़म नुङ न होम्‍साका गस्‍ताम बाइडा।

लावो त्‍वाकु नाइमे सारालाम गक्‍पा तारापाचो़ ने माम्‍चु़नीका याचे जेम्‍डिम होम्‍साका गस्‍ताम बाइडा।

२४ ओर्मिम ल्‍वा ने सीसि सो़म्‍दी होम्‍माम सो़ र्‍वाक्‍साका गुइ थेसिथेडी,

मे नले मेसेमचिपका माम्‍चु़नीकु नले सो़रख्रेप्‍सी रेम्‍बु़।

कोले सो़रख्रेप्‍सी ने सीनै पोप्‍चङडला ग्‍वाक्‍मा डु़म्‍ला ने डु़ल्‍चो़ दु़म्‍मु लागि चो़च्‍चो़ कक्‍पा मेसेम हागार ङा र्‍वाक्‍पा रेम्‍बु़।

डु़म्‍लागोडा बाट्‌पामिमकु चो़-चु़सु़मिमङा डु़ल्‍चो़मिम सो़।

२५ अरब नेब्‍दीडाम सीनै पोप्‍चङ ने डु़ल्‍चो़मे हागार होप्‍मामङा सो़,

मा ओम्‍लोम यरूशलेम शहरनुङ गुलाई थो़म्‍मु झाम।

हेङालोने मेराम शहरडाम मु़चु़मिम डु़म्‍लागोडाम डु़ल्‍चो़ होप्‍मामङा सो़।

२६ लावो कोङमी मेसेम सारा ने पाह्रीलाम यरुशलेमनुङ थो़म्‍मु झाम।

गु ने डु़ल्‍चो़मे ने मेएँ,

गु ने इकीमा माम सो़।

२७ माम्‍चु़नीकु सिजेमडा र्‍याक्‍मा बु,

“चो़च्‍चो़ मेकक्‍पा मेसेम,

न-गो भ्रसी बेडा,

चो़च्‍चो़ कमु दु़खा मेलु़लेट्‌पा मेसेम,

इमा न-गोलामका गेर्सी द्‌वाकामा येसा,

हेङालोने वोचु़ बाट्‌पा मेसेमडाम वो

वोचु़का ङेट्‍पा मेसेमकाम हापा चो़-चु़सु़मिम दु़म्‍मी।”

२८ वा-ल्‍वाकनी,

इसहाक होप्‍मामङा गुइ वो माम्‍चु़नीका याचे जेम्‍डिम चो़-चु़सु़मिम सो़।

२९ लावो मेमबिलि मिरो़मकु न होम्‍साका गक्‍पा तारापाचो़ इस्‍माएलका माम्‍चु़नी-पेलकु यु़मलाम गक्‍पा इसहाककु थो़मतेर्साड्‍डु़म बाइडा।

मेराम होम्‍साकाङा ओम्‍लो वो माम्‍चु़नी-पेललाम गक्‍पामिमलाई डु़म्‍लागोडा बाट्‍पामिमका दु़खा ग्‍वामी।

३० लावो माम्‍चु़नीकु सिजेमका हाम र्‍वा?

“डु़ल्‍चो़मे नुङ मेरामकु तारापाचो़लाई ख्‍लुन्‍सोट्‌नी,

हेङालोने त्‍वाकु नाइमेलाम गक्‍पा तारापाचो़का कोङङा उमा पापलाममिम खुन्‍चु़म रमु ल्‍वासु़,

डु़ल्‍चो़मेकु तारापाचो़का ने हेल्‍लो वो रमु मेल्‍वासु़।”

३१ मेम्‍मिमका वा-ल्‍वाकनी,

गुइ डु़ल्‍चो़मेलाममिम मेएँ,

लावो डु़ल्‍चो़मे मेदु़म्‍सावाम नाइमेकु चो़-चु़सु़मिम सो़।

a 

४:६ “अब्‍बा” र्‍वाक्‍मा ने हिब्रू ल्‍वालाम रोक्‍ताम सो़, हिब्रू ल्‍वाडा चो़च्‍चो़का पापलाई छो़म रिखाम बेसाका डाट्पा ल्‍वा सो़।

येशू ख्रीष्‍टका वाङ बेसाड्‌डामिम

५

१ आथाडा आनो गुइ डु़ल्‍चो़ मेदु़म्‍सिनु़ र्‍वाक्‍साका येशू ख्रीष्‍टका गुइलाई वाङ बेसाड्‌डामिम सो़।

मेम्‍मिमका गानी वाङ दु़म्‍पा मु़चु़मिम सोनुङमा दु़म्‍साका बानी मा आथावो डु़म्‍लाकु जुवागोडा हुमु मेमाल्‍नी।

२ गो पावल आ त्‍वाकाङा गानीलाई र्‍वाक्‍तोङा बेउ,

आथावो गानी कोक्‍ते खिरिरि क्रिपाa डु़म्‍लाथो़ लनी माला ने येशू ख्रीष्‍टका बेम्‍डिम खारी हाम ना हामकाम दु़म।

मेरामलाम गानी हाम वो मेल्‍वानी।

३ कोक्‍ते खिरिरि क्रिपामिमलाई गो आथावो र्‍वाङु,

खिरिरि क्रिपामिमका मोशाकु खोत्‍ले डु़म्‍ला होम्‍साका दोमुङा बासी।

४ गानी डु़म्‍लालाम जो़पा न-गोकाम दु़म्‍मु न बोनी माला येशू ख्रीष्‍टलाम वाङ दु़म्‍निम बु।

माम्‍चु़नीकु दिदामडाम वाङ दु़म्‍निम बु।

५ लावो गुइ थो़रलाम माम्‍चु़नीकु ङादोडा जो़पा न-गोकाम दु़म्‍सिनु़ र्‍वाक्‍साका इकी न-गोडा लन्‍थामु चापा ने माम्‍चु़नी-पेलका दु़म्‍बेसामी।

६ गुइ ख्रीष्‍ट येशूडा थो़रलु़पामिमकाम लागि ने कोक्‍ते खिरिरि क्रिप्‍डी लोवो मेक्रिप्‍डी लोवो मेराम हाम वो मेएँ।

लावो कोलेङा डोक्‍पु ल्‍वा बु,

मेराम ने रिखामनुङमा दु़म्‍साका खारी बेपा थो़र सो़।

७ गानी जो़पा ओन्‍सीडा ओन्‍तोङा बेन्‍नी।

लावो गानीलाई आच्‍छाङाकाम लाम्‍दीडा लाम्‍दिमु लागि सु़का गानीलाई भोप्‍नी?

८ आरेप्‍माम खारी ने गानीलाई येट्‌पा माम्‍चु़नीका बेम्‍डिम मेएँ।

९ कतिकलङ लङखामका ङोल्‍मा फुल खोत्‍लेङा लङखाम दु़म्‍बेडु़।

१० गुइ खोत्‍ले ङाचो़नुङ दु़स्‍तिमका गानी कोर्थो़ न मेसोनी र्‍वाक्‍पा गो थो़रलु़ङडोम बु।

गानीलाई ब्‍लो़प्‍जो़ल्‍साका कोर्थो़ लक्‍पा मु़चु़ सु़का लोवो देन्‍दे ल्‍वासु़।

११ वा-ल्‍वाकनी,

कोक्‍ते खिरिरि क्रिप्‍सी बोमुङा बासी र्‍वाक्‍साका आथावो गो मु़चु़मिमलाई थो़बेट्‌पुमी माला हेङा आरेसाका आमा थो़मतेर्ला सो़सिङुवा मा?

गो आरे बेउवाम माला येशू ख्रीष्‍ट क्रूसडा चेसिम्डी र्‍वाक्‍साका थो़बेट्‍मा ल्‍वाकु कोर्थो़लाम बक्‍पा ने सु़ वो मेदु़म्‍मिवा।

१२ कोक्‍ते खिरिरि क्रिम्‍मु बासी र्‍वाक्‍तो गानीलाई ब्‍लो़म्‍मु माल्‍पामिमका ने उनीमा त्‍वाकु मिरो़मङा क्रिम्‍मी लोवो नु़।

इनीमा त्‍वाकु न होम्‍साका मेएँ, माम्‍चु़नी-पेललाम दोनी

१३ वा-ल्‍वाकनी,

माम्‍चु़नीका गानीलाई डु़ल्‍चो़लाम वाङ दु़म्‍मु लागि येट्‌निमिम सो़।

ओराम वाङदु़म्‍सी ने इनीमा मिरो़मडाम मेजो़पा न-गो होम्‍साका मेदोनु़,

लावो रिखामका इनी त्‍वाप-त्‍वापडा ख्‍लो़या-बाया बेबेनी।

१४ मोशाकु खोत्‍ले डु़म्‍लाका र्‍वाक्‍ताम ल्‍वा कोले ल्‍वाडा रोक्‍थिड्‌डाम बु,

“इनी त्‍वापलाई होङङा इनीमा साउखोरेलाई रिखाम बेनी”

१५ सो़ब्‍दीडाम हादीबारामिम होङङा गानी इनी त्‍वाप-त्‍वापडा ख्रेन्‍बेबोनी मा ब्राम्‍बेबोनी माला ने चङचङया बानी वो,

मेएँ माला ने इनी त्‍वाप-त्‍वापडाङा पुयु़लुबेबोनी।

१६ मेम्‍मिमका गो र्‍वाङु,

माम्‍चु़नी-पेलका र्‍वामिम होम्‍साका दोनी,

मेम माला इनीमा नकु को-कोक्‍सी होम्‍साका मेजो़पा मेबोनी।

१७ हेङालोने न-गोडाम मेजो़पा नकु को-कोक्‍सी ने माम्‍चु़नी-पेलकु कोर्थो़लाम दु़म।

मेम्‍मा माम्‍चु़नी-पेलका र्‍वामु माल्‍लु़म ने मेजो़पा नकु को-कोक्‍सीकु कोर्थो़लाम दु़म।

ओर्चिप ल्‍वा कोले कोङमीकु कोर्थो़लाम दु़म्‍चिमका गानी बोमु माल्‍निमिम ल्‍वा दु़म्‍मु मेचाप्‍सु़।

१८ लावो गानी माम्‍चु़नी-पेलका र्‍वामिम होम्‍साका लाम्‍दिनी माला गानीलाई डु़म्‍लाका बन्‍थामु मेचाम्‍नी।

१९ मु़चु़मिमकु नगोडाम मेजो़पा को-कोक्‍सी ने ओर्मिमङा सो़– नाम्‍सु़रु़ बोमु,

मेसेपा नका बुमु-दोमु,

वाङमिमकु नाइमेनुङ अम्‍मु,

२० ङाटा सेव सान्‍मु,

होन्मु-जोन्मु,

त्‍वाप-त्‍वापगोडा द्‍वा मेबोमु,

रिबुसी किन्‍मु,

नाचु़र बोमु,

छोक्‍चो बोमु,

त्‍वाप कोङङा जो़पा दु़म्‍मु माल्‍मु,

गो-फ बोमु,

त्‍वाप-त्‍वापगोडा न मेघ्रो़म्‍पा मु़चु़मिमडाम फ्‍वाम्‍सिमु,

२१ नो़ मेनु़मु,

डु़सेवा दु़म्‍मु,

नसीहोम बोम्‍बाल्‍मु मा आरेप्‍मामङा वाङमिम खारी बोमु।

आरेप्‍माम खारी बेपाका ने माम्‍चु़नीकु किब्‍दीगोडा हुमु मेल्‍वासु़।

मेम्‍मिमका गानी चङचङया बानी र्‍वाक्‍साका ङादो वो र्‍वाङ्‍डोम बाइडा,

मा ओम्‍लो वो र्‍वाक्‍तोङा बेउ।

२२ लावो माम्‍चु़नी-पेलका ने गुइलाई आरेप्‍माम दु़म्‍बेसामी– रिखाम बेपा,

न-थो़म भ्रसिक्‍पा,

न-गो भ्रसिक्‍पा,

इम्‍सिमु चापा,

न-थो़मनुङमा,

खोत्‍लेकाम लागि जो़पा मिम्‍पा,

थो़र लु़इमिम,

२३ याक्‍के दु़म्‍मु चापा,

त्‍वाका त्‍वापलाई जो़होमका जु़ल्‍मु चापा।

आरेप्‍माम ल्‍वामिमकु कोर्थो़लाम उहेम वो डु़म्‍ला मिबु।

२४ येशू ख्रीष्‍टकु मु़चु़मिमका छु़लबेपा त्‍वाकु बादु़खाम नुङ मेम बोमुम बुमु माल्‍पा मेजो़पा न-गो ने क्रूसडा चेट्‌मिडिम बु।

२५ गुइ माम्‍चु़नी-पेललाम नु़इ माला माम्‍चु़नी-पेलका र्‍वाम्‍डिम होम्‍साका लाम्‍दिमु बासी।

२६ गुइ कोलेका कोङमीकु छोक्‍चो फक्‍साक्‍पा,

डोक्‍पु लिसिक्‍पा मा नाचु़र बेपा दु़म्‍सी मेनु़।

a 

५:२ माम्‍चु़नीकु मु़चु़ र्‍वाक्‍साका छेमु लागि क्रिप्‍मिडिम छेखोप: शब्‍दावलीडा रेप्‍नी

इनी त्‍वाप-त्‍वापडा ख्‍लो़बेबेनी

६

१ वा-ल्‍वाकनी,

गानीगोडाम कोङनिम मु़चु़ माम्‍चु़नीकु लाम्‍दीडा मेलाम्‍दियावाम डार्नी माला गानी माम्‍चु़नी-पेललाम नु़पा दु़म्‍पामिमका याक्‍के दु़म्‍साका मेरामलाई उनीमा लाम्‍दीथो़ ख्‍लोक्‍नी।

इनी त्‍वाप चङचङया बानी वो,

मेएँ माला ने गानी वो इनी न छाम्‍ला सो़सिसाका मेजो़पा खारी बोनी।

२ कोलेका कोङमीकु दु़खाडा ख्‍लो़बेबेनी।

आरे बेन्‍नी माला येशू ख्रीष्‍टकु डु़म्‍ला होम्‍साका दोनिमिम दु़म।

३ कोङनिम मु़चु़का उ त्‍वाप डोक्‍पु मेएँ लोवो उ त्‍वापलाई डोक्‍पु मिम्‍डु़ माला गुका उ त्‍वाका त्‍वापलाई ङा लु-फेले बु़मिम दु़म।

४ खोत्‍लेका त्‍वा त्‍वाहोम बासीदोसीलाई त्‍वाकाङा रेप्‍नी।

मेम्‍मा जो़पा दु़स्‍ता माला इनीमा त्‍वाकु खारीडा गेर्सी द्‌वाक्‍नी।

लावो वाङमिमडाम जो़पा बेउ र्‍वाक्‍साका ने इनी नो़ डोक्‍पु मेबेनी।

५ हेङालोने खोत्‍लेका त्‍वाकु खारी त्‍वा-त्‍वाहोम बेसाका रेम्‍बेन्‍मु बासी।

६ माम्‍चु़नीकाम सिजेमकु सीसि रपामिमका उनीमा सीपा मु़चु़मिमनुङ खोत्‍ले जो़पा थोकमिम दो़मु बासी।

७ इनी त्‍वाकाङा त्‍वापनुङ लु-फेले मेबेनी,

माम्‍चु़नीनुङ लिमा थेन्‍मु मेचाप्‍सी।

हेङालोने मु़चु़का ये-दडा हाम ख्‍लियु़ मेरामङा हकु़।

८ उहेम मु़चु़का छु़ल बेपा उमा त्‍वाकु बादु़खाम होम्‍साका मेजो़पा खारी बु़,

गु मेराम बादु़खामका ङा पुयु़ ल।

लावो उहेमका माम्‍चु़नी-पेललाममिम जो़पा खारी बु़,

गुका माम्‍चु़नी-पेललाम ङा हेल्‍लो वो मेसिपा त्‍वारो़म ल्‍वासु़।

९ जो़पा खारी बोमुडा हेल्‍लो वो मेघ्रु़म्‍सी।

हेङालोने गुइ जो़पा खारी बिइहोम बुइ माला रोक्‍पा थारीका माम्‍चु़नीका जि ग्‍वाक्‍सामी।

१० मेम्‍मिमका जो़पा खारी बोमु ल्‍वासी मेडे गुइ खोत्‍लेकाम लागि जो़पा बेत्तो लक्‍सी,

खोत्‍लेडाम ङादो येशू ख्रीष्‍टडा थो़रलु़पा वा-ल्‍वाकमिमलाई जो़पा बिइ।

पावलकु चक्‍थो़म लु़म्‍ला नुङ सेव

११ रेप्‍नी,

डोक्‍पुतो अक्षरका गो गानीलाई आमा त्‍वाकु ल्‍वाकाङा ओराम ल्‍वा र्‍याक्‍तोङा लेट्‌पु।

१२ पाखानो जो़पा लिसिमु द्‌वाक्‍पामिमकाङा कोक्‍ते खिरिरि क्रिप्‍सीa बोमु बासी र्‍वाक्‍साका गानीलाई छो़म र्‍वामी,

हेङालोने येशू ख्रीष्‍ट क्रूसडा सासेन्‍सिम्‍डिम ल्‍वाका कोङङा सेल्‍सिमु झाम र्‍वाक्‍पा सीसि सीमिलो उनी त्‍वापडला दु़खा मेरोनु़ र्‍वाक्‍साका मेर्मिमका मेम र्‍वामी।

१३ कोक्‍ते खिरिरि क्रिपामिम उनी त्‍वाप वो मोशाकु डु़म्‍ला होम्‍साका मेदोमी।

लावो मेर्मिमका इनीमा मिरो़मकु दुथाम डोक्‍पु लिसिमु लागि गानीलाई कोक्‍ते खिरिरि क्रिम्‍बेनिमी।

१४ लावो गो ने वाङमिम ल्‍वाडा मेएँ,

येशू ख्रीष्‍टकु क्रूसडा कोङङा आमा नो़ डोक्‍पु बेउ।

उनीमा क्रूसलामङा आमा लागि सु़म्‍दिसेर सिडाम बु,

मा सु़म्‍दिसेरकाम लागि गो सिङ्‌डोम बु।

१५ कोक्‍ते खिरिरि क्रिप्‍डी लोवो मेक्रिप्‍डी लोवो मेराम डोक्‍पु ल्‍वा मेएँ,

लावो मु़चु़मिमका माम्‍चु़नीलाममिम लाले त्‍वारो़म रमुङा खोत्‍लेडाम डोक्‍पु ल्‍वा सो़।

१६ ओराम ल्‍वा होम्‍साका दोपा मा माम्‍चु़नीकु खोत्‍ले मु़चु़मिमकाb न-भ्रसी नुङ न-थो़म ल्‍वामिनु़।

१७ आथाडा आनो गोलाई सु़का वो दु़खा मेग्‍वाङिमिनु़।

हेङालोने गो येशू ख्रीष्‍टकु डु़ल्‍चो़ र्‍वाक्‍साका छेसिक्‍पा पारकु सु़ल आमा मिरो़मडा बु।

१८ आमा वा-ल्‍वाकनी,

इकीमा ङाचो़ येशू ख्रीष्‍टकु दिदाम इनीमा न-गोडा दु़म्‍नु़म बुनु़।

आमेन।

a 

६:१२ माम्‍चु़नीकु मु़चु़ र्‍वाक्‍साका छेमु लागि क्रिप्‍मिडिम छेखोप: शब्‍दावलीडा रेप्‍नी

b 

६:१६ ग्रीक बाइबलडा “माम्‍चु़नीकु इस्राएल” र्‍वाक्‍साका र्‍याक्‍मा बु।

एफिसीमिमलाई

पावलका र्‍याक्‍तु़म सेलाखाजेम

छेम-ल्वा

पावलका ओराम सेलाखाजेम एफिसस शहरडा बाट्‍पा थो़रलु़पामिमलाई र्‍याक्‍तु़म बाइडा। ओराम सेलाखाजेम र्‍वाप्‍डा ई. सं. ६०-६१ डा र्‍याक्‍तु़म बाइडा। मेकोतिलो पावलका जो़पा-सेला थो़बेड्‍डु़मका उ त्‍वाप ने रोम शहरडा चसिड्‍डाम बाइडा। खोत्‍लेडाम ङादो मेर्मिमलाई माम्‍चु़नीकु मुलु़गोडाम ल्‍वा सीमु गुका न बु़डु़म बाइडा। गुका सीमु मालु़म ल्‍वा ने ओराम बाइडा, “माम्चु़नीकु नका र्‍वामिम ने थारी हुसोमिम चङडा पाह्री नुङ सु़म्‍दिसेरडा बाट्‌पा खोत्‍ले ख्रीष्‍टकु साखाम गोडा दु़म्बेन्‍मिमिम सो़ (१:१०)।” ओराम सेलाखाजेमका माम्‍चु़नीकु मु़चु़मिम येशू ख्रीष्‍टडा कोलेङा सामा दु़म्‍निमका कोलेङा नकाम दु़म्‍साका बुमु बासी र्‍वाक्‍पा ल्‍वा वो रेम्‍बु़डु़म बु।

ओराम सेलाखाजेमकु ङादोम भागडा ख्रीष्‍टडा गुइ हेसाका कोदेप दु़स्‍ती मेरामकु दुथाम आरेसाका र्‍याक्‍मा बु़: माम्‍चु़नी पापका उनीमा मु़चु़मिमलाई छेट्‌मिडी मा कोले दु़म्‍बेट्‌मिडिमा उनीमा तारापाचो़ येशू ख्रीष्‍टलामका मेर्मिम छु़ल हेम्‍बेसाका सेल्‍सिबेट्‌मिडी, मेम्‍मा माम्‍चु़नी-पेललामका उनीमा याचे जेसी आच्‍छाङा बेउ र्‍वाक्‍साका सो़म्‍डी। ओराम सेलाखाजेमकु चङडाम भागडा ओराम डाट्‍पामिम हेसाका बुमु-दोमु बासी र्‍वाक्‍साका सो़यु़डु़म बु। येशू ख्रीष्‍टडा थो़र बेम्‍डिमका माम्‍चु़नीका मेर्मिमलाई कोले सामा बनेबेम्‍डी। गुइ कोदेप दु़स्‍तिम ल्‍वा इकीमा बासी दोसीलामका वो रेम्‍बोमु बासी।

ख्रीष्‍टनुङ कोले दु़म्‍साका माम्‍चु़नीकु मु़चु़मिम बुमी र्‍वाक्‍पा ल्‍वा रेम्‍बोमु आरेप्‍माम ल्‍वामिमनुङ थो़प्‍मा बु: मण्‍डली ने मिरो़म होप्‍माम ङा उहेमकु बुइ ने येशू ख्रीष्‍ट सो़, मण्‍डली ने नेम होप्‍माम उहेमकु सुरलुङ ने येशू ख्रीष्‍ट सो़। मण्‍डली लारेमा होप्‍माम मा उमा लारेपा ने येशू ख्रीष्‍ट सो़। ओराम सेलाखाजेमडा हापा डोक्‍पु सीसिमिम र्‍याक्‍मा बु। खोत्‍ले ल्‍वाका येशू ख्रीष्‍टकु रिखाम, सासेसी, पाचो, दिदाम, सेपा ल्‍वालाई रेम्‍बु़।

र्‍याक्‍मा ल्‍वामिम

छेम-ल्‍वा १:१-२

ख्रीष्‍ट नुङ मण्‍डली १:३–३:२१

ख्रीष्‍टडाम लाले त्‍वारो़म ४:१–६:२०

हुम-द ६:२१-२४

एफिसीमिमलाई

पावलका र्‍याक्‍तु़म सेलाखाजेम

एफिसी

पावलकु सेव

१

१ माम्‍चु़नीकु नलामका ख्रीष्‍ट येशूकु थु़र्मा दु़म्‍ङोडोम गो पावलका,

गानी एफिसस शहरडा बाट्‌पा मा ख्रीष्‍ट येशूडा न-गोका थो़र बेपा माम्‍चु़नीकु मु़चु़मिमलाई ओराम सेलाखाजेम र्‍याक्‍तोङा बेउ।

२ माम्‍चु़नी इकीमा पाप नुङ ङाचो़ येशू ख्रीष्‍टलामका दिदाम नुङ न-भ्रसी ल्‍वानिनु़।

ख्रीष्‍टडा त्‍वारो़मकु जि-वामिम

३ इकीमा ङाचो़ येशू ख्रीष्‍टकु पाप माम्‍चु़नीलाई आला दु़म्नु़।

गुमीका पाह्रीलाम खोममिमडा त्‍वारो़मकु खोत्‍ले जि-वामिम ख्रीष्‍टडा दु़स्तिम गुइलाई ग्‍वाक्‍साड्‍डामिम बु।

४ माम्‍चु़नीकु मिक्सीलामडा गुइ छु़ल मान्‍थिम नुङ हाम वो मेख्‍लो़ट्‌पा दु़म्‍सिनु़ र्‍वाक्‍साका सु़म्‍दिसेर प्रङमु ङादोङा गुमीका गुइलाई ख्रीष्‍टडा छेसाड्‌डामी।

गुमीका गुइलाई रिखाम बेसाड्‍डामिमका,

५ भ्रसिक्साका उनीमा न होम्साका येशू ख्रीष्‍टलाम गुइ उनी त्‍वाकु चो़मिम दु़म्सिनु़ र्‍वाक्साका माम्‍चु़नीका ङादोङा मुलु़ बेम्‍डिम बाइडा।

६ मेम्मिमका गुमीका द्‌वादीबुङ उनीमा चो़ ख्रीष्‍टलामका गुइलाई मेडेङा ग्‍वाक्‍साड्‌डामिम ङाङाया दु़म्‍सीमिम उनीमा डोक्‍पु दिदामकाम लागि गुइ आलासो़ र्‍वाकी।

७ माम्‍चु़नीकु छो़म डोक्‍पु दिदामका ख्रीष्‍टकु सिसिलामका गुमीडाङा गुइलाई सेल्‍साड्‍डामी,

मा इकीमा छु़ल हेप्‍साड्‌डामिम बु।

८ मेराम दिदाम माम्‍चु़नीका गुइलाई उनी दाप होर्साका ग्‍वाक्‍साड्‍डामी।

९ माम्‍चु़नीका येशू ख्रीष्‍टलाम बेउसोक्‍पु र्‍वाक्‍साका नभ्रसिक्‍तो मुलु़ बेम्‍डिम मेराम थक्‍मा ल्‍वा खोत्‍ले उनीमा नेप्‍ची नुङ थेसीथेट्‍पा नका गुइलाई रेम्‍बेसाड्‍डामी।

१० माम्चु़नीकु नका र्‍वामिम ने थारी हुसोमिम चङडा पाह्री नुङ सु़म्‍दिसेरडा बाट्‌पा खोत्‍ले ख्रीष्‍टकु साखाम गोडा दु़म्बेन्‍मिम सो़।

११ ख्रीष्‍टनुङ कोदेप दु़स्‍तिमका गुइलाई वो माम्‍चु़नीका खुन्‍चु़म खुसिमु ल्वापा दु़म्बेसाड्‍डामिम बु।

खोत्ले ल्वा उनीमा त्‍वाकु न होम्‍साका बेप्‍सोक्‍पा माम्‍चु़नीका इकीमा दुथाम ङादोङा आरेसाका मुलु़ बेम्‍डिम बाइडा।

१२ ख्रीष्‍टडा खोत्लेडाम ङादो थो़र बेपा गुकु यहूदीमिमका यु़म झ्वाक्पा माम्चु़नीकु नङ कोमु चाम्‍कुनु़ र्‍वाक्‍साका गुमीका गुकुलाई छेत्तिकिमिम बु।

१३ मेम्साका गानी वो आच्‍छाङाकु सिजेम,

सेल्सिक्पा जो़पा-सेला थो़न्‍निमा ख्रीष्‍टडा थो़र बेन्‍नी।

मेम्मिमका माम्‍चु़नीका ङादो याचे जेम्‍डिम माम्‍चु़नी-पेल गानीलाई ग्‍वाक्‍साका उनीमा मु़चु़ र्‍वाक्‍पा छाप ओप्‍मिडिम बु।

१४ सेल्‍सिक्‍पा खुन्‍चु़म ग्‍वानिनी र्‍वाक्साका माम्‍चु़नीका उनीमा मु़चु़मिमनुङ याचे जेम्डिम बु।

आच्‍छाङा जो़होमका सेल्‍सिमु मेदु़म्‍मिमसम्‍म माम्‍चु़नीका ङादो किचो़ ग्‍वाम्‍जो़ल्‍मा होप्‍माम दु़म्नु़ र्‍वाक्साका माम्चु़नी-पेललाई थु़र्मिडी।

गुइ यु़म झ्वाक्पा माम्चु़नीकु डोक्‍पु नङ कोमु लागि गुमीका आरे बेम्डी।

आलासो़ नुङ सो़म्‍दी

१५ मेम्‍मिमका ङाचो़ येशूडा इनीमा थो़र बुमिम नुङ माम्‍चु़नीकु मु़चु़मिमडलाम इनीमा रिखामकु दुथाम गो थो़उतोमका,

१६ गानीलाई आमा सो़म्‍दीडा मिम्‍तो इनीमा लागि आलासो़ ग्‍वामु डित्तोम मिबु।

१७ इकीमा ङाचो़ येशू ख्रीष्‍टकु माम्‍चु़नी,

डोक्‍पु पापका माम्‍चु़नी-पेल थु़र्साका गानीलाई ननुङमा दु़म्‍बेनिमिनु़ मा उनी त्‍वाप गानीडा रेम्‍बोमिनु़,

मेम्‍साका गुमीलाई गानी जो़होमका छेनी र्‍वाक्‍साका सो़म्‍दी बेउहोम बुङु।

१८ मेम्‍मा इनीमा नगोडा माम्‍चु़नीकु ओल झ्‍वाबेसाका,

माम्‍चु़नीका गानीलाई हाम ग्‍वामु लागि येट्‌निमिम,

मा उनीमा मु़चु़मिमलाई ग्‍वानिनी र्‍वाम्‍डिम डोक्‍पु जि-वामिम,

१९ मा गुइ थो़र लु़पामिमकाम लागि उनीमा छो़म डोक्‍पु यु़म हाङको डोक्‍पु बु र्‍वाक्पा चनी र्‍वाङुमा वो सो़म्‍दी बेउ।

ओराम डोक्‍पु यु़मलामका ङा,

२० माम्‍चु़नीका ख्रीष्‍ट सिमुलाम फम्‍डी मा पाह्रीला उनीमा जो़पलाम गट्‌मिडी।

२१ माम्‍चु़नीका डोक्‍पुमिम,

साखामनुङमामिम,

यु़मनुङमामिम,

किब्‍दी थो़पामिम,

ओम्‍लोम थारीका कोङङा मेएँ लावो रोक्‍पा थारीकाम लागि वो वाङमिम नङकु खोत्‍लेडाम डला ने ख्रीष्‍टलाई जु़ल्‍मिडी।

२२ मेम्‍मा माम्‍चु़नीका ख्रीष्‍टकु साखामडा खोत्‍ले जु़ल्‍मिडी मा मण्‍डलीकाम लागि खोत्‍ले ल्‍वाडा गुमीलाई ङा बुइ बनेबेम्‍डी,

२३ मा मण्‍डली ने ख्रीष्‍टकु रो़म,

गुमीडा बाट्‍पा खोत्‍ले ल्‍वा थो़र लु़पामिमनुङ बु,

मा गुमीका खोत्‍लेम थोक खोत्‍लेथो़ उनी त्‍वाकाङा थो़मी।

ङादोम त्‍वारो़म नुङ ओम्‍लोम लाले त्‍वारो़म

२

१ इनीमा छु़लका नुङ माम्‍चु़नीकु कोर्थो़लाम खारी बेन्‍निमका ङादोम थारीबिलि गानी सिप्‍ल्‍याक्‍पा बान्‍नी।

२ मेराम थारीका गानी सु़म्‍दिसेरडाम छु़लचो़मिम होम्‍साका दोन्‍थाल्‍नी।

गानी मुनाङ पेलमिमकु हपका र्‍वाक्‍ताम थो़न्‍थाल्‍नी।

मेरामका ओम्‍लो माम्‍चु़नीका र्‍वामिमिम मेथो़पा मु़चु़मिमगोडा साखाम थो़त्तो बु़।

३ गुइ वो कोखेप मेर्मिम होप्‍मामङा बाइडी।

त्‍वाकु मिरो़म नुङ नका र्‍वाक्‍ताम मेजो़पा ल्‍वा होम्‍साका दोस्‍थाल्‍ली।

मेम्‍साका इकीमा त्‍वाकु मेजो़पा न होम्‍साका दोसिवाम माला गुइ वो वाङमिम होम्‍साकाङा माम्‍चु़नीकु देन्‍दे ल्‍वामु बासिक्‍पा बाइडा।

४ लावो माम्‍चु़नी छो़म न-थो़मनुङमा बुमी मा गुइलाई छो़म रिखाम बेसाड्‌डामी।

५ गुइ छु़ल बिइडिमका सिप्‍ल्‍याक्‍पा बाइडी लोवो माम्‍चु़नीका ख्रीष्‍टलाई सिमुलाम फम्‍डिलो गुमीनुङङा गुइलाई वो नु़बेसाड्‌डामी।

आरेसाका गुमीका न-थो़म रेम्‍बेम्‍डिमा गानी सेल्‍सिट्‌निम बु।

६ माम्‍चु़नीका गुइलाई ख्रीष्‍टनुङङा सिमुलाम फक्‍साड्‌डामी मा पाह्रीलाम नेब्‍दीडा गुमीनुङङा साखाम थो़मु ग्‍वाक्‍साड्‌डामी।

७ रोक्‍पा थारीमिमडा हेल्‍लो लोवो गुइलाई बेसाड्‌डामिम डोक्‍पु रिखाम रेम्‍बोमुलाई ओर्मिम खोत्‍ले बेम्‍डी।

ओराम रिखाम गुमीका गुइलाई ङाचो़ येशू ख्रीष्‍टलामका रेम्‍बेम्‍डिम बु।

८ माम्‍चु़नीकु दिदामकाङा गानी थो़र बेन्‍नी मा सेल्‍सिट्‌नी।

इनी त्‍वापङा सेल्‍सिट्‌निम ने मेएँ,

लावो ओराम सेल्‍सी ने माम्‍चु़नीका न बेम्‍डिमा मेडेङा ग्‍वाक्‍निमिम बु।

९ मु़चु़कु सेल्‍सी ने जो़पा खारी बेसाका ल्‍वापा मेएँ,

मेम्‍मिमका मेरामकु दुथाम सु़का वो नो़ डोक्‍पु बोमु मेचाप्‍सु़।

१० गुइ ने माम्‍चु़नीका प्रङ्‍साड्‍डामिम सो़।

गुइ जो़पा खारी बिइनु़ र्‍वाक्‍साका गुमीका गुइलाई ङाचो़ येशू ख्रीष्‍टडा प्रङ्‍साड्‌डामी।

गुइ मेर्मिम जो़पा खारी बिइनु़ र्‍वाक्‍साका माम्‍चु़नीका ङादोङा मुलु़ बेम्‍डिम बाइडा।

ख्रीष्‍टडा खोत्‍ले कोलेङा

११ कोबिलि गानी वाङसामामिम,

हेप्‍माम बान्‍नी मेराम मिम्‍सिट्‍नी,

ल्‍वाका खिरिरि क्रिप्‍सीa बेम्‍मा यहूदीमिमका गानीलाई कोक्‍ते खिरिरि क्रिप्‍सी मेबेम्‍मा र्‍वामी।

गानीलाई मेम र्‍वाक्‍पामिम त्‍वाप ने खिरिरि क्रिप्‍सी बेम्‍मा मिम्‍सिमी।

१२ मेराम थारीका गानी ख्रीष्‍टडाम वाङ बान्‍नी।

गानी माम्‍चु़नीका छेट्‌मिडिम सामा इस्राएलीनुङ हेमकेमङा मेबाट्‌पा वाङ नेब्‍दीलाम रोक्‍पा मु़चु़ होप्‍माम बान्‍नी,

मा माम्‍चु़नीका मेर्मिमनुङ जेम्‍डिम याचे गानी मेचन्‍थाल्‍निवा,

मा गानी सु़म्‍दिसेरडा बान्‍निलो हाम हुम ल्‍वामु न मेबेपा मा माम्‍चु़नी मान्‍थिम बान्‍नी।

१३ गानी मेराम थारीका माम्‍चु़नीडाम होनोवा बान्‍नी,

लावो आथा ने माम्‍चु़नीका ख्रीष्‍टकु सिसिलाम गानीलाई उनीमा फार्डा रेट्‌निमिम बु।

१४ ख्रीष्‍ट उनी त्‍वाकाङा यहूदी नुङ गानी मेयहूदीमिम खोत्‍लेलाई कोले बनेबेसाका इकीमा न-गो दु़बेट्‌मिडी।

गुमीका यहूदी नुङ मेयेहूदीमिमलाई दु़मु मेग्‍वाक्‍साका स्‍वाक्‍चिमो रेट्‍पा ब्रोलुङ क्रूसडा सिसाका फाल्‍मिडी।

१५ यहूदीमिमकु डु़म्‍लाका र्‍वामिम थो़मुबासिक्‍पा ल्‍वा ने हापा बाइडा।

लावो ख्रीष्‍ट उनी त्‍वाप क्रूसडा सिसाका मेराम डु़म्‍ला डाम्‍सोम्‍डी।

गुमीका यहूदी नुङ वाङसामा मु़चु़मिमलाई त्‍वाकु कोलेङा लाले सामा बनेबेसाका उनी न-गो दु़बेट्‍पा ख्रीष्‍टकाम न बाइडा।

१६ ङाचो़ येशू ख्रीष्‍ट क्रूसडा सिसाका यहूदी नुङ मेयहूदी नले सामालाई कोङ सामा बनेबेसाका निफिलाई माम्‍चु़नीनुङ न-थो़म घ्रो़म्‍बेट्‌मिडी,

मा दु़मु मेग्‍वाक्‍पा स्‍वाक्‍चिमो पुयु़लुबेट्‌मिडी।

१७ गुमी योम्‍डिमा माम्‍चु़नीडाम होनोवा दु़म्‍पा गानी मेयहूदीमिम नुङ माम्‍चु़नी फार्डा बाट्‍पा यहूदीमिमलाई उनी न-थो़म घ्रो़म्‍बेट्‍पा जो़पा-सेला थो़बेट्‌मिडी।

१८ येशू ख्रीष्‍ट क्रूसडा सिम्‍डिमका यहूदी नुङ मेयेहूदी गुइ खोत्‍ले कोलेङा माम्‍चु़नी पेललामका माम्‍चु़नीकु ङादोडा रोमु चाप्‍स्‍तिम बु।

१९ मेम्‍मिमका आथाडा आनो गानी वाङ नेब्‍दीलाम रोक्‍पा मा मेछेडिमिम मु़चु़ होप्‍माम मेएँ,

लावो माम्‍चु़नीकु मु़चु़मिमनुङ उनीमा किब्‍दीगोडा बाट्‍पा साखाम ल्‍वान्‍निम बु,

मा माम्‍चु़नीकु नेमगोडाम मु़चु़मिम दु़म्‍निम बु।

२० गानी ने नेम होप्‍माम सो़ मा मेराम नेमकु जग ने थु़र्मामिमनुङ माम्‍चु़नीलाम जेपामिम ङा सो़,

ख्रीष्‍ट येशू उनी त्‍वाप ने मेराम नेमकु जगडाम डोक्‍पु लुङ सो़।

२१ मे खोत्‍ले नेमङा ङाचो़ येशूका झेट्‌मिडिम बु।

गुमीकाङा ओराम बर्बेसाका माम्‍चु़नी बाट्‍पा सेपा सो़रनेम दु़म्‍बेन्‍मी।

२२ गानी वो ख्रीष्‍टनुङ कोदेप दु़म्‍साका वाङमिम खोत्‍लेनुङ कोयोङा माम्‍चु़नी-पेललामका माम्‍चु़नी बाट्‍पा खोम दु़म्‍तो लक्‍नी।

a 

२:११ माम्‍चु़नीकु मु़चु़ र्‍वाक्‍साका छेमु लागि क्रिप्‍मिडिम छेखोप: शब्‍दावलीडा रेप्‍नी

पावलका वाङसामामिमलाई जो़पा-सेला दो़स्‍तु़म

३

१ मेम्‍मिमका गानी वाङसामा मु़चु़मिमलाई ख्रीष्‍टकु जो़पा-सेला दो़उतोलो चसिङडोम गो पावलका र्‍वाङु।

२ इनीमा लागि ङा गो माम्‍चु़नीकाम न-थो़मकु खारी बेपा खुन्‍चु़म ल्‍वाउतोम बु र्‍वाक्‍पा गानी थो़न्‍निमङा बु।

३ सु़का वो मेचक्‍मिवाम उनीमा मुलु़ माम्‍चु़नीका गोलाई चबेट्‌ङिडिमी।

ओराम ल्‍वाकु दुथाम ङादोङा कि-कि र्‍यामु दु़म्‍तोम बु।

४ गो र्‍याक्‍तोम ल्‍वा गानी डाट्‌नी माला ख्रीष्‍टकु दुथाम सु़का वो मेचक्‍मिवाम ल्‍वा आच्‍छाङा गो चक्‍पु र्‍वाक्‍साका गानी थेसिथेनी।

५ ओराम ल्‍वा ङादोम मु़चु़मिम सु़लाई वो चबेट्‌मा मेबायावा,

लावो ओम्‍लो माम्‍चु़नीका उनीमा पेललामका ओराम ल्‍वा उनीमा सेपा थु़र्मामिम नुङ माम्‍चु़नीलाम जेपामिमलाई रेम्‍बेट्‌मिडिम बु।

६ मेराम सु़का वो मेचक्‍मिवाम ल्‍वा ने ओराम सो़: जो़पा-सेलालामका वाङ सामामिमका वो ख्रीष्‍ट येशूडा यहूदीमिमनुङ कोयोङा जि-वाकु खुन्‍चु़म ल्‍वामी,

मा कोले मिरो़मडा कोयोङा दु़म्‍मी,

मा माम्‍चु़नीका याचे जेम्‍डिम ल्‍वा कोयोङा ल्‍वामी।

७ माम्‍चु़नीकु डोक्‍पु दिदाम नुङ यु़मलामका माम्‍चु़नीका गोलाई राप्‍लावा ग्‍वाक्‍साका जो़पा-सेला थो़बेट्‌पा उनीमा डु़ल्‍चो़ दु़म्‍बेट्‌ङिडिमी।

८ ख्रीष्‍टकु सेपा मु़चु़मिमगोडा गो खोत्‍लेडाम याक्‍के लोवो मिम्‍मु वो मेझापा हापा थिकाम ख्रीष्‍टकु दुथाममिम जो़पा-सेला वाङसामामिमलाई थो़बेट्‌पा डोक्‍पु खारी बोमु गोलाई ग्‍वाङडिमी।

९ मेम्‍मा खोत्‍लेम थोक प्रङपा माम्‍चु़नीका सु़म्‍दिमोलो आथामङा थक्‍मिडिम ल्‍वा हाम र्‍वाक्‍साका खोत्‍लेनुङ सो़मु लागि गोलाई छेट्‌ङिडिमी।

१० ओम्‍लोम थारीका मण्‍डलीलामका दामुला बाट्‍पा साखामचो़मिम नुङ हपमिमका माम्‍चु़नीकाम हापा खालकु नेप्‍ची बु रेछा र्‍वाक्‍पा चमिनु़ र्‍वाक्‍साका मेराम थक्‍मा ल्‍वा रेम्‍बेम्‍डी।

११ सु़म्‍दि प्रङमु ङादोङा गुमीका ओराम मुलु़ बेम्‍डिम बाइडा,

मा उनीमा मुलु़ होङङा ओम्‍लो इकीमा ङाचो़ येशू ख्रीष्‍ट थु़र्साका बेम्‍सोम्‍डी।

१२ ख्रीष्‍टडा दु़म्‍साका मा गुमीडा थो़र बेसाका ङा गुइ माम्‍चु़नीकाडा रोमु मेङिपा मा इकी सो हन्‍पा दु़म्‍सी।

१३ मेम्‍मिमका गो गानीलाई छो़म र्‍वाङु इनीमा लागि गो छो़म दु़खा ल्‍वाउलो इनी पाउ मेसोनु़।

हेङालोने आमा दु़खाका इनीमा लागि जो़पा जि-वा रेडु़।

एफिसी मण्‍डलीकाम लागि सो़म्‍दी

१४ मेम्‍मिमका माम्‍चु़नी पापकु ङादोडा क्रचु़खुम बेसाका सो़म्‍दी बेउ,

१५ गुमी सु़म्‍दिसेर नुङ पाह्रीला बाट्‍पा खोत्‍ले थो़रलु़पामिमकु पापङा सो़।

१६ उनीमा हेल्‍लो वो मेहुक्‍पा जि-वाका सासाका उनीमा पेललामका गानीलाई यु़म ग्‍वाक्‍साका इनीमा न-गो सोनुङमा दु़म्‍बेन्‍मिनु़ र्‍वाक्‍साका यु़मनुङमा माम्‍चु़नीनुङ सो़म्‍दी बेउ।

१७ गानी थो़र बेनिम बानी मा ख्रीष्‍ट इनीमा नगोडा बुमिनु़म बुमिनु़,

रिखामडा फ्रु़प क्रोसिसाका गानी होनो आथो़ मेदु़म्‍पा डोक्‍पु थो़रनुङमा दु़म्‍नी,

१८ मा गानी नुङ माम्‍चु़नीकु खोत्‍ले सेपा मु़चु़मिमका ख्रीष्‍टकु रिखाम हाङको भापा,

हाङको धु़पा,

हाङको येपा,

हाङको घ्लु़म्‍पा मिम्मु मेझापा डोक्‍पु बु र्‍वाक्‍पा थेसिथेन्‍मु चाम्‍निनु़ र्‍वाक्‍साका गो सो़म्‍दी बेउ।

१९ खोत्‍ले थेसी-चक्‍सी नुङ नेप्‍चीका मिम्‍मु मेचापा ख्रीष्‍टकु रिखाम गानी थेसिथेट्‍नी,

मा इनीमा खोत्‍ले बासी-दोसीडा माम्‍चु़नीका द्‍वाक्‍पा मु़चु़ दु़म्‍निनु़ र्‍वाक्‍साका सो़म्‍दी बेउ।

२० गुइगोडा खारी बेपा उनीमा यु़मलामका गुइ मिम्‍डिम नुङ बिइडिमडाम वो हापा ग्‍वामु चापा माम्‍चु़नीकु नङ,

२१ येशू ख्रीष्‍टलाम मण्‍डलीडा खोत्‍लेका हेल्‍लो लोवो कोमिनु़।

आमेन।

येशू ख्रीष्‍टडा कोले दु़म्‍मु

४

१ मेम्मिमका ङाचो़ येशू ख्रीष्‍टकु खारी बेउतोमका झ्‍यालखानडा चसिक्‍पा गो पावलका गानीलाई छो़म र्‍वाङु,

माम्‍चु़नीका गानीलाई उनीमा हेप्‍माम मु़चु़ दु़म्‍मुकाम लागि येट्‌निम बु मेराम होम्‍साका दोनी बानी।

२ हेल्‍लो लोवो याक्‍के दु़म्‍पा,

मेक्रोक्‍पा मा इम्‍साका कोलेका कोङमीलाई रिखाम बेबेनी।

३ माम्‍चु़नी-पेललामका गानीलाई दु़बेट्‌निमिम बु,

हेल्‍लो लोवो न-गो भ्रसिक्‍तो ओराम दु़सीगोडा बुमुम बुमु माल्‍नी।

४ माम्‍चु़नीका गुइलाई कोलेङा जो़पा ल्‍वा ल्‍वामुकाम लागि येसाड्‌डामी,

मेम्‍साका गुइ ख्रीष्‍टडा दु़म्‍पामिम खोत्‍ले कोले मिरो़म सो़ मा माम्‍चु़नी-पेल वो कोलेङा बुमी।

५ गुइ खोत्‍लेनुङ कोलेङा ङाचो़,

कोलेङा थो़र मा कोलेङा कु-रु़दु़म बु।

६ गुइ खोत्‍लेकाम कोलेङा माम्‍चु़नी,

मा उनीमा मु़चु़मिम खोत्‍लेकु पाप गुमी।

गुमीका उनीमा खोत्‍ले मु़चु़मिमडला साखाम थो़मी,

मेम्‍मा गुमीका उनीमा खोत्‍ले मु़चु़मिमलामका खारी बोमी,

मा उनीमा खोत्‍ले मु़चु़मिमनुङ दु़म्‍मी।

७ लावो ख्रीष्‍टका गुइ त्‍वाप त्‍वापलाई हापा खालकाम खारी बेपा यु़म उनीमा मुलु़ होम्‍साका ग्‍वाक्‍साड्‌डामिम बु।

८ मेम्‍मिमका माम्‍चु़नीकु सिजेमडा आरेसाका र्‍याक्‍मा बु:

“गुमी गेले लम्‍डिलो

उनीमा स्‍वाक्‍चिमोमिमलाई घ्‍ल्‍वासाका चु़म्‍मा मु़चु़मिमलाई गुमीनुङ लम्‍डी,

मा मु़चु़मिमलाई उपहार ग्‍वाम्‍डी।”

९ “गुमी गेले लम्‍डी” र्‍वाक्‍मा हाम?

मेराम र्‍वाक्‍मा ने ङादो गुइ बाट्‌पा ओराम सु़म्‍दिडा ख्रीष्‍ट आकोम धाली योम्‍डिम बाइडा।

१० ओराम सु़म्‍दिडा योम्‍डिम गुमीकाङा खोत्‍लेम थोकडला साखाम थो़मु लागि येप्‍पा पाह्रीलाम खोत्‍लेडाम डोक्‍पु खोमडा लम्‍डी।

११ गुमीकाङा याङलाई थु़र्मा दु़म्‍बेट्‌मिडी,

याङ माम्‍चु़नीलाम जेपा,

याङलाई जो़पा-सेला दो़पा,

याङ मण्‍डली रेपा मा याङ मण्‍डलीडा सीपा दु़म्‍बेट्‌मिडी।

१२ माम्‍चु़नीकु न होम्‍साका खारी बोमु चाप्‍मिनु़ र्‍वाक्‍साका उनीमा त्‍वाकु मु़चु़मिमलाई झो़म्‍सिबेन्‍मु लागि आरेसाका बेम्‍डी,

मा ओरामलामका ख्रीष्‍टकु मण्‍डली बर्तो ल।

१३ गुइ खोत्‍लेका ख्रीष्‍टडा बिइमिम इकी थो़रडा कोले दु़म्‍पा,

माम्‍चु़नीकु तारापाचो़लाई आच्‍छाङा छेपा,

थो़रडा आच्‍छाङा सोनुङमा दु़म्‍पा,

मा ख्रीष्‍ट होप्‍मामङा दु़म्‍सिमिमसम्‍म बर्तो लक्‍सी।

१४ आरेसाका गुइ चो़च्‍चो़ होप्‍माम मेदु़म्‍सी।

कुकु बाबारिमका होनो आथो़ बेपा मु़चु़ होप्‍माम मेदु़म्सी मा गुइलाई लु-फेले बेपा सीसिथो़ नुङ लिमालाम ख्‍लक्‍पा मु़चु़ होप्‍माम मेदु़म्‍सी।

१५ लावो रिखामनुङ आच्‍छाङा ल्‍वा जेसाका खोत्‍ले ल्‍वाडा गुइ ख्रीष्‍टसम्‍म बर्तो लक्‍सी।

गुइ मण्‍डली उनीमा मिरो़म सो़ मा गुमी इकीमा बुइ सो़।

१६ गुमीलामकाङा मिरो़मडाम खोत्‍ले अंगमिम गुमीडाङा दु़म्‍साका त्‍वाप-त्‍वापडा जो़होमका हाम्‍सिम्‍डिम बु।

खोत्‍ले अंगमिमका त्‍वा-त्‍वाहोम खारी बोमिलो रिखामलामका सोनुङमा दु़म मा मिरो़म बर्तो ल।

ख्रीष्‍टडा लाले बासी दोसी

१७ मेम्‍मिमका ङाचो़कु नङडा गो गानीलाई छो़म र्‍वाङु,

इनी बासी-दोसी माम्‍चु़नीलाई मेछेपा होप्‍माम मेदु़म्‍नु़।

मेर्मिमकु मिम्‍सी ने हाम ना हामकाम दु़म।

१८ मेर्मिमकु न-गो तुकुम्‍चिमका हुप्‍डु़म बु मा माम्‍चु़नीका ग्‍वाम्‍डिम त्‍वारो़मलामका मेर्मिम होनोवा बुमी,

हेङालोने मेर्मिमका उनीमा न-गो लुङ होप्‍माम बनेबोमिमा माम्‍चु़नीका ग्‍वाम्‍डिम ल्‍वा थेसिमेथेन्‍मी।

१९ मेर्मिमकाम उनी लाजी प्‍वामु दु़स्‍तु़मका,

मेजो़पा खारी बोमुडा उनी न-गो ग्‍वाम्‍डिम बु।

मेर्मिमका खोत्‍ले खालकाम मिरो़मका बोमु माल्‍पा घ्रामलु़पा खारी बेपा नुङ रारीचो़ दु़म्‍साका बुमी दोमी।

२० लावो गानी ने ख्रीष्‍टकु सीसिलामका आरेप्‍माम बासी-दोसी मेसीन्‍सिट्‌निवा।

२१ आच्‍छाङा गानी उनीमा सीसि थो़न्‍निमा उनीमा सीसिपा दु़म्‍निमका येशूकाम आच्‍छाङाकाम ल्‍वा सीन्‍सिट्‌नी।

२२ मेम्‍मिमका लु-फेले बेसाका मेजो़पा दु़स्‍ताम ङादोम इनीमा बासी-दोसी नुङ इनी लाम्‍दीसी छा पार्नी।

२३ मेम्‍मा इनी न-गो नुङ त्‍वारो़म आच्‍छाङा लाले दु़म्‍मु बासी।

२४ लाले मु़चु़ ने माम्‍चु़नीका उनी त्‍वाप होप्‍माम बनेबेबेम्‍डिम बु मा मेरामका माम्‍चु़नीकु ङादोडा जो़पा न-गोकाम नुङ आच्‍छाङाकाम त्‍वारो़म रेम्‍बु़।

ओराम लाले बासी-दोसीगोडा बानी।

२५ मेम्‍मिमका लिमा जेमु डिट्‌नी मा कोलेका कोङमीनुङ आच्‍छाङाकाम ल्‍वा जेनी,

हेङालोने गुइ खोत्‍ले ख्रीष्‍टकु मिरो़मडाम अंगमिम सो़।

२६ इनी छोक्‍चो ब लोवो छु़ल मेबेनी।

नेम्‍सुङ गाम्‍मु ङादोङा इनी छोक्‍चो सिनु़,

२७ मा शैतानलाई खारी बोमु मेग्‍वाक्‍नी।

२८ खुपाका आथाडा आनो खुमु डिट्‌नु़ मा त्‍वाकाङा ब्राम्‍दु़ल्‍वा बु़नु़।

मेम्‍मा खेरेला दु़म्‍पामिमलाई ग्‍वामु चाप्‍सु़नु़।

२९ वाङमिमलाई मेजो़पा दु़म्‍पा ल्‍वा मेजेनी,

लावो थारी घ्रेट्‍पा नुङ नडा लक्‍पा ल्‍वा जेनी।

मेराम ल्‍वाका मेर्मिमलाई जो़होमका ख्‍लो़पा दु़म्‍नु़।

३० गानीगोडा बाट्‌पा माम्‍चु़नी-पेललाई इनी बासी-दोसीलामका मेभ्रसिक्‍पा मेदु़म्‍बेट्‌नी,

हेङालोने सेल्‍सिक्‍पा नेम गानी वो सेल्‍सिमु ल्‍वानी र्‍वाक्‍साका माम्‍चु़नीका उनी त्‍वाकु पेल ग्‍वाक्‍साका गानीडला छाप ओप्‍मिडिम बु।

३१ मेभ्रसिक्‍पा,

गो-गो छोक्‍चो बेपा,

छोक्‍चोका येत्तो फपा,

क्‍वाल्‍बा बेपा,

मु़चु़लाई डक्‍साका जेपा,

वाङमिमलाई मेजो़पा बेपा खोत्‍ले बादु़खाम ङेट्‌नी।

३२ लावो न-थो़मनुङमा दु़म्‍नी मा कोलेका कोङमीलाई रिखाम बेबेनी।

माम्‍चु़नीका गानीलाई ख्रीष्‍टलामका पाचो ग्‍वानिमिम होम्‍साका इनी त्‍वापगोडा पाचो ग्‍वाबेनी।

ओलडा बुमु

५

१ माम्‍चु़नीका रिखाम बेपा उनीमा चो़मिम दु़स्‍तिमका गानी उनीमा बेसी बोमु माल्‍नी।

२ येशू ख्रीष्‍टका गानीलाई रिखाम बेन्‍निमिमका इनी छु़ललाम वाङ बोमु लागि उनी त्‍वापङा सासेन्‍सिम्‍डी मा माम्‍चु़नीलाई गेर्सीबेट्‌पा भ्रपा मुर्नेम्‍पा धूप होप्‍माम दु़म्‍मिडी।

मेम्‍साका गानी वो रिखामडा बानी-दोनी।

३ माम्‍चु़नीकु सेपा मु़चु़ दु़म्‍निमका गानी नाम्‍सु़रु़,

रारी बेपा मा खोत्‍लेखालकाम मेसेपा ल्‍वाकु नङ वो मेरनी।

४ क्रो़मलु़पा नाम्‍सु़रु़ ल्‍वा,

नेप्‍ची मान्‍थिम ल्‍वामिम मा नाले डाट्‌पा ल्‍वामिम इनीमा सिलामका मेलुनु़,

लावो माम्‍चु़नीलाई आलासो़ ग्‍वाक्‍पा दु़म्‍नी।

५ गानी ओराम ल्‍वा चमुङा बासी: नाम्‍सु़रु़चो़,

मेसेपा मु़चु़ नुङ रारीचो़,

माम्‍चु़नी नुङ ख्रीष्‍टकु किब्‍दीगोनो हुमु मेल्‍वासु़।

रारी बोमु ने ङाटा सेव साट्‍पा छु़ल होप्‍माम सो़।

६ सु़का वो गानीलाई हाम ना हामकु ल्‍वा बेसाका लु-फेले मेबोनिमिनु़।

हेङालोने माम्‍चु़नीका र्‍वामिमिम मेथो़साका आरेप्‍माम मेजो़पा खारी बेपा मु़चु़मिमलाई गुमीका देन्‍दे ग्‍वामी।

७ मेम्‍मिमका आरेप्‍माम मु़चु़का बोमिमिम खारीडा ल्‍वा मेफिक्‍नी।

८ ङादो गानी तुकुम्‍चिमगोडा बान्‍नी,

लावो आथा ने ङाचो़ येशूलाममिम ओलडा रोक्‍निम बु।

मेम्मिमका आथाडा आनो गानी ओलचो़ होम्‍साका बानी दोनी।

९ हेङालोने ख्रीष्‍टकु ओलडा दु़म्‍पा मु़चु़ ने जो़पा बेपा,

माम्‍चु़नीकु मिक्सीलामडा घ्रेट्‍पा मा थो़र लु़इमिम दु़म।

१० माम्‍चु़नी हेप्‍माम ल्‍वाका गेर्सिमी मेप्‍माम खारी बोमु माल्‍नी।

११ हाम वो जो़पा मेदु़म्‍पा तुकुम्‍चिमकु खारी बेपा मु़चु़मिमनुङ मेलाम्‍दिनी,

लावो मेराम खारी ने मेजो़पा र्‍वाक्‍साका मु़चु़मिमलाई रेम्‍बेपा दु़म्‍नी।

१२ मेर्मिमका थसिक्‍साका बोमिमिम खारीकु दुथाम सो़मु वो क्रो़म लु़पा बु।

१३ लावो ओल मेर्मिमडला झ्‍वालो,

मेर्मिमकु खारी हाङको छो़म मेजो़पा बु र्‍वाक्‍पा छ्‌याङलो छ्‌याङलो दो़।

१४ मेम्‍मा बान्‍ते ओल झ्‍वा,

मेरामका खोत्‍ले ल्‍वा दो़बेडु़।

मेम्‍मिमका आरे र्‍वाक्‍मा बु,

“अम्‍चेट्‌पामिम ङोन्‍सिट्‌नी,

मा सिमुलाम बग्गेट्‍नी,

मा ख्रीष्‍टका उनीमा ओल गानीडला झ्‍वाबेन्‍मी।”

१५ मेम्‍मिमका हेसाका बुमु दोमु बासी चङचङया बानी,

नेप्‍ची मान्‍थिम होम्‍साका मेएँ नेप्‍चीनुङमा दु़म्‍साका बानी-दोनी।

१६ हेल्‍लो लोवो जो़पा खारी बोमु माल्‍नी,

जो़पा खारी बेपा इनीमा थारी ब्‍लाम-ब्‍लाम मेबेनी।

हेङालोने आथामबिलि हापा मु़चु़मिम मेजो़पा बेपाम बाट्‌पा बुमी।

१७ मेम्‍मिमका नेप्‍ची मान्‍थिम मेदु़म्‍नी,

लावो माम्‍चु़नीका गानी हाम बोमिनु़ र्‍वाक्‍पा न बोमी मेराम थेसिथेन्‍मु माल्‍नी।

१८ डु़का सेट्‍पा मेदु़म्‍नी,

हेङालोने मेरामका इनी त्‍वापलाई पुयु़ लुबेनी,

लावो हेल्‍लो लोवो माम्‍चु़नी-पेलका लु़न्‍सिट्‌पा दु़म्‍नी।

१९ मेम्‍मा इनी त्‍वाप त्‍वापगोडा माम्‍चु़नीकु सिजेमगोडाम काम्‍सो,

उनीमा नङ कोमु काम्‍सो,

उनीमा दुथाममिम वाङमी काम्‍सोमिम बेत्तो न-गोलामका उनीमा नङ कोक्‍नी।

२० खोत्‍ले थोककाम लागि इकीमा ङाचो़ येशू ख्रीष्‍टकु नङडा माम्‍चु़नी पापलाई आलासो़ ग्‍वाक्‍नी।

वोचु़ मोचु़कु दुथाममिम लु़म्‍ला

२१ ख्रीष्‍टलाई डोक्‍पु मिम्‍निमिमका इनी त्‍वापगोडा वो कोले कोङमीकु ल्‍वाडा बाट्‍पा दु़म्‍नी।

२२ गानी नाइमेनी,

ङाचो़कु ल्‍वाडा बान्‍निम होम्‍साकाङा इनीमा वोचु़कु ल्‍वाडा बाट्‍पा दु़म्‍नी।

२३ हेङालोने ख्रीष्‍ट मण्‍डलीकु बुइ दु़म्‍मिडिम होप्‍मामङा वोचु़ वो उमा मोचु़कु बुइ सो़।

मण्डली ने ख्रीष्‍टकु मिरो़म,

मा मेराम सेल्‍पा ने गुमी सो़।

२४ गुइ मण्डलीडाम थो़रलु़पामिमका ख्रीष्‍टका र्‍वामिमिम थो़सिमिम होम्‍साकाङा मोचु़मिमका वो खोत्‍ले ल्‍वाडा त्‍वा-त्‍वाहोम वोचु़का र्‍वामिमिम थो़मिनु़।

२५ गानी वोचु़नी,

ख्रीष्‍टका मण्डलीलाई रिखाम बेम्डी मा मेरामलाई सेल्‍मु उनी त्‍वापङा सिम्‍डिम होम्साका गानी वो त्वाकु नाइमेलाई रिखाम बेनी।

२६ गुमीका थो़रलु़पामिमलाई कुका सो़ल्‍साका नुङ सिजेमका छेको छेको बेसाका सेपा दु़म्‍बेन्‍मु,

२७ मा गुइ थो़रलु़पामिम मेजो़पा खारी मान्‍थिम,

छु़ल मान्‍थिम,

मा वाङमी हाम वो मेजो़पा ल्‍वा मान्‍थिम बनेबेसाका उनीमा ङादोडा सेपा नुङ मेख्‍लो़ट्‌पा मण्डली दु़म्‍बेन्‍मु लागि गुमीका उनी त्‍वापलाईङा सासेन्‍सिम्‍डी।

२८ मेम्‍साकाङा वोचु़मिमका वो त्‍वा-त्‍वाहोम नाइमेलाई त्‍वाकु मिरो़मलाई होम्‍साकाङा रिखाम बोमु बासी।

त्‍वाकु नाइमेलाई रिखाम बेपाका त्‍वापलाई रिखाम बु़।

२९ उ त्‍वाका त्‍वापलाईङा मेद्‌वाक्‍पा मु़चु़ मेदु़म,

लावो उ त्‍वाकु मिरो़मलाई पोमुडुमु ग्‍वाक्‍तो जो़होमनु़म बु़।

मेम्‍साकाङा ख्रीष्‍टका वो उनी त्‍वाकु मण्डलीलाई जो़होमनु़म बोमी,

३० हेङालोने गुइ ख्रीष्‍टकु मिरो़मडाम अंगमिम सो़।

३१ माम्चु़नीकु सिजेमका आरे र्‍वा,

“मेम्‍मिमका मु़चु़का उमा माम-पाप डिडु़,

मा गु उमा नाइमेनुङ दु़साका बु,

मा मेर्चिप कोले मिरो़म दु़म्‍ची।”

३२ ओराम ने सु़का वो थेसिथेन्‍मु मेचापा ल्‍वा बाइडा,

लावो मेराम ने ख्रीष्‍ट नुङ थो़रलु़पामिमकु दुथाम ल्वा सो़।

३३ मेम्‍मिमका गो आथावो र्‍वाङु,

खोत्‍ले वोस्‍चो़मिमका त्‍वा-त्‍वाहोम नाइमेलाई त्‍वाप होम्‍साकाङा रिखाम बोमु बासी,

मा खोत्‍ले नाइमेमिमका त्‍वा-त्‍वाहोम वोचु़लाई डोक्‍पु मिम्‍मु बासी।

चो़च्‍चो़मिम नुङ माम-पापकु दुथाम लु़म्‍ला

६

१ चो़च्‍चो़नी,

गानी ङाचो़कु मु़चु़ दु़म्‍निमका त्‍वाकु माम-पापका र्‍वामिमिम थो़नी,

हेङालोने गानी आरे बोनिमिम ङा जो़पा दु़म।

२-३ माम्‍चु़नीकु सिजेमडा आरेसाका र्‍याक्‍मा बु,

“त्‍वाकु माम-पापलाई डोक्‍पु मिम्‍नी।

ओराम थो़न्‍नी माला गानीलाई जो़पा दु़म मा हापा थ जेनी।”

(ओराम ने गुइ बोमु बासिक्‍पा ल्‍वागोडाम माम्‍चु़नीका याचे जेसीनुङङा ग्‍वाक्‍साड्‌डामिम ङादोम ल्‍वा सो़।)

४ गानी पापनी,

चो़मिमकाम छोक्‍चो मेफन्‍साट्‌नी,

लावो मेर्मिमलाई ङाचो़कु सीसि ग्‍वाक्‍साका मेराम होम्‍साका बासीदोसीगोडा सीत्तो चेत्तो बर्बेट्‌नी।

डु़ल्चो़ नुङ नेमहपकु दुथाम लु़म्‍ला

५ गानी डु़ल्‍चो़नी,

ख्रीष्‍टका र्‍वामिमिम इनी न-गोलामका थो़निमिम होम्‍साका इनीमा नेमहपलाई छो़म डोक्‍पु मिम्‍साका गुका र्‍वामिम थो़नी।

६ इनी खारी बेसी मु़चु़मिमकु मिक्सीलामडा जो़पा रेम्‍बेपा मा मेर्मिमलाई गेर्सिबेन्‍मु लागि कोङङा मेएँ,

लावो ख्रीष्‍टकु डु़ल्‍चो़ होङङा इनीमा न-गो सोक्‍साका माम्‍चु़नीकु न-गो होम्‍साका खारी बेपा दु़म्‍नी।

७ गानी खारी बोनिलो मु़चु़मिमकाम लागि मेएँ,

माम्‍चु़नीकाम लागि बेत्तो बेउ र्‍वाक्‍साका छो़म इनी बेबे द्‌वाक्‍तो बेनी।

८ गानी ओराम ल्‍वा मिम्‍नी,

गानी डु़ल्‍चो़ लोवो,

मेएँ लोवो,

जो़पा खारी बेपा खोत्‍लेलाई मेर्मिमकु खारी बेसी होम्‍साका ङाचो़का ग्‍वामी।

९ गानी नेमहपनी,

इनीमा डु़ल्‍चो़मिमलाई जो़होम नु़म बेनी मा ङिम सान्‍मु डिट्‌नी।

नेमहप नुङ डु़ल्‍चो़ निफिकाम पाह्रीला नेमहप कोलेङा बुमी मा गुमीका चोमिक्‍सी मेबोमी र्‍वाक्‍पा ल्‍वा मिम्‍सिट्‍नी।

माम्चु़नीकाम गिजो-वाजो

१० हुम-दडा,

गानी ङाचो़कु डोक्‍पु यु़मका यु़मनुङमा दु़म्‍नी।

११ गुइलाई मेजो़पा बेपा शैतानकु खोत्‍ले खापमिमडा घ्‍ल्‍वामुकाम लागि माम्‍चु़नीका ग्‍वानिमिम क्‍वाल्‍बा बेखोप खोत्‍ले सोजाममिम बिम्‍सिट्‌निमा क्‍वाल्‍बा बिइलो फसिडिमिम येमिम फसिट्‌नी।

१२ इकीमा क्‍वाल्‍बा मु़चु़मिमनुङ मेएँ,

लावो धामुडा बाट्‍पा मुनाङ पेलमिमकु हपमिम,

आथामबिलिम तुकुम्‍चिमगोडाम सु़म्‍दिसेरकु साखामचो़मिम,

शैतानका थो़पा खोत्‍लेकु कोर्थो़लाम सो़।

१३ मेम्‍मिमका माम्‍चु़नीका गानीलाई ग्‍वानिमिम खोत्‍ले क्‍वाल्‍बा बेखोप गिजो-वाजोमिम बिम्‍सिट्‌नी मा गानीडला मेजो़पा थारी रोलो क्‍वाल्‍बा बोमु चापा दु़म्‍नी मा क्‍वाल्‍बा हुमिम चङडा वो गानी सो नुङमा दु़म्साका येम्सिमु चापा दु़म्‍नी।

१४ मेम्‍मिमका झो़म्‍सिसाका येम्‍सिट्‌नी।

आच्‍छाङाकाम ल्वाकु खिम्‍खिरी खिम्‍सिट्‍नी,

मा धक्‍ची बोपा-थार्पा जो़पा न-गोनुङमा धक्‍चीख्रेम फन्‍सिट्‌नी।

१५ न-गो भ्रसिबेट्‍पा माम्‍चु़नीकु जो़पा-सेला थो़बेड्‍डा लक्‍पा सो़लो़प ख्‍लु़न्‍सिट्‌निमा झो़म्‍जो़ल्‍सिट्‌नी।

१६ मेम्‍मा शैतानका गानीलाई मुनुङमा नो़प्‍लीमिमका ओम्‍निलो त्‍वाप भोम्‍सिमु लागि वाजो होप्‍माम इनी थो़र हेल्‍लो लोवो नगोडा बेन्जो़ल्नी।

१७ माम्‍चु़नीका सेल्‍निमिम ल्‍वा इनी बुइ बोपा-थार्पा सेलकु खुचु़खुम खुन्‍सिनिमिम होम्‍साका खुतासिट्‌नी।

माम्‍चु़नी पेलका ग्‍वानिमिम कातु़रु़ बिम्‍तासिट्‌नी।

मेराम कातु़रु़ ने माम्‍चु़नीकु सिजेम सो़।

१८ हेल्‍लो लोवो सो़म्‍दी बेनी,

माम्‍चु़नीनुङ ख्‍लो़ला सो़न्‍सिट्‌नी।

खोत्‍ले थारीका माम्‍चु़नी-पेलनुङ दु़म्‍साका सो़म्‍दी बेनिम बानी।

ओर्मिम ल्‍वा नडा जु़ल्‍साका चङचङया दु़म्‍तो कुदु़मार सो़म्‍दी बेनी,

मेम्‍मा खोत्‍ले थो़रलु़पामिमकाम लागि सो़म्‍दी बेनी।

१९ मेकोतिमा गो जेमु खापुलो माम्‍चु़नीका उनीमा सिजेम ग्‍वाङिमिनु़,

मा ङादो सु़का वो मेचक्‍मिवाम जो़पा-सेला वाङमिलाई मेङिसाका थेसीथेन्‍बेन्‍मु चापुनु़ र्‍वाक्साका आमा लागि सो़म्‍दी बेनी।

२० मेराम जो़पा-सेला दो़मु लागि ङा गुमीका गोलाई थु़र्ङिडिमिम बु।

सो़म्‍दी बेङसाङनी,

गो झ्‍यालखानडा चसिक्‍पा बुङु लोवो गो जेमु बासिक्‍पा होम्‍साका मेङिसाका जेमु चापुनु़।

हुम-दडाम पावलकु सेव

२१ इकीमा छो़म द्‌वादीबुङ ल्‍वाक मा ङाचो़कु थो़रलु़इमिम डु़ल्‍चो़ तुखिकसकाङा गो हेप्‍माम बुङु मा हाम बेत्तो बेउ र्‍वाक्‍पा खोत्‍ले गानीनुङ सो़यु़।

२२ गुकु हे हेप्‍माम बुकु र्‍वाक्‍पा गानी थो़नी मा इनीमा सो हन्‍नु़ र्‍वाक्‍साका गुलाई इनीमाडा थु़र्तोम बु।

२३ माम्‍चु़नी पाप नुङ ङाचो़ येशू ख्रीष्‍टका गानी वा-ल्‍वाकमिमलाई न भ्रसी,

रिखाम मा थो़र ग्‍वानिमिनु़।

२४ इकीमा ङाचो़ येशू ख्रीष्‍टलाई रिखाम बेपाम बाट्‍पा खोत्‍लेडला हेल्‍लो लोवो माम्‍चु़नीकु दिदाम दु़म्‍नु़म बुनु़।

फिलिप्‍पीमिमलाई

पावलका र्‍याक्‍तु़म सेलाखाजेम

छेम-ल्वा

पावलका ओराम सेलाखाजेम यूरोपडाम फिलिप्‍पी शहरडा बाट्‍पा ङादोम मण्‍डलीलाई र्‍याक्‍तु़म बाइडा। फिलिप्‍पी ने माकेडोनिया र्‍वाक्‍मा रोमीडाम ङा कोले शहर बाइडा। ओराम सेलाखाजेम र्‍याक्‍तु़लो पावल झ्‍यालखानगोडा ङा बाइडा, मा कोङनिम थो़रलु़पामिमका पावलकु कोर्थो़लाम जेम्‍डिमा उमा न नो़बेट्‌मिडिम बाइडा। मेकोतिलो फिलिप्‍पी मण्‍डलीडा लिमा सीसिमिम थो़बेत्तोङा बेम्‍डी। मेम्‍मिमका गु छो़म उमा दु़खा लुक्‍पा बाइडा। लावो पावलका ख्रीष्‍टडा थो़र बु़डु़मका उमा त्वारो़मडा गेर्सी नुङ न भ्रसी बर्डाम बु र्‍वाक्पा ल्वा ओराम खाजेमडा डार्सी।

ओराम सेलाखाजेम र्‍यामु बासिक्‍पा खोत्‍लेडाम डोक्‍पु ल्‍वा ने फिलिप्‍पीडाम थो़रलु़पामिमलाई आलासो़ र्‍वामु बासिक्‍पा बाइडा। मेर्मिमका पावललाई खेरेला दु़स्‍ताम थारीका गुलाई ख्लो़म्डिम बाइडा। गुका मेर्मिमलाई आला र्‍वाक्‍ताम थारीका ङा उ त्‍वाप नुङ मेर्मिमगोडा रोक्‍पा दु़खा थारीका वो सो-हन्‍बेन्‍मु मा थो़रलु़बेन्‍मु लागि ओराम सेलाखाजेम र्‍याक्‍तु़म सो़। मेर्मिमका उनी नसीहोम बोमु नुङ डोक्‍पु लिसिमुडाम ने येशू ख्रीष्‍टडा याक्‍के दु़म्मु सीसिमिनु़ र्‍वाक्‍साका लु़म्‍ला बेडु़मी। ख्रीष्‍टडा बाट्‍पा मेर्मिमकु त्‍वारो़म ने माम्‍चु़नीकु दिदाम सो़। ओराम मेर्मिमका यहूदी डु़म्‍ला मानेबेम्‍डिमका ल्‍वाम्‍डिम मेएँ, लावो मेर्मिमकु थो़रलु़सीलामका र्‍वाक्‍साका रेम्‍बु़। ख्रीष्‍टलाम त्‍वारो़म ल्‍वापामिमका माम्‍चु़नीलाममिम गेर्सी नुङ न-भ्रसी ल्‍वामी र्‍वाक्‍पा ल्‍वाकु दुथाम पावलका र्‍याक्‍तु़म बु।

ओराम सेलाखाजेमका त्‍वारो़मडा ल्‍वासिक्‍पा गेर्सी, थो़रलु़सी, दु़साका बुमु नुङ हेल्‍लो लोवो माम्‍चु़नीकु खारी बोमुम बुमु र्‍वाक्‍पा दुथाम जो़होमका र्‍याक्‍तु़म बु। ओराम सेलाखाजेमडा पावलका फिलिप्‍पी मण्‍डलीलाई हाङको रिखाम बु़थाल्‍लु़मी मेराम वो आसिन्‍डा रेम्‍बु़डु़म बु।

र्‍याक्मा ल्वामिम

छेम-ल्वा १:१-११

पावलका उमा त्वाकु दुथाम र्‍याक्‍तु़म १:१२-२६

ख्रीष्‍टडाम त्वारो़म १:२७–२:१८

तिमोथी नुङ इपाफ्रोडिटसकु दुथाम २:१९-३०

कोर्थो़लाम बक्‍पामिम नुङ ङिमलु़पा थारीडाम वाङ दु़म्पा ल्वाकु ङिमसासी ३:१–४:९

फिलिप्‍पीमिमलाई

पावलका र्‍याक्‍तु़म सेलाखाजेम

फिलिप्‍पी

पावलकु सेव

१

१ ख्रीष्‍ट येशूकु डु़ल्‍चो़चिप,

गुचुकु पावल नुङ तिमोथीका,

फिलिप्‍पी मण्डलीडाम रेपा ङाउमिमa,

डिकनमिमb मा येशू ख्रीष्‍टडा थो़र लु़पा खोत्‍ले मु़चु़मिमलाई ओराम सेलाखाजेम र्‍याक्‍तोङा बोचुकु।

२ माम्‍चु़नी इकीमा पाप नुङ ङाचो़ येशू ख्रीष्‍टका दिदाम नुङ न-भ्रसी ग्‍वानिमिनु़।

पावलका माम्‍चु़नीलाई आलासो़ ग्‍वाक्‍तु़म नुङ सो़म्‍दी बु़डु़म

३ हेल्‍लो लोवो गानीलाई मिम्‍निनिलो गो आमा माम्‍चु़नीलाई आलासो़ ग्‍वाक्‍पु।

४ गानी खोत्‍लेकाम लागि खोत्‍ले आमा सो़म्‍दीमिमडा गो हेल्‍लो लोवो भ्रसिक्‍तो सो़म्‍दी बेउ,

५ ङादो गानी थो़र लु़न्‍निलो आथाम ओम्‍लोसम्‍म जो़पा-सेला थो़बेसीडा गोनुङ दु़म्‍निमका गो आला-तोमानुङमा बुङु।

६ ओराम ल्‍वाडा गो छो़म थो़र बेउ,

माम्‍चु़नीका गानीगोडा जो़पा खारी बोमु चो़म्‍मिडी,

मा गुमीकाङा ख्रीष्‍ट येशू ख्‍लोम्‍सिमिमिम नेमसम्‍मका बोम्‍सोमी।

७ गानी खोत्‍लेकु दुथाम आरेसाका मिम्‍मु जो़पा लु़ङडोम बु,

मा गानीलाई आमा नगोडा जु़ल्‍निनी।

हेङालोने गो होम्‍लो चसिक्‍पा बुङुलो मा मेचसिथु़म वो जो़पा-सेला थो़बेन्मुनुङ मेरामलाई बोत्तो-थार्तोमडा गानी वो गोनुङङा माम्चु़नीकु दिदाम ल्‍वान्‍निम बु।

८ ख्रीष्‍ट येशूकु रिखामका गो गानीलाई हाङको मिम्‍निनी मेराम माम्‍चु़नीका चमी।

९ गो इनीमा लागि ओराम सो़म्‍दी बेउ: इनीमा रिखाम,

नेप्‍ची,

नुङ थेसिथेसी छो़म बर्तो-बर्तो लनु़,

१० मेम्‍साका खोत्‍लेडाम जो़पा हाम बु मेराम थेसिथेन्‍मु चाप्‍नी,

मा येशू ख्रीष्‍ट योमिमिम नेमसम्‍म गानी मेजो़पा खारी मेबेपा नुङ मुमा बेन्‍ला सो़सिक्‍पा मेदु़म्‍निनु़।

११ माम्‍चु़नीलाई डोक्‍पु बोमु नुङ उनीमा नङ कोमु लागि येशू ख्रीष्‍टका गानीलाई जो़पा बेसी-दोसी बेपा दु़म्‍बेनिमिनु़।

पावल चसिड्‌डामका जो़पा-सेला बर्डाम

१२ वा-ल्‍वाकनी,

गानीलाई ओराम ल्‍वा चबेन्‍मु आमा न बु,

गोडला हाम दु़स्‍ताम बु मेरामका आच्‍छाङा जो़पा-सेला बर्बेट्‌पा खारी बु़डु़।

१३ ओगानेमकु खोत्‍ले सिपाहीमिम नुङ खोत्‍ले मु़चु़मिमकाडा वो ख्रीष्‍टकाम लागि गोलाई चङडिमिम र्‍वाक्‍पा छ्‌याङलो-छ्‌याङलो दु़स्‍ताम बु।

१४ गोलाई चङडिमिमका ङाचो़ येशूडा थो़र लु़पामिम हापाका माम्‍चु़नीकु सिजेम रुकु फिन्‍साका मा मेङिसाका सो़मु आथावो छो़म सो हन्‍पा दु़म्मिडिम बु।

१५ याङयाङका उनी नो़ मेनु़मिमका नुङ रोचु़म-रोचु़मका,

लावो वाङमिमका ने जो़पा नका ख्रीष्‍टकु दुथाम थो़बेन्‍मी।

१६ जो़पा नका थो़बेट्पामिमका जो़पा-सेला बोमु-थार्मु लागि गो आसिन्‍डा बुङुमिम र्‍वाक्‍पा मिम्साका ओराम खारी रिखामका बोमी।

१७ नाचु़र बेपामिमका ने आ चसिखोमडा आथावो आमा थो़मतेर्सामु लागि जो़पा नका मेएँ,

त्‍वाप नु़पा नका ख्रीष्‍टकु दुथाम थो़बेन्‍मी।

१८ लावो ओराम ने हाम मा?

खोत्‍लेडाम डोक्‍पु ल्‍वा ने ओरामङा सो़,

मेजो़पा नका दु़म्‍नु़का आच्‍छाङाकाम नका,

हेसाका लोवो मेर्मिमका ख्रीष्‍टकु दुथाम थो़बेन्‍मिमिम बुमी।

ओरामकाङा गो भ्रसिद्‍वाङु।

१९ गो आछाङा भ्रसिद्‍वाङुम बुङु,

हेङालोने इनीमा सो़म्‍दीका नुङ येशू ख्रीष्‍टकु पेलका ख्‍लो़ङिमिमिमका गोडला हाम दु़स्‍ता मेलाम लुङु र्‍वाक्‍पा गो चक्‍पु।

२० गो छो़म बोमु मालुमिम नुङ आमा न ओरामङा सो़,

हामता वो आमा क्रो़म लु़मु बासिक्‍पा मेदु़म्‍ङु,

लावो आमा रुखु छो़म फिन्‍सिक्‍पा दु़म,

मेम्‍साका सिङुनु़का बुङुनु़ मेलामका आमा मिरो़मडा हेल्‍लो लोवो दु़म्‍मिम होम्साका ओम्‍लो वो ख्रीष्‍ट डोक्‍पु दु़म्‍मी।

२१ हेङालोने आमा लागि नु़मु र्‍वाक्‍मा ने ख्रीष्‍टकाम लागि मा सिमु मेरामडाम वो जो़पा दु़म।

२२ गो ओराम सुबुडाङा दु़म्‍ङुम बुङु माला छो़म मा सिन्‍बेट्‌पा ब्राम्‍दु़ल्‍वा बेउहोम बुङुमिम दु़म।

लावो गो सिमु डे नु़मु उहेम छेपुमिम,

मेचक्‍पु।

२३ गो ने हाम बोमु-बोमु दु़म्‍ङोडोम बु: गो ने भ्‍र्‍वाम्‍सिमुमा ख्रीष्‍टनुङ दु़म्‍मु आमा न बु।

मेम बोमु ने आमा लागि छो़म जो़पा दु़म,

२४ लावो इनीमा लागि ने गो ओराम सुबुडा बुमु बासिट्‌पा बु।

२५ ओराम ल्वा आच्‍छाङा लु़ङ्‍डोमका गो नु़पाङा दु़म्‍ङु,

मा गानी थो़र लु़सीडा बर्तो लमु नुङ भ्रम्‍सिमु लागि गानी खोत्‍लेनुङ दु़म्‍ङुम बुङु र्‍वाक्पा ल्वा गो चक्‍पु।

२६ मेम्मा गो इनीमाडा आथावो रोङुलो आमा दुथाम गानी ख्रीष्‍ट येशूकु नङ हापा कोमु चापा दु़म्नी।

२७ हा-हाम दु़म लोवो मेराम हाम वो मेएँ,

लावो इनी बासी-दोसी ख्रीष्‍टकु जो़पा-सेला घ्रेट्‌पा दु़म्‍नु़।

मेम्‍मा गो इनीमाडा रोङु मा क्रो़म्‍निनी लोवो गो मेरोक्साका इनीमा दुथाम थो़उ कोङङा लोवो,

गानी कोले न-गोकाम दु़म्साका भाल-आथो़ न मेहिनी,

जो़पा-सेलाडलाम थो़रकाम लागि कोले नकाम दु़म्साका क्‍वाल्‍बा बेत्तोङा बोनी,

२८ मा इनीमा कोर्थो़लाम बक्‍पामिमडाम हाङकोवो मेङिनी र्‍वाक्पा ल्वा थो़मु आमा न बु।

इनीमा हेलो लोवो मेङिपा ल्वा ने कोर्थो़लाम बक्‍पामिमकाम लागि पुयु़लुक्पाकु छेखोप दु़म,

लावो इनीमा लागि ने सेल्‍सिमुकु छेखोप सो़,

मा मेराम सेल्सिमु ने माम्चु़नीलाम सो़।

२९ गानी ख्रीष्‍टकाम लागि गुमीडला थो़र लु़मु कोङङा मेएँ,

लावो उनीमा लागि दु़खा वो ल्‍वानी र्‍वाक्‍साका गुमीका ग्‍वाक्‍निम बु।

३० गोडला दु़स्‍ताम दु़खा गानी इनीमा मिक्सीका ल्‍वान्‍नी,

मा ओम्‍लो वो गोडला दु़खा दु़म्‍तोङा लेडु़ र्‍वाक्‍पा थो़निम बुनी।

मेराम दु़खालामङा गानी वो लक्‍तो बोनी।

a 

१:१ विशप: थो़र लु़पामिमलाई डु़ल्‍पा मु़चु़।

b 

१:१ मण्‍डलीडा ख्‍लो़पा मु़चु़।

ख्रीष्‍ट याक्‍के दु़म्मिडिम

२

१ ख्रीष्‍ट नुङ कोले दु़म्निमका इनीमा सोहन्‍पा बु।

उनीमा रिखामका न बन्‍सिक्‍पा बुनी,

माम्‍चु़नी-पेलनुङ हेमकेमडा बुनी,

द्‌वामसिमु नुङ नाम्नाम्चो़ लु़निमिमका,

२ गानी कोलेङा नकाम दु़म्‍साका,

मेमकाङा रिखाम बेबेसाका,

कोले थो़मकाम दु़म्‍साका,

नुङ बेपा न कोलेङा दु़म्‍साका हापा गेर्सिबेट्‌ङिनी।

३ त्‍वाप कोङङा जो़पा दु़म्‍मु माल्‍पा मा डोक्‍पु लिसिक्‍पा नका हाम वो मेबेनी।

लावो इनी त्‍वाप-त्‍वाप गोडा याक्‍के दु़म्‍नी मा वाङमिमलाई इनी त्‍वापडाम जो़पा लु़नी।

४ गानी खोत्‍लेका त्‍वापलाई नु़पा कोङङा मेमाल्‍नी,

लावो वाङमिमलाई नु़पा वो माल्‍नी।

५ ख्रीष्‍ट येशूकाम होप्‍मामङा इनीमा न दु़म्‍मु बासी।

६ गुमी आच्‍छाङा माम्‍चु़नी बाम्‍डी,

लावो माम्‍चु़नी कोतिमङा दु़म्‍मु मेमाल्‍मिवा,

७ गुमीका खोत्‍ले ङेट्‌मिडी,

डु़ल्‍चो़ होप्माम दु़म्‍मिडी मा मु़चु़ दु़म्‍साका गम्‍डी,

८ गुमी मु़चु़ दु़म्‍साका उनी त्‍वापलाई याक्‍के दु़म्‍बेट्‌मिडी,

मा क्रूसडला सिम्‍डिमसम्‍मङा माम्‍चु़नीका र्‍वाम्‍डिम होम्‍साका बेम्‍डी।

९ मेम्‍मिमका माम्‍चु़नीका गुमीलाई खोत्‍लेडाम येपाला कोम्‍डी,

मा गुमीलाई खोत्‍लेडाम गेलेम नङ ग्‍वाम्‍डी,

१० मेम्‍साका पाह्रीला,

सुबुडा मा सुबुकु गोयु़ बाट्‌पामिम खोत्‍लेका येशूकु नङडा क्रचु़खुम बोमु बासी,

११ मा माम्‍चु़नी पापकु नङ डोक्‍पु बोमु येशू ख्रीष्‍टङा ङाचो़ र्‍वाक्‍साका खोत्‍लेका र्‍वामी।

सोरलुङ होङका झ्‍वाक्‍नी

१२ मेम्‍मिमका आमा द्‌वादीबुङ वा-ल्‍वाकनी,

माम्‍चु़नीका र्‍वाम्‍डिम होम्‍साका हेल्‍लो लोवो बोनिमिम होङङा गो गानीनुङ बाङडोलो कोङङा मेएँ,

लावो गानीनुङ मेबुङुलो वो सेल्सिमु ल्वान्‍निम मु़चु़ दु़म्निमा माम्‍चु़नीडा ङिम जु़ल्साका गुमीका र्‍वाम्‍डिम होम्‍साका आथावो छो़म बेनी।

१३ हेङालोने गानी गुमीलाई गेर्सिबेट्‌पा खारी बोमु चापा नुङ बोमु माल्‍पा दु़म्‍बेन्‍मु लागि माम्‍चु़नीकाङा गानीगोडा खारी बेत्तोङा लेन्‍मी।

१४ सु़म्‍बुर्मा मेकिसाका नुङ कुमेबेसाका खोत्‍ले खारी बेनी।

१५ मेम्‍साका गानी मुमा मेबेडिमिम नुङ आच्‍छाङाकाम दु़म्साका थो़र मेलु़इमिम नुङ मेजो़पा मु़चु़मिम गोडा मेख्‍लो़ट्‌पा माम्‍चु़नीकु चो़ दु़म्‍नी।

मेर्मिम मु़चु़ गोडा गानी सु़म्‍दिसेरडा झ्‍वाक्‍पा सोरलुङ होङका झ्‍वानी।

१६ त्‍वारो़म ग्‍वाक्‍पा सिजेम जेन्‍थाट्‌नी।

मेम्‍मा गो ओन्‍ङोडोम नुङ ब्राम्‍दु़ल्‍वा बेउतोम मेडेङा मेदु़प्‍सावा र्‍वाक्‍साका ख्रीष्‍ट योमिलो आमा धक्‍ची ह्‍वाक्‍पु।

१७ माम्चु़नीडा इनीमा थो़र नुङ बोनिमिम खारी ने गुमीलाई ग्वामा सासेन्मु होप्माम बु।

आमा त्वाकु सिसि मेराम सासेन्मुडला अम्‍सिमुङा बासी लोवो गेर्सिक्‍पा बुङु,

मा गानी खोत्‍लेनुङ भ्रसिद्‌वाङु।

१८ मेम्‍साकाङा गानी वो गोनुङ गेर्सिद्‌वामु नुङ भ्रम्‍सिमु बासी।

तिमोथी नुङ इपाफ्रोडिटस

१९ ङाचो़ येशूका न बेम्‍डी माला दालाङा गो तिमोथीलाई इनीमाडा थु़रु र्‍वाक्‍पा आमा न बु,

मेम्‍साका इनीमा दुथाममिम सेला थो़उमा गो गेर्सी द्‌वाङु।

२० आच्‍छाङा इनीमा दुथाम जो़होमका मिम्‍पा मु़चु़ गुडाम वाङमिम सु़ वो गोनुङ मेबुमी।

२१ वाङमिमका ने येशू ख्रीष्‍टका हाम न बोमी र्‍वाक्‍पा मेएँ,

उनी त्‍वाकु नथो़ कोङङा न सोमी।

२२ लावो तिमोथी ने हेप्‍माम मु़चु़ र्‍वाक्‍पा गानी चनिमङा बु,

मा चो़का उमा पापनुङ बु़मिम होङङा गुका गोनुङ जो़पा-सेलाकु खारी बु़डु़म बु।

२३ मेम्‍मिमका गोडला हा-हाम दु़म,

मेराम चक्‍पु मेडे तिमोथीलाई थु़रु र्‍वाक्‍पा न बु।

२४ मेम्‍मा गो आ त्‍वाप दालाङा रोङु र्‍वाक्‍पा ङाचो़ येशूडा थो़र लु़ङडोम बु।

२५ लावो इपाफ्रोडिटस आमा ल्‍वाकलाई इनीमाडाङा थु़र्मु बासिक्‍पा लु़ङु।

गु गोनुङ खारी बेपा मा आमालाम बासिक्साका जो़पा-सेला थो़बेन्मुडा क्‍वाल्‍बा बेपा सिपाही सो़,

गु इनीमा सेलाचो़ मा आमा खेरेलाडा गोलाई रेम्मु लागि गानी थु़र्निम।

२६ हेङालोने गुका गानी खोत्‍लेनुङ छो़म घ्रो़म्‍मु न बु़मिम बु,

मा गु नो़पा बाइडा र्‍वाक्‍पा गानी थो़न्‍निमका छो़म मिम्‍ताम-सो़र्ताम बु़डु़म बु।

२७ गु आच्‍छाङा छो़म नो़डा मा सिल्‍याड्‌डामङा बाइडा।

लावो माम्‍चु़नीका गुडला न-थो़म रेम्‍बेम्‍डी।

गुडला कोङङा मेएँ,

लावो आमा मेभ्रसिसीडला वो मेभ्रसिसी मेदु़म्‍नु़ र्‍वाक्‍साका गुमीका न-थो़म रेम्‍बेम्‍डी।

२८ मेम्‍मिमका गुलाई थु़र्मु छो़म आमा न बु,

मेम्‍साका गानी गुलाई आथावो डार्निमा गेर्सी द्‌वानी।

मेम्‍मा गो हापा मिम्‍ताम-सो़र्ताम बोमु मेबासी।

२९ गुलाई ङाचो़ येशूडा छो़म गेर्सी द्‌वाक्साका रनी।

आरेप्‍माम मु़चु़मिमलाई डोक्‍पु बेनी।

३० हेङालोने ख्रीष्‍टकु खारीकाम लागि गु र्‍वाप्‍डाङा सिडा,

मा गानी गोलाई ग्‍वामु मेचाप्‍निवाम ख्‍लो़सीडा खारी बोम्सोमु लागि सिमु बासि लोवो हाम होङ्‍ङा मेलु़यावाम बाइडा।

ख्रीष्‍टलाई ल्‍वामु ने खोत्लेडाम हापा थिकाम

३

१ हुम-दडा,

आमा वा-ल्‍वाकनी,

ङाचो़ येशूडा गेर्सी द्‌वाक्‍नी।

गो ङादो र्‍याक्‍तोम ल्‍वा आथावो गानीलाई र्‍यामु गो मेघ्रु़म्‍ङु,

मा मेराम ल्‍वा ने गानीलाई बोपा-थार्पा सो़।

२ मेजो़पा खारी बेपामिम,

मा सेल्सिमु लागि मिरो़मडा कोक्‍ते क्रिम्मु बासी र्‍वाक्पा ख्‍लेबामिमडाम चङचङया बानी वो!

३ हेङालोने माम्‍चु़नी-पेललाम सो़रलोले बेपा,

येशू ख्रीष्‍टडा नो़ डोक्‍पु बेपा मा मु़चु़कु बेसी-दोसीडा थो़र मेलु़पा गुइङा आ‍च्‍छाङा कोक्‍ते खिरिरि क्रिप्‍माa माम्चु़नीकु मु़चु़ सो़।

४ मेम्‍मा वो गोनुङ ने आरेप्‍माम नो़ डोक्पु बेपा ल्‍वामिम बु।

कोङनिमका त्‍वाकु बेसी-दोसीडा नो़ डोक्पु बेपा ल्‍वामिम बु र्‍वाक्‍पा मिम्‍सी माला मेरामकामडाम वो हापा गोनुङ बुमी:

५ गो लेतलेम नेमकाम बाङडोलो आमा कोक्‍ते खिरिरि क्रिप्‍सी दु़स्‍ताम।

गो इस्राएलीमिमगोडाम बेन्‍यामिन दोचो़लाममिम।

गो आच्‍छाङाम हिब्रू,

हेङालोने आमा मामपाप हिब्रू सो़।

डु़म्‍लाकु दुथाम र्‍वाकी माला गो मेरामडा जो़मका दोपा कोले फरिसीb,

६ माम्चु़नीकु लाले-पाङके बोमु नकु फेसिलोक्‍पाकु दुथाम र्‍वाकी माला येशूडा थो़र लु़पामिमकु थो़मतेर्साक्‍तोमिम,

डु़म्‍ला होम्‍साका जो़पा दु़म्‍सीडा र्‍वाकी माला मेख्‍लो़साका मेराम होम्‍साका दोङडोम।

७ लावो आमा लागि मे हा-हाम छो़म जो़पा मिम्तोम बाइडा,

ओम्‍लो ख्रीष्‍टकाम लागि मेराम ने हाम ना हामकाम लु़ङु।

८ मेकोति कोङङा मेएँ,

ख्रीष्‍ट येशू आमा ङाचो़लाई छेत्तोमका हापा थिकाम ल्‍वानुङ थो़प्‍सीडा खोत्‍ले ल्‍वा हाम वो मेएँ र्‍वाक्‍पा लु़ङु।

ख्रीष्‍टलाई गो ल्‍वाउनु़ मा गो गुमीनुङ दु़म्‍ङुनु़ र्‍वाक्‍साका खोत्‍ले ल्‍वा हाम ना हामकाम दु़म्‍बेत्तो मा मेर्मिम ने पारिमिम घ्राम्‍लु़पा कोतिम लु़ङु।

९ गो माम्‍चु़नीडा जो़पा दु़म्‍मु ने डु़म्‍ला होम्‍साका दोसाका मेएँ,

लावो ख्रीष्‍टडलाम थो़रका जो़पा दु़म्‍ङु।

माम्‍चु़नीडा जो़पा दु़म्‍सी ने गुमीलामका रो मा ओराम खारी थो़रलामका दु़म।

१० ख्रीष्‍टलाई नुङ सिमुलाम गुमीलाई फक्‍पा यु़मलाई गो जो़होमका छेमु न बु।

गुमीका ल्‍वाम्‍डिम होङङा दु़खा ल्‍वामु मा उनी साम लक्‍सीडा गुमी होङङा दु़म्‍मु न बु,

११ मेम्‍साका सिमुलाम हेसाका लोवो गो बङुनु़ र्‍वाक्पा आमा न बु।

डार्मु न बेम्‍मा ल्‍वाथो़ किसिसी

१२ ओर्मिम खोत्‍ले गो ल्‍वामु दु़म्‍तोम बु डे,

जो़पा दु़म्‍मु दु़म्‍ङोडोम बु र्‍वाक्‍साका ने मेएँ,

लावो मेर्मिम ल्‍वा जेन्‍मु लागि आमा सो हन,

उहेम ल्‍वाकाम लागि ख्रीष्‍ट येशूका गोलाई जेट्‌ङिडिमी।

१३ वा-ल्‍वाकनी,

ओर्मिम जेन्‍मु डु़म्‍तोम बु र्‍वाक्‍पा गो आ त्‍वापलाई लु़डाम मिबु।

लावो कोले ल्‍वा गो बेउ,

मेराम चङनोम ल्‍वा प्‍ल्‍वासाका ङादोनोम ल्‍वाथो़ आमा सो हन।

१४ गो पुरस्‍कार घ्‍ल्‍वामु लागि मेरामथो़ उन्‍सिङु।

मेरामकाम लागि ख्रीष्‍ट येशूडा माम्‍चु़नीका पाह्रीला येट्‌ङिडिमिम बु।

१५ थो़रलु़सीडा गुइ डोक्‍पुमिम खोत्‍ले ने ओर्मिमकु दुथाम आरेसाका न जु़ल्‍मु बासी।

कोङनिम ल्‍वाडा गानी वाङङा मिम्‍निम बु माला माम्‍चु़नीका गानीलाई जो़होमका थेसिथेन्‍बेनिमी।

१६ हाम लोवो,

आथावो गुइ बान्ते रोक्फाड्‌डिम,

मेराम होङ्‍ङा बेसी-दोसीडा बोमुम बुमु बासी।

१७ वा-ल्‍वाकनी,

गो बेउमिम होप्माङा बेपा मु़चु़ दु़म्नी।

मेम्‍मा गुकु गानीलाई ग्‍वाक्‍तोकोम आकी बेसी होङङा बेपामिमलामका सीन्‍सिट्‌नी।

१८ ङादो गो गानीनुङ सो़उथाल्‍तो मा ओम्‍लो वो प्‍ल आल्‍तो र्‍वाङु,

हापा मु़चु़मिम ख्रीष्‍टकु क्रूसकाम स्‍वाक्‍चिमो होङङा बुमी-दोमी।

१९ मेर्मिमकु लखोप ने पुयु़लुक्‍पाथो़,

मेर्मिमकु मिरो़मका हाम मालु़ मेराम होम्‍साका बुमी-दोमी,

मा मेर्मिम उनी क्रो़मलु़मु बासिक्पा ल्वाडा डोक्‍पु लिम्‍सिमी।

मेर्मिमकु न सुबुडा बाट्पा ल्‍वामिमडा बु।

२० लावो इकीमा नेब्‍दी ने पाह्रीला सो़।

मेलामका योक्‍पा गुइलाई सेल्‍पा ङाचो़ येशू ख्रीष्‍टलाई गुइ छो़मका लथाडिमिम बु।

२१ गुमीनुङ खोत्‍लेलाई उनीमा ल्‍वाडा जु़ल्‍मु यु़म बु।

मेराम यु़मका इकीमा सिपा मिरो़म उनीमा झ्‍वाक्‍पा मिरो़म होप्‍माम दु़म्‍नु़ र्‍वाक्‍साका गुमीका ख्‍लोक्‍साक्‍सामी।

a 

३:३ माम्‍चु़नीकु मु़चु़ र्‍वाक्‍साका छेमु लागि क्रिप्‍मिडिम छेखोप: शब्‍दावलीडा रेप्‍नी

b 

३:५ फरिसी: यहूदीमिमकु डु़म्‍ला थेट्‌पा-चक्‍पामिम। मेर्मिमका डु़म्‍लाका हे-हे र्‍वा, मेम-मेम कोङङा बोमु बासी, मेरामडाम वाङमी हाम वो बेसीमेनु़ र्‍वाम्‍थाल्‍मिडी। मेर्मिमका उनी त्‍वापलाई ङा छो़म जो़पा मिम्‍थाल्‍सिम्‍डी।

४

१ मेम्‍मिमका वा-ल्‍वाकनी,

ङाचो़डा थो़र बेनिम बानी।

द्‌वादीबुङ ङोप्‍सो़नी,

गो गानीलाई रिखाम बोनिनी मा क्रो़म्‍मु न बु।

गानी ने आमा भ्रसी नुङ आमा मुकुट सो़।

सो हन्‍बेसाक्‍सी

२ इयोदिया नुङ सुन्‍तुखे,

गो गाचीलाई छो़म र्‍वाङु,

ङाचो़ येशूडा दु़चिमा बाची।

३ थो़रलु़इमिम ङोप्‍सो़,

ओर्चिप मेसेमलाई दु़मु ख्‍लो़याची र्‍वाक्‍साका गो गानालाई छो़म र्‍वाङु,

हेङालोने जो़पा-सेला थो़बेन्‍मुडा ओर्चिपका गोनुङ मेझापातो खारीमिम बेच्‍चिम बु।

ओर्चिपका क्‍लेमेसनुङ दु़म्‍साका मा गोनुङ खारी बेपा वाङमिम,

उहेममिमकु नङ त्‍वारो़मकु खाजेमडा र्‍यास्‍ताम बु,

मेर्मिमनुङ दु़म्‍साका वो खारी बेच्‍चिम बु।

४ ङाचो़ येशूडा हेल्‍लो लोवो भ्रन्‍सिट्‌नी।

आथावो गो र्‍वाङु,

भ्रन्‍सिट्‌नी।

५ इनीमा जो़पा बासी-दोसी खोत्‍ले मु़चु़का ल्‍वामिनु़।

ङाचो़ योमुङा खाप्‍मी।

६ हामकाम वो मिम्‍ताम-सो़र्ताम मेबेनी,

लावो खोत्‍लेडा सो़म्‍दी नुङ येप्‍सीका मा गुमीलाई आलासो़ ग्‍वाक्‍तो माम्‍चु़नीकाडा गानी बिनी।

७ मेम्‍मा खोत्‍ले थेसिथेन्मुडाम वो डोक्‍पु माम्‍चु़नीकु न भ्रसी बेसीका ख्रीष्‍ट येशूडा इनीमा न नुङ गो बोमी-थार्मी।

८ हुम-दडा,

वा-ल्‍वाकनी,

जो़पा नुङ कोमुका घ्रेट्‌पा ल्‍वामिम इनीमा नडा मिम्‍नी।

मेर्मिम ल्‍वा: आच्‍छाङाकाम,

डोक्‍पु मिम्‍मुका घ्रेट्‌पा,

माम्चु़नीकु मिक्सीलामडा जो़पा,

सेपा,

द्‌वादीबुङ,

सो़मुका घ्रेट्‌पा।

९ गानी हाम ल्‍वा गोलामका सीन्‍सिट्‌नी,

रन्‍नी,

थो़न्‍नी मा आमाडा ल्‍वान्‍नी मेङा बेनी।

मेम्‍मा न-भ्रसिबेट्‌पा माम्‍चु़नी गानीनुङ दु़म्‍मी।

पावललाई ग्‍वाम्‍डिम ग्‍वा-ग्‍वाकु दुथाम गु आला-तोमानुङमा दु़स्‍ताम

१० गानी हापा चङडा आथावो आमा मिम्‍ताम बेन्‍निमका ङाचो़ येशूडा गो छो़म भ्रङसिङु।

आच्‍छाङा,

ङादो वो गानी आमा दुथाम हेल्‍लो लोवो मिम्‍ताम बेन्‍निम ङा बान्‍नी,

लावो गोलाई ख्‍लो़मु जो़पा थारी मेडार्निवा।

११ गोलाई चाइदु़स्‍ता र्‍वाक्‍साका आरे र्‍वाङुमिम मेएँ,

हेङालोने हेप्‍माम थारीमिमडा लोवो गो तिम्‍सिमु गो सीसिङ्‌डोम बु।

१२ मेलिट्‍पाडा हेसाका बुमु बासी मा लिट्‌पाडा हेसाका बुमु बासी र्‍वाक्‍पा गो चक्‍पु।

ख्वाचेप कोदोडा दु़म्‍नु़का क्रु़मडा,

लिट्‌पाडा दु़म्‍नु़का मेबासीडा,

खोत्‍ले थारीडा गो तिम्‍सिमुमा हेसाका बुमु बासी गो सीसिङ्‌डोम बु।

१३ गो ख्रीष्‍टका ग्वाङडिमिम यु़मका ओराम खोत्ले ल्वा बोमु चापु।

१४ मेम्‍मा वो गानी गोलाई आमा दु़खाडा ख्‍लो़ङ्‌डिनी,

मेराम जो़पा दु़स्‍ता।

१५ गानी फिलिप्‍पीडाम मु़चु़का वो चनिमिम बु,

ङादो गो गानीलाई जो़पा-सेला थो़बेट्‌निनिम बिलि मा इनीमा नेब्‍दी माकेडोनिया डिट्जो़ल्‍तोमा लङडोलो आमा खेरे-खेरेडा ख्‍लो़पा गानीडाम वाङमिम कोले मण्‍डली मेबायावा।

१६ गो थेसलोनिके शहरडा बाङडोलो वो गोलाई चाइदु़स्‍ताम बाइडालो गोलाई ख्‍लो़मु नकखेप थु़र्निम बाइडा।

१७ गो ख्लो़ला सो़सिमु मालुमिम मेएँ,

लावो गानी ग्वानिमका माम्‍चु़नीलाम ल्‍वानिमिम इनीमा पुरस्‍कार काम्‍सिक्‍तो लनु़ र्‍वाक्‍पा आमा न बु।

१८ गोलाई चाइदु़म्‍पाडाम वो हापा ल्‍वाउतोम बु,

गो लिट्‌पा बुङु।

गानी इपाफ्रोडिटसकाडा थु़र्निम ख्लो़सीमिम डार्तो।

मेर्मिम ने माम्‍चु़नीका रमिमिम मा मेराम ने गुमीलाई गेर्सिबेट्‌पा भ्रपा नेम्‍पा ग्‍वा-ग्‍वा होप्‍माम बु।

१९ आमा माम्‍चु़नीका र्‍वामु मेझापा उनीमा खाप्‍चीलामका गानी चाहे बोनिमिम खोत्‍ले ख्रीष्‍ट येशूडा ग्‍वानिमी।

२० इकीमा माम्‍चु़नी नुङ पापकाम नङ हेल्‍लो लोवो डोक्‍पु दु़म्‍नु़म बुनु़।

आमेन।

पावलकु चक्‍थो़म सेव

२१ ख्रीष्‍ट येशूडा बाट्‌पा खोत्‍ले सेपा मु़चु़मिमलाई सेव र्‍वाङसाङनी।

आसिन्‍डा गोनुङ बाट्‌पा थो़र लु़पामिमका वो सेव र्‍वाम्‍डिम बु।

२२ खोत्‍ले सेपा मु़चु़मिमका,

मेगोडाम रोमी हप कैसरकु नेमडाममिमका वो,

गानीलाई सेव र्‍वाम्‍डिम बु।

२३ ङाचो़ येशू ख्रीष्‍टकु दिदाम गानी खोत्‍लेनुङ दु़म्‍नु़।

आमेन।

कलस्‍सीमिमलाई

पावलका र्‍याक्‍तु़म सेलाखाजेम

छेम-ल्वा

पावलका ओराम सेलाखाजेम कलस्‍सीडा बाट्‍पा थो़रलु़पामिमलाई र्‍याक्‍तु़म बाइडा। एफिससडाम पूर्वथो़म कलस्‍सी एशिया माइनरडाम कोले शहर बाइडा। पावल एफिससडा बाइडाम थारीका कलस्‍सेलामका कोङनिम मु़चु़मिम रोम्‍डिमा पावलका दो़स्‍तु़म जो़पा-सेला थो़म्‍डी। मेर्मिमगोडाम कोले इपाफ्रास र्‍वाक्‍पा मु़चु़ बाइडा। उहेम खोत्‍ले जो़पा-सेला थो़स्‍तु़मा थेसिथेड्‍डु़म चङडा कलस्‍सेडा ख्‍लोस्‍तामा मेसिन्‍डा कोले मण्‍डली गड्‍डु़।

मेराम मण्‍डलीडा कोङनिम लिमा सीपा मु़चु़मिम लुम्‍डिम बाइडा। “आरेप्‍माम लिमा सीसि भोम्‍मु लागि कोले आच्‍छाङाकाम सिजेमकु सेलाखाजेम र्‍याक्‍निमा आकीमा मण्‍डलीडा थु़र्सोट्‍नी” र्‍वाक्‍साका इपाफ्रासका पावलनुङ र्‍वाक्‍ताम र्‍वाक्‍ताम ङा बु़डु़।

पावलका कलस्‍सीमिमलाई लिमा सीसिकु कोर्थो़लाम आच्‍छाङाकाम सिजेमलाम जेमु बासी र्‍वाक्‍साका सेलाखाजेम र्‍याक्‍तु़म बाइडा। गुका आरेसाका र्‍याक्‍तु़म बाइडा: येशू ख्रीष्‍टका गुइलाई सेल्‍सामी मा वाङमिम लिमा प्‍वालेमकु डु़म्‍लाका गुइलाई गुमीडाम वाङ बेसा। माम्‍चु़नीका ख्रीष्‍टलामका सु़म्‍दिसेर प्रङ्‌मिडी मा गुमीलामका उनीमा साखामगोडा रेट्‌मिडी। येशू ख्रीष्‍टलाम कोङङा सु़म्‍दिसेर सेल्‍सिमु चाप्‍सु़। पावलका थो़रलु़पामिमकु त्‍वारो़मडा दु़म्‍मु बासिक्‍पा डोक्‍पु सीसिकु दुथाम सो़यु़डु़म बु।

तुखिकसका पावलकु ओराम सेलाखाजेम कलस्‍सेडा रेथिड्‍डु़म बाइडा। ओनेसिमस र्‍वाक्‍मा डु़ल्‍चो़ वो गुनुङ लस्‍ताम बाइडा। मेरामकाम लागि वो पावलका फिलेमोनलाई सेलाखाजेम र्‍याक्‍तु़म बाइडा।

र्‍याक्मा ल्वामिम

छेम-ल्वा १:१-८

ख्रीष्‍टकाम बासी-दोसी नुङ खारी १:९–२:१९

ख्रीष्‍टडाम लाले त्‍वारो़म २:२०–४:६

हुम-द ४:७-१८

कलस्‍सीमिमलाई

पावलका र्‍याक्‍तु़म सेलाखाजेम

कलस्‍सी

पावलकु सेव

१

१ माम्‍चु़नीकु नलामका ख्रीष्‍ट येशूकु थु़र्मा मु़चु़ दु़म्‍ङोडोम गो पावल नुङ गुइ होम्‍साकाङा येशूडा थो़र बेपा ल्वाक तिमोथीका,

२ कलस्‍से शहरडा बाट्‌पा माम्चु़नीकु मु़चु़मिम गानी ख्रीष्‍टडा थो़र लु़इमिम आकीमा वा-ल्वाकमिमलाई ओराम सेलाखाजेम र्‍याक्‍तोङा बोचुकु।

माम्‍चु़नी इकीमा पापका दिदाम नुङ न भ्रसी ग्‍वानिमिनु़।

पावलकु आलासो़ नुङ सो़म्‍दी

३ इनीमा लागि गुकु सो़म्‍दी बोकुलो इकीमा ङाचो़ येशू ख्रीष्‍टकु पाप माम्‍चु़नीलाई हेल्‍लो लोवो आलासो़ ग्‍वाकु।

४ हेङालोने ख्रीष्‍ट येशूडलाम इनीमा थो़र नुङ माम्‍चु़नीकु खोत्‍ले मु़चु़मिमडलाम इनीमा रिखामकु दुथाम गुकु थो़त्तोकोम बु।

५ इनीमा लागि पाह्रीला जु़ल्‍थाप्‍मा ल्‍वा ल्‍वापा न बोनिमिमलामका मेराम थो़र नुङ रिखाम लु़मिम सो़।

मेम्‍मा मेराम ल्वामुकु दुथाम आच्‍छाङाकु सिजेम,

जो़पा-सेलालामका गानी थो़मु दु़म्‍निम बु,

६ मेराम जो़पा-सेला इनीमाडा रोक्‍ताम बु।

सु़म्‍दिसेर खोत्‍लेथो़म हापा छो़म मु़चु़मिमका मेराम सेलाडा थो़र लु़मिम बुमी,

मा मेराम जो़पा-सेलाका उनीमा बासी-दोसीडा जो़पा बु़डु़म बु।

माम्‍चु़नीकु दिदाम गानी थो़न्‍नी मा आच्‍छाङा थेसिथेट्‌निलो आथाम मेराम सेलाका गानीगोडा वो मेमकाङा खारी बु़होम बु।

७ गानी माम्‍चु़नीकु दिदामकु जो़पा-सेला आकीमा द्‌वादीबुङ ङोप्‍सो़ इपाफ्रासलामका थो़न्‍नी।

गुकु होङङा गु वो ख्रीष्‍टकु खारी बेपाङा सो़।

गु आकीमालाममिम थो़र लु़इमिम ख्रीष्‍टकु खारीचो़ सो़।

८ माम्‍चु़नी-पेलका गानीलाई वाङमिम मु़चु़नुङ रिखाम बेबेट्‌निमकु दुथाम वो इपाफ्रासका गुकुनुङ सो़यु़डु़म बु।

९ मेम्‍मिमका इनीमा दुथाम थो़त्तोकोलो आथाम इनीमा लागि सो़म्‍दी बोकुमिमङा बुकु।

गानी माम्‍चु़नीकु नलाई थेसिथेन्मुकाम लागि उनीमा पेललामका खोत्‍ले नेप्‍ची नुङ थेसिथेट्‌पा न लिट्‌पा बेसाका माम्‍चु़नीका ग्‍वानिमिनु़ र्‍वाक्‍साका गुमीनुङ सो़म्‍दी बोकुम बुकु।

१० मेम्‍मा ङाचो़का न बोमिमिम होङङा गानी बुमु चाम्‍नी मा गुमीलाई गेर्सीबेट्‌पा खारी हेल्‍लो लोवो बोनी,

गानी खोत्‍ले जो़पा खारी बोनी मा माम्‍चु़नीलाई हापा छेत्तो लनी।

११ माम्चु़नीका गानी आनो मेनो मेदु़म्साका इम्सिक्साका बाट्‌पा दु़म्मु लागि उनीमा डोक्‍पु यु़मका गानीलाई सोनुङमा दु़म्‍बेनिमिनु़।

१२ भ्रसिक्‍साका पापलाई आलासो़ ग्‍वाक्‍नी।

हेङालोने गुमीका ओलकु किब्दीडा उनीमा मु़चु़मिमका ल्वापा ल्वा गानीलाई वो ल्वामु घ्रेट्‍पा दु़म्बेट्‌निम बु।

१३ गुमीका गुइलाई तुकुम्‍चिम गोडा साखाम थो़पा शैतानकु किब्‍दीलामका गेसाका ख्‍लुक्‍साड्‌डामी मा उनीमा द्‌वादीबुङ तारापाचो़कु किब्‍दीगोडा रेसाड्‌डामी।

१४ उनीमा तारापाचो़का गुइलाई फ्‍वामु थि सोक्‍साड्‌डामी,

मेराम र्‍वाक्‍मा,

इकीमा छु़लमिम हेप्‍साक्‍साड्‌डामिम सो़।

खोत्‍लेडाम डोक्‍पु ख्रीष्‍ट

१५ मिक्सीका ल्‍वामु मेझापा माम्‍चु़नी गुइ ख्रीष्‍टडा ल्‍वामु चाप्सी।

माम्‍चु़नीका प्रङ्‌मिडिम खोत्‍लेडला ख्रीष्‍टकु साखाम बु।

१६ हेङालोने पाह्रीला मा सुबुडा बाट्‌पामिम,

मिक्सीका ल्‍वासिमिम,

मेल्‍वासिमिम,

साखाम थो़पा गन्‍खोपमिम दु़म्‍नु़का यु़ममिम,

साखामचो़मिम दु़म्‍नु़का डोक्‍पुमिम,

खोत्‍लेलाई माम्‍चु़नीका ख्रीष्‍टलामका प्रङ्‌मिडी।

माम्‍चु़नीका खोत्‍ले ख्रीष्‍टलामका मा ख्रीष्‍टकाम लागि प्रङ्‌मिडी।

१७ खोत्‍लेडाम ङादो गुमीङा बुमी,

मा प्रङ्‌सिट्‌पा खोत्‍ले गुमीकाङा जेन्‍थाप्‍मिमिम बु।

१८ ख्रीष्‍ट मण्‍डली थो़पा बुइ बुमी,

मे मण्‍डली उनीमा रो़म सो़।

ख्रीष्‍टका लाले नु़सी ग्‍वाक्‍सामी।

सिमुलाम बग्‍गेट्‌पा मा आथावो मेसिपा गुमीङा ङादोम सो़।

मेम्‍मिमका खोत्‍लेकु डलाम गुमी ङा सो़।

१९ हेङालोने माम्चु़नीका उनी त्वापडा बाट्‍पा खोत्ले ल्वा ख्रीष्‍टडा जु़ल्‍मु मुलु़ बोमु द्‍वाम्डी।

२० माम्‍चु़नीका क्रूसडला ख्रीष्‍ट सासेन्‍सिम्‍डिम सिसिका न-थो़म घ्रो़म्‍बेसाका सुबुडाम नुङ पाह्रीलाम खोत्‍लेलाई ख्रीष्‍टलामका गुमीनुङ कोदेप बोमु वो द्‍वाम्डी।

२१ कोबिलि गानी माम्‍चु़नीडाम वाङ बान्‍नी।

इनीमा मेजो़पा बेसी-दोसी बाइडामका इनीमा नडा गानी उनीमा स्‍वाक्‍चिमो मु़चु़ बान्‍नी।

२२ लावो माम्‍चु़नीका गानीलाई उनी त्‍वापनुङ न-थो़म घ्रो़म्‍बेट्‌मिडिम बु।

उनीमा मिक्सीलामडा गानी सेपा दु़म्‍मु,

छु़ल मान्‍थिम दु़म्‍मु मा मुमा मान्‍थिम दु़म्‍मु लागि मिरो़मडा ख्रीष्‍ट सिम्‍डिमलामका गुमीका आरे दु़म्‍बेट्‌मिडी।

२३ लावो गानी इनीमा नडा मेमुर्सिक्‍साका नुङ आनो-मेनो मेबासिक्‍साका थो़र बोमुम बुमु बासी,

मा गानी जो़पा-सेला थो़न्‍निलो हाम-हुम ल्‍वापा न ल्‍वान्‍निम डिसिमेनु़।

ओराम सेला माम्‍चु़नीकु खारीचो़मिमका सु़म्‍दिसेर खोत्‍लेथो़म मु़चु़मिमलाई थो़बेट्‌मिडी,

मा गो पावल आ त्‍वाप वो ओराम सेला थो़बेट्‌पा सेलाचो़ दु़म्‍ङोडोम बु।

मण्‍डलीकाम लागि पावलकु ब्राम्‍दु़ल्‍वा

२४ इनीमा लागि गो दु़खा ल्‍वाउमिमडा गो भ्रसिक्‍पा बुङु।

उनीमा मिरो़म मण्‍डलीकाम लागि आथावो बाट्‌पाम बाट्‌पा ख्रीष्‍टकु दु़खा गो इम्‍सोक्‍पु।

२५ माम्‍चु़नीका ङा गोलाई उनीमा डु़ल्‍चो़ दु़म्‍बेट्‍ङिडिमी,

मा गानीलाई खोत्‍ले उनीमा सिजेम सो़साका मण्‍डलीकु खारी बेपा खुन्‍चु़म गुमिकाङा ग्‍वाङ्‌डिमिम बु।

२६ माके-माकेम मु़चु़मिम बाम्‍डिलो आथाम थक्‍मा ओराम सिजेम ओम्‍लो माम्‍चु़नीका उनीमा मु़चु़मिमकाडा रेम्‍बेम्‍डिम बु।

२७ मेयहूदीमिमकाम लागि उनीमा थक्‍मा ल्‍वा हाङको जो़पा बु र्‍वाक्साका उनीमा मु़चु़मिमलाई रेम्‍बोमु माम्‍चु़नीका न बेम्डी।

ओराम थक्‍मा ल्‍वा ने गानीगोडा ख्रीष्‍ट बुमिमिम सो़,

मेम्मिमका माम्‍चु़नीका गानीलाई कोमी र्‍वाक्साका थो़र बोमु चाम्नी।

२८ गुकु ख्रीष्‍टकु दुथाम खोत्‍ले मु़चु़मिमनुङ सो़कु।

खोत्‍लेलाई ख्रीष्‍टडा सोनुङमा दु़म्बेसाका माम्चु़नीकाडा रेन्थिमु लागि आकी खोत्‍ले नेप्चीनुङ मेर्मिमलाई ङिमसान्‍कु,

मा आकी थेसी सीकुमी।

२९ ख्रीष्‍टका गोगोडा ग्‍वाङ्‍डिमिम डोक्‍पु यु़मलामका गो ओरामकाम लागि छो़म ब्राम्‍दु़ल्‍वा बेउ।

२

१ इनीमा नुङ लाउडिकिया शहरडा बाट्‌पा मण्‍डलीकाम नुङ गोलाई मेक्रो़म्‍ङिमिवाम थो़र लु़पा मु़चु़मिमकाम लागि गो हाङको छो़म ब्राम्‍दु़ल्‍वा बेउमिम बु मेराम गानीलाई थेसिथेबेन्‍मु आमा न बु।

२ इनीमा सो हन्‍नु़ मा रिखाम बेबोमुडा कोले दु़म्‍नी र्‍वाक्साका ओराम बेउतोम बु।

इनीमा थो़रडा ने जो़पा दु़म्नी मा गानी मेमुर्पा दु़म्नी,

हेङालोने गानी आच्‍छाङाकाम सिजेम जो़होमका थेसिथेट्‌निम बु।

मेम्मा माम्‍चु़नीकु थक्‍मा ल्‍वा ख्रीष्‍टकु दुथाम आच्‍छाङाका थेसिथेनिनु़ र्‍वाक्‍पा आमा न बु।

३ ख्रीष्‍टङा माम्‍चु़नीकु न नुङ नेप्‍ची थेसिथेन्‍बेट्‌पा बुमी।

मे न नुङ नेप्‍ची ने थक्‍मा खाप्‍ची होप्‍माम बु।

४ उहेम मु़चु़का वो गानीलाई मेर्मिमकु लिमा सीसिमिमथो़ थो़र लु़बेन्‍मु लेम्‍मु मेचाम्‍निमिनु़ र्‍वाक्‍साका ओराम ल्‍वा गानीनुङ र्‍वाङुमिम।

मेर्मिमकु सीसि थो़रलु़इमिम होप्‍माम ल्‍वासी लावो आच्‍छाङा मेएँ सो़।

५ गानीडाम गो होनोवा बुङु लोवो गानीनुङ बाट्‌पा होङङा लु़ङु।

मेम्‍मा इनीमा खोत्ले ल्वा जो़होमका घ्रो़म्पा नुङ ख्रीष्‍टडा छो़म थो़र लु़साका बुनिमिम ल्‍वानिनिलो गेर्सिक्‍पा बुङु।

मु़चु़का बेम्‍खेप्‍मा डु़म्‍लामिमलाम वाङ दु़म्‍साका ख्रीष्‍टडा लाले नु़सी

६ मेम्‍मिमका ख्रीष्‍ट येशूलाई ङाचो़ र्‍वाक्‍साका रन्‍निम होङङा गुमीडा दोनिम बानी।

७ धु़प्‍पा फ्रु़प क्रोक्‍पा धक्‍सा होप्‍माम नुङ गुमीडला बनेबेम्‍मा नेम होप्‍माम गुमीडलाम इनीमा थो़र आनो मेनो मेदु़म्साका सीपा मु़चु़मिमका गानीलाई सीट्‌निमिम होङङा छो़म आच्‍छाङा लु़त्तो लमु बासी।

मेम्‍मा आला-तोमानुङमा दु़म्‍मुम बुमु बासी।

८ मामासो़,

सु़का वो गानीलाई हाम ना हामकाम नुङ वायम डक्‍पा मु़चु़कु नेप्‍चीका मेर्मिमकु सीसि होम्‍साका लाम्‍दिमु मेर्‍वामिनु़।

मेराम सीसि ने ख्रीष्‍टलाममिम मेएँ,

मु़चु़का बेम्‍खेम्‍डिम डु़म्‍ला नुङ सु़म्‍दिसेरकु दुथाममिम ल्‍वा सो़।

९ हेङालोने माम्चु़नीडा बाट्पा खोत्ले ल्वा मिनीचो़ दु़म्डिम ख्रीष्‍टडा ङा दु़म्मी बुमी।

१० गुमीका गानीलाई ख्रीष्‍टडा नु़मु ग्‍वाक्‍निम बु,

मा खोत्लेका लिट्‍पा बेम्‍डिमका आथा ने हाम वो मेबासी।

खोत्‍ले साखाम नुङ यु़मडला साखाम थो़पा ख्रीष्‍टङा बुमी।

११ गानी ख्रीष्‍टनुङ दु़म्मु ने आच्‍छाङा क्रिप्‍सी दु़म्मु ङा सो़।

मु़चु़लाम मिरो़मडा दु़म्डिम खिरिरि क्रिप्‍सीa मेएँ,

लावो गानीलाई ख्रीष्‍टलाम क्रिप्‍सी दु़म्निम बु।

ओराम क्रिप्‍सी ने इनीमा छु़ल बेपा न नुङ छु़लकु यु़मलामका सेल्सिमु ल्वामु सो़।

१२ गानी कु-रु़दु़म रन्‍निलो ख्रीष्‍टनुङङा क्‍लु़म्‍सिट्‌निम बाइडा।

मेम्‍मा ख्रीष्‍टलाई सिमुलाम फक्‍पा माम्‍चु़नीकु यु़मडा गानी थो़र बेन्‍निमलामका गानी वो ख्रीष्‍टनुङङा बक्‍निम बु।

१३ कोबिलि गानी सिन्‍निम बाइडा,

हेङालोने गानी माम्‍चु़नीकु मु़चु़ मेबानिवा मा छु़ल बेपा मु़चु़ बान्‍नी,

लावो माम्‍चु़नीका ख्रीष्‍टनुङङा फक्निमी।

माम्चु़नीका खोत्‍ले इकीमा छु़ल हेप्‍साड्‌डामी।

१४ गुइ छु़ल बिडिमका देन्‍दे ल्‍वामु बासी र्‍वाक्‍साका इकीमा कोर्थो़लाम र्‍याक्‍मा ल्‍वा ख्रीष्‍टकु क्रूसडा काँटीका चेसाका पार्साड्‌डामी।

१५ मेम्‍मा येशू ख्रीष्‍ट क्रूसडला सिम्‍डिमलामका माम्‍चु़नीका साखाम नुङ यु़म बाट्‌पा खोत्‍ले पेलमिमडला घ्ल्वाम्‍डिमी।

मेकोतिमा खोत्‍लेकु ल्‍वाहोमडा मेर्मिमकु क्रो़म फुल्‍साम्‍डी।

१६ मेम्‍मिमका पोनी-डुनिमिमकु दुथाम,

लाले पाङके बेपा चाड लोवो,

ख्‍लो़मु-द बोमु चो़म्‍डु़लोम चाड लोवो,

ङेम्‍सिमुनेमकाम लावो,

हेङा मानेमेबोनिमिम र्‍वाक्‍साका सु़का वो मेजो़पा ल्‍वा इनीमा बुइडला मेउन्‍मिनु़।

१७ ओर्मिम खोत्ले बेम्‍खेप्‍मा डु़म्‍लामिम ने घरिकोङ ल्वासिक्पा पेल होप्मामङा सो़,

लावो ख्रीष्‍टङा आच्‍छाङा मिरो़म सो़।

१८ गुकु माम्चु़नीका रेम्बेम्डिम ल्वा ल्‍वात्तोकोम बु र्‍वाम्डिमा त्वापलाई याक्‍के दु़म्मु होङङा रेम्बेसाका पाह्रीचो़मिमकु सो़रलोले बेत्तो त्वापलाई डोक्‍पु लिसिक्‍पा बेपामिम बुमी।

मेर्मिमकु लिमा थेसाका गानी ल्वामु बासिक्पा पुरस्‍कार मेदाम्सोक्नी।

मेर्मिम ने हाम वो मेबाट्‌पा सु़म्दिसेरडाम ल्‍वा रेसाका त्वापलाई डोक्‍पु लिसिक्‍तो बुमी।

१९ मेराम मु़चु़ ने गुलाई थो़पा बुइ ख्रीष्‍ट नुङ मेदु़म्साका वाङ दु़म।

ख्रीष्‍ट ने मिरो़मकु बुइ बुमी।

गुमीका मिरो़मलाई डु़ल्मी।

मेम्साका मिरो़मकु सेर नुङ सोरिप घ्रो़मबेसाका खोत्ले मिरो़म माम्चु़नीकु न होम्साका बर्तो लमी।

२० गानी ख्रीष्‍टनुङ सिन्‍नी मा सु़म्‍दिसेरडाम मु़चु़मिमका बेम्‍खेम्‍डिम डु़म्‍लाडाम वाङ दु़म्‍निम बु।

मेम माला हेङा ओ सु़म्‍दिसेरडाम मु़चु़ होङङा दु़म्‍साका मेर्मिम बोनिम बुनी?

२१ “मेझेट्‌नी,

मेदो़प्‍नी,

मेलु़प्‍नी” र्‍वाक्‍मा सु़म्‍दिसेरकु डु़म्‍लामिम हेङा बोनिमिम?

२२ ओर्मिम खोत्‍ले ने मोकी मा पारी।

ओर्मिम डु़म्‍ला ने मु़चु़का बनेबेम्‍डिमा सीट्‌मिडिम कोङङा सो़।

२३ आरेप्‍माम डु़म्‍लामिम बिसिक्साका मु़चु़मिमका माम्‍चु़नी गेर्सिबेन्‍मु लागि छो़म छो़मी,

याक्‍के दु़म्सी रेम्बोमी,

मा त्‍वाकु मिरो़मलाई दु़खा वो ग्‍वामी।

मेम्मिमका ओर्मिम ल्वा ने नेप्‍चीनुङमा होप्माम ल्वासी,

लावो ओर्मिम ने मु़चु़मिमलाई त्वाकु मेजो़पा नमिम ल्वाडा जो़होमका जु़ल्‍मु हाम ना हामकाम दु़म।

a 

२:११ माम्‍चु़नीकु मु़चु़ र्‍वाक्‍साका छेमु लागि क्रिप्‍मिडिम छेखोप: शब्‍दावलीडा रेप्‍नी

सेपा दु़म्‍साका बुमु सो हन्‍बेसी

३

१ माम्‍चु़नीका गानीलाई ख्रीष्‍टनुङ सिमुलाम बन्‍गेट्‌नीमा त्‍वारो़म ल्वानी माला पाह्रीलाम माम्‍चु़नीकु जो़पा ल्‍वा डार्पा न बेनी।

मेड्‍डा ख्रीष्‍ट माम्‍चु़नीकु जो़पलाम गन्‍तसिट्‌मिमिम बु।

२ सुबुडाम ल्‍वा मेएँ,

गेलेम ल्‍वाकु दुथाम न बेनिम बानी।

३ हेङालोने ङादोम इनीमा बासी-दोसी हुक्‍ताम बु मा इनीमा आच्‍छाङाकु त्‍वारो़म माम्‍चु़नीडा ख्रीष्‍टनुङ थक्मा बु।

४ ख्रीष्‍ट,

इनीमा आच्‍छाङाकु त्वारो़म बुमी,

मा गुमी सु़म्‍दिसेरडा रेम्‍बेम्सिमिलो गानी वो गुमीनुङ जो़पा नुङ डोक्‍पु दु़म्साका रेम्‍बेन्सिनी।

५ मेम्‍मिमका ङादो सु़म्‍दिसेरडाम मु़चु़मिम बान्‍निलो बेन्‍निम मेजो़पा इनी न सेट्‍नी।

मेर्मिम ने,

नाम्‍सु़रु़ बेसी,

घ्राम्‍लु़पा खारी बेसी,

वाङमिम मेसेमनुङ छो़म अमअम द्‌वाक्‍पा न,

मेजो़पा खारी बेपा न,

रारी बेसी।

रारी बोमु ने ङाटा सेव सान्‍मु होप्‍मामङा सो़।

६ आरेप्‍माम मेजो़पा खारीका माम्‍चु़नीका र्‍वामिमिम मेथो़पामिमडला गुमीका छो़म डोक्‍पु छोक्‍चो रेम्‍बोमी।

७ ख्रीष्‍टडा थो़र बोमु ङादो कोबिलि गानी वो आरेङा बेन्‍थाल्‍नी।

८ लावो गानी आथावो रु़प्‍चु़मो लोमु,

छोक्‍चो बोमु,

वाङमिमलाई मेजो़पा बोमु,

वाङमिमलाई डक्‍साका जेमु मा घ्राम्‍लु़पा जेमु डिट्‌नी।

९ लिमा थेन्‍मेबेनी,

हेङालोने गानी ङादो बान्‍निम बेन्‍निम होप्‍माम बोमु डिट्‌निम बु,

१० मा गानी लाले मु़चु़ दु़म्‍निम बु।

माम्‍चु़नीका गानीलाई लाले मु़चु़ बनेबोमी,

मा गुमीका उनी त्‍वाप होप्‍मामङा गानीलाई बनेबोनिम बुनी,

मेम्‍साका गानी गुमीलाई आच्‍छाङा छेनिमी।

११ माम्‍चु़नीका आरे बेम्‍डिमका ग्रीक ना यहूदी,

कोक्‍ते खिरिरि क्रिप्‍मा ना मेक्रिप्‍मा मु़चु़,

मेसीसिक्‍पा,

सोक्‍मुचो़,

डु़ल्‍चो़ ना मेडु़ल्‍चो़ हाम वो मेएँ।

लावो ख्रीष्‍टङा खोत्‍लेडाम डोक्‍पु सो़,

मा खोत्‍लेकाडा गुमी बुमी।

१२ माम्‍चु़नीका गानीलाई उनीमा मु़चु़ दु़म्‍मु छेट्‌निमी,

उनीमा नङका साट्‌निमी,

मा रिखाम बेन्‍निमी।

मेम्‍मिमका नाम्‍नाम्चो़ लु़पा,

न-थो़मनुङमा,

याक्‍के दु़म्‍पा,

मेक्रोक्‍पा दु़म्‍पा मा इम्‍सिक्‍पा दु़म्‍नी।

१३ इम्‍सी बेबेनी मा कोङनिमका कोङनिमडला सु़म्‍बुर्मा किसु़लो छु़ल हेम्‍बेबेनी।

ङाचो़का इनीमा छु़ल हेम्‍साट्‌निम होङङा छु़ल हेम्‍बेबेनी।

१४ ओर्मिम खोत्‍लेडलाम रिखाम काप्‍तो लक्‍नी।

रिखामङा ओर्मिम खोत्‍ले ल्वालाई जो़होमका कोले बेसाका बट्‍पा रिवा सो़।

१५ ख्रीष्‍टका इनीमा न-गो थो़मिनु़ मा खोत्‍लेनुङ दु़बेनिमिनु़।

हेङालोने दु़साका बुमु लागिङा माम्‍चु़नीका गानीलाई कोले मिरो़मडा येट्‌निमिम बु।

मेम्‍मा गुमीलाई आलासो़ ग्‍वामु हेल्‍लो वो मेप्‍ल्‍वानी।

१६ ख्रीष्‍टकु सिजेम हाङकोलो लोवो इनीमा न-गोडा जु़ल्साका नु़निम बानी।

सीबोनिलो नुङ मुलु़ ग्‍वाबोनिलो नेप्‍चीनुङमाका बेनी।

माम्‍चु़नीकु सिजेमगोडाम काम्‍सो,

उनीमा नङ कोमु काम्‍सो नुङ उनीमा दुथाममिम वाङमिम काम्‍सोमिम बेत्तो माम्‍चु़नीलाई न-गोलामका आलासो़ ग्‍वाक्‍नी।

१७ जेमुडा लोवो खारी बोमुडा लोवो गानी हा-हाम बोनी ङाचो़ येशूकु नङडा ओर्मिम खोत्‍ले बेनी,

मा गुमीलामका माम्‍चु़नी पापलाई आलासो़ ग्‍वाक्‍नी।

येशूडा थो़र लु़पामिमकाम नेमडाममिमकु दुथाममिम सीसि

१८ लालीकुन्‍दा बेपा गानी खोत्‍ले नाइमेनी,

ङाचो़ येशूडा गानी बोमु बासिक्‍पा होङङा इनीमा वोचु़कु साखाम गोयु़ बानी।

१९ वोचु़नी,

इनीमा नाइमेलाई रिखाम बेनी मा मेर्मिमकाम लागि क्रोक्‍पा मेदु़म्‍नी।

२० चो़च्‍चो़नी,

इनीमा मामपापका र्‍वामिमिम होङङा हेल्‍लो लोवो बेनी।

हेङालोने गानी आरे बोनिलो ङाचो़ येशू गेर्सी द्‌वामी।

२१ पापनी,

इनीमा चो़मिमकु छोक्‍चो मेफन्‍साट्‌नी,

मेएँ माला ने मेर्मिमकाम उनी गो ज।

२२ डु़ल्‍चो़नी,

खोत्‍ले ल्‍वाडा गानी इनीमा नेमहपमिमका र्‍वामिमिम होङङा बेनी।

न-थो़म ल्‍वामु लागि मेर्मिमकु मिक्सीलामडा कोङङा र्‍वामिमिम होङङा बेपा मेएँ,

लावो ङाचो़ येशूकु ङिम जु़ल्‍साका आच्‍छाङाकाम न-गोका बेनी।

२३ गानी हाम बोनी न-गोका मेराम बेनी।

मु़चु़काम लागि मेएँ,

ङाचो़ येशूकाम लागि बोनिमिम होङङा बेनी।

२४ ङाचो़का उनीमा मु़चु़मिमलाई ग्‍वाक्‍पुमी र्‍वाक्‍साका ङादो जेम्‍डिम पुरस्‍कार गुमीका ग्‍वानिमी र्‍वाक्‍पा चनिमिमङा बु।

ङाचो़ ख्रीष्‍टकाम खारीङा गानी बोनिम बुनी।

२५ उहेमका मेजो़पा बु़,

मेम बु़डु़मका गु मेजो़पाङा बेला सो़सी मा माम्‍चु़नीका मेफ्‍वाक्‍साका मेर्मिम खोत्‍लेलाई देन्‍दे ग्‍वामी।

४

१ नेमहपनी,

गानी इनीमा डु़ल्‍चो़मिमलाई जो़होम-नु़होम बेनी।

मेम्मा मिम्‍नी,

इनीमा वो नेमहप पाह्रीला बुमी।

सो़म्‍दी बोमु सो हन्‍बेसी

२ चङचङया बासाका नुङ माम्‍चु़नीडला आला-तोमानुङमा दु़म्‍साका सो़म्‍दी बेनिमङा बानी।

३ मु़चु़मिमलाई गुकु उनीमा सिजेम थो़बेन्‍मु माम्‍चु़नीका जो़पा थारी ग्‍वाकिमिनु़ र्‍वाक्‍साका आकीमा लागि वो सो़म्‍दी बेसाट्‌किनी।

ख्रीष्‍टकु दुथाममिम ङादो थक्‍मा ल्‍वा माम्‍चु़नीका थेसिथेन्‍बेत्तिकिम बु,

मेराम गुकु वाङमिम मु़चु़नुङ सो़मु चाम्‍कुनु़ र्‍वाक्‍साका सो़म्‍दी बेसाट्‌किनी।

गो ओराम ल्‍वा थो़बेट्‌पुमिमिमकाङा चसिट्‌पा बुङु।

४ मु़चु़मिमलाई थो़बेन्‍मु बासिक्पा सिजेम जो़होमका थेसिथेन्बेन्मु चापुनु़ र्‍वाक्‍साका सो़म्‍दी बेङसाङनी।

५ येशूडा थो़र मेबेपा मु़चु़मिमनुङ बुनी-दोनिलो चङको-चङको बान्‍सिट्‌नी।

खोत्‍ले जो़पा थारीका ख्रीष्‍टकु दुथाम मेर्मिमनुङ सो़मु झो़म्‍जो़ल्‍सिट्‌नी।

६ गानी मेर्मिमनुङ जेनिलो हेल्‍लो लोवो गेर्सीबेट्‌पा,

नडा लक्‍पा इनीमा जेसी दु़म्‍नु़,

मेम्‍साका खोत्‍ले मु़चु़मिमलाई हेसाका तुमु बासिक्‍पा मेराम गानी चक्‍नी।

सेलाखाजेम र्‍यामु दु़म्मु खाप्डु़लो सेव

७ तुखिकसका आमा दुथाममिम खोत्‍ले सेलामिम गानीनुङ सो़यु़।

गु ङाचो़काम लागि खारी बोमुडा थो़रलु़इमिम नुङ गोनुङ कोयो खारी बेपा आमा द्‌वादीबुङ थो़र लु़पा ल्‍वाक सो़।

८ आकीमा दुथाममिम ल्‍वा गानी चक्‍नी र्‍वाक्‍साका सो़प्‍डा गो गुलाई इनीमाडा थु़र्तोङा लेट्‌पु।

मेम्‍मा गुका इनीमा सो हन्‍बेन्‍सानी।

९ गु ओनेसिमसनुङ इनीमाडा रोक्‍तोङा लेडु़।

मे ओनेसिमस गानी गोडामङा कोले मु़चु़,

थो़रलु़इमिम नुङ थो़र लु़पा आकीमा द्‌वादीबुङ ल्‍वाक सो़।

आसिन्‍डा हा-हाम दु़स्‍ताम मेर्मिम खोत्‍ले ल्‍वा मेर्चिपका गानीनुङ सो़ची सो़।

१० गोनुङङा चतासिक्‍पा अरिस्‍तार्खसका गानीलाई सेव र्‍वाक्‍ताम बु।

बारनाबासकु रु़चु़ मर्कूसका वो गानीलाई सेव र्‍वाक्‍ताम बु।

उमा दुथाम ङादो गो गानीलाई र्‍वामु दु़म्तोम बु।

गु इनीमाडा रोक्‍ता माला जो़होमका हुनाखाना बेनी।

११ युस्‍तस र्‍वाक्‍मा येशूका वो गानीलाई सेव र्‍वाक्‍ताम बु।

माम्‍चु़नीकु किब्‍दीकाम लागि गोनुङ खारी बेपामिमडा थो़र लु़पा यहूदीमिम ओर्मिम सुले कोङङा सो़।

ओर्मिमका गोलाई भ्रसिबेट्‌ङिडिमिम बु।

१२ गानी गोडामङा कोले इपाफ्रास,

गु ख्रीष्‍ट येशूकु डु़ल्‍चो़का गानीलाई सेव र्‍वाक्‍ताम बु।

मेम्‍मा इनीमा थो़र छो़म डोक्‍पु दु़म्‍नु़,

मा गानी हाम वो मेख्‍लो़ट्‌पा दु़म्‍साका माम्‍चु़नीका न बोमिमिम होङङा खोत्‍ले बोमु चापा दु़म्‍निनु़ र्‍वाक्‍साका इनीमा लागि हेल्‍लो लोवो गुका छो़म न सोक्साका सो़म्‍दी बु़होम बु।

१३ गो उमा दुथाम आच्‍छाङा सो़उ,

गुका इनीमा लागि मा लाउडिकिया शहरडाम मु़चु़मिमकाम लागि मा हिरापोलिस शहरडा बाट्‌पामिमकाम लागि छो़म मेझापातो खारी बु़होम बु।

१४ आकीमा द्‌वादीबुङ डाक्‍टर लूका नुङ डेमासका वो गानीलाई सेव र्‍वाक्‍चिम बु।

१५ लाउडिकिया शहरडा बाट्‌पा थो़रलु़पा वा-ल्‍वाकमिमलाई मा नुम्‍फास नुङ उमा नेमडा खोम्‍सिक्‍पा मण्‍डलीलाई आमा सेव र्‍वाङ्‌साङ्‌नी।

१६ ओराम सेलाखाजेम गानी डान्‍मु डु़म्‍निमा लाउडिकियाडाम मण्‍डलीलाई वो डान्‍मु ग्‍वाक्‍नी।

मेम्‍मा मेर्मिमलाई र्‍याक्‍तोम सेलाखाजेम गानी वो डान्‍मु बासी।

१७ अर्खिप्‍पसलाई आरे र्‍वाक्‍नी: “ङाचो़ येशूका गानालाई बेबेट्‌नामिम खारी बेसोका।”

१८ गो पावल,

ओराम सेव आमा त्‍वाकु ल्‍वाकाङा र्‍याक्‍तोङा बेउ।

गो चसिक्पा बुङु र्‍वाक्पा मिम्साका सो़म्‍दी बेनी।

माम्‍चु़नीकु दिदाम गानीनुङ दु़म्‍नु़।

थेसलोनिकीमिमलाई

पावलका र्‍याक्‍तु़म ङादोम सेलाखाजेम

छेम-ल्‍वा

ओराम सेलाखाजेम पावलका थेसलोनिके मण्‍डलीलाई र्‍याक्‍तु़म बाइडा। थेसलोनिके शहर रोम क्षेत्र माकेडोनियाकु (ग्रीसलाम जेजु़थो़) राजधानी बाइडा।

पावलका ओराम सेलाखाजेम ख्रीष्‍ट गम्‍डिमकु ई.सं. ५० थ को-कोबिलि कोरिन्‍थी शहरलामका र्‍याक्‍साका थु़र्स्‍तु़म बाइडा। मेकोतिमा सेर्पा यहूदीमिम पावलकु कोर्थो़लाम बम्‍डिमका गु मेलाम लस्‍ल्‍याड्‍डा। पावलका स्‍वाला उमा ङोप्‍सो़ तिमोथीलाई थेसलोनिकेडाम थो़रलु़पामिमकु दुथाम थेसिथेन्‍मु लागि थेसलोनिके थु़र्स्‍तु़। मेम्‍मा मेसिन्‍डाम मालोम थो़रलु़पामिमलाई दु़खा ग्‍वाम्‍डिम, उनीमा थो़मतेर्साम्‍डिम मा मेर्मिमकु थो़र नुङ रिखामकु दुथाम तिमोथीलाम थो़स्‍तु़।

ख्रीष्‍ट योमुडाम ङादोङा सिम्‍डिम मु़चु़मिम हे दु़म्‍मी र्‍वाक्‍साका थेसलोनिकेडाम थो़रलु़पामिमलाई जो़होमका सीमु नुङ उनीमा सो हन्‍बेन्‍सामु पावलका ओराम सेलाखाजेम र्‍याक्‍तु़म बाइडा।

र्‍याक्‍मा ल्‍वामिम

छेम-ल्‍वा १:१

आला-तोमा नुङ नङ कोक्‍सी १:२–३:१३

थो़रलु़पामिमकु बासी-दोसीकु दुथाममिम लु़म्‍ला ४:१-१२

ख्रीष्‍ट आथावो योमी र्‍वाक्‍पा ल्‍वाकु दुथामिम लु़म्‍ला ४:१३–५:११

चक्‍थो़म लु़म्‍ला ५:१२-२२

हुम-द ५:२३-२८

थेसलोनिकीमिमलाई

पावलका र्‍याक्‍तु़म ङादोम सेलाखाजेम

१ थेसलोनिकी

पावलकु सेव

१

१ गो पावल,

सिलास नुङ तिमोथीका गानी थेसलोनिकीडाम मण्‍डलीलाई ओराम सेलाखाजेम र्‍याक्‍तोङा बोकु।

माम्‍चु़नी पाप नुङ ङाचो़ येशू ख्रीष्‍टडा गानी बुनी।

माम्‍चु़नीलाम दिदाम नुङ न-भ्रसी ल्‍वानी।

थेसलोनिकीडाम थो़रलु़पामिमकु थो़र

२ गानी खोत्‍लेकाम लागि गुकु हेल्‍लो लोवो माम्‍चु़नीलाई आलासो़ ग्‍वाकु,

मा इनीमा लागि सो़म्‍दी बोकुम बुकु।

३ थो़रका बेबेट्‌निम इनीमा खारी,

रिखामका बेबेट्‌निम ब्राम्‍दु़ल्‍वा नुङ इकीमा ङाचो़ येशू ख्रीष्‍टडाम हाम हुम ल्‍वापा नका बेबेट्‌निम इनीमा इम्‍सी माम्‍चु़नी पापनुङ सो़म्‍दी बोकुलो मिम्‍कुम बुकु।

४ वा-ल्‍वाकनी,

माम्‍चु़नीका गानीलाई रिखाम बेन्‍निमी,

मा उनीमा मु़चु़ दु़म्‍मु लागि छेट्‌निमी र्‍वाक्‍पा गुकु चकु।

५ हेङालोने गानीलाई गुकु थो़बेत्तोकोम जो़पा-सेला ने ल्‍वा कोङङा मेएँ।

लावो ओराम ने यु़मनुङमा नुङ माम्‍चु़नी-पेललामका छो़म थो़रबिइमिम बाइडा।

गानीनुङ गुकु बात्तोकोलो इनीमा लागि हेसाका बात्तोको मेराम गानी चनिमिम बु।

६ ङाचो़ येशू नुङ आकीमा बेसी बेपा गानी दु़म्‍नी।

छो़म इम्‍मु मेझापा दु़खाडा लोवो माम्‍चु़नी-पेलका गेर्सी बेट्‌निमका गानी सिजेम रन्‍नी।

७ मेम्‍मिमका माकेडोनिया नुङ अखैयाडाम थो़रलु़पा खोत्‍लेका इनीमा बेसी बोमी।

८ हेङालोने गानीलामका ङाचो़ येशूकु सिजेम खोत्‍ले माकेडोनिया नुङ अखैयाडा कोङङा थो़म्डिम मेएँ,

लावो माम्‍चु़नीडा बेन्‍निम इनी थो़रकु दुथाम खोत्‍लेथो़ फोन्‍सिड्‌डाम बु।

मेम्‍मा गानीलाई गुकु र्‍वामुम बुमु बासिक्‍पा वाङमिम ल्‍वा हाम वो मिबु।

९ गुकु इनीमाडा रोक्‍तोकोम थारीका गानी गुकुलाई जो़होमका हुनाखाना बेत्तिकी।

मेम्‍मा ङाटामिमलाई सेव सान्‍मु डिसाका आच्‍छाङाकाम नुङ हाम्‍सी वो मेसिपा माम्‍चु़नीकु लाले-पाङके बोमु ख्‍लोन्‍सिट्‌नी।

ओर्मिम खोत्‍ले ल्‍वाकु दुथाम मेर्मिमका सो़मी।

१० मेर्मिमका आरे वो र्‍वामी,

माम्‍चु़नीका सिमुलाम फम्‍डिम पाह्रीलाम योक्‍पा उनीमा तारापाचो़ येशूलाई गानी लन्‍थानिमिम बु ए।

रोमुखापा ङिमलु़पा माम्‍चु़नीकु नियाडाम येशूका गुइलाई वाङ बेसामी।

थेसलोनिकेडा पावलका बु़डु़म खारी सो़यु़डु़म

२

१ वा-ल्‍वाकनी,

इनीमाडा गुकु रोक्‍तोकोम हाम ना हाम मेदु़प्‍सावा र्‍वाक्‍पा गानी त्‍वाकाङा चनी।

२ गुकु इनीमाडा रोमु ङादोङा फिलिप्‍पी शहरडा हाङको छो़म मेजो़पा बेत्तिकिमी,

मा दु़खा ग्‍वाक्‍तिकिमी,

मेराम गानी चनी।

मु़चु़मिम छो़म आकी कोर्थो़लाम बम्‍डिङा लोवो माम्‍चु़नीका ख्‍लो़त्तिकिमका मेङिसाका गुकु उनीमा जो़पा-सेला गानीलाई थो़बेत्तोको।

३ गानीलाई गुकु थो़बेत्तोकोम ल्‍वा ने लिमा ल्‍वा मेबायावा।

मेजो़पा ननुङमा वो मेबायावा मा सु़लाई लु-फेले बेपा आकीमा न मिबु।

४ लावो जो़पा-सेला थो़बेट्‌पा दु़म्‍बेन्‍मु लागि माम्‍चु़नीका घ्रेट्‌पा दु़म्‍बेत्तिकिम होम्‍साका गुकु सीकु।

मु़चु़मिमलाई ने गर्सिबेट्‌पा मेएँ,

लावो इकीमा न-गो छाम्‍पा गेर्सिबेट्‌पा आकी न बु।

५ ओराम ने गानी वो जो़होमका चनी,

गुकु हेल्‍लो वो गानीनुङ लोमालेपा ल्‍वा मेबेकुवा,

गानीलाम खउलुङ ल्‍वामु लागि गुकु हेल्‍लो वो इनीमा ङोप्‍सो़ मेलिसिट्‌कुवा।

आकीमा दुथाम खोत्‍ले ल्‍वापा माम्‍चु़नी बुमी।

६ मु़चु़मिमलाम गुकु कोला मेसो़सिट्‌कुवा मा गानीलाम वो मेएँ,

वाङमिमलाम वो मेएँ।

७ गुकु ख्रीष्‍टकु थु़र्मा दु़म्‍साका वो गानीलाम डोक्‍पु बेला मेसो़सिट्‌कुवा।

लावो त्‍वाकु चो़च्‍चो़मिमलाई डु़ल्‍पा माम होङङा गानीगोडा गुकु याक्‍के दु़म्‍तोको।

८ गानीलाई गुकु छो़म रिखाम बेत्तोकोमका माम्‍चु़नीकु जो़पा-सेला गानीनुङ सो़मु कोङङा मेएँ,

लावो इनीमा लागि आकीमा साम फ्‍यामु वो गेर्सिद्‌वाक्‍पा बात्तोको।

हेङालोने गानी छो़म आकी द्‌वादीबुङ दु़म्‍निम बाइडा।

९ वा-ल्‍वाकनी,

गुकु मेचाप्‍तो खारी नुङ ब्राम्‍दु़ल्‍वा बेत्तोकोम ने गानी चनिमिमङा बु।

माम्‍चु़नीकु जो़पा-सेला गानीलाई थो़बेत्तोकोलो पोमु-डुमुडा भुक्‍ता मेग्‍वामुमि र्‍वाक्‍साका नेम्‍फु सिन्‍था खारी बेत्तोको।

१० गानी थो़रलु़पामिमनुङ बात्तोकोलो गुकु सेपा मु़चु़,

माम्‍चु़नीकु ङादोडा जो़पा दु़म्‍पा,

मा हाम वो मेख्‍लो़ट्‌पा बात्तोको।

मेराम ल्‍वापा गानी बुनी मा माम्‍चु़नी वो बुमी।

११ कोले पापका उ चो़मिमलाई बु़मिमिम होङङा गुकु इनीमा सो हन्‍बेत्तोको,

लु़म्‍ला बेत्तोको,

छो़म र्‍वाक्‍तोको,

मेराम गानी चनिमिम बु।

१२ हेङालोने माम्‍चु़नीका घ्रेट्‌पा मिम्‍मिमिम लाम्‍दीडा गानी बानी-दोनी।

गुमीका उनीमा किब्‍दी नुङ यु़म-झ्‍वाक्‍सी ग्‍वामु लागि गानीलाई येनिमी।

१३ माम्‍चु़नीलाई गुकु हेल्‍लो लोवो आलासो़ ग्‍वाकु,

हेङालोने उनीमा सिजेम गुकुलाम गानी थो़न्‍निलो मु़चु़मिमकु ल्‍वा होङङा मेएँ,

माम्‍चु़नीकु सिजेमङा र्‍वाक्‍साका रन्‍नी।

मेराम आच्‍छाङा माम्‍चु़नीकु सिजेम सो़,

उहेमका गानी थो़रलु़पामिम गोडा खारी बु़।

१४ हेङालोने वा-ल्‍वाकनी,

ख्रीष्‍ट येशूडा बाट्‌पा यहूदियाडाम माम्‍चु़नीकु मण्‍डलीमिमकु बेसी गानी बेन्‍निम बु।

मे थो़रलु़पामिमलाई त्‍वाकु मु़चु़ यहूदीमिमकाङा दु़खा ग्‍वाम्‍डिम होङङा गानीलाई वो इनीमा नेब्‍दीडाम मु़चु़मिमका दु़खा ग्‍वानिमिम बु।

१५ मेर्मिम यहूदीका ङाचो़ येशू नुङ माम्‍चु़नीलाम-जेपामिमलाई सेट्‌मिडी,

मा गुकुलाई वो खासोक्‍तिकी।

मेर्मिमका माम्‍चु़नीलाई गेर्सी मेबेन्‍मी,

मा खोत्‍ले मु़चु़कु कोर्थो़लाम बमी।

१६ मेर्मिमका गुकुलाई वाङसामामिम सेल्‍सिक्‍पा जो़पा-सेला थो़बेन्‍मुडाम भोप्‍तिकी।

आरे बेसाका मेर्मिमका हापा छु़लमिम बेत्तो लम्‍डी।

मेर्मिमडाम छो़म माम्‍चु़नीकु छोक्‍चो बक्‍ताम बु,

मा हुम-दडा मेर्मिमलाई देन्‍दे ग्‍वामी।

थेसलोनिकीमिमलाई पावलका क्रो़म्‍मु छो़म न बु़डु़म

१७ वा-ल्‍वाकनी,

गुकु घरिकोङ गानीडाम फ्‍वासिक्‍तोको लोवो आकीमा न-गोका गानीलाई हेल्‍लो वो मेडिट्‌कुवा।

गुकु इनीमाडा ख्‍लोम्‍सिमु छो़म माल्‍तोको हेङालोने गानीनुङ आथावो घ्रो़म्‍मु छो़म न बेत्तोकोम बाइडा।

१८ गुकु इनीमाडा रोमु छो़म माल्‍तोको,

मा गो पावल ने हापा खेपङा रोमु माल्‍तो,

लावो शैतानका भोप्‍तिकी।

१९ इकी ङाचो़ येशू योमिलो उनी ङादोडा हाम-हुम ल्‍वापा आकी न लोवो,

आकी न-भ्रसी लोवो,

आकी पुरस्‍कार लोवो,

गानीङा मेएँ मा?

२० आकी न-भ्रसी नुङ आकी यु़म-झ्‍वाक्‍सी आच्‍छाङा गानीङा सो़।

३

१ गुकु हापासम्‍म लम्‍थामुमबुमु मेचाप्‍कुवा।

मेम्‍मा आकी त्‍वाप ने एथेन्‍स शहरडाङा बाट्‌पा मुलु़ बेत्तोको,

२ लावो आकी ल्‍वाक तिमोथीलाई इनीमाडा थु़र्तोको।

गु माम्‍चु़नीकु डु़ल्‍चो़ दु़म्‍साका खारी बेपा नुङ ख्रीष्‍टकु दुथाम जो़पा-सेला गुकुनुङ थो़बेट्‌पा मु़चु़ सो़।

गानी माम्‍चु़नीडा छो़म थो़रलु़पा दु़म्‍मु गुका ख्‍लो़नी मा इनी सो हन्‍बेन्‍सानी र्‍वाक्‍पा आकी न बु।

३ मेम्‍मा ओर्मिम दु़खाका गानीगोडाम सु़ वो उनी गो मेभ्रसिक्‍पा मेदु़म्‍मिनु़।

गुकु आरेप्‍माम दु़खा ल्‍वामु लागिङा थुसिक्‍तोकोम र्‍वाक्‍पा गानी त्‍वाकाङा चनी।

४ गुकु गानीनुङ बात्तोकोलो इकीमा थो़मतेर्साक्‍सामी र्‍वाक्‍थाल्‍तोको।

आच्‍छाङा मेमङा दु़स्‍ता,

मेराम गानी जो़होमका चनी।

५ मेम्‍मिमका गो इम्‍मुम बुमु मेचापुवालो इनीमा थो़रकु दुथाम चमु लागि तिमोथीलाई गो इनीमाडा थु़र्तो।

याङलो शैतानका इनीमा न छाम्‍मु चाप्‍सु़,

मा गुकु बेत्तोकोम खारी ब्‍लाम-ब्‍लाम बु़ र्‍वाक्‍पा आमा ङिम लु़डाम बाइडा।

तिमोथीका सो हन्‍बेट्‌पा सेला रेड्‌डु़म

६ लावो इनीमालामका तिमोथी ओम्‍लो आकीमाडा रोक्‍ताम बु,

मा इनीमा थो़र नुङ रिखामकु दुथाममिम भ्रपा ल्‍वा रेड्‌डु़म बु।

गानी हेल्‍लो लोवो गेर्सिद्‌वाक्‍तो गुकुलाई मिम्‍किनी ए,

मा गुकुनुङ घ्रो़म्‍मु न बोनी ए र्‍वाक्‍साका गुका सो़यु़डु़।

मेम्‍साकाङा गुकु वो गानीलाई क्रो़म्‍मु न बोकुमिम बु।

७ मेम्‍मिमका वा-ल्‍वाकनी,

इनीमा थो़रका खोत्‍ले आकीमा दु़खाडा नुङ थो़मतेर्सीडा वो आकीमा सो हन्‍डाम बु।

८ ङाचो़ येशूडा गानी छो़म थो़रलु़पा दु़म्‍निम बुनी माला आकी साम रोक्‍पा होङङा दु़म्‍कु।

९ इकीमा माम्‍चु़नीकु ङादोडा गानी गेर्सी बेत्तिकिमिमकाम लागि माम्‍चु़नीलाई गुकु हाङको आलासो़ ग्‍वाकु लोवो मेलिडु़!

१० गानीनुङ आथावो घ्रो़म्‍मु मा गानीलाई छो़म थो़रलु़मुडा ख्‍लो़मु लागि नेम्‍फु सिन्‍था सो़म्‍दी बोकुम बुकु।

११ माम्‍चु़नी इकी पाप नुङ इकी ङाचो़ येशूका गुकुलाई गानीनुङ क्रो़म्‍बेन्‍किमिनु़।

१२ गानीलाई गुकु रिखाम बोकुमिम होङङा इनी त्‍वाप-त्‍वापडा बेबोनिमिम रिखाम ङाचो़ येशूका बर्बेन्‍सानिमिनु़ मा वाङमिम मु़चु़मिमलाई छो़म रिखाम बेपा दु़म्‍बेनिमिनु़।

१३ माम्‍चु़नीका गानीलाई छो़म थो़रनुङमा दु़म्‍बेनिमिनु़,

मेम्‍साका इकी ङाचो़ येशू खोत्‍ले सेपा उनी मु़चु़मिमनुङ योमिलो माम्‍चु़नी पापकु ङादोडा गानी मेख्‍लो़ट्‌पा नुङ सेपा दु़म्‍नी।

माम्‍चु़नीलाई गेर्सिबेत्तो बुमु

४

१ हुम-दडा,

वा-ल्‍वाकनी,

गुकुलाम गानी सीन्‍सिट्‌निम होङङा माम्‍चु़नीलाई गेर्सिबेसाका बानी र्‍वाक्‍साका ङाचो़ येशूकु नङडा छो़म र्‍वाकु।

ङादो वो गानी आरेङा बेन्‍निम बु,

मा आथावो छो़म मेमङा बेनी र्‍वाक्‍साका इनीमा सो हन्‍बेन्‍कु।

२ हेङालोने ङाचो़ येशूकु साखामका गानीलाई गुकु हा-हाम सीत्तोको,

मेराम गानी चनी।

३ गानी सेपा दु़म्‍नी र्‍वाक्‍पा माम्‍चु़नीकु न बु।

मेम्‍मिमका खोत्‍ले नाम्‍सु़रु़ बोमुडाम वाङ बानी।

४ इनीमा मिरो़मडाa सेपा दु़म्‍साका नुङ डोक्‍पु मिम्‍साका बानी-दोनी।

५ माम्‍चु़नीलाई मेछेपा थो़रमेलु़पामिम होङङा मेसेमनुङ छो़म अम-अम द्‌वाक्‍पा ननुङमा मेदु़म्‍नी।

६ सु़का वो आरेसाका लु-फेले बेसाका थो़रलु़पा वा-ल्‍वाकलाई मेजो़पा मेबु़नु़।

गानीलाई गुकु ङादोङा र्‍वाक्‍तोकोम नुङ ङिमसाट्‌मा होम्‍साकाङा आरेप्‍माम खारी बेपालाई ङाचो़ येशूका देन्‍दे ग्‍वामी

७ सेपा मु़चु़ दु़म्‍मुमा बुमु लागि माम्‍चु़नीका येसाड्‌डामिम,

मेसेपा दु़म्‍साका बुमु लागि ने मेएँ।

८ मेम्‍मिमका सु़का ओर्मिम सीसि मेद्‌वाकु़,

मेरामका मु़चु़लाई मेएँ,

माम्‍चु़नी-पेल ग्‍वाक्‍पा माम्‍चु़नीलाई मेद्‌वाकु़।

९ लावो थो़रलु़पामिमलाई रिखाम बोमुकु दुथाम गानीलाई गुकु र्‍यामुम बुमु मेबासी।

हेङालोने रिखाम बेबेनी र्‍वाक्‍साका माम्‍चु़नीलाम इनी त्‍वाकाङा सीन्‍सिट्‌निम बु।

१० खोत्‍ले माकेडोनियाडाम थो़रलु़पामिम खोत्‍लेलाई गानी आच्‍छाङा रिखाम बोनी।

वा-ल्‍वाकनी,

मेमकाङा आथावो हापा रिखाम बेत्तो लनी र्‍वाकु।

११ ङादो गुकु गानीलाई र्‍वाक्‍तोकोम होङङा लिवा बानी,

त्‍वाकु खारी मिम्‍पा दु़म्‍नी,

त्‍वाकाम लागि त्‍वाकाङा खारी बेनी।

१२ मेम्‍साका थो़रमेलु़पा मु़चु़मिमका इनीमा बेसी-पेसी जो़पा मिम्‍मी,

मा गानी वाङमिमनुङ बिमु वो मेबासी।

मु़चु़मिम सिमुलामका बम्‍गेमी

१३ वा-ल्‍वाकनी,

ङादोङा अम्‍पामिमकुb दुथाम चन्‍जो़ल्‍नी र्‍वाक्‍पा आकीमा न बु।

मेम्‍मा सिइमिम चङडा आथावो नु़इ र्‍वाक्‍पा गानी मिम्‍निमिम ल्‍वा मेचक्‍पा मु़चु़मिम होङङा मेयेनि-मेख्राप्‍नी।

१४ येशू सिम्‍डी मा आथावो बम्‍गेम्‍डी र्‍वाक्‍पा गुइ थो़रलु़इ।

मेम्‍मिमका येशूडा थो़रलु़साका सिपा मु़चु़लाई माम्‍चु़नीका फमिमा येशूनुङ रेन्‍मी र्‍वाक्‍पा थो़रलु़इमिम बु।

१५ ङाचो़ येशूका गुकुलाई र्‍वाम्‍डिम ल्‍वा गानीनुङ र्‍वाकु।

ङाचो़ ख्रीष्‍ट ख्‍लोम्‍सिमिमिमनेम गुइ सामनुङमाका सिप्‍ल्‍याक्‍पामिमडाम ङादो गुमीलाई मेक्रो़म्‍डी।

१६ डोक्‍पु-पाह्रीचो़कु लो़लाम नुङ पाह्रीचो़मिमका माम्‍चु़नीकु भुम डु़प्‍मिमिमकु लो़लामका ङाचो़ येशू उनी त्‍वापङा डोक्‍पु लो़लामका साखामनुङ येत्तो पाह्रीलामका योमी।

मेम्‍मा ख्रीष्‍टडला थो़रलु़साका सिपामिम ङादोङा बम्‍गेमी।

१७ मेकोतिमा गुइ सामबाट्‌पा ने ङाचो़ येशूलाई धामुला क्रो़म्‍डा मेर्मिमनुङङा खासेडलामका माम्‍चु़नीका कोक्‍सामी।

मेम्‍लो आथाम हेल्‍लो लोवो गुइ ङाचो़ येशूनुङ दु़म्‍सिमिम बुइ।

१८ मेम्‍मिमका ओर्मिम ल्‍वाका खोत्‍लेकाम सो हन्‍बेबेनी।

a 

४:४ त्‍वाकु मिरो़म र्‍वाक्‍मा वोचु़-मोचु़ सो़।

b 

४:१३ सिपामिम।

ङाचो़ येशू योमिमिम नेमकाम लागि झो़म्‍जो़ल्‍सिट्‌नी

५

१ वा-ल्‍वाकनी,

ओर्मिम खोत्‍ले हाम्‍सी दु़म,

मेरामकु दुथाम गानीलाई गुकु र्‍यामुम बुमु मेबासी।

२ हेङालोने खुचु़वा सिन्‍था रोमिम होङङा चमवो मेलु़मिमनेम ङाचो़ येशू योमी र्‍वाक्‍पा गानी जो़होमका चनी।

३ “आकी न भ्रसिक्‍पा बु,

हामकाम वो ङिम मिबु” र्‍वाक्‍साका मु़चु़मिमका र्‍वामिम बुमी।

मेराम थारीकाङा गोजु़मे मेसेमका चो़च्‍चो़ कमु लागि उ थो़म नो़पा थारी रोथामिम होङङा स्‍वामु मेल्‍वासाका मेर्मिम कोचोत्ति पुयु़लुमी।

४ लावो वा-ल्‍वाकनी,

गानी तुकुम्‍चिम होप्‍माम ओराम सु़म्‍दिसेरडाम मु़चु़ मेएँ।

मेम्‍मिमका खुचु़वा रोलो होङङा ङाचो़ येशू योमिलो ङाङाया मेदु़म्‍नी।

५ हेङालोने गानी खोत्‍ले ओलडाम नुङ नेम्‍फुम मु़चु़ सो़।

सिन्‍थाम नुङ तुकुम्‍चिमडाम मु़चु़ गुइ मेएँ।

६ मेम्‍मिमका वाङमिम मु़चु़ होङङा मेअम्‍सी,

चङचङया बुइ,

मा त्‍वापलाई जो़होमका जु़ल्‍पा दु़प्‍सी।

७ अम्‍पा मु़चु़मिम सिन्‍था अम्‍मी,

डु़का सेट्‌पामिमलाई वो सिन्‍थाङा डु़का सेडु़मी।

८ लावो गुइ ने नेम्‍फुम मु़चु़ सो़,

मेम्‍मिमका त्‍वापलाई जो़होमका जु़ली,

येशूडा थो़रलु़मुम बुमु मा वाङमिमलाई रिखाम बोमुम बुमु लागि बोपा-थार्पा धक्‍चीख्रेम फम्‍सिमु बासी।

मेम्‍मा येशूका सेल्‍सामी र्‍वाक्‍पा नाका बोपा-थार्पा खुचु़खुम खुम्‍सिमु बासी।

९ माम्‍चु़नीका उनी छोक्‍चो गुइडला हान्‍मु लागि मेएँ,

लावो इकी ङाचो़ येशू ख्रीष्‍टलामका गुइलाई सेल्‍मु लागि थुसाड्‌डामी।

१० ख्रीष्‍ट योमिलो सिपा बुइ लोवो नु़पा बुइ लोवो गुमीनुङङा गुइ हेल्‍लो लोवो दु़म्‍सिनु़ र्‍वाक्‍साका इकीमा लागि ख्रीष्‍ट सिम्‍डी।

११ मेम्‍मिमका गानी बेत्तोङा बोनिमिम होम्‍साकाङा इनीमा सो हन्‍बेबोमु नुङ माम्‍चु़नीडा हापा थो़रलु़मु लागि ख्‍लो़बेबेनी।

हुम-दडाम मुलु़दुङकु

१२ वा-ल्‍वाकनी,

इनीमा थेतेडा छो़म ब्राम्‍दु़ल्‍वा बेपा,

सीपा मा ङाचो़ येशूडा क्रिपा मु़चु़लाई डोक्‍पु बेनी र्‍वाक्‍साका गानीलाई गुकु छो़म र्‍वाकु।

१३ मेर्मिमका खारी बेम्‍डिमका रिखाम बेसाका मेर्मिमलाई छो़म डोक्‍पु बेनी।

खोत्‍ले मु़चु़नुङ दु़साका बानी।

१४ वा-ल्‍वाकनी,

भ्रेपा मु़चु़लाई ङिमसाट्‌नी,

ङिपामिमकाम उनी न बन्‍साट्‌नी।

ख्‍लो़मु बासिक्‍पामिमलाई ख्‍लो़नी।

खोत्‍लेनुङ इम्‍सिक्‍साका बानी।

१५ रेप्‍नी,

सु़का वो मेजो़पा बेपालाई मेजो़पा मेबु़नु़,

लावो त्‍वाप-त्‍वापडा नुङ खोत्‍ले मु़चु़लाई हेल्‍लो लोवो जो़पा बोमु माल्‍पा दु़म्‍नी र्‍वाक्‍साका ओराम ल्‍वा इनीमा नडा जु़ल्‍नी।

१६ हेल्‍लो लोवो इनीमा नगोडा भ्रन्‍सिट्‌नी।

१७ हेल्‍लो लोवो सो़म्‍दी बेनिम बानी।

१८ गानीडला हा-हाम दु़म,

मेर्मिम खोत्‍लेकाम लागि माम्‍चु़नीलाई आलासो़ ग्‍वाक्‍नी।

येशू ख्रीष्‍टकु मु़चु़ दु़म्‍साका गानी ओरामङा बेनिम बानी र्‍वाक्‍पा माम्‍चु़नीकु न बु।

१९ गानीगोडा खारी बोमुडाम माम्‍चु़नी-पेललाई मेभोप्‍नी।

२० माम्‍चु़नीलाममिम-जेसीलाई सेम्‍ला मेबेट्‌नी।

२१ गानी हाम थो़न्‍नी मेराम छाम्‍नी।

मेम्‍मा जो़पा हाम बु मेराम रनी।

२२ मेजो़पा खोत्‍ले ल्‍वाडाम वाङ बानी।

२३ न-गो भ्रसिबेट्‌पा माम्‍चु़नीका खोत्‍लेडा गानीलाई सेपा दु़म्‍बेन्‍मिनु़।

मेम्‍मा खोत्‍ले इनीमा मिरो़म,

न-गो,

साम ङाचो़ येशू ख्रीष्‍ट योमिलोसम्‍म हाम वो मेख्‍लो़ट्‌पा दु़म्‍बेन्‍मिनु़।

२४ गानीलाई येट्‌पा माम्‍चु़नी थो़रलु़इमिम बुमी,

मेम्‍मिमका गुमीका आरे बोमिङा सो़।

२५ वा-ल्‍वाकनी,

सो़म्‍दी बेसाट्‌किनी।

२६ खोत्‍ले वा-ल्‍वाकमिमलाई ख्रीष्‍टियनकु रिखामका सेव साट्‌नी।

२७ ङाचो़ येशूकु ङादोडा गो गानीलाई र्‍वाङु,

ओराम सेलाखाजेम डाट्नीमा खोत्‍ले वा-ल्‍वाकमिमलाई थो़बेट्‌नी।

२८ इकीमा ङाचो़ येशू ख्रीष्‍टकु दिदाम गानी खोत्‍लेनुङ दु़म्‍नु़।

थेसलोनिकीमिमलाई

पावलका र्‍याक्‍तु़म चङडाम सेलाखाजेम

छेम-ल्‍वा

येशू ख्रीष्‍ट ङादोङा योमु दु़म्‍मिडिम बु र्‍वाक्‍साका थेसलोनिके मण्‍डलीडाम थो़रलु़पामिम गोडा छो़म ल्‍वा दोस्‍ताम बाइडा। मेराम ल्‍वाका मेर्मिमकु न छो़म ब्‍लो़म्‍स्‍ताम बाइडा। माम्‍चु़नीकु डु़म्‍लाकु कोर्थो़लाम बमिम पुयु़लुक्‍पा मु़चु़ मेरोक्‍थु़म येशू ख्रीष्‍ट मेयोमी, मा दु़खा नुङ थो़मतेर्सीडाङा लोवो छो़म थो़रलु़मुम बुमु। मेम्‍मा त्‍वाकु खारी बोमुम बुमु र्‍वाक्‍साका पावलका ओराम सेलाखाजेमलामका थेसलोनिके मण्‍डलीडाम थो़रलु़पामिमलाई सीड्‍डु़मिम ल्‍वासी।

र्‍याक्‍मा ल्‍वामिम

छेम-ल्‍वा १:१-२

नङ कोक्‍सी नुङ सो हन्‍बेसी १:३-१२

ख्रीष्‍ट आथावो योमी र्‍वाक्‍पा ल्‍वाकु दुथामिम लु़म्‍ला २:१-१७

थो़लु़पामिमकु बासी-दोसीकु दुथामिम लु़म्‍ला ३:१-१५

हुम-द ३:१६-१८

थेसलोनिकीमिमलाई

पावलका र्‍याक्‍तु़म चङडाम सेलाखाजेम

२ थेसलोनिकी

पावलकु सेव

१

१ गो पावल,

सिलास नुङ तिमोथीका गानी माम्‍चु़नी इकीमा पाप नुङ ङाचो़ येशू ख्रीष्‍टकु मण्‍डली थेसलोनिकीमिमलाई ओराम सेलाखाजेम र्‍याक्‍तोङा बोकु।

माम्‍चु़नी पाप नुङ ङाचो़ येशू ख्रीष्‍टलामका गानी दिदाम नुङ न-भ्रसी ल्‍वानी।

२ माम्‍चु़नी पाप नुङ ङाचो़ येशू ख्रीष्‍टलामका दिदाम नुङ न-भ्रसी ल्‍वानी।

पावलकु सो़म्‍दी: थो़मतेर्सीडला सो हन्‍बेसी

३ वा-ल्‍वाकनी,

इनीमा लागि गुकु हेल्‍लो लोवो माम्‍चु़नीलाई आलासो़ ग्‍वामुङा बासी।

ओराम जो़पा दु़म,

हेङालोने ख्रीष्‍टडा गानी छो़म थो़रलु़त्तो लनिम बु,

मा वाङमिम मु़चु़नुङ वो छो़म रिखाम बेबोनिमिम बु।

४ मेम्‍मिमका खोत्‍ले इनीमा थो़मतेर्सी नुङ छो़म दु़खा ल्‍वान्‍निलो इम्‍निम नुङ थो़रलु़न्‍निमकु दुथाम आकी नो़ डोक्‍पु बेत्तो माम्‍चु़नीकु वाङमिम मण्‍डलीनुङ सो़कु।

५ माम्‍चु़नीका जो़होमका निया बोमी मा उनीमा किब्‍दीकाम लागि गानी घ्रेट्‌पा दु़म्‍निम बु र्‍वाक्‍पा इनीमा दु़खाका रेम्‍बु़।

६ माम्‍चु़नीका जो़होमका निया बोमी,

उहेम मु़चु़मिमका गानीलाई दु़खा ग्‍वानी,

गुमीका वो मेर्मिमलाई देन्‍दे ग्‍वामी।

७ मेम्‍मा यु़मनुङमा उनी पाह्रीचो़मिमनुङ ङाचो़ येशू रेम्‍बेम्‍सिमिलो गानी दु़खा ल्‍वापामिमकाम न-भ्रसी बेन्‍मी मा आकीमा वो न-भ्रसी बेन्‍मी।

८ गुमी मुकु भुल्‍मुडा योमिमा माम्‍चु़नीलाई मेछेपामिम,

मा इकीमा ङाचो़ येशू ख्रीष्‍टकु जो़पा-सेला होम्‍साका मेबेपामिमलाई देन्‍दे ग्‍वामी।

९ हेल्‍लो वो त्‍वारो़म मेल्‍वापा बेसाका पुयु़लुक्‍पा देन्‍देa मेर्मिमका ल्‍वामी।

मेराम ने ङाचो़ येशूडाम नुङ उनीमा झ्‍वाक्‍पा यु़मडाम वाङ दु़म्‍मु सो़।

१० ङाचो़ येशू योमिमिमनेम ओर्मिम खोत्‍ले ल्‍वा रोथी।

सेपा उनीमा मु़चु़मिमका गुमीलाई डोक्‍पु बोमी मा गुमीडा थो़रलु़पा खोत्‍ले ङाङाया दु़म्‍साका गुमीलाई डोक्‍पु मिम्‍मी।

गानी वो मेर्मिमनुङङा दु़म्‍नी,

हेङालोने गुकु ल्‍वात्तोको-सो़त्तोकोम ल्‍वाडा थो़रलु़न्‍नी।

११ ओराम ल्‍वा नडा मिम्‍साका गुकु हेल्‍लो लोवो सो़म्‍दी बोकुमिम बुकु,

माम्‍चु़नीका गानीलाई उनीमा किब्‍दीगोडा हुमु घ्रेट्‌पा दु़म्‍बेनिमिनु़।

मेम्‍मा गानी इनीमा नका नुङ थो़रका बेन्‍निम खोत्‍ले खारीमिम उनीमा यु़मलामका दु़म्‍नु़।

१२ मेम्‍साका इकीमा ङाचो़ येशूकु नङ गानीगोडा कोसिनु़ मा गुमीनुङ गानी वो कोन्‍सिनी।

इकीमा माम्‍चु़नीकु दिदामका नुङ ङाचो़ येशू ख्रीष्‍टलामका ओर्मिम खोत्‍ले दु़म।

a 

१:९ माम्‍चु़नीनुङ हेल्‍लो वो दु़म्‍मु मेल्‍वापा देन्‍दे।

डु़म्‍लाकु कोर्थो़लाम बमिम मु़चु़

२

१ वा-ल्‍वाकनी,

इकीमा ङाचो़ येशू ख्रीष्‍ट योमिमिम नुङ गुमीलाई क्रो़म्‍मु लागि माम्‍चु़नीका कोदेप खोप्‍सामिमिमकु दुथाम गुकु गानीलाई छो़म र्‍वाकु,

२ कोङनिमका ओराम ल्‍वा र्‍वामु चाम्‍मी,

माम्‍चु़नी-पेललाम लोवो कोङनिमलाम लोवो आकीमा कोङनिम सेलाखाजेममिमलाम लोवो थो़त्तोकोम ङाचो़ येशू ङादोङा योमु डु़म्‍मिडिम बु।

मेर्मिमका आरे र्‍वामिलो इनीमा नडा मेभ्रल्‍यासिड्‌पा मेदु़म्‍नी मा इनीमा लो़ मेदाम्‍नु़।

३ मु़चु़मिमका ओराम ल्‍वाकु दुथाम गानीलाई र्‍वामिमिम लिमा ल्‍वा जेसाका लु-फेले बोमु मेल्वासु़नु़।

मु़चु़मिम माम्‍चु़नीकु कोर्थो़लाम बमी,

मा माम्‍चु़नीकु डु़म्‍लाकाम कोर्थो़लाम बमिम पुयु़लुक्‍पा मु़चु़ रो।

मेम्‍मा ङाचो़ येशू योमी।

४ माम्‍चु़नीकु कोर्थो़लाम नुङ मु़चु़मिमका सो़रलोले बोमिमिम ङाटाकु कोर्थो़लाम मेराम ब।

मेम्‍साका गु उ त्‍वाप ने माम्‍चु़नीकु सो़रनेम गोडा डोक्‍पु लिसिमा गन,

मा माम्‍चु़नी गोङा र्‍वा।

५ गो गानीनुङ बाङडोलो र्‍वाङडोम ओराम ल्‍वा हाम मेमिम्‍नी?

६ मेराम मु़चु़ रेम्‍बेसिनु़ र्‍वाक्‍साका उमा थारी रोमिमसम्‍म हामका भोप्‍थाडु़मिम बु मेराम गानी चनी।

७ डु़म्‍लाकु कोर्थो़लाममिम यु़मका थसिक्‍साका खारी बेत्तोङा लेडु़।

कोङनिमका ओरामलाई भोम्‍थामिमिमसम्‍म मेमङा बु़होम बु।

८ मेम्‍मा डु़म्‍लाकु कोर्थो़लाम बमिम मेराम मु़चु़ रो।

ङाचो़ येशूका उनीमा सिलाम लुक्‍पा सामकाa गुलाई सेन्‍मी,

मा गुमी योमिमिमकु झ्‍वाक्‍पा यु़मका पुयु़लुबेन्‍मी।

९ मेराम मु़चु़ रो मा शैतानकु यु़मका लिमा यु़मखारीमिम,

हेल्‍लो वो मेल्‍वाम्‍मा लिमा खारीमिम नुङ छेखोपमिम बु़,

१० मा पुयु़ लुक्‍पा मु़चु़मिमलाई मेरामका खोत्‍ले मेजो़पा ल्‍वाका लु-फेले बु़मी।

मेर्मिम पुयु़ लुमी हेङालोने सेल्‍सिक्‍पा आच्‍छाङाकाम ल्‍वा मेर्मिमका मेद्‌वाक्‍मिवा मा मेरमिवा,

११ मेर्मिमका आच्‍छाङाकाम ल्‍वाडा थो़रलु़मु मेबिम्‍सिक्‍मिवामका,

माम्‍चु़नीका मेर्मिमलाई लिमा ल्‍वाडा थो़रलु़मिनु़ र्‍वाक्‍साका डिन्‍सोम्‍डी।

१२ मेम्‍मिमका येशू ख्रीष्‍टकु दुथाममिम आच्‍छाङाकु ल्‍वाडा थो़र मेलु़पा,

लावो मेजो़पा ल्‍वाडा भ्रसिक्‍पा खोत्‍ले मु़चु़लाई माम्‍चु़नीका मुमा बेन्‍मी।

छो़म थो़र लु़निम बानी

१३ माम्‍चु़नीका रिखाम बेपा वा-ल्‍वाकनी,

इनीमा लागि माम्‍चु़नीलाई हेल्‍लो लोवो आलासो़ ग्‍वामुङा बासी।

हेङालोने माम्‍चु़नी पेलका गानीलाई सेपा उनी मु़चु़ दु़म्‍बेट्‌निम नुङ आच्‍छाङाकाम ल्‍वाडा बेन्‍निम थो़रलाम माम्‍चु़नीका गानी खोत्‍लेडाम ङादो सेल्‍सिमु छेट्‌निम बु।

१४ गुकु गानीलाई थो़बेत्तोकोम जो़पा-सेलालामका सेल्‍सिमु लागि माम्‍चु़नीका येट्‌निम बु।

गानी वो इकीमा ङाचो़ येशू ख्रीष्‍टकु यु़म-झ्‍वाक्‍सीकाम दो़दो़वा डार्नी।

१५ मेम्‍मिमका वा-ल्‍वाकनी,

गुकु गानीलाई आकी सिजेमका लोवो सेलाखाजेमका लोवो सीत्तोकोम सीसि होम्‍साका बेनिम बानी,

मा थो़र लु़निम बानी।

१६ गुइलाई रिखाम बेपा ङाचो़ येशू ख्रीष्‍ट नुङ माम्‍चु़नी इकी पापकु दिदामका हेल्‍लो वो मेहुक्‍पा सो हन्‍बेसाड्‌डामिम बु,

मा जो़पा ल्‍वा लथाक्‍पा दु़म्‍बेसाड्‌डामिम बु।

१७ इकी सो हन्‍बेट्‌पा माम्‍चु़नीका खोत्‍ले इनी जो़पा खारी बेसीडा नुङ जेसीडा सो हन्‍बेन्‍सानिमिनु़,

मा ख्‍लो़निमिनु़ र्‍वाक्‍साका सो़म्‍दी बोकु।

a 

२:८ को सिका।

खोत्‍लेकाम लागि सो़म्‍दी बेनी

३

१ हुम-दडा,

वा-ल्‍वाकनी,

गुकु गानीलाई र्‍वाकु,

आकीमा लागि सो़म्‍दी बेसाट्‌किनी।

ङाचो़ येशूकु सिजेम दाला-दाला खोत्‍लेका थो़मिनु़,

मा गानी बोनिमिम होङङा मेर्मिमका वो येशूकु सिजेमलाई डोक्‍पु मिम्‍मिनु़।

२ माम्‍चु़नीका गुकुलाई रु़चो़ नुङ मेजो़पा मु़चु़डाम वाङ बोकिमिनु़ र्‍वाक्‍साका वो सो़म्‍दी बेनी,

हेङालोने येशूकु सीसिडा खोत्‍लेका ने थो़र मेलु़मी।

३ लावो ङाचो़ येशू ने थो़रलु़इमिम बुमी।

गुमीका गानीलाई सो ग्‍वानिमी,

मा शैतानडाम बोनी-थार्नी।

४ गानीलाई गुकु बेबेत्तोकोम ल्‍वा गानी जो़होमका बेत्तोङा लेनी,

मा आथावो जो़होमका बेत्तो लनी र्‍वाक्‍साका इनीमा दुथाम ङाचो़ येशूडा थो़र लु़त्तोकोम बु।

५ ङाचो़का इनीमा न-गोलाई माम्‍चु़नीकु रिखाम नुङ ख्रीष्‍टकु इम्‍सीथो़ क्रिमिनु़।

भ्रेपा मेदु़म्‍नी

६ वा-ल्‍वाकनी येशू ख्रीष्‍टकु नङडा गानीलाई र्‍वाकु,

गुकु सीत्तोकोम सीसि होम्‍साका मेदोसाका भ्रेपा खोत्‍ले वा-ल्‍वाकमिमडाम वाङ बानी।

७ हेङालोने गुकु बेत्तोकोम होम्‍साकाङा गानी वो खारी बोमु बासी र्‍वाक्‍पा ने चनिम ङा बु।

गुकु गानीनुङ बात्तोकोम थारीका हेल्‍लो वो मेभ्रेकुवा।

८ गुकु खउलुङ मेसोक्‍साका सु़काम वो मेडे मेपेसाक्‍कुवा-मेडुसाक्‍कुवा।a

लावो गानी सु़लाई वो दु़खा मेग्‍वामु र्‍वाक्‍साका नेम्‍फु-सिन्‍था खारी बेत्तोको।

९ गुकुलाई पोमु-डुमु ग्‍वाक्‍की र्‍वाक्‍साका गानीनुङ बिमु ल्‍वाकुवा,

लावो गानी वो आकीमा बेसी बेनिमा गुकु होप्‍मामङा खारी बेपा दु़म्‍नी र्‍वाक्‍साका मेम बेत्तोकोम सो़।

१० गुकु गानीनुङ बात्तोकोलो गानीलाई आरे र्‍वाक्‍तोकोम बाइडा,

“उहेमका खारी बोमु न मेबु़,

मेरामका मेपु़नु़ मेडुङु़नु़।”

११ गानीगोडाम कोङनिम भ्रेपा बुमी,

मा उनी त्‍वाका खारी बोमु ने मेएँ मु़चु़मिमका बोमिमिम खारीडा लापान्‍चोसिमी ए र्‍वाक्‍पा गुकु थो़त्तोको।

मेम्‍मिमका आरे र्‍वाकुमिम।

१२ मेर्मिमका लिबा बासाका खारी बोमिनु़,

मा पोमुडुमु लागि उनी त्‍वाकाङा खउलुङ डु़प्‍मिनु़ र्‍वाक्‍साका ङाचो़ येशू ख्रीष्‍टकु नङडा मेर्मिमलाई र्‍वाकु,

मा बेबेन्‍कु।

१३ वा-ल्‍वाकनी,

गानी ने आरेप्‍माम जो़पा खारी बोमुडा मेघ्रु़म्‍नी।

१४ ओराम सेलाखाजेमडा र्‍याक्‍तोकोम सिजेम कोङनिमका मेथो़सु़ माला मेराम मु़चु़लाई जो़होमका छेन्‍जो़ल्‍नी,

मा मेरामलाई उ क्रो़म लु़नु़ र्‍वाक्‍साका मेरामडाम वाङ बानी।

१५ मेमङा लोवो मेरामलाई इनी स्‍वाक्‍चिमो मु़चु़ होङङा मेबेनी,

लावो इनी त्‍वाकु वा-ल्‍वाक होङङा ङिमसाट्‌नी।

हुम-दडाम पावलकु सेव

१६ न-भ्रसी बेट्‌पा ङाचो़ येशूका खोत्‍ले थारीका नुङ हेल्‍लो लोवो इनीमा न-भ्रसी बेन्‍मिनु़।

गानी खोत्‍लेनुङ ङाचो़ येशू दु़म्‍मिनु़।

१७ गो पावल,

आमा त्‍वाकु ल्‍वाकाङा ओराम सेव र्‍याक्‍तोम सो़।

मेर्मिम सेलाखाजेम गो थु़र्तोम र्‍वाक्‍पा रेम्‍बोमु लागि खोत्‍ले आमा सेलाखाजेमडा आरेसाकाङा र्‍याक्‍पु।

१८ इकी ङाचो़ येशू ख्रीष्‍टकु दिदाम गानी खोत्‍लेनुङ दु़म्‍नु़।

a 

३:८ सो़बेम र्‍याक्‍मा बु, मा मेराम इस्राएलडाम डोक्‍पु पोमु-डुमु।

तिमोथीलाई

पावलका र्‍याक्‍तु़म ङादोम सेलाखाजेम

छेम-ल्‍वा

तिमोथी लुस्‍त्रा र्‍वाक्‍मा शहरडाम कोले स्‍वाला मु़चु़ बाइडा। (लुस्‍त्रा ओम्‍लोम टर्की र्‍वाक्‍मा मध्‍येपूर्व नेब्‍दीकु रायलाथो़ बेडु़)। तिमोथीकु माम यहूदी, मा पाप ने ग्रीक बाइडा। तिमोथी थु़र्मा पावलकु द्‍वादीबुङ ङोप्‍सो़ नुङ गुलाई ख्‍लो़पा मु़चु़ (थु़र्मा १६:१-४) बाइडा। तिमोथी पावलनुङ छो़म दु़पा सीसिपा बाइडा, मा गुलाई पावलका “थो़रलु़सीडा आमा आच्‍छाङाकाम तारापाचो़” (१ तिमोथी १:२) र्‍वाक्‍थाल्‍ला।

पावलका ङादोम ओराम उमा सेलाखाजेमडा तिमोथीलाई सुले ल्‍वाडा जो़होमका सीड्‍डु़म बाइडा:

(१) ओराम सेलाखाजेमडा ङादो मण्‍डलीडा लिमा सीसिकु दुथाम चङचङया बाबेड्‍डु़म बु। मेराम लिमा सीसि ने ओराम सु़म्‍दिसेर मेजो़पा बु मा नेप्‍चीका नुङ याङ-याङ पोमुडुमुडाम वाङ बासाका मा लालीकुन्‍दा मेबेसाका कोङङा सेल्‍सिमु ल्‍वासी र्‍वाक्‍पा यहूदी नुङ मेयहूदीमिमकु न बाइडा।

(२) मण्‍डली प्रशासन नुङ सो़रलोले बेसी मा मण्‍डलीडाम ङाउमिम (विशप, एल्‍डर) नुङ मण्‍डलीडा ख्‍लो़पा (डिकन) हेप्‍माम दु़म्‍मु बासिक्‍पा।

(३) येशू ख्रीष्‍टकु जो़पा डु़ल्‍चो़ तिमोथी दु़म्‍मु नुङ मण्‍डलीडा गुका बोमु बासिक्‍पा खारीमिमकु दुथाम पावलका सो़यु़डु़म बु।

र्‍याक्‍मा ल्‍वामिम

छेम-ल्‍वा १:१-२

मण्‍डली नुङ ग्वा-ग्वाकु दुथाममिम लु़म्‍ला १:३–३:१६

तिमोथीलाई उमा खारीकु दुथाम लु़म्‍ला ४:१–६:२१

तिमोथीलाई

पावलका र्‍याक्‍तु़म ङादोम सेलाखाजेम

१ तिमोथी

तिमोथीलाई पावलकु सेव

१

१-२ थो़रलु़सीडा आमा आच्‍छाङाकाम तारापाचो़ होप्‍माम तिमोथी,

गो पावलका गानालाई ओराम सेलाखाजेम र्‍याक्‍तोङा बेउ।

गुइ ख्रीष्‍ट येशूलाम हाम हुम ल्‍वापा न बिइमिम नुङ गुइलाई सेल्‍पा इकीमा माम्‍चु़नीका बेबेट्‌ङिडिमिम होम्‍साका गो ख्रीष्‍ट येशूकु थु़र्मा सो़।

माम्‍चु़नी नुङ इकीमा ङाचो़ ख्रीष्‍ट येशूलामका गाना दिदाम,

न-थो़म,

नुङ न-भ्रसी ल्‍वानानु़!

लिमा ल्‍वा सीपा मु़चु़मिमडाम चङचङया बुमु

३ गो माकेडोनियाडा लङ्‌डोलो गानानुङ छो़म र्‍वाङ्‌जो़ल्‍ङोडोम होम्‍साका गाना एफिससडाङा बाया,

मा लिमा ल्‍वा सीपा मु़चु़मिमलाई मेम मेबेनी बेमी,

४ मा माके-माकेम हाम ना हामकु सो़म्‍दीमिमडा नुङ पाइमाखामिमडा नेम मेतानी र्‍वाक्‍साका मेर्मिमलाई चङचङया बाबेडामी।

मेर्मिमका ने खालबेपा ल्‍वामिम कोङङा कक्‍सु़।

मेर्मिम ल्‍वाका माम्‍चु़नीकु खारी बोमु हाम वो मेख्‍लो़यु़,

माम्‍चु़नीकु खारी थो़र लु़साका दु़म।

५ गो बेबेट्‌निम ल्‍वाका र्‍वामु मालु़मिम ने रिखाम बेबोमु सो़।

मेराम रिखाम ने जो़पा गो,

जो़पा ल्‍वा माल्‍पा न नुङ आच्‍छाङा थो़र लु़साका रो।

६ कोङ-कोङ मु़चु़मिम ने ओर्मिम खोत्‍ले ल्‍वा डिसाका हाम ना हामकु ल्‍वाडा थाम्‍बाल्‍मिमिम बु।

७ मेर्मिम मोशाकु डु़म्‍ला सीपा मु़चु़ दु़म्‍मु न बोमी,

लावो त्‍वाका जेमिमिम ल्‍वा नुङ आच्‍छाङा र्‍वाक्‍साका जेमिमिम ल्‍वाकु दुथाम हाम वो थेसिमेथेन्‍मी।

८ गुइ ओराम चडिम बु,

डु़म्‍ला जो़होमका थो़डी माला डु़म्‍ला जो़पा बु।

९ डु़म्‍ला जो़पा मु़चु़मिमकाम लागि मेएँ र्‍वाक्‍पा वो गुइ च,

लावो डु़म्‍ला होम्‍साका मेदोपामिम,

लु़म्‍ला मेबेडिचो़मिम,

माम्‍चु़नीकु सो़रलोले मेबेपामिम,

मा छु़लचो़मिम,

मेसेपा नुङ माम्‍चु़नीलाई डोक्‍पु मेबेपा,

माम-पाप नुङ मु़चु़ सेट्‌पामिमकाम लागि,

१० नाम्‍सु़रु़ बेपामिम,

वोस्‍चो़का वोस्‍चो़नुङ अम्‍पामिम,

मु़चु़ भ्रेट्‌पामिम,

लिमाचो़मिम,

कसम पेपामा मेराम होम्‍साका मेबेपामिम,

माम्‍चु़नीकु दुथाममिम आच्‍छाङाकाम सीसिकु कोर्थो़लाम बक्‍पामिमकाम लागि,

मा आच्‍छाङाकाम सिजेमकु कोर्थो़लाम बक्‍पा वाङमिमकाम लागि।

११ ओराम सीसि आलाकाम इकीमा माम्‍चु़नीलामका योक्‍ताम बु।

गुमीका गोलाई ओराम यु़मनुङमाa सीसि सीमु ग्‍वाङडिमी।

पावलडला माम्‍चु़नीकु दिदाम

१२ इकीमा ङाचो़ येशू ख्रीष्‍टलाई आलासो़ र्‍वाङु,

हेङालोने गुमीका गोलाई थो़र लु़इमिम मिम्‍ङिडिमिमा उनी लाले-पाङकेकु खारी बोमु थुट्‌ङिडिमिमा यु़म वो ग्‍वाङ्‌डिमी।

१३ ङादो गो गुमीलाई डक्‍साका जेङ्‌डो,

उनी मु़चु़मिमकाम थो़मतेर्साक्‍तोमी,

मा उनीमा न नो़बेत्तो लोवो,

गो मेथेसाका नुङ थो़र मेलु़साका मेम बेउतोमका माम्‍चु़नीलामका न-थो़म ल्‍वाउतो।

१४ इकीमा ङाचो़ ने हाङकोम न-थो़मनुङमा नुङ दिदामचो़!

गुमीका ख्रीष्‍ट येशूलामका रोक्‍पा थो़र नुङ रिखाम छो़म ग्‍वाङ्‌डिमी।

१५ छु़लचो़मिम सेल्‍ला ख्रीष्‍ट येशू सु़म्‍दिसेरडा योम्‍डी र्‍वाक्‍पा ल्‍वा आच्‍छाङा र्‍वाक्‍साका रमु बासी सो़,

मा छु़लचो़मिमगोडाम गो छो़म डोक्‍पु छु़लचो़।

१६ लावो छु़लचो़मिमगोडाम छो़म डोक्‍पु छु़लचो़ दु़म्‍साका वो गोलामका येशू ख्रीष्‍टका खोत्‍ले इम्‍सिक्‍साका रेम्‍बोमु चाम्‍मिनु़,

मा गुमीडला थो़र लु़साका हेल्‍लो वो मेसिपा त्‍वारो़म ल्‍वापामिमकाम लागि गो कोले रेम्‍बेपा मु़चु़ दु़म्‍मु चापुनु़ र्‍वाक्‍साका न-थो़म ल्‍वाउतो।

१७ हेल्‍लो लोवो साखाम थो़पाम बाट्‌पा हप,

हाम्‍सी वो मेसिपा,

मा मिक्सीका ल्‍वामु मेझापा कोले कोङङा माम्‍चु़नीकाम हेल्‍लो लोवो उनीमा नङ कोसिनु़,

मा उनीमा यु़म-झ्वानु़!

आमेन।

१८ आमा तारापाचो़ होप्‍माम तिमोथी,

इमा दुथाम ङादो माम्‍चु़नीलाम जेम्‍मा होङङा गो गानालाई बेबेनी।

जो़पा क्‍वाल्‍बाb बोमु मेर्मिम ल्‍वा होङङा बे।

१९ हेल्‍लो लोवो थो़रनुङमा दु़म्‍सामा जो़पा हाम थेट्‌नाम मेराम बे।

कोङ-कोङका आरे मेबेमिवामा मेर्मिमकु थो़र पुयु़लुस्‍ताम बु।

२० मेर्मिमगोडाम हुमेनियस नुङ अलेक्‍जेन्‍डर सो़,

मेर्चिपका माम्‍चु़नीलाई डक्‍साका मेजेचिनु़ र्‍वाक्‍पा सीसिन्‍चिनु़ र्‍वाक्‍साका गो मेर्चिपलाई शैतानकु ल्‍वाडा ग्‍वाक्‍तोचिम बु।

a 

१:११ १:११ ग्रीक बाइबलडा ओराम यु़म-झ्‍वाक्‍सीकु जो़पा-सेला र्‍याक्‍मा बु।

b 

१:१८ जो़पा-सेलाकु आच्‍छाङाकाम लागि क्‍वाल्‍बा।

सो़रलोले बोमुकु दुथाममिम सीसि

२

१ खोत्‍ले मु़चु़काम लागि सो़म्‍दी बेनी र्‍वाक्‍साका ङादो गो इमा सो हन्‍बेट्‌पु,

मेर्मिमका हाम चाहेबोमी मेराम गानी माम्‍चु़नीनुङ बिनी,

मा गुमीलाई आलासो़ ग्‍वाक्‍नी,

२ मा हपमिम नुङ साखामचो़मिम खोत्‍लेकाम लागि सो़म्‍दी बेनी।

मेम्‍मा गुइ माम्‍चु़नीकु सो़रलोले बोमु नुङ उनीमा नङ कोक्‍साका न भ्रसिक्‍तो जो़होमका बुमु ल्‍वासी।

३ ओराम गुइ सेल्‍पा माम्‍चु़नीकु मिक्सीलामडा जो़पा बु,

मा ओरामलामका गुमी गेर्सी द्‌वामी।

४ माम्‍चु़नीका खोत्‍ले मु़चु़मिम सेल्‍सिमिनु़,

मा आच्‍छाङाकाम ल्‍वा थेसिथेन्‍मिनु़ र्‍वाक्‍पा न बोमी।

५ माम्‍चु़नी कोले कोङङा सो़,

मा माम्‍चु़नीनुङ मु़चु़कु न-थो़म घ्रो़म्‍बेन्‍मु ने ख्रीष्‍टलामका कोङङा दु़म।

आरे बोमु लागि येशू ख्रीष्‍ट ने मु़चु़ दु़म्‍साका योम्‍डी।

६ खोत्‍ले मु़चु़मिमका देन्‍दे ल्‍वामुडाम फ्‍वामुकु थि सोमु लागि येशू ख्रीष्‍ट उनी त्‍वापङा सासेन्‍सिम्‍डी।

खोत्‍ले मु़चु़ सेल्‍सिमिनु़ र्‍वाक्‍पा न बेपा माम्‍चु़नीका येशू ख्रीष्‍ट क्रूसडा चेसिक्‍साका सिमु ग्‍वाम्‍डिम ल्‍वाका रेम्‍बु़।

मेराम माम्‍चु़नीका र्‍वाम्‍डिम थारीका दु़स्‍ता।

७ मेम्‍मिमका माम्‍चु़नीका ओराम उनी नकाम लागि जो़पा-सेला सो़पा नुङ थु़र्मा थुट्‌ङिडिमिम बु,

मा आच्‍छाङाकाम सिजेम वाङसामामिमलाई सीपा मु़चु़ दु़म्‍ङोडोम बु।

गो ओराम लिमा मेथेसाका आच्‍छाङा र्‍वाङुमिम सो़।

८ थो़रलु़पामिमकु घ्रो़म्‍दीडा वोस्‍चो़मिमका छोक्‍चो मेबेसाका नुङ रिबुसी मेकिसाका मा सेपा उनी ल्‍वा कोक्‍साकाa सो़म्‍दी बोमिनु़ र्‍वाक्‍पा आमा न बु।

९ मेम्‍साकाङा मेसेममिमका वो फसिसि नु़पा नुङ घ्रेट्‌पा ये फम्‍सिमिनु़,

सेम हापा बनेमेबेसाका सो़ना,

दिरिल्‍य नुङ हापा थिकाम ये फसिक्‍साका मेएँ,

१० लावो माम्‍चु़नीकु सो़रलोले बेउ र्‍वाक्‍पा मेसेमका जो़पा खारीका उ त्‍वापलाई घ्रेट्‌पा ल्‍वासिक्‍पा बनेबोमु बासी।

११ थो़रलु़पामिम घ्रो़म्‍पा थारीका मेसेममिमका छो़म याक्‍के दु़म्‍साका नुङ लिबा बात्तो सिम्‍सिमिनु़।

१२ मेसेमका वोस्‍चो़ सीपा मा वोस्‍चो़डला साखाम थो़मु गो मेग्‍वाक्‍पु।

मेसेम लिबावा बुनु़।

१३ हेङालोने माम्‍चु़नीका आदमङाb ङादो प्रङ्‌मिडिम,

मा मेरामकु चङडा हव्‍वा प्रङ्‌मिडिम सो़।

१४ शैतानका लु-फेले बु़डु़म वो आदम मेएँ हव्‍वा।

मेम्‍मा हव्‍वा छु़लचो़ दु़स्‍ता।

१५ लावो मेसेममिमका घ्रेट्‌पा दु़म्‍साका थो़र,

रिखाम,

नुङ माम्‍चु़नीकु न होङङा खारी बेत्तो बाम्‍डी माला चो़च्‍चो़ गमिम थारीका मेर्मिम सेल्‍सिमी।

a 

२:८ १:८ सेपा ल्‍वा र्‍वाक्‍मा: माम्‍चु़नीलाई गेर्सीबेट्‌पा जेसी-दोसी।

b 

२:१३ २:१३ आदम: माम्‍चु़नीका प्रङ्‌मिडिम ङादोम वोस्‍चो़ (उत्‍पत्ति २:७) हव्‍वा: माम्‍चु़नीका प्रङ्‌मिडिम ङादोम मेसेम (उत्‍पत्ति २:२१,२२)

बिशप नुङ डिकनa

३

१ ओराम र्‍वाक्‍मा आच्‍छाङा सो़,

कोङनिम मु़चु़का बिशपb दु़म्‍साका खारी बोमु माल्‍लु़ माला मेरामका छो़मङा जो़पा खारी बोमु मालु़मिम दु़म सो़।

२ मेम्‍मिमका बिशप दु़म्‍मु माल्‍पा ने सु़का वो मुमा बेन्‍मु मेचापा,

कोलेङा नाइमे बाट्‌पा,

इम्‍सिक्‍पा,

मा त्‍वापलाई जो़होमका जु़ल्‍पा,

खोत्‍लेका जो़पा मिम्‍मिमिम,

बोच्‍चो़कु चापे-डुपे बेपा मा जो़होमका सीमु चापा दु़म्‍मिनु़।

३ डु़का मेसेट्‌पा,

छोक्‍चो मेबेपा,

याक्‍के दु़म्‍पा,

क्‍वाल्‍बा मेबेपा,

मा खाप्‍चीकु रारी मेबेपा,

४ त्‍वाकु नेमडाममिमलाई जो़होमका डु़ल्‍मु चापा,

त्‍वाकु चो़च्‍चो़मिमलाई र्‍वाकिमिम थो़पा दु़म्‍बेन्‍मिनु़।

५ हेङालोने कोङ मु़चु़का उमा नेमडाममिमलाई जो़होमका रेमु मेचाप्‍सु़ माला मेरामका हेसाका माम्‍चु़नीकु मण्‍डली रेमु चाप्‍सु़ मा?

६ मालो थो़र लु़पा दु़म्‍पा मु़चु़ बिशप मेदु़म्‍नु़,

मेएँ माला ने गु छो़म डोक्‍पु लिसिमा माम्‍चु़नीका शैतानलाईc ग्‍वाम्‍डिम होङङा मेराम देन्‍दे गुलाई ग्‍वामी।

७ बिशप थो़र मेलु़पामिमका वो जो़पा मिम्‍मिमिम दु़म्‍मु बासी,

मेम्‍साका मु़चु़मिमका उमा दुथाम मेजो़पा जेमु मेल्‍वामी मा शैतानकु पेरडा मेहु।

८ मेम्‍साकाङा डिकनमिमd वो खोत्‍लेका जो़पा मिम्‍मु घ्रेट्‌पा दु़म्‍मु बासी।

नले ल्‍वा मेबेपा,

डु़का मेसेट्‌पा,

मा खाप्‍चीकु रारी मेबेपा दु़म्‍मु बासी।

९ लावो माम्‍चु़नीका गुइलाई रेम्‍बेसाड्‌डामिम आच्‍छाङाकाम मेराम थो़र नुङ जो़पा न-गोका मेर्मिम लाम्‍दिमु चाम्‍मिनु़।

१० मेर्मिमलाई वो ङादो छाम्‍मु बासी,

मा मेर्मिमलाई मुमा बेन्‍मु बासिक्‍पा ल्‍वा मेलुकावा माला डिकनकु खारी बोमु चाम्‍मी।

११ मेम्‍साकाङा मेसेममिमe वो खोत्‍लेका जो़पा मिम्‍मु घ्रेट्‌पा,

ओन्‍चो़मा मेबेट्‌पा,

खोत्‍लेडा इम्‍सिक्‍पा,

मा वाङमिमका गुडला थो़र लु़मिमिम दु़म्‍मु बासी।

१२ डिकन कोलेङा नाइमे बाट्‌पा,

त्‍वाकु चो़च्‍चो़मिमलाई र्‍वाकिमिम थो़पा दु़म्‍बेट्‌पा,

त्‍वाकु नेमडाममिमलाई जो़होमका डु़ल्‍मु चापा दु़म्‍मिनु़।

१३ हेङालोने डिकनका बोमु बासिक्‍पा खारी उहेमका जो़होमका बोमी मेर्मिम जो़पा नङ फोन्‍सिक्‍पा दु़म्‍मी,

मा ख्रीष्‍ट येशूडा बेम्‍डिम उनीमा थो़र छो़म बर्तो ल।

१४ गो इमाडा दालाङा रोङु र्‍वाक्‍पा आमा न बु,

लावो गो गानालाई सेलाखाजेम र्‍याक्‍तोङा लेट्‌पु,

१५ गो रोमु छु़ङ्‌डो माला माम्‍चु़नीकु नेमडा गाना हा-हाम बोमु बासी ओरामलामका थेना।

ओराम नेम र्‍वाक्‍मा हेल्‍लो लोवो बुमिमिम माम्‍चु़नीकु मण्‍डली,

माम्‍चु़नीलाम रोक्‍पा आच्‍छाङाकु सिजेम झेथाक्‍पा नुङ बाट्‌पाम बाट्‌पा थो़र लु़पामिम सो़।

१६ सो़रलोले बेपा मिरो़म-त्‍वारो़मकु थक्‍मा ल्‍वा ने हाङको डोक्‍पु बु: ख्रीष्‍ट उनी त्‍वापङा मिरो़मडा ल्‍वाला सो़म्‍सिम्‍डी,

माम्‍चु़नी-पेलका गुमीलाई माम्‍चु़नीकु ङादोडा जो़पा दु़म्‍मिडिम रेम्‍बेम्‍डी,

पाह्रीचो़मिमलाम ल्‍वाला सो़म्‍सिम्‍डी,

मिनी सामामिमका उनीमा दुथाम थो़म्‍डी,

सु़म्‍दिसेरडा मु़चु़मिमका गुमीडा थो़र बेम्‍डी,

यु़म-झ्‍वाक्‍सीडा गुमी गेले कोम्‍सिम्‍डी।

a 

३:० डिकन र्‍वाक्मा थो़रलु़पामिमलाई डु़ल्‍पा मु़चु़ मण्‍डलीडा ख्‍लो़पा मु़चु़मिम

b 

३:१ थो़रलु़पामिमलाई डु़ल्‍पा मु़चु़।

c 

३:६ मुनाङमिमकु हप।

d 

३:८ मण्‍डलीडा ख्‍लो़पा मु़चु़।

e 

३:११ मण्‍डलीडाम डिकनकु नाइमे, मेसेम डिकन।

लिमा ल्‍वा सीपामिमडाम चङचङया बानी

४

१ दिफुम थारीबिलि कोङनिम मु़चु़मिम उनी थो़र लु़सीलामका ख्‍लोम्‍सिट्‌मी,

मा मेर्मिम लु-फेले बेपा पेल नुङ मुनाङ-कुर्चाङमिमकु सीसिथो़ लमी र्‍वाक्‍साका माम्‍चु़नी-पेलका जो़होमका र्‍वामी।

२ लिमा थेट्‌पा मु़चु़मिमकु न घ्रु़पा सेलका घ्रु़डामा मिनी मिक्सीलामडा जो़पा लिसिक्‍पा रेम्‍बेसाका वायम डमी।

३ मेर्मिमका लालीकुन्‍दा मेबेनी र्‍वामी।

मेकोतिमा थो़र लु़पामिम नुङ आच्‍छाङाकाम ल्‍वा चक्‍पामिमका आला-तोमानुङ पोमु बासिक्‍पा माम्‍चु़नीका प्रङ्‌मिडिम याङ-याङ पोमु-डुमुडाम वाङ बानी र्‍वामी।

४ माम्‍चु़नीका प्रङ्‌मिडिम खोत्‍ले जो़पाङा बु,

मा ओर्मिम खोत्‍लेकाम लागि गुमीलाई आलासो़ ग्‍वाक्‍साका पिइ-डुङी माला नु़,

५ हेङालोने मेराम माम्‍चु़नीकु सिजेम नुङ सो़म्‍दीका सेपा दु़म।

६ थो़र लु़पामिमलाई ओर्मिम ल्‍वा सीनामी माला गाना ख्रीष्‍ट येशूकु कोले जो़पा डु़ल्‍चो़ दु़म्‍ना।

मेम्‍मा गाना लाम्‍दित्तोङा बोनामिम इकीमा थो़रकु दुथाममिम सीसिडा नुङ जो़पा सीसिडा गाना बर्नाम रेम्‍बोना।

७ माम्‍चु़नीकु सो़रलोले मेदु़म्‍पा नुङ हाम ना हामकु ल्‍वामिमडाम वाङ बाया,

मा माम्‍चु़नीकाम कोङङा सो़रलोले बोमु सीसा-चेसा।

८ मिरो़मका सीसि-चेसीमिम कि-किवा थिकाम कोङङा दु़म,

लावो माम्‍चु़नीकु न होङ्‌ङा बोमु ने हापा थिकाम दु़म।

हेङालोने माम्‍चु़नीकु न होङ्‌ङा बेसीडा ओम्‍लोम नुङ दिफुम त्‍वारो़म ग्‍वानिनी र्‍वाक्‍साका माम्‍चु़नीका याचे जेम्‍डिम ल्‍वा बु सो़।

९ ओराम ल्‍वा आच्‍छाङा नुङ खोत्‍लेका रमुका घ्रेट्‌पा बु सो़,

१० गुइ हेल्‍लो लोवो बुमिमिम माम्‍चु़नीलाम हाम-हुम ल्‍वापा न बिइमिम बु,

गुमी ने खोत्‍लेकाम सेल्‍पा मा मेरामडाम वो थो़र लु़पामिमलाई सेल्‍पा सो़।

मेम्‍मिमका गुइ ब्राम्‍दु़ल्‍वा नुङ मेझापातो खारी बिइमिम बु।

११ ओर्मिम ल्‍वा मेर्मिमलाई सीडामिमा बेबेडामी।

१२ स्‍वाला र्‍वाक्‍साका गानालाई सु़का वो याक्‍के मेमिम्‍नामिनु़,

लावो थो़रलु़पामिमकु ङादोडा सिजेमडा,

खारी बेसी नुङ रिखामडा,

थो़रडा नुङ नडा जो़पा दु़म्‍साका रेम्‍बेसा।

१३ गो मेरोक्‍थु़सम्‍म माम्‍चु़नीकु सिजेम डासाका थो़बेन्‍मुडा,

जो़पा-सेला थो़बेन्‍मुडा,

मा सीमुडा न सोकाम बाया।

१४ एल्‍डरमिमका उनी ल्‍वा गानाडला जु़ल्‍मिडिलो माम्‍चु़नीलाममिम-जेसीलामका गाना ल्‍वान्‍नाम राप्‍लावा हाम ना हामकाम मेमिम्‍डा।

१५ गाना बोमु बासिक्‍पा ओर्मिम खारीमिम बेहोम बाया,

मा गाना बोनामिम खारी जो़पा दु़म्‍तो लस्‍ताम खोत्‍लेका ल्‍वामिनु़।

१६ त्‍वाकु दुथाम नुङ त्‍वाकु सीसिकु दुथाम चङचङया बाया।

ओर्मिम ल्‍वा बोनाम बुना माला गाना इ त्‍वाप नुङ इमा ल्‍वा थो़पामिम खोत्‍लेङा सेल्‍सिनी।

अर्दोमे, एल्‍डर, नुङ डु़ल्‍चो़मिमकु दुथाम सीसि

५

१ ङावा मु़चु़लाई मेभुरा,

लावो गुलाई पाप होङ्‌ङा मिम्‍डामा उमा सो हन्‍बेसाडा।

त्‍वापडाम याक्‍के मु़चु़मिमलाई त्‍वाकु वोस्‍चो़ ल्‍वाक होङ्‌ङा बेमी।

२ ङामी मेसेममिमलाई त्‍वाकु माम होङ्‌ङा नुङ स्‍वालामेमिमलाई जो़पा नका त्‍वाकु मेसेम ल्‍वाक होङ्‌ङा बेमी।

३ उनी त्‍वापलाई रेपा सु़ वो मेबाट्‌पा अर्दोमेमिमलाईa जो़होमका रेप्‍डामी।

४ कोङ अर्दोमेकाम चो़मिम,

चु़सु़मिम बुमी माला मेर्मिमका ङादो उनी त्‍वाकु नेमगोडाम मु़चु़मिमलाई माम्‍चु़नीकु सो़रलोले बेसी होम्‍साका जो़होमका रेप्‍साका उनी जेर सोम्‍सामिनु़।

मेर्मिमका आरे बोमिमिम माम्‍चु़नीका द्‌वामी।

५ उहेम आच्‍छाङा अर्दोमे बु,

मा मेरामकाम सु़ वो मेबुमी माला,

मेरामका माम्‍चु़नीलाम हाम-हुम ल्‍वापा नका नेम्‍फु सिन्‍था याक्‍के दु़म्‍साका ख्‍लो़ला सो़म्‍सिमु सो़म्‍दी बु़।

६ लावो उमा नसीहोम बोम्‍बाल्‍मु लागि बु माला गु नु़सीङा सिडाम कोतिमङा दु़म।

७ ओर्मिम खोत्‍ले सीसि थो़र लु़पामिमलाई सीडामी,

मा मेर्मिम मुमा बेन्‍ला मेसो़म्‍सिमी।

८ थो़र लु़पामिमका ने त्‍वाकु मु़चु़मिमलाई मा मेरामडाम वो हापा त्‍वाकु नेमगोडामलाई जो़होमका मेरेप्‍डु़मी माला मेरामका थो़र नाप्‍छु़डु़,

मा थो़र मेलु़पामिमडाम वो मेजो़पा दु़म।

९ कोलेनुङ कोङङा लालीकुन्‍दा दु़स्‍ताम मा रु धु़म (६०) थ रोक्‍थिट्‌पा अर्दोमेकाम कोङङा अर्दोमेकु नङ र्‍याखोपडा र्‍याका।

१० मेकोतिमा गुका जो़पा खारी बेसीडा उमा नङ दोस्‍ताम दु़म्‍मु बासी।

चो़मिम बर्बेड्‌डु़मिम,

वाङथो़लाम रोक्‍पामिमकाम चापे-डुपे बु़साड्‌डु़मिम,

माम्‍चु़नीकु चो़मिमकाम खेल सो़ल्‍साड्‌डु़मिम,b

दु़खा ल्‍वापामिमलाई ख्‍लो़यु़डु़मिम,

मा आरेप्‍मामङा जो़पा खारी बोमु छो़म द्‌वाक्‍पा दु़म्‍मु बासी।

११ लावो स्‍वालामे अर्दोमेमिमकु नङ मेराम र्‍याखोपडा मेर्‍याका,

हेङालोने मेर्मिमका याङ्‌लो लालीकुन्‍दा बेपा न बेसाका ख्रीष्‍टलाई डिन्‍मिमा वाङथो़ लमु वो चाम्‍मी।

१२ आरेसाका ङादो हाम बेउ र्‍वाम्‍डिम मेराम मेबोमी मा मेर्मिमका देन्‍दे ल्‍वामी।

१३ मेम कोङङा मेबोमी,

मेर्मिम भ्रेपा दु़म्‍मिमा मु़चु़कु नेम-नेम लमी।

मेम्‍मा मु़चु़कु ल्‍वा बेपा,

वाङमिमकु खारीडा ल्‍वा फिक्‍पा,

जेसी मेनु़पा ल्‍वा जेसाका नेमतापा दु़म्‍मी।

१४ मेम्‍मिमका स्‍वालामे अर्दोमेमिमलाई आथावो लालीकुन्‍दा बोमु ग्‍वाक्‍साका,

चो़मिम कमु,

उनी नेम जो़होमका रेम्‍मु सीडामी।

मेम्‍साका इकीमा कोर्थो़लाम बक्‍पामिमका इकीमा दुथाम मेजो़पा जेमुलाम मेल्‍वामिनु़ र्‍वाक्‍पा आमा न बु।

१५ हेङालोने कोङ-कोङ ने ङादोङा शैतानथो़ लम्‍डिम बु।

१६ थो़र लु़पा मेसेमकाम कोङनिम त्‍वाकु मु़चु़ अर्दोमे बुमी माला मेरामका मेर्मिमलाई ख्‍लो़यु़नु़,

मा मण्‍डलीलाई दु़खा मेग्‍वाकु़मिनु़।

मेम्‍साका मण्‍डलीका ने आच्‍छाङा ख्‍लो़मु बासिट्‌पा अर्दोमेमिमलाई ख्‍लो़मु चाप्‍सु़नु़।

१७ जो़होमका मण्‍डली क्रिपा एल्‍डरमिमलाई खोत्‍लेका छो़म डोक्‍पु मिम्‍मी।

जो़पा-सेला थो़बेट्‌पामिम नुङ सीपामिमलाई ने मेरामडाम वो हापा डोक्‍पु मिम्‍मी।

१८ हेङालोने माम्‍चु़नीकु सिजेमका आरे र्‍वा: “पराल नाट्‌पा बेनोकु सि मेड्‌याक्नी” मा “खारी बेपाका खारी बु़डु़म खउलुङ ल्‍वामु बासी।”

१९ एल्‍डरका मेजो़पा खारी बु़डु़म ल्‍वा नले सुलेका ल्‍वात्तोको मेर्‍वाक्‍थु़म मेरामलाई मुमा बेट्‌मा ल्‍वा मेथो़सा।

२० छु़ल बेपामबाट्‌पामिमलाई थो़रलु़पामिम खोत्‍लेकु ङादोडा भुरामी,

मा आरे बोनामिमका वाङमिम वो ङिमी।

२१ गो गानालाई माम्‍चु़नी,

ख्रीष्‍ट येशू नुङ माम्‍चु़नीकु पाह्रीचो़मिमकु ङादोडा चङचङया बाबेनी,

चोमिक्‍सी मेबेसाका गाना खोत्‍लेनुङ दिदाम,

न-थो़म रेम्‍बेसाका ओर्मिम खारी बे।

२२ कोङनिमडला ल्‍वा जु़ल्‍साका थुमु छु़रु़प-छु़रु़प मेदु़प्‍सा।

कोङनिम मु़चु़कु छु़लडा मेङोल्‍सा।

छु़ल बोमुडाम गाना वाङ बाया।

२३ ङादोम होम्‍साका कु कोङङा मेडुङा,

इमा ख्‍वाचेप नुङ नो़नाम बुनामिमका कि-कि अङ्‍गूरकु बिलाम वो डुङा।

२४ कोङ-कोङ मु़चु़मिमकाम छु़लमिम ने निया दु़म्‍मु ङादोङा जो़होमका ल्‍वासिमिम दु़म,

लावो कोङनिमकु छु़लमिम ने दिफु कोङङा ल्‍वासी।

२५ मेम्‍साकाङा जो़पा खारी वो खोत्‍लेका जो़होमका ल्‍वासिमिम दु़म,

मेम्‍साका मेल्‍वासी लोवो चङडा खोत्‍लेका ल्‍वासी।

a 

५:३ ग्रीक बाइबलडा ने आच्‍छाङा अर्दोमे र्‍याक्‍मा बु।

b 

५:१० याक्‍के दु़म्‍साका चापे-डुपे बु़साड्‌डु़मिम।

६

१ डु़ल्‍चो़ दु़म्‍बेट्‌पाकु जुवाडा बाट्‌पामिम खोत्‍लेका उनीमा नेमहपमिमलाई छो़म डोक्‍पु मिम्‍मिनु़,

मेम्‍साका माम्‍चु़नीकु नङ नुङ इकीमा सीसिकु दुथाम मु़चु़मिमका मेजो़पा मेजेमी।

२ थो़रलु़सीडा वा-ल्‍वाक दु़म्‍निमका थो़र लु़पा डु़ल्‍चो़मिमका नेमहपमिमलाई कि-कि वो याक्‍के मेबोमिनु़।

मेम मेबेसाका,

मेर्मिमका नेमहपमिमकाम छो़म जो़होमका खारी बोमिनु़,

हेङालोने नेमहपमिमलाई जो़पा दु़म्‍मु ने त्‍वाकु द्‌वादीबुङ थो़र लु़पामिमलाई जो़पा दु़म्‍मु सो़।

आरे बेबेडामिमा मेर्मिमलाई सीडामी।

लिमा सीसि नुङ खउलुङ द्‌वाम

३ कोङनिमका लिमा ल्‍वा सीमिमा इकीमा ङाचो़ येशू ख्रीष्‍टकु आच्‍छाङाकाम सिजेम नुङ माम्‍चु़नीकु सो़रलोले दु़म्‍पा सीसि होम्‍साका बोमु मेबिसी माला,

४ मेराम मु़चु़ डोक्‍पु लिसिक्‍पा दु़ममा मेरामका हाम वो मेथेडु़।

मेरामका हाम ना हामकु ल्‍वाडा खाल्‍मुमा क्‍वाल्‍बा बोमु मालु़मिम दु़म।

ओर्मिम ल्‍वाका नाचु़र,

रिबुसी,

वाङमिमकु दुथाम मेजो़पा जेपा,

मा वाङमिमलाई मुर्पा ल्‍वामिम दु़म्‍बेडु़।

५ आरेप्‍माम मु़चु़मिमका हेल्‍लो लोवो रिबुसी कमिम बुमी।

मेर्मिमकु न मेजो़पा बु मा आच्‍छाङाकाम ल्‍वा दाम्‍सोमु दु़म्‍मिडिम बु।

मेर्मिमका माम्‍चु़नीकु सो़रलोले बोमु ने खउलुङ डु़पा लाम्‍दी र्‍वाक्‍पा मिम्‍मी।

६ लावो गो-तिम्‍सिक्‍साका बिइमिम सो़रलोलेङा छो़म डोक्‍पु थिकाम सो़।

७ हेङालोने ओराम सु़म्‍दिसेरडा गुइ हाम वो मेरेडिवा,

मा ओलामका गुइ हाम वो लमु मेचाप्‍सी।

८ मेम्‍मिमका पोमु नुङ फम्‍सिमु बु माला मेकोतिडाङा गुइ इकीमा गो-तिम्‍सिमु बासी।

९ लावो खाप्‍चीचो़ दु़म्‍मु न बेपामिम ने मेजो़पा खारी बोमु न बेपा दु़म्‍मी,

पेरडा हुमी,

मा हाम ना हामकाम नुङ छो़म थो़मतेर्पा ननुङमा दु़म्‍मी।

मेम्‍मा मेप्‍माम नका मु़चु़मिम फालु़मिमा पुयु़लुकु़मी।

१० हेङालोने खउलुङ द्‌वामसिमुङा खोत्‍ले मेजो़पा ल्‍वामिमकु सक्‍फार सो़।

खउलुङकु रारी बेसाका कोङ-कोङ मु़चु़मिम थो़र लु़मु डिसाका मेजो़पा लाम्‍दीथो़ लम्‍डिम बु,

मा दु़खा ल्‍वामिमका मेर्मिमकु थो़मबोक छो़म ख्‍वाक्‍थाडु़मिम बु।

पावलका तिमोथीलाई बेबेड्‌डु़म ल्‍वा

११ लावो गाना माम्‍चु़नीकु लाम्‍दीडा लाम्‍दिपा मु़चु़,

ओर्मिम खोत्‍ले ल्‍वामिम ङेडा,

मा माम्‍चु़नीकु न होङङा बे,

उनीमा सो़रलोले बे,

थो़र,

रिखाम,

इम्‍सी नुङ याक्‍के दु़म्‍सीडा लाम्‍दिमु चापा दु़प्‍सा।

१२ त्‍वाकु थो़र बोमु-थार्मु र्‍वाक्‍मा ओन्‍सीडा ओन्‍मु होप्‍मामङा सो़।

मेम बोमु गाना चाप्‍तो-मेचाप्‍तो ओन्‍डा।

हेल्‍लो वो मेसिपा त्‍वारो़म झेथडा।

मेराम त्‍वारो़म गाना हापा मु़चु़मिमकु ङादोडा थो़र लु़ङु र्‍वाक्‍नालो माम्‍चु़नीका ग्‍वाक्‍नामिम बाइडा।

१३ खोत्‍लेलाई साम ग्‍वाक्‍पा माम्‍चु़नी,

नुङ पन्‍तियस पिलातसका हिलाबु़डु़लो लिमा मेथेसाका सो़पा मेराम ख्रीष्‍ट येशूकु ङादोडा गो गानालाई छो़म र्‍वाङु,

१४ ङाचो़ येशू ख्रीष्‍ट आथावो योमिमिम थारीसम्‍म गो बेबेट्‌निम ल्‍वा जो़होमका बे मा सु़का वो मेजो़पा ल्‍वा इमा बुइडला उन्‍मु मेल्‍वामिनु़।

१५ माम्‍चु़नीका जो़पा थारीका ख्रीष्‍टलाई थु़र्मी।

आलाकाम नुङ खोत्‍लेडाम घ्‍ल्‍वापा,

हपमिमकु हप,

ङाचो़मिमकु ङाचो़ माम्‍चु़नी।

१६ माम्‍चु़नी कोङङा हाम्‍सी वो मेसिमी,

सु़ वो फार्डा लमु मेझापा ओलडा बाट्‌पा गुमी,

सु़का वो मेल्‍वामिवाम गुमी,

ल्‍वामु मेचाम्‍मिमिम।

खोत्‍लेका उनीमा नङ कोमिनु़,

हेल्‍लो लोवो उनीमा यु़म दु़महोम बु।

आमेन।

१७ ओराम सु़म्‍दिसेरडाम खाप्‍चीचो़मिमलाई डोक्‍पु मेलिम्‍सिमु बेमी,

घरिकोङ ल्‍वापा खाप्‍चीडा मेएँ,

लावो गुइलाई लिट्‌पा बेसाका खोत्‍ले मोमु ग्‍वाक्‍पा माम्‍चु़नीलाम ल्‍वापा न मेर्मिमका बोमिनु़।

१८ मेर्मिमका जो़पा खारी बोमिनु़,

मा जो़पा खारीलाम खाप्‍चीचो़,

खेरेला दु़म्‍पामिमडला न-थो़मनुङमा दु़म्‍साका छो़म ग्‍वा-ग्‍वा द्‌वाक्‍पा दु़म्‍मिनु़।

१९ आरे बेसाका मेर्मिमका पाह्रीला खाप्‍ची जु़ल्‍जो़ल्‍मिनु़।

मेराम ने रोक्‍पा थारीका मेर्मिमकाम लागि जो़पा जग गट्‌मा होप्‍मामङा सो़,

मा मेर्मिमका आच्‍छाङाकाम त्‍वारो़म ल्‍वामी।

२० तिमोथी,

माम्‍चु़नीका गानालाई हाम बेबेट्‌नामिम बु मेराम चङचङया दु़म्‍साका बे।

माम्‍चु़नीकु सीसिकु कोर्थो़लाम बक्‍साका सीसिपामिमका माम्‍चु़नीकु नेप्‍चीलामका सीपा लिम्‍सिमी,

लावो मेराम ने आच्‍छाङाकाम सीसि मेएँ सो़।

आरेप्‍माम मु़चु़मिमडाम वाङ बाया।

२१ आरेप्‍माम लिमा ल्‍वाडा थो़र लु़साका याङका उनी थो़र वो दाम्‍सोम्‍डिम बु।

माम्‍चु़नीकु दिदाम गानानुङ दु़म्‍नु़।

तिमोथीलाई

पावलका र्‍याक्‍तु़म चङडाम सेलाखाजेम

छेम-ल्‍वा

चङडाम खेपडा रोम शहरडा चम्‍डिम थारीका पावलका तिमोथीलाई ओराम सेलाखाजेम र्‍याक्‍तु़म बाइडा। मेकोतिलो तिमोथी एफिससडाम मण्‍डलीकु कोले डोक्‍पु ङाउ बाइडा (तिमोथीकु छेम-ल्‍वा रेप्‍नी)।

पावलका तिमोथीलाई थो़रलु़इमिम दु़म्‍साका येशू ख्रीष्‍टकु दुथाम सो़मुम बुमु उनीमा जो़पा-सेला नुङ ङादोम सो़रख्रेप्‍सीडाम सीसिकु बासी-दोसीडा सो हन्‍बेसाड्‍डु़म बाइडा। मेम्‍साका बोमु-दोमु खोत्‍ले दु़खाडा नुङ त्‍वाकु बुइडला मु़चु़मिमका देम्‍मु माल्‍लिमिम थारीका सीपा मु़चु़ नुङ जो़पा-सेला थो़बेट्‍पा मु़चु़ होङङा त्‍वाकु खारी बोमु तिमोथीलाई ग्‍वाक्‍तु़म बाइडा।

र्‍याक्‍मा ल्‍वामिम

छेम-ल्‍वा १:१-२

सो हन्‍बेसी नुङ जो़पा खारीकु दुथाममिम ल्‍वा १:३–२:१३

जो़पा खारी बेत्तो चङचङया बानी २:१४–४:५

पावलका उमा त्‍वाकु दुथाम सो़यु़डु़म ल्‍वा ४:६-१८

हुम-द ४:१९-२२

तिमोथीलाई

पावलका र्‍याक्‍तु़म चङडाम सेलाखाजेम

२ तिमोथी

तिमोथीलाई पावलकु सेव

१

१-२ आमा द्‌वादीबुङ तारापाचो़ होप्‍माम तिमोथी,

गो पावलका गानालाई ओराम सेलाखाजेम र्‍याक्‍तोङा बेउ।

ख्रीष्‍ट येशूडा त्‍वारो़म ग्‍वानिनी र्‍वाक्‍साका माम्‍चु़नीका याचे जेम्‍डिम होम्‍साका,

मा उनीमा नका थुट्‌ङिडिमिम गो ख्रीष्‍ट येशूकु थु़र्मा सो़।

इकीमा माम्‍चु़नी पाप नुङ इकीमा ङाचो़ ख्रीष्‍ट येशूलामका गाना दिदाम,

न-थो़म नुङ न-भ्रसी ल्‍वानानु़!

आच्‍छाङाकाम थो़रलु़पा दु़म्‍मु सो हन्‍बेसी

३ हेल्‍लो लोवो गो गानालाई सो़म्‍दीडा मिम्‍निलो माम्‍चु़नीलाई आलासो़ ग्‍वाक्‍पुमी।

आमा ङाउ-खुउमिमका बेम्‍डिम होम्‍साका गो उनीमा जो़पा नेप्‍चीका लाले-पाङके बेउ।

४ गाना ख्राम्‍नामिम नेम्‍फु सिन्‍था गो मिम्‍पु,

मा गानालाई छो़म क्रो़म्‍मु आमा न बु।

गो गानालाई क्रो़म्‍नी माला छो़म गेर्सी द्‌वामु।

५ गो इमा आच्‍छाङाकाम थो़र मिम्‍पु,

मा ङादो मेराम थो़र इमा मिमी लोइस नुङ इमा माम युनिसडा बाइडा।

मेराम थो़र गानानुङ वो बु र्‍वाक्‍पा गो लु़ङडोम बु।

६ मेम्‍मिमका गो गानालाई मिम्‍बेनी,

गो गानाडला ल्‍वा जु़ल्‍साका सो़म्‍दी बेउतोलो माम्‍चु़नीका गानालाई राप्‍लावा ग्‍वाक्‍नामिम बाइडा।

मु हुर्साका हापा वाक्‍तो लक्‍पा बोमु होङ्‌ङा मेराम राप्‍लावा बर्बेत्तो लडा।

७ हेङालोने माम्‍चु़नीका गुइलाई ङिमलु़बेट्‌पा न मेएँ,

लावो यु़म,

रिखाम नुङ त्‍वापलाई जो़होमका जु़ल्‍पा न ग्‍वाक्‍साड्‌डामिम बु।

८ मेम्‍मिमका इकीमा ङाचो़ येशूकु दुथाममिम ल्‍वा मु़चु़मिमनुङ सो़मु इमा क्रो़म मेलु़नु़,

मा गो ङाचो़काम लागि चला सो़सिसाका बुङुमिमका गोडाम इमा क्रो़म मेलु़नु़।

मेम मेबेसाका,

गो होम्‍साकाङा गाना वो जो़पा-सेलाकाम लागि दु़खा बे।

माम्‍चु़नीका मे दु़खा इम्‍मु यु़म ग्‍वानामी।

९ गुमीका गुइलाई सेल्‍साड्‌डामी,

मा सेपा दु़म्‍मु गुइलाई येसाड्‌डामी।

गुइ बिडिम कोङनिम खारीलाम मेएँ,

गुमीका उनीमा त्‍वाकु नका नुङ दिदामका गुइलाई सेल्‍साका येसाड्‌डामी।

सु़म्‍दिमोडाम वो ङादोङा गुइलाई गुमीका ख्रीष्‍ट येशूडा ओराम दिदाम ग्‍वाक्‍साड्‌डामिम बाइडा।

१० ओम्‍लो मेराम दिदाम गुइलाई सेल्‍पा ख्रीष्‍ट येशू योम्‍डिमलाम रेम्‍बेम्‍डिम बु।

येशूका सिमुलाम घ्‍ल्‍वाम्‍डिमा जो़पा-सेलालामका हेल्‍लो वो मेसिपा त्‍वारो़म ल्‍वापा लाम्‍दी ओलडा रेम्‍बेम्‍डी।

११ ओराम जो़पा-सेलाकाम लागि जो़पा-सेला थो़बेट्‌पा,

थु़र्मा नुङ सीपा कोङ मु़चु़ माम्‍चु़नीका गोलाई थुट्‌ङिडिमिम बु।

१२ मेम्‍मिमका गो ओर्मिम ल्‍वाकु दुथाम दु़खा इम्‍तोङा लेट्‌पु,

लावो ओरामडाम आमा क्रो़म मेलु़।

हेङालोने सु़डला थो़र लु़ङडोम बु गो छेपु गुमी येशू।

मेम्‍मा गुमीका गोलाई ग्‍वाङ्‌डिमिम खारीडा सु़म्‍दिसेर हुक्‍पा थारीसम्‍म बोङिमी-थार्ङिमी र्‍वाक्‍पा लु़ङ्‌डोम बु।a

१३ गोलामका गाना थो़न्‍नाम आच्‍छाङाकाम सीसिडा जो़होमका लाम्‍दियाम बाया मा मेराम सीसि बोथाडा-थार्थाडा।

मेम्‍मा ख्रीष्‍ट येशूडा बाट्‌पा इमा थो़र नुङ वाङमिमडला बोनामिम इमा रिखामडा गाना मेराम रेम्‍बेपा दु़म्‍सा।

१४ गुइनुङ बाट्‌पा माम्‍चु़नी-पेललाम ख्‍लो़ला सो़क्‍सिका गानालाई जु़ल्‍मु ग्‍वाक्‍मा आच्‍छाङाकाम सीसि जो़होमका बोथाडा-थार्थाडा।

१५ एशियाडा बाट्‌पा हापा मु़चु़मिमका गोलाई ङेट्‌ङिडिमिम गाना चनामिमङा बु।

मेर्मिमगोडाम फुगेलस नुङ हर्मोगेनस सो़।

१६ ङाचो़ येशूका ओनेसिफरसकु नेमडाममिमलाई न-थो़म रेम्‍बोमिनु़,

हेङालोने मेरामका छेम-छेमका ख्‍लो़साका आमा सो हन्‍बेथाल्‍लु़,

मा चला सो़ङ्‌सिङ्‌डोमडाम उमा क्रो़म मेलु़थालावा।

१७ गु रोम शहरडा रोक्‍तामा गोलाई छो़म माल्‍ङिडिमा क्रो़म्‍ङिडी।

१८ ख्रीष्‍ट योमिमिम थारीनेम ङाचो़का ओनेसिफरसडला न-थो़म रेम्‍बोमिनु़।

एफिसस शहरडा गुका गुइलाई ख्‍लो़साड्‌डाम बाइडा र्‍वाक्‍पा ने गाना त्‍वाकाङा वो ल्‍वान्‍नाम बु।

a 

१:१२ १:१२ ओराम वो दु़म: गो गुमीलाई ग्‍वाक्‍तोमिम ल्‍वा।

ख्रीष्‍ट येशूकु जो़पा सिपाही

२

१ आमा तारापाचो़ होप्‍माम तिमोथी,

ख्रीष्‍ट येशूका ग्‍वाक्‍साड्‌डामिम दिदामका गाना यु़मनुङमा दु़प्‍सा।

२ सेर्पा मु़चु़मिमकु ङादोडा गोलामका गाना हाम थो़न्‍नाम बु,

मेराम ल्‍वा वाङमिमलाई सीमु चापा थो़रलु़नामिम मु़चु़मिमलाई वो बेबेडामी।

३ ख्रीष्‍ट येशूकु कोङ जो़पा सिपाही होङङा गुकुनुङ दु़खा इम्‍डा।

४ सेनाडा भर्ती दु़म्‍पा सिपाहीका वाङमिम खारी बेसाका नेम मेताडु़,

हेङालोने गुलाई भर्ती बेपा डोक्‍पु मु़चु़लाई गेर्सिबेन्‍मुङा गुका मालु़मिम दु़म।

५ नियम होम्‍साका मेचाम्‍सी माला चाम्‍सिक्‍पा मु़चु़ उहेम वो घ्‍ल्‍वामु मेचाप्‍सु़।

६ ब्राम्‍दु़ल्‍वा बेपा खारीचो़काङा थोक्‍पा मा-के ङादो ल्‍वासु़।

७ गो हाम र्‍वाक्‍तोङा बेउ मेराम ल्‍वा जो़होमका मिम्‍डा,

खोत्‍ले थेसिथेट्‌पा नेप्‍ची माम्‍चु़नीका गानालाई ग्‍वानामी।

८ सिमुलाम बम्‍गेम्‍डिम दाऊदकु दोचो़लाममिम येशू ख्रीष्‍टलाई मिम्‍डा,

गो थो़बेत्तोमिम जो़पा-सेला ओरामङा सो़।

९ ओराम जो़पा-सेलाकाम लागि गो दु़खा इम्‍तोङा लेट्‌पु,

मा मेजो़पा खारी बेपा मु़चु़ होङ्‌ङा झ्‍यालखानडा सेल-रिबाका बट्‌ङिडिमिम बु।

लावो माम्‍चु़नीकु सिजेम ने सेल-रिबाका मेबन्‍सी।

१० माम्‍चु़नीका छेट्‌मिडिम मु़चु़मिमका वो ख्रीष्‍ट येशूडा सेल्‍सिमु ल्‍वामी।

मेम्‍मा मेराम सेल्‍सिसीनुङ हेल्‍लो वो मेदाम्‍पा यु़म-झ्‍वाक्‍सी ल्‍वामी मेम्‍मिमका मेर्मिमकाम लागि गो खोत्‍ले इम्‍पा आमा न बु।

११ ओराम ल्‍वा थो़रलु़इमिम बु: गुइ गुमीनुङ सिइडिम बु माला गुइ गुमीनुङङा नु़इ,

१२ गुइ इम्‍डी माला,

गुमीनुङङा साखाम थो़डी,

गुइ गुमीलाई रमु मेबिसिडिवा माला गुमीका वो गुइलाई रमु मेबिम्‍सिमी।

१३ गुइ थो़रमेलु़पा बुइ लोवो,

गुमी थो़रलु़इमिम दु़म्‍मी,

हेङालोने गुमीका उनी त्‍वापलाई लिमा थेन्‍मु मेचाम्‍मी।

माम्‍चु़नीका थुट्‌मीडिम खारीचो़

१४ थो़रलु़पामिमलाई ओराम ल्‍वा मिम्‍बेडाम बाया: मेर्मिमका हाम ना हामकु ल्‍वाडा खालमेबोमिनु़ र्‍वाक्‍साका माम्‍चु़नीकु ङादोडा चङचङया बाबेडामी।

आरेप्‍माम ल्‍वा बेसीका सु़लाई वो जो़पा मेबु़,

मा थो़पामिमलाई पुयु़लुकु़मी।

१५ माम्‍चु़नीकु आच्‍छाङाकाम सिजेम चङको-चङको सीपा,

त्‍वाकु खारीडा क्रो़मलु़मु मेबासिक्‍पा खारीचो़ होङङा माम्‍चु़नीका बिम्‍सिप्‍मिमिम खारी छो़म बे।

१६ हाम ना हामकु ल्‍वामिम नुङ माम्‍चु़नीकु नङ मेकोसिक्‍पा ल्‍वामिमडाम वाङ बाया,

हेङालोने ओराम ल्‍वाका मु़चु़मिमलाई माम्‍चु़नीडाम होनोवा दु़म्‍बेडु़मी।

१७ मेर्मिमकु ल्‍वा ने लामासाम होप्‍मामङा सो़।

हुमेनियस नुङ फिलेतस मेप्‍माम मु़चु़ सो़।

१८ ओर्चिप आच्‍छाङाकाम ल्‍वालामका कोर्थो़ लक्‍चिम बु।

सिमुलामका बग्‍गेट्‌पा थारी ङादोङा दु़म्‍मु दु़म्‍स्‍तु़ मा आथा ने मेदु़म र्‍वाक्‍साका ओर्चिपका हाङको मु़चु़मिमकु थो़र पुयु़लुक्‍साट्‌चिमिम बु।

१९ लावो माम्‍चु़नीकु सिजेम हेल्‍लो वो मेदोपा लुङडला गट्‌मा जग होप्‍माम बु,

मा मेसिन्‍डा ओराम मिक्‍छे बु,

“ङाचो़का त्‍वाकु मु़चु़मिमलाई छेमी,

मा माम्‍चु़नीकु नङ रपामिम खोत्‍ले मेजो़पा खारी बोमुडाम वाङ बुमिनु़।”

२० डोक्‍पु नेमडा सङ नुङ क्‍वाकु सोजाम कोङङा मेदु़म,

लावो सो़ना नुङ मतोकाम सोजाम वो दु़म।

कोङनिम याक्‍के खारीडा मा कोङनिम डोक्‍पु खारीडा मोमु जु़ल्‍मा दु़म।

२१ मे याक्‍के खारीडा मोमु जु़ल्‍मा कोङनिमका उ त्‍वापलाई सेपा बु़डु़ माला मेराम डोक्‍पु खारीडा मोमु घ्रेट्‌पा सोजाम दु़म,

मा नेमहपका मोमु घ्रेट्‌पा नुङ कोङनिम डोक्‍पु खारी बोमु घ्रेट्‌पा दु़म।

२२ मेम्‍मिमका स्‍वालादुडाम मेजो़पा खारीडाम वाङ बाया,

सेपा न-गोका माम्‍चु़नीकाम नङ रपामिमनुङ कोयोङा माम्‍चु़नीकु न होङ्‌ङा बेपा थो़र बोमु,

रिखाम बोमु नुङ न-भ्रसिबेन्‍मु न बे।

२३ नेप्‍ची मान्‍थिम नुङ हाम ना हामकु खाल्‍बेपा ल्‍वामिमडाम वाङ बाया,

हेङालोने ओर्मिम ल्‍वाका रिबुसी ग र्‍वाक्‍पा गाना चनामिमङा बु।

२४ माम्‍चु़नीकु डु़ल्‍चो़का रिबुसी किसि मेनु़,

लावो खोत्‍लेनुङ दु़पा,

सीमुचापा,

इम्‍सिक्‍पा,

२५ मा उमा कोर्थो़लाम बक्‍पामिमलाई याक्‍के दु़म्‍साका थेसिथेन्‍बेट्‌पा दु़म्‍मु बासी।

मेकोतिमा माम्‍चु़नीका मेर्मिमकु न-गो ख्‍लोम्‍साट्‌मिमा मेर्मिमका आच्‍छाङाकाम ल्‍वाडा थो़र लु़मी डे,

२६ मा मेर्मिमकु न छ्‌यासी,

मा शैतानकु पेरडाम लुमिमा स्‍वामी,

उहेमका मेर्मिमलाई उमा न होम्‍साका दोमु बथाडु़मिम बु।

हुक्‍पाथारी बिलि मेजो़पा मु़चु़मिम दु़म्‍मी

३

१ हुक्‍पाथारीका ङिमलु़पा थारी रो र्‍वाक्‍पा गाना चजो़ला।

२ हेङालोने मु़चु़मिमका उनी त्‍वापलाई कोङङा रिखाम बेपा,

खउलुङकु रारी बेपा,

डोक्‍पु लिसिक्‍पा,

नो़ ल्‍वाक्‍थाट्‌पा,

वाङमिमकु दुथाम मेजो़पा जेपा,

माम-पापका र्‍वामिमिम मेथो़पा,

आला-तोमा मान्‍थिम,

मा माम्‍चु़नीकु लाम्‍दीडा मेलाम्‍दिपा,

३ रिखाम मान्‍थिम,

पाचो ग्‍वामु मेबिसिक्‍पा,

वाङमिमलाई डक्‍साका जेपा,

त्‍वापलाई जो़होमका मेजु़ल्‍पा,

न-थो़म मान्‍थिम,

जो़पा ल्‍वा मेद्‌वाक्‍पा,

४ ङादो जेम्‍मा होम्‍साका मेबेपा,

मेमिम्‍साकाङा खारी बेपा,

डोक्‍पु लिसिक्‍पा,

माम्‍चु़नीलाई रिखाम मेबेसाका त्‍वाकु नसीहोम बेपा,

५ माम्‍चु़नीकु सो़रलोले बेपा लिसिक्‍पा,

लावो माम्‍चु़नीडा आच्‍छाङाका थो़रमेलु़पा दु़म्‍मी।

तिमोथी,

आरेप्‍माम मु़चु़मिमडाम वाङ बाया।

६ हेङालोने मेर्मिमगोडाम याङ-याङ ने नेम-नेमगोडा हुसाका छु़ल कुर्थाक्‍पा नुङ छो़म मेजो़पा नका बथाक्‍पा मेथेट्‌पा मेसेममिमलाई उनी ल्‍वाडा जु़ल्‍मी।

७ मेर्मिम मेसेममिमका सीम्‍सिमु ने हेल्‍लो लोवो सीम्‍सिमी लावो माम्‍चु़नीकु दुथाम आच्‍छाङाकाम ल्‍वा हेल्‍लो वो थेसिमेथेट्‌मी।

८ माम्‍चु़नीलाम-जेपा मोशाकु कोर्थो़लाम यान्‍नेस नुङ याम्‍ब्रेस बक्‍चिम होम्‍साका ओर्मिम मु़चु़ वो आच्‍छाङाकाम ल्‍वाकु कोर्थो़लाम बमी।

ओर्मिम मु़चु़कु न झिप्‍स्‍ताम बु,

मा उनीमा थो़र आच्‍छाङाकाम मिबु।

९ लावो ओर्मिमका हेल्‍लो लोवो आरे बोमुम बुमु मेचाम्‍मी।

हेङालोने यान्‍नेस नुङ याम्‍ब्रेसकाम होप्‍मामङा मेर्मिमका नेप्‍ची मान्‍थि बोमिमिम खारी खोत्‍लेका ल्‍वामी।

पावलका तिमोथीलाई बेबेड्‌डु़म खारी

१० आथा ने गाना आमा सीसि,

आमा दोसी,

गो बोमु मालुमिम ल्‍वा,

आमा थो़र,

आमा इम्‍सी,

आमा रिखाम,

मा आमा न कोलेङा बु र्‍वाक्‍पा चनामिमङा बु।

११ एन्‍टिओखिया शहर,

आइकोनियन नुङ लुस्‍त्रा शहरमिमडा गोलाई छो़म मेजो़पा बेङ्‌डिमी।

मेम्‍मा मेसिन्‍डाम मु़चु़मिमका ग्‍वाङ्‌डिमिम दु़खा इम्‍तो,

लावो ङाचो़ येशूका मेर्मिम खोत्‍लेलामका गोलाई बोट्‌ङिडी-थार्ङिडिमी।

१२ ख्रीष्‍ट येशूडा माम्‍चु़नीकु लाम्‍दी होम्‍साका लाम्‍दिमु माल्‍पामिम खोत्‍ले मु़चु़काम छो़म उनी थो़मतेर्सी।

१३ लावो मेजो़पा मु़चु़मिम नुङ लुचो़ बेपामिम लु-फेले बेसाका नुङ लु-फेले बेला सो़सिक्‍साका छो़म मेजो़पा दु़म्‍तो लमी।

१४ लावो गाना ने त्‍वाका सीसिट्‌नाम नुङ छो़म थो़रलु़न्‍नाम ल्‍वा होम्‍साका लाम्‍दियाम बाया,

मेर्मिम ल्‍वा थो़रलु़इमिम मु़चु़मिमलाम सीसिट्‌नाम गाना त्‍वाकाङा चना।

१५ गाना ने चो़च्‍चो़लो आथामङा माम्‍चु़नीकु सिजेम चनामिम बु,

मेराम सिजेमका ख्रीष्‍ट येशूडा थो़र लु़न्‍नामलामका सेल्‍सिमुकाम लागि गानालाई सीमु चाम्‍ना।

१६ माम्‍चु़नीकु खोत्‍ले सिजेम माम्‍चु़नीकु सामलामका रोक्‍ताम सो़,a

मा सीमु,

लु़म्‍ला बेन्‍मु,

जो़पा बनेबोमु,

माम्‍चु़नीकु न होम्‍साका दोबेन्‍मुडा ओराम ख्‍लो़पा बु।

१७ मेम्‍साका माम्‍चु़नीकु लाम्‍दीडा लाम्‍दिपा मु़चु़मिम जो़पा खारी खोत्‍ले बोमु चापा दु़म्‍मी।

a 

३:१६ माम्‍चु़नीका सिजेम र्‍याक्‍पा मु़चु़मिमलाई माम्‍चु़नीकु न ग्‍वाम्‍डी।

४

१ ख्रीष्‍ट येशू हप होङङा दु़म्‍साका योमिलो गुमीका सिपा लोवो नु़पा लोवो खोत्‍लेकाम निया बोमी।

मेम्‍मिमका माम्‍चु़नी नुङ ख्रीष्‍टकु ङादोडा गो गानालाई ओर्मिम छो़म बेबेनी:

२ जो़पा-सेला थो़बेडामी,

हाङकोलो लोवो जो़पा-सेला थो़बेन्‍मुडा न सोका,

मु़चु़मिमलाई लु़म्‍ला बेडामी,

भुरामी,

उनीमा सो हन्‍बेसाडामी,

मा इम्‍सिक्‍साका बुमुडा नुङ सीमुडा चङचङया बाया।

३ हेङालोने आरेप्‍माम थारी रोक्‍तोङा लेडु़,

मेर्मिमका माम्‍चु़नीकु आच्‍छाङाकाम सीसिथो़ न मेसोमी,

लावो त्‍वाका द्‌वामिमिम ल्‍वा कोङङा थो़मु न बोमी,

मा उनी त्‍वाका द्‌वामिमिम सिपामिमकाडा खोम्‍सिमी।

४ मु़चु़मिमका आच्‍छाङाकाम सीसि थो़मु डिन्‍मी,

मा हाम ना हामकु सो़म्‍दीमिमडाङा थो़रलु़मी।

५ लावो गाना खोत्‍ले थारीका त्‍वापलाईङा जो़होमका जु़ला,

दु़खा इम्‍डा,

जो़पा-सेला थो़बेडामी,

मा माम्‍चु़नीका बेबेट्‌नामिम खोत्‍ले खारी बे।

६ हेङालोने सासेन्‍खोपडला आमा मिरो़म असाकाa माम्‍चु़नीलाई ग्‍वामु होङङा आमा सिमु थारी रोमु दु़म्‍स्‍तु़म बु।

७ गो जो़पा क्‍वाल्‍बा बेउतोम बु,

मा ओराम खारीकु ओन्‍सी ओन्‍सोमु दु़म्‍तोम बु,

आमा थो़र जो़होमका जु़ल्‍तोम बु।

८ आथा ने माम्‍चु़नीकु ङादोडा जो़पा दु़म्‍पाकाम मुकुट आमा लागि जु़ल्‍मा बु,

उहेम मुकुट जो़होमका निया बेपा ख्रीष्‍ट योमिमा गोलाई खुबेन्‍ङिमी।

गोलाई कोङङा मेएँ,

गुमी योमिमिम थारी छो़म लथाक्‍पा खोत्‍ले मु़चु़लाई खुबेन्‍मी।

त्‍वापगोडाम ल्‍वा पावलका तिमोथीनुङ र्‍वाक्‍ताम

९ इमा चाप्‍सी गाना दालाङा आमाडा रोका,

१० हेङालोने डेमासका ओराम सु़म्‍दिसेरलाई रिखाम बु़डु़मा गोलाई डिसाका थेसलोनिके शहरडा लस्‍ताम बु।

क्रेसेन्‍स गलातिया क्षेत्रडा लस्‍ताम बु,

मा तीतस ने दलमातिया क्षेत्रडा लस्‍ताम बु।

११ लूका कोङङा गोनुङ बु।

मर्कूसलाई मालामा गानानुङङा रेडा,

हेङालोने मेरामका खारी बोमुडा गोलाई जो़होमका ख्‍लो़ङी।

१२ तुखिकसलाई गो एफिसस शहरडा थु़र्तोम बु।

१३ गाना रोनालो त्रोआस शहरडा कार्पसकाडा पार्जो़ल्‍तोम आमा हुम-ये नुङ आमा खाजेममिम,

मा भेन्‍दाकु कोक्‍तेडा र्‍याक्‍मा खाजेम ने मेप्‍ल्‍वासाका कोर्ङी।

१४ वाता डु़पा अलेक्‍जेन्‍डरका गोलाई छो़म मेजो़पा बेङ्‌डिम बु,

माम्‍चु़नीका उमा खारी होम्‍साका मेरामलाई देन्‍दे ग्‍वामी।

१५ गाना वो मेराम मु़चु़डाम चङचङया बाया,

हेङालोने गुइ थो़बेड्‌डिम जो़पा-सेलाकु कोर्थो़लाम मेरामका छो़म मेजो़पा बु़डु़म बु।

१६ अदालतडा ङादोम थारीका लङ्‌डिमिलो सु़ वो गोलाम मेबाम्‍सिप्‍मिवा,

मा गोलाई खोत्‍लेका ङेट्‌ङिडिमी।

मेमङा लोवो ओराम ल्‍वाकु देन्‍दे मेर्मिमलाई माम्‍चु़नीका मेग्‍वामिनु़।

१७ लावो वाङसामामिम खोत्‍लेका थो़मु चाम्‍मिनु़ र्‍वाक्‍साका येशू गोनुङ दु़म्‍मिडी,

मा खोत्‍ले जो़पा-सेला थो़बेन्‍मु चापा यु़म ग्‍वाङ्‌डिमी।

मेकोतिमा गो धेन्‍द्राकु सिगोडाम वाङ दु़म्‍मु ल्‍वाउतो।

१८ ङाचो़का गोलाई खोत्‍ले मेजो़पा ल्‍वालामका गेङिमी,

मा गुमीका उनीमा पाह्रीलाम किब्‍दीकाम लागि गोलाई बोङिमी-थार्ङिमी।

हेल्‍लो लोवो उनीमा यु़म झ्‍वानु़म बुनु़!

आमेन।

पावलकाम चक्‍थो़म सेव

१९ प्रिस्‍किला,

अकिलास नुङ ओनेसिफरसकु नेमडाममिमलाई आमा सेव र्‍वाङसाक्‍ङी।

२० इरास्‍तस कोरिन्‍थ शहरडा बाइल्‍याड्‌डा,

त्रोफिमस ने नो़सी बु़डु़मका मिलेटस शहरडा पार्जो़ल्‍तो।

२१ गाना चाम्‍नामिमसम्‍म जु नेम रोमु ङादोङा रोका।

युबुलस,

पुडेस,

लिनस,

क्‍लौडिया नुङ खोत्‍ले थो़रलु़पामिमका गानालाई सेव र्‍वाम्‍डिम बु।

२२ माम्‍चु़नी गानानुङ दु़म्‍मिनु़।

उनीमा दिदाम गानानुङ दु़म्‍नु़।

a 

४:६ गन्‍ती २८:७ डा रेप्‍नी। माकेम थारीका यहूदीमिमका सासेट्‌मिडिलो हादी-बारामिम सासेन्‍खोपडला फल्‍मिडिम चङडा मेडला अङ्‍गूरकु बिलाम लोवो तेल लोवो अम्‍थाल्‍मिडी।

तीतसलाई

पावलका र्‍याक्‍तु़म सेलाखाजेम

छेम-ल्‍वा

ओराम सेलाखाजेम पावलका तीतसलाई र्‍याक्‍तु़म बाइडा। तीतस यहूदी मेएँ वाङसामा बाइडा। गु येशूडा थो़रलु़पा दु़स्‍तामा पावलनुङ कोयो खारी बेपा मा पावलका बु़डु़म माम्‍चु़नीकु खारीडा ख्‍लो़पा मु़चु़ बाइडा। ओराम सेलाखाजेमडा पावलका तीतसलाई क्रेट टापुडा चो़म्‍सिड्‍डाम मण्‍डली रेम्‍मु पार्जो़ल्‍लु़म उमा स्‍वाला र्‍वाक्‍ताम बु।

पावलका ओराम सेलाखाजेमडा तीतसलाई सुले ल्‍वा सीड्‍डु़म बाइडा:

(१) मण्‍डलीडाम ङाउमिम हेप्‍माम दु़म्‍मु बासी र्‍वाक्‍साका तीतसलाई मिम्‍बेड्‍डु़म। क्रेटडाम मु़चु़मिमकु बेसी-दोसी मेजो़पा बाइडा।

(२) मण्‍डलीडाम ङामी-ङावामिम, स्‍वालामिम नुङ डु़म्‍लाचो़मिमलाई हेसाका सीमुमि बासी र्‍वाक्‍साका तीतसलाई लु़म्‍ला बेड्‍डु़म।

(३) थो़रलु़पाकु बेसी-दोसी होङङा दोमु, दु़साका बुमु, मण्‍डलीडा फ्‍वाम्‍सिमुडाम, खाल्‍बेबोमुडाम, मेद्‍वाला सो़म्‍सिमुडाम वाङ बुमु।

तीतस क्रेट टापुडा बाइडाम थारीका पावलका ईस्‍वी सम्‍वत् ६३-६५ बाडे दु़स्‍तु़मा पावलका गुलाई दलमातियाडा थु़र्स्‍तु़म बाइडा (२ तिमोथी ४:१०)।

र्‍याक्‍मा ल्‍वामिम

छेम-ल्‍वा १:१-४

मण्‍डलीकु साखामगोडाम ल्‍वामिम १:५-१६

मण्‍डलीडाम मु़चु़मिमका बोमु बासिक्‍पा खारीमिम २:१-१५

थो़रलु़पामिमलाई लु़म्‍ला नुङ ङिमसासी ३:१-११

हुम-द ३:१२-१५

तीतसलाई

पावलका र्‍याक्‍तु़म सेलाखाजेम

तीतस

१

१ माम्‍चु़नीकु डु़ल्‍चो़ नुङ येशू ख्रीष्‍टकु थु़र्मा गो पावलका ओराम सेलाखाजेम र्‍याक्‍तोङा बेउ।

उनीमा मु़चु़मिमलाई छो़म थो़र लु़बेसाका नुङ आच्‍छाङाकु सिजेम थेसिथेन्‍बेसाका उनीमा लाम्‍दीडा लाम्‍दिबेन्‍मु लागि माम्‍चु़नीका गोलाई थु़र्ङिडिमिम।

२ ओराम थो़र नुङ आच्‍छाङाकु सिजेम थेसिथेट्‌पा नेप्‍चीलाम मेर्मिमका त्‍वारो़म ल्‍वामु लागि लथाक्‍पा दु़म्‍मी।

मेराम त्‍वारो़म हेल्‍लो वो लिमा मेथेट्‌पा माम्‍चु़नीका सु़म्‍दिमोलोङा याचे जेम्‍डिम बाइडा।

३ जो़पा-सेला थो़बेसीलामका गुमीका मुलु़ बेम्‍डिम जो़पा थारीका मु़चु़मिमलाई ओराम ल्‍वा चबेट्‌मिडी।

गुमीका मेराम खारी बेबेट्‌ङिडिमी मा गुइलाई सेल्‍पा इकी माम्‍चु़नीका बेबेट्‌ङिडिमिम होम्‍साका गो बेउतो।

४ गो थो़र लु़ङुमिम येशू ख्रीष्‍टडा ङा गाना वो थो़र लु़न्‍नामका आमा तारापाचो़ होङङा लु़ङुमिम तीतसलाई ओराम सेलाखाजेम र्‍याक्‍तोङा बेउ,

माम्‍चु़नी इकी पाप नुङ गुइलाई सेल्‍पा येशू ख्रीष्‍टलामका गाना दिदाम नुङ न-भ्रसी ल्‍वानानु़!

क्रेट टापुडा तीतसकु खारी

५ इकी बोम्‍द खारी बेसोका,

मा खोत्‍ले शहरडा एल्‍डरमिम थुडामी र्‍वाङडोमा गानालाई क्रेट टापुडा पार्जो़ल्‍निम।

गो गानालाई र्‍वाङडोम ल्‍वा मेप्‍ल्‍वासा वो।

६ एल्‍डर मुमा बेन्‍ला मेसो़सिक्‍पा,

कोलेङा नाइमे बाट्‌पा दु़म्‍मु बासी।

मेरामकु चो़मिम थो़रलु़पा,

उनी हाम बेबेद्‌वा मेराम मेबेपा,

मा र्‍वाकिमिम थो़पा दु़म्‍मु बासी।

७ हेङालोने एल्‍डरa ने माम्‍चु़नीकाम खारी बेपामिमका मुमा बेन्‍ला मेसो़सिक्‍पा दु़म्‍मु बासी।

उ त्‍वाकु न होङङा बेपा,

दाला छोक्‍चो बक्‍पा,

डु़का सेट्‌पा,

क्‍वाल्‍बा बेपा,

खउलुङ ल्‍वामु लागि हाम लोवो बेपा दु़म्‍सिमेनु़।

८ लावो बोच्‍चो़कु चापे-डुपे बेपा,

जो़पा खारी बोमु द्‌वाक्‍पा,

मिम्‍साका खारी बेपा,

सु़डला वो चोमिक्‍सी मेबेसाका निया बेपा,

न-गो सेपा मा त्‍वाका त्‍वापलाई जो़होमका जु़ल्‍मु चापा दु़म्‍मु बासी।

९ गुलाई सीट्‌मा थो़रलु़इमिम सिजेमडा गु छो़म थो़र लु़मुम बुमु बासी।

मेम बेसाका गुका आच्‍छाङाकु सीसिका वाङमिमकाम उनी सो हन्‍बेन्‍सामु मा आच्‍चाङाकाम सीसिकु कोर्थो़लाम बक्‍पा मु़चु़मिम लिमा बुमी र्‍वाक्‍साका रेम्‍बोमु चापा दु़म्‍बेट्‌नु़।

१० हाम ना हामकु ल्‍वा बेपा,

वाङमिमलाई लु-फेले बेपा मा र्‍वाकिमिम मेथो़पा मु़चु़मिम हापाङा दु़म्‍मी।

सेल्‍सिमु लागि खिरिरि-क्रिप्‍सीb बोमुङा बासी र्‍वाक्‍पामिमगोडाम आरेप्‍माम मु़चु़मिम ने हापाङा बुमी।

११ मेर्मिमलाई भोम्‍मुमि बासी,

हेङालोने सीसि मेनु़पा लिमा ल्‍वा सीसाका मेर्मिमका हापा मु़चु़मिमलाई थो़रलु़सीलामका ताङताहेरथो़ ख्‍लोम्‍डिम बु।

मेर्मिमका खउलुङकाम लागि कोङङा मेम बोमी।

१२ क्रेट टापुडा बाट्‌पा मेर्मिमकु माम्‍चु़नीलाम-जेपा कोले मु़चु़का वो मेर्मिमकु दुथाम आरे र्‍वाक्‍ताम बु: “क्रेटडाम खोत्‍ले मु़चु़मिम लिमा थेट्‌पा,

सो़ब्‍दीडाम ङिमलु़पा हादीबारामिम होप्‍माम,

मा भ्रेपा पोमसामिम सो़।”

१३ मेर्मिमकु माम्‍चु़नीलाम-जेपा मु़चु़का सो़यु़डु़म ल्‍वा आच्‍छाङा सो़।

मेम्‍मिमका मेर्मिमलाई छो़म ख्‍र्‍वाकामी,

मा मेर्मिम छो़म डोक्‍पु थो़रनुङमा दु़म्‍मिनु़।

१४ मेम्‍मा यहूदीमिमकाम हाम ना हामकु ल्‍वाडा नुङ येशू ख्रीष्‍टकु दुथाममिम सीसि थो़मु मेद्‌वाक्‍पा मु़चु़मिमका र्‍वामिमिम ल्‍वाडा न मेसोमिनु़।

१५ न-गो सेपा मु़चु़मिमकाम लागि खोत्‍लेङा सेपा दु़म।

लावो मेजो़पा न-गोनुङमा नुङ थो़र मेलु़पा मु़चु़मिमकाम लागि ने हाम वो सेपा मेदु़म।

हेङालोने मेर्मिमकु न नुङ नेप्‍चीङा मेजो़पा दु़स्‍ताम बु।

१६ मेर्मिम मु़चु़का माम्‍चु़नीलाई छेत्तोकोम बु ने र्‍वामी,

लावो उनी खारी बेसीलामका माम्‍चु़नीलाई मेछेमिमिम रेम्‍बोमी।

मेर्मिम मु़चु़मिम माम्‍चु़नीलाई मेद्‌वाक्‍पा नुङ गुमीका र्‍वामिमिम मेथो़पा,

मा जो़पा खारी हाम वो बोमु मेघ्रेट्‌पा सो़।

a 

१:७ मण्‍डली रेपालाई बिशप वो र्‍वाकी।

b 

१:१० यहूदीमिम ने खिरिरि-क्रिप्‍सी बोमु र्‍वाक्‍मा माम्‍चु़नीकु मु़चु़ दु़म्‍मु र्‍वाक्‍पा मिम्‍थाल्‍मिडी।

आच्‍छाङाकाम सीसि

२

१ तीतस,

गाना ने आच्‍छाङाकाम सीसि सीडामी।

२ ङावा मु़चु़मिमलाई मिम्‍साका खारी बेपा,

डोक्‍पु मिम्‍मुका घ्रेट्‌पा,

त्‍वापलाई जो़होमका जु़ल्‍पा दु़म्‍मु सीडामी।

माम्‍चु़नीडा मेर्मिमका छो़म डोक्‍पु थो़र बोमिनु़,

मा रिखामनुङमा नुङ इम्‍मु चापा दु़म्‍मिनु़।

३ मेम्‍साकाङा ङामी मेसेममिमका वो उनी थो़रलु़सीलाई घ्रेट्‌पा सेपा बासी-दोसी बोमु सीडामी।

वाङमिमलाई डक्‍साका जेपा,

मा छो़म डु़ डुपा मेदु़म्‍मिनु़।

मेम मेबेसाका मेर्मिमका वाङमिमलाई जो़पा ल्‍वा सीमिनु़।

४ मे ङामी मेसेममिमका स्‍वालामे मेसेममिमलाई उनी वोचु़ नुङ चो़च्‍चो़मिमलाई रिखाम बोमु,

५ मा त्‍वापलाई जो़होमका जु़ल्‍पा,

सेपा न-गोनुङमा दु़म्‍पा,

नेम-किम जो़होमका रेपा,

न-थो़मनुङमा नुङ उनी वोचु़कु ल्‍वाडा बुमु सीमिनु़-चेमिनु़।

मेम्‍साका माम्‍चु़नीकु सिजेमकु दुथाम सु़का वो मेजो़पा जेमु मेल्‍वामिनु़।

६ मेम्‍साकाङा स्‍वाला मु़चु़मिम वो त्‍वापलाई जो़होमका जु़ल्‍पा दु़म्‍मु लागि उनी सो हन्‍बेसाडामी।

७ खोत्‍ले जो़पा खारी बेत्तो मेर्मिमकु ङादोडा रेम्‍बेपा मु़चु़ गाना दु़म्‍सा।

गाना मेर्मिमलाई सीनामिलो इमा न-गो जो़पा नुङ डोक्‍पु र्‍वाला सो़सिक्‍पा,

८ मा सु़का वो भुर्मु मेचापा आच्‍छाङाकु सीसि सीडामी।

मेम बोनामिमका इकीमा कोर्थो़लाम बक्‍पामिमका इकीमा दुथाम मेजो़पा जेमु ल्‍वा हाम वो मेदु़म्‍मिमका उनी क्रो़म लु़।

९ डु़ल्‍चो़मिमका वो उनी हपमिमकु ल्‍वाडा बासाका खोत्‍ले ल्‍वाडा उनी हपमिमलाई गेर्सिबेट्‌निमी।

डु़ल्‍चो़मिम सि कोल्‍पा मेदु़म्‍मिनु़।

१० डु़ल्‍चो़मिमका मेखुम्‍सामिनु़,

लावो छो़म थो़रलु़इमिम दु़म्‍मु चाम्‍मिनु़।

आरे बेसाका गुइलाई सेल्‍पा माम्‍चु़नीकु सीसि जो़पा बु र्‍वाक्‍पा मेर्मिमका खोत्‍ले ल्‍वाडा रेम्‍बोमिनु़।

११ हेङालोने खोत्‍ले मु़चु़मिम सेल्‍मुमि लागि माम्‍चु़नीका उनी दिदाम रेम्‍बेम्‍डिम बु।

१२ मेराम दिदामका गुइलाई माम्‍चु़नीकु नङ मेकोसिक्‍पा ल्‍वामिम नुङ सु़म्‍दिसेरडाम मेजो़पा नमिम डिन्‍मु,

मा त्‍वापलाई जो़होमका जु़ल्‍मु चापा,

जो़पा दु़म्‍पा,

मा माम्‍चु़नीकु लाम्‍दीडा लाम्‍दिसाका बुमु सीसा-चेसा।

१३ मेम्‍मा घ्‍ल्‍वापा इकीमा माम्‍चु़नी नुङ गुइलाई सेल्‍पा येशू ख्रीष्‍टकु यु़म-झ्‍वाक्‍सी रेम्‍बेसिलो ल्‍वापा न बिमिम गेर्सी द्‌वाक्‍पा थारीकाम लागि लडिमिम बुइ।

१४ खोत्‍ले मेजो़पा ल्‍वाडाम फ्‍वामु नुङ सेपा दु़म्‍साका जो़पा खारी बोमु छो़म माल्‍पा उनी त्‍वाकु मु़चु़मिम दु़म्‍बेन्‍मु लागि येशू ख्रीष्‍ट सेन्‍ला सो़म्‍सिम्‍डी।

१५ ओर्मिम ल्‍वा र्‍वाक्‍साका थो़रलु़पामिमकु सो हन्‍बेसाडामी मा गानानुङ बाट्‌पा साखामका मेर्मिमका ख्‍लो़ट्‌मिडिम ल्‍वाडा भुरामी।

मेम्‍साका गाना र्‍वानामिम ल्‍वा खोत्‍लेका थो़मिनु़।

जो़पा खारी बोमु

३

१ आरे बोमु थो़रलु़पामिमलाई मिम्‍बेडामी: साखामचो़ नुङ सरकारी डोक्‍पु मु़चु़मिमकु ल्‍वाडा बुमु,

मेर्मिमका र्‍वामिमिम थो़मु,

मा हाम लोवो जो़पा खारी बोमु लागि झो़म्‍जो़ल्‍सिमु।

२ मेर्मिमका सु़लाई वो डक्‍साका मेजेमिनु़,

मा रिबुसी मेकिन्‍मिनु़।

न-थो़मनुङमा दु़म्‍मिनु़,

मा याक्‍के दु़म्‍साका खोत्‍ले मु़चु़मिमनुङ जेमिनु़-दोमिनु़।

३ कोबिलि गुइ वो नेप्‍ची मान्‍थिम नुङ र्‍वाकिमिम मेथो़पा बाइडी।

लु-फेले बेला सो़सिक्‍पा,

मेजो़पा नकाम नुङ नसीहोम बिइबाल्‍ली।

नो़ मेनु़पा,

नाचु़रनुङमा,

मेद्‌वाला सो़सिक्‍पा,

मा मेद्‌वाबेपा बाइडी।

४ लावो इकीमा सेल्‍पा माम्‍चु़नीका उनी न-थो़म नुङ रिखाम गुइडला रेम्‍बेम्‍डी,

५ मा गुइ बिइडिम जो़पा खारीका ने मेएँ,

माम्‍चु़नीकु न-थो़मका सेल्‍साड्‌डामी।

गुमीका इकीमा छु़लमिम हेप्‍साड्‌डामी,

मेम्‍मा उनीमा पेलका लाले त्‍वारो़म ग्‍वाक्‍साका लाले मु़चु़ दु़म्‍बेसाड्‌डामी।

६ मेराम उनीमा पेल इकीमा सेल्‍पा येशू ख्रीष्‍टलामका माम्‍चु़नीका गुइडला हापा अम्‍डी।

७ मेम्‍साका उनीमा दिदामका उनीमा न-गो होप्‍माम दु़म्‍साका हेल्‍लो वो मेसिपा त्‍वारो़म ल्‍वामु न बेपा उनीमा चो़मिम दु़म्‍सिनु़।

८ ओराम आच्‍छाङा र्‍वाक्‍मा सो़,

ओर्मिम सीसि छो़म सीडामी,

मेम्‍साका माम्‍चु़नीडा थो़रलु़पा खोत्‍लेका जो़पा खारी छो़म बोमु माल्‍पा दु़म्‍मिनु़।

ओर्मिम सीसि खोत्‍लेकाम लागि जो़पा नुङ ख्‍लो़पा बु।

९ लावो हाम ना हामकु ल्‍वाडा खाल्‍बोमु,

पाइमाखाकु दुथाम खाल्‍बोमु नुङ मोशाकु डु़म्‍लामिम होम्‍साका दोमुकु दुथाम रिबुसी किन्‍मुडाम गाना वाङ बाया वो।

हेङालोने ओर्मिम ल्‍वा ने हाम ना हामकाम नुङ नेमताबेट्‌पा कोङङा सो़।

१० मेदु़बेट्‌पा मु़चु़लाई कोखेप-नकखेप ङिम्‍साडा।

मेम्‍मा हाम वो मेबे।

११ आरेप्‍माम मु़चु़ आच्‍छाङाकु ल्‍वाडाम होनो लक्‍पा,

मा उ त्‍वाकु छु़लमिमकाङा गुलाई मुमा बेडु़ र्‍वाक्‍पा गाना चसा।

पावलका हुम-दडा र्‍वाक्‍ताम ल्‍वा

१२ अर्तिमास लोवो तुखिकस लोवो इमाडा थु़र्मु र्‍वाक्‍तोङा लेट्‌पु।

मेर्चिप गोडा कोले इमाडा रोफालो नेकोपोलिस शहरडा गाना इमा चाप्‍सी दाला गोलाई क्रो़म्‍ङी।

हेङालोने जुनेमका गो मेसिन्‍डाङा बुमु मुलु़ बेउतोम बु।

१३ वकील जेनास नुङ अपोल्‍लोस लाम्‍दिचिलो खोत्‍ले ल्‍वाडा इमा चाप्‍सी ख्‍लो़याची।

मेम्‍मा मेर्चिपलाई हामकाम वो खेरेला मेदु़म्‍नु़।

१४ गुइ थो़रलु़पामिम खोत्‍लेका जो़पा खारी बोमु माल्‍पा दु़म्‍मु बासी।

मेम्‍साका खेरेला दु़म्‍पा मु़चु़मिमलाई ख्‍लो़मुमि बासी।

मेम्‍मा गुइ हाम ना हामकाम मेदु़म्‍सी।

१५ गोनुङ बाट्‌पा खोत्‍लेका गानालाई सेव र्‍वाम्‍डिम बु।

गुइलाई रिखाम बेपा थो़रलु़पामिमलाई सेव र्‍वाङसाक्‍ङी।

माम्‍चु़नीकु दिदाम गानी खोत्‍लेनुङ दु़म्‍नु़।

फिलेमोनलाई

पावलका र्‍याक्‍तु़म सेलाखाजेम

छेम-ल्‍वा

फिलेमोन कोले छो़म नङ दोपा थो़रलु़पा मु़चु़ बाइडा। गु कलस्‍सीडा बाट्‍पा मण्‍डलीडाम मु़चु़ बाइडा मा ओनेसिमस नङकाम डु़ल्‍चो़कु नेमहप बाइडा। ओनेसिमस उमा नेमहपकु नेमलाम स्‍वाङ्‍डाम बाइडा। मेम्‍लो गुका पावललाई झ्‍यालखानडा डार्डु़म बाइडा। पावलकाङा गुलाई थो़रलु़पा दु़म्‍बेड्‍डु़म बाइडा। ओराम सेलाखाजेम पावलका फिलेमोनकाडा उमा डु़ल्‍चो़लाई थु़र्तोङा बु़ मा गुका मेरामलाई पाचो ग्‍वाक्‍मा डु़ल्‍चो़ होप्‍माम कोङङा मिम्‍साका मेएँ, लावो कोले थो़रलु़पा ल्‍वाकलाई होङ्‍ङा हुनाखाना बे र्‍वाक्‍साका छो़म र्‍वाक्‍ताम बु।

र्‍याक्‍मा ल्‍वामिम

छेम-ल्‍वा

नङ दोपा फिलेमोन ४-७

ओनेसिमसकाम लागि हुनाखाना ८-२२

हुम-द २३-२५

फिलेमोनलाई

पावलका र्‍याक्‍तु़म सेलाखाजेम

फिलेमोन

पावलकु सेव

१

१ ख्रीष्‍ट येशूकु जो़पा-सेला थो़बेत्तोमिलो चसिङडोम गो पावल नुङ इकीमा ल्‍वाक तिमोथीका,

आकीमा द्‌वादीबुङ ङोप्‍सो़ मा गुकुनुङ खारी बेपा फिलेमोनलाई ओराम सेलाखाजेम र्‍याक्‍चोकोम बु।

२ मेम्‍मा इकीमा रिचो़ अप्‍फिया,

छो़म मेझापातो खारी बेपा सिपाही होप्‍माम गुकुनुङ खारी बेपा अर्खिप्‍पस नुङ इमा नेमडा खोम्‍सिक्‍पा मण्‍डलीलाई वो ओराम सेलाखाजेम र्‍याक्‍चोकोम बु।

३ माम्‍चु़नी इकीमा पाप नुङ ङाचो़ येशू ख्रीष्‍टका उनी दिदामका सानिमिनु़,

मा इनी न-भ्रसी बेन्‍मिनु़!

आलासो़ नुङ सो़म्‍दी

४ गो गानालाई सो़म्‍दीडा मिम्‍निलो आमा माम्‍चु़नीलाई हेल्‍लो लोवो आलासो़ ग्‍वाक्‍पु,

५ हेङालोने ङाचो़ येशूडला बेन्‍नाम इमा थो़र नुङ माम्‍चु़नीकु मु़चु़मिमलाई बेत्तोङा लेनामिम रिखामकु दुथाम गो थो़उतोम बु।

६ इमा थो़रकु दुथाम सो़मु चापा गाना दु़म्‍सा,

मेम्‍साका गुइ ख्रीष्‍टडा बाट्‌पामिमनुङ बाट्‌पा खोत्‍ले जो़पा ल्‍वामिम छ्‌याङलो-छ्‌याङलो गाना थेसिथेनानु़ र्‍वाक्‍साका गो सो़म्‍दी बेउ।

७ आमा ल्‍वाक,

थो़रलु़पामिमलाई बेन्‍नाम इमा रिखामका गोलाई छो़म भ्रसिबेट्‌ङिडी,

मा आमा सो हन्‍डा,

हेङालोने माम्‍चु़नीकु मु़चु़मिमलाई गाना गेर्सी बेट्‌नामिम बु।

पावलका फिलेमोनलाई ओनेसिमस रङा बु़डु़म

८ गो ङाचो़ येशूकु थु़र्मा दु़म्‍ङोडोमका गाना हाम बोमु बासी र्‍वाक्‍साका गो र्‍वामु चापु लोवो,

९ गुची रिखाम बेबोचिमिमका गो याक्‍के दु़म्‍साका गानालाई छो़म र्‍वाङु,

गो ङावा पावल ख्रीष्‍ट येशूकाम लागि ओम्‍लो चतासिक्‍पा,

१० ओराम चसिखोपगोडा गो ओनेसिमसलाई येशू ख्रीष्‍टडा थो़र लु़बेत्तोमका गु आमा तारापाचो़ होप्‍पाम दु़स्‍ताम बु।

मेम्‍मिमका गुडला न-थो़म रेम्‍बे र्‍वाक्‍साका छो़म र्‍वाङु।

११ ङादो गु इमा लागि पारिमिम होप्‍माम बाइडा,

लावो ओम्‍लो ने इमा नुङ आमा निफिकाम लागिङा ख्‍लो़मु चापा दु़स्‍ताम बु।

१२ गु छो़म आमा थो़मका रु़ट्‌पा मु़चु़ सो़,

गुलाई इमाडाङा ख्‍लोक्‍तोङा लेट्‌पु।

१३ जो़पा-सेला थो़बेत्तोमिमका गो चसिक्‍पा बुङुलो गुलाई आसिन्‍डा गोनुङङा जेन्‍मु न बाइडा,

मा इमा खोमडा गुका ख्‍लो़ङिवा।

१४ लावो गाना मेबिसिक्‍थु़म ने गो हाम वो मेबेउवा।

वाङमिमका क्‍र्‍वाक्‍नामिमका मेएँ,

गाना इमा नका ख्‍लो़या-बाया बे र्‍वाक्‍पा आमा न बु।

१५ हेल्‍लो लोवो गानानुङ बुमु लागि ओनेसिमस घरिकोङ गानाडाम फ्‍वास्‍ताम रोओ।

१६ लावो डु़ल्‍चो़ होङङा मेएँ,

ओनेसिमस ने डु़ल्‍चो़डाम वो डोक्‍पु सो़।

गु आमा लागि द्‌वादीबुङ ल्‍वाक,

लावो इमा लागि ने मेरामडाम हापा,

हेङालोने ङाचो़ येशूडा मेराम कोङ मु़चु़ नुङ थो़रलु़पा ल्‍वाक होङङा सो़।

१७ गानानुङ कोयोङा खारी बेपा ङोप्‍सो़ र्‍वाक्‍साका गोलाई मिम्‍ङी माला गोलाई होम्‍साकाङा गुलाई वो रङा।

१८ गुका गानाडला मेजो़पा खारीमिम बु़डु़म बु लोवो इमा जेर पु़डु़म बु लोवो गोलाई सोबेट्‌ङी।

१९ गो पावल आमा ल्‍वाकाङा ओराम र्‍याक्‍तोङा लेट्‌पु।

मे ओनेसिमसकु जेर गो ङा सोन्‍सानी।

इमा त्‍वारो़मकाम लागि गाना आमा जेर हुन्‍नाम बु र्‍वाक्‍साका ने गो गानालाई र्‍वामु आमा न मिबु।

२० आमा द्‌वादीबुङ ल्‍वाक,

ङाचो़ येशूकाम लागि ओराम ख्‍लो़ङी।

ख्रीष्‍टडा आमा न-गो भ्रसिबेडा।

२१ गो र्‍वाङ्‌डोमडाम वो हापा बोना र्‍वाक्‍साका थो़रलु़ङडोम बु।

मेम्‍मिमका गानालाई गो ओराम सेलाखाजेम र्‍याक्‍तोङा लेट्‌पु।

२२ मेम्‍मा आथावो कोङमी ल्‍वा: गो बुमु लागि बाखोप बनेबेजो़ला,

हेङालोने माम्‍चु़नीका इमा सो़म्‍दी थो़मी,

मा दालाङा इमाडा ख्‍लोम्‍सिमु ग्‍वाङमी र्‍वाक्‍पा न बेउहोम बुङु।

पावलकु हुम-दडाम सेव

२३ येशू ख्रीष्‍टकु दुथाम गोनुङ चसिक्‍पा इपाफ्रासका गानालाई सेव र्‍वाक्‍ताम बु।

२४ मेम्‍साकाङा गोनुङ कोयोङा खारी बेपामिम: मर्कूस,

अरिस्‍तार्खस,

डेमास नुङ लूकाका वो सेव र्‍वाम्‍डिम बु।

२५ ङाचो़ येशू ख्रीष्‍टकु दिदाम गानी खोत्‍लेकाडा दु़म्‍नु़।

हिब्रूमिमलाई

र्‍याक्‍मा सेलाखाजेम

छेम-ल्‍वा

ओराम सेलाखाजेम ई. सं. ६० डाम ७० गोडा र्‍यासिड्‍डाम बाइडा। ओराम सेलाखाजेम सु़का र्‍याक्‍तु़म र्‍वाक्‍साका र्‍याक्‍पा मु़चु़कु नङ आसिन्‍डा र्‍याक्‍मा मिबु।

लावो ओराम सेलाखाजेम ख्रीष्‍टियनमिमकाम लागि र्‍याक्‍मा बाइडा। थो़रलु़पामिमका हापा दु़खा इम्‍मु बासिड्‍डामका मेर्मिमका येशू ख्रीष्‍टडा थो़रलु़मु डिन्‍मी डे र्‍वाक्‍पा ङिम बाइडा। मेम्‍मिमका मे थो़रलु़पामिमकु न बन्‍सामुमा सो हन्‍बेन्‍सामु लागि मा येशू ङा माम्‍चु़नी पापकु ङाली सो़ र्‍वाक्‍पा ल्‍वा ओराम सेलाखाजेमडा र्‍याक्‍मा बु। ओराम ल्‍वा आच्‍छाङा र्‍वाक्‍साका रेम्‍बोमु लागि आसिन्‍डा सुले ल्‍वा र्‍याक्‍मा बु।

१) येशू माम्‍चु़नी पापकाम हेल्‍लो लोवो बाट्‍पा द्‍वादीबुङ तारापाचो़ सो़, गुमीका खोत्‍ले दु़खा इम्साका माम्‍चु़नीकु न-गो होम्‍साका खारी बोमु बासी र्‍वाक्‍पा सीसिम्‍डी। येशू माम्‍चु़नीकु तारापाचो़ दु़म्‍मिडिमका माम्‍चु़नीलाम जेपामिम, पाह्रीचो़मिम मा मोशाडाम वो डोक्‍पु बुमी सो़।

२) माम्‍चु़नीकु तारापाचो़ येशू ने हेल्‍लो लोवो बाट्‍पाम बाट्‍पा डु़म्‍लाचो़ मा गुमी ङादोम सो़रख्रेप्‍सीडाम डु़म्‍लाचो़मिमडाम वो डोक्‍पु सो़।

३) येशूडा थो़र बिइडी माला छु़ल, ङिम नुङ सिमुलामका गुइ सेल्‍सिडी। डोक्‍पु ङाउ डु़म्‍लाचो़ दु़म्‍मिडिमा गुमीका गुइलाई आच्‍छाङा सेल्‍सामी। ओराम ल्‍वा ने यहूदी डु़म्‍लालामका नुङ भेन्‍दाचो़ सासेट्‍मा ल्‍वालामका माकेङा रेम्‍बोमु दु़म्‍मिडिम बाइडा।

को-कोङ (११) अध्‍यायडा ओराम सेलाखाजेम र्‍याक्‍पा मु़चु़का सेलाखाजेम डाट्‍पामिमलाई इस्राएलडाम माकेम कोङनिम नङ दोपा मु़चु़मिमका बेम्‍डिम थो़रलु़सी रेम्‍बेसाका थो़रडा सोनुङमा दु़म्‍निम बानी र्‍वाक्‍साका छो़म र्‍वा। को-न (१२) अध्‍यायडा, येशूलाई रेप्‍निमा हेल्‍लो लोवो गुमीडा थो़र बेनिम बानी मा हाङकोम दु़खा थारी रो लोवो मेर्मिम खोत्‍ले इम्‍मु बासी र्‍वाक्पा ल्‍वा सीड्‍डु़मिम बु। ओराम सेलाखाजेम ने लु़म्‍ला बेन्‍मु नुङ चङचङया बुबेन्‍मुमि लागि र्‍याक्‍तु़म बाइडा।

र्‍याक्‍मा ल्‍वामिम

छेम-ल्‍वा– माम्‍चु़नी पापकु ङाली रेम्‍बेपा ने ख्रीष्‍टङा सो़ १: १-३

ख्रीष्‍ट ने पाह्रीचो़मिमडाम वो डोक्‍पु बुमी १:४–२:१८

मोशा नुङ यहोशूडाम वो ख्रीष्‍ट डोक्‍पु बुमी ३:१–४:१३

ख्रीष्‍टङा खोत्‍लेडाम डोक्‍पु डु़म्‍लाचो़ बुमी ४:१४–७:२८

ख्रीष्‍टका याचे जेम्‍डिम ल्‍वा खोत्‍लेडाम डोक्‍पु बु ८:१–९:२२

ख्रीष्‍ट सासेन्‍सिम्‍डिम ल्‍वा ने खोत्‍लेडाम डोक्‍पु बु ९:२३–१०:३९

थो़रलु़सी ङा खोत्‍लेडाम डोक्‍पु बु ११:१–१२:२९

माम्‍चु़नीलाई गेर्सिबेन्‍मु बासी १३:१-१९

चक्‍थो़म सो़म्‍दी नुङ सेव १३:२०-२५

हिब्रूमिमलाई

र्‍याक्‍मा सेलाखाजेम

हिब्रू

माम्‍चु़नी गुइनुङ उनीमा तारापाचो़लामका जेमी

१

१ माके-माके माम्‍चु़नी इकी बेप-पापमिमनुङ हापा खेप हापा खालका माम्‍चु़नीलाम-जेपामिमलामका जेम्‍डी।

२ लावो ओराम हुक्‍पा थारीका माम्‍चु़नी गुइनुङ उनीमा तारापाचो़लामका जेम्‍डिम बु।

माम्‍चु़नीका उनीमा तारापाचो़लाई ओराम सु़म्‍दिसेरडा बाट्‌पा खोत्‍ले रपा दु़म्‍बेट्‌मिडी बु,

मा उनीमा तारापाचो़लामकाङा ओराम सु़म्‍दिसेर वो प्रङमिडी।

३ माम्‍चु़नीकु यु़म झ्‍वाक्‍सी उनीमा तारापाचो़का रेम्‍बोमी मा गुमीलामका ङा माम्‍चु़नीका उनीमा त्‍वाकु आच्‍छाङाकाम ङाली रेम्‍बोमी सो़।

उनीमा यु़मनुङमा सिजेमका खोत्‍ले सु़म्‍दिसेर जेन्‍थाट्‌मिमिम बु।

मेम्‍मा गुमीका मु़चु़मिमलाई उनी छु़लमिमडाम छेको-छेको बेम्‍डी मा येप्‍पा पाह्रीला माम्‍चु़नीकु जो़पलाम गुमी गन्‍मिडी।

ख्रीष्‍ट पाह्रीचो़मिमडाम डोक्‍पु

४ माम्‍चु़नीका उनी तारापाचो़लाई पाह्रीचो़मिमडाम डोक्‍पु बनेबेम्‍डी,

मा उनी तारापाचो़लाई बाम नङलामका येट्‌मिडी मेराम ने पाह्रीचो़मिमलाई येट्‌मिडिम नङडाम छो़म डोक्‍पु बाइडा।

५ माम्‍चु़नीका उनीमा कोङनिम पाह्रीचो़मिमलाई हेल्‍लो वो आरे मेर्‍वाक्‍मिवा,

“गाना आमा तारापाचो़,

आनेप आथाम गो इमा पाप दु़म्‍ङोडोम बु।”

६ लावो खोत्‍लेडाम ङादो गक्‍पा उनीमा तारापाचो़लाई सु़म्‍दिसेरडा थु़र्मिडिलो गुमीका र्‍वाम्‍डी,

“माम्‍चु़नीकु खोत्ले पाह्रीचो़मिमका गुमीलाई ङा सेव सान्‍मिनु़।”

७ पाह्रीचो़मिमकु दुथाम गुमीका आरे र्‍वामी,

“गो आमा पाह्रीचो़मिमलाई ब्‍लोजु़ दु़म्‍बेट्‍पुमी,

मा आमा डु़ल्‍चो़मिमलाई मुकु भुल्‍मु दु़म्‍बेट्‍पुमी।”

८ लावो तारापाचो़कु दुथाम आरेसाका र्‍याक्‍मा बु,

“ए माम्‍चु़नी,

गानी हेल्‍लो लोवो साखाम थो़नी,

मा गानी साखाम थो़निलो जो़होमका निया बोनी।

९ गानी मु़चु़मिमका जो़पा खारी बोमु द्‌वानी

मा मेजो़पा खारी बोमु मेद्‌वानी।

मेम्‍मिमका माम्‍चु़नी,

इनी माम्‍चु़नीका गानीलाई इनी ङोप्‍सो़मिमडाम हापा डोक्‍पु मिम्‍साका गेर्सिबेट्‌नी।”

१० माम्‍चु़नीका उनीमा तारापाचो़लाई आथावो र्‍वामी,

“माम्‍चु़नी,

सु़म्‍दिमोलो गानीङा ओराम सु़म्‍दिसेर प्रङनी मा गानी त्‍वाकु ल्‍वाकाङा धामु बनेबेन्‍नी।

११ मेर्मिम खोत्‍ले दाम्‍मिमा लमी लावो गानी ने हेल्‍लो लोवो दु़म्‍निम बुनी।

मेर्मिम ने ये-सेम होम्‍साका भ्रो़मिमा लमी।

१२ मेर्मिमलाई गानी भ्रो़ट्‍पा ये-सेम होम्‍साका दिल्‍निमा घ्रोनी।

लावो गानी ने हेल्‍लो लोवो को दु़म्‍निम बुनी।”

१३ मेम्‍मा माम्‍चु़नीका पाह्रीचो़मिमगोडाम सु़लाई वो ओराम ल्‍वा हेल्‍लो वो मेर्‍वाक्‍मिवा,

“इमा स्‍वाक्‍चिमोमिमलाई इमा फेमखेलगोयु़ मेबेथु़मसम्‍म गाना आमा जो़पलाम गन्‍डा।”

१४ लावो पाह्रीचो़मिम ने सु़?

मेर्मिम ने माम्‍चु़नीका सेल्मिडिम मु़चु़मिमलाई ख्‍लो़प्‍डा थु़र्मिडिम पेलमिम सो़।

छो़म डोक्‍पु सेल्‍सिसी

२

१ मेम्‍मिमका गुइ हाम थो़स्‍तिम बु मेरामडला गुइ छो़म न सोमु बासी।

मेएँ माला ने गुइ लाम्‍दी प्‍ल्‍वासिमा कोर्थो़ लक्‍सी।

२ माके माके पाह्रीचो़मिमलामका इकी बेप-पापमिमलाई माम्‍चु़नीकु सीसि आच्‍छाङा र्‍वाक्‍साका रेम्‍बेम्‍मा बाइडा।

मेम्मा मेराम सीसिकु कोर्थो़लाम बम्‍डिम मु़चु़मिम नुङ मेराम सीसि होम्‍साका मेबेमिवाम खोत्ले मेर्मिमका बेम्‍डिम खारी होम्‍साका देन्‍दे ल्‍वाम्‍डी।

३ मेम्‍साकाङा गुइ मेरामडाम वो आकोति छो़म डोक्‍पु सेल्‍सीकु सीसिथो़ न मेसोकिवा माला हेसाका मेराम डोक्‍पु देन्‍दे ल्‍वामुडाम वाङ दु़म्‍सी मा?

ङाचो़ उनी त्‍वाकाङा ङादो ओराम सेल्‍सिसीकाम सीसिकु दुथाम र्‍वाम्‍डी।

मेम्‍मा गुमीका र्‍वाम्‍डिम ल्‍वा थो़पामिमका ङा ओराम आच्‍छाङा र्‍वाक्‍साका रेम्‍बेम्‍डी।

४ माम्‍चु़नीका वो छेखोपमिम,

हापा खालकाम हेल्‍लो वो मेल्‍वाम्‍मा खारीमिम नुङ यु़मनुङमा खारीमिम रेम्‍बेसाका,

मा उनी नकाङा मेर्मिमलाई दो़म्‍साम्‍डिम माम्‍चु़नी-पेलकु राप्‍लावामिमलाम ओराम ल्वा आच्‍छाङा र्‍वाक्‍साका रेम्‍बेम्‍डी।

गुइलाई सेल्‍मु लागि येशू मु़चु़ दु़म्‍मिडी

५ गुइ ङादो आथाम र्‍वाक्‍तो बिइडिम,

रोक्‍पा सु़म्‍दिसेर माम्‍चु़नीका पाह्रीचो़मिमकु साखामगोडा जु़ल्‍मिडिम मिबु।

६ माम्‍चु़नीकु सिजेमगोडाम कोले खोमडा आरेसाका र्‍याक्‍मा बु,

“मु़चु़ ने हाम मा,

गानी मेरामकु दुथाम मिम्‍ताम सो़र्ताम बोनी?

मु़चु़कु तारापाचो़ ने हाम मा,

गानी मेरामलाई मिम्‍नी?

७ गानी गुलाई घरिकोङकाम लागि पाह्रीचो़मिमडाम याक्‍के दु़म्‍बेट्‍नी।

गुलाई यु़म झ्‍वाक्‍सी नुङ डोक्‍पु मिम्‍सीकु मुकुट खुसिबेट्‌नी।

८ मेम्‍मा गानी खोत्‍लेम थोकडला साखाम थो़मु गुलाई ग्‍वाक्‍नी।”

माम्‍चु़नीका मु़चु़कु साखामगोडा खोत्‍लेम थोक जु़ल्‍मिडिलो उमा साखामडाम वाङ दु़म्‍मु हाम वो मेग्‍वाक्‍मिवा।

लावो आथामबिलि खोत्‍लेम थोक मु़चु़कु साखाम गोडा बुमिम ने मेल्‍वासी।

९ लावो गुइ येशूलाई ल्‍वासी,

गुमी घरिकोङकाम लागि पाह्रीचो़मिमडाम याक्‍के दु़म्‍मिडी।

मेम्‍मा माम्‍चु़नीकु दिदामका खोत्‍लेकाम लागि गुमीलाई सिप्‍डा थु़र्मिडी।

येशूकाङा सिमु दु़खा इम्‍मिडिमका माम्‍चु़नीलामका यु़म झ्‍वाक्‍सी नुङ डोक्‍पु बेसीकु मुकुट ल्‍वाम्‍डी।

१० माम्‍चु़नीका खोत्‍लेम थोक बनेबेम्‍डी मा खोत्‍लेम थोक उनीमा यु़म झ्‍वाक्‍सीकाम लागि ङा बनेबेम्‍डी।

गुमीका उनीमा यु़म झ्‍वाक्‍सी दो़मुकाम लागि हापा तारापाचो़ रेन्‍मु न बेम्‍डी।

मेम्‍मिमका माम्‍चु़नीका उनीमा मुलु़ होम्‍साका खोत्‍लेलाई सेल्‍पा ङाचो़ ख्रीष्‍टलाई रेट्‌मिडी,

उहेमका दु़खामिम इम्‍साका मु़चु़मिमलाई सेल्‍सिथो़ क्रियु़डिमी।

११ येशू,

उहेमका मु़चु़मिमलाई सेपा दु़म्‍बेन्‍मी मा मे सेपा दु़म्‍पामिम खोत्‍ले कोले पापकु चो़मिमङा सो़।

मेम्‍मिमका मेर्मिमलाई आमा वा-ल्‍वाक र्‍वामु येशूलाई उनी क्रो़म मेलु़।

१२ गुमीका र्‍वामी,

“गो वा-ल्‍वाकमिमलाई इनीमा नङ थो़बेट्‍पुमी

मा खोत्‍ले थो़रलु़पामिमनुङ इनीमा नङ कोक्‍पा काम्‍सो बेउ।”

१३ गुमीका आथावो र्‍वामी,

“गो माम्‍चु़नीडाङा थो़र बेउ।”

मेम्‍मा गुमीका आथावो र्‍वामी,

“गो आसिन्‍डा माम्‍चु़नीका ग्‍वाङ्‌डिमिम जाउमो तारापाचो़मिमनुङ बुङु।”

१४ माम्‍चु़नीकु जाउमो तारापाचो़मिमकाम आरेप्‍माम मिरो़म बु,

मेराम मिरो़म सिमिमका येशू वो मेर्मिम होप्‍माम मु़चु़ दु़म्‍मिडी।

मेम्‍साकाङा गुमी सिम्‍डी मा सिमुलाम रेट्‌पा शैतानडला घ्‍ल्‍वाम्‍डी,

१५ मा साम बुमिमसम्‍म सिमुकु ङिमुगोयु़ बाट्‌पा मु़चु़मिमलाई येशूका सेल्‍मी।

१६ गुमी पाह्रीचो़मिमलाई ख्‍लो़प्‍डा योम्‍डिम मेएँ,

लावो गुमीका र्‍वामिमिम थो़पा अब्राहामकु चो़-चु़सु़मिमलाई ख्‍लो़प्‍डा योम्‍डिम सो़।

१७ मेम्‍मिमका खोत्‍ले ल्‍वाडा गुमी उनी त्‍वाकु मु़चु़मिम होप्‍मामङा दु़म्‍मु बास्‍ता।

मेम्‍मा मु़चु़मिमका बेम्‍डिम छु़लकु दुथाम पाचो बिमु लागि माम्‍चु़नीकु ङादोडा गुमी न-थो़मनुङमा नुङ थो़रलु़इमिम डोक्‍पु डु़म्‍लाचो़ दु़म्‍मिडी।

१८ गुमी उनी त्‍वाकाङा हापा न छाम्‍सीमिमडा नुङ दु़खामिमडा दु़म्‍मिडिमका ओम्‍लो गुमीका न छाम्‍सीडा दु़म्‍पामिमलाई ख्‍लो़मु चाम्‍मी।

येशूङा मोशाडाम डोक्‍पु बुमी

३

१ गानी वो सेपा मु़चु़ दु़म्‍मु लागि माम्‍चु़नीका येट्‌निमिम बु,

मेम्‍मिमका वा-ल्‍वाकनी,

माम्‍चु़नीकु थु़र्मा नुङ डोक्‍पु डु़म्‍लाचो़ र्‍वाक्‍साका गुइ रङडिम येशूडा न सोक्‍नी।

२ मोशा माम्‍चु़नीकु नेमडाम मु़चु़मिम गोडा थो़रलु़इमिम दु़स्‍ताम होङ्‌ङा येशू वो गुमीलाई थुट्‌पा माम्‍चु़नीडा थो़रलु़इमिम बाम्‍डी।

३ कोङिनम मु़चु़का नेम बनेबु़ मा मेराम मु़चु़का बनेबु़डु़म नेमलाई मेएँ नेमहपलाई डोक्‍पु मिम्‍मी।

मेम्‍साकाङा मोशाडाम ने येशूङा डोक्‍पु मिम्‍मु घ्रेट्‌पा बुमी।

४ नेममिम ने कोङनिम मु़चु़काङा बनेबोमिमिम दु़म।

लावो खोत्‍लेम थोक बनेबेपा ने माम्‍चु़नीङा बुमी।

५ मोशा माम्‍चु़नीकु नेमडाम मु़चु़मिमगोडा थो़रलु़इमिम मा डु़ल्‍चो़ दु़म्‍साका बाइडा।

माम्‍चु़नीका दिफु रेम्‍बेट्‍पा ल्‍वाकु दुथाम गुका मु़चु़मिमनुङ सो़यु़डु़।

६ लावो येशू ने माम्‍चु़नीकु नेमडाम मु़चु़मिमलाई रेपा थो़रलु़इमिम उनीमा तारापाचो़ सो़।

गुइ मेङिसाका हाम हुम लथाडी माला माम्‍चु़नीकु मु़चु़मिम दु़म्‍सी सो़।

माम्‍चु़नीकु कोर्थो़लाम मेबक्‍नी

७ मेम्‍मिमका माम्‍चु़नी-पेलका आरे र्‍वामी,

“आनेप गानी माम्‍चु़नीकु लो़लाम थो़न्‍नि माला,

८ इनीमा न-गो लुङ होप्‍माम बेसाका इनीमा बेप-पापमिम माम्‍चु़नीकु कोर्थो़लाम बम्‍डिमा

र्‍याङगो-र्‍याङगोडा मेर्मिमका उनीमा न छाम्‍मिडिम बाइडा।

लावो गानी ने मेप्‍माम मेदु़म्‍नी।

९ मेसिन्‍डा ब्‍ल धु़म थ सम्‍म गो बेउतोम खारी ल्‍वाम्‍डी

लोवो इनीमा बेप-पापमिमका थो़र मेलु़मिवामा आमा न छाम्‍मिडी।

१० मेम्‍मिमका गो मेर्मिम मु़चु़डाम छो़म आमा छोक्‍चो बक्‍ता।

मेम्‍मा र्‍वाङडो,

‘मेर्मिम मु़चु़मिम हेल्‍लो लोवो गोडाम होनोवा बुमी।

मेर्मिम गो र्‍वाङ्‌डोम लाम्‍दीडा लाम्‍दिमु मेबिम्‍सिप्‍मिवा।’

११ आमा छोक्‍चो बक्‍तामका गो कसम पेउतोमा र्‍वाङडो,

‘गो मुलु़ बेउतोम आमा ङेसिक्‍पा बायडा मेर्मिम हेल्‍लो वो हुमु मेल्‍वामी’।”

१२ थो़रलु़पा वा-ल्‍वाक नी,

चङचङया बानी,

गानीगोडाम कोङनिमनुङ बाट्‌पा मेजो़पा न-गो मा थो़र मेलु़सीका गानीलाई हेल्‍लो लोवो दु़म्‍पाम बाट्‌पा माम्‍चु़नीडाम होनोवा मेदु़म्‍बेट्‌नु़।

१३ हेल्‍लो लोवो गानी इनी त्‍वाप त्‍वापगोडा सो हन्‍बेबोमु बासी।

मेम्‍मा “आनेप”a र्‍वाकिमिम खोत्‍ले थारीसम्‍म गानी मेमङा बेनिम बानी।

मेम मेबेनिवा माला गानीगोडाम कोङनिमका छु़लगोनो फोसो़ वाम्‍निमा लु़म्‍ला मेबेडिचो़ दु़म्‍बेनी।

१४ गुइ ङादो माम्‍चु़नीडा थो़र लु़इडिलो आथाम हुक्‍पा थारीसम्‍म भाल-आथो़ मेदु़म्‍साका गुमीडा थो़रलु़इमिम बुइ माला गुइ खोत्‍लेका ख्रीष्‍टनुङङा खुन्‍चु़म ल्‍वापा दु़म्‍सी।

१५ माम्‍चु़नीकु सिजेमडा र्‍याक्‍मा बु:

“आनेप गानी माम्‍चु़नीकु लो़लाम थो़न्‍नी माला

इनीमा बेप-पापमिम माम्‍चु़नीकु कोर्थो़लाम बम्‍डिम होम्‍साका

गानी लु़म्‍ला मेबेडिचो़ मेदु़म्‍नी।”

१६ माम्‍चु़नीकु लो़लाम थो़पा मा वो उनीमा कोर्थो़लाम बक्‍पा खोत्‍ले मु़चु़मिम मोशाका मिश्र नेब्‍दीलामका ख्‍लुक्‍खेड्‌डु़मिम ने मेर्मिम ङा मेएँ मा?

१७ माम्‍चु़नीकाम सु़ मु़चु़डाम ब्‍ल धु़म थसम्‍म उनी छोक्‍चो बक्‍ताम बाइडा?

हाम मे छु़लचो़मिमडामङा मेएँ मा?

मेर्मिम ने र्‍याङगो-र्‍याङगोडा सिम्‍डिम बाइडा।

१८ “मेर्मिम गोनुङङा ङेसिक्‍पा बायडा हुमु मेल्‍वामी” र्‍वाक्‍साका माम्‍चु़नीका कसम पेम्‍डिम बाइडा।

मेराम ल्‍वा मे लु़म्‍ला मेबेडिचो़मिमलाईङा र्‍वाम्‍डिम मेएँ मा?

१९ मेम्‍मिमका गुइ चडिम बु,

मेर्मिमका माम्‍चु़नीडा थो़र मेलु़मिवामकाङा ङेसिक्‍पा खोमडा हुमु मेल्‍वामिवा।

a 

३:१३ आनेप र्‍वाक्‍मा ने ङाचो़ योक्‍पा थारी सो़।

माम्‍चु़नीकु ङेसिक्‍पा खोमगोनो गुइ हुमु

४

१ माम्‍चु़नीका उनीमा ङेसिक्‍पा खोमगोनो ङेम्‍सिमु ग्‍वानिनी र्‍वाम्‍डिम ल्‍वा ने आथावो बु।

मेराम खोमगोनो हुमु मेल्‍वापा सु़ वो मेदु़म्‍सिनु़ र्‍वाक्‍साका गुइ चङचङया बुइ।

२ गुइलाई होम्‍साकाङा मेर्मिमलाई वो जो़पा-सेला थो़बेट्‌मा बाइडा।

लावो मेर्मिमलाई थो़बेट्‌मा जो़पा-सेला ने हाम ना हामकाम दु़स्‍ता,

हेङालोने मेर्मिमका थो़म्डिम ल्‍वाडा थो़र मेलु़मिवा।

३ लावो गुइ थो़रलु़पामिम ने उनीमा ङेसिक्‍पा खोमगोनो हुमु ल्‍वासी।

गुमीका आरेसाका र्‍वाम्‍डिम बु,

“गो मुलु़ बेउतोम गोनुङ ङेसिक्‍पा खोमडा मेर्मिम हुमु मेल्‍वामी।”

लावो माम्‍चु़नीकु खारी ने सु़म्‍दि प्रङ्‌मिडिलोङा दु़स्‍ताम बाइडा।

४ हेङालोने सिजेमगोडा कोङ कोङ खोमडा लेत्‍नोम नेमकु दुथाम आरेसाका र्‍याक्‍मा बु,

“खोत्‍ले खारीमिमलामका माम्‍चु़नी लेत्‍नोम नेम ङेम्‍सिम्‍डी।”

५ गुमीका आथावो ओरामकु दुथाम र्‍वाम्‍डी,

“आमा ङेसिक्‍पा खोमगोनो मेर्मिम हेल्‍लो वो हुमु मेल्‍वामी।”

६ आथावो कोङ कोङ मु़चु़मिम बुमी मेर्मिम ने उनीमा ङेसिक्‍पा खोमगोनो हुमु ल्‍वामी।

लावो माके जो़पा-सेला थो़पामिम ने र्‍वाकिमिम मेथो़पा दु़म्‍मिडिमका माम्‍चु़नीकु ङेसिक्‍पा खोमगोनो हुमु मेल्‍वामिवा।

७ आथावो माम्‍चु़नीका कोलेम नेमलाई “आनेप” र्‍वाक्‍साका फ्‍वाक्‍मिडी,

मा माम्‍चु़नीका ङादो र्‍वाम्‍डिम होम्‍साका हापा थारी चङडा दाऊदलामका आथावो जेम्‍डी,

“माम्‍चु़नीकु लो़लाम थो़न्‍नी माला,

लु़म्‍ला मेबेडिचो़ मेदु़म्‍नी।”

८ हेङालोने यहोशूका मेर्मिमलाई आच्‍छाङाकु ङेम्‍सिमु ग्‍वाकु़मिवाम माला माम्‍चु़नीका कोङमी रोक्‍पा नेमकु दुथाम मेर्‍वाक्‍मिवा।

९ माम्‍चु़नी येत्‍नोम नेम ङेम्‍सिम्‍डिम होम्‍साकाङा माम्‍चु़नीकु मु़चु़मिमकाम लागि वो ङेसिक्‍पा नेम जु़ल्मिडिम बु।

१० हेङालोने माम्‍चु़नी सु़म्‍दि प्रङ्‌मिडिमा ङेम्‍सिम्‍डिम होम्‍साका उनीमा ङेसिक्‍पा खोमगोनो हुपा मु़चु़मिम त्‍वाकु खारी बोमुलामका ङेम्‍सिमी।

११ मेम्‍मिमका गुइ माम्‍चु़नीकु ङेसिक्‍पा खोमगोनो हुमु माली।

माकेम मु़चु़मिम होम्‍साका थो़र मेलु़साका मे ङेसिक्‍पा खोमगोनो हुमु मेचापा मेदु़म्‍सी।

१२ माम्‍चु़नीकु सिजेम खारी बेपाम बाट्‌पा नुङ यु़मनुङमा बु मा निफिलाम फल्‍पा कातु़रु़डाम वो हापा हन्‍पा होप्‍माम बु।

ओरामका गोनो सुकु़मा त्‍वारो़म नुङ पेललाई फ्‍वाकु़ची,

मा सेर नुङ छिटलाई वाङ-वाङ बु़।

माम्‍चु़नीकु सिजेमका मु़चु़मिमकु न-गोडा बाट्‍पा ल्‍वा नुङ हाम हुम बेपा नकु दुथाम छाम्‍डु़।

१३ सु़म्‍दिडा बाट्‌पा हाम वो गुमीलामका थमु मेझाम।

उनीमा मिक्सीलामडा खोत्‍लेमथोक छ्‍याङलो-छ्‍याङलो बु।

मेम्‍मा गुइ बिइडिम खोत्‍ले ल्‍वा गुमीनुङ सो़मु बासी।

येशू ख्रीष्‍टङा इकीमा खोत्‍लेडाम डोक्‍पु डु़म्‍लाचो़

१४ पाह्रीथो़ लम्‍डिम माम्‍चु़नीकु तारापाचो़ येशू इकीमा खोत्‍लेडाम डोक्‍पु ङाउ डु़म्‍लाचो़ बुमी।

मेम्‍मिमका गुमी आच्‍छाङाकाम र्‍वाक्‍साका रङडिम ल्‍वाडा गुइ थो़र बिइहोम बुइ।

१५ इकीमा खोत्‍लेडाम डोक्‍पु ङाउ डु़म्‍लाचो़ इकी मेचाप्‍सीडा रेम्‍मु मेचाम्‍निनी र्‍वाक्‍पा मेबुमी।

गुइ होम्‍साकाङा गुमी वो खोत्‍ले ल्‍वाडा न-छाम्‍ला सो़म्‍सिम्‍डिम बाइडा।

लावो गुमीका ने छु़ल मेबेमिवा।

१६ गुइ दिदाम नुङ न-थो़म ल्‍वासाका इकीमा खेरेलाडा ख्‍लो़ला सो़म्‍सिमु लागि साखाम थो़पा दिदामनुङमा माम्‍चु़नीकु गन्‍खोप फार्डा मेङिसाका लक्‍सी।

५

१ डोक्‍पु डु़म्‍लाचो़ खोत्‍ले उमा मु़चु़मिमलामकाङा थुसिड्‌डाम दु़म।

मेम्‍मा गु मु़चु़मिमकाम छु़ल हेम्‍सामुमि लागि ग्‍वा-ग्‍वा नुङ सासेसी माम्‍चु़नीलाई गुका ग्‍वाकु़।

२ मेचक्‍साका मेजो़पा खारी बेपा नुङ लाम्‍दी ख्‍लो़ट्‌पामिमनुङ गु याक्‍के दु़म्‍साका दो बु।

हेङालोने उ त्‍वाप वो छु़ल बोमु चापा मु़चु़ सो़।

३ मेम्‍मिमका मु़चु़मिमकु छु़ल हेम्‍मु लागि कोङङा मेएँ,

लावो उ त्‍वाकु छु़ल हेम्‍मु लागि वो सासेन्‍मुकु ग्वा-ग्वा ग्‍वामु बासी।

४ सु़का वो त्‍वाका न बेसाका डोक्‍पु डु़म्‍लाचो़ दु़म्‍मु मेचाप्‍सु़।

लावो हारूनलाई होम्‍साका गुलाई खारी बेप्‍डा माम्‍चु़नीका येट्‌मिडिम दु़म्‍मु बासी।

५ येशू ख्रीष्‍टका वो डोक्‍पु डु़म्‍लाचो़ दु़म्‍मु लागि उनी त्‍वाका त्‍वापलाई डोक्‍पु बेम्‍डिम मेएँ,

लावो माम्‍चु़नीका गुमीलाई थुट्‌मीडिम,

“गाना आमा तारापाचो़ आनेप गो इमा पाप दु़म्‍ङोडोम बु।”

६ माम्‍चु़नीकु सिजेमगोडाम कोङमी खोमडा वो गुमीका र्‍वाम्‍डी,

“मल्‍कीसेदेक डु़म्‍लाचो़ होप्‍माम गाना वो हेल्‍लो लोवो दु़म्‍पाम बाट्‌पा डु़म्‍लाचो़ सो़।”

७ येशू सु़म्‍दिडा बाम्‍डिलो ख्राप्‍तो येत्तो प्‍ल आल्‍साका त्‍वाप सिमुलाम सेल्‍मु चापा माम्‍चु़नी नुङ छो़म र्‍वाम्‍डी मा सो़म्‍दी बेम्‍डी।

मेम्‍मा माम्‍चु़नीका उनीमा सो़म्‍दी थो़म्‍डी,

हेङालोने येशू याक्‍के दु़म्‍साका माम्‍चु़नीलाई डोक्‍पु मिम्‍मिडिम बाइडा।

८ ख्रीष्‍ट माम्‍चु़नीकु तारापाचो़ बाम्‍डी,

लावो त्‍वाका ल्‍वाम्‍डिम दु़खालामका गुमीका माम्‍चु़नीका र्‍वामिमिम थो़पा दु़म्‍मु सीसिम्‍डी।

९ आरेसाका माम्‍चु़नीका र्‍वाम्‍डिम खोत्‍ले खारी बोमु दु़म्‍मिडिम चङडा येशूका थो़रलु़पामिमलाई हेल्‍लो वो मेसिपा त्‍वारो़म ग्‍वामु लागि सेल्‍मिडी।

१० मेम्‍मा मल्‍कीसेदेककु खारी होम्‍साकाङा गुमीका बेम्‍डिम उनीमा खारीलाम माम्‍चु़नीका गुमीलाई डोक्‍पु डु़म्‍लाचो़ थुट्‌मिडी।

माम्‍चु़नीडा थो़र मेडिट्‌नी

११ ओरामकु दुथाम हापा र्‍वामु बासिक्‍पा ल्‍वा बु,

लावो गानी थेसिमेथेट्‌पा बुनिमिमका थेसिथेन्‍बेन्‍मु मेझापा बु।

१२ ओम्‍लोसम्‍म ने गानी वाङमिमिमलाई सीमु चापा दु़म्‍मु बासिक्‍पा बाइडा।

लावो आथावो गानीलाई कोङनिमका माम्‍चु़नीकु सिजेमकाम याक्‍के ल्‍वा सीमु बासिक्‍पा बु।

गानी ने डोमु मेझापा पोमुथोक डोमु चापा दु़म्‍मु बासिक्‍पा बाइडा,

लावो दु़दु़ डुपा चो़च्‍चो़ होप्‍मामङा बुनी।

१३ मामकु दु़दु़ कोङङा डुङु़ माला ने आथावो चो़च्‍चो़ङा दु़म।

मेम्‍मिमका गु जो़पा मेजो़पा ल्‍वा हाम र्‍वाक्‍साका छेमु मेचापा दु़म।

१४ लावो डोमु मेझापा पोमुथोक ने डोक्‍पु मु़चु़मिमकाम लागि सो़ मा गुका जो़पा नुङ मेजो़पा ल्‍वा हाम र्‍वाक्‍साका छेमु चाप्‍सु़।

६

१ मेम्‍मिमका ख्रीष्‍टकु दुथाममिम ङादो सीसिट्‍मा याक्‍केतो ल्‍वामिम डिसाका उनीमा दुथाममिम ल्‍वा थेट्‌पा नुङ बोमु चापा दु़म्‍नी।

सिमुथो़ लक्‍पा खारीलाम ख्‍लोसिक्‍पा ल्‍वा,

२ कु-रु़दु़ममिमकु दुथाम सीसि,

मु़चु़मिमडला ल्‍वा जु़ल्‍साका सो़म्‍दी बेपा,

सिमुलाम बम्‍गेट्‍पा मा हेल्‍लो लोवो दु़म्‍पा देन्‍देकु दुथाम ने ङादो माम्‍चु़नीडला थो़र लु़न्‍निलोङा सीसिट्‌निम बाइडा।

मेम्‍मिमका आरेप्‍माम ल्‍वामिम आथावो गानी सीसिमुमबुमु मेबासी।

३ मेम्‍मा माम्‍चु़नीका न बेम्‍डी माला थेट्‌पा नुङ बोमु चापा सीसिथो़ लमु चाप्‍सी।

४ माम्‍चु़नीलाम ओल ल्‍वापामिम,

माम्‍चु़नीलाममिम राप्‍लावा दो़पामिम,

माम्‍चु़नी-पेल ल्‍वापामिम,

५ माम्‍चु़नीकु जो़पा सिजेम ल्‍वापामिम,

मा रोक्‍पा थारीकाम माम्‍चु़नीकु यु़मखारी ल्‍वापा

६ मु़चु़ दु़म्‍साका वो माम्‍चु़नीलाई डिसाका लक्‍पामिमलाई आथावो छु़ललामका ख्‍लोक्‍साका माम्‍चु़नीडा रेन्‍मु मेझाम।

हेङालोने आरेप्‍माम मु़चु़मिमका ने माम्‍चु़नीकु तारापाचो़लाई आथावो क्रूसडा चेन्‍मी मा खोत्‍ले मु़चु़मिमकु ङादोडा उनीमा नो़-कल पार्सामी।

७ वो योमा ये-द जिडु़,

मेराम ये-दका खारी बेपामिमकाम लागि जो़पा मा-के सिन्‍बेडु़,

मेराम ये-दलाई माम्‍चु़नीका जि ग्‍वामी।

८ लावो मेराम ये-दका चु़ नुङ चोङ्‍खी कोङङा ल्‍याबेड्‌डु़ माला मेराम हाम ना हामकाम दु़म।

आरेप्‍माम ये-द ने माम्‍चु़नीका वाइतो बेन्‍मी मा चङ्‌डा मेराम मुका बुक्‍तु़र ख्‍या।

९ द्‌वादीबुङ वा-ल्‍वाकनी,

गुकु आरेसाका र्‍वाकु लोवो गानीडला आरेप्‍माम दु़म र्‍वाक्‍साका थो़र मेबोकु।

लावो गानी सेल्‍सिनी मा हापा जो़पा ल्‍वामिम ल्‍वानी र्‍वाक्‍साका थो़र बोकु।

१० माम्‍चु़नीडला थो़रलु़पामिमकाम लागि गानी जो़पा खारी नुङ रिखाम बेन्‍नी मा आथावो बोनिम बुनी।

माम्‍चु़नी जो़होमका निया बोमी।

मेम्‍मिमका गानी बेन्‍निम जो़पा खारी नुङ रिखाम गुमीका प्‍ल्‍वाम्‍डिम मिबु।

११ आरेप्‍माम इनीमा जो़पा खारी नुङ रिखाम इनीमा सिमु थारीसम्‍मङा बेनिम बानी मा गानी हाम ल्‍वामु न बेन्‍निम बु मेराम डार्नी र्‍वाक्‍पा आकीमा न बु।

१२ गानी भ्रेपा मेदु़म्‍नी,

लावो माम्‍चु़नीका याचे जेम्‍डिम ल्‍वाडा थो़रलु़पा मा इम्‍सिसाका लथाट्‌मिडिम होप्‍माम गानी वो दु़म्‍नी र्‍वाक्‍पा आकीमा न बु।

माम्‍चु़नीका याचे जेम्‍डिम ल्‍वा आच्‍छाङा रेन्‍थिमी

१३ माम्‍चु़नीका अब्राहामनुङ याचे जेम्‍डिलो उनी त्‍वापडाम डोक्‍पु सु़ वो मेबामिवामका गुमीका उनी त्‍वाकु नङडाङा कसम पेम्‍डी।

१४ गुमीका आरे र्‍वाम्‍डी,

“गो गानालाई आच्‍छाङा जि ग्‍वानी मा इमा चो़-चु़सु़मिम छो़म हापा छाबेट्‌पुमी।”

१५ अब्राहामका इम्‍सिसाका लथाड्‌डु़।

मेम्‍मा माम्‍चु़नीका याचे जेम्‍डिम जि ल्‍वास्‍तु़।

१६ मु़चु़मिमका उनी त्‍वापडाम डोक्‍पु मु़चु़कु नङडा कसम पोमी मा खालबेपा ल्‍वामिम वो कसमलामकाङा हुम्‍सोमी।

१७ माम्‍चु़नीका ङादो याचे जेम्डिम ल्‍वा हेल्‍लो मेफान्‍सी र्‍वाक्‍साका मेराम ल्‍वा डार्पामिमलाई जो़होमका रेम्‍बेट्‍पा उनीमा न बाइडा।

मेम्‍मिमका गुमीका कसम पेम्‍डी।

१८ माम्‍चु़नीका गुइनुङ जेम्‍डिम याचे नुङ कसम पेम्‍डिम निफिङा गुमीका आच्‍छाङा रेन्‍थिमी।

हेङालोने गुमीका लिमा मेथेन्‍मी।

मेम्‍मिमका उनीमा थेर्मा-थेर्सीडा लक्‍पा मु़चु़मिमका बिइडिम हाम-हुम ल्‍वापा न हेल्‍लो लोवो झेन्‍थमु इकीमा सो हन।

१९ मेराम हाम-हुम ल्‍वापा नकाङा गुइलाई झेथाक्‍सा मा मेराम थो़रलु़इमिम नुङ भाल-आथो़ मेदु़म्‍पा बु।

हाम-हुम ल्‍वापा ओराम नका रिपा-येगोनोम माम्‍चु़नीकु बाखोपगोनो लक्‍सा।

२० इकीमा लागि येशू गुइडाम ङादोङा मेराम बायडा लमु दु़म्‍मिडिम बु।

मल्‍कीसेदेक डु़म्‍लाचो़ होप्‍मामङा गुमी हेल्‍लो लोवो दु़म्‍पाम बाट्‌पा डोक्‍पु डु़म्‍लाचो़ दु़म्‍मिडिम बु।

डोक्‍पु डु़म्‍लाचो़ मल्‍कीसेदेक

७

१ मल्‍कीसेदेक शालेम शहरडाम हप नुङ खोत्‍लेडाम डोक्‍पु माम्‍चु़नीकु डु़म्‍लाचो़ बाइडा।

अब्राहामका ब्‍लले हपमिमनुङ क्‍वाल्‍बा बोमुडाम घ्‍ल्‍वासाका ख्‍लोसिक्‍तोङा लेड्‌डु़लो मल्‍कीसेदेकका गुलाई क्रो़म्‍स्‍तु़मा जि ग्‍वाक्‍तु़।

२ अब्राहामका घ्‍ल्‍वास्‍तामा रेड्‌डु़म खाप्‍चीकु दशांश मल्‍कीसेदेकलाई ग्‍वाक्‍तु़।

मल्‍कीसेदेक र्‍वाक्‍मा ने “जो़पा न-गोनुङमा हप” सो़।

शालेम शहरडाम हप र्‍वाक्‍मा “न-गो भ्रसिक्‍पा हप” र्‍वाक्‍पा थेसिथेडी।

३ मल्‍कीसेदेककु माम-पाप सु़ बाम्‍डी,

गु बाम दोचो़गोडाम बाइडा,

गु हेल्‍लो गस्‍ता,

मा सिडा र्‍वाक्‍साका र्‍याक्‍मा मिबु।

गु माम्‍चु़नीकु तारापाचो़ होप्‍मामङा हेल्‍लो लोवो दु़म्‍पाम बाट्‌पा डु़म्‍लाचो़ सो़।

४ इकीमा बेप-पाप अब्राहामका ने क्‍वाल्‍बाडा घ्‍ल्‍वास्‍तामा रेड्‌डु़म खोत्‍ले खाप्‍चीकु दशांश गुलाई ग्‍वाक्‍तु़ माला गु हाङको डोक्‍पु मु़चु़ बाइडा र्‍वाक्‍साका इनी त्‍वाकाङा मिम्‍सिट्‌नी।

५ लेवी दोचो़गोलाममिम डु़म्‍लाचो़मिमका उनीमा त्‍वाकु वा-ल्‍वाक इस्राएलीमिमलाम दशांश रमी।

ओराम ने मेर्मिमकु डु़म्‍लाका र्‍वाक्‍ताम बाइडा।

लेवीकु चो़-चु़सु़ नुङ इस्राएली खोत्‍लेङा अब्राहामकु चो़-चु़सु़मिम सो़।

६ डु़म्‍लाचो़ मल्‍कीसेदेक ने लेवी दोचो़गोडाम मेएँ।

लावो गुका डु़म्‍लाचो़मिमकु बेप-पाप अब्राहामलामका दशांश रङडु़,

मा माम्‍चु़नीका याचे जेम्‍डिम ल्‍वा डार्पा अब्राहामलाई गुका जि ग्‍वाक्‍तु़।

७ याक्‍के मु़चु़का डोक्‍पु मु़चु़लामका जि ल्‍वासु़ र्‍वाक्‍साका खोत्‍लेका च।

८ सिपामा लक्‍पा लेवी डु़म्‍लाचो़मिमका दशांश रमी,

लावो मल्‍कीसेदेक ने मेर्मिमडाम डोक्‍पु सो़।

हेङालोने गु ने हेल्‍लो लोवो दु़महोम बु र्‍वाक्‍साका माम्‍चु़नीकु सिजेमका र्‍वा।

९ दशांश रपा लेवीमिमका वो त्‍वाकु बेप-पाप अब्राहामलामका मल्‍कीसेदेकलाई दशांश ग्‍वाम्‍डी र्‍वाक्‍साका सु़का लोवो र्‍वामु चाप्‍सु़।

१० हेङालोने मल्‍कीसेदेकका अब्राहामलाई क्रो़म्‍स्‍तु़लो लेवी ने गस्‍ताम मेबायावा,

गु उमा बेप-पाप अब्राहामकु मिरो़मगोडाङा बाइडा।

येशू मल्‍कीसेदेक होप्‍मामङा

११ लेवीकु चो़-चु़सु़लामका डु़म्‍लाचो़ दु़म्‍मु बासी र्‍वाक्‍साका डु़म्‍लाका र्‍वाक्‍ता।

लावो हारून होप्‍माम मेर्मिमकु डु़म्‍लाचो़मिमकाम खारीलाम माम्‍चु़नीकु ङादोडा खोत्‍ले ल्‍वा जो़पा दु़म्‍सावा माला मल्‍कीसेदेक होप्‍माम खारी बेपा कोङमी डु़म्‍लाचो़ रोमु मेबासावा।

१२ डु़म्‍लाचो़का बेपा खारी फान्‍सि माला डु़म्‍ला वो फान्‍सिमुङा बासी।

१३ गुइ ख्रीष्‍टकु दुथाम ल्‍वा बेत्तोङा बिइ।

गुमी ने वाङमी दोचो़लाममिम सो़।

उनीमा दोचो़गोडा सु़का वो डु़म्‍लाचो़कु खारी बु़डु़म मिबु।

१४ इकी ङाचो़ येशू यहूदाकु दोचो़लाम रोम्‍डिम बाइडा र्‍वाक्‍साका खोत्‍लेका च।

ओराम दोचो़लाम डु़म्‍लाचो़कु दुथाम मोशाका हाम वो र्‍वाक्‍ताम मेबायावा।

१५ मल्‍कीसेदेकाम होप्‍माम खारी बेपा कोङमी डु़म्‍लाचो़ रोलो डु़म्‍ला वो फान्‍सि र्‍वाक्‍पा ल्‍वा गुइ जो़होमका थेसिथेडी।

१६ गुमीका उनीमा बेप-पापमिमकु डु़म्‍ला होम्‍साका डु़म्‍लाचो़ दु़म्‍मिडिम मेएँ,

लावो हेल्‍लो वो मेसिपा त्‍वारो़मलाममिम यु़मका डु़म्‍लाचो़ दु़म्‍मिडिम सो़।

१७ उनीमा दुथाम माम्‍चु़नीकु सिजेमका आरे र्‍वा,

“मल्‍कीसेदेक होप्‍माम ङा गाना हेल्‍लो लोवो दु़म्‍पाम बाट्‌पा डु़म्‍लाचो़ सो़।”

१८ ङादोम डु़म्‍ला पार्सिड्‌डाम बु,

हेङालोने ओरामका मु़चु़मिमलाई माम्‍चु़नीकाडा रेन्‍मु मेचाप्‍सु़वा मा हाम ना हामकाम दु़स्‍ता।

१९ मोशाकु डु़म्‍लाका ने मु़चु़मिमलाई माम्‍चु़नीकु ङादोडा जो़पा बोमु मेचाप्‍सु़वा,

लावो मेरामडाम हापा जो़पा ल्‍वा माम्‍चु़नीका ग्‍वानिनी र्‍वाम्‍डिम मेराम ल्‍वालामका गुइ माम्‍चु़नीकु फार्डा रोम्‍थिमु चाप्‍सी।

२० वाङमिम ने माम्‍चु़नीका कसम पेसाका डु़म्‍लाचो़ दु़म्‍बेट्‌मिडिम मेएँ,

२१ लावो गुमीलाई ने कसम पेसाका डु़म्‍लाचो़ दु़म्‍बेट्‌मिडिम सो़।

उनीमा दुथाम माम्‍चु़नीकु सिजेमका आरे र्‍वा,

“मिप्रङमाका कसम पेम्‍डिम बु,

मा गुमीका उनीमा न मेफान्‍मी,

गाना हेल्‍लो लोवो दु़म्‍पाम बाट्‌पा डु़म्‍लाचो़ सो़।”

२२ ओराम कसमलामका ङा येशूलाई ङादोम सो़रख्रेप्‍सीडाम जो़पा सो़रख्रेप्‍सी बेप्‍सोक्‍पा दु़म्‍बेडु़मी।

२३ ङादोम डु़म्‍लाचो़मिम सिपामा लक्‍पा दु़म्‍मिडिमका हेल्‍लो लोवो डु़म्‍लाचो़कु खारी बोमुम बुमु मेचाप्‍मिवा।

मेम्‍मिमका मेर्मिममकु ङार्सी ने हापा दु़म्‍मिडी।

२४ लावो येशू ने हेल्‍लो लोवो दु़म्‍मिम बुमी मा गुमी डु़म्‍लाचो़कु खारी बेपाम बाट्‍पा दु़म्‍मिडिम बु।

२५ मेम्‍मिमका गुमीडा थो़रलु़साका माम्‍चु़नीडा रोक्‍पामिमलाई गुमीका ओम्‍लो नुङ हेल्‍लो लोवो सेल्‍मी।

हेङालोने मेर्मिमकाम लागि माम्‍चु़नीनुङ सो़म्‍दी बोम्‍सामु लागि हेल्‍लो लोवो गुमी दु़म्‍मी।

२६ मेम्‍मिमका गुइ चाहेबिइमिम डोक्‍पु डु़म्‍लाचो़ ने येशू ङा सो़।

गुमी सेपा,

हाम वो मेख्‍लो़ट्‌पा,

छु़ल मान्‍थिम बुमी,

मा गुमी छु़लचो़मिमडाम वाङ दु़म्‍साका खोत्‍लेडाम गेले पाह्रीला कोसिक्‍पा बुमी।

२७ वाङमिम डोक्‍पु डु़म्‍लाचो़मिम ने त्‍वाकु छु़ल हेम्‍मु लागि मा मु़चु़मिमकु छु़ल हेम्‍मु लागि हेल्‍लो लोवो सासेन्‍मी,

लावो येशूका ने मेर्मिम होङङा सासेन्‍मु मेबासी।

हेङालोने गुमीका ने मु़चु़मिमकु छु़ल हेप्‍सी हेल्‍लो लोवो दु़म्‍नु़म बुनु़ र्‍वाक्‍साका उनी त्‍वापलाई कोखेपङा सासेन्‍ला सो़सिम्‍डी।

२८ मोशाकु डु़म्‍लाका ने छु़ल बोमु चापा मु़चु़ बाइडा लोवो डोक्‍पु डु़म्‍लाचो़ थुड्‌डु़।

लावो मोशाका डु़म्‍ला ग्‍वाक्‍तु़मिम चङ्‌डा माम्‍चु़नीका कसम पेसाका र्‍वाम्‍डिम सिजेमका हेल्‍लो लोवो दु़म्‍पाम बाट्‌पा मा खोत्‍ले बोमु चापा उनीमा तारापाचो़ येशूलाई डोक्‍पु डु़म्‍लाचो़ थुट्‌मिडी।

लाले सो़रख्रेप्‍सीकु डोक्‍पु डु़म्‍लाचो़

८

१ गुकु र्‍वामु माल्‍तोकोम ल्‍वा ओरामङा सो़।

इकीमा लागि आरेप्‍माम डु़म्‍लाचो़ बुमी।

गुमी पाह्रीला माम्‍चु़नीकु हप गन्‍पाखोमकु जो़पलाम गन्‍मिडिम बु।

२ गुमीका सेपा खोमडा डोक्‍पु डु़म्‍लाचो़ दु़म्‍साका खारी बोमी।

मेराम सेपा खोम ने मु़चु़मिमका बनेबेम्‍डिम मेएँ,

लावो माम्‍चु़नी उनी त्‍वाकाङा बनेबेम्‍डिम आच्‍छाङाकाम सेपा बाखोप सो़।

३ माम्‍चु़नीलाई ग्‍वा-ग्‍वा नुङ सासेसी ग्‍वामु लागि खोत्‍ले डोक्‍पु डु़म्‍लाचो़ थुसिट्‌मिडिम दु़म।

मेम्‍मिमका इकीमा डोक्‍पु डु़म्‍लाचो़का वो माम्‍चु़नीलाई हाम-हुम ग्‍वामु बासी।

४ गुमी ओराम सुबुडा बामिवा माला डु़म्‍लाचो़ मेदु़म्‍मिवा,

हेङालोने मोशाकु डु़म्‍ला होम्‍साका माम्‍चु़नीलाई ग्‍वा-ग्‍वा ग्‍वाक्‍पा डु़म्‍लाचो़मिम ने ङादो आथामङा बाम्‍डी।

५ मेर्मिमका खारी बेपा खोम ने पाह्रीलाम बाट्‍पा आच्‍छाङाकाम सेपा खोम होङङा ल्‍वासिक्‍पा ओल होप्‍माम कोङङा सो़।

हेङालोने मोशाका सो़रलोले बेपा खोम बनेबोमु खाप्‍डु़लो माम्‍चु़नीका गुलाई आरे बेम्‍डिम बाइडा,

“मेराम हेसाका बनेबे र्‍वाक्‍साका गानालाई पोप्‍चङडला रेम्‍बेट्‌मा बाइडा मेराम होम्‍साका गाना खोत्‍ले बनेबे।”

६ लावो येशूलाई माम्‍चु़नीका ग्‍वाम्‍डिम डु़म्‍लाचो़कु खारी ने वाङमिम डु़म्‍लाचो़मिमलाई ग्‍वाक्‍मा खारीडाम डोक्‍पु बु।

मेम्‍साका येशूका माम्‍चु़नीलाम उनीमा मु़चु़मिमकाडा रेट्‌मिडिम लाले सो़रख्रेप्‍सी ङादोम सो़रख्रेप्‍सीडाम छो़म डोक्‍पु बु।

हेङालोने लाले सो़रख्रेप्‍सी ने मेरामडाम वो छो़म जो़पा ल्‍वामिमकु याचे जेसीलाम बनेबेम्‍डिम बाइडा।

७ ङादोम सो़रख्रेप्‍सीका मु़चु़मिमलाई मुमा मान्‍थिम दु़म्‍बेडु़मिवा माला ने लाले सो़रख्रेप्‍सी चाहे मेदु़प्‍सावा।

८ लावो माम्‍चु़नीका उनी त्‍वाकु मु़चु़मिम मुमानुङमा डार्मिडी,

मेम्‍मा गुमीका र्‍वाम्‍डी,

“मिप्रङमाका र्‍वामी,

आरेप्‍माम थारी रोक्‍तोङा लेडु़,

इस्राएल नुङ यहूदाडाम मु़चु़मिमनुङ गो कोले लाले सो़रख्रेपु।

९ ओराम सो़रख्रेप्‍सी गो मेर्मिमकु बेप-पापनुङ सो़रख्रेप्‍तोम होप्‍माम मेदु़म।

गो मेर्मिमकु ल्‍वाडा झेसाका क्रिउतोमिमा मिश्र नेब्‍दीलामका ख्‍लुक्‍खेत्तोमिम बाइडा।

मिप्रङमाका र्‍वामी,

मेर्मिमका आमा सो़रख्रेप्‍सीगोडा थो़रलु़इमिम दु़म्‍साका मेबामिवा,

मेम्‍मिमका गो मेर्मिमकामथो़ न मेसोक्‍पुवा।

१० मिप्रङमाका आथावो र्‍वामी,

रोक्‍पा थारीका इस्राएलडाम मु़चु़मिमनुङ गो ओराम सो़रख्रेपु,

मेर्मिमकु नगोडा आमा डु़म्‍ला जु़लु मा उनीमा नगोनो र्‍याक्‍साक्‍पुमी,

गो मेर्मिमकु माम्‍चु़नी दु़म्‍ङु मा मेर्मिम आमा मु़चु़ दु़म्‍मी।

११ ‘मिप्रङमालाई छेनी’ र्‍वाक्‍साका

सु़का वो उमा साउखोरे लोवो उमा वा-ल्‍वाकमिमलाई सीमु मेबासी।

हेङालोने याक्‍के-डोक्‍पु मेर्मिम खोत्‍ले मु़चु़मिमका गोलाई छेङिमी।

१२ हेङालोने मेर्मिमका बेम्‍डिम मेजो़पा खारीमिमकु छु़ल गो हेप्‍साक्‍पुमी,

मा मेर्मिमका बेम्‍डिम छु़ल गो आमा नडा मेजु़ल्‍थाक्‍पु।”

१३ ओराम सो़रख्रेप्‍सीलाई लाले सो़रख्रेप्‍सी र्‍वाम्‍डी मा ङादोम सो़रख्रेप्‍सीलाई मेमोकिमिम बनेबेम्‍डी।

ओराम ने मेमोकिमिम दु़म्‍तो ल मा दालाङा दाम्‍ल्‍या।

सुबुडा माम्‍चु़नी रेम्‍बेसिक्‍पा बाखोप गोनो सो़रलोले

९

१ ङादोम सो़रख्रेप्‍सीडा सो़रलोले हेसाका बोमु बासी र्‍वाक्‍साका सीपा डु़म्‍लामिम बाइडा मा सुबुडा सो़रलोले बेपा सेपा खोम वो बाइडा।

२ माम्‍चु़नी रेम्‍बेसिक्‍पा कोले बाखोप बनेबेम्‍मा बाइडा।

मेगोनो फ्‍वाक्‍साका नले बाखोप बनेबेम्‍मा बाइडा।

कोले बाखोपगोडा धिप्‍री जु़ल्‍खोप,

टेबल मा माम्‍चु़नीलाई ग्‍वाकिमिम सो़बेममिम जु़ल्‍मा बाइडा।

मेराम खोमलाई सेपा बाखोप र्‍वाम्‍थाल्‍मिडी।

३ मेसिन्‍डा कोले रिपा-ये बाइडा।

मेराम येका रिप्‍डु़म ननोम बाखोपलाई खोत्‍लेडाम सेपा खोम र्‍वाम्‍थाल्‍मिडी।

४ मेगोनो धूप चामु लागि बनेबेम्‍मा सो़नाकु सोजाम नुङ उडलामका सो़नाका ख्रेप्‍मा सो़रख्रेप्‍सीकु बाकस बाइडा।

मे बाकसगोनो मन्‍न जु़ल्‍मा सो़नाकु सोजाम,

लिम ओपा हारूनकु डु़लु़म्‍चो़ मा माम्‍चु़नीकु सो़रख्रेप्‍सी र्‍याक्‍मा नले लुङकु र्‍याखोप वो बाइडा।

५ करुब र्‍वाकिमिम यु़म झ्‍वासिक्‍पा पाह्रीचो़चिपका मेराम सो़रख्रेप्‍सीकु बाकसडलाम छु़ल हेपा ख्रेम उची लाप्‍तेरका फोप्‍थाक्‍चिम बाइडा।

लावो ओम्‍लो मेर्मिम ल्‍वा पेन्‍तिका सो़मु मेझाम।

६ सेपाखोमगोनो खोत्‍ले आरेसाका बनेबेम्‍मा दु़स्‍थाल्‍ला।

मेकोतिमा डु़म्‍लाचो़मिम पाखालाममिम सेपाखोमडा हेल्‍लो लोवो सो़रलोले बेप्‍डा लम्‍थाल्‍मिडी।

७ गोलाममिम खोत्‍लेडाम सेपा खोमगोनो ने डोक्‍पु डु़म्‍लाचो़ कोङङा हुमु ल्‍वासु़।

मे वो को थका कोखेप कोङङा।

गुका मेगोनो सिसि मेलक्‍साका हुमु मेल्‍वासु़।

गु मेगोनो सिसि लक्‍साका लस्‍थाल्‍ला।

मेराम सिसि उ त्‍वाका बु़डु़म छु़लमिम नुङ मु़चु़मिमका मेचक्‍साका बेम्‍डिम छु़ल हेम्‍मु लागि माम्‍चु़नीलाई ग्‍वाप्‍डा लस्‍थाल्‍ला।

८ सेपा बाखोपकाम पाखालाममिम सेपाखोम बुमिमसम्‍म गोलाममिम खोत्‍लेडाम डोक्‍पु सेपाखोमगोनो हुपा लाम्‍दी मेहोल्‍सी र्‍वाक्‍साका माम्‍चु़नी-पेलका रेम्‍बोमी।

९ ओराम ने ओम्‍लोम थारी रेम्‍बेपा ल्‍वा सो़।

ओरामका माम्‍चु़नीलाई सासेसी नुङ ग्‍वा-ग्‍वा ग्‍वाक्‍साका सो़रलोले बेपा मु़चु़मिमकु न-गो सेपा दु़म्‍मु मेचाप्‍सु़ र्‍वाक्‍पा रेम्‍बु़।

१० माम्‍चु़नीलाई ग्‍वाक्‍मा ङादोम बेसी ने पोमु-डुमु नुङ सो़ल्‍सिमु डु़म्‍ला कोङङा सो़।

माम्‍चु़नीकु लाले लाम्‍दी मेरोक्‍थु़मसम्‍म मेराम होम्‍साका लाम्‍दिमु लागि मेर्मिम ने मिरो़मकु नियममिम कोङङा बाइडा।

११ येशू ङादोङा रोमु दु़स्‍तु़म जो़पा ल्‍वामिमकु डु़म्‍लाचो़ दु़म्‍साका रोम्‍डिम बु।

मेम्‍मा गुमी सेपा नुङ खोमडाम डोक्‍पु डु़म्‍लाचो़ सो़।

उहेम सेपा खोम ओराम सुबुडा प्रङ्‌सिड्‌डाम मिबु मा मु़चु़कु ल्‍वाका बनेबेम्‍मा वो मेएँ।

१२ येशू ख्रीष्‍ट खोत्‍लेडाम सेपा मेराम खोमडा हेल्‍लो लोवोकाम लागि कोखेपङा हुम्‍डी।

गुइलाई हेल्‍लो लोवो सेल्‍सिक्‍पा बेसाका गुमी मे डोक्‍पु खोमगोनो छ्‌वारा नुङ बेनोकु सिसि लक्‍साका मेएँ उनीमा त्‍वाकु सिसिङा लक्‍साका मेगोनो हुम्‍डी।

१३ मेसेपा मु़चु़मिमलाई छ्‌वारा नुङ बेनोकु सिसिका रमिमा मालोम पितु चासाका मेरामकु फोकाका फोसाका मेर्मिमकु मिरो़म सेपा दु़म्‍बेन्‍मी।

१४ लावो येशूकु सिसिका ने ओरामडाम छो़म डोक्‍पु खारी बु़।

येशू मुमा मान्‍थिम दु़म्‍साका हेल्‍लो लोवो दु़म्‍पाम बाट्‍पा माम्‍चु़नी-पेललाम माम्‍चु़नीडा सासेन्सिम्‍डी।

उनीमा सिसिका सिमुलामथो़ लक्‍पा खारीलामका गुइलाई ख्‍लोक्‍सा मा इकीमा मेजो़पा न-गोलाई सेपा दु़म्‍बेडु़।

मेम्‍मा गुइलाई हेल्‍लो लोवो दु़म्‍पा माम्‍चु़नीकु खारी बोमु चापा दु़म्बेसा।

१५ माम्‍चु़नीका याचे जेम्‍डिम हेल्‍लो लोवो दु़म्‍पा जिवामिम गुमीका थुट्‌मिडिम मु़चु़मिमकाङा ल्‍वामिनु़ र्‍वाक्‍साका येशू ख्रीष्‍टका माम्‍चु़नीलाममिम लाले सो़रख्रेप्‍सी मु़चु़मिमगोडा रेट्‌मिडिम बु।

ङादोम सो़रख्रेप्‍सी बाइडाम थारीका बेम्‍डिम छु़ललामका मु़चु़मिम सेल्‍सिमु ल्‍वामिनु़ र्‍वाक्‍साका ङाचो़ येशू सिम्‍डिम बु।

१६ मु़चु़ सिमु ङादो गुका उमा त्‍वाकु नगोडाम ल्‍वा र्‍याकु़मा पार्जो़लु़मकु दुथाम र्‍याक्‍पा मु़चु़ आच्‍छाङा सिडाम बु र्‍वाक्‍पा रेम्‍बोमु बासी।

१७ मु़चु़ मेसिथु़मसम्‍म गुका र्‍याक्‍तु़म ल्‍वा हाम ना हामकाम दु़म।

गु सिमु ङादो र्‍याक्‍तु़म ल्‍वा गु सिमिम चङ्‌डा कोङङा गुका र्‍याक्‍तु़म होम्‍साका बोमु झाम।

१८ मेम्‍मिमका ङादोम सो़रख्रेप्‍सी वो सिसिलामका आच्‍छाङा दु़स्‍ताम बाइडा।

१९ मोशाका डु़म्‍लाडा र्‍याक्‍मा खोत्‍ले ल्‍वा र्‍वामु दु़म्‍स्‍तु़।

मेम्‍मा छ्‌वारा नुङ बेनोकु सिसि हिसपकु ग्रेमडा भेन्‍दाकु लालाम बोलुङ बसाका मे सिसिगोयु़ प्‍लु़म्‍तो मु़चु़ नुङ डु़म्‍लाकु खाजेमडला रक्‍तु़।

२० मेम्‍मा गुका आरे र्‍वाक्‍ता,

“माम्‍चु़नीडा गानीलाई गो र्‍वाङ्‌डोम होम्‍साका बोमु र्‍वाम्‍डिम सो़रख्रेप्‍सीकु सिसि ओरामङा सो़।”

२१ मोशाका आरेसाकाङा सेपा बाखोप नुङ मेगोडा बाट्‌पा खोत्‍ले सोजामडला सिसि रक्‍तु़।

२२ आच्‍छाङा र्‍वामु माला डु़म्‍लाका र्‍वामिम होम्‍साका ने खोत्‍लेमथोक सिसिका सेपा दु़म्‍बेडु़,

मा सिसि मान्‍थि ने छु़ल मेहेम्‍सी।

२३ पाह्रीला डार्सीमिम होप्‍माम मेराम ल्‍वामिमलाई सेपा बोमु लागि ने ओकोम डु़म्‍ला बोमु बासी माला,

पाह्रीलाम आच्‍छाङाकाम ल्‍वामिम सेपा दु़म्‍बेन्‍मु मेरामडाम वो छो़म जो़पा सासेसी चाहेदु़म।

२४ येशू ख्रीष्‍ट मु़चु़का बनेबेम्‍मा सेपा खोमगोनो मेहुमिवा,

उहेम आच्‍छाङाकाम सेपा खोम होप्‍माम कोङङा सो़।

लावो गुमी ने पाह्रीलाम आच्‍छाङाकाम सेपा खोमडा लम्‍डी।

गुमी ओम्‍लो इकीमा लागि माम्‍चु़नीकु ङादोडा बुमी।

२५ डोक्‍पु डु़म्‍लाचो़मिम हादीबारामिमकु सिसि लक्‍साका को थका कोखेप डोक्‍पु सेपा खोमगोनो हुम्‍थाल्‍मिडी।

लावो येशू ख्रीष्‍ट ने थ-थका मेसासेन्‍सिमिवा।

२६ आरेसाका हेल्‍लो लोवो लमु बासिक्‍पा माला ने सु़म्‍दिमोलो आथामङा गुमीका सिमुकु दु़खा इम्‍मु बासावा।

लावो हुक्‍पा थारीका येशू ख्रीष्‍ट मु़चु़मिमकु छु़ल हेप्‍सी हेल्‍लो लोवो दु़म्‍नु़म बुनु़ र्‍वाक्‍साका उनी त्‍वापलाई कोखेपङा सासेन्‍ला सो़सिप्‍डा गुमी रेम्‍बेसिम्‍डी।

२७ खोत्‍लेका ङा कोखेम सिमु बासी मा मेराम चङडा माम्‍चु़नीका उमा निया बोमी।

२८ मेम्‍साका ङा येशू ख्रीष्‍टका हापा मु़चु़मिमकु छु़ल हेम्मु लागि कोखेप सासेन्‍ला सो़सिम्‍डी।

गुमी आथावो योमी मेम्‍लो गुमी छु़ल हेप्‍डा मेएँ,

लावो गुमीलाई लथाक्‍पा मु़चु़मिमलाई सेल्‍ला योमी।

हेल्‍लो लोवो छु़ल हेप्‍सीकाम लागि ख्रीष्‍ट कोखेपङा सासेन्‍सिम्‍डी

१०

१ मोशाकु डु़म्‍ला ने रोमु खापा जो़पा ल्‍वामिमकु दुथाम रेम्‍बेट्‍पा कोङङा सो़,

मेर्मिम आच्‍छाङा मेएँ।

मेम्‍मिमका थ-थका बोमुम बुमु बासिक्‍पा सासेसीका माम्‍चु़नीकाडा रोक्‍पा मु़चु़मिमलाई हेल्‍लो वो सेपा बोमु मेझाम।

२ डु़म्‍लाका सेपा बु़मिवा माला ने,

मेर्मिमका सासेन्‍मुम बुमु डिट्‌मिवा।

हेङालोने सो़रलोले बेपा मु़चु़मिम हेल्‍लो लोवोकाम लागि सेपा दु़म्‍मिवा माला आथावो मेर्मिम हेल्‍लो वो छु़लकु दुथाम मुमा बेन्‍ला मेसो़सिम्‍वा।

३ लावो मेर्मिमकु सासेसीमिम ने थ-थका छु़लमिम मिम्‍बेट्‌पा सो़,

४ हेङालोने बेनो नुङ छ्‌वारामिमकु सिसिका छु़ल हेम्‍मु मेझाम।

५ मेम्‍मिमका ख्रीष्‍ट सु़म्‍दिसेरडा योम्‍डिलो माम्‍चु़नीलाई आरे र्‍वाम्‍डिम बाइडा,

“ग्‍वा-ग्‍वा नुङ सासेसी गानी न मेबेनिवा,

लावो आमा लागि गानी कोले मिरो़म बनेबेन्‍निम बु।

६ मुड्‌डा चासाका ग्‍वाक्‍पा सासेसी नुङ छु़लकाम लागि ग्‍वाक्‍पा सासेसीका गानी मेगेर्सिट्‌निवा।

७ मेम्‍मा गो र्‍वाङडो,

‘रेप्‍नी,

माम्‍चु़नी,

दिल्‍मा सिजेमडा आमा दुथाम र्‍याक्‍मा होम्‍साका

इनीमा न होङङा बेप्‍डा रोङडोम बु’।”

८ ङादो ख्रीष्‍टका र्‍वाम्‍डी,

“सासेसी नुङ ग्‍वा-ग्‍वा,

मुड्‌डा चासाका ग्‍वाक्‍पा ग्‍वा-ग्‍वा नुङ छु़लकाम लागि ग्‍वाक्‍पा ग्‍वा-ग्‍वाडा गानी न मेबेनिवा,

ना मेर्मिमडा गानी गेर्सिट्‌नी।”

(डु़म्‍ला होम्‍साका ओराम सासेन्‍सी बोनी लोवो गुमीका आरे र्‍वाम्‍डी।)

९ मेकोतिमा गुमीका र्‍वाम्‍डी,

“रेप्‍नी,

इनीमा न होङङा बेप्‍डा गो रोङडोम बु।”

कोनोम सासेन्‍सीमिम पार्मु लागि गुमीका ननोम गन्‍मी।

१० मेराम नका येशू ख्रीष्‍टकु मिरो़मकु सासेसीलामका आथा ने बोमु मेबासिक्‍पा बेसाका छु़ललाम गुइ सेपा दु़स्‍तिम बुइ।

११ खोत्‍ले डु़म्‍लाचो़मिम येम्‍सिमी मा लाले-पाङके बोमी,

कुदु़मार कोखालकामङा सासेन्‍मी,

मेरामका छु़ल हेल्‍लो वो मेहेप्‍डु़।

१२ लावो इकीमा ख्रीष्‍टका ने हेल्‍लो लोवो छु़ल हेप्‍सी दु़म्‍नु़म बुनु़ र्‍वाक्‍साका कोले सासेसी होङङा उनी त्‍वापलाईङा माम्‍चु़नीकाडा ग्‍वाम्‍डी,

मा माम्‍चु़नीकु जो़पलाम गन्‍मिडी।

१३ उनीमा स्‍वाक्‍चिमोमिमलाई उनी फेमखेलगोयु़ मेदु़म्‍थु़मसम्‍म गुमीका लम्‍थाट्‌मी,

१४ हेङालोने छु़ललाम सेपा दु़म्‍पा मु़चु़मिमलाई कोले सासेसीका हेल्‍लो लोवो मेख्‍लो़ट्‌पा दु़म्‍बेट्‌मिडिम बु।

१५ माम्‍चु़नी-पेलका वो ओरामकु दुथाम सो़मी।

ङादो गुमीका आरे र्‍वामी,

१६ “मेराम चङडा गो मेर्मिमनुङ ख्रेपुमिम सो़रख्रेप्‍सी ओराम सो़,

मिप्रङमाका र्‍वामी: आमा डु़म्‍ला मेर्मिमकु न-गोडा जु़ल्‍साक्‍पुमी

मा गो मेर्मिमकु नगोडा र्‍याक्‍साक्‍पुमी।”

१७ गुमीका आथावो र्‍वामी,

“मेर्मिमका बेम्‍डिम छु़लमिम नुङ मेजो़पा खारीमिम आथा ने गो मेमिम्‍पु।”

१८ ओराम छु़लमिम हेम्‍सिमु दु़स्‍तु़मका छु़ल हेम्‍मु लागि हाम वो सासेन्‍मु मेबासी।

१९ मेम्‍मिमका वा-ल्‍वाकनी,

येशूकु सिसिलाम खोत्‍लेडाम सेपा खोमगोनो गुइ मेङिसाका हुमु चाप्‍सी।

२० रिपा-ये होल्‍साका डोक्‍पु सेपा खोमगोनो हुपा कोले लाले नुङ त्‍वारो़म ग्‍वाक्‍पा लाम्‍दी रेम्‍बेम्‍डिम बु,

मेराम रिपा-ये ने ख्रीष्‍टकु मिरो़म सो़।

२१ माम्‍चु़नीकु नेमगोडा साखाम थो़पा इकीमा कोले डोक्‍पु डु़म्‍लाचो़ बुमिमिमका,

२२ ख्रीष्‍टकु सिसि रक्‍साका ख्‍लो़ट्‌मा इकीमा न-गो छेको-छेको दु़म्‍बेसाका,

मा जो़पा कुका इकीमा मिरो़म सो़ल्‍मिडिम दु़म्‍साका,

आच्‍छाङाकाम थो़रलु़सी नुङ आच्‍छाङाकाम न-गोनुङ माम्‍चु़नीकु फार्डा लक्‍सी।

२३ गुइ र्‍वाक्‍तिम हाम-हुम ल्‍वापा न रिकि-रिकि जेथाडी,

हेङालोने याचे जेपा गुमी थो़रलु़इमिम बुमी।

२४ मेम्‍मा रिखाम नुङ जो़पा खारी बोमुथो़ गुइ हेसाका सो हन्‍बेबेपा मिम्‍डी।

२५ कोङनिमका थो़रलु़पामिमकाम घ्रो़म्‍दीडा मेलक्‍पा बादु़खाम दु़म्मिम होङङा घ्रो़म्‍दीडा लमु मेडिडी।

लावो ङाचो़ येशू योमु खाप्‍मिमिम गानी खोत्‍लेका ल्‍वानिमिमका कोलेका कोङमीलाई आथावो छो़म सो हन्‍बेबिइ।

२६ गुइ आच्‍छाङाकाम ल्‍वा थेडिमिम चङडा वो चक्‍सा-चक्‍सा छु़ल बिइहोम बुइ माला ने छु़ल हेम्‍मु लागि सासेसी हाम वो मेदु़म,

२७ लावो ङिमलु़पा निया लम्‍थामु नुङ माम्‍चु़नीकु स्‍वाक्‍चिमो छो़रो़प बेपा डोक्‍पु मु कोङङा दु़म।

२८ मोशाकु डु़म्‍ला मेद्‌वाक्‍पा मु़चु़कु दुथाम नले-सुलेका सो़म्‍डिम बु माला मेरामका न-थो़म मेल्‍वासाका सिमु बासी।

२९ मेम माला ने माम्‍चु़नीकु तारापाचो़लाई खेल गोयु़ देम्‍पा,

गुलाई सेपा दु़म्‍बेड्‌डु़म सो़रख्रेप्‍सीकु सिसि मेसेपा दु़म्‍बेट्‌पा,

मा दिदाम रेम्‍बेपा माम्‍चु़नी-पेललाई डक्‍पा मु़चु़ हाङको हापा इम्‍मु मेझापा देन्‍दे ल्‍वामुका घ्रेट्‌पा दु़म र्‍वाक्‍पा गानी लु़नी?

३० हेङालोने “गो फुलु़ सोक्‍पु,

हाम बेम्‍डिम बु मेमङा बेउमी” र्‍वाक्‍पा गुमीलाई गुइ छेडी।

मेम्‍मा गुमीका आरे वो र्‍वामी,

“मिप्रङमाका उनीमा मु़चु़मिमकु निया बोमी।”

३१ हेल्‍लो लोवो दु़म्‍पाम बाट्‌पा माम्‍चु़नीलाम देन्‍दे ल्‍वामु ने ङिमलु़पा ल्‍वा सो़।

३२ आच्‍छाङाकाम सिजेमलामका गानीडा ओल दो़स्‍ताम मे ङादोम नेममिम मिम्‍नी,

मेकोतिलो गानी हापा दु़खा ल्‍वान्‍नी लोवो थो़रलु़न्‍निमङा बान्‍नी।

३३ याङलो गानीलाई मु़चु़मिमका खोत्‍लेकु ङादोडा इनीमा क्रो़म लु़बेट्‍मिडी मा थो़मतेर्साट्‌निमी।

मेमकाङा थो़मतेर्ला सो़सिक्‍पामिमनुङ कोयो बान्‍नी।

३४ चसिक्‍पामिमडला इनीमा थो़म भ्रो़स्‍ताम बाइडा मा इनीमा खाप्‍ची रोट्‌निमिलो गेर्सिद्‌वाक्‍तो बिन्‍सिट्‌निम बाइडा।

हेङालोने इनी त्‍वाकाडाङा खोत्‍लेडाम जो़पा नुङ हेल्‍लो वो मेहुक्‍पा खाप्‍चीमिम बु र्‍वाक्‍पा चक्‍निम बाइडा।

३५ मेम्‍मिमका इनी रुखु फिन्‍मु मेडिट्‍नी,

ओरामका हापा पुरस्‍कार ल्‍वाबेनी।

३६ गानी हाम वो मेर्‍वाक्‍साका इम्‍मु बासी,

मेम्‍साका माम्‍चु़नीकु न होङङा गानी बोनी मा गुमीका हाम ग्‍वानिनी र्‍वाक्‍साका याचे जेम्‍डिम बाइडा मेराम ल्‍वा ल्‍वानी।

३७ हेङालोने,

घरिकोङका,

“योमु खाप्‍मिमिम गुमी योमी मा मेछु़मी।

३८ लावो आमा मिक्सीलामडा जो़पा दु़म्‍पा मु़चु़ ने थो़र बु़डु़मका मेसि,

मा चङथो़ स्‍वा माला ने गो मेरामडाम मेगेर्सिङु।”

३९ गुइ ने चङथो़ स्‍वापा मा सिपामिम मेएँ,

लावो थो़र लु़पा मा सेल्‍सिक्‍पामिम सो़।

थो़र

११

१ थो़र ने हाम-हुम ल्‍वापा न बिइमिम आच्‍छाङा दु़म र्‍वाक्‍पा नुङ मिक्सीका मेल्‍वासिमिम ल्‍वा दु़मङा र्‍वाक्‍पा सो़।

२ माके इकीमा बेप-पापमिमकु उनी थो़रकाङा माम्‍चु़नीका मेर्मिमलाई द्‌वाम्‍डी।

३ माम्‍चु़नीका जेम्‍डिमका खोत्‍ले सु़म्‍दिसेर प्रङ्‌सिड्‌डा,

मेम्‍साका मिक्सीका ल्‍वासिक्‍पा हाम बु मेराम मिक्सीका मेल्‍वासीमिमलामका प्रङ्‌सिड्‌डाम बु र्‍वाक्‍साका गुइ थो़रलामकाङा थेसिथेडी।

४ थो़रकाङा हाबिलका माम्‍चु़नीलाई कयिनका ग्‍वाक्‍तु़मडाम जो़पा सासेसी ग्‍वाक्‍तु़।

हाबिलकु ग्‍वा-ग्‍वाका माम्‍चु़नी गेर्सिद्‌वाम्‍डिलो थो़रकाङा हाबिल गुमीका द्‌वाम्‍डिम मु़चु़ र्‍वाम्‍डी।

मेम्‍मा गु सिल्‍याड्‌डा लोवो थो़रकाङा गुका आथावो सीडु़मी।

५ थो़रकाङा हनोकका सिमुलाम लु़मेलेसाका माम्‍चु़नीकाला लसिड्‌डा,

मा सु़का वो गुलाई मेडार्मिवा,

हेङालोने माम्‍चु़नीका गुलाई लम्‍डिम बाइडा।

गु लसिमु ङादो माम्‍चु़नीलाई गेर्सी बेट्‌पा गु कोले बाइडा र्‍वाक्‍साका माम्‍चु़नीकु सिजेम र्‍वा।

६ थो़र मान्‍थि माम्‍चु़नीलाई गर्सी बेन्‍मु मेझाम।

हेङालोने सु़ माम्‍चु़नीकाडा रो मेरामका माम्‍चु़नी बुमी र्‍वाक्‍पा मा उहेमका गुमीलाई मालु़म बु गुमीका मेरामलाई पुरस्‍कार ग्‍वामी र्‍वाक्‍पा थो़र लु़मु बासी।

७ थो़रकाङा नोआका उमा नेमडाममिमलाई होङकोर्माडाम सेल्‍मु कोले डोक्‍पु कुबी-बोक्‍सा बनेबु़डु़।

मेरामडाम ङादो हेल्‍लो वो मेदु़म्‍थेङा बाट्‌पा ल्‍वाकु दुथाम गुलाई चङचङया बाबेट्‌पा माम्‍चु़नीका र्‍वाम्‍डिम होङङा गुका बु़डु़।

थो़रकाङा गुका सु़म्‍दिसेरलाई मुमा बेड्‌डु़ मा थो़रकाङा गुलाई माम्‍चु़नीका जो़पा र्‍वाम्‍डी।

८ थो़रकाङा अब्राहामका दिफु गुका ल्‍वापा बायथो़ लमु माम्‍चु़नीका येट्‌मिडिलो बिसिड्‌डा।

मेम्‍मा गु बान्‍थो़ लक्‍तोङा बु़डु़म मेराम मेचकु़वा लोवो गु लस्‍ता।

९ थो़रकाङा माम्‍चु़नीका गुलाई ग्‍वानी र्‍वाक्‍साका याचे जेम्‍डिम बायडा वाङमी नेब्‍दीलाम रोक्‍पा मु़चु़ होप्‍माम दु़म्‍साका गु पाल गोडा बाइडा।

मेम्‍साकाङा माम्‍चु़नीका इसहाक नुङ इसहाककु तारापाचो़ याकूबनुङ वो याचे जेम्‍डिम बाइडा मा मेर्चिप वो मेम्‍साकाङा पालगोडा बाच्‍ची।

१० हेङालोने अब्राहामका ने माम्‍चु़नी उनी त्‍वाकु नड्‍डा मिम्‍साका बनेबोमिमिम हेल्‍लो लोवो दु़म्‍पाम बाट्‍पा फारनुङमा शहर गुका लथाड्‌डु़म बाइडा।

११ अब्राहामकु नाइमे सारा चो़ मेकक्‍पा नुङ छो़म ङामी बाइडा लोवो उमा थो़रकाङा माम्‍चु़नीका गुलाई गोजु़मे दु़म्‍मु चापा दु़म्‍बेट्‌मिडी।

हेङालोने ग्‍वानी र्‍वाक्‍पा माम्‍चु़नी थो़रलु़इमिम बुमी र्‍वाक्‍साका गुका थो़र बु़डु़म बाइडा।

१२ मेम्‍मिमका सिमुखापा ओराम अब्राहामलामका धामुलाम सोरलुङ कोतिम हापा सेर्पा नुङ दिरिदिनकु फार्डाम ङार्मु मेझापा सेक्रे कोतिम चो़-चु़सु़मिम दु़म्‍मिडी।

१३ ओर्मिम खोत्‍ले मु़चु़मिमका सिमु थारीसम्‍म थो़रङा लु़म्‍डिम बाम्‍डी।

मेर्मिमलाई माम्‍चु़नीका हाम ग्‍वानिनी बेम्‍डिम मेराम मेडार्मिवा लोवो होनोवाम मेर्मिमका मेराम ल्‍वाम्‍डी मा छो़म गेर्सिम्‍डी।

मेम्‍मा मेर्मिमका उनी त्‍वाप सुबुडा वाङथो़लाम रोक्‍पा मु़चु़ नुङ लाम्‍दिप्‍बाल्‍पा मु़चु़ र्‍वाक्‍साका र्‍वाम्‍डी।

१४ मु़चु़मिमका उनी त्‍वाकाम कोले नेब्‍दी माल्‍मिमिम बुमी र्‍वाक्‍पा आरे र्‍वामिमिमका रेम्‍बु़।

१५ मेर्मिमका डिट्‌मिडिम नेब्‍दी मेमिम्‍मिवा।

मेराम नेब्‍दीङा मिम्‍मिवाम माला मेनोथो़ ख्‍लोम्‍सिक्‍पा थारी वो ल्‍वामिवा।

१६ मेम मेबेसाका,

मेर्मिमका मेरामडाम वो जो़पा पाह्रीला बाट्‍पा नेब्‍दी लक्‍पा न बेम्‍डिम बाम्‍डी।

मेम्‍मिमका माम्‍चु़नीका गुमी मेर्मिमकु माम्‍चु़नी र्‍वाला सो़म्‍सिमु उनी क्रो़म मेलु़,

लावो गुमीका मेर्मिमकाम लागि कोङ शहर बनेबेम्‍डिम बु।

१७ थो़रकाङा माम्‍चु़नीका अब्राहामकु न छाम्‍मिडिलो उमा चो़ इसहाक सेन्‍मुमा माम्‍चु़नीलाई ग्‍वामु झो़म्‍सिड्‌डा।

अब्राहामनुङ माम्‍चु़नीका याचे जेम्‍डिम बाइडा,

मेम मा वो गुका कोलेङा बाट्‌पा उ चो़ सेन्‍मु झो़म्‍सिड्‌डा।

१८ माम्‍चु़नीका गुलाई आरे बेम्‍डिम बाइडा,

“इसहाकलाममिमङा इमा चो़-चु़सु़मिम ङार्सिप्‍मी।”

१९ माम्‍चु़नीका इसहाकलाई सिमुलामका फमु चाम्‍मी र्‍वाक्‍पा अब्राहामका मिम्‍स्‍ताम बाइडा।

मेम्‍मा आच्‍छाङा र्‍वाक्‍पा माला गुका इसहाक सिमुलामका ख्‍लोसिक्‍पा डार्स्‍तु़म होप्‍माम ङा सो़।

२० थो़रकाङा इसहाकका याकूब नुङ एसावलाई दिफु दु़म्‍पा मेर्चिपकाम ल्‍वाकु दुथाम जि-वा ग्‍वाक्‍तु़ची।

२१ थो़रकाङा याकूबका सिमु खाप्‍स्‍तु़लो योसेफकु खोत्‍ले तारापाचो़मिमलाई जि-वा ग्‍वाक्‍तु़मी मा उ डु़लु़म्‍चो़कु जु़जु़डला थेर्सिड्‌डामा सो़रलोले बु़डु़।

२२ थो़रकाङा योसेफका उ सिमुथारी रोक्‍फाड्‌डाम बिलि मे मिश्र नेब्‍दीलाम इस्राएलीमिम लुमिमा लमिमिमकु दुथाम र्‍वाक्‍ता मा उमा सिपा मिरो़मकु दुथाम मेर्मिमनुङ र्‍वाक्‍जो़ल्‍ला।

२३ थो़रकाङा मोशाकु मामपापका गु गस्‍तामा सु मुनामसम्‍म गुलाई थक्‍थाट्‌ची,

मा गु द्‌वाकिमिम चो़च्‍चो़ बाइडाम ल्‍वाच्‍चिमा हपका र्‍वाक्‍ताम होङङा मेबोमु मेङिचिवा।

२४ थो़रकाङा मोशाका गु डोक्‍पु दु़स्‍तामा फारो हपकु जाउमोचो़कु तारापाचो़ र्‍वाला सो़म्‍सिमु मेबिसावा।

२५ घरिकोङकाम छु़लकु एलेङगी बोमुडाम ने माम्‍चु़नीकु मु़चु़मिमनुङ मेजो़पा बेला सो़म्‍सिमुङा गुका छेड्‌डु़।

२६ मिश्र नेब्‍दीडाम खाप्‍चीमिम ल्‍वामुडाम वो ख्रीष्‍टकाम लागि हाम ना हामकाम मिम्‍ला सो़म्‍सिमुङा गुका डोक्‍पु लु़डा।

हेङालोने गुका उ पुरस्‍कारथो़ रेप्‍थाड्‌डु़म बाइडा।

२७ थो़रकाङा गुका हपकु छोक्‍चोडाम मेङिसाका मिश्र नेब्‍दी डिड्‌डु़।

गुका हाम वो मेर्‍वाक्‍साका इम्‍तो बाइडा,

हेङालोने मिक्सीका ल्‍वामु मेझापा माम्‍चु़नीलाई गुका ल्‍वास्‍तु़म होप्‍माम बाइडा।

२८ ङादो गक्‍पालाई सेट्‌पाका इस्राएलीमिमकु ङादो गक्‍पालाई मेलु़प्‍नु़ र्‍वाक्‍साका थो़रकाङा गुका सेल्‍सिमुनेमकु चाड मानेबु़डु़ मा सिसि रक्‍तु़।

२९ थो़रकाङा साट्‌पा बायडलाम लाम्‍दिइमिम होङङा इस्राएलीमिम लालाम दिरिदिनभाल लम्‍डी।

लावो मिश्रीमिमका मेमका लमु माल्‍मिडिलो मेर्मिम प्‍लु़म्‍सिम्‍डी।

३० थो़रकाङा यरीहो ब्रोलुङ येत्‍लेमसम्‍म मु़चु़मिम खिर्सिम्‍डी मा मे ब्रोलुङ झार्स्‍ता।

३१ थो़रकाङा छो़लो़मा राहाबका चो़पाचो़चिपलाई जो़होमका रङडु़चिमका माम्‍चु़नीका र्‍वाम्‍डिम मेथो़पामिमनुङ गु मेसेन्‍सावा।

३२ ओरामडाम हापा ल्‍वा गो हाम सो़मु?

गिदोन,

बाराक,

शिमशोन,

यिप्‍ता,

दाऊद,

शमूएल नुङ माम्‍चु़नीलाम जेपामिमकु दुथाम सो़मु गोनुङ थारी मिबु।

३३ थो़रकाङा ओर्मिमका किब्‍दीमिम घ्‍ल्‍वाम्‍डी,

हाम जो़पा मेराम बेम्‍डी,

माम्‍चु़नीका मेर्मिमलाई ग्‍वानिनी र्‍वाम्‍डिम ल्‍वाम्‍डी,

धेन्‍द्रामिमकु सि ड्‌याम्‍डी।

३४ मुकु भुल्‍मुमिम सेट्‌मिडी,

कातु़रु़कु फल्‍खोपडाम स्‍वाम्‍डी,

मेचापालाम सोनुङमा दु़म्‍मिडी,

क्‍वाल्‍बाडा यु़मचो़ दु़म्‍मिडी मा वाङमिम नेब्‍दीलाममिम सिपाहीमिमलाई खान्‍सोम्‍डी।

३५ थो़रकाङा मेसेममिमका सिपा उनी मु़चु़मिम सिमुलाम बग्‍गेट्‌मिडिम डार्मिडी।

वाङमिमका ने सिमुलाम बग्‍गेसाका मेरामडाम जो़पा त्‍वारो़म ल्‍वामु लागि थो़म्‍बोक बिपा दु़खा इम्‍मिडी मा वाङ दु़म्‍मु मेबिम्‍सिप्‍मिवा।

३६ याङ सेम्‍ला बेन्‍ला सो़म्‍सिम्‍डी,

मा कोक्‍तेकु याल्‍खोपका याल्‍ला सो़म्‍सिम्‍डी,

मा याङ ने बन्‍ला सो़म्‍सिम्‍डी,

चला सो़म्‍सिम्‍डी।

३७ वाङमिमलाई मु़चु़मिमका लुङका ओप्‍मिडी,

याङलाई आराका चेर्मिडी,

याङलाई कातु़रु़का सेट्‌मिडी।

याङका ने भेन्‍दाकु कोक्‍ते नुङ छ्‌वाराकु कोक्‍तेमिम फसिक्‍साका हाम वो मेबासाका लाम्‍दिम्‍बाल्‍मिडी।

मेर्मिमलाई मु़चु़मिमका उनी थो़मतेर्साम्‍डी मा मेजो़पा बेम्‍डी।

३८ सु़म्‍दिसेरका मेर्मिम घ्रेट्‌पा मेबामिवा।

र्‍याङगो-र्‍याङगोमिम बाडे,

पोप्‍चङमिम बाडे,

बुडखुममिम बाडे नुङ बायडाम रोङगामिम बाडे मेर्मिम लाम्‍दिम्‍बाल्‍मिडी।

३९ ओर्मिम खोत्‍ले मु़चु़मिमका थो़रलामका ओर्मिम थो़र बेपा मु़चु़मिम र्‍वाक्‍साका उनी नङ जु़ल्‍मिडी,

मा वो माम्‍चु़नीका हाम ग्‍वानिनी र्‍वाम्‍डिम मेराम ओर्मिम सु़का वो मेडार्मिवा।

४० गुइनुङङा कोङङा मेर्मिमका वो ल्‍वामिनु़ र्‍वाक्‍साका माम्‍चु़नीका मेरामडाम वो जो़पा ल्‍वा इकीमा लागि झो़म्‍सिबेट्‌मिडिम बाइडा।

उनीमा चो़मिमलाई माम्‍चु़नीकु सीसि-चेसी

१२

१ उनी थो़र रेम्‍बेपा आरेप्‍माम सेर्पा मु़चु़ इकीमा होनोलाम-आथो़लाम बुमी।

मेम्‍मिमका गुइलाई भोपा खोत्‍ले ल्‍वा नुङ हाम वो लु़मेलेसाकाङा आम्‍पा छु़ल पार्तो गुइलाई रेम्‍बेट्‌मा ओन्‍सीथो़ हाम वो मेर्‍वाक्‍साका इम्‍तो ओन्‍डी।

२ इकीमा थो़र चो़म्‍पा मा बेप्‍सोक्‍पा येशूडला इकीमा मिक्सी बिइ।

गुमीका उनीमा ङादोडा जु़ल्‍मा न-भ्रसिसीकाम लागि क्रो़मलु़सीमिम हाम होङङा मेलु़साका क्रूसडलाम दु़खा इम्‍मिडी।

मेम्‍मा साखाम थो़मिम बुमिमिम माम्‍चु़नीकु जो़पलाम गन्‍तासिट्‌मी।

३ मेजो़पा मु़चु़मिम आरेसाका उनी कोर्थो़लाम बम्‍डिलो इम्‍पा येशूलाई मिम्‍नी,

मेम्‍साका गानी मेघ्रु़म्‍नी मा इनीमा न-गो मेसि।

४ छु़लकु कोर्थो़लाममिम इनी क्‍वाल्‍बा बेसीडा गानी छु़ल भोमु लागि सेन्‍लाङा सो़सिक्‍पा थारीडा रोन्‍थिट्‌ल्‍याट्‌निम ने मिबु।

५ मेम्‍मा माम्‍चु़नीका उनी चो़मिम होङङा गानीनुङ जेम्‍डिम सोहन्‍बेट्‌पा ओराम सिजेम प्‍ल्‍वान्‍निम?

“ए आमा चो़,

मिप्रङमाकु सीसि-चेसी सिसिवा मेलु़या,

मा गुमीका ख्‍र्‍वानामिलो इ न-गो मेसेडा।

६ हेङालोने मिप्रङमाका उहेमलाई द्‌वामी,

मेरामलाई सीमी-चेमी,

मा गुमीका उनी चो़ होङङा रमिमिम मु़चु़लाई देन्‍दे ग्‍वामी।”

७ सीसि-चेसीकाम लागिङा गानी दु़खा इम्‍नी,

माम्‍चु़नीका गानीलाई उनी चो़मिम होङङा बोनिमिम बु।

हेङालोने उ पापलामका मेसीसिक्‍पा-मेचेसिक्‍पा उहेम चो़ बु मा?

८ खोत्‍लेका सीसिट्‌मिमिम सीसि-चेसी गानी सीन्‍सिट्‌नी-चेन्‍सिट्‌निम मिबु माला ने गानी आच्‍छाङाकाम चो़मिम मेएँ,

नाम्‍दाचो़मिम होप्‍माम सो़।

९ मेम्‍मा आथावो,

गुइ खोत्‍लेलाई सीपा-चेपा खोत्‍लेकाम सुबुडा पापमिम बाम्‍डी मा मेर्मिमलाई गुइ डोक्‍पु मिम्‍डिम बाइडा।

हाम मेरामडाम वो हापा इकीमा पाह्रीलाम पापकु ल्‍वाड्‍डा बासाका गुइ त्‍वारो़म डार्मु मेचाप्‍सि मा?

१० इकीमा पापमिमका जो़पा लु़म्‍डिम होङङा गुइलाई कति दु़पा सीसाड्‌डामी-चेसाड्‌डामी।

लावो माम्‍चु़नी पापका ने इकीमा लागि हेल्‍लो लोवो जो़पा दु़म्‍नु़ मा गुमी होप्‍मामङा सेपा दु़म्‍मु चाप्‍सिनु़ र्‍वाक्‍साका गुइलाई सीसामी-चेसामी।

११ सीसि-चेसीकु थारी भ्रपा मेदु़म,

थो़मबोक पिपा दु़खा दु़म।

लावो चङडा,

ओरामलाम सीसिक्‍पा-चेसिक्‍पामिमलाई ओरामका न-गो भ्रसिबेडु़ मा जो़पा बेसी-दोसी बेबेडु़।

१२ मेम्‍मिमका बुसिक्‍पा इनीमा ल्‍वा नुङ क्रचु़मिम सोनुङमा दु़म्‍बेट्‌नी।

१३ खेल ब्‍लेट्‍पामिम समिनु़ मा मेतासाका लाम्‍दिमु चाम्‍मिनु़ र्‍वाक्‍साका गानी ङाचो़कु चङचङ लाम्‍दिमुडा जो़होमका लाम्‍दिनी।

माम्‍चु़नी मेद्‌वाक्‍पा मामा दु़म्‍नी सो़

१४ हेसाका दु़म खोत्‍ले मु़चु़मिमनुङ दु़साका बुमु नुङ छु़लडाम वाङ बुमु छो़म माल्‍नी।

छु़लडाम वाङ मेबाट्‌पा सु़का वो माम्‍चु़नी ल्‍वामु मेचाप्‍सु़।

१५ कोलेका कोले रेम्‍बेनी,

मेम्‍साका सु़ वो माम्‍चु़नीकु दिदाम ल्‍वामुडाम वाङ मेदु़म्‍नु़।

न-गो खेम्‍ल्‍यामुकु सक्‍फार बर्साका दु़खा ग्‍वाक्‍पा होप्‍माम मेदु़म्‍नी,

मेएँ माला ने ओरामका हापा मु़चु़मिमलाई मेसेपा दु़म्‍बेडु़मी।

१६ सु़ वो वाङमिम मेसेमनुङ अम्‍पा लोवो माम्‍चु़नीलाई डोक्‍पु मेबेपा एसाव होप्‍माम मेदु़म्‍नु़,

एसावका तोङदीचो़ दु़स्‍ताम उमा साखाम कोसि पोमुडा भ्रेड्‌डु़म बाइडा।

१७ गानी चनी,

मेराम जि-वा ल्‍वामु गुका न बु़डु़ लोवो मेल्‍वासु़वा।

गुका उ प्‍ल आल्‍तो मेराम माल्‍लु़ लोवो गुका बु़ल्‍याड्‌डु़म ल्‍वा ख्‍लोमु थारी मेल्‍वासु़वा।

१८ लु़म्‍मु झापा नुङ मु वाक्‍पा पोप्‍चङडा गानी रोक्‍निम मिबु।

गानी तुकुम्‍चिम,

केकेयाम खासे नुङ ब्‍लोजु़ बाट्‌पा खोमडा रोक्‍निम मिबु।

१९ भुमकु लो़लाम बाट्‌पा नुङ कोले आरेप्‍माम लो़लाम जेपा खोमडा,

उहेम लो़लाम ने कोङनिमका थो़म्‍डिमा आथा ने मेराम ल्‍वा थो़मेबेट्‌किनु़ र्‍वाम्‍डिम-र्‍वाम्‍डिमङा बेम्‍डिम मेराम खोमडा गानी रोक्‍निम मिबु।

२० हेङालोने “हादीबाराका वो मेराम पोप्‍चङ लु़प्‍डु़ माला मेरामलाई लुङका ओप्‍साका सेन्‍मु” र्‍वाक्‍साका माम्‍चु़नीका र्‍वाम्‍डिम ल्‍वा मेर्मिमका इम्‍मु मेचाप्‍मिवा।

२१ मेसिन्‍डा मेर्मिमका उनी मिक्‍सीका हाम ल्‍वाम्‍डिम मेराम आकोति छो़म ङिमलु़पा बाइडा,

मोशाका वो “आ ङिमुका रुङी” र्‍वाक्‍ताम बाइडा।

२२ लावो गानी ने सियोन पोप्‍चङडा रोक्‍निम बु,

हेल्‍लो लोवो बाट्‍पाम बाट्‍पा माम्‍चु़नीकु शहर,

पाह्रीलाम यरूशलेमडा,

मा ङार्मुङा मेझापा पाह्रीचो़मिम भ्रसिक्‍तो खोम्‍सिम्‍डिम मेराम खोमडा गानी रोक्‍निम बु।

२३ पाह्रीला नङ र्‍याक्‍मा ङादो गक्‍पामिमकु घ्रो़म्‍दीडा गानी रोक्‍निम बु।

खोत्‍ले मु़चु़कु निया बेपा माम्‍चु़नी नुङ माम्‍चु़नीकु न होप्‍माम जो़पा दु़म्‍पा मु़चु़मिमकु घ्रो़म्‍दीडा रोक्‍निम बु।

२४ लाले सो़रख्रेप्‍साक्‍पा येशूकाडा,

मा हाबिलकु सिसिडाम वो जो़पा ल्‍वा जेपा रक्‍मा सिसिकु ङादोडा गानी रोक्‍निम बु।

२५ गानीनुङ जेपा माम्‍चु़नीलाई मेद्‌वाक्‍पा मामा दु़म्‍नी सो़।

सुबुडा इस्राएलीमिमलाई मामासो़ र्‍वाक्‍पा मोशालाई मेर्मिमका मेद्‌वाक्‍मिवालो माम्‍चु़नीकु देन्‍देडाम मेर्मिम स्‍वामु मेचाप्‍मिवा।

गुइलाई पाह्रीलाम मामासो़ र्‍वाक्‍पा गुमीडाम कोर्थो़ हिसिडी माला हेसाका स्‍वामु चाप्‍सी मा?

२६ मेराम थारीका उनीमा लो़लामका सुबु रुड्‌डु़,

लावो आथा ने गुमीका “आथावो कोखेप सुबु कोङङा मेएँ पाह्री वो रुबेट्‌पु” र्‍वाक्‍साका याचे जेम्‍डिम बु।

२७ “आथावो कोखेप” र्‍वाक्‍पा सिजेमका प्रङ्‌सिक्‍पा खोत्‍ले ल्‍वा रुमी मा दाम्‍मी,

मेरुसिक्‍पा ल्‍वामिम कोङङा हेवो मेदु़म्‍मी र्‍वाक्‍पा ल्‍वा रेम्‍बु़।

२८ मेम्‍मिमका मेरुसिक्‍पा किब्‍दी गुइ डार्स्‍तिमका आला-तोमानुङमा दु़प्‍सी मा माम्‍चु़नीकु ङिम जु़ल्‍तो नुङ गुमीलाई डोक्‍पु मिम्‍तो गुमीलाई गेर्सिबेट्‌पा सो़रलोले बिइ,

२९ हेङालोने इकीमा “माम्‍चु़नी ने छो़रो़प बेपा मु होप्‍माम सो़।”

हुम-दडाम सोहन्‍बेसी

१३

१ गानी इनी त्‍वाप-त्‍वापगोडा वा-ल्‍वाक होप्‍माम दु़म्निमका रिखाम बेबेनिम बानी।

२ इनीमाडा रोक्‍पा वाङथो़म मु़चु़मिमकु चापे-डुपे बोमु मेप्‍ल्‍वानी,

हेङालोने मेम बेसाकाङा याङ मु़चु़मिमका मेचक्‍साका पाह्रीचो़मिमकु चापे-डुपे बेम्‍डी।

३ गानी वो मे चसिक्‍पा मु़चु़मिमनुङङा चन्‍सिट्‌निम होङङा मिम्‍नी,

मा मेजो़पा बेम्‍डिम मु़चु़मिमनुङङा इनी मिरो़मडा मेजो़पा बेला सो़न्‍सिट्‌निम होङङा मेर्मिमलाई मिम्‍नी।

४ खोत्‍लेका लालीकुन्‍दा डोक्‍पु मिम्‍मु बासी मा वोचु़ नुङ मोचु़ उची त्‍वाप-त्‍वापडा थो़रलु़इमिम दु़म्‍मु बासी।

नाम्‍सु़रु़ बेपा नुङ वाङमिम मेसेमनुङ अम्‍मु न बेपा मु़चु़काम माम्‍चु़नीका निया बोमी।

५ गानी खाप्‍चीकु रारी बोमुडाम वाङ बानी।

गानीनुङ हाम बु मेकोतिडाङा गो तिम्‍सिट्‌नी।

हेङालोने माम्‍चु़नीका र्‍वाम्‍डिम बु,

“गो गानीलाई हेल्‍लो वो मेडिनिनी,

गो गानीलाई हेल्‍लो वो मेङेनिनी।”

६ मेम्‍मिमका गुइ मेङिसाका र्‍वामु चाप्‍सी,

“ङाचो़का गोलाई ख्‍लो़ङिमी,

गो हेल्‍लो वो मेङिङु।

मु़चु़का गोलाई हाम बोमु चाम्‍ङी मा?”

७ गानीलाई माम्‍चु़नीकु सिजेम थो़बेट्‌पा मण्‍डलीडाम ङाउमिमलाई मिम्‍नी।

मेर्मिमका हाम बेम्‍थाल्‍मिडी मा हेसाका सिम्‍डी मेराम इनीमा नगोडा जु़ल्‍नी।

मेर्मिमका थो़र लु़म्‍डिम होम्‍साका गानी वो थो़रलु़नी।

८ येशू ख्रीष्‍ट बास्‍ता,

आनेप मा हेल्‍लो लोवो कोलेङा दु़म्‍मी।

९ खाल-खालकाम हेल्‍लो वो मेथो़म्‍मा सीसिडा मेब्‍लो़म्‍सिट्‌नी।

हेङालोने पोमु-डुमुकु दुथाममिम डु़म्‍लाका मेएँ,

लावो माम्‍चु़नीकु दिदामका इनीमा न-गो बन्‍सिमिम जो़पा दु़म।

मेप्‍माम डु़म्‍लाका सु़लाई वो जो़पा दु़स्‍ताम मिबु।

१० इकीमा कोले सासेन्‍खोप बु,

मेसिन्‍डा ग्‍वाक्‍मा सासेसी सेपा खोमडा खारी बेपा डु़म्‍लाचो़मिमका पोमु मेल्‍वामी।

११ ङाउ डु़म्‍लाचो़मिमका छु़ल हेम्‍मु लागि डोक्‍पु सेपा खोमगोनो हादीबारामिमकु सिसि लमिमा हुमी,

लावो मेर्मिमकु मिरो़म ने शहरडाम वो पाखाडा लक्‍साका चामी।

१२ मेम्‍मिमका येशू ख्रीष्‍टका वो उनीमा त्‍वाकु सिसिका मु़चु़मिमलाई सेपा दु़म्‍बेन्‍मु लागि शहरडाम पाखाडा लम्‍डिमा सिम्‍डी।

१३ गुइ वो शहरलाम पाखा गुमीकाडा लक्‍सी,

मा गुमीका इम्‍मिडिम दु़खा होम्‍साकाङा गुइ वो दु़खा इम्‍डी।

१४ हेङालोने ओराम सुबुडा इकीमा लागि हेल्‍लो लोवो दु़म्‍पाम बाट्‌पा शहर मिबु,

लावो गुइ दिफु रोक्‍पा शहर लथाडिमिम बु।

१५ मेम्‍मिमका गुइ हेल्‍लो लोवो येशू ख्रीष्‍टलाम माम्‍चु़नीकु सो़रलोले बेसाका ग्‍वा-ग्‍वा ग्‍वाकिमी।

ओराम ने उनीमा नङ कोक्‍पा सिका ग्‍वाकु़मिम ग्‍वा-ग्‍वा सो़।

१६ वाङमिमलाई जो़होम बोमु नुङ इनी त्‍वाकु चाप्‍सी ख्‍लो़मु मेप्‍ल्‍वानी।

हेङालोने आरेप्‍माम ग्‍वा-ग्‍वाका माम्‍चु़नी गेर्सी द्‌वामी।

१७ मण्‍डलीडाम ङाचो़मिमकु ल्‍वाडा बानी मा मेर्मिमका र्‍वामिमिम थो़नी।

हेङालोने ङाचो़मिमका हेल्‍लो लोवो इनीमा त्‍वारो़म बोमी-थार्मी मा माम्‍चु़नीकु ङादोडा मेर्मिमका इनीमा खारीकु दुथाम सो़मी।

मेर्मिमका ओराम खारी गेर्सी द्‌वाक्‍तो बोमिनु़,

मेभ्रसिक्‍तो खारी बोमी माला ने मेरामलाम गानी हाम वो जो़पा ल्‍वा मेल्‍वानी।

१८ आकीमा लागि सो़म्‍दी बेसाट्‌की।

आकीमा मिम्‍सीडा गुकु जो़पा बुकु र्‍वाक्‍साका थो़रलु़त्तोकोम बु।

हेङालोने हेल्‍लो लोवो गुकु जो़पा खारी बेपा न बोकु।

१९ गो छो़म गानीनुङ र्‍वाङु,

गो आथावो दालाङा इनीमाडा रोमु चापुनु़ र्‍वाक्‍साका सो़म्‍दी बेङ्‌साङनी।

२० भेन्‍दा रेपा-क्रिपा डोक्‍पु इकीमा ङाचो़ येशूलाई हेल्‍लो लोवो दु़म्‍पा लाले सो़रख्रेप्‍सीकु सिसिका सिमुलाम फक्‍साका न-भ्रसी बेट्‌पा माम्‍चु़नीका

२१ उनीमा न होङङा बोमु खोत्‍ले जो़पा ल्‍वाका बोमु चापा दु़म्‍बेनिमिनु़।

मेम्‍मा गुमीलाई गेर्सी बेट्‍पा खोत्‍ले ल्‍वा येशू ख्रीष्‍टलाम गुइगोडा बोमिनु़।

येशू ख्रीष्‍टकु नङ हेल्‍लो लोवो कोसिनु़म बुनु़।

आमेन।

२२ वा-ल्‍वाकनी,

सोहन्‍बेट्‌पा आमा सिजेमडा छो़म न सोक्‍नी र्‍वाङु,

हेङालोने गानीलाई र्‍याक्‍तोम ल्‍वा हापा दु़पा मिबु।

२३ ओराम सेला वो थो़नी।

इकीमा ल्‍वाक तिमोथी झ्‍यालखानलामका लुमु दु़स्‍तु़म बु।

गु दालाङा आमाडा रोक्‍ता माला गुनुङङा गो गानीलाई क्रो़म्‍डा रोङु।

२४ मण्‍डलीडाम खोत्‍ले ङाचो़मिम नुङ माम्‍चु़नीकु खोत्‍ले मु़चु़मिमलाई आकीमा सेव र्‍वाक्‍साट्‌किनी।

इटालियालाम रोक्‍पा वा-ल्‍वाकमिमका वो गानीलाई सेव र्‍वाम्‍सोम्‍डिम बु।

२५ माम्‍चु़नीकु दिदाम गानी खोत्‍लेनुङ दु़म्‍नु़।

याकूबका

र्‍याक्‍तु़म सेलाखाजेम

छेम-ल्‍वा

ओराम सेलाखाजेम येशू ख्रीष्‍टकु ल्‍वाक याकूबका र्‍वाक्‍तु़म र्‍वाक्‍साका बाइबल थेट्‍पा चक्‍पामिमगोडाम हापाका र्‍वामी (गलाती १:१९)। याकूब यरूशलेम मण्‍डलीडाम उनी ङाउ (अगुवा) बाइडा (गलाती २:९)। ओराम सेलाखाजेम ई. सं. ५० डाम ङादो र्‍याक्‍मा र्‍वाक्‍साका हापाका र्‍वामी। ओराम लाले सो़रख्रेप्‍सीडाम ङादो र्‍याक्‍मा खाजेममिमगोडाम कोले सो़। ई. सं. ६२ डाम चङडा ओराम सेलाखाजेम र्‍यास्‍ताम मेएँ, हेङालोने मेराम थचेङा याकूबकु साम लस्‍ताम बाइडा।

येशू ख्रीष्‍टकु सीसिपामिमका हाम हेसाका बुमु दोमु बासी र्‍वाक्‍साका सीमु लागि याकूबका ओराम सेलाखाजेम थो़रलु़पामिमलाई र्‍याक्‍तु़म। याकूब बाइडाम थारीका थो़रलु़पामिम हापाका जो़पा खारी बोमु डिट्‌मिडिम बाइडा। “खारी बेसाका मेएँ थो़रलु़साका कोङङा गुइ सेल्‍सिडी” र्‍वाक्‍साका मेर्मिमका र्‍वाम्‍थाल्‍मिडी। लावो आरे र्‍वाक्‍तो-र्‍वाक्‍तो “आथा ने गुइ जो़पा खारी हाम वो बोमु मेबासी” र्‍वामु वो चो़म्मिडिम बाइडा। आरेप्‍माम उनीमा मेजो़पा न जो़पा बोमु याकूबका ओराम सेलाखाजेम र्‍याक्‍तु़म। थो़र बेसाका कोङङा गुइ सेल्‍सिमु चाप्‍सी, लावो आच्‍छाङाकाम थो़रलु़पाका त्‍वाका बोमु बासिक्‍पा जो़पा खारी बोमु डिसि मेनु़। इकीमा न-गोडाम थो़र इकीमा खारी नुङ जेसी-दोसीडा रेम्‍बोमु बासी र्‍वाक्‍साका याकूबका सीसाड्‍डाम बु।

र्‍याक्‍मा ल्‍वामिम

छेम-ल्‍वा १:१

थो़र नुङ नेप्‍ची १:२-८

हाम वो मेबाट्‍पा नुङ खाप्‍चीचो़ १:९-११

न छाम्‍सी १:१२-१८

थो़मु नुङ बोमु १:१९-२७

चोमिक्‍सीकु दुथाम ङिमसासी २:१-१३

थो़र नुङ खारीमिम २:१४-२६

थो़रलु़पा मु़चु़ नुङ उमा खारी ३:१-१८

थो़रलु़पा मु़चु़ नुङ सु़म्‍दिसेर ४:१–५:६

वाङमिम लु़म्‍लामिम ५:७-२०

याकूबका

र्‍याक्‍तु़म सेलाखाजेम

याकूब

१

१ माम्‍चु़नी नुङ ङाचो़ येशू ख्रीष्‍टकु डु़ल्‍चो़ याकूबलामका,

नेब्‍दी-नेब्‍दीडा फोन्‍सिक्‍साका बाट्‌पा को-न (१२) दोचो़मिमलाईa सेव!

थो़र नुङ इम्‍सी

२ आमा वा-ल्‍वाकनी,

गानीडला खाल-खालकाम दु़खामिम रोमिलो छो़म गेर्सी द्‌वाक्‍नी।

३ हेङालोने इनीमा थो़र छाम्‍सीका इम्‍मु चापा दु़म्‍नी र्‍वाक्‍पा गानी चनी।

४ गानी खोत्‍लेडा इम्‍मु सीसिट्‌नी,

मा गानी हामकाम वो खेरेला मेदु़म्‍साका थेट्‌पा नुङ बोमु चापा दु़म्‍नी।

५ लावो गानीगोडाम कोङनिमलाई नेप्‍ची चाइदु़म्‍पा बु माला न-थो़मनुङमा माम्‍चु़नीनुङ मेरामका बियु़नु़,

मा मेरामलाई गुमीका ग्‍वामी।

हेङालोने गानी खोत्‍लेका बिनिमिम ल्‍वाडा गुमीका मेभुर्साका छो़म ग्‍वानिमी।

६ मेरामका उमा नडा हाम वो मेमुर्साका,

लावो थो़रलु़साका बियु़नु़,

हेङालोने नडा मुर्सिक्‍पा ने जुका भाल-आथो़ घ्रोक्‍पा दिरिदिनकु बाबारिम होप्‍माम सो़।

७ मेराम मु़चु़का माम्‍चु़नीलामका हाम-हुम ल्‍वापा न मेबु़नु़।

८ हेङालोने नले न बेसाका मुर्सिक्‍पा मु़चु़ ने खोत्‍ले उमा जेसी-दोसीडा वाङ-वाङ दु़म।

आच्‍छाङाकाम खाप्‍चीचो़

९ थो़रलु़पामिमगोडाम उ हाम वो मेबाट्पा याक्‍के मु़चु़लाई माम्‍चु़नीका डोक्‍पु बोमिमिम थारीकाम लागि गु छो़म गेर्सी द्‌वानु़,

१० मा खाप्‍चीचो़ ने माम्‍चु़नीका याक्‍के दु़म्‍बेन्‍मिमिमडा गेर्सी द्‌वानु़,

हेङालोने सो़ब्‍दी बुङमा होम्‍साका गु मेकोतिङा दाम्‍मा ल।

११ नेप्‍सुङ ओप्‍डु़,

मा घ्रु़पा साम दु़म्‍मा जेम साबेडु़,

बुङमा आल,

मा मेरामकु जो़प्‍सी दाम्‍मा ल।

मेम्‍साकाङा खाप्‍चीचो़ वो उ त्‍वाकु खारी बेत्तो-बेत्तोङा दाम।

१२ उ न-छाम्‍सिमिम थारीका इम्‍साका बाट्‌पा मु़चु़ङा जिनुङमा दु़म सो़।

हेङालोने उ न-छाम्‍सिमु थारी हेप्‍डु़मिम चङडा माम्‍चु़नीका रिखाम बेपामिमलाई गुमीका ङादो ग्‍वानिनी र्‍वाम्‍डिम मुकुट मेरामका ल्‍वासु़,

मेराम मुकुट र्‍वाक्‍मा हेल्‍लो वो मेसिपा त्‍वारो़म सो़।

१३ मेजो़पा नका छाम्‍सिलो सु़का वो,

“माम्‍चु़नीका मेजो़पा नका आमा न छाम्‍मिडी” मेर्‍वानु़।

हेङालोने हामका वो माम्‍चु़नीकु न छाम्‍मु मेचाप्‍सु़,

मा गुमीका वो मेजो़पा नका सु़काम वो न मेछाम्‍मी।

१४ लावो खोत्‍ले मु़चु़मिम त्‍वाकु मेजो़पा नकाङा रारी बेसाका न छाम्‍ला सो़म्‍सिमी,

१५ मा मेराम मेजो़पा ल्‍वा न-गोडा हु,

मा छु़ल ग।

छु़ल बर्तो लमा सिमुलाम रेडु़।

१६ द्‌वादीबुङ वा-ल्‍वाकनी,

इनीमा नड्‍डा मेजो़पा मिम्‍साका मेख्‍लो़ट्‌नी।

१७ आच्‍छाङाकाम नुङ जो़पा खोत्‍ले राप्‍लावा पाह्रीलाममिम सो़।

ओराम ओल प्रङ्‌पा माम्‍चु़नीलाम यो।

ख्‍लोसिक्‍पाम बाट्‌पा रिम्‍जुङ होम्‍साका गुमी ने हेल्‍लो वो मेख्‍लोम्‍सिमी।

१८ गुइ गुमीका प्रङ्‌मिडिमगोडाम खोत्‍लेडाम डोक्‍पु दु़म्‍सिनु़b र्‍वाक्‍पा नका गुमीका आच्‍छाङाकाम सिजेमका कक्‍साड्‌डामी।

थो़मु नुङ बोमु

१९ आमा द्‌वादीबुङ वा-ल्‍वाकनी,

ओराम ल्‍वा थेट्‌नी: खोत्‍ले मु़चु़ दाला थो़पा,

वाखा जेपा,

मा छोक्‍चो इम्‍सिक्‍पा दु़म्‍मु बासी।

२० हेङालोने मु़चु़कु छोक्‍चोका माम्‍चु़नीकु न होप्‍माम जो़पा खारी बोमु मेचाप्‍सु़।

२१ मेम्‍मिमका खोत्‍ले घ्रामलु़पा ल्‍वामिम नुङ मेजो़पा ल्‍वामिम पार्नी,

मा इनीमा गोगोडा ख्‍लिम्‍थाट्‌मा माम्‍चु़नीकु सिजेम याक्‍के दु़म्‍साका रनी।

मेरामका गानीलाई सेल्‍मु चाम्‍नी।

२२ ओरामका र्‍वामिम होम्‍साका बेनी।

सिजेम थो़पा कोङङा दु़म्‍साका नड्‍डा मेजो़पा मिम्‍निमा मेख्‍लो़ट्‌नी।

२३ कोङ मु़चु़का माम्‍चु़नीकु सिजेम थो़सु़ लावो मेरामका र्‍वामिम होम्‍साका मेबु़ माला ने गु उ त्‍वाकु ङाली ऐनाडा रेपा होप्‍माम दु़म।

२४ गुका उ त्‍वापलाई रेम्‍सीमा लल्‍या,

मेकोतिमा गु हेप्‍माम बाइडा र्‍वाक्‍पा ल्‍वा दालाङा प्‍ल्‍वास्‍चेडु़।

२५ लावो गुलाई फ्‍वाक्‍पा छो़म जो़पा डु़म्‍ला होम्‍साका उहेम लाम्‍दी,

मा गुका थो़स्‍तु़म सिजेम मेप्‍ल्‍वासाका मेराम होम्‍साका खारी बु़ माला मेरामका बु़मिम खारीडा जि ल्‍वासु़।

२६ कोङ मु़चु़का उ त्‍वाप माम्‍चु़नीकु सो़रलोले जो़होमका बेपा मिम्‍सी,

लावो उमा लेम जो़होमका मेजु़लु़ माला उमा त्‍वाकु नड्‌डा मेजो़पा मिम्‍सी मा ख्‍लो़डु़।

मेरामका माम्‍चु़नीकु सो़रलोले जो़होमका बु़मिम ने हाम ना हामकाम दु़म।

२७ माम्‍चु़नीकु ङादोडा जो़पा नुङ सेपा उनीमा सो़रलोले बेसी ने ओराम सो़: रेचो़कुपा नुङ अर्दोमेमिमलाई उनी दु़खा थारीका रेमु,

मा सु़म्‍दिसेरडाम मेजो़पा ल्‍वामिमडाम त्‍वाप वाङ बुमु।

a 

१:१ को-न दोचो़मिम र्‍वाक्‍मा येशू ख्रीष्‍टडा थो़रलु़पा यहूदीमिम।

b 

१:१८ खोत्‍लेडाम डोक्‍पु र्‍वाक्‍मा ङादो सिट्‌पा मा सो़।

सु़लाई वो चोमिक्‍सी मेबोमु

२

१ आमा वा-ल्‍वाकनी,

ङाचो़ येशू ख्रीष्‍ट,

यु़म-झ्‍वाक्‍सीकु ङाचो़डला गानी थो़र बेन्‍निमका मु़चु़मिम गोडा चोमिक्‍सी मेबेनी।

२ इनीमा घ्रो़म्‍दीडा कोङ मु़चु़ सो़नाकु चुकुरिममिम बासाका नुङ जो़पा ये-सेम फसिसाका रोक्‍ता,

मा कोले उ हाम वो मेबाट्‌पा मु़चु़ वो भ्रो़ट्‌ल्‍याक्‍पा ये फसिसाका रोक्‍ता माला,

३ गानी जो़पा ये-सेम फसिक्‍पा मे मु़चु़लाई डोक्‍पु मिम्‍निमा “आसिन्‍डा ओ जो़पा गन्‍खोपडा गन्‍नी” र्‍वानी,

मा मे उ हाम वो मेबाट्‌पा मु़चु़लाई ने “गाना मेसिन्‍डाङा येम्‍सा,

मेएँ माला आमा खेलफारयु़ गन्‍डा” र्‍वानी माला,

४ हाम गानी इनी त्‍वाप-त्‍वापगोडाङा चोमिक्‍सी बेसाका मेजो़पा नका निया बेपा मेदु़म्‍निवा मा?

५ आमा वा-ल्‍वाकनी,

थो़नी,

सु़म्‍दिसेरडाम उनी हाम वो मेबाट्‌पा मु़चु़मिमलाई माम्‍चु़नीका थो़रलु़सीडा खाप्‍चीचो़ दु़म्‍बेन्‍मु छेट्‌मिडिम मिबु मा?

गुमीलाई रिखाम बेपामिमलाई ङादो याचे जेम्‍डिम होम्‍साका उनीमा किब्‍दी ल्‍वापा मेर्मिम मेएँ मा?

६ लावो गानी उ हाम वो मेबाट्‌पामिमलाई मेजो़पा बेन्‍निम बु।

हाम खाप्‍चीचो़मिमका गानीलाई छेम-छेम मेडनिमि मा?

मेर्मिमका गानीलाई रो़-रो़न्‍थु़त्तो अदालतडा मेलनिवा मा?

७ इकीमा ङाचो़ येशू ख्रीष्‍टकु दुथाम मेजो़पा जेपा मेर्मिमङा सो़।

८ माम्‍चु़नीकु सिजेमडाम खोत्‍लेडाम डोक्‍पु डु़म्‍ला “त्‍वाकु साउखोरेलाई त्‍वाप होङङा मिम्‍डा” र्‍वाक्‍पा होम्‍साकाङा बोनी माला ने जो़पाङा बोनी।

९ लावो गानी मु़चु़कु ङाली रेप्‍साका चोमिक्‍सी बेन्‍नी माला ने छु़ल बोनी,

मा माम्‍चु़नीकु डु़म्‍लाकाम कोर्थो़लाम बक्‍पा दु़म्‍नी।

१० हेङालोने उहेमका खोत्‍ले डु़म्‍ला होम्‍साका बु़,

मा कोले ल्‍वा कोङङा डु़म्‍ला होम्‍साका मेबु़ माला मेरामका खोत्‍ले डु़म्‍ला होम्‍साका मेबु़वामका मुमा बेन्‍ला सो़सी।

११ हेङालोने “नाम्‍सु़रु़ मेबेनी” र्‍वाक्‍पा माम्‍चु़नीका “मु़चु़लाई मेसेट्‌नी” वो र्‍वाम्‍डी।

मेम्‍मिमका गानी नाम्‍सु़रु़ मेबोनी लावो मु़चु़मिमलाई सेट्‌नी माला गानी ने डु़म्‍ला होम्‍साका मेदोपा मु़चु़ दु़म्‍नी।

१२ मेम्‍मिमका गानी जेनिलो खारी बोनिलो ओराम मिम्‍नी,

गानीलाई छु़ल नुङ सिमुलामका फ्‍वाक्‍पा डु़म्‍लाका इनीमा निया वो बु़ सो़।

१३ हेङालोने वाङमिमडला गानी न-थो़म मेबेनिवा माला गानी वो न-थो़म मेल्‍वानी।

लावो गानी न-थो़मनुङमा मु़चु़ दु़म्‍निम बु माला इनीमा निया दु़म्‍मु थारीका माम्‍चु़नीका गानीडला न-थो़म रेम्‍बोमी।

थो़र नुङ खारीबेसी

१४ आमा वा-ल्‍वाकनी,

कोङ मु़चु़का “गोनुङ थो़र बु” र्‍वा लोवो खारी मेबु़ माला मेराम थो़रका हाम जो़पा बु़ मा?

हाम उ थो़रका मेराम मु़चु़लाई सेल्‍मु चाप्‍सु़?

१५ गानीगोडाम कोङनिम वा-ल्‍वाकलाई पोमु-फम्‍सिमुकाम खेरेला दु़म्‍मिम थारीका,

१६ गानीगोडाम कोङ मु़चु़का मेराम मु़चु़लाई “जाल्‍पा बेसाका बानी,

ख्‍वाचेप खोहोम पेनी,

माम्‍चु़नीका जि ग्‍वानामिनु़” कोङङा बु़,

लावो मेराम खेरेला दु़म्‍पालाई हाम वो मेग्‍वाकु़ माला गानी र्‍वानिमिम ल्‍वाका हाम जो़पा बु़ मा?

१७ मेप्‍मामङा थो़र वो खारी बेसीडा मेल्‍वासी माला मेराम ने सिडाम थो़र सो़।

१८ कोङनिमका आरे र्‍वामु चाप्‍सु़,

“कोङनिमनुङ थो़र बु,

वाङमिमका ने जो़पा खारीमिम बु़डु़म बु।”

लावो गो र्‍वाङु,

“कोङनिम मु़चु़नुङ खारी मान्‍थिम थो़र हेसाका दु़म गोनुङ रेम्‍बे।

गो बेउतोम जो़पा खारीलामका आमा थो़र गानालाई रेम्‍बेनी।”

१९ माम्‍चु़नी कोले कोङङा बुमी र्‍वाक्‍साका गानी थो़र लु़नी,

मेराम जो़पाङा सो़।

मुनाङपेलमिमका वो मेराम थो़रलु़मी,

मा उनी ङिमुका रुडु़मी।

२० ए नेप्‍ची मान्‍थिम मु़चु़नी,

खारी मान्‍थिम थो़र हाम ना हामकाम दु़म र्‍वाक्‍पा मेचनी?

२१ इकी ङाउ-खुउ अब्राहामका उ तारापाचो़ इसहाकलाई सासेन्‍खोपडला सासेसाका माम्‍चु़नीलाई ग्‍वामु खाप्‍डु़मकाङा माम्‍चु़नीका गुलाई जो़पा मिम्‍मिडिम मेएँ मा?

२२ अब्राहामका माम्‍चु़नीडा थो़र बु़डु़,

मा मेराम होम्‍साका खारी बु़डु़,

मा गुका खारी बु़डु़मकाङा उमा थो़र छो़म डोक्‍पु दु़स्‍ताम बाइडा र्‍वाक्‍पा गानी ल्‍वानी।

२३ ओराम ल्‍वा माम्‍चु़नीकु सिजेमडा होम्‍साका रोक्‍थिड्‌डा,

“अब्राहामका माम्‍चु़नीडा थो़र बु़डु़,

मा मेराम थो़रलामकाङा माम्‍चु़नीका गुलाई जो़पा मिम्‍मिडी।”

मेम्‍मिमका अब्राहाम माम्‍चु़नीकु ङोप्‍सो़ दु़स्‍ता।

२४ मेम्‍मिमका इकी खारीका माम्‍चु़नीका गुइलाई जो़पा र्‍वामी,

थो़रका कोङङा मेएँ र्‍वाक्‍पा गानी चनी।

२५ मेम्‍साकाङा राहाब छो़लो़मा बाइडा लोवो चो़पाचो़चिपलाई थक्‍तु़ची,

मा मेर्चिपलाई वाङमिमङा लाम्‍दीलामका स्‍वाबेसाका ख्‍लो़यु़डु़चिमका उ खारी बेसीकाङा माम्‍चु़नीका गुलाई जो़पा मिम्‍मिडी।a

२६ मिरो़म पेल मान्‍थिम दु़म्‍लो सिमिम दु़म।

मेप्‍मामङा थो़र वो खारी मान्‍थिम दु़म्‍लो सिमिम दु़म।

a 

२:२५ यहोशू २ अध्‍याय रेप्‍नी

लेम जो़होमका जु़ल्‍मु

३

१ वा-ल्‍वाकनी,

गुइ मण्‍डलीडा सीपा मु़चु़मिमकाम ने छो़म छो़पा निया दु़म र्‍वाक्‍पा चनी,

मेम्‍मिमका गानीगोडाम खोत्‍लेका ने सीपा मु़चु़ दु़म्‍मु मेमाल्‍नी।

२ गुइ खोत्‍लेका हापा ल्‍वामिम ख्‍लो़डी।

उहेमका गु जेमिम ल्‍वाडा मेख्‍लो़डु़ मेराम मु़चु़ जो़पा दु़म।

मेप्‍माम मु़चु़का वाङमिम ल्‍वामिमडा वो मेख्‍लो़साका उ त्‍वापलाई जो़होमका जु़ल्‍मु चाप्‍सु़।

३ घोडा त्‍वाकु ल्‍वाडा बोमुलाई मेरामकु सिडडा सेल रिबाका बडि माला गुइ मेरामलाई बान्‍ते ललद्‌वा मेनोङा लमु झाम।

४ मेप्‍मामङा डोक्‍पु कुबी-बोक्‍सा वो डोक्‍पु ब्‍लोजु़का दोपा लोवो कोले याक्‍के थो़खोपकाa कुबी-बोक्‍सा थो़पा मु़चु़का बान्‍ते उ ललद्‌वा मेनोङा ल।

५ लेम वो मेप्‍मामङा सो़।

ओराम मिरो़मडा याक्‍के बु लोवो डोक्‍पु-डोक्‍पु ल्‍वा बु़।

रेप्‍नी,

डोक्‍पु सो़ब्‍दी वो कोङ याक्‍के बिछेर्मुलामका रुकु ल।

६ लेम कोले बिछेर्मुङा सो़।

ओराम सु़म्‍दिसेरडाम मेजो़पा खोत्‍ले ल्‍वामिम ओरामलामका लु मा खोत्‍ले इकीमा गोगोडा ओरामका मेजो़पा ल्‍वा फोडु़।

ओरामका इकीमा त्‍वारो़मङा मुका बुलु़वाबेडु़।

मेराम मु ने खादी गोयु़म सो़।

७ मु़चु़मिमका हादीबारामिम,

सिकेवा-माङकेवामिम,

सुसिसाका लाम्‍दिपा फुचु़-रोक्‍चु़मिम नुङ दिरिदिनडा बाट्‌पा खोत्‍लेलाई उनी ल्‍वाडा जु़ल्‍थाप्‍मिमिम,

८ लावो लेम ने सु़का वो जो़होमका जु़ल्‍मु मेचाप्‍सु़।

ओराम हेल्‍लो लोवो दोसाका मेजो़पा ल्‍वा जेपा नुङ जो़होमका जु़ल्‍मु मेझापा,

मा मु़चु़लाई सेट्‌पा ङेनुङमा होप्‍माम सो़।

९ ओराम लेमकाङा ङाचो़ नुङ माम्‍चु़नीकु नङ कोक्‍सी,

मा ओराम लेमकाङा माम्‍चु़नीका उनी त्‍वाप होप्‍मामङा प्रङ्‌मिडिम मु़चु़मिमलाई वाइतो बेडिमी।b

१० कोले सिलामकाङा नङ कोमु नुङ वाइतो बेन्‍मु ल्‍वा लु?

आमा वा-ल्‍वाकनी,

आरेप्‍माम ने दु़म्‍सिमेनु़।

११ हाम कोलेङा कु पुन्‍खोपलामका भ्रपा नुङ खेपा कु पु़डु़ मा?

१२ आमा वा-ल्‍वाकनी,

बैससीकु धक्‍साडा जैतून,

अङ्‍गूरकु रो़लडा बैससी मेसिडु़,

मा खेपा कु पुन्‍खोपलामका वो भ्रपा कु मेपु़डु़।

आच्‍छाङाकाम नेप्‍ची

१३ गानीगोडा नेप्‍चीनुङमा नुङ माम्‍चु़नीकु न थेसिथेट्‌पा सु़ बु?

मेरामका जो़पा जेसी-दोसी नुङ याक्‍के दु़म्‍साका उमा खारीमिमलाम मेराम नेप्‍ची रेम्‍बु़नु़।

१४ इनीमा न-गोडा नाचु़र नुङ त्‍वाप नु़पा ल्‍वा कोङङा बु माला गानी नेप्‍चीनुङमा र्‍वाक्‍साका डोक्‍पु मेलिन्‍सिट्‌नी।

आच्‍छाङाकाम ल्‍वा थक्‍साका लिमा थेट्‌पा गानी दु़म्‍नी।

१५ आरेप्‍माम नेप्‍ची ने पाह्रीलामका योक्‍पा मेएँ।

लावो माम्‍चु़नीकु कोर्थो़लाम बक्‍पा शैतानलाम,

सु़म्‍दिसेरलाम नुङ छु़लचो़मिमलाम रो।

१६ हेङालोने बान्‍ते नाचु़र नुङ मेजो़पा ल्‍वामिम दु़म,

मेसिन्‍डा मु़चु़मिम मेदु़मी,

मा मेजो़पा खारीमिम बोमी।

१७ लावो पाह्रीलामका योक्‍पा नेप्‍ची ने ङादोङा सेपा दु़म।

मेकोतिमा मेराम न भ्रसिबेट्‌पा,

याक्‍के दु़म्‍पा,

खोत्‍लेनुङ दु़पा,

छो़म न-थो़मनुङमा दु़म्‍साका जो़पा खारी बेपा,

चोमिक्‍सी मेबेपा,

मा हेल्‍लो लोवो वाङमिम मु़चु़कु दुथाम मिम्‍पा दु़म।

१८ न-थो़म घ्रो़म्‍बेट्‌पामिमका न भ्रसी बेन्‍मिमिमका माम्‍चु़नीका मेर्मिमलाई जो़पा मिम्‍मी।

a 

३:४ डोक्‍पु कुबी-बोक्‍सा ङादो ललो ङादो लमु क्रिपा कुबी-बोक्‍साकु चङनोम कति कल्‍पा कोर्चो़म होप्‍माम।

b 

३:९ शब्‍दार्थ-सूचीडा रेप्‍नी।

त्‍वापलाई माम्‍चु़नीडा ग्‍वामु

४

१ गानीगोडा क्‍वाल्‍बा नुङ रिबुसीमिम हामका दु़म?

इनीमा गोगोडा हेल्‍लो लोवो क्‍वाल्‍बा बेपाम बाट्‌पा त्‍वाप कोङङा नु़मु र्‍वाक्‍पा नमिमलामका मेर्मिम दु़म।

२ गानी हाम-हुम ल्‍वापा न बोनी,

लावो मेल्‍वानी।

गानी रारी बोनी मा मु़चु़ सेनी,

लावो मेराम मेल्‍वानी।

गानी रिबुसी किनी मा क्‍वाल्‍बा बोनी,

लावो गानी न बोनिमिम होप्‍माम ल्‍वा गानीनुङ मेदु़म,

हेङालोने गानी माम्‍चु़नीनुङ मेबिनी।

३ गानी बिनी लावो मेल्‍वानी,

हेङालोने त्‍वाकु न गेर्सिबेन्‍मु लागि मेजो़पा नका बिनी।

४ नाम्‍सु़रु़ बेपानी,a

सु़म्‍दिसेरनुङ ङोप्‍सो़बुङ दु़म्‍मु माम्‍चु़नीलाई नाप्‍छु़न्‍मु सो़ र्‍वाक्‍पा ल्‍वा गानी मेचनी?

उहेमका सु़म्‍दिसेरनुङ ङोप्‍सो़बुङ दु़म्‍मु न बु़,

मेराम माम्‍चु़नीकु स्वाक्चिमो मु़चु़ दु़म।

५ माम्‍चु़नीकु सिजेमका “गुइलाई ख्‍लो़मु माम्‍चु़नीका उनी पेल थु़र्मिडी।

गुमीका गुइ माम्‍चु़नीडाम फ्‍वासिडिनु़ र्‍वाक्‍पा न मेबोमी” र्‍वाक्‍पा गानी हाम होङङा वो मेलु़नी?

६ लावो आरेप्‍माम मेजो़पा नमिमकु कोर्थो़लाम बमु गुमीका गुइलाई छो़म दिदामका सासामी,

मेराम माम्‍चु़नीकु सिजेमका आरे र्‍वा:

“माम्‍चु़नी डोक्‍पु लिसिक्‍पामिमकु कोर्थो़लाम बमी,

लावो याक्‍के दु़म्‍पामिमलाई दिदामका सान्‍मी।”

७ मेम्‍मिमका इनी त्‍वापलाई माम्‍चु़नीकु ल्‍वाडा जु़ल्‍नी।

शैताननुङ क्‍वाल्‍बा बेप्‍डा बक्‍नी,

मा मेराम गानीलामका स्‍वामा ल।

८ माम्‍चु़नीकु ङादोडा लक्‍नी,

मेम्‍मा गुमी वो इनीमा ङादोडा रोमी मा गानीनुङ कोयोङा बुमी।

माम्‍चु़नीकु सिजेम होम्‍साका मेदोपा छु़लचो़नी,

इनी ल्‍वा सेपा बेनी।

माम्‍चु़नी नुङ सु़म्‍दिसेर निफिथो़ङा न जु़ल्‍पा मु़चु़नी,

इनीमा न-गो सेपा बेनी।

९ इनीमा ङाली डक्‍नी,

ख्राप्‍नी मा येनी-दुनी,

हेङालोने गानी छु़ल बेन्‍निम बु।

रिमु डिसाका येनी-दुनी,

मा गेर्सिमु डिसाका ङाली डक्‍नी।

१० माम्‍चु़नीकु ङादोडा इनी त्‍वापङा याक्‍के दु़म्‍नी,

मेम्‍मा गुमीका गानीलाई डोक्‍पु मिम्‍निमी।

११ वा-ल्‍वाकनी,

वाङमिमकु दुथाम कोर्थो़लाम मेजो़पा मेजेनी।

उहेमका उमा ल्‍वाककु कोर्थो़लाम मेजो़पा जेसाका मुमा बेडु़,

मेराम माम्‍चु़नीकाम डु़म्‍लाकु कोर्थो़लाम जेमिम दु़म,

मा मेरामका डु़म्‍ला मुमा बेडु़।

गानी डु़म्‍ला मुमा बेनी माला ने गानी डु़म्‍ला होम्‍साका दोपा मु़चु़ मेदु़म्‍नी,

डु़म्‍लाकु निया बेपा रे दु़म्‍नी सो़।

१२ डु़म्‍ला ग्‍वाक्‍पा नुङ निया बेपा ने माम्‍चु़नी कोङङा बुमी,

मा माम्‍चु़नीका कोङङा सेल्‍मु नुङ पुयु़लुबेन्‍मु चाम्‍मी।

मेम्‍मिमका त्‍वाकु साउखोरेलाई मुमा बेट्‌पा मु़चु़ गानी सु़ मा?

१३ नो़ ल्‍वाक्‍थाक्‍साका आरे र्‍वाक्‍पामिमका थो़नी,

“आनेप डे दिका गुइ कोले शहरडा लक्‍सी।

मेसिन्‍डा को थ कोति बुइ मा ब्‍यापार बेसाका हापा खउलुङ डु़प्‍डी”,

१४ दिका हाम दु़म र्‍वाक्‍पा वो गानी मेचनी।

इनीमा मिरो़म ने हाम मा?

गानी ने घरिकोङ रेम्‍बेसिक्‍पा मा दाम्‍ल्‍याक्‍पा सिखाप होप्‍मामङा सो़।

१५ मेम्‍मिमका गानी मेम मेर्‍वाक्‍साका आरे र्‍वामु बासिक्‍पा बाइडा,

“माम्‍चु़नीका न बेम्‍डी माला गुइ जेडी,

मा होप्‍माम-मेप्‍माम बिइ।”

१६ लावो गानी मिम्‍निमिम ल्‍वाडा इनी नो़ ल्‍वान्‍थानी,

मा डोक्‍पु लिन्‍सिनी।

आरेप्‍माम डोक्‍पु लिसिसी ने मेजो़पा सो़।

१७ मेम्‍मिमका उहेमका जो़पा खारी बोमु बासी र्‍वाक्‍पा चक्‍साका वो मेबु़ माला गु छु़लचो़ सो़।

a 

४:४ नाम्‍सु़रु़ बेपा नाइमे उ वोचु़काम लागि थो़रमेलु़इमिम दु़म्मिम होम्‍साकाङा मेर्मिम मु़चु़मिम माम्‍चु़नीकाम लागि थो़रमेलु़इमिम बुमी र्‍वाम्‍डिम। (यर्मिया ३:८; इजकिएल २३:३७; होशे २:२-१०)

खाप्‍चीचो़मिमलाई माम्‍चु़नीका देन्‍दे ग्‍वामी

५

१ खाप्‍चीचो़नी,

थो़नी,

गानीडला रोमु खाप्डु़म छो़म मेझापा दु़खामिम मिम्‍नीमा येनी-दुनी मा ख्राप्‍नी।

२ इनीमा खाप्‍चीमिम म्‍वाड्‌डु़म बु,

मा इनी ये-सेम तु़मका कोक्‍तु़म बु।

३ इनीमा सो़ना,

मतोमिम घ्‍लो़स्‍तामा पारिमिम दु़स्‍ताम बु।

मेरामङा गानी रारी बेन्‍निमकु दुथाम मेजो़पा सो़पा दु़म,

मा मुका होम्‍साका इनीमा मिरो़म मेरामका पु़।

हुक्‍पाथारीका गानी इनीमा खाप्‍ची फुट्‌निम बु।

४ इनीमा ये-दडा खारी बेप्‍साक्‍पा खारीचो़मिमलाई मेर्मिमका ल्‍वामु बासिक्‍पा खउलुङ मेग्‍वानिवा।

रेप्‍नी,

मेराम खउलुङकाङा डोक्‍पु लो़लामका इनीमा कोर्थो़लाम जे,

मा खोत्‍लेडाम घ्‍ल्‍वापा मिप्रङमाकाa इनीमा खारीचो़ ख्राप्‍मिडिम थो़म्‍डिम बु।

५ सुबुडा गानी खाप्‍चीका लिट्‌पा बान्‍नी,

मा इनीमा नका पु़डु़म ल्‍वामिमका गानी गेर्सिट्‌निम बु।

गानी फल्‍मु लागि सो़ नु़बेन्‍सिट्‌निम हादीबारा होप्‍माम दु़म्‍निम बु।

६ इनीमा कोर्थो़लाम मेबक्‍पा जो़पा मु़चु़लाई गानी मुमा बेट्‌नीमा सेट्‌निम बु।

दु़खा थारीका इम्‍सिसाका बुमु

७ मेम्‍मिमका वा-ल्‍वाकनी,

ङाचो़ येशू मेयोक्‍थु़मसम्‍म इम्‍सिक्‍साका बानी।

रेप्‍नी,

हेसाका मा-के सिन्‍बेट्‌पा खारीचो़का वो उमा येडाम हापा नु़पा मा-के ल्‍वामु लागि मा-के ख्‍लिमु ङादो नुङ मेराम मा-केकु बुङदो ङादो व योक्‍पा थारी उ पाउ मेसोसाका छो़म लथाडु़।

८ मेम्‍साकाङा गानी वो इम्‍सिक्‍साका बानी मा इनी न-गो बन्‍थाट्‌नी।

हेङालोने येशू योमु खाप्‍मिमिम बु।

९ वा-ल्‍वाकनी,

कोलेका वाङमिमकु दुथाम सु़म्‍बुर्मा किट्‌नी माला गानी मुमा बेन्‍ला सो़न्‍सिनी।

रेप्‍नी,

निया बेपा ङाचो़ येशू ख्रीष्‍ट लाम्‍चोकोडा रोम्‍फाम्‍डिम होङङा गुमी ने योमुङा खाप्‍मिमिम बु सो़।

१० वा-ल्‍वाकनी,

माम्‍चु़नीकु सिजेम थो़बेट्‌पा माम्‍चु़नीलाम-जेपा मु़चु़मिमलाई मिम्‍नी,

मा मेर्मिमका दु़खा इम्‍साका बाम्‍डिम होम्‍साकाङा गानी वो बानी।

११ रेप्‍नी,

उहेम इम्‍सिसाका बु गुलाई गुइ जिनुङमा सो़ र्‍वाकी।

गानी अय्‍युबका उ दु़खा इम्‍डु़मकु दुथाम थो़न्‍निम बु,

मा माम्‍चु़नीका मेरामलाई जि ग्‍वाम्‍डिम वो ल्‍वान्‍निम बु।

गुमी हाङको छो़म न-थो़म नुङ दिदामनुङमा बुमी।

१२ वा-ल्‍वाकनी,

त्‍वाकु ल्‍वा आच्‍छाङा रेम्‍बोमु लागि खोत्‍लेडाम ङादो सुबु,

पाह्री नुङ वाङमिम हामकाम वो कसम मेपेनी।

लावो मुमा बेन्‍ला मेसो़म्‍सिमुकाम लागि गानी र्‍वानिमिम आच्‍छाङाकाम ल्‍वा आच्‍छाङा दु़म्‍नु़,

मा मेएँ माला मेएँङा दु़म्‍नु़।

थो़रनुङमा सो़म्‍दी

१३ हाम गानीगोडा कोङनिमका दु़खा ल्‍वात्तोङा बु़?

मेरामका माम्‍चु़नीडा सो़म्‍दी बु़नु़।

हाम कोङनिम गेर्सिक्‍पा बु?

मेरामका माम्‍चु़नीकु नङ कोक्‍साका काम्‍सो बु़नु़।

१४ हाम गानीगोडाम कोङनिम नो़पा बु?

मेरामका मण्‍डलीडाम एल्‍डरमिमलाईb येट्‌नुमा एल्‍डरमिमका नो़पालाई तेलका क्‍लक्‍साका येशूकु नङडा सो़म्‍दी बोम्‍सामिनु़।

१५ माम्‍चु़नीडा थो़रलु़साका बिइमिम सो़म्‍दीका नो़पामिम समी,

मा माम्‍चु़नीका ङादोम होप्‍मामङा मेर्मिमलाई दु़म्‍बेन्‍मी।

मेरामका छु़ल बु़डु़म बु लोवो गुमीका उमा छु़ल हेम्‍सामी।

१६ मेम्‍मिमका गानी कोलेका कोलेनुङ इनी छु़ल न-गोलामका सो़बेनी।

कोलेका कोलेनुङ त्‍वाका बेन्‍निम छु़लकु दुथाम सो़बेनिमा सो़म्‍दी बेनी,

मेम्‍मा गानी सनी।

माम्‍चु़नीकु न होम्‍साका दोपा मु़चु़कु सो़म्‍दीका छो़म डोक्‍पु खारी बु़।

१७ एलियाc वो गुइ होप्‍मामङा मु़चु़ बाइडा।

व मेयोनु़ र्‍वाक्‍साका गुका छो़म सो़म्‍दी बु़डु़म बाइडा,

मा सु थ रु मुनामसम्‍म इस्राएलडा व मेयोकावा।

१८ आथावो गुका सो़म्‍दी बु़डु़मा धामुलामका व योक्‍ता मा ये-दडा मा-के सिड्‌डु़।

१९ आमा वा-ल्‍वाकनी,

गानीगोडाम कोङनिम मु़चु़ माम्‍चु़नीकु आच्‍छाङाकाम सिजेम डिसाका कोर्थो़ ललो मेरामलाई कोङनिमका माम्‍चु़नीडा ख्‍लोकु़ माला,

२० ओराम चनी: उहेमका कोले छु़लचो़लाई मेजो़पा लाम्‍दीलामका ख्‍लोकु़मा रेडु़,

मेरामका मे छु़लचो़लाई सिमुलामका सेलु़,

मा गुका मेरामकु हापा छु़लमिम माम्‍चु़नीलाम हेम्‍बेसाडु़।

a 

५:४ ग्रीक ल्‍वाडा: पाह्रीलाम खोत्‍ले सेनामिमकु मिप्रङमा। मेराम र्‍वाक्‍मा छो़म यु़मनुङमा।

b 

५:१४ मण्‍डली रेपा ङाउ।

c 

५:१७ एलिया: येशूडाम ९०० (ईपू ९००) थ ङादोम इस्राएलडाम माम्‍चु़नीलाम-जेपा डोक्‍पु मु़चु़।

पत्रुसका

र्‍याक्‍तु़म ङादोम सेलाखाजेम

छेम-ल्‍वा

ओराम सेलाखाजेम पत्रुसका एशिया माइनरडाम जेजुलाममिम इलाकाथो़ बाट्पा खोत्ले थो़रलु़पामिमलाई र्‍याक्‍तु़म। मेर्मिमलाई आसिन्डा “माम्चु़नीका थु़र्मिडिम” मु़चु़मिम र्‍वाक्मा बु। ओराम सेलाखाजेमका र्‍वामु माल्‍लु़म ने ओराम सेलाखाजेम डाट्पामिमकु सो हन्बेन्सामु सो़, हेङालोने ख्रीष्‍टडा थो़र लु़म्डिमका मेर्मिमका दु़खा ल्वाम्डी, मा थो़मतेर्ला सो़सिम्डिम बाइडा। आरेसाका सो सहन्बेन्सीडा पत्रुसका मेर्मिमलाई येशू ख्रीष्‍टकु दुथाम जो़पा-सेला, गुमी सिम्डिम, गुमी सिमुलाम बम्गेम्डिम मा गुमी आथावो योमी र्‍वाक्साका याचे जेम्डिम ल्वा मिम्बेत्तो नगोडा लन्बेन्मी। दु़खा नुङ इम्सी ने मेर्मिमका बोमिमिम आच्छाङाकु थो़रकु न-छाम्सी सो़ मा मेर्मिमलाई “ख्रीष्‍ट रेम्‍बेसिमिम नेम” पुरस्‍कार ल्वासी र्‍वाक्साका मेर्मिमका दु़खा इम्सिसाका बुमु बासी।

पत्रुसका ओराम सेलाखाजेम डाट्पामिमलाई दु़खा थारीका सो हन्बेसाक्‍तो ख्रीष्‍टकु मु़चु़ होप्माम दु़म्साका बानी र्‍वाक्‍ताम बु।

र्‍याक्मा ल्वामिम

छेम-ल्वा १:१-२

माम्‍चु़नीका सेल्‍सामी र्‍वाक्‍पा ल्वा मिम्बेडु़मिम १:३-१२

सेपा त्‍वारो़मडा बानी र्‍वाक्‍साका लु़म्‍ला १:१३–२:१०

दु़खा थारीका थो़रलु़पामिमका बोमु बासिक्पा खारी २:११–४:१९

थो़रलु़पामिमकु याक्‍के दु़म्सी नुङ उनीमा खारी ५:१-११

हुम-द ५:१२-१४

पत्रुसका

र्‍याक्‍तु़म ङादोम सेलाखाजेम

१ पत्रुस

१

१ येशू ख्रीष्‍टकु थु़र्मा पत्रुसका,

पोन्‍टस,

गलातिया,

कापाडोकिया,

एशिया नुङ बिथिनिया क्षेत्रडा फोन्‍सिक्‍साका वाङथो़लाम रोक्‍पामिम होङङा बाट्‌पा माम्‍चु़नीका छेट्‌मिडिम मु़चु़मिमलाई ओराम सेलाखाजेम र्‍याक्‍तोङा लेट्‌पु।

२ ङादो आथाममिम उनी मुलु़ होम्‍साका माम्‍चु़नी पापका गानीलाई उनी त्‍वाकु मु़चु़ दु़म्‍मु छेट्‌निमी।

येशू ख्रीष्‍टकु सिसिका कोसाका सेपा दु़म्‍साका गुमीका र्‍वामिमिम गानी थो़नी र्‍वाक्‍साका गुमीका गानीलाई उनी पेलका उनीमा बनेबेन्‍नी।

माम्‍चु़नीका गानीलाई दिदाम नुङ न-भ्रसी छो़म हापा ग्‍वानिमिनु़।

मेसिपा न

३ माम्‍चु़नी नुङ इकी ङाचो़ येशू ख्रीष्‍टकु पापकाम नङ कोसिनु़।

छो़म उनी न-थो़मका येशू ख्रीष्‍टकु सिमुलाममिम बग्‍गेसीलामका मेसिपा नकाम लागि गुइ लाले दु़म्‍साका गस्‍तिम बुइ।

४ पाह्रीला जु़ल्‍थाट्‌मा इनीमा लागि जि-वा मेचेम्‍पा,

मेफाल्‍सिक्‍पा,

मेचु़र्पा बु।

५ मेर्मिम हुक्‍पा थारीका सेल्‍सिमु मेरोक्‍थु़मसम्‍म इनी थो़रलामका माम्‍चु़नीकु यु़मका गानीलाई बोनी-थार्नी।

६ घरिकोङकाम लागि हापा दु़खामिम गानी इम्‍मु बासी,

लावो ओरामकाम लागि छो़म भ्रसी द्‌वाक्‍नी।

७ मुका खारेबु़मिम लावो हुक्‍पामा लक्‍पा सो़नाडाम वो इनीमा थो़र हापा थिकाम बु।

आरेप्‍माम दु़खाका इनीमा थो़र आच्‍छाङा र्‍वाक्‍पा रेम्‍बु़।

मेराम हापा दु़खामिमलामका इनीमा थो़र भाल-आथो़ मेदु़म्‍पामा येशू ख्रीष्‍ट सु़म्‍दिसेरडा रेम्‍बेम्‍सिप्‍मिमिम नेम ओराम थो़रका इनीमा नङ कोक्‍सु़,

यु़म झ्‍वाबेडु़ मा डोक्‍पु दु़म्‍बेनी।

८ गुमीलाई गानी ल्‍वान्‍निम मिबु लोवो गुमीलाई रिखाम बोनी।

ओम्‍लो गुमीलाई गानी मेल्‍वानी लावो गुमीडा थो़रलु़नी,

मा सो़मु मेझापा छो़म डोक्‍पु न-भ्रसी ल्‍वानी।

९ हेङालोने गुमीडा बोनिमिम थो़रकु पुरस्‍कार गानी सेल्‍सिनिमिम सो़।

१० गानी ल्‍वामु खाम्‍निमिम दिदामकु दुथाम जेपा माम्‍चु़नीलाम-जेपामिमका ओराम सेल्‍सीलाई जो़होमका माल्‍मिडी-ख्‍लोम्‍डी मा थेसिथेन्‍मु माल्‍मिडी।

११ ख्रीष्‍टकु पेल मेर्मिमडला बाइडा मा ख्रीष्‍टका हेसाका दु़खा ल्‍वामी मेम्‍मा यु़म-झ्‍वाक्‍सी ल्‍वामी र्‍वाक्‍पा मेर्मिमलाई सो़त्तोङा लेट्‌मिडी।

मेर्मिमका ओराम ल्‍वा हाम्‍सी दु़म मा हेसाका दु़म र्‍वाक्‍साका माल्‍मु चो़म्‍मिडी।

१२ माम्‍चु़नीका गुमीलाम-जेपामिमका जेम्‍डिम ल्‍वा मेर्मिमलाई जो़पा दु़म्‍पा मेएँ,

लावो इनीमा लागि सो़ र्‍वाक्‍पा मेर्मिमनुङ रेम्‍बेम्‍डी।

पाह्रीलामका माम्‍चु़नीका थु़र्मिडिम माम्‍चु़नी-पेलकु यु़मलामका मेर्मिमका गानीलाई थेसिथेन्‍बेट्‌निम बाइडा।

ओराम ल्‍वा थेसिथेन्‍मु पाह्रीचो़मिमकाम वो छो़म उनी न बु।

सेपा दु़म्‍नी

१३ मेम्‍मिमका इनीमा न-गोडा झो़म्‍सिट्‌नी,

त्‍वाका त्‍वापलाई जो़होमका जु़ल्‍नी,

येशू ख्रीष्‍ट रेम्‍बेम्‍सिप्‍मिलो गानी ल्‍वामु खाम्‍निमिम दिदाम छो़म ल्‍वापा न बेनी।

१४ माम्‍चु़नीका र्‍वामिमिम थो़पा चो़च्‍चो़मिम होङङा गानी बोमु-दोमु बासी।

ङादो बिलि आच्‍छाङाकाम ल्‍वा मेचक्‍साका इनी नकु कोकोक्‍सीका मेजो़पा बेन्‍निम होङङा मेबेनी।

१५ लावो गानीलाई येट्‌पा माम्‍चु़नी सेपा बुमिमिम होप्‍माङा गानी वो खोत्‍ले इनी खारी बेसीडा मेजो़पा ल्‍वाडाम वाङ दु़म्‍नी।

१६ हेङालोने माम्‍चु़नीकु सिजेमका र्‍वा,

“मेजो़पा ल्‍वाडाम गो वाङ बुङुमिम होङङा गानी मेजो़पा ल्‍वाडाम वाङ बानी।”

१७ माम्‍चु़नीडा गानी सो़म्‍दी बोनिलो गुमीलाई पाप र्‍वानी,

गुमीका निया वो बोमी।

गुमीका चोमिक्‍सी मेबेसाका मेर्मिमका बेम्‍डिम खारी होम्‍साका खोत्‍ले मु़चु़मिमकु निया बोमी।

मेम्‍मिमका ओराम सुबुडा वाङथो़लाम रोक्‍पा होङङा बुनिलो माम्‍चु़नीलाई डोक्‍पु मिम्‍साका उनीमा ङिम जु़ल्‍निमा बानी।

१८ इनी बेप-पापलाम रोक्‍पा हाम ना हामकु ल्‍वाडाम सो़ना,

मत्तो होप्‍माम म्‍वापामा लक्‍पाका गानीलाई भ्रेसाका फ्‍वाक्‍मा मेएँ र्‍वाक्‍पा गानी चनिमिम बु।

१९ लावो हाम वो मेख्‍लो़ट्‌पा नुङ मेजो़पा हाम वो मेबाट्‌पा भेन्‍दाचो़ होप्‍माम ख्रीष्‍टकु हापा थिकाम सिसिका भ्रेसाका माम्‍चु़नीका गानीलाई फ्‍वाक्‍निमिम सो़।

२० माम्‍चु़नीका सु़म्‍दिमोडाम वो ङादोङा इनीमा थि सोक्‍साक्‍पा गुमीलाई थुट्‌मिडिम बाइडा।

लावो ओ हुक्‍पा थारीका इनीमाडा गुमी रेम्‍बेम्‍सिम्‍डी।

२१ ख्रीष्‍टलामका माम्‍चु़नीलाई थो़र लु़न्‍निम बु,

गुमीका ख्रीष्‍टलाई सिमुलाम फक्‍मिडिमा खोत्‍लेडाम डोक्‍पु दु़म्‍बेट्‌मिडी।

मेम्‍मिमका इनी थो़र नुङ हाम-हुम ल्‍वापा इनीमा न माम्‍चु़नीडला बु।

२२ आच्‍छाङाकाम ल्‍वा होङङा बेसाका गानी इनी त्‍वापलाई छेको-छेको दु़म्‍बेट्‌निम बु।

मेम्‍मिमका थो़र लु़पा इनीमा वा-ल्‍वाकलाई आच्‍छाङाका रिखाम बेनी,

मा इनी त्‍वाप-त्‍वापडा न-गोलामकाङा छो़म रिखाम बेबेनी।

२३ सिपा भ्रल मेएँ लावो मेसिपा भ्रल,

हेल्‍लो वो मेसिपा मा हेल्‍लो लोवो दु़म्‍पाम बाट्‌पा माम्‍चु़नीकु सिजेमलामका गानी आथावो गक्‍निम बु।

२४ माम्‍चु़नीकु सिजेमका आरे र्‍वा,

“मु़चु़मिम ने जेम होप्‍मामङा,

मेर्मिमकु जो़प्‍सी ने सो़ब्‍दी बुङमा होप्‍मामङा,

जेम सा,

मा बुङमा आल्‍ल्‍या।

२५ लावो ङाचो़कु सिजेम ने हेल्‍लो लोवो दु़महोम बु।”

गानीलाई थो़बेट्‌मा जो़पा-सेलाकु सिजेम ओरामङा सो़।

नु़बेट्‌पा लुङ नुङ सेपा मु़चु़मिम

२

१ मेम्‍मिमका खोत्‍ले मेजो़पा ल्‍वा,

लिमा जेसी,

मिनी मिक्सीलामडा जो़पा बेपा लिसिसी,

नाचु़र नुङ डक्‍साका जेपा जेसीमिम पार्नी।

२ मालो गक्‍पा चो़च्‍चो़का उमा मामकु दु़दु़ डुमु मालु़मिम होङङा गानी वो माम्‍चु़नीकु सिजेम थो़पा छो़म न बेनी।

मेम्‍साका माम्‍चु़नीडलाम इनी थो़र बर्तो ल,

मा गानी सेल्‍सिनी।

३ ङाचो़ न-थो़मनुङमा बुमी र्‍वाक्‍पा गानी ल्‍वामु दु़म्‍निम बु।

४ ङाचो़ येशूडा रोक्‍नी,

गुमी नु़बेट्‌पा लुङ सो़।

गुमीलाई मु़चु़मिमका पार्मिडिम लुङ लावो माम्‍चु़नीका छेट्‌मिडिम मा छो़म डोक्‍पु मिम्‍मुका घ्रेट्‌पा बुमी।

५ गानीलाई वो माम्‍चु़नीका नु़पा लुङ होप्‍माम दु़म्‍बेसाका सो़रलोले दु़म्‍पा नेम बनेबोनिमी।

गानी येशू ख्रीष्‍टलाम माम्‍चु़नीलाई गेर्सीबेट्‌पा उनीमा सेपा डु़म्‍लाचो़ बुनी।

६ हेङालोने माम्‍चु़नीकु सिजेमका आरे र्‍वा,

“डोक्‍पु दु़म्‍मुकाम लागि थुट्‌मा नेमकु फारगोयु़म कोले डोक्‍पु लुङ गो यरूशलेमडा जु़लु,

मा उहेमका गुमीडला थो़र बु़ मेरामकु नो़-कल हेल्‍लो वो मेल।”

७ मेम्‍मिमका गानी उहेमका थो़रलु़नी,

इनीमा लागि गुमी ने इनी डोक्‍पु दु़म्‍सी सो़,

लावो थो़रमेलु़पामिमकाम लागि ने,

“उहेम लुङ नेम चिर्पामिमका पार्मिडी,

मेरामङा नेमकु फारगोयु़म डोक्‍पु लुङ दु़स्‍ता।”

८ मेम्‍मा,

“मु़चु़मिमलाई दुबेट्‌पा कोले लुङ नुङ मेर्मिमलाई चार्पा भ्‍र्‍वा।”

मेर्मिमका माम्‍चु़नीकु सिजेम होम्‍साका मेबोमी मा दुम्‍सिमी।

मेर्मिमडला आरे दु़म्‍मुङा माम्‍चु़नीका मुलु़ बेम्‍डिम बाइडा।

९ लावो गानी ने माम्‍चु़नीका थुट्‌निम पाइमाखा,

हपकु डु़म्‍लाचो़मिम,

माम्‍चु़नीकु नङका साट्‌पा सामा,

गानीलाई तुकुम्‍चिमलामका हेल्‍लो वो मेल्‍वाम्‍मा ओलडा रेट्‌निमिम माम्‍चु़नीकाम उनी त्‍वाकु मु़चु़मिम सो़।

गुमीका मु़चु़मिमलाई छो़म जो़पा खारी थो़बेन्‍मु लागि गानी थुट्‌निम बु।

१० कोबिलि गानी माम्‍चु़नीकु मु़चु़ मेबानिवा,

लावो ओम्‍लो गानी माम्‍चु़नीकु मु़चु़ दु़म्‍निम बु।

कोबिलि गानी माम्‍चु़नीलाम न-थो़म ल्‍वान्‍निम मेबायावा,

ओम्‍लो गानी गुमीलाम न-थो़म ल्‍वान्‍निम बु।

११ द्‌वादीबुङ ङोप्‍सो़नी,

गो गानीलाई छो़म र्‍वाङु,

ओराम सु़म्‍दिसेरडा गानी कोलेम-नलेम बाट्‌पा नुङ वाङथो़लाम रोक्‍पा मु़चु़ होप्‍माम सो़।

थेसिथेट्‌निमा इनी गोनो क्‍वाल्‍बा बेपा मिरो़मडाम मेजो़पा ल्‍वामिमडाम वाङ बानी।

१२ थो़रमेबेपा इनी साउखोरेमिमकु थेतेडा चङको-चङको दु़म्‍साका जो़होमका बानी।

गानी मेजो़पा खारी बेन्‍नी र्‍वाक्‍साका मेर्मिमका मेजो़पा ल्‍वा इनी बुइडला बुम्‍डिङा लोवो मेर्मिमका जो़पा इनी खारी ल्‍वामिनु़,

मा सु़म्‍दिसेरकु निया बेप्‍डा योमिमिमनेम मेर्मिमका माम्‍चु़नीलाई डोक्‍पु मिम्‍मिनु़।

ङाचो़काम लागि साखामचो़मिमकु साखामगोडा बुमु

१३ ङाचो़काम लागि मु़चु़कु खोत्‍ले साखाम गोडा बानी,

छो़म डोक्‍पु साखामनुङमा हप दु़म्‍नु़का

१४ किब्‍दी साखामचो़ दु़म्‍नु़,

मेर्मिम ने मेजो़पा खारी बेपालाई देन्‍दे ग्‍वामु,

मा जो़पा खारी बेपालाई डोक्‍पु बोमु लागि थुम्‍सिम्‍डिम दु़म।

१५ हेङालोने गानी जो़पा खारी बेसाकाङा नेप्‍ची मान्‍थिम मु़चु़का थेसिमेथेट्‌मिवाम जेसी लिवा बाबेन्‍मु बासी र्‍वाक्‍पा माम्‍चु़नीकु न बु।

१६ गानी फ्‍वाक्‍मा बुनी मा वो माम्‍चु़नीकु डु़ल्‍चो़ गानी बुनी।

मेम्‍मिमका फ्‍वासिङ्‌डोम बु र्‍वाक्‍साका मेजो़पा खारी मेबेनी।

१७ खोत्‍ले मु़चु़मिमलाई डोक्‍पु मिम्‍नी।

थो़रलु़पा वा-ल्‍वाकमिमलाई रिखाम बेनी।

माम्‍चु़नीकु ङिम जु़ल्‍नी,

हपलाई डोक्‍पु मिम्‍नी।

१८ डु़ल्‍चो़नी,

इनी नेमहपमिमलाई छो़म डोक्‍पु मिम्‍साका मेर्मिमकु साखामगोडा बानी।

जो़पा नुङ न-थो़मनुङमाकाडा कोङङा मेएँ,

न-थो़म मान्‍थिमकु साखामगोडा वो बानी।

१९ कोङनिम मु़चु़का माम्‍चु़नीलाई मिम्‍साका मेडेङा दु़खा इम्‍डु़ माला माम्‍चु़नी गेर्सिप्‍मी।

२० गानी मेजो़पा खारी बेसाका डेम्‍ला सो़न्‍सिनिमा इम्‍नी माला गानी हाम ल्‍वानिमा?

लावो गानी जो़पा खारी बेसाका वो दु़खा ल्‍वानिमा इम्‍नी माला माम्‍चु़नी गानीडाम गेर्सिप्‍मी।

२१ आरेप्‍मामङा दु़खा इम्‍मुकाम लागि माम्‍चु़नीका गानीलाई येट्‌निमिम सो़।

हेङालोने गानी उनी सु़ल-सु़ल लाम्‍दिनी र्‍वाक्‍साका ख्रीष्‍टका वो इनीमा लागि इम्‍मिडिमा रेम्‍बेट्‌निमी।

२२ “गुमीका हेल्‍लो वो छु़ल मेबेमिवा,

मा सु़लाई वो लु-फेले मेबेमिवा।”

२३ मु़चु़मिमका गुमीलाई डक्‍साका जेम्‍डिलो गुमीका मेर्मिमडला उनी छोक्‍चो मेहाट्‌मिवा।

गुमीका दु़खा इम्‍मिडिलो सु़लाई वो ङिम मेसाट्‌मिवा।

लावो जो़होमका निया बेपाकु ल्‍वाड्‌डा उनी त्‍वाप जु़ल्‍मिडी।

२४ गुमीका इकी छु़लमिम उनीमा मिरो़मडा क्रूसडला कुर्मिडी।

उनीमा पारमिमका गानी सन्‍निम बु।

मेम्‍साका छु़ल मेबिइनु़ मा माम्‍चु़नीकु न-गो होम्‍साका नु़इनु़।

२५ ताङताहेरथो़ लक्‍पा भेन्‍दा होप्‍माम गानी बान्‍नी।

लावो ओम्‍लो गानीलाई बोपा-थार्पा नुङ इनी रेपा-क्रिपाथो़ गानी ख्‍लोन्‍सिट्‌निम बु।

वोचु़ नुङ नाइमे

३

१ गानी नाइमेमिम वो मेम्‍साकाङा इनी त्‍वाकु वोचु़कु साखामगोडा बानी,

मा मेर्मिमका माम्‍चु़नीकु सिजेमडा थो़र मेबोमी माला वो हाम वो मेसो़साका उनी नाइमेमिमकु बासी-पेसीलामका,

२ इनीमा जो़पा बासी-पेसी नुङ माम्‍चु़नीकु ङिम जु़ल्‍निमिम ल्‍वामिमा वोचु़मिमलाई थो़रलु़पा दु़म्‍बेनी।

३ सेम बनेबेसाका,

सो़नाकु ल्‍वालाङ बासाका नुङ हापा थिकाम ये-सेमका उ डडलाममिम इनी जो़प्‍सी मेदु़म्‍नु़।

४ इनीमा जो़प्‍सी ने न-गोलाममिम दु़म्‍मु बासी।

मेराम हेल्‍लो वो मेदाम्‍पा याक्‍के दु़म्‍सी नुङ लिबा बासी सो़।

माम्‍चु़नीकु ङादोडा मेराम हापा थिकाम दु़म।

५ आरेसाकाङा माम्‍चु़नीकु नङका सान्‍सिक्‍पा माकेम मेसेममिमका वो माम्‍चु़नीलाम हाम-हुम ल्‍वापा न बेसाका उनी त्‍वापलाई जो़प्‍सीमा बनेबेम्‍डी।

मेम्‍मा उनी वोचु़कु साखामगोडा बाम्‍डी।

६ सारा मेप्‍माम मेसेम बाइडा,

उमा वोचु़ अब्राहामका र्‍वाक्‍ताम गुका थो़स्‍तु़,

मा अब्राहामलाई उ हप र्‍वाक्‍ता।

जो़पा खारी बेन्‍निमा हामडा वो मेङिनिवा माला गानी साराकु जाउमोचो़मिम सो़।

७ वोचु़नी,

मेम्‍साकाङा गानी इनीमा नाइमेनुङ दु़साका मा ख्‍लो़या-बाया बेबेसाका बानी।

गानी इनी नाइमेलाई डोक्‍पु मिम्‍मु बासी।

गानीडाम मेर्मिम मेचापा बुमी।

लावो माम्‍चु़नीका गानीलाई निफिलाई कोलेङा आच्‍छाङाकाम त्‍वारो़म ग्‍वाक्‍निम बु।

आरे बोनिमा गानी सो़म्‍दी बोनिलो भोपा हाम वो मेदु़म।

जो़पा खारी बिइलो दु़म्‍पा दु़खा

८ हुम-दडा,

गानी खोत्‍ले कोले नकाम दु़म्‍साका बानी।

कोलेका कोङमीकु दु़खाडा रेम्‍बेबेपा दु़म्‍नी,

वा-ल्‍वाकलाई होङङा रिखाम बेबेनी,

न-थो़मनुङमा दु़म्‍नी,

मा याक्‍के दु़म्‍नी।

९ मेजो़पा बेपालाई मेजो़पा मेबेनी मा डक्‍साका जेपालाई डक्‍साका मेजेनी,

लावो मेर्मिमलाई जि-वा ग्‍वाक्‍नी।

हेङालोने माम्‍चु़नीका गानीलाई जि-वा ग्‍वामु लागिङा येट्‌निम सो़,

मेम्‍साका गानी जि-वा ल्‍वानी।

१० हेङालोने माम्‍चु़नीकु सिजेमका आरे र्‍वा,

“गानी गेर्सिक्‍साका बुमु द्‌वानी

मा गेर्सिमु नेममिम रेम्‍नी माला मेजो़पा जेमुडाम इनी लेम वाङ जु़ल्‍नी,

मा लिमा थेन्‍मुडाम इनी सि वाङ जु़ल्‍नी।

११ मेजो़पा खारी बोमुलामका ख्‍लोन्‍सिट्‌नी मा जो़पा खारी बेनी।

न-भ्रसिक्‍साका बुमु छो़म माल्‍नी मा मेराम माल्‍निम बानी।

१२ माम्‍चु़नीकु मिक्सी जो़पा खारी बेपा मु़चु़मिमडला दु़म,

मा उनी नोफ्‍ला मेर्मिमकु सो़म्‍दीथो़ ह्‌वासिक्‍पा दु़म।

लावो माम्‍चु़नीकु ङाली मेजो़पा खारी बेपामिमकु कोर्थो़लाम दु़म।”

१३ गानी जो़पा खारी बोमु छो़म न बोनी माला सु़का गानीलाई मेजो़पा बोनी मा?

१४ लावो माम्‍चु़नीकु न-गो होम्‍साका खारी बोनिलो वो दु़खा ल्‍वानी माला ने गानी आलाकाम सो़।

मेर्मिमकु ङिमसासीडाम मेङिनी,

मा इनी लो़ मेदाम्‍नु़।

१५ मेम मेदु़म्‍साका,

ख्रीष्‍ट इनी ङाचो़ होङङा उनीमा सो़रलोले बेनी।

गानी थो़र लु़निमिमकु दुथाम कोङनिमका हिलाहिसी बेम्‍डी माला मेर्मिमनुङ सो़मु लागि हेल्‍लो लोवो झो़म्‍जो़ल्‍सिट्‌नी।

याक्‍के दु़म्‍साका नुङ माम्‍चु़नीकु ङिम जु़ल्‍साका आरे बेनी।

१६ गानी इनी ननुङमा दु़म्‍नी,

मा मेम्‍साका ख्रीष्‍टडा बाट्‌पा जो़पा इनी बासी-दोसीका इनीमा कोर्थो़लाम मेजो़पा जेपामिमकु उनी मेजो़पा जेसीडा उनी क्रो़म लु़नु़।

१७ मेजो़पा खारी बेसाका दु़खा ल्‍वामुडाम जो़पा खारी बेसाका दु़खा ल्‍वामुङा माम्‍चु़नीका न बोमिमिम माला ओराम जो़पाङा सो़।

१८ इकीमा छु़लमिमकाम लागि ख्रीष्‍ट सिम्‍डी।

कोखेप गुमी सिम्‍डिम बाइडा,

आथा ने सिमु मेबासी।

गुमीका हेल्‍लो वो छु़ल मेबेमिवा लावो गानीलाई माम्‍चु़नीकाडा रेन्‍मु छु़लचो़मिमकाम लागि गुमी सिम्‍डी।

मिरो़मडा सिसाका गुमीका दु़खा ल्‍वाम्‍डी,

लावो पेलडा गुमी नु़साका बम्‍गेम्‍डी।

१९ ओराम पेलडाङा गुमी बन्‍थाट्‌मा पेलमिमकायु़ लम्‍डिमा गुमी घ्‍वाम्‍डिमकु दुथाम र्‍वाम्‍डी।

२० मेर्मिमका माके माम्‍चु़नीका र्‍वाम्‍डिम होम्‍साका मेबेमिवा।

नोआका कुबी-बोक्‍सा बनेबु़डु़लोसम्‍म माम्‍चु़नीका इम्‍साका लम्‍थाट्‌मिडिम बाइडा।

मेराम कुबी-बोक्‍सागोनो खोत्‍ले लेत्‍ले मु़चु़मिम कोङङा कुड्‌डा प्‍लु़म्‍सिमुडाम सेल्‍सिम्‍डिम बाइडा।

२१ मेराम कुका कु-रु़दु़म रेम्‍बु़,

उहेमका गानीलाई सेल्‍नी।

ओरामका मिरो़मडाम घ्राम्‍लु़पा तु़ पार्मा होप्‍माम मेएँ,

लावो ननुङमाका माम्‍चु़नीडा याचे जेम्‍मा ल्‍वा सो़।

ओरामका येशू ख्रीष्‍टकु सिमुलाम बग्‍गेसीलामका गानीलाई सेल्‍नी।

२२ ख्रीष्‍ट पाह्रीला लम्‍डी मा माम्‍चु़नीका खोत्‍ले पाह्रीचो़मिम,

साखाम नुङ यु़म बाट्‌पा धामुलाम पेलमिमलाई येशू ख्रीष्‍टकु साखामगोडा बेसाका गुमीलाई उनीमा जो़प ल्‍वालाम गन्‍बेट्‌मिडिम बु।

माम्‍चु़नीकाम लागि नु़नी-बानी

४

१ मेम्‍मिमका ख्रीष्‍टका उनी मिरो़मडा दु़खा ल्‍वाम्‍डी,

गानी वो गुमी होप्‍मामङा दु़खा इम्‍मु नडा झो़म्‍जो़ल्‍सिट्‌नी।

हेङालोने उहेमका मिरो़मडा दु़खा ल्‍वास्‍तु़म बु मेरामका छु़ल बोमु डिड्‌डु़म बु।

२ मेम्‍मा आथाडा आनो गु सु़म्‍दिसेरडाम मेजो़पा उ न होम्‍साका मेदो,

लावो माम्‍चु़नीकु न होम्‍साका दो।

३ वाङसामामिमका बोमु न बेम्‍डिम होङङा नाम्‍सु़रु़,

वाङमिम मेसेमनुङ अम्‍पा न,

डु़सेवा,

एलेङगी बेसाका पेपा ग्रुलाडा नुङ घ्राम्‍लु़पा ङाटा सेव सासीडा गानी छो़म नेम ताबेट्‌नी।

४ मेर्मिमका बोमिमिम होप्‍माम मेजो़पा गानी मेबोनिमिम ल्‍वासाका मेर्मिम ङाङाया दु़म्‍मी।

मेम्‍मा मेर्मिमका गानीलाई डक्‍साका जेमी।

५ लावो सिपा नुङ नु़पामिमकु निया बेपा माम्‍चु़नीकु ङादोडा मेर्मिमका सो़मु बासी।

६ मेम्‍मिमका हेल्‍लो वो मेसिपा त्‍वारो़म मेल्‍वापामिमलाई जो़पा-सेला थो़बेट्‌मिडी,

मा खोत्‍ले मु़चु़ होङङा मेर्मिम सिमुङा बासावा लोवो आथा ने मेर्मिम पेलडा माम्‍चु़नीनुङ हेल्‍लो लोवो नु़मिम बुमिनु़।

७ सु़म्‍दिसेरकु हुक्‍पा थारी रोक्‍फाड्‌डाम बु।

मेम्‍मिमका चङचङया बानी मा इनी त्‍वापलाई जो़होमका जु़ल्‍नी,

मेम्‍मा गानी सो़म्‍दी बोमु चापा दु़म्‍नी।

८ खोत्‍लेडाम डोक्‍पु ल्‍वा,

छो़म रिखाम बेबेनी।

हेङालोने हापा सेर्पा छु़लमिमलाई रिखामका ङ्‌याकु़।

९ सु़म्‍बुर्मा मेकिसाका कोलेका कोलेकाम चापे-डुपे बेबेनी।

१० गानी खोत्‍लेका वाङमिमकु चापे-डुपे बोमु लागि राप्‍लावा ल्‍वान्‍निम बु।

दिदामकु खाल-खालकाम राप्‍लावामिमडा माम्‍चु़नीकु जो़पा डु़ल्‍चो़मिम दु़म्‍नी।

११ कोङनिम मु़चु़ जे माला माम्‍चु़नीकु सिजेम जेमिम होङङा मेरामका जेनु़।

चापे-डुपे बु़ माला माम्‍चु़नीका ग्‍वामिमिम सोका बु़नु़।

मेम्‍साका खोत्‍ले ल्‍वाडा येशू ख्रीष्‍टलामका माम्‍चु़नीकु नङ कोसिनु़।

उनीमाङा हेल्‍लो लोवो यु़म नुङ यु़म झ्‍वानु़म बुनु़।

आमेन।

थो़रलु़पा दु़म्‍निमका दु़खा ल्‍वानी

१२ ङोप्‍सो़नी,

हेल्‍लो वो मेल्‍वाम्‍मा हाम हुम गानीडला दु़म्मिम होङङा गानीलाई छाम्‍पा इनीमा थो़म्‍बोक ख्‍वाक्‍पा दु़खा ल्‍वानिलो ङाङाया मेदु़म्‍नी।

१३ लावो ख्रीष्‍टका होङङा गानी वो दु़खा ल्‍वानिलो इनी न भ्रसिनु़।

मेम्‍मा उनी यु़म-झ्‍वाक्‍सीडा गुमी रेम्‍बेम्‍सिमिलो गानी छो़म गेर्सी द्‌वाक्‍नी।

१४ ख्रीष्‍टडा थो़र बेन्‍निमका छेम-छेम दुला सो़न्‍सिट्‌नी माला गानी आलाकाम सो़।

हेङालोने माम्‍चु़नीकु यु़मनुङमा पेल गानीगोडा दु़म।

१५ गानी दु़खा ल्‍वानी माला मु़चु़ सेट्‌पा,

खुपा,

मेजो़पा खारी बेपा,

वाङमिमकु खारीडा थेट्‌पा लिसिक्‍पा होङङा दु़खा मेल्‍वानी।

१६ लावो गानी थो़रलु़पा दु़म्‍निमका दु़खा ल्‍वानी माला ने इनी क्रो़म मेलु़नु़।

मु़चु़मिमका गानीलाई थो़रलु़पा र्‍वामिमिमकाम लागि माम्‍चु़नीलाई आलासो़ ग्‍वाक्‍नी।

१७ हेङालोने माम्‍चु़नीकु मु़चु़मिमलामकाङा निया दु़म्‍मु चो़म्‍सिक्‍पा थारी रोक्‍ताम बु।

निया दु़म्‍मु गुइलामकाङा चो़म्‍सी माला ने माम्‍चु़नीकु जो़पा-सेला होम्‍साका दोमु मेद्‌वाक्‍पामिमलाई ने हाम दु़म?

१८ मेम्‍मा,

“माम्‍चु़नीकु नहोङङा खारी बेपामिम ने मेझामहोमका सेल्‍सिमी माला

माम्‍चु़नीकु लाम्‍दीडा मेलाम्दिपामिम नुङ छु़लचो़मिम ने हे दु़म्‍मी?”

१९ मेम्‍मिमका माम्‍चु़नीकु न होम्‍साका दु़खा ल्‍वापामिमका थो़रलु़इमिम प्रङपा माम्‍चु़नीकाडा उनी त्‍वापलाई ग्‍वामिनु़ मा जो़पा खारी बोमिनु़म बुमिनु़।

मण्‍डली रेपामिम नुङ स्‍वालामिमलाई मुलु़दुङकु

५

१ गानीगोडाम मण्‍डली रेपा ङाउमिमलाई गो छो़म र्‍वाङु,

हेङालोने गो वो मण्‍डली रेपा कोले ङाउङा सो़।

ख्रीष्‍टका दु़खा ल्‍वाम्‍डिम ल्‍वापा गो वो सो़,

मा दिफु झ्‍वामिम उनीमा यु़म-झ्‍वाक्‍सी गो वो ल्‍वाउ।

२ माम्‍चु़नीका गानीलाई रेम्‍बेबेट्‌निमिम उनी थो़र लु़पामिमलाई रेप्‍नी।

न मेबिसिक्‍साका मेएँ लावो माम्‍चु़नीका न बोमिमिम होङङा त्‍वाकु नकाङा बेनी।

रारी बेसाका मेएँ लावो चापे-डुपे छो़म बेबेद्‌वाक्‍पा नका रेपा मु़चु़ दु़म्‍नी।

३ गानीलाई रेम्‍बेबेट्‌मा मु़चु़मिमडला साखाम थो़साका मेएँ लावो मेर्मिमकाम लागि कोले रेम्‍बेपा मु़चु़ दु़म्‍साका रेप्‍नी।

४ मेम्‍मा भेन्‍दा रेपा-क्रिपा खोत्‍लेडाम डोक्‍पु रोमी।

मेम्‍मा उ जो़प्‍सी हेल्‍लो वो मेदाम्‍पा यु़म-झ्‍वाक्‍सीकु मुकुट गानी ल्‍वानी।

५ मेम्‍साकाङा स्‍वालानी,

गानी ङावामिमकु साखामगोयु़ बानी।

गानी खोत्‍ले त्‍वाप-त्‍वापडा ख्‍लो़या-बाया बेबोमु छो़म याक्‍के दु़म्‍नी।

“डोक्‍पु लिसिक्‍पा मु़चु़कु कोर्थो़लाम माम्‍चु़नी बमी,

लावो याक्‍के दु़म्‍पामिमडला न-थो़म रेम्‍बोमी।”

६ मेम्‍मिमका माम्‍चु़नीकु यु़मनुङमा गोजु़डा याक्‍के दु़म्‍साका बानी।

मेम्‍मा गुमीका गानीलाई जो़पा थारीका खोत्‍लेडाम डोक्‍पु दु़म्‍बेनी।

७ खोत्‍ले इनी मिम्‍ताम-सो़र्ताम गुमीलाई ग्‍वाक्‍नी,

हेङालोने गुमीका गानीलाई रेम्‍निमी।

८ इनी त्‍वापलाई जो़होमका जु़ल्‍नी,

मा चङचङया बानी।

इनी स्‍वाक्‍चिमो शैतानका सु़लाई डारुमा क्‍लिडोक्‍पु र्‍वाक्‍साका क्रुक्‍बाल्‍पा धेन्‍द्रा होङङा लाम्‍दिबाल।

९ छो़म थो़रलु़पा दु़म्‍निम बानिमा शैतानकु कोर्थो़लाम बक्‍नी,

हेङालोने खोत्‍ले सु़म्‍दिसेरडा बाट्‌पा थो़रलु़पा वा-ल्‍वाकमिमका वो आरेप्‍मामङा दु़खा ल्‍वामिम बुमी।

१० खोत्‍ले दिदाम ग्‍वाक्‍पा माम्‍चु़नीका गानीलाई ख्रीष्‍टनुङ कोले दु़म्‍सीडा हेल्‍लो लोवो दु़म्‍पाम बाट्‌पा उनी यु़म-झ्‍वाक्‍सीकु दो़दो़वा ल्‍वामु येट्‌निम बु।

घरिकोङ गानी दु़खा ल्‍वानिमिम चङडा गुमीका गानीलाई आथावो लाले दु़म्‍बेनी,

थो़रलु़पाम बाट्‌पा दु़म्‍बेनी मा सोनुङमा दु़म्‍बेनी।

११ खोत्‍ले यु़म हेल्‍लो लोवो उनीमाङा दु़म्‍नु़म बुनु़।

आमेन।

हुम-दडाम पत्रुसकु सेव

१२ थो़रलु़इमिम लु़ङडोम ल्‍वाक सिलासलामका ओराम कति दु़पा सेलाखाजेम गानीलाई र्‍याक्‍तोङा लेट्‌पु।

इनीमा सो हन्‍बेन्‍मु नुङ ओराम माम्‍चु़नीकु आच्‍छाङाम दिदाम सो़ र्‍वाक्‍पा गानीनुङ सो़मु र्‍याक्‍तोङा बेउ।

ओरामडा गानी दु़म्‍निम बानी।

१३ बेबिलोनडा बाट्‌पाa मण्‍डलीका गानीलाई सेव र्‍वाक्‍ताम बु,

मा आमा तारापाचो़ होप्‍माम मर्कूसका वो गानीलाई सेव र्‍वाक्‍ताम बु।

१४ इनी त्‍वाप-त्‍वापगोडा थो़र लु़पाकु रिखामका सेव सान्बेनीb।

ख्रीष्‍टडा बाट्‌पा गानी खोत्‍लेनुङ न-गो भ्रसी दु़म्‍नु़।

a 

५:१३ रोम

b 

५:१४ रिखामकु चुप्‍पा बेबेसीका

पत्रुसका

र्‍याक्‍तु़म चङडाम सेलाखाजेम

छेम-ल्वा

ओराम सेलाखाजेम खोत्लेथो़ फोन्सिक्साका बाट्पा ङादोम थो़रलु़पामिमलाई र्‍याक्‍तु़म सो़। ओरामका र्‍वामु माल्‍लु़म ल्वा ने लिमा ल्वा सीपामिमका बेम्डिम खारी नुङ मेर्मिमका सीट्‌मिडिम सीसिलाम गस्ताम मेजो़पा ल्वाकु कोर्थो़लाम बमु सो़।

ख्रीष्‍टलाई ल्वापा मा गुमीका सीट्‌मिडिम सीसि थो़पामिमका सीट्‌मिमिम आच्छाङाकाम सीसिगोडा बासाका खोत्ले दु़खा थारीमिम इम्मु झाम। मे लिमा ल्वा सीपामिमका सीट्‌मिडिलो आथा ने ख्रीष्‍ट हेल्‍लो वो ख्लोसिमिमा मेरोमी र्‍वाम्थाल्मिडी। पत्रुसका ओराम ल्वाकु दुथाम हापाङा मिम्ताम-सो़र्ताम बु़डु़म बाइडा। मेर्मिमकु सीसिकु कोर्थो़लाम बक्साका गुका आरे र्‍वाक्‍ताम बु ख्रीष्‍ट रोमु छु़म्डिम ने आरेप्माम ल्वामिमका सो़, माम्चु़नीका “सु़ वो पुयु़ मेलुमिनु़ मा खोत्ले मु़चु़ उनी छु़ललाम ख्लोसिमिनु़ र्‍वाक्पा उनीमा न बु।”

र्‍याक्मा ल्वामिम

छेम-ल्वा १:१-२

थो़रलु़पामिमलाई येट्‌मिडिम १:३-२१

लिमा ल्वा सीपामिम २:१-२२

ख्रीष्‍ट आथावो योमी ३:१-१८

पत्रुसका

र्‍याक्‍तु़म चङडाम सेलाखाजेम

२ पत्रुस

१

१ गो येशू ख्रीष्‍टकु डु़ल्‍चो़ नुङ थु़र्मा सिमोन पत्रुसका,

इकीमा माम्‍चु़नी नुङ गुइलाई सेल्‍पा येशू ख्रीष्‍टकु चोमिक्‍सी मान्‍थिम नुङ जो़पा खारी बेसीलामका आकीमा होप्‍माम हापा थिकाम थो़र ल्‍वापा गानीलाई ओराम सेलाखाजेम र्‍याक्‍तोङा बेउ।

२ माम्‍चु़नी नुङ इकीमा ङाचो़ येशूलाई गानी आच्‍छाङाका छेनिमिमका माम्‍चु़नीका गानीलाई दिदाम नुङ न-भ्रसी छो़म हापा ग्‍वानिमिनु़।

थो़रडा छो़म बर्तो लक्‍नी

३ गुमीलाई छेडिमिमलामका माम्‍चु़नीकु लाम्‍दीडा लाम्‍दिमु लागि चाहेबिइमिम खोत्‍ले ल्‍वा माम्‍चु़नीकु उनी यु़मका गुइलाई ग्‍वाक्‍साड्‌डामिम बु।

उहेमका उनी त्‍वाकु यु़म-झ्‍वाक्‍सी नुङ जो़पा दु़म्‍सीलामका गुइलाई येसाड्‌डामी।

४ मेलामका छो़म डोक्‍पु नुङ हापा थिकाम उनी याचेजेसीमिम गुइलाई ग्‍वाक्‍साड्‌डामिम बु।

मेम्‍मा मेरामलामका गानी माम्‍चु़नी हेप्‍माम बुमी मेप्‍मामङा दु़म्‍नी मा मेजो़पा नका बेबेद्‌वाक्‍पा सु़म्‍दिसेरडाम मेजो़पा बेसीलामका प्लु़सिमु चाम्‍नी।

५ मेम्‍मिमका इनी थो़रडला इनी जो़पा दु़म्‍सी काप्‍तो लक्‍नी,

जो़पा दु़म्‍सीडला न छेबेसी,

६ इनी न छेबेसीडला त्‍वापलाई जो़होमका जु़ल्‍सी,

मा त्‍वापलाई जो़होमका जु़ल्‍सीडला इम्‍सिसी,

इनी इम्‍सिसीडला माम्‍चु़नीकु लाम्‍दीडा लाम्‍दीसी,

७ माम्‍चु़नीकु लाम्‍दीडा लाम्‍दीसीडला वा-ल्‍वाकडा न-थो़म बेबेसी,

वा-ल्‍वाकडा न-थो़म बेबेसीडला रिखाम काप्‍तो लक्‍नी।

८ ओर्मिम खोत्‍ले ल्‍वा गानीनुङ छो़म बु माला गानी इकी ङाचो़ येशू ख्रीष्‍टकु दुथाम चनिमिमका हाम ना हामकाम नुङ हाम ना हाम मान्‍थिम मेदु़म्‍नी।

९ लावो कोङनिमनुङ ओर्मिम ल्‍वा मिबु माला ने मेराम मु़चु़का जो़होमका ल्‍वामु मेचाप्‍सु़।

मेराम मिक्सीका मेल्‍वापा सो़।

ङादोम उ छु़लमिमडाम गुलाई छेको-छेको बेम्‍मा गुका प्‍ल्‍वास्‍तु़म बु।

१० मेम्‍मिमका वा-ल्‍वाकनी,

माम्‍चु़नीका गानीलाई येट्‌निम नुङ छेट्‌निम र्‍वाक्‍पा रेम्‍बोमु छो़म सो हन्‍पा दु़म्‍नी।

गानी आरे बोनी माला इनी थो़रडाम हेल्‍लो वो ताङताहेरथो़ मेलनी।

११ मेम्‍मा इकी ङाचो़ नुङ गुइलाई सेल्‍पा येशू ख्रीष्‍टकाम हेल्‍लो लोवो दु़म्‍पाम बाट्‌पा किब्‍दीगोनो हुमु गानीलाई छो़म हुनाखाना दु़म।

माम्‍चु़नीकु सिजेमडा न सोमु

१२ मेम्‍मिमका ओर्मिम गानी चक्‍निम बु मा गानीनुङ बाट्‌पा आच्‍छाङाकाम ल्‍वाडा गानी छो़म थो़रलु़निम बुनी लोवो ओर्मिम ल्‍वा गो गानीलाई हेल्‍लो लोवो मिम्‍बेनिनी।

१३ ओ सुबुडा आमा मिरो़मडा बुङुमिमसम्‍म गानीलाई मिम्‍बेन्‍मु लागि फमु जो़पा लु़ङडोम बु।

१४ हेङालोने इकी ङाचो़ येशू ख्रीष्‍टका गोलाई रेम्‍बेट्‌ङिडिमिम बु,

गो दालाङा ओराम मिरो़म डिन्‍मु बासी।

१५ गो सिङुमिम चङडा वो ओराम ल्‍वा इनी नडा हेल्‍लो लोवो गानी मिम्‍थाट्नी र्‍वाक्साका आ चाप्‍सी बेउ।

१६ इकी ङाचो़ येशू ख्रीष्‍ट छो़म यु़मनुङमा नुङ आथावो योमिमिमकु दुथाम गानीलाई गुकु थो़बेत्तोकोलो बाछेन्‍दा लिसिक्साका बनेबेम्‍मा सो़म्‍दी होप्‍माम सो़त्तोकोम मेबायावा।

लावो उनी डोक्‍पु दु़म्‍सी गुकु आकी मिक्सीका ल्‍वात्तोको।

१७ गुमीलाई माम्‍चु़नी पापका डोक्‍पु मिम्‍मिडी मा उनी यु़म झ्‍वाबेट्‌मिडी।

डोक्‍पु यु़म-झ्‍वाक्‍सीलामका उनीमा लो़लामका येशूलाई र्‍वाक्‍ता,

“ओराम गो द्‌वाक्‍पुमिम आमा तारापाचो़,

ओरामडाम गो छो़म गेर्सिक्‍पा बुङु।”

१८ माम्‍चु़नीकु भ्‍र्‍वाडला गुकु गुमीनुङ बात्तोकोलो पाह्रीलाम योक्‍पा मेराम लो़लाम आकी त्‍वाकाङा थो़त्तोकोम बाइडा।

१९ मेम्‍मिमका गुकु थो़त्तोकोम माम्‍चु़नीलाम-जेपामिमकु सिजेमडा छो़म आच्‍छाङा दु़स्‍ताम बु।

नेमसोसोम सोरलुङ मेओप्‍थु़म नुङ नेमसोसो मेदु़मथु़मसम्‍म तुकुम्‍चिमडला झ्‍वाक्‍पा ओल होप्‍माम मेराम सिजेमडा न सोक्‍नी माला गानी जो़पा बोनी।

२० खोत्‍लेडाम ङादो ओराम ल्‍वा गानी थेसिथेन्‍मु बासी: माम्‍चु़नीकु सिजेमडाम माम्‍चु़नीलाम जेसी उहेम वो माम्‍चु़नीलाम-जेपामिम उनी त्‍वाका र्‍वाम्‍डिम मेएँ।

२१ हेङालोने माम्‍चु़नीलाममिम जेसी हेल्‍लो वो मु़चु़कु नलामका लुक्‍ताम मेएँ,

लावो माम्‍चु़नी-पेलका जेबेट्‌मिडिमा मु़चु़मिमका माम्‍चु़नीलाम जेम्‍डिम बाइडा।

लिमा ल्‍वा सीपामिम मा मेर्मिमकु पुयु़लुक्‍सी

२

१ लावो इस्राएलीमिमगोडा लिमा ल्‍वा सीपा मु़चु़मिम बाम्‍डिम होङङा गानीगोडा वो माम्‍चु़नीलाम-जेपा लिसिक्‍पामिम बुमी।

मेर्मिमका ताङताहेरथो़ लक्‍पा लिमा सीसिमिम मेचहोमका सीमी,

मेर्मिमकाम लागि थि सोक्‍साक्‍पा डोक्‍पु ङाचो़ ख्रीष्‍टलाई वो मेरमी मा दालाङा मेर्मिम पुयु़लुबेन्‍ला सो़म्‍सिमी।

२ हापा मु़चु़मिमका मेर्मिमकु क्रो़मलु़पा लाम्‍दी लाम्‍दिमी मा आच्‍छाङाकु लाम्‍दीकु दुथाम मु़चु़मिमका मेजो़पा र्‍वामी।

३ रारी बेपा दु़म्‍साका मेर्मिम सीपाका लिमा ल्‍वा बनेबेसाका गानीलाम खउलुङ रमी।

मेर्मिमका देन्‍दे ल्‍वामी र्‍वाक्‍साका ङादोङा मुलु़ दु़स्‍ताम बु मा मेर्मिम पुयु़लुमी र्‍वाक्‍पा ल्‍वा बुहोङङा बु।

४ पाह्रीचो़मिमका छु़ल बेम्‍डिलो वो माम्‍चु़नीका मेडिट्‌मिवा।

गुमीका मेर्मिमलाई खादीगोयु़ घ्रोम्‍सोम्‍डी मा निया दु़म्मिम नेमसम्‍म लागि तुकुम्‍चिमडा जु़ल्‍थाप्‍मी।

५ माम्‍चु़नीका माकेम सु़म्‍दिसेरलाई मेडिट्‌मिवा,

लावो माम्‍चु़नीकु लाम्‍दीडा मेलाम्दिपा सु़म्‍दिसेरडाम मु़चु़मिमडला होङकोर्मा थो़ट्‌मिडी।

मेकोतिलो माम्‍चु़नीकु न होम्‍साका बुमु मु़चु़मिमलाई जो़पा-सेला थो़बेट्‌पा नोआ नुङ उमा नेमडाम येतले मु़चु़मिमलाई कोङङा गुमीका गेट्‌मिडी।

६ गुमीका सदोम नुङ गमोरा शहरलाई देन्‍दे ग्‍वाक्‍साका बुलु़ वाबेट्‌मिडी मा फोका बनेम्‍डी।

मेम्‍मा माम्‍चु़नीकु लाम्‍दीडा मेलाम्दिपा मु़चु़ हे दु़म र्‍वाक्‍पा मेराम रेम्‍बेम्‍डी।

७ माम्‍चु़नीका उनी न होप्‍माम लोतलाई फ्‍वाक्‍मिडी।

डु़म्‍ला होम्‍साका मेदोपा मु़चु़मिमकु घ्राम्‍लु़पा बेसी-दोसीडाम गु उ न नो़पा बाइडा।

८ गु माम्‍चु़नीकु न होप्‍माम मु़चु़ बाइडा,

लावो नेम्‍फु सिन्‍था गु मे रु़चो़ मु़चु़मिमनुङ बाइडा।

गुका ल्‍वास्‍तु़म थो़स्‍तु़म ल्‍वाका उ गो मेभ्रसावाम बाइडा।

९ आरेसाका उनी लाम्‍दीडा लाम्‍दिपा मु़चु़मिमलाई दु़खालामका हेसाका फ्‍वामु नुङ मेजो़पा खारी बेपामिमलाई निया दु़म्मिम नेमसम्‍म हेसाका जु़ल्‍थामुमि र्‍वाक्‍पा ङाचो़का चमी।

१० मेजो़पा न होङङा बोमु माल्‍बाल्‍पा मा माम्‍चु़नीकु साखामलाई हाम होङङा वो मेलु़पा मु़चु़मिमका ने छो़म देन्‍दे ल्‍वामी।

मेर्मिम मु़चु़ मेङिपा नुङ डोक्‍पु लिसिक्‍पा दु़म्‍मी मा पाह्रीलाम यु़मचो़मिमलाई वो डक्‍साका जेमु मेङिमी।

११ मेर्मिमडाम ने पाह्रीचो़मिम हापा सोनुङमा नुङ हापा यु़मनुङमा लोवो ङाचो़कु ङादोडा मेर्मिमलाई डक्‍साका मुमा मेबेन्‍मी।

१२ लावो मेर्मिम मु़चु़का उनी त्‍वाकाङा थेसिमेथेट्‌मिमिम ल्‍वाकु दुथाम मेजो़पा जेमी।

मेर्मिम ने मेमिम्‍साका खारी बेपा मा चु़म्‍मुमिमा सेन्‍मुमि लागि कोङङा गम्‍डिम सो़ब्‍दीपोमिम होप्‍माम बुमी।

मेर्मिम मु़चु़ सो़ब्‍दीपोमिम होङङा सिमी।

१३ मेर्मिमका मेजो़पा बेम्‍डिमका मेजो़पा बेला सो़म्‍सिमी।

मेर्मिमका नेम्‍फुङा मेजो़पा खारी बेसाका गेर्सिमु द्‌वामी।

मेर्मिम ने घ्राम्‍लु़पा नुङ मेजो़पामिम सो़,

गानीनुङ ग्रुला पेप्‍डा गन्‍मिलो छो़म पोमी-डुमिमा गेर्सिप्‍मी।

१४ मेर्मिमका मेसेमनुङ अम्‍पा नका मेसेमलाई रेप्‍मी मा छु़ल बोमुका हेल्‍लो वो उनी गो मेतिम्‍सी।

याक्‍के थो़रनुङमा मु़चु़मिमकु न मेर्मिमका फाल्‍सामी।

मेर्मिमकु न-गो रारी बोमु छो़म थेट्‌पा बु।

मेर्मिम वाइतो ल्‍वापामिम सो़।

१५ मेर्मिमका जो़पा लाम्‍दी डिसाका ताङताहेरथो़ लक्‍पा बालामकु लाम्‍दी लाम्‍दिम्‍डिम बु।

मे बालाम बोअरकु तारापाचो़ बाइडा,

मेजो़पा खारी बेसाका खउलुङ डु़म्मु द्‌वाक्‍पा गु बाइडा।

१६ लावो गुका छु़ल बु़डु़मका भुर्ला सो़सिड्‌डाम बाइडा।

उ गधाका मु़चु़ होप्‍मामङा जेस्‍तामा माम्‍चु़नीलाम जेपालाई न मान्‍थिम खारी बेसीडाम भोप्‍डु़।

१७ लिमा ल्‍वा सीपा ओर्मिम मु़चु़ कु मेपुट्‌पा कुकु नो़मिम नुङ ब्‍लोजु़का हुट्‌पा सिखाप होप्‍माम सो़।

माम्‍चु़नीका मेर्मिमकाम लागि छो़म तुकुम्‍चिमका हुपा खोम बनेबेम्‍डिम बु।

१८ मेर्मिमका हाम ना हामकाम ल्‍वाडा डोक्‍पु लिम्‍सिमी।

मेर्मिमकु क्रो़मलु़पा मेजो़पा नका मेजो़पा लाम्‍दीलाम मालो स्‍वामु चो़म्‍पा मु़चु़मिमलाई ने कोक्‍साका छु़लथो़ वाम्‍बेन्‍मी।

१९ मेर्मिमका उनी त्‍वापङा त्‍वापलाई पुयु़लुबेट्‌पा बादु़खाम नुङ छु़ल गोडा बुमी लावो मु़चु़मिमलाई ने मेरामलामका वाङ बेपा याचे जेमी।

२० मेर्मिमका इकी ङाचो़ नुङ गुइलाई सेल्‍पा येशू ख्रीष्‍टलाई छेसाका वो सु़म्‍दिसेरडाम मेजो़पालाम स्‍वामी।

मेम्‍मा आथावो मेरामथो़ङा दु़म्‍मिमा मेरामकु डु़ल्‍चो़ दु़म्‍मी माला ङादो बाम्‍डिमडाम वो छो़म मेजो़पा दु़म्‍मी।

२१ मेर्मिमका आच्‍छाङाकाम लाम्‍दी छेसाका नुङ मेर्मिमलाई ग्‍वाक्‍मा माम्‍चु़नीकु डु़म्‍लाडाम ख्‍लोम्‍सिमिमिमडाम ने आच्‍छाङाकाम मे लाम्‍दीङा मेर्मिमका मेचक्‍मिवाम माला मेर्मिमलाई जो़पा दु़म्सावा।

२२ ओराम उखान होम्‍साका मेर्मिमलाई आच्‍छाङा दु़स्‍ता: “ख्‍लेबा उ फोङकुथो़ङा ख्‍लोसिमा ल” मा “सो़ल्‍मा ब्वाकु खोमी ख्‍लोसिमा हिलोडाङा लमा पुलिएली बु़।”

ङाचो़ येशू योक्‍पा नेम

३

१ द्‌वादीबुङ ङोप्‍सो़नी,

गानीलाई र्‍याक्‍तोम ओराम आमा ननोम सेलाखाजेम सो़।

गानी जो़पा मिम्‍नी र्‍वाक्‍साका मिम्‍बेन्‍मु लागि सो हन्‍बेन्‍सामु निफिङा सेलाखाजेम गो गानीलाई र्‍याक्‍तोम।

२ माम्‍चु़नीकु सिजेम जेपा उनी मु़चु़मिमका माके र्‍वाम्‍डिम ल्‍वा नुङ इकी ङाचो़ नुङ गुइलाई सेल्‍पाका इनी थु़र्मामिमलामका बेबेट्‌निम ल्‍वा गो मिम्‍बेनिनी।

३ खोत्‍लेडाम ङादो गानी ओराम ल्‍वा थेसिथेन्‍मु बासी,

हुक्‍पा थारी बिलि गानीलाई सेम्‍ला बेट्‌पा मु़चु़मिम रोमी,

सेम्‍ला बेसी नुङ मेर्मिमकु उनी मेजो़पा नमिम होम्‍साका दोमी।

४ मेर्मिमका र्‍वामी,

“येशू आथावो योङु र्‍वाक्‍साका याचे जेम्‍डिम हे दु़स्‍ता?

सु़म्‍दिसेर प्रङ्‌स्‍तामा सु़म्‍दिमो आथाम इकी ङाउ-खुउ बाम्‍डिमकु ङादोम थारी आथाम खोत्‍ले ल्‍वा मेङा बुहोम बु।”

५ लावो माम्‍चु़नीकु सिजेमलामका पाह्री नुङ सुबु माकेङा प्रङ्‌मिडिम ल्वा मेर्मिमका थेसा-थेसाका वो प्‍ल्‍वामी।

सुबु ने कुलामका फ्‍वाक्‍साका कुलामका बनेदु़स्‍ता र्‍वाक्‍पा ल्‍वा वो थेसा-थेसाका मेर्मिमका प्‍ल्‍वामी।

६ मेराम कुका होङकोर्मा योक्‍तामा माकेम सु़म्‍दिसेर पुयु़लुस्‍ता।

७ मेराम सिजेमकाङा ओम्‍लोम सुबु नुङ पाह्री मुका ख्‍याबेन्‍मु लागि जु़ल्‍मा बु।

मेर्चिपलाई माम्‍चु़नीकु लाम्‍दीडा लाम्‍मेदिपा मु़चु़मिम पुयु़लुमिलोम निया दु़म्मिम नेमसम्‍म जु़ल्‍मा बु।

८ लावो द्‌वादीबुङ ङोप्‍सो़नी,

ओराम कोले ल्‍वा गानी मेप्‍ल्‍वानी: ङाचो़काम लागि कोलेम को धु़मसङ थ (१०,००) मा को धु़मसङ थ कोलेम होप्‍मामङा बु।

९ ङाचो़का याचे जेम्‍डिमडा गुमी छु़मी र्‍वाक्‍पा याङ-याङकु थेसिथेसी होङङा ङाचो़ मेछु़मी।

सु़ वो पुयु़मेलुमिनु़,

लावो खोत्‍लेका मेजो़पा खारी बोमु डिन्‍मिनु़मा गुमीडा ख्‍लोम्‍सिमिनु़ र्‍वाक्‍साका गुमीका गानीलाई इम्‍साका लम्‍थामी।

१० लावो ङाचो़ योमिमिम मेरामनेम खुचु़वा होङङा मेमिम्‍मा नेम रो।

पाह्री डोक्‍पु लो़लामका येमा दाम,

मेगोडा बाट्‌पा खोत्‍ले मुका ख्‍यामी।

सुबु नुङ सुबुडा बाट्पा खोत्‍ले पुयु़लुमी।

११ खोत्‍ले आरेसाकाङा पुयु़लुमी।

मेम्‍मिमका गानी हेप्‍माम मु़चु़ दु़म्‍मु बासी?

गानी सेपा दु़म्‍साका माम्‍चु़नीकु लाम्‍दीडा लाम्‍दिमु बासी।

१२ माम्‍चु़नी योमिमिमनेम गानी लन्‍थानी,

मा मेराम थारी दालाङा रोबेन्‍मु माल्‍नी।

मेनेम पाह्री मुका छो़रो़प दु़म मा मेसिन्‍डा बाट्‌पामिम खोत्‍ले मुसामका पिलियोमी।

१३ लावो गुमीका गुइनुङ याचे जेम्‍डिम होङङा लाले पाह्री नुङ लाले सुबु लडी,

मेसिन्‍डा खोत्‍ले माम्‍चु़नीकु न होप्‍माम दु़म।

१४ मेम्‍मिमका द्‌वादीबुङ ङोप्‍सो़नी,

गानी ओर्मिम ल्‍वाकु दुथाम लथाक्‍पा मु़चु़ दु़म्‍निमका उनी मिक्सीलामडा गानी चाप्‍तो मेचाप्‍तो छु़ल मान्‍थिम नुङ मेख्‍लो़ट्‌पा दु़म्‍साका गुमीडा न-भ्रसिक्‍साका बानी।

१५ गानी ओराम मिम्‍नी,

ङाचो़कु इम्‍सीका मु़चु़मिमलाई सेल्‍सिबेट्‌पा थारी ग्‍वाकु़।

छो़म इकी द्‌वादीबुङ पावलका वो माम्‍चु़नीका गुलाई ग्‍वाम्‍डिम नेप्‍चीका गानीलाई ओरामङा र्‍याक्‍तु़म बाइडा।

१६ उमा खोत्‍ले सेलाखाजेमडा गुका ओर्मिम ल्‍वाङा र्‍याक्‍तु़म बु।

उमा सेलाखाजेम गोडा याङ ल्‍वा थेसिथेन्‍मु मेझापा बु।

मेसीसिपा नुङ याक्‍के थो़रनुङमा मु़चु़मिमका मेरामलाई माम्‍चु़नीकु याङ सिजेम होङङा कोर्थो़ हेर्मिडिम बु।

आरेसाका मेर्मिमका उनी त्‍वापलाई पुयु़लुबेन्‍मी।

पत्रुसकु हुम-दडाम ल्‍वा

१७ मेम्‍मिमका द्‌वादीबुङ ङोप्‍सो़नी,

ङादोङा ओराम ल्‍वा चक्‍निम लोवो चङचङया बानी।

मेम्‍साका गानी डु़म्‍ला होम्‍साका मेदोपा मु़चु़मिमकु उनी ख्‍लो़सीका ताङताहेरथो़ मेलनिमा इनी येम्‍सिखोपलाम मेवाम्‍नी।

१८ लावो इकीमा ङाचो़ नुङ गुइलाई सेल्‍पा येशू ख्रीष्‍टकु दिदामडा बर्तो लक्‍नी मा गुमीलाई छेत्तो लक्‍नी।

ओम्‍लो नुङ हेल्‍लो लोवो उनी यु़म झ्‍वानु़म बुनु़।

आमेन।

यूहन्‍नाका

र्‍याक्‍तु़म ङादोम सेलाखाजेम

छेम-ल्वा

ओराम सेलाखाजेम जब्दियाकु तारापाचो़ यूहन्‍नाका र्‍याक्‍तु़म सो़। उहेम येशूकु को-न सीसिपामिमगोडा कोले बाइडा। लाले सो़रख्रेप्सीडाम “यूहन्‍नाकु जो़पा-सेला”, यूहन्‍नाकु सुले सेलाखाजेम मा “माम्चु़नीका यूहन्‍नालाई रेम्‍बेट्‌मिडिम ल्वा” यूहन्‍नाका र्‍याक्‍तु़म बाइडा।

ओराम सेलाखाजेम डाट्पामिमका “हेल्‍लो वो मेसिपा त्‍वारो़म ल्वाम्डिम बु” र्‍वाक्पा ल्वा थेसिथेन्मिनु़ र्‍वाक्साका र्‍याक्‍तु़म सो़। गुका मेर्मिमलाई थो़रलु़सीडला सोनुङमा दु़म्बेन्मु न बु़डु़म बु।

ओराम सेलाखाजेम उहेम ख्रीष्‍टियन मण्डलीलाई र्‍याक्‍तु़म र्‍वाक्साका सु़का वो मेचमी। खोत्ले मण्‍डलीमिमलाई ओराम सेलाखाजेम र्‍याक्‍तु़म दु़म्मु बासी। ओराम सेलाखाजेम डाट्पामिम गोडा दु़स्ताम लिमा ल्वाकु दुथाम यूहन्‍नाका र्‍याक्‍तु़म बु। ओराम सेलाखाजेम र्‍याक्‍तु़म थारीका कोङनिम लिमा ल्वा सीपामिमका येशू मु़चु़ दु़म्‍साका सु़म्दिसेरडा योम्डिम मिबु र्‍वाक्पा सीत्तोङा बेम्डी। येशू ने ओल होप्माम कोङङा र्‍वाक्साका मेर्मिमका सीट्‌मिडी। येशू मु़चु़ दु़म्मिवाम माला ने, गुमी सिम्डिम हाम होङङा वो मेदु़प्सावा। गुमी उनी त्‍वाप ङा इकीमा छु़लकाम लागि सासेन्सिमु मेचाप्मिवा।

लावो यूहन्‍नाका आरेप्माम लिमा ल्वाकु कोर्थो़लाम जेस्ताम बु। येशू मु़चु़ ङा दु़म्मिडिम बाइडा र्‍वाक्साका जो़होमका र्‍वाक्‍ताम बु। मेम्मा येशूडा थो़रलु़पा नुङ माम्चु़नीलाई रिखाम बेपा खोत्लेका त्वाप-त्वापगोडा रिखाम बे-बोमु बासी र्‍वाक्साका छो़म र्‍वाक्‍ताम बु।

र्‍याक्मा ल्वामिम

छेम-ल्वा १:१-४

ओल नुङ तुकुम्चिम १:५–२:२९

माम्चु़नीकु चो़-चु़सु़ नुङ शैतानलाममिम चो़-चु़सु़मिम ३:१-२४

रिखाम बेपामिमका बोमु बासिक्पा खारी ४:१-६

आच्‍छाङा नुङ लिमा ल्वा ४:७-२१

खोत्लेडाम घ्ल्वापा थो़र ५:१-२१

यूहन्‍नाका

र्‍याक्‍तु़म ङादोम सेलाखाजेम

१ यूहन्‍ना

त्‍वारो़म ग्‍वाक्‍पा सिजेम

१

१ सु़म्‍दिमोलो आथामङा बाट्‌पा कोले,

गुमीलाई गुकु ल्‍वात्तोकोम थो़त्तोकोम बु।

गुकु आकी मिक्‍सीकाङा गुमीलाई ल्‍वात्तोकोम बु,

मा आकी ल्‍वाकाङा गुमीलाई लु़प्‍तोकोम बु।

गुमी येशू ख्रीष्‍ट,

त्‍वारो़म ग्‍वाक्‍पा सिजेम।

२ माम्‍चु़नीका गुमीलाई रेम्‍बेम्‍डी,

मा गुकु ल्‍वात्तोको मा गुकु उनीमा दुथाम सो़कु।

मेम्‍मा हेल्‍लो वो मेसिपा मेराम त्‍वारो़मकु दुथाम गानीनुङ सो़कु।

गुमी पापनुङ बाम्‍डी,

मा माम्‍चु़नीका गुकुनुङ रेम्‍बेम्‍डी।

३ गुकु हाम ल्‍वात्तोको थो़त्तोको मेराम गानीनुङ सो़कु,

मेम्‍साका गुकुनुङ इनीमा हेमकेम दु़म्‍नु़।

आकीमा वो हेमकेम माम्‍चु़नी पाप नुङ उनीमा तारापाचो़ येशू ख्रीष्‍टडा बु।

४ गानी छो़म भ्रसी द्‌वाक्‍नी र्‍वाक्‍साका गानीलाई गुकु ओराम र्‍याकुम बुकु।

ओलडा बुमु-दोमु

५ ओराम सिजेम येशू ख्रीष्‍टलामका गुकु थो़त्तोको मा गानीनुङ सो़कुमिम।

माम्‍चु़नी ओल बुमी मा गुमीडा तुकुम्‍चिम बुमुङा मिबु।

६ इकीमा हेमकेम माम्‍चु़नीनुङ बु र्‍वाकी मा तुकुम्‍चिमडाङा लाम्दिइ माला गुइ लिमा थेडी,

मा आच्‍छाङाकाम ल्‍वा होम्‍साका मेबुइ-मेदोसी।

७ माम्‍चु़नी ओलडा बुमिमिम होङङा गुइ वो ओलडा बुइ-दोसी माला कोलेकाम कोङमीडला इकीमा हेमकेम दु़म।

मेम्‍मा उनीमा तारापाचो़ येशूकु सिसिका खोत्‍ले इकीमा छु़लडाम गुइलाई छेको-छेको बेसा।

८ गुइ छु़ल मान्‍थिम बुइ र्‍वाकी माला ने गुइ इकी त्‍वाकाङा त्‍वापलाई ताङताहेरथो़ ल,

मा आच्‍छाङाकाम ल्‍वा गुइनुङ मेदु़म।

९ गुइ इकीमा छु़लमिम माम्‍चु़नीनुङ सो़इडी माला गुमीका इकीमा छु़ल हेप्‍साक्‍सामी मा मेजो़पा खोत्‍लेडाम छेको-छेको बेसामी।

हेङालोने गुमी थो़र लु़इमिम मा जो़पा बेपा बुमी।

१० गुइ छु़ल बिडिम मिबु र्‍वाकी माला माम्‍चु़नीलाई लिमाचो़ र्‍वाकिमिम दु़म,

मा इकीमा न-गोडा उनीमा सिजेम मेदु़म।

गुइलाई ख्लो़पा ख्रीष्‍ट

२

१ आमा याक्‍के चो़च्‍चो़नी,

गानी छु़ल मेबेनी र्‍वाक्‍साका गो ओराम सेलाखाजेम र्‍याक्‍तोङा बेउ।

लावो कोङनिमका छु़ल बु़ माला इकीमालाम पापनुङ जेप्‍साक्‍पा कोले येशू ख्रीष्‍ट बुमी।

गुमीका माम्‍चु़नीलाई गेर्सिबेन्‍मी।

२ इकीमा छु़लकाम लागि गुमी सासेन्‍सिम्‍डी,

इकीमा छु़लकाम लागि कोङङा मेएँ खोत्‍ले सु़म्‍दिसेरकु छु़लकाम लागि गुमी सासेन्‍सिम्‍डी।

३ गुमीका बेबेसाड्‌डामिम होङङा बिइ माला ख्रीष्‍टलाई गुइ छेडिमी रेछा र्‍वाक्‍पा च।

४ उहेम मु़चु़का “गो गुमीलाई छेपु” र्‍वा लावो गुमीका हाम बेबेट्‌मिडिम मेराम मेबु़ माला गु ने लिमाचो़ सो़।

गुनुङ आच्‍छाङाकाम ल्‍वा मेदु़म।

५ लावो कोङनिमका माम्‍चु़नीकु सिजेम होम्‍साका बु़ माला मेरामकाडा माम्‍चु़नीकु रिखाम होङङा दु़म।

गुइ गुमीडा बुइमिम ओरामलामका छेडी:

६ उहेमका गुमीडा बुङु र्‍वा गु येशू बाम्‍डिम-दोम्‍डिम होम्‍साका बुमु-दोमु बासी।

७ द्‌वादीबुङ ङोप्‍सो़नी,

गानी बोमु बासी र्‍वाक्‍साका र्‍याक्‍तोङा बेउमिम ओराम ल्‍वा लाम्‍दी सिपा लाले सीसि ने मेएँ,

माके आथामङा गानीनुङ बाट्‌पा ल्‍वा सो़।

माकेम ओराम ल्‍वा ने ङादो गानी थो़न्‍निम सिजेम सो़।

८ मेम मावो गानी बोमु बासिक्‍पा कोले नले ल्‍वा गानीलाई र्‍याक्‍तोङा बेउ।

ओराम आच्‍छाङा ख्रीष्‍टडा बु मा गानीडा वो बु।

हेङालोने तुकुम्‍चिम दाम्‍तोङा लेडु़ मा आच्‍छाङाकाम ओल ङादो आथामङा झ्‍वाहोम बु।

९ उहेमका गु ओलडा बुङु र्‍वा लावो उमा वा-ल्‍वाकलाई घ्राम्डु़ माला गु आथावो तुकुम्‍चिमडाङा बु।

१० उहेमका उ वा-ल्‍वाकलाई रिखाम बु़,

गु ओलडा बु मा गुलाई छु़ल बेबेट्‌पा उमाडा हाम वो मेदु़म।

११ लावो उहेमका उमा वा-ल्‍वाकलाई मेद्‌वाकु़ मेराम मु़चु़ तुकुम्‍चिम गोनो दु़म मा तुकुम्‍चिम गोनो लाम्‍दी।

गु बान्‍थो़ लक्‍तोङा बु़ मेराम मेचकु़,

तुकुम्‍चिमका उमा मिक्सी ड्‌याक्‍साड्‌डु़म बु।

१२ द्‌वादीबुङ चो़च्‍चो़नी,

गो गानीलाई ओराम र्‍याक्‍तोङा बेउ,

हेङालोने ख्रीष्‍टकु नङका माम्‍चु़नीका इनीमा छु़ल हेम्‍साट्‌निम बु।

१३ ङावानी,

गो गानीलाई ओराम र्‍याक्‍तोङा बेउ,

हेङालोने खोत्‍ले प्रङ्‌सिमु ङादो आथामङा बाट्‌पा येशू ख्रीष्‍टलाई गानी छेनी।

स्‍वालानी,

गो गानीलाई ओराम र्‍याक्‍तोङा बेउ,

हेङालोने शैतानडला गानी घ्‍ल्वान्‍निम बु।

द्‌वादीबुङ चो़च्‍चो़नी,

गो गानीलाई ओराम र्‍याक्‍तोङा बेउ,

हेङालोने इकीमा माम्‍चु़नी पापलाई गानी छेट्‌निम बु।

१४ ङावानी,

गो गानीलाई ओराम र्‍याक्‍तोङा बेउ,

हेङालोने खोत्‍ले प्रङ्‌सिमु ङादो आथामङा बाट्पा येशू ख्रीष्‍टलाई गानी छेनी।

स्‍वालानी,

गो गानीलाई ओराम र्‍याक्‍तोङा बेउ,

हेङालोने गानी इनी न-गोडा सोनुङमा बुनी,

मा माम्‍चु़नीकु सिजेम इनीमा नडा बु।

मेम्‍मा शैतानडला गानी घ्‍ल्वान्‍निम बु।

सु़म्‍दिसेरडा बाट्‌पामिमलाई रिखाम मेबोमु

१५ सु़म्‍दिसेरलाई लोवो सु़म्‍दिसेरडा बाट्‌पामिमलाई लोवो रिखाम मेबेनी।

कोङनिमका सु़म्‍दिसेरलाई रिखाम बु़ माला माम्‍चु़नी पापलाई गुका रिखाम मेबु़।

१६ हेङालोने छु़लचो़ मु़चु़का गेर्सिबेन्‍मु बु़मिम न,

मिक्सीका ल्‍वासु़मिम ल्‍वामु माल्‍पा न नुङ गुनुङ हाम बु मेरामडला उ नो़ ल्‍वाक्‍थाक्‍पा न,

सु़म्‍दिसेरडाम ओर्मिम खोत्‍ले माम्‍चु़नी पापलाम रोक्‍पा मेएँ लावो सु़म्‍दिसेरलाम रो।

१७ सु़म्‍दिसेर दाम मा ल मा मु़चु़कु मेजो़पा न वो दाम्‍मा ल।

लावो माम्‍चु़नीकु न होङङा बेपा मु़चु़ हेल्‍लो वो मेसि।

ख्रीष्‍टकु कोर्थो़लाम बक्‍पा मु़चु़

१८ आमा चो़च्‍चो़मिम होप्‍माम मु़चु़नी,

हुक्‍पा थारी ओरामङा सो़।

ख्रीष्‍टकु कोर्थो़लाम बक्‍पा मु़चु़ रोक्‍तोङा लेडु़ र्‍वाक्‍पा गानी थो़न्‍निम होङङा ओम्‍लो वो ख्रीष्‍टकु कोर्थो़लाम बक्‍पा हापा मु़चु़मिम रोम्‍डिम बु।

मेम्‍मिमका ओराम थारी हुक्‍पा थारी र्‍वाक्‍पा गुइ च।

१९ ख्रीष्‍टकु कोर्थो़लाम बक्‍पा ओ मु़चु़मिम गुइनुङ लाम्‍दिपा थो़र लु़पामिम मेएँ,

मेम्‍मिमका गुइलाई डिसाड्‌डामी।

मेर्मिम मु़चु़ गुइनुङ लाम्‍दिपा थो़रलु़पामिम माला ने गुइनुङ बामिवा।

लावो मेर्मिम सु़ वो गुइनुङ लाम्‍दिपा थो़र लु़पा मेएँ रेछा र्‍वाक्‍पा मेर्मिमका डिसाड्‌डामिमलामका रेम्‍बेम्‍डी।

२० लावो ख्रीष्‍टका गानीडला माम्‍चु़नी-पेल अम्‍डिम बु मा गानी खोत्‍लेका आच्‍छाङाकाम ल्‍वा चनी।

२१ आच्‍छाङाकाम ल्‍वा गानी थेसिमेथेनी र्‍वाक्‍साका गानीलाई ओराम ल्‍वा र्‍याक्‍पुमिम मेएँ,

लावो आच्‍छाङाकाम थेसिथेनिमिमका र्‍याक्‍पुमिम।

आच्‍छाङालामका ल्‍वा लिमा मेरो र्‍वाक्‍पा गानी चनी।

२२ लिमाचो़ सु़?

लिमाचो़ मेरामङा,

उहेमका येशूङा ख्रीष्‍ट र्‍वाक्‍साका मेछेपु र्‍वा।

आरेप्‍माम मु़चु़ ख्रीष्‍टकु कोर्थो़लाम बक्‍पा सो़,

गुका माम्‍चु़नी पाप नुङ उनी तारापाचो़ येशू ख्रीष्‍टलाई मेछेपु र्‍वा।

२३ सु़का येशूलाई माम्‍चु़नीकु तारापाचो़ मेर्‍वा गु माम्‍चु़नीनुङ मेलाम्‍दी।

लावो सु़का येशूलाई माम्‍चु़नीकु तारापाचो़ र्‍वा गु माम्‍चु़नीनुङ लाम्‍दी।

२४ ङादो गानी हाम सीन्‍सिट्‌निम मेरामडा गानी थो़र लु़इमिम दु़म्‍मुम बुमु बासी।

गानी मेम बेन्‍नी माला इनीमा हेमकेम माम्‍चु़नी पाप नुङ उनीमा तारापाचो़नुङ दु़महोम बु।

२५ येशू ख्रीष्‍टका गुइलाई हेल्‍लो वो मेसिपा त्‍वारो़म ग्‍वानिनी र्‍वाम्‍डिम बु।

२६ गानीलाई ताङताहेरथो़ लमु माल्‍पा मेर्मिम मु़चु़कु दुथाम गो गानीलाई ओराम र्‍याक्‍तोङा बेउ।

२७ ख्रीष्‍टका ग्‍वाक्‍निमिम माम्‍चु़नी-पेल गानीगोडा दु़म्‍मिहोम बुमी,

मा गानीलाई सु़का वो सीमु मेबासी।

गुमीका ग्‍वाक्‍निमिम माम्‍चु़नी-पेलका आच्‍छाङाकाम खोत्‍ले ल्‍वाडा सीनिमी,

लिमा ल्‍वाडा मेएँ।

माम्‍चु़नी-पेलका सीनिमिमिम होम्‍साका ख्रीष्‍टडा गानी दु़म्‍निहोम बानी।

२८ आमा चो़च्‍चो़ होप्‍माम मु़चु़नी,

ख्रीष्‍टडा बानिम बानी,

मेम्‍साका गुमी रेम्‍बेम्‍सिप्‍मिलो मेङिसिनु़ मा गुमी योमिलो उनी ङादोडा इकीमा क्रो़म मेलु़नु़।

२९ ख्रीष्‍ट माम्‍चु़नीकु न होप्‍माम जो़पा खारी बेपा र्‍वाक्‍पा गानी चनी माला हाम जो़पा बु मेराम खारी बेपा खोत्‍ले मु़चु़ माम्‍चु़नीलाम गम्‍डिम र्‍वाक्‍पा चक्‍नी।

माम्चु़नीकु चो़मिम

३

१ रेप्‍नी,

पाह्रीलाम इकीमा पापका गुइलाई हाङको छो़म रिखाम बेसामी,

गुइलाई माम्‍चु़नीकु चो़मिम र्‍वामी,

मा आच्‍छाङा गुइ उनीमा चो़च्‍चो़मिमङा सो़।

सु़म्‍दिसेरडाम मु़चु़मिमका माम्‍चु़नी मेछेमिवा,

मेम्‍मिमका गुइलाई मेछेसामी।

२ द्‌वादीबुङ ङोप्‍सो़नी,

ओम्‍लो गुइ माम्‍चु़नीकु चो़च्‍चो़मिम बुइ,

मा दिफु गुइ हाम दु़म्‍सी मेराम मेच।

लावो गुइ ओराम च,

ख्रीष्‍ट आथावो योमिलो गुइ गुमी होप्‍मामङा दु़म्‍सी हेङालोने गुमी हेप्‍माम बुमी मेप्‍मामङा गुमीलाई ल्‍वासी।

३ मेम्‍मा आरे दु़म्‍मु लथाक्‍पा मु़चु़ खोत्‍लेका येशू ख्रीष्‍ट छु़ल मान्‍थिम बुमिमिम होङङा त्‍वापलाई छु़ल मान्‍थिम दु़म्‍बेन्‍मी।

४ उहेम मु़चु़का छु़ल बु़,

मेरामका माम्‍चु़नीकु डु़म्‍ला होम्‍साका मेबु़।

माम्‍चु़नीकु डु़म्‍लाकु कोर्थो़लाम बक्‍साका बुमुङा छु़ल सो़।

५ लावो इकीमा छु़लमिम हेम्‍सामु येशू ख्रीष्‍ट रेम्‍बेम्‍सिम्‍डी।

गुमीडा हाम वो छु़ल मिबु।

६ ख्रीष्‍टडा बाट्‌पा सु़का वो छु़ल बु़होम मेबु।

छु़ल बेपाम बाट्‌पा मु़चु़का गुमीलाई ल्‍वास्‍तु़म बु ना गुमीलाई छेड्‌डु़म बु।

७ द्‌वादीबुङ चो़च्‍चो़नी,

सु़का वो गानीलाई ताङताहेरथो़ मेलनिमिनु़।

उहेम मु़चु़का जो़पा जेसी-दोसी बु़ मेरामका माम्‍चु़नीकु न होप्‍माम जो़पा बेपा ख्रीष्‍ट होङङा जो़पा खारी बु़।

८ उहेम मु़चु़का छु़ल बु़ मेराम शैतान सो़,

हेङालोने शैतानका सु़म्‍दिमोलोमङा छु़ल बेत्तो गेड्‌डाम सो़।

शैतानकु ओराम खारी छो़रो़प बोमु लागि माम्‍चु़नीकु तारापाचो़ रेम्‍बेम्‍सिम्‍डिम सो़।

९ माम्‍चु़नीलाम गक्‍पा उहेम मु़चु़का वो छु़ल बु़होम मेबु,

हेङालोने माम्‍चु़नीकु त्‍वारो़म मेराम मु़चु़ गोनो दु़म।

मेराम मु़चु़का छु़ल बु़होम मेबु,

हेङालोने मेराम मु़चु़ माम्‍चु़नीलाम गस्‍ताम सो़।

१० ओलामकाङा माम्‍चु़नीकु चो़मिम सु़ मा शैतानकु चो़मिम सु़ र्‍वाक्‍पा छेडी: उहेम मु़चु़का हाम जो़पा बु मेराम मेबु़,

मेराम मु़चु़ माम्‍चु़नीकु चो़ मेएँ,

मा उमा वा-ल्‍वाकलाई रिखाम मेबेपा मु़चु़ वो माम्‍चु़नीकु चो़ मेएँ।

रिखाम बेबोमु

११ गुइ ङादो आथाम थो़स्‍तिम सिजेम ओरामङा सो़: गुइ रिखाम बेबोमु बासी।

१२ कयिन होप्‍माम मेदु़म्‍नी,

गु शैतानकाम बाइडा,

मा उमा ल्‍वाक सेड्‌डु़।

गुका हेङा उमा ल्‍वाक सेड्‌डु़?

हेङालोने कयिनका हाम बु़डु़ मेराम रु़चो़काम बाइडा मा उमा ल्‍वाकका बु़डु़म ने जो़पा न-गोनुङमाकाम बाइडा।

१३ आमा वा-ल्‍वाकनी,

सु़म्‍दिसेरका गानीलाई मेद्‌वानिमी माला ङाङाया मेदु़म्‍नी।

१४ येशूडा थो़रलु़पा इकीमा वा-ल्‍वाकमिमलाई गुइ रिखाम बिइडी माला सिमुलामका हेल्‍लो वो मेसिपा त्‍वारो़मडा रोक्‍तिम बु र्‍वाक्‍पा छे।

लावो उहेम मु़चु़का रिखाम मेबु़ मेराम आथावो सिमुलामगोडाङा बु।

१५ उहेम मु़चु़का थो़र लु़पा उमा वा-ल्‍वाकलाई मेद्‌वाकु़,

मेराम मु़चु़ ने मु़चु़ सेट्‌पा होप्‍माम सो़।

मेम्‍मा मु़चु़ सेट्‌पा सु़नुङ वो हेल्‍लो वो मेसिपा त्‍वारो़म मेदु़म र्‍वाक्‍पा गानी चनिमिम बु।

१६ ख्रीष्‍टका उनीमा साम इकीमा लागि फ्‍याम्‍डी,

मेराम गुइ मिम्‍डिलो रिखाम र्‍वाक्‍मा हाम मेराम थेसिथेडी।

गुइ थो़रलु़पा वाङमिम वा-ल्‍वाकमिमकाम लागि इकीमा साम फ्‍यामु बासी।

१७ कोङनिम मु़चु़नुङ सु़म्‍दिसेरडाम खाप्‍चीमिम बु मा थो़र लु़पा वा-ल्‍वाक खेरेला दु़म्‍पा ल्‍वासु़,

मा वो मे वा-ल्‍वाकडला उ थो़म मेभ्रो़ माला माम्‍चु़नीकु रिखाम हेसाका गुगोडा दु़म मा?

१८ द्‌वादीबुङ चो़च्‍चो़नी,

जेसी पेसीलाम कोङङा रिखाम बे बि।

इकीमा बेसी-पेसीका आच्‍छाङा रिखाम बेबिमिम रेम्‍बी।

१९ ओ इकीमा बेसी-पेसीलामका गुइ च,

गुइ आच्‍छाङाकाम ल्‍वाडा बुइ।

मेम्‍मिमका माम्‍चु़नीकु ङादोडा गुइ येम्‍सिडिलो इकीमा ङिम मेलु़।

२० हाङकोलो इकीमा नका गुइलाई मुमा बेसा,

गुइ ओराम च,

इकीमा न-गोडाम वो माम्‍चु़नी डोक्‍पु बुमी मा गुमीका खोत्‍ले चमी।

२१ द्‌वादीबुङ ङोप्‍सो़नी,

इकीमा नका गुइलाई मुमा मेबेसा माला माम्‍चु़नीकु ङादोडा गुइ मेङिसी।

२२ मेम्‍मा गुइ हाम बिइ मेराम माम्‍चु़नीका ग्‍वाक्‍सामी हेङालोने गुमीका र्‍वामिमिम होङङा गुइ बि,

मा गुमीलाई गेर्सी बेट्‌पा खारी बि।

२३ गुमीका गुइलाई बेबेसाड्‌डामिम ल्‍वा ओरामङा सो़: उनीमा तारापाचो़ येशू ख्रीष्‍टडा गुइ थो़र लु़मु बासी,

मा गुमीका बेबेसाड्‌डामिम होङङा कोलेका कोलेलाई रिखाम बोमु बासी।

२४ माम्‍चु़नीका र्‍वामिमिम थो़पा मु़चु़मिम गुमीडा दु़म्‍मी मा गुमी मेर्मिम मु़चु़काडा दु़म्‍मी।

गुमीका ग्‍वाक्‍साड्‌डामिम माम्‍चु़नी-पेललामका गुइ च,

माम्‍चु़नी गुइनुङ बुमी।

माम्‍चु़नीलाम-जेपा लिसिक्‍पा मु़चु़मिमलाई थेसिथेन्‍मु

४

१ द्‌वादीबुङ ङोप्‍सो़नी,

पेललामका जेङुमिम र्‍वाक्‍पा खोत्‍ले मु़चु़लाई थो़र मेलु़नी।

मेर्मिमनुङ बाट्‌पा पेल माम्‍चु़नीलाममिम डे मेएँ डे र्‍वाक्‍पा रेम्‍मु मेर्मिमलाई छाम्‍निमी।

हेङालोने माम्‍चु़नीलाम-जेपा लिसिक्‍पा हापा मु़चु़मिम ओराम सु़म्‍दिसेरडा लुम्‍डिम बु।

२ आरेसाका माम्‍चु़नी-पेललाई गानी छेमु चाम्‍नी: मु़चु़ होङङा येशू ख्रीष्‍ट ओराम सु़म्‍दिसेरडा योम्‍डी र्‍वाक्‍साका उहेम मु़चु़का र्‍वा मेराम मु़चु़काडा बाट्‌पा माम्‍चु़नी-पेल सो़।

३ लावो येशू मु़चु़ होङङा ओराम सु़म्‍दिसेरडा योम्‍डिम मेएँ र्‍वाक्‍पा पेल उहेम मु़चु़काडा बु,

मेराम पेल माम्‍चु़नीलाममिम मेएँ।

“मेराम रो” र्‍वाक्‍पा गानी थो़न्‍निम ख्रीष्‍टकु कोर्थो़लाम बक्‍पाकु ओराम पेलङा सो़।

सु़म्‍दिसेरडा ओम्‍लो वो ओराम रोक्‍ल्‍याड्‌डाम बु।

४ आमा चो़च्‍चो़नी,

गानी ने माम्‍चु़नीकाम सो़।

माम्‍चु़नीलाम-जेपा लिसिक्‍पा ओर्मिम मु़चु़डला गानी घ्‍ल्वान्‍निम बु,

हेङालोने सु़म्‍दिसेरडा बाट्‌पा पेलडाम ने गानीगोडा बुमिमिम पेल छो़म डोक्‍पु बुमी।

५ ओर्मिम मु़चु़ सु़म्‍दिसेरकाम सो़।

मेम्‍मिमका ओर्मिम मु़चु़का सु़म्‍दिसेरडामङा ल्‍वा बोमी।

मेम्‍मा सु़म्‍दिसेरडाम मु़चु़का मेर्मिमकु ल्‍वा थो़मी।

६ लावो गुइ ने माम्‍चु़नीकाम सो़।

मेम्‍मिमका उहेम मु़चु़का माम्‍चु़नी छेडु़ मेरामका इकीमा ल्‍वा थो़सु़।

उहेम मु़चु़ माम्‍चु़नीकाम मेएँ मेरामका इकीमा ल्‍वा मेथो़सु़।

ओरामलामकाङा आच्‍छाङाकाम पेल नुङ लिमा पेल छेडी।

रिखाम माम्‍चु़नीलाम रो

७ द्‌वादीबुङ ङोप्‍सो़नी,

गुइ कोलेका कोलेलाई रिखाम बेबी,

हेङालोने रिखाम माम्‍चु़नीलाम रो।

सु़का रिखाम बु़ गु माम्‍चु़नीकु चो़ मा गुका माम्‍चु़नीलाई छेडु़।

८ सु़का रिखाम मेबु़ मेराम मु़चु़का माम्‍चु़नी मेछेडु़,

हेङालोने माम्‍चु़नीका खोत्‍ले मु़चु़लाई रिखाम बोमी।

९ माम्‍चु़नीका गुइगोडा आरेसाका उनीमा रिखाम रेम्बेम्‍डी: येशूलाम गुइ नु़मु चाप्‍सिनु़ र्‍वाक्‍साका कोले कोङङा बाट्‌पा उनीमा तारापाचो़ गुमीका सु़म्‍दिसेरडा थु़र्मिडी।

१० रिखाम ओरामङा सो़: माम्‍चु़नीलाई गुइ रिखाम बिडिम मेएँ,

लावो गुमीका गुइलाई रिखाम बेसाड्‌डामी,

मा इकीमा छु़लमिम हेम्‍सामु सासेन्‍सिप्‍डा उनीमा तारापाचो़ थु़र्मिडी।

११ द्‌वादीबुङ ङोप्‍सो़नी,

माम्‍चु़नीका गुइलाई छो़म रिखाम बेसाड्‌डामिमका गुइ वो कोलेका कोलेलाई रिखाम बेबोमु बासी।

१२ सु़का वो हेल्‍लो वो माम्‍चु़नी ल्‍वाम्‍डिम मिबु,

लावो गुइ रिखाम बेबिइडी माला माम्‍चु़नी गुइगोडा बुमी,

मा गुमीका गुइगोडा बोमु न बोमिमिम होङङा उनीमा रिखाम दु़म।

१३ माम्‍चु़नीडा गुइ बुइ मा गुमी गुइगोडा बुमी र्‍वाक्‍पा रेम्‍बोमु माम्‍चु़नीका माम्‍चु़नी-पेल गुइलाई ग्‍वाक्‍साड्‌डामिम बु।

१४ गुकु ल्‍वात्तोकोम बु मा मेराम सो़कु,

सु़म्‍दिसेरलाई सेल्‍मु लागि पापका उनीमा तारापाचो़ थु़र्मिडी।

१५ कोङ मु़चु़का येशू माम्‍चु़नीकु तारापाचो़ र्‍वाक्‍साका थो़र बु़ माला माम्‍चु़नी मेराम मु़चु़नुङ दु़म्‍मी मा मेराम मु़चु़ माम्‍चु़नीडा दु़म।

१६ माम्‍चु़नीका हाङको छो़म रिखाम बेसाड्‌डामी,

मेराम गुइ च,

मा गुमीडा थो़र लु़इ।

माम्‍चु़नीका खोत्‍ले मु़चु़लाई खोत्‍लेडा रिखाम बोमी,

मा उहेम मु़चु़ रिखामडा बु मेराम मु़चु़ माम्‍चु़नीडा बु मा माम्‍चु़नी मेरामकाडा बुमी।

१७ निया दु़म्मिम नेम गुइ मेङिसाका बुइनु़ र्‍वाक्‍साका गुइगोडा रिखाम माम्‍चु़नीकु न होङङा दु़म।

हेङालोने ओराम सु़म्‍दिसेरडा गुइ वो ख्रीष्‍ट होप्‍मामङा बुइ।

१८ रिखामडा ङिम मेदु़म,

लावो माम्‍चु़नीकु न होङङा दु़म्‍पा गुइगोडाम रिखामका ङिम कोलु़।

देन्‍देका मु़चु़लाई ङिबेडु़ मा उहेम मु़चु़ ङि मेराम मु़चु़ माम्‍चु़नीकु न होङङा दु़म्‍पा रिखामडा मेदु़म।

१९ गुइ रिखाम बेबी,

हेङालोने ङादो माम्‍चु़नीका गुइलाई रिखाम बेसाड्‌डामी।

२० कोङनिम मु़चु़का “माम्‍चु़नीलाई गो रिखाम बेउ” र्‍वा लावो थो़र लु़पा वा-ल्‍वाकलाई मेद्‌वाकु़मी माला मेराम मु़चु़ लिमाचो़।

हेङालोने मिक्सीका ल्‍वासिमिम मु़चु़मिमलाई रिखाम मेबी माला मिक्सीका मेल्‍वासिमिम माम्‍चु़नीलाई हेसाका रिखाम बि मा?

२१ मेम्‍मा माम्‍चु़नीका ओराम बेबेसाड्‌डामिम बु: उहेम मु़चु़का माम्‍चु़नीलाई रिखाम बु़,

मेराम मु़चु़का थो़रलु़पा वा-ल्‍वाकलाई रिखाम बोमु बासी।

माम्‍चु़नीकु तारापाचो़डला थो़र

५

१ उहेम मु़चु़का येशूङा ख्रीष्‍ट र्‍वाक्‍पा थो़र बु़,

मेराम मु़चु़ माम्‍चु़नीकु चो़च्‍चो़ सो़।

मेम्‍मा उहेम मु़चु़का पापलाई रिखाम बु़ उनीमा चो़मिमलाई वो मेरामका रिखाम बु़।

२ माम्‍चु़नीलाई गुइ रिखाम बि मा गुमीका बेबेसाड्‌डामिम होङङा बिडी माला माम्‍चु़नीकु चो़च्‍चो़मिमलाई गुइ रिखाम बि र्‍वाक्‍पा च।

३ माम्‍चु़नीलाई रिखाम बोमु र्‍वाक्‍मा गुमीका बेबेसाड्‌डामिम होङङा बोमु मा गुमीका बेबेसाड्‌डामिम ल्‍वा बोमु मेझापा मिबु।

४ माम्‍चु़नीलाम गक्‍पा खोत्‍ले मु़चु़ सु़म्‍दिसेरडला घ्‍ल्‍वा।

गुइलाई सु़म्‍दिसेरडला घ्‍ल्‍वाबेट्‌पा इकीमा थो़र सो़।

५ सु़म्‍दिसेरडला घ्‍ल्‍वापा मु़चु़ सु़?

मेरामङा मु़चु़ उहेमका येशू माम्‍चु़नीकु तारापाचो़ र्‍वाक्‍साका थो़र लु़।

६ येशू ख्रीष्‍टका उनीमा कु-रु़दु़मका नुङ क्रूसडला सिसि हासाका मु़चु़ दु़म्‍साका रेम्‍बेम्‍डी।

कुका कोङङा मेएँ,

कुका नुङ सिसिका।

मेम्‍मा ओराम आच्‍छाङा र्‍वाक्‍साका माम्‍चु़नी-पेलका गुइनुङ सो़मी।

७ येशूकु दुथाम गुइनुङ सो़पा सुले बुमी:

८ माम्‍चु़नी-पेल,

कु नुङ सिसि।

ओर्मिम सुलेका कोलेङा सो़मी।

९ मु़चु़का सो़यु़मिम ल्‍वाडा ने थो़र लु़इ लावो माम्‍चु़नीका सो़मिमिम ने मेरामडाम वो डोक्‍पु बु।

हेङालोने माम्‍चु़नीका सो़मिमिम ल्‍वा ने ओराम सो़,

मेराम गुमीका उनीमा तारापाचो़कु दुथाम र्‍वाम्‍डिम बु।

१० उहेम मु़चु़का माम्‍चु़नीकु तारापाचो़डला थो़र बु़ मेरामका ओराम आच्‍छाङा र्‍वाक्‍पा च।

उहेमका थो़र मेबु़ मेरामका माम्‍चु़नीलाई लिमाचो़ दु़म्‍बेडु़,

हेङालोने माम्‍चु़नीका उनीमा तारापाचो़कु दुथाम सो़म्‍डिम ल्‍वा मेराम मु़चु़का थो़र मेबु़।

११ गुमीका सो़म्‍डिम ल्‍वा ओरामङा: माम्‍चु़नीका गुइलाई हेल्‍लो वो मेसिपा त्‍वारो़म ग्‍वाक्‍साड्‌डामी मा ओराम त्‍वारो़म उनीमा तारापाचो़डा बु।

१२ उहेम मु़चु़नुङ तारापाचो़ बुमी मेराम मु़चु़डा त्‍वारो़म बु,

मा उहेम मु़चु़नुङ माम्‍चु़नीकु तारापाचो़ मेबुमी मेराम मु़चु़डा त्‍वारो़म मिबु।

मुलु़दुङकु

१३ गानी हेल्‍लो वो मेसिपा त्‍वारो़म ल्‍वान्‍निम बु र्‍वाक्‍पा चक्‍नी र्‍वाक्‍साका माम्‍चु़नीकु तारापाचो़कु नङडा थो़र बेपा गानीलाई ओराम ल्‍वा र्‍याक्‍तोङा बेउ।

१४ माम्‍चु़नी फार्डा इकीमा ओराम थो़र बु,

उनीमा न होङङा गुइ हाम-हुम बिइडी माला गुइ र्‍वाकिमिम ल्‍वा गुमीका थो़मी।

१५ गुइ गुमीनुङ बिइलो गुमीका थो़मी र्‍वाक्‍पा गुइ च माला गुइ हाम बिइ मेराम गुमीका ग्‍वाक्‍सामी र्‍वाक्‍पा ल्‍वाडा आच्‍छाङा लु़मु बासी।

१६ थो़र लु़पा वा-ल्‍वाकका छु़ल बु़मिम कोङनिम मु़चु़का ल्‍वासु़,

मा मेराम छु़लका ने त्‍वारो़म मेसेडु़ माला गुका मेराम थो़र लु़पा वा-ल्‍वाककाम लागि सो़म्‍दी बु़साट्‌नु़।

मेम्‍मा माम्‍चु़नीका मेराम वा-ल्‍वाकलाई त्‍वारो़म ग्‍वामी।

उहेम छु़लका त्‍वारो़म मेसेडु़ मेरामकाम लागि आरे बोमु बासी र्‍वाङुमिम।

आरेप्‍माम वो छु़ल बु,

उहेम छु़लका त्‍वारो़म सेडु़।

मेरामकाम लागि गुका सो़म्‍दी बु़साट्‌नु़ र्‍वाक्‍साका गो मेर्‍वाङु।

१७ खोत्‍ले मेजो़पा बेसी ने छु़ल सो़,

लावो आरेप्‍माम छु़ल वो बु मेराम छु़लका त्‍वारो़म मेसेडु़।

१८ उहेम मु़चु़ माम्‍चु़नीलाम गस्‍ताम बु मेरामका हेल्‍लो लोवो छु़ल बु़होम मेबु।

माम्‍चु़नीकु तारापाचो़का मेराम मु़चु़लाई बोमी-थार्मी मा शैतानका मेराम मु़चु़लाई लु़म्‍मु मेचाप्‍सु़ र्‍वाक्‍पा गुइ च।

१९ गुइ माम्‍चु़नीकु चो़च्‍चो़मिम मा ओराम खोत्‍ले सु़म्‍दिसेर शैतानकु ल्‍वाडा बु र्‍वाक्‍पा च।

२० माम्‍चु़नीकु तारापाचो़ योम्‍डिम बुमी,

मा आच्‍छाङाकाम माम्‍चु़नीलाई गुइ छेडिनु़ र्‍वाक्‍साका गुमीका गुइलाई न ग्‍वाक्‍साड्‌डामिम बु र्‍वाक्‍पा गुइ चडिम बु।

गुइ माम्‍चु़नीडा बुइ हेङालोने उनीमा तारापाचो़ येशू ख्रीष्‍टडा गुइ बुइमिम बु।

गुमी कोङङा आच्‍छाङाकाम माम्‍चु़नी मा हेल्‍लो वो मेसिपा त्‍वारो़म गुमीङा।

२१ द्‌वादीबुङ चो़च्‍चो़नी,

त्वा-त्वापलाई ङाटामिमलामका वाङ बेनी।

यूहन्‍नाका

र्‍याक्‍तु़म ननोम सेलाखाजेम

छेम-ल्वा

ओराम सेलाखाजेम कोले “मण्डलीडाम ङाचो़” का “कोले मेसेम नुङ उमा चो़च्‍चो़मिम” लाई र्‍याक्‍तु़म बाइडा। मेराम सु़ र्‍वाक्साका सु़का वो मेचमी। कोङ-कोङका र्‍वामी “मेसेम” ने मण्डली मा उमा चो़च्‍चो़मिम मेराम मण्डलीडाम मु़चु़मिम बाम्डी। लावो ओर्मिमङा र्‍वाक्साका र्‍वाम्‍डिम मिबु। ओराम सेलाखाजेमडा कोलेका कोङमीलाई रिखाम बोमु बासी र्‍वाक्‍ताम बु मा लिमा ल्वा सीसिपामिम नुङ मेर्मिमकु सीसिकु दुथाम चङचङया बानी र्‍वाक्‍ताम बु।

र्‍याक्‍मा ल्वामिम

छेम-ल्वा १-३

रिखाम बे-बोमु बासी ४-६

लिमा सीसिकु दुथाम चङचङया बुमु ७-११

हुम-द १२-१३

यूहन्‍नाका

र्‍याक्‍तु़म ननोम सेलाखाजेम

२ यूहन्‍ना

१

१ माम्‍चु़नीका छेट्‌नामिम द्‌वादीबुङ रिचो़ नुङ इमा चो़मिमलाई मण्‍डली रेपा गो ङाउ यूहन्‍नाका ओराम सेलाखाजेम र्‍याक्‍तोङा बेउ।

गो गानीलाई न-गोलामका रिखाम बोनिनी।

गो कोङङा गानीलाई रिखाम बोनिनिमिम मेएँ लावो आच्‍छाङाकाम सीसि चक्‍पा खोत्‍लेका गानीलाई रिखाम बोनिमी।

२ आच्‍छाङाकाम ल्‍वा गुइनुङ दु़म मा हेल्‍लो लोवो गुइनुङ दु़महोम बु मेम्‍मिमका गानीलाई गुकु रिखाम बोकु।

३ माम्‍चु़नी पाप नुङ पापकु तारापाचो़ येशू ख्रीष्‍टलामका दिदाम,

न-थो़म नुङ न-भ्रसी आच्‍छाङाकाम ल्‍वा नुङ रिखामडा गुइगोडा दु़म।

आच्‍छाङाकाम ल्‍वाडा बुमु

४ माम्‍चु़नी पापका बेबेसाड्‌डामिम होङङा कोङनिम इनीमा चो़मिम आच्‍छाङाकाम ल्‍वाडा लाम्‍दित्तोङा बोमिमिम डार्तोमी मा गो छो़म गेर्सी द्‌वाङडोम बु।

५ द्‌वादीबुङ रिचो़,

गानी बोमु बासी र्‍वाक्‍साका र्‍याक्‍तोङा बेउमिम ओराम लाले सीसि ने मेएँ लावो माके आथामङा गुइनुङ बाट्‌पा ल्‍वा सो़।

गो र्‍वाङु गुइ रिखाम बेबी।

६ माम्‍चु़नीका बेबेसाड्‌डामिम होम्‍साका बुमुङा ओराम रिखाम सो़।

गानी ङादो आथामङा थो़न्‍निम बोमु बासिक्‍पा ल्‍वा ने गानी रिखामडा बुमु-दोमु बासी।

७ लिमा ल्‍वा सीपा मु़चु़मिम सु़म्‍दिसेरडा रोम्‍डिम बु।

मेर्मिमका येशू ख्रीष्‍ट मु़चु़ दु़म्‍साका योम्‍डिम मेएँ र्‍वामी।

आरेप्‍माम मु़चु़ लिमाचो़ नुङ ख्रीष्‍टकु कोर्थो़लाम बक्‍पा मु़चु़ सो़।

८ चङचङया बानी,

गानी हामकाम लागि खारी बेत्तोङा लेनी मेराम दाम्‍सोक्‍पा मेएँ लावो छो़म पुरस्‍कार ल्‍वामु चाप्‍नी।

९ ख्रीष्‍टकु सीसिडा हेल्‍लो लोवो मेबाट्‌पा मा ओरामडाम हेम्‍साका लक्‍पा मु़चु़नुङ माम्‍चु़नी मेदु़म्‍मी।

ख्रीष्‍टकु सीसिडा बाट्‌पाम बाट्‌पा मु़चु़काडा पाप नुङ तारापाचो़ निफिङा दु़म्‍मी।

१० कोङनिम मु़चु़ इनीमा घ्रो़म्‍दीडा रो मा ओराम सीसि मेरेडु़वा माला मेराम मु़चु़लाई नेमडा मेयेट्‌नी।

सेव मेसाट्‌नी।

११ उहेम मु़चु़का मेराम मु़चु़लाई सेव साडु़ गु वो मेरामकु खारीडा बासी।

१२ गो गानीलाई र्‍वामु बासिक्‍पा ल्‍वा ने हापाङा बु लावो कागज नुङ मसीका र्‍यामु आमा न मिबु।

मेम मेबेसाका,

गुइ छो़म गेर्सिडिनु़ र्‍वाक्‍साका इनीमाडा रोमुमा रेम-रेम बेसाका ल्‍वाबोमु आमा न बु।

१३ माम्‍चु़नीका छेट्‌मिडिम जाउमो इमा ल्‍वाककु चो़मिमका गानालाई सेव र्‍वाम्‍डिम बु।

यूहन्‍नाका

र्‍याक्‍तु़म सुनोम सेलाखाजेम

छेम-ल्वा

ओराम यूहन्‍नाकु सुनोम सेलाखाजेम “मण्‍डलीडाम ङाचो़” का गायस नङकाम मण्डलीडाम ङाउलाई र्‍याक्‍तु़म बाइडा। गुका गायसलाई छो़म हुनाखाना बु़ हेङालोने गुका हापा ख्लो़यु़डु़मिम बाइडा। यूहन्‍नाका डेमेत्रियस नङकाम मु़चु़कु कोर्थो़लाम जेस्ताम ल्वाकु दुथाम गुका चङचङया बुबेड्‍डु़मिम बु।

र्‍याक्मा ल्वामिम

छेम-ल्वा १-४

गायसकु दुथाम हुनाखाना ५-८

डेयोत्रिफसलाई मुमा बेट्‌मिडिम ९-१०

डेमेत्रियसकु दुथाम सो़पा मु़चु़ ११-१२

हुम-द १३-१५

यूहन्‍नाका

र्‍याक्‍तु़म सुनोम सेलाखाजेम

३ यूहन्‍ना

१

१ मण्‍डली रेपा ङाउ गो यूहन्‍नाका आच्‍छाङा रिखाम बोनिमिम गायस,

गानालाई गो ओराम सेलाखाजेम र्‍याक्‍तोङा बेउ।

२ द्‌वादीबुङ ङोप्‍सो़,

गाना खोत्‍लेडा जो़पा दु़म्‍नानु़,

मेनो़नानु़ र्‍वाक्‍साका सो़म्‍दी बोन्‍सानी।

इमा थो़र छो़म डोक्‍पु बु र्‍वाक्‍पा गो चक्‍पु।

३ कोले-नले थो़र लु़पा वा-ल्‍वाकमिम रोम्‍डिमा आच्‍छाङाकाम ल्‍वाडा थो़रलु़इमिम इमा बासीकु दुथाम नुङ आच्‍छाङाकाम ल्‍वाडा हेसाका बुनाम बुनामिम मेराम सो़म्‍डी।

मेम्‍मा ओराम ल्‍वाका गोलाई छो़म गेर्सी बेट्‌ङिडिम बु।

४ आमा चो़च्‍चो़मिम आच्‍छाङाकाम ल्‍वाडा बुमिम बुमी र्‍वाक्‍पा ल्‍वा थो़मुडाम डोक्‍पु गेर्सीसी आमा लागि हाम दु़म मा?

ङाचो़ येशूकु खारीचो़मिमलाई रेमु

५ द्‌वादीबुङ ङोप्‍सो़,

थो़र लु़पा वा-ल्‍वाकमिमलाई,

मेर्मिम मेछेनामिवामङा बाम्‍डी लोवो मेर्मिमलाई रेम्मुडा गाना थो़रलु़इमिम बुना।

६ मेर्मिमका इमा रिखामकु दुथाम मण्‍डलीडा सो़म्‍डिम बु।

माम्‍चु़नीका न बोमिमिम होम्‍साका हेल्‍लो लोवो मेर्मिमलाई ख्‍लो़यामिमा थु़र्सोकामी।

७ हेङालोने ङाचो़ ख्रीष्‍टकु खारी बोमु लागि मेर्मिम मु़चु़ थो़र मेलु़पा मु़चु़मिमलाम हाम वो मेरसाका लाम्‍दिम्‍डिम सो़।

८ मेम्‍मिमका आच्‍छाङाकाम ल्‍वाकु खारीडा गुइ वो बाम्‍सिमु लागि आरेप्‍माम मु़चु़मिमलाई गुइ ख्‍लो़मुमि बासी।

९ मण्‍डलीलाई गो कोङनिम ल्‍वा र्‍याक्‍तोम बाइडा।

लावो ङाउ दु़म्‍मु माल्‍पा डियोत्रिफसका गुकुनुङ हाम वो बोमु मेद्‌वाकु़।

१० मेम्‍मिमका गो रोङडो माला डियोत्रिफसका बेत्तोङा लेडु़मिम ल्‍वा सो़उ।

गुका इकीमा दुथाम मेजो़पा ओन्‍चो़मा सो़यु़म बु।

मेकोति कोङङा मेबु़,

थो़र लु़पा वा-ल्‍वाकमिम रोमिलो गुका मेरेप्‍डु़मी,

मा थो़र लु़पा वाङमिमलाई वो मेर्मिम वा-ल्‍वाकलाई मेख्‍लो़नी बु़मी।

मेम्‍मा मेर्मिमका मे वा-ल्‍वाकमिमलाई ख्‍लो़मिलो मण्‍डलीलाम ख्‍लुकु़मी।

११ द्‌वादीबुङ ङोप्‍सो़नी,

हाम मेजो़पा बु मेरामकु बेसी मेबेनी।

उहेम मु़चु़का जो़पा बु़ मेराम मु़चु़ माम्‍चु़नीलाममिम सो़।

उहेम मु़चु़का मेजो़पा बु़ मेरामका माम्‍चु़नी ल्‍वास्‍तु़म मिबु।

१२ खोत्‍ले मु़चु़का डेमेत्रियस छो़म जो़पा मु़चु़ र्‍वामी।

मेम्‍मा गुका जो़पा खारी बु़मिमका आच्‍छाङाकाम सीसिडा गु लाम्‍दी र्‍वाक्‍पा ल्‍वासी।

गुकु आकी त्‍वाका वो उमा दुथाम मेमङा र्‍वाकु,

मा गुकु र्‍वाकुमिम ल्‍वा आच्‍छाङा र्‍वाक्‍पा गाना चना।

१३ गो गानानुङ हापाङा र्‍वामु बासिक्‍पा बाइडा,

लावो कलम नुङ मसीका मेराम ल्‍वा र्‍यामु आमा न मिबु।

१४ गानानुङ गो दालाङा घ्रो़म्‍मु न बु,

मेम्‍मा रेम-रेम बेत्तो गुची जेची।

१५ इमा न-भ्रसिनु़!

आसिन्‍डाम ङोप्‍सो़मिमका गानालाई सेव र्‍वाम्‍डिम बु।

मेसिन्‍डाम खोत्‍ले ङोप्‍सो़मिमलाई त्‍वा-त्‍वाहोम सेव साडामी।

यहूदाका

र्‍याक्‍तु़म सेलाखाजेम

छेम-ल्वा

यहूदाका ओराम सेलाखाजेम लिमा ल्वा सीपा मु़चु़मिमकु कोर्थो़लाम र्‍याक्‍तु़म बाइडा। मे सीपा मु़चु़मिमका उनी त्वापलाई थो़रलु़पा र्‍वाम्थाल्मिडी। ओराम सेलाखाजेमडा नक्नोम पत्रुसकु खाजेमडा र्‍याक्मा ल्वा होप्माम ङा बु। यहूदाका ओराम सेलाखाजेम डाट्पामिमलाई माम्चु़नीका उनीमा त्वाकु मु़चु़मिमकु थो़रलु़सीडला बुमु लागि मेर्मिमकु सो हन्बेन्सामी।

र्‍याक्मा ल्वामिम

छेम-ल्वा १-२

लिमा ल्वा सीपा मु़चु़मिमकु बासी-दोसी, सीसि नुङ पुयु़लुमु ३-१६

थो़रलु़सीडा चङचङया बुमु १७-२३

जि ल्वामु २४-२५

यहूदाका

र्‍याक्‍तु़म सेलाखाजेम

यहूदा

यहूदाकु सेव

१

१ येशू ख्रीष्‍टकु डु़ल्‍चो़ नुङ याकूबकु ल्‍वाक यहूदालामका– माम्‍चु़नी पापलामका थसिक्‍पा नुङ रिखाम ल्‍वापा मा येशू ख्रीष्‍टकाम लागि बोट्‌मा-थार्मामिम,

२ माम्‍चु़नीका न-थो़म,

न-भ्रसी नुङ रिखाम छो़म बोनिमिनु़।

माम्‍चु़नीकु लाम्‍दीडा लाममेदिपा मु़चु़मिमका देन्‍दे ल्‍वामी

३ द्‌वादीबुङ ङोप्‍सो़नी,

गुइ खोत्‍लेकाम सेल्‍सिसीकु दुथाम छो़म आ र्‍यार्‍या द्‌वाक्‍पा बाङडो।

लावो थो़रलु़पालाई कोखेप ग्‍वाक्‍साड्‌डामिलो हेल्‍लो लोवो दु़म्पा थो़र गेनी र्‍वाक्‍साका गानीलाई छो़म र्‍वामुमा र्‍यामु आमा नड्‌डा रोक्‍ता।

४ हेङालोने कोङनिम मु़चु़ उहेमका देन्‍दे ल्‍वामी र्‍वाक्‍साका माकेङा र्‍याक्‍मा बु मेर्मिम मु़चु़ लिबावा इनीमा थेतेगोडा हुम्‍डिम बु।

मेर्मिम मु़चु़ माम्‍चु़नीकु लाम्‍दीडा लाममेदिपामिम सो़,

मेर्मिमका माम्‍चु़नीकु दिदामलाई उनी नसीहोम बोमुथो़ हिम्‍डिम बु,

मा इकीमा हप नुङ ङाचो़ येशू ख्रीष्‍ट र्‍वामु मेर्मिमका मेद्‌वामी।

५ गानी ओर्मिम खोत्‍ले ल्‍वा चक्‍निमङा बु लोवो गो गानीलाई मिम्‍बेनिनी।

येशूका उनी मु़चु़मिमलाई मिश्र नेब्‍दीलामका फ्‍वाक्‍मिडिमा फिट्‌मिडी,

लावो थो़रमेलु़पामिमलाई पुयु़लुबेट्‌मिडी।

६ त्‍वाकु साखामगोडा मेबासाका त्‍वाकु बाखोप डिट्पा मे पाह्रीचो़मिमलाई गुमीका हेल्‍लो वो मेभ्रसिक्‍पा सेलरिवाका बसाका मे डोक्‍पु नेमसम्‍मकाम लागि तुकुम्‍चिमगोडा जु़ल्‍थाप्‍मिमिम बु।

७ हेसाका सदोम शहर,

गमोरा शहर नुङ मेर्चिपकु होनो-आथो़म शहरडाम मु़चु़मिमका मेघ्रेट्‌पा बेसाका वाङमिमनुङ अम्‍पा छो़म न बेम्‍डी।

हेल्‍लो वो मेसिपा मुड्‌डा मेर्मिमका छो़म देन्‍दे ल्‍वासाका रेम्‍बेम्‍डिम बु।

८ मेप्‍मामङा इनी थेतेगोडा हुपा ओर्मिम मु़चु़ वो बुमी।

मेर्मिम मु़चु़ ङिमा म्‍वामिमिम होम्‍साका दोमी मा छु़लका उनी त्‍वापलाई घ्राम्‍लु़पा बनेबोमी।

मेर्मिमका माम्‍चु़नीकु साखाम मेद्‌वामी मा पाह्रीचो़मिमकु जो़प्‍सीकु दुथाम डक्‍साका जेमी।

९ डोक्‍पु पाह्रीचो़ मिखाएलका वो मोशाकु सिपा मिरो़मकु दुथाम शैताननुङ फइडालो गुलाई डक्‍साका जेत्तो मुमा बेन्‍मु मेचाप्‍साका आरे र्‍वाक्‍ताम बाइडा,

“ङाचो़का गानालाई भुर्नामिनु़।”

१० लावो ओर्मिम मु़चु़का उनी त्‍वाकाङा मेचमिमिम सेम्‍ला बेन्‍मी।

न मेबाट्‌पा हादी-बारामिम होङङा मेचक्‍साका बोमिमिम खारीलामकाङा मेर्मिम छो़रो़प दु़म्‍मी।

११ मेर्मिम ने हाउरेमा!

हेङालोने मेर्मिमका कयिनकु लाम्‍दी ख्‍लम्‍डी,

खउलुङकाम लागि बालामका बु़डु़म होङङा मेर्मिमका मेजो़पा खारी बेम्‍डी।

कोरहकु रिबुसी किसि होङङा मेर्मिम पुयु़लुमी।a

१२ ङाचो़कु रिखाम मिम्‍साका पोनिमिम इनी सामाघ्रो़म्‍सीकु ग्रुला मेर्मिम मु़चु़नुङ पोनिलो मेर्मिम ने कुबी-बोक्‍सा फ्रु़प्‍सेसी बोमु चापा इनीमा लागि ङिमलु़पा दिपलुङ होप्‍माम सो़।

मेर्मिम ने त्‍वापथो़ कोङङा नसोक्‍पा क्रो़म मान्‍थिम रेपा-क्रिपा होप्‍माम सो़।

मेर्मिम बाय ड-ड हुट्‌पा व मेयोक्‍पा खासे होप्‍माम सो़।

मेर्मिम नखेप सिपा छेस्ता-काक्‍ता बिलिम धक्‍सा होप्‍माम सो़,

मेर्मिम धक्‍साका मा सिन्‍मेबेन्‍मी,

मा उ सक्‍फारयु़मङा बुल्‍मा दु़म।

१३ मेर्मिम ने दो़न्‍दो़न्‍या मेबाट्‌पा दिरिदिनकु बाबारिम होप्‍माम सो़।

कुकु बाबारिमका जाजाब्‍लु़म ख्‍लुकु़मिम होङङा मेर्मिमका क्रो़मलु़पा खारी रेम्‍बोमी।

मेर्मिम ताङताहेरथो़ लक्‍पा सोरलुङ होप्‍माम सो़,

उहेमकाम लागि केकेयाम तुकुम्‍चिम हेल्‍लो लोवो रान्‍थाट्‌मा बु।

१४ आदमडाम येतले पुस्‍ताडाम हनोकका वो माम्‍चु़नीलाम-जेस्‍ताम बाइडा।

गुका र्‍वाक्‍ता,

“रेप्‍नी,

ङाचो़ छो़म सेर्पा सेपा उनी पाह्रीचो़मिमनुङ योक्‍तोङा लेन्‍मी,

१५ गुमीका खोत्‍ले मु़चु़मिमकु निया बोमी।

माम्‍चु़नीलाई डोक्‍पु मेबेपा बेसाका खोत्‍ले खारी बेपा माम्‍चु़नीकु लाम्‍दी लाममेदिपा खोत्‍ले मु़चु़लाई नुङ माम्‍चु़नीकु लाम्‍दीडा लाममेदिपा छु़लचो़मिमका उनी कोर्थो़लाम जेम्‍डिम उनी न-गो जक्‍पाकु दुथाम मुमा बेन्‍मी।”

१६ मेर्मिम मु़चु़ रिबुसी किट्‌पामिम सो़।

मेर्मिमका त्‍वाकु मेजो़पा न-गो होङङा बोमी,

नो़ ल्‍वाक्‍थाक्‍साका जेमी मा उनी त्‍वाप नु़मुकाम लागि लागालेपा जेमी।

थो़रलु़इमिम दु़म्‍मुम बुमु सो हन्‍बेसी

१७ लावो द्‌वादीबुङ ङोप्‍सो़नी,

इकी ङाचो़ येशू ख्रीष्‍टकु थु़र्मामिमका ङादोङा र्‍वाम्‍डिम ल्‍वामिम गानी मिम्‍नी।

१८ मेर्मिमका र्‍वाम्‍डिम बाइडा,

“हुक्‍पा थारी रोम्‍फामु खाप्‍डु़मिम बिलि सेम्‍ला बेट्‌पा मु़चु़मिम मेजो़पा उनी न होङङा दोमी।”

१९ गानीलाई दु़मेबेट्‌पा,

उनी त्‍वाकु नका दोपा मा माम्‍चु़नी-पेल मान्‍थिम मु़चु़ ओर्मिम सो़।

२० लावो द्‌वादीबुङ ङोप्‍सो़नी,

छो़म सेपा इनी थो़रलु़सीडा बर्तो लक्‍नी,

मा माम्‍चु़नी-पेलडा सो़म्‍दी बेनी।

२१ इनी त्‍वापलाईङा माम्‍चु़नी रिखामगोडा जु़ल्‍नी मा मेसिपा त्‍वारो़म ल्‍वामु इकीमा ङाचो़ ख्रीष्‍टकु न-थो़म लन्‍थाट्‌नी।

२२ उनी न-गोडा मुर्सिक्‍पा मु़चु़मिमलाई न-थो़ रेम्‍बेनी।

२३ मु़चु़मिमलाई नियाकु मुड्‌डाम ख्‍लुक्‍साका सेल्‍नी।

मु़चु़मिमडला न-थो़म रेम्‍बेनी,

लावो छो़म चङको-चङकोका मेम बेनी।

मेर्मिमकु छु़लका घ्राम्‍लु़पा दु़म्‍मुडाम वाङ बानी।

जि-वा नुङ माम्‍चु़नीकु नङ कोक्‍सी

२४ माम्‍चु़नी यु़मनुङमा बुमी मा गानीलाई छु़लडा वाम्‍मुडाम सेल्‍मु चापा बुमी।

गानीलाई हाम वो मेख्‍लो़ट्‌पा दु़म्‍बेसाका नुङ छो़म भ्रसिबेसाका उनी यु़म-झ्‍वाक्‍सी ङादोडा रेन्‍मु चापा गुमी बुमी।

२५ गुमी कोलेङा गुइलाई सेल्‍पा इकी माम्‍चु़नीकु यु़म-झ्‍वाक्‍सी,

डोक्‍पु दु़प्‍सी,

यु़म नुङ साखाम इकीमा ङाचो़ येशू ख्रीष्‍टलामका खोत्‍ले पुस्‍ता ङादो नुङ हेल्‍लो लोवो दु़म्‍नु़म बुनु़!

आमेन।

a 

१:११ कयिन: उत्‍पत्ति ४:१-११, बालाम: गन्‍ती २२-२३; व्यवस्था २३:३-६, कोरह: गन्‍ती १६डा रेप्‍नी।

यूहन्‍नालाई माम्‍चु़नीका

रेम्‍बेट्‌मिडिम ल्‍वा

छेम-ल्‍वा

ओराम खाजेम कोले छो़म नङ दोपा यूहन्‍ना नङकाम मु़चु़का र्‍याक्‍तु़म बाइडा। बाइबलडाम ल्‍वा हापा थेट्‍पा चक्‍पामिमका र्‍वाम्‍डिम बु, यूहन्‍ना र्‍वाक्‍मा गु ङा सो़, उहेमलाई येशूका छो़म रिखाम बेम्‍डिम बाइडा (यूहन्‍ना १३:२३)। ओराम खाजेम ईस्‍वी सम्‍वतकाम ९५-९६ थ बिलि र्‍याक्‍मा बाइडा।

ओराम खाजेमडा माम्‍चु़नीका यूहन्‍नालाई रेम्‍बेट्‌मिडिम खोत्‍ले ल्‍वाकु दुथाम र्‍याक्‍मा बु। रोमी हपका ख्रीष्‍टियनमिमकु थो़मतेर्साड्‍डु़मी मा मेर्मिमलाई दु़खा ग्‍वाक्‍तु़मिम बाइडा, हेङालोने मेर्मिमका येशू ख्रीष्‍टलाई त्‍वाकु ङाचो़ मिम्‍साका गुमीडा थो़रलु़म्‍डिम बाइडा। दु़खा इम्‍पा खोत्‍ले थो़रलु़पामिमलाई आथावो ख्रीष्‍ट मेयोमिमिमसम्‍म उनी न बन्‍सामु मा सो हन्‍बेन्‍सामु लागि माम्‍चु़नीका ओराम ल्‍वा रेम्‍बेम्‍डिम बाइडा।

ओराम खाजेमडा माम्‍चु़नीलाम रेम्‍बेसिक्‍पा मिक्‍सीलामकु दुथाममिम, छेखोपमिमलाम रेम्‍बेम्‍डिम बु। आरेप्‍माम छेखोपमिम मेम्‍लोम ख्रीष्‍टियनमिमका थेसिथेन्‍मु चापा, लावो वाङमिमका थेसिथेन्‍मु मेचापा बाइडा। ओराम खाजेमकु दुथाम आसिन्‍डा र्‍वामु माल्‍लु़म ल्‍वा ने छ्‍याङलो छ्‍याङलो बु। मेराम ने: ङाचो़ येशू ख्रीष्‍टलामका माम्‍चु़नीका उनीमा खोत्‍ले स्‍वाक्‍चिमो नुङ शैतान हेम्‍मी मा हेल्‍लो लोवो गुमी घ्‍ल्‍वामी। गुमीका त्‍वाकु थो़रलु़पामिमलाई पुरस्‍कार ग्‍वाक्‍मा होम्‍साका लाले पाह्री नुङ लाले सुबुकाम जिवा ग्‍वामी।

र्‍याक्‍मा ल्‍वामिम

छेमल्‍वा १:१-८

ङादोम मिक्‍सीलाम नुङ येतले मण्‍डलीमिमलाई सेलाखाजेम १:९–३:२२

येतले मोहरमिम बाट्‍पा मु ४:१–८:१

येतले भुममिम ८:२–११:१९

राली नुङ नले हादीबाराचिप १२:१–१३:१८

खाल-खालकाम मिक्‍सीलाम १४:१–१५:८

माम्‍चु़नीकु छोक्‍चोकु येतले कान्‍चु़रे १६:१-२१

बेबिलोन झार्स्‍ताम, हादीबारा सो़ड्‍डाम, माम्‍चु़नीलाम जेपा लिसिक्‍पा नुङ शैतान १७:१–२०:१०

चक्‍थो़म निया २०:११-१५

लाले पाह्री, लाले सुबु नुङ लाले यरूशलेम २१:१–२२:५

यूहन्‍नालाई माम्‍चु़नीका

रेम्‍बेट्‌मिडिम ल्‍वा

रेम्‍बेट्‌मिडिम ल्‍वा

ङादोम र्‍वामु सि

१

१ ओराम खाजेमडा दालाङा हाम दु़म्मिम मेराम ल्‍वा येशू ख्रीष्‍टका रेम्‍बेम्‍डिम बु।

त्‍वाकु लाले-पाङके बेपा डु़ल्‍चो़मिमका दालाङा ओराम ल्‍वाकु दुथाम चमिनु़ र्‍वाक्‍साका माम्‍चु़नीका ओराम रेम्‍बेट्‌मिडम ल्‍वा येशूलाई ग्‍वाम्‍डी।

मेम्‍मा ओराम ल्‍वाकु दुथाम सो़मु लागि येशूका कोले पाह्रीचो़लाई उनीमा त्‍वाकु डु़ल्‍चो़ यूहन्‍नाकाडा थु़र्मिडी।

२ यूहन्‍नाका मिक्‍सीलाम ल्‍वास्‍तु़म खोत्‍ले सो़मु खाप्‍डु़म बु,

मेराम,

माम्‍चु़नीकु सिजेम नुङ येशू ख्रीष्‍टका रेम्‍बेट्‌मिडिम आच्‍छाङाकाम ल्‍वाकु दुथाम सो़।

३ ओम्‍लो नुङ दिफु दु़म्‍पा ल्‍वाकु दुथाम जेम्‍मा ओराम सिजेम उहेम मु़चु़का डाडु़ मेरामलाई माम्‍चु़नीका जि-वा ग्‍वामी।

मेम्‍मा ओराम सिजेम सु़का थो़सु़ मा ओराम सिजेमका र्‍वामिम होङङा बु़,

मेरामलाई गुमीका जि-वा ग्‍वामी,

हेङालोने ओर्मिम खोत्‍ले दु़म्‍पा थारी रोम्‍फामु खाप्‍डु़म बु।

येतले मण्‍डलीलाई यूहन्‍नाकु सेव नुङ येशू ख्रीष्‍टकु नङ कोक्‍सी

४ एशिया क्षेत्रडा बाट्‌पा गानी येतले मण्‍डलीमिमलाई गो यूहन्‍नाका ओराम सेलाखाजेम र्‍याक्‍तोङा लेट्‌पु।

ओम्‍लो वो बुमी,

ङादो वो बाम्‍डीa मा आथावो चक्‍थो़ योक्‍पा माम्‍चु़नीलाम नुङ उनीमा साखाम थो़खोपकु ङादोडाम येतले पेलमिमलाम दिदाम नुङ न-भ्रसी ल्‍वानिनु़।

५ माम्‍चु़नीकु दुथाम सो़मुडा थो़रलु़इमिम,

सिमुलाम बग्‍गेट्‌पामिमगोडाम खोत्‍लेडाम ङादोम,

मा सुबुडाम हपमिमडला साखाम थो़पा येशू ख्रीष्‍टलाम वो दिदाम नुङ न-भ्रसी ल्‍वानिनु़।

येशू ख्रीष्‍ट,

उहेमका गुइलाई रिखाम बेसामी मा गुमी सिम्‍डिम उनीमा सिसिका गुइलाई इकी छु़लमिमलाम वाङ बेसाड्‌डामी,

६ मा उनीमा पाप नुङ माम्‍चु़नीकाम किब्‍दीगोडा लाले-पाङके बोमु लागि हपकु डु़म्‍लाचो़मिम दु़म्‍बेसाड्‌डामी।

खोत्‍लेडाम डोक्‍पु नुङ उनीमा यु़म हेल्‍लो लोवो बाट्‌पा ख्रीष्‍टकु नङ कोसिनु़।

आमेन!

७ रेप्‍नी,

येशू खासेडलामका योमुङा खाप्‍मी,

मेम्‍मा खोत्‍ले मु़चु़मिमका गुमीलाई मिक्‍सीका ल्‍वामी।

गुमीलाई क्रूसडला चेट्‌पामिमका वो

गुमीलाई ल्‍वामी।

मेम्‍मा सुबुडाम खोत्‍ले दोचो़गोडाम मु़चु़मिम

गुमीडाम खोर्सेक्‍तो ख्राम्‍मि-दुमी।

आरेङा दु़म्‍नु़।

आमेन।

८ खोत्‍लेडाम घ्‍ल्‍वापा मिप्रङमा माम्‍चु़नीका आरे र्‍वामी,

“खोत्‍ले चो़म्‍सी बेट्‌पा नुङ हुक्‍सोक्‍पा अल्‍फा नुङ ओमेगा गोङा सो़।

गो ओम्‍लो वो बुङु,

ङादो वो बाङडो मा रोमु खापु।”

मिनीचो़ रेम्‍बेम्‍सिम्‍डिम

९ गानी खोत्‍लेकु वा गो यूहन्‍ना।

येशूडा गुइ बुइमिमका गानी होङङा दु़खामिम गो वो इम्‍तोङा बेउ।

उनीमा रोक्‍पा किब्‍दी गानी लन्‍थानिमिम होङङा गो वो लथाक्‍पु मा थो़मतेर्सी लोवो इम्‍तोङा लेट्‌पु।

माम्‍चु़नीकु सिजेम नुङ येशूका थेसिथेन्‍बेट्‌ङिडिमिम सीसिकु दुथाम सो़उतोमका पत्‍मोस र्‍वाक्‍मा टापुडा गो चसिङडोम बाङडो।

१० ङाचो़कु नेमb माम्‍चु़नी-पेललाम गो लु़न्‍सिङडो मा गो आमा चङलामका भुम होप्‍माम डोक्‍पु लो़लाम थो़उतो।

११ मेराम लो़लामका आरे र्‍वाम्‍डी,

“गाना इमा मिक्‍सीका हाम ल्‍वाना,

मेराम कोले खाजेमडा र्‍याका मा ओर्मिम येतले मण्‍डलीमिमकाडा थु़रा: एफिसस,

स्‍मुर्ना,

पर्गामम,

थिआटीरा,

सार्डिस,

फिलाडेल्‍फिया नुङ लाउडिकियाकाडा।”

१२ गोनुङ जेपा सु़ रेछा र्‍वाक्‍साका रेमु लागि गो ख्‍लोङ्‌सिङडोलो मेसिन्‍डा सो़नाकाम येतले धिप्‍री चाखोप ल्‍वाउतो,

१३ मा मे धिप्‍री चाखोपमिम गोडा “मिनीचो़” होप्‍माम कोले बाम्‍डी।

गुमीका उनीमा खेलफारसम्‍म ताम्‍सिक्‍पा हुम-ये फम्‍तासिम्‍डी,

मा सो़नाकु फिता उनीमा धक्‍चीधाली बन्‍थाम्‍डी।

१४ उनीमा बुइडाम सेम बोलुङ नुङ फोमु होप्‍माम बुबुयाम बाइडा मा उनीमा मिक्सी मुकु भुल्‍मु होप्‍माम बाइडा।

१५ उनीमा फेमखेल मुकु भुल्‍मु गोडा चासाका टल्‍केबेम्‍मा बुलु होप्‍माम बाइडा।

मेम्‍मा उनीमा लो़लाम ने ब्‍लोकु येपा होप्‍माङा बाइडा।

१६ उनीमा जो़प ल्‍वालाम येतले सोरलुङमिम जेन्‍थाम्‍डी,

मा उनीमा सिलामका नलेलाम फल्‍खोप बाट्‌पा हन्‍पा कातु़रु़ लुक्‍ता।

उनीमा ङाली नेम्‍फुम नेम्‍सुङ होप्‍माम छो़म झ्‍वाक्‍पा बाइडा।

१७ गो गुमीलाई ल्‍वाउतो मा आमा सामङा लक्‍पा होङङा दु़म्‍ङोडोमा उनीमा खेल फारयु़ कुम्‍सिङ्‌डो।

मेम्‍मा गोडला गुमीका उनीमा जो़प ल्‍वा जु़ल्‍मिडिमा र्‍वाम्‍डी,

“मेङिसा,

हुम-द नुङ चो़म-द गोङा सो़।

१८ नु़पा ने गोङा सो़,

गो सिङ्‌डोम बाइडा,

लावो रेप्‍नी,

गो हेल्‍लो लोवो नु़ङुम बुङु।

मेम्‍मा सिमुलाम नुङ सिपा मु़चु़मिम बाखोप खादी ल्‍वाडा बेपा चाबीमिम गोनुङ बु।

१९ “मेम्‍मिमका गाना इमा मिक्‍सीका ल्‍वान्‍नाम ओम्‍लो दु़म्‍तोङा लेट्‍पा ल्‍वा नुङ दिफु दु़म्‍पा ल्‍वामिम र्‍याका।

२० गाना आमा जो़प ल्‍वालाम ल्‍वान्‍नाम येतले सोरलुङ नुङ येतले सो़नाकु धिप्‍री चाखोपमिमकु दुथाम थक्‍मा ल्‍वा ओरामङा सो़: येतले सोरलुङमिम ने येतले मण्‍डलीकु पाह्रीचो़मिम,

मा येतले धिप्‍री चाखोपमिम ने येतले मण्‍डलीमिम सो़।”

a 

१:४ ओराम ने हेल्‍लो लोवो दु़म्‍मिमिम बुमी र्‍वाक्‍मा सो़।

b 

१:१० ङाचो़कु नेम र्‍वाक्‍मा ने नेप्‍सुङनेम सो़।

एफिससडाम मण्‍डलीलाई सेलाखाजेम

२

१ “एफिसस मण्‍डलीडाम पाह्रीचो़लाईa ओराम ल्‍वा र्‍याका:

येतले सोरलुङमिम उनीमा जो़प ल्‍वालाम जेथाक्‍पा मा सो़नाकाम येतले धिप्‍री चाखोपमिमकु थेतेगोलाम लाम्‍दिपाका आरे र्‍वामी।

२ इमा खारीमिम,

आमा लागि बेत्तोङा बोनामिम ब्राम्‍दु़ल्‍वा मा मेर्‍वाक्‍साका थो़मतेर्सी इम्‍थानामिम गो चक्‍पु।

रु़चो़ मु़चु़मिमकु लिमा सीसि गाना इम्‍मु मेचाम्‍ना।

येशूकु थु़र्मा मु़चु़ र्‍वाक्‍पामिमलाई गाना छाम्‍मु डु़म्‍नामी,

मेर्मिम आच्‍छाङा मेएँ मा मेर्मिम लिमाचो़ र्‍वाक्‍पा ल्‍वान्‍ना,

मेराम गो चक्‍पु।

३ गानी गोडला थो़र बेन्‍निमका हाम वो मेर्‍वाक्‍साकाङा दु़खामिम इम्‍तोङा लेनी।

मेम्‍मा थो़र बोमु डिट्‌निम मिबु।

४ लावो इमा दुथाम गो मेद्‌वाक्‍पुमिम ओराम ल्‍वा बु: गाना ङादोम होम्‍साका गोलाई रिखाम बोमु डिट्नाम बु।

५ मेम्‍मिमका गाना बालामका धाली आल्‍सिट्‍नाम बु मेराम मिम्‍डा,

मा माम्‍चु़नीथो़ ख्‍लोसा,

मा ङादो बेन्‍नाम होङङा बे।

गाना मेमका मेख्‍लोन्‍सिट्‌नावा माला गो इमाडा रोङुमा इमा धिप्‍री चाखोपलाई उ खोमलामका होनोवा बेउ।

६ लावो गो द्‌वाक्‍पुमिम ओराम ल्‍वा ने गानानुङ बु: निकोलाइटसमिमकु बेसीमिम गाना मेद्‌वाना।

गो वो मेराम ने मेद्‌वाक्‍पु।

७ उहेमकाम नोफ्‍ला बु,

माम्‍चु़नी-पेलका मण्‍डलीलाई हाम र्‍वामी,

मेरामका थो़सु़नु़।

उहेम मु़चु़ मेजो़पा डला घ्‍ल्‍वा,

मेरामलाई पाह्रीलाम माम्‍चु़नी बाखोपला बर्पा नु़बेट्‌पा धक्‍साकु मा पोमु साखाम ग्‍वाक्‍पु।

स्‍मुर्नाडाम मण्‍डलीलाई सेलाखाजेम

८ “स्‍मुर्ना मण्‍डलीडाम पाह्रीचो़लाई ओराम ल्‍वा र्‍याका:

चो़म-द नुङ हुम-द,

सिपामा बग्‍गेट्‌पा गुमीका आरे र्‍वामी।

९ गो इमा थो़मतेर्सिड्‍डाम चक्‍पु,

गानानुङ हाम वो मिबुमिम वो चक्‍पु,

लावो पाह्रीला ने गाना खोत्‍लेका लिट्‌पा बुना।

इमा दुथाम मेजो़पा जेपा मेर्मिम मु़चु़लाई गो छेपुमी।

मेर्मिमका उनी त्‍वाप ने माम्‍चु़नीकु मु़चु़ यहूदी र्‍वामी,

मेर्मिम यहूदी मेएँ लावो मेर्मिम ने शैतानकु घ्रो़म्‍दीनेम सो़।

१० गाना ल्‍वामु खाम्‍नामिम दु़खाडाम मेङिसा।

थो़सा,

शैतानका गानीगोडाम कोङनिमलाई मेरामका आच्‍छाङा थो़र बु़ डे मेएँ र्‍वाक्‍साका छाम्‍मु चखोप गोडा चमु खाप्‍सु़मिम बु।

मेम्‍मा को धु़म नेम (१०) सम्‍म इनीमा थो़मतेर्सी।

सिमुङा बासी लोवो थो़रलु़इमिम दु़म्‍निम बानी,

मा गो गानीलाई हेल्‍लो वो मेसिपा त्‍वारो़मकु मुकुट ग्‍वानिनी।

११ उहेमकाम नोफ्‍ला बु,

माम्‍चु़नी-पेलका मण्‍डलीमिमलाई हाम र्‍वामी,

मेरामका थो़सु़नु़।

उहेम मु़चु़ घ्‍ल्‍वा,

मेराम आथावो चङडा सिमु मेबासी।

पर्गाममडाम मण्‍डलीलाई सेलाखाजेम

१२ “पर्गामम मण्‍डलीडाम पाह्रीचो़लाई ओराम ल्‍वा र्‍याका:

हन्पा निफिलाम फल्‍खोपनुङ कातु़रु़ बिम्‍सिट्‍पाका ओराम ल्‍वा र्‍वामी।

१३ गानी बान्‍ते बुनी गो चक्‍पु,

शैतानका साखाम थो़डु़मिम खोमडा गानी बुनी।

मेम्‍मा वो गानी गोडला थो़रलु़इमिम बुनी।

एन्‍टिपासडला हाम दु़स्‍ता र्‍वाक्‍पा वो गो चक्‍पु।

गु आमा दुथाममिम ल्‍वा मु़चु़मिमलाई थो़बेन्‍मुडा थो़रलु़इमिम बाइडा।

शैतानकु मेराम शहरडा गुलाई सेट्‌मिडी लोवो गोडला बेन्‍निम इनीमा थो़रलामका गानी मेख्‍लोन्‍सिट्‌निवा।

१४ मेम्‍मा वो इनीमा दुथाम गो मेद्‌वाक्‍पुमिम ल्‍वा किचो़ बु: गानीगोडा बालामकु सीसि होङङा बेपा मु़चु़मिम बुमी।

मे बालामका इस्राएलीमिमलाई छु़ल बेबेन्‍मु लागि ङाटाडला सासेट्‌मा पोमु-डुमु मेर्मिमलाई पेबेन्‍मु नुङ नाम्‍सु़रु़ बेबेन्‍मु बालाकलाई सीड्‌डु़म बाइडा।

१५ मेम्‍साकाङा निकोलाइटसमिमकु सीसि होम्‍साका बेपा गानीगोडा याङ बुमी।

१६ मेम्‍मिमका माम्‍चु़नीथो़ ख्‍लोन्‍सिट्‌नी।

मेएँ माला ने गो इमाडा दालाङा रोङु मा आमा सिलामका लुक्‍पा कातु़रु़का मे निकोलाइटसमिमकु कोर्थो़लाम बङुमा क्‍वाल्‍बा बेउ।

१७ उहेमकाम नोफ्‍ला बु,

माम्‍चु़नी-पेलका मण्‍डलीमिमलाई हाम र्‍वामी,

मेरामका थो़सु़नु़।

उहेमका मेजो़पाडला घ्‍ल्‍वा,

मेरामलाई थक्‍मा मन्‍न ग्‍वाक्‍पु।

मेम्‍मा लाले नङ र्‍याक्‍मा बुबुम लुङ गो मेराम मु़चु़लाई ग्‍वाक्‍पु।

मेराम लुङ डार्पाडाम वाङमिम सु़का वो मे नङकु दुथाम मेच।

थिआटीराडाम मण्‍डलीलाई सेलाखाजेम

१८ “थिआटीरा मण्‍डलीडाम पाह्रीचो़लाई ओराम ल्‍वा र्‍याका:

माम्‍चु़नीकु तारापाचो़,

उनीमा मिक्सी मुकु भुल्‍मु होप्‍माम मा उनीमा फेमखेल वाबेट्‌मा बुलुकाम होप्‍माम बाट्‌पाका ओराम ल्‍वा र्‍वामी।

१९ इमा खारीमिम,

इमा रिखाम नुङ थो़र,

इमा ङोप्‍सो़मिमलाई ख्‍लो़नामिमिम नुङ मेचाप्‍तो इम्‍थानामिम गो चक्‍पु।

मेम्‍मा गाना ङादो थो़र लु़न्‍नालो बेन्‍नामडाम वो हापा ओम्‍लो बोनामिम बु।

२० मेमङा लोवो,

इमा दुथाम गो मेद्‌वाक्‍पुमिम ओराम ल्‍वा बु: इजेबेल मेसेम,

उहेमका गु उ त्‍वापलाई माम्‍चु़नीलाम-जेपानिम र्‍वा,

गुलाई गानी उमा लिमा सीसि सीमु ग्‍वानी।

गुका आमा डु़ल्‍चो़मिमलाई नाम्‍सु़रु़ बेबेसाका नुङ ङाटाडला सासेट्‌मा पोमु-डुमु पेबेसाका ताङताहेरथो़ ल।

२१ गो गुलाई माम्‍चु़नीथो़ ख्‍लोम्‍सिमु जो़पा थारी ग्‍वाक्‍तो,

लावो गुका वाङमिम वोस्‍चो़नुङ अम्‍मु डिन्‍मु न मेबु़वा।

२२ मेम्‍मिमका मेराम मेसेमलाई गो छो़म नो़बेट्‌पु मा गु उ प्‍लानडाम बमु मेचाप्‍सु़।

मेम्‍मा गुनुङ अम्‍पा मु़चु़मिमका गुनुङ अम्‍मु मेडिरु़ माला मेर्मिमलाई छो़म उनी थो़म्‍बोक ख्‍वाक्‍पा दु़खा ग्‍वाक्‍पुमी।

२३ मेराम मेसेमकु चङचङ लाम्‍दिपामिमलाई गो सेट्‌पुमी।

मेम्‍मा खोत्‍ले मु़चु़मिमकु न-गोडाम ल्‍वा चक्‍पा गोङा सो़ र्‍वाक्‍साका खोत्‍ले मण्‍डलीका ओराम ल्‍वा चमी।

मेम्‍मा इनीमा बासी-दोसीलाम हाम ल्‍वामु घ्रेट्‌पा बुनी मेराम होम्‍साका गो गानी खोत्‍लेलाई ग्‍वानिनी।

२४ उहेमका मेराम मेसेमकु मेजो़पा सीसिडा मेलाम्‍सिट्‌निवाम मा शैतानलाममिम थक्‍साका जु़ल्‍मा सीसि मेसीन्‍सिट्‌निवाम गानी थिआटीरा मण्‍डलीडा बाट्‌पा याङ मु़चु़मिमलाई गो र्‍वाङु,

गानी वाङमिम खारी बोमु बासी र्‍वाक्‍साका मेकाम्‍सानिनी।

२५ मेम लोवो गानीनुङ बाट्‍पा आच्‍छाङाकाम सीसि गो मेरोक्‍थु़मसम्‍म जेन्‍थाट्‌नी।

२६ मेजो़पाडला सु़ घ्‍ल्‍वा,

मा गो बेबेत्तोम खारी उ हुक्‍पाथारीसम्‍म थो़रलु़इमिम दु़म्‍साका बु़होम बु,

मेराम मु़चु़लाई हापा दोचो़डाम मु़चु़मिमडला साखाम थो़मु ग्‍वाक्‍पु।

२७ आमा पापका गोलाई साखाम ग्‍वाङडिमिम होङङा

‘सेलकु डु़लु़म्‍चो़का क्‍वाकु सोजाम फ्रु़प्‍सेसी बु़मिम होङका

मेराम मु़चु़का मेर्मिम मु़चु़डला साखाम थो़डु़।’

२८ मेराम मु़चु़लाई गो नेमसोसोका धो़पा सोरलुङb ग्‍वाक्‍पु।

२९ उहेमकाम नोफ्‍ला बु,

माम्‍चु़नी-पेलका मण्‍डलीमिमलाई हाम र्‍वामी,

मेरामका थो़सु़नु़।

a 

२:१ मण्‍डली रेपा। मण्‍डलीकु सट्‌टालाम खुन्‍चु़म ल्‍वापा (प्रतिनीधित्‍व) सेलाचो़, ओराम ल्‍वा ८, १२, १८ पदडा वो डार्सी

b 

२:२८ नेमसोसोकु धो़पा सोरलुङ र्‍वाक्‍मा घ्‍ल्‍वापाकु छेखोप सो़।

सार्डिसडाम मण्‍डलीलाई सेलाखाजेम

३

१ “सार्डिस मण्‍डलीडाम पाह्रीचो़लाईa ओराम ल्‍वा र्‍याका:

माम्‍चु़नीकु येतले पेलमिम नुङ येतले सोरलुङमिम जेथाक्‍पाका आरे र्‍वामी,

गाना बेन्‍नाम इमा खारीमिम गो चक्‍पु।

गाना नु़पा बुना र्‍वाक्‍साका इमा नङ दोस्‍ताम बु लोवो गाना सिन्‍नाम बु।

२ ङोसा!

गानानुङ बाट्‌पा दाम्‍मु खापा इमा थो़र सोनुङमा दु़म्‍बेडा।

हेङालोने आमा माम्‍चु़नीकु ङादोडा गाना बेन्‍सोट्‍नाम इमा खारी गो डार्तोम मिबु।

३ मेम्‍मिमका गाना हाम ल्‍वान्‍नाम नुङ थो़न्‍नाम सीसि मिम्‍डा।

गानालाई सीट्‌मा ल्‍वा होम्‍साका लाम्‍दिया मा मेजो़पा लाम्‍दीलाम ख्‍लोसा।

गाना ङोसिक्‍साका मेबानावा माला ने खुचु़वा रोमिम होङङा गो लिबावा रोङु मा बामथारीका गो इमाडा रोङु मेराम गाना मेचना।

४ लावो सार्डिसडा बाट्‌पा गानीगोडाम कोले-नले मु़चु़का उनीमा ये-सेम घ्रामलु़पा बेम्‍डिम मिबु।

मेर्मिम मु़चु़ बुबुयाम ये-सेम फसिक्‍साका गोनुङ लाम्‍दिमी,

हेङालोने मेर्मिम गोनुङ लाम्‍दिमुका घ्रेट्‌पा बुमी।

५ उहेम मु़चु़का मेजो़पाडला घ्‍ल्‍वा,

मेरामलाई गो आरेसाकाङा बुबुयाम ये-सेम फसिबेट्‌पु,

मा त्‍वारो़मकु खाजेमडा र्‍याक्‍मा मेरामकु नङ गो मेपारु।

आमा पाप नुङ उनीमा पाह्रीचो़मिमकु ङादोडा गो मेराम मु़चु़लाई छेपु र्‍वाङु।

६ उहेमकाम नोफ्‍ला बु,

माम्‍चु़नी-पेलका मण्‍डलीमिमलाई हाम र्‍वामी,

मेरामका थो़सु़नु़।

फिलाडेल्‍फिया मण्‍डलीलाई सेलाखाजेम

७ “फिलाडेल्‍फिया मण्‍डलीडाम पाह्रीचो़लाई ओराम ल्‍वा र्‍याका:

सेपा नुङ आच्‍छाङाकाम,

उहेमका दाऊदकु चाबी जेन्‍थामी,

गुमीका आरे र्‍वामी,

गुमीका हाम होल्‍मी मेराम सु़का वो ख्‍लु़न्‍मु मेचाप्‍सु़ मा गुमीका हाम ख्‍लु़न्‍मी मेराम सु़का वो होल्‍मु मेचाप्‍सु़।

८ इमा खारीमिम गो चक्‍पु।

रेप्‍डा,

इमा लागि गो लाम्‍चोको होल्‍साट्‌निम बु,

मेराम सु़का वो ख्‍लु़न्‍मु मेचाम्‍मी।

गानानुङ कि-कि यु़म बु मेम मावो आमा सिजेम होङङा गाना लाम्‍दिन्‍नाम बु मा गाना थो़रलु़इमिम दु़म्‍नाम बु।

९ शैतानकु घ्रो़म्‍दीनेमडाम मु़चु़मिम उहेमका उनी त्‍वापलाई यहूदी र्‍वामी लावो यहूदी ने मेएँ मेर्मिम ने लिमाचो़मिम सो़।

मेर्मिमलाई गो इमाडा रेट्‌पुमी मा इमा खेल चु़म्‍बेसाका सेव सान्‍बेट्‌पुमी।

मेम्‍मा गो गानालाई रिखाम बोनी र्‍वाक्‍पा मेर्मिमका चमी।

१० गो र्‍वाङ्‌डोम होङङा गाना इम्‍सिक्‍साका बेन्‍ना।

मेम्‍मिमका रोमु खापा दु़खा थारीडाम गो गानालाई बोनी-थार्नी।

मेराम दु़खा ने सु़म्‍दिसेरडा बाट्‌पामिम खोत्‍लेडला रो।

११ गो दालाङा योङु।

गानानुङ बाट्‌पा आच्‍छाङाकाम सीसि जो़होमका जेथाडा।

मेम्‍मा इमा मुकुट सु़का वो रोन्‍मु मेचाप्‍सु़नु़।

१२ मेजो़पाडला सु़ घ्‍ल्‍वा,

गुलाई गो आमा माम्‍चु़नीकु सो़रनेमकु खाँबा होप्‍माम दु़म्‍बेट्‌पु।

मेम्‍मा मेलामका गु हाम्‍सी वो मेल।

गो गुडला आमा माम्‍चु़नीकु नङ नुङ उनीमा लाले शहर यरूशलेमकु नङ र्‍याक्‍पु।

मेराम शहर पाह्रीलाम माम्‍चु़नीलाम यो।

मेम्‍मा गुडला आमा लाले नङ वो र्‍याक्‍पु।

१३ उहेमकाम नोफ्‍ला बु,

माम्‍चु़नी-पेलका मण्‍डलीमिमलाई हाम र्‍वामी मेरामका थो़सु़नु़।

लाउडिकियाडाम मण्‍डलीलाई सेलाखाजेम

१४ “लाउडिकिया मण्‍डलीडाम पाह्रीचो़लाई ओराम ल्‍वा र्‍याका:

ओराम सिजेम आमेन र्‍वाक्‍पा,

थो़रलु़इमिम,

माम्‍चु़नीकु आच्‍छाङाकाम ल्‍वा सो़पा,

मा उहेमलामका माम्‍चु़नीका खोत्‍ले प्रङ्‌मिडी,

मेरामका आरे र्‍वामी।

१५ इमा खारीमिम गो चक्‍पु,

गाना छक्‍पा वो मेबुना घ्रु़पा वो मेबुना।

गाना ने छक्‍पा लोवो घ्रु़पा लोवो दु़म्‍मु बासावा।

१६ हेङालोने गाना दिमदिमवाम बुना।

छक्‍पा वो मेबुना घ्रु़पा वो मेबुना।

गो गानालाई आमा सिलामका ओल्‍सोनी।

१७ ‘गो खाप्‍चीचो़ बुङु,

गोनुङ हापा खाप्‍ची बु मा गोलाई हाम वो मेबासी’ र्‍वाक्‍साका गाना र्‍वाना।

लावो गाना इमा न-गो नो़पा,

नाम्नाम्चो़ लु़इमिम,

हाम वो मेबाट्‌पा,

मिक्सीका मेल्‍वापा मा खालिन्‍ते बुनामिम मेचना।

१८ मुड्‌डा चासाका जो़पा बेम्‍मा सो़ना आमालामका भ्रेया मा गाना खाप्‍चीचो़ दु़म्‍ना,

फम्‍सिमु लागि बुबुयाम ये-सेम आमालामका भ्रेया मा इमा क्रो़मलु़पा खालिन्‍ते ख्रेमु चाम्‍ना,

मा इमा मिक्‍सीडा फिमु दबाई आमालाम भ्रेया मा इमा मिक्सीका ल्‍वामु चाम्‍ना र्‍वाक्‍साका गो गानालाई मुलु़ ग्‍वानी।

१९ उहेम-उहेमलाई गो रिखाम बेउमी,

मेर्मिमलाई गो भुरुमी मा सीमु लागि यालु़मी।

मेम्‍मिमका इमा सो हन्‍बेडा,

मेजो़पा खारी बोमु डिसाका माम्‍चु़नीथो़ ख्‍लोसा।

२० थो़सा,

गो लाम्‍चोकोडा येम्‍सिङुमा हेला बेउ।

कोङनिमका आमा लो़लाम थो़सु़मा लाम्‍चोको होलु़ माला गो मेगोनो बिङु मा गुनुङ पोचुकु-डुचुकु मा गुका गोनुङ पु़।

२१ गो घ्‍ल्‍वाङडोमा माम्‍चु़नी पापनुङ उनीमा गन्‍खोपडा गन्‍पा साखाम ल्‍वाउतोम होङङा मेजो़पाडला घ्‍ल्‍वापामिमलाई गोनुङङा हप गन्‍खोपडा गन्‍मु ग्‍वाक्‍पुमी।

२२ उहेमकाम नोफ्‍ला बु,

माम्‍चु़नी-पेलका मण्‍डलीमिमलाई हाम र्‍वामी मेरामका थो़सु़नु़।”

a 

३:१ मण्‍डली रेपा। मण्‍डलीकु सट्‌टालाम खुन्‍चु़म ल्‍वापा (प्रतिनीधित्‍व) सेलाचो़, ओराम ल्‍वा ७ नुङ १४ पदडा वो डार्सी

पाह्रीला बाट्पा साखाम थो़पा गन्‍खोप

४

१ आकोतिमा,

गो रेप्‍तो मा पाह्रीला कोले लाम्‍चोको होल्‍तासिट्‌पा ल्‍वाउतो।

मेम्‍मा ङादो गोनुङ जेपा मेराम लो़लामकाङा भुमकु लो़लामका होङङा गोनुङ आरे र्‍वाम्‍डी,

“आला गेले गेडा,

मा दिफु हाम दु़म,

गो रेम्‍बेनी।”

२ माम्‍चु़नी-पेलका गो लु़न्‍सिल्‍याङ्‍डो,

मा पाह्रीला आमा ङादोडा साखाम थो़पा कोले गन्‍खोप बाइडा मा मेसिन्‍डा कोले गन्‍तासिट्‌पा बाम्‍डी।

३ मेसिन्‍डा गन्‍तासिट्‌पा गुमी गिगिम नुङ लालाम सोरलुङ होङङा वाक्‍पा बाम्‍डी।

वाक्‍पा सोरलुङ होङङा बेपा नाङगुमका मे हप गन्‍खोप खिर्थाड्‌डु़म बाइडा।

४ मेराम साखाम थो़पा गन्‍खोपकु होनोलाम-आथो़लाम न-ब्‍ल (२४) साखाम थो़पा वाङमिम गन्‍खोपमिम बाम्‍डी।

मेसिन्‍डा न-ब्‍लले (२४) ङाउ-डु़म्‍लाचो़मिम गन्‍तासिम्‍डी।

मेर्मिमका बुबुयाम ये फम्‍तासिम्‍डी मा उनी बुइडला सो़नाकु मुकुट खुम्‍तासिम्‍डी।

५ मे साखाम थो़पा गन्‍खोपलामका ब्‍ल्‍याक्‍ची झ्‍वाक्‍ताम बाइडा,

गुडुमाक्‍सी र्‍वाक्‍साका जेस्‍ताम बाइडा मा बुलु़लु़ बु़डु़म बाइडा।

मे साखाम थो़पा गन्‍खोप ङादोडा येतले धिप्‍रीमिम झ्‍वाम्‍डिम बाम्‍डी,

मेर्मिम ने माम्‍चु़नीकु येतले पेलमिम सो़।

६ मे साखाम थो़पा गन्‍खोपकु ङादोडा स्‍फटिक सिसा होप्‍माम छ्‍याङ्‍लो-छ्‍याङ्‍लोम दिरिदिन बाइडा।

ङादोडा नुङ चङडा मिक्सी-मिक्सी बाट्‍पा ब्‍लले सामनुङमामिम मे साखाम थो़पा गन्‍खोपकु होनोलाम-आथो़लाम बाम्‍डी।

७ कोनोम सामनुङमा ने धेन्‍द्रा होङङा बेपा बाइडा,

नक्नोम सामनुङमा ने बेनो होङङा बेपा बाइडा,

सुनोम सामनुङमा ने मु़चु़कु ङाली होङङा बेपा बाइडा,

मा ब्‍लनोम सामनुङमा ने हुट्‌पा खिरिजङमा होङङा बेपा बाइडा।

८ मे ब्‍लले सामनुङमामिम खोत्‍लेकाम रुले-रुले लाप्‍तेर बाइडा मा मे लाप्‍तेरकु डलाम गोलाम खोत्‍लेथो़ मिक्सी-मिक्सी बाइडा।

नेम्‍फु सिन्‍था मेङेसिक्‍साका मेर्मिमका आरे र्‍वामिम बुमी:

“सेपा,

सेपा,

सेपा,

खोत्‍लेडलाम यु़मनुङमा मिप्रङमा माम्‍चु़नी,

गानी ङादो वो बान्‍नी,

ओम्‍लो वो बुनी मा रोमु खाम्‍नी।”

९ हाङकोलोका मे ब्‍लले सामनुङमामिमका हप गन्‍खोपडा गन्‍तासिट्‌पा मा हेल्‍लो लोवो बाट्‍पाम बाट्‍पाकाम नङ कोमी,

डोक्‍पु बोमी मा आलासो़ ग्‍वामी,

१० मे न-ब्‍लले (२४) ङाउ-डु़म्‍लाचो़मिमका हप गन्‍खोपडा गन्‍तासिट्‌पाकु ङादोडा खुम्‍बु बोमी।

मेम्‍मा हेल्‍लो लोवो बाट्‌पाम बाट्‌पा गुमीलाई सो़रलोले बोमी।

मेर्मिमका उनीमा सो़नाकु मुकुटमिम मे हप गन्‍खोप ङादोडा जु़ल्‍मी मा आरे र्‍वामी:

११ “आकीमा ङाचो़ नुङ माम्‍चु़नी,

डोक्‍पु बोमु,

नङ कोमु मा यु़म रमुका घ्रेट्‌पा गानी,

हेङालोने खोत्‍ले गानी प्रङ्‌निमी

मा इनीमा नका मेर्मिम प्रङ्‌सिम्‍डी

मा मेर्मिमका त्‍वारो़म ल्‍वाम्‍डिम बु।”

दिल्‍साका जु़ल्‍मा खाजेम नुङ भेन्‍दाचो़

५

१ मेम्‍मा मे हप गन्‍खोपडा गन्‍तासिट्‌पा गुमीलाई गो ल्‍वाउतोमी।

निफिलाम र्‍याक्‍मामा येतले छापमिम ओप्‍साका दिल्‍साका जु़ल्‍मा कोले खाजेमa उनीमा जो़प ल्‍वाडा बाइडा।

२ मेम्‍मा डोक्‍पु साखामनुङमा कोले पाह्रीचो़ ल्‍वाउतो।

गुका डोक्‍पु लो़लामका आरे र्‍वाक्‍तोङा लेड्‌डु़,

“दिल्‍साका जु़ल्‍मा ओराम खाजेमडला ओप्‍मा छापमिम पिसाका होर्मु घ्रेट्‌पा सु़ बु?”

३ लावो पाह्रीला,

सुबुडा,

सुबु गोयु़म खोमडा मेराम खाजेम होर्मु चापा,

मेगोनो रेम्‍मु चापा सु़ वो मेबामिवा।

४ मेराम खाजेम होर्मु लोवो मेगोनो रेम्‍मु लोवो घ्रेट्‌पा ने सु़ वो मेबामिवामका गो छो़म हुलाख्राम बेउतो।

५ मेकोतिमा मे ङाउ-डु़म्‍लाचो़मिमगोडाम कोलेका गोनुङ र्‍वाक्‍ता,

“मेख्राप्‍डा!

रेप्‍डा,

यहूदाकु दोचो़लाममिम धेन्‍द्रा,

दाऊदकु चो़-चु़सु़का घ्‍ल्‍वाम्‍डिम बु।

मे खाजेम नुङ मेरामकु येतले छापमिम होर्मु चापा गुमी बुमी।”

६ मेकोतिमा कोले भेन्‍दाचो़ गो ल्‍वाउतो।

गुमी कोङनिमका ङादो सेट्‌मिडिम होङङा बेपा बाम्‍डी।

गुमी मे हप गन्‍खोपकु थेतेडा,

सामनुङमा ब्‍ललेमिम नुङ ङाउ-डु़म्‍लाचो़मिमकु थेतेडा बाम्‍डी।

उनीमा येतले रङमिम नुङ येतले मिक्‍सीमिम बाम्‍डी,

मेर्मिम ने सुबुडा खोत्‍लेथो़ माम्‍चु़नीका थु़र्मिडिम माम्‍चु़नीकु येतले पेलमिम सो़।

७ गुमी बिम्‍डी मा मे हप गन्‍खोपडा गन्‍पाकु जो़प ल्‍वालामका मे खाजेम रम्‍डी।

८ गुमीका मेराम दिल्‍साका जु़ल्‍मा खाजेम रम्‍डिलो मे ब्‍लले सामनुङमामिम नुङ न-ब्‍लले (२४) ङाउ-डु़म्‍लाचो़मिम उनीमा ङादोडा कुम्‍सिम्‍डी।

खोत्‍लेकु ल्‍वाडा को कोले कामसोर बाइडा मा धूपका देम्‍पा सो़नाकु धूप बेखोप सोजाम जेन्‍थाम्‍डी।

मे धूपका ने माम्‍चु़नीकु मु़चु़मिमकाम सो़म्‍दी रेम्‍बु़।

९ मेर्मिमका आरे र्‍वाक्‍तो कोले लाले काम्‍सो बेम्‍डी:

“दिल्‍साका जु़ल्‍मा खाजेम

रमु नुङ ओरामकु छापमिम होर्मुका घ्रेट्‌पा गानी,

हेङालोने गानीलाई सेट्‌निमी

मा खोत्‍ले दोचो़लाम,

ल्‍वा जेपालाम,

मु़चु़मिमलाम नुङ नेब्‍दीलामका

माम्‍चु़नीकाम लागि इनीमा सिसिका मु़चु़मिम भ्रेन्‍निमी।

१० मेर्मिमलाई हप दु़म्‍बेट्‌निमिम बु

मा इकीमा माम्‍चु़नीकु लाले-पाङके बेपा डु़म्‍लाचो़ दु़म्‍बेट्‌निम बु

मा मेर्मिमका सुबुडा साखाम थो़मी।”

११ मेम्‍मा गो रेप्‍तो,

मा मे हप गन्‍खोप,

ब्‍लले सामनुङमामिम नुङ ङाउ-डु़म्‍लाचो़मिमकु होनोलाम-आथो़लाम हापा सेर्पा पाह्रीचो़मिमकु लो़लाम थो़उतो।

मेर्मिम ङार्मुङा मेझापा हापा सेर्पा बाम्‍डी।

१२ मेर्मिमका डोक्‍पु लो़लामका आरे र्‍वाक्‍साका काम्‍सो बेम्‍डिम बाम्‍डी:

“सेट्‌मिडिम भेन्‍दाचो़,

यु़म,

खाप्‍ची,

नेप्‍ची,

सो,

डोक्‍पु बेसी,

यु़म-झ्‍वाक्‍सी,

नुङ नङ कोसी रमुका घ्रेट्‌पा!”

१३ मेम्‍मा पाह्रीला,

सुबुडा,

सुबु ध्‍वायु़ मा दिरिदिनगोयु़ नुङ मेगोडा बाट्‌पा सामनुङमा खोत्‍लेका आरे र्‍वाक्‍तो काम्‍सो बेम्‍डिम बाम्‍डिम थो़उतो:

“मे हप गन्‍खोपडा गन्‍पा नुङ भेन्‍दाचो़काम

हेल्‍लो लोवो नङ कोसिनु़,

नङ डोक्‍पु दु़म्‍नु़,

यु़म झ्‍वानु़

मा यु़म दु़म्‍नु़म बुनु़।”

१४ मे ब्‍लले सामनुङमिमका “आमेन” र्‍वाम्‍डी।

मेम्‍मा ङाउ-डु़म्‍लाचो़मिमका कुम्‍सिम्‍डिमा भेन्‍दाचो़ सेव साट्‌मिडी।

a 

५:१ माके-माके भेन्‍दाकु कोक्‍ते लोवो दक्‍साकु कोक्‍तेडा लोवो र्‍याक्‍साका दिल्‍साका जु़ल्‍मा खाजेम।

भेन्‍दाचो़का छापमिम पिम्‍डिम

६

१ मे भेन्‍दाचो़का येतले छापमिमगोडाम कोलेलाई पिम्‍डिम गो ल्‍वाउतो।

मेम्‍मा ब्‍लले सामनुङमामिमगोडाम कोलेका बुलु़लु़ होङङा र्‍वाक्‍पा लो़लामका “बिका” र्‍वाक्‍ताम गो थो़उतो।

२ मेम्‍मा कोले बुबुयाम घोडा ल्‍वाउतो।

मेडला हुपानुङ कोले हान-लिन बाइडा,

मा मेरामलाई कोङनिमका मुकुट ग्‍वाक्‍तु़,

मेम्‍मा घ्‍ल्‍वापा दु़म्‍साका वाङमिमलाई घ्‍ल्‍वाप्‍डा लुक्‍ता।

३ हाङकोलो मे भेन्‍दाचो़का ननोम छाप पिम्‍डी,

मे ननोम सामनुङमाका “बिका” र्‍वाक्‍ताम गो थो़उतो।

४ मेम्‍मा कोङमी लालाम घोडा रोक्‍ता।

मु़चु़मिम त्‍वाप-त्‍वाप गोडा सेन्‍बेबोमिनु़ र्‍वाक्‍साका मे लालाम घोडाडला हुपामिमलाई सुबुडा क्‍वाल्‍बा रेट्‍पा साखाम ग्‍वाम्‍डी।

गुलाई कोले डोक्‍पु कातु़रु़ ग्‍वाम्‍डी।

५ मेकोतिमा भेन्‍दाचो़का सुनोम छाप पिम्‍डी मा सुनोम सामनुङमामिमका “बिका” र्‍वाक्‍ताम गो थो़उतो।

गो रेप्‍तो मा कोले केकेम घोडा बाइडाम ल्‍वाउतो।

मे घोडाडला हुपाकु उ ल्‍वाडा कोले तराजु जेथाड्‌डु़म बाइडा।

६ मेम्‍मा मे ब्‍लले सामनुङमामिम थेतेलामका होङङा कोङ लो़लामका आरे र्‍वाक्‍ताम गो थो़उतो: “को किलोa जेप्‍सेर कोलेमकु खारीकाम,

मा सु किलोb याछाम कोलेमकु खारीकाम दु़म,

लावो तेल नुङ अङ्‍गूरकु बिलाम ब्‍लाम-ब्‍लाम मेबोमु।”

७ भेन्‍दाचो़का ब्‍लनोम छाप पिम्‍डी,

मा ब्‍लनोम सामनुङमामिमका “बिका” र्‍वाक्‍ताम गो थो़उतो।

८ ख्‍लाख्‍लाया बेपा कोले घोडा ल्‍वाउतो,

मा मेडला हुपाकु नङ सिमुलाम बाइडा,

मा खादी मेरामकु चङचङ लाम्‍दिबाल्‍ला।

मेम्‍मा सुबुडाम खोत्‍ले मु़चु़मिमकु ब्‍ल भागकाम को भाग मु़चु़मिम कातु़रु़का,

पोमुकु दु़खाका,

लामासामका,

नुङ सुबुडा बाट्‌पा सो़प्‍दीडाम हादी-बारामिमलामका सेन्‍मु साखाम मेर्चिपका ल्‍वाच्‍ची।

९ मेकोतिमा भेन्‍दाचो़का ङोनोम छाप पिम्‍डी,

मा सासेन्‍खोपकु ध्‍वायु़ मु़चु़मिमकु त्‍वारो़म ल्‍वाउतो।

माम्‍चु़नीकु सिजेम जेम्‍डिमका नुङ येशूकु दुथाम सो़म्‍डिमका मेर्मिम मु़चु़लाई सेट्‌मिडिम बाइडा।

१० मेर्मिमका आरे र्‍वाम्‍डिमा डोक्‍पु लो़लामका येम्‍डी,

“खोत्‍लेडलाम यु़मनुङमा,

सेपा नुङ आच्‍छाङाम ङाचो़,

ओ सुबुडा बाट्‌पा मु़चु़मिमकाम हाम्‍सिसम्‍म निया मेबोनी,

मा गुकुलाई सेत्तिकिमकु छोक्‍चो मेहानिमिम?”

११ मेम्‍मा मेर्मिम खोत्‍लेलाई माम्‍चु़नीका बुबुयाम ब्‍लाङमा ग्‍वाम्‍डी,

मा माम्‍चु़नीकु खारी बेपामिम वो मेर्मिम होम्‍साका मु़चु़मिमका सेसाका ङार्सीडा मेलिथु़मसम्‍म आथावो लन्‍थाट्‍नी र्‍वाक्‍साका मेर्मिमलाई र्‍वाम्‍डी।

१२ भेन्‍दाचो़का रुनोम छाप पिम्‍डिम गो ल्‍वाउतो मा मेसिन्‍डा कोङ डोक्‍पु सुबुरुक्‍पा रोक्‍ता।

नेम्‍सुङ तुकुम्‍चिम होप्‍माम केकेया दु़स्‍ता मा ख्‍लो़मु सिसि होप्‍माम लालाया दु़स्‍ता।

१३ मेम्‍मा ब्‍लोजु़का बैससीकु धक्‍सा रकु़लो चोकोल उ मामिम आल्‍मिमिम होङङा धामुलाम सोरलुङमिम सुबुडा आल्‍मिडी।

१४ धामु ने भेन्‍दाकु कोक्‍ते खाजेम दिल्‍सीमिम होङङा दाम्‍स्‍ता,

मेम्‍मा खोत्‍ले पोप्‍चङ नुङ टापुमिम त्‍वाकु बाखोपलामका वाङथो़ङा लम्‍डी।

१५ मेम्‍मा सुबुडाम हपमिम,

डोक्‍पु मु़चु़मिम,

सेनाकु डोक्‍पुमिम,

खाप्‍चीचो़,

सोनुङमामिम मा भ्रेम्‍मा खोत्‍ले डु़ल्‍चो़मिम नुङ मेडु़ल्‍चो़मिम बुडखुम गोनो नुङ पोप्‍चङडाम भ्‍र्‍वा गोनो थसिम्डी।

१६ मेर्मिमका पोप्‍चङ नुङ भ्‍र्‍वालाई आरे र्‍वाम्‍डी,

“गुकुडला आल्‍सा मा हप गन्‍खोपडा गन्‍पाका ल्‍वामुडाम नुङ भेन्‍दाचो़कु छोक्‍चोडाम थक्‍की।

१७ हेङालोने माम्‍चु़नी नुङ भेन्‍दाचो़काम छोक्‍चो रेम्‍बेपा डोक्‍पुनेम रोक्‍ताम बु मा ओराम ने सु़का इम्‍मु चाप्‍सु़ मा?”

a 

६:६ को किलो र्‍वाक्‍मा नक फातु।

b 

६:६ सु किलो र्‍वाक्‍मा रु फातु।

इस्राएलडाम १४,४०,०० मु़चु़मिमडला माम्‍चु़नीकु छाप ओप्‍मा

७

१ ओराम चङडा सुबुडा,

दिरिदिनडा,

धक्‍सामिमडा लोवो जु फुन्‍मु मेग्‍वामु ब्‍लले पाह्रीचो़मिमका सुबुकु ब्‍लसुरडा ब्‍लले जुमिमलाई भोम्‍थाम्‍डिम गो ल्‍वाउतो।

२ मेम्‍मा हेल्‍लो लोवो बाट्‌पाम बाट्‌पा माम्‍चु़नीकु छाप रेसाका पूर्वलामका कोङमी पाह्रीचो़ बिक्‍ताम गो ल्‍वाउतो।

गुका सुबु नुङ दिरिदिन छो़रो़प बोमु माम्‍चु़नीलाम साखाम ल्‍वापा ब्‍लले पाह्रीचो़मिमलाई डोक्‍पु लो़लामका आरे र्‍वाक्‍ता:

३ “इकीमा माम्‍चु़नीकु खारीचो़मिमकाम उनी कुप्‍पीडा गुकु छाप मेओप्‍थु़मसम्‍म सुबुडा लोवो दिरिदिनडा लोवो धक्‍सामिमलाई लोवो छो़रो़प मेबेनी।”

४ मेम्‍मा छाप ओम्‍ला सो़सिक्‍पा इस्राएलीमिम खोत्‍ले दोचो़लाम ङार्साका को-ब्ल सङसङ ब्ल धु़मसङ (१४,४०,००) मु़चु़ बाम्‍डी र्‍वाक्‍पा गो थो़उतो।

५ यहूदाकु दोचो़लाममिम को सङसङ न धु़मसङ (१,२०,००) मु़चु़मिमडला मेर्मिमका छाप ओप्‍मिडी।

रुबेनकु दोचो़लाममिम को सङसङ न धु़मसङ मु़चु़मिमडला,

गादकु दोचो़लाममिम को सङसङ न धु़मसङ मु़चु़मिमडला,

६ आशेरकु दोचो़लाममिम को सङसङ न धु़मसङ मु़चु़मिमडला,

नप्‍तालीकु दोचो़लाममिम को सङसङ न धु़मसङ मु़चु़मिमडला,

मनश्‍शेकु दोचो़लाममिम को सङसङ न धु़मसङ मु़चु़मिमडला,

७ शिमियोनकु दोचो़लाममिम को सङसङ न धु़मसङ मु़चु़मिमडला,

लेवीकु दोचो़लाममिम को सङसङ न धु़मसङ मु़चु़मिमडला,

इस्‍साखारकु दोचो़लाममिम को सङसङ न धु़मसङ मु़चु़मिमडला,

८ जबूलूनकु दोचो़लाममिम को सङसङ न धु़मसङ मु़चु़मिमडला,

योसेफकु दोचो़लाममिम को सङसङ न धु़मसङ मु़चु़मिमडला,

बेन्‍यामीनकु दोचो़लाममिम को सङसङ न धु़मसङ मु़चु़मिमडला।

बुबुम ब्‍लाङमा फतासिट्‌पा छो़म सेर्पा मु़चु़मिम

९ ओराम चङडा ङार्मुङा मेझापा सेर्पा मु़चु़मिम ल्वाउतोमी।

मेर्मिम ने खोत्‍ले नेब्‍दीलाम,

ल्‍वा जेपालाम,

खोत्‍ले सामा नुङ दोचो़डाम मु़चु़मिम हप गन्‍खोप नुङ भेन्‍दाचो़कु ङादोडा येम्‍तासिट्‌पा बाम्‍डी।

मेर्मिमका बुबुयाम ब्‍लाङमा फम्‍तासिम्‍डी मा उनीमा ल्‍वाडा खजुरकु ग्रेममिम जेन्‍थाम्‍डी।

१० मेर्मिमका डोक्‍पु लो़लामका आरे र्‍वाम्‍डिमा येम्‍डी:

“हप गन्‍खोपडा गन्‍पा माम्‍चु़नी

नुङ भेन्‍दाचो़का सेल्‍सामी।”

११ मेम्‍मा खोत्‍ले पाह्रीचो़मिम मे हप गन्‍खोप,

ङाउ-डु़म्‍लाचो़मिम नुङ ब्‍लले सामनुङमामिमकु होनोलाम-आथो़लाम येम्‍सिम्‍डी।

मेम्‍मा मे हप गन्‍खोपकु ङादोडा कुम्‍सिम्‍डिमा आरे र्‍वाक्‍तो माम्‍चु़नीकु सो़रलोले बेम्‍डी:

१२ “आमेन!

इकीमा माम्‍चु़नीकाम हेल्‍लो लोवो नङ कोसिनु़,

यु़म झ्‍वानु़,

नेप्‍चीनुङमा दु़म्‍नु़,

आलासो़ दु़म्‍नु़,

गुमीङा डोक्‍पु दु़म्‍मिनु़म बुमिनु़,

उनीमा यु़म दु़म्‍नु़म बु़नु़ मा सो दु़म्‍नु़म बु़नु़।

आमेन!”

१३ मेम्‍मा ङाउ-डु़म्‍लाचो़मिमगोडाम कोलेका गोनुङ आरे र्‍वाक्‍तामा हिलाबु़डु़,

“सु़ ओ बुबुयाम ब्‍लाङमा फतासिट्‌पामिम,

मा ओर्मिम बालामका रोम्‍डिम?”

१४ गो गुलाई र्‍वाङडो,

“गानीङा चनी।”

गुका गोनुङ र्‍वाक्‍ता,

“ओर्मिम ने उनी थो़मतेर्ला सो़सिक्‍पामिम सो़,

मा ओर्मिमका उनीमा ब्‍लाङमा भेन्‍दाचो़कु सिसिका सो़ल्‍साका बुबुयाम बनेबेम्‍डिम बु।

१५ मेम्‍मिमका,

‘मेर्मिम माम्‍चु़नी हप गन्‍खोप ङादोडा बुमी

मा माम्‍चु़नीकु सो़रनेम गोडा नेम्‍फु सिन्‍था

मेर्मिमका उनीमा लाले-पाङके बोमी,

मा हप गन्‍खोपडा गन्‍पा

गुमीका मेर्मिमलाई उनी त्‍वापनुङङा बुमु खोम ग्‍वामी।

१६ मेर्मिम आथा ने हाम्‍सी वो क्रु़म मेसिमी,

कोरा मेसिमी।

नेम्‍सुङका मेर्मिमलाई मेचायु़मी

मा मेख्‍याकु़मी।

१७ हेङालोने मे हप गन्‍खोपकु थेतेडा बाट्‌पा भेन्‍दाचो़

मेर्मिमकु रेपा-क्रिपा दु़म्‍मी,

गुमीका मेर्मिमलाई नु़बेट्‌पा कु पुन्‍खोपथो़ क्रिमी।

मेम्‍मा माम्‍चु़नीका मेर्मिमकु मिक्‍सीडाम खोत्‍ले प्‍ल बम्‍साट्‌मी’।”

येतनोम छाप नुङ धूप बेखोप सो़नाकु सोजाम

८

१ भेन्‍दाचो़का येतनोम छाप पिम्‍डी,

मेम्‍मा आधा घण्‍टा कोकोसम्‍म पाह्रीला वायवाय दु़स्‍ता।

२ मेम्‍मा माम्‍चु़नीकु ङादोडा येम्‍तासिट्‌पा येतले पाह्रीचो़मिम ल्‍वाउतो।

मेर्मिमलाई माम्‍चु़नीका येतले भुम ग्‍वाम्‍डी।

३ मेम्‍मा सो़नाकाम धूप चाखोप जेथाक्‍पा कोङमी पाह्रीचो़ रोक्‍ता मा सासेन्‍खोपफार्डा येम्‍स्‍ता।

हप गन्‍खोपकु ङादोडा बाट्‍पा सो़नाकु सासेन्‍खोपडला माम्‍चु़नीकु खोत्‍ले मु़चु़मिमका सो़म्‍दीनुङ धूप चामिनु़ र्‍वाक्‍साका गुलाई हापा धूप ग्‍वाम्‍डी।

४ पाह्रीचो़कु ल्‍वालामका मे धूपकु कुइकु माम्‍चु़नीकु मु़चु़मिमकु सो़म्‍दीनुङ गेले माम्‍चु़नीकु ङादोला लस्‍ता।

५ मेम्‍मा पाह्रीचो़का मे धूप चाखोप रङ्‍डु़मा सासेन्‍खोपडला मुका देम्‍बेट्‌डु़,

मा सुबुडा घ्रोक्‍तु़।

मेम्‍मा बुलु़लु़ बु़डु़,

गुडुमाक्‍सी जेस्‍ता,

ब्‍ल्‍याक्‍ची ओप्‍डु़ मा सुबुरुक्‍सी लस्‍ता।

ङादोम ब्‍लले भुममिम

६ मेकोतिमा येतले भुमनुङमा येतले पाह्रीचो़मिमका मेराम डु़म्‍मु झो़म्‍सिम्‍डी।

७ कोनोम पाह्रीचो़का उ भुम डु़प्‍डु़।

मेम्‍मा मेसिन्‍डा सिसिनुङमा लोसु़ नुङ मु सुबुडा आल्‍स्‍ता।

मेम्‍मा सु फ्‍वाकु को फ्‍वा घ्रु़म्‍डी,

धक्‍सामिमकु सु फ्‍वाकाम को फ्‍वा घ्रु़म्‍डी मा गिगिम खोत्‍ले जेम घ्रु़म्‍डी।

८ ननोम पाह्रीचो़का उ भुम डु़प्‍डु़ मा मुका घ्रु़पाम बाट्‌पा डोक्‍पु भ्‍र्‍वा होप्‍माम हाम-हुम पाह्रीचो़का दिरिदिनयु़ घ्रोक्‍तु़।

दिरिदिनकु सु फ्‍वाकाम को फ्‍वा सिसि दु़स्‍ता।

९ मेम्‍मा दिरिदिनगोयु़ बाट्‌पा सामनुङमामिमकु सु फ्‍वाकु को फ्‍वा सिम्‍डी,

मा कुबी-बोक्‍सामिम सु फ्‍वाकु को फ्‍वा छो़रो़प दु़म्‍मिडी।

१० सुनोम पाह्रीचो़का उ भुम डु़प्‍डु़,

मा डोक्‍पु सोरलुङ,

वाक्‍पा डो़मार होङङा धामुलामका ब्‍लोकुमिम नुङ कु पुन्‍खोपमिमकाम सु फ्‍वाकु को फ्‍वा गोयु़ आल्‍स्‍ता।

११ मेराम सोरलुङकु नङ “खिलि” सो़।

कुकाम सु फ्‍वाकु को फ्‍वा खेपा दु़स्‍ता।

खेपा दु़स्‍ताम मे कुका हापा मु़चु़मिम सिम्‍डी।

१२ ब्‍लनोम पाह्रीचो़का उ भुम डु़प्‍डु़,

मा नेम्‍सुङकाम सु फ्‍वाकु को फ्‍वाडला हाम-हुमका ओप्‍डु़।

मेम्‍मा ख्‍लो़मुकाम सु फ्‍वाकु को फ्‍वाडला नुङ सोरलुङमिमकाम सु फ्‍वाकु को फ्‍वाडला ओप्‍डु़,

मा मेर्मिमकाम सु फ्‍वाकु को फ्‍वा केकेया दु़स्‍ता।

नेमकाम सु फ्‍वाकु को फ्‍वा ओल मान्‍थिम दु़स्‍ता मा सिन्‍थाकाम सु फ्‍वाकु को फ्‍वा वो ओल मान्‍थिम दु़स्‍ता।

१३ मेम्‍मा गो रेप्‍तो होङङा धामुकु थेतेला हुट्‌पाम बाट्‌पा कोले खिरिजङमाका डोक्‍पु लो़लामका आरे र्‍वाक्‍ताम थो़उतो,

“वाङमिम सुले पाह्रीचो़मिमका भुम डु़म्‍मु खाप्‍मिमिम ने हाउरेमा!

हाउरेमा!

हाउरेमा!

सुबुडा बाट्‌पामिम ने।”

ङिमलु़पा रु़मिम

९

१ मेम्‍मा ङोनोम पाह्रीचो़का उ भुम डु़प्‍डु़,

मा धामुलामका सुबुडा कोले सोरलुङ आल्‍स्‍ताम गो ल्‍वाउतो।

कोङनिमका मेराम सोरलुङलाई छो़म घ्‍लु़म्‍पा पोलु़मa कु चाबी ग्‍वाम्‍डी।

२ मेराम सोरलुङका छो़म घ्‍लु़म्‍पा पोलु़म होल्‍लु़ मा डोक्‍पु मु वाक्‍पालामका कुइकु लुमिम होङङा ओरामलामका कुइकु गेड्‌डा।

ओ छो़म घ्‍लु़म्‍पा पोलु़मलाम गेट्‌पा कुइकुका नेम्‍सुङ नुङ धामु केकेया दु़स्‍ता।

३ मेराम कुइकुलामका सुबुडला रु़मिम लुम्‍डी मा सुबुडाम दावाखाममिमका केपा होङका यु़म मेर्मिमका रम्‍डिम बाइडा।

४ सुबुडाम जेम,

बोट,

धक्‍सालाई हाम वो मेबेनी लावो उहेम मु़चु़मिमकाम कुप्‍पीडा माम्‍चु़नीकु छाप मिबु मेर्मिमलाई कोङङा दु़खा ग्‍वाक्‍नी र्‍वाक्‍पा ल्‍वा मेर्मिमका रम्‍डी।

५ मेर्मिम मु़चु़मिमलाई सेन्‍थामु ने मेएँ लावो ङो मुनामसम्‍म मेर्मिमकु थो़मतेर्साक्‍पा साखाम मे रु़मिमका रम्‍डी।

दावाखामका मु़चु़ केप्‍डु़लो इम्‍मु मेझापा नो़मिम होप्‍माम नो़सी मेर्मिमका ल्‍वाम्‍डी।

६ मेम बिलि मु़चु़मिमका सिमु माल्‍मी लावो मेल्‍वामी।

मेर्मिमका सिमु न बोमी लावो साम मेब्‍याले।

७ मे रु़मिम क्‍वाल्‍बा बोमु लागि झो़म्‍सिबेन्‍थाट्‌मा घोडामिम होप्‍माम बाम्‍डी।

मेर्मिमका उनी बुइडला सो़नाकु मुकुट होप्‍माम खुम्‍तासिम्‍डी,

मा मेर्मिमकु ङाली मु़चु़कु ङाली होप्‍माम बाइडा।

८ मेर्मिमकु सेम मेसेमकु सेम होप्‍माम बाइडा,

मा मेर्मिमकु लि धेन्‍द्राकु लि होप्‍माम बाइडा।

९ मेर्मिमका उनी धक्‍चीडा सेलकु धक्‍चीख्रेम होप्‍माम ल्‍वासिक्‍पा बेम्‍सिम्‍डिम बाइडा।

मेम्‍मा मेर्मिमकाम लाप्‍तेरकु तु़प्‍ली ने क्‍वाल्‍बा बेप्‍डा ओन्‍पा हापा घोडामिमका थु़न्‍मिमिम रथमिमकाम होप्‍मामङा बाइडा।

१० मेर्मिमकु मेर ने दावाखामका केपा होप्‍मामङा बाइडा।

मु़चु़मिमलाई ङो मुनामसम्‍म दु़खा ग्‍वाक्‍पा यु़म मेर्मिमकु मेरडा बाइडा।

११ घ्‍लु़म्‍पा पोलु़मचो़ ने मेर्मिमकु हप बाइडा,

मेरामकु नङ हिब्रू ल्‍वाडा ‘एबाड्डोन’b मा ग्रीक ल्‍वाडा ‘अप्‍पोलियोन’c सो़।

१२ कोनोम ङिमलु़पा हेम्‍स्‍ता।

आथावो ङिमलु़पा नले थारी रोक्‍तोङा बोची।

१३ मेम्‍मा रुनोम पाह्रीचो़का उ भुम डु़प्‍डु़,

मा माम्‍चु़नीकु ङादोडा बाट्‌पा सो़नाकु सासेन्‍खोपडाम ब्‍लले रङमिमका जेम्‍डिम कोङ लो़लाम थो़उतो।

१४ भुमनुङमा रुनोम पाह्रीचो़लाई आरे र्‍वाक्‍मा गो थो़उतो,

“यूफ्रेटिस नङकाम डोक्‍पु ब्‍लोकुडा बट्‌मा ब्‍लले पाह्रीचो़मिम फ्रोनी।”

१५ मेम्‍मा सु फ्‍वाकाम को फ्‍वा मु़चु़मिम सेन्‍मु मेराम थारी,

मेराम नेम,

मेराम मुनाम मा मेराम थकाम लागि झो़म्‍सिबेन्‍जो़ल्‍मा ब्‍लले पाह्रीचो़मिम डिट्‌मिडी।

१६ घोडाडला हुपा सिपाहीमिम न सङसङसङसङ (२,००,००,००,००) बुमी र्‍वाक्‍पा गो थो़उतो।

१७ आमा मिक्‍सीलामडा गो ल्‍वाउतोम घोडामिम नुङ मेडला हुपामिम आरेप्‍माम बाम्‍डी: मेर्मिमकु धक्‍चीख्रेममिम मु होप्‍माम लालाम,

मामासे मणि होप्‍माम मा गन्‍धक होप्‍माम ओम ओमयाम बाइडा।

मे घोडामिमकु बुइ धेन्‍द्रामिमकु बुइ होङङा बेपा बाइडा,

मा मेर्मिमकु सिलामका मु,

कुइकु नुङ गन्‍धक लुक्‍ताम बाइडा।

१८ मे घोडामिमकु सिलामका लुक्‍पा मु,

कुइकु नुङ गन्‍धककु सेट्‌पा दु़खाका सु फ्‍वाकु को फ्‍वा मु़चु़मिम सेड्‌डु़मी।

१९ मे घोडामिमकु यु़म मेर्मिमकु सिड्‌डा नुङ मेरडा बाइडा।

हेङालोने मेर्मिमकु मेर ब्‍लोमिमकु बुइ होप्‍माम बाइडा,

मा मु़चु़मिमकु थो़म्‍बोक ख्‍वाक्‍पा यु़म मेर्मिमनुङ बाइडा।

२० ओर्मिम सेट्‌पा दु़खाका मेसेट्‌मा वाङमिम मु़चु़मिमका आथावो उनी मेजो़पा खारीलाम मेख्‍लोम्‍सिट्‌मिवा।

मेर्मिमका मुनाङमिम नुङ मिक्‍सीका ल्‍वामु मेचापा,

मेथो़पा मा लाम्‍दिमु मेचापा सो़ना,

मतो,

बुलु,

लुङ नुङ सङकु ङाटालाई सेव सान्‍मु मेडिट्‌मिवा।

२१ मु़चु़ सेसी,

जादु बेसी,

वाङमिम मेसेमनुङ अम्‍सी,

मा खुपा खारीलाम मेर्मिम मेख्‍लोम्‍सिट्‌मिवा।

a 

९:१ ग्रीक ल्‍वाडा आबुस र्‍वामी: ओराम र्‍वाक्‍मा ने मुनाङमिम चक्‍मा छु़ट मान्‍थिम पोलु़म।

b 

९:११ एबाड्डोन र्‍वाक्‍मा ने खादीगोयु़ बाट्‍पा।

c 

९:११ अप्‍पोलियोन र्‍वाक्‍मा ने पुयु़लुक्‍पा

पाह्रीचो़ नुङ याक्‍के दिल्‍मा खाजेम

१०

१ मेम्‍मा यु़मनुङमा कोङमी पाह्रीचो़ पाह्रीलामका योक्‍तोङा बेपा ल्‍वाउतो।

गु खासेका दिल्‍तासिट्‌पा बाइडा,

उ बुइडला नाङगुम बाइडा,

उ ङाली नेम्‍सुङ होप्‍माम बाइडा,

मा उ खेलचिप मुकु थाम होप्‍माम बाइडा।

२ मेरामका याक्‍के दिल्‍मा खाजेम होर्थाक्‍साका उ ल्‍वाडा जेथाड्‌डु़।

गुका उ जो़पखेलका दिरिदिनडा मा उ पेखेलका बायडा देम्‍थाड्‌डु़।

३ मेम्‍मा धेन्‍द्रा क्रुमिम होङङा गु डोक्‍पु लो़लामका येस्‍ता।

गु येस्‍तामा येतले बुलु़लु़मिम बु़डु़।

४ येतले बुलु़लु़मिम बु़डु़म ल्‍वा गो र्‍यामु खाप्‍तोम बाइडा,

लावो पाह्रीलामका कोङ लो़लामका आरे र्‍वाक्‍ताम गो थो़उतो,

“मे येतले बुलु़लु़मिमका र्‍वाम्‍डिम ल्‍वा मेर्‍याका,

लावो नगोडा जु़ला।”

५ मेम्‍मा दिरिदिनडा नुङ बायडा येम्‍सिक्‍पा गो ल्‍वाउतोम पाह्रीचो़का उ जो़पल्‍वा पाह्रीथो़ कोस्‍तु़।

६ मेम्‍मा गुका पाह्री नुङ मेगोला बाट्‌पा खोत्‍ले,

सुबु नुङ मेगोडा बाट्‌पा खोत्‍ले,

मा दिरिदिन नुङ मेगोयु़ बाट्‌पा खोत्‍लेलाई प्रङ्‌मिडिम गुमी,

उहेम ने हेल्‍लो लोवो बुमिम बुमी।

मेरामका उनीमा नङडा कसम पेसाका आरे र्‍वाक्‍ता,

“आथा ने हाङको वो मेछु़।

७ लावो येतनोम पाह्रीचो़का उ भुम डु़पा थारी रो,

मा माम्‍चु़नीलाम जेपा उनीमा डु़ल्‍चो़नुङ त्‍वाकाङा सो़म्‍डिम मेल्‍वाम्‍मा ल्‍वा रोथी।”

८ मेम्‍मा गो थो़उतोम पाह्रीलाममिम लो़लामका गोलाई आथावो आरे बेङडी: “लक्‍सा,

दिरिदिन नुङ सुबुडा येम्‍सिक्‍पा मे पाह्रीचो़कु ल्‍वाडा बाट्‌पा मेराम होर्थाट्‍मा याक्‍के दिल्‍मा खाजेम रङा।”

९ गो मेराम पाह्रीचो़काडा लङडो मा मे याक्‍के खाजेम बिउतो।

गुका गोनुङ र्‍वाक्‍ता,

“ओराम रङा,

मा पे,

ओरामका इमा ख्‍वाचेप जु़र्बेडु़,

लावो इमा सिड्‌डा ओराम खुदो कोतिम लेम्‍पा दु़म।”

१० मे पाह्रीचो़कु ल्‍वाडाम याक्‍के खाजेम गो रउतो मा मेराम पेउतो।

आमा सिड्‌डा मेराम खुदो कोतिम लेम्‍डा,

लावो मेराम पेउतोमा आमा ख्‍वाचेप जु़र्डा।

११ मेम्‍मा कोङनिमका गोनुङ आरे र्‍वाक्‍ता,

“गाना हापा मु़चु़मिमलाई,

नेब्‍दीमिमलाई,

वाङ-वाङ ल्‍वा जेपामिमलाई मा हपमिमलाई मेर्मिमकु दुथाम आथावो माम्‍चु़नीलाम जेमु बासी।”

माम्‍चु़नीकु दुथाम सो़पाचिप

११

१ मेम्‍मा नार होप्‍माम कोङ थो़म्‍खोप डु़लु़म्‍चो़ कोङनिमका गोलाई ग्‍वाङ्‌डी,

मा र्‍वाक्‍ता,

“लक्‍सा,

मा माम्‍चु़नीकु सो़रनेम नुङ सासेन्‍खोप थो़प्‍डा मा मेसिन्‍डा सो़रलोले बेपामिम ङारामी।

२ लावो सो़रनेमकु पाखालाममिम देलफु ने डिडा,

मेराम मेथो़प्‍डा,

हेङालोने मेराम वाङसामामिमलाई ग्‍वाक्‍मा बु।

मेर्मिमका ब्‍ल-न मुनामसम्‍म मे सेपा शहर देम्‍मी।

३ मेम्‍मा आमा ल्‍वा सो़पाचिपलाई यु़म ग्‍वाक्‍पुची,

मा को-न सङ रु धु़म (१२,६०) नेमसम्‍म जिलेम फसिक्‍साका मेर्चिप गोलामका जेची।”

४ ओर्चिप ने सु़म्‍दिसेरडा साखाम थो़पा ङाचो़कु ङादोडा नले जैतूनकु धक्‍सा नुङ नले धिप्‍री जु़ल्‍खोपचिप सो़।

५ कोङनिमका ओर्चिपलाई दु़खा ग्‍वामु माल्‍लु़ माला ओर्चिपकु सिलामका मु लुमा मे उची स्‍वाक्‍चिमोमिमलाई छो़रो़प बु़मी।

मेम्‍साकाङा ओर्चिपलाई दु़खा ग्‍वामु माल्‍पामिम ने खोत्‍ले सेन्‍ला सो़सिमी।

६ ओर्चिप मु़चु़नुङ धामु ड्‌याक्‍पा यु़म बु,

मेम्‍साका ओर्चिपका माम्‍चु़नीलाम जेचिमिम थारीसम्‍म व मेयो।

मेम्‍मा ओर्चिपका न बोचिमिम थारीका कु सिसि दु़म्‍बेन्‍मु नुङ सुबुडा मु़चु़लाई सेट्‌पा खोत्‍ले खालकाम दु़खा रेट्‍पा यु़म ओर्चिपनुङ बु।

७ माम्‍चु़नीका मेर्चिपलाई र्‍वाबेट्‌मिडिम ल्‍वा सो़मु डु़म्‍चिमा घ्‍लु़म्‍पा पोलु़मयु़म हादीबारा लु मा चोघ्रु़म्‍साका घ्‍ल्‍वासु़चिमा सेडु़ची।

८ मेर्चिपकु सिपा मिरो़म मु़चु़मिमका उनी ङाचो़ येशूलाई क्रूसडा चेट्‌मिडिम डोक्‍पु शहरडाम डोक्‍पु लाम्‍दीबाडे चार्जो़ल्‍मिमिम दु़म।

मेराम शहरकाम रेम्‍बेपा छेखोप सदोम नुङ मिश्र र्‍वामी।

९ मेर्चिपकु सिपा रो़म ने नेब्‍दीमिम,

दोचो़मिम,

खोत्‍ले ल्‍वा जेपा मु़चु़मिम नुङ सामाडाम मु़चु़मिम खोत्‍लेका सुलेम नुङ को नेम्‍फुसम्‍म रेम्‍मी,

मा मेर्चिपलाई क्‍लु़म्‍मु मेबिम्‍सिमी।

१० सुबुडा बाट्‌पा मु़चु़मिम ओर्चिप सिच्‍चिमका भ्रम्‍सिमी मा कोरमा थु़र्बेबेसाका गेर्सिमी।

हेङालोने सुबुडा बाट्‌पामिमलाई माम्‍चु़नीलाम जेपा ओर्चिपका दु़खा ग्‍वाक्‍चिमिम बाइडा।

११ लावो सुलेम नुङ को नेम्‍फु चङडा मेर्चिप गोडा माम्‍चु़नीलाममिम त्‍वारो़म ल्‍वापा साम हुङडा।

मेम्‍मा मेर्चिप उची खेलका येम्‍सिट्‌ची मा मेर्चिपलाई ल्‍वापा मु़चु़मिम छो़म ङिम्‍डी।

१२ मेम्‍मा मेर्चिपलाई पाह्रीलामका कोङ डोक्‍पु लो़लामका आरे र्‍वाक्‍ताम थो़च्‍ची,

“आला गेची।”

मेर्चिपकु स्‍वाक्‍चिमोमिमका रेप्‍मिडी होङङा खासेडलामका पाह्रीला लक्‍ची।

१३ मेराम थारीकाङा डोक्‍पु सुबु रुक्‍सी लस्‍ता मा को धु़म फ्‍वाकु को फ्‍वा शहर झार्स्‍ता।

मेम्‍मा येत धु़मसङ (७०,००) मु़चु़मिम सुबु रुक्‍सीडा सिम्‍डी।

मेसिपा वाङमिम मु़चु़मिम ङिम्‍डी मा मु़चु़मिमका पाह्रीलाम माम्‍चु़नी यु़मनुङमा बुमी र्‍वाम्‍डी।

१४ ननोम ङिमलु़पा ल्‍वा हुक्‍ता,

सुनोम ङिमलु़पा ल्‍वा रोक्‍तोङा लेडु़।

येतनोम भुम

१५ येतनोम पाह्रीचो़का उ भुम डु़प्‍डु़,

मा पाह्रीला आरे र्‍वाक्‍पा डोक्‍पु लो़लाममिम येम्‍डी,

“सु़म्‍दिसेरडला साखाम थो़पा यु़म

इकीमा ङाचो़ नुङ उनीमा ख्रीष्‍टकाम दु़स्‍ता,

मा गुमीका हेल्‍लो लोवो साखाम थो़मिम बुमिमिम दु़म।”

१६ मेम्‍मा माम्‍चु़नीकु ङादोडा त्‍वाकु गन्‍खोपडा गन्‍तासिट्‌पा मे न-ब्‍ल ङाउ-डु़म्‍लाचो़मिमका कुम्‍सिक्‍साका माम्‍चु़नीलाई सेव साट्‌मिडी,

१७ मा आरे र्‍वाम्‍डी,

“मिप्रङमा माम्‍चु़नी खोत्‍लेडलाम साखामनुङमा,

गानी ओम्‍लो वो बुनी मा ङादो वो बान्‍नी,

गानीलाई गुकु आलासो़ र्‍वाकु।

हेङालोने गानी इनीमा डोक्‍पु यु़म रन्‍निम बु

मा साखाम थो़मु चो़म्‍निम बु।

१८ थो़र मेलु़पा मु़चु़मिमकाम उनी छोक्‍चो बक्‍ता,

मा गानी छोक्‍चो बेपा थारी रोक्‍ता।

सिपा मु़चु़मिमकु निया बेपा थारी रोक्‍ताम बु।

गानीलाम जेपामा इनीमा लाले-पाङके बेपामिमलाई,

इनीमा सेपा मु़चु़मिमलाई,

इनीमा नङ डोक्‍पु बेपामिम

याक्‍के लोवो डोक्‍पु लोवो

खोत्‍लेलाई पुरस्‍कार ग्‍वाक्‍पा थारी रोक्‍ताम बु।

लावो सुबु पुयु़लुबेट्‌पालाई ने

पुयु़लुबेट्‌पा थारी रोक्‍ताम बु।”

१९ मेम्‍मा पाह्रीला माम्‍चु़नीकु सो़रनेम कोङनिमका होल्‍लु़ मा उनीमा सो़रनेम गोनो उनीमा सो़रख्रेप्‍सीकु बाकस दो़स्‍ता।

ब्‍ल्‍याक्‍ची बु़डु़,

बुलु़लु़ बु़डु़,

गुडुमाक्‍सी जेस्‍ता।

सुबु रुड्‌डु़ मा डोक्‍पुतो लोसु़ योक्‍ता।

मेसेम नुङ डोमिफु

१२

१ पाह्रीला कोङ डोक्‍पु नुङ हेल्‍लो वो मेल्‍वाम्‍मा छेखोप दो़स्‍ता,

मेराम कोङ मेसेमका नेम्‍सुङ फतासिट्‌पा बाइडा।

उ खेल गोयु़ ख्‍लो़मु बाइडा मा को-न सोरलुङमिमकु मुकुट उ बुइडला खुतासिड्‌डा।

२ गु गोजु़मे बाइडा मा चो़च्‍चो़ कक्‍पा हिम्‍बा खेड्‍डु़मा येस्‍ताम बाइडा।

३ मेकोतिमा पाह्रीला कोङमी छेखोप दो़स्‍ता,

मेराम ने येतले बुइ नुङ को धु़म रङनुङमा कोले डोक्‍पु लालाम डोमिफु बाइडा।

मेरामका येतले उ बुइडला येतले मुकुट खुतासिड्‌डा।

४ उ मेरका धामुलाम सु फ्‍वाकु को फ्‍वा सोरलुङमिम बोखोप्‍डु़मा मेर्मिमलाई सुबुडा छाघ्रोक्‍तु़।

मे मेसेमकु चो़ ग मेडे क्‍लिडोमु लागि चो़च्‍चो़ कमु खापा मे मेसेमकु ङादोडा मे डोमिफु बक्‍ता।

५ हपका मोक्‍पा होप्‍माम सेलकु डु़लु़म्‍चो़का खोत्‍ले नेब्‍दीडा साखाम थो़पा कोले तारापाचो़ मे मेसेमका कस्‍तु़।

मेम्‍मा मे तारापाचो़ पाह्रीचो़का माम्‍चु़नीकाला मा उनीमा साखाम थो़पा गन्‍खोपला लडु़।

६ मे मेसेम र्‍याङगो-र्‍याङगोथो़ स्‍वाङडा,

मेसिन्‍डा को-न सङ रु धु़म नेमसम्‍म उमा चापे-डुपे दु़म्‍नु़ र्‍वाक्‍साका माम्‍चु़नीका मेरामकाम लागि खोम बनेबेम्‍डिम बाइडा।

७ मेकोतिमा पाह्रीला क्‍वाल्‍बा दु़स्‍ता।

मिखाएल नुङ गुनुङ बाट्‌पा पाह्रीचो़मिमका मे डोमिफु नुङ मेरामकु सेनामिमनुङ क्‍वाल्‍बा बेम्‍डी।

८ लावो मे डोमिफु सो़ड्‌डा मा पाह्रीला मेर्मिम बुमु मेल्‍वापा दु़म्‍मिडी।

९ मिखाएल नुङ गुनुङ बाट्‌पा पाह्रीचो़मिमका मे डोमिफु धाली छाघ्रोम्‍सोम्‍डी।

मेराम ने माके आथाममिम ब्‍लो,

सु़म्‍दिसेर खोत्‍लेलाई ताङताहेरथो़ लक्‍पा मुनाङमिमकु ङाउ,

शैतान सो़।

गुलाई सुबुडा घ्रोम्‍सोम्‍डी मा गुनुङ बाट्‌पा सेनामिम वो गुनुङङा घ्रोम्‍सोम्‍डी।

१० मेम्‍मा कोङ डोक्‍पु लो़लामका पाह्रीला आरे र्‍वाक्‍ताम गो थो़उतो,

“आथा ने इकीमा माम्‍चु़नीका मु़चु़मिम सेल्‍मी,

गुमीका उनीमा यु़म मोमी,

मा हपका होङङा साखाम थो़मी,

मा उनीमा ख्रीष्‍टकु साखाम रोक्‍ताम बु।

इकीमा वा-ल्‍वाकमिमकु बुइडला मेजो़पा ल्‍वा उट्‌पा,

मेरामका इकीमा माम्‍चु़नीकु ङादोडा

नेम्‍फु सिन्‍था मेर्मिमकु बुइडला मेजो़पा ल्‍वा उडु़,

मेराम डस्‍ताम बु।

११ भेन्‍दाचो़कु सिसिका नुङ

मेर्मिमका सो़म्‍डिम सिजेमका

मेराम मुनाङडला घ्‍ल्‍वाम्‍डिम बु।

मेर्मिम सिमुङा बासिक्‍पा लोवो

सिमु मेङिपा बाम्‍डी।

१२ मेम्‍मिमका पाह्रीला नुङ

मेला बाट्‌पामिम भ्रन्‍सिट्‌नी।

लावो सुबु नुङ दिरिदिनडा बाट्‍पामिम ने हाउरेमा!

हेङालोने उमा थारी कति दु़पा बु

र्‍वाक्‍पा चक्‍साका मुनाङमिमकु ङाउ

छो़म उ छोक्‍चोनुङमा इनीमायु़ योक्‍ताम बु।”

१३ मे डोमिफुका गु त्‍वाप सुबुडा डस्‍ताम चडु़ मा तारापाचो़ कक्‍पा मे मेसेमलाई खाड्‌डु़।

१४ लावो मे मेसेमलाई मे डोमिफुका मेडार्रु़नु़ र्‍वाक्‍साका उमा लागि झो़म्‍सिबेन्‍जो़ल्‍मा र्‍याङगो-र्‍याङगोडाम खोमनो हुन्‍मुमा लमु कोङनिमका गुलाई खिरिजङमाकु नले लाप्‍तेर ग्‍वाक्‍तु़।

मेसिन्‍डा सु-थ रु मुनाम उमा चापे-डुपे दु़म्‍नु़ र्‍वाक्‍साका झो़म्‍सिबेन्‍जो़ल्‍मा बाइडा।

१५ मेकोतिमा मे मेसेमलाई सेपबक्‍ल्‍याट्‌नु़ र्‍वाक्‍साका ब्‍लोकु होप्‍माम कु मे डोमिफुका उमा सिलामका फोस्‍ता।

१६ लावो सुबुका उ सि ह्‌वाक्‍तु़मा मे डोमिफुका उ सिलामका फोस्‍ताम ब्‍लोकु सो़रो़ फिप्‍डु़मा मे मेसेमलाई ख्‍लो़यु़डु़।

१७ मेम्‍मा डोमिफु मे मेसेमडाम उ छोक्‍चोका इप्‍ल्‍याड्‌डु़।

मेम्मिमका माम्‍चु़नीका र्‍वामिमिम होङङा खारी बेपामिम मा येशूका थेसिथेन्‍बेट्‌मिडिम सीसि होङङा दोपामिमकु कोर्थो़लाम क्‍वाल्‍बा बेप्‍डा मे मेसेमकु वाङमिम उ चो़मिमकाडा लस्‍ता।

१८ मेम्‍मा मे डोमिफु दिरिदिनकु सो़पडा येम्‍सिड्‍डा।

दिरिदिनलामका लुक्‍ताम हादीबारा

१३

१ मेम्‍मा दिरिदिनलामका कोले हादीबारा लुक्‍ताम गो ल्‍वाउतो।

मेरामकाम को धु़म रङमिम नुङ येतले बुइमिम बाइडा।

मेरामकु रङमिमडला को धु़म मुकुटमिम बाइडा,

मा मेरामकु खोत्‍ले बुइडला माम्‍चु़नीलाई डक्‍पा नङ बाइडा।

२ गो आ मिक्सीका ल्‍वाउतोम मे हादीबारा रेचेरे होङङा बेपा बाइडा,

लावो उ खेल होमुकाम होप्‍माम बाइडा,

मा उ सि धेन्‍द्राकाम होप्‍माम बाइडा।

मे डोमिफुका उ यु़म,

हप होङका उ गन्‍खोप नुङ डोक्‍पु साखाम मे हादीबारालाई ग्‍वाक्‍तु़।

३ मे हादीबाराकु कोले बुइडला ङिमलु़पा पार होप्‍माम ल्‍वासिक्‍पा बाइडा,

लावो मे ङिमलु़पा ल्‍वासिक्‍पा पार सस्‍ता।

मेम्‍मा सु़म्‍दिसेरडाम खोत्‍ले ओरामडाम ङाङाया दु़म्‍मिडी मा मे हादीबाराकु चङचङ लाम्‍दिम्‍डी।

४ मु़चु़मिमका मे डोमिफु सेव साट्‌मिडी,

हेङालोने मेरामका हादीबारालाई साखाम ग्‍वाक्‍तु़म बाइडा।

मेर्मिमका मे हादीबारालाई वो सेव साट्‌मिडी मा र्‍वाम्‍डी,

“ओ हादीबारा होप्‍माम सु़ बु,

मा ओरामनुङ सु़का क्‍वाल्‍बा बोमु चाप्‍सु़?”

५ डोक्‍पु लिसिक्‍साका जेपा नुङ माम्‍चु़नीलाई डक्‍साका जेपा सि मे हादीबाराका रङ्‍डु़,

मा ब्‍ल-न मुनामसम्‍म साखाम थो़मु ल्‍वास्‍तु़।

६ मेरामका माम्‍चु़नीलाई डक्‍साका जेमु लागि उमा सि होर्डु़,

मा माम्‍चु़नीकु नङ,

गुमी बाट्‌पा खोम नुङ पाह्रीला बाट्‌पामिमकु दुथाम सेम्‍ला बेत्तो मेजो़पा जेस्‍ता।

७ मेरामका माम्‍चु़नीकु मु़चु़मिमकु कोर्थो़लाम क्‍वाल्‍बा बोमु यु़म ल्‍वासाका मेर्मिमलाई घ्‍ल्‍वामु ल्‍वास्‍तु़।

मेरामका खोत्‍ले दोचो़मिम,

ल्‍वा जेपामिम,

मु़चु़मिम नुङ नेब्‍दीडला साखाम थो़मु चो़म्‍डु़।

८ मेम्‍मा सेट्‌मिडिम भेन्‍दाचो़कु त्‍वारो़मकु खाजेमडा सु़म्‍दिसेर प्रङ्‌सिमु ङादोङा नङ मेर्‍यासिट्‍पामिम खोत्‍लेका मे हादीबारालाई सेव सान्‍मी।

९ उहेमकाम नोफ्‍ला बु मेरामका थो़सु़नु़–

१० चला सो़म्‍सिमुङा बासिट्‌पा मु़चु़ चला सो़सी।

कातु़रु़का सेन्‍सिमु बासिट्‌पा मु़चु़ कातु़रु़का सेन्‍ला सो़सी।

मेम्‍मिमका माम्‍चु़नीकु सेपा मु़चु़मिमका उनी थो़मतेर्सीडा हाम वो मेर्‍वाक्‍साका इम्‍मु बासी मा थो़रलु़इमिम दु़म्‍मुम बुमु बासी।

सुबुलाम लुक्‍ताम हादीबारा

११ मेकोतिमा सुबुलामका लुक्‍ताम कोङमी हादीबारा गो ल्‍वाउतो।

भेन्‍दाचो़काम होप्‍माम मेरामकाम नले रङ बाइडा,

लावो मेराम डोमिफु होङङा जेस्‍ता।

१२ मेरामका कोनोम हादीबाराकु खोमडा खोत्‍ले साखाम थो़ड्‌डु़ मा ङिमलु़पा पार सस्‍ताम कोनोम हादीबाराकु नङडा सुबु नुङ मेसिन्‍डा बाट्पा मु़चु़मिमलाई मेरामका सेव सान्‍बेड्‌डु़मी।

१३ मेम्‍मा मेरामका डोक्‍पुतो नुङ ङाङाया दु़म्‍सीमिम छेखोपमिम रेम्‍बु़डु़।

मु़चु़मिमकु ङादोडा पाह्रीलामका सुबुडा मुङा वो योबेड्‌डु।

१४ मे कोनोम हादीबाराकु खोमडा मेराम हादीबाराका छेखोपमिम रेम्‍बेपा यु़म डार्स्‍तु़म बाइडा।

मेराम खारीलामका सुबुडा बाट्‌पा मु़चु़मिमलाई ताङताहेरथो़ लडु़मी।

कातु़रु़का फल्‍साका रावा सिडामा वो नु़पा दु़स्‍ताम मे कोनोम हादीबारालाई डोक्‍पु मिम्‍मु लागि मेरामका ङाटा बनेबेबेड्‌डु़मी।

१५ मेराम हादीबाराका कोनोम हादीबाराकु ङाटालाई साम फिक्‍साका जेमु यु़म ल्‍वास्‍तु़ मा मे ङाटा सेव सान्‍मु मेबिसिक्‍पामिम खोत्‍लेलाई सेन्‍बेड्‌डु़मी।

१६ मेरामका डोक्‍पु नुङ याक्‍के,

खाप्‍चीचो़ नुङ खाप्‍ची मान्‍थिम,

डु़ल्‍चो़ नुङ वाङ दु़म्‍पा मु़चु़लाई मेर्मिमकु जो़पल्‍वाडा लोवो कुप्‍पीडा लोवो छाप रबेड्‍डु़मी,

१७ मेम्‍साका मेराम छाप मेरथु़मसम्‍म सु़का वो भ्रेमु,

भ्रेन्‍मु मेल्‍वापा दु़म्‍मिडी।

मेराम छेखोप ने मे हादीबाराकु नङ मेएँ माला मेरामकु नङकु सेर्सी सो़।

१८ ननुङमा मु़चु़का ओराम र्‍वाक्‍मा थेसिथेन्‍मु बासी।

उहेम मु़चु़काम नेप्‍ची बु,

मेरामका मे हादीबाराकु सेर्सीका हाम रेम्‍बु़ र्‍वाक्‍पा थेसिथेट्‌नु़,

हेङालोने मेराम ने कोङ मु़चु़कु सेर्सी सो़।

मेरामकु सेर्सी ने रु सङ रु-रु।

भेन्‍दाचो़ नुङ को-ब्ल सङसङ ब्ल धु़मसङ (१४,४०,००) मु़चु़मिम

१४

१ मेकोतिमा गो रेप्‍तो,

मा आमा ङादोनो सियोन पोप्‍चङडला भेन्‍दाचो़ येम्‍तासिट्‌मिडिम बाइडा,

मा गुमीनुङ को-ब्ल सङसङ ब्ल धु़मसङ मु़चु़मिम बाम्‍डी।

मेर्मिमकु कुप्‍पीडा उनीमा नङ नुङ उनीमा पापकु नङ र्‍याक्‍मा बाइडा।

२ मेम्‍मा पाह्रीलामका छेकुमेर्कु येपा होङङा मा डोक्‍पु बुलु़लु़ होङङा र्‍वाक्‍पा थो़उतो।

गो थो़उतोम मे लो़लाम कामसोर डु़पामिमका उनी कामसोर डु़प्‍मिडिम होप्‍माम बाइडा।

३ मेम्‍मा को-ब्ल सङसङ ब्ल धु़मसङ मु़चु़मिमका मे हपकु गन्‍खोप,

ब्‍लले सामनुङमा नुङ ङाउ-डु़म्‍लाचो़मिमकु ङादोडा कोले लाले काम्‍सो बेम्‍डी।

माम्‍चु़नीका मेर्मिमलाई सुबुलामका थि सोक्‍साका सेल्‍मिडिम बाइडा,

मेर्मिमडाम वाङमिम सु़का वो मे लाले काम्‍सो सीम्‍सिमु मेचाप्‍मिवा।

४ मेर्मिम मु़चु़ मेसेममिमनुङ मेअम्‍मिवाम बाइडा हेङालोने मेर्मिमका उनी त्‍वापलाई सेपा दु़म्‍बेन्‍थाट्‌मिडिम बाइडा।

भेन्‍दाचो़ बान्‍थो़ लम्‍डी मेनो-मेनो उनी चङचङ मेर्मिम लम्‍डी।

माम्‍चु़नी नुङ भेन्‍दाचो़लाई ग्‍वामु लागि ङादो सिट्‍पा मामिम होङङा मु़चु़मिमकु थेतेलामका थि सोक्‍साका मेर्मिमलाई वाङ बेम्‍डिम बाइडा।

५ मेर्मिमका हाम वो लिमा मेथेट्‌मिवा,

मेर्मिम मुमा मेबेडिमिम बुमी।

सुले पाह्रीचो़मिम

६ मेम्‍मा कोङमी पाह्रीचो़ धामुकु थेतेडा हुट्‌पाम बाट्‌पा गो ल्‍वाउतो।

सुबुडा बाट्‌पा खोत्‍ले नेब्‍दीमिम,

दोचो़,

ल्‍वा जेपामिम नुङ मु़चु़मिमलाई थो़बेन्‍मु हेल्‍लो लोवो बाट्‌पाम बाट्‌पा जो़पा-सेला गुनुङ बाइडा।

७ गुका डोक्‍पु लो़लामका आरे र्‍वाक्‍ता,

“माम्‍चु़नीकु ङिम जु़ल्‍नी मा गुमी डोक्‍पु बुमी र्‍वाक्‍नी,

हेङालोने गुमीका निया बेपा थारी रोक्‍ताम बु।

सुबु,

पाह्री,

दिरिदिन नुङ कुकु पुन्‍खोपमिम प्रङपा गुमीलाई सेव साट्‌नी।”

८ मेम्‍मा ङादोम पाह्रीचो़कु चङडा ननोम पाह्रीचो़ रोक्‍ता मा र्‍वाक्‍ता,

“झार्स्‍ताम बु!

झार्स्‍ताम बु!

डोक्‍पु बेबिलोन शहर झार्स्‍ताम बु।

मेरामका सु़म्‍दिसेरडाम मु़चु़मिमलाई अङ्‍गूरकु बिलामका सेन्‍बेड्‍डु़मिम होङङा नाम्‍सु़रु़ बेसीका सेन्‍बेड्‍डु़मिम बु।”

९ मेम्‍मा सुनोम पाह्रीचो़ मेर्चिपकु चङडा रोक्‍ता मा डोक्‍पु लो़लामका आरे र्‍वाक्‍ता,

“कोङनिमका मे हादीबारा नुङ उ ङाटालाई सेव साड्‌डु़ मा मेरामकु छाप उ कुप्‍पीडा लोवो उ ल्‍वाडा लोवो रङडु़ माला,

१० मेरामका माम्‍चु़नीकु ङिमलु़पा छोक्‍चोकाम अङ्‍गूरकु बिलाम डुमु बासी।

माम्‍चु़नीकु छोक्‍चोकु कान्‍चु़रेडाम मेराम अङ्‍गूरकु बिलाम अमी।

मेराम मु़चु़का सेपा पाह्रीचो़मिम नुङ भेन्‍दाचो़कु ङादोडा वाक्‍पा गन्‍धकका उ थो़म्‍बोक पिपा कोतिम दु़खा ल्‍वासु़।

११ मेर्मिमकु थो़म्‍बोक पिपा कोतिम दु़खा ग्‍वाक्‍पा वाक्‍पा गन्‍धककु कुइकु हेल्‍लो लोवो गेले लहोमङा बु।

मे हादीबारा नुङ उ ङाटा सेव साट्‌पा मा मेरामकु नङकु छाप रपामिमका नेम्‍फु सिन्‍थाङा ङेम्‍सिमु मेल्‍वामी।”

१२ मेम्‍मिमका माम्‍चु़नीका र्‍वामिमिम होङङा बेपा मा येशूडा थो़रलु़इमिम दु़म्‍साका बाट्‌पा माम्‍चु़नीकु सेपा मु़चु़मिमका थो़मतेर्सीडा इम्‍साका बुमु बासी।

१३ मेम्‍मा पाह्रीलाम कोङ लो़लामका आरे र्‍वाक्‍ताम गो थो़उतो,

“ओराम र्‍याका: आथाडा आनो ङाचो़डा थो़र बु़डु़मका सिपामिम आलाकाम सो़।”

माम्‍चु़नी-पेलका र्‍वाम्‍डी,

“आच्‍छाङा सो़,

मेर्मिमका उनी ब्राम्‍दु़ल्‍वा बेसीडाम ङेम्‍सिमु ल्‍वामी,

हेङालोने मेर्मिमका बेम्‍डिम जो़पा खारीकाम पुरस्‍कार ल्‍वामी।”

सु़म्‍दिसेरकु चङडाम निया

१४ मेम्‍मा गो रेप्‍तो मा आमा ङादोडा बुबुयाम खासे बाइडा,

मा मेडला मिनीचो़ होप्‍माम कोले गन्‍तासिट्‌मिडी।

उनीमा बुइडला सो़नाकु मुकुट खुम्‍तासिम्‍डी,

मा उनीमा ल्‍वाडा हन्‍पा कोले बन बाइडा।

१५ मेम्‍मा कोङमी पाह्रीचो़ सो़रनेमलामका पाखा लुक्‍ता मा खासेडला गन्‍तासिट्‌पा गुमीलाई डोक्‍पु लो़लामका र्‍वाक्‍ता,

“इनीमा बन जेट्‌नी मा हिप्‍नी,

हेङालोने हिम्‍मु थारी रोक्‍ताम बु,

सुबुडाम मा-के थोक्‍ताम बु।”

१६ आरेसाका खासेडला गन्‍तासिट्‌पाका सुबुडा उनी बन मोम्‍डी मा सुबुडाम मा-के हिप्‍मिडी।

१७ मेम्‍मा कोङमी पाह्रीचो़ पाह्रीलाम सो़रनेमलामका पाखा लुक्‍ता।

गुनुङ वो हन्‍पा कोले बन बाइडा।

१८ मेम्‍मा मु उमा ल्‍वाड्‍डा बेपा कोङमी पाह्रीचो़ सासेन्‍खोपलाम रोक्‍ता।

गु मेलाम रोक्‍तामा मे हन्‍पा बन जेथाक्‍पालाई डोक्‍पु लो़लामका आरे बु़डु़,

“हन्‍पा इमा बन जेडा मा सुबुडाम अङ्‍गूरकु झुम्‍पामिम खोप्‍डामी,

हेङालोने सुबुडाम अङ्‍गूर थोक्‍ता।”

१९ मे पाह्रीचो़का उ बनका अङ्‍गूरमिम खोप्‍डु़ मा माम्‍चु़नीकु छोक्‍चोकु अङ्‍गूर देम्‍साका खाल्‍पा डोक्‍पु खोमडा मे अङ्‍गूरमिम घ्रोक्‍तु़।

२० शहरकु पाखालाम अङ्‍गूर देम्‍साका खाल्‍पा खोमडा मे अङ्‍गूरमिम खाल्‍सिम्‍डी,

मा मे अङ्‍गूर खाल्‍पा खोमलामका सिसि हास्‍तामा लुक्‍ता।

मे सिसि घोडाकु लगाम घ्‍लु़म्‍पा मा सु सङ किलोमिटर कोकोनोसम्‍म रोक्‍थिड्‌डाम बाइडा।

येतले पाह्रीचो़मिम नुङ मु़चु़ सेट्‌पा येतले दु़खा थारीमिम

१५

१ मेम्‍मा गो पाह्रीला कोङमी डोक्‍पु नुङ हेल्‍लो वो मेल्‍वाम्‍मा ओराम छेखोप ल्वाउतो।

येतले पाह्रीचो़मिमका येतले दु़खा थारीमिम रेट्‌मिडिम बाइडा।

मेर्मिम ने चक्‍थो़म दु़खामिम बाइडा,

हेङालोने ओर्मिम दु़खामिम हुमिम चङडा माम्‍चु़नीका छोक्‍चो बोमु डिन्‍मी।

२ मुनुङ ङोल्‍सिक्‍पा सिसाकु दिरिदिन होप्‍माम गो ल्वाउतो।

हादीबारा नुङ उ ङाटाडला मा उ नङकु सेर्सीडला घ्‍ल्‍वापामिम मे दिरिदिनडा येम्‍तासिट्‌मिडी।

माम्‍चु़नीका ग्‍वाम्‍डिम कामसोरमिम मेर्मिमका जेन्‍थाम्‍डी।

३ मेम्‍मा मेर्मिमका माम्‍चु़नीकु खारी बेपा मोशाकु काम्‍सो नुङ भेन्‍दाचो़कु काम्‍सो आरे र्‍वाक्‍तो बेत्तोङा बेम्‍डी:

“मिप्रङमा माम्‍चु़नी खोत्‍लेडलाम यु़मनुङमा,

इनीमा खारीमिम डोक्‍पु नुङ ङाङायाम बुमी।

सु़म्‍दिसेरडाम खोत्‍ले मु़चु़मिमकु हप,

इनीमा खारीमिम जो़पा नुङ आच्‍छाङाकाम बुमी।

४ मिप्रङमा,

सु़का इनीमा ङिम मेजु़लु़

मा सु़का गानी डोक्‍पु नुङ

यु़मनुङमा मेर्‍वा?

हेङालोने गानी कोङङा सेपा दु़म्‍नी।

खोत्‍ले सामामिम इनीमा ङादोडा

रोमिमा सेव सानिमी,

हेङालोने इनीमा जो़पा खारीमिम दो़स्‍ताम बु।”

५ आकोतिमा गो रेप्‍तो मा पाह्रीलाम माम्‍चु़नीकु सेपा बाखोपडामa सो़रनेम होर्स्‍ता।

६ येतले पाह्रीचो़मिमका येतले दु़खामिम जेन्‍थाम्‍डिमा मे सो़रनेमलामका पाखा लुम्‍डी।

मेर्मिमका छेको-छेकोम नुङ झ्‍वाक्‍पा ये फम्‍तासिम्‍डी मा उनी धक्‍चीधाली सो़नाकु फिता बन्‍थाम्‍डी।

७ मेम्‍मा ब्‍लले सामनुङमामिमगोडाम कोलेका हेल्‍लो लोवो बाट्‌पाम बाट्‌पा माम्‍चु़नीकु छोक्‍चोका देम्‍पा सो़नाकु येतले कान्‍चु़रेमिम मे येतले पाह्रीचो़मिमलाई ग्‍वाक्‍तु़मी।

८ मेम्‍मा माम्‍चु़नीका हाङकोम डोक्‍पु नुङ यु़मनुङमा र्‍वाक्‍पा छेखोपकु कुइकुका मे सो़रनेम देम्‍स्‍ता।

मे येतले पाह्रीचो़मिमकु येतले दु़खामिम मेहुक्‍थु़मसम्‍म सु़ वो मे सो़रनेम गोनो हुमु मेचाप्‍मिवा।

a 

१५:५ माम्‍चु़नी बाट्‍पा सेपा पाल, ङादोम सो़रख्रेप्‍सीडा इस्राएलीमिम मिश्र नेब्‍दीलामका लुम्‍डिमा र्‍याङगो-र्‍याङगोडा बाम्‍डिलो मोशाका माम्‍चु़नीनुङ घ्रो़म्‍पा पाल बनेबु़डु़म बाइडा। मेराम पालगोडा माम्‍चु़नी हेल्‍लो लोवो दु़म्‍मिम बुमी।

माम्‍चु़नीकु छोक्‍चोकु येतले कान्‍चु़रेमिम

१६

१ मेकोतिमा सो़रनेमलाममिम कोङ डोक्‍पु लो़लामका येतले पाह्रीचो़मिमलाई आरे बु़डु़मिम गो थो़उतो,

“लक्‍नी,

मा माम्‍चु़नीकु छोक्‍चोकु येतले कान्‍चु़रेमिम सुबुडला अनी।”

२ कोनोम पाह्रीचो़ लस्‍ता मा बायडला उ कान्‍चु़रे अयु़डु़,

मा मे हादीबाराकु छाप बाट्‌पा नुङ मेरामकु ङाटा सेव साट्‌पा मु़चु़मिमडला घ्राम्‍लु़पा मा छो़म नो़पा पारमिम जो़स्‍ता।

३ मेकोतिमा ननोम पाह्रीचो़का दिरिदिनडा उ कान्‍चु़रे अयु़डु़,

मा मेराम कु सिपा मु़चु़कु सिसि होप्‍माम दु़स्‍ता।

मेम्‍मा दिरिदिनडा बाट्पा खोत्‍ले सामनुङमामिम सिम्‍डी।

४ सुनोम पाह्रीचो़का ब्‍लोकुमिमडा नुङ कु पुन्‍खोपबाडे उ कान्‍चु़रे अयु़डु़,

मा मेर्मिम खोत्‍ले सिसि दु़स्‍ता।

५ मेम्‍मा कु रेपा खारी ल्‍वापा पाह्रीचो़का आरे र्‍वाक्‍ताम गो थो़उतो,

“गानी सेपा माम्‍चु़नी,

गानी ओम्‍लो वो बुनी,

ङादो वो बान्‍नी,

गानी जो़पा निया बेन्‍नी,

६ हेङालोने मेर्मिमका इनीमा मु़चु़मिम

नुङ गानीलाम जेपामिमकु सिसि हाट्‌मिडिम बु,

मा गानी मेर्मिमलाई सिसि डुमु ग्‍वाक्‍निमी बु।

मेम बोमुका घ्रेट्‌पा मेर्मिम सो़।”

७ मेम्‍मा सासेन्‍खोपलाममिम लो़लामका आरे र्‍वाक्‍ताम गो थो़उतो:

“मेमङा सो़,

मिप्रङमा माम्‍चु़नी खोत्‍लेडलाम यु़मनुङमा,

इनीमा निया आच्‍छाङाकाम नुङ जो़पा बु।”

८ मेम्‍मा ब्‍लनोम पाह्रीचो़का नेम्‍सुङडला उ कान्‍चु़रे अयु़डु़ मा मु़चु़मिमलाई मुका घ्रु़बेट्‌पा साखाम नेम्‍सुङका ल्‍वास्‍तु़।

९ छो़म चापा नेम्‍सुङका मेर्मिम घ्रु़म्‍डी मा मेर्मिम दु़खामिम त्‍वाकु ल्‍वाडा बेपा माम्‍चु़नीकु नङलाई मेर्मिमका वाइतो बेट्‌मिडी।

मेर्मिम उनी छु़ललाम ख्‍लोम्‍सिमु नुङ माम्‍चु़नी डोक्‍पु बुमी र्‍वामु मेबिम्‍सिप्‍मिवा।

१० मेम्‍मा ङोनोम पाह्रीचो़का मे हादीबाराकु साखाम थो़पा गन्‍खोपडला उ कान्‍चु़रे अयु़डु़,

मा मेरामकु किब्‍दी तुकुम्‍चिम गोनो दु़स्‍ता।

मु़चु़मिमका उनी थो़म्‍बोकडा दुपा दु़खा ल्‍वाम्‍डिमका लेम ख्रेट्‌मिडिम बाम्‍डी,

११ मा मेर्मिमका उनी थो़म्‍बोकडा दुपा दु़खा ल्‍वाम्‍डिमका नुङ पार दु़स्‍तामका पाह्रीलाम माम्‍चु़नीलाई वाइतो बेट्‌मिडी।

लावो मेर्मिमका बेम्‍डिम मेजो़पा खारीलाम माम्‍चु़नीथो़ ख्‍लोम्‍सिमु मेबिम्‍सिप्‍मिवा।

१२ रुनोम पाह्रीचो़का डोक्‍पु ब्‍लोकु यूफ्रेटिसडा उ कान्‍चु़रे अयु़डु़,

मा नेम्‍सुङ ओपालाम बिक्‍पा हपमिमकाम लाम्‍दी झो़म्‍सिबेन्‍मु मेसिन्‍डाम कु साड्‌डा।

१३ मेम्‍मा बोरोमिम होङङा बेपा सुले मुनाङपेलमिम गो ल्वाउतो,

मेर्मिम मे डोमिफुकु सिलामका,

हादीबाराकु सिलामका मा माम्‍चु़नीलाम जेपालिसिक्‍पाकु सिलामका लुम्‍डिम बाइडा।

१४ मेर्मिम ने हेल्‍लो वो मेल्‍वाम्‍मा छेखोपमिम रेम्‍बेपा मुनाङमिमकु पेल सो़।

खोत्‍ले सु़म्‍दिसेरडाम हपमिमकाडा मेर्मिम लमी मा खोत्‍लेडलाम यु़मनुङमा माम्‍चु़नीका डोक्‍पु निया बोमिमिम नेम क्‍वाल्‍बा बोमु लागि मे हपमिमलाई खोम्‍मी।

१५ “रेप्‍नी,

गानी इनी नड्‍डा वो मेमिम्‍निम थारीका खुचु़वा होङका गो रोङु।

चङचङया बाट्‌पा मा ये-सेम त्‍वापनुङ जु़ल्‍पा मु़चु़ आलाकाम सो़,

मेम्‍साका गु खालिन्‍ते मेल,

मा मु़चु़मिमका उ क्रो़म मेल्‍वामी।”

१६ मेम्‍मा मे सुले मुनाङपेलमिमका हपमिमलाई कोले खोमडा खोप्‍मिडी,

मेराम खोम हिब्रू ल्‍वाडा आर-मागेड्‍डोन र्‍वामी।

१७ मेम्‍मा येतनोम पाह्रीचो़का जुडला उ कान्‍चु़रे अयु़डु़,

मा सो़रनेमडाम हप गन्‍खोपलामका आरे र्‍वाक्‍पा कोङ डोक्‍पु लो़लाम लुक्‍ता,

“लु,

हुक्‍ता।”

१८ मेकोतिमा ब्‍ल्‍याक्‍ची ओप्‍डु़,

बुलु़लु़ बु़डु़,

गुडुमाक्‍सी जेस्‍ता मा ङिमलु़पा सुबु रुड्‌डु़।

सुबुडा मु़चु़ प्रङ्‌सिम्‍डिलो आथाम मेप्‍माम हेल्‍लो वो ङिमलु़पा सुबु रुड्‌डु़म मेबायावा।

१९ मेकोतिमा मेराम डोक्‍पु शहर बेबिलोन सु फ्‍वाक्‍चो़ल दु़स्‍तामा बिडा,

मा नेब्‍दीमिमकु शहर स्‍याकारिस्‍ता।

माम्‍चु़नीका डोक्‍पु बेबिलोन मिम्‍मिडी,

मा उनीमा छो़म छोक्‍चोकु कान्‍चु़रेडा अङ्‍गूरकु बिलामका देम्‍बेट्‌मिडिमा मेराम शहरलाई थो़ट्‌मिडी।

२० खोत्‍ले टापुमिम दाम्‍मिडी,

मा पोप्‍चङ नुङ भ्‍र्‍वामिम वो दाम्‍मिडी।

२१ ङो धु़म,

ङो धु़म किलोग्राम कोकोवाम डोक्‍पुतो लोसु़मिम धामुलामका मु़चु़मिमडला आल्‍मिडी।

लोसु़कु दु़खा ल्‍वाम्‍डिमका मेर्मिमका माम्‍चु़नीलाई वाइतो बेट्‌मिडी,

हेङालोने मेराम दु़खा ने छो़म ङिमलु़पा बाइडा।

नङ धोपा छो़लो़मा मेसेम नुङ हादीबारा

१७

१ येतले कान्‍चु़रे अपा पाह्रीचो़मिमगोडाम कोले आमाडा योक्‍तामा र्‍वाक्‍ता,

“बिका,

हापा ब्‍लोकुमिम फार्डा गन्‍तासिट्‌पा नङ धोपा छो़लो़मा मेसेमडला रोमुखापा देन्‍दे गो रेम्‍बेनी।

२ सु़म्‍दिसेरडाम हपमिम मेराम मेसेमनुङ अम्‍मिडिम बु मा सुबुडाम मु़चु़मिम डु़का सेट्‌पा होङङा मेरामकु नाम्‍सु़रु़ बेसीका सेड्‌डु़मिम बु।”

३ मेकोतिमा माम्‍चु़नी-पेलका गो लु़न्‍सिल्‍याङ्‍डो,

मा पाह्रीचो़का गोलाई कोङ र्‍याङगो-र्‍याङगोडा लङ्‌डी।

मेसिन्‍डा गो कोङ झ्‍वाक्‍पा लालाम हादीबाराडला गन्‍तासिड्‌डाम कोले मेसेम ल्वाउतो।

मेराम हादीबारा माम्‍चु़नीकु नङ डक्‍पा नङमिमनुङमा मा येतले बुइ नुङ को धु़म रङमिमनुङमा बाइडा।

४ मे मेसेमका बैजनी रङकाम नुङ झ्‍वाक्‍पा लालाम ये फतासिड्‌डा,

मा सो़ना,

सोरलुङ नुङ दिरिल्‍यमिमका झ्‍वाक्‍पा बाइडा।

मेराम मेसेमका उ नाम्‍सु़रु़ बेसीकु घ्राम्‍लु़पा नुङ मेजो़पा ल्‍वामिमका देम्‍पा सो़नाकु कान्‍चु़रे जेथाड्‌डु़।

५ मेराम मेसेमकु कुप्‍पीडा ओराम नङ र्‍याक्‍मा बाइडा,

मा ओराम नङकु दुथाम थेसिथेन्‍मु मेझापा बाइडा:

“सुबुडाम छो़लो़मामिमकाम नुङ घ्राम्‍लु़पा खारी बेपामिमकु माम डोक्‍पु बेबिलोन।”

६ मे मेसेम माम्‍चु़नीकु मु़चु़मिमकु सिसि नुङ येशूडा थो़र बेम्‍डिमका सेट्‌मिडिम मु़चु़मिमकु सिसिका सेड्‍डु़म गो ल्वाउतो।

मेराम मेसेमलाई ल्वाउतोमा गो छो़म ङाङाया दु़म्‍ङोडो।

७ मेम्‍मा पाह्रीचो़का गोलाई आरे बेङ्‌डी,

“गाना हेङा ङाङाया दु़म्‍नामिम?

मे मेसेम नुङ गु हुपा येतले बुइमिम नुङ को धु़म रङमिमनुङमा मे हादीबाराकु दुथाम थक्मा ल्‍वा गो गानानुङ सो़उ।

८ गाना ल्‍वान्‍नाम मे हादीबारा कोबिलि सामनुङमा बाइडा,

लावो ओम्‍लो ने मिबु मा दिफु गु छु़ट मान्‍थिम घ्‍लु़म्‍पा पोलु़मलाम लुगे,

मा उमा लागि र्‍वाक्‍मा होङङा पुयु़ ल।

मेम्‍मा सुबुडाम मु़चु़मिम उहेममिमकु नङ सु़म्‍दिसेर प्रङ्‌सिमु ङादोङा त्‍वारो़मकु खाजेमडा र्‍यास्‍ताम मिबु मेर्मिमका मे हादीबारा ल्‍वामिमा ङाङाया दु़म्‍मी,

हेङालोने मेराम कोबिलि बाइडा,

ओम्‍लो ने मिबु मा दिफु रो।

९ “नेप्‍चीनुङमा दु़म्‍साका थेसिथेन्‍मु बासी।

येतले बुइमिम ने मे मेसेम गन्‍तासिट्‌पा येतले पोप्‍चङमिम।

१० मेर्मिम ने येतले हपमिम वो सो़।

मेरामडा ङोले हपमिम ने सिम्‍ल्‍याम्‍डिम बाइडा,

कोले बु,

मा कोङमी आथावो रोक्‍ताम मिबु,

लावो गु रो लोवो किचो़ कोङङा गु बुमु बासी।

११ कोबिलि बाट्‍पा मा ओम्‍लो मिबुमिम मे हादीबारा लेतनोम हप दु़म सो़,

लावो मेराम येतलेमिमगोडाम कोले वो सो़,

मा गु पुयु़लुमु खाप्‍सु़।

१२ “गाना ल्‍वान्‍नामिम मे को धु़म रङमिम ने को धु़म हपमिम सो़,

मेर्मिमका आथावो साखाम थो़मु चो़म्‍मिडिम मिबु।

लावो मेर्मिमका कति धु़पा थारीकाम लागि मे हादीबारानुङमा साखाम थो़पा यु़म ल्‍वामी।

१३ मेर्मिम कोले नकाम बुमी मा मेर्मिमका उनी यु़म नुङ साखाम मे हादीबारालाई ग्‍वामी।

१४ मेर्मिमका भेन्‍दाचो़डला क्‍वाल्‍बा बोमी,

लावो भेन्‍दाचो़ मेर्मिमडला घ्‍ल्‍वामी,

हेङालोने खोत्‍ले ङाचो़गोडाम गुमीङा डोक्‍पु ङाचो़ मा खोत्‍ले हपमिमगोडाम गुमीङा डोक्‍पु हप।

मेम्मा भेन्‍दाचो़नुङ बाट्पा ने मेर्मिम सो़,

उहेममिमलाई माम्‍चु़नीका येट्‌मिडिम,

थुट्‌मिडिम मा गुमीडा थो़रलु़इमिम सो़।”

१५ मेम्‍मा मे पाह्रीचो़का गोलाई र्‍वाक्‍ता,

“मे छो़लो़मा गन्‍तासिट्‌पा गाना ल्‍वान्‍नाम मे ब्‍लोकुमिम ने मु़चु़मिम,

सामामिम,

नेब्‍दीमिम मा ल्‍वा जेपामिम सो़।

१६ गाना ल्‍वान्‍नाम मे को धु़म रङमिम नुङ हादीबाराका मे छो़लो़मालाई मेद्‌वामी।

मेर्मिमका मेराम मेसेमकु खाप्‍चीमिम लम्‍सामी मा खालिन्‍ते बनेबोमी,

मेर्मिमका मेरामकु सो़ पोमी,

मा मुड्‌डा चाम्‍सोप्‍मी।

१७ हेङालोने माम्‍चु़नीकु सिजेम होम्‍साका मेरोक्‍थिथु़मसम्‍म मेर्मिम कोले नकाम दु़म्‍साका साखाम थो़पा उनी यु़म मे हादीबारालाई ग्‍वाक्‍साका माम्‍चु़नीकु न होङङा बोम्‍सोमु गुमीका मेर्मिमकु नडा ओराम ल्‍वा फिम्‍साम्‍डी।

१८ गाना ल्‍वान्‍नाम मे मेसेम ने सुबुडाम हपमिमडला साखाम थो़पा डोक्‍पु शहर सो़।”

बेबिलोन झार्स्‍ताम

१८

१ आकोतिमा कोङमी पाह्रीचो़ पाह्रीलामका योक्‍तोङा बु़डु़म गो ल्‍वाउतो।

गु छो़म साखामनुङमा बाइडा,

मा उ झ्‍वाक्‍सीका सुबु छ्‌याङ-छ्‌याङया दु़स्‍ता।

२ गुका साखामनुङमा लो़लामका आरे र्‍वाक्‍तामा येस्‍ता:

“झार्स्‍ता,

झार्स्‍ता,

डोक्‍पु शहर बेबिलोन!

मुनाङमिमकु नेम मेराम दु़स्‍ताम बु,

मेसेपा खोत्ले पेलमिम,

मेसेपा खोत्ले मुनाङमिमकु बाखोप,

घ्रामलु़पा खोत्ले चक्‍पुकु बाखोप दु़स्‍ताम बु।

३ हेङालोने खोत्‍ले सामामिम डु़का सेट्‌पा होङङा

मेरामकु नाम्‍सु़रु़ बेसीका सेड्‍डु़मिम बु।

सु़म्‍दिसेरडाम हपमिमका गुनुङ नाम्‍सु़रु़ बेम्‍डिम बु,

मा मेरामकु छो़म रारी बेपा नका

सु़म्‍दिसेरडाम भ्रेपा-भ्रेट्‌पामिम खाप्‍चीचो़ दु़म्‍मिडिम बु।”

४ मेम्‍मा पाह्रीलामका आरे र्‍वाक्‍पा कोङमी लो़लाम थो़उतो,

“आमा मु़चु़नी,

मेराम शहरलाम लुक्‍नी,

मेम्‍साका उमा छु़लडा गानी मेङोल्‍सिनी,

मेम्‍साका मेरामडला रोक्‍पा सेट्‌पा दु़खा गानी मेल्‍वानी।

५ हेङालोने मेराम शहरडाम छु़लमिम पाह्रीसम्‍म चोसिड्‌डाम बु,

मा मेरामकु मेजो़पा खारीमिम माम्‍चु़नीका मिम्‍मिडिम बु।

६ वाङमिमलाई मेरामका बु़डु़मिम होङङा मेरामलाई बेनी,

मेरामका बु़डु़म मेजो़पा खारीकाम लागि नक गुणा हापा देन्‍दे ग्‍वाक्‍नी।

मेरामका वाङमिमकाम लागि बनेबु़डु़म डु़-ग्‍वालडाम नक गुणा हापा डुमु मेझापा डु़-ग्‍वाल ग्‍वाक्‍नी।

७ मेराम शहरका हाङको डोक्‍पु लिसिड्‌डा मा एलेङगी बु़डु़

मेकोतिङा दु़खा ग्‍वाक्‍नी,

मेभ्रसी बेट्‌नी।

मेरामका उमा नडा आरे र्‍वाक्‍साका डोक्‍पु लिसी,

‘गो हपमे होङङा गन्‍तासिङु,

गो अर्दोमे मेएँ,

मा गो हेल्‍लो वो मेख्राम्‍ङु-मेदुङु।’

८ मेम्‍मिमका सेट्‌पा ओर्मिम दु़खामिम गुडला कोलेमका रोमी:

सिमुलाम,

येसी-दुक्‍सी नुङ मा-के हुक्‍पा दु़खा।

मुका गु छो़रो़प दु़म,

हेङालोने उमा निया बेपा मिप्रङमा माम्‍चु़नी यु़मनुङमा बुमी।”

९ मेराम शहरनुङ नाम्‍सु़रु़ बेपा मा मेरामका होङङा रारी बेपा ननुङमा सुबुडाम हपमिमका मेराम घ्रु़पा कुइकु ल्‍वामिमा मेराम शहरकाम लागि ख्राम्‍मी,

मा येमी-दुमी।

१० मेराम शहरकु दु़खाका मेर्मिम ङिमिमा होनोवा येम्‍सिप्‍मिमा आरे र्‍वाक्‍तो येमी:

“डोक्‍पु शहर गाना बेबिलोन,

यु़मनुङमा शहर,

गाना ने हाउरेमा,

हाउरेमा!

घरिकोङकाङा गाना पुयु़लुक्‍पा थारी रोक्‍ल्‍याड्‌डा।”

११ सु़म्‍दिसेरडाम भ्रेपा-भ्रेट्‌पामिम वो मेराम शहरकु दुथाम ख्राम्‍मि मा येमी-दुमी,

हेङालोने मेर्मिमकु सामान सु़का वो हाम्‍सी वो मेभ्रेमी।

१२ मेर्मिमका रेट्‌मिडिम सो़ना,

मतो,

सोरलुङ नुङ दिरिल्‍यमिम,

जो़पा खाबाकु ये-सेम,

बैजनी रङकाम ये-सेम,

रेशमकाम ये-सेम नुङ झ्‍वाक्‍पा लालाम ये-सेम,

भ्रपा नेम्‍पा सङकाम खोत्‍ले खालकाम सामान नुङ हात्तीकु लिकाम खोत्‍ले खालकाम सोजाममिम,

हापा थिकाम सङ,

बुलु,

सेल नुङ जो़पा लुङ सु़का वो मेभ्रेमी।

१३ पाताराङगी,

मसला,

धूप,

मूर्र,

हापा थिकाम धूप,

अङ्‍गूरकु बिलाम,

जैतूनकु तेल,

जो़पा फुल,

जेप्‍सेर,

पितु-मु़सु़मिम,

भेन्‍दामिम,

घोडामिम,

रथमिम,

डु़ल्‍चो़ दु़म्‍मु भ्रेन्‍मिमिम मु़चु़मिम वो सु़का वो मेभ्रेमी।

१४ मे भ्रेपा-भ्रेट्‌पामिमका मेराम शहरलाई र्‍वामी,

“गाना छो़म न बेन्‍नाम दाम्‍स्‍ताम बु।

भ्रपा खोत्‍ले इ पोमु-डुमु नुङ इ जो़प्‍सी दाम्‍स्‍ता,

गाना मेर्मिम हेल्‍लो वो मेल्‍वाना।”

१५ ओर्मिम सामान भ्रेट्‌पामिमका मेराम शहरलामका खाप्‍ची डु़प्‍मिडिम बाइडा,

मेर्मिमका उ दु़खा ल्‍वासाका ङिमिमा होनोवा येम्‍सिमी मा आरे र्‍वाक्‍तो मेर्मिम ख्राम्‍मी मा येमी-दुमी:

१६ “डोक्‍पु शहर गाना हाउरेमा,

हाउरेमा!

जो़पा सुतीकु ये-सेम,

बैजनी रङकु ये-सेम नुङ झ्‍वाक्‍पा लालाम ये-सेम फसिक्‍पा

मा सो़ना,

सोरलुङ नुङ दिरिल्‍यमिमका ब्‍ल्‍वासिक्‍पा।

१७ आकोम डोक्‍पु खाप्‍ची घरिकोङकाङा छो़रो़प दु़स्‍ता।”

खोत्‍ले जहाजकु कप्‍तान,

जहाजलाम लाम्‍दिपा खोत्‍ले,

जहाज थो़पामिम नुङ जहाजडा खारी बेसाका डु़ल्‍सिक्‍पामिम होनोवा येम्‍सिमी।

१८ मे शहर घ्रु़पालाम लुक्‍पा कुइकु मेर्मिमका ल्‍वामी मा आरे र्‍वाक्‍तो येमी,

“ओराम डोक्‍पु शहर होप्‍माम वाङमिम बाम शहर बाइडा?”

१९ मेम्‍मा मेर्मिमका उनी बुइडला फुर्कु फिमी मा आरे र्‍वाक्‍तो ख्राम्‍मी मा येमी-दुमी,

“गाना डोक्‍पु शहर,

हाउरेमा,

हाउरेमा!

दिरिदिनडा लाम्‍दिपा जहाजडा बाट्‌पा खोत्‍ले मु़चु़मिम

ओरामलामका खाप्‍चीचो़ दु़म्‍मिडी।

घरिकोङकाङा ओराम छो़रो़प दु़स्‍ता।

२० ए पाह्रीला बाट्‍पानी,

ओरामकाम रसो़म हाट्‌नी!

माम्‍चु़नीकु मु़चु़नी,

थु़र्मानी,

माम्‍चु़नीलाम जेपानी रसो़म हाट्‌नी।

गुका गानीलाई हाम बेन्‍नी

मेम्‍साकाङा माम्‍चु़नीका गुलाई देन्‍दे ग्‍वाम्‍डिम बु।”

२१ मेकोतिमा यु़मनुङमा कोले पाह्रीचो़का कोले डोक्‍पु खुरुक होङङा बेपा कोले लुङ कोस्‍तु़मा दिरिदिनगोयु़ घ्रोक्‍तु़मा र्‍वाक्‍ता:

“मे डोक्‍पु शहर बेबिलोन आरेसाकाङा छो़म सातिका घ्रोसी

मा मेराम हेल्‍लो वो मेडार्सी।

२२ कामसोर डु़पामिम नुङ काम्‍सो बेपामिम,

लिउसाम डु़पामिम नुङ भुम डु़पामिमकु लो़लाम

हेल्‍लो वो इमाडा मेथो़सीमिम दु़म।

थेट्‌पा खारीचो़मिम इमा हेल्‍लो वो मेडार्सिक्‍पा दु़म।

खुरुककु लो़लाम इमाडा मेथो़सीमिम दु़म।

२३ धिप्‍रीकु ओल इमाडा हेल्‍लो वो मेझ्‍वा।

लारेमा नुङ लारेपाकु लो़लाम इमाडा हेल्‍लो वो मेथो़सीमिम दु़म।

इमा सामान भ्रेपा-भ्रेट्‌पामिम सु़म्‍दिसेरडा खोत्‍लेडाम डोक्‍पु मु़चु़मिम बाम्‍डी।

इमा जादुका खोत्‍ले सामामिम ताङताहेरथो़ लम्‍डिम बु।

२४ माम्‍चु़नीलाम जेपामिम सेट्‌मिडिम,

माम्‍चु़नीकु मु़चु़मिम सेट्‌मिडिम नुङ

सु़म्‍दिसेरडा सेट्‌मिडिम खोत्‍ले मु़चु़मिमकु दुथाममिम मेजो़पा ल्‍वा

ओरामकु बुइडला उट्‌मा बाइडा।”

हल्‍लेलूयाह!

१९

१ आकोतिमा पाह्रीला हापा सेर्पामिमका येपा होप्‍माम लो़लाम थो़उतो,

मेर्मिमका आरे र्‍वाम्‍डी:

“हल्‍लेलूयाह!

गुइलाई सेल्‍पा माम्‍चु़नी,

गुमी खोत्‍लेकु डला बुमी,

मा गुमी यु़मनुङमा बुमी,

२ हेङालोने उनीमा निया आच्‍छाङाकाम नुङ जो़पा बु।

मे छो़लो़माकु नाम्‍सु़रु़ बेसीका सु़म्‍दिसेरडाम मु़चु़मिमलाई छो़म मेजो़पा बेबेट्‌पा मेरामलाई

माम्‍चु़नीका देन्‍दे ग्‍वाम्‍डिम बु।

गुमीका उनीमा डु़ल्‍चो़मिमकु सिसिकाम फुलु़ सो़म्‍डिम बु।”

३ मेम्‍मा मेर्मिमका आथावो आरे र्‍वाक्‍साका येम्‍डी:

“हल्‍लेलूयाह!

मे डोक्‍पु शहर ख्‍याक्‍पालामका हेल्‍लो लोवो कुइकु गेले लहोम बु।”

४ मेम्‍मा मे न-ब्‍लले ङाउ-डु़म्‍लाचो़मिम नुङ ब्‍लले सामनुङमामिम खुम्‍बु बेम्‍डिमा साखाम थो़पा गन्‍खोपडा गन्‍पा माम्‍चु़नीलाई आरे र्‍वाक्‍तो सेव साट्‌मिडी:

“आमेन,

हल्‍लेलूयाह!”

५ मेकोतिमा साखाम थो़पा गन्‍खोपलामका कोले लो़लामका आरे र्‍वाक्‍ताम बाइडा:

“इकीमा माम्‍चु़नीकु नङ कोक्‍नी,

उनीमा खोत्‍ले डु़ल्‍चो़नी,

उनीमा ङिम जु़ल्‍पा डोक्‍पु याक्‍केनी।”

६ मेम्‍मा छो़म सेर्पा मु़चु़मिम होङङा येपा,

ब्‍लोकु होङङा येपा नुङ डोक्‍पु बुलु़लु़ बु़मिम होप्‍माम लो़लाम गो थो़उतो,

मेरामका आरे र्‍वाक्‍ताम बाइडा:

“हल्‍लेलूयाह!

हेङालोने इकीमा मिप्रङमा खोत्‍लेडाम यु़मनुङमा माम्‍चु़नीका साखाम थो़मी।

७ भ्रसिद्‌वाकी मा गेर्सिडी मा गुमी डोक्‍पु बुमी र्‍वाक्‍साका र्‍वाकी,

हेङालोने भेन्‍दाचो़का लालीकुन्‍दा बेपा थारी रोक्‍फाड्‌डा,

मा उनी लारेमा उ त्‍वापङा झो़म्‍सिड्‌डा।

८ माम्‍चु़नीका मे लारेमालाई जो़पा,

छेको-छेकोम,

झ्‍वाक्‍पा नो़ला नो़लाम ये-सेमa फम्‍सिमु ग्‍वाम्‍डी।”

९ मेम्‍मा मे पाह्रीचो़का गोनुङ र्‍वाक्‍ता,

“ओराम ल्‍वा र्‍याका: भेन्‍दाचो़कु लालीकुन्‍दाडाम ग्रुलाडा येन्‍सिक्‍पा मु़चु़मिम आलाकाम सो़!”

मेम्‍मा गुका आथावो र्‍वाक्‍ता,

“माम्‍चु़नीकाम आच्‍छाङाम सिजेममिम ओर्मिमङा सो़।”

१० मेम्‍मा गो गुलाई सेव सान्‍मु उ खेलयु़ कुम्‍सिङडो।

लावो गुका गोनुङ र्‍वाक्‍ता,

“आरे मेबे।

गो ने गाना होङङा माम्‍चु़नीकु खारी बेपा मा येशूका थेसिथेन्‍बेट्‌मिडिम आच्‍छाङाकाम सीसि होङङा लाम्‍दिपा थो़र लु़पा इमा वा-ल्‍वाकमिम होप्‍माम सो़।

माम्‍चु़नीलाई कोङङा सेव साट्‍नी।

हेङालोने येशूका थेसिथेन्‍बेट्‌डिम आच्‍छाङाकाम सिजेमका माम्‍चु़नीलाम जेपामिमलाई सो़बेट्‌मिडी।”

बुबुयाम घोडाडला हुपा

११ मेम्‍मा पाह्री ह्‌वासिट्‌पा गो ल्‍वाउतो मा मेसिन्‍डा आमा ङादोडा कोले बुबुयाम घोडा बाइडा,

मे घोडाडला हुपाकु नङ “थो़रलु़इमिम” नुङ “आच्‍छाङा” बाइडा।

गुमीका जो़पा निया नुङ क्‍वाल्‍बा बोमी।

१२ उनीमा मिक्‍सी मुकु भुल्‍मु होप्‍माम बाइडा मा उनीमा बुइडला सेर्पा मुकुटमिम बाम्‍डी।

गुमीडा कोले नङ र्‍याक्‍मा बाइडा,

मेराम गुमी उनी त्‍वापडाम वाङमिम सु़का वो मेच।

१३ गुमीका सीसिडा प्‍लु़म्‍मा ब्‍लाङमा फम्‍तासिम्‍डी,

मा उनीमा नङ “माम्‍चु़नीकु सिजेम” बाइडा।

१४ पाह्रीलाम सेनामिम उनीमा चङचङ लाम्‍दिम्‍डी।

मेर्मिम घोडामिमडला बाम्‍डी।

मेर्मिमका जो़पा,

छेको-छेकोम,

झ्‍वाक्‍पा नु़या-नु़याम ये-सेम फम्‍तासिम्‍डी।

१५ उनी सिलाम हन्‍पा कातु़रु़ मु़चु़मिमलाई चार्मु लु।

“गुमीका मेर्मिमलाई हपका मोकु़मिम होप्‍माम सेलकु डु़लु़म्‍चो़का साखाम थो़मी।”

गुमीका मेर्मिमलाई खोत्‍लेडलाम यु़मनुङमा माम्‍चु़नीकु छोक्‍चो रेम्‍बेन्‍मी।

मेराम ने अङ्‍गूर धेम्‍साका खाल्‍पा मु़चु़ होङङा गुमीका उनी मिक्‍सीकु पिमिमलाई देम्‍मिमिम सो़।

१६ उनीमा ब्‍लाङमाडा नुङ उनीमा फिलाडा ओराम उनीमा नङ र्‍याक्‍मा बाइडा:

“हपमिमकु हप नुङ ङाचो़मिमकु ङाचो़।”

१७ मेकोतिमा कोले पाह्रीचो़ नेम्‍सुङडा येम्‍तासिट्‌पा गो ल्‍वाउतो।

मेरामका हाला-हाला धामुला हुट्‌पा खोत्‍ले चक्‍पुमिमलाई डोक्‍पु लो़लामका येस्‍तामा आरे बु़डु़मी,

“रोक्‍नी,

माम्‍चु़नीकु डोक्‍पु ग्रुलाडा खोम्‍सिट्‌नी,

१८ मा हपमिमकाम,

सिपाहीमिम नुङ मेर्मिमकु डोक्‍पुमिमकाम,

घोडामिम नुङ मेडला हुपामिमकाम रो़मसो़ मा डु़ल्‍चो़ नुङ मेडु़ल्‍चो़काम,

याक्‍के नुङ डोक्‍पु खोत्‍लेकाम रो़मसो़ पोमु ल्‍वानी।”

१९ मेम्‍मा मे बुबुयाम घोडाडला हुपा नुङ उनी सेनामिमडला क्‍वाल्‍बा बोमु मे हादीबारा नुङ सु़म्‍दिसेरडाम हपमिम मा मेर्मिमकु सेनामिम कोदेप खोम्‍सिम्‍डिम गो ल्वाउतो।

२० लावो मसीहका मे हादीबारा नुङ माम्‍चु़नीलाम जेपा लिसिक्‍पालाई उनी ल्‍वाड्‌डा बेम्‍डी।

मे माम्‍चु़नीलाम जेपा लिसिक्‍पाका हेल्‍लो वो मेल्‍वाम्‍मा छेखोपमिम मे हादीबाराकु ङादोडा रेम्‍बु़डु़म बाइडा।

ओर्मिम छेखोपमिमलामकाङा मे हादीबाराकु छाप रपा नुङ उ ङाटा सेव साट्‌पामिमलाई ताङताहेरथो़ लडु़मिम बाइडा।

ओर्चिप निफि उची सामनुङमाङा गन्‍धक वाक्‍तोङा बेपा छो़म डोक्‍पु मुकु भुल्‍मु गोयु़ गुमीका छाघ्रोम्‍डिची।

२१ मेर्मिमगोडाम याङलाई मे बुबुयाम घोडाडला हुपाकु सिलामका लुक्‍पा कातु़रु़का सेड्‌डु़मी।

मेम्‍मा खोत्‍ले चक्‍पुमिमका मेर्मिमकु रो़मसो़ खोहोम पेम्‍डी।

a 

१९:८ जो़पा नु़या-नु़याम ये-सेमका माम्‍चु़नीकु मु़चु़मिमकु जो़पा खारीमिम रेम्‍बु़।

को धु़म सङ थ

२०

१ मेकोतिमा कोले पाह्रीचो़ पाह्रीलामका योक्‍ताम ल्‍वाउतो।

उ फार मेडार्सिमिम पोलु़मकु चाबी गुनुङ बाइडा मा उ ल्‍वाड्‌डा डोक्‍पु सेलरिवा जेथाड्‌डु़।

२ गुका मे डोमिफु चु़म्‍डु़मा को धु़म सङ थसम्‍म बड्‌डु़।

डोमिफु ने माकेम ब्‍लो लोवो मुनाङपेलकु हप लोवो शैतान सो़।

३ को धु़म सङ थ मेहुक्‍थु़मसम्‍म मे डोमिफुका मु़चु़मिमलाई ताङताहेरथो़ मेलनु़मी र्‍वाक्‍साका मे पाह्रीचो़का मेरामलाई उ फार मेडार्सिमिम पोलु़म गोयु़ छाघ्रोक्‍तु़मा चक्‍तु़ मा मेरामडला छाप ओप्‍डु़।

को धु़म सङ थ हुमा मेरामलाई घरिकोङकाम लागि डिडु़।

४ मेम्‍मा निया बोमु साखाम ग्‍वाक्‍मा मु़चु़मिम साखाम थो़पा गन्‍खोपमिमडा गन्‍तासिट्‌पा गो ल्‍वाउतोमी।

मेम्‍मा येशूका थेसिथेन्‍बेट्‌मिडिम सीसि नुङ माम्‍चु़नीकु सिजेम जेम्‍डिमका उनी बुइ क्रिप्‍साका सेट्‌मिडिम मेर्मिमकु पेल वो गो ल्‍वाउतो।

मेर्मिमका मे हादीबारा ना उ ङाटा हाम वो सेव साट्‌मिडिम मेबायावा,

मा उनी कुप्‍पीडा ना ल्‍वाड्‌डा मेरामकु छाप मेरमिवाम बाइडा।

मेर्मिम नु़मबम्‍डी मा ख्रीष्‍टनुङ को धु़म सङ थ साखाम थो़ट्‌मिडी।

५ सिपा वाङमिम ने को धु़म सङ थ मेहुक्‍थु़मसम्‍म सिमुलाम मेबक्मिवा।

ओराम ङादोम सिमुलाम बक्‍सी सो़।

६ सिमुलाम ङादोम बग्‍गेसीडा बक्‍पामिम आलाकाम नुङ सेपामिम सो़।

ननोम सिमुलामकाम हाम वो यु़म मेर्मिमडला मेदु़म,

लावो मेर्मिम माम्‍चु़नी नुङ ख्रीष्‍टकु डु़म्‍लाचो़ दु़म्‍मी मा मेर्मिमका ख्रीष्‍टनुङ को धु़म सङ थ साखाम थो़मी।

शैतान पुयु़लुस्‍ताम

७ को धु़म सङ थ हु मा बड्‌डु़म शैतान पाह्रीचो़का डिडु़,

८ मा मे शैतानका गोग नुङ मागोगa र्‍वाक्‍मा सुबुडाम खोत्‍ले नेब्‍दीडाम मु़चु़मिमलाई ताङताहेरथो़ लमी मा क्‍वाल्‍बा बोमु लागि मेर्मिमलाई खोप्‍मी।

मेर्मिम ने दिरिदिनकु सो़पडाम सेक्रे कोतिङा ङार्मु मेझापा दु़म्‍मी।

९ सुबुडाम खोत्‍लेथो़ मेर्मिम फोन्‍सिम्‍डी मा माम्‍चु़नीकु मु़चु़मिमकु बाखोप नुङ गुमीका द्‌वामिमिम शहर उर्मिडी।

लावो पाह्रीलामका मु योक्‍ता मा मेर्मिमलाई बुक्‍तु़रु़ ख्‍याक्‍तु़।

१० मेम्‍मा मु़चु़मिमलाई ताङताहेरथो़ लक्‍पा शैतानb गन्‍धक वाक्‍तोङा बेपा मुकु भुल्‍मु गोनो कोङनिमका छाघ्रोक्‍तु़,

मेगोनो मे हादीबारा नुङ माम्‍चु़नीलाम जेपा लिसिक्‍पा वो घ्रोक्‍मा बाच्‍ची।

मेर्मिमका नेम्‍फु सिन्‍था हेल्‍लो लोवो उनी थो़मबोक बिपा दु़खा ल्‍वामिमिम बुमी।

हुम-दडाम इन्‍साफ

११ मेम्‍मा कोले डोक्‍पु साखाम थो़पा बुबुयाम गन्‍खोप नुङ मेडला गन्‍तासिट्‌पालाई गो ल्वाउतो।

उनी ङादोलामका सुबु नुङ धामु स्‍वाच्‍ची मा मेर्चिपकाम लागि बान्‍थो़ वो खोम मेबायावा।

१२ मेकोतिमा याक्‍के नुङ डोक्‍पु सिपामिम मे साखाम थो़पा गन्‍खोप ङादोडा येम्‍तासिट्‌पा ल्‍वाउतो मा पाह्रीचो़का खाजेममिम होर्रु़।

कोङमी खाजेम वो होर्रु़,

मेराम त्‍वारो़मकु खाजेम सो़।

मे सिपामिमकाम निया ने मेर्मिमका हाम बेम्‍डिम र्‍वाक्‍साका खाजेममिमडा र्‍याक्‍मा होम्‍साका दु़स्‍ता।

१३ दिरिदिनका मेसिन्‍डा सिपामिमलाई ख्‍लोक्‍सोकु़।

सिमु नुङ खादीका वो मेर्चिपकाडा बाट्‍पा सिपामिमलाई ख्‍लोक्सोक्‍तु़मी।

मेम्‍मा मेर्मिमका हाम बेम्‍डिम मेराम होम्‍साका मेर्मिमकु निया दु़स्‍ता।

१४ मेम्‍मा सिमु नुङ खादी मुकु भुल्‍मु गोडा छाघ्रोसिक्‍ची।

मे मुकु भुल्‍मु ननोम सिमु सो़।

१५ उहेमकु नङ त्‍वारो़मकु खाजेमडा र्‍याक्‍मा मेबायावा,

मेराम मु़चु़लाई कोङनिमका मुकु भुल्‍मु गोनो छाघ्रोक्‍तु़।

a 

२०:८ इज ३८, ३९ डा रेप्नी।

b 

२०:१० ग्रीक बाइबलडा शैतानलाई दियाबलस र्‍वामी।

लाले यरूशलेम

२१

१ मेम्‍मा लाले सुबु नुङ लाले पाह्री गो ल्वाउतो,

हेङालोने ङादोम सुबु नुङ ङादोम पाह्री दाम्‍स्‍ल्‍याड्‌डाम बाइडा मा दिरिदिन वो मेबायावा।

२ सेपा शहर,

लाले यरूशलेम पाह्रीलामका माम्‍चु़नीलाम योक्‍तोङा बेपा गो ल्वाउतो,

मेराम शहर वोचु़काम लागि ब्‍ल्‍वासाका झो़म्‍सिबेट्‌मा लारेमा होप्‍माम बाइडा।

३ मेम्‍मा साखाम थो़पा गन्‍खोपलामका आरे र्‍वाक्‍पा डोक्‍पु लो़लाम गो थो़उतो,

“रेप्‍नी,

माम्‍चु़नीकु बाखोप मु़चु़मिमनुङ बु,

मा गुमी मेर्मिमनुङ बुमी।

मेर्मिम उनीमा मु़चु़मिम दु़म्‍मी मा माम्‍चु़नी उनी त्‍वापङा मेर्मिमकु माम्‍चु़नी दु़म्‍साका मेर्मिमनुङ दु़म्‍मी।

४ गुमीका मेर्मिम खोत्‍लेकाम मिक्‍सीडाम प्‍ल बम्‍सामी।

मेर्मिम आथा ने मेसिमी,

मेख्राम्‍मी मेदुमी मा उनी थो़म्‍बोक ख्‍वाक्‍पा दु़खा मेदु़म,

हेङालोने ङादोम ल्‍वामिम दाम्‍स्‍ल्‍याड्‌डाम बु।”

५ साखाम थो़पा गन्‍खोपडा गन्‍तासिट्‌पा माम्‍चु़नीका गोलाई आरे र्‍वाम्‍डी,

“खोत्‍ले गो लाले बनेबेउमी।”

मेम्‍मा गुमीका र्‍वाम्‍डी,

“ओर्मिम र्‍याका,

हेङालोने ओर्मिम ल्‍वा थो़रलु़इमिम नुङ आच्‍छाङा सो़।”

६ गुमीका गोनुङ र्‍वाम्‍डी,

“खोत्‍ले बोम्‍सोमु दु़स्‍ता।

अल्‍फा नुङ ओमेगा,

खोत्‍ले चो़म्‍सी बेट्‌पा नुङ हुक्‍सोक्‍पा गोङा।

सु़ कोरा सि गो मेराम मु़चु़लाई त्‍वारो़म ग्‍वाक्‍पा कु पुन्‍खोपलामका पुट्‌पा कु मेडेङा थो़पु।

७ उहेम घ्‍ल्‍वा,

ओर्मिम खोत्‍ले मेरामकाम दु़म मा गो मेरामकु माम्‍चु़नी दु़म्‍ङु मा मेराम आमा चो़ दु़म।

८ लावो ङिजो़ल्‍पा,

थो़र मेलु़पा,

घ्रामलु़पा खारी बेपा,

मु़चु़ सेट्‌पा,

वाङमिम मेसेमनुङ अम्‍पा,

मुनाङका थो़पा सो़र्मुनुङमा,

ङाटा सेव साट्‌पा नुङ खोत्‍ले लिमाचो़मिम ने गन्‍धक वाक्‍तोङा बेपा ङिमलु़पा मुकु भुल्‍मु गोडा दु़म्‍मी।

ओराम ननोम सिसि सो़।”

९ मेम्‍मा मु़चु़ सेट्‌पा चङडाम येतले दु़खा थारीमिमका देम्‍पा येतले कान्‍चु़रेमिम जेथाक्‍पा येतले पाह्रीचो़मिमगोडाम कोलेका रोक्‍ता मा गोनुङ आरे र्‍वाक्‍ता,

“बिका,

गो गानालाई भेन्‍दाचो़कु नाइमे,

लारेमा रेम्‍बेनी।”

१० मेम्‍मा माम्‍चु़नी-पेलका गो लु़न्‍सिल्‍याङ्‍डो,

मा पाह्रीचो़का गोलाई डोक्‍पु येप्‍पा पोप्‍चङडला लङडी मा पाह्रीलामका माम्‍चु़नीलाम योक्‍तोङा बेपा सेपा शहर,

यरूशलेम रेम्‍बेट्‌ङिडी।

११ माम्‍चु़नीकु यु़म-झ्‍वाक्‍सी मेरामडला झ्‍वाक्‍ताम बाइडा।

मेरामकु झ्‍वाक्‍सी हापा थिकाम बिल्‍लौर लुङ नुङ सोरलुङ होप्‍माम छ्‌याङलो-छ्‌याङलोम बाइडा।

१२ मेराम शहरकाम को-न लाम्‍चोकोनुङमा डोक्‍पु नुङ येप्‍पा ब्रोलुङ बाइडा मा मे को-न लाम्‍चोकोमिमडा को-न पाह्रीचो़मिम बाम्‍डी।

मे लाम्‍चोकोमिमडा इस्राएलकु को-न दोचो़मिमकु नङ र्‍याक्‍मा बाइडा।

१३ नेम्‍सुङ ओपाथो़ सुले,

नेम्‍सुङ गाम्पाथो़म सुले,

जेजु़थो़ सुले,

नुङ रायलाथो़ सुले लाम्‍चोकोमिम बाम्‍डी।

१४ मे शहरकु ब्रोलुङकाम को-न उनी फारमिमकाम लुङ बाइडा।

मेरामडला भेन्‍दाचो़कु को-न थु़र्मामिमकु नङ र्‍याक्‍मा बाइडा।

१५ मे शहर,

मेरामकु लाम्‍चोको नुङ ब्रोलुङ थो़पा सो़नाकु डु़लु़म्‍चो़ गोनुङ जेपा मे पाह्रीचो़नुङ बाइडा।

१६ मे शहरकु भाप्‍सी नुङ दु़सी कोहोप्‍माम बाइडा।

पाह्रीचो़का डु़लु़म्‍चो़का मे शहर थो़प्‍डु़लो न-ब्‍ल सङ (२४,००) किलोमिटर बाइडा।

शहरकु दु़सी,

भाप्‍सी नुङ येप्‍सी कोहोप्‍माम बाइडा।

१७ गुका मे शहरकु ब्रोलुङ वो थो़प्‍डु़ मा मे पाह्रीचो़का थो़प्‍डु़म मु़चु़कु थो़प्‍सीका रुङो मिटर कोको बाइडा।

१८ मे ब्रोलुङ हापा थिकाम बिल्‍लौरकाम बाइडा मा मे शहर ने सिसा होप्‍माम छ्‌याङलो-छ्‌याङलोम सो़नाकाम बाइडा।

१९ मे शहरकु ब्रोलुङकाम उ फार हापा थिकाम लुङका बनेबेम्‍मा बाइडा।

कोनोम उ फार बिल्‍लौरकाम,

ननोम मामासे मणिकाम,

सुनोम गिगिम लुङकाम,

ब्‍लनोम पन्‍ना लुङकाम,

२० ङोनोम आनिक्‍स र्‍वाक्‍मा लुङकाम,

रुनोम लालाम लुङकाम,

येतनोम ओम ओमयाम लुङकाम,

लेतनोम बेरुज र्‍वाक्‍मा मामासे-गिगिम लुङकाम,

गुनोम पुष्‍पराज र्‍वाक्‍मा ओम ओमयाम लुङकाम,

को धु़मनोम लसुने र्‍वाक्‍मा गिगिम लुङकाम,

को-कोनोम लालाम सुन्‍तले लुङकाम,

को-ननोम गेगेम-चक्लेम लुङकाम बाइडा।

२१ मे को-न लाम्‍चोकोमिम को-न दिरिल्‍यकाम बाम्‍डी,

खोत्‍ले लाम्‍चोको कोले कोले दिरिल्‍यकाम बाइडा।

मे शहरकु डोक्‍पु लाम्‍दी छ्‌याङलो-छ्‌याङलो दो़पा सिसा होप्‍माम जो़पा सो़नाकाम बाइडा।

२२ मेराम शहरडा गो सो़रनेम मेल्‍वाउवा,

हेङालोने खोत्‍लेडलाम यु़मनुङमा मिप्रङमा माम्‍चु़नी नुङ भेन्‍दाचो़ङा शहरडाम सो़रनेम सो़।

२३ मे शहर छ्‌याङ-छ्‌याङया बोमु नेम्‍सुङ,

ख्‍लो़मु मेबासी,

हेङालोने माम्‍चु़नीकु यु़म-झ्‍वाक्‍सीकाङा छ्‌याङ-छ्‌याङया बु़,

मा मेसिन्‍डाम धिप्‍री ने भेन्‍दाचो़ सो़।

२४ मे शहरकु ओलका मु़चु़मिम लाम्‍दिमी,

मा सुबुडाम हपमिमका उनी खाप्‍ची मेसिन्‍डा रेन्‍मी।

२५ बामनेम वो मे शहरकु लाम्‍चोको मेचसी,

हेङालोने मेसिन्‍डा सिन्‍था मेदु़मङा।

२६ खोत्‍ले मु़चु़मिमका उनी डोक्‍पु दु़म्‍सी नुङ उनी त्‍वापनुङ बाट्‍पा जो़पा ल्‍वामिम मेसिन्‍डा रेन्‍मी।

२७ घ्रामलु़पा मु़चु़,

ङाटा सेव साट्‌पा क्रो़मलु़पा खारी बेपा नुङ लिमाचो़ मेराम शहर गोडा हाम्‍सी वो मेहुमी।

लावो त्‍वारो़मकु खाजेम,

भेन्‍दाचो़कु खाजेमडा नङ र्‍याक्‍मा मु़चु़मिम कोङङा मेगोनो हुमी।

त्‍वारो़म ग्‍वाक्‍पा ब्‍लोकु

२२

१ मेकोतिमा बिल्‍लौर लुङ कोतिम छ्‌याङलो-छ्‌याङलोम त्‍वारो़म ग्‍वाक्‍पा कुकु ब्‍लोकु पाह्रीचो़का गोलाई रेम्‍बेट्‌ङिडी।

मेराम ब्‍लोकु माम्‍चु़नी नुङ भेन्‍दाचो़कु साखाम थो़खोप खोमलामका लुक्‍योक्‍साका

२ मे शहरकु डोक्‍पु लाम्‍दीकाम थेतेभाल ओन्‍पा बाइडा।

ब्‍लोकुकु होनोलाममिम फार नुङ आथो़लाममिम फारडा त्‍वारो़म ग्‍वाक्‍पा धक्‍सामिम बाम्‍डी।

मेर्मिमकाम को थका को-न खेप मा सिथाल्‍लु़,

हेङालोने मुनाम-मुनामका को-न खालकाम मा सिथाल्‍लु़।a

मेम्‍मा मे धक्‍साकु ब्‍लाममिमका ने मु़चु़मिम सबेडु़मी।

३ मेसिन्‍डा आथा ने हाम्‍सी वो वाइतो मेदु़म।

माम्‍चु़नी नुङ भेन्‍दाचो़कु साखाम थो़पा खोम मेराम शहरडा दु़म,

मा माम्‍चु़नीकु लाले-पाङकेचो़मिमका माम्‍चु़नीकु सो़रलोले बोमी।

४ मेर्मिमका माम्‍चु़नीकु ङाली ल्‍वामी,

मा उनीमा नङ मेर्मिमकु कुप्‍पीडा दु़म।

५ मेसिन्‍डा आथा ने सिन्‍था मेदु़म।

मेर्मिमलाई धिप्‍रीकु ओल,

नेम्‍सुङकु ओल मेबासी,

हेङालोने मिप्रङमा माम्‍चु़नीकाङा मेर्मिमलाई ओल ग्‍वामी।

मेम्‍मा मेर्मिमका हेल्‍लो लोवो साखाम थो़मिमङा बुमी।

६ मे पाह्रीचो़का गोलाई आरे र्‍वाक्‍ता,

“गानालाई र्‍वाक्‍मा ओर्मिम खोत्‍ले ल्‍वा थो़रलु़इमिम नुङ आच्‍छाङाकाम बु सो़।

दु़म्‍मुङा खापा ल्‍वामिम उनी डु़ल्‍चो़मिमलाई रेमबेन्‍मु गुमीलाम जेपा मु़चु़मिमलाई न ग्‍वाक्‍पा मिप्रङमा माम्‍चु़नीका उनी पाह्रीचो़ थु़र्मिडी।”

येशू योमु खाप्‍मी

७ “रेप्‍नी,

गो येशू योमुङा खापुमिम बु।

उहेम मु़चु़का ओराम खाजेमडा रेम्‍बेम्‍मा ल्‍वा होम्‍साका बु़,

मेराम मु़चु़ आलाकाम सो़।”

८ ओर्मिम ल्‍वा ल्‍वापा नुङ थो़पा गो यूहन्‍ना।

हाङकोलो ओर्मिम ल्‍वा ल्वाउतो,

थो़उतो ओर्मिम ल्‍वा गोलाई रेम्‍बेट्‌पा पाह्रीचो़कु खेलयु़ सेव सान्‍मु कुम्‍सिङडो।

९ लावो गुका गोलाई आरे बेङ्‌डी,

“आरे ने मेबे!

गो ने गाना,

माम्‍चु़नीलाम जेपा इमा वा-ल्‍वाकमिम नुङ ओराम खाजेमडाम सिजेममिम होम्‍साका दोपामिम होप्‍माम माम्‍चु़नीकु डु़ल्‍चो़ कोङङा सो़।

माम्‍चु़नीलाई सेव साडा।”

१० मेम्‍मा गुका आरे बेङ्‌डी,

“ओराम खाजेमडा बाट्‌पा माम्‍चु़नीलाम जेम्‍मा सिजेममिमडला छाप मेओप्‍डा,

हेङालोने थारी रोक्‍फाड्‌डाम बु।

११ उहेम मु़चु़का मेजो़पा खारी बु़,

मेरामका मेजो़पा खारीङा बु़नु़म बुनु़,

उहेम मु़चु़का घ्राम्‍लु़पा खारी बु़,

मेरामका घ्राम्‍लु़पा खारीङा बु़नु़म बुनु़,

उहेम मु़चु़का जो़पा खारी बु़,

मेरामका जो़पा खारीङा बु़नु़म बुनु़ मा उहेम मु़चु़का उ त्‍वाप माम्‍चु़नीलाई ग्‍वाकु़,

गु मेम्‍साकाङा लाम्‍दिनु़म बुनु़।”

१२ “रेप्‍नी,

गो येशू योमुङा खापुमिम बु।

पुरस्‍कार आमाडा बु मा मु़चु़का बु़डु़म खारी होङङा गो ग्‍वाक्‍पु।

१३ अल्‍फा नुङ ओमेगा,

ङादोम नुङ चङनोम,

चो़म्‍पा नुङ हुक्‍पा गोङा।

१४ “त्‍वाकु ब्‍लाङमा सो़ल्‍पा मु़चु़मिम आलाकाम सो़।

त्‍वारो़म ग्‍वाक्‍पा धक्‍साकु मा पोमु मुलु़ मेर्मिमका ल्‍वामी मा शहर गोनो हुमु ल्‍वामी।

१५ मे शहरकु पाखानो ने ख्‍लेबामिम,

मुनाङका थो़पा सो़र्मुनुङमामिम,

मु़चु़ सेट्‌पामिम,

ङाटा सेव साट्‌पामिम,

नुङ लिमा थेन्‍मु द्‌वाक्‍पामिम मा मेमङा बेपाम बाट्‌पामिम दु़म्‍मी।

१६ “गो,

येशूका,

मण्‍डलीमिमकाम लागि ओराम ल्‍वा सो़मु आमा पाह्रीचो़ इमाडा थु़र्तोम बु।

दाऊदकु फ्रु़प नुङ चो़-चु़सु़,

नुङ नेमछेमुकु झ्‍वाक्‍पा सोरलुङ गोङा सो़।”

१७ माम्‍चु़नी पेल नुङ लारेमाका आरे र्‍वामी,

“योक्‍नी।”

मेम्‍मा उहेमका थो़सु़ मेरामका “योक्‍नी” र्‍वानु़।

सु़ कोरा सिपा बु,

मेराम रोनु़,

मा सु़का न बु़,

त्‍वारो़म ग्‍वाक्‍पा कु मेरामका मेडेङा डुङ्‌नु़।

१८ ओराम खाजेमडा बाट्‌पा माम्‍चु़नीलाम जेम्‍मा सिजेममिम थो़पा खोत्‍ले मु़चु़लाई गो ङिमसाट्‌पुमी: कोङनिम मु़चु़का मेर्मिम सिजेमडला कोङनिम ल्‍वा काप्‍डु़ माला ओराम खाजेमडा र्‍वाक्‍मा मु़चु़ सेट्‌पा दु़खा थारीमिम माम्‍चु़नीका मेराम मु़चु़डला काम्‍सामी।

१९ मेम्‍मा कोङनिम मु़चु़का माम्‍चु़नीलाम जेम्‍मा ओराम खाजेमगोडाम कोङनिम सिजेम क्रिप्‍डु़ माला ओराम खाजेमडा र्‍वाक्‍मा त्‍वारो़म ग्‍वाक्‍पा धक्‍सा नुङ सेपा शहर गोडा गुका ल्‍वापा उमा दो़दो़वा माम्‍चु़नीका रोन्‍मी।

२० ओर्मिम ल्‍वामिम र्‍वाक्‍पाका आरे र्‍वामी,

“आच्‍छाङा,

गो योमुङा खापुमिम बु।”

आमेन,

ङाचो़ येशू योक्‍नीका।

२१ ङाचो़ येशूकु दिदाम माम्‍चु़नीकु मु़चु़मिमनुङ दु़म्‍नु़।

आमेन।

a 

२२:२ ओराम पदडा कोङ खालकामङा मा को-न खेप सिडु़।